༄༅། །​རྒྱལ་པོ་ལ་གཏམ་བྱ་བ་རིན་པོ་ཆེའི་ཕྲེང་བ།༄༅༅། །​རྒྱ་གར་སྐད་དུ། རཱ་ཛ་པ་རི་ཀ་ཐཱ་རཏྣ་[[1]](#footnote-20)མཱ་ལཱི།[[2]](#footnote-21) བོད་སྐད་དུ། རྒྱལ་པོ་ལ་གཏམ་བྱ་བ་རིན་པོ་ཆེའི་ཕྲེང་བ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​ཉེས་པ་ཀུན་ལས་རྣམ་གྲོལ་ཞིང་། །​ཡོན་ཏན་ཀུན་གྱིས་བརྒྱན་པ་པོ། །​སེམས་ཅན་ཀུན་གྱི་གཉེན་གཅིག་པོ། །​ཐམས་ཅད་མཁྱེན་ལ་བདག་ཕྱག་འཚལ། །​རྒྱལ་པོ་ཁྱོད་ལ་ཆོས་སྒྲུབ་[[3]](#footnote-22)ཕྱིར། །​གཅིག་ཏུ་དགེ་བའི་ཆོས་[[4]](#footnote-23)བཤད་དེ། །​དམ་པའི་ཆོས་ཀྱི་སྣོད་ལ་ནི། །​ཆོས་འགྲུབ་འགྱུར་ཏེ་གང་ཞིག་ལ། །​དང་པོར་མངོན་པར་མཐོ་བའི་ཆོས། །​ཕྱིས་[[5]](#footnote-24)ནི་ངེས་པར་ལེགས་འབྱུང་བ། །​གང་ཕྱིར་མངོན་པར་མཐོ་ཐོབ་ནས། །​རིམ་གྱིས་ངེས་པར་ལེགས་པ་འོང་། །​དེ་ལ་མངོན་མཐོ་བདེ་བ་སྟེ། །​ངེས་པར་ལེགས་པ་ཐར་པར་འདོད། །​དེ་ཡི་བསྒྲུབ་པ་མདོར་བསྡུ་ན། །​མདོར་ན་དད་དང་ཤེས་རབ་པོ། །​དད་ཅན་ཉིད་ཕྱིར་ཆོས་ལ་བརྟེན། །​ཤེས་རབ་ལྡན་ཕྱིར་ཡང་དག་རིག །​འདི་གཉིས་གཙོ་བོ་ཤེས་རབ་སྟེ། །​འདི་སྔོན་འགྲོ་བ་དད་པ་ཡིན། །​འདུན་དང་ཞེ་སྡང་འཇིགས་པ་དང་། །​རྨོངས་པས་གང་ཞིག་ཆོས་མི་འདའ། །​དེ་ནི་དད་པ་ཅན་ཞེས་བྱ། །​ངེས་པར་ལེགས་པའི་[[6]](#footnote-25)སྣོད་མཆོག་ཡིན། །​གང་ཞིག་ལུས་ངག་ཡིད་ཀྱི་ལས། །​ཐམས་ཅད་ལེགས་པར་ཡོངས་བརྟགས་ཏེ། །​བདག་དང་གཞན་ལ་ཕན་ཤེས་ནས། །​རྟག་ཏུ་བྱེད་པ་དེ་མཁས་པ། །​མི་གསོད་པ་[[7]](#footnote-26)དང་རྐུ་སྤོང་དང་། །​གཞན་གྱི་ཆུང་མ་སྦོད་བ་དང་། །​ལོག་དང་ཕྲ་མ་རྩུབ་ཉིད་དང་། །​མ་འབྲེལ་སྨྲ་བ་ཡང་དག་སྡོམ། །​ཆགས་དང་གནོད་སེམས་མེད་པ་ལ། །​ཉིད་ཀྱི་ལྟ་བ་ཡོངས་སྤོང་བ། །​འདི་དག་ལས་ལམ་དཀར་བཅུ་སྟེ། །​བཟློག་པ་དག་ནི་ནག་པོ་ཡིན། །​ཆང་མི་འཐུང་དང་འཚོ་བ་བཟང་། །​རྣམ་མི་འཚེ་དང་གུས་སྦྱིན་དང་། །​མཆོད་འོས་མཆོད་དང་བྱམས་པ་སྟེ། །​མདོར་ན་ཆོས་ནི་དེ་ཡིན་ནོ།[[8]](#footnote-27) །​ལུས་གདུང་བྱེད་པ་འབའ་ཞིག་ལས། །​ཆོས་མེད་འདི་ལྟར་དེ་ཡིས་ནི། །​གཞན་ལ་གནོད་པ་སྤོང་མེད་ཅིང་། །​གཞན་ལ་ཕན་འདོགས་ཡོད་མ་ཡིན། །​སྦྱིན་དང་ཚུལ་ཁྲིམས་བཟོད་གསལ་བ། །​དམ་ཆོས་ལམ་པོ་ཆེ་ལ་གང་། །​མ་གུས་ལུས་གདུང་གནག་ལམ་ལྟའི། །​ལམ་གོལ་དག་ནས་འགྲོ་བ་དེ། །​འཁོར་བའི་འབྲོག་ནི་མི་བཟད་པའི། །​མཐའ་ཡས་སྐྱེ་བོ་ཤིང་ཅན་དུ། །​ཉོན་མོངས་གདུག་པས་འཁྱུད་པའི་ལུས། །​ཤིན་ཏུ་ཡུན་རིང་འཇུག་པར་འགྱུར། །​གསོད་པ་ཡིས་ནི་ཚེ་ཐུང་འགྱུར། །​རྣམ་པར་འཚེ་བས་གནོད་པ་མང་། །​རྐུ་བ་[[9]](#footnote-28)ཡིས་ནི་ལོངས་སྤྱོད་ཕོངས། །​བྱི་བོ་བྱེད་པས་དགྲ་དང་བཅས། །​རྫུན་དུ་སྨྲ་བས་སྐུར་བ་སྟེ། །​ཕྲ་མ་ཡིས་ནི་བཤེས་དང་འབྱེ།[[10]](#footnote-29) །​ཚིག་རྩུབ་ཉིད་ཀྱིས་མི་སྙན་ཐོས། །​མ་འབྲེལ་པ་ཡིས་ཚིག་མི་བཙུན། །​བརྣབ་སེམས་ཡིད་ལ་རེ་བ་འཇོམས། །​གནོད་སེམས་འཇིགས་པ་སྦྱིན་པར་བྱེད། །​ལོག་པར་ལྟ་བས་ལྟ་ངན་ཉིད། །​ཆང་འཐུངས་པས་[[11]](#footnote-30)ནི་བློ་འཁྲུལ་ཏེ། །​སྦྱིན་པ་མ་བཏང་[[12]](#footnote-31)དབུལ་བ་ཉིད། །​ལོག་པར་འཚོ་བས་བསླུས་པ་སྟེ། །​ཁེངས་པ་ཡིས་ནི་རིགས་ངན་ཉིད། །​ཕྲག་དོག་གིས་ནི་གཟི་ཆུང་ཉིད། །​ཁྲོ་བས་ཁ་དོག་ངན་པ་ཉིད། །​མཁས་ལ་མི་འདྲི་བླུན་པ་ཉིད། །​མི་ཉིད་ལ་ནི་འབྲས་བུ་འདི།[[13]](#footnote-32) །​ཀུན་གྱི་[[14]](#footnote-33)དང་པོ་ངན་འགྲོར་རོ། །​མི་དགེ་ཞེས་བྱ་དེ་དག་གི །​རྣམ་སྨིན་བསྒྲགས་པ་གང་ཡིན་པ། །​དགེ་བ་དག་ནི་ཐམས་ཅད་ལ། །​འབྲས་བུ་དེ་ནི་བཟློག་སྟེ་འབྱུང་། །​ཆགས་དང་ཞེ་སྡང་གཏི་མུག་དང་། །​དེས་བསྐྱེད་ལས་ནི་མི་དགེ་བ། །​མ་ཆགས་ཞེ་སྡང་གཏི་མུག་མེད། །​དེས་བསྐྱེད་ལས་དེ་དགེ་བ་ཡིན། །​མི་དགེ་བ་ལས་སྡུག་བསྔལ་ཀུན། །​དེ་བཞིན་ངན་འགྲོ་ཐམས་ཅད་དོ། །​དགེ་ལས་བདེ་འགྲོ་[[15]](#footnote-34)ཐམས་ཅད་དང་། །​སྐྱེ་བ་ཀུན་དུ་བདེ་བ་དག །​ཡིད་དང་ལུས་དང་ངག་གིས་ནི། །​མི་དགེ་ཀུན་ལས་ལྡོག་བྱ་ཞིང་། །​དགེ་ལ་རྟག་ཏུ་འཇུག་བྱ་བ། །​ཆོས་འདི་རྣམ་པ་གཉིས་སུ་བཤད། །​ཆོས་འདིས་དམྱལ་བ་ཡི་དྭགས་དང་། །​དུད་འགྲོ་དག་ལས་རྣམ་གྲོལ་ཞིང་། །​ལྷ་དང་མི་ཡི་ནང་དག་ཏུ། །​བདེ་དཔལ་རྒྱལ་སྲིད་རྒྱས་པ་འཐོབ། །​བསམ་གཏན་ཚད་མེད་གཟུགས་མེད་ཀྱི། །​ཚངས་སོགས་བདེ་བ་མྱོང་བར་བྱེད། །​དེ་ལྟར་[[16]](#footnote-35)མངོན་མཐོའི་ཆོས་འདི་དང་། །​དེ་ཡི་འབྲས་བུ་མདོར་བསྡུས་པའོ། །​ངེས་པར་ལེགས་པའི་ཆོས་དག་ཀྱང་། །​ཕྲ་ཞིང་ཟབ་པར་སྣང་བ་དང་། །​བྱིས་པ་ཐོས་དང་མི་[[17]](#footnote-36)ལྡན་ལ། །​སྐྲག་པར་བྱེད་པར་རྒྱལ་བས་གསུངས། །​བདག་ཡོད་མ་ཡིན་ཡོད་མི་འགྱུར། །​བདག་གི་ཡོད་མིན་མི་འགྱུར་ཞེས། །​བྱིས་པ་དག་ནི་དེ་ལྟར་སྐྲག །​མཁས་པ་ལ་ནི་སྐྲག་པ་ཟད། །​སྐྱེ་དགུ་འདི་ནི་མ་ལུས་པ། །​ངར་འཛིན་པ་ལས་བྱུང་བ་དང་། །​ང་ཡིར་འཛིན་ལྡན་སྐྱེ་དགུ་ལ། །​ཕན་པ་གཅིག་ཏུ་གསུང་བས་གསུངས། །​བདག་ཡོད་བདག་གིར་[[18]](#footnote-37)ཡོད་ཅེས་པ། །​འདི་ནི་དམ་པའི་དོན་དུ་ལོག །​གང་ཕྱིར་ཡང་དག་ཇི་ལྟ་བ། །​ཡོངས་སུ་ཤེས་པས་གཉིས་མི་འབྱུང་། །​ངར་འཛིན་ལས་བྱུང་ཕུང་པོ་རྣམས། །​ངར་འཛིན་དེ་ནི་དོན་དུ་རྫུན། །​གང་གིས་ས་བོན་རྫུན་པ་དེའི། །​སྐྱེ་བ་བདེན་པ་ག་ལ་ཞིག །​ཕུང་པོ་དེ་ལྟར་མི་བདེན་པར། །​མཐོང་ནས་ངར་འཛིན་སྤོང་བར་འགྱུར། །​ངར་འཛིན་པ་དག་སྤངས་ནས་ནི། །​ཕྱིས་ནི་ཕུང་པོ་འབྱུང་མི་འགྱུར། །​ཇི་ལྟར་མེ་ལོང་བརྟེན་ནས་སུ། །​རང་བཞིན་གཟུགས་བརྙན་སྣང་མོད་[[19]](#footnote-38)ཀྱི། །​དེ་ནི་ཡང་དག་ཉིད་དུ་ན། །​ཅུང་ཟད་[[20]](#footnote-39)ཀྱང་ནི་ཡོད་མིན་པ། །​དེ་བཞིན་ཕུང་པོ་རྣམས་བརྟེན་ནས། །​ངར་འཛིན་པ་ནི་དམིགས་པར་འགྱུར། །​རང་གི་བཞིན་གྱི་གཟུགས་བརྙན་བཞིན། །​ཡང་དག་ཉིད་དུ་དེ་དགའ་[[21]](#footnote-40)མེད། །​ཇི་ལྟར་མེ་ལོང་མ་བརྟེན་པར། །​རང་བཞིན་གཟུགས་བརྙན་མི་སྣང་ལྟར། །​ཕུང་པོ་རྣམས་ལ་མ་བརྟེན་པར། །​ངར་འཛིན་པ་ཡང་དེ་དང་འདྲ། །​འཕགས་པ་ཀུན་དགའ་བོ་ཡིས་ནི། །​དེ་ལྟ་བུ་ཡི་དོན་ཐོས་ནས། །​ཆོས་ལ་མིག་འཐོབ་[[22]](#footnote-41)བདག་ཉིད་ཀྱིས།[[23]](#footnote-42) །​དགེ་སློང་རྣམས་ལ་བཟླས་ཏེ་སྨྲས། །​ཇི་སྲིད་ཕུང་པོར་འཛིན་ཡོད་པར།[[24]](#footnote-43) །​དེ་སྲིད་དེ་ལ་ངར་འཛིན་ཡོད། །​ངར་འཛིན་ཡོད་ན་ཡང་ལས་ཏེ། །​དེ་ལས་ཡང་ནི་སྐྱེ་བ་ཡིན། །​ལམ་གསུམ་ཐོག་མཐའ་དབུས་མེད་པ། །​འཁོར་བའི་དཀྱིལ་འཁོར་མགལ་མེ་ཡི། །​དཀྱིལ་འཁོར་ལྟ་བུར་ཕན་ཚུན་གྱི།[[25]](#footnote-44) །​རྒྱུ་ཅན་འདི་ནི་འཁོར་བར་འགྱུར། །​དེ་ནི་རང་གཞན་གཉིས་ཀ་དང་། །​དུས་གསུམ་ཉིད་དུའང་མ་ཐོབ་ཕྱིར། །​ངར་འཛིན་པ་ནི་ཟད་པར་འགྱུར། །​དེ་ནས་ལས་དང་སྐྱེ་བ་ཡང་། །​དེ་ལྟར་རྒྱུ་འབྲས་སྐྱེ་བ་དང་། །​དེ་དག་ཟད་པ་ཉིད་མཐོང་ནས། །​ཡང་དག་ཉིད་དུ་འཇིག་རྟེན་ལ། །​ཡོད་མེད་ཉིད་དུ་མི་སེམས་སོ། །​སྡུག་བསྔལ་ཐམས་ཅད་ཟད་པ་ཡིས། །​ཆོས་འདི་ཐོས་ནས་རྟོག་མེད་པ། །​མི་འཇིགས་གནས་ལ་སྡར་བ་དག །​ཡོངས་སུ་མི་ཤེས་ཕྱིར་སྐྲག་གོ། །​མྱ་ངན་འདས་ལ་འདི་དག་ཀུན། །​མེད་པར་གྱུར་ན་ཁྱོད་མི་འཇིགས། །​འདིར་ནི་[[26]](#footnote-45)མེད་པར་བཤད་པ་ལ། །​ཁྱོད་ནི་ཇི་སྟེ་འཇིགས་པར་བྱེད། །​ཐར་[[27]](#footnote-46)ལ་བདག་མེད་ཕུང་པོ་མེད། །​གལ་ཏེ་ཐར་པ་དེ་འདྲར་[[28]](#footnote-47)འདོད། །​བདག་དང་ཕུང་པོ་གསལ་བ་ལ། །​འདིར་ནི་ཁྱོད་ཀོ་ཅིས་མི་དགའ། །​མྱ་ངན་འདས་པ་དངོས་མེད་པའང་། །​མིན་ན་དེ་དངོས་ག་ལ་ཡིན། །​དངོས་དང་དངོས་མེད་དེར་འཛིན་པ། །​ཟད་པ་མྱ་ངན་འདས་ཤེས་བྱའོ། །​མདོར་ན་མེད་པར་ལྟ་བ་ཉིད། །​ལས་ཀྱི་འབྲས་བུ་མེད་ཅེས་པ། །​བསོད་ནམས་མ་ཡིན་ངན་སོང་བ། །​དེ་ནི་ལོག་པར་ལྟ་ཞེས་བཤད། །​མདོར་ན་ཡོད་པར་ལྟ་བ་ཉིད། །​ལས་ཀྱི་འབྲས་བུ་ཡོད་ཅེས་པ། །​བསོད་ནམས་བདེ་འགྲོ་རྒྱུ་མཐུན་པ། །​ཡང་དག་ལྟ་བ་ཞེས་བཤད་དོ། །​ཤེས་པས་མེད་དང་ཡོད་ཞིའི་ཕྱིར། །​སྡིག་དང་བསོད་ནམས་ལས་འདས་པ། །​དེ་ཡིས་[[29]](#footnote-48)ངན་འགྲོ་བདེ་འགྲོ་ལ། །​དེ་ནི་ཐར་པར་དམ་པས་བཤད། །​རྒྱུ་དང་བཅས་པས་སྐྱེ་མཐོང་བས། །​མེད་པ་ཉིད་ལས་འདས་པ་ཡིན། །​རྒྱུ་དང་བཅས་པས་འགག་མཐོང་བས། །​ཡོད་པ་ཉིད་དུའང་ཁས་མི་ལེན། །​སྔར་སྐྱེས་པ་དང་ལྷན་ཅིག་སྐྱེས། །​རྒྱུ་མིན་དོན་དུ་རྒྱུ་མེད་དོ། །​བཏགས་[[30]](#footnote-49)དང་ཡང་དག་ཉིད་དུ་ན། །​སྐྱེ་བའང་རབ་ཏུ་མ་གྲགས་ཕྱིར། །​འདི་ཡོད་པས་ན་འདི་འབྱུང་དཔེར། །​རིང་པོ་ཡོད་པས་ཐུང་ངུ་བཞིན། །​འདི་སྐྱེས་པས་ན་འདི་སྐྱེ་[[31]](#footnote-50)དཔེར། །​མར་མེ་བྱུང་བས་འོད་བཞིན་ནོ། །​རིང་པོ་ཡོད་ན་ཐུང་ངུ་ཉིད། །​རང་གི་ངོ་བོ་ལས་མ་ཡིན། །​མར་མེ་བྱུང་བ་མེད་པའི་ཕྱིར། །​འོད་ཀྱང་[[32]](#footnote-51)འབྱུང་བ་མེད་པ་བཞིན། །​དེ་ལྟར་རྒྱུ་འབྲས་སྐྱེ་མཐོང་ཞིང་། །​འཇིག་རྟེན་འདི་ན་ཇི་བཞིན་དུ། །​སྤྲོས་ལས་བྱུང་བར་ཁས་བླངས་ནས།[[33]](#footnote-52) །​མེད་པ་ཉིད་དུ་ཁས་མི་ལེན། །​འགོག་པ་སྤྲོས་ལས་མ་བྱུང་བ། །​ཡང་དག་ཇི་བཞིན་ཉིད་གྱུར་པ། །​ཁས་ལེན་ཡོད་པ་ཉིད་མི་འགྱུར། །​དེས་ན་གཉིས་མི་བརྟེན་[[34]](#footnote-53)པ་གྲོལ། །​ཐག་རིང་ནས་ནི་མཐོང་བའི་གཟུགས། །​ཉེ་བ་རྣམས་ཀྱིས་གསལ་བར་མཐོང་། །​སྨིག་རྒྱུ་གལ་ཏེ་ཆུ་ཡིན་ན། །​ཉེ་བ་རྣམས་ཀྱིས་[[35]](#footnote-54)ཅིས་མི་མཐོང་། །​ཇི་ལྟར་རིང་བ་རྣམས་ཀྱིས་ནི། །​འཇིག་རྟེན་འདི་ནི་ཡང་དག་མཐོང་། །​དེ་ལྟར་དེ་དང་ཉེ་རྣམས་ཀྱིས།[[36]](#footnote-55) །​མི་མཐོང་མཚན་མེད་སྨིག་རྒྱུ་བཞིན། །​ཇི་ལྟར་སྨིག་རྒྱུ་ཆུ་འདྲ་བ། །​ཆུ་མིན་དོན་དུ་མ་ཡིན་པ། །​དེ་བཞིན་ཕུང་པོ་བདག་འདྲ་བ། །​དེ་དག་བདག་མིན་དོན་དུ་མིན། །​སྨིག་རྒྱུ་ལ་ནི་འདི་ཆུ་ཞེས། །​བསམ་དེ་དེ་ནི་སོང་བ་ལས། །​གལ་ཏེ་ཆུ་དེ་མེད་དོ་ཞེས། །​འཛིན་པ་དེ་ནི་བླུན་པ་ཉིད། །​དེ་བཞིན་སྨིག་རྒྱུ་ལྟ་བུ་ཡི། །​འཇིག་རྟེན་ཡོད་པའམ་མེད་པ་ཞེས། །​འཛིན་པ་དེ་ནི་རྨོངས་པ་སྟེ། །​རྨོངས་པ་ཡོད་ན་མི་གྲོལ་ལོ། །​མེད་པ་པ་ནི་ངན་འགྲོར་འགྲོ། །​ཡོད་པ་པ་ནི་བདེ་འགྲོར་འགྲོ། །​ཡང་དག་ཇི་བཞིན་ཡོངས་ཤེས་ཕྱིར། །​གཉིས་ལ་མི་བརྟེན་[[37]](#footnote-56)ཐར་པར་འགྱུར། །​ཡང་དག་ཇི་བཞིན་ཡོངས་ཤེས་པས། །​མེད་དང་ཡོད་པར་མི་འདོད་པ། །​དེ་ཕྱིར་མེད་པ་པར་འགྱུར་[[38]](#footnote-57)ན། །​ཅི་ཕྱིར་ཡོད་པ་པར་མི་འགྱུར། །​གལ་ཏེ་ཡོད་པ་སུན་ཕྱུང་བས། །​དོན་གྱིས་འདི་ནི་མེད་པར་བསླན། །​དེ་བཞིན་མེད་པ་སུན་ཕྱུང་བས། །​ཡོད་པར་ཅི་ཡི་ཕྱིར་མི་བསླན། །​གང་དག་དོན་གྱི་མེད་ཉིད་[[39]](#footnote-58)དུ། །​དམ་མི་[[40]](#footnote-59)འཆའ་ཞིང་མི་སྤྱོད་པ། །​བྱང་ཆུབ་རྟེན་ཕྱིར་སེམས་མེད་ན། །​དེ་དག་ཇི་ལྟར་མེད་པར་བཤད། །​གང་ཟག་ཕུང་པོར་སྨྲ་བ་ཡི། །​འཇིག་རྟེན་གྲངས་ཅན་འུག་ཕྲུག་དང་། །​གོས་མེད་བཅས་ལ་གལ་ཏེ་ཞིག །​ཡོད་མེད་འདས་པ་སྨྲ་ན་དྲིས། །​དེ་ཕྱིར་སངས་རྒྱས་རྣམས་ཀྱི་ནི། །​བསྟན་པ་འཆི་མེད་ཡོད་མེད་ལས། །​འདས་པ་ཟབ་མོ་འདི་བཤད་པ། །​ཆོས་ཀྱི་ཁུད་པ་ཡིན་ཞེས་གྱིས། །​ཞིག་ནས་[[41]](#footnote-60)འགྲོ་མེད་འོང་མེད་ཅིང་། །​སྐད་ཅིག་ཀྱང་ནི་མི་གནས་པ། །​དེ་ལྟར་དུས་གསུམ་འདས་པའི་བདག །​འཇིག་རྟེན་དོན་དུ་ཅི་ཡོད་དམ། །​གང་ཕྱིར་གཉིས་ཀའང་ཡང་དག་ཏུ། །​འགྲོ་དང་འོང་དང་གནས་མེད་པ། །​དེ་ཕྱིར་འཇིག་རྟེན་མྱ་ངན་འདས། །​དོན་དུ་ཁྱད་པར་ཇི་ལྟ་བུ། །​གནས་པ་མེད་ཕྱིར་སྐྱེ་བ་དང་། །​འགག་པ་ཡང་དག་ཉིད་མིན་ན། །​སྐྱེ་བ་དང་ནི་གནས་པ་དང་། །​འགག་པ་དོན་དུ་ག་ལ་ཞིག །​གལ་ཏེ་རྟག་ཏུ་འགྱུར་[[42]](#footnote-61)ན་ནི། །​ཇི་ལྟར་སྐད་ཅིག་མ་ཡིན་དངོས། །​གལ་ཏེ་འགྱུར་བ་མེད་ན་ནི། །​དོན་དུ་གཞན་ཉིད་ག་ལ་འགྱུར། །​ཕྱོགས་གཅིག་གམ་ནི་ཐམས་ཅད་དུ། །​ཟད་པས་སྐད་[[43]](#footnote-62)ཅིག་འགྱུར་གྲང་ན། །​མི་འདྲ་བ་ཉིད་མི་དམིགས་ཕྱིར། །​དེ་རྣམས་གཉིས་ཀའང་རིགས་ལྡན་མིན། །​སྐད་ཅིག་ཡིན་ན་རིལ་མེད་ཕྱིར། །​རྙིང་པ་འགའ་ལྟ་ག་ལ་ཞིག ་[[44]](#footnote-63)ཇི་ལྟར་སྐད་ཅིག་མཐའ་ཡོད་པ། །​དེ་བཞིན་ཐོག་མ་དབུས་བརྟག་གོ། །​དེ་ལྟར་སྐད་ཅིག་གསུམ་བདག་ཕྱིར། །​འཇིག་རྟེན་སྐད་ཅིག་གནས་པ་མིན། །​ཐོག་མ་དབུས་དང་ཐ་མ་ཡང་། །​སྐད་ཅིག་བཞིན་དུ་བསམ་པར་བྱ། །​ཐོག་མ་དབུས་དང་ཐ་མ་ཉིད། །​རང་བཞིན་ལས་ཀྱང་མ་ཡིན་ནོ། །​ཐ་དད་ཕྱོགས་ཕྱིར་གཅིག་པུ་མིན། །​ཕྱོགས་མེད་པ་ནི་འགའ་ཡང་མེད། །​གཅིག་མེད་པར་ནི་དུ་མའང་མེད། །​ཡོད་པ་མེད་ཕྱིར་མེད་པའང་མེད། །​ཞིག་པ་འམ་ནི་གཉེན་པོ་ཡིས། །​ཡོད་ཉིད་མེད་པར་འགྱུར་གྲང་ན། །​ཡོད་པ་སྲིད་པ་མ་ཡིན་ཕྱིར། །​འཇིག་པའམ་གཉེན་པོར་ཇི་ལྟར་འགྱུར། །​དེ་ཕྱིར་མྱ་ངན་འདས་པ་ཡིས། །​འཇིག་རྟེན་དོན་དུ་འགྲིབ་མི་འགྱུར། །​འཇིག་རྟེན་མཐའ་དང་ལྡན་ནམ་ཞེས། །​ཞུས་ན་རྒྱལ་བ་མི་གསུང་ཕྱིར། །​དེ་ལྟར་ཟབ་མོའི་[[45]](#footnote-64)ཆོས་རྣམས་ནི། །​སྣོད་མིན་འགྲོ་ལ་མི་གསུང་བ། །​དེ་ཉིད་ཕྱིར་ན་མཁས་རྣམས་ཀྱིས། །​ཀུན་མཁྱེན་ཐམས་ཅད་མཁྱེན་པར་ཤེས། །​དེ་ལྟར་ངེས་པར་ལེགས་པའི་ཆོས། །​ཟབ་མོ་ཡོངས་སུ་འཛིན་མེད་ཅིང་། །​གནས་མེད་ཅེས་ནི་རྫོགས་སངས་རྒྱས། །​ཐམས་ཅད་གཟིགས་པ་རྣམས་ཀྱིས་གསུངས། །​གནས་མེད་ཆོས་འདིས་སྐྲག་པ་ཡིས། །​སྐྱེ་བོ་གནས་[[46]](#footnote-65)ལ་མངོན་དགའ་ཞིང་། །​ཡོད་དང་མེད་ལས་མ་འདས་པ། །​མི་མཁས་[[47]](#footnote-66)རྣམས་ནི་ཕུང་བར་[[48]](#footnote-67)འགྱུར། །​འཇིགས་མིན་གནས་འཇིགས་དེ་དག་ནི། །​ཕུང་ལ་གཞན་ཡང་ཕུང་བར་བྱེད། །​རྒྱལ་པོ་ཕུང་བ་དེ་དག་གིས། །​ཅི་ནས་མི་ཕུང་དེ་ལྟར་གྱིས། །​རྒྱལ་པོ་ཁྱོད་ནི་མི་ཕུང་བར། །​བགྱི་སླད་འཇིག་རྟེན་འདས་ཀྱི་ཚུལ། །​གཉིས་ལ་མི་བརྟེན་[[49]](#footnote-68)ཡང་དག་པ། །​ཇི་བཞིན་ལུང་གི་དབང་གིས་བཤད། །​སྡིག་དང་བསོད་ནམས་བྱ་བ་འདས། །​ཟབ་མོ་བཀྲོལ་བའི་དོན་དང་ལྡན། །​མུ་སྟེགས་གཞན་དང་རང་གི་ཡང་། །​གནས་མེད་འཇིགས་པས་མ་མྱངས་པའོ། །​སྐྱེས་བུ་ས་མིན་ཆུ་མ་ཡིན། །​མེ་མིན་རླུང་མིན་ནམ་མཁའ་མིན། །​རྣམ་ཤེས་མ་ཡིན་ཀུན་མིན་ན། །​དེ་ལས་གཞན་དོན་སྐྱེས་བུ་གང་། །​སྐྱེས་བུ་ཁམས་དྲུག་འདུས་པའི་ཕྱིར། །​ཡང་དག་མ་ཡིན་ཇི་ལྟ་བ། །​དེ་བཞིན་ཁམས་ནི་རེ་རེ་ལའང་། །​འདུས་ཕྱིར་ཡང་དག་ཉིད་དུ་མིན། །​ཕུང་པོ་བདག་མིན་དེར་དེ་མིན། །​དེ་ལ་དེ་མིན་དེ་མེད་མིན། །​ཕུང་བདག་མེ་ཤིང་ལྟར་འདྲེས་མིན། །​དེ་ཕྱིར་བདག་ནི་ཇི་ལྟར་ཡོད། །​འབྱུང་གསུམ་ས་[[50]](#footnote-69)མིན་འདི་ལ་མིན། །​དེ་ལ་འདི་མིན་དེ་མེད་མིན། །​རེ་རེའང་དེ་བཞིན་དེ་ཡི་ཕྱིར། །​འབྱུང་བ་རྣམས་ཀྱང་བདག་བཞིན་རྫུན། །​ས་ཆུ་མེ་དང་རླུང་རྣམས་ནི། །​རེ་རེའང་ངོ་བོ་ཉིད་དུ་མེད། །​གང་གསུམ་མེད་པར་རེ་རེ་མེད། །​གཅིག་མེད་པར་ཡང་གསུམ་མེད་དོ། །​གལ་ཏེ་གསུམ་མེད་རེ་རེ་མེད། །​གཅིག་མེད་པར་ཡང་གསུམ་མེད་ན།[[51]](#footnote-70) །​སོ་སོར་ཡོད་པ་མ་ཡིན་ཏེ། །​ཇི་ལྟར་འདུས་པ་སྐྱེད་པར་འགྱུར། །​འོན་ཏེ་སོ་སོར་རང་ཡོད་ན། །​བུད་ཤིང་མེད་པར་མེ་ཅིས་མེད། །​གཡོ་དང་ཐོགས་དང་སྡུད་པ་དང་། །​ཆུ་དང་རླུང་དང་ས་དེ་བཞིན། །​འོན་ཏེ་མེ་འདི་གྲགས་ཡིན་ན། །​ཇི་ལྟར་ཁྱོད་ཀྱིས་གསུམ་གཞན་རང་། །​གསུམ་པོ་རྟེན་ཅིང་འབྱུང་བ་དང་། །​ཆོས་མི་མཐུན་པར་རུང་བའང་མིན། །​སོ་སོར་རང་ཡོད་དེ་དག་ནི། །​ཇི་ལྟ་བུར་ན་ཕན་ཚུན་ཡོད། །​སོ་སོར་རང་ཡོད་མ་ཡིན་པ། །​དེ་དག་ཇི་ལྟར་ཕན་ཚུན་ཡོད། །​སོ་སོ་རང་གི་ཡོད་ཅེ་ན།[[52]](#footnote-71) །​གང་ན་གཅིག་དེར་ལྷག་མ་རྣམས། །​[[53]](#footnote-72)མ་འདྲེས་པ་རྣམས་གཅིག་གནས་མེད། །​འདྲེས་པ་སོ་སོར་རང་ཡོད་མིན། །​སོ་སོར་རང་མེད་[[54]](#footnote-73)འབྱུང་བ་རྣམས། །​སོ་སོའི་རང་མཚན་ག་ལ་ཡོད། །​སོ་སོ་རང་མེད་ཤས་ཆེར་འང་[[55]](#footnote-74)མེད། །​མཚན་ཉིད་དག་ནི་ཀུན་རྫོབ་བཤད། །​ཁ་དོག་དྲི་རོ་རེག་པ་དག །​དེ་དག་ལ་ཡང་ཚུལ་འདི་ཡིན། །​མིག་དང་རྣམ་ཤེས་གཟུགས་རྣམས་དང་། །​མ་རིག་ལས་དང་སྐྱེ་བ་དང་། །​བྱེད་པོ་ལས་དང་བྱ་བ་གྲངས། །​ལྡན་དང་རྒྱུ་འབྲས་དུས་དང་ནི། །​ཐུང་དང་རིང་སོགས་ཤེས་བྱ་དང་། །​མིང་དང་མིང་ཅན་དེ་བཞིན་ནོ། །​ས་དང་ཆུ་དང་མེ་དང་རླུང་། །​རིང་ཐུང་ཕྲ་དང་སྦོམ་ཉིད་དང་། །​དགེ་སོགས་ཉིད་ནི་རྣམ་ཤེས་སུ། །​འགག་པར་འགྱུར་ཞེས་ཐུབ་པས་གསུངས། །​རྣམ་ཤེས་བསྟན་མེད་མཐའ་ཡས་པ། །​ཀུན་དུ་བདག་པོ་དེ་ལ་ནི། །​ས་དང་ཆུ་དང་མེ་དང་ནི། །​རླུང་གིས་[[56]](#footnote-75)གནས་ཐོད་[[57]](#footnote-76)འགྱུར་མ་ཡིན། །​འདིར་ནི་རིང་དང་ཐུང་བ་དང་། །​ཕྲ་སྦོམ་དགེ་དང་མི་དགེ་དང་། །​འདིར་ནི་མིང་དང་གཟུགས་དག་ཀྱང་། །​མ་ལུས་པར་ནི་འགག་པར་འགྱུར། །​གང་མ་ཤེས་ཕྱིར་རྣམ་ཤེས་ལ། །​སྔོན་ཆད་འབྱུང་བ་དེ་ཀུན་ནི། །​དེ་ཤེས་ཕྱིར་ན་རྣམ་ཤེས་སུ། །​ཕྱིས་ནི་དེ་ལྟར་འགག་པར་འགྱུར། །​རྣམ་ཤེས་མེ་ཡི་བུད་ཤིང་ནི། །​འགྲོ་ཆོས་འདི་ཀུན་ཡིན་པར་འདོད། །​དེ་དག་ཇི་བཞིན་རབ་འབྱེད་པའི། །​འོད་དང་ལྡན་པས་བསྲེགས་ནས་ཞི།[[58]](#footnote-77) །​མི་ཤེས་པ་ནི་སྔོན་བརྟགས་པ། །​ཕྱིས་ནི་དེ་ཉིད་ངེས་པ་དང་། །​གང་ཚེ་དངོས་པོ་མི་རྙེད་པ། །​དེ་ཚེ་དངོས་མེད་ག་[[59]](#footnote-78)ལ་འགྱུར། །​གཟུགས་ཀྱི་དངོས་པོ་མིང་ཙམ་ཕྱིར། །​ནམ་མཁའ་ཡང་ནི་[[60]](#footnote-79)མིང་ཙམ་མོ། །​འབྱུང་མེད་གཟུགས་ལྟ་ག་ལ་ཡོད། །​དེ་ཕྱིར་མིང་ཙམ་ཉིད་ཀྱང་ཡིན། །​ཚོར་དང་འདུ་ཤེས་འདུ་བྱེད་དང་། །​རྣམ་ཤེས་འབྱུང་བ་ལྟ་བུ་དང་། །​བདག་ཉིད་དུ་ནི་བསམ་བྱ་སྟེ། །​དེ་ཕྱིར་ཁམས་དྲུག་བདག་མེད་དོ། །​རིན་པོ་ཆེའི་ཕྲེང་བ་ལས་མངོན་པར་མཐོ་བ་དང་ངེས་པར་ལེགས་པ་བསྟན་པ་སྟེ་ལེའུ་དང་པོའོ།། །​།ཇི་ལྟར་ཆུ་ཤིང་ཡན་ལག་དག །​མ་ལུས་བཅས་ཏེ་བཤིག་བྱས་ན། །​ཅི་ཡང་མེད་ལྟར་སྐྱེས་བུ་ཡང་། །​ཁམས་བཅས་བཤིག་ན་དེ་དང་འདྲ། །​ཆོས་རྣམས་ཐམས་ཅད་བདག་མེད་ཅེས། །​དེ་ཕྱིར་རྒྱལ་བ་རྣམས་ཀྱིས་གསུངས། །​ཁམས་དྲུག་དེ་ཀུན་བདག་མེད་པར། །​ཁྱོད་ལ་གཏན་ལ་ཕབ་པ་ཡིན། །​དེ་ལྟར་བདག་དང་བདག་མེད་པར། །​ཡང་དག་ཇི་བཞིན་དམིགས་སུ་མེད། །​བདག་དང་བདག་མེད་ལྟ་བ་དག །​དེ་ཕྱིར་ཐུབ་པ་ཆེན་པོས་བཟློག །​མཐོང་དང་ཐོས་སོགས་ཐུབ་པ་ཡིས། །​བདེན་མིན་རྫུན་པ་མིན་པར་གསུངས། །​ཕྱོགས་ལས་མི་མཐུན་ཕྱོགས་འགྱུར་ན། །​དེ་ནི་གཉི་ག་དོན་དུ་མིན། །​དེ་ལྟས་དམ་པའི་དོན་དུ་ན། །​འཇིག་རྟེན་འདི་ནི་བདེན་རྫུན་འདས། །​དེ་ཉིད་ཕྱིར་ན་ཡང་དག་ཏུ། །​ཡོད་ཅེས་མེད་ཅེས་ཞལ་མི་བཞེས།[[61]](#footnote-80) །​གང་ཞིག་དེ་ལྟར་རྣམ་ཀུན་དུ། །​ཡོད་མིན་དེ་ནི་ཀུན་མཁྱེན་གྱིས། །​མཐའ་ཡོད་མཐའ་མེད་གཉི་ག་དང་། །​གཉིས་མ་ཡིན་ཞེས་ཇི་སྐད་བསྟན། །​སངས་རྒྱས་གྲངས་མེད་གཤེགས་དེ་བཞིན། །​བྱོན་གྱུར་པ་དང་ད་ལྟར་བཞུགས། །​སེམས་ཅན་མཐའ་ནི་དུས་གསུམ་སྐྱེས། །​བྱེ་བ་[[62]](#footnote-81)དེ་དག་ལས་འདོད་ཅིང་། །​འཇིག་རྟེན་འཕེལ་བའི་རྒྱུ་མེད་ལ། །​ཟད་པ་དུས་གསུམ་དུ་སྲིད་ན། །​ཐམས་ཅད་མཁྱེན་པས་ཇི་ལྟར་དེའི། །​ཕྱིན་ཆད་ལུང་མ་བསྟན་པར་མཛད། །​སོ་སོའི་སྐྱེ་བོ་ལ་གསང་བ། །​གང་ཡིན་དེ་ནི་ཟབ་མོའི་ཆོས། །​འཇིག་རྟེན་སྒྱུ་མ་ལྟ་བུ་ཉིད། །​སངས་རྒྱས་བསྟན་པ་བདུད་རྩི་ཡིན། །​ཇི་ལྟར་སྒྱུ་མའི་གླང་པོ་ལ། །​སྐྱེ་དང་འཇིག་པ་ཉིད་སྣང་ཡང་། །​དེ་ལ་དོན་གྱི་ཡང་དག་ཏུ། །​སྐྱེ་དང་འཇིག་པ་ཉིད་མེད་ལྟར། །​དེ་བཞིན་སྒྱུ་འདྲའི་འཇིག་རྟེན་ལ། །​སྐྱེ་དང་འཇིག་པ་ཉིད་སྣང་ཡང་། །​དམ་པའི་དོན་དུ་སྐྱེ་བ་དང་། །​འཇིག་པ་ཉིད་ནི་ཡོད་མ་ཡིན། །​ཇི་ལྟར་སྒྱུ་མའི་གླང་པོ་ནི། །​གང་ནས་མ་འོངས་གར་མི་འགྲོ། །​སེམས་རྨོངས་ཙམ་དུ་ཟད་པས་ན།[[63]](#footnote-82) །​ཡང་དག་ཉིད་དུ་གནས་པ་མེད། །​དེ་བཞིན་སྒྱུ་མའི་[[64]](#footnote-83)འཇིག་རྟེན་ནི། །​གང་ནས་མ་འོངས་གར་མི་འགྲོ། །​སེམས་རྨོངས་ཙམ་དུ་ཟད་པས་ན།[[65]](#footnote-84) །​ཡང་དག་ཉིད་དུ་གནས་པ་མེད། །​དེ་ལྟར་དུས་གསུམ་འདས་བདག་ཉིད། །​ཐ་སྙད་གདགས་པ་[[66]](#footnote-85)མ་གཏོགས་པར། །​གང་ཞིག་ཡོད་དམ་མེད་འགྱུར་བའི། །​འཇིག་རྟེན་དོན་དུ་ཅི་ཞིག་ཡོད། །​སངས་རྒྱས་ཀྱིས་[[67]](#footnote-86)ནི་རྒྱུ་འདི་ལས། །​མཐའ་ཡོད་པ་དང་མཐའ་མེད་དང་། །​གཉིས་དང་གཉིས་མིན་རྣམ་པ་བཞི། །​ལུང་བསྟན་མ་མཛད་གཞན་ལས་མིན། །​རེ་ཞིག་ལུས་འདི་མི་གཙང་ཉིད། །​རགས་ཤིང་མངོན་གསུམ་སྤྱོད་ཡུལ་བ། །​རྟག་ཏུ་སྣང་བ་གང་གི་ཚེ། །​སེམས་ལ་གནས་པ་[[68]](#footnote-87)མ་ཡིན་པ། །​དེ་ཚེ་དམ་ཆོས་གནས་མེད་པ། །​ཕྲ་རབ་མངོན་སུམ་མ་ཡིན་པ། །​ཟབ་མོ་དེ་གོ་[[69]](#footnote-88)ཇི་ལྟ་བུར། །​སེམས་ལ་བདེ་བླག་འཆར་བར་འགྱུར། །​ཆོས་འདི་ཟབ་ཕྱིར་སྐྱེ་བོ་ཡིས། །​ཤེས་པར་དཀའ་བར་ཐུགས་ཆུད་དེ། །​དེས་ན་ཐུབ་པ་སངས་རྒྱས་ནས། །​ཆོས་བསྟན་པ་ལས་ལོག་པར་གྱུར། །​ཆོས་འདི་ལོག་པར་ཤེས་གྱུར་ན། །​མི་མཁས་རྣམས་[[70]](#footnote-89)ནི་ཆུད་ཀྱང་ཟ། །​འདི་ལྟར་མེད་པར་ལྟ་བ་ཡི། །​མི་གཙང་དེར་ནི་བྱིང་བར་འགྱུར། །​གཞན་ཡང་དེ་ནི་ལོག་བཟུང་ནས། །​བླུན་པ་མཁས་པའི་ང་རྒྱལ་ཅན། །​སྤོང་བས་མ་རུངས་བདག་ཉིད་ཅན། །​མནར་མེད་པར་[[71]](#footnote-90)ནི་སྤྱིའུ་ཚུགས་འགྲོ། །​ཇི་ལྟར་ཁ་ཟས་བཟའ་ཉེས་པས། །​ཕུང་བ་དག་ཏུ་འགྱུར་བ་དང་། །​བཟའ་ལེགས་ཚེ་དང་ནད་མེད་དང་། །​སྟོབས་དང་བདེ་བར་འགྱུར་བ་ལྟར།[[72]](#footnote-91) །​དེ་བཞིན་ལོག་པར་བཟུང་བ་དེས།[[73]](#footnote-92) །​ཕུང་བ་དག་ནི་ཐོབ་འགྱུར་ཞིང་། །​ལེགས་པར་ཤེས་པས་བདེ་བ་དང་། །​བྱང་ཆུབ་བླ་ན་མེད་པ་ཐོབ། །​དེ་ཕྱིར་འདི་ལ་སྤོང་བ་དང་། །​མེད་པའི་ལྟ་བ་སྤངས་ནས་ནི། །​དོན་ཀུན་བསྒྲུབ་ཕྱིར་ཡང་དག་པའི། །​ཤེས་ལ་ནན་ཏན་མཆོག་མཛོད་ཅིག །​ཆོས་འདི་ཡོངས་སུ་མ་ཤེས་ན། །​ངར་འཛིན་པ་ནི་རྗེས་སུ་འཇུག །​དེ་ལས་དགེ་དང་མི་དགེའི་ལས། །​དེ་ལས་སྐྱེ་བ་བཟང་དང་ངན། །​དེ་ཕྱིར་ཇི་སྲིད་ངར་འཛིན་པ།[[74]](#footnote-93) །​སེལ་པའི་ཆོས་འདི་མ་ཤེས་པ། །​དེ་སྲིད་སྦྱིན་དང་ཚུལ་ཁྲིམས་དང་། །​བཟོད་པའི་ཆོས་ལ་གུས་པར་མཛོད། །​ལས་རྣམས་སྔོན་དུ་ཆོས་གཏོང་ཞིང་། །​བར་དུ་ཆོས་ལྡན་ཐ་མར་ཡང་། །​ཆོས་ལྡན་བསྒྲུབ་པའི་ས་བདག་ནི། །​འདི་དང་གཞན་དུ་གནོད་མི་འགྱུར། །​ཆོས་ཀྱིས་འདིར་གྲགས་བདེ་བ་དང་། །​འདི་དང་འཆི་ཀར་[[75]](#footnote-94)འཇིགས་པ་མེད། །​འཇིག་རྟེན་གཞན་དུ་བདེ་བ་རྒྱས། །​དེ་བས་རྟག་ཏུ་ཆོས་བརྟེན་མཛོད། །​ཆོས་ནི་ལུགས་ཀྱི་དམ་པ་སྟེ། །​ཆོས་ཀྱིས་[[76]](#footnote-95)འཇིག་རྟེན་མངོན་དགར་འགྱུར། །​འཇིག་རྟེན་དགའ་བར་གྱུར་པས་ཀྱང་། །​འདི་དང་གཞན་དུ་བསླུས་མི་འགྱུར། །​ཆོས་མིན་པས་ནི་ལུགས་འདོད་གང་། །​དེ་ཡིས་འཇིག་རྟེན་མི་དགར་འགྱུར། །​འཇིག་རྟེན་མི་དགའ་ཉིད་ཀྱི་ཕྱིར། །​འདི་དང་གཞན་དུ་དགའ་མི་འགྱུར། །​དོན་མེད་རིག་པ་ངན་འགྲོའི་ལམ། །​གཞན་བསླུ་ལྷུར་ལེན་མི་བཟད་པ། །​ཤེས་རབ་འཆལ་པ་རྣམས་ཀྱིས་ནི། །​ཇི་ལྟར་དོན་གྱིས་རིག་པར་བྱས། །​ཕ་རོལ་སླུ་བ་ལྷུར་ལེན་པ། །​དོན་དུ་ཇི་ལྟར་ལུགས་ལྡན་ཡིན། །​དེས་ནི་ཚེ་རབས་སྟོང་ཕྲག་ཏུ། །​བདག་ཉིད་ཁོ་ན་བསླུས་པར་འགྱུར། །​དགྲ་ལ་གནོད་པ་བྱ་[[77]](#footnote-96)ན་ཡང་། །​སྐྱོན་རྣམས་བཏང་སྟེ་ཡོན་ཏན་བསྟེན། །​དེས་ནི་ཁྱོད་ཀྱིས་རང་ཕན་འཐོབ། །​དགྲ་བོ་ཡང་ནི་མི་དགར་འགྱུར། །​སྦྱིན་དང་སྙན་པར་སྨྲ་བ་དང་། །​ཕན་དང་དོན་གཅིག་[[78]](#footnote-97)སྤྱོད་པ་སྟེ། །​དེ་དག་རྣམས་ཀྱིས་[[79]](#footnote-98)འཇིག་རྟེན་དང་། །​ཆོས་ཀྱང་བསྡུ་བ་ཉིད་དུ་མཛོད། །​རྒྱལ་པོ་དག་ལ་ཇི་ལྟ་བུར། །​བདེན་གཅིག་ཡིད་[[80]](#footnote-99)ཆེས་བརྟན་[[81]](#footnote-100)བསྐྱེད་པ། །​དེ་ལས་བཟློག་སྟེ་རྫུན་པ་ནི། །​ཡིད་མི་ཆེས་པར་བྱེད་པའི་མཆོག །​སླུ་བ་[[82]](#footnote-101)མེད་[[83]](#footnote-102)ལྡན་བདེན་མིན་ཏེ། །​སེམས་པས་[[84]](#footnote-103)བསྒྱུར་བ་དོན་དུ་མིན། །​གཞན་ལ་གཅིག་ཏུ་ཕན་པས་བདེན། །​མི་ཕན་ཕྱིར་ནི་ཅིག་[[85]](#footnote-104)ཤོས་མིན། །​ཇི་ལྟར་རྒྱལ་པོའི་ཉེས་པ་དག །​སྦྱིན་གསལ་གཅིག་གིས་སྦེད་པ་ལྟར། །​དེ་བཞིན་འཇུངས་པའང་དེ་དག་གི །​ཡོན་ཏན་བདོག་པ་ཐམས་ཅད་འཇོམས། །​ཉེ་བར་ཞི་བ་ཟབ་པའི་ཕྱིར། །​མཆོག་ཏུ་གུས་པ་བྱེད་པར་འགྱུར། །​གུས་པས་བརྗིད་ལ་བཀའ་ཡང་བརྩན། །​དེ་བས་ཉེ་བར་ཞི་བ་བསྟེན། །​ཤེས་རབ་ལྡན་པས་བློ་མི་འཕྲོགས། །​གཞན་གྱི་དྲིང་མི་འཇོག་ཅིང་བརྟན། །​སླུ་བས་མི་ཚུགས་རྒྱལ་པོ་སྟེ། །​དེ་བས་ཤེས་རབ་ལྷུར་བླང་མཛོད། །​བདེན་གཏོང་ཞི་དང་ཤེས་རབ་དང་། །​བཟང་པོ་བཞི་ལྡན་མི་དབང་ནི། །​ཆོས་བཟང་རྣམ་པ་བཞི་ལྟ་བུར། །​ལྷ་མི་རྣམས་ཀྱིས་བསྟོད་པར་[[86]](#footnote-105)འགྱུར།[[87]](#footnote-106) །​ཕེབས་པར་སྨྲ་ཞིང་དག་གྱུར་པ། །​ཤེས་རབ་སྙིང་རྗེ་དྲི་མེད་དང་། །​ལྷན་ཅིག་འགྲོགས་ན་རྟག་ཏུ་ཡང་། །​ཤེས་རབ་དང་ནི་ཆོས་ཀྱང་འཕེལ། །​ཕན་པར་སྨྲ་བ་དཀོན་པ་སྟེ། །​ཉན་པར་བྱེད་པ་ཤིན་ཏུ་དཀོན། །​དེ་དག་བས་ཀྱང་མི་སྙན་ཡང་། །​ཕན་པའི་རྗེས་སུ་བྱེད་པ་དཀོན། །​དེ་ལྟ་བས་ན་མི་སྙན་ཡང་། །​ཕན་པར་མཁྱེན་ནས་མྱུར་དུ་སྤྱད། །​ནད་གསོའི་དོན་དུ་བདག་བྱམས་པ། །​མི་བཟད་ང་བའི་སྨན་ཡང་འཐུང་། །​སྲོག་དང་ནད་མེད་རྒྱལ་སྲིད་དག །​མི་རྟག་ཉིད་ནི་རྟག་དགོངས་ཏེ། །​དེ་ནས་[[88]](#footnote-107)ཡང་དག་བརྩོན་ལྡན་པར། །​ཆོས་ལ་གཅིག་ཏུ་ནན་ཏན་མཛོད། །​གདོན་མི་ཟ་བར་འཆི་འགྱུར་ཞིང་། །​ཤི་ནས་སྡིག་པས་སྡུག་བསྔལ་བ། །​གཟིགས་ཏེ་འཕྲལ་དུ་བདེ་ན་ཡང་། །​སྡིག་པ་བགྱི་བར་མི་རིགས་སོ། །​ལ་ལར་འཇིགས་པ་མེད་མཐོང་ཞིང་། །​དུས་འགར་འཇིགས་པ་མཐོང་གྱུར་པ། །​གལ་ཏེ་གཅིག་[[89]](#footnote-108)ལ་ཡིད་རྟོན་[[90]](#footnote-109)ན། །​གཅིག་ལ་ཁྱོད་ཀོ་ཅིས་མི་འཇིགས། །​ཆང་གིས་[[91]](#footnote-110)འཇིག་རྟེན་བརྙས་[[92]](#footnote-111)འགྱུར་ཞིང་། །​དོན་ཡལ་ནོར་ཡང་ཟད་པར་འགྱུར། །​རྨོངས་པས་བྱ་བ་མ་ཡིན་བྱེད། །​དེ་བས་ཆང་ནི་རྟག་ཏུ་སྤོངས། །​རྒྱན་པོ་ཆགས་དང་མི་[[93]](#footnote-112)དགའ་དང་། །​ཞེ་སྡང་གཡོ་སྒྱུ་དགོད་པའི་གནས། །​རྫུན་དང་ཀྱལ་བ་[[94]](#footnote-113)ཚིག་རྩུབ་རྒྱུ། །​དེ་བས་རྟག་ཏུ་སྤང་བར་མཛོད། །​བུད་མེད་ཆགས་པ་ཕལ་ཆེར་ནི། །​བུད་མེད་གཟུགས་བཟང་སེམས་ལས་བྱུང་། །​བུད་མེད་ལུས་ལ་དོན་དུ་ནི། །​གཙང་བ་ཅུང་ཟད་ཡོད་མ་ཡིན། །​ཁ་ནི་ཁ་ཆུ་རུལ་པ་དང་། །​སོ་རྐྱག་མི་གཙང་སྣོད་ཡིན་ཏེ། །​སྣ་ནི་རྣག་སྣབས་སྣ་ཆུའི་སྣོད། །​མིག་ནི་མིག་རྡུལ་མཆི་མའི་སྣོད། །​ལྟོ་བའི་ཁོང་ནི་བཤང་གཅི་དང་། །​གློ་བ་མཆིན་སོགས་སྣོད་ཡིན་པར། །​རྨོངས་པས་བུད་མེད་མ་མཐོང་བ། །​དེ་ཡི་ལུས་ལ་ཆགས་པར་[[95]](#footnote-114)བྱེད། །​མི་ཤེས་འགའ་ཞིག་མི་གཙང་བའི། །​བུམ་པ་རྒྱན་ལ་ཆགས་པ་ལྟར། །​འཇིག་རྟེན་མི་ཤེས་རྨོངས་པ་ཡིས།[[96]](#footnote-115) །​བུད་མེད་རྣམས་ལ་དེ་བཞིན་ནོ། །​ལུས་ཡུལ་ཤིན་ཏུ་དྲི་ང་བ། །​ཆགས་བྲལ་རྒྱུ་ནི་གང་ཡིན་པ། །​དེ་ལའང་འཇིག་རྟེན་ཆེས་ཆགས་ན། །​གང་གི་འདོད་ཆགས་བྲལ་བར་བཀྲི། །​ཇི་ལྟར་བཤང་དང་གཅི་གཞི་[[97]](#footnote-116)ལ། །​ངན་སྐྱུགས་ཕག་རབ་ཆགས་པ་[[98]](#footnote-117)ལྟར། །​དེ་བཞིན་བཤང་དང་གཅི་གཞི་[[99]](#footnote-118)ལ། །​འདོད་ཆགས་ངན་སྐྱུགས་ཕག་རྣམས་ཆགས། །​ལུས་ཀྱི་གྲོང་ཁྱེར་མི་གཙང་བ། །​འབྱུང་བའི་བུ་ག་དོད་པ་[[100]](#footnote-119)གང་། །​དེ་ནི་སྐྱེ་བོ་བླུན་པ་ཡིས། །​དགའ་བའི་དོན་དུ་ཉེ་བར་བརྟགས། །​[[101]](#footnote-120)ཁྱོད་བདག་ཉིད་ཀྱིས་བཤང་གཅི་སོགས། །​སོ་སོར་མི་གཙང་མཐོང་ནས་ནི། །​དེ་འདུས་ལུས་ལ་ཇི་ལྟ་བུར། །​ཡིད་དུ་འོང་བ་ཉིད་དུ་གྱུར། །​ཁྲག་དང་ཁུ་བ་འདྲེས་པ་ཡིས།[[102]](#footnote-121) །​ས་བོན་མི་གཙང་སྙིང་པོས་བསྐྱེད། །​མི་གཙང་ངོ་བོར་ཤེས་བཞིན་དུ། །​འདི་ལ་འདོད་ཅན་གང་ཞིག་ཆགས། །​མི་གཙང་ཕུང་པོ་དེའི་བླན་གྱིས། །​བརླན་པའི་པགས་པས་གཡོགས་པ་གང་། །​ཉལ་བ་དེ་ནི་བུད་མེད་ཀྱི། །​ཆུ་སོའི་ཁོང་ནས་ཉལ་བར་[[103]](#footnote-122)ཟད། །​གཟུགས་བཟང་བ་དང་གཟུགས་ངན་ནམ། །​རྒན་ནམ་ཡང་ན་གཞོན་ཡང་རུང་། །​བུད་མེད་གཟུགས་ཀུན་མི་གཙང་ན། །​ཁྱོད་ཆགས་ཁྱད་པར་གང་ལ་བསྐྱེད། །​གལ་ཏེ་མི་གཙང་ཁ་དོག་བཟང་། །​ཤིན་ཏུ་གསར་ལ་དབྱིབས་ལེགས་ཀྱང་། །​དེ་ལ་ཆགས་པར་མི་འོས་ལྟར། །​བུད་མེད་གཟུགས་ལའང་དེ་བཞིན་ནོ། །​ཁོང་རུལ་ཕྱི་རོལ་པགས་པས་གཡོགས། །​རོ་མྱགས་འདི་ཡི་རང་བཞིན་ནི། །​ཤིན་ཏུ་མི་བཟད་སྣང་བཞིན་དུ། །​ཇི་ལྟ་བུར་ན་མཐོང་མ་གྱུར། །​པགས་པ་འདི་ཡང་མི་གཙང་མིན། །​རལ་གུ་བཞིན་དུ་འདུག་ཅེ་ན། །​མི་གཙང་ཕུང་པོའི་པགས་པ་ལྟར། །​ཇི་ལྟ་བུར་ན་གཙང་མར་འགྱུར། །​མི་གཙང་གང་བའི་[[104]](#footnote-123)བུམ་པ་ནི། །​ཕྱི་རོལ་བགྲ་ཡང་སྨད་པ་ཡིན། །​མི་གཙང་བ་ཡི་རང་བཞིན་ལུས། །​མི་གཙང་གང་བ་ཅིས་མི་སྨད། །​གལ་ཏེ་ཁྱོད་ནི་མི་གཙང་སྨོད། །​དྲི་དང་ཕྲེང་བ་བཟའ་བཏུང་ནི། །​གཙང་མའང་མི་གཙང་བྱེད་པ་གང་། །​ལུས་འདི་ཅི་ཡི་ཕྱིར་མི་སྨད། །​ཇི་ལྟར་རང་ངམ་གཞན་དག་གི །​མི་གཙང་སྨད་པར་བྱ་བ་གང་། །​དེ་བཞིན་རང་དང་གཞན་དག་གི། །​མི་གཙང་གཟུགས་ཀོ་ཅིས་མི་སྨད། །​ཇི་ལྟར་བུད་མེད་གཟུགས་མི་གཙང་། །​ཁྱོད་ཀྱི་རང་ལུས་དེ་དང་འདྲ། །​དེ་བས་ཕྱི་དང་ནང་ཉིད་ལ། །​འདོད་ཆགས་བྲལ་བར་རིགས་མིན་ནམ། །​རྨ་དགུ་དག་ནས་འཛག་པ་ཅན། །​བདག་ཉིད་མངོན་སུམ་འཁྲུ་བྱེད་ཀྱང་། །​ལུས་མི་གཙང་བར་མི་རྟོགས་[[105]](#footnote-124)ན། །​ཁྱོད་ལ་བཤད་པས་ཅི་ཞིག་ཕན། །​གང་དག་མི་གཙང་ལུས་འདི་ལ། །​སྟེག་ཆོས་སྙན་དངགས་བྱེད་པ་ནི། །​ཨེ་མའོ་གཟུ་ལུམས་ཨེ་མའོ་བླུན། །​ཨེ་མའོ་སྐྱེ་བོས་ཁྲེལ་དུ་རུང་། །​མི་ཤེས་མུན་པས་བསྒྲིབས་པ་ཡི། །​སེམས་ཅན་འདིར་ནི་ཕལ་ཆེར་ཡང་། །​འདོད་པའི་དོན་དུ་རྩོད་[[106]](#footnote-125)འབྱུང་བ། །​མི་གཙང་དོན་དུ་ཁྱི་རྣམས་བཞིན། །​གཡན་པ་ཕྲུགས་ན་བདེར་འགྱུར་བ། །​དེ་བས་གཡེན་པ་མེད་ན་བདེ། །​དེ་བཞིན་འཇིག་རྟེན་འདོད་ལྡན་བདེ། །​འདོད་པ་མེད་པ་དེ་བས་བདེ། །​གལ་ཏེ་དེ་ལྟར་བརྟགས་[[107]](#footnote-126)ན་ཁྱོད། །​འདོད་ཆགས་བྲལ་བ་མ་གྲུབ་ཀྱང་། །​འོན་ཀྱང་འདོད་ཆགས་བསྲབས་པ་[[108]](#footnote-127)ཡིས། །​བུད་མེད་ཆགས་པར་མི་འགྱུར་རོ། །​ཚེ་ཐུང་འཇིགས་དང་སྡུག་བསྔལ་དང་། །​དམྱལ་བའི་རྒྱུ་ནི་མི་བཟད་པ། །​རི་དྭགས་ལིངས་ཏེ་དེ་ལྟ་བས། །​རྟག་ཏུ་གསོད་མེད་བརྟན་པོར་མཛོད། །​ཡན་ལག་ཐམས་ཅད་མི་གཙང་བས། །​བསྐུས་པའི་སྦྲུལ་གདུག་འཇིགས་པ་ལྟར། །​གང་ལ་བརྟེན་[[109]](#footnote-128)ནས་ལུས་ཅན་རྣམས། །​སྐྲག་པར་འགྱུར་བ་དེ་རེ་ངན། །​ཆར་སྤྲིན་ཆེན་པོ་ལངས་པ་ན། །​ཞིང་པ་རྣམས་ནི་ཇི་ལྟ་བར། །​གང་ལ་བརྟེན་[[110]](#footnote-129)ནས་ལུས་ཅན་རྣམས། །​དགའ་བར་འགྱུར་བ་དེ་རེ་བཟང་། །​དེ་བས་ཆོས་མིན་སྤང་[[111]](#footnote-130)བྱ་སྟེ། །​གཡེལ་བ་མེད་པར་ཆོས་ལ་བརྟེན། །​བདག་ཉིད་དང་ནི་འཇིག་རྟེན་འདིས། །​བླ་མེད་བྱང་ཆུབ་ཐོབ་འདོད་ན། །​དེ་ཡི་རྩ་བ་བྱང་ཆུབ་སེམས། །​རི་དབང་རྒྱལ་པོ་ལྟར་བརྟན་དང་། །​ཕྱོགས་མཐས་[[112]](#footnote-131)གཏུགས་པའི་སྙིང་རྗེ་དང་། །​གཉིས་ལ་མི་བརྟེན་ཡེ་ཤེས་ལགས། །​རྒྱལ་པོ་ཆེན་པོ་སྐྱེས་ཆེན་གྱི།[[113]](#footnote-132) །​མཚན་ནི་སུམ་ཅུ་རྩ་གཉིས་ཀྱིས། །​ཇི་ལྟར་ཁྱོད་སྐུ་བརྒྱན་གྱུར་པ། །​དེ་ལྟ་བུ་དག་གསན་པར་མཛོད། །​མཆོད་རྟེན་མཆོད་བྱ་འཕགས་པ་དང་། །​རྒན་རབས་རྣམས་ནི་ལེགས་བཀུར་བས།[[114]](#footnote-133) །​དཔལ་ལྡན་ཕྱག་ཞབས་འཁོར་ལོ་ཡིས། །​མཚན་པའི་འཁོར་ལོས་སྒྱུར་བར་འགྱུར། །​རྒྱལ་པོ་ཆོས་ལ་རྟག་པར་ནི། །​ཡང་དག་བླངས་པ་བརྟན་པར་མཛོད། །​དེས་ནི་ཤིན་ཏུ་ཞབས་གནས་པའི། །​བྱང་ཆུབ་སེམས་དཔར་འགྱུར་བ་ལགས། །​སྦྱིན་དང་སྙན་པའི་ཚིག་དང་ནི། །​ཕན་དང་དོན་གཅིག་[[115]](#footnote-134)སྤྱོད་པ་ཡིས། །​དཔལ་ལྡན་ཕྱག་སོར་དྲ་བ་ཡིས། །​འབྲེལ་བའི་ཕྱག་རིས་ཅན་དུ་འགྱུར། །​བཟའ་བ་དང་ནི་བཏུང་བའི་མཆོག །​རབ་ཏུ་མང་པོ་བྱིན་པ་ཡིས། །​དཔལ་ལྡན་ཕྱག་དང་ཞབས་མཉེན་ཞིང་། །​[[116]](#footnote-135)སྐུ་ཚེ་བདུན་ཡང་མཐོ་བར་འགྱུར། །​འཚེ་མེད་གསད་པ་[[117]](#footnote-136)ཐར་བྱས་པས། །​སྐུ་མཛེས་དྲང་ཞིང་ཆེ་བ་དང་། །​ཚེ་རིང་སོར་མོ་རིང་བ་དང་། །​རྟིང་པ་ཡངས་པ་དག་ཏུ་འགྱུར། །​ཡང་དག་བླངས་པའི་ཆོས་རྣམས་ནི། །​སྤེལ་བས་དཔལ་ལྡན་མདོག་བཟང་ཞིང་། །​ཞབས་ཀྱི་ལོང་བུ་མི་མངོན་དང་། །​བ་[[118]](#footnote-137)སྤུ་གྱེན་དུ་ཕྱོགས་མཚན་འགྱུར། །​རིག་དང་བཟོ་ལ་སོགས་པའི་གནས། །​གུས་པས་ལེན་དང་སྦྱིན་པས་ཁྱོད། །​ཨེ་ན་[[119]](#footnote-138)ཡ་ཡི་བྱིན་པ་དང་། །​ཡིད་རྣོ་ཤེས་རབ་ཆེན་པོར་འགྱུར། །​རང་གི་ནོར་བདོག་བླངས་གྱུར་ན། །​མྱུར་དུ་བཏང་བའི་བརྟུལ་ཞུགས་ཀྱིས། །​ཕྱག་རྒྱ་བདེ་དང་འཇིག་རྟེན་གྱི། །​རྣམ་པར་འདྲེན་པ་ཉིད་དུ་འགྱུར།[[120]](#footnote-139) །​གཉེན་བཤེས་ཕན་ཚུན་བྱེ་བ་དག །​ཡང་དག་བསྡུམ་པར་བྱས་པ་ཡིས། །​དཔལ་ལྡན་མདོམས་[[121]](#footnote-140)ཀྱི་སྦ་བ་ནི། །​སྦུབས་སུ་ནུབ་པའི་དམ་པར་འགྱུར། །​ཁང་བཟང་གདང་[[122]](#footnote-141)བ་རྒྱན་དག་ནི། །​བདེ་ཞིང་བཟང་བ་རབ་འབྱིན་པས།[[123]](#footnote-142) །​གསེར་ནི་བཙོ་[[124]](#footnote-143)མ་དྲི་མེད་པ། །​ཤིན་ཏུ་འཇམ་པའི་མདོག་འདྲར་འགྱུར། །​བླ་ན་མེད་པའི་དབང་བྱིན་ཞིང་། །​རིགས་པར་བླ་མའི་[[125]](#footnote-144)རྗེས་འཇུག་པ། །​དཔལ་ལྡན་བ་སྤུ་ཉག་རེ་དང་། །​ཞལ་ནི་མཛོད་སྤུས་བརྒྱན་པར་འགྱུར། །​སྙན་ཅིང་དགའ་བར་སྨྲས་པ་དང་། །​ལེགས་པར་སྨྲས་དང་མཐུན་[[126]](#footnote-145)བྱས་པས། །​ཁྱོད་ནི་དཔུང་མགོ་ཟླུམ་པ་དང་། །​རོ་སྟོད་སེང་གེའི་[[127]](#footnote-146)འདྲ་བར་འགྱུར། །​ནད་པ་རྣམས་ལ་རིམ་གྲོ་དང་། །​གསོས་པས་ཐལ་གོང་རྒྱས་པ་དང་། །​བདག་ཉིད་རྣལ་དུ་གནས་པ་དང་། །​རོ་བྲོ་བ་ཡི་མཆོག་ཏུ་འགྱུར། །​ཆོས་དང་མཐུན་པའི་བྱ་བ་ལ། །​ཐོག་དྲངས་ཁྱོད་ཀྱི་དབུ་གཙུག་ཏོར། །​ལེགས་གནས་[[128]](#footnote-147)ནྱ་གྲོ་དྷ་ལྟ་བུར། །​ཆུ་ཞེང་གབ་པ་དག་ཏུ་འགྱུར། །​ཚིག་ནི་བདེན་པ་[[129]](#footnote-148)འཇམ་པོ་དག །​ཡུན་རིང་དུས་སུ་བརྗོད་པ་ཡིས། །​མི་ཡི་དབང་པོ་ལྗགས་ཡངས་ཤིང་། །​ཚངས་པ་ཡི་[[130]](#footnote-149)ནི་དབྱངས་ལྡན་འགྱུར། །​རྟག་ཏུ་རྒྱུན་མི་འཆད་པ་[[131]](#footnote-150)རུ། །​བདེན་པའི་ཚིག་ནི་བརྗོད་པ་ཡིས། །​འགྲམ་པ་སེང་གེའི་ལྟ་བུ་དང་། །​དཔལ་ལྡན་ཐུབ་པ་དགའ་བར་[[132]](#footnote-151)འགྱུར། །​ལྷག་པར་གུས་དང་བཀུར་སྟི་དང་། །​ཇི་ལྟར་རིགས་པར་[[133]](#footnote-152)རྗེས་འཇུག་པས། །​ཚེམས་ནི་ཤིན་ཏུ་དཀར་བ་དང་། །​མདོག་ལྡན་མཉམ་པའི་ཚེམས་སུ་འགྱུར། །​དབྱེན་དང་ཕྲ་མ་མེད་པ་ཡི། །​ཚིག་ནི་ཡུན་རིང་གོམས་པ་ཡིས། །​དཔལ་ལྡན་ཚེམས་ནི་བཞི་བཅུ་ཐམ། །​མཉམ་པར་ཐགས་ཀྱང་བཟང་བར་འགྱུར། །​ཆགས་དང་སྡང་དང་རྨོངས་མེད་ཅིང་། །​བྱམས་པས་སེམས་ཅན་བལྟས་པ་ཡིས། །​སྤྱན་ནི་བཀྲག་ཅན་མཐོན་མཐིང་ལ། །​རྫི་མ་བ་ཡི་ལྟ་བུར་འགྱུར། །​དེ་ལྟར་མདོར་ན་རྒྱུར་བྱས་པའི། །​སུམ་ཅུ་རྩ་གཉིས་དེ་དག་ནི། །​སྐྱེས་བུ་སེང་གེ་ཆེན་པོ་ཡི།[[134]](#footnote-153) །​མཚན་རྣམས་ལེགས་པར་མཁྱེན་པར་མཛོད། །​དཔེ་བྱད་བཟང་པོ་བརྒྱད་ཅུ་ནི། །​བྱམས་པའི་རྒྱུ་མཐུན་ལས་བྱུང་བ། །​གཞུང་ནི་མང་དུ་དོགས་པ་ཡིས། །​རྒྱལ་པོ་ཁྱོད་ལ་མ་བཤད་དོ། །​འཁོར་ལོས་སྒྱུར་བ་ཐམས་ཅད་ལ། །​འདི་དག་ཡོད་པར་འདོད་མོད་ཀྱི། །​དག་དང་མཛེས་དང་གསལ་བ་ནི། །​སངས་རྒྱས་རྣམས་ཀྱི་ཆར་མི་ཕོད། །​འཁོར་ལོས་སྒྱུར་བའི་མཚན་དང་ནི། །​དཔེ་བྱད་བཟང་པོ་གང་དག་གཅིག །​ཐུབ་དབང་པོ་ལ་སེམས་དང་བའི། །​ཡན་ལག་གཅིག་ལས་འབྱུང་བཤད་པའི། །​བསྐལ་པ་བྱེ་བ་བརྒྱ་ཕྲག་ནི། །​གཅིག་ཏུ་བསགས་པའི་དགེ་པས་ཀྱང་། །​སངས་རྒྱས་བ་སྤུ་ཉག་གཅིག་ཀྱང་། །​བསྐྱེད་པར་ནུས་པ་མ་ཡིན་ནོ། །​ཉི་མ་རྣམས་ཀྱི་འོད་བྱེད་པ། །​མེ་ཁྱེར་རྣམས་དང་བག་འདྲ་ལྟར། །​སངས་རྒྱས་རྣམས་ཀྱི་མཚན་ཡང་ནི། །​འཁོར་ལོས་སྒྱུར་བ་རྣམས་དང་འདྲ། །​རིན་པོ་ཆེའི་ཕྲེང་བ་ལས་སྤེལ་མ་ཞེས་བྱ་བ་སྟེ་ལེའུ་གཉིས་པའོ།། །​།བསོད་ནམས་བསམ་གྱིས་མི་ཁྱབ་ལས། །​ཇི་ལྟར་སངས་རྒྱས་མཚན་འབྱུང་བ། །​ཐེག་པ་ཆེན་པོའི་ལུང་ཆེན་ལས། །​རྒྱལ་པོ་ཆེན་པོ་དེ་བཞིན་གསོན། །​རང་སངས་རྒྱས་ཀུན་ལས་བྱུང་དང་། །​སློབ་དང་མི་སློབ་ལས་བྱུང་བ།[[135]](#footnote-154) །​འཇིག་རྟེན་མ་ལུས་ཀུན་བསོད་ནམས། །​འཇིག་རྟེན་བཞིན་དུ་དཔག་མེད་གང་། །​དེ་བཅུར་བསྒྲེས་པར་གྱུར་པ་ཡིས། །​བ་སྤུའི་བུ་ག་གཅིག་འགྲུབ་སྟེ། །​སངས་རྒྱས་བ་སྤུའི་བུ་ག་ནི། །​ཐམས་ཅད་དེ་དང་འདྲ་བས་འབྱུང་། །​བ་སྤུའི་བུ་ག་ཐམས་ཅད་ནི། །​སྐྱེད་པར་བྱེད་པའི་བསོད་ནམས་གང་། །​དེ་དག་བརྒྱར་ནི་བསྒྱུར་བ་ཡིས། །​དཔེ་བྱད་བཟང་པོ་གཅིག་ཏུ་བཞེད། །​བསོད་ནམས་དེ་སྙེད་དེ་སྙེད་ཀྱིས། །​རྒྱལ་པོ་དཔེ་བྱད་བཟང་པོ་ནི། །​གཅིག་མཐར་ཕྱིན་ཏེ་དེ་ལྟ་བུར། །​བརྒྱད་ཅུའི་བར་དུ་འབྱུང་བར་འགྱུར། །​དཔེ་བྱད་བཟང་པོ་བརྒྱད་ཅུ་དག །​འགྲུབ་པའི་བསོད་ནམས་ཚོགས་གང་ཡིན། །​དེ་དག་བརྒྱར་ནི་བསྒྱུར་བ་ཡིས། །​སྐྱེས་བུ་ཆེན་པོའི་མཚན་གཅིག་གོ། །​མཚན་ནི་སུམ་ཅུ་འགྲུབ་པའི་རྒྱུ། །​བསོད་ནམས་རྒྱ་ཆེན་གང་ཡིན་པ། །​དེ་དག་སྟོང་དུ་བསྒྱུར་བ་ཡིས། །​ཟླ་བ་ཉ་འདྲའི་མཛོད་[[136]](#footnote-155)སྤུའོ། །​མཛོད་སྤུ་ཡི་ནི་བསོད་ནམས་དག །​སྟོང་ཕྲག་བརྒྱར་ནི་བསྡོམས་པ་ཡིས། །​སྤྱི་གཙུག་བལྟར་ནི་མི་སྣང་བ། །​སྐྱོབ་[[137]](#footnote-156)པའི་གཙུག་ཏོར་སྐྱེད་པར་བྱེད། །​གཙུག་ཏོར་བསོད་ནམས་བྱེ་བ་ནི། །​འབུམ་ཕྲག་བརྒྱར་ནི་བསྒྱུར་བ་ལས། །​སྟོབས་བཅུ་མངའ་བའི་[[138]](#footnote-157)ཆོས་ཀྱི་དུང་།[[139]](#footnote-158) །​གཅིག་འབྱུང་བར་ནི་ཤེས་པར་བྱ། །​དེ་ལྟར་བསོད་ནམས་ཚད་མེད་ཀྱང་། །​ཇི་ལྟར་འཇིག་རྟེན་ཕྱོགས་ཀུན་དུ།[[140]](#footnote-159) །​བཅུར་བསྒྲེས་མ་ལུས་བརྗོད་པ་ལྟར། །​ཚད་དང་ལྡན་པར་བག་ཙམ་བརྗོད། །​གང་ཚེ་སངས་རྒྱས་གཟུགས་སྐུ་ཡི། །​རྒྱུ་ཡང་དེ་ལྟར་འཇིག་རྟེན་བཞིན། །​གཞལ་མེད་དེ་ཚེ་[[141]](#footnote-160)ཆོས་སྐུ་ཡི། །​རྒྱུ་ལྟ་ཇི་ལྟར་[[142]](#footnote-161)གཞལ་དུ་ཡོད། །​ཐམས་ཅད་ཀྱི་ནི་རྒྱུ་ཆུང་ལས། །​འབྲས་བུ་རྒྱ་ཆེན་སྐྱེད་[[143]](#footnote-162)འགྱུར་ན།[[144]](#footnote-163) །​སངས་རྒྱས་རྒྱུ་ནི་དཔག་མེད་ལས། །​འབྲས་བུ་དཔག་ཡོད་བསམ་ཐག་ཆད། །​སངས་རྒྱས་རྣམས་ཀྱི་གཟུགས་སྐུ་ནི། །​བསོད་ནམས་ཚོགས་ལས་བྱུང་བ་སྟེ། །​ཆོས་ཀྱི་སྐུ་ནི་མདོར་བསྡུ་ན། །​རྒྱལ་པོ་ཡེ་ཤེས་ཚོགས་ལས་འཁྲུངས། །​དེ་ལྟ་བས་ན་ཚོགས་འདི་གཉིས། །​སངས་རྒྱས་ཉིད་ནི་ཐོབ་པའི་རྒྱུ། །​དེ་ལྟར་མདོར་ན་བསོད་ནམས་དང་། །​ཡེ་ཤེས་འདི་ནི་རྟག་བརྟེན་མཛོད། །​རིགས་པ་དང་ནི་ལུང་བསྟན་པ། །​དབུགས་འབྱིན་བྱེད་པའི་རྒྱུ་འདི་ཡིས། །​བྱང་ཆུབ་བསྒྲུབ་པའི་[[145]](#footnote-164)བསོད་ནམས་ནི། །​འདི་ལ་སྒྱིད་[[146]](#footnote-165)ལུག་[[147]](#footnote-166)མི་བྱའོ། །​ཕྱོགས་རྣམས་ཀུན་དུ་ནམ་མཁའ་དང་། །​ས་དང་ཆུ་དང་མེ་དང་རླུང་། །​ཇི་ལྟར་མཐའ་ཡས་དེ་བཞིན་དུ། །​སྡུག་བསྔལ་སེམས་ཅན་མཐའ་ཡས་འདོད། །​སེམས་ཅན་མཐའ་ཡས་དེ་དག་ནི། །​བྱང་ཆུབ་སེམས་དཔའི་སྙིང་བརྩེ་བས། །​སྡུག་བསྔལ་དག་ལས་དྲང་བྱས་ཏེ།[[148]](#footnote-167) །​སངས་རྒྱས་ཉིད་ལ་འགོད་པར་ངེས། །​དེ་ལྟར་བརྟན་པར་གནས་དེ་ནི། །​མི་ཉལ་བའམ་ཉལ་ཡང་རུང་། །​ཡང་དག་བླངས་པ་ནས་བཟུང་སྟེ། །​བག་མེད་གྱུར་ཀྱང་སེམས་ཅན་རྣམས། །​མཐའ་ཡས་ཕྱིར་ན་སེམས་ཅན་བཞིན། །​བསོད་ནམས་མཐའ་ཡས་རྟག་སོགས་འགྱུར། །​མཐའ་ཡས་དེས་ན་སངས་རྒྱས་ཉིད། །​མཐའ་ཡས་ཐོབ་མིན་དཀའ་ཞེས་བྱ། །​གང་ཞིག་དཔག་མེད་དུས་གནས་ཏེ། །​ལུས་ཅན་དཔག་ཏུ་[[149]](#footnote-168)མེད་དོན་དུ།[[150]](#footnote-169) །​བྱང་ཆུབ་དཔག་ཏུ་མེད་འདོད་ཅིང་། །​དགེ་བ་དཔག་ཏུ་མེད་འདོད་པ། །​དེས་ཀོ་བྱང་ཆུབ་དཔག་མེད་ཀྱང་། །​དཔག་ཏུ་མེད་པ་རྣམ་བཞི་ཡི། །​ཚོགས་ཀྱིས་རིང་པོ་མི་ཐོགས་པར། །​ཅི་ཡི་ཕྱིར་[[151]](#footnote-170)ན་འཐོབ་མི་འགྱུར། །​བསོད་ནམས་མཐའ་ཡས་ཞེས་པ་དང་། །​ཡེ་ཤེས་མཐའ་ཡས་ཞེས་པ་དེས། །​ལུས་དང་སེམས་ཀྱི་སྡུག་བསྔལ་དག །​མྱུར་བ་ཉིད་དུ་སེལ་བར་བྱེད། །​སྡིག་པས་ངན་འགྲོར་ལུས་ཀྱིས་ནི། །​སྡུག་བསྔལ་བཀྲེས་སྐོམ་ལ་སོགས་འབྱུང་། །​དེས་སྡིག་མ་བྱས་བསོད་ནམས་ཀྱིས། །​སྲིད་པ་གཞན་ན་དེ་མེད་དོ། །​རྨོངས་པས་ཡིད་ཀྱི་སྡུག་བསྔལ་ནི། །​ཆགས་སྡང་འཇིགས་དང་འདོད་ལ་སོགས། །​དེས་རྟེན་མེད་པའི་ཤེས་པ་ཡིས། །​དེ་ནི་མྱུར་བ་ཉིད་དུ་སྤོང་། །​ལུས་དང་ཡིད་ཀྱི་སྡུག་བསྔལ་གྱིས། །​དེ་ལྟར་ཤིན་ཏུ་མ་སྨས་ན། །​གལ་ཏེ་འཇིག་རྟེན་མཐས་གཏུགས་པར། །​འཇིག་རྟེན་འདྲེན་ཀྱང་ཅིས་ཏེ་སྐྱོ། །​སྡུག་བསྔལ་བ་ལ་ཡུན་ཐུང་ཡང་། །​བཟོད་དཀའ་ཡུན་རིང་སྨོས་ཅི་དགོས། །​སྡུག་བསྔལ་མེད་ཅིང་བདེ་བ་ལ། །​མཐའ་ཡས་དུས་ཀྱང་ཇི་ཞིག་གནོད། །​དེ་ལ་ལུས་ཀྱི་སྡུག་བསྔལ་མེད། །​ཡིད་ཀྱི་སྡུག་བསྔལ་ག་ལ་ཡོད། །​དེ་ནི་སྙིང་རྗེས་འཇིག་རྟེན་སྡུག །​དེ་ཉིད་ཀྱིས་ནི་ཡུན་རིང་གནས། །​དེ་བས་སངས་རྒྱས་རིང་ཐོགས་ཤས། །​བློ་དང་ལྡན་པ་སྒྱིད་[[152]](#footnote-171)མི་ལུག །​[[153]](#footnote-172)ཉེས་ཟད་ཡོན་ཏན་དོན་དུ་ནི། །​འདི་ལ་རྟག་ཏུ་འབད་པར་བྱ། །​ཆགས་དང་ཞེ་སྡང་གཏི་མུག་དག །​ཉེས་པར་མཁྱེན་ནས་ཡོངས་སུ་སྤོངས། །​མ་ཆགས་མི་སྡང་གཏི་མུག་མེད། །​ཡོན་ཏན་མཁྱེན་ནས་གུས་པས་བརྟེན། །​ཆགས་པས་ཡི་དྭགས་འགྲོ་བར་འགྲོ། །​ཞེ་སྡང་གིས་ནི་དམྱལ་བར་འཕེན། །​རྨོངས་པས་ཕལ་ཆེར་དུད་འགྲོར་འགྲོ། །​བཟློག་པས་ལྷ་དང་མི་ཉིད་དོ། །​སྐྱོན་སྤངས་ཡོན་ཏན་འཛིན་པ་ནི།[[154]](#footnote-173) །​མངོན་པར་མཐོ་བ་པ་ཡི་ཆོས། །​ཤེས་པས་འཛིན་པ་སྤངས་[[155]](#footnote-174)ཟད་པ། །​ངེས་པར་ལེགས་པ་པ་ཡི་ཆོས། །​སངས་རྒྱས་སྐུ་གཟུགས་མཆོད་རྟེན་དང་། །​གཙུག་ལག་ཁང་དག་གུས་ཚུལ་དུ། །​ཤིན་ཏུ་རྒྱ་ཆེན་གནས་མལ་[[156]](#footnote-175)སོགས། །​རྒྱ་ཆེན་ཕྱུག་པ་བསྒྲུབ་པར་མཛོད། །​རིན་ཆེན་ཀུན་ལས་[[157]](#footnote-176)བགྱིས་པ་ཡིས། །​སངས་རྒྱས་སྐུ་གཟུགས་དབྱིབས་མཛེས་ཤིང་། །​ལེགས་པར་བྲིས་པ་པདྨ་ལ། །​བཞུགས་པ་དག་ཀྱང་[[158]](#footnote-177)བགྱིད་དུ་སྩོལ།[[159]](#footnote-178) །​དམ་ཆོས་དགེ་སློང་དགེ་འདུན་དག །​ནན་ཏན་ཀུན་གྱིས་བསྐྱང་བར་མཛོད། །​གསེར་དང་རིན་ཆེན་དྲ་བ་དག །​ཉིད་ཀྱིས་[[160]](#footnote-179)མཆོད་རྟེན་རྣམས་ལ་ཐོགས། །​གསེར་དང་དངུལ་གྱི་མེ་ཏོག་དང་། །​རྡོ་རྗེ་བྱི་རུ་མུ་ཏིག་དང་། །​ཨནྡ་རྙིལ་དང་བཻ་ཌཱུརྱ། །​མཐོན་ཀ་ཆེན་པོས་མཆོད་རྟེན་མཆོད། །​དམ་ཆོས་སྨྲ་ལ་མཆོད་པ་ནི། །​རྙེད་དང་བཀུར་སྟི་དང་ལྡན་པ། །​དགའ་བར་འགྱུར་བ་[[161]](#footnote-180)རྣམས་བགྱི་ཞིང་། །​ཆོས་དྲུག་གུས་པར་བསྟེན་པར་[[162]](#footnote-181)མཛོད། །​བླ་མ་རིམ་གྲོ་གུས་ཉན་དང་། །​ཞམ་རིང་དང་ནི་མདོངས་གསོལ་དང་། །​བྱང་ཆུབ་སེམས་དཔའ་རྣམས་ལ་ཡང་། །​རྟག་ཏུ་གུས་པས་མཆོད་པར་མཛོད། །​མུ་སྟེགས་གཞན་[[163]](#footnote-182)ལ་གུས་པ་ཡིས། །​མཆོད་དང་ཕྱག་ཀྱང་མི་བགྱི་སྟེ། །​མི་ཤེས་པ་རྣམས་དེའི་རྐྱེན་གྱིས། །​སྐྱོན་དང་བཅས་པ་[[164]](#footnote-183)ཆགས་འགྱུར་གདའ། །​ཐུབ་དབང་གསུང་དང་དེས་བྱུང་བའི། །​གཞུང་རྣམས་བྲི་དང་གླེགས་བམ་ནི། །​སྣག་ཚ་དག་དང་སྨྱུ་གུ་དག །​སྔོན་དུ་འགྲོ་བ་སྦྱིན་པར་མཛོད། །​ཡུལ་དུ་ཡི་གེ་གྲྭ་ཁང་དུ། །​སློབ་དཔོན་འཚོ་བའི་བྱ་བ་དག །​ཞིང་སྩལ་བ་[[165]](#footnote-184)ཡི་ངེས་པ་ནི། །​ཡེ་ཤེས་སྤེལ་[[166]](#footnote-185)བའི་སླད་དུ་[[167]](#footnote-186)མཛོད། །​རྒན་དང་བྱིས་པ་ནད་པ་དང་། །​སེམས་ཅན་སྡུག་བསྔལ་བསལ་སླད་དུ། །​ཡུལ་དུ་སྨན་པ་འདྲེག་མཁན་དག །​[[168]](#footnote-187)ཞིང་གི་[[169]](#footnote-188)རྔན་པ་འཇོག་ཏུ་སྩོལ།[[170]](#footnote-189) །​འགྲོན་[[171]](#footnote-190)གནས་ཀུན་དགའ་ཆུ་ལོན་དང་། །​རྫིང་དང་མདུན་ཁང་ཆུ་ར་དག །​མལ་ཟས་རྩྭ་དང་ཤིང་ལྡན་པ། །​ཤེས་རབ་བཟང་པོ་བགྱིད་དུ་གསོལ།[[172]](#footnote-191) །​གྲོང་དང་གཙུག་ལག་ཁང་དག་དང་། །​གྲོང་ཁྱེར་ཀུན་དུ་འདུན་ཁང་[[173]](#footnote-192)དང་། །​ཆུ་དཀོན་ལམ་རྣམས་ཐམས་ཅད་དུ། །​ཆུ་ར་དག་ནི་བགྱིད་དུ་སྩོལ།[[174]](#footnote-193) །​ནད་པ་མགོན་མེད་[[175]](#footnote-194)སྡུག་བསྔལ་གྱིས། །​ཉམ་ཐག་དམན་དང་ངན་པ་དག །​སྙིང་རྗེས་རྟག་ཏུ་ཡོངས་བཟུང་ཞིང་། །​དེ་དག་གསོ་ཕྱིར་གུས་བསྟེན་[[176]](#footnote-195)མཛོད། །​དུས་སུ་འབྱུང་བའི་ཟས་སྐོམ་དང་། །​བཅའ་བ་འབྲུ་དང་ཤིང་ཏོག་དང་། །​དེ་དག་སློང་བའི་སྐྱེ་བོ་ལ། །​མ་སྩལ་བར་དུ་གསོལ་མི་རིགས། །​ལྷམ་དང་གདུགས་དང་ཆུ་ཚགས་དང་། །​ཚེར་མ་དབྱུང་བའི་ཆ་སྟ་དང་། །​ཁབ་དང་སྐུད་དང་བསིལ་ཡབ་དང་། །​ཆུ་ར་ཡི་ནི་གནས་སུ་བཞག །​འབྲས་བུ་གསུམ་དང་ཚ་བ་གསུམ། །​མར་དང་སྦྲང་རྩི་མིག་སྨན་དང་། །​དུག་སེལ་ཆུ་རར་བཞག་བགྱི་ཞིང་། །​གྲུབ་པའི་སྨན་དང་སྔགས་ཀྱང་བྲི། །​ལུས་དང་རྐང་པ་མགོ་བསྐུ་དང་། །​བལ་དང་ཁྲིའུ་དང་སྐྱོ་མ་དང་། །​བུམ་པ་ཟངས་དང་དགྲ་སྟ་སོགས། །​ཆུ་ར་དག་ཏུ་འཇོག་ཏུ་སྩོལ།[[177]](#footnote-196) །​ཏིལ་དང་འབྲས་དང་འབྲུ་དང་ཟས། །​བུ་རམ་སྣུམ་དང་ལྡན་པ་ཡི། །​ཆུ་ར་ཆུང་ངུ་བསིལ་གྲིབ་ཏུ། །​རུང་པའི་ཆུས་བཀང་བགྱིད་དུ་སྩོལ།[[178]](#footnote-197) །​གྲོག་སྦུར་ཚང་གི་སྒོ་དག་ཏུ། །​ཟས་དང་ཆུ་[[179]](#footnote-198)དང་བུ་རམ་དང་། །​འབྲུ་ཡི་ཕུང་པོ་རྟག་པར་ནི། །​ཐུགས་བརྟན་མི་རྣམས་བགྱིད་དུ་སྩོལ།[[180]](#footnote-199) །​བཤོས་གསོལ་སྔོན་དང་འོག་དག་ཏུ། །​ཡི་དྭགས་ཁྱི་དང་[[181]](#footnote-200)གྲོག་སྦུར་དང་། །​བྱ་ལ་སོགས་པ་ཅི་བདེ་བར། །​རྟག་ཏུ་ཟས་དག་སྩལ་བར་མཛོད། །​གཙེས་པ་[[182]](#footnote-201)དང་ནི་ལོ་ཉེས་དང་། །​གནོན་པ་དང་ནི་ཡམས་ནད་དང་། །​ཕམ་གྱུར་ཡུལ་དུ་འཇིག་རྟེན་པ། །​རྗེས་སུ་བཟུང་བ་རྒྱ་ཆེན་མཛོད། །​ཞིང་པ་ཉམ་ཐག་གྱུར་རྣམས་ལ། །​ས་བོན་ཟས་ཀྱིས་[[183]](#footnote-202)རྗེས་སུ་ཟུང་།[[184]](#footnote-203) །​ནན་གྱིས་[[185]](#footnote-204)དཔྱ་ཁྲལ་བཏང་བ་དང་། །​ཤས་[[186]](#footnote-205)རྣམས་ཀྱང་ནི་བསྐྱུང་བ་དང་། །​ཆགས་ཉེན་པ་ལས་ཡོངས་བསྐྱབ་[[187]](#footnote-206)དང་། །​ཤོ་གམ་བཏང་དང་ཤོ་གམ་དབྲི། །​དེ་དག་སྒོ་ན་སྡོད་པ་ཡི། །​ཉོན་མོངས་ལས་ཀྱང་བཟློག་པར་མཛོད། །​རང་གི་ཡུལ་དང་ཡུལ་གཞན་གྱི།[[188]](#footnote-207) །​ཆོམ་རྐུན་རྣམས་ཀྱང་ཞི་བར་མཛོད། །​དབྱིག་གི་སྤོབས་ནི་མཉམ་པ་དང་། །​རིན་ཐང་རིགས་པར་བགྱིད་དུ་སྩོལ།[[189]](#footnote-208) །​བློན་པོས་ཅི་དང་ཅི་གསོལ་པ། །​ཉིད་ཀྱིས་ཀུན་དུ་མཁྱེན་མཛོད་ལ། །​འཇིག་རྟེན་སྨན་པ་གང་དང་གང་། །​དེ་དང་དེ་ཀུན་རྟག་ཏུ་མཛོད། །​བདག་ཕན་ཅི་དང་ཅི་བྱ་ཞེས། །​ཇི་ལྟར་ཁྱེད་ལ་གུས་ཡོད་པ། །​གཞན་ཕན་ཅི་དང་ཅི་བྱ་ཞེས། །​དེ་བཞིན་ཁྱོད་ནི་གུས་པར་མཛོད། །​ས་དང་ཆུ་དང་མེ་དང་རླུང་། །​སྨན་དང་ནགས་ཀྱི་ཤིང་བཞིན་དུ། །​བདག་ཉིད་ཡུད་ཙམ་གཅིག་ཏུ་ཡང་། །​འདོད་དགུར་སྤྱད་པ་ཉིད་དུ་མཛོད། །​གོམ་པ་བདུན་པའི་དུས་སུ་ཡང་། །​བདོག་པ་ཀུན་གཏོང་སེམས་འཆང་བའི། །​བྱང་ཆུབ་སེམས་དཔའ་རྣམས་ལ་ནི། །​བསོད་ནམས་མཁའ་འདྲ་དཔག་མེད་སྐྱེ། །​བུ་མོ་གཟུགས་བཟང་ལུས་མཛེས་ལ། །​དེ་དོན་གཉེར་བ་རྣམས་སྩལ་ན།[[190]](#footnote-209) །​དེས་ནི་དམ་ཆོས་ཡོངས་འཛིན་པའི། །​གཟུངས་ནི་སོ་སོར་ཐོབ་པར་འགྱུར། །​རྒྱན་རྣམས་ཀུན་དང་ལྡན་པ་ཡི། །​བུ་མོ་སྟོང་ཕྲག་བརྒྱད་ཅུ་དག །​ཡོ་བྱད་ཀུན་དང་ལྷན་ཅིག་ཏུ། །​ཐུབ་པ་ཡིས་ནི་སྔོན་སྩལ་ཏོ། །​སྣ་ཚོགས་པ་དང་འོད་གསལ་བའི། །​བགོ་བ་དག་དང་རྒྱན་རྣམས་དང་། །​དྲི་དང་ཕྲེང་བ་ལོངས་སྤྱོད་དག །​སློང་བ་རྣམས་ལ་བརྩེ་བས་སྩོལ། །​གང་ལ་ཆོས་དོན་གང་མེད་ན། །​ཤིན་ཏུ་ཉམ་ཐག་གྱུར་པ་དེ། །​དེ་ཡི་མོད་ལ་བདེ་སྩལ་ན། །​དེ་ལས་སྦྱིན་མཆོག་མ་མཆིས་སོ། །​གང་ལ་དུག་ནི་ཕན་འགྱུར་[[191]](#footnote-210)ན། །​དེ་ལ་དུག་ཀྱང་སྦྱིན་པར་བགྱི། །​ཁ་ཟས་མཆོག་ཀྱང་མི་ཕན་ན། །​དེ་ལ་དེ་ནི་སྦྱིན་མི་བགྱི། །​སྦྲུལ་གྱིས་ཟིན་ལ་ཇི་ལྟ་བུར། །​སོར་མོ་བཅད་ལ་[[192]](#footnote-211)ཕན་བཤད་པ།[[193]](#footnote-212) །​དེ་བཞིན་ཐུབ་པས་གཞན་ཕན་པ། །​མི་བདེ་བ་ཡང་བྱ་བར་གསུངས། །​དམ་པའི་ཆོས་དང་ཆོས་སྨྲ་ལ། །​ཉིད་ཀྱིས་བཀུར་སྟི་མཆོག་དང་ནི། །​གུས་པར་བྱས་ཏེ་ཆོས་ཉན་ཞིང་། །​ཆོས་ཀྱི་སྦྱིན་པ་དག་ཀྱང་མཛོད། །​འཇིག་རྟེན་གཏམ་ལ་དགའ་མ་མཛད། །​འཇིག་རྟེན་འདས་ལ་དགྱེས་པར་མཛོད། །​བདག་ལ་ཇི་ལྟར་དེ་བཞིན་དུ། །​གཞན་ལ་ཡོན་ཏན་བསྐྱེད་པར་མཛོད། །​གསན་པའི་ཆོས་ཀྱིས་མི་ངོམས་ཤིང་། །​དོན་བཟུང་རྣམ་[[194]](#footnote-213)པར་དབྱེ་བ་དང་། །​བླ་མ་དག་ལ་ཡོན་དབུལ་བ། །​རྟག་ཏུ་གུས་པར་མཛད་དུ་གསོལ། །​འཇིག་རྟེན་རྒྱང་པན་སོགས་མི་གདོན། །​རྩོད་པའི་དོན་གྱི་ང་རྒྱལ་སྤང་། །​རང་གི་ཡོན་ཏན་མི་བསྔགས་ཤིང་། །​དགྲ་ལའང་ཡོན་ཏན་བརྗོད་པར་མཛོད། །​གནོད་[[195]](#footnote-214)ལ་དབབ་པར་མི་བགྱི་ཞིང་། །​ངན་སེམས་ཀྱིས་ནི་གླེང་མི་བགྱི། །​གཞན་[[196]](#footnote-215)རྣམས་ཀྱི་དང་བདག་ཉིད་ཀྱི། །​འཁྲུལ་པ་སོ་སོར་བརྟག་པར་བྱ། །​ཉེས་པ་གང་གིས་[[197]](#footnote-216)གཞན་དག་ལ། །​མཁས་པས་རྟག་ཏུ་ཁ་བྱ་བ། །​དེ་ནི་རང་གིས་ཡོངས་སྤང་ཞིང་། །​ནུས་པས་[[198]](#footnote-217)གཞན་ཡང་བཟློག་པར་མཛོད། །​གཞན་གྱིས་གནོད་པ་བགྱིས་པ་ལ། །​སྔོན་གྱི་ལས་དགོངས་ཁྲོ་མི་བགྱི། །​སྡུག་བསྔལ་ཡང་འབྱུང་མི་འགྱུར་བར། །​རང་གི་ཉེས་པ་མེད་པར་བགྱི། །​ལན་ལ་རེ་བ་མ་མཆིས་པར། །​གཞན་དག་ལ་ནི་ཕན་པར་མཛོད། །​སྡུག་བསྔལ་གཅིག་[[199]](#footnote-218)པུས་གནག་བགྱི་ཞིང་། །​བདེ་བ་སློང་དང་ལྷན་ཅིག་སྤྱད། །​ལྷ་ཡི་ཕུན་སུམ་ཚོགས་པས་ཀྱང་། །​ཁེངས་པ་ཉིད་དུ་མི་བྱ་ཞིང་། །​ཡི་དྭགས་བཞིན་དུ་དབུལ་བ་ཡི། །​རྒུད་པས་ཀྱང་ནི་ཞུམ་མི་བགྱི། །​བདེན་པ་གང་གིས་རང་དོན་ལ། །​རྒྱལ་སྲིད་ཉམས་པར་གྱུར་ན་ཡང་།[[200]](#footnote-219) །​རང་གི་དོན་ལ་རྟག་བརྗོད་ཅིང་། །​དེ་ལས་[[201]](#footnote-220)གཞན་སྨྲ་མི་བགྱིའོ། །​ཇི་སྐད་གསུངས་པ་དེ་བཞིན་དུ། །​མཛད་པའི་བརྟུལ་ཞུགས་རྟག་བརྟེན་མཛོད། །​དེས་ན་དཔལ་ལྡན་ས་སྟེངས་སུ། །​ཚད་མ་ཡི་ནི་དམ་པར་འགྱུར། །​ཁྱོད་ནི་རྟག་ཏུ་ཐམས་ཅད་ལ། །​ལེགས་པར་བརྟགས་ཏེ་མཛད་པ་དང་། །​ཡང་དག་ཇི་བཞིན་དོན་གཟིགས་པས། །​གཞན་གྱི་དྲིང་མི་འཇོག་པར་མཛོད། །​ཆོས་ལས་རྒྱལ་སྲིད་བདེ་བ་དང་། །​ཕྱོགས་རྣམས་ཀུན་དུ་གྲགས་པ་ཡི། །​བླ་རེ་རྒྱ་ཆེན་འབྱུང་འགྱུར་ཞིང་། །​བློན་པོ་རྣམས་ཀྱང་ཀུན་དུ་འདུན། །​འཆི་བའི་རྐྱེན་ནི་མང་བ་སྟེ། །​གསོན་པ་ཡི་ནི་ཉུང་ཟད་ཅིག །[[202]](#footnote-221)​དེ་དག་ཉིད་ནི་འཆི་བ་[[203]](#footnote-222)ཡིན། །​དེ་བས་རྟག་ཏུ་ཆོས་མཛོད་ཅིག །​འདི་ལྟར་རྟག་ཏུ་ཆོས་མཛད་ན། །​འཇིག་རྟེན་ཀུན་དང་བདག་ཉིད་ལ། །​ཉམས་བདེར་འགྱུར་བ་གང་ལགས་པ། །​དེ་ཉིད་རེ་ཞིག་ལྟོག་མོ་[[204]](#footnote-223)ལགས། །​ཆོས་ཀྱིས་[[205]](#footnote-224)བདེ་བར་གཉིད་ལོག་ཅིང་། །​བདེ་བར་སད་པ་དག་ཏུ་འགྱུར། །​ནང་གི་བདག་ཉིད་སྐྱོན་མེད་པས།[[206]](#footnote-225) །​རྨི་ལམ་དག་ཀྱང་བདེ་བ་མཐོང་། །​ཕ་མ་སྲི་[[207]](#footnote-226)ཞུ་ལྷུར་ལེན་དང་། །​རིགས་ཀྱི་གཙོ་ལ་རིམ་གྲོ་དང་། །​ལོངས་སྤྱོད་ལེགས་སྤྱོད་བཟོད་གཏོང་དང་། །​ཚིག་འཇམ་ཕྲ་མ་མེད་བདེན་པའི། །​བརྟུལ་ཞུགས་རྩེ་གཅིག་[[208]](#footnote-227)བྱས་པ་དེས།[[209]](#footnote-228) །​ལྷ་ཡི་དབང་པོ་ཉིད་ཐོབ་ནས། །​ད་དུང་དུ་ཡང་ལྷ་དབང་བགྱིད། །​དེ་བས་དེ་འདྲའི་ཆོས་བསྟེན་[[210]](#footnote-229)མཛོད། །​རྗེའུ་ཆོས་སུམ་བརྒྱའི་ཁ་ཟས་དག །​[[211]](#footnote-230)ཉིན་རེ་དུས་གསུམ་བྱིན་བ་བས། །​བྱམས་པ་ཡུད་ཙམ་ཐང་ཅིག་གི །​[[212]](#footnote-231)བསོད་ནམས་དག་ལ་[[213]](#footnote-232)ཆར་མི་ཕོད། །​ལྷ་མི་བྱམས་པར་འགྱུར་བ་དང་། །​དེ་དག་ཀྱང་ནི་བསྲུང་བ་དང་། །​ཡིད་བདེ་བ་དང་བདེ་མང་དང་། །​དུག་དང་མཚོན་གྱིས་[[214]](#footnote-233)གནོད་མེད་དང་། །​འབད་པ་[[215]](#footnote-234)མེད་པར་དོན་ཐོབ་དང་། །​ཚངས་པའི་འཇིག་རྟེན་སྐྱེ་འགྱུར་ཏེ། །​གལ་ཏེ་གྲོལ་བར་མ་གྱུར་ཀྱང་། །​བྱམས་ཆོས་ཡོན་ཏན་བརྒྱད་འཐོབ་པོ། །​སེམས་ཅན་རྣམས་ནི་བྱང་ཆུབ་ཏུ། །​སེམས་བསྐྱེད་བཅུག་ཅིང་བརྟན་བྱས་ན།[[216]](#footnote-235) །​རི་དབང་རྒྱལ་པོ་ལྟར་བརྟན་ཞིང་། །​བྱང་ཆུབ་སེམས་ནི་རྟག་ཏུ་འཐོབ། །​དད་པས་མི་ཁོམ་འགྲོ་མི་འགྱུར། །​ཁྲིམས་ཀྱིས་[[217]](#footnote-236)འགྲོ་བ་བཟང་པོར་འགྲོ། །​སྟོང་པ་ཉིད་ལ་གོམས་པ་ཡིས། །​ཆོས་རྣམས་ཀུན་ལ་ཆགས་མེད་འཐོབ། །​གཡོ་མེད་པས་ནི་དྲན་ལྡན་འཐོབ། །​སེམས་པར་བྱེད་པས་བློ་གྲོས་འཐོབ། །​བཀུར་སྟི་བྱེད་པས་དོན་རྟོགས་ལྡན། །​ཆོས་སྲུང་ཤེས་རབ་ཅན་དུ་འགྱུར། །​ཆོས་མཉན་པ་དང་སྦྱིན་པ་དག །​སྒྲིབ་པ་མེད་པར་བྱས་པ་ཡིས། །​སངས་རྒྱས་རྣམས་དང་འགྲོགས་པ་ཉིད། །​འདོད་པ་མྱུར་དུ་འཐོབ་པར་[[218]](#footnote-237)འགྱུར། །​མ་ཆགས་པས་ནི་དོན་འགྲུབ་སྟེ། །​སེར་སྣ་མེད་པས་ལོངས་སྤྱོད་འཕེལ། །​ང་རྒྱལ་མེད་པས་གཙོ་བོར་འགྱུར། །​ཆོས་ལ་བཟོད་པས་གཟུངས་འཐོབ་པོ། །​སྙིང་པོ་ལྔ་རྣམས་བྱིན་པ་དང་། །​འཇིགས་ལ་མི་འཇིགས་བྱིན་པ་ཡིས། །​བདུད་རྣམས་ཀུན་གྱིས་མི་ཚུགས་ཤིང་། །​སྟོབས་པོ་ཆེ་ཡི་མཆོག་ཏུ་འགྱུར། །​མཆོག་རྟེན་[[219]](#footnote-238)མར་མེ་ཕྲེང་བ་དང་། །​མུན་པ་དག་ཏུ་སྒྲོན་མ་དང་། །​མར་མེ་འབྲུ་མར་བྱིན་པ་ཡིས།[[220]](#footnote-239) །​ལྷ་ཡི་མིག་ནི་འཐོབ་པར་འགྱུར། །​མཆོད་རྟེན་མཆོད་པ་རོལ་མོ་དང་། །​དྲིལ་བུ་དག་ནི་ཕུལ་བ་དང་། །​དུང་དང་རྔ་ནི་རབ་ཕུལ་བས། །​ལྷ་ཡི་རྣ་བ་འཐོབ་པར་འགྱུར། །​གཞན་གྱི་འཁྲུལ་པ་མི་གླེང་ཞིང་། །​ཡན་ལག་ཉམས་པ་རྣམས་མི་བརྗོད། །​སེམས་ནི་རྗེས་སུ་བསྲུངས་པས་ན། །​གཞན་གྱི་སེམས་ནི་ཤེས་པ་འཐོབ། །​ལྷམ་དང་བཞོན་པ་བྱིན་པ་དང་། །​ཉམ་[[221]](#footnote-240)ཆུང་བཀུར་བ་བྱས་བ་དང་། །​བཞོན་པས་[[222]](#footnote-241)བླ་མ་བཀུར་བ་ཡིས། །​མཁས་པས་རྫུ་འཕྲུལ་ཐོབ་པར་འགྱུར། །​ཆོས་ཀྱི་ཆེད་དང་དེ་བཞིན་དུ། །​ཆོས་གཞུང་དོན་དག་དྲན་པ་དང་། །​ཆོས་ཀྱི་སྦྱིན་པ་དྲི་མེད་པས། །​ཚེ་རབས་དྲན་པ་འཐོབ་པར་འགྱུར། །​དངོས་རྣམས་ངོ་བོ་ཉིད་མེད་པར། །​ཡང་དག་ཇི་བཞིན་ཡོངས་ཤེས་པས། །​མངོན་ཤེས་དྲུག་པ་ཟག་པ་ཀུན། །​ཟད་པ་མཆོག་ནི་འཐོབ་པར་[[223]](#footnote-242)འགྱུར། །​སེམས་ཅན་ཐམས་ཅད་དགྲོལ་བའི་ཕྱིར། །​དེ་བཞིན་ཉིད་ཤེས་མཉམ་ལྡན་པ། །​སྙིང་རྗེས་བརླན་པ་བསྒོམས་པ་ཡིས། །​རྣམ་པའི་མཆོག་ལྡན་རྒྱལ་བར་འགྱུར། །​སྨོན་ལམ་སྣ་ཚོགས་དག་པ་ཡིས། །​སངས་རྒྱས་ཞིང་ནི་དག་པར་འགྱུར། །​ཐུབ་དབང་རིན་ཆེན་ཕུལ་བ་ཡིས། །​མཐའ་ཡས་འོད་ནི་རྣམ་པར་འཕྲོ། །​དེ་བས་དེ་ལྟར་ལས་འབྲས་དག །​མཐུན་པར་མཁྱེན་མཛད་དོན་དུ་ནི། །​འགྲོ་ལ་ཕན་པ་རྟག་[[224]](#footnote-243)ཏུ་མཛོད། །​དེ་ཉིད་ཁྱོད་ལ་ཕན་པ་ལགས། །​རིན་པོ་ཆེའི་ཕྲེང་བ་ལས་བྱང་ཆུབ་ཀྱི་ཚོགས་བསྡུས་པ་ཞེས་བྱ་བ་སྟེ་ལེའུ་གསུམ་པའོ།། །​།གང་ཕྱིར་བཟོད་དམ་མི་བཟོད་པ། །​ཤེས་པར་དཀའ་བས་རྒྱལ་པོ་ནི། །​ཆོས་མིན་རིགས་པ་མིན་སྤྱོད་ཀྱང་། །​རྗེས་སུ་འཚོ་བ་ཕལ་ཆེར་སྟོད། །​རེ་ཞིག་གཞན་སུའང་རུང་བ་ལའང་། །​མི་སྙན་ཕན་པ་བརྗོད་དགའ་[[225]](#footnote-244)ན། །​ས་ཆེན་མངའ་བའི་རྒྱལ་ཁྱོད་ལ། །​དགེ་སློང་བདག་ལྟ་སྨོས་ཅི་དགོས། །​ཁྱོད་ཀྱིས་དགྱེས་པ་མཛད་སླད་དང་། །​འགྲོ་བ་ལ་ཡང་བརྩེ་[[226]](#footnote-245)སླད་དུ། །​ཁྱོད་ལ་མི་སྙན་ཡང་སྨན་པ། །​བདག་ལྟ་གཅིག་པུས་ཏེ་པོར་གསོལ། །​བདེན་འཇམ་དོན་ལྡན་འཕྲོད་པ་ནི། །​བརྩེ་བས་དུས་སུ་སློབ་མ་ལ། །​བརྗོད་པར་བྱ་ཞེས་བཅོམ་ལྡན་གསུང་། །​དེ་ལྟ་བས་ན་དེ་སྐད་བརྗོད། །​བརྟན་པ་ཁྲོ་བ་མེད་གྱུར་པ། །​བདེན་པའི་ཚིག་ནི་བསྒྲགས་པ་ན། །​ཁྲུས་བྱེད་བཟང་པོའི་ཆུ་བཞིན་དུ། །​མཉན་འོས་ཉམས་སུ་ལེན་པར་བགྱིད། །​ཁྱོད་ལ་བདག་གིས་འདི་དང་ནི། །​གཞན་དུ་ཕན་པ་བརྗོད་བགྱིད་པ། །​མཁྱེན་པར་མཛོད་དེ་བདག་ཉིད་དང་། །​གཞན་ལ་སྨན་པར་འགྱུར་དེ་མཛོད། །​སློང་ལ་[[227]](#footnote-246)སྔོན་ཆད་སྦྱིན་བགྱིས་པས། །​དོན་བརྙེས་གྱུར་ན་[[228]](#footnote-247)མི་སྦྱིན་ན། །​བྱས་མི་གཟོ་[[229]](#footnote-248)དང་ཆགས་པ་ཡིས། །​ཕྱི་ནས་དོན་རྣམས་འཐོབ་མི་འགྱུར། །​འཇིག་རྟེན་འདི་ནི་[[230]](#footnote-249)ལས་བྱེད་པ། །​བླ་མེད་ལམ་བརྒྱགས་[[231]](#footnote-250)ཁྱེར་མི་བཏུབ། །​སློང་བ་དམན་པ་མ་དྲན་པར།[[232]](#footnote-251) །​ཕྱི་མའི་ཚེ་ན་བརྒྱ་འགྱུར་ཏེ།[[233]](#footnote-252) །​རྟག་ཏུ་ཐུགས་རྗེ་ཆེན་པོ་དང་། །​མཛད་པ་རྒྱ་ཆེན་ལས་དགྱེས་མཛོད། །​རྒྱ་ཆེན་ལས་ལས་འབྲས་བུ་ནི། །​ཐམས་ཅད་རྒྱ་ཆེན་འབྱུང་བར་འགྱུར། །​རྒྱལ་པོ་དམན་པ་རྣམས་ཀྱིས་ནི། །​ཡིད་ལའང་བསམས་པར་མ་གྱུར་པའི། །​ཆོས་བཞིན་དཀོན་མཆོག་གསུམ་གྱི་རྟེན། །​གྲགས་པ་དཔལ་དང་ལྡན་པའི་མཛོད། །​ཆོས་བཞིན་གང་ཞིག་ཀུན་འབྱོར་པའི། །​རྒྱལ་པོ་བ་སྤུ་མི་ལྡང་བ། །​ཤི་ནའང་སྙན་པར་མི་འགྱུར་བས། །​རྒྱལ་པོ་དེ་ནི་མ་བྱས་བླ། །​རྒྱ་རབ་ཆེ་ཕྱིར་རྒྱ་ཆེན་རྣམས། །​སྙེམས་བྲལ་སྤྲོ་བ་སྐྱེད་བྱེད་ཅིང་། །​དམན་རྣམས་སྤྲོ་བ་[[234]](#footnote-253)འཇོམས་བྱེད་པ།[[235]](#footnote-254) །​བདོག་པ་ཐམས་ཅད་གཏུགས་ཏེ་མཛོད། །​ཁྱོད་ནི་བདོག་པ་ཀུན་བོར་ནས། །​དབང་མེད་ག་ཤེད་གཤེགས་འཚལ་བས། །​ཆོས་ཀྱི་སླད་དུ་སྤྱད་པ་ཀུན། །​ཁྱོད་ཀྱི་མདུན་དུ་འདོར་བ་[[236]](#footnote-255)ཉིད། །​མི་དབང་སྔ་མའི་བདོག་པ་ཀུན། །​སར་པ་ཡིས་ནི་དབང་གྱུར་ན། །​སྔ་མའི་ཆོས་སམ་བདེ་བ་འམ། །​གྲགས་པ་དག་ཏུ་འགྱུར་རམ་ཅི། །​ནོར་སྤྱད་པ་ཡིས་འདི་ལ་བདེ། །​བྱིན་པས་གཞན་དུ་བདེ་བར་འགྱུར། །​མ་སྤྱད་མ་སྦྱིན་[[237]](#footnote-256)ཆུད་ཟོས་པས། །​སྡུག་བསྔལ་འབའ་ཞིག་ག་ལ་བདེ། །​འཆི་ཁར་བློན་པོ་རྗེས་ངན་ཅན། །​གཅེས་པར་མི་འཛིན་རྒྱལ་པོ་གསར། །​བྱམས་པར་འདོད་པ་རྣམས་ཀྱིས་ཀྱང་། །​དབང་མེད་བྱས་པས་སྦྱིན་མི་སྤྱོད། །​དེ་བས་རྣལ་གནས་[[238]](#footnote-257)མྱུར་དུ་ནི། །​བདོག་པ་ཀུན་གྱིས་[[239]](#footnote-258)ཆོས་གཞི་[[240]](#footnote-259)མཛོད། །​འཆི་བདག་རྐྱེན་གྱི་[[241]](#footnote-260)ནང་གནས་པ། །​རླུང་དམར་ནང་འདུག་མར་མེ་བཞིན། །​སྔོན་གྱི་རྒྱལ་པོས་ཆོས་ཀྱི་གཞི། །​ལྷ་ཁང་ལ་སོགས་གཞན་བགྱིས་པ། །​གང་དག་ལགས་པ་དེ་དག་ཀྱང་། །​སྔ་[[242]](#footnote-261)ལུགས་བཞིན་དུ་སྐྱོང་བར་[[243]](#footnote-262)མཛོད། །​དེ་དག་འཚེ་མེད་དགེ་སྤྱོད་ཅིང་། །​བརྟུལ་ཞུགས་ལ་གནས་གློ་བུར་བྱམས། །​བདེན་བཟོད་འཐབ་ཀྲོལ་མ་མཆིས་པ། །​རྟག་ཏུ་བརྩོན་རྣམས་སྤྱོད་དུ་གསོལ། །​ལོང་བ་ནད་པ་དམན་པ་དང་། །​མགོན་མེད་སྡུག་ཕོངས་ཡན་ལག་ཉམས། །​དེ་དག་ཀྱང་ནི་ཟས་དང་སྐོམ། །​དགག་པ་མེད་པར་སྙོམས་ཐོབ་མཛོད། །​ཆོས་ལྡན་དོན་དུ་མི་གཉེར་བ། །​རྒྱལ་པོ་གཞན་ཡུལ་གནས་རྣམས་ལའང་། །​རྗེས་སུ་གཟུང་བར་[[244]](#footnote-263)བགྱིད་པ་དག །​ཅི་རིགས་པ་ནི་རབ་ཏུ་མཛོད། །​ཆོས་ཀྱི་གཞི་ནི་ཐམས་ཅད་དུ། །​ཆོས་འཁོར་སྣ་བོས་མི་གཡེལ་བ། །​མི་གཟན་[[245]](#footnote-264)མཁས་ཤིང་ཆོས་མཐུན་པ། །​དེ་དག་རྣམས་ལ་མི་གནོད་སྐོས། །​ལུགས་ཤེས་ཆོས་དང་ལྡན་ལ་འབྱར། །​གཙང་ཞིང་སྙིང་ཉེ་མི་སྡང་བ།[[246]](#footnote-265) །​རིགས་བཟང་ངང་ཚུལ་ཕུན་སུམ་ཚོགས། །​བྱས་པ་གཟོ་བའི་བློན་པོ་[[247]](#footnote-266)སྐོས། །​གཏོང་ཕོད་མ་ཆགས་དཔའ་བ་དང་། །​འཇམ་ཞིང་རན་སྤྱོད་བརྟན་པ་དང་། །​རྟག་ཏུ་བག་ནི་ཡོད་པ་དང་། །​ཆོས་དང་ལྡན་པའི་དམག་དཔོན་སྐོས།[[248]](#footnote-267) །​ཆོས་ཀྱི་ངང་ཚུལ་གཙང་ལ་གཟོ།[[249]](#footnote-268) །​དོན་ཤེས་གཙུག་ལག་ལ་མཁས་པ། །​ཚུལ་ལྡན་སྙོམས་ཤིང་ངང་འཇམ་པ། །​རྒན་རབས་རྣམས་ནི་སྣ་བོར་སྐོས། །​ཟླ་རེ་ཞིང་ནི་དེ་དག་ལས། །​ཉིད་ཀྱིས་འདུ་འགོད་ཀུན་གསོན་ཏེ། །​གསན་ནས་ཆོས་ཀྱི་གཞི་སོགས་ཀྱི། །​དོན་ཀུན་ཉིད་ཀྱིས་བཀའ་སྩོལ་ཅིག །​ཁྱོད་ཀྱི་[[250]](#footnote-269)རྒྱལ་སྲིད་ཆོས་དོན་དུ། །​གྲགས་དོན་འདོད་སླད་མ་ལགས་ན། །​དེ་ནི་ཤིན་ཏུ་འབྲས་བུར་བཅས། །​དེ་ལས་གཞན་དུ་འགྱུར་མ་མཆིས། །​མི་དབང་ད་ལྟ་འཇིག་རྟེན་ན། །​ཕལ་ཆེར་ཕན་ཚུན་ལྟོར་འཛུད་པས། །​ཇི་ལྟར་ཁྱོད་ཀྱིས་[[251]](#footnote-270)རྒྱལ་སྲིད་དང་། །​ཆོས་སུ་འགྱུར་བ་དེ་བཞིན་གསོན། །​ཤེས་པས་རྒན་ཞིང་རིགས་བཟང་བ། །​རིག་པ་ཤེས་ལ་སྡིག་ལ་འཛེམ། །​ནང་གཤིན་དགོས་པ་མཐོང་འགྱུར་བ། །​མང་པོ་རྟག་ཏུ་ཁྱོད་ཀྱིས་སོགས། །​ཆད་པ་གཟུང་དང་བརྡེག་[[252]](#footnote-271)ལ་སོགས། །​རིགས་པའང་ཁྱོད་ཀྱིས་མི་བགྱི་[[253]](#footnote-272)སྟེ། །​སྙིང་རྗེས་བརླན་པར་བགྱིས་ནས་ནི། །​རྟག་ཏུ་རྗེས་སུ་གཟུང་བར་[[254]](#footnote-273)མཛོད། །​མི་བཟད་སྡིག་པ་བྱེད་པ་ཡི།[[255]](#footnote-274) །​ལུས་ཅན་དག་ནི་ཐམས་ཅད་ལའང་། །​རྒྱལ་པོ་ཁྱོད་ཀྱིས་[[256]](#footnote-275)རྟག་པར་ཡང་། །​སྙིང་རྗེས་ཕན་སེམས་ཁོ་ན་སྐྱེད།[[257]](#footnote-276) །​མི་བཟད་སྡིག་ཅན་གསོད་བྱེད་ལ། །​ཁྱད་པར་དུ་ཡང་སྙིང་རྗེ་བགྱི། །​བདག་ཉིད་ཉམས་པ་དེ་བདག་[[258]](#footnote-277)ཉིད། །​བདག་ཉིད་ཆེན་པོའི་སྙིང་རྗེའི་གནས། །​ཉིན་གཅིག་བཞིན་ནམ་ཞག་ལྔ་བར། །​ཉམ་ཆུང་བཙོན་རྣམས་གཏོང་བར་མཛོད། །​ལྷག་མ་[[259]](#footnote-278)རྣམས་ཀྱང་[[260]](#footnote-279)ཅི་རིགས་མཛོད། །​འགའ་ཡང་མི་དགྲོལ་མིན་པར་མཛོད། །​ཁྱོད་ནི་འགའ་ལའང་གཏང་[[261]](#footnote-280)སེམས་མེད། །​དེ་ལས་སྡོམ་པ་མིན་པ་སྐྱེ། །​སྡོམ་པ་མ་ཡིན་དེ་ལས་ནི། །​རྒྱུན་མི་འཆད་པར་སྡིག་པ་སོགས། །​བཙོན་ནི་ཇི་སྲིད་མ་བཏང་བ། །​དེ་ཡི་བར་དུ་འདྲེག་མཁན་དང་། །​ཁྲུས་དང་བཟའ་དང་བཏུང་བ་དང་། །​སྨན་དང་ལྡན་པས་བདེ་བར་བགྱི། །​སྣོད་མེད་པ་ཡི་བུ་དག་ལ། །​སྣོད་དུ་རུང་བར་བྱ་འདོད་ལྟར། །​སྙིང་རྗེ་ཡིས་ནི་ཚར་གཅད་[[262]](#footnote-281)བྱའི། །​སྡང་བས་མ་ཡིན་ནོར་ཕྱིར་མིན། །​རབ་སྡང་གསོད་པར་བྱེད་པའི་མི། །​བརྟགས་ཏེ་ལེགས་པར་ཤེས་བགྱིས་ནས། །​མི་གསད་[[263]](#footnote-282)གནོད་པར་མི་བགྱི་བར། །​ཡུལ་ནས་བསྐྲད་པ་དག་ཏུ་[[264]](#footnote-283)མཛོད། །​རང་དབང་ཡོད་པར་ཡུལ་ཀུན་ཡང་། །​བྱ་མ་རྟ་ཡི་སྤྱན་གྱིས་གཟིགས། །​རྟག་ཏུ་བག་ཡོད་དྲན་ལྡན་པས། །​ཆོས་དང་མཐུན་པའི་དོན་མཛོད་ཅིག །​ཡོན་ཏན་གནས་ལ་བདག་ཉིད་ཀྱིས། །​རབ་སྦྱིན་བཀུར་སྟི་རིམ་གྲོ་དག །​རྒྱ་ཆེ་རྗེས་སུ་མཐུན་སྦྱར་ཞིང་། །​ལྷག་མ་རྣམས་ལའང་ཅི་རིགས་བགྱི། །​རྒྱལ་པོའི་ལྗོན་ཤིང་བཟོད་གྲིབ་ཅན། །​བཀུར་སྟིའི་མེ་ཏོག་རྒྱས་གྱུར་ཅིང་། །​[[265]](#footnote-284)རབ་སྦྱིན་འབྲས་བུ་ཆེ་ལྡན་ལ། །​དམངས་ཀྱི་བྱ་རྣམས་བསྟེན་པར་[[266]](#footnote-285)འགྱུར། །​རྒྱལ་པོ་གཏོང་བའི་ངང་ཚུལ་ཅན། །​བརྗིད་དང་ལྡན་ན་དགའ་འགྱུར་ཏེ། །​སུག་སྨེལ་ན་ལེ་ཤམ་རྩུབ་པའི། །​ཤ་ཁ་ར་ཡི་ལ་དུ་བཞིན། །​དེ་ལྟར་རིགས་པས་དཔྱད་[[267]](#footnote-286)ན་ནི། །​ཁྱོད་ཀྱི་རྒྱལ་སྲིད་འགོད་[[268]](#footnote-287)མི་འགྱུར། །​རིགས་པ་མ་ཡིན་མི་འགྱུར་ཞིང་། །​ཆོས་མིན་མ་ཡིན་ཆོས་སུ་འགྱུར། །​རྒྱལ་སྲིད་འཇིག་རྟེན་ཕ་རོལ་ནས། །​བསྣམས་ཏེ་མ་བྱོན་བསྣམས་མི་འགྱུར། །​ཆོས་ཀྱིས་[[269]](#footnote-288)སྙེམས་པས་དེའི་སླད་དུ། །​ཆོས་མིན་ཁྱོད་ཀྱིས་བགྱི་མི་རིགས། །​འཚོག་ཆས་ཟོང་ནི་རྒྱལ་སྲིད་ཀྱིས། །​སྡུག་བསྔལ་འཚོག་ཆས་བརྒྱུད་པ་དག །​ཅི་ནས་བསྒྲུབ་པར་མི་འགྱུར་བར། །​རྒྱལ་པོ་དེ་ལྟར་ནན་ཏན་མཛོད། །​འཚོག་ཆས་ཟོང་ནི་རྒྱལ་སྲིད་ཀྱིས། །​རྒྱལ་སྲིད་འཚོག་ཆས་བརྒྱུད་པ་དག །​རྒྱལ་པོ་ཅི་ནས་མཉེས་འགྱུར་བ། །​དེ་ལྟ་བུར་ནི་ནན་ཏན་མཛོད། །​གླིང་བཞི་པ་ཡི་ས་ཐོབ་ཀྱང་། །​འཁོར་ལོས་སྒྱུར་བའི་བདེ་བ་ནི། །​ལུས་ཀྱི་དག་དང་སེམས་ཀྱི་སྟེ། །​འདི་གཉིས་ཁོ་ནར་ཟད་པར་འདོད། །​ལུས་ཀྱི་ཚོར་བ་བདེ་བ་ནི། །​སྡུག་བསྔལ་ཕྱིར་ན་བཅོས་མ་[[270]](#footnote-289)ཙམ། །​སེམས་ཀྱི་འདུ་ཤེས་རང་བཞིན་ཏེ། །​རྟོག་པས་བྱས་པ་ཁོ་ནར་ཟད། །​འཇིག་རྟེན་བདེ་བས་བདོག་པ་ཀུན། །​སྡུག་བསྔལ་ཕྱིར་ནི་བཅོས་[[271]](#footnote-290)ཙམ་དང་། །​རྟོག་པ་ཙམ་ཉིད་ཡིན་དེའི་ཕྱིར། །​དེ་ནི་དོན་དུ་དོན་མེད་དོ། །​གླིང་དང་ཡུལ་དང་གནས་དང་ཁྱིམ། །​ཁྱོགས་དང་སྟན་དང་གོས་རྣམས་དང་། །​མལ་ཆ་བཟའ་བཏུང་གླང་པོ་རྟ། །​བུད་མེད་སྤྱད་བྱ་རེ་རེར་ཟད། །​གང་ཚེ་གང་ལ་སེམས་འཇུག་པ། །​དེ་ཚེ་དེ་ཡིས་བདེ་ཞེས་གྲག །​[[272]](#footnote-291)ལྷག་མ་ཡིད་ལ་མི་བྱེད་པས། །​དེ་ཚེ་དོན་དུ་དོན་མེད་ཉིད། །​མིག་ལ་སོགས་པའི་དབང་པོ་ལྔས། །​ཡུལ་ལྔ་འཛིན་ཚེ་གང་གི་ཕྱིར། །​རྟོག་པར་མི་བྱེད་དེ་ཡི་ཕྱིར། །​དེ་ཚེ་དེ་ལ་བདེ་བ་མེད། །​གང་ཚེ་ཡུལ་ནི་གང་དང་གང་། །​དབང་པོ་གང་གིས་ཤེས་གྱུར་པ། །​དེ་ཚེ་ལྷག་མས་ལྷག་མ་མིན། །​གང་ཚེ་དེ་ཕྱིར་དོན་མེད་ཉིད། །​དབང་པོ་ཡིས་ནི་མིག་གྱུར་པ། །​འདས་པའི་ཡུལ་གྱི་རྣམ་པ་ལ། །​ཡིད་ཀྱིས་དམིགས་ནས་རྟོགས་པ་ན།[[273]](#footnote-292) །​བདེའོ་སྙམ་དུ་རློམ་པར་བྱེད། །​འདི་ནི་དབང་པོ་གཅིག་གིས་ནི། །​དོན་གཅིག་ཤེས་པ་གང་ཡིན་པ། །​དེ་ཡང་དོན་མེད་པར་དོན་མེད། །​དོན་ཡང་དེ་མེད་པར་དོན་མེད། །​ཇི་ལྟར་ཕ་དང་མ་དག་ལ། །​བརྟེན་ནས་བུ་ནི་འབྱུང་བཤད་པ། །​དེ་བཞིན་མིག་དང་གཟུགས་བརྟེན་ནས། །​རྣམ་པར་ཤེས་པ་འབྱུང་བར་བཤད། །​ཡུལ་ནི་འདས་དང་མ་འོངས་རྣམས། །​དབང་པོ་དང་བཅས་དོན་མེད་ལ། །​དེ་གཉིས་[[274]](#footnote-293)ལས་ཐ་དད་མེད་ཕྱིར། །​གང་དག་ད་ལྟར་ཡང་དོན་མེད། །​ཇི་ལྟར་མིག་ནི་འཁྲུལ་པ་ཡིས། །​མགལ་མེའི་འཁོར་ལོ་འཇིག་བྱེད་[[275]](#footnote-294)པ། །​དེ་བཞིན་དབང་པོ་རྣམས་ཀྱིས་ནི། །​དེ་ལྟའི་[[276]](#footnote-295)ཡུལ་དག་འཛིན་པར་བྱེད། །​དབང་པོ་རྣམས་དང་དབང་དོན་རྣམས། །​འབྱུང་བ་རྣམས་ཀྱི་རང་བཞིན་འདོད། །​འབྱུང་བ་སོ་སོར་དོན་མེད་པས། །​འདི་དག་དོན་དུ་དོན་མེད་དོ། །​འབྱུང་རྣམས་སོ་སོར་ཐ་དད་ན། །​བུད་ཤིང་མེད་པའི་མེར་[[277]](#footnote-296)ཐལ་འགྱུར། །​འདུས་ན་མཚན་ཉིད་མེད་འགྱུར་ཏེ། །​ལྷག་མ་ལ་ཡང་དེ་ལྟར་ངེས། །​དེ་ལྟར་འབྱུང་རྣམས་རྣམ་གཉིས་སུའང་། །​དོན་མེད་པས་ན་འདུས་དོན་མེད། །​འདུས་པ་དོན་མེད་ཉིད་ཀྱི་ཕྱིར། །​གཟུགས་ཀྱང་དོན་དུ་དོན་མེད་དོ། །​རྣམ་ཤེས་ཚོར་དང་འདུ་ཤེས་དང་། །​འདུ་བྱེད་རྣམས་ཀྱང་ཐམས་ཅད་དུ། །​སོ་སོར་བདག་ཉིད་དོན་མེད་ཕྱིར། །​དམ་པའི་དོན་དུ་དོན་མེད་དོ། །​ཇི་ལྟར་སྡུག་བསྔལ་ཕྱིར་བཅོས་ལ། །​དོན་དུ་བདེ་བར་ང་རྒྱལ་བྱེད། །​དེ་བཞིན་བདེ་འཇོམས་འབྱུང་བ་[[278]](#footnote-297)ལ། །​སྡུག་བསྔལ་དུ་ཡང་ང་རྒྱལ་བྱེད། །​ད་ལྟར་ངོ་བོ་ཉིད་མེད་ཕྱིར། །​བདེ་དང་ཕྲད་པའི་སྲེད་པ་དང་། །​སྡུག་བསྔལ་བྲལ་བའི་སྲེད་པ་སྤོང་། །​དེ་ཕྱིར་དེ་ལྟར་མཐོང་བ་གྲོལ། །​གང་གིས་[[279]](#footnote-298)སེམས་མཐོང་འགྱུར་ཞེ་ན། །​ཐ་སྙད་དུ་ནི་སེམས་བརྗོད་དེ། །​སེམས་བྱུང་མེད་པར་སེམས་མི་འབྱུང་། །​དོན་མེད་ལྷན་ཅིག་མི་འདོད་དོ། །​དེ་ལྟར་ཡང་དག་ཇི་བཞིན་དུ། །​འགྲོ་བ་དོན་མེད་ཤེས་ནས་ནི། །​རྒྱུ་མེད་པ་ཡི་མེ་བཞིན་དུ། །​གནས་མེད་ལེན་མེད་མྱ་ངན་འདའ། །​དེ་ལྟར་བྱང་ཆུབ་སེམས་དཔས་ཀྱང་། །​མཐོང་ནས་བྱང་ཆུབ་ངེས་པར་འདོད། །​དེ་ནི་སྙིང་རྗེ་འབའ་ཞིག་གིས། །​བྱང་ཆུབ་བར་དུ་སྲིད་མཚམས་སྦྱོར། །​དེ་བཞིན་གཤེགས་པས་ཐེག་ཆེན་ལས། །​བྱང་ཆུབ་སེམས་དཔའི་ཚོགས་བསྟན་ན། །​དེ་ལ་ཀུན་དུ་རྨོངས་པ་དང་། །​རབ་ཏུ་སྡང་བས་སྨོད་པར་བྱེད། །​ཡོན་ཏན་སྐྱོན་དག་མི་ཤེས་པའམ། །​ཡོན་ཏན་སྐྱོན་[[280]](#footnote-299)དུ་འདུ་ཤེས་པའམ། །​ཡང་ན་ཡོན་ཏན་སྡང་བ་ཞིག །​ཐེག་པ་ཆེ་ལ་སྨོད་བྱེད་གྲང་།[[281]](#footnote-300) །​གཞན་ལ་གནོད་པ་སྐྱོན་དང་ནི། །​གཞན་ལ་ཕན་པ་ཡོན་ཏན་དུ། །​ཤེས་ན་ཐེག་པ་ཆེན་པོ་ལ། །​སྨོད་བྱེད་ཡོན་ཏན་སྡང་ཞེས་བརྗོད། །​རང་གི་དོན་ལ་མི་ལྟ་ཞིང་། །​གཞན་དོན་རོ་གཅིག་དགའ་བ་གང་། །​ཡོན་ཏན་འབྱུང་གནས་ཐེག་ཆེན་ཏེ། །​དེས་ན་དེས་སྡང་བསྲེག་པར་[[282]](#footnote-301)འགྱུར། །​དད་པ་ཅན་ནི་བཟུང་ཉེས་པས། །​ཅིག་ཤོས་སྡང་ཞིང་ཁྲོས་པ་ཡིས། །​དད་པ་ཅན་ཡང་བསྲེག་[[283]](#footnote-302)བཤད་ན། །​སྡང་བས་ཕྱིར་ཕྱོགས་སྨོས་ཅི་དགོས། །​དུག་གིས་[[284]](#footnote-303)དུག་ནི་བསལ་[[285]](#footnote-304)བྱ་བར། །​ཇི་ལྟར་སྨན་དཔྱད་ལས་བཤད་བཞིན། །​སྡུག་བསྔལ་གྱིས་ཀྱང་མི་ཕན་པ། །​བསལ་བར་[[286]](#footnote-305)བྱ་བ་[[287]](#footnote-306)ཅི་ཞིག་འགལ། །​ཆོས་རྣམས་སྔོན་དུ་[[288]](#footnote-307)ཡིད་འགྲོ་ཞིང་། །​ཡིད་ནི་གཙོ་བོ་ཞེས་གྲགས་པས། །​སྡུག་བསྔལ་གྱིས་ཀྱང་ཕན་ཡིད་ཀྱིས།[[289]](#footnote-308) །​ཕན་པར་བྱེད་པ་ཅིས་མི་ཕན། །​མི་བདེའང་[[290]](#footnote-309)ཕྱིས་རྗེས་ཕན་འགྱུར་བ། །​བྱ་ན་བདག་དང་གཞན་དག་ལ། །​བདེ་ཕན་ལྟ་ཞིག་ཅི་སྨོས་ཏེ། །​ཆོས་འདི་གནའ་ཡི་ལུགས་ཡིན་ནོ། །​གལ་ཏེ་བདེ་ཆུང་ཡོངས་བཏང་བས།[[291]](#footnote-310) །​བདེ་བ་རྒྱ་ཆེན་མཐོང་འགྱུར་ན། །​བརྟན་པས་བདེ་ཆེན་ཡངས་[[292]](#footnote-311)གཟིགས་ལ། །​བདེ་བ་ཆུང་ངུ་བཏང་བར་མཛོད། །​གལ་ཏེ་དེ་ཡང་མི་བཟོད་ན། །​དེས་ན་སྨན་པ་ལ་སོགས་པ། །​མི་ཞིག་སྨན་ནི་སྦྱིན་བྱེད་པ། །​བཅོམ་འགྱུར་འདི་ནི་རྟད་མ་ཡིན། །​གནོད་པར་འགྱུར་བ་གང་ཡིན་དེ། །​ལ་ལར་མཁས་པས་ཕན་པར་མཐོང་། །​སྤྱིར་བཏང་དམིགས་ཀྱིས་བསལ་བ་དག །​བསྟན་བཅོས་དག་ནི་ཀུན་ལ་བསྔགས། །​ཐེག་པ་[[293]](#footnote-312)ཆེན་པོ་གང་ཞིག་ལས། །​སྙིང་རྗེ་སྔོན་བཏང་སྤྱོད་ཡུལ་དང་། །​[[294]](#footnote-313)ཡེ་ཤེས་དྲི་མ་མེད་བཤད་པ། །​སེམས་ཡོད་སུ་ཞིག་དེ་ལ་སྨོད། །​ཤིན་ཏུ་རྒྱ་ཆེ་རབ་ཟབ་ལ། །​སྒྱིད་ལུག་བདག་ཉིད་མ་སྦྱངས་པས། །​བདག་གཞན་དགྲ་རྣམས་རྨོངས་པ་ཡིས། །​འདི་ནི་ཐེག་པ་ཆེ་ལ་སྨོད། །​སྦྱིན་དང་ཚུལ་ཁྲིམས་བཟོད་བརྩོན་འགྲུས། །​བསམ་གཏན་ཤེས་རབ་སྙིང་རྗེའི་བདག །​ཐེག་ཆེན་ཡིན་ན་དེ་[[295]](#footnote-314)ཡི་ཕྱིར། །​འདི་ལ་ཉེས་[[296]](#footnote-315)བཤད་ཅི་ཞིག་ཡོད། །​ཚུལ་ཁྲིམས་སྦྱིན་པས་གཞན་གྱི་དོན། །​བརྩོན་འགྲུས་བཟོད་པས་བདག་ཉིད་ཀྱི།[[297]](#footnote-316) །​བསམ་གཏན་ཤེས་རབ་ཐར་པའི་རྒྱུ། །​ཐེག་ཆེན་དོན་ནི་བསྡུས་པ་ཡིན། །​བདག་དང་གཞན་ཕན་ཐར་པའི་དོན། །​མདོར་[[298]](#footnote-317)སངས་རྒྱས་བསྟན་དེ་དག་ནི། །​[[299]](#footnote-318)ཕ་རོལ་ཕྱིན་དྲུག་ཁོ་ན་ཡིན། །​དེ་བས་འདི་ནི་སངས་རྒྱས་བཀའ། །​བྱང་ཆུབ་ལམ་ཆེན་བསོད་ནམས་དང་། །​ཡེ་ཤེས་རང་བཞིན་སངས་རྒྱས་ཀྱིས། །​གང་ལས་བསྟན་པའི་ཐེག་ཆེན་དེ། །​མི་ཤེས་ལྡོངས་རྣམས་མི་བཟོད་དོ། །​ཡོན་ཏན་མཁའ་ལྟར་བསམ་ཡས་པས། །​རྒྱལ་པོའི་ཡོན་ཏན་བསམ་ཡས་གསུངས། །​གང་ཕྱིར་སངས་རྒྱས་བདག་ཉིད་ཆེ། །​ཐེག་ཆེན་ལས་བཤད་འདིར་བཟོད་ཀྱི།[[300]](#footnote-319) །​འཕགས་པ་ཤ་[[301]](#footnote-320)ར་དྭ་[[302]](#footnote-321)ཏིའི་བུས། །​ཚུལ་ཁྲིམས་ཙམ་ཡང་མི་ཤེས་པས། །​དེས་ན་སངས་རྒྱས་བདག་ཉིད་ཆེ། །​དེ་བསམ་ཡས་པར་ཅི་མི་བཟོད། །​ཐེག་པ་ཆེ་ལས་སྐྱེ་མེད་བསྟན། །​གཞན་གྱི་ཟད་པ་སྟོང་པ་ཉིད། །​ཟད་དང་མི་སྐྱེ་དོན་དུ་ནི། །​གཅིག་པས་དེ་ཕྱིར་བཟོད་པར་གྱིས། །​སྟོང་ཉིད་སངས་རྒྱས་ཆེ་བདག་ཉིད། །​དེ་ལྟར་རིགས་པས་རྗེས་བལྟས་[[303]](#footnote-322)ན། །​ཐེག་ཆེན་ཅིག་ཤོས་ལས་གསུངས་པ། །​མཁས་པ་རྣམས་ལ་ཅིས་མི་མཉམ། །​དེ་བཞིན་གཤེགས་དགོངས་གསུངས་པ་རྣམས། །​ཤེས་པར་བླ་[[304]](#footnote-323)མིན་དེ་ཡི་ཕྱིར། །​ཐེག་གཅིག་ཐེག་པ་གསུམ་གསུངས་པས། །​བཏང་སྙོམས་ཀྱིས་ནི་བདག་བསྲུང་བྱ། །​བཏང་སྙོམས་ཀྱིས་ནི་སྡིག་མི་འགྱུར། །​སྡང་བས་སྡིག་འགྱུར་དགེར་མི་འགྱུར། །​དེ་བས་ཐེག་ཆེན་ཞེ་སྡང་བ། །​བདག་ལེགས་འདོད་པས་བྱར་མི་རིགས། །​ཉན་ཐོས་ཐེག་པ་དེ་ལས་ནི། །​བྱང་ཆུབ་སེམས་དཔའི་སྨོན་ལམ་དང་། །​སྤྱོད་པ་ཡོངས་བསྔོ་མ་བཤད་དེས། །​བྱང་ཆུབ་སེམས་དཔར་ག་ལ་འགྱུར། །​བྱང་ཆུབ་སེམས་དཔའི་བྱང་ཆུབ་ཕྱིར། །​བྱིན་རླབས་སངས་རྒྱས་ཀྱིས་མ་བཤད། །​དོན་འདི་ལ་ནི་རྒྱལ་བ་ལས། །​ལྷག་པའི་ཚད་མ་གཞན་སུ་ཡོད། །​བྱིན་རླབས་འཕགས་པའི་བདེན་དོན་དང་། །​བྱང་ཆུབ་ཕྱོགས་མཐུན་ལྡན་པ་ཡི། །​ལམ་ནི་ཉན་ཐོས་ཐུན་མོང་ལས། །​སངས་རྒྱས་འབྲས་བུ་གང་གིས་ལྷག །​བྱང་ཆུབ་སྤྱོད་ལ་གནས་པའི་དོན། །​མདོ་སྡེ་ལས་ནི་བཀའ་མ་སྩལ། །​ཐེག་པ་ཆེ་ལས་བཀའ་སྩལ་པས། །​དེ་ཕྱིར་མཁས་པ་རྣམས་ཀྱིས་བཟུང་། །​བརྡ་སྤྲོད་པ་དག་ཇི་ལྟ་བུར། །​ཡི་གེའི་ཕྱི་མོའང་ཀློག་འཇུག་ལྟར། །​དེ་བཞིན་སངས་རྒྱས་གདུལ་བྱ་ལ། །​ཇི་ཙམ་བཟོད་པའི་ཆོས་སྟོན་ཏོ། །​ཁ་ཅིག་ལས་ནི་སྡིག་པ་ལས། །​རྣམ་པར་བཟློག་ཕྱིར་ཆོས་སྟོན་ཏེ། །​ཁ་ཅིག་བསོད་ནམས་འགྲུབ་བྱའི་ཕྱིར། །​ཁ་ཅིག་ལ་ནི་གཉིས་བརྟེན་པ། །​ཁ་ཅིག་ལ་ནི་གཉིས་མི་བརྟེན། །​ཟབ་མོ་ཁུ་འཕྲིགས་[[305]](#footnote-324)ཅན་འཇིགས་པ། །​སྟོང་ཉིད་སྙིང་རྗེའི་སྙིང་པོ་ཅན། །​བྱང་ཆུབ་སྒྲུབ་པ་[[306]](#footnote-325)ཁ་ཅིག་ལ། །​དེ་ལྟར་མཁས་པས་ཐེག་ཆེན་ལ། །​ཁོང་ཁྲོ་བ་ནི་ཟད་བྱ་ཞིང་། །​རྫོགས་པའི་བྱང་ཆུབ་འགྲུབ་བྱའི་ཕྱིར། །​ལྷག་པར་རབ་ཏུ་དང་བར་བྱ། །​ཐེག་པ་ཆེ་ལ་རབ་དང་ཞིང་། །​དེ་ལས་བཤད་པ་སྤྱད་པ་ཡིས། །​བླ་མེད་བྱང་ཆུབ་ཐོབ་འགྱུར་ཞིང་། །​བདེ་བ་ཀུན་ཀྱང་ཞར་ལ་འགྲུབ། དེར་ནི་སྦྱིན་དང་ཚུལ་ཁྲིམས་དང་། །​བཟོད་པའི་ཆོས་ནི་ཁྱད་པར་དུ། །​ཁྱིམ་པ་ལ་བཤད་སྙིང་རྗེ་ཡི། །​སྙིང་པོ་ཅན་དེ་བསྟན་[[307]](#footnote-326)གོམས་མཛོད། །​འོན་ཏེ་འཇིག་རྟེན་མི་སྲུན་[[308]](#footnote-327)ཕྱིར། །​ཆོས་ཀྱི་རྒྱལ་སྲིད་བགྱིད་དཀའ་ན། །​དེས་ན་ཆོས་དང་གྲགས་དོན་དུ། །​ཁྱོད་ཀྱིས་[[309]](#footnote-328)རབ་བྱུང་ཐོབ་མཛད་རིགས། །​རིན་པོ་ཆེའི་ཕྲེང་བ་ལས་རྒྱལ་པོའི་ཚུལ་བསྟན་པ་སྟེ་ལེའུ་བཞི་པའོ།། །​།དེ་ནས་རབ་ཏུ་བྱུང་བ་ཡིས། །​དང་པོར་བསླབ་ལ་རབ་གུས་བྱ། །​སོ་སོར་ཐར་པ་འདུལ་བཅས་དང་། །​མང་ཐོས་དོན་གཏན་[[310]](#footnote-329)དབབ་ལ་བསྒྲིམ། །​དེ་ནས་ཉེས་པ་ཕྲན་ཚེགས་ཤེས། །​ཉེས་པའི་གཞི་རྣམས་སྤང་བར་བྱ། །​ལྔ་བཅུ་རྩ་བདུན་བསྒྲགས་པ་རྣམས། །​འབད་དེ་ངེས་པར་བརྟག་པར་བྱ། །​ཁྲོ་བ་སེམས་ཀྱི་འཁྲུགས་པ་[[311]](#footnote-330)སྟེ། །​དེ་དང་རྗེས་འབྲེལ་ཁོན་དུ་འཛིན། །​འཆབ་པ་སྡིག་པ་འཆབ་པ་སྟེ། །​འཚིག་པ་སྡིག་ལ་ཞེན་པའོ། །​གཡོ་ནི་ཤིན་ཏུ་སླུ་བ་[[312]](#footnote-331)སྟེ། །​སྒྱུ་ནི་སེམས་རྒྱུད་གྱ་གྱུ་ལ། །​ཕྲག་དོག་གཞན་གྱི་ཡོན་ཏན་གདུང་། །​སེར་སྣ་གཏོང་བས་འཇིགས་པ་ཉིད། །​ངོ་ཚ་མེད་དང་ཁྲེལ་མེད་པ། །​རང་དང་གཞན་ལ་མི་འཛེམ་པའོ། །​ཁེངས་པ་འདུད་པར་མི་བྱེད་པ། །​ཉེས་རྩོམ་ཁྲོས་པས་བསླད་[[313]](#footnote-332)པའོ། །​རྒྱགས་པ་དྲེགས་པ་བག་མེད་པ། །​དགེ་བ་རྣམས་ལ་མི་སྦྱོར་བའོ། །​ང་རྒྱལ་རྣམ་པ་བདུན་ཡིན་ཏེ། །​དེ་ནི་རབ་ཏུ་ཕྱེ་སྟེ་[[314]](#footnote-333)བཤད། །​དེ་ལ་མངོན་པར་རློམ་བྱེད་པ། །​དམན་པ་དམན་ཞིང་མཉམ་དང་མཉམ། །​མཉམ་པས་ལྷག་པ་མཉམ་སྙམ་པ། །​བདག་ཉིད་ང་རྒྱལ་ཞེས་པའོ། །​ཆོས་གང་བདག་ཉིད་ཁྱད་འཕགས་དང་། །​མཉམ་པར་རློམ་པ་གང་ཡིན་དེ།[[315]](#footnote-334) །​ལྷག་པའི་ང་རྒྱལ་ཁྱད་འཕགས་པས། །​ཁྱད་པར་འཕགས་པར་རློམ་པ་གང་། །​ཤིན་ཏུ་མཐོ་བས་མཐོ་སྙམ་པ། །​ང་རྒྱལ་ལས་ཀྱང་ང་རྒྱལ་ཏེ། །​འབྲས་ཀྱི་སྟེང་དུ་ཕོལ་མིག་དག །​བྱུང་བ་བཞིན་དུ་ཐུ་བ་ཡིན། །​ཉེ་བར་ལེན་པ་ཞེས་བྱ་བ། །​ལྔ་པོ་སྟོང་པ་དེ་དག་ལ། །​རྨོངས་པས་ང་སྙམ་འཛིན་པ་གང་། །​དེ་ནི་ངའོ་སྙམ་པར་བཤད། །​འབྲས་མ་ཐོབ་པར་ཐོབ་སྙམ་པ། །​གང་ཡིན་མངོན་པའི་ང་རྒྱལ་ཏེ། །​སྡིག་ལས་བྱེད་ལ་བསྟོད་པ་ནི། །​མཁས་པས་ལོག་པའི་ང་རྒྱལ་རྟོགས། །​བདག་དགོས་མེད་པ་ཉིད་དོ་[[316]](#footnote-335)ཞེས། །​བདག་ཉིད་སྨོད་པ་གང་ཡིན་དེས། །​དམན་པའི་ང་རྒྱལ་ཞེས་བྱ་སྟེ། །​དེ་དག་མདོར་བདུན་བཤད་པའོ། །​ཚུལ་འཆོས་[[317]](#footnote-336)རྙེད་དང་བཀུར་སྟིའི་ཕྱིར། །​དབང་པོ་སྡོམ་[[318]](#footnote-337)པར་བྱེད་པ་སྟེ། །​ཁ་གསག་རྙེད་དང་བཀུར་སྟིའི་ཕྱིར།[[319]](#footnote-338) །​ཚིག་འཇམ་སྔར་ནི་སྨྲ་བའོ། །​གཞོགས་སློང་དེ་ནི་ཐོབ་བྱའི་ཕྱིར། །​གཞན་གྱི་[[320]](#footnote-339)རྫས་ལ་བསྔགས་བྱེད་པའོ།[[321]](#footnote-340) །​ཐོབ་ཀྱིས་[[322]](#footnote-341)འཇལ་བ་རྙེད་པའི་ཕྱིར། །​མངོན་སུམ་གཞན་ལ་སྨོད་བྱེད་པ། །​རྙེད་པས་རྙེད་པ་རྣམ་[[323]](#footnote-342)འདོད་པ། །​སྔར་ཐོབ་པ་ལ་བསྔགས་བྱེད་པའོ། །​སྐྱོན་ཟློས་གཞན་གྱི་འཁྲུལ་གྱུར་པ། །​དེ་དང་དེ་ནི་གང་ཟློས་པའོ། །​སྦུངས་མེད་སོ་སོར་མ་བརྟགས་པར། །​ནད་ལས་གྱུར་པའི་སློང་བའམ། །​བདག་གི་ཡོ་བྱད་ངན་པ་ལ། །​ཆགས་ངན་ལེ་ལོ་ཅན་གྱི་ཡིན། །​ཐ་དད་འདུ་ཤེས་འདུ་ཤེས་གང་། །​ཆགས་སྡང་མུན་གྱིས་བསྒྲིབས་པའོ། །​ཡིད་ལ་མི་བྱེད་གང་ཡིན་དེ། །​སེམས་ལ་ལྟ་བ་མེད་པར་བཤད། །​མཐུན་པར་བྱ་བ་རྣམས་ལ་ནི། །​ལེ་ལོས་བཀུར་སྟི་ཉམས་པ་གང་། །​བླ་མར་བཅོས་ལྡན་ཚུལ་མིན་ཏེ། །​སྐྱེ་བོ་[[324]](#footnote-343)ངན་པ་ཡིན་[[325]](#footnote-344)པར་འདོད། །​ཞེན་པས་ཀུན་ནས་དཀྲིས་པ་ཆུང་། །​འདོད་པའི་འདོད་ཆགས་ལས་བྱུང་བའོ།[[326]](#footnote-345) །​ཡོངས་ཞེན་འདོད་པ་ལས་བྱུང་བའི། །​ཀུན་ནས་དཀྲིས་པ་ཆེ་རབ་ཡིན། །​ཆགས་པ་རང་གི་རྫས་ལ་ནི། །​ཆགས་པས་འདོད་ཆགས་ལྡན་པའི་ཡིད། །​གཞན་གྱི་རྫས་ལ་ཞེན་པ་ནི། །​མི་རིགས་ཆགས་པ་ཞེས་བྱའོ། །​སྤང་བྱ་བུད་མེད་ཆགས་སྟོན་པ། །​ཆགས་པ་མ་ཡིན་འདོད་ཆགས་སོ། །​སྡིག་འདོད་ཡོན་ཏན་མེད་བཞིན་དུ། །​ཡོན་ཏན་ལྡན་པར་ཚུལ་འཆོས་པའོ། །​འདོད་ཆེན་ཤིན་ཏུ་བརྐམ་པ་སྟེ། །​ཆོག་ཤེས་དཔལ་ལས་འདའ་བའོ། །​ཐོབ་འདོད་བདག་ཉིད་ཅི་ནས་ཀྱང་། །​ཡོན་ཏན་ཡང་དག་ལྡན་ཤེས་འདོད། །​མི་བཟོད་གནོད་པ་བྱེད་པ་དང་། །​སྡུག་བསྔལ་དག་ཀྱང་མི་བཟོད་པའོ། །​ཚུལ་མེད་སློབ་དཔོན་བླ་མ་ཡི། །​བྱ་བ་རྣམས་ལ་མ་གུས་པའོ། །​བཀའ་བློ་བདེ་བ་མ་ཡིན་གང་། །​ཆོས་མཐུན་ཚིག་སྨྲས་མ་གུས་པའོ། །​ཉེ་དུ་དང་འབྲེལ་རྣམ་རྟོག་ནི། །​ཉེ་དུ་ལ་བྱམས་ཆགས་པའོ། །​དེ་བཞིན་ཡུལ་སྲེད་དེ་དོན་དུ། །​དེ་ཡི་ཡོན་ཏན་བརྗོད་པའོ། །​དེ་བཞིན་མི་འཆི་རྟོགས་པ་[[327]](#footnote-346)གང་། །​འཆི་བའི་འཇིགས་པས་མི་དོགས་པའོ།[[328]](#footnote-347) །​རྗེས་རྣམ་རིག་[[329]](#footnote-348)དང་ལྡན་རྟོག་[[330]](#footnote-349)ནི། །​བདག་ཉིད་ཅི་ནས་གཞན་དག་གི །​ཡོན་ཏན་བདོག་པའི་རྣམ་པ་ཡིས། །​བླ་མར་བྱེད་པར་འགྱུར་སྙམ་པའོ། །​གཞན་རྗེས་ཆགས་དང་ལྡན་པ་ཡི། །​རྣམ་རྟོག་གང་ཡིན་གཞན་དག་ལ། །​ཆགས་དང་གནོད་སེམས་རེག་པ་ཡིས། །​ཕན་དང་མི་ཕན་[[331]](#footnote-350)རྣམས་སེམས་པའོ། །​མི་དགའ་བརྟན་པ་མེད་པ་ཡི། །​ཕྲག་དོག་རྙོགས་པའི་[[332]](#footnote-351)ཡིད་ཡིན་ནོ། །​སྙམ་པ་[[333]](#footnote-352)བརྩོན་པ་མེད་པའི་ལུས། །​སྒྱིད་ལུག་དོན་ནི་ཉེས་པ་ཡིན། །​འགྱུར་བ་ཉོན་མོངས་དབང་གིས་ནི། །​ལུས་དང་ཁ་དོག་འགྱུར་བའོ། །​ཟས་[[334]](#footnote-353)མི་འདོད་པ་བཟའ་དྲགས་པས།[[335]](#footnote-354) །​ལུས་མི་བདེ་བ་ཡིན་པར་བཤད། །​སེམས་ནི་ཤིན་ཏུ་དམའ་བ་ཉིད། །​སེམས་ཞུམ་ཡིན་པ་ཉིད་དུ་བསྟན།[[336]](#footnote-355) །​འདོད་འདུན་ཡོན་ཏན་ལྔ་དག་པ།[[337]](#footnote-356) །​འདོད་པ་དོན་དུ་གཉེར་བ་ཉིད། །​གནོད་སེམས་དག་དང་[[338]](#footnote-357)གྲོགས་དང་དགྲའི། །​ཕྱོགས་ལ་དུས་གསུམ་དོན་མིན་པ། །​གནོད་བྱས་གནོད་པ་གནོད་དོགས་[[339]](#footnote-358)ཕྱོགས། །​དོགས་པའི་[[340]](#footnote-359)གཞན་ལ་གནོད་པའི་སེམས། །​རྒྱུ་དགུ་ལས་ནི་བྱུང་བ་ཡིན། །​ལུས་སེམས་ལྕི་ཕྱིར་ལས་བྲལ་བ། །​གང་ཡིན་པ་ནི་རྨི་བའོ། །​གཉིད་ནི་གཉིད་ཉིད་རྒོད་པ་ནི། །​ལུས་སེམས་རབ་ཏུ་མ་ཞི་བའོ། །​འགྱོད་པ་ངན་པར་བྱས་ལ་འགྱོད། །​ཕྱིས་གདུང་བ་ལས་བྱུང་བའོ། །​བདེན་དང་དཀོན་མཆོག་གསུམ་སོགས་ལ། །​བློ་རྣམ་[[341]](#footnote-360)གཉིས་ནི་ཐེ་ཚོམ་མོ། །​དེ་དག་བྱང་ཆུབ་སེམས་དཔས་སྤང་། །​སྡོམ་བརྩོན་ཅན་གྱིས་[[342]](#footnote-361)ལྷག་པར་སྤང་། །​ཉེས་པ་དེ་རྣམས་དང་བྲལ་བ།[[343]](#footnote-362) །​ཡོན་ཏན་རྣམས་ལ་བདེ་བླག་བསྟེན།[[344]](#footnote-363) །​དེ་ལ་བྱང་ཆུབ་སེམས་དཔའ་ཡི།[[345]](#footnote-364) །​ཡོན་ཏན་མདོར་བསྟན་[[346]](#footnote-365)བྱ་བ་ནི། །​སྦྱིན་དང་ཚུལ་ཁྲིམས་བཟོད་བརྩོན་འགྲུས། །​བསམ་གཏན་ཤེས་རབ་སྙིང་བརྩེ་སོགས། །​སྦྱིན་པ་རང་ནོར་ཡོངས་གཏོང་བ། །​ཚུལ་ཁྲིམས་གཞན་ཕན་བྱ་བའོ། །​བཟོད་པ་ཁྲོ་བ་སྤངས་པ་སྟེ། །​བརྩོན་འགྲུས་དགེ་ལ་སྤྲོ་བ་ཉིད། །​བསམ་གཏན་རྩེ་གཅིག་ཉོན་མོངས་མེད། །​ཤེས་རབ་བདེན་དོན་གཏན་ལ་འབེབས། །​སྙིང་བརྩེས་[[347]](#footnote-366)སེམས་ཅན་ཐམས་ཅད་ལ། །​སྙིང་རྗེ་རོ་གཅིག་བློ་གྲོས་སོ། །​སྦྱིན་པས་ལོངས་སྤྱོད་ཁྲིམས་ཀྱིས་[[348]](#footnote-367)བདེ། །​བཟོད་པས་མདངས་ལྡན་བརྩོན་པས་བརྗིད། །​བསམ་གཏན་གྱིས་ཞི་བློ་ཡིས་གྲོལ། །​སྙིང་བརྩེ་བས་ནི་དོན་ཀུན་འགྲུབ། །​བདུན་པོ་[[349]](#footnote-368)འདི་དག་མ་ལུས་པར། །​ཅིག་ཅར་[[350]](#footnote-369)ཕ་རོལ་ཕྱིན་པ་ཡིས། །​ཡེ་ཤེས་བསམ་གྱིས་མི་ཁྱབ་ཡུལ། །​འཇིག་རྟེན་མགོན་པོ་ཉིད་ཐོབ་འགྱུར། །​ཇི་ལྟར་ཉན་ཐོས་ཐེག་པ་ལ། །​ཉན་ཐོས་ས་ནི་བརྒྱད་བཤད་པ། །​དེ་བཞིན་ཐེག་པ་ཆེན་པོ་ལ། །​བྱང་ཆུབ་སེམས་དཔའི་ས་བཅུའོ། །​དེ་དག་དང་པོར་རབ་དགའ་བ། །​བྱང་ཆུབ་སེམས་དཔའ་དགའ་བྱེད་ཕྱིར། །​ཀུན་དུ་སྦྱོར་བ་གསུམ་སྤངས་ཤིང་། །​དེ་བཞིན་གཤེགས་པའི་རིགས་སྐྱེས་ཕྱིར། །​དེ་ཡི་རྣམ་པར་སྨིན་པས་ན། །​སྦྱིན་པའི་ཕ་རོལ་ཕྱིན་མཆོག་འགྱུར། །​འཇིག་རྟེན་ཁམས་ནི་བརྒྱ་གཡོ་ཞིང་། །​འཛམ་གླིང་དབང་ཕྱུག་ཆེན་པོར་འགྱུར། །​གཉིས་པ་དྲི་མ་མེད་ཅེས་བྱ། །​ལུས་དང་ངག་དང་སེམས་ཀྱི་ལས། །​བཅུ་ཆར་དྲི་མ་མེད་པའི་ཕྱིར། །​ངང་གིས་དེ་དག་ལ་གནས་ཕྱིར། །​དེ་ཡི་རྣམ་པར་སྨིན་པས་ན། །​ཚུལ་ཁྲིམས་ཕ་རོལ་ཕྱིན་མཆོག་འགྱུར། །​དཔལ་ལྡན་རིན་ཆེན་བདུན་གྱི་བདག །​འགྲོ་ཕན་འཁོར་ལོས་སྒྱུར་བར་འགྱུར། །​སེམས་ཅན་རྣམས་ཀྱི་འཆལ་བའི་ཁྲིམས། །​སྤོང་བར་བྱེད་ལ་མཁས་པར་འགྱུར། །​ས་གསུམ་པ་ནི་འོད་བྱེད་པ། །​ཡེ་ཤེས་ཞི་བའི་འོད་འབྱུང་ཕྱིར། །​བསམ་གཏན་མངོན་ཤེས་སྐྱེ་བ་དང་། །​འདོད་ཆགས་ཞེ་སྡང་ཡོངས་ཟད་ཕྱིར། །​དེ་ཡི་རྣམ་པར་སྨིན་པས་ནི། །​བཟོད་དང་བརྩོན་འགྲུས་ལྷག་པར་སྤྱོད། །​ལྷ་ཡི་དབང་ཆེན་མཁས་པ་སྟེ། །​འདོད་པའི་འདོད་ཆགས་ཟློག་པ་ཡིན། །​བཞི་པ་འོད་འཕྲོ་ཅན་ཞེས་བྱ། །​ཡང་དག་ཡེ་ཤེས་འོད་འབྱུང་ཕྱིར། །​བྱང་ཆུབ་ཕྱོགས་མཐུན་མ་ལུས་པ། །​ཁྱད་པར་དུ་ནི་བསྒོམས་པ་ཡིས། །​དེ་ཡི་རྣམ་པར་སྨིན་པས་ནི། །​རབ་འཐབ་བྲལ་གནས་[[351]](#footnote-370)ལྷ་རྒྱལ་འགྱུར། །​འཇིག་[[352]](#footnote-371)ཚོགས་ལྟ་བ་རབ་བྱུང་བ། །​ཀུན་ནས་འཇོམས་བྱེད་མཁས་པ་ཡིན། །​ལྔ་པ་ཤིན་ཏུ་སྦྱང་དཀའ་བདུད། །​ཀུན་གྱིས་[[353]](#footnote-372)ཤིན་ཏུ་ཐུབ་དཀའི་[[354]](#footnote-373)ཕྱིར། །​འཕགས་པའི་[[355]](#footnote-374)བདེན་སོགས་ཕྲ་མོའི་དོན། །​ཤེས་ལ་མཁས་པ་འབྱུང་བའི་ཕྱིར། །​དེ་ཡི་རྣམ་པར་སྨིན་པས་ནི། །​དགའ་ལྡན་གནས་ཀྱི་ལྷ་རྒྱལ་འགྱུར། །​མུ་སྟེགས་[[356]](#footnote-375)བྱེད་པ་ཐམས་ཅད་ཀྱི། །​ཉོན་མོངས་ལྟ་གནས་[[357]](#footnote-376)ཟློག་བྱེད་པའོ། །​དྲུག་ལ་[[358]](#footnote-377)མངོན་ཕྱོགས་ཤེས་[[359]](#footnote-378)བྱ་སྟེ། །​སངས་རྒྱས་ཆོས་ལ་མངོན་ཕྱོགས་ཕྱིར། །​ཞི་གནས་ལྷག་མཐོང་གོམས་པ་[[360]](#footnote-379)ཡིས། །​འགོག་པ་[[361]](#footnote-380)ཐོབ་པས་རྒྱས་པའི་ཕྱིར། །​དེ་ཡི་རྣམ་པར་སྨིན་པས་ནི། །​ལྷ་ཡི་རྒྱལ་པོ་རབ་འཕྲུལ་འགྱུར། །​ཉན་ཐོས་རྣམས་ཀྱིས་མི་འཕྲོགས་པ། །​ལྷག་པའི་ང་རྒྱལ་ཅན་ཞི་བྱེད། །​བདུན་པ་རིང་དུ་སོང་བ་སྟེ། །​གྲངས་ནི་རིང་དུ་སོང་ལྡན་ཕྱིར། །​གང་ཕྱིར་སྐད་ཅིག་སྐད་ཅིག་ལ། །​དེར་ནི་འགོག་ལ་སྙོམས་པར་འཇུག །​དེ་ཡི་རྣམ་པར་སྨིན་པས་ནི། །​དབང་སྒྱུར་ལྷ་ཡི་བདག་པོར་འགྱུར། །​འཕགས་པའི་བདེན་མངོན་རྟོགས་ཤེས་[[362]](#footnote-381)པའི། །​སློབ་དཔོན་ཁྱུ་མཆོག་ཆེན་པོར་འགྱུར། །​དེ་བཞིན་བརྒྱད་པ་གཞོན་ནུའི་ས། །​མི་གཡོ་བ་དེ་མི་རྟོག་ཕྱིར། །​མི་གཡོ་དེ་བཞིན་ལུས་དང་ནི། །​ངག་སེམས་སྤྱོད་ཡུལ་བསམ་མི་ཁྱབ། །​དེ་ཡི་རྣམ་པར་སྨིན་པས་ནི། །​སྟོང་གི་བདག་པོའི་ཚངས་པར་འགྱུར། །​དགྲ་བཅོམ་རང་སངས་རྒྱས་སོགས་ཀྱིས། །​དོན་གཏན་འབེབས་ལ་[[363]](#footnote-382)འཕྲོགས་པ་མེད། །​ས་དགུ་པ་ནི་ལེགས་པ་ཡི། །​བློ་གྲོས་ཞེས་བྱ་རྒྱལ་ཚབ་བཞིན། །​གང་ཕྱིར་སོ་སོ་[[364]](#footnote-383)ཡང་དག་རིག །​ཐོབ་པས་འདི་ལ་བློ་གྲོས་བཟང་། །​དེ་ཡི་རྣམ་པར་སྨིན་པས་ནི། །​སྟོང་གཉིས་བདག་པོ་ཚངས་པར་འགྱུར། །​སེམས་ཅན་བསམ་པ་དྲིས་པ་ལ། །​དགྲ་བཅོམ་སོགས་ཀྱིས་འཕྲོགས་པ་མེད། །​བཅུ་པ་ཆོས་ཀྱི་སྤྲིན་ཡིན་ཏེ། །​དམ་པ་ཆོས་ཀྱི་ཆར་འབེབས་ཕྱིར། །​བྱང་ཆུབ་སེམས་དཔའ་སངས་རྒྱས་ཀྱིས། །​འོད་ཟེར་དག་གིས་དབང་བསྐུར་ཕྱིར། །​དེ་ཡི་རྣམ་པར་སྨིན་པས་ན། །​གནས་གཙང་ལྷ་ཡི་བདག་པོར་འགྱུར། །​བསམ་ཡས་ཡེ་ཤེས་ཡུལ་གྱི་བདག །​དབང་ཕྱུག་ཆེན་པོ་མཆོག་ཡིན་ནོ། །​དེ་ལྟར་བཅུ་པོ་དེ་དག་ནི། །​བྱང་ཆུབ་སེམས་དཔའི་ས་བཅུར་བསྒྲགས། །​སངས་རྒྱས་རྣམས་ཀྱི་ས་གཞན་ཏེ། །​རྣམ་པ་ཀུན་དུ་གཞལ་ཡས་པར། །​རྒྱ་ཆེ་དེ་ནི་སྟོབས་བཅུ་དང་། །​ལྡན་པ་[[365]](#footnote-384)ཡིན་པ་ཙམ་ཞིག་བརྗོད། །​དེ་ཡི་སྟོབས་ནི་རེ་རེ་ཡང་། །​འགྲོ་བ་ཀུན་བཞིན་དཔག་ཏུ་མེད། །​སངས་རྒྱས་རྣམས་ཀྱི་ཚད་མེད་ཉིད། །​ཕྱོགས་རྣམས་ཀུན་གྱི་ནམ་མཁའ་དང་། །​ས་ཆུ་མེ་རླུང་ཇི་ལྟ་བ། །​དེ་ཙམ་ཞིག་ཏུ་བརྗོད་པ་བས། །​གལ་ཏེ་རྒྱུ་ནི་དེ་ཙམ་དུ། །​ཚད་མེད་ཉིད་དུ་མ་མཐོང་ན། །​སངས་རྒྱས་རྣམས་ཀྱི་ཚད་མེད་པ། །​དེ་ལ་ཡིད་ཆེས་མི་འགྱུར་བས། །​དེ་ཕྱིར་སྐུ་གཟུགས་མཆོད་རྟེན་གྱི། །​སྤྱན་སྔ་འམ་ཡང་ན་གཞན་ཡང་རུང་། །​ཚིགས་སུ་བཅད་པ་ཉི་ཤུ་འདི། །​ཉིན་གཅིག་བཞིན་ཡང་དུས་གསུམ་བརྗོད། །​སངས་རྒྱས་ཆོས་དང་དགེ་འདུན་དང་། །​བྱང་ཆུབ་སེམས་དཔའ་རྣམས་ལ་ཡང་། །​རྣམ་ཀུན་བཏུད་དེ་སྐྱབས་མཆིས་ནས། །​མཆོད་འོས་རྣམས་ལ་ཕྱག་འཚལ་ལོ། །​སྡིག་པ་ལས་ནི་ལྡོག་བགྱིད་ཅིང་། །​བསོད་ནམས་ཐམས་ཅད་ཡོངས་སུ་བཟུང་། །​ལུས་ཅན་ཀུན་གྱི་བསོད་ནམས་དག །​ཀུན་ལ་རྗེས་སུ་ཡི་རང་ངོ། །​བདག་ནི་སྤྱི་བཏུད་ཐལ་སྦྱར་ཏེ། །​ཆོས་ཀྱི་འཁོར་ལོ་བསྐོར་སླད་དང་། །​འགྲོ་གནས་བར་དུ་བཞུགས་སླད་དུ། །​རྫོགས་པའི་སངས་རྒྱས་རྣམས་ལ་གསོལ། །​དེ་ལྟར་བགྱིས་པའི་བསོད་ནམས་དང་། །​བདག་གིས་བགྱིས་དང་མ་བགྱིས་གང་། །​དེས་ནི་སེམས་ཅན་ཐམས་ཅད་ཀྱང་། །​བླ་མེད་བྱང་ཆུབ་སེམས་ལྡན་ཤོག །​སེམས་ཅན་ཐམས་ཅད་དྲི་མེད་དབང་། །​ཡོངས་རྫོགས་མི་ཁོམ་ཀུན་འདས་ཤིང་། །​སྤྱོད་པ་རང་དབང་ཡོད་པ་དང་། །​འཚོ་བ་བཟང་དང་ལྡན་པར་ཤོག །​ལུས་ཅན་དག་ནི་ཐམས་ཅད་ཀྱང་། །​ལག་ན་རིན་ཆེན་ཉིད་ལྡན་ཞིང་། །​ཡོ་བྱད་ཐམས་ཅད་མཐའ་ཡས་པ། །​འཁོར་བ་སྲིད་དུ་མི་ཟད་ཤོག །​བུད་མེད་ཐམས་ཅད་དུས་ཀུན་དུ། །​སྐྱེས་མཆོག་ཉིད་དུ་འགྱུར་བར་ཤོག །​ལུས་ཅན་ཐམས་ཅད་རིག་པ་དང་། །​རྐང་པར་ལྡན་པ་ཉིད་དུ་ཤོག །​ལུས་ཅན་ཁ་དོག་ལྡན་པ་དང་། །​གཟུགས་བཟང་གཟི་བརྗིད་ཆེ་བ་དང་། །​བལྟ་ན་སྡུག་ཅིང་ནད་མེད་དང་། །​སྟོབས་ཅན་ཚེ་དང་ལྡན་པར་ཤོག །​ཐམས་ཅད་ཐབས་ལ་མཁས་གྱུར་ཏེ། །​སྡུག་བསྔལ་ཀུན་ལས་ཐར་པ་དང་། །​དཀོན་མཆོག་གསུམ་ལ་གཞོལ་བ་དང་། །​སངས་རྒྱས་ཆོས་ནོར་ཆེ་ལྡན་ཤོག །​བྱམས་དང་སྙིང་རྗེ་དགའ་བ་དང་། །​ཉོན་མོངས་བཏང་སྙོམས་གནས་པ་དང་། །​སྦྱིན་དང་ཚུལ་ཁྲིམས་བཟོད་བརྩོན་འགྲུས། །​བསམ་གཏན་ཤེས་རབ་ཀྱིས་བརྒྱན་ཅིང་། །​ཚོགས་རྣམས་ཐམས་ཅད་ཡོངས་རྫོགས་ཏེ། །​མཚན་དང་དཔེ་བྱད་གསལ་བ་དང་། །​བསམ་གྱིས་མི་ཁྱབ་ས་བཅུ་དག །​རྒྱུན་མི་འཆད་པར་[[366]](#footnote-385)བགྲོད་པར་ཤོག །​བདག་ཀྱང་ཡོན་ཏན་དེ་དག་དང་། །​གཞན་ཀུན་གྱིས་ཀྱང་བརྒྱན་ལྡན་ཏེ། །​ཉེས་པ་ཀུན་ལས་གྲོལ་བ་དང་། །​སེམས་ཅན་ཀུན་མཆོག་བྱམས་པ་དང་། །​སེམས་ཅན་ཀུན་ཡིད་རེ་བ་ཡི། །​དགེ་བ་ཐམས་ཅད་རྫོགས་བགྱིད་ཅིང་། །​རྟག་ཏུ་ལུས་ཅན་ཐམས་ཅད་ཀྱི། །​སྡུག་བསྔལ་སེལ་བར་བགྱིད་པར་ཤོག །​འཇིག་རྟེན་ཀུན་ན་སྐྱེ་བོ་གང་། །​སུ་དག་འཇིགས་པས་སྐྱེ་བོ་ཀུན།[[367]](#footnote-386) །​བདག་གི་མིང་ཙམ་ཐོས་པས་ཀྱང་། །​ཤིན་ཏུ་འཇིགས་པ་མེད་པར་ཤོག །​བདག་ནི་མཐོང་དང་དྲན་པ་དང་། །​མིང་ཙམ་ཐོས་པས་སྐྱེ་བོ་རྣམས། །​རབ་དང་འཁྲུག་མེད་རྣལ་མ་[[368]](#footnote-387)དང་།[[369]](#footnote-388) །​རྫོགས་པའི་བྱང་ཆུབ་ངེས་པ་དང་། །​ཚེ་རབས་ཀུན་དུ་རྗེས་འབྲང་བའི། །​མངོན་ཤེས་ལྔ་པོ་ཐོབ་པར་ཤོག །​སེམས་ཅན་ཀུན་ལ་རྣམ་ཀུན་དུ། །​རྟག་ཏུ་ཕན་བདེ་བགྱིད་པར་ཤོག །​འཇིག་རྟེན་ཀུན་ལ་[[370]](#footnote-389)སྐྱེ་བོ་གང་། །​སྡིག་པ་བྱེད་པར་འདོད་གྱུར་པ། །​དེ་དག་ཐམས་ཅད་གནོད་མེད་པར། །​རྟག་ཏུ་ཅིག་ཅར་ཟློག་གྱུར་ཅིག །​ས་དང་ཆུ་དང་མེ་དང་རླུང་། །​སྨན་དང་དགོན་པའི་ཤིང་བཞིན་དུ། །​རྟག་ཏུ་སངས་རྒྱས་[[371]](#footnote-390)ཐམས་ཅད་ཀྱིས། །​རང་དགར་དགག་མེད་སྤྱོད་པར་ཤོག །​སེམས་ཅན་རྣམས་ལ་སྲོག་བཞིན་ཕངས།[[372]](#footnote-391) །​བདག་ལས་དེ་དག་ཆེས་ཕངས་ཤོག །​བདག་ལ་དེ་དག་སྡིག་སྨིན་ཅིང་། །​བདག་དགེ་མ་ལུས་དེར་སྨིན་ཤོག །​ཇི་སྲིད་སེམས་ཅན་འགའ་ཞིག་ཀྱང་། །​གང་དུ་མ་གྲོལ་དེ་སྲིད་དུ། །​དེ་ཕྱིར་བླ་ན་མེད་པ་ཡི། །​བྱང་ཆུབ་ཐོབ་ཀྱང་གནས་གྱུར་ཅིག །​དེ་ལྟར་བརྗོད་པའི་བསོད་ནམས་གང་། །​གལ་ཏེ་དེ་ནི་གཟུགས་ཅན་གྱུར། །​གང་གཱའི་བྱེ་མ་སྙེད་ཀྱི་ནི། །​འཇིག་རྟེན་ཁམས་སུ་ཤོང་མི་འགྱུར། །​དེ་ནི་བཅོམ་ལྡན་འདས་ཀྱིས་གསུངས། །​གཏན་ཚིགས་ཀྱང་ནི་འདི་ལ་སྣང་། །​སེམས་ཅན་ཁམས་ནི་ཚད་མེད་ལ། །​ཕན་འདོད་དེ་ནི་དེ་འདྲའོ། །​དེ་ལྟར་བདག་གིས་ཁྱོད་ལ་ནི། །​མདོར་བསྡུས་ཆོས་བཤད་གང་ཡིན་དེ།[[373]](#footnote-392) །​ཁྱོད་ལ་ཇི་ལྟར་རྟག་ཏུ་སྐུ། །​ཕངས་པ་བཞིན་དུ་ཕངས་པར་མཛོད། །​གང་ལ་ཆོས་དེ་ཕངས་གྱུར་པ། །​དེ་ལ་དོན་དུ་བདག་ལུས་ཕངས། །​ཕངས་ལ་ཕན་པ་བྱ་དགོས་ན། །​དེ་ནི་ཆོས་ཀྱི་བྱེད་པར་འགྱུར། །​དེ་བས་ཆོས་ནི་བདག་བཞིན་བསྟེན།[[374]](#footnote-393) །​ཆོས་བཞིན་དུ་ནི་བསྒྲུབ་པ་[[375]](#footnote-394)་དང་། །​སྒྲུབ་པ་བཞིན་དུ་ཤེས་རབ་[[376]](#footnote-395)དང་། །​ཤེས་རབ་བཞིན་དུ་མཁས་པ་བསྟེན།[[377]](#footnote-396) །​གཙང་ཞིང་བྱམས་ལ་བློ་ལྡན་པ། །​ཕེབས་པས་ཕན་པ་སྨྲ་བ་ལ། །​གང་ཞིག་བདག་ངན་དོགས་བྱེད་པ། །​དེ་ནི་རང་དོན་ཆུད་ཀྱང་གསོན།[[378]](#footnote-397) །​གཙང་ཞིང་བྱམས་ལ་བློ་ལྡན་པ། །​སྤོབས་ལ་[[379]](#footnote-398)ཕན་པར་སྨྲ་བ་ལ། །​བདག་ནི་མགོན་དང་བཅས་འགྱུར་ཞེས། །​མི་དབང་བདག་ཐུལ་ཐུགས་དམ་མཛོད། །​དགེ་བའི་བཤེས་གཉེན་དེ་དག་གི །​མཚན་ཉིད་མདོར་བསྡུས་མཁྱེན་པར་མཛོད། །​ཆོག་ཤེས་སྙིང་རྗེ་ཚུལ་ཁྲིམས་ལྡན། །​ཉོན་མོངས་སེལ་བའི་ཤེས་རབ་ཅན། །​དེ་དག་གིས་ནི་ཁྱོད་བསྟེན་[[380]](#footnote-399)ན། །​ཁྱོད་ཀྱིས་[[381]](#footnote-400)མཁྱེན་གྱི་[[382]](#footnote-401)གུས་པར་མཛོད། །​ལུགས་ནི་ཕུན་སུམ་ཚོགས་པ་འདིས། །​གྲུབ་པ་ཡི་[[383]](#footnote-402)ནི་མཆོག་ཐོབ་འགྱུར། །​བདེན་དང་སེམས་ཅན་འཇམ་སྨྲ་ཞིང་། །​བདེ་བའི་ངང་ཚུལ་བསྙེན་དཀའ་བ། །​ཚུལ་ལྡན་ཁྱད་དུ་གསོད་[[384]](#footnote-403)མི་འདོད། །​རང་དབང་ལེགས་པར་སྨྲ་བར་མཛོད། །​ལེགས་བཏུལ་བག་ལ་ཉལ་གཏོང་དང་། །​བརྗིད་བག་ལྡན་ཞིང་སེམས་ཞི་བ། །​རྒོད་པ་མེད་ཅིང་མཐའ་མི་རིང་། །​གཡོ་བ་མེད་དང་ངེས་པར་མཛོད། །​ཟླ་བ་ཉ་བཞིན་ངེས་པ་དང་། །​སྟོན་གྱི་ཉ་[[385]](#footnote-404)བཞིན་གཟི་ལྡན་དང་། །​རྒྱ་མཚོ་བཞིན་དུ་ཟབ་པ་དང་། །​རི་རབ་བཞིན་དུ་ཆེས་བརྟན་[[386]](#footnote-405)མཛོད། །​ཉེས་པ་ཀུན་ལས་རྣམ་གྲོལ་ཞིང་། །​ཡོན་ཏན་ཀུན་གྱིས་བརྒྱན་[[387]](#footnote-406)གྱུར་ཏེ། །​སེམས་ཅན་ཀུན་གྱི་ཉེར་འཚོ་དང་། །​ཐམས་ཅད་མཁྱེན་པ་ཉིད་དུ་མཛོད། །​ཆོས་འདི་རྒྱལ་པོ་འབའ་ཞིག་ལ། །​བསྟན་པ་ཁོ་ནར་མ་བས་ཀྱི།[[388]](#footnote-407) །​སེམས་ཅན་གཞན་ལའང་ཅི་རིགས་པར། །​ཕན་པར་འདོད་པས་བསྟན་པ་ལགས། །​བདག་དང་གཞན་རྣམས་ཡང་དག་པར། །​རྫོགས་པའི་སངས་རྒྱས་འགྲུབ་བགྱི་[[389]](#footnote-408)སླད། །​རྒྱལ་པོ་གཏམ་དུ་བགྱི་བ་ནི། །​གདུགས་རེ་ཞིང་ཡང་བསམ་པའི་རིགས། །​ཚུལ་ཁྲིམས་སྐྱེ་བོ་བླ་མ་མཆོག་བཀུར་བཟོད་དང་[[390]](#footnote-409)དེ་བཞིན་ཕྲག་དོག་མེད། །​སེར་སྣ་དང་བྲལ་རེ་བ་མེད་པར་བྱས་ནས་གཞན་དོན་ནོར་ཅན་དང་། །​ཕོངས་པར་གྱུར་ལ་ཕན་བྱེད་མཆོག་དང་མཆོག་མིན་ཡོངས་བཟུང་[[391]](#footnote-410)དོར་བ་དང་། །​དོན་[[392]](#footnote-411)ཆོས་ཡོངས་བཟུང་བྱང་ཆུབ་དོན་ཕྱིར་གཉེར་བ་རྣམས་ཀྱིས་རྟག་ཏུ་བྱ། །​རིན་པོ་ཆེའི་ཕྲེང་བ་ལས་བྱང་ཆུབ་སེམས་དཔའི་སྤྱོད་པའི་ལེའུ་[[393]](#footnote-412)སྟེ་ལྔ་པའོ།། །​།རྒྱལ་པོ་ལ་གཏམ་བྱ་བ་རིན་པོ་ཆེའི་ཕྲེང་བ་ཞེས་བྱ་བ་སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛྙཱ་ན་གརྦྷ་དང་། བོད་ཀྱི་ལོ་ཙཱ་བ་དགེ་སློང་ཀླུའི་རྒྱལ་མཚན་གྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​སླད་ཀྱིས་རྒྱ་གར་གྱི་མཁན་པོ་ཀ་ན་ཀ་ཝརྨ་དང་། བོད་ཀྱི་ལོ་ཙཱ་བ་པ་ཚབ་ཉི་མ་གྲགས་ཀྱིས་རྒྱ་དཔེ་གསུམ་ལ་གཏུགས་ནས་ལེགས་པར་བཅོས་པའོ། །​ [[394]](#footnote-413)

1. ཀ་ཐཱརདྣ་ སྣར་ཐང་། པེ་ཅིན། [↑](#footnote-ref-20)
2. ལི། སྣར་ཐང་། པེ་ཅིན། [↑](#footnote-ref-21)
3. བསྒྲུབ་ སྣར་ཐང་། པེ་ཅིན། [↑](#footnote-ref-22)
4. ཆོས་ཀྱི་ སྣར་ཐང་། པེ་ཅིན། [↑](#footnote-ref-23)
5. ཕྱིར་ པེ་ཅིན། [↑](#footnote-ref-24)
6. ལེགས་པས་ སྣར་ཐང་། པེ་ཅིན། [↑](#footnote-ref-25)
7. བསོད་པ་ སྣར་ཐང་། [↑](#footnote-ref-26)
8. ཡིན་ན། པེ་ཅིན། [↑](#footnote-ref-27)
9. བརྐུ་བ་ སྣར་ཐང་། པེ་ཅིན། [↑](#footnote-ref-28)
10. འབྱེད། སྣར་ཐང་། [↑](#footnote-ref-29)
11. འཐུང་བས་ སྣར་ཐང་། པེ་ཅིན། [↑](#footnote-ref-30)
12. གཏང་ སྣར་ཐང་། [↑](#footnote-ref-31)
13. ཉིད། སྣར་ཐང་། པེ་ཅིན། [↑](#footnote-ref-32)
14. ཀུན་གྱིས་ སྣར་ཐང་། པེ་ཅིན། [↑](#footnote-ref-33)
15. བདེ་འགྲོར་ སྣར་ཐང་། པེ་ཅིན། [↑](#footnote-ref-34)
16. ད་ལྟར་ སྣར་ཐང་། [↑](#footnote-ref-35)
17. དང་མིག་ སྣར་ཐང་། [↑](#footnote-ref-36)
18. བདག་གི་ སྣར་ཐང་། པེ་ཅིན། [↑](#footnote-ref-37)
19. མོས་ སྣར་ཐང་། [↑](#footnote-ref-38)
20. བཟད་ སྣར་ཐང་། [↑](#footnote-ref-39)
21. འགའ་ སྡེ་དགེ། [↑](#footnote-ref-40)
22. ཐོབ་ སྣར་ཐང་། པེ་ཅིན། [↑](#footnote-ref-41)
23. ཀྱི། སྣར་ཐང་། པེ་ཅིན། [↑](#footnote-ref-42)
24. ཡོད་པ། སྣར་ཐང་། པེ་ཅིན། [↑](#footnote-ref-43)
25. ཕན་ཚུན་གྱིས། པེ་ཅིན། [↑](#footnote-ref-44)
26. དེ་ སྣར་ཐང་། པེ་ཅིན། [↑](#footnote-ref-45)
27. མཐར་ སྣར་ཐང་། པེ་ཅིན། [↑](#footnote-ref-46)
28. འདྲ་ སྣར་ཐང་། [↑](#footnote-ref-47)
29. དེ་ཡི་ སྣར་ཐང་། པེ་ཅིན། [↑](#footnote-ref-48)
30. གཏགས་ སྣར་ཐང་། པེ་ཅིན། [↑](#footnote-ref-49)
31. སྐྱེས་ སྣར་ཐང་། པེ་ཅིན། [↑](#footnote-ref-50)
32. འོན་ཀྱང་ སྡེ་དགེ། [↑](#footnote-ref-51)
33. བླངས་པས། སྣར་ཐང་། པེ་ཅིན། [↑](#footnote-ref-52)
34. མེད་རྟེན་ སྣར་ཐང་། པེ་ཅིན། [↑](#footnote-ref-53)
35. རྣམས་ཀྱི་ སྣར་ཐང་། པེ་ཅིན། [↑](#footnote-ref-54)
36. རྣམས་ཀྱི། སྣར་ཐང་། པེ་ཅིན། [↑](#footnote-ref-55)
37. བདེན་ སྣར་ཐང་། རྟེན་ པེ་ཅིན། [↑](#footnote-ref-56)
38. གྱུར་ སྣར་ཐང་། པེ་ཅིན། [↑](#footnote-ref-57)
39. དེ་ཉིད་ སྣར་ཐང་། པེ་ཅིན། [↑](#footnote-ref-58)
40. དམ་ནི་ སྣར་ཐང་། པེ་ཅིན། [↑](#footnote-ref-59)
41. ཞིག་གནས་ སྣར་ཐང་། པེ་ཅིན། [↑](#footnote-ref-60)
42. གྱུར་ སྣར་ཐང་། པེ་ཅིན། [↑](#footnote-ref-61)
43. ཟད་པས་པ་ད་ སྣར་ཐང་། པེ་ཅིན། [↑](#footnote-ref-62)
44. ཞིག །​བརྟན་ཕྱིར་སྐད་ཅིག་མིན་ན་ཡང་། །​རྙིང་པ་དགའ་ལྟ་ག་ལ་ཞིག་ སྣར་ཐང་། པེ་ཅིན། [↑](#footnote-ref-63)
45. ཟབ་པའི་ སྣར་ཐང་། པེ་ཅིན། [↑](#footnote-ref-64)
46. རྣམས་ སྣར་ཐང་། པེ་ཅིན། [↑](#footnote-ref-65)
47. མཁས་པ་ སྣར་ཐང་། [↑](#footnote-ref-66)
48. འཕུང་བར་ སྣར་ཐང་། པེ་ཅིན། [↑](#footnote-ref-67)
49. རྟེན་ སྣར་ཐང་། པེ་ཅིན། [↑](#footnote-ref-68)
50. གསུམ་པ་ སྣར་ཐང་། [↑](#footnote-ref-69)
51. དེ་མིན། སྣར་ཐང་། པེ་ཅིན། [↑](#footnote-ref-70)
52. གལ་ཏེ་སོ་སོར་རང་མེད་ཀྱི། སྣར་ཐང་། པེ་ཅིན། [↑](#footnote-ref-71)
53. སོ་སོ་རང་གི་ཡོད་ཅེ་ན་ སྣར་ཐང་། པེ་ཅིན། [↑](#footnote-ref-72)
54. ཡོད་ སྣར་ཐང་། པེ་ཅིན། [↑](#footnote-ref-73)
55. ཆེར་ སྣར་ཐང་། པེ་ཅིན། [↑](#footnote-ref-74)
56. རླུང་གི་ སྣར་ཐང་། པེ་ཅིན། [↑](#footnote-ref-75)
57. ཐོས་ སྣར་ཐང་། པེ་ཅིན། [↑](#footnote-ref-76)
58. ནས་ཞིང་། སྣར་ཐང་། [↑](#footnote-ref-77)
59. དག་ སྣར་ཐང་། པེ་ཅིན། [↑](#footnote-ref-78)
60. ཡང་ན་ སྣར་ཐང་། པེ་ཅིན། [↑](#footnote-ref-79)
61. གཞེས། སྣར་ཐང་། [↑](#footnote-ref-80)
62. བྱེད་པ་ སྣར་ཐང་། པེ་ཅིན། [↑](#footnote-ref-81)
63. ཟད་པས་ནས། སྣར་ཐང་། པེ་ཅིན། [↑](#footnote-ref-82)
64. སྒྱུ་འདྲའི་ སྣར་ཐང་། པེ་ཅིན། [↑](#footnote-ref-83)
65. ཟད་པས་ནས། སྣར་ཐང་། པེ་ཅིན། [↑](#footnote-ref-84)
66. པར་ སྣར་ཐང་། པེ་ཅིན། [↑](#footnote-ref-85)
67. སངས་རྒྱས་ཀྱི་ སྣར་ཐང་། པེ་ཅིན། [↑](#footnote-ref-86)
68. སྣང་བ་ སྣར་ཐང་། པེ་ཅིན། [↑](#footnote-ref-87)
69. ཀོ་ སྣར་ཐང་། པེ་ཅིན། [↑](#footnote-ref-88)
70. མཁས་པ་ སྣར་ཐང་། པེ་ཅིན། [↑](#footnote-ref-89)
71. མནར་མེད་པ་ སྣར་ཐང་། པེ་ཅིན། [↑](#footnote-ref-90)
72. ལྟ། སྣར་ཐང་། [↑](#footnote-ref-91)
73. དེ། སྣར་ཐང་། པེ་ཅིན། [↑](#footnote-ref-92)
74. ལ། སྣར་ཐང་། [↑](#footnote-ref-93)
75. གར་ སྣར་ཐང་། [↑](#footnote-ref-94)
76. ཆོས་ཀྱི་ སྣར་ཐང་། པེ་ཅིན། [↑](#footnote-ref-95)
77. གནོད་པར་བྱས་ སྣར་ཐང་། གནོད་པ་བྱས་ པེ་ཅིན། [↑](#footnote-ref-96)
78. དོན་ཅིག་ སྣར་ཐང་། པེ་ཅིན། [↑](#footnote-ref-97)
79. རྣམས་ཀྱི་ སྣར་ཐང་། པེ་ཅིན། [↑](#footnote-ref-98)
80. ཅིག་ཡིད་ སྣར་ཐང་། ཅིག་ཡིས་ པེ་ཅིན། [↑](#footnote-ref-99)
81. བསྟན་ སྣར་ཐང་། པེ་ཅིན། [↑](#footnote-ref-100)
82. བསླུ་བ་ པེ་ཅིན། [↑](#footnote-ref-101)
83. མི་ སྣར་ཐང་། པེ་ཅིན། [↑](#footnote-ref-102)
84. སེམས་དཔས་ སྣར་ཐང་། པེ་ཅིན། [↑](#footnote-ref-103)
85. ནི་གཅིག་ པེ་ཅིན། [↑](#footnote-ref-104)
86. སྟོད་པར་ སྣར་ཐང་། [↑](#footnote-ref-105)
87. གྱུར། སྣར་ཐང་། པེ་ཅིན། [↑](#footnote-ref-106)
88. དེང་ནས་ སྣར་ཐང་། པེ་ཅིན། [↑](#footnote-ref-107)
89. གལ་ཏེ་ཅིག་ སྣར་ཐང་། པེ་ཅིན། [↑](#footnote-ref-108)
90. ཡིད་བརྟན་ སྣར་ཐང་། པེ་ཅིན། [↑](#footnote-ref-109)
91. ཆང་གི་ སྣར་ཐང་། པེ་ཅིན། [↑](#footnote-ref-110)
92. བསྙད་ སྣར་ཐང་། པེ་ཅིན། [↑](#footnote-ref-111)
93. དང་མིང་ སྣར་ཐང་། [↑](#footnote-ref-112)
94. བཀྱལ་བ་ སྣར་ཐང་། པེ་ཅིན། [↑](#footnote-ref-113)
95. ཆགས་པ་ སྣར་ཐང་། [↑](#footnote-ref-114)
96. རྨོངས་པ་ཡིད། པེ་ཅིན། [↑](#footnote-ref-115)
97. བཞི་ སྣར་ཐང་། པེ་ཅིན། [↑](#footnote-ref-116)
98. རབ་ཆགས་པར་ སྣར་ཐང་། [↑](#footnote-ref-117)
99. བཞི་ སྣར་ཐང་། པེ་ཅིན། [↑](#footnote-ref-118)
100. འདོད་པ་ སྣར་ཐང་། པེ་ཅིན། [↑](#footnote-ref-119)
101. བརྟག །​ སྣར་ཐང་། པེ་ཅིན། [↑](#footnote-ref-120)
102. འདྲེས་པ་ཡི། སྡེ་དགེ། [↑](#footnote-ref-121)
103. ཉལ་བ་ ཅོ་ནེ། [↑](#footnote-ref-122)
104. མི་གཙངབ་ཡི་ སྣར་ཐང་། པེ་ཅིན། [↑](#footnote-ref-123)
105. རྟོག་ སྣར་ཐང་། པེ་ཅིན། [↑](#footnote-ref-124)
106. བརྩོད་ སྣར་ཐང་། པེ་ཅིན། [↑](#footnote-ref-125)
107. རྟགས་ སྣར་ཐང་། པེ་ཅིན། [↑](#footnote-ref-126)
108. སྲབས་པ་ སྣར་ཐང་། པེ་ཅིན། [↑](#footnote-ref-127)
109. རྟེན་ སྣར་ཐང་། པེ་ཅིན། [↑](#footnote-ref-128)
110. རྟེན་ སྣར་ཐང་། པེ་ཅིན། [↑](#footnote-ref-129)
111. མིན་ཡང་ སྣར་ཐང་། པེ་ཅིན། [↑](#footnote-ref-130)
112. ཕྱོགས་མཐའ་ སྣར་ཐང་། པེ་ཅིན། [↑](#footnote-ref-131)
113. སྐྱེས་ཆེན་གྱིས། སྣར་ཐང་། པེ་ཅིན། [↑](#footnote-ref-132)
114. བསྐུར་བས། སྣར་ཐང་། [↑](#footnote-ref-133)
115. དོན་ཅིག་ སྣར་ཐང་། པེ་ཅིན། [↑](#footnote-ref-134)
116. ཕྱག་དང་ཞབས་དང་ཐལ་གོང་དང་། །​ལྟོག་པའི་ཕྱོགས་རྣམས་མཐོ་བའི་ཕྱིར།། སྣར་ཐང་། པེ་ཅིན། [↑](#footnote-ref-135)
117. བསད་པ་ སྣར་ཐང་། པེ་ཅིན། [↑](#footnote-ref-136)
118. བས་ པེ་ཅིན། [↑](#footnote-ref-137)
119. ཎ་ སྣར་ཐང་། ཎེ་ པེ་ཅིན། [↑](#footnote-ref-138)
120. གྱུར། སྣར་ཐང་། [↑](#footnote-ref-139)
121. འདོམས་ སྣར་ཐང་། པེ་ཅིན། [↑](#footnote-ref-140)
122. བཟངས་གཏིང་ ཅོ་ནེ། ཁང་བཟང་གདིང་ སྡེ་དགེ། [↑](#footnote-ref-141)
123. བྱིན་པས། སྣར་ཐང་། པེ་ཅིན། [↑](#footnote-ref-142)
124. གཙོ་ སྣར་ཐང་། པེ་ཅིན། [↑](#footnote-ref-143)
125. བླ་མས་ སྣར་ཐང་། པེ་ཅིན། [↑](#footnote-ref-144)
126. མཐུས་ སྣར་ཐང་། པེ་ཅིན། [↑](#footnote-ref-145)
127. སེང་གེ་ སྣར་ཐང་། པེ་ཅིན། [↑](#footnote-ref-146)
128. ལེགས་ནས་ སྣར་ཐང་། པེ་ཅིན། [↑](#footnote-ref-147)
129. བདེན་པས་ སྣར་ཐང་། [↑](#footnote-ref-148)
130. ཚངས་པ་ཡིས་ སྣར་ཐང་། པེ་ཅིན། [↑](#footnote-ref-149)
131. ཆད་པ་ སྣར་ཐང་། པེ་ཅིན། [↑](#footnote-ref-150)
132. དཀའ་བར་ སྣར་ཐང་། པེ་ཅིན། [↑](#footnote-ref-151)
133. རིག་པར་ སྣར་ཐང་། པེ་ཅིན། [↑](#footnote-ref-152)
134. ཆེན་པོ་ཡིས། སྣར་ཐང་། པེ་ཅིན། [↑](#footnote-ref-153)
135. དང་། སྣར་ཐང་། པེ་ཅིན། [↑](#footnote-ref-154)
136. འཛོད་ སྣར་ཐང་། [↑](#footnote-ref-155)
137. སྐྱོབས་ སྣར་ཐང་། [↑](#footnote-ref-156)
138. མངའ་བ་ སྣར་ཐང་། པེ་ཅིན། [↑](#footnote-ref-157)
139. གདུང་། སྣར་ཐང་། [↑](#footnote-ref-158)
140. ཀུན་ན། སྣར་ཐང་། པེ་ཅིན། [↑](#footnote-ref-159)
141. དེ་ལྟར་ སྣར་ཐང་། པེ་ཅིན། [↑](#footnote-ref-160)
142. དེ་ལྟར་ སྣར་ཐང་། པེ་ཅིན། [↑](#footnote-ref-161)
143. བསྐྱེད་ སྣར་ཐང་། པེ་ཅིན། [↑](#footnote-ref-162)
144. ནས། པེ་ཅིན། [↑](#footnote-ref-163)
145. བསྒྲུབས་པའི་ སྣར་ཐང་། [↑](#footnote-ref-164)
146. བགྱིད་ སྣར་ཐང་། པེ་ཅིན། [↑](#footnote-ref-165)
147. ལུག་ས་ པེ་ཅིན། [↑](#footnote-ref-166)
148. བྱ་སྟེ། སྣར་ཐང་། པེ་ཅིན། [↑](#footnote-ref-167)
149. དཔག་ སྣར་ཐང་། པེ་ཅིན། [↑](#footnote-ref-168)
150. དོན་དུ།ནི། སྣར་ཐང་། པེ་ཅིན། [↑](#footnote-ref-169)
151. ཇི་ལྟ་བུར་ སྣར་ཐང་། ཇི་ལྟར་བུར་ པེ་ཅིན། [↑](#footnote-ref-170)
152. བགྱིད་ སྣར་ཐང་། པེ་ཅིན། [↑](#footnote-ref-171)
153. ལུག།ས། །​ པེ་ཅིན། [↑](#footnote-ref-172)
154. འཛིན་པ་ཡིས། སྣར་ཐང་། པེ་ཅིན། [↑](#footnote-ref-173)
155. འཛིན་པ་ཡང་ སྣར་ཐང་། པེ་ཅིན། [↑](#footnote-ref-174)
156. གནས་ལམ་ སྣར་ཐང་། པེ་ཅིན། [↑](#footnote-ref-175)
157. ལ་ སྣར་ཐང་། པེ་ཅིན། [↑](#footnote-ref-176)
158. ལ་རིན་པོ་ཆེ། །​ཀུན་གྱིས་བརྒྱན་པ་ སྣར་ཐང་། པེ་ཅིན། [↑](#footnote-ref-177)
159. གསོལ། སྣར་ཐང་། པེ་ཅིན། [↑](#footnote-ref-178)
160. ཉིད་ཀྱི་ སྣར་ཐང་། པེ་ཅིན། [↑](#footnote-ref-179)
161. གྱུར་པ་ སྣར་ཐང་། པེ་ཅིན། [↑](#footnote-ref-180)
162. རྟེན་པར་ སྣར་ཐང་། པེ་ཅིན། [↑](#footnote-ref-181)
163. བཞན་ སྣར་ཐང་། [↑](#footnote-ref-182)
164. ལ་ སྣར་ཐང་། པེ་ཅིན། [↑](#footnote-ref-183)
165. བརྩལ་བ་ སྣར་ཐང་། པེ་ཅིན། [↑](#footnote-ref-184)
166. སྤལ་ སྣར་ཐང་། པེ་ཅིན། [↑](#footnote-ref-185)
167. ཐབས་སུ་ སྣར་ཐང་། པེ་ཅིན། [↑](#footnote-ref-186)
168. ཞི་ སྣར་ཐང་། པེ་ཅིན། [↑](#footnote-ref-187)
169. ཞིང་ སྣར་ཐང་། པེ་ཅིན། [↑](#footnote-ref-188)
170. གསོལ། སྣར་ཐང་། པེ་ཅིན། [↑](#footnote-ref-189)
171. འདྲོན་ སྣར་ཐང་། པེ་ཅིན། [↑](#footnote-ref-190)
172. སྩོལ། སྡེ་དགེ། [↑](#footnote-ref-191)
173. མདུན་ཁང་ སྣར་ཐང་། པེ་ཅིན། [↑](#footnote-ref-192)
174. གསོལ། སྣར་ཐང་། པེ་ཅིན། [↑](#footnote-ref-193)
175. མགོན་མེད་པ་ སྣར་ཐང་། [↑](#footnote-ref-194)
176. བརྟན་ སྣར་ཐང་། པེ་ཅིན། [↑](#footnote-ref-195)
177. གསོལ། སྣར་ཐང་། པེ་ཅིན། [↑](#footnote-ref-196)
178. གསོལ། སྣར་ཐང་། པེ་ཅིན། [↑](#footnote-ref-197)
179. ཆུབ་ སྣར་ཐང་། [↑](#footnote-ref-198)
180. གསོལ། སྣར་ཐང་། པེ་ཅིན། [↑](#footnote-ref-199)
181. དག་ སྣར་ཐང་། པེ་ཅིན། [↑](#footnote-ref-200)
182. བཙེས་པ་ སྣར་ཐང་། པེ་ཅིན། [↑](#footnote-ref-201)
183. ཟས་ཀྱི་ སྣར་ཐང་། པེ་ཅིན། [↑](#footnote-ref-202)
184. བཟུང་། སྣར་ཐང་། པེ་ཅིན། [↑](#footnote-ref-203)
185. ནན་གྱི་ སྣར་ཐང་། པེ་ཅིན། [↑](#footnote-ref-204)
186. ཤེས་ ཅོ་ནེ། [↑](#footnote-ref-205)
187. སྐྱབས་ སྣར་ཐང་། པེ་ཅིན། [↑](#footnote-ref-206)
188. གཞན་གྱིས། སྣར་ཐང་། པེ་ཅིན། [↑](#footnote-ref-207)
189. གསོལ། སྣར་ཐང་། པེ་ཅིན། [↑](#footnote-ref-208)
190. བསལ་ནས། སྣར་ཐང་། པེ་ཅིན། [↑](#footnote-ref-209)
191. གྱུར་ སྣར་ཐང་། པེ་ཅིན། [↑](#footnote-ref-210)
192. བཅད་པ་ སྣར་ཐང་། པེ་ཅིན། [↑](#footnote-ref-211)
193. ན། སྣར་ཐང་། པེ་ཅིན། [↑](#footnote-ref-212)
194. གཟུང་རྣམ་ སྣར་ཐང་། པེ་ཅིན། [↑](#footnote-ref-213)
195. གནས་ སྣར་ཐང་། པེ་ཅིན། [↑](#footnote-ref-214)
196. བཞན་ སྣར་ཐང་། [↑](#footnote-ref-215)
197. གང་ཞིག་ སྣར་ཐང་། པེ་ཅིན། [↑](#footnote-ref-216)
198. ནུས་པ་ སྣར་ཐང་། པེ་ཅིན། [↑](#footnote-ref-217)
199. སྡུག་བསྔལ་ཅིག་ སྣར་ཐང་། པེ་ཅིན། [↑](#footnote-ref-218)
200. ནའང་དེ། སྣར་ཐང་། པེ་ཅིན། [↑](#footnote-ref-219)
201. ལ་ སྣར་ཐང་། པེ་ཅིན། [↑](#footnote-ref-220)
202. གཅིག ། སྣར་ཐང་། པེ་ཅིན། [↑](#footnote-ref-221)
203. འཆི་བའི་ སྣར་ཐང་། པེ་ཅིན། [↑](#footnote-ref-222)
204. རྟོག་མོད་ སྣར་ཐང་། པེ་ཅིན། [↑](#footnote-ref-223)
205. ཆོས་ཀྱི་ སྣར་ཐང་། པེ་ཅིན། [↑](#footnote-ref-224)
206. སྐྱོན་མེད་པར། སྣར་ཐང་། པེ་ཅིན། [↑](#footnote-ref-225)
207. སྲིད་ སྣར་ཐང་། པེ་ཅིན། [↑](#footnote-ref-226)
208. རྩེ་ཅིག་ སྣར་ཐང་། པེ་ཅིན། [↑](#footnote-ref-227)
209. སྟེ། སྣར་ཐང་། པེ་ཅིན། [↑](#footnote-ref-228)
210. མཆོད་རྟེན་ སྣར་ཐང་། པེ་ཅིན། [↑](#footnote-ref-229)
211. དང་། །​ ཅོ་ནེ། [↑](#footnote-ref-230)
212. ཐང་གཅིག་གིས། །​ སྣར་ཐང་། པེ་ཅིན། [↑](#footnote-ref-231)
213. ལས་ སྣར་ཐང་། པེ་ཅིན། [↑](#footnote-ref-232)
214. མཚོན་གྱི་ སྣར་ཐང་། པེ་ཅིན། [↑](#footnote-ref-233)
215. འབབ་པ་ སྣར་ཐང་། པེ་ཅིན། [↑](#footnote-ref-234)
216. བྱས་ནས། སྣར་ཐང་། པེ་ཅིན། [↑](#footnote-ref-235)
217. ཁྲིམས་ཀྱི་ སྣར་ཐང་། པེ་ཅིན། [↑](#footnote-ref-236)
218. ཐོབ་པར་ སྣར་ཐང་། པེ་ཅིན། [↑](#footnote-ref-237)
219. མཆོད་རྟེན་ སྣར་ཐང་། པེ་ཅིན། [↑](#footnote-ref-238)
220. བྱིན་པ་ཡི། སྣར་ཐང་། པེ་ཅིན། [↑](#footnote-ref-239)
221. ཉམས་ སྣར་ཐང་། [↑](#footnote-ref-240)
222. གཞོན་པས་ སྣར་ཐང་། པེ་ཅིན། [↑](#footnote-ref-241)
223. འཐོག་པར་ སྣར་ཐང་། [↑](#footnote-ref-242)
224. བརྟག་ སྣར་ཐང་། པེ་ཅིན། [↑](#footnote-ref-243)
225. དཀའ་ སྣར་ཐང་། པེ་ཅིན། [↑](#footnote-ref-244)
226. ཡང་རྩེ་ སྣར་ཐང་། པེ་ཅིན། [↑](#footnote-ref-245)
227. སློང་བ་ སྣར་ཐང་། པེ་ཅིན། [↑](#footnote-ref-246)
228. གྱུར་ནས་ སྣར་ཐང་། པེ་ཅིན། [↑](#footnote-ref-247)
229. བཟོ་ ཅོ་ནེ། བཟོད་ སྣར་ཐང་། པེ་ཅིན། [↑](#footnote-ref-248)
230. ན་ སྣར་ཐང་། པེ་ཅིན། [↑](#footnote-ref-249)
231. ལམ་རྒྱགས་ སྣར་ཐང་། པེ་ཅིན། [↑](#footnote-ref-250)
232. བརྔན་པར། སྣར་ཐང་། པེ་ཅིན། [↑](#footnote-ref-251)
233. འགྱུར་ཁྱེདར་ཁྱེད སྣར་ཐང་། ཁྱེ། པེ་ཅིན། [↑](#footnote-ref-252)
234. སྤྲོ་བར་ སྣར་ཐང་། པེ་ཅིན། [↑](#footnote-ref-253)
235. གྱེད་པ། ཅོ་ནེ། [↑](#footnote-ref-254)
236. མདོར་བ་ སྣར་ཐང་། པེ་ཅིན། [↑](#footnote-ref-255)
237. མི་བྱིན་ སྣར་ཐང་། པེ་ཅིན། [↑](#footnote-ref-256)
238. རྣལ་ནས་ སྣར་ཐང་། པེ་ཅིན། [↑](#footnote-ref-257)
239. ཀུན་གྱི་ སྣར་ཐང་། པེ་ཅིན། [↑](#footnote-ref-258)
240. བཞི་ སྣར་ཐང་། པེ་ཅིན། [↑](#footnote-ref-259)
241. རྐྱེན་གྱིས་ སྣར་ཐང་། པེ་ཅིན། [↑](#footnote-ref-260)
242. སྔར་ སྣར་ཐང་། པེ་ཅིན། [↑](#footnote-ref-261)
243. བསྐྱང་བར་ སྣར་ཐང་། པེ་ཅིན། [↑](#footnote-ref-262)
244. བཟུང་བར་ སྣར་ཐང་། པེ་ཅིན། [↑](#footnote-ref-263)
245. ཟན་ སྣར་ཐང་། པེ་ཅིན། [↑](#footnote-ref-264)
246. བསྔར་བ། སྣར་ཐང་། པེ་ཅིན། [↑](#footnote-ref-265)
247. བློན་པོས་ སྣར་ཐང་། པེ་ཅིན། [↑](#footnote-ref-266)
248. བསྐོས། སྣར་ཐང་། པེ་ཅིན། [↑](#footnote-ref-267)
249. བཟོ། སྣར་ཐང་། པེ་ཅིན། [↑](#footnote-ref-268)
250. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-269)
251. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-270)
252. བསྡེག་ སྣར་ཐང་། བསྡེག་ས་ པེ་ཅིན། [↑](#footnote-ref-271)
253. ཀྱི་མིག་གྱི་ སྣར་ཐང་། ཀྱི་མི་བགྱི་ པེ་ཅིན། [↑](#footnote-ref-272)
254. བཟུང་བར་ སྣར་ཐང་། པེ་ཅིན། [↑](#footnote-ref-273)
255. བྱེད་པ་ཡིས། པེ་ཅིན། [↑](#footnote-ref-274)
256. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-275)
257. བསྐྱེད། སྣར་ཐང་། [↑](#footnote-ref-276)
258. དེ་དག་ སྣར་ཐང་། པེ་ཅིན། [↑](#footnote-ref-277)
259. ལྷག་པ་ སྣར་ཐང་། པེ་ཅིན། [↑](#footnote-ref-278)
260. བྱང་ སྣར་ཐང་། [↑](#footnote-ref-279)
261. བཏང་ སྣར་ཐང་། པེ་ཅིན། [↑](#footnote-ref-280)
262. བཅད་ སྣར་ཐང་། པེ་ཅིན། [↑](#footnote-ref-281)
263. བསད་ སྣར་ཐང་། པེ་ཅིན། [↑](#footnote-ref-282)
264. གང་དུ་ སྣར་ཐང་། པེ་ཅིན། [↑](#footnote-ref-283)
265. ཅིག །​ སྣར་ཐང་། [↑](#footnote-ref-284)
266. བརྟེན་པར་ སྣར་ཐང་། པེ་ཅིན། [↑](#footnote-ref-285)
267. སྤྱད་ སྣར་ཐང་། པེ་ཅིན། [↑](#footnote-ref-286)
268. འདོད་ སྣར་ཐང་། པེ་ཅིན། [↑](#footnote-ref-287)
269. ཆོས་ཀྱི་ སྣར་ཐང་། པེ་ཅིན། [↑](#footnote-ref-288)
270. བཅོས་པ་ སྣར་ཐང་། པེ་ཅིན། [↑](#footnote-ref-289)
271. བཅོམ་ སྣར་ཐང་། [↑](#footnote-ref-290)
272. གྲགས། །​ སྣར་ཐང་། པེ་ཅིན། [↑](#footnote-ref-291)
273. ནི། སྣར་ཐང་། [↑](#footnote-ref-292)
274. དེ་ཉིད་ སྣར་ཐང་། པེ་ཅིན། [↑](#footnote-ref-293)
275. འཛིན་བྱེད་ སྣར་ཐང་། པེ་ཅིན། [↑](#footnote-ref-294)
276. ད་ལྟའི་ སྣར་ཐང་། པེ་ཅིན། [↑](#footnote-ref-295)
277. མེད་ སྣར་ཐང་། མེ་ པེ་ཅིན། [↑](#footnote-ref-296)
278. བྱུང་བ་ པེ་ཅིན། [↑](#footnote-ref-297)
279. གང་གི་ སྣར་ཐང་། པེ་ཅིན། [↑](#footnote-ref-298)
280. སྐྱོན་ སྣར་ཐང་། པེ་ཅིན། [↑](#footnote-ref-299)
281. གྲང་གྲངས། སྣར་ཐང་། པེ་ཅིན། [↑](#footnote-ref-300)
282. བསྲེགས་པར་ སྣར་ཐང་། པེ་ཅིན། [↑](#footnote-ref-301)
283. བསྲེགས་ སྣར་ཐང་། པེ་ཅིན། [↑](#footnote-ref-302)
284. དུག་གི་ སྣར་ཐང་། པེ་ཅིན། [↑](#footnote-ref-303)
285. གསལ་ སྣར་ཐང་། པེ་ཅིན། [↑](#footnote-ref-304)
286. གསལ་བར་ སྣར་ཐང་། པེ་ཅིན། [↑](#footnote-ref-305)
287. བྱེད་པ་ སྣར་ཐང་། པེ་ཅིན། [↑](#footnote-ref-306)
288. སྔོན་བུ་ སྣར་ཐང་། [↑](#footnote-ref-307)
289. ཡིད་ཀྱང་། སྣར་ཐང་། པེ་ཅིན། [↑](#footnote-ref-308)
290. བདེ་བའང་ སྣར་ཐང་། པེ་ཅིན། [↑](#footnote-ref-309)
291. གཏང་བས། སྣར་ཐང་། པེ་ཅིན། [↑](#footnote-ref-310)
292. བདེ་ཆེན་ཡང་ སྣར་ཐང་། པེ་ཅིན། [↑](#footnote-ref-311)
293. ཐེགས་པ་ པེ་ཅིན། [↑](#footnote-ref-312)
294. དག །​ ཅོ་ནེ། [↑](#footnote-ref-313)
295. ད་ སྣར་ཐང་། [↑](#footnote-ref-314)
296. ལས་ཉེས་ སྣར་ཐང་། [↑](#footnote-ref-315)
297. བདག་ཉིད་ཀྱིས། སྣར་ཐང་། པེ་ཅིན། [↑](#footnote-ref-316)
298. མདོར་ན་ སྣར་ཐང་། པེ་ཅིན། [↑](#footnote-ref-317)
299. དེ་དག །​ སྣར་ཐང་། པེ་ཅིན། [↑](#footnote-ref-318)
300. བཟོད་ཀྱིས། པེ་ཅིན། [↑](#footnote-ref-319)
301. ཤཱ་ སྣར་ཐང་། པེ་ཅིན། [↑](#footnote-ref-320)
302. དྭཱ་ སྣར་ཐང་། པེ་ཅིན། [↑](#footnote-ref-321)
303. ལྷས་ སྣར་ཐང་། པེ་ཅིན། [↑](#footnote-ref-322)
304. སླ་ སྣར་ཐང་། པེ་ཅིན། [↑](#footnote-ref-323)
305. འཁྲིག་ སྣར་ཐང་། པེ་ཅིན། [↑](#footnote-ref-324)
306. བསྒྲུབ་པ་ སྣར་ཐང་། པེ་ཅིན། [↑](#footnote-ref-325)
307. བརྟན་ སྣར་ཐང་། པེ་ཅིན། [↑](#footnote-ref-326)
308. བསྲུན་ སྣར་ཐང་། པེ་ཅིན། [↑](#footnote-ref-327)
309. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-328)
310. བསྟན་ སྣར་ཐང་། པེ་ཅིན། [↑](#footnote-ref-329)
311. འཁྲུག་པ་ སྣར་ཐང་། པེ་ཅིན། [↑](#footnote-ref-330)
312. བསླུ་བ་ སྣར་ཐང་། པེ་ཅིན། [↑](#footnote-ref-331)
313. སླད་ སྣར་ཐང་། པེ་ཅིན། [↑](#footnote-ref-332)
314. ཕྱེ་དེ་ སྣར་ཐང་། པེ་ཅིན། [↑](#footnote-ref-333)
315. གང་ཡིན་ཏེ། སྣར་ཐང་། པེ་ཅིན། [↑](#footnote-ref-334)
316. ཉིད་དུ་ སྣར་ཐང་། པེ་ཅིན། [↑](#footnote-ref-335)
317. ཆོས་ སྣར་ཐང་། པེ་ཅིན། [↑](#footnote-ref-336)
318. སྡོམས་ སྣར་ཐང་། [↑](#footnote-ref-337)
319. ཆོས། སྣར་ཐང་། པེ་ཅིན། [↑](#footnote-ref-338)
320. གཞན་གྱིས་ སྣར་ཐང་། པེ་ཅིན། [↑](#footnote-ref-339)
321. བྱེད་པ། སྣར་ཐང་། པེ་ཅིན། [↑](#footnote-ref-340)
322. ཐོབ་ཀྱི་ སྣར་ཐང་། པེ་ཅིན། [↑](#footnote-ref-341)
323. རྣམས་ སྣར་ཐང་། པེ་ཅིན། [↑](#footnote-ref-342)
324. སྐྱེ་བ་ སྣར་ཐང་། པེ་ཅིན། [↑](#footnote-ref-343)
325. པར་ཡོད་ སྣར་ཐང་། པེ་ཅིན། [↑](#footnote-ref-344)
326. འབྱུང་བའོ། སྣར་ཐང་། པེ་ཅིན། [↑](#footnote-ref-345)
327. རྟོག་པ་ སྣར་ཐང་། པེ་ཅིན། [↑](#footnote-ref-346)
328. དགོངས་པ། སྣར་ཐང་། པེ་ཅིན། [↑](#footnote-ref-347)
329. རྣམས་རིགས་ སྣར་ཐང་། པེ་ཅིན། [↑](#footnote-ref-348)
330. རྟག་ སྣར་ཐང་། པེ་ཅིན། [↑](#footnote-ref-349)
331. དང་མི་ སྣར་ཐང་། པེ་ཅིན། [↑](#footnote-ref-350)
332. བསྙོགས་པའི་ སྣར་ཐང་། པེ་ཅིན། [↑](#footnote-ref-351)
333. སྙོམས་པ་ སྣར་ཐང་། པེ་ཅིན། [↑](#footnote-ref-352)
334. ཟད་ སྣར་ཐང་། པེ་ཅིན། [↑](#footnote-ref-353)
335. གྲགས་པས། སྣར་ཐང་། པེ་ཅིན། [↑](#footnote-ref-354)
336. བརྟན། སྣར་ཐང་། པེ་ཅིན། [↑](#footnote-ref-355)
337. ལ། སྣར་ཐང་། པེ་ཅིན། [↑](#footnote-ref-356)
338. བདག་དྲང་ སྣར་ཐང་། བདག་དང་ པེ་ཅིན། [↑](#footnote-ref-357)
339. དོག་ སྣར་ཐང་། པེ་ཅིན། [↑](#footnote-ref-358)
340. དགས་པའི་ ཅོ་ནེ། [↑](#footnote-ref-359)
341. རྣམས་ སྣར་ཐང་། པེ་ཅིན། [↑](#footnote-ref-360)
342. ཅན་གྱི་ སྣར་ཐང་། པེ་ཅིན། [↑](#footnote-ref-361)
343. ན། སྣར་ཐང་། པེ་ཅིན། [↑](#footnote-ref-362)
344. བརྟེན། སྣར་ཐང་། པེ་ཅིན། [↑](#footnote-ref-363)
345. སེམས་དཔའ་ཡིས། སྣར་ཐང་། པེ་ཅིན། [↑](#footnote-ref-364)
346. བརྟན་ སྣར་ཐང་། པེ་ཅིན། [↑](#footnote-ref-365)
347. བརྩེ་ སྣར་ཐང་། པེ་ཅིན། [↑](#footnote-ref-366)
348. ཁྲིམས་ཀྱི་ སྣར་ཐང་། པེ་ཅིན། [↑](#footnote-ref-367)
349. བདུག་པ་ སྣར་ཐང་། [↑](#footnote-ref-368)
350. པར་ སྣར་ཐང་། པེ་ཅིན། [↑](#footnote-ref-369)
351. འཐབ་བྲལ་ནས་ སྣར་ཐང་། པེ་ཅིན། [↑](#footnote-ref-370)
352. འཇིགས་ སྣར་ཐང་། པེ་ཅིན། [↑](#footnote-ref-371)
353. ཀུན་གྱི་ སྣར་ཐང་། པེ་ཅིན། [↑](#footnote-ref-372)
354. ཐུབ་དཀའ་ པེ་ཅིན། [↑](#footnote-ref-373)
355. འཕགས་པ་ པེ་ཅིན། [↑](#footnote-ref-374)
356. རྟེབས་ སྣར་ཐང་། [↑](#footnote-ref-375)
357. གན་ སྣར་ཐང་། [↑](#footnote-ref-376)
358. དྲུག་པ་ སྣར་ཐང་། པེ་ཅིན། [↑](#footnote-ref-377)
359. ཕྱོགས་ཞེས་ སྣར་ཐང་། པེ་ཅིན། [↑](#footnote-ref-378)
360. གོམ་པ་ སྣར་ཐང་། པེ་ཅིན། [↑](#footnote-ref-379)
361. འགོགས་པ་ ཅོ་ནེ། [↑](#footnote-ref-380)
362. མངོན་རྟོགས་ཞེས་ སྣར་ཐང་། པེ་ཅིན། [↑](#footnote-ref-381)
363. ལས་ སྣར་ཐང་། པེ་ཅིན། [↑](#footnote-ref-382)
364. སོ་སོར་ སྣར་ཐང་། པེ་ཅིན། [↑](#footnote-ref-383)
365. ལྟ་བ་ སྣར་ཐང་། པེ་ཅིན། [↑](#footnote-ref-384)
366. ཆད་པར་ སྣར་ཐང་། པེ་ཅིན། [↑](#footnote-ref-385)
367. སྐྱོ་བ་རྣམས། སྣར་ཐང་། པེ་ཅིན། [↑](#footnote-ref-386)
368. སྣལ་མ་ སྣར་ཐང་། པེ་ཅིན། [↑](#footnote-ref-387)
369. རྣམས། སྣར་ཐང་། པེ་ཅིན། [↑](#footnote-ref-388)
370. ན་ སྣར་ཐང་། པེ་ཅིན། [↑](#footnote-ref-389)
371. སེམས་ཅན་ སྣར་ཐང་། པེ་ཅིན། [↑](#footnote-ref-390)
372. འཕངས། སྣར་ཐང་། པེ་ཅིན། [↑](#footnote-ref-391)
373. གང་ཡིན་ཏེ། སྣར་ཐང་། པེ་ཅིན། [↑](#footnote-ref-392)
374. བརྟེན། སྣར་ཐང་། པེ་ཅིན། [↑](#footnote-ref-393)
375. བསྒྲུབས་པ་ སྣར་ཐང་། པེ་ཅིན། [↑](#footnote-ref-394)
376. པ་ སྣར་ཐང་། པེ་ཅིན། [↑](#footnote-ref-395)
377. བརྟེན། སྣར་ཐང་། པེ་ཅིན། [↑](#footnote-ref-396)
378. སོན། སྣར་ཐང་། པེ་ཅིན། [↑](#footnote-ref-397)
379. སྤོབས་པ་ སྣར་ཐང་། པེ་ཅིན། [↑](#footnote-ref-398)
380. བརྟན་ སྣར་ཐང་། པེ་ཅིན། [↑](#footnote-ref-399)
381. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-400)
382. གྱིས་ སྣར་ཐང་། པེ་ཅིན། [↑](#footnote-ref-401)
383. གྲུབ་པ་ཡིས་ སྣར་ཐང་། པེ་ཅིན། [↑](#footnote-ref-402)
384. བསོད་ སྣར་ཐང་། པེ་ཅིན། [↑](#footnote-ref-403)
385. ཉི་ སྣར་ཐང་། པེ་ཅིན། [↑](#footnote-ref-404)
386. བསྟན་ སྣར་ཐང་། [↑](#footnote-ref-405)
387. གྱི་རྒྱན་ སྣར་ཐང་། པེ་ཅིན། [↑](#footnote-ref-406)
388. བས་ཀྱིས། སྣར་ཐང་། པེ་ཅིན། [↑](#footnote-ref-407)
389. བགྱིའི་ སྣར་ཐང་། པེ་ཅིན། [↑](#footnote-ref-408)
390. བཟོད་ སྣར་ཐང་། པེ་ཅིན། [↑](#footnote-ref-409)
391. གཟུང་ སྣར་ཐང་། [↑](#footnote-ref-410)
392. །​དམ་ སྣར་ཐང་། པེ་ཅིན། [↑](#footnote-ref-411)
393. ལེའུ་བསྟན་པ་ སྣར་ཐང་། པེ་ཅིན། [↑](#footnote-ref-412)
394. །། །​།རྒྱ་གར་གྱི་མཁན་པོ་ཛྙཱ་ན་གརྦྷ་དང་། བོད་ཀྱི་ལོ་ཙ་བ་དགེ་སློང་ཀླུའི་རྒྱལ་མཚན་གྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​སླད་ཀྱི་རྒྱ་གར་གྱི་མཁན་པོ་ཀ་ན་ཀ་ཝརྨ་དང་། བོད་ཀྱི་ལོཙྖ་བ་པ་ཚབ་ཉི་མ་གྲགས་ཀྱིས་རྒྱ་དཔེ་གསུམ་ལ་གཏུགས་ནས་ལེགས་པར་བཅོས་པའོ་འདིས་ཀྱང་འཁོར་བ་སྡུག་བསྔལ་གྱི་རྒྱ་མཚོ་སྐམ་ནུས་པར་གྱུར་ཅིག་ སྣར་ཐང་། པེ་ཅིན། [↑](#footnote-ref-413)