༄༅། །​བྱང་ཆུབ་འབྱུང་བའི་སྨོན་ལམ།༄༅། །​རྒྱ་གར་སྐད་དུ། བོ་དྷི་ཨཱ་[[1]](#footnote-20)ཀ་ར་པྲ་ཎི་དྷཱ་ན། བོད་སྐད་དུ། བྱང་ཆུབ་འབྱུང་བའི་སྨོན་ལམ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ལོག་རྟོག་མུན་བསལ་མཁྱེན་རབ་འདབ་རྒྱས་ཤིང་། །​བདུད་བཞིའི་དགྲ་བཅོམ་ཡང་དག་ཇི་བཞིན་གཤེགས། །​ཐུགས་རྗེའི་མཚོ་བསྐྱིལ་དོན་མཆོག་འབྱོར་པའི་གཏེར། །​སངས་རྒྱས་བཅོམ་ལྡན་རྣམས་ལ་ཕྱག་འཚལ་ལོ། །​མཁའ་ལྟར་མཚན་མེད་རབ་ཞི་རྟོག་ལས་འདས། །​སྒྲིབ་པའི་[[2]](#footnote-21)སྐྱོན་བྲལ་ལེགས་ཚོགས་འབྱུང་བའི་གནས། །​སྐྱེ་བོ་འགྲོ་[[3]](#footnote-22)མང་བྱང་ཆུབ་འབྱུང་བའི་གནས།[[4]](#footnote-23) །​ཡང་དག་དམ་ཆོས་རྣམས་ལ་ཕྱག་འཚལ་ལོ། །​ཉོན་མོངས་དགྲ་རྒྱལ་སྲིད་མཚོ་ལས་རྒལ་ཅིང་།[[5]](#footnote-24) །​སྡུག་བསྔལ་མཚོན་སྤངས་ཡང་དག་ཐར་ལམ་མཁྱེན། །​འགྲོ་ལ་ཕན་མཛད་ཡོན་ཏན་མང་པོའི་ཕུལ། །​འཕགས་པའི་དགེ་འདུན་རྣམས་ལ་ཕྱག་འཚལ་ལོ། །​ཆོས་དབྱིངས་མཁའ་དཀྱིལ་མཁྱེན་རབ་ཉི་ཤར་ནས། །​རྨོངས་པའི་མུན་བསལ་ཡང་དག་ཆོས་ཉིད་རྟོགས། །​ཐབས་ལྡན་ཐུགས་རྗེས་འགྲོ་ལ་ཕན་བརྩོན་པ། །​བྱང་ཆུབ་སེམས་དཔའི་ཚོགས་ལ་ཕྱག་འཚལ་ལོ། །​རིན་ཆེན་ས་གཞི་དཔག་བསམ་ནགས་ཚལ་བཅས། །​ཡིད་བཞིན་གཞལ་ཡས་གདན་ཁྲི་རྒྱན་མཆོག་ལྡན། །​ལྷ་མིའི་མཆོད་སྤྲིན་མང་པོ་གཏིབས་པ་རྣམས། །​ཡོན་ཏན་གཏེར་མངའ་སྲས་བཅས་རྒྱལ་ལ་འབུལ། །​དུས་ཀུན་བདག་གིས་དཀོན་མཆོག་གསུམ་སྤངས་ཤིང་། །​དེ་ཡི་བསྐོར་[[6]](#footnote-25)ཕྱོགས་བྱང་ཆུབ་སེམས་བཏང་དང་། །​མཚམས་མེད་[[7]](#footnote-26)ལ་སོགས་སྨད་པའི་ལས་བྱས་རྣམས།[[8]](#footnote-27) །​བླ་མའི་སྤྱན་སྔར་དེ་བཤགས་སླན་ཆད་བསྡམས།[[9]](#footnote-28) །​སངས་རྒྱས་རང་སངས་རྒྱས་དང་ཉན་ཐོས་དང་། །​བྱང་ཆུབ་སེམས་དཔའ་སོ་སོའི་སྐྱེ་བོ་ཡི། །​བསོད་ནམས་རྒྱུ་དང་འབྲས་བཅས་ཅི་མཆིས་པ། །​དེ་དག་ཀུན་ལ་རྗེས་སུ་ཡི་རང་ངོ། །​ཕྱོགས་གང་འགྲོ་ལ་སྨན་སླད་བདེ་གཤེགས་རྣམས། །​མྱ་ངན་འདར་བཞེད་ཆོས་བཤད་བསྐུལ་གཞེས་ལ། །​འགྲོ་བའི་དོན་སླད་[[10]](#footnote-29)མྱ་ངན་མི་འདའ་ཞིང་། །​ཆོས་ཀྱི་འཁོར་ལོ་དམ་པ་བསྐོར་བར་བསྐུལ། །​སྐྱོན་ཀུན་བྱང་ཞིང་ཡོན་ཏན་ཀུན་རྫོགས་པ། །​སངས་རྒྱས་དམ་ཆོས་དགེ་འདུན་དཀོན་མཆོག་ལ། །​བདག་ནི་དུས་ཀུན་ལུས་འབུལ་སྐྱབས་གསོལ་གྱིས། །​ཡོངས་བཞེས་ལོག་ལྟའི་ལམ་ལས་བསྐྱབ་ཏུ་[[11]](#footnote-30)གསོལ། །​བདག་གིས་[[12]](#footnote-31)འགྲོ་བའི་ཉོན་མོངས་བསལ་སླད་དང་། །​བྱང་ཆུབ་སྤྱད་པའི་བཅོམ་ལྡན་གདུང་བསབ་[[13]](#footnote-32)ཕྱིར། །​བདག་མེད་རྟོག་བྲལ་མི་གནས་རྟག་པ་ཡི། །​བླ་མེད་བྱང་ཆུབ་མཆོག་ཏུ་[[14]](#footnote-33)དུས་ཀུན་བསྐྱེད།[[15]](#footnote-34) །​ཕྱོགས་དུས་བཞུགས་པའི་རྒྱལ་བ་སྲས་བཅས་དགོངས། །​ཁྱོད་ལ་བདག་གི་[[16]](#footnote-35)སྡོམ་པའི་ཚུལ་ཁྲིམས་དང་། །​དགེ་བ་ཆོས་སྡུད་སེམས་ཅན་དོན་བྱེད་པའི། །​བསླབ་གསུམ་དེང་[[17]](#footnote-36)ནས་བརྩམས་ཏེ་གཟུང་བར་[[18]](#footnote-37)བགྱི། །​བསོད་ནམས་སྟོབས་འདིས་ཆོས་གནས་[[19]](#footnote-38)ཐམས་ཅད་ལ། །​བླ་མེད་མཆོད་སྤྲིན་འབྱུང་ཞིང་བགྱི་བགྱིས་[[20]](#footnote-39)ཤོག །​སེམས་ཅན་རྣམས་ཀྱང་སྒྲིབ་ཚོགས་ཀུན་བྱང་ནས། །​ཡོན་ཏན་ཚོགས་རྫོགས་ཀུན་མཁྱེན་མཆོག་གྱུར་ཅིག །​བདག་ཀྱང་དུས་ཀུན་བློ་རྣམས་སྙིང་རྗེ་ལྡན། །​ཏིང་འཛིན་ཤེས་རབ་གཟུངས་སྒོ་མཆོག་ཐོབ་ནས། །​འགྲོ་[[21]](#footnote-40)ཀུན་བདེར་འགྱུར་སྤྱོད་མཆོག་རྣམས་བྱེད་ཅིང་། །​ཆོས་རྣམས་མཚན་ཉིད་ཇི་བཞིན་རྟོགས་གྱུར་ཅིག །​བསྡུ་བ་བཞིས་བསྡུས་ཕ་རོལ་ཕྱིན་རྫོགས་ཤིང་། །​མོས་སྤྱོད་[[22]](#footnote-41)ལ་སོགས་ས་རྣམས་ཀུན་སྦྱངས་ནས། །​ཉོན་མོངས་ཤེས་བྱའི་སྒྲིབ་ཚོགས་རྣམས་[[23]](#footnote-42)སྤངས་ཏེ། །​བསོད་ནམས་ཡེ་ཤེས་ཚོགས་རྫོགས་སངས་རྒྱས་གྱུར། །​བདག་ནི་མཐོང་ཐོས་རེག་པའམ་དྲན་ཙམ་གྱིས། །​འགྲོ་ཀུན་ཉོན་མོངས་སྡུག་བསྔལ་ཞི་བྱེད་ཤོག །​ལུས་སེམས་ངག་རྣམས་སྤྱོད་ཡུལ་ཅིར་འཇུག་པ། །​སྲོག་ཆགས་རྣམས་ལ་བདེ་བའི་རྒྱུར་གྱུར་ཅིག །​དུས་ཀུན་བདག་གིས་ལུས་ངག་ཡིད་ཀུན་ནས། །​དགེ་བའི་རྩ་བ་ཅུང་ཟད་ཅི་བསགས་པ། །​དུས་གསུམ་རྒྱལ་བས་[[24]](#footnote-43)ཇི་ལྟར་བསྔོས་པ་བཞིན། །​ཐམས་ཅད་བླ་མེད་བྱང་ཆུབ་མྱུར་འགྲུབ་བསྔོ། །​བྱང་ཆུབ་འབྱུང་བའི་སྨོན་ལམ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ། །​ ༅

1. བོ་དྷྱཱ་ སྣར་ཐང་། པེ་ཅིན། [↑](#footnote-ref-20)
2. སྒྲིབ་པ་ སྣར་ཐང་། པེ་ཅིན། [↑](#footnote-ref-21)
3. པ་འགྲོན་ སྣར་ཐང་། པེ་ཅིན། [↑](#footnote-ref-22)
4. འབྱུང་བའི་ལམ། སྣར་ཐང་། པེ་ཅིན། [↑](#footnote-ref-23)
5. རྒྱལ་སྲིད་འཚོ་ལས་བརྒལ། སྣར་ཐང་། པེ་ཅིན། [↑](#footnote-ref-24)
6. དཀོར་ སྣར་ཐང་། པེ་ཅིན། [↑](#footnote-ref-25)
7. མཚན་མེད་ སྣར་ཐང་། [↑](#footnote-ref-26)
8. བགྱིས། སྣར་ཐང་། པེ་ཅིན། [↑](#footnote-ref-27)
9. བསྡམ། སྣར་ཐང་། པེ་ཅིན། [↑](#footnote-ref-28)
10. སྨད་ སྣར་ཐང་། [↑](#footnote-ref-29)
11. བསྐྱབ་དུ་ སྣར་ཐང་། [↑](#footnote-ref-30)
12. བདག་གི་ སྣར་ཐང་། པེ་ཅིན། [↑](#footnote-ref-31)
13. གསག་ སྣར་ཐང་། གསབ་ པེ་ཅིན། [↑](#footnote-ref-32)
14. མཆོག་དུ་ སྣར་ཐང་། [↑](#footnote-ref-33)
15. ཀུན་མཁྱེན། སྣར་ཐང་། པེ་ཅིན། [↑](#footnote-ref-34)
16. བདག་གིས་ སྣར་ཐང་། པེ་ཅིན། [↑](#footnote-ref-35)
17. དེར་ སྣར་ཐང་། [↑](#footnote-ref-36)
18. བཟུང་བར་ སྣར་ཐང་། པེ་ཅིན། [↑](#footnote-ref-37)
19. མཆོད་གནས་ སྣར་ཐང་། པེ་ཅིན། [↑](#footnote-ref-38)
20. དགྱེས་བགྱིད་ སྣར་ཐང་། པེ་ཅིན། [↑](#footnote-ref-39)
21. གྲོ་ སྣར་ཐང་། [↑](#footnote-ref-40)
22. སྦྱོང་ སྣར་ཐང་། [↑](#footnote-ref-41)
23. རྣམ་ སྣར་ཐང་། པེ་ཅིན། [↑](#footnote-ref-42)
24. དང་ སྣར་ཐང་། [↑](#footnote-ref-43)