༄༅། །​བགེགས་བསྐྲད་པའི་སྒྲུབ་པའི་ཐབས།༄༅༅། །​རྒྱ་གར་སྐད་དུ། བིགྷྣཱནྟ་ཀ་[[1]](#footnote-20)སཱ་དྷ་ནཾ། བོད་སྐད་དུ། བགེགས་བསྐྲད་པའི་སྒྲུབ་པའི་[[2]](#footnote-21)ཐབས། བཅོམ་ལྡན་འདས་བགེགས་མཐར་བྱེད་ལ་ཕྱག་འཚལ་ལོ། །​དང་པོ་[[3]](#footnote-22)རེ་ཞིག་སྒྲུབ་པ་པོ་བདེ་བའི་[[4]](#footnote-23)གདན་ལ་འདུག་སྟེ། རང་གི་[[5]](#footnote-24)སྙིང་གར་ཨཾ་དམར་པོ་ལས་སྐྱེས་པའི་ཉི་མའི་དཀྱིལ་འཁོར་བསྒོམས་ལ། དེའི་སྟེང་དུ་ཧཱུཾ་སྔོན་པོ་རྣམ་པར་བསམས་ནས། ཧཱུཾ་གི་འོད་ལས་སྐྱེས་པའི་བགེགས་མཐར་བྱེད་དང་། བླ་མ་དང་། སངས་རྒྱས་དང་། བྱང་ཆུབ་སེམས་དཔའ་དམིགས་ལ། མེ་ཏོག་ལ་སོགས་པས་ཡང་དག་པར་མཆོད་དེ། ཕྱག་འཚལ་བ་དང་གསུམ་ལ་སྐྱབས་སུ་འགྲོ་བ་ལ་སོགས་པ་བྱས་ནས་སྟོང་པ་ཉིད་བསྒོམ་པར་བྱའོ། །​ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅[[6]](#footnote-25)ཧཾ། དེ་ནས་ཨཾ་དམར་པོ་ལས་སྐྱེས་པའི་ཉི་མའི་[[7]](#footnote-26)དཀྱིལ་འཁོར་གྱི་སྟེང་དུ་ཧཱུཾ་ངོ། །​དེ་ཡོངས་སུ་གྱུར་པ་ལས། རྡོ་རྗེ་ཧཱུཾ་གིས་མཚན་པ་བསྒོམ་པར་བྱའོ། །​ཧཱུཾ་གི་[[8]](#footnote-27)འོད་ཀྱིས་བསྐུལ་བའི་དེ་བཞིན་གཤེགས་པ་ཐམས་ཅད་བཞུགས་པའི་[[9]](#footnote-28)སྔོན་དུ་འགྲོ་བས་དེ་ཐམས་ཅད་ཡོངས་སུ་གྱུར་པ་ལས་བདག་ཉིད་བགེགས་དགྲ་བསྒོམ་པར་བྱ་སྟེ། ཞལ་གཅིག་ཕྱག་གཉིས་པ། གཡོན་པ་[[10]](#footnote-29)བརྐྱང་བའི་ཞབས་ཀྱིས་གནས་པ། མདོག་སྔོ་བ་ཕྱག་གཡོན་ན་སྡིགས་མཛུབ་དང་ཞགས་པ། གཡས་པ་ན་རྡོ་རྗེ་འཕྱར་[[11]](#footnote-30)ཞིང་འཇིགས་པར་བྱེད་པ། སྐྲ་ཁམ་པ་གྱེན་དུ་བསྒྲེང་བའོ། །​དེ་ནས་བཅོམ་ལྡན་འདས་ཀྱི་ཐུགས་ཀར་ཧཱུཾ་ཡོངས་སུ་གྱུར་པ་ལས་རྡོ་རྗེ་ཧཱུཾ་གིས་མཚན་པའོ། །​དེ་ལྟ་བུར་གྱུར་པའི་བགེགས་དགྲ་སྤྲོ་བ་དང་བསྡུ་བའི་གཟུགས་སྣ་ཚོགས་པདྨའི་སྟེང་དུ་ཉི་མ་ལ་གནས་པ་བསྒོམ་པར་བྱའོ། །​དམ་ཚིག་ལ་སོགས་པའི་ཆོ་ག་སྔོན་དུ་འགྲོ་བས་འདི་ལྟར་ཐུན་མཚམས་གཉིས་དང་གསུམ་དང་བཞི་ལ་སོགས་པར་བསྒོམ་པར་བྱའོ། །​ཨོཾ་ཨཱཿ་བིགྷྣཱནྟ་ཀྲྀཏ་ཧཱུཾ་ཕཊ།[[12]](#footnote-31) བགེགས་དགྲའི་སྒྲུབ་པའི་ཐབས་རྫོགས་སོ། །​པཎྜི་ཏ་དོན་ཡོད་རྡོ་རྗེ་དང་། ཁམས་པ་ལོ་ཙཱ་བ་[[13]](#footnote-32)དགེ་སློང་བ་རིས་བསྒྱུར་ཅིང་ཞུས་སོ། །​

1. བིགྷྣ་ སྣར་ཐང་། པེ་ཅིན། [↑](#footnote-ref-20)
2. སྒྲུབ་ སྣར་ཐང་། པེ་ཅིན། [↑](#footnote-ref-21)
3. དང་པོར་ སྣར་ཐང་། པེ་ཅིན། [↑](#footnote-ref-22)
4. ཆེན་པོའི་ སྣར་ཐང་། [↑](#footnote-ref-23)
5. རང་གིས་ སྣར་ཐང་། [↑](#footnote-ref-24)
6. ཨཱཏྨ་ སྣར་ཐང་། པེ་ཅིན། [↑](#footnote-ref-25)
7. སྐྱེས་པའི་ སྣར་ཐང་། པེ་ཅིན། [↑](#footnote-ref-26)
8. ཧཱུཾ་གིས་ པེ་ཅིན། [↑](#footnote-ref-27)
9. བཞུགས་པ་ སྣར་ཐང་། པེ་ཅིན། [↑](#footnote-ref-28)
10. གཡོན་ སྣར་ཐང་། པེ་ཅིན། [↑](#footnote-ref-29)
11. འཕྱང་ སྣར་ཐང་། པེ་ཅིན། [↑](#footnote-ref-30)
12. ཨཱཿ་བིགྷྣཱནྟ་ཀྲྀཎཱ་ཧཱུཾ སྣར་ཐང་། ཨཱཿ་བིགྷྣཱནྟ་གྲིཏྟ་ཧཱུཾ། པེ་ཅིན། [↑](#footnote-ref-31)
13. ཙ་བ་ སྣར་ཐང་། པེ་ཅིན། [↑](#footnote-ref-32)