༄༅། །​རྡོ་རྗེ་ཐེག་པའི་སྦོམ་པོའི་ལྟུང་བ།༄༅༅། །​རྒྱ་གར་སྐད་དུ། བཛྲ་ཡཱ་ན་སྠཱུ་ལ་པཏྟི།[[1]](#footnote-20) བོད་སྐད་དུ། རྡོ་རྗེ་ཐེག་པའི་སྦོམ་པོའི་ལྟུང་བ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​བླ་མའི་ཞབས་ཀྱི་པདྨ་ལ། །​ཀུན་ནས་དང་བས་ཕྱག་འཚལ་ཏེ། །​སྦོམ་པོའི་ལྟུང་བ་རྣམ་པ་བརྒྱད། །​རྒྱུད་དུ་གསུངས་བ་བྲི་བར་བྱ། །​ཤེས་རབ་སྟོབས་ཀྱིས་ལེན་པ་དང་། །​དེ་ཡི་བདུད་རྩི་སྟོབས་ཀྱིས་ལེན། །​སྣོད་མིན་ལ་ནི་མི་གསང་དང་། །​ཚོགས་ཀྱི་ནང་དུ་རྩོད་པ་[[2]](#footnote-21)དང་། །​དད་ལྡན་ལ་གཞན་ཆོས་སྟོན་དང་། །​ཉན་ཐོས་ནང་དུ་ཞག་བདུན་གནས། །​རྫུན་གྱིས་རྣལ་འབྱོར་ང་རྒྱལ་བྱེད། །​དད་པ་མེད་ལ་ཆོས་སྟོན་པ། །​འདི་རྣམས་སྦོམ་པོའི་ལྟུང་བ་བརྒྱད། །​རྩ་ལྟུང་སྦོམ་པོའི་རིམ་པ་དག །​ཆོ་ག་ཡིས་ནི་ཤེས་བྱ་ཞིང་། །​ཉམས་པར་གྱུར་ན་བཤགས་པར་བྱ། །​རྡོ་རྗེ་ཐེག་པའི་སྦོམ་པོའི་ལྟུང་བ་སློབ་དཔོན་ཀླུ་སྒྲུབ་ཀྱི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་པདྨ་ཀཱ་ར་[[3]](#footnote-22)ཝརྨ་དང་། ཞུ་[[4]](#footnote-23)ཆེན་གྱི་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​སླད་ཀྱིས་རྒྱ་གར་གྱི་མཁན་པོ་བླ་མ་རྗེ་བཙུན་པཎྜི་ཏ་ཆེན་པོ་མ་ཎི་ཀ་ཤྲཱི་ཛྙཱ་ནའི་ཞལ་སྔ་ནས་དང་། ཆག་ལོ་ཙཱ་བ་ཤཱཀྱའི་དགེ་སློང་ཆོས་རྗེ་དཔལ་གྱིས་ཞུས་ཏེ་དག་པར་བགྱིས་སོ། །​

1. ལ་པ་ཏི། སྣར་ཐང་། པེ་ཅིན། [↑](#footnote-ref-20)
2. བརྩོད་པ་ སྣར་ཐང་། པེ་ཅིན། [↑](#footnote-ref-21)
3. ཀ་ར་ སྣར་ཐང་། པེ་ཅིན། [↑](#footnote-ref-22)
4. །ཞུས་ སྣར་ཐང་། པེ་ཅིན། [↑](#footnote-ref-23)