༄༅། །​སྟོང་པ་ཉིད་བདུན་ཅུ་པའི་འགྲེལ་པ།༄༅༅། །​རྒྱ་གར་སྐད་དུ། ཤཱུ་ནྱ་ཏཱ་[[1]](#footnote-20)སྱ་སཔྟ་ཏི་བྲྀཏྟི།[[2]](#footnote-21) བོད་སྐད་དུ། སྟོང་པ་ཉིད་བདུན་ཅུ་པའི་འགྲེལ་པ། འཕགས་པ་འཇམ་དཔལ་ཡེ་ཤེས་སེམས་དཔའ་ལ་ཕྱག་འཚལ་ལོ། །​གནས་པའམ་སྐྱེ་འཇིག་ཡོད་མེད་དམ། །​དམན་པའམ་མཉམ་པའམ་ཁྱད་པར་ཅན། །​སངས་རྒྱས་འཇིག་རྟེན་སྙན་[[3]](#footnote-22)དབང་གིས། །​གསུང་གི་[[4]](#footnote-23)ཡང་དག་དབང་གིས་མིན། །​གནས་པའམ་སྐྱེ་བའམ་འཇིག་པའམ། །​ཡོད་པའམ་མེད་པའམ་དམན་པའམ། །​མཉམ་པའམ་ཁྱད་པར་ཅན་ཡང་རུང་སྟེ། དེ་ཐམས་ཅད་ནི་འཇིག་རྟེན་གྱི་ཐ་སྙད་ཀྱི་དབང་གིས་སངས་རྒྱས་ཀྱིས་གསུང་གི་[[5]](#footnote-24)དེ་ཁོ་ནའི་དབང་གིས་ནི་མ་ཡིན་ནོ། །​འདིར་སྨྲས་པ། བདག་ཅེས་བྱ་བ་དེ་ལྟ་བུ་ལ་སོགས་པའི་མངོན་པར་བརྗོད་པ་གང་ཡིན་པ་འདི་ཅི་ནས་མེད་པ་ཞིག་ཡིན་ནམ་བདག་མེད་དོ་སྙམ་པའི་བློ་དག་ཀྱང་འཇུག་པས་བདག་ནི་གདོན་མི་ཟ་བ་ཁོ་ནར་ཡོད་དོ། །​འདིར་བཤད་པ། བདག་མེད་བདག་མེད་མིན་བདག་དང་། །​བདག་མེད་མིན་པས་བརྗོད་འགའ་འང་མེད། །​ཅིའི་ཕྱིར་ཞེ་ན། བརྗོད་པར་བྱ་བའི་ཆོས་རྣམས་ཀུན། །​མྱ་ངན་འདས་མཚུངས་རང་བཞིན་སྟོང་། །​འདིར་སྨྲས་པ། དངོས་པོ་ཐམས་ཅད་རང་བཞིན་[[6]](#footnote-25)སྟོང་། །​ཞེས་བྱ་བ་འདི་ཅི་ལྟར་[[7]](#footnote-26)རྒྱལ་པོའི་བཀའི་ཚིག་གམ། འོན་ཏེ་གང་གིས་དངོས་པོ་ཐམས་ཅད་རང་བཞིན་གྱིས་སྟོང་ངོ་ཞེས་བྱ་བ་དེ་ལྟར་ཁོང་དུ་ཆུད་པར་བྱ་བའི་རིགས་པ་འབའ་ཞིག་ཡོད། འདིར་བཤད་པ། གང་ཕྱིར་དངོས་པོ་ཐམས་ཅད་ཀྱི། །​རང་བཞིན་རྒྱུ་རྐྱེན་ཚོགས་པའམ། །​སོ་སོ་རྣམས་ལའམ་ཐམས་ཅད་ལ། །​ཡོད་མིན་དེ་[[8]](#footnote-27)ཕྱིར་སྟོང་པ་ཡིན། །​གང་གི་ཕྱིར་དངོས་པོ་ཐམས་ཅད་ཀྱི་རང་བཞིན་རྒྱུའི་[[9]](#footnote-28)རྐྱེན་རྣམས་སམ། རྒྱུ་རྐྱེན་ཚོགས་པའམ།དངོས་པོ་ཐམས་ཅད་ལ་རུང་སྟེ། ཐམས་ཅད་ལ་ཡོད་པ་མ་ཡིན་པ་དེའི་ཕྱིར་དངོས་པོ་ཐམས་ཅད་རང་བཞིན་གྱིས་སྟོང་ངོ་ཞེས་སྨྲའོ། །​གཞན་ཡང་། ཡོད་པ་ཡོད་ཕྱིར་སྐྱེ་མ་ཡིན། །​མེད་པ་མེད་པའི་ཕྱིར་མ་ཡིན། །​ཆོས་མི་མཐུན་ཕྱིར་ཡོད་མེད་མིན། །​སྐྱེ་བ་མེད་ཕྱིར་གནས་འགག་[[10]](#footnote-29)མེད། །​དངོས་པོ་ཡོད་པའི་ཕྱིར་རྒྱུ་ལས་སྐྱེ་བར་མི་འགྱུར་ཏེ། ཡོད་པ་ནི་ཡོད་བཞིན་པ་ཞེས་བཤད་པས་སོ། །​མེད་པ་ནི་མེད་པའི་ཕྱིར་རྒྱུ་ལས་སྐྱེ་བ་མེད་དོ། །​ཡོད་མེད་ནི་མི་འདྲ་བའི་ཕྱིར་སྐྱེ་བ་མ་ཡིན་ཏེ་ཕན་ཚུན་འགལ་ལོ། །​འདི་ལྟར་ཡོད་པ་དང་མེད་པ་དག་ནི་ཕན་ཚུན་འགལ་བའི་ཆོས་ཅན་ཡིན་པས་ཆོས་མི་མཐུན་པའི་ཕྱིར་ཡོད་པ་ཡང་མ་[[11]](#footnote-30)ཡིན་མེད་པ་ཡང་མ་[[12]](#footnote-31)ཡིན་པ་ག་ལ་སྐྱེ། སྐྱེ་བ་མེད་པའི་ཕྱིར་གནས་པ་དང་འགག་པ་ཡང་མེད་དོ། །​འདིར་སྨྲས་པ། འདུས་བྱས་ཀྱི་མཚན་ཉིད་གསུམ་པོ་སྐྱེ་བ་དང་། གནས་པ་དང་། འཇིག་པ་དང་ལྡན་པར་གསུངས་ལ།སྐྱེ་བའི་ཚེ་སྐྱེ་བ་ཡང་སྟོན་ཏེ། དེ་ལྟ་བས་ན་འགའ་ཞིག་ལས་འདུས་བྱས་སྐྱེ་བ་ཡོད་དོ། །​འདིར་བཤད་པ། སྐྱེས་པ་བསྐྱེད་པར་བྱ་བ་མིན། །​མ་སྐྱེས་པ་ཡང་བསྐྱེད་བྱ་མིན། །​སྐྱེ་བའི་ཚེ་ཡང་བསྐྱེད་བྱ་མིན། །​སྐྱེ་[[13]](#footnote-32)དང་མ་སྐྱེས་པ་ཡི་ཕྱིར། །​རེ་ཞིག་སྐྱེས་པ་ནི་བསྐྱེད་པར་བྱ་བ་མ་ཡིན་ནོ། །​ཅིའི་ཕྱིར་ཞེ་ན། སྐྱེས་ཟིན་པའི་ཕྱིར་ཏེ། སྐྱེས་ཟིན་པ་ནི་བསྐྱེད་པར་བྱ་བ་མ་ཡིན་ནོ། །​མ་སྐྱེས་པ་ཡང་བསྐྱེད་པར་བྱ་བ་མ་ཡིན་ཏེ། ཅིའི་ཕྱིར་ཞེ་ན། མ་སྐྱེས་པའི་ཕྱིར་རོ། །​གང་མ་སྐྱེས་པ་དེ་ནི་བསྐྱེད་པར་བྱ་བ་མ་ཡིན་ཏེ། བྱ་བ་དང་བྲལ་བ་དང་།མཐུ་མེད་པ་དང་། ཡོད་པ་མ་ཡིན་པ་དེའི་ཕྱིར་བསྐྱེད་པར་བྱ་བ་མ་ཡིན་ནོ། །​སྐྱེ་བའི་[[14]](#footnote-33)ཚེ་ཡང་བསྐྱེད་པར་བྱ་བ་མ་ཡིན་ཏེ། ཅིའི་ཕྱིར་ཞེ་ན། དེ་ནི་སྐྱེད་པ་[[15]](#footnote-34)དང་མ་སྐྱེས་པར་ཟད་ལ། སྐྱེས་པ་དང་མ་སྐྱེས་པ་གང་ཡིན་པ་དེ་ཡང་སྔར་བཤད་པའི་རིམ་པ་ཁོ་ནས་བསྐྱེད་པར་བྱ་བ་མ་ཡིན་ཏེ། དེ་ལ་རེ་ཞིག་སྐྱེས་པ་[[16]](#footnote-35)ནི་སྐྱེས་ཟིན་པའི་ཕྱིར་བསྐྱེད་པར་བྱ་བ་མ་ཡིན་ནོ། །​མ་སྐྱེས་པ་གང་ཡིན་པ་དེ་ཡང་མ་སྐྱེས་པའི་ཕྱིར་དང་། སྐྱེ་བའི་བྱ་བ་དང་བྲལ་བའི་ཕྱིར་དང་། མཐུ་མེད་པའི་ཕྱིར་དང་། མེད་པའི་ཕྱིར་བསྐྱེད་པར་བྱ་བ་མ་ཡིན་ནོ། །​དེ་ལྟ་བས་ན་གང་གི་ཕྱིར་སྐྱེས་པ་དང་མ་སྐྱེས་པ་ལས་མ་གཏོགས་པ་གཞན་གསུམ་པ་སྐྱེ་བའི་ཚེ་དེ་ནི་ཅི་ཡང་མེད་པ་དེའི་ཕྱིར་[[17]](#footnote-36)ཡང་བསྐྱེད་པར་བྱ་བ་མ་ཡིན་ནོ། །​གཞན་ཡང་། རྒྱུ་མི་འཐད་པའི་ཕྱིར་ཡང་སྐྱེ་བ་མེད་པ་ཡིན་ནོ། །​ཅིའི་ཕྱིར་ཞེ་ན། འབྲས་ཡོད་འབྲས་དང་ལྡན་པའི་རྒྱུ། །​དེ་མེད་ན་ནི་རྒྱུ་མིན་མཚུངས། །​ཡོད་མིན་མེད་པ་ཡིན་ན་འགལ། །​དུས་གསུམ་རྣམས་སུ་[[18]](#footnote-37)འཐད་མ་ཡིན། །​འབྲས་བུ་ཡོད་ན་འབྲས་བུ་དང་ལྡན་པ་དེ་རྒྱུ་ཡིན་ནོ། །​འབྲས་བུ་དེ་མེད་ན་ནི་རྒྱུ་མ་ཡིན་པ་དང་མཚུངས་པར་འགྱུར་རོ། །​འབྲས་བུ་ཡོད་པ་ཡང་མ་ཡིན་མེད་པ་ཡང་མ་ཡིན་པ་ནི་འགལ་ཏེ། མེད་པ་དང་ཡོད་པ་དུས་གཅིག་ཁོ་ན་ནི་ཡོད་པ་ནི་མ་ཡིན་ནོ། །​གཞན་ཡང་། དུས་གསུམ་དུ་ཡང་རྒྱུར་འཐད་པ་མ་ཡིན་ནོ། །​ཇི་ལྟ་[[19]](#footnote-38)ཞེ་ན། རེ་ཞིག་གལ་ཏེ་རྒྱུ་སྔ་བར་བརྟགས་[[20]](#footnote-39)ན་ནི་གང་གི་རྒྱུ་ཡིན། འོན་ཏེ་ཕྱི་མར་བརྟགས་[[21]](#footnote-40)ན་ནི་གྲུབ་ཟིན་པ་ལ་རྒྱུ་ཅི་དགོས། འོན་ཏེ་རྒྱུ་དང་འབྲས་བུ་ཅིག་ཅར་ཡིན་པར་བརྟགས་[[22]](#footnote-41)ན་ནི་རྒྱུ་དང་འབྲས་བུ་ཅིག་ཅར་སྐྱེས་པ་གཉིས་གང་གི་རྒྱུ་གང་ཡིན། གང་གི་འབྲས་བུ་[[23]](#footnote-42)གང་ཡིན། དེ་ལྟར་དུས་གསུམ་ཅར་[[24]](#footnote-43)དུ་ཡང་རྒྱུར་མི་འཐད་དོ། །​འདིར་སྨྲས་པ། གྲངས་འཐད་པའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ཏེ། གཅིག་དང་གཉིས་དང་མང་པོ་ཞེས་བྱ་བའི་གྲངས་གང་དག་ཡིན་པ་འདི་ནི་ཡོད་དོ། །​གྲངས་ཀྱང་དངོས་པོ་རྣམས་ཡོད་ན་འཐད་པས་[[25]](#footnote-44)དེའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ནོ། །​འདིར་བཤད་པ། གཅིག་མེད་པར་ནི་མང་པོ་དང་། །​མང་པོ་མེད་པར་གཅིག་མི་འཇུག །​དེ་ཕྱིར་བརྟེན་ནས་དངོས་པོ་རྣམས། །​འབྱུང་བ་[[26]](#footnote-45)མཚན་མ་མེད་པ་ཡིན། །​གང་གི་ཕྱིར་གཅིག་མེད་ན་མང་པོ་མི་འཇུག་ལ་མང་པོ་མེད་ན་ཡང་གཅིག་མི་འཇུག་པ་དེའི་ཕྱིར་དངོས་པོ་རྣམས་ནི་[[27]](#footnote-46)བརྟེན་ནས་འབྱུང་བ་ཡིན་ལ། དེ་ཉིད་ཀྱི་ཕྱིར་མཚན་མ་མེད་པ་ཡིན་ནོ། །​འདིར་སྨྲས་པ། མདོ་སྡེ་ལས། རྟེན་ཅིང་འབྲེལ་པར་འབྱུང་བ་སྡུག་བསྔལ་གྱི་འབྲས་བུ་ཅན་ཡང་རྒྱས་པར་བསྟན་ཅིང་ལུང་འབོགས་པར་བྱེད་པའི་སློབ་དཔོན་རྣམས་ཀྱིས་ཀྱང་སེམས་གཅིག་དང་སེམས་ཐ་དད་པ་ལ་བསྟན་ཏེ། དེ་ལྟ་བས་ན་དངོས་པོ་ཐམས་ཅད་སྟོང་པ་མ་ཡིན་ནོ། །​འདིར་བཤད་པ། རྟེན་འབྱུང་ཡན་ལག་བཅུ་གཉིས་གང་། །​སྡུག་བསྔལ་འབྲས་ཅན་དེ་མ་སྐྱེས། །​སེམས་གཅིག་ལ་ཡང་མི་འཐད་ལ། །​དུ་མ་ལ་ཡང་མི་འཐད་དོ། །​རྟེན་ཅིང་འབྲེལ་པར་འབྱུང་བའི་ཡན་ལག་བཅུ་གཉིས་ལ་སྡུག་བསྔལ་འབྲས་བུ་ཅན་གང་ཡིན་པ་དེ་ནི་[[28]](#footnote-47)མ་སྐྱེས་པའོ། །​དེ་ནི་སེམས་གཅིག་ལ་ཡང་མི་འཐད་ལ། མང་པོ་ལ་ཡང་མི་འཐད་དེ། གང་གི་ལྟར་ན་སེམས་གཅིག་ཡིན་པ་དེའི་ལྟར་ན་འབྲས་བུ་རྒྱུ་དང་ལྷན་ཅིག་སྐྱེས་པར་འགྱུར་རོ། །​གང་གི་ལྟར་ན་སེམས་ཐ་དད་པ་ཡིན་པ་དེའི་ལྟར་ན་ཡང་ཡན་ལག་སྔ་མ་སྔ་མ་ཞིག་པ་ཕྱི་མ་ཕྱི་མའི་རྒྱུ་མ་ཡིན་ནོ། །​དེ་ལྟ་བས་ན་གཉི་ག་ལྟར་ཡང་མི་འཐད་པ་དེའི་ཕྱིར་རྟེན་ཅིང་འབྲེལ་པར་འབྱུང་བ་ནི་མ་སྐྱེས་པ་ཡིན་ནོ། །​ཅིའི་ཕྱིར་མི་སྐྱེ་ཞེ་ན། འདི་ལ་རྟེན་ཅིང་འབྲེལ་པར་འབྱུང་བ་ནི་མ་རིག་པའི་རྒྱུ་ལས་བྱུང་བར་བརྟགས་[[29]](#footnote-48)ལ། མ་རིག་པ་དེ་[[30]](#footnote-49)ཡང་རྐྱེན་ཕྱིན་ཅི་ལོག་པར་[[31]](#footnote-50)སྟོན་ཏེ། ཕྱིན་ཅི་ལོག་དེ་དག་ཀྱང་རང་བཞིན་གྱིས་སྟོང་པ་ཡིན་པའི་ཕྱིར་རོ། །​ཅིའི་ཕྱིར་ཞེ་ན། མི་རྟག་རྟག་མིན་བདག་མེད་པ། །​བདག་མིན་མི་གཙང་གཙང་མ་ཡིན། །​སྡུག་བསྔལ་བདེ་བ་མ་ཡིན་ཏེ། །​དེ་ཕྱིར་ཕྱིན་ཅི་ལོག་རྣམས་མེད། །​མི་རྟག་པ་ནི་རྟག་པ་མེད་པའོ། །​རྟག་པ་མེད་ན་དེའི་གཉེན་པོར་གྱུར་པ་མི་རྟག་པ་ཡང་མེད་དོ། །​དེ་བཞིན་དུ་ལྷག་མ་རྣམས་ལ་ཡང་སྦྱོར་[[32]](#footnote-51)རོ། །​དེ་ལྟ་བས་ན་ཕྱིན་ཅི་ལོག་རྣམས་མེད་དོ། །​དེ་མེད་ན་ནི་ཕྱིན་ཅི་ལོག །​བཞི་[[33]](#footnote-52)ལས་སྐྱེས་པའི་མ་རིག་མེད། །​དེ་མེད་ན་ནི་འདུ་བྱེད་རྣམས། །​མི་འབྱུང་ལྷག་མའང་དེ་བཞིན་ནོ། །​ཕྱིན་ཅི་ལོག་དེ་དག་མེད་ན་དེ་ལས་སྐྱེས་པའི་མ་རིག་པ་མེད་ལ། མ་རིག་པ་མེད་ན་འདུ་བྱེད་རྣམས་མི་འབྱུང་སྟེ། ལྷག་མ་ཡང་དེ་དང་འདྲའོ། །​གཞན་ཡང་། མ་རིག་འདུ་བྱེད་མེད་མིན་[[34]](#footnote-53)འབྱུང་། །​དེ་མེད་འདུ་བྱེད་མི་འབྱུང་བས། །​དེ་གཉིས་ཕན་ཚུན་རྒྱུ་ཕྱིར་ཡང་། །​རང་བཞིན་གྱིས་ནི་མ་གྲུབ་མིན། །​གང་ཞིག་བདག་ཉིད་རང་བཞིན་གྱིས། །​མ་གྲུབ་དེ་བཞིན་ཇི་ལྟར་བསྐྱེད། །​དེ་ལྟ་བས་ན་ཕ་རོལ་པོ། །​མ་གྲུབ་རྐྱེན་གཞན་སྐྱེད་པ་[[35]](#footnote-54)མིན། །​རེ་ཞིག་མ་རིག་པ་ནི་འདུ་བྱེད་མེད་ན་མི་འབྱུང་ངོ། །​མ་རིག་པ་དེ་མེད་པར་ཡང་འདུ་བྱེད་རྣམས་མི་འབྱུང་སྟེ། དེ་གཉིས་ནི་ཕན་ཚུན་རྒྱུ་ལས་བྱུང་བ་ཡིན་པའི་ཕྱིར་ཡང་རང་བཞིན་གྱིས་མ་གྲུབ་པ་ཡིན་ནོ། །​གང་ཞིག་བདག་ཉིད་རང་བཞིན་གྱིས་མ་གྲུབ་པ་དེས་གཞན་ཇི་ལྟར་བསྐྱེད། དེ་ལྟ་བས་ན་ཕ་རོལ་མ་གྲུབ་པའི་རྐྱེན་རྣམས་ནི་གཞན་སྐྱེད་པར་བྱེད་པ་དག་མ་ཡིན་ནོ། །​གཞན་ཡང་། ཕ་བུ་མ་ཡིན་བུ་ཕ་མིན། །​དེ་གཉིས་ཕན་ཚུན་མེད་མིན་ལ། །​དེ་གཉིས་ཅིག་ཅར་ཡང་མིན་ལྟར། །​ཡན་ལག་བཅུ་གཉིས་དེ་བཞིན་ནོ། །​རེ་ཞིག་ཕ་ཡང་བུ་མ་ཡིན་ལ་བུ་ཡང་ཕ་མ་ཡིན་ནོ། །​དེ་གཉིས་[[36]](#footnote-55)ཕན་ཚུན་མེད་པ་ཡང་མ་ཡིན་[[37]](#footnote-56)ལ། དེ་གཉིས་ཅིག་ཅར་ཡང་མ་ཡིན་ནོ། །​ཇི་ལྟར་རིམ་པ་འདིས་ཕ་དང་བུ་དག་མ་གྲུབ་པ་ལྟར་རྟེན་ཅིང་འབྲེལ་བར་འབྱུང་བ་ཡན་ལག་བཅུ་གཉིས་ཀྱང་དེ་དང་འདྲའོ། །​གཞན་ཡང་། རྨི་ལམ་ཡུལ་བརྟེན་བདེ་སྡུག་དང་། །​ཡུལ་དེའང་མེད་ལྟར་བརྟེན་ནས་གང་། །​འབྱུང་བ་[[38]](#footnote-57)དེ་ཡང་དེ་བཞིན་མེད། །​བརྟེན་ནས་གང་ཡིན་དེ་ཡང་མེད། །​དཔེར་ན་རྨི་ལམ་ན་ཡུལ་ལ་བརྟེན་པའི་བདེ་བ་དང་སྡུག་བསྔལ་མེད་པ་དང་། ཇི་ལྟར་ཡུལ་ཡང་ཡོད་པ་མ་ཡིན་པ་དེ་ལྟར་བརྟེན་ནས་བྱུང་བ་[[39]](#footnote-58)གང་ཡིན་པ་དེ་དང་། བརྟེན་ནས་གང་ཡིན་པ་དེ་ཡང་དེ་བཞིན་དུ་མེད་དོ། །​འདིར་སྨྲས་པ།གལ་ཏེ་དངོས་རྣམས་རང་བཞིན་གྱིས། །​མེད་ན་དམན་མཉམ་ཁྱད་འཕགས་ཉིད། །​ཡོད་མིན་སྣ་ཚོགས་ཉིད་མི་འགྲུབ། །​རྒྱུ་ལས་མངོན་པར་གྲུབ་པ་[[40]](#footnote-59)མེད། །​དེ་ལྟ་བས་ན་དངོས་པོ་རྣམས་རང་བཞིན་གྱིས་མེད་དོ། །​ཞེས་བྱ་བ་དེ་ནི་མི་རུང་ངོ། །​འདིར་བཤད་པ། རང་བཞིན་གྲུབ་བརྟེན་དངོས་མིན་[[41]](#footnote-60)འགྱུར། །​མ་བརྟེན་པར་ཡང་ག་ལ་ཡོད། །​རང་བཞིན་མེད་ཉིད་མི་འགྱུར་ཞིང་། །​རང་བཞིན་ཡོད་པ་མི་འཇིག་གོ། །​གལ་ཏེ་དངོས་པོ་རྣམས་རང་བཞིན་གྱིས་ཡོད་པར་གྱུར་ན་བརྟེན་ནས་དངོས་པོར་མི་འགྱུར་རོ། །​དེ་ལ་འདི་སྙམ་དུ་མ་བརྟེན་པར་ཡང་དངོས་པོ་ཡིན་དུ་ཟད་མོད་སྙམ་དུ་སེམས་ན། འདིར་བཤད་པ། མ་བརྟེན་པར་ཡང་ག་ལ་ཡོད། །​མ་བརྟེན་པར་ཡང་དངོས་པོར་མི་འགྱུར་རོ། །​གལ་ཏེ་མ་བརྟེན་པར་ཡང་དངོས་པོ་ཞིག་ཏུ་འགྱུར་ན་རང་བཞིན་མེད་པ་ཉིད་དུ་མི་འགྱུར་ཞིང་། རང་བཞིན་ཡོད་པར་ནི་འཇིག་པར་ཡང་མི་འགྱུར་ཏེ།མེད་པར་ཡང་[[42]](#footnote-61)མི་འགྱུར་རོ། །​ཞེས་བཤད་པ་ཡིན་ནོ། །​འདིར་སྨྲས་པ། རང་གི་དངོས་པོ་དང་། གཞན་གྱི་དངོས་པོ་དང་། [[43]](#footnote-62)དངོས་པོ་[[44]](#footnote-63)མེད་པ་ཞེས་བྱ་བའི་བློ་འདི་རྟེན་[[45]](#footnote-64)མེད་པ་མ་ཡིན་ཏེ། དེ་ལྟ་བས་ན་དངོས་པོ་རྣམས་སྟོང་པ་མ་ཡིན་ནོ། །​འདིར་བཤད་པ། མེད་ལ་རང་གི་དངོས་པོ་འམ། །​གཞན་དངོས་འཇིག་པར་[[46]](#footnote-65)ག་ལ་འགྱུར། །​དེ་ཕྱིར་གཞན་དངོས་དངོས་མེད་དང་། །​དངོས་དང་རང་དངོས་ལོག་པ་ཡིན། །​མེད་པ་ལ་ཞེས་བྱ་བ་ནི་ཡོད་པ་མ་ཡིན་པ་ལ་ཞེས་བཤད་པ་ཡིན་ཏེ། མེད་པ་དེ་ལ་རང་གི་དངོས་པོ་ཞེས་བྱ་བའམ། གཞན་གྱི་དངོས་པོ་ཞེས་བྱ་བའམ། འཇིག་པ་ཞེས་བྱ་བར་ལྟ་ག་ལ་འགྱུར། དེའི་ཕྱིར་རང་གི་དངོས་པོ་དང་།[[47]](#footnote-66) །​གཞན་གྱི་དངོས་པོ་དང་། དངོས་པོ་མེད་པ་དང་། དངོས་པོ་དང་[[48]](#footnote-67)རང་གི་དངོས་པོ་ནི་ལོག་པ་ཡིན་ནོ། །​འདིར་སྨྲས་པ། གལ་ཏེ་དངོས་པོ་སྟོང་ཡིན་ན། །​འགག་པར་མི་འགྱུར་སྐྱེ་མི་འགྱུར། །​ངོ་བོ་ཉིད་ཀྱིས་[[49]](#footnote-68)སྟོང་པ་ལ། །​གང་ལ་འགག་ཅིང་གང་ལ་སྐྱེ། །​གལ་ཏེ་དངོས་པོ་རང་བཞིན་གྱིས་[[50]](#footnote-69)སྟོང་པ་ཡིན་དུ་ཟིན་ན་འགག་པར་མི་འགྱུར་ཞིང་། སྐྱེ་བར་ཡང་མི་འགྱུར་རོ། །​ཅི་སྟེ་རང་བཞིན་གྱིས་སྟོང་པ་ལ་སྐྱེ་བ་དང་འགག་པར་འདོད་ན་ནི།[[51]](#footnote-70) འདིར་ངོ་བོ་ཉིད་ཀྱིས་སྟོང་པ་ལ་གང་ལ་འགག་ཅིང་གང་ལ་སྐྱེ་ཞེས་སྨྲའོ། །​འདིར་བཤད་པ། ཆོས་ཐམས་ཅད་ནི་[[52]](#footnote-71)སྟོང་པ་ཁོ་ན་ཡིན་ནོ། །​ཅིའི་ཕྱིར་ཞེ་ན། དངོས་དང་དངོས་མེད་ཅིག་ཅར་མེད། །​དངོས་མེད་མེད་པར་དངོས་པོ་མེད། །​རྟག་ཏུ་དངོས་དང་དངོས་མེད་འགྱུར། །​དངོས་མེད་དངོས་པོ་མེད་མི་འབྱུང་། །​དངོས་པོ་དང་དངོས་པོ་མེད་པ་དག་ཅིག་ཅར་བ་ཡང་མེད་དོ། །​ཇི་སྐད་དུ་བཤད་པ་ཡིན་ཞེ་ན། དངོས་པོ་དག་[[53]](#footnote-72)དངོས་པོ་མེད་པ་གཉིས་དུས་གཅིག་ན་མི་སྲིད་དོ་ཞེས་བཤད་པ་ཡིན་ནོ། །​དེ་ལ་འདི་སྙམ་དུ་དངོས་པོ་གཅིག་པུ་ཡིན་དུ་ཟད་མོད་སྙམ་དུ་སེམས་ན་འདིར་བཤད་པ། དངོས་མེད་མེད་པར་དངོས་པོ་མེད། །​གང་གི་ཕྱིར་[[54]](#footnote-73)དངོས་པོ་མེད་པར་དངོས་པོ་མི་འཐད་དོ།[[55]](#footnote-74) །​མི་རྟག་པ་ཉིད་མེད་པར་དེ་མེད་དོ། །​གཞན་ཡང་། རྟག་ཏུ་དངོས་དང་དངོས་མེད་འགྱུར། །​རྟག་ཏུ་དངོས་པོ་དང་མི་རྟག་པ་ཉིད་དུ་འགྱུར་རོ། །​དེ་ལ་འདི་སྙམ་དུ་དེ་འདི་ལྟར་ཡིན་ཏེ། རྟག་ཏུ་དངོས་པོ་མི་རྟག་པ་ཉིད་[[56]](#footnote-75)ནི་རྟག་ཏུ་དངོས་པོའི་རྗེས་སུ་འབྲེལ་ལ། སྐྱེ་བའི་ཚེའམ་གནས་པའི་ཚེ་ནི་ལས་མི་བྱེད་ཀྱི་དངོས་པོ་འཇིག་པའི་[[57]](#footnote-76)དངོས་པོ་འཇིག་པར་བྱེད་དོ་སྙམ་དུ་སེམས་ན། འདིར་བཤད་པ། དངོས་མེད་དངོས་པོ་མེད་མི་འབྱུང་། །​དངོས་པོ་མེད་པར་དངོས་པོ་མེད་པ་ཡོད་པ་མ་ཡིན་ནོ། །​གང་གི་ཕྱིར་འཇིག་པ་མེད་ན་[[58]](#footnote-77)འཇིག་པའི་མཚན་ཉིད་མི་རྟག་པ་ཉིད་མི་རུང་སྟེ། མི་འཇིག་ན་མི་རྟག་པ་ཉིད་ཅེས་བྱ་བ་མི་འཐད་པ་ཉིད་ཀྱི་ཕྱིར་རྟག་ཏུ་དངོས་པོ་[[59]](#footnote-78)མེད་པ་ཁོ་ནར་འགྱུར་རོ། །​འདིར་སྨྲས་པ། དངོས་པོ་མེད་པ་གཅིག་པུ་ཡིན་དུ་ཟད་མོད། འདིར་བཤད་པ།དངོས་པོ་མེད་པར་དངོས་མེད་མེད། །​བདག་ལས་མ་ཡིན་གཞན་ལས་མིན། །​དེ་ལྟ་བས་ན་དངོས་པོ་མེད། །​དེ་མེད་ན་ནི་དངོས་མེད་མེད། །​དངོས་པོ་མེད་པར་ནི་དངོས་པོ་མེད་པ་མེད་ལ། དངོས་པོ་དེ་ཡང་བདག་ལས་མ་ཡིན་གཞན་ལས་མ་ཡིན་ནོ། །​དེ་ལྟ་བས་ན་གང་གི་ཕྱིར་རིགས་པ་འདིས་ཡོད་པ་མ་ཡིན་པ་དེའི་ཕྱིར་དངོས་པོ་མེད་པ་ནི་མ་སྐྱེས་པ་ཡིན་ནོ། །​ཞེས་བཤད་པ་ཡིན་ནོ། །​དེ་མེད་ན་ནི་དངོས་པོ་མེད། །​དངོས་པོ་དེ་མེད་ན་དངོས་པོ་དེ་མེད་པ་ཡང་མེད་དོ། །​[[60]](#footnote-79)དེའི་དངོས་པོ་མེད་པའང་མི་སྲིད་དོ་ཞེས་བཤད་པ་ཡིན་ནོ། །​གཞན་ཡང་། དངོས་པོ་ཡོད་པ་ཉིད་ན་རྟག །​མེད་ན་ངེས་པར་ཆད་པ་ཡིན། །​དངོས་པོ་ཡོད་ན་དེ་གཉིས་མིན། །​དེ་[[61]](#footnote-80)ཕྱིར་དངོས་པོ་ཁས་བླངས་མིན། །​གང་གི་ཕྱིར་དངོས་པོ་ཡོད་པ་ཉིད་ཡོད་[[62]](#footnote-81)ན་[[63]](#footnote-82)རྟག་པར་ཐལ་བར་འགྱུར་རོ།[[64]](#footnote-83) །​མེད་པ་ཉིད་ན་ནི་ངེས་པར་ཆད་པར་ཐལ་བར་འགྱུར་ཏེ། དངོས་པོ་ཡོད་ན་དེ་གཉིས་སུ་ཐལ་བར་འགྱུར་བས་[[65]](#footnote-84)དེའི་ཕྱིར་དངོས་པོ་ཁས་བླང་བར་མི་བྱའོ། །​འདིར་སྨྲས་པ། རྒྱུན་གྱི་ཕྱིར་ན་དེ་མེད་དེ། །​རྒྱུ་བྱིན་ནས་ནི་དངོས་པོ་འགག །​སྐྱེ་བ་དང་འཇིག་པའི་རྒྱུན་གྱི་ཕྱིར་རྟག་པ་དང་ཆད་པ་འདི་གཉི་[[66]](#footnote-85)གར་མི་འགྱུར་ཏེ། རྒྱུ་བྱིན་ནས་དངོས་པོ་འགག་པར་འགྱུར་རོ། །​འདིར་བཤད་པ། སྔ་མ་བཞིན་དུ་འདི་མ་[[67]](#footnote-86)གྲུབ། །​རྒྱུན་ཆད་པ་ཡི་ཉེས་པའང་ཡོད། །​ཁོ་བོ་ཅག་ནི་སྔར་དངོས་པོ་དང་དངོས་པོ་མེད་པ་གཉིས་ཅིག་ཅར་དུ་མི་སྲིད་དོ། །​ཞེས་བརྟགས་ཟིན་ཏེ། དེའི་ཕྱིར་རྒྱུན་ཞེས་ཁས་ལེན་པ་གང་ཡིན་པ་དེ་ཡང་སྔ་མ་ཁོ་ན་བཞིན་དུ་མ་གྲུབ་པ་ཡིན་ནོ། །​གཞན་ཡང་། རྒྱུན་ཆད་པའི་ཉེས་པའང་ཡོད་པར་ཐལ་བར་འགྱུར་རོ། །​འདིར་སྨྲས་པ། སྐྱེ་འཇིག་གཟིགས་པས་མྱ་ངན་འདས། །​ལམ་བསྟན་སྟོང་ཉིད་ཕྱིར་མ་ཡིན། །​སྐྱེ་བ་དང་འཇིག་པ་གཟིགས་ནས། མྱ་ངན་ལས་འདས་པའི་ལམ་བསྟན་གྱི། སྟོང་པ་ཉིད་ཀྱི་ཕྱིར་ནི་མ་ཡིན་ནོ། །​འདིར་བཤད་པ། འདི་དག་ཕན་ཚུན་བཟློག་ཕྱིར་དང་། །​ལོག་པའི་ཕྱིར་ན་མཐོང་བ་ཡིན། །​རེ་ཞིག་བཤད་པ་འདི་ནི་གང་མ་སྐྱེས་པ་ཤེས་པ་དེའི་མ་ཡིན་གྱི། གང་སྐྱེ་བ་དང་འཇིག་པ་མཐོང་གི་སྐྱེ་བ་དེ་ཡང་འཇིག་པ་ལས་བཟློག་པར་མཐོང་། འཇིག་པ་ལས་སྐྱེ་བ་ལས་བཟློག་པར་མཐོང་བ་དེའི་སྐྱེ་བ་དང་། འཇིག་པ་འདི་གཉིས་ཕན་ཚུན་བཟློག་པ་ཡིན་པའི་ཕྱིར་དང་། ཤེས་པ་ཡང་བཟློག་པ་ཡིན་པའི་ཕྱིར་སྐྱེ་བ་དང་འཇིག་པར་མཐོང་བ་ཡིན་ནོ། །​གང་གི་ཕྱིར་སྐྱེ་བ་ལ་བརྟེན་ནས་འཇིག་པ་དང་། འཇིག་པ་ལ་བརྟེན་ནས་སྐྱེ་བ་ཡིན་པ་དེའི་ཕྱིར་ཡང་སྟོང་པ་ཉིད་ཁོ་ན་ཡིན་ནོ། །​འདིར་སྨྲས་པ། གལ་ཏེ་སྐྱེ་དང་འགག་མེད་ན། །​གང་ཞིག་འགག་ཕྱིར་མྱ་ངན་འདས། །​གལ་ཏེ་སྐྱེ་བ་ཡང་མེད་འགག་པ་ཡང་མེད་ན་གང་ཞིག་འགག་པའི་ཕྱིར་མྱ་ངན་ལས་འདས་པར་འགྱུར། འདིར་བཤད་པ། གང་ཞིག་རང་བཞིན་སྐྱེ་མེད་ཅིང་། །​འགག་མེད་དེ་ཐར་མ་ཡིན་ནམ། །​གང་རང་བཞིན་གྱིས་སྐྱེ་བ་མེད་པ་ཡང་[[68]](#footnote-87)འགག་པ་མེད་པ་དེ་ཐར་པ་མ་ཡིན་ནམ། གཞན་ཡང་། གལ་ཏེ་མྱང་འདས་འགོག་ཆ་དང་།[[69]](#footnote-88) །​གལ་ཏེ་ཅིག་ཤོས་ལྟར་བརྟག་པ། །​[[70]](#footnote-89)དེ་ཕྱིར་དངོས་དང་དངོས་མེད་མིན། །​སྐྱེ་མེད་འགག་པའང་མེད་པ་ཡིན། །​གལ་ཏེ་མྱ་ངན་ལས་འདས་པ་འགོག་པ་ཡིན་ན་ཆད་པར་ཐལ་བར་འགྱུར་རོ། །​ཇི་ལྟར་འགོག་པ་མ་ཡིན་ན་ནི་རྟག་པར་ཐལ་བར་འགྱུར་རོ། །​དེ་ལྟ་བས་ན་མྱ་ངན་ལས་འདས་པ་ནི་དངོས་པོ་དང་དངོས་པོ་མེད་པ་མ་ཡིན་གྱི། སྐྱེ་བ་མེད་ཅིང་འགག་པ་མེད་པ་དེ་ལྟ་བུ་[[71]](#footnote-90)མྱ་ངན་ལས་འདས་པ་ཡིན་ནོ། །​འདིར་སྨྲས་པ། འགོག་པ་ནི་ཡོད་དེ་དེ་ཡང་རྟག་ཏུ་གནས་པ་ཡིན་ནོ་ཞེ་ན། འདིར་བཤད་པ། གལ་ཏེ་འགོག་པ་འགའ་གནས་ཡོད། །​དངོས་མེད་པར་ཡང་དེར་འགྱུར་རོ། །​གལ་ཏེ་འགོག་པ་འགའ་ཞིག་གནས་པར་འགྱུར་ན་དེའི་ཚེ་དངོས་པོ་མེད་པར་ཡང་འགྱུར་ཏེ། མ་བརྟེན་པར་ཡང་འགྱུར་རོ་ཞེས་བཤད་པ་ཡིན་ནོ། །​དེ་ཡང་རིགས་པ་མ་ཡིན་ཏེ། །​དངོས་མེད་པར་ཡང་དེ་མེད་དེ། །​དངོས་མེད་མེད་པར་ཡང་དེ་མེད། །​དངོས་པོ་མེད་པ་དང་དངོས་པོ་མེད་པ་གཉི་ག་ལྟར་ཡང་འགོག་པ་དེ་མེད་དོ། །​ཇི་སྐད་དུ་[[72]](#footnote-91)བཤད་པ་ཡིན་ཞེ་ན། [[73]](#footnote-92)མཚན་གཞི་ལས་མཚན་གྲུབ་མཚན་ལས། །​མཚན་གཞི་གྲུབ་སྟེ་རང་མ་གྲུབ། །​གཅིག་ལས་གཅིག་ཀྱང་མ་གྲུབ་སྟེ། །​མ་གྲུབ་མ་གྲུབ་སྒྲུབ་བྱེད་མིན། །​མཚན་ཉིད་ཀྱང་མཚན་གཞི་ལས་གྲུབ་ལ། མཚན་གཞི་ཡང་མཚན་ཉིད་ལས་གྲུབ་པ་ལས་རང་གི་[[74]](#footnote-93)གྲུབ་པ་མ་ཡིན་ནོ། །​གཅིག་ལས་གཅིག་ཀྱང་མ་གྲུབ་སྟེ། །​ཕན་ཚུན་དུ་[[75]](#footnote-94)ཡང་མ་གྲུབ་བོ། །​ཞེས་བཤད་པ་ཡིན་ནོ། །​གང་གི་ཕྱིར་རིམ་པ་འདིས་མཚན་གཞི་དང་མཚན་ཉིད་གཉིས་གྲུབ་པ་མེད་པ་དེའི་ཕྱིར་མཚན་གཞི་དང་མཚན་ཉིད་མ་གྲུབ་སྟེ། དངོས་པོ་འདི་དག་གྲུབ་པར་བྱེད་པ་མ་[[76]](#footnote-95)ཡིན་ནོ། །​འདིས་ནི་རྒྱུ་དང་འབྲས་བུ་དང་། །​ཚོར་བཅས་ཚོར་བ་པོ་སོགས་དང་། །​ལྟ་པོ་བལྟ་[[77]](#footnote-96)བྱ་སོགས་ཅིའང་[[78]](#footnote-97)རུང་། །​དེ་ཀུན་མ་ལུས་བཤད་པ་ཡིན། །​འདིར་སྨྲས་པ། དུས་རིག་པ་དག་དུས་གསུམ་པ་[[79]](#footnote-98)དུ་མར་སེམས་ཏེ། དེ་[[80]](#footnote-99)ལྟ་བས་ན་དུས་ནི་ཡོད་དོ། །​འདིར་བཤད་པ། མི་གནས་ཕན་ཚུན་གྲུབ་ཕྱིར་དང་། །​འཆོལ་ཕྱིར་བདག་ཉིད་མ་གྲུབ་ཕྱིར། །​དངོས་པོ་མེད་ཕྱིར་དུས་གསུམ་ནི། །​ཡོད་པ་མ་ཡིན་རྟོག་པ་ཙམ། །​དུས་ནི་མ་གྲུབ་བོ། །​ཅིའི་ཕྱིར་ཞེ་ན། མི་གནས་པའི་ཕྱིར་ཏེ། དུས་ནི་མི་གནས་པ་ཡིན་པ་[[81]](#footnote-100)ཡིན་པར་བསམ་པའོ། །​གང་མི་གནས་པ་དེ་ནི་གཟུང་བར་[[82]](#footnote-101)མི་ནུས་སོ། །​གང་གཟུང་དུ་མེད་པ་དེ་ཇི་ལྟར་གདགས་པར་འགྱུར། དེ་ལྟ་བས་ན་མ་གྲུབ་བོ། །​གཞན་ཡང་། ཕན་ཚུན་གྲུབ་ཕྱིར་ཕན་ཚུན་ལས་གྲུབ་པར་བརྟག་པ་[[83]](#footnote-102)སྟེ། འདས་པ་ལ་བརྟེན་ནས་ད་ལྟར་དང་མ་འོངས་པ་སྒྲུབ་པར་བྱེད།ད་ལྟར་ལ་བརྟེན་ནས་འདས་པ་དང་མ་འོངས་པ་སྒྲུབ་པར་བྱེད། མ་འོངས་པ་ལ་བརྟེན་ནས་ད་ལྟར་དང་འདས་པ་སྒྲུབ་པར་བྱེད་པས་གང་གི་ཕྱིར་བརྟེན་ནས་གྲུབ་པ་ཡིན་པར་བརྟག་པ་[[84]](#footnote-103)ཡིན་པ་དེའི་ཕྱིར་དུས་མ་གྲུབ་པོ། །​དེ་ཉིད་ད་ལྟར་ལ་བརྟགས་ནས་ད་ལྟར་ཞེས་བྱ། དེ་ཉིད་མ་འོངས་པ་ལ་བརྟགས་ནས་འདས་པ་ཡིན་ལ། དེ་ཉིད་འདས་པ་ལ་བརྟགས་ནས་མ་འོངས་པ་ཡིན་ཏེ། གང་གི་ཕྱིར་དེ་ལྟར་འཆོལ་བ་ཡིན་པ་དེའི་ཕྱིར་མ་གྲུབ་པའོ།[[85]](#footnote-104) །​གཞན་ཡང་། བདག་ཉིད་མ་གྲུབ་པའི་ཕྱིར་དུས་འདི་ནི་བདག་ཉིད་ཀྱིས་མ་གྲུབ་པས་དེ་ལྟ་བས་ན་མ་གྲུབ་པ་[[86]](#footnote-105)ཡིན་ནོ། །​གཞན་ཡང་།དངོས་པོ་མེད་པའི་ཕྱིར་ཡོད་པ་ཡང་མ་ཡིན་ནོ། །​དངོས་པོ་གྲུབ་ན་ནི་དུས་ཀྱང་གྲུབ་པར་འགྱུར་བ་ཞིག་ན། དངོས་པོ་དེ་ནི་བཙལ་ནས་[[87]](#footnote-106)རང་གི་ངོ་བོར་གྲུབ་པ་[[88]](#footnote-107)མེད་དོ། །​དེའི་ཕྱིར་དུས་ནི་ངོ་བོ་ཉིད་ཀྱིས་གྲུབ་པ་མེད་པ་ཁོ་ན་སྟེ། རྣམ་པར་རྟོག་པ་ཙམ་འབའ་ཞིག་ཏུ་ཟད་དོ། །​འདིར་སྨྲས་པ། འདུས་བྱས་ཐམས་ཅད་ནི་མཚན་ཉིད་གསུམ་པོ་སྐྱེ་བ་དང་། གནས་པ་དང་། འཇིག་པ་དང་ལྡན་པ་ཡིན་ལ། དེ་ལས་བཟློག་པ་ནི་འདུས་མ་བྱས་ཡིན་པར་གསུངས་ཏེ། དེ་ལྟ་བས་ན་འདུས་བྱས་དང་འདུས་མ་བྱས་ནི་ཡོད་དོ། །​འདིར་བཤད་པ། གང་ཕྱིར་སྐྱེ་དང་གནས་དང་འཇིག །​འདུས་བྱས་མཚན་ཉིད་འདི་གསུམ་མེད། །​དེ་ཕྱིར་འདུས་བྱས་འདུས་མ་བྱས། །​ཅི་ཡང་ཡོད་པ་མ་ཡིན་ནོ། །​སྐྱེ་བ་དང་གནས་པ་དང་འཇིག་པ་གང་དག་འདུས་བྱས་ཀྱི་མཚན་ཉིད་དུ་གསུངས་པ་དེ་དག་དཔྱད་ན་མི་འཐད་པའི་ཕྱིར་མེད་དོ། །​གང་གི་ཕྱིར་དེ་མེད་པ་དེའི་ཕྱིར་འདུས་བྱས་སམ། འདུས་མ་བྱས་པ་[[89]](#footnote-108)ཅི་ཡང་ཡོད་པ་མ་ཡིན་ནོ། །​གཞན་ཡང་། འདུས་བྱས་ཁས་བླངས་སུ་ཟིན་ཀྱང་[[90]](#footnote-109)གང་གི་ཕྱིར་དཔྱད་ན་མི་འཐད་པ་དེའི་ཕྱིར་མེད་དོ། །​ཞེས་སྨྲའོ། །​ཅིའི་ཕྱིར་ཞེ་ན། མ་ཞིག་མི་འཇིག་ཞིག་པའང་མིན། །​གནས་པ་གནས་པ་མ་ཡིན་ཏེ། །​མི་གནས་པ་ཡང་གནས་མ་ཡིན། །​སྐྱེས་པ་མི་སྐྱེ་མ་སྐྱེས་མིན། །​འདི་ལ་སྐྱེས་པ་ཞིག་སྐྱེ་བར་འགྱུར་རམ། མ་སྐྱེས་པ་ཞིག་སྐྱེ་བར་འགྱུར་གྲང་ན། དེ་ལ་རེ་ཞིག་སྐྱེས་པ་ནི་སྐྱེ་བ་མ་ཡིན་ནོ། །​ཅིའི་ཕྱིར་ཞེ་ན། སྐྱེས་ཟིན་པའི་ཕྱིར་རོ། །​མ་སྐྱེས་པའང་སྐྱེ་བ་མ་ཡིན་ཏེ། ཅིའི་ཕྱིར་ཞེ་ན། མ་སྐྱེས་པའི་ཕྱིར་རོ། །​སྐྱེས་པ་དེ་ཉིད་གནས་པ་ཞིག་གནས་པའང་།[[91]](#footnote-110) མི་གནས་པ་ཞིག་གནས་པར་འགྱུར་གྲང་ན། འདི་ལ་ཡང་གནས་པ་ནི་གནས་པ་མ་ཡིན་ཏེ། གནས་ཟིན་པའི་ཕྱིར་རོ། །​མི་གནས་པ་ཡང་གནས་པ་མ་ཡིན་ཏེ། །​ཅིའི་ཕྱིར་ཞེ་ན། གནས་པར་མ་གྱུར་པའི་ཕྱིར་རོ། །​ད་ནི་ཞིག་པ་ཞིག་འཇིག་པར་འགྱུར་བའམ། མ་ཞིག་འཇིག་པར་འགྱུར་གྲང་ན། །​གཉིས་ཀ་[[92]](#footnote-111)ལྟར་ཡང་མི་འཐད་དོ། །​གང་གི་ཕྱིར་འདུས་བྱས་ཁས་བླངས་སུ་ཟིན་ཡང་རིམ་པ་འདི་གསུམ་གྱིས་བཙལ་ན་མི་འཐད་པ་དེའི་[[93]](#footnote-112)འདུས་བྱས་མེད་དོ། །​འདུས་བྱས་མེད་པའི་ཕྱིར་འདུས་མ་བྱས་ཀྱང་མི་སྲིད་དོ། །​གཞན་ཡང་། འདུས་བྱས་དང་ནི་འདུས་མ་བྱས། །​དུ་མ་མ་ཡིན་གཅིག་མ་ཡིན། །​ཡོད་མིན་མེད་མིན་ཡོད་མེད་མིན། །​མཚམས་འདིར་རྣམ་པ་འདི་ཀུན་འདུས། །​དཔྱད་ན་འདུས་བྱས་དང་འདུས་མ་བྱས་འདི་ནི་དུ་མ་ཡང་མ་ཡིན། གཅིག་ཀྱང་མ་ཡིན། ཡོད་པ་ཡང་མ་ཡིན། མེད་པ་ཡང་མ་ཡིན། ཡོད་མེད་ཀྱང་མ་ཡིན་ནོ། །​མཚམས་འདིར་ཏེ་ངེས་པར་[[94]](#footnote-113)གཟུང་བ་འདིར་ནི་འདི་ཀུན་འདུས་ཏེ་མ་ལུས་པ་ཐམས་ཅད་འདུ་བ་ཞེས་[[95]](#footnote-114)བཤད་པ་ཡིན་ནོ། །​ཐམས་ཅད་ནི་མཐའ་དག་གོ། །​འདི་གཉིས་ཀྱི་རྣམ་པ་རྣམས་བསྡུས་ཟིན་[[96]](#footnote-115)པར་རིག་པར་བྱའོ། །​འདིར་སྨྲས་པ། ལས་གནས་པ་ནི་བཅོམ་ལྡན་གསུངས། །​བླ་མ་ལས་བདག་འབྲས་བུ་དང་། །​སེམས་ཅན་ལས་བདག་བྱ་བ་དང་། །​ལས་རྣམས་ཆུད་ཟ་མིན་པར་གསུངས། །​བཅོམ་ལྡན་འདས་ཀྱིས་མདོ་སྡེ་དག་ལས། ལས་དང་ལས་ཀྱི་འབྲས་བུ་ཡང་རྣམ་པ་དུ་མར་ཡོངས་སུ་བསྟན། ལས་རྣམས་འབྲས་བུ་མེད་པ་མ་ཡིན་པར་ཡང་གསུངས། ལས་རྣམས་ཆུད་མི་ཟ་བ་དང་། །​སེམས་ཅན་རྣམས་ནི་ལས་བདག་གིར་བྱ་བ་[[97]](#footnote-116)ཡིན་ནོ། །​ཞེས་ཀྱང་གསུངས།[[98]](#footnote-117) དེ་ལྟ་བས་ན་ལས་དང་ལས་ཀྱི་འབྲས་བུ་ཡོད་དོ། །​འདིར་བཤད་པ། གང་ཕྱིར་རང་བཞིན་མེད་བསྟན་པ། །​དེ་ཕྱིར་དེ་མ་སྐྱེས་པ་ལས། །​མི་འཇིག་བདག་འཛིན་དེ་ལས་སྐྱེ། །​དེ་སྐྱེད་འཛིན་དེའང་རྣམ་རྟོག་ལས། །​གང་གི་ཕྱིར་ལས་རང་བཞིན་མེད་པར་བསྟན་ཟིན་པ་དེའི་ཕྱིར། དེ་[[99]](#footnote-118)མ་སྐྱེས་པས་ནི་དེ་འཇིག་པ་མེད་དོ། །​གཞན་ཡང་།བདག་འཛིན་དེ་ལས་སྐྱེས། །​དེའི་ཕྱིར་ལས་ནི་བདག་ཏུ་འཛིན་པས་སྐྱེད་[[100]](#footnote-119)ལ། དེ་ཡང་རྣམ་པར་རྟོག་པ་ལས་བྱུང་ངོ། །​གཞན་ཡང་། གལ་ཏེ་ལས་ནི་རང་བཞིན་འགྱུར། །​དེ་ལས་སྐྱེས་ལུས་རྟག་[[101]](#footnote-120)པར་[[102]](#footnote-121)འགྱུར།[[103]](#footnote-122) །​གལ་ཏེ་ལས་རང་བཞིན་ཅན་དུ་འགྱུར་ན། དེ་ལྟ་ཡིན་ན་ནི་ལས་དེ་ལས་སྐྱེས་པའི་ལུས་གང་ཡིན་པ་དེ་ཡང་དག་པར་[[104]](#footnote-123)འགྱུར་ཏེ་ཐེར་ཟུག་གི་རང་བཞིན་དུ་འགྱུར་རོ་[[105]](#footnote-124)ཞེས་བཤད་པ་ཡིན་ནོ། །​གཞན་ཡང་། སྡུག་བསྔལ་རྣམ་སྨིན་ཅན་མི་འགྱུར། །​ལས་དེ་སྡུག་བསྔལ་གྱི་[[106]](#footnote-125)རྣམ་པར་སྨིན་པ་ཅན་དུ་ཡང་མི་འགྱུར་རོ། །​གཞན་ཡང་། དེ་ཕྱིར་ལས་ཀྱང་བདག་ཏུ་འགྱུར། །​གང་གི་ཕྱིར་ལས་དེ་རྟག་པ་དེའི་ཕྱིར་བདག་ཏུ་འགྱུར་ཏེ། གང་གི་ཕྱིར་[[107]](#footnote-126)མི་རྟག་པ་དེ་སྡུག་བསྔལ་བ་གང་སྡུག་བསྔལ་བ་དེ་ནི་བདག་མེད་པའི་ཕྱིར་རོ། །​དེ་ལྟ་བས་ན་ལས་རང་བཞིན་མེད་པའི་ཕྱིར་སྐྱེ་བ་མེད་དོ། །​མི་སྐྱེ་བའི་ཕྱིར་ཆུད་མི་ཟའོ། །​གཞན་ཡང་།ལས་ནི་རྐྱེན་སྐྱེས་ཅི་ཡང་མེད། །​རྐྱེན་མིན་སྐྱེ་བའང་ཡོད་མིན་ཏེ།[[108]](#footnote-127) །​ལས་ནི་རྐྱེན་ལས་སྐྱེས་པའང་མེད་ལ། རྐྱེན་མ་ཡིན་པ་ལས་སྐྱེས་པ་ཅི་ཡང་མེད་དོ། །​ཅིའི་ཕྱིར་ཞེ་ན། འདུ་བྱེད་རྣམས་ནི་སྒྱུ་མ་དང་། །​དྲི་ཟའི་གྲོང་ཁྱེར་སྨིག་རྒྱུ་འདྲ། །​གང་གི་ཕྱིར་འདུ་བྱེད་རྣམས་ནི་དྲི་ཟའི་གྲོང་ཁྱེར་དང་། སྒྱུ་མ་དང་། སྨིག་རྒྱུ་དག་དང་འདྲ་བ་དེའི་ཕྱིར་ལས་རང་བཞིན་གྱིས་མེད་དོ། །​གཞན་ཡང་། ལས་ནི་ཉོན་མོངས་རྒྱུ་མཚན་ཅན། །​འདུ་བྱེད་ཉོན་མོངས་ལས་བདག་ཉིད། །​ལུས་ནི་ལས་ཀྱི་རྒྱུ་མཚན་ཅན། །​གསུམ་ཀའང་ངོ་བོ་ཉིད་ཀྱིས་སྟོང་། །​གང་གི་ཕྱིར་ལས་ནི་ཉོན་མོངས་པའི་རྒྱུ་ལས་བྱུང་བ་ཡིན་པ་དང་། གང་གི་ཕྱིར་འདུ་བྱེད་རྣམས་ལས་དང་ཉོན་མོངས་[[109]](#footnote-128)རྒྱུ་ལས་བྱུང་བ་ཡིན་པ་དང་། གང་གི་ཕྱིར་ལུས་[[110]](#footnote-129)ཀྱི་རྒྱུ་ལས་བྱུང་བ་དེའི་ཕྱིར་དེ་གསུམ་ཅར་[[111]](#footnote-130)ཡང་རང་བཞིན་གྱིས་[[112]](#footnote-131)སྟོང་ངོ། །​དེ་ལྟར་ཡིན་ན། ལས་མེད་ན་ནི་བྱེད་པ་མེད། །​དེ་གཉིས་མེད་པར་འབྲས་བུ་མེད། །​དེ་མེད་ཕྱིར་ན་ཟ་བ་པོ། །​མེད་པ་ཡིན་པས་དབེན་པ་ནི། །​དེ་ལྟར་རིགས་པས་ཀྱང་དཔྱད་ན་འབྲས་བུ་རང་བཞིན་གྱིས་[[113]](#footnote-132)མེད་ན་ལས་མེད་པ་ཡིན་ནོ། །​ལས་མེད་ན་བྱེད་པ་པོ་མེད་པ་ཡིན་ནོ། །​ལས་དང་བྱེད་པ་པོ་མེད་ན་འབྲས་བུ་མེད་དོ། །​དེ་མེད་ན་ཟ་བ་པོ་མེད་པ་ཡིན་ཏེ། དེའི་ཕྱིར་དབེན་པ་ཡིན་ནོ། །​གཞན་ཡང་། ཡང་དག་མཐོང་ཕྱིར་ལས་སྟོང་པར། །​ལེགས་པར་རྣམ་པར་ཤེས་ན་ནི། །​ལས་མི་འབྱུང་སྟེ་ལས་མེད་ན། །​ལས་ལས་[[114]](#footnote-133)གང་བྱུང་མི་འབྱུང་ངོ། །​དེ་ཁོ་ན་མཐོང་བའི་རྒྱུ་ལས་རང་བཞིན་གྱིས་སྟོང་པ་[[115]](#footnote-134)ལེགས་པར་རྣམ་པར་ཤེས་ན་ལས་ནི་[[116]](#footnote-135)མི་འབྱུང་ངོ། །​ལས་དེ་མེད་ན་ལས་དེ་ལས་བྱུང་བ་གང་ཡིན་པ་དེ་ཡང་མི་འབྱུང་ངོ། །​འདིར་སྨྲས་པ། ད་ཅི་མེད་པ་ཁོ་ན་ཡིན་ནམ། འོན་ཏེ་འགའ་ཞིག་ཡོད། འདིར་བཤད་པ་ཡོད་དོ། །​གལ་ཏེ་ཇི་ལྟ་[[117]](#footnote-136)ཞེ་ན། ཇི་ལྟར་བཅོམ་ལྡན་དེ་བཞིན་གཤེགས། །​དེ་ནི་རྫུ་འཕྲུལ་གྱིས་སྤྲུལ་པ། །​སྤྲུལ་པ་མཛད་ལ་སྤྲུལ་དེས་ཀྱང་། །​སྤྲུལ་པ་གཞན་ཞིག་སྤྲུལ་པར་བྱེད། །​དེ་ལས་དེ་བཞིན་གཤེགས་སྤྲུལ་སྟོང་། །​སྤྲུལ་པས་སྤྲུལ་པ་སྨོས་ཅི་དགོས། །​རྟོག་པ་ཙམ་གང་ཅི་ཡང་རུང་། །​དེ་དག་གཉི་ག་ཡོད་པ་ཡིན། །​དེ་བཞིན་བྱེད་པོ་སྤྲུལ་པར་མཚུངས། །​ལས་ནི་སྤྲུལ་པས་སྤྲུལ་དང་མཚུངས། །​རང་བཞིན་གྱིས་ནི་སྟོང་པ་ཡིན། །​རྟོག་ཙམ་གང་ཅིའང་[[118]](#footnote-137)རུང་བར་ཡོད། །​ཇི་ལྟར་བཅོམ་ལྡན་འདས་དེ་བཞིན་གཤེགས་པ་དེ་རྫུ་འཕྲུལ་གྱིས་སྤྲུལ་པ་མཛད་ལ། སྤྲུལ་པ་དེས་ཀྱང་སྤྲུལ་པ་གཞན་ཞིག་སྤྲུལ་པར་བྱེད་པ་དེ་བཞིན་དུ་ལས་ཀྱང་ཁོང་དུ་ཆུད་པར་བྱའོ། །​དེ་ལ་རེ་ཞིག་དེ་བཞིན་གཤེགས་པས་སྤྲུལ་པ་ཡང་རང་བཞིན་གྱིས་སྟོང་ན། སྤྲུལ་པས་སྤྲུལ་པ་གཞན་[[119]](#footnote-138)ལྟ་སྨོས་ཀྱང་ཅི་དགོས། ཇི་[[120]](#footnote-139)ལྟར་རྟོག་པ་ཙམ་གང་ཅི་ཡང་རུང་བ་གཉི་ག་ལ་[[121]](#footnote-140)ཡང་ཡོད་པ་ལྟར་ལས་ཀྱང་དེ་དང་འདྲའོ། །​གཞན་ཡང་། གལ་ཏེ་རང་བཞིན་གྱིས་ལས་ཡོད། །​མྱ་ངན་འདས་ལས་བྱེད་པོ་མེད། །​གལ་ཏེ་མེད་ན་ལས་སྐྱེད་པའི།[[122]](#footnote-141) །​འབྲས་བུ་སྡུག་དང་མི་སྡུག་མེད། །​གལ་ཏེ་ལས་རང་བཞིན་ཡོད་ན་ལས་རང་བཞིན་གྱིས་གྲུབ་པ་[[123]](#footnote-142)ཕན་ཆད་མྱ་ངན་ལས་འདས་པ་[[124]](#footnote-143)མེད་དོ། །​གཞན་ཡང་།ལས་ཀྱི་བྱེད་པ་པོ་ཡང་མེད་དོ། །​ཅིའི་ཕྱིར་ཞེ་ན། བྱེད་པ་པོ་ཡང་[[125]](#footnote-144)མེད་པར་ཡང་ལས་རབ་ཏུ་འགྲུབ་པའི་ཕྱིར་རོ། །​གལ་ཏེ་[[126]](#footnote-145)རང་བཞིན་གྱིས་མེད་ན་ནི་ལས་ཀྱིས་སྐྱེད་པའི་[[127]](#footnote-146)འབྲས་བུ་སྡུག་[[128]](#footnote-147)དང་མི་སྡུག་པ་གང་ཡིན་པ་དེ་ཡང་མེད་དོ། །​འདིར་སྨྲས་པ། མདོ་སྡེ་ལས་ཡོད་དོ་ཞེས་རྒྱ་ཆེར་གསུངས་ན་དེ་ཇི་ལྟར་མེད་དོ་ཞེས་བྱ་བར་འགྱུར། འདིར་བཤད་པ། ཡོད་ཅེས་པ་ཡོད་མེད་ཅེས་པའང་། །​ཡོད་དེ་ཡོད་མེད་ཅེས་དེའང་ཡོད། །​སངས་རྒྱས་རྣམས་ཀྱིས་དགོངས་ན་[[129]](#footnote-148)ནི། །​གསུངས་པ་རྟོགས་པར་སླ་མ་ཡིན། །​ཡོད་དོ་ཞེས་གསུངས་པ་གང་ཡིན་པ་དེ་ཡང་བརྟག་པར་[[130]](#footnote-149)ཡོད་དོ། །​མེད་དོ་ཞེས་གསུངས་པ་གང་ཡིན་པ་དེ་ཡང་བརྟག་པར་[[131]](#footnote-150)ཡོད་དོ།[[132]](#footnote-151) །​ཡོད་མེད་ཅེས་པ་[[133]](#footnote-152)གང་ཡིན་པ་དེ་ཡང་བརྟག་པ་[[134]](#footnote-153)ཁོ་ནར་ཟད་དོ། །​སངས་རྒྱས་[[135]](#footnote-154)ཀྱིས་དགོངས་ཏེ་གསུངས་པ་རྣམས་ནི། རྣམ་པ་ཐམས་ཅད་དུ་རྟོགས་པར་[[136]](#footnote-155)སླ་བ་མ་ཡིན་ནོ། །​འདིར་སྨྲས་པ། འདི་ལ་གཟུགས་ནི་འབྱུང་བ་ལས་གྱུར་པ་ཡིན་པར་འདོད་དེ་ཡོད་ལ། ལྷག་མ་གཟུགས་ཅན་མ་ཡིན་པའི་ཕྱིར་[[137]](#footnote-156)ཆོས་རྣམས་ཀྱང་ཅི་རིགས་པར་ཡོད་དོ། །​འདིར་བཤད་པ། གལ་ཏེ་གཟུགས་འབྱུང་ལས་བྱུང་ན། །​ཡང་དག་མིན་ལས་གཟུགས་འབྱུང་འགྱུར། །​རང་གི་ངོ་བོ་ལས་མ་ཡིན། །​དེ་མེད་ཕྱིར་ན་[[138]](#footnote-157)གཞན་ལས་མིན། །​གལ་ཏེ་གཟུགས་འབྱུང་བ་ལས་གྱུར་པ་[[139]](#footnote-158)ཡིན་པར་འདོད་ན། དེ་ལྟ་[[140]](#footnote-159)ན་ནི་གཟུགས་ཡང་དག་པར་[[141]](#footnote-160)ཡིན་པ་ལས་བྱུང་བ་ཡིན་ཏེ། ཡང་དག་པ་མ་ཡིན་པ་ལས་ཞེས་བྱ་བ་ནི་བདག་མ་ཡིན་པ་ལས་བཤད་པ་ཡིན་ནོ། །​དེ་ལྟར་གཟུགས་ནི་རང་གི་ངོ་བོ་ལས་མ་ཡིན་པའོ། །​འདིར་སྨྲས་པ། དེ་དེ་བཞིན་ཏེ་རང་གི་ངོ་བོ་ལས་ནི་མ་ཡིན་ཏེ། གཞན་ལས་ཡིན་ཏེ་འབྱུང་བ་རྣམས་ནི་དེ་བཞིན་[[142]](#footnote-161)ནོ། །​འདིར་བཤད་པ། དེ་མེད་ཕྱིར་ན་གཞན་ལས་མིན། །​གཟུགས་དེ་གཞན་ལས་མ་ཡིན་ནོ། །​ཅིའི་ཕྱིར་ཞེ་ན། དེ་མེད་པའི་ཕྱིར་གཞན་དེ་མེད་པའི་ཕྱིར་རོ། །​ཇི་ལྟ་[[143]](#footnote-162)ཞེ་ན། འདི་ལྟར་རང་གི་ངོ་བོ་ཉིད་མ་གྲུབ་པའི་ཕྱིར་གཞན་ལས་ཤེས་[[144]](#footnote-163)བྱ་བ་མི་འཐད་དེ། མེད་པ་ནི་དེའི་གཞན་ལས་ཞེས་[[145]](#footnote-164)བྱ་བ་མི་འཐད། མེད་པ་དེའི་གཞན་ཞེས་བྱ་བ་མ་ཡིན་ནོ། །​གཞན་ཡང་། འབྱུང་བ་ཆེན་པོ་[[146]](#footnote-165)དེ་དག་ཉིད་མེད་པའི་ཕྱིར་ཏེ། འདི་ལ་མཚན་ཉིད་ལས་བྱུང་བ་རྣམས་འགྲུབ་པར་འདོད་ན་མཚན་ཉིད་དེ་ཡང་འབྱུང་བ་རྣམས་[[147]](#footnote-166)སྔོན་རོལ་དུ་འགྲུབ་པ་མི་འཐད་དོ། །​དེ་མ་གྲུབ་པའི་མཚན་གཞི་[[148]](#footnote-167)འབྱུང་བ་རྣམས་ཀྱང་མ་གྲུབ་བོ། །​གཅིག་པའང་[[149]](#footnote-168)བཞི་ནི་ཡོད་མིན་ཞིང་། །​བཞི་ལའང་གཅིག་ནི་ཡོད་མིན་ན། །​འབྱུང་བ་ཆེ་བཞི་མེད་བརྟེན་ནས། །​གཟུགས་ནི་ཇི་ལྟར་འགྲུབ་པར་འགྱུར། །​དེ་ལྟ་བས་ན། བཞི་ལའང་གཅིག་ཉིད་མེད་ལ། །​གཅིག་པའང་[[150]](#footnote-169)བཞི་ཉིད་མེད་པའི་ཕྱིར། །​འབྱུང་བ་ཆེན་པོ་བཞི་མེད་པ་ལ་བརྟེན་ནས། །​གཟུགས་ཇི་ལྟར་འགྲུབ་པར་འགྱུར། །​མེད་པ་ཞེས་བྱ་བ་ནི་ཡོད་པ་མ་ཡིན་པ་ཞེས་བཤད་པ་ཡིན་ནོ། །​གཞན་ཡང་། ཤིན་ཏུ་མི་འཛིན་ཕྱིར་གལ་ཏེ། །​རྟགས་ལས་ཤེ་ན་རྟགས་དེ་མེད། །​རྒྱུ་དང་རྐྱེན་ལས་བྱེད་[[151]](#footnote-170)ཕྱིར་རོ། །​ཡོད་ནའང་རྟགས་མེད་རིགས་མ་[[152]](#footnote-171)ཡིན། །​ཤིན་ཏུ་མི་འཛིན་པའི་ཕྱིར་གཟུགས་ནི་ཡོད་པ་མ་ཡིན་པ་ཉིད་དོ། །​ཅིའི་ཕྱིར་ཞེ་ན། ཤིན་ཏུ་མི་འཛིན་པའི་ཕྱིར་གཟུགས་ནི་ཤིན་ཏུ་མི་འཛིན་པ་ཉིད་དེ། གང་ལ་འཛིན་པ་མི་སྲིད་པ་དེ་ཇི་ལྟར་ཡོད་དོ་ཞེས་བྱ་བར་འགྱུར། འདི་ལ་འདི་སྙམ་དུ་རྟགས་[[153]](#footnote-172)ལས་ཏེ། གལ་ཏེ་འདིའི་རྟགས་གཟུགས་སོ་སྙམ་པའི་བློ་གཟུགས་ཅན་གྱི་བློ་ཡོད་ན་གཟུགས་ཞེས་བྱ་བ་འགྲུབ་པར་འགྱུར་ཏེ། གང་གི་ཕྱིར་དོན་མེད་པ་ལ་བློ་མི་འཇུག་པ་དེའི་ཕྱིར་རྟགས་བློ་ལ་གཟུགས་ཡོད་དོ་སྙམ་དུ་སེམས་ན། འདིར་བཤད་པ། གལ་ཏེ། རྟགས་ལས་ཤེ་ན་རྟགས་དེ་མེད། །​རྟགས་དེ་ནི་མེད་དེ་ཡོད་པ་མ་ཡིན་ནོ། །​ཅིའི་ཕྱིར་ཞེ་ན། རྒྱུ་དང་རྐྱེན་ལས་སྐྱེས་ཕྱིར་རོ། །​གང་གི་རྟགས་བློ་དེ་ནི་རྒྱུ་དང་རྐྱེན་རྣམས་ལས་སྐྱེས་པ་དེའི་ཕྱིར་དེ་མེད་དོ། །​གཞན་ཡང་། ཡོད་ནའང་རྟགས་མེད་རིགས་མ་ཡིན། །​གལ་ཏེ་[[154]](#footnote-173)གཟུགས་དེ་ཡོད་དུ་ཟིན་ན། ཡང་དེ་ལྟ་ན་ཡང་། གཟུགས་ཡོད་པའི་རྟགས་མེད་པའི་[[155]](#footnote-174)རིགས་པ་[[156]](#footnote-175)མ་ཡིན་ཏེ། རྟགས་ཡོད་པ་མ་ཡིན་པ་ནི་མི་རིགས་སོ། །​གཞན་ཡང་། གལ་ཏེ་གཟུགས་ནི་འཛིན་འགྱུར་ན། །​བདག་གི་རང་བཞིན་ཉིད་འཛིན་འགྱུར། །​མེད་ལས་[[157]](#footnote-176)རྐྱེན་ལས་སྐྱེས་པའི་བློས། །​གཟུགས་མེད་ཇི་ལྟར་འཛིན་པར་འགྱུར། །​གལ་ཏེ་གཟུགས་འཛིན་པར་གྱུར་ཏེ།[[158]](#footnote-177) །​དེ་ལྟ་ཡིན་ན་ནི་བདག་གི་རང་བཞིན་ཉིད་ཇི་ལྟ་བར་འགྱུར་ཏེ། རང་གི་བདག་ཉིད་ལ་འཛིན་པར་འགྱུར་རོ། །​ཞེས་བཤད་པ་ཡིན་ནོ། །​དེ་ཡང་མ་མཐོང་སྟེ་དེ་ཉིད་ཀྱིས་དེ་ལ་འཛིན་པ་ནི་མ་ཡིན་ནོ། །​གང་གི་ཕྱིར་[[159]](#footnote-178)རང་བཞིན་གྱིས་སྟོང་པ་དེའི་ཕྱིར་མེད་པ་རྐྱེན་ལས་སྐྱེས་པའི་བློ་དེས་གཟུགས་མེད་པ་ཇི་ལྟར་འཛིན་པར་འགྱུར། འདིར་སྨྲས་པ། མདོ་སྡེ་ལས་གཟུགས་འདས་པ་དང་མ་འོངས་པའི་གཟུགས་འཛིན་པ་མང་དུ་གསུངས་ཏེ། དེ་ལྟ་བས་ན་གཟུགས་འཛིན་པ་ནི་ཡོད་དོ། །​འདིར་བཤད་པ། གང་ཚེ་བློ་འབྱུང་སྐད་ཅིག་པས། །​གཟུགས་སྐྱེས་སྐད་ཅིག་མི་འཛིན་ན། །​དེ་ཡིས་[[160]](#footnote-179)འདས་དང་མ་འོངས་པའི། །​གཟུགས་ནི་ཇི་ལྟར་རྟོགས་པར་[[161]](#footnote-180)འགྱུར། །​འདི་ལ་གཟུགས་དང་བློ་འདི་གཉི་ག་ཡང་སྐད་ཅིག་ཡིན་པར་བསམས་ཏེ། གང་གི་ཚེ་བློ་བྱུང་བ་སྐད་ཅིག་[[162]](#footnote-181)ཡིན་པས་གཟུགས་སྐྱེས་པ་སྐད་ཅིག་[[163]](#footnote-182)མི་འཛིན་ན་འདས་པ་དང་མ་འོངས་པའི་གཟུགས་ཇི་ལྟར་རྟོགས་པར་[[164]](#footnote-183)འགྱུར་ཏེ། མི་སྲིད་པའི་ཕྱིར་རྟོགས་པར་[[165]](#footnote-184)མི་འགྱུར་རོ། །​ཇི་ལྟར་ཞེས་བྱ་བ་ནི་གསལ་བའི་དོན་ཡིན་པའི་ཕྱིར་རོ། །​རིགས་པ་འདི་[[166]](#footnote-185)ནི་གཟུགས་ཤིན་ཏུ་མི་འཛིན་ནོ། །​གཞན་ཡང་ཁ་དོག་དང་དབྱིབས་[[167]](#footnote-186)ཁས་བླངས་སུ་ཟིན་ཡང་གཟུགས་འཛིན་པར་མི་འཐད་པ་ཉིད་དོ། །​ཅིའི་ཕྱིར་ཞེ་ན། གང་ཚེ་ནམ་ཡང་ཁ་དོག་དབྱིབས། །​ཐ་དད་ཉིད་ནི་ཡོད་མ་ཡིན། །​ཐ་དད་གཅིག་ཏུ་འཛིན་པ་མེད། །​དེ་གཉིས་གཟུགས་སུ་གྲགས་ཕྱིར་རོ། །​གལ་ཏེ་ཁ་དོག་དང་དབྱིབས་གཉིས་[[168]](#footnote-187)ཐ་དད་[[169]](#footnote-188)ཉིད་དུ་གྱུར་ན་ནི། དེའི་ཕྱིར་དེ་གཉིས་ཐ་དད་དུ་འཛིན་པ་འཐད་པར་འགྱུར།[[170]](#footnote-189) གང་གི་ཚེ་ཁ་དོག་དང་དབྱིབས་དེ་དག་གཟུགས་ཡིན་པར་འདོད་པ་དེའི་ཚེ་འཐད་པར་མི་འགྱུར་རོ། །​གཞན་ཡང་། མིག་བློ་མིག་ལ་ཡོད་མིན་ཏེ། །​གཟུགས་ལ་ཡོད་མིན་བར་ནའང་མེད། །​མིག་དང་གཟུགས་ལ་བརྟེན་ནས་དེ། །​ཡོངས་སུ་རྟོག་པ་ལོག་པ་ཡིན། །​དེ་ནི་བརྟགས་ན་[[171]](#footnote-190)མིག་གི་བློ་ནི་མིག་ལ་ཡང་མེད། གཟུགས་ལ་ཡང་མེད། དེ་གཉི་གའི་བར་ན་ཡང་མེད་ན། དེ་ནི་མིག་དང་གཟུགས་ལ་བརྟེན་ནས་སྐྱེ་བར་ཡོངས་སུ་རྟོག་པ་དེ་ནི་ལོག་པ་ཡིན་ནོ། །​འདིར་སྨྲས་པ། མིག་ལ་སོགས་པའི་སྐྱེ་མཆེད་རྣམས་ནི་ཡོད།[[172]](#footnote-191) དེ་དག་གི་སྤྱོད་ཡུལ་བལྟ་བར་[[173]](#footnote-192)བྱ་བ་ལ་སོགས་པ་ཡོད་པ་ཡིན་ནོ། །​དེ་ལ་མིག་ནི་གཟུགས་ལ་ལྟ་ལ། རྣ་བ་ལ་སོགས་པ་ཡང་ཅི་རིགས་པར་དེ་དང་འདྲའོ། །​འདིར་བཤད་པ། གལ་ཏེ་མིག་བདག་མི་མཐོང་ན། །​དེ་གཟུགས་མཐོང་བར་ཇི་ལྟར་འགྱུར། །​དེ་ཕྱིར་མིག་དང་གཟུགས་བདག་མེད། །​སྐྱེ་མཆེད་ལྷག་མའང་དེ་དང་འདྲ། །​མིག་དེ་རང་བདག་ཉིད་ཀྱིས་སྟོང་། །​དེ་ནི་གཞན་བདག་ཉིད་ཀྱིས་སྟོང་། །​གཟུགས་ཀྱང་དེ་བཞིན་སྟོང་པ་སྟེ། །​སྐྱེ་མཆེད་ལྷག་མའང་དེ་བཞིན་སྟོང་། །​དེ་བཞིན་ཞེས་བྱ་བ་ནི། ཇི་ལྟར་གཟུགས་རང་གི་བདག་ཉིད་[[174]](#footnote-193)དང་གཞན་གྱི་བདག་ཉིད་ཀྱིས་སྟོང་པ་དེ་བཞིན་དུ་སྐྱེ་མཆེད་ལྷག་མ་ཡང་རང་གི་བདག་ཉིད་དང་གཞན་གྱི་བདག་ཉིད་ཀྱིས་སྟོང་ངོ། །​ཞེས་མཐུན་པར་བསྟན་ཏེ།[[175]](#footnote-194) དེ་ལྟ་བས་ན་གཟུགས་ནི་རང་གི་བདག་ཉིད་དང་གཞན་གྱི་བདག་ཉིད་ཀྱིས་སྟོང་པ་ཡིན་ནོ། །​གཞན་ཡང་།བརྟེན་ནས་བྱུང་བའི་ཕྱིར་ཡང་སྟོང་པ་ཡིན་ཏེ།[[176]](#footnote-195) འདི་ལ་གཟུགས་ཉིད་ཀྱིས་[[177]](#footnote-196)འབྱུང་བ་རྣམས་རྒྱུར་བྱས་ནས་གྲུབ་པ་དེ་ནི་བརྟེན་ནས་གྲུབ་པ་ཡིན་ལ། གང་ལ་བརྟེན་ནས་གྲུབ་པ་དེ་ནི་རང་གི་ངོ་བོ་མ་གྲུབ་སྟེ། དེ་ལྟ་བས་ན་གཟུགས་ནི་རང་གི་ངོ་བོས་སྟོང་པ་ཡིན་ནོ། །​གཞན་གྱི་བདག་ཉིད་ཀྱིས་ཀྱང་སྟོང་པ་ཡིན་ཏེ། དེའི་གཞན་ནི་མིག་དང་བློ་ཡིན་ནོ། །​བློ་དང་བཅས་པའི་མིག་དེ་ནི་ཡུལ་ཅན་ཡིན་ལ། གཟུགས་ནི་ཡུལ་ཏེ་[[178]](#footnote-197)ཡུལ་གང་ཡིན་པ་དེ་ནི་ཡུལ་ཅན་མ་ཡིན་ནོ། །​དེ་ལྟ་བས་ན་གཞན་གྱི་བདག་ཉིད་ཀྱིས་ཀྱང་སྟོང་ངོ། །​རྣམ་པ་གཅིག་ཏུ་ན་བློ་ནི་ནང་ཡིན་ལ་གཟུགས་ནི་སྤྱད་པར་བྱ་བ་དང་ཕྱི་རོལ་ཡིན་ཏེ། ནང་གི་མ་ཡིན་པ་དེའི་ཕྱིར་གཞན་གྱི་བདག་ཉིད་ཀྱིས་ཀྱང་སྟོང་ངོ། །​གང་ལས་ཤེ་ན། བློ་ཉིད་[[179]](#footnote-198)བརྟེན་ནས་བྱུང་བའི་ཕྱིར་ཏེ་ཇི་ལྟར་བརྟེན་གྲུབ་[[180]](#footnote-199)ཡིན་ཞེ་ན། བློ་ཉིད་ནི་རྟོགས་བྱས་[[181]](#footnote-200)ལ་སོགས་པ་ལ་བརྟེན་ནས་གྲུབ་པ་ཡིན་ནོ། །​གང་བརྟེན་ནས་[[182]](#footnote-201)གྲུབ་པ་དེ་ནི་རང་གི་[[183]](#footnote-202)བདག་ཉིད་དེ།[[184]](#footnote-203) དེ་ལྟ་བས་ན་བློ་དེ་ནི་རང་གི་བདག་ཉིད་མེད་དོ། །​དེའི་ཕྱིར་བློ་ནི་དོན་ཕྲ་མོ་ལ་སོགས་པ་འཛིན་པར་བྱེད་པ་ཡིན་ནོ་ཞེས་བྱ་བ་དེ་མི་རུང་ངོ། །​གཟུགས་ཀྱང་དེ་བཞིན་ཞེས་བྱ་བ་ནི་དེ་དང་མཚུངས་པ་སྟེ། ཇི་ལྟར་མིག་རང་གི་བདག་ཉིད་དང་། གཞན་གྱི་[[185]](#footnote-204)བདག་ཉིད་ཀྱིས་སྟོང་པ་དེ་བཞིན་དུ་གཟུགས་ཀྱང་རང་གི་བདག་ཉིད་དང་གཞན་གྱི་བདག་ཉིད་ཀྱིས་སྟོང་ངོ། །​གཟུགས་ཇི་ལྟར་རང་གི་བདག་ཉིད་དང་གཞན་གྱི་བདག་ཉིད་ཀྱིས་སྟོང་ངོ་ཞེ་ན། གང་ཕྱིར་དངོས་པོ་ཐམས་ཅད་ཀྱི། །​རང་བཞིན་ཀུན་ལ་ཡོད་མ་ཡིན། །​ཞེས་སྔར་བཤད་པ་ཡིན་ནོ།[[186]](#footnote-205) །​བརྟགས་ན་དངོས་པོ་ཐམས་ཅད་ཡོད་པ་མ་ཡིན་ཏེ། དངོས་པོ་ཐམས་ཅད་ཀྱི་རང་བཞིན་ཉིད་མེད་དོ་ཞེས་བྱ་བའི་ཐ་ཚིག་གོ། །​སྟོང་ཞེས་བྱ་བ་ནི་མི་དམིགས་པ་ཞེས་བྱ་བའི་ཐ་ཚིག་གོ། །​མིག་ནི་བརྟེན་ནས་བྱུང་བའི་ཕྱིར་སྟོང་སྟེ་མིག་ཉིད་ནི་བརྟེན་ནས་འགྲུབ་པ་ཡིན་ནོ།[[187]](#footnote-206) །​གང་བརྟེན་ནས་འགྲུབ་པ་[[188]](#footnote-207)དེ་ནི་རང་གི་བདག་ཉིད་དུ་མ་གྲུབ་པའི་ཕྱིར་དེ་ལྟ་བས་ན་མིག་ནི་རང་གི་བདག་ཉིད་ཀྱིས་[[189]](#footnote-208)སྟོང་ངོ། །​ཇི་སྟེ་[[190]](#footnote-209)གཞན་གྱི་བདག་ཉིད་དུ་ཡོད་པར་འདོད་ན་དེ་ཡང་མི་རུང་སྟེ། ཅིའི་ཕྱིར་ཞེ་ན། གང་ལ་རང་གི་བདག་ཉིད་མེད་པ་དེ་ལ་གཞན་གྱི་དངོས་པོ་[[191]](#footnote-210)ག་ལ་ཡོད་དེ་གཞན་གྱི་དངོས་པོ་ཡང་མེད་དོ། །​དེ་ལྟ་བས་ན་གཞན་གྱི་བདག་ཉིད་ཀྱིས་[[192]](#footnote-211)སྟོང་ངོ། །​རྣམ་པ་གཅིག་ཏུ་ན་གཞན་གྱི་བདག་ཉིད་ཀྱིས་ཀྱང་སྟོང་ཞེས་བྱ་བ་ནི་དེ་ཡང་དེའི་གཞན་གྱི་བློ་ཡིན་ཏེ། མིག་ནི་བློས་ཀྱང་སྟོང་ཞེས་བྱ་བའི་ཐ་ཚིག་གོ། །​ཅིའི་ཕྱིར་ཞེ་ན།མིག་ནི་ཤེས་པ་ཡོད་པ་མ་ཡིན་པའི་ཕྱིར་ཏེ། གང་གི་ཕྱིར་ཤེས་པ་མེད་པ་ནི་ཤེས་པ་ཡོད་པའི་བདག་ཉིད་དུ་འགྱུར་བར་འོས་པ་མ་ཡིན་པ་དེའི་ཕྱིར་གཞན་གྱི་བདག་ཉིད་ཀྱིས་ཀྱང་སྟོང་ངོ། །​གཞན་ཡང་བློ་ཉིད་སྟོང་པ་ཡིན་ནོ། །​འདིར་སྨྲས་པ། མིག་ནི་བདག་ཉིད་མཐོང་གི །​བློ་ནི་མ་ཡིན་ནོ། །​ཅིའི་ཕྱིར་ཞེ་ན། བློ་ནི་འཛིན་པར་བྱེད་པ་ཡིན་པའི་ཕྱིར་ཏེ། གང་གི་ཕྱིར་བློ་ནི་དོན་ཕྲ་མོ་ལ་སོགས་པ་འཛིན་པར་བྱེད་པ་དེའི་ཕྱིར་བློ་ཡིན་ལ། མིག་གིས་ནི་བདག་ཉིད་མཐོང་ངོ། །​འདི་ལྟ་སྟེ། མིག་ནི་འབྱུང་བ་དང་བའི་བདག་ཉིད་ཡིན་ཏེ། དེ་ནི་མིག་གི་རང་བཞིན་ཡིན་ནོ། །​དེ་འཛིན་པར་བྱེད་པའི་བློ་ཁོ་ན་ཡིན་ནོ། །​དེ་བཞིན་དུ་ཁ་དོག་དང་དབྱིབས་ཀྱི་ཁྱད་པར་གཟུགས་རྣམས་འཛིན་པར་བྱེད་པ་ཡང་བློ་ཁོ་ན་ཡིན་ཏེ། དེ་ལྟ་བས་ན། གལ་ཏེ་མིག་བདག་མི་མཐོང་ན། །​དེ་གཟུགས་མཐོང་བར་ཇི་ལྟར་འགྱུར། །​ཞེས་ཁྱོད་ཀྱིས་གང་སྨྲས་པ་དེ་མི་འཐད་དོ། །​འདིར་བཤད་པ། དེ་ནི་དེ་ལྟ་མ་ཡིན་ཏེ། ཅིའི་ཕྱིར་ཞེ་ན། མིག་དེ་རང་བདག་ཉིད་ཀྱིས་སྟོང་། །​དེ་ནི་གཞན་བདག་ཉིད་ཀྱིས་སྟོང་། །​དེ་བཞིན་གཟུགས་ཀྱིས་སྟོང་པ་སྟེ། །​སྐྱེ་མཆེད་ལྷག་མའང་དེ་བཞིན་སྟོང་། །​འདི་ལ་མིག་ནི་རང་གི་[[193]](#footnote-212)བདག་ཉིད་ཀྱིས་སྟོང་ངོ། །​རང་གི་བདག་ཉིད་ཅེས་བྱ་བ་ནི་རང་ཉིད་ཡིན་ནོ། །​གལ་ཏེ་མིག་གི་བདག་ཉིད་མི་[[194]](#footnote-213)མཐོང་ན་དེས་གཟུགས་མཐོང་བར་ཇི་ལྟར་འགྱུར། གང་གི་ཕྱིར་བདག་ཉིད་ཀྱང་མི་མཐོང་ན་གཟུགས་ཀྱང་མི་མཐོང་བ་དེའི་ཕྱིར་མིག་ནི་བདག་མེད་དེ་རང་བཞིན་མེད་དོ། །​ཞེས་བཤད་པ་ཡིན་ནོ། །​གཞན་ཡང་གཟུགས་ནི་བདག་མེད་དོ། །​མི་སྣང་བ་ནི་གཟུགས་མ་ཡིན་པ་ལྟར་སྐྱེ་མཆེད་ལྷག་མ་དེ་དང་འདྲ། རིམ་པ་དེ་ཉིད་ཀྱིས་སྐྱེ་མཆེད་ལྷག་མ་རྣམས་བདག་ཉིད་མེད་དེ་རང་བཞིན་མེད་པ་ཡིན་ནོ། །​གཞན་ཡང་། གལ་ཏེ་[[195]](#footnote-214)གཅིག་རེག་ལྷན་ཅིག་འགྱུར། །​དེ་ཚེ་གཞན་རྣམས་སྟོང་པ་ཡིན། །​སྟོང་པའང་མི་སྟོང་མི་སྟོན་[[196]](#footnote-215)ཏེ། །​མི་སྟོང་པ་ཡང་[[197]](#footnote-216)སྟོང་པ་མིན། །​གང་གི་ཚེ་[[198]](#footnote-217)སྐྱེ་མཆེད་གཅིག་རེག་པ་དང་ལྷན་ཅིག་ཏུ་[[199]](#footnote-218)གྱུར་པའི་ཚེ་གཞན་རྣམས་སྟོང་པ་ཡིན་ཏེ། སྟོང་པ་ཡིན་པའང་མི་སྟོང་པ་མི་བརྟེན་[[200]](#footnote-219)ལ། མི་སྟོང་པ་ཉིད་ཀྱང་སྟོང་པ་ཉིད་མི་བརྟེན་ཏོ། །​གཞན་ཡང་། གསུམ་པོ་ཡོད་མིན་མི་གནས་པའི། །​རང་བཞིན་འདུ་བ་ཡོད་མིན་པས། །​དེ་བདག་ཉིད་ཀྱིས་རེག་པ་མེད། །​དེ་ཕྱིར་ཚོར་བ་ཡོད་མ་ཡིན། །​གསུམ་པོ་ཡོད་པ་མ་ཡིན་པ་དེ་མེད་པ་མི་གནས་པའི་རང་བཞིན་རྣམས་ལ་འདུ་བ་མེད་དོ། །​འདུ་བ་མེད་པའི་ཕྱིར་དེའི་བདག་ཉིད་ཀྱིས་རེག་[[201]](#footnote-220)པ་མེད་དེ་དེ་[[202]](#footnote-221)ལས་བྱུང་བའི་རེག་པ་མེད་ཅེས་[[203]](#footnote-222)བཤད་པ་ཡིན་ནོ། །​རེག་པ་མེད་པའི་ཕྱིར་ཚོར་བ་མེད་དོ། །​གཞན་ཡང་། ནང་དང་ཕྱི་ཡི་སྐྱེ་མཆེད་ལ། །​བརྟེན་ནས་རྣམ་པར་ཤེས་པ་འབྱུང་། །​དེ་ལྟ་བས་ན་རྣམ་ཤེས་མེད། །​སྨིག་རྒྱུ་སྒྱུ་མ་བཞིན་དུ་སྟོང་། །​གང་གི་ཕྱིར་ཕྱི་དང་ནང་གི་སྐྱེ་མཆེད་ལ་བརྟེན་ནས་རྣམ་པར་ཤེས་པ་སྐྱེ་བའི་[[204]](#footnote-223)ཕྱིར་རྣམ་པར་ཤེས་པ་དེ་ཡང་མེད་དེ། སྨིག་རྒྱུ་སྒྱུ་མ་བཞིན་དུ་སྟོང་ངོ། །​དེ་ལ་འདི་སྙམ་དུ་རྣམ་པར་ཤེས་པ་རྣམ་པར་ཤེས་པ་[[205]](#footnote-224)བྱེད་པར་[[206]](#footnote-225)ཡོད་དོ་སྙམ་དུ་སེམས་ན་དེ་ཡང་མི་འཐད་དོ། །​ཅིའི་ཕྱིར་ཞེ་ན། རྣམ་ཤེས་རྣམ་ཤེས་བྱ་བརྟེན་ནས།[[207]](#footnote-226) །​འབྱུང་བས་ཡོད་མིན་ཤེས་པ་དང་། །​རྣམ་ཤེས་བྱ་མེད་ཕྱིར་དེའི་ཕྱིར། །​རྣམ་ཤེས་བྱེད་པ་མེད་པ་ཉིད། །​གང་གི་ཕྱིར་རྣམ་པར་ཤེས་པ་ནི་རྣམ་པར་ཤེས་པར་བྱ་བར་[[208]](#footnote-227)བརྟེན་ནས་འབྱུང་བ་དེའི་ཕྱིར་མེད་དོ། །​རྣམ་པར་ཤེས་པར་བྱ་བ་དང་རྣམ་པར་ཤེས་པ་མེད་པའི་ཕྱིར།རྣམ་པར་ཤེས་[[209]](#footnote-228)པ་ཡང་མེད་པ་ཉིད་དོ། །​འདིར་སྨྲས་པ། ཐམས་ཅད་མི་རྟག་གོ་ཞེས་གསུངས་ཏེ་ཐམས་ཅད་མི་རྟག་པར་བསྟན་པས་མི་སྟོང་པ་ཉིད་ཀྱང་བསྟན་པ་མཛད་པ་ཡིན་ནོ། །​འདིར་བཤད་པ། ཐམས་ཅད་མི་རྟག་མི་རྟག་པའམ། །​ཡང་ན་རྟག་པ་ཅི་ཡང་མེད། །​དངོས་ཡོད་རྟག་དང་མི་རྟག་ཉིད། །​ཡིན་ན་དེ་ལྟར་ག་ལ་ཡོད། །​ཐམས་ཅད་མི་རྟག་ཅེས་གསུངས་པ་ནི་འདིར་བརྗོད་པར་བཞེད་པ་ཤེས་པར་བྱ་སྟེ། གང་གི་ཕྱིར་མི་རྟག་པའམ་རྟག་པ་ནི་ཅི་ཡང་མེད་དོ། །​དངོས་པོ་ཡོད་ན་རྟག་པའམ་མི་རྟག་པ་ཉིད་ཡིན་ན། དངོས་པོ་དེ་དག་ག་ལ་ཡོད་དེ། མེད་དོ་ཞེས་བཤད་པ་ཡིན་ནོ། །​འདིར་སྨྲས་པ། འདི་ལྟར་མདོ་སྡེ་[[210]](#footnote-229)ལས་རྒྱས་པར་བསྟན་པས་འདོད་ཆགས་དང་ཞེ་སྡང་དང་གཏི་མུག་རྣམས་ནི་ཡོད་དོ། །​འདིར་བཤད་པ། སྡུག་དང་མི་སྡུག་ཕྱིན་ཅི་ལོག །​རྐྱེན་སྐྱེས་ཆགས་སྡང་གཏི་མུག་རྣམས། །​འབྱུང་སྟེ་དེ་ཕྱིར་རང་བཞིན་གྱིས། །​འདོད་ཆགས་ཞེ་སྡང་གཏི་མུག་མེད། །​གང་གི་ཕྱིར་སྡུག་པའི་རྐྱེན་དང་། མི་སྡུག་པའི་རྐྱེན་དང་། ཕྱིན་ཅི་ལོག་གི་རྐྱེན་ལས་འདོད་ཆགས་དང་ཞེ་སྡང་དང་གཏི་མུག་རྣམས་བྱུང་པ་[[211]](#footnote-230)དེའི་ཕྱིར་རང་བཞིན་གྱིས་འདོད་ཆགས་དང་ཞེ་སྡང་དང་གཏི་མུག་རྣམས་མེད་དོ། །​གཞན་ཡང་། གང་ཕྱིར་དེར་ཆགས་དེར་སྡང་དེར། །​རྨོངས་པ་དེ་ཕྱིར་དེ་དག་ནི། །​རྣམ་རྟོག་གིས་བསྐྱེད་རྣམ་རྟོག་ཀྱང་། །​ཡང་དག་ཉིད་དུ་ཡོད་མ་ཡིན། །​གང་གི་ཕྱིར་གཅིག་པོ་དེ་ཉིད་ལ་ཆགས། དེ་ཉིད་ལ་སྡང་། དེ་ཉིད་ལ་རྨོངས་པ་དེའི་ཕྱིར་འདོད་ཆགས་དང་ཞེ་སྡང་དང་གཏི་མུག་རྣམས་ནི་རྣམ་པར་རྟོག་པས་བསྐྱེད་པ་ཡིན་ནོ། །​གཞན་ཡང་། རྣམ་པར་རྟོག་པ་དག་ཀྱང་ཡང་དག་པ་མ་ཡིན་ཏེ། རྣམ་པར་རྟོག་པ་གང་དག་གིས་འདོད་ཆགས་དང་ཞེ་སྡང་དང་གཏི་མུག་རྣམ་པར་སྐྱེད་པར་[[212]](#footnote-231)བྱེད་པ་དེ་དག་ཀྱང་ཡང་དག་པར་མེད་དོ། །​ཇི་ལྟར་མེད་ཅེ་ན། དེ་བཤད་པ།རྣམ་བརྟག་བྱ་གང་དེ་ཡོད་མིན། །​བརྟག་བྱ་མེད་རྟོག་ག་ལ་ཡོད། །​དེ་ཕྱིར་རྐྱེན་ལས་སྐྱེས་པའི་ཕྱིར། །​བརྟག་བྱ་རྣམ་པར་རྟོག་པ་སྟོང་། །​རྣམ་པར་བརྟག་པར་བྱ་བ་གང་ཡིན་པ་དེ་ནི་མེད་དོ། །​རྣམ་པར་བརྟག་པར་བྱ་བ་མེད་ན་རྣམ་པར་རྟོག་པ་ཡོད་པར་ག་ལ་འགྱུར་ཏེ། རྐྱེན་ལས་སྐྱེས་པའི་ཕྱིར་རྣམ་པར་བརྟག་པར་བྱ་བ་ཡང་རང་བཞིན་གྱིས་སྟོང་ལ། རྣམ་པར་རྟོག་པ་ཡང་རང་བཞིན་གྱིས་སྟོང་ངོ། །​གཞན་ཡང་། ཡང་དག་མཐོང་ཕྱིར་ཕྱིན་ཅི་ལོག །​བཞི་ལས་སྐྱེས་པའི་མ་རིག་མེད། །​དེ་མེད་ཕྱིར་ན་འདུ་བྱེད་རྣམས། །​མི་འབྱུང་ལྷག་མའང་དེ་བཞིན་ནོ། །​དེ་ལྟར་ཡང་དག་པར་རྟོགས་པས་ཕྱིན་ཅི་ལོག་བཞི་ལས་སྐྱེས་པའི་མ་རིག་པ་མི་འབྱུང་ངོ། །​དེ་མེད་པའི་ཕྱིར་ན་མ་རིག་པ་དེ་མེད་པས་[[213]](#footnote-232)འདུ་བྱེད་རྣམས་མི་འབྱུང་སྟེ། དེ་བཞིན་དུ་ལྷག་མ་མི་འབྱུང་ངོ། །​གཞན་ཡང་། གང་བརྟེན་གང་སྐྱེས་དེ་དེ་ལས། །​སྐྱེས་དེ་དེ་མེད་མི་འབྱུང་ངོ། །​དངོས་དང་དངོས་མེད་འདུས་བྱས་དང་། །​འདུས་མ་བྱས་ཤིང་མྱ་ངན་འདས། །​གང་ལ་བརྟེན་ནས་གང་སྐྱེས་པ་དེ་ནི་དེ་ལས་སྐྱེས་པ་ཡིན་ཏེ་དེ་མེད་ན་མི་འབྱུང་ངོ།[[214]](#footnote-233) །​དངོས་དང་དངོས་པོ་མེད་པ་ཞི་བ་དང་། འདུས་བྱས་དང་འདུས་མ་བྱས་ཞི་བ་དང་། མྱ་ངན་ལས་འདས་པ་ཡིན་ནོ། །​གཞན་ཡང་། རྒྱུ་དང་རྐྱེན་ལས་སྐྱེས་དངོས་རྣམས། །​ཡང་དག་པར་ནི་རྟོག་པ་གང་། །​བརྟེན་པའི་དངོས་པོར་མངོན་པར་ཞེན་པ་དང་ལྟ་བ་དང་རྟོག་པ་དང་འཛིན་པ་དང་། [[215]](#footnote-234)དེ་ནི་སྟོན་པས་མ་རིག་གསུངས། །​དེ་ལས་ཡན་ལག་བཅུ་གཉིས་འབྱུང་། །​གཞན་ཡང་། [[216]](#footnote-235)ཡང་དག་མཐོང་ཕྱིར་དངོས་སྟོང་པར། །​ལེགས་ཤེས་མ་རིག་མི་འབྱུང་བ། །​དེ་ནི་མ་རིག་འགོག་པ་ཡིན། །​དེ་ཕྱིར་ཡན་ལག་བཅུ་གཉིས་འགག །​དངོས་པོ་དེ་དག་རང་བཞིན་གྱིས་[[217]](#footnote-236)སྟོང་པ་ཡང་དག་པ་ཇི་ལྟ་བ་བཞིན་དུ་ལེགས་པར་ཤེས་ན་[[218]](#footnote-237)མ་རིག་པ་ནི་འབྱུང་བ་དེ་ནི་མ་རིག་པ་འགོག་པ་ཡིན་ནོ། །​དེའི་ཕྱིར་ཡན་ལག་[[219]](#footnote-238)བཅུ་གཉིས་འགོག་གོ། །​ཅིའི་ཕྱིར་ཞེ་ན། འདུ་བྱེད་དྲི་ཟའི་གྲོང་ཁྱེར་དང་། །​སྒྱུ་མ་སྨིག་རྒྱུ་ཆུ་བུར་དང་། །​ཆུ་ཡི་དབུ་བ་མཚུངས་པ་སྟེ། །​རྨི་ལམ་མགལ་[[220]](#footnote-239)མེའི་འཁོར་ལོ་འདྲ། །​གང་གི་ཕྱིར་ཡོངས་སུ་བརྟགས་ནས་འདུ་བྱེད་རྣམས་སྒྱུ་མ་དང་། སྨིག་རྒྱུ་དང་། དྲི་ཟའི་གྲོང་ཁྱེར་དང་འདྲ་བ་དེའི་ཕྱིར་རང་བཞིན་གྱིས་སྟོང་པར་དེ་དག་ལེགས་པར་རྣམ་པར་ཤེས་པ་མ་[[221]](#footnote-240)རིག་པ་མི་འབྱུང་བ་དེ་ཉིད་མ་རིག་པ་འགོག་པ་ཡིན་ཏེ། དེའི་ཕྱིར་ཡན་ལག་བཅུ་གཉིས་འགག་པར་འགྱུར་རོ། །​རང་བཞིན་གྱིས་ནི་དངོས་འགག་[[222]](#footnote-241)མེད། །​འདི་ལ་དངོས་པོ་མེད་པའང་མེད། །​རྒྱུ་དང་རྐྱེན་ལས་སྐྱེས་པ་ཡི། །​དངོས་དང་དངོས་མེད་སྟོང་པ་ཡིན། །​བཙལ་ན་དོན་དམ་པར་རང་བཞིན་གྱིས་དངོས་པོ་འགའ་ཡང་མེད་ལ། འདི་ལ་དངོས་པོ་མེད་པ་འགའ་ཡང་མེད་དེ། རྒྱུ་དང་རྐྱེན་ལས་སྐྱེས་པའི་དངོས་པོ་དང་དངོས་པོ་མེད་པ་ནི་སྟོང་པ་ཡིན་ནོ། །​དངོས་པོ་ཐམས་ཅད་རང་བཞིན་གྱིས། །​སྟོང་པ་ཡིན་པས་དངོས་རྣམས་ཀྱིས། །​རྟེན་འབྱུང་དེ་ནི་དེ་བཞིན་གཤེགས། །​མཚུངས་པ་མེད་པར་[[223]](#footnote-242)ཉེ་བར་བསྟན། །​དངོས་པོ་ཐམས་ཅད་རང་བཞིན་གྱིས་སྟོང་པ་ཡིན་པས། དངོས་པོ་རྣམས་ཀྱི་བརྟེན་[[224]](#footnote-243)ནས་འབྱུང་བ་འདི་དེ་བཞིན་གཤེགས་པས་ཉེ་བར་བསྟན་ཏོ། །​དམ་པའི་དོན་ནི་དེར་ཟད་དོ། །​སངས་རྒྱས་བཅོམ་ལྡན་འདས་ཀྱིས་ནི། །​འཇིག་རྟེན་ཐ་སྙད་བརྟེན་ནས་སུ། །​སྣ་ཚོགས་ཐམས་ཅད་ཡང་དག་འཕགས།[[225]](#footnote-244) །​དོན་དམ་པར་ནི་རྟེན་ཅིང་འབྲེལ་བར་འབྱུང་བའི་དངོས་པོ་ཐམས་ཅད་རང་བཞིན་གྱིས་[[226]](#footnote-245)སྟོང་ངོ། །​ཞེས་བྱ་བ་དེར་ཟད་དོ། །​སངས་རྒྱས་བཅོམ་ལྡན་འདས་ཀྱིས་ནི་འཇིག་རྟེན་པའི་ཐ་སྙད་ལ་བརྟེན་ནས། སྣ་ཚོགས་མ་ལུས་པ་ཐམས་ཅད་ཡང་དག་པ་དེ་བཞིན་ཉིད་དུ་བརྟག་པར་[[227]](#footnote-246)ཟད་[[228]](#footnote-247)དོ། །​འཇིག་རྟེན་པ་ཡི་བསྟན་མི་འཇིག །​ཡང་དག་ཆོས་བསྟན་ཅི་ཡང་མེད། །​དེ་བཞིན་གཤེགས་བཤད་མ་རྟོགས་[[229]](#footnote-248)ནས། །​དེ་ཕྱིར་སྒྲུབ་རྟོག་མེད་འདིར་སྐྲག །​འཇིག་རྟེན་པའི་ཆོས་བཤད་པ་གང་ཡིན་པ་དེ་ཡང་མི་འཇིག་ལ། ཡང་དག་པར་ན་ནམ་ཡང་ཆོས་བསྟན་པར་མཛད་པ་མ་ཡིན་ནོ། །​དེ་ལྟར་བརྟེན་པའི་དོན་དམ་[[230]](#footnote-249)པར་མི་ཤེས་ཏེ། དེ་བཞིན་གཤེགས་པས་བཤད་པ་མ་རྟོགས་ནས་དེའི་ཕྱིར་རྨོངས་པ་རྣམས་སྒྲུབ་པ་རྟོག་པ་[[231]](#footnote-250)མེད་པ། མཚན་ཉིད་མེད་པ་འདི་ལ་སྐྲག་པར་འགྱུར་རོ། །​འདི་བརྟེན་[[232]](#footnote-251)འདི་འབྱུང་ཞེས་བྱ་བ་ནི།[[233]](#footnote-252) འཇིག་རྟེན་སྒྲུབ་འདི་འགོག་མི་མཛད། །​རྟེན་འབྱུང་གང་དེ་རང་བཞིན་མེད། །​ཇི་ལྟར་དེ་ཡོད་ཡང་དག་ངེས། །​འདི་ལ་བརྟེན་ནས་འདི་འབྱུང་ངོ། །​ཞེས་བྱ་བའི་འཇིག་རྟེན་པའི་སྒྲུབ་པ་འདི་ནི་མི་འགོག་གོ། །​བརྟེན་ནས་སྐྱེས་པ་གང་ཡིན་པ་འདི་ནི་རང་བཞིན་གྱིས་མེད་ན། གང་མེད་པ་དེ་ནི་ཇི་ལྟར་ཡོད་ཅེས་བྱ་བ་འདི་ནི་དེའི་ངེས་པ་ཡིན་ནོ། །​དད་ལྡན་ཡང་དག་ཚོལ་ལྷུར་ལེན། །​ཆོས་བསྟན་གང་ལའང་མི་བརྟེན་གང་། །​སྒྲུབ་འདིར་རིགས་[[234]](#footnote-253)པས་རྗེས་གཉེར་ཏེ། །​དངོས་དང་དངོས་མེད་སྤངས་ནས་ཞི། །​དད་པ་དང་ལྡན་པ་ཡང་དག་ཚོལ་བ་ལྷུར་ལེན་པ། ཆོས་བསྟན་པ་གང་ལ་ཡང་མི་བརྟེན་པ་འགག་ཞིག་[[235]](#footnote-254)བསྒྲུབ་པ་འདི་རིགས་པས་[[236]](#footnote-255)རྗེས་སུ་གཉེར་ཞིང་། རྗེས་སུ་འདོད་པ་ནི་དངོས་པོ་དང་དངོས་པོ་མེད་པ་སྤངས་ནས་ཞི་བར་འགྱུར་རོ། །​རྐྱེན་ཉིད་འདི་པ་འདི་ཤེས་ནས། །​ལྟ་ངན་དྲ་བའི་རྟོག་པ་ལྡོག །​ཆགས་རྨོངས་ཁོང་ཁྲོ་སྤང་[[237]](#footnote-256)ཕྱིར་ཏེ། །​མ་གོས་མྱ་ངན་འདས་ཉེར་འགྲོ། །​སྟོང་པ་ཉིད་བདུན་ཅུ་པའི་བཤད་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛི་ན་མི་ཏྲ་དང་། ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེ་ལ་སོགས་པས་ཞུས་ཏེ་གཏན་ལ་ཕབ་པའོ། །​ [[238]](#footnote-257)

1. ཤུ་ནྱཱ་ཏ་ སྣར་ཐང་། པེ་ཅིན། [↑](#footnote-ref-20)
2. སཔྟི་ཏ་པྲྀཏྟི སྣར་ཐང་། སཔྟི་ཏ་པྲིཏྟི། པེ་ཅིན། [↑](#footnote-ref-21)
3. བསྙད་ སྣར་ཐང་། པེ་ཅིན། [↑](#footnote-ref-22)
4. གསུང་གིས་ སྣར་ཐང་། པེ་ཅིན། [↑](#footnote-ref-23)
5. སངས་རྒྱས་གསུངས་ཀྱི་ སྣར་ཐང་། པེ་ཅིན། [↑](#footnote-ref-24)
6. རང་བཞིན་གྱིས་ སྣར་ཐང་། པེ་ཅིན། [↑](#footnote-ref-25)
7. ཅི་ སྣར་ཐང་། པེ་ཅིན། [↑](#footnote-ref-26)
8. དེའི་ སྣར་ཐང་། པེ་ཅིན། [↑](#footnote-ref-27)
9. རྒྱུའམ་ སྣར་ཐང་། པེ་ཅིན། [↑](#footnote-ref-28)
10. འགོག་ སྣར་ཐང་། པེ་ཅིན། [↑](#footnote-ref-29)
11. ཡོད་པ་ཡང་ སྣར་ཐང་། པེ་ཅིན། [↑](#footnote-ref-30)
12. མེད་པ་ཡང་ སྣར་ཐང་། པེ་ཅིན། [↑](#footnote-ref-31)
13. སྐྱེས་ སྣར་ཐང་། པེ་ཅིན། [↑](#footnote-ref-32)
14. སྐྱོ་བའི་ སྣར་ཐང་། [↑](#footnote-ref-33)
15. སྐྱེས་པ་ སྣར་ཐང་། པེ་ཅིན། [↑](#footnote-ref-34)
16. སྐྱེས་ སྣར་ཐང་། [↑](#footnote-ref-35)
17. ཕྱིར་སྐྱེ་བའི་ཚེ་ སྣར་ཐང་། པེ་ཅིན། [↑](#footnote-ref-36)
18. སུའང་ སྣར་ཐང་། པེ་ཅིན། [↑](#footnote-ref-37)
19. ཇི་ལྟར་ སྣར་ཐང་། པེ་ཅིན། [↑](#footnote-ref-38)
20. བརྟག་ སྣར་ཐང་། པེ་ཅིན། [↑](#footnote-ref-39)
21. འཕྱི་བར་བརྟག་ སྣར་ཐང་། པེ་ཅིན། [↑](#footnote-ref-40)
22. བརྟག་ སྣར་ཐང་། པེ་ཅིན། [↑](#footnote-ref-41)
23. འབྲས་བུ་ནི་ སྣར་ཐང་། པེ་ཅིན། [↑](#footnote-ref-42)
24. ཆར་ སྣར་ཐང་། པེ་ཅིན། [↑](#footnote-ref-43)
25. འཐད་པའི་ སྣར་ཐང་། [↑](#footnote-ref-44)
26. བྱུང་བ་ སྣར་ཐང་། པེ་ཅིན། [↑](#footnote-ref-45)
27. རྣམས་ སྣར་ཐང་། པེ་ཅིན། [↑](#footnote-ref-46)
28. དེ་ སྣར་ཐང་། པེ་ཅིན། [↑](#footnote-ref-47)
29. བཏགས་ སྣར་ཐང་། པེ་ཅིན། [↑](#footnote-ref-48)
30. དེའི་ སྣར་ཐང་། པེ་ཅིན། [↑](#footnote-ref-49)
31. ལོག་ཡིན་པས་ སྣར་ཐང་། ལོག་ཡིན་པར་ པེ་ཅིན། [↑](#footnote-ref-50)
32. སྦྱར་ སྣར་ཐང་། པེ་ཅིན། [↑](#footnote-ref-51)
33. གཞི་ སྣར་ཐང་། པེ་ཅིན། [↑](#footnote-ref-52)
34. མེད་མི་ སྣར་ཐང་། པེ་ཅིན། [↑](#footnote-ref-53)
35. བསྐྱེད་བྱེད་ སྣར་ཐང་། པེ་ཅིན། [↑](#footnote-ref-54)
36. གཉིས་ནི་ སྣར་ཐང་། པེ་ཅིན། [↑](#footnote-ref-55)
37. མེད་པར་ཡང་མེད་ སྣར་ཐང་། པེ་ཅིན། [↑](#footnote-ref-56)
38. བྱུང་བ་ སྣར་ཐང་། པེ་ཅིན། [↑](#footnote-ref-57)
39. འབྱུང་བ་ སྣར་ཐང་། པེ་ཅིན། [↑](#footnote-ref-58)
40. གྲུབ་པའང་ པེ་ཅིན། [↑](#footnote-ref-59)
41. དངོས་མི་ སྣར་ཐང་། པེ་ཅིན། [↑](#footnote-ref-60)
42. མེད་པར་ སྣར་ཐང་། པེ་ཅིན། [↑](#footnote-ref-61)
43. ། སྣར་ཐང་། པེ་ཅིན། [↑](#footnote-ref-62)
44. པོ་དང་། དངོས་པོ་ སྣར་ཐང་། པེ་ཅིན། [↑](#footnote-ref-63)
45. དང་བརྟེན་ སྣར་ཐང་། པེ་ཅིན། [↑](#footnote-ref-64)
46. འཇོག་པར་ སྣར་ཐང་། པེ་ཅིན། [↑](#footnote-ref-65)
47. ཕྱིར། སྣར་ཐང་། པེ་ཅིན། [↑](#footnote-ref-66)
48. དངོས་པོ་ སྣར་ཐང་། པེ་ཅིན། [↑](#footnote-ref-67)
49. ཉིད་ཀྱི་ སྣར་ཐང་། པེ་ཅིན། [↑](#footnote-ref-68)
50. རང་བཞིན་ སྣར་ཐང་། པེ་ཅིན། [↑](#footnote-ref-69)
51. ན། སྣར་ཐང་། པེ་ཅིན། [↑](#footnote-ref-70)
52. ཐམས་ཅད་ སྣར་ཐང་། པེ་ཅིན། [↑](#footnote-ref-71)
53. དང་ སྣར་ཐང་། པེ་ཅིན། [↑](#footnote-ref-72)
54. [↑](#footnote-ref-73)
55. འཐད་དེ། སྣར་ཐང་། པེ་ཅིན། [↑](#footnote-ref-74)
56. མི་རྟག་པ་ སྣར་ཐང་། པེ་ཅིན། [↑](#footnote-ref-75)
57. འཇིག་པའི་ཚེ་ སྣར་ཐང་། པེ་ཅིན། [↑](#footnote-ref-76)
58. མེད་པ་ སྣར་ཐང་། པེ་ཅིན། [↑](#footnote-ref-77)
59. དངོས་པོ་དང་དངོས་པོ་ སྣར་ཐང་། པེ་ཅིན། [↑](#footnote-ref-78)
60. དེ། དངོས་པོ་ སྣར་ཐང་། པེ་ཅིན། [↑](#footnote-ref-79)
61. དེའི་ སྣར་ཐང་། པེ་ཅིན། [↑](#footnote-ref-80)
62. ཡིན་ སྣར་ཐང་། པེ་ཅིན། [↑](#footnote-ref-81)
63. ན་ནི་ སྣར་ཐང་། པེ་ཅིན། [↑](#footnote-ref-82)
64. ལ། སྣར་ཐང་། པེ་ཅིན། [↑](#footnote-ref-83)
65. འགྱུར་བ་ སྣར་ཐང་། པེ་ཅིན། [↑](#footnote-ref-84)
66. གཉིས་ སྣར་ཐང་། པེ་ཅིན། [↑](#footnote-ref-85)
67. འདི་མི་ སྣར་ཐང་། པེ་ཅིན། [↑](#footnote-ref-86)
68. མེད་པ་དང་ སྣར་ཐང་། པེ་ཅིན། [↑](#footnote-ref-87)
69. འགོག་ཆད། སྣར་ཐང་། པེ་ཅིན། [↑](#footnote-ref-88)
70. ན་རྟག །​ སྣར་ཐང་། པེ་ཅིན། [↑](#footnote-ref-89)
71. དེ་ལྟ་བུ་ནི་ སྣར་ཐང་། [↑](#footnote-ref-90)
72. ཇི་སྐད་ སྣར་ཐང་། པེ་ཅིན། [↑](#footnote-ref-91)
73. །དངོས་པོ་མེད་པར་ཡང་དངོས་པོ་མེད་པ་མེད་པར་ཡང་། དངོས་པོ་ལ་མ་བརྟེན་པར་ཡང་། དངོས་པོ་མེད་པ་ལ་མ་བརྟེན་པར་ཡང་ཞེས་བཤད་པ་ཡིན་ནོ། །​འདིར་སྨྲས་པ། མཚན་གཞི་དང་མཚན་ཉིད་འབྲེལ་པའི་ཕྱིར་དངོས་པོ་རྣམས་ནི་ཡོད་དོ། །​འདིར་བཤད་པ། སྣར་ཐང་། པེ་ཅིན། [↑](#footnote-ref-92)
74. རང་གིས་ སྣར་ཐང་། པེ་ཅིན། [↑](#footnote-ref-93)
75. ཕན་ཚུན་ སྣར་ཐང་། པེ་ཅིན། [↑](#footnote-ref-94)
76. བྱེད་པ་ པེ་ཅིན། [↑](#footnote-ref-95)
77. ལྟ་ སྣར་ཐང་། པེ་ཅིན། [↑](#footnote-ref-96)
78. ཅི་ཡང་ སྣར་ཐང་། པེ་ཅིན། [↑](#footnote-ref-97)
79. རྣམ་པ་ སྣར་ཐང་། པེ་ཅིན། [↑](#footnote-ref-98)
80. །སྟེ་དེ་ སྣར་ཐང་། པེ་ཅིན། [↑](#footnote-ref-99)
81. གནས་པ་ སྣར་ཐང་། པེ་ཅིན། [↑](#footnote-ref-100)
82. བཟུང་བར་ སྣར་ཐང་། པེ་ཅིན། [↑](#footnote-ref-101)
83. བརྟགས་པ་ སྣར་ཐང་། པེ་ཅིན། [↑](#footnote-ref-102)
84. བརྟགས་པ་ སྣར་ཐང་། པེ་ཅིན། [↑](#footnote-ref-103)
85. གྲུབ་པོ། སྣར་ཐང་། པེ་ཅིན། [↑](#footnote-ref-104)
86. གྲུབ་ སྣར་ཐང་། པེ་ཅིན། [↑](#footnote-ref-105)
87. བཙལ་ན་ སྣར་ཐང་། པེ་ཅིན། [↑](#footnote-ref-106)
88. ངོ་བོར་ སྣར་ཐང་། པེ་ཅིན། [↑](#footnote-ref-107)
89. བྱས་ སྣར་ཐང་། པེ་ཅིན། [↑](#footnote-ref-108)
90. ཟིན་ཡང་ སྣར་ཐང་། པེ་ཅིན། [↑](#footnote-ref-109)
91. གནས་པའང་པའམ། སྣར་ཐང་། པེ་ཅིན། [↑](#footnote-ref-110)
92. གཉི་ག་ སྣར་ཐང་། པེ་ཅིན། [↑](#footnote-ref-111)
93. དེའི་ཕྱིར་ སྣར་ཐང་། པེ་ཅིན། [↑](#footnote-ref-112)
94. ངེས་པ་ སྣར་ཐང་། པེ་ཅིན། [↑](#footnote-ref-113)
95. ཐམས་ཅད་འུབ་ཅེས་ སྣར་ཐང་། པེ་ཅིན། [↑](#footnote-ref-114)
96. བསྡུས་ སྣར་ཐང་། པེ་ཅིན། [↑](#footnote-ref-115)
97. བྱ་བ་མ་ པེ་ཅིན། [↑](#footnote-ref-116)
98. གསུངས།ཏེ། སྣར་ཐང་། པེ་ཅིན། [↑](#footnote-ref-117)
99. [↑](#footnote-ref-118)
100. བསྐྱེད་ སྣར་ཐང་། པེ་ཅིན། [↑](#footnote-ref-119)
101. བརྟག་ སྣར་ཐང་། པེ་ཅིན། [↑](#footnote-ref-120)
102. པར་འགྱུར།སྡུག་བསྔལ་རྣམ་སྨིན་ཅན་མི་འགྱུར། །​དེ་ཕྱིར་ལས་ཀྱང་བདག་ཏུ་ སྣར་ཐང་། [↑](#footnote-ref-121)
103. འགྱུར།སྡུག་བསྔལ་རྣམ་སྨིན་ཅན་མི་འགྱུར། །​དེ་ཕྱིར་ལས་ཀྱང་བདག་ཏུ་འགྱུར། པེ་ཅིན། [↑](#footnote-ref-122)
104. རྟག་པར་ སྣར་ཐང་། རྟོག་པར་ པེ་ཅིན། [↑](#footnote-ref-123)
105. འགྱུར་ཏེ་ སྣར་ཐང་། པེ་ཅིན། [↑](#footnote-ref-124)
106. སྡུག་བསྔལ་ སྣར་ཐང་། པེ་ཅིན། [↑](#footnote-ref-125)
107. གང་ སྣར་ཐང་། པེ་ཅིན། [↑](#footnote-ref-126)
108. ཏེ།ཅིའི་ཕྱིར་ཞེ་ན། འདུ་བྱེད་རྣམས་ནི་སྒྱུ་མ་དང་། དྲི་ཟའི་གྲོང་ཁྱེར་སྨིག་རྒྱུ་འདྲ། སྣར་ཐང་། པེ་ཅིན། [↑](#footnote-ref-127)
109. ཉོན་མོངས་པའི་ སྣར་ཐང་། པེ་ཅིན། [↑](#footnote-ref-128)
110. ལུས་ལས་ སྣར་ཐང་། པེ་ཅིན། [↑](#footnote-ref-129)
111. ཆར་ སྣར་ཐང་། པེ་ཅིན། [↑](#footnote-ref-130)
112. རང་བཞིན་གྱི་ སྣར་ཐང་། པེ་ཅིན། [↑](#footnote-ref-131)
113. རང་བཞིན་ སྣར་ཐང་། པེ་ཅིན། [↑](#footnote-ref-132)
114. ལ་ལས་ སྣར་ཐང་། པེ་ཅིན། [↑](#footnote-ref-133)
115. སྟོང་པར་ སྣར་ཐང་། པེ་ཅིན། [↑](#footnote-ref-134)
116. ལས་ སྣར་ཐང་། པེ་ཅིན། [↑](#footnote-ref-135)
117. ཇི་ལྟར་ སྣར་ཐང་། པེ་ཅིན། [↑](#footnote-ref-136)
118. གང་ཅི་ཡང་ སྣར་ཐང་། པེ་ཅིན། [↑](#footnote-ref-137)
119. སྤྲུལ་པ་ སྣར་ཐང་། པེ་ཅིན། [↑](#footnote-ref-138)
120. །ཅི་ སྣར་ཐང་། པེ་ཅིན། [↑](#footnote-ref-139)
121. གཉི་ག་ སྣར་ཐང་། པེ་ཅིན། [↑](#footnote-ref-140)
122. བསྐྱེད་པའི། སྣར་ཐང་། པེ་ཅིན། [↑](#footnote-ref-141)
123. གྲུབ་ སྣར་ཐང་། པེ་ཅིན། [↑](#footnote-ref-142)
124. འདས་པ་ཐོབ་པ་ སྣར་ཐང་། པེ་ཅིན། [↑](#footnote-ref-143)
125. བྱེད་པ་པོ་ སྣར་ཐང་། པེ་ཅིན། [↑](#footnote-ref-144)
126. གལ་ཏེ་ལས་ སྣར་ཐང་། པེ་ཅིན། [↑](#footnote-ref-145)
127. བསྐྱེད་པའི་ སྣར་ཐང་། པེ་ཅིན། [↑](#footnote-ref-146)
128. འབྲས་བུ་སྡུག་པ་ སྣར་ཐང་། པེ་ཅིན། [↑](#footnote-ref-147)
129. དགོངས་ནས་ སྣར་ཐང་། པེ་ཅིན། [↑](#footnote-ref-148)
130. བརྟགས་པར་ སྣར་ཐང་། པེ་ཅིན། [↑](#footnote-ref-149)
131. བརྟགས་པར་ སྣར་ཐང་། པེ་ཅིན། [↑](#footnote-ref-150)
132. ཡོད། སྣར་ཐང་། པེ་ཅིན། [↑](#footnote-ref-151)
133. བྱ་བ་ སྣར་ཐང་། པེ་ཅིན། [↑](#footnote-ref-152)
134. རྟགས་པ་ སྣར་ཐང་། པེ་ཅིན། [↑](#footnote-ref-153)
135. སངས་རྒྱས་རྣམས་ སྣར་ཐང་། པེ་ཅིན། [↑](#footnote-ref-154)
136. རྟོགས་པ་ སྣར་ཐང་། པེ་ཅིན། [↑](#footnote-ref-155)
137. ཡིན་པའི་ སྣར་ཐང་། པེ་ཅིན། [↑](#footnote-ref-156)
138. ཕྱིར་ནས་ སྣར་ཐང་། པེ་ཅིན། [↑](#footnote-ref-157)
139. བྱུང་བ་ སྣར་ཐང་། པེ་ཅིན། [↑](#footnote-ref-158)
140. དེ་ལྟ་ཡིན་ སྣར་ཐང་། པེ་ཅིན། [↑](#footnote-ref-159)
141. ཡང་དག་པ་མ་ སྣར་ཐང་། པེ་ཅིན། [↑](#footnote-ref-160)
142. དེའི་གཞན་ སྣར་ཐང་། པེ་ཅིན། [↑](#footnote-ref-161)
143. ཇི་ལྟར་ སྣར་ཐང་། པེ་ཅིན། [↑](#footnote-ref-162)
144. ལས་ཞེས་ སྣར་ཐང་། པེ་ཅིན། [↑](#footnote-ref-163)
145. ལས་ཤེས་ སྡེ་དགེ། [↑](#footnote-ref-164)
146. བཞི་པོ་ སྣར་ཐང་། པེ་ཅིན། [↑](#footnote-ref-165)
147. རྣམས་ཀྱི་ སྣར་ཐང་། པེ་ཅིན། [↑](#footnote-ref-166)
148. ཕྱིར་མཚན་བཞི་ སྣར་ཐང་། པེ་ཅིན། [↑](#footnote-ref-167)
149. ལའང་ སྣར་ཐང་། པེ་ཅིན། [↑](#footnote-ref-168)
150. ལའང་ སྣར་ཐང་། པེ་ཅིན། [↑](#footnote-ref-169)
151. སྐྱེས་ སྣར་ཐང་། པེ་ཅིན། [↑](#footnote-ref-170)
152. རིགས་པ་ སྣར་ཐང་། པེ་ཅིན། [↑](#footnote-ref-171)
153. བཏགས་ སྣར་ཐང་། པེ་ཅིན། [↑](#footnote-ref-172)
154. [↑](#footnote-ref-173)
155. མེད་པ་ སྣར་ཐང་། པེ་ཅིན། [↑](#footnote-ref-174)
156. རིགས་ སྣར་ཐང་། པེ་ཅིན། [↑](#footnote-ref-175)
157. མེད་པ་ སྣར་ཐང་། པེ་ཅིན། [↑](#footnote-ref-176)
158. གྱུར་ན། སྣར་ཐང་། པེ་ཅིན། [↑](#footnote-ref-177)
159. ཕྱིར་བློ་དེ་ སྣར་ཐང་། པེ་ཅིན། [↑](#footnote-ref-178)
160. དེ་ཡི་ སྣར་ཐང་། པེ་ཅིན། [↑](#footnote-ref-179)
161. རྟོག་པར་ སྣར་ཐང་། པེ་ཅིན། [↑](#footnote-ref-180)
162. སྐད་ཅིག་པ་ སྣར་ཐང་། སྐད་ཅིག་མ་ པེ་ཅིན། [↑](#footnote-ref-181)
163. སྐད་ཅིག་པ་ སྣར་ཐང་། པེ་ཅིན། [↑](#footnote-ref-182)
164. རྟོག་པར་ སྣར་ཐང་། པེ་ཅིན། [↑](#footnote-ref-183)
165. རྟོག་པར་ སྣར་ཐང་། པེ་ཅིན། [↑](#footnote-ref-184)
166. འདིས་ སྣར་ཐང་། པེ་ཅིན། [↑](#footnote-ref-185)
167. དབྱིབས་སུ་ སྣར་ཐང་། པེ་ཅིན། [↑](#footnote-ref-186)
168. དབྱིབས་ སྣར་ཐང་། པེ་ཅིན། [↑](#footnote-ref-187)
169. དད་པ་ སྣར་ཐང་། པེ་ཅིན། [↑](#footnote-ref-188)
170. འགྱུརན། སྣར་ཐང་། པེ་ཅིན། [↑](#footnote-ref-189)
171. ནི་ སྣར་ཐང་། པེ་ཅིན། [↑](#footnote-ref-190)
172. ཡོདདེ། སྣར་ཐང་། པེ་ཅིན། [↑](#footnote-ref-191)
173. ལྟ་བར་ སྣར་ཐང་། པེ་ཅིན། [↑](#footnote-ref-192)
174. བདག་ཉིད་རང་ སྣར་ཐང་། པེ་ཅིན། [↑](#footnote-ref-193)
175. བསྟན་པ་སྟེ སྣར་ཐང་། བསྟན་པ་ཏེ། པེ་ཅིན། [↑](#footnote-ref-194)
176. ཡིན་ནོ། པེ་ཅིན། [↑](#footnote-ref-195)
177. ཉིད་ཀྱི་ སྣར་ཐང་། པེ་ཅིན། [↑](#footnote-ref-196)
178. ཡུལ་སྟེ་ སྣར་ཐང་། པེ་ཅིན། [↑](#footnote-ref-197)
179. ཉིད་གང་ལས་ སྣར་ཐང་། པེ་ཅིན། [↑](#footnote-ref-198)
180. གྲུབ་པ་ སྣར་ཐང་། པེ་ཅིན། [↑](#footnote-ref-199)
181. བྱ་བ་ཉིད་ སྣར་ཐང་། པེ་ཅིན། [↑](#footnote-ref-200)
182. བརྟེན་ པེ་ཅིན། [↑](#footnote-ref-201)
183. རང་གིས་ སྣར་ཐང་། [↑](#footnote-ref-202)
184. ཉིད་ཀྱིས་མ་གྲུབ་སྟེ། སྣར་ཐང་། པེ་ཅིན། [↑](#footnote-ref-203)
185. གཞན་གྱིས་ སྣར་ཐང་། པེ་ཅིན། [↑](#footnote-ref-204)
186. བརྟག་པ་བཤད་པ་སྔར་བྱས་ཟིན་ཏོ སྣར་ཐང་། རྟག་པ་བཤད་པ་སྔར་བྱས་ཟིན་ཏོ། པེ་ཅིན། [↑](#footnote-ref-205)
187. གྲུབ་པའི་ཕྱིར་རོ། སྣར་ཐང་། པེ་ཅིན། [↑](#footnote-ref-206)
188. གྲུབ་པ་ སྣར་ཐང་། པེ་ཅིན། [↑](#footnote-ref-207)
189. བདག་ཉིད་ཀྱི་ སྣར་ཐང་། པེ་ཅིན། [↑](#footnote-ref-208)
190. ཅི་སྟེ་ སྣར་ཐང་། པེ་ཅིན། [↑](#footnote-ref-209)
191. དངོས་ སྣར་ཐང་། པེ་ཅིན། [↑](#footnote-ref-210)
192. བདག་ཉིད་ཀྱི་ སྣར་ཐང་། པེ་ཅིན། [↑](#footnote-ref-211)
193. རང་གིས་ སྣར་ཐང་། [↑](#footnote-ref-212)
194. བདག་ཉིད་ནི་ སྣར་ཐང་། [↑](#footnote-ref-213)
195. གང་ཚེ་ སྣར་ཐང་། པེ་ཅིན། [↑](#footnote-ref-214)
196. སྟེན་ སྣར་ཐང་། པེ་ཅིན། [↑](#footnote-ref-215)
197. སྟོང་པ་འང་ སྣར་ཐང་། པེ་ཅིན། [↑](#footnote-ref-216)
198. གང་གི་ སྣར་ཐང་། པེ་ཅིན། [↑](#footnote-ref-217)
199. ལྷན་ཅིག་ སྣར་ཐང་། པེ་ཅིན། [↑](#footnote-ref-218)
200. བསྟེན་ སྣར་ཐང་། པེ་ཅིན། [↑](#footnote-ref-219)
201. ཀྱི་རིག་ སྣར་ཐང་། ཀྱི་རེག་ པེ་ཅིན། [↑](#footnote-ref-220)
202. དེ་ སྣར་ཐང་། པེ་ཅིན། [↑](#footnote-ref-221)
203. མེད་དོ་ཞེས་ སྣར་ཐང་། པེ་ཅིན། [↑](#footnote-ref-222)
204. སྐྱེ་བ་དེའི་ སྣར་ཐང་། པེ་ཅིན། [↑](#footnote-ref-223)
205. ཤེས་པར་ སྣར་ཐང་། པེ་ཅིན། [↑](#footnote-ref-224)
206. པ་ སྣར་ཐང་། པེ་ཅིན། [↑](#footnote-ref-225)
207. བརྟེན་ན། སྣར་ཐང་། པེ་ཅིན། [↑](#footnote-ref-226)
208. བྱ་བ་ལ་ སྣར་ཐང་། པེ་ཅིན། [↑](#footnote-ref-227)
209. ཤེས་པར་བྱེད་ སྣར་ཐང་། པེ་ཅིན། [↑](#footnote-ref-228)
210. མདོ་ སྣར་ཐང་། པེ་ཅིན། [↑](#footnote-ref-229)
211. འབྱུང་པ་ སྣར་ཐང་། པེ་ཅིན། [↑](#footnote-ref-230)
212. བསྐྱེད་པར་ སྣར་ཐང་། པེ་ཅིན། [↑](#footnote-ref-231)
213. མེད་པ་ སྣར་ཐང་། པེ་ཅིན། [↑](#footnote-ref-232)
214. འབྱུང་། སྣར་ཐང་། པེ་ཅིན། [↑](#footnote-ref-233)
215. པ་ སྣར་ཐང་། པེ་ཅིན། [↑](#footnote-ref-234)
216. ། །​ པེ་ཅིན། [↑](#footnote-ref-235)
217. རང་བཞིན་ སྣར་ཐང་། པེ་ཅིན། [↑](#footnote-ref-236)
218. ཤེས་ནས་ སྣར་ཐང་། པེ་ཅིན། [↑](#footnote-ref-237)
219. ལ་ སྡེ་དགེ། [↑](#footnote-ref-238)
220. འགལ་ སྣར་ཐང་། པེ་ཅིན། [↑](#footnote-ref-239)
221. ན་མ་ སྣར་ཐང་། པེ་ཅིན། [↑](#footnote-ref-240)
222. འགགས་ སྣར་ཐང་། པེ་ཅིན། [↑](#footnote-ref-241)
223. མེད་པས་ སྣར་ཐང་། པེ་ཅིན། [↑](#footnote-ref-242)
224. རྟེན་ སྣར་ཐང་། པེ་ཅིན། [↑](#footnote-ref-243)
225. བརྟགས། སྣར་ཐང་། པེ་ཅིན། [↑](#footnote-ref-244)
226. རང་བཞིན་གྱི་ སྣར་ཐང་། པེ་ཅིན། [↑](#footnote-ref-245)
227. བརྟགས་པར་ སྣར་ཐང་། པེ་ཅིན། [↑](#footnote-ref-246)
228. མཛད་ སྣར་ཐང་། པེ་ཅིན། [↑](#footnote-ref-247)
229. གཤེགས་པ་བཤད་རྟོག་ སྣར་ཐང་། གཤེགས་པ་བཤད་རྟོག་ས་ པེ་ཅིན། [↑](#footnote-ref-248)
230. དོན་རྣམ་ སྣར་ཐང་། པེ་ཅིན། [↑](#footnote-ref-249)
231. རྟོགས་པ་ སྣར་ཐང་། པེ་ཅིན། [↑](#footnote-ref-250)
232. རྟེན་ སྣར་ཐང་། པེ་ཅིན། [↑](#footnote-ref-251)
233. བྱ་བའི། སྣར་ཐང་། པེ་ཅིན། [↑](#footnote-ref-252)
234. འདི་རིགས་ སྣར་ཐང་། པེ་ཅིན། [↑](#footnote-ref-253)
235. གང་ཞིག་ སྣར་ཐང་། པེ་ཅིན། [↑](#footnote-ref-254)
236. རིག་པས་ སྣར་ཐང་། པེ་ཅིན། [↑](#footnote-ref-255)
237. སྤངས་ སྣར་ཐང་། པེ་ཅིན། [↑](#footnote-ref-256)
238. །བརྡའ་སྤྲོད་པ་ཆེན་པོ་བསྟན་བཅོས་ཐམས་ཅད་འཆད་པར་བཞེད་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​། སྣར་ཐང་། པེ་ཅིན། [↑](#footnote-ref-257)