༄༅། །​སྲིད་པ་ལས་འདས་པའི་གཏམ།༄༅༅། །​རྒྱ་གར་སྐད་དུ། བྷཱ་[[1]](#footnote-20)བ་སཾ་ཀྲཱན་ཏ་པ་རི་ཀ་ཐཱ། བོད་སྐད་དུ། སྲིད་པ་ལས་འདས་པའི་གཏམ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ།[[2]](#footnote-21) །​དངོས་མེད་དངོས་ལས་མི་སྐྱེ་སྟེ། །​དངོས་མེད་ལས་ཀྱང་སྐྱེ་མ་ཡིན། །​དངོས་པོ་རྟག་ཏུ་སྐྱེ་བ་སྟེ། །​དངོས་འཁྲུལ་ནམ་མཁའི་མེ་ཏོག་བཞིན། །​མཁའ་དང་འདྲ་བའི་ཆོས་ཡོད་ན། །​གཞན་ནི་མཁའ་དང་འདྲ་བ་སྐྱེ། །​བརྟེན་ནས་ཐམས་ཅད་མཁའ་དང་འདྲ། །​དེ་ནས་སྲིད་པ་མེད་པ་ཅན། །​ངོ་བོ་ཉིད་ཀྱིས་[[3]](#footnote-22)ལས་མེད་ཅིང་། །​རྒྱུ་མེད་འབྲས་བུ་ཡོད་མ་ཡིན། །​འདི་དག་ཐམས་ཅད་མེད་པ་སྟེ། །​འཇིག་རྟེན་པ་མེད་འཇིག་པ་[[4]](#footnote-23)མེད། །​མ་སྐྱེས་པ་ཡི་དངོས་པོ་གང་། །​ཇི་ལྟར་གཞན་ཞིག་སྐྱེད་པར་འགྱུར། །​འཇིག་རྟེན་དང་པོར་མ་བྱུང་སྟེ། །​འགའ་ཞིག་གིས་ཀྱང་སྤྲུལ་པ་མིན།[[5]](#footnote-24) །​ཟླ་བ་སེང་གེའི་གྲོང་ཁྱེར་བཞིན། །​འཇིག་རྟེན་དོན་མེད་གྱི་ན་འཁྱམས།[[6]](#footnote-25) །​འཇིག་རྟེན་རྣམ་པར་རྟོག་ལས་འབྱུང་། །​རྣམ་རྟོག་སེམས་ལས་ཡང་དག་འབྱུང་།[[7]](#footnote-26) །​སེམས་ནི་ལུས་ལ་བརྟེན་པ་སྟེ། །​དེ་ཕྱིར་ལུས་ནི་རྣམ་དཔྱད་དོ། །​གཟུགས་ནི་སྟོང་པ་ཚོར་བ་རང་བཞིན་མེད། །​འདུ་ཤེས་མེད་དེ་འདུ་བྱེད་ཡོད་མ་ཡིན། །​འབྱུང་བ་སྤངས་ནས་སེམས་དང་སེམས་བྱུང་མེད། །​དེ་ཕྱིར་ལུས་ནི་རྟོག་བྲལ་ངོ་བོ་ཡིན། །​སེམས་མེད་ཆོས་རྣམས་དེ་དག་མེད། །​ལུས་མེད་ཁམས་རྣམས་[[8]](#footnote-27)ཡོད་མ་ཡིན། །​གཉིས་སུ་མེད་པའི་ལས་འདི་ནི། །​དེ་ཉིད་རིག་པ་[[9]](#footnote-28)རྣམས་ཀྱིས་བསྟན། །​འདི་དག་ཐམས་ཅད་དམིགས་མེད་པར། །​གཉིས་སུ་མེད་པར་བསྟན་པ་ཡིན། །​བློ་ནི་དམིགས་པ་མེད་བྱས་ནས། །​དམིགས་པ་མེད་པར་འབྱུང་བར་འགྱུར། །​སྦྱིན་དང་ཚུལ་ཁྲིམས་བཟོད་བརྩོན་འགྲུས། །​བསམ་གཏན་ལ་སོགས་བརྟེན་བྱས་ནས། །​ཡུན་མི་རིང་བའི་དུས་ཀྱིས་ནི། །​བྱང་ཆུབ་དམ་པ་ཐོབ་པར་འགྱུར། །​ཐབས་དང་ཤེས་རབ་ལ་གནས་ཏེ། །​སེམས་ཅན་རྣམས་ལ་བརྩེ་བར་བྱ། །​མྱུར་བ་ཁོ་ནར་ཐམས་ཅད་མཁྱེན། །​ཐོབ་པར་འགྱུར་བར་ཐེ་ཚོམ་མེད། །​འདི་དག་ཐམས་ཅད་མིང་ཙམ་སྟེ། །​འདུ་ཤེས་ཙམ་ལ་རབ་ཏུ་གནས། །​རྗོད་པར་བྱེད་ལས་ཐ་དད་པའི། །​བརྗོད་པར་བྱ་བ་ཡོད་མ་ཡིན། །​ཆོས་རྣམས་ཐམས་ཅད་མིང་མེད་དེ། །​བདག་མེད་པར་ཡང་ཡོངས་སུ་གསལ། །​ཡང་དག་མིན་པའི་ཆོས་འདི་དག །​རྣམ་པར་རྟོག་པས་ཀུན་ནས་བསླང་། །​གང་གིས་སྟོང་པ་ཞེས་བརྟགས་པའི། །​རྟོག་པ་དེ་ཡང་འདིས་སྟོང་ངོ། །​མིག་གིས་གཟུགས་རྣམས་མཐོང་བར་ནི། །​དེ་ཉིད་གསུངས་པས་གང་བཤད་པ། །​ལོག་པར་ཞེན་པའི་འཇིག་རྟེན་ལ། །​ཀུན་རྫོབ་བདེན་པར་བརྗོད་པ་ཡིན། །​གང་དུ་ཚོགས་པར་མཐོང་བ་ནི། །​འདྲེན་པས་སྟོན་པར་བྱེད་པ་ཡིན། །​བློ་དང་ལྡན་པས་དོན་དམ་གྱི། །​ཉེ་བར་བརྟགས་པའི་ས་དེ་གསུངས། །​མིག་གིས་གཟུགས་ནི་མི་མཐོང་སྟེ། །​ཡིད་ཀྱིས་ཆོས་རྣམས་མི་རིག་གོ། །​འཇིག་རྟེན་པ་ཡི་ཡུལ་མིན་གང་། །​འདི་ནི་མཆོག་ཏུ་བདེན་པའོ། །​མིག་མེད་གཟུགས་ཀྱང་ཡོད་མིན་ཞིང་། །​སྣང་བ་ཡིད་ལ་བྱེད་པ་མེད། །​སེམས་ནི་རྨི་ལམ་བཞིན་དུ་འཁྲུལ། །​ཐམས་ཅད་ཡོད་མིན་མེད་པའང་མིན། །​སྲིད་པ་ལས་འདས་པའི་གཏམ་སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།ཁ་ཆེའི་པཎྜི་ཏ་ཤྲཱི་ར་ཐ་[[10]](#footnote-29)དང་། ལོ་ཙཱ་བ་དགེ་སློང་གྲགས་འབྱོར་ཤེས་རབ་ཀྱིས་བསྒྱུར་བའོ། །​

1. །བྷ་ སྣར་ཐང་། པེ་ཅིན། [↑](#footnote-ref-20)
2. འཚལ། སྣར་ཐང་། [↑](#footnote-ref-21)
3. ཉིད་ཀྱི་ སྣར་ཐང་། པེ་ཅིན། [↑](#footnote-ref-22)
4. འཇིགས་པ་ སྣར་ཐང་། པེ་ཅིན། [↑](#footnote-ref-23)
5. ཡིན། སྣར་ཐང་། པེ་ཅིན། [↑](#footnote-ref-24)
6. འབྱམས ཅོ་ནེ། འཁྱམ། སྣར་ཐང་། པེ་ཅིན། [↑](#footnote-ref-25)
7. འབྱུང་བྱུང་། སྣར་ཐང་། པེ་ཅིན། [↑](#footnote-ref-26)
8. རྣམ་ སྣར་ཐང་། པེ་ཅིན། [↑](#footnote-ref-27)
9. རིགས་པ་ སྣར་ཐང་། པེ་ཅིན། [↑](#footnote-ref-28)
10. ཐཱ་ སྣར་ཐང་། པེ་ཅིན། [↑](#footnote-ref-29)