༄༅། །​རྗེ་བཙུན་མ་འཕགས་མ་སྒྲོལ་མ་ལ་ཕྱག་འཚལ་ལོ། །​སྒྲོལ་མ་ལས་ཀྱི་སྦྱོར་བ་ཡིས། །​བསྲུང་བའི་ཆོག་བྱ་བ་ནི། །​བདེ་བའི་སྟན་ལ་[[1]](#footnote-20)འདུག་ནས་ནི། །​རང་གི་སྙིང་གར་[[2]](#footnote-21)ས་བོན་བསམ། །​དེ་ལས་སྤྲོས་པའི་འོད་ཟེར་གྱིས། །​བླ་མ་དང་བཅས་སངས་རྒྱས་ནི། །​བདག་གི་མདུན་དུ་གསལ་བྱས་ལ། །​འོད་ཟེར་དེ་ལས་བྱུང་བ་ཡི།[[3]](#footnote-22) །​མེ་ཏོག་སོགས་ཀྱིས་མཆོད་པར་བྱ། །​དེ་ནས་སྡིག་བཤགས་ལ་སོགས་བྱ། །​དེ་ནས་ལྷ་རུ་བསྒོམ་[[4]](#footnote-23)བྱ་སྟེ། །​དང་པོར་ཆོས་རྣམས་སྟོང་པར་བསྒོམ། །​དེ་འོག་པད་[[5]](#footnote-24)འདབ་བརྒྱད་པ་[[6]](#footnote-25)དང་། །​ཟླ་བའི་དབུས་སུ་ཡི་གེ་ཏཱཾ། །​ས་བོན་དེ་ལས་ཨུཏྤ་ལ། །​ལྟེ་བར་ཏཱཾ་གིས་མཚན་པར་བསྒོམ། །​ཨུཏྤལ་ཏཱཾ་བཅས་གྱུར་པ་ལས། །​བདག་ཉིད་སྒྲོལ་མའི་གཟུགས་སུ་བསྒོམ། །​ཕྱག་གཡས་མི་[[7]](#footnote-26)འཇིགས་སྟེར་བའོ། །​གཡོན་པ་ཨུཏྤལ་བསྣམས་པ་ནི། །​འདབ་མ་རྣ་བར་[[8]](#footnote-27)མ་རེག་པའོ། །​སྐུ་མདོག་ལྗང་སྔོན་དག་ཏུ་བསྒོམ། །​དེ་ལྟར་བདག་ཉིད་བསྐྱེད་པའི་མཐར། །​ཡན་ལག་དྲུག་ཏུ་དགོད་པ་ནི། །​ཨོཾ་[[9]](#footnote-28)ཏཱ་རེ་སྭཱ་ཧཱ། ཨོཾ་ཏུཏྟཱ་རེ་སྭཱ་ཧཱ། ཨོཾ་[[10]](#footnote-29)ཏུ་རེ་སྭཱ་ཧཱ། ཨོཾ་[[11]](#footnote-30)ཏུ་སྭཱ་ཧཱ། ཨོཾ་[[12]](#footnote-31)རེ་སྭཱ་ཧཱ། ཨོཾ་[[13]](#footnote-32)ཏཱ་རེ་ནི་[[14]](#footnote-33)སྭཱ་ཧཱ་ཞེས་བྱ་བ་རྣམས་མིག་དང་། རྣ་བ་དང་། སྣ་དང་། ལྕེ་དང་། སྙིང་ག་[[15]](#footnote-34)དང་། སྤྱི་བོར་གོ་རིམས་[[16]](#footnote-35)བཞིན་དགོད་དོ། །​དེ་ནས་སྙིང་གར་[[17]](#footnote-36)པདྨ་འདབ་མ་བརྒྱད་ཀྱི་ལྟེ་བ་ལ་ཨ་ལས་ཟླ་བའི་དཀྱིལ་འཁོར། དེའི་སྟེང་དུ་ས་བོན་ཏཱཾ་[[18]](#footnote-37)ལྗང་གུ་[[19]](#footnote-38)བསམས་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ་ཞེས་སྔགས་སུམ་འབུམ་ཡན་ཆོད་དུ་ཅི་ནུས་སུ་བཟླས་སོ། །​དེ་ནས་འཁོར་ལོ་བསམ་པ་ནི། །​ལྟེ་བ་དང་བཅས་རྩིབས་བརྒྱད་ལ། །​མུ་ཁྱུད་བསྐོར་བ་སྙིང་གར་[[20]](#footnote-39)བསམ། །​འཁོར་ལོ་ཁ་དོག་ལྗང་སྔོན་ནོ།[[21]](#footnote-40) །​འཁོར་ལོའི་དབུས་ཀྱི་ལྟེ་བ་ལ། །​ཐོག་མའི་ཨོཾ་[[22]](#footnote-41)དང་ཐ་མའི་ཧཱ། །​མིང་དང་སྤེལ་ཏེ་བསྒོམ་པར་བྱ། །​བསྲུང་བ་ཨོཾ་ལྷ་སྦྱིན་[[23]](#footnote-42)ལ་རཀྵ་ཧཱ་ཞེས་པ་བསྒོམ། །​ཏཱ་རེ་ཏུཏྟཱ་རེ་སྭཱ་[[24]](#footnote-43)ཞེས་པ་རྣམས་ནི། ཤར་སོགས་རྩིབས་ལ་རིམ་བཞིན་དགོད། །​རང་གི་ལུས་ལ་འཁོར་ལོ་ནི། །​ཡིག་འབྲུ་རྣམས་ཀྱང་ལྗང་སྔོན་ནོ། །​དེ་ལྟར་བསྒོམ་པ་གོམས་བྱས་ནས། །​བདག་ཉིད་སྒྲོལ་མའི་སྐུ་དང་ནི། །​སྔགས་དང་བཅས་པའི་འཁོར་ལོ་ལས། །​སྤྲོས་པའི་འོད་ཟེར་དག་གིས་ནི། །​བསྒྲུབ་བྱའི་ལུས་ལ་དགང་བར་བྱ། །​བསྲུང་བའི་སྐབས་སུ་ཕྲེང་བའི་སྔགས། །​ཨོཾ་[[25]](#footnote-44)ཏཱ་རེ་ཏུཏྟཱ་རེ་ཏུ་རེ་ལྷ་[[26]](#footnote-45)སྦྱིན་ལ་རཀྵ་རཀྵ་སྭཱ་ཧཱ་ཞེས་པས་བསྲུང་བའི་ལས་ལ་ནི། ཁྱད་པར་དུ་ནི་བྱ་བར་གསུངས། །​སྦྱོར་བ་དེ་ཡིས་རྒྱལ་པོ་ཡི། །​བཙོན་ར་ལ་སོགས་བསྲུང་བར་བྱ། །​སྒྲོལ་མ་ལས་ཀྱི་སྦྱོར་བ་ཡིས། །​ལས་རྣམས་ཡང་དག་བསྒྲུབ་བྱ་སྟེ།[[27]](#footnote-46) །​ནད་སོགས་ཞི་བའི་ལས་དང་ནི། །​དབང་དུ་བྱ་བའི་སྦྱོར་བ་ལའང་། །​ཆོ་ག་གོང་མ་དེ་ཉིད་ལས། །​འཁོར་ལོ་ལ་སོགས་ཁ་དོག་དང་། །​སྔགས་ཀྱི་སྤེལ་བ་བསྟན་པར་བྱ། །​རང་གི་ལས་དང་མཐུན་པར་བྱ། །​སྒྲོལ་མ་ཡི་ནི་ཏིང་འཛིན་གྱིས། །​ལས་གཞན་དག་ཀྱང་བྱ་བར་ནུས། །​བསྒྲུབ་བྱ་ཤེས་རབ་ཞན་པ་[[28]](#footnote-47)དང་། །​ལེ་ལོ་ཅན་སོགས་རྣམས་ལ་ནི། །​གོང་མའི་ཆོ་ག་དེ་ཉིད་ལས། །​གཞན་དུ་བྱ་བར་བསྟན་པ་དེ།[[29]](#footnote-48) །​འཁོར་ལོ་སྔ་[[30]](#footnote-49)མ་དེ་ཉིད་ལས། །​སྔགས་རྣམས་གཡོན་སྐོར་[[31]](#footnote-50)དག་ཏུ་དགོད། །​མུ་ཁྱུད་ལ་ཡང་ཨ་སོགས་དགོད། །​དེ་ལྟར་བསྒོམ་དང་བཟླས་བྱས་ན། །​བློ་དམན་རྣམས་ནི་བློ་ལྡན་འགྱུར། །​གཞན་ཡང་སྦྱོར་བ་བྱ་བ་ནི། །​འདི་ལྟ་བུར་ཡང་བསྟན་པ་ཡིན། །​གྲོ་ག་ལ་སོགས་གཞི་ལ་ནི། །​འཁོར་ལོ་གོང་མ་ལྟར་བྲིས་ནས། །​ལུས་ལ་བཅང་པར་བྱས་ན་ཡང་། །​དེ་ཙམ་གྱིས་ཀྱང་བསྲུང་བར་འགྱུར། །​ཐུགས་རྗེ་ཆེན་པོ་འཕགས་མ་སྒྲོལ་མའི་སྒྲུབ་ཐབས་སྤྱིའི་མངོན་པར་རྟོགས་པ་ཞེས་བྱ་བ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ། །​

1. ལས་ པེ་ཅིན། [↑](#footnote-ref-20)
2. སྙིང་ཁར་ སྣར་ཐང་། ཀར་ པེ་ཅིན། [↑](#footnote-ref-21)
3. བྱུང་བ་ཡིས། པེ་ཅིན། [↑](#footnote-ref-22)
4. སྒོམ་ པེ་ཅིན། [↑](#footnote-ref-23)
5. པདྨ་ སྣར་ཐང་། པེ་ཅིན། [↑](#footnote-ref-24)
6. བརྒྱད་ སྣར་ཐང་། པེ་ཅིན། [↑](#footnote-ref-25)
7. གཡས་མ་ པེ་ཅིན། [↑](#footnote-ref-26)
8. བ་ སྣར་ཐང་། པེ་ཅིན། [↑](#footnote-ref-27)
9. ཨཱོཾ་ སྣར་ཐང་། [↑](#footnote-ref-28)
10. །ཨཱོཾ་ སྣར་ཐང་། [↑](#footnote-ref-29)
11. །ཨཱོཾ་ སྣར་ཐང་། [↑](#footnote-ref-30)
12. །ཨཱོཾ་ སྣར་ཐང་། [↑](#footnote-ref-31)
13. །ཨཱོཾ་ སྣར་ཐང་། [↑](#footnote-ref-32)
14. ནཱི་ པེ་ཅིན། [↑](#footnote-ref-33)
15. སྙིང་ཁ་ སྣར་ཐང་། [↑](#footnote-ref-34)
16. རིམ་ སྣར་ཐང་། [↑](#footnote-ref-35)
17. སྙིང་ཁར་ སྣར་ཐང་། [↑](#footnote-ref-36)
18. ཏཾ་ སྣར་ཐང་། [↑](#footnote-ref-37)
19. ཁུ་ སྣར་ཐང་། [↑](#footnote-ref-38)
20. སྙིང་ཁར་ སྣར་ཐང་། [↑](#footnote-ref-39)
21. སྔོན་ནི། སྣར་ཐང་། [↑](#footnote-ref-40)
22. ཨཱོཾ་ སྣར་ཐང་། [↑](#footnote-ref-41)
23. ཨཱོཾ་ལྷ་སྦྱིན་ སྣར་ཐང་། ཨོཾ་ལྷས་བྱིན་ པེ་ཅིན། [↑](#footnote-ref-42)
24. ཨཱོཾ་ སྣར་ཐང་། [↑](#footnote-ref-43)
25. ལྷས་བྱིན་ པེ་ཅིན། [↑](#footnote-ref-44)
26. ལྷས་ པེ་ཅིན། [↑](#footnote-ref-45)
27. བསྒྲུབ་ཡིས། སྣར་ཐང་། [↑](#footnote-ref-46)
28. གཞན་པ་ སྣར་ཐང་། [↑](#footnote-ref-47)
29. བསྟན་པ་སྟེ། སྣར་ཐང་། [↑](#footnote-ref-48)
30. ལྔ་ སྣར་ཐང་། [↑](#footnote-ref-49)
31. བསྐོར་ པེ་ཅིན། [↑](#footnote-ref-50)