༄༅། །​འཕགས་པ་སཱ་ལུ་ལྗང་པའི་ཚིག་ལེའུར་བྱས་པ།༄༅༅། །​རྒྱ་གར་སྐད་དུ། ཨཱརྱ་ཤཱ་ལི་སྟམྦ་ཀ་ཀཱ་རི་ཀཱ། བོད་སྐད་དུ། འཕགས་པ་སཱ་ལུ་[[1]](#footnote-20)ལྗང་པའི་ཚིག་ལེའུར་བྱས་པ། འཕགས་པ་འཇམ་དཔལ་ལ་ཕྱག་འཚལ་ལོ། །​ཡོན་ཏན་མཐའ་ཡས་བསམ་མི་ཁྱབ། །​རྫོགས་པའི་སངས་རྒྱས་ཐུགས་རྗེའི་བདག །​རབ་བཏུད་སཱ་ལུ་[[2]](#footnote-21)ལྗང་པ་ཡི། །​ཚིག་ལེའུར་བྱས་པ་[[3]](#footnote-22)བཤད་པར་བྱ། །​ཐུབ་པ་རྒྱལ་པོའི་ཁབ་ཀྱི་ནི། །​བྱ་རྒོད་ཅེས་པའི་རི་བོ་ལ། །​དགེ་སློང་མང་[[4]](#footnote-23)དང་བྱང་ཆུབ་སེམས། །​ཚོགས་དང་ཡང་དག་ཐབས་ཅིག་[[5]](#footnote-24)བཞུགས། །​སཱ་ལུ་[[6]](#footnote-25)ལྗང་པ་ལ་གཟིགས་ནས། །​རྒྱུ་དང་རྐྱེན་ལས་བྱུང་བ་སྟེ། །​རྒྱུ་དང་རྐྱེན་སྐྱེས་དེ་བཞིན་དུ། །​ཡན་ལག་བཅུ་གཉིས་རིམ་འབྱུང་བ། །​གང་གིས་རྟེན་འབྲེལ་ཞེས་མཐོང་བ། །​ཆོས་དང་སངས་རྒྱས་མཐོང་ངོ་ཞེས། །​དགེ་སློང་རྣམས་ལ་འདི་[[7]](#footnote-26)གསུངས་ནས། །​འདྲེན་པ་ཅང་མི་གསུང་བར་བཞུགས། །​དགེ་སློང་ཤཱ་རིའི་བུས་ཐོས་ནས། །​བྱམས་པའི་དྲུང་དུ་སོང་ནས་ནི། །​བྱམས་པ་དེང་འདིར་དེ་བཞིན་གཤེགས། །​འདི་གསུངས་དོན་རྣམས་མ་ཕྱེ་བར། །​ཅང་མི་གསུང་པར་བཞུགས་གྱུར་ན།[[8]](#footnote-27) །​དེའི་དོན་ཇི་ལྟར་རྟོགས་པར་བྱ། །​རྟེན་ཅིང་འབྲེལ་དང་ཆོས་གང་ཡིན། །​སངས་རྒྱས་ཀྱང་ནི་གང་ཞིག་ཡིན། །​ཇི་ལྟར་རྟེན་འབྲེལ་མཐོང་བ་ནི། །​ཆོས་དང་སངས་རྒྱས་མཐོང་བ་ཡིན། །​བདག་གི་ཐེ་ཚོམ་འདིར་སྨོས་ཞེས། །​[[9]](#footnote-28)ཤཱ་རིའི་བུ་ཡིས་མ་ཕམ་སྨྲས། །​བྱམས་པ་ཤིན་ཏུ་བསྒོམ་པའི་[[10]](#footnote-29)བདག །​བྱམས་པས་གཏན་ལ་དབབ་པ་སྨྲས། །​ཡན་ལག་བཅུ་གཉིས་མ་རིག་སོགས། །​འཆི་བ་ལ་ཐུག་གོ་རིམ་བཞིན། །​དེ་ལྟ་བས་ན་སྡུག་བསྔལ་གྱི། །​ཕུང་པོ་འབའ་ཞིག་འབྱུང་བར་འགྱུར། །​ཆོས་ལམ་ཡན་ལག་བརྒྱད་པ་དང་། །​འབྲས་བུ་མྱ་ངན་འདས་པའོ། །​དེ་ལྟར་ཐམས་ཅད་ཐུགས་ཆུད་ཕྱིར། །​ཆོས་སྐྱེས་སངས་རྒྱས་ཞེས་བྱ་སྟེ། །​དེ་སྐད་ཅེས་བྱ་འཕགས་མཐོང་བས། །​གང་གིས་མཐོང་བ་དེས་མཐོང་ངོ། །​གང་ཞིག་སྲོག་ལ་སོགས་བྲལ་བ། །​ཉེར་ཞི་[[11]](#footnote-30)ལ་ཐུག་བཅས་པར་ནི། །​རྟེན་འབྲེལ་ཆོས་དང་སངས་རྒྱས་དག །​དྲི་མེད་པ་ཡི་བློས་མཐོང་བ། །​རྟེན་འབྲེལ་ཞེས་པའི་མཚན་ཉིད་ནི། །​རྒྱུ་བཅས་ལ་སོགས་ཚིག་དང་ལྡན། །​སངས་རྒྱས་བྱུང་རུང་མ་བྱུང་རུང་། །​ཆོས་ཉིད་འདི་ནི་གནས་པ་ཡིན། །​ཕྱི་དང་དེ་བཞིན་ནང་གི་ནི། །​རྒྱུ་དང་རྐྱེན་ནི་རྣམ་གཉིས་ཏེ། །​ཕྱི་རོལ་རྒྱུ་ནི་ས་བོན་སོགས། །​རྐྱེན་ནི་རྣམ་པ་དྲུག་ཏུ་བསྟན། །​ས་བོན་མྱུ་གུ་སྡོང་བུ་སོགས། །​ཇི་ལྟར་འབྲས་བུ་འཇུག་པ་བརྗོད། །​རྐྱེན་ནི་ས་ལ་སོགས་པ་སྟེ། །​དུས་ལ་ཐུག་པ་[[12]](#footnote-31)གོ་རིམ་བཞིན། །​རྟེན་དང་རླན་[[13]](#footnote-32)དང་སྨིན་པ་[[14]](#footnote-33)དང་། །​འབྲུ་འཕེལ་དང་ནི་གོ་འབྱེད་དང་། །​འགྱུར་བ་དག་ནི་དེ་རྣམས་ཀྱི། །​བྱ་བ་ཇི་བཞིན་འཇུག་པའོ། །​རྐྱེན་རྣམས་ཚོགས་པ་མེད་ན་ནི། །​ས་བོན་ཡོད་ཀྱང་མྱུག་སོགས་མེད། །​ས་བོན་མེད་པ་ཉིད་ཡིན་ན། །​རྐྱེན་རྣམས་ཡོད་ཀྱང་དེ་དང་འདྲ། །​རྒྱུ་དང་དེ་བཞིན་རྐྱེན་རྣམས་ནི། །​ངར་འཛིན་ལ་སོགས་བྲལ་བ་སྟེ། །​རྒྱུ་དང་རྐྱེན་ནི་ཚོགས་པ་ལས། །​ལས་ཀྱི་འབྲས་བུ་ཆུད་ཟ་མེད། །​བདག་ལས་མ་ཡིན་གཞན་ལས་མིན། །​གཉིས་དང་བྱེད་པོ་དུས་ལས་[[15]](#footnote-34)མིན། །​དེ་བཞིན་དབང་ཕྱུག་སོགས་བྱས་མིན། །​རང་བཞིན་ལས་མིན་རྒྱུ་མེད་མིན། །​རྒྱུ་དང་རྐྱེན་གྱིས་འཇུག་པ་ཡང་།[[16]](#footnote-35) །​ཐོག་མ་མེད་པའི་དུས་ཅན་སྣང་། །​རྒྱུ་ལྔ་དག་གིས་ཕྱི་རོལ་གྱི།[[17]](#footnote-36) །​རྟེན་ཅིང་འབྲེལ་པར་འབྱུང་བར་བཞེད། །​རྟག་[[18]](#footnote-37)པར་མ་ཡིན་ཆད་པར་མིན། །​འཕོ་བར་མ་ཡིན་རྒྱུ་ཆུང་ལས། །​འབྲས་བུ་ཆེན་པོ་འགྲུབ་པ་དང་། །​འདྲ་བར་རྗེས་སུ་འགྲོ་ཕྱིར་ཡང་། །​མྱུ་གུ་ས་བོན་ལྟར་མི་འདོད། །​རྒྱུ་མེད་མྱུ་གུ་སྐྱེ་བའང་མེད། །​འགག་དང་སྐྱེ་བ་མགོ་མཉམ་སྟེ། །​སྲང་མདའི་མགོ་མཇུག་མཐོ་དམན་བཞིན། །​དེ་བཞིན་ནང་གི་རྒྱུ་དང་ནི། །​རྐྱེན་གྱིས་རྣམ་པ་གཉིས་སུ་བཞེད། །​འདིའི་[[19]](#footnote-38)རྒྱུ་དང་པོ་མ་རིག་པ། །​ཐ་མ་འཆི་ཡིན་གོ་རིམ་བཞིན། །​ཡན་ལག་བཅུ་གཉིས་ཉོན་མོངས་ལས། །​སྐྱེ་བཅས་བདག་ཉིད་ཆ་གསུམ་ནི། །​རྒྱུ་དང་རྐྱེན་ལས་བྱུང་བ་སྟེ། །​བྱེད་པ་ལ་སོགས་རྣམ་པར་སྤངས། །​གལ་ཏེ་དང་པོ་མ་རིག་མེད། །​ཐ་མ་འཆི་བ་འབྱུང་མི་འགྱུར། །​དེ་དག་ལས་གཞན་བདག་དང་ནི། །​བདག་གིས་ཞེས་པ་གང་ནའང་མེད། །​དང་པོ་མ་རིག་བྱུང་ན་ནི། །​ཐ་མ་འཆི་བའང་སྣང་བར་འགྱུར། །​དེ་ལྟར་འདི་ནི་ནང་གི་རྒྱུ། །​འདི་ཡི་རྐྱེན་ནི་རྣམ་པ་དྲུག །​ཐ་མ་རྣམ་ཤེས་ཐོག་མ་ས། །​ནང་གི་རྐྱེན་དུ་འདོད་པ་ཡིན། །​སྲ་དང་རྗེས་སུ་སྡུད་པ་དང་། །​སྨིན་དང་དབུགས་འཕེལ་གོ་འབྱེད་ཉིད། །​ཤེས་དང་གཟུགས་ཀྱི་རྗེས་འཇུག་པ། །​རྣམ་ཤེས་ལྔ་དང་ལྡན་པ་དང་། །​དེ་ན་ཉོན་མོངས་ཅན་ཡིད་ཀྱང་། །​འདི་རྣམས་ནང་གི་རྐྱེན་ཡིན་ནོ། །​ཁམས་རྣམས་འདུས་པར་གྱུར་པ་ལས། །​ལུས་ནི་སྐྱེ་བར་འདོད་པ་ཡིན། །​དེ་དག་བདག་དང་བདག་གི་ཞེས། །​རྣམ་རྟོག་སྐྱེ་བ་[[20]](#footnote-39)མེད་པར་འདོད། །​དེ་དག་ཡོད་ན་སྐྱེ་འགྱུར་ཏེ། །​དེ་དག་མེད་ན་འབྱུང་བ་མེད། །​དེ་རྣམས་བདག་སོགས་མི་ལྡན་ལ།[[21]](#footnote-40) །​གཞན་ཡང་སུའི་[[22]](#footnote-41)ཡང་མ་ཡིན་ནོ། །​གང་གཅིག་རིལ་སོགས་འདུ་ཤེས་པ། །​དེ་ནི་མ་རིག་སྲིད་གསུམ་སྒྲིབ། །​མི་ཤེས་པས་ནི་འདོད་ཆགས་དང་། །​ཞེ་སྡང་གཏི་མུག་མངོན་དུ་བྱེད། །​དེ་ལས་འདུ་བྱེད་དངོས་པོ་ནི། །​རྣམ་པར་རིག་པའི་[[23]](#footnote-42)རྣམ་ཤེས་འབྱུང་། །​རྣམ་ཤེས་ལྷན་ཅིག་འབྱུང་བ་ནི། །​གཟུགས་ཅན་མ་ཡིན་ཕུང་པོ་བཞི། །​མིང་[[24]](#footnote-43)དང་གཟུགས་ལ་བརྟེན་ནས་ནི། །​དབང་པོ་སྐྱེ་མཆེད་འབྱུང་བར་འགྱུར། །​ཡུལ་དང་དབང་པོ་རྣམ་པར་ཤེས། །​འདུས་པ་ལས་ནི་རེག་པ་འབྱུང་། །​རེག་བྱུང་[[25]](#footnote-44)ཚོར་བར་ཤེས་བྱ་སྟེ། །​དེ་བཞིན་ཚོར་བྱུང་སྲིད་[[26]](#footnote-45)པའོ། །​སྲེད་འཕེལ་ཉེ་བར་ལེན་པ་སྟེ། །​ལེན་པ་ལས་ནི་སྲིད་པ་འབྱུང་། །​སྲིད་ལས་ཕུང་[[27]](#footnote-46)འབྱུང་སྐྱེ་བ་སྟེ། །​དེ་བཞིན་སྐྱེ་ལས་རྒས་པའོ། །​དེ་བཞིན་རྒས་པའི་ཕུང་མེད་པ། །​དེ་ནི་འཆི་བ་ཞེས་བརྗོད་དོ། །​རྨོངས་པ་འཆི་[[28]](#footnote-47)ལས་མྱ་ངན་ཏེ། །​སྲིད་[[29]](#footnote-48)དང་བཅས་པའི་གདུང་བ་ཉིད། །​མྱ་ངན་ལས་ནི་བརྗོད་པ་གང་། །​དེ་ནི་སྨྲེ་སྔགས་[[30]](#footnote-49)འདོན་ཞེས་བྱ། །​སྨྲེ་སྔགས་[[31]](#footnote-50)འདོན་པ་ལས་བྱུང་བ། །​རྣམ་པར་ཤེས་པ་ཚོགས་ལྔ་ཡི།[[32]](#footnote-51) །​སིམ་པ་མ་ཡིན་སྡུག་བསྔལ་བརྗོད། །​ལུས་ཀྱི་བདེ་བའི་གེགས་བྱེད་པའོ། །​ཡིད་ལ་བྱེད་པའི་སྡུག་བསྔལ་ནི། །​ཡིད་ལ་ཉེ་བར་གནོད་བྱེད་པ། །​དེ་ཡིད་མི་བདེར་ཤེས་བྱ་སྟེ། །​གང་གཞན་ཉེ་བའི་ཉོན་མོངས་རྒྱུ། །​མུན་མངོན་ཤེས་དང་མིང་[[33]](#footnote-52)གཟུགས་[[34]](#footnote-53)ནི། །​སྐྱེ་མཆེད་རེག་མྱོང་སྐོམ་པའི་ཕྱིར། །​སྲེད་ལས་ལེན་དང་སྲིད་སྐྱེ་[[35]](#footnote-54)དང་། །​སྨིན་དང་འཇིག་དང་མྱ་ངན་ཕྱིར། །​ཚིག་སོགས་ལུས་ལ་གནོད་པ་དང་། །​སེམས་ཡིད་མི་བདེའི་ཕྱིར་དང་ནི། །​ཉོན་མོངས་ཕྱིར་ནི་མིང་[[36]](#footnote-55)དོན་མཐུན། །​གོ་རིམ་བཞིན་དུ་བསྟན་པ་ཡིན། །​ཡང་དེ་ཁོ་ན་ཡོངས་མ་ཤེས། །​མ་རིག་ལ་སོགས་གོ་རིམ་བཞིན། །​སྔ་མ་སྔ་མ་ལས་ཕྱི་མ། །​སྐྱེ་བ་དག་ཏུ་ཡང་བརྗོད་དོ།[[37]](#footnote-56) །​ཡན་ལག་བཅུ་གཉིས་གསུམ་འཇུག་པ། །​འདི་ནི་རྟག་[[38]](#footnote-57)ཆད་ཐོག་མེད་སྐྱེད།[[39]](#footnote-58) །​ཆུ་བོའི་རྒྱུན་བཞིན་འཇུག་པ་ཡིས། །​ཐོག་མ་མེད་པའི་དུས་ཅན་འཇུག །​འོན་ཀྱང་བཞི་པོ་འདི་དག་ནི། །​རྒྱུ་ནི་སྡུད་པར་བྱེད་པ་སྟེ། །​མ་རིག་སྲེད་ལས་རྣམ་པར་ཤེས། །​དེ་དག་གོ་རིམ་བཞིན་དུ་བཤད། །​རྒྱུ་ལས་[[40]](#footnote-59)རྣམ་ཤེས་ས་བོན་ཏེ། །​ལས་ནི་ཞིང་དུ་གསུངས་པ་ཡིན། །​དང་པོ་སྲེད་པ་ཉོན་མོངས་པའི། །​དངོས་པོ་[[41]](#footnote-60)རྒྱུར་ནི་ཡང་དག་བཤད། །​ལས་དང་ཉོན་མོངས་རྣམ་པར་ཤེས། །​ས་བོན་ཉིད་དུ་རྣམ་པར་[[42]](#footnote-61)གནས། །​ལས་ནི་ས་བོན་རྣམ་ཤེས་ཀྱི། །​ཞིང་གི་བྱ་བ་ཡང་བྱེད་དོ། །​སྲེད་པས་རྣམ་ཤེས་ཞེས་བྱ་ཡི།[[43]](#footnote-62) །​ས་བོན་དེ་མ་ཐག་རླན་[[44]](#footnote-63)བྱེད། །​མ་རིག་ས་བོན་རྣམ་པར་ཤེས། །​བརླན་པས་བསྟེན་པ་[[45]](#footnote-64)འདེབས་པར་བྱེད། །​ལས་དང་སྲེད་པ་མ་རིག་པ། །​ཞིང་དང་བརླན་དང་འདབས་བྱེད་རྣམས། །​རྣམ་པར་ཤེས་པ་[[46]](#footnote-65)འདི་བྱ་དང་། །​རྣམ་ཤེས་བདག་འདིས་སྙམ་པ་མེད། །​འོན་ཀྱང་ས་བོན་རྣམ་པར་ཤེས། །​ལས་དང་ཉོན་མོངས་གནས་པ་ནི། །​ས་བོན་རྣམ་པར་ཤེས་ཞེས་བརྗོད།[[47]](#footnote-66) །​མ་རིག་ལུད་ཀྱིས་བྲན་པ་དང་། །​སྲེད་པའི་ཆུ་ཡིས་བསྟེན་ན་ནི། །​རྒྱུ་ལས་མིང་[[48]](#footnote-67)དང་གཟུགས་ཀྱི་ནི། །​མྱུ་གུ་སྐྱེ་བའང་སྣང་བར་འགྱུར། །​རང་བཞིན་[[49]](#footnote-68)གཉིས་ཀ་ལ་སོགས་པས། །​མིང་[[50]](#footnote-69)གཟུགས་འདི་དག་འབྱུང་ཡིན་[[51]](#footnote-70)གྱི། །​ཕ་དང་མ་ནི་[[52]](#footnote-71)ཕྲད་པ་དང་། །​དུས་རྣམས་མི་འགལ་ཉིད་ལས་སོ། །​མྱོང་བ་ཅུང་ཟད་འབྲེལ་པ་ནི། །​ས་བོན་རྣམ་པར་[[53]](#footnote-72)ཤེས་པར་བརྗོད། །​མ་ཡི་མངལ་དུ་རིམ་བཞིན་འཕེལ། །​མིང་[[54]](#footnote-73)གཟུགས་མྱུ་གུ་སྐྱེད་པར་བྱེད། །​རྐྱེན་རྣམས་མ་ཚང་མེད་པ་དང་། །​རྒྱུན་[[55]](#footnote-74)རྣམས་འགལ་བ་མ་ཡིན་ལས། །​སྒྱུ་མ་བདག་མེད་འཛིན་མེད་པར། །​སྐྱེ་བ་ཡང་ནི་ཡོད་མ་[[56]](#footnote-75)ཡིན། །​མིག་གི་རྣམ་པར་ཤེས་པ་ཡང་། །​རྒྱུ་ལྔ་པོ་ཡིས་འབྱུང་བ་སྟེ། །​མིག་དང་གཟུགས་དང་དེ་བཞིན་སྣང་། །​ནམ་མཁའ་དེ་སྐྱེད་ཡིད་[[57]](#footnote-76)ལ་བྱེད། །​ལྔ་པོ་མ་ཚང་མེད་པ་ལས། །​མིག་གི་རྣམ་པར་ཤེས་པ་འབྱུང་། །​དེ་དག་བདག་གིས་དེ་བསྐྱེད་ཅིང་།[[58]](#footnote-77) །​རྣམ་རྟོག་སྐྱེ་མེད་ཇི་ལྟ་བར། །​རྣ་བའི་རྣམ་ཤེས་ལ་སོགས་ཀུན། །​སྐྱེ་བའི་རིམ་པ་འདི་ཉིད་ཡིན། །​རྒྱུ་དང་རྐྱེན་གྱི་[[59]](#footnote-78)ཚོགས་པ་ལས། །​བྱེད་པོ་ལ་སོགས་བྲལ་བ་དང་། །​ངར་འཛིན་པ་དང་བྲལ་བ་ལས། །​སྐྱེ་བ་ཡང་ནི་སྔ་མ་བཞིན། །​དེ་ལྟར་རྟེན་ཅིང་འབྲེལ་འབྱུང་བའི། །​རྒྱུ་ཅན་ཀུན་ཏུ་ཤེས་པར་བྱ། །​འཇིག་རྟེན་འདི་ནས་ཕ་རོལ་དུ། །​འགྲོ་བའི་ཆོས་འགའ་གང་ནའང་མེད། །​འོན་ཀྱང་རྒྱུ་དང་རྐྱེན་དག་ལས། །​ལས་ཀྱི་འབྲས་བུ་མངོན་པ་ཡིན། །​ཇི་ལྟར་མེ་ལོང་རབ་ཕྱིས་ལ། །​བཞིན་[[60]](#footnote-79)གྱི་གཟུགས་བརྙན་དམིགས་པ་བཞིན། །​མེ་ལོང་ནང་དུ་གཟུགས་བརྙན་ཡང་། །​འཕོས་པ་ཡོད་པ་མ་ཡིན་ཉིད། །​དེ་དག་ཕན་ཚུན་རྟོག་མེད་ཅིང་། །​བྱེད་པ་པོ་དག་ལས་[[61]](#footnote-80)རྣམས་སྤངས། །​དེ་བཞིན་སྐྱེ་བར་[[62]](#footnote-81)སྣང་བ་ནི། །​སྔོན་འཕེལ་བྱ་བའི་རིམ་ལས་སོ། །​ཇི་ལྟར་ཟླ་བ་རིང་གནས་པ། །​ཆུ་སྣོད་ཆུང་ངུའི་ནང་དུ་ནི། །​སྣང་སྟེ་འཕོས་པ་[[63]](#footnote-82)མ་ཡིན་ལ། །​བྱ་བ་དང་ནི་ལས་ཀྱང་ཡོད། །​དེ་བཞིན་འདི་ནས་འཆི་འཕོ་བ། །​འགའ་མེད་འགྲོ་བར་སྐྱེ་བའང་[[64]](#footnote-83)སྣང་། །​རྒྱུ་རྐྱེན་མ་ཚང་མེ་མི་འབར། །​རྒྱུ་རྐྱེན་ཚང་ན་མེ་འབར་བཞིན། །​རྒྱུ་རྐྱེན་མ་ཚང་མེད་པ་ལས།[[65]](#footnote-84) །​ཕུང་པོ་ཉིང་མཚམས་སྦྱོར་བ་ཡོད། །​ཕྱི་ཡི་ལས་དང་བྱ་བ་རྒྱུ། །​དེ་ནི་བརྟགས་པའི་བདག་ཉིད་དོ། །​དེ་བཞིན་གཞན་དབང་ནང་གི་སྟེ། །​རྣམ་ཤེས་ལྔ་པོ་འབྱུང་བའོ། །​བརྟག་བྱ་མིན་ཕྱིར་དོན་དམ་ནི། །​ཡོངས་སུ་གྲུབ་པར་འདོད་པ་ཡིན། །​རྒྱུ་དང་རྐྱེན་དང་ལྡན་སྐྱེ་བ། །​ནམ་ཡང་རྣམ་གཉིས་ཤེས་པར་བྱ། །​བྱེད་པ་པོ་ལ་སོགས་པས་དབེན། །​གསོབ་གསོག་སྟོང་སོགས་སྙིང་པོ་མེད། །​དེ་ལྟར་ཤེས་རབ་ཀྱིས་མཐོང་གང་། །​ཅི་ཅིར་ཇི་ལྟར་གང་དུ་ཅིས། །​སྙམ་པའི་རྟོག་སྨྲ་སོགས་སྤངས་པ། །​ཆུ་ཟླའི་གཟུགས་བརྙན་ཇི་བཞིན་པ། །​དེ་བཞིན་འདི་ནས་འཆི་འཕོ་བ། །​འགའ་མེད་འགྲོ་བར་སྐྱེ་བའང་སྣང་། །​ཇི་ལྟར་བུད་ཤིང་དང་འབྲེལ་ན། །​མེ་ཡི་རྒྱུན་ནི་འཇུག་འགྱུར་གྱི། །​རྒྱུ་ནི་མ་ཚང་གྱུར་པ་ལས། །​མེ་[[66]](#footnote-85)ནི་རྗེས་སུ་འཇུག་པ་མིན།[[67]](#footnote-86) །​དེ་བཞིན་ཀུན་ནས་ཉོན་མོངས་པའི། །​ས་བོན་ཡེ་ཤེས་མེས་བསྲེགས་ན། །​རྒྱུ་མེད་ཕྱིར་ན་འབྲས་མེད་དེ། །​བྱ་བ་དང་ནི་ལས་ཀྱང་མེད། །​ཡོན་ཏན་མཐའ་ཡས་བསམ་མི་ཁྱབ། །​ཞི་བ་ཆོས་ཀྱི་རང་བཞིན་སྐུ། །​ཐོག་མ་དབུས་དང་མཐའ་བྲལ་བ། །​རྟོགས་ནས་སངས་རྒྱས་གོ་འཕང་འཐོབ། །​གང་གིས་དེ་ལྟར་དེ་ཉིད་བཟོད། །​དེ་ནི་ལུང་བསྟན་ཐེ་ཚོམ་མེད། །​དེ་སྐད་བྱམས་བདག་བདག་ཉིད་ཀྱིས། །​ཤཱ་རིའི་བུ་ལ་སྨྲས་པ་དང་། །​སཱ་ལུ་[[68]](#footnote-87)ལྗང་པ་དཔེར་མཛད་པ། །​དེ་ནི་ཤཱ་རིའི་བུས་ཐོས་ནས། །​སྙིང་པོ་བླངས་ཏེ་ལྷ་[[69]](#footnote-88)ཚོགས་ཀྱིས། །​རྗེས་སུ་ཡི་རངས་[[70]](#footnote-89)མངོན་བསྟོད་ནས། །​ལངས་ཏེ་སོང་ནས་དགའ་སེམས་ཀྱིས། །​དགེ་སློང་རྣམས་ལ་བཤད་པ་ཡིན། །​འཕགས་པ་སཱ་ལུ་[[71]](#footnote-90)ལྗང་པའི་མདོ་ཚིག་ལེའུར་བྱས་པ་[[72]](#footnote-91)འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།

1. ས་ལུ་ སྣར་ཐང་། པེ་ཅིན། [↑](#footnote-ref-20)
2. ས་ལུ་ སྣར་ཐང་། པེ་ཅིན། [↑](#footnote-ref-21)
3. བཅས་པ་ སྣར་ཐང་། པེ་ཅིན། [↑](#footnote-ref-22)
4. དགེ་སློང་མ་ སྣར་ཐང་། [↑](#footnote-ref-23)
5. ཐབས་གཅིག་ སྣར་ཐང་། པེ་ཅིན། [↑](#footnote-ref-24)
6. ས་ལུ་ སྣར་ཐང་། པེ་ཅིན། [↑](#footnote-ref-25)
7. འོད་ སྣར་ཐང་། [↑](#footnote-ref-26)
8. གྱུར་ནས། སྣར་ཐང་། པེ་ཅིན། [↑](#footnote-ref-27)
9. འདི་སྨྲོས་ཤིག །​ སྣར་ཐང་། པེ་ཅིན། [↑](#footnote-ref-28)
10. བསྒོམས་པའི་ སྣར་ཐང་། པེ་ཅིན། [↑](#footnote-ref-29)
11. བཞི་ སྣར་ཐང་། [↑](#footnote-ref-30)
12. ཐུགས་པ་ སྣར་ཐང་། པེ་ཅིན། [↑](#footnote-ref-31)
13. བརླན་ སྣར་ཐང་། པེ་ཅིན། [↑](#footnote-ref-32)
14. སྨན་པ་ སྣར་ཐང་། པེ་ཅིན། [↑](#footnote-ref-33)
15. དུས་ཀྱིས་ སྣར་ཐང་། དུས་ཀྱི་ པེ་ཅིན། [↑](#footnote-ref-34)
16. ཡང་དང་། པེ་ཅིན། [↑](#footnote-ref-35)
17. ཕྱི་རོལ་གྱིས། སྣར་ཐང་། པེ་ཅིན། [↑](#footnote-ref-36)
18. བརྟག་ སྣར་ཐང་། པེ་ཅིན། [↑](#footnote-ref-37)
19. འདི་ སྣར་ཐང་། པེ་ཅིན། [↑](#footnote-ref-38)
20. སྐྱེ་བར་ སྣར་ཐང་། པེ་ཅིན། [↑](#footnote-ref-39)
21. ལྡན་པ། སྣར་ཐང་། པེ་ཅིན། [↑](#footnote-ref-40)
22. སུ་ སྣར་ཐང་། པེ་ཅིན། [↑](#footnote-ref-41)
23. རིག་པས་ སྣར་ཐང་། པེ་ཅིན། [↑](#footnote-ref-42)
24. ཤེས་ སྣར་ཐང་། པེ་ཅིན། [↑](#footnote-ref-43)
25. འབྱུང་ སྣར་ཐང་། པེ་ཅིན། [↑](#footnote-ref-44)
26. འབྱུང་སྲེད་ སྣར་ཐང་། པེ་ཅིན། [↑](#footnote-ref-45)
27. ཕུབ་ སྣར་ཐང་། [↑](#footnote-ref-46)
28. མཆི་ སྣར་ཐང་། [↑](#footnote-ref-47)
29. སྲེད་ སྣར་ཐང་། པེ་ཅིན། [↑](#footnote-ref-48)
30. བསྔགས་ སྣར་ཐང་། པེ་ཅིན། [↑](#footnote-ref-49)
31. བསྔགས་ སྣར་ཐང་། པེ་ཅིན། [↑](#footnote-ref-50)
32. ལྔ་ཡིས། སྣར་ཐང་། པེ་ཅིན། [↑](#footnote-ref-51)
33. དང་ སྣར་ཐང་། པེ་ཅིན། [↑](#footnote-ref-52)
34. གཟུགས་དང་ སྣར་ཐང་། པེ་ཅིན། [↑](#footnote-ref-53)
35. སྐྱེད་ སྣར་ཐང་། པེ་ཅིན། [↑](#footnote-ref-54)
36. མིན་ པེ་ཅིན། [↑](#footnote-ref-55)
37. ཡང་དག་བརྗོད། སྣར་ཐང་། པེ་ཅིན། [↑](#footnote-ref-56)
38. བརྟག་ སྣར་ཐང་། པེ་ཅིན། [↑](#footnote-ref-57)
39. སྐྱེ། སྣར་ཐང་། པེ་ཅིན། [↑](#footnote-ref-58)
40. རྒྱུ་ལ་ སྣར་ཐང་། པེ་ཅིན། [↑](#footnote-ref-59)
41. ངོ་བོས་ སྣར་ཐང་། པེ་ཅིན། [↑](#footnote-ref-60)
42. ཉེ་བར་ སྣར་ཐང་། པེ་ཅིན། [↑](#footnote-ref-61)
43. བྱ་བའི། སྣར་ཐང་། པེ་ཅིན། [↑](#footnote-ref-62)
44. བརླན་ སྣར་ཐང་། པེ་ཅིན། [↑](#footnote-ref-63)
45. བསྟེན་པས་ སྣར་ཐང་། པེ་ཅིན། [↑](#footnote-ref-64)
46. ལ་ སྣར་ཐང་། པེ་ཅིན། [↑](#footnote-ref-65)
47. རྗོད། སྣར་ཐང་། པེ་ཅིན། [↑](#footnote-ref-66)
48. ཤེས་ སྣར་ཐང་། པེ་ཅིན། [↑](#footnote-ref-67)
49. རང་གཞན་ སྣར་ཐང་། པེ་ཅིན། [↑](#footnote-ref-68)
50. ཤེས་ སྣར་ཐང་། པེ་ཅིན། [↑](#footnote-ref-69)
51. མིན་ སྣར་ཐང་། པེ་ཅིན། [↑](#footnote-ref-70)
52. དང་ སྣར་ཐང་། པེ་ཅིན། [↑](#footnote-ref-71)
53. དང་ སྣར་ཐང་། [↑](#footnote-ref-72)
54. ཤེས་ སྣར་ཐང་། པེ་ཅིན། [↑](#footnote-ref-73)
55. རྒྱུ་ སྣར་ཐང་། པེ་ཅིན། [↑](#footnote-ref-74)
56. ཡོད་པ་ སྣར་ཐང་། པེ་ཅིན། [↑](#footnote-ref-75)
57. ཡིན་ སྣར་ཐང་། པེ་ཅིན། [↑](#footnote-ref-76)
58. དང་བདག་གིས་ཞེས། སྣར་ཐང་། པེ་ཅིན། [↑](#footnote-ref-77)
59. རྐྱེན་ནི་ སྣར་ཐང་། པེ་ཅིན། [↑](#footnote-ref-78)
60. གཞན་ སྣར་ཐང་། པེ་ཅིན། [↑](#footnote-ref-79)
61. དང་ལས་ སྣར་ཐང་། པེ་ཅིན། [↑](#footnote-ref-80)
62. སྐྱེ་བ་ སྣར་ཐང་། པེ་ཅིན། [↑](#footnote-ref-81)
63. འཕོས་པའང་ སྣར་ཐང་། པེ་ཅིན། [↑](#footnote-ref-82)
64. སྐྱེ་བ་ སྣར་ཐང་། པེ་ཅིན། [↑](#footnote-ref-83)
65. ལ། སྣར་ཐང་། པེ་ཅིན། [↑](#footnote-ref-84)
66. །​མ་ སྣར་ཐང་། པེ་ཅིན། [↑](#footnote-ref-85)
67. ནི། སྣར་ཐང་། པེ་ཅིན། [↑](#footnote-ref-86)
68. ས་ལུ་ སྣར་ཐང་། པེ་ཅིན། [↑](#footnote-ref-87)
69. ནས་ལྷ་ སྣར་ཐང་། ནས་ལྷག་ པེ་ཅིན། [↑](#footnote-ref-88)
70. རང་ སྣར་ཐང་། པེ་ཅིན། [↑](#footnote-ref-89)
71. ས་ལུ་ སྣར་ཐང་། པེ་ཅིན། [↑](#footnote-ref-90)
72. བྱ་བ་ སྣར་ཐང་། པེ་ཅིན། [↑](#footnote-ref-91)