༄༅། །​ཞིབ་མོ་རྣམ་པར་འཐག་པ་ཞེས་བྱ་བའི་རབ་ཏུ་བྱེད་པ།༄༅༅། །​རྒྱ་གར་སྐད་དུ། བཻ་ད་ལྱཾ་ནཱ་མ་པྲ་ཀ་ར་ཎ། བོད་སྐད་དུ། ཞིབ་མོ་རྣམ་པར་འཐག་པ་ཞེས་བྱ་བའི་རབ་ཏུ་བྱེད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​རྟོག་གེ་ཤེས་པའི་ང་རྒྱལ་གྱིས། །​གང་ཞིག་རྩོད་པར་མངོན་འདོད་པ། །​དེ་ཡི་ང་རྒྱལ་སྤང་བའི་ཕྱིར། །​ཞིབ་མོ་རྣམ་འཐག་བཤད་པར་བྱ། །​གཞན་དག་འདིར་རྒོལ་བ་ཐམས་ཅད་ཀྱིས་ཚད་མ་དང་། གཞལ་བྱ་དང་། ཐེ་ཚོམ་དང་། དགོས་པ་དང་། དཔེ་དང་། གྲུབ་པའི་མཐའ་དང་། ཡན་ལག་དང་། རྟོག་གེ་དང་། གཏན་ལ་དབབ་པ་དང་། རྩོད་པ་དང་། བརྗོད་པ་དང་། སུན་ཅི་ཕྱིན་དུ་བརྒལ་བ་དང་། གཏན་ཚིགས་ལྟར་སྣང་བ་དང་། ཚིག་དོར་བ་དང་། ལྟག་ཆོད་དང་། ཚར་གཅད་པའི་[[1]](#footnote-20)གནས་རྣམས་གདོན་མི་ཟ་བར་ཁས་བླངས་ནས་གཏན་དུ་བྱེད་ཀྱི་སྟོང་པ་ཉིད་དུ་སྨྲ་བ་རྣམས་ཀྱི་[[2]](#footnote-21)ནི་ཞེན་པ་མེད་པའི་ཕྱིར་ཚད་མ་ལ་སོགས་པའི་དོན་ཁས་ལེན་པར་མི་བྱེད་དོ་ཞེས་ཟེར་རོ། །​འདི་ལ་བརྗོད་པར་བྱ་སྟེ། ཚད་མ་དང་གཞལ་བྱ་དག་གཉི་ག་འདྲེས་སོ། །​འདིར་ཚད་མ་དང་གཞལ་བྱ་གཉི་ག་འདྲེས་པར་མཐོང་སྟེ། གང་གི་ཕྱིར་གཞལ་བྱ་ཡོད་ན་ཚད་མ་[[3]](#footnote-22)ཉིད་དུ་འགྱུར་ཞིང་། ཚད་མ་ཡོད་ན་ཡང་གཞལ་བྱ་ནི་གཞལ་བྱ་ཉིད་དུ་འགྱུར་རོ། །​ཞེས་གཞལ་བྱ་ལས་ཚད་མ་གྲུབ་པ་དང་། ཚད་མ་ལས་ཀྱང་གཞལ་བྱ་གྲུབ་པར་བྱས་ནས། ཚད་མ་ནི་གཞལ་བྱའི་གཞལ་བྱར་འགྱུར་ལ། གཞལ་བྱ་ཡང་ཚད་མའི་ཚད་མར་འགྱུར་བས་ཕན་ཚུན་ལྟོས་ནས་བདག་ཉིད་ཐོབ་པར་འགྱུར་བ་དེའི་ཕྱིར་ཚད་མ་ཡང་གཉི་གར་འགྱུར་ལ། གཞལ་བྱ་ཡང་གཉི་གར་འགྱུར་བས་ན་གཉིས་ཀ་འདྲེས་པའོ། །​དེའི་ཕྱིར་རང་ལས་གྲུབ་པ་མ་ཡིན་ནོ། །​གལ་ཏེ་ཚད་མ་དང་གཞལ་བྱ་དག་རང་གི་ངོ་བོས་གྲུབ་པར་འགྱུར་ན་ནི། ཚད་མ་དང་གཞལ་བྱ་དག་ཏུ་འགྱུར་ན། གང་གི་ཕྱིར་ལྟོས་ནས་གྲུབ་པ་ནི། ཕན་ཚུན་བསྐྱེད་པར་[[4]](#footnote-23)བྱེད་པ་ཞེས་བྱ་བའི་དོན་ཡིན་པ། [[5]](#footnote-24)དེའི་ཕྱིར་རང་ལས་གྲུབ་པ་མ་ཡིན་ནོ། །​གཞན་ཡང་། ཡོད་པ་དང་མེད་པ་དང་གཉི་གའི་དངོས་པོ་དག་ནི་ལྟོས་པ་[[6]](#footnote-25)ཅན་མ་ཡིན་ནོ། །​གལ་ཏེ་ཡང་ལྟོས་པ་ཅན་དུ་འགྲུབ་པར་འགྱུར་ན་ཡོད་པའམ། མེད་པའམ་[[7]](#footnote-26)གཉི་ག་གང་ཞིག་ཡིན་གྲང་ན། [[8]](#footnote-27)དེ་ལ་རེ་ཞིག་ཡོད་པ་ཉིད་ཀྱི་ཕྱིར་ཡོད་པ་ནི་ལྟོས་པ་མ་ཡིན་ཏེ། ཡོད་པའི་བུམ་པ་ནི་གཞན་འཇིམ་པ་ལ་སོགས་པ་ལ་ལྟོས་པ་མ་ཡིན་ནོ། །​མེད་པ་ཉིད་ཀྱི་ཕྱིར་མེད་པ་ཡང་ལྟོས་པ་མ་ཡིན་ཏེ། རི་བོང་གི་རྭ་ལ་སོགས་པ་ཡང་ལྟོས་པར་ཐལ་[[9]](#footnote-28)བའི་ཕྱིར་རོ། །​ཉེས་པ་གཉི་ག་ཡོད་པའི་ཕྱིར་གཉི་ག་ཡང་ལྟོས་པ་མ་ཡིན་ནོ། །​སྨྲས་པ། ཇི་ལྟར་སྲང་ལ་སོགས་པ་མེད་ན་གཞལ་བྱ་གཟུང་བ་མེད་པ་དེ་བཞིན་དུ་ཚད་མ་མེད་ན་ཡང་གཞལ་བྱ་གཟུང་བ་མེད་དོ་ཞེས་སྨྲ་[[10]](#footnote-29)ན་བརྗོད་པར་བྱ་སྟེ། མ་ཡིན་ཏེ་ཐུག་པ་མེད་པར་ཐལ་བར་[[11]](#footnote-30)འགྱུར་བའི་ཕྱིར་རོ། །​གལ་ཏེ་ཚད་མ་མེད་པས་གཞལ་བྱ་གྲུབ་པ་མ་ཡིན་པར་འདོད་ན་གང་གིས་ན་ཚད་མ་རྣམས་མེད་པར་ཚད་མ་རྣམས་གྲུབ་པར་འདོད་པ་ཡིན་ཏེ། ཁྱད་པར་གྱི་གཏན་ཚིགས་སམ་མི་འདྲ་བ་ཉིད་བརྗོད་དགོས་སོ། །​གལ་ཏེ་ཡང་དོན་ཐམས་ཅད་ཚད་མས་གྲུབ་པ་ཡིན་ནོ་ཞེ་ན། ཚད་མ་རྣམས་དེ་ལས་གཞན་པའི་ཚད་མས་གྲུབ་བོ་ཞེས་བྱ་བར་ཐལ་བར་འགྱུར་ཏེ། ཚད་མ་རྣམས་ནི་དོན་ཐམས་ཅད་ཀྱི་ནང་དུ་གཏོགས་པའི་ཕྱིར་རོ། །​གལ་ཏེ་ཚད་མ་རྣམས་ནི་ཚད་མ་རྣམས་ཀྱིས་འགྲུབ་པ་མ་ཡིན་ན་ནི་དོན་ཐམས་ཅད་ཚད་མས་བསྒྲུབ་པར་བྱ་བ་ཡིན་ནོ་ཞེས་བྱ་བའི་དམ་བཅའ་ཉམས་པ་ཡིན་ནོ། །​སྨྲས་པ། ཚད་མ་རྣམས་ལ་ནི་ཚད་མ་མེད་དེ། འདིར་མར་མེ་བཞིན་ཚད་མ་ནི་རང་དང་གཞན་སྒྲུབ་པར་བྱེད་པ་ཡིན་ནོ། །​ཇི་ལྟར་མར་མེ་ནི་རང་དང་གཞན་རབ་ཏུ་[[12]](#footnote-31)གསལ་བར་བྱེད་པ་མཐོང་བ་དེ་བཞིན་དུ་ཚད་མ་རྣམས་ཀྱང་རང་དང་གཞན་སྒྲུབ་པར་བྱེད་པ་ཡིན་ནོ། །​དེ་ལྟ་བས་ན་ཐུག་པ་མེད་པ་མར་མེ་ལ་སོགས་པའི་སྐྱོན་སྲིད་པ་མ་ཡིན་ནོ། །​བརྗོད་པར་བྱ་སྟེ། མར་མེ་ནི་མུན་པ་དང་ཕྲད་པའམ་མ་ཕྲད་ཀྱང་རུང་སྟེ་གསལ་བར་བྱེད་པ་མ་ཡིན་ནོ། །​མར་མེ་ནི་མུན་པ་དང་ཕྲད་ནས་གསལ་བར་བྱེད་དམ། མ་ཕྲད་པར་ཡང་[[13]](#footnote-32)གསལ་བར་བྱེད་གྲང་ན། [[14]](#footnote-33)རེ་ཞིག་མར་མེ་ནི་མུན་པ་དང་ཕྲད་ནས་གསལ་བར་བྱེད་པར་མི་འགྱུར་ཏེ་ཕྲད་པ་མེད་པའི་ཕྱིར་རོ། །​གང་གི་ཕྱིར་མར་མེ་དང་མུན་པ་ནི་ཕྲད་པ་[[15]](#footnote-34)མ་ཡིན་ཏེ། འགལ་བའི་ཕྱིར་རོ། །​གང་ན་མར་མེ་ཡོད་པ་དེ་ན་མུན་པ་མེད་ན་ཇི་ལྟར་མར་མེ་འདི་མུན་པ་སེལ་བར་བྱེད་པའམ་གསལ་བར་བྱེད་པར་འགྱུར། མ་ཕྲད་པ་ཡིན་ན་ཡང་མ་ཕྲད་པའི་རལ་གྲི་ནི་གཅོད་པར་མི་བྱེད་པ་བཞིན་ནོ། །​གཟའི་གནོད་པ་བཞིན་དུ་འདི་ཡང་འགྱུར་རོ་ཞེ་ན་མ་ཡིན་ཏེ་དཔེ་དང་འགལ་བའི་ཕྱིར་རོ། །​འདི་ལྷ་སྦྱིན་[[16]](#footnote-35)ལ་སོགས་པ་ལ་གཟས་བྱས་པའི་སྐྱོན་ཕྲད་ནས་གནོད་པ་བྱེད་པའམ། རང་གི་ལུས་ལ་སོགས་པ་རྣམས་འཛིན་པར་བྱེད་པ་དེ་ལྟར་ནི་མར་མེས་བྱས་པའི་གནོད་པ་མུན་པ་ལ་ཡོད་པ་མ་ཡིན་པ་[[17]](#footnote-36)ཇི་ལྟར་གཟས་བྱས་པའི་སྐྱོན་དང་མཚུངས་པ་ཡིན། གཟའ་ལ་སོགས་པ་ལུས་དང་ལྡན་པས་སྐྱེས་བུ་ལ་སོགས་པ་རྣམས་ལ་བྱེད་པར་འགྱུར་བ་མེ་དང་། ཐག་པ་དང་། ཆུ་དང་། ནད་དང་། སྦྲུལ་དང་རིམས་ལ་སོགས་པ་ལུས་ཅན་རྣམས་ཁོ་ནས་གནོད་པར་བྱེད་པ་དེ་ལྟ་བུ་ནི་མར་མེ་ལ་ཅུང་ཟད་ཀྱང་ཡོད་པ་མ་ཡིན་ཏེ། དེ་ནས་[[18]](#footnote-37)ཆོས་མཐུན་པ་ཉིད་མ་ཡིན་ནོ། །​གཞན་ཡང་ཐག་རིང་པོ་ན་ཡོད་པའི་[[19]](#footnote-38)མེ་ནི་མུན་པའི་ལུས་དང་དབང་པོ་ལ་སོགས་པ་ལ་གནོད་པར་བྱེད་པ་མ་ཡིན་ཏེ་དེ་དག་མེད་པའི་ཕྱིར་རོ། །​དེ་ལྟ་བས་ན་གཟའི་དཔེ་ནི་མ་ཕྲད་པར་སྒྲུབ་པར་བྱེད་པ་ལ་སོགས་པ་[[20]](#footnote-39)མ་ཡིན་ནོ། །​གལ་ཏེ་ཡང་མར་མེ་ནི་མ་ཕྲད་པར་གསལ་བར་བྱེད་པར་འགྱུར་ན་ནི་འདི་ན་གནས་པ་ཁོ་ནས་རི་ཐམས་ཅད་ཀྱི་ཕུག་གི་ནང་དུ་གཏོགས་པའི་མུན་པ་སེལ་བར་བྱེད་པའམ་གསལ་བར་བྱེད་པར་འགྱུར་བ་ཞིག་ན་དེ་ལྟར་ནི་འཇིག་རྟེན་ན་མ་མཐོང་བའམ་འདོད་པ་ཡང་མ་ཡིན་ནོ། །​བསྟན་བཅོས་ལས་འཇིག་རྟེན་པའི་སྤྱོད་པ་པོ་དེ་ཡང་སེང་གེ་ལ་སོགས་པ་དང་མཚུངས་པར་མངོན་པར་འདོད་པ་ཡིན་ནོ། །​དེ་ལ་འཇིག་རྟེན་པ་ནི་བྱིས་པ་ལ་སོགས་པ་ནས་བ་ལང་རྫིའི་བར་དུའོ། །​སྤྱོད་པ་[[21]](#footnote-40)པོ་ནི་ཁྱབ་འཇུག་དང་དབང་ཕྱུག་དང་ཚངས་པ་དང་སེར་སྐྱ་དང་འུག་པ་དང་རྒྱས་པ་དང་གནས་འཇོག་དང་བྱ་གྷྲ་དང་འབྱོར་ལྡན་དང་། ག་ག་ར་དང་། མ་ཐ་ར་ལ་སོགས་པ་སྟེ། དེ་དག་དོན་གང་ལ་བློ་མཐུན་པ་[[22]](#footnote-41)དེ་ནི་དཔེ་[[23]](#footnote-42)རབ་ཏུ་གྲུབ་པ་ཡིན་ནོ། །​དེ་ལ་ཁྱབ་འཇུག་ལ་སོགས་པ་ནི་འོད་མེད་པ་ཙམ་ལ་མུན་པར་འདོད་དེ། ཇི་ལྟ་ཞེ་ན། འོད་མེད་པ་[[24]](#footnote-43)ནི་མུན་པའོ་ཞེས་བརྗོད་པའི་ཕྱིར་རོ། །​འདི་ན་མུན་པ་ཡིན་ཏེ། སྣང་བ་མེད་པ་ཞེས་བྱ་བའི་དོན་ཏོ། །​དེ་ལྟར་གཞན་དག་དཔྱོད་པ་པོ་ལ་མུན་པ་ཞེས་བྱ་བའི་དངོས་པོ་ཅི་འདྲ་བ་ཞིག་ཡོད་པ་ཡིན་ཏེ། སུ་ཞིག་ལ་ཡང་ཡོད་པ་མ་ཡིན་ནོ། །​དེ་བས་ན་མར་མེས་མུན་པ་བསལ་བ་[[25]](#footnote-44)ཞེས་བྱ་བ་འདི་མ་གྲུབ་པ་ཡིན་ནོ། །​དེའི་ཕྱིར་གང་མར་མེ་ནི་མུན་པ་སེལ་བར་བྱེད་པའོ། །​ཞེས་བྱ་བའི་དཔེ་ནི་[[26]](#footnote-45)འདི་རིགས་པ་མ་ཡིན་ནོ། །​དེ་མི་རིགས་པས་དཔེ་ཅན་གྱི་དོན་ཚད་མ་ཞེས་བྱ་བ་མ་གྲུབ་པ་མ་[[27]](#footnote-46)ཡིན་ནོ། །​དེའི་ཕྱིར་རང་དང་གཞན་སྒྲུབ་པར་བྱེད་པའི་ཚད་མ་ཞེས་བྱ་བ་ཡོད་པ་མ་ཡིན་ནོ། །​གཞན་ཡང་མར་མེ་ནི་བདག་ཉིད་གསལ་བར་བྱེད་པ་མ་ཡིན་ཏེ། མུན་པ་མེད་པའི་ཕྱིར་མར་མེ་ནི་རང་གི་བདག་ཉིད་ཀྱང་གསལ་བར་བྱེད་པ་མ་ཡིན་ནོ། །​མར་མེ་ལ་ནི་མུན་པ་ཡོད་པ་མ་ཡིན་ན་ཅི་ཞིག་གསལ་བར་བྱེད་དེ།[[28]](#footnote-47) མར་མེ་དང་གསལ་བ་ཞེས་བྱ་བ་དོན་གཅིག་པ་ཡིན་ནོ། །​དེ་ལ་མུན་པ་ཡོད་པ་མ་ཡིན་ཏེ་འགལ་བའི་ཕྱིར་རོ། །​གཞན་ཡང་ཕྱིན་ཅི་ལོག་ཏུ་ཐལ་བར་འགྱུར་བའི་ཕྱིར། མུན་པ་ཡང་བདག་ཉིད་ལ་སྒྲིབ་པར་བྱེད་པར་འགྱུར་རོ། །​གལ་ཏེ་མར་མེ་རང་དང་གཞན་གསལ་བར་བྱེད་པ་ཡིན་ན་དཔེ་ཅི་ཞིག་ལ་ཐོབ་པར་[[29]](#footnote-48)འགྱུར་ཞེ་ན། ཕྱིན་ཅི་ལོག་པའི་ཕྱིར་མུན་པ་ཡང་བདག་ཉིད་ལ་སྒྲིབ་པར་བྱེད་པར་འགྱུར་རོ། །​གལ་ཏེ་ཡང་མུན་པ་རང་གི་བདག་ཉིད་ལ་སྒྲིབ་པར་བྱེད་པ་ཡིན་ན་དེ་ལ་མུན་པ་མི་དམིགས་པ་ཐོབ་པར་འགྱུར་རོ། །​སུ་ཞིག་ལ་བརྗོད་པར་བྱ་ཞེ་ན། མར་མེས་བདག་ཉིད་དང་གཞན་གསལ་བར་བྱེད་པར་རང་གིས་[[30]](#footnote-49)ཁས་བླངས་པའི་[[31]](#footnote-50)དེའི་འདོད་པ་ལ་ལྟོས་ནས་གལ་ཏེ་ཞེས་བྱ་བའི་སྒྲ་སྨོས་སོ། །​མུན་པ་ཡང་བདག་ཉིད་ཁོ་ནས་བདག་ཉིད་སྒྲིབ་པ་ན་མར་མེ་དེ་ལ་[[32]](#footnote-51)གསལ་བར་བྱེད་པར་མི་འགྱུར་རོ། །​གཞན་ཡང་ཚད་མ་དང་གཞལ་བྱ་དག་ནི་དུས་གསུམ་དུ་མ་གྲུབ་བོ། །​ཚད་མ་ནི་གཞལ་བྱའི་དོན་ལས་སྔ་རོལ་དུའམ་ཕྱིས་སམ། ཚད་མ་དང་གཞལ་བྱ་དག་ཅིག་ཅར་དུ་ཡིན་གྲང་། དེ་ལ་གལ་ཏེ་ཚད་མ་གཞལ་བྱའི་དོན་ལས་སྔ་རོལ་དུ་ཡིན་ན་ནི་གང་གིས་[[33]](#footnote-52)ན་དེ་ཚད་མར་བརྗོད་པར་བྱ་བ་གཞལ་བྱའི་དོན་ཡོད་པ་མ་ཡིན་པ་[[34]](#footnote-53)གང་གིས་ཚད་མ་ཡིན་ཞིང་ཅི་ཞིག་ཚད་མས་ངེས་པར་བྱེད། འོན་ཏེ་ཕྱིས་ནས་ཡིན་ན་གཞལ་བྱ་ཡོད་པ་ལ་ཅི་ཞིག་ཚད་མར་འགྱུར། མ་སྐྱེས་པ་ནི་སྐྱེས་པའི་ཚད་མར་འཐད་པ་མ་ཡིན་ཏེ། རི་བོ་ལ་སོགས་པ་ཡང་ཚད་མ་ཉིད་དུ་ཐལ་བར་འགྱུར་བའི་ཕྱིར་དང་། མ་སྐྱེས་པ་དང་སྐྱེས་པ་དག་ལྷན་ཅིག་མི་གནས་པའི་ཡང་ཕྱིར་རོ། །​འོན་ཏེ་ཅིག་ཅར་བ་ཡིན་ན་དེ་ཡང་སྲིད་པ་མ་ཡིན་ཏེ། དཔེར་ན་བ་ལང་གི་རྭ་ཅིག་ཅར་སྐྱེས་[[35]](#footnote-54)པ་དག་རྒྱུ་དང་[[36]](#footnote-55)འབྲས་བུར་མི་འཐད་པ་བཞིན་ནོ། །​སྨྲས་པ། དུས་གསུམ་དུ་ཚད་མ་དང་གཞལ་བྱ་དག་མ་གྲུབ་པས་འགག་པ་[[37]](#footnote-56)མི་འཐད་དོ། །​དུས་གསུམ་དུ་[[38]](#footnote-57)གཞལ་བྱ་དག་མ་གྲུབ་པར་འདོད་པ་དེའི་ཕྱིར་ཁྱོད་ཀྱིས་བརྗོད་པའི་ཚད་མ་དང་གཞལ་བྱའི་འགག་པ་[[39]](#footnote-58)གང་ཡིན་པ་དེ་ཡང་དགག་པར་བྱ་བའི་དོན་ལས་སྔ་རོལ་དུའམ་ཕྱིས་ནས་སམ་ཅིག་ཅར་ཡིན་གྲང་ན་འགག་པ་[[40]](#footnote-59)དེ་ཡང་དུས་གསུམ་དུ་མི་འགྲུབ་སྟེ་[[41]](#footnote-60)དགག་པར་[[42]](#footnote-61)བྱ་བ་མེད་པའི་ཕྱིར་ཇི་ལྟར་ཁྱོད་ཀྱི་ཚིག་ཀྱང་འགག་པར་[[43]](#footnote-62)བྱེད་པར་འགྱུར་ཞིང་ཇི་ལྟར་ན་དེའི་དགག་པ་གྲུབ་པར་འགྱུར། འོན་ཏེ་དགག་པ་འགྲུབ་བོ་[[44]](#footnote-63)ཞེ་ན། དུས་གསུམ་གྱི་བརྟག་པའི་[[45]](#footnote-64)དོན་མཚུངས་པ་ཉིད་གྲུབ་པ་ན་ཚད་མ་དང་གཞལ་བྱ་གྲུབ་པའང་མི་འདྲ་བ་ཉིད་བརྗོད་དགོས་སོ། །​དེ་ལྟར་དགག་པར་བྱ་བ་དང་། འགོག་པར་བྱེད་པ་དེ་དུས་གསུམ་དུ་མ་གྲུབ་པ་[[46]](#footnote-65)ན་དེ་ལྟ་ཡིན་[[47]](#footnote-66)དང་། འགག་[[48]](#footnote-67)པ་ཡང་མི་འགྲུབ་བོ་ཞེ་ན་བརྗོད་པར་བྱ་སྟེ། དགག་པར་[[49]](#footnote-68)གྲུབ་ན་ཚད་མ་དང་གཞལ་བྱ་ཡང་གྲུབ་བོ་[[50]](#footnote-69)ཟེར་བ་ནི་མ་ཡིན་ཏེ། སྔར་ཁས་བླངས་པའི་ཕྱིར་རོ། །​དུས་གསུམ་གྱི་བརྟག་པས་དགག་པས་[[51]](#footnote-70)ན་ཚད་མ་དང་གཞལ་བྱ་དག་གོ་ཞེས་སྨྲས་པ་དེ་ནི་མ་ཡིན་ནོ། །​གང་ལས་ཤེ་ན། སྔར་ཁས་བླངས་པའི་ཕྱིར་ཏེ། སྔར་ཉིད་ཁྱོད་ཀྱིས་ཚད་མ་དང་གཞལ་བྱ་དག་དུས་གསུམ་དུ་མ་གྲུབ་པོ། །​ཞེས་ཁས་བླངས་པའི་[[52]](#footnote-71)ཕྱི་ནས་ནི་འདི་སྐྱོན་བྱུང་བ་མཐོང་ནས། དེས་འཇིག་པས་འགག་པ་[[53]](#footnote-72)ཡང་མི་འགྲུབ་པོ་ཞེས་ཡོངས་སུ་བརྟགས་ཏེ་སྨྲས་པ་མ་ཡིན་ནོ།[[54]](#footnote-73) །​གལ་ཏེ་ཚད་མ་དང་གཞལ་བྱ་དག་མ་གྲུབ་པར་ཁས་བླངས་པ་ཡིན་ན་ནི་ཁས་བླངས་པ་དང་དུས་མཉམ་པ་ཁོ་ནར་རྩོད་པ་རྫོགས་པ་ཡིན་ནོ། །​ཇི་ལྟ་ཞེ་ན། ཡོངས་སུ་ཚིམ་པ་ལྷ་རྣམས་དགའ་བ་ཁྱོད་ཀྱིས་གང་གི་ཚེ་ཁོ་ནར་ཚད་མ་དང་གཞལ་བྱ་དག་དུས་གསུམ་དུ་མ་གྲུབ་པ་ཡིན་ན་དགག་པ་དང་འགོག་པར་[[55]](#footnote-74)བྱེད་པའི་ཚིག་ཀྱང་མ་གྲུབ་པོ་ཞེས་སྨྲས་པར་[[56]](#footnote-75)བྱེད་པ་དེའི་ཚེ་ཁོ་ནར་རང་གི་སྐྱོན་སྤང་བར་འདོད་པ་ཁྱོད་ཀྱིས་ཚད་མ་དང་གཞལ་བྱ་དག་མེད་པར་ཁས་བླངས་པ་མ་ཡིན་ནམ། ཚད་མ་དང་གཞལ་བྱ་དག་མེད་པའི་ཕྱིར་འགག་པ་[[57]](#footnote-76)འདི་གང་ཡིན་ཞེས་སྨྲ་བར་བྱེད། གང་གི་ཕྱིར་ཚད་མ་དང་གཞལ་བྱ་དག་མེད་པ་དེ་ཁས་བླངས་ནས་ཕྱི་ནས་འགག་པ་[[58]](#footnote-77)འགོག་པར་བྱེད་པའི་ཕྱིར་དང་པོ་ཁས་བླངས་པ་ན་རྩོད་པ་རྫོགས་པ་ཡིན་ནོ། །​དགག་པར་བྱེད་པ་མེད་ན་འགག་པ་ཞེས་བྱ་བ་[[59]](#footnote-78)མེད་དོ་ཞེ་ན། དེ་ནི་མ་ཡིན་ཏེ།[[60]](#footnote-79) མ་གྲུབ་པའི་རྟོག་པ་སྤོང་བ་ཡིན་ནོ། །​འདི་ལྟ་སྟེ་དཔེར་ན་ཆུ་ཤིན་ཏུ་གཏིང་རིང་བ་མ་ཡིན་པ་ལ། གཏིང་རིང་བའི་བློ་དང་མངོན་པར་ལྡན་ཞིང་འཇིགས་པར་འགྱུར་བ་ལ་དེའི་འཇིགས་པའི་[[61]](#footnote-80)དོགས་པ་སྤང་བའི་དོན་དུ་གཞན་དེ་ཤེས་པས་འདི་ལ་ཆུ་གཏིང་རིང་བ་ཡོད་པ་མ་ཡིན་ནོ།[[62]](#footnote-81) །​ཞེས་སྨྲ་བ་ནི་དེ་མེད་པ་ལ་དེའི་བློ་གསལ་བའི་[[63]](#footnote-82)དོན་དུ་འཐད་པ་ཡིན་པའི་ཕྱིར་དགག་བྱ་མེད་པ་ལ་ཡང་དགག་བྱ་བརྗོད་པ་ལས་དགག་པ་བྱེད་པ་ཡིན་ནོ། །​གཞན་ཡང་གལ་ཏེ་མཚུངས་པའི་སྐྱོན་ཁས་ལེན་ན་མཚུངས་པའི་སྐྱོན་ཁས་བླངས་པ་ཉིད་ཀྱིས་རྩོད་པ་རྫོགས་པ་ཡིན་ནོ། །​ཞེས་ཁས་བླངས་ནས་སྨྲ་བར་འདོད་པར་བྱའོ། །​སྨྲས་པ། མངོན་སུམ་ལ་སོགས་པ་ནི་ཡོད་པ་མ་ཡིན་ཏེ། གང་ལས་ཤེ་ན། ཡང་དག་པ་རྟོགས་པའི་ཕྱིར་རོ། །​འདི་[[64]](#footnote-83)མངོན་སུམ་གྱི་དོན་ལ་དམིགས་ནས་བྱ་བ་དང་བྱ་བ་མ་ཡིན་པའི་ཡོན་ཏན་ཤེས་པ་ཡང་དག་པར་རྟོགས་པར་འགྱུར་རོ། །​ལྷག་མ་རྣམས་ཀྱང་དེ་བཞིན་ནོ། །​དེའི་ཕྱིར་ཚད་མ་དང་གཞལ་བྱ་ཡོད་དོ་ཞེ་ན། བརྗོད་པར་བྱ་སྟེ། མངོན་སུམ་ལ་སོགས་པ་གྲུབ་ཀྱང་གཞལ་བྱ་ནི་འཐད་པ་མ་ཡིན་ནོ། །​དེ་ནི་[[65]](#footnote-84)ཁས་བླངས་ན་[[66]](#footnote-85)བརྗོད་པར་བྱ་སྟེ། མངོན་སུམ་ལ་སོགས་པའི་ཚད་མ་རྣམས་ནི་གྲུབ་ན་གཞན་གཞལ་བྱའི་དོན་གང་ཞིག་ཡིན་པ་སྨྲོས་ཤིག །​གང་གི་ཕྱིར་བུམ་པ་ཉིད་མངོན་སུམ་ཡིན་གྱི་བུམ་པ་ནི་མ་ཡིན་ཏེ་དབང་པོ་[[67]](#footnote-86)ལ་རབ་ཏུ་ཕྱོགས་པའི་དོན་གང་ཡིན་པ་དེ་ནི་མངོན་སུམ་ཡིན་པར་བྱས་ནས། མིག་གི་དབང་པོ་ལ་[[68]](#footnote-87)དབང་པོའི་བརྡ་བྱས་ལ་དེ་ལ་རབ་ཏུ་ཕྱོགས་པའི་དོན་གང་ཡིན་པ་དེ་ནི་མངོན་སུམ་ཡིན་ཞིང་དེ་ཡང་སྣང་བ་ལ་སོགས་པའི་རྐྱེན་ལ་ལྟོས་པ་སྟེ། དེ་[[69]](#footnote-88)ཕྱིར་བུམ་པ་ལ་སོགས་པ་ཉིད་མངོན་སུམ་དུ་ཡོངས་སུ་གྲུབ་པ་ཡིན་ན་ཚད་མ་དེ་གང་གི་ཡིན་པ་དོན་གཞལ་བྱར་གྱུར་པ་དེ་གང་ཞིག་ཡིན་པར་འགྱུར། དེ་བཞིན་དུ་མེ་དང་དུ་བ་ལ་འབྲེལ་པ་[[70]](#footnote-89)ལས་མངོན་སུམ་སྔོན་དུ་[[71]](#footnote-90)འགྲོ་བ་ཅན་རྗེས་སུ་དཔག་པ་ཡིན་ནོ། །​དེ་ན་[[72]](#footnote-91)རྗེས་སུ་དཔག་པའི་ཤེས་པ་སྐྱེས་པ་ན་ཡང་གང་གི་དེ་རྗེས་སུ་དཔག་པར་འགྱུར། རྗེས་སུ་དཔག་པར་བྱ་བའི་དོན་གཞན་གང་ཞིག་ཡིན་པར་འགྱུར། ལྷག་མ་ལ་ཡང་དེ་བཞིན་ནོ། །​སྨྲས་པ། བུམ་པ་ལ། བུམ་པའི་བློ་ནི་ཚད་མ་ཡིན་ལ་བུམ་པ་ནི་གཞལ་བྱ་ཡིན་ནོ་ཞེ་ན་བརྗོད་པར་བྱ་སྟེ། དེ་[[73]](#footnote-92)རྐྱེན་དུ་གྱུར་པ་ཉིད་ཡིན་པའི་ཕྱིར་ཤེས་པ་ཡང་མ་ཡིན་ཞིང་ཤེས་བྱ་ཡང་མ་ཡིན་ནོ། །​གང་གི་ཕྱིར་དབང་པོ་དང་དོན་ཕྲད་པ་ལས་བློ་སྐྱེ་བར་འདོད་པ་དེའི་[[74]](#footnote-93)བུམ་པ་ནི་རྐྱེན་དུ་གྱུར་པ་ཉིད་ཡིན་པ་དེའི་ཕྱིར་བློ་ནི་ཚད་མ་[[75]](#footnote-94)ཡིན་ལ་བུམ་པ་ཡང་གཞལ་བྱ་མ་ཡིན་ནོ། །​གཞལ་བྱ་[[76]](#footnote-95)ཡང་བློ་ནི་ཚད་མ་མ་ཡིན་ཏེ། གཞལ་བྱ་ཡིན་པར་མངོན་པར་བརྗོད་པའི་ཕྱིར་རོ། །​གང་གི་ཕྱིར་ཁྱོད་ཀྱི་བློ་གཞལ་བྱ་ཡིན་པར་རྗོད་པར་[[77]](#footnote-96)བྱེད་དེ་ཇི་ལྟ་[[78]](#footnote-97)ཞེ་ན། བདག་དང་། ལུས་དང་། དབང་པོ་དང་། དོན་དང་། བློ་དང་། ཡིད་དང་། འཇུག་པ་དང་། སྐྱོན་དང་། སྲིད་པ་ཕྱི་མ་དང་། འབྲས་བུ་དང་། སྡུག་བསྔལ་དང་བྱང་གྲོལ་རྣམས་ནི་གཞལ་བྱ་ཡིན་ནོ་ཞེས་བརྗོད་པའི་ཕྱིར་རོ། །​དེའི་ཕྱིར་གཉི་ག་ཡང་མེད་པ་ཡིན་ནོ། །​སྨྲས་པ། ཚད་མ་ཉིད་གང་ཡིན་པ་དེ་ཉིད་གཞལ་བྱ་ཡིན་ནོ་ཞེས་བརྗོད་པ་ན་ཐེ་ཚོམ་ཟ་བ་ཡིན་ནོ། །​ཐེ་ཚོམ་ཡོད་པའི་ཕྱིར་ཚད་མ་དང་གཞལ་བྱ་གཉི་ག་གྲུབ་པ་ཡིན་ནོ། །​ཐེ་ཚོམ་ཞེས་བྱ་བའི་ཚིག་གི་དོན་ནི་ཡོད་པ་ཉིད་དེ་མ་[[79]](#footnote-98)བདེན་པའི་དོན་ལ་འདི་ཡོད་མ་ཡིན་ནོ་ཞེ་ན་བརྗོད་པར་བྱ་སྟེ། དམིགས་པའམ་མ་དམིགས་པ་དག་ལ་ཐེ་ཚོམ་ཟ་བ་མེད་པ་[[80]](#footnote-99)དེ་ཡོད་པ་དང་མེད་པ་ཉིད་ཀྱི་ཕྱིར་རོ། །​འདིར་དམིགས་པའི་དོན་ལའམ་མ་དམིགས་པའི་དོན་ལའམ་དམིགས་བཞིན་པའི་དོན་ལ་ཐེ་ཚོམ་ཟ་གྲང་། དམིགས་པའི་དོན་ལ་ཐེ་ཚོམ་ཟ་བ་མི་རིགས་ཤིང་། མ་དམིགས་པའི་དོན་ལ་ཡང་ཐེ་ཚོམ་ཟ་བར་མི་རིགས་ལ། དམིགས་བཞིན་ཞེས་བྱ་བའི་དོན་གསུམ་པ་ཡང་ཡོད་པ་མ་ཡིན་ནོ། །​དེ་ལྟ་བས་ན་ཐེ་ཚོམ་ནི་ཡོད་པ་མ་ཡིན་ནོ། །​སྨྲས་པ། ཐེ་ཚོམ་ནི་ཡོད་པ་མ་[[81]](#footnote-100)ཡིན་ཏེ། ཁྱད་པར་ལ་ལྟོས་པ་མེད་པའི་ཕྱིར་རོ། །​འདིར་སྡོང་དུམ་མམ་སྐྱེས་བུ་ཞེས་བྱ་བ་ཡུལ་ཐག་རིང་པོ་ནས་མཐོང་ནས་ཕྱིར་འཛིན་པ་འདི་སྐྱེས་བུའམ། འོན་ཏེ་སྡོང་དུམ་ཡིན་ཞེས་ཐེ་ཚོམ་ཟ་བར་འགྱུར་རོ། །​གང་གི་ཚེ་བྱའི་ཚང་བཅས་པའམ་རི་དྭགས་འཁྲུག་པ་[[82]](#footnote-101)ལ་སོགས་པའི་ཁྱད་པར་མཐོང་བ་དེའི་ཚེ་འདི་ནི་སྡོང་དུམ་ཉིད་དོ།[[83]](#footnote-102) །​ཞེས་ངེས་པར་འགྱུར་ཞིང་དེ་ལས་བཟློག་པ་ཡིན་པའི་ཕྱིར་དང་། མགོ་བསྒྱུར་བ་དང་། ལག་པ་གཡོ་བ་ལ་སོགས་པའི་བྱ་བ་མཐོང་བའི་ཕྱིར་སྐྱེས་བུའི་བློ་འབྱུང་བ་ཡིན་ནོ། །​འདི་ཡང་ཡོད་པ་དང་མེད་པ་ཉིད་ཀྱི་ཕྱིར་ཁྱད་པར་ལ་ལྟོས་པ་ཡིན་ལ་དེ་ལས་གཞན་དུ་ན་ཐེ་ཚོམ་ཟ་བ་ཡིན་ནོ། །​དེའི་ཕྱིར་ཐེ་ཚོམ་ནི་ཡོད་པ་ཡིན་ནོ་ཞེ་ན་བརྗོད་པར་བྱ་སྟེ། སྔར་བཀག་ཟིན་པའི་ཕྱིར་ཐེ་ཚོམ་ནི་ཁྱད་པར་ལ་ལྟོས་པ་མ་ཡིན་ནོ། །​ཡོད་པ་དང་མེད་པའི་ཕྱིར་ཐེ་ཚོམ་མེད་དོ་ཞེས་བྱ་བ་འདིས་སྔར་ཉིད་བཀག་པ་ཡིན་ནོ། །​ཇི་ལྟ་[[84]](#footnote-103)ཞེ་ན། སྡོང་དུམ་ལ་བྱའི་ཚང་བཅས་པ་[[85]](#footnote-104)སོགས་པའི་རྒྱུ་མཚན་དམིགས་པས་འདི་[[86]](#footnote-105)ན་སྡོང་དུམ་ཡིན་ནོ། །​ཞེས་ཤེས་པ་སྐྱེའི་ཐེ་ཚོམ་ནི་མ་ཡིན་ཏེ། ཡང་དག་པ་ཇི་ལྟ་བ་བཞིན་དུ་ཡོངས་སུ་ཤེས་པ་ཉིད་ཀྱི་ཕྱིར་རོ། །​དེ་བཞིན་དུ་སྐྱེས་བུ་ཡིན་པ་ལ་ཡང་མགོ་བསྒྱུར་བ་ལ་སོགས་པའི་རྒྱུ་མཚན་དམིགས་པས་འདི་ནི་སྐྱེས་བུ་ཉིད་དོ། །​ཞེས་ཡང་དག་པ་ཇི་ལྟ་བ་བཞིན་དུ་ཡོངས་སུ་ཤེས་པ་སྐྱེ་བར་འགྱུར་བ་ཐེ་ཚོམ་ནི་མ་ཡིན་ཏེ། ཡང་དག་པ་ཇི་ལྟ་བ་བཞིན་དུ་ཤེས་པ་ཉིད་ཀྱི་ཕྱིར་རོ། །​གཉི་ག་ལ་ཡང་ཡང་དག་པའི་ཤེས་པའི་རྒྱུ་མཚན་མེད་ན་མ་རྟོགས་པ་ཉིད་ཡིན་གྱི་ཐེ་ཚོམ་མ་ཡིན་ཏེ། མ་ངེས་པ་དང་། མ་རྟོགས་པ་དང་། མ་བཟུང་བ་དང་། མི་ཤེས་པ་དང་། མ་མཐོང་བའི་དོན་རྣམས་གཞན་མ་ཡིན་ཞིང་དེ་དག་ནི་མི་ཤེས་པའི་རྣམ་གྲངས་ཡིན་ཏེ། ཤེས་པ་ལས་བཟློག་པ་ཡིན་པའི་ཕྱིར་རོ། །​འདི་སྐད་དུ་སྟོན་པར་འགྱུར་ཏེ། ཁྱད་པར་ལ་ལྟོས་ནས་ཤེས་པར་འགྱུར་ལ། ཁྱད་པར་མ་མཐོང་བ་ལ་ནི་མི་ཤེས་པ་སྐྱེ་བར་འགྱུར་རོ། །​མགོ་བསྒྱུར་བ་དང་། ལག་པ་གཡོ་བ་ལ་སོགས་པ་མཐོང་ན་ཐེ་ཚོམ་དུ་འགྱུར་བ་མ་ཡིན་ལ། ཁྱད་པར་མེད་ན་ནི་མི་ཤེས་པ་ཉིད་ཡིན་ནོ། །​འདི་ལྟ་བུར་འགྱུར་ཏེ་ཁྱད་པར་ཡོད་ན་ཤེས་པར་འགྱུར་ཞིང་དེ་མེད་ན་མི་ཤེས་པ་ཉིད་དོ། །​གང་ལ་ཁྱད་པར་དང་ཁྱད་པར་མེད་པ་དག་ཅིག་[[87]](#footnote-106)ཅར་འགྱུར་བ་རྟོག་པ་གསུམ་པ་ནི་མེད་པའི་ཕྱིར་ཐེ་ཚོམ་ཡོད་པ་མ་ཡིན་ནོ། །​སྨྲས་པ། དགོས་པའི་དོན་གང་ལ་ཁོ་བོ་[[88]](#footnote-107)ཅག་གི་ཤེས་པ་ངེས་པར་མ་སྐྱེས་པའི་དགོས་[[89]](#footnote-108)པ་དོན་དེ་ལ་ཐེ་ཚོམ་ཡོད་པ་ཡིན་ནོ་ཞེ་ན་བརྗོད་པར་བྱ་སྟེ། ཡོད་པ་དང་མེད་པ་ཉིད་ཀྱི་ཕྱིར་དགོས་པའི་དོན་ནི་མེད་པ་ཡིན་ནོ། །​དོན་གང་གི་ཆེད་དུ་གཉེར་ནས་འཇུག་པ་དེ་ནི་དགོས་པ་ཡིན་ནོ། །​ཞེས་ཁྱོད་ཀྱིས་བརྗོད་པ་ཡིན་ཏེ། ཇི་ལྟར་བུམ་པའི་དོན་དུ་རྫ་མཁན་འཇུག་པ་བཞིན་ནོ། །​གལ་ཏེ་འཇིམ་པ་ལ་བུམ་པ་ཡོད་པ་དེའི་ཚེ་དེའི་འཇུག་པ་དོན་མེད་པར་འགྱུར་རོ། །​འོན་ཏེ་མེད་ན་བྱེ་མ་བཞིན་དུ་མེད་པ་ཉིད་ཀྱིས་[[90]](#footnote-109)དེ་ལ་འཇུག་པ་མ་ཡིན་ནོ། །​སྨྲས་པ། བྱེ་མ་ལ་འཇུག་པ་ནི་མ་ཡིན་ཏེ། དཔེ་ཡོད་པའི་ཕྱིར་རོ། །​ཇི་ལྟར་སྣམ་བུ་དགོས་པ་ན་སྣམ་བུ་[[91]](#footnote-110)ལ་སོགས་པ་ལ་འཇུག་པ་ཡིན་གྱི་འཇུག་པ་[[92]](#footnote-111)ལ་མ་ཡིན་པ་བཞིན་ནོ་ཞེ་ན་བརྗོད་པར་བྱ་སྟེ། དེ་ལྟ་བུ་དེ་ཡང་སྔ་མ་དང་མཚུངས་པ་ཉིད་དོ། །​གཞན་ཡང་ཐོག་མ་དང་དབུས་མེད་པའི་ཕྱིར་མཐའ་ཡང་མཐོང་བ་མ་ཡིན་ནོ། །​གང་གི་[[93]](#footnote-112)དོན་གྱི་ཐོག་མ་དང་དབུས་མ་མཐོང་བ་དེས་ཇི་ལྟར་མཐར་མཐོང་བ་ཡིན་ཏེ། ཐོག་མ་དང་དབུས་མེད་ན་མཐའ་ཡོད་པ་མ་ཡིན་ནོ། །​དེའི་ཕྱིར་དཔེ་མེད་པ་ཡིན་ནོ། །​སྨྲས་པ། འཇིག་རྟེན་པ་དང་སྤྱོད་པ་[[94]](#footnote-113)པོ་དག་དོན་གང་བློ་མཐུན་པ་དེ་ནི་དཔེ་ཡིན་ལ་དེ་ཡང་ཆོས་མཐུན་པ་ཉིད་དང་། ཆོས་མི་མཐུན་པ་ཉིད་[[95]](#footnote-114)ཡིན་ནོ་ཞེ་ན་བརྗོད་པར་བྱ་སྟེ། ཆོས་མཐུན་པ་ཉིད་ཀྱི་ཕྱིར་མེ་ནི་མེའི་དཔེ་ཉིད་མ་ཡིན་ནོ། །​ཆོས་མཐུན་པ་ཉིད་ཀྱི་ཕྱིར་དཔེ་ཞེས་གང་བརྗོད་པ་དེ་ནི་མ་ཡིན་ནོ། །​གང་གི་ཕྱིར་མེ་ནི་མེའི་དཔེ་མ་ཡིན་ཏེ། བསྒྲུབ་པར་བྱ་བ་དང་། སྒྲུབ་པར་བྱེད་པ་དག་ཁྱད་པར་མེད་པའི་ཕྱིར་རོ། །​གལ་ཏེ་དེ་ཉིད་བསྒྲུབ་པར་[[96]](#footnote-115)བྱ་བ་ཡིན་ཞིང་དེ་ཉིད་སྒྲུབ་པར་བྱེད་པ་ཡིན་ན་ཡང་ཇི་ལྟར་ན་དཔེ་ཁྱད་པར་ཅན་དུ་འགྱུར། གཞན་ཡང་ཆུ་ནི་མེའི་དཔེ་མ་ཡིན་ཏེ། ཆོས་མི་མཐུན་པ་ཉིད་ཀྱི་ཕྱིར། [[97]](#footnote-116)གྲང་བར་གཏོགས་པའི་ཆུ་ནི་མེའི་དཔེར་འཐད་པ་མ་ཡིན་ཏེ། ལ་ལ་དག་ཏུ་ཆུ་ནི་གྲང་བ་ཡིན་ཏེ། དཔེར་ན་མེ་བཞིན་ནོ་ཞེས་སྨྲས་པ་དེ་དང་འདྲའོ། །​གཞན་ཡང་ཅུང་ཟད་ཆོས་མཐུན་པ་ལས་ཡིན་ནོ་ཞེ་ན་མ་ཡིན་ཏེ་རི་རབ་དང་སྐྲ་བཞིན་ནོ། །​དེ་ལ་ཅུང་ཟད་ཆོས་མཐུན་པ་ལས་དཔེ་ཡིན་ནོ་ཞེས་བྱ་བ་དེ་ལྟར་འགྱུར་རོ་ཞེ་ན་དེ་ནི་མ་ཡིན་ཏེ། ག་ལས་ཤེ་ན། འདིར་རི་རབ་དང་སྐྲ་དག་ཀྱང་ཡོད་པ་ཉིད་དང་གཅིག་པ་ཉིད་དང་ལུས་ཅན་ཉིད་དུ་ཅུང་ཟད་ཆོས་མཐུན་པ་ཡིན་ནོ། །​གཞན་ཡང་རི་རབ་དང་མཚུངས་པའི་སྐྲ་ཞེས་རབ་ཏུ་གྲགས་པ་ནི་མ་ཡིན་ནོ། །​ཕལ་ཆེར་ཆོས་མཐུན་པ་ལ་[[98]](#footnote-117)འགྱུར་རོ་ཞེ་ན་བརྗོད་པར་བྱ་སྟེ། སྔར་བཀག་པ་ཉིད་ཀྱིས་ཕལ་ཆེར་ཆོས་མཐུན་པར་[[99]](#footnote-118)ནི་མ་ཡིན་ནོ། །​འདིར་ཕལ་ཆེར་ཆོས་མི་མཐུན་པར་འགྱུར་བ་ཡང་མ་[[100]](#footnote-119)ཡིན་ཏེ། དེ་ལ་[[101]](#footnote-120)ཕལ་ཆེར་ཆོས་མཐུན་པ་དང་ཆོས་མི་མཐུན་པ་ཉིད་ཀྱིས་མ་གྲུབ་པ་ཡིན་ནོ། །​སྨྲས་པ། ཁྱོད་ནི་གྲུབ་པ་[[102]](#footnote-121)མེད་པ་ཉིད་དུ་བརྗོད་པ་ཡིན་ཏེ་གྲུབ་མཐའ་མེད་པ་དང་ལྷན་ཅིག་སྨྲ་བར་བྱ་བ་མ་ཡིན་ནོ་ཞེ་ན་བརྗོད་པར་བྱ་སྟེ། ཐོག་མ་མ་གྲུབ་ན་ཐ་མ་འགྲུབ་པ་ཡང་མ་ཡིན་ནོ། །​གལ་ཏེ་ཐོག་མ་མ་གྲུབ་ན་དབུས་དང་མཐའ་གཉིས་མ་གྲུབ་པོ། །​སྨྲས་པ། ཡན་ལག་དང་བྲལ་བ་ནི་སྒྲུབ་པར་བྱེད་པ་མ་ཡིན་ལ་ཁྱེད་ཅག་གི་ཡན་ལག་ཏུ་[[103]](#footnote-122)སྨྲ་བ་ནི་[[104]](#footnote-123)མ་ཡིན་ནོ། །​དེས་ན་ཐམས་ཅད་མ་[[105]](#footnote-124)འབྲེལ་བ་ཉིད་ཀྱིས་འགོག་པ་ཡིན་པ་དེའི་ཕྱིར་གདོན་མི་ཟ་བར་ཡན་ལག་གཟུང་བར་[[106]](#footnote-125)བྱས་ནས་བརྗོད་པར་བྱ་དགོས་ཏེ། རྣམ་པ་གཞན་དུ་ན་དགག་པ་མི་འགྲུབ་པོ་ཞེ་ན་བརྗོད་པར་བྱ་སྟེ། ཡན་ལག་ཅན་མེད་པའི་ཕྱིར་ཡན་ལག་ཡོད་པ་མ་ཡིན་ནོ། །​འདིར་དམ་བཅའ་བ་དང་གཏན་ཚིགས་དང་དཔེ་དང་ཉེ་བར་སྦྱོར་བ་དང་མཇུག་བསྡུ་བའི་ཡན་ལག་རྣམས་ལ་ཡན་ལག་ཅན་མེད་པའི་ཕྱིར་ཡན་ལག་རྣམ་པ་[[107]](#footnote-126)མེད་པ་ཡིན་ནོ། །​སྨྲས་པ། ཚོགས་པ་ལ་ཡན་ལག་མ་[[108]](#footnote-127)གྲུབ་བོ་ཞེ་ན་བརྗོད་པར་བྱ་སྟེ། རེ་རེ་ལ་མེད་པའི་ཕྱིར་ཚོགས་པ་ལ་ཡང་མི་འགྲུབ་བོ། །​ཚོགས་པ་ལ་ཡན་ལག་ཅན་ཡོད་པ་ཞེས་བྱ་བར་བརྗོད་པ་གང་ཡིན་པ་དེ་ནི་མ་ཡིན་ཏེ། ཡན་ལག་རེ་རེ་ལ་ཡན་ལག་ཅན་མེད་པའི་ཕྱིར་ཚོགས་པ་ལ་ཡང་ཡོད་པ་མ་ཡིན་ནོ། །​གཞན་ཡང་། ཡན་ལག་ཅན་གཅིག་ཡིན་པའི་ཕྱིར་ཡན་ལག་རྣམ་པ་[[109]](#footnote-128)ཐམས་ཅད་གཅིག་ཉིད་དུ་ཐལ་བར་འགྱུར་ཏེ། སྐྱོན་འདི་ནི་གཞན་ཡང་[[110]](#footnote-129)ཡིན་པ་ལའོ། །​འོན་ཏེ་ཡན་ལག་ལྔ་ལས་གཞན་པ་གཅིག་[[111]](#footnote-130)ཡིན་ན་ནི་དྲུག་པར་ཐལ་བར་འགྱུར་རོ། །​གཞན་ཡང་། དུས་གསུམ་ལ་མ་གྲུབ་པས་ཡན་ལག་[[112]](#footnote-131)མེད་པ་ཉིད་དོ། །​དམ་བཅའ་བ་ལ་སོགས་པ་སྐྱེས་པ་དང་། མ་སྐྱེས་པ་དང་། ད་ལྟར་བ་རྣམ་པ་ལས་[[113]](#footnote-132)འདས་པ་དང་། མ་འོངས་པ་དང་། ད་ལྟར་བ་རྣམས་ཡོངས་སུ་བརྟག་བཟོད་པ་མ་ཡིན་ཏེ། རིགས་པ་མེད་པའི་ཕྱིར་རོ། །​དེའི་ཕྱིར་ཡན་ལག་ཅན་མེད་པ་ཡིན་ཞིང་ཡན་ལག་ཀྱང་མེད་པ་ཡིན་ནོ། །​འོན་ཏེ་རྩྭ་བལ་བ་ཛ་བཞིན་དུ་དེ་ཡང་གྲུབ་བོ། །​ཇི་ལྟར་རྩྭ་བལ་བ་ཛ་གཅིག་གིས་གླང་པོ་ཆེ་འཆིང་བར་མི་ནུས་ཀྱང་རྩྭ་བལ་བ་ཛ་ཚོགས་པས་ནི་ནུས་པ་ལྟར་[[114]](#footnote-133)དེ་བཞིན་དུ་ན་[[115]](#footnote-134)དམ་བཅའ་པ་ལ་སོགས་[[116]](#footnote-135)པ་ལ་ཡན་ལག་ཅན་ཡོད་པ་མ་ཡིན་[[117]](#footnote-136)ནོ་ཞེ་ན་བརྗོད་པར་བྱ་སྟེ་མ་ཡིན་ཏེ།[[118]](#footnote-137) བསྒྲུབ་པར་བྱ་བ་དང་མཚུངས་པའི་ཕྱིར་རོ། །​འདི་ནི་མོ་གཤམ་དང་ལོང་བ་དང་བྱེ་མ་ལྟ་བུ་ཡིན་ཏེ་གང་གི་ཚེ་མོ་གཤམ་གཅིག་[[119]](#footnote-138)གིས་བུ་བསྐྱེད་མི་ནུས་པ་དེ་བཞིན་དུ་མོ་གཤམ་སྟོང་ཕྲག་དུ་མ་ཚོགས་པས་ཀྱང་བསྐྱེད་པར་[[120]](#footnote-139)ནུས་པར་མི་འགྱུར་རོ། །​ཇི་ལྟར་ལོང་བ་གཅིག་ལ་མཐོང་བའི་ནུས་པ་མེད་པ་དེ་བཞིན་དུ་ལོང་བ་སྟོང་ཕྲག་དུ་མ་ལ་[[121]](#footnote-140)ཡང་མཐོང་བའི་ནུས་པ་ཡོད་པ་མ་ཡིན་ནོ། །​ཇི་ལྟར་བྱེ་མ་རེ་རེ་ལ་ཏིལ་མར་[[122]](#footnote-141)མེད་པ་དེ་བཞིན་དུ། མང་པོ་ཚོགས་པས་འབྱིན་པ་མེད་དེ་མེད་པ་ཉིད་ཀྱི་ཕྱིར་རོ། །​འོན་ཏེ་མོ་གཤམ་ལ་སོགས་པའི་དཔེ་ནི་མཚུངས་པ་ཉིད་དེ་གང་གིས་ན་དེ་ཕྱེ་མ་ལེབ་ལ་སོགས་པའམ། དེ་ལྟ་བུའི་ངོ་བོ་འགའ་ཞིག་འཆིང་བར་འགྱུར་བ་བལ་བ་ཛ་གཅིག་[[123]](#footnote-142)ལ་ཡང་བལ་བ་ཛའི་ངོ་བོ་དང་རྗེས་སུ་མཐུན་པའི་ནུས་པ་ཡོད་པ་ཡིན་ལ། མང་པོ་འདུས་པས་ནི་གླང་པོ་ཆེའང་འཆིང་བར་ནུས་པར་འགྱུར་རོ་སྙམ་དུ་སེམས་ན། དེ་ཡང་སྲིད་པ་མ་ཡིན་ཏེ། གང་ལས་[[124]](#footnote-143)ཤེ་ན་[[125]](#footnote-144)རིགས་པ་མེད་པའི་ཕྱིར་རོ། །​རབ་ཏུ་གྲགས་པའི་ཡན་ལག་ཅན་གྱི་དཔེར་ཡིན་ན། ཡན་ལག་ཅན་དག་ལ་ནི་མ་ཡིན་ཏེ། ལྷན་ཅིག་གནས་པ་མེད་པའི་ཕྱིར་རོ། །​དུས་གཅིག་ལམ་ཁ་[[126]](#footnote-145)སྒོའི་ཡུལ་ལ་དམ་བཅའ་བ་ལ་སོགས་པའམ་དེའི་ཡི་གེ་དག་ལྷན་ཅིག་གནས་པ་ཡོད་པ་མ་ཡིན་ཏེ། དེའི་ཕྱིར་བལ་བ་ཛའི་དཔེ་འདི་མི་རིགས་སོ། །​དེ་མི་རིགས་པའི་ཕྱིར་ཡན་ལག་མེད་དོ་ཞེས་བྱ་བར་གྲུབ་པ་ཡིན་ནོ། །​གཞན་ཡང་། ཡན་ལག་དག་ལ་ཡང་ཡན་ལག་ཡོད་པར་ཐལ་བར་འགྱུར་རོ། །​གལ་ཏེ་ཡན་ལག་ནི་མ་གྲུབ་པའི་དོན་སྒྲུབ་པར་བྱེད་པ་ཡིན་ན། དེ་དག་ཀྱང་གྲུབ་པ་ཞིག་སྒྲུབ་པར་བྱེད་པ་ཡིན་ནམ་མ་གྲུབ་པ་ཞིག་ཡིན་གྲང་། གལ་ཏེ་གྲུབ་པ་ཞིག་སྒྲུབ་པར་བྱེད་པ་ཡིན་ན་སྒྲུབ་བྱེད་གང་གིས། དེ་དག་སྒྲུབ་པར་བྱེད་པ་དེ་དག་ལ་ཡང་སྒྲུབ་པར་བྱེད་པ་གཞན་ཞིག་ཡོད་པར་འགྱུར་ལ་དེ་དག་ལ་ཡང་གཞན་ཡོད་པས་ཐུག་པ་མེད་པར་ཐལ་བར་འགྱུར་རོ། །​འོན་ཏེ་དེ་དག་ལ་ཡང་གཞན་ཡོད་པ་མ་ཡིན་ན་མི་འདྲ་བ་ཉིད་དང་དམ་བཅའ་བ་ཉམས་པ་ཞེས་བྱ་བའི་[[127]](#footnote-146)འདི་དག་ཐམས་ཅད་ཡན་ལག་གི་སྒོ་ནས་ཡན་ལག་ཅན་སྒྲུབ་པར་འདོད་པ་ལ་བརྗོད་པར་བྱའོ། །​གཞན་ཡང་། དམ་བཅའ་བ་ལས་གཏན་ཚིགས་གཞན་དང་གཞན་མ་ཡིན་པའི་ཕྱིར་གཏན་ཚིགས་མ་ཡིན་ནོ། །​དམ་བཅའ་བ་ནི་སྒྲུབ་བྱེད་ན་གང་[[128]](#footnote-147)པོས་མི་འགྲུབ་པའི་ཕྱིར་རོ། །​འོན་ཏེ་གཏན་ཚིགས་དང་དམ་བཅའ་བ་དག་[[129]](#footnote-148)མ་ཡིན་ན་ཅི་ཞིག་འཐོབ་པར་འགྱུར་ཞེ་ན་དམ་བཅའ་བ་ནི་སྣམ་བུ་དཀར་པོའི་[[130]](#footnote-149)གཏན་ཚིགས་གང་ཞེ་ན་དཀར་པོ་ཉིད་ཀྱི་ཕྱིར་རོ། །​དེ་ཉིད་ནི་དེའི་སྒྲུབ་བྱེད་མ་ཡིན་ཏེ་འདི་ནི་བསྒྲུབ་པར་བྱ་བ་དང་མཚུངས་པ་ཡིན་ནོ། །​གཞན་ཡང་གཏན་ཚིགས་ལ་གཏན་ཚིགས་མེད་པའི་ཡང་ཕྱིར་རོ། །​གཏན་ཚིགས་ལས་གྲུབ་པོ་ཞེས་བརྗོད་པ་གང་ཡིན་པ་དེ་ནི་མ་ཡིན་ཏེ་གཏན་ཚིགས་ལ་ཡང་གཏན་ཚིགས་གཞན་ཐོབ་པར་འགྱུར་ཞིང་དེ་ལ་ཡང་གཞན་ཡིན་ནོ། །​ཞེས་ཐུག་པ་མེད་པར་འགྱུར་རོ། །​འོན་ཏེ་གཏན་ཚིགས་ལ་ཡང་གཏན་ཚིགས་[[131]](#footnote-150)ཡོད་པར་མི་འདོད་ན་དེའི་ཕྱིར་གཏན་ཚིགས་མེད་པ་ཡིན་ནོ། །​ཡང་ན་གཏན་ཚིགས་བཞིན་དུ་ཐམས་ཅད་ཀྱང་གཏན་ཚིགས་མེད་པར་གྲུབ་པར་འགྱུར་རོ། །​གཞན་ཡང་། དམ་བཅའ་བ་དང་གཏན་ཚིགས་[[132]](#footnote-151)མེད་པའི་ཕྱིར་ཉེ་བར་སྦྱོར་བ་དང་མཇུག་བསྡུ་བ་[[133]](#footnote-152)དག་མེད་པ་ཡིན་ནོ། །​དེ་ལྟར་ན་དམ་བཅས་པ་[[134]](#footnote-153)དང་གཏན་ཚིགས་དང་དཔེ་དག་མེད་པ་ཉིད་ཀྱིས་ཉེ་བར་སྦྱོར་བ་དང་མཇུག་བསྡུ་བ་[[135]](#footnote-154)དག་ཀྱང་ཡོད་པ་མ་[[136]](#footnote-155)ཡིན་ནོ། །​གཞན་ཡང་ལྷག་མ་དག་ལ་གཏན་ཚིགས་མེད་དོ། །​གལ་ཏེ་ཡང་དམ་བཅའ་བ་ནི་གཏན་ཚིགས་ལས་གྲུབ་པ་ཡིན་ན་དཔེ་ལ་སོགས་པ་སྒྲུབ་པར་བྱེད་པ་ལ་ནི་གཏན་ཚིགས་མེད་པར་ཐལ་བར་འགྱུར་རོ། །​གཞན་ཡང་གལ་ཏེ་གྲུབ་པ་ནི་གཏན་ཚིགས་ཀྱིས་བྱས་པ་ཡིན་ན་ཅི་ཞིག་འཐོབ་ཅེ་ན། དཔེ་ལ་སོགས་པ་དོན་མེད་དོ། །​ཁྱོད་གཏན་ཚིགས་ཁོ་ནས་འགྲུབ་པར་སེམས་ཅན་[[137]](#footnote-156)དེའི་ཕྱིར་དཔེ་ལ་སོགས་པ་དག་དོན་མེད་པར་འགྱུར་ཏེ་གཏན་ཚིགས་ཁོ་ནའི་[[138]](#footnote-157)དོན་འགྲུབ་པའི་ཕྱིར་རོ། །​གཞན་ཡང་གཏན་ཚིགས་དོན་མེད་པ་ཉིད་དམ། འོན་ཏེ་དཔེ་གྲུབ་པར་འདོད་ན་དེའི་ཚེ་གཏན་ཚིགས་དོན་མེད་པར་[[139]](#footnote-158)ཐོབ་པར་འགྱུར་རོ། །​ཡང་ན་དཔེ་དོན་མེད་པ་ཡིན་ནོ། །​སྨྲས་པ། བདག་སྒྲུབ་པ་ལ་གཏན་ཚིགས་དང་དཔེ་ཡིན་ནོ་ཞེ་ན། བརྗོད་པར་བྱ་སྟེ། བདག་འགྲུབ་པ་ནི་མ་ཡིན་ནོ། །​གཏན་ཚིགས་ཀྱིས་འགྲུབ་པར་སེམས་ཏེ། ཇི་ལྟར་སྐྱེས་བུ་རྟག་པ་ནི་དམ་བཅའ་བའོ། །​ལུས་ཅན་མ་ཡིན་པའི་ཕྱིར་ནི་གཏན་ཚིགས་སོ། །​དཔེ་ནི་ནམ་མཁའ་བཞིན་ནོ་ཞེས་ཁྱོད་ཀྱིས་སྨྲས་པ་ཡིན་ནོ། །​གཏན་ཚིགས་ཀྱིས་འགྲུབ་པར་[[140]](#footnote-159)རྟག་པ་མ་ཡིན་ཏེ། མི་རྟག་པ་ཉིད་ཀྱི་ཕྱིར་རོ། །​གང་གི་ཕྱིར་རང་ཉིད་ཀྱིས་མེད་པས་རྟག་པའི་ངོ་བོ་ཉིད་མེད་པ་ཡིན་ནོ། །​དེའི་ཚེ་[[141]](#footnote-160)གཏན་ཚིགས་བརྗོད་པ་ན་ཡང་དམ་བཅའ་ལ་སོགས་པ་མེད་དོ། །​དེའི་ཕྱིར་གཏན་ཚིགས་ལ་སོགས་པ་དག་ཡོད་པ་མ་ཡིན་ནོ། །​འདིར་སྨྲས་པ། ཁྱོད་ཀྱི་[[142]](#footnote-161)ཡན་ལག་ཐམས་ཅད་མེད་དོ་ཞེས་དམ་བཅའ་བ་[[143]](#footnote-162)དེ་ལྟ་བས་ན། དམ་བཅའ་བ་ཁས་བླངས་པའི་ཕྱིར་ཁྱོད་ལ་ལྷག་མ་དག་ཀྱང་གྲུབ་པ་ཡིན་ནོ་ཞེ་ན་བརྗོད་པར་བྱ་སྟེ། ཡི་གེ་དག་ལ་ཡང་དེ་ལྟ་བུ་ཡིན་ནོ། །​ཡན་ལག་མ་གྲུབ་པའི་རྣམ་པ་གང་ཡིན་པ་དེ་ཡི་གེ་ཐམས་ཅད་ལ་ཡང་ལྟ་བར་བྱེད་དེ།[[144]](#footnote-163) ཇི་ལྟར་པྲའི་ཡི་གེ་དང་། ཏིའི་ཡི་གེ་དང་། ཛྙའི་ཡི་གེ་དག་ལྷན་ཅིག་གནས་པ་མེད་པའི་ཕྱིར་དམ་བཅའ་བ་མེད་པ་ཉིད་དོ། །​དེ་བཞིན་དུ་པྲའི་ཡི་གེ་ལ་ཡང་པྲ་ལ་སོགས་པའི་རིམ་གྱིས་བརྗོད་པའི་ཕྱིར་[[145]](#footnote-164)ཡི་གེ་མེད་དོ། །​རླུང་དང་། ནམ་མཁའ་དང་། ལྕེ་དང་། སོ་དང་། མགྲིན་པ་དང་། རྐན་དང་། ཆུ་[[146]](#footnote-165)དང་འབད་པ་ལ་སོགས་པའི་རྐྱེན་ལས་བྱུང་བའི་ཚེ་གཅིག་ལ་གཅིག་[[147]](#footnote-166)མེད་པ་ཡིན་ནོ། །​སྨྲས་པ། གང་གི་ཕྱིར་བརྟགས་[[148]](#footnote-167)ན་དེ་མ་ཐག་ཏུ་རབ་ཏུ་རྟོག་པ་དེ་[[149]](#footnote-168)ཕྱིར་རྟོག་གེ་ཞེས་བྱ་བའི་ཚིག་གི་དོན་[[150]](#footnote-169)ཡོད་པ་ཡིན་ནོ། །​དེ་ཡོད་པའི་ཕྱིར་གཞན་དག་ཀྱང་གྲུབ་པ་ཡིན་ནོ་ཞེ་ན་བརྗོད་པར་བྱ་སྟེ། ཐེ་ཚོམ་བཞིན་དུ་རྟོག་གེ་ཡང་ཡིན་ནོ། །​ཇི་ལྟ་[[151]](#footnote-170)ཞེ་ན། ཤེས་པའི་དོན་ལ་དཔྱོད་པ་ཡིན་ནམ་མི་ཤེས་པའི་དོན་ལ་དཔྱོད་པ་ཡིན་གྲང་། དེ་ལ་གལ་ཏེ་ཤེས་པའི་དོན་ལ་ཡིན་ན་ཅི་ཞིག་དཔྱོད་པར་འགྱུར། འོན་ཏེ་མི་ཤེས་པའི་དོན་ལ་[[152]](#footnote-171)ཡིན་ན་ཡང་ཅི་ཞིག་དཔྱོད་པར་འགྱུར། རྣམ་པར་རྟོག་པ་གསུམ་པ་ནི་མེད་དོ། །​སྨྲས་པ། རྣམ་པར་དཔྱད་པ་[[153]](#footnote-172)དོན་ཁོང་དུ་ཆུད་པ་ནི་གཏན་ལ་ཕབ་པ་ཡིན་ལ། ངོ་ཤེས་པའི་རླུང་མཚན་[[154]](#footnote-173)ནི་འཐད་པའོ། །​དེ་ཁོ་ན་ཉིད་ཤེས་པའི་དོན་དུ་དཔྱོད་པར་བྱེད་པ་ནི་རྟོག་གེ་ཡིན་ནོ་ཞེ་ན་བརྗོད་པར་བྱ་སྟེ། རྫས་དང་ཡོད་པ་དང་གཅིག་ཉིད་ལ་སོགས་པ་དག་ནི་གཞན་དང་གཞན་མ་ཡིན་པ་དང་གཉིས་ཀ་[[155]](#footnote-174)མེད་པའི་ཕྱིར་གཏན་ལ་ཕབ་པ་མེད་དོ། །​འདིར་བུམ་པ་དང་། ཡོད་པ་དང་། གཅིག་[[156]](#footnote-175)དང་། ཟླུམ་པོ་དང་། དམར་པོ་ལ་སོགས་པ་དག་གཅིག་[[157]](#footnote-176)ཉིད་དམ་གཞན་ཉིད་གྲང་། དེ་ལ་གལ་ཏེ་གཅིག་[[158]](#footnote-177)ཉིད་དུ་འདོད་ན་གང་ལ་ཡོད་པ་ལ་སོགས་པ་དག་གི་ནང་ནས་གང་ཡང་རུང་བ་གཅིག་[[159]](#footnote-178)སྲིད་པ་དེ་ལ་ནུས་པ་ཡོད་པར་འགྱུར་ཏེ། དབང་[[160]](#footnote-179)དང་ནུས་པ་[[161]](#footnote-180)ལྡན་དང་གྲོང་ཁྱེར་འཇིག་པར་བྱེད་པ་བཞིན་ནོ། །​འོན་ཏེ་དེ་ལྟ་མ་ཡིན་ན་དེ་ལྟ་བས་ན་གཅིག་[[162]](#footnote-181)ཉིད་མེད་དོ། །​འོན་ཏེ་གཞན་ཡིན་ན་དེའི་ཕྱིར་བུམ་པ་ནི་ཡོད་པ་མ་ཡིན་ཞིང་གཅིག་ཀྱང་མ་ཡིན་ལ། ཟླུམ་པོ་དང་དམར་པོ་ཡང་མ་ཡིན་ནོ། །​བུམ་པ་ནི་ཡོད་པ་ཡིན་ཏེ། ཡོད་པ་ཉིད་དང་ལྡན་པའི་ཕྱིར་རོ་ཞེ་ན་དེ་ནི་མ་ཡིན་ནོ།[[163]](#footnote-182) །​གང་ཞིག་གང་དང་ལྡན་པ་དེ་ནི་དེ་ཉིད་དུ་འགྱུར་བ་མ་ཡིན་ནོ། །​དེའི་ཕྱིར་གཅིག་ཉིད་དང་གཞན་ཉིད་དང་གཉི་ག་མེད་པའི་ཕྱིར་གཏན་ལ་དབབ་པ་མེད་དོ། །​སྨྲས་པ། ཚད་མས་སྒྲུབ་པར་བྱེད་པ་དམིགས་པ་ཅན་གྲུབ་མཐའ་དང་མི་འགལ་བ་ཡན་ལག་ལྔ་ལས་སྐྱེས་པ་ཕྱོགས་དང་མི་མཐུན་པ་དག་ཡོངས་སུ་འཛིན་པ་ནི་རྩོད་པ་ཡིན་ལ། འདིར་བུམ་པ་ལ་སོགས་པ་གསལ་བར་འདོད་པ་ཁྱོད་[[164]](#footnote-183)ཕྱོགས་དང་མི་མཐུན་པ་ཡོངས་སུ་འཛིན་པ་ཡིན་ནོ་བརྗོད་པར་བྱ་སྟེ། རྩོད་པ་ནི། ཡོད་པ་མ་ཡིན་ཏེ། རྗོད་པར་བྱེད་པ་དང་བརྗོད་བྱ་དག་མེད་པའི་ཕྱིར་རྩོད་པ་ཡང་མེད་དོ། །​ཇི་ལྟར་རྫས་དང་ཡོད་པ་དང་གཅིག་ཉིད་ལ་སོགས་པ་དག་ནི་གཞན་དང་གཞན་མ་ཡིན་པ་གཉི་ག་མེད་པས་གཏན་ལ་ཕབ་པ་མེད་པ་དེ་བཞིན་དུ་[[165]](#footnote-184)གལ་ཏེ་བུམ་པ་མངོན་པར་བརྗོད་པ་དང་། བུམ་པ་གཅིག་[[166]](#footnote-185)ཉིད་ཡིན་ན་བུམ་པ་བརྗོད་པ་བཞིན་དུ་ཕྱི་རོལ་ཡང་འཇིམ་པའི་གོང་བུ་དང་། འཁོར་ལོ་དང་། ཆུ་ལ་སོགས་པ་འདུས་པ་ལ་མ་ལྟོས་པར་གྲུབ་པར་འགྱུར་ཏེ། བུམ་པ་ལ་སོགས་པ་མངོན་པར་[[167]](#footnote-186)རྟོགས་ནས་བུམ་པ་ལ་སོགས་པ་འགྲུབ་པར་འགྱུར་རོ། །​བུམ་པ་ཞེས་བརྗོད་པ་ན་ཁ་གང་བར་འགྱུར་ལ་མེ་ཞེས་བརྗོད་པ་ན་མཆུ་འཚིག་པར་འགྱུར་ཏེ་དེ་ལྟར་འདོད་པ་ཡང་མ་ཡིན་ནོ། །​གཞན་ཡིན་ན་བུམ་པ་ཞེས་ངེས་པར་བརྗོད་པ་ན་བུམ་པ་ངེས་པར་མི་འགྱུར་རོ། །​བརྡ་བྱས་པའི་བརྗོད་པའི་ཐ་སྙད་ཡིན་ནོ་ཞེ་ན་མ་ཡིན་ཏེ། དོན་དམ་པ་དཔྱོད་པའི་སྐབས་ཡིན་པའི་ཕྱིར་རོ། །​འདི་ལྟར་ལྷ་རྣམས་དགའ་བའི་རིགས་པ་ཕྲ་བའི་ཕྱོགས་སུ་ལྷུང་བ་ཁྱོད་ཀྱི་ཚིག་གི་དོན་བཅུ་དྲུག་ཡོངས་སུ་ཤེས་པས་གྲོལ་བར་འགྱུར་རོ། །​ཞེས་བྱ་བ་ནི་གྲུབ་པའི་མཐའ་ཡིན་ནོ། །​གང་གི་ཕྱིར་ཚད་མ་ལ་སོགས་པའི་ཚིག་དོན་བཅུ་དྲུག་པོ་འདི་དག་དོན་དམ་པར་འགྱུར་བ་ནི་འདི་ལ་རིགས་པ་ཅི་ཞིག་ཅེས་མཁས་པ་རྣམས་ཀྱིས་[[168]](#footnote-187)རྟོགས་པར་བྱེད་དོ། །​རང་གིས་བརྡ་བྱས་པའི་མིང་འདི་དག་ནི་ཡང་དག་པ་མ་ཡིན་པའི་དོན་དག་ལ་ཡང་མཐོང་སྟེ། འདི་ལྟར་ལྷ་སྦྱིན་[[169]](#footnote-188)དང་དབང་པོས་སྦེད་ཅེས་བྱ་བ་ཡིན་ནོ། །​གལ་ཏེ་འཇིག་རྟེན་པའི་ཐ་སྙད་འབའ་ཞིག་ལས་གྲོལ་བ་ཡིན་ན་བ་ལང་རྫི་ལ་སོགས་པ་ཐམས་ཅད་ཀྱང་གྲོལ་བར་འགྱུར་བ་དང་། མཁས་པ་དང་། རྨོངས་པ་ཞེས་བྱ་བའི་ཁྱད་པར་དག་ཀྱང་མེད་པར་འགྱུར་རོ། །​གཞན་ཡང་བརྡ་བྱས་པའི་མིང་དག་ནི་རྣམ་པ་དུ་མ་མཐོང་སྟེ། འདི་ལྟ་སྟེ། བ་ལང་ལ་ཌ་མི་ཌ་ལ་སོགས་པ་ནི་སྟིགས་[[170]](#footnote-189)ཏ་དང་འཕགས་པ་ཞེས་མིང་དུ་བྱས་པ་ལྟ་བུ་དང་། དེ་བཞིན་དུ་ཡུལ་ཚིགས་འཇིག་[[171]](#footnote-190)པ་དག་གིས་ཀྱང་པིཎ་ཌ་[[172]](#footnote-191)ར་ས་དང་སྐྱུར་རྩི་ལ་[[173]](#footnote-192)སོགས་པའི་རྫས་ལ་ཚོགས་ཅན་དང་ཤ་ལོ་ཀ་ལ་སོགས་པ་ལྟ་བུའོ། །​གཞན་ཡང་འཇིག་རྟེན་པའི་མཁས་པ་དག་ཀྱང་རྗོད་པར་[[174]](#footnote-193)བྱེད་པ་དང་བརྗོད་པར་བྱ་བ་དུ་མ་ལ་སྦྱོར་བ་མཐོང་བའི་ཕྱིར་རོ། །​འཇིག་རྟེན་པའི་མཁས་པ་དག་ནི་གོའི་སྒྲ་དུ་མ་ལ་སྦྱོར་བར་བྱེད་དེ། ཧ་རིའི་སྒྲ་ཡང་དེ་བཞིན་ནོ། །​གོའི་སྒྲ་རྣམ་པ་དུ་མ་ལ་འཇུག་པ་ནི་འདི་ལྟ་སྟེ། ངག་ཕྱོགས་[[175]](#footnote-194)དང་[[176]](#footnote-195)ནི་ས་གཞི་དང་། །​འོད་ཟེར་རྡོ་རྗེ་ཕྱུགས་དང་མིག །​ཆུ་དང་མཐོ་རིས་དོན་དགུ་[[177]](#footnote-196)ལ། །​མཁས་པས་གོ་སྒྲ་ངེས་གཟུང་བྱ། །​ཇི་ལྟར་ཁྱབ་འཇུག་སེང་གེ་གླང་པོ་སྦལ། །​ཉི་ཟླ་འོད་དང་སྤྲེའུ་དང་། །​སེར་སྐྱ་ནེ་ཚོ་དབང་པོ་ཀླུ།[[178]](#footnote-197) །​མཁས་པས་ཧ་རིར་ཤེས་པར་བྱ། །​སྒྲ་གཅན་གནས་ལྡན་ཁྱབ་འཇུག་དང་། །​ཧ་རི་བན་གླང་སྐྱོང་བདག་དང་། །​མི་ཡི་སེང་གེ་མི་ཐུང་སྦྲུལ། །​སྲེད་མེད་བུ་འདི་གྲགས་པ་ཡིན། །​དེ་བཞིན་དུ་སྒྲ་གཞན་ལ་ཡང་ཉེ་བར་གཟུང་བར་[[179]](#footnote-198)བྱའོ། །​འདི་ལྟར་རེ་ཞིག་རྗོད་པར་[[180]](#footnote-199)བྱེད་པ་གཅིག་ལ་དོན་དུ་མ་ཡིན་པ་དང་། བརྗོད་པར་བྱ་བ་རེ་རེ་ལ་ཡང་རྗོད་པར་[[181]](#footnote-200)བྱེད་པ་དུ་མ་ཡིན་ནོ། །​དེ་བཞིན་དུ་ནུས་ལྡན་དང་། དབང་པོ་དང་། གྲོང་ཁྱེར་འཇིག་དང་། མཆོད་སྦྱིན་དང་། ཀཽ་ཤི་ཀ་དང་། བརྒྱ་བྱིན་དག་གི་སྒྲ་ནི་བརྗོད་པར་བྱ་བ་གཅིག་[[182]](#footnote-201)ལ་འཇུག་པ་ཡིན་ནོ། །​མེད་པ་དང་ཡོད་པ་མ་ཡིན་པ་དང་མི་འདོགས་[[183]](#footnote-202)པ་ཞེས་བྱ་བའི་[[184]](#footnote-203)མིང་གི་རྣམ་གྲངས་ཡིན་ནོ། །​དེ་ཡང་དོན་དམ་པར་གྲུབ་པ་མ་ཡིན་ནོ། །​དེའི་ཕྱིར་རྗོད་པར་བྱེད་པ་དང་བརྗོད་པར་བྱ་བ་དག་རྣམ་པ་དུ་མ་འདྲེས་པའི་སྐྱོན་མཐོང་བའི་ཕྱིར་མ་[[185]](#footnote-204)ངེས་པས་མ་[[186]](#footnote-205)གྲུབ་པ་ཡིན་ནོ། །​གཞན་ཡང་གཅིག་ཉིད་ཡིན་ན་རྗོད་པར་བྱེད་པ་དང་བརྗོད་པར་བྱ་བ་མ་གྲུབ་པ་ཡིན་ལ། གཞན་ཉིད་ཡིན་ན་ནི་བུམ་པ་ཞེས་བྱ་བའི་རྗོད་པར་[[187]](#footnote-206)བྱེད་པ་སྦྱོར་བ་ན་བུམ་པ་ལ་ཤེས་པ་ངེས་པར་མི་འགྱུར་རོ། །​དེ་ཁོ་ན་བཞིན་དུ་གཞན་ལ་ཡང་གཅིག་ཉིད་ཡིན་ན། སྔར་བཤད་པའི་སྐྱོན་ཉིད་ཡིན་ནོ། །​དེའི་ཕྱིར་རྩོད་པ་ནི་མི་སྲིད་དོ། །​གཞན་ཡང་བརྗོད་པ་དང་སུན་ཅི་ཕྱིན་དུ་བརྒལ་བ་ཡང་དེ་བཞིན་ནོ། །​དེ་བཞིན་ཞེས་བྱ་བ་ནི་རྣམ་པ་གང་གིས་རྩོད་པ་སུན་ཕྱུང་བའི་རྣམ་པ་དེས་ཞེས་བྱ་བའི་དོན་ཏོ།[[188]](#footnote-207) །​དེས་བརྗོད་པ་དང་སུན་ཅི་ཕྱིན་དུ་བརྒལ་བ་དག་མེད་པ་ཡིན་ནོ། །​སྨྲས་པ། ཁྱོད་ཀྱིས་ཐམས་ཅད་གཏན་ཚིགས་ལྟར་སྣང་བར་བརྗོད་ཅིང་ལན་དང་ལྡན་པ་མ་ཡིན་ནོ་ཞེ་ན་བརྗོད་པར་བྱ་སྟེ། ཆོས་མཐུན་པ་ཉིད་དང་། ཆོས་མི་མཐུན་པ་ཉིད་མེད་པའི་ཕྱིར་གཏན་ཚིགས་ལྟར་སྣང་བ་མ་ཡིན་ནོ། །​གལ་ཏེ་གཏན་ཚིགས་ལྟར་སྣང་བ་ཡོད་ན་དེ་ཆོས་མཐུན་པ་ཉིད་ཀྱིས་ཡིན་ནམ་ཆོས་མི་མཐུན་པ་ཉིད་ཀྱིས་ཡིན་གྲང་། རེ་ཞིག་ཆོས་མཐུན་པ་ཉིད་ཀྱིས་ནི་གཏན་ཚིགས་ལྟར་སྣང་བར་འགྱུར་བ་མ་ཡིན་ཏེ། ཇི་ལྟར་གསེར་ཉིད་ལ་གསེར་ཉིད་ཀྱི་[[189]](#footnote-208)ཡོངས་སུ་དཔྱོད་པ་ན་གསེར་ཉིད་དོར་བར་མི་བྱེད་པ་དེ་ནི་གསེར་ཡིན་གྱི་གསེར་ལྟར་སྣང་བ་ནི་མ་ཡིན་ནོ། །​དེ་བཞིན་དུ་གཏན་ཚིགས་གང་ཡིན་པ་དེ་ནི་གཏན་ཚིགས་ཁོ་ན་ཡིན་གྱི་གཏན་ཚིགས་ལྟར་སྣང་བ་མ་ཡིན་ནོ། །​དེ་བཞིན་དུ་ཆོས་མི་མཐུན་པ་ཉིད་ཀྱིས་ཀྱང་གཏན་ཚིགས་ལྟར་སྣང་བར་མི་འགྱུར་ཏེ། ཇི་ལྟར་བོང་བ་ལ་སོགས་པ་གསེར་མ་ཡིན་པ་གང་ཡིན་པ་དེ་ནི་ཇི་ལྟར་ན་གསེར་ལྟར་སྣང་བར་འགྱུར། དེ་བཞིན་དུ་གཏན་ཚིགས་མ་ཡིན་པ་དེ་ནི་གཏན་ཚིགས་ལྟར་སྣང་བ་མ་ཡིན་ཏེ།[[190]](#footnote-209) གཏན་ཚིགས་ཉིད་མ་ཡིན་པའི་ཕྱིར་རོ། །​ལྟར་སྣང་ཞེས་བྱ་བ་ནི་དངོས་པོ་དེ་ཉིད་མ་ཡིན་ཏེ། དེ་ལས་བཟློག་པ་ཡིན་པའི་ཕྱིར་རོ། །​རང་གི་རྒྱུད་ཡོངས་སུ་འགྱུར་བའི་ཕྱིར་[[191]](#footnote-210)ཁྱད་པར་ཁམས་མི་མཉམ་པ་ཉིད་ལས་མི་ཉམས་པའམ། ཁམས་མཉམ་པ་ལས་དེའི་བློ་ནི་ཤེས་པ་ཉིད་ཡིན་པ་ལྟར། ཡོངས་སུ་[[192]](#footnote-211)བརྟགས་ན་གཏན་ཚིགས་ལྟར་སྣང་བ་ཞེས་བྱ་བ་ཅུང་ཟད་ཡོད་པ་མ་ཡིན་ནོ། །​གང་གི་ཕྱིར་གཏན་ཚིགས་མ་ཡིན་པ་དང་། གཏན་ཚིགས་ལས་གཞན་གསུམ་པ་འདི་[[193]](#footnote-212)འཐད་པ་མ་ཡིན་ནོ། །​དེ་ལྟ་བས་ན་གཏན་ཚིགས་ལྟར་སྣང་བ་ནི་ཡོད་པ་མ་ཡིན་ནོ། །​གཞན་ཡང་། མ་འཁྲུལ་བ་ནི་འཁྲུལ་པ་དང་བྲལ་བ་ལས་ཡིན་ནོ། །​མ་འཁྲུལ་བ་ཉིད་གང་ལས་ཤེ་ན། རང་གི་བདག་ཉིད་ལ་འཁྲུལ་པ་དང་བཅས་པ་ཡིན་པར་འགྱུར་རམ་མ་འཁྲུལ་བར་འགྱུར་གྲང་། གལ་ཏེ་བདག་ཉིད་ལ་འཁྲུལ་པར་མི་འགྱུར་བ་ཡིན་ན་འཁྲུལ་པ་དང་བཅས་པར་མི་འགྱུར་ཏེ། ཇི་ལྟ་[[194]](#footnote-213)ཞེ་ན། བདག་ཉིད་རང་གི་ངོ་བོ་མི་འདོར་བའི་ཕྱིར་རོ། །​བདག་ཉིད་དེས་ཡོད་པ་ཉིད་ཀྱི་ཕྱིར་འཁྲུལ་པ་དང་བཅས་པར་མི་འགྱུར་རོ། །​འོན་ཏེ་རང་གི་ངོ་བོ་འདོར་བར་བྱེད་པ་དེ་ལྟ་ན་ཡང་[[195]](#footnote-214)འཁྲུལ་པ་དང་བཅས་པ་མ་ཡིན་ཏེ། རང་གི་ངོ་བོ་དོར་ནས་དེ་ཉིད་མེད་པའི་ཕྱིར་རོ། །​རྣམ་པ་གཞན་དུ་ན་ཡང་རིགས་པ་ཡོད་པ་མ་ཡིན་ནོ། །​འདི་སྐད་བསྟན་པར་འགྱུར་ཏེ། གཏན་ཚིགས་བསྒྲུབ་བྱ་སྒྲུབ་པར་བྱེད་པའི་རང་བཞིན་ཅན་གང་ཡིན་པ་དེ་ནི་བདག་ཉིད་དེས་འཁྲུལ་པ་ཅན་མ་ཡིན་ལ། བསྒྲུབ་བྱ་སྒྲུབ་པར་བྱེད་པའི་རང་བཞིན་མ་ཡིན་པ་དེ་ནི་གཏན་ཚིགས་མ་ཡིན་པ་ཉིད་ཀྱི་ཕྱིར་འཁྲུལ་པ་དང་བཅས་པ་མ་ཡིན་ཏེ། རྣམ་པར་རྟོག་པ་གསུམ་པ་མེད་པའི་ཕྱིར་རོ། །​སྨྲས་པ། འཁྲུལ་པ་དང་བཅས་པའི་གཏན་ཚིགས་ཡོད་དོ། །​འདི་ལྟ་སྟེ། ནམ་མཁའ་དང་ལས་ཞེས་བྱ་བ་དག་ལ་ལུས་ཅན་མ་ཡིན་པ་ཉིད་དང་། རྡུལ་ཕྲ་རབ་དང་། བུམ་པ་ཞེས་བྱ་བ་ལ་སོགས་པ་ལ་སྤྱི་དང་ཁྱད་པར་ལྟ་བུའོ་ཞེ་ན་མ་ཡིན་ཏེ། དེ་དག་ལས་གཞན་ཡིན་པའི་ཕྱིར་རོ། །​དེ་ནི་ཡོད་པ་[[196]](#footnote-215)ཡིན་ནོ། །​གང་ལས་ཤེ་[[197]](#footnote-216)ན་དེ་དག་གཞན་ཉིད་ཡིན་པའི་ཕྱིར་རོ། །​ནམ་མཁའ་ལ་ཡོད་པའི་ལུས་ཅན་མ་ཡིན་པ་གང་ཡིན་པ་དེ་ནི་དེ་ཉིད་ལས་དང་བློ་ལ་ཡོད་པར་རིགས་པ་མ་ཡིན་ཏེ་སྐྱེས་པ་དང་མ་སྐྱེས་པ་འགལ་བའི་ཕྱིར་རོ། །​འདིར་ལས་དང་བློ་ལ་སོགས་པ་དག་གི་ལུས་ཅན་མ་ཡིན་པ་ནི་སྐྱེ་བ་དང་ལྡན་པ་ཡིན་ལ། ནམ་མཁའ་ནི་མ་ཡིན་པ་ཉིད་དོ། །​ནམ་མཁའི་ལུས་ཅན་མ་ཡིན་པ་ཉིད་གང་ཡིན་པ་དེ་ནི་ལས་ལ་ཡོད་པ་མ་ཡིན་ཏེ། གང་གི་ཕྱིར་ལས་ནི་སྐྱེ་བ་དང་ལྡན་པའི་ཕྱིར་རོ། །​ལུས་ཅན་མ་ཡིན་པ་དེ་དང་ལྷན་ཅིག་སྐྱེ་བ་ན་སྐྱེ་བ་དང་།དེ་[[198]](#footnote-217)འཇིག་པ་ན་ཡང་འཇིག་པའི་ཕྱིར་རོ། །​དེའི་ཕྱིར་ནམ་མཁའ་དང་ལུས་ཅན་མ་ཡིན་པ་གཞན་ཉིད་ཡིན་ནོ། །​ནམ་མཁའི་ལུས་ཅན་མ་ཡིན་པ་ཉིད་གང་ཡིན་པ་དེ་ལས་བློ་ལ་སོགས་པ་ལ་རིགས་པ་མ་ཡིན་ལ་ལས་ཀྱི་ལུས་ཅན་མ་ཡིན་པ་ཉིད་གང་ཡིན་པ་དེ་ཡང་ནམ་མཁའ་ལ་ཡོད་པ་མ་ཡིན་ནོ། །​སྒྲུབ་པ་དང་སུན་འབྱིན་པ་ལ་རྒྱུ་མཚན་འགའ་ཞིག་ཡོད་པ་སྒྲུབ་པར་བྱེད་པ་གང་ཡིན་པ་དེ་སྒྲུབ་པར་བྱེད་པ་ཉིད་དུ་མི་འཁྲུལ་ལ། དེ་བཞིན་དུ་སུན་འབྱིན་པ་ལ་ཡང་བརྗོད་པར་བྱའོ། །​དེའི་ཕྱིར་འཁྲུལ་པ་དང་ལྡན་པའི་གཏན་ཚིགས་ནི་ཡོད་པ་མ་ཡིན་ནོ། །​འགལ་བ་ཉིད་ཡིན་གྱི་འཁྲུལ་པ་དང་བཅས་པ་ནི་མ་ཡིན་ནོ། །​དེའི་ཕྱིར་ནམ་མཁའི་ལུས་ཅན་མ་ཡིན་པ་ཉིད་ནི་རྟག་པ་ཉིད་ནི་སྒྲུབ་པ་ལ་འཁྲུལ་པ་མ་ཡིན་ནོ། །​དེ་[[199]](#footnote-218)ལས་ལ་སོགས་པ་ལ་ཡང་དེ་བཞིན་ནོ། །​གཞན་ཡང་། སྐད་ཅིག་མ་ཉིད་ཀྱི་ཕྱིར་ཡང་ངོ། །​དོན་གང་ལ་བསྒྲུབ་པའམ་སུན་འབྱིན་པར་བྱེད་པ་དེ་ལ་འཇིག་པ་ཡོད་པ་ཡིན་ན་སྒྲུབ་པའམ་སུན་འབྱིན་པར་བྱེད་པ་རིགས་པ་མ་ཡིན་ནོ། །​གཉི་ག་གནས་པ་ཡིན་ན་གཏན་ཚིགས་སྒྲུབ་པའམ་སུན་འབྱིན་པར་བྱེད་པ་ཡིན་གྱི་དེ་འཇིག་པ་ན་གཏན་ཚིགས་དེ་སྒྲུབ་པའམ་སུན་འབྱིན་པར་བྱེད་པར་རིགས་པ་མ་ཡིན་ཏེ། གཉི་ག་གནས་པ་མེད་པའི་ཕྱིར་རོ། །​དེའི་ཕྱིར་འཁྲུལ་པ་དང་བཅས་པའི་གཏན་ཚིགས་ཡོད་པ་མ་ཡིན་ནོ། །​སྨྲས་པ། ཁྱོད་ཀྱི་གཏན་ཚིགས་[[200]](#footnote-219)ཐམས་ཅད་འགལ་བར་བརྗོད་པ་ཡིན་གྱི་འཁྲུལ་པ་དང་བཅས་པ་ནི་མ་ཡིན་ནོ། །​མ་ངེས་པ་ཁོ་ན་འཁྲུལ་པ་དང་བཅས་པ་ཡིན་ནོ། །​སྒྲུབ་པར་བྱེད་པ་གང་ཡིན་པ་དེ་སྒྲུབ་པར་བྱེད་པ་ཉིད་ལ་མ་འཁྲུལ་པ་ཡིན་ལ། དེ་བཞིན་དུ་སུན་འབྱིན་པར་བྱེད་པ་ལ་ཡང་བརྗོད་པར་བྱའོ། །​དེའི་ཕྱིར་འཁྲུལ་པ་དང་ལྡན་པའི་གཏན་ཚིགས་མེད་པའི་ཕྱིར་ཞེས་འགལ་བ་ཉིད་ཡིན་ནོ་ཞེ་ན་བརྗོད་པར་བྱ་སྟེ། སྔ་མ་དང་ཕྱི་མར་འབྱུང་བའི་ཕྱིར་འགལ་བ་མེད་དོ། །​འགལ་བར་བརྗོད་པ་གང་ཡིན་པ་དེ་ནི་མེད་དེ། རེ་ཞིག་སྔ་མ་ལ་འགལ་བ་མེད་དེ་ཕྱི་མ་མེད་པའི་ཕྱིར་རོ། །​ཕྱི་མར་བརྗོད་པ་ལ་ཡང་འགལ་བ་མེད་དེ། སྔ་མའི་[[201]](#footnote-220)ཚིགས་མེད་པའི་ཕྱིར་རོ། །​གཉི་ག་དུས་གཅིག་ཏུ་གནས་པ་ན་[[202]](#footnote-221)འགལ་བ་ཡིན་ལ། རྒོལ་བ་དང་ཕྱིར་རྒོལ་བ་དུས་གཅིག་[[203]](#footnote-222)ཁོ་ནར་ལན་[[204]](#footnote-223)ཕྱིར་རྒོལ་བའི་ལན་དག་སྨྲ་བའི་སྐབས་ནི་མེད་དེ། ལྷན་ཅིག་གནས་པ་མེད་པ་དག་ནི་འགལ་བ་མེད་པའི་ཕྱིར་རོ། །​སྨྲས་པ། འདས་པའི་དུས་ཞེས་བྱ་བ་གཏན་ཚིགས་ལྟར་སྣང་བ་ཡོད་དོ། །​དེ་ཡོད་པས་གཏན་ཚིགས་ལྟར་སྣང་བ་ཡོད་དོ་ཞེ་ན་བརྗོད་པར་བྱ་སྟེ། འདས་པ་ནི་འདས་པའོ། །​འདས་པ་ཞེས་བྱ་བ་འདས་པར་གྱུར་པའོ། །​འདིར་ཁྱོད་ཀྱི་[[205]](#footnote-224)བུམ་པའི་བདག་ཉིད་ཀྱི་དུས་ནི་ད་ལྟ་བ་ཡིན་ལ། འཇིམ་གོང་གི་དུས་ནི་འདས་པ་ཡིན་ཞིང་གྱོ་མོའི་བདག་ཉིད་ནི་མ་འོངས་པའི་དུས་ཡིན་པར་བརྗོད་དོ། །​གྱོ་མོ་མ་འོངས་པ་དེའི་ཕྱིར་[[206]](#footnote-225)ཡང་འཇིམ་གོང་དང་བུམ་པའི་དུས་དག་འདས་པར་གྱུར་པ་ཡིན་ནོ། །​དེའི་ཚེ་དེ་དག་མེད་པའི་ཕྱིར་འདི་ནི་གང་གི་མ་འོངས་པར་འགྱུར། ད་ལྟར་དང་འདས་པ་ཡོད་དོ་ཞེ་ན། དེ་ཡང་མ་ཡིན་ཏེ། ད་ལྟར་གྱི་དུས་ལ་འདས་པ་མེད་པའི་ཕྱིར་དང་དེ་བཞིན་དུ་འདས་པའི་དུས་ལ་ཡང་ད་ལྟར་བ་མེད་པའི་ཕྱིར་དུས་ཐམས་ཅད་ལ་འཐོབ་པར་འགྱུར་རོ། །​རྗོད་བྱེད་ཀྱི་རྣམ་པ་ཐམས་ཅད་མེད་པར་ཐལ་བར་འགྱུར་བའི་ཡང་ཕྱིར་རོ། །​འཇིག་རྟེན་ན་ནི་རྗོད་[[207]](#footnote-226)བྱེད་ཀྱི་རྣམ་པ་དུ་མ་ཡོད་དེ་ལེགས་པར་སྦྱར་བ་དང་། ལེགས་པར་སྦྱར་བ་མ་ཡིན་པ་དང་། ཐ་མལ་པའོ། །​འབྱུང་བར་གྱུར་པ་ནི་འདས་པའོ། །​ཡོད་པ་ནི་ད་ལྟར་བྱུང་བའོ། །​འབྱུང་བར་[[208]](#footnote-227)འགྱུར་བ་ཞེས་བྱ་བ་ནི་མ་འོངས་པའོ། །​དེ་བཞིན་དུ་[[209]](#footnote-228)ལེགས་པར་སྦྱར་བ་མ་ཡིན་པ་དང་ཐ་མལ་པའི་རྗོད་པར་[[210]](#footnote-229)བྱེད་པ་ལ་ཡང་སྦྱར་བར་བྱ་སྟེ། གཞུང་མང་པའི་ཉེས་པས་མ་བརྗོད་དོ། །​གཞན་ཡང་། འདས་པའི་གཏན་ཚིགས་སམ་འདས་པའི་དུས་ནི་ཡོད་པ་མ་ཡིན་ཏེ། གང་ལས་ཤེ་ན་མི་སྲིད་པའི་ཕྱིར་རོ། །​རྣ་བའི་དབང་པོས་ནི་གཏན་ཚིགས་ཉིད་ཐོས་པས་ཡིན་གྱི་[[211]](#footnote-230)འདས་པ་[[212]](#footnote-231)མ་ཡིན་ཏེ། འདས་པའི་ཕྱིར་རོ། །​འདས་པའི་དུས་ཀྱང་རིགས་པ་མ་ཡིན་ཏེ། གཏན་ཚིགས་འདས་པ་ཡིན་པའི་ཕྱིར་རོ། །​ད་ལྟར་གྱི་དུས་ནི་འདས་པའི་གཏན་ཚིགས་དང་འབྲེལ་པ་མ་ཡིན་ཏེ། གང་དང་འདི་འབྲེལ་པར་འགྱུར་ཏེ་དེ་ཉིད་གཏན་ཚིགས་ཀྱི་དུས་ཡིན་ནོ། །​དེའི་ཕྱིར་དེ་ལྟ་བུ་ལ་སོགས་པའི་རྒྱུ་མཚན་གྱིས་རྣམ་པར་དཔྱད་ན་འདས་པའི་དུས་ཡོད་པ་མ་ཡིན་ཞིང་གཏན་ཚིགས་ཀྱང་ཡོད་པ་མ་ཡིན་ནོ། །​སྨྲས་པ། ཁྱོད་ཀྱི་ཐམས་ཅད་ཚིག་དོན་དུ་བརྗོད་པ་ཡིན་གྱི་དོན་དམ་པར་མ་ཡིན་ནོ་ཞེ་ན་བརྗོད་པར་བྱ་སྟེ། མ་ཡིན་ཏེ། ལན་[[213]](#footnote-232)ཐམས་ཅད་ལ་ཐལ་བར་འགྱུར་བའི་ཕྱིར་རོ། །​འདི་ནི་དེ་ལྟ་བུ་མ་ཡིན་ཏེ། གང་ཅུང་ཟད་ལན་དུ་བརྗོད་པ་དེ་ཐམས་ཅད་ཚིག་དོན་ཉིད་དུ་འགྱུར་བའི་ཕྱིར་རོ། །​གང་ལས་[[214]](#footnote-233)ཤེ་[[215]](#footnote-234)ན། སྨྲ་བ་པོ་ཐམས་ཅད་ནི་འཐད་པས་གདོན་མི་ཟ་བར་ཚིག་ཉམས་པར་བྱེད་པ་ཡིན་ནོ། །​དེའི་ཕྱིར་ལན་དུ་འཐད་པ་[[216]](#footnote-235)ཡིན་ནོ། །​ཚིག་དོར་བ་མེད་པའམ། ཡང་ན་ཚུལ་འདི་མི་འདོད་ན་དེའི་ཕྱིར་ཚིག་དོར་བ་མེད་པར་འགྱུར་རོ། །​སྨྲས་པ། གང་ལ་བརྒྱའམ་སྟོང་དུ་ལན་བཏབ་པས་ལྟག་ཆོད་དུ་ཐལ་བར་འགྱུར་བ་ངེས་པའི་དོན་ལ་ལྟག་ཆོད་ཅེས་བྱ་བ་ཚིག་གི་དོན་ཡོད་དོ་ཞེ་ན་བརྗོད་པར་བྱ་སྟེ། སྐྱེས་པ་དང་མ་སྐྱེས་པ་གཉི་ག་མེད་པའི་ཕྱིར་ལྟག་ཆོད་ནི་མེད་དོ། །​ལྟག་ཆོད་ཅེས་བརྗོད་པ་གང་ཡིན་པ་དེ་གང་ལས་ཤེ་ན། སྐྱེས་པའམ་མ་སྐྱེས་པའམ། སྐྱེ་བཞིན་པ་སྐྱེ་བ་ཡིན་གྲང་། རེ་ཞིག་སྐྱེས་པ་མ་ཡིན་ཏེ། སྐྱེས་ཟིན་པ་ཉིད་ཀྱི་ཕྱིར་རོ། །​མ་སྐྱེས་པའང་མ་ཡིན་ཏེ། མ་སྐྱེས་པ་ཉིད་ཀྱི་ཕྱིར་རོ། །​གཉི་ག་མེད་པའི་ཕྱིར་སྐྱེ་བཞིན་པ་ཡོད་པ་མ་ཡིན་ཏེ་སྐྱེས་པ་དང་མ་སྐྱེས་པ་ལས་མ་གཏོགས་པའི་སྐྱེ་བཞིན་པ་བྱ་བ་ནི་ཡོད་པ་མ་ཡིན་ནོ། །​སྨྲས་པ། ཁྱོད་ཀྱིས་ཟློས་པ་[[217]](#footnote-236)བརྗོད་པར་རྟོགས་པར་བྱེད་དེ་གང་གི་ཕྱིར་ཁྱོད་སྣ་ཚོགས་པའི་དོན་ལ་ཡོད་པ་དང་མེད་པ་ཉིད་ཀྱིས་དགག་པ་བྱེད་ཀྱི་རྣམ་པ་གཞན་དུ་ནི་མ་ཡིན་ནོ། །​དེའི་ཕྱིར་ཚར་གཅད་པའི་[[218]](#footnote-237)གནས་ཡིན་ནོ། །​ཞེ་ན་བརྗོད་པར་བྱ་སྟེ། མ་ཡིན་ཏེ་སྔ་མ་ཕྱི་མ་དག་གཅིག་ཉིད་དང་། གཞན་ཉིད་དུ་མེད་པའི་ཕྱིར་ཟློས་པ་བརྗོད་པ་ནི་མ་ཡིན་ནོ། །​གལ་ཏེ་ཟློས་པ་བརྗོད་པར་འགྱུར་ན་གཅིག་གིས་སམ་གཞན་གྱིས་ཡིན་གྲང་། སྔ་མ་དང་ཕྱི་མའི་ཚིག་དེ་ནི་གཅིག་ཉིད་ཀྱི་[[219]](#footnote-238)ཟློས་པ་བརྗོད་པ་སྲིད་པ་མ་ཡིན་ནོ། །​ཇི་ལྟ་ཞེ་ན། གང་གི་ཕྱིར་བརྗོད་པ་དེའི་ཕྱིར་ཟློས་པ་བརྗོད་པ་མ་ཡིན་ཏེ། དེ་ཉིད་ཡིན་པའི་ཕྱིར་རོ། །​དེ་ཉིད་ཡིན་པའི་ཕྱིར་ལན་བརྒྱར་བརྗོད་ཀྱང་ཇི་ལྟར་ཟློས་པར་འགྱུར། འོན་ཏེ་སྔ་མ་ལས་གཞན་ཡིན་ནོ་ཞེ་ན། དེ་ཡང་ཟློས་པ་བརྗོད་པར་མི་འགྱུར་ཏེ། གཞན་ཉིད་ཡིན་པའི་ཕྱིར་དང་། སྐད་ཅིག་མ་ཉིད་ཡིན་པའི་ཕྱིར་རོ། །​སྒྲ་ཡང་བརྗོད་པ་སྔ་མ་གཞན་ཡིན་ལ། ཕྱི་མ་ཡང་དེ་དང་འདྲ་བར་གཞན་ཡིན་ནོ། །​དེའི་ཕྱིར་ཟློས་[[220]](#footnote-239)པ་བརྗོད་པ་གཞན་ཡིན་ནོ། །​གཞན་ཡང་། ཚར་གཅད་པའི་[[221]](#footnote-240)གནས་ཀྱང་དེ་བཞིན་ནོ། །​ཇི་ལྟར་སྐྱེས་པ་དང་མ་སྐྱེས་པ་གཉི་ག་མེད་པའི་ཕྱིར་ལྟག་ཆོད་མེད་པ་བཞིན་དུ་ཚར་གཅད་པའི་གནས་ཀྱང་མེད་པ་ཡིན་ནོ། །​ཚར་གཅད་པའི་གནས་ཞེས་བྱ་བ་ཚར་གཅད་པ་ལས་འགྱུར་རམ་མ་གཅད་པ་[[222]](#footnote-241)ལས་འགྱུར་གྲང་ན། རྣམ་པ་གཉི་ག་ཡང་སྲིད་པ་མ་ཡིན་ཏེ། དེའི་ཕྱིར་དེ་ནི་མེད་དོ། །​གཞན་ཡང་། ཚར་གཅད་པའི་[[223]](#footnote-242)གནས་ལ་ནི་ཚར་གཅད་པ་[[224]](#footnote-243)མེད་དེ་བཅིངས་པ་[[225]](#footnote-244)བཞིན་ནོ། །​ཚར་གཅད་པའི་[[226]](#footnote-245)གནས་ལ་ཡང་ཚར་གཅོད་པར་མི་འགྱུར་ཏེ། དཔེར་ན་བཅིངས་པའི་གནས་ན་གནས་པ་ཡང་གདོན་མི་ཟ་བར་བཅིངས་པར་འགྱུར་བ་མ་ཡིན་པས་ན་འདིའི་ངེས་པ་འདི་[[227]](#footnote-246)ཡོད་པ་མ་ཡིན་ནོ། །​སྨྲས་པ། ཚད་མ་ལ་སོགས་པ་འགག་པར་[[228]](#footnote-247)བྱ་བ་བཞིན་དུ་དགག་པ་ཡང་མེད་པ་ཡིན་ནོ་ཞེ་ན་བརྗོད་པར་བྱ་སྟེ། གཉི་ག་ཁས་མ་བླངས་པའི་ཕྱིར་རོ། །​དེ་མ་གྲུབ་ན་མ་གྲུབ་པ་ཁོ་ནར་ཟད་དོ། །​གལ་ཏེ་ཚད་མ་ལ་སོགས་པ་དག་མེད་པས་དགག་པ་ཡང་མེད་པ་ཡིན་ཏེ། དེ་ལྟ་བས་ན་གཉི་ག་ཡང་མ་གྲུབ་བོ་ཞེས་བྱ་བར་འདོད་ན། དེ་ཁོ་ན་བཞིན་དུ་བརྗོད་པ་ཡིན་ནོ། །​མངོན་པར་བརྗོད་པ་ནི་མེད་པ་ཉིད་དོ། །​གཅིག་ཉིད་དང་གཞན་ཉིད་དང་གཉི་ག་མེད་པའི་ཕྱིར་དངོས་པོ་ཐམས་ཅད་མེད་པར་ཁས་བླངས་པ་ཡིན་ནོ། །​དེ་ལྟ་བས་ན་དངོས་པོ་མེད་པར་མངོན་པར་བརྗོད་པར་བྱ་བ་དང་། མངོན་པར་བརྗོད་པ་ཡང་མེད་པ་ཡིན་ནོ། །​དེའི་ཕྱིར་མྱ་ངན་ལས་འདས་པ་དང་བྱང་གྲོལ་ཞེས་བྱ་བ་དག་དོན་གཞན་ཉིད་ནི་མ་ཡིན་ནོ། །​ཚད་མ་ལ་སོགས་པ་ཚིག་གིས་[[229]](#footnote-248)དོན་བཅུ་དྲུག་སེལ་བར་བྱེད་པ་ཞིབ་མོ་རྣམ་པར་འཐག་པའི་རབ་ཏུ་བྱེད་པ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།ཡོངས་ཀྱི་དགེ་བའི་བཤེས་གཉེན་ཆེན་པོ་ཡོན་ཏན་གྲགས་པའི་བཀས། ཁ་ཆེའི་པཎྜི་ཏ་ཛ་ཡ་ཨཱ་ནནྡ་[[230]](#footnote-249)དང་། བོད་ཀྱི་ལོ་ཙྪ་བ་ཆེན་པོ་ཤཱཀྱའི་དགེ་སློང་ཁུ་མདོ་སྡེ་འབར་གྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​

1. བཅད་པའི་ སྣར་ཐང་། པེ་ཅིན། [↑](#footnote-ref-20)
2. རྣམ་ཀྱིས་ སྡེ་དགེ། [↑](#footnote-ref-21)
3. ཚད་མ་ནི་ཚད་མ་ སྣར་ཐང་། པེ་ཅིན། [↑](#footnote-ref-22)
4. སྐྱེད་པར་ སྡེ་དགེ། [↑](#footnote-ref-23)
5. །པར་ ཅོ་ནེ། སྣར་ཐང་། [↑](#footnote-ref-24)
6. བལྟོས་པ་ སྣར་ཐང་། པེ་ཅིན། [↑](#footnote-ref-25)
7. མེད་པ་ སྡེ་དགེ། [↑](#footnote-ref-26)
8. གྲང་ སྣར་ཐང་། པེ་ཅིན། [↑](#footnote-ref-27)
9. ཐལ་བར་འགྱུར་ སྣར་ཐང་། པེ་ཅིན། [↑](#footnote-ref-28)
10. སྨྲས་ སྣར་ཐང་། པེ་ཅིན། [↑](#footnote-ref-29)
11. མེད་པར་ སྣར་ཐང་། པེ་ཅིན། [↑](#footnote-ref-30)
12. གཞན་ སྣར་ཐང་། པེ་ཅིན། [↑](#footnote-ref-31)
13. ཕྲད་པར་ སྣར་ཐང་། པེ་ཅིན། [↑](#footnote-ref-32)
14. གྲང་ སྣར་ཐང་། པེ་ཅིན། [↑](#footnote-ref-33)
15. ཕྲད་པ་ཡོད་པ་ སྡེ་དགེ། [↑](#footnote-ref-34)
16. ལྷས་བྱིན་ སྣར་ཐང་། པེ་ཅིན། [↑](#footnote-ref-35)
17. ན་པ་ སྣར་ཐང་། པེ་ཅིན། [↑](#footnote-ref-36)
18. དེས་ན་ སྣར་ཐང་། པེ་ཅིན། [↑](#footnote-ref-37)
19. ཡོད་པའི་མར་ སྣར་ཐང་། པེ་ཅིན། [↑](#footnote-ref-38)
20. རིགས་པ་ སྣར་ཐང་། པེ་ཅིན། [↑](#footnote-ref-39)
21. དཔྱོད་པ་ སྣར་ཐང་། པེ་ཅིན། [↑](#footnote-ref-40)
22. འཐུན་པ་ སྣར་ཐང་། པེ་ཅིན། [↑](#footnote-ref-41)
23. དཔེར་ སྣར་ཐང་། པེ་ཅིན། [↑](#footnote-ref-42)
24. མེད་ སྣར་ཐང་། པེ་ཅིན། [↑](#footnote-ref-43)
25. གསལ་བ་ སྣར་ཐང་། པེ་ཅིན། [↑](#footnote-ref-44)
26. དཔེ་ སྣར་ཐང་། པེ་ཅིན། [↑](#footnote-ref-45)
27. གྲུབ་པ་ སྣར་ཐང་། པེ་ཅིན། [↑](#footnote-ref-46)
28. བྱས་ཏེ། སྣར་ཐང་། པེ་ཅིན། [↑](#footnote-ref-47)
29. འཐོབ་པར་ སྣར་ཐང་། པེ་ཅིན། [↑](#footnote-ref-48)
30. རང་གི་ སྣར་ཐང་། པེ་ཅིན། [↑](#footnote-ref-49)
31. བླངས་པ་ སྣར་ཐང་། པེ་ཅིན། [↑](#footnote-ref-50)
32. དེ་ སྣར་ཐང་། པེ་ཅིན། [↑](#footnote-ref-51)
33. གང་གི་ སྣར་ཐང་། པེ་ཅིན། [↑](#footnote-ref-52)
34. ན་ སྣར་ཐང་། པེ་ཅིན། [↑](#footnote-ref-53)
35. ཆར་སྐྱེས་ སྣར་ཐང་། པེ་ཅིན། [↑](#footnote-ref-54)
36. རྒྱུ་དག་ སྣར་ཐང་། པེ་ཅིན། [↑](#footnote-ref-55)
37. དགག་པ་ སྣར་ཐང་། པེ་ཅིན། [↑](#footnote-ref-56)
38. དུ་ཚད་མ་དང་ སྣར་ཐང་། པེ་ཅིན། [↑](#footnote-ref-57)
39. དགག་པ་ སྣར་ཐང་། པེ་ཅིན། [↑](#footnote-ref-58)
40. དགག་པ་ སྣར་ཐང་། པེ་ཅིན། [↑](#footnote-ref-59)
41. འགྲུབ་ཏེ་ སྣར་ཐང་། པེ་ཅིན། [↑](#footnote-ref-60)
42. པ་ སྣར་ཐང་། པེ་ཅིན། [↑](#footnote-ref-61)
43. འགོག་པར་ སྣར་ཐང་། པེ་ཅིན། [↑](#footnote-ref-62)
44. གྲུབ་བོ་ སྣར་ཐང་། པེ་ཅིན། [↑](#footnote-ref-63)
45. རྟག་པའི་ སྣར་ཐང་། པེ་ཅིན། [↑](#footnote-ref-64)
46. གྲུབ་ སྣར་ཐང་། པེ་ཅིན། [↑](#footnote-ref-65)
47. ཡིན་པ་ སྣར་ཐང་། པེ་ཅིན། [↑](#footnote-ref-66)
48. །དགག་ སྣར་ཐང་། པེ་ཅིན། [↑](#footnote-ref-67)
49. དགག་པ་ སྣར་ཐང་། པེ་ཅིན། [↑](#footnote-ref-68)
50. གྲུབ་བོ་ཞེས་ སྣར་ཐང་། པེ་ཅིན། [↑](#footnote-ref-69)
51. དགག་པ་ སྣར་ཐང་། པེ་ཅིན། [↑](#footnote-ref-70)
52. ལ་ སྣར་ཐང་། པེ་ཅིན། [↑](#footnote-ref-71)
53. དགག་པ་ སྣར་ཐང་། པེ་ཅིན། [↑](#footnote-ref-72)
54. ཡིན་ནམ། སྣར་ཐང་། པེ་ཅིན། [↑](#footnote-ref-73)
55. འགག་པར་ སྣར་ཐང་། [↑](#footnote-ref-74)
56. སྨྲ་བར་ སྣར་ཐང་། པེ་ཅིན། [↑](#footnote-ref-75)
57. དགག་པ་ སྣར་ཐང་། པེ་ཅིན། [↑](#footnote-ref-76)
58. དགག་པ་ སྣར་ཐང་། པེ་ཅིན། [↑](#footnote-ref-77)
59. བྱ་བ་དེ་ སྣར་ཐང་། པེ་ཅིན། [↑](#footnote-ref-78)
60. ཡིན་ནོ། སྣར་ཐང་། པེ་ཅིན། [↑](#footnote-ref-79)
61. འཇིག་པའི་ སྣར་ཐང་། པེ་ཅིན། [↑](#footnote-ref-80)
62. ཡིན་ཏེ། སྣར་ཐང་། པེ་ཅིན། [↑](#footnote-ref-81)
63. བསལ་བའི་ སྣར་ཐང་། པེ་ཅིན། [↑](#footnote-ref-82)
64. འདིར་ སྣར་ཐང་། པེ་ཅིན། [↑](#footnote-ref-83)
65. ད་ནི་ སྣར་ཐང་། པེ་ཅིན། [↑](#footnote-ref-84)
66. བླངས་ནས་ སྣར་ཐང་། པེ་ཅིན། [↑](#footnote-ref-85)
67. དབང་པོ་དང་དབང་པོ་ སྣར་ཐང་། པེ་ཅིན། [↑](#footnote-ref-86)
68. ལ་མིག་གི་ སྣར་ཐང་། པེ་ཅིན། [↑](#footnote-ref-87)
69. །དེའི་ སྣར་ཐང་། པེ་ཅིན། [↑](#footnote-ref-88)
70. འགྲེལ་པ་ སྣར་ཐང་། པེ་ཅིན། [↑](#footnote-ref-89)
71. མངོན་དུ་ སྣར་ཐང་། པེ་ཅིན། [↑](#footnote-ref-90)
72. དེས་ན་ སྣར་ཐང་། པེ་ཅིན། [↑](#footnote-ref-91)
73. [↑](#footnote-ref-92)
74. དེའི་ཕྱིར་ སྣར་ཐང་། པེ་ཅིན། [↑](#footnote-ref-93)
75. ཚད་མ་མ་ སྣར་ཐང་། པེ་ཅིན། [↑](#footnote-ref-94)
76. གཞན་ སྣར་ཐང་། པེ་ཅིན། [↑](#footnote-ref-95)
77. བརྗོད་པར་ སྣར་ཐང་། པེ་ཅིན། [↑](#footnote-ref-96)
78. ཇི་ལྟར་ སྣར་ཐང་། པེ་ཅིན། [↑](#footnote-ref-97)
79. དེ་མི་ སྣར་ཐང་། པེ་ཅིན། [↑](#footnote-ref-98)
80. མེད་ སྣར་ཐང་། པེ་ཅིན། [↑](#footnote-ref-99)
81. ཡོད་པ་ སྣར་ཐང་། པེ་ཅིན། [↑](#footnote-ref-100)
82. འཕྲུག་པ་ སྣར་ཐང་། པེ་ཅིན། [↑](#footnote-ref-101)
83. སྡོང་དུམ་ཡིན། སྣར་ཐང་། པེ་ཅིན། [↑](#footnote-ref-102)
84. ཇི་ལྟར་ སྣར་ཐང་། པེ་ཅིན། [↑](#footnote-ref-103)
85. བཅས་པ་ལ་ སྣར་ཐང་། པེ་ཅིན། [↑](#footnote-ref-104)
86. ནི་ སྣར་ཐང་། པེ་ཅིན། [↑](#footnote-ref-105)
87. དག་གཅིག་ སྣར་ཐང་། པེ་ཅིན། [↑](#footnote-ref-106)
88. ཁོ་ སྣར་ཐང་། པེ་ཅིན། [↑](#footnote-ref-107)
89. ངེས་པ་མ་སྐྱེས་པའི་དགོས་ སྣར་ཐང་། ངེས་ པེ་ཅིན། [↑](#footnote-ref-108)
90. ཀྱིས་ན་ སྣར་ཐང་། པེ་ཅིན། [↑](#footnote-ref-109)
91. སྣལ་མ་ སྣར་ཐང་། པེ་ཅིན། [↑](#footnote-ref-110)
92. འཇག་མ་ སྣར་ཐང་། པེ་ཅིན། [↑](#footnote-ref-111)
93. གང་གིས་ སྣར་ཐང་། པེ་ཅིན། [↑](#footnote-ref-112)
94. དཔྱོད་པ་ སྣར་ཐང་། པེ་ཅིན། [↑](#footnote-ref-113)
95. མཐུན་པ་ སྣར་ཐང་། པེ་ཅིན། [↑](#footnote-ref-114)
96. སྒྲུབ་པར་ སྣར་ཐང་། པེ་ཅིན། [↑](#footnote-ref-115)
97. །རོ། སྣར་ཐང་། པེ་ཅིན། [↑](#footnote-ref-116)
98. ལས་ སྣར་ཐང་། པེ་ཅིན། [↑](#footnote-ref-117)
99. མཐུན་པས་ སྣར་ཐང་། པེ་ཅིན། [↑](#footnote-ref-118)
100. ལས་ཀྱང་ སྣར་ཐང་། པེ་ཅིན། [↑](#footnote-ref-119)
101. དེ་ལས་ སྣར་ཐང་། པེ་ཅིན། [↑](#footnote-ref-120)
102. མཐའ་ སྣར་ཐང་། པེ་ཅིན། [↑](#footnote-ref-121)
103. ཡན་ལག་ སྣར་ཐང་། པེ་ཅིན། [↑](#footnote-ref-122)
104. བ་ སྣར་ཐང་། པེ་ཅིན། [↑](#footnote-ref-123)
105. ཐམས་ཅད་ སྣར་ཐང་། པེ་ཅིན། [↑](#footnote-ref-124)
106. བཟུང་བར་ སྣར་ཐང་། པེ་ཅིན། [↑](#footnote-ref-125)
107. རྣམས་ཀྱང་ སྣར་ཐང་། པེ་ཅིན། [↑](#footnote-ref-126)
108. ཡན་ལག་ཅན་ སྣར་ཐང་། པེ་ཅིན། [↑](#footnote-ref-127)
109. རྣམ་ སྣར་ཐང་། པེ་ཅིན། [↑](#footnote-ref-128)
110. གཞན་མ་ སྣར་ཐང་། པེ་ཅིན། [↑](#footnote-ref-129)
111. གཞན་པ་ཞིག་ སྣར་ཐང་། པེ་ཅིན། [↑](#footnote-ref-130)
112. ཡན་ལག་ཅན་ སྣར་ཐང་། པེ་ཅིན། [↑](#footnote-ref-131)
113. ད་ལྟར་བ་རྣམས་ལ་ སྣར་ཐང་། པེ་ཅིན། [↑](#footnote-ref-132)
114. ནུས་པ་ སྣར་ཐང་། པེ་ཅིན། [↑](#footnote-ref-133)
115. དུ་ སྣར་ཐང་། པེ་ཅིན། [↑](#footnote-ref-134)
116. ལ་སོགས་པ་ཚོགས་ སྣར་ཐང་། པེ་ཅིན། [↑](#footnote-ref-135)
117. ཡོད་པ་བཞིན་ སྣར་ཐང་། པེ་ཅིན། [↑](#footnote-ref-136)
118. ཡིན་སྟེ། སྣར་ཐང་། [↑](#footnote-ref-137)
119. མོ་གཤམ་ཅིག་ སྣར་ཐང་། པེ་ཅིན། [↑](#footnote-ref-138)
120. སྐྱེད་པར་ སྣར་ཐང་། པེ་ཅིན། [↑](#footnote-ref-139)
121. དུ་མར་ སྣར་ཐང་། པེ་ཅིན། [↑](#footnote-ref-140)
122. ཏིལ་མར་འབྱིན་པ་ སྣར་ཐང་། པེ་ཅིན། [↑](#footnote-ref-141)
123. ཛ་ཅིག་ སྣར་ཐང་། པེ་ཅིན། [↑](#footnote-ref-142)
124. ག་ལས་ སྣར་ཐང་། པེ་ཅིན། [↑](#footnote-ref-143)
125. ཞེ་ན་ སྣར་ཐང་། པེ་ཅིན། [↑](#footnote-ref-144)
126. ཅིག་ལའམ་ཁའི་ སྣར་ཐང་། པེ་ཅིན། [↑](#footnote-ref-145)
127. བྱ་བ་ སྣར་ཐང་། པེ་ཅིན། [↑](#footnote-ref-146)
128. གང་དང་གཏན་ཚིགས་གཞན་ཡིན་ནམ་གཞན་ཡིན་ནམ་གཞན་ཡིན་པ་ཡིན་གྲང་། གལ་ཏེ་གཞན་ཉིད་ཡིན་ན་ཅི་ཞིག་འཐོབ་པར་འགྱུར། དམ་བཅའ་བ་ནི་སྣམ་བུ་དཀར་པོ་ཉིད་ཡིན་པའོ། །​གཞན་ཡང་གཏན་ཚིགས་གང་ཡིན་ཞེ་ན། ནག་པོ་ཉིད་ཀྱི་ཕྱིར་རོ། །​འདོད་པ་མ་ཡིན་ཏེ།གང་གི་ཕྱིར་དཀར་པོ་ཉིད་ནི་སྒྲུབ་བྱེད་ནག! སྣར་ཐང་། པེ་ཅིན། [↑](#footnote-ref-147)
129. དག་གཞན་ སྣར་ཐང་། པེ་ཅིན། [↑](#footnote-ref-148)
130. དཀར་པའོ་ སྣར་ཐང་། པེ་ཅིན། [↑](#footnote-ref-149)
131. གཏན་ཚིག་ སྣར་ཐང་། [↑](#footnote-ref-150)
132. ལ་སོགས་པ་ སྣར་ཐང་། པེ་ཅིན། [↑](#footnote-ref-151)
133. སྡུད་པ་ སྣར་ཐང་། པེ་ཅིན། [↑](#footnote-ref-152)
134. དམ་བཅའ་བ་ སྣར་ཐང་། པེ་ཅིན། [↑](#footnote-ref-153)
135. སྡུད་པ་ སྣར་ཐང་། པེ་ཅིན། [↑](#footnote-ref-154)
136. ཀྱང་མེད་པ་ སྣར་ཐང་། པེ་ཅིན། [↑](#footnote-ref-155)
137. སེམས་ན་ སྣར་ཐང་། པེ་ཅིན། [↑](#footnote-ref-156)
138. ཁོ་ནས་ སྣར་ཐང་། པེ་ཅིན། [↑](#footnote-ref-157)
139. དོན་མེད་པ་ སྣར་ཐང་། པེ་ཅིན། [↑](#footnote-ref-158)
140. བདག་ནི་ སྣར་ཐང་། པེ་ཅིན། [↑](#footnote-ref-159)
141. ནོ།གཏན་ཚིགས་དང་དཔེ་ལ་ཡང་དེ་བཞིན་ནོ། །​གཞན་ཡང་། གཅིག་དང་གཅིག་བརྗོད་པའི་ཕྱིར་གཅིག་ལ་གཅིག་མེད་དོ། །​གང་གི་ཚེ་དམ་བཅའ་བ་བརྗོད་པ་དེའི་ཚེ་གཏན་ཚིགས་ལ་སོགས་པ་མེད་ལ་ སྣར་ཐང་། པེ་ཅིན། [↑](#footnote-ref-160)
142. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-161)
143. དམ་བཅས་པ་ སྣར་ཐང་། པེ་ཅིན། [↑](#footnote-ref-162)
144. བྱ་སྟེ། སྣར་ཐང་། པེ་ཅིན། [↑](#footnote-ref-163)
145. ཕྱིར་པྲའི་ སྣར་ཐང་། པེ་ཅིན། [↑](#footnote-ref-164)
146. །མཆུ་ སྣར་ཐང་། པེ་ཅིན། [↑](#footnote-ref-165)
147. ལ་ཅིག་ སྣར་ཐང་། པེ་ཅིན། [↑](#footnote-ref-166)
148. བརྟག་ སྣར་ཐང་། པེ་ཅིན། [↑](#footnote-ref-167)
149. དེའི་ སྣར་ཐང་། པེ་ཅིན། [↑](#footnote-ref-168)
150. དོན་ལ་ སྣར་ཐང་། པེ་ཅིན། [↑](#footnote-ref-169)
151. ཇི་ལྟར་ སྣར་ཐང་། པེ་ཅིན། [↑](#footnote-ref-170)
152. དོན་ སྣར་ཐང་། པེ་ཅིན། [↑](#footnote-ref-171)
153. དཔྱད་པས་ སྣར་ཐང་། པེ་ཅིན། [↑](#footnote-ref-172)
154. རྒྱུ་མཚན་ སྣར་ཐང་། པེ་ཅིན། [↑](#footnote-ref-173)
155. གཉི་ག་ སྣར་ཐང་། པེ་ཅིན། [↑](#footnote-ref-174)
156. །ཅིག་ སྣར་ཐང་། པེ་ཅིན། [↑](#footnote-ref-175)
157. དག་ཅིག་ སྣར་ཐང་། པེ་ཅིན། [↑](#footnote-ref-176)
158. གལ་ཏེ་ཅིག་ སྣར་ཐང་། པེ་ཅིན། [↑](#footnote-ref-177)
159. རུང་བ་ཅིག་ སྣར་ཐང་། པེ་ཅིན། [↑](#footnote-ref-178)
160. དབང་པོ་ སྣར་ཐང་། པེ་ཅིན། [↑](#footnote-ref-179)
161. ནུས་ སྣར་ཐང་། པེ་ཅིན། [↑](#footnote-ref-180)
162. ན་ཅིག་ སྣར་ཐང་། པེ་ཅིན། [↑](#footnote-ref-181)
163. ཡིན་ཏེ། སྣར་ཐང་། པེ་ཅིན། [↑](#footnote-ref-182)
164. ཁྱོད་དང་ སྣར་ཐང་། པེ་ཅིན། [↑](#footnote-ref-183)
165. དེ་བཞིན་ སྡེ་དགེ། [↑](#footnote-ref-184)
166. བུམ་པ་ཅིག་ སྣར་ཐང་། པེ་ཅིན། [↑](#footnote-ref-185)
167. མངོན་པར་བརྗོད་པར་ སྣར་ཐང་། པེ་ཅིན། [↑](#footnote-ref-186)
168. རྣམས་ཀྱི་ སྣར་ཐང་། པེ་ཅིན། [↑](#footnote-ref-187)
169. ལྷས་བྱིན་ སྣར་ཐང་། པེ་ཅིན། [↑](#footnote-ref-188)
170. སྟིང་ སྣར་ཐང་། པེ་ཅིན། [↑](#footnote-ref-189)
171. ཚིག་འཇིགས་ སྣར་ཐང་། པེ་ཅིན། [↑](#footnote-ref-190)
172. པཎ་ཌི་ སྣར་ཐང་། པེ་ཅིན། [↑](#footnote-ref-191)
173. དང་སྒྱུར་རྩི་ སྣར་ཐང་། པེ་ཅིན། [↑](#footnote-ref-192)
174. བརྗོད་པར་ སྣར་ཐང་། པེ་ཅིན། [↑](#footnote-ref-193)
175. ངག་ སྣར་ཐང་། པེ་ཅིན། [↑](#footnote-ref-194)
176. དང་ཕྱོགས་ སྣར་ཐང་། པེ་ཅིན། [↑](#footnote-ref-195)
177. མགུ་ པེ་ཅིན། [↑](#footnote-ref-196)
178. རླུང་། སྣར་ཐང་། པེ་ཅིན། [↑](#footnote-ref-197)
179. བཟུང་བར་ སྣར་ཐང་། པེ་ཅིན། [↑](#footnote-ref-198)
180. བརྗོད་པར་ སྣར་ཐང་། པེ་ཅིན། [↑](#footnote-ref-199)
181. བརྗོད་པར་ སྣར་ཐང་། པེ་ཅིན། [↑](#footnote-ref-200)
182. བྱ་བ་ཅིག་ སྣར་ཐང་། པེ་ཅིན། [↑](#footnote-ref-201)
183. མ་མདོག་ སྣར་ཐང་། མི་མདོག་ པེ་ཅིན། [↑](#footnote-ref-202)
184. བྱ་པ་ སྣར་ཐང་། པེ་ཅིན། [↑](#footnote-ref-203)
185. ཕྱིར་ སྣར་ཐང་། [↑](#footnote-ref-204)
186. པར་མ་ སྣར་ཐང་། [↑](#footnote-ref-205)
187. བརྗོད་པར་ སྣར་ཐང་། པེ་ཅིན། [↑](#footnote-ref-206)
188. དོན་ཏེ། སྣར་ཐང་། པེ་ཅིན། [↑](#footnote-ref-207)
189. ཉིད་ཀྱིས་ སྣར་ཐང་། པེ་ཅིན། [↑](#footnote-ref-208)
190. ཡིན་སྟེ། སྣར་ཐང་། པེ་ཅིན། [↑](#footnote-ref-209)
191. འགྱུར་བའི་ སྣར་ཐང་། པེ་ཅིན། [↑](#footnote-ref-210)
192. ཡོངས་ སྣར་ཐང་། པེ་ཅིན། [↑](#footnote-ref-211)
193. ནི་ སྣར་ཐང་། པེ་ཅིན། [↑](#footnote-ref-212)
194. ཇི་ལྟར་ སྣར་ཐང་། པེ་ཅིན། [↑](#footnote-ref-213)
195. ཡང་འཁྲུལ་པ་དང་བཅས་པར་མི་འགྱུར་རོ། །​འོན་ཏེ་རང་གི་ངོ་བོ་འདོར་བར་བྱེད་པ་དེ་ལྟ་ན་ཡང་ སྣར་ཐང་། པེ་ཅིན། [↑](#footnote-ref-214)
196. ཡོད་པ་པ་ སྣར་ཐང་། པེ་ཅིན། [↑](#footnote-ref-215)
197. ག་ལས་ཞེ་ སྣར་ཐང་། པེ་ཅིན། [↑](#footnote-ref-216)
198. ། དེས་ སྡེ་དགེ། [↑](#footnote-ref-217)
199. [↑](#footnote-ref-218)
200. གཏན་ཀྱིས་ སྣར་ཐང་། པེ་ཅིན། [↑](#footnote-ref-219)
201. སྔ་མའི་གཏན་ སྡེ་དགེ། [↑](#footnote-ref-220)
202. ནི་ སྣར་ཐང་། པེ་ཅིན། [↑](#footnote-ref-221)
203. དུས་ཅིག་ སྣར་ཐང་། པེ་ཅིན། [↑](#footnote-ref-222)
204. ལན་དང་ སྣར་ཐང་། པེ་ཅིན། [↑](#footnote-ref-223)
205. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-224)
206. དེའི་ སྣར་ཐང་། པེ་ཅིན། [↑](#footnote-ref-225)
207. བརྗོད་ སྣར་ཐང་། པེ་ཅིན། [↑](#footnote-ref-226)
208. འགྱུར་བར་ སྣར་ཐང་། [↑](#footnote-ref-227)
209. དེ་བཞིན་ སྣར་ཐང་། པེ་ཅིན། [↑](#footnote-ref-228)
210. བརྗོད་པར་ སྣར་ཐང་། པེ་ཅིན། [↑](#footnote-ref-229)
211. ཡིན་པ་ཡིན་གྱིས་ སྣར་ཐང་། པེ་ཅིན། [↑](#footnote-ref-230)
212. པ་ནི་ སྣར་ཐང་། པེ་ཅིན། [↑](#footnote-ref-231)
213. [↑](#footnote-ref-232)
214. ག་ལས་ སྣར་ཐང་། པེ་ཅིན། [↑](#footnote-ref-233)
215. ཞེ་ སྣར་ཐང་། པེ་ཅིན། [↑](#footnote-ref-234)
216. འཐད་པ་མ་ སྣར་ཐང་། པེ་ཅིན། [↑](#footnote-ref-235)
217. བཟློས་པ་ སྣར་ཐང་། པེ་ཅིན། [↑](#footnote-ref-236)
218. བཅད་པའི་ སྣར་ཐང་། པེ་ཅིན། [↑](#footnote-ref-237)
219. གཅིག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-238)
220. བཟློག་ སྣར་ཐང་། པེ་ཅིན། [↑](#footnote-ref-239)
221. བཅད་པའི་ སྣར་ཐང་། པེ་ཅིན། [↑](#footnote-ref-240)
222. བཅད་པ་ སྣར་ཐང་། པེ་ཅིན། [↑](#footnote-ref-241)
223. བཅད་པའི་ སྣར་ཐང་། པེ་ཅིན། [↑](#footnote-ref-242)
224. བཅད་པ་ སྣར་ཐང་། པེ་ཅིན། [↑](#footnote-ref-243)
225. བཅིང་བ་ སྣར་ཐང་། པེ་ཅིན། [↑](#footnote-ref-244)
226. བཅད་པའི་ སྣར་ཐང་། པེ་ཅིན། [↑](#footnote-ref-245)
227. ནི་ སྣར་ཐང་། པེ་ཅིན། [↑](#footnote-ref-246)
228. དགག་པར་ སྣར་ཐང་། པེ་ཅིན། [↑](#footnote-ref-247)
229. ཚིག་གི་ སྣར་ཐང་། པེ་ཅིན། [↑](#footnote-ref-248)
230. ཨཱནྟ་ཏ་ སྣར་ཐང་། པེ་ཅིན། [↑](#footnote-ref-249)