༄༅། །​སྔགས་ཀྱི་རྒྱན་གྱི་སྒྲུབ་ཐབས།༄༅༅། །​རྒྱ་གར་སྐད་དུ། མནྟྲཱ་ལཾ་ཀཱ་ར་སཱ་དྷ་ནཾ།[[1]](#footnote-20) བོད་སྐད་དུ། སྔགས་ཀྱི་རྒྱན་གྱི་སྒྲུབ་ཐབས། བཅོམ་ལྡན་འདས་ཐུགས་ཀྱི་རང་བཞིན་ཕྱག་ན་རྡོ་རྗེ་གཏུམ་པོ་ལ་ཕྱག་འཚལ་ལོ། །​སྔགས་རྣམས་བདག་པོ་དཔལ་ལྡན་རྡོ་རྗེ་ཅན། །​སྐུ་གསུམ་རང་བཞིན་ཡོན་ཏན་ཀུན་གྱི་མཛོད། །​ཉོན་མོངས་གདུང་བ་རྩད་[[2]](#footnote-21)ནས་ཞི་མཛད་ཅིང་། །​དུས་གསུམ་སངས་རྒྱས་རང་བཞིན་གོས་སྔོན་ཅན། །​གསང་བའི་བདག་ལ་དང་བས་ཕྱག་འཚལ་ལོ། །​མྱུར་དུ་གྲུབ་པར་འདོད་པ་ཡི། །​དེ་ཉིད་སྔགས་ནི་བཤད་པར་བྱ། །​གང་ཞིག་རྣལ་འབྱོར་པ་ཡིས་ནི། །​སྔགས་ལ་གཙོ་ཆེར་བྱེད་པ་ཡི། །​རིགས་བཟང་དོན་དང་ལྡན་པ་ཡིས། །​ཡིད་དང་མཐུན་པའི་གནས་དག་ཏུ། །​སྔགས་ཀྱི་མི་མཐུན་ཀུན་སྤངས་ནས། །​སྙན་པའི་[[3]](#footnote-22)གནས་སུ་ལེགས་འདུག་སྟེ། །​སེམས་སྦྱང་ལྷག་པའི་ལྷར་གྱུར་ཏེ། །​བསྲུང་དང་ཚོགས་བསག་སྟོང་པར་བསྒོམ། །​དེ་ནས་[[4]](#footnote-23)རང་གི་སེམས་ཉིད་ནི། །​ཡི་གེ་ཧཱུཾ་གི་རྣམ་པ་ལས།[[5]](#footnote-24) །​བྷྲཱུཾ་འཕྲོས་གཞལ་ཡས་ཁང་པར་གྱུར། །​དེ་སྟེང་ཧཱུཾ་ལས་ཆོ་ག་གསུམ། །​དེ་ལས་དཔའ་ལྡན་གཏུམ་པོའི་གཟུགས། །​གཡས་ན་རྡོ་རྗེ་རྩེ་ལྔ་པ། །​གཡོན་པས་[[6]](#footnote-25)བྱ་ཁྱུང་ངེས་པར་བསྣམས། །​སྐུ་མདོག་སྔོན་པོ་དཔའ་བོའི་[[7]](#footnote-26)ཆས། །​གཡོན་བརྐྱང་གཡས་བསྐུམ་གདུག་པས་བརྒྱན། །​ཡེ་ཤེས་བསྟིམ་དང་བྱིན་བརླབས་ནས། །​དབང་བསྐུར་འབྲས་བུ་ལྔ་དང་ལྡན། །​དེ་རྗེས་སྔགས་ཀྱི་བཟླས་པ་བྱ། །​བདག་དང་གཞན་གྱི་རྣམ་པ་ཡིས། །​རགས་པ་དང་ནི་ཕྲ་བ་ཡི།[[8]](#footnote-27) །​ཤིན་ཏུ་ཕྲ་བའི་རྣམ་པ་སྟེ། །​སེམས་དཔའ་སུམ་བརྩེགས་གཞལ་ཡས་ཁང་། །​གསལ་བར་བྱེད་པ་དེ་ཉིད་དེ། །​རྣལ་འབྱོར་ཚུལ་གྱིས་ཡོངས་སུ་བསྒྲུབ། །​འདོད་ཆགས་དང་ནི་ཞེ་སྡང་དང་། །​གཏི་མུག་ང་རྒྱལ་ཕྲག་དོག་དང་། །​ཉོན་མོངས་ཉེ་བའི་ཉོན་མོངས་དང་། །​སྔགས་ཀྱི་དུས་སུ་སྤང་པར་བྱ། །​གཟུགས་དང་སྒྲ་དང་དྲི་དང་རོ། །​དེ་བཞིན་རེག་[[9]](#footnote-28)བྱ་ལ་སོགས་དང་། །​གཡེང་བར་གྱུར་པ་མ་ལུས་པ། །​སྔགས་ཀྱི་དུས་སུ་སྤང་བར་བྱ། །​སྒྲ་ཆེ་བ་དང་སྒྲ་ཆུང་དང་། །​སྐྱེན་པ་དང་ནི་བུལ་བ་དང་། །​མི་གསལ་ཡན་ལག་ཉམས་པ་དང་། །​གསང་སྔགས་བར་དུ་སྒྲ་ཞུགས་དང་། །​དམིགས་པ་མ་རྫོགས་འཇོག་པ་དང་། །​སྔགས་ཀྱི་དུས་སུ་སྤང་བར་བྱ། །​རྗེས་ཀྱི་རྣལ་འབྱོར་མ་ལུས་པར། །​དུས་དང་གྲངས་དང་མཚན་མ་དང་། །​རོ་དང་དབང་བསྐུར་ལ་སོགས་པ། །​སེམས་དཔའ་སུམ་བརྩེགས་གསལ་བ་ཡིས། །​རང་ཉིད་ཐིག་ལེའི་ངོ་བོ་ཡི།[[10]](#footnote-29) །​འོད་ཟེར་ལ་ནི་ཡིག་འབྲུ་ཞོན། །​འོད་དཀར་ཞི་བའི་ཚུལ་དུ་བཟླས། །​ཡང་ན་འོད་འཕྲོས་སྐུ་གསུམ་གྱི། །​རང་བཞིན་ཚུར་འདུས་གདུག་རྩུབ་སྦྱོང་། །​ཡང་ན་དམིགས་པ་མེད་པ་ལས།[[11]](#footnote-30) །​འཕྲོ་དང་འདུ་བས་[[12]](#footnote-31)བྱེད་པ་ཡིན། །​འོད་ཟེར་དཀར་དམར་འཕྲོ་འདུ་ཡིས། །​རྣམ་སྨིན་ལ་སོགས་བསྲེག་ཅིང་སྦྱོང་།[[13]](#footnote-32) །​འཁོར་དང་ཉེ་འཁོར་སུམ་འཁོར་སོགས། །​མཚན་མ་འདོད་པ་རྣམ་པ་ལྔ། །​གོང་དུ་བསྙེན་པའི་དོན་དུ་གསུངས། །​སུམ་འབུམ་བདུན་དང་བཅུ་གཉིས་སོ། །​འདི་ཡང་གྲངས་ཀྱི་ཚད་དུ་གསུངས། །​དེ་ཡི་གྲོགས་འགྱུར་བཟླས་པ་ནི། །​སྡིག་པ་དབྱུང་དང་སྲེག་པ་[[14]](#footnote-33)དང་། །​བཀྲུ་བའི་དོན་ལ་དམིགས་པ་སྟེ། །​རགས་དང་ཕྲ་བའི་དབང་དག་ཏུ། །​དྲུག་དང་དགུ་རུ་ཤེས་པར་བྱ། །​སྡིག་པ་དབྱུང་བ་ལ་སོགས་ཀྱང་། །​མི་དྲུག་གཟུགས་དང་དེ་བཞིན་དུ། །​ཡིག་[[15]](#footnote-34)གཟུགས་དང་ནི་[[16]](#footnote-35)འོད་ཀྱི་གཟུགས། །​དེ་དག་དབྱུང་[[17]](#footnote-36)གཏོར་བསྲེག་ཅིང་བཀྲུ། །​དམིགས་པ་གསར་རྙིང་བྱེ་བྲག་གིས། །​མགལ་མེ་ཕྲེང་བ་ཉི་མའོ།[[18]](#footnote-37) །​སྔགས་ཀྱི་དངོས་གྲུབ་འདོད་དུས་སུ། །​ཚོགས་དང་གཏོར་མ་སཱཙྪ་དང་། །​ཀློག་འདོན་དགེ་བ་སྐྱོང་[[19]](#footnote-38)ལ་སོགས། །​འདི་ཡང་གྲོགས་སུ་འགྲོ་བ་ཡིན། །​རྗེས་ཀྱི་རྣལ་འབྱོར་ཚུལ་དང་ལྡན། །​བསྙེན་སྒྲུབ་ཆེན་པོ་ལ་སོགས་པས།[[20]](#footnote-39) །​ཡོངས་སུ་བསྒྲུབ་པས་དངོས་གྲུབ་འབྱུང་། །​སྐུ་གསུམ་ངོ་བོའི་[[21]](#footnote-40)ཚུལ་ལ་ནི། །​འོད་སྒྲ་སྐུ་དང་འགུལ་དང་ལྡེབ། །​ཁོལ་དང་གང་དམིགས་དེ་དབང་འགྱུར། །​འདི་ཡང་སྒྲུབ་ངའི་[[22]](#footnote-41)རྟགས་སུ་གསུངས། །​གོས་སྔོན་ལུས་ལ་གནས་པ་དང་། །​དུང་འབུད་པ་དང་ཆོས་རྣམས་སྟོན། །​སྟོང་གསུམ་མ་ལུས་མཐོང་བ་དང་། །​དབང་བསྐུར་ཁྲག་སོགས་ལུས་ལས་[[23]](#footnote-42)འཐོན། །​མེ་ཏོག་སྔོན་པོ་ཉི་ཟླ་ཤར། །​རྨི་ལམ་དག་ཏུ་བྱུང་བ་ན། །​འདི་ཡང་གྲུབ་པའི་རྟགས་སུ་གསུངས། །​དེ་དག་བཟླས་པའི་སྔགས་གསུངས་པ། །​ཨོཾ་ན་མོ་ནཱི་ལཱམྦ་ར་དྷ་ར་བཛྲ་པཱ་ཎི་ཧཱུཾ་ཕཊ། ཨོཾ་རཱ་ཛ་མ་ཧཱ་ག་རུ་ཌ་ཧཱུཾ་ཧཱུཾ་ཧཱུཾ། བཟླས་ལུགས་མན་ངག་ཤེས་པར་བྱའོ། །​མིག་གི་མངོན་ཤེས་བསྒྲུབ་པ་ནི། །​སྐུ་གསུང་ཐུགས་ཀྱི་རྣམ་པ་ལ། །​ཡེ་ཤེས་འཕྲོ་འདུས་[[24]](#footnote-43)བྱིན་རླབས་སྡུད། །​བསྙེན་པ་སྐྱོལ་བས་དེ་བཞིན་བྱ། །​[[25]](#footnote-44)རྣ་བ་དང་[[26]](#footnote-45)ནི་དབང་པོ་གཞན། །​གོང་མ་[[27]](#footnote-46)དེ་བཞིན་སྦྱོར་ཤེས་བྱའོ། །​གང་ཞིག་ཕྲིན་ལས་[[28]](#footnote-47)རྣམ་བཞི་ལས།[[29]](#footnote-48) །​དང་པོ་ཞི་བ་གསུངས་[[30]](#footnote-49)པ་ནི།[[31]](#footnote-50) །​ཁ་དོག་དཀར་པོ་འཕྲོ་འདུ་ཡིས། །​རང་གི་སྡིག་དང་བག་ཆགས་དང་། །​གཞན་གྱི་གདུག་[[32]](#footnote-51)རྩུབ་ཞི་བར་བྱེད། །​ཚེ་རིང་རིགས་རྒྱུད་ལོངས་སྤྱོད་རྣམས། །​རྒྱས་པར་འདོད་པ་འོད་ཟེར་སེར། །​བདེ་གཤེགས་འོད་བསྐུལ་རང་ལུས་ཀྱི། །​རང་བཞིན་ཚེ་རྣམས་རྒྱས་པར་བྱེད། །​དཀར་དམར་ཁུ་པའི་འཕྲོ་འདུ་ཡིས། །​འཇིག་རྟེན་རིགས་རྒྱུད་རྒྱས་པར་བྱེད། །​ནོར་དང་རྫས་ནི་རྒྱས་འདོད་པས། །​རིན་ཆེན་བཅུད་ཀྱི་[[33]](#footnote-52)ཚུལ་དུ་བསྒྲུབ། །​ཁ་དོག་དམར་པོ་སྦྱར་བ་ཡིས། །​དམིགས་པ་མ་ལུས་དབང་དུ་སྡུད། །​ཚར་གཅད་[[34]](#footnote-53)དུས་ཀྱི་སྦྱོར་བ་ནི། །​འཁོར་ལོ་འོད་ཟེར་སྐུར་གྱུར་ཏེ། །​དགུག་ཅིང་ཐོ་བ་ལ་སོགས་པས། །​དྲག་པོའི་མཚོན་ཆ་ཐོག་ཕབ་པས། །​སྤྱི་བོ་གཙུག་གནས་རྣམས་སུ་ནི། །​ཕུང་པོ་གཞིག་པའི་སྦྱོར་བ་བྱ། །​ས་བོན་འཇོམས་དང་འབྱེད་བྱེད་པས། །​འགྲུབ་པར་འགྱུར་བར་གསུངས་པ་ཡིན། །​དེ་ལ་སོགས་པའི་སྦྱོར་བ་རྣམས། །​མཁས་པ་ཡིས་ནི་ཤེས་པར་བྱ། །​དེ་རྣམས་སྔགས་ཀྱི་མཐའ་ལ་ནི། །​ནད་དང་སྡུག་བསྔལ་ཐམས་ཅད་ལས། །​ཐར་བར་གྱུར་ཅིག་ཧཱུཾ་ཕཊ་སྭཱཧཱ། །​ཞེས་པ་སྒྲུབ་པའི་སྙིང་པོར་གསུངས། །​འདི་ནི་ཀུན་གྱི་མན་ངག་གོ། །​མཁས་པ་ཚིག་ལ་མི་ལྟོས་པར། །​གཟུ་ལུམས་[[35]](#footnote-54)ལ་གཞལ་གང་ཟག་གིས། །​བསྐལ་པར་བསྒྲུབས་ཀྱང་འབྲས་བུ་མེད། །​དེ་བས་མཁས་པ་རབ་ཏུ་གཅེས། །​འདི་བརྩམས་པ་ཡི་དགེ་བ་ཡིས། །​རིགས་དང་ཕྲ་བའི་རྟོག་པ་དང་། །​ནད་ཀྱི་ཟུག་རྔུ་ཞི་བ་དང་། །​སྔགས་ཀྱིས་ཉོན་མོངས་ཀུན་སྤངས་ནས། །​གོས་སྔོན་དངོས་གྲུབ་ཐོབ་པར་ཤོག །​སྔགས་ཀྱི་རྒྱན་ནཱ་གཱརྫུ་ནས་མཛད་པ་རྫོགས་སོ། །​

1. ན། སྣར་ཐང་། པེ་ཅིན། [↑](#footnote-ref-20)
2. རྩ་ སྣར་ཐང་། པེ་ཅིན། [↑](#footnote-ref-21)
3. དབེན་པའི་ སྣར་ཐང་། པེ་ཅིན། [↑](#footnote-ref-22)
4. དེ་ལས་ སྣར་ཐང་། པེ་ཅིན། [↑](#footnote-ref-23)
5. ལ། སྣར་ཐང་། པེ་ཅིན། [↑](#footnote-ref-24)
6. གཡོན་པ་ སྣར་ཐང་། པེ་ཅིན། [↑](#footnote-ref-25)
7. དཔའ་བོ་ སྣར་ཐང་། པེ་ཅིན། [↑](#footnote-ref-26)
8. ཕྲ་བ་ཡིས། སྣར་ཐང་། པེ་ཅིན། [↑](#footnote-ref-27)
9. རེ་ པེ་ཅིན། [↑](#footnote-ref-28)
10. ངོ་བོ་ཡིས། སྣར་ཐང་། པེ་ཅིན། [↑](#footnote-ref-29)
11. ལ། སྣར་ཐང་། པེ་ཅིན། [↑](#footnote-ref-30)
12. འདུ་བར་ སྣར་ཐང་། པེ་ཅིན། [↑](#footnote-ref-31)
13. སྦྱོར་ྱོང་། སྣར་ཐང་། པེ་ཅིན། [↑](#footnote-ref-32)
14. བསྲེག་པ་ སྣར་ཐང་། པེ་ཅིན། [↑](#footnote-ref-33)
15. ཡི་གེ་ སྣར་ཐང་། པེ་ཅིན། [↑](#footnote-ref-34)
16. དང་ སྣར་ཐང་། པེ་ཅིན། [↑](#footnote-ref-35)
17. དབྱུག་ སྣར་ཐང་། པེ་ཅིན། [↑](#footnote-ref-36)
18. ཉེ་བའོ། སྣར་ཐང་། པེ་ཅིན། [↑](#footnote-ref-37)
19. སྐྱོབ་ སྣར་ཐང་། པེ་ཅིན། [↑](#footnote-ref-38)
20. ལ་སོགས་པ། སྣར་ཐང་། པེ་ཅིན། [↑](#footnote-ref-39)
21. ངོ་བོ་ སྣར་ཐང་། པེ་ཅིན། [↑](#footnote-ref-40)
22. དངོས་ཀྱི་ སྣར་ཐང་། པེ་ཅིན། [↑](#footnote-ref-41)
23. ལ་ སྣར་ཐང་། པེ་ཅིན། [↑](#footnote-ref-42)
24. འདུ་ སྣར་ཐང་། པེ་ཅིན། [↑](#footnote-ref-43)
25. སྣ་དང་ སྣར་ཐང་། པེ་ཅིན། [↑](#footnote-ref-44)
26. བ་ སྣར་ཐང་། པེ་ཅིན། [↑](#footnote-ref-45)
27. གོང་ལ་ སྣར་ཐང་། པེ་ཅིན། [↑](#footnote-ref-46)
28. འཕྲིན་ལས་ སྣར་ཐང་། པེ་ཅིན། [↑](#footnote-ref-47)
29. ལ། སྣར་ཐང་། པེ་ཅིན། [↑](#footnote-ref-48)
30. བཞི་པར་འདོད་ སྣར་ཐང་། པེ་ཅིན། [↑](#footnote-ref-49)
31. ཡིས། སྣར་ཐང་། པེ་ཅིན། [↑](#footnote-ref-50)
32. སྡིག་ སྣར་ཐང་། པེ་ཅིན། [↑](#footnote-ref-51)
33. བཅུད་ནི་ སྣར་ཐང་། པེ་ཅིན། [↑](#footnote-ref-52)
34. བཅད་ སྣར་ཐང་། པེ་ཅིན། [↑](#footnote-ref-53)
35. ཟླུམས་ སྣར་ཐང་། པེ་ཅིན། [↑](#footnote-ref-54)