༄༅། །​མཆན་ཁུང་གི་སྦྱོར་བ།༄༅༅། །​རྒྱ་གར་སྐད་དུ། ཀ་ཀྵ་པ་ཏ། བོད་སྐད་དུ། མཆན་ཁུང་གི་སྦྱོར་བ། རྡོ་རྗེ་མཁའ་འགྲོ་མ་ལ་ཕྱག་འཚལ་ལོ། །​རྒྱལ་པོ་ལྷན་ཅིག་གཙུག་ཕུད་ཛ་རི་ལགས།[[1]](#footnote-20) མགོ་དང་མཆི་མ་གཞོན་ནུ་དང་། །​ཉི་མ་རལ་པ་འཇིགས་རྨོངས་དང་། །​དབང་པོ་དང་ནི་རྡོ་རྗེ་རྣམས། །​བཞི་ཆ་བཞི་རུ་བྱས་པ་སྟེ། །​ལྔ་ཡི་ལུས་ཀྱི་ཡང་བསྲེས་ན། །​སྐྱེས་པ་བུད་མེད་དབང་དུ་བྱེད་པ་སུམ་ཅུ་རྩ་བཞི་ཆ། །​ས་བདག་མིག་དང་བཅུ་གསུམ་ཕྱོགས་དང་ཐུབ་པ་དྲག་པོ་ཀླུ་དང་ནི། །​ཕྱོགས་བཅུ་མདའ་དང་གཟའ་དང་དུས་དང་ནི། །​ཉི་མ་ཟླ་བ་ཚེས་ཀྱི་རིམ་པའི་ཆ། །​དང་པོའི་མཚམས་ཀྱི་བཞི་ནི་ཡོངས་སུ་བྱའོ།[[2]](#footnote-21) །​གཉིས་བས་ནི་བྱུག་པར་བྱའོ། །​གསུམ་པས་ནི་བཟའ་བར་བྱའོ། །​བཞི་པས་ནི་བདག་གི་བསྐུ་མཉེ་[[3]](#footnote-22)བྱའོ། །​རྒྱལ་པོ་ལ་སོགས་པ་བཞིའི་གོ་རིམ་ནི་དབང་གི་ལས་[[4]](#footnote-23)ཤེས་སོ། །​ཐུབ་པ་ལ་སོགས་ལྷོ་ནི་བྱུག་པར་བཤད། །​ན་བཟའ་ལ་སོགས་བློ་ནི་བྱང་དུ་བཤད། །​ཀླུ་ནི་རྐང་པར་ཤེས་བར་བྱ། །​དབང་ཕྱུག་སྤྱི་བོར་ཡང་དག་གནས། །​ཉི་མ་ཟླ་བ་དབུས་གནས་པས། །​དགོས་པ་ཐམས་ཅད་རྟག་ཏུ་བྱེད། །​དེ་ལྟར་བསྐུས་པའི་ལུས་དེ་ནི། །​སུམ་ཅུ་པས་ཀྱང་མཆོད་པར་འགྱུར། །​བདུག་པ་བཅུ་དྲུག་པ་ལ་སོགས། །​ས་བདག་ཕྱག་འཚལ་དགའ་བར་བྱེད། །​བཟའ་སོགས་བསྐུ་མཉེ་བྱ་བར་ཤེས། །​དུས་སོགས་མིག་སྨན་སྦྱར་བར་བཤད། །​མདའ་ལ་སོགས་པ་ཁྲུས་ཀྱི་ལས། །​དྲག་པོ་ལ་སོགས་བཟའ་བ་ཉིད། །​ཕྱོགས་གཞན་ལ་ཡང་སྦྱར་བར་བྱ། །​ས་བདག་དག་ནི་གཟའ་[[5]](#footnote-24)ཉིད་དང་། །​དུས་དང་མིག་ཏུ་སྦྱར་བ་ཡི།[[6]](#footnote-25) །​དེ་ཡིས་[[7]](#footnote-26)ཐིག་ལེར་བྱས་པ་ཡིན། །​འཇིག་རྟེན་གསུམ་པོ་དབང་དུ་བྱེད། །​ཉི་མ་བཅུ་གསུམ་ཕྱོགས་དང་ནི། །​ཐུབ་པ་དང་ནི་སྔོན་སྦྱར་བ། །​སྟོབས་མེད་སྐྱེ་གནས་གནས་བཅུག་ན། །​བཅུ་གཉིས་ལོ་རུ་མངག་གཞུག་བྱེད། །​ཟླ་བ་དབང་པོ་ཀླུ་དང་དྲག །​རྡོ་རྗེ་འདམ་དུ་རབ་ཏུ་གྲགས། །​ཚེས་གྲངས་དུས་དང་ཕྱོགས་མདའ་ཡི། །​རི་ལུ་ཡིས་ནི་དབང་དུ་བྱེད། །​ས་བདག་དང་ནི་གཟའ་[[8]](#footnote-27)ཉིད་དང་། །​ཕྱོགས་དང་ཐུབ་བར་ཡང་དག་ལྡན། །​སྤྱི་བོའི་གཙུག་ཏུ་རྣམ་བརྟགས་ནས།[[9]](#footnote-28) །​མེ་ནི་སྡོམ་པ་བྱེད་པའི་མཆོག །​ཐུབ་པ་དང་ནི་ཚེས་ཉིད་དང་། །​དུས་དང་གཟའ་ནི་ཀུན་ནས་ལྡན། །​ལུས་ཀུན་ལ་ནི་བྱུགས་ནས་ནི། །​ཉ་བཞིན་དུ་ནི་ཆུ་ལ་རྒྱུ། །​མདའ་དང་དུས་དང་མི་དང་དྲག །​རི་ལུ་བྱས་ཏེ་ཁར་བཅུག་ན། །​ལམ་དུ་བགྲོད་ཀྱང་མི་ངལ་ཞིང་། །​བཀྲེས་དང་སྐོམ་པས་འཆི་མི་འགྱུར། །​གསུམ་དང་བཅུ་དྲུག་ཕྱོགས་དང་མདའ། །​རབ་མྱོས་དུག་དང་བྱུག་པ་ཡིས། །​ཕན་ཚུན་སྦྱོར་བའི་བློ་ཡིས་ནི། །​སྦྲུལ་དང་ལྷན་ཅིག་རྩེ་བར་བྱེད། །​བཅུ་གསུམ་སྦྲུལ་དང་ཕྱོགས་མིག་གིས། །​རང་གི་ལུས་ལ་བྱུགས་བྱས་ན། །​གང་གིས་འདི་ནི་བློ་ལྡན་པ། །​སྦྲུལ་དང་ལྷན་ཅིག་ཕན་ཚུན་རྩེ། །​སུམ་ཅུ་ཕྱོགས་དང་དྲག་པོ་ཉིད། །​ཀླུ་དང་ཡང་དག་ལྡན་པ་ཡིས། །​མངལ་དང་བྷ་གར་བྱུགས་བྱས་ན། །​བདེ་བར་བཙའ་བར་འགྱུར་བའོ། །​སྦྲུལ་དང་ཉི་དང་ཕྱོགས་དང་ནི། །​ཐུབ་པ་གཟའ་ནི་ཡང་དག་ལྡན། །​ལག་པ་བྱུགས་པར་བྱས་པ་ཡིས། །​ཆོ་ལོ་རྩེ་ན་གཞན་ལས་རྒྱལ། །​དབང་པོ་དང་ནི་བཅུ་གསུམ་དང་། །​མིག་དང་དུས་སུ་ལྡན་པ་ཡིས། །​སྦྱར་བའི་རི་ལུ་ཁར་བཅུག་ན། །​མཚན་མོ་འཇིགས་པའང་འཇིགས་དང་བྲལ། །​མི་དང་ཐུབ་པ་ཕྱོགས་མིག་དང་། །​ཡང་དག་ཏུ་ནི་ལྡན་གྱུར་པ། །​བུད་མེད་ཀྱི་ནི་མངལ་བཅོས་སོ། །​བདུན་ཉིད་དང་ནི་བཅུ་གསུམ་དང་། །​ཕྱོགས་དང་དུས་དང་ཡང་དག་ལྡན། །​ཟླ་མཚན་དུས་ཀྱི་བུད་མེད་དེ། །​མཁས་པ་ཡིས་ནི་བྷ་གར་བྱུག །​དེ་ལ་བུ་ནི་འབྱུང་བར་འགྱུར། །​སྐྱེ་བ་སྔ་མ་ཡང་དག་ལྡན། །​འདི་ཡི་ཡན་ལག་མཆོག་བྱུགས་ན། །​དེ་ཡིས་ནོར་རྣམས་མང་པོར་རྙེད། །​གང་ཞིག་ཕན་པར་འདོད་པའི་མི། །​ཕྱོགས་དང་ཆོས་དང་དུས་དང་མིག །​འདི་རྣམས་རི་ལུ་ཁར་བཅུག་ན། །​ཇི་སྲིད་འདོད་པའི་བར་དུ་ནི། །​ཁུ་བ་སྡོམ་པར་བྱེད་པའི་མཆོག །​བཅུ་གསུམ་དང་[[10]](#footnote-29)ནི་ཕྱོགས་མིག་ཀླུའི། །​འདི་རྣམས་ཉེ་བར་བསྡུས་ནས་ནི། །​ཕྱེ་མ་རང་གི་ལུས་བསྐུས་པས། །​ཕྱེ་མ་རུ་ནི་བྱས་ནས་སུ། །​སྭ་རྩི་དང་ནི་ཡང་དག་ལྡན། །​དབང་དུ་བྱ་བའི་དོན་དུ་ནི། །​བུད་མེད་རྣམས་ནི་ཐམས་ཅད་དུ།[[11]](#footnote-30) །​སྨྱོ་བར་བྱེད་པ་མཆོག་ཡིན་ནོ། །​མདའ་དང་དུས་དང་གཟའ་ས་བདག །​ཕྱེ་མར་ཉེ་བར་བསྐུ་བ་དང་། །​ལག་གཉིས་སྟོབས་ཀྱིས་མཉེས་པ་ཡིས། །​མྱུར་དུ་དམག་དང་རྐུན་པོ་འབྲོས། །​ཕྱོགས་དང་དུས་དང་ཚེས་དང་མིག །​རང་གི་དམར་སྐྱེས་དང་སྦྱར་ནས། །​དུས་སུ་ལག་མཐིལ་བཟུང་ན་ནི། །​ལྕགས་བསྲེགས་ཁ་བ་ལྟ་བུར་བསིལ། །​བཅུ་གསུམ་ཉི་མ་ཟླ་བ་ཀླུ། །​དམར་སྐྱེས་དང་ནི་གཅིག་ཏུ་བྱས། །​ཀ་ར་ཉྫ་ཡི་རྡོག་པོ་ཙམ། །​མི་ཡི་ཁར་ནི་བཅུག་པ་ཡིས། །​དུག་ནི་སྡོམ་པར་བྱེད་པའི་མཆོག །​དྲག་པོ་མདའ་དང་ས་བདག་ཕྱོགས། །​ལྷན་ཅིག་བྱུག་དང་ལྕེ་ཡིས་བཟའ། །​ལྷ་ཡི་ལུས་དང་འདྲ་བར་འགྱུར། །​དུས་དང་ནམ་མཁའི་མིག་དང་ནི། །​བཅུ་གསུམ་ཕྱེ་མར་ཐུམ་བུ་ནི། །​ཁྲོན་པའི་ནང་དུ་བཅུག་བྱས་ན། །​ཆུ་ལ་ཉེ་བར་ལོངས་སྤྱོད་ཅིང་། །​འགྲོ་བ་ཐམས་ཅད་དབང་དུ་བྱེད། །​ས་དང་ཉི་ཟླ་ཐུབ་པ་ཡིས། །​རྐང་པའི་མཐིལ་དུ་བྱུགས་བྱས་ན། །​སྐྱེས་བུ་ཆུ་ནང་ཞུགས་གྱུར་ན། །​རྟག་ཏུ་ཐང་ལ་འགྲོ་བཞིན་རྒྱུ། །​ཕྱོགས་དང་ཀླུ་དང་ཐུབ་པ་མདའ། །​གང་གིས་མངོན་དུ་སྦྱོར་བ་ཡིས། །​རིམས་དང་དབྱིག་དུག་མ་ལུས་བཟློག །​བཅུ་པ་ཉི་མ་ཟླ་བ་ཕྱོགས། །​མཚོན་དང་ཆར་པ་དམག་ཆེན་རྣམས། །​རིམ་པར་སྦྱར་བས་འཇོམས་པར་བྱེད། །​མདའ་དང་དྲག་པོ་ཕྱོགས་དང་ཀླུས། །​སྣ་ཚོགས་ཀླུ་ཡི་ཆེ་བ་དང་། །​ཁྱད་པར་དུ་ཡང་ཆུ་སྲིན་གྱི།[[12]](#footnote-31) །​དུག་ནི་འཕྲོག་པར་བྱེད་པ་རྣམས། །​རྒྱལ་པོ་ལྷན་ཅིག་གཙུག་ཕུད་ལ་སོགས་བཤད། །​བཞི་པོས་[[13]](#footnote-32)ལྷག་མའི་[[14]](#footnote-33)སུམ་ཅུའི་སྦྱོར་བསྐྱེད་པ། །​སྐྱེས་པ་བུད་མེད་མི་རྣམས་རྗེས་བཟུང་བའི།[[15]](#footnote-34) །​ཆེད་དུ་འདི་བྱས་ཐམས་ཅད་དུས་སུ་བཟའ། །​སློབ་དཔོན་ཀླུ་སྒྲུབ་ཀྱི་ཞལ་སྔ་ནས་མཛད་པ། མཆན་ཁུང་གི་[[16]](#footnote-35)སྦྱོར་བ་ཞེས་བྱ་བ་རྫོགས་སོ། །​ །​

1. ལག། སྣར་ཐང་། པེ་ཅིན། [↑](#footnote-ref-20)
2. བྱ། སྣར་ཐང་། པེ་ཅིན། [↑](#footnote-ref-21)
3. སྐུ་མཉེ་ སྣར་ཐང་། པེ་ཅིན། [↑](#footnote-ref-22)
4. ལས་ལ་ སྣར་ཐང་། པེ་ཅིན། [↑](#footnote-ref-23)
5. བཟའ་ སྣར་ཐང་། པེ་ཅིན། [↑](#footnote-ref-24)
6. སྦྱར་བ་ཡིས། པེ་ཅིན། [↑](#footnote-ref-25)
7. དེ་ཡི་ པེ་ཅིན། [↑](#footnote-ref-26)
8. བཟའ་ པེ་ཅིན། [↑](#footnote-ref-27)
9. བརྟགས་ན། སྣར་ཐང་། པེ་ཅིན། [↑](#footnote-ref-28)
10. རང་ སྡེ་དགེ། [↑](#footnote-ref-29)
11. ཐམས་ཅད་ཀྱི། སྣར་ཐང་། པེ་ཅིན། [↑](#footnote-ref-30)
12. ཆུ་སྲིན་གྱིས། པེ་ཅིན། [↑](#footnote-ref-31)
13. བཞི་ཡིས་ སྣར་ཐང་། བཞི་ཡི་ པེ་ཅིན། [↑](#footnote-ref-32)
14. པའི་ སྣར་ཐང་། པེ་ཅིན། [↑](#footnote-ref-33)
15. གཟུང་བའི། སྣར་ཐང་། པེ་ཅིན། [↑](#footnote-ref-34)
16. མཆན་ཁུང་ སྣར་ཐང་། པེ་ཅིན། [↑](#footnote-ref-35)