༄༅། །​འཇམ་དཔལ་རྡོ་རྗེ་བློ་གྲོས་འཕེལ་བ།༄༅༅། །​རྒྱ་གར་སྐད་དུ། མཉྫུ་ཤྲཱི་བཛྲ་པྲཛྙཱ་བརྡྷ་ན་ནཱ་[[1]](#footnote-20)མ། བོད་སྐད་དུ། འཇམ་དཔལ་རྡོ་རྗེ་བློ་གྲོས་འཕེལ་བ་[[2]](#footnote-21)ཞེས་བྱ་བ། བཅོམ་ལྡན་འདས་འཇམ་པའི་[[3]](#footnote-22)མགོན་ལ་ཕྱག་འཚལ་ལོ། །​ཤེས་རབ་འཕེལ་བར་འདོད་པས་གནས་ཁང་དབེན་ཞིང་ཉམས་དགའ་བར་གཙང་བ་དྲི་ཞིམ་པོའི་ཆུས་ཆག་ཆག་བཏབ་ལ། མཎྜལ་ཁྲུ་གང་བ་ཅིག་[[4]](#footnote-23)བྱས་ཏེ། དེའི་དབུས་སུ་པདྨ་འདབ་མ་བརྒྱད་པ་སེར་པོ་དབུས་དཀར་པོར་བྱས་ལ། དེའི་སྟེང་དུ་ལྷུང་བཟེད་དུ་ཤེས་རབ་འཕེལ་བར་བྱེད་པའི་རྫས། དབང་པོ་ལག་པ།[[5]](#footnote-24) གླ་རྩི། གི་ཝང་། སྤང་རྒྱན་དཀར་པོ། ཙནྡན་དཀར་པོ་རྣམས་བ་དམར་པོའི་[[6]](#footnote-25)འོ་མས་སྦྲུས་ཏེ། རིལ་བུ་སྲན་མ་ཙམ་བྱའོ། །​དེའི་སྟེང་དུ་འཇམ་དཔལ་དང་དབྱངས་ཅན་མ་གཉིས་ཞལ་སྦྱོར་གྱི་ཙ་ཀ་ལི་ཅིག་[[7]](#footnote-26)བཞུགས་པར་བྱའོ། །​དེ་ནས་ཨོཾ་སྭ་[[8]](#footnote-27)བྷཱ་བ་བི་ཤུདྡྡྷཿསརྦ་དྷརྨཱཿསྭ་བྷཱ་[[9]](#footnote-28)བ་བི་ཤུདྡྷོ྅[[10]](#footnote-29)ཧཾ་གི་སྔགས་ཀྱིས་ཆོས་ཐམས་ཅད་སྟོང་པ་ཉིད་དུ་བསྒོམ་པར་བྱའོ། །​དེའི་ངང་ལས་པདྨ་དམར་པོ་འདབ་མ་བརྒྱད་པ་ཅིག་[[11]](#footnote-30)བསམ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་དྷཱིཿསེར་[[12]](#footnote-31)པོ་གུར་གུམ་གྱི་མདོག་ཅན་ཅིག་[[13]](#footnote-32)བསམ། དེ་ཡོངས་སུ་གྱུར་པ་ལས་བདག་ཉིད་འཕགས་པ་འཇམ་དཔལ་སྐུ་མདོག་དམར་པོ་ཕྱག་གཡས་ན་ཤེས་རབ་ཀྱི་རལ་གྲི་གཡོན་ན་ཤེས་རབ་ཀྱི་པུ་སྟི་བསྣམས་པ། རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ། ཞལ་འཛུམ་བག་དང་ལྡན་པ་བསྒོམ་པར་བྱའོ། །​མདུན་གྱི་ལྷུང་བཟེད་ཀྱི་ནང་དུ་ཧྲཱིཿདཀར་[[14]](#footnote-33)པོ་ཡོངས་སུ་གྱུར་པ་ལས་པདྨ་དང་ཟླ་བའི་སྟེང་དུ། དབྱངས་ཅན་མ་[[15]](#footnote-34)དཀར་མོ་གཡས་ན་རལ་གྲི་གཡོན་ན་པུ་སྟི་བསྣམས་པ། རིན་པོ་ཆེའི་རྒྱན་དང་བཅས་པ་ཞལ་འཛུམ་བག་དང་ལྡན་པ་དག་བསྒོམ་པར་བྱའོ། །​དེ་ནས་ས་བོན་གཉིས་ལས་འོད་འཕྲོས་པས་རང་བཞིན་གྱི་གནས་ནས། ཡེ་ཤེས་སེམས་དཔའ་སྤྱན་དྲངས་ནས་སོ་སོར་བསྟིམ་མོ། །​ཡང་[[16]](#footnote-35)འོད་ཟེར་འཕྲོས་པས་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་ཤེས་རབ་དང་མཐུ་དང་ནུས་པ་ཐམས་ཅད་བསྡུས་ནས་རང་དང་རྫས་ལ་བསྟིམ་པར་བྱའོ། །​དེ་ནས་བཟླས་པ་བྱ་སྟེ། ན་མོ་མཉྫུ་ཤྲཱི་བཱ་གཱི་[[17]](#footnote-36)ཤྭ་རི་མུཾ།[[18]](#footnote-37) བཱ་གཱི་ཤྭ་[[19]](#footnote-38)རི་ཧོཿ།[[20]](#footnote-39) ཨུ་པ་དེ་ཤ་པྲ་མོ་ད་ཏ་དྷ་བ་ནི་ཧྲཱིཿསྭཱ་[[21]](#footnote-40)ཧཱ། སྔགས་ཀྱི་འོད་ཟེར་བདག་གི་ཞལ་ནས་ལྷ་མོའི་ཞལ་དུ། [[22]](#footnote-41)ལྷ་མོའི་ཞལ་ནས་བདག་གི་ཐུགས་ཀར་ཐིམ་པར་བསྒོམ། དེ་ལས་འོད་ཟེར་འཕྲོས་པས་སེམས་ཅན་ཐམས་ཅད་ཀྱི་དོན་དུ་ཤེས་རབ་ཀྱི་མི་མཐུན་པའི་ཕྱོགས། གཏི་མུག་ལ་སོགས་པ་ཐམས་ཅད་བསལ་བར་བསྒོམ། འཇིག་རྟེན་དྲག་བྱེད་ཀྱི་པྲཛྙཱ་ཐམས་ཅད་བསྡུས་པར་བསྒོམ། སྨན་གྱི་རི་ལུ་དང་བདག་ལ་ཐིམ་པས་ཇི་ལྟར་འདོད་པའི་མཚན་ཉིད་ལ་སོགས་པའི་དངོས་གྲུབ་ཐམས་ཅད་ཐོབ་པར་བསྒོམ་མོ། །​འདིའི་ཕན་ཡོན་ནི་ཉིན་གཅིག་བསྒྲུབས་ན་ཉིན་གཅིག་ཚིགས་སུ་བཅད་པ་སྟོང་ཟིན་པར་འགྱུར་རོ། །​ཉི་མ་གཉིས་བསྒྲུབས་[[23]](#footnote-42)ན་བསྟན་བཅོས་ཐམས་ཅད་ལ་མཁས་པར་འགྱུར་རོ། །​ཉི་མ་གསུམ་བསྒྲུབས་ན་སྐྱེ་བ་དྲན་པར་འགྱུར་རོ། །​ཉི་མ་[[24]](#footnote-43)བཞི་ཡིས་སངས་རྒྱས་དང་པྲ་ཛྙཱ་[[25]](#footnote-44)མཉམ་པར་འགྱུར་རོ། །​[[26]](#footnote-45)ལྔ་ཡིས་མ་བསླབས་པའི་ཆོས་ལ་མཁས་པར་འགྱུར་རོ། །​དྲུག་གིས་འཇམ་དཔལ་གྱི་ཞལ་མཐོང་བར་འགྱུར་རོ། །​བདུན་གྱིས་གཞན་གྱི་སེམས་ཤེས་པར་འགྱུར་རོ། །​སྒྲུབ་པའི་ཚད་ཞག་བདུན་དུ་བྱའོ། །​རྟགས་ནི་འོད་དང་སྒྲ་ལ་སོགས་པ་འབྱུང་ངོ། །​ཞག་བརྒྱད་ན་དཀྱིལ་འཁོར་གྱི་ལྷ་རང་དང་རི་ལུ་ལ་བསྟིམ་རིལ་བུ་དེ་སྒྲུབ་པ་པོས་ཟོས་པས།[[27]](#footnote-46) འཇམ་པའི་དབྱངས་དང་ཤེས་རབ་མཉམ་པར་འགྱུར་རོ། །​ཐུན་མོང་ཚེའི་དངོས་གྲུབ་ཀྱང་འཐོབ་སྟེ། དེ་ལྟར་ཡང་། འདི་ཟོས་ཡོན་ཏན་བསམ་མི་ཁྱབ། །​ལོ་བརྒྱ་ཐུབ་པ་བརྒྱད་བརྒྱར་འགྲོ། །​དགུ་བཅུ་ལོན་པ་བཅུ་དྲུག་ལྟ་བུ་[[28]](#footnote-47)འགྱུར། །​སྐྲ་དཀར་བུད་ནས་ནག་པོར་འགྱུར། །​བང་ནི་རྟ་དང་མཉམ་པར་འགྱུར། །​སྐྲ་ནི་མེ་ཏོག་པདྨ་འདྲ། །​ལུས་ནི་དཀར་ལ་སྦོམ་པར་འགྱུར། །​ཉམས་སྟོབས་ལུས་ཟུངས་[[29]](#footnote-48)འཕེལ་བར་འགྱུར། །​ལྷ་འདྲེ་རྣམས་ཀྱང་སྟོང་གྲོགས་བྱེད། །​ཡོན་ཏན་སྨོན་འཇུག་སེམས་དང་ལྡན། །​སེམས་བསྐྱེད་[[30]](#footnote-49)དེ་དང་ལྡན་པ་ཡི། །​སྐྱེས་བུ་དེ་ནི་དམ་པ་ཡིན། །​ཡོན་ཏན་དེ་དང་ལྡན་ཞེས་སྨྲ། །​འཇམ་དཔལ་རྡོ་རྗེ་བློ་གྲོས་འཕེལ་བ་ཞེས་བྱ་བ་[[31]](#footnote-50)ཀུན་གྱི་ཐུན་མོང་མ་ཡིན་པ་སློབ་དཔོན་ཀླུ་སྒྲུབ་ཞབས་ཀྱིས་མཛད་པ་རྫོགས་སོ། །​ [[32]](#footnote-51)

1. ནི་སྭཱ་ཧཱ་ན་ པེ་ཅིན། [↑](#footnote-ref-20)
2. འཕེལ་ སྣར་ཐང་། པེ་ཅིན། [↑](#footnote-ref-21)
3. དཔལ་ སྣར་ཐང་། [↑](#footnote-ref-22)
4. གང་པ་ཞིག་ སྣར་ཐང་། གང་པ་གཅིག་ པེ་ཅིན། [↑](#footnote-ref-23)
5. ན། སྣར་ཐང་། [↑](#footnote-ref-24)
6. དམར་མོའི་ སྣར་ཐང་། པེ་ཅིན། [↑](#footnote-ref-25)
7. ཀ་ལི་གཅིག་ སྣར་ཐང་། པེ་ཅིན། [↑](#footnote-ref-26)
8. སྭཱ་ སྣར་ཐང་། པེ་ཅིན། [↑](#footnote-ref-27)
9. ཤུདྡྷཿསརྦ་དྷརྨཱཿསྭ་བྷཱ་ སྣར་ཐང་། ཤུད་དྷ་སརྦ་དྷརྨཱ་སྭཱ་བྷ་ པེ་ཅིན། [↑](#footnote-ref-28)
10. ཤུད་དྷོ་ པེ་ཅིན། [↑](#footnote-ref-29)
11. བརྒྱད་པ་ཞིག་ སྣར་ཐང་། བརྒྱད་པ་གཅིག་ པེ་ཅིན། [↑](#footnote-ref-30)
12. དྷིཿ་སེར་ སྣར་ཐང་། དྷི་སེར་ པེ་ཅིན། [↑](#footnote-ref-31)
13. ཅན་ཞིག་ སྣར་ཐང་། ཅན་གཅིག་ པེ་ཅིན། [↑](#footnote-ref-32)
14. ཧྲི་དཀར་ པེ་ཅིན། [↑](#footnote-ref-33)
15. དབྱངས་ཅན་ ཅོ་ནེ། [↑](#footnote-ref-34)
16. །​ཡང་ན་ སྣར་ཐང་། [↑](#footnote-ref-35)
17. ཤྲཱི་བ་གི་ པེ་ཅིན། [↑](#footnote-ref-36)
18. མུ། ཅོ་ནེ། པེ་ཅིན། [↑](#footnote-ref-37)
19. བཱ་གི་ཤ་ སྣར་ཐང་། བ་གི་ཤྭ་ པེ་ཅིན། [↑](#footnote-ref-38)
20. ཧོ། སྣར་ཐང་། པེ་ཅིན། [↑](#footnote-ref-39)
21. ཧྲི་སྭཱ་ པེ་ཅིན། [↑](#footnote-ref-40)
22. ཞལ་ པེ་ཅིན། [↑](#footnote-ref-41)
23. སྒྲུབས་ སྣར་ཐང་། སྒྲུབ་ པེ་ཅིན། [↑](#footnote-ref-42)
24. ཉི་མ་ པེ་ཅིན། [↑](#footnote-ref-43)
25. པྲཱཛྙཱ་ པེ་ཅིན། [↑](#footnote-ref-44)
26. འགྱུར་ སྣར་ཐང་། [↑](#footnote-ref-45)
27. ཟོས་པ། པེ་ཅིན། [↑](#footnote-ref-46)
28. ལྟ་བུར་ སྣར་ཐང་། པེ་ཅིན། [↑](#footnote-ref-47)
29. ཟུང་ སྣར་ཐང་། གཟུངས་ པེ་ཅིན། [↑](#footnote-ref-48)
30. སྐྱེད་ སྣར་ཐང་། པེ་ཅིན། [↑](#footnote-ref-49)
31. འཕེལ་ པེ་ཅིན། [↑](#footnote-ref-50)
32. སྷོ། །​ པེ་ཅིན། [↑](#footnote-ref-51)