༄༅། །​རལ་གཅིག་མའི་སྒྲུབ་པའི་ཐབས།༄༅༅། །​རྒྱ་གར་སྐད་དུ། ཨེ་ཀ་ཛཱ་ཊཱི་སཱ་དྷ་ནཾ། བོད་སྐད་དུ། རལ་གཅིག་མའི་སྒྲུབ་པའི་ཐབས། འཕགས་མ་རལ་གཅིག་མ་ལ་ཕྱག་འཚལ་ལོ། །​སྔོན་དུ་བསྟན་པའི་ཆོ་གས་སྟོང་པ་ཉིད་བསྒོམས་པའི་རྗེས་སུ་སྣ་ཚོགས་པདྨའི་སྟེང་དུ་ཊཱཾ་ཡོངས་སུ་གྱུར་པ་ལས། ཐོད་པའི་དབུས་སུ་ཧཱུཾ་སྔོན་པོ་སྤྲོ་བ་དང་བསྡུ་བ་སྔོན་དུ་འགྲོ་བས། དེ་ཡོངས་སུ་གྱུར་པ་ལས་བཅོམ་ལྡན་འདས་མ་རལ་གཅིག་མ་ཡན་ལག་ཐམས་ཅད་གནག་[[1]](#footnote-20)པ། ཕྱག་བཞི་མ། ཞལ་གཅིག་མ། [[2]](#footnote-21)སྤྱན་དཀར་ཞིང་དམར་བའོ། །​སྤྱན་གསུམ་པ་སྟག་གི་པགས་པའི་ཤམ་ཐབས་ཅན། ཐོད་པའི་ཕྲེང་བས་དབུ་བརྒྱན་[[3]](#footnote-22)པའོ། །​སྐྲ་ཁམ་པ་གྱེན་དུ་བསྒྲེང་[[4]](#footnote-23)བ། མཆེ་བ་གཙིགས་ཤིང་ལྗགས་འདྲིལ་བ། གསུས་པ་འཕྱང་བ། སྔོན་པོའི་སྦྲུལ་གྱིས་སྣ་ཚོགས་བརྒྱན་པའོ། །​བརྒྱད་གཉིས་ལོན་པ། འོ་མ་འཛིན་པའི་ནུ་མ་རྒྱས་ཤིང་མཐོ་བར་[[5]](#footnote-24)ལངས་པ། དོ་ཤལ་དང་དབུ་རྒྱན་དང་། གཡེར་ཁ་དང་། མེ་ཏོག་གི་ཕྲེང་བས་མ་ལུས་པའི་ཡན་ལག་ལ་ཚོམ་བུ་[[6]](#footnote-25)བྱས་པའོ། །​གཡས་པའི་ཕྱག་གཉིས་ན་རལ་གྲི་དང་གྲི་གུག་བསྣམས་པ། གཡོན་པའི་ཕྱག་གཉིས་ན་ཨུཏྤ་ལ་དང་ཐོད་པ་བསྣམས་པའི་བདག་ཉིད་དུ་སྐད་ཅིག་གིས་བསྐྱེད་ལ་སྔགས་[[7]](#footnote-26)བཟླས་པར་བྱའོ། །​ཨོཾ་ཧྲཱིཿཏྲཱཾ་ཧཱུཾ་ཕཊ་ཞེས་བྱའོ། །​རལ་གཅིག་མའི་སྒྲུབ་ཐབས་རྫོགས་སོ། །​པཎྜི་ཏ་དོན་ཡོད་རྡོ་རྗེ་དང་། ཁམས་པ་ལོ་ཙཱ་བ་[[8]](#footnote-27)དགེ་སློང་བ་རིས་བསྒྱུར་ཅིང་ཞུས། [[9]](#footnote-28)

1. ནག་ སྣར་ཐང་། པེ་ཅིན། [↑](#footnote-ref-20)
2. །པ་ སྣར་ཐང་། པེ་ཅིན། [↑](#footnote-ref-21)
3. རྒྱན་ སྣར་ཐང་། [↑](#footnote-ref-22)
4. བགྲེང་ སྣར་ཐང་། པེ་ཅིན། [↑](#footnote-ref-23)
5. འབོར་བར་ སྣར་ཐང་། པེ་ཅིན། [↑](#footnote-ref-24)
6. ཚོན་དུ་ སྣར་ཐང་། པེ་ཅིན། [↑](#footnote-ref-25)
7. བསྔགས་ སྣར་ཐང་། པེ་ཅིན། [↑](#footnote-ref-26)
8. ཙ་བ་ སྣར་ཐང་། པེ་ཅིན། [↑](#footnote-ref-27)
9. ཞུས་སོ། སྣར་ཐང་། [↑](#footnote-ref-28)