༄༅། །​སྟོང་པ་ཉིད་བདུན་ཅུ་པའི་ཚིག་ལེའུར་བྱས་པ།༄༅། །​རྒྱ་གར་སྐད་དུ། ཤཱུནྱ་ཏཱ་སཔྟི་[[1]](#footnote-20)ཀཱ་རི་ཀཱ་ནཱ་མ། བོད་སྐད་དུ། སྟོང་པ་ཉིད་བདུན་ཅུ་པའི་ཚིག་ལེའུར་བྱས་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གནས་པའམ་སྐྱེ་འཇིག་ཡོད་མེད་དམ། །​དམན་པའམ་མཉམ་དང་ཁྱད་པར་ཅན། །​སངས་རྒྱས་འཇིག་རྟེན་སྙད་དབང་གིས། །​གསུང་གི་ཡང་དག་དབང་གིས་མིན། །​བདག་མེད་བདག་མེད་མིན་བདག་དང་། །​བདག་མེད་མིན་པས་བརྗོད་འགའ་[[2]](#footnote-21)མེད། །​བརྗོད་བྱ་མྱ་ངན་འདས་དང་མཚུངས། །​དངོས་པོ་ཀུན་གྱི་རང་བཞིན་སྟོང་། །​གང་ཕྱིར་དངོས་རྣམས་ཐམས་ཅད་ཀྱི། །​རང་བཞིན་རྒྱུ་རྐྱེན་ཚོགས་པའམ། །​སོ་སོ་[[3]](#footnote-22)དངོས་པོ་ཐམས་ཅད་ལ། །​ཡོད་མིན་དེ་ཕྱིར་སྟོང་པ་ཡིན། །​ཡོད་ཕྱིར་ཡོད་པ་སྐྱེ་མིན་ཏེ། །​མེད་ཕྱིར་མེད་པ་[[4]](#footnote-23)སྐྱེ་མ་ཡིན། །​ཆོས་མི་མཐུན་ཕྱིར་ཡོད་མེད་མིན། །​སྐྱེ་བ་མེད་པས་གནས་འགག་མེད། །​གང་ཞིག་སྐྱེས་དེ་བསྐྱེད་བྱ་མིན། །​མ་སྐྱེས་པ་ཡང་བསྐྱེད་བྱ་མིན། །​སྐྱེས་པ་[[5]](#footnote-24)དང་ནི་མ་སྐྱེས་པའི། །​སྐྱེ་བཞིན་པ་ཡང་བསྐྱེད་བྱ་མིན། །​འབྲས་བུ་ཡོད་པས་[[6]](#footnote-25)འབྲས་ལྡན་རྒྱུ། །​རྒྱུ་མིན་དང་མཚུངས་མེད་པ་ཡང་།[[7]](#footnote-26) །​མེད་དེ་ལ་ཡང་རྒྱུ་[[8]](#footnote-27)མིན་མཚུངས། །​ཡོད་མིན་མེད་པའང་མིན་ན་འགལ། །​དུས་གསུམ་རྣམས་སུ་འཐད་མ་ཡིན། །​གཅིག་མེད་པར་ནི་མང་པོ་དང་། །​མང་པོ་མེད་པར་གཅིག་མི་འཇུག །​དེ་ཕྱིར་རྟེན་ཅིང་འབྲེལ་འབྱུང་བའི། །​དངོས་པོ་མཚན་མ་མེད་པ་ཡིན། །​རྟེན་འབྱུང་ཡན་ལག་བཅུ་གཉིས་གང་། །​སྡུག་བསྔལ་འབྲས་[[9]](#footnote-28)ཅན་དེ་མ་སྐྱེས། །​སེམས་གཅིག་ལ་ཡང་མི་འཐད་ཅིང་། །​དུ་མ་ལ་ཡང་འཐད་མ་ཡིན། །​རྟག་[[10]](#footnote-29)མིན་མི་རྟག་མིན་བདག་དང་། །​བདག་མིན་གཙང་མིན་མི་གཙང་མིན། །​བདེ་མིན་སྡུག་བསྔལ་མ་ཡིན་ཏེ། །​དེ་ཕྱིར་ཕྱིན་ཅི་ལོག་རྣམས་མེད། །​དེ་མེད་ཕྱིན་ཅི་ལོག་བཞི་ལས། །​སྐྱེས་པའི་མ་རིག་མིན་[[11]](#footnote-30)སྲིད་ལས།[[12]](#footnote-31) །​དེ་མེད་འདུ་བྱེད་མི་འབྱུང་ཞིང་། །​ལྷག་མ་རྣམས་ཀྱང་དེ་བཞིན་ནོ། །​མ་རིག་འདུ་བྱེད་མེད་མི་འབྱུང་། །​དེ་མེད་འདུ་བྱེད་མི་འབྱུང་ཞིང་། །​ཕན་ཚུན་རྒྱུ་ཕྱིར་དེ་གཉིས་[[13]](#footnote-32)ནི། །​རང་བཞིན་གྱིས་ནི་མ་གྲུབ་ཡིན། །​གང་ཞིག་བདག་ཉིད་རང་བཞིན་གྱིས། །​མ་གྲུབ་དེ་གཞན་ཇི་ལྟར་བསྐྱེད། །​དེ་ཕྱིར་གཞན་ལས་གྲུབ་པ་ཡིས། །​རྐྱེན་གཞན་དག་ནི་སྐྱེད་བྱེད་མིན། །​ཕ་ནི་བུ་མིན་བུ་ཕ་མིན། །​དེ་གཉིས་ཕན་ཚུན་མེད་མིན་ལ། །​དེ་གཉིས་ཅིག་ཆར་ཡང་མིན་ལྟར། །​ཡན་ལག་བཅུ་གཉིས་དེ་བཞིན་ནོ། །​ཇི་ལྟར་རྨི་ལམ་ཡུལ་བརྟེན་པའི། །​བདེ་སྡུག་དང་དེའི་[[14]](#footnote-33)ཡུལ་མེད་པ། །​དེ་བཞིན་གང་ཞིག་ལ་བརྟེན་ན།[[15]](#footnote-34) །​གང་ཞིག་རྟེན་འབྱུང་དང་འདིའང་[[16]](#footnote-35)མེད། །​གལ་ཏེ་དངོས་རྣམས་རང་བཞིན་གྱིས། །​མེད་ན་དམན་མཉམ་ཁྱད་འཕགས་དང་། །​སྣ་ཚོགས་ཉིད་ནི་མི་འགྲུབ་ཅིང་། །​རྒྱུ་ལས་ཀྱང་ནི་མངོན་འགྲུབ་མིན། །​རང་བཞིན་གྲུབ་ན་རྟེན་འབྱུང་གི །​དངོས་པོ་མེད་འགྱུར་མ་བརྟེན་ན། །​རང་བཞིན་མེད་པར་ག་ལ་འགྱུར། །​དངོས་པོ་ཡོད་དང་དངོས་མེད་ཀྱང་། །​མེད་ལ་[[17]](#footnote-36)རང་དངོས་གཞན་དངོས་སམ། །​དངོས་མེད་འགྱུར་བ་ག་ལ་ཞིག །​དེ་ན་[[18]](#footnote-37)རང་དངོས་གཞན་དངོས་དང་། །​དངོས་མེད་ཕྱིན་ཅི་ལོག་པ་ཡིན། །​གལ་ཏེ་དངོས་པོ་སྟོང་ཡིན་ན། །​འགག་པ་མེད་ཅིང་སྐྱེ་མི་འགྱུར། །​ངོ་བོ་ཉིད་ཀྱིས་སྟོང་པ་ལ། །​གང་ལ་འགག་ཅིང་གང་ལ་སྐྱེ། །​དངོས་དང་དངོས་མེད་ཅིག་ཅར་མེད།[[19]](#footnote-38) །​དངོས་མེད་མེད་ན་དངོས་པོ་མེད། །​རྟག་ཏུ་དངོས་པོའང་དངོས་མེད་འགྱུར། །​དངོས་མེད་མེད་པར་དངོས་མི་སྲིད། །​དངོས་པོ་མེད་པར་དངོས་མེད་མིན། །​རང་ལས་མིན་ཞིང་གཞན་ལས་མིན། །​དེ་ལྟ་བས་ན་དེ་མེད་ན། །​དངོས་པོ་མེད་ཅིང་དངོས་མེད་ན།[[20]](#footnote-39) །​ཡོད་པ་ཉིད་ན་རྟག་ཉིད་དང་། །​མེད་ན་ངེས་པར་ཆད་ཉིད་ཡིན། །​དངོས་པོ་ཡོད་ན་དེ་གཉིས་འགྱུར། །​དེ་ཕྱིར་དངོས་པོ་ཁས་བླངས་མིན། །​རྒྱུན་གྱིས་[[21]](#footnote-40)ཕྱིར་ན་འདི་མེད་དེ། །​རྒྱུ་བྱིན་ནས་ནི་དངོས་པོ་འགག །​[[22]](#footnote-41)སྔར་བཞིན་འདི་ཡང་མ་གྲུབ་ཅིང་། །​རྒྱུན་ཆད་པར་ཡང་ཐལ་བར་འགྱུར། །​སྐྱེ་འཇིག་བསྟན་ཕྱིར་སངས་རྒྱས་ཀྱི། །​ལམ་བསྟན་མ་ཡིན་སྟོང་ཉིད་ཕྱིར། །​འདི་དག་ཕན་ཚུན་བཟློག་པ་རུ། །​མཐོང་བ་ཕྱིན་ཅི་ལོག་ལས་ཡིན། །​གལ་ཏེ་སྐྱེ་འགག་མེད་ཡིན་ན། །​ཅི་ཞིག་འགགས་པས་མྱ་ངན་འདས། །​རང་བཞིན་གྱིས་ནི་སྐྱེ་མེད་ཅིང་། །​འགག་མེད་གང་དེ་ཐར་མིན་ནམ། །​གལ་ཏེ་འགག་[[23]](#footnote-42)ལས་མྱ་ངན་[[24]](#footnote-43)ཆད། །​གལ་ཏེ་ཅིག་ཤོས་ལྟར་ན་རྟག །​དེ་ཕྱིར་དངོས་དང་དངོས་མེད་དག །​མྱ་ངན་འདས་པར་རུང་མ་ཡིན། །​གལ་ཏེ་འགོག་པར་[[25]](#footnote-44)འགའ་གནས་ན། །​དངོས་པོ་ལས་གཞན་དེ་ཡོད་འགྱུར། །​དངོས་པོ་མེད་ཕྱིར་འདི་མེད་ལ། །​དངོས་པོ་མེད་ཕྱིར་དེ་ལས་མེད། །​མཚན་གཞི་ལས་གཞན་མཚན་ཉིད་ལས། །​མཚན་གཞི་གྲུབ་པར་རང་མ་གྲུབ། །​ཕན་ཚུན་ལས་ཀྱང་མ་གྲུབ་སྟེ། །​མ་གྲུབ་མ་གྲུབ་སྒྲུབ་བྱེད་མིན། །​འདིས་ནི་རྒྱུ་དང་འབྲས་བུ་དང་། །​ཚོར་དང་ཚོར་བ་པོ་སོགས་དང་། །​ལྟ་པོ་བལྟ་[[26]](#footnote-45)བྱ་སོགས་ཅིའང་རུང་། །​དེ་ཀུན་མ་ལུས་བཤད་པ་ཡིན། །​གནས་མེད་ཕན་ཚུན་ལས་གྲུབ་དང་། །​འཆོལ་ཕྱིར་རང་ཉིད་མ་གྲུབ་ཕྱིར། །​དངོས་པོ་མེད་ཕྱིར་དུས་གསུམ་ནི། །​ཡོད་པ་མ་ཡིན་རྟོག་པ་ཙམ། །​གང་ཕྱིར་སྐྱེ་དང་གནས་དང་འཇིག །​འདུས་བྱས་མཚན་ཉིད་འདི་གསུམ་མེད། །​དེ་ཕྱིར་འདུས་བྱས་ཉིད་མ་ཡིན། །​འདུས་མ་བྱས་ལའང་ཅུང་ཟད་མེད། །​མ་ཞིག་མི་འཇིག་ཞིག་པའང་མིན། །​གནས་པ་གནས་པ་མ་ཡིན་ཏེ། །​མི་གནས་པ་ཡང་[[27]](#footnote-46)གནས་མ་ཡིན། །​སྐྱེས་པ་མི་སྐྱེ་མ་སྐྱེས་མིན། །​འདུས་བྱས་དང་ནི་འདུས་མ་བྱས། །​དུ་མ་མ་ཡིན་གཅིག་མ་ཡིན། །​ཡོད་མིན་མེད་མིན་ཡོད་མེད་མིན། །​མཚམས་[[28]](#footnote-47)འདིར་སྣ་ཚོགས་ཐམས་ཅད་འདུས། །​བཅོམ་ལྡན་བླ་མས་ལས་གནས་དང་། །​ལས་བདག་ལས་ཀྱི་འབྲས་བུ་དང་། །​སེམས་ཅན་རང་གི་ལས་དང་ནི། །​ལས་རྣམས་ཆུད་མི་ཟ་བར་གསུངས། །​ལས་རྣམས་རང་བཞིན་མེད་གསུངས་ཏེ། །​མ་སྐྱེས་གང་དེ་ཆུད་མི་ཟ། །​དེ་ལས་ཀྱང་ནི་བདག་འཛིན་སྐྱེ། །​དེ་བསྐྱེད་འཛིན་དེའང་རྣམ་རྟོག་ལས། །​གལ་ཏེ་ལས་ལ་རང་བཞིན་ཡོད། །​དེ་སྐྱེས་[[29]](#footnote-48)ལུས་ནི་རྟག་པར་འགྱུར། །​ལས་ཀྱང་སྡུག་བསྔལ་རྣམ་སྨིན་ཅན། །​མི་འགྱུར་དེ་ཕྱིར་བདག་ཏུ་འགྱུར། །​ལས་ནི་རྐྱེན་སྐྱེས་ཡོད་མིན་ཞིང་། །​རྐྱེན་མིན་ལས་སྐྱེས་ཅུང་ཟད་མེད། །​འདུ་བྱེད་རྣམས་ནི་སྒྱུ་མ་དང་། །​དྲི་ཟའི་གྲོང་ཁྱེར་སྨིག་རྒྱུ་མཚུངས། །​ལས་ནི་ཉོན་མོངས་རྒྱུ་མཚན་ཅན། །​ཉོན་མོངས་འདུ་བྱེད་ལས་བདག་ཉིད། །​ལུས་ནི་ལས་ཀྱི་རྒྱུ་མཚན་ཅན། །​གསུམ་ཀའང་ངོ་བོ་ཉིད་ཀྱིས་སྟོང་། །​ལས་མེད་ན་ནི་བྱེད་པོ་མེད། །​དེ་གཉིས་མེད་པས་འབྲས་བུ་མེད། །​དེ་མེད་ཉེ་བར་སྤྱོད་པ་[[30]](#footnote-49)མེད། །​དེ་བས་དངོས་པོ་དབེན་པ་ཡིན། །​ལས་ནི་སྟོང་པར་ཡང་དག་པའི།[[31]](#footnote-50) །​ཤེས་ན་དེ་ཉིད་མཐོང་བའི་ཕྱིར། །​ལས་ནི་[[32]](#footnote-51)འབྱུང་སྟེ་དེ་མེད་ན། །​ལས་ལས་འབྱུང་གང་མི་འབྱུང་ངོ། །​ཇི་ལྟར་བཅོམ་ལྡན་དེ་བཞིན་གཤེགས། །​རྫུ་འཕྲུལ་གྱིས་ནི་སྤྲུལ་པ་སྤྲུལ། །​སྤྲུལ་པ་དེ་ཡིས་སླར་ཡང་ནི། །​སྤྲུལ་པ་གཞན་ཞིག་སྤྲུལ་གྱུར་པ། །​དེ་ལ་དེ་བཞིན་གཤེགས་སྤྲུལ་སྟོང་། །​སྤྲུལ་པས་སྤྲུལ་པ་སྨོས་ཅི་དགོས། །​གཉིས་པོ་མིང་ཙམ་ཡོད་པ་ཡང་། །​གང་ཅིའང་[[33]](#footnote-52)རུང་སྟེ་རྟོག་པ་ཙམ། །​དེ་བཞིན་བྱེད་པོ་སྤྲུལ་དང་མཚུངས། །​ལས་ནི་སྤྲུལ་པས་སྤྲུལ་དང་མཚུངས། །​རང་བཞིན་གྱིས་སྟོང་[[34]](#footnote-53)གང་ཅུང་ཟད། །​ཡོད་པ་དེ་དག་རྟོག་པ་ཙམ། །​གལ་ཏེ་ལས་ཀྱི་རང་བཞིན་ཡོད། །​མྱང་འདས་བྱེད་པོ་ལས་ཀྱང་མེད། །​གལ་ཏེ་མེད་ན་ལས་བསྐྱེད་པ། །​འབྲས་བུ་སྡུག་དང་མི་སྡུག་མེད། །​ཡོད་ཅེས་པ་[[35]](#footnote-54)ཡོད་མེད་ཅེས་ཡོད།[[36]](#footnote-55) །​ཡོད་དང་མེད་ཅེས་དེ་ཡང་ཡོད། །​སངས་རྒྱས་རྣམས་ཀྱི་དགོངས་པ་ཡིས། །​གསུངས་པ་རྟོགས་པར་[[37]](#footnote-56)སླ་མ་[[38]](#footnote-57)ཡིན། །​གལ་ཏེ་གཟུགས་ནི་རང་འབྱུང་བཞིན། །​གཟུགས་དེ་འབྱུང་ལས་འབྱུང་མ་ཡིན། །​རང་ལས་བྱུང་[[39]](#footnote-58)མིན་མ་ཡིན་ནམ། །​གཞན་ལས་ཀྱང་མིན་དེ་མེད་ཕྱིར། །​གཅིག་ལ་བཞི་ཉིད་ཡོད་མིན་ཅིང་། །​བཞི་ལའང་གཅིག་ཉིད་ཡོད་མིན་པས། །​གཟུགས་ནི་འབྱུང་བ་ཆེན་པོ་བཞི། །​རྒྱུར་བྱས་ནས་གྲུབ་ཇི་ལྟར་ཡོད། །​ཤིན་ཏུ་མི་འཛིན་ཕྱིར་དེ་མེད། །​རྟགས་ལས་ཤེ་[[40]](#footnote-59)ན་རྟགས་[[41]](#footnote-60)དེའང་མེད། །​རྒྱུ་དང་རྐྱེན་ལས་སྐྱེས་པའི་ཕྱིར། །​རྟགས་[[42]](#footnote-61)མེད་པར་ཡང་མི་རིགས་སོ། །​གལ་ཏེ་བློ་དེས་གཟུགས་འཛིན་ན། །​རང་གི་[[43]](#footnote-62)རང་བཞིན་ལ་འཛིན་འགྱུར། །​རྐྱེན་ལས་སྐྱེས་པས་ཡོད་མིན་པས། །​ཡང་དག་གཟུགས་མེད་ཇི་ལྟར་འཛིན། །​ཇི་སྐད་བཤད་གཟུགས་སྐྱེས་པའི་[[44]](#footnote-63)བློའི། །​སྐད་ཅིག་སྐད་ཅིག་གིས་མི་འཛིན། །​འདས་དང་མ་འོངས་གཟུགས་ཀྱི་ནི།[[45]](#footnote-64) །​དེ་ཡིས་[[46]](#footnote-65)ཇི་ལྟར་རྟོགས་པར་འགྱུར། །​གང་ཚེ་ནམ་ཡང་ཁ་དོག་དང་། །​དབྱིབས་དག་ཐ་དད་ཉིད་མེད་པས། །​དེ་དག་ཐ་དད་འཛིན་ཡོད་མིན། །​གཟུགས་དེ་གཅིག་ཏུའང་གྲགས་པ་མིན། །​མིག་བློ་མིག་ལ་ཡོད་མིན་ཏེ། །​གཟུགས་ལ་ཡོད་མིན་བར་ན་མེད། །​གཟུགས་དང་མིག་ལ་བརྟེན་ནས་དེ། །​ཡོངས་སུ་རྟོག་པ་ལོག་པ་ཡིན། །​གལ་ཏེ་མིག་བདག་མིག་མཐོང་ན། །​དེ་[[47]](#footnote-66)གཟུགས་མཐོང་བར་ཇི་ལྟར་འགྱུར། །​དེ་ཕྱིར་མིག་དང་གཟུགས་བདག་མེད། །​སྐྱེ་མཆེད་ལྷག་མའང་དེ་བཞིན་ནོ། །​མིག་ནི་རང་བདག་ཉིད་ཀྱིས་སྟོང་། །​དེ་ནི་གཞན་བདག་[[48]](#footnote-67)གིས་ཀྱང་སྟོང་། །​གཟུགས་ཀྱང་དེ་བཞིན་སྟོང་པ་སྟེ། །​སྐྱེ་མཆེད་[[49]](#footnote-68)ལྷག་མའང་དེ་བཞིན་ནོ། །​གང་ཚེ་གཅིག་རེག་ལྷན་ཅིག་འགྱུར། །​དེ་ཚེ་གཞན་རྣམས་སྟོང་པ་ཉིད། །​སྟོང་པའམ་མི་སྟོང་མི་སྟོན་[[50]](#footnote-69)ལ། །​མི་སྟོང་པ་ཡང་རྟེན་[[51]](#footnote-70)མི་བརྟེན། །​ངོ་བོ་མི་གནས་ཡོད་མིན་པས། །​གསུམ་འདུས་པ་ཡོད་མ་ཡིན་ནོ། །​དེ་བདག་[[52]](#footnote-71)ཉིད་ཀྱིས་[[53]](#footnote-72)རེག་མེད་པས། །​དེ་ཚེ་ཚོར་བ་ཡོད་མ་ཡིན། །​ནང་དང་ཕྱི་ཡི་སྐྱེ་མཆེད་ལ། །​བརྟེན་ནས་རྣམ་པར་ཤེས་པ་འབྱུང་། །​དེ་ལྟ་བས་ན་རྣམ་ཤེས་ནི། །​སྨིག་རྒྱུ་སྒྱུ་མ་བཞིན་དུ་སྟོང་། །​རྣམ་ཤེས་ཤེས་བྱ་ལ་བརྟེན་ནས།[[54]](#footnote-73) །​འབྱུང་ལ་ཤེས་བྱ་ཡོད་མ་ཡིན། །​ཤེས་བྱ་ཤེས་པ་མེད་པའི་ཕྱིར། །​དེ་ཕྱིར་ཤེས་པ་པོ་ཉིད་མེད། །​ཐམས་ཅད་མི་རྟག་ཡང་ན་ནི། །​མི་རྟག་པ་ཡང་རྟག་པ་མེད། །​དངོས་པོ་རྟག་དང་མི་རྟག་ཉིད། །​འགྱུར་ན་དེ་ལྟ་ག་ལ་ཡོད། །​སྡུག་དང་མི་སྡུག་ཕྱིན་ཅི་ལོག །​རྐྱེན་ལས་ཆགས་སྡང་གཏི་མུག་དངོས། །​འབྱུང་ཕྱིར་ཆགས་སྡང་གཏི་མུག་དང་། །​རང་བཞིན་གྱིས་ནི་ཡོད་མ་ཡིན། །​གང་ཕྱིར་དེ་ཉིད་ལ་ཆགས་ཤིང་། །​དེ་ལ་ཞེ་སྡང་དེ་ལ་རྨོངས། །​དེ་ཕྱིར་རྣམ་པར་རྟོག་པས་བསྐྱེད། །​རྟོག་དེའང་ཡང་དག་ཉིད་དུ་མེད། །​བརྟག་བྱ་གང་དེ་ཡོད་མ་ཡིན། །​བརྟག་བྱ་མེད་རྟོག་ག་ལ་ཡོད། །​དེ་ཕྱིར་བརྟག་བྱ་རྟོག་པ་དག །​རྐྱེན་ལས་སྐྱེས་ཕྱིར་སྟོང་པ་ཉིད། །​དེ་ཉིད་རྟོགས་པས་[[55]](#footnote-74)ཕྱིན་ཅི་ལོག །​བཞི་ལས་བྱུང་བའི་མ་རིག་མེད། །​དེ་མེད་ན་ནི་འདུ་བྱེད་རྣམས། །​མི་འབྱུང་ལྷག་མའང་དེ་བཞིན་ནོ། །​གང་གང་ལ་བརྟེན་སྐྱེ་བའི་དངོས། །​དེ་དེ་མེད་པས་དེ་མི་སྐྱེ། །​དངོས་དང་དངོས་མེད་འདུས་བྱས་དང་། །​འདུས་མ་བྱས་འདི་མྱ་ངན་འདས། །​རྒྱུ་རྐྱེན་ལས་སྐྱེས་དངོས་པོ་རྣམས། །​ཡང་དག་ཉིད་དུ་རྟོག་པ་གང་། །​དེ་ནི་སྟོན་པས་མ་རིག་གསུངས། །​དེ་ལས་ཡན་ལག་བཅུ་གཉིས་འབྱུང་། །​དངོས་པོ་སྟོང་པར་དེ་རྟོགས་ནས།[[56]](#footnote-75) །​ཡང་དག་མཐོང་ཕྱིར་རྨོངས་མི་འགྱུར། །​དེ་ནི་མ་རིག་འགོག་པ་ཡིན། །​དེ་ལས་ཡན་ལག་བཅུ་གཉིས་འགག །​འདུ་བྱེད་དྲི་ཟའི་གྲོང་ཁྱེར་དང་། །​སྒྱུ་མ་སྨིག་རྒྱུ་སྐྲ་ཤད་དང་། །​དབུ་བ་ཆུ་བུར་སྤྲུལ་པ་དང་། །​རྨི་ལམ་མགལ་མེའི་འཁོར་ལོ་མཚུངས།[[57]](#footnote-76) །​དངོས་ཀུན་རང་བཞིན་སྟོང་པས་ན། །​དེ་བཞིན་གཤེགས་པ་མཚུངས་མེད་པས། །​རྟེན་ཅིང་འབྲེལ་པར་འབྱུང་བ་འདི། །​དངོས་པོ་རྣམས་སུ་ཉེ་བར་བསྟན། །​དམ་པའི་དོན་ནི་དེར་ཟད་དེ། །​འཇིག་རྟེན་ངོར་བྱས་ཐ་སྙད་དག །​སྣ་ཚོགས་ཐམས་ཅད་རྫོགས་སངས་རྒྱས། །​བཅོམ་ལྡན་འདས་ཀྱིས་བརྟེན་བརྟག་[[58]](#footnote-77)མཛད། །​འཇིག་རྟེན་པ་ཡི་ཆོས་བསྟན་མི་འཇིག་ཅིང་། །​ཡང་དག་ཉིད་དུ་ནམ་ཡང་ཆོས་བསྟེན་མེད།[[59]](#footnote-78) །​དེ་བཞིན་གཤེགས་པས་གསུངས་པ་མ་རིག་པས། །​དེ་ལས་དྲི་མེད་བརྗོད་པ་འདི་ལས་སྐྲག །​འདི་ལ་བརྟེན་ནས་འདི་འབྱུང་ཞེས། །​འཇིག་རྟེན་ཚུལ་འདི་མི་འགོག་ཅིང་། །​གང་བརྟེན་རང་བཞིན་མེད་པས་དེ། །​ཇི་ལྟར་ཡོད་འགྱུར་དེ་ཉིད་ངེས། །​དད་ལྡན་དེ་ཉིད་ཆོས་[[60]](#footnote-79)ལ་བརྩོན། །​ཚུལ་འདི་རིགས་པས་རྗེས་དཔོགས་གང་། །​བརྟེན་[[61]](#footnote-80)མེད་ཆོས་འགལ་བརྟན་པ་[[62]](#footnote-81)ཡི། །​སྲིད་དང་སྲིད་མིན་སྤངས་ནས་ཞི། །​འདི་དག་རྐྱེན་འདི་ལས་རིགས་[[63]](#footnote-82)ནས། །​ལྟ་ངན་དྲ་བ་ཀུན་ལྡོག་དེས། །​ཆགས་རྨོངས་ཁོང་ཁྲོ་སྤངས་པའི་ཕྱིར། །​མ་གོས་མྱ་ངན་འདས་པ་ཐོབ། །​སྟོང་ཉིད་བདུན་ཅུ་པའི་[[64]](#footnote-83)ཚིག་ལེའུར་བྱས་པ་ཞེས་བྱ་བ། སློབ་དཔོན་འཕགས་པ་ཀླུ་སྒྲུབ་ཀྱིས་མཛད་པ་རྫོགས་སོ།། །​།ལོ་ཙྪ་བ་[[65]](#footnote-84)གཞོན་ནུ་མཆོག་དང་། སྙན་དར་མ་[[66]](#footnote-85)གྲགས་དང་ཁུའི་འགྱུར་དག་ལས་དོན་དང་ཚིག་བཟང་དུ་བྲིས་པའོ། །​

1. སཔྟ་ཏི་ སྣར་ཐང་། པེ་ཅིན། [↑](#footnote-ref-20)
2. འགའ་འང་ སྣར་ཐང་། པེ་ཅིན། [↑](#footnote-ref-21)
3. སོ་སོའི་ སྣར་ཐང་། པེ་ཅིན། [↑](#footnote-ref-22)
4. མེད་པས་ སྣར་ཐང་། པེ་ཅིན། [↑](#footnote-ref-23)
5. སྐྱེད་པ་ སྣར་ཐང་། པེ་ཅིན། [↑](#footnote-ref-24)
6. ཡོད་པར་ སྣར་ཐང་། པེ་ཅིན། [↑](#footnote-ref-25)
7. མཚུངས་མེད་པའང་། སྣར་ཐང་། པེ་ཅིན། [↑](#footnote-ref-26)
8. ལའང་རྒྱུན་ སྣར་ཐང་། པེ་ཅིན། [↑](#footnote-ref-27)
9. བྲལ་ པེ་ཅིན། [↑](#footnote-ref-28)
10. བརྟག་ སྣར་ཐང་། [↑](#footnote-ref-29)
11. མ་རིག་མི་ སྣར་ཐང་། པེ་ཅིན། [↑](#footnote-ref-30)
12. ལ། སྣར་ཐང་། པེ་ཅིན། [↑](#footnote-ref-31)
13. དེ་ཉིད་ སྣར་ཐང་། པེ་ཅིན། [↑](#footnote-ref-32)
14. བདེ་སྡུག་དེ་ཡི་ སྣར་ཐང་། པེ་ཅིན། [↑](#footnote-ref-33)
15. བརྟེན་ནས། སྣར་ཐང་། པེ་ཅིན། [↑](#footnote-ref-34)
16. འདི་ སྣར་ཐང་། [↑](#footnote-ref-35)
17. མེད་པ་ ཅོ་ནེ། [↑](#footnote-ref-36)
18. དེས་ན་ སྣར་ཐང་། པེ་ཅིན། [↑](#footnote-ref-37)
19. མིན། སྣར་ཐང་། པེ་ཅིན། [↑](#footnote-ref-38)
20. མེད། སྣར་ཐང་། པེ་ཅིན། [↑](#footnote-ref-39)
21. རྒྱུན་གྱི་ སྣར་ཐང་། པེ་ཅིན། [↑](#footnote-ref-40)
22. འགའ། །​ སྣར་ཐང་། པེ་ཅིན། [↑](#footnote-ref-41)
23. འགགས་ སྣར་ཐང་། པེ་ཅིན། [↑](#footnote-ref-42)
24. མྱང་འདས་ སྣར་ཐང་། པེ་ཅིན། [↑](#footnote-ref-43)
25. འགོག་པ་ སྣར་ཐང་། པེ་ཅིན། [↑](#footnote-ref-44)
26. ལྟ་ སྣར་ཐང་། པེ་ཅིན། [↑](#footnote-ref-45)
27. གནས་པ་ལའང་ སྣར་ཐང་། པེ་ཅིན། [↑](#footnote-ref-46)
28. མཚན་ སྣར་ཐང་། པེ་ཅིན། [↑](#footnote-ref-47)
29. བསྐྱེད་ སྣར་ཐང་། པེ་ཅིན། [↑](#footnote-ref-48)
30. སྤྱོད་པོ་ སྣར་ཐང་། པེ་ཅིན། [↑](#footnote-ref-49)
31. ཡང་དག་པར། སྣར་ཐང་། པེ་ཅིན། [↑](#footnote-ref-50)
32. ལས་མི་ སྣར་ཐང་། པེ་ཅིན། [↑](#footnote-ref-51)
33. ཅི་ཡང་ སྣར་ཐང་། པེ་ཅིན། [↑](#footnote-ref-52)
34. ནི་ སྣར་ཐང་། པེ་ཅིན། [↑](#footnote-ref-53)
35. ཅེས་པ་དང་ སྣར་ཐང་། པེ་ཅིན། [↑](#footnote-ref-54)
36. ཅེས། སྣར་ཐང་། པེ་ཅིན། [↑](#footnote-ref-55)
37. རྟོག་པར་ སྣར་ཐང་། པེ་ཅིན། [↑](#footnote-ref-56)
38. བླ་མ་ སྣར་ཐང་། པེ་ཅིན། [↑](#footnote-ref-57)
39. འབྱུང་ སྣར་ཐང་། པེ་ཅིན། [↑](#footnote-ref-58)
40. ལས་ཞེན་ སྣར་ཐང་། པེ་ཅིན། [↑](#footnote-ref-59)
41. རྟག་ སྣར་ཐང་། པེ་ཅིན། [↑](#footnote-ref-60)
42. རྟག་ སྣར་ཐང་། པེ་ཅིན། [↑](#footnote-ref-61)
43. རང་གིས་ སྣར་ཐང་། པེ་ཅིན། [↑](#footnote-ref-62)
44. སྐྱེས་པ་ སྣར་ཐང་། པེ་ཅིན། [↑](#footnote-ref-63)
45. མ་འོངས་པ་གཟུགས་ཀྱང་། སྣར་ཐང་། པེ་ཅིན། [↑](#footnote-ref-64)
46. དེ་ཡི་ སྣར་ཐང་། པེ་ཅིན། [↑](#footnote-ref-65)
47. དེས་ སྣར་ཐང་། པེ་ཅིན། [↑](#footnote-ref-66)
48. གཞན་དག་ སྣར་ཐང་། པེ་ཅིན། [↑](#footnote-ref-67)
49. མེད་ སྣར་ཐང་། པེ་ཅིན། [↑](#footnote-ref-68)
50. བསྟེན་ སྣར་ཐང་། པེ་ཅིན། [↑](#footnote-ref-69)
51. བརྟེན་ སྣར་ཐང་། པེ་ཅིན། [↑](#footnote-ref-70)
52. དེ་དག་ སྣར་ཐང་། པེ་ཅིན། [↑](#footnote-ref-71)
53. ཀྱི་ སྣར་ཐང་། པེ་ཅིན། [↑](#footnote-ref-72)
54. བརྟན་ན སྣར་ཐང་། བརྟེན་ན། པེ་ཅིན། [↑](#footnote-ref-73)
55. རྟོགས་པའི་ སྣར་ཐང་། པེ་ཅིན། [↑](#footnote-ref-74)
56. རྟོགས་ན། སྣར་ཐང་། པེ་ཅིན། [↑](#footnote-ref-75)
57. མཚུངས། །​རང་བཞིན་གྱིས་ནི་འགའ་ཡང་མེད། །​འདི་ལ་དངོས་པོ་མེད་པའང་མེད། རྒྱུ་དང་རྐྱེན་ལས་སྐྱེས་པ་ཡི། །​དངོས་དང་དངོས་མེད་སྟོང་པ་ཡིན། སྣར་ཐང་། པེ་ཅིན། [↑](#footnote-ref-76)
58. བདེན་བརྟགས་ སྣར་ཐང་། པེ་ཅིན། [↑](#footnote-ref-77)
59. བསྟན་མེད། སྣར་ཐང་། པེ་ཅིན། [↑](#footnote-ref-78)
60. ཚོལ་ སྣར་ཐང་། པེ་ཅིན། [↑](#footnote-ref-79)
61. རྟེན་ སྣར་ཐང་། པེ་ཅིན། [↑](#footnote-ref-80)
62. བསྟན་པ་ སྣར་ཐང་། པེ་ཅིན། [↑](#footnote-ref-81)
63. རིག་ སྣར་ཐང་། པེ་ཅིན། [↑](#footnote-ref-82)
64. བདུན་ཅུ་པ་ སྣར་ཐང་། པེ་ཅིན། [↑](#footnote-ref-83)
65. ལོ་ཙཱ་ སྣར་ཐང་། པེ་ཅིན། [↑](#footnote-ref-84)
66. གཉན་དྷརྨ་ སྣར་ཐང་། པེ་ཅིན། [↑](#footnote-ref-85)