༄༅། །​དཔེ་མེད་པར་བསྟོད་པ།༄༅༅། །​རྒྱ་གར་སྐད་དུ། ནི་རུ་[[1]](#footnote-20)པ་མ་སྟ་བཾ།[[2]](#footnote-21) བོད་སྐད་དུ། དཔེ་མེད་པར་བསྟོད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གང་ཞིག་ལྟ་བས་ཕོངས་པ་ཡི། །​འཇིག་རྟེན་འདི་ལ་ཕན་བརྩོན་ཁྱོད། །​དངོས་པོ་མེད་པའི་དོན་རིག་པས། །​དཔེ་མེད་ཁྱོད་ལ་ཕྱག་འཚལ་བསྟོད། །​གང་ཞིག་ཁྱོད་ཀྱིས་[[3]](#footnote-22)ཅུང་ཞིག་ཀྱང་། །​སངས་རྒྱས་སྤྱན་གྱིས་མ་གཟིགས་པ། །​ཁྱོད་ཀྱིས་[[4]](#footnote-23)གཟིགས་པ་བླ་མེད་དེ། །​དེ་ཉིད་དོན་ནི་རིག་པ་ལགས། །​དོན་དམ་པ་ཡི་ཡོད་པ་ཉིད། །​རྟོགས་དང་རྟོགས་བྱ་མི་མངའ་ཞིང་། །​ཨེ་མའོ་[[5]](#footnote-24)མཆོག་ཏུ་རྟོགས་དཀའ་བའི། །​ཆོས་ཉིད་སངས་རྒྱས་རྣམས་ཀྱིས་རྟོགས། །​ཁྱོད་ཀྱིས་ཅུང་ཞིག་མ་བསྐྱེད་ཅིང་། །​ཆོས་རྣམས་བཀག་པའང་མ་ལགས་ལ། །​མཉམ་པ་ཉིད་ཀྱི་ལྟ་བ་ཡིས། །​བླ་ན་མེད་པའི་གོ་འཕང་བརྙེས། །​འཁོར་བ་སྤངས་པར་གྱུར་པ་ཡིས། །​མྱ་ངན་འདས་ཁྱོད་མི་བཞེད་ཀྱི།[[6]](#footnote-25) །​འཁོར་བ་མ་དམིགས་པ་ཉིད་ཀྱི། །​ཞི་དེ་མགོན་པོ་ཁྱོད་ཀྱིས་རྟོགས། །​ཁྱོད་ཀྱིས་ཀུན་ནས་ཉོན་མོངས་དང་། །​རྣམ་བྱང་རོ་གཅིག་གྱུར་རིག་པས། །​ཆོས་དབྱིངས་མངོན་པར་དབྱེར་མེད་པ། །​ཀུན་དུ་རྣམ་པར་དག་པར་གྱུར། །​གཙོ་བོ་ཁྱོད་ཀྱིས་འགའ་[[7]](#footnote-26)ཞིག་ཏུ། །​ཡི་གེ་གཅིག་ཀྱང་མ་གསུངས་ལ། །​གདུལ་བྱའི་འགྲོ་བ་མ་ལུས་པ། །​ཆོས་ཀྱི་ཆར་གྱིས་ཚིམ་པར་[[8]](#footnote-27)མཛད། །​མཁའ་དང་མཉམ་པའི་ཐུགས་མངའ་ཁྱོད། །​ཕུང་པོ་ཁམས་དང་སྐྱེ་མཆེད་ལ། །​ཆགས་པར་གྱུར་པ་མི་མངའ་བས། །​ཆོས་རྣམས་ཀུན་ལ་བརྟེན་མ་ལགས། །​མགོན་ཁྱོད་སེམས་ཅན་འདུ་ཤེས་ཀྱིས། །​འཇུག་པ་ཀུན་དུ་མི་མངའ་ཡང་། །​སྡུག་བསྔལ་གྱུར་པའི་སེམས་ཅན་ལ། །​སྙིང་རྗེའི་བདག་ཉིད་གྱུར་པའང་ཁྱོད། །​བདེ་དང་སྡུག་བསྔལ་དེ་བཞིན་དུ།[[9]](#footnote-28) །​རྟག་མི་རྟག་སོགས་ལ་[[10]](#footnote-29)གཙོ་ཁྱོད། །​དེ་ལྟའི་རྣམ་རྟོག་སྣ་ཚོགས་ཀྱིས། །​ཐུགས་ནི་ཆགས་པར་གྱུར་མ་ལགས། །​ཆོས་རྣམས་གང་དུའང་འགྲོ་འོང་མེད། །​དེ་བཞིན་ཁྱོད་ཀྱིས་[[11]](#footnote-30)གཤེགས་པའང་ལགས། །​འགའ་རུ་སྤུངས་པ་[[12]](#footnote-31)མ་མཆིས་པ།[[13]](#footnote-32) །​དེ་ཕྱིར་[[14]](#footnote-33)དོན་དམ་རིག་པའང་ལགས། །​ཀུན་གྱི་རྗེས་སུ་ཞུགས་གྱུར་ཀྱང་། །​འགའ་རུ་འབྱུང་བའང་མ་ལགས་ལ། །​སྐྱེ་དང་ཆོས་དང་སྐུ་རྣམས་ཀྱང་། །​ཐུབ་ཆེན་ཁྱོད་ཀྱི་བསམ་མི་ཁྱབ། །​གཅིག་དང་གཞན་པ་རྣམས་སྤངས་པ། །​བྲག་ཅ་ལྟ་བུའི་འགྲོ་བ་རྣམས། །​འཕོ་དང་འཇིག་པ་རྣམ་[[15]](#footnote-34)སྤངས་པ།[[16]](#footnote-35) །​སྨད་པ་མེད་པ་[[17]](#footnote-36)ཁྱོད་ཀྱིས་རྟོགས། །​རྟག་དང་ཆད་པ་དང་བྲལ་ཞིང་། །​མཚན་ཉིད་མཚོན་བྱ་རྣམ་སྤངས་པར། །​གཙོ་བོས་རྨི་ལམ་སྒྱུ་ཚོགས་[[18]](#footnote-37)བཞིན། །​འཁོར་བ་ངེས་པར་རྟོགས་པ་ལགས། །​བག་ཆགས་གཞིར་[[19]](#footnote-38)གྱུར་མཐར་ཐུག་པའི། །​ཁྱོད་ཀྱིས་ཉོན་མོངས་སྡིག་པ་སྤངས། །​ཉོན་མོངས་ཉིད་ཀྱི་རང་བཞིན་ཡང་། །​ཁྱོད་ཀྱིས་[[20]](#footnote-39)བདུད་རྩི་ཉིད་དུ་བསྒྲུབས། །​དཔའ་བོ་ཁྱོད་ཀྱིས་[[21]](#footnote-40)གཟུགས་རྣམས་ཀྱི། །​མཚན་མ་མེད་མཐོང་གཟུགས་མེད་བཞིན། །​མཚན་གྱིས་འབར་བའི་སྐུ་ཉིད་ཀྱང་། །​གཟུགས་སུ་སྤྱོད་ཡུལ་ཉིད་དུ་མཐོང་། །​གཟུགས་སུ་མཐོང་བས་མཐོང་མིན་ཡང་། །​མཐོང་ངོ་ཞེས་ནི་རྗོད་པར་བྱེད། །​ཆོས་མཐོང་བས་ནི་ཤིན་དུ་མཐོང་། །​ཆོས་ཉིད་མཐོང་བ་མ་ཡིན་ནོ། །​ཁོང་སྟོང་ཁྱོད་ཀྱི་སྐུ་ལ་མེད། །​ཤ་དང་རུས་པ་ཁྲག་མེད་[[22]](#footnote-41)ཀྱང་།[[23]](#footnote-42) །​ནམ་མཁའི་དབང་པོའི་གཞུ་བཞིན་དུ། །​ཁྱོད་ཀྱི་སྐུ་ནི་སྟོན་པར་མཛད། །​སྐུ་ལ་བསྙུན་མེད་མི་གཙང་[[24]](#footnote-43)མེད། །​བཀྲེས་དང་སྐོམ་པ་འབྱུང་མེད་ཀྱང་། །​ཁྱོད་ནི་འཇིག་རྟེན་རྗེས་འཇུག་ཕྱིར། །​འཇིག་རྟེན་སྤྱོད་པའང་སྟོན་པར་[[25]](#footnote-44)མཛད། །​ལས་ཀྱི་སྒྲིབ་པའི་སྐྱོན་རྣམས་ནི།[[26]](#footnote-45) །​སྡིག་མེད་ཁྱོད་ཀྱིས་[[27]](#footnote-46)ཀུན་སྤངས་ཀྱང་། །​ཁྱོད་ཀྱིས་[[28]](#footnote-47)སེམས་ཅན་རྗེས་གཟུང་[[29]](#footnote-48)ཕྱིར། །​ལས་སྤངས་པར་[[30]](#footnote-49)ཡང་རབ་ཏུ་བསྟན། །​ཆོས་ཀྱི་དབྱིངས་ལ་དབྱེར་མེད་ཕྱིར། །​གཙོ་བོ་ཐེག་དབྱེར་[[31]](#footnote-50)མ་མཆིས་ཀྱང་། །​ཁྱོད་ཀྱི་[[32]](#footnote-51)ཐེག་པ་གསུམ་བསྟན་པ། །​སེམས་ཅན་གཞུག་པའི་ཆེད་དུ་ལགས། །​རྟག་ཅིང་བརྟན་ལ་ཞི་བ་ཡི། །​ཆོས་ཀྱི་རང་བཞིན་ཁྱོད་ཀྱི་སྐུ། །​རྒྱལ་བས་གདུལ་བྱ་འགྲོ་བའི་[[33]](#footnote-52)ཕྱིར། །​ཁྱོད་ཉིད་[[34]](#footnote-53)མྱ་ངན་འདས་པར་བསྟན། །​གྲངས་མེད་འཇིག་རྟེན་ཁམས་རྣམས་སུ། །​འདས་དང་བལྟམས་དང་མངོན་བྱང་ཆུབ། །​འཁོར་བའང་[[35]](#footnote-54)ཐར་པར་མོས་རྣམས་ཀྱི། །​ཁྱོད་ལ་གུས་རྣམས་ཀྱིས་ཡང་[[36]](#footnote-55)མཐོང་། །​མགོན་པོ་སེམས་པ་མི་མངའ་ཞིང་། །​རྣམ་རྟོག་གཡོ་བ་མི་མངའ་ཡང་། །​ཁྱོད་ཉིད་[[37]](#footnote-56)ངང་གིས་འཇིག་རྟེན་ལ། །​སངས་རྒྱས་མཛད་པའང་འཇུག་པར་འགྱུར། །​དེ་ལྟར་བདེ་གཤེགས་ཡོན་ཏན་ཚད་མེད་བསམ་མི་ཁྱབ། །​མེ་ཏོག་གིས་བརྒྱན་པ་ལས་[[38]](#footnote-57)བསོད་ནམས་གང་ཐོབ་པར། །​གྱུར་པ་འདི་[[39]](#footnote-58)ནི་སེམས་ཅན་མ་ལུས་པ་འདི་དག །​མཆོག་ཏུ་རྟོགས་དཀའ་ཐུབ་པའི་ཆོས་ཀྱི་སྣོད་གྱུར་ཅིག །​དཔེ་མེད་པར་བསྟོད་པ་སློབ་དཔོན་འཕགས་པ་[[40]](#footnote-59)ཀླུ་སྒྲུབ་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཀྲྀཥྞ་[[41]](#footnote-60)པཎྜི་ཏ་དང་། ལོ་ཙཱ་བ་དགེ་སློང་[[42]](#footnote-61)ཚུལ་ཁྲིམས་རྒྱལ་བས་བསྒྱུར་བའོ།[[43]](#footnote-62) །​

1. ནི་རཱུ་ སྣར་ཐང་། པེ་ཅིན། [↑](#footnote-ref-20)
2. སྟ་བ སྣར་ཐང་། སྟ་པ། པེ་ཅིན། [↑](#footnote-ref-21)
3. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-22)
4. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-23)
5. ཨེ་མ་ཧོ་ སྣར་ཐང་། པེ་ཅིན། [↑](#footnote-ref-24)
6. བཞེད་ཀྱིས། སྣར་ཐང་། པེ་ཅིན། [↑](#footnote-ref-25)
7. ཀྱི་གང་ སྣར་ཐང་། པེ་ཅིན། [↑](#footnote-ref-26)
8. ཚིམ་པའང་ སྣར་ཐང་། པེ་ཅིན། [↑](#footnote-ref-27)
9. སྡུག་བསྔལ་དེགྱུར་པ། སྣར་ཐང་། པེ་ཅིན། [↑](#footnote-ref-28)
10. ལས་ སྣར་ཐང་། པེ་ཅིན། [↑](#footnote-ref-29)
11. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-30)
12. སྤུངས་པའང་ སྣར་ཐང་། པེ་ཅིན། [↑](#footnote-ref-31)
13. ལགས་ལ། སྣར་ཐང་། པེ་ཅིན། [↑](#footnote-ref-32)
14. དེ་བཞིན་ སྣར་ཐང་། པེ་ཅིན། [↑](#footnote-ref-33)
15. རྣམས་ སྣར་ཐང་། པེ་ཅིན། [↑](#footnote-ref-34)
16. པར། སྣར་ཐང་། པེ་ཅིན། [↑](#footnote-ref-35)
17. མེད་པར་ སྣར་ཐང་། པེ་ཅིན། [↑](#footnote-ref-36)
18. སོགས་ སྣར་ཐང་། པེ་ཅིན། [↑](#footnote-ref-37)
19. བཞིར་ སྣར་ཐང་། [↑](#footnote-ref-38)
20. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-39)
21. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-40)
22. ཁྲག་ སྣར་ཐང་། པེ་ཅིན། [↑](#footnote-ref-41)
23. ཀྱང་མེད། སྣར་ཐང་། པེ་ཅིན། [↑](#footnote-ref-42)
24. རུས་པའང་ སྣར་ཐང་། པེ་ཅིན། [↑](#footnote-ref-43)
25. བསྟེན་པར་ སྣར་ཐང་། པེ་ཅིན། [↑](#footnote-ref-44)
26. རྣམས་ཀྱང་། སྣར་ཐང་། པེ་ཅིན། [↑](#footnote-ref-45)
27. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-46)
28. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-47)
29. རྗེས་འཇུག་ སྣར་ཐང་། པེ་ཅིན། [↑](#footnote-ref-48)
30. སྤངས་པ་ སྣར་ཐང་། པེ་ཅིན། [↑](#footnote-ref-49)
31. དབྱེ་ སྣར་ཐང་། པེ་ཅིན། [↑](#footnote-ref-50)
32. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-51)
33. དགྲོལ་བའི་ སྣར་ཐང་། པེ་ཅིན། [↑](#footnote-ref-52)
34. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-53)
35. འཁོར་བ་ སྣར་ཐང་། པེ་ཅིན། [↑](#footnote-ref-54)
36. ཀྱིས་ཀྱང་ སྣར་ཐང་། པེ་ཅིན། [↑](#footnote-ref-55)
37. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-56)
38. བདེ་…….ལས་བདག་གི་ སྣར་ཐང་། པེ་ཅིན། [↑](#footnote-ref-57)
39. འདིས་ སྣར་ཐང་། པེ་ཅིན། [↑](#footnote-ref-58)
40. སློབ་དཔོན་ སྣར་ཐང་། པེ་ཅིན། [↑](#footnote-ref-59)
41. ཀྲྀཥྚ་ སྣར་ཐང་། ཀྲིཥྚ་ པེ་ཅིན། [↑](#footnote-ref-60)
42. ཙཱ་བ་ སྣར་ཐང་། པེ་ཅིན། [↑](#footnote-ref-61)
43. བསྒྱུར་བའོ།མངྒ་ལཾ། པེ་ཅིན། [↑](#footnote-ref-62)