༄༅། །​རྩོད་པ་བཟློག་པའི་འགྲེལ་པ།༄༅༅། །​རྒྱ་གར་སྐད་དུ། བི་གྲ་ཧ་བྱ་བརྟ་ནི་བྲྀཏྟི། བོད་སྐད་དུ། རྩོད་པ་བཟློག་པའི་འགྲེལ་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གལ་ཏེ་དངོས་པོ་ཐམས་ཅད་ཀྱི། །​རང་བཞིན་ཀུན་ལ་ཡོད་མིན་ན། །​ཁྱོད་ཀྱི་ཚིག་ཀྱང་རང་བཞིན་མེད། །​རང་བཞིན་བཟློག་པར་མི་ནུས་སོ། །​གལ་ཏེ་དངོས་པོ་ཐམས་ཅད་ཀྱི་རང་བཞིན་ནི་[[1]](#footnote-20)རྒྱུ་དང་རྐྱེན་དང་། རྒྱུ་དང་རྐྱེན་ཚོགས་པ་དང་ཐ་དད་པ་ཀུན་ལ་ཡོད་པ་མ་ཡིན་པའི་ཕྱིར་དངོས་པོ་ཐམས་ཅད་སྟོང་པ་ཡིན་ཏེ། མྱུ་གུ་ནི་རྒྱུ་ས་བོན་དུ་གྱུར་པ་ལ་ཡང་མེད། རྐྱེན་ཞེས་བྱ་བ་ས་དང་ཆུ་དང་མེ་དང་རླུང་ལ་སོགས་པ་རེ་རེ་ལ་ཡང་མེད། རྐྱེན་འདུས་པ་དག་ལ་ཡང་མེད། རྒྱུ་དང་རྐྱེན་ཚོགས་པ་དག་ལ་ཡང་མེད། རྒྱུ་དང་རྐྱེན་ཚོགས་པ་ལས་མ་[[2]](#footnote-21)གཏོགས་པ་ཐ་དད་པ་ལ་ཡང་མེད་དོ། །​གང་གི་ཕྱིར་རང་བཞིན་འདི་[[3]](#footnote-22)ཐམས་ཅད་ལ་ཡང་མེད་པ་དེའི་ཕྱིར་མྱུ་གུའི་རང་བཞིན་མེད་དེ་དེ་བས་ན་སྟོང་པ་ཡིན་ནོ། །​ཇི་ལྟར་མྱུ་གུ་རང་བཞིན་མེད། རང་བཞིན་མེད་པ་ཉིད་ཡིན་པའི་ཕྱིར། སྟོང་པ་ཡིན་པ་དེ་བཞིན་དུ་དངོས་པོ་ཐམས་ཅད་ཀྱང་རང་བཞིན་མེད་པ་ཉིད་ཡིན་པའི་ཕྱིར། སྟོང་པ་ཡིན་ནོ་ཞེ་ན། གལ་ཏེ་དེ་ལྟ་མ་[[4]](#footnote-23)ཡིན་ན་ནི་དངོས་པོ་ཐམས་ཅད་སྟོང་པ་ཡིན་ནོ་ཞེས་བྱ་བ་གང་ཡིན་པའི་ཁྱོད་ཀྱི་ཚིག་དེ་ཡང་སྟོང་པ་ཡིན་ནོ། །​ཅིའི་ཕྱིར་ཞེ་ན། དེ་ཡང་རྒྱུ་འབྱུང་བ་ཆེན་པོ་རྣམས་དང་མཚུངས་པར་ལྡན་པ་རྣམས་དང་ལྡན་པ་མ་ཡིན་པ་རྣམས་ལ་ཡང་མེད། རྐྱེན་བྲང་དང་། ལྐོག་མ་དང་། མཆུ་དང་། ལྕེ་རྩེ་[[5]](#footnote-24)དང་། སོའི་བྲུན་དང་། རྐན་དང་། སྣ་དང་། སྤྱི་བོ་ལ་སོགས་པ་དང་། འབད་པ་རྣམས་ལ་ཡང་མེད། གཉི་ག་ཚོགས་པ་ཡང་མེད། རྒྱུ་དང་རྐྱེན་ཚོགས་པ་ལ་ཡང་མེད། རྒྱུ་དང་རྐྱེན་ཚོགས་པ་ལས་[[6]](#footnote-25)མ་གཏོགས་པ་ཐ་དད་པ་ཡང་མེད་དོ། །​གང་གི་ཕྱིར་འདི་ཐམས་ཅད་ལ་མེད་པའི་ཕྱིར་འདི་རང་བཞིན་མེད་པ་ཡིན་ཏེ། རང་བཞིན་མེད་པའི་ཕྱིར་སྟོང་པ་ཡིན་ནོ། །​དེ་ལྟ་བས་ན་འདིས་དངོས་པོ་ཐམས་ཅད་ཟློག་[[7]](#footnote-26)པར་བྱེད་མི་ནུས་སོ། །​མེ་མེད་པས་ཀྱང་སྲེག་པར་བྱེད་[[8]](#footnote-27)མི་ནུས་སོ།[[9]](#footnote-28) །​མཚོན་ཆ་མེད་པས་ཀྱང་གཅད་པར་[[10]](#footnote-29)མི་ནུས་ཤིང་ཆུ་མེད་པས་ཀྱང་བངས་པར་མི་ནུས་པ་དེ་བཞིན་དུ་ཚིག་མེད་པས་ཀྱང་། དངོས་པོ་ཐམས་ཅད་ཀྱི་རང་བཞིན་ཟློག་[[11]](#footnote-30)པར་བྱེད་མི་ནུས་པས་དེ་ལ་དངོས་པོ་ཐམས་ཅད་ཀྱི་རང་བཞིན་བཀག་གོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འོན་ཏེ་ཚིག་དེ་རང་བཞིན་བཅས། །​ཁྱོད་ཀྱིས་[[12]](#footnote-31)དམ་བཅས་སྔ་མ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་བརྗོད་པར་བྱོས། །​འོན་ཏེ་སྐྱོན་དེར་གྱུར་ན་མི་རུང་ངོ་སྙམ་ནས་ངའི་ཚིག་དེ་ནི་རང་བཞིན་དང་བཅས་པ་ཡིན་ཏེ། དེའི་ཕྱིར་སྟོང་པ་མ་ཡིན་ནོ། །​དེ་བས་ན་འདིས་ནི་དངོས་པོ་ཐམས་ཅད་ཀྱི་རང་བཞིན་བཀག་གོ་སྙམ་དུ་སེམས་ན། འོ་ན་དེ་ལྟར་ཡིན་ན་ནི་དངོས་པོ་ཐམས་ཅད་ནི་སྟོང་པ་ཡིན་ནོ་ཞེས་སྔར་དམ་བཅས་པ་གང་ཡིན་པ་དེ་ཉམས་པ་ཡིན་ནོ། །​འདི་ལྟར་གཞན་ཡང་ཐམས་ཅད་ཀྱི་ནང་དུ་ནི་ཁྱོད་ཀྱི་ཚིག་ཀྱང་འདུས་པ་ཡིན་ན། ཅིའི་ཕྱིར་[[13]](#footnote-32)དངོས་པོ་ཐམས་ཅད་སྟོང་པ་ཡིན་བཞིན་དུ་འདི་ལྟར་སྟོང་པ་ཉིད་མ་ཡིན་པའི་ཕྱིར་དེས་དངོས་པོ་ཐམས་ཅད་[[14]](#footnote-33)རང་བཞིན་བཀག་གོ་ཞེས་བྱ་བའི་ཁྱོད་ཀྱི་ཚིག་སྟོང་པ་མ་ཡིན་པར་འགྱུར། དེ་ལྟ་ན་ནི་སྨྲས་པ་མུ་དྲུག་ཏུ་ཐལ་བར་འགྱུར་རོ། །​དེ་ཡང་ཇི་ལྟ་བུ་ཞེ་ན། འོན་ཀྱང་གལ་ཏེ་དངོས་པོ་ཐམས་ཅད་སྟོང་པ་ཡིན་ནོ་ཞེ་ན་ཁྱོད་ཀྱི་ཚིག་[[15]](#footnote-34)ཀྱང་སྟོང་པ་ཡིན་ཏེ། ཐམས་ཅད་ཀྱི་ནང་དུ་འདུས་པའི་ཕྱིར། །​[[16]](#footnote-35)སྟོང་པ་ངེས་པ་[[17]](#footnote-36)ནི་དགག་པ་མི་འཐད་པས་དེ་ལ་དངོས་པོ་ཐམས་ཅད་ནི་སྟོང་པ་ཡིན་ནོ་ཞེས་དགག་པ་གང་ཡིན་པ་དེ་འཐད་པ་མ་ཡིན་ནོ། །​གལ་ཏེ་འཐད་པ་[[18]](#footnote-37)ཡིན་ནོ་ཞེ་ན། དངོས་པོ་ཐམས་ཅད་ནི་སྟོང་པ་ཡིན་[[19]](#footnote-38)ཞེས་བཀག་པས་དེས་ན་ཁྱོད་ཀྱི་ཚིག་ཀྱང་སྟོང་པ་ཡིན་ལ། སྟོང་པ་ཉིད་ཡིན་པའི་ཕྱིར་དེས་ནི་[[20]](#footnote-39)འགོག་པ་མི་འཐད་དོ། །​གལ་ཏེ་དངོས་པོ་ཐམས་ཅད་ནི་སྟོང་པ་ཡིན་ལ།[[21]](#footnote-40) གང་གིས་[[22]](#footnote-41)འགོག་པར་བྱེད་པ་ཁྱོད་ཀྱི་ཚིག་ནི་སྟོང་པ་མ་ཡིན་ནོ་ཞེ་ན། དེས་ན་ཁྱོད་ཀྱི་ཚིག་ཐམས་ཅད་ཀྱི་ནང་དུ་མ་བསྡུས་པ་[[23]](#footnote-42)ཡིན་ཏེ། དེ་ལ་འགལ་བའི་དཔེར་འགྱུར་རོ། །​གལ་ཏེ་ཐམས་ཅད་ཀྱི་ནང་དུ་ཁྱོད་ཀྱི་ཚིག་བསྡུས་སོ་ཞེ་ན། དངོས་པོ་ཐམས་ཅད་སྟོང་པ་ཡིན་པས་དེས་ན་དེ་ཡང་སྟོང་པ་ཡིན་ནོ། །​དེའི་ཕྱིར་འདིས་འགོག་པ་མེད་དོ། །​གལ་ཏེ་སྟོང་པ་ཡིན་ཡང་དངོས་པོ་ཐམས་ཅད་ནི་སྟོང་པའོ་ཞེས་འདིས་འགོག་པ་ཡོད་དོ་ཞེ་ན། དེས་ན་དངོས་པོ་ཐམས་ཅད་སྟོང་པ་ཡིན་ཡང་བྱ་བ་བྱེད་ནུས་པར་འགྱུར་ཏེ་དེ་ནི་འདོད་པ་མ་ཡིན་ནོ། །​གལ་ཏེ་འགལ་བའི་དཔེར་གྱུར་ནས་མི་རུང་ངོ་སྙམ་ནས་དངོས་པོ་ཐམས་ཅད་སྟོང་པ་ཡིན་ཏེ་བྱ་བ་བྱེད་མི་ནུས་སོ་ཞེ་ན། ཁྱོད་ཀྱི་ཚིག་སྟོང་བས་ཀྱང་དངོས་པོ་ཐམས་ཅད་ཀྱི་རང་བཞིན་འགོག་པར་མི་འཐད་དོ། །​ཇི་ལྟར་གཞན་ཡང་དེ་སྐད་ཟེར་ན་ནི་ཁ་ཅིག་ནི་སྟོང་། ཁ་ཅིག་ནི་[[24]](#footnote-43)མི་སྟོང་ངོ་ཞེས་མི་འདྲ་བ་ཉིད་དུ་ཐལ་བར་འགྱུར་རོ། །​མི་འདྲ་བ་ཉིད་ཡིན་ན་ནི་གང་གིས་ན་ཁ་ཅིག་ནི་སྟོང་ཁ་ཅིག་ནི་མི་སྟོང་པར་གྱུར་པའི་གཏན་ཚིགས་ཀྱི་ཁྱད་པར་ཡང་སྨྲོས་ཤིག །​གཏན་ཚིགས་དེ་ཡང་མ་བརྟན་པས་[[25]](#footnote-44)དེ་ལ་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། དེ་སྒྲ་མ་འབྱིན་ལྟ་བུའོ་ཞེས། ཁྱོད་བློ་སེམས་ན་དེ་མི་འཐད། །​འདི་ལ་སྒྲ་ནི་ཡོད་པ་ཡིས། །​འབྱུང་བར་འགྱུར་བ་དེ་བཟློག་ཡིན། །​དཔེར་ན་ཁ་ཅིག་ན་རེ་སྒྲ་མ་འབྱིན་ཅིག་ཅེས་བདག་ཉིད་སྒྲ་འབྱིན་ཏེ། [[26]](#footnote-45)སྒྲ་དེས་སྒྲ་ཟློག་[[27]](#footnote-46)པར་བྱེད་དོ། །​དེ་བཞིན་དུ་དངོས་པོ་ཐམས་ཅད་ནི་སྟོང་པ་ཞེས་སྟོང་པའི་རང་བཞིན་གྱི་ཚིག་གིས་དངོས་པོ་ཐམས་ཅད་ཀྱི་རང་བཞིན་ཟློག་[[28]](#footnote-47)པར་བྱེད་དོ་སྙམ་ན། [[29]](#footnote-48)འདིར་སྨྲས་པ། དེར་[[30]](#footnote-49)ཡང་འཐད་པ་མ་ཡིན་ཏེ། འདི་ལ་སྒྲ་ཡོད་པས་སྒྲ་འབྱུང་བར་འགྱུར་བ་འགོག་པར་བྱེད་པ་ཡིན་གྱི། འདིར་ནི་[[31]](#footnote-50)ཁྱོད་ཀྱི་ཡོད་པའི་ཚིག་གིས་དངོས་པོ་ཐམས་ཅད་ཀྱི་རང་བཞིན་འགོག་པར་མི་བྱེད་དེ། ཁྱོད་ཀྱི་ལུགས་ཀྱི་ཚིག་ཀྱང་ཡོད་པ་མ་ཡིན། དངོས་པོ་ཐམས་ཅད་ཀྱི་རང་བཞིན་ཡང་ཡོད་པ་མ་ཡིན་པས་དེའི་ཕྱིར་སྒྲ་མ་འབྱིན་ཞེས་པ་ལྟ་བུའོ་ཞེས་བྱ་བ་འདི་ནི་མི་མཐུན་པར་སྒྲ་[[32]](#footnote-51)སྨྲས་པ་ཡིན་ནོ། །​འགོག་པའི་འགོག་པའང་དེ་ལྟ་ཞེས། །​འདོད་ན་དེ་ཡང་བཟང་མིན་ཏེ། །​དེ་ལྟ་བས་ནའང་[[33]](#footnote-52)ཁྱོད་དམ་བཅས། །​མཚན་ཉིད་སྐྱོན་ཡོད་ངེད་ལ་མེད། །​ཁྱོད་ཀྱི་བློ་ལ་རྣམ་པ་འདི་ཉིད་ཀྱིས་འགོག་པའི་འགོག་པ་ཡང་མི་འཐད་དེ། དེ་ལ་ཁྱོད་ཀྱིས་དངོས་པོ་ཐམས་ཅད་ཀྱི་རང་བཞིན་འགོག་པའི་ཚིག་འགོག་པར་བྱེད་པའི་ཚིག་གང་ཡིན་པ་དེ་ཡང་མི་འཐད་དོ་སྙམ་དུ་སེམས་ན། འདིར་སྨྲ་བར་བྱ་སྟེ། དེ་ཡང་བཟང་པོ་མ་ཡིན་ཏེ། དེ་ཅིའི་ཕྱིར་ཞེ་ན། ཁྱེད་ལ་ནི་དམ་བཅས་པའི་མཚན་ཉིད་ཀྱིས་འདི་[[34]](#footnote-53)འཐོབ་ཀྱི། ངེད་ལ་ནི་མེད་པས་དེ་[[35]](#footnote-54)ལྟ་ཡིན་ན་ནི་འགོག་པའི་འགོག་པ་ཡང་འཐད་པ་མ་ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། རེ་ཞིག་དངོས་རྣམས་མངོན་སུམ་གྱིས། །​དམིགས་ནས་ཟློག་[[36]](#footnote-55)པར་བྱེད་མིན་ན། །​གང་གིས་དངོས་རྣམས་དམིགས་འགྱུར་བ། །​མངོན་སུམ་དེ་ནི་མེད་པ་ཡིན། །​གལ་ཏེ་ཁྱོད་ཀྱིས་དངོས་པོ་ཐམས་ཅད་མངོན་སུམ་གྱི་[[37]](#footnote-56)དམིགས་ནས་དངོས་པོ་ཐམས་ཅད་ནི་སྟོང་པའོ་ཞེས་ཟློག་[[38]](#footnote-57)པར་བྱེད་ན་ནི་མི་རུང་ངོ།[[39]](#footnote-58) །​དེ་ཡང་འཐད་པ་མ་ཡིན་ཏེ། ཅིའི་ཕྱིར་ཞེ་ན། དངོས་པོ་ཐམས་ཅད་ཀྱི་ནང་དུ་ནི་མངོན་སུམ་གྱི་ཚད་མ་ཡང་འདུས་པའི་ཕྱིར་སྟོང་པ་ཡིན་ལ། དངོས་པོ་ལ་དམིགས་པར་བྱེད་པ་གང་ཡིན་པ་དེ་ཡང་སྟོང་པ་ཡིན་ནོ།[[40]](#footnote-59) །​དེའི་ཕྱིར་མངོན་སུམ་གྱི་[[41]](#footnote-60)ཚད་མས་དམིགས་པ་མེད་དོ། །​མི་དམིགས་པ་འགོག་པ་ཡང་མི་འཐད་པས་དེ་ལ་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་འཐད་པ་མ་ཡིན་ནོ། །​འོན་ཏེ་ཁྱོད་ཀྱི་བློ་ལ་རྗེས་སུ་དཔག་པ་དང་ལུང་དང་དཔེས་སེམས་[[42]](#footnote-61)འཇལ་བས་དམིགས་ནས་དངོས་པོ་འདི་ཐམས་ཅད་ཟློག་[[43]](#footnote-62)པར་བྱེད་དོ་སྙམ་[[44]](#footnote-63)དུ་སེམས་ན་འདིར་སྨྲ་བར་བྱ་སྟེ། རྗེས་དཔག་ལུང་དང་དཔེས་འཇལ་དང་། །​རྗེས་དཔག་ལུང་གིས་བསྒྲུབ་[[45]](#footnote-64)བྱ་དང་། །​དཔེས་བསྒྲུབ་[[46]](#footnote-65)བྱ་བའི་དོན་གང་ཡིན། །​མངོན་སུམ་གྱིས་ནི་ལན་བཏབ་པོ། །​རྗེས་སུ་དཔག་པ་དང་། དཔེས་འཇལ་བ་དང་། ལུང་ཡང་མངོན་སུམ་གྱི་ཚད་མས་ལན་བཏབ་པ་ཡིན་ཏེ། འདི་ལྟར་མངོན་སུམ་གྱི་ཚད་མ་ནི་སྟོང་པ་ཡིན་ཏེ། དངོས་པོ་ཐམས་ཅད་སྟོང་པ་ཉིད་ཡིན་པའི་ཕྱིར་རོ། །​དེ་བཞིན་དུ་རྗེས་སུ་དཔག་པ་དང་། དཔེས་འཇལ་བ་དང་། ལུང་ཡང་སྟོང་པ་ཡིན་ཏེ། དངོས་པོ་ཐམས་ཅད་སྟོང་པ་ཉིད་ཡིན་པའི་ཕྱིར་རོ། །​རྗེས་སུ་དཔག་པས་བསྒྲུབ་པར་བྱ་བའི་དོན་དང་། ལུང་གིས་བསྒྲུབ་པར་བྱ་བ་དང་། དཔེས་བསྒྲུབ་པར་བྱ་བ་གང་ཡིན་པ་དེ་དག་ཀྱང་སྟོང་པ་མ་[[47]](#footnote-66)ཡིན་ཏེ། དངོས་པོ་ཐམས་ཅད་སྟོང་པ་ཉིད་ཡིན་པའི་ཕྱིར་རོ། །​རྗེས་སུ་དཔག་པ་དང་། ལུང་དང་། དཔེས་འཇལ་བ་དག་གིས་དངོས་པོ་རྣམས་ལ་དམིགས་པར་བྱེད་པ་གང་ཡིན་པ་དེ་ཡང་སྟོང་པ་ཉིད་ཡིན་ཏེ། དེའི་ཕྱིར་དངོས་པོ་རྣམས་དམིགས་པ་མེད་དོ། །​མི་དམིགས་པའི་རང་བཞིན་འགོག་པ་མི་འཐད་པས་དེ་ལ་དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། སྐྱེ་བོ་ཆོས་ཀྱི་གནས་སྐབས་མཁས། །​དགེ་བ་དག་གི་ཆོས་རྣམས་ལ། །​དགེ་བའི་རང་བཞིན་ཡིན་པར་ནི། །​སེམས་ཤིང་ལྷག་མ་རྣམས་ལ་[[48]](#footnote-67)ཡང་། །​འདི་ལ་སྐྱེ་བོ་ཆོས་ཀྱི་གནས་སྐབས་ལ་མཁས་པ་རྣམས་ནི་དགེ་བའི་ཆོས་རྣམས་ལ་བརྒྱ་རྩ་བཅུ་དགུར་[[49]](#footnote-68)སེམས་ཏེ། འདི་ལྟ་སྟེ། རྣམ་པར་ཤེས་པ་དང་། ཚོར་བ་དང་། འདུ་ཤེས་དང་། སེམས་པ་[[50]](#footnote-69)དང་། རེག་པ་དང་། ཡིད་ལ་བྱེད་པ་དང་། འདུན་པ་དང་། མོས་པ་དང་། བརྩོན་འགྲུས་དང་། དྲན་པ་དང་། ཏིང་ངེ་འཛིན་དང་། ཤེས་རབ་དང་། བཏང་སྙོམས་དང་། སྦྱོར་བ་དང་། ཡང་དག་པར་སྦྱོར་བ་དང་། ཐོབ་པ་དང་། ལྷག་པའི་བསམ་པ་དང་། ཁོང་ཁྲོ་བ་མེད་པ་དང་། དགའ་བ་དང་། འབད་པ་དང་། རྩོལ་བ་དང་། རྨོངས་པ་མེད་པ་[[51]](#footnote-70)དང་། སྤྲོ་བ་[[52]](#footnote-71)དང་། གནོད་[[53]](#footnote-72)པ་མེད་པ་དང་། དབང་དང་ལྡན་པ་དང་། ཁོང་ཁྲོ་དང་། ཡིད་ལ་གཅགས་པ་མེད་པ་དང་། འཛིན་པ་དང་། མི་འཛིན་པ་དང་། དྲན་པ་དང་། བརྟན་པ་དང་། ལྷག་པར་ཞེན་པ་དང་། རྨོངས་འབྲེལ་[[54]](#footnote-73)དང་། སྤྲོ་བ་མེད་པ་དང་། དོན་དུ་གཉེར་བ་དང་། སྨོན་ལམ་དང་། རྒྱགས་པ་དང་། ཡུལ་དང་མི་ལྡན་པ་དང་། ངེས་པར་འབྱིན་པ་མ་ཡིན་པ་དང་། སྐྱེ་བ་དང་། གནས་པ་དང་། མི་རྟག་པ་དང་། རྒ་[[55]](#footnote-74)བ་དང་། ལྡན་པ་དང་། ཡོངས་སུ་གདུངས་པ་[[56]](#footnote-75)དང་། མི་དགའ་བ་དང་། རྟོག་པ་དང་། སྡུག་པ་དང་། དང་བ་དང་། འདོད་པ་དང་། [[57]](#footnote-76)མི་མཐུན་པ་དང་། མཐུན་པར་འཛིན་པ་དང་། རྗེས་སུ་མི་མཐུན་པར་བཟུང་བ་[[58]](#footnote-77)དང་། མི་འཇིགས་པ་དང་། ཞེས་དང་། རི་མོར་བྱེད་པ་དང་། དད་པ་དང་། མ་དད་པ་དང་། བསྒོ་བ་བཞིན་བྱེད་པ་དང་། གུས་པ་དང་། མ་གུས་པ་དང་། རྒོད་པ་[[59]](#footnote-78)དང་། ཤིན་ཏུ་སྦྱངས་པ་དང་། ངག་དང་། འགུལ་[[60]](#footnote-79)བ་དང་། གྲུབ་པ་དང་། མ་དང་བ་དང་། ཤིན་ཏུ་མ་སྦྱངས་པ་དང་། རྣམ་པར་བྱང་བ་དང་། བརྟན་པ་དང་། དེས་པ་དང་། ཡིད་ལ་གཅགས་པ་དང་། མྱ་ངན་དང་། འཁྲུགས་[[61]](#footnote-80)པ་དང་། རྒྱགས་པ་དང་། མི་མཐུན་པར་འཛིན་པ་དང་། ཐེ་ཚོམ་དང་། སྡོམ་པ་དང་། [[62]](#footnote-81)ཡོངས་སུ་དག་པ་དང་། ནང་ལེགས་པར་དང་བ་དང་། འཇིགས་པའི་ཕྱོགས་གཅིག་དང་། དད་པ་དང་། ངོ་ཚ་ཤེས་པ་དང་། གནམ་པ་དང་། མི་འདྲིད་པ་དང་། ཉེ་བར་ཞི་བ་དང་། རྟབ་[[63]](#footnote-82)བག་མ་ཡིན་པ་དང་། བག་ཡོད་པ་དང་། བྱམས་པར་ལྟ་བ་དང་། སོ་སོར་བརྟག་པ་[[64]](#footnote-83)དང་། ཡིད་བྱུང་བ་དང་། ཡོངས་སུ་གདུངས་པ་[[65]](#footnote-84)མེད་པ་དང་། རྒྱགས་པ་མེད་པ་དང་། ཆགས་པ་མེད་པ་དང་། ཞེ་སྡང་མེད་པ་དང་། གཏི་མུག་མེད་པ་དང་། ཐམས་ཅད་ཤེས་པ་ཉིད་དང་། མི་གཏོང་བ་དང་། འབྱོར་པ་དང་། ཁྲེལ་ཡོད་པ་དང་། མི་འཆབ་པ་དང་། སྙིང་རྗེ་དང་། སེམས་པ་མི་གཏོང་བ་དང་། བྱམས་པ་དང་། ཞུམ་པ་མེད་པ་དང་། དགའ་[[66]](#footnote-85)བྲལ་བ་དང་། རྫུ་འཕྲུལ་དང་། ཁོན་དུ་མི་འཛིན་པ་དང་། ཕྲག་དོག་མེད་པ་དང་། སེམས་ཡོངས་སུ་གདུག་པ་[[67]](#footnote-86)མེད་པ་དང་། བཟོད་པ་དང་། རྣམ་པར་སྤངས་པ་[[68]](#footnote-87)དང་། དེས་པ་མ་ཡིན་པ་དང་། ཡོངས་སུ་ལོངས་སྤྱོད་པའི་རྗེས་སུ་མཐུན་པ་དང་། བསོད་ནམས་དང་། འདུ་ཤེས་པའི་སྙོམས་པར་འཇུག་པ་དང་། ངེས་པར་འབྱིན་པ་ཉིད་དང་། ཐམས་ཅད་མི་ཤེས་པ་ཉིད་དང་། འདུས་མ་བྱས་པའི་ཆོས་སོ་ཞེས་དེ་ལྟར་དགེ་བའི་ཆོས་རྣམས་ལ་དགེ་བའི་རང་བཞིན་བརྒྱ་རྩ་བཅུ་དགུ་དང་། དེ་བཞིན་དུ་མི་དགེ་བའི་ཆོས་རྣམས་ལ་མི་དགེ་བའི་རང་བཞིན་དང་། བསྒྲིབས་[[69]](#footnote-88)ལ་ལུང་དུ་མ་བསྟན་པ་རྣམས་ལ་བསྒྲིབས་ལ་ལུང་དུ་མ་བསྟན་པའི་རང་བཞིན་དང་། མ་བསྒྲིབས་ལ་ལུང་དུ་མ་བསྟན་པ་རྣམས་ལ་མ་བསྒྲིབས་[[70]](#footnote-89)ལ་ལུང་དུ་མ་བསྟན་པའི་རང་བཞིན་དང་། འདོད་པར་གསུངས་པ་རྣམས་ལ་འདོད་པར་གསུངས་པ་དང་། གཟུགས་སུ་གསུངས་པ་རྣམས་ལ་གཟུགས་སུ་གསུངས་པ་དང་། གཟུགས་མེད་པར་གསུངས་པ་རྣམས་ལ་གཟུགས་མེད་པར་གསུངས་པ་དང་། ཟག་པ་མེད་པ་རྣམས་ལ་ཟག་པ་མེད་པ་དང་། སྡུག་བསྔལ་དང་། ཀུན་འབྱུང་བ་དང་། འགོག་པ་དང་། ལམ་ཞེས་བྱ་བ་རྣམས་ལ་སྡུག་བསྔལ་དང་། ཀུན་འབྱུང་བ་དང་། འགོག་པ་དང་། ལམ་ཞེས་བྱ་བའི་རང་བཞིན་དང་། བསྒོམས་[[71]](#footnote-90)པས་སྤང་བར་བྱ་བ་རྣམས་ལ་བསྒོམས་པས་[[72]](#footnote-91)སྤང་བར་བྱ་བ་དང་། སྤང་བར་བྱ་བ་མ་ཡིན་པ་རྣམས་ལ་སྤང་བར་བྱ་བ་མ་ཡིན་པའི་རང་བཞིན་དུ་སེམས་ཏེ། དེའི་ཕྱིར་དེ་ལྟར་ན་རྣམ་པ་དུ་མའི་ཆོས་ཀྱི་རང་བཞིན་མཐོང་བས་དེ་བས་ན་དངོས་པོ་ཐམས་ཅད་ནི་རང་བཞིན་མེད་པ་སྟེ། རང་བཞིན་མེད་པ་ཉིད་ཡིན་པའི་ཕྱིར་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། ངེས་འབྱིན་ལ་སོགས་རྣམས་ཀྱི་ཆོས། །​གནས་སྐབས་གསུངས་པ་དེ་རྣམས་ལ། །​ངེས་འབྱིན་རང་བཞིན་ཆོས་རྣམས་དང་། །​ངེས་འབྱིན་མིན་གང་ཚུལ་དེ་བཞིན། །​འདི་ལ་ངེས་པར་འབྱིན་པའི་ཆོས་ཀྱི་གནས་སྐབས་གསུངས་པ་རྣམས་ལ་ངེས་པར་འབྱིན་པའི་རང་བཞིན་དང་། ངེས་པར་འབྱིན་པ་མ་ཡིན་པ་རྣམས་ལ་ངེས་པར་འབྱིན་པ་མ་ཡིན་པའི་རང་བཞིན་དང་། བྱང་ཆུབ་ཀྱི་ཡན་ལག་དང་ལྡན་པ་རྣམས་ལ་བྱང་ཆུབ་ཀྱི་ཡན་ལག་དང་ལྡན་པ་དང་། བྱང་ཆུབ་ཀྱི་ཡན་ལག་དང་མི་ལྡན་པ་རྣམས་ལ་བྱང་ཆུབ་ཀྱི་ཡན་ལག་དང་མི་ལྡན་པ་དང་། བྱང་ཆུབ་ཀྱི་ཕྱོགས་དང་ལྡན་པ་རྣམས་ལ་བྱང་ཆུབ་ཀྱི་ཕྱོགས་དང་ལྡན་པ་དང་། བྱང་ཆུབ་ཀྱི་ཕྱོགས་དང་མི་ལྡན་པ་རྣམས་ལ་བྱང་ཆུབ་ཀྱི་ཕྱོགས་དང་མི་ལྡན་པ་དང་ལྷག་མ་རྣམས་ལ་ཡང་དེ་བཞིན་ཏེ། དེའི་ཕྱིར་དེ་ལྟར་རྣམ་པ་དུ་མའི་ཆོས་རྣམས་ཀྱི་རང་བཞིན་མཐོང་བ་དེའི་ཕྱིར་དངོས་པོ་ཐམས་ཅད་ནི་རང་བཞིན་མེད་པ་སྟེ། དེ་བས་ན་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་ཆོས་ཀྱི་རང་བཞིན་མེད། །​རང་བཞིན་མེད་ཅེས་བྱ་བའི་མིང་། །​མིང་ཡང་དེ་བཞིན་མེད་འགྱུར་ཉིད། །​གཞི་མེད་མིང་ནི་མེད་ཕྱིར་རོ། །​གལ་ཏེ་ཆོས་ཐམས་ཅད་ཀྱི་རང་བཞིན་མེད་པ་ཡིན་ན་དེ་ལ་ཡང་རང་བཞིན་མེད་[[73]](#footnote-92)དོ་ཞེས་བྱ་བའི་མིང་ཡང་དེ་བཞིན་དུ་མེད་པར་འགྱུར་རོ། །​ཅིའི་ཕྱིར་ཞེ་ན། གཞི་མེད་པའི་མིང་ནི་འགའ་ཡང་མེད་པའི་ཕྱིར་རོ། །​དེ་བས་ན་མི་སྲིད་པའི་ཕྱིར་དངོས་པོ་རྣམས་ཀྱི་རང་བཞིན་ཡོད་དོ། །​རང་བཞིན་ཡོད་པའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ནོ། །​དེ་བས་ན་[[74]](#footnote-93)ཆོས་ཐམས་ཅད་རང་བཞིན་མེད་པ་སྟེ། རང་བཞིན་མེད་པ་ཉིད་ཡིན་པའི་ཕྱིར་སྟོང་པའོ་ཞེས་སྨྲས་པ་གང་ཡིན་པ་དེ་རིགས་པ་མ་ཡིན་ནོ། །​འོན་ཏེ་འདི་ལྟར་རང་བཞིན་ཡོད། །​དེ་ནི་ཆོས་ལ་མེད་ཅེ་ན། །​ཆོས་རྣམས་མེད་པའི་རང་བཞིན་ཏེ། །​གང་གི་ཡིན་པ་དེ་བསྟན་རིགས། །​འོན་ཏེ་གཞི་མེད་པའི་མིང་དུ་གྱུར་ན་མི་རུང་ངོ་སྙམ་ནས་རང་བཞིན་ནི་ཡོད་ལ། དེ་ཡང་ཆོས་ཐམས་ཅད་ལ་ནི་མི་སྲིད་དོ། །​དེ་ལྟར་ན་ཆོས་རྣམས་[[75]](#footnote-94)རང་བཞིན་མེད་པའི་ཕྱིར་ཆོས་ནི་སྟོང་པར་[[76]](#footnote-95)འགྱུར་ལ། མིང་གཞི་མེད་པར་ཡང་མ་ཡིན་ནོ་སྙམ་དུ་སེམས་ན། འདིར་སྨྲ་བར་བྱ་སྟེ། དེ་ལྟ་ཡིན་ན་རང་བཞིན་དེ་ཆོས་ལ་[[77]](#footnote-96)གཏོགས་པའི་དོན་གང་ཡིན་པའི་དོན་དེ་བསྟན་པར་རིགས་སོ། །​དེ་ཡང་མ་བསྟན་པས་དེའི་ཕྱིར་རང་བཞིན་ནི་ཡོད་ལ། དེ་ཡང་ཆོས་རྣམས་ནི་མེད་དོ་ཞེས་རྟོག་པ་གང་ཡིན་པ་དེ་ཉམས་སོ། །​འདི་ལྟར་གཞན་ཡང་། གང་ཕྱིར་ཁྱིམ་ན་བུམ་པ་དེ། །​མེད་ཅེས་ཡོད་པ་ཉིད་ལ་འགོག །​མཐོང་སྟེ་དེ་ཕྱིར་ཁྱོད་ཀྱིས་འདི། །​ཡོད་པའི་རང་བཞིན་འགོག་པ་ཡིན། །​འདི་ལ་དོན་ཡོད་པ་ལ་འགོག་པར་བྱེད་ཀྱི། མེད་པ་ལ་ནི་མ་ཡིན་ཏེ། དཔེར་ན་ཁྱིམ་ན་བུམ་པ་མེད་ཅེས་བྱ་བ་ལྟ་བུ་སྟེ། བུམ་པ་ཡོད་པ་ལ་འགོག་པ་ཡིན་གྱི། མེད་པ་ལ་ནི་མ་ཡིན་ནོ། །​དེ་བཞིན་དུ་ཆོས་རྣམས་ཀྱི་རང་བཞིན་མེད་དོ་ཞེས་བྱ་བ་ཡང་རང་བཞིན་ཡོད་པ་ལ་འགོག་པར་འགྱུར་བ་ཡིན་གྱི། མེད་པ་ལ་ནི་མ་ཡིན་པས་དེ་ལ་ཆོས་ཐམས་ཅད་ཀྱི་རང་བཞིན་མེད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་འགོག་པ་ཡོད་པ་ཉིད་ཀྱི་ཕྱིར་དངོས་པོ་ཐམས་ཅད་ཀྱི་རང་བཞིན་རབ་ཏུ་གྲུབ་པ་ཡིན་ནོ། །​ཇི་ལྟར་རང་[[78]](#footnote-97)བཞིན་དེ་མེད་ན། །​ཁྱོད་ཀྱི་ཚིག་དེས་ཅི་ཞིག་དགག །​མེད་པ་ཡིན་ན་ཚིག་མེད་པར། །​འགོག་པར་རབ་ཏུ་གྲུབ་པ་ཡིན། །​ཇི་སྟེ་རང་བཞིན་དེ་མེད་པ་ཉིད་ཡིན་ན་ནི། [[79]](#footnote-98)དངོས་པོ་ཐམས་ཅད་རང་བཞིན་[[80]](#footnote-99)མེད་དོ་ཞེས་བྱ་བའི་ཚིག་འདིས་ཁྱོད་ཀྱིས་[[81]](#footnote-100)ཅི་ཞིག་འགོག་པར་བྱེད། འདི་ལྟར་མེད་པ་ལ་ནི་ཚིག་མེད་པར་ཡང་འགོག་པར་འགྲུབ་སྟེ། ཇི་ལྟར་མེ་ལ་གྲང་བ་ཉིད་དང་། ཆུ་ལ་ཚ་བ་ཉིད་ལྟ་བུའོ། །​འདི་ལྟར་གཞན་ཡང་། བྱིས་པ་རྣམས་ནི་སྨིག་རྒྱུ་ལ། །​ཇི་ལྟར་ལོག་པར་ཆུར་འཛིན་ལྟར། །​དེ་བཞིན་ཁྱོད་ཀྱིས་ལོག་པར་འཛིན། །​ཡོད་པར་[[82]](#footnote-101)མིན་ལ་དགག་པར་[[83]](#footnote-102)བྱ། །​ཁྱོད་ཀྱི་བློ་ལ་ཇི་ལྟར་བྱིས་པ་རྣམས་སྨིག་རྒྱུ་ལ་ལོག་པར་ཆུར་འཛིན་པ་ན། དེ་[[84]](#footnote-103)སྐྱེས་བུ་མཁས་པའི་རང་བཞིན་ཅན་གྱིས་འཛིན་པ་དེ་བཟློག་པའི་ཕྱིར་དེ་ན་ཆུ་མེད་ཀྱི། དེ་ནི་སྨིག་རྒྱུའོ་ཞེས་ཟེར་བ་དེ་བཞིན་དུ་རང་བཞིན་[[85]](#footnote-104)མེད་པ་རྣམས་ལ་སེམས་ཅན་རྣམས་ཀྱི་[[86]](#footnote-105)རང་བཞིན་དུ་འཛིན་པ་གང་ཡིན་པ་དེ་བཟློག་པའི་ཕྱིར་དངོས་པོ་ཐམས་ཅད་ནི་རང་བཞིན་མེད་པའོ་ཞེས་བྱ་བའོ་སྙམ་དུ་སེམས་ན། འདིར་སྨྲ་བར་བྱ་སྟེ། དེ་ལྟ་ན་ནི་འཛིན་པ་དང་། །​གཟུང་བ་[[87]](#footnote-106)འཛིན་པ་པོ་དེ་དང་། །​འགོག་པ་[[88]](#footnote-107)དགག་བྱ་འགོག་པ་པོ། །​དེ་དྲུག་ཡོད་པ་མ་ཡིན་ནམ། །​གལ་ཏེ་དེ་ལྟ་ན་ནི་རེ་ཞིག་སེམས་ཅན་རྣམས་ཀྱི་འཛིན་པ་ཡང་ཡོད་པ་དང་། གཟུང་བ་ཡོད་པ་དང་། དེ་འཛིན་པ་པོ་ཡོད་པ་དང་། ལོག་པར་འཛིན་པ་དེ་འགོག་པ་ཡང་ཡོད་པ་དང་། དགག་པར་བྱ་བ་ལོག་པར་འཛིན་པ་དེ་ཡང་ཡོད་པ་དང་། ཁྱེད་[[89]](#footnote-108)ལ་སོགས་པ་འཛིན་པ་དེ་འགོག་པ་པོ་ཡང་ཡོད་དེ། དྲུག་ཏུ་གྲུབ་པ་མ་ཡིན་ནམ། དེ་དྲུག་ཏུ་གྱུར་ན་ནི། མ་བཀག་པ་ཉིད་ཡིན་པའི་ཕྱིར་དང་[[90]](#footnote-109)དངོས་པོ་ཐམས་ཅད་ནི་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​ཇི་སྟེ་[[91]](#footnote-110)འཛིན་པ་ཡོད་མིན་ཞིང་། །​གཟུང་མེད་འཛིན་པ་པོ་མེད་ན། །​འོ་ན་འགོག་དང་དགག་བྱ་དང་། །​འགོག་པ་པོ་ཡང་ཡོད་མིན་ཏེ། །​ཅི་སྟེ་སྐྱོན་དེར་གྱུར་ན་མི་རུང་ངོ་སྙམ་ནས་འཛིན་པ་ཡང་མེད། གཟུང་བ་ཡང་མེད་འཛིན་པ་པོ་ཡང་མེད་དོ་ཞེ་ན། དེ་ལྟ་ན་ནི་དངོས་པོ་ཐམས་ཅད་ནི་རང་བཞིན་མེད་དོ་ཞེས་བྱ་བ་འཛིན་པ་འགོག་པ་གང་ཡིན་པ་དེ་ཡང་མེད་ལ། དགག་པར་བྱ་བ་ཡང་མེད། འགོག་པ་པོ་ཡང་མེད་པར་འགྱུར་ཏེ། གལ་ཏེ་འགོག་དང་དགག་བྱ་དང་། །​འགོག་པ་པོ་ཡང་ཡོད་མིན་ན། །​དངོས་པོ་ཀུན་དང་དེ་རྣམས་ཀྱི། །​རང་བཞིན་ཉིད་ཀྱང་གྲུབ་ཡིན་ན། །​གལ་ཏེ་འགོག་པ་ཡང་མེད། དགག་པར་བྱ་བ་ཡང་མེད། འགོག་པ་པོ་ཡང་མེད་ན་ནི། དངོས་པོ་ཐམས་ཅད་ཀྱང་མ་བཀག་པར་ཡོད་ལ། དངོས་པོ་རྣམས་ཀྱི་རང་བཞིན་ཡང་ཡོད་དོ། །​འདི་ལྟར་གཞན་ཡང་། ཁྱོད་ལ་གཏན་ཚིགས་མ་གྲུབ་སྟེ། །​རང་བཞིན་མེད་ཕྱིར་ཁྱོད་གཏན་ཚིགས། །​གང་ལ་ཡོད་དེ་ཁྱོད་དོན་ཏེ།[[92]](#footnote-111) །​གཏན་ཚིགས་མེད་ཕྱིར་གྲུབ་མི་འཐད། །​དངོས་པོ་ཐམས་ཅད་ནི་རང་བཞིན་མེད་དོ་ཞེས་བྱ་བའི་དོན་འདི་ལ་ཁྱོད་ཀྱི་[[93]](#footnote-112)གཏན་ཚིགས་མ་གྲུབ་སྟེ། དེ་[[94]](#footnote-113)ཅིའི་ཕྱིར་ཞེ་ན། དངོས་པོ་ཐམས་ཅད་ནི་རང་བཞིན་མེད་པའི་ཕྱིར་སྟོང་པ་ཉིད་ཡིན་པས་དེའི་ཕྱིར་གཏན་ཚིགས་ག་ལ་ཡོད། གཏན་ཚིགས་མེད་ན་ནི་གཏན་ཚིགས་མེད་པར་དངོས་པོ་ཐམས་ཅད་སྟོང་པའོ་ཞེས་བྱ་བའི་དོན་གང་ལ་[[95]](#footnote-114)གྲུབ་པས་དེ་ལ་དངོས་པོ་ཐམས་ཅད་སྟོང་པའོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། ཁྱོད་ལ་གཏན་ཚིགས་མེད་པར་ཡང་། །​རང་བཞིན་བཟློག་པ་གྲུབ་ཡིན་ན། །​ང་ལའང་གཏན་ཚིགས་མེད་པར་ནི། །​རང་བཞིན་ཉིད་ནི་ཡོད་པར་འགྲུབ། །​ཅི་སྟེ་དེ་ལ་གཏན་ཚིགས་མེད་པར་ཡང་དངོས་པོ་རྣམས་ཀྱི་རང་བཞིན་མེད་པར་འགྲུབ་པོ་སྙམ་དུ་སེམས་ན། ཇི་ལྟར་ཁྱོད་ལ་གཏན་ཚིགས་མེད་པར་[[96]](#footnote-115)རང་བཞིན་བཟློག་པ་གྲུབ་པ་དེ་བཞིན་དུ། ང་ལ་ཡང་གཏན་ཚིགས་མེད་པར་དངོས་པོའི་རང་བཞིན་ཡོད་པར་འགྲུབ་བོ། །​ང་ལ་ཡང་ཞེས་བྱ་བ་ནི་ངེད་ལ་ཡང་ངོ། །​གལ་ཏེ་གཏན་ཚིགས་ཡོད་ན་དངོས། །​རང་བཞིན་མེད་ཅེས་བྱ་མི་འཐད། །​འཇིག་རྟེན་ན་ནི་རང་བཞིན་མེད། །​དངོས་པོ་འགའ་ཡང་ཡོད་མིན་ནོ། །​གལ་ཏེ་དངོས་པོ་རྣམས་ཀྱི་རང་བཞིན་མེད་པ་ཉིད་ཀྱི་གཏན་ཚིགས་ཡོད་པ་ཁོ་ནའོ་སྙམ་དུ་སེམས་ན། དེ་ལྟ་ན་ནི་[[97]](#footnote-116)དངོས་པོ་ཐམས་ཅད་རང་བཞིན་མེད་དོ་ཞེས་བྱ་བ་མི་འཐད་དོ། །​ཅིའི་ཕྱིར་ཞེ་ན། འཇིག་རྟེན་ན་རང་བཞིན་མེད་པའི་དངོས་པོ་འགའ་ཡང་ཡོད་པ་མ་ཡིན་ནོ། །​འདི་ལྟར་རང་བཞིན་ཡོད་མིན་ན། །​གལ་ཏེ་འགོག་སྔ་དགག་ཕྱི་[[98]](#footnote-117)ཞེས། །​ཟེར་ན་འཐད་པ་མ་ཡིན་ལ། །​འཕྱི་[[99]](#footnote-118)ཞིང་ཅིག་ཅར་འང་[[100]](#footnote-119)མི་འཐད་དོ། །​རང་བཞིན་མེད་པ་ཞེས་བྱ་བ་འདིར་གལ་ཏེ་འགོག་པ་ནི་སྔ་ལ་དགག་པར་བྱ་བ་ནི་འཕྱིའོ་ཞེ་ན། འཐད་པ་མ་ཡིན་ཏེ། དགག་པར་བྱ་བ་ཡོད་པ་མ་ཡིན་ན་གང་གི་འགོག་པ་ཡིན་པར་འགྱུར་རོ།[[101]](#footnote-120) །​འོན་ཏེ་འགོག་པ་ནི་འཕྱི་ལ་དགག་པར་བྱ་བ་ནི་[[102]](#footnote-121)སྔའོ་ཞེ་ན། དེ་[[103]](#footnote-122)འཐད་པ་མ་ཡིན་ཏེ། དགག་པར་བྱ་བ་གྲུབ་ཟིན་ན། ཅི་ཞིག་འགོག་པར་བྱེད། འོན་ཏེ་འགོག་པ་དང་དགག་པར་བྱ་བ་འགོག་མཉམ་[[104]](#footnote-123)མོ་ཞེ་ན། དེ་ལྟ་ན་ཡང་འགོག་པ་ནི་དགག་པར་བྱ་བའི་དོན་གྱི་རྒྱུ་མ་ཡིན་ལ། དགག་པར་བྱ་བ་ཡང་འགོག་པའི་མ་ཡིན་ཏེ། དཔེར་ན་རི་བོང་གི་རྭ་གཡས་གཡོན་གཉིས་མགོ་མཉམ་དུ་སྐྱེས་པ་ལྟ་བུ་སྟེ། རྭ་གཡས་པ་ཡང་གཡོན་པའི་རྒྱུ་མ་ཡིན་པ། གཡོན་པ་ཡང་གཡས་པའི་རྒྱུ་མ་ཡིན་པ་ལྟ་བུ་ཡིན་པས་དེ་ལ་དངོས་པོ་ཐམས་ཅད་རང་བཞིན་མེད་དོ་ཞེས་[[105]](#footnote-124)པ་གང་ཡིན་པ་དེ་མི་རུང་ངོ། །​འདིར་བཤད་པ་རེ་ཞིག་ཁྱོད་ཀྱིས། གལ་ཏེ་དངོས་པོ་ཐམས་ཅད་ཀྱི། །​རང་བཞིན་ཀུན་ལའང་ཡོད་མིན་ན། །​ཁྱོད་ཀྱི་ཚིགས་[[106]](#footnote-125)ཀྱང་རང་བཞིན་མེད། །​རང་བཞིན་བཟློག་པར་མི་ནུས་སོ། །​ཞེས་སྨྲས་པ་གང་ཡིན་པ་དེ་ལ་བཤད་པར་བྱ་སྟེ། གལ་ཏེ་ངའི་ཚིག་རྒྱུ་རྐྱེན་དང་། །​ཚོགས་དང་ཐ་དད་པ་[[107]](#footnote-126)ཡང་མེད། །​འོ་ན་དངོས་རྣམས་སྟོང་གྲུབ་[[108]](#footnote-127)སྟེ། །​རང་བཞིན་མེད་པ་ཉིད་ཕྱིར་རོ། །​གལ་ཏེ་ངའི་ཚིག་རྒྱུ་འབྱུང་བ་ཆེན་པོ་རྣམས་དང་མཚུངས་པར་ལྡན་པ་རྣམས་དང་། ལྡན་པ་མ་ཡིན་པ་རྣམས་ལ་ཡང་མེད། རྐྱེན་བྲང་དང་། ལྐོག་མ་དང་། མཆུ་དང་། ལྕེ་དང་། སོའི་བྲུན་དང་། རྐན་དང་། སྣ་དང་། སྤྱི་བོ་ལ་སོགས་པ་དང་། འབད་པ་རྣམས་ལ་ཡང་མེད། གཉི་ག་ཚོགས་པ་ལ་ཡང་མེད། རྒྱུ་དང་རྐྱེན་ཚོགས་པ་ལ་ཡང་མེད། རྒྱུ་དང་རྐྱེན་ཚོགས་པ་ལས་[[109]](#footnote-128)མ་གཏོགས་པ་[[110]](#footnote-129)ཐ་དད་པ་ཡང་མེད་དོ། །​དེའི་ཕྱིར་རང་བཞིན་མེད་པ་ཡིན་ཏེ། རང་བཞིན་མེད་པའི་ཕྱིར་སྟོང་པ་ཡིན་ནོ་ཞེ་ན། འོ་ན་ནི་ངའི་ཚིག་དེ་[[111]](#footnote-130)སྟོང་པར་གྲུབ་སྟེ། རང་བཞིན་མེད་པ་ཉིད་ཡིན་པའི་ཕྱིར་རོ། །​ཇི་ལྟར་ངའི་ཚིག་དེ་རང་བཞིན་མེད་པ་ཉིད་ཡིན་པའི་ཕྱིར་སྟོང་པ་ཡིན་པ་དེ་བཞིན་དུ་དངོས་པོ་ཐམས་ཅད་ཀྱང་རང་བཞིན་མེད་པ་ཉིད་ཡིན་པའི་ཕྱིར་སྟོང་པ་ཡིན་པས་ན་དེ་ལ་ཁྱོད་ཀྱིས་[[112]](#footnote-131)ཚིག་སྟོང་པ་ཡིན་པའི་ཕྱིར་དངོས་པོ་ཐམས་ཅད་སྟོང་པ་ཉིད་དུ་མི་འཐད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། དངོས་རྣམས་རྟེན་[[113]](#footnote-132)ནས་བྱུང་བ་[[114]](#footnote-133)གང་། །​དེ་ནི་སྟོང་ཉིད་ཅེས་བྱ་དང་། །​གང་ཞིག་རྟེན་[[115]](#footnote-134)ནས་འབྱུང་བ་དེ། །​རང་བཞིན་ཉིད་མེད་ཡིན་པར་སྨྲ། །​ཁྱོད་ཀྱིས་ནི་དངོས་པོ་རྣམས་ཀྱི་སྟོང་པ་ཉིད་ཀྱི་དོན་ཁོང་དུ་[[116]](#footnote-135)ཆུད་པར་ཁྱོད་ཀྱི་ཚིག་རང་བཞིན་མེད་པ་ཡིན་པའི་ཕྱིར། དངོས་པོ་རྣམས་ཀྱི་རང་བཞིན་འགོག་པ་མི་འཐད་དེ་ཞེས་ཀླན་ཀ་ཚོལ་བ་སྨྲ་བར་བྱེད་དེ། འདིར་ནི་དངོས་པོ་རྣམས་རྟེན་[[117]](#footnote-136)ནས་འབྱུང་བ་གང་ཡིན་པ་དེ་ནི་སྟོང་པ་ཉིད་ཡིན་ནོ། །​ཅིའི་ཕྱིར་ཞེ་ན། རང་བཞིན་མེད་པ་ཉིད་ཡིན་པའི་ཕྱིར་རོ། །​དངོས་པོ་གང་དག་རྟེན་ཅིང་འབྲེལ་བར་འབྱུང་བ་དེ་དག་ནི་རང་བཞིན་དང་བཅས་པ་མ་ཡིན་ཏེ། རང་བཞིན་མེད་པའི་ཕྱིར་རོ། །​ཅིའི་ཕྱིར་ཞེ་ན། རྒྱུ་དང་རྐྱེན་ལ་ལྟོས་པ་དང་བཅས་པའི་ཕྱིར་རོ། །​གལ་ཏེ་དངོས་པོ་རྣམས་རང་བཞིན་གྱིས་ཡོད་པ་[[118]](#footnote-137)ནི་རྒྱུ་དང་རྐྱེན་མེད་ཀྱང་ཡོད་པར་འགྱུར་བ་ཞིག་ན། དེ་ལྟར་ཡང་མ་ཡིན་པས་དེའི་ཕྱིར་རང་བཞིན་མེད་པ་ཡིན་ཏེ། དེས་ན་སྟོང་པའོ། །​ཞེས་བྱ་བར་འཐད་དོ། །​དེ་བཞིན་དུ་ངའི་ཚིག་ཀྱང་རྟེན་ཅིང་འབྲེལ་བར་འབྱུང་བ་ཡིན་ཏེ། དེའི་[[119]](#footnote-138)ཕྱིར་རང་བཞིན་མེད་དོ། །​རང་བཞིན་མེད་པ་ཉིད་ཡིན་པའི་ཕྱིར་སྟོང་པའོ་[[120]](#footnote-139)ཞེས་བྱ་བར་འཐད་པ་ཡིན་ནོ། །​ཇི་ལྟར་བུམ་པ་དང་སྣམ་བུ་ལ་སོགས་པ་རྟེན་ཅིང་འབྲེལ་བར་འབྱུང་བ་ཉིད་ཡིན་པའི་ཕྱིར་རང་བཞིན་སྟོང་པ་ཡིན་པ་[[121]](#footnote-140)སྦྲང་རྩི་དང་། ཆུ་དང་། འོ་ཐུག་འཛིན་པ་དང་། ལེན་པ་དང་། གྲང་བ་དང་། རླུང་དང་། ཉི་མས་[[122]](#footnote-141)ཡོངས་སུ་སྐྱོབ་པར་ནུས་པ་[[123]](#footnote-142)དེ་བཞིན་དུ་ངའི་ཚིག་ཀྱང་རྟེན་ཅིང་འབྲེལ་པར་འབྱུང་བ་ཡིན་པའི་ཕྱིར་རང་བཞིན་མེད་པ་ཡིན་ཡང་དངོས་པོ་རྣམས་རང་བཞིན་མེད་པར་རབ་ཏུ་སྒྲུབ་པར་[[124]](#footnote-143)ནུས་པ་ཡིན་པས་དེ་ལ་ཁྱོད་ཀྱི་ཚིག་རང་བཞིན་མེད་པ་ཉིད་ཡིན་པའི་ཕྱིར་དངོས་པོ་ཐམས་ཅད་ཀྱི་རང་བཞིན་འགོག་པ་འཐད་པ་མ་[[125]](#footnote-144)ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། སྤྲུལ་པ་ཡིས་ནི་སྤྲུལ་པ་དང་། །​སྒྱུ་མ་ཡིས་[[126]](#footnote-145)ནི་སྐྱེས་བུ་ཡི།[[127]](#footnote-146) །​སྒྱུ་མས་ཕྱུང་ལ་འགོག་བྱེད་ལྟར། །​འགོག་པ་དེ་ཡང་དེ་བཞིན་འགྱུར། །​ཇི་ལྟར་སྤྲུལ་པའི་སྐྱེས་བུས་སྤྲུལ་པའི་སྐྱེས་བུ་ཞིག་དོན་འགའ་ཞིག་གི་ཕྱིར་འོང་བར་བྱེད་པ་ལ་འགོག་པར་[[128]](#footnote-147)བྱེད་པ་དང་། སྒྱུ་མ་མཁན་གྱིས་ཕྱུང་བའི་སྒྱུ་མའི་སྐྱེས་བུས་སྒྱུ་མའི་སྐྱེས་བུ་གཞན་ཞིག་དོན་འགའ་ཞིག་གི་ཕྱིར་འོང་བར་བྱེད་པ་ལ་འགོག་པར་བྱེད་པ་བཞིན་ཏེ་དེ་ལ་སྤྲུལ་པའི་སྐྱེས་བུ་དགག་པར་བྱ་བ་གང་ཡིན་པ་དེ་ཡང་སྟོང་པ་ཡིན། འགོག་པར་བྱེད་པ་དེ་ཡང་སྟོང་པ་ཡིན་སྒྱུ་མའི་སྐྱེས་བུ་དགག་པར་བྱ་བ་གང་ཡིན་པ་དེ་ཡང་སྟོང་པ་ཡིན་འགོག་པར་བྱེད་པ་གང་ཡིན་པ་དེ་ཡང་སྟོང་པ་ཡིན་པ་དེ་བཞིན་དུ་ངའི་ཚིག་སྟོང་པས་ཀྱང་དངོས་པོ་ཐམས་ཅད་སྟོང་པ་ཉིད་དུ་[[129]](#footnote-148)དངོས་པོ་ཐམས་ཅད་ཀྱི་རང་བཞིན་འགོག་པ་འཐད་པ་ན་དེ་ལ་ཁྱོད་ཀྱི་ཚིག་སྟོང་པ་ཉིད་ཡིན་པའི་ཕྱིར་དངོས་པོ་ཐམས་ཅད་ཀྱི་རང་བཞིན་འགོག་པ་འཐད་པ་མ་ཡིན་ནོ་ཞེས་སྨྲས་པ་གང་ཡིན་པ་དེ་རུང་བ་མ་ཡིན་ནོ། །​དེ་ལ་ཁྱོད་ཀྱིས་མུ་དྲུག་ཏུ་སྨྲས་པ་གང་ཡིན་པ་དེ་ཡང་དེ་ཉིད་ཀྱིས་བཀག་པ་ཡིན་ཏེ། དེ་ལྟ་ཡིན་ན་ཐམས་ཅད་ཀྱི་ནང་དུ་ངའི་ཚིག་ཀྱང་མ་འདུས་པ་ཡིན་ཞིང་མི་སྟོང་པའང་མ་ཡིན་ལ། དངོས་པོ་ཐམས་ཅད་ཀྱང་མི་སྟོང་པ་མ་ཡིན་ནོ། །​ཡང་ཁྱོད་ཀྱིས། འོན་ཏེ་ཚིག་དེ་རང་བཞིན་བཅས། །​ཁྱོད་ཀྱི་དམ་བཅས་སྔ་མ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་བརྗོད་པར་བྱོས། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། ངའི་ཚིག་དེ་རང་བཞིན་མེད། །​དེ་ཕྱིར་སྨྲས་པ་མ་ཉམས་ལ། །​མི་འདྲ་ཉིད་ཀྱང་མེད་པས་ན། །​གཏན་ཚིགས་ཁྱད་པར་བཤད་མི་བྱ། །​རེ་ཞིག་ངའི་ཚིག་དེ་ནི་རྟེན་ཅིང་འབྲེལ་པར་འབྱུང་བ་ཡིན་པའི་ཕྱིར་རང་བཞིན་འཐད་པ་མ་ཡིན་ཏེ། ཇི་སྐད་དུ། སྔར་རང་བཞིན་འཐད་པ་མ་ཡིན་པའི་ཕྱིར་སྟོང་པ་ཡིན་ནོ་ཞེས་བཤད་པ་ལྟ་བུའོ། །​གང་གི་ཕྱིར་ངའི་ཚིག་དེ་ཡང་སྟོང་པ་ཡིན། དངོས་པོ་ལྷག་མ་རྣམས་ཀྱང་སྟོང་པ་ཡིན་པ་དེའི་ཕྱིར་མི་འདྲ་བ་ཉིད་མེད་དོ། །​གལ་ཏེ་ང་ན་རེ་ཚིག་དེ་ནི་སྟོང་པ་མ་ཡིན་ལ་དངོས་པོ་ལྷག་མ་ཐམས་ཅད་ནི་སྟོང་པ་ཡིན་ནོ་ཞེས་འཆད་པ་ནི་དེས་ན་མི་འདྲ་བ་ཉིད་དུ་ཡང་འགྱུར་ན། དེ་ན་[[130]](#footnote-149)དེ་ལྟ་མ་ཡིན་པས་དེའི་ཕྱིར་མི་འདྲ་བ་ཉིད་མེད་དོ། །​གང་གི་ཕྱིར་ཚིག་དེ་ནི་སྟོང་པ་མ་ཡིན་ལ་དངོས་པོ་ལྷག་མ་ཐམས་ཅད་ནི་སྟོང་པ་ཡིན་ནོ་ཞེས་མི་འདྲ་བ་ཉིད་མི་སྲིད་པ་དེའི་ཕྱིར་ཁོ་བོས་གཏན་ཚིགས་[[131]](#footnote-150)དེས་ན་ཚིག་དེ་ནི་སྟོང་པ་མ་ཡིན་ལ། དངོས་པོ་ཐམས་ཅད་ནི་སྟོང་པ་ཡིན་ནོ་ཞེས་གཏན་ཚིགས་ཀྱི་ཁྱད་པར་བཤད་པར་མི་བྱ་སྟེ། དེ་ལ་ཁྱེད་ཀྱིས་སྨྲས་པ་ཡང་ཉམས་ལ། མི་འདྲ་བ་ཉིད་ཀྱང་ཡིན་པས་ཁྱོད་ཀྱིས་གཏན་ཚིགས་[[132]](#footnote-151)ཁྱད་པར་ཡང་བརྗོད་པར་བྱོས་ཤིག་ཅེས་སྨྲས་པ་གང་ཡིན་པ་དེ་མི་རུང་ངོ། །​ཡང་། དེ་སྒྲ་མ་འབྱིན་ལྟ་བུའོ་ཞེས། །​ཁྱོད་བློ་སེམས་ནི་[[133]](#footnote-152)དེ་མི་འཐད། །​འདི་ལ་སྒྲ་ནི་ཡོད་པ་ཡིས།[[134]](#footnote-153) །​འབྱུང་བར་འགྱུར་བ་དེ་བཟློག་ཡིན། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། སྒྲ་མ་འབྱིན་ཞེས་བྱ་བཞིན་ཞེས། །​ཁྱོད་ཀྱིས་[[135]](#footnote-154)གང་བརྩམས་དཔེ་འདི་མིན། །​དེ་ནི་སྒྲ་ཡིས་སྒྲ་བཟློག་པས། །​འདི་ནི་དེ་ལྟ་མ་ཡིན་ནོ། །​འདི་ནི་ངེད་ཀྱི་དཔེ་མ་ཡིན་ཏེ། ཇི་ལྟར་འགའ་ཞིག་ན་རེ། སྒྲ་མ་འབྱིན་ཞེས་དེ་སྐད་ཟེར་བ་ན་སྒྲ་ཉིད་འབྱིན་ཅིང་སྒྲ་ཟློག་[[136]](#footnote-155)པར་བྱེད་པ་ལྟར་ཚིག་སྟོང་པ་དེ་[[137]](#footnote-156)ཉིད་འགོག་པར་མི་བྱེད་དོ། །​ཅིའི་ཕྱིར་ཞེ་ན། འདི་ལ་དཔེས་[[138]](#footnote-157)སྒྲ་ཟློག་[[139]](#footnote-158)པར་བྱེད་པ་དེ་ལྟར་འདི་ནི་མ་ཡིན་ཏེ། ངེད་ནི་དངོས་པོ་ཐམས་ཅད་རང་བཞིན་མེད་པ་ཡིན་ཏེ། རང་བཞིན་མེད་པའི་ཕྱིར་སྟོང་པ་ཡིན་ནོ་ཞེས་འཆད་དོ། །​ཅིའི་ཕྱིར་ཞེ་ན། གལ་ཏེ་རང་བཞིན་མེད་ཉིད་ཀྱིས། །​ཇི་སྟེ་རང་བཞིན་མེད་ལ་བཟློག །​རང་བཞིན་མེད་པ་ཉིད་ལོག་ན། །​རང་བཞིན་ཉིད་དུ་རབ་གྲུབ་འགྱུར། །​ཇི་ལྟར་སྒྲ་མ་འབྱིན་ཅེས་བྱ་བ་ལྟ་བུ་སྒྲས་ཟློག་[[140]](#footnote-159)པར་བྱེད་པ་དེ་བཞིན་དུ། གལ་ཏེ་ཚིག་རང་བཞིན་མེད་པ་ཉིད་ཀྱི་[[141]](#footnote-160)དངོས་པོ་རང་བཞིན་མེད་པ་རྣམས་ལ་ཟློག་[[142]](#footnote-161)པར་བྱེད་ན་ནི་དེས་ན་དཔེ་འདི་[[143]](#footnote-162)འཐད་པར་འགྱུར་བ་ཞིག་ན། འདིར་ནི་ཚིག་རང་བཞིན་མེད་པ་ཉིད་ཀྱི་[[144]](#footnote-163)དངོས་པོ་རྣམས་ཀྱི་རང་བཞིན་འགོག་པར་བྱེད་དོ། །​གལ་ཏེ་ཚིག་རང་བཞིན་མེད་པ་ཉིད་ཀྱིས་དངོས་པོ་རྣམས་ཀྱི་རང་བཞིན་མེད་པ་ཉིད་འགོག་པར་བྱེད་ན་ནི་རང་བཞིན་མེད་པ་ཉིད་བཀག་པའི་[[145]](#footnote-164)ཕྱིར་དངོས་པོ་རྣམས་རང་བཞིན་དང་བཅས་པར་འགྱུར་ལ། རང་བཞིན་དང་བཅས་པའི་ཕྱིར་སྟོང་པ་མ་ཡིན་པར་འགྱུར་རོ། །​ཁོ་བོ་ཅག་ནི་དངོས་པོ་རྣམས་སྟོང་པ་ཉིད་སྨྲ་ཡི།[[146]](#footnote-165) སྟོང་པ་ཉིད་མ་ཡིན་པར་ནི་སྨྲ་བ་མ་ཡིན་པས་དཔེ་[[147]](#footnote-166)མ་ཡིན་ནོ། །​[[148]](#footnote-167)ཡང་ན་ཁ་ཅིག་སྤྲུལ་པ་ཡིས། །​བུད་མེད་ལ་ནི་བུད་མེད་སྙམ། །​ལོག་འཛིན་འབྱུང་ལ་སྤྲུལ་པ་ཡིས། །​འགོག་བྱེད་འདི་ནི་དེ་ལྟ་ཡིན། །​ཡང་ན་ཇི་ལྟར་སྐྱེས་བུ་ཁ་ཅིག་སྤྲུལ་པའི་བུད་མེད་རང་བཞིན་གྱིས་སྟོང་པ་ཡིན་པ་ལ་དོན་དམ་པར་བུད་མེད་དོ་སྙམ་དུ་ལོག་པར་འཛིན་པར་འགྱུར་རོ། །​དེའི་ཕྱིར་དེ་ལོག་པར་འཛིན་པ་དེས་དེའི་[[149]](#footnote-168)འདོད་ཆགས་བསྐྱེད་པ་ལ་དེ་བཞིན་གཤེགས་པའམ། དེ་བཞིན་གཤེགས་པའི་ཉན་ཐོས་ཀྱིས་སྤྲུལ་པ་ཞིག་སྤྲུལ་ལ། དེས་དེའི་ལོག་པར་འཛིན་པ་དེ་ཟློག་[[150]](#footnote-169)པར་བྱེད་དོ། །​དེ་བཞིན་དུ་ངའི་ཚིག་སྟོང་པ་སྤྲུལ་པ་ལྟ་བུས་དངོས་པོ་ཐམས་ཅད་ཀྱི་རང་བཞིན་མེད་པ་སྤྲུལ་པའི་བུད་མེད་དང་འདྲ་བ་དག་ལ་རང་བཞིན་ཡོད་པར་འཛིན་པ་གང་ཡིན་པ་བཟློག་པར་[[151]](#footnote-170)བྱེད་དོ། །​དེ་བས་ན་འདིར་སྟོང་པ་ཉིད་དུ་རབ་ཏུ་བསྒྲུབ་པ་ལ་དཔེ་འདི་འཐད་པ་ཡིན་གྱི། ཅིག་ཤོས་ནི་མ་ཡིན་ནོ། །​ཡང་ན་གང་ཕྱིར་བསྒྲུབ་བྱ་དང་། །​གཏན་ཚིགས་འདི་མཚུངས་སྒྲ་ཡོད་མིན། །​ཐ་སྙད་ཁས་རྣམས་[[152]](#footnote-171)མ་བླངས་པར། །​ངེད་ཅག་འཆད་པར་[[153]](#footnote-172)མི་བྱེད་དོ། །​བསྒྲུབ་པར་བྱ་བ་དང་། སྒྲ་མ་འབྱིན་ཞེས་བྱ་བ་ལྟ་བུའོ་ཞེས་བྱ་བའི་གཏན་ཚིགས་འདི་མཚུངས་པ་ཁོ་ན་ཡིན་ནོ། །​ཅིའི་ཕྱིར་ཞེ་ན། དངོས་པོ་ཐམས་ཅད་ནི་རང་བཞིན་མེད་པ་ཉིད་དུ་ཁྱད་པར་མེད་པ་ཉིད་ཀྱི་ཕྱིར་སྒྲ་དེ་ནི་རྟེན་ཅིང་འབྲེལ་པར་འབྱུང་བ་ཉིད་ཡིན་པའི་ཕྱིར་[[154]](#footnote-173)རང་བཞིན་ཡོད་པ་མ་ཡིན་ནོ། །​དེ་ལྟ་བས་ན་རང་བཞིན་ཡོད་པ་མ་ཡིན་པ་ཉིད་ཀྱི་ཕྱིར། འདི་ལ་སྒྲ་ནི་ཡོད་པ་ཡིས། །​འབྱུང་བར་གྱུར་པ་[[155]](#footnote-174)དེ་བཟློག་ཡིན། །​ཞེས་སྨྲས་པ་གང་ཡིན་པ་བཟློག་པ་ཡིན་ནོ། །​གཞན་ཡང་ཐ་སྙད་ཀྱི་བདེན་པ་ཁས་མ་བླངས་ཤིང་མ་བརྟེན་པར་དངོས་པོ་ཐམས་ཅད་སྟོང་པའོ་ཞེས་མི་འཆད་དོ། །​ཐ་སྙད་ཀྱི་བདེན་པ་ཁས་མ་བླངས་པར་ནི་ཆོས་བསྟན་པར་མི་ནུས་ཏེ། ཇི་སྐད་དུ། ཐ་སྙད་ལ་ནི་མ་བརྟེན་པར། །​དམ་པའི་དོན་ལ་[[156]](#footnote-175)མི་སྟོན་ལ། །​དམ་པའི་དོན་ལ་མ་བརྟེན་པར། །​མྱ་ངན་འདས་པ་མི་རྟོགས་སོ། །​ཞེས་གསུངས་པ་ལྟ་བུའོ། །​དེ་ལྟ་[[157]](#footnote-176)བས་ན་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་དུ་གཉི་ག་འཐད་པ་ན་ངའི་ཚིག་བཞིན་དུ་དངོས་པོ་ཐམས་ཅད་སྟོང་པ་ཡིན་ནོ། །​ཡང་ཁྱོད་ཀྱིས། འགོག་པའི་འགོག་པའང་དེ་ལྟ་ཞེས། །​འདོད་ན་དེ་ཡང་བཟང་མིན་ཏེ། །​དེ་ལྟ་ན་ཡང་ཁྱོད་དམ་བཅས། །​མཚན་ཉིད་སྐྱོན་ཡོད་ངེད་ལ་མེད། །​ཅེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། གལ་ཏེ་ངས་དམ་བཅས་འགའ་ཡོད། །​དེས་ན་ང་ལ་སྐྱོན་དེ་ཡོད། །​ང་ལ་དམ་བཅས་མེད་པས་[[158]](#footnote-177)ན། །​ང་ལ་སྐྱོན་མེད་ཁོ་ན་ཡིན། །​གལ་ཏེ་དམ་བཅས་པ་འགའ་ཞིག་ཡོད་ན་ནི། དེས་ན་ཁྱོད་ཀྱིས་ཇི་སྐད་སྨྲས་པ་བཞིན་དུ། ང་ལ་དམ་བཅས་པའི་མཚན་ཉིད་ཁས་བླངས་པ་སྔོན་དུ་སོང་བའི་སྐྱོན་ཡོད་པ་ཞིག་ན་ང་ལ་[[159]](#footnote-178)དམ་བཅས་པ་འགའ་ཡང་མེད་དོ། །​དེའི་ཕྱིར་དངོས་པོ་ཐམས་ཅད་སྟོང་པ་གཏན་དུ་ཉེ་བར་ཞི་བ་རང་བཞིན་གྱིས་དབེན་པ་དག་ལ་དམ་བཅས་པ་[[160]](#footnote-179)ག་ལ་ཡོད། དམ་བཅས་པའི་མཚན་ཉིད་ཀྱང་ག་ལ་ཡོད། དམ་བཅས་པའི་མཚན་ཉིད་ལས་བྱུང་བའི་སྐྱོན་ཡང་ག་ལ་ཡོད་དེ། དེ་ལ་ཁྱོད་ལ་དམ་བཅས་པའི་མཚན་ཉིད་ཀྱིས་ཐོབ་པའི་ཕྱིར་ཁྱོད་[[161]](#footnote-180)ལ་སྐྱོན་ཡོད་དོ་ཞེས་སྨྲས་པ་གང་ཡིན་པ་དེ་ཡང་མེད་དོ། །​ཡང་ཁྱོད་ཀྱིས། རེ་ཞིག་དངོས་རྣམས་མངོན་སུམ་གྱིས། །​དམིགས་ནས་ཟློག་[[162]](#footnote-181)པར་བྱེད་ཡིན་ན། །​གང་གིས་དངོས་རྣམས་དམིགས་འགྱུར་བ། །​མངོན་སུམ་དེ་ནི་མེད་པ་ཡིན། །​རྗེས་དཔག་ལུང་དང་དཔེས་གཞལ་དང་། །​རྗེས་དཔག་ལུང་གིས་[[163]](#footnote-182)བསྒྲུབ་བྱ་དང་། །​དཔེས་བསྒྲུབ་བྱ་བའི་དོན་གང་ཡིན། །​མངོན་སུམ་གྱིས་ནི་ལན་བཏབ་པོ། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། །​གལ་ཏེ་མངོན་སུམ་ལ་སོགས་པའི། །​དོན་གྱིས་འགའ་ཞིག་དམིགས་ན་ནི། །​བསྒྲུབ་པའམ་བཟློག་པར་བྱ་ན་དེ། །​མེད་ཕྱིར་ང་ལ་ཀླན་ཀ་མེད། །​གལ་ཏེ་ངས་མངོན་སུམ་དང་། རྗེས་སུ་དཔག་པ་དང་། དཔེས་འཇལ་བ་དང་། ལུང་རྣམས་ཀྱིས་སམ། ཚད་མ་བཞི་རྣམས་ལས་གང་ཡང་རུང་བ་ཞིག་གིས་འགའ་ཞིག་[[164]](#footnote-183)དམིགས་ན་ནི་དེའི་ཕྱིར་སྒྲུབ་པར་བྱེད་པའམ། དོན་བཟློག་པར་བྱ་ན་ངས་དོན་ཇི་ལྟར་ཡང་མ་དམིགས་པས་དེའི་ཕྱིར་བསྒྲུབ་པར་ཡང་མི་བྱ། བཟློག་པར་ཡང་མི་བྱ། དེ་ལྟར་གྱུར་དང་དེ་ལ་ཁྱོད་ཀྱིས་གལ་ཏེ་མངོན་སུམ་ལ་སོགས་པ་རྣམས་ལ་[[165]](#footnote-184)ཚད་མ་གང་ཡང་རུང་བ་ཞིག་གིས་དངོས་པོ་རྣམས་དམིགས་ནས་ཟློག་[[166]](#footnote-185)པར་བྱེད་པ་ཡིན་ན། ཚད་མ་དེ་དག་ཀྱང་མེད། དེ་དག་གིས་ཁོང་དུ་ཆུད་པར་བྱ་བའི་དོན་ཡང་མེད་པས་ཞེས་ཀླན་ཀ་སྨྲ་བ་[[167]](#footnote-186)གང་ཡིན་པའི་ཀླན་ཀ་དེ་ང་ལ་མི་འབྱུང་ངོ། །​འདི་ལྟར་གཞན་ཡང་། གལ་ཏེ་ཁྱོད་ཀྱིས་[[168]](#footnote-187)དོན་དེ་རྣམས། །​ཚད་མ་ཉིད་ཀྱིས་རབ་གྲུབ་ན། །​ཁྱོད་ཀྱིས་[[169]](#footnote-188)ཚད་མ་དེ་རྣམས་ཀྱང་། །​ཇི་ལྟར་རབ་ཏུ་འགྲུབ་པར་འགྱུར། །​གལ་ཏེ་འཇལ་བར་བྱེད་པ་རྣམས་ཀྱིས་གཞལ་བར་བྱ་བ་དག་བཞིན་དུ་ཁྱོད་ཀྱི་དོན་གཞལ་བར་[[170]](#footnote-189)བྱ་བ་དེ་རྣམས་ཚད་མ་ཉིད་ཀྱིས་རབ་ཏུ་འགྲུབ་པ་ཡིན་པར་སེམས་ན། འོ་ན་ད་ཚད་མ་རྣམས་པ་བཞི་པོ་མངོན་སུམ་དང་། རྗེས་སུ་དཔག་པ་དང་། དཔེས་གཞལ་བ་[[171]](#footnote-190)དང་། ལུང་དེ་རྣམས་གང་གིས་རབ་ཏུ་འགྲུབ། གལ་ཏེ་རེ་ཞིག་ཚད་མ་དེ་རྣམས་ནི་ཚད་མ་གཞན་རྣམས་ཀྱིས་ཡོད་པར་འགྲུབ་ལ། དོན་རྣམས་ནི་ཚད་མས་རབ་ཏུ་འགྲུབ་པ་ཡིན་ནོ་ཞེ་ན། དམ་བཅས་པ་ཉམས་པར་འགྱུར་རོ། །​འོན་ཏེ་ཡང་། གལ་ཏེ་ཚད་མ་གཞན་རྣམས་ཀྱིས། །​ཚད་མ་འགྲུབ་ན་ཐུག་པ་མེད། །​གལ་ཏེ་འདི་སྙམ་དུ་གཞལ་བར་བྱ་བ་ནི་ཚད་མ་རྣམས་ཀྱིས་འགྲུབ་ལ། ཚད་མ་དེ་རྣམས་ཀྱང་ཚད་མ་གཞན་རྣམས་ཀྱིས་འགྲུབ་པར་སེམས་ན། དེ་ལྟ་ན་ཡང་[[172]](#footnote-191)ཐུག་པ་མེད་པར་འགྱུར་རོ། །​དེ་ལ་ཐུག་པ་མེད་པར་གྱུར་ན་ཉེས་པ་ཅི་ཡོད་ཅེ་ན། དེ་ལ་འདི་ལྟར་བཤད་པར་བྱ་སྟེ། དེ་ལ་དང་པོ་འགྲུབ་མིན་ལ།[[173]](#footnote-192) །​བར་མ་མིན་ཞིང་ཐ་མའང་མིན། །​ཐུག་པ་[[174]](#footnote-193)མེད་པར་གྱུར་པ་[[175]](#footnote-194)ན། །​དང་པོ་འགྲུབ་པར་མི་འགྱུར་རོ། །​ཅིའི་ཕྱིར་ཞེ་ན། ཚད་མ་དེ་རྣམས་ཀྱང་ཚད་མ་གཞན་རྣམས་ཀྱིས་རབ་ཏུ་འགྲུབ་པ་ཡིན་ལ། [[176]](#footnote-195)དེ་རྣམས་ཀྱང་གཞན་རྣམས་[[177]](#footnote-196)ཀྱི་ཡིན་པས་འདི་ལ་དང་པོ་མེད་དོ། །​དང་པོ་མེད་པའི་ཕྱིར་བར་མ་ཡང་ག་ལ་ཡོད། ཐ་མ་ཡང་ག་ལ་ཡོད་དེ་དེའི་ཕྱིར་ཚད་མ་དེ་རྣམས་ནི་ཚད་མ་གཞན་རྣམས་ཀྱིས་རབ་ཏུ་འགྲུབ་པའོ་[[178]](#footnote-197)ཞེས་སྨྲས་པ་གང་ཡིན་པ་དེ་མི་འཐད་དོ། །​འོན་ཏེ་ཚད་མ་མེད་པར་ཡང་། །​དེ་རྣམས་འགྲུབ་ན་སྨྲ་བ་ཉམས། །​མི་འདྲ་ཉིད་དེ་དེ་ཡིན་ན། །​གཏན་ཚིགས་ཁྱད་པར་སྨྲ་བར་གྱིས། །​འོན་ཏེ་ཚད་མ་རྣམས་མེད་པར་ཡང་ཚད་མ་དེ་རྣམས་རབ་ཏུ་[[179]](#footnote-198)འགྲུབ་པ་ཡིན་ལ། གཞལ་བར་བྱ་བའི་དོན་རྣམས་ནི་ཚད་མ་རྣམས་ཀྱིས་རབ་ཏུ་འགྲུབ་པ་ཡིན་ནོ་སྙམ་དུ་སེམས་ན་དེ་ལྟ་ན་ནི་ཁྱོད་ཀྱི་[[180]](#footnote-199)ཚད་མ་རྣམས་ཀྱིས་དོན་རྣམས་འགྲུབ་པོ་ཞེས་སྨྲས་པ་གང་ཡིན་པ་དེ་[[181]](#footnote-200)ཉམས་པར་འགྱུར་ལ་དོན་ཁ་ཅིག་ནི་ཚད་མ་རྣམས་ཀྱིས་རབ་ཏུ་འགྲུབ་པ་ཡིན། ཁ་ཅིག་ནི་མ་ཡིན་ནོ་ཞེས་མི་འདྲ་བ་ཉིད་དུ་ཡང་འགྱུར་རོ། །​དེ་ལྟ་ན་ནི་གཏན་ཚིགས་གང་གིས་ན་དོན་ཁ་ཅིག་ནི་ཚད་མ་རྣམས་ཀྱིས་རབ་ཏུ་འགྲུབ་པ་ཡིན་ལ། ཁ་ཅིག་ནི་མ་ཡིན་ནོ་ཞེས་གཏན་ཚིགས་ཀྱི་ཁྱད་པར་ཡང་སྨྲ་བར་བྱ་བ་ཡིན་ན། དེ་ཡང་མ་བསྟན་པས་དེའི་ཕྱིར་རྟོག་པ་འདི་[[182]](#footnote-201)ཡང་འཐད་པ་མ་ཡིན་ནོ། །​འདིར་སྨྲས་པ། ཇི་སྐད་དུ། ཇི་ལྟར་མེ་ཡིས་གཞན་བདག་ཉིད། །​གསལ་བྱེད་དེ་བཞིན་རང་ཉིད་ལྟར། །​དེ་བཞིན་ཚད་མ་རྣམས་ཀྱང་ནི། །​རང་གཞན་བདག་ཉིད་འགྲུབ་ཅེ་ན། །​ཞེས་བསྟན་པ་ལྟ་བུར་ཚད་མ་རྣམས་ཀྱིས་[[183]](#footnote-202)རང་གི་བདག་ཉིད་དང་། གཞན་གྱི་བདག་ཉིད་རབ་ཏུ་སྒྲུབ་པར་བྱེད་པ་ཡིན་ཏེ། ཇི་ལྟར་མེས་རང་གི་བདག་ཉིད་དང་། གཞན་གྱི་བདག་ཉིད་གསལ་བར་བྱེད་པ་དེ་བཞིན་དུ་ཚད་མ་རྣམས་ཀྱང་རང་གི་བདག་ཉིད་དང་གཞན་གྱི་བདག་ཉིད་རབ་ཏུ་སྒྲུབ་པར་བྱེད་པ་ཡིན་ནོ་ཞེ་ན། འདིར་བཤད་པ། སྨྲས་པ་དེ་ནི་མི་མཐུན་ཏེ། །​མུན་ཁུང་[[184]](#footnote-203)གི་ནི་རྫ་མ་ལྟར། །​དེ་ལ་མི་དམིགས་མ་མཐོང་བས། །​མེ་ནི་རང་ལ་གསལ་བྱེད་མིན། །​མེ་དང་འདྲ་བར་ཚད་མ་རྣམས་ཀྱང་[[185]](#footnote-204)རང་དང་གཞན་གྱི་བདག་ཉིད་གཉིས་རབ་ཏུ་སྒྲུབ་པར་བྱེད་པ་ཡིན་ནོ་ཞེས་སྨྲས་པ་དེ་ནི་མི་མཐུན་པ་ཉིད་ཡིན་ཏེ། མེ་ནི་རང་ལས་[[186]](#footnote-205)གསལ་བར་བྱེད་པ་མ་ཡིན་ཏེ། ཇི་ལྟར་མེ་མི་[[187]](#footnote-206)འབར་བའི་སྔ་རོལ་ན་མུན་ཁུང་ན་བུམ་པ་མི་དམིགས་པ་[[188]](#footnote-207)ལ། མེས་གསལ་བར་བྱས་ནས་ཕྱིས་དམིགས་པ་དེ་བཞིན་དུ། གལ་ཏེ་གསལ་བར་མ་བྱས་པའི་སྔ་རོལ་དུ་མེ་མུན་ཁུང་ན་ཡོད་ལ། ཕྱིས་མེས་གསལ་བར་འགྱུར་ན་ནི་དེའི་ཕྱིར་རང་གི་བདག་ཉིད་གསལ་བར་བྱེད་པ་ཡིན་ན། དེ་ཡང་དེ་ལྟ་མ་ཡིན་པས་རྟོག་པ་འདི་ཡང་འཐད་པ་མ་ཡིན་ནོ། །​འདི་ལྟར་གཞན་ཡང་། གལ་ཏེ་ཁྱོད་ཀྱི་ཚིག་གིས་ནི། །​མེ་འདིས་རང་[[189]](#footnote-208)བདག་གསལ་བྱེད་ན། །​འོ་ན་མེ་ཡིས་གཞན་བཞིན་དུ། །​རང་ལ་སྲེག་པའང་བྱེད་པར་འགྱུར། །​གལ་ཏེ་ཁྱོད་ཟེར་བ་ཇི་ལྟར་མེས་[[190]](#footnote-209)གཞན་གྱི་རང་བཞིན་གསལ་བར་བྱེད་པ་དེ་བཞིན་དུ་རང་གི་བདག་ཉིད་ལ་ཡང་གསལ་བར་བྱེད་དོ་ཞེ་ན། འོ་ན་ནི་ཇི་ལྟར་གཞན་གྱི་བདག་ཉིད་སྲེག་པར་བྱེད་པ་དེ་བཞིན་དུ་རང་གི་བདག་ཉིད་ལ་ཡང་སྲེག་པར་འགྱུར་བ་ཞིག་ན། དེ་ནི་[[191]](#footnote-210)དེ་ལྟར་ཡང་མ་ཡིན་པས་དེ་ལ་མེ་ནི་གཞན་གྱི་བདག་ཉིད་[[192]](#footnote-211)ལ་ཡང་གསལ་བར་བྱེད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་ཁྱོད་ཀྱི་ཚིག་གིས་ནི། །​མེ་ཡིས་རང་གཞན་བདག་གསལ་བྱེད། །​མེ་བཞིན་དུ་ནི་མུན་པ་ཡང་། །​རང་གཞན་བདག་ལ་བསྒྲིབ་པར་[[193]](#footnote-212)འགྱུར། །​གལ་ཏེ་ཁྱོད་ཀྱི་ལུགས་ཀྱིས་ནི་མེ་ནི་རང་དང་གཞན་གྱི་བདག་ཉིད་གཉིས་གསལ་བར་བྱེད་པ་ཡིན་ན། འོ་ན་ནི་ད་གཉེན་པོར་གྱུར་པ་མུན་པ་[[194]](#footnote-213)ཡང་རང་དང་གཞན་གྱི་བདག་ཉིད་གཉིས་བསྒྲིབ་པར་[[195]](#footnote-214)འགྱུར་བ་ཞིག་ན། དེ་ནི་[[196]](#footnote-215)དེ་ལྟར་ཡང་མ་ཡིན་པས་དེ་ལ་མེ་ནི་རང་དང་གཞན་གྱིས་[[197]](#footnote-216)བདག་ཉིད་གཉིས་གསལ་བར་བྱེད་པ་ཡིན་ནོ་ཞེས་སྨྲས་པ་གང་ཡིན་པ་དེ་རུང་བ་མ་ཡིན་ནོ། །​འདི་ལྟར་གཞན་ཡང་། གསལ་བྱེད་དེ་ནི་མུན་སེལ་ཏེ། །​མེ་དང་གང་ན་མི་གནས་པ། །​གཞན་ནའང་མུན་པ་ཡོད་མིན་ན། །​ཇི་ལྟར་གསལ་བར་བྱེད་པ་ཡིན། །​འདིར་མེ་ལ་ཡང་མུན་པ་མེད་ལ། །​གང་ན་མེ་[[198]](#footnote-217)ཡོད་པ་དེ་ན་[[199]](#footnote-218)ཡང་མུན་པ་མེད་དོ། །​གསལ་བར་བྱེད་པ་ཞེས་བྱ་བ་ནི་མུན་པ་སེལ་བ་ཡིན་པས་དེའི་ཕྱིར་མེ་ལ་ཡང་མུན་པ་མེད་ལ། གང་ན་མེ་ཡོད་པ་དེ་ན་ཡང་མུན་པ་མེད་ན་མེས་གང་ཞིག་སེལ་བས་རང་དང་གཞན་གྱི་བདག་ཉིད་གཉིས་གསལ་བར་བྱེད་པའི་མེས་མུན་པ་གང་ཞིག་སེལ་བར་བྱེད། འདིར་སྨྲས་པ། འོ་ན་གང་གི་ཕྱིར་མེ་ལ་ཡང་མུན་པ་མེད། མེ་གང་ན་ཡོད་པ་དེ་ན་ཡང་མུན་པ་མེད་པ་དེ་[[200]](#footnote-219)ཉིད་ཀྱི་ཕྱིར་མེ་ནི་རང་དང་གཞན་གྱི་བདག་ཉིད་གཉི་ག་[[201]](#footnote-220)གསལ་བར་བྱེད་པ་མ་ཡིན་ནམ། མེ་འབྱུང་བ་ཉིད་ན་མེ་དེས་མུན་པ་བསལ་བ་[[202]](#footnote-221)ཡིན་ཏེ། དེ་ལ་ཡང་མུན་པ་དེ་མེད། མེ་གང་ན་ཡོད་པ་དེ་ན་ཡང་མུན་པ་མེད་དེ་དེའི་ཕྱིར་མེ་འབྱུང་བ་ཁོ་ན་རང་གི་བདག་ཉིད་དང་། གཞན་གྱི་བདག་ཉིད་གཉི་ག་གསལ་བར་བྱེད་པ་ཡིན་ནོ་ཞེ་ན། འདིར་སྨྲས་པ། མེ་འབྱུང་བ་ན་གསལ་བྱེད་པ། །​ཡང་དག་མིན་པར་སྨྲ་བ་སྟེ། །​མེ་འབྱུང་བ་ན་མུན་པ་དང་། །​ཕྲད་པ་མེད་པ་ཁོ་ན་ཡིན། །​མེ་དེ་ནི་འབྱུང་བ་ཁོན་ན་རང་གི་བདག་ཉིད་དང་གཞན་གྱི་བདག་ཉིད་གསལ་བར་བྱེད་དོ་ཞེས་སྨྲ་བ་དེ་ནི་འཐད་པ་མ་ཡིན་ནོ། །​ཅིའི་ཕྱིར་ཞེ་ན། མེ་འབྱུང་བ་ཉིད་[[203]](#footnote-222)ན་མུན་པ་དང་ཕྲད་པ་མེད་པ་ཁོ་ན་ཡིན། མེ་དེ་ནི་འབྱུང་བ་ཁོ་ན་ན་རང་གི་བདག་ཉིད་དང་གཞན་གྱི་བདག་ཉིད་གསལ་བར་བྱེད་དོ་ཞེས་སྨྲ་བ་དེ་ནི་འཐད་པ་མ་ཡིན་ནོ། །​ཅིའི་ཕྱིར་ཞེ་ན། མེ་འབྱུང་བ་ཉིད་ན་མུན་པ་དང་ཕྲད་པ་མེད་པ་ཡིན་ཏེ། མ་ཕྲད་པའི་ཕྱིར་དེ་སེལ་བར་མི་བྱེད་དོ། །​མུན་པ་མ་བསལ་བའི་ཕྱིར་གསལ་བར་ཡང་མི་བྱེད་དོ། །​འདི་ལྟར་གཞན་ཡང་། ཡང་ན་མེ་དང་མ་ཕྲད་ཀྱང་། །​མུན་པ་སེལ་བར་བྱེད་ན་ནི། །​འདི་ན་ཡོད་པ་གང་ཡིན་པས། །​འཇིག་རྟེན་ཁམས་ཀུན་མུན་སེལ་འགྱུར། །​འོན་ཏེ་མེ་ནི་མུན་པ་དང་[[204]](#footnote-223)ཕྲད་པར་ཡང་སེལ་བར་བྱེད་དོ་སྙམ་དུ་སེམས་ན། འོ་ན་ནི་དེ་[[205]](#footnote-224)མ་ཕྲད་པར་འདྲ་བས་འདི་ན་གནས་པའི་མེས་འཇིག་རྟེན་གྱི་ཁམས་ཐམས་ཅད་ན་གནས་པའི་མུན་པ་སེལ་བར་འགྱུར་བ་ཞིག་ན། དེ་ནི་དེ་ལྟར་ཡང་མ་ཡིན་པས་དེའི་ཕྱིར་མེ་ནི་མུན་པ་དང་མ་ཕྲད་པར་སེལ་བར་བྱེད་པར་འདོད་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་རང་ལས་ཚད་མ་གྲུབ། །​གཞལ་བྱ་རྣམས་ལ་མ་ལྟོས་པར། །​ཁྱོད་ཀྱི་ཚད་མ་འགྲུབ་འགྱུར་འདིར།[[206]](#footnote-225) །​གཞན་ལ་མི་ལྟོས་རང་འགྲུབ་འགྱུར། །​གལ་ཏེ་མེ་བཞིན་དུ་རང་ལས་ཚད་མ་གྲུབ་པོ་སྙམ་དུ་སེམས་ན། གཞལ་བར་བྱ་བའི་དོན་རྣམས་ལ་མ་ལྟོས་པར་ཡང་ཚད་མ་རྣམས་རབ་ཏུ་འགྲུབ་པར་འགྱུར་རོ། །​ཅིའི་ཕྱིར་ཞེ་ན། རང་ལས་གྲུབ་པ་ནི་གཞན་ལ་ལྟོས་པ་[[207]](#footnote-226)མ་ཡིན་ནོ། །​འོན་ཏེ་ལྟོས་ན་ནི་རང་ལས་གྲུབ་པ་མ་ཡིན་ནོ། །​འདིར་སྨྲས་པ། གལ་ཏེ་ཚད་མ་རྣམས་གཞལ་བར་བྱ་བའི་[[208]](#footnote-227)དོན་རྣམས་ལ་ནི། [[209]](#footnote-228)མི་ལྟོས་[[210]](#footnote-229)ན་སྐྱོན་ཅིར་འགྱུར་ཞེ་ན། འདིར་བཤད་པ། གལ་ཏེ་གཞལ་བྱའི་[[211]](#footnote-230)དོན་རྣམས་ལ། །​མ་ལྟོས་ཁྱོད་ཀྱི་ཚད་མ་འགྲུབ། །​ཚད་མ་འདི་རྣམས་ཁོ་ན་ནི། །​གང་གིའང་[[212]](#footnote-231)ཡིན་པར་མི་འགྱུར་རོ། །​གལ་ཏེ་ཚད་མ་རྣམས་གཞལ་བར་བྱ་བ་དོན་རྣམས་ལ་མི་ལྟོས་པར་རབ་ཏུ་འགྲུབ་པ་ཡིན་ནོ་ཞེ་ན། དེ་ལྟ་ན་[[213]](#footnote-232)ནི་ཁྱོད་ཀྱིས་[[214]](#footnote-233)ཚད་མ་འདི་རྣམས་གང་གི་ཕྱིར་ཚད་མ་ཡང་མ་ཡིན་པའི་སྐྱོན་དེ་ལྟ་བུར་འགྱུར་རོ། །​འོན་ཏེ་ཚད་མ་རྣམས་དོན་འགའ་ཞིག་གི་ཡིན་ནོ་ཞེ་ན། དེ་གཞལ་བར་བྱ་བའི་དོན་རྣམས་ལ་མི་ལྟོས་པར་ཚད་མ་རྣམས་སུ་འགྱུར་བ་མ་ཡིན་ནོ། །​འོན་ཏེ་ལྟོས་ནས་དེ་རྣམས་འགྲུབ། །​འདོད་ན་དེ་ལ་སྐྱོན་ཅིར་འགྱུར། །​མ་གྲུབ་གཞན་ལ་མི་ལྟོས་པས། །​གྲུབ་པ་སྒྲུབ་པར་བྱེད་པ་ཡིན། །​འོན་ཏེ་གཞལ་བར་[[215]](#footnote-234)བྱ་བའི་དོན་རྣམས་ལ་ལྟོས་ནས་ཚད་མ་རྣམས་འགྲུབ་པ་[[216]](#footnote-235)ཡིན་པར་འདོད་དོ་ཞེ་ན། དེ་ལྟ་ན་ནི་དོན་མ་གྲུབ་པ་ནི་ལྟོས་པ་མེད་པ་ཡིན་ཏེ། ལྷ་སྦྱིན་[[217]](#footnote-236)མ་གྲུབ་པ་ན་ནི་དོན་འགའ་ལ་ཡང་ལྟོས་པ་མ་ཡིན་པས་ཁྱོད་ཀྱིས་[[218]](#footnote-237)ཚད་མ་གཞི་འགྱུར་བ་འགྲུབ་[[219]](#footnote-238)པར་བྱེད་པ་ཡིན་ནོ། །​གྲུབ་པ་སྒྲུབ་པར་བྱེད་པ་ཡང་འདོད་པ་མ་ཡིན་ཏེ། བྱས་པ་བྱེད་པར་མི་འཐད་པའི་ཕྱིར་རོ། །​འདི་ལྟར་གཞན་ཡང་། གལ་ཏེ་ཡོང་ཡེ་གཞལ་བྱ་ལ། །​ལྟོས་[[220]](#footnote-239)ནས་ཚད་མ་གྲུབ་ཡིན་ན། །​ཚད་མ་རྣམས་ལ་མ་[[221]](#footnote-240)ལྟོས་པར།[[222]](#footnote-241) །​གཞལ་བར་བྱ་བ་འགྲུབ་པར་འགྱུར། །​གལ་ཏེ་ཚད་མ་རྣམས་ནི་གཞལ་བར་བྱ་བ་རྣམས་ལ་ལྟོས་ནས་སོ་ཞེ་ན། དེ་ཚད་མ་རྣམས་ལ་ལྟོས་ནས་གཞལ་བར་བྱ་བ་མ་གྲུབ་[[223]](#footnote-242)པར་མི་འགྱུར་རོ། །​ཅིའི་ཕྱིར་ཞེ་ན། བསྒྲུབ་པར་བྱ་བ་ནི་སྒྲུབ་པར་བྱེད་པ་སྒྲུབ་པར་[[224]](#footnote-243)མི་བྱེད་ལ། ཚད་མ་རྣམས་ཀྱིས་[[225]](#footnote-244)སྒྲུབ་པར་བྱེད་པ་ཡང་གཞལ་བྱ་རྣམས་ཡིན་ནོ་[[226]](#footnote-245)ཞེས་གྲག་གོ། །​འདི་ལྟར་གཞན་ཡང་། གལ་ཏེ་ཚད་མ་རྣམས་ལ་ནི། །​མ་ལྟོས་པར་ཡང་གཞལ་བྱ་འགྲུབ། །​གང་ཕྱིར་ཁྱོད་ཀྱི་དེ་གྲགས་པ། །​ཚད་མ་གྲུབ་པས་ཅི་ཞིག་བྱ། །​གལ་ཏེ་ཚད་མ་རྣམས་ལ་མ་ལྟོས་པར་གཞལ་བར་བྱ་བ་རྣམས་འགྲུབ་པོ་སྙམ་དུ་སེམས་ན། ཅི་དེ་ཁྱོད་ཀྱི་ཚད་མ་གྲུབ་པར་ཡོངས་སུ་བརྟག་པས་[[227]](#footnote-246)ཅི་ཞིག་བྱ། །​ཅིའི་ཕྱིར་ཞེ་ན། གང་གི་དོན་དུ་ཁྱོད་ཀྱི་ཚད་མ་དེ་རྣམས་ཡོངས་སུ་བརྟག་པའི་[[228]](#footnote-247)གཞལ་བར་བྱ་བའི་དོན་དེ་རྣམས་[[229]](#footnote-248)ནི་ཚད་མ་རྣམས་མེད་པར་ཡང་གྲུབ་པ་ཡིན་པས་དེ་ལ་ཁྱོད་ཀྱི་ཚད་མ་རྣམས་ཀྱིས་ཅི་ཞིག་བྱ། ཅི་སྟེ་ཁྱོད་ཀྱི་ཚད་མ་རྣམས། །​གཞལ་བྱ་རྣམས་ལ་ལྟོས་ནས་འགྲུབ། །​དེ་ལྟར་[[230]](#footnote-249)ཁྱོད་ཀྱི་ཚད་མ་རྣམས། །​གཞལ་བྱ་ངེས་པར་བཟློག་པར་འགྱུར། །​ཅི་སྟེ་སྔར་སྨྲས་པའི་སྐྱོན་དུ་འགྱུར་བ་ན་མི་རུང་ངོ་སྙམ་ནས་ཚད་མ་རྣམས་ནི་གཞལ་བར་བྱ་བའི་དོན་རྣམས་ལ་ལྟོས་པ་ཡིན་ནོ་སྙམ་དུ་སེམས་ན་དེ་ལྟ་ན་ནི་ཁྱོད་ཀྱི་ཚད་མ་དང་གཞལ་བར་བྱ་བ་རྣམས་བཟློག་པར་འགྱུར་ཏེ། ཁྱོད་ཀྱི་ཚད་མ་རྣམས་ཀྱང་གཞལ་བར་བྱ་བར་འགྱུར་རོ།[[231]](#footnote-250) །​གཞལ་བར་བྱ་བ་རྣམས་ཀྱིས་རབ་ཏུ་བསྒྲུབ་པའི་ཕྱིར་རོ། །​གཞལ་བར་བྱ་བ་ཡང་[[232]](#footnote-251)ཚད་མ་རྣམས་སུ་འགྱུར་ཏེ། ཚད་མ་རྣམས་སྒྲུབ་པར་བྱེད་པ་ཡིན་པའི་ཕྱིར་རོ། །​འོན་ཏེ་ཁྱོད་ཀྱིས་[[233]](#footnote-252)ཚད་གྲུབ་པས། །​གཞལ་བར་བྱ་བ་འགྲུབ་འགྱུར་ལ། །​གཞལ་བྱ་གྲུབ་པས་ཚད་གྲུབ་ན། །​ཁྱོད་ཀྱིས་[[234]](#footnote-253)གཉི་གའང་འགྲུབ་མི་འགྱུར། །​འོན་ཏེ་ཚད་མ་གྲུབ་པས་གཞལ་བར་བྱ་བ་འགྲུབ་པར་འགྱུར་ཏེ། ཚད་མ་ལ་ལྟོས་པའི་ཕྱིར་རོ། །​གཞལ་བར་བྱ་བ་འགྲུབ་པས་ཀྱང་ཚད་མ་འགྲུབ་པར་འགྱུར་ཏེ། གཞལ་བར་བྱ་བ་ལ་ལྟོས་པའི་ཕྱིར་རོ་སྙམ་དུ་སེམས་ན། དེ་ལྟ་ན་ནི་ཁྱོད་ཀྱིས་[[235]](#footnote-254)གཉི་ག་ཡང་འགྲུབ་པར་མི་འགྱུར་རོ། །​ཅིའི་ཕྱིར་ཞེ་ན། གལ་ཏེ་ཚད་མས་གཞལ་བྱ་འགྲུབ། །​གཞལ་བྱ་དེ་དག་རྣམས་ཀྱིས་ཀྱང་། །​དེ་དག་བསྒྲུབ་པར་[[236]](#footnote-255)བྱ་ཡིན་ན། །​དེ་དག་ཇི་ལྟར་བསྒྲུབ་[[237]](#footnote-256)པར་འགྱུར། །​གལ་ཏེ་ཚད་མ་རྣམས་ཀྱིས་ནི་གཞལ་བར་བྱ་བ་རྣམས་འགྲུབ་པར་བྱེད་ལ། གཞལ་བར་བྱ་བ་དེ་དག་རྣམས་ཀྱིས་ཀྱང་ཚད་མ་དེ་དག་བསྒྲུབ་པར་བྱ་བ་ཡིན་ནོ་ཞེ་ན། འོ་ན་གཞལ་བར་བྱ་བ་མ་གྲུབ་པ་རྣམས་ཀྱི་རྒྱུ་རབ་ཏུ་མ་གྲུབ་པའི་ཕྱིར་གཞལ་བར་བྱ་བ་མ་གྲུབ་པ་དག་ཇི་ལྟར་བསྒྲུབ་པར་[[238]](#footnote-257)འགྱུར། གལ་ཏེ་གཞལ་བྱས་ཚད་མ་འགྲུབ། ཚད་མ་དེ་དག་རྣམས་ཀྱིས་ཀྱང་། །​དེ་དག་བསྒྲུབ་པར་[[239]](#footnote-258)བྱ་ཡིན་ན། །​དེ་དག་ཇི་ལྟར་བསྒྲུབ་པར་[[240]](#footnote-259)འགྱུར། །​གལ་ཏེ་ཡང་གཞལ་བར་བྱ་བ་རྣམས་འགྲུབ་པར་འགྱུར་ལ། ཚད་མ་དེ་རྣམས་ཀྱིས་ཀྱང་གཞལ་བར་བྱ་བ་དེ་དག་བསྒྲུབ་པར་བྱ་བ་ཡིན་ནོ་ཞེ་ན། འོ་ན་ཚད་མ་མ་གྲུབ་པ་[[241]](#footnote-260)རྣམས་ཀྱི་རྒྱུ་ཡིན་ན་རྒྱུ་[[242]](#footnote-261)རབ་ཏུ་མ་གྲུབ་པའི་ཕྱིར་ཚད་མ་མ་གྲུབ་པ་དག་ཇི་ལྟར་བསྒྲུབ་པར་[[243]](#footnote-262)འགྱུར། གལ་ཏེ་ཕ་ཡིས་བུ་བསྐྱེད་བྱ། །​གལ་ཏེ་བུ་དེ་ཉིད་ཀྱིས་ཀྱང་། །​ཅི་སྟེ་ཕ་དེ་བསྐྱེད་བྱ་ན། །​དེ་[[244]](#footnote-263)ནི་གང་གིས་གང་བསྐྱེད་སྨྲོས། །​ཇི་ལྟར་འགའ་ཞིག་ན་རེ་ཕས་བུ་བསྐྱེད་པར་བྱ་བ་ཡིན་ལ། ཕ་དེ་ཡང་བུ་དེ་ཉིད་ཀྱིས་བསྐྱེད་པར་བྱ་བ་ཡིན་ནོ་ཞེས་ཟེར་ན། ད་དེ་ན་གང་གིས་གང་བསྐྱེད་པར་སྨྲོས་ཤིག་ཅེས་བྱ་བ་དེ་བཞིན་དུ་ཁྱོད་ན་རེ་ཚད་མ་རྣམས་ཀྱིས་གཞལ་བར་བྱ་བ་དག་བསྒྲུབ་པར་བྱ་བ་ཡིན་ལ། ཚད་མ་དེ་དག་ཉིད་ཀྱང་གཞལ་བར་བྱ་བ་དེ་དག་ཉིད་ཀྱིས་བསྒྲུབ་པར་[[245]](#footnote-264)བྱ་བ་ཡིན་ནོ་ཞེས་ཟེར་བ། ད་དེ་ན་ཁྱོད་ཀྱིས་[[246]](#footnote-265)གང་དག་གིས་གང་དག་རབ་ཏུ་བསྒྲུབ་པར་བྱ་བ་ཡིན་ནོ།[[247]](#footnote-266) །​དེ་དག་གཉི་གའང་ཕ་དང་བུའི། །​མཚན་ཉིད་འཛིན་པས་དེ་ཡི་ཕྱིར། །​དེ་ལ་ཁོ་བོ་ཐེ་ཚོམ་གྱུར། །​དེ་ན་ཕ་གང་བུ་གང་སྨྲོས། །​གང་གི་ཕྱིར་[[248]](#footnote-267)ཕ་དང་བུ་སྔར་བསྟན་པ་དེ་གཉིས་ལས། བུ་ནི་གང་ཕ་ནི་གང་དེ་གཉི་ག་ཡང་སྐྱེད་པར་བྱེད་པ་ཡིན་པའི་ཕྱིར་ཕའི་མཚན་ཉིད་འཛིན་པར་བྱེད་པ་ཡིན་ལ། བསྐྱེད་པར་བྱ་བ་ཡིན་པའི་ཕྱིར་བུའི་མཚན་ཉིད་འཛིན་པ་ཡིན་པས་འདི་ལ་ཁོ་བོ་ཐེ་ཚོམ་དུ་གྱུར་ན་དེ་ལ་ཕ་ནི་གང་བུ་ནི་གང་ཞེས་བྱ་བ་དེ་བཞིན་དུ་ཁྱོད་ཀྱིས་[[249]](#footnote-268)ཚད་མ་དང་གཞལ་བར་བྱ་བ་གང་དག་ཡིན་པ་དེ་དག་ཀྱང་དེ་ནི་ཚད་མ་དག་ནི་གང་ཡིན། གཞལ་བར་བྱ་བ་དག་ནི་གང་ཡིན། འདི་དག་གཉི་ག་ཡང་རབ་ཏུ་སྒྲུབ་པར་[[250]](#footnote-269)བྱེད་པ་ཡིན་པའི་ཕྱིར་ཚད་མ་དག་ཡིན་ལ། བསྒྲུབ་པར་བྱ་བ་དག་ཡིན་པའི་ཕྱིར་གཞལ་བར་བྱ་བ་ཡིན་པས་འདི་ལ་ཁོ་བོ་ཐེ་ཚོམ་དུ་གྱུར་[[251]](#footnote-270)ན་ཚད་མ་དག་ནི་གང་ཡིན་གཞལ་བར་བྱ་བ་དག་ནི་གང་ཡིན། ཚད་མ་རྣམས་ནི་རང་ཉིད་ཀྱིས། །​འགྲུབ་མིན་ཕན་ཚུན་གྱིས་མིན་པའམ། །​ཚད་མ་གཞན་གྱིས་མ་ཡིན་ལ། །​གཞལ་བྱས་མ་ཡིན་རྒྱུ་མེད་མིན། །​རང་གིས་ཏེ་མངོན་སུམ་ནི་[[252]](#footnote-271)མངོན་སུམ་དེ་ཉིད་ཀྱིས་དང་། རྗེས་སུ་དཔག་པ་ནི་རྗེས་སུ་དཔག་པ་དེ་ཉིད་ཀྱིས་དང་། ལུང་ནི་ལུང་དེ་ཉིད་ཀྱིས་དང་། དཔེས་གཞལ་བ་ནི་དཔེས་འཇལ་བ་དེ་ཉིད་ཀྱིས་རབ་ཏུ་མི་འགྲུབ་ལ་ཕན་ཚུན་གྱིས་ཏེ། མངོན་སུམ་ནི་རྗེས་སུ་དཔག་པ་དང་། དཔེས་འཇལ་བ་དང་། ལུང་རྣམས་ཀྱིས་དང་། རྗེས་སུ་དཔག་པ་ནི་མངོན་སུམ་དང་། དཔེས་འཇལ་བ་དང་། ལུང་རྣམས་ཀྱིས་དང་། དཔེས་འཇལ་བ་ནི་མངོན་སུམ་དང་རྗེས་སུ་དཔག་པ་དང་། ལུང་རྣམས་ཀྱིས་དང་། ལུང་ནི་མངོན་སུམ་དང་། རྗེས་སུ་དཔག་པ་དང་། དཔེས་འཇལ་བས་ཀྱང་མ་ཡིན་ལ། རང་གི་ཇི་ལྟ་བ་བཞིན་དུ། མངོན་སུམ་དང་རྗེས་སུ་དཔག་པ་དང་། དཔེས་འཇལ་བ་དང་། ལུང་རྣམས་ཀྱིས་ནི་མངོན་སུམ་དང་། རྗེས་སུ་དཔག་པ་དང་། དཔེས་འཇལ་བ་དང་། ལུང་གཞན་རྣམས་ཀྱིས་ཀྱང་མ་ཡིན་ལ། གཞལ་བར་བྱ་བ་རང་དང་གཞན་གྱི་ཡུལ་གྱིས་[[253]](#footnote-272)བསྡུས་པ་མཐའ་དག་དང་། རེ་རེས་ཀྱང་མ་ཡིན་ལ། རྒྱུ་མེད་པས་ཀྱང་མ་ཡིན་ལ། ཀུན་བསྡུས་པས་ཀྱང་མ་ཡིན་ནོ། །​གཏན་ཚིགས་སྔར་བསྟན་པ་དེ་དག་ནི། ཉི་ཤུའམ། སུམ་ཅུའམ། བཞི་བཅུའམ། སུམ་ཅུ་རྩ་དྲུག་གིས་ཀྱང་[[254]](#footnote-273)མི་བསྒྲུབ་[[255]](#footnote-274)ན། དེ་ལ་གང་ཁྱོད་ཀྱིས་གཞལ་བར་བྱ་བའི་དངོས་པོ་རྣམས་ནི་ཚད་མས་ཁོང་དུ་ཆུད་པར་བྱ་བ་ཡིན་པའི་ཕྱིར་དངོས་པོ་གཞལ་བར་བྱ་བ་དེ་དག་ཀྱང་ཡོད་ལ། ཁྱོད་ཀྱི་ཚད་མ་གང་དག་གིས་དངོས་པོ་གཞལ་བར་བྱ་བ་དག་ཡང་དག་པར་ཁོང་དུ་ཆུད་པའི་ཚད་མ་དེ་དག་ཀྱང་ཡོད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​གཞན་ཡང་ཁྱོད་ཀྱིས། སྐྱེ་བོ་ཆོས་ཀྱི་གནས་སྐབས་མཁས། །​དགེ་བ་དག་གི་ཆོས་རྣམས་ལ། །​དགེ་བའི་རང་བཞིན་ཡིན་པར་ནི། །​སེམས་ཤིང་ལྷག་མ་རྣམས་དང་ཡང་། །​ཞེས་སྨྲས་པ་གང་ཡིན་པ་དེ་ལ་བཤད་པར་བྱ་སྟེ། ཆོས་ཀྱི་གནས་སྐབས་རབ་མཁས་པ། །​དགེ་བ་ཡི་ནི་ཆོས་རྣམས་ཀྱི། །​དགེ་བའི་རང་བཞིན་སྨྲ་བ་གང་། །​དེ་ལྟར་རབ་ཕྱེ་བརྗོད་བྱ་ཡིན། །​ཆོས་ཀྱི་གནས་སྐབས་ལ་མཁས་པ་[[256]](#footnote-275)དགེ་བའི་ཆོས་ཀྱི་དགེ་བའི་རང་གི་ངོ་བོ་སེམས་པ་དེ་ཡང་ཁྱོད་ཀྱིས་[[257]](#footnote-276)རབ་ཏུ་ཕྱེ་སྟེ། འདི་ནི་དགེ་བའི་རང་གི་[[258]](#footnote-277)ངོ་བོ་ཡིན། འདི་དག་ནི་དགེ་བའི་ཆོས་དེ་དག་ཡིན་ཏེ། འདི་ནི་དགེ་བ་དེ་རྣམ་པར་ཤེས་པ་ཡིན། འདི་ནི་དགེ་བ་དེ་[[259]](#footnote-278)རྣམ་པར་ཤེས་པའི་རང་གི་ངོ་བོ་ཡིན། དེ་བཞིན་དུ་ཐམས་ཅད་ལ་བསྟན་པར་བྱ་བ་ཡིན་ནོ། །​དེ་ཡང་དེ་ལྟར་[[260]](#footnote-279)མ་བསྟན་པས་དེའི་ཕྱིར་རང་གི་ངོ་བོ་[[261]](#footnote-280)ཇི་ལྟ་བ་བཞིན་དུ་ཆོས་རྣམས་ཀྱི་རང་གི་ངོ་བོ་བསྟན་ཏོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། གལ་ཏེ་དགེ་བའི་ཆོས་རྣམས་ཀྱི།[[262]](#footnote-281) །​དགེ་བའི་རང་གི་ངོ་བོ་དེ། །​བརྟེན་ནས་སྐྱེ་ན་དེ་ལྟ་ན། །​གཞན་དངོས་རང་ངོར་ཇི་ལྟར་འགྱུར། །​གལ་ཏེ་དགེ་བའི་ཆོས་རྣམས་ཀྱི་རང་གི་ངོ་བོ་ནི་རྒྱུ་དང་རྐྱེན་ཚོགས་པ་ལ་བརྟེན་ནས་སྐྱེའོ་ཞེ་ན། དེ་གཞན་གྱི་དངོས་པོ་ལ་བརྟེན་ནས་སྐྱེས་པ་ཡིན་ན། དགེ་བའི་ཆོས་རྣམས་ཀྱི་རང་གི་ངོ་བོར་[[263]](#footnote-282)ཇི་ལྟར་འགྱུར། མི་དགེ་བ་ལ་སོགས་པ་དག་ལ་ཡང་དེ་བཞིན་དུ་སྦྱར་རོ། །​དེ་ལ་གང་གི་ཕྱིར་དགེ་བའི་ཆོས་རྣམས་ཀྱི་དགེ་བའི་རང་གི་ངོ་བོ་ཡང་བསྟན་ལ། དེ་བཞིན་དུ་མི་དགེ་བ་ལ་སོགས་པའི་ཆོས་རྣམས་ཀྱི་[[264]](#footnote-283)མི་དགེ་བ་ལ་སོགས་པའི་རང་གི་ངོ་བོ་[[265]](#footnote-284)ཡང་བསྟན་པ་ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། འོན་ཏེ་དགེ་བའི་ཆོས་རྣམས་ཀྱི། །​རང་གི་ངོ་བོ་དེ་འགའ་ལའང་། །​མ་བརྟེན་སྐྱེ་ན་དེ་ལྟ་ནའང་།[[266]](#footnote-285) །​ཚངས་པར་སྤྱོད་ལ་གནས་མི་འགྱུར། །​འོན་ཏེ་དགེ་བའི་ཆོས་རྣམས་ཀྱི་དགེ་བའི་རང་གི་ངོ་བོ་ནི་འགའ་ལའང་མ་བརྟེན་པར་སྐྱེ་ལ། མི་དགེ་བ་ལ་སོགས་པ་དག་གི་ཡང་དེ་ལྟ་བུ་ཡིན་ནོ་སྙམ་དུ་སེམས་ན། དེ་ལྟ་ན་ནི་ཚངས་པར་སྤྱོད་པ་ལ་གནས་པར་མི་འགྱུར་རོ། །​ཅིའི་ཕྱིར་ཞེ་ན། དེ་ལྟ་ཡིན་ན་ནི་རྟེན་ཅིང་འབྲེལ་པར་འབྱུང་བ་བཏང་བ་ཡིན་ནོ། །​རྟེན་ཅིང་འབྲེལ་བར་འབྱུང་བ་བཏང་བའི་[[267]](#footnote-286)ཕྱིར། རྟེན་ཅིང་འབྲེལ་པར་འབྱུང་བ་མཐོང་བ་བཏང་བ་ཡིན་ཏེ། རྟེན་ཅིང་འབྲེལ་པར་འབྱུང་བ་ཡོད་པ་མ་ཡིན་པ་ནི་མཐོང་བ་སྟེ། དམིགས་པར་འཐད་པ་མ་ཡིན་ནོ། །​རྟེན་ཅིང་འབྲེལ་པར་འབྱུང་བ་མཐོང་བ་མེད་ན། ཆོས་མཐོང་བ་མེད་པ་ཡིན་ནོ། །​བཅོམ་ལྡན་འདས་ཀྱིས་ནི་དགེ་སློང་སུས་རྟེན་ཅིང་འབྲེལ་བར་འབྱུང་བ་མཐོང་བ་དེས་ཆོས་མཐོང་ངོ་ཞེས་གསུངས་སོ། །​ཆོས་མཐོང་བ་མེད་པའི་ཕྱིར་ཚངས་པར་སྤྱོད་པ་ལ་གནས་པ་མེད་པ་ཡིན་ནོ། །​ཡང་ན་རྟེན་ཅིང་འབྲེལ་པར་འབྱུང་བ་བཏང་བས་སྡུག་བསྔལ་ཀུན་འབྱུང་བ་བཏང་བ་ཡིན་ཏེ། སྡུག་བསྔལ་ཀུན་འབྱུང་བ་ནི་རྟེན་ཅིང་འབྲེལ་པར་འབྱུང་བ་ཡིན་པས་སོ། །​སྡུག་བསྔལ་ཀུན་འབྱུང་བ་བཏང་བས་སྡུག་བསྔལ་བཏང་བ་ཡིན་ཏེ། ཀུན་འབྱུང་བ་མེད་ན་གང་ལས་སྡུག་བསྔལ་ཀུན་འབྱུང་བར་འགྱུར། སྡུག་བསྔལ་གཏང་བའི་[[268]](#footnote-287)ཕྱིར་དང་། ཀུན་འབྱུང་བ་གཏང་བའི་[[269]](#footnote-288)ཕྱིར་དང་། [[270]](#footnote-289)སྡུག་བསྔལ་འགོག་པ་བཏང་བ་ཡིན་ཏེ། སྡུག་བསྔལ་དང་ཀུན་འབྱུང་བ་གཉིས་མེད་ན་གང་ཞིག་སྤངས་པས་འགོག་པར་འགྱུར་བས་སོ། །​སྡུག་བསྔལ་འགོག་པ་མེད་ན་གང་ཞིག་ཐོབ་པར་བྱ་བའི་ཕྱིར་སྡུག་བསྔལ་འགོག་པར་འགྱུར་བའི་ལམ་དུ་འགྱུར། དེས་ན་འཕགས་པའི་བདེན་པ་བཞི་དག་མེད་པར་འགྱུར་ཏེ། དེ་མེད་པའི་ཕྱིར་དགེ་སྦྱོང་གི་[[271]](#footnote-290)ཚུལ་གྱི་འབྲས་བུ་མེད་པར་འགྱུར་ཏེ། བདེན་པ་མཐོང་བ་ལས་དགེ་སྦྱོང་གི་ཚུལ་གྱི་འབྲས་བུ་རྣམས་ཡང་དག་པར་འཐོབ་པས་སོ། །​དགེ་སྦྱོང་གི་ཚུལ་གྱི་འབྲས་བུ་རྣམས་མེད་པས་ཚངས་པར་སྤྱོད་པ་ལ་གནས་པར་མི་འགྱུར་རོ། །​འདི་ལྟར་གཞན་ཡང་། རྒྱུ་མི་ལྡན་པ་རྟག་པའི་ཕྱིར། །​ཆོས་རྣམས་ཐམས་ཅད་རྟག་པར་འགྱུར། །​ཆོས་སམ་ཆོས་མ་ཡིན་མེད་ཅིང་། །​འཇིག་རྟེན་པ་ཡི་ཐ་སྙད་མེད། །​དེ་ལྟ་ཡིན་ན་རྟེན་ཅིང་འབྲེལ་པར་འབྱུང་བ་གཏོང་བ་དེ་[[272]](#footnote-291)ལ་སྐྱོན་ཅིར་[[273]](#footnote-292)འགྱུར་ཞེ་ན། ཆོས་མེད་པ་དང་། ཆོས་མ་ཡིན་པ་མེད་པ་དང་། འཇིག་རྟེན་པའི་ཐ་སྙད་རྣམས་མེད་པར་འགྱུར་རོ། །​ཅིའི་ཕྱིར་ཞེ་ན། འདི་ཐམས་ཅད་ནི་རྟེན་ཅིང་འབྲེལ་པར་འབྱུང་བ་ཡིན་ན་རྟེན་ཅིང་འབྲེལ་པར་འབྱུང་བ་དེ་མེད་ན་གང་ལས་འབྱུང་བར་འགྱུར། གཞན་ཡང་རང་གི་ངོ་བོ་དང་བཅས་པ་དང་། རྟེན་ཅིང་འབྲེལ་པར་འབྱུང་བ་མ་ཡིན་པ་དང་། རྒྱུ་མེད་པ་ལས་བྱུང་བ་དང་རྟག་པར་འགྱུར་ཏེ། རྒྱུ་མེད་པ་རྣམས་ནི་རྟག་པ་ཉིད་ཡིན་པའི་ཕྱིར་དང་། དེ་ལ་ཚངས་པར་སྤྱོད་པ་ལ་[[274]](#footnote-293)གནས་པ་མ་ཡིན་པ་དེ་ཉིད་དུ་ཡང་[[275]](#footnote-294)འགྱུར་རོ། །​གྲུབ་པའི་མཐའ་དང་ཡང་འགལ་ཏེ། ཅིའི་ཕྱིར་ཞེ་ན། བཅོམ་ལྡན་འདས་ཀྱིས་འདུ་བྱེད་ཐམས་ཅད་ནི་མི་རྟག་པའོ་ཞེས་བཤད་པ་ཡིན་ནོ། །​དེ་དག་ནི་རང་གི་ངོ་བོ་ཉིད་དང་བཅས་པའི་རྟག་པ་ཉིད་ཀྱིས་རྟག་པ་ཡིན་ནོ། །​མི་དགེ་བ་དང་ལུང་མ་བསྟན། །​ངེས་འབྱིན་སོགས་ལའང་སྐྱོན་དེ་བཞིན། །​དེ་བས་ཁྱོད་ཀྱི་འདུས་བྱས་ཀུན། །​འདུས་མ་བྱས་པ་ཉིད་དུ་འགྱུར། །​[[276]](#footnote-295)དགེ་བའི་ཆོས་རྣམས་ལ་རྟག་པ་དེ་བསྟན་པ་གང་ཡིན་པ་དེ་ཉིད་མི་དགེ་བ་རྣམས་དང་། ལུང་དུ་མ་བསྟན་པ་རྣམས་ལ་ཡང་ཡོད། དེ་ཉིད་ངེས་པར་འབྱིན་པ་ལ་སོགས་པ་ལ་ཡང་ཡོད་དོ། །​དེ་བས་ན་ཁྱོད་ཀྱི་འདུས་བྱས་འདི་ཐམས་ཅད་འདུས་མ་བྱས་སུ་འགྱུར་རོ། །​ཅིའི་ཕྱིར་ཞེ་ན། རྒྱུ་མེད་ན་སྐྱེ་བ་དང་གནས་པ་དང་འཇིག་པ་དག་མེད་པའི་ཕྱིར་རོ། །​དེ་མེད་ན་འདུས་བྱས་ཀྱི་མཚན་ཉིད་མེད་པའི་ཕྱིར་ཐམས་ཅད་འདུས་མ་བྱས་སུ་འགྱུར་རོ། །​དེ་ལ་དགེ་བ་ལ་སོགས་པ་དག་གི་དངོས་པོ་དག་གི་རང་གི་ངོ་བོ་ཡོད་པའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ནོ་ཞེས་སྨྲས་པ་གང་ཡིན་པ་དེ་མི་རུང་ངོ། །​གཞན་ཡང་ཁྱོད་ཀྱིས། གལ་ཏེ་ཆོས་ཀྱི་རང་བཞིན་མེད། །​རང་བཞིན་མེད་ཅེས་བྱ་བའི་མིང་། །​དེ་ཡང་དེ་བཞིན་མེད་འགྱུར་ཏེ། །​གཞི་མེད་མིང་ནི་མེད་པས་སོ། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། གང་ཞིག་རང་བཞིན་བཅས་པ་ཞེས། །​མིང་ནི་ཡོད་པར་སྨྲ་བ་ལ། །​དེ་ལྟར་མིང་གི་[[277]](#footnote-296)ལན་བཏབ་ཀྱིས། །​ང་ནི་མིང་ཡོད་མི་སྨྲའོ། །​གང་ཞིག་མིང་འདི་[[278]](#footnote-297)རང་བཞིན་དང་བཅས་པ་ཡིན་ནོ་ཞེས་མིང་ཡོད་པར་སྨྲ་བ་དེ་ལ་ཁྱོད་ཀྱིས་ལན་གདབ་པར་བྱ་བ་ཡིན་གྱི། གལ་ཏེ་མིང་ཅན་གྱི་རང་བཞིན་དེ་མེད་ན། དེའི་ཕྱིར་མིང་དེ་ཡང་རང་བཞིན་ཡོད་པ་མ་ཡིན་པར་བྱ་དགོས་ཏེ། ཡོད་པ་མ་ཡིན་པ་ལ་ནི་མིང་གི་རང་བཞིན་ཡོད་པར་མི་འགྱུར་བས་ངེད་ཅག་ཀྱང་མིང་གི་རང་བཞིན་ཡོད་པར་མི་སྨྲའོ། །​དེ་བས་ན་དངོས་པོ་རྣམས་ཀྱི་རང་བཞིན་ཡང་མེད་པའི་ཕྱིར་མིང་གི་རང་བཞིན་ཡང་མེད་པ་ཡིན་ནོ། །​དེའི་ཕྱིར་སྟོང་པ་ཡིན་ནོ། །​སྟོང་པ་ཉིད་ཡིན་པའི་ཕྱིར་ཡོད་པ་མ་ཡིན་པས་དེ་ལ་ཁྱོད་ཀྱིས་མིང་ཡོད་པའི་ཕྱིར་རང་གི་ངོ་བོ་ཡོད་དོ་ཞེས་སྨྲས་པ་གང་ཡིན་པ་དེ་མི་རུང་ངོ། །​འདི་ལྟར་གཞན་ཡང་། མེད་ལ་མིང་མེད་ཅེས་གང་འདི། །​ཅི་དེ་ཡོད་པའམ་མེད་པ་ཡིན། །​གལ་ཏེ་ཡོད་པའམ་མེད་པ་ཡིན། །​ཁྱོད་ཀྱིས་སྨྲས་པ་གཉི་གའང་ཉམས། །​མེད་པ་ལ་མིང་མེད་དོ་ཞེས་བྱ་བ་གང་ཡིན་པ་འདི་ཅི་མིང་མེད་པ་དེ་ཡོད་པ་ཡིན་ནམ་འོན་ཏེ་མེད་པ་ཡིན། གལ་ཏེ་མིང་དེ་ཡོད་པ་ཞིག་གི་ཡིན་ནམ། གལ་ཏེ་མེད་པ་ཞིག་གི་ཡིན་ན་དམ་བཅས་པ་གཉི་ག་ཡང་ཉམས་པར་འགྱུར་ཏེ། དེ་ལ་གལ་ཏེ་རེ་ཞིག་མིང་མེད་པ་ཞེས་བྱ་བའི་མིང་[[279]](#footnote-298)ཡོད་པ་[[280]](#footnote-299)ཡིན་ནོ་ཞེ་ན། མིང་མེད་དོ་ཞེས་བྱ་བའི་[[281]](#footnote-300)དམ་བཅས་པ་ཉམས་པར་འགྱུར་ཏེ། ད་ནི་དེ་[[282]](#footnote-301)མེད་པ་མ་ཡིན་ཏེ། ད་ནི་དེ་ཡོད་པས་སོ་ཅི་སྟེ་མིང་མེད་པ་ཞེས་བྱ་བ་མེད་པ་[[283]](#footnote-302)ཡིན་ནོ་ཞེ་ན། མེད་པ་ལ་ནི་མིང་མེད་དོ། །​དེ་བས་ན་མིང་གི་རང་བཞིན་ཡོད་དོ་ཞེས་ཁྱོད་ཀྱིས་དམ་བཅས་པ་གང་ཡིན་པ་དེ་ཉམས་པ་ཡིན་ནོ། །​འདི་ལྟར་གཞན་ཡང་། དངོས་པོ་དག་ནི་ཐམས་ཅད་ཀྱི།[[284]](#footnote-303) །​སྟོང་པ་ཉིད་ནི་སྔར་བསྟན་པས། །​དེ་ཕྱིར་དམ་བཅས་མེད་པར་ཡང་། །​ཀླན་ཀ་གང་ཡིན་དེ་ཚོལ་བྱེད། །​འདིར་ངེད་ཅག་གི་[[285]](#footnote-304)སྔར་དངོས་པོ་ཐམས་ཅད་ཀྱི་སྟོང་པ་ཉིད་རྒྱ་ཆེར་བསྟན་པས་དེར་མིང་ཡང་སྟོང་པ་ཉིད་དུ་བསྟན་པ་ཡིན་ནོ། །​དེའི་ཕྱིར་དམ་བཅས་པ་མེད་པར་ཡང་ཁྱོད་ཀླན་ཀ་འདི་ཚོལ་བར་བྱེད་ཀྱི། ངེད་མིང་ཡོད་དོ་ཞེས་མི་སྨྲའོ། །​གཞན་ཡང་ཁྱོད་ཀྱིས། འོན་ཏེ་འདི་ལྟར་རང་བཞིན་ཡོད། །​དེ་ནི་ཆོས་ལ་མེད་ཅེ་ན། །​ཆོས་རྣམས་མེད་པར་རང་བཞིན་ཏེ། །​གང་གི་ཡིན་པར་དེ་བསྟན་རིགས། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། འོན་ཏེ་རང་བཞིན་ཞིག་ཡོད་ལ། །​དེ་ནི་ཆོས་ལ་མེད་དོ་ཞེས། །​དོགས་པ་བསུ་ན་སྨྲ་བ་འདི། །​དོགས་པ་གང་ཡིན་དེ་མེད་དོ། །​ངེད་[[286]](#footnote-305)ནི་ཆོས་རྣམས་ཀྱི་རང་བཞིན་ཡང་འགོག་པར་མི་བྱེད་ལ། ཆོས་ལས་མ་[[287]](#footnote-306)གཏོགས་པའི་[[288]](#footnote-307)དོན་འགའ་ཞིག་གི་རང་བཞིན་ཡིན་པར་[[289]](#footnote-308)ཡང་ཁས་མི་ལེན་ནོ། །​དེ་ལྟ་ཡིན་ན་འོན་ཏེ་ཆོས་རྣམས་རང་བཞིན་མེད་པ་ཡིན་ན། རང་བཞིན་ཏེ་ཆོས་ལས་མ་[[290]](#footnote-309)གཏོགས་པ་དོན་གཞན་གང་ཞིག་གི་ཡིན་པ་དེ་བསྟན་པའི་རིགས་སོ་ཞེས་བྱ་བའི་ཁྱོད་ཀྱི་ཀླན་ཀ་[[291]](#footnote-310)ཐག་བསྲིངས་པ་ཡིན་པས་ཀླན་ཀར་མི་འགྱུར་བ་མ་ཡིན་ནམ། གཞན་ཡང་ཁྱོད་ཀྱིས། གང་ཕྱིར་ཁྱིམ་ན་བུམ་པ་དེ། །​མེད་ཅེས་ཡོད་པ་ཉིད་ལ་འགོག །​མཐོང་སྟེ་དེ་ཕྱིར་ཁྱོད་ཀྱི་འདི།[[292]](#footnote-311) །​ཡོད་པའི་རང་བཞིན་འགོག་པ་ཡིན། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། གལ་ཏེ་ཡོད་ལ་འགོག་ཡིན་ན། །​འོ་ན་སྟོང་ཉིད་རབ་འགྲུབ་སྟེ།[[293]](#footnote-312) །​དངོས་[[294]](#footnote-313)རྣམས་རང་བཞིན་མེད་ཉིད་ལ། །​ཁྱོད་ནི་འགོག་པར་བྱེད་པས་སོ། །​གལ་ཏེ་ཡོད་པ་ཁོ་ན་ལ་འགོག་པར་བྱེད་པ་ཡིན་གྱི། མེད་པ་ལ་ནི་མ་ཡིན་ནོ། །​ཁྱེད་ཀྱང་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་འགོག་པར་བྱེད་པ་ཡིན་པས་འོ་ན་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་རབ་ཏུ་གྲུབ་པ་མ་ཡིན་ནམ། ཁྱོད་ཀྱི་གཏན་ཚིགས་འགོག་པར་བྱེད་པ་ཡོད་པའི་ཕྱིར་དང་། དངོས་པོ་ཐམས་ཅད་ཀྱི་རང་བཞིན་མེད་པ་ཉིད་བཀག་པའི་ཕྱིར་སྟོང་པ་ཉིད་རབ་ཏུ་གྲུབ་པ་ཡིན་ནོ། །​སྟོང་ཉིད་གང་ལ་ཁྱོད་འགོག་པའི། །​སྟོང་ཉིད་དེ་ཡང་མེད་ཡིན་ན། །​འོ་ན་ཡོད་ལ་འགོག་ཡིན་ཞེས། །​སྨྲས་པ་དེ་ཉམས་མ་ཡིན་ནམ། །​ཅི་སྟེ་ཁྱོད་དངོས་པོ་ཐམས་ཅད་ཀྱི་རང་བཞིན་མེད་པ་ཉིད་དེ། སྟོང་པ་ཉིད་འགོག་པར་བྱེད་ལ་[[295]](#footnote-314)སྟོང་པ་དེ་ཡང་མེད་པ་ཡིན་ན། འོ་ན་ཡོད་པ་ལ་འགོག་པར་བྱེད་ཀྱི་མེད་པ་ལ་ནི་མ་ཡིན་ནོ་ཞེས་ཁྱོད་ཀྱིས་དམ་བཅས་པ་གང་ཡིན་པ་དེ་ཉམས་པ་ཡིན་ནོ། །​འདི་ལྟར་གཞན་ཡང་། དགག་བྱ་ཅི་ཡང་མེད་པས་ན། །​ང་ནི་ཅི་ཡང་མི་འགོག་གོ། །​དེ་[[296]](#footnote-315)ཕྱིར་འགོག་པར་བྱེད་དོ་ཞེས། །​སྐུར་པ་[[297]](#footnote-316)དེ་ནི་ཁྱོད་ཀྱིས་བཏབ། །​གལ་ཏེ་ངས་ཅི་ཞིག་འགོག་པར་བྱེད་ན་ནི་དེའི་ཕྱིར་ཁྱོད་ཀྱིས་དེ་སྐད་[[298]](#footnote-317)ཀྱང་སྨྲ་བའི་རིགས་ན་གང་གི་ཕྱིར་དགག་པར་བྱ་བ་ཅི་ཡང་མེད་པས་ང་ནི་ཅུང་ཟད་ཀྱང་འགོག་པར་མི་བྱེད་དོ། །​དེའི་ཕྱིར་དངོས་པོ་ཐམས་ཅད་སྟོང་པ་ཡིན་ཏེ། དགག་པར་བྱ་བ་དང་། འགོག་པར་བྱེད་པ་ཡོད་པ་མ་ཡིན་པ་ལས་འགོག་པར་བྱེད་དོ་ཞེས་ཁྱོད་ཀྱིས་སྐུར་པ་[[299]](#footnote-318)ཐོག་ཏུ་མ་བབ་པ་དེ་བཏབ་བོ། །​གཞན་ཡང་ཁྱོད་ཀྱིས། ཅི་སྟེ་རང་བཞིན་དེ་མེད་ན། །​ཁྱོད་ཀྱི་ཚིག་དེས་ཅི་ཞིག་དགག །​མེད་པ་ཡིན་ན་ཚིག་མེད་པར། །​འགོག་པ་རབ་ཏུ་གྲུབ་པ་[[300]](#footnote-319)ཡིན། །​ཞེས་སྨྲས་པ་གང་ཡིན་པ་དེ་འདི་ལ་བཤད་པར་བྱ་སྟེ། ཚིག་མེད་པར་ཡང་མེད་པ་ཡི། །​འགོག་པ་འགྲུབ་པར་འགྱུར་ཞེས་པ། །​དེ་ལ་ཚིག་ནི་མེད་ཅེས་པར། །​གོ་བར་བྱེད་ཀྱི་སྐྱེ་སེལ་མིན། །​ཁྱོད་ཀྱི་ཚིག་དག་མེད་པར་ཡང་སྟེ། ཚིག་མ་གཏོགས་པར་ཡང་མེད་པའི་འགོག་པ་འགྲུབ་ན། དེ་ལ་ཅིའི་དངོས་པོ་ཐམས་ཅད་རང་བཞིན་མེད་པ་ཡིན་ནོ་[[301]](#footnote-320)ཞེས་སྨྲས་པའི་ཁྱོད་ཀྱི་ཚིག་དེས་ཅི་ཞིག་བྱེད་ཅེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། དངོས་པོ་ཐམས་ཅད་རང་བཞིན་མེད་པའོ་ཞེས་བྱ་བའི་ཚིག་འདི་ནི་དངོས་པོ་རྣམས་རང་བཞིན་མེད་པ་ཉིད་དུ་བྱེད་པ་མ་ཡིན་གྱི། འོན་ཀྱང་རང་བཞིན་མེད་པ་ལ་དངོས་པོ་རྣམས་རང་བཞིན་མེད་པའོ་ཞེས་གོ་བར་བྱེད་པ་ཡིན་ནོ། །​དཔེར་ན་འགའ་ཞིག་ན་རེ་ལྷ་སྦྱིན་[[302]](#footnote-321)ཁྱིམ་ན་མེད་བཞིན་དུ་ལྷ་[[303]](#footnote-322)སྦྱིན་ཁྱིམ་ན་ཡོད་དོ་ཞེས་ཟེར་བ་དང་། དེ་ནི་དེ་ལ་ཁ་ཅིག་ན་རེ་མེད་དོ་ཞེས་ཟེར་བ་ན། ཚིག་དེས་ལྷ་སྦྱིན་[[304]](#footnote-323)མེད་པར་མི་བྱེད་ཀྱི་ལྷ་སྦྱིན་[[305]](#footnote-324)ཁྱིམ་ན་མི་སྲིད་པར་སྟོན་པ་འབའ་ཞིག་ཏུ་ཟད་དོ། །​དེ་བཞིན་དུ་དངོས་པོ་རྣམས་ཀྱི་རང་བཞིན་མེད་དོ་ཞེས་བྱ་བའི་ཚིག་དེ་ཡང་དངོས་པོ་རྣམས་ཀྱི་རང་བཞིན་མེད་པ་ཉིད་དུ་བྱེད་པ་མ་ཡིན་གྱི། འོན་ཀྱང་དངོས་པོ་ཐམས་ཅད་རང་བཞིན་མེད་པ་སྒྱུ་མའི་སྐྱེས་བུ་དང་འདྲ་བར་སྐྱེས་བུ་ཡང་དག་པའི་ངོ་བོ་དང་བྲལ་བ་རྣམས་ལ་རྨོངས་པའི་ཕྱིར། བྱིས་པ་སྐྱེ་བོ་མ་རིག་པས་རྨོངས་པ་རྣམས་ཀྱི་རང་བཞིན་དང་བཅས་པ་ཉིད་དུ་སྒྲོ་བཏགས་པ་རྣམས་ལ་རང་བཞིན་ཡོད་པ་མ་ཡིན་པར་གོ་བར་བྱེད་པ་ཡིན་པས་དེ་ལ་རང་བཞིན་ཡོད་པ་མ་ཡིན་ན་ཚིག་མེད་པར་ཡང་སྟེ་[[306]](#footnote-325)ཚིག་མ་གཏོགས་པར་ཡང་རང་བཞིན་ཡོད་པ་མ་ཡིན་པར་རབ་ཏུ་གྲུབ་པ་ཡིན་ནོ། །​རང་བཞིན་མེད་དོ་ཞེས་བྱ་བའི་ཚིག་དེས་ཅི་ཞིག་བྱེད་ཅེས་ཁྱོད་ཀྱིས་སྨྲས་པ་གང་ཡིན་པ་དེ་རིགས་པ་མ་ཡིན་ནོ། །​གཞན་ཡང་། བྱིས་པ་རྣམས་ནི་སྨིག་རྒྱུ་ལ། །​ཇི་ལྟར་ལོག་པར་ཆུར་འཛིན་ལྟར། །​དེ་བཞིན་ཁྱོད་ཀྱིས་ལོག་པར་འཛིན། །​ཡོད་པ་ཡིན་ལ་དགག་པར་བྱ། །​ཞེས་བཤད་པ་ལ་སོགས་པ་ཡང་ཁྱོད་ཀྱིས་ཚིགས་སུ་བཅད་པ་བཞི་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། སྨིག་རྒྱུའི་དཔེ་ལ་ཁྱོད་ཀྱིས་ཀྱང་། །​འགྲོ་བ་ཆེན་པོས་[[307]](#footnote-326)སྨྲས་པ་གང་། །​དེར་ཡང་ཅི་ནས་དཔེ་དེ་འཐད། །​གཏན་ལ་དབབ་ལ་[[308]](#footnote-327)མཉན་པར་གྱིས། །​ཁྱོད་ཀྱིས་སྨིག་རྒྱུའི་དཔེ་དེ་ལ་འགྲོ་བ་ཆེན་པོ་སྨྲས་པ་གང་ཡིན་པ་དེར་ཡང་དཔེ་དེ་ཅི་ནས་ཀྱང་འཐད་པ་གཏན་ལ་དབབ་པ་གང་ཡིན་པ་དེ་ཉོན་ཅིག །​གལ་ཏེ་འཛིན་དེ་རང་བཞིན་ཡོད། །​བརྟེན་ནས་འབྱུང་བར་མི་འགྱུར་རོ། །​འཛིན་པ་གང་ཞིག་བརྟེན་ནས་འབྱུང་། །​དེ་ཉིད་སྟོང་ཉིད་མ་ཡིན་ནམ། །​གལ་ཏེ་སྨིག་རྒྱུ་ལ་ཆུའོ་སྙམ་དུ་འཛིན་པ་རང་བཞིན་གྱིས་ཡོད་པ་ཞིག་ཡིན་ན། རྟེན་ཅིང་འབྲེལ་པར་འབྱུང་བ་ཡིན་པར་མི་འགྱུར་བ་ཞིག་ན། གང་གི་ཕྱིར་སྨིག་རྒྱུ་ལ་ཡང་བརྟེན། ཕྱིན་ཅི་ལོག་གི་ལྟ་བ་དང་། ཚུལ་བཞིན་མ་ཡིན་པའི་ཡིད་ལ་བྱེད་པ་ལ་མ་[[309]](#footnote-328)བརྟེན་ནས་བྱུང་བ་དེའི་ཕྱིར་རྟེན་ཅིང་འབྲེལ་པར་འབྱུང་བ་ཡིན་ནོ། །​གང་གི་ཕྱིར་རྟེན་ཅིང་འབྲེལ་བར་འབྱུང་བ་ཡིན་པ་དེའི་ཕྱིར་རང་བཞིན་གྱིས་[[310]](#footnote-329)སྟོང་པ་ཡིན་ཏེ། སྔར་ཇི་སྐད་བསྟན་པ་དེ་དང་[[311]](#footnote-330)འདྲའོ། །​འདི་ལྟར་གཞན་ཡང་། གལ་ཏེ་འཛིན་པ་རང་བཞིན་ཡོད། །​འཛིན་པ་དེ་ལ་སུ་ཞིག་བཟློག །​ལྷག་མ་རྣམས་ལའང་ཚུལ་དེ་ཡིན། །​དེ་ཕྱིར་ཀླན་ཀ་དེ་མེད་དོ། །​གལ་ཏེ་སྨིག་རྒྱུ་ལ་ཆུར་འཛིན་པ་འདི་རང་བཞིན་གྱིས་ཡོད་པ་ཞིག་ཡིན་ན། དེ་ལ་སུས་ཀྱང་བཟློག་པར་[[312]](#footnote-331)མི་འགྱུར་ཏེ། ཇི་ལྟར་མེའི་ཚ་བ་ཉིད་དང་། ཆུའི་གཤེར་བ་ཉིད་དང་། ནམ་མཁའི་[[313]](#footnote-332)མི་བསྒྲིབ་པ་ཉིད་བཞིན་དུ་རང་བཞིན་ནི་བཟློག་པར་མི་ནུས་པ་ཡིན་ན་དེ་ནི་བཟློག་པར་ཡང་མཐོང་ངོ། །​དེའི་ཕྱིར་འཛིན་པ་དེ་རང་བཞིན་གྱིས་མེད་པ་ཡིན་ནོ། །​འདི་ཇི་ལྟ་བ་བཞིན་ན་གཟུང་བ་[[314]](#footnote-333)ལ་སོགས་པ་ཆོས་ལྷག་མ་ལྔ་པོ་རྣམས་ལ་ཡང་ཚུལ་དེ་ལྟ་བུར་རྟོགས་པར་[[315]](#footnote-334)བྱ་བ་ཡིན་པས་དེ་ལ་[[316]](#footnote-335)དྲུག་ཚན་དྲུག་ཡོད་པའི་ཕྱིར་དངོས་པོ་ཐམས་ཅད་སྟོང་པ་མ་ཡིན་ནོ་ཞེས་སྨྲ་བ་གང་ཡིན་པ་དེ་མི་རུང་ངོ། །​གཞན་ཡང་། ཁྱོད་ལ་གཏན་ཚིགས་མ་གྲུབ་སྟེ། །​རང་བཞིན་མེད་ཕྱིར་ཁྱོད་གཏན་ཚིགས། །​གང་ལ་[[317]](#footnote-336)ཡོད་དོ་[[318]](#footnote-337)ཁྱོད་དོན་དེ། །​གཏན་ཚིགས་མེད་པར་འགྲུབ་མི་འཐད། །​ཅེས་བྱ་བ་འདིར་བཤད་པར་བྱ་སྟེ། འདི་ལ་སྔ་མས་གཏན་ཚིགས་མེད། །​ལན་བཏབ་བསྒྲུབ་བྱར་མཚུངས་ཕྱིར་རོ། །​སྔ་མ་སྨིག་རྒྱུའི་དཔེས་བཟློག་པ། །​བསྒྲུབ་ཚེ་སྨྲས་པ་གང་ཡིན་པའོ། །​ད་ལྟར་གྱི་འགྲོ་བ་འདི་དག་དང་སྔར་བསྟན་པས་གཏན་ཚིགས་མེད་པའི་ཡང་ལན་བཏབ་པར་རིགས་པར་བྱ་སྟེ། སྔར་གཏན་ཚིགས་བསྟན་པ་དྲུག་ཚན་འགག་པར་བྱེད་པའི་འགྲོ་བ་གང་ཡིན་པ་དེ་ཉིད་འདིར་ཡང་འགྲོ་བར་བྱ་བ་ཡིན་ནོ། །​གཞན་ཡང་། འདི་ལྟར་རང་བཞིན་ཡོད་མིན་ན། །​གལ་ཏེ་འགོག་སྔ་[[319]](#footnote-338)དགག་འཕྱི་ཞེས། །​ཟེར་ན་འཐད་པ་མ་ཡིན་ལ།[[320]](#footnote-339) །​འཕྱི་དང་ཅིག་ཅར་མི་འཐད་དོ། །​ཞེས་སྨྲས་པ་གང་ཡིན་པ་འདི་ལ་བཤད་པར་བྱ་སྟེ། དུས་གསུམ་གཏན་ཚིགས་གང་ཡོད་སྔར། །​ལན་བཏབ་དེ་དང་མཚུངས་ཕྱིར་རོ། །​དུས་གསུམ་ཁྱེད་ཀྱི་[[321]](#footnote-340)གཏན་ཚིགས་ནི། །​སྟོང་ཉིད་སྨྲ་བ་རྣམས་ལ་རུང་། །​གཏན་ཚིགས་དུས་གསུམ་འགོག་པར་བྱེད་པ་ཞེས་བྱ་བ་གང་ཡིན་པ་དེ་ནི་ལན་བཏབ་ཟིན་ཏེ། གང་གི་ཕྱིར་ཞེ་ན་[[322]](#footnote-341)བསྒྲུབ་པར་བྱ་བ་དང་མཚུངས་པའི་ཕྱིར་རོ། །​འདི་ལྟར་ཁྱོད་ཀྱི་ཚིག་གིས་འགོག་པ་དུས་གསུམ་དུ་ཡང་མི་འཐད་པར་འགྱུར་བའི་འགོག་པ་བཞིན་དུ་དགག་པར་བྱ་བ་ཡང་དེ་ཡིན་ནོ། །​དེའི་ཕྱིར་འགོག་པ་དང་དགག་པར་བྱ་བ་མེད་ན་འགོག་པ་བཀག་གོ་སྙམ་དུ་ཁྱོད་སེམས་པ་གང་ཡིན་པ་དེ་མི་རུང་ངོ། །​འགོག་པ་དུས་གསུམ་ལ་ཞེས་བྱ་བའི་གཏན་ཚིགས་དུས་གསུམ་འགོག་པར་བྱེད་པ་ཞེས་བྱ་བ་གང་ཡིན་པ་དེ་ཉིད་ནི་དངོས་པོ་ཐམས་ཅད་འགོག་པར་བྱེད་པ་ཞེས་བྱ་བ་གང་ཡིན་པའི་ཕྱིར་སྟོང་པ་ཉིད་སྨྲ་བ་རྣམས་ལ་ཡོད་པ་ཉིད་ཡིན་གྱི། ཁྱོད་ལ་ནི་མེད་དོ། །​ཡང་ན་འདི་ཇི་ལྟར་ལན་བཏབ་པ་ཡིན་ཞེ་ན། དགག་བྱ་ཅི་ཡང་མེད་པས་ན། །​ང་ནི་ཅི་ཡང་མི་འགོག་གོ། །​དེ་ཕྱིར་འགོག་པར་བྱེད་དོ་ཞེས། །​སྐུར་བ་དེ་ནི་ཁྱོད་ཀྱིས་བཏབ། །​ཅེས་ལན་བཏབ་པ་ཡིན་ནོ། །​འོན་ཏེ་དུས་གསུམ་ཅར་དུ་ཡང་འགོག་པ་གྲུབ་པ་ཡིན་པས་[[323]](#footnote-342)ཏེ། སྔོན་གྱི་དུས་ཀྱི་རྒྱུ་དང་། ཕྱི་མའི་དུས་ཀྱི་རྒྱུ་དང་། ཅིག་ཅར་གྱི་དུས་ཀྱི་རྒྱུ་ཡང་མཐོང་བས་སོ། །​དེ་ལ་སྔོན་གྱི་དུས་ཀྱི་རྒྱུ་ནི་ཇི་ལྟ་བུའི་ཕ་བཞིན་ནོ། །​ཕྱི་མའི་དུས་ཀྱི་[[324]](#footnote-343)ནི་ཇི་ལྟར་སློབ་དཔོན་གྱིས་[[325]](#footnote-344)སློབ་མ་བཞིན་ནོ། །​ཅིག་ཅར་གྱི་དུས་ཀྱི་ནི་ཇི་ལྟར་སྣང་བའི་སྒྲོན་མ་བཞིན་ནོ་སྙམ་དུ་སེམས་ན་དེ་ནི་དེ་ལྟ་མ་ཡིན་པར་ཚུལ་འདི་ལ་སྐྱོན་སྔར་བསྟན་ཟིན་ཏོ།[[326]](#footnote-345) །​གཞན་ཡང་གལ་ཏེ་དེ་ལྟ་[[327]](#footnote-346)ཡིན་ན་དགག་པ་སྲིད་པར་ཁྱོད་ཀྱིས་ཁས་བླངས་ལ། དེ་ནི་མ་གྲུབ་པས་ཁྱོད་ཀྱིས་དམ་བཅས་པ་ཡང་ཉམས་པ་ཡིན་ནོ། །​རྒྱུ་[[328]](#footnote-347)འདིས་རང་བཞིན་འགོག་པ་ཡང་གྲུབ་པ་ཡིན་ནོ། །​གང་ལ་སྟོང་པ་ཉིད་སྲིད་པ། །​དེ་ལ་དོན་རྣམས་ཐམས་ཅད་སྲིད། །​གང་ལ་སྟོང་ཉིད་མི་སྲིད་པ། །​དེ་ལ་ཅི་ཡང་མི་སྲིད་དོ། །​གང་ལ་སྟོང་ཉིད་འདི་སྲིད་པ་དེ་ལ་འཇིག་རྟེན་པ་དང་། འཇིག་རྟེན་ལས་འདས་པའི་དོན་ཐམས་ཅད་སྲིད་པ་ཡིན་ནོ། །​ཅིའི་ཕྱིར་ཞེ་ན། གང་ལ་[[329]](#footnote-348)སྲིད་པ་དེ་ལ་རྟེན་ཅིང་འབྲེལ་པར་འབྱུང་བ་དང་། འཕགས་པའི་བདེན་པ་བཞི་དང་། དགེ་སྦྱོང་གི་འབྲས་བུ་དང་། ཁྱད་པར་དུ་རྟོགས་པ་[[330]](#footnote-349)ཐམས་ཅད་སྲིད་དོ། །​གང་ལ་ཁྱད་པར་དུ་རྟོགས་པ་ཐམས་ཅད་སྲིད་པ་དེ་ལ་དཀོན་མཆོག་གསུམ་པོ། །​སངས་རྒྱས་དང་། ཆོས་དང་། དགེ་འདུན་སྲིད་དོ། །​གང་ལ་རྟེན་ཅིང་འབྲེལ་བར་འབྱུང་བ་སྲིད་པ་དེ་ལ་ཆོས་དང་། ཆོས་ཀྱི་རྒྱུ་དང་། ཆོས་ཀྱི་འབྲས་བུ་དང་། ཆོས་མ་ཡིན་པ་[[331]](#footnote-350)དང་། ཆོས་མ་ཡིན་པའི་རྒྱུ་དང་། ཆོས་མ་ཡིན་པའི་འབྲས་བུ་སྲིད་དོ། །​གང་ལ་ཆོས་དང་། ཆོས་མ་ཡིན་པ་དང་། རྒྱུ་དང་འབྲས་བུ་སྲིད་པ་དེ་ལ་ཉོན་མོངས་པ་དང་ཉོན་མོངས་པ་ཀུན་འབྱུང་བ་དང་། ཉོན་མོངས་པའི་གཞི་རྣམས་སྲིད་དོ། །​གང་ལ་སྔར་བསྟན་པ་དེ་ཐམས་ཅད་སྲིད་པ་དེ་ལ་བདེ་འགྲོ་དང་། ངན་འགྲོ་རྣམ་པར་གཞག་པ་[[332]](#footnote-351)དང་། བདེ་འགྲོ་དང་། ངན་འགྲོར་འགྲོ་བ་དང་། བདེ་འགྲོ་དང་། ངན་འགྲོར་འགྲོ་བའི་སེམས་ཅན་དང་། བདེ་འགྲོ་དང་། ངན་འགྲོ་ལས་འདའ་བ་དང་། བདེ་འགྲོ་དང་། ངན་འགྲོ་ལས་འགྲོ་བའི་[[333]](#footnote-352)ཐབས་དང་། འཇིག་རྟེན་པའི་ཐ་སྙད་ཐམས་ཅད་རྣམ་པར་གཞག་པ་[[334]](#footnote-353)ཡིན་ཏེ་ཚིག་གིས་ཇི་སྙེད་ཅིག་བསྟན་པར་ནུས་པས་ཕྱོགས་འདིས་རང་གིས་[[335]](#footnote-354)རྟོགས་པར་བྱའོ། །​འདིར་ཡང་། གང་ཞིག་སྟོང་དང་རྟེན་འབྱུང་དག །​དབུ་མའི་ལམ་དུ་དོན་གཅིག་པར། །​གསུང་མཆོག་མཚུངས་པ་མེད་པ་ཡི། །​སངས་རྒྱས་དེ་ལ་ཕྱག་འཚལ་ལོ། །​རྩོད་པ་བཟློག་པའི་རབ་ཏུ་བྱེད་པའི་འགྲེལ་པ་ས་དང་པོ་རབ་ཏུ་དགའ་བ་ལ་བཞུགས་པ་སློབ་དཔོན་འཕགས་པ་[[336]](#footnote-355)ནཱ་གཱརྫུ་ནས་མཛད་པ་རྫོགས་སོ།། །​།ཡོད་དམ་[[337]](#footnote-356)མེད་པའི་རྩོད་པ་སྨྲ་བ་མུན་བསལ་ཏེ། །​བསྟན་ཟབ་གཉིས་མེད་དེ་བཞིན་ཉིད་ཆོས་སྣང་གྱུར་ནས། །​སྲིད་པའི་མངལ་དུ་སྐྱེས་པའི་འཇིག་རྟེན་མ་ལུས་པ། །​ལྷ་དང་མི་དང་ལྷ་མིན་ཐམས་ཅད་དགེ་བར་ཤོག །​དངོས་འཛིན་གདོན་གྱིས་བརླམས་པ་ཡི། །​རིམས་ནད་རྟག་ཏུ་ཟློག་[[338]](#footnote-357)བྱེད་ཅིང་། །​འཇིག་རྟེན་འདི་ཡི་མུན་སེལ་བ། །​དྲི་མེད་མི་གཡོ་རིགས་འདི་ཡིན།། །​།རྒྱ་གར་གྱི་མཁན་པོ་ཛྙཱན་གརྦྷ་དང་། ལོ་ཙཱ་བ་དཔལ་བརྩེགས་རཀྵི་ཏས་བསྒྱུར་ཏེ་གཏན་ལ་ཕབ་པ།། །​།[[339]](#footnote-358)

1. རང་བཞིན་ སྣར་ཐང་། པེ་ཅིན། [↑](#footnote-ref-20)
2. ལ་མ་ སྣར་ཐང་། པེ་ཅིན། [↑](#footnote-ref-21)
3. འདི་དེ་ སྣར་ཐང་། པེ་ཅིན། [↑](#footnote-ref-22)
4. དེ་ལྟ་ སྣར་ཐང་། པེ་ཅིན། [↑](#footnote-ref-23)
5. ལྕེ་ སྣར་ཐང་། པེ་ཅིན། [↑](#footnote-ref-24)
6. ཚོགས་པ་ལ་ སྣར་ཐང་། པེ་ཅིན། [↑](#footnote-ref-25)
7. བཟློག་ སྣར་ཐང་། པེ་ཅིན། [↑](#footnote-ref-26)
8. སྲེག་པར་ སྣར་ཐང་། པེ་ཅིན། [↑](#footnote-ref-27)
9. ནུས་ལ། སྣར་ཐང་། པེ་ཅིན། [↑](#footnote-ref-28)
10. བཅད་པར་ སྣར་ཐང་། པེ་ཅིན། [↑](#footnote-ref-29)
11. བཟློག་ སྣར་ཐང་། པེ་ཅིན། [↑](#footnote-ref-30)
12. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-31)
13. ཅིའི་ཕྱིར་ཞེ་ན་ སྣར་ཐང་། [↑](#footnote-ref-32)
14. ཐམས་ཅད་ཀྱི་ སྣར་ཐང་། པེ་ཅིན། [↑](#footnote-ref-33)
15. ཚིགས་ སྣར་ཐང་། པེ་ཅིན། [↑](#footnote-ref-34)
16. ཕྱིརལ། སྣར་ཐང་། པེ་ཅིན། [↑](#footnote-ref-35)
17. པའི་ཕྱིར་དེས་ སྣར་ཐང་། པེ་ཅིན། [↑](#footnote-ref-36)
18. འཐད་པ་མ་ སྣར་ཐང་། པེ་ཅིན། [↑](#footnote-ref-37)
19. ཡིན་ནོ་ སྣར་ཐང་། པེ་ཅིན། [↑](#footnote-ref-38)
20. དེས་ སྣར་ཐང་། པེ་ཅིན། [↑](#footnote-ref-39)
21. ན། སྣར་ཐང་། པེ་ཅིན། [↑](#footnote-ref-40)
22. གང་གི་ སྣར་ཐང་། པེ་ཅིན། [↑](#footnote-ref-41)
23. འདུས་པ་ སྡེ་དགེ། [↑](#footnote-ref-42)
24. ནི་ སྣར་ཐང་། [↑](#footnote-ref-43)
25. བསྟན་པས་ སྣར་ཐང་། པེ་ཅིན། [↑](#footnote-ref-44)
26. པ་ན་ སྣར་ཐང་། པེ་ཅིན། [↑](#footnote-ref-45)
27. སྒྲ་དེ་བཟློག་ སྣར་ཐང་། པེ་ཅིན། [↑](#footnote-ref-46)
28. བཟློག་ སྣར་ཐང་། པེ་ཅིན། [↑](#footnote-ref-47)
29. དོ་ སྣར་ཐང་། པེ་ཅིན། [↑](#footnote-ref-48)
30. །དེ་ སྣར་ཐང་། པེ་ཅིན། [↑](#footnote-ref-49)
31. འདིར་ སྣར་ཐང་། པེ་ཅིན། [↑](#footnote-ref-50)
32. མཐུན་པར་ སྣར་ཐང་། པེ་ཅིན། [↑](#footnote-ref-51)
33. དེ་ལྟ་ན་ཡང་ སྣར་ཐང་། པེ་ཅིན། [↑](#footnote-ref-52)
34. མཚན་ཉིད་ཀྱིས་ སྣར་ཐང་། པེ་ཅིན། [↑](#footnote-ref-53)
35. དེ་ལ་དེ་ སྣར་ཐང་། པེ་ཅིན། [↑](#footnote-ref-54)
36. བཟློག་ སྣར་ཐང་། པེ་ཅིན། [↑](#footnote-ref-55)
37. མངོན་སུམ་གྱིས་ སྣར་ཐང་། པེ་ཅིན། [↑](#footnote-ref-56)
38. བཟློག་ སྣར་ཐང་། པེ་ཅིན། [↑](#footnote-ref-57)
39. ངོ་ན། སྣར་ཐང་། པེ་ཅིན། [↑](#footnote-ref-58)
40. ཡིན། སྣར་ཐང་། པེ་ཅིན། [↑](#footnote-ref-59)
41. ཕྱིར་ སྣར་ཐང་། པེ་ཅིན། [↑](#footnote-ref-60)
42. དཔེས་ སྣར་ཐང་། པེ་ཅིན། [↑](#footnote-ref-61)
43. བཟློག་ སྣར་ཐང་། པེ་ཅིན། [↑](#footnote-ref-62)
44. སྙོམ་ སྣར་ཐང་། [↑](#footnote-ref-63)
45. གི་སྒྲུབ་ སྣར་ཐང་། པེ་ཅིན། [↑](#footnote-ref-64)
46. སྒྲུབ་ སྣར་ཐང་། པེ་ཅིན། [↑](#footnote-ref-65)
47. སྟོང་པ་ སྣར་ཐང་། པེ་ཅིན། [↑](#footnote-ref-66)
48. དང་ སྣར་ཐང་། པེ་ཅིན། [↑](#footnote-ref-67)
49. བཅུ་དགུ་ སྣར་ཐང་། པེ་ཅིན། [↑](#footnote-ref-68)
50. སེམས་དཔའ་ སྣར་ཐང་། པེ་ཅིན། [↑](#footnote-ref-69)
51. རྨོངས་འབྲལ་ སྣར་ཐང་། རྨོངས་འབྲེལ་ པེ་ཅིན། [↑](#footnote-ref-70)
52. སྤྲོས་པ་ སྣར་ཐང་། པེ་ཅིན། [↑](#footnote-ref-71)
53. །གནོས་ སྣར་ཐང་། [↑](#footnote-ref-72)
54. རྨོངས་པ་མེད་པ་དང་། མི་རྩོལ་བ་ སྣར་ཐང་། པེ་ཅིན། [↑](#footnote-ref-73)
55. །དགའ་ སྣར་ཐང་། པེ་ཅིན། [↑](#footnote-ref-74)
56. གདུང་བ་ སྣར་ཐང་། པེ་ཅིན། [↑](#footnote-ref-75)
57. པ་ སྣར་ཐང་། པེ་ཅིན། [↑](#footnote-ref-76)
58. གཟུང་བ་ སྣར་ཐང་། པེ་ཅིན། [↑](#footnote-ref-77)
59. རྒོལ་བ་ པེ་ཅིན། [↑](#footnote-ref-78)
60. །མགུལ་ སྣར་ཐང་། པེ་ཅིན། [↑](#footnote-ref-79)
61. །འཁྲུག་ སྣར་ཐང་། པེ་ཅིན། [↑](#footnote-ref-80)
62. པ་ སྣར་ཐང་། པེ་ཅིན། [↑](#footnote-ref-81)
63. །རྟགས་ སྣར་ཐང་། པེ་ཅིན། [↑](#footnote-ref-82)
64. བརྟགས་པ་ སྣར་ཐང་། པེ་ཅིན། [↑](#footnote-ref-83)
65. གདུང་བ་ སྣར་ཐང་། པེ་ཅིན། [↑](#footnote-ref-84)
66. །དགྲ་ སྣར་ཐང་། པེ་ཅིན། [↑](#footnote-ref-85)
67. བཏུགས་པ་ སྣར་ཐང་། གཏུགས་པ་ པེ་ཅིན། [↑](#footnote-ref-86)
68. སྤོང་བ་ སྣར་ཐང་། པེ་ཅིན། [↑](#footnote-ref-87)
69. །བསྒྲིབ་ སྣར་ཐང་། [↑](#footnote-ref-88)
70. སྒྲིབས་ སྣར་ཐང་། པེ་ཅིན། [↑](#footnote-ref-89)
71. །བསྒོམ་ སྣར་ཐང་། པེ་ཅིན། [↑](#footnote-ref-90)
72. བསྒོམ་པས་ སྣར་ཐང་། པེ་ཅིན། [↑](#footnote-ref-91)
73. མེད་པ་ཡིན་ནོ། །​དེ་ལ་རང་བཞིན་མེད་ སྣར་ཐང་། པེ་ཅིན། [↑](#footnote-ref-92)
74. དེ་བས་ སྣར་ཐང་། པེ་ཅིན། [↑](#footnote-ref-93)
75. རྣམས་ལ་ སྣར་ཐང་། པེ་ཅིན། [↑](#footnote-ref-94)
76. སྟོང་པར་འགྲུབ་པར་ སྣར་ཐང་། པེ་ཅིན། [↑](#footnote-ref-95)
77. ལ་མ་ སྣར་ཐང་། པེ་ཅིན། [↑](#footnote-ref-96)
78. ཇི་ལྟ་རང་ སྣར་ཐང་། ཇི་ལྟར་དེ་ པེ་ཅིན། [↑](#footnote-ref-97)
79. ན་ སྣར་ཐང་། པེ་ཅིན། [↑](#footnote-ref-98)
80. ཐམས་ཅད་ སྣར་ཐང་། པེ་ཅིན། [↑](#footnote-ref-99)
81. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-100)
82. ཡོད་པ་ སྣར་ཐང་། པེ་ཅིན། [↑](#footnote-ref-101)
83. འགག་པར་ སྣར་ཐང་། པེ་ཅིན། [↑](#footnote-ref-102)
84. དེ་ནི་ སྣར་ཐང་། པེ་ཅིན། [↑](#footnote-ref-103)
85. རང་བཞིན་པ་ སྣར་ཐང་། པེ་ཅིན། [↑](#footnote-ref-104)
86. རྣམས་ཀྱིས་ སྣར་ཐང་། པེ་ཅིན། [↑](#footnote-ref-105)
87. དང་ སྣར་ཐང་། པེ་ཅིན། [↑](#footnote-ref-106)
88. དང་ སྣར་ཐང་། པེ་ཅིན། [↑](#footnote-ref-107)
89. །ཁྱོད་ སྣར་ཐང་། པེ་ཅིན། [↑](#footnote-ref-108)
90. ཕྱིར་ སྣར་ཐང་། པེ་ཅིན། [↑](#footnote-ref-109)
91. ཅི་སྟེ་ སྣར་ཐང་། པེ་ཅིན། [↑](#footnote-ref-110)
92. དོན་དེ། སྣར་ཐང་། པེ་ཅིན། [↑](#footnote-ref-111)
93. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-112)
94. [↑](#footnote-ref-113)
95. ག་ལ་ སྣར་ཐང་། པེ་ཅིན། [↑](#footnote-ref-114)
96. མེད་པ་ སྣར་ཐང་། པེ་ཅིན། [↑](#footnote-ref-115)
97. [↑](#footnote-ref-116)
98. འཕྱི་ སྣར་ཐང་། པེ་ཅིན། [↑](#footnote-ref-117)
99. དགག་པར་བྱ་བ་ཡོད་པ་མ་ཡིན་ན་ཅི་ཞིག་ལ་འགོག་པར་བྱེད། འཆི་ སྣར་ཐང་། པེ་ཅིན། [↑](#footnote-ref-118)
100. ཅིག་ཅར་ སྣར་ཐང་། པེ་ཅིན། [↑](#footnote-ref-119)
101. འགྱུར། སྣར་ཐང་། པེ་ཅིན། [↑](#footnote-ref-120)
102. བྱ་བ་ སྣར་ཐང་། པེ་ཅིན། [↑](#footnote-ref-121)
103. [↑](#footnote-ref-122)
104. མགོ་མཉམ་ སྣར་ཐང་། པེ་ཅིན། [↑](#footnote-ref-123)
105. ཞེས་སྨྲས་ སྣར་ཐང་། པེ་ཅིན། [↑](#footnote-ref-124)
106. ཚིག་ སྣར་ཐང་། པེ་ཅིན། [↑](#footnote-ref-125)
107. ལ་ སྣར་ཐང་། པེ་ཅིན། [↑](#footnote-ref-126)
108. འགྲུབ་ སྣར་ཐང་། པེ་ཅིན། [↑](#footnote-ref-127)
109. ལ་ སྣར་ཐང་། པེ་ཅིན། [↑](#footnote-ref-128)
110. པར་ སྣར་ཐང་། [↑](#footnote-ref-129)
111. ཚིག་སྟེ་ སྣར་ཐང་། པེ་ཅིན། [↑](#footnote-ref-130)
112. ཀྱིས་ཆོས་ཀྱི་ སྣར་ཐང་། པེ་ཅིན། [↑](#footnote-ref-131)
113. བརྟེན་ སྣར་ཐང་། པེ་ཅིན། [↑](#footnote-ref-132)
114. འབྱུང་བ་ སྣར་ཐང་། པེ་ཅིན། [↑](#footnote-ref-133)
115. བརྟེན་ སྣར་ཐང་། པེ་ཅིན། [↑](#footnote-ref-134)
116. ཁོང་དུ་མ་ སྣར་ཐང་། པེ་ཅིན། [↑](#footnote-ref-135)
117. བརྟན་ སྣར་ཐང་། བརྟེན་ པེ་ཅིན། [↑](#footnote-ref-136)
118. ན་ སྣར་ཐང་། པེ་ཅིན། [↑](#footnote-ref-137)
119. དེའི་ སྣར་ཐང་། པེ་ཅིན། [↑](#footnote-ref-138)
120. སྟོང་པ་ སྣར་ཐང་། པེ་ཅིན། [↑](#footnote-ref-139)
121. ཡིན་ཡང་ སྣར་ཐང་། པེ་ཅིན། [↑](#footnote-ref-140)
122. ཉི་མ་ སྣར་ཐང་། པེ་ཅིན། [↑](#footnote-ref-141)
123. ནུས་ པེ་ཅིན། [↑](#footnote-ref-142)
124. བསྒྲུབ་པར་ སྣར་ཐང་། པེ་ཅིན། [↑](#footnote-ref-143)
125. འཐད་པ་ སྣར་ཐང་། པེ་ཅིན། [↑](#footnote-ref-144)
126. སྒྱུ་མ་ཡི་ སྣར་ཐང་། པེ་ཅིན། [↑](#footnote-ref-145)
127. སྐྱེས་བུ་ཡིས། སྣར་ཐང་། པེ་ཅིན། [↑](#footnote-ref-146)
128. འགོག་པ་ སྣར་ཐང་། པེ་ཅིན། [↑](#footnote-ref-147)
129. སྟོང་པས་ཀྱང་ སྣར་ཐང་། པེ་ཅིན། [↑](#footnote-ref-148)
130. ནི་ སྣར་ཐང་། པེ་ཅིན། [↑](#footnote-ref-149)
131. གཏན་ཚིག་ སྣར་ཐང་། པེ་ཅིན། [↑](#footnote-ref-150)
132. གཏན་ཚིགས་ཀྱི་ སྣར་ཐང་། པེ་ཅིན། [↑](#footnote-ref-151)
133. ན་ སྣར་ཐང་། པེ་ཅིན། [↑](#footnote-ref-152)
134. ཡོད་པ་ལས། སྣར་ཐང་། པེ་ཅིན། [↑](#footnote-ref-153)
135. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-154)
136. བཟློག་ སྣར་ཐང་། པེ་ཅིན། [↑](#footnote-ref-155)
137. དེས་ནི་སྟོན་པ་ སྣར་ཐང་། པེ་ཅིན། [↑](#footnote-ref-156)
138. དཔེ་སྒྲས་ སྣར་ཐང་། པེ་ཅིན། [↑](#footnote-ref-157)
139. བཟློག་ སྣར་ཐང་། པེ་ཅིན། [↑](#footnote-ref-158)
140. སྒྲས་སྒྲ་བཟློག་ སྣར་ཐང་། པེ་ཅིན། [↑](#footnote-ref-159)
141. ཉིད་ཀྱིས་ སྣར་ཐང་། པེ་ཅིན། [↑](#footnote-ref-160)
142. བཟློག་ སྣར་ཐང་། པེ་ཅིན། [↑](#footnote-ref-161)
143. དཔེ་ སྣར་ཐང་། པེ་ཅིན། [↑](#footnote-ref-162)
144. ཉིད་ཀྱིས་ སྣར་ཐང་། པེ་ཅིན། [↑](#footnote-ref-163)
145. བཀག་པ་ཉིད་ཀྱི་ སྣར་ཐང་། པེ་ཅིན། [↑](#footnote-ref-164)
146. ཉིད་དུ་སྨྲའི། སྣར་ཐང་། པེ་ཅིན། [↑](#footnote-ref-165)
147. དཔེ་འདི་ སྣར་ཐང་། པེ་ཅིན། [↑](#footnote-ref-166)
148. པ་ཉིད་དོ། སྣར་ཐང་། པེ་ཅིན། [↑](#footnote-ref-167)
149. དེས་ སྣར་ཐང་། པེ་ཅིན། [↑](#footnote-ref-168)
150. བཟློག་ སྣར་ཐང་། པེ་ཅིན། [↑](#footnote-ref-169)
151. ཟློག་པར་ སྡེ་དགེ། [↑](#footnote-ref-170)
152. ནི་ སྣར་ཐང་། པེ་ཅིན། [↑](#footnote-ref-171)
153. ཆད་པར་ སྣར་ཐང་། པེ་ཅིན། [↑](#footnote-ref-172)
154. ཕྱིར་དང་ སྣར་ཐང་། པེ་ཅིན། [↑](#footnote-ref-173)
155. འགྱུར་བ་ སྣར་ཐང་། པེ་ཅིན། [↑](#footnote-ref-174)
156. ནི་ སྣར་ཐང་། པེ་ཅིན། [↑](#footnote-ref-175)
157. དེ་ སྣར་ཐང་། པེ་ཅིན། [↑](#footnote-ref-176)
158. མེད་པ་ སྣར་ཐང་། པེ་ཅིན། [↑](#footnote-ref-177)
159. ལ་ནི་ སྣར་ཐང་། པེ་ཅིན། [↑](#footnote-ref-178)
160. དམ་བཅས་པའང་ སྣར་ཐང་། པེ་ཅིན། [↑](#footnote-ref-179)
161. ཁྱོད་ཉིད་ སྣར་ཐང་། པེ་ཅིན། [↑](#footnote-ref-180)
162. བཟློག་ སྣར་ཐང་། པེ་ཅིན། [↑](#footnote-ref-181)
163. ལུང་གི་ སྣར་ཐང་། པེ་ཅིན། [↑](#footnote-ref-182)
164. ཞིག་གིས་ སྣར་ཐང་། པེ་ཅིན། [↑](#footnote-ref-183)
165. ལས་ སྣར་ཐང་། པེ་ཅིན། [↑](#footnote-ref-184)
166. བཟློག་ སྣར་ཐང་། པེ་ཅིན། [↑](#footnote-ref-185)
167. སྨྲས་པ་ སྣར་ཐང་། པེ་ཅིན། [↑](#footnote-ref-186)
168. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-187)
169. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-188)
170. གཞལ་ སྣར་ཐང་། པེ་ཅིན། [↑](#footnote-ref-189)
171. འཇལ་བ་ སྣར་ཐང་། པེ་ཅིན། [↑](#footnote-ref-190)
172. ལྟར་ན་ སྣར་ཐང་། ལྟ་ན་ པེ་ཅིན། [↑](#footnote-ref-191)
173. ན། སྣར་ཐང་། པེ་ཅིན། [↑](#footnote-ref-192)
174. ཐུག་པར་ སྣར་ཐང་། པེ་ཅིན། [↑](#footnote-ref-193)
175. གྱུར་ སྣར་ཐང་། པེ་ཅིན། [↑](#footnote-ref-194)
176. ། སྣར་ཐང་། པེ་ཅིན། [↑](#footnote-ref-195)
177. རྣམས་ཀྱིས་ཡིན་ཞིང་། དེ་རྣམས་ཀྱང་གཞན་རྣམས་ སྣར་ཐང་། པེ་ཅིན། [↑](#footnote-ref-196)
178. འགྲུབ་པོ་ སྣར་ཐང་། པེ་ཅིན། [↑](#footnote-ref-197)
179. རྣམས་ སྣར་ཐང་། པེ་ཅིན། [↑](#footnote-ref-198)
180. ཁྱོད་ཀྱིས་ སྣར་ཐང་། པེ་ཅིན། [↑](#footnote-ref-199)
181. དེས་ སྣར་ཐང་། པེ་ཅིན། [↑](#footnote-ref-200)
182. ནི་ སྣར་ཐང་། པེ་ཅིན། [↑](#footnote-ref-201)
183. རྣམས་ནི་ སྣར་ཐང་། པེ་ཅིན། [↑](#footnote-ref-202)
184. ཁོང་ སྣར་ཐང་། པེ་ཅིན། [↑](#footnote-ref-203)
185. རྣམས་ སྣར་ཐང་། པེ་ཅིན། [↑](#footnote-ref-204)
186. ལ་ སྣར་ཐང་། པེ་ཅིན། [↑](#footnote-ref-205)
187. མེ་མ་ སྣར་ཐང་། པེ་ཅིན། [↑](#footnote-ref-206)
188. དམིགས་ སྣར་ཐང་། པེ་ཅིན། [↑](#footnote-ref-207)
189. འདི་རང་ སྣར་ཐང་། པེ་ཅིན། [↑](#footnote-ref-208)
190. མེ་ སྣར་ཐང་། པེ་ཅིན། [↑](#footnote-ref-209)
191. དེ་ སྣར་ཐང་། པེ་ཅིན། [↑](#footnote-ref-210)
192. བདག་ཉིད་བཞིན་དུ་རང་གི་བདག་ཉིད་ སྣར་ཐང་། པེ་ཅིན། [↑](#footnote-ref-211)
193. སྒྲིབ་པར་ སྣར་ཐང་། པེ་ཅིན། [↑](#footnote-ref-212)
194. གྱུར་པ་ སྣར་ཐང་། པེ་ཅིན། [↑](#footnote-ref-213)
195. སྒྲིབ་པར་ སྣར་ཐང་། པེ་ཅིན། [↑](#footnote-ref-214)
196. དེ་ སྣར་ཐང་། པེ་ཅིན། [↑](#footnote-ref-215)
197. གཞན་གྱི་ སྣར་ཐང་། པེ་ཅིན། [↑](#footnote-ref-216)
198. ན་ པེ་ཅིན། [↑](#footnote-ref-217)
199. དེ་ སྣར་ཐང་། [↑](#footnote-ref-218)
200. མེད་པ་ སྣར་ཐང་། པེ་ཅིན། [↑](#footnote-ref-219)
201. བདག་ཉིད་གཉིས་ སྣར་ཐང་། པེ་ཅིན། [↑](#footnote-ref-220)
202. གསལ་བ་ སྣར་ཐང་། པེ་ཅིན། [↑](#footnote-ref-221)
203. འབྱུང་བ་ སྣར་ཐང་། པེ་ཅིན། [↑](#footnote-ref-222)
204. དང་མ་ སྣར་ཐང་། པེ་ཅིན། [↑](#footnote-ref-223)
205. ད་ སྣར་ཐང་། པེ་ཅིན། [↑](#footnote-ref-224)
206. འདི། སྣར་ཐང་། པེ་ཅིན། [↑](#footnote-ref-225)
207. བསྟོས་པ་ སྣར་ཐང་། བལྟོས་པ་ པེ་ཅིན། [↑](#footnote-ref-226)
208. བྱ་བ་ སྣར་ཐང་། པེ་ཅིན། [↑](#footnote-ref-227)
209. ལ་ སྣར་ཐང་། པེ་ཅིན། [↑](#footnote-ref-228)
210. བལྟོས་ སྣར་ཐང་། པེ་ཅིན། [↑](#footnote-ref-229)
211. གཞལ་བྱ་ སྣར་ཐང་། པེ་ཅིན། [↑](#footnote-ref-230)
212. གང་གི་ སྣར་ཐང་། པེ་ཅིན། [↑](#footnote-ref-231)
213. དེ་ལྟ་ སྣར་ཐང་། པེ་ཅིན། [↑](#footnote-ref-232)
214. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-233)
215. གསལ་བར་ སྣར་ཐང་། པེ་ཅིན། [↑](#footnote-ref-234)
216. འགྲུབ་པ་མ་ པེ་ཅིན། [↑](#footnote-ref-235)
217. ཏེ།ལྷས་བྱིན་ སྣར་ཐང་། པེ་ཅིན། [↑](#footnote-ref-236)
218. ཁྱེད་ཀྱི་ སྣར་ཐང་། པེ་ཅིན། [↑](#footnote-ref-237)
219. གཞི་གྲུབ་པས་སྒྲུབ་ སྣར་ཐང་། བཞི་གྲུབ་པས་སྒྲུབ་ པེ་ཅིན། [↑](#footnote-ref-238)
220. གཞལ་བྱ་ལས་བལྟོས་ སྣར་ཐང་། པེ་ཅིན། [↑](#footnote-ref-239)
221. ལས་མ་ སྣར་ཐང་། པེ་ཅིན། [↑](#footnote-ref-240)
222. བལྟོས་པར། སྣར་ཐང་། པེ་ཅིན། [↑](#footnote-ref-241)
223. བྱ་བ་འགྲུབ་ སྣར་ཐང་། པེ་ཅིན། [↑](#footnote-ref-242)
224. བསྒྲུབ་པར་ པེ་ཅིན། [↑](#footnote-ref-243)
225. རྣམས་ཀྱི་ སྣར་ཐང་། པེ་ཅིན། [↑](#footnote-ref-244)
226. ཡིན་ སྣར་ཐང་། པེ་ཅིན། [↑](#footnote-ref-245)
227. བརྟགས་པས་ སྣར་ཐང་། པེ་ཅིན། [↑](#footnote-ref-246)
228. བརྟགས་པའི་ སྣར་ཐང་། པེ་ཅིན། [↑](#footnote-ref-247)
229. དོན་ སྣར་ཐང་། པེ་ཅིན། [↑](#footnote-ref-248)
230. དེ་ལྟ་ སྣར་ཐང་། པེ་ཅིན། [↑](#footnote-ref-249)
231. འགྱུར་ཏེ། སྣར་ཐང་། པེ་ཅིན། [↑](#footnote-ref-250)
232. དག་ཀྱང་ སྣར་ཐང་། པེ་ཅིན། [↑](#footnote-ref-251)
233. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-252)
234. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-253)
235. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-254)
236. སྒྲུབ་པར་ སྣར་ཐང་། པེ་ཅིན། [↑](#footnote-ref-255)
237. ཇི་སྐད་སྒྲུབ་ སྣར་ཐང་། ཇི་ལྟར་སྒྲུབ་ པེ་ཅིན། [↑](#footnote-ref-256)
238. སྒྲུབ་པར་ སྣར་ཐང་། པེ་ཅིན། [↑](#footnote-ref-257)
239. སྒྲུབ་པར་ སྣར་ཐང་། པེ་ཅིན། [↑](#footnote-ref-258)
240. སྒྲུབ་པར་ སྣར་ཐང་། པེ་ཅིན། [↑](#footnote-ref-259)
241. གྲུབ་ སྣར་ཐང་། པེ་ཅིན། [↑](#footnote-ref-260)
242. རྒྱུ་ སྣར་ཐང་། པེ་ཅིན། [↑](#footnote-ref-261)
243. སྒྲུབ་པར་ སྣར་ཐང་། པེ་ཅིན། [↑](#footnote-ref-262)
244. བྱས་ན་ད་ སྣར་ཐང་། པེ་ཅིན། [↑](#footnote-ref-263)
245. སྒྲུབ་པར་ སྣར་ཐང་། པེ་ཅིན། [↑](#footnote-ref-264)
246. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-265)
247. ཡིན། སྣར་ཐང་། པེ་ཅིན། [↑](#footnote-ref-266)
248. [↑](#footnote-ref-267)
249. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-268)
250. བསྒྲུབ་པར་ སྣར་ཐང་། པེ་ཅིན། [↑](#footnote-ref-269)
251. འགྱུར་ སྣར་ཐང་། པེ་ཅིན། [↑](#footnote-ref-270)
252. མངོན་སུམ་ པེ་ཅིན། [↑](#footnote-ref-271)
253. ཡུལ་གྱི་ སྣར་ཐང་། པེ་ཅིན། [↑](#footnote-ref-272)
254. དྲུག་གིས་ སྣར་ཐང་། པེ་ཅིན། [↑](#footnote-ref-273)
255. གྲུབ་ སྣར་ཐང་། པེ་ཅིན། [↑](#footnote-ref-274)
256. མཁས་པ་དག་ སྣར་ཐང་། པེ་ཅིན། [↑](#footnote-ref-275)
257. ཁྱོད་ཀྱི་ སྣར་ཐང་། པེ་ཅིན། [↑](#footnote-ref-276)
258. དགེ་བའི་ སྣར་ཐང་། པེ་ཅིན། [↑](#footnote-ref-277)
259. དགེ་བའི་ སྣར་ཐང་། པེ་ཅིན། [↑](#footnote-ref-278)
260. དེ་ཡང་ སྣར་ཐང་། པེ་ཅིན། [↑](#footnote-ref-279)
261. རང་ སྣར་ཐང་། པེ་ཅིན། [↑](#footnote-ref-280)
262. རྣམས་ཀྱིས། སྣར་ཐང་། པེ་ཅིན། [↑](#footnote-ref-281)
263. ངོ་བོ་ སྣར་ཐང་། པེ་ཅིན། [↑](#footnote-ref-282)
264. ལ་སོགས་པ་དག་ནི་ཡང་ སྣར་ཐང་། པེ་ཅིན། [↑](#footnote-ref-283)
265. རང་བཞིན་ སྣར་ཐང་། པེ་ཅིན། [↑](#footnote-ref-284)
266. ན། སྣར་ཐང་། པེ་ཅིན། [↑](#footnote-ref-285)
267. གཏང་བའི་ སྡེ་དགེ། [↑](#footnote-ref-286)
268. བཏང་བའི་ སྣར་ཐང་། པེ་ཅིན། [↑](#footnote-ref-287)
269. བཏང་བའི་ སྣར་ཐང་། པེ་ཅིན། [↑](#footnote-ref-288)
270. ཕྱིར་ སྣར་ཐང་། པེ་ཅིན། [↑](#footnote-ref-289)
271. དགེ་སྦྱོང་ སྣར་ཐང་། པེ་ཅིན། [↑](#footnote-ref-290)
272. ཁྱོད་ སྣར་ཐང་། པེ་ཅིན། [↑](#footnote-ref-291)
273. སྐྱོན་དུ་ སྣར་ཐང་། པེ་ཅིན། [↑](#footnote-ref-292)
274. སྤྱོད་པ་ སྣར་ཐང་། པེ་ཅིན། [↑](#footnote-ref-293)
275. དེ་ཉིད་དུ་ སྣར་ཐང་། པེ་ཅིན། [↑](#footnote-ref-294)
276. དེ་ སྣར་ཐང་། པེ་ཅིན། [↑](#footnote-ref-295)
277. མིང་གིས་ སྣར་ཐང་། པེ་ཅིན། [↑](#footnote-ref-296)
278. འདིར་ སྣར་ཐང་། པེ་ཅིན། [↑](#footnote-ref-297)
279. བྱ་བ་ སྣར་ཐང་། པེ་ཅིན། [↑](#footnote-ref-298)
280. པའི་ སྣར་ཐང་། པེ་ཅིན། [↑](#footnote-ref-299)
281. དོ་ཞེས་ སྣར་ཐང་། པེ་ཅིན། [↑](#footnote-ref-300)
282. ད་ནི་ སྣར་ཐང་། པེ་ཅིན། [↑](#footnote-ref-301)
283. མེད་པའི་ སྣར་ཐང་། པེ་ཅིན། [↑](#footnote-ref-302)
284. ཐམས་ཅད་ཀྱིས། སྣར་ཐང་། པེ་ཅིན། [↑](#footnote-ref-303)
285. ཅག་གིས་ སྣར་ཐང་། པེ་ཅིན། [↑](#footnote-ref-304)
286. དེ་ སྣར་ཐང་། པེ་ཅིན། [↑](#footnote-ref-305)
287. ལ་མ་ སྣར་ཐང་། པེ་ཅིན། [↑](#footnote-ref-306)
288. པ་ སྣར་ཐང་། པེ་ཅིན། [↑](#footnote-ref-307)
289. ཡིན་པ་ པེ་ཅིན། [↑](#footnote-ref-308)
290. ལ་མ་ སྣར་ཐང་། པེ་ཅིན། [↑](#footnote-ref-309)
291. ཀླན་ཀ་དེ་ སྣར་ཐང་། པེ་ཅིན། [↑](#footnote-ref-310)
292. ཀྱིས་ནི། སྣར་ཐང་། པེ་ཅིན། [↑](#footnote-ref-311)
293. འགྲུབ་ཏེ། པེ་ཅིན། [↑](#footnote-ref-312)
294. དངོས་པོ་ སྣར་ཐང་། པེ་ཅིན། [↑](#footnote-ref-313)
295. བྱེད་པ་ སྣར་ཐང་། པེ་ཅིན། [↑](#footnote-ref-314)
296. དེའི་ སྣར་ཐང་། པེ་ཅིན། [↑](#footnote-ref-315)
297. བཀུར་པ་ སྣར་ཐང་། པེ་ཅིན། [↑](#footnote-ref-316)
298. དེ་དག་ སྣར་ཐང་། པེ་ཅིན། [↑](#footnote-ref-317)
299. བཀུར་པ་ སྣར་ཐང་། པེ་ཅིན། [↑](#footnote-ref-318)
300. འགྲུབ་པ་ སྣར་ཐང་། པེ་ཅིན། [↑](#footnote-ref-319)
301. ཡིན་ན་ སྣར་ཐང་། པེ་ཅིན། [↑](#footnote-ref-320)
302. ལྷས་བྱིན་ སྣར་ཐང་། པེ་ཅིན། [↑](#footnote-ref-321)
303. ལྷས་ སྣར་ཐང་། པེ་ཅིན། [↑](#footnote-ref-322)
304. ལྷས་བྱིན་ སྣར་ཐང་། པེ་ཅིན། [↑](#footnote-ref-323)
305. ལྷས་བྱིན་ སྣར་ཐང་། པེ་ཅིན། [↑](#footnote-ref-324)
306. མེད་པར་ཡང་ སྣར་ཐང་། པེ་ཅིན། [↑](#footnote-ref-325)
307. ཆེན་པོ་ སྣར་ཐང་། པེ་ཅིན། [↑](#footnote-ref-326)
308. དབབ་པ་ སྣར་ཐང་། པེ་ཅིན། [↑](#footnote-ref-327)
309. ལ་ཡང་ སྣར་ཐང་། པེ་ཅིན། [↑](#footnote-ref-328)
310. རང་བཞིན་ སྣར་ཐང་། པེ་ཅིན། [↑](#footnote-ref-329)
311. དེ་ སྣར་ཐང་། པེ་ཅིན། [↑](#footnote-ref-330)
312. ཟློག་པར་ སྣར་ཐང་། པེ་ཅིན། [↑](#footnote-ref-331)
313. ནམ་མཁའ་ སྣར་ཐང་། པེ་ཅིན། [↑](#footnote-ref-332)
314. བཟུང་བ་ སྣར་ཐང་། པེ་ཅིན། [↑](#footnote-ref-333)
315. རྟོག་པར་ སྣར་ཐང་། པེ་ཅིན། [↑](#footnote-ref-334)
316. དེ་ སྣར་ཐང་། པེ་ཅིན། [↑](#footnote-ref-335)
317. ག་ལ་ སྣར་ཐང་། པེ་ཅིན། [↑](#footnote-ref-336)
318. འདོད་དེ་ སྣར་ཐང་། པེ་ཅིན། [↑](#footnote-ref-337)
319. ལྔ་ སྣར་ཐང་། པེ་ཅིན། [↑](#footnote-ref-338)
320. ན། སྣར་ཐང་། པེ་ཅིན། [↑](#footnote-ref-339)
321. ཕྱེད་ཀྱིས་ སྣར་ཐང་། པེ་ཅིན། [↑](#footnote-ref-340)
322. ཕྱིར་ སྣར་ཐང་། པེ་ཅིན། [↑](#footnote-ref-341)
323. ཡིན་ སྣར་ཐང་། པེ་ཅིན། [↑](#footnote-ref-342)
324. དུས་ སྣར་ཐང་། པེ་ཅིན། [↑](#footnote-ref-343)
325. སློབ་དཔོན་གྱི་ སྣར་ཐང་། པེ་ཅིན། [↑](#footnote-ref-344)
326. ཟིན་ནོ། སྣར་ཐང་། པེ་ཅིན། [↑](#footnote-ref-345)
327. ལ་ སྣར་ཐང་། [↑](#footnote-ref-346)
328. ཚུལ་ སྣར་ཐང་། པེ་ཅིན། [↑](#footnote-ref-347)
329. གང་ལ་སྟོང་པ་ཉིད་ སྣར་ཐང་། པེ་ཅིན། [↑](#footnote-ref-348)
330. རྟོག་པ་ སྣར་ཐང་། པེ་ཅིན། [↑](#footnote-ref-349)
331. མིན་པ་ སྣར་ཐང་། [↑](#footnote-ref-350)
332. བཞག་པ་ སྣར་ཐང་། [↑](#footnote-ref-351)
333. འདའ་བའི་ སྣར་ཐང་། པེ་ཅིན། [↑](#footnote-ref-352)
334. བཞག་པ་ སྣར་ཐང་། པེ་ཅིན། [↑](#footnote-ref-353)
335. རང་གི་ སྣར་ཐང་། པེ་ཅིན། [↑](#footnote-ref-354)
336. སློབ་དཔོན་ སྣར་ཐང་། པེ་ཅིན། [↑](#footnote-ref-355)
337. ཡོད་དང་ སྣར་ཐང་། པེ་ཅིན། [↑](#footnote-ref-356)
338. བཟློག་ སྣར་ཐང་། པེ་ཅིན། [↑](#footnote-ref-357)
339. པ སྣར་ཐང་། པེ་ཅིན། [↑](#footnote-ref-358)