༄༅༅། །​བླ་མ་དམ་པ་རྣམས་ལ་ཕྱག་འཚལ་ལོ། །​རྒྱལ་སྲས་མི་ཡི་སེང་གེ་ཡིས། །​མཁའ་འགྲོ་མ་ཡི་གསང་ཚིག་བརྟོལ། །​གྲུབ་ཐོབ་ཉམས་ཀྱི་རྟོགས་པ་རྣམས། །​བཀའ་རྒྱ་བཀྲོལ་ཏོ་[[1]](#footnote-20)གཏད་རྒྱ་བྱས། །​ཨཱརྱ་དེ་བས་ཐུགས་ཀྱི་རྟོགས་པ་མགུར་དུ་བཞེངས་པ། ཀྱེ་ཧོ་ཕུང་པོ་ལྷ་ཡི་ངོ་བོར་གནས། །​བུམ་པའི་དབང་བསྐུར་རང་ལ་རྫོགས། །​སྒྲ་སྟོང་བྲག་ཅ་ལྟ་བུར་རྟོགས། །​གསང་བའི་དབང་ལ་ལྟོས་མི་དགོས། །​ཉམས་མྱོང་བདེ་ཆེན་ཁོང་ནས་སད། །​ཤེས་རབ་ཡེ་ཤེས་དབང་དང་ལྡན། །​ཆོས་རྣམས་ནམ་མཁའ་ལྟ་བུར་རྟོགས། །​བཞི་པའི་དབང་གིས་དོན་དང་ལྡན། །​གསུང་ངོ།། །​།ནཱ་གཱརྫུ་ནས་གསུངས་པ། ཀྱེ་ཧོ་རྩ་བ་བྲལ་བའི་སེམས་ཉིད་འདི། །​ཆོས་རྣམས་ཀུན་གྱི་རྩ་བ་ཡིན། །​དེ་ལས་འཁོར་འདས་སྡོང་པོ་གྱེས། །​བདེ་སྡུག་གཉིས་ཀྱི་ལོ་འདབ་རྒྱས། །​སྣ་ཚོགས་ལས་ཀྱི་འབྲས་བུ་སྨིན། །​གསུང་ངོ།། །​།མར་པས་གསུངས་པ། ཀྱེ་ཧོ་སྣ་ཚོགས་སྣང་ལ་ངོས་གཟུང་[[2]](#footnote-21)མེད། །​འདི་ཞེས་མཚོན་པའི་ཚིག་དང་བྲལ། །​མི་གཡོ་མི་སེམས་སེམས་ཆེན་པོ། །​བླ་དྭགས་ཙམ་དུ་བརྗོད་པར་ཟད། །​འདི་ལ་དོན་དུ་གཟུང་དུ་མེད། །​གསུང་ངོ།། །​།རྡོ་རྗེ་དྲིལ་བུ་པས་གསུངས་པ། ཀྱེ་ཧོ་དབང་ལྡན་པདྨའི་དབུས་ན་བདེ་བའི་ཡེ་ཤེས་གནས། །​ཐབས་ཀྱི་སྦྱོར་བས་སྤྲོས་བྲལ་ལྷན་ཅིག་སྐྱེས་པ་འཆར། །​བདེ་གཤེགས་ཐུགས་ཀྱི་གདམས་པས་ནམ་མཁའི་ཁམས་དང་མཉམ། །​འདི་ནི་གསང་སྔགས་ཐབས་ཀྱི་གནད་དོ་ངོ་མཚར་ཆེ། །​གསུང་ངོ།། །​།ལཱུ་ཡི་པས་སྨྲས་པ། ཕུང་པོའི་དབུས་ན་གཉུག་མའི་ཡེ་ཤེས་མེ་གཅིག་པོ། །​སྲོག་དང་རྩོལ་བས་བསྐྱོད་ན་བདེ་བའི་ཡེ་ཤེས་འབར། །​བདག་འཛིན་སྲེག་པའི་མེ་ནི་རླུང་གིས་སྦར་བར་བྱ། །​བདེ་ཆེན་མཆོག་ནི་[[3]](#footnote-22)ནམ་མཁའི་ཁམས་སུ་མི་ཤོང་ངོ། །​གསུང་ངོ།། །​།ཤཱནྟ་དེ་བས་གསུངས་པ། ཀྱེ་ཧོ་སེམས་ནི་ཡེ་ཤེས་ཆེན་པོ་སྟེ། །​འདི་ལས་གུད་ན་སངས་རྒྱས་མེད། །​སེམས་ཀྱི་དེ་ཉིད་ཤེས་གྱུར་ན། །​འཁོར་བ་རང་གྲོལ་མྱ་ངན་འདས། །​གསུང་ངོ།། །​།བྷི་ས་པས་གསུངས་པ། ཀྱེ་ཧོ་འགྲོ་བ་སྣ་ཚོགས་ལས་ཀྱིས་བཅིངས། །​ལས་ཀྱི་དེ་ཉིད་ཤེས་གྱུར་ན། །​བཅིངས་པ་མེད་དེ་གྲོལ་བ་མེད། །​སྒྱུ་མཁན་རི་མོ་ཇི་བཞིན་ནོ། །​གསུང་ངོ།། །​།གཡོག་པོ་ལྗོན་པ་ཅན་གྱིས་གསུངས་པ། ཀྱེ་ཧོ་ཧེ་རུ་ཀ་དཔལ་རྡོ་རྗེའི་སྐུ། །​རྣལ་འབྱོར་མ་ནི་ལས་ཀྱི་ཡུམ། །​སྣ་ཚོགས་སྣང་བ་མཆོག་གི་ཞིང་། །​འགྲོ་བ་ལྷ་དང་ལྷ་མོ་སྟེ། །​འདི་ན་འཁོར་བའི་མིང་ཡང་མེད། །​གསུང་ངོ།། །​།ཨ་བ་དྷཱུ་ཏཱི་པས་གསུངས་པ། གཤིས་ཀྱི་སྟོང་ཉིད་འོ་མའི་མཚོ། །​ཐབས་ཀྱི་[[4]](#footnote-23)རོལ་པ་སྲུབ་མའི་ཤིང་། །​དད་བརྩོན་ཤེ་མས་རྩོལ་བྱས་ན།[[5]](#footnote-24) །​སྐུ་གསུམ་མར་གྱི་གོང་བུ་འདྲིལ།[[6]](#footnote-25) །​གསུང་ངོ།། །​།དུར་ཁྲོད་དབང་ཕྱུག་གིས་སྨྲས་པ། མཐོང་དུ་མེད་དོ་སེམས་ཀྱི་དོན། །​བསམ་དུ་མེད་དོ་གཉུག་མའི་ངང་། །​དགག་སྒྲུབ་མེད་པ་སྨྱོན་པའི་ལུས། །​བཙལ་དུ་མེད་པ་གྱད་ཀྱི་ནོར། །​གསུང་ངོ།། །​།ཡེ་ཤེས་སྐྱོང་གིས་སྨྲས་པ། ཀྱེ་ཧོ་སྣང་སྟོང་དབྱེར་མེད་ལྷན་ཅིག་སྐྱེས། །​རིག་སྟོང་དབྱེར་མེད་ལྷན་ཅིག་སྐྱེས། །​གཉིས་མེད་ཡེ་ཤེས་ལྷན་ཅིག་སྐྱེས། །​རྒྱུ་འབྲས་དབྱེར་མེད་ལྷན་ཅིག་སྐྱེས། །​འདི་ལ་ཐ་དད་ངས་མ་མཐོང་། །​གསུང་ངོ།། །​།ལི་ལའི་ཞབས་ཀྱིས་གསུངས་པ། སྣ་ཚོགས་སྣང་བ་རང་གི་སེམས། །​སེམས་ནི་སེམས་ཀྱི་རང་བཞིན་བྲལ། །​ཐིག་ལེ་ཆེན་པོ་ཆོས་ཀྱི་སྐུ། །​འདི་ལས་མི་སྤྲོ་གཞི་ལ་བཞག །​གསུང་ངོ།། །​།ཉི་མ་སྦས་པས་གསུངས་པ། ལུས་ལ་ཡེ་ཤེས་ཆེན་པོར་གནས། །​བདེ་བ་དྲོད་ཀྱིས་སྦར་བར་བྱ། །​ལས་ཀྱི་རྩི་བུར་སྲེག་པར་བྱེད། །​བླ་མའི་བཀའ་ལས་ཤེས་པར་བྱ། །​གསུང་ངོ།། །​།ས་འཛིན་ཞབས་ཀྱིས་གསུངས་པ། ལུས་ཀྱི་འཁོར་ལོ་བཞི་འཁོར་བས། །​སྲིད་རྩའི་སྡོང་པོ་གཅོད་པར་བྱེད། །​རྩ་ཡི་རྒྱལ་པོ་སྤངས་པ་ཡིས། །​ཐར་པའི་སྲོག་ཤིང་འཛུགས་པར་བྱེད། །​བདེ་ཆེན་ནམ་མཁའི་བ་བཞོས་པས། །​ལྷན་ཅིག་སྐྱེས་པ་སྟོན་པར་བྱེད། །​གསུང་ངོ།། །​།བི་ན་སས་སྨྲས་པ། ཉི་ཟླ་སྟོད་ལ་མནན་པ་ཡིས། །​ལས་ཀྱི་ཕྲེང་ཐག་གཅོད་པར་བྱེད། །​སྤུ་གྲི་ཀླད་ལ་བསྐོར་བ་ཡིས། །​བྱ་བྲན་ནམ་མཁའི་དབྱིངས་སུ་སྐྲོད། །​བྱ་བ་ཟིན་པའི་སྐྱེས་བུ་དེ། །​འ་མའི་[[7]](#footnote-26)པང་དུ་རྒྱུག་པར་བྱེད། །​གསུང་ངོ།། །​།ཕྱོགས་ཀྱི་གླང་པོས་སྨྲས་པ། རིག་པའི་སྒྲོན་མེ་སྦར་བ་ཡིས། །​ལོག་རྟོག་མུན་པ་རབ་བསལ་ཏེ། །​གཞན་གྱི་སྡེ་པ་ཀུན་བཅོམ་ནས། །​རང་གི་མཚན་ཉིད་མཚོན་[[8]](#footnote-27)དུ་མེད། །​གསུང་ངོ།། །​།དཔའ་བོ་དྲིལ་བུའི་ཞབས་ཀྱིས་སྨྲས་པ། དགའ་བའི་ཡེ་ཤེས་སྤར་བ་ཡིས། །​གཉུག་མའི་ལྷན་ཅིག་སྐྱེས་པ་རྟོགས། །​འཁོར་འདས་གཉིས་པོ་གཞི་ལས་གྲོལ། །​གསང་སྔགས་ཐབས་ཀྱིས་ཁྱད་པར་འཕགས། །​གསུང་ངོ།། །​།ལི་ལའི་བཟང་པོས་སྨྲས་པ། ལྐུགས་པའི་ཁ་དང་རུས་སྦལ་མིག །​གཞོན་ནུ་མ་ཡི་བདེ་བའམ། །​ཁུར་བར་ཆུ་བླུགས་ཇི་བཞིན་དུ། །​མཚོན་དུ་འདུག་པར་ངས་མ་མཐོང་། །​གསུང་ངོ།། །​།ནཱ་ག་བོ་དྷིས་གསུངས་པ། གཉིས་མེད་སྤྲོས་བྲལ་ནམ་མཁའི་ངང་། །​མིང་མེད་ཡེ་ཤེས་བདེ་ཆེན་པོ། །​བསམ་མེད་བརྗོད་པའི་མཐའ་ལས་འདས། །​འགྱུར་མེད་ཆོས་སྐུ་ངོ་མཚར་ཆེ། །​གསུང་ངོ།། །​།ཏོག་ཙེ་[[9]](#footnote-28)པས་གསུངས་པ། ལྟོས་ཤིག་ནམ་མཁའི་དཀྱིལ་དུ་ལྟོས། །​མ་མཐོང་བ་ནི་དེ་མཐོང་ཡིན། །​སྡོད་ཅིག་རྒྱ་མཚོའི་གཏིང་དུ་སྡོད། །​མི་གཡོ་བ་ནི་དགོངས་པ་ཡིན། །​ཟུང་ཤིག་བར་སྣང་རླུང་པོ་ཟུང་། །​ངོས་གཟུང་[[10]](#footnote-29)མེད་ན་སྟོང་པ་ཡིན། །​གསུང་ངོ།། །​།ནག་པོ་ཞབས་ཀྱིས་གསུངས་པ། ལམ་གྱི་དེ་ཉིད་མཐོང་གོམས་ན། །​འཆི་བའི་འོད་གསལ་གདོན་མི་ཟ། །​ལས་ཀྱི་འཕེན་པ་ནམ་མཁས་[[11]](#footnote-30)ཁྱེར། །​དུས་དེར་ཆོས་ཉིད་མ་བུ་ཕྲད། །​གསུང་ངོ།། །​།བྷི་ན་ཞབས་ཀྱིས་སྨྲས་པ། སྣང་སྟོང་ཐབས་དང་ཤེས་རབ་ལ། །​བླ་མའི་ངོ་སྤྲོད་བརྡ་ཡིས་རོལ། །​རིག་པའི་ཡེ་ཤེས་ཁོང་ནས་སད། །​བདེ་ཆེན་ལྷན་ཅིག་སྐྱེས་པ་རྟོགས། །​གསུང་ངོ།། །​།པདྨའི་མྱུ་གུས་སྨྲས་པ། སྣ་ཚོགས་སྣང་བ་ལས་ཀྱི་ཕྱག་རྒྱ་སྟེ། །​དེར་འཛིན་སྟོང་པ་ཆོས་ཀྱི་ཕྱག་རྒྱ་ཡིན། །​གཉིས་མེད་ངང་ལས་མི་འདའ་དམ་ཚིག་སྟེ། །​དེར་འཛིན་བློ་དང་བྲལ་ན་ཕྱག་རྒྱ་ཆེ། །​གསུང་ངོ།། །​།མཚོ་སྐྱེས་རྡོ་རྗེས་སྨྲས་པ། ལྟེ་བ་མཁའ་དབྱིངས་གྲུ་གསུམ་དུ། །​རིག་པའི་ལྷ་མོའི་སྐུར་གསལ་ཏེ། །​འོད་ཟེར་སྤྲོ་བསྡུས་འགྲོ་དོན་བྱེད། །​སྐུ་གསུམ་གཞན་ནས་བཙལ་མི་དགོས། །​གསུང་ངོ།། །​།གུ་དྷ་རི་པས་གསུངས་པ། ཡེ་ཤེས་རྡོ་རྗེ་[[12]](#footnote-31)ནམ་མཁའི་མདོག །​སྣ་ཚོགས་འབྱུང་བའི་ཆོ་འཕྲུལ་སྟོན། །​དམིགས་པ་མེད་པར་ཀུན་ལ་ཁྱབ། །​འདུ་འབྲལ་མེད་པར་རང་ལ་རྫོགས། །​མ་བཙལ་[[13]](#footnote-32)ལྷུན་གྱིས་གྲུབ་པའི་དོན། །​གསུང་ངོ།། །​།ཏི་[[14]](#footnote-33)ལོ་པས་གསུངས་པ། ཀྱེ་ཧོ་ལྟོས་ཤིག་ཡུལ་ལ་ལྟོས། །​སྣང་བ་སྣ་ཚོགས་རིག་པའི་རྩལ། །​འདོད་ཡོན་སྣ་ཚོགས་སེམས་ཀྱི་རྒྱན། །​བདེ་སྡུག་སྣ་ཚོགས་གཉུག་མའི་རྩལ། །​གར་ཡང་མ་ཕྱིན་ནམ་མཁའི་བྱ། །​སྣང་བ་སྣ་ཚོགས་གཟིགས་མོར་ཆེ། །​གསུང་ངོ།། །​།ནཱ་རོ་པས་གསུངས་པ། སྤྱི་གཙུག་པདྨའི་གདན་སྟེངས་སུ། །​མཚན་ལྡན་བླ་མའི་སྤྱན་སྔ་རུ། །​རྩ་དར་དཀར་གྱི་ལམ་ལ་འགྲོ་ཤེས་ན། །​མཚམས་མེད་ལྔ་པོ་བྱེད་ཀྱང་གྲོལ། །​གསང་སྔགས་ཐབས་ཀྱི་ཁྱད་པར་ཡིན། །​གསུང་ངོ།། །​།ཀྲྀཥྞ་པས་སྨྲས་པ། རྩེ་གསུམ་གསལ་བའི་མེ་ལོང་ལ། །​སེམས་ཀྱི་རྒྱལ་པོ་ལྟ་[[15]](#footnote-34)ཤེས་ན། །​འཁྲུལ་པའི་ཡུལ་གྱིས་མི་ཕྲོགས་ཏེ། །​གཉུག་མའི་རྫོང་[[16]](#footnote-35)ལ་ངེས་པར་གནས། །​གསུང་ངོ།། །​།བྷ་དུ་ལས་སྨྲས་པ། ཀ་ར་ཡུལ་ལ་བཅིངས་པ་ཡིས། །​རྟོག་པའི་འགྱུ་བ་གཅོད་པར་བྱེད། །​ལྟ་སྟངས་སྔ་ཕྱི་བརྗེས་[[17]](#footnote-36)པ་ཡིས། །​བྱིང་རྒོད་ཐུན་སྐྱོན་སེལ་བར་བྱེད། །​གཉེན་པོའི་རྩོལ་བ་བཤིག་པ་ཡིས། །​གཉུག་མ་རང་ལ་འཁོར་བར་བྱེད། །​གསུང་ངོ།། །​།ཌོམྦི་ཧེ་རུ་ཀས་སྨྲས་པ། ལས་ཀྱི་ཕྱག་རྒྱ་ལས་བྱུང་བའི། །​དགའ་བཞིའི་ཡེ་ཤེས་ཕྱག་རྒྱ་ཆེ། །​སྣང་བ་ཟག་མེད་སྤྲོས་དང་བྲལ། །​གཉུག་མ་དོན་གྱི་ཡེ་ཤེས་མཐོང་། །​གསུང་ངོ།། །​།ཀ་ན་པས་སྨྲས་པ། སེམས་ཉིད་སྤྲོས་དང་བྲལ་བ་ནམ་མཁའི་ངང་། །​རྒྱ་མཚོ་ཤེལ་དང་མེ་ཏོག་བཞིན། །​སང་ངེ་རྗེ་[[18]](#footnote-37)ནེ་ས་ལེ་བ། །​དྲན་དུ་མེད་ཅིང་ཡེངས་སུ་[[19]](#footnote-38)མེད། །​ཅི་རིགས་ཙམ་དུ་གོམས་པར་གྱིས།[[20]](#footnote-39) །​གསུང་ངོ།། །​།བནྡྷ་བཛྲས་སྨྲས་པ། གཉིས་མེད་ཡེ་ཤེས་ཆེན་པོ་འདི། །​བསྟན་དུ་ཡོད་དེ་མཚོན་དུ་མེད། །​གོམས་སུ་ཡོད་དེ་བསྒོམ་དུ་མེད། །​མྱོང་དུ་ཡོད་དེ་བརྗོད་དུ་མེད། །​གསུང་ངོ།། །​།ཀམྦ་ལས་སྨྲས་པ། སྣང་བའི་ངོ་བོ་སྟོང་པའི་རོར། །​སྤོར་ཅིག་ཡུལ་ལ་ཡེངས་པའི་ཚེ། །​བདེ་བའི་ངོ་བོར་[[21]](#footnote-40)གསལ་བའི་རོར། །​སྤོར་ཅིག་སེམས་ལ་བལྟས་པའི་ཚེ། །​རྟོགས་པའི་ངོ་བོར་ཉམས་ཀྱི་རོར། །​སྤོར་ཅིག་ཆགས་སྡང་སྐྱེས་པའི་ཚེ། །​གསུང་ངོ།། །​།པྲཛྙཱ་ཕ་ལས་སྨྲས་པ། སྣ་ཚོགས་སྣ་ཚོགས་དེ་དེ་ཉིད། །​དགག་པ་མེད་ཅིང་སྒྲུབ་པ་[[22]](#footnote-41)མེད། །​དྲན་པའི་རྩི་དང་མ་བྲལ་བར། །​སྤང་བླང་མེད་པར་རོལ་དུ་གསོལ། །​གསུང་ངོ།། །​།དཔའ་བོ་རྡོ་རྗེས་སྨྲས་པ། སེམས་ཀྱི་ཐིག་ལེ་ཡི་གེའི་དབྱིབས། །​རླུང་གིས་བསྐྱོད་དེ་མཁའ་ལ་འཕུར། །​ལས་ཀྱི་སྒོ་བཞི་འགགས་ནས་ཀྱང་། །​བདེ་ཆེན་གནས་སུ་འཕོ་བར་བྱེད། །​གསུང་ངོ།། །​།ཤྲཱི་བ་ཏས་སྨྲས་པ། དུག་སྦྲུལ་བསད་ལ་གླང་ཆེན་བཙོང་།[[23]](#footnote-42) །​བྱ་ནི་མཁའ་ལ་སྤར་བར་བྱ། །​བཙུན་མོ་ལྷ་སྲས་ཡུལ་ཕྱུང་ལ། །​རྒྱལ་པོ་བཅོམ་ན་ངེས་པར་གྲོལ། །​གསུང་ངོ།། །​།གཉིས་མེད་སྦས་པས་སྨྲས་པ། ཡོན་ཏན་ཐམས་ཅད་འབྱུང་བའི་གནས། །​སྤྱི་བོའི་བླ་མ་ལེགས་མཆོད་ལ།[[24]](#footnote-43) །​འདོད་པ་ཐམས་ཅད་འབྱུང་བའི་གནས། །​བྱ་བ་མང་པོས་ཅི་ཞིག་བྱ། །​གསུང་ངོ།། །​།ཨིནྡྲ་བྷཱུ་ཏིས་སྨྲས་པ། སྣ་ཚོགས་ཡུལ་གྱི་སྣང་བ་འདི། །​རིག་པ་ཡེ་ཤེས་རྒྱན་ཡིན་པས། །​མི་སྤང་དེ་བཞིན་ཉིད་དུ་རོལ། །​འཆིང་བར་མི་འགྱུར་གྲོལ་བའི་ལམ། །​གསུང་ངོ།། །​།ཀ་པ་ཙ་རིས་སྨྲས་པ། ཆུ་བོ་སྦུབས་སུ་ཆུད་པ་བཞིན། །​སྣ་ཚོགས་དེ་བཞིན་ཉིད་དུ་འདུས། །​རྒྱ་མཚོ་ལན་ཚྭའི་རོ་བཞིན་དུ། །​དུ་མ་རོ་གཅིག་བདེ་བར་འབར། །​ནགས་ཀྱི་མེ་ལ་རླུང་བཞིན་དུ། །​རྐྱེན་ངན་སྣ་ཚོགས་ལམ་གྱི་གྲོགས། །​གསུང་ངོ།། །​།ཀུ་ལ་མ་རིས་སྨྲས་པ། གཞི་མ་བཅོས་ཆོས་དབྱིངས་ཕོ་བྲང་དུ། །​ལམ་རིག་པའི་ཡེ་ཤེས་ལྷམ་མེ་བ། །​དེ་བདེ་གསལ་སྟོང་པའི་ངར་གྱིས་རྡེག །​དོན་ཆོས་སྐུ་གཉིས་མེད་ཀྱི་ངང་དུ་གྲོལ། །​གསུང་ངོ།། །​།རཏྣ་བོ་དྷིས་སྨྲས་པ། མ་བཅོས་རྣལ་མའི་ཤེས་པ་དེ། །​མི་བསྒོམ་དེ་བཞིན་ཉིད་དུ་བཞག །​བཅོས་པ་ཐམས་ཅད་བློ་ཡིན་ཏེ། །​བློ་ལས་གྲོལ་ན་ཐར་པའི་ལམ། །​གསུང་ངོ།། །​།པདྨ་བཛྲས་སྨྲས་པ། གང་གིས་སེམས་ཀྱི་དོན་མཐོང་ན། །​རྩ་བ་བྲལ་བའི་སྡོང་བུ་བཞིན། །​སྣ་ཚོགས་སྣང་བས་འཆིང་མི་ནུས། །​སེམས་ཀྱི་དེ་ཉིད་ཡིན་ཕྱིར་རོ། །​གསུང་ངོ།། །​།ར་མ་ཕ་ལས་སྨྲས་པ། གང་དུ་རྟོགས་པ་བློ་ཡིན་ལ། །​གང་དུ་སྒོམ་པ་[[25]](#footnote-44)རྟོག་པ་སྟེ། །​གང་དུ་བཅོས་[[26]](#footnote-45)ཀྱང་བཅོས་མ་ཉིད། །​ཇི་ལྟར་བསྒྲུབས་ཀྱང་འདོད་པའི་ལམ། །​འདི་ཀུན་བྱིས་པའི་རྩེད་མོ་ཡིན། །​མཁས་པ་རྣམས་ལ་ཅི་ཡང་མེད། །​གསུང་ངོ།། །​།ཀླུའི་བྱང་ཆུབ་ཀྱིས་སྨྲས་པ། ཡི་གེ་གསུམ་གྱི་སྦྱོར་བ་ཡིས། །​རླུང་གི་དེ་ཉིད་ཤེས་གྱུར་ན། །​སེམས་ཀྱི་དེ་ཉིད་རྟོགས་པར་འགྱུར། །​སེམས་རྟོགས་པས་ནི་བདེ་བ་ཆེ། །​གསུང་ངོ།། །​།[[27]](#footnote-46)ཀརྨ་བཛྲས་སྨྲས་པ། འཁྲུལ་པའི་རྩ་བ་མ་ཆོད་ན། །​སེམས་ཀྱི་འཁྲུལ་འཁོར་མི་འཇིག་སྟེ། །​བཅོས་མའི་ཐེག་པ་སྙིང་རེ་རྗེ། །​རྩ་བ་བྲལ་བའི་དོན་མཐོང་ན། །​ལས་ཀྱི་འཁྲུལ་འཁོར་གཞི་ལ་འཇིག །​གསུང་ངོ།། །​།ཟླ་བ་གྲགས་པས་སྨྲས་པ། ཡོད་དམ་མེད་པའི་མཐའ་སྤངས་ཏེ། །​དབུས་ཀྱི་དོན་ལ་མི་གནས་པར། །​བསྒོམ་དུ་མེད་པའི་ངང་ལ་ཞོག །​ཐོབ་ཏུ་མེད་པའི་འབྲས་བུ་འབྱུང་། །​གསུང་ངོ།། །​།ས་ར་པས་སྨྲས་པ། ལྷན་ཅིག་སྐྱེས་པའི་ཡེ་ཤེས་འདི། །​ཁྱོད་ཀྱིས་སྨྲོས་དང་ཇི་ལྟར་ཡིན། །​མ་མྱོང་ཤེས་ན་མྱོང་བའི་མཆོག །​མི་བཙལ་དེ་བཞིན་ཉིད་དུ་བཞག །​གསུང་ངོ།། །​།སུ་ཀ་ར་སིདྡྷིས་སྨྲས་པ། གང་ལ་ཞེན་པའི་བློ་དེ་ཐོང་། །​རྟོག་པ་གཉིས་ནི་མཚུངས་པར་སྒྲིབ། །​རྟོག་དང་བྲལ་ན་སྒོམ་[[28]](#footnote-47)དུ་མེད། །​བསམ་དུ་མེད་པ་ཇི་ལྟར་དྲན། །​གསུང་ངོ།། །​།ཡེ་ཤེས་རྡོ་རྗེས་སྨྲས་པ། ཀུན་གཞི་[[29]](#footnote-48)དག་པའི་དབྱིངས་ནས་རིག་པའི་ཉི་མ་ཤར། །​རྒྱ་མཚོ་ནོར་བུའི་གླིང་ནས་ཡིད་བཞིན་ནོར་བུ་ལོན། །​འགྲོ་བའི་མ་རིག་ལིང་ཏོག་ཤེས་རབ་ཐུར་མས་ཕྱེ། །​འཁོར་བའི་ཆུ་བོ་བཞི་ལས་ཐབས་ལྡན་བླ་མས་བསྒྲལ། །​གསུང་ངོ།། །​།མཚོ་སྐྱེས་རྡོ་རྗེས་སྨྲས་པ། དཔེ་ཡི་ཡེ་ཤེས་མཚོན་དུ་མེད། །​དོན་གྱི་ཡེ་ཤེས་སྒོམ་[[30]](#footnote-49)དུ་མེད། །​ཐབས་ཀྱི་མན་ངག་སྨྲ་རུ་མེད། །​བླ་མའི་དྲིན་ལན་འཁོར་ཐབས་མེད། །​གསུང་ངོ།། །​།ར་[[31]](#footnote-50)ཏྲི་ཏས་གསུངས་པ། མཚོན་གྱི་འཁོར་ལོས་ཕྱོགས་རྣམས་ཀུན་གྱི་དངོས་པོ་གཅོད། །​ཐོས་པའི་འཁོར་ལོས་ལོག་རྟོག་བློ་ཡི་སྤྲོས་པ་གཅོད། །​ཉམས་ཀྱི་འཁོར་ལོས་གཟུང་འཛིན་འཁྲུལ་པའི་སྣང་བ་གཅོད། །​རྟོགས་པའི་འཁོར་ལོས་འཁོར་འདས་གཉིས་ཀྱི་རེ་དོགས་གཅོད། །​གསུང་ངོ།། །​།གྲུབ་ཐོབ་ལྔ་བཅུའི་རྟོགས་པ་བརྗོད་པ་ཐིག་ལེ་འོད་ཀྱི་ཕྲེང་བ་ཞེས་བྱ་བ་མཁའ་འགྲོ་མའི་གསང་མཛོད་ནས་ཕྱུང་སྟེ་རྗེ་དམ་པ་རྒྱ་གར་རིན་པོ་ཆེ་ལ་གནང་བ་ཞ་མ་ལོ་ཙཱ་བས་བསྒྱུར་བའོ། །​ [[32]](#footnote-51)

1. བཀྲོལ་ཏེ་ སྣར་ཐང་། པེ་ཅིན། [↑](#footnote-ref-20)
2. ངོས་བཟུང་ སྣར་ཐང་། པེ་ཅིན། [↑](#footnote-ref-21)
3. འདི་ སྣར་ཐང་། པེ་ཅིན། [↑](#footnote-ref-22)
4. ཐབས་ཀྱིས་ སྣར་ཐང་། པེ་ཅིན། [↑](#footnote-ref-23)
5. བྱས་ནས། སྣར་ཐང་། པེ་ཅིན། [↑](#footnote-ref-24)
6. དྲིལ ཅོ་ནེ། འགྲིལ། སྣར་ཐང་། པེ་ཅིན། [↑](#footnote-ref-25)
7. ཨ་མའི་ སྣར་ཐང་། པེ་ཅིན། [↑](#footnote-ref-26)
8. མཚན་ སྣར་ཐང་། པེ་ཅིན། [↑](#footnote-ref-27)
9. ཏོག་རྩེ་ སྣར་ཐང་། པེ་ཅིན། [↑](#footnote-ref-28)
10. ངོས་བཟུང་ སྣར་ཐང་། པེ་ཅིན། [↑](#footnote-ref-29)
11. ནམ་མཁའ་ སྣར་ཐང་། [↑](#footnote-ref-30)
12. རྡོ་རྗེས་ སྣར་ཐང་། པེ་ཅིན། [↑](#footnote-ref-31)
13. རྩལ་ སྣར་ཐང་། པེ་ཅིན། [↑](#footnote-ref-32)
14. ཏཻ་ སྣར་ཐང་། པེ་ཅིན། [↑](#footnote-ref-33)
15. བལྟ་ སྣར་ཐང་། པེ་ཅིན། [↑](#footnote-ref-34)
16. རྫོངས་ པེ་ཅིན། [↑](#footnote-ref-35)
17. རྗེས་ སྣར་ཐང་། པེ་ཅིན། [↑](#footnote-ref-36)
18. རྗེན་ སྣར་ཐང་། པེ་ཅིན། [↑](#footnote-ref-37)
19. ཡོངས་སུ་ སྣར་ཐང་། པེ་ཅིན། [↑](#footnote-ref-38)
20. གོམས་པར་བགྱིས། སྣར་ཐང་། པེ་ཅིན། [↑](#footnote-ref-39)
21. ངོ་བོ་ སྣར་ཐང་། པེ་ཅིན། [↑](#footnote-ref-40)
22. བསྒྲུབ་པ་ སྣར་ཐང་། པེ་ཅིན། [↑](#footnote-ref-41)
23. བཙོང་གཙོང་། སྣར་ཐང་། པེ་ཅིན། [↑](#footnote-ref-42)
24. ན། སྣར་ཐང་། པེ་ཅིན། [↑](#footnote-ref-43)
25. བསྒོམས་པ་ སྣར་ཐང་། སྒོམས་པ་ པེ་ཅིན། [↑](#footnote-ref-44)
26. སྤྱོད་ སྣར་ཐང་། པེ་ཅིན། [↑](#footnote-ref-45)
27. གསུང་། །​ །​ སྣར་ཐང་། པེ་ཅིན། [↑](#footnote-ref-46)
28. བསྒོམ་ སྣར་ཐང་། པེ་ཅིན། [↑](#footnote-ref-47)
29. བཞི་ སྣར་ཐང་། [↑](#footnote-ref-48)
30. བསྒོམ་ སྣར་ཐང་། པེ་ཅིན། [↑](#footnote-ref-49)
31. རི་ སྣར་ཐང་། པེ་ཅིན། [↑](#footnote-ref-50)
32. བའོ།རྫོགས་སྷོ། །​ སྣར་ཐང་། པེ་ཅིན། [↑](#footnote-ref-51)