༄༅། །​འཁྲུལ་པ་བཟློག་པའི་རིགས་པ་གཏན་ཚིགས་གྲུབ་པ།༄༅༅། །​རྒྱ་གར་སྐད་དུ། ས་ཁ་ལི་ཏ་པྲ་མརྡ་[[1]](#footnote-20)ན་ཡུཀྟཱ་ཧེ་ཏུ་སིདྡྷི་ནཱ་མ། བོད་སྐད་དུ། འཁྲུལ་པ་བཟློག་པའི་རིགས་པ་གཏན་ཚིགས་[[2]](#footnote-21)གྲུབ་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​སྟོན་པ་འཇིག་རྟེན་སྒྲོན་མ་དང་། །​ཉོན་མོངས་ནད་སེལ་བདུད་རྩིའི་ཆོས། །​སློབ་དང་མི་སློབ་ལ་སོགས་ལ། །​སྒོ་གསུམ་དང་བས་ཕྱག་འཚལ་ཏེ། །​སྙིགས་མ་ལྔ་ཡི་འཇིག་རྟེན་འདིར། །​འགྲོ་ལ་ཕན་ཕྱིར་ལམ་བཤད་པ། །​བདུད་དང་བདུད་ལ་ཕྱོགས་པ་དག །​ལམ་ལ་ལོག་པར་ལྟ་བའི་ཕྱིར། །​རང་གི་ལྟ་བས་བདེན་ལམ་[[3]](#footnote-22)ཉམས། །​ནོར་བའི་ལམ་ལ་ལམ་དུ་འདོད། །​ཡང་དག་པ་ལ་ལོག་རྩོད་པ། །​དེ་དག་བསལ་ཕྱིར་བཤད་པར་བྱ། །​སྡོམ་ནི། ཡོད་ལ་མེད་པར་འཁྲུལ་དང་མི་རྟག་ཉིད་ལ་ངེས་པར་འཁྲུལ། །​མེད་ལ་ཡོད་པར་འཁྲུལ་དང་རྟག་པ་ཉིད་དུ་ངེས་པར་འཁྲུལ། །​འཁྲུལ་ལས་འཁྲུལ་པ་སླུ་ཞིང་བསླུས་པས་འཁྲུལ་པའི་འཁྲུལ་པ་སྒྲུབ།[[4]](#footnote-23) །​འཁྲུལ་པའི་དབང་གིས་ཡང་དག་དོན་ལ་འཁྲུལ་ཏེ་རྒྱུ་ལ་འཁྲུལ། །​དེ་འཁྲུལ་རྐྱེན་གྱིས་འབྲས་བུ་ངན་སོང་གསུམ་དུ་རྟག་ཏུ་འཁྲུལ། །​འཁྲུལ་དང་མ་འཁྲུལ་ཤེས་པས་འཁྲུལ་པ་བསལ་ཕྱིར་མ་འཁྲུལ་ཏེ། །​འཁྲུལ་པ་དག་ལ་བསྟན་ཕྱིར་འཁྲུལ་པ་མེད་པར་བཤད་པར་བྱ། །​འཁྲུལ་པའི་སྐྱོན་དང་མ་འཁྲུལ་ཡོན་ཏན་ཤེས་ཕྱིར་འཁྲུལ་འདི་བརྟག །​དེ་ལ་ཡོད་པ་ལ་མེད་པར་འཁྲུལ་པ་ནི་ཁ་ཅིག་ན་རེ། མ་ཤི་བར་དུ་བདེ་བར་འཚོ། །​ཤི་ནས་དེ་ཡི་སྤྱོད་ཡུལ་མེད། །​ལུས་ཀྱང་ཐལ་བ་བཞིན་སོང་ནས། །​སླར་འཚོ་བར་ལྟ་ག་ལ་འགྱུར། །​དེ་ཕྱིར་སྔ་ཕྱི་ཡོད་མ་ཡིན། །​ཚེ་འདི་ཉིད་ལ་བདེ་བའི་ཕྱིར། །​ལྷ་མཆོད་འདྲེ་སྲིན་མནན་བྱས་ན། །​བཙན་ཕྱུག་མཐུ་སྟོབས་འགྲུབ་པར་འགྱུར། །​དེ་ལ་ཆོས་འདི་པ་ན་རེ། ཉི་མ་ཉི་མ་ཉི་མའི་གྲངས། །​ས་བོན་མྱུ་གུ་རྒྱུ་འབྲས་དེ། །​གོམས་པའི་དབང་གིས་ནུ་ཞོའོ། །​གཅིག་འགལ་སྐྱེ་བ་དཔག་ཏུ་མེད། །​དཔལ་དང་གཟི་བྱིན་ལོངས་སྤྱོད་ཕྱིར། །​ལྷ་ཀླུ་གནོད་སྦྱིན་སྲིན་པོ་བགེགས། །​དེ་དག་མཆོད་མནན་ཕན་ན་ལྷ།[[5]](#footnote-24) །​རང་ཉིད་འདོད་བཞིན་གྲུབ་པར་རིགས། །​[[6]](#footnote-25)ཡང་གཞན་ཁ་ཅིག་ན་རེ། ཕྱི་ནང་སྐྱེ་མཆེད་ཆོས་རྣམས་ཐམས་ཅད་ནི། །​ངོ་བོ་ཉིད་ལས་གྲུབ་པ་གཞན་ལས་མིན། །​སྲན་ཟླུམ་སྐྱེར་ཚེར་གཟང་[[7]](#footnote-26)རིངས་རྣོ་བ་དང་། །​རྨ་བྱའི་མཇུག་མ་མགྲིན་པའི་ཚོགས་བཀྲ་དང་། །​ཉི་ཤར་ཆུ་རྣམས་ཐུར་དུ་འབབ་པ་རྣམས། །​ངོ་བོ་ཉིད་ལས་གྲུབ་སྟེ་རྒྱུ་ཡོད་མིན། །​དེ་ལ་ཆོས་འདི་པ་ན་རེ། གལ་ཏེ་ནམ་མཁའ་རྟེན་མེད་ལ། །​སྲན་དང་ཆེར་སོགས་ཡོད་ན་ནི། །​རྒྱུ་མེད་ངོ་བོ་ཉིད་མཐོང་ན། །​དེ་དག་ས་སོགས་བརྟེན་ནས་སྐྱེ། །​ཆུ་ཡང་གྱེན་དུ་ཐུར་འབབ་ཅིང་། །​ཉི་མ་ཕྱོགས་བཞིར་འདྲར་ཤར་ན། །​རྒྱུ་མེད་ངོ་བོ་ཉིད་བདེན་ན། །​ཆུ་ནི་ས་ཡི་ཤུགས་ཀྱིས་འབབ། །​རི་རབ་ཇི་བཞིན་ཉི་མ་འཁོར། །​ཡང་གཞན་ཁ་ཅིག་ན་རེ། སྐྱེ་བ་པོ་ནི་ཤེས་པ་ཡོད་མིན་ཏེ། །​བདག་གི་བདེ་སྡུག་ལེན་ལ་རང་དབང་མེད། །​དབང་ཕྱུག་གིས་ནི་ཡང་ན་གཡང་ས་འམ། །​ཡང་ན་མཐོ་རིས་དག་ཏུ་སྐྱེ་བར་བྱེད། །​འདི་ལ་ཆོས་འདི་པ་ན་རེ། ས་གཞི་བཟང་ངན་མཐོ་རིས་ངན་སོང་གི །​ས་བོན་དགེ་སྡིག་ནས་དང་གྲོ་འདྲ་བ། །​བྱེད་པ་དབང་ཕྱུག་འདྲ་བའི་མིས་བཏབ་ན། །​སྐྱེ་བར་འདྲ་ཡང་གྲོ་ནས་སོ་སོར་སྨིན། །​དེ་འདྲར་དབང་ཕྱུག་མི་དབང་དགེ་སྡིག་དབང་། ཡང་ཁ་ཅིག་ན་རེ། དཔེར་ན་རྫ་མ་བེའུ་བཞིན་དུ། །​མཐོ་རིས་ངན་སོང་གར་འགྲོ་བ། །​རིག་པའི་རྒྱལ་པོ་རང་དབང་ཆེ། །​རྒྱུ་རྐྱེན་གཞན་ལ་བརྟེན་མི་དགོས། །​དེ་ལ་ཆོས་འདི་པ་ན་རེ། བྱེའུ་བཞིན་རང་དབང་ཡོད་པ་ཡང་། །​ཡུལ་ལ་ཐོགས་པ་མེད་ན་ལྟ། །​མཐོ་རིས་ངན་སོང་བྱེའུ་བཞིན་ན། །​དེ་ནི་ཡུལ་ལ་ཐོགས་པ་ཡོད། །​དེ་བཞིན་དགེ་སྡིག་ཡུལ་གྱིས་ཀྱང་། །​རིག་པའི་རྒྱལ་པོ་རང་དབང་མེད། །​དེ་ཕྱིར་མཐོ་རིས་ངན་སོང་གི །​གར་འགྲོ་དགེ་སྡིག་གཉིས་ཀྱི་དབང་། །​དེ་ལ་མི་རྟག་པ་ཉིད་ལ་ངེས་པར་འཁྲུལ་པ་ནི་ཁ་ཅིག་ན་རེ། འདི་ན་རྒྱན་ཐོགས་བཟའ་བཏུང་ལྡན་པ་དང་། །​འཁོར་དང་བཞོན་པ་གནས་དང་སྨྲ་ཚིག་དང་། །​ཅི་བསམ་ཅི་སྒྲུབ་དེ་དག་ཕ་རོལ་ན། །​དེ་བཞིན་བྱེད་དེ་འདི་དག་ཐམས་ཅད་རྟག །​དེ་ལ་ཆོས་འདི་པ་ན་རེ། འདི་ལ་ཅི་བྱེད་ཕ་རོལ་ན་ཡང་དེ་བཞིན་རྟག་ན་ནི། །​དཔེར་ན་དབྱར་དྲོ་དགུན་གྲང་སྟོན་སྨིན་དཔྱིད་སྐྱེ་གཅིག་ཏུ་རྟག་རིགས་ན། །​འདི་ལྟར་འདི་དག་མི་རྟག་ཅི་ཕྱིར་གླིང་བཞིའི་ཉི་མའི་དབང་གིས་འགྱུར། །​དེ་བཞིན་སེམས་ཅན་འདི་དག་ཕ་རོལ་མི་རྟག་ལས་ཀྱིས་བསྒྱུར། །​ཡང་[[8]](#footnote-27)ཁ་ཅིག་ན་རེ། ཕ་བུ་སྤུན་དང་ཆུང་མ་གཉེན་རྣམས་ནི། །​འདི་ན་ཇི་བཞིན་ཕ་རོལ་དེ་བཞིན་ཏེ། །​ཉེ་མཛའ་འདི་དག་རྟག་ཏུ་འགྲོགས་པར་ངེས། །​བྲམ་ཟེ་སྨྲ་ལ་མཁས་པས་དེ་སྐད་ཟེར། །​དེ་ལ་ཆོས་འདི་པ་ན་རེ། དཔེར་ན་སཱ་ལུའི་སྙེ་མ་ལ། །​ལྷན་ཅིག་འབྲས་བུ་མང་སྨིན་ཡང་། །​ལ་ལ་ས་བོན་ལ་ལ་བཙོས།[[9]](#footnote-28) །​ས་བོན་རྣམས་ཀྱང་ཕྱོགས་མཚམས་འཐོར།[[10]](#footnote-29) །​ལྷན་ཅིག་སྨིན་པ་གང་ཡང་མེད། །​དེ་བཞིན་ཉེ་མཛའ་འདི་དག་ཀྱང་། །​ཕ་བུ་ཆུང་མ་སྤུན་མ་ངེས། །​གཞན་ཡང་མཐོ་རིས་ངན་སོང་དུ། །​ནས་[[11]](#footnote-30)དང་རིགས་ཀྱང་མ་ངེས་སོ། །​དེ་ལ་མེད་པ་ལ་ཡོད་པར་འཁྲུལ་པ་ནི། ཁ་ཅིག་ན་རེ། སྐྱེས་བུ་ཀུན་གྱི་བྱེད་པ་པོ། །​བདེ་སྡུག་མྱོང་བའི་ཤེས་མཐོང་བ། །​དེ་ཡོད་དེས་ནི་ཐམས་ཅད་བྱེད། །​རྟག་པ་གཅིག་པུ་ཤེས་པའོ། །​དེ་ལ་ཆོས་འདི་པ་ན་རེ། དཔེར་ན་ཐག་པ་ལ་ནི་སྦྲུལ་དུ་[[12]](#footnote-31)འཁྲུལ་པ་བཞིན། །​ཆོས་འདི་ཐག་པ་འདྲལ་བ་[[13]](#footnote-32)དག་[[14]](#footnote-33)ཏུ་མཐོང་། །​དེ་ལ་སྦྲུལ་མེད་དེ་བཞིན་ཆོས་ལ་བདག་མེད་དེ། །​མཐོང་བ་མ་དག་ཤེས་བཞིན་མུ་སྟེགས་བདག་ཏུ་རྨོངས། །​ཡང་ཁ་ཅིག་ན་རེ། ས་ཆུ་མེ་རླུང་འབྱུང་བའི་དངོས་པོ་འདི། །​རྟག་ཏུ་ཡོད་དེ་འདི་དག་མེད་མི་སྲིད། །​རང་བཞིན་མི་འགྱུར་མེ་ཚ་ཆུ་གྲང་བཞིན། །​ས་སྲ་རླུང་གཡོ་འདི་དག་རྟག་པར་ངེས། །​འདི་ལ་ཆོས་འདི་པ་ན་རེ། ས་སོགས་འབྱུང་བ་བཞི་པོ་འདི་དག་ནི། །​ཕྲ་རབ་རྡུལ་ལས་གྲུབ་པས་རགས་པ་མིན། །​ཕྱོགས་ཆ་དྲུག་གིས་ཕྲ་རབ་དེ་ཡང་མེད། །​འཇིག་པ་གསུམ་གྱིས་དངོས་པོ་འདི་མི་རྟག །​ཡང་ཁ་ཅིག་ན་རེ། དབང་ཕྱུག་ཚངས་པ་ཁྱབ་འཇུག་དང་། །​ཕྱ་དང་སྲིད་པ་རྣམས་ཀྱིས་བསྐོས། །​ཚེ་ཟད་ལུས་གཟུགས་འདུག་གནས་དག །​བྱེད་པ་པོས་བྱས་ཕྱིར་མི་དྲང་། །​དེ་ལ་ཆོས་འདི་པ་ན་རེ། དབང་ཕྱུག་ལ་སོགས་བྱེད་པ་པོས། །​ཐམས་ཅད་བྱེད་པའི་མཐུ་ཡོད་ན། །​གཞན་དག་དེ་ལྟར་བྱས་པ་བས། །​བདག་ཉིད་ལེགས་པར་བྱ་བའི་འོས། །​བྱེད་པ་པོ་ཉིད་མི་རྟག་ལ། །​སྐྱེ་ཤི་སྡུག་བསྔལ་དཔག་མེད་ན། །​དེས་བྱས་བདེན་པར་ག་ལ་འགྱུར། །​རྒྱ་མཚོའི་རིན་ཆེན་འོད་སྣང་ལ། །​བྱེད་པའི་མཐུ་ལྟ་ག་ལ་ཡོད། །​དེ་ལ་རྟག་པ་ཉིད་དུ་འཁྲུལ་པ་ནི། ཁ་ཅིག་ན་རེ། འགྲོ་བ་རིགས་ལྔའི་རྒྱུད་ལ་ཡང་། །​འཁོར་བ་རྟག་པ་བཞིན་དུ་འདོད། །​ལྷ་ནི་ལྷར་སྐྱེ་མི་ནི་མིར་སྐྱེ་སྟེ། །​བཞི་པོ་གཞན་ཡང་དེ་བཞིན་སྐྱེ། །​དེ་ལ་ཆོས་འདི་པ་ན་རེ། འགྲོ་བ་རིགས་ལྔ་དེ་ལྟར་སོ་སོར་ངེས་ནས་[[15]](#footnote-34)ནི། །​མང་ཡང་མང་ཞིང་ཉུང་ཡང་ཉུང་རྟག་རིགས་འོས་ན། །​མང་ཡང་ཉུང་ཞིང་ཉུང་ཡང་མང་སྟེ་མི་རྟག་པས། །​དགེ་སྡིག་ལས་ཀྱི་རྐྱེན་གྱིས་སོ་སོར་སྐྱེ་བར་རིགས། །​ཡང་ཁ་ཅིག་ན་རེ། ཁ་དོག་དཀར་པོ་ལ་སོགས་ལ། །​ཁ་དོག་དཀར་པོ་ལ་སོགས་སྐྱེ། །​དྲན་པ་གསལ་དང་མི་གསལ་དང་། །​གྲུམ་པོ་[[16]](#footnote-35)དག་ལའང་དེ་བཞིན་སྐྱེ། །​དེ་ལ་ཆོས་འདི་པ་ན་རེ། དཔེར་ན་གསེར་དང་དངུལ་སོགས་ལ། །​སེང་གེ་རྟ་དང་གླང་ལ་སོགས། །​མི་མཐུན་པ་དག་བླུགས་བྱས་ན། །​ལུགས་དཔེ་མཐུན་དང་འདྲ་བ་བཞིན། །​སེམས་རྒྱུད་དྲི་ཟ་མི་གཅིག་ཀྱང་། །​འདོད་པ་ཆགས་པའི་རྐྱེན་གྱིས་ནི། །​ཁ་དོག་ལུས་གཟུགས་དྲན་ཤེས་དག །​ལུགས་དཔེ་བཞིན་དུ་དེ་མཐུན་ནོ། །​དེ་ལ་འཁྲུལ་པས་འཁྲུལ་པ་བསླུ་བ་ནི་ཁ་ཅིག་ན་རེ། ཚངས་པར་གྱུར་ན་གཟི་བརྗིད་ཆེ། །​དབང་ཕྱུག་ཐོབ་ན་མཐུ་སྟོབས་ཆེ། །​བརྒྱ་བྱིན་ཁྱབ་འཇུག་དེ་བཞིན་ཏེ། །​ཀླུ་དང་དེ་བཞིན་སྨན་རྣམས་བདེ། །​དེ་ཕྱིར་དེ་དག་ཐོབ་པའི་ཐབས། །​གང་དག་སྣ་ཚོགས་ཡོད་པ་དག །​བྱ་བ་སླ་བ་ཅིས་[[17]](#footnote-36)སྨོས་ཏེ། །​དཀའ་བ་དག་ཀྱང་བྱ་བར་འོས། །​དེ་ལ་ཆོས་འདི་པ་ན་རེ། དཔེར་ན་སྒྱུ་མའི་སྤྲུལ་པ་ལ།[[18]](#footnote-37) །​སྒྱུ་མ་མི་ཤེས་བདེན་མཐོང་ནས། །​སྒྱུ་མའི་སྤྲུལ་པས་དེ་བསླུ་ཞིང་། །​འཁྲུལ་པ་ཡོད་མེད་རྟག་སོགས་ལ། །​སྒྱུ་མ་བཞིན་དུ་དེ་འཁྲུལ་བས། །​སྐྱེ་བོ་རྣམས་ལ་ཐམས་ཅད་བསླུས། །​ལྟ་བ་ངན་པའི་དབང་སོང་བས། །​ཡོད་མེད་རྟག་ཆད་མཐའ་ལ་གནས། །​དེ་ལ་འཁྲུལ་པས་འཁྲུལ་པའི་འཁྲུལ་པ་བསྒྲུབ་པ་ནི། ཁ་ཅིག་ན་རེ། མེ་ལྔ་བསྟེན་པས་ཚངས་པ་འགྲུབ། །​དབྱུག་གུ་[[19]](#footnote-38)གསུམ་པས་དབང་ཕྱུག་ཆེ། །​བྱ་ཡི་དཀའ་ཐུབ་རྟོགས་འདོད་རིགས། །​ཁྱི་ཡི་བརྟུལ་ཞུགས་སྨིན་དྲུག་འཁོར། །​ནང་པར་བསྲུང་བ་དུས་ངེས་པའོ། །​དེ་ལ་ཆོས་འདི་པ་ན་རེ། མེ་དང་དབྱུག་གུའི་[[20]](#footnote-39)དཀའ་ཐུབ་ནི། །​ལྟ་བ་འཁྲུལ་པའི་དཀའ་ཐུབ་སྟེ། །​དཔེར་ན་རི་དྭགས་ཁ་སྐོམ་ཟེར། །​ཆུ་འདོད་སྨིག་རྒྱུ་སྙེག་པ་འདྲ། །​དེ་ལ་འཁྲུལ་པའི་དབང་གིས་ཡང་དག་པའི་དོན་ལ་འཁྲུལ་པ་ནི། ཐམས་ཅད་རྟག་པར་རྟོག་པ་བཞི། །​ཁ་ཅིག་རྟག་པར་རྟོག་པ་བཞི། །​རྒྱུ་མེད་སྨྲ་བ་རྣམ་པ་གཉིས། །​མཐའ་ལ་རྟོག་པ་བཞི་དང་ནི། །​ལྷ་མི་སྤོང་བར་རྟོག་པ་བཞི། །​བཅོ་བརྒྱད་དེ་དག་སྔོན་གྱི་མཐའ། །​འདུ་ཤེས་ཅན་རྟོག་བཅུ་དྲུག་དང་། །​འདུ་ཤེས་མེད་པར་རྟོག་པ་བརྒྱད། །​འདུ་ཤེས་ཡོད་མིན་མེད་མིན་བརྒྱད། །​ཆད་པར་ལྟ་བདུན་མཐར་ལྟ་ལྔ། །​བཞི་བཅུ་རྩ་བཞི་ཕྱི་མའི་མཐའ། །​དྲུག་ཅུ་རྩ་གཉིས་བདེན་པར་ལྟ། །​དེ་དག་བདེན་པའི་དོན་ལ་འཁྲུལ། །​དེ་ལ་རྒྱུ་ལ་འཁྲུལ་པ་ནི། ཁ་ཅིག་ན་རེ། དུས་ཀྱིས་འབྱུང་བ་རྣམ་སྨིན་བྱེད། །​དུས་ཀྱིས་སྐྱེ་དགུ་རྣམས་འབྱིན་བྱེད། །​དུས་ཀྱིས་གཉིད་ལོག་སད་པར་བྱེད། །​དུས་ཀྱིས་སྐྱེ་ཞིང་དུས་ཀྱིས་འཆི། །​དུས་ལས་འདའ་བར་དཀའ་བའོ། །​དེ་ལ་ཆོས་འདི་པ་ན་རེ། དུས་ཀྱིས་ཐམས་ཅད་བྱེད་ན་གོ །​ནམ་མཁའ་ལྟ་བུར་རྟེན་མེད་ལ། །​ས་བོན་འབྲས་བུ་སྐྱེ་བར་རིགས། །​འགྲོ་བ་རིགས་ལྔའི་འཁོར་བ་ཡང་། །​ཕ་མེད་མ་ལ་བུ་སྐྱེ་ཞིང་། །​མ་མེད་ཕ་ལའང་དེ་བཞིན་ཏེ། །​རྒྱུ་རྐྱེན་མེད་ན་དུས་དབང་ཉམས། །​ཁ་ཅིག་ན་རེ། བ་ནི་བ་སྦྲ་རྣམས་ཀྱི་གཞི། །​ཆུ་ཤེལ་ཆུ་རྣམས་ཇི་བཞིན་དུ། །​པླག་ཤ་ཡལ་ག་རྣམས་ཇི་བཞིན། །​སྐྱེས་བུ་ལུས་ཅན་ཀུན་གྱི་རྒྱུ། །​དེ་ལ་ཆོས་འདི་པ་ན་རེ། ཐག་པ་སྦྲུལ་དུ་འཁྲུལ་པ་ལྟར། །​སྐྱེས་བུ་འཁྲུལ་པས་མིང་བཏགས་པ། །​རང་མ་གྲུབ་པ་གཞན་གྱི་རྒྱུ། །​སྐྱེས་བུ་དེ་ཡིས་ཇི་ལྟར་བྱེད། །​ཡང་ཁ་ཅིག་ན་རེ། དེ་ཙམ་ཉི་ཤུ་ལྔ་ཤེས་ཤིང་། །​རལ་པའམ་སྤྱི་བོ་[[21]](#footnote-40)གཙུག་ཕུད་[[22]](#footnote-41)ཀྱིས། །​ཆ་ལུགས་གང་དུ་གནས་པ་ནི། །​གྲོལ་འགྱུར་འདི་ལ་ཐེ་ཚོམ་མེད། །​དེ་ལ་ཆོས་འདི་པ་ན་རེ། དེ་ལྟར་གྲངས་ཤེས་མཐོ་རིས་འགྱུར་ན་ནི། །​རྡོ་ཤིང་བགྲངས་[[23]](#footnote-42)པས་གསེར་སོགས་སྣང་འགྱུར་འོས། །​གྲངས་ཤེས་རྡོ་ཤིང་འདྲ་ལ་མཐོ་རིས་གསེར་བཞིན་ཏེ། །​ཀུན་རྫོབ་རིགས་པར་འགལ་ན་དོན་དུ་སྨོས་ཅི་དགོས། །​དེ་ནི་བཀྲེས་པས་ང་བགྲངས་[[24]](#footnote-43)ཟེར་བ་འདྲ། །​ཡང་ཁ་ཅིག་ན་རེ། ལུས་ཅན་འདི་དག་སྐྱེས་པ་ནི། །​རྒྱུ་ལས་མ་བྱུང་རང་སྐྱེས་ཏེ། །​དཔེར་ན་སྤང་ཁའི་ཤ་མོ་ལ། །​ས་བོན་རྒྱུ་ནི་མེད་བཞིན་ནོ། །​དེ་ལ་ཆོས་འདི་པ་ན་རེ། དེ་ཉིད་དཔེ་ལས་བདག་གིས་བཟུང་། །​ས་ལ་བརྟེན་ནས་རླན་[[25]](#footnote-44)གྱིས་བསྐྱེད། །​རྒྱུ་མེད་མ་ཡིན་ཡོད་པ་[[26]](#footnote-45)བཞིན། །​རྒྱུ་རྐྱེན་ལས་ཀྱིས་བསྐྱེད་པར་རིགས། །​དེ་ལ་འཁྲུལ་པའི་རྐྱེན་གྱིས་འབྲས་བུ་ངན་སོང་གསུམ་དུ་འཁྲུལ་པ་ནི། འཁྲུལ་པའི་དབང་གིས་དབེན་[[27]](#footnote-46)མ་མཐོང་། །​རྒྱུ་འབྲས་མི་བསླུ་ལས་མ་ཤེས། །​ཉོན་མོངས་ལྔ་ལ་མངོན་ཞེན་ནས། །​སྐྱེ་གནས་བཞི་པོའི་གནས་སུ་སྐྱེ། །​བྱོལ་སོང་མངལ་དང་སྒོ་ང་དང་། །​དྲོད་གཤེར་ལས་སྐྱེས་ཡི་དྭགས་ནི། །​མངལ་སྐྱེས་དམྱལ་བ་རྫུས་[[28]](#footnote-47)ཏེ་སྐྱེ། །​ཁ་དོག་རིགས་གཟུགས་གྲངས་མེད་ཀྱང་། །​གཉིས་དང་བཞི་པ་མང་བ་དང་། །​རྐང་མེད་རིགས་དང་རྣམ་བཞིར་བསྡུ། །​གཅིག་ལ་གཅིག་གིས་འཚེ་གྱུར་པས། །​བསྲུང་ཕྱིར་གབ་དང་སྙོག་པའི་ཕྱིར། །​འབྲོས་དང་བཀོལ་སྤྱད་བརྡེག་བཙོག་[[29]](#footnote-48)དང་། །​བསད་[[30]](#footnote-49)དང་གསོད་དང་གསོད་འགྱུར་ཕྱིར། །​སྡུག་བསྔལ་དཔག་མེད་མྱོང་བ་ཡིན། །​ཁབ་མིག་ཁ་དང་རྟ་རྔའི་མགྲིན། །​ལྟོ་བ་རི་ཡི་གཏོས་ཙམ་ཉིད། །​རྐང་ལག་ཐུར་མ་བཞིན་དུ་ཕྲ། །​ཤིང་རྟ་འཁོལ་[[31]](#footnote-50)འདྲ་དུད་པ་འཐུལ། །​ཡིད་དུ་འོང་བའི་ཟས་དང་སྐོམ། །​བཀོད་པ་བལྟས་ནས་ལག་བསྙབས་[[32]](#footnote-51)པས། །​རབ་འཇིགས་སྐྱེས་བུ་གོ་ཆ་ཅན། །​མཚོན་རྣོན་དབྱིག་པ་ཐོགས་པ་ཡིས། །​རྒྱབ་ནས་རྡུལ་བཞིན་འགྱུར་མཐོང་ནས། །​ལེན་པའི་དབང་མེད་བཀྲེས་གདུངས་འགྱུར། །​ལ་ལས་བཟའ་བཏུང་ཁར་བཅུག་ན། །​མེ་ལྕེར་འབར་ཞིང་འཚིག་འགྱུར་ཏེ། །​ལ་ལར་རྣག་ཁྲག་དྲི་ང་ཡང་། །​མི་རྙེད་ལུས་ལས་བཙགས་ལས་[[33]](#footnote-52)འདོན། །​ལ་ལས་བཟའ་བཏུང་མི་མཐོང་ཞིང་། །​མི་ཐོས་ཕྱོགས་བཅུར་རྒྱུག་པར་འགྱུར། །​མནར་མེད་རབ་ཚ་ཚ་བ་དང་། །​ངུ་འབོད་ཆེ་དང་ངུ་འབོད་ཉིད། །​བསྡུས་འཇོམས་ཐིག་ནག་ཡང་སོས་བརྒྱད། །​ཆུ་བུར་ཅན་དང་ཆུ་བུར་རྡོལ། །​སོ་ཐམས་ཨ་ཆུ་ཀྱི་ཧུད་ཟེར། །​ཨུཏྤལ་ལྟ་བུ་པདྨ་གཉིས། །​ལུས་དང་སྒྲ་འགྱུར་མིང་བཏགས་བརྒྱད། །​ཉི་ཚེ་ཉེ་འཁོར་གཅིག་བཅུ་དྲུག །​ཉེས་སྤྱད་རྣམ་སྨིན་མ་ཟད་པར། །​དེ་དག་འཆི་བར་མི་འགྱུར་ཏེ། །​བྲིས་མཐོང་བཤད་ཐོས་ཀླགས་[[34]](#footnote-53)དྲན་ཡང་། །​འཇིགས་སྐྱེ་ཉམས་མྱོང་ཅི་ཞིག་སྨོས། །​འཇིག་རྟེན་ཁམས་རྣམས་སྡུག་བསྔལ་གང་། །​མཐོང་བའི་ཆོས་ལ་ཡོད་དོ་ཅོག །​གཅིག་ཏུ་བསྡུས་པས་དམྱལ་བ་ཡི། །​སྡུག་བསྔལ་གང་ཆུང་འབུམ་གྱི་ཆར།[[35]](#footnote-54) །​མི་ཕོད་ཅུང་ཟད་དེ་མི་མཚུངས། །​དེ་ཀུན་མ་རིག་ལྟ་ལས་བྱུང་། །​དེ་ཕྱིར་ངན་སོང་གསུམ་དུ་འཁྲུལ། །​དེ་ལ་འཁྲུལ་པ་མེད་པར་བཤད་པར་བྱ་བ་ནི། རྒྱུ་རྐྱེན་ཡན་ལག་བཅུ་གཉིས་པོ། །​ཚེ་གསུམ་རིགས་གསུམ་ཡན་ལག་ལྔ། །​ཉི་མ་ཇི་བཞིན་འགྲོ་བཞིན་ཏེ། །​ཤིང་རྟའི་འཕང་ལོ་བཞིན་དུ་འཁོར། །​ཉེས་པ་བཅུ་གཉིས་སྲིད་རྩ་རྣམས། །​དང་པོ་བཀག་པས་ཀུན་བཀག་ཅིང་། །​རྒྱུ་འབྲས་ཡང་དག་བདེན་ཤེས་བྱ། །​ཡང་དག་གྱུར་པ་བཅུ་གཉིས་རྙེད། །​ཐར་པའི་ལམ་ལ་དེ་གནས་ཕྱིར། །​ཡོན་ཏན་དཔག་མེད་ཐོབ་པ་ཡིན། །​འདི་ལ་དགེ་བ་གང་ཡོད་དེས། །​ལམ་ལྔར་འཁོར་བའི་སེམས་ཅན་རྣམས། །​[[36]](#footnote-55)ཆོས་ཉིད་ཤེས་ནས་ཉེས་སྤངས་ཏེ། །​བདེ་བའི་ལམ་ལྔར་བགྲོད་པར་ཤོག །​འཁྲུལ་པ་བཟློག་པའི་རིགས་པ་གཏན་ཚིགས་གྲུབ་པ་ཞེས་བྱ་བ། སློབ་དཔོན་འཕགས་པ་ལྷས་མཛད་པ་རྫོགས་སོ།། །​།རྒྱ་གར་གྱི་མཁན་པོ་སརྦ་ཛྙཱ་དེ་བ་དང་། ཞུ་ཆེན་གྱི་ལོ་ཙཱ་བ་བནྡེ་དཔལ་བརྩེགས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །​ [[37]](#footnote-56)

1. མ་དྷ་ སྣར་ཐང་། པེ་ཅིན། [↑](#footnote-ref-20)
2. གཏན་ཚིགས་སུ་ ཅོ་ནེ། [↑](#footnote-ref-21)
3. བདེན་ལས་ སྣར་ཐང་། པེ་ཅིན། [↑](#footnote-ref-22)
4. བསྒྲུབ། སྣར་ཐང་། པེ་ཅིན། [↑](#footnote-ref-23)
5. ལྟ། ཅོ་ནེ། སྣར་ཐང་། [↑](#footnote-ref-24)
6. རིག །​ སྣར་ཐང་། པེ་ཅིན། [↑](#footnote-ref-25)
7. གཟངས་ སྣར་ཐང་། པེ་ཅིན། [↑](#footnote-ref-26)
8. [↑](#footnote-ref-27)
9. རྩོས། སྣར་ཐང་། པེ་ཅིན། [↑](#footnote-ref-28)
10. མཐོར། སྣར་ཐང་། པེ་ཅིན། [↑](#footnote-ref-29)
11. །​གནས་ སྣར་ཐང་། པེ་ཅིན། [↑](#footnote-ref-30)
12. ལ་སྦྲུལ་ སྣར་ཐང་། པེ་ཅིན། [↑](#footnote-ref-31)
13. འདྲ་བ་ སྣར་ཐང་། པེ་ཅིན། [↑](#footnote-ref-32)
14. བདག་ སྣར་ཐང་། པེ་ཅིན། [↑](#footnote-ref-33)
15. དེས་གནས་ པེ་ཅིན། [↑](#footnote-ref-34)
16. གྲུབ་པོ་ སྣར་ཐང་། པེ་ཅིན། [↑](#footnote-ref-35)
17. ཅི་ སྣར་ཐང་། པེ་ཅིན། [↑](#footnote-ref-36)
18. ལས། སྣར་ཐང་། པེ་ཅིན། [↑](#footnote-ref-37)
19. དབྱུ་གུ་ སྣར་ཐང་། པེ་ཅིན། [↑](#footnote-ref-38)
20. དབྱུ་གུའི་ སྣར་ཐང་། [↑](#footnote-ref-39)
21. རལ་པའམ་སྤྱིའུ་ སྣར་ཐང་། རལ་པའང་སྤྱིའུ་ པེ་ཅིན། [↑](#footnote-ref-40)
22. པུད་ སྣར་ཐང་། པེ་ཅིན། [↑](#footnote-ref-41)
23. གྲངས་ སྣར་ཐང་། པེ་ཅིན། [↑](#footnote-ref-42)
24. འགྲངས་ སྣར་ཐང་། པེ་ཅིན། [↑](#footnote-ref-43)
25. བརླན་ སྣར་ཐང་། པེ་ཅིན། [↑](#footnote-ref-44)
26. ཡོད་མ་ སྣར་ཐང་། པེ་ཅིན། [↑](#footnote-ref-45)
27. དབྱེན་ སྣར་ཐང་། [↑](#footnote-ref-46)
28. བརྫུས་ སྣར་ཐང་། པེ་ཅིན། [↑](#footnote-ref-47)
29. བརྩོག་ སྣར་ཐང་། པེ་ཅིན། [↑](#footnote-ref-48)
30. གསད་ སྣར་ཐང་། པེ་ཅིན། [↑](#footnote-ref-49)
31. འཁྲོལ་ སྣར་ཐང་། པེ་ཅིན། [↑](#footnote-ref-50)
32. བརྙབ་ སྣར་ཐང་། པེ་ཅིན། [↑](#footnote-ref-51)
33. བཙགས་ནས་ སྣར་ཐང་། པེ་ཅིན། [↑](#footnote-ref-52)
34. བཀླགས་ སྣར་ཐང་། [↑](#footnote-ref-53)
35. ཆ། སྣར་ཐང་། པེ་ཅིན། [↑](#footnote-ref-54)
36. དག །​ སྣར་ཐང་། པེ་ཅིན། [↑](#footnote-ref-55)
37. པའོ་འདིས་བསྟན་པ་དང་སེམས་ཅན་ལ་ཕན་ཐོགས་པར་གྱུར་ཅིག །​ །​ སྣར་ཐང་། པེ་ཅིན། [↑](#footnote-ref-56)