༄། །​བསྟན་བཅོས་བཞི་བརྒྱ་པ་ཞེས་བྱ་བའི་ཚིག་ལེའུར་བྱས་པ་བཞུགས་སོ། །​༄༅༅། །​རྒྱ་གར་སྐད་དུ། ཙ་ཏུཿ་ཤ་ཏ་ཀ་ཤཱསྟྲཱ་ཀཱ་རི་ཀཱ་ནཱ་མ། བོད་སྐད་དུ། བསྟན་བཅོས་བཞི་བརྒྱ་པ་ཞེས་བྱ་བའི་ཚིག་ལེའུར་བྱས་པ། འཕགས་པ་འཇམ་དཔལ་ལ་ཕྱག་འཚལ་ལོ། །​གང་ལ་འཇིག་རྟེན་གསུམ་མངའ་བདག །​རང་ཉིད་འཆི་བདག་བྱེད་པོ་མེད། །​ཡོང་ངེས་[[1]](#footnote-20)རྣལ་བཞིན་གཉིད་ལོག་ན། །​དེ་ལས་མ་རུངས་གཞན་ཅི་ཡོད། །​འཆི་བར་བྱ་ཕྱིར་སྐྱེས་གྱུར་ཅིང་། །​གཞན་དབང་འགྲོ་བའི་ངང་ཅན་ལ། །​འཆི་བ་བྱ་བ་ལྟར་སྣང་སྟེ། །​གསོན་པ་བྱ་བ་མིན་ལྟར་རོ། །​ཁྱོད་ཀྱིས་འདས་དུས་ཐུང་ངུ་ལྟར། །​མཐོང་ཞིང་མ་འོངས་གཞན་དུ་ན། །​ཁྱོད་མཉམ་མི་མཉམ་ལྟར་སེམས་དེ།[[2]](#footnote-21) །​གསལ་བར་འཇིགས་པའི་འོ་དོད་འདྲ། །​གཞན་དག་ལ་ཡང་སྤྱི་མཐུན་ཕྱིར། །​ཁྱོད་ལ་འཆི་བའི་འཇིགས་མེད་ན། །​གཅིག་ལ་གནོད་གང་དེ་ཕྲག་དོག །​སྒོ་ནས་སྡུག་བསྔལ་སྐྱེད་[[3]](#footnote-22)འགྱུར་རམ། །​ནད་བཅོས་རྒ་བ་གསོ་བྱ་དེས། །​དེ་དག་ལ་ཁྱོད་མི་འཇིགས་མོད། །​ཆད་པ་ཕྱི་མ་བཅོར་མེད་པས། །​ཁྱོད་ཆེས་གསལ་བར་དེ་ལ་འཇིགས། །​གསད་པར་བྱ་བའི་ཕྱུགས་རྣམས་ལྟར། །​འཆི་བ་ཀུན་གྱི་ཐུན་མོང་ཞིང་། །​གཞན་ཡང་འཆི་བར་སྣང་གྱུར་[[4]](#footnote-23)ན། །​ཁྱོད་ལ་འཆི་བདག་འཇིགས་ཅིས་མེད། །​དུས་ལ་ངེས་པ་མེད་པའི་ཕྱིར། །​བདག་རྟག་སྙམ་དུ་སེམས་ན་[[5]](#footnote-24)ནི། །​ནམ་ཞིག་དུས་ན་འཆི་བདག་གིས། །​ཁྱོད་ལ་གནོད་པ་བྱེད་པར་འགྱུར། །​མ་འོངས་པ་ཡི་དོན་ལྟ་ཞིང་། །​གསོན་པ་ཟད་པ་མ་ཡིན་ན། །​བདག་ཉིད་འཚོང་ལ་བདག་ཉིད་ནི། །​རྣམ་དཔྱོད་ལྡན་ཞེས་[[6]](#footnote-25)སུ་ཞིག་སྨྲ། །​བདག་ཉིད་གཏའ་མར་བཞག་བྱས་ཏེ། །​སྡིག་ལས་ཅི་ཡི་ཕྱིར་ན་བྱེད། །​ངེས་པར་ཁྱོད་ནི་མཁས་རྣམས་ལྟར། །​བདག་ལ་འདོད་ཆགས་བྲལ་བར་ཟད། །​སུ་ལའང་གསོན་པ་ཞེས་བྱ་བ། །​སེམས་ཀྱི་སྐད་ཅིག་ལས་གཞན་མེད། །​སྐྱེ་བོས་དེ་ངེས་མི་རིག་པ། །​དེས་ན་བདག་ཉིད་ཤེས་པ་དཀོན། །​ཁྱོད་རིང་གསོན་པ་ལ་དགའ་ཞིང་། །​རྒན་ཉིད་ལ་ཁྱོད་མི་དགའ་ན། །​ཨེ་མ་ཁྱོད་སྤྱོད་སྐྱེ་བོ་ནི། །​འདྲ་ལ་དམ་པ་ལྟ་བུར་སྣང་།[[7]](#footnote-26) །​ཁྱོད་རང་འཆི་ལ་མྱ་ངན་ན། །​བུ་སོགས་རྣམས་ཕྱིར་ཅི་སྟེ་ཡིན། །​རང་ཉིད་སྤྱོ་བྱ་སྨྲ་པོ་ནི། །​ཅི་ལྟ་བུར་ན་སྨད་མི་འགྱུར། །​གང་ཚེ་འགའ་ཞིག་མ་བཅོལ་བར། །​རང་ཉིད་བུར་གྱུར་དེ་ཡི་ཚེ། །​མ་དྲིས་ཉིད་དུ་དེ་འགྲོ་བ། །​རིགས་པར་[[8]](#footnote-27)མི་འགྱུར་མ་ཡིན་ནོ། །​གཏི་མུག་ཕྱིར་ན་བུ་ཡི་ནི། །​རྣམ་པར་[[9]](#footnote-28)རྟོག་པ་མེད་པར་ཟད། །​འདི་ཡི་འགྲོ་བར་སྤྲོ་བ་ཉིད། །​རྒས་པས་[[10]](#footnote-29)སྟོན་པར་བྱེད་པར་འགྱུར། །​ཇི་ལྟར་ཕ་ལ་བུ་སྡུག་པ། །​དེ་ལྟར་དེ་ལ་སྐྱེ་མ་ཡིན། །​འཇིག་རྟེན་འདི་ནི་འོག་ཏུ་འགྲོ། །​དེ་ཕྱིར་མཐོ་རིས་ཀྱང་རྙེད་དཀའ། །​གང་ཚེ་རྗེས་སུ་མི་མཐུན་པ། །​འགའ་ཡང་སྡུག་ཅེས་བྱ་ཡོད་མིན། །​དེ་ཚེ་ཆགས་པ་འཚོང་[[11]](#footnote-30)དང་ནི། །​འདྲ་བ་འབའ་ཞིག་སྐྱེ་བར་ཟད། །​བྲལ་བས་བསྐྱེད་པའི་སྡུག་བསྔལ་ནི། །​མི་རྣམས་སྙིང་ལས་མྱུར་ལྡོག་སྟེ། །​ཆགས་ལའང་སྡུག་བསྔལ་བྲལ་བ་ཡིས། །​མཚོན་པའི་མི་བརྟན་པ་ཉིད་ལྟོས། །​གནོད་པས་གཟིར་བ་[[12]](#footnote-31)བྱས་ཟིན་ཀྱང་། །​ཡོན་ཏན་མེད་སྙམ་ཤེས་བཞིན་དུ། །​ཁྱོད་བདག་ཉིད་ལ་ཕྱི་འཆོས་[[13]](#footnote-32)འགྱུར། །​དེ་ཡང་བདག་ལ་མི་རིགས་སོ། །​སྡུག་བསྔལ་རྣམ་པར་འགེད་ལྟ་བུར།[[14]](#footnote-33) །​འཇིག་རྟེན་འདི་ནི་ཡོངས་སུ་འཁྱམ། །​སྡུག་བསྔལ་གྱུར་པའི་སྐྱེ་བོ་ལ། །​སྡུག་བསྔལ་འགེད་པས་ཅི་ཞིག་བྱ། །​གང་གི་[[15]](#footnote-34)འདུ་བ་དགའ་ཡིན་དེའི། །​འབྲལ་བ་ཅི་ལྟར་དགའ་མ་ཡིན། །​འདུ་བ་དང་ནི་འབྲལ་བ་དག །​ལྷན་ཅིག་རྒྱུ་བར་སྣང་མིན་ནམ། །​འདས་ལ་ཐོག་མ་ཡོད་མིན་ལ། །​མ་འོངས་ཐ་མ་ཡོད་མིན་ན། །​ཅིས་ན་ཁྱོད་ཀྱིས་འདུ་མཐོང་ཞིང་། །​རིང་པོར་གྱུར་ཀྱང་བྲལ་བ་[[16]](#footnote-35)མིན། །​སྐད་ཅིག་ལ་སོགས་དུས་དེ་རྣམས། །​ངེས་པར་དགྲ་དང་འདྲར་འགྱུར་ཏེ། །​དེས་ན་དགྲར་གྱུར་དེ་དག་ལ། །​རྣམ་ཀུན་ཁྱོད་འདོད་ཆགས་མི་བྱ། །​བློ་ངན་བྲལ་བའི་འཇིགས་པ་ཡིས། །​ཁྱིམ་ནས་ངེས་པར་མི་འབྱུང་ན། །​མཁས་པ་སུ་ཞིག་ངེས་པར་ནི། །​བྱ་དགོས་ཆད་པས་བྱེད་པར་འགྱུར། །​ཁྱོད་འདི་བྱས་ནས་གསལ་བར་ནི། །​ནགས་སུ་འགྲོ་བྱ་སྙམ་སེམས་ན། །​གང་ཞིག་བྱས་ཀྱང་གཏང་[[17]](#footnote-36)བྱ་བ། །​དེ་བྱས་ཡོན་ཏན་ཅི་ཞིག་ཡོད། །​བདག་ནི་འཆིའོ་སྙམ་སེམས་པ། །​གང་ལ་ངེས་པར་ཡོད་གྱུར་པ། །​དེ་ནི་ཆགས་པ་ཡོངས་བཏང་ཕྱིར། །​འཆི་བདག་ལ་ཡང་ག་ལ་འཇིགས། །​བྱང་ཆུབ་སེམས་དཔའི་རྣལ་འབྱོར་སྤྱོད་པ་བཞི་བརྒྱ་པ་ལས་རྟག་པར་འཛིན་པ་སྤང་བའི་ཐབས་བསྟན་པ་སྟེ་རབ་ཏུ་བྱེད་པ་དང་པོའོ།། །​།ལུས་ནི་དགྲ་ལྟར་མཐོང་མོད་ཀྱི། །​དེ་ལྟ་ན་ཡང་དེ་བསྲུང་བྱ། །​[[18]](#footnote-37)ཁྲིམས་ལྡན་ཡུན་རིང་འཚོ་བ་ནི། །​དེ་ལས་བསོད་ནམས་ཆེན་པོ་བྱེད། །​མི་རྣམས་སྡུག་བསྔལ་ལུས་ཉིད་ལས། །​སྐྱེ་ཞིང་བདེ་བ་གཞན་ལས་ན། །​སྡུག་བསྔལ་ཀུན་གྱི་སྣོད་གྱུར་པ། །​ཁོག་པ་ལ་ཁྱོད་ཅི་སྟེ་གུས། །​གང་ཚེ་བདེ་བ་སྡུག་བསྔལ་ལྟར། །​ཤས་ཆེར་མི་ལ་མི་འབྱུང་ན། །​དེ་ལྟར་སྡུག་བསྔལ་ཆེན་པོ་དེ། །​ཆུང་ངོ་སྙམ་དུ་སེམས་བྱེད་དམ། །​འཇིག་རྟེན་བདེ་ལ་མངོན་ཕྱོགས་ཤིང་། །​བདེ་གྱུར་དག་ཀྱང་རྙེད་དཀའ་སྟེ། །​དེས་ན་སྐྱེ་བོ་འཇིག་འདི་ལ། །​སྡུག་བསྔལ་རྗེས་སུ་སྙེགས་པ་འདྲ། །​སྡུག་བསྔལ་འདོད་པས་རྙེད་འགྱུར་གྱི། །​འདོད་པས་བདེ་བ་ག་ལ་ཡིན། །​ཁྱོད་ཅིས་དཀོན་པ་ལ་གུས་ཤིང་། །​མོད་ལ་ཅི་སྟེ་ཁྱོད་མི་འཇིགས། །​བདེ་བར་གྱུར་པའི་ལུས་པོ་ནི། །​སྡུག་བསྔལ་སྣོད་དུ་འགྱུར་བ་དེ།[[19]](#footnote-38) །​ལུས་ལ་གུས་དང་དགྲ་ལ་གུས། །​དེ་དག་གཉིས་ནི་མཚུངས་པར་སྣང་། །​ལུས་ནི་ཤིན་ཏུ་འགོར་བས་ཀྱང་། །​བདེ་བའི་བདག་ཏུ་མི་འགྱུར་ཏེ། །​རང་བཞིན་གཞན་གྱིས་ཟིལ་གནོན་ཅེས། །​བྱ་བ་[[20]](#footnote-39)རིགས་པ་མ་ཡིན་ནོ། །​མཆོག་ལ་ཡིད་ཀྱི་སྡུག་བསྔལ་ཏེ། །​ཐ་མ་[[21]](#footnote-40)རྣམས་ལ་ལུས་སྐྱེས་སོ། །​སྡུག་བསྔལ་གཉིས་ཀྱིས་འཇིག་རྟེན་འདི། །​ཉིན་རེ་ཉིན་རེ་འཇོམས་པར་བྱེད། །​བདེ་བ་རྟོག་པའི་དབང་གྱུར་ཅིང་། །​རྟོག་པ་སྡུག་བསྔལ་དབང་གྱུར་པ། །​དེ་ཕྱིར་ཀུན་ན་སྡུག་བསྔལ་ལས། །​ཤིན་ཏུ་སྟོབས་ལྡན་ཅི་ཡང་མེད། །​ཇི་ལྟ་ཇི་ལྟར་དུས་འགྲོ་བ། །​དེ་ལྟ་དེ་ལྟར་སྡུག་བསྔལ་འཕེལ། །​དེ་ཕྱིར་བདེ་བ་ལུས་འདི་ཡི། །​གཞན་པོ་ལྟ་བུར་སྣང་བར་འགྱུར། །​སྡུག་བསྔལ་གྱི་ནི་རྒྱུ་མང་པོ། །​ནད་རྣམས་དང་གཞན་སྣང་གྱུར་པ། །​དེ་སྙེད་[[22]](#footnote-41)དུ་ནི་མི་རྣམས་ལ། །​བདེ་བའི་རྒྱུ་དག་སྣང་མ་ཡིན། །​འཕེལ་བཞིན་པ་ཡི་བདེ་བ་ལས།[[23]](#footnote-42) །​ཇི་ལྟར་བཟློག་པ་མཐོང་གྱུར་པ།[[24]](#footnote-43) །​དེ་ལྟར་སྡུག་བསྔལ་འཕེལ་བཞིན་ལས།[[25]](#footnote-44) །​བཟློག་པ་ཡོད་པ་མ་ཡིན་ནོ། །​རྐྱེན་དང་ལྷན་ཅིག་བདེ་བ་ལས།[[26]](#footnote-45) །​བཟློག་པ་མཐོང་གི་[[27]](#footnote-46)སྡུག་བསྔལ་ལ། །​རྐྱེན་རྣམས་ཉིད་དང་ལྷན་ཅིག་ཏུ། །​བཟློག་པ་ཡོད་པ་མ་ཡིན་ནོ། །​ཁྱོད་འཆི་བཞིན་ལ་དུས་སོང་ཞིང་། །​འགྲོ་བ་དང་ནི་འགྲོར་འགྱུར་ན། །​འཆི་བཞིན་པ་ནི་བདེ་འགྱུར་ཞེས། །​རྣམ་པ་ཀུན་ཏུ་[[28]](#footnote-47)རིགས་མ་ཡིན། །​ལུས་ཅན་རྣམས་ལ་བཀྲེས་སོགས་ཀྱི།[[29]](#footnote-48) །​གནོད་པ་རྟག་ཏུ་ཡོད་གྱུར་[[30]](#footnote-49)ན། །​གནོད་བཞིན་པ་ནི་བདེའོ་ཞེས། །​རྣམ་པ་ཀུན་ཏུ་[[31]](#footnote-50)རིགས་མ་ཡིན། །​ནུས་པ་མེད་པས་འབྱུང་ཀུན་ལ། །​ཚོགས་པ་ཞེས་བྱ་སྐྱེ་འགྱུར་ཏེ། །​འགལ་བ་རྣམས་ལ་བདེའོ་ཞེས། །​རྣམ་པ་ཀུན་ཏུ་མི་རིགས་སོ། །​གྲང་སོགས་རྣམས་ལ་ཕྱིར་འཆོས་པ། །​རྟག་ཏུ་ཡོད་པ་མ་ཡིན་ན། །​བརླག་བཞིན་པ་ནི་བདེའོ་ཞེས། །​རྣམ་པ་ཀུན་ཏུ་རིགས་མ་ཡིན། །​འབད་སྩོལ་མེད་པར་སྤྱོད་པ་ཞེས། །​བྱ་འགའང་[[32]](#footnote-51)ས་སྟེངས་[[33]](#footnote-52)ཡོད་མིན་ན། །​ལས་བྱེད་བདེ་བ་ཡིན་ནོ་ཞེས། །​རྣམ་པ་ཀུན་ཏུ་[[34]](#footnote-53)མི་རིགས་སོ། །​འདི་དང་གཞན་དུ་བདག་ཉིད་ནི། །​རྟག་ཏུ་སྡིག་ལས་བསྲུང་བར་བྱ། །​ངན་འགྲོ་ཡོད་ན་བདེ་བ་ཞེས། །​རྣམ་པ་ཀུན་ཏུ་རིགས་མ་ཡིན། །​གཞོན་པ་[[35]](#footnote-54)སོགས་ལ་མི་རྣམས་ཀྱི། །​བདེ་བ་རྟག་ཏུ་ཡོད་མིན་ཏེ། །​དང་པོར་གང་ལ་རྩོམ་མེད་པ། །​དེ་ལ་མཐར་འཕེལ་ག་ལ་ཡོད། །​གསེར་གྱི་སྣོད་དུ་སྐྱུག་པ་ལ།[[36]](#footnote-55) །​ཇི་ལྟར་འགའ་ཞིག་དགར་[[37]](#footnote-56)འགྱུར་བ། །​དེ་བཞིན་སྡུག་བསྔལ་ཕྱིར་བཅོས་པ།[[38]](#footnote-57) །​བདེའོ་སྙམ་དུ་སེམས་པར་བྱེད། །​བརྩམས་པས་[[39]](#footnote-58)སྐྱེས་པ་ལྡོག་འགྱུར་ན། །​སྡུག་བསྔལ་རྩོམ་པའང་[[40]](#footnote-59)བདེ་ཅི་ཡོད། །​དེ་ཕྱིར་ཐུབ་པས་སྐྱེ་འཇིག་དག །​སྡུག་བསྔལ་ཡིན་ཞེས་གསུངས་པ་སྙམ། །​སོ་སོའི་སྐྱེ་བོས་སྡུག་བསྔལ་ནི། །​བདེ་བས་གཡོགས་ལྟར་མི་མཐོང་ན། །​གང་གིས་སྡུག་བསྔལ་སྒྲིབ་འགྱུར་བ། །​བདེ་བ་ཞེས་བྱ་ཅི་ཡང་མེད། །​ཁྱོད་སྡུག་ཆགས་བྲལ་མེད་དོ་ཞེས། །​སོ་སོའི་སྐྱེ་བོ་བསྟན་བྱ་དེས། །​ངེས་པར་དེ་བཞིན་གཤེགས་རྣམས་ཀྱིས། །​གཏི་མུག་ཀུན་གྱི་ཐ་མར་གསུངས། །​མི་རྟག་པ་ལ་ངེས་པར་གནོད། །​གང་ལ་གནོད་ཡོད་དེ་བདེ་མིན། །​དེ་ཕྱིར་མི་རྟག་གང་ཡིན་པ། །​ཐམས་ཅད་སྡུག་བསྔལ་ཞེས་བྱར་འགྱུར། །​རྣལ་འབྱོར་སྤྱོད་པ་བཞི་བརྒྱ་པ་ལས་བདེ་བར་འཛིན་པ་སྤང་བའི་ཐབས་བསྟན་པ་སྟེ་རབ་ཏུ་བྱེད་པ་གཉིས་པའོ།། །​།ཡུན་ནི་ཤིན་ཏུ་རིང་པོས་ཀྱང་། །​ཡུལ་ལ་མུར་ཐུག་ཡོད་མིན་ཏེ། །​སྨན་པ་ངན་ལྟར་ཁྱོད་ཡུལ་[[41]](#footnote-60)ལ། །​ངལ་བ་འབྲས་བུ་མེད་པ་འབྱུང་། །​བསྟེན་པར་བྱེད་པ་འགའ་ཞིག་ལ། །​ས་སྲེད་ལྡོག་པ་མེད་ཇི་བཞིན། །​བསྟེན་[[42]](#footnote-61)བཞིན་པ་ཡི་མི་རྣམས་ལ། །​འདོད་རེ་འཕེལ་བའང་[[43]](#footnote-62)དེ་བཞིན་ནོ། །​བུད་མེད་ཀུན་ལ་འཁྲིག་པ་ལ། །​ཐ་དད་ཅུང་ཟད་ཡོད་མིན་ཞིང་། །​གཟུགས་གཞན་གྱི་ཡང་ལོངས་སྤྱོད་ན། །​ཁྱོད་ལ་མོ་མཆོག་གིས་ཅི་བྱེད། །​གང་ལ་གང་ཡིད་འོང་འགྱུར་བ།[[44]](#footnote-63) །​དེ་ནི་དེ་ཡིས་འཚེངས་པར་རློམ། །​ཁྱི་སོགས་རྣམས་ལའང་ཐུན་མོང་པས། །​བློ་གྲོས་ངན་པ་ཁྱོད་ཅི་[[45]](#footnote-64)ཆགས། །​ཁྱེད་[[46]](#footnote-65)ལ་ཡན་ལག་ཀུན་མཛེས་མོ། །​གང་དེར་[[47]](#footnote-66)སྔར་ཀུན་ཐུན་མོང་ན། །​དེ་རྙེད་[[48]](#footnote-67)ཁྱོད་ལ་ངོ་མཚར་ལྟར། །​ཇི་ལྟར་ཡང་ནི་འགྱུར་བ་མིན། །​ཡོན་ཏན་ལྡན་པ་སྡུག་པ་དང་། །​བཟློག་པ་ལ་ནི་བཟློག་མཐོང་ནས།[[49]](#footnote-68) །​རྣམ་པར་གནས་མེད་སྔ་མའམ། །​ཅིག་ཤོས་ལས་ནི་གང་ཞིག་བདེན། །​བླུན་པོའི་འདོད་ཆགས་ཡོན་ཏན་དང་། །​ལྡན་པ་འབའ་ཞིག་ལ་མི་སྐྱེ། །​རྒྱུ་མེད་པ་ལས་[[50]](#footnote-69)འཇུག་རྣམས་ཀྱི། །​ལྡོག་པ་རྒྱུ་ལས་ག་ལ་ཞིག །​[[51]](#footnote-70)ཇི་སྲིད་གཞན་ཤེས་[[52]](#footnote-71)མ་གྱུར་ན།[[53]](#footnote-72) །​དེ་སྲིད་དེ་ནི་ཁྱོ་[[54]](#footnote-73)ལ་སྡུག །[[55]](#footnote-74)​ནད་ངན་དང་མཚུངས་བུད་མེད་ནི། །​རྟག་ཏུ་རྐྱེན་ལས་བསྲུང་བར་བྱ། །​དར་མར་རང་གིས་བྱས་པ་གང་། །​དེ་ནི་རྒན་པོར་[[56]](#footnote-75)མི་འདོད་ན། །​ཇི་ལྟ་བུར་ན་གྲོལ་བ་རྣམས། །​དེ་ལ་ཤིན་ཏུ་གདུང་མི་འགྱུར། །​མ་ཆགས་པ་ལ་བདེ་མེད་ཅིང་། །​དེ་ཡང་བླུན་མིན་ལ་མེད་ན། །​གང་ཡིད་རྟག་ཏུ་ཕྱིར་ཕྱོགས་པ། །​དེ་ཡི་བདེ་བ་ཅི་འདྲ་ཞིག །​ཁྱོད་ལ་གུས་བཞིན་རྟག་པར་ནི། །​མོ་དང་ལྷན་ཅིག་ཕྲད་པ་མེད། །​འདི་ང་[[57]](#footnote-76)གཞན་གྱི་མ་ཡིན་ཞེས། །​ཡོངས་འཛིན་འདི་ཀོ་ཅི་ཞིག་ཡིན། །​གལ་ཏེ་འདོད་ཆགས་བདེ་ཡིན་ན། །​བུད་མེད་དག་གིས་དགོས་མེད་འགྱུར། །​བདེ་བ་དོར་བྱ་ཞེས་བྱ་བར། །​ཇི་ལྟར་ཡང་ནི་མ་[[58]](#footnote-77)མཐོང་ངོ། །​བུད་མེད་ལྷན་ཅིག་སྦྱོར་ན་ཡང་།[[59]](#footnote-78) །​བདེ་བ་གཞན་ལས་སྐྱེ་འགྱུར་ན། །​དེ་རྒྱུ་མཛའ་མོ་ཉིད་ཡིན་ཞེས། །​བླུན་པོ་མིན་པ་སུ་ཞིག་འཛིན། །​མཛེ་པོ་འཕྲུག་བཞིན་འདོད་ཆགས་ཀྱིས།[[60]](#footnote-79) །​མདོངས་[[61]](#footnote-80)པས་འདོད་པའི་སྐྱོན་མི་མཐོང་། །​ཆགས་བྲལ་རྣམས་ལ་མཛེ་པོ་ལྟར། །​ཆགས་ཅན་སྡུག་བསྔལ་ལྡན་པར་སྣང་། །​མགོན་མེད་བཀྲེས་པས་ཉེན་རྣམས་ལ། །​མུ་གེར་བྱ་བ་གང་འབྱུང་[[62]](#footnote-81)བ། །​དེ་ནི་བུད་མེད་ཕྲད་པའི་ཚེ། །​སེམས་[[63]](#footnote-82)ཅན་ཀུན་གྱི་[[64]](#footnote-83)གཡོ་བ་ཡིན། །​དྲེགས་པ་ཡིས་ནི་ཁ་ཅིག་ལ། །​བཤང་ཁང་ལ་ཡང་ཆགས་སྐྱེ་ཞིང་། །​བུད་མེད་ལ་ལ་ལ་ཆགས་པ། །​འགའ་ཞིག་འགའ་ལ་ཕྲག་དོག་བྱེད། །​མི་གཙང་བ་ལ་གཏི་མུག་ནི། །​འབྱུང་ཞིང་ཁྲོ་བ་འབྱུང་རིགས་ཀྱི། །​རྣམ་པ་ཀུན་ཏུ་འདོད་ཆགས་ནི། །​འབྱུང་བར་རིགས་པ་མ་ཡིན་ནོ། །​མི་རྣམས་མ་གཏོགས་མི་གཙང་བའི། །​སྣོད་ནི་སྨད་པར་འབྱུང་འགྱུར་ན། །​གང་ལ་མི་[[65]](#footnote-84)གཙང་འབྱུང་འགྱུར་བ། །​དེ་ནི་སྨད་པར་ཅིས་མི་སེམས། །​དངོས་པོ་གཙང་བ་ཐམས་ཅད་ཀྱི། །​ཐ་མ་གང་དུ་དམིགས་གྱུར་པ།[[66]](#footnote-85) །​དེ་ལ་གཙང་བ་ཡོད་དོ་ཞེས། །​བློ་ལྡན་མི་ནི་སུ་ཞིག་[[67]](#footnote-86)སྨྲ། །​གང་ཞིག་བཤང་ཁང་ནང་འདུག་ཅིང་། །​དེ་མེད་པར་ནི་མི་གནས་པར།[[68]](#footnote-87) །​མི་གཙང་བ་ཡི་སྲིན་དེ་ལ། །​རྨོངས་ལས་དྲེགས་པ་སྐྱེ་བར་ཟད། །​ཐབས་གང་གིས་ཀྱང་ལུས་ཀྱི་ནི། །​ནང་ཕུགས་[[69]](#footnote-88)གཙང་བར་[[70]](#footnote-89)མི་འགྱུར་ན། །​ཁྱོད་ནི་ནང་ལ་འབད་བྱེད་པ། །​དེ་ལྟར་ཕྱི་རོལ་ལ་མ་ཡིན། །​གལ་ཏེ་མཛེ་ཅན་བཞིན་དེ་ལྟར། །​གཅིན་ཅན་ཀུན་ལ་མཚུངས་མིན་ན། །​མཛེ་ཅན་ཇི་བཞིན་གཅིན་ཅན་དེ། །​དེ་ལྟར་མི་ཀུན་གྱིས་སྤོང་འགྱུར། །​ཡན་ལག་ཉམས་པ་འགའ་ཞིག་ནི། །​སྣ་ཡི་ཚབ་མས་དག་[[71]](#footnote-90)འགྱུར་ལྟར། །​མི་གཙང་ཕྱིར་འཆོས་[[72]](#footnote-91)མེ་ཏོག་ལ། །​སོགས་པ་[[73]](#footnote-92)འདོད་ཆགས་དེ་བཞིན་འདོད། །​གང་དུ་འདོད་ཆགས་བྲལ་སྐྱེ་བ། །​དེ་གཙང་ཞེས་བྱར་མི་རིགས་ལ། །​ངེས་པར་འདོད་ཆགས་རྒྱུར་གྱུར་པའི། །​དངོས་དེ་གང་ནའང་[[74]](#footnote-93)ཡོད་མ་ཡིན། །​མདོར་ན་མི་རྟག་མི་གཙང་དང་། །​སྡུག་བསྔལ་བ་དང་བདག་མེད་ཅེས། །​བྱ་བ་བཞི་པོ་ཐམས་ཅད་ནི། །​གཅིག་ཉིད་ལ་ནི་སྲིད་པར་འགྱུར། །​བྱང་ཆུབ་སེམས་དཔའི་[[75]](#footnote-94)རྣལ་འབྱོར་སྤྱོད་པ་བཞི་བརྒྱ་པ་ལས་གཙང་བར་འཛིན་པ་ཕྱིན་ཅི་ལོག་[[76]](#footnote-95)སྤང་བའི་ཐབས་བསྟན་པ་སྟེ་རབ་ཏུ་བྱེད་པ་གསུམ་པའོ།། །​།བདག་གམ་བདག་གི་[[77]](#footnote-96)སྙམ་དྲེགས་པ། །​སྲིད་པར་དམ་པ་སུ་ལ་འགྱུར། །​གང་ཕྱིར་ལུས་ཅན་ཐམས་ཅད་ལ། །​ཡུལ་རྣམས་ཐམས་ཅད་མཚུངས་ཕྱིར་རོ། །​ཚོགས་བྲན་དྲུག་ཆོས་སྟབས་[[78]](#footnote-97)གྱུར་པ། །​ཁྱོད་ཀྱི་དྲེགས་པ་ཅི་ཞིག་ཡིན། །​གང་ངམ་དེ་རུ་བྱ་བ་ནི། །​དབང་དུ་བྱས་ལ་[[79]](#footnote-98)རག་ལས་འགྱུར། །​ཇི་ལྟར་གསོ་བྱ་འཐོབ་ཐོབ་པ། །​རྗེ་བོ་གཏོང་པོར་[[80]](#footnote-99)སེམས་དེ་བཞིན། །​རྗེ་བོ་སྦྱིན་བྱ་བྱིན་བྱས་ནས། །​བདག་ནི་གཏོང་བ་པོ་སྙམ་རློམ། །​གཞན་རྣམས་ཀྱིས་ནི་[[81]](#footnote-100)སྡུག་བསྔལ་གནས། །​ཁྱོད་ལ་ཕྱིན་ཅི་ལོག་ཏུ་དྲན། །​གཞན་གྱི་ལས་ཀྱིས་འཚོ་ཁྱོད་ཀྱི། །​དགའ་བ་གང་གིས་བསྐྱེད་པར་འགྱུར། །​འཇིག་རྟེན་གྱི་ནི་བསྲུང་པོ་དང་། །​བསྲུང་བྱར་ས་བདག་སྣང་གྱུར་ན། །​ཅི་སྟེ་གཅིག་གིས་དྲེགས་ཡོད་ཅིང་། །​ཅི་སྟེ་གཞན་གྱི་དྲེགས་བྲལ་མིན། །​རིགས་ཀུན་ནང་ནས་རང་ལས་ལ། །​དགའ་བས་འཚོ་རྣམས་རྙེད་པ་དཀའ། །​གལ་ཏེ་ཁྱོད་ལ་མི་དགེར་འགྱུར། །​དེས་ན་ཁྱོད་ལ་འགྲོ་བཟང་དཀོན། །​གཞན་གྱིས་བསྐུལ་[[82]](#footnote-101)ཏེ་བྱེད་པ་གང་། །​དེ་ནི་ས་སྟེངས་[[83]](#footnote-102)བླུན་ཞེས་བྱ། །​ཁྱོད་དང་མཚུངས་པའི་གཞན་དབང་གཞན། །​འགའ་ཡང་ཡོད་པ་མ་ཡིན་ནོ། །​བསྲུང་བ་ང་ལ་རག་ལས་ཞེས། །​འཇིག་རྟེན་ལ་[[84]](#footnote-103)ནི་གླ་[[85]](#footnote-104)ལེན་ཞིང་། །​རང་ཉིད་ཀྱིས་ཀྱང་སྡིག་བྱེད་ན། །​དེ་མཚུངས་བརྩེ་མེད་སུ་ཞིག་ཡོད། །​སྐྱེ་བོ་སྡིག་ཏོ་བྱེད་རྣམས་ལ། །​གལ་ཏེ་བརྩེ་བ་བྱ་མིན་ན། །​བྱིས་པ་སོ་སོའི་སྐྱེ་བོ་ནི། །​ཐམས་ཅད་བསྲུང་བྱར་མི་འགྱུར་རོ། །​བདག་ཉིད་དགའ་བ་སྐྱེད་པ་[[86]](#footnote-105)ཡི། །​རྒྱུ་ནི་གང་དུ་མེད་[[87]](#footnote-106)མི་འགྱུར། །​ལུང་ལ་སོགས་པའི་རྒྱུ་རྣམས་ཀྱིས།[[88]](#footnote-107) །​བསོད་ནམས་མིན་པའང་[[89]](#footnote-108)འཇིག་ཡོད་མིན། །​ཡང་དག་སྲུང་[[90]](#footnote-109)བྱེད་ཅེས་བྱ་བ། །​གལ་ཏེ་ས་བདག་ཆོས་ཡིན་ན། །​ཉོན་མོངས་གཟོ་མཁན་རྣམས་ལ་ཡང་། །​ཅི་སྟེ་ཆོས་སུ་འགྱུར་མ་ཡིན། །​འཇིག་རྟེན་ས་བདག་རག་ལས་ཀྱི། །​ས་བདག་དེ་ནི་སྨད་དེ་དཔེར། །​དམ་པས་འཇིག་རྟེན་ཀུན་གྱི་མ། །​སྲིད་པ་ཡི་ནི་སྲིད་པ་[[91]](#footnote-110)བཞིན། །​བླུན་མིན་རྒྱལ་སྲིད་མི་ཐོབ་ལ། །​བླུན་ལ་བརྩེ་བ་ཡོད་མིན་ན། །​བསྲུང་པོ་ཡིན་ཡང་མི་ཡི་བདག །​བརྩེ་བ་མེད་ལ་[[92]](#footnote-111)ཆོས་མི་གནས། །​དྲང་སྲོང་རྣམས་ཀྱི་སྤྱོད་པ་ཀུན། །​མཁས་པས་བྱེད་པ་མ་ཡིན་ཏེ། །​གང་གི་ཕྱིར་ན་དེ་དག་ལ། །​དམན་འབྲིང་ཁྱད་འཕགས་ཡོད་ཕྱིར་རོ། །​སྔར་གྱི་ས་བདག་དགེ་རྣམས་ཀྱིས།[[93]](#footnote-112) །​འཇིག་རྟེན་བུ་ལྟར་[[94]](#footnote-113)བསྐྱངས་པ་དེ། །​རྩོད་དུས་ཆོས་ལ་བརྟེན་རྣམས་ཀྱིས།[[95]](#footnote-114) །​དེང་སང་རི་དགས་དགོན་པར་བྱས། །​གླགས་སུ་བསྣུན་པའི་[[96]](#footnote-115)རྒྱལ་པོ་ལ། །​གལ་ཏེ་སྡིག་པ་ཡོད་མིན་ན། །​རྐུན་པོ་གཞན་རྣམས་ལ་ཡང་དེ། །​དང་པོ་ཉིད་དུ་ཡོད་མ་ཡིན། །​ཆང་སོགས་དག་ལ་བདོག་པ་ཀུན། །​ཡོངས་གཏོང་མཆོད་པ་མ་ཡིན་ན། །​གཡུལ་ངོར་བདག་ཀྱང་ཡོངས་གཏོང་བ།[[97]](#footnote-116) །​མཆོད་པ་སྙམ་དུ་སེམས་སམ་ཅི། །​རྒྱལ་པོ་འཇིག་རྟེན་མགོན་ཁྱོད་ལ། །​མགོན་འགའ་[[98]](#footnote-117)ཡོད་པ་མ་ཡིན་ན། །​མགོན་ཉིད་དེ་ཡིས་[[99]](#footnote-118)བདག་ཉིད་ནི།[[100]](#footnote-119) །​མ་བཏང་སུ་ཞིག་དགའ་བར་འགྱུར། །​རྒྱལ་པོ་ཤི་བར་གྱུར་པ་ལའང་། །​གྲགས་པས་ཡོན་ཏན་འགའ་མི་འབྱུང་། །​ཁྱོད་ཡོན་མེད་དང་ཁྱི་འཚེད་ལ། །​གྲགས་པ་ཆེན་པོ་ཅི་སྟེ་མེད། །​གང་ཚེ་ཀུན་གྱི་དབང་ཕྱུག་ཉིད། །​བསོད་ནམས་ཀྱིས་བསྐྱེད་དེ་ཡི་ཚེ། །​འདི་ནི་དབང་ཕྱུག་རྟེན་མིན་ཞེས། །​བརྗོད་པ་[[101]](#footnote-120)རྙེད་པ་མ་ཡིན་ནོ། །​འཚོ་བའི་ཐབས་སོ་ཅོག་ལ་ཡང་། །​འཇིག་རྟེན་ན་ནི་རིགས་ཞེས་བསྙད། །​དེས་ན་སེམས་ཅན་ཐམས་ཅད་ལ། །​རིགས་ལས་[[102]](#footnote-121)དབྱེ་བ་ཡོད་མ་ཡིན། །​འདས་དུས་ཤིན་ཏུ་རིང་བ་དང་། །​མི་མོ་རྣམས་ཡིད་གཡོ་བ་སྟེ། །​དེ་[[103]](#footnote-122)ཕྱིར་རྒྱལ་རིགས་ཞེས་བྱ་བ། །​རིགས་ལས་འགའ་ཡང་ཡོད་མ་ཡིན། །​གལ་ཏེ་ལས་ཀྱིས་དམངས་རིགས་ཀྱང་། །​རྒྱལ་རིགས་ཞེས་བྱར་འགྱུར་ན་ནི། །​ལས་ཀྱིས་དམངས་ཀྱང་བྲམ་ཟེར་ནི། །​གང་གིས་འགྱུར་བ་མིན་པར་སེམས། །​རྒྱལ་པོ་[[104]](#footnote-123)སྡིག་ལ་དབང་ཕྱུག་ལྟར། །​འགེད་པ་[[105]](#footnote-124)ཡོད་པ་མ་ཡིན་ན། །​གཞན་གྱི་དོན་དུ་མཁས་པ་ནི། །​སུ་ཞིག་ཕྱི་མར་འཇོམས་པར་བྱེད། །​དབང་ཕྱུག་གིས་བསྐྱེད་ང་རྒྱལ་ནི། །​མཉམ་དང་ཁྱད་པར་འཕགས་པ་ཡི། །​ཕ་རོལ་ནུས་ལྡན་བལྟ་བྱ་སྟེ། །​དམ་པའི་སྙིང་ལ་མི་གནས་སོ། །​རྣལ་འབྱོར་སྤྱོད་པ་བཞི་བརྒྱ་པ་ལས་བདག་ཏུ་འཛིན་པ་སྤང་བའི་ཐབས་བསྟན་པ་སྟེ་རབ་ཏུ་བྱེད་པ་བཞི་པའོ།། །​།སངས་རྒྱས་རྣམས་ཀྱི་གཡོ་བ་ནི། །​རྒྱུ་མེད་འགའ་[[106]](#footnote-125)ཡང་ཡོད་མིན་ཏེ། །​དབུགས་ཀྱང་སེམས་ཅན་རྣམས་ལ་ནི། །​སྨན་སླད་ཁོ་ནར་ཡང་དག་འབྱུང་། །​འཇིག་རྟེན་ཀུན་ལ་འཆི་བདག་སྒྲ།[[107]](#footnote-126) །​ཇི་ལྟར་འཇིགས་པ་སྐྱེད་[[108]](#footnote-127)འགྱུར་བ། །​དེ་བཞིན་ཀུན་མཁྱེན་སྒྲ་[[109]](#footnote-128)འདི་ནི། །​འཆི་བདག་ལ་ཡང་འཇིགས་པ་བསྐྱེད། །​ཐུབ་ལ་[[110]](#footnote-129)མཛད་དང་མཛད་མིན་དང་། །​གསུང་བྱ་གསུང་བྱ་མིན་མངའ་བ། །​དེས་ན་ཀུན་མཁྱེན་ཀུན་མཁྱེན་ནི། །​མིན་ཞེས་བྱ་[[111]](#footnote-130)ལ་རྒྱུ་ཅི་ཡོད། །​སེམས་མ་རྟོགས་པ་[[112]](#footnote-131)འགྲོ་སོགས་ལ། །​གང་ཕྱིར་བསོད་ནམས་ལ་སོགས་པ།[[113]](#footnote-132) །​མ་མཐོང་དེ་ཕྱིར་ལས་ཀུན་ལ། །​ཡིད་ནི་དོན་པོར་བསྒྲུབ་པར་བྱ། །​བསམ་པས་བྱང་ཆུབ་སེམས་དཔའ་ལ། །​དགེ་[[114]](#footnote-133)འམ་འོན་ཏེ་མི་དགེ་[[115]](#footnote-134)རུང་། །​ཐམས་ཅད་དགེ་ལེགས་ཉིད་འགྱུར་ཏེ། །​གང་ཕྱིར་ཡིད་དེའི་དབང་གྱུར་ཕྱིར། །​བྱང་ཆུབ་སེམས་དཔའ་སེམས་དང་པོ། །​ས་སྟེངས་[[116]](#footnote-135)སྐྱེ་བོ་ཐམས་ཅད་ནི། །​འཁོར་ལོས་སྒྱུར་བ་ཉིད་འགྱུར་བ། །​དེ་དག་བསོད་ནམས་ལས་ཁྱད་འཕགས། །​རིན་ཆེན་རང་བཞིན་མཆོད་རྟེན་ནི། །​འཇིག་རྟེན་རྙེད་མཐོ་འགས་བྱས་པ། །​དེ་བས་སེམས་བསྐྱེད་བཅུག་[[117]](#footnote-136)འདུལ་པོ། །​མཆོག་ཏུ་བཀྲབས་པར་བརྗོད་པ་ཡིན། །​དེ་ལ་ཕན་འདོད་བླ་མ་ཡིས། །​སློབ་མ་ལ་ནི་སྲི་[[118]](#footnote-137)ཞུ་བྱ། །​གང་ཕྱིར་ངེས་[[119]](#footnote-138)ཕན་མི་ཤེས་པ། །​དེ་ཕྱིར་སློབ་མ་ཞེས་བྱའོ། །​ཁྲོ་ཡང་འབྱུང་པོས་བཟུང་བ་ལ། །​སྨན་པ་འཁྲུག་པ་མིན་པ་ལྟར། །​ཐུབ་པ་ཉོན་མོངས་དགྲར་གཟིགས་ཀྱི། །​ཉོན་མོངས་དང་འབྲེལ་གང་ཟག་མིན། །​གང་ཞིག་གང་གང་ལ་དགའ་བ། །​དེ་ཡིས་[[120]](#footnote-139)དེ་དེ་སྔར་དཔྱད་[[121]](#footnote-140)བྱ། །​ཉམས་པར་གྱུར་པ་དམ་ཆོས་ཀྱི། །​སྣོད་ནི་ཅིས་ཀྱང་མ་ཡིན་ནོ། །​ཇི་ལྟར་མ་ནི་ཁྱད་པར་དུ། །​ནད་ཐེབས་བུ་ལ་གདུང་འགྱུར་བ།[[122]](#footnote-141) །​དེ་བཞིན་བྱང་ཆུབ་སེམས་དཔའི་བརྩེ། །​དམ་པ་མིན་ལ་ཁྱད་པར་དུའོ། །​ལ་ལའི་སློབ་མར་འགྱུར་བ་[[123]](#footnote-142)སྟེ། །​ལ་ལ་ཡི་ནི་བླ་མར་འགྱུར། །​ཐབས་རིག་[[124]](#footnote-143)སྣ་ཚོགས་ཐབས་ཀྱིས་ནི། །​མ་རྟོགས་སེམས་ཅན་རྟོགས་པར་བྱེད། །​ཇི་ལྟར་སྨན་པ་མཁས་གྱུར་པས། །​ནད་པ་སྒྲུབ་[[125]](#footnote-144)མེད་དཀོན་དེ་བཞིན། །​བྱང་ཆུབ་སེམས་དཔའི་[[126]](#footnote-145)སྟོབས་རྙེད་ནས། །​གདུལ་བྱ་མ་ཡིན་ཤིན་ཏུ་དཀོན། །​བྱང་ཆུབ་སེམས་དཔའི་ཡུལ་དུ་ནི། །​གལ་ཏེ་འགའ་ཞིག་མ་བསྐུལ་བས།[[127]](#footnote-146) །​ངན་སོང་འགྲོ་བར་འགྱུར་ན་དེ། །​བློ་ལྡན་གཞན་གྱི་[[128]](#footnote-147)སྨད་བྱར་འགྱུར། །​གང་ཞིག་ཉེན་པ་གཞན་དག་ལ། །​སྙིང་བརྩེ་ལེགས་ཞེས་མི་འདོད་པ། །​དེ་རྗེས་བརྩེ་བས་མགོན་མེད་པ། །​དག་ལ་ཇི་ལྟར་སྦྱིན་པ་གཏོང་། །​འགྲོ་ལ་ཕན་ཕྱིར་གང་ཞིག་ལ། །​འཇིག་རྟེན་སྲིད་དུ་གནས་ཡོད་པ། །​དེ་ལ་སོར་གནས་དག་ཕུང་ན། །​སྡང་ལ་བསམ་དག་[[129]](#footnote-148)ཅི་ཞིག་ཡོད། །​གང་ལ་སྐྱེ་བ་ཐམས་ཅད་དུ། །​མངོན་ཤེས་ལྔ་ཆར་ཡང་ཡོད་པ། །​དེ་ཡི་དམན་པར་[[130]](#footnote-149)དམན་ལྟའི་དངོས། །​འདི་ནི་ཤིན་ཏུ་བྱ་དཀའ་བའོ། །​ཐབས་ཀྱིས་ཀུན་ཚེ་བསོད་ནམས་གང་། །​ཤིན་ཏུ་ཡུན་རིང་བསགས་པ་དེ། །​ཐམས་ཅད་མཁྱེན་པའི་གཞལ་བྱ་ཡང་། །​མིན་ཞེས་དེ་བཞིན་གཤེགས་པས་གསུངས། །​འཆི་དང་ཆོས་དང་སྲིད་པ་གཞན། །​སྦྱིན་པའི་སྒྲ་ཡིས་གསལ་བྱེད་པ། །​དེ་ཕྱིར་བྱང་ཆུབ་སེམས་དཔའ་ལ། །​སྦྱིན་པའི་སྒྲ་ནི་རྟག་ཏུ་སྙན། །​འདིར་བྱིན་པ་ཡི་སྦྱིན་པ་ལས། །​འབྲས་བུ་ཆེན་པོ་འབྱུང་འགྱུར་ཞེས། །​ལེན་དང་ཡོངས་སུ་གཏོང་བ་ནི། །​ཚོང་སོགས་[[131]](#footnote-150)བཞིན་དུ་སྨད་པར་འགྱུར། །​གང་ལ་སྔར་བྱས་སྡིག་པ་ཡང་། །​ཡོད་ཉིད་ཡོད་པ་མ་ཡིན་པ། །​དགེ་བའི་ལས་ཅན་དེ་ལ་ནི། །​བསྒྲུབ་མིན་ཞེས་བྱ་ཡོད་མ་ཡིན། །​རླབས་ཆེན་ཡིད་ཅན་དེ་ལ་ནི། །​འདི་ནའང་གནོད་པ་ཡོད་མིན་ཏེ། །​དེས་ན་དེ་ལ་སྲིད་པ་དང་། །​མྱ་ངན་འདས་ལ་ཁྱད་པར་མེད། །​གང་ལ་ཀུན་ཚེ་སེམས་དབང་ནི། །​ཉིད་ལས་[[132]](#footnote-151)སྐྱེ་བ་ཡོད་གྱུར་པ། །​དེ་ཀོ་རྒྱུ་ཅིས་འཇིག་རྟེན་ནི། །​ཀུན་གྱི་མངའ་བདག་འགྱུར་མ་ཡིན། །​ཕུལ་འགྲོ་ལས་ཆེས་ཕུལ་འགྲོ་བ། །​འགའ་ཞིག་འཇིག་རྟེན་འདིར་ཡང་སྣང་། །​དེས་ན་བསམ་མི་ཁྱབ་མཐུ་ཡང་། །​ངེས་པར་ཡོད་ཅེས་རྟོགས་པར་གྱིས། །​བླུན་ལ་ཤིན་ཏུ་ཟབ་ཆོས་ལ། །​སྐྲག་པ་སྐྱེ་བ་ཇི་ལྟ་བ། །​དེ་བཞིན་ཞན་[[133]](#footnote-152)ལ་ཤིན་ཏུ་ནི། །​རྨད་བྱུང་ཆོས་ལ་སྐྲག་པ་སྐྱེ། །​རྣལ་འབྱོར་སྤྱོད་པ་བཞི་བརྒྱ་པ་ལས་བྱང་ཆུབ་སེམས་དཔའི་སྤྱོད་པ་བསྟན་པ་སྟེ་རབ་ཏུ་བྱེད་པ་ལྔ་པའོ།། །​།བདེ་བས་འདོད་ཆགས་འཕེལ་འགྱུར་ཞིང་། །​སྡུག་པས་ཁྲོ་བ་འཕེལ་འགྱུར་ན། །​ཅིས་བདེ་དཀའ་ཐུབ་ཅན་མིན་ཞིང་། །​སྡུག་པ་དཀའ་ཐུབ་ཅན་ཅིས་ཡིན། །​འདོད་ཆགས་ལས་ནི་སྡུད་པ་སྟེ། །​ཁྲོ་བའི་ལས་ནི་རྩོད་པའོ། །​འབྱུང་བ་ཀུན་ལ་རླུང་བཞིན་དུ། །​གཏི་མུག་ལས་ནི་གསོས་འདེབས་སོ།[[134]](#footnote-153) །​མ་ཕྲད་པ་[[135]](#footnote-154)ལས་[[136]](#footnote-155)འདོད་ཆགས་ནི། །​སྡུག་བསྔལ་སྦུངས་མེད་ལས་ཁྲོ་སྡུག །​ཡོངས་མི་ཤེས་ལས་གཏི་མུག་སྟེ། །​དེ་དག་གིས་དེ་དག་མི་རྟོགས། །​[[137]](#footnote-156)ཇི་ལྟར་བད་ཀན་ལ་མཁྲིས་དང་། །​ལྷན་ཅིག་ཕྲད་པ་མེད་མཐོང་བ། །​དེ་བཞིན་ཁྲོ་ལ་འདོད་ཆགས་དང་། །​ལྷན་ཅིག་ཕྲད་པ་མེད་པར་མཐོང་། །​འདོད་ཆགས་བྲན་བཞིན་བཀོལ་བྱ་སྟེ། །​གང་ཕྱིར་མི་ཕངས་དེའི་སྨན་ཕྱིར། །​ཁྲོ་ལ་རྗེ་བོ་བཞིན་ལྟ་སྟེ། །​དེའི་[[138]](#footnote-157)སྨན་ཕངས་པ་ཡིན་ཕྱིར་རོ། །​དང་པོར་གཏི་མུག་ཡང་དག་འབྱུང་། །​བར་དུ་ཁྲོ་བ་འབྱུང་འགྱུར་[[139]](#footnote-158)ཞིང་། །​ཕྱིས་ནི་འདོད་ཆགས་འབྱུང་བ་སྟེ། །​ཉིན་ལ་རིམ་པ་གསུམ་དུའོ། །​འདོད་ཆགས་མཛའ་མིན་མཛའ་འདྲ་བ། །​དེས་དེ་ལ་ཁྱོད་མི་འཇིགས་ཏེ། །​མི་ཕན་མཛའ་བོ་ཁྱད་པར་དུ། །​སྐྱེས་བུས་སྤང་བར་བྱ་མིན་ནམ། །​འདོད་ཆགས་རྒྱུ་ལས་སྐྱེ་འགྱུར་ཞིང་། །​རྐྱེན་ལས་ཀྱང་ནི་སྐྱེ་བ་སྟེ། །​འདོད་ཆགས་རྐྱེན་ལས་སྐྱེ་བ་གང་། །​དེ་ནི་སྒྲུབ་སླ་ཅིག་ཤོས་མིན། །​ཁྲོ་བ་བརྟན་[[140]](#footnote-159)ཞིང་ངེས་པར་ནི། །​མི་དགེ་ཉེས་ཆེན་བྱེད་པ་སྟེ། །​དེ་ལྟར་[[141]](#footnote-160)རྣམ་ཀུན་དབྱེ་ཤེས་པས། །​ཉོན་མོངས་རྣམ་[[142]](#footnote-161)མཐར་བྱེད་པར་འགྱུར། །​ལུས་ལ་ལུས་དབང་ཇི་བཞིན་དུ། །​གཏི་མུག་ཀུན་ལ་གནས་གྱུར་ཏེ། །​དེ་ཕྱིར་ཉོན་མོངས་ཐམས་ཅད་ཀྱང་། །​གཏི་མུག་བཅོམ་པས་བཅོམ་པར་འགྱུར། །​རྟེན་ཅིང་འབྲེལ་པར་འབྱུང་བ་ནི། །​མཐོང་ན་གཏི་མུག་འབྱུང་མི་འགྱུར། །​དེ་ཕྱིར་འབད་པས་[[143]](#footnote-162)ཀུན་གྱིས་འདིར། །​གཏམ་དེ་ཁོ་ན་[[144]](#footnote-163)བསྙད་པར་བྱ། །​རྟག་ཏུ་ས་འཛིན་སོགས་དགའ་ལ། །​གཏོང་པོ་ཟ་པོ་གཙང་ཞིང་འགྱུར། །​དེ་འདྲ་ལ་སོགས་མཚན་ཉིད་རྣམས། །​འདོད་ཆགས་ཅན་གྱི་མི་ལ་སྣང་། །​སངས་རྒྱས་རྣམས་ཀྱིས་ཆགས་ཅན་ལ། །​ཟས་དང་ཆོས་གོས་གཙུག་ལག་ཁང་། །​དགེ་ལེགས་སྤངས་པ་[[145]](#footnote-164)ཐམས་ཅད་དང་། །​རྟག་ཏུ་བླ་མའི་ཐད་གནས་[[146]](#footnote-165)གསུངས། །​ནུས་མེད་ལ་ཁྲོས་བདག་ཉིད་ལ། །​མདོག་མི་སྡུག་པ་འབའ་ཞིག་བྱེད། །​ནུས་པ་གང་ལའང་བརྩེ་མེད་པ།[[147]](#footnote-166) །​དེ་ནི་ཐ་ཆད་ཅེས་བྱར་བརྗོད། །​ཡིད་དུ་མི་འོང་བ་ཡི་སྒྲ། །​སྔར་བྱས་སྡིག་མཐར་བྱེད་པར་བརྗོད། །​རྨོངས་ཤིང་དམ་པ་མ་ཡིན་པ། །​བདག་ཉིད་རྣམ་པར་དག་མི་འདོད། །​སྙན་པ་ཡིད་དུ་མི་འོང་བ།[[148]](#footnote-167) །​ངོ་བོ་ཉིད་ཀྱིས་གནོད་མི་བྱེད། །​དེ་ཕྱིར་རྣམ་རྟོག་ལས་བྱུང་བ། །​གཞན་ལས་ཡིན་ནོ་སྙམ་དུ་རློམ། །​ཇི་ལྟར་གཤེ་བ་པོ་ལ་ནི། །​ཆད་པར་བྱ་བ་མངོན་བརྗོད་པ། །​དེ་བཞིན་སྙན་པར་[[149]](#footnote-168)སྨྲ་པོ་ལ། །​མཆོད་པར་བྱ་བ་[[150]](#footnote-169)ཅིས་མི་འགྱུར། །​ཁྱོད་ཀྱིས་སྨད་བྱ་མ་སྨྲས་ཀྱང་། །​གལ་ཏེ་གཞན་གྱིས་ཤེས་ན་[[151]](#footnote-170)ནི། །​སྨྲ་པོ་ལ་ཁྲོ་མི་རིགས་ན། །​ཡང་དག་མིན་སྨྲ་ལ་ཅི་སྨོས། །​དམན་ལས་མི་སྙན་ཞེས་བྱ་བ། །​ངེས་པར་འབྱུང་བ་མ་ཡིན་ཏེ། །​དེ་ཕྱིར་དམན་བྱུང་[[152]](#footnote-171)མི་སྙན་པ། །​ཡན་གར་ཉུང་ཟད་ལྟ་བུར་སྣང་། །​གཞན་གནོད་བྱས་པས་བདག་ལ་ནི། །​ཡོན་ཏན་ཅུང་ཟད་ཀྱང་མེད་ན། །​ཁྱོད་ཁྲོ་ཡོན་ཏན་མེད་པ་ལ། །​གུས་པ་ཞེན་པ་རྐྱང་པར་ཟད། །​གལ་ཏེ་བཟོད་པས་འབད་མེད་པར། །​བསོད་ནམས་ཆེན་པོ་ཐོབ་འགྱུར་ན། །​གང་ཞིག་དེ་ལ་གེགས་བྱེད་པ། །​དེ་མཚུངས་བླུན་པོ་སུ་ཞིག་ཡོད། །​ཁྲོ་བ་ཞེས་བྱ་ཁྱད་པར་དུ། །​སྟོབས་ལྡན་དག་ལ་སྐྱེ་མི་འགྱུར། །​དེས་ན་གཞན་འཇོམས་ཁྲོ་བ་ལ། །​ཅི་ནས་ཁྱོད་གུས་གྱུར་ཏ་རེ། །​གང་ཞིག་ཁྲོ་གནས་ལ་བཟོད་པ། །​དེ་ལ་བསྒོམ་པ་སྐྱེ་བར་འགྱུར། །​ཡོན་ཏན་གནས་ལ་འཇིགས་ཞེས་པ། །​ཁྱོད་ཀྱི་བླུན་པ་འབའ་ཞིག་ཡིན། །​སུ་ཞིག་ཁྱད་བསད་མཐར་བྱས་ནས། །​འཇིག་རྟེན་ཕ་རོལ་འགྲོ་བ་ཡོད། །​དེ་ཕྱིར་བདག་ཉིད་[[153]](#footnote-172)སྡིག་པ་བས། །​བརྙས་པ་ལེགས་སོ་སྙམ་དུ་སེམས། །​གང་གིས་རྣམ་ཤེས་གནས་ལ་སོགས། །​ཡང་དག་ཏུ་ན་རྣམ་ཤེས་པ། །​དེ་ཡོད་ན་ནི་ཉོན་མོངས་རྣམས། །​ནམ་ཡང་བློ་གྲོས་ལ་མི་གནས། །​རྣལ་འབྱོར་སྤྱོད་པ་བཞི་བརྒྱ་པ་ལས་ཉོན་མོངས་པ་སྤང་བའི་[[154]](#footnote-173)ཐབས་བསྟན་པ་སྟེ་རབ་ཏུ་བྱེད་པ་དྲུག་པའོ།། །​།སྡུག་བསྔལ་རྒྱ་མཚོ་འདི་ལ་མཐའ། །​རྣམ་པ་ཀུན་ཏུའང་[[155]](#footnote-174)ཡོད་མིན་ན། །​བྱིས་ཁྱོད་འདིར་ནི་བྱིང་བ་ལ། །​འཇིགས་པ་ཅིས་ན་སྐྱེ་མི་འགྱུར། །​ལང་ཚོ་རྒྱབ་ཏུ་བྱུང་གྱུར་ནས། །​སླར་ཡང་མདུན་དུ་འབྱུང་བར་འགྱུར། །​གནས་ཀྱང་འཇིག་རྟེན་འདི་ལ་ནི། །​འགྲོས་ཀྱི་འདྲེན་[[156]](#footnote-175)པ་ལྟ་བུར་མངོན། །​སྲིད་པར་ཁྱོད་ལ་རང་འདོད་ཀྱི།[[157]](#footnote-176) །​འགྲོ་བ་གཞན་ཡང་[[158]](#footnote-177)ཡོད་མིན་ན། །​གཞན་གྱི་དབང་དང་འཇིགས་མེད་པར། །​བློ་དང་ལྡན་པ་[[159]](#footnote-178)སུ་ཞིག་འགྱུར། །​མ་འོངས་ཐ་མ་ཡོད་མིན་ཞིང་། །​ཀུན་ཚེའང་སོ་སོའི་སྐྱེ་བོ་སྟེ། །​ཁྱོད་འདས་ཇི་ལྟ་[[160]](#footnote-179)དེ་བཞིན་དུ། །​དེ་ཡང་མི་འགྱུར་དེ་ལྟར་བྱོས། །​ཉན་པོ་མཉན་བྱ་འཆད་པོ་རྣམས། །​འབྱུང་བ་ཤིན་ཏུ་རྙེད་དཀའ་སྟེ། །​དེས་ན་མདོར་ན་འཁོར་བ་ནི། །​མཐའ་[[161]](#footnote-180)མེད་མ་ཡིན་མཐའ་བཅས་མིན། །​ཕལ་མོ་ཆེར་ནི་[[162]](#footnote-181)མི་རྣམས་ནི། །​དམ་པ་མ་ཡིན་ཕྱོགས་ཡོངས་འཛིན། །​དེས་ན་སོ་སོའི་སྐྱེ་[[163]](#footnote-182)བོ་རྣམས། །​ཕལ་ཆེར་ངེས་པར་ངན་འགྲོར་འགྲོ། །​ས་སྟེངས་[[164]](#footnote-183)སྡིག་པའི་རྣམ་སྨིན་ནི། །​ཅོ་འདྲི་ཁོ་ན་ཡིན་པར་མཐོང་། །​དེས་ན་སྲིད་པ་གསོད་གནས་[[165]](#footnote-184)དང་། །​མཚུངས་པར་དམ་པ་རྣམས་ལ་སྣང་། །​རྣམ་ཤེས་གནས་པ་མེད་པ་ལས། །​གལ་ཏེ་སྨྱོན་པར་འགྱུར་ན་ནི། །​སྲིད་གནས་སྨྱོན་པ་མ་ཡིན་ཞེས། །​མཁས་པ་སུ་ཞིག་སྨྲ་བར་འགྱུར། །​འགྲོ་ལ་སོགས་པའི་སྡུག་བསྔལ་དག །​[[166]](#footnote-185)བཟློག་ལ་ཉམས་པ་མཐོང་གྱུར་[[167]](#footnote-186)ཏེ། །​དེས་ན་ལས་ཀུན་ཟད་པ་ལ། །​བློ་གྲོས་ལྡན་པས་[[168]](#footnote-187)བློ་བསྐྱེད་དོ། །​གང་ཚེ་འབྲས་བུ་གཅིག་གི་[[169]](#footnote-188)ཡང་། །​ཐོག་མའི་རྒྱུ་ནི་སྣང་མིན་པ། །​དེ་ཚེ་གཅིག་ལ་ཡང་རྒྱས་པར། །​མཐོང་ནས་གང་ལ་འཇིགས་མི་འབྱུང་། །​འབྲས་བུ་ཐམས་ཅད་ངེས་པར་ནི། །​འགྲུབ་པར་འགྱུར་བ་མ་ཡིན་ཞིང་། །​གྲུབ་ལ་ངེས་པར་མཐར་འགྱུར་ན། །​དེ་ཡི་དོན་དུ་ཅི་སྟེ་འཇོམས། །​ལས་ནི་འབད་པས་བྱེད་འགྱུར་ཞིང་། །​བྱས་ཟིན་འབད་པ་མེད་པར་འཇིག །​དེ་ལྟར་གྱུར་ཀྱང་ཁྱོད་ལ་ཀོ། །​ལས་ལ་ཆགས་བྲལ་འགའ་ཡོད་མིན། །​འདས་ལ་བདེ་བ་ཡོད་མིན་ཞིང་། །​མ་འོངས་པ་ལའང་ཡོད་མིན་ལ། །​ད་[[170]](#footnote-189)བྱུང་བའང་འགྲོ་ཉིད་དེ། །​ཁྱོད་ཀྱི་ངལ་[[171]](#footnote-190)འདི་གང་ཕྱིར་ཡིན། །​མཁས་པ་རྣམས་ལ་མཐོ་རིས་ཀྱང་། །​དམྱལ་བ་[[172]](#footnote-191)དང་མཚུངས་འཇིགས་སྐྱེད་[[173]](#footnote-192)འགྱུར། །​རྣམ་པ་ཀུན་ཏུ་དེ་རྣམས་ལ། །​སྲིད་གང་འཇིགས་པ་མི་སྐྱེད་[[174]](#footnote-193)དཀོན། །​གལ་ཏེ་བྱིས་པའང་རྣམ་ཀུན་ཏུ། །​འཁོར་བའི་སྡུག་བསྔལ་ཤེས་གྱུར་ན། །​སྐད་ཅིག་དེ་ལ་སེམས་དང་ནི། །​ལྷན་ཅིག་གཏན་ཏུ་འཇིག་པར་འགྱུར། །​སེམས་ཅན་རློམ་པ་ཅན་མིན་དཀོན། །​རློམ་ཅན་སྙིང་རྗེ་ལྡན་པ་མེད། །​དེས་ན་སྣང་ནས་སྣང་བར་ནི། །​འགྲོ་བ་ཤིན་ཏུ་རྙེད་དཀར་གསུངས། །​འདི་ན་ཡུལ་ལོག་[[175]](#footnote-194)གྱུར་པ་ལ། །​ཡུལ་ནི་དམིགས་པར་གྲགས་གྱུར་ཏེ། །​ཕྱིན་ཅི་ལོག་ཏུ་གྱུར་པའི་ཆོས། །​རྒྱུ་ཅི་ཞིག་གིས་ཡང་དག་འདོད། །​བསོད་ནམས་འབྲས་བུ་ཕྱུག་པ་སྟེ། །​དེ་གཞན་ལས་ཡེ་[[176]](#footnote-195)བསྲུང་བྱ་ན། །​རྟག་ཏུ་གཞན་ལས་བསྲུང་བྱ་གང་། །​དེ་ནི་ཇི་ལྟར་བདག་གིར་འགྱུར། །​འཇིག་རྟེན་ཚུལ་ལུགས་གང་དང་གང་། །​དེ་དང་དེ་ལ་ཆོས་རྗེས་འཇུག །​དེ་ཡི་ཕྱིར་ན་ཆོས་པས་ཀྱང་། །​འཇིག་རྟེན་སྟོབས་ལྡན་ལྟ་བུར་སྣང་། །​ཡུལ་ནི་དགེ་བས་[[177]](#footnote-196)ཡིད་འོང་ན། །​ཡུལ་དེའང་ངན་པར་བརྩི་བ་ཡིན། །​གང་ཞིག་བཏང་བ་[[178]](#footnote-197)ཤིས་གྱུར་པ།[[179]](#footnote-198) །​དེ་གྲུབ་པ་ཡིས་[[180]](#footnote-199)ཅི་ཞིག་དགོས། །​གང་ལ་བཀའ་ལུང་དགོས་མེད་པ། །​དེ་ལ་ཆོས་དོན་མེད་པར་འགྱུར། །​གང་ཡང་བཀའ་ལུང་དོན་གཉེར་ཉིད། །​དེ་ནི་སྐྱེ་ནང་བླུན་ཞེས་བྱ། །​མ་འོངས་པ་ཡི་འབྲས་མཐོང་ནས། །​ཆོས་འདོད་ཆགས་པས་ཁྱོད་ཆགས་ན། །​མ་འོངས་མཐའ་ཉིད་མཐོང་གྱུར་ན།[[181]](#footnote-200) །​འཇིགས་པ་མེད་དམ་ཅི་ཞིག་བྱེད། །​གླ་བ་ལྟ་བུའི་[[182]](#footnote-201)བསོད་ནམས་ནི། །​རྣམ་ཀུན་རྔན་པ་དང་མཚུངས་འགྱུར།[[183]](#footnote-202) །​གང་དག་དགེ་བའང་མི་[[184]](#footnote-203)འདོད་པ། །​དེ་དག་མི་དགེ་ཇི་ལྟར་བྱེད། །​གང་གིས་འགྲོ་བ་འཁྲུལ་འཁོར་གྱི།[[185]](#footnote-204) །​ཚོགས་འདྲ་སྒྱུ་མའི་སྐྱེས་བུ་ལྟར། །​མཐོང་བར་གྱུར་པ་དེ་དག་ཆེས། །​གསལ་བར་གོ་འཕང་དམ་པར་འགྲོ། །​གང་དག་ལ་ནི་འཁོར་བ་ན། །​ཡུལ་རྣམས་ཀྱིས་ཀྱང་དགའ་མེད་པ། །​དེ་དག་ལ་འདིར་[[186]](#footnote-205)རྣམ་ཀུན་ཏུ། །​དགའ་བ་འཐད་པ་མ་ཡིན་ཉིད། །​རྣལ་འབྱོར་སྤྱོད་པ་བཞི་བརྒྱ་པ་ལས་མི་ཉིད་ཀྱིས་འདོད་པའི་[[187]](#footnote-206)ལོངས་སྤྱོད་ལ་ཞེན་པ་སྤང་བའི་ཐབས་བསྟན་པ་སྟེ་རབ་ཏུ་བྱེད་པ་བདུན་པའོ།། །​།ཇི་ལྟར་མི་མཐུན་མི་རྣམས་ལ། །​མཛའ་བ་ཡུན་རིང་མི་གནས་པ། །​དེ་བཞིན་ཀུན་ལ་སྐྱོན་ཤེས་ལ། །​འདོད་ཆགས་ཡུན་རིང་མི་གནས་སོ། །​ལ་ལ་དེ་ཉིད་ལ་ཆགས་ཏེ། །​ལ་ལ་དེ་ཉིད་ལ་སྡང་ཞིང་། །​ལ་ལ་དེ་ཉིད་ལ་རྨོངས་པ། །​དེ་ཕྱིར་འདོད་པ་དོན་མེད་པའོ། །​རྟོག་པ་མེད་པར་འདོད་ཆགས་ལ། །​སོགས་ལ་ཡོད་ཉིད་ཡོད་མིན་ན། །​ཡང་དག་དོན་དང་[[188]](#footnote-207)རྟོག་པ་ཞེས། །​བློ་དང་ལྡན་པ་སུ་ཞིག་འཛིན། །​འགའ་ལའང་གང་དང་ལྷན་ཅིག་ཏུ། །​བཅིངས་པ་ཞེས་བྱ་ཡོད་མིན་ཏེ། །​གཞན་དང་ལྷན་ཅིག་བཅིངས་པ་ལ། །​བྲལ་བར་རིགས་པ་མ་ཡིན་ནོ། །​བསོད་ནམས་ཆུང་ངུ་ཆོས་འདི་ལ། །​ཐེ་ཚོམ་ཟ་བར་ཡང་མི་འགྱུར། །​ཐེ་ཚོམ་ཟ་བ་ཙམ་ཞིག་གིས། །​སྲིད་པ་ཧྲུལ་པོར་བྱས་པར་འགྱུར། །​ཆོས་གང་ཞིག་ལ་ཐུབ་པ་ཡིས།[[189]](#footnote-208) །​ཐར་བའི་བར་དུ་འཕེལ་བ་ཉིད། །​གསུངས་དེར་གང་ལ་གུས་མེད་པ། །​དེ་ནི་གསལ་བར་བློ་ལྡན་མིན། །​བདག་ནི་མྱ་ངན་འདའ་འགྱུར་ཞེས། །​སྟོང་ཉིད་[[190]](#footnote-209)སྟོང་ལྟར་མཐོང་མིན་ཏེ། །​ལོག་ལྟས་མྱ་ངན་མི་འདའ་བར། །​དེ་བཞིན་གཤེགས་པ་རྣམས་གསུང་ངོ། །​གང་ལས་[[191]](#footnote-210)འཇིག་རྟེན་བསྟན་བྱུང་བ།[[192]](#footnote-211) །​དེ་ལས་འཇུག་པ་གསུངས་པ་སྟེ། །​གང་ལས་དོན་དམ་བསྙད་འབྱུང་བ། །​དེ་ལས་ལྡོག་པ་གསུངས་པའོ། །​ཀུན་ཡོད་མ་ཡིན་ཅི་བྱ་ཞེས། །​ཁྱོད་ལ་འཇིགས་པ་སྐྱེ་འགྱུར་གྲང་། །​གལ་ཏེ་བྱ་བ་ཡོད་ན་ནི། །​ཆོས་འདི་ཟློག་བྱེད་མི་འགྱུར་རོ། །​ཁྱོད་ལ་རང་ཕྱོགས་ཆགས་ཡོད་ཅིང་། །​གཞན་གྱི་ཕྱོགས་ལ་མི་དགའ་ན། །​མྱ་ངན་འདས་པར་མི་འགྲོ་སྟེ། །​གཉིས་སྤྱོད་ཞི་བར་ཡོངས་[[193]](#footnote-212)མི་འགྱུར། །​བྱེད་མེད་མྱ་ངན་འདའ་འགྱུར་ཞིང་། །​བྱེད་པས་ཡང་སྲིད་འགྱུར་ཏེ་དེས། །​བསམ་བྲལ་[[194]](#footnote-213)མེད་པས་མྱ་ངན་ལས། །​འདས་པ་ཐོབ་སླ་ཅིག་ཤོས་མིན། །​གང་ལ་འདིར་[[195]](#footnote-214)སྐྱོ་ཡོད་མིན་པ། །​དེ་ལ་ཞི་གུས་ག་ལ་ཡོད། །​རང་ཁྱིམ་ལས་བཞིན་སྲིད་པ་ནི། །​འདི་ནས་འབྱུང་བའང་བྱ་བར་དཀའ། །​ལ་ལ་སྡུག་བསྔལ་ཟིལ་མནན་ཅིང་། །​འཆི་བར་འདོད་པ་དག་སྣང་སྟེ། །​དེ་ཚེ་དེ་དག་གཏི་མུག་ཕྱིར། །​གོ་འཕང་དམ་པར་མི་འགྲོར་ཟད། །​སྦྱིན་པ་དམན་པ་ལ་གསུངས་ཤིང་། །​འབྲིང་ལ་ཚུལ་ཁྲིམས་གསུངས་པ་སྟེ། །​མཆོག་ལ་ཞི་བ་གསུངས་གྱུར་པ། །​དེས་ན་རྟག་ཏུ་མཆོག་ཏུ་བྱོས། །​བསོད་ནམས་མིན་པ་དང་པོར་ཟློག །[[196]](#footnote-215)​བར་དུ་བདག་ནི་བཟློག་པ་[[197]](#footnote-216)དང་། །​ཕྱི་ནས་ལྟ་བ་[[198]](#footnote-217)ཀུན་བཟློག་པ། །​གང་གིས་ཤེས་དེ་མཁས་པ་ཡིན། །​དངོས་པོ་གཅིག་གི་ལྟ་པོ་གང་། །​དེ་ནི་ཀུན་གྱི་ལྟ་པོར་བཤད། །​གཅིག་གི་སྟོང་ཉིད་གང་ཡིན་པ། །​དེ་ནི་[[199]](#footnote-218)ཀུན་གྱི་སྟོང་པ་ཉིད། །​ཆོས་ཆགས་དེ་བཞིན་གཤེགས་རྣམས་ཀྱིས།[[200]](#footnote-219) །​མཐོ་རིས་འདོད་པ་རྣམས་ལ་གསུངས། །​ཐར་པ་འདོད་རྣམས་ལ་དེ་ཉིད། །​སྨད་འགྱུར་[[201]](#footnote-220)གཞན་དུ་སྨོས་ཅི་དགོས། །​བསོད་ནམས་འདོད་པས་སྟོང་པ་ཉིད། །​ཀུན་ཚེ་བརྗོད་པར་བྱ་མིན་ཏེ། །​གནས་མིན་གནས་ལ་[[202]](#footnote-221)སྦྱར་བའི་སྨན། །​དུག་ཏུ་འགྱུར་བ་མ་ཡིན་ནམ། །​ཇི་ལྟར་ཀླ་ཀློ་སྐད་གཞན་གྱིས། །​གཟུང་བར་མི་ནུས་དེ་བཞིན་དུ། །​འཇིག་རྟེན་པ་ཡི་མ་གཏོགས་པ།[[203]](#footnote-222) །​འཇིག་རྟེན་གཟུང་བར་ནུས་མ་ཡིན། །​ཡོད་དང་མེད་དང་ཡོད་མེད་དང་། །​གཉི་ག་མིན་ཞེས་ཀྱང་བསྟན་ཏེ། །​ནད་ཀྱི་དབང་གིས་ཐམས་ཅད་ཀྱང་། །​སྨན་ཞེས་བྱ་བར་འགྱུར་མིན་ནམ། །​ཡང་དག་མཐོང་ན་གནས་མཆོག་ལ། །​ཅུང་ཟད་མཐོང་ན་བཟང་འགྲོ་སྟེ། །​དེ་ཕྱིར་ནང་བདག་བསམ་པ་ལ། །​མཁས་པས་[[204]](#footnote-223)རྟག་ཏུ་བློ་གྲོས་བསྐྱེད། །​དེ་ཉིད་ཤེས་པས་གལ་ཏེ་འདིར། །​མྱ་ངན་འདས་པ་མ་ཐོབ་ཀྱང་། །​སྐྱེ་བ་ཕྱི་མར་འབད་མེད་པར། །​ངེས་པར་ཐོབ་འགྱུར་ལས་བཞིན་ནོ། །​བསམས་བཞིན་[[205]](#footnote-224)པ་ནི་བྱ་བ་ནི།[[206]](#footnote-225) །​ཀུན་ལ་གྲུབ་པ་ཤིན་ཏུ་དཀོན། །​འདི་ན་འང་མྱང་[[207]](#footnote-226)འདས་མེད་མིན་གྱི།[[208]](#footnote-227) །​སྦྱོར་དང་གྲོལ་རྣམས་རྙེད་པར་དཀའ། །​ལུས་ལ་ཡོན་ཏན་མེད་ཐོས་[[209]](#footnote-228)ནས། །​འདོད་ཆགས་ཡུན་རིང་མི་གནས་ཏེ། །​ལམ་དེ་ཉིད་ཀྱིས་ཐམས་ཅད་ཀྱང་། །​ཟད་པར་འགྱུར་བ་མ་ཡིན་ནམ། །​ཇི་ལྟར་ས་བོན་མཐའ་མཐོང་ཞིང་། །​དེ་ལ་ཐོག་མ་ཡོད་མིན་ལྟར། །​དེ་བཞིན་རྒྱུ་ནི་མ་ཚང་ཕྱིར། །​སྐྱེ་བའང་འབྱུང་བར་མི་འགྱུར་རོ། །​རྣལ་འབྱོར་སྤྱོད་པ་བཞི་བརྒྱ་པ་ལས་སློབ་མ་ཡོངས་སུ་སྦྱང་[[210]](#footnote-229)བ་སྟེ་རབ་ཏུ་བྱེད་པ་བརྒྱད་པའོ།། །​།ཐམས་ཅད་འབྲས་བུའི་དོན་སྐྱེ་བ། །​དེས་ན་རྟག་ཡོད་མིན་དེའི་ཕྱིར། །​ཐུབ་པ་མ་གཏོགས་ཇི་ལྟའི་དངོས། །​དེ་བཞིན་གཤེགས་པ་ཡོད་མ་ཡིན། །​གང་ཞིག་གང་ན་ནམ་དུ་ཡང་། །​མ་བརྟེན་པར་ནི་ཡོད་ཉིད་མེད། །​དེས་ན་ནམ་ཡང་གང་ཞིག་ཏུའང་།[[211]](#footnote-230) །​རྟག་པ་འགའ་ཡང་ཡོད་མ་ཡིན། །​རྒྱུ་མེད་པར་ནི་དངོས་པོ་མེད། །​རྒྱུ་ལྡན་རྟག་པ་ཡོད་མིན་པ། །​དེས་ན་རྒྱུ་མེད་ལས་གྲུབ་ནི། །​དེ་ཉིད་མཁྱེན་པས་གྲུབ་མིན་གསུངས། །​མི་རྟག་བྱས་པར་མཐོང་གྱུར་ནས། །​མ་བྱས་གལ་ཏེ་རྟག་ན་ནི། །​བྱས་ལ་[[212]](#footnote-231)ཡོད་པ་ཉིད་མཐོང་ནས། །​རྟག་པ་ཡོད་ཉིད་མིན་པར་འགྱུར། །​མཁའ་ལ་སོགས་རྣམས་རྟག་གོ་ཞེས། །​སོ་སོའི་སྐྱེ་བོ་དག་གིས་རྟོག །​[[213]](#footnote-232)མཁས་པ་རྣམས་ཀྱིས་དེ་དག་ལ། །​འཇིག་རྟེན་པས་ཀྱང་དོན་མ་མཐོང་།[[214]](#footnote-233) །​ཕྱོགས་ཞེས་བྱ་བ་ཕྱོགས་ཅན་ནི། །​ཀུན་ལ་གནས་པ་མ་ཡིན་ཏེ། །​དེ་[[215]](#footnote-234)ཕྱིར་ཕྱོགས་ཅན་ལ་ཕྱོགས་ནི། །​གཞན་ཡང་ཤིན་ཏུ་གསལ་བར་ཡོད། །​གང་ཞིག་ཡོད་ན་དངོས་པོ་ལ། །​འཇུག་དང་ལྡོག་པའང་དམིགས་པར་འགྱུར། །​དེ་ནི་གཞན་གྱི་དབང་འགྱུར་[[216]](#footnote-235)ཏེ། །​དེས་ན་འབྲས་བུར་ཡང་འགྱུར་རོ། །​འབྲས་བུ་མེད་པར་རྒྱུ་ལ་ནི། །​རྒྱུ་ཉིད་ཡོད་པ་མ་ཡིན་ཏེ། །​དེ་ཡི་ཕྱིར་ན་རྒྱུ་རྣམས་ཀུན། །​འབྲས་བུ་ཉིད་དུ་ཐལ་བར་འགྱུར། །​རྒྱུ་ནི་རྣམ་པར་འགྱུར་བ་ན། །​གཞན་གྱི་རྒྱུ་རུ་འགྱུར་བ་སྟེ། །​གང་ལ་རྣམ་པར་འགྱུར་ཡོད་པ། །​དེ་ནི་རྟག་ཅེས་བྱར་ཡོད་མིན། །​རྟག་པ་གང་གི་རྒྱུ་ཡིན་པའི། །​དངོས་དེ་[[217]](#footnote-236)མ་བྱུང་བ་ལས་སྐྱེ། །​རང་ཉིད་འབྱུང་བར་གྱུར་དེ་ལ། །​རྒྱུ་ནི་ལོག་པར་[[218]](#footnote-237)འགྱུར་བ་སྟེ། །​དངོས་པོ་རྟག་པ་ལས་སྐྱེས་པ། །​ཅི་ལྟ་བུར་ན་མི་རྟག་འགྱུར། །​ནམ་ཡང་རྒྱུ་དང་འབྲས་བུ་གཉིས། །​མཚན་ཉིད་མི་མཐུན་མཐོང་མ་ཡིན། །​གང་གི་ཕྱོགས་འགའ་རྒྱུ་ཡིན་ཞིང་། །​ཕྱོགས་འགའ་རྒྱུ་མ་ཡིན་དེས་ན། །​དེ་ནི་སྣ་ཚོགས་འགྱུར་ན་ཀོ། །​སྣ་ཚོགས་རྟག་པར་མི་རིགས་སོ།[[219]](#footnote-238) །​རྒྱུ་ཡི་[[220]](#footnote-239)ཟླུམ་པོ་གང་ཡིན་པ། །​དེ་ནི་འབྲས་བུ་ལ་ཡོད་མིན། །​དེས་ན་བདག་ཉིད་ཀུན་སྦྱོར་བ། །​རྡུལ་ཕྲན་རྣམས་ལ་མི་འཐད་དོ། །​རྡུལ་ཕྲན་གཅིག་གི་གནས་གང་[[221]](#footnote-240)ཡིན། །​དེ་ནི་གཞན་གྱི་[[222]](#footnote-241)ཡང་མི་འདོད། །​དེ་ཕྱིར་རྒྱུ་དང་འབྲས་བུ་གཉིས། །​བོང་ཚོད་མཉམ་པར་འདོད་མ་ཡིན། །​གང་ལ་ཤར་གྱི་ཕྱོགས་ཡོད་པ། །​དེ་ལ་ཤར་གྱི་ཆ་ཡང་ཡོད། །​གང་གི་རྡུལ་ལ་ཕྱོགས་ཡོད་ན།[[223]](#footnote-242) །​དེས་རྡུལ་རྡུལ་ཕྲན་མིན་པར་བསྙད། །​མདུན་གྱིས་ལེན་ཅིང་རྒྱབ་ཀྱིས་ནི། །​གཏོང་བར་གྱུར་ན་དེ་དག་གཉིས། །​གང་ལ་ཡོད་པ་མ་ཡིན་པ། །​དེ་ནི་འགྲོ་པོར་ཡང་མི་འགྱུར། །​གང་ལ་དང་པོ་ཡོད་མིན་ཞིང་། །​གང་ཞིག་ལ་དཀྱིལ་ཡོད་མིན་ལ། །​གང་ལ་ཐ་མ་ཡོད་མིན་པ། །​མངོན་མེད་དེ་ནི་གང་གིས་མཐོང་། །​འབྲས་བུ་ཡིས་[[224]](#footnote-243)ནི་རྒྱུ་བཤིག་པ། །​དེས་ན་རྒྱུ་ནི་རྟག་མ་ཡིན། །​ཡང་ན་གང་ན་རྒྱུ་ཡོད་པ། །​དེ་ན་འབྲས་བུ་ཡོད་མ་ཡིན།[[225]](#footnote-244) །​ཐོགས་ལྡན་དངོས་པོ་རྟག་པ་ནི། །​གང་དུ་འང་སྣང་བ་མ་ཡིན་ཏེ། །​དེས་ན་ནམ་ཡང་སངས་རྒྱས་རྣམས། །​རྡུལ་ཕྲན་རྟག་པ་ཉིད་མི་གསུང་།[[226]](#footnote-245) །​འཆིང་དང་བཅིངས་དང་ཐབས་ལས་གཞན། །​ཐར་པ་གལ་ཏེ་ཡོད་ན་ནི། །​དེ་ལས་ཅི་ཡང་མི་སྐྱེ་སྟེ། །​དེས་ན་དེ་ཐར་ཞེས་མི་བརྗོད། །​མྱ་ངན་འདས་ལ་ཕུང་པོ་རྣམས། །​ཡོད་མིན་གང་ཟག་སྲིད་མ་ཡིན། །​གང་དུ་མྱ་ངན་འདས་གྱུར་པ། །​མ་མཐོང་དེར་མྱང་འདས་གང་ཞིག །​སྲིད་དང་བྲལ་ལ་ཐར་པའི་ཚེ། །​ཤེས་ཡོད་ཡོན་ཏན་ཅི་ཞིག་ཡོད། །​ཤེས་མེད་པ་ཡི་ཡོད་པ་ཡང་། །​གསལ་བར་ཡོད་པ་མིན་དང་[[227]](#footnote-246)མཚུངས། །​ཐར་པར་[[228]](#footnote-247)བདག་གཅིག་[[229]](#footnote-248)ཡོད་ན་ནི། །​ཤེས་ཡོད་ས་བོན་སྲིད་པ་ཡོད། །​དེ་མེད་ན་ནི་སྲིད་པ་ལ། །​བསམ་པའང་ཡོད་པ་མ་ཡིན་ནོ།[[230]](#footnote-249) །​སྡུག་བསྔལ་ལས་ཐར་མི་རྣམས་ལ། །​གཞན་ལ་[[231]](#footnote-250)ཡོད་པ་མིན་པར་ངེས། །​དེ་ཕྱིར་རྣམ་པ་ཀུན་དུ་འང་བདག །​ཟད་པ་ལེགས་ཞེས་བྱ་བར་བརྗོད། །​འཇིག་རྟེན་པ་འདི་ཉིད་བླ་ཡི། །​དོན་དམ་རྣམ་ཀུན་མ་ཡིན་ཏེ། །​འཇིག་རྟེན་པ་ལ་ཅུང་ཟད་ཡོད། །​དམ་པའི་དོན་ལ་ཡོད་མ་ཡིན། །​རྣལ་འབྱོར་སྤྱོད་པ་བཞི་བརྒྱ་པ་ལས་དངོས་པོ་རྟག་པ་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་དགུ་པའོ།། །​།གང་ཚེ་ནད་[[232]](#footnote-251)བདག་བུད་མེད་མིན། །​སྐྱེས་མིན་མ་ནིང་མ་ཡིན་པ། །​དེ་ཚེ་མི་ཤེས་འབའ་ཞིག་ལས། །​ཁྱོད་བདག་ཕོའོ་སྙམ་དུ་སེམས། །​གང་ཚེ་འབྱུང་བ་ཐམས་ཅད་ལ། །​ཕོ་མོ་མ་ནིང་ཡོད་མིན་པ། །​དེ་ཚེ་ཅི་སྟེ་དེ་དག་ཉིད། །​བརྟེན་[[233]](#footnote-252)ནས་ཕོ་མོ་མ་ནིང་ཡིན། །​ཁྱོད་ཀྱི་བདག་གང་ངའི་བདག་མིན། །​དེས་དེ་བདག་[[234]](#footnote-253)མིན་མ་ངེས་ཕྱིར། །​དངོས་པོ་མི་རྟག་པ་རྣམས་ལ། །​རྟོག་པ་སྐྱེ་བར་འགྱུར་མིན་ནམ། །​སྐྱེ་དང་སྐྱེ་བར་སྐྱེས་བུ་ནི། །​ལུས་བཞིན་རྣམ་པར་འགྱུར་བར་འགྱུར། །​ཁྱོད་ཀྱི་དེ་ལ་ལུས་ལས་གཞན། །​ཉིད་དང་རྟག་ཉིད་མི་རིགས་སོ། །​རེག་དང་མི་ལྡན་དངོས་པོ་ལས།[[235]](#footnote-254) །​བསྐུལ་བ་ཞེས་བྱ་མི་སྐྱེ་སྟེ། །​དེ་ཕྱིར་ལུས་ཀྱི་གཡོ་བ་ལ། །​སྲོག་ནི་བྱེད་པ་པོར་མི་འགྱུར། །​མི་འཚེ་བ་དང་བདག་རྟག་པ། །​འདི་ལ་རྒྱུ་ནི་ཅི་ཡོད་སྙམ། །​རྣམ་པ་ཀུན་ཏུ་འང་[[236]](#footnote-255)ཤིང་སྲིན་ལས། །​རྡོ་རྗེ་བསྲུང་བྱར་མི་འགྱུར་རོ། །​སྐྱེ་བ་དྲན་པ་ཡོད་པའི་ཕྱིར། །​གལ་ཏེ་ཁྱོད་ཀྱི་བདག་རྟག་ན། །​སྔོན་བྱས་པ་ཡི་རྨ་མཐོང་ནས། །​ཁྱོད་ཀྱི་ལུས་[[237]](#footnote-256)ཀོ་ཅིས་མི་རྟག །​སེམས་པ་ཅན་དང་ལྡན་བདག་ཀྱང་། །​གལ་ཏེ་ཤེས་པོ་ཉིད་ཡིན་ན། །​དེ་ཡིས་[[238]](#footnote-257)སེམས་པ་ཅན་སེམས་པ། །​མིན་ཞིང་[[239]](#footnote-258)སྐྱེས་བུའང་རྟག་མི་འགྱུར། །​བདེ་བ་ལ་སོགས་དང་ལྡན་སྲོག །​བདེ་སོགས་བཞིན་དུ་སྣ་ཚོགས་མཐོང་། །​དེ་ཕྱིར་བདེ་བ་[[240]](#footnote-259)ལ་སོགས་བཞིན།[[241]](#footnote-260) །​རྟག་པ་ཉིད་དུའང་མི་རུང་ངོ། །​གལ་ཏེ་ཤེས་པ་ཡོད་རྟག་ན། །​བྱེད་པ་ལོག་པར་འགྱུར་བ་སྟེ། །​གལ་ཏེ་མེ་ནི་རྟག་འབྱུང་[[242]](#footnote-261)ན། །​བུད་ཤིང་གིས་དོན་ཡོད་མི་འགྱུར། །​རྫས་ནི་བྱ་བ་ཇི་བཞིན་དུ། །​འཇིག་པའི་བར་དུ་གཡོ་བ་མེད། །​དེས་ན་སྐྱེས་བུ་ཡོད་ཤེས་པ། །​ཡོད་པ་མེད་ཅེས་བྱར་མི་རིགས། །​གཞན་དུ་ཤེས་པ་ཡོད་པའི་ཁམས། །​མཐོང་ཞིང་གཞན་དུ་ཤེས་ཡོད་དེ། །​ལྕགས་ཀྱི་ཞུ་ཉིད་བཞིན་དེའི་ཕྱིར། །​སྐྱེས་བུ་རྣམ་པར་འགྱུར་བར་འགྱུར། །​ཤེས་ཡོད་ཡིད་ཙམ་ཞིག་ལ་སྟེ། །​སྐྱེས་བུ་ནམ་མཁའ་བཞིན་དུ་ཆེ། །​དེ་ཕྱིར་དེ་ཡི་ངོ་བོ་ནི། །​ཤེས་པ་ཡོད་ཉིད་མིན་ལྟར་མཐོང་། །​གལ་ཏེ་ཀུན་ལ་བདག་ཡོད་ན། །​གཞན་གྱིས་དེ་ཅིས་ངར་མི་རྟོག །​དེ་ཉིད་ཀྱིས་ནི་[[243]](#footnote-262)དེ་ཉིད་ལ། །​སྒྲིབ་ཅེས་བྱ་བར་མི་འཐད་དོ། །​གང་གི་ཡོན་ཏན་བྱེད་པོ་དང་། །​རྣམ་ཀུན་ཤེས་ཡོད་མ་ཡིན་པ། །​དེ་དག་དང་ནི་སྨྱོན་པ་ལ། །​ཁྱད་པར་ཅི་ཡང་ཡོད་མ་ཡིན། །​ཡོན་ཏན་རྣམས་ཀྱིས་རྣམ་ཀུན་ཏུ། །​ཁྱིམ་ལ་སོགས་དག་བྱེད་ཤེས་ཀྱི། །​ཟ་བ་རྣམ་པར་མི་ཤེས་པ། །​འདི་ལས་མི་རིགས་གཞན་ཅི་ཡོད། །​བྱ་བ་དང་ལྡན་རྟག་པ་མེད། །​ཀུན་ཏུ་སོང་ལ་བྱ་བ་མེད། །​བྱ་བ་མེད་པ་མེད་དང་མཚུངས། །​བདག་མེད་ལ་ཁྱོད་ཅིས་མི་དགའ། །​ལ་ལར་ཀུན་ཏུ་སོང་བར་མཐོང་། །​ལ་ལར་སྐྱེས་བུ་ལུས་ཙམ་ཞིག །​ལ་ལར་[[244]](#footnote-263)རྡུལ་ཙམ་ཞིག་མཐོང་སྟེ། །​[[245]](#footnote-264)ཤེས་རབ་ཅན་གྱིས་མེད་པར་མཐོང་། །​རྟག་ལ་གནོད་པ་ག་ལ་ཡོད། །​གནོད་མེད་ཐར་པ་[[246]](#footnote-265)ག་ལ་ཡོད། །​དེས་ན་གང་གི་བདག་རྟག་པ། །​དེ་ལ་[[247]](#footnote-266)ཐར་པ་[[248]](#footnote-267)མི་རིགས་སོ། །​གལ་ཏེ་བདག་ཅེས་བྱ་ཡོད་ན། །​བདག་མེད་སྙམ་པ་མི་རིགས་ཤིང་། །​དེ་ཉིད་རིག་པ་ངེས་པ་ལས། །​མྱ་ངན་འདས་འགྱུར་[[249]](#footnote-268)ཞེས་བྱའང་བརྫུན། །​གལ་ཏེ་གྲོལ་བ་ཡོད་[[250]](#footnote-269)ཉིད་ན། །​དེ་ནི་སྔར་ཡང་མེད་པ་མེད།[[251]](#footnote-270) །​མི་ལྡན་པ་ལ་གང་མཐོང་བ། །​དེ་ནི་རང་བཞིན་ཞེས་བྱར་[[252]](#footnote-271)བཤད། །​གལ་ཏེ་མི་རྟག་ཆད་ན་ནི། །​ད་དུང་རྩྭ་སོགས་ཅི་སྟེ་ཡོད། །​འདི་ནི་གལ་ཏེ་བདེན་འགྱུར་ན། །​སུ་ལའང་གཏི་མུག་ཀྱང་མི་འབྱུང་། །​བདག་ནི་ཡོད་པར་གྱུར་ནའང་གཟུགས། །​གཞན་ལས་འབྱུང་བར་སྣང་གྱུར་ལ། །​གཞན་ལས་གནས་པར་སྣང་གྱུར་ཞིང་། །​གཞན་ལས་རྣམ་པར་འཇིག་པར་[[253]](#footnote-272)སྣང་། །​ཇི་ལྟར་ས་བོན་བྱས་པ་ལས། །​མྱུ་གུ་བྱས་པ་སྐྱེ་འགྱུར་བ། །​དེ་བཞིན་མི་རྟག་ཐམས་ཅད་ནི། །​མི་རྟག་དག་ལས་འབྱུང་བར་འགྱུར། །​གང་ཕྱིར་དངོས་པོ་འཇུག་འགྱུར་བ། །​དེས་ན་ཆད་པར་མི་འགྱུར་ཞིང་། །​གང་ཕྱིར་དངོས་པོ་ལྡོག་འགྱུར་བ། །​དེས་ན་རྟག་པར་མི་འགྱུར་རོ། །​རྣལ་འབྱོར་སྤྱོད་པ་བཞི་བརྒྱ་པ་ལས་བདག་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་པའོ།། །​།མ་འོངས་བུམ་ལ་ད་ལྟར་བའི། །​བུམ་ཡོད་མ་ཡིན་འདས་པ་མེད། །​གང་ཕྱིར་དེ་གཉིས་མ་འོངས་པ། །​དེ་ཕྱིར་མ་འོངས་ཡོད་མ་ཡིན། །​གལ་ཏེ་ཞིག་པ་མ་འོངས་པའི། །​ངོ་བོར་མ་འོངས་ལ་ཡོད་ན། །​མ་འོངས་བདག་ཉིད་དུ་ཡོད་གང་། །​དེ་ནི་ཅི་ལྟར་[[254]](#footnote-273)འདས་པར་འགྱུར། །​གང་གི་ཕྱིར་ན་མ་འོངས་དངོས། །​མ་འོངས་བདག་ཏུ་གནས་འགྱུར་བ། །​དེ་ཡི་ཕྱིར་ན་ད་ལྟར་བར། །​འགྱུར་ཏེ་མ་འོངས་ཉིད་མི་སྲིད། །​མ་འོངས་པ་ཡོད་འདས་པ་ཡོད། །​ད་ལྟར་བ་ཡོད་ཅི་ཞིག་མེད། །​གང་གི་དུས་ཀུན་ཡོད་ཉིད་པ། །​དེ་ཡི་མི་རྟག་ཉིད་གང་ལས།[[255]](#footnote-274) །​འདས་པ་ལས་ནི་འདས་གྱུར་པ། །​ཅི་ཡི་ཕྱིར་ན་འདས་པར་འགྱུར། །​འདས་པ་ལས་ནི་མ་འདས་པ། །​ཅི་ཡི་ཕྱིར་ན་འདས་པར་འགྱུར། །​གལ་ཏེ་མ་འོངས་སྐྱེས་ཡོད་ན། །​ཇི་ལྟར་ད་ལྟར་བར་མི་འགྱུར། །​ཅི་སྟེ་དེ་ལ་སྐྱེ་[[256]](#footnote-275)མེད་ན། །​མ་འོངས་རྟག་པར་འགྱུར་རམ་ཅི། །​སྐྱེ་བ་མེད་ཀྱང་འཇིག་པ་ལས། །​གལ་ཏེ་མ་འོངས་མི་རྟག་ན། །​འདས་ལ་[[257]](#footnote-276)འཇིག་པ་ཡོད་མིན་ཏེ། །​དེ་ནི་རྟག་པར་ཅིས་མི་རྟོག །​འདས་པ་དང་ནི་ད་ལྟར་བ།[[258]](#footnote-277) །​འདི་ནི་མི་རྟག་འགྱུར་མིན་ལ། །​དེ་དག་ལས་གཞན་རྣམ་པ་ནི། །​གསུམ་པའང་དེ་ལ་ཡོད་མ་ཡིན། །​དངོས་པོ་གང་ཞིག་ཕྱིས་སྐྱེ་བ། །​དེ་ནི་གལ་ཏེ་སྔར་ཡོད་ན། །​དེ་ཡི་ཕྱིར་ན་ཕྱ་[[259]](#footnote-278)སྨྲ་བ། །​རྣམས་ཀྱིས་[[260]](#footnote-279)ཕྱོགས་ནི་ལོག་མི་འགྱུར། །​གང་ཞིག་འབྱུང་བར་བྱེད་པ་སྟེ། །​སྔར་ཡོད་ཅེས་བྱར་མི་རིགས་ཏེ། །​གལ་ཏེ་ཡོད་པ་སྐྱེ་འགྱུར་ན། །​སྐྱེས་ཟིན་པ་ཡང་འབྱུང་བར་འགྱུར། །​མ་འོངས་པ་ཡི་དངོས་མཐོང་ན། །​དངོས་པོ་མེད་པ་ཅིས་མི་མཐོང་། །​གང་ལ་མ་འོངས་ཡོད་གྱུར་པ།[[261]](#footnote-280) །​དེ་ལ་རིང་བ་ཡོད་མ་ཡིན། །​གལ་ཏེ་བྱས་པ་མེད་ཀྱང་ཆོས། །​ཡོད་ན་ངེས་སྡོམ་དོན་མེད་འགྱུར། །​ཅི་སྟེ་ཅུང་ཟད་བྱེད་ན་ཡང་། །​འབྲས་བུ་ཡོད་པ་མི་སྲིད་དོ། །​མི་རྟག་ཡིན་ན་ཇི་[[262]](#footnote-281)ལྟ་བུར། །​འབྲས་བུ་ཡོད་ཅེས་བྱ་བར་འགྱུར། །​གང་ལ་ཐོག་མ་མཐའ་ཡོད་པ། །​དེ་ནི་འཇིག་རྟེན་མི་རྟག་བརྗོད། །​བསྒྲིམ་པ་མེད་པར་ཐལ་[[263]](#footnote-282)འགྱུར་ཏེ། །​གྲོལ་ལ་མ་འོངས་ཡོད་མ་ཡིན། །​དེ་ལྟ་[[264]](#footnote-283)ཡིན་ན་ཆགས་མེད་པར། །​འདོད་ཆགས་ཀྱང་ནི་འབྱུང་བར་འགྱུར། །​འབྲས་བུ་ཡོད་ཉིད་གང་འདོད་དང་། །​འབྲས་བུ་མེད་ཉིད་གང་འདོད་ལ། །​ཁྱིམ་གྱི་དོན་དུ་ཀ་བ་ལ། །​སོགས་པའི་རྒྱན་ནི་དོན་མེད་འགྱུར། །​དངོས་རྣམས་ཡོངས་སུ་འགྱུར་བ་ཡང་། །​ཡིད་ཀྱིས་ཀྱང་ནི་འཛིན་མི་འགྱུར། །​དེ་ལྟ་ན་ཡང་ད་ལྟར་བ། །​ཡོད་པར་མི་མཁས་རྣམས་ཀྱིས་རྟོག །​གནས་མེད་དངོས་པོ་ག་ལ་ཞིག །​མི་རྟག་པས་གནས་ག་ལ་ཡོད། །​གལ་ཏེ་དང་པོར་[[265]](#footnote-284)གནས་གྱུར་ན། །​ཐ་མར་རྙིངས་པར་[[266]](#footnote-285)མི་འགྱུར་རོ། །​ཇི་ལྟར་རྣམ་ཤེས་གཅིག་གིས་ནི། །​དོན་གཉིས་རྣམ་པར་མི་ཤེས་པ། །​དེ་བཞིན་རྣམ་ཤེས་གཉིས་ཀྱིས་ནི། །​དོན་གཅིག་རྣམ་པར་མི་ཤེས་སོ། །​གལ་ཏེ་དུས་ལ་གནས་ཡོད་ན། །​གནས་པ་དུས་སུ་མི་འགྱུར་རོ། །​ཅི་སྟེ་གནས་མེད་ན་གནས་པ། །​མེད་པར་མཐའ་ཡང་ཡོད་མ་ཡིན། །​གལ་ཏེ་མི་རྟག་དངོས་གཞན་ན། །​དངོས་པོ་མི་རྟག་པར་མི་འགྱུར། །​གཅིག་ན་མི་རྟག་ཉིད་གང་ཡིན། །​དེ་ཉིད་དངོས་ཏེ་ག་ལ་གནས། །​མི་རྟག་ཉིད་གར་སྟོབས་ཆུང་དེར།[[267]](#footnote-286) །​གནས་པ་སྟོབས་ཆུང་མ་ཡིན་ན། །​ཕྱི་ནས་དེ་དག་ངེས་པར་གོ །​བཟློག་པར་ཅི་ཡིས་མཐོང་བར་འགྱུར། །​གལ་ཏེ་མི་རྟག་སྟོབས་ཆུང་མིན། །​དངོས་པོ་ཀུན་ལ་ཡོད་ན་ནི། །​ཀུན་ལ་གནས་པ་མེད་པའམ།[[268]](#footnote-287) །​ཡང་ན་ཐམས་ཅད་མི་རྟག་མིན། །​གལ་ཏེ་རྟག་ཏུ་མི་རྟག་ཉིད། །​ཡོད་ན་རྟག་ཏུ་གནས་ཡོད་མིན། །​ཡང་ན་རྟག་པར་གྱུར་ཟིན་ནས། །​ཕྱི་ནས་[[269]](#footnote-288)མི་རྟག་པར་འགྱུར་རོ། །​གལ་ཏེ་གནས་པ་མི་རྟག་དང་། །​ལྷན་ཅིག་དངོས་པོ་ལ་ཡོད་ན། །​མི་རྟག་ལོག་པར་འགྱུར་བའམ། །​ཡང་ན་གནས་པ་བརྫུན་པར་འགྱུར། །​མཐོང་ཟིན་དངོས་པོ་མི་སྣང་ཞིང་། །​སླར་ཡང་སེམས་སྐྱེ་[[270]](#footnote-289)མིན་དེས་ན། །​དྲན་པ་ཞེས་བྱ་ལོག་པ་ཡི།[[271]](#footnote-290) །​དོན་ལ་ལོག་པ་ཁོ་ན་འབྱུང་། །​རྣལ་འབྱོར་སྤྱོད་པ་བཞི་བརྒྱ་པ་ལས་དུས་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་གཅིག་པའོ།། །​།གཟུར་གནས་བློ་ལྡན་དོན་གཉེར་བའི། །​ཉན་པོ་སྣོད་ཅེས་བྱ་བར་བཤད། །​སྨྲ་པོ་[[272]](#footnote-291)ཡོན་ཏན་རྣམ་[[273]](#footnote-292)གཞན་དུ། །​མི་འགྱུར་ཉན་པོ་ལ་ཡང་མིན། །​སྲིད་དང་སྲིད་ཐབས་ཞི་བ་ཡི། །​ཐབས་དང་དེ་བཞིན་ཞི་གསུངས་ཏེ། །​འཇིག་རྟེན་ཡོངས་སུ་མི་ཤེས་གང་། །​དེ་ནི་ཐུབ་པའི་ལྟ་བུར་མངོན། །​ཐམས་ཅད་བཏང་བས་མྱ་ངན་ལས། །​འདའ་བར་ཡ་མཚན་ཅན་ཀུན་འདོད། །​ཀུན་སུན་འབྱིན་ལ་དེ་དག་ནི། །​མི་དགར་འགྱུར་བ་རྒྱུ་ཅི་ཞིག །​གང་ཞིག་གཏོང་ཐབས་མི་ཤེས་དེ། །​ཅི་ཞིག་གཏོང་བར་བྱེད་པར་འགྱུར། །​དེས་ན་ངེས་པར་ཐུབ་པ་ཡིས། །​གཞན་དུ་ཞི་བ་མེད་ཅེས་གསུངས། །​སངས་རྒྱས་ཀྱིས་གསུངས་ལྐོག་གྱུར་ལ། །​གང་ཞིག་ཐེ་ཚོམ་སྐྱེ་འགྱུར་བ། །​དེ་ཡིས་[[274]](#footnote-293)སྟོང་པ་ཉིད་བསྟེན་ཏེ། །​འདི་ཉིད་ཁོ་ནར་ཡིད་ཆེས་བྱ། །​གང་གིས་འཇིག་རྟེན་འདི་མཐོང་དཀའ།[[275]](#footnote-294) །​དེ་ནི་གཞན་ལ་[[276]](#footnote-295)བླུན་པ་ཉིད། །​གང་དག་དེ་རྗེས་འགྲོ་དེ་དག །​ཤིན་ཏུ་ཡུན་རིངས་[[277]](#footnote-296)བསླུས་པར་འགྱུར། །​མྱ་ངན་འདས་པར་རང་འགྲོ་གང་། །​དེ་ནི་ཤིན་ཏུ་བྱ་དཀའ་[[278]](#footnote-297)བྱེད། །​འདྲེན་པའི་སླད་བཞིན་དམ་པ་ནི། །​མ་ཡིན་ཡིད་འགྲོ་སྤྲོ་མ་ཡིན། །​མ་མཐོང་སྐྲག་པ་མི་རྩོམ་སྟེ། །​མཐོང་ན་རྣམ་ཀུན་དེ་ལྡོག་འགྱུར། །​དེས་ན་ངེས་པར་ཅུང་ཟད་ཅིག །​ཤེས་ལ་སྐྲག་པ་བརྗོད་པར་[[279]](#footnote-298)བྱ། །​བྱིས་[[280]](#footnote-299)རྣམས་ངེས་པ་[[281]](#footnote-300)ཁོ་ནར་ནི། །​འཇུག་བྱེད་ཆོས་ལ་གོམས་པ་སྟེ། །​དེ་དག་གོམས་པ་མེད་པ་ཡིས།[[282]](#footnote-301) །​ལྡོག་བྱེད་ཆོས་ལ་འཇིགས་པར་[[283]](#footnote-302)འགྱུར། །​གང་ཞིག་གཏི་མུག་འབའ་ཞིག་[[284]](#footnote-303)གིས། །​བསྒྲིབས་ཤིང་དེ་ཉིད་གེགས་བྱེད་པ། །​དེ་ལ་དགེ་ལེགས་འགྲོ་བ་ཡང་། །​མེད་ན་ཐར་པ་ག་ལ་[[285]](#footnote-304)ཡོད། །​ཚུལ་ཁྲིམས་ལས་ནི་ཉམས་བླ་ཡི། །​ལྟ་ལས་ཅིས་ཀྱང་མ་ཡིན་ཏེ། །​ཚུལ་ཁྲིམས་ཀྱིས་ནི་མཐོ་རིས་འགྲོ། །​ལྟ་བས་གོ་འཕང་མཆོག་ཏུ་འགྱུར། །​དམ་པ་མིན་ལ་བདག་འཛིན་མཆོག །​བདག་མེད་སྟོན་པ་[[286]](#footnote-305)མ་ཡིན་ཏེ། །​གཅིག་ནི་ངན་འགྲོ་ཉིད་འགྲོ་ལ།[[287]](#footnote-306) །​ཐ་མལ་མ་ཡིན་ཞི་ཉིད་དུའོ། །​ཞི་སྒོ་གཉིས་པ་མེད་པ་དང་། །​ལྟ་བ་ངན་རྣམས་འཇིག་བྱེད་ཅིང་། །​སངས་རྒྱས་ཀུན་གྱི་ཡུལ་འགྱུར་ལ། །​བདག་མེད་ཅེས་ནི་བྱ་བར་བརྗོད། །​ཆོས་འདི་ཡི་ནི་མིང་ལས་ཀྱང་། །​དམ་པ་མིན་པ་འཇིགས་པ་[[288]](#footnote-307)སྐྱེ། །​ཞན་ལ་འཇིགས་པ་མི་སྐྱེད་པའི།[[289]](#footnote-308) །​སྟོབས་ལྡན་ཞེས་བྱ་གང་ཞིག་མཐོང་། །​ཆོས་འདི་དེ་བཞིན་གཤེགས་རྣམས་ཀྱིས།[[290]](#footnote-309) །​རྩོད་པའི་ཆེད་དུ་མ་གསུངས་ཏེ། །​དེ་ལྟའང་འདིས་[[291]](#footnote-310)ནི་གཞན་སྨྲ་རྣམས། །​སྲེག་སྟེ་[[292]](#footnote-311)མེ་ཡིས་[[293]](#footnote-312)བུད་ཤིང་བཞིན། །​ཆོས་འདི་གང་གིས་ཤེས་གྱུར་པ། །​དེ་ནི་གཞན་ལ་མི་དགའ་སྟེ། །​དེས་ན་བདག་ལ་ཆོས་འདི་ནི། །​འཇིགས་པའི་[[294]](#footnote-313)སྒོ་དང་འདྲ་བར་སྣང་། །​དེ་ཉིད་དུ་བདག་མེད་སྙམ་དུ། །​དེ་ལྟར་གང་ལ་དགོངས་གནས་པ། །​དེ་ནི་ཡོད་པས་ག་ལ་[[295]](#footnote-314)དགའ། །​མེད་པས་འཇིགས་པར་ག་ལ་འགྱུར། །​དོན་མིན་ས་བོན་གྱུར་པ་ཡི། །​མུ་སྟེགས་ཅན་མང་མཐོང་ནས་ནི། །​ཆོས་འདོད་པ་ཡི་སྐྱེ་བོ་ལ། །​སུ་ཞིག་སྙིང་བརྩེ་སྐྱེ་མི་འགྱུར། །​ཤཱཀྱ་གོས་མེད་བྲམ་ཟེ་སྟེ། །​གསུམ་པོ་རྣམས་ཀྱིས་[[296]](#footnote-315)ཆོས་ཡིད་དང་། །​མིག་དང་རྣ་བ་ཡིས་འཛིན་པ། །​དེ་ཕྱིར་ཐུབ་པའི་གཞུང་ལུགས་སྨྲ། །​ཇི་ལྟར་བྲམ་ཟེ་རྣམས་ལ་ཆོས། །​ཕལ་ཆེར་ཕྱི་འཆོས་བརྗོད་པ་ལྟར། །​དེ་བཞིན་གཅེར་བུ་རྣམས་ལ་ཆོས། །​ཕལ་ཆེར་བླུན་པ་བརྗོད་པ་ཡིན། །​ཇི་ལྟར་རིགས་པ་[[297]](#footnote-316)བླངས་པ་ལས། །​བྲམ་ཟེར་[[298]](#footnote-317)གུས་པ་སྐྱེ་བ་ལྟར། །​དེ་བཞིན་ཉོན་མོངས་བླངས་པ་ལས། །​གཅེར་བུ་པ་ལ་བརྩེ་བར་འགྱུར། །​སྡུག་བསྔལ་ལས་ཀྱི་རྣམ་སྨིན་ཕྱིར། །​ཇི་ལྟར་ཆོས་སུ་མི་འགྱུར་བ། །​དེ་བཞིན་སྐྱེ་བ་ལས་ཀྱི་ནི། །​རྣམ་སྨིན་ཡིན་ཕྱིར་ཆོས་མ་ཡིན། །​ཆོས་ནི་མདོར་ན་མི་འཚེ་བར། །​དེ་བཞིན་གཤེགས་པ་རྣམས་ཀྱིས་གསུངས། །​སྟོང་ཉིད་མྱ་ངན་འདས་པ་[[299]](#footnote-318)སྟེ། །​འདིར་ནི་དེ་གཉིས་འབའ་ཞིག་གོ། །​རང་ཕྱོགས་འཇིག་རྟེན་ཐམས་ཅད་ལ། །​སྐྱེས་ས་བཞིན་དུ་སྡུག་འགྱུར་ན། །​དེ་ཡི་ལྡོག་པར་བྱེད་པའི་རྒྱུ། །​ཁྱོད་ལ་གང་གིས་སྡུག་པར་[[300]](#footnote-319)འགྱུར། །​རིགས་པའི་དོན་ནི་གཞན་ལས་ཀྱང་། །​བློ་ལྡན་ལེགས་པ་འདོད་པས་བླང་། །​ཉི་མ་ས་སྟེངས་[[301]](#footnote-320)མིག་ལྡན་ལ། །​ཀུན་གྱི་སྤྱི་ཐུན་མ་ཡིན་ནམ། །​རྣལ་འབྱོར་སྤྱོད་པ་བཞི་བརྒྱ་པ་ལས་ལྟ་བ་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་གཉིས་པའོ།། །​།གཟུགས་མཐོང་ཚེ་ན་བུམ་པ་ནི། །​ཐམས་ཅད་ཁོ་ན་མཐོང་མི་འགྱུར། །​བུམ་པ་མངོན་སུམ་ཞེས་བྱ་བའང་། །​དེ་ཉིད་རིག་པ་སུ་ཞིག་སྨྲ། །​རྣམ་པར་དཔྱད་པ་འདི་ཉིད་ཀྱིས། །​བློ་མཆོག་ལྡན་པས་དྲི་ཞིམ་དང་། །​མངར་དང་འཇམ་པ་ཐམས་ཅད་དག །​སོ་སོར་དགག་པར་བྱ་བ་ཡིན། །​གལ་ཏེ་གཟུགས་མཐོང་བ་ཡིས་དེ། །​ཐམས་ཅད་མཐོང་བར་འགྱུར་ན་ནི། །​མ་མཐོང་བ་ཡི་[[302]](#footnote-321)གཟུགས་མཐོང་བ། །​མཐོང་བ་མིན་པར་[[303]](#footnote-322)ཅིས་མི་འགྱུར། །​གཟུགས་ནི་འབའ་ཞིག་ཁོ་ན་ལ། །​མངོན་སུམ་ཉིད་ནི་ཡོད་མ་ཡིན། །​གང་ཕྱིར་དེ་ལ་ཕ་རོལ་གྱི། །​ཆ་དང་ཚུ་རོལ་དབུས་ཡོད་ཕྱིར། །​རྡུལ་ལ་ཆ་ཤས་ཡོད་མེད་ཅེས། །​དཔྱད་པ་དེར་ཡང་འཇུག་པར་འགྱུར། །​དེ་ཕྱིར་བསྒྲུབ་པར་བྱ་བ་ཡིས། །​བསྒྲུབ་བྱ་འགྲུབ་པར་[[304]](#footnote-323)མི་འཐད་དོ། །​ཀུན་ཀྱང་ཡན་ལག་ཏུ་གྱུར་ནས། །​སླར་ཡང་ཡན་ལག་ཅན་དུ་འགྱུར། །​དེ་ཕྱིར་ཡི་གེ་བརྗོད་པ་ཡང་། །​འདི་ལ་[[305]](#footnote-324)ཡོད་པ་མ་ཡིན་ནོ། །​གལ་ཏེ་མདོག་ལས་དབྱིབས་གཞན་ན། །​ཇི་ལྟ་བུར་ན་དབྱིབས་འཛིན་འགྱུར། །​འོན་ཏེ་གཞན་མིན་ན་ལུས་ཀྱིས། །​མདོག་ཀྱང་ཅི་སྟེ་འཛིན་མི་འགྱུར། །​གཟུགས་ནི་ལྟ་[[306]](#footnote-325)ཞིག་མ་གཏོགས་པར། །​གཟུགས་ཀྱི་རྒྱུ་ནི་མི་སྣང་ངོ། །​གལ་ཏེ་དེ་ལྟར་འགྱུར་ན་ནི། །​གཉི་ག་ཡང་ནི་མིག་ཉིད་ཀྱིས། །​འཛིན་པར་ཅི་ཡི་ཕྱིར་མི་འགྱུར། །​ས་ནི་བརྟན་[[307]](#footnote-326)ཞེས་བྱ་བར་མཐོང་། །​དེ་ཡང་ལུས་ཀྱིས་འཛིན་པར་འགྱུར། །​དེས་ན་རག་པ་འབའ་ཞིག་ནི། །​ས་འོ་ཞེས་ནི་བྱ་བར་བརྗོད། །​བལྟ་བྱར་[[308]](#footnote-327)སྐྱེས་པས་བུམ་པ་ནི། །​འདི་ལ་ཡོན་ཏན་འགར་[[309]](#footnote-328)མི་འགྱུར། །​དེས་ན་བལྟ་བྱ་ཉིད་སྐྱེ་ལྟར། །​ཡོད་པའི་ངོ་བོའང་ཡོད་མ་ཡིན། །​མིག་ནི་འབྱུང་གྱུར་[[310]](#footnote-329)སྣ་དེ་བཞིན། །​མིག་གིས་མཐོང་གི་[[311]](#footnote-330)གཞན་གྱིས་མིན། །​དེས་ན་ངེས་པར་ལས་རྣམ་སྨིན། །​ཐུབ་པས་བསམ་མི་ཁྱབ་པར་གསུངས། །​རྐྱེན་མ་ཚང་ཕྱིར་ཤེས་པ་ནི། །​ལྟ་བའི་[[312]](#footnote-331)སྔ་རོལ་ཡོད་མ་ཡིན། །​འོན་ཏེ་ཕྱིས་ན་ཤེས་དོན་མེད། །​གསུམ་པ་བྱེད་པ་དོན་མེད་འགྱུར། །​མིག་དེ་འགྲོས་དང་ལྡན་གྱུར་[[313]](#footnote-332)ན། །​ཐག་རིང་ཡུན་རིང་གིས་མཐོང་འགྱུར། །​ཧ་ཅང་ཉེ་དང་ཆེས་རིང་དུ། །​གཟུགས་དེ་གསལ་བར་ཅི་སྟེ་མིན། །​གལ་ཏེ་གཟུགས་མཐོང་[[314]](#footnote-333)མིག་འགྲོ་ན། །​སོང་བས་ཡོན་ཏན་འགའ་ཡང་མེད། །​ཡང་ན་བལྟ་བྱར་འདོད་པ་ནི། །​ངེས་ཞེས་བྱ་བ་བརྫུན་པར་[[315]](#footnote-334)འགྱུར། །​མིག་མ་སོང་བར་འཛིན་ན་ནི། །​འགྲོ་བ་འདི་ཀུན་མཐོང་འགྱུར་ཏེ། །​གང་ལ་འགྲོ་བ་ཡོད་མིན་པ། །​དེ་ལ་རིང་མེད་བསྒྲིབས་པའང་[[316]](#footnote-335)མེད། །​དངོས་པོ་ཀུན་གྱི་རང་བཞིན་ནི། །​དང་པོར་[[317]](#footnote-336)བདག་ལ་སྣང་འགྱུར་ན། །​མིག་ནི་མིག་ཉིད་ཀྱིས་འཛིན་པར། །​ཅི་ཡི་ཕྱིར་ན་འགྱུར་མ་ཡིན། །​མིག་ལ་རྣམ་ཤེས་ཡོད་མིན་ཞིང་། །​རྣམ་ཤེས་ལ་ཡང་ལྟ་[[318]](#footnote-337)མེད་ལ། །​གཉི་ག་གཟུགས་ལ་ཡོད་མིན་ན། །​དེ་དག་གིས་གཟུགས་ཇི་[[319]](#footnote-338)ལྟར་མཐོང་། །​གལ་ཏེ་སྨྲ་ཞིང་སྒྲ་འགྲོ་ན། །​གང་གིས་སྨྲ་བ་པོར་མི་འགྱུར། །​འོན་ཏེ་མི་སྨྲ་བར་འགྲོ་ནའང་། །​གང་གིས་དེ་ལ་ཤེས་པ་སྐྱེད།[[320]](#footnote-339) །​གལ་ཏེ་ཕྲད་དེ་སྒྲ་འཛིན་ན། །​སྒྲ་ཡི་དང་པོ་གང་གིས་འཛིན། །​སྒྲ་ནི་རྐྱང་པར་མི་འོང་ན། །​རེང་བུ་ཇི་ལྟར་འཛིན་པར་འགྱུར། །​ཇི་སྲིད་སྒྲ་ཐོས་མ་གྱུར་པ། །​དེ་ཡི་བར་དུ་སྒྲར་མི་འགྱུར། །​སྒྲ་མེད་པ་ཡང་མཐར་སྒྲ་ཉིད། །​འགྱུར་ན་དེ་ནི་མི་རིགས་སོ། །​དབང་པོ་རྣམས་དང་[[321]](#footnote-340)བྲལ་སེམས་ཀྱིས།[[322]](#footnote-341) །​སོང་སྟེའང་ཅི་ཞིག་བྱེད་པར་འགྱུར། །​དེ་ལྟ་ཡིན་དང་སྲོག་འདི་ནི། །​རྟག་ཏུ་ཡིད་མེད་ཅི་སྟེ་མིན། །​སྔར་མཐོང་བ་ཡི་དོན་གང་ཞིག །​ཡིད་ཀྱིས་སྨིག་རྒྱུ་ལྟར་འཛིན་པ། །​དེ་ནི་ཆོས་ཀུན་རྣམ་གཞག་ལ། །​འདུ་ཤེས་ཕུང་པོ་ཞེས་བྱའོ། །​མིག་དང་གཟུགས་ལ་བརྟེན་ནས་ཡིད། །​སྒྱུ་མ་བཞིན་དུ་སྐྱེ་བར་འགྱུར། །​གང་ལ་ཡོད་པ་ཉིད་ཡོད་དེ། །​སྒྱུ་མ་ཞེས་བྱར་མི་རིགས་སོ། །​གང་ཚེ་མཁས་པ་[[323]](#footnote-342)ས་སྟེངས་[[324]](#footnote-343)ན། །​ངོ་མཚར་མིན་པ་འགའ་[[325]](#footnote-344)མེད་པ། །​དེ་ཚེ་དབང་རྟོགས་དེ་འདྲ་ལ། །​ཡ་མཚན་ཞེས་བྱ་ཅི་ཞིག་ཡོད། །​མགལ་མེའི་འཁོར་ལོ་སྤྲུལ་པ་དང་། །​རྨི་ལམ་སྒྱུ་མ་ཆུ་ཟླ་དང་། །​ཁུག་རྣ་ནང་གི་བྲག་ཅ་དང་། །​སྨིག་རྒྱུ་སྤྲིན་དང་སྲིད་པ་མཚུངས། །​རྣལ་འབྱོར་སྤྱོད་པ་བཞི་བརྒྱ་པ་ལས་དབང་པོ་དང་དོན་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་གསུམ་པའོ།། །​།དངོས་པོ་གང་ཞིག་གཞན་འགའ་ལའང་། །​རག་ལས་པར་ནི་མི་འགྱུར་ན། །​དེ་ཡི་བདག་ཉིད་འགྲུབ་འགྱུར་ན། །​དེ་ནི་གང་ནའང་ཡོད་མ་ཡིན། །​གཟུགས་ཉིད་བུམ་ཞེས་གཅིག་མ་ཡིན། །​གཟུགས་ལྡན་བུམ་གཞན་ཡོད་མིན་ལ། །​བུམ་པ་ལ་གཟུགས་ཡོད་མིན་ཞིང་། །​གཟུགས་ལ་བུམ་པ་ཡོད་མ་ཡིན། །​གཉིས་མཚན་མི་མཐུན་མཐོང་ནས་ནི། །​གལ་ཏེ་དངོས་ལས་བུམ་གཞན་ན། །​མ་ཡིན་དེ་ལྟར་དངོས་པོ་ཡང་། །​བུམ་པ་ལས་གཞན་ཅིས་མི་འགྱུར། །​གལ་ཏེ་གཅིག་བུམ་མི་འདོད་ན། །​བུམ་པའང་གཅིག་པུ་[[326]](#footnote-345)མི་འགྱུར་རོ། །​ལྡན་འདི་མཚུངས་པའང་མ་ཡིན་པ། །​དེས་ཀྱང་གཅིག་ཏུ་མི་འགྱུར་རོ། །​གང་ཚེ་རྫས་ཅི་ཙམ་གཟུགས་ན། །​དེ་ཚེ་གཟུགས་ཆེན་ཅི་སྟེ་མིན། །​གལ་ཏེ་ཕྱིར་རྒོལ་གཞན་མིན་ན། །​གཞུང་ལུགས་བསྙད་པར་བྱ་བར་འགྱུར། །​མཚན་ཉིད་ཀྱིས་ཀྱང་མཚན་གཞི་ནི། །​གང་དུ་གྲུབ་པ་ཡོད་མིན་པ། །​དེར་[[327]](#footnote-346)ནི་གྲངས་སོགས་ཐ་དད་པར། །​དངོས་པོ་ཡོད་པ་མ་ཡིན་ནོ། །​མཚན་ཉིད་རྣམས་དང་སོ་སོ་ནི། །​མིན་ཕྱིར་བུམ་པ་གཅིག་མ་ཡིན། །​རེ་རེའི་བུམ་པ་མེད་ན་ནི། །​མང་ཉིད་འཐད་པར་མི་འགྱུར་རོ། །​རེག་ལྡན་རེག་དང་མི་ལྡན་དང་། །​ལྷན་ཅིག་སྦྱོར་བ་ཞེས་བྱ་མེད། །​དེ་ཕྱིར་གཟུགས་རྣམས་[[328]](#footnote-347)སྦྱོར་བ་ནི།[[329]](#footnote-348) །​རྣམ་པ་ཀུན་ཏུ་རིགས་མ་ཡིན། །​གཟུགས་ནི་བུམ་པའི་ཡན་ལག་སྟེ། །​དེས་ན་རེ་ཞིག་དེ་བུམ་མིན། །​གང་ཕྱིར་ཡན་ལག་ཅན་མེད་པ། །​དེས་ན་ཡན་ལག་ཀྱང་ཡོད་མིན། །​གཟུགས་རྣམས་ཀུན་ལ་གཟུགས་ཉིད་ནི། །​མཚན་ཉིད་མི་མཐུན་མ་ཡིན་ན། །​གཅིག་ལ་བུམ་པ་ཡོད་འགྱུར་ཞིང་། །​གཞན་དག་ལ་མིན་རྒྱུ་ཅི་ཞིག །​རོ་སོགས་དག་ལས་གཟུགས་གཞན་ཞིང་། །​བུམ་ལས་མིན་ཞེས་ཁྱོད་འདོད་ན། །​དེ་རྣམས་མེད་པར་[[330]](#footnote-349)རང་མེད་གང་། །​དེ་གཟུགས་ལས་གཞན་ཇི་ལྟར་མིན། །​བུམ་པ་ལ་ནི་རྒྱུ་ཡོད་མིན། །​རང་ཉིད་འབྲས་བུར་མི་འགྱུར་ཏེ། །​དེ་ཕྱིར་གཟུགས་སོགས་ལས་གཞན་དུ། །​བུམ་པ་འགའ་ཡང་ཡོད་མ་ཡིན། །​བུམ་པ་རྒྱུ་ལས་གྲུབ་[[331]](#footnote-350)འགྱུར་ཞིང་། །​རྒྱུ་ནི་གཞན་ལས་གྲུབ་འགྱུར་[[332]](#footnote-351)ན། །​གང་ལ་རང་ལས་གྲུབ་མེད་པ། །​དེ་ཡིས་གཞན་པོ་ཇི་ལྟར་སྐྱེད།[[333]](#footnote-352) །​འཕྲོད་པ་འདུས་པར་གྱུར་ཀྱང་གཟུགས། །​དྲི་ཉིད་དུ་ནི་མི་འཐད་དེ། །​དེས་ན་བུམ་པ་བཞིན་ཚོགས་པ། །​གཅིག་ཉིད་དུ་ནི་མི་རིགས་སོ། །​ཇི་ལྟར་གཟུགས་སོགས་མ་གཏོགས་པར། །​བུམ་པ་ཡོད་པ་མ་ཡིན་པ། །​དེ་བཞིན་རླུང་ལ་སོགས་པ་ནི། །​མ་གཏོགས་གཟུགས་ཀྱང་ཡོད་མ་ཡིན། །​ཚ་བ་མེ་ཉིད་དུ་འགྱུར་ཏེ། །​ཚ་བ་མིན་པ་ཇི་ལྟར་བསྲེག །​དེས་ན་བུད་ཤིང་ཞེས་བྱ་བ། །​ཡོད་མིན་དེ་མེད་མེ་ཡོད་མིན། །​གལ་ཏེ་ཟིལ་མནན་ཚ་བ་ཡང་། །​དེ་ཡང་ཅི་སྟེ་མེར་མི་འགྱུར། །​འོན་ཏེ་མི་ཚ་ན་དངོས་གཞན། །​དེ་[[334]](#footnote-353)ལ་ཡོད་ཅེས་བྱར་མི་རུང་། །​གལ་ཏེ་རྡུལ་ལ་ཤིང་མེད་ན། །​དེས་ན་ཤིང་མེད་མེ་ཡོད་དོ། །​གལ་ཏེ་དེ་ལ་[[335]](#footnote-354)ཤིང་ཡོད་ན། །​གཅིག་གི་བདག་ཅན་རྡུལ་ཡོད་མིན། །​དངོས་པོ་གང་གང་ཡོངས་བཏགས་པ།[[336]](#footnote-355) །​དེ་དང་དེ་ལ་གཅིག་ཉིད་མེད། །​གང་གིས་གཅིག་ཀྱང་ཡོད་མིན་པ། །​དེས་ན་དུ་མ་དག་ཀྱང་མེད། །​གལ་ཏེ་གང་ལ་[[337]](#footnote-356)དངོས་དེ་རྣམས། །​མེད་དེར་[[338]](#footnote-357)གཅིག་འདོད་[[339]](#footnote-358)ཅེས་འདོད་ན། །​གང་གིས་ཀུན་ལ་གསུམ་ཉིད་ཡོད། །​དེས་ན་གཅིག་ཉིད་ཡོད་མ་ཡིན། །​ཡོད་དང་མེད་དང་ཡོད་མེད་དང་། །​ཡོད་མེད་མིན་ཞེས་བྱ་བའི་ཚུལ། །​འདི་ནི་མཁས་པས་གཅིག་ཉིད་སོགས། །​དག་ལ་རྟག་ཏུ་སྦྱར་བར་བྱ། །​ཇི་ལྟར་རྒྱུན་ལ་བལྟ་[[340]](#footnote-359)ཉེས་ན། །​རྟག་པ་ཡོད་ཅེས་བྱར་འགྱུར་བ།[[341]](#footnote-360) །​དེ་བཞིན་ཚོགས་ལ་བལྟ་[[342]](#footnote-361)ཉེས་པ།[[343]](#footnote-362) །​དངོས་པོ་ཡོད་ཅེས་བྱ་བར་འགྱུར། །​གང་ལ་བརྟེན་ནས་འབྱུང་ཡོད་པ། །​དེ་ནི་རང་དབང་མི་འགྱུར་རོ། །​འདི་ཀུན་རང་དབང་མེད་པ་སྟེ། །​དེས་ན་བདག་ནི་ཡོད་མ་ཡིན། །​འབྲས་བུ་མེད་པར་དངོས་པོ་ནི། །​ཀུན་ལ་འདུ་བ་ཡོད་མ་ཡིན། །​འབྲས་བུའི་དོན་དུ་འདུ་བ་གང་། །​དེ་ནི་འཕགས་ལམ་འདུས་པའོ། །​སྲིད་པའི་ས་བོན་རྣམ་ཤེས་ཏེ། །​ཡུལ་རྣམས་དེ་ཡི་སྤྱོད་ཡུལ་ལོ། །​ཡུལ་ལ་བདག་མེད་མཐོང་ན་[[344]](#footnote-363)ནི། །​སྲིད་པའི་ས་བོན་འགག་པར་འགྱུར། །​རྣལ་འབྱོར་སྤྱོད་པ་བཞི་བརྒྱ་པ་ལས་མཐར་འཛིན་པ་དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅུ་བཞི་པའོ།། །​།ཐ་མར་མེད་པ་སྐྱེ་བར་འགྱུར། །​དེས་ན་མེད་པ་ག་ལ་སྐྱེ། །​ཡོད་པ་གདོད་[[345]](#footnote-364)ནས་སྐྱེ་[[346]](#footnote-365)འགྱུར་བ། །​དེས་ན་ཡོད་པ་ག་ལ་སྐྱེ། །​འབྲས་བུ་ཡིས་ནི་རྒྱུ་བཤིག་པ། །​དེས་ན་མེད་པ་སྐྱེ་མི་འགྱུར། །​གྲུབ་པ་ལས་སྒྲུབ་[[347]](#footnote-366)ཡོད་མ་ཡིན། །​དེ་ཕྱིར་ཡོད་པ་[[348]](#footnote-367)མི་སྐྱེའོ། །​དེ་ཚེ་སྐྱེ་བ་ཡོད་མིན་ཞིང་། །​གཞན་ཚེ་སྐྱེ་བ་ཡོད་མ་ཡིན། །​དེ་ཚེ་གཞན་ཚེ་མི་སྐྱེ་ན། །​ནམ་ཞིག་སྐྱེ་བ་ཡོད་པར་འགྱུར། །​དེ་ལ་དེ་ཡི་དངོས་པོ་རུ། །​ཇི་ལྟར་སྐྱེ་བ་ཡོད་མིན་ལྟར། །​དེ་བཞིན་གཞན་གྱི་དངོས་པོར་ཡང་། །​དེ་ལ་སྐྱེ་བ་ཡོད་མ་ཡིན། །​ཐོག་མ་བར་དང་ཐ་མ་རྣམས། །​སྐྱེ་བའི་སྔ་རོལ་སྲིད་མ་ཡིན། །​གཉིས་གཉིས་དག་ནི་མེད་པ་རུ། །​ཇི་ལྟར་རེ་རེ་རྩོམ་པར་འགྱུར། །​གཞན་གྱི་དངོས་པོ་མེད་པར་ནི། །​བདག་གི་དངོས་པོ་འབྱུང་བ་མེད། །​དེ་ཡི་ཕྱིར་ན་བདག་གཞན་ནི། །​གཉིས་[[349]](#footnote-368)ལས་འབྱུང་བ་[[350]](#footnote-369)ཡོད་མ་ཡིན། །​སྔོན་དང་ཕྱིས་དང་ཅིག་ཅར་ཅེས། །​བརྗོད་པ་ཉིད་དུ་མི་ནུས་པ། །​དེ་ཕྱིར་སྐྱེ་དང་བུམ་པ་ལ། །​ཅིག་ཅར་འབྱུང་བ་ཡོད་མ་ཡིན། །​སྔར་སྐྱེས་པ་ཡི་ཕྱིར་ན་ནི། །​སྔར་སྐྱེས་རྙིངས་[[351]](#footnote-370)པར་མི་འགྱུར་ཞིང་། །​ཕྱི་ནས་ཀུན་ཏུ་སྐྱེས་པ་ཡང་། །​ཕྱི་ནས་སྐྱེས་པར་མི་འགྱུར་རོ། །​ད་ལྟར་བ་ཡི་དངོས་པོ་ནི། །​དེ་ཉིད་ལས་འབྱུང་མ་ཡིན་ཞིང་། །​མ་འོངས་ལས་འབྱུང་ཡོད་མིན་ལ། །​འདས་པ་ལས་ཀྱང་ཡོད་མ་ཡིན། །​སྐྱེས་པ་ལ་ནི་འོང་བ་དང་། །​དེ་བཞིན་འགག་[[352]](#footnote-371)ལ་འགྲོ་བ་མེད། །​དེ་ལྟ་ཡིན་ན་ཇི་[[353]](#footnote-372)ལྟ་བུར། །​སྲིད་པ་སྒྱུ་མ་འདྲ་མ་ཡིན། །​སྐྱེ་དང་གནས་དང་འཇིག་པ་རྣམས། །​ཅིག་ཅར་འབྱུང་བ་ཡོད་མིན་ཞིང་། །​རིམས་ཀྱིས་[[354]](#footnote-373)འབྱུང་བའང་ཡོད་མིན་ན། །​ནམ་ཞིག་འབྱུང་བ་ཡོད་པར་འགྱུར། །​སྐྱེ་ལ་[[355]](#footnote-374)སོགས་པ་[[356]](#footnote-375)ཐམས་ཅད་ལ། །​སླར་ཡང་ཐམས་ཅད་འབྱུང་བ་སྟེ། །​དེ་ཕྱིར་འཇིག་པ་སྐྱེ་འདྲ་ཞིང་། །​གནས་པ་འཇིག་དང་འདྲ་བར་སྣང་། །​མཚན་ལས་[[357]](#footnote-376)མཚན་གཞི་[[358]](#footnote-377)གཞན་ཞེ་ན། །​མཚན་གཞི་མི་རྟག་ཉིད་གང་ལས།[[359]](#footnote-378) །​ཡང་ན་བཞི་ཀའང་ཡོད་པ་ཡི། །​ངོ་བོར་གསལ་བར་ཡོད་མ་ཡིན། །​དངོས་པོ་དངོས་ལས་མི་སྐྱེ་སྟེ། །​དངོས་པོ་དངོས་མེད་ལས་མི་སྐྱེ། །​དངོས་མེད་དངོས་མེད་མི་སྐྱེ་སྟེ། །​དངོས་མེད་དངོས་ལས་མི་སྐྱེའོ། །​དངོས་པོ་དངོས་པོར་མི་འགྱུར་ཏེ། །​དངོས་མེད་དངོས་པོར་མི་འགྱུར་རོ། །​དངོས་མེད་དངོས་མེད་མི་འགྱུར་ཏེ། །​དངོས་པོ་དངོས་མེད་མི་འགྱུར་རོ། །​སྐྱེ་བཞིན་པ་ནི་བྱེད་[[360]](#footnote-379)སྐྱེས་ཕྱིར། །​སྐྱེ་བཞིན་པ་ནི་སྐྱེ་མི་འགྱུར། །​ཡང་ན་ཐམས་ཅད་སྐྱེ་བཞིན་པ། །​ཉིད་ནི་ཡིན་པར་ཐལ་བར་འགྱུར། །​སྐྱེ་བཞིན་པ་ཡི་བདག་ཉིད་དུ། །​བྱ་བ་སྐྱེ་བཞིན་པར་མི་འགྱུར། །​སྐྱེ་བཞིན་པ་ཡི་བདག་ཉིད་དུ། །​མི་བྱའང་སྐྱེ་བཞིན་པར་མི་འགྱུར། །​གང་གི་གཉིས་པོ་བར་མེད་པར། །​སྲིད་པ་ཡོད་པ་མ་ཡིན་པ། །​དེ་ལ་སྐྱེ་བཞིན་པོ་[[361]](#footnote-380)མེད་དེ། །​གང་ཕྱིར་དེ་ལའང་བར་ཡོད་ཕྱིར། །​གང་གི་ཕྱིར་ན་སྐྱེ་བཞིན་པ། །​འགགས་པས་[[362]](#footnote-381)སྐྱེས་པ་སྐྱེ་འགྱུར་བ། །​དེ་ཡི་ཕྱིར་ན་སྐྱེ་བཞིན་པ། །​གཞན་ཡང་ཡོད་པའི་ངོ་བོར་སྣང་། །​གང་ཚེ་སྐྱེས་པ་དེ་ཡི་ཚེ། །​སྐྱེ་བཞིན་པ་ལ་སྲིད་པ་མེད། །​གང་ཚེ་སྐྱེས་པ་སྐྱེ་བཞིན་ན། །​དེ་ཚེ་ཅི་ཕྱིར་སྐྱེ་བར་འགྱུར། །​སྐྱེ་བཞིན་པ་ནི་མ་སྐྱེས་པ། །​ཁོ་ན་སྐྱེ་[[363]](#footnote-382)ཞེས་བྱ་བར་གྲག །​[[364]](#footnote-383)ཁྱད་པར་མེད་ཕྱིར་དེ་ཡི་ཚེ། །​བུམ་པ་མེད་པར་ཅིས་མི་རྟོག །​སྐྱེ་བཞིན་པ་ནི་མ་རྫོགས་ཀྱང་། །​མ་སྐྱེས་པ་ལས་ཕྱི་རོལ་གྱུར།[[365]](#footnote-384) །​དེ་ལྟའང་གང་ཕྱིར་སྐྱེས་པ་ལས། །​ཕྱི་རོལ་གྱུར་ཕྱིར་མ་སྐྱེས་ཏེ།[[366]](#footnote-385) །​སྐྱེ་བཞིན་པ་སྔར་མ་བྱུང་ཡང་། །​ཕྱི་ནས་ཡོད་པ་ཡིན་པར་[[367]](#footnote-386)གྲག །​དེས་ཀྱང་མ་སྐྱེས་པ་སྐྱེ་སྟེ། །​མ་བྱུང་ཞེས་བྱ་སྐྱེ་མ་ཡིན། །​རྫོགས་པ་ཡོད་ཅེས་བྱར་འགྱུར་ལ། །​མ་བྱས་པ་ནི་མེད་ཅེས་བརྗོད། །​གང་གི་ཚེ་ན་སྐྱེ་བཞིན་པ། །​མེད་པ་དེ་ཚེ་གང་དེར་བརྗོད། །​གང་ཚེ་རྒྱུ་ནི་མ་གཏོགས་པར། །​འབྲས་བུ་ཡོད་པ་མ་ཡིན་པ། །​དེ་ཡི་ཚེ་ན་འཇུག་པ་དང་། །​ལྡོག་པ་འཐད་པ་ཉིད་མི་འགྱུར། །​རྣལ་འབྱོར་སྤྱོད་པ་བཞི་བརྒྱ་པ་ལས་འདུས་བྱས་ཀྱི་[[368]](#footnote-387)དོན་[[369]](#footnote-388)དགག་པ་བསྒོམ་པ་བསྟན་པ་སྟེ་རབ་ཏུ་བྱེད་པ་བཅོ་ལྔ་པའོ།། །​།རྒྱུ་འགའ་ཞིག་གིས་སྟོང་པ་ཡང་། །​སྟོང་པ་མིན་པ་ལྟ་བུར་སྣང་། །​རབ་ཏུ་བྱེད་པ་ཐམས་ཅད་ཀྱིས།[[370]](#footnote-389) །​འདི་[[371]](#footnote-390)ནི་སོ་སོར་འགོག་པར་བྱེད། །​གང་ཚེ་སྨྲ་པོ་བརྗོད་བྱ་ནའང་། །​སྟོང་པ་ཞེས་བྱར་མི་རུང་ངོ། །​གང་ཞིག་རྟེན་[[372]](#footnote-391)ནས་ཀུན་འབྱུང་བ། །​དེ་ནི་གསུམ་ལའང་ཡོད་མ་ཡིན། །​གལ་ཏེ་སྟོང་པའི་ཉེས་པ་ཡིས། །​སྟོང་པ་མ་ཡིན་འགྲུབ་འགྱུར་ན། །​མི་སྟོང་ཉེས་པས་སྟོང་པ་ཉིད། །​ཅི་སྟེ་འགྲུབ་པར་འགྱུར་མ་ཡིན། །​གཞན་གྱི་ཕྱོགས་ནི་བཟློག་པ་དང་། །​རང་གི་ཕྱོགས་ནི་བསྒྲུབ་པ་སྟེ། །​གལ་ཏེ་སུན་འབྱིན་བྱེད་ཕྱོགས་གཅིག །[[373]](#footnote-392)​དགའ་[[374]](#footnote-393)ན་སྒྲུབ་བྱེད་ལ་ཅིས་མིན། །​གལ་ཏེ་ཡོངས་སུ་བརྟགས་པ་ན། །​མེད་གང་དེ་ཕྱོགས་མི་འགྱུར་ན། །​དེས་ན་གཅིག་ཉིད་ལ་སོགས་གསུམ། །​ཀུན་ཀྱང་ཕྱོགས་མ་ཡིན་པར་འགྱུར། །​གང་དུ་མངོན་སུམ་གྱིས་བུམ་དེར། །​སྟོང་པའི་གཏན་ཚིགས་དོན་མེད་འགྱུར། །​འདི་ན་གཞུང་ལུགས་[[375]](#footnote-394)ལས་བྱུང་བའི། །​གཏན་ཚིགས་ཡོད་མིན་གཞན་དུ་ཡོད། །​མི་སྟོང་མེད་པར་སྟོང་པ་ནི། །​གང་ལས་འབྱུང་བ་[[376]](#footnote-395)ཉིད་དུ་འགྱུར། །​ཇི་ལྟ་བུར་ན་ཅིག་ཤོས་ནི། །​མེད་པར་གཉེན་པོ་འབྱུང་བར་འགྱུར། །​གལ་ཏེ་ཕྱོགས་ཉིད་དུ་འགྱུར་ན། །​ཕྱོགས་མེད་ཕྱོགས་ཀྱི་ངོ་བོར་འགྱུར། །​དེ་ལྟར་ཕྱོགས་མེད་ཉིད་མེད་ན། །​གང་ཞིག་མི་མཐུན་ཕྱོགས་སུ་འགྱུར། །​གལ་ཏེ་དངོས་པོ་ཡོད་མིན་ན། །​མེ་ནི་ཚ་བར་ཅི་ལྟར་[[377]](#footnote-396)འགྱུར། །​ཚ་བ་མེ་ཡང་ཡོད་མིན་ཞེས། །​གོང་ཉིད་དུ་ནི་བཟློག་པར་བྱས། །​དངོས་པོ་མཐོང་ནས་དངོས་པོ་ནི། །​མེད་པ་ཞེས་བྱ་བཟློག་འགྱུར་ན། །​དེ་ལྟར་ཕྱོགས་ནི་བཞི་ཆར་ལ། །​ཉེས་པ་སྤངས་པ་གང་ཞིག་མཐོང་། །​རྡུལ་ཕྲན་ལ་ཡང་ཡོད་པའི་དངོས། །​གང་དུ་མེད་དེར་ཇི་ལྟར་འབྱུང་། །​སངས་རྒྱས་རྣམས་ལ་མེད་ཉིད་ཀྱང་། །​དེ་ཉིད་ཕྱིར་ན་མ་འབྲེལ་པའོ། །​གལ་ཏེ་ཀུན་ལ་གཉིས་མིན་ན། །​གཞན་གང་ཞིག་ལ་ཡོད་དངོས་ཡོད། །​གལ་ཏེ་ཁྱོད་ལའང་དེ་རིགས་ན། །​བརྒལ་བ་གཞན་པོ་ཅི་སྟེ་བྱེད། །​དངོས་པོ་ཀུན་གྱི་དངོས་མེད་ལ། །​རྣམ་པར་དབྱེ་བ་མི་རིགས་ཏེ། །​རྫས་རྣམས་ཀུན་ལ་གང་མཐོང་བ། །​དེ་ནི་རྣམ་དབྱེར་མི་འགྱུར་རོ། །​མེད་ཕྱིར་གཞན་གྱི་ཕྱོགས་ལ་ལན། །​བརྗོད་པ་མིན་པར་གྲགས་ན་ནི། །​གཏན་ཚིགས་ཀྱིས་བཟློག་རང་ཕྱོགས་ཀྱང་། །​ཅི་ཡི་ཕྱིར་ན་སྒྲུབ་མི་འགྱུར། །​སུན་འབྱིན་བྱེད་པའི་གཏན་ཚིགས་རྙེད། །​སླ་[[378]](#footnote-397)ཞེས་འཇིག་རྟེན་བརྗོད་ན་ཡང་། །​གཞན་གྱི་ཕྱོགས་ལ་སྐྱོན་བརྗོད་པ། །​ཉིད་དུ་ཅི་ཡི་ཕྱིར་མི་ནུས། །​ཡོད་ཅེས་བྱ་བ་ཙམ་ཞིག་གིས། །​གལ་ཏེ་དེ་ཉིད་དངོས་ཡོད་ན། །​མེད་ཅེས་བྱ་བ་ཙམ་ཞིག་གིས། །​མེད་པར་ཡང་ནི་ཅིས་མི་འགྱུར། །​གང་ཕྱིར་ཡོད་བདོག་ཅེས་མིང་བཏགས། །​དེ་ཕྱིར་མེད་པར་མི་འགྱུར་ན། །​གང་ཕྱིར་ཡོད་ཅེས་མིང་[[379]](#footnote-398)བྱས་པ། །​དེ་ཕྱིར་ཡོད་པར་མི་འགྱུར་རོ། །​གལ་ཏེ་ཐམས་ཅད་འཇིག་རྟེན་པས། །​བརྗོད་པས་འཇིག་རྟེན་པ་ཡོད་ན། །​དངོས་གང་དེ་ཉིད་དུ་ཡོད་པ། །​དེ་ནི་འཇིག་རྟེན་པར་ཅིས་འགྱུར། །​གལ་ཏེ་དངོས་ཀུན་མེད་པའི་ཕྱིར། །​མེད་པ་ཉིད་དུ་འགྱུར་[[380]](#footnote-399)ན་ནི། །​དེ་ལྟ་ཡིན་དང་ཕྱོགས་རྣམས་ཀུན། །​དངོས་པོ་མེད་པར་མི་རིགས་སོ། །​དངོས་པོ་མེད་ཕྱིར་དངོས་མེད་ལ། །​སྲིད་པ་ཡོད་པར་མི་འགྱུར་རོ། །​དངོས་པོ་མེད་པར་དངོས་པོ་ནི། །​མེད་པར་གང་ལས་འགྲུབ་པར་འགྱུར། །​སྟོང་པ་གཏན་ཚིགས་ལས་འགྱུར་བ། །​དེ་ཕྱིར་སྟོང་པར་མི་འགྱུར་ན། །​དམ་བཅའ་གཏན་ཚིགས་ལས་གཞན་ནི། །​མ་ཡིན་དེས་ན་གཏན་ཚིགས་མེད། །​གང་ཕྱིར་སྟོང་པའི་དཔེ་ཡོད་པ། །​དེས་ན་སྟོང་པར་མི་འགྱུར་ན། །​བྱ་རོག་ཇི་ལྟ་དེ་བཞིན་དུ། །​བདག་ཀྱང་ནག་ཅེས་བརྗོད་ནུས་སམ། །​གལ་ཏེ་རང་བཞིན་གྱིས་དངོས་ཡོད། །​སྟོང་མཐོང་ཡོན་ཏན་ཅི་ཞིག་ཡོད། །​རྟོག་པས་[[381]](#footnote-400)མཐོང་བ་འཆིང་བ་སྟེ། །​དེ་ནི་འདི་རུ་དགག་པར་བྱ། །​གཅིག་ཡོད་གཅིག་མེད་ཅེས་བྱ་བ། །​དེ་[[382]](#footnote-401)མིན་འཇིག་རྟེན་པ་ཡང་མིན། །​དེས་ན་འདི་ཡོད་འདི་མེད་ཅེས། །​བརྗོད་པ་ཉིད་དུ་ནུས་མ་ཡིན། །​ཡོད་དང་མེད་དང་ཡོད་མེད་ཅེས། །​གང་ལ་ཕྱོགས་ནི་ཡོད་མིན་པ། །​དེ་ལ་ཡུན་ནི་རིང་པོ་ནའང་། །​གླན་ཀ་[[383]](#footnote-402)བརྗོད་པར་ནུས་མ་[[384]](#footnote-403)ཡིན། །​རྣལ་འབྱོར་སྤྱོད་པ་བཞི་བརྒྱ་པ་ལས་སློབ་དཔོན་དང་སློབ་མ་རྣམ་པར་གཏན་ལ་དབབ་པ་བསྟན་པ་སྟེ་རབ་ཏུ་བྱེད་པ་བཅུ་དྲུག་པའོ།། །​།སློབ་དཔོན་འཕགས་པ་ལྷའི་ཞལ་སྔ་ནས་མཛད་པ། [[385]](#footnote-404)བྱང་ཆུབ་སེམས་དཔའི་རྣལ་འབྱོར་སྤྱོད་པ་[[386]](#footnote-405)བཞི་བརྒྱ་པའི་ཚིག་ལེའུར་བྱས་པ་[[387]](#footnote-406)རྫོགས་སོ།། །​།ཁ་ཆེའི་གྲོང་ཁྱེར་དཔེ་མེད་ཀྱི་དབུང་རིན་ཆེན་སྦས་པའི་ཀུན་དགའ་ར་བར། རྒྱ་གར་གྱི་མཁན་པོ་སུ་སྨྲ་ཛཱ་ན་དང་། བོད་ཀྱི་ལོ་ཙཱ་[[388]](#footnote-407)བ་པ་ཚབ་ཉི་མ་གྲགས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ། །​ །​།[[389]](#footnote-408)

1. ཡོད་དེས་ སྣར་ཐང་། པེ་ཅིན། [↑](#footnote-ref-20)
2. སེམས་ཏེ། སྣར་ཐང་། པེ་ཅིན། [↑](#footnote-ref-21)
3. བསྐྱེད་ སྣར་ཐང་། པེ་ཅིན། [↑](#footnote-ref-22)
4. འགྱུར་ སྣར་ཐང་། པེ་ཅིན། [↑](#footnote-ref-23)
5. སེམས་ནས་ སྣར་ཐང་། པེ་ཅིན། [↑](#footnote-ref-24)
6. བྱམས་ལྡན་མཁས་པ་ སྣར་ཐང་། པེ་ཅིན། [↑](#footnote-ref-25)
7. སྣང་འགྱུར། སྣར་ཐང་། པེ་ཅིན། [↑](#footnote-ref-26)
8. རིག་པར་ སྣར་ཐང་། པེ་ཅིན། [↑](#footnote-ref-27)
9. རྣམ་པ་ སྣར་ཐང་། པེ་ཅིན། [↑](#footnote-ref-28)
10. རྒ་བས་ སྣར་ཐང་། པེ་ཅིན། [↑](#footnote-ref-29)
11. ཚོང་ སྣར་ཐང་། པེ་ཅིན། [↑](#footnote-ref-30)
12. གཟིར་བར་ སྣར་ཐང་། པེ་ཅིན། [↑](#footnote-ref-31)
13. ཕྱི་ཆོས་ སྣར་ཐང་། པེ་ཅིན། [↑](#footnote-ref-32)
14. ལྟ་བུ། སྣར་ཐང་། པེ་ཅིན། [↑](#footnote-ref-33)
15. གང་གིས་ སྣར་ཐང་། [↑](#footnote-ref-34)
16. འབྲལ་བ་ སྣར་ཐང་། པེ་ཅིན། [↑](#footnote-ref-35)
17. གཏད་ སྣར་ཐང་། [↑](#footnote-ref-36)
18. དེ་ཡང་བསྲུང་། སྣར་ཐང་། པེ་ཅིན། [↑](#footnote-ref-37)
19. གྱུར་ཏེ་དེས། སྣར་ཐང་། པེ་ཅིན། [↑](#footnote-ref-38)
20. བྱ་བར་ སྣར་ཐང་། པེ་ཅིན། [↑](#footnote-ref-39)
21. ཐ་མལ་ སྣར་ཐང་། པེ་ཅིན། [↑](#footnote-ref-40)
22. དེ་ཉིད་ སྣར་ཐང་། [↑](#footnote-ref-41)
23. ལ། སྣར་ཐང་། པེ་ཅིན། [↑](#footnote-ref-42)
24. འགྱུར་བ། སྣར་ཐང་། པེ་ཅིན། [↑](#footnote-ref-43)
25. ལ། སྣར་ཐང་། པེ་ཅིན། [↑](#footnote-ref-44)
26. ལ། སྣར་ཐང་། པེ་ཅིན། [↑](#footnote-ref-45)
27. མཐོང་བ་ སྣར་ཐང་། པེ་ཅིན། [↑](#footnote-ref-46)
28. ཏུ་འང་ སྣར་ཐང་། པེ་ཅིན། [↑](#footnote-ref-47)
29. སོགས་ཀྱིས། སྣར་ཐང་། པེ་ཅིན། [↑](#footnote-ref-48)
30. འགྱུར་ སྣར་ཐང་། པེ་ཅིན། [↑](#footnote-ref-49)
31. ཏུ་འང་ སྣར་ཐང་། པེ་ཅིན། [↑](#footnote-ref-50)
32. འགའ་ སྣར་ཐང་། པེ་ཅིན། [↑](#footnote-ref-51)
33. སྟེང་ སྣར་ཐང་། པེ་ཅིན། [↑](#footnote-ref-52)
34. ཏུ་འང་ སྣར་ཐང་། པེ་ཅིན། [↑](#footnote-ref-53)
35. བཞོན་པ་ སྣར་ཐང་། པེ་ཅིན། [↑](#footnote-ref-54)
36. ན། སྣར་ཐང་། པེ་ཅིན། [↑](#footnote-ref-55)
37. དགའ་ སྣར་ཐང་། པེ་ཅིན། [↑](#footnote-ref-56)
38. ཕྱིར་འཆོས་དེ། སྣར་ཐང་། པེ་ཅིན། [↑](#footnote-ref-57)
39. རྩོམ་པས་ སྣར་ཐང་། པེ་ཅིན། [↑](#footnote-ref-58)
40. ལའང་ སྣར་ཐང་། པེ་ཅིན། [↑](#footnote-ref-59)
41. ལུས་ སྣར་ཐང་། པེ་ཅིན། [↑](#footnote-ref-60)
42. བསྟན་ སྣར་ཐང་། པེ་ཅིན། [↑](#footnote-ref-61)
43. འཕེལ་བ་ སྣར་ཐང་། པེ་ཅིན། [↑](#footnote-ref-62)
44. གྱུར་པ། སྣར་ཐང་། པེ་ཅིན། [↑](#footnote-ref-63)
45. ཅིས་ སྣར་ཐང་། པེ་ཅིན། [↑](#footnote-ref-64)
46. ཁྱོད་ སྣར་ཐང་། པེ་ཅིན། [↑](#footnote-ref-65)
47. གང་དེ་ སྡེ་དགེ། [↑](#footnote-ref-66)
48. དེ་སྙེད་ སྣར་ཐང་། [↑](#footnote-ref-67)
49. མཐོང་ན། སྣར་ཐང་། པེ་ཅིན། [↑](#footnote-ref-68)
50. ལ་ སྣར་ཐང་། པེ་ཅིན། [↑](#footnote-ref-69)
51. ཡིན། །​ སྣར་ཐང་། པེ་ཅིན། [↑](#footnote-ref-70)
52. བཤེས་ སྣར་ཐང་། པེ་ཅིན། [↑](#footnote-ref-71)
53. གྱུར་པ། སྣར་ཐང་། པེ་ཅིན། [↑](#footnote-ref-72)
54. ཁྱོད་ སྣར་ཐང་། པེ་ཅིན། [↑](#footnote-ref-73)
55. འདུག ། སྣར་ཐང་། པེ་ཅིན། [↑](#footnote-ref-74)
56. རྒན་པོ་ སྣར་ཐང་། པེ་ཅིན། [↑](#footnote-ref-75)
57. ངའི་ སྣར་ཐང་། པེ་ཅིན། [↑](#footnote-ref-76)
58. ནི་མི་ སྣར་ཐང་། པེ་ཅིན། [↑](#footnote-ref-77)
59. སྦྱོར་བ་ནའང་། སྣར་ཐང་། པེ་ཅིན། [↑](#footnote-ref-78)
60. འདོད་ཆགས་ཀྱི། སྣར་ཐང་། པེ་ཅིན། [↑](#footnote-ref-79)
61. ལྡོངས་ སྣར་ཐང་། པེ་ཅིན། [↑](#footnote-ref-80)
62. བྱུང་ སྣར་ཐང་། པེ་ཅིན། [↑](#footnote-ref-81)
63. ཆགས་ སྣར་ཐང་། པེ་ཅིན། [↑](#footnote-ref-82)
64. ཀུན་གྱིས་ སྣར་ཐང་། པེ་ཅིན། [↑](#footnote-ref-83)
65. ལས་མི་ སྣར་ཐང་། པེ་ཅིན། [↑](#footnote-ref-84)
66. འགྱུར་བ། སྣར་ཐང་། པེ་ཅིན། [↑](#footnote-ref-85)
67. གང་ཞིག་ སྣར་ཐང་། པེ་ཅིན། [↑](#footnote-ref-86)
68. གནས་པ། སྣར་ཐང་། པེ་ཅིན། [↑](#footnote-ref-87)
69. ཕྱུགས་ སྣར་ཐང་། པེ་ཅིན། [↑](#footnote-ref-88)
70. མར་ སྣར་ཐང་། པེ་ཅིན། [↑](#footnote-ref-89)
71. དགར་ སྣར་ཐང་། པེ་ཅིན། [↑](#footnote-ref-90)
72. འཆོ་ སྣར་ཐང་། པེ་ཅིན། [↑](#footnote-ref-91)
73. ལས་ སྣར་ཐང་། པེ་ཅིན། [↑](#footnote-ref-92)
74. ན་ སྣར་ཐང་། པེ་ཅིན། [↑](#footnote-ref-93)
75. [↑](#footnote-ref-94)
76. འཛིན་པ་ སྣར་ཐང་། པེ་ཅིན། [↑](#footnote-ref-95)
77. བདག་གིས་ ཅོ་ནེ། [↑](#footnote-ref-96)
78. བསྟབས་ སྣར་ཐང་། པེ་ཅིན། [↑](#footnote-ref-97)
79. ན་ ཅོ་ནེ། [↑](#footnote-ref-98)
80. གཏོང་བར་ སྣར་ཐང་། པེ་ཅིན། [↑](#footnote-ref-99)
81. ན་ སྣར་ཐང་། པེ་ཅིན། [↑](#footnote-ref-100)
82. སྐུལ་ སྣར་ཐང་། པེ་ཅིན། [↑](#footnote-ref-101)
83. ས་སྟེང་ སྣར་ཐང་། པེ་ཅིན། [↑](#footnote-ref-102)
84. ལས་ སྣར་ཐང་། པེ་ཅིན། [↑](#footnote-ref-103)
85. གླུ་ སྣར་ཐང་། པེ་ཅིན། [↑](#footnote-ref-104)
86. བསྐྱེད་པ་ སྣར་ཐང་། པེ་ཅིན། [↑](#footnote-ref-105)
87. དུ་ཡོད་ སྣར་ཐང་། པེ་ཅིན། [↑](#footnote-ref-106)
88. རྣམས་ཀྱི། སྣར་ཐང་། པེ་ཅིན། [↑](#footnote-ref-107)
89. མིན་པ་ སྣར་ཐང་། པེ་ཅིན། [↑](#footnote-ref-108)
90. བསྲུང་ སྣར་ཐང་། པེ་ཅིན། [↑](#footnote-ref-109)
91. སྲེད་པ་ སྣར་ཐང་། པེ་ཅིན། [↑](#footnote-ref-110)
92. མེད་པར་ སྣར་ཐང་། པེ་ཅིན། [↑](#footnote-ref-111)
93. རྣམས་ཀྱི། སྣར་ཐང་། པེ་ཅིན། [↑](#footnote-ref-112)
94. རྣམས་ སྣར་ཐང་། པེ་ཅིན། [↑](#footnote-ref-113)
95. རྣམས་ཀྱི། སྣར་ཐང་། པེ་ཅིན། [↑](#footnote-ref-114)
96. སྣུན་པའི་ སྣར་ཐང་། པེ་ཅིན། [↑](#footnote-ref-115)
97. གཏོང་བས། སྣར་ཐང་། པེ་ཅིན། [↑](#footnote-ref-116)
98. དགའ་ སྣར་ཐང་། པེ་ཅིན། [↑](#footnote-ref-117)
99. དེ་ཡི་ སྣར་ཐང་། པེ་ཅིན། [↑](#footnote-ref-118)
100. ན། སྣར་ཐང་། པེ་ཅིན། [↑](#footnote-ref-119)
101. བརྗོད་པར་ སྣར་ཐང་། པེ་ཅིན། [↑](#footnote-ref-120)
102. རིག་ལས་ ཅོ་ནེ། རིགས་ལ་ སྣར་ཐང་། པེ་ཅིན། [↑](#footnote-ref-121)
103. དེའི་ སྣར་ཐང་། པེ་ཅིན། [↑](#footnote-ref-122)
104. རྒྱལ་པོའི་ སྣར་ཐང་། པེ་ཅིན། [↑](#footnote-ref-123)
105. འགེང་བ་ ཅོ་ནེ། སྡེ་དགེ། [↑](#footnote-ref-124)
106. དགའ་ སྣར་ཐང་། པེ་ཅིན། [↑](#footnote-ref-125)
107. སྨྲ། སྣར་ཐང་། པེ་ཅིན། [↑](#footnote-ref-126)
108. སྐྱེ་ སྣར་ཐང་། པེ་ཅིན། [↑](#footnote-ref-127)
109. སྨྲ་ སྣར་ཐང་། པེ་ཅིན། [↑](#footnote-ref-128)
110. ཐུབ་པ་ སྣར་ཐང་། པེ་ཅིན། [↑](#footnote-ref-129)
111. བྱ་བ་ པེ་ཅིན། [↑](#footnote-ref-130)
112. རྟོགས་པར་ སྣར་ཐང་། པེ་ཅིན། [↑](#footnote-ref-131)
113. ལ། སྣར་ཐང་། པེ་ཅིན། [↑](#footnote-ref-132)
114. དགེ་བ་ སྣར་ཐང་། པེ་ཅིན། [↑](#footnote-ref-133)
115. མི་དགེའང་ སྣར་ཐང་། པེ་ཅིན། [↑](#footnote-ref-134)
116. ས་སྟེང་ སྣར་ཐང་། པེ་ཅིན། [↑](#footnote-ref-135)
117. སེམས་ཅན་གཅིག་ སྣར་ཐང་། པེ་ཅིན། [↑](#footnote-ref-136)
118. སྲིད་ ཅོ་ནེ། པེ་ཅིན། [↑](#footnote-ref-137)
119. དེས་ སྣར་ཐང་། པེ་ཅིན། [↑](#footnote-ref-138)
120. དེ་ཡི་ སྣར་ཐང་། པེ་ཅིན། [↑](#footnote-ref-139)
121. སྤྱད་ སྣར་ཐང་། པེ་ཅིན། [↑](#footnote-ref-140)
122. གྱུར་པ། སྣར་ཐང་། པེ་ཅིན། [↑](#footnote-ref-141)
123. གྱུར་པ་ སྣར་ཐང་། པེ་ཅིན། [↑](#footnote-ref-142)
124. རིགས་ ཅོ་ནེ། སྣར་ཐང་། [↑](#footnote-ref-143)
125. བསྒྲུབ་ སྣར་ཐང་། པེ་ཅིན། [↑](#footnote-ref-144)
126. དཔའ་ སྣར་ཐང་། པེ་ཅིན། [↑](#footnote-ref-145)
127. བསྐུལ་བར། སྣར་ཐང་། པེ་ཅིན། [↑](#footnote-ref-146)
128. གཞན་གྱིས་ སྣར་ཐང་། པེ་ཅིན། [↑](#footnote-ref-147)
129. བསམ་ཐག་ ཅོ་ནེ། སྡེ་དགེ། [↑](#footnote-ref-148)
130. དམན་པ་ ཅོ་ནེ། [↑](#footnote-ref-149)
131. སྤོབས་ ཅོ་ནེ། ཚོང་སྤོགས་ སྡེ་དགེ། [↑](#footnote-ref-150)
132. ལ་ ཅོ་ནེ། [↑](#footnote-ref-151)
133. གཞན་ སྣར་ཐང་། པེ་ཅིན། [↑](#footnote-ref-152)
134. གསོས་འདེབས་པའོ། སྣར་ཐང་། པེ་ཅིན། [↑](#footnote-ref-153)
135. འཕྲད་པ་ སྣར་ཐང་། པེ་ཅིན། [↑](#footnote-ref-154)
136. ལ་ སྣར་ཐང་། པེ་ཅིན། [↑](#footnote-ref-155)
137. རྟོག །​ སྣར་ཐང་། པེ་ཅིན། [↑](#footnote-ref-156)
138. དེ་ སྣར་ཐང་། པེ་ཅིན། [↑](#footnote-ref-157)
139. འབྱུང་གྱུར་ སྣར་ཐང་། པེ་ཅིན། [↑](#footnote-ref-158)
140. བསྟན་ སྣར་ཐང་། པེ་ཅིན། [↑](#footnote-ref-159)
141. ད་ལྟར་ སྣར་ཐང་། [↑](#footnote-ref-160)
142. རྣམས་ སྣར་ཐང་། པེ་ཅིན། [↑](#footnote-ref-161)
143. འབད་པ་ སྣར་ཐང་། པེ་ཅིན། [↑](#footnote-ref-162)
144. ཁོ་ནར་ ཅོ་ནེ། [↑](#footnote-ref-163)
145. ཡངས་པ་ སྣར་ཐང་། པེ་ཅིན། [↑](#footnote-ref-164)
146. ཐད་ནས་ སྣར་ཐང་། པེ་ཅིན། [↑](#footnote-ref-165)
147. ལ། སྣར་ཐང་། པེ་ཅིན། [↑](#footnote-ref-166)
148. འོང་བའང་། སྣར་ཐང་། པེ་ཅིན། [↑](#footnote-ref-167)
149. སྙན་པ་ ཅོ་ནེ། [↑](#footnote-ref-168)
150. བྱ་བར་ སྣར་ཐང་། པེ་ཅིན། [↑](#footnote-ref-169)
151. ཤེས་ནས་ སྣར་ཐང་། པེ་ཅིན། [↑](#footnote-ref-170)
152. འབྱུང་ སྣར་ཐང་། པེ་ཅིན། [↑](#footnote-ref-171)
153. ནི་ སྡེ་དགེ། [↑](#footnote-ref-172)
154. ཉོན་མོངས་པ་སྤངས་པའི་ ཅོ་ནེ། ཉོན་མོངས་སྤང་བའི་ སྣར་ཐང་། པེ་ཅིན། [↑](#footnote-ref-173)
155. ཀུན་ཏུ་ སྣར་ཐང་། པེ་ཅིན། [↑](#footnote-ref-174)
156. ཀྱིས་འགྲམ་ སྡེ་དགེ། [↑](#footnote-ref-175)
157. རང་འདོད་ཀྱིས། ཅོ་ནེ། སྡེ་དགེ། [↑](#footnote-ref-176)
158. གཞར་ཡང་ ཅོ་ནེ། སྡེ་དགེ། [↑](#footnote-ref-177)
159. ལྡན་པར་ ཅོ་ནེ། སྡེ་དགེ། [↑](#footnote-ref-178)
160. ཇི་ལྟར་ ཅོ་ནེ། སྡེ་དགེ། [↑](#footnote-ref-179)
161. མཐར་ ཅོ་ནེ། སྡེ་དགེ། [↑](#footnote-ref-180)
162. ན་ ཅོ་ནེ། སྡེ་དགེ། [↑](#footnote-ref-181)
163. སོ་སྐྱེ་ སྣར་ཐང་། པེ་ཅིན། [↑](#footnote-ref-182)
164. ས་སྟེང་ སྣར་ཐང་། པེ་ཅིན། [↑](#footnote-ref-183)
165. བསོད་གནས་ སྣར་ཐང་། བསོད་ནམས་ པེ་ཅིན། [↑](#footnote-ref-184)
166. ལས། །​ སྣར་ཐང་། པེ་ཅིན། [↑](#footnote-ref-185)
167. འགྱུར་ སྣར་ཐང་། པེ་ཅིན། [↑](#footnote-ref-186)
168. ལྡན་པ་ སྣར་ཐང་། པེ་ཅིན། [↑](#footnote-ref-187)
169. གཅིག་གིས་ སྣར་ཐང་། པེ་ཅིན། [↑](#footnote-ref-188)
170. ད་ལྟར་ སྣར་ཐང་། པེ་ཅིན། [↑](#footnote-ref-189)
171. ལས་ སྣར་ཐང་། པེ་ཅིན། [↑](#footnote-ref-190)
172. དམྱལ་ སྣར་ཐང་། པེ་ཅིན། [↑](#footnote-ref-191)
173. མཚུངས་པར་འཇིགས་སྐྱེ་ སྣར་ཐང་། པེ་ཅིན། [↑](#footnote-ref-192)
174. བསྐྱེད་ སྣར་ཐང་། པེ་ཅིན། [↑](#footnote-ref-193)
175. ལོགས་ སྣར་ཐང་། པེ་ཅིན། [↑](#footnote-ref-194)
176. ཡོངས་ སྣར་ཐང་། པེ་ཅིན། [↑](#footnote-ref-195)
177. དགེ་བ་ སྣར་ཐང་། པེ་ཅིན། [↑](#footnote-ref-196)
178. བཏང་བས་ སྣར་ཐང་། པེ་ཅིན། [↑](#footnote-ref-197)
179. འགྱུར་བ། སྣར་ཐང་། པེ་ཅིན། [↑](#footnote-ref-198)
180. གྲུབ་པ་ཡི་ སྣར་ཐང་། པེ་ཅིན། [↑](#footnote-ref-199)
181. གྱུར་ནས། སྣར་ཐང་། པེ་ཅིན། [↑](#footnote-ref-200)
182. ལྟ་བུ་ སྣར་ཐང་། པེ་ཅིན། [↑](#footnote-ref-201)
183. མཚུངས་པ། སྣར་ཐང་། པེ་ཅིན། [↑](#footnote-ref-202)
184. དགེ་བ་གང་ སྣར་ཐང་། དགེ་བའང་ པེ་ཅིན། [↑](#footnote-ref-203)
185. འཁྲུལ་འཁོར་གྱིས། ཅོ་ནེ། [↑](#footnote-ref-204)
186. དང་ སྣར་ཐང་། པེ་ཅིན། [↑](#footnote-ref-205)
187. འདོད་པ་ སྣར་ཐང་། པེ་ཅིན། [↑](#footnote-ref-206)
188. དེ་ སྣར་ཐང་། པེ་ཅིན། [↑](#footnote-ref-207)
189. ཐུབ་པ་ཡི། ཅོ་ནེ། [↑](#footnote-ref-208)
190. མིན་ ཅོ་ནེ། སྡེ་དགེ། [↑](#footnote-ref-209)
191. གང་ལ་ ཅོ་ནེ། [↑](#footnote-ref-210)
192. འབྱུང་བ། ཅོ་ནེ། སྡེ་དགེ། [↑](#footnote-ref-211)
193. ཡོད་ ཅོ་ནེ། སྡེ་དགེ། [↑](#footnote-ref-212)
194. ཁྲལ་ ཅོ་ནེ། སྡེ་དགེ། [↑](#footnote-ref-213)
195. འདི་ ཅོ་ནེ། སྡེ་དགེ། [↑](#footnote-ref-214)
196. བཟློག ། ཅོ་ནེ། སྡེ་དགེ། [↑](#footnote-ref-215)
197. ཟློག་པ་ སྣར་ཐང་། པེ་ཅིན། [↑](#footnote-ref-216)
198. ཞི་ སྣར་ཐང་། པེ་ཅིན། [↑](#footnote-ref-217)
199. དེ་ཉིད་ སྣར་ཐང་། པེ་ཅིན། [↑](#footnote-ref-218)
200. རྣམས་ཀྱི། སྣར་ཐང་། པེ་ཅིན། [↑](#footnote-ref-219)
201. སླད་གྱུར་ སྣར་ཐང་། པེ་ཅིན། [↑](#footnote-ref-220)
202. གནས་མ་ཡིན་པར་ སྣར་ཐང་། པེ་ཅིན། [↑](#footnote-ref-221)
203. མ་གཏོགས་པར། སྣར་ཐང་། པེ་ཅིན། [↑](#footnote-ref-222)
204. མཁས་པ་ སྣར་ཐང་། པེ་ཅིན། [↑](#footnote-ref-223)
205. བསམ་བཞིན་ སྣར་ཐང་། པེ་ཅིན། [↑](#footnote-ref-224)
206. ན། སྣར་ཐང་། པེ་ཅིན། [↑](#footnote-ref-225)
207. མྱ་ངན་ སྣར་ཐང་། པེ་ཅིན། [↑](#footnote-ref-226)
208. མིན། སྣར་ཐང་། པེ་ཅིན། [↑](#footnote-ref-227)
209. ཐོབ་ སྣར་ཐང་། པེ་ཅིན། [↑](#footnote-ref-228)
210. སློབ་མ་སྦྱོང་ སྣར་ཐང་། པེ་ཅིན། [↑](#footnote-ref-229)
211. ཏུའང་དུ། སྣར་ཐང་། པེ་ཅིན། [↑](#footnote-ref-230)
212. བྱས་པ་ སྣར་ཐང་། པེ་ཅིན། [↑](#footnote-ref-231)
213. རྟོགས། །​ སྣར་ཐང་། པེ་ཅིན། [↑](#footnote-ref-232)
214. མི་ཐོང་ སྣར་ཐང་། མི་མཐོང་། པེ་ཅིན། [↑](#footnote-ref-233)
215. དེའི་ སྣར་ཐང་། པེ་ཅིན། [↑](#footnote-ref-234)
216. གྱུར་ སྣར་ཐང་། པེ་ཅིན། [↑](#footnote-ref-235)
217. དངོས་མེད་ པེ་ཅིན། [↑](#footnote-ref-236)
218. ལྡོག་པར་ སྣར་ཐང་། པེ་ཅིན། [↑](#footnote-ref-237)
219. ག་ལ་རིགས། སྣར་ཐང་། པེ་ཅིན། [↑](#footnote-ref-238)
220. ནི་ སྣར་ཐང་། པེ་ཅིན། [↑](#footnote-ref-239)
221. གནས་ཁང་ སྣར་ཐང་། པེ་ཅིན། [↑](#footnote-ref-240)
222. གཞན་གྱིར་ སྣར་ཐང་། པེ་ཅིན། [↑](#footnote-ref-241)
223. ཡོད་པ། སྣར་ཐང་། པེ་ཅིན། [↑](#footnote-ref-242)
224. འབྲས་བུ་ཡི་ སྣར་ཐང་། པེ་ཅིན། [↑](#footnote-ref-243)
225. རྒྱུ་ཡོད་པ། སྣར་ཐང་། པེ་ཅིན། [↑](#footnote-ref-244)
226. གསུང་གསུངས། ཅོ་ནེ། པེ་ཅིན། [↑](#footnote-ref-245)
227. དེ་ སྣར་ཐང་། པེ་ཅིན། [↑](#footnote-ref-246)
228. ཐར་པ་ སྣར་ཐང་། པེ་ཅིན། [↑](#footnote-ref-247)
229. ཅིག་ སྣར་ཐང་། པེ་ཅིན། [↑](#footnote-ref-248)
230. ཡིན། པེ་ཅིན། [↑](#footnote-ref-249)
231. ནི་ སྣར་ཐང་། པེ་ཅིན། [↑](#footnote-ref-250)
232. ན་ སྣར་ཐང་། པེ་ཅིན། [↑](#footnote-ref-251)
233. བསྟེན་ སྣར་ཐང་། པེ་ཅིན། [↑](#footnote-ref-252)
234. དེ་དག་ སྣར་ཐང་། པེ་ཅིན། [↑](#footnote-ref-253)
235. ལ། སྣར་ཐང་། པེ་ཅིན། [↑](#footnote-ref-254)
236. ཏུ་ཏུ་ སྣར་ཐང་། པེ་ཅིན། [↑](#footnote-ref-255)
237. བདག་ སྣར་ཐང་། པེ་ཅིན། [↑](#footnote-ref-256)
238. དེ་ཡི་ སྣར་ཐང་། པེ་ཅིན། [↑](#footnote-ref-257)
239. མིན་ཞེས་ སྣར་ཐང་། པེ་ཅིན། [↑](#footnote-ref-258)
240. བདེ་ སྣར་ཐང་། པེ་ཅིན། [↑](#footnote-ref-259)
241. བཞིན།ཏེ། སྣར་ཐང་། པེ་ཅིན། [↑](#footnote-ref-260)
242. འགྱུར་ སྣར་ཐང་། པེ་ཅིན། [↑](#footnote-ref-261)
243. ན་ སྣར་ཐང་། པེ་ཅིན། [↑](#footnote-ref-262)
244. ལ་ལར་སྐྱེ་བུ་ སྣར་ཐང་། པེ་ཅིན། [↑](#footnote-ref-263)
245. ཞིག །​ སྣར་ཐང་། པེ་ཅིན། [↑](#footnote-ref-264)
246. ཐར་པར་ ཅོ་ནེ། [↑](#footnote-ref-265)
247. ཡི་ སྣར་ཐང་། པེ་ཅིན། [↑](#footnote-ref-266)
248. པར་ ཅོ་ནེ། [↑](#footnote-ref-267)
249. གྱུར་ སྣར་ཐང་། པེ་ཅིན། [↑](#footnote-ref-268)
250. མེད་ སྣར་ཐང་། པེ་ཅིན། [↑](#footnote-ref-269)
251. ཉིད། སྣར་ཐང་། པེ་ཅིན། [↑](#footnote-ref-270)
252. བྱད་ སྣར་ཐང་། [↑](#footnote-ref-271)
253. འཇིགས་པ་སྣང་གྱུར་ སྣར་ཐང་། པེ་ཅིན། [↑](#footnote-ref-272)
254. ཇི་ལྟར་ སྣར་ཐང་། པེ་ཅིན། [↑](#footnote-ref-273)
255. ག་ལས། སྣར་ཐང་། པེ་ཅིན། [↑](#footnote-ref-274)
256. སྐྱེས་ སྣར་ཐང་། པེ་ཅིན། [↑](#footnote-ref-275)
257. འདས་པ་ སྣར་ཐང་། པེ་ཅིན། [↑](#footnote-ref-276)
258. བར། ཅོ་ནེ། [↑](#footnote-ref-277)
259. ཕྱྭ་ ཅོ་ནེ། སྡེ་དགེ། [↑](#footnote-ref-278)
260. རྣམས་ཀྱི་ ཅོ་ནེ། སྡེ་དགེ། [↑](#footnote-ref-279)
261. འགྱུར་བ། ཅོ་ནེ། སྡེ་དགེ། [↑](#footnote-ref-280)
262. ཅི་ སྣར་ཐང་། པེ་ཅིན། [↑](#footnote-ref-281)
263. ཐར་ སྣར་ཐང་། པེ་ཅིན། [↑](#footnote-ref-282)
264. དེ་ལྟར་ སྣར་ཐང་། པེ་ཅིན། [↑](#footnote-ref-283)
265. དང་པོ་ སྣར་ཐང་། པེ་ཅིན། [↑](#footnote-ref-284)
266. སྙིང་པོར་ སྣར་ཐང་། པེ་ཅིན། [↑](#footnote-ref-285)
267. དེས། སྣར་ཐང་། པེ་ཅིན། [↑](#footnote-ref-286)
268. དང་། སྣར་ཐང་། པེ་ཅིན། [↑](#footnote-ref-287)
269. ཕྱིས་ན་ ཅོ་ནེ། [↑](#footnote-ref-288)
270. སེམས་ཀྱི་ སྣར་ཐང་། པེ་ཅིན། [↑](#footnote-ref-289)
271. ཡིས། སྣར་ཐང་། པེ་ཅིན། [↑](#footnote-ref-290)
272. སྨྲ་པོར་ སྣར་ཐང་། པེ་ཅིན། [↑](#footnote-ref-291)
273. རྣམས་ པེ་ཅིན། [↑](#footnote-ref-292)
274. དེ་ཡི་ སྣར་ཐང་། པེ་ཅིན། [↑](#footnote-ref-293)
275. དགའ། སྣར་ཐང་། [↑](#footnote-ref-294)
276. གཞན་མ་ སྣར་ཐང་། པེ་ཅིན། [↑](#footnote-ref-295)
277. ཡུན་རིང་ ཅོ་ནེ། [↑](#footnote-ref-296)
278. འགའ་ སྣར་ཐང་། [↑](#footnote-ref-297)
279. བསྒྲུབ་པར་ སྣར་ཐང་། པེ་ཅིན། [↑](#footnote-ref-298)
280. ཕྱིས་ སྣར་ཐང་། [↑](#footnote-ref-299)
281. ངེས་པར་ ཅོ་ནེ། [↑](#footnote-ref-300)
282. མེད་པ་ཡི། ཅོ་ནེ། [↑](#footnote-ref-301)
283. འཇིག་པར་ ཅོ་ནེ། [↑](#footnote-ref-302)
284. འགའ་ཞིག་ སྣར་ཐང་། པེ་ཅིན། [↑](#footnote-ref-303)
285. སྨོས་ཅི་དགོས་ སྣར་ཐང་། པེ་ཅིན། [↑](#footnote-ref-304)
286. སྟོང་པ་ པེ་ཅིན། [↑](#footnote-ref-305)
287. འགྲོ་བ། སྣར་ཐང་། པེ་ཅིན། [↑](#footnote-ref-306)
288. འཇིག་པ་ སྣར་ཐང་། པེ་ཅིན། [↑](#footnote-ref-307)
289. བསྐྱེད་པའི། སྣར་ཐང་། པེ་ཅིན། [↑](#footnote-ref-308)
290. རྣམས་ཀྱི། སྣར་ཐང་། པེ་ཅིན། [↑](#footnote-ref-309)
291. འདི་ སྣར་ཐང་། པེ་ཅིན། [↑](#footnote-ref-310)
292. བསྲེགས་ཏེ་ སྣར་ཐང་། པེ་ཅིན། [↑](#footnote-ref-311)
293. ཡི་ སྣར་ཐང་། པེ་ཅིན། [↑](#footnote-ref-312)
294. འཇིག་པའི་ སྣར་ཐང་། པེ་ཅིན། [↑](#footnote-ref-313)
295. གང་ལ་ སྣར་ཐང་། པེ་ཅིན། [↑](#footnote-ref-314)
296. རྣམས་ཀྱི་ཡང་ སྣར་ཐང་། པེ་ཅིན། [↑](#footnote-ref-315)
297. རིག་པ་ སྣར་ཐང་། པེ་ཅིན། [↑](#footnote-ref-316)
298. བྲམ་ཟེ་ སྣར་ཐང་། པེ་ཅིན། [↑](#footnote-ref-317)
299. འདས་པར་ སྣར་ཐང་། པེ་ཅིན། [↑](#footnote-ref-318)
300. སྡུག་བསྔལ་ སྣར་ཐང་། པེ་ཅིན། [↑](#footnote-ref-319)
301. ས་སྟེང་ སྣར་ཐང་། པེ་ཅིན། [↑](#footnote-ref-320)
302. མཐོང་བ་ཡིས་ སྡེ་དགེ། [↑](#footnote-ref-321)
303. མིན་པ་ ཅོ་ནེ། [↑](#footnote-ref-322)
304. འགྲུབ་པ་ སྣར་ཐང་། [↑](#footnote-ref-323)
305. ན་ སྣར་ཐང་། པེ་ཅིན། [↑](#footnote-ref-324)
306. བལྟ་ སྣར་ཐང་། པེ་ཅིན། [↑](#footnote-ref-325)
307. བསྟན་ སྣར་ཐང་། པེ་ཅིན། [↑](#footnote-ref-326)
308. བྱ་ སྣར་ཐང་། པེ་ཅིན། [↑](#footnote-ref-327)
309. འགའ་ ཅོ་ནེ། [↑](#footnote-ref-328)
310. འབྱུང་འགྱུར་ སྣར་ཐང་། པེ་ཅིན། [↑](#footnote-ref-329)
311. མཐོང་གིས་ སྣར་ཐང་། པེ་ཅིན། [↑](#footnote-ref-330)
312. བལྟ་བའི་ སྣར་ཐང་། པེ་ཅིན། [↑](#footnote-ref-331)
313. འགྱུར་ སྣར་ཐང་། པེ་ཅིན། [↑](#footnote-ref-332)
314. གཟུགས་མང་ སྣར་ཐང་། པེ་ཅིན། [↑](#footnote-ref-333)
315. བརྗོད་པར་ སྣར་ཐང་། པེ་ཅིན། [↑](#footnote-ref-334)
316. བསྒྲིབ་པའང་ སྣར་ཐང་། པེ་ཅིན། [↑](#footnote-ref-335)
317. དང་པོ་ ཅོ་ནེ། [↑](#footnote-ref-336)
318. བལྟ་ སྣར་ཐང་། པེ་ཅིན། [↑](#footnote-ref-337)
319. ཅི་ སྣར་ཐང་། པེ་ཅིན། [↑](#footnote-ref-338)
320. བསྐྱེད། སྣར་ཐང་། པེ་ཅིན། [↑](#footnote-ref-339)
321. རྣམས་ཀྱང་ སྣར་ཐང་། པེ་ཅིན། [↑](#footnote-ref-340)
322. སེམས་ཀྱི། སྣར་ཐང་། པེ་ཅིན། [↑](#footnote-ref-341)
323. ལ་ སྣར་ཐང་། པེ་ཅིན། [↑](#footnote-ref-342)
324. སྟེང་ སྣར་ཐང་། པེ་ཅིན། [↑](#footnote-ref-343)
325. ཅན་མིན་ཅང་ སྣར་ཐང་། པེ་ཅིན། [↑](#footnote-ref-344)
326. གཅིག་ཏུ་ སྣར་ཐང་། པེ་ཅིན། [↑](#footnote-ref-345)
327. དེ་ ཅོ་ནེ། [↑](#footnote-ref-346)
328. གཟུགས་སོགས་རྣམ་ ཅོ་ནེ། གཟུགས་སོགས་རྣམས་ སྡེ་དགེ། [↑](#footnote-ref-347)
329. བ། ཅོ་ནེ། སྡེ་དགེ། [↑](#footnote-ref-348)
330. མ་གཏོགས་ སྣར་ཐང་། པེ་ཅིན། [↑](#footnote-ref-349)
331. འགྲུབ་ སྣར་ཐང་། པེ་ཅིན། [↑](#footnote-ref-350)
332. གྱུར་ སྣར་ཐང་། པེ་ཅིན། [↑](#footnote-ref-351)
333. བསྐྱེད། སྣར་ཐང་། པེ་ཅིན། [↑](#footnote-ref-352)
334. མེ་ སྣར་ཐང་། པེ་ཅིན། [↑](#footnote-ref-353)
335. ལའང་ སྣར་ཐང་། པེ་ཅིན། [↑](#footnote-ref-354)
336. བརྟག་པ། སྣར་ཐང་། པེ་ཅིན། [↑](#footnote-ref-355)
337. ན་ ཅོ་ནེ། སྡེ་དགེ། [↑](#footnote-ref-356)
338. དེ་ ཅོ་ནེ། [↑](#footnote-ref-357)
339. ཡོད་ ཅོ་ནེ། སྡེ་དགེ། [↑](#footnote-ref-358)
340. ལྟ་ སྣར་ཐང་། པེ་ཅིན། [↑](#footnote-ref-359)
341. ན། སྣར་ཐང་། པེ་ཅིན། [↑](#footnote-ref-360)
342. ལྟ་ སྣར་ཐང་། པེ་ཅིན། [↑](#footnote-ref-361)
343. ན། སྣར་ཐང་། པེ་ཅིན། [↑](#footnote-ref-362)
344. མཐོང་ནས་ སྡེ་དགེ། [↑](#footnote-ref-363)
345. འདོད་ སྣར་ཐང་། པེ་ཅིན། [↑](#footnote-ref-364)
346. སྐྱེས་ སྣར་ཐང་། པེ་ཅིན། [↑](#footnote-ref-365)
347. གྲུབ་ སྣར་ཐང་། པེ་ཅིན། [↑](#footnote-ref-366)
348. ཡོད་པའང་ སྣར་ཐང་། པེ་ཅིན། [↑](#footnote-ref-367)
349. གཉིས་ཀ་ སྣར་ཐང་། པེ་ཅིན། [↑](#footnote-ref-368)
350. འབྱུང་ སྣར་ཐང་། པེ་ཅིན། [↑](#footnote-ref-369)
351. ཪྙིང་ སྣར་ཐང་། པེ་ཅིན། [↑](#footnote-ref-370)
352. འགགས་ སྡེ་དགེ། [↑](#footnote-ref-371)
353. ཅི་ སྣར་ཐང་། པེ་ཅིན། [↑](#footnote-ref-372)
354. རིམ་གྱིས་ སྣར་ཐང་། པེ་ཅིན། [↑](#footnote-ref-373)
355. ལ་བ་ སྣར་ཐང་། པེ་ཅིན། [↑](#footnote-ref-374)
356. སོགས་ སྣར་ཐང་། པེ་ཅིན། [↑](#footnote-ref-375)
357. དང་ སྣར་ཐང་། པེ་ཅིན། [↑](#footnote-ref-376)
358. མེད་ སྣར་ཐང་། པེ་ཅིན། [↑](#footnote-ref-377)
359. ག་ལས། སྣར་ཐང་། པེ་ཅིན། [↑](#footnote-ref-378)
360. ཕྱེད་ སྣར་ཐང་། པེ་ཅིན། [↑](#footnote-ref-379)
361. བཞིན་པ་ སྣར་ཐང་། པེ་ཅིན། [↑](#footnote-ref-380)
362. འགགས་པ་ སྣར་ཐང་། པེ་ཅིན། [↑](#footnote-ref-381)
363. སྐྱེའོ་ སྣར་ཐང་། པེ་ཅིན། [↑](#footnote-ref-382)
364. ཞེས་པར་གྲགས། །​ སྣར་ཐང་། པེ་ཅིན། [↑](#footnote-ref-383)
365. འགྱུར། ཅོ་ནེ། [↑](#footnote-ref-384)
366. སྐྱེས་སྐྱེ། སྣར་ཐང་། པེ་ཅིན། [↑](#footnote-ref-385)
367. མིན་པར་ སྣར་ཐང་། པེ་ཅིན། [↑](#footnote-ref-386)
368. འདུས་བྱས་ སྣར་ཐང་། པེ་ཅིན། [↑](#footnote-ref-387)
369. དོན་དམ་དུ་ སྣར་ཐང་། པེ་ཅིན། [↑](#footnote-ref-388)
370. ཐམས་ཅད་ཀྱི། སྣར་ཐང་། པེ་ཅིན། [↑](#footnote-ref-389)
371. དེ་ སྣར་ཐང་། པེ་ཅིན། [↑](#footnote-ref-390)
372. བརྟེན་ སྣར་ཐང་། པེ་ཅིན། [↑](#footnote-ref-391)
373. ཅིག ། སྣར་ཐང་། པེ་ཅིན། [↑](#footnote-ref-392)
374. གང་ སྣར་ཐང་། པེ་ཅིན། [↑](#footnote-ref-393)
375. གཞན་ལུགས་ སྣར་ཐང་། པེ་ཅིན། [↑](#footnote-ref-394)
376. བྱུང་བ་ སྣར་ཐང་། པེ་ཅིན། [↑](#footnote-ref-395)
377. ཇི་ལྟར་ སྣར་ཐང་། པེ་ཅིན། [↑](#footnote-ref-396)
378. བླ་ སྣར་ཐང་། པེ་ཅིན། [↑](#footnote-ref-397)
379. ཅེས་མི་ སྣར་ཐང་། པེ་ཅིན། [↑](#footnote-ref-398)
380. གྱུར་ སྣར་ཐང་། [↑](#footnote-ref-399)
381. རྟོགས་པས་ སྣར་ཐང་། པེ་ཅིན། [↑](#footnote-ref-400)
382. དེ་ཉིད་ སྣར་ཐང་། པེ་ཅིན། [↑](#footnote-ref-401)
383. ཀླན་ཀ་ སྣར་ཐང་། པེ་ཅིན། [↑](#footnote-ref-402)
384. ནུས་པ་ སྣར་ཐང་། པེ་ཅིན། [↑](#footnote-ref-403)
385. །། །​། སྣར་ཐང་། པེ་ཅིན། [↑](#footnote-ref-404)
386. སྤྱོད་པ་བསྟན་བཅོས་ སྣར་ཐང་། པེ་ཅིན། [↑](#footnote-ref-405)
387. བྱས་པ་ཞེས་བྱ་བ། སིངྒ་ལའི་གླིང་དུ་པདྨའི་སྦུབས་ལས་བརྫུས་ཏེ་འཁྲུངས་ཤིང་། རང་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་སོན་པ་ཡང་དག་པ་དང་། ཡང་དག་པ་མ་ཡིན་པའི་ལྟ་བ་རྣམ་པར་འབྱེད་པས་དབུ་མའི་ལམ་རབ་དུ་གསལ་བར་མཛད་པ། འཕགས་པ་ཀླུའི་ཞབས་ཀྱི་སྲས་སུ་གྱུར་པའི་སློབ་དཔོན་འཕགས་པ་ལྷའི་ཞལ་སྔ་ནས་ཀྱིས་མཛད་པ་ སྣར་ཐང་། པེ་ཅིན། [↑](#footnote-ref-406)
388. ཀྱི་ལོཙྪ་ ཅོ་ནེ། སྡེ་དགེ། [↑](#footnote-ref-407)
389. ཕབ་པའོ། །​ །​། སྣར་ཐང་། པེ་ཅིན། [↑](#footnote-ref-408)