༄༅༅། །​རྒྱ་གར་སྐད་དུ། ཨ་[[1]](#footnote-20)བྷི་བོ་དྷི་ཀྲ་མ་ཨུ་པ་དེ་ཤ །​བོད་སྐད་དུ། མངོན་པར་བྱང་ཆུབ་པའི་རིམ་པའི་མན་ངག །​འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​རྡོ་རྗེ་སེམས་དཔའ་ཕྱག་འཚལ་ཏེ། །​མངོན་པར་བྱང་ཆུབ་རིམ་བཤད་བྱ། །​ཐུབ་པ་ཆེན་པོས་ཆོས་རྣམས་ནི། །​བརྒྱད་ཁྲི་བཞི་སྟོང་གསུངས་པ་ལས།[[2]](#footnote-21) །​མངོན་པར་བྱང་ཆུབ་མཚན་ཉིད་ནི། །​སྙིང་པོ་ལས་ཀྱང་སྙིང་པོར་གསུངས། །​མངོན་པར་བྱང་ཆུབ་རྣམ་གཉིས་ཏེ། །​ཕྱི་དང་ནང་གི་ཞེས་སུ་བཤད། །​ཕྱི་ནི་མདོ་སྡེ་རྣལ་འབྱོར་རྒྱུད། །​ཐུབ་པ་མི་གཡོ་ལ་ཞུགས་ལ། །​རྒྱལ་བ་ཀུན་གྱིས་འདི་སྐད་བསྐུལ། །​འདིས་ནི་མཐར་ཐུག་མི་ཐོབ་སྟེ། །​ནམ་མཁའི་དཀྱིལ་ལྟར་མཆོག་གྱུར་པ། །​འོད་གསལ་བ་ཡི་གནས་ཐོབ་ནས། །​རབ་[[3]](#footnote-22)འགའ་གཟུགས་སུ་སྐྱེ་འགྱུར་གསུངས། །​དེ་ལྟར་ཐམས་ཅད་སྟོང་བསྒོམས་པས། །​བྱང་ཆུབ་སྙིང་པོར་མངོན་སངས་རྒྱས། །​བྱང་ཆུབ་སེམས་དཔའ་དོན་གྲུབ་ལ། །​རིགས་བཞིའི་བདེ་བར་གཤེགས་པ་ཡིས། །​མངོན་པར་བྱང་ཆུབ་ལྔ་བརྟགས་པས། །​དེ་བཞིན་བྱང་ཆུབ་སེམས་དཔའ་དེས། །​མངོན་པར་བྱང་ཆུབ་ལྔ་བསྒོམས་པས། །​འོག་མིན་གནས་དང་རི་རབ་རྩེར། །​རྣམ་པར་སྣང་མཛད་རྡོར་དབྱིངས་སུ། །​མངོན་པར་སངས་རྒྱས་ཕྱི་ཡི་ཚུལ། །​ནང་ནི་གསང་སྔགས་ནང་ཚུལ་ཏེ། །​སྐྱེ་བོ་འདོད་ཆགས་ཅན་དོན་དུ། །​བཅོམ་ལྡན་རྣམ་པར་སྣང་མཛད་ཀྱིས། །​འདོད་ཆགས་ཆེན་པོའི་ཚུལ་ཉིད་ཀྱི།[[4]](#footnote-23) །​ཏིང་ངེ་འཛིན་ལ་སྙོམས་ཞུགས་ཏེ། །​ཉིད་ཀྱིས་འཁོར་བསྡུས་གཟུགས་སྤྲུལ་ཏེ། །​བདེ་བའི་རྣམ་པ་སྣང་བ་གསུམ། །​ཟིལ་མནན་འོད་གསལ་མི་རྟོག་པས། །​བདག་བྱིན་བརླབ་པའི་གཞལ་ཡས་བསྐྱེད། །​སྔགས་ཀྱི་[[5]](#footnote-24)བདག་པོར་བྱིན་བརླབས་ཏེ། །​ཞལ་གསུམ་ལྟ་བུར་དབུས་སུ་བཞུགས། །​ཆོས་བཤད་འཁོར་རྣམས་རིམ་ཕྱུང་བ། །​དེ་ནི་ནང་གི་མངོན་བྱང་ཆུབ། །​ཡང་ན་ནང་གི་ཕྱི་ཉིད་ནི། །​ཕྱག་རྒྱ་མོ་ལ་རབ་བརྟེན་ཏེ། །​སྣང་གསུམ་རིམ་མྱོང་ལས་འདས་པའོ། །​ཐམས་ཅད་སྟོང་པའི་འོད་གསལ་བ། །​བླ་མའི་མན་ངག་ལས་རྙེད་པ། །​དེ་ནི་ནང་གི་ཕྱི་ཞེས་བཤད། །​ནང་གི་ནང་ནི་ཕྱག་རྒྱ་བྲལ། །​དང་པོ་སྨིག་རྒྱུ་འོད་ལྔའི་ཚུལ། །​བདེ་བ་རྟོག་བྲལ་ཉམས་མྱོང་གསུམ། །​གསུམ་པོ་[[6]](#footnote-25)ལས་འདས་གསུམ་པོ་ཉིད། །​ཐམས་ཅད་སྟོང་པའི་རང་བཞིན་དག །​བླ་མའི་མན་ངག་ལས་རྙེད་[[7]](#footnote-26)པའོ། །​དེ་བཞིན་རྗེས་འཇུག་རྣལ་འབྱོར་པའི། །​ཉམས་སུ་བླང་བའི་བསམ་གཏན་ནི། །​སྟོང་པ་གསུམ་གྱི་རྣམ་དག་གང་། །​འོད་གསལ་ཐམས་ཅད་སྟོང་པ་སྟེ། །​རྒྱུ་བ་དང་ནི་མི་རྒྱུ་བ། །​ལུང་དང་རིགས་པའི་གཏན་ཚིགས་ཀྱིས། །​གཞིགས་ཏེ་འོད་གསལ་བར་བྱས་ནས། །​ཕྱི་ནས་རང་ཉིད་དེ་བཞིན་བྱེད། །​རྗེས་གཞིག་རིམ་གྱིས་ཐུན་[[8]](#footnote-27)མོང་ངོ། །​མངོན་པར་བྱང་ཆུབ་ལྔ་བསྒོམས་པས། །​དེ་ཡང་རྗེས་འཇུག་བསམ་གཏན་ནོ། །​ཁྱད་པར་རྗེས་འཇུག་བསམ་གཏན་ནོ།[[9]](#footnote-28) །​གཟུང་འཛིན་བྲལ་བའི་སྣང་གསུམ་ཉིད། །​ལྷ་ཡི་དེ་ཉིད་སྒྱུ་མའི་སྐུ། །​བདག་བྱིན་བརླབ་པའི་[[10]](#footnote-29)རིམ་དུ་བཤད། །​དེ་ཉིད་རིལ་པོར་འཛིན་རྣམས་ཀྱིས། །​མགོ་བོ་ནས་ནི་རྐང་པའི་བར། །​ཇི་སྲིད་སྙིང་གར་[[11]](#footnote-30)ཕྱིན་གྱི་བར། །​དབུགས་ཀྱི་རླུང་ནི་མེ་ལོང་ལ། །​ཇི་ལྟར་ཀུན་དུ་ཐིམ་གྱུར་ལྟར། །​རྣལ་འབྱོར་ཡང་དག་མཐའ་ལ་འཇུག །​ཐམས་ཅད་སྟོང་པ་གང་ཡང་མིན། །​རིལ་པོར་འཛིན་པ་ཞེས་སུ་བཤད། །​ཡང་ན་ཡང་དག་སྣང་གསུམ་ཡིན། །​ཆོས་བདག་མེད་པའི་རིགས་པ་ཡིས། །​གཞིགས་པའི་སྒྱུ་མའི་སྣང་བ་གསུམ། །​དེ་ཉིད་རིགས་པས་ཡང་གཞིགས་པས། །​འོད་གསལ་ཐམས་ཅད་སྟོང་པ་ཉིད། །​དེ་ཉིད་རྗེས་གཞིག་ཐུན་མོང་ངོ། །​ཡང་ན་ཁྱད་པར་སྣང་བ་གསུམ། །​འབྱུང་བའི་རིམ་གྱིས་[[12]](#footnote-31)སྒྱུ་མའི་སྐུ། །​སྨིག་རྒྱུ་ལྟ་བུའི་ཡིད་ཀྱི་ལུས། །​བདག་ལ་བྱིན་གྱིས་བརླབས་པ་ཉིད། །​མགོ་བོ་ནས་ནི་རྐང་པའི་བར། །​སྙིང་གའི་བར་ལ་སྣང་བ་གསུམ། །​འདུས་པའི་ཐིག་ལེའང་[[13]](#footnote-32)ཇེ་ཆུང་ནས། །​མེ་ལོང་གི་ནི་རང་[[14]](#footnote-33)བཞིན་དུ། །​མི་དམིགས་འོད་གསལ་ཐམས་ཅད་སྟོང་། །​རིལ་པོར་འཛིན་པ་ཞེས་སུ་བཤད། །​ཇི་ལྟར་མར་མེ་བུམ་ནང་གནས། །​ཕྱི་རོལ་དུ་ནི་སྣང་མི་འགྱུར། །​བུམ་པ་དེ་ཉིད་བཅག་གྱུར་ན། །​དེ་འོག་མར་མེའི་འོད་སྣང་འགྱུར། །​དེ་བཞིན་བུམ་པ་རང་ལུས་ཉིད། །​དེ་ཉིད་མར་མེ་ལྟ་བུ་ཡིན། །​བླ་མའི་ཞལ་གྱིས་ལེགས་བཅག་[[15]](#footnote-34)ནས། །​སངས་རྒྱས་ཡེ་ཤེས་གསལ་བར་འགྱུར། །​སྣང་བ་གསལ་ཏེ་མི་དམིགས་ལ།[[16]](#footnote-35) །​ཆད་པར་ལྟ་བར་འགྱུར་ཞེ་ན། །​སྣང་བ་མི་སྣང་ཡོད་མེད་སོགས། །​དེ་ཀུན་ལྟོས་པའི་[[17]](#footnote-36)རིགས་པ་ཡིས། །​སྣང་ཡོད་ལ་སོགས་བསྒྲུབས་གྱུར་ན། །​མི་སྣང་མེད་སོགས་འགྲུབ་པར་འགྱུར། །​སྣང་ཡོད་ལ་སོགས་མ་གྲུབ་ན། །​མི་སྣང་མེད་སོགས་ག་ལ་འགྲུབ། །​མཐའ་བྲལ་དབུས་ཀྱང་མི་དམིགས་ཏེ། །​ཐམས་ཅད་སྟོང་པ་འོད་གསལ་བ། །​སྤྲོས་པ་ཀུན་བྲལ་གང་ཡང་མིན། །​ཆད་པར་ལྟ་བ་ག་ལ་ཡིན། །​དེ་ཡི་མཚན་ཉིད་ཡོད་མེད་དང་། །​སྣང་དང་མི་སྣང་རྟག་ཆད་སོགས། །​ཕོ་མོ་མ་ནིང་ཁ་དོག་དབྱིབས། །​སྐྱེད་[[18]](#footnote-37)དང་སྔགས་དང་སེམས་ལ་དམིགས། །​བདེན་གཉིས་འཁོར་འདས་ལ་སོགས་དང་། །​བསོད་ནམས་གཟུགས་དང་སྡིག་གཟུགས་མིན། །​སྐུ་དང་ཡོན་ཏན་གང་ཡང་མིན། །​བརྗོད་པའི་ཐ་སྙད་ཀུན་དང་བྲལ། །​ཨེ་མའོ་ཀུན་དུ་བཟང་པོ་ཡི། །​རྡོ་རྗེ་སྐུ་དང་གསུང་ཐུགས་སོགས། །​སྐྱེ་བ་མེད་པའི་ཚུལ་གྱིས་[[19]](#footnote-38)ནི། །​སྐྱེ་བ་དག་ཏུ་རབ་ཏུ་བསྒྲགས། །​སྐྱེས་པ་ཉིད་ན་སྐྱེ་བ་མེད། །​སྐྱེས་དང་མ་སྐྱེས་གཉིས་སུ་མེད། །​དངོས་པོ་མེད་པ་བསྒོམ་པའི་དངོས། །​བསྒོམ་པར་བྱ་བ་བསྒོམ་པ་མིན། །​དེ་ལྟར་དངོས་པོ་དངོས་མེད་པས། །​བསྒོམ་པ་དམིགས་སུ་མེད་པའོ། །​དངོས་པོ་ཐམས་ཅད་དང་བྲལ་བ། །​ཕུང་པོ་ཁམས་དང་སྐྱེ་མཆེད་དང་། །​གཟུང་དང་འཛིན་པ་རྣམ་སྤངས་པ། །​ཆོས་བདག་མེད་པ་མཉམ་ཉིད་པས། །​རང་སེམས་གདོད་ནས་མ་སྐྱེས་པ།[[20]](#footnote-39) །​སྟོང་པ་ཉིད་ཀྱི་རང་བཞིན་ནོ། །​དངོས་པོ་འདི་རྣམས་མ་སྐྱེས་པས། །​ཆོས་དང་ཆོས་ཉིད་མེད་པ་སྟེ། །​ནམ་མཁའ་ལྟ་བུར་བདག་མེད་པ། །​བྱང་ཆུབ་ཚུལ་ནི་བརྟན་པའོ། །​ཆོས་རྣམས་ཐམས་ཅད་དངོས་མེད་པས། །​ཆོས་ཀྱི་མཚན་ཉིད་རྣམ་པར་སྤངས། །​བདག་མེད་ཆོས་ལས་ཀུན་དུ་འབྱུང་། །​བྱང་ཆུབ་ཚུལ་འདི་བརྟན་པའོ། །​མ་སྐྱེས་པ་ཡི་ཆོས་རྣམས་ལ། །​ངོ་བོ་མེད་དེ་བསྒོམ་པའང་མེད། །​ནམ་མཁའི་ཚུལ་དུ་སྦྱོར་བ་ཡིས། །​དངོས་པོ་དག་ཏུ་རབ་ཏུ་གྲགས། །​ཆོས་རྣམས་རང་བཞིན་འོད་གསལ་བ། །​གདོད་ནས་དག་པ་ནམ་མཁའ་བཞིན། །​བྱང་ཆུབ་མེད་ཅིང་རྟོག་པ་མེད། །​བྱང་ཆུབ་ཚུལ་འདི་[[21]](#footnote-40)བརྟན་པའོ། །​མངོན་པར་བྱང་ཆུབ་མངོན་སངས་རྒྱས། །​བདག་གི་དེ་ཉིད་ཆོས་ཀྱི་དབྱིངས། །​དེ་བཞིན་ཉིད་ལ་སོགས་པའི་ཚིག །​ཐམས་ཅད་དེ་ཡི་རྣམ་གྲངས་སོ། །​སུས་ཀྱང་མ་བྱས་མ་བཅོས་པ། །​མ་བསླད་མི་འགྱུར་དེ་བཞིན་ཉིད། །​བྱང་ཆུབ་ནམ་མཁའི་མཚན་ཉིད་པས། །​མངོན་པར་བྱང་ཆུབ་ཅེས་བརྗོད་དོ། །​དེ་ཉིད་རྟོགས་ཏེ་མཐོང་སྒོམ་ཚེ། །​གཞན་གྱི་དོན་དུ་ལན་འགའ་ཞིག །​ཆུ་ལས་ཉ་ལྡང་ཇི་བཞིན་དུ། །​བདག་བྱིན་བརླབ་པའི་རིམ་གྱིས་[[22]](#footnote-41)ནི། །​རྩོལ་བས་སྐུར་བཞེངས་དོན་མཛད་དེ། །​ད་དུང་བདེན་གཉིས་ཕྲ་མོར་སྣང་། །​དེ་ནས་ཟུང་འཇུག་ཡེ་ཤེས་སྐྱེ། །​ཆོས་རྣམས་གང་ལའང་མི་བཟོད་དང་། །​འཇིགས་སྐྲག་ཉམ་ངའི་རྟོག་པ་མེད། །​གཉིས་པ་ཐམས་ཅད་རྣམ་སྤངས་པའི། །​དབྱེར་མེད་ཟུང་དུ་འཇུག་པ་ཉིད། །​དེ་ལྟར་རྟོགས་པས་ཐམས་ཅད་[[23]](#footnote-42)དེ། །​སྤྱོད་པའང་དེ་བཞིན་གཉིས་མེད་པའོ། །​སྔགས་པས་སེང་གེ་བཞིན་དུ་སྤྱོད། །​ཟུང་འཇུག་ཏིང་ངེ་འཛིན་བསླབས་པས། །​མི་སློབ་ཟུང་འཇུག་ཆོས་སྐུ་ཐོབ། །​ཡིད་བཞིན་ནོར་བུ་རིན་ཆེན་ལྟར། །​མི་རྟོག་སྨོན་ལམ་དབང་གིས་ན། །​གཟུགས་སྐུ་ལ་སོགས་ཡོན་ཏན་རྣམས། །​གདུལ་བྱ་དག་པའི་ངོ་ལ་སྣང་། །​མ་རུངས་ཕྱི་མའི་དུས་སུ་ནི། །​ལུང་ཟབ་མན་ངག་མི་བསྟེན་པར། །​འཐད་སྒྲུབ་རིགས་པ་[[24]](#footnote-43)གཙོར་བྱེད་པས། །​རང་རང་གྲུབ་མཐའ་དམ་པར་འཛིན། །​སྦས་དོན་ཙམ་གྱིས་ཆོག་བྱེད་ཅིང་། །​མཐར་ཐུག་ལྟ་བ་ཟབ་མོ་ལ། །​མི་མོས་སླར་ཡང་སུན་འབྱིན་བྱེད། །​དེས་ནི་བདག་གཞན་དོན་བརླག་འགྱུར། །​གླང་ཆེན་མྱོས་པ་རང་ཡན་ནི།[[25]](#footnote-44) །​གླང་རྫི་ལྕགས་ཀྱུ་ལྡན་པ་ཡིས།[[26]](#footnote-45) །​གླང་ཆེན་གཞན་[[27]](#footnote-46)ཡང་སུན་འབྱིན་རླག །[[28]](#footnote-47)​གླང་རྫི་ལྕགས་ཀྱུ་ཉིད་ཀྱང་འཇོམས། །​དེ་ནི་རྒྱལ་པོའི་དཀོར་[[29]](#footnote-48)མིན་ཏེ། །​རང་གཞན་གཉིས་ཀའི་དོན་རླག་བྱེད། །​དེ་བཞིན་གཉིས་དང་མི་[[30]](#footnote-49)ལྡན་པའི།[[31]](#footnote-50) །​རིགས་པའི་གླང་པོ་རང་ཡན་གྱིས། །​གཉིས་ལྡན་རིགས་པའང་སུན་འབྱིན་ཞིང་། །​གཉིས་པ་ཉིད་ཀྱང་འཇོམས་པར་བྱེད། །​དེ་ནི་གསང་སྔགས་ལ་མིན་ཏེ། །​བདག་གཞན་གསང་བའི་དོན་རླག་བྱེད། །​སེང་གེའི་གཟུགས་ཅན་ང་རྒྱལ་གྱིས། །​ཝ་ཡི་ཚིག་གིས་ཟབ་མོ་ཡི། །​མཉམ་ཉིད་གང་ཡང་མ་ཡིན་པ། །​སྟོང་ཉིད་ལྟ་བ་སུན་འབྱིན་འཇོམས། །​རིན་ཆེན་རྫབ་ཏུ་བསྣུབས་གྱུར་ཀྱང་། །​འོད་དང་ཡོན་ཏན་རང་སྣང་བཞིན། །​མཐར་ཐུག་ལྟ་སྨན་རྫས་བསྣུབས་ཀྱང་། །​རྩལ་ཅན་བློ་ལ་འབར་ཞིང་སྣང་། །​འདུལ་[[32]](#footnote-51)འཛིན་དམན་དང་རྩོད་[[33]](#footnote-52)དུས་སུ། །​འཐད་སྒྲུབ་རིགས་པ་གཉིས་གཙོ་སྟེ། །​འཇིག་རྟེན་གྲགས་ཏེ་གཙོར་བྱེད་པས། །​གོང་མའི་ལུང་དག་མི་ཚད་ཀྱང་། །​གསང་སྔགས་མཐར་ཐུག་ལྟ་དུས་སུ། །​ཡིད་དང་དབང་པོ་མངོན་སུམ་དང་། །​རྗེས་སུ་དཔག་པ་མི་ཚད་དེ། །​ལུང་ཟབ་མན་ངག་ཚད་མར་བྱ། །​གང་ཞིག་ང་རྒྱལ་གྱིས་སྦགས་ཤིང་། །​དེ་ཉིད་ཆོས་ལ་བརྙས་བྱས་ཏེ།[[34]](#footnote-53) །​ཡང་དག་རིམ་པ་སུན་འབྱིན་པ། །​མནར་མེད་སེམས་ཅན་དམྱལ་བར་ལྟུང་། །​གང་ཞིག་སློབ་དཔོན་སྨོད་པ་དང་། །​ཐེག་པ་ཆེན་པོ་སུན་འབྱིན་དང་། །​མི་གང་གསང་སྔགས་རྒྱུད་དག་གི །​[[35]](#footnote-54)སྦྱོར་བ་ལ་ནི་འཕྱ་བྱེད་པ། །​དེས་ནི་དངོས་གྲུབ་ཐོབ་མི་འགྱུར། །​དེ་ནི་རྟག་ཏུ་གདོན་གྱིས་འཛིན། །​ཁབ་ལེན་རྡོ་ལ་ལྕགས་འདུ་ལྟར། །​མི་འདོད་ཡིད་དུ་མི་འོང་བ། །​ཚེ་འདིར་མི་འདོད་སྣ་ཚོགས་འདུ། །​ཕྱི་མར་ངན་སོང་གསུམ་མཐར་ལྟུང་། །​དངོས་པོ་དོན་དམ་མི་ཤེས་པར། །​ཕྱི་རོལ་དངོས་ལ་མངོན་ཞེན་པས། །​ངན་པར་རྟོག་པའི་རྣམ་རྟོག་གིས། །​རིན་ཆེན་སེམས་ནི་དྲི་མར་བྱས། །​སྒྱུ་མར་འཛིན་ལ་མངོན་ཞེན་ཅིང་། །​དོན་དམ་ཕྱི་རོལ་བྱས་པ་ཡི། །​ལྟ་བ་དམན་པ་པ་རྣམས་ཀྱིས། །​བླ་མེད་བྱང་ཆུབ་ཇི་ལྟར་ཐོབ། །​ཐ་སྙད་ཚིག་གི་ང་རྒྱལ་གྱིས། །​བླ་མ་མི་བསྟེན་བསྙེན་བཀུར་[[36]](#footnote-55)མེད། །​དམན་པའི་ལྟ་བ་ལ་མོས་ཏེ། །​སྦས་གསུམ་ལྟ་ཞེན་མི་གཏོང་ཞིང་། །​མཐར་ཐུག་དོན་ལ་མི་[[37]](#footnote-56)མོས་ཏེ། །​རིགས་པ་གཙོར་བྱེད་ཤེས་རབ་ཀྱིས། །​མཐར་ཐུག་ཟབ་མོ་སུན་འབྱིན་པ། །​དེ་ལ་དེ་ཉིད་བསྟན་མི་བྱ། །​གང་ཞིག་བླ་མ་བསྙེན་བཀུར་ཞིང་། །​ཐམས་ཅད་སྟོང་པས་མི་སྐྲག་བཟོད། །​མཐར་ཐུག་དོན་ལ་དད་མོས་ལ། །​དེ་ལ་བླ་མའི་དྲིན་སྦྱིན་བྱ། །​འཕགས་པ་ཀླུ་སྒྲུབ་མན་ངག་ལ་བརྟེན་ནས། །​བདག་གིས་མཆོག་ཏུ་གསང་བ་འདི་བཤད་པས། །​ཀུན་གྱི་[[38]](#footnote-57)ཀུན་རྫོབ་བདེན་པ་[[39]](#footnote-58)དག་གྱུར་ནས། །​མཐར་ཐུག་དོན་རྟོགས་བྱང་ཆུབ་མི་དམིགས་བསྔོ། །​མངོན་པར་བྱང་ཆུབ་པའི་རིམ་པ་འབྲས་བུ་དང་བཅས་པ་སློབ་དཔོན་འཕགས་པ་ལྷས་མཛད་པའི་མན་ངག་རྫོགས་སོ།། །​།རྒྱ་གར་གྱི་མཁན་པོ་ཤྲདྡྷཱ་[[40]](#footnote-59)ཀ་ར་བརྨ་[[41]](#footnote-60)དང་། ལོ་ཙཱ་བ་[[42]](#footnote-61)དགེ་སློང་རིན་ཆེན་བཟང་པོས་བསྒྱུར་ནས་[[43]](#footnote-62)ཞུས་ཏེ་གཏན་ལ་ཕབ་པའོ། །​

1. །ཨི་ སྣར་ཐང་། པེ་ཅིན། [↑](#footnote-ref-20)
2. ལ། སྣར་ཐང་། པེ་ཅིན། [↑](#footnote-ref-21)
3. རང་ སྣར་ཐང་། པེ་ཅིན། [↑](#footnote-ref-22)
4. ཉིད་ཀྱིས། སྣར་ཐང་། པེ་ཅིན། [↑](#footnote-ref-23)
5. སྔགས་ཀྱིས་ སྣར་ཐང་། པེ་ཅིན། [↑](#footnote-ref-24)
6. གསུམ་པ་ སྣར་ཐང་། [↑](#footnote-ref-25)
7. བརྙེད་ སྣར་ཐང་། པེ་ཅིན། [↑](#footnote-ref-26)
8. རིག་གིས་མཐུན་ སྣར་ཐང་། པེ་ཅིན། [↑](#footnote-ref-27)
9. བསམ་གཏན་ནི། སྡེ་དགེ། [↑](#footnote-ref-28)
10. བརླབས་པའི་ སྣར་ཐང་། པེ་ཅིན། [↑](#footnote-ref-29)
11. ཀར་ སྣར་ཐང་། པེ་ཅིན། [↑](#footnote-ref-30)
12. རིམ་གྱི་ སྣར་ཐང་། པེ་ཅིན། [↑](#footnote-ref-31)
13. ཐོག་ལ་ སྣར་ཐང་། པེ་ཅིན། [↑](#footnote-ref-32)
14. རླུང་ སྣར་ཐང་། པེ་ཅིན། [↑](#footnote-ref-33)
15. བཅགས་ སྣར་ཐང་། པེ་ཅིན། [↑](#footnote-ref-34)
16. དམིགས་པ། སྣར་ཐང་། པེ་ཅིན། [↑](#footnote-ref-35)
17. བལྟོས་པའི་ སྣར་ཐང་། པེ་ཅིན། [↑](#footnote-ref-36)
18. བསྐྱེད་ སྣར་ཐང་། པེ་ཅིན། [↑](#footnote-ref-37)
19. ཚུལ་གྱི་ སྣར་ཐང་། པེ་ཅིན། [↑](#footnote-ref-38)
20. སྐྱེས་པས། སྣར་ཐང་། པེ་ཅིན། [↑](#footnote-ref-39)
21. ནི་ སྣར་ཐང་། པེ་ཅིན། [↑](#footnote-ref-40)
22. རིམས་ཀྱིས་ སྣར་ཐང་། པེ་ཅིན། [↑](#footnote-ref-41)
23. ཐག་བཅད་ སྣར་ཐང་། པེ་ཅིན། [↑](#footnote-ref-42)
24. རིགས་པས་ སྣར་ཐང་། པེ་ཅིན། [↑](#footnote-ref-43)
25. ཡན་གྱིས། སྣར་ཐང་། པེ་ཅིན། [↑](#footnote-ref-44)
26. ལྡན་པ་ཡི། སྣར་ཐང་། པེ་ཅིན། [↑](#footnote-ref-45)
27. གཞོན་ སྣར་ཐང་། པེ་ཅིན། [↑](#footnote-ref-46)
28. བརླག ། སྣར་ཐང་། པེ་ཅིན། [↑](#footnote-ref-47)
29. སྐོར་ སྣར་ཐང་། པེ་ཅིན། [↑](#footnote-ref-48)
30. དང་ སྣར་ཐང་། པེ་ཅིན། [↑](#footnote-ref-49)
31. པ་ཡི། སྣར་ཐང་། པེ་ཅིན། [↑](#footnote-ref-50)
32. མུར་ སྣར་ཐང་། པེ་ཅིན། [↑](#footnote-ref-51)
33. བརྩད་ སྣར་ཐང་། པེ་ཅིན། [↑](#footnote-ref-52)
34. བྱས་བྱེད། སྣར་ཐང་། པེ་ཅིན། [↑](#footnote-ref-53)
35. གིས། །​ སྣར་ཐང་། པེ་ཅིན། [↑](#footnote-ref-54)
36. བསྐུར་ སྣར་ཐང་། པེ་ཅིན། [↑](#footnote-ref-55)
37. ལ་མ་ སྣར་ཐང་། པེ་ཅིན། [↑](#footnote-ref-56)
38. ཀུན་གྱིས་ སྣར་ཐང་། པེ་ཅིན། [↑](#footnote-ref-57)
39. བདེན་པར་ པེ་ཅིན། [↑](#footnote-ref-58)
40. ཤྲཱདྡྷ་ སྣར་ཐང་། པེ་ཅིན། [↑](#footnote-ref-59)
41. བརྨཱ་ སྣར་ཐང་། པེ་ཅིན། [↑](#footnote-ref-60)
42. [↑](#footnote-ref-61)
43. བསྒྱུར་ཅིང་ སྣར་ཐང་། པེ་ཅིན། [↑](#footnote-ref-62)