༄༅། །​རབ་ཏུ་བྱེད་པ་ལག་པའི་ཚད་ཀྱི་ཚིག་ལེའུར་བྱས་པ།༄༅༅། །​རྒྱ་གར་སྐད་དུ།ཧསྟཱ་བྷ་བ་པྲ་[[1]](#footnote-20)ཀ་ར་ཎ་ཀཱ་རི་ཀཱ། བོད་སྐད་དུ། རབ་ཏུ་བྱེད་པ་ལག་པའི་ཚད་ཀྱི་ཚིག་ལེའུར་བྱས་པ། བཅོམ་ལྡན་འདས་ངག་གི་དབང་པོ་ལ་ཕྱག་འཚལ་ལོ། །​ཐག་པ་ལ་ནི་སྦྲུལ་སྙམ་འཛིན། །​ཐག་པར་མཐོང་ན་དོན་མེད་དོ། །​དེའི་ཆ་མཐོང་ན་དེ་ལ་ཡང་། །​སྦྲུལ་བཞིན་ཤེས་པ་འཁྲུལ་པ་ཡིན། །​བརྟགས་པའི་[[2]](#footnote-21)དངོས་པོ་ཐམས་ཅད་ལ། །​རང་གི་ངོ་བོ་བརྟགས་པ་ན། །​ཀུན་རྫོབ་ཤེས་པའི་སྤྱོད་ཡུལ་ནི། །​ཇི་སྙེད་ཡོད་པ་གཞན་ལས་བརྟགས།[[3]](#footnote-22) །​ཆ་མེད་བརྟག་པར་བྱ་མིན་ཕྱིར། །​ཐ་མ་ཡང་ནི་མེད་པར་མཚུངས། །​དེ་ཕྱིར་མཁས་པས་འཁྲུལ་པ་ཙམ། །​ཡང་དག་དོན་དུ་མིན་པར་བརྟག །​འཁྲུལ་ན་དེ་ཡང་མ་དག་ཕྱིར། །​ཇི་ལྟར་སྣང་ན་དེ་ལྟར་མེད། །​དོན་ཡོད་མ་ཡིན་སྣང་བ་ནི། །​ཇི་ལྟར་དེ་ཡི་བདག་ཉིད་འགྱུར། །​གང་ཞིག་ཞིབ་མོའི་བློ་ཡིས་ནི། །​ཐམས་ཅད་བཏགས་པ་ཁོ་ནར་ཤེས། །​བློ་ལྡན་དེ་ནི་ཆགས་ལ་སོགས། །​བདེ་བར་སྦྲུལ་གྱིས་སྐྲག་བཞིན་སྤོང་། །​འཇིག་རྟེན་པ་ཡི་དོན་རྟོགས་པས། །​འཇིག་རྟེན་བཞིན་དུ་བསྒྲུབ་པར་བྱ། །​ཀུན་ནས་ཉོན་མོངས་སྤོང་འདོད་པས། །​དམ་པའི་དོན་གྱིས་བཙལ་བར་བྱ། །​རབ་ཏུ་བྱེད་པ་ལག་པའི་ཚད་ཀྱི་ཚིག་ལེའུར་བྱས་པ། སློབ་དཔོན་འཕགས་པ་ལྷས་མཛད་པ་རྫོགས་སོ།། །​།

1. བྷ་བ་པ་ སྣར་ཐང་། [↑](#footnote-ref-20)
2. བཏགས་པའི་ སྣར་ཐང་། པེ་ཅིན། [↑](#footnote-ref-21)
3. བཏགས། སྣར་ཐང་། པེ་ཅིན། [↑](#footnote-ref-22)