༄༅། །​བཅོམ་ལྡན་འདས་འཇམ་པའི་དབྱངས་ཀྱི་དཔྱད་བཞུགས་སྷོ། །​༄༅༅། །​མནོས་ནས་སུ། བླ་མ་དེ་ལ་གུས་པར་ཕྱག་འཚལ་ནས། །​ཅི་རྙེད་པ་ཡི་ཡོན་མཆོག་ཚུལ་བཞིན་དབུལ། །​གཞུང་ལས་འབྱུང་བའི་སྔགས་ནི་བཟླས་པར་བྱ། །​རི་འཛིན་གྱིས་ཀྱང་དེ་ནས་ཕྱག་འཚལ་ཏེ། །​ཅི་ནུས་པ་ཡི་མཆོད་པ་སྣ་ཚོགས་བྱོས། །​སྤོས་ཆུས་སྦྱར་བའི་མེ་ཏོག་སྣ་ཚོགས་ཀྱིས། །​ཚིག་སྦྱིན་དེ་ནས་སྙིང་པོས་བཞེས་སུ་གསོལ། །​དེ་ཡི་རྩ་བའི་སྔགས་ནི་འདིར་བཤད་པ། །​རབ་ཏུ་གསང་བའི་ཡི་གེ་འབྲུ་དྲུག་སྟེ། །​ཝཱ་གྀ་ཤྭ་ར་ཞེས་པའི་ཐོག་མ་ལ། །​ཨོཾ་སྟེ་དེ་ཡིས་ཐ་མར་མུ་གཞག་གོ། །​སྙིང་པོའི་སྔགས་ནི་བཱིགཱི་ཤྭ་རར་མེད། །​འཚོགས་མའི་དེ་བཞིན་འདིར་ནི་མུ་མུ་ཡིན། །​སྤྱི་གཙུག་དེ་བཞིན་སྔ་མའི་ཨོཾ་མེད་པ། །​ཨཾ་ཨཾ་ཡིན་ཏེ་དེའི་མཐའ་མར་མུ། །​གོ་ཆ་འབར་བ་ཨོཾ་ཨོཾ་དེ་ནས་མུ། །​སྭཱ་ཧཱ་རྟག་ཏུ་ཐ་མར་ངེས་པར་རོ། །​ཨོཾ་ཨི་དེ་ནས་མུ་ནི་རབ་འབར་བ། །​མཚོན་ཆ་ཡིན་པར་སྔགས་རིག་པ་ལ་བཤད། །​འདི་ནི་དོན་གྲུབ་པ་ཡི་དཀྱིལ་འཁོར་དུ། །​དགོད་པའི་ཆོ་ག་སྔོན་མཐོང་བཤད་པའོ། །​དེ་ནས་གཞན་ཡང་དངོས་གྲུབ་བསྒྲུབ་པའི་ཕྱིར། །​ཆོ་ག་མཆོག་འདི་རབ་ཏུ་བཤད་པར་བྱ། །​ཆོ་ག་བཞིན་དུ་ཐོག་མར་སྔགས་མནོས་ནས། །​བསོད་ནམས་སྐྱེ་བོས་བཅགས་པ་དགེ་བའི་ཡུལ། །​མདངས་དགའ་རི་བོར་འབབ་ཆུའི་ངོགས་དག་ཏུ། །​གནས་ནས་དེ་རུ་གཙང་མའི་གནས་བྱས་ཏེ། །​ས་ཕྱོགས་དེ་ཡི་ཤར་གྱི་ངོགས་གཅིག་ཏུ། །​ཐོགས་མ་བྱེ་མ་ཅན་གྱིས་དག་ལ། །​གཞི་དང་བཅས་པའི་རིན་ཆེན་སྟེགས་བུ་ནི། །​རབ་ཏུ་མཛེས་པ་ཀྲུ་གང་ཙམ་དུ་བྱ། །​ཆིག་སྦྱིན་པ་ལ་དེ་རུ་མཆོད་པ་ཡང་། །​ཆོག་ཤེས་པའི་སྔགས་པས་རྟག་ཏུ་བྱ། །​དེ་ནས་དེར་ནི་ཇི་སྐད་བཤད་པ་ཡིན། །​བཟླས་པའམ་མཆོད་པ་ཟིན་མ་ཐག་ཏུ་བྱ། །​སྔགས་ཀྱི་ཆོ་གར་ལྡན་པའི་ཁྲུས་དག་བྱ། །​བསྒྲུབ་པའི་ཆོ་ག་ཤེས་པས་རྟག་ཏུ་བྱ། །​དེ་ལ་ཚིག་སྦྱིན་སྙིང་པོས་དྲུག་པ་རུ། །​བྱེ་མ་ཅན་གྱི་ས་དག་བླང་བར་བྱ། །​དེ་ནི་མཚོགས་མས་དེ་བཞིན་ཀུན་ཏུ་སྦྱང་། །​དེ་ལ་སྔགས་པས་སྤྱི་གཙུག་བཟླས་ནས་སུ། །​དེ་ཡིས་ཆོ་གས་དེ་ནས་ས་དེ་ལ། །​ཆ་གསུམ་དག་ཏུ་རྣམ་པར་དབྱེ་བར་བྱ། །​དེ་ནས་དེའི་ཆ་གཅིག་བླངས་ནས་སུ། །​སྔགས་པས་ཕྱོགས་ཀུན་ཏུ་ནི་གཏོར་བར་བྱ། །​སྔགས་ཀྱི་བཟླས་པ་ཆ་གཅིག་ཆུ་དེར་གཏོར། །​ཆ་གཅིག་གིས་ནི་ལུས་དང་ཡན་ལག་བསྐུ། །​ཚིག་སྦྱིན་གྱི་ནི་འབྲུ་དྲུག་གང་གསུངས་པ། །​དེ་བརྗོད་ནས་སུ་ཆུ་དེར་འཇུག་པར་བྱ། །​སྐལ་བ་བཟང་པོ་རབ་ཏུ་དྲི་ཞིམ་པས། །​མདངས་དགའི་ཆུ་ལ་ཚུལ་བཞིན་ཁྲུས་ཀྱང་བྱ། །​དེ་ལྟར་སྔགས་པས་ཚུལ་བཞིན་བྱས་པས་ན། །​གཙང་ཞིང་ནང་གི་ཡིད་ཀྱང་དག་པ་དེས། །​ཐོག་མར་བདག་ལ་ཇི་སྐད་བཤད་པ་བཞིན། །​སྔགས་རྣམས་ཀྱིས་ནི་རྣམ་པར་དགོད་བྱ་བ། །​ལུས་ལ་ཡན་ལག་དགོས་པའི་རིམ་པས་སོ། །​དེ་ལྟར་ལུས་ནི་རུང་བར་བྱས་ནས་སུ། །​འཇམ་མགོན་ཚིག་སྦྱིན་དེ་ནི་བདག་ཡིན་ཞེས། །​མགོན་པོ་ཡིན་པར་དེ་ལྟར་བྱས་ནས་ནི། །​སྔོན་དུ་བསྙེན་པ་ཟླ་གསུམ་བྱས་པ་ཡིས། །​དེ་འདིར་ཚིག་གི་དབང་པོ་གྲུབ་པར་འགྱུར། །​ཡང་དག་བཀོད་པ་དང་པོར་བྱུང་ན་ནི། །​འཇམ་དཔལ་གཞོན་ནུའི་ཐམས་ཅད་རིག་པ་འཐོབ། །​དེ་ཡི་སྙིང་པོའི་སྔགས་ནི་རབ་འབར་བ། །​སྔགས་པས་བདག་གི་སྙིང་ཁར་བཞག་ནས་སུ། །​དེ་ནས་མཚོགས་མའི་སྔགས་ཀྱང་མཚོགས་མ་སྟེ། །​བདག་བློས་སྤྱི་གཙུག་དེ་བཞིན་སྤྱི་གཙུག་ཏུ། །​ཚིག་སྦྱིན་གོ་ཆ་མཆོག་ནི་ལུས་ལ་སྟེ། །​ལག་པ་གཉིས་དང་ཚིག་ཏུ་མཚོན་ཆའི་སྔགས་ཆོ་ག་བཞིན་དུ་དེ་ལྟར་ལུས་བྱས་ནས། །​དེ་ནི་ཚིག་གི་དབང་པོར་འདིར་འགྱུར་རོ། །​དེ་ནི་ཡིད་ཀྱིས་རྩ་བའི་སྔགས་ཟློས་ཤིང་། །​སྔགས་མཁན་བདག་གི་གནས་སུ་འགྲོ་བར་བྱ། །​སོང་ནས་དེ་བཞིན་སྟེགས་བུ་དང་བཅས་པར། །​ཡིད་ཀྱིས་མཚོན་བྱའི་སྔགས་ཀྱིས་བརྩལ་བར་བྱ། །​ཡང་ན་ཡུངས་ཀར་རམ་ནི་མེ་ཏོག་གི། །​ཐལ་མོ་ལན་གསུམ་བརྡབས་པས་ཁོར་ཡུག་ཏུ། །​ཕྱོགས་མཚམས་དག་ནི་རྣམ་པ་བསལ་བྱས་ནས། །​བློ་ལྡན་བསྟན་གཅིག་འདུག་པས་ནན་ཏན་དུ། །​མཆོད་པ་ཇི་སྐད་བཤད་པ་ལེགས་པར་བྱ། །​མཆོད་པ་བྱས་ནས་མདུན་དུ་དེ་འདུག་སྟེ། །​སྔགས་ཀྱི་ནོར་བུ་མཚོན་ཆས་བླངས་པ་ནི། །​གཙང་ཞིང་དགེ་བས་ཚུལ་བཞིན་བཟླས་པར་བྱ། །​དེ་ནི་ཡིད་ལ་ཡི་གེ་གཅིག་པུ་སེམས། །​སྒྲ་ལ་སོགས་པ་ཕྱི་རོལ་ཡུལ་དང་བྲལ། །​སྐྱོན་མེད་སེམས་ཀྱིས་ཆོ་ག་བཞིན་དུ་བྱ། །​དེ་བཞིན་གྲངས་ཀྱང་ཡིད་ལ་བཟུང་ནས་སུ། །​དེ་ཡང་དེ་ལ་ཡིད་ཀྱིས་དབུལ་བར་བྱ། །​དེ་ནས་བཟླས་པས་སྐྱོ་བར་གྱུར་ན་ཡང་། །​མཆོད་རྟེན་དག་ལ་སོགས་པའི་ལས་གསུངས་པ། །​དེ་བཞིནགཤེགས་པའི་ལས་རྣམས་དེ་ནས་བྱ། །​མཆོད་རྟེན་ཟིན་པའི་ཏུའང་མཆོད་པ་དག །​སྡིག་པ་བྱང་བ་མཐོང་བའི་ཕྱིར་བྱའོ། །​དེ་ལྟར་གང་གི་ཡི་གེ་བཞིན། །​འབུམ་གྲངས་བཟླས་བྱས་དེ་ཡིས་དེ་ནས་སུ། །​རང་གི་སྤྱད་ལས་དངོས་གྲུབ་གང་བསྟན་པ། །​མདུན་ན་འདུག་སྟེ་ཐོས་པས་འཛིན་པའང་མཐོང་། །​སྔོན་དུ་བསྙེན་པ་ཆིག་འབུམ་སྔར་བྱས་པས། །​ནང་པར་ཆུ་ལ་བདུན་གསུམ་བཟླས་བཏུངས་ན། །​དེ་ནི་ཟླ་བ་གཅིག་གིས་གླེན་པ་ཡང་། །​གདོན་མི་ཟ་བར་ལན་གཅིག་སྨྲས་པས་ཟིན། །​རང་བཟོ་སྣ་ཚོགས་དག་ཀྱང་ལེགས་པར་བྱེད། །​གཙུག་ལག་དོན་འབྲེལ་དཀའ་བ་དག་ཀྱང་ཤེས། །​སྒྲ་ཡི་གཙུག་ལག་ལ་སོགས་མི་ཤེས་ཀྱང་། །​རྒོལ་བ་དག་ལས་སྐད་ཅིག་ལ་ཡང་རྒྱལ། །​ཨོཾ་ཨམ་ཨཱིམ་ཨུམ་ཅིག་ཆར་ཕྱོགས་རྣམས་སུ། །​དེ་ནས་བཱ་གི་ཤྭ་རས་མཚམས་རྣམས་སུ། །​རང་གི་ས་བོན་མུ་ནི་དཀྱིལ་དུ་གཞག །​འབར་བ་དེ་ནི་མི་ཤེས་མེད་པར་བྱེད། །​འཁོར་ལོ་དེ་ནི་རྩིབས་བརྒྱད་པར་བཤད་དེ། །​ཟླ་ལྟར་དཀར་བ་སྙིང་ཁར་བསམས་པ་ནི། །​ཤེས་རབ་རྣོར་འགྱུར་ས་བོན་དེ་དགུ་སྟེ། །​ཟླ་འོད་གསལ་བའི་འོད་ཟེར་དང་བཅས་པའོ། །​འཁོར་ལོ་བཅུ་དྲུག་རྩིབས་ཀྱང་ཞི་བ་སྟེ། །​ས་བོན་དེ་དག་ཉིད་ཀྱིས་གསལ་བར་བྱས། །​དཀྱིལ་དུ་ཨོཾ་དང་རབ་ཏུ་འབར་བའི་མུ། །​མི་ཤེས་ཉེས་པ་སེལ་ཕྱིར་འབར་བ་སྟེ། །​ཀ་ལ་སོགས་པའི་འོད་ཟེར་རྣམས་དང་ལྡན། །​སྙིང་ཁར་བཞག་པ་ལེགས་པར་གང་ཤེས་པ། །​སྔགས་པས་ཟླ་བ་གཅིག་གིས་མ་ལུས་ཤེས། །​ཇི་སྐད་ཐོས་པའང་ལན་གཅིག་དག་གིས་འཛིན། །​ནམ་མཁའ་དེ་བཞིན་རྩིབས་ནི་མེད་པར་བཤད། །​འཁོར་ལོ་དེ་ཡང་འདིར་ནི་ཨོཾ་བཞག་སྟེ། །​དེ་ལ་སྣ་བྱེད་ས་བོན་གཅིག་བཞག་པ། །​མི་ཤེས་མེད་ཕྱིར་རབ་ཏུ་འབར་བའི་མུ། །​འཁོར་ལོ་འདི་ནི་སྙིང་ཁར་ལེགས་བསམས་ན། །​ཟླ་བ་གཅིག་གིས་ཐོས་པ་འཛིན་པར་བཤད། །​རབ་ཏུ་མྱུར་བའི་ཚིག་ཀྱང་ཐམས་ཅད་དུ། །​དེ་ནས་སྔགས་པ་དེས་ནི་རིག་པར་འགྱུར། །​འཁོར་ལོ་དཀྱིལ་བཟངས་སྙིང་ཁར་གཞག་པ་ནི། །​ཤེལ་སྒོང་བཞིན་དུ་རབ་དཀར་བཅུ་དྲུག་རྩིབས། །​རང་གི་ས་བོན་ཟླ་འོད་འདྲ་དང་བཅས། །​དཀྱིལ་དུ་ཨོཾ་བཞག་མུ་རན་གཉིས་སུ་ཕྱེད། །​ས་བོན་མ་ལུས་འབར་བས་མུ་རན་བརྒྱན། །​འོད་འཕྲོས་རབ་ཏུ་འབར་བྱུང་ཉི་མ་འདྲ། །​དྲི་མེད་ཤེལ་གོང་འདྲ་བའི་ཨོཾ་དཀྱིལ་གྱི། །​དབུས་སུ་མུ་མུ་རབ་ཏུ་འབར་བ་གཞག །​མི་ཤེས་མུན་པ་བསལ་ཕྱིར་འདི་བཤད་དེ། །​མུན་པའི་ནང་ན་འདི་ནི་མདུན་ན་འབར། །​སྒོམ་པའི་ཚེ་ན་ལུས་ལ་རབ་བལྟས་ན། །​ཐམས་ཅད་ཤེས་པར་འགྱུར་བར་གདོན་མི་ཟ། །​དེ་ནས་འཁོར་ལོ་མུ་རན་ལེགས་ཕྱེ་བ། །​ཡི་གེ་གཅིག་པའི་ས་བོན་གཅིག་བཞགཔའོ། །​སྙིང་པོར་བཅས་པའི་ཕྱི་རོལ་མཚོན་ཆར་ལྡན། །​མཚོན་ཆས་རྩིབས་རྣམས་རབ་ཏུ་གསལ་བར་བྱས། །​དཀྱིལ་སུ་བཞག་པའི་ས་བོན་སྔོན་བཤད་པ། །​རིན་ཆེན་རྩེ་མོ་མེ་ལྟར་ཤིན་ཏུ་འབར། །​རབ་ཏུ་འཕྲོ་བ་འོད་ཟེར་མང་པོ་འཕྲོ། །​ཐུབ་པས་བསྒོམས་ན་ངེས་པར་མ་ལུས་ཤེས། །​བསམ་གཏན་དང་ལྡན་ཚིག་ནི་རབ་ཏུ་གསལ། །​དེ་ཡི་ལུས་ཀྱང་རབ་ཏུ་གསལ་བར་འགྱུར། །​ཁམས་གསུམ་དག་གི་དོན་རྣམས་མ་ལུས་པ། །​རིང་ན་གནས་པ་དེས་ནི་ཅི་བཞིན་ཤེས། །​དེ་བཞིན་དཔྱད་ལ་འབྲས་བུ་ཁྱད་པར་ཅན། །​བསྟན་པ་རྣམས་ཀྱང་མཁས་པས་འདིར་བཤད་པ། །​བརྟུལ་ཞུགས་དམ་པ་ཇི་སྐད་བཤད་པ་ནི། །​གཞོན་ནུ་བརྟུལ་ཞུགས་འདི་རུ་གདོན་མི་ཟ། །​གཞོན་ནུའི་བརྟུལ་ཞུགས་འདིར་ནི་གཙོར་བཤད་དེ། །​དངོས་གྲུབ་ཐོབ་ཕྱིར་ཟླ་བ་གཅིག་ཏུའོ། །​བྱིས་པའི་ཟུར་ཕུད་མཛེས་པ་གསུམ་དག་དང་། །​མགུལ་གྱི་རྒྱན་ཡང་གསེར་མཆོག་དག་གིས་བརྒྱན། །​ལུས་ཀྱི་ཡན་ལག་ངོ་མཚར་མཛེས་པར་བྱས། །​དཔྲལ་བར་མཛེས་པར་བྱས། །​དཔྲལ་བར་མཛེས་པའི་འཚལ་རིས་གཅིག་ཀྱང་བྲི། །​རྒྱན་དུ་འོས་པའི་གདུ་བུ་བཟང་པོས་བརྒྱན། །​གོས་ཀྱང་ཁྲ་བོའམ་ཡང་ན་དཀར་པོ་གཅིག །​བརྟུལ་ཞུགས་འདི་ནི་ཚངས་པ་མཆོག་སྤྱད་བཤད། །​ཟས་སུ་ཞོ་འམ་འབྲུ་མར་ཚིགས་མ་བཟའ། །​བྱིས་པའི་རྒྱན་གྱིས་ཤིན་ཏུ་མཛེས་པར་བརྒྱན། །​ཐོག་མར་བསྲུང་བ་ཚུལ་བཞིན་བྱས་ནས་སུ། །​བུ་དོན་གཞོན་ནུའི་གཟུགས་ཀྱི་སྤྱན་སྔ་རུ། །​བརྟུལ་ཞུགས་སྤྱད་ཅིང་བཟླས་པའང་དེར་བྱའོ། །​སྔགས་པས་བུ་དོན་དེ་ལ་མཆོད་པ་ཡང་། །​གྲུབ་པ་ཐོབ་ཕྱིར་འདིར་ནི་རྟག་ཏུ་བྱ། །​དེ་བས་བུ་དོན་བརྟུལ་ཞུགས་སྔོན་རོལ་ཏུ། །​བཟོ་བོ་མཁས་པས་ལེགས་པར་བྲི་བ་ནི། །​རས་ཀྱང་ཁྲུ་གང་ཚད་དུ་བྱས་པ་སྟེ། །​གསར་ལ་ཁ་ཚར་དང་ཡང་རབ་ཏུ་བཤད། །​ཁ་དོག་གསལ་བའི་མཚོན་བཟངས་སྦྱིན་མེད་པས། །​གཞོན་ནུའི་སྐུ་གཟུགས་ཇི་སྐད་བཤད་པ་བཞིན། །​དཀར་ཤམ་པོ་ལ་ཤ་ཚུགས་ལེགས་བྱས་ནས། །​པདྨའི་གདན་ལ་བདེ་བར་བཞུགས་པར་བྱ། །​ཞལ་བཟངས་གཞོན་ནུའི་གཟུགས་ལས་ལྡེམ་བག་ཅན། །​ཡན་ལག་ཡོངས་རྫོགས་སྐུ་ནི་མཆོག་ཏུ་མཛེས། །​མཛེས་པའི་ཨུད་པལ་གཡོན་པའི་ཕྱག་ན་བསྣམས། །​དེ་ཡིས་ཕྱག་གཡས་མཆོག་ནི་སྦྱིན་པར་མཛད། །​རིགས་འཛིན་མང་པོ་རྣམས་ཀྱང་མཆོད་པ་བྱེད། །​སྐུ་གཟུགས་དེ་ཡང་རི་ཡི་ཕུག་ན་གནས། །​ཆོ་ག་བཞིན་དུ་ལེགས་པར་བྲིས་ནས་སུ། །​ཇི་སྐད་བཤད་པའི་མཆོད་པ་རབ་ཏུ་བཤད། །​འདིར་ནི་མཆོད་པའི་ཡི་གེ་འབྲུ་དྲུག་གིས། །​སྙིང་པོས་སྤྱན་དྲངས་གདན་ལ་བཞུགས་སུ་གསོལ། །​དེ་བཞིན་པད་མོའི་ཕྱག་རྒྱས་བྱ་བ་ནི། །​དེ་ལ་ཡོན་ཆབ་དག་ནི་དབུལ་བ་དང་། །​སྤྱན་དྲངས་པ་དང་གདན་ལ་བཞུགས་པ་དང་། །​གཤེགས་སུ་གསོལ་བའང་སྙིང་པོར་བཅས་པས་སོ། །​པདྨོའི་ཕྱག་རྒྱ་ཚུལ་བཞིན་བཅིངས་ནས་སུ། །​ལས་རྣམས་བཤད་པ་གཞན་ཡང་ལེགས་པར་བྱ། །​དེ་ལྟར་བརྟུལ་ཞུགས་སྤྱད་ཅིང་སྔགས་སྒྲུབས་པས། །​དེ་ནས་སྔོན་དུ་བསྙེན་སོགས་བྱས། །​རལ་གྲི་ལ་སོགས་ཇི་སྐད་བཤད་ཀུན་གྱི། །​འབྱོར་བ་མཆོག་གི་ལམ་རྣམས་བསྒྲུབ་པར་བྱ། །​བརྟུལ་ཞུགས་ཆོ་ག་ཇི་སྐད་གསུངས་པའི་རྣམས། །​མ་ལུས་པར་ནི་བཤད་པ་འདི་ཡིན་ནོ། །​དེ་ནས་གཞན་ཡང་འཇམ་དཔལ་གཞོན་ནུ་ཡི། །​དཔྱད་ལས་བྱུང་བའི་དཔྱད་ནི་བཤད་པར་བྱ། །​དཀར་མོ་མ་ཡིན་པ་ལས་བྱུང་བ་ཡི། །​བ་ཡི་འཽ་མ་ཚན་མོའི་བསྒྲུབ་པ་ནི། །​ཟླ་བ་གཟས་ཟིན་པ་ལ་འོ་མ་དེ། །​ཞོར་གྱུར་ན་ནི་འགྲུབ་པའི་མཚན་མ་ཡིན། །​དེ་ཚེ་འཐུངས་ན་འདོད་པའི་གཟུགས་འགྱུར་བ། །​ཀུན་ཏུ་གཞོན་ནུའི་གཟུགས་དང་ལྡན་པར་འགྱུར། །​དེ་མ་ཐག་ཏུ་ནམ་མཁའ་ལ་ཡང་འགྲོ། །​དངོས་གྲུབ་ཅན་དེ་གྲུབ་པ་རྣམས་ཀྱིས་བསྐོར། །​སེར་སྐྱ་ལས་བྱུང་མར་ཡང་དེ་བཞིན་དུ། །​དངུལ་གྱི་སྣོད་དུ་དེ་ནི་བཞག་ནས་སུ། །​ཟླ་བ་གཟས་ཟིན་ཚེ་ནི་ལག་པས་དགབ། །​རྩེ་གཅིག་ཡིད་ཀྱིས་ཚུལ་བཞིན་བསྒྲུབ་པ་ནི། །​མར་དེ་ཚར་གྱུར་དབུ་བ་བྱུང་གི་བར། །​དེ་ནས་མར་དེ་མྱུར་དུ་འཐུངས་ནས་ནི། །​ཐམས་ཅད་ཤེས་འགྱུར་འདིར་ནི་གདོན་མི་ཟ། །​སྟོབས་ཀྱང་ཆེ་བ་རླུང་དང་མཉམ་པར་འགྱུར། །​སྔགས་པ་དེ་ཉིད་ཚེ་རིང་འགྱུར་བ་ནི། །​ལྷ་ཡི་ལོ་སྟོང་བར་དུ་ཐུབ་པར་འགྱུར། །​ལྷ་ཡི་བྱད་གཟུགས་ལྷ་ཡི་དབྱངས་དང་ལྡན། །​གྲུབ་པ་དེ་ནི་སྐྲ་གནག་ནད་ཀྱང་མེད། །​འོ་ཐུག་དམ་པས་ལྷུང་བཟེད་བཀང་ནས་སུ། །​མར་གྱིས་བླུགས་ལ་ཤ་ཁ་ར་དང་སྦྱར། །​ཟླ་བ་གཟས་ཟིན་ནུབ་མོ་ལག་པས་དགབ། །​རབ་ཏུ་བསྒྲུབས་ན་གྲུབ་པའི་མཚན་འབྱུང་བ། །​ལྷུང་བཟེད་འོ་ཐུག་གིས་སུ་བཀང་བ་སྟེ། །​ལག་པས་མནན་ཀྱང་རབ་ཏུ་གཡོ་བར་འགྱུར། །​དེ་ནས་ལྷུང་བཟེད་འོ་ཐུག་དེ་འཐུངས་ན། །​ནམ་མཁར་འགྲོ་བ་རིག་འཛིན་རབ་ཏུ་གཡོ། །​དེ་འཐུངས་ན་ནི་དངོས་གྲུབ་མ་ཐོབ་ཀྱང་། །​ཚེ་ཟད་པ་ཡང་ནད་མེད་ལོ་བརྒྱ་ཐུབ། །​གཙུག་ལག་དོན་རྣམས་རང་གིས་འགྲེལ་ནུས་པ། །​གང་ཞིག་གླེན་པའང་འདིར་ནི་གདོན་མི་ཟ། །​རལ་གྲི་དེ་བཞིན་ཨུད་པལ་ལོ་མ་འདྲ། །​ཚད་དང་ལྡན་པ་ཡིད་དུ་འོང་བ་ལ། །​ཐོག་མར་བསྲུངས་ནས་བསྒྲུབ་པར་བྱ་བ་ནི། །​ལག་པ་གཡས་པས་ལེགས་པར་བཟུང་ནས་སུ། །​ཟླ་བ་གཟས་ཟིན་ཚེ་ནི་རལ་གྲི་དེ། །​འབར་ཞིང་རབ་ཏུ་གཡོ་བའི་བར་དུ་བསྒྲུབ། །​དེ་ནས་ཀུན་ཏུ་འབར་བའི་རལ་གྲི་དེས། །​རིག་འཛིན་འགྱུར་བ་གཡོ་ཞིང་ནམ་མཁའ་འགྲོ། །​རིག་འཛིན་རྣམས་ཀྱི་ཐོག་མར་འགྲོ་བ་སྟེ། །​རལ་གྲི་གྲུབ་པས་དེ་ནི་སྟོབས་ཀྱང་ཆེ། །​གཟུགས་མཆོག་འགྱུར་བ་གསེར་གྱི་གཙོ་མ་འདྲ། །​སྐྲ་ཡང་རབ་ཏུ་འཁྱིལ་པ་ལྕང་ལོ་བཞིན། །​ལྡོང་རོས་དག་ཀྱང་དེ་བཞིན་མེ་མདག་འདྲ། །​མར་དང་དེ་བཞིན་འོ་མ་ལས་བཏགས་ནས། །​ཟླ་བ་གཟས་ཟིན་ཚེ་ན་སྔར་བསྲུངས་ལ། །​དངུལ་གྱི་སྣོད་དུ་བཞག་སྟེ་བསྒྲུབ་པར་བྱ། །​ལྡོང་རོས་དེ་ལས་ནམ་ཞིག་གྲུབ་པ་ན། །​རྣམ་པ་གསུམ་དུ་འགྱུར་བར་མཁས་པས་བཤད། །​ཚེ་བར་འགྱུར་ཞིང་དེ་ནས་དུ་བ་འབྱུང་། །​ཡང་ན་དེ་བཞིན་རབ་ཏུ་འབར་བར་འགྱུར། །​ཚ་བར་གྱུར་པ་ཉིད་ཀྱིས་རྐང་མགྱོགས་པར། །​གདོན་མི་ཟ་བར་དེ་མ་ཐག་ཏུ་འགྱུར། །​དུ་བ་བྱུང་ན་དེ་ཡི་རྗེས་ཉིད་དུ། །​བར་ཆད་མེད་པར་མི་སྣང་འགྲུབ་པར་འགྱུར། །​འབར་བ་བྱུང་ན་དེ་ནས་ཡང་དག་པར། །​ནམ་མཁའ་དག་ལ་མྱུར་དུ་འགྲོ་བར་འགྱུར། །​རྐང་པ་དག་དང་ལུས་བསྐུས་ཐིག་ལེ་སྟེ། །​རིམ་པ་བཞིན་དུ་དངོས་གྲུབ་སྦྱར་བར་བཤད། །​ཤུ་དག་དཀར་པོའམ་དེ་བཞིན་གངས་ཅན་གྱི། །​ཟླ་བ་གཟས་ཟིན་ནུབ་མོ་བསྒྲུབ་པ་ནི། །​སྔགས་པའི་ཁ་ན་འདུག་པ་གཡོ་བར་བྱེད། །​ཟོས་ན་དེས་ནི་ཐམས་ཅད་རིག་པ་འཐོབ། །​ཤེས་རབ་རྣོ་འགྱུར་སྨན་གག་གནས་པ་དང་། །​གཞན་དཔྱད་བཤད་པ་ཡོན་ཏན་མང་པོ་རྣམས། །​དེ་དག་སྨན་གྱི་དཔྱད་ལས་འབྱུང་བ་ཡི། །​ཆོ་ག་བཞིན་དུ་བསྒྲུབས་ནས་སྦྱར་བར་བྱ། །​དཔྱད་འདི་དག་གིས་ཕྱིན་ཅི་མ་ལོག་པར། །​མདོར་བསྡུས་ནས་ནི་འདི་རུ་བཤད་པ་ཡིན། །​དཔྱད་གཞན་དག་གིས་དངོས་གྲུབ་ཆོ་ག་རྣམས། །​བལྟས་ནས་དེ་བཞིན་འདིར་ནི་བསྒྲུབ་པར་བྱ། །​ཤག་ཏི་ཏྲི་ཤུལ་ལྕགས་ཀྱུ་འཁོར་ལོ་དང་། །​རྡོ་རྗེ་རྨ་བྱ་དེ་ཡི་མཇུག་མ་རྣམས། །​རལ་གྲི་སྒྲུབ་པའི་ཆོ་ག་བཤད་པ་བཞིན། །​བསྒྲུབས་ན་ཇི་སྐད་བཤད་པའི་དངོས་གྲུབ་འཐོབ། །​ཕྱི་མ་མིག་སྨན་རྩ་བའི་དངོས་གྲུབ་རྣམས། །​གཞན་ཡང་འཇིག་རྟེན་པ་ཡིས་བཤད་པ་བཞིན། །​སྔགས་རིག་པས་ནི་དེ་བཞིན་བསྒྲུབ་པར་བྱ། །​སྔགས་མཁན་གཙང་སྦྲ་ཆེ་བ་རྟག་འབད་པས། །​ཉི་མའི་རྩེ་ལ་ལན་བརྒྱ་བཟླས་པ་ཡི། །​ཆུ་འཐུངས་ན་ནི་བསྙེན་པ་མ་བྱས་ཀྱང་། །​ལོ་གཅིག་གིས་ནི་ཚིག་ལ་དབང་དུ་འགྱུར། །​གཙུག་ལག་དོན་རྣམས་མ་ལུས་ཤེས་པར་འགྱུར། །​འདུས་བྱས་རང་བཞིན་ཟུང་དུ་མ་འདྲེས་པ། །​ལན་གཅིག་ཐོས་ནས་འདི་ནི་ཆུད་མི་ཟ། །​དེ་ནི་ཐོག་མར་ཡིས་ཆེས་ཕྱིེར་བཤད་དོ། །​འདི་ནི་ཆོ་ག་བསྡུས་ནས་བཤད་པ་སྟེ། །​འཇམ་དཔལ་གཞོན་ནུའི་རབ་ཏུ་གསང་བ་ཡི། །​དཔྱད་འདི་ཚིག་བཅད་བརྒྱའི་གྲངས་བྱས་པ། །​གྲུབ་པ་འཕགས་པའི་ལྷས་ནི་འདི་བྱས་སོ། །​བཅོམ་ལྡན་འདས་འཇམ་པའི་དབྱངས་ཀྱི་དཔྱད་པ་རྫོགས་སོ། །​ །​