༄།དཔལ་གསང་བ་འདུས་པའི་རྫོགས་རིམ་མཐར་ཕྱིན་པ་བཞུགས། ༄༅༅། །​བཅོམ་ལྡན་འདས་གསུང་གི་དབང་ཕྱུག་འཇམ་དཔལ་ཡེ་ཤེས་སེམས་དཔའ་ལ་ཕྱག་འཚལ་ལོ། །​ཇི་སྲིད་ཡ་ར་ལ་ཧའི་བར། །​ཀ་ཁ་གྷ་མཐའ་ན་ཛའི་མཐའ། །​ད་དྷའི་མཐའ་དང་མ་མཐར་བཅས། །​དེ་དེའི་རྩ་བ་ཡི་གེ་གསུམ། །​ཞེས་གསུངས་པས་ནི་རྒྱུད་ཁྱད་པར་[[1]](#footnote-20)དུ་གྱུར་པར་སྟོན་ཏེ། དེ་ལ་ཡའི་མཐའ་ཅན་ནི་ཨ་དྭ་ཡ་བི་ཛཱ་ཡ་ཞེས་པ་སྟེ་གཉིས་སུ་མེད་པ་རྣམ་པར་རྒྱལ་བའོ། །​རའི་མཐའ་ཅན་ནི་བཛྲ་ཤི་ཁ་ར་ཏེ་རྡོ་རྗེ་རྩེ་མོའོ། །​ལའི་མཐའ་ཅན་ནི་བཛྲ་མཱ་ལ་སྟེ་རྡོ་རྗེ་ཕྲེང་བའོ། །​ཧའི་མཐའ་ཅན་ནི་ཨ་ས་ད་ར་གུ་ཧ་སྟེ་ཐུན་མོང་མ་ཡིན་པའི་གསང་བའོ། །​ཀའི་མཐའ་ཅན་ནི་སརྦ་དེ་བ་མི་ལ་ཀ་སྟེ་ལྷ་ཐམས་ཅད་འདུས་པའོ། །​ཁའི་མཐའ་ཅན་ནི་བཛྲ་མུ་ཁ་སྟེ་རྡོ་རྗེའི་སྒོའོ། །​གྷའི་མཐའ་ཅན་ནི་བི་ན་ཡ་ཨ་མོ་གྷ་སྟེ་འདུལ་བའི་དོན་ཡོད་པའོ། །​ནའི་མཐའ་ཅན་ནི་སནྡྷི་བྱཱ་[[2]](#footnote-21)ཀ་ར་ཎ་སྟེ་དགོངས་པས་ལུང་སྟོན་པའོ། །​ཛའི་མཐའ་ཅན་ནི་ཏྭཏྟ་ས་ཧ་ཛ་སྟེ་དེ་ཉིད་ལྷན་ཅིག་སྐྱེས་པའོ། །​དའི་མཐའ་ཅན་ནི་ཀལྤ་ཙྪེ་[[3]](#footnote-22)ད་སྟེ་རྟོག་པ་གཅོད་པའོ།[[4]](#footnote-23) །​དྷའི་མཐའ་ནི་ཨཱ་[[5]](#footnote-24)དི་བུདྡྷ་སྟེ་དང་པོའི་སངས་རྒྱས་སོ། །​སའི་[[6]](#footnote-25)མཐའ་ཅན་ནི་སརྦ་སམྱཀ་[[7]](#footnote-26)ག་མ་སྟེ་ཐམས་ཅད་ཡང་དག་པར་འགྲོ་བའོ། །​དེ་དག་ནི་རྣལ་འབྱོར་ཆེན་པོའི་རྒྱུད་ལས་རྩ་བའི་རྒྱུད་འབའ་ཞིག་སྟེ། སྤྱིར་རྣལ་འབྱོར་ཆེན་པོའི་རྒྱུད་ཡི་གེ་སུམ་ཅུ་རྩ་གསུམ་གྱི་མཐའ་ཅན་སྟོང་ཕྲག་སུམ་ཅུ་རྩ་གསུམ་དུ་ངེས་སོ། །​དེ་ནས་དེ་དག་ཐམས་ཅད་ཀྱི་རྩ་བར་གྱུར་པ་ནི་ས་མ་ཛ་སྟེ་འདུས་པའོ། །​དེའི་ཕྱིར། ཐུབ་པ་ཆེན་པོས་ཆོས་ཕུང་པོ། །​བརྒྱད་ཁྲི་བཞི་སྟོང་གསུངས་པ་ལས།[[8]](#footnote-27) །​དཔལ་ལྡན་འདུས་འདི་སྣོད་ཡིན་ཏེ། །​དེ་བས་འདི་ནི་རྒྱུད་ཀྱི་རྩེ། །​ཞེས་གསུངས་སོ། །​རེ་ཞིག་དེ་ནི་ཡི་གེའི་དོན་ཏོ། །​[[9]](#footnote-28)ད་ནི་སྤྱིའི་དོན་བཤད་པ། ཡའི་སྒྲ་ལས་དྲངས་ན་བ་སྤུ་སྟེ་རླུང་ངོ། །​ར་ར་གི་ནིའམ་རཱ་ག་ཏ་སྟེ་མེའམ་ཆགས་པའོ། །​ལ་ལ་ཏི་སྟེ་སའི་ཁམས་འབྱུང་བ་རྣམས་ཀྱི་རྟེན་བྱད་ཅིང་འཛིན་པའོ། །​བ་བིནྡུ་སྟེ་ཆུའི་ཁམས་སོ། །​ཧ་ཨ་ན་ཧ་ཏ་སྟེ། མི་ཤིགས་[[10]](#footnote-29)པའི་ཀུན་རྫོབ་བྱང་ཆུབ་ཀྱི་སེམས་སོ། །​ཀ་ཀ་པཱ་ལ་སྟེ་བདེ་བ་སྐྱོང་བའོ། །​ཁ་ཁ་ག་ན་སྟེ་ནམ་མཁའ་ལྟར་ཐ་མལ་པའི་རྟོག་པས་སྟོང་པའོ། །​དེ་ཡང་ཇི་སྐད་དུ། སྲ་བས་ས་ཡི་ཁམས་ཡིན་ཏེ། །​ཞུ་བས་ཆུ་ཡི་ཁམས་སུ་འདོད། །​དྲོ་བས་མེ་ཡི་ཁམས་ཡིན་ཏེ། །​རྒྱུ་བས་རླུང་དུ་རབ་ཏུ་གྲགས། །​མི་ཤིགས་ཐིག་ལེར་གསུངས་པ་སྟེ། །​བདེ་བ་ནམ་མཁའི་ཁམས་ཡིན་ནོ། །​ཞེས་གསུངས་པ་དང་། ཡང་། རེག་པ་ལས་ནི་ལྷ་མོ་སྤྱན། །​དྲོ་བ་གོས་དཀར་མོ་ཞེས་བྱ། །​ཆུ་ནི་མཱ་མ་ཀཱི་ཉིད་དོ། །​སྒྲོལ་མ་རླུང་དུ་རབ་ཏུ་བསྒྲགས། །​བདེ་བས་རྡོ་རྗེ་དབྱིངས་ཕྱུག་མ། །​ཐིག་ལེ་བདུན་སྣང་བདེ་སྐྱོང་མ། །​ཞེས་སོ། །​གྷ་ཨ་པྲ་ཏི་ག་སྟེ་ཐོགས་པ་མེད་པའི་བདེ་བ་ཆེན་པོ་མྱོང་བའོ། །​དེ་ཡང་། བདེ་ཆེན་བདེ་བ་ཆེན་པོ་ནི། །​སྐད་ཅིག་ཙམ་དུ་མྱོང་བས་ན། །​འཕྲལ་དུ་ཡིད་ཆེས་བྱེད་པ་སྟེ། །​ལོག་རྟོག་མ་ལུས་མཐའ་དག་འགོག །​ཅེས་པའོ། །​ན་ནི་ཤེ་ཏ་སྟེ་རྟོག་པ་ཐ་མལ་རྣམས་འགགས་པའོ། །​དེ་ཡང་། དངོས་དང་དངོས་མེད་ལོག་རྟོག་དག །​བཀག་ནས་རྣམ་པར་མི་རྟོག་པས། །​བསྐལ་པ་སྟོང་ཕྲག་དུ་མར་ཡང་། །​གནས་ནས་ཡེ་ཤེས་སྦྱོར་བར་བྱེད། །​ཅེས་སོ། །​ཛ་ཛ་ན་མ་སྟེ། གཉིས་སུ་མེད་པའི་ཡེ་ཤེས་གོང་ནས་གོང་དུ་ཁྱད་པར་ཅན་དུ་འགྲོ་བའོ། །​དེ་ཡང་། ཅུང་ཟད་ཅུང་ཟད་གོམས་བྱས་པས། །​གོང་ནས་གོང་དུ་ཁྱད་པར་འགྲོ། །​མཐར་ནི་མི་རྟོག་ཏིང་འཛིན་དག །​ལྷུན་གྱིས་གྲུབ་པ་ཐོབ་པར་འགྱུར། །​ཞེས་སོ། །​ད་ད་ད་སྟེ་ཐུན་མོང་དང་མཆོག་གི་དངོས་གྲུབ་སྟེར་བའི་ཕྱིར་རོ། །​དེ་ཡང་། མི་རྟོག་ཏིང་འཛིན་ལ་གནས་ན། །​དཔའ་བོ་དང་ནི་དཔའ་མོ་རྣམས། །​རིང་ན་བཞུགས་ཀྱང་གཟིགས་འགྱུར་ཏེ། དོན་ཀུན་གྲུབ་པར་བྱེད་པའོ། །​ཞེས་སོ། །​དྷ་དྷ་ར་སྟེ་བྱང་ཆུབ་ཀྱི་སེམས་གཟུངས་[[11]](#footnote-30)ཉིད་དུ་ཟིན་པའོ། །​དེ་ཡང་། དགའ་དང་དགའ་བྲལ་དག་གི་དབུས། །​མཚན་ཉིད་དམིགས་པ་བརྟན་བྱས་པས། །​ཐུན་[[12]](#footnote-31)ནམ་ཟླ་ཕྱེད་ཟླ་བ་ལོ། །​བསྐལ་པར་ཡེ་ཤེས་ཆེ་ལ་སྦྱོར། །​ཞེས་སོ། །​མ་མ་ནོ་ཧ་ར་སྟེ་ཀུན་དུ་རྟོག་པ་ཡིད་ཀྱི་གནས་འཕྲོག་པའོ། །​དེ་ཡང་། མི་རྟོག་པ་ཡི་ཏིང་འཛིན་གྱིས། །​སྒྲིབ་པ་ལྔ་སྤངས་ལྷུན་གྲུབ་པའི། །​བདེ་བ་ཆེན་པོ་མངོན་བྱས་ནས། །​སྟོབས་སོགས་ཡོན་ཏན་རྣམས་ཀྱིས་བརྒྱན། །​ཞེས་སོ། །​ཡང་སྦས་པའི་དོན་དུ་བཤད་པ་ལ། ཡ་ཡ་བ་ཏ་ན་སྟེ་གཟུང་འཛིན་སྤངས་པའི་བྱང་ཆུབ་ཀྱི་སེམས་དང་པོའི་ཡེ་ཤེས་སྐྱེ་ཞིང་མཆེད་པའོ། །​དེ་ཡང་། སྟོན་ཀའི་སྤྲིན་མེད་ནམ་མཁའ་ལ། །​ཟླ་བའི་འོད་ཟེར་ཀུན་གསལ་ལྟར། །​གཟུང་འཛིན་སྤངས་པའི་ཡེ་ཤེས་ནི། །​བདག་གཞན་བཅས་སྣང་གསལ་བྱེད་པའོ། །​ཞེས་སོ། །​ར་རཱ་ག་སྟེ་ཡེ་ཤེས་དེ་ཉིད་ཁྱད་པར་འགྱུར་བའི་ཆགས་པ་[[13]](#footnote-32)ཆེན་པོར་རང་བཞིན་གཟུང་འཛིན་གཉིས་མེད་པའི་ཡེ་ཤེས་བྱང་ཆུབ་ཀྱི་སེམས་ཀུན་དུ་བཟང་པོ་གཉིས་པའོ། །​དེ་ཡང་། སྟོན་ཀའི་སྤྲིན་མེད་ནམ་མཁའ་ལ། །​ཉི་མའི་འོད་ཟེར་ཤར་བ་ལྟར། །​ཐབས་ཀྱི་ཡེ་ཤེས་གཉིས་པ་ནི། །​དོན་དང་སེམས་ཅན་བཅས་སྣང་བྱེད། །​ཅེས་སོ། །​ལ་ལ་ཏི་སྟེ་གཟུང་བ་དང་འཛིན་པ་གཉིས་སྤངས་པའི་ཡེ་ཤེས་ལེན་ཅིང་གཟུང་འཛིན་གྱི་རྣམ་པར་རྟོག་པའི་སྒོ་འགགས་ཤིང་ནམ་མཁའ་ལྟར་རམ་མུན་པ་ལྟར་[[14]](#footnote-33)མི་རྟོག་དངོས་པོའི་སྣང་བ་རྣམས་ནུབ་པའོ། །​དེ་ཡང་ཇི་སྐད་དུ། སྤྲིན་མེད་མཁའ་དང་མུན་ལྟ་བུའི། །​སྣང་མེད་ཡེ་ཤེས་གོམས་བྱས་པས། །​རང་རིག་ཙམ་ལས་གྲུབ་པ་ཡིས། །​སྒྱུ་མའི་ལུས་ནི་ལེན་པར་བྱེད། །​ཅེས་སོ། །​ཧ་ཨ་ན་ཧ་ཏ་སྟེ་མི་ཤིགས་པའི་ཡེ་ཤེས་དེ་ཉིད་ཀྱིས་ཡིད་ཀྱི་ལུས་ཀྱི་རང་བཞིན་འབྱུང་བའོ། །​དེ་ཡང་།[[15]](#footnote-34) རང་རིག་ཙམ་དུ་འོད་གསལ་བ། །​རླུང་དང་ལྡན་པའི་རྣམ་ཤེས་ཀྱིས། །​ཆུ་ཟླ་འདྲ་བར་གཟུགས་མེད་པའི། །​ཆགས་མེད་ལུས་ནི་འགྲུབ་པར་འགྱུར། །​ཞེས་སོ། །​ཀ་ཀ་པཱ་ལ་སྟེ་དེ་ལྟ་བུའི་ཡིད་ཀྱི་ལུས་རང་སྣང་བའི་བདེ་བས་གང་ཞིག་རྫོགས་པ་ནི་བདེ་སྐྱོང་ཞེས་བྱའོ།[[16]](#footnote-35) །​དེ་ཡང་། ཡིད་ཀྱི་ལུས་དང་ལྡན་པ་ཡི། །​རྣལ་འབྱོར་པས་ནི་ཁམས་གསུམ་དུ། །​བདག་དང་གཞན་གྱི་དོན་བྱས་ནས། །​མཐར་ནི་རང་གནས་བདེ་བར་འགྲོ། །​ཞེས་སོ། །​ཁ་ཁ་ག་ན་སྟེ་སྒྱུ་མའི་ལུས་ལས་[[17]](#footnote-36)བརྟེན་ནས་རིལ་པོར་འཛིན་པའམ་རྗེས་སུ་གཞིག་པའི་སྒོ་ནས་དོན་དམ་པའི་བདེན་པ་མངོན་དུ་བྱེད་པའོ། །​དེ་ཡང་། སྒྱུ་མའི་ལུས་ལ་བརྟེན་བྱས་ནས། །​རིལ་པོར་འཛིན་དང་རྗེས་གཞིག་གིས། །​དངོས་པོ་ཐམས་ཅད་བཤིགས་[[18]](#footnote-37)ནས་ནི། །​དེ་ནས་སྣང་བ་མེད་པར་འགྲོ། །​ཞེས་སོ། །​གྷ་ཨ་པྲ་ཏི་ག་སྟེ་ཐོགས་པ་མེད་པའི་ཡེ་ཤེས་ཀྱི་ནམ་མཁའ་ལྟ་བུའི་ཆོས་དོན་[[19]](#footnote-38)དམ་པའི་བདེན་པ་[[20]](#footnote-39)རྟོགས་པར་འགྱུར་རོ། །​དེ་ཡང་། ཐོགས་པ་མེད་པའི་ཡེ་ཤེས་ཀྱིས། །​སྣང་བ་ཐམས་ཅད་ནུབ་བྱས་ནས། །​རང་ཙམ་ལ་ཡང་ཆགས་མེད་པའི། །​སྣང་བ་མེད་པའི་དབྱིངས་སུ་འགྲོ། །​ཞེས་སོ། །​ན་ནི་ཤེ་ཏ་སྟེ་བདག་དང་གཞན་ལ་སོགས་པའི་མཐའ་འགོག་པ་སྟེ། དེ་ཡང་། བདག་དང་གཞན་དུ་རྟོག་པ་ཡི། །​རྣམ་རྟོག་དྲ་བ་བསལ་ནས་ནི། །​མཐའ་མེད་དམིགས་པ་མེད་པ་རུ། །​སྣང་བ་མེད་པའི་ཚུལ་དུ་འགྲོ། །​ཞེས་སོ། །​ཛ་ཛ་ན་མ་སྟེ་སྒྱུ་མ་ལྟ་བུའི་ལུས་དེ་ཉིད་ལས་སྣང་བ་མེད་པར་གོང་ནས་གོང་དུ་འགྲོ་བའོ། །​དེ་ཡང་། སྣང་བ་མེད་པའི་ཏིང་འཛིན་གྱིས། །​སྣང་བ་ཙམ་ཡང་འཛིན་སྤངས་ཏེ། །​ཡང་དང་ཡང་དུ་དོན་དམ་པའི། །​བདེན་པ་མངོན་དུ་བྱས་ནས་འགྲོ། །​ཞེས་སོ། །​ད་ད་ད་སྟེ་སྒྱུ་མ་ལྟ་བུའི་ལུས་ཀྱིས་[[21]](#footnote-40)འབད་པ་མེད་པར་འདོད་པ་ཐམས་ཅད་ནམ་མཁའ་མཛོད་ཀྱིས་སྟེར་བའོ། །​དེ་ཡང་། སྒྱུ་མའི་ལུས་ཀྱིས་འབད་མེད་པར། །​འདོད་པ་ཐམས་ཅད་ནམ་མཁའ་ལ། །​འབད་པ་མེད་པར་རྙེད་འགྱུར་ཏེ། །​བདག་དང་གཞན་རྣམས་བདེ་བར་འཚོ། །​ཞེས་སོ། །​དྷ་དྷ་ར་སྟེ་ཡིད་ཀྱི་ལུས་སྒྱུ་མའི་དཔེ་བཅུ་གཉིས་ཀྱིས་བསྒྲུབ་པ་[[22]](#footnote-41)འཛིན་པའོ། །​དེ་ཡང་། ཡིད་ཀྱིས་[[23]](#footnote-42)ལུས་ཙམ་བཟུང་ནས་ནི། །​བདག་དང་གཞན་གྱི་དོན་སྒྲུབ་ཅིང་། །​དམིགས་པ་ཐམས་ཅད་ཟད་བྱེད་པས། །​འགྲོ་མེད་གནས་སུ་ནམ་ཞིག་འགྲོ། །​ཞེས་སོ། །​མ་མ་ནོ་ཧ་ར་སྟེ་ཡིད་ཀྱི་ལུང་སྣང་བ་གསུམ་གྱི་བདག་ཉིད་རླུང་དང་ལྡན་པ་ལས་གྲུབ་པའི་[[24]](#footnote-43)སྒྱུ་མའི་དཔེ་བཅུ་གཉིས་ཀྱིས་ཉེ་བར་མཚོན་པའོ། །​དེ་ཡང་། རང་སྣང་རླུང་དང་ལྡན་པ་ཡི། །​འཇའ་ཚོན་བཞིན་དུ་མཐའ་མེད་པའི། །​སྟོང་པ་གསུམ་དུ་གོམས་བྱེད་པས། །​ཐོགས་པ་[[25]](#footnote-44)མེད་པར་འབྱུང་བར་འགྱུར། །​ཞེས་སོ། །​ཡང་མཐར་ཐུག་པའི་དོན་དུ་བཤད་པར་བྱ་སྟེ། སྒྱུ་མ་ལྟ་བུའི་ལུས་ལ་བརྟེན་ཏེ་དོན་དམ་པའི་བདེན་པ་མངོན་དུ་བྱེད་དོ། །​དེ་ཡང་ཆོས་བདུན་དང་ལྡན་པ་ཡིན་ཏེ་སྒྱུ་མ་ལྟ་བུའི་ལུས་དང་། ཐབས་རིལ་འཛིན་དང་། རྗེས་གཞིག་དང་། ཐ་མལ་པའི་ཆོས་འགོག་པ་དང་། རྟགས་མངོན་དུ་སྐྱེ་བ་དང་། དེ་འདྲ་བར་རྟོགས་པ་དང་། དབང་གི་རིམ་པ་ལ་སྦྱར་བ་དང་། ཉམས་སུ་བླང་ཞིང་བསླབ་པའི་གོ་རིམས་དང་བདུན་ནོ། །​དེ་ལ་ལ་སྟེ་ས་ཆུ་ལ་ཐིམ་པ་ལས་སྨིག་རྒྱུ་འདྲ་བར་སྐྱེ་བ་དང་། བ་སྟེ་ཆུ་མེ་ལ་ཐིམ་པ་ལས་དུ་བ་ལྟ་བུ་དང་། ར་སྟེ་མེ་རླུང་ལ་ཐིམ་པ་ལས་མཁའ་སྣང་ལྟ་བུ་དང་། ཡ་སྟེ་རླུང་རྣམ་པར་ཤེས་པ་ལ་ཐིམ་པ་ལས་མར་མེ་ལྟ་བུའོ། །​ཧ་སྟེ་རྣམ་པར་ཤེས་པ་འོད་གསལ་བ་ལ་ཐིམ་པ་ལས་ནམ་མཁའ་ལྟ་བུར་སྣང་བའོ། །​དེ་ཡང་། དང་པོ་[[26]](#footnote-45)ས་ནི་ཆུ་ལ་ཐིམ། །​ཆུ་ཡང་མེ་ལ་ཐིམ་པར་འགྱུར། །​མེ་ནི་རླུང་ལ་ཐིམ་པར་འགྱུར། །​རླུང་ཡང་རྣམ་པར་ཤེས་ལ་འཇུག །​རྣམ་ཤེས་འཛིན་པ་དེ་ཉིད་ནི། །​འོད་གསལ་བར་ནི་འཇུག་པར་འགྱུར། །​ཞེས་སོ། །​གཞན་ཡང་ཕུང་པོ་ལ་སོགས་པ་ནི་ཁམས་ཕྲ་བ་ལ་གཞུག་གོ། །​ཁམས་ཕྲ་བ་ནི་རྣམ་པར་ཤེས་པ་ལའོ། །​རྣམ་པར་ཤེས་པ་ནི་སེམས་པ་[[27]](#footnote-46)ལའོ། །​སེམས་པ་[[28]](#footnote-47)ནི་མ་རིག་པ་ལའོ། །​མ་རིག་པ་ནི་འོད་གསལ་བ་ལའོ་ཞེས་པའི་རིམ་པས་ཀྱང་དང་པོ་ནི་སྒྱུ་མ་ལྟ་བུ་ལ་འོད་ཟེར་ལྔ་དང་ལྡན་པར་མཐོང་ངོ། །​གཉིས་པར་ཟླ་བ་ལྟ་བུ་དང་། །​གསུམ་པར་ཉི་མ་ལྟ་བུ་དང་། །​བཞི་པར་མུན་པ་ལྟ་བུ་དང་། །​ལྔ་པར་ནི་སྣང་བ་མེད་པ་ནམ་མཁའ་ལྟ་བུ་མཐོང་ངོ་ཞེས་ཀྱང་གསུངས་པའི་ཕྱིར་རོ། །​ཀ་སུ་ཀ་སྟེ་སྣང་བ་མེད་པའི་བདེ་བ་ཆེན་པོ་དམིགས་པ་མེད་པའི་མྱ་ངན་ལས་འདས་པ་ཐོབ་པར་འགྱུར་རོ། །​དེ་ཡང་། སྟོབས་དང་མི་འཇིགས་ལ་སོགས་པའི། །​ཆེ་བའི་ཡོན་ཏན་རྣམ་བརྒྱན་པ། །​བདེན་གཉིས་སྦྱོར་བའི་ཟུང་འཇུག་སྐུ། །​བདེ་བ་ཆེན་པོ་དེས་ཐོབ་འགྱུར། །​ཞེས་སོ། །​ཁ་ཁ་ག་སྟེ་ནམ་མཁའ་ལྟ་བུའི་ཆོས་ཀྱི་སྐུ་[[29]](#footnote-48)སྣང་བའི་ཚོགས་ཐམས་ཅད་ནུབ་པའི་རང་བཞིན་ལས་རྣམ་པར་རྟོག་པ་མེད་བཞིན་དུ་བསོད་ནམས་དང་ཡེ་ཤེས་ཀྱི་ཚོགས་བསགས་པའི་དབང་གིས་ཆུ་ཀླུང་དང་བ་ལས་[[30]](#footnote-49)ཉ་འཕར་བ་དང་གཉིད་ལོག་པ་ལས་མྱུར་དུ་སད་པ་བཞིན་དུ་ཟུང་དུ་འཇུག་པའི་སྐུར་ལྡང་བར་འགྱུར་རོ། །​དེ་ཡང་། མཁའ་དང་འདྲ་ཆོས་སྟོང་པ་ལས། །​རྟོག་མེད་ཡེ་ཤེས་འཇའ་འདྲ་བ། །​ཚོགས་དང་སྨོན་ལམ་སྟོབས་དག་གིས། །​འབད་པ་མེད་པར་[[31]](#footnote-50)ལྷུན་གྱིས་གྲུབ། །​ཅེས་སོ། །​ན་ནི་ཤེ་ཏ་སྟེ་ཟུང་དུ་འཇུག་པའི་ཏིང་ངེ་འཛིན་གྱིས་ཉོན་མོངས་པའི་སྒྲིབ་པ་དང་ཤེས་བྱའི་སྒྲིབ་པ་ལ་སོགས་པའི་སྒྲིབ་པ་རྣམ་པ་དྲུག་གཏན་སྤངས་པའོ། །​དེ་ཡང་། ཟུང་དུ་འཇུག་པའི་ཏིང་འཛིན་གྱིས། །​ཉོན་མོངས་སྒྲིབ་སོགས་རྣམ་སྤངས་ཤིང་། །​ཕུན་སུམ་ཚོགས་པ་འཐོབ་འགྱུར་ཏེ། །​འདོད་པ་ཙམ་གྱིས་འགྲོ་འོང་སྟོན། །​ཞེས་སོ། །​དེ་ཡང་། འཇའ་ཚོན་འདྲ་བའི་ལོངས་སྐུ་ལས། །​འབད་པ་མེད་པ་སྤྲུལ་པའི་སྐུ། །​མཐའ་ཡས་རྡུལ་ཕྲན་ཇི་བཞིན་དུ། །​སེམས་ཅན་དོན་ཀུན་གྲུབ་པར་མཛད། །​ཅེས་སོ། །​ཛ་ཛ་ན་མ་ཏེ་[[32]](#footnote-51)ཟུང་དུ་འཇུག་པའི་སྐུ་རྡོ་རྗེ་འཆང་ཆེན་པོ་ལས་སྤྲུལ་པའི་སྐུ་དུ་མ་སྐྱེ་ཞིང་འབྱུང་བའོ། །​ད་ད་ད་སྟེ་སེམས་ཅན་རྣམས་ལ་གང་དང་གང་གིས་འདུལ་བ་ལ་དེ་དང་དེ་ལྟར་སྐལ་བ་དང་མཐུན་པར་སྣང་ཞིང་འདོད་པའི་དངོས་གྲུབ་སྟེར་བར་འགྱུར་རོ། །​དེ་ཡང་། གང་དང་གང་གིས་[[33]](#footnote-52)འདུལ་འགྱུར་བ། །​དེ་དེ་བཞིན་དུ་སོ་སོར་སྣང་། །​མོས་པའི་[[34]](#footnote-53)དབང་གིས་ཐ་དད་པར། །​སེམས་ཅན་རྣམས་ནི་འདུལ་བར་འགྱུར། །​ཞེས་སོ། །​དྷ་དྷ་ར་སྟེ་ལྷུན་གྱིས་གྲུབ་པའི་སྐུ་རྒྱུན་གྱིས་རྟག་པར་སྟུག་པོ་བཀོད་པའི་འཇིག་རྟེན་གྱི་ཁམས་ན་རང་བཞིན་གྱིས་[[35]](#footnote-54)བཙུན་མོ་ལ་འཁྱུད་པའི་བདག་ཉིད་དུས་རྟག་ཏུ་འཛིན་པའོ། །​དེ་ཡང་། [[36]](#footnote-55)ལྷུན་གྲུབ་བདེ་བ་ཆེན་པོའི་སྐུ། །​རང་སྣང་རིག་མས་ཉེར་བརྒྱན་པ། །​འོག་མིན་གནས་སུ་དུས་རྟག་ཏུ། །​མཚན་དང་དཔེ་བྱད་བརྒྱན་པས་བཞུགས། །​ཞེས་སོ། །​མ་ཙིནྟ་མ་ཎི་སྟེ་ཡིད་བཞིན་གྱི་ནོར་བུ་ལྟར་འབད་པ་མེད་པར་བདག་དང་གཞན་གྱི་དོན་སྒྲུབ་པར་མཛད་པའོ། །​དེ་ཡང་། ཡིད་བཞིན་ནོར་ལྟར་བསམས་ཙམ་གྱིས། །​འབད་མེད་བདག་དང་གཞན་གྱི་དོན། །​ཆེ་བའི་ཡོན་ཏན་རྣམ་བརྒྱན་སྐུ། །​བདེ་བ་ཆེ་ལས་འབྱུང་བར་འགྱུར། །​ཞེས་སོ། །​དེ་ལྟར་ཚུལ་བཞིའི་བཤད་པའོ། །​དཔལ་གསང་བ་འདུས་པའི་རྫོགས་རིམ་མཐར་ཕྱིན་པ་སློབ་དཔོན་ཨཱརྱ་དེ་བས་མཛད་པ་རྫོགས་སོ། །​

1. ཁྱད་ སྣར་ཐང་། པེ་ཅིན། [↑](#footnote-ref-20)
2. སཾ་དྷི་བྷྱ་ སྣར་ཐང་། པེ་ཅིན། [↑](#footnote-ref-21)
3. ཚེ་ སྣར་ཐང་། པེ་ཅིན། [↑](#footnote-ref-22)
4. སྤྱོད་པའོ། སྣར་ཐང་། པེ་ཅིན། [↑](#footnote-ref-23)
5. ཨ་ སྣར་ཐང་། པེ་ཅིན། [↑](#footnote-ref-24)
6. །​མའི་ སྣར་ཐང་། པེ་ཅིན། [↑](#footnote-ref-25)
7. སཾམྱཀ་ སྣར་ཐང་། པེ་ཅིན། [↑](#footnote-ref-26)
8. ལ། སྣར་ཐང་། པེ་ཅིན། [↑](#footnote-ref-27)
9. །། །​། སྣར་ཐང་། པེ་ཅིན། [↑](#footnote-ref-28)
10. མི་ཤིག་ སྣར་ཐང་། པེ་ཅིན། [↑](#footnote-ref-29)
11. ཀྱང་། །​སེམས་གཟུང་ སྣར་ཐང་། པེ་ཅིན། [↑](#footnote-ref-30)
12. མཐུན་ སྣར་ཐང་། པེ་ཅིན། [↑](#footnote-ref-31)
13. ཆག་པ་ སྣར་ཐང་། པེ་ཅིན། [↑](#footnote-ref-32)
14. ལྟར་ སྣར་ཐང་། པེ་ཅིན། [↑](#footnote-ref-33)
15. དེའི། སྣར་ཐང་། པེ་ཅིན། [↑](#footnote-ref-34)
16. བྱ་བའོ། སྣར་ཐང་། པེ་ཅིན། [↑](#footnote-ref-35)
17. ལ་ སྣར་ཐང་། པེ་ཅིན། [↑](#footnote-ref-36)
18. བཤིག་ སྣར་ཐང་། པེ་ཅིན། [↑](#footnote-ref-37)
19. ཆོས་ སྣར་ཐང་། པེ་ཅིན། [↑](#footnote-ref-38)
20. བདེན་པའི་བདེན་པ་ སྡེ་དགེ། [↑](#footnote-ref-39)
21. ལུས་ཀྱི་ སྣར་ཐང་། པེ་ཅིན། [↑](#footnote-ref-40)
22. བསྒྲུབས་པ་ སྣར་ཐང་། པེ་ཅིན། [↑](#footnote-ref-41)
23. ཡིད་ཀྱི་ སྣར་ཐང་། པེ་ཅིན། [↑](#footnote-ref-42)
24. གྲུབ་པ་ སྣར་ཐང་། པེ་ཅིན། [↑](#footnote-ref-43)
25. ཐོག་མ་ སྣར་ཐང་། པེ་ཅིན། [↑](#footnote-ref-44)
26. དང་པོས་ སྣར་ཐང་། པེ་ཅིན། [↑](#footnote-ref-45)
27. སེམས་དཔའ་ སྣར་ཐང་། པེ་ཅིན། [↑](#footnote-ref-46)
28. སེམས་དཔའ་ སྣར་ཐང་། པེ་ཅིན། [↑](#footnote-ref-47)
29. ཆོས་ཀྱི་ སྣར་ཐང་། པེ་ཅིན། [↑](#footnote-ref-48)
30. ལ་ སྣར་ཐང་། པེ་ཅིན། [↑](#footnote-ref-49)
31. མེད་པ་ སྣར་ཐང་། པེ་ཅིན། [↑](#footnote-ref-50)
32. ན་མ་སྟེ་ སྣར་ཐང་། པེ་ཅིན། [↑](#footnote-ref-51)
33. གང་གི་ སྣར་ཐང་། པེ་ཅིན། [↑](#footnote-ref-52)
34. མོས་པ་ སྣར་ཐང་། པེ་ཅིན། [↑](#footnote-ref-53)
35. རང་བཞིན་ཙིནྡྷ་ སྣར་ཐང་། པེ་ཅིན། [↑](#footnote-ref-54)
36. །རྣམས་རྒྱན་ སྣར་ཐང་། པེ་ཅིན། [↑](#footnote-ref-55)