༄༅། །​དབུ་མ་འཁྲུལ་པ་འཇོམས་པ།༄༅༅། །​རྒྱ་གར་སྐད་དུ། བྷཱ་[[1]](#footnote-20)མ་ག་[[2]](#footnote-21)ཏཱ་མ་དྷྱ་[[3]](#footnote-22)ནཱ་མ། བོད་སྐད་དུ། དབུ་མ་འཁྲུལ་པ་འཇོམས་པ་ཞེས་བྱ་བ། སློབ་དཔོན་འཕགས་པ་ཀླུ་སྒྲུབ་ལ་ཕྱག་འཚལ་ལོ། །​གང་གིས་དེ་ཉིད་[[4]](#footnote-23)རབ་བརྟག་མིན། །​རྣམ་ཤེས་བྱ་མིན་གཞི་མ་ཡིན། །​མཚོན་མིན་བརྟག་མིན་རིག་བྱ་མིན། །​སྐྱེ་འཇིག་མེད་ཅིང་བདེ་བ་དང་། །​རྣམ་བརྟག་མ་ཡིན་སྣང་བ་མེད། །​མཚན་མ་མེད་ཅིང་གསལ་བྱེད་མེད། །​གཉིས་མིན་གཉིས་མེད་མ་ཡིན་དང་། །​ཞི་དང་བློ་འཇུག་རྣམ་སྤངས་པ། །​ཡི་གེ་མེད་པ་ཡི་གེ་ཡིས། །​ཐུགས་རྗེ་ཉིད་ཀྱི་[[5]](#footnote-24)སྟོན་མཛད་པའི། །​སྟོན་པ་མ་ནོར་ཉིད་གསུང་བ། །​དེ་ལ་གུས་པར་ཕྱག་འཚལ་ལོ། །​གང་གིས་བདེན་གཉིས་མཁྱེན་གྱུར་ཅིང་། །​རྨི་ལམ་ལྟ་བུའི་ཀུན་རྫོབ་ལ། །​ཐུགས་རྗེས་ཆགས་པ་མི་མངའ་བའི། །​ཀླུ་སྒྲུབ་ལ་ཡང་ཕྱག་འཚལ་ལོ། །​བཅོམ་ལྡན་འདས་ཀྱིས་ཐེག་པ་ཆེན་པོ་ལས། གང་མ་མཐོང་བ་ཉིད་དེ་ཁོ་ན་ཉིད་མཐོང་བའོ་ཞེས་གསུངས་པ་དེའི་དོན་བཤད་པར་བྱ་སྟེ། འདི་ལྟ་སྟེ་དཔེར་ན། རླུང་དང་། མཁྲིས་པ་དང་། བད་ཀན་དང་། འདུས་པ་ལ་སོགས་པའི་སྐྱོན་མི་མཉམ་པ་ཤས་ཆེན་པོས། རབ་རིབ་མཐུག་པོར་གྱུར་པ་ལ་སྐྲ་ཤད་དང་། སྦྲང་མ་དང་། སྦྲང་བུ་ལ་སོགས་པ་ཡང་དག་པ་མ་ཡིན་པ་དག་རྒྱུན་དུ་སྣང་ངོ། །​དེ་སྨན་པ་མཁས་པས་རབ་རིབ་སེལ་བའི་མིག་སྨན་རེང་བུར་ལེགས་པར་སྦྱར་བ་ཡང་དག་པར་བསྟེན་པས། སྐྱོན་གྱི་[[6]](#footnote-25)མཐུ་ཉམས་ཤིང་། རབ་རིབ་དང་བྲལ་ཏེ་མིག་རྣམ་པར་དག་ཅིང་དྲི་མ་མེད་པ་ལ། སྔར་མཐོང་བའི་སྐྲ་ཤད་ལ་སོགས་པ་དག་མི་སྣང་བ་དེ་བཞིན་དུ། རྣལ་འབྱོར་པ་མཁས་པ་ཡང་སྔོན་ཐོག་མ་མེད་པའི་དུས་ནས་བསགས་པའི་སྐྱོན་ཉོན་མོངས་པ་དང་། ཤེས་བྱའི་སྒྲིབ་པས་བློ་གྲོས་ཀྱི་མིག་བསྒྲིབས་པའི་ཚེ་ན། རང་གི་རྣམ་པར་རྟོག་པས་སྒྲོ་བཏགས་པ་གཟུགས་ལ་སོགས་པའི་དངོས་པོའི་ངོ་བོ་ཉིད་དང་། མཚན་ཉིད་དང་མཚན་ཉིད་ཀྱི་གཞི་དང་། རྒྱུ་དང་། འབྲས་བུ་དང་། གཅིག་པ་ཉིད་དང་། ཐ་དད་པ་ཉིད་དང་། གཉི་ག་ཉིད་དང་། ཡོད་པ་དང་། མེད་པ་དང་།རྟག་པ་དང་། ཆད་པ་དང་། ཀུན་ནས་ཉོན་མོངས་པ་དང་། རྣམ་པར་བྱང་བ་དང་། འཁོར་བ་དང་། མྱ་ངན་ལས་འདས་པ་ལ་སོགས་པ་རྟོག་པའི་རྣམ་པ་དཔག་ཏུ་མེད་པའི་བྱེ་བྲག་ཐ་དད་པས། ཐ་དད་པར་གྱུར་པའི་དངོས་པོ་རྣམས་རྣམ་པ་དུ་མར་སྣང་ངོ། །​དེས་ཆོས་ཐམས་ཅད་ཀྱི་ངོ་བོ་ཉིད་དམིགས་སུ་མེད་པའི་བདག་ཉིད་སྟོང་པ་ཉིད་མཐོང་བའི་མིག་སྨན་ཡོངས་སུ་བསྟེན་པས་འདོད་ཆགས་ལ་སོགས་པའི་སྐྱོན་ཤས་ཆེན་པོའི་རབ་རབ་ཀྱི་ལིང་ཐོག་ཞི་བར་གྱུར་ཅིང་། རྣམ་པ་ཐམས་ཅད་མཁྱེན་པ་ཉིད་ཀྱི་ཡེ་ཤེས་རྣམ་པར་མི་རྟོག་པ་སྐད་ཅིག་གཅིག་གིས་ཆོས་ཐམས་ཅད་མཁྱེན་པ་སྐྱེས་པའི་དུས་ན་ཅི་ཡང་མི་གཟིགས་ཏེ། སངས་རྒྱས་ཀྱི་སྤྱན་བསྒྲིབས་པ་མེད་ཅིང་ཐོགས་པ་མེད་པས་ཤེས་བྱ་ཐམས་ཅད་ལག་མཐིལ་དུ་སྐྱུ་རུ་རའི་འབྲས་བུ་བཞག་པ་བཞིན་དུ། སྐད་ཅིག་གཅིག་ལ་གཟིགས་ཏེ། སྐད་ཅིག་མ་གཅིག་གིས་མངོན་པར་རྫོགས་པར་འཚང་རྒྱ་བའི་ཕྱིར་རོ། །​མངོན་སུམ་དུ་གཟིགས་པ་རྣམ་པར་རྟོག་པ་དང་། ཕྱིན་ཅི་ལོག་མི་མངའ་བ་བརྙེས་པའི་ཕྱིར་རོ། །​གཞན་ཡང་དཔེར་ན་གཉིད་ལོག་པའི་རྨི་ལམ་ན་མེད་བཞིན་དུ་ཡང་གཉིད་ཀྱི་དབང་གིས་བུ་མཆོག་ཏུ་ཡིད་དུ་འོང་བ། ཟུར་ཕུད་མཛེས་པས་མགོ་བརྒྱན་པ་གཞོན་ཞིང་སྐད་སྙན་པ་དེས་པ་སྨྲ་བ་དག་དང་། གཞན་ཡང་བུད་མེད་སྐྲ་མདོག་སྔོ་ཞིང་སྣུམ་བག་ཅན་གྱི་[[7]](#footnote-26)མགོ་བརྒྱན་པ། མིག་ཨུཏྤ་ལའི་འདབ་མ་ལྟ་བུ་ཡིད་འཕྲོག་པ་དང་ལྡན་པ། སོའི་འོད་ཟེར་གསལ་བས་བཞིན་མདངས་དྲི་མ་མེད་པ་བཟང་པོ་གསལ་བར་སྣང་བ།དང་།[[8]](#footnote-27) ནུ་མ་ཟླུམ་ལ་འབུར་བ་ཟུང་གིས་བྲང་གི་[[9]](#footnote-28)འཇིང་ལེགས་པར་བརྒྱན་པ། ལུས་དང་ཡན་ལག་འཇམ་ཞིང་མཛེས་ལ་གཞོན་ཤ་ཆགས་པ་དག་དང་། གཞལ་མེད་ཁང་པུ་ཤུ་ཉམས་དགའ་བ་ཡང་ཐོག་མཛེས་པ། གཞལ་ཡས་[[10]](#footnote-29)ཁང་ཁྱེར་སྡུག་པ་གདུང་ཕྱམ་པ་སྣོལ་མར་བཏང་བ། ཀ་བའི་ཕྲེང་བས་ཁྱམས་ལ་སོགས་པ་མཛེས་པར་བྱས་པ། གནས་དང་ཁང་བཟངས་རྒྱུད་མོ་དང་། ཕྱིར་སྟུག་པོར་འབྲེལ་པ། ཡང་ཐོག་དང་གྲོང་ཁྱེར་དུ་ལྡན་པ་དག་དང་། དེ་ལྟ་བུ་ལ་སོགས་པ་སྐྱེད་མོས་ཚལ་དང་། འབྲས་བུ་དང་། མེ་ཏོག་གི་ཤིང་ལྗོན་པའི་ཚོམ་སྒྲེངས་[[11]](#footnote-30)པ་དག་དང་། རི་བོ་དག་ལ་རི་དགས་ཀྱི་རིགས་སྣ་ཚོགས་པ་རྣམ་པར་རྒྱུ་བ། བྱའི་ཚོགས་མཐའ་ཡས་པ་སྒྲ་སྐད་སྙན་པ་འབྱིན་པ། ནགས་ཚལ་གྱི་ཕྲེང་བ་མཛེས་པ་སྟུག་པོ་སྦྲེངས་པ། སྤོ་མཐོན་པོ་དང་ལྡན་པ་དང་། རྒྱལ་པོ་ལ་སོགས་པ་དཔུང་གི་ཚོགས་ཤིང་རྟ་མང་པོ་དང་།གླང་པོ་ཆེ་དྲེགས་པ་དང་། རྟ་བཟང་པོ་དང་། དམག་མི་རུང་བ་བཀྲབས་པ་རྒྱལ་མཚན་ཅན་མང་པོ་དཀྲིགས་པ་དང་ལྡན་པ་དང་དེ་ལྟ་བུ་ལ་སོགས་པའི་དངོས་པོ་དག་རྨི་ལམ་དུ་མཐོང་བར་གྱུར་པ་ན། ཐམས་ཅད་ལ་ཡང་དག་པའི་འདུ་ཤེས་འབྱུང་བར་འགྱུར་རོ། །​དེ་ནས་གཉིད་སད་ཙམ་ན་དེས་ཅི་ཡང་མི་མཐོང་སྟེ། རྨི་ལམ་ན་སྣང་བའི་དངོས་པོ་རྣམས་ནི་ཡང་དག་པ་མ་ཡིན་པའི་ཕྱིར་རོ། །​དེ་བཞིན་དུ་རྣལ་འབྱོར་པ་ཡང་སྔོན་མི་ཤེས་པའི་གཉིད་ཀྱིས་བློ་གྲོས་རྣམ་པར་རྨོངས་པའི་ཚེ་ན་ཀུན་རྫོབ་ཀྱི་དངོས་པོ་ཁ་དོག་དང་། དབྱིབས་དང་། ཁ་གདོང་དང་།རྐང་པ་དང་། ལག་པ་དང་། སྤྱོད་ཚུལ་དང་། ཆ་ལུགས་དཔག་ཏུ་མེད་པ་དང་། ཁམས་དང་། འགྲོ་བ་དང་། སྐྱེ་གནས་རྣམ་པ་སྣ་ཚོགས་ཐ་དད་པས་ཐ་དད་པར་གྱུར་པ། སེམས་ཅན་དང་། ཡུལ་དང་། ལྷ་དང་། མི་ལ་སོགས་པ་དག་མཐོང་བ་དང་། ཐོས་པ་དང་། བསྣམས་པ་དང་།མྱངས་པ་དང་། རེག་པ་དང་། བསམས་[[12]](#footnote-31)པ་རྒྱུན་མི་འཆད་པར་ཉེ་བར་བསྟེན་[[13]](#footnote-32)ཅིང་ཤེས་པར་བྱས་པ་དག་གང་གི་ཚེ་བློ་གྲོས་ཀྱི་མིག་བྱེ་བར་གྱུར་ཅིང་མ་རིག་པའི་བག་ཆགས་ཀྱི་གཉིད་དང་བྲལ་བར་གྱུར་ནས་སད་པ་དང་འདྲ་བར་བདེ་བར་གཤེགས་པའི་ཡེ་ཤེས་དྲི་མ་མེད་པ་ཤར་བར་གྱུར་པ་དེའི་ཚེ་ན་ཅི་ཡང་མི་གཟིགས་ཏེ། དངོས་པོའི་ངོ་བོ་ཉིད་མི་དམིགས་པའི་ཕྱིར་རོ། །​ཡང་དཔེར་ན་འགའ་ཞིག་མཚན་མོ་སྤྲིན་སྟུག་པོ་སྐར་མའི་ཚོགས་ཀྱི་སྣང་བའི་ཆ་ཡང་བསྒྲིབས་པའི་[[14]](#footnote-33)མུན་ཁྲོད་ན་འཇིགས་པས་[[15]](#footnote-34)ཀུན་ནས་བསླང་ཞིང་། མི་བདེན་པའི་རྣམ་པར་རྟོག་པའི་བློས་བསྒྲུབས་པའི་[[16]](#footnote-35)འབྱུང་པོ་ཡང་དག་པ་མ་ཡིན་པ་[[17]](#footnote-36)རལ་པ་ཅན་མིག་དམར་སེར་བགྲད་པ་ལྟ་བུ་དང་ལྡན་པ། ལག་སོར་གྱི་སེན་མོ་རིང་ཞིང་རྩུབ་པའི་ལག་པ་བརྐྱང་ཞིང་རྡེག་པར་གཟོ་བ་འཇིགས་སུ་རུང་བ་དག་མཐོང་བ་ལས། དེས་ཉི་མའི་དཀྱིལ་འཁོར་ཤར་བ་ན་མུན་པ་མ་ལུས་པར་བསལ་ཏེ། ཕྱོགས་དང་ཕྱོགས་མཚམས་གསལ་བར་སྣང་བའི་ཚེ་ན་འཇིགས་ཤིང་སྐྲག་པ་དང་བྲལ་ཏེ་ཡང་དག་པ་མ་ཡིན་པའི་འབྱུང་པོ་ཅི་ཡང་མི་མཐོང་བ་དེ་བཞིན་དུ། འདིར་ཡང་སེམས་ཅན་སྲིད་པའི་མཚན་མོ་མ་རིག་པའི་མུན་པས་ཤེས་པའི་སྣང་བ་བསྒྲིབས་པའི་མུན་ཁྲོད་ན་ཡང་དག་པ་མ་ཡིན་པའི་རྣམ་པར་རྟོག་པས་བློ་གྲོས་དཀྲུགས་པ་དག་གིས་ནང་དང་། ཕྱི་རོལ་གྱི་དངོས་པོ་དོན་དམ་པ་མ་ཡིན་པ་ཡུལ་དང་། ཡུལ་ཅན་གྱི་ངོ་བོ་ཉིད་དུ་ངེས་པར་གནས་པ་འཇིགས་སུ་རུང་བ་དག་མཐོང་ངོ། །​དེ་ཉིད་ཀྱིས་[[18]](#footnote-37)སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་ཤེས་པའི་ཡང་དག་པའི་ཡེ་ཤེས་ཀྱི་ཉི་མ་ཤར་ནས། མི་ཤེས་པའི་བག་ཆགས་དང་མཚམས་སྦྱོར་བའི་ཉོན་མོངས་པ་[[19]](#footnote-38)ཐམས་ཅད་བསལ་བའི་ཚེ་ན་སེམས་དང་སེམས་ལས་བྱུང་བའི་སྤྱོད་ཡུལ་དང་བཅས་པ་རྣམས་དངོས་པོ་དང་ངོ་བོ་ཉིད་དུ་མི་གཟིགས་ཤིང་མི་དམིགས་ཏེ། བླ་ན་མེད་པའི་ཡེ་ཤེས་ཤར་བ་ན། དབུགས་ཕྱིན་པ་ཆེན་པོ་ཐོབ་པའི་ཕྱིར་རོ། །​དེ་ལྟར་རིགས་པས་[[20]](#footnote-39)ཀུན་རྫོབ་ཏུ་ཆོས་ཐམས་ཅད་རྨི་ལམ་དང་། སྐྲ་ཤད་འཛིངས་པ་དང་། མི་[[21]](#footnote-40)འཕྲུལ་ལྟ་བུར་བསྟན་ལ། དོན་དམ་པར་དེ་དག་དངོས་པོ་མེད་པ་དང་། འོད་གསལ་བ་དང་། སྣང་བ་མེད་པ་དང་། སྤྲོས་པ་དང་བྲལ་བར་བསྟན་ནས། ད་ནི་ལུང་གིས་ཀྱང་དེ་ལྟ་བུ་སྟོན་ཏེ། སློབ་དཔོན་གྱི་ཞལ་ནས། རབ་རིབ་བྲལ་བར་གྱུར་པའི་མིག །​རྣམ་དག་དྲི་མ་མེད་པ་ལ།[[22]](#footnote-41) །​སྐྲ་དང་སྦྲང་བུ་ཟླ་གཉིས་དང་། །​རྨ་བྱའི་མདོངས་དག་མི་སྣང་ལྟར། །​མཁས་པ་ཉོན་མོངས་ཤེས་བྱ་ཡི། །​སྒྲིབ་མུན་རབ་རིབ་བྲལ་གྱུར་ཅིང་། །​ཡང་དག་མཁྱེན་སྤྱན་དྲི་མེད་ལའང་། །​དེ་བཞིན་ཅི་ཡང་སྣང་བ་མེད། །​དཔེར་ན་གཉིད་ལོག་གཉིད་དབང་གིས། །​བུ་དང་བུད་མེད་གཞལ་མེད་ཁང་། །​གནས་ལ་སོགས་པ་མཐོང་གྱུར་པ། །​སད་ནས་དེ་ཡིས་མི་མཐོང་ལྟར། །​དེ་བཞིན་ཀུན་རྫོབ་ཤེས་པ་དག །​བློ་གྲོས་མིག་ནི་བྱེ་གྱུར་ཅིང་། །​མི་ཤེས་གཉིད་དང་བྲལ་གྱུར་ནས། །​སད་པའི་ཚེ་ན་མི་གཟིགས་སོ། །​དཔེར་ན་མཚན་མོ་མུན་ཁྲོད་ན། །​འབྱུང་པོ་ཡང་དག་མིན་མཐོང་བ། །​ཉི་མ་ཤར་ཞིང་མིག་བྱེའི་ཚེ། །​སྣང་བར་གྱུར་པ་མ་ཡིན་ལྟར། །​དེ་བཞིན་མཁས་པས་ཡང་དག་གི །​ཤེས་པའི་ཉི་མས་མི་ཤེས་པའི། །​བག་ཆགས་མ་ལུས་བཅོམ་པའི་ཚེ། །​སེམས་དང་སེམས་བྱུང་ཡུལ་མི་གཟིགས། །​ཞེས་གསལ་པོར་གསུངས་སོ། །​དེ་བས་ན་མདོ་སྡེ་དུ་མ་ནས་ལུང་བསྟན་པའི་འཕགས་པ་ཀླུ་སྒྲུབ་ཀྱི་རྗེས་སུ་འབྲང་བར་བྱའོ། །​དངོས་འཛིན་གདོན་གྱིས་ཟིན་གྱུར་ཅིང་། །​མ་རིག་གཉིད་ཀྱིས་ལྡོངས་པ་ཡི། །​སེམས་ཅན་རྣམས་ལ་འཕགས་པ་ལྷས། །​བདེན་པ་གཉིས་པོ་གསལ་བར་བཤད། །​དབུ་མ་འཁྲུལ་པ་འཇོམས་པ་ཞེས་བྱ་བ། སློབ་དཔོན་ཆེན་པོ་ཨཱརྱ་དེ་བས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དཱི་པཾ་ཀ་ར་ཤྲཱི་ཛྙཱ་ན་དང་། ལོ་ཙཱ་བ་དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་པ། འཛམ་བུའི་གླིང་གི་རྒྱལ་པོ་སུ་ཁ་ཙརྱས་ནཱ་ལེན་ཏྲའི་[[23]](#footnote-42)གཙུག་ལག་ཁང་ཆེན་པོར་གསོལ་བ་བཏབ་ནས་མཛད་དོ་ཞེས་ཐོས་སོ། །​

1. བྷྲ་ ཅོ་ནེ། སྡེ་དགེ། [↑](#footnote-ref-20)
2. གྷ་ ཅོ་ནེ། སྡེ་དགེ། [↑](#footnote-ref-21)
3. དྷྱཱ་ ཅོ་ནེ། སྡེ་དགེ། [↑](#footnote-ref-22)
4. ནི་ ཅོ་ནེ། [↑](#footnote-ref-23)
5. ཉིད་ཀྱིས་ ཅོ་ནེ། སྡེ་དགེ། [↑](#footnote-ref-24)
6. སྐྱོན་གྱིས་ ཅོ་ནེ། [↑](#footnote-ref-25)
7. གྱིས་ ཅོ་ནེ། སྡེ་དགེ། [↑](#footnote-ref-26)
8. བ། ཅོ་ནེ། སྡེ་དགེ། [↑](#footnote-ref-27)
9. གི་ནུ་ ཅོ་ནེ། སྡེ་དགེ། [↑](#footnote-ref-28)
10. གཞལ་མེད་ ཅོ་ནེ། སྡེ་དགེ། [↑](#footnote-ref-29)
11. ཚོགས་སྦྲེངས་ ཅོ་ནེ། སྡེ་དགེ། [↑](#footnote-ref-30)
12. །བསམ་ སྣར་ཐང་། པེ་ཅིན། [↑](#footnote-ref-31)
13. བརྟེན་ སྣར་ཐང་། པེ་ཅིན། [↑](#footnote-ref-32)
14. བསྒྲིབ་པའི་ སྣར་ཐང་། པེ་ཅིན། [↑](#footnote-ref-33)
15. འཇིགས་པ་ སྣར་ཐང་། པེ་ཅིན། [↑](#footnote-ref-34)
16. བསྒྲུབ་པའི་ སྣར་ཐང་། པེ་ཅིན། [↑](#footnote-ref-35)
17. ཡིན་པར་ སྣར་ཐང་། པེ་ཅིན། [↑](#footnote-ref-36)
18. དེ་ཉིད་ཀྱི་ སྣར་ཐང་། པེ་ཅིན། [↑](#footnote-ref-37)
19. ཉོན་མོངས་ སྣར་ཐང་། པེ་ཅིན། [↑](#footnote-ref-38)
20. རིགས་པ་ སྣར་ཐང་། པེ་ཅིན། [↑](#footnote-ref-39)
21. །མིག་ སྣར་ཐང་། པེ་ཅིན། [↑](#footnote-ref-40)
22. ལས། ཅོ་ནེ། [↑](#footnote-ref-41)
23. ནཱ་ལནྡའི་ སྣར་ཐང་། པེ་ཅིན། [↑](#footnote-ref-42)