༄༅། །​སྡེ་པ་ཐ་དད་པར་བྱེད་པ་དང་རྣམ་པར་བཤད་པ།༄༅༅། །​རྒྱ་གར་སྐད་དུ། ཀཱ་ཡ་བྷེ་དོ་བི་བྷཾ་ག་བྱཱ་[[1]](#footnote-20)ཁྱཱ་ན། བོད་སྐད་དུ། སྡེ་པ་ཐ་དད་པར་བྱེད་པ་དང་རྣམ་པར་བཤད་པ། དཀོན་མཆོག་གསུམ་ལ་ཕྱག་འཚལ་ལོ། །​སྡེ་པ་བཅོ་བརྒྱད་པོ་དག་ནི་གང་ཡིན། དེ་དག་གི་བྱེ་བྲག་ནི་ཇི་ལྟར་བྱུང་ཞེ་ན། བདག་གི་བླ་མ་གཅིག་ནས་གཅིག་ཏུ་བརྒྱུད་པ་ལས་འདི་ལྟར་རྗེས་སུ་ཐོས་ཏེ། སངས་རྒྱས་བཅོམ་ལྡན་འདས་ཡོངས་སུ་མྱ་ངན་ལས་འདས་ནས། ལོ་བརྒྱ་དྲུག་ཅུ་ལོན་པ་ན་གྲོང་ཁྱེར་མེ་ཏོག་གིས་རྒྱས་པ་ཞེས་བྱ་བར་རྒྱལ་པོ་དྷརྨ་ཨ་ཤོ་[[2]](#footnote-21)ཀ་ཞེས་བྱ་བ་རྒྱལ་སྲིད་བྱེད་པའི་ཚེ། རྩོད་པའི་ཆོས་འགའ་ཞིག་བྱུང་བའི་དབང་གིས་[[3]](#footnote-22)དགེ་འདུན་གྱི་དབྱེན་ཆེན་པོར་གྱུར་ཏོ། །​དེས་རེ་ཞིག་དང་པོར་སྡེ་པ་གཉིས་སུ་ཆད་ནས་གནས་ཏེ། དགེ་འདུན་ཕལ་ཆེན་པ་དང་གནས་བརྟན་པའོ། །​དེ་ལ་དགེ་འདུན་ཕལ་ཆེན་པའི་སྡེ་པ་ཡང་རིམ་གྱིས་བྱེ་བར་གྱུར་པ་ན་རྣམ་པ་བརྒྱད་དུ་གནས་ཏེ། དགེ་འདུན་ཕལ་ཆེན་སྡེ་པ་དང་། ཐ་སྙད་གཅིག་པ་དང་།འཇིག་རྟེན་ལས་འདས་པར་སྨྲ་བ་དང་། མང་དུ་ཐོས་པ་དང་། བཏགས་པར་སྨྲ་བ་དང་། མཆོད་རྟེན་པ་དང་། ཤར་གྱི་རི་བོ་དང་། ནུབ་ཀྱི་རི་བོ་པའོ། །​གནས་བརྟན་པ་ཡང་རིམ་གྱིས་བྱེ་བར་གྱུར་པ་ན་རྣམ་པ་བཅུར་གྱུར་ཏེ། འདི་ལྟ་སྟེ་གནས་བརྟན་པ་ཉིད་ལ་གངས་རི་བ་ཞེས་ཀྱང་བརྗོད་པ་དང་།ཐམས་ཅད་ཡོད་པར་སྨྲ་བ་པ་ཉིད་ལ་རྣམ་པར་ཕྱེ་སྟེ་སྨྲ་བ་དང་། རྒྱུར་སྨྲ་བ་དང་། ཁ་ཅིག་མུ་རུན་ཏ་ཀ་པ་ཞེས་ཀྱང་ཟེར་བ་དང་། གནས་མའི་བུ་དང་། ཆོས་མཆོག་པ་དང་། བཟང་པོའི་ལམ་བའོ། །​ཀུན་གྱིས་བཀུར་བ་ལ་ཁ་ཅིག་ནི་ཨ་པན་ཏ་ཀ་པ་ཞེས་ཀྱང་ཟེར། ཁ་ཅིག་ནི་ཀུ་རུ་ཀུ་ལ་པ་ཞེས་ཀྱང་ཟེར་བ་དང་། མང་སྟོན་པ་དང་། ཆོས་སྦས་པ་དང་། ཆོས་བཟང་འབེབས་ཞེས་བྱ་བ་ལ་ཁ་ཅིག་ནི་འོད་སྲུངས་པ་ཞེས་[[4]](#footnote-23)ཟེར་བ་དང་། བླ་མ་[[5]](#footnote-24)ལ་ཁ་ཅིག་ནི་འཕོ་བར་སྨྲ་བ་ཞེས་ཟེར་བ་སྟེ། སྡེ་པ་བཅོ་བརྒྱད་ཀྱི་དབྱེ་བ་ནི་དེ་དག་གོ། །​དེ་ལ་དགེ་འདུན་ཡང་ཡིན་ལ་ཕལ་ཆེན་པ་ཡང་ཡིན་པས་དགེ་འདུན་ཕལ་ཆེན་ཏེ། དེ་ཉེ་བར་སྟོན་པར་བྱེད་པ་ནི་དགེ་འདུན་ཕལ་ཆེན་པའོ། །​ཁ་ཅིག་ནི་སངས་རྒྱས་བཅོམ་ལྡན་འདས་རྣམས་ཀྱིས་[[6]](#footnote-25)ཆོས་ཐམས་ཅད་ཐུགས་གཅིག་[[7]](#footnote-26)རྣམ་པར་མཁྱེན་ཅིང་སྐད་ཅིག་གཅིག་དང་ལྡན་པའི་ཤེས་རབ་ཀྱིས་ཆོས་ཐམས་ཅད་ཡོངས་སུ་མཁྱེན་ཏོ་ཞེས་ཐ་སྙད་འདོགས་ཏེ།དེས་ན་ཐ་སྙད་གཅིག་པ་ཞེས་བྱའོ། །​འཇིག་རྟེན་ཐམས་ཅད་ཀྱི་འཇིག་རྟེན་པ་ལས་སངས་རྒྱས་བཅོམ་ལྡན་འདས་རྣམས་འདས་པར་གྱུར་པས་དེ་བཞིན་གཤེགས་པ་ལ་འཇིག་རྟེན་པའི་ཆོས་མི་མངའ་འོ་[[8]](#footnote-27)ཞེས་སྨྲ་བ་ནི་འཇིག་རྟེན་ལས་འདས་པར་སྨྲ་བ་པའོ། །​མང་དུ་ཐོས་པའི་སློབ་དཔོན་གྱིས་[[9]](#footnote-28)རྗེས་སུ་སྟོན་པར་བྱེད་པས་ན་མང་དུ་ཐོས་པར་སྨྲ་བའོ། །​འདུས་བྱས་རྣམས་ཕན་ཚུན་བརྟགས་པ་[[10]](#footnote-29)ཉིད་ཀྱིས་སྡུག་བསྔལ་བ་ཡིན་ནོ་ཞེས་སྨྲ་བའི་ཕྱིར་བཏགས་པར་སྨྲ་བའོ། །​མཆོད་རྟེན་ཅན་གྱི་རི་ལ་གནས་བཅས་པ་ཉིད་ནི་མཆོད་རྟེན་པའོ། །​ཤར་གྱི་རི་དང་ནུབ་ཀྱི་རི་ལ་གནས་པ་ཉིད་ནི། ཤར་གྱི་རི་བོ་པ་[[11]](#footnote-30)དང་། ནུབ་ཀྱི་རི་བོ་པའོ། །​གནས་བརྟན་འཕགས་པའི་རིགས་ཡིན་པར་སྟོན་པ་ནི་[[12]](#footnote-31)གནས་བརྟན་པའོ། །​དེ་ཉིད་ལ་གངས་རི་པ་ཞེས་ཀྱང་ཟེར་ཏེ། གངས་ཀྱི་རི་ལ་བརྟེན་ནས་གནས་པའི་ཕྱིར་རོ། །​གང་ཅུང་ཞིག་འདས་པ་དང་། མ་འོངས་པ་དང་། ད་ལྟར་བྱུང་བ་ཐམས་ཅད་ཡོད་དོ་ཞེས་སྨྲ་བའི་ཕྱིར། ཐམས་ཅད་ཡོད་པར་སྨྲ་བའོ། །​དེ་དག་ཉིད་ལས་འགའ་ཞིག་ནི་ཡོད་དེ་[[13]](#footnote-32)འདས་པའི་ལས་འབྲས་བུ་མ་ཕྱུང་བ་གང་ཡིན་པའོ། །​ལ་ལ་ནི་མེད་དེ། གང་འབྲས་བུ་མྱོང་ཟིན་པ་དང་། མ་འོངས་པ་དག་གོ་ཞེས་རྣམ་པར་ཕྱེ་ནས་སྨྲ་བར་བྱེད་པའི་ཕྱིར། དེ་ཉིད་ལ་རྣམ་པར་ཕྱེ་སྟེ་སྨྲ་བ་ཞེས་བྱའོ། །​དེ་དག་ཉིད་ལས་གང་ཅུང་ཞིག་བྱུང་བ་དང་། འབྱུང་བ་དང་། འབྱུང་བར་འགྱུར་བ་དེ་ཐམས་ཅད་ནི་རྒྱུ་དང་བཅས་པའོ་ཞེས་སྨྲ་བས་རྒྱུར་[[14]](#footnote-33)སྨྲ་བའོ། །​དེ་རྣམས་ཉིད་ལ་ཁ་ཅིག་མུ་རུན་ཏའི་རི་ལ་གནས་པའི་ཕྱིར་མུ་རུན་ཏ་པ་ཀ་ཞེས་བྱའོ། །​གནས་པའི་[[15]](#footnote-34)རིགས་ཉིད་ཀྱི་བུད་མེད་ནི་གནས་མ་ཡིན་ལ། དེ་ལས་སྐྱེས་པའི་བུ་ནི་གནས་མའི་བུ་སྟེ། དེའི་རིགས་ཡིན་པར་སྟོན་པ་ནི་གནས་མའི་བུའོ། །​སློབ་དཔོན་ཆོས་མཆོག་གི་རྗེས་སུ་སྟོན་པར་བྱེད་པ་ནི་ཆོས་མཆོག་པའོ། །​བཟང་པོའི་ལམ་པའི་སློབ་མ་ནི་བཟང་པོའི་ལམ་པའོ། །​ཀུན་གྱིས་བཀུར་བའི་སློབ་དཔོན་གྱི་ལུགས་སྟོན་པར་བྱེད་པ་ནི་ཀུན་གྱིས་བཀུར་བ་[[16]](#footnote-35)པའོ། །​དེ་ཉིད་ལས་ཨ་པན་ཏའི་གྲོང་ཁྱེར་དུ་ཡང་དག་པར་བསྡུ་བ་[[17]](#footnote-36)བྱ་བའི་ཕྱིར་ཨ་པན་[[18]](#footnote-37)ཏ་ཀ་པའོ། །​ཁ་ཅིག་ནི་ཀུ་རུ་ཀུ་ལའི་རི་ལ་གནས་པའི་ཕྱིར་ཀུ་རུ་ཀུ་ལ་པའོ། །​ས་སུའི་སྐད་ཀྱི་དབྱིངས་ལས་རྗས་སུ་སྟོན་དུ་བསྒྱུར་ཏེ། སྐྱེ་བོའི་ཚོགས་ཆེན་པོ་ལ་ཡང་སྲིད་པར་[[19]](#footnote-38)མི་འབྱུང་བར་རྗེས་སུ་སྟོན་པར་བྱེད་པ་ནི་མང་སྟོན་པའོ། །​སློབ་དཔོན་ཆོས་སྦས་ཀྱིས་ཡིན་པར་སྨྲ་བ་ནི་ཆོས་སྦས་པའོ། །​རབ་ཏུ་བསྔགས་པའི་དམིགས་པའི་ཆོས་ཀྱི་ཆར་འབེབས་པར་བྱེད་པས་ན་ཆར་བཟངས་འབེབས་པའོ། །​དེ་ཉིད་སློབ་དཔོན་འོད་སྲུངས་ཀྱི་[[20]](#footnote-39)ཡིན་པར་སྨྲ་བས་ནི་འོད་སྲུངས་པའོ། །​དེ་བཞིན་དུ་བླ་མ་པའི་ཡིན་པར་སྨྲ་བ་ནི་བླ་མ་པའོ། །​དེ་ཉིད་ལས་ཁ་ཅིག་ན་རེ། འཇིག་རྟེན་འདི་ནས་འཇིག་རྟེན་ཕ་རོལ་དུ་གང་ཟག་འཕོ་བར་འགྱུར་རོ་ཞེས་སྨྲ་བ་ནི་འཕོ་བར་སྨྲ་བ་པའོ། །​དེ་རྣམས་ལས་སྔར་བསྟན་པའི་དགེ་འདུན་ཕལ་ཆེན་པ་ལ་སོགས་པ་བརྒྱད་དང་། ཕྱིས་བསྟན་པའི་ཕྱིར་གནས་བརྟན་པ་དང་། ཐམས་ཅད་ཡོད་པར་སྨྲ་བ་དང་། མང་སྟོན་པ་དང་། ཆོས་མཆོག་པ་དང་། འོད་སྲུངས་པ་རྣམས་ནི་བདག་མེད་པར་སྨྲ་བ་ཡིན་ཏེ། མུ་སྟེགས་པའི་འདོད་པས་བརྟགས་པའི་བདག་དང་བདག་གི་དག་ནི་སྟོང་པ་[[21]](#footnote-40)ཡིན་པ་དང་། ཆོས་ཐམས་ཅད་ནི་བདག་མེད་པ་ཡང་ཡིན་པར་སྨྲ་བ་ཡིན་ནོ། །​ལྷག་མ་གནས་མའི་བུ་ལ་སོགས་པ་སྡེ་པ་ལྔ་ནི་གང་ཟག་ཏུ་སྨྲ་བ་ཡིན་ཏེ། [[22]](#footnote-41)གང་ཟག་ནི་ཕུང་པོ་དག་ལས་དེ་ཉིད་དང་གཞན་དུ་བརྗོད་དུ་མེད་པ་རྣམ་པར་ཤེས་པ་དྲུག་གིས་ཤེས་པར་བྱ་བ་འཁོར་བར་འགྱུར་[[23]](#footnote-42)བ་ཡོངས་སུ་གསལ་བར་[[24]](#footnote-43)གྱུར་པ་ཡིན་ནོ་ཞེས་ཟེར་རོ། །​དེ་དག་ནི་སྡེ་པ་བཅོ་བརྒྱད་ཀྱི་དབྱེ་བ་ཡིན་ནོ།། །​།[[25]](#footnote-44)གཞན་ཉིད་ཀྱིས་སྨྲ་བ་ནི་གཞི་ནི་སྔ་མ་བཞིན་དུ་བརྗོད་པར་བྱའོ། །​རྩ་བའི་དབྱེ་བ་ནི་གསུམ་སྟེ། འདི་ལྟར་གནས་བརྟན་པ་[[26]](#footnote-45)དང་། དགེ་འདུན་ཕལ་ཆེན་པ་དང་། རྣམ་པར་ཕྱེ་སྟེ་སྨྲ་བའོ། །​དེ་ལ་གནས་བརྟན་པ་[[27]](#footnote-46)ཡང་རྣམ་པ་གཉིས་ཏེ། ཐམས་ཅད་ཡོད་པར་སྨྲ་བ་དང་། གནས་མའི་བུའི་སྡེ་པ་ཞེས་བྱའོ། །​ཡང་ཐམས་ཅད་ཡོད་པར་སྨྲ་བ་ཡང་རྣམ་པ་གཉིས་ཏེ། ཐམས་ཅད་ཡོད་པར་སྨྲ་བ་དང་། མདོ་སྡེ་སྨྲ་བ་ཞེས་བྱ་བའོ། །​གནས་མའི་བུ་[[28]](#footnote-47)ཡང་རྣམ་པ་བཞི་སྟེ། མང་པོས་བཀུར་བ་དང་། ཆོས་མཆོག་པ་དང་། བཟང་པོའི་ལམ་པ་དང་། གྲོང་ཁྱེར་དྲུག་པ་ཞེས་བྱ་བ་སྟེ་དེ་ལྟར་ན་གནས་བརྟན་པ་ནི་རྣམ་པ་དྲུག་ཏུ་གནས་སོ། །​ཡང་དགེ་འདུན་ཕལ་ཆེན་སྡེ་ནི་རྣམ་པ་བརྒྱད་དེ། དགེ་འདུན་ཕལ་ཆེན་པ་དང་།ཤར་གྱི་རི་བོ་དང་། ནུབ་ཀྱི་རི་བོ་དང་། རྒྱལ་པོ་རི་བོ་[[29]](#footnote-48)དང་། གངས་རི་པ་དང་། མཆོད་རྟེན་པ་དང་། བརྟེན་གྲུབ་[[30]](#footnote-49)པ་དང་། བ་ལང་གནས་པ་ཞེས་བྱ་བ་སྟེ། དེ་ལྟར་ན་དེ་དག་ནི་དགེ་འདུན་ཕལ་ཆེན་པའི་དབྱེ་བ་ཡིན་ནོ། །​རྣམ་པར་ཕྱེ་སྟེ་སྨྲ་བ་ཡང་རྣམ་པ་བཞི་སྟེ། ས་སྟོན་པ་དང་།འོད་སྲུངས་པ་དང་། ཆོས་སྦས་པ་དང་། གོས་དམར་བ་[[31]](#footnote-50)ཞེས་བྱའོ། །​དེ་ལྟར་འདི་དག་ནི་འཕགས་པའི་སྡེ་རྣམས་རྣམ་པར་ཕྱེ་བ་ནས་རྣམ་པ་བཅོ་བརྒྱད་དུ་གྱུར་པའོ།། །​།[[32]](#footnote-51)ཡང་གཞན་དག་ནི་འདི་སྐད་སྨྲ་སྟེ། བཅོམ་ལྡན་འདས་ཡོངས་སུ་མྱ་ངན་ལས་འདས་པ་ནས་བཟུང་ནས།ལོ་བརྒྱ་སུམ་ཅུ་རྩ་བདུན་ལོན་པ་ན་རྒྱལ་པོ་དགའ་བོ་དང་པདྨ་ཆེན་པོ་ཞེས་བྱ་བས་གྲོང་ཁྱེར་པ་ཏ་ལི་པུ་ཏྲའི་ནང་དུ་སྡུད་པར་བྱེད་པ་ལ་སོགས་པའི་འཕགས་པ་ཕལ་ནི་ཡང་ལེན་པ་མེད་པར་བསིལ་བའི་དངོས་པོ་ཐོབ་པར་གྱུར་པ་ན་འཕགས་པ་འོད་སྲུངས་[[33]](#footnote-52)ཆེན་པོ་དང་། འཕགས་པ་སྤུ་ཆེན་པོ་དང་།གཏོང་བ་ཆེན་པོ་དང་། བླ་མ་དང་། རེ་བ་ཏ་ལ་སོགས་པ་སོ་སོ་[[34]](#footnote-53)ཡང་དག་པར་རིག་པ་ཐོབ་པའི་དགྲ་བཅོམ་པའི་དགེ་འདུན་དེ་ལྟར་བཞུགས་པ་ན་བདུད་སྡིག་ཏོ་ཅན་བཟང་པོ་ཐམས་ཅད་ཀྱི་མི་མཐུན་པའི་ཕྱོགས་སུ་གྱུར་པ། དགེ་སློང་གི་ཆ་བྱད་འཛིན་པས་རྫུ་འཕྲུལ་སྣ་ཚོགས་བསྟན་ནས། གཞི་ལྔས་དགེ་འདུན་གྱི་དབྱེན་ཆེན་པོ་བསྐྱེད་དེ། གནས་བརྟན་ཀླུ་ཞེས་བྱ་བ་དང་། ཡིད་བརྟན་པ་[[35]](#footnote-54)ཞེས་བྱ་བ་མང་དུ་ཐོས་པ་དག་གི་[[36]](#footnote-55)གཞི་ལྔ་བསྔགས་པར་བྱེད། རྗེས་སུ་སྟོན་པར་[[37]](#footnote-56)བྱེད་ཅིང་དེ་གཞན་ལ་ལན་གདབ་པ་དང་། མི་ཤེས་པ་དང་། ཡིད་གཉིས་[[38]](#footnote-57)དང་། ཡོངས་སུ་བརྟགས་པ་[[39]](#footnote-58)དང་། བདག་ཉིད་གསོ་བར་བྱེད་པ་ནི་ལམ་ཡིན་ཏེ། འདི་ནི་སངས་རྒྱས་ཀྱི་བསྟན་པ་ཡིན་ནོ་ཞེས་ཟར་རོ། །​དེ་ནས་སྡེ་པ་གཉིས་སུ་ཆད་ནས་གནས་ཏེ། གནས་བརྟན་པ་དང་། དགེ་འདུན་ཕལ་ཆེན་སྡེ་ཞེས་བྱའོ། །​དེ་ལྟར་ལོ་དྲུག་ཅུ་རྩ་གསུམ་གྱི་བར་དུ་དགེ་འདུན་བྱེ་ནས་འཁྲུག་ལོང་གིས་གནས་སོ། །​དེ་ནས་ལོ་བརྒྱ་ཕྲག་གཉིས་འདས་པའི་རྗེས་ལ་གནས་བརྟན་གནས་མའི་བུས་བསྟན་པ་ཡང་དག་པར་བསྡུས་སོ། །​དེས་ཡང་[[40]](#footnote-59)དག་པར་བསྡུས་པ་ན་དགེ་འདུན་ཕལ་ཆེན་པ་ཡང་རྣམ་པ་གཉིས་སུ་བྱུང་བར་གྱུར་ཏེ། ཐ་སྙད་གཅིག་པ་དང་། བ་ལང་གནས་པ་ཞེས་བྱའོ། །​དེ་ལ་ཐ་སྙད་གཅིག་པ་རྣམས་ཀྱི་དམ་ཚིག་གི་རྩ་བ་ནི་སངས་རྒྱས་བཅོམ་ལྡན་འདས་རྣམས་ནི་འཇིག་རྟེན་ལས་འདས་པ་སྟེ། དེ་བཞིན་གཤེགས་པ་ལ་འཇིག་རྟེན་གྱི་ཆོས་ནི་མི་མངའོ། དེ་བཞིན་གཤེགས་པ་ཐམས་ཅད་ཀྱིས་[[41]](#footnote-60)ཆོས་ཀྱི་འཁོར་ལོ་བསྐོར་བའི་རྗེས་སུ་གསུང་[[42]](#footnote-61)ནི་མི་འཇུག་གོ། །​དེ་བཞིན་གཤེགས་པ་ཐམས་ཅད་ཀྱི་གསུང་ནི་སྙིང་པོ་ལ་མངོན་པར་མོས་པའོ། །​དེ་བཞིན་གཤེགས་པ་[[43]](#footnote-62)ལ་གནས་དེར་གཟུགས་ཉེ་བར་ལེན་པ་ནི་མི་མངའོ། །​བྱང་ཆུབ་སེམས་དཔའི་དུས་ན་ནུར་ནུར་པོ་དང་། མེར་མེར་པོ་དང་། ལྟར་ལྟར་པོས་འཇུག་པ་མ་ཡིན་ཏེ། གླང་པོ་ཆེར་གྱུར་ནས་ཡུམ་གྱི་དཀུ་ནས་ཞུགས་ནས་རང་ཉིད་ངེས་པར་འབྱུང་བ་ཡིན་གྱི། བྱང་ཆུབ་སེམས་དཔའ་རྣམས་ལ་འདོད་པའི་འདུ་ཤེས་ནི་མི་འབྱུང་ངོ། །​ངན་འགྲོ་རྣམས་སུ་བདག་ཉིད་ཀྱི་འདོད་པས་སྐྱེ་བ་བླངས་ཏེ་སེམས་ཅན་ཡོངས་སུ་སྨིན་པར་བྱེད་དོ། །​ཡེ་ཤེས་གཅིག་གིས་བདེན་པ་བཞི་རྣམས་ཡོངས་སུ་ཤེས་སོ། །​རྣམ་པར་ཤེས་པ་དྲུག་པོ་དག་ནི་འདོད་ཆགས་དང་བཅས་པ་དང་འདོད་ཆགས་དང་བྲལ་བ་ཡིན་ནོ། །​མིག་གིས་ནི་[[44]](#footnote-63)གཟུགས་རྣམས་མཐོང་ངོ། །​དགྲ་བཅོམ་པ་རྣམས་ཀྱང་གཞན་དག་གིས་བསྟན་པ་སྒྲུབ་པར་བྱེད་དོ། །​མི་ཤེས་པ་དང་།ཡིད་གཉིས་དང་། ཡོངས་སུ་བརྟགས་པ་དང་། སྡུག་བསྔལ་སྤོང་བའི་ལམ་ཡང་ཡོད་དོ། །​མཉམ་པར་གཞག་པའི་[[45]](#footnote-64)ཚེ་ངག་འཇུག་པ་ཡང་ཡོད་དོ། །​མི་གཙང་བ་སྤངས་པ་ཡང་ཡོད་དོ། །​ཡང་དག་པར་སྡོམ་པ་མངོན་དུ་བྱས་པ་ཉིད་ཀྱིས་ཀུན་དུ་སྦྱོར་བ་ཐམས་ཅད་རབ་ཏུ་སྤངས་པར་བརྗོད་བར་བྱའོ། །​དེ་བཞིན་གཤེགས་པ་རྣམས་ལ་འཇིག་རྟེན་པའི་ཡང་དག་པར་ལྟ་བ་ནི་མི་མངའོ། །​སེམས་ནི་རང་བཞིན་གྱིས་འོད་གསལ་བ་ཡིན་པས་བག་ལ་ཉལ་བ་རྣམས་སེམས་དང་མཚུངས་པར་ལྡན་ཞེའམ། མི་ལྡན་ཞེས་བརྗོད་པར་མི་བྱའོ། །​བག་ལ་ཉལ་བ་ཡང་གཞན་ལ། ཀུན་ནས་ལྡང་བ་ཡང་[[46]](#footnote-65)གཞན་ཡིན་ནོ། །​འདས་པ་དང་མ་འོངས་པ་ནི་མེད་དོ། །​རྒྱུན་དུ་ཞུགས་པ་ནི་བསམ་གཏན་ཐོབ་པ་ཡིན་ནོ་ཞེས་བྱ་བ་སྟེ་དེ་ལྟ་བུ་རྣམས་ནི་ཐ་སྙད་གཅིག་པ་རྣམས་ཀྱི་དམ་ཚིག་ཡིན་ནོ། །​ཡང་བ་ལང་གནས་པ་རྣམས་ཀྱི་དབྱེ་བ་ནི་མང་དུ་ཐོས་པ་དང་བཏགས་པར་[[47]](#footnote-66)སྨྲ་བ་ཞེས་བྱའོ། །​དེ་ལ་མང་དུ་ཐོས་པ་རྣམས་ཀྱི་རྩ་བའི་དམ་ཚིག་ནི་ངེས་པར་འབྱུང་བའི་ལམ་ལ་ནི་རྣམ་པར་དཔྱོད་པ་[[48]](#footnote-67)མེད་དོ། །​སྡུག་བསྔལ་གྱི་བདེན་པ་དང་། ཀུན་རྫོབ་ཀྱི་བདེན་པ་དང་། འཕགས་པའི་བདེན་པ་ནི་བདེན་པའོ། །​འདུ་བྱེད་ཀྱི་སྡུག་བསྔལ་རྣམས་[[49]](#footnote-68)མཐོང་བས་ཡང་དག་པར་སྐྱོན་མེད་པ་ལ་འཇུག་གི །​སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་མཐོང་བས་ནི་མ་ཡིན་ནོ། །​དགེ་འདུན་ནི་འཇིག་རྟེན་ལས་འདས་པའོ། །​དགྲ་བཅོམ་པ་རྣམས་ལ་ཡང་གཞན་གྱིས་ཉེ་བར་བསྟན་པ་བསྒྲུབ་པ་ཡོད་དོ། །​[[50]](#footnote-69)ཡང་དག་པར་བསྒྲགས་པའི་ལམ་ཡང་ཡོད་དོ། །​མཉམ་པར་གཞག་པ་[[51]](#footnote-70)ལ་ཡང་དག་པར་འཇུག་པ་[[52]](#footnote-71)ཡོད་དོ་ཞེས་བྱ་བ་རྣམས་ནི་མང་དུ་ཐོས་པ་རྣམས་ཀྱི་དམ་ཚིག་གོ། །​ཡང་བཏགས་པར་[[53]](#footnote-72)སྨྲ་བ་རྣམས་ཀྱི་ཕུང་པོ་མེད་པའི་སྡུག་བསྔལ་ཡང་ཡོད་དོ། །​ཡོངས་སུ་མ་རྫོགས་པའི་སྐྱེ་མཆེད་ཀྱང་ཡོད་དོ། །​འདུ་བྱེད་རྣམས་ནི་ཕན་ཚུན་བརྟགས་པ་ཡིན་ནོ། །​ཡང་སྡུག་བསྔལ་ནི་དོན་དམ་པར་རོ། །​སེམས་ལས་བྱུང་བ་ནི་ལམ་མ་ཡིན་ནོ། །​དུས་མ་ཡིན་པར་འཆི་བ་ནི་མེད་དོ། །​སྐྱེས་བུ་བྱེད་པ་ཡང་མེད་དོ། །​སྡུག་བསྔལ་ཐམས་ཅད་ནི་ལས་ལས་བྱུང་བ་ཡིན་ནོ་ཞེས་བྱ་བ་དེ་ལྟ་བུ་ནི་བཏགས་པར་[[54]](#footnote-73)སྨྲ་བ་རྣམས་ཀྱི་རྩ་བའི་དམ་ཚིག་ཡིན་ནོ། །​ཡང་བ་ལང་གནས་པ་རྣམས་ཀྱི་[[55]](#footnote-74)བྱེ་བྲག་ལས་གནས་བརྟན་མཆོད་རྟེན་པ་ཞེས་བྱ་བ་སྟེ། དེ་ནི་ལྷ་ཆེན་པོ་ཞེས་བྱ་བའི་ཀུན་དུ་རྒྱུ་ཞིག་རབ་ཏུ་བྱུང་ནས་མཆོད་རྟེན་ཅན་གྱི་རི་ལ་གནས་པ་ཡིན་ཏེ། ཡང་དེ་ནི་དགེ་འདུན་ཕལ་ཆེན་པའི་གཞི་འདོན་པར་གྱུར་པ་ན་མཆོད་རྟེན་པ་ཞེས་བྱ་བའི་སྡེ་པར་རྣམ་པར་བཞག་སྟེ།[[56]](#footnote-75) དེ་དག་ནི་དགེ་འདུན་ཕལ་ཆེན་པ་རྣམས་ཀྱི་སྡེ་པ་དྲུག་ཏུ་བཞག་པ་ཡིན་ནོ། །​ཡང་གནས་བརྟན་པ་ཡང་རྣམ་པ་གཉིས་[[57]](#footnote-76)ཏེ། སྔར་གྱི་གནས་བརྟན་པ་དང་། གངས་རི་པ་ཞེས་བྱ་བའོ། །​སྔར་གྱི་གནས་བརྟན་པའི་རྩ་བའི་དམ་ཚིག་ནི་དགྲ་བཅོམ་པ་རྣམས་ལ་གཞན་གྱིས་[[58]](#footnote-77)སྟོན་ཅིང་བསྒྲུབ་པ་ནི་མེད་དོ། །​དེ་བཞིན་དུ་གཞི་ལྔ་པོ་ཡང་མེད་དོ། །​གང་ཟག་ནི་ཡོད་དོ། །​སྲིད་པ་བར་མ་ནི་ཡོད་དོ། །​དགྲ་བཅོམ་པ་ཡོངས་སུ་མྱ་ངན་ལས་འདས་པ་ནི་ཡོད་དོ། །​འདས་པ་དང་མ་འོངས་པ་ཡང་ཡོད་དོ། །​མྱ་ངན་ལས་འདས་པའི་དོན་ནི་ཡོད་དོ་ཞེས་བྱ་བ་ནི་གནས་བརྟན་པའི་རྩ་[[59]](#footnote-78)བའི་དམ་ཚིག་གོ། །​དེ་ལ་གངས་རི་པའི་རྩ་བའི་དམ་ཚིག་ནི་བྱང་ཆུབ་སེམས་དཔའ་ནི་སོ་སོའི་སྐྱེ་བོ་མ་ཡིན་[[60]](#footnote-79)ཞེས་བྱའོ། །​ཕྱི་རོལ་པ་ལ་ཡང་མངོན་པར་ཤེས་པ་ལྔ་ནི་[[61]](#footnote-80)ཡོད་དོ། །​ཕུང་པོ་ལས་གང་ཟག་ནི་གཞན་ཡིན་པར་བརྗོད་པར་བྱ་སྟེ། མྱ་ངན་ལས་འདས་པར་འགྱུར་བ་ན་གང་དུ་ཕུང་པོ་འགགས་པ་[[62]](#footnote-81)ན་གང་ཟག་ནི་གནས་པའི་ཕྱིར་རོ། །​མཉམ་པར་གཞག་པ་[[63]](#footnote-82)ལ་ངག་འཇུག་པ་ནི་ཡོད་དོ། །​ལམ་གྱི་[[64]](#footnote-83)སྡུག་བསྔལ་སྤོང་ངོ་ཞེས་བྱ་བ་དེ་དག་ནི་གངས་རི་པའི་དམ་ཚིག་གོ། །​ཡང་དང་པོའི་གནས་བརྟན་པ་ཡང་རྣམ་པ་གཉིས་སུ་གྱུར་ཏེ། ཐམས་ཅད་ཡོད་པར་སྨྲ་བ་དང་། གནས་མའི་[[65]](#footnote-84)བུའི་ཞེས་བྱའོ། །​དེ་ལ་ཐམས་ཅད་ཡོད་པར་སྨྲ་བའི་རྩ་བའི་དམ་ཚིག་ནི་གཉིས་ཀྱིས་ཐམས་ཅད་བསྡུས་ཏེ། འདུས་བྱས་དང་འདུས་མ་བྱས་སོ། །​དེ་སྐད་སྨྲས་པས་ཅིར་འགྱུར། གང་ཟག་ནི་མེད་ཅེས་བྱ་བ་སྟེ། ཇི་སྐད་དུ། བདག་མེད་པ་ཡི་ལུས་འདི་འབྱུང་བ་ན། །​བྱེད་པ་མེད་ཅིང་རིག་པ་[[66]](#footnote-85)པོ་ཡང་མེད། །​ཇི་ལྟར་འཁོར་བའི་ཆུ་ཀླུང་འཇུག་འགྱུར་བ། །​ཉན་པའི་མཆོག་ཁྱོད་དེ་ནི་བསྟན་གྱིས་ཉོན། །​ཞེས་གསུངས་པ་ལྟ་བུའོ། །​དེ་དག་ནི་ཐམས་ཅད་ཡོད་པར་སྨྲ་བའི་རྩ་བའི་དམ་ཚིག་གོ། །​ཡང་དེ་དག་གི་[[67]](#footnote-86)རྩ་བའི་དམ་ཚིག་ནི་མིང་དང་གཟུགས་ཀྱིས་ཐམས་ཅད་བསྡུས་སོ། །​འདས་པ་དང་། མ་འོངས་པ་ནི་ཡོད་དོ། །​རྒྱུན་དུ་ཞུགས་པ་ནི་མི་ཉམས་པའི་ཆོས་ཅན་ཡིན་པར་བརྗོད་པར་བྱའོ། །​འདུས་བྱས་རྣམས་ཀྱི་མཚན་ཉིད་ནི་གསུམ་ཡིན་ནོ། །​འཕགས་པའི་བདེན་པ་བཞི་ནི་རིམ་གྱིས་རྟོགས་པར་འགྱུར་རོ། །​སྟོང་པ་ཉིད་དང་། སྨོན་པ་མེད་པ་དང་། མཚན་མ་མེད་པ་དག་གིས་སྐྱོན་མེད་པ་ལ་འཇུག་པར་འགྱུར་རོ། །​སྐད་ཅིག་མ་བཅོ་ལྔས་ནི་རྒྱུན་དུ་ཞུགས་པའི་འབྲས་བུ་ལ་ཞུགས་པ་ཡིན་ནོ། །​རྒྱུན་དུ་ཞུགས་པ་ནི་བསམ་གཏན་ཐོབ་པ་ཡིན་ནོ། །​དགྲ་བཅོམ་པ་ཡང་ཉམས་པ་[[68]](#footnote-87)སྲིད་དོ། །​སོ་སོའི་སྐྱེ་བོ་ལ་ཡང་འདོད་པའི་འདོད་ཆགས་སམ་གནོད་སེམས་སྤོང་བ་ཡོད་དོ། །​ཕྱི་རོལ་པ་ལ་ཡང་མངོན་པར་ཤེས་པ་ལྔ་ཡོད་དོ། །​ལྷ་རྣམས་ལ་ཡང་ཚངས་པར་སྤྱོད་པ་ལ་གནས་པ་ཡོད་དོ། །​མདོ་སྡེ་ཐམས་ཅད་ནི་དྲང་བའི་དོན་ཡིན་ནོ། །​སྐྱོན་མེད་པ་ལ་འཇུག་པར་འགྱུར་བ་ནི་འདོད་པའི་ཁམས་ནས་སོ། །​འདོད་པའི་འཇིག་རྟེན་པའི་ཡང་དག་པའི་[[69]](#footnote-88)ལྟ་བ་ནི་ཡོད་དོ། །​རྣམ་པར་ཤེས་པའི་ཚོགས་ལྔ་ནི་འདོད་ཆགས་དང་བཅས་པ་ཡང་མ་ཡིན། [[70]](#footnote-89)འདོད་ཆགས་དང་བྲལ་བ་ཡང་མ་ཡིན་ནོ་ཞེས་བྱ་བ་འདི་དག་ནི་ཐམས་ཅད་ཡོད་པར་སྨྲ་བའི་དམ་ཚིག་གོ། །​ཡང་ཐམས་ཅད་ཡོད་པར་སྨྲ་བའི་བྱེ་བྲག་ནི་རྣམ་པར་ཕྱེ་སྟེ་སྨྲ་བ་ཡིན་ནོ། །​ཡང་རྣམ་པར་ཕྱེ་སྟེ་སྨྲ་བའི་བྱེ་བྲག་ནི་མང་སྟོན་པ་དང་། ཆོས་སྦས་པ་དང་། གོས་དམར་བ་དང་། འོད་སྲུངས་པ་ཞེས་བྱའོ།[[71]](#footnote-90) །​དེ་ལ་མང་སྟོན་པ་རྣམས་ཀྱི་[[72]](#footnote-91)རྩ་བའི་དམ་ཚིག་ནི་འདས་པ་དང་མ་འོངས་པ་ནི་མེད་དོ། །​ད་ལྟར་བྱུང་བའི་འདུས་བྱས་[[73]](#footnote-92)ཉིད་ནི་ཡོད་དོ། །​སྡུག་བསྔལ་མཐོང་བས་བདེན་པ་བཞི་ཆར་མཐོང་བར་འགྱུར་རོ། །​བག་ལ་ཉལ་ཡང་གཞན་ཡིན་ལ་མངོན་དུ་རྒྱུ་ཡང་གཞན་ཡིན་ནོ། །​སྲིད་པ་བར་མ་ནི་མེད་དོ། །​ལྷའི་གནས་ན་ཡང་ཚངས་པར་སྤྱོད་པ་ནི་ཡོད་དོ། །​དགྲ་བཅོམ་པ་ཡང་བསོད་ནམས་བསོག་[[74]](#footnote-93)གོ། །​རྣམ་པར་ཤེས་པའི་ཚོགས་ལྔ་ལ་ཡང་འདོད་ཆགས་དང་བཅས་པ་དང་འདོད་ཆགས་དང་བྲལ་བ་ཡོད་དོ། །​གང་ཟག་ནི་མགོ་ལ་སོགས་པ་ལུས་དང་མཉམ་པོ་[[75]](#footnote-94)ཡིན་ནོ། །​རྒྱུན་དུ་ཞུགས་པ་ནི་བསམ་གཏན་ཐོབ་པའོ། །​སོ་སོའི་སྐྱེ་བོས་ཀྱང་འདོད་ཆགས་སམ་གནོད་སེམས་སྤོང་ངོ། །​སངས་རྒྱས་ནི་དགེ་འདུན་གྱི་ཁོངས་སུ་གཏོག་པའོ།[[76]](#footnote-95) །​དགེ་འདུན་ནི་འབྲས་བུ་ཆེན་པོ་འབྱུང་བར་བྱེད་ཀྱི་སངས་རྒྱས་ནི་དེ་ལྟ་མ་ཡིན་ནོ། །​སངས་རྒྱས་དང་ཉན་ཐོས་ཀྱི་རྣམ་པར་གྲོལ་བ་ནི་གཅིག་གོ། །​གང་ཟག་ནི་མི་མཐོང་ངོ། །​སེམས་དང་སེམས་ལས་བྱུང་བ་འབའ་ཞིག་ནི་སྐྱེ་བའི་ཆོས་ཅུང་ཟད་ཙམ་ཡང་འཇིག་རྟེན་འདི་ནས་འཇིག་རྟེན་ཕ་རོལ་དུ་འཕོ་བ་ནི་མེད་པ་ཉིད་དོ། །​འདུས་བྱས་ཐམས་ཅད་ནི་སྐད་ཅིག་མའོ། །​འདུ་བྱེད་རྒྱས་པར་གྱུར་པ་ལས་ནི་སྐྱེ་བ་ཡིན་ནོ། །​འདུ་བྱེད་རྣམས་གནས་པ་ནི་མེད་དོ། །​སེམས་ཇི་ལྟ་བ་དེ་ལྟར་ལས་ཡིན་གྱི་ལུས་དང་ངག་གི་ལས་ནི་མེད་དོ། །​ཉམས་པར་མི་འགྱུར་བའི་ཆོས་མེད་དོ། །​མཆོད་རྟེན་མཆོད་པ་ལ་ནི་འབྲས་བུ་མེད་དོ། །​ད་ལྟར་བྱུང་བ་རྟག་ཏུ་བ་[[77]](#footnote-96)ནི་བག་ལ་ཉལ་བ་ཡིན་ནོ། །​འདུས་བྱས་མཐོང་བའི་[[78]](#footnote-97)སྐྱོན་མེད་པ་ལ་འཇུག་པར་འགྱུར་རོ་ཞེས་བྱ་བ་འདི་དག་ནི་མང་སྟོན་པ་རྣམས་ཀྱི་རྩ་བའི་དམ་ཚིག་ཡིན་ནོ། །​ཡང་ཆོས་སྦས་པ་རྣམས་ཀྱི་རྩ་བའི་དམ་ཚིག་ནི་སངས་རྒྱས་ནི་དགེ་འདུན་གྱི་ཁོངས་སུ་གཏོགས་པ་མ་ཡིན་ནོ། །​སངས་རྒྱས་ལས་འབྲས་བུ་ཆེན་པོ་འབྱུང་བ་དེ་དག་[[79]](#footnote-98)དགེ་འདུན་ལས་ནི་མ་ཡིན་ནོ། །​ལྷའི་གནས་ན་ཡང་ཚངས་པར་སྤྱོད་པ་ནི་ཡོད་དོ། །​འཇིག་རྟེན་པའི་ཆོས་ནི་ཡོད་དོ་ཞེས་བྱ་བ་དེ་དག་ནི་ཆོས་སྦས་པ་རྣམས་ཀྱི་རྩ་བའི་དམ་ཚིག་ཡིན་ནོ། །​དེ་ལ་འོད་སྲུངས་པ་རྣམས་ཀྱི་[[80]](#footnote-99)དམ་ཚིག་ནི་རྣམ་པར་སྨིན་པ་རྣམ་པར་སྨིན་པའི་ཆོས་རྣམས་ཀྱང་འབྱུང་བར་འགྱུར་བའི་ཆོས་ནི་ཡོད་དོ། །​སྤངས་ལ་ཡོངས་སུ་མ་ཤེས་པ་ཡོད་དོ་ཞེས་བྱ་བ་དང་། ཆོས་སྦས་པའི་ཐམས་ཅད་ཀྱང་འདོད། དེ་དག་ནི་འོད་སྲུངས་[[81]](#footnote-100)པའི་དམ་ཚིག་ཡིན་ནོ། །​གོས་དམར་བ་རྣམས་ཀྱི་དམ་ཚིག་ནི་གང་ཟག་ནི་མེད་དོ་ཞེས་བྱའོ།[[82]](#footnote-101) །​ཡང་ཐམས་ཅད་ཡོད་པར་སྨྲ་བ་རྣམས་ཀྱི་བྱེ་བྲག་སློབ་དཔོན་བླ་མའི་གཞུང་སྟོན་པར་བྱེད་པའི་འཕོ་བར་སྨྲ་བ་རྣམས་ཀྱི་རྩ་བའི་དམ་ཚིག་ནི་ཕུང་པོ་ལྔ་ནི་འཇིག་རྟེན་འདི་ནས་འཇིག་རྟེན་ཕ་རོལ་དུ་འཕོ་བའོ། །​ལམ་མ་རྟོགས་པར་ཕུང་པོ་འགག་པ་མེད་དོ། །​རྩ་བའི་ལྟུང་བ་དང་བཅས་པའི་ཕུང་པོ་ནི་ཡོད་དོ། །​གང་ཟག་ནི་དོན་དམ་པར་མི་དམིགས་སོ། །​ཀུན་ཀྱང་མི་རྟག་གོ་ཞེས་བྱ་བ་དེ་དག་ནི་འཕོ་བའི་དམ་ཚིག་ཡིན་ཏེ། རྣམ་པ་བདུན་པོ་དེ་ལྟ་བུ་དག་ཏུ་ཐམས་ཅད་ཡོད་པར་སྨྲ་བར་དམ་ཚིག་དག་གནས་སོ། །​ཡང་གནས་མའི་བུའི་དམ་ཚིག་ནི་ཉེ་བར་བླང་བ་[[83]](#footnote-102)ཉེ་བར་ལེན་པ་དང་ལྡན་པ་ནི་བཏགས་པའོ། །​ཆོས་གང་ཡང་འཇིག་རྟེན་འདི་ནས་འཇིག་རྟེན་ཕ་རོལ་ཏུ་འཕོ་བ་མེད་དོ། །​གང་ཟག་ནི་ཕུང་པོ་ལྔ་ཉེ་བར་བླངས་ནས་འཕོ་བར་འགྱུར་རོ། །​འདུས་བྱས་ནི་སྐད་ཅིག་མ་དང་སྐད་ཅིག་མ་མ་ཡིན་པ་ཡང་ཡོད་དོ། །​གང་ཟག་ནི་ཉེ་བར་བླངས་པའི་ཕུང་པོ་ཉིད་དང་། གཅིག་པའམ་གཅིག་པ་མ་ཡིན་པར་བརྗོད་པར་མི་བྱའོ། །​མྱ་ངན་ལས་འདས་པ་ནི་ཆོས་ཐམས་ཅད་དང་གཅིག་པ་ཉིད་དང་[[84]](#footnote-103)ཐ་དད་པ་ཉིད་དུ་མི་བརྗོད་དོ། །​མྱ་ངན་ལས་འདས་པ་ནི་ཡོད་པ་ཉིད་དམ་མེད་པ་ཉིད་དུ་མི་བརྗོད་དོ། །​རྣམ་པར་ཤེས་པའི་ཚོགས་ལྔའི་[[85]](#footnote-104)ནི་འདོད་ཆགས་དང་བཅས་པ་ཡང་མ་ཡིན་འདོད་ཆགས་དང་བྲལ་བ་ཡང་མ་ཡིན་ནོ་ཞེས་བྱ་བ་ནི་གནས་མའི་བུ་བ་རྣམས་ཀྱི་དམ་ཚིག་ཉིད་དོ། །​ཡང་གནས་མའི་བུ་ཡང་རྣམ་པ་གཉིས་ཏེ།རི་ཆེན་པོ་དང་། མང་པོས་བཀུར་བ་པའོ། །​དེ་ལ་མང་པོས་[[86]](#footnote-105)བཀུར་བ་པ་རྣམས་ཀྱི་རྩ་བའི་དམ་ཚིག་ནི་འབྱུང་བར་འགྱུར་བ་དང་། འབྱུང་བ་དང་འགག་པར་འགྱུར་བ་དང་། འགག་[[87]](#footnote-106)པ་དང་སྐྱེ་བར་འགྱུར་བ་དང་། སྐྱེ་བ་དང་། འཆི་བར་འགྱུར་བ་དང་། འཆི་བ་དང་། བྱེད་པར་འགྱུར་བ་དང་། བྱེད་པ་དང་། ཆད་པར་འགྱུར་བ་དང་། ཆད་པ་དང་། འགྲོ་བར་འགྱུར་བ་དང་། འགྲོ་བ་དང་། རྣམ་པར་ཤེས་པར་[[88]](#footnote-107)འགྱུར་བ་དང་། རྣམ་པར་ཤེས་པ་ནི་ཡོད་དོ་ཞེས་བྱ་བ་དེ་ལྟ་བུ་ནི་[[89]](#footnote-108)མང་པོས་བཀུར་བ་པ་རྣམས་ཀྱི་རྩ་བའི་དམ་ཚིག་གོ། །​ཡང་རི་ཆེན་པོ་པ་ཡང་རྣམ་པ་གཉིས་ཏེ། ཆོས་མཆོག་པ་དང་། ལམ་བཟངས་བ་ཞེས་བྱ་བའོ། །​ཆོས་མཆོག་པ་རྣམས་ཀྱི་རྩ་བའི་དམ་ཚིག་ནི་སྐྱེ་[[90]](#footnote-109)ལ་མ་རག་པ་[[91]](#footnote-110)དང་། སྐྱེ་བ་དང་། འགག་པ་ལ་མ་རག་[[92]](#footnote-111)པ་དང་། འགག་པའོ། །​ལམ་བཟངས་པའི་ཡང་དེ་བཞིན་ནོ། །​གྲོང་ཁྱེར་དྲུག་པ་ལ་ཁ་ཅིག་ན་རེ་རི་ཆེན་པོ་པའི་བྱེ་བྲག་ཡིན་ཟེར། གཞན་དག་གིས་སྨྲས་པ་ནི། མང་པོས་བཀུར་བ་པའི་བྱེ་བྲག་ཡིན་པར་འདོད་དེ། དེ་ལྟར་དེ་རྣམས་ནི་གནས་མའི་བུའི་སྡེ་པ་རྣམ་པ་བཞིར་གནས་པ་ཡིན་ནོ། །​གང་དེ་དག་ནི་སློབ་དཔོན་དག་གི་རྗེས་སུ་འབྲངས་[[93]](#footnote-112)པའི་རིམ་གྱིས་རྣམ་པ་བཅོ་བརྒྱད་དུ་གྱུར་པ་ཡིན་ཏེ། དེ་དག་ནི་རྩ་བའི་རྟོག་པ་[[94]](#footnote-113)དག་ཡིན་ནོ། །​གཞན་ནང་གསེས་ཀྱི་དབྱེ་བ་ནི་མང་དུ་ཡོད་པས་བརྗོད་པར་བྱའོ། །​ཅི་ལྟ་ཞེ་ན། ཐམས་ཅད་ཡོད་པར་སྨྲ་བ་རྣམས་ཀྱི་འདོད་གཞུང་གི་བྱེ་བྲག་ཀྱང་དབྱེ་བ་རྣམ་པ་བཞི་སྟེ་དངོས་པོ་དང་། མཚན་ཉིད་དང་། གནས་སྐབས་དང་། གཞན་གཞན་དུ་འགྱུར་བ་ཉིད་ཀྱི་བྱེ་བྲག་གིས་སོ། །​དེ་ལ་དང་པོ་དངོས་པོ་གཞན་ཉིད་དུ་འགྱུར་པ་[[95]](#footnote-114)ནི་བཙུན་པ་ཆོས་སྐྱོབ་ཀྱི་སྟེ། དེ་ནི་ཆོས་རྣམས་དུས་ཀྱིས་འཇུག་པར་གྱུར་པ་ན། དངོས་པོ་གཞན་དུ་གྱུར་པ་ཉིད་ཡིན་གྱི། རྫས་གཞན་དུ་གྱུར་པ་ཉིད་ནི་མ་ཡིན་ཏེ། གསེར་གྱི་སྣོད་བཅོམ་ནས་གཞན་དུ་བྱས་པ་ན་དབྱིབས་གཞན་དུ་གྱུར་པ་ཉིད་ཡིན་གྱི་རྫས་གཞན་དུ་གྱུར་པ་ནི་མ་ཡིན་ནོ། །​ཇི་ལྟར་འོ་མ་ལ་ཞོར་གྱུར་པ་ན། རོ་དང་ནུས་པ་དང་སྨིན་པ་གཞན་དུ་གྱུར་པ་ལས་ཁ་དོག་ནི་མ་ཡིན་པ་དེ་བཞིན་དུ་ཆོས་རྣམས་ཀྱང་འདས་པའི་དུས་ནས་ད་ལྟར་གྱི་དུས་སུ་བྱུང་བ་ན། འདས་པའི་དུས་ཀྱི་དངོས་པོ་ཉམས་པ་ཡིན་གྱི་རྫས་ནི་མ་ཡིན་ནོ། །​དེ་བཞིན་དུ་ད་ལྟར་གྱི་དུས་ནས་མ་འོངས་པར་འགྱུར་བ་[[96]](#footnote-115)ན་ཡང་། ད་ལྟར་གྱི་དངོས་པོ་ཉམས་པ་[[97]](#footnote-116)ཡིན་གྱི་རྫས་ཀྱི་དངོས་པོ་ནི་མ་ཡིན་ནོ་ཞེས་ཟེར་རོ། །​མཚན་ཉིད་གཞན་དུ་གྱུར་པ་ནི་བཙུན་པ་དབྱངས་སྒྲོགས་[[98]](#footnote-117)ཀྱི་སྟེ། དེ་ན་རེ་ཆོས་རྣམས་དུས་ཀྱིས་འཇུག་པར་གྱུར་པ་ན། འདས་པའི་མཚན་ཉིད་དང་[[99]](#footnote-118)ལྡན་པ་ནི་མ་འོངས་པ་དང་ད་ལྟར་གྱི་མཚན་ཉིད་དང་མི་ལྡན་པ་ཡང་མ་ཡིན་ལ། མ་འོངས་པ་ཡང་མ་འོངས་པའི་མཚན་ཉིད་དང་ལྡན་པ་ནི་འདས་པ་དང་ད་ལྟར་གྱི་ངག་དང་མི་[[100]](#footnote-119)ལྡན་པ་ནི་མ་ཡིན་ནོ། །​དཔེར་ན་སྐྱེས་བུ་[[101]](#footnote-120)བུད་མེད་གཅིག་ལ་ཆགས་པར་གྱུར་པ་ན། ལྷག་མ་རྣམས་ལ་ཆགས་པ་དང་བྲལ་བ་ནི་མ་ཡིན་ནོ་ཞེས་ཟེར་རོ། །​གནས་སྐབས་སུ་གཞན་དུ་གྱུར་པ་ནི་བཙུན་པ་དབྱིག་བཤེས་ཀྱི་སྟེ། དེ་ནི་ཆོས་རྣམས་དུས་ཀྱིས་འཇུག་པར་གྱུར་པ་ན་གཞན་དང་གཞན་དུ་རྗོད་པར་[[102]](#footnote-121)བྱེད་པ་ནི་གནས་སྐབས་གཞན་དུ་གྱུར་པ་ཡིན་གྱི། རྫས་[[103]](#footnote-122)གཞན་དུ་གྱུར་པ་ནི་མ་ཡིན་ཏེ། དཔེར་ན་སྡོང་བུ་གཅིག་པུ་བགྲང་བའི་[[104]](#footnote-123)ཚེ་ནི་གཅིག་ཅེས་བརྗོད་པར་གྱུར་པ་ལ། གྲངས་བརྒྱར་གཏོགས་པའི་ཚེ་ནི་བརྒྱ་ཞེས་བྱ། །​གྲངས་སྟོང་དུ་བགྲང་བའི་ཚེ་ནི་སྟོང་ཞེས་བྱ་བ་དང་འདྲའོ་ཞེས་ཟེར་རོ། །​གཞན་གཞན་དུ་གྱུར་པ་ནི་བཙུན་པ་སངས་རྒྱས་ལྷའི་སྟེ། དེ་ནི་ཆོས་རྣམས་སུ་དུས་ཀྱིས་འཇུག་པར་གྱུར་པ་[[105]](#footnote-124)ན་སྔོན་དང་ཕྱི་མ་ལ་ལྟོས་[[106]](#footnote-125)ནས་གཞན་དང་གཞན་དུ་བརྗོད་པར་བྱ་སྟེ། དཔེར་ན་བུད་མེད་གཅིག་ལ་མ་ཞེས་ཀྱང་བརྗོད། བུ་མོ་ཞེས་ཀྱང་[[107]](#footnote-126)བརྗོད་པ་ཡིན་ནོ། །​བཞི་པོ་དེ་དག་ཇི་ལྟ་བ་བཞིན་དུ་ཐམས་ཅད་ཡོད་ཅེས་སྨྲ་བའི་ཕྱིར་ཐམས་ཅད་ཡོད་པར་སྨྲ་བའོ། །​དེ་བཞིན་དུ་ཁ་ཅིག་རྐྱེན་བདུན་ཏེ། རྒྱུ་དང་། དམིགས་པ་དང་། དེ་མ་ཐག་པ་དང་། བདག་པོ་དང་། ལས་དང་། ཟས་དང་། རྟེན་ཞེས་བྱའོ། །​དེ་བཞིན་དུ་ལ་ལ་ནི་རྟོགས་པའི་སེམས་བཞི་སྟེ། བདེན་པ་སོ་སོ་པའོ།[[108]](#footnote-127) །​གཞན་རྣམས་ནི་ཆོས་ཤེས་པ་དང་། རྗེས་སུ་ཤེས་པ་བརྒྱད་ཡིན་ཏེ། སོ་སོར་རྟོག་པའི་[[109]](#footnote-128)ཡེ་ཤེས་ནི་མ་ཡིན་ནོ་ཞེས་ཟེར།[[110]](#footnote-129) གཞན་རྣམས་ནི་བཅུ་གཉིས་སུ་འདོད་དོ། །​དེ་ལས་ཀྱང་གཞན་པ་རྣམས་ནི་བཅུ་དྲུག་ཏུ་འདོད་དོ།[[111]](#footnote-130) །​དེ་བཞིན་དུ་སེམས་མེད་པའི་གཉིད་ལ་ནི་སེམས་མ་ཡིན་ནོ། །​མཚུངས་པར་ལྡན་པ་ལྷག་[[112]](#footnote-131)མ་རྣམས་ལ་ནི་ཡོད་དོ། །​འདུ་ཤེས་དང་ཚོར་བ་འགོག་པ་ལ་འདུ་ཤེས་དང་ཚོར་བ་འགོག་པ་ནི་[[113]](#footnote-132)ཡོད་དོ། །​ལྷག་མ་རྣམས་ལ་ནི་མཚུངས་པར་ལྡན་པ་ཡོད་དོ། །​ཇི་ལྟར་ཡིད་ཀྱིས་སྐྱོ་བར་གྱུར་པ་ནི་སྤྱོད་པ་མེད་པའི་བསམ་གཏན་ལ་སྙོམས་པར་འཇུག་ལ། དགའ་བས་སྐྱོ་བར་གྱུར་པ་ནི་དགའ་བ་མེད་པའི་བསམ་གཏན་ལ་སྙོམས་པར་འཇུག་བཞིན་དུ་འདུ་ཤེས་པ་དང་། ཚོར་བས་སྐྱོ་བར་གྱུར་པ་ནི་འདུ་ཤེས་དང་ཚོར་བ་འགོག་པ་ལ་སྙོམས་པར་འཇུག་ལ། དེ་བཞིན་དུ་ཁ་ཅིག་ན་རེ་སེམས་ཀྱིས་ཡུལ་གྱི་ཁྱད་པར་ཐོབ་པ་ནི་མྱ་ངན་ལས་འདས་པ་ཐོབ་པ་ཡིན་ནོ་ཞེས་ཟེར་རོ། །​ལ་ལ་ན་རེ་ཕུང་པོ་མེད་པར་གྱུར་པར་[[114]](#footnote-133)མྱ་ངན་ལས་འདས་པ་ཡིན་གྱི་དངོས་པོའི་དོན་ནི་མ་ཡིན་[[115]](#footnote-134)ཞེས་ཟེར། ཁ་ཅིག་ན་རེ་རང་བཞིན་གྱིས་ལུང་དུ་[[116]](#footnote-135)བསྟན་དུ་མེད་པ་ནི་མྱ་ངན་ལས་འདས་[[117]](#footnote-136)པ་ཡིན་ནོ་ཞེས་བརྗོད་དོ། །​དེ་བཞིན་དུ་ལ་ལ་ན་རེ་ཚད་མེད་པ་རྣམས་ནི་བྱང་ཆུབ་ཀྱི་ཡན་ལག་ཡིན་ནོ་ཡང་ཟེར་རོ། །​ཁ་ཅིག་ན་རེ་འབྲས་བུ་ཆེ་བ་ནི་གསུམ་སྟེ། གཞན་གྱི་སེམས་ཀྱི་[[118]](#footnote-137)འབྲས་བུ་དང་། འབྲས་བུ་ཆེ་བ་དང་། ཚད་མེད་པའི་འབྲས་བུ་ཞེས་བྱ་བའོ། །​དེ་བཞིན་དུ་ཉོན་མོངས་པའི་དབང་གིས་འགྲོ་བར་འགྲོ་བ་ན་གྲོགས་སུ་གྱུར་པ་ནི་ལས་ཡིན་ནོ། །​དེ་བཞིན་དུ་དེ་སྤངས་པར་གྱུར་པ་ནི་འགྲོ་བ་དེ་དག་ཏུ་འགྲོ་བར་མི་འགྱུར་རོ། །​ཡང་ལ་ལ་ན་རེ་སྔར་བྱས་པའི་ལས་རྣམས་ཀྱི་དབང་གིས་དང་པོར་འགྲོ་བར་འདོད་དོ། །​ཁ་ཅིག་ནི་ཇི་ལྟར་གོམས་པའི་ལས་རྣམས་ཀྱིས་ཡིན་པར་འདོད་དོ། །​ལ་ལ་ན་རེ་རྣམ་པ་ལྔས་གོམས་པས་ཏེ། སྔ་མ་བཞི་དང་རྐྱེན་གྱི་ཁྱད་པར་གོམས་པས་སོ། །​ཁ་ཅིག་ན་རེ་འདས་པའི་ཉེ་བར་ལེན་པ་ལས་མེ་འབར་རོ་ཞེས་ཟེར་[[119]](#footnote-138)རོ། །​ཁ་ཅིག་ན་རེ་ད་ལྟར་གྱི་ལས་སོ་ཞེས་ཟེར་རོ། །​ཁ་ཅིག་ན་རེ་སྒྲིབ་པ་ལྔ་པོ་རྣམས་ལས་གང་ཡང་རུང་བ་ལ་མི་མཐུན་པར་[[120]](#footnote-139)སེམས་པ་ལས་སོ་ཞེས་ཟེར། ཁ་ཅིག་ནི་གཟུགས་ཀྱི་ཁམས་ནི་ཁམས་བཞི་པར་ཁ་དོག་བཞི་པར་འདོད་དོ། །​གཞན་ནི་ཁ་དོག་གཅིག་པར་འདོད་དོ། །​དེ་བཞིན་དུ་གཞན་དག་ནི་གང་ཟག་ནི་ཡོད་དོ། །​དེ་ཡང་ཕུང་པོ་ལས་གཞན་ཡིན་ནོ་ཞེས་ཟེར། ཕུང་པོ་ཙམ་ཡང་མ་ཡིན་ཏེ། ཕུང་པོ་ཉེ་བར་བླངས་པ་[[121]](#footnote-140)དང་ལྡན་པར་བརྟག་པའོ།[[122]](#footnote-141) །​ཉེ་བར་ལེན་པ་མེད་པ་ནི་མྱ་ངན་ལས་འདས་པ་ཡིན་པས་སོ། །​འདི་ལྟར་འཕགས་པའི་བདེན་པ་[[123]](#footnote-142)བཞི་ལས་རིམ་གྱིས་བརྟགས་ནས་མངོན་པར་རྟོགས་པར་འགྱུར་ཏེ། བར་མ་དོར་མི་མཐུན་པའི་སེམས་འབྱུང་[[124]](#footnote-143)བ་མེད་དོ། །​སྡུག་བསྔལ་ལ་དམིགས་པའི་བྱང་ཆུབ་ཀྱི་ཡན་ལག་གིས་སྐྱོན་མེད་པར་འཇུག་གོ། །​འདོད་པར་གཏོགས་[[125]](#footnote-144)པའི་འདུ་བྱེད་མི་རྟག་པར་ཡིད་ལ་བྱེད་པ་ལ་བརྟེན་པའི་སེམས་བཅུ་གསུམ་གྱིས་རྒྱུན་དུ་ཞུགས་པའི་འབྲས་བུ་ཐོབ་པར་འགྱུར་ཏེ། ཆོས་དེ་ལ་གནས་པ་ལ་ཉམས་པ་མེད་དོ། །​དེ་བཞིན་དུ་ཞུགས་པ་ཡང་ངོ། །​དགྲ་བཅོམ་པ་ལ་[[126]](#footnote-145)ཡང་ཉམས་པའི་ཆོས་ཡོད་དོ། །​སྲིད་པ་བར་མ་དོ་ཡང་ཡོད་དོ། །​འདས་པ་དང་མ་འོངས་པ་ཡང་ཡོད་དོ། །​གཅིག་ཏུ་དགེ་བའི་ཆོས་ཀྱི་[[127]](#footnote-146)དོན་མྱ་ངན་ལས་འདས་པ་ནི་ཡོད་དོ། །​ཕུང་པོ་འགག་པ་ནི་དུས་ལས་[[128]](#footnote-147)རྣམ་པར་གྲོལ་བ་ཡིན་ནོ། །​ལྷ་ལ་ཡང་ཚངས་པར་སྤྱོད་པ་[[129]](#footnote-148)ལ་གནས་པ་ཡོད་དོ། །​འདོད་པའི་ཁམས་ནས་སྐྱོན་མེད་པ་ལ་འཇུག་པར་འགྱུར་རོ། །​སོ་སོའི་སྐྱེ་བོས་ཀྱང་འདོད་པའི་འདོད་ཆགས་དང་གནོད་སེམས་སྤོང་ངོ། །​རྣམ་པར་ཤེས་པའི་ཚོགས་ལྔ་ནི་འདོད་ཆགས་དང་བཅས་པའམ་བྲལ་བ་[[130]](#footnote-149)ཡང་མ་ཡིན་ཏེ་རྣམ་པར་རྟོག་པ་མེད་པའི་ཕྱིར་རོ། །​དྲུག་པ་ནི་འདོད་ཆགས་དང་བཅས་པ་དང་འདོད་ཆགས་དང་བྲལ་བ་ཡང་ཡིན་ནོ། །​དགྲ་བཅོམ་པ་ནི་ཟག་པ་དང་བཅས་པའི་གཟུགས་དང་སེམས་ཀྱིས་ཟག་པ་དང་བཅས་པ་དང་། ཟག་པ་མེད་པ་ལས་[[131]](#footnote-150)དམིགས་པ་ཡིན་ནོ། །​སེམས་ཀྱིས་ཡུལ་གཞན་དུ་ཕྱིན་པ་ནི་མ་ཡིན་གྱི། འདི་ན་གནས་བཞིན་དུ་ཐག་རིང་པོ་ན་གནས་པ་ལ་དམིགས་པར་བྱེད་དོ། །​གཟུགས་མེད་པའི་ཁམས་ན་གཟུགས་མེད་དོ། །​དགྲ་བཅོམ་པ་ལ་ཡང་ཉམས་པའི་ཆོས་ཡོད་དོ། །​དུས་མ་ཡིན་པར་འཆི་བ་[[132]](#footnote-151)ཡོད་དོ། །​སྐྱེས་བུའི་བྱེད་པ་ཡོད་དོ། །​འཇིག་རྟེན་པའི་ཡང་དག་པའི་ལྟ་བ་ཡོད་དོ། །​ཕྱི་རོལ་པ་ལ་ཡང་མངོན་པར་ཤེས་པ་ལྔ་ཡོད་དོ། །​དགྲ་བཅོམ་པ་ལ་གཞན་གྱིས་བསྟན་ཅིང་བསྒྲུབ་པ་མེད་དོ། །​མི་ཤེས་པ་མེད་དོ། །​ཡིད་གཉིས་མེད་དོ། །​གཞན་གྱི་ལ་ཡོངས་སུ་བརྟག་པ་[[133]](#footnote-152)མེད་དོ། །​ངག་འཇུག་པའི་སྨྲ་བ་མེད་དེ། དབང་པོ་དང་སྟོབས་དང་བྱང་ཆུབ་ཀྱི་ཡན་ལག་བསྐྱེད་པའི་ཕྱིར་རོ། །​བཅོམ་ལྡན་འདས་ཀྱི་ཉན་ཐོས་རྣམས་བྱང་གི་སྒྲ་མི་སྙན་དང་། བདུད་རིས་དང་། འདུ་ཤེས་མེད་པའི་སེམས་ཅན་དུ་སྐྱེ་བ་ནི་མེད་དོ། །​རྒྱུན་དུ་ཞུགས་པས་བསམ་གཏན་རྣམས་ཐོབ་པ་མ་ཡིན་ནོ། །​མདོ་སྡེ་ཐམས་ཅད་ནི་ངེས་པའི་དོན་ཡིན་ནོ། །​མཚུངས་པར་མི་ལྡན་པའི་བག་ལ་ཉལ་དང་སེམས་ལས་བྱུང་བའི་བག་ལ་ཉལ་ཡང་ཡོད་དོ། །​འདུས་བྱས་ནི་སྐད་ཅིག་མ་དང་། སྐད་ཅིག་མ་མ་ཡིན་པ་ཡང་ཡོད་དོ། །​འགག་པར་[[134]](#footnote-153)འགྱུར་བའི་ཉེ་བར་ལེན་པ་ལས་མེ་འབར་བར་འགྱུར་རོ། །​སེམས་ཅན་གཅིག་ཅིག་འཆི་ཞིང་སྐྱེ་བོ་མི་ཤེས་པའི་གཞི་ལས་འཆི་བའི་མཐར་ཐུག་གི་[[135]](#footnote-154)བར་དུའོ། །​འཆི་བའི་རྐྱེན་བྱེད་པའི་སེམས་གཅིག་པོ་[[136]](#footnote-155)དེ་ཉིད་ཡང་དག་པར་ཞི་བར་བྱའོ། །​ཚད་མེད་པ་རྣམས་ནི་བྱང་ཆུབ་ཀྱི་ཡན་ལག་མ་ཡིན་ནོ། །​སྙོམས་པར་འཇུག་པ་དྲུག་ཅུ་རྩ་བདུན་གྲུབ་པར་བྱས་ནས་སྙོམས་པར་འཇུག་པ་བཅུ་དགུ་དང་། དབང་པོ་དང་། སྟོབས་དང་། བྱང་ཆུབ་ཀྱི་ཡན་ལག་རྣམས་བྱང་ཆུབ་སེམས་དཔས་[[137]](#footnote-156)ཡང་དག་པར་སྦྱོང་བར་[[138]](#footnote-157)བྱེད་དོ། །​ཀུན་དུ་སྦྱོར་བ་རྣམས་མ་གཏོགས་པ་ཉིད་ནི་བར་ཆད་མེད་པའི་ལམ་གྱིས་[[139]](#footnote-158)སྤང་བར་བྱ་བ་རྣམས་སོ། །​འགྲོ་བ་དང་བཅས་པའི་ལམ་ནི་ངེས་པར་གཉིས་ཉིད་ཡིན་ནོ། །​དགེ་སྦྱོང་གི་[[140]](#footnote-159)འབྲས་བུ་ནི་རིམ་གྱིས་ཐོབ་པ་མ་ཡིན་ནོ། །​འཇིག་རྟེན་པའི་ལམ་གྱིས་ཀྱང་ལན་ཅིག་ཕྱིར་འོང་བའི་འབྲས་བུ་དང་། ཕྱིར་མི་འོང་བའི་འབྲས་བུ་མངོན་དུ་བྱེད་དོ། །​འཁོར་བ་གཞན་དུ་འགྱུར་བ་ཡང་ཡོད་དོ། །​ཆོས་ཅུང་ཞིག་ཀྱང་འཇིག་རྟེན་འདི་ནས་འཇིག་རྟེན་ཕ་རོལ་དུ་འགྲོ་བ་མེད་དོ། །​ཕུང་པོ་ཉེ་བར་[[141]](#footnote-160)བླངས་ནས་སེམས་ཅན་ནི་འཕོ་བར་འགྱུར་རོ། །​གཟུགས་ཀྱི་ཁམས་ནི་ཁ་དོག་བཞི་པ་ཡིན་ནོ། །​དེ་བཞིན་དུ་སྲིད་པ་བར་མ་ནི་ཁ་དོག་བཅུའམ་ཉ་ཕྱིས་ཀྱི་མདོག་འདྲ་བ་ཡིན་ནོ། །​དེ་བཞིན་དུ་སྲིད་པ་བར་མ་ནི་ཞག་ལྔའམ་བདུན་དུ་གནས་པའམ་ཡུན་རིང་པོར་ཡང་ངོ། །​དེ་བཞིན་དུ་ལས་ནི་ནམ་ཡང་མེད་པར་མི་འགྱུར་རོ། །​ཉམས་པར་མི་འགྱུར་རོ། །​འཕྲོགས་[[142]](#footnote-161)པར་མི་འགྱུར་རོ། །​ལས་ཀྱི་རྣམ་པར་སྨིན་པ་ཉམས་སུ་མྱོང་བར་འགྱུར་བ་[[143]](#footnote-162)ནི་མེད་དོ། །​སྲིད་པ་ཇི་སྲིད་ཀྱི་བར་དུ་རིགས་ཀྱི་ངོ་བོ་དང་ལྷན་ཅིག་ཏུ་གནས་སོ། །​སྔར་ཉེ་བར་བསགས་པ་དང་ཕྱིས་ཉེ་བར་བསགས་པའི་ལས་ཀྱི་རྐྱེན་ཉེ་བར་རྙེད་པར་གྱུར་ནས་འགྲོ་བ་རྣམས་སུ་འགྲོ་བར་བྱེད་དོ། །​ངེས་པའི་ལས་ནས་[[144]](#footnote-163)བཟློག་པར་མི་ནུས་སོ། །​བྱང་ཆུབ་སེམས་དཔའ་ནི་སྐྱེས་བུའི་གཟུགས་ཀྱིས་ལྷུམས་སུ་ཞུགས་པ་ཡིན། ཡུམ་གྱི་དཀུ་ནས་གླང་པོ་ཆེར་གྱུར་ནས་ཞུགས་པ་ནི་མ་ཡིན་ཏེ། དེ་ནི་དེའི་རྨི་ལམ་གྱི་རྣམ་རྟོག་ཡིན་ནོ། །​ནུར་ནུར་པོ་དང་། མེར་མེར་པོ་དང་། ལྟར་ལྟར་པོའི་ངོ་བོར་ཡང་འགྱུར་རོ། །​སྐྱེ་གནས་ན་ཡང་སྒྲིབ་པ་མེད་པའི་རྣམ་པར་གྲོལ་བའི་ནུས་པ་ཅན་དུ་འགྱུར་རོ། །​སངས་རྒྱས་བཅོམ་ལྡན་འདས་རྣམས་ཀྱི་ཡེ་ཤེས་ནི་ལོངས་སྤྱོད་པ་ལ་འཇུག་པར་འགྱུར་རོ། །​སོ་སོའི་སྐྱེ་བོ་ཉིད་ཀྱང་སེམས་གཅིག་གིས་འགོག་གོ། །​སེམས་གཅིག་གིས་སྒྲིབ་པ་ཐམས་ཅད་སྤོང་། སེམས་གཅིག་གིས་ཐམས་ཅད་མཁྱེན་པའི་སྒྲིབ་པ་མེད་པའི་རྣམ་པར་ཐར་པ་ཡང་རབ་ཏུ་ཐོབ་བོ། །​སེམས་གཅིག་གིས་ཞུགས་པའི་ཆོས་རྣམས་འགག་པར་བྱེད་ཅིང་འབྲས་བུ་ལ་གནས་པ་རྣམས་སྐྱེད་པར་བྱེད་དོ། །​རྐྱེན་བཞི་ཉིད་ཀྱིས་རྐྱེན་ཐམས་ཅད་བསྡུས་སོ། །​སྡུག་བསྔལ་གྱིས་སྤང་བར་[[145]](#footnote-164)བྱ་བའི་ཀུན་ནས་ལྡང་བ་[[146]](#footnote-165)ལ་གནས་པ་ནི་མཚམས་མེད་པ་དག་བྱེད་པ་ཡིན་གྱི་གཞན་གྱིས་ནི་མ་ཡིན་ནོ། །​མཐོང་བས་སྤང་བར་བྱ་བའི་བག་ལ་ཉལ་བཞིས་བསྡུས་པས་ཐམས་ཅད་བསྡུས་པ་སྟེ་དེས་དགེ་བའི་རྩ་བ་ཐམས་ཅད་གཅོད་པར་བྱེད་ཀྱི་[[147]](#footnote-166)བསྒོམ་པས་སྤང་བར་[[148]](#footnote-167)བྱ་བས་ནི་མ་ཡིན་ནོ། །​བསྒོམ་པའི་རང་བཞིན་ཐམས་ཅད་ལ་འཇིག་རྟེན་[[149]](#footnote-168)ཇི་སྲིད་གནས་ཀྱི་བར་དུ་གཞན་གྱིས་གནོད་པར་བྱེད་པའི་འབད་པས་གནོད་པར་མི་འགྱུར་གྱི། བདག་ཉིད་ཀྱི་ཚེ་ཟད་པས་དུས་བྱེད་པར་འགྱུར་རོ། །​དགྲ་བཅོམ་པ་ཐམས་ཅད་ནི་འབྲལ་བས་འཆི་བར་འགྱུར་གྱི། འཕོ་བས་ནི་འཆི་བ་མེད་དེ། ཇི་སྐད་དུ་ལུས་དང་བྲལ་བས་དུས་བྱེད་པར་འགྱུར་ཏེ། དགྲ་བཅོམ་པ་ནི་ལུས་ཐ་མ་[[150]](#footnote-169)དང་བྲལ་བས་འབྲལ་བའི་ཕྱིར་རོ་ཞེས་བྱ་བར་གསུངས་པ་ལྟ་བུ་སྟེ། ལུས་ནི་འདིར་དབང་པོའི་ལུས་ལ་བྱ་བར་བཞེད་དོ། །​འབྱུང་བར་འགྱུར་བ་དང་། འབྱུང་བ་དང་། འགག་[[151]](#footnote-170)པར་འགྱུར་བ་[[152]](#footnote-171)དང་། འགག་པ་དང་། སྐྱེ་བར་འགྱུར་བ་དང་། སྐྱེ་བ་དང་། འཆི་བར་འགྱུར་བ་དང་། འཆི་བ་དང་། བྱེད་པར་འགྱུར་བ་དང་། བྱེད་པ་དང་། ཆད་པར་འགྱུར་བ་དང་། ཆད་པ་དང་། འགྲོ་བར་འགྱུར་བ་དང་། འགྲོ་བ་དང་། རྣམ་པར་ཤེས་པར་འགྱུར་བ་དང་། རྣམ་པར་ཤེས་པའོ། །​ཕུང་པོ་གསུམ་གྱིས་སེམས་ཐམས་ཅད་བསྡུས་ཀྱི་ཆོས་ཐམས་ཅད་ནི་མ་ཡིན་ནོ། །​ཚོར་བ་ཐམས་ཅད་ནི་ལས་ལས་བྱུང་བ་ཡིན་ནོ། །​སྔར་བྱས་པའི་སྒོམ་པས་[[153]](#footnote-172)སྤང་བར་བྱ་བའི་ལས་ཐམས་ཅད་ཀྱི་རྣམ་པར་སྨིན་པར་འགྱུར་རོ་ཞེས་བྱ་བའི་བར་རྣམས་སོ།། །​།སྡེ་པ་ཐ་དད་པར་བྱེད་པ་དང་རྣམ་པར་བཤད་པ་སློབ་དཔོན་བྷ་བྱས་མཛད་པ་རྫོགས།[[154]](#footnote-173) །​ །​ར་ས་འཕྲུལ་སྣང་གི་གཙུག་ལག་ཁང་དུ་དགེ་སློང་ལེགས་པའི་ཤེས་རབ་ཀྱིས་གསོལ་བ་བཏབ་ནས་རྒྱ་གར་ཤར་ཕྱོགས་བཾ་ག་ལའི་མཁས་པ་ཆེན་པོ་དཱི་པཾ་ཀ་ར་ཤྲཱི་[[155]](#footnote-174)ཛྙཱ་ན་ཞེས་བྱ་བའི་པཎྜི་ཏའི་ཞལ་སྔ་ནས་དང་། བོད་ཀྱི་ལོ་ཙཱ་བ་[[156]](#footnote-175)དགེ་སློང་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།[[157]](#footnote-176)

1. བྷེ་ཏྲོ་བི་བྷངྒ་བྱ་ སྣར་ཐང་། པེ་ཅིན། [↑](#footnote-ref-20)
2. ཤྭ་ སྣར་ཐང་། པེ་ཅིན། [↑](#footnote-ref-21)
3. དབང་གི་ སྣར་ཐང་། པེ་ཅིན། [↑](#footnote-ref-22)
4. ཞེས་བྱ་བ་ སྣར་ཐང་། པེ་ཅིན། [↑](#footnote-ref-23)
5. བླ་མ་བ་ སྣར་ཐང་། པེ་ཅིན། [↑](#footnote-ref-24)
6. རྣམས་ཀྱི་ སྣར་ཐང་། པེ་ཅིན། [↑](#footnote-ref-25)
7. གཅིག་གི་ སྣར་ཐང་། པེ་ཅིན། [↑](#footnote-ref-26)
8. མངའ་བོ་ སྣར་ཐང་། པེ་ཅིན། [↑](#footnote-ref-27)
9. སློབ་དཔོན་གྱི་ སྣར་ཐང་། པེ་ཅིན། [↑](#footnote-ref-28)
10. བཏགས་པ་ སྣར་ཐང་། པེ་ཅིན། [↑](#footnote-ref-29)
11. རི་བོ་པོ་ སྣར་ཐང་། [↑](#footnote-ref-30)
12. ན་ སྣར་ཐང་། པེ་ཅིན། [↑](#footnote-ref-31)
13. ཡོད་དོ་ སྣར་ཐང་། པེ་ཅིན། [↑](#footnote-ref-32)
14. རླུང་ སྣར་ཐང་། པེ་ཅིན། [↑](#footnote-ref-33)
15. གནས་པ་ནི་ སྣར་ཐང་། པེ་ཅིན། [↑](#footnote-ref-34)
16. བཀུར་ སྣར་ཐང་། པེ་ཅིན། [↑](#footnote-ref-35)
17. བསྡུས་པ་ སྣར་ཐང་། པེ་ཅིན། [↑](#footnote-ref-36)
18. བོན་ ཅོ་ནེ། [↑](#footnote-ref-37)
19. ཡང་སྲིད་པའི་ སྣར་ཐང་། པེ་ཅིན། [↑](#footnote-ref-38)
20. བསྲུངས་གི་ སྣར་ཐང་། པེ་ཅིན། [↑](#footnote-ref-39)
21. སྟོན་པ་ སྣར་ཐང་། པེ་ཅིན། [↑](#footnote-ref-40)
22. ནོ། །​ སྣར་ཐང་། པེ་ཅིན། [↑](#footnote-ref-41)
23. འཁོར་ སྣར་ཐང་། པེ་ཅིན། [↑](#footnote-ref-42)
24. བསལ་བར་ སྣར་ཐང་། པེ་ཅིན། [↑](#footnote-ref-43)
25. ། །​ སྣར་ཐང་། པེ་ཅིན། [↑](#footnote-ref-44)
26. བསྟན་པ་ པེ་ཅིན། [↑](#footnote-ref-45)
27. བསྟན་པ་ པེ་ཅིན། [↑](#footnote-ref-46)
28. བུའི་ སྣར་ཐང་། པེ་ཅིན། [↑](#footnote-ref-47)
29. རི་པ་ སྣར་ཐང་། པེ་ཅིན། [↑](#footnote-ref-48)
30. བདེན་དྲུག་ སྣར་ཐང་། པེ་ཅིན། [↑](#footnote-ref-49)
31. དམར་པོ་ སྣར་ཐང་། [↑](#footnote-ref-50)
32. ། །​ སྣར་ཐང་། པེ་ཅིན། [↑](#footnote-ref-51)
33. བསྲུངས་ སྣར་ཐང་། [↑](#footnote-ref-52)
34. སོ་སོར་ སྣར་ཐང་། པེ་ཅིན། [↑](#footnote-ref-53)
35. བསྟན་པ་ སྣར་ཐང་། པེ་ཅིན། [↑](#footnote-ref-54)
36. དག་གིས་ སྣར་ཐང་། པེ་ཅིན། [↑](#footnote-ref-55)
37. རྗེས་སུ་བསྟོན་ སྣར་ཐང་། རྗེས་སུ་སྟོན་ པེ་ཅིན། [↑](#footnote-ref-56)
38. ཡིད་གཉིས་པ་ སྣར་ཐང་། པེ་ཅིན། [↑](#footnote-ref-57)
39. བཏགས་པ་ སྣར་ཐང་། པེ་ཅིན། [↑](#footnote-ref-58)
40. དེ་ཡང་ སྣར་ཐང་། པེ་ཅིན། [↑](#footnote-ref-59)
41. ཐམས་ཅད་ཀྱི་ སྣར་ཐང་། པེ་ཅིན། [↑](#footnote-ref-60)
42. གསུངས་པ་ སྣར་ཐང་། པེ་ཅིན། [↑](#footnote-ref-61)
43. གཤེགས་པ་ཐམས་ཅད་ སྣར་ཐང་། པེ་ཅིན། [↑](#footnote-ref-62)
44. མིག་གིས་ སྣར་ཐང་། པེ་ཅིན། [↑](#footnote-ref-63)
45. བཞག་པའི་ སྣར་ཐང་། པེ་ཅིན། [↑](#footnote-ref-64)
46. ལྡང་བ་ སྣར་ཐང་། པེ་ཅིན། [↑](#footnote-ref-65)
47. བརྟགས་པས་ སྣར་ཐང་། པེ་ཅིན། [↑](#footnote-ref-66)
48. སྤྱོད་པ་ སྣར་ཐང་། པེ་ཅིན། [↑](#footnote-ref-67)
49. སྡུག་བསྔལ་ སྣར་ཐང་། པེ་ཅིན། [↑](#footnote-ref-68)
50. བསྒྲུབ་པ་པའོ་ སྣར་ཐང་། པེ་ཅིན། [↑](#footnote-ref-69)
51. བཞག་པ་ སྣར་ཐང་། པེ་ཅིན། [↑](#footnote-ref-70)
52. འཇུག་པ་ལ་ སྣར་ཐང་། པེ་ཅིན། [↑](#footnote-ref-71)
53. བརྟགས་པར་ སྣར་ཐང་། པེ་ཅིན། [↑](#footnote-ref-72)
54. བརྟགས་པར་ སྣར་ཐང་། པེ་ཅིན། [↑](#footnote-ref-73)
55. རྣམས་ཀྱིས་ སྣར་ཐང་། པེ་ཅིན། [↑](#footnote-ref-74)
56. བཞག་ཏེ། སྣར་ཐང་། པེ་ཅིན། [↑](#footnote-ref-75)
57. ཉིད་ སྣར་ཐང་། པེ་ཅིན། [↑](#footnote-ref-76)
58. གཞན་གྱི་ སྣར་ཐང་། པེ་ཅིན། [↑](#footnote-ref-77)
59. གནས་བརྟན་པར་རྩེ་ སྣར་ཐང་། [↑](#footnote-ref-78)
60. ཡིན་པ་ སྣར་ཐང་། པེ་ཅིན། [↑](#footnote-ref-79)
61. ལ་ པེ་ཅིན། [↑](#footnote-ref-80)
62. འགགས་པར་ སྣར་ཐང་། པེ་ཅིན། [↑](#footnote-ref-81)
63. བཞག་པ་ སྣར་ཐང་། པེ་ཅིན། [↑](#footnote-ref-82)
64. ལམ་གྱིས་ སྣར་ཐང་། པེ་ཅིན། [↑](#footnote-ref-83)
65. གནས་མ་ སྣར་ཐང་། པེ་ཅིན། [↑](#footnote-ref-84)
66. རིགས་པ་ སྣར་ཐང་། པེ་ཅིན། [↑](#footnote-ref-85)
67. དེ་དག་གིས་ སྣར་ཐང་། པེ་ཅིན། [↑](#footnote-ref-86)
68. ཉམ་པ་ སྣར་ཐང་། པེ་ཅིན། [↑](#footnote-ref-87)
69. ཡང་དག་པར་ སྣར་ཐང་། པེ་ཅིན། [↑](#footnote-ref-88)
70. །ནོ། སྣར་ཐང་། པེ་ཅིན། [↑](#footnote-ref-89)
71. བྱ་བ། སྣར་ཐང་། པེ་ཅིན། [↑](#footnote-ref-90)
72. རྣམས་ཀྱིས་ སྣར་ཐང་། པེ་ཅིན། [↑](#footnote-ref-91)
73. དུས་བྱས་ པེ་ཅིན། [↑](#footnote-ref-92)
74. སོག་ སྣར་ཐང་། པེ་ཅིན། [↑](#footnote-ref-93)
75. མཉམ་པ་ སྣར་ཐང་། [↑](#footnote-ref-94)
76. གཏོགས་པའོ། སྣར་ཐང་། པེ་ཅིན། [↑](#footnote-ref-95)
77. རྟག་ཏུ་ སྣར་ཐང་། པེ་ཅིན། [↑](#footnote-ref-96)
78. མཐོང་བས་ སྣར་ཐང་། པེ་ཅིན། [↑](#footnote-ref-97)
79. དེ་ལྟར་ སྣར་ཐང་། པེ་ཅིན། [↑](#footnote-ref-98)
80. ཀྱི་རྩ་བའི་ སྣར་ཐང་། པེ་ཅིན། [↑](#footnote-ref-99)
81. སྲུངས་སྤུངས་ པེ་ཅིན། [↑](#footnote-ref-100)
82. བྱ་བའོ། སྣར་ཐང་། པེ་ཅིན། [↑](#footnote-ref-101)
83. བླངས་པ་ སྣར་ཐང་། པེ་ཅིན། [↑](#footnote-ref-102)
84. ཉིད་དམ་ སྣར་ཐང་། པེ་ཅིན། [↑](#footnote-ref-103)
85. ལྔ་ སྣར་ཐང་། པེ་ཅིན། [↑](#footnote-ref-104)
86. མང་པོ་ སྣར་ཐང་། པེ་ཅིན། [↑](#footnote-ref-105)
87. །འགགས་ སྣར་ཐང་། [↑](#footnote-ref-106)
88. ཤེས་པའི་ སྣར་ཐང་། པེ་ཅིན། [↑](#footnote-ref-107)
89. དེ་ལྟ་བུ་ སྣར་ཐང་། པེ་ཅིན། [↑](#footnote-ref-108)
90. སྐྱེ་བ་ སྣར་ཐང་། པེ་ཅིན། [↑](#footnote-ref-109)
91. རིག་པ་ སྣར་ཐང་། པེ་ཅིན། [↑](#footnote-ref-110)
92. རིག་ སྣར་ཐང་། ལ་མ་རིག་ས་ པེ་ཅིན། [↑](#footnote-ref-111)
93. འབྲེངས་ སྣར་ཐང་། པེ་ཅིན། [↑](#footnote-ref-112)
94. རྟོགས་པ་ སྣར་ཐང་། པེ་ཅིན། [↑](#footnote-ref-113)
95. འགྱུར་པ་ཉིད་ སྣར་ཐང་། པེ་ཅིན། [↑](#footnote-ref-114)
96. འབྱུང་བ་ སྣར་ཐང་། པེ་ཅིན། [↑](#footnote-ref-115)
97. ཉམས་པར་ སྣར་ཐང་། པེ་ཅིན། [↑](#footnote-ref-116)
98. གྲོགས་ སྣར་ཐང་། པེ་ཅིན། [↑](#footnote-ref-117)
99. མཚན་ཉིད་ སྣར་ཐང་། པེ་ཅིན། [↑](#footnote-ref-118)
100. དང་མ་ སྣར་ཐང་། པེ་ཅིན། [↑](#footnote-ref-119)
101. སྐྱེས་བུ་དག་ སྣར་ཐང་། པེ་ཅིན། [↑](#footnote-ref-120)
102. བརྗོད་པར་ པེ་ཅིན། [↑](#footnote-ref-121)
103. གནས་སྐབས་སུ་ སྣར་ཐང་། པེ་ཅིན། [↑](#footnote-ref-122)
104. བགྲངས་པའི་ སྣར་ཐང་། པེ་ཅིན། [↑](#footnote-ref-123)
105. གྱུར་ སྣར་ཐང་། པེ་ཅིན། [↑](#footnote-ref-124)
106. ཕྱི་མ་བལྟོས་ སྣར་ཐང་། པེ་ཅིན། [↑](#footnote-ref-125)
107. བུ་མོ་ཞེས་ པེ་ཅིན། [↑](#footnote-ref-126)
108. སོ་སོའོ། སྣར་ཐང་། པེ་ཅིན། [↑](#footnote-ref-127)
109. རྟོགས་པའི་ སྣར་ཐང་། པེ་ཅིན། [↑](#footnote-ref-128)
110. ཟེརརོ། སྣར་ཐང་། པེ་ཅིན། [↑](#footnote-ref-129)
111. འདོད་དེ། སྣར་ཐང་། པེ་ཅིན། [↑](#footnote-ref-130)
112. ལྷགས་ སྣར་ཐང་། པེ་ཅིན། [↑](#footnote-ref-131)
113. ནི་མ་ སྣར་ཐང་། པེ་ཅིན། [↑](#footnote-ref-132)
114. གྱུར་པ་ སྣར་ཐང་། པེ་ཅིན། [↑](#footnote-ref-133)
115. ཡིན་ནོ་ སྣར་ཐང་། པེ་ཅིན། [↑](#footnote-ref-134)
116. རང་བཞིན་གྱི་ལུང་ སྣར་ཐང་། པེ་ཅིན། [↑](#footnote-ref-135)
117. ལས་ སྣར་ཐང་། [↑](#footnote-ref-136)
118. སེམས་ཀྱིས་ སྣར་ཐང་། པེ་ཅིན། [↑](#footnote-ref-137)
119. རོ་ཞེས་ ཅོ་ནེ། [↑](#footnote-ref-138)
120. མཐུན་པས་ སྣར་ཐང་། པེ་ཅིན། [↑](#footnote-ref-139)
121. བླང་བ་ སྣར་ཐང་། པེ་ཅིན། [↑](#footnote-ref-140)
122. བརྟགས་པའོ། སྣར་ཐང་། པེ་ཅིན། [↑](#footnote-ref-141)
123. བདོན་པ་ སྣར་ཐང་། [↑](#footnote-ref-142)
124. བྱུང་ སྣར་ཐང་། པེ་ཅིན། [↑](#footnote-ref-143)
125. གཏོག་ སྣར་ཐང་། [↑](#footnote-ref-144)
126. དགྲ་བཅོམ་པ་ སྣར་ཐང་། པེ་ཅིན། [↑](#footnote-ref-145)
127. ཆོས་ཀྱིས་ སྣར་ཐང་། པེ་ཅིན། [↑](#footnote-ref-146)
128. ལ་ ཅོ་ནེ། [↑](#footnote-ref-147)
129. སྤྱོད་པར་ ཅོ་ནེ། [↑](#footnote-ref-148)
130. འབྲལ་བ་ པེ་ཅིན། [↑](#footnote-ref-149)
131. ལ་ སྣར་ཐང་། པེ་ཅིན། [↑](#footnote-ref-150)
132. འཆི་བར་ པེ་ཅིན། [↑](#footnote-ref-151)
133. བརྟགས་པ་ སྣར་ཐང་། པེ་ཅིན། [↑](#footnote-ref-152)
134. འགགས་པར་ སྣར་ཐང་། པེ་ཅིན། [↑](#footnote-ref-153)
135. མཐར་ཐུག་པའི་ སྣར་ཐང་། པེ་ཅིན། [↑](#footnote-ref-154)
136. གཅིག་པ་ སྣར་ཐང་། པེ་ཅིན། [↑](#footnote-ref-155)
137. སེམས་དཔའ་ སྣར་ཐང་། པེ་ཅིན། [↑](#footnote-ref-156)
138. སྐྱོད་པར་ ཅོ་ནེ། [↑](#footnote-ref-157)
139. ལམ་གྱི་ སྣར་ཐང་། པེ་ཅིན། [↑](#footnote-ref-158)
140. དགེ་སྦྱོང་གིས་ སྣར་ཐང་། པེ་ཅིན། [↑](#footnote-ref-159)
141. ཉེ་བ་ ཅོ་ནེ། [↑](#footnote-ref-160)
142. འཕོགས་ སྣར་ཐང་། པེ་ཅིན། [↑](#footnote-ref-161)
143. གྱུར་པ་ སྣར་ཐང་། པེ་ཅིན། [↑](#footnote-ref-162)
144. ལས་ནི་ སྣར་ཐང་། པེ་ཅིན། [↑](#footnote-ref-163)
145. སྤངས་པར་ སྣར་ཐང་། པེ་ཅིན། [↑](#footnote-ref-164)
146. ལྟང་བ་ པེ་ཅིན། [↑](#footnote-ref-165)
147. བྱེད་ཀྱིས་ སྣར་ཐང་། པེ་ཅིན། [↑](#footnote-ref-166)
148. སྤངས་པར་ སྣར་ཐང་། པེ་ཅིན། [↑](#footnote-ref-167)
149. ལ་ སྣར་ཐང་། པེ་ཅིན། [↑](#footnote-ref-168)
150. ལུས་ སྣར་ཐང་། པེ་ཅིན། [↑](#footnote-ref-169)
151. །འགོག་ སྣར་ཐང་། [↑](#footnote-ref-170)
152. གྱུར་པ་ སྣར་ཐང་། པེ་ཅིན། [↑](#footnote-ref-171)
153. བསྒོམ་པས་ སྣར་ཐང་། པེ་ཅིན། [↑](#footnote-ref-172)
154. རྫོགས་སྷོ། སྣར་ཐང་། [↑](#footnote-ref-173)
155. ཤྲི་ སྣར་ཐང་། [↑](#footnote-ref-174)
156. ཙོ་ སྣར་ཐང་། པེ་ཅིན། [↑](#footnote-ref-175)
157. པའོ་།སརྦ་མངྒལཾ།། །​། སྣར་ཐང་། པེ་ཅིན། [↑](#footnote-ref-176)