༄༅། །​དབུ་མའི་དོན་བསྡུས་པ།༄༅༅། །​རྒྱ་གར་སྐད་དུ། མ་དྷྱ་མཱརྠ་སཾ་[[1]](#footnote-20)གྲ་ཧད། བོད་སྐད་དུ། དབུ་མའི་དོན་བསྡུས་པ། བཅོམ་ལྡན་འདས་དཔལ་ཀུན་དུ་བཟང་པོ་ལ་ཕྱག་འཚལ་ལོ། །​གང་དག་སྐྱེ་མེད་རྟོགས་པ་ཉིད་ཡིན་ཡང་། །​ཐ་སྙད་དོ་གང་སྙིང་རྗེས་འཁོར་བ་མ་སྟོངས་པར།[[2]](#footnote-21) །​རྒྱལ་བ་རྣམས་ནི་འཇིག་རྟེན་བདེ་བར་བསྐྱབ་པའི་ཕྱིར། །​འདི་རུ་བཞུགས་[[3]](#footnote-22)ཀྱང་དྲི་མེད་བློ་དང་ལྡན། །​དེ་དག་རྣམས་ལ་རྟག་ཏུ་བདག་ཕྱག་འཚལ། །​བདེན་པ་གཉིས་ནི་ཇི་ལྟ་བུའི། །​དོན་ནི་རྟོགས་པར་བྱ་བའི་ཕྱིར། །​བདག་གིས་འདི་ནི་རབ་བརྩམས་ཏེ། །​སངས་རྒྱས་རྣམས་ཀྱིས་ཆོས་བསྟན་པ། །​བདེན་པ་གཉིས་སུ་འདུས་པ་སྟེ། །​དོན་དམ་དང་ནི་ཀུན་རྫོབ་པོ། །​དམ་པའི་དོན་ནི་སྤྲོས་བྲལ་ཏེ། །​དེ་ཡང་རྣམ་པ་གཉིས་སུ་བྱ། །​རྣམ་གྲངས་ཀྱི་ནི་དོན་དམ་དང་། །​རྣམ་གྲངས་མ་ཡིན་དོན་དམ་མོ། །​དང་པོ་དེ་ཡང་གཉིས་ཡིན་ཏེ། །​རིགས་པ་[[4]](#footnote-23)རྣམ་གྲངས་དོན་དམ་[[5]](#footnote-24)དང་། །​སྐྱེ་བ་བཀག་པའི་དོན་དམ་མོ། །​མུ་བཞི་སྐྱེ་འགོག་ལ་སོགས་པའི། །​གཏན་ཚིགས་བཞི་ཡི་རིགས་པ་དེ། །​སྣང་བའི་དངོས་པོ་ཐམས་ཅད་ཀྱང་། །​སྐྱེ་བ་བཀག་པའི་དོན་དམ་མོ། །​སྤྲོས་པ་ཐམས་ཅད་ཀྱིས་སྟོང་པ། །​དེ་ནི་རྣམ་གྲངས་མ་ཡིན་པའི། །​དམ་པའི་དོན་དུ་ཤེས་པར་བྱ། །​ཡོད་པའི་མཐའ་དང་མེད་པའི་མཐའ། །​གཉིས་པོ་ཐམས་ཅད་སྤངས་པ་སྟེ། །​དེ་ལྟ་བུ་ནི་དོན་དམ་མོ། །​ཀུན་རྫོབ་ཇི་ལྟར་སྣང་བ་ཡིན། །​དེ་ཡང་གཉིས་སུ་ཤེས་བྱ་སྟེ། །​ལོག་པ་ཡི་ནི་ཀུན་རྫོབ་དང་། །​ཡང་དག་པ་ཡི་ཀུན་རྫོབ་པོ། །​དོན་བྱེད་ནུས་པའི་དངོས་པོ་ནི། །​ཡང་དག་ཀུན་རྫོབ་ཅེས་བྱ་སྟེ། །​སྣང་ཡང་དོན་བྱེད་མི་ནུས་པ། །​ལོག་པ་ཡི་[[6]](#footnote-25)ནི་ཀུན་རྫོབ་པོ། །​དེ་ཡང་གཉིས་སུ་ཤེས་བྱ་སྟེ། །​རྟོག་བཅས་དང་ནི་རྟོག་མེད་གཉིས། །​རྟོག་བཅས་ཐག་པ་ལ་སྦྲུལ་འཛིན། །​རྟོག་མེད་ཟླ་བ་གཉིས་འཛིན་པའོ། །​དེས་ན་ཐམས་ཅད་བདེན་གཉིས་སུ། །​འདུས་པ་ཉིད་དུ་བསྟན་པར་བྱ། །​དེ་དོན་ཉམས་སུ་བླངས་ནས་ནི། །​ཕུན་སུམ་ཚོགས་པ་ཐམས་ཅད་འཐོབ།[[7]](#footnote-26) །​དབུ་མ་ཡི་ནི་དོན་བསྡུས་པ། །​དེ་ལྟར་བདག་གིས་བཤད་པ་ཡི། །​དགེ་བ་བདག་གིས་བསགས་པ་ཡི། །​དགེ་[[8]](#footnote-27)བ་གང་དེས་སེམས་ཅན་གྱི། །​བསམ་པ་མྱུར་དུ་འགྲུབ་གྱུར་ཅིག ་[[9]](#footnote-28)དབུ་མ་[[10]](#footnote-29)དོན་བསྡུས་པ་སློབ་དཔོན་ལེགས་ལྡན་བྱེད་[[11]](#footnote-30)ཀྱིས་མཛད་པ་རྫོགས་སོ།། །​།ལོ་ཙཱ་[[12]](#footnote-31)བ་ཚུལ་ཁྲིམས་རྒྱལ་བས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།

1. སྃ་ ཅོ་ནེ། [↑](#footnote-ref-20)
2. སྟོང་བར། སྣར་ཐང་། པེ་ཅིན། [↑](#footnote-ref-21)
3. ཞུགས་ སྣར་ཐང་། པེ་ཅིན། [↑](#footnote-ref-22)
4. རིགས་ སྣར་ཐང་། [↑](#footnote-ref-23)
5. དོན་ སྣར་ཐང་། [↑](#footnote-ref-24)
6. ལོག་པ་ཡིས་ སྣར་ཐང་། པེ་ཅིན། [↑](#footnote-ref-25)
7. ཐོབ། སྣར་ཐང་། པེ་ཅིན། [↑](#footnote-ref-26)
8. དགེ་ སྣར་ཐང་། པེ་ཅིན། [↑](#footnote-ref-27)
9. གྱུར།། །​། སྣར་ཐང་། པེ་ཅིན། [↑](#footnote-ref-28)
10. མའི་ སྣར་ཐང་། པེ་ཅིན། [↑](#footnote-ref-29)
11. འབྱེད་ སྣར་ཐང་། པེ་ཅིན། [↑](#footnote-ref-30)
12. །། །​།ལོཙྪ་ སྣར་ཐང་། པེ་ཅིན། [↑](#footnote-ref-31)