༄༅། །​དབུ་མ་ཤེས་རབ་ལ་འཇུག་པ།༄༅༅། །​རྒྱ་གར་སྐད་དུ། མ་དྷྱཱ་མི་ཀ་ཨ་[[1]](#footnote-20)བ་ཏཱ་ར་པྲཛྙཱ་ནཱ་མ། བོད་སྐད་དུ། དབུ་མ་ཤེས་རབ་ལ་འཇུག་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​དབུ་མ་ཤེས་རབ་ལ་འཇུག་པའི་དོན་ནི་བདག་གིས་བཤད་པར་[[2]](#footnote-21)བྱ་སྟེ། དགག་བསྒྲུབ་[[3]](#footnote-22)གཉིས་ཀ་དགག་འབའ་ཞིག །​དངོས་ལ་དགག་སྒྲུབ་གང་ཡང་[[4]](#footnote-23)མེད། །​དེ་ལྟ་བུ་ནི་གོམས་བྱས་ན། །​ཕུན་སུམ་ཚོགས་པ་ཐོབ་པར་འགྱུར། །​མི་དགེ་བཅུ་ནི་སྤངས་ནས་ནི། །​དགེ་བ་བཅུ་ནི་དང་དུ་བླང་།[[5]](#footnote-24) །​དངོས་པོར་ཞེན་པ་བཀག་ནས་ནི། །​རང་ལ་བསྒྲུབ་[[6]](#footnote-25)ཏུ་ཅུང་ཟད་མེད། །​སློང་བའི་[[7]](#footnote-26)དངོས་པོ་འདི་ཡང་ནི། །​ཡང་དག་པ་ཡི་རང་བཞིན་མེད། །​དུ་མ་དང་ནི་གཅིག་བྲལ་ཕྱིར། །​སྒྱུ་མའི་གླང་པོ་ཇི་བཞིན་ནོ། །​ཆ་ཤས་སྣ་ཚོགས་གནས་པ་ན། །​རྡུལ་ཕྲན་གཅིག་པུ་ཉིད་མ་ཡིན། །​དེ་ཉིད་མེད་པས་དུ་མ་གང་། །​ཕན་ཚུན་སྤངས་ཏེ་གནས་པས་[[8]](#footnote-27)ན། །​གཞན་གྱི་དངོས་པོ་ག་ལ་ཡོད། །​དེ་ཉིད་མེད་པས་དེ་བསགས་པའི། །​རགས་པའི་གཟུགས་དང་རྫས་སོགས་གང་། །​རྣམ་པ་སྣ་ཚོགས་སྣང་བ་དང་། །​ཤེས་པ་ཐ་ནི་མི་དད་པས། །​ཤེས་པ་དུ་མ་ཉིད་དུ་འགྱུར། །​རྣམ་པ་བརྫུན་པ་[[9]](#footnote-28)ཉིད་ཀྱིས་ན། །​ཤེས་པ་དེ་ཡང་བརྫུན་པར་[[10]](#footnote-29)འགྱུར། །​དེ་ལྟ་མིན་ན་བདེན་ཉིད་འགྱུར། །​དེ་ཉིད་ཕྱིར་ན་སེམས་བྱུང་[[11]](#footnote-30)གང་། །​གཅིག་དང་དུ་མ་སྤངས་པ་ཡི། །​དངོས་པོ་གང་ཡང་མི་གནས་ཏེ། །​ཕན་ཚུན་སྤངས་ཏེ་གནས་ཕྱིར་རོ། །​མངོན་སུམ་ལ་སོགས་འགལ་ཞེ་ན། །​མ་ཡིན་མ་བརྟགས་ཉམས་དགའ་བ། །​དེ་ནི་བདག་གིས་བཀག་པ་མེད། །​ཐ་སྙད་ཙམ་ཞིག་བསྒྲུབ་པའི་[[12]](#footnote-31)ཕྱིར། །​དམ་བཅའ་གཏན་ཚིགས་ཉིད་མ་ཡིན། །​ཡེ་ནས་སྐྱེ་མེད་ངང་ཉིད་[[13]](#footnote-32)ལ། །​དགག་བྱ་མེད་ལ་བསྒྲུབ་[[14]](#footnote-33)བྱ་མེད། །​མྱ་ངན་འདས་དང་མ་འདས་པ། །​སྐྱེ་མེད་ངང་དུ་ཁྱད་པར་མེད། །​སྐྱེ་མེད་ཉིད་ཀྱང་མ་ཡིན་ཏེ། །​སྐྱེ་བའི་དངོས་པོ་མེད་ཕྱིར་རོ། །​ཀུན་རྫོབ་མེད་ལ་དོན་དམ་མེད། །​སངས་རྒྱས་མེད་ལ་སེམས་ཅན་མེད། །​ལྟ་བ་མེད་ཅིང་སྒོམ་པ་མེད། །​འབྲས་བུ་མེད་ཅིང་སྤྱོད་པ་མེད། །​དེ་ཡི་དོན་ནི་བསྒོམ་བྱ་སྟེ། །​རྟོག་མེད་བློ་ནི་རང་ཞིར་གཞག །​ངོས་གཟུང་[[15]](#footnote-34)མེད་ཅིང་ཡེངས་པ་[[16]](#footnote-35)མེད། །​མཚན་མ་མེད་ཅིང་གསལ་བར་བསྒོམ།[[17]](#footnote-36) །​ལངས་ལ་དངོས་པོར་སྣང་བ་ཀུན། །​སྒྱུ་མ་ཙམ་དུ་ཤེས་བྱས་ནས། །​སྡོམ་པ་རྣམ་གསུམ་འབད་པས་བསྲུང་། །​ཡན་ལག་བདུན་པ་ལ་སོགས་བྱ། །​སྙིང་རྗེ་[[18]](#footnote-37)ཕན་སེམས་ཆེ་བར་བྱ། །​ཡུལ་ལ་ཆགས་པ་སྤང་བྱ་ཞིང་། །​འགྲོན་པོའི་ཚུལ་གྱིས་གནས་པར་བྱ། །​སེམས་ཅན་མ་དད་སྤངས་ནས་ནི། །​བདག་ཉིད་དགོན་པར་གནས་པར་བྱ། །​དེ་ཡི་འབྲས་བུ་སངས་རྒྱས་ཀྱི།[[19]](#footnote-38) །​འབྲས་བུ་ཆེན་པོ་ཐོབ་པ་སྟེ། །​ཆོས་ཀྱི་སྐུ་དང་ལོངས་སྤྱོད་རྫོགས། །​སྤྲུལ་པའི་སྐུ་རུ་གནས་པ་ཡིས། །​སེམས་ཅན་ཐམས་ཅད་སྒྲོལ་བར་བྱེད། །​དེ་ཕྱིར་འབད་པ་[[20]](#footnote-39)ཐམས་ཅད་ཀྱིས། །​དངོས་པོ་[[21]](#footnote-40)ལྟ་བ་ཐག་[[22]](#footnote-41)བཅད་དེ། །​བར་དུ་སྒོམ་པས་[[23]](#footnote-42)ཉམས་སུ་བླང་། །​ཐ་མར་འབྲས་བུ་ཐོབ་པར་འགྱུར། །​དེ་བས་འབད་དེ་བརྩོན་པར་བྱ། །​དེ་ལྟར་བདག་གིས་བཤད་འདི་ལ། །​ཕྱོགས་འཛིན་པ་ཡི་སེམས་བོར་ལ། །​རིགས་པ་ཡིས་ནི་དཔྱད་པར་བྱ། །​ཆོས་ལ་སྐུར་པ་གདབ་མི་བྱ། །​གཡེང་བ་ཐམས་ཅད་སྤངས་ནས་ནི། །​བསྒྲུབ་པ་ལ་ནི་[[24]](#footnote-43)བརྩོན་པར་བྱ། །​བདག་གིས་འདི་བྱས་བསོད་ནམས་ཀྱིས། །​སེམས་ཅན་ཐམས་ཅད་གྲོལ་གྱུར་ཅིག །​དབུ་མ་ཤེས་རབ་ལ་འཇུག་པ་ཞེས་བྱ་བ། སློབ་དཔོན་ཆེན་པོ་ཟླ་བ་གྲགས་པས་མཛད་པ་རྫོགས་སོ།། །​།[[25]](#footnote-44)པཎྜི་ཏ་དེ་ཉིད་དང་ལོ་ཙྪ་བ་འགོས་ཁུག་པ་[[26]](#footnote-45)ལྷ་བཙས་ཀྱིས་བསྒྱུར་བའོ།། །​།

1. མ་དྷྱམ་ཀཱ་ སྣར་ཐང་། པེ་ཅིན། [↑](#footnote-ref-20)
2. བཤད་ སྣར་ཐང་། པེ་ཅིན། [↑](#footnote-ref-21)
3. དགག་སྒྲུབ་ སྣར་ཐང་། པེ་ཅིན། [↑](#footnote-ref-22)
4. འགའ་ཡང་ སྣར་ཐང་། པེ་ཅིན། [↑](#footnote-ref-23)
5. བླང་བླངས། སྣར་ཐང་། པེ་ཅིན། [↑](#footnote-ref-24)
6. སྒྲུབ་ སྣར་ཐང་། པེ་ཅིན། [↑](#footnote-ref-25)
7. སྣང་བའི་ སྣར་ཐང་། པེ་ཅིན། [↑](#footnote-ref-26)
8. གནས་པ་ སྣར་ཐང་། པེ་ཅིན། [↑](#footnote-ref-27)
9. རྫུན་པ་ སྣར་ཐང་། པེ་ཅིན། [↑](#footnote-ref-28)
10. རྫུན་པར་ སྣར་ཐང་། པེ་ཅིན། [↑](#footnote-ref-29)
11. འབྱུང་ སྣར་ཐང་། པེ་ཅིན། [↑](#footnote-ref-30)
12. སྒྲུབ་པའི་ སྣར་ཐང་། པེ་ཅིན། [↑](#footnote-ref-31)
13. འདི་ སྣར་ཐང་། པེ་ཅིན། [↑](#footnote-ref-32)
14. སྒྲུབ་ སྣར་ཐང་། པེ་ཅིན། [↑](#footnote-ref-33)
15. དངོས་གཟུངས་ སྣར་ཐང་། པེ་ཅིན། [↑](#footnote-ref-34)
16. གཡེང་བ་ སྣར་ཐང་། པེ་ཅིན། [↑](#footnote-ref-35)
17. སྒོམ། སྣར་ཐང་། པེ་ཅིན། [↑](#footnote-ref-36)
18. སྙིང་རྗེས་ སྣར་ཐང་། [↑](#footnote-ref-37)
19. སངས་རྒྱས་ཀྱིས། སྣར་ཐང་། པེ་ཅིན། [↑](#footnote-ref-38)
20. འབད་པས་ སྣར་ཐང་། [↑](#footnote-ref-39)
21. དངོས་དང་ སྣར་ཐང་། པེ་ཅིན། [↑](#footnote-ref-40)
22. བར་ཐག་ སྣར་ཐང་། [↑](#footnote-ref-41)
23. བསྒོམ་པས་ སྣར་ཐང་། པེ་ཅིན། [↑](#footnote-ref-42)
24. སྒྲུབ་ནི་རབ་ཏུ་ སྣར་ཐང་། པེ་ཅིན། [↑](#footnote-ref-43)
25. ། །​ པེ་ཅིན། [↑](#footnote-ref-44)
26. བགོས་ཁུ་བ་ སྣར་ཐང་། འགོས་ཁུ་བ་ པེ་ཅིན། [↑](#footnote-ref-45)