༄༅༅། །​རྒྱ་གར་སྐད་དུ། ས་མཱ་ཛཿ་[[1]](#footnote-20)ཨ་བྷི་ས་མ་ཡ་ཨཱ་[[2]](#footnote-21)ལངྐ་ར་བྲྀཏྟི། བོད་སྐད་དུ། གསང་བ་འདུས་པའི་མངོན་པར་རྟོགས་པའི་རྒྱན་གྱི་འགྲེལ་པ། བཅོམ་ལྡན་འདས་རྡོ་རྗེ་སེམས་དཔའ་ལ་ཕྱག་འཚལ་ལོ། །​གང་ཞིག་མུན་འདྲས་གཏིབས་ཤིང་ཡང་དག་སྒྲོན་མ་མེད། །​དེ་ཡི་སྒྲོན་མ་བྱ་ཕྱིར་རྟག་ཏུ་དགའ་བའི་མཆོག་སྐྱེས་ནས། །​བཅོམ་ལྡན་རྡོ་རྗེ་སེམས་དཔའ་དེ་ལ་རབ་བཏུད་དེ། །​མངོན་པར་རྟོགས་པའི་དོན་ནི་ཟླ་བ་[[3]](#footnote-22)གྲགས་པས་བཤད། །​གསང་སྔགས་ཐམས་ཅད་ནི་བསྡུ་ན་རྣམ་པ་གཉིས་ཏེ། དེ་བས་ན་དེ་བསྟན་པའི་ཕྱིར་ལམ་དང་འབྲས་བུར་བཅས་པའོ་ཞེས་[[4]](#footnote-23)ལམ་དང་འབྲས་བུ་དག་ནི་གཉིས་ཁོ་ནའོ། །​འོ་ན་རྣལ་འབྱོར་གྱི་མཚན་ཉིད་དང་གསུམ་དུ་མི་འགྱུར་རམ་ཞེ་ན། མི་འགྱུར་ཏེ། འདི་ལྟར་ཐེག་པ་ཆེན་པོའི་རིགས་ཅན་ནི་ས་བོན་ཐོབ་པར་བྱེད་པས་ཐབས་སུ་བསྡུའོ། །​ལམ་དང་འབྲས་བུ་ཞེས་བྱ་བ་འདི་ཡང་གང་ཡིན་དེ་ཉིད་མི་ཤེས་སོ་ཞེ་ན། འདི་ལྟར་རྟེན་དུ་གྱུར་པས་ན་ལམ་སྟེ། གང་ལ་གང་གིས་བརྟེན་པར་བྱ་བས་ལམ་སྟེ། ཤེས་རབ་དང་ཏིང་ངེ་འཛིན་ནོ། །​ཤེས་རབ་ནི་སྨིན་པ་དང་གྲོལ་བའི་ལམ་ཇི་ལྟ་བ་བཞིན་དུ་ཤེས་པའོ། །​ཤེས་རབ་ཀྱིས་རབ་ཏུ་རྣམ་པར་ཕྱེ་བ་དེ་ལ་རྩེ་གཅིག་པ་ནི་ཏིང་ངེ་འཛིན་ནོ། །​འབྲས་བུ་ཞེས་བྱ་བ་ནི་སྐུ་གསུམ་ལ་སོགས་པའོ། །​ལམ་ཞེས་བྱ་བ་ཡང་དུ་ཞིག་ཅེ་ན། དེ་བཤད་པ། ལམ་ནི་གཉིས་སུ་ཤེས་བྱ་སྟེ། །​ཞེས་པ་ལམ་ཡང་ཡིན་གཉིས་ཀྱང་ཡིན་པས་[[5]](#footnote-24)གཉིས་ཏེ། འདི་ལ་གཉིས་ཡོད་པས་ལམ་གཉིས་སོ། །​དེ་ཡང་འདི་ལྟར་ཞུགས་པ་ཉིད་དང་། བརྟེན་པ་ཉིད་དང་། བདེ་བ་ཉིད་དང་། སྡུག་བསྔལ་སྤངས་པ་ཉིད་དང་། གཅིག་དང་གསུམ་གྱི་སྦྱོར་བ་སྤངས་པ་ཉིད་དང་། ཐོབ་པར་བྱེད་པ་དང་། སྤོང་བར་བྱེད་པ་ཉིད་ཀྱི་ཡང་ཕྱིར་རོ། །​གཉིས་པོ་དེ་ཡང་གང་ཞེ་ན། སྨིན་པ་དང་ནི་གྲོལ་བའོ། །​ཞེས་པ་གང་གིས་སྨིན་པ་སྟེ་རྒྱུད་འོས་སུ་བྱེད་པ་ཉིད་ཀྱི་ཕྱིར་སྨིན་པའི་ལམ་མོ། །​གྲོལ་བའི་ལམ་ནི་གང་གིས་སྡུག་བསྔལ་གྱི་ཕུང་པོ་ལས་རྣམ་པར་གྲོལ་བར་བྱེད་པ་ཉིད་དོ། །​སྨིན་པར་བྱེད་པ་ཡང་གང་ཞིག་ཅེ་ན། སྨིན་པར་བྱེད་པ་ཞེས་བྱ་བ་ནི་གཉིས་ཏེ་འདི་ལ་གཉིས་ཡོད་པས་འདི་ནི་གཉིས་སོ། །​གཉིས་པོ་ཡང་གང་[[6]](#footnote-25)ཞེ་ན། དངོས་དང་དེ་ཡི་གྲོགས་སུ་འདོད། །​ཅེས་པ་གང་སྨིན་པར་བྱེད་པ་ནི་གཉིས་ཏེ། སྨིན་པར་བྱེད་པ་དངོས་དང་། དེའི་གྲོགས་སྤྱོད་པའོ། །​དེ་ལ་སྨིན་པར་བྱེད་པ་དངོས་ནི་གཙོ་བོའོ། །​དེ་ལ་ཕན་པར་བྱེད་པ་ནི་དེའི་གྲོགས་སོ། །​དངོས་ཞེས་བྱ་བའང་དུ་ཞིག་ཅེ་ན། སྨིན་པ་[[7]](#footnote-26)དངོས་ནི་རྣམ་པ་བཞི་སྟེ་ཞེས་པ་འདི་ལ་བཞི་ཡོད་པས་འདི་ནི་རྣམ་པ་བཞིའོ། །​བཞི་པོ་ཉིད་གང་ཡིན་ཞེ་ན། བུམ་པ་དང་ནི་གསང་བ་དང་། །​ཤེས་རབ་ཡེ་ཤེས་[[8]](#footnote-27)བཞི་པའོ། །​ཞེས་པ་བུམ་པ་ནི་བུམ་པའི་དབང་ངོ། །​དེ་བཞིན་ཀུན་ལ་རང་[[9]](#footnote-28)དབང་ཞེས་སྦྱར་རོ། །​དེ་ལྟར་བཞི་ཡོད་པ་ཉིད་ཅིའི་ཕྱིར་ཞེ་ན། འདི་ལྟར་གནས་གསུམ་འབྲས་བུ་དང་བཅས་པའམ་ཡང་ན་དུས་ལ་སོགས་པ་བཞི་ཉིད་ཀྱི་ཡང་ཕྱིར་རོ།[[10]](#footnote-29) །​དེ་ལ་བུམ་པའི་དབང་ལ་ཡང་དུ་ཡོད་ཅེ་ན། །​དེ་ལ་བུམ་པའི་དབང་ལའང་། །​རྣམ་པར་དབྱེ་བ་སུམ་ཅུ་སྟེ། །​ཞེས་པ་ནི་འདི་ལ་སུམ་ཅུ་ཡོད་པས་སུམ་ཅུའོ། །​བུམ་པའི་དབང་ཡང་ཡིན་ལ་སུམ་ཅུའང་ཡིན་པས་སུམ་ཅུ་སྟེ། ཅི་སྲིད་དུ་བུམ་པ་ལ་ཡོད་པ་དེ་སྲིད་དུ་[[11]](#footnote-30)གསང་བ་དང་ཤེས་རབ་ཡེ་ཤེས་ལའང་སྦྱར་རོ། །​དེ་ཉིད་གང་དང་གང་ཞེ་ན་ཞེས་འདྲི་ན། ལན་དུ། ངོ་བོ་ཉིད་དང་རྣམ་དབྱེ་དང་། །​ཞེས་བྱ་བ་ལ་སོགས་པ་གསུངས་ཏེ། དང་པོར་ལས་དང་པོ་པའི་གང་ཟག་ཁ་ཅིག་ངོ་བོ་མེད་པ་དང་མ་ཡིན་པ་དང་། ཐེ་ཚོམ་ཟ་སྟེ། འདི་ལྟར་འདི་ལ་ནི་ངོ་བོ་མེད་དོ་སྙམ་པ་དང་། འདི་ནི་ངོ་བོ་ཡོད་ཀྱང་འདིའི་ངོ་བོ་མ་ཡིན་སྙམ་པ་དང་། འདི་ལ་ངོ་བོ་ཡོད་པ་ཡིན་ནམ་མ་ཡིན་སྙམ་པ་དེའི་གཉེན་པོ་ལ་ངོ་བོ་སྨོས་སོ། །​དེ་ལྟར་ངོ་བོ་ཡོད་ཀྱང་ངེས་པ་མ་སྐྱེས་པའི་གཉེན་པོར་ངེས་པའི་ཚིག་བསྙད་དོ། །​དེའང་འདི་ཁོ་ན་ཡིན་གྱི་གཞན་མ་ཡིན་སྙམ་པའི་གཉེན་པོར་དབྱེ་བ་བསྙད་དོ། །​འདི་དག་ནི་ཐ་དད་པ་ཡིན་ནོ་སྙམ་པའི་གཉེན་པོར་རྣམ་གྲངས་བསྙད་དོ། །​རྣམ་པ་གཞན་དུ་ཐལ་བའི་གཉེན་པོར་ཆོས་དུ་དང་ལྡན་པ་བསྙད་དོ། །​གཞན་དུ་[[12]](#footnote-31)ཐལ་བའི་གཉེན་པོར་གཞན་སེལ་བ་བསྙད་དོ། །​རྒྱུ་མེད་སྙམ་པའི་གཉེན་པོར་རྒྱུ་བསྙད་དོ། །​སྔོན་གྱི་དུས་ན་བུམ་པ་དང་བུམ་པའི་འབྲས་བུ་མེད་དོ་[[13]](#footnote-32)སྙམ་པའི་གཉེན་པོར་གླེང་གཞི་བསྙད་དོ། །​གང་དུ་བྱ་བའི་ས་མི་ཤེས་པའི་[[14]](#footnote-33)གཉེན་[[15]](#footnote-34)པོར་གནས་བསྙད་དོ། །​དུས་ཅི་ཙམ་ན་བྱ་བ་མི་ཤེས་པའི་གཉེན་པོར་དུས་བསྙད་དོ། །​གང་ཟག་གང་གིས་བྱ་བ་མི་ཤེས་པའི་གཉེན་པོར་སློབ་དཔོན་བསྙད་དོ། །​དེས་གང་ལ་བྱ་བ་མི་ཤེས་པའི་གཉེན་པོར་སློབ་མ་བསྙད་དོ། །​རྫས་གང་ལ་བྱ་བ་མི་ཤེས་པའི་གཉེན་པོར་རྫས་བསྙད་དོ། །​དེའང་གང་ལ་གང་གིས་བསྐུར་བ་མི་ཤེས་པའི་གཉེན་པོར་དབང་གི་རིམ་པ་བསྙད་དོ། །​ཚུལ་ཇི་ལྟ་བུ་ཞིག་གིས་བསྐུར་བ་མི་ཤེས་པའི་གཉེན་པོར་ཐབས་བསྙད་དོ། །​དེའང་གང་དུ་བསྐུར་བའི་ས་མི་ཤེས་པའི་གཉེན་པོར་གནས་བསྙད་དོ། །​དེའི་དཀྱིལ་འཁོར་མི་ཤེས་པའི་གཉེན་པོར་དཀྱིལ་འཁོར་བསྙད་དོ། །​དཀྱིལ་འཁོར་དུའང་ཐོག་མ་ནས་ཐ་མའི་བར་གྱི་ལས་མི་ཤེས་པའི་གཉེན་པོར་འཇུག་པའི་རིམ་པ་བསྙད་དོ། །​དེའང་སྔོན་དུ་བྱ་བ་མི་ཤེས་པའི་གཉེན་པོར་ས་དང་སྟ་གོན་བཤད་དོ། །​དེ་ལའང་རྟགས་ཇི་ལྟ་བུ་འབྱུང་བ་མི་ཤེས་པའི་གཉེན་པོར་རྟགས་བསྙད་དོ། །​ཉན་ཐོས་དང་མུ་སྟེགས་ལ་སོགས་པས་ཐོས་ནས་ཉམས་པར་འགྱུར་བའི་ཕྱིར་བརྡ་བཤད་དོ། །​བསམ་གཏན་མེད་ན་ནུས་པ་མི་འབྱུང་བས་བསམ་གཏན་བཤད་དོ། །​དེས་བག་ཆགས་དྲི་མ་གང་འཁྲུ་བ་མི་ཤེས་པའི་གཉེན་པོར་ནུས་པ་བསྙད་དོ། །​དེ་ལ་མན་ངག་གང་བསྟན་པ་མི་[[16]](#footnote-35)ཤེས་པའི་གཉེན་པོར་དེ་དང་འབྲེལ་བའི་མན་ངག་བསྟན་ཏོ། །​དེའང་ཚོགས་གང་དང་འབྲེལ་པ་མི་ཤེས་པའི་གཉེན་པོར་ཚོགས་ཀྱི་འབྲེལ་པ་བཤད་དོ། །​དེའང་དངོས་གྲུབ་གང་དང་འབྲེལ་པ་མི་ཤེས་པའི་གཉེན་པོར་དངོས་གྲུབ་ཀྱི་འབྲེལ་པ་བསྙད་དོ། །​དེས་འབྲས་བུ་ཇི་ལྟ་བུ་ཞིག་ཐོབ་པ་མི་ཤེས་པའི་གཉེན་པོར་འབྲས་བུ་བསྙད་དོ། །​དེའང་རྣལ་འབྱོར་གང་ཡིན་པ་མི་ཤེས་པའི་གཉེན་པོར་རྣལ་འབྱོར་དངོས་བསྟན་ཏོ། །​དེའང་རྒྱུ་[[17]](#footnote-36)དང་སྦྱོར་བ་[[18]](#footnote-37)མི་ཤེས་པའི་གཉེན་པོར་ཐུན་མོང་གི་སྦྱོར་བ་བསྟན་[[19]](#footnote-38)ཏོ། །​གང་ཟག་གང་ལ་བསྟན་པ་[[20]](#footnote-39)མི་ཤེས་པའི་གཉེན་པོར་གང་ཟག་གི་དབྱེ་བ་བསྟན་ཏོ། །​དེ་ལྟར་མདོར་བསྡུས་པ་བསྟན་ནས། ད་ནི་དེ་ཉིད་ཀྱི་མཚན་ཉིད་བཤད་པར་བྱ་སྟེ། དེ་ལ་ངོ་བོ་ཞེས་བྱ་བ་འང་གང་ཞིག་ཡིན་ཞེ་ན། འདི་ཡི་ངོ་བོ་ནུས་པ་སྟེ། །​ཞེས་པ་གང་གིས་གང་ནུས་པ་དེ་ནུས་པའོ། །​ནུས་པ་ཞེས་བྱ་བའང་ཅི་ཞིག་བྱེད་པ་ཡིན་ཞེ་ན། ས་ཐོབ་པ་དང་དྲི་མ་འཁྲུད་པར་[[21]](#footnote-40)ནུས་པ་དེ་[[22]](#footnote-41)ཉིད་ནུས་པའོ། །​ནུས་པ་ཞེས་བྱ་བ་འདིའང་གཉིས་ཏེ། ས་བོན་དང་ཐོབ་པ་ཞེས་བརྟགས་[[23]](#footnote-42)ན། རེ་ཞིག་ས་བོན་ནི་མ་ཡིན་ཏེ། སེམས་ཅན་ཐམས་ཅད་ལ་སྙིང་པོ་ཡོད་པའི་ཕྱིར་རོ། །​ཐོབ་པ་ཞེས་བྱ་བའང་འབྲས་བུ་མཆོག་དང་ཐུན་མོང་[[24]](#footnote-43)གི་ཐོབ་པ་དེ་ནི་ཐོབ་པ་ཡིན་ན། འདི་ནི་དེ་མ་ཡིན་ནོ་ཞེ་ན། འདི་ནི་ཡིན་ཏེ། འདི་ལྟར་ས་བོན་ཁྱད་པར་ཅན་དུ་བྱས་པ་ཉིད་ཀྱི་ཕྱིར་རོ། །​ངེས་པའི་ཚིག་འདི་ཉིད་བཤད་པ། འདི་ཅིའི་ཕྱིར་བུམ་པའི་དབང་ཞེ་ན། འདིས་དངོས་གྲུབ་ཀྱི་བདག་པོར་བསྟབས་པའི་ཕྱིར་དང་། དྲི་མ་འཁྲུ་བར་བྱེད་པ་ཉིད་ཀྱི་ཕྱིར་ཡང་ངོ། །​འོ་ན་རྡོ་རྗེ་ལ་སོགས་པ་འདི་ལ་ཅིའི་ཕྱིར་བུམ་པའི་དབང་ཞེས་གྲགས་ཤེ་ན། འདི་དག་ལའང་གནས་མཐུན་པ་ཉིད་དང་། ཐོབ་[[25]](#footnote-44)པ་མཐུན་པ་ཉིད་དང་། སེལ་བ་མཐུན་པ་ཉིད་དང་། ཐམས་ཅད་ལས་[[26]](#footnote-45)བུམ་པའི་ཆུས་འཁྲུ་བ་ཉིད་ཀྱི་ཕྱིར་དེ་སྐད་ཅེས་བྱའོ། །​དབྱེ་བའང་དུ་ཞིག་ཅེ་ན། བུམ་པའི་དབང་ནི་རྣམ་པ་གསུམ། །​ཕྱི་དང་ནང་དང་སྦས་པའོ། །​དེ་ལྟར་རྣམ་པ་གསུམ་མོ། །​ཕྱིའི་བུམ་པའི་དབང་གང་ཡིན་ཞེ་ན། གསེར་དངུལ་རྫས་བཅས་ཕྱི་ཡིན་ཏེ། །​ཞེས་པ་ནི་རིན་པོ་ཆེ་སྣ་ལྔའི་བུམ་པ་ཐུན་མོང་གི་རྫས་དང་ལྡན་པ་ནི་ཕྱིའི་བུམ་པའོ། །​ནང་གི་བདུད་རྩི་ལྔ་དང་ལྡན། །​ཞེས་པ་ནི་ནང་གི་བུམ་པ་ནི་ཐུན་མོང་གི་རྫས་ཀྱི་སྟེང་དུ་བདུད་རྩི་ལྔ་བླུགས་ཏེ་བྱིན་གྱིས་བརླབས་པའོ། །​སྦས་པའི་བུམ་པ་འདིའང་གང་ཡིན་དུ་ཞིག་ཅེ་ན། གཉིས་ཡོད་པའི་ཕྱིར། སྦས་པ་དག་ནི་རྣམ་པ་གཉིས། །​ཐབས་དང་ཤེས་རབ་བུམ་པའོ། །​སྦས་པ་ཐབས་ཀྱི་བུམ་པ་ནི། །​བླ་མའི་ཁ་ནས་ཆུ་འབྱུང་བའོ། །​སྦས་པ་ཤེས་རབ་བུམ་པ་ནི་ཤེས་རབ་མའི་པདྨ་ནས་ཆུ་འབྱུང་བའོ། །​དེ་ལྟར་ཡང་གསུངས་པ། བླ་མ་ཡི་ནི་ཐོད་རློན་ལ། །​རྣམ་ཤེས་ལྔ་ནི་སངས་རྒྱས་ཏེ། །​ཀླད་པ་བྱང་ཆུབ་སེམས་ཀྱི་ཆུ། །​དབང་པོ་ལྔ་དང་རྟེན་ལྔ་ནི། །​གང་དུ་སྨན་དང་འབྲུ་[[27]](#footnote-46)ཞེས་བཤད། །​ཀླད་པའི་སྤྲིས་མ་རས་ཀྱིས་[[28]](#footnote-47)དཀྲིས། །​སྐྲ་ནི་བུམ་པའི་ཁ་རྒྱན་ནོ། །​དེ་ཡི་ཁ་ནས་ཆུ་བྱུང་བ། །​ཡེ་ཤེས་བདུད་རྩི་དྲི་མ་མེད། །​ལུས་ཀྱི་སྡིག་པ་དག་པར་བྱེད། །​ཅེས་གསུངས་པ་དང་གཞན་ཡང་། །​ཤེས་རབ་ལུས་ཀྱི་བུམ་པ་ནི། །​བྱང་ཆུབ་སེམས་ཀྱི་ཆུས་བཀང་ནས། །​གསང་བའི་པདྨར་དབབ་བྱས་ཏེ། །​ཐབས་ཀྱི་རྡོ་རྗེ་དག་པར་བྱེད། །​ཅེས་འབྱུང་བ་ལྟ་བུའོ། །​དེའི་རྣམ་གྲངས་བཤད་པ། ཕྱི་དང་བུམ་པ་རིག་པའི་དབང་། །​ཐུན་མོང་དག་ནི་རྣམ་གྲངས་སོ། །​ཞེས་པ་ནི་ཕྱིའི་དབང་དང་ཐུན་མོང་གི་དབང་དང་། བུམ་པའི་དབང་དང་། རིག་པའི་དབང་དང་། ཐུན་མོང་གི་ནུས་པ་ནི་རྣམ་གྲངས་ཏེ། བསྟན་དུ་ཡོད་པ་ཉིད་དང་། ཀུན་ལ་བྱ་བ་ཉིད་དང་། འཁྲུ་བར་བྱེད་པ་ཉིད་དང་། །​སྐལ་བར་དབང་བ་[[29]](#footnote-48)ཉིད་དང་། ཐུན་མོང་གི་དངོས་གྲུབ་འགྲུབ་པ་ཉིད་ཀྱི་ཕྱིར་དེ་ལ་དེ་སྐད་ཅེས་བྱའོ། །​དེའང་ཆོས་དུ་དང་ལྡན་པ་ཡིན་ཞེ་ན། སྤྱི་བོར་བསྐུར་[[30]](#footnote-49)དང་ལུས་འཁྲུ་[[31]](#footnote-50)དང་། །​ཆུ་ཡིས་འཁྲུ་བར་བྱེད་པ་དང་། །​གཞན་དང་ཐུན་མོང་གྲུབ་པ་དང་། །​ཀུན་ལ་བྱ་བས་དེ་སྐད་དོ། །​བུམ་པའི་དབང་ནི་དང་པོ་སྤྱི་བོར་བསྐུར་བ་དང་། །​དེ་ནས་ལུས་ཀྱི་དྲི་མ་འཁྲུ་བ་དང་། ཕལ་ཆེར་ཆུས་འཁྲུ་བ་དང་ཐུན་མོང་གི་དངོས་གྲུབ་འགྲུབ་པར་[[32]](#footnote-51)བྱེད་པ་དང་། ཚོགས་ལ་སོགས་པ་དང་ཐུན་མོང་དུ་གྱུར་པའི་ཕྱིར་རོ། །​དེ་དག་ལས་གཅིག་གམ་གཉིས་ཀྱིས་ཀྱང་དེ་མ་ཡིན་ནོ། །​དེ་ཉིད་ནི་གཞན་སེལ་བའང་ཡིན་ཏེ། སྤྱི་བོར་[[33]](#footnote-52)འཁྲུ་བ་ལ་སོགས་པས། གཞན་པའི་ཡུལ་དུ་འགྱུར་བ་སེལ། །​ཞེས་པ་འཁྲུ་བ་ཞེས་བྱ་བ་ནི་བྱེ་བྲག་མེད་པའི་ཕྱིར་གསང་བ་ལ་སོགས་པ་ལ་ཐལ་བར་འགྱུར་བས་དེའི་གཉེན་པོར་སྤྱི་བོར་ཞེས་བྱ་བ་སྨོས་སོ། །​དེ་བས་ན་འདི་ནི་སྤྱི་བོའང་ཡིན་ལ་དེར་འཁྲུ་བ་ཡང་ཡིན་པས་ན་[[34]](#footnote-53)འདི་ནི་བུམ་པ་ཁོ་ནའོ་ཞེས་བསྙད་དོ། །​སྤྱི་བོར་འཁྲུ་བའང་ཡིན་ལ་ལུས་ཀྱི་དྲི་མ་འཁྲུ་བའང་ཡིན་པས་འདི་ནི་བུམ་པའི་དབང་ཡིན་པ་ཁོ་ནའོ་ཞེས་བསྙད་དོ། །​འོ་ན་བུམ་པའི་དབང་གི་རྒྱུ་གང་ཡིན་སྙམ་པ་ལ་དེའི་ཕྱིར། ཏིང་འཛིན་[[35]](#footnote-54)ཤེས་རབ་ཁྱད་པར་ཅན། །​ཞེས་པ་ཤེས་རབ་ཁྱད་པར་ཅན་དང་། ཏིང་ངེ་འཛིན་ཁྱད་པར་ཅན་གང་ཡིན་པ་དེ་ནི་[[36]](#footnote-55)བུམ་པའི་དབང་གི་རྒྱུ་ཡིན་ནོ། །​དེ་ཉིད་རྒྱུ་ཡིན་པ་ཅིའི་ཕྱིར་ཞེ་ན། གང་ཞིག་མེད་ན་གང་མི་འབྱུང་བ་དེ་ནི་མེད་པའི་ཕྱིར་རྒྱུ་མེད་པ་ཡིན་ལ། གང་ཞིག་ཡོད་ན་གང་འབྱུང་བ་དེ་ནི་དེའི་རྒྱུ་ཡིན་ཏེ། དཔེར་ན་ས་བོན་དང་འབྲས་བུ་ལྟ་བུའོ། །​ཤེས་རབ་ཀྱིས་ཀྱང་བུམ་པ་ལ་སོགས་པའི་མཚན་ཉིད་[[37]](#footnote-56)ཤེས་ནས་ཕྱིས་དེ་ལ་དམིགས་པའི་ཏིང་ངེ་འཛིན་ཏེ་འདི་གཉིས་མེད་ན་བུམ་པའི་དབང་བསྐུར་བ་ནམ་ཡང་ནུས་པ་མ་ཡིན་ནོ། །​དེ་བས་ན་འདི་ནི་རྒྱུའོ། །​འོ་ན་བུམ་པའི་དབང་འདིའི་གླེང་གཞིའང་གང་ཞིག་ཡིན་ཞེ་ན། ཤཱཀྱ་སེང་གེ་སྐྱོབ་པ་ལ། །​ཇི་ལྟར་དབང་བསྐུར་གླེང་གཞི་ཡིན། །​ཞེས་པ་ཤཱཀྱ་ཐུབ་པ་སྐུ་བལྟམས་པའི་དུས་སུ་ཀླུའི་རྒྱལ་པོ་རྣམས་ཀྱིས་དབང་བསྐུར་བ་དང་མངོན་པར་སངས་རྒྱས་པའི་དུས་སུ་སའི་ལྷ་མོས་དབང་བསྐུར་བ་ལ་སོགས་པ་སྔོན་བྱུང་བ་དེ་དག་ནི་བུམ་པའི་དབང་གི་གླེང་གཞིར་བཤད་དོ། །​གནས་གང་དང་གང་དུ་སྒྲུབ་ཅེ་ན། རི་དང་ཡུལ་ཁམས་དགོན་པ་རུ། །​བུམ་པའི་ཆོ་ག་བྱ་བར་གསུངས། །​ཞེས་པ་བུམ་པའི་དབང་བསྐུར་བའི་གནས་ཀྱང་བཀྲ་ཤིས་པ་དང་བྱིན་ཆེ་བ་དང་། མི་ལ་སོགས་པས་དབེན་པ་དང་། ཤར་བདལ་བ་འདྲ་བ་དང་། ལྷོ་བྲེས་པ་ལྟ་བུ་དང་། ནུབ་མཐོ་བ་ལྟ་བུ་དང་། བྱང་སྐྱོབ་པ་ལྟ་བུ་དང་། མདུན་ན་མེ་ཏོག་གི་གཅལ་བར་[[38]](#footnote-57)ཡོད་པ་ལྟ་བུ་དང་། གཟུགས་དང་སྒྲ་ལ་སོགས་པ་ཡོན་ཏན་ཐམས་ཅད་དང་ལྡན་པ་དང་། ཁྱད་པར་དུ་སློབ་མའི་ལས་དང་རྗེས་སུ་མཐུན་པ་ཁ་དོག་དང་དབྱིབས་དང་ནུས་པ་ཕུན་སུམ་ཚོགས་པ་[[39]](#footnote-58)དང་། མཚན་ཉིད་དང་ཚད་ལ་སོགས་པ་དང་ལྡན་པའི་གནས་སོ། །​གནས་དེར་བུམ་པའི་དབང་བྱ་བ་ཡང་[[40]](#footnote-59)དུས་གང་གི་ཚེ་བྱ་སྙམ་པ་ལ། དུས་ནི་དམ་ཆོས་འབྱུང་བ་དང་། །​སློབ་མ་དད་དང་སློབ་དཔོན་གནང་། །​ཐུན་མོང་སྒྲུབ་དང་མཆོག་སྒྲུབ་པའོ། །​ཞེས་པ་ནི། གང་གི་ཚེ་དམ་པའི་ཆོས་འཆད་པ་དང་ཉན་པའི་དུས་སུ་དབང་མ་བསྐུར་ན་རུང་བར་མི་འགྱུར་བས་དེའི་དུས་དང་། ཡང་ན་སློབ་མ་དད་པ་དང་ལྡན་པ་དམ་ཚིག་དང་ཤེས་རབ་ལ་སོགས་པ་དང་ལྡན་པ་དང་བླ་མ་དམ་པ་རྣམས་ཀྱིས་གནང་བ་དང་། ཐུན་མོང་གི་དངོས་གྲུབ་སྒྲུབ་པའི་དུས་སུའང་དབང་མེད་ན་མན་ངག་མེད་པ་དང་། མཆོག་སྒྲུབ་པའི་དུས་ན་གསང་བ་དང་ཤེས་རབ་ཡེ་ཤེས་ལ་བརྟེན་པ་དེའང་བུམ་པའི་དབང་མ་བསྐུར་ན་མི་འབྱུང་བས་དེའི་ཕྱིར་བུམ་པའི་དབང་གི་དུས་བསྟན་ཏོ། །​གཞན་ཡང་། ཚོགས་དང་གཏོར་མའི་འཁོར་ལོ་དང་། །​སྦྱིན་སྲེག་སཱཙྪ་བྱེད་པ་དང་། །​ཞི་སོགས་ཆོ་གའི་[[41]](#footnote-60)ལས་བྱེད་པ། །​བུམ་པའི་དབང་ནི་བསྐུར་བ་ཡིན། །​གསང་བ་ལ་སོགས་དབང་དག་གིས། །​འབྲས་བུ་བསྐྱེད་པར་འགྱུར་བ་ལ། །​འདི་ནི་སྔོན་དུ་འགྲོ་བ་ཡིན། །​ཞེས་འབྱུང་བ་[[42]](#footnote-61)ལྟ་བུའོ། །​དུས་དེར་སློབ་དཔོན་ཡང་ཇི་ལྟ་བུ་ཞིག་གིས་བསྐུར་ཞེ་ན། དེའི་ཕྱིར། ལྟ་སྤྱོད་དབང་དང་དམ་ཚིག་ལྡན། །​ཉོན་མོངས་ཉེ་བའི་ཉོན་མོངས་མེད། །​གཟུགས་བཟང་རིགས་མཐོ་སྙན་པར་གྲགས། །​དགེ་བའི་ཆོས་ཀྱིས་རྣམ་པར་བརྒྱན། །​ས་ནོན་སྤྱོད་དང་ལས་ལ་མཁས། །​ཡོན་ཏན་མཆོག་དང་ལྡན་པའོ། །​ཞེས་པ་དུས་དེར་སློབ་དཔོན་ལྟ་བ་དང་སྤྱོད་པ་དང་དབང་དང་དམ་ཚིག་དང་ལྡན་པ། ཉོན་མོངས་པ་མེད་པ། ཤིན་ཏུ་ཉོན་མོངས་པ་མེད་པ། གཟུགས་མཆོག་ཏུ་བཟང་བ། རིགས་མཐོ་བ། སྐད་སྙན་པ། སྙན་པར་གྲགས་པ། ཐམས་ཅད་ཀྱིས་བསྟོད་པ། ཡང་དག་པའི་ཚོར་བ་དང་། དྲན་པ་དང་། དད་པ་དང་། ངོ་ཚ་ཤེས་པ་དང་། ཁྲེལ་ཡོད་པ་དང་། མ་ཆགས་པ་དང་། ཞེ་སྡང་མེད་པ་དང་། གཏི་མུག་མེད་པ་དང་། རྣམ་པར་མི་འཚེ་བ་དང་། ཤིན་ཏུ་སྦྱངས་པ་དང་། བག་ཡོད་པ་དང་། བརྩོན་འགྲུས་ལ་སོགས་པ་དང་ལྡན་པ་དང་། མོས་པའི་ས་དང་། དྲོད་དང་། རྩེ་མོ་དང་། བཟོད་པ་དང་། ཆོས་ཀྱི་མཆོག་བཅུ་གཉིས་ལ་གནས་པ་དང་རབ་ཏུ་དགའ་བ་དང་། དྲི་མ་མེད་པ་དང་། འོད་འཕྲོ་བ་དང་། འོད་བྱེད་པ་ནས། ཀུན་ཏུ་འོད་ཀྱི་བར་ལ་གནས་པ། བརྡ་དང་བརྡའི་ལན་[[43]](#footnote-62)ལ་མཁས་པ། གར་དང་ཕྱག་རྒྱ་དང་། མཆོད་པ་དང་། གཡབ་མོ་དང་། གླུ་དང་གླུའི་ལན་ལ་མཁས་པ། ཞི་བ་དང་། རྒྱས་པ་དང་། དབང་དང་། རེངས་པ་དང་། བཅུག་[[44]](#footnote-63)པ་དང་། བསད་པ་དང་། དབྱེ་བ་དང་། གསོ་བ་དང་། དགུག་པ་དང་། སྲེག་པ་དང་། འབར་བ་དང་། སྟེག་པ་དང་། འཁྱུད་པ་དང་། འཇིབ་པ་དང་། དེ་ལ་སོགས་པ་འདོད་ཆགས་ཀྱི་སྤྱོད་པ་དང་། འདོད་ཆགས་དང་བྲལ་བའི་སྤྱོད་པ་ལ་མཁས་པ། རིག་པའི་གནས་དང་གསོ་བའི་ཆོ་ག་ལ་མཁས་པའོ། །​སློབ་དཔོན་དེས་སློབ་མ་ཅི་འདྲ་བ་ཅིག་[[45]](#footnote-64)ལ་བསྐུར་བ་[[46]](#footnote-65)མི་ཤེས་ནས་དྲིས་པ་དང་། ལན་དུ། སློབ་མའང་དགེ་བས་བརྒྱན་པ་དང་། གསང་བ་འཇིགས་མེད་ཚོད་རིག་ཅིང་། །​བླ་མའི་ཡིད་དུ་འོང་བ་དང་། །​ཐེག་ཆེན་སྣོད་དུ་རུང་བའོ། །​ཞེས་པ་[[47]](#footnote-66)བུམ་པའི་དབང་བསྐུར་བའི་[[48]](#footnote-67)སློབ་མའང་དད་པ་དང་དམ་ཚིག་དང་མོས་པ་དང་དྲན་པ་ལ་སོགས་པས་བརྒྱན་པ་གསང་བ་ལ་འཇིགས་པ་མེད་ཅིང་མཆོག་ཏུ་དེ་ལ་དད་པ་དང་། སྦྱོར་བ་ལ་སོགས་པ་[[49]](#footnote-68)ཚོད་རིག་པ། བླ་མ་ལ་ཚུལ་མ་ཡིན་པའི་སྤྱོད་པ་མི་བྱེད་པ་ཐེག་པ་ཆེན་པོའི་རིགས་ཅན་ཡིན་པ། གསང་བ་འདུས་པའི་དཀྱིལ་འཁོར་དུ་དབང་བསྐུར་བའི་སྐལ་བ་དང་ལྡན་པ་སྟེ། མཚན་ཉིད་མདོར་བསྡུས་པ་འདི་རྣམས་དང་ལྡན་པ་ལ་སློབ་དཔོན་གྱིས་དབང་བསྐུར་བར་གསུངས་སོ། །​རྫས་གང་ལ་བྱ་བའང་གང་ཞིག་ཡིན་ཞེ་ན། དེའི་ཕྱིར། རྫས་ནི་ཐུན་མོང་ཁྱད་པར་གྱིས། །​རྣམ་པ་གཉིས་སུ་ཤེས་པར་བྱ། །​ཞེས་པ་ནི་ཕྱིའི་བུམ་པའི་རྫས་ནི་སྨན་དང་འབྲུ་དང་དྲི་དང་རིན་པོ་ཆེ་དང་མར་དང་ལན་ཚྭ་[[50]](#footnote-69)ལ་སོགས་པ་ལ་བྱའོ། །​ནང་གི་བུམ་པའི་རྫས་གང་ཡིན་ཞེ་ན། དེའི་སྟེང་དུ་བདུད་རྩི་ལྔ་དང་། ཤ་ལྔའོ། །​སྦས་པ་ཐབས་ཀྱི་བུམ་པའི་རྫས་གང་ཞེ་ན། སློབ་དཔོན་གྱི་ཆུའོ། །​ཤེས་རབ་ཀྱིའང་དེ་ཉིད་དོ། །​གཞན་ཡང་བསྟན་པ། དབུ་རྒྱན་རྡོ་རྗེ་དྲིལ་བུ་དང་། །​ཕྲེང་བ་མིང་ཡང་རྫས་སུ་འདོད། །​ཅེས་པ་ནི་རྡོ་རྗེ་དང་དྲིལ་བུ་དང་ཕྲེང་བ་དང་མིང་ཡང་རྫས་སུ་ཤེས་པར་བྱའོ། །​དབང་འདིའི་རིམ་པའང་ཇི་ལྟར་བསྐུར་ཞེ་ན། འདི་ཡང་། ཕྲེང་བ་ཆུ་ལ་སོགས་པ་རྣམས། །​ཅི་རིགས་བསྐུར་བ་རིམ་པ་ཡིན། །​ཞེས་པ་ནི་དང་པོར་སློབ་མ་ལ་ཕྲེང་བའི་དབང་བྱིན་པས་སྣོད་དུ་རུང་བར་བྱས་ནས་ཕྱིས་ནི་ཆུའི་དབང་བསྐུར་བར་བྱ་སྟེ། དེའང་དང་པོར་བྱང་ཆུབ་ཏུ་[[51]](#footnote-70)སེམས་བསྐྱེད་པ་དང་། གསོལ་བ་གདབ་པ་དང་། གནང་བ་སྦྱིན་པ་དང་། ནམ་མཁའི་ལྷ་མོ་བསྐུལ་བ་དང་། ཆུའི་དབང་བསྐུར་བ་དང་། བསམ་པ་དང་། འབྲས་བུ་དང་། ལམ་གྱིས་ཤེས་པར་བྱའོ། །​ཆུ་ལ་ཇི་ལྟ་བ་དེ་ལྟར་དབུ་རྒྱན་དང་། རྡོ་རྗེ་དང་། དྲིལ་བུ་དང་། མིང་གི་དབང་ལའང་ཤེས་པར་བྱ་སྟེ། དེ་དག་གི་ཡང་རྫས་དང་སྔགས་དང་ལྷའི་ཁ་དོག་ལ་སོགས་པ་ཤེས་པར་བྱའོ། །​ཐབས་ཀྱང་ཇི་ལྟ་བུ་ཞིག་གིས་བསྐུར་ཞེ་ན། སློབ་དཔོན་དང་ནི་སློབ་མ་ཡི། །​བསམ་མཐུན་དེ་ཐབས་དམ་པའོ། །​གར་དང་ཕྱག་རྒྱ་གླུ་ལ་སོགས། །​དེ་ཡང་ཐབས་སུ་ཡང་དག་འདོད། །​ཅེས་པ་ནི་གང་གི་ཚེ་ཆུ་ལ་སོགས་པས་དབང་བསྐུར་བའི་དུས་སུའང་སློབ་དཔོན་གྱི་བསམ་པ་ཇི་ལྟ་བ་བཞིན་དུ་སློབ་མས་ཀྱང་དེ་ལྟར་བྱེད་པ་འདི་ཡང་ཐབས་སོ། །​གཞན་ཡང་བུམ་པའི་ཆུ་བླུགས་པ་ལ་སོགས་པའི་དུས་སུ། གར་བསྒྱུར་བ་དང་། ཕྱག་རྒྱ་བྱེད་པ་དང་། རྡོ་རྗེའི་[[52]](#footnote-71)གླུ་ལེན་པ་དང་། དུང་དང་པི་ཝང་དང་། གླིང་བུ་དང་། ཁར་[[53]](#footnote-72)རྔ་དང་། པ་ཊ་ཧའི་རྔ་ལ་སོགས་པ་བརྡུང་ཞིང་། མཆོད་པའི་ཚོགས་ཆེན་པོ་དང་ལྡན་པར་བྱེད་པ་འདིའང་ཐབས་སོ། །​ཐབས་མེད་འབྲས་བུ་མེད་གྱུར་ཀྱང་། སྤོང་མེད་དེ་ཡི་རྒྱུ་མེད་ཕྱིར། །​མཁས་པ་རྣམས་ནི་གང་ཞིག་གིས། །​ཐབས་ནི་བསྙད་པར་བྱ་བ་ཡིན། །​གནས་ཀྱང་གང་དང་གང་དུ་བསྐུར་ཞེ་ན། །​ཆུ་ནི་སྤྱི་བོར་བསྐུར་བྱ་སྟེ། །​བཞི་ནི་ཕྱོགས་བཞིར་བསྐུར་བར་བྱ། །​ཕྲེང་བའི་དབང་ཡང་སྤྱི་བོར་ཏེ། །​མཁས་པས་འདི་དག་གནས་སུ་གསུངས། །​ཞེས་པ་ལས་དང་པོ་ཕྲེང་བའི་དབང་ནི་སྤྱི་བོར་ཏེ། འདིས་སྣོད་དུ་རུང་བར་བྱས་ནས་ཆུ་ནི་སྤྱི་བོར་བསྐུར་བར་བྱའོ། །​དབུ་རྒྱན་ནི་རྣ་ལྟག་[[54]](#footnote-73)གཡས་སུའོ། །​རྡོ་རྗེ་ནི་ལྟག་པར་བསྐུར་བར་བྱའོ། །​དྲིལ་བུ་ནི་ལྟག་པ་གཡོན་དུ་བསྐུར་བར་བྱའོ། །​མིང་ནི་དཔྲལ་བར་བསྐུར་བར་བྱའོ། །​དཀྱིལ་འཁོར་ཡང་གང་དུ་བསྐུར་ཞེ་ན། དཀྱིལ་འཁོར་སློབ་མ་རབ་འབྲིང་གིས། །​མེ་ཏོག་རྡུལ་ཚོན་ཕྱིར་དུ་གསུངས། །​ཞེས་པ་སློབ་མ་རབ་དང་ལྡན་པ་ནི་མེ་ཏོག་གི་དཀྱིལ་འཁོར་དུའོ། །​འབྲིང་ནི་སྐུའོ། །​ཐ་མ་ནི་རྡུལ་ཚོན་གྱི་དཀྱིལ་འཁོར་དུ་དབང་བསྐུར་རོ། །​ཡང་ན་སློབ་དཔོན་གྱི་དབང་དུ་སྟེ། རབ་དང་འབྲིང་དང་ཐ་མའི་སློབ་དཔོན་གྱིས། །​དཀྱིལ་འཁོར་གསུམ་དུ་དབང་བསྐུར་བར་བྱའོ། །​དཀྱིལ་འཁོར་ཉིད་ཀྱང་སའི་ཆ་མཉམ་པ་ལ། བྱི་དོར་བྱས་ཏེ་མེ་ཏོག་བཀྲམ་པ་འདི་ནི་མེ་ཏོག་གི་དཀྱིལ་འཁོར་རོ། །​ཆག་ཆག་བཏབ་སྟེ་སོ་སོའི་གནས་སུ་དྲིའི་ཐིག་ལེ་བྱས་པ་ལ། རས་ལ་སོགས་པ་ལ་ཁ་དོག་དང་དབྱིབས་དང་རྒྱན་དང་ལྡན་པའི་སྐུ་བྲིས་ཏེ། ལྷག་པར་གནས་པ་བྱས་ནས་སོ་སོའི་གནས་སུ་བཀོད་པ་འདི་ནི་སྐུའིའོ། །​ཡི་གེ་དང་ཕྱག་མཚན་དུ་བྱ་བའང་ཅི་རིགས་པའོ། །​རྡུལ་ཚོན་གྱི་དཀྱིལ་འཁོར་ཡང་སའི་ཆ་མཉམ་པ་ལ་ཐིག་བཏབ་སྟེ། དཀར་པོ་ལ་སོགས་པའི་ཚོན་རིན་པོ་ཆེ་ལས་བྱུང་བའམ། འབྲུ་ལས་བྱུང་[[55]](#footnote-74)བའམ། སའི་ཁམས་ལས་བྱུང་བ་བྱིན་གྱིས་བརླབས་ཏེ། དེས་མ་འདྲེས་ཤིང་སྐྱོན་དང་བྲལ་བ་བྲིས་ལ། སྐུ་གསུང་ཐུགས་གང་ཡང་རུང་བའི་ལྷ་བཀོད་དེ། དེར་དབང་བསྐུར་བ་འདི་ནི་དཀྱིལ་འཁོར་དུ་ཤེས་པར་བྱའོ། །​དཀྱིལ་འཁོར་དེར་འཇུག་པའང་ཇི་ལྟར་འཇུག་ཅེ་ན། དེར་འཇུག་པ་ནི་རྣམ་པ་གཉིས། །​སློབ་དཔོན་དང་ནི་སློབ་མའོ། །​ཞེས་པ་དཀྱིལ་འཁོར་དུའང་ལྷའི་འཁོར་ལོ་ཡོངས་སུ་རྫོགས་པར་བྱས་ཏེ། དང་པོར་སློབ་དཔོན་འཇུག་པར་བྱའོ། །​དེའང་དང་པོར་སེམས་བསྐྱེད་པ་དང་། ཁྲུས་བྱ་བ་དང་། གསོལ་བ་གདབ་པ་དང་། གནང་བ་[[56]](#footnote-75)ནོད་པ་དང་། ཕྱག་འཚལ་བ་དང་། མཆོད་པ་དང་། བསྟོད་པ་དང་། སྡིག་པ་བཤགས་པ་དང་། སྡོམ་པ་གཟུང་བ་དང་། རྗེས་སུ་ཡི་རང་བ་དང་། བསྐུལ་བ་དང་། གསོལ་བ་གདབ་པ་དང་། སྐྱབས་སུ་འགྲོ་བ་དང་། སྨོན་ལམ་གདབ་པ་དང་། སྲས་སུ་བྱ་བ་དང་། བྱང་ཆུབ་སེམས་བསྡུ་བ་[[57]](#footnote-76)དང་། གནང་བ་ནོད་པ་[[58]](#footnote-77)ལ་སོགས་པ་འདིས་དང་པོར་བདག་ཉིད་འཇུག་པར་བྱའོ། །​དེ་ནས་ཕྱིས་སློབ་མ་འཇུག་པ་བརྩམ་པར་བྱ་སྟེ། སྨོན་ལམ་བཏབ་པའི་རྗེས་ལ་བུར་བྱས་ཏེ།[[59]](#footnote-78) གནས་ཀུན་བྱིན་གྱིས་བརླབ་པ་དང་། །​མཆོད་པ་དབུལ་བ་དང་། གདམས་ངག་བྱ་བ་དང་། ཆུ་བླུད་པ་དང་། བཀའ་བསྒོ་བ་དང་། ཡེ་ཤེས་དབབ་པ་དང་། མེ་ཏོག་དོར་བ་དང་། མིག་དབྱེ་བ་དང་། དཀྱིལ་འཁོར་བལྟ་བ་དང་། དེ་ཁོ་ན་ཉིད་བསྟན་པར་བྱ་བ་ལ་སོགས་པ་འདི་ནི་སློབ་མ་འཇུག་པའི་རིམ་པའོ། །​འདི་དག་གིའང་སྔོན་དུ་བྱ་བའི་རིམ་པ་གང་ཡིན་ཞེ་ན། དང་པོར་སའི་ཆོ་ག་དང་། །​སྟ་གོན་ཚོགས་ནི་བྱེ་བྲག་སྟེ། །​བསྙེན་པ་སྤྱིའི་སྔོན་དུའོ། །​ཞེས་པ་འདི་ནི་མདོར་བསྟན་པའོ། །​སའི་ཆོ་ག་གང་དང་གང་ཡིན་ཞེ་ན། དང་པོར་བརྟག་དང་བསླང་བ་[[60]](#footnote-79)དང་། །​བྱིན་དང་མ་བྱིན་བརྟག་པ་དང་། །​སྦྱང་དང་བྱིན་བརླབ་[[61]](#footnote-80)གཟུང་དང་བསྲུང་། །​ཞེས་པའོ།[[62]](#footnote-81) །​དང་པོར་བརྟག་པ་ནི་སྟེང་དང་འོག་ཏུ་སྟེ། ལས་གང་དང་རྗེས་སུ་མཐུན་པའི་ཁ་དོག་དང་དབྱིབས་དང་ཚད་དང་ལས་དང་མཚན་ཉིད་རྟོག་པ་འདི་ནི་ས་བརྟག་པའོ། །​དེ་ནས་མཎྜལ་བྱི་དོར་བྱས་ཏེ་དཀྱིལ་འཁོར་གྱི་ལྷ་དང་སའི་ལྷ་མོ་དང་ཕྱོགས་སྐྱོང་ལ་སོགས་པ་ལ་གཏོར་མ་བྱིན་ནས་ལས་བཅོལ་བ་འདི་ནི་ས་བསླང་བའོ། །​དེའི་ནུབ་མོ་རྨི་ལམ་དང་ཆུ་དང་མེ་ལ་རྟོག་པ་[[63]](#footnote-82)དང་རོ་ལ་རྟོག་པ་འདི་ནི་བྱིན་ནམ་མ་བྱིན་བརྟག་པའོ། །​སྔགས་དང་ཕྱག་རྒྱ་དང་བསམ་གཏན་དང་། རྫས་ལ་སོགས་པས་རིན་པོ་ཆེ་ཁ་དོག་སྣ་ཚོགས་པའམ། ཡི་གེའམ་རང་བཞིན་མེད་པར་བྱེད་པ་འདི་ནི་ས་སྦྱང་བའི་རིམ་པའོ། །​དེ་ལ་[[64]](#footnote-83)རླུང་དང་ཆུ་དང་ས་གཞི་རི་རབ་དང་བཅས་པ་ཁ་དོག་སྣ་ལྔ་དང་ལྡན་པ། གཞི་རིན་པོ་ཆེ་སྣ་ལྔ་ལས་གྲུབ་པར་བྱེད་པ་འདི་ནི་བྱིན་གྱིས་བརླབ་པའོ།[[65]](#footnote-84) །​དེའི་སྟེང་དུ་བདག་ཉིད་འདུག་པ་དང་། གཞལ་ཡས་ཁང་བསྐྱེད་པ་དང་། ལྷ་བསྐྱེད་པ་དང་། སྤྱན་དྲང་བ་དང་། དགུག་པ་དང་། མཆོད་པ་དགྲམ་པ་དང་། མཆོད་པ་དབུལ་བ་དང་། རྫས་ཁྱད་པར་ཅན་གཞན་དགྲམ་པ་དང་། རྣལ་འབྱོར་པ་སོ་སོར་[[66]](#footnote-85)གནས་པ་དང་། མེ་ཏོག་གི་ཚོམ་བུ་དང་། གདན་དང་། དབང་བླང་བ་དང་། སྙོམས་པར་འཇུག་པ་དང་། གསོལ་བ་གདབ་པ་དང་། བཀའ་བསྒོ་བ་དང་། ཐོག་ཕུབ་པ་ལ་སོགས་པ་འདི་ནི་ས་གཟུང་བའི་རིམ་པའོ། །​གཞན་ཡང་སྔགས་དང་ཕྱག་རྒྱ་ལ་སོགས་པའི་སྦྱོར་བས་འཁོར་ལོ་དང་། རྡོ་རྗེ་དང་། རིན་པོ་ཆེ་དང་། རལ་གྲི་དང་། རྒྱ་གྲམ་དང་། ཕུར་བུ་དང་། མེའི་ཁང་པ་བྱེད་པ་འདི་ནི་ས་བསྲུང་བའི་རིམ་པའོ། །​སྟ་གོན་གྱི་ཆོ་ག་ཞེས་བྱ་བ་འདི་ཡང་གང་ཡིན་དུ་ཡོད་ཅེ་ན། ས་ཡི་ལྷ་དང་དཀྱིལ་འཁོར་ལྷ། །​སློབ་མ་བུམ་པ་ལ་སོགས་པ། །​ཇི་ལྟར་སྟ་གོན་བྱ་བ་དང་། །​ཞེས་པ་ནི་དང་པོར་སའི་ལྷ་མོ་སྟ་གོན་ལ་གནས་པ་ནི་གདན་བྱ་བ་དང་། ལྷ་མོ་སྦྲན་པ་དང་། བལྟ་བ་དང་། བྱིན་གྱིས་བརླབ་པ་དང་། མཆོད་པ་དབུལ་བ་དང་། གསོལ་བ་གདབ་པ་དང་། གནང་བ་སྟེར་བ་དང་། ཐིམ་པ་དང་། ས་གཞི་འོད་དུ་[[67]](#footnote-86)འབར་བ་འདི་ནི་སའི་ལྷ་མོ་སྟ་གོན་ལ་གནས་པའི་རིམ་པའོ། །​ཐིག་ལེ་བྱ་བ་དང་། ལྷ་བསྐྱེད་པ་དང་། ལྷ་སྤྱན་དྲང་བ་དང་། བསྟིམ་པ་དང་། དབང་བསྐུར་བ་དང་། བྱིན་གྱིས་བརླབ་པ་[[68]](#footnote-87)དང་། མཆོད་པ་དབུལ་བ་དང་། བསྟོད་པ་བྱ་བ་དང་། གསོལ་བ་གདབ་པ་དང་། གནང་བ་སྟེར་བ་དང་། བསྡུ་བའམ་[[69]](#footnote-88)གཤེགས་པ་འདི་ནི་དཀྱིལ་འཁོར་གྱི་ལྷ་སྟ་གོན་ལ་གནས་པའོ། །​ཁྲུས་བྱ་བ་ལ་སོགས་པ་གོང་མ་བཞིན་ཏེ། སྐུད་པ་སྦྱིན་པ་དང་། སོ་ཤིང་དོར་བ་དང་། ཆོས་བཤད་པ་དང་། ཀུ་ཤ་སྦྱིན་པ་དང་། རྨི་ལམ་བརྟག་པ་དང་། ངན་ན་སྤོགས་པ་ནི་གོང་མ་ལས་ཤེས་པར་བྱ་སྟེ། འདི་ནི་སློབ་མ་སྟ་གོན་ལ་གནས་པའོ། །​བུམ་པ་སྟ་གོན་ཆོ་ག་ཡང་། །​རྒྱུ་དང་ཚད་དང་དབྱིབས་དང་ནི། །​ཞེས་པ་བྱིན་གྱིས་བརླབས་པ་[[70]](#footnote-89)དང་། །​ལྷ་བསྐྱེད་པ་དང་། དགུག་གཞུག་བྱ་བ་དང་། དབང་བསྐུར་བ་དང་། མཆོད་པ་དང་། བསྟོད་པ་དང་། གསོལ་བ་གདབ་པ་དང་། རྫས་བསྒྲུབ་པའོ། །​ནང་པར་སྔར་ནི་བློ་ཅན་ལངས། །​མཚན་ཉིད་ཀུན་དང་ལྡན་པ་ཡི།[[71]](#footnote-90) །​སྐུད་པ་བྱིན་གྱིས་བརླབ་བྱ་སྟེ། །​དང་པོར་ནམ་མཁར་ཐིག་གདབ་སྟེ། །​དེ་ནས་ས་ལ་ཐིག་གདབ་པོ། །​དེ་རྗེས་ཚོན་རྣམས་བྱིན་བརླབས་ནས། །​དཀྱིལ་འཁོར་སྡུ་གུར་[[72]](#footnote-91)བྲི་བར་བྱ། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​རྟགས་ཀྱང་གང་དང་གང་ལ་བརྟག་ཅེ་ན། །​ཀུ་ཤ་སོ་ཤིང་སྐུད་པ་དང་། །​དབབ་དང་དྲི་དང་མེ་ཏོག་དོར། །​འདི་ནི་རྟགས་ཀྱི་རྣམ་པ་སྟེ། །​མཁས་པ་ཡིས་ནི་བརྟག་པར་བྱ། །​ཞེས་པ་དང་པོར་རྨི་ལམ་བརྟག་པ་[[73]](#footnote-92)དང་སོ་ཤིང་ལ་འཇུག་པ་དང་། དངོས་གྲུབ་བརྟག་པ་དང་། སྐུད་པ་ལས་ནི་ཆད་པ་དང་མ་ཆད་པ་བརྟག་པའོ། །​དབབ་པ་ནི་འདར་བ་དང་འཕར་བ་དང་། སྨྲ་བ་ལ་བརྟག་པའོ། །​དྲི་བ་ནི་དཀར་པོ་ལ་སོགས་པ་བརྟག་པའོ། །​མེ་ཏོག་ནི་སྐུའི་སྟོད་དང་སྨད་དང་གཙོ་བོ་དང་འཁོར་ལ་ཕོག་པ་[[74]](#footnote-93)དང་མ་ཕོག་པ་[[75]](#footnote-94)བརྟག་པའོ། །​བརྡ་ཡང་གང་ཡིན་ཞེ་ན། བུམ་པའི་དབང་དང་ལྡན་རྣམས་ཀྱིས། །​ལྔ་བསྡུས་ཕྱག་རྒྱ་བསྟན་པར་བྱ། །​ཞེས་པ་ནི་བུམ་པའི་དབང་ཐོབ་པ་རྣམས་ཀྱིས་ཉན་ཐོས་དང་མུ་སྟེགས་ལ་སོགས་པ་འདྲི་བ་ལ་གཡོན་གྱི་སོར་མོ་བསྡུས་པའི་སྟེང་དུ་གཡས་ཀྱི་སྲིན་ལག་གམ་གུང་མོ་བཞག་པའམ་ཡང་ན་དེའི་སྟེང་དུ་ལྔ་བཞག་པ་འདི་ནི་བུམ་པའི་དབང་གི་བརྡ་ཡིན་ནོ། །​ཞེས་གསུངས་སོ། །​བསམ་གཏན་ཡང་ཇི་ལྟར་བྱ་ཞེ་ན། བྱང་ཆུབ་སེམས་ཀྱིས་[[76]](#footnote-95)རྒྱས་པ་དང་། །​ལྷ་མོས་[[77]](#footnote-96)རྫས་སྟེར་ལ་སོགས་པ། །​ཇི་ལྟར་བསྒོམས་པ་[[78]](#footnote-97)བསམ་གཏན་ཏེ། །​དམ་པ་རྣམས་ཀྱིས་དེ་བཞིན་བཤད། །​ཅེས་པ་ནི་ནམ་མཁའ་ལས་ལྷ་མོ་བྱུང་བ་དང་། སློབ་དཔོན་གྱིས་བསྐུལ་བ་དང་། ལུས་ལ་བྱང་ཆུབ་ཀྱི་སེམས་ཀྱིས་རྒྱས་པ་དང་། གནས་གང་དུ་རྫས་གང་གིས་དབང་བསྐུར་[[79]](#footnote-98)བ་དང་། དྲི་མ་ཐོན་པ་དང་། རིགས་ལྔའི་སྐུར་ལངས་པ་ལ་སོགས་པ་ལ་དམིགས་པའི་ཏིང་ངེ་འཛིན་འདི་ནི་བསམ་གཏན་ནོ། །​དེས་ཀྱང་ནུས་པ་ཅི་ཡོད་ཅེ་ན། བག་ཆགས་སྦྱོང་བར་བྱེད་པ་དང་། །​དྲི་མ་འཁྲུ་བར་བྱེད་པའོ། །​ཞེས་པ་འདོད་ཆགས་དང་ཞེ་སྡང་དང་གཏི་མུག་དང་ང་རྒྱལ་དང་། ཕྲག་དོག་གི་དྲི་མ་འཁྲུ་ཞིང་དེའི་[[80]](#footnote-99)བག་ཆགས་སྦྱོང་བར་བྱེད་པ་སྟེ། ཡང་ན་རེ་རེ་ལ་རིམ་པ་བཞིན་དུ་སྦྱར་རོ། །​དེ་ལ་བུམ་པའི་དབང་བསྐུར་ནས་དེ་དང་འབྲེལ་པའི་མན་ངག་ཀྱང་གང་བསྟན་ཞེ་ན། ཞི་བ་ལ་སོགས་ལས་རྣམས་དང་། །​བསྐྱེད་པ་དང་ནི་དེ་མཐུན་གཞན། །​ཞེས་[[81]](#footnote-100)བྱ་བར་སྦྱར་རོ། །​དེའི་དོན་ཡང་བསྐྱེད་པའི་རིམ་པས་སེམས་གཟུང་བ་དང་། བཅས་པ་དང་། དེའི་སྒོ་ནས་ཞི་བ་ལ་སོགས་པའི་ཆོ་གས་ས་འོག་དང་རི་ལུ་[[82]](#footnote-101)ལ་སོགས་པའི་དངོས་གྲུབ་གང་འགྲུབ་པའི་ཐབས་དང་། གཞན་ཡང་བུམ་པ་ལ་སོགས་པའི་[[83]](#footnote-102)དབང་བསྐུར་བའི་དཀྱིལ་འཁོར་གྱི་[[84]](#footnote-103)ཆོ་ག་ལ་སོགས་པ་རྒྱས་པ་[[85]](#footnote-104)ཐམས་ཅད་བསྟན་པར་བྱའོ། །​དེའང་ཚོགས་གང་དང་འབྲེལ་ཞེ་ན། ཐུན་མོང་ཚོགས་དང་དེ་བཞིན་དུ། །​ཞི་ལ་སོགས་པའི་སྦྱོར་བའོ། །​ཞེས་པ་ཐུན་མོང་གི་ཚོགས་དང་། རེངས་པ་དང་བཀུག་པ་[[86]](#footnote-105)དང་། རྨོངས་པ་ལ་སོགས་པའི་ཚོགས་ཀྱི་འཁོར་ལོ་དང་། །​མཆོད་པ་དང་འབྲེལ་པར་ཤེས་པར་བྱའོ། །​འོ་ན་དངོས་གྲུབ་ཀྱང་གང་དང་འབྲེལ་ཞེ་ན། གང་ཞིག་བུམ་པའི་དབང་ཐོབ་ནས། །​ཅི་སྲིད་ཐུན་མོང་དངོས་གྲུབ་འགྱུར། །​ཞེས་པ་གང་ཞིག་གིས་གང་[[87]](#footnote-106)ལ་བུམ་པའི་དབང་བསྐུར་ནས་གང་གིས་ཐོབ་པ་དེས་ནི་ཞི་བ་ལ་སོགས་པའི་དངོས་གྲུབ་གང་ཡང་ཐོགས་པ་མེད་པར་འགྱུར་རོ། །​འོ་ན་འབྲས་བུའང་གང་ཞིག་ཐོབ་པར་འགྱུར་ཞེ་ན། བདེ་གཤེགས་སྐུ་ཡི་དངོས་གྲུབ་ནི། །​གང་ཚེ་འདི་ཡིས་ཐོབ་[[88]](#footnote-107)པར་འགྱུར། །​ཞེས་པ་[[89]](#footnote-108)གང་ཞིག་གི་གང་[[90]](#footnote-109)ལ་གང་ཐོབ་པར་འགྱུར་བ་དེས་ནི་དེ་བཞིན་གཤེགས་པ་ཐམས་ཅད་ཀྱི་སྐུ་རྡོ་རྗེའི་དངོས་གྲུབ་རྡོ་རྗེ་བཞིན་ཐོགས་པ་མེད་པར་འགྱུར་རོ། །​འོ་ན་རྒྱུད་གང་དང་འབྲེལ་པ་ཡིན་ཞེ་ན། ཐུན་མོང་མན་ངག་སྟོན་པ་ཡི། །​རྒྱུད་དང་འབྲེལ་ལོ་ཞེས་པ་གང་ལ་ཐུན་མོང་གི་སྦྱོར་བ་སྟོན་པའི་རྒྱུད་དང་འབྲེལ་པར་བྱའོ། །​འོ་ན་རྣལ་འབྱོར་གང་དང་འབྲེལ་པ་ཡིན་ཞེ་ན། བསྐྱེད་པ་ཡི་ནི་རྣལ་འབྱོར་ལ། །​བུམ་པའི་སྦྱོར་བས་འགྲུབ་པ་ཡིན། །​ཞེས་པ་གང་ལ་བུམ་པའི་དབང་བསྐུར་བ་དེས་ནི་བསྐྱེད་པའི་རིམ་པའི་ཏིང་ངེ་འཛིན་ལ་གནས་པར་བྱའོ། །​མན་ངག་དེའང་གང་ཟག་གང་ལ་བསྟན་ཞེ་ན། བུམ་པ་དང་འབྲེལ་མན་ངག་ནི། །​གང་ཟག་གཉི་གའི་ཐུན་མོང་ངོ། །​ཞེས་པ་ཐུན་མོང་གི་དངོས་གྲུབ་སྒྲུབ་པའི་ཐབས་དང་བསྐྱེད་པའི་རིམ་པ་ནི་ཚོགས་དང་སློབ་མ་གཉི་གའི་ཐུན་མོང་དུ་གྱུར་པའོ།། །​།དེ་ལྟར་བུམ་པའི་དབང་བསྐུར་བའི་ཐབས་ལ་སོགས་པ་[[91]](#footnote-110)རྒྱས་པར་བཤད་ནས། ད་ནི་སློབ་མའི་དབང་དུ་བྱས་ཏེ། གསང་བའི་དབང་བསྐུར་བཤད་པར་བྱ་སྟེ། དེ་ལ་གསང་བའི་དབང་གི་ངོ་བོའང་གང་ཞིག་ཡིན་ཞེ་ན། དེའི་ཕྱིར་བཤད་པ། གང་ཞིག་གསང་བ་བྱང་ཆུབ་སེམས། །​ཞེས་པ་ལ་གསང་བའི་དབང་གི་ངོ་བོ་ནི་ཁྱད་པར་ཅན་གྱི་བྱང་ཆུབ་སེམས་སོ། །​འོ་ན་བྱང་ཆུབ་སེམས་ཞེས་བྱ་བ་ནི་ཅི་ཞིག །​ནུས་པ་ཞེས་བྱ་བ་མ་ཡིན་ནམ་ཞེ་ན། བསམ་གཏན་ལས་བྱུང་བྱང་ཆུབ་སེམས། །​གཞན་གྱིས་ནུས་པ་མ་སྤངས་པའོ། །​ཞེས་པ་གང་བསམ་གཏན་དང་[[92]](#footnote-111)ལྡན་པ་ལས་བྱུང་བའི་བྱང་ཆུབ་སེམས་འཐོར་བ་ལ་སོགས་པའི་ཉེས་པ་དང་བྲལ་བ་[[93]](#footnote-112)སྟེ། དེས་ནི་ངག་གི་སྡིག་པ་སྦྱོང་བར་བྱེད་པ་ཉིད་ཀྱི་ནུས་པ་ཡོད་པས་ནུས་པ་ཞེས་བྱ་བ་ནི་འདིར་མ་སྤངས་པའོ། །​ངེས་པའི་ཚིག་བསྙད་པ་འདི་ཅིའི་ཕྱིར་གསང་བའི་དབང་ཡིན་སྙམ་པ་ལ། གང་ཞིག་གསང་ལ་བྱང་ཆུབ་སེམས། །​ངག་ལ་བསྐུར་བར་བྱེད་ཕྱིར་རོ། །​ཞེས་པ་ལ་གསང་བར་[[94]](#footnote-113)བྱ་བ་ཉིད་དང་། བྱང་ཆུབ་སེམས་ཡིན་པ་ཉིད་དང་། ངག་གི་རྟོག་པ་སྦྱོང་བར་བྱེད་པ་ཉིད་ཀྱི་ཕྱིར་དེ་སྐད་ཅེས་བྱའོ། །​གསང་བའི་དབང་ཞེས་བྱ་བའང་དུ་ཞིག་ཅེ་ན། ཕྱི་དང་ནང་དང་སྦས་པ་དང་། །​གསང་བའི་དབང་ནི་གསུམ་དུ་ཤེས། །​ཞེས་པ་ཕྱིའི་གསང་བའི་དབང་ནི་དུང་གི་ནང་དུ་གསང་བའི་བྱང་ཆུབ་སེམས་བསྐུར་བའོ། །​ནང་གི་གསང་བ་ནི་བེའུ་བཞིན་པའམ་བུང་བ་བཞིན་གྱི་སྦྱོར་བ་བྱང་ཆུབ་སེམས་ལེན་པའོ། །​སྦས་པའི་གསང་བ་ནི་གཉིས་སུ་མེད་པའི་སྦྱོར་མཚམས་ཀྱི་འོག་གི་ཕྱོགས་ལེན་པར་བྱེད་པའོ། །​གང་གིས་ཁ་ཡི་ཐད་ཀར་ནི། །​གཉི་ག་སྦྱོར་བའི་བྱིན་རླབས་[[95]](#footnote-114)ལས། །​ཟླ་བ་ཉི་མ་འདྲེས་པ་ཡིས། །​ཁ་ཡི་བུ་གར་འབྱུང་བར་བྱེད།[[96]](#footnote-115) ཅེས་པ་འདི་ནི་བར་སྐབས་ཀྱི་ཚིགས་སུ་བཅད་པའོ། །​འདིའི་རྣམ་གྲངས་ཀྱང་གང་ཡིན་ཞེ་ན། །​གསང་བ་དང་ནི་སྦས་པ་དང་། །​ཐུན་མོང་མིན་དང་མི་བསྟན་པའི། །​སྦྱོར་བ་འདི་ནི་རྣམ་གྲངས་སོ། །​ཞེས་པ་ཀུན་ལ་མི་བསྟན་པའི་ཕྱིར་དང་། དེ་རྒྱལ་བ་ཀུན་གྱིས་སྦས་པ་དང་། ཚོགས་ལ་སོགས་པ་དང་ཐུན་མོང་མ་ཡིན་པ་ཉིད་དང་། དེ་དག་ལ་མི་བསྟན་པ་ཉིད་ཀྱིས་འདི་དག་ནི་རྣམ་གྲངས་སུ་ཤེས་པར་བྱའོ། །​གསང་བའི་དབང་ཞེས་པ་འང་ཆོས་དུ་དང་ལྡན་པ་ཡིན་ཞེ་ན། བྱང་ཆུབ་སེམས་དང་ཏིང་འཛིན་དང་། །​རོ་མྱང་དག་གི་སྡིག་པ་སྦྱོང་། འདི་ནི་གསང་བའི་དབང་དུ་འདོད། །​ཅེས་པ་གསང་བའི་དབང་ཞེས་བྱ་བའང་དང་པོར་བྱང་ཆུབ་ཀྱི་[[97]](#footnote-116)སེམས་དཀར་དམར་ཡིན་པ་ཉིད་དང་། དེའང་ཏིང་ངེ་[[98]](#footnote-117)འཛིན་ཡིན་པ་ཉིད་དང་། སློབ་མའི་ལྕེས་རོ་མྱང་བ་ཉིད་དང་། ངག་གི་སྡིག་པ་སྦྱོང་བ་ཞེས་བྱ་བ་[[99]](#footnote-118)འདི་དག་དང་ལྡན་པ་ལ་གསང་བའི་དབང་ཞེས་བཤད་དོ། །​འདིས་ཅི་ཞིག་བྱེད་ཅེ་ན། གང་ཞིག་གཞན་ལ་ཐལ་འགྱུར་བ། །​འདི་ཡིས་སེལ་བར་བྱེད་པ་ཡིན། །​ཞེས་པ་འདི་ནི་གང་ཞིག་གིས། །​གང་ཞིག་ཐལ་བར་བྱེད་པའོ། །​འོ་ན་གཅིག་གིས་འགྱུར་མོད་[[100]](#footnote-119)ཅེ་ན། ངག་གི་སྡིག་པ་སྦྱོང་བ་ནི་བཟླས་པས་ཀྱང་འགྱུར་བས་བྱང་ཆུབ་[[101]](#footnote-120)སེམས་ཡིན་ནོ། །​གཞན་ཡང་བྱང་ཆུབ་སེམས་ཞེས་བྱ་བ་[[102]](#footnote-121)ལས་གཞན་མ་སྨོས་ན། ཐ་མལ་པའི་བྱང་ཆུབ་སེམས་ཀྱིས་ཀྱང་འགྱུར་བས་དེ་བསལ་བའི་ཕྱིར་ཏིང་ངེ་འཛིན་ནོ། །​གཞན་ལའང་ཅི་རིགས་སུ་སྦྱར་[[103]](#footnote-122)རོ། །​གསང་བ་ཞེས་བྱ་བ་འདིའི་སློབ་དཔོན་ཡང་གང་ཞིག་ཡིན་ཞེ་ན། གང་ཞིག་དབབ་[[104]](#footnote-123)དང་བཟློག་ཤེས་དང་། །​རིག་མ་ཡོན་ཏན་ལྡན་པ་དབུལ། །​ཞེས་པ་སློབ་དཔོན་ཞེས་སྦྱར་རོ། །​གང་ཞིག་བྱང་ཆུབ་སེམས་དབབ་པ་དང་བཟློག་པ་ཤེས་པ་དང་། རིག་མ་རྟོག་པའི་སྦྱོར་བ་ལ་མཁས་པ་རིག་མའང་ཡོན་ཏན་དང་ལྡན་པ་སྟེ། འདི་དག་ཀྱང་འབྲས་བུ་བདེ་བ་སྟེར་བའི་ཕྱིར་སློབ་དཔོན་ཞེའོ། །​སློབ་དཔོན་དེས་ཀྱང་སློབ་མ་ཇི་ལྟ་བུ་ལ་བསྐུར་ཞེ་ན། བུམ་པའི་དབང་རྫོགས་རྟོག་པ་[[105]](#footnote-124)ཆུང་། །​གསང་ལ་དད་པས་གཞན་ལ་མིན། །​ཞེས་པ་དང་པོར་སློབ་དཔོན་ལས་[[106]](#footnote-125)ལེགས་པར་སྦྱངས་པའི་[[107]](#footnote-126)བུམ་པའི་དབང་ཐོབ་པ་དང་། རྫས་ལ་སོགས་པ་ལ་རྟོག་པ་[[108]](#footnote-127)ཆུང་ཞིང་དངོས་སུ་འཇུག་ནུས་པ་དང་། གསང་བའི་དོན་ལ་མི་སྐྲག་མི་དངངས་ཤིང་ཤིན་ཏུ་དད་པ་དང་། གཞན་ཡང་སྐད་སྙན་པ་དང་། བདེན་པར་སྨྲ་བ་དང་། ཚོད་རིག་པ་དང་། ལུས་ངག་གཟོབ་པ་འོང་[[109]](#footnote-128)ངོ། །​དེ་ལ་དབང་བསྐུར་བའི་རྒྱུ་ཅི་ཞེ་ན། གཉི་གའི་སྦྱོར་བ་ལས་བྱུང་བའི། །​ཤེས་རབ་ཏིང་འཛིན་འདི་ཁོ་ན། །​ཞེས་པ་གསང་བའི་དབང་བསྐུར་བའི་རྒྱུའང་སློབ་དཔོན་དང་ཕྱག་རྒྱ་མའི་ཤེས་རབ་དང་ཏིང་ངེ་འཛིན་ཏེ་འདིས་དབང་ལ་ཕན་པར་བྱེད་པ་དང་། མེད་ན་མི་འབྱུང་བའི་ཕྱིར་དེ་ལ་དེ་སྐད་ཅེས་བྱའོ། །​འོ་ན་འདི་དུས་གང་གི་དུས་སུ་བསྐུར་ཞེ་ན། སློབ་དཔོན་གཉིས་ཡོད་གནང་བ་དང་། །​རྫས་རྣམས་ཕུན་སུམ་ཚོགས་པ་དུས། །​ཞེས་པ་གསང་བའི་དབང་བསྐུར་བའི་དུས་ནི་དང་པོར་སློབ་དཔོན་ཁྱད་པར་ཅན་དང་། རིག་མ་ཡོན་ཏན་དང་ལྡན་པ་རྙེད་པ་དང་། །​དེ་ཉིད་ཀྱིས་[[110]](#footnote-129)གནང་བ་བྱིན་པ་དང་། ཁུ་བ་དང་རཀྟ་རྒྱས་ཤིང་འབབ་པ་དང་། རང་གི་ཡོན་ཏན་དང་རྫས་དང་གཟུགས་ལ་སོགས་པ་ཕུན་སུམ་ཚོགས་པའི་དུས་སོ། །​འོ་ན་གསང་བའི་དབང་གི་གླེང་གཞི་ཞེས་བྱ་བའང་གང་ཡིན་ཞེ་ན། གང་ཚེ་རྩ་བའི་རྒྱུད་དག་ཏུ། །​བདུད་རྩིའི་རོ་ལ་བརྒྱལ་བསླང་བའོ། །​ཞེས་པ་རྩ་བའི་རྒྱུད་གསང་བ་འདུས་པ་ཞེས་བྱ་བ་རྣལ་འབྱོར་ཆེན་པོའི་རྒྱུད་ཀྱི་དཀྱིལ་འཁོར་དུ་དེ་བཞིན་གཤེགས་པ་རྣམས་ཀྱིས་[[111]](#footnote-130)བདུད་རྩི་ལྔ་ལ་དངོས་སུ་སྤྱད་པའི་སྟོབས་ཀྱིས་འཁོར་བ་[[112]](#footnote-131)ན་གནས་པའི་བྱང་ཆུབ་སེམས་དཔའ་དང་། ཉན་ཐོས་[[113]](#footnote-132)འདོད་ཆགས་དང་བྲལ་བ་རྣམས་ཤིན་ཏུ་སྐྲག་པའི་སྟོབས་ཀྱིས་[[114]](#footnote-133)དངངས་པ་དང་ངུས་པ་དང་བརྒྱལ་བ་ལ། མི་བསྐྱོད་པ་བྱང་ཆུབ་སེམས་དཔའ་སེམས་དཔའ་ཆེན་པོས་བསླངས་[[115]](#footnote-134)ནས་དེ་དག་གི་[[116]](#footnote-135)དོན་བསྟན་པ་འདི་ནི་བྱང་ཆུབ་སེམས་དཔའི་གསང་བའི་དབང་གི་གླེང་གཞིའོ། །​[[117]](#footnote-136)དེ་ལ་གསང་བའི་དབང་གི་རྫས་གང་ལ་བྱ་[[118]](#footnote-137)ཞེ་ན། རྫས་ནི་དཀར་དམར་བཅུ་ཕྱེད་ལྡན། །​གང་དུ་འདི་ཡི་སྦྱོར་བ་བྱེད། །​ཅེས་པ་ནི་བྱང་ཆུབ་ཀྱི་[[119]](#footnote-138)སེམས་དཀར་དམར་དང་། དེ་ལས་གཞན་པའི་[[120]](#footnote-139)དྲི་ཆེན་དང་། དྲི་ཆུ་དང་། ཤ་ཆེན་དང་། ཤེལ་ལ་སོགས་པ་འདི་དག་ནི་རྫས་ཏེ། འདི་ལ་བརྟེན་ནས་ངག་གི་རྣམ་པར་རྟོག་པ་ལྡོག་པར་བྱེད་དོ། །​དེ་ཡང་གནས་གང་དུ་བསྐུར་ཞེ་ན། གནས་ནི་སློབ་མའི་ལྕེ་གསུམ་ལ། །​སྦོམ་པོ་དབང་མོས་བླངས་ཏེ་སྦྱིན། །​ཞེས་པ། མགྲིན་པ་དང་སྙིང་ག་དང་ལྟེ་བ་སྟེ། གང་གི་རོ་མྱོང་བར་བྱེད་པ་དེ་ལ་དེ་སྐད་ཅེས་བྱའོ། །​འདིའི་རིམ་པའང་ཅི་ལྟར་ཡིན་ཞེ་ན། རྡོ་རྗེ་པདྨ་སྙོམས་འཇུག་སྒྲ། །​ནོར་བུའི་ཆ་རྟེན་[[121]](#footnote-140)ངག་ལ་སྦྱིན། །​ལྔའམ་དྲུག་དང་ལྡན་པ་ནི། །​གསང་བའི་དབང་གི་རིམ་པའོ། །​ཞེས་པ་ནི་བདག་ཉིད་སྦྱོར་བའི་དབང་དུ་བྱས་ཏེ། ཤེས་རབ་མའི་ཆུས་རྡོ་རྗེ་བཀྲུས་པ་ནི་ཆུའི་དབང་ངོ། །​ནོར་བུའི་ཆ་ལ་བརྟེན་པ་[[122]](#footnote-141)ནི་དབུ་རྒྱན་གྱི་དབང་ངོ། །​རྡོ་རྗེ་འཇུག་པ་ནི་རྡོ་རྗེའི་དབང་ངོ། །​ཅག་སྒྲ་ནི་དྲིལ་བུའི་དབང་ངོ། །​ཨ་ཧ་ཨ་ཧ་ཞེས་བྱ་བ་ནི་མིང་གི་དབང་ངོ། །​ཡང་ནི་[[123]](#footnote-142)དཀར་དམར་སྤེལ་བ་ནི་ཕྲེང་བའི་དབང་ངོ། །​བུམ་པ་[[124]](#footnote-143)གཉིས་ནས་འབྱུང་བས་ཆུའི་དབང་ངོ། །​ནོར་བུ་ལ་བརྟེན་པས་[[125]](#footnote-144)དབུ་རྒྱན་གྱི་དབང་ངོ། །​རྡོ་རྗེ་ལ་རེག་པས་རྡོ་རྗེའི་དབང་ངོ། །​ཨ་ཧོ་སུ་ཁ་ཞེས་པ་དྲིལ་བུའི་དབང་ངོ། །​བབས་པའི་ཡི་གེ་ལ་མིང་བཏགས་པ་[[126]](#footnote-145)ནི་མིང་གི་དབང་ངོ། །​ཡང་ན་འབྲལ་བ་མ་ཡིན་པ་[[127]](#footnote-146)ཕྲེང་བའོ། །​ཆུའི་ངོ་བོ་ཉིད་ཀྱིས་ཆུའི་དབང་ངོ། །​དགོས་པ་ཐམས་ཅད་འབྱུང་བར་བྱེད་པས་དབུ་རྒྱན་ནོ། །​སེལ་བར་བྱེད་པ་ཉིད་ཀྱིས་[[128]](#footnote-147)རྡོ་རྗེའོ། །​སྒྲ་ཐམས་ཅད་དབང་བསྐུར་བར་བྱེད་པས་དྲིལ་བུའོ། །​བདག་པོར་བསྟབས་པས་མིང་གི་དབང་ངོ། །​དེ་ལའང་ཐབས་ཇི་ལྟ་བུ་ཞིག་གིས་བསྐུར་ཞེ་ན། གང་གིས་བཀྲ་ཤིས་བསྟོད་པ་ཡིས། །​ནམ་ཕྱེད་དུས་སུ་བསྐུར་བར་བྱེད། །​ཅེས་[[129]](#footnote-148)པ་རྣལ་འབྱོར་པ་དང་ཕྱག་རྒྱ་མ་གཉིས་སྙོམས་པར་ཞུགས་པའི་བྱང་[[130]](#footnote-149)སེམས་དཀར་དམར་ཕབ་སྟེ་ཚོགས་ཀྱི་འཁོར་ལོ་ཆེན་པོ་བྱས་ལ། ནམ་ཕྱེད་ཀྱི་དུས་སུ་བརྩེ་བས་བྱང་[[131]](#footnote-150)སེམས་རྡོ་རྗེའི་ཆ་ལ་བརྟེན་ནས་[[132]](#footnote-151)བཀྲ་ཤིས་ཀྱི་ཚིགས་སུ་བཅད་པའི་བསྟོད་པས་སྨོན་ལམ་བཏབ་སྟེ། སློབ་མའི་ངག་ལ་བྱིན་ལ། སློབ་མས་ཀྱང་ཨ་ཧོ་མ་ཧཱ་སུ་ཁ་ཞེས་བཏུང་བར་བྱའོ། །​དེ་ནས་སློབ་དཔོན་ལ་བསྟོད་པ་བྱས་པ་འདི་ནི་གསང་བའི་དབང་གི་ཐབས་སོ། །​འོ་ན་དབང་བསྐུར་བའི་དཀྱིལ་འཁོར་ཡང་ཇི་ལྟ་བུ་ཡིན་ཞེ་ན། དཀྱིལ་འཁོར་ལུས་ཀྱི་སྦྱོར་བ་ལས། །​རྩ་ལ་སོགས་པ་ཚོགས་པའོ། །​ཞེས་པ་ཕྱག་རྒྱ་མ་དང་རྡོ་རྗེ་སློབ་དཔོན་གྱི་ལུས་ལ་རྩ་[[133]](#footnote-152)ནི་ཐིག་གི་ངོ་བོའོ། །​རྐང་བརྒྱད་ནི་ཀ་བའོ།[[134]](#footnote-153) །​སོ་དང་སེན་མོ་དང་བ་སྤུ་ནི་ཏྭ་ར་ནའོ། །​ཁྲག་ལ་སོགས་པ་ནི་ས་ཚོན་གྱི་རང་བཞིན་དུ་ཤེས་པར་བྱའོ། །​དེ་བས་ན་གསང་བའི་དཀྱིལ་འཁོར་ནི་གཉིས་སུ་ཤེས་པར་བྱའོ། །​དེར་འཇུག་པའི་རིམ་པའང་ཇི་ལྟར་བྱ་ཞེ་ན། རས་ཀྱིས་[[135]](#footnote-154)ངོ་ཡང་དག་པར་[[136]](#footnote-155)བྱ་སྟེ། །​རང་གི་བྱ་བ་རྫོགས་པར་བྱ། །​ཞེས་པ་གང་གིས་སློབ་དཔོན་དང་ཕྱག་རྒྱ་མ་གཉིས་[[137]](#footnote-156)སྙོམས་པར་འཇུག་པའི་དུས་སུ། བར་དུ་ཡོལ་བས་བཅད་དེ། རས་དམར་པོས་མིག་བཀབ་ལ། དང་པོར་གསོལ་བ་གདབ་པ་དང་། །​ཕྱག་འཚལ་བ་ནས། ལུས་ཀྱི་དཀྱིལ་འཁོར་བསྟན་པ་དང་། །​དེ་ཁོ་ན་ཉིད་ཀྱི་རིམ་པ་བསྟན་པའི་བར་དུའོ། །​དེའི་སྔོན་དུ་བྱ་བའང་གང་ཞིག་ཅེ་ན། གང་གི་[[138]](#footnote-157)བུམ་པའི་དབང་བསྐུར་ནས། །​ཞེས་པ་ནི་བུམ་པའི་དབང་འདི་ནི་སྤྱིའི་སྔོན་དུ་འགྲོ་བའོ། །​བྱེ་བྲག་གི་སྔོན་དུ་འགྲོ་བ་གང་ཡིན་ཞེ་ན། རིག་མ་བརྟག་དང་བསླང་བ་[[139]](#footnote-158)དང་། །​བྱིན་ནམ་མ་བྱིན་བརྟག་པ་དང་། །​སྦྱང་དང་སྐྱེ་དང་གཟུང་བ་དང་། །​བསྲུང་དང་གསང་བ་བརྟག་པ་དང་། །​དེ་ཡི་བགེགས་རྣམས་བསྐྲད་པ་དང་། །​བྱིན་རླབས་[[140]](#footnote-159)དེ་ཡི་སྦྱོར་བ་ལ། །​སྟ་གོན་ཆོ་ག་རྫོགས་བྱས་ནས། །​རིག་མ་དབང་བསྐུར་སྦྱོར་བ་དང་། །​བདག་གིས་གནང་བ་ནོད་པ་དང་། །​ཕྱི་རོལ་དུ་ནི་སློབ་མ་ལ། །​གསང་བའི་དམ་ཚིག་སྦྱིན་པ་དང་། །​གསང་བའི་ལྷ་དང་རྫས་རྣམས་ཀུན། །​ཇི་ལྟར་སྟ་གོན་བྱ་བ་དང་། །​གང་ཞིག་དངོས་གྲུབ་ཆོ་ག་ཡི། །​སྦྱོར་བ་མཆོག་ནི་འདིར་ཤེས་བྱ། །​ཞེས་པ་འདིས་ནི་ས་གཞི་བརྟག་པ་ལ་སོགས་པའི་སྦྱོར་བ་བཞིན་དུ་ཕྱག་རྒྱ་མའང་དུང་མོ་དང་དྲུག་མོ་ལ་སོགས་པ་བརྟག་པ་དང་། ཡུལ་གྱི་རྒྱལ་པོ་དང་ཕ་ལ་སོགས་པ་ལ་བསླང་བ་དང་། གཞན་ཡང་ཕྱིས་དངོས་གྲུབ་ཀྱི་སྦྱོར་བའང་རྨི་ལམ་དུ་བརྟག་པ་དང་། མཎྜལ་ལ་མེ་ཏོག་གི་གཅལ་[[141]](#footnote-160)བཀྲམ་ལ་བརྟག་པ་དང་། དེ་ཉིད་ཡུམ་རྡོ་རྗེ་ཀུན་དུ་བཟང་མོའི་ངོ་བོར་[[142]](#footnote-161)བསྐྱེད་པ་ལ་སོགས་པ་འདི་དག་ནི་སྔོན་དུ་བྱ་བའི་རིམ་པའོ། །​རྟགས་[[143]](#footnote-162)ཀྱི་སྦྱོར་བའང་གང་ཡིན་ཞེ་ན། གང་གིས་མེ་ཏོག་དེར་འདོར་དང་། །​དེ་བཞིན་གཞན་ལའང་ལྟོས་པའོ།[[144]](#footnote-163) །​ཞེས་པ་ནི་གསང་བའི་དུས་སུ་མཐོང་བའི་འདྲི་བ་[[145]](#footnote-164)དང་མེ་ཏོག་དོར་བ་དང་། ཡེ་ཤེས་དབབ་པའི་སྦྱོར་བས་སྨྲ་བ་ལ་སོགས་པ་འབྱུང་བར་ཤེས་པར་བྱའོ། །​འདིའི་དུས་ཀྱི་བརྡའང་གང་ཡིན་ཞེ་ན། སྦོམ་པོས་དབང་མོ་མནན་པ་ནི། ཟླ་བ་ཉི་མའི་སྦྱོར་བའོ། །​ཞེས་པ་གང་གིས་སྦོམ་པོས་དབང་མོ་མནན་པ་ནི་གསང་བའི་དབང་གི་བརྡ་ཡིན་པར་ཤེས་པར་བྱའོ། །​གཞན་མ་གཡས་ཀྱི་སྦྱོར་བས་གཡོན་པ་ལ་བྱེད་པས་ཡང་ལ་ལ་དག་འདོད་དོ། །​དེའི་དུས་སུའང་བསམ་གཏན་ཇི་ལྟར་བྱ་ཞེ་ན། སློབ་དཔོན་རིག་མ་ལྟར་[[146]](#footnote-165)བསྒོམ་དང་། གང་གིས་བདེ་སྟེར་བསམ་གཏན་ཡིན། །​ཞེས་པ་གསང་བའི་དབང་བསྐུར་བའི་དུས་ཀྱི་བསམ་གཏན་ཡང་དང་པོར་སློབ་དཔོན་རིག་མ་དང་བཅས་པ་ཐབས་དང་ཤེས་རབ་ཀྱི་སྐུར་གནས་པར་བྱ་སྟེ། དེ་ལས་བྱང་ཆུབ་སེམས་ཀྱི་ཆུས་བཀང་བའི་བུམ་པ་ཐོགས་པ་བསམ་གྱིས་མི་ཁྱབ་པ་བྱུང་ནས་སློབ་མའི་ལྕེ་[[147]](#footnote-166)ལ་དབང་བསྐུར་བར་བྱའོ། །​འོ་ན་དེས་བག་ཆགས་སམ་དྲི་མ་གང་འཁྲུ་བར་བྱེད་ན། ངག་གི་རྟོག་དང་དྲི་མར་བཅས། །​སྦྱོང་བར་བྱེད་པ་ནུས་པའོ། །​ཞེས་པ་ཚིག་འཁྱལ་པ་ལ་སོགས་པའི་དྲི་མ་ཐམས་ཅད་གང་གིས་འཁྲུ་བར་ནུས་པ་དེ་ལ་དེ་སྐད་ཅེས་བྱའོ། །​གསང་བའི་དབང་བསྐུར་བའི་སློབ་མ་དེ་ལའང་གང་གི་མན་ངག་བསྟན་པར་བྱ་ཞེ་ན། སྤྲོས་བཅས་དང་ནི་སྤྲོས་མེད་དང་། །​ཤིན་ཏུ་སྤྲོས་མེད་དེ་ལ་བསྟན། །​ཞེས་པ་སྦྱིན་པ་[[148]](#footnote-167)ལ་སོགས་པ་དང་། གང་གིས་[[149]](#footnote-168)བུད་མེད་བསྟེན་པ་[[150]](#footnote-169)ལ་སོགས་པ་དུས་དང་བྱ་བ་དང་བསམ་པ་ལ་ལྟོས་པའི་[[151]](#footnote-170)སྤྲོས་བཅས་དང་། སྤྲོས་མེད་དང་། ཤིན་ཏུ་སྤྲོས་པ་མེད་པའི་སྤྱོད་པའི་མན་ངག་བསྟན་པར་བྱའོ། །​དེའང་ཚོགས་གང་དང་འབྲེལ་པ་ཡིན་ཞེ་ན། གསང་བའི་དབང་ནི་བསྐུར་བྱས་ནས། །​ཟབ་པ་[[152]](#footnote-171)ཕྱི་ཡི་ཚོགས་རྣམས་བྱ། །​ཞེས་པ་གང་གསང་བའི་དབང་ཐོབ་པ་དེ་དག་གིས་ནི་དང་བོར་བསྐྱེད་པའི་རིམ་པ་[[153]](#footnote-172)ལ་སོགས་པའི་དུས་ནས་ཟབ་པ་ཕྱིའི་འཁོར་ལོ་བུད་མེད་ཉི་ཤུ་རྩ་ལྔ་ལ་སོགས་པ་ལ་བརྟེན་པར་བྱའོ། །​འོ་ན་གསང་བའི་དབང་ཡང་དངོས་གྲུབ་གང་དང་འབྲེལ་པ་ཡིན་ཞེ་ན། འདིར་[[154]](#footnote-173)ཡང་། ཐུན་མོང་ས་འོག་ལ་སོགས་པ། །​མྱུར་དུ་འགྲུབ་པར་བྱེད་པ་ཡིན། །​ཞེས་པ་འདིའི་སྦྱོར་བས་ས་འོག་དང་རི་ལུ་[[155]](#footnote-174)དང་བུད་མེད་ཀྱི་སྦྱོར་བ་ལ་བརྟེན་པ་ལས་བྱུང་བའི་བཅུད་ཀྱིས་[[156]](#footnote-175)ལེན་[[157]](#footnote-176)དང་། མངོན་ཤེས་ལ་སོགས་པ་མྱུར་དུ་འབྱུང་བར་འགྱུར་རོ། །​འབྲས་བུའང་གང་ཡིན་ཞེ་ན། གང་གིས་དེ་དང་དེ་ལས་གཞན། །​ཐོབ་པར་འགྱུར་བ་འབྲས་བུའོ། །​ཞེས་པ་གང་གིས་[[158]](#footnote-177)གང་ལ་བརྟེན་ནས་ཐུན་མོང་དང་མཆོག་གི་དངོས་གྲུབ་དངོས་སུ་དང་། བརྒྱུད་[[159]](#footnote-178)ནས་འགྲུབ་པའམ་ཐོབ་པ་འདི་ནི་འབྲས་བུའོ། །​ཡང་ན་འབྲས་བུ་ནི་མགྲིན་པར་སྣང་བ་མཐའ་ཡས་སུ་གྱུར་པ་གང་ཡིན་པ་དེ་ལ་དེ་སྐད་ཅེས་བྱའོ། །​འདི་དག་གིས་ནི་གསང་བའི་དབང་བསྐུར་བ་བསྟན་ཏོ། །​[[160]](#footnote-179)དེ་ནས་ཤེས་རབ་ཡེ་ཤེས་ཀྱི་དབང་བསྐུར་བཤད་པར་བྱ་སྟེ། འདིའི་ཡང་[[161]](#footnote-180)ངོ་བོ་ཉིད་གང་ཡིན་ཞེ་ན། བཤད་པ། བྱང་ཆུབ་སེམས་ཀྱི་བདེ་བ་ནི། །​གསུམ་པའི་དབང་གི་ངོ་བོའོ། །​ཞེས་པ་རང་གི་[[162]](#footnote-181)བྱང་ཆུབ་སེམས་ཀྱི་བདེ་བ་ཉམས་སུ་མྱོང་བ་འདི་ནི་ཤེས་རབ་ཡེ་ཤེས་[[163]](#footnote-182)ཀྱི་ངོ་བོ་བཤད་དོ། །​འདི་ལའང་ནུས་པ་ཞེས་པ་མ་སྨྲས་སམ་ཞེ་ན། འདི་ཉིད་ནི་ནུས་པ་ཞེས་བྱ་བ་ཁོ་ན་སྟེ། གོང་བཞིན་ནོ། །​ཡེ་ཤེས་ཞེས་བྱ་བ་འདི་འང་[[164]](#footnote-183)དུ་ཞེ་ན། ཕྱི་ནང་སྦས་པའི་བྱེ་བྲག་གིས། གསུམ་པའི་དབང་གིས་དབྱེ་བ་ཡིན། །​ཞེས་པ་རིག་མ་གཏད་པ་ནི་ཕྱིའི་འོ། །​དེ་ལ་བྱང་ཆུབ་སེམས་བསྐྱོད་པས་འབྱུང་བ་ནི་ནང་གིའོ། །​དེ་བཟློག་པའི་སྟོབས་ཀྱིས་[[165]](#footnote-184)འབྱུང་བ་ནི་སྦས་པའོ། །​འདི་ལའང་ཅིའི་ཕྱིར་ཤེས་རབ་ཡེ་ཤེས་ཞེས་བྱ་ཞེ་ན། ཤེས་རབ་ལ་བརྟེན་ཡེ་ཤེས་ཏེ། །​ཡེ་ཤེས་ཐོབ་པར་བྱེད་[[166]](#footnote-185)ཕྱིར་རོ། །​ཞེས་པ་ཡེ་ཤེས་བསྐྱེད་པའི་རྒྱུའི་ཕྱིར་དང་། ཡེ་ཤེས་དང་ཉེ་བ་ཉིད་[[167]](#footnote-186)འདྲ་བ་ཉིད་ཀྱི་ཕྱིར་ཏེ། གོ་རིམས་བཞིན་དུ་སྦྱར་བར་བྱའོ། །​རྣམ་གྲངས་ཀྱང་གང་དང་གང་ཡིན་ཞེ་ན། ཤེས་རབ་ཡེ་ཤེས་བླ་ན་མེད། །​ཐབས་ཀྱི་དམ་པ་ཉེ་བའི་རྒྱུ། །​ཞེས་པ་ཤེས་རབ་མ་ལ་བརྟེན་ནས་ཡེ་ཤེས་སྐྱེ་བ་ཉིད་དང་། གོང་ན་གཞན་མེད་པ་ཉིད་དང་། མཆོག་དམ་པ་ཉིད་འགྲུབ་པར་བྱེད་པ་ཉིད་ཀྱི་ཕྱིར་རོ། །​འོ་ན་ཤེས་རབ་ཡེ་ཤེས་ཀྱི་དབང་ཞེས་བྱ་བ་འདི་ཡང་ཆོས་དུ་དང་ལྡན་པ་ཡིན་ཞེ་ན། ཤེས་རབ་ལ་བརྟེན་ཡེ་ཤེས་སྐྱེ། །​ཏིང་ངེ་[[168]](#footnote-187)འཛིན་དམིགས་བདག་གིས་འཇུག །​བྱང་ཆུབ་སེམས་སྤྱོད་ཉེ་བའི་རྒྱུ། །​ཞེས་པ་ཤེས་རབ་དམ་པ་བསྐྱེད་པ་ཉིད་དང་། ཡེ་ཤེས་དམ་པ་དང་། ཏིང་ངེ་འཛིན་དམ་པ་ལ་དམིགས་པ་ཉིད་དང་ཐབས་བདེན་པའི་རྣལ་འབྱོར་པ་བདག་ཉིད་ཀྱི་འཇུག་པ་དང་། ཞུ་བ་བྱང་ཆུབ་སེམས་ལ་སྤྱོད་པ་དང་། [[169]](#footnote-188)དེའང་ཉེ་བའི་རྒྱུར་འདུག་པ་[[170]](#footnote-189)སྟེ། འདི་ལྟར་དྲུག་དང་ལྡན་པ་ཁོ་ན་ཡིན་ནོ་ཞེའོ། །​འོ་ན་དེ་སྨོས་པས་ཅི་བྱེད་ན། བུམ་པ་དང་ནི་གསང་བ་དང་། །​ཐོབ་བྱ་བཞི་པ་སེལ་བར་བྱེད། །​ཅེས་པ་ཤེས་རབ་མ་མ་སྨོས་ན་ནི་ཕྱི་དང་ནང་གི་བུམ་པ་ལའང་ཐལ་བར་འགྱུར་ལ། ཏིང་ངེ་འཛིན་མ་སྨོས་ན་ནི་སོ་སོ་སྐྱེ་བོ་ལའང་ཐལ་བར་འགྱུར་རོ། །​དེའང་བདག་ཉིད་ཀྱིས་འཇུག་པ་ཞེས་མ་སྨོས་ན། གསང་བ་ལའང་ཐལ་བར་འགྱུར་རོ། །​བྱང་ཆུབ་སེམས་ལ་སྤྱོད་པ་མ་སྨོས་ན་བཞི་པ་དང་གཡོན་གྱི་ཡུམ་བསྐྱེད་པའི་རིམ་པ་ལའང་ཐལ་བར་འགྱུར་རོ། །​ཉེ་བའི་[[171]](#footnote-190)རྒྱུ་ཞེས་པ་མ་སྨོས་ན་འགྲུབ་པ་མ་ཡིན་པའི་ལོག་པར་རྟོག་པའང་ལྡོག་པར་མི་འགྱུར་རོ། །​འོ་ན་དབང་གསུམ་པའི་རྒྱུ་གང་ཡིན་ཞེ་ན། ཤེས་རབ་ཏིང་འཛིན་དམིགས་པ་ཡིས།[[172]](#footnote-191) །​བྱེ་བྲག་དང་བཅས་དེ་ཡི་རྒྱུ། །​ཞེས་པ་བཤད་ཟིན་ཏོ། །​འོ་ན་དུས་གང་གི་ཚེ་བསྐུར་[[173]](#footnote-192)ཞེ་ན། དབང་གཉིས་རྫོགས་དང་གང་མ་[[174]](#footnote-193)རྣམས། །​གསུམ་པའི་དབང་གིས་དུས་ཞེས་བཤད། །​ཅེས་པ་དང་པོར་བུམ་པའི་དབང་ཐོབ་པའི་སྟེང་ལ་[[175]](#footnote-194)ཕྱི་ནས་གསང་བའི་དབང་ཐོབ་པ་བླ་མ་གཉིས་ཀྱིས་[[176]](#footnote-195)གནང་བ་དང་། བྱང་ཆུབ་སེམས་གཉིས་[[177]](#footnote-196)རྒྱས་པ་དང་། མཆོག་འདོད་པའི་དུས་ནའོ། །​གསུམ་པའི་གླེང་གཞིའང་གང་ཞེ་ན། རྒྱལ་བ་ཡུམ་དང་མཉམ་སྦྱར་[[178]](#footnote-197)ཚེ། །​འཁོར་རྣམས་དུས་སོགས་གླེང་གཞི་ཡིན། །​ཞེས་གསང་བ་འདུས་པའི་དཀྱིལ་འཁོར་དུ་དེ་བཞིན་གཤེགས་པ་ཐམས་ཅད་ཡུམ་དང་གཉིས་སུ་མེད་པར་སྙོམས་པར་ཞུགས་པ་དང་གཉིས་སུ་མེད་པའི་བདེ་བ་ཆེན་པོ་རྒྱས་པར་གྱུར་པ་གང་ཡིན་པ་དེའི་དུས་སུ། འཁོར་ན་གནས་པའི་བྱང་ཆུབ་སེམས་དཔའ་དང་ཉན་ཐོས་འདོད་ཆགས་དང་བྲལ་བ་ཐམས་ཅད་གསང་བའི་སྤྱོད་པའི་ཚུལ་དེ་མཐོང་ནས་དངངས་པ་[[179]](#footnote-198)དང་། ངུས་པ་དང་། བརྒྱལ་བ་དང་། དེ་ལས་བསླང་བ་ལ་སོགས་པའི་སྦྱོར་བ་འདི་ནི་གསུམ་པའི་དབང་གི་གླེང་གཞི་ཡིན་པར་ཤེས་པར་བྱའོ། །​དེའང་གནས་གང་དུ་བསྐུར་ཞེ་ན། །​ས་ཕུག་རིམ་པ་གསུམ་པའམ། །​པདྨའི་ནང་དུ་བསྐུར་བ་ཡིན། །​ཞེས་པ་ས་ཕུག་རིམ་པ་གསུམ་པ་ནི་ཕྱི་སྟེ་ཐུན་མོང་གི་གནས་སོ། །​དེའི་ཁྱད་པར་གྱི་[[180]](#footnote-199)གནས་ནི་ཤེས་རབ་མའི་པདྨའི་ནང་དུ་བསྐུར་བ་འདི་ནི་ཤེས་རབ་ཡེ་ཤེས་ཀྱི་གནས་སོ། །​སློབ་དཔོན་ཡང་ཇི་ལྟ་བུ་ཡིན་ཞེ་ན། །​བླ་མ་རིག་མ་དམ་པ་སྟེ། །​ཞེས་གང་རིག་མ་དམ་པ་དེ་ནི་ཡང་དག་པའི་བླ་མ་སྟེ་མཆོག་སྟེར་བར་བྱེད་པའི་ཕྱིར་རོ། །​ཡང་ན་རང་སེམས་བྱང་ཆུབ་སེམས། །​ཐབས་ཀྱི་རྡོ་རྗེ་གསང་བའི་རྩ། །​ཐོས་པ་ཀུན་གོམས་ཡོན་ཏན་ལྡན། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​དེས་སློབ་མ་གང་ལ་བསྐུར་ཞེ་ན། །​དབང་གཉིས་རྫོགས་ཤིང་ཡོན་ཏན་ལྡན། །​དེ་ལ་མཁས་པས་གསུམ་པ་སྦྱིན། །​ཞེས་པ་ནི་གོ་སླའོ། །​འོ་ན་ཤེས་རབ་ཡེ་ཤེས་ཀྱི་རྒྱུའང་གང་ཞིག་ཡིན་ཞེ་ན། །​ཤེས་རབ་ཏིང་འཛིན་[[181]](#footnote-200)་འདི་[[182]](#footnote-201)ཁོ་ན། །​ཞེས་[[183]](#footnote-202)བཤད་ཟིན་ཏོ། །​དེའི་འང་དུས་གང་ཞིག་ཡིན་ཞེ་ན། སློབ་དཔོན་ཡོན་ཏན་ལྡན་པས་གནང་། །​བླ་མ་དང་མཐུན་ཁུ་བ་འབབ། ཅེས་པ། གང་ཞིག་ཤེས་རབ་ཡེ་ཤེས་ཀྱི་དབང་ཐོབ་པར་འདོད་པས་དང་པོར་དེའི་སྦྱོར་བ་བཤད་ཟིན་ཏོ། །​དེའི་རྫས་གང་ཞིག་ཡིན་ཞེ་ན། དཀར་དམར་བྱང་ཆུབ་སེམས་དག་དང་། ཏིང་འཛིན་སྦྱོར་བ་[[184]](#footnote-203)བསྐྱེད་ཕྱིར་རྒྱུ། །​ཞེས་པ་གང་གིས་གང་ལ་ཕན་པ་ཡོད་པ་དེ་ནི་རྫས་ཏེ། བྱང་ཆུབ་སེམས་དཀར་དམར་དང་མ་[[185]](#footnote-204)མཆུའི་རོ་མྱོང་[[186]](#footnote-205)བ་ལ་སོགས་པ་འདི་ཡང་ངོ། །​འདིའི་རིམ་པ་ཡང་གང་ཞིག་ཡིན་ཞེ་ན། དཀར་དམར་སྤེལ་དང་འཁྲུ་བ་དང་། །​དངོས་པོ་འབྱུང་དང་མི་འགྱུར་ཞིང་། །​རེག་པར་བྱེད་དང་གང་ཞིག་བསྟབས། །​འདི་ཡི་སྦྱོར་བས་འབྱུང་བ་ཡིན། །​ཞེས་པ་དཀར་དམར་སྤེལ་བ་ནི་ཕྲེང་བའི་དབང་ངོ། །​འཁྲུ་བ་ནི་བྱང་ཆུབ་སེམས་ཀྱི་[[187]](#footnote-206)ཆུའི་དབང་ངོ། །​ལྟེ་བ་ལ་རེག་པ་ནི་དབུ་རྒྱན་གྱི་དབང་ངོ། །​གཞན་འཇོམས་པ་ནི་[[188]](#footnote-207)རྡོ་རྗེའི་དབང་ངོ། །​གང་ཞིག་ཁ་གོང་མ་[[189]](#footnote-208)ལ་སྒྲ་འབྱུང་བ་ནི་མིང་གིའོ། །​འོག་གི་སྒྲ་ནི་དྲིལ་བུའོ། །​ཡང་ན་ཧཱུཾ་གི་སྒྲ་ནི་དྲིལ་བུའོ། །​ཧ་ཧ་ཞེས་པ་ནི་མིང་གི་དབང་དུ་ཤེས་པར་བྱའོ། །​དེའི་ཐབས་ཀྱང་གང་ཡིན་ཞེ་ན། དབབ་དང་བཟློག་དང་རོལ་མོའི་ཚོགས། །​འདི་ནི་ཐབས་ཀྱི་དམ་པར་འདོད། །​ཅེས་པ་བསྐྱོད་པའི་སྟོབས་ཀྱིས་དབབ་པ་དང་རླུང་གི་སྦྱོར་བས་བཟློག་པ་ལ་སོགས་པ་འདི་དང་གཞན་ཡང་རོལ་མོ་དང་། པི་ཝང་ལ་སོགས་པའི་སྦྱོར་བ་འདི་ཡང་ཐབས་ཀྱི་དམ་པའོ། །​དཀྱིལ་འཁོར་ཡང་གང་དུ་ཞེ་ན། དཀྱིལ་འཁོར་ལུས་དང་བྷ་གར་སྦྱོར། །​རྒྱལ་བའི་ཡུམ་གྱི་ཚུལ་འཆང་བའོ། །​ཞེས་པ་དཀྱིལ་འཁོར་ལུས་སུ་བྱས་པ་ནི། །​གསང་བའི་དབང་བཞིན་ནོ། །​བྷ་ག་ལ་ནི་རྩ་དང་བྱང་ཆུབ་སེམས་རྟེན་དང་བརྟེན་པའི་ཚུལ་དུ་དཀྱིལ་འཁོར་རོ། །​དེར་འཇུག་པའི་རིམ་པ་ཡང་། གང་ཞིག་རས་དམར་པོ་གཡོགས་ནས། །​གསོལ་གདབ་སྡོམ་པ་སྦྱིན་པ་དང་། །​གང་ཞིག་ལུས་ཀྱི་དཀྱིལ་འཁོར་བསྟན། །​སྦྱོར་བ་ཡེ་ཤེས་དབབ་པ་དང་། །​མཐོང་བ་དྲི་བ་ལ་སོགས་པ། །​སྦྱོར་བ་འདིས་ནི་འཇུག་པར་བྱེད། །​ཅེས་པ་འདི་ནི་བཤད་ཟིན་ཏོ། །​འདིའི་ཡང་སྔོན་དུ་འགྲོ་བའི་རིམ་པ་གང་ཡིན་ཞེ་ན། གང་གིས་རིག་མ་སྦྱང་བ་དང་། བསླང་དང་བྱིན་གྱིས་བརླབ་ལ་སོགས། །​སྦྱོར་བ་འདས་པ་ཇི་བཞིན་ཏེ། །​གང་[[190]](#footnote-209)གིས་གསང་བའི་པདྨ་ནས། །​གླང་པོའི་ལག་པས་རྩ་རྣམས་བསླང་། །​གང་གིས་ནམ་མཁའ་གང་གྱུར་ནས། །​སྦྱོར་བ་བཟློག་པའི་བདག་ཉིད་ཅན། །​དགའ་བ་ལ་སོགས་རིམ་གྱིས་སྐྱེ། །​ཞེས་པ་འདི་ནི་བཤད་ཟིན་ཏོ། །​འདིའི་རྟགས་ཀྱང་གང་ཡིན་ཞེ་ན། །​སྨིག་རྒྱུ་དུ་བ་སྲིན་བུ་མེ། །​མར་མེ་མཁའ་སྣང་རྣམ་པ་ལྔ། །​ཞེས་པ་དབབ་པ་དང་བཟློག་པའི་དུས་སུ། །​ལས་དང་པོ་པས་ནི་སྨིག་རྒྱུ་ལྟ་བུའོ། །​གཉིས་པ་ལ་ནི་དུ་བ་ལྟ་བུ་འབྱུང་ངོ། །​གསུམ་པ་ལ་ནི་སྲིན་བུ་མེ་ཁྱེར་ལྟ་བུ་འབྱུང་[[191]](#footnote-210)ངོ། །​བཞི་པ་ལ་ནི་མེ་ལྟ་བུ་འབྱུང་ངོ། །​ལྔ་པ་ལ་ནི་མཁའ་སྣང་ལྟ་བུ་འབྱུང་ངོ། །​དེ་བས་ན། མཁས་པས་རྟགས་ལ་བརྟེན་ནས་ནི། །​བླ་མེད་དངོས་གྲུབ་འགྲུབ་པར་བྱེད། །​ཅེས་འབྱུང་བ་ལྟ་བུའོ། །​འོ་ན་འདིའི་བརྡ་ཡང་གང་ཡིན་ཞེ་ན། སྦོམ་པོས་དབང་མོ་མནན་པ་ནི། །​གསུམ་པའི་བརྡ་རུ་ཤེས་པར་བྱ། །​ཞེས་པ་ལ་སྦོམ་པོ་ནི་མཐེ་བོའོ། །​དབང་མོ་ནི་སྲིན་ལག་གོ། །​གང་གིས་དེ་མནན་པ་[[192]](#footnote-211)ནི་དེའི་བརྡའོ། །​གཞན་ཡང་། གང་གིས་གཡས་པའི་སོར་མོ་ཡིས།[[193]](#footnote-212) །​གཡོན་པའི་སྟེང་དུ་གཞག་པ་[[194]](#footnote-213)ནི། །​གང་ཞིག་གསུམ་པའི་སྦྱོར་བ་ཡིས། །​ཐབས་མཆོག་འདི་ཡིན་གཞན་དུ་མིན། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​འདིའི་དུས་ཀྱི་བསམ་གཏན་ཇི་ལྟར་བྱ་ཞེ་ན། བསྐྱོད་པའི་སྟོབས་ཀྱིས་མེ་སྦར་བས། །​བདེ་ཆེན་ས་བོན་འགུགས་པའོ། །​ཞེས་པ་གང་གིས་རིག་མ་དང་གཉིས་སུ་མེད་པར་བྱས་ཏེ། ལག་པ་སྟེང་འོག་[[195]](#footnote-214)འདོད་ཆགས་ཀྱི་ཆོས་དང་། ལྟེ་བ་ནས་མེ་སྦར་བའི་སྟོབས་ཀྱིས་[[196]](#footnote-215)བདེ་བ་ཆེན་པོའི་གནས་ནས་བྱང་ཆུབ་ཀྱི་སེམས་དབབ་སྟེ། དགའ་བ་བཞི་རིམ་གྱིས་སྐྱེ་བ་ནི་གང་གི་སྦྱོར་བ་བྱེད་པ་སྟེ་འདི་ནི་དགོས་པའོ། །​འོ་ན་ནུས་པ་ཅི་ཡོད་ཅེ་ན། སེམས་ཀྱི་དྲི་མ་འཁྲུ་བ་དང་། །​སྡིག་པ་དག་པ་ནུས་པའོ། །​ཞེས་པ། ཤེས་རབ་ཡེ་ཤེས་ཀྱི་ནུས་པའང་སེམས་ཀྱི་དྲི་མ་འཁྲུ་བར་བྱེད་པའོ། །​གཞན་ཡང་། ས་ལ་མངོན་དུ་ཕྱོགས་པ་དང་། །​འོག་མའི་སྡིག་པ་སྦྱོང་བ་དང་། གོང་དང་གོང་ལ་གནས་བྱེད་པ། །​འདི་ནི་ནུས་པ་ཞེས་སུ་བཤད། །​ཅེས་པ་ནི་བར་སྐབས་ཀྱི་ཚིགས་སུ་བཅད་པའོ། །​འོ་ན་དེ་ལ་མན་ངག་བསྟན་པར་བྱ་བ་གང་ཡིན་ཞེ་ན། འཁོར་ལོ་ཕོ་ཉའི་སྦྱོར་བ་རྣམས། །​མཁས་པས་གང་འཕྲོད་དེ་ལ་བསྟན། །​ཞེས་པ་འདི་ནི་འཁོར་ལོ་ལ་སོགས་པ་གང་ཞིག་གིས་སྣོད་བརྟགས་ཏེ། དེ་ལ་དེ་དང་འཕྲོད་པའི་མན་ངག་སྦྱིན་པར་བྱའོ། །​འདི་ལྟ་སྟེ་འཁོར་ལོ་གཅིག་དང་གཉིས་དང་བཅུ་དང་བཅུ་དྲུག་གི་བར་དུ་དང་། ཕོ་ཉ་མོའི་རིགས་དུ་མ་ལ་བརྟེན་ནས། བྱང་ཆུབ་སེམས་ཀྱི་བདེ་བ་ཉམས་སུ་མྱོང་བར་བྱེད་པ་འདི་ལྟ་བུའི་མན་ངག་བསྟན་པར་བྱའོ། །​དེ་འང་[[197]](#footnote-216)ཚོགས་གང་དང་འབྲེལ་པ་ཡིན་ཞེ་ན། འདི་ཡིས་[[198]](#footnote-217)ཟབ་པའི་ཚོགས་རྣམས་ལ། བརྟེན་ནས་ཡེ་ཤེས་སྐྱེ་བ་ཡིན། །​ཞེས་པ་ཟབ་པའི་ཚོགས་ནི་རིག་མ་ལ་[[199]](#footnote-218)བརྟེན་པ་སྟེ། འདི་ཡིས་དེའི་དགའ་བ་ལ་སོགས་པ་ཇི་བཞིན་དུ་འབྱུང་བའི་ཚོགས་ཀྱི་མན་ངག་བརྟེན་པར་[[200]](#footnote-219)བྱའོ། །​འོ་ན་དངོས་གྲུབ་གང་དང་འབྲེལ་ཞེ་ན། །​གསུམ་པ་ལ་ནི་མཆོག་འགྲུབ་པ། །​གང་ཞིག་འདི་ཡིས་བྱེད་པ་ཡིན། །​ཞེས་ཤེས་རབ་ཡེ་ཤེས་ཀྱི་དབང་དང་མན་ངག་ཏུ་འབྲེལ་པ་འདི་ནི་འབྲས་བུ་མཆོག་འགྲུབ་པ་[[201]](#footnote-220)དང་། བླ་ན་མེད་པ་འགྲུབ་པར་བྱེད་པའོ། །​དེ་འང་རྣལ་འབྱོར་གང་དང་འབྲེལ་བ་ཡིན་ཞེ་ན། གང་ཞིག་འདི་ལ་རྟག་གནས་པ། །​ཉེ་བས་རྫོགས་པའི་རྣལ་འབྱོར་རོ། །​ཞེས་པ་གང་ཞིག་རྫོགས་པའི་རིམ་པ་དང་ཉེ་བས་འདི་ནི་རྫོགས་པའི་རིམ་པའི་རྣལ་འབྱོར་རོ། །​དེའང་རྒྱུད་གང་དང་འབྲེལ་པ་ཡིན་ཞེ་ན། །​འདི་ཡིས་ཟབ་པ་སྟོན་པ་ཡི། །​རྒྱུད་རྣམས་ཀུན་ལ་བརྟེན་པར་བྱ། །​ཞེས་པ་གང་ཞིག་གིས་འདི་ལ་གནས་ནས་འདི་ཐོབ་པར་འདོད་པས། འདི་ཉེ་བར་སྟོན་པའི་རྒྱུད་རྣམས་ལ་བརྟེན་པ་དང་གནས་པར་བྱའོ། །​འདི་ལ་གནས་པའི་གང་ཟག་གིས། །​ཐབས་དང་ཤེས་རབ་ལ་སོགས་པ། །​ཟབ་པ་སྟོན་པའི་རྒྱུད་རྣམས་ལ། །​བརྟེན་དང་མཉན་[[202]](#footnote-221)དང་བཤད་པར་བྱ། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​དེ་ལྟར་ཤེས་རབ་ཡེ་ཤེས་དབང་བསྐུར་བ་རྒྱས་པར་བཤད་ནས། །​ད་ནི་བཞི་པ་བཤད་པར་བྱ་སྟེ། དེ་ལ་བཞི་པའི་ངོ་བོ་གང་ཡིན་ཞེ་ན། གང་ཞིག་བཞི་པའི་ངོ་བོ་ནི། །​རྣམ་པར་མི་རྟོག་ཡེ་ཤེས་སོ། །​ཞེས་པ་དབང་བཞི་པའི་ངོ་བོ་ནི་རྣམ་པར་མི་རྟོག་པའི་ཡེ་ཤེས་ཏེ། ཤེས་རབ་ཡེ་ཤེས་ཀྱི་དབང་བསྐུར་བའི་[[203]](#footnote-222)འབྲས་བུར་གྱུར་པ་གང་ཡིན་པ་དེ་བཞི་པའོ། །​འདིའི་དབྱེ་བའང་དུ་ཞིག་ཅེ་ན། རྟེན་ཅན་དང་ནི་རྟེན་[[204]](#footnote-223)མེད་ཀྱི།[[205]](#footnote-224) །​བཞི་པའི་དབང་ནི་གཉིས་སུ་ཤེས། །​ཞེས་པ་གང་རིག་མ་དང་མ་བྲལ་བའི་དུས་ན་ཡེ་ཤེས་སྐྱེས་པ་དེ་ནི་རྟེན་ཅན་གྱི་བཞི་པའོ། །​རྟེན་མེད་ཀྱི་བཞི་པ་ནི་རིག་མ་ལ་བརྟེན་པའི་ཕྱིས་གང་གི་[[206]](#footnote-225)མན་ངག་ལས་སྐྱེས་པའི་ཡེ་ཤེས་ཏེ། འདི་ལྟར་གཉིས་པ་ཁོ་ནའོ། །​འདི་ཅིའི་ཕྱིར་བཞི་པ་ཞེ་ན། གང་དུ་གསུམ་པ་ལས་གཞན་ཕྱིར། །​དེ་ནི་བཞི་པའི་དབང་ཞེས་གྲགས། །​ཞེས་གསུམ་པ་ལས་འདས་པའི་ཕྱིར་རོ། །​བཞི་པ་དང་ནི་མཐར་ཐུག་པ། །​མཆོག་དང་བླ་མེད་རྣམ་གྲངས་སོ། །​ཞེས་པ་གསུམ་པ་ལས་འདས་པ་ཉིད་དང་། ཁྱད་པར་ཅན་ཡིན་པའི་ཕྱིར་དང་། གོང་ན་མེད་པ་ཉིད་འདི་ནི་[[207]](#footnote-226)རྣམ་གྲངས་སོ། །​འོ་ན་ཆོས་གང་དུ་[[208]](#footnote-227)དང་ལྡན་ཞེ་ན། གང་ཞིག །​སངས་རྒྱས་ཡོན་ཏན་ཐམས་ཅད་དང་། །​ལྡན་པ་འདི་ནི་བཞི་པའི་དབང་། །​ཞེས་བཤད་པ་སྤྱིའི་ཆོས་སོ། །​བྱེ་བྲག་གི་ཆོས་ནི་གསལ་བ་དང་བདེ་བ་དང་མི་རྟོག་པ་དང་ལྡན་པ་ཉིད་ཀྱི་ཕྱིར་དེ་ལ་དེ་སྐད་ཅེས་བྱའོ། །​གཞན་སེལ་བ་ཞེས་བྱ་བའང་གང་ཡིན་ཞེ་ན། དངོས་པོའི་རྟོག་ལས་བྱུང་བའི་ཆོས། །​ཐམས་ཅད་འདིས་ནི་སེལ་བར་བྱེད། །​ཅེས་པ་གསལ་བ་ལ་སོགས་པ་འདིས་ནི་གང་ཞིག་མི་གསལ་བ་དང་། སྡུག་བསྔལ་བ་དང་། རྟོག་པ་སེལ་བར་བྱེད་དོ། །​འོ་ན་འདིའི་གླེང་གཞི་འང་གང་ཡིན་ཞེ་ན། གང་ཞིག་གསང་བའི་ཡི་གེ་ལ། །​མཐོང་མེད་དུས་ལས་བསླང་གྱུར་ནས། །​ཡི་གེ་རང་བཞིན་མེད་གསུངས་པ། །​འདི་ནི་བཞི་པའི་གླེང་གཞི་ཡིན། །​ཞེས་པ། གང་གི་[[209]](#footnote-228)འཁོར་ན་གནས་པ་གང་ཞིག་གིས། །​རང་བྱུང་ཡི་གེ་མཐོང་བའི་སྐལ་བ་མེད། །​ཅེས་གསུངས་པ་དང་བཅས་ནས་ངུས་པ་དང་། རིགས་དྲུག་པ་རྡོ་རྗེ་འཆང་གིས་བརྒྱལ་བ་བསླང་སྟེ། ཡི་གེ་ཐམས་ཅད་དབེན་པ་ཉིད་དང་། སྟོང་པ་ཉིད་དང་། ཞི་བ་ཉིད་དང་། གྱ་ནོམ་པ་ཉིད་ལ་སོགས་པ་བསྟན་པ་ནི་གླེང་གཞིའོ། །​གནས་ཀྱང་གང་ཡིན་ཞེ་ན། མི་རྟོག་རྟོག་བྲལ་འདུས་མ་བྱས། །​རྒྱལ་བ་ཐམས་ཅད་རྟེན་ཕྱིར་གནས། །​ཞེས་པ་ཆོས་ཐམས་ཅད་རང་བཞིན་གྱིས་རྣམ་པར་དག་པ་འདི་ལ་གང་དང་གང་གིས་བརྟེན་པར་བྱ་བ་ཡིན་པས་གནས་སུ་ཤེས་པར་བྱའོ། །​དེའི་དུས་ཀྱང་གང་ཞེ་ན། བླང་དོར་མེད་པ་དུས་ཀྱི་མཆོག །​སྔོན་མེད་ཕྱིས་མེད་གདོད་ནས་བྱུང་། །​ཞེས་པ་ཆོས་ཐམས་ཅད་གཅིག་དང་དུ་མ་དང་བྲལ་བ་རང་བཞིན་གྱིས་རྣམ་པར་དག་པ་གང་གིས་རྟོགས་པ་[[210]](#footnote-229)དེ་ནི་འདས་པའི་དུས་ཀྱང་མི་དམིགས། མ་འོངས་པ་དང་། ད་ལྟར་གྱི་དུས་མི་དམིགས། དུས་གསུམ་པོ་བླང་བ་མ་ཡིན། །​སྤང་བ་མ་ཡིན། གཉིས་ཀ་མ་ཡིན་པའང་མ་ཡིན་པ་འདི་ནི་ཡང་དག་པའི་དུས་སོ། །​གང་གིས་བདེ་སྟེར་སློབ་དཔོན་མཆོག །​ཅེས་པ་ནི་གང་ལ་གང་གིས་བདེ་བ་སྟེར་བ་འདི་ནི་སློབ་དཔོན་ཏེ་ཀླུ་སྒྲུབ་བཞིན་ནོ། །​མི་རྟོག་པའི་ཤེས་པས་ཀྱང་གང་ཞིག་གི་[[211]](#footnote-230)རགས་པ་དང་ཕྲ་བའི་རྟོག་པ་བཟློག་ནས་དེས་བདེ་བ་ཐོབ་པར་བྱེད་པའི་ཕྱིར་དེ་ལ་དེ་[[212]](#footnote-231)སྐད་ཅེས་བྱའོ། །​ཅིའི་ཕྱིར་སློབ་མར་བརྟག་ཅེ་ན། ཀུན་གྱི་ཐུགས་ཀྱི་སྲས་གྱུར་ཕྱིར། །​བསླབ་པར་བྱ་བའི་སློབ་མ་ཡིན། །​ཞེས་པ་གང་ལ་ཡེ་ཤེས་དྲི་མ་མེད་པ་ཡོད་པ་དེ་ནི་དེ་བཞིན་གཤེགས་པ་ཐམས་ཅད་ཀྱི་སྲས་ཡིན་ཏེ། རྡོ་རྗེ་ཆོས་བཞིན་ནོ། །​འདིའི་རྒྱུའང་གང་ཞིག་ཡིན་ཞེ་ན། ཏིང་འཛིན་ཤེས་རབ་ཁྱད་པར་ཅན། །​མི་རྟོག་ཤེས་པ་བསྐྱེད་ཕྱིར་རྒྱུ། །​ཞེས་པ་ནི་གོང་དུ་བཤད་ཟིན་ཏོ། །​དཀྱིལ་འཁོར་ཡང་གང་ཞིག་ཡིན་ཞེ་ན། སྙིང་པོ་ལེན་པར་བྱེད་པའི་ཕྱིར། །​ཡེ་ཤེས་རྒྱུར་བཅས་དཀྱིལ་འཁོར་རོ། །​ཞེས་པ་སྙིང་པོ་ནི་སངས་རྒྱས་ཀྱི་སྐུ་དང་ཡེ་ཤེས་ཏེ་འདིས་ལེན་པར་བྱེད་པའི་ཕྱིར་དེ་ལ་དེ་སྐད་ཅེས་བྱའོ། །​གང་གིས་སྔོན་དུ་གྱུར་པ་ཡིས།[[213]](#footnote-232) །​སྦྱོར་བ་འདི་རུ་ཞུགས་པ་ཡིན། །​ཞེས་པ་གང་གིས་རྟོག་པ་ཐམས་ཅད་དང་བྲལ་བའི་ཡེ་ཤེས་ཁོང་དུ་ཆུད་པ་དེ་ནི་དཀྱིལ་འཁོར་[[214]](#footnote-233)དུ་ཞུགས་པའོ། །​གང་གིས་[[215]](#footnote-234)ཟབ་པའི་མན་ངག་རྣམས། །​མཉན་པ་དང་ནི་བསམ་པ་དང་། །​བསྒོམ་པ་ཡི་ནི་རིམ་གྱིས་ཀྱང་། །​བླ་མེད་དཀྱིལ་འཁོར་ནང་དུ་འཇུག །​ཅེས་པ་ནི་བར་སྐབས་ཀྱི་ཚིགས་སུ་བཅད་པའོ། །​འདིའི་སྔོན་དུ་འགྲོ་བའང་གང་ཡིན་ཞེ་ན། དབང་གསུམ་མན་ངག་དང་བཅས་དང་། །​སློབ་པ་སྔོན་དུ་འགྲོ་བ་ཡིན། །​ཞེས་པ་བུམ་པ་དང་། གསང་བ་དང་། ཤེས་རབ་ཡེ་ཤེས་དང་། དེ་དང་འབྲེལ་བའི་མན་ངག་ནི་སྤྱིའི་སྔོན་དུ་འགྲོ་བའོ། །​གང་གིས་ཟབ་མོའི་མན་ངག་འདི་ནི་བྱེ་བྲག་གི་སྔོན་དུ་འགྲོ་བ་ཡིན་ནོ། །​དབང་བསྐུར་བའི་རིམ་པ་ནི། རིམ་དང་རིམ་མིན་གཉིས་དང་བྲལ། །​འདི་ནི་དོན་དམ་རིམ་པའོ། །​ཞེས་པ་རིམ་པ་གང་དང་གང་གི་རྣམ་པ་དང་བྲལ་ཞིང་རིམ་པ་མེད་པའང་དམིགས་སུ་མེད་དེ་འདི་ནི་ཡང་དག་པའི་རིམ་པའོ། །​ལོག་པའི་རྟོག་པ་ཀུན་དང་བྲལ། །​ཐམས་ཅད་སྤྲོས་པ་ཉེ་བར་ཞི། ཞེས་པ་གཟུགས་ལ་སོགས་པ་ཐམས་ཅད་ཀྱི་སྤྲོས་པ་དང་བྲལ་ནས་རྣམ་པར་རྟོག་པ་གང་ལའང་མི་གནས་པར་བྱེད་པ་འདི་ནི་ཐབས་སོ། །​སྟེང་སོགས་རང་བྱུང་ཡི་གེ་ལ། །​འབར་བའི་མེ་ཡིས་བཞུ་[[216]](#footnote-235)བྱས་ཏེ། །​གང་ཞིག་དགའ་བར་རབ་ཏུ་སྐྱེ། །​རྟོག་བྲལ་ཐབས་ཀྱི་དམ་པའོ། །​གང་ཞིག་དབང་གསུམ་རྫོགས་བྱས་ནས། །​མཚན་ལྡན་བུ་མོ་བསྟེན་པ་དང་། །​འདི་ལས་བདེ་བ་མྱོང་བའང་། །​རྒྱལ་བས་ཐབས་སུ་བཤད་པ་ཡིན། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​འདིའི་རྫས་ཀྱང་གང་ཡིན་ཞེ་ན། །​རྒྱུ་ལ་བྱང་ཆུབ་སེམས་ཡིན་ཏེ། །​རྟེན་མེད་རྫས་རྣམས་ཀུན་དང་བྲལ། །​ཞེས་པ་ནི་གོ་སླའོ། །​གང་གིས་གང་ལ་མི་གཡོ་བར། །​དེ་ཉིད་ལ་དམིགས་དགོས་པ་ཡིན། །​ཞེས་པ་ནི་གང་གིས་རྟོག་པ་ཐམས་ཅད་སྤངས་ཏེ། མི་རྟོག་པའི་ཤེས་པ་འདི་ལ་ཡང་དང་ཡང་དུ་སེམས་གཏོད་པ་ནི་འདིའི་དགོས་པའོ། །​གང་གིས་གང་ལ་གནས་པ་འདིའི་རྟགས་ཀྱང་གང་ཞིག་ཡིན་ཞེ་ན། ནམ་མཁའ་བཞིན་དང་མྱུར་བ་དང་། དལ་དང་མི་གཡོ་ལ་སོགས་རྟགས། ཞེས་པ་ལས་དང་པོ་པ་ལ་བརྟེན་པ་[[217]](#footnote-236)གཞན་འགགས་ཏེ་སྟེང་གི་ནམ་མཁའ་བཞིན་དུ་འགྱུར་རོ། །​ཁ་ཅིག་ལ་ནི་སྨིག་རྒྱུ་བཞིན། །​ཞེས་པ་མྱུར་ལ་རྟོག་པ་མེད་པ་འབྱུང་ངོ། །​ཁ་ཅིག་ལ་ནི་དལ་བ་དང་མི་གཡོ་བ་ལ་རྟོག་པ་མེད་པར་འབྱུང་བ་འདི་ནི་རྟགས་སོ། །​སློབ་པ་སྨིག་རྒྱུ་[[218]](#footnote-237)ལ་སོགས་[[219]](#footnote-238)དང་། འདར་དང་རྡུལ་དང་འཕྱར་བ་དང་། རྟག་ཏུ་བདེ་བ་ཁ་བ་འདྲ། །​འདི་ལ་སོགས་པའི་རྟགས་རྣམས་འབྱུང་། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​མཛུབ་མོས་ཟླ་བསྟན་[[220]](#footnote-239)ཇི་བཞིན་དུ། །​རྒྱལ་བའི་བཀའ་ནི་དོན་གྱི་བརྡ། །​ཞེས་པ་མིང་དང་ཚིག་དང་[[221]](#footnote-240)ཡི་གེའི་རྣམ་པ་འདི་ནི་བརྡ་ཙམ་གྱི་སྒོ་ནས་དོན་སྟོན་པར་བྱེད་པ་ཡིན་ཏེ། དཔེར་ན་མཛུབ་མོས་ཟླ་བ་བསྟན་པ་བཞིན་ནོ། །​འདི་ལ་ནུས་པའང་ཇི་ཞིག་ཡོད་ཅེས་དྲིས་པ་དང་། རབ་ཏུ་དགའ་ནས་ཆོས་ཀྱི་སྤྲིན། །​རྗེས་ཐོབ་སྔོན་བཞིན་ཡེ་ཤེས་སྐྱེ། །​ཞེས་པ་ནི་སློབ་པའི་དབང་དུ་ཟུང་དུ་འཇུག་པའི་ཚུལ་གྱིས་ཡེ་ཤེས་བརྟན་པ་དང་ཡུན་རིང་པར་བྱེད་ལ། དེའི་རྗེས་ལ་སྐྱེ་བའི་རྟོག་པ་ཡང་དང་ཡང་དུ་ཟིལ་གྱིས་གནོན་པར་བྱེད་པའི་ཕྱིར་རོ། །​གོང་ནས་གོང་དུ་ཕྱིན་ནས་ནི། །​འོག་མའི་ས་ལ་གནས་མི་འགྱུར། །​རང་གི་ས་ཡི་[[222]](#footnote-241)རྟོག་པ་སྤོང་། །​གོང་མའི་ས་ལ་མངོན་དུ་ཕྱོགས། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​གང་ཞིག་སྤྲོས་པ་ཀུན་བྲལ་བའི། །​མན་ངག་བླང་དང་སྦྱིན་པར་ནུས། །​ཞེས་པ་ནི་གོ་སླའོ། །​འདི་ལ་གནས་པའི་རྣལ་འབྱོར་པས། །​བླ་མེད་ཚོགས་ཀྱི་འཁོར་ལོ་ལྡན། །​གང་དུ་བླ་མེད་རྣལ་འབྱོར་ནི། །​རྣལ་འབྱོར་མཆོག་ཏུ་འགྱུར་བ་ཡིན། །​དངོས་སུ་མཆོག་གི་དངོས་གྲུབ་བདག །​བདེ་གཤེགས་རབ་འབྱམས་དཔག་མེད་ཀྱི། །​བཀའ་ལ་དབང་བསྐུར་[[223]](#footnote-242)དམ་པ་ཡིན། །​ཞེས་པ་འདི་ནི་ཚོགས་གང་དང་། འབྲེལ་པ་དང་རྣལ་འབྱོར་གང་དང་འབྲེལ་པ་དང་། རྒྱུད་གང་དང་འབྲེལ་པ་དང་། དེ་དག་གི་གོ་རིམས་ཇི་ལྟ་བ་བཞིན་དུ་བསྟན་ཏོ། །​ཕྱི་དང་ནང་དང་གསང་བ་དང་། །​མཐར་ཐུག་བཤད་པ་རྣམ་པ་བཞི། །​དབང་བཞི་རྫོགས་པའི་གང་ཟག་ལ། །​ཚུལ་བཞིན་སོ་སོར་སྦྱིན་པར་བྱ། །​ལས་བཞིའི་ཐབ་ཁུང་སྲེག་པ་དང་། །​སྙིང་ནང་ལྷ་ལ་དབུལ་བ་དང་། །​བུད་མེད་བྷ་གར་བསྟེན་པ་དང་། །​ལྟེ་བའི་འཁོར་ལོ་སྦྱོར་བྱེད་པ། །​སྦྱིན་སྲེག་རྣམ་པ་བཞི་པོའང་། །​ཚུལ་བཞིན་རིམ་པ་བཞི་དང་སྦྱར། །​བཟོད་པ་འབྲིང་དང་ཆོས་མཆོག་བར། །​དང་པོ་དང་ནི་བཅུ་པའི་བར། །​ས་ཡི་ཁྱད་ནི་[[224]](#footnote-243)བགྲོད་པ་སྟེ། །​ལུས་དང་ངག་ཡིད་རྟོག་པ་སྤོང་། །​ཐོབ་པ་འབྲས་བུ་མངོན་བྱེད་པ། །​དབང་བཞི་ལ་ནི་གོ་རིམས་བཞིན། །​ཞེས་པ་འདི་ནི་བར་སྐབས་ཀྱི་ཚིགས་སུ་བཅད་པའོ།། །​།དེ་ལྟར་སྨིན་པར་བྱེད་པ་རྒྱས་པར་བཤད་ནས། ད་ནི་གྲོལ་བར་བྱེད་པའི་ལམ་བཤད་པར་བྱ་སྟེ། གྲོལ་བར་བྱེད་པའི་ལམ་ཡང་གང་ཡིན་དུ་ཞིག་ཅེ་ན། གྲོལ་བའི་ལམ་ནི་རྣམ་པ་གཉིས། །​བསྐྱེད་པ་དང་ནི་རྫོགས་པའོ། །​ཞེས་པ་གང་ཞིག་གང་ལས་གྲོལ་བར་འདོད་པ་དེའི་ལམ་ནི་བསྐྱེད་པའི་རིམ་པ་དང་། རྫོགས་པའི་རིམ་པའོ། །​དེ་གཉིས་ཀྱིས་ཅི་བྱེད་ཅེ་ན། འདི་ལྟར་རགས་པ་དང་ཕྲ་བའི་རྣམ་པར་རྟོག་པ་ལྡོག་པར་བྱེད་དོ། །​བསྐྱེད་པའང་དུ་ཞིག་ཅིའི་ཕྱིར་ཞེ་ན། གང་ཞིག་བསྐྱེད་པའི་སྦྱོར་བ་ལ། །​ངོ་བོ་དང་ནི་རྣམ་དབྱེ་དང་། །​ངེས་པའི་ཚིག་དང་རྣམ་གྲངས་དང་། །​ཆོས་རྣམ་གྲངས་[[225]](#footnote-244)དང་ལྡན་པ་དང་། །​གཞན་སེལ་གླེང་གཞི་དམིགས་པ་དང་། །​རྒྱུ་དང་དུས་དང་འབྲས་བུ་དང་། །​སྔོན་འགྲོ་རྟེན་གྱི་གང་ཟག་དང་། །​གནས་དང་གྲོགས་དང་སེམས་གཟུང་དང་། །​གོམས་པའི་ཚད་དང་མཐར་ཕྱིན་ཚད། །​དངོས་གྲུབ་གང་དང་འབྲེལ་པ་དང་། །​རྟོག་པ་སྤོང་ཞིང་ས་བོན་གསོ། །​འདི་ནི་བསྐྱེད་པའི་རིམ་པའོ། །​ཞེས་བྱ་བ་ལ་སོགས་པ་མདོར་བསྟན་ནས་ད་ནི་རང་རང་གི་ཡན་ལག་བཤད་པ། ངོ་བོ་ཞེས་བྱ་བ་འདི་གང་ཞིག་ཡིན་ཞེ་ན། བསྐྱེད་པའི་རིམ་པའི་ངོ་བོ་ནི། །​རགས་ལ་དམིགས་པའི་ཏིང་ངེ་འཛིན། །​ཞེས་པ་རགས་པའི་སྐུ་ལ་དམིགས་པའི་ཏིང་ངེ་འཛིན་གང་ཡིན་པ་[[226]](#footnote-245)དེ་བསྐྱེད་པའི་རིམ་པའི་ངོ་བོའོ། །​གཞན་དུ་ནི་[[227]](#footnote-246)ངོ་བོ་ཉིད་ཡིན་པ་དང་མ་ཡིན་པ་དང་ཐེ་ཚོམ་ཟ་བ་ལ་སོགས་པའི་ཉེས་པར་ཐལ་བར་འགྱུར་རོ། །​འདི་ལ་དབྱེ་བ་ནི་དུ་ཞིག་ཅེ་ན། བསྐྱེད་པ་རྣམ་པ་གཉིས་ཡིན་ཏེ། །​སྦྱང་བྱ་དང་ནི་སྦྱོང་བྱེད་དོ། །​ཞེས་པ་གང་སྦྱང་བར་བྱ་བ་འདི་ཡང་[[228]](#footnote-247)གང་ཡིན་ཞེ་ན། སྦྱང་བྱ་སྣོད་བཅུད་རྣམ་པ་སྟེ། །​ཞེས་པ་སྦྱང་བར་བྱ་བའི་བསྐྱེད་པ་ནི་ལས་ལས་སྐྱེས་པའི་སྣོད་བཅུད་ཀྱི་འཇིག་རྟེན་ནོ། །​སྦྱོང་བྱེད་ཅེས་པའང་གང་ཡིན་ཞེ་ན། སྦྱོང་བར་བྱེད་པ་རྣམ་པ་གཉིས། །​རྟེན་དང་བརྟེན་པའི་བསྐྱེད་པའོ། །​ཞེས་པ་རྟེན་[[229]](#footnote-248)ནི་འོག་གི་ཕྱོགས་ནས་འབྱུང་བ་[[230]](#footnote-249)གཞལ་ཡས་ཁང་དང་བཅས་པའོ། །​བརྟེན་པ་ལ་ནི་རྣམ་པ་གཉིས། །​གཙོ་བོ་དང་ནི་འཁོར་བསྐྱེད་པའོ། །​ཞེས་པ་[[231]](#footnote-250)གཙོ་བོ་བསྐྱེད་པའི་རིམ་པ་དང་། །​འཁོར་བསྐྱེད་པའི་རིམ་པ་སྐད་ཅིག་པའམ། རིམ་གྱིས་བསྐྱེད་པ་འདི་ནི་བསྐྱེད་པའི་རིམ་པའོ། །​འདི་ལའང་ཅིའི་ཕྱིར་ཞེ་ན། སེམས་ཅན་སྐྱེ་དང་མཐུན་ཕྱིར་དང་། །​རྣམ་པར་རྟོག་བློས་བསྐྱེད་ཕྱིར་རོ། །​ཞེས་པ་སེམས་ཅན་གང་དག་མངལ་ནས་སྐྱེ་བ་ལ་སོགས་པ་དང་མཐུན་པ་དང་། རྣམ་པར་རྟོག་པའི་བློས་བསྐྱེད་པའི་ཕྱིར་རོ། །​བསྐྱེད་དང་རགས་པ་ལ་སོགས་པ། །​རྣམ་གྲངས་ཡིན་པར་ཤེས་པར་བྱ། ཞེས་པ་བསྐྱེད་པའི་རིམ་པ་ཞེས་བྱ་བ་དང་། རགས་པའི་རྟོག་པ་བཟློག་པའི་གཉེན་པོ་ཞེས་བྱ་བ་དང་། རིང་པའི་རྒྱུ་དང་ཐུན་མོང་གི་རྒྱུ་དང་། འདི་དག་ནི་རྣམ་གྲངས་སུ་ཤེས་པར་བྱའོ། །​ཆོས་དུ་དང་ལྡན་པ་ཡིན་ཞེ་ན། རགས་པའི་སྐུ་ལ་དམིགས་ལ་སོགས། །​ལྔ་དྲུག་ལྡན་པ་དེ་ཉིད་དོ། །​ཞེས་པ་རགས་པའི་སྐུ་ལ་དམིགས་པ་ཏིང་ངེ་འཛིན་ཡིན་པ་རྣམ་གྲངས་དང་ངེས་པའི་ཚིག་ཏུ་བཅས་པའོ། །​དེ་ཇི་ལྟར་གཞན་སེལ་བ་ཡིན་ཞེ་ན། གང་དུ་གཞན་དུ་ཐལ་འགྱུར་བ། །​སེལ་བར་བྱེད་ཕྱིར་དེ་སྐད་དོ། །​ཞེས་པ་ནི་གོང་བཞིན་དུ་ཤེས་པར་བྱའོ། །​འདིའི་གླེང་གཞི་ཡང་གང་ཡིན་ཞེ་ན། གསང་བ་ལས་ནི་གཞན་དོན་དུ། །​ཇི་ལྟར་རིམ་འབྱུང་གླེང་གཞི་ཡིན། །​ཞེས་པ་སེམས་ཅན་འདོད་ཆགས་ཅན་འདུལ་བ་དང་བྲལ་བ་དང་བར་མ་བསྐྱེད་པའི་རིམ་པ་ལ་འཕྲོད་པའི་དབང་དུ་ཟླ་བ་དང་རྡོ་རྗེ་ལ་སོགས་པ་འབྱུང་བར་འགྱུར་བ་གླེང་གཞིའོ། །​འོ་ན་བསྐྱེད་པའི་དམིགས་པའང་གང་ཡིན་ཞེ་ན། དམིགས་པ་བསྐྱེད་པ་ལྷ་དང་གནས། །​མང་བའམ་ནི་ཉུང་བའོ། །​ཞེས་པ་རིམ་པའམ་ཅིག་ཅར་གྱིས་ལྷའི་སྐུ་དང་གཞལ་ཡས་ཁང་གི་རྣམ་པ་དང་། དེ་ཉིད་མང་བའམ་ཉུང་བའམ། ཆེ་བ་འམ་ཆུང་བ་ལ་དམིགས་པ་གང་ཡིན་པ་འདི་ནི་དམིགས་པ་[[232]](#footnote-251)ཞེའོ། །​དམིགས་པའང་ཐོབ་པའི་རྒྱུ་གང་ཡིན་ཞེ་ན། ས་བོན་ཟས་དང་སྐོམ་[[233]](#footnote-252)ལ་སོགས། །​འབྲས་བུ་ཐོབ་ཕྱིར་རྒྱུ་རུ་བཤད། །​ཅེས་པ་གང་གི་རྒྱུད་ལ་བསྐྱེད་པའི་[[234]](#footnote-253)ས་བོན་ཡོད་པ་དང་། ཟས་དང་སྐོམ་དང་སྨན་དང་། གནས་དང་ཡུལ་དང་གྲོགས་ལ་སོགས་པ་འབྲས་བུ་ཐོབ་པ་ལ་ཕན་པ་རྒྱུ་ཡིན་ཞེས་བྱའོ། །​དུས་གང་གི་ཚེ་སྒོམ་ཞེ་ན། མཆོག་འདོད་པ་དང་དབང་བསྐུར་བ་[[235]](#footnote-254)དང་། ཚོགས་དང་གཏོར་མ་སྦྱིན་སྲེག་དང་། །​ཉམས་པ་བསྐང་[[236]](#footnote-255)དང་ཐུན་མོང་འདོད། །​འདི་ཡི་དུས་ན་བསྒོམ་པར་བྱ། །​ཞེས་པ་གང་མཆོག་འདོད་པའི་རྒྱུ་དག་[[237]](#footnote-256)དང་། སློབ་མ་དབང་བསྐུར་བའི་དུས་དང་། ཚོགས་ཀྱི་འཁོར་ལོ་ཆེན་པོ་དང་། འདི་དག་གི་སྦྱོར་བ་གང་ཡིན་པའི་དུས་སུ་བསྐྱེད་པའི་རིམ་པ་ཉམས་སུ་བླང་བར་བྱའོ། །​འོ་ན་འབྲས་བུ་གང་ཡིན་ཞེ་ན། །​འབྲས་བུ་ཐུན་མོང་དངོས་གྲུབ་འབྱུང་། །​ཞེས་པ་འབྲས་བུའང་གང་གིས་ཐུན་མོང་གི་དངོས་གྲུབ་བརྒྱད་ལ་སོགས་པ་[[238]](#footnote-257)འགྲུབ་པར་འགྱུར་གྱི་གཞན་འོག་མ་རྣམས་ཀྱིས་ནི་མ་ཡིན་ཞེས་དགོངས་སོ། །​འདི་དག་གི་སྔོན་དུ་འགྲོ་བའང་གང་ཡིན་ཞེ་ན། མཚམས་བཅད་ཚོགས་གཉིས་བསགས་པ་ནི། །​འདི་ཡི་སྔོན་དུ་འགྲོ་བ་ཡིན། །​ཞེས་པ། གང་གིས་བསྐྱེད་པའི་རིམ་པའི་སྔོན་དུ་ནི་དང་པོར་མཚམས་བཅད་པ་དང་། བསོད་ནམས་ཀྱི་ཚོགས་དང་། [[239]](#footnote-258)ཡེ་ཤེས་ཀྱི་ཚོགས་ཀྱི་ཡན་ལག་བསྒོམ་པར་བྱའོ།[[240]](#footnote-259) །​རྟེན་གྱི་གང་ཟག་ཀྱང་གང་ཡིན་ཞེ་ན། གང་འདི་ཚོགས་དང་སློབ་མ་ཡིས། །​འདི་ནི་བསླབ་པར་བྱ་བ་ཡིན། །​ཞེས་པ་འདི་ནི་ཐུན་མོང་སྒྲུབ་པའི་དབང་དུ་བྱས་ཏེ་དེ་ཉིད་དོ། །​གཞན་གྱི་དབང་དུ་བྱས་ཏེ་སློབ་མས་ཀྱང་ངོ། །​གནས་ཀྱང་[[241]](#footnote-260)གང་དུ་ཞེ་ན། གནས་ནི་ཡིད་མཐུན་ཉམས་དགའ་བར། །​རྣལ་འབྱོར་པ་ཡིས་[[242]](#footnote-261)བསམ་གཏན་བསྒོམ། །​ཞེས་[[243]](#footnote-262)པ་ནི་སྨིན་པར་བྱེད་པའི་སྐབས་སུ་ཤེས་པར་བྱའོ། །​གྲོགས་ཀྱང་གང་ཡིན་ཞེ་ན། དད་དང་ངོ་ཚ་ཤེས་ལ་སོགས། །​བསྐྱེད་པ་ཡི་ནི་གྲོགས་སུ་འགྱུར། །​ཞེས་པ་དད་པ་ལ་སོགས་པ་དགེ་བའི་ཆོས་དང་། སྤྱོད་པ་རྣམས་སུ་ཤེས་པར་བྱའོ། །​སེམས་གཟུང་བའང་ཇི་ལྟར་བྱ་ཞེ་ན། །​གང་འཕྲོད་དེ་ལ་དམིགས་ལ་སྦྱོང་། །​འདི་ནི་སེམས་གཟུང་མན་ངག་གོ། །​ཞེས་པ་གང་གིས་གང་གསལ་བ་དེ་ལ་དམིགས་པ་འདི་ནི་སེམས་གཟུང་བའོ། །​དེའང་གྲོགས་ཀྱི་མན་ངག་ནི་འདིར་སྦྱར་བར་བྱའོ། །​འོ་ན་འདིའི་གོམས་པའི་ཚད་ཀྱང་ཇི་ལྟར་ཞེ་ན། གང་ཞིག་འདི་ལ་གོམས་པ་ནི། །​བསྒྱུར་[[244]](#footnote-263)བར་ནུས་དང་དམིགས་པ་གསལ། །​ཞེས་པ་ནི་ལྷའི་སྐུ་ཁ་དོག་དང་། དབྱིབས་ལ་སོགས་པ་གཞན་ལས་གཞན་དུ་བསྒྱུར་ནུས་པ་འདི་ནི་འདིའི་[[245]](#footnote-264)གོམས་པའི་ཚད་དོ། །​མཐར་ཕྱིན་པའི་ཚད་ཀྱང་ཇི་ལྟར་ཞེ་ན། ཇི་ལྟར་སྣང་བ་འདི་ཁོ་ན། །​ལྷ་ལས་གཞན་གྱི་སྦྱོར་བ་མིན། །​ཞེས་པ་ཇི་ལྟར་སྣང་ཞིང་སྲིད་པས་བསྡུས་པ་ཐམས་ཅད་ལྷ་དང་། གཞལ་ཡས་ཁང་དང་། དེ་ལས་གཞན་པའི་རྣམ་པ་དང་བྲལ་བའོ། །​འདིའི་དངོས་གྲུབ་གང་དང་འབྲེལ་བ་ཡིན་ཞེ་ན། ཐུན་མོང་དངོས་གྲུབ་ཐམས་ཅད་ཀུན། །​བསྐྱེད་པའི་རིམ་དང་འབྲེལ་པ་ཡིན། །​ཞེས་པ་ས་འོག་དང་། རི་ལུ་དང་། རྐང་མགྱོགས་དང་། མིག་རྣོན་ལ་སོགས་པ་འདི་ནི་བསྐྱེད་པའི་རིམ་པ་དང་འབྲེལ་བའོ། །​འདི་དག་གིས་[[246]](#footnote-265)ནི་དང་པོའི་སྦྱོར་བ་བསྟན་ཏེ། འདིས་རྟོག་པའང་གང་སྤོང་ཞེ་ན། གང་དུ་རགས་པའི་རྟོག་པ་རྣམས། །​བསྐྱེད་པ་ཡིས་ནི་སྤོང་བར་བྱེད། །​ཅེས་པ་བསྐྱེད་པའི་རིམ་པས་ནི་རགས་པའི་རྟོག་པའམ། ཉོན་མོངས་པ་མངོན་དུ་གྱུར་པ་སྤོང་བར་བྱེད་དོ། །​འདིས་ཀྱང་ས་བོན་གང་ལ་ཕན་ཞེ་ན། ལོངས་སྤྱོད་རྫོགས་དང་སྤྲུལ་སྐུ་ཡི། །​ས་བོན་ཁྱད་པར་ཅན་དུ་བྱེད། །​ཅེས་པ་བསྐྱེད་པའི་རིམ་པ་བསྒོམས་པས་ལོངས་སྤྱོད་རྫོགས་པ་དང་། སྤྲུལ་པའི་སྐུ་ཐོབ་པའི་ས་བོན་གསོས་པ་[[247]](#footnote-266)འདེབས་པར་བྱེད་དེ། དེ་ལྟར་བསྐྱེད་པའི་རིམ་པ་རྒྱས་པར་བསྟན་ནས། ད་ནི་རྫོགས་པའི་རིམ་པའི་སྦྱོར་བའང་དུ་ཞིག་ཅེ་ན། རྫོགས་པའི་རིམ་པའི་སྦྱོར་བ་ནི། །​རྣམ་པ་ལྔ་རུ་ཤེས་པར་བྱ། །​ཞེས་པ་ལ། འདི་རྫོགས་པའི་རིམ་པའང་ཡིན་ལ། རྣམ་པ་ལྔའང་ཡིན་པས་འདི་ནི་རིམ་པ་ལྔའོ། །​དེའང་གང་ཞེ་ན། རྡོ་རྗེ་བཟླས་དང་སེམས་ལ་དམིགས། །​སྒྱུ་མ་འོད་གསལ་ཟུང་དུ་འཇུག །​ཅེས་པ་འོད་གསལ་ལ་སོགས་པ་འོག་ནས་བསྟན་ཏོ། །​རྣལ་འབྱོར་པ་གང་ཞིག་རྡོ་རྗེ་བཟླས་པ་ལ་སོགས་པ་དུ་ཡོད་པའང་མི་ཤེས་ནས་དྲིས་པ་རྫོགས་པའི་རིམ་པའང་གང་ཡིན་དུ་ཞེ་ན། རྡོ་རྗེ་བཟླས་ལ་སོགས་པའང་། །​རྣམ་པ་ལྔ་རུ་ཤེས་པར་བྱ། །​ཞེས་པ་ནི་རྡོ་རྗེ་བཟླས་པ་ནས་ཟུང་དུ་འཇུག་པའི་བར་དུའོ། །​དེ་ལ་རྡོ་རྗེ་བཟླས་པའི་རིམ་པ་ཞེས་བྱ་བའང་དུ་ཞེ་ན། དེའི་ཕྱིར་བཤད་པ། ངོ་བོ་དང་ནི་རྣམ་དབྱེ་དང་། །​ངེས་པའི་ཚིག་དང་རྣམ་གྲངས་དང་། །​ཆོས་རྣམས་གང་དང་[[248]](#footnote-267)ལྡན་པ་དང་། །​གཞན་སེལ་བ་དང་རྒྱུད་དང་དུས། །​མཚན་ཉིད་དང་ནི་དམིགས་པ་དང་། །​གྲོགས་དང་གནས་དང་སྔོན་འགྲོ་དང་། །​རྟེན་དང་མི་མཐུན་གཉེན་པོ་དང་། །​ས་དང་སྤོང་བའི་ཁྱད་པར་དང་། །​རང་བཞིན་དངོས་གྲུབ་སྤྱོད་པ་དང་། །​ས་མཚམས་དང་ནི་གོམས་ཚད་དང་། །​མཐར་ཕྱིན་ཚད་དང་ངོས་བཟུང་དང་། །​ཁྱད་པར་དང་ནི་འབྲས་བུའོ།[[249]](#footnote-268) །​དེ་ལ་ངོ་བོ་ཞེས་བྱ་བའང་[[250]](#footnote-269)གང་ཞིག་ཡིན། དེ་ཉིད་མི་ཤེས་སོ་ཞེ་ན། འབྱུང་འཇུག་ཡུལ་ཅན་ཏིང་འཛིན་ནི། །​གང་དུ་དང་པོའི་ངོ་བོར་འདོད། །​ཅེས་པ་འབྱུང་བ་དང་། འཇུག་པ་དང་གནས་པ་ལ་དམིགས་པའི་ཏིང་ངེ་འཛིན་འདི་ནི་དེའི་ངོ་བོར་བསམ་པའོ། །​གཞན་ཤེས་རབ་ལ་སོགས་པ་དང་། ཐིག་ལེ་གཅིག་པ་དང་འོད་གསལ་བ་ལ་སོགས་པ་ནི་འདིར་ཤུགས་ཀྱིས་[[251]](#footnote-270)གསལ་ལོ། །​དབྱེ་བའང་དུ་ཞིག་ཅེ་ན། སྟེང་དང་འོག་དང་བར་གྱི་དབང་དུ་གསུམ་སྟེ། འདི་ལྟར་སྟེང་ལ་དམིགས་པ་ནི་སྟེང་གི་རྡོ་རྗེ་བཟླས་པའོ། །​འོག་ལ་དམིགས་པ་ནི་འོག་གི་རྡོ་རྗེ་བཟླས་པའོ། །​སྙིང་ག་ལ་དམིགས་པ་ནི་བར་གྱི་རྡོ་རྗེ་བཟླས་པའོ། །​དེ་ལ་སྟེང་གི་རྡོ་རྗེ་བཟླས་པའང་གང་ཡིན་དུ་ཞིག་ཅེ་ན་དང་པོ་ནི་བཤད་ཟིན་ཏོ། །​འོག་མའི་དབང་དུ་བཤད་པ། དབུགས་དང་དབང་པོ་འགྱུར་བའི་དབང་། །​འདི་ནི་གཉིས་སུ་ཤེས་པར་བྱ། །​ཞེས་པ་ལ་གང་གིས་དབུགས་ལ་སློབ་པ་དང་། དེ་བཞིན་དུ་མིག་ལ་སོགས་པ་གཞན་ལ་ཡང་སློབ་པ་འདི་ནི་གཉིས་པའོ། །​དབང་པོའང་[[252]](#footnote-271)དུ་ཞིག་ཅེ་ན། མིག་ལ་སོགས་པའི་སྦྱོར་བ་ལ། །​ཡི་གེ་ཐིག་ལེ་མེད་པར་བྱ། །​ཞེས་པ་མིག་གི་དབང་པོ་དང་། རྣ་བའི་དབང་པོ་དང་། སྣའི་དབང་པོ་དང་། ལྕེའི་དབང་པོ་དང་། ལུས་ཀྱི་དབང་པོ་[[253]](#footnote-272)དང་། དེ་ལ་སོགས་པ་ལ་སློབ་པ་སྟེ། དེ་རེ་རེ་ལའང་སྐུ་དང་། ཕྱག་མཚན་དང་། ཐིག་ལེ་དང་། ཡི་གེ་ལ་སོགས་པ་ལ་སློབ་པའོ། །​དེའི་རྟེན་ཡང་གང་ཡིན་ཞེ་ན། མིག་ལ་སོགས་པ་ལ་གནས་པའི་ཁ་དོག་དཀར་པོའམ། དེ་ལས་གཞན་པ་དང་། ལྡན་པའི་རྩ་པདྨ་ཁ་བྱེ་བའི་ཚུལ་ཅན་ལ་བརྟེན་པར་[[254]](#footnote-273)བྱེད་པ་སྟེ། པདྨ་ཁ་བྱེའི་ཚུལ་ཅན་ལ། །​བརྟེན་ནས་དེ་ཡི་རྣམ་པ་བསམ། །​ཞེས་པས་བསྟན་ཏོ། །​ཅིའི་ཕྱིར་དེའི་[[255]](#footnote-274)དབང་པོའི་རྒྱུ་བ་འགོག་པ་ཡིན་སྙམ་པ་ལ། གང་གིས་མིག་ལ་སོགས་པ་རྣམས། །​གཟུགས་ལ་སོགས་པའི་རྣམ་པ་ལ། །​མིག་ལས་རྒྱུ་བར་མི་བྱེད་པ། །​དེའི་ཕྱིར་དེ་ལ་དེ་སྐད་བྱ། །​ཞེས་པ་མིག་ནས་ལུས་ཀྱི་བར་དུ་ཡུལ་གྱི་རྣམ་པ་ལ་དམིགས་པའི་ཞེན་པ་འགོག་པའི་ཕྱིར་དེ་ལ་དེ་སྐད་ཅེས་བྱའོ། །​དེ་ཡང་ཇི་ལྟར་བྱེད་སྙམ་པ་ལ། དེ་ལ་དམིགས་ནས་འབྱུང་བ་དང་། །​འཇུག་དང་གནས་པར་བྱེད་པ་ཡིན། །​ཞེས་པ། དབང་པོ་ལྔ་ལ་ཐིག་ལེ་ལ་སོགས་པ་དམིགས་ནས། དེ་ལ་སེམས་གཏད་དེ། འབྱུང་བ་དང་འཇུག་པ་དང་གནས་པ་གཉིས་ལ་བསླབ་པར་བྱའོ། །​གནས་པ་གཉིས་ཞེས་བྱ་བ་འདི་ཡང་གང་ཞིག་ཡིན་ཞེ་ན། འབྱུང་དང་འཇུག་པའི་ཆ་ལ་གནས། །​རྩ་བ་དང་ནི་རྩེ་མོ་[[256]](#footnote-275)གཉིས། །​ཞེས་པ་གང་འབྱུང་བའི་ཆ་ལ་བརྟེན་པ་དེ་ཉིད་རྩེ་མོར་གནས་པ་ནི་དང་པོར་རྩ་བའི་ས་བོན་ལ་དམིགས་ནས་དེ་ལས་དབུགས་འབྱུང་བའི་སྟོབས་ཀྱིས། བ་ཐག་གམ་ཕྲེང་བའམ་འོད་ཀྱི་ཚུལ་དུ་རྩེ་མོ་ལ་བསྟིམས་ཏེ། འབྱུང་བ་རྒྱུན་[[257]](#footnote-276)ཆད་པ་དང་། ཇི་སྲིད་དུ་དེ་ཉིད་ཀྱི་རྣམ་པ་ལ་དམིགས་པ་ནི་འབྱུང་བའི་ཆ་ལ་བརྟེན་པའི་གནས་པའོ། །​དེ་ལས་གང་གི་[[258]](#footnote-277)ཚུལ་དུ་འདུས་[[259]](#footnote-278)ནས་རང་གི་སར་བསྟན་པ་ནི་འཇུག་པའི་ས་ལ་བརྟེན་པའི་གནས་པའོ། །​མིག་དང་རྣ་བ་[[260]](#footnote-279)དང་ནི་[[261]](#footnote-280)ལྕེ། །​ལུས་ཀྱི་སྤྱི་བོ་ལ་སོགས་མཐར། །​གང་ཞིག་དབང་པོ་ཁ་བྱེ་བའི། །​རྩ་ནི་དད་པའི་ཁ་དོག་ཅན། །​རྩེ་མོར་སོ་སོའི་རིགས་མཐུན་པའི། །​རྡོ་རྗེ་རིན་ཆེན་པདྨ་གྲི།[[262]](#footnote-281) །​རྒྱ་གྲམ་འཁོར་ལོའི་རྣམ་པའམ། །​ཨོཾ་ཨཱཿ་[[263]](#footnote-282)ཧཱུཾ་དང་སྭཱ་ཧཱ་ཧཾ། །​རྩེ་མོ་ལ་ནི་ལེགས་གནས་པའོ། །​ཡང་ནི་ཕྲེང་བའི་ཐིག་ལེར་བཅས། །​ཞེས་པ་ནི་བསྡུ་བའི་ཚིགས་སུ་བཅད་པའོ། །​གཞན་ཡང་དབུགས་ཀྱི་རྒྱུ་བ་འགོག་པ་ཞེས་བྱ་བ་འདི་གང་ཞིག་ཡིན་ཞེ་ན། གང་གི་རྣ་བའི་བུ་ག་ནས། །​དབུགས་རྣམས་རབ་ཏུ་རྒྱུ་འགྱུར་བ། །​དེ་ལ་དམིགས་ཕྱིར་དེ་སྐད་དོ། །​ཞེས་པ་གང་གིས་སྣའི་རྩེ་མོ་[[264]](#footnote-283)ལ་དམིགས་ཏེ་ལུས་ཀྱི་གནས་ནས་རླུང་ཐམས་ཅད་འདུས་ནས། སྣའི་རྩེ་མོ་ལ་འཛིན་པ་འདི་ནི་དབུགས་ཀྱི་འགོག་པའོ། །​འོ་ན་དབུགས་ཀྱང་ཇི་ལྟ་བུ་དམིགས་ཤེ་ན། དཀར་པོ་ལ་སོགས་རྣམ་པ་ལ། །​ཡི་གེ་དང་བཅས་དེ་ཉིད་དམ། །​སྒྱུ་མ་ཙམ་དུ་དམིགས་པའོ། །​ཞེས་པ་གང་ཞིག་[[265]](#footnote-284)གིས་སྙིང་[[266]](#footnote-285)ལ་སོགས་པ་ནས་འོད་ཟེར་ཁ་དོག་སྣ་ལྔ་དང་ཁ་དོག་སྣ་གསུམ་དང་། གཅིག་པ་དང་བསམ་གྱིས་མི་ཁྱབ་པ་ལ་སོགས་པ་གང་གནས་པ་དེ་ལས་དང་པོ་པས་ནི་ཡི་གེའི་ཕྲེང་བ་དང་བཅས་པའོ། །​ཕྱི་ནས་ནི་ཕྲེང་བ་དང་བྲལ་བའི་འོད་ལ་དམིགས་པའོ། །​དེ་ནས་འོད་ཀྱང་སྒྱུ་མ་ཙམ་དུ་དམིགས་པའོ། །​ཕྲེང་བ་དང་བཅས་པ་ཞེས་བྱ་བའང་གང་ཞིག་གིས་ཇི་ལྟར་བཟླས་ཤེ་ན། འབྱུང་བ་ཀཱ་ལིའི་ཕྲེང་བ་སྟེ། །​འཇུག་པ་ཨཱ་ལིའི་ཕྲེང་བ་ཡིན། །​འབྱུང་དང་འཇུག་པ་གང་ཡིན་པ། །​ཨོཾ་དང་ཧཱུཾ་ནི་རྩེ་མོར་འབར། །​ཞེས་པ་གང་ཞིག་རླུང་འབྱུང་བའི་དུས་སུ་ཁ་དོག་ལྔ་དང་ལྡན་པའི་རླུང་ལ་ཀཱ་ལིའི་ཕྲེང་བ་རྒྱུ་བར་བྱས་ཏེ། དེའི་རྩེ་མོ་ལ་ཧཱུཾ་བསམ་པའམ། ཡང་ན་ངལ་བའི་དབང་དུ་ཨོཾ་བསམ་པའོ། །​རླུང་འཇུག་པའི་དུས་སུ་འོད་ཟེར་ཁ་དོག་སྣ་ལྔ་ལ་ཨཱ་ལིའི་ཕྲེང་བ་སྟེ། རྩེ་མོ་གོང་བཞིན་དུ་ཤེས་པར་བྱའོ། །​དེ་ལའང་དུ་ཡོད་ཅེ་ན། །​སྐུ་དང་ཡི་གེ་ལ་སོགས་པས། །​བཟླས་པ་དུ་མའི་བདག་ཉིད་ཅན། །​ཞེས་པ་བཟླས་པ་ནི་རིགས་དང་དམིགས་པའི་དབང་དུ་སྣ་ཚོགས་ཤིང་དཔག་ཏུ་མེད་པ་བསྟན་པར་ཤེས་པར་བྱའོ། །​འོ་ན་རྡོ་རྗེ་བཟླས་པ་ཞེས་བྱ་བ། འདིར་གང་ལ་བརྟེན་ཞེ་ན། གང་གི་[[267]](#footnote-286)སྣ་ཡི་སྦྱོར་བ་ལ། །​བརྟེན་ནས་མཁས་པ་རྣམས་ཀྱིས་[[268]](#footnote-287)འགྲུབ། །​ཅེས་པ་དབུགས་ཀྱི་རྒྱུ་བ་[[269]](#footnote-288)འགོག་པའི་བཟླས་པ་འདི་ནི་རྣལ་འབྱོར་པས་རང་གི་སྣའི་བུ་ག་ལ་བརྟེན་ནས་འགྲུབ་པར་འགྱུར་གྱི་གཞན་དུ་ནི་མ་ཡིན་ནོ། །​དེ་ཅིའི་ཕྱིར་ཞེ་ན། ལམ་ཡིན་པ་ཉིད་དང་། བརྟེན་པར་བྱེད་པ་ཉིད་དང་། དགག་པར་རུང་བ་ཉིད་ཀྱི་ཕྱིར་དེ་སྐད་ཅེས་བྱའོ། །​འོ་ན་འོག་གི་བཟླས་པ་ཞེས་བྱ་བ་འདི་གང་ཞིག་ཡིན་ཞེ་ན། བཤད་པ། རྡོ་རྗེ་རྩེ་ལ་གང་ཞིག་གིས། །​དམིགས་པ་འོག་གི་དབང་དུ་གསུངས།[[270]](#footnote-289) །​ཞེས་པ་ཐབས་ཀྱི་རྡོ་རྗེ་བྱིན་གྱིས་བརླབས་ཏེ། དེ་ལ་བརྟེན་ནས་འབྱུང་བ་དང་། འཇུག་པ་དང་གནས་པ་ལ་སློབ་པར་བྱེད་དོ། །​དེའང་ཅིའི་ཕྱིར་ན། འདོད་ཆགས་ཅན་རྣམས་འདུལ་བྱེད་ཕྱིར། །​སྦྱོར་བ་འདི་ནི་བསྟན་པ་ཡིན། །​ཞེས་པ་སེམས་ཅན་འདོད་ཆགས་ཅན་ཁ་ཅིག་འདོད་པ་ལ་མངོན་པར་ཞེན་པ་དང་། ས་བོན་ལ་ཆགས་པ་དང་། འདུ་བའི་སྟོབས་ཅན་ལ་དེའི་སྦྱོར་བ་བསྟན་པར་བྱའོ། །​གཞན་ཡང་འདོད་ཆགས་ཅན་ཞེས་བྱ་བ་ནི། འདོད་པའི་ཡོན་ཏན་ལྔ་ལ་ལྷག་པར་ཞེན་ཅིང་ཆགས་པ་སྟེ། དེའི་གཉེན་པོ་ནི་དབང་པོའི་རྒྱུ་བ་འགོག་པའང་ཡིན་པས་[[271]](#footnote-290)དེ་དོན་མེད་པར་འགྱུར་རོ་ཞེ་ན་མ་ཡིན་ཏེ། བུད་མེད་བརྟེན་[[272]](#footnote-291)ལ་དགའ་བ་རྣམས། །​འདོད་ཆགས་ཅན་ཞེས་ཡང་དག་བཤད། །​ཅེའོ། །​འོ་ན་དེ་ལྟ་ན་ནི་བུད་མེད་ལ་མ་བརྟེན་པར་འགྲུབ་པར་མི་འགྱུར་ཞེ་ན་བདེན་ཏེ། གང་ཞིག་མཚན་ལྡན་བུད་མེད་ལ། །​བརྟེན་ནས་བཟླས་པར་བྱ་བ་ཡིན། །​ཞེས་པ་གང་གིས་རྡོ་རྗེ་དང་། གསང་བའི་རྩའི་ཡི་གེ་ལ་སོགས་པ་ལ་བརྟེན་ནས་འབྱུང་བ་དང་འཇུག་པ་དང་གནས་པ་ལ་བསླབས་ཏེ་གོང་བཞིན་ནོ། །​དབུ་མ་ལ་བརྟེན་པའི་བཟླས་པ་ཞེས་བྱ་བའང་གང་ཡིན་ཞེ་ན། སྙིང་གི་དབུས་ཀྱི་ས་བོན་ལས། །​གང་ཞིག་འབྱུང་དང་འཇུག་པ་དག །​གཞན་དུ་མི་འཕྲོ་དེ་ཉིད་དུ། །​གསལ་བ་ནང་གི་བཟླས་པ་ཡིན། །​ཞེས་པ་སྙིང་གི་དབུས་སུ་ས་བོན་བསམས་ཏེ། དེ་ལས་རླུང་འབྱུང་བ་དང་འཇུག་པ་དང་། གནས་པ་ལ་བརྟེན་[[273]](#footnote-292)པར་བྱ་ཞིང་བསླབ་པར་བྱའོ། །​དེ་ཡང་དང་པོ་[[274]](#footnote-293)དང་བར་མ་དང་ཐ་མའི་རིམ་པ་ནི་གོང་བཞིན་དུ་ཤེས་པར་བྱའོ། །​འདི་དག་ལའང་ཅིའི་ཕྱིར། རྡོ་རྗེ་བཟླས་པ་སྙམ་པ་ལ། །​རྡོ་རྗེས་བཟླས་[[275]](#footnote-294)དང་རྡོ་རྗེར་བཟླས།[[276]](#footnote-295) །​རྡོ་རྗེ་ལ་ནི་དམིགས་པ་དང་། །​རྡོ་རྗེ་ཡིས་[[277]](#footnote-296)དང་རྡོ་རྗེའི་ཕྱིར། །​རྡོ་རྗེ་འབྱུང་དང་རྡོ་རྗེ་སྤོང་།[[278]](#footnote-297) །​རྡོ་རྗེ་འཇོམས་དང་རྡོ་རྗེ་བྲལ། །​ཞེས་པ་རྡོ་རྗེ་བཟླས་པ་ནི་འོད་ལྔའི་སྦྱོར་བས་སོ། །​རྡོ་རྗེར་[[279]](#footnote-298)ཞེས་པ་གང་ཡིན་ཞེ་ན། དངོས་པོ་ཐམས་ཅད་རྡོ་རྗེ་ཡི། །​ངོ་བོར་བྱས་ཏེ་ཟློས་[[280]](#footnote-299)ཕྱིར་དང་། །​ཞེས་པ་ནི་གཟུང་བ་དང་འཛིན་པའི་རྣམ་པ་ཐམས་ཅད་རྡོ་རྗེའི་བཟླས་པའི་ངོ་བོར་བྱས་པའི་ཕྱིར་རོ། །​རྡོ་རྗེ་ལ་དམིགས་པ་ཞེས་བྱ་བའང་གང་ཞེ་ན། གང་ཚེ་སྐུ་གསུང་ཐུགས་དག་ལ། །​དམིགས་པ་དེ་ལ་དེ་སྐད་དོ། །​ཞེས་པ་སྐུ་གསུང་ཐུགས་རྡོ་རྗེ་དང་འདྲ་བ་ལ། དམིགས་པ་གང་ཡིན་པ་དང་། གཞན་ཡང་འོག་གི་དབང་དུའང་དེ་བཞིན་ནོ། །​རྡོ་རྗེ་ཡིས་ཞེས་པ་བཤད་པ། རྡོ་རྗེའི་འོད་ཟེར་འབར་བ་ཡིས། །​གང་དུ་འབྲས་ཐོབ་དེ་ཕྱིར་རོ། །​ཞེས་པ་འོད་ཟེར་དང་བ་ཐག་དང་ཕྲེང་བ་འདི་ནི་རྡོ་རྗེ་དང་འདྲ་བ་སྟེ། དེས་འབྲས་བུ་ཐོབ་པ་གང་ཡིན་པ་དེ་ལ་དེ་སྐད་ཅེས་བྱའོ། །​རྡོ་རྗེ་ཡི་ཕྱིར་ཞེས་བཤད་པ། གང་ཞིག་མཆོག་ནི་ཐོབ་བྱའི་ཕྱིར། །​བཟླས་པ་གང་ཡིན་དེ་ཁོ་ན། །​ཞེས་པ་ནི། རྡོ་རྗེ་ནི་ཆོས་ཀྱི་དབྱིངས་ཏེ། དེ་ཐོབ་པར་བྱེད་པའི་ཕྱིར་དེ་ལ་དེ་སྐད་ཅེས་བྱའོ། །​རྡོ་རྗེ་ལས་བྱུང་བ་ནི། སྙིང་ག་དང་ནི་རྩ་བ་ནས། །​གང་ཞིག་འབྱུང་བར་བྱེད་པ་དང་། །​ཞེས་པ་སྙིང་གའི་ས་བོན་དང་། རྡོ་རྗེ་རྩ་བའི་ས་བོན་དེ་དག་ལས་བྱུང་བ་གང་ཡིན་པ་དེ་ལ་དེ་སྐད་ཅེས་བྱའོ། །​རྡོ་རྗེ་སྤོང་བ་དང་རྡོ་རྗེ་འཇོམས་པ་བཤད་པ། །​རྟོག་པ་རྡོ་རྗེ་དང་འདྲ་བ། །​གང་གིས་འཇོམས་པར་བྱེད་པ་དང་། །​ཞེས་པ་རྣམ་པར་རྟོག་པའང་འཇིག་པར་དཀའ་བ་ཉིད་ཀྱི་ཕྱིར་ཏེ། དེ་འཇོམས་པའི་བཟླས་པ་གང་ཡིན་པ་དེ་ལ་དེ་སྐད་ཅེས་བྱའོ། །​འདིའི་བཟླས་པའང་གང་ཡིན་དུ་ཞེ་ན། རྡོ་རྗེ་བཟླས་དང་ནང་གི་དང་། །​ཟབ་མོ་གསང་བའི་བཟླས་པ་ནི། །​རྣམ་གྲངས་ཡིན་པར་ཤེས་པར་བྱ། །​ཞེས་པ་ངེས་པའི་ཚིག་དང་། མི་བརྟན་པའི་ཕྱིར་དང་།རྟོག་[[281]](#footnote-300)པར་དཀའ་བ་ཉིད་དང་། བྱང་ཆུབ་སེམས་དང་ལྡན་པ་གང་ཡིན་པ་དེ་ལ་དེ་སྐད་ཅེས་བྱའོ། །​འདིའང་ཆོས་དུ་དང་ལྡན་ཞེ་ན། ངེས་པའི་ཚིག་རྣམས་ངག་གི་རྟོག་པ་སྦྱོང་། །​ཞེས་པ་བཤད་ཟིན་ཏོ། །​འདི་ཡིས་གཞན་ལ་ཐལ་འགྱུར་བ། །​སེལ་ཕྱིར་དེ་དག་བརྗོད་པར་བྱ། །​ཞེས་པ་ནི་ཅི་རིགས་སུ་བཤད་དོ། །​རྒྱུའང་གང་ཡིན་ཞེ་ན། ཏིང་འཛིན་ཟས་ལ་སོགས་པ་རྣམས། །​འབྲས་བུ་སྐྱེད་པར་བྱེད་ཕྱིར་རྒྱུ། །​ཞེས་པ་གང་དུ་ཏིང་ངེ་འཛིན་ཟས་སྐོམ་དང་། དུས་ཉིད་དང་། ཡུལ་ལ་སོགས་པ་དག་གིས་འབྲས་བུ་སྐྱེད་པར་བྱེད་པ་ཉིད་ཀྱི་ཕྱིར་དེ་ལ་དེ་སྐད་ཅེས་བྱའོ། །​དུས་གང་གི་ཚེ་ན། བསྐྱེད་པ་མཐར་ཕྱིན་སེམས་ལ་དམིགས། །​འདི་ལ་གཞོལ་བ་དེ་ཡི་དུས། །​ཞེས་པ་གང་གིས་བསྐྱེད་པའི་རིམ་པ་མཐར་ཕྱིན་པ་དང་སེམས་ལ་དམིགས་པ་མཐར་ཕྱིན་པ་[[282]](#footnote-301)ལས་གཞོལ་བའི་དུས་སུའོ། །​འདིའི་མཚན་ཉིད་ཀྱང་གང་ཞེ་ན། སྐྱོན་རྣམས་སྤངས་ཤིང་ཡོན་ཏན་ལྡན། །​འདི་ནི་མཚན་ཉིད་ཅེས་སུ་བཤད། །​ཅེས་པ་གང་གིས་སྤང་བ་དང་བླང་བ་དག་དང་བྲལ་ཞིང་ལྡན་པ་འདི་ནི་འདིའི་མཚན་ཉིད་དོ། །​དམིགས་པ་གང་ཡིན་ཞེ་ན། གང་ཞིག་དབྱེ་བའི་རྣམ་པ་བཞིན། །​འོད་དང་བ་ཐག་ཕྲེང་བ་དང་། །​ཡི་གེ་གསུམ་གྱི་རྣམ་པའམ། །​ཡང་ན་ཐབས་དང་ཤེས་རབ་བོ། །​ཞེས་པ་གང་གིས་འོད་དང་བ་ཐག་[[283]](#footnote-302)ཐིག་ལེའི་ཕྲེང་བ་དང་། རྩེ་མོ་ལ་ཨོཾ་ཨཱཿ་[[284]](#footnote-303)ཧཱུཾ་དང་། །​ཨཱ་ལི་ཀཱ་ལིའི་ཕྲེང་བ་ལ་དམིགས་པ་འདི་ནི་འདིའི་དམིགས་པའོ། །​དམིགས་པ་ལ་སེམས་འཛིན་པའི་རྒྱུའམ་གྲོགས་གང་ཡིན་ཞེ་ན། གང་དུ་ཚོགས་ལ་སོགས་པ་རྣམས། །​འདི་ཡི་སྒྲུབ་པའི་གྲོགས་སུ་འགྱུར། །​ཞེས་པ་གོ་སླའོ། །​སྔོན་དུ་འགྲོ་བ་གང་ཡིན་ཞེ་ན། །​བསྐྱེད་པ་ཁམས་བཅོས་སྔོན་དུ་འགྲོ། །​ཞེས་པ་རྡོ་རྗེ་བཟླས་པའི་སྔོན་དུ་ཁམས་བཅོས་པ་དང་། བསྐྱེད་པའི་རིམ་པ་ལ་བསླབ་པར་བྱ་བ་འདི་ནི་སྔོན་དུ་འགྲོ་བའོ། །​འདིའི་རྟེན་ཡང་གང་ཡིན་ཞེ་ན། བསྐྱེད་པ་ཡི་ནི་སྦྱོར་བ་ལ། །​བརྟེན་ནས་བཟླས་པར་བྱ་བ་ཡིན། །​ཞེས་པ་རྡོ་རྗེ་བཟླས་པའི་རྟེན་[[285]](#footnote-304)ནི་བསྐྱེད་པའི་རིམ་པ་སྟེ། འདི་ལ་བརྟེན་ནས་འདི་བྱེད་པའི་ཕྱིར་དེ་ལ་དེ་སྐད་ཅེས་བྱའོ། །​ཚིག་འཁྱལ་[[286]](#footnote-305)ལ་སོགས་མི་མཐུན་ཕྱོགས། །​ཞེས་པ་ཚིག་ཀྱལ་པ་[[287]](#footnote-306)དང་། ངག་རྩུབ་མོ་དང་ཕྲ་མ་དང་བརྫུན་ལ་སོགས་པ་འདི་ནི་བཟླས་པ་[[288]](#footnote-307)མི་མཐུན་པའི་ཕྱོགས་སོ། །​དེའི་གཉེན་པོ་ནི་འདི་ཉིད་དེའི་གཉེན་པོའོ་ཞེས་པ་འགལ་བ་ཡིན་པའི་ཕྱིར་རོ། །​སའི་ཁྱད་པར་ཡང་གང་ཡིན་ཞེ་ན། གང་ཞིག་འདི་ལ་རྟག་གནས་ནས། །​ས་བརྒྱད་པ་ལ་གནས་པར་བྱེད། །​ཅེས་པ་རྡོ་རྗེ་བཟླས་པ་ལ་གནས་པའི་རྣལ་འབྱོར་པ་ས་བརྒྱད་པ་བཟོད་པ་[[289]](#footnote-308)འབྲིང་ལ་གནས་པའོ། །​དེ་དང་འབྲེལ་བའི་དངོས་གྲུབ་ཀྱང་གང་ཡིན་ཞེ་ན། ཁ་དོག་ལྔ་ལ་དམིགས་པ་ཡིས། །​ལས་བཞི་དེ་དང་འབྲེལ་པ་འགྲུབ། །​ཅེས་པ་ཞི་བ་ལ་སོགས་པའི་ལས་དང་བསྲུང་བ་དང་། འཕེལ་བ་ལ་སོགས་པ་འབྱུང་བར་འགྱུར་རོ། །​འབྱུང་ལ་[[290]](#footnote-309)གང་ཞིག་གནས་པ་ཡིས། །​ཐུན་མོང་གཞན་ནི་འགྲུབ་འགྱུར་ཏེ། འཇུག་དང་གནས་པའི་སྦྱོར་བ་ཡིས། །​འདི་ཡི་[[291]](#footnote-310)སྲིད་པ་འགྲུབ་པར་འགྱུར། །​ཞེས་པ་བར་སྐབས་ཀྱི་ཚིགས་སུ་བཅད་པའོ། །​དེ་ཡང་སྤྱོད་པ་གང་དང་འབྲེལ་པ་ཡིན་ཞེ་ན། བྱུག་པ་དང་ནི་དེར་འབྲེལ་ལོ། །​བསླབ་པ་སྤྱོད་པར་འབྲེལ་པ་ཡིན། །​ཞེས་པ་ཤ་ཆེན་པོ་ལ་སོགས་པ་བྱིན་གྱིས་བརླབས་ཏེ་བཟའ་བ་དང་། འདི་དག་གིས་[[292]](#footnote-311)བྱུག་པ་[[293]](#footnote-312)བྱའོ། །​ས་མཚམས་ཀྱང་གང་ནས་གང་དུ་ཡིན་ཞེ་ན། བསྐྱེད་ལ་བརྟེན་ནས་སེམས་ལ་དམིགས། །​བར་དུ་རྡོ་རྗེ་བཟླས་པ་ཡིན། །​ཞེས་པ་[[294]](#footnote-313)དང་པོ་བསྐྱེད་པའི་རིམ་པ་ནས་བརྩམས་ནས་དེ་གོམས་ནས་སེམས་ལ་དམིགས་པའི་བར་དུ་རྡོ་རྗེ་བཟླས་པའོ། །​འབྲས་བུ་གང་འབྱུང་ཞེ་ན། ངག་གི་དབང་ཕྱུག་སྦྱོར་བ་ཡང་། །​རྡོ་རྗེ་བཟླས་པ་འདི་ཡིས་འགྲུབ། །​ཅེས་པ་འདི་ཡིས་ངག་གི་[[295]](#footnote-314)དབང་ཕྱུག་ཡན་ལག་རྒྱ་མཚོའམ། ཡན་ལག་དྲུག་ཅུའི་དབྱངས་ལ་སོགས་པ་ཐོབ་པར་འགྱུར་རོ། །​གོམས་པའི་ཚད་ཅི་ཞེ་ན། གང་གིས་རླུང་རྣམས་གསལ་བ་ནི། །​ཉམས་སུ་མྱོང་བ་གོམས་པའི་ཚད། །​ཅེས་པ་ཁ་དོག་དང་[[296]](#footnote-315)དབྱིབས་དང་གྲངས་གང་དུ་གསལ་བ་དེ་ནི་གོམས་པའི་ཚད་དོ། །​མཐར་ཕྱིན་པའི་ཚད་ཀྱང་གང་ཡིན་ཞེ་ན། གནས་འཕོ་བ་[[297]](#footnote-316)དང་དུ་མར་བྱེད། །​འདི་ནི་མཐར་ཕྱིན་ཚད་ཡིན་ནོ། །​ཞེས་པ་ཕྲ་བའི་རླུང་རགས་པ་དང་། རགས་པའི་རླུང་ཕྲ་བར་བྱེད་པ་དང་། ཕྲ་བའི་རླུང་དང་རགས་པ་བཞིན་[[298]](#footnote-317)དུ་མ་དང་དེ་ལས་བཟློག་པ་[[299]](#footnote-318)ཤེས་པ་འདིའི་དུས་[[300]](#footnote-319)སུ་དབུགས་ནང་དུ་བསྡུས་ན་གནོད་པ་མི་འབྱུང་བའོ། །​གཞན་ནི། གང་ཞིག་དང་པོ་གཉིས་པ་དང་། །​གསུམ་པའི་གང་ཟག་དབང་དག་ཏུ། །​དབྱིབས་དང་རླུང་དང་སྒྱུ་མར་དམིགས། །​རིགས་ཅན་ལ་ནི་འབྲས་བུ་སྐྱེ། །​ཀློག་དང་ཁ་དོག་[[301]](#footnote-320)སྦྱོར་བ་མེད། །​ཕྲེང་བ་མི་དགོས་[[302]](#footnote-321)བགྲང་མི་དགོས། །​འོན་ཀྱང་རླུང་ལ་བརྟེན་པའི་ཕྱིར། །​འདི་ནི་བཟླས་པར་བཤད་པ་སྟེ། །​གང་ཞིག་སྦྱོར་བ་འདི་ལ་གནས། །​ངག་གི་[[303]](#footnote-322)དབང་ཕྱུག་ཐོབ་པར་འགྱུར། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​དེ་ལྟར་རྡོ་རྗེ་བཟླས་པ་རྒྱས་པར་བསྟན་ནས། ད་ནི་སེམས་ལ་དམིགས་པ་བཤད་པར་བྱ་སྟེ། དེ་ལ་སེམས་ལ་དམིགས་པ་དུ་ཞིག་ཅེ་ན་བཤད་པ། གང་དུ་སེམས་ལ་དམིགས་པ་ལ། །​ངོ་བོ་དང་ནི་རྣམ་དབྱེ་དང་། །​ངེས་པའི་ཚིག་དང་རྣམ་གྲངས་དང་། །​ཆོས་རྣམས་གང་དང་ལྡན་པ་དང་། །​གཞན་སེལ་རྒྱུ་དུས་ནུས་པའོ། །​ངོ་བོ་ཡང་གང་ཡིན་ཞེ་ན། སེམས་ལ་དམིགས་པའི་ཏིང་འཛིན་[[304]](#footnote-323)ནི། །​རང་གི་ངོ་བོར་ཡང་དག་འདོད། །​ཅེས་པ་གང་དུ་སེམས་ལ་དམིགས་པའི་ཏིང་ངེ་འཛིན་ནི་དེའི་རང་གི་ངོ་བོའོ། །​ཅིའི་ཕྱིར་སེམས་ལ་དམིགས་པ་ཞེ་ན། སྐུ་གསུང་ཐུགས་ཀྱི་སེམས་དཔའ་འམ། །​བྱང་ཆུབ་སེམས་ལ་དམིགས་པའམ། །​སེམས་སྣང་ཕྱིར་ནི་དེ་སྐད་བརྗོད། །​ཅེས་འོག་ནས་སྟོན་ཏོ། །​དབྱེ་བའང་དུ་ཞིག་ཅེ་ན། རང་བཞིན་འཁྲུལ་པ་ལམ་དག་དང་། །​འབྲས་བུའི་རྣམ་པ་བཅུ་གཉིས་སོ། །​ཞེས་པ་རང་བཞིན་སྣང་བ་གསུམ་དང་། འཁྲུལ་པའི་སྣང་བ་གསུམ་དང་། ལམ་གྱི་སྣང་བ་གསུམ་དང་། འབྲས་བུའི་སྣང་བ་གསུམ་མོ། །​རྣམ་གྲངས་ནི། སེམས་དཔའ་ལ་དམིགས་སེམས་ལ་དམིགས། །​ཡིད་དང་རྣམ་ཤེས་རྣམ་གྲངས་སོ། །​ཞེས་པ་གོ་སླའོ། །​ཆོས་དུ་གཞན་སེལ་སྦྱོར་བ་ནི། །​ཐལ་འགྱུར་གཉེན་པོར་བརྗོད་པ་ཡིན། །​ཞེས་[[305]](#footnote-324)བཤད་ཟིན་ཏོ། །​རྒྱུ་ནི་བྱང་ཆུབ་སེམས་ཡིན་ཏེ། །​ཤེས་རབ་དང་ནི་སྙིང་རྗེའོ། །​ཞེས་པ་གང་གིས་རྡོ་རྗེ་བཟླས་པ་མཐར་ཕྱིན་ནས། དེའི་ཡེ་ཤེས་བསྐྱེད་པ་གང་ཡིན་པ་དེ་ནི་དེའི་རྒྱུའོ། །​དུས་ནི་བཟླས་པ་མཐར་ཕྱིན་པའོ། །​ཞེས་པ་གང་གི་ཚེ་རྡོ་རྗེ་བཟླས་པ་མཐར་ཕྱིན་ནས། དེའི་དུས་སུ་བྱེད་པ་གང་ཡིན་པ་དེ་ནུས་[[306]](#footnote-325)སོ། །​ནུས་པའང་ཅི་ཡོད་ཅེ་ན། །​སེམས་ཀྱི་དྲི་མ་འཁྲུ་བར་བྱེད། །​ཅེས་པ་[[307]](#footnote-326)སེམས་ཀྱི་འཁྲུལ་པ་གང་གིས་སྤོང་བར་ནུས་པ་དེ་ནི་ནུས་པའོ། །​གཞན་ཡང་། བསྐྱེད་པའི་སྐུ་ལ་རྟག་གནས་ཤིང་། །​རྡོ་རྗེ་བཟླས་པ་མཐར་ཕྱིན་ནས། སྙིང་གར་སེམས་གསུམ་མཚན་མའམ། །​འོད་ཀྱི་ཐིག་ལེ་གསལ་བ་ནི། །​སྣང་བ་ཟླ་བ་ལྟ་བུའོ། །​དེ་ལས་འོད་བྱུང་བདག་དང་བཅས། །​ཞུ་བ་སྣང་བ་མཆེད་པ་སྟེ། །​ཉི་མ་ལྟ་བུའོ་[[308]](#footnote-327)འདུས་པ་ནི། །​སྣང་བ་ཐོབ་པ་ཞེས་སུ་བཤད། །​དམིགས་པའི་དབང་དུ་བཤད་པའོ། །​སྤྱི་བོ་མགྲིན་པ་སྙིང་གའམ། །​ཡང་ན་གསང་བའི་ཆ་ལ་གནས། །​གནས་ཀྱི་རྣམ་པར་གནས་པའོ། །​སྐད་ཅིག་ལ་སོགས་རྣམ་པ་ལ། །​གནས་པ་དུས་ཀྱི་སྣང་བའོ། །​ཟླ་བ་ཉི་མ་ནུབ་པའི་ཚུལ། །​དཔེ་ཡི་དབང་དུ་བྱས་པའོ། །​མངལ་ལ་སོགས་པའི་རིམ་པ་ལ། །​ཤེས་པ་འཕེལ་བར་གྱུར་པ་དང་། །​གང་ཞིག་དམིགས་པ་ལ་སོགས་པ། །​དུས་ལས་འཁྲུལ་པ་འབྱུང་བར་འགྱུར། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​གཞན་ཡང་། འཁྲུལ་བ་རྣམས་ལ་རྒྱུ་དང་རྐྱེན། །​འབྲས་བུ་སྐྱེ་བའི་རིམ་པ་དང་། །​གང་ཞིག་སྣང་བ་གསུམ་པོ་དག །​འབྱུང་ངོ་འོད་གསལ་ངང་ལས་དང་། །​ཐོབ་པས་ལུགས་ལས་བཟློག་པ་[[309]](#footnote-328)དང་། །​འདི་དག་འབྲས་བུའི་སྣང་བའོ། །​སེམས་ནི་རླུང་ལ་ཞོན་པ་ཡིས། །​རང་བཞིན་འདི་དག་འབྱུང་བ་ཡིན། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​དེ་ལྟར་སེམས་ལ་དམིགས་པ་རྒྱས་པར་བཤད་ནས། ད་ནི་སྒྱུ་མ་ལྟ་བུའི་ཏིང་ངེ་འཛིན་བཤད་པར་བྱ་སྟེ། དེ་ལ། སེམས་དམིགས་སྦྱོར་བ་གོང་བཞིན་ཏེ། །​ཞེས་པ་ངོ་བོ་ལ་སོགས་པ་གོང་བཞིན་ནོ། །​རྒྱས་པར་[[310]](#footnote-329)བཤད་པ། །​སྒྱུ་མ་ལ་དམིགས་ངོ་བོ་སྟེ། །​ཞེས་པ་གང་སྒྱུ་མ་ལྟ་བུའི་ཏིང་ངེ་འཛིན་འདི་ནི་ངོ་བོའོ། །​ཅིའི་ཕྱིར་ཞེ་ན། སྒྱུ་མའི་དཔེ་ཡིས་ཉེར་མཚོན་ཕྱིར། །​སྒྱུ་མ་ལྟ་བུའི་སྐུ་ཞེས་བཤད། །​ཅེས་པ་གང་ལ་སྒྱུ་མ་ལྟ་བུ་སྟེ། །​སྒྱུ་མའི་དཔེ་བཅུ་གཉིས་ཀྱིས་ཉེ་བར་མཚོན་པའི་ཕྱིར་སྒྱུ་མ་ལྟ་བུའི་སྐུའོ། །​དབྱེ་བའང་དུ་ཞིག་ཅེ་ན། གང་དུ་རིམ་དང་ཅིག་ཅར་བའམ། མང་བ་དང་ནི་ཉུང་བའོ། །​ཞེས་པ་བསྐྱེད་པ་བཞིན་ཏེ་གོང་བཞིན་ནོ། །​ཀུན་རྫོབ་བདེན་དང་སྒྱུ་མ་དང་། །​ཡིད་ཀྱིས་[[311]](#footnote-330)གཟུགས་ནི་རྣམ་གྲངས་སོ། །​ཞེས་པ་སྒྱུ་མ་ལྟ་བུ་དང་ཀུན་རྫོབ་ཀྱི་བདེན་པ་དང་། ཡིད་ཀྱི་རང་བཞིན་གྱི་[[312]](#footnote-331)གཟུགས་ནི་རྣམ་གྲངས་སོ། །​ཆོས་དུ་དང་ལྡན་ཞེ་ན། སྐུ་དང་སྒྱུ་འདྲ་ཡིད་གཟུགས་དང་། །​ཏིང་ངེ་འཛིན་དམིགས་འདི་རྣམས་སོ། །​ཞེས་པ་གང་ལ་འདི་དག་དང་ལྡན་པ་དེ་ལ་དེ་སྐད་ཅེས་བྱ་སྟེ། འདིས་ནི་གཞན་སེལ་བའང་བསྙད་དོ། །​རྒྱུ་གང་ཡིན་ཞེ་ན། ཐོབ་པ་ལས་བྱུང་འདི་ནི་རྒྱུ། །​ཞེས་པ་སྣང་བ་ཐོབ་པའི་ཡེ་ཤེས་འདི་ནི་སྒྱུ་མ་ལྟ་བུའི་རྒྱུའོ། །​དུས་གང་གི་ཚེ་བསྒོམ་ཞེ་ན། སེམས་ལ་དམིགས་པ་མཐར་ཕྱིན་ནས། །​སྒྱུ་མ་ལྟ་བུར་ཡང་དག་གནས། །​ཞེས་པ་གང་གིས་བསྐྱེད་པ་སྒྱུ་མ་ལྟ་བུ་བསྒོམ་པ་ནི་སེམས་ལ་དམིགས་ནས་སོ།[[313]](#footnote-332) །​ནུས་པའང་ཅི་ཡོད་ཅེ་ན། འདི་ཡིས་སྐུ་གཉིས་ཐོབ་པར་བྱེད། །​ཅེས་པ་སྒྱུ་མ་ལྟ་བུ་འདིས་སྦྱངས་ནས།[[314]](#footnote-333) །​ལོངས་སྤྱོད་རྫོགས་པ་དང་སྤྲུལ་པའི་སྐུ་ཐོབ་པར་བྱེད་དོ་ཞེའོ། །​དེ་ལས་གཞན་ཡང་བཤད་པ། གང་ཞིག་གིས་ནི་དངོས་པོ་རྣམས། །​སྒྱུ་མའི་དཔེས་ནི་ཉེར་མཚོན་ནས། །​ཕྱིས་ནི་དེ་ཡི་རྣམ་པ་ལས། །​གཞན་དུ་མི་མཐོང་མཐར་ཕྱིན་ཚད། །​ལུས་དང་ངག་ཡིད་སྦྱོར་བ་ཡིས། །​འདི་ཡི་སྦྱོར་བ་འགྲུབ་པ་ཡིན། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​དེ་ནས་འོད་གསལ་བ་བཤད་པར་བྱ་སྟེ། དེའི་ངོ་བོ་བཤད་པ། གང་ཞིག་རྟོག་པ་དང་བྲལ་བ། །​དེ་ནི་འོད་གསལ་ངོ་བོའོ། །​ཞེས་པ་གཟུང་བ་དང་འཛིན་པའི་རྟོག་པ་དང་བྲལ་བ་དེ་ནི་འོད་གསལ་བའི་ངོ་བོའོ། །​འདི་ལ་ཅིའི་ཕྱིར་ཞེ་ན། རང་བཞིན་འོད་གསལ་རྟོག་སེལ་ཕྱིར། །​འོད་གསལ་ཞེས་ནི་རྣམ་པར་བཤད། །​ཅེས་པ་རང་བཞིན་གྱིས་འོད་གསལ་བའི་ཕྱིར་དང་། གང་གིས་རྟོག་པ་ཐམས་ཅད་སེལ་བའི་ཕྱིར་དེ་ལ་དེ་སྐད་ཅེས་བྱའོ། །​དབྱེ་བའང་དུ་ཞིག་ཅེ་ན། ཤེས་པ་དང་ནི་ཤེས་བྱ་ཡི། །​འོད་གསལ་བ་ནི་འདིར་བཤད་དོ། །​ཞེས་པ་ཤེས་བྱ་འོད་གསལ་ནི་དབྱིངས་སོ། །​ཤེས་པ་འོད་གསལ་ནི་ཡེ་ཤེས་སོ། །​དེའང་གཉིས་ཏེ། རང་བཞིན་འོད་གསལ་གློ་བུར་གྱི། །​དྲི་མ་དང་བྲལ་རྣམ་གཉིས་ནི།[[315]](#footnote-334) །​ཞེས་པ་བཤད་ཟིན་ཏོ། །​རྣམ་གྲངས་བཤད་པ། འོད་གསལ་རྟོག་བྲལ་འདུས་མ་བྱས། །​རྣམ་གྲངས་ཡིན་པར་ཤེས་པར་བྱ། །​ཞེས་པ་གོ་སླའོ། །​ཡང་བཤད་པ། སློབ་པ་དང་ནི་མི་སློབ་པས། །​འོད་གསལ་གཉིས་སུ་ཤེས་པར་བྱ། །​རིལ་པོར་འཛིན་དང་རྗེས་སུ་གཞིག །[[316]](#footnote-335)​སློབ་པའི་འོད་གསལ་ཞེས་སུ་བཤད། །​མི་སློབ་པ་ནི་རྟོག་དང་བྲལ། །​དམིགས་མེད་རྣམ་དག་[[317]](#footnote-336)གདོད་ནས་དག །​རྣམ་གྲངས་དཔག་ཏུ་མེད་པ་དག །​རྒྱལ་བ་སྲས་ཀྱིས་གསུངས་པ་[[318]](#footnote-337)ཡིན། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​གཞན་ཡང་། རྒྱུ་ནི་ཤེས་རབ་ཏིང་འཛིན་ཏེ། །​ཀུན་རྫོབ་བདེན་ལ་བརྟན་འགྱུར་བ། །​འདི་ནི་དུས་ཞེས་བཤད་པ་ཡིན། །​གང་ཚེ་ཐམས་ཅད་རང་བཞིན་མེད། །​མཐར་ཕྱིན་ཚད་ནི་བཤད་པའོ། །​འདི་ཡི་རབ་ཏུ་དགའ་བ་ཡི། །​ས་ལ་ཡང་དག་གནས་པའོ། །​དེ་ཡི་རྟོག་པ་སྤོང་བ་སྟེ། །​གོང་མ་ལ་ནི་མངོན་དུ་ཕྱོགས། །​གང་གིས་མཚན་མ་མེད་པ་ལ། །​མཆོག་ཏུ་གཞོལ་བའི་གང་ཟག་གིས། །​གཅིག་གིས་སྦྱོར་བས་ཡང་དག་འབྱུང་། །​དཔའ་བོས་བྱང་ཆུབ་ཤིང་དྲུང་དུ། །​མཉམ་ལ་གནས་པར་གྱུར་པ་ལ། །​འོད་གསལ་ལུང་བསྟན་གླེང་གཞི་ཡིན། །​དེ་བས་འོད་གསལ་མངོན་དུ་བྱ། །​ཞེས་པ་ནི་བར་སྐབས་གྱི་ཚིགས་སུ་བཅད་པའོ། །​དེ་ལྟར་འོད་གསལ་བ་རྒྱས་པར་བསྟན་ནས། ད་ནི་ཟུང་དུ་འཇུག་པ་[[319]](#footnote-338)བསྟན་པར་བྱ་སྟེ། དེ་ལ་ཟུང་དུ་འཇུག་པའི་ངོ་བོ་འང་གང་ཡིན་ཞེ་ན། གཉིས་མེད་ཡེ་ཤེས་གང་ཡིན་པ། །​ཟུང་དུ་འཇུག་པའི་ངོ་བོའོ། །​ཞེས་པ་གང་རྟོག་པའི་རྣམ་པ་ཐམས་ཅད་དང་བྲལ་བའི་ཡེ་ཤེས་དེ་ནི་ཟུང་དུ་འཇུག་པའི་ངོ་བོའོ། །​འདི་ལའང་ཅིའི་ཕྱིར་ཟུང་དུ་འཇུག་པ་ཞེས་བྱ་ཞེ་ན། གཉིས་སུ་མེད་ཕྱིར་མི་གནས་ཕྱིར། །​གཉིས་དང་བྲལ་ཕྱིར་གཉིས་དམིགས་ཕྱིར། །​ཟུང་འཇུག་ཅེས་ནི་བཤད་པ་ཡིན། །​ཞེས་པ་གཉིས་སུ་མེད་པའི་ཕྱིར་དང་། གཉིས་སུ་མི་གནས་པའི་ཕྱིར་དང་། གཉིས་དང་བྲལ་བའི་ཕྱིར་དང་། གཉིས་ལ་དུས་གཅིག་ཏུ་དམིགས་པའི་ཕྱིར་ཟུང་དུ་འཇུག་པའོ། །​འདིའི་དབྱེ་བའང་དུ་ཞིག་ཅེ་ན། སློབ་པ་དང་ནི་མི་སློབ་པས། །​ཟུང་དུ་འཇུག་པ་གཉིས་སུ་ཤེས། །​ཞེས་པ་གང་ལ་སློབ་པ་དེ་ནི་སློབ་པའི་ཟུང་དུ་འཇུག་པའོ། །​སློབ་པའི་འབྲས་བུ་ཡོངས་སུ་རྫོགས་པ་འདི་ནི་མི་སློབ་པའི་ཟུང་འཇུག་གོ། །​རྣམ་གྲངས་ཀྱང་གང་ཡིན་ཞེས་བཤད་པ། མི་སློབ་པ་དང་མཐར་ཕྱིན་[[320]](#footnote-339)དང་། །​ཟུང་འཇུག་གཉིས་མེད་རྣམ་གྲངས་སོ། །​ཞེས་པ་ནི་མི་སློབ་པའི་དབང་དུ་བྱས་པའོ། །​ཆོས་དུ་དང་ལྡན་ཞེ་ན། ཏིང་འཛིན་ཡིན་དང་གཉིས་ལ་དམིགས། །​སྐད་ཅིག་དམིགས་དང་ཐོགས་པ་མེད། །​ཅེས་པ་རྣམ་པ་བཞི་པོ་[[321]](#footnote-340)འདི་དང་ལྡན་པ་ནི་ཟུང་དུ་འཇུག་པའོ། །​གཞན་ལ་ཐལ་འགྱུར་སེལ་བ་ནི། །​འདི་ཡིས་[[322]](#footnote-341)འགྲུབ་ཀྱིས་གཞན་དུ་མིན། །​ཞེས་པ་ནི་གཞན་སེལ་བའོ། །​འོ་ན་ཟུང་དུ་འཇུག་པ་ཞེས་བྱ་བའི་རྒྱུའང་གང་ཡིན་ཞེ་ན། འོད་གསལ་བ་དང་རྣམ་པ་གཉིས། །​སློབ་པའི་ཟུང་དུ་འཇུག་པའི་རྒྱུ། །​ཞེས་པ་འོད་གསལ་བ་དང་། ཤེས་རབ་དང་ཏིང་ངེ་[[323]](#footnote-342)འཛིན་ནི་སློབ་པའི་ཟུང་དུ་འཇུག་པའི་རྒྱུའོ། །​འོ་ན་མི་སློབ་པའི་ཟུང་དུ་འཇུག་པའི་རྒྱུའང་གང་ཡིན་ཞེ་ན། །​བྱང་ཆུབ་སེམས་དང་སྙིང་རྗེ་དང་། །​སྨོན་ལམ་དང་ནི་དེ་ཡི་རྒྱུ། །​ཞེས་པ་སེམས་ཅན་ལ་ཕན་གདགས་པའི་བསམ་པ་དང་། སྙིང་རྗེ་དང་སེམས་ཅན་གྱི་དོན་ལ་དམིགས་པའི་སྨོན་ལམ་འདི་ནི་མི་སློབ་པའི་དབང་དུ་བྱས་པའོ། །​འདི་ལའང་ཅིའི་ཕྱིར་རྒྱུ་ཞེ་ན། གང་ཞིག་ཡོད་ན་གང་འབྱུང་བ་དེ་ནི་དེའི་རྒྱུའོ། །​དུས་ཀྱང་གང་གི་ཚེ་འབྱུང་ཞེ་ན། འོད་གསལ་བ་ནི་མཐར་ཕྱིན་པ། །​དེ་ཚེ་ཟུང་འཇུག་བསྒོམ་པར་བྱ། །​ཞེས་པ་གང་གི་ཚེ་འོད་གསལ་བ་མཐར་ཕྱིན་པ་དེའི་ཚེ་ཟུང་དུ་འཇུག་པ་[[324]](#footnote-343)བསྒོམ་པར་བྱའོ་ཞེས་བྱ་བར་དགོངས་སོ། །​སྔོན་དུ་འགྲོ་བའང་གང་ཡིན་ཞེ་ན། རིམ་པ་བཞི་[[325]](#footnote-344)ནི་སྔོན་སོང་ནས། །​གང་ཞིག་འདི་ལ་གནས་པར་བྱ། །​ཞེས་པ་གོ་སླའོ། །​དེ་ལྟར་ལམ་དངོས་བཤད་ནས། ད་ནི་དེའི་གྲོགས་སྤྱོད་པ་བསྟན་པར་བྱ་སྟེ། དེ་བཤད་པ། སྤྱོད་པ་དག་གི་སྦྱོར་བ་ལ། །​ངོ་བོ་དང་ནི་རྣམ་དབྱེ་དང་། །​ངེས་པའི་ཚིག་དང་རྣམ་གྲངས་དང་། །​རྒྱུ་[[326]](#footnote-345)དང་དུས་དང་གནས་དང་གྲོགས། །​ཞེས་པ་ལ་སོགས་པ་བཤད་པ་ལ། ཁྱད་པར་འདོད་ཡོན་ལྔ་ལ་སྤྱོད། །​ཅེས་པ་ཁྱད་པར་ཅན་གྱི་སེམས་ཀྱིས་[[327]](#footnote-346)ཟིན་པའི་ཡོན་ཏན་ལྔ་ལ་སྤྱོད་པ་འདི་ནི་རང་གི་ངོ་བོའོ། །​དུས་དང་བྱ་བ་བསམ་པ་ལ། །​ལྟོས་པའི་[[328]](#footnote-347)དབང་དུ་སྤྱོད་པ་དགུ། །​ཞེས་པ་འདི་ནི་དུས་ཀྱི་ཁྱད་པར་ལ་ལྟོས་པའི་[[329]](#footnote-348)སྤྱོད་པ་གསུམ་མོ། །​བྱ་བ་དང་བསམ་པ་ལའང་དེ་བཞིན་ནོ། །​གསུམ་པོ་ཉིད་གང་ཞེ་ན། སྤྲོས་པ་དང་བཅས་པ་དང་། སྤྲོས་པ་མེད་པ་དང་། ཤིན་ཏུ་སྤྲོས་པ་མེད་པའོ། །​འདི་ལ་ཅིའི་ཕྱིར་ཞེ་ན། ཚིག་[[330]](#footnote-349)དང་སྤྱད་དུ་ཡོད་ཕྱིར་ཏེ། །​ཞེས་པ་གོ་སླའོ། །​སྤྱོད་དང་ཀུན་རྫོབ་ལ་སོགས་པའི་[[331]](#footnote-350)རྒྱུ་ནི་བཤད་ཟིན་ཏོ། །​དུས་གང་གི་ཚེ་བྱ་ཞེ་ན། བསམ་གཏན་ལས་སུ་རུང་བའི་ཚེ། །​སྤྱོད་པ་དག་ནི་[[332]](#footnote-351)སྤྱད་པར་བྱ། །​ཞེས་པ་རླུང་ལ་དབང་ཐོབ་པ། བྱང་ཆུབ་སེམས་དབབ་པ་དང་བཟློག་པ་ཤེས་པ་དང་། རིག་མ་རྟོག་པའི་སྦྱོར་བ་ལ་མཁས་པ་འདིའི་ཚེའོ། །​གནས་གང་དུ་ཞེ་ན། ས་ཕུག་རིམ་པ་གསུམ་པ་རུ། །​ཡང་དག་སྤྱོད་པ་སྤྱད་པར་བྱ། །​ཞེས་པ་སྤྱོད་པའི་དབང་དུ་ས་ཕུག་གི་རིམ་པ་གསུམ་པར་སྤྱོད་པ་[[333]](#footnote-352)བྱའོ་ཞེའོ། །​དགེ་བ་གང་ཡིན་འདི་ཡི་གྲོགས། །​ཞེས་པ་དད་པ་ལ་སོགས་པ་མཚུངས་པར་ལྡན་པ་དང་། ངོ་བོ་ཉིད་ལ་སོགས་པའི་སྦྱོར་བས་འདིའི་གྲོགས་སུའོ། །​གང་གིས་གང་ཞིག་གང་ལས་གྲོལ་བྱེད་པ། །​དེ་ཡི་རིགས་ཅན་དབང་དུ་བྱས་པའོ། །​གང་ཞིག་གིས་ནི་སྤྱོད་པ་ལྷུར་ལེན་དང་། །​སྤྱོད་པ་གྲོགས་ཙམ་དབང་དུ་བསྟན་པ་ཡིན། །​ཞེས་པ་ནི་བར་སྐབས་ཀྱི་ཚིགས་སུ་བཅད་པའོ། །​གཞན་ཡང་འབྲས་བུ་ཞེས་བྱ་བ་གང་ཞིག་ཅེ་ན། ཐུན་མོང་མཆོག་གི་འབྲས་བུའོ། །​ཞེས་པ་གང་ཞིག་གིས་[[334]](#footnote-353)གང་ཐོབ་པར་བྱ་བ་དེ་ནི་འབྲས་བུའོ། །​གང་ཡིན་ཞེ་ན། ཐུན་མོང་དང་མཆོག་གི་དངོས་གྲུབ་ཅེས་བྱའོ། །​ལ་ལ་དག་ན་རེ། རྒྱུ་དང་[[335]](#footnote-354)ཐབས་དང་འབྲས་བུ་དང་། །​རྣམ་པ་གསུམ་པོ་འདི་ཁོ་ན། །​ཞེས་པ་ནི། རྒྱུ་ནི་ཐེག་པ་ཆེན་པོའི་རིགས་ཅན་ནོ། །​ཐབས་ནི་རྣམ་པ་གཉིས་སོ། །​འབྲས་བུ་ནི་སྐུ་དང་ཡེ་ཤེས་སོ། །​གཞན་ཡང་། རྒྱུ་དང་ཐབས་དང་འབྲས་བུ་སྤང་བྱ་དང་། །​གོ་རིམས་གྲངས་ངེས་རྣམ་པ་དྲུག་ཁོ་ན། །​ཞེས་པ་ནི། སྤང་བྱ་ནི་ཉོན་མོངས་པ་དང་ཤེས་བྱའི་སྒྲིབ་པའོ། །​གྲངས་ངེས་པ་ནི་དངོས་པོའམ་བསམ་པའི་དབང་དུའོ། །​གོ་རིམས་ནི་ཐོབ་བྱའི་དབང་དུ་སྟེ་འདི་ལྟར་དྲུག་ཁོ་ནའོ། །​གཞན་ཡང་། མིང་དང་དགོས་པ་བྱེད་པའོ། །​ཚད་དེ་རྣམ་པ་བཞི་ཁོ་ནའོ། །​ཞེས་པ་ལ་མིང་ནི་གསང་བ་འདུས་པའོ། །​དགོས་པ་སྐྱེ་བོ་འདོད་ཆགས་ཅན་ལ་སོགས་པ་འདུལ་བ་དང་དངོས་གྲུབ་གཉིས་ཐོབ་པའོ། །​བྱེད་པ་པོ་ནི་དྲུག་པ་རྡོ་རྗེ་འཆང་ཆེན་པོའོ། །​ཚད་ནི་ལེའུ་བཅུ་བདུན་དང་། དུམ་བུ་བཅུ་བདུན་དང་། རིམ་པ་དྲུག་གམ་ལྔའོ།། །​།ཡང་ན་སྨིན་པ་དང་གྲོལ་བའི་རིམ་པའོ། །​ཡང་ན། དཀྱིལ་འཁོར་སྒྲུབ་པ་དབང་དག་དང་། །​དམ་ཚིག་ཕྲིན་ལས་འབྲས་བུའོ། །​ཞེས་པ་རྡུལ་ཚོན་ལ་སོགས་པའི་དཀྱིལ་འཁོར་དང་། སྒྲུབ་པ་ཞེས་བྱ་བ་ཡན་ལག་བཞི་གྲོགས་དང་བཅས་པ་འམ། སྦྱོར་བའི་ཡན་ལག་དྲུག་གྲོགས་དང་བཅས་པའོ། །​དབང་ནི་བུམ་པ་ལ་སོགས་པ་བཞིའོ། །​དམ་ཚིག་ནི་བཞི་[[336]](#footnote-355)དང་སྤྱི་དང་ཁྱད་པར་གྱི་གསུམ་མོ། །​ཕྲིན་ལས་ནི་ཞི་བ་ལ་སོགས་པའོ། །​ཐོབ་པའི་འབྲས་བུ་ནི་དངོས་གྲུབ་རྣམ་པ་གཉིས་སོ། །​ཁོངས་སུ་རྟེན་གྱི་གང་ཟག་བསྟན་པ་[[337]](#footnote-356)སྟེ། །​རྣམ་པ་བདུན་ཁོ་ནའོ། །​དེ་ལྟར་རྩ་བའི་དོན་ཕྱིན་ཅི་མ་ལོག་པར་བསྟན་ཏོ།། །​།གང་ཞིག་མུན་པ་འདྲ་བའི་སྒྲོན་བྱེད་ལོག་རྟོག་དྲ་བ་གཅོད། །​ཉོན་མོངས་ཀུན་བྲལ་རྟག་ཏུ་དགེ་བའི་ཆོས་ཀྱིས་བརྒྱན།[[338]](#footnote-357) །​སེམས་ཅན་མ་ལུས་[[339]](#footnote-358)ཉོན་མོངས་ཉམ་ཐག་གནས་ནས་འདྲེན། །​དམ་པ་ཀླུ་ཞེས་[[340]](#footnote-359)དེ་ལ་རྟག་ཏུ་དང་བས་ཕྱག་འཚལ་ལོ། །​ཀུན་གྱིས་[[341]](#footnote-360)བསྟོད་ཅིང་ཉོན་མོངས་སྐྱེ་བའི་བདག་པོའི་རྐྱེན་མ་ཡིན། །​རྒྱལ་བ་ཡིས་[[342]](#footnote-361)ནི་ས་རབ་དགའ་བའི་བདག །​ཅེས་ལུང་བསྟན་ཏེ། དམ་པའི་མཆོག་གྱུར་རྒྱལ་བ་གཉིས་པར་འཇིག་རྟེན་[[343]](#footnote-362)གྲགས། །​ཉོན་མོངས་སྐྱོན་བྲལ་ཀླུ་སྒྲུབ་མཆོག་ལ་ཕྱག་འཚལ་ལོ། །​ཟླ་གྲགས་ཉོན་མོངས་ལོག་རྟོག་ཐམས་ཅད་གཅོད་བྱེད་པ། །​སྨྲ་མཆོག་རལ་གྲི་ལྟ་བུའི་མངའ་བརྙེས་བདག་པོ་སྟེ། །​རྒྱལ་བས་ལུང་བསྟན་ཀུན་གྱི་སྣོད་གྱུར་དམ་པ་ལ། །​རབ་ཏུ་དང་བས་རྟག་ཏུ་ཕྱག་འཚལ་བདེ་ཕྱག་འཚལ།[[344]](#footnote-363) །​དབུ་མ་ཆེན་པོ་ནམ་མཁའ་དྲི་མེད་བཞིན་དུ་མངོན་གྱུར་ནས། །​ཐུགས་རྗེའི་ཉི་མའི་འོད་ཀྱིས་[[345]](#footnote-364)སེམས་ཅན་ཀུན་ལ་ཕན་བྱེད་ཅིང་། །​ཡོན་ཏན་འོད་ཀྱིས་[[346]](#footnote-365)བདེ་ཐོབ་དབུགས་ཕྱུང་དྲི་མེད་དགའ་བའི་མཆོག །​དབུ་མའི་དོན་ལ་ཐོགས་མེད་དེ་ལ་རྟག་ཏུ་ཕྱག་འཚལ་ལོ། །​ཚེ་ཡི་དབང་ཐོབ་ཡུན་རིངས་དུས་[[347]](#footnote-366)ན་གནས་པའི་མཐུ་བརྙེས་[[348]](#footnote-367)ཤིང་། །​སྙིང་རྗེའི་སྟོབས་ཀྱིས་དབང་པོ་མིག་སོགས་ཕོངས་པ་[[349]](#footnote-368)མེད་གཏོང་བ། །​ཉོན་མོངས་སྐྱོན་བྲལ་སངས་རྒྱས་བྱང་ཆུབ་སེམས་དཔའ་ཡི། །​སྤྱོད་པ་རླབས་ཆེན་དག་[[350]](#footnote-369)ལ་དང་བས་ཕྱག་འཚལ་ལོ། །​བྱང་ཆུབ་སེམས་ཀྱི་བདེ་བ་མཆོག་ལ་རབ་ཏུ་གནས་གྱུར་ཅིང་། །​རྒྱལ་བ་དྲི་མེད་བལྟ་བས་མི་ངོམས་སྐུ་ལ་མངའ་མཛད་ནས། །​རྒྱལ་བ་དེ་དག་ཀུན་གྱིས་[[351]](#footnote-370)ལུང་བསྟན་མ་ལུས་ཐོབ་གྱུར་ནས། །​བདེ་ཆེན་སར་གནས་དངོས་གྲུབ་ཀུན་བདག་ཀླུ་ལ་ཕྱག་འཚལ་ལོ། །​བདག་གིས་[[352]](#footnote-371)རྟག་ཏུ་དམ་པའི་དོན་རྟོག་[[353]](#footnote-372)མེད་ཅིང་ཉོན་མོངས་ཀླུང་ཆེན་ན། །​འཁོར་བའི་རྒྱ་མཚོ་མ་རྒལ་ཕྱིར་ནི་མ་རིག་འཐོམས་གྱུར་པས། །​ཤེས་རབ་ཞན་ཕྱིར་བརྩམ་པར་[[354]](#footnote-373)མི་རིགས་གྱུར་ཀྱང་བློ་དམན་ལ། །​ཕན་ཕྱིར་བརྩམས་ལ་ཉེས་གྱུར་[[355]](#footnote-374)འགལ་པ་ཅི་མཆིས་བཟོད་པར་གསོལ། །​བདག་གིས་འདི་ལ་[[356]](#footnote-375)དགེ་བའི་རྩ་བ་ཅི་ཐོབ་པ། །​དེས་[[357]](#footnote-376)ནི་འཇིག་རྟེན་ཁམས་འདིར་སེམས་ཅན་ཐམས་ཅད་ལ། །​དམ་པས་མཛད་པའི་བཀའ་འདི་རྟག་ཏུ་ཡུན་རིང་གནས་གྱུར་ཅིང་། །​[[358]](#footnote-377)འདི་ལ་བརྟེན་[[359]](#footnote-378)ནས་ཀུན་གྱིས་[[360]](#footnote-379)བླ་མེད་འབྲས་བུ་ཐོབ་པར་ཤོག །​དཔལ་གསང་བ་འདུས་པའི་མངོན་པར་རྟོགས་པའི་རྒྱན་གྱི་འགྲེལ་པ་[[361]](#footnote-380)སློབ་དཔོན་ཟླ་བ་གྲགས་པས་མཛད་པ་རྫོགས་སོ། །​

1. མཱ་ སྣར་ཐང་། པེ་ཅིན། [↑](#footnote-ref-20)
2. ཨ་ སྣར་ཐང་། པེ་ཅིན། [↑](#footnote-ref-21)
3. ཟླ་བའི་ སྣར་ཐང་། པེ་ཅིན། [↑](#footnote-ref-22)
4. བཅས་པའོ་ཞེས་པ་ སྣར་ཐང་། པེ་ཅིན། [↑](#footnote-ref-23)
5. ཡིན་པས་ལམ་ སྣར་ཐང་། པེ་ཅིན། [↑](#footnote-ref-24)
6. གང་ཡིན་ སྣར་ཐང་། པེ་ཅིན། [↑](#footnote-ref-25)
7. སྨིན་པ་རྣམས་ སྣར་ཐང་། པེ་ཅིན། [↑](#footnote-ref-26)
8. ཡེ་ཤེས་དང་ སྣར་ཐང་། པེ་ཅིན། [↑](#footnote-ref-27)
9. ལའང་ སྣར་ཐང་། པེ་ཅིན། [↑](#footnote-ref-28)
10. ཡང་ཕྱིར། སྣར་ཐང་། པེ་ཅིན། [↑](#footnote-ref-29)
11. དེ་སྲིད་ པེ་ཅིན། [↑](#footnote-ref-30)
12. གཞན་ལ་ སྣར་ཐང་། པེ་ཅིན། [↑](#footnote-ref-31)
13. མེད་ སྣར་ཐང་། པེ་ཅིན། [↑](#footnote-ref-32)
14. ཤེས་ སྣར་ཐང་། པེ་ཅིན། [↑](#footnote-ref-33)
15. གཉེན་པའི་ སྣར་ཐང་། [↑](#footnote-ref-34)
16. བསྟན་པ་ པེ་ཅིན། [↑](#footnote-ref-35)
17. རྒྱུ་གང་ སྣར་ཐང་། པེ་ཅིན། [↑](#footnote-ref-36)
18. སྦྱོར་ སྣར་ཐང་། པེ་ཅིན། [↑](#footnote-ref-37)
19. སྟན་ སྣར་ཐང་། པེ་ཅིན། [↑](#footnote-ref-38)
20. བསྟན་པ་ལ་ སྣར་ཐང་། [↑](#footnote-ref-39)
21. འཁྲུ་བར་ སྣར་ཐང་། པེ་ཅིན། [↑](#footnote-ref-40)
22. པ་ སྣར་ཐང་། པེ་ཅིན། [↑](#footnote-ref-41)
23. བརྟག་ སྣར་ཐང་། པེ་ཅིན། [↑](#footnote-ref-42)
24. ཐུན་མོང་གང་ སྣར་ཐང་། པེ་ཅིན། [↑](#footnote-ref-43)
25. །ཐོས་ སྣར་ཐང་། པེ་ཅིན། [↑](#footnote-ref-44)
26. ལ་ སྣར་ཐང་། པེ་ཅིན། [↑](#footnote-ref-45)
27. འབྲུ་ལྔ་ནི་ སྣར་ཐང་། པེ་ཅིན། [↑](#footnote-ref-46)
28. རལ་གྱིས་ སྣར་ཐང་། པེ་ཅིན། [↑](#footnote-ref-47)
29. དབང་ སྣར་ཐང་། པེ་ཅིན། [↑](#footnote-ref-48)
30. བསྐུར་བ་ སྣར་ཐང་། པེ་ཅིན། [↑](#footnote-ref-49)
31. འཁྲུ་བ་ སྣར་ཐང་། པེ་ཅིན། [↑](#footnote-ref-50)
32. གྲུབ་པར་ སྣར་ཐང་། པེ་ཅིན། [↑](#footnote-ref-51)
33. སྤྱི་བོ་ སྣར་ཐང་། པེ་ཅིན། [↑](#footnote-ref-52)
34. ཡིན་པས་ སྣར་ཐང་། པེ་ཅིན། [↑](#footnote-ref-53)
35. ཏིང་ངེ་འཛིན་ སྣར་ཐང་། པེ་ཅིན། [↑](#footnote-ref-54)
36. དེ་ སྣར་ཐང་། པེ་ཅིན། [↑](#footnote-ref-55)
37. ལ་སོགས་པ་ སྣར་ཐང་། པེ་ཅིན། [↑](#footnote-ref-56)
38. གཅལ་བ་ སྣར་ཐང་། པེ་ཅིན། [↑](#footnote-ref-57)
39. ནུས་པ་ སྣར་ཐང་། པེ་ཅིན། [↑](#footnote-ref-58)
40. བྱ་བ་དང་ སྣར་ཐང་། པེ་ཅིན། [↑](#footnote-ref-59)
41. ག་ སྣར་ཐང་། པེ་ཅིན། [↑](#footnote-ref-60)
42. བྱུང་བ་ སྣར་ཐང་། པེ་ཅིན། [↑](#footnote-ref-61)
43. བརྡའི་ལམ་ སྣར་ཐང་། པེ་ཅིན། [↑](#footnote-ref-62)
44. །ལྐུགས་ སྣར་ཐང་། པེ་ཅིན། [↑](#footnote-ref-63)
45. གཅིག་ སྣར་ཐང་། པེ་ཅིན། [↑](#footnote-ref-64)
46. བསྐུར་ སྣར་ཐང་། པེ་ཅིན། [↑](#footnote-ref-65)
47. པའི་ སྣར་ཐང་། པེ་ཅིན། [↑](#footnote-ref-66)
48. བསྐུར་ སྣར་ཐང་། པེ་ཅིན། [↑](#footnote-ref-67)
49. ལ་སོགས་ སྣར་ཐང་། པེ་ཅིན། [↑](#footnote-ref-68)
50. ལན་ཚྭ་བ་ སྣར་ཐང་། པེ་ཅིན། [↑](#footnote-ref-69)
51. བྱང་ཆུབ་ སྣར་ཐང་། པེ་ཅིན། [↑](#footnote-ref-70)
52. རྡོ་རྗེ་ སྣར་ཐང་། པེ་ཅིན། [↑](#footnote-ref-71)
53. །འཁར་ སྣར་ཐང་། པེ་ཅིན། [↑](#footnote-ref-72)
54. ནི་རྟག་ པེ་ཅིན། [↑](#footnote-ref-73)
55. འབྱུང་ སྣར་ཐང་། པེ་ཅིན། [↑](#footnote-ref-74)
56. ནད་པ་ སྣར་ཐང་། པེ་ཅིན། [↑](#footnote-ref-75)
57. བསྡུས་པ་ སྣར་ཐང་། པེ་ཅིན། [↑](#footnote-ref-76)
58. མནོད་པ་ སྣར་ཐང་། པེ་ཅིན། [↑](#footnote-ref-77)
59. བྱས་ལ། སྣར་ཐང་། པེ་ཅིན། [↑](#footnote-ref-78)
60. སླང་བ་ སྣར་ཐང་། པེ་ཅིན། [↑](#footnote-ref-79)
61. བརླབས་ སྣར་ཐང་། པེ་ཅིན། [↑](#footnote-ref-80)
62. ཞེས་པ། སྣར་ཐང་། པེ་ཅིན། [↑](#footnote-ref-81)
63. མེ་ཏོག་ སྣར་ཐང་། པེ་ཅིན། [↑](#footnote-ref-82)
64. དེ་ལས་ སྣར་ཐང་། པེ་ཅིན། [↑](#footnote-ref-83)
65. བརླབས་པའོ། སྣར་ཐང་། པེ་ཅིན། [↑](#footnote-ref-84)
66. གོ་གོར་ སྣར་ཐང་། པེ་ཅིན། [↑](#footnote-ref-85)
67. འོག་ཏུ་ སྣར་ཐང་། པེ་ཅིན། [↑](#footnote-ref-86)
68. བརླབ་ སྣར་ཐང་། པེ་ཅིན། [↑](#footnote-ref-87)
69. བསྡུ་བའི་ སྣར་ཐང་། པེ་ཅིན། [↑](#footnote-ref-88)
70. བརླབ་པ་ སྣར་ཐང་། [↑](#footnote-ref-89)
71. ཡིད། སྣར་ཐང་། པེ་ཅིན། [↑](#footnote-ref-90)
72. སྡུག་གུར་ སྣར་ཐང་། པེ་ཅིན། [↑](#footnote-ref-91)
73. རྟོག་པ་ སྣར་ཐང་། པེ་ཅིན། [↑](#footnote-ref-92)
74. ཕོབ་པ་ སྣར་ཐང་། པེ་ཅིན། [↑](#footnote-ref-93)
75. ཕོབ་པ་ སྣར་ཐང་། པེ་ཅིན། [↑](#footnote-ref-94)
76. སེམས་ཀྱི་ སྣར་ཐང་། པེ་ཅིན། [↑](#footnote-ref-95)
77. ལྷ་མོ་ སྣར་ཐང་། པེ་ཅིན། [↑](#footnote-ref-96)
78. བསྒོམ་པ་ སྣར་ཐང་། པེ་ཅིན། [↑](#footnote-ref-97)
79. གང་གི་དབང་ སྣར་ཐང་། པེ་ཅིན། [↑](#footnote-ref-98)
80. ཞིང་ སྣར་ཐང་། པེ་ཅིན། [↑](#footnote-ref-99)
81. བསྟན་ཅེས་ སྣར་ཐང་། པེ་ཅིན། [↑](#footnote-ref-100)
82. རིལ་བུ་ སྣར་ཐང་། པེ་ཅིན། [↑](#footnote-ref-101)
83. བུམ་པའི་ སྣར་ཐང་། པེ་ཅིན། [↑](#footnote-ref-102)
84. དཀྱིལ་འཁོར་གྱིས་ སྣར་ཐང་། པེ་ཅིན། [↑](#footnote-ref-103)
85. རྒྱས་པར་ སྡེ་དགེ། [↑](#footnote-ref-104)
86. ལྐུགས་པ་ སྣར་ཐང་། པེ་ཅིན། [↑](#footnote-ref-105)
87. གང་ཞིག་ སྣར་ཐང་། པེ་ཅིན། [↑](#footnote-ref-106)
88. ཐོག་ སྣར་ཐང་། པེ་ཅིན། [↑](#footnote-ref-107)
89. པར་ སྣར་ཐང་། པེ་ཅིན། [↑](#footnote-ref-108)
90. གང་ཞིག་ སྣར་ཐང་། པེ་ཅིན། [↑](#footnote-ref-109)
91. པའི་ སྣར་ཐང་། པེ་ཅིན། [↑](#footnote-ref-110)
92. བསམ་གཏན་ སྣར་ཐང་། པེ་ཅིན། [↑](#footnote-ref-111)
93. བྲལ་ སྣར་ཐང་། པེ་ཅིན། [↑](#footnote-ref-112)
94. གསང་ སྣར་ཐང་། པེ་ཅིན། [↑](#footnote-ref-113)
95. བརླབས་ ཅོ་ནེ། བརླབ་ སྣར་ཐང་། པེ་ཅིན། [↑](#footnote-ref-114)
96. བྱེད།པ། སྣར་ཐང་། པེ་ཅིན། [↑](#footnote-ref-115)
97. བྱང་ཆུབ་ སྣར་ཐང་། པེ་ཅིན། [↑](#footnote-ref-116)
98. ཏིང་ སྣར་ཐང་། པེ་ཅིན། [↑](#footnote-ref-117)
99. བྱ་བའི་ པེ་ཅིན། [↑](#footnote-ref-118)
100. མོས་ སྣར་ཐང་། པེ་ཅིན། [↑](#footnote-ref-119)
101. འགྱུར་བས་ སྣར་ཐང་། པེ་ཅིན། [↑](#footnote-ref-120)
102. སེམས་ཤེས་པ་ སྣར་ཐང་། པེ་ཅིན། [↑](#footnote-ref-121)
103. སྦྱོར་བའི་ སྣར་ཐང་། པེ་ཅིན། [↑](#footnote-ref-122)
104. དབང་ སྣར་ཐང་། [↑](#footnote-ref-123)
105. རྟོགས་པ་ སྣར་ཐང་། པེ་ཅིན། [↑](#footnote-ref-124)
106. ལ་ སྣར་ཐང་། པེ་ཅིན། [↑](#footnote-ref-125)
107. སྦྱང་བའི་ སྣར་ཐང་། པེ་ཅིན། [↑](#footnote-ref-126)
108. རྟོགས་པ་ སྣར་ཐང་། པེ་ཅིན། [↑](#footnote-ref-127)
109. གཟོབ་པ་འང་ སྣར་ཐང་། པེ་ཅིན། [↑](#footnote-ref-128)
110. གཉིས་ཀྱི་ སྣར་ཐང་། པེ་ཅིན། [↑](#footnote-ref-129)
111. རྣམས་ཀྱི་ སྣར་ཐང་། པེ་ཅིན། [↑](#footnote-ref-130)
112. སུ་སྦྱང་བའི་སྟོབས་ཀྱི་འཁོར་ སྣར་ཐང་། པེ་ཅིན། [↑](#footnote-ref-131)
113. ཉན་ཐོས་དང་ སྣར་ཐང་། [↑](#footnote-ref-132)
114. སྟོབས་ཀྱི་ པེ་ཅིན། [↑](#footnote-ref-133)
115. བསླང་ སྣར་ཐང་། པེ་ཅིན། [↑](#footnote-ref-134)
116. དེ་དག་གིས་ སྣར་ཐང་། པེ་ཅིན། [↑](#footnote-ref-135)
117. །། །​། སྣར་ཐང་། པེ་ཅིན། [↑](#footnote-ref-136)
118. བྱ་བ་ སྣར་ཐང་། པེ་ཅིན། [↑](#footnote-ref-137)
119. བྱང་ཆུབ་ སྣར་ཐང་། པེ་ཅིན། [↑](#footnote-ref-138)
120. པའི་བྱང་ཆུབ་སེམས་དཀར་དམར་དང་ སྣར་ཐང་། པེ་ཅིན། [↑](#footnote-ref-139)
121. བརྟེན་ སྣར་ཐང་། [↑](#footnote-ref-140)
122. བརྟེན་པའི་ སྣར་ཐང་། པེ་ཅིན། [↑](#footnote-ref-141)
123. ཡང་ན་ སྣར་ཐང་། པེ་ཅིན། [↑](#footnote-ref-142)
124. བུག་པ་ སྣར་ཐང་། པེ་ཅིན། [↑](#footnote-ref-143)
125. བསྟན་པས་ སྣར་ཐང་། པེ་ཅིན། [↑](#footnote-ref-144)
126. མིང་བརྟགས་ སྣར་ཐང་། པེ་ཅིན། [↑](#footnote-ref-145)
127. ཡིན་ སྣར་ཐང་། པེ་ཅིན། [↑](#footnote-ref-146)
128. ཉིད་ཀྱི་ སྣར་ཐང་། པེ་ཅིན། [↑](#footnote-ref-147)
129. །​ས་ སྣར་ཐང་། པེ་ཅིན། [↑](#footnote-ref-148)
130. བྱང་ཆུབ་ སྣར་ཐང་། པེ་ཅིན། [↑](#footnote-ref-149)
131. བྱང་ཆུབ་ སྣར་ཐང་། པེ་ཅིན། [↑](#footnote-ref-150)
132. བརྟེན་ལ་ སྣར་ཐང་། པེ་ཅིན། [↑](#footnote-ref-151)
133. ལ་རྩ་བ་ སྣར་ཐང་། [↑](#footnote-ref-152)
134. ནི་བཀཔའོ སྣར་ཐང་། ནི་བཀ་བའོ། པེ་ཅིན། [↑](#footnote-ref-153)
135. རས་ཀྱི་ སྣར་ཐང་། པེ་ཅིན། [↑](#footnote-ref-154)
136. ཡང་དག་པ་ སྡེ་དགེ། [↑](#footnote-ref-155)
137. ཕྱག་རྒྱ་མ་ སྣར་ཐང་། པེ་ཅིན། [↑](#footnote-ref-156)
138. གང་གིས་ སྣར་ཐང་། པེ་ཅིན། [↑](#footnote-ref-157)
139. བསློང་བ་ སྣར་ཐང་། པེ་ཅིན། [↑](#footnote-ref-158)
140. བརླབས་ སྣར་ཐང་། པེ་ཅིན། [↑](#footnote-ref-159)
141. བཅལ་ སྣར་ཐང་། པེ་ཅིན། [↑](#footnote-ref-160)
142. ངོ་བོ་ སྣར་ཐང་། པེ་ཅིན། [↑](#footnote-ref-161)
143. བརྟག་ སྣར་ཐང་། པེ་ཅིན། [↑](#footnote-ref-162)
144. བལྟོས་པའོ། སྣར་ཐང་། པེ་ཅིན། [↑](#footnote-ref-163)
145. མཐོང་བ་ སྣར་ཐང་། པེ་ཅིན། [↑](#footnote-ref-164)
146. ལྷར་ སྣར་ཐང་། པེ་ཅིན། [↑](#footnote-ref-165)
147. ལྟེ་ སྣར་ཐང་། པེ་ཅིན། [↑](#footnote-ref-166)
148. ཞེས་པ་ སྣར་ཐང་། པེ་ཅིན། [↑](#footnote-ref-167)
149. གང་གི་ སྣར་ཐང་། པེ་ཅིན། [↑](#footnote-ref-168)
150. མེད་ སྣར་ཐང་། པེ་ཅིན། [↑](#footnote-ref-169)
151. བལྟོས་པའི་ སྣར་ཐང་། པེ་ཅིན། [↑](#footnote-ref-170)
152. ཟབ་ སྣར་ཐང་། པེ་ཅིན། [↑](#footnote-ref-171)
153. བསྐྱེད་པ་ སྣར་ཐང་། པེ་ཅིན། [↑](#footnote-ref-172)
154. །འདི་ སྣར་ཐང་། པེ་ཅིན། [↑](#footnote-ref-173)
155. རིལ་བུ་ སྣར་ཐང་། པེ་ཅིན། [↑](#footnote-ref-174)
156. བཅུད་ཀྱི་ སྣར་ཐང་། པེ་ཅིན། [↑](#footnote-ref-175)
157. ལེན་པ་ སྣར་ཐང་། པེ་ཅིན། [↑](#footnote-ref-176)
158. གང་གི་ སྣར་ཐང་། པེ་ཅིན། [↑](#footnote-ref-177)
159. དང་རྒྱུད་ སྣར་ཐང་། པེ་ཅིན། [↑](#footnote-ref-178)
160. །། །​། སྣར་ཐང་། པེ་ཅིན། [↑](#footnote-ref-179)
161. འདིའི་ སྣར་ཐང་། པེ་ཅིན། [↑](#footnote-ref-180)
162. རང་གིས་ སྣར་ཐང་། པེ་ཅིན། [↑](#footnote-ref-181)
163. ཤེས་རབ་ སྣར་ཐང་། པེ་ཅིན། [↑](#footnote-ref-182)
164. འདི་གང་ སྣར་ཐང་། པེ་ཅིན། [↑](#footnote-ref-183)
165. སྟོབས་ཀྱི་ སྣར་ཐང་། པེ་ཅིན། [↑](#footnote-ref-184)
166. བྱེད་པའི་ སྣར་ཐང་། པེ་ཅིན། [↑](#footnote-ref-185)
167. ཉིད་དང་ སྣར་ཐང་། པེ་ཅིན། [↑](#footnote-ref-186)
168. ཏིང་ སྣར་ཐང་། པེ་ཅིན། [↑](#footnote-ref-187)
169. ། །​ སྣར་ཐང་། པེ་ཅིན། [↑](#footnote-ref-188)
170. འཇུག་པ་ སྣར་ཐང་། པེ་ཅིན། [↑](#footnote-ref-189)
171. ཉེས་པའི་ སྣར་ཐང་། པེ་ཅིན། [↑](#footnote-ref-190)
172. དམིགས་པ་ཡི། སྣར་ཐང་། པེ་ཅིན། [↑](#footnote-ref-191)
173. སྐུར་ སྣར་ཐང་། པེ་ཅིན། [↑](#footnote-ref-192)
174. གོང་མ་ སྣར་ཐང་། པེ་ཅིན། [↑](#footnote-ref-193)
175. ཐོབ་པ་ སྣར་ཐང་། པེ་ཅིན། [↑](#footnote-ref-194)
176. གཉིས་ཀྱི་ སྣར་ཐང་། པེ་ཅིན། [↑](#footnote-ref-195)
177. གཉིས་ཀ་ སྣར་ཐང་། པེ་ཅིན། [↑](#footnote-ref-196)
178. སྦྱོར་ སྣར་ཐང་། པེ་ཅིན། [↑](#footnote-ref-197)
179. དངང་བ་ སྣར་ཐང་། པེ་ཅིན། [↑](#footnote-ref-198)
180. ཁྱད་པར་གྱིས་ སྣར་ཐང་། [↑](#footnote-ref-199)
181. ཏིང་ངེ་འཛིན་ སྣར་ཐང་། པེ་ཅིན། [↑](#footnote-ref-200)
182. འཛིན་ སྣར་ཐང་། པེ་ཅིན། [↑](#footnote-ref-201)
183. [↑](#footnote-ref-202)
184. སྦྱོར་བས་ སྣར་ཐང་། པེ་ཅིན། [↑](#footnote-ref-203)
185. དང་ སྣར་ཐང་། པེ་ཅིན། [↑](#footnote-ref-204)
186. མྱང་ སྣར་ཐང་། པེ་ཅིན། [↑](#footnote-ref-205)
187. སེམས་ སྣར་ཐང་། པེ་ཅིན། [↑](#footnote-ref-206)
188. འཇོམས་པ་ སྣར་ཐང་། པེ་ཅིན། [↑](#footnote-ref-207)
189. གོང་ སྣར་ཐང་། པེ་ཅིན། [↑](#footnote-ref-208)
190. གསང་ སྣར་ཐང་། པེ་ཅིན། [↑](#footnote-ref-209)
191. བྱུང་ སྣར་ཐང་། པེ་ཅིན། [↑](#footnote-ref-210)
192. མནན་པའི་ སྣར་ཐང་། པེ་ཅིན། [↑](#footnote-ref-211)
193. སོར་མོ་ཡི། སྣར་ཐང་། པེ་ཅིན། [↑](#footnote-ref-212)
194. བཞག་པ་ སྣར་ཐང་། པེ་ཅིན། [↑](#footnote-ref-213)
195. སྟེང་འོག་དང་ སྣར་ཐང་། པེ་ཅིན། [↑](#footnote-ref-214)
196. སྟོབས་ཀྱི་ སྣར་ཐང་། པེ་ཅིན། [↑](#footnote-ref-215)
197. དེ་ལའང་ སྣར་ཐང་། པེ་ཅིན། [↑](#footnote-ref-216)
198. འདི་ཡི་ སྣར་ཐང་། པེ་ཅིན། [↑](#footnote-ref-217)
199. རིག་མ་ སྣར་ཐང་། པེ་ཅིན། [↑](#footnote-ref-218)
200. བསྟན་པར་ སྣར་ཐང་། པེ་ཅིན། [↑](#footnote-ref-219)
201. གྲུབ་པ་ སྣར་ཐང་། པེ་ཅིན། [↑](#footnote-ref-220)
202. གཉན་ སྣར་ཐང་། པེ་ཅིན། [↑](#footnote-ref-221)
203. ཡེ་ཤེས་ཀྱི་ སྣར་ཐང་། པེ་ཅིན། [↑](#footnote-ref-222)
204. བརྟེན་ སྣར་ཐང་། པེ་ཅིན། [↑](#footnote-ref-223)
205. ཀྱིས། སྣར་ཐང་། པེ་ཅིན། [↑](#footnote-ref-224)
206. གང་གིས་ སྣར་ཐང་། པེ་ཅིན། [↑](#footnote-ref-225)
207. འདི་ སྣར་ཐང་། པེ་ཅིན། [↑](#footnote-ref-226)
208. གང་ སྣར་ཐང་། པེ་ཅིན། [↑](#footnote-ref-227)
209. གང་གིས་ སྣར་ཐང་། པེ་ཅིན། [↑](#footnote-ref-228)
210. རྟོག་པ་ སྣར་ཐང་། པེ་ཅིན། [↑](#footnote-ref-229)
211. གང་ཞིག་གིས་ སྣར་ཐང་། པེ་ཅིན། [↑](#footnote-ref-230)
212. དེ་ སྣར་ཐང་། པེ་ཅིན། [↑](#footnote-ref-231)
213. གྱུར་པ་ཡི། སྣར་ཐང་། པེ་ཅིན། [↑](#footnote-ref-232)
214. དཀྱིལ་ སྣར་ཐང་། པེ་ཅིན། [↑](#footnote-ref-233)
215. གང་གི་ སྣར་ཐང་། པེ་ཅིན། [↑](#footnote-ref-234)
216. གཞུ་ སྣར་ཐང་། པེ་ཅིན། [↑](#footnote-ref-235)
217. རྟེན་པ་ སྣར་ཐང་། པེ་ཅིན། [↑](#footnote-ref-236)
218. སློབ་པ་དམིགས་ སྣར་ཐང་། པེ་ཅིན། [↑](#footnote-ref-237)
219. སོགས་པ་ སྣར་ཐང་། པེ་ཅིན། [↑](#footnote-ref-238)
220. ཟླ་བ་ སྣར་ཐང་། པེ་ཅིན། [↑](#footnote-ref-239)
221. དང་ སྣར་ཐང་། པེ་ཅིན། [↑](#footnote-ref-240)
222. ལ་ སྣར་ཐང་། པེ་ཅིན། [↑](#footnote-ref-241)
223. སྒྱུར་ སྣར་ཐང་། པེ་ཅིན། [↑](#footnote-ref-242)
224. ཁྱད་པར་ སྣར་ཐང་། པེ་ཅིན། [↑](#footnote-ref-243)
225. རྣམས་གང་ སྣར་ཐང་། པེ་ཅིན། [↑](#footnote-ref-244)
226. གང་ཡིན་ སྣར་ཐང་། པེ་ཅིན། [↑](#footnote-ref-245)
227. ན་ སྣར་ཐང་། པེ་ཅིན། [↑](#footnote-ref-246)
228. འདི་ སྣར་ཐང་། པེ་ཅིན། [↑](#footnote-ref-247)
229. བརྟེན་ སྣར་ཐང་། [↑](#footnote-ref-248)
230. འབྱུང་ སྣར་ཐང་། པེ་ཅིན། [↑](#footnote-ref-249)
231. [↑](#footnote-ref-250)
232. དམིགས་པའོ་ སྣར་ཐང་། པེ་ཅིན། [↑](#footnote-ref-251)
233. སྒོམ་ པེ་ཅིན། [↑](#footnote-ref-252)
234. སྐྱེད་པའི་ སྣར་ཐང་། པེ་ཅིན། [↑](#footnote-ref-253)
235. བསྐུར་ སྣར་ཐང་། པེ་ཅིན། [↑](#footnote-ref-254)
236. བསྐོང་ སྣར་ཐང་། པེ་ཅིན། [↑](#footnote-ref-255)
237. རྒྱུད་པ་ སྣར་ཐང་། པེ་ཅིན། [↑](#footnote-ref-256)
238. པའི་ ཅོ་ནེ། [↑](#footnote-ref-257)
239. ། སྣར་ཐང་། པེ་ཅིན། [↑](#footnote-ref-258)
240. བྱའོ།ཞེས་བྱའོ། སྣར་ཐང་། པེ་ཅིན། [↑](#footnote-ref-259)
241. གནས་ སྣར་ཐང་། པེ་ཅིན། [↑](#footnote-ref-260)
242. ཡི་ སྣར་ཐང་། པེ་ཅིན། [↑](#footnote-ref-261)
243. །​སྒོམ་ སྣར་ཐང་། པེ་ཅིན། [↑](#footnote-ref-262)
244. གོམས་པ་མི་སྒྱུར་ སྣར་ཐང་། པེ་ཅིན། [↑](#footnote-ref-263)
245. ནི་ སྣར་ཐང་། པེ་ཅིན། [↑](#footnote-ref-264)
246. འདི་དག་ སྣར་ཐང་། པེ་ཅིན། [↑](#footnote-ref-265)
247. གསོས་ སྣར་ཐང་། པེ་ཅིན། [↑](#footnote-ref-266)
248. གང་ཡང་ སྣར་ཐང་། [↑](#footnote-ref-267)
249. འབྲས་བུ་དང་། སྣར་ཐང་། པེ་ཅིན། [↑](#footnote-ref-268)
250. བྱ་བ་ སྣར་ཐང་། པེ་ཅིན། [↑](#footnote-ref-269)
251. ཤུགས་ཀྱི་ སྣར་ཐང་། པེ་ཅིན། [↑](#footnote-ref-270)
252. དབང་པོའི་འང་ སྣར་ཐང་། པེ་ཅིན། [↑](#footnote-ref-271)
253. ལུས་ སྣར་ཐང་། པེ་ཅིན། [↑](#footnote-ref-272)
254. རྟེན་པར་ ཅོ་ནེ། [↑](#footnote-ref-273)
255. ཅིའི་ཕྱིར་ སྣར་ཐང་། པེ་ཅིན། [↑](#footnote-ref-274)
256. རྩེ་མོར་ སྣར་ཐང་། པེ་ཅིན། [↑](#footnote-ref-275)
257. རྒྱུད་ སྣར་ཐང་། པེ་ཅིན། [↑](#footnote-ref-276)
258. དེ་ལས་གོང་ སྣར་ཐང་། པེ་ཅིན། [↑](#footnote-ref-277)
259. འདུག་ སྣར་ཐང་། པེ་ཅིན། [↑](#footnote-ref-278)
260. རྣ་བ་སྣ་ སྣར་ཐང་། པེ་ཅིན། [↑](#footnote-ref-279)
261. དང་ སྣར་ཐང་། པེ་ཅིན། [↑](#footnote-ref-280)
262. དང་། སྣར་ཐང་། པེ་ཅིན། [↑](#footnote-ref-281)
263. ཨཱཾ་ སྣར་ཐང་། པེ་ཅིན། [↑](#footnote-ref-282)
264. རྩེ་ སྣར་ཐང་། པེ་ཅིན། [↑](#footnote-ref-283)
265. གང་ སྣར་ཐང་། པེ་ཅིན། [↑](#footnote-ref-284)
266. སྙིང་པོ་ སྣར་ཐང་། པེ་ཅིན། [↑](#footnote-ref-285)
267. གང་གིས་ སྣར་ཐང་། པེ་ཅིན། [↑](#footnote-ref-286)
268. རྣམས་ སྣར་ཐང་། པེ་ཅིན། [↑](#footnote-ref-287)
269. རྒྱུ་ སྣར་ཐང་། པེ་ཅིན། [↑](#footnote-ref-288)
270. གསུང་། སྣར་ཐང་། པེ་ཅིན། [↑](#footnote-ref-289)
271. ཡིན་ སྣར་ཐང་། པེ་ཅིན། [↑](#footnote-ref-290)
272. རྟེན་ སྣར་ཐང་། པེ་ཅིན། [↑](#footnote-ref-291)
273. ལས་བསྟན་ སྣར་ཐང་། པེ་ཅིན། [↑](#footnote-ref-292)
274. དང་པོ་པ་ སྣར་ཐང་། པེ་ཅིན། [↑](#footnote-ref-293)
275. རྡོ་རྗེ་ཟླས་ སྣར་ཐང་། པེ་ཅིན། [↑](#footnote-ref-294)
276. རྡོ་རྗེ་ཟླས། སྣར་ཐང་། པེ་ཅིན། [↑](#footnote-ref-295)
277. རྡོ་རྗེ་ཡི་ སྣར་ཐང་། པེ་ཅིན། [↑](#footnote-ref-296)
278. སྤོང་སྤོར། སྣར་ཐང་། པེ་ཅིན། [↑](#footnote-ref-297)
279. རྡོ་རྗེ་ སྣར་ཐང་། པེ་ཅིན། [↑](#footnote-ref-298)
280. བཟློས་ སྣར་ཐང་། པེ་ཅིན། [↑](#footnote-ref-299)
281. ། རྟོགས་ སྡེ་དགེ། [↑](#footnote-ref-300)
282. དམིགས་པ་ སྣར་ཐང་། པེ་ཅིན། [↑](#footnote-ref-301)
283. དང་བ་ཐག་དང་བ་ཐག་ལ་ སྣར་ཐང་། པེ་ཅིན། [↑](#footnote-ref-302)
284. ཨོཾ་ སྣར་ཐང་། པེ་ཅིན། [↑](#footnote-ref-303)
285. བརྟེན་ ཅོ་ནེ། [↑](#footnote-ref-304)
286. ཁྱལ་ སྣར་ཐང་། པེ་ཅིན། [↑](#footnote-ref-305)
287. ཁྱལ་པ་ སྣར་ཐང་། པེ་ཅིན། [↑](#footnote-ref-306)
288. བཟླས་པའི་ སྣར་ཐང་། པེ་ཅིན། [↑](#footnote-ref-307)
289. བཟོད་པའི་ སྣར་ཐང་། པེ་ཅིན། [↑](#footnote-ref-308)
290. འབྱུང་བ་ སྣར་ཐང་། [↑](#footnote-ref-309)
291. འདི་ཡིས་ སྣར་ཐང་། པེ་ཅིན། [↑](#footnote-ref-310)
292. འདི་དག་གི་ སྣར་ཐང་། པེ་ཅིན། [↑](#footnote-ref-311)
293. པར་ སྣར་ཐང་། པེ་ཅིན། [↑](#footnote-ref-312)
294. [↑](#footnote-ref-313)
295. ངག་གིས་ སྣར་ཐང་། པེ་ཅིན། [↑](#footnote-ref-314)
296. ཁ་དོག་ སྣར་ཐང་། པེ་ཅིན། [↑](#footnote-ref-315)
297. འཕོ་བར་ སྣར་ཐང་། པེ་ཅིན། [↑](#footnote-ref-316)
298. རགས་པའི་གཞན་ སྣར་ཐང་། པེ་ཅིན། [↑](#footnote-ref-317)
299. པར་ སྣར་ཐང་། པེ་ཅིན། [↑](#footnote-ref-318)
300. འདི་དུས་ སྣར་ཐང་། པེ་ཅིན། [↑](#footnote-ref-319)
301. དང་ཁ་ཏོན་ སྣར་ཐང་། པེ་ཅིན། [↑](#footnote-ref-320)
302. གོས་ སྣར་ཐང་། པེ་ཅིན། [↑](#footnote-ref-321)
303. ངག་གིས་ སྣར་ཐང་། པེ་ཅིན། [↑](#footnote-ref-322)
304. ཏིང་ངེ་འཛིན་ སྣར་ཐང་། པེ་ཅིན། [↑](#footnote-ref-323)
305. [↑](#footnote-ref-324)
306. ནི་དུས་ སྣར་ཐང་། པེ་ཅིན། [↑](#footnote-ref-325)
307. །​ཅེས་ སྣར་ཐང་། པེ་ཅིན། [↑](#footnote-ref-326)
308. ལྟ་བུ་ སྣར་ཐང་། པེ་ཅིན། [↑](#footnote-ref-327)
309. བཟླས་པ་ སྣར་ཐང་། པེ་ཅིན། [↑](#footnote-ref-328)
310. རྒྱུད་པར་ སྣར་ཐང་། པེ་ཅིན། [↑](#footnote-ref-329)
311. ཡིད་ཀྱི་ སྣར་ཐང་། པེ་ཅིན། [↑](#footnote-ref-330)
312. རང་བཞིན་གྱིས་ སྣར་ཐང་། པེ་ཅིན། [↑](#footnote-ref-331)
313. སོ།ཞེ་ན། སྣར་ཐང་། པེ་ཅིན། [↑](#footnote-ref-332)
314. སྦྱངས་པས། སྣར་ཐང་། པེ་ཅིན། [↑](#footnote-ref-333)
315. བཞི། སྣར་ཐང་། པེ་ཅིན། [↑](#footnote-ref-334)
316. ཞིག ། སྣར་ཐང་། པེ་ཅིན། [↑](#footnote-ref-335)
317. རྣམས་དང་ སྣར་ཐང་། རྣམ་དང་ པེ་ཅིན། [↑](#footnote-ref-336)
318. ཀྱི་གསུང་བ་ སྣར་ཐང་། པེ་ཅིན། [↑](#footnote-ref-337)
319. འཇུག་པར་ སྣར་ཐང་། པེ་ཅིན། [↑](#footnote-ref-338)
320. ཕྱིན་པ་ སྣར་ཐང་། པེ་ཅིན། [↑](#footnote-ref-339)
321. བཞི་པ་ སྣར་ཐང་། པེ་ཅིན། [↑](#footnote-ref-340)
322. འདི་ཡི་ སྣར་ཐང་། པེ་ཅིན། [↑](#footnote-ref-341)
323. ཏིང་ སྣར་ཐང་། པེ་ཅིན། [↑](#footnote-ref-342)
324. ཟུང་འཇུག་ སྣར་ཐང་། པེ་ཅིན། [↑](#footnote-ref-343)
325. གཞན་ སྣར་ཐང་། པེ་ཅིན། [↑](#footnote-ref-344)
326. རྒྱུད་ སྣར་ཐང་། པེ་ཅིན། [↑](#footnote-ref-345)
327. སེམས་ཀྱི་ སྣར་ཐང་། པེ་ཅིན། [↑](#footnote-ref-346)
328. བལྟོས་པའི་ སྣར་ཐང་། པེ་ཅིན། [↑](#footnote-ref-347)
329. བལྟོས་པའི་ སྣར་ཐང་། པེ་ཅིན། [↑](#footnote-ref-348)
330. །ཚིམ་ སྣར་ཐང་། པེ་ཅིན། [↑](#footnote-ref-349)
331. ལ་སོགས་པ་ སྣར་ཐང་། པེ་ཅིན། [↑](#footnote-ref-350)
332. དག་གི་ སྣར་ཐང་། པེ་ཅིན། [↑](#footnote-ref-351)
333. སྤྱོད་པར་ སྣར་ཐང་། པེ་ཅིན། [↑](#footnote-ref-352)
334. གང་ཞིག་གི་ སྣར་ཐང་། པེ་ཅིན། [↑](#footnote-ref-353)
335. རྒྱུ་དག་ སྣར་ཐང་། པེ་ཅིན། [↑](#footnote-ref-354)
336. གཞི་ སྡེ་དགེ། [↑](#footnote-ref-355)
337. བརྟན་པ་ སྣར་ཐང་། པེ་ཅིན། [↑](#footnote-ref-356)
338. ཀྱི་རྒྱན། སྣར་ཐང་། པེ་ཅིན། [↑](#footnote-ref-357)
339. སེམས་ཅན་ སྣར་ཐང་། པེ་ཅིན། [↑](#footnote-ref-358)
340. ཞེས་བྱ་བ་ སྣར་ཐང་། པེ་ཅིན། [↑](#footnote-ref-359)
341. ཀུན་གྱི་ སྣར་ཐང་། པེ་ཅིན། [↑](#footnote-ref-360)
342. རྒྱལ་བ་ཡི་ སྣར་ཐང་། པེ་ཅིན། [↑](#footnote-ref-361)
343. པར་ སྣར་ཐང་། པེ་ཅིན། [↑](#footnote-ref-362)
344. འཚལ་ལོ། སྣར་ཐང་། པེ་ཅིན། [↑](#footnote-ref-363)
345. ཉི་མས་ སྣར་ཐང་། པེ་ཅིན། [↑](#footnote-ref-364)
346. འོད་ཀྱི་ སྣར་ཐང་། པེ་ཅིན། [↑](#footnote-ref-365)
347. ཡུན་རིངས་དུ་ སྣར་ཐང་། པེ་ཅིན། [↑](#footnote-ref-366)
348. སྙེམས་ སྣར་ཐང་། པེ་ཅིན། [↑](#footnote-ref-367)
349. ཕངས་པ་ སྣར་ཐང་། པེ་ཅིན། [↑](#footnote-ref-368)
350. བདག་ སྣར་ཐང་། པེ་ཅིན། [↑](#footnote-ref-369)
351. དེ་དག་ སྣར་ཐང་། པེ་ཅིན། [↑](#footnote-ref-370)
352. བདག་གི་ སྣར་ཐང་། པེ་ཅིན། [↑](#footnote-ref-371)
353. རྟོགས་ སྣར་ཐང་། པེ་ཅིན། [↑](#footnote-ref-372)
354. རྩམ་པར་ སྣར་ཐང་། པེ་ཅིན། [↑](#footnote-ref-373)
355. འགྱུར་ སྣར་ཐང་། པེ་ཅིན། [↑](#footnote-ref-374)
356. ལས་ སྣར་ཐང་། པེ་ཅིན། [↑](#footnote-ref-375)
357. དེ་ སྣར་ཐང་། པེ་ཅིན། [↑](#footnote-ref-376)
358. གྱུར་ཅིག །​ སྣར་ཐང་། པེ་ཅིན། [↑](#footnote-ref-377)
359. རྟེན་ སྣར་ཐང་། པེ་ཅིན། [↑](#footnote-ref-378)
360. ཀུན་གྱི་ སྣར་ཐང་། པེ་ཅིན། [↑](#footnote-ref-379)
361. འབྲེལ་པ་ སྣར་ཐང་། [↑](#footnote-ref-380)