༄༅། །​གསུམ་ལ་སྐབས་སུ་འགྲོ་བ་བདུན་ཅུ་པ།༄༅༅། །​རྒྱ་གར་སྐད་དུ། ཧྲི་ཤ་ར་ཎ་སཔྟ་ཏི། བོད་སྐད་དུ། གསུམ་ལ་སྐྱབས་སུ་འགྲོ་བ་བདུན་ཅུ་པ། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​དགེ་བསྙེན་གསུམ་ལ་སྐྱབས་འགྲོ་བ། །​དེ་ནི་སྡོམ་བརྒྱད་རྩ་བ་ཡིན། །​སངས་རྒྱས་དེའི་ཆོས་དགེ་འདུན་ནི། །​ཐར་པ་འདོད་པ་རྣམས་ཀྱི་སྐྱབས། །​དུས་གསུམ་ལམ་ལས་ངེས་གྲོལ་ཞིང་། །​ཤེས་བྱ་ལ་ནི་བློ་རྣམ་རྒྱས། །​རྨོངས་པའི་ཟུམ་པ་བཅོམ་པས་ན། །​སངས་རྒྱས་པད་མ་ལྟར་རྣམ་རྒྱས། །​ཐོག་མཐའ་མེད་པའི་སྲིད་པ་རུ། །​མ་རིག་གཉིད་ཀྱིས་ལོག་པ་ཡི། །​འགྲོ་ལ་གང་གང་སྣང་དེ་དེ། །​བརྫུན་ཏེ་རྨི་ལམ་ལྟ་བུར་འདོད། །​མ་རིག་གཉིད་ནི་རྒྱུན་ཆད་ཅིང་། །​ཡང་དག་ཡེ་ཤེས་ངེས་འབྱུང་བས། །​གང་ཞིག་རྣམས་ད་དེ་སངས་རྒྱས། །​སྐྱེས་བུ་གཉིད་སངས་ཇི་བཞིན་ནོ། །​ཡང་དག་དེ་ཉིད་སྟོན་མཛད་ཅིང་། །​མི་མཁས་སེམས་ཅན་རྟོགས་མཛད་པས། །​དེས་ཀྱང་སངས་རྒྱས་སངས་རྒྱས་དང་། །​དེ་ཡང་སངས་རྒྱས་དང་མཚུངས་འདོད། །​ཡེ་ཤེས་བླ་ན་མེད་པ་ཡིས། །​ཡང་ན་དེ་ཉིད་ཐུགས་ཆུད་པའམ། །​ཞི་བ་ཉིད་ཀྱིས་རྟོགས་སངས་རྒྱས། །​དེ་བས་སངས་རྒྱས་སངས་རྒྱས་འདོད། །​སངས་རྒྱས་ཀྱི་ནི་གཟུགས་ཀྱི་སྐུ། །​མཚན་དང་དཔེ་བྱད་དག་གིས་འབར། །​འགྲོ་བ་རང་གི་མོས་པ་ཡི། །​དབང་གིས་[[1]](#footnote-20)སྣ་ཚོགས་སྐུར་འཛིན་གང་། །​བསོད་ནམས་ཚོགས་ནི་ཚད་མེད་ལས། །​འཁྲུངས་པ་དེ་ནི་རྒྱལ་བའི་སྲས། །​ས་བཅུ་ལ་ནི་གནས་རྣམས་ཀྱིས། །​མཐོང་བར་གྱུར་པ་སྐུ་དེ་ཡིས། །​ཆོས་ཀྱི་རྫོགས་ལོངས་སྤྱོད་འདི་ནི། །​རྒྱལ་སྲས་རྣམས་ནི་སྤྱོད་པ་ཡིན། །​རྒྱལ་བ་སྐུ་དེ་ལ་བཞུགས་ནས། །​བླ་མེད་བྱང་ཆུབ་ཐུགས་སུ་ཆུད། །​ཡེ་ཤེས་སྤྲོས་པ་མེད་པ་གང་། །​ཤེས་བྱ་སྐྱེ་མེད་པ་ལས་བྱུང་། །​སངས་རྒྱས་རྣམས་ཀྱི་ཆོས་སྐུ་དེ། །​ཡེ་ཤེས་ཚོགས་ལས་བྱུང་བ་ཡིན།[[2]](#footnote-21) །​སངས་རྒྱས་རྣམས་ཀྱི་མ་འདྲེས་ཆོས། །​སྟོབས་དང་ལྡན་པ་བཅོ་བརྒྱད་དང་། །​སངས་རྒྱས་རྣམས་ཀྱི་སྟོབས་སོགས་ཀྱིས། །​ཡེ་ཤེས་དེ་ནི་ཡང་དག་བརྒྱན། །​ངོ་བོ་ཉིད་ནི་རྒྱུ་རྐྱེན་ལས། །​འབྱུང་བར་འགྱུར་བ་རིགས་མིན་ཏེ། །​རྒྱུ་དང་རྐྱེན་ལས་བྱུང་བ་ནི། །​རང་བཞིན་བཅོས་མ་ཡིན་པར་འགྱུར། །​ངོ་བོ་ཉིད་ནི་བཅོས་མ་རུ། །​ཇི་ལྟར་ཡང་ནི་འགྱུར་བ་ཡིན། །​བཅོས་མ་མ་ཡིན་ངོ་བོ་ནི། །​གཞན་ལ་ལྟོས་པ་[[3]](#footnote-22)ཡོད་མ་ཡིན། །​ཆོས་རྣམས་ཉིད་ཀྱི་ངོ་བོ་ནི། །​ཐམས་ཅད་ཡོད་པ་མ་ཡིན་ཏེ། །​དེ་ཕྱིར་སྐད་ཅིག་གཅིག་གིས་ནི། །​བདེ་གཤེགས་ཐམས་ཅད་མཁྱེན་པར་འདོད། །​མ་རིག་ཉོན་མོངས་ཅན་བྱས་རྟོག །​རང་གི་ངོ་བོ་སྒྲོ་བཏགས་འདོད། །​བྱིས་པ་རྣམས་ཀྱི་འཁོར་བའི་རྒྱུ། །​དེ་རྟོགས་གྱུར་པ་ལོག་ཤེས་ཡིན། །​མ་རིག་ཉོན་མོངས་མེད་ཡོད་པས། །​རྣམ་པ་ཀུན་མཁྱེན་སྤངས་པ་ཉིད། །​སློབ་མ་རང་སངས་རྒྱས་དག་གིས། །​བྱང་ཆུབ་དངོས་པོ་མེད་པ་ཡིན། །​རྒྱལ་བས་དངོས་པོ་དེ་རྣམས་ནི། །​གཟུགས་བརྙན་[[4]](#footnote-23)དང་ཡང་འདྲ་མཁྱེན་པས། །​གཉིས་མེད་ཡེ་ཤེས་མ་རིག་ཟད། །​ཤེས་བྱ་སྐྱེ་མེད་པས་[[5]](#footnote-24)རབ་ཕྱེ། །​དེ་བས་དེ་ནི་ཅུང་ཟད་ཀྱང་། །​མི་མཁྱེན་ཅི་ཡང་སྟོན་མི་མཛད། །​སངས་རྒྱས་ནམ་མཁའ་ཇི་བཞིན་དུ། །​དེ་ལྟར་ཆོས་ཉིད་ལ་རབ་བཞུགས། །​ཡིད་བཞིན་ནོར་བུ་ཅི་ཡང་ནི། །​མི་འབྱེད་རྟོགས་པ་[[6]](#footnote-25)མེད་ན་ཡང་། །​འགྲོ་བའི་བསམ་པ་ཇི་བཞིན་དུ། །​ཚིམ་པར་བྱེད་པ་ཡིན་པར་བཤད། །​རྫོགས་སངས་ཐུགས་[[7]](#footnote-26)ཀྱི་རིན་ཆེན་ནི། །​རང་གི་མོས་བཞིན་དགོངས་མཛད་པས། །​འགྲོ་བའི་བྱ་བ་དེ་དང་ནི། །​དེ་བཞིན་མཛད་པར་གོ་བ་ཡིན། །​དེ་ཡི་ཕྱིར་ན་འཕགས་པ་རྣམས། །​བསམ་མི་ཁྱབ་པའི་རྐྱེན་ལས་འཁྲུངས། །​ཡིད་བཞིན་ནོར་བུའི་བྱ་བ་ནི། །​མཐོང་ལ་འཐད་པ་ཡོད་མ་ཡིན། །​ཆོས་རྣམས་དངོས་མེད་ཉིད་ལ་ནི། །​བློ་གནས་སངས་རྒྱས་ཡིན་པར་བཤད། །​འོག་མིན་གཞལ་ཡས་ཁང་དུ་ནི། །​ཡང་དག་མངོན་སུམ་ཡིན་པར་འདོད། །​སངས་རྒྱས་རྟོག་པ་[[8]](#footnote-27)[[9]](#footnote-28)མངའ་བ་ཡི།[[10]](#footnote-29) །​གཟུགས་ཀྱི་སྐུར་ནི་ཡང་དག་བྱུང་།[[11]](#footnote-30) །​སྤྲུལ་པའི་སྐུས་ནི་ས་སྟེང་དུའང་། །​ཡང་དག་བྱང་ཆུབ་སྟོན་པར་མཛད། །​ཐུབ་དབང་རྣམས་ཀྱི་སྐུ་གསུམ་སྟེ། །​ཆོས་དང་ལོངས་སྤྱོད་རྫོགས་སྤྲུལ་པ། །​མདོར་བསྡུས་ནས་ནི་བཤད་པ་འདི། །​གུས་པས་བློ་ལ་བཞག་པར་གྱིས།[[12]](#footnote-31) །​སྔོན་མེད་པ་ལས་སླར་བྱུང་ཞིང་། །​བྱུང་ནས་ཀྱང་ནི་ཡང་དག་མེད། །​རང་གི་ངོ་བོ་འཛིན་པས་ཆོས། །​དོན་དམ་པར་ནི་མི་བརྗོད་[[13]](#footnote-32)དོ། །​གང་ཞིག་རྨི་ལམ་སྒྱུ་མ་དང་། །​ཆུ་ཟླ་ལྟ་བུར་སླུ་བྱེད་པ། །​སྐྱེས་སོགས་དང་ལྡན་དེ་སྤང་བྱའི། །​ཆོས་སྤང་[[14]](#footnote-33)བར་ནི་རིགས་མ་ཡིན། །​དུས་གསུམ་དུ་ཡང་དངོས་གཅིག་ཕྱིར། །​ངོ་བོ་ཉིད་ཀྱིས་རྟག་ཏུ་འབྱུང་། །​རྒ་ཤི་དག་ལས་གྲོལ་བ་ཉིད། །​ཆོས་རྣམས་ཀྱི་ནི་ཆོས་ཞེས་[[15]](#footnote-34)བཤད། །​ཟད་དང་ཆགས་བྲལ་མྱ་ངན་འདས། །​འགོག་དང་སྟོང་པ་ཉིད་ཞི་བ། །​དེ་བཞིན་ཉིད་ཀྱང་ཆོས་རྣམས་ཀྱིས། །​རང་གི་ངོ་བོ་དེ་ཉིད་བཤད། །​ལམ་གང་མྱ་ངན་འདས་འགྲོ་བ། །​ཐུབ་པ་རྣམས་ཀྱིས་ཡང་དག་གསུངས། །​དེ་ཡི་རྒྱུད་ལས་སྐྱེས་གྱུར་པས། །​དེས་ནི་མངོན་སུམ་དག་ཏུ་གཟིགས། །​འཕགས་པའི་བདེན་པ་རྣམ་པ་བཞི། །​རྟོགས་ཏེ་ཤེས་ནས་དད་གྱུར་པས། །​སྐྱེས་བུ་གང་ཟག་ཟུང་བརྒྱད་པོ། །​མི་ཕྱེད་དགེ་འདུན་ཞེས་བཤད་དོ། །​ཉོན་མོངས་གཞོམ་ཕྱིར་སློབ་པས་ན། །​གང་ཟག་བདུན་ནི་སློབ་པ་ཡིན། །​ཉེས་པ་མ་ལུས་ཟད་པའི་ཕྱིར། །​བརྒྱད་པ་མི་སློབ་པར་བཤད་དོ། །​དེ་རྣམས་འབྲས་བུར་གནས་པ་བཞི། །​[[16]](#footnote-35)བཞི་ནི་ཞུགས་པ་པོ་ཡིན་ལ། །​སྟོན་པའི་སློབ་མའི་ཚོགས་འདི་ནི། །​གྲོལ་དང་གྲོལ་བའི་ལམ་ལ་གནས། །​སངས་རྒྱས་ཆོས་དང་དགེ་འདུན་ནི། །​བདུད་རྣམས་བྱེ་བ་བརྒྱ་ཡིས་ཀྱང་། །​གང་ཕྱིར་དབྱེ་བར་མི་ནུས་པ། །​དེ་ཕྱིར་དགེ་འདུན་ཞེས་བཤད་དོ། །​ཐུབ་དབང་གི་ནི་སྐུ་གསུམ་དང་། །​མྱ་ངན་འདས་དང་གང་ཟག་བརྒྱད། །​སྡོམ་བརྩོན་བཅས་ལ་མོས་པ་ཡིས། །​གང་ཞིག་གསུམ་ལ་སྐྱབས་འགྲོ་བ། །​དགེ་བསྙེན་དུ་ནི་དམ་བཅས་པས། །​སྐྱབས་ནི་གསུམ་པོ་བསྲུང་བར་བྱ། །​མུ་སྟེགས་ཀུན་ལ་གུས་པ་ཡིས། །​མཆོད་དང་ཕྱག་འཚལ་མི་བྱའོ། །​རྟེན་གྱི་དམ་པ་བླངས་ནས་ནི། །​སླར་ཡང་དམན་ལ་བརྟེན་གྱུར་ན། །​ཉེས་བྱས་ཕྱོགས་ལ་གནས་པའི་ཕྱིར། །​དེ་ནི་དམ་པའི་བཞད་གད་འགྱུར། །​གང་ཞིག་འཕགས་ལམ་མ་སྐྱེས་པའི། །​བྱིས་རྨོངས་སོ་སོའི་སྐྱེ་བོ་དག །​དེ་ནི་སློབ་དང་མི་སློབ་པ། །​མིན་ཞེས་བསྟན་བཅོས་ལས་བཤད་དོ། །​ཇི་ལྟར་འཁོར་ལོ་ལ་སོགས་པ། །​ཉེར་བཟུང་འཁོར་ལོར་བཏགས་པ་ནི། །​ཡང་དག་གཞན་དུ་རྣམ་དཔྱད་པས། །​རྣམ་པ་ཀུན་དུ་མི་དམིགས་སོ། །​དེ་བཞིན་ཕུང་པོ་ནས་བརྩམས་ཏེ། །​སེམས་ཅན་དུ་ནི་བཏགས་པ་ཡང་། །​ཡང་དག་གཞན་དུ་དཔྱད་བྱས་པས། །​ཅི་ནས་ཀྱང་ནི་དམིགས་མི་འགྱུར། །​དེ་འདིར་ཐར་པའི་ཆ་ནས་ནི། །​བརྩམས་ཏེ་རྟག་ཏུ་དགེ་བ་ལ། །​ཉན་ཐོས་འདི་[[17]](#footnote-36)ཕྱིར་འབད་ན་ནི། །​རིམ་གྱིས་ཉན་ཐོས་ཉིད་དུ་འགྱུར། །​གང་ཞིག་རང་བྱུང་ཡེ་ཤེས་འདོད། །​རང་རྒྱལ་བྱང་ཆུབ་དོན་གཉེར་བས། །​རྩོལ་བ་དེ་ཡང་རང་རྒྱལ་གྱིས། །​བྱང་ཆུབ་ཁོ་ན་དེས་འཐོབ་བོ། །​རང་དོན་ལ་གཞོལ་འདི་དག་ནི། །​སྙིང་རྗེ་ཆེན་པོ་དང་བྲལ་བས། །​རང་རྒྱལ་རྒྱལ་བའི་གསུང་ལས་སྐྱེས། །​ཐེག་པ་ཆེན་པོར་མི་བསྔགས་སོ། །​རྒྱལ་བའི་ཡོན་ཏན་མཐའ་ཡས་པ། །​ཐེག་པ་ཆེ་ལས་གསུངས་པ་དང་། །​བྱང་ཆུབ་སེམས་དཔའི་མཐུ་ཐོས་ནས། །​དེས་ནི་སྣོད་ཉིད་འགྱུར་བ་ཡིན། །​དེ་[[18]](#footnote-37)ནི་ཐེག་པ་ཆེན་པོའི་ཤིང་། །​མ་ལུས་རང་གི་ལས་ཀྱིས་[[19]](#footnote-38)བསྲེགས། །​བྱང་ཆུབ་སེམས་དཔའི་ནང་དུ་ནི། །​སྐྱེས་བུ་དབུལ་པོ་ལྟ་བུར་གནས། །​འདི་དག་སྲིད་པས་སྐྲག་པ་ཡི། །​ཡིད་ཀྱིས་བྱང་ཆུབ་གཉིས་ཐོབ་པ། །​ཚེ་ཟད་པར་ནི་དགར་འགྱུར་ཞིང་། །​མྱ་ངན་འདས་ཐོབ་[[20]](#footnote-39)འདུ་ཤེས་ཅན། །​དེ་ལ་མྱ་ངན་འདས་ཡོད་མིན། །​འོན་ཀྱང་སྲིད་གསུམ་སྐྱེ་བ་[[21]](#footnote-40)ནི། །​དེ་དག་ལ་ཡང་མེད་མོད་ཀྱི། །​ཟག་པ་མེད་པའི་དབྱིངས་ན་འཁོད། །​མི་ཤེས་ཉོན་མོངས་མིན་སྤོང་[[22]](#footnote-41)ཕྱིར། །​ཕྱིས་ནི་སངས་རྒྱས་ཀྱིས་བསྐུལ་བས། །​བྱང་ཆུབ་ཀྱི་ནི་ཚོགས་བསགས་ནས། །​དེ་ཡང་འཇིག་རྟེན་འདྲེན་པར་འགྱུར། །​འཁོར་ལོས་སྒྱུར་བ་རྒྱལ་པོ་ཡི། །​མཚན་གྱིས་[[23]](#footnote-42)ཡང་དག་བརྒྱན་པ་ལ། །​བློ་དང་ལྡན་ཡང་[[24]](#footnote-43)བློན་པོ་ཡིས། །​རྒྱལ་པོ་ལྟ་བུར་མཐོ་བར་མཐོང་། །​ཉན་ཐོས་རང་སངས་རྒྱས་དག་གིས། །​རྫོགས་སངས་རྒྱས་ཀྱི་རིགས་བྱུང་བའི། །​བྱང་ཆུབ་སེམས་དཔའ་བློ་ལྡན་ཡང་། །​ཐུབ་པའི་དབང་པོ་ལྟ་བུར་མཐོང་། །​བྱང་ཆུབ་སེམས་ནི་ལེགས་བསྐྱེད་པའི། །​སྡོམ་བརྩོན་མཆིལ་ལྷམ་ཁུར་བ་ལ།[[25]](#footnote-44) །​བྱང་ཆུབ་སེམས་སོགས་ལ་གུས་པས། །​དགྲ་བཅོམ་པ་ཡིས་བཟློག་པར་བཤད། །​ཤར་[[26]](#footnote-45)རིའི་ལུང་ལས་དགྲ་བཅོམ་པས། །​བྱང་ཆུབ་སེམས་དཔའ་ཕྱག་བྱས་ཉིད། །​འདི་དག་དཀོན་མཆོག་གསུམ་གཞན་མིན། །​སངས་རྒྱས་ཁོངས་སུ་གཏོགས་པར་འདོད། །​ཇི་ལྟར་དགྲ་བཅོམ་ཟད་ཡེ་ཤེས། །​ས་བདུན་སྔོན་དུ་[[27]](#footnote-46)འགྲོ་བ་ཅན། །​དེ་བཞིན་རྫོགས་སངས་རྒྱས་ཡེ་ཤེས། །​ས་བཅུ་སྔོན་དུ་འགྲོ་བ་ཡིན། །​འདི་ནི་གཅིག་པུ་མི་འགྲོ་ཡི།[[28]](#footnote-47) །​ས་བཅུ་པོ་ནི་སྦྱོང་བྱེད་དེ། །​གང་ཕྱིར་ཕ་རོལ་ཕྱིན་པ་བཅུས། །​ས་དེ་རྣམས་ལ་རྫོགས་པར་བྱེད། །​འབྲས་བུར་གནས་དང་ཞུགས་པ་ནི། །​འཕགས་པའི་ལམ་གྱིས་རབ་ཕྱེ་བའི། །​སློབ་པ་རྣམས་ཀྱི་ས་བདུན་ནི། །​མངོན་པའི་ཆོས་ལས་ཇི་སྐད་བཤད། །​དེ་བཞིན་སྡེ་སྣོད་རྒྱས་པ་ལས། །​ས་བཅུའི་བསྔགས་པ་བརྗོད་པ་ཡིན། །​ཐམས་ཅད་འཕགས་ལམ་བདག་ཉིད་ཅན། །​དེ་ལས་འཕགས་མིན་ཇི་ལྟར་འགྱུར། །​ཉན་ཐོས་རྣམས་ཀྱི་དབང་མཛད་ནས། །​སྡེ་སྣོད་གསུམ་དུ་འདོད་པ་ཡིན། །​བྱང་ཆུབ་སེམས་དཔའི་གནས་སྐབས་ཀྱི། །​ངེས་པ་དེར་ནི་ཡོད་མ་ཡིན། །​འཕགས་པ་ནུབ་ཀྱི་རིར་བཤད་དང་། །​ཤར་གྱི་རི་པའི་ཉན་ཐོས་ཀྱིས། །​བྱང་ཆུབ་སེམས་དཔའི་དབང་བྱས་པ། །​སྡེ་སྣོད་བདུན་དུ་བཤད་པ་ཡིན། །​བྱང་ཆུབ་སེམས་དཔའི་སྡེ་སྣོད་དང་། །​དེ་བཞིན་རིག་འཛིན་ཞེས་བྱ་དང་། །​མདོ་སྡེ་ཆོས་མངོན་འདུལ་བ་དང་། །​རྒྱས་དང་དེ་བཞིན་སྐྱེས་པའི་རབས། །​དེ་ལྟར་སྡེ་སྣོད་བདུན་པོ་ནི། །​ལུང་ནི་གཉིས་ལས་བསྟན་པ་ཡིན། །​གང་ལ་དེ་ནི་ཚད་མིན་གྱུར།[[29]](#footnote-48) །​དེས་ནི་དགྲ་བཅོམ་སྤངས་པ་ཉིད། །​ཤེས་བྱ་མཐའ་ཡས་དབང་གིས་ན། །​འཁོར་བ་ན་ནི་སྐད་ཅིག་ཡོད། །​གལ་ཏེ་རེ་རེའི་དབྱེ་བས་རིང་། །​དེ་བཞིན་འདི་ཡང་སྲིད་མཚུངས་འགྱུར། །​བྱ་བ་རྒྱ་ཆེན་བྱེད་པའི་ཕྱིར། །​སྲིད་པ་རིང་སྙམ་[[30]](#footnote-49)མི་སེམས་སོ། །​བསོད་ནམས་ཡེ་ཤེས་སྟོབས་ཀྱིས་ནི། །​ལུས་སེམས་སྡུག་བསྔལ་གྱིས་མི་ནོན། །​དེ་བས་རྣམ་པ་ཐམས་ཅད་དུ། །​བྱང་ཆུབ་སེམས་དཔའ་སྨད་མི་བྱ། །​ཁམས་གསུམ་པར་གཏོགས་ཉོན་མོངས་ཟད། །​བྱང་ཆུབ་ཀྱི་ནི་སྣོད་གྱུར་ཉིད། །​ཕུང་པོ་ཁམས་དང་སྐྱེ་མཆེད་རྣམས། །​གཟུགས་བརྙན་མཚུངས་པར་མཐོང་བས་ན། །​ཉན་ཐོས་རང་སངས་རྒྱས་དག་ནི། །​སྟོང་ནི་གཉིས་དང་གསུམ་པོ་མཐོང་། །​རྣམ་པ་ཀུན་མཁྱེན་ཡེ་ཤེས་ནི། །​རྫོགས་སངས་རྒྱས་ཀྱི་ཡིན་པར་བཤད། །​རྒྱལ་བས་ལམ་གྱི་རྣམ་པ་ཤེས། །​བྱང་ཆུབ་སེམས་དཔའ་ཡིན་པར་གསུངས། །​རབ་ཏུ་དགའ་བ་ཐོབ་པ་ན། །​ཀུན་སྦྱོར་གསུམ་པོ་ལེགས་ཟད་པས། །​བྱང་ཆུབ་སེམས་དཔའ་འཕགས་འགྱུར་ཞིང་། །​རྫོགས་སངས་རིགས་ལས་བྱུང་བ་ཡིན། །​ས་ནི་གོང་མ་གོང་མ་ལ། །​བྱང་ཆུབ་སེམས་དཔའི་ཡོན་ཏན་དང་། །​ཉེས་ཟད་གང་ཡིན་ས་བཅུ་པའི། །​མདོ་ཉིད་ལས་ནི་ཤེས་པར་བྱ། །​ཡོན་ཏན་དམ་པ་རེ་རེ་ཞིང་། །​མཐའ་ཡས་དེ་ནི་མཁའ་དང་མཉམ། །​བྱང་ཆུབ་ལ་སེམས་རྟག་ཕྱག་འཚལ། །​བློ་ལྡན་བྱང་ཆུབ་ལ་སྐྱབས་མཆི། །​ཐེག་ཆེན་ཚུལ་ལ་བརྟེན་ནས་ནི། །​སྐྱབས་གསུམ་རྣམ་པར་ཕྱེ་བ་ལས། །​བསོད་ནམས་གང་དེས་འཇིག་རྟེན་རྣམས། །​དཀོན་མཆོག་གསུམ་ལ་མཆོག་གཞོལ་ཤོག །​གསུམ་ལ་སྐྱབས་སུ་འགྲོ་བ་བདུན་ཅུ་པ། སློབ་དཔོན་ཟླ་བ་གྲགས་པའི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་པཎྜི་ཏ་ཆེན་པོ་དཱི་པཾ་ཀ་ར་ཤྲཱི་ཛྙཱ་ན་དང་། སྒྲ་བསྒྱུར་གྱི་ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. དབང་གི་ སྣར་ཐང་། པེ་ཅིན། [↑](#footnote-ref-20)
2. ནི། སྣར་ཐང་། པེ་ཅིན། [↑](#footnote-ref-21)
3. བལྟོས་པ་ སྣར་ཐང་། པེ་ཅིན། [↑](#footnote-ref-22)
4. རྙན།! སྣར་ཐང་། པེ་ཅིན། [↑](#footnote-ref-23)
5. མེད་པར་ སྣར་ཐང་། པེ་ཅིན། [↑](#footnote-ref-24)
6. རྟོག་པ་ སྣར་ཐང་། པེ་ཅིན། [↑](#footnote-ref-25)
7. སངས་རྒྱས་ སྣར་ཐང་། པེ་ཅིན། [↑](#footnote-ref-26)
8. རྟོགས་པ་ སྡེ་དགེ། [↑](#footnote-ref-27)
9. པ་མི་ སྣར་ཐང་། པེ་ཅིན། [↑](#footnote-ref-28)
10. བའི། སྣར་ཐང་། པེ་ཅིན། [↑](#footnote-ref-29)
11. བྱུང་འབྱུང་། སྣར་ཐང་། པེ་ཅིན། [↑](#footnote-ref-30)
12. བཞག་པར་བགྱི། སྣར་ཐང་། [↑](#footnote-ref-31)
13. རྗོད་ པེ་ཅིན། [↑](#footnote-ref-32)
14. བླང་།! སྣར་ཐང་། པེ་ཅིན། [↑](#footnote-ref-33)
15. ཆོས་ཤེས་ སྣར་ཐང་། པེ་ཅིན། [↑](#footnote-ref-34)
16. བླང་།! །​ སྣར་ཐང་། པེ་ཅིན། [↑](#footnote-ref-35)
17. ཉིད་ སྣར་ཐང་། པེ་ཅིན། [↑](#footnote-ref-36)
18. དེས་ སྣར་ཐང་། པེ་ཅིན། [↑](#footnote-ref-37)
19. ལས་ཀྱི་ སྣར་ཐང་། པེ་ཅིན། [↑](#footnote-ref-38)
20. འདས་པའི་ སྣར་ཐང་། [↑](#footnote-ref-39)
21. སྐྱེས་པ་ སྣར་ཐང་། པེ་ཅིན། [↑](#footnote-ref-40)
22. སྤང་ སྣར་ཐང་། པེ་ཅིན། [↑](#footnote-ref-41)
23. མཚན་གྱི་ སྣར་ཐང་། པེ་ཅིན། [↑](#footnote-ref-42)
24. ལྡན་པའང་ སྣར་ཐང་། པེ་ཅིན། [↑](#footnote-ref-43)
25. ལས། སྣར་ཐང་། པེ་ཅིན། [↑](#footnote-ref-44)
26. ཤཱ།! སྣར་ཐང་། པེ་ཅིན། [↑](#footnote-ref-45)
27. མངོན་དུ་ སྣར་ཐང་། པེ་ཅིན། [↑](#footnote-ref-46)
28. འགྲོ་ཡིས། སྣར་ཐང་། པེ་ཅིན། [↑](#footnote-ref-47)
29. འགྱུར། སྣར་ཐང་། པེ་ཅིན། [↑](#footnote-ref-48)
30. མཉམ་ སྣར་ཐང་། པེ་ཅིན། [↑](#footnote-ref-49)