༄༅། །​སྦྱོར་བ་ཡན་ལག་དྲུག་པ་ཞེས་བྱ་བའི་འགྲེལ་པ།༄༅༅། །​རྒྱ་གར་སྐད་དུ། ཥཊ་ཨཾ་[[1]](#footnote-20)ག་ཡོ་ག་ནཱ་མ་ཊཱི་[[2]](#footnote-21)ཀ །​བོད་སྐད་དུ། སྦྱོར་བ་ཡན་ལག་དྲུག་པ་ཞེས་བྱ་བའི་འགྲེལ་པ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། །​དབང་པོ་རྣམས་དང་དབང་པོ་རྣམས་ཀྱི་ཡུལ་གཉི་གའི་དབང་པོ་སྟེ། དབང་པོ་བཅུ་པོ་ཡུལ་དང་ཡུལ་ཅན་དེ་[[3]](#footnote-22)རྣམས་ཀྱི་རང་གི་འཇུག་པ་ནི། ཇི་ལྟར་རང་ཉིད་ཀྱི་གཟུང་བ་དང་། འཛིན་པའི་རང་བཞིན་གྱིས་འཇུག་པ་ནི་རང་གི་འཇུག་པའོ། །​དེར་གནས་པས་ན་[[4]](#footnote-23)རང་གི་འཇུག་པ་[[5]](#footnote-24)གནས་སོ། །​ཐམས་ཅད་དུ་དམན་པ་དང་། བར་མ་དང་། མཆོག་གི་བྱེ་བྲག་གིས་སོ། །​འདོད་པ་སོ་སོར་སྡུད་པས་ན། །​ཞེས་བྱ་བ་ནི་འདོད་ཅིང་ཆགས་པར་བྱ་བ་ཡིན་པས་ན། འདོད་པ་སྟེ་གཟུགས་ལ་སོགས་པའོ། །​དེ་རྣམས་ལ་ནི་དབང་པོ་རྣམས་ཀྱིས་གང་སོ་སོར་ཡང་དང་ཡང་དུ་སྡུད་ཅིང་ལེན་པས་ན་[[6]](#footnote-25)སྡུད་པ་ཞེས་བྱ་སྟེ། ཡན་ལག་དང་པོའི་བཤད་པའོ། །​སོ་སོར་སྡུད་པ་རྣམ་པར་སྦྱང་བར་བྱ་བའི་དོན་དུ་ཡན་ལག་གཉིས་པ་བསྟན་པའི་ཕྱིར་འདོད་པ་ལྔ་ནི་ཞེས་བྱ་བ་ལ་སོགས་པ་གསུངས་ཏེ། འདོད་པ་ལྔ་ནི་དབང་པོ་ལྔའི་ཡུལ་དུ་གྱུར་པ་གཟུགས་ལ་སོགས་པ་ནི་མདོར་བསྡུས་ནས་ཏེ། དབང་པོ་རྣམས་དང་གཅིག་ཏུ་གྱུར་ནས་སོ། །​སངས་རྒྱས་ལྔ་ནི་མིག་ལ་སོགས་པ་སྟེ། དེ་རྣམས་ཀྱི་སྦྱོར་བ་ནི་ཡང་དག་པར་སྦྱོར་བས་སངས་རྒྱས་ལྔ་རུ་སྦྱོར་བ་ཡིན་[[7]](#footnote-26)ཏེ། དེ་བས་ན་གཟུགས་ལ་སོགས་པ་རྣམས་ཀྱང་སངས་རྒྱས་ཡིན་ནོ། །​དེ་ལྟར་གྱུར་པའི་ཡོངས་སུ་དག་པའི་བརྟག་པ་དེ་ཉིད་བསམ་གཏན་ཞེས་བཤད་དོ། །​དེ་ཡང་རྟོག་པ་ལ་སོགས་པའི་དབྱེ་བས་རྣམ་པ་ལྔར་འགྱུར་ཏེ། རྟོག་པ་དང་ཞེས་བྱ་བ་ལ་སོགས་པ་ནི་དེའི་དབྱེ་བ་བཤད་པའོ། །​དབང་པོ་དང་། ཡུལ་དང་། དབང་པོའི་ཤེས་པ་ནི་གསང་བ་གསུམ་སྟེ། དབང་པོ་ལྔ་དང་། དབང་པོའི་ཤེས་པ་དང་། དེའི་ཡུལ་རྣམས་ནི་དེ་བཞིན་གཤེགས་པ་རྣམ་པ་ལྔའི་བདག་ཉིད་ཡིན་ནོ་ཞེས་གང་རྟོག་པ་དེ་ནི་རྟོག་པའོ། །​དེ་ཉིད་ལ་རྣམ་པར་དཔྱོད་པ་ནི་གནས་པ་ལ་སྤྱོད་པའོ།[[8]](#footnote-27) །​དེ་ལྟར་དཔྱད་ནས་དེ་ཁོ་ན་ཉིད་ལ་འཇུག་པ་ལ་མངོན་པར་ཕྱོགས་པས་གང་ཡིད་ལ་[[9]](#footnote-28)བདེ་བའི་མཚན་ཉིད་ཅན་དེ་ཉིད་[[10]](#footnote-29)དགའ་བ་ལ་རེག་པའོ། །​དེ་ཁོ་ན་ཉིད་ལ་མངོན་པར་ཞུགས་པས་ལུས་ཤིན་ཏུ་སྦྱངས་པ་ལ་སོགས་པའི་མཚན་ཉིད་ཅན་གྱི་བདེ་བ་གང་ཐོབ་པ་དེ་ནི་བདེ་བས་བསྡུས་པའོ། །​དེ་ལྟར་སྦྱངས་པ་ལས་རབ་ཀྱི་མཐར་ཐུག་པར་སོན་པའི་ཕྱིར་ཤེས་པ་སྟེ། མིག་ལ་སོགས་པ་དྲུག་གི་འཇུག་པའི་རྣམ་པར་ཤེས་པ་དང་ཤེས་བྱ་སྟེ། གཟུགས་ལ་སོགས་པ་ནས་ཆོས་ཀྱི་ཁམས་ཀྱི་བར་དུ་འབྱུང་བ་ནི་ཤེས་པ་དང་ཤེས་[[11]](#footnote-30)བྱ་བྱུང་བའོ། །​དེའི་ཟད་པ་ནི་སེམས་ཀྱི་གཟུང་བ་དང་འཛིན་པ་སྟོང་པ་ཉིད་དེ། དེ་བས་ན་ཡེ་ཤེས་ཀྱི་མཚན་ཉིད་ཅན་གྱི་སེམས་རྩེ་གཅིག་པ་ལ་ནི་རང་སེམས་ཞེས་བྱའོ། །​དེ་ལྟ་བུའི་སེམས་དེ་ནི་སངས་རྒྱས་ཀུན་དངོས་ཞི་བ་སྟེ། སྣང་བ་ཙམ་དང་ཐམས་ཅད་སྟོང་པར་གཅིག་ཏུ་མཐར་ཐུག་པར་འབྱུང་བར་འགྱུར་ཏེ། ཡན་ལག་གཉིས་པའི་དབྱེ་བ་རྣམ་པ་ལྔའོ། །​ཡེ་ཤེས་ལྔའི་ཞེས་བྱ་བ་ལ་སོགས་པའི་ཡེ་ཤེས་ལྔའི་རང་བཞིན་གྱིས་དབུགས་ཏེ། ཡང་དེ་ཉིད་ས་ལ་སོགས་པའི་བདག་ཉིད་དུ་རང་གི་རྡོ་རྗེའི་[[12]](#footnote-31)བུ་ག་ནས་བྱུང་ནས་པདྨའི་སྣའི་རྩེ་མོར་གོང་བུའི་གཟུགས་ཀྱིས་ཏེ། བྱང་ཆུབ་ཀྱི་སེམས་ཀྱི་ཐིག་ལེའི་གཟུགས་ཀྱིས་བསྒོམ་པར་བྱའོ། །​དེ་ཉིད་གྱེན་དུ་འགྲོ་བའི་དབུགས་ནི་ཁ་དོག་སྣ་ལྔ་པ་སྟེ། དེ་བཞིན་གཤེགས་པ་ལྔའི་བདག་ཉིད་ཅན་ནོ། །​དེ་ཉིད་ཀྱིས་ན་རིན་པོ་ཆེའོ། །​སྲོག་ནི་འཚོ་བའོ། །​རྩོལ་ཞིང་རིང་དུ་སྤྲོས་པ་གང་ཡིན་པ་དེ་ནི་སྲོག་དང་རྩོལ་བ་ཞེས་བྱར་བཤད་ཅེས་བྱ་[[13]](#footnote-32)བ་སྟེ། དེ་ཉིད་དུ་འཇུག་པ་ལ་སོགས་པའི་ངོ་བོ་ཉིད་ཀྱིས་ཉིན་དང་མཚན་དུ་ཟློས་པར་གྱུར་པའི་ཕྱིར་རོ། །​རང་སྔགས་སྙིང་གར་བསམས་[[14]](#footnote-33)ཏེ། རང་གི་སྙིང་གར་བསམས་ཏེ། རང་གི་སྙིང་གའི་པདྨ་ལ་བསམས་ནས། སྲོག་ནི་ཐིག་ལེར་གྱུར་པར་བཞག །​ཅེས་བྱ་བ་མི་ཤིགས་པ་[[15]](#footnote-34)གཏོགས་པར་དགོད་པ་སྟེ་ཡན་ལག་གསུམ་པའོ། །​རང་གི་གཟུགས་ལ་སོགས་པའོ། །​དབང་པོ་ནི་མིག་ལ་སོགས་པ་སྟེ། དེ་ལ་དབང་པོ་གཉིས་དགག་ཅིང་ངེས་པར་ཐིམ་ནས་དེའི་འོག་ཏུ་ཡུལ་དང་དབང་པོའི་རྟེན་དུ་གྱུར་པའི་རིན་པོ་ཆེ་སྟེ། སེམས་ཀྱི་རིན་པོ་ཆེ་སྲོག་དང་རྩོལ་བ་དང་བཅས་པར་བཀག་ཅིང་ནུབ་པར་གྱུར་པའི་གཟུང་བ་གང་ཡིན་པ་དེ་འཛིན་པ་ཡིན་[[16]](#footnote-35)པར་བཤད་དེ། དེ་ཡང་གང་ཞེ་ན། ཡང་དག་པའི་མཐའ་ཞེས་བྱ་བ་སྟེ། སེམས་ནི་འགོག་པའི་རྡོ་རྗེར་འགྱུར། །​མཚན་མ་[[17]](#footnote-36)ཉེར་འཛིན་འབྱུང་བར་འགྱུར། །​ཞེས་བྱ་བ་ལ། འགོག་པའི་རྡོ་རྗེ་ནི་འོད་གསལ་བའོ། །​དེར་གྱུར་པ་ནི་སེམས་དེར་གྱུར་པའོ། །​མཚན་མ་རྣམས་ཀྱི་ཉེ་བར་འཛིན་པ་ན་[[18]](#footnote-37)མཚན་མར་ཉེར་འཛིན་ཏེ། མཚན་མར་སྣང་བའོ། །​འབྱུང་བར་གྱུར་པ་ནི་སྐྱེ་བར་གྱུར་པའོ། །​མཚན་མའི་ཁམས་ནི་རྣམ་པ་ལྔར། །​བྱང་ཆུབ་རྡོ་རྗེ་[[19]](#footnote-38)གསུངས་པ་ཡིན། །​ཞེས་བྱ་བ་ནི་ས་ཆུ་ལ་ཐིམ་པར་གྱུར་པ་ལས་སྨིག་རྒྱུ་དང་འདྲ་བར་སྣང་བར་གྱུར་པ་ནི་མཚན་མ་དང་པོའོ། །​དེ་བཞིན་དུ་ཆུ་མེ་ལ་ཐིམ་པར་གྱུར་པ་ལས་དུ་བ་ལྟ་བུ་སྟེ་གཉིས་པའོ། །​མེ་རླུང་ལ་ཐིམ་པར་གྱུར་པ་ལས། ནམ་མཁའ་སྣང་བར་གྱུར་པ་[[20]](#footnote-39)ལྟ་བུ་སྟེ་གསུམ་པའོ། །​ཁམས་ཕྲ་བ་ཀུན་དུ་སྣང་བ་གསུམ་དུ་སོང་བ་ལས་མར་མེ་ལྟར་སྣང་བའི་ཚོགས་ཀྱི་ངོ་བོ་ཉིད་ནི་བཞི་པའོ། །​རང་བཞིན་ཀུན་དུ་སྣང་བ་ལ་ཐིམ་པར་གྱུར་པ་ལས་སྤྲིན་མེད་པའི་ནམ་མཁའ་དང་འདྲ་ཞིང་རྟག་ཏུ་སྣང་བ་འོད་གསལ་བ་ཙམ་དུ་གྱུར་པ་ནི་ལྔ་པའོ། །​མཚན་མ་[[21]](#footnote-40)ལྔ་པོ་དེ་དག་གིས་མྱ་ངན་ལས་འདས་པ་ཐོབ་པར་འགྱུར་རོ། །​དེ་ཡང་ཇི་སྐད་དུ་ལས་ཀྱི་མཐའ་རྣམ་པར་འབྱེད་པ་ལས། དང་པོ་ས་ནི་ཆུ་ལ་ཐིམ། །​ཆུ་ཡང་མེ་ལ་ཐིམ་པར་གྱུར། །​མེ་ནི་རླུང་ལ་ཐིམ་འགྱུར་ཞིང་། །​རླུང་ཡང་རྣམ་པར་ཤེས་ལ་འཇུག །​རྣམ་ཤེས་གཟུང་བ་དེ་ཉིད་ནི། །​འོད་གསལ་པར་ཡང་འཇུག་པ་ཡིན། །​ཞེས་གསུངས་པས་སོ། །​བརྟན་པར་གྱུར་ཅིང་རྣམ་པར་དག་པར་གྱུར་ནས། རྡོ་རྗེའི་ལམ་ནས་འདའ་[[22]](#footnote-41)བར་མི་བྱ་བའི་མཚན་མ་ལྔའི་རིམ་གྱིས་[[23]](#footnote-42)འོད་གསལ་བར་འཇུག་པས་ནམ་མཁའི་ཁམས་ཏེ། འཇིག་རྟེན་གྱི་ཁམས་སུ་སྤྲོ་བར་བྱ་ཞིང་ཆོས་ཀྱི་སྐུའི་ཚུལ་གྱིས་ཁྱབ་པར་བྱའོ། །​དེ་དག་ནི་འཛིན་པའི་ཡན་ལག་ཅེས་བྱ་བ་[[24]](#footnote-43)སྟེ་བཞི་པའོ། །​དེ་ལྟར་བདག་ཉིད་འོད་གསལ་བར་སོང་བར་རྣམ་པར་བསྒོམ་ཞིང་མངོན་སུམ་དུ་བྱས་ནས། གང་སྔོན་རྗེས་སུ་དྲན་པ་སྨིག་རྒྱུ་འདྲ་བ་ལ་སོགས་པའི་རྣམ་པས་ཡང་དག་པའི་མཐའ་ཐོབ་པ་དེ་དང་འདྲ་ཞིང་། དེ་ཉིད་ཀྱི་རིམ་པས་[[25]](#footnote-44)སྤྲོ་བར་བྱ་ཞིང་བསྐྱེད་པར་བྱ་སྟེ། བཤད་མ་ཐག་པ་དེ་དག་ནི་རྗེས་སུ་དྲན་པ་ཞེས་བཤད་པ་ཡིན་པར་ཤེས་ཤིང་ཁོང་དུ་ཆུད་པར་བྱའོ། །​སོ་སོར་སྣང་བ་དེ་ལས་[[26]](#footnote-45)སྐྱེ། །​ཞེས་བྱ་བ་ལ། སོ་སོར་སྣང་བ་ནི་ཡང་དག་པར་རིག་པ་སྟེ། དེ་ལས་[[27]](#footnote-46)རྗེས་སུ་དྲན་པའི་ཡན་ལག་སྐྱེ་བར་འགྱུར་གྱི་གཞན་དུ་ནི་མ་ཡིན་ནོ། །​ཐབས་དང་ཞེས་བྱ་བ་ལ་སོགས་པ་ལ། ཐབས་དང་ཤེས་རབ་སྙོམས་པར་འཇུག་པ་སྟེ། ཀུན་རྫོབ་དང་དོན་དམ་པའི་བདེན་པའི་སྦྱོར་བས་དངོས་པོ་ཐམས་ཅད་དེ་རྒྱུ་བ་དང་། མི་རྒྱུ་བ་ལ་[[28]](#footnote-47)གནས་པ་གོང་བུའི་ཚུལ་གྱིས་ཏེ། ཕྱག་རྒྱ་ཆེན་པོའི་གཟུགས་ཀྱིས་གཅིག་ཏུ་བྱས་ནས་རྒྱུ་བ་དང་། མི་རྒྱུ་བ་དེའི་དབུས་སུ་ཟུང་དུ་འཇུག་པའི་བདག་ཉིད་ཅན་རྡོ་རྗེ་འཆང་ཆེན་པོའི་གཟུགས་རྣམ་པར་བསྒོམ་པར་[[29]](#footnote-48)བྱའོ། །​རིམ་པ་འདི་ཉིད་ཀྱིས་[[30]](#footnote-49)ཡུད་ཀྱི་[[31]](#footnote-50)ཞེས་པ་སྟེ། སྐད་ཅིག་ཙམ་གྱིས་སོ། །​ཡེ་ཤེས་རྫོགས་པར་བྱེད་པ་ཞེས་པ་སྟེ། ཡེ་ཤེས་ཀྱི་སྐུ་རྫོགས་པར་བྱེད་པ་ནི་ཏིང་ངེ་འཛིན་ཏེ། ཡན་ལག་དྲུག་པ་ཡིན་པར་བཤད་དོ། །​དཔལ་སྒྱུ་འཕྲུལ་དྲ་བ་ལས་ཀྱང་ལྷ་བསྐྱེད་པའི་དབྱེ་བ་འདི་ཉིད་གསལ་བར་གསུངས་ཏེ། རྣལ་འབྱོར་རྣམ་གསུམ་ཤེས་བྱ་སྟེ། །​བྱིན་གྱིས་བརླབས་དང་ཡོངས་བརྟག་[[32]](#footnote-51)དང་། །​གཟུགས་ཉིད་ཡོངས་སུ་རྫོགས་པ་སྟེ། །​རྣལ་འབྱོར་སངས་རྒྱས་རྣམས་ཀྱི་བསྔགས། །​སྔགས་ཀྱིས་བྱིན་བརླབས་ང་རྒྱལ་བསྐྱེད། །​རྣལ་འབྱོར་བྱིན་རླབས་[[33]](#footnote-52)ཡིན་པར་གསུངས། །​བྱང་ཆུབ་སེམས་ནི་དག་པ་དང་། །​གསང་སྔགས་ས་བོན་སྐྱེ་བ་ཆེ། །​ཕྱག་རྒྱའི་ཚོགས་སུ་བརྟག་པ་ཡིས། །​རིམ་གྱིས་གཟུགས་ནི་རྫོགས་བྱས་པ། །​དེ་ནི་བརྟག་པར་[[34]](#footnote-53)བརྗོད་པ་སྟེ། །​རྣལ་འབྱོར་ཆོ་ག་ཡིན་པར་གསུངས། །​སྡུད་དང་སྤྲོ་བར་བྱས་པ་ལས། །​རྣམ་པའི་མཆོག་ཀུན་ལྡན་པ་དག །​སྐད་ཅིག་ཡེ་ཤེས་ཀྱིས་རྫོགས་པ། །​རྫོགས་པའི་རྣལ་འབྱོར་ཞེས་བཤད་དོ། །​ཞེས་བྱ་བ་དང་། རྣམ་པར་སྣང་མཛད་མངོན་པར་བྱང་ཆུབ་པ་ལས་ཀྱང་། ལྷའི་རྣལ་འབྱོར་པ་[[35]](#footnote-54)རྣམ་པ་གཉིས་སྟོན་ཏེ། གསང་བའི་བདག་པོ་ལྷའི་གཟུགས་ཀྱང་རྣམ་པ་གཉིས་ཏེ། ཡོངས་སུ་དག་པ་དང་། ཡོངས་སུ་མ་དག་པའོ། །​དེ་ལ་ཡོངས་སུ་དག་པ་ནི་རྟོག་པའི་ངོ་བོ་སྟེ། མཚན་མ་ཐམས་ཅད་དང་བྲལ་བའོ། །​ཡོངས་སུ་མ་དག་པ་ནི་མཚན་མ་དང་བཅས་པའི་གཟུགས་ཏེ། ཁ་དོག་དང་དབྱིབས་སོ། །​དེ་ལ་ལྷའི་གཟུགས་རྣམ་པ་གཉིས་ཀྱིས་བྱ་བ་གཉིས་འགྲུབ་པར་འགྱུར་ཏེ། མཚན་མ་དང་བཅས་པས་ནི་མཚན་མ་དང་བཅས་པའོ། །​མཚན་མ་མེད་པས་ནི་མཚན་མ་དང་བཅས་པའི་དངོས་གྲུབ་ཀྱང་འབྱུང་བར་འགྱུར་རོ། །​མཚན་མར་བཅས་པས་མཚན་བཅས་ཀྱིས། །​དངོས་གྲུབ་རྒྱལ་བ་དམ་པ་བཞེད། །​མཚན་མ་མེད་ལ་གནས་པས་ནི། །​མཚན་མ་ཅན་ཡང་འགྲུབ་ཏུ་རུང་། །​དེ་བས་རྣམ་པ་ཐམས་ཅད་དུ། །​མཚན་མ་མེད་པ་བསྟེན་པར་བྱ། །​ཞེས་བྱ་བ་སྟེ་དགོངས་པས་བཤད་པའོ། །​སྦྱོར་བ་ཡན་ལག་དྲུག་པ་ཞེས་བྱ་བའི་འགྲེལ་པ་སློབ་དཔོན་ཆེན་པོ་ཟླ་བ་གྲགས་པས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཨཱརྱ་ཤྲད་དྷཱ་[[36]](#footnote-55)ཀ་ར་ཝརྨྨ་དང་། ཞུ་ཆེན་གྱི་[[37]](#footnote-56)ལོ་ཙཱ་བ་དགེ་སློང་རིན་ཆེན་བཟང་པོས་བསྒྱུར་ཅིང་བཅོས་ཏེ་གཏན་ལ་ཕབ་པའོ། །​[[38]](#footnote-57)

1. ཨོཾ་ སྣར་ཐང་། པེ་ཅིན། [↑](#footnote-ref-20)
2. རྦཱི་ སྣར་ཐང་། པེ་ཅིན། [↑](#footnote-ref-21)
3. ཡུལ་ཅན་ སྣར་ཐང་། པེ་ཅིན། [↑](#footnote-ref-22)
4. གནས་པས་ སྣར་ཐང་། པེ་ཅིན། [↑](#footnote-ref-23)
5. འཇུག་ སྣར་ཐང་། པེ་ཅིན། [↑](#footnote-ref-24)
6. དང་ཡང་ སྣར་ཐང་། པེ་ཅིན། [↑](#footnote-ref-25)
7. སྦྱོར་བ་ཡིས་ སྣར་ཐང་། པེ་ཅིན། [↑](#footnote-ref-26)
8. དཔྱོད་པའོ། སྣར་ཐང་། པེ་ཅིན། [↑](#footnote-ref-27)
9. ཡིད་ སྣར་ཐང་། པེ་ཅིན། [↑](#footnote-ref-28)
10. ནི་ སྣར་ཐང་། པེ་ཅིན། [↑](#footnote-ref-29)
11. ཤེས་ སྣར་ཐང་། པེ་ཅིན། [↑](#footnote-ref-30)
12. རྡོ་རྗེ་ སྣར་ཐང་། པེ་ཅིན། [↑](#footnote-ref-31)
13. བྱ་བར་ཤེས་པར་བྱ་ སྣར་ཐང་། པེ་ཅིན། [↑](#footnote-ref-32)
14. བསམ་ སྣར་ཐང་། པེ་ཅིན། [↑](#footnote-ref-33)
15. མི་ཤིག་ སྣར་ཐང་། པེ་ཅིན། [↑](#footnote-ref-34)
16. འཛིན་ སྣར་ཐང་། པེ་ཅིན། [↑](#footnote-ref-35)
17. མཚན་མར་ སྣར་ཐང་། པེ་ཅིན། [↑](#footnote-ref-36)
18. ནི་ སྣར་ཐང་། པེ་ཅིན། [↑](#footnote-ref-37)
19. རྡོ་རྗེས་ སྣར་ཐང་། པེ་ཅིན། [↑](#footnote-ref-38)
20. འགྱུར་བ་ སྣར་ཐང་། པེ་ཅིན། [↑](#footnote-ref-39)
21. མཚན་མར་ སྣར་ཐང་། པེ་ཅིན། [↑](#footnote-ref-40)
22. མདའ་ སྣར་ཐང་། པེ་ཅིན། [↑](#footnote-ref-41)
23. རིམ་གྱི་ སྣར་ཐང་། པེ་ཅིན། [↑](#footnote-ref-42)
24. བྱ་ སྣར་ཐང་། པེ་ཅིན། [↑](#footnote-ref-43)
25. རིམ་གྱིས་ སྣར་ཐང་། པེ་ཅིན། [↑](#footnote-ref-44)
26. ལ་ སྣར་ཐང་། པེ་ཅིན། [↑](#footnote-ref-45)
27. ལ་ སྣར་ཐང་། པེ་ཅིན། [↑](#footnote-ref-46)
28. རྒྱུ་བས་ སྣར་ཐང་། པེ་ཅིན། [↑](#footnote-ref-47)
29. སྒོམ་པར་ པེ་ཅིན། [↑](#footnote-ref-48)
30. འདི་ཉིད་ཀྱི་ སྣར་ཐང་། པེ་ཅིན། [↑](#footnote-ref-49)
31. ཀྱིས་ སྣར་ཐང་། པེ་ཅིན། [↑](#footnote-ref-50)
32. བརྟགས་ སྣར་ཐང་། པེ་ཅིན། [↑](#footnote-ref-51)
33. བརླབས་ སྣར་ཐང་། པེ་ཅིན། [↑](#footnote-ref-52)
34. བརྟགས་པར་ སྣར་ཐང་། པེ་ཅིན། [↑](#footnote-ref-53)
35. རྣལ་འབྱོར་ སྣར་ཐང་། པེ་ཅིན། [↑](#footnote-ref-54)
36. ཨཱ་ཙརྱ་ཤྲད་དྷ་ སྣར་ཐང་། ཨཱ་ཙརྱ་ཤྲདྡྷ་ པེ་ཅིན། [↑](#footnote-ref-55)
37. ཞུ་ཆེན་ སྣར་ཐང་། པེ་ཅིན། [↑](#footnote-ref-56)
38. །སརྦ་མངྒ་ལཾ་ པེ་ཅིན། [↑](#footnote-ref-57)