༄༅། །​དབུ་མ་ལ་འཇུག་པ་ཞེས་བྱ་བ་བཞུགས་སོ། །​༄༅༅། །​རྒྱ་གར་སྐད་དུ། མ་དྷྱཱ་མཱ་ཀ་ཨ་[[1]](#footnote-20)བ་ཏཱ་ར་ནཱ་མ། བོད་སྐད་དུ། དབུ་མ་ལ་འཇུག་པ་ཞེས་བྱ་བ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །​སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང་། །​སྙིང་རྗེའི་སེམས་དང་གཉིས་སུ་མེད་བློ་དང་། །​བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །​གང་ཕྱིར་བརྩེ་ཉིད་རྒྱལ་བའི་ལོ་ཐོག་ཕུན་ཚོགས་འདིའི། །​ས་བོན་དང་ནི་སྤེལ་ལ་ཆུ་འདྲ་ཡུན་རིང་དུ། །​ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ། །​དེ་ཕྱིར་བདག་གིས་ཐོག་མར་སྙིང་རྗེ་བསྟོད་པར་བགྱི། །​དང་པོར་ང་ཞེས་བདག་ལ་ཞེན་གྱུར་ཅིང་།[[2]](#footnote-21) །​བདག་གི་[[3]](#footnote-22)འདི་ཞེས་དངོས་ལ་ཆགས་བསྐྱེད་པ། །​ཟོ་ཆུན་འཕྱན་ལྟར་རང་དབང་མེད་པ་ཡི། །​འགྲོ་ལ་སྙིང་རྗེར་གྱུར་གང་དེ་ལ་འདུད། །​འགྲོ་བ་གཡོ་བའི་ཆུ་ཡི་ནང་གི་ཟླ་བ་ལྟར། །​གཡོ་དང་རང་བཞིན་ཉིད་ཀྱིས་སྟོང་པར་མཐོང་བ་ཡི། །​རྒྱལ་བའི་སྲས་པོ་འདི་ཡི་སེམས་གང་འགྲོ་བ་རྣམས། །​རྣམ་པར་གྲོལ་བར་བྱ་ཕྱིར་སྙིང་རྗེའི་དབང་གྱུར་ཞིང་།[[4]](#footnote-23) །​ཀུན་ཏུ་བཟང་པོའི་སྨོན་པས་རབ་བསྔོས་དགའ་བ་ལ། །​རབ་ཏུ་གནས་པ་དེ་ནི་དང་པོ་ཞེས་བྱའོ། །​དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡིས། །​བྱང་ཆུབ་སེམས་དཔའ་ཞེས་བྱའི་སྒྲ་ཉིད་ཀྱིས་བསྙད་དོ། །​འདི་ནི་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། །​འདི་ནི་ཀུན་ཏུ་སྦྱོར་བ་གསུམ་པོ་ཐམས་ཅད་སྤངས་པ་ཡིན། །​བྱང་ཆུབ་སེམས་དཔའ་དེ་ནི་དགའ་བ་མཆོག་ཏུ་གྱུར་འཆང་ཞིང་། །​འཇིག་རྟེན་ཁམས་བརྒྱ་ཀུན་ནས་གཡོ་བར་ནུས་པར་གྱུར་པའང་ཡིན། །​ས་ནས་སར་གནོན་བྱེད་ཅིང་གོང་མར་[[5]](#footnote-24)རབ་ཏུ་འགྲོ་བར་འགྱུར། །​དེ་ཚེ་འདི་ཡི་ངན་འགྲོའི་ལམ་རྣམས་མཐའ་དག་འགག་པར་འགྱུར། །​དེ་ཚེ་འདི་ཡི་སོ་སོ་སྐྱེ་བོའི་ས་རྣམས་ཐམས་ཅད་ཟད། །​འདི་ནི་འཕགས་པ་བརྒྱད་པ་ཇི་ལྟ་དེ་ལྟར་ཉེ་བར་བསྟན། །​རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང་། །​ཐུབ་དབང་གསུང་སྐྱེས་དང་བཅས་རང་སངས་རྒྱས་རྣམས་ནི། །​བསོད་ནམས་དག་གི་[[6]](#footnote-25)དབང་གིས་ཕམ་བྱས་རྣམ་པར་འཕེལ། །​དེ་ནི་རིང་དུ་སོང་བར་བློ་ཡང་ལྷག་པར་འགྱུར། །​དེ་ཚེ་དེ་ལ་རྫོགས་སངས་བྱང་ཆུབ་རྒྱུ། །​དང་པོ་སྦྱིན་པ་ཉིད་ནི་ལྷག་པར་འགྱུར། །​རང་ཤ་སྟེར་ལའང་གུས་པར་བྱས་པ་ཡིས། །​སྣང་དུ་མི་རུང་དཔོག་པའི་རྒྱུར་ཡང་འགྱུར། །​སྐྱེ་བོ་འདི་ཀུན་བདེ་བ་མངོན་འདོད་ཅིང་། །​མི་རྣམས་བདེ་བའང་ལོངས་སྤྱོད་མེད་མིན་ལ། །​ལོངས་སྤྱོད་ཀྱང་ནི་སྦྱིན་ལས་འབྱུང་མཁྱེན་ནས། །​ཐུབ་པས་དང་པོར་སྦྱིན་པའི་གཏམ་མཛད་དོ། །​སྙིང་རྗེ་དམན་ཞིང་ཤིན་ཏུ་རྩུབ་སེམས་ཅན། །​རང་དོན་ལྷུར་ལེན་ཉིད་དུ་འགྱུར་བ་གང་། །​དེ་དག་གི་ཡང་འདོད་པའི་ལོངས་སྤྱོད་རྣམས། །​སྡུག་བསྔལ་ཉེར་ཞིའི་རྒྱུར་གྱུར་སྦྱིན་ལས་འབྱུང་། །​འདི་ཡང་སྦྱིན་པའི་སྐབས་ཀྱིས་ནམ་ཞིག་ཚེ། །​འཕགས་པའི་སྐྱེ་བོ་དང་འཕྲད་མྱུར་དུ་འཐོབ། །​དེ་ནས་སྲིད་རྒྱུན་ཡང་དག་བཅད་བྱས་ཏེ། །​དེ་ཡི་རྒྱུ་ཅན་ཞི་བར་འགྲོ་བར་འགྱུར། །​འགྲོ་ལ་ཕན་པར་དམ་བཅས་ཡིད་ཅན་རྣམས། །​སྦྱིན་པས་རིང་པོར་མི་ཐོགས་དགའ་བ་འཐོབ། །​གང་ཕྱིར་བརྩེ་བདག་བརྩེ་བདག་མ་ཡིན་པ། །​དེ་ཕྱིར་སྦྱིན་པའི་གཏམ་ཉིད་གཙོ་བོ་ཡིན། །​ཇི་ལྟར་བྱིན་ཅིག་[[7]](#footnote-26)ཅེས་སྒྲ་ཐོས་བསམས་ལས། །​རྒྱལ་སྲས་བདེ་འབྱུང་དེ་ལྟར་ཐུབ་རྣམས་ལ། །​ཞི་བར་ཞུགས་པས་བདེ་བ་བྱེད་མིན་ན། །​ཐམས་ཅད་བཏང་བས་ལྟ་ཞིག་སྨོས་ཅི་དགོས། །​ལུས་བཅད་སྟེར་ཞིང་བདག་གི་སྡུག་བསྔལ་གྱིས། །​གཞན་དག་རྣམས་ཀྱི་དམྱལ་བ་ལ་སོགས་པའི། །​སྡུག་བསྔལ་རང་རིག་ཉིད་དུ་མཐོང་ནས་ནི།[[8]](#footnote-27) །​དེ་བཅད་བྱ་ཕྱིར་མྱུར་དུ་བརྩོན་འགྲུས་རྩོམ། །​སྦྱིན་པ་སྦྱིན་བྱ་ལེན་པོ་གཏོང་པོས་སྟོང་། །​འཇིག་རྟེན་འདས་པའི་ཕ་རོལ་ཕྱིན་ཞེས་བྱ། །​གསུམ་པོ་[[9]](#footnote-28)དག་ལ་ཆགས་སྐྱེས་གྱུར་པས་དེ། །​འཇིག་རྟེན་པ་ཡི་ཕ་རོལ་ཕྱིན་ཅེས་བསྟན། །​དེ་ལྟར་རྒྱལ་བའི་སྲས་ཀྱི་ཡིད་ལ་རབ་གནས་ཤིང་། །​དམ་པའི་རྟེན་ལ་འོད་ཆགས་མཛེས་པ་རྙེད་[[10]](#footnote-29)གྱུར་པའི། །​དགའ་བ་འདི་ནི་ནོར་བུ་ཆུ་ཤེལ་ཇི་བཞིན་དུ། །​མུན་པ་སྟུག་པོ་ཐམས་ཅད་རྣམ་པར་བསལ་ནས་རྒྱལ། །​དབུ་མ་ལ་འཇུག་པ་ལས། སེམས་བསྐྱེད་པ་དང་པོའོ།། །​།དེ་ཚུལ་ཕུན་ཚོགས་ཡོན་ཏན་དག་ལྡན་ཕྱིར། །​རྨི་ལམ་དུ་ཡང་འཆལ་ཁྲིམས་དྲི་མ་སྤངས། །​ལུས་ངག་ཡིད་ཀྱི་རྒྱུ་བ་དག་གྱུར་པས། །​དམ་པའི་ལས་ལམ་བཅུ་ཆར་སོག་པར་[[11]](#footnote-30)བྱེད། །​དགེ་བའི་ལམ་འདི་ལྟ་ཞིག་བཅུ་ཆར་ཡང་། །​དེ་ལ་ཀླགས་ཏེ་ཤིན་ཏུ་དག་པར་འགྱུར། །​སྟོན་ཀའི་ཟླ་ལྟར་རྟག་ཏུ་རྣམ་དག་དེ། །​ཞི་འོད་ཆགས་པར་དེ་དག་གིས་རྣམ་མཛེས། །​གལ་ཏེ་དེ་ནི་ཁྲིམས་དག་རང་བཞིན་ལྟ། །​དེ་ཕྱིར་དེ་ནི་ཚུལ་ཁྲིམས་དག་མི་འགྱུར། །​དེ་ཕྱིར་དེ་ནི་རྟག་ཏུ་གསུམ་ཆར་ལའང་། །​གཉིས་བློའི་རྒྱུ་བ་ཡང་དག་བྲལ་བར་འགྱུར། །​སྦྱིན་པས་ལོངས་སྤྱོད་དག་ནི་འགྲོ་ངན་ནའང་། །​སྐྱེ་བོ་ཚུལ་ཁྲིམས་རྐང་པ་ཉམས་ལ་འབྱུང་། །​བསྐྱེད་[[12]](#footnote-31)བཅས་དངོས་འདུ་ཡོངས་སུ་ཟད་པས་ན། །​ཕྱིན་ཆད་དེ་ལ་ལོངས་སྤྱོད་འབྱུང་མི་འགྱུར། །​གང་ཚེ་རང་དབང་འཇུག་ཅིང་མཐུན་གནས་པ། །​གལ་ཏེ་འདི་བདག་འཛིན་པར་མི་བྱེད་ན། །​གཡང་སར་ལྷུང་བས་གཞན་དབང་འཇུག་འགྱུར་བ། །​དེ་ལས་ཕྱི་ནས་གང་གིས་སློང་བར་འགྱུར། །​དེ་ཕྱིར་རྒྱལ་བས་སྦྱིན་པའི་གཏམ་མཛད་ནས། །​ཚུལ་ཁྲིམས་རྗེས་འགྲོའི་གཏམ་ཉིད་མཛད་པ་ཡིན། །​ཡོན་ཏན་ཚུལ་ཁྲིམས་ཞིང་དུ་རྣམ་འཕེལ་ན། །​འབྲས་བུ་ཉེར་སྤྱོད་ཆད་པ་མེད་པར་འགྱུར། །​སོ་སོའི་སྐྱེ་བོ་རྣམས་དང་གསུང་སྐྱེས་དང་། །​རང་བྱང་ཆུབ་ལ་བདག་ཉིད་ངེས་རྣམས་དང་། །​རྒྱལ་སྲས་རྣམས་ཀྱི་ངེས་པར་ལེགས་པ་[[13]](#footnote-32)དང་། །​མངོན་མཐོའི་རྒྱུ་ནི་[[14]](#footnote-33)ཚུལ་ཁྲིམས་ལས་གཞན་མེད། །​ཇི་ལྟར་རྒྱ་མཚོ་རོ་དང་ལྷན་ཅིག་དང་། །​བཀྲ་ཤིས་རྣ་ནག་མ་དང་ལྷན་ཅིག་བཞིན། །​དེ་ལྟར་ཚུལ་ཁྲིམས་དབང་བྱས་བདག་ཉིད་ཆེ། །​དེ་འཆལ་བ་དང་ལྷན་ཅིག་གནས་མི་འདོད། །​གང་གིས་གང་ཞིག་གང་ལ་སྤོང་བྱེད་པ། །​གསུམ་དུ་དམིགས་པ་ཡོད་ན་ཚུལ་ཁྲིམས་དེ། །​འཇིག་རྟེན་པ་ཡི་ཕ་རོལ་ཕྱིན་ཞེས་བཤད། །​གསུམ་ལ་ཆགས་པས་སྟོང་དེ་འཇིག་རྟེན་འདས། །​རྒྱལ་སྲས་ཟླ་བ་ལས་བྱུང་སྲིད་མིན་སྲིད་པ་ཡི། །​དཔལ་གྱུར་དྲི་མ་དང་བྲལ་དྲི་མ་མེད་འདི་ཡང་། །​སྟོན་ཁའི་དུས་ཀྱི་ཟླ་བའི་འོད་ནི་ཇི་བཞིན་དུ། །​འགྲོ་བའི་ཡིད་ཀྱི་གདུང་བ་སེལ་བར་བྱེད་པ་ཡིན། །​དབུ་མ་ལ་འཇུག་པ་ལས། སེམས་བསྐྱེད་པ་གཉིས་པའོ།། །​།ཤེས་བྱའི་བུད་ཤིང་མ་ལུས་སྲེག་པའི་མེའི། །​འོད་འབྱུང་ཕྱིར་ན་ས་ནི་གསུམ་པ་འདི། །​འོད་བྱེད་པ་སྟེ་བདེ་གཤེགས་སྲས་པོ་ལ། །​དེ་ཚེ་ཉི་ལྟར་ཟངས་འདྲའི་སྣང་བ་འབྱུང་། །​གལ་ཏེ་གནས་མིན་འཁྲུག་པ་འགའ་ཡིས་དེའི། །​ལུས་ལས་ཤ་ནི་རུས་བཅས་ཡུན་རིང་དུ། །​སྲང་རེ་རེ་ནས་བཅད་པར་གྱུར་ཀྱང་དེའི། །​བཟོད་པ་གཅོད་པར་བྱེད་ལ་ལྷག་པར་སྐྱེ། །​བདག་མེད་མཐོང་བའི་བྱང་ཆུབ་སེམས་དཔའ་ལ། །​གང་ཞིག་གང་གིས་གང་ཚེ་ཇི་ལྟར་གཅོད། །​གང་ཕྱིར་ཆོས་ཀྱང་[[15]](#footnote-34)དེ་ཡིས་གཟུགས་བརྙན་[[16]](#footnote-35)ལྟར། །​མཐོང་བ་དེས་ཀྱང་དེ་ཡིས་བཟོད་པར་འགྱུར། །​གནོད་པ་བྱས་པས་གལ་ཏེ་དེར་བཀོན་[[17]](#footnote-36)ན། །​དེ་ལ་བཀོན་པས་བྱས་ཟིན་ལྡོག་གམ་ཅི། །​དེ་ཕྱིར་དེར་[[18]](#footnote-37)བཀོན་ངེས་པར་འདིར་དོན་མེད། །​འཇིག་རྟེན་ཕ་རོལ་དང་[[19]](#footnote-38)ནི་འགལ་བར་འགྱུར། །​སྔོན་བྱས་པ་ཡི་མི་དགེའི་ལས་ཀྱི་འབྲས་བུ་གང་། །​ཟད་པར་བྱེད་པར་བརྗོད་པར་འདོད་པ་དེ་ཉིད་ཀོ། །​གཞན་ལ་གནོད་པ་དང་ནི་ཁྲོ་བས་སྡུག་བསྔལ་ཕྱིར། །​ས་བོན་ཉིད་དུ་ཇི་ལྟ་བུར་ན་འཁྲིད་པར་[[20]](#footnote-39)བྱེད། །​གང་ཕྱིར་རྒྱལ་སྲས་རྣམས་ལ་ཁྲོས་པ་ཡིས། །​སྦྱིན་དང་ཁྲིམས་བྱུང་དགེ་བ་བསྐལ་པ་བརྒྱར། །​བསགས་པ་སྐད་ཅིག་གིས་འཇོམས་དེ་ཡི་ཕྱིར། །​མི་བཟོད་ལས་གཞན་སྡིག་པ་ཡོད་མ་ཡིན། །​མི་སྡུག་གཟུགས་སུ་བྱེད་ཅིང་དམ་པ་མིན་པར་[[21]](#footnote-40)བཀྲི། །​ཚུལ་དང་ཚུལ་མིན་ཤེས་པའི་རྣམ་དཔྱོད་འཕྲོག་བྱེད་ཅིང་། །​མི་བཟོད་པ་ཡིས་མྱུར་དུ་ངན་འགྲོར་སྐྱུར་བར་བྱེད། །​བཟོད་པས་བཤད་ཟིན་དང་འགལ་ཡོན་ཏན་རྣམས་བྱེད་དོ། །​བཟོད་པས་མཛེས་ཤིང་སྐྱེ་བོ་དམ་པ་ལ། །​ཕངས་དང་ལུགས་དང་ལུགས་མིན་ཤེས་པ་ལ། །​མཁས་པར་འགྱུར་ཞིང་དེ་ཡི་འོག་ཏུ་ནི། །​ལྷ་མིའི་སྐྱེ་དང་སྡིག་པ་ཟད་པར་འགྱུར། །​སོ་སོའི་སྐྱེ་བོ་དང་ནི་རྒྱལ་སྲས་ཀྱིས། །​ཁྲོ་དང་བཟོད་པའི་སྐྱོན་ཡོན་རིག་[[22]](#footnote-41)བྱས་ཏེ། །​མི་བཟོད་སྤངས་ནས་འཕགས་པའི་སྐྱེ་བོ་ཡིས། །​བསྔགས་པའི་བཟོད་པ་རྟག་ཏུ་མྱུར་བསྟེན་བྱ། །​རྫོགས་སངས་རྒྱས་ཀྱི་བྱང་ཆུབ་ཕྱིར་བསྔོས་ཀྱང་། །​གསུམ་དམིགས་ཡོད་ན་དེ་ནི་འཇིག་རྟེན་པའོ། །​དམིགས་པ་མེད་ན་དེ་ཉིད་སངས་རྒྱས་ཀྱིས། །​འཇིག་རྟེན་འདས་པའི་ཕ་རོལ་ཕྱིན་ཅེས་[[23]](#footnote-42)བསྟན། །​ས་དེར་རྒྱལ་སྲས་བསམ་གཏན་མངོན་ཤེས་དང་། །​འདོད་ཆགས་ཞེ་སྡང་ཡོངས་སུ་ཟད་པར་འགྱུར། །​དེས་ཀྱང་རྟག་ཏུ་འཇིག་རྟེན་པ་ཡི་ནི། །​འདོད་པའི་འདོད་ཆགས་འཇོམས་པར་ནུས་པར་འགྱུར། །​སྦྱིན་སོགས་ཆོས་གསུམ་དེ་དག་ཕལ་མོ་ཆེར། །​བདེ་བར་གཤེགས་པས་ཁྱིམ་པ་རྣམས་ལ་བསྔགས། །​བསོད་ནམས་ཞེས་བྱའི་ཚོགས་ཀྱང་དེ་དག་ཉིད། །​སངས་རྒྱས་གཟུགས་ཀྱི་བདག་ཉིད་སྐུ་ཡི་རྒྱུ། །​རྒྱལ་བའི་སྲས་པོ་ཉི་མ་ལ་གནས་འོད་བྱེད་འདི། །​རང་གཏོགས་མུན་རྣམས་དང་པོ་ཡང་དག་བསལ་བྱས་ནས། །​འགྲོ་བའི་མུན་པ་རྣམ་པར་འཇོམས་པར་མངོན་པར་འདོད། །​ས་འདིར་ཤིན་ཏུ་རྣོ་བར་གྱུར་ཀྱང་ཁྲོ་མི་འགྱུར། །​དབུ་མ་ལ་འཇུག་པ་ལས། སེམས་བསྐྱེད་པ་གསུམ་པའོ།། །​།ཡོན་ཏན་མ་ལུས་བརྩོན་འགྲུས་རྗེས་འགྲོ་ཞིང་། །​བསོད་ནམས་བློ་གྲོས་ཚོགས་ནི་གཉིས་ཀྱི་རྒྱུ། །​བརྩོན་འགྲུས་གང་དུ་འབར་བར་གྱུར་པ་[[24]](#footnote-43)ཡི། །​ས་དེ་བཞི་པ་འོད་ནི་འཕྲོ་བའོ།[[25]](#footnote-44) །​དེར་ནི་བདེར་གཤེགས་སྲས་ལ་རྫོགས་པ་ཡི། །​བྱང་ཆུབ་ཕྱོགས་ལྷག་བསྒོམས་པ་[[26]](#footnote-45)ལས་སྐྱེས་པའི། །​སྣང་བ་ཟངས་ཀྱི་འོད་པས་ལྷག་འབྱུང་ཞིང་། །​རང་དུ་ལྟ་བ་དང་འབྲེལ་[[27]](#footnote-46)ཡོངས་སུ་ཟད། །​དབུ་མ་ལ་འཇུག་པ་ལས། སེམས་བསྐྱེད་པ་བཞི་པའོ།། །​།བདག་ཉིད་ཆེ་དེ་བདུད་རྣམས་ཀུན་གྱིས་ཀྱང་། །​སྦྱང་དཀའི་ས་ལ་ཕམ་པར་ནུས་མ་ཡིན། །​བསམ་གཏན་ལྷག་ཅིང་བློ་བཟང་བདེན་རང་བཞིན། །​ཞིབ་མོ་རྟོགས་ལའང་ཤིན་ཏུ་མཁས་པ་འཐོབ། །​དབུ་མ་ལ་འཇུག་པ་ལས། སེམས་བསྐྱེད་པ་ལྔ་པའོ།། །​།མངོན་དུ་ཕྱོགས་པར་མཉམ་བཞག་སེམས་གནས་ཏེ། །​རྫོགས་པའི་སངས་རྒྱས་ཆོས་ལ་མངོན་ཕྱོགས་ཤིང་། །​འཇིག་རྟེན་[[28]](#footnote-47)འབྱུང་བའི་དེ་ཉིད་མཐོང་བ་དེ། །​ཤེས་རབ་གནས་པས་འགོག་པ་ཐོབ་པར་འགྱུར། །​ཇི་ལྟར་ལོང་བའི་ཚོགས་ཀུན་བདེ་བླག་ཏུ། །​མིག་ལྡན་སྐྱེས་བུ་གཅིག་གིས་འདོད་པ་ཡི། །​ཡུལ་དུ་འཁྲིད་པ་[[29]](#footnote-48)དེ་བཞིན་འདིར་ཡང་བློས། །​མིག་ཉམས་ཡོན་ཏན་བླངས་ཏེ་རྒྱལ་ཉིད་འགྲོ །​ཇི་ལྟར་དེ་ཡིས་ཆོས་ཟབ་ཆོས་རྟོགས་པ། །​ལུང་དང་གཞན་ཡང་རིགས་པས་ཡིན་པས་ན། །​དེ་ལྟར་འཕགས་པ་ཀླུ་སྒྲུབ་གཞུང་ལུགས་ལས། །​ཇི་ལྟར་གནས་པའི་ལུགས་བཞིན་བརྗོད་པར་བྱ། །​སོ་སོ་སྐྱེ་བོའི་དུས་ནའང་སྟོང་པ་ཉིད་ཐོས་ནས། །​ནང་དུ་རབ་ཏུ་དགའ་བ་ཡང་དང་ཡང་དུ་འབྱུང་། །​རབ་ཏུ་དགའ་བ་ལས་བྱུང་མཆི་མས་མིག་བརླན་ཞིང་། །​ལུས་ཀྱི་བ་སྤུ་ལྡང་བར་འགྱུར་བ་གང་ཡིན་པ། །​དེ་ལ་རྫོགས་པའི་སངས་རྒྱས་བློ་ཡི་ས་བོན་ཡོད། །​དེ་ཉིད་ཉེ་བར་བསྟན་པའི་སྣོད་ནི་དེ་ཡིན་ཏེ། །​དེ་ལ་དམ་པའི་དོན་གྱི་བདེན་པ་བསྟན་པར་བྱ། །​དེ་ལ་དེ་ཡི་རྗེས་སུ་འགྲོ་བའི་ཡོན་ཏན་འབྱུང་། །​རྟག་ཏུ་ཚུལ་ཁྲིམས་ཡང་དག་བླངས་ནས་གནས་པར་འགྱུར། །​སྦྱིན་པ་གཏོང་བར་འགྱུར་ཞིང་སྙིང་རྗེ་སྟེན་པར་[[30]](#footnote-49)བྱེད། །​བཟོད་པ་སྒོམ་བྱེད་དེ་ཡི་དགེ་བ་བྱང་ཆུབ་ཏུ། །​འགྲོ་བ་དགྲོལ་བར་བྱ་ཕྱིར་ཡོངས་སུ་བསྔོ་བྱེད་ཅིང་། །​རྫོགས་པའི་བྱང་ཆུབ་སེམས་དཔའ་རྣམས་ལ་གུས་པར་བྱེད། །​ཟབ་ཅིང་རྒྱ་ཆེའི་ཚུལ་ལ་མཁས་པའི་སྐྱེ་བོས་ནི། །​རིམ་གྱིས་རབ་ཏུ་དགའ་བའི་ས་ནི་འཐོབ་འགྱུར་བས། །​དེ་ནི་དོན་དུ་གཉེར་བས་ལམ་འདི་མཉན་པར་གྱིས། །​དེ་ཉིད་དེ་ལས་འབྱུང་མིན་གཞན་དག་ལས་ལྟ་ག་ལ་ཞིག །​གཉི་ག་ལས་ཀྱང་མ་ཡིན་རྒྱུ་མེད་པར་ནི་ག་ལ་ཡོད། །​དེ་ནི་དེ་ལས་འབྱུང་[[31]](#footnote-50)ན་ཡོན་ཏན་འགའ་ཡང་ཡོད་མ་ཡིན། །​སྐྱེས་པར་གྱུར་པ་སླར་ཡང་སྐྱེ་བར་རིགས་པའང་མ་ཡིན་ཉིད། །​སྐྱེས་ཟིན་སླར་ཡང་སྐྱེ་བར་ཡོངས་སུ་རྟོག་པར་འགྱུར་ན་ནི། །​མྱུ་གུ་ལ་སོགས་རྣམས་ཀྱི་སྐྱེ་བ་འདིར་རྙེད་མི་འགྱུར་ཞིང་། །​ས་བོན་སྲིད་མཐར་ཐུག་པར་རབ་ཏུ་སྐྱེ་བ་ཉིད་དུ་འགྱུར། །​ཇི་ལྟར་དེ་ཉིད་ཀྱིས་དེ་རྣམ་པར་འཇིག་པར་བྱེད་པར་འགྱུར། །​བྱེད་རྒྱུ་ས་བོན་གྱི་ལས་ཐ་དད་མྱུ་གུའི་དབྱིབས་དང་ནི། །​ཁ་དོག་རོ་ནུས་སྨིན་པའི་ཐ་དད་ཁྱོད་ལ་མེད་པར་འགྱུར། །​གལ་ཏེ་སྔར་གྱི་བདག་གི་དངོས་པོ་བསལ་ནས་དེ་ལས་གཞན། །​ངོ་བོར་འགྱུར་ན་དེ་ཚེ་དེ་ཡི་དེ་ཉིད་ཇི་ལྟར་འགྱུར། །​གལ་ཏེ་ཁྱོད་ཀྱི་ས་བོན་མྱུ་གུ་འདིར་གཞན་མ་ཡིན་ན། །​ས་བོན་བཞིན་དུ་མྱུ་གུ་ཞེས་བྱ་དེ་གཟུང་མེད་པའམ། །​ཡང་ན་དེ་དག་གཅིག་པས་ཇི་ལྟར་མྱུ་གུ་འདི་བཞིན་དུ། །​དེ་ཡང་གཟུང་དུ་ཡོད་འགྱུར་དེ་ཕྱིར་འདི་ནི་ཁས་མི་བླང་། །​གང་ཕྱིར་རྒྱུ་ཞིག་ན་ཡང་དེ་ཡི་འབྲས་བུ་མཐོང་བའི་ཕྱིར། །​དེ་དག་[[32]](#footnote-51)གཅིག་པ་ཡིན་ཞེས་འཇིག་རྟེན་གྱིས་ཀྱང་ཁས་མི་ལེན། །​དེ་ཕྱིར་དངོས་པོ་བདག་ལས་འབྱུང་ཞེས་རབ་ཏུ་བརྟགས་པ་འདི། །​དེ་ཉིད་དང་ནི་འཇིག་རྟེན་དུ་ཡང་རིགས་པ་མ་ཡིན་ནོ། །​བདག་ལས་སྐྱེ་བར་འདོད་ན་བསྐྱེད་པར་བྱ་དང་སྐྱེད་བྱེད་དང་། །​ལས་དང་བྱེད་པ་པོ་ཡང་གཅིག་ཉིད་འགྱུར་ན་དེ་དག་ནི། །​གཅིག་ཉིད་མ་ཡིན་པས་ན་བདག་ལས་སྐྱེ་བར་ཁས་བླང་བར། །​བྱ་མིན་རྒྱ་ཆེར་བཤད་པའི་ཉེས་པར་ཐལ་བར་འགྱུར་ཕྱིར་རོ། །​གཞན་ལ་བརྟེན་ནས་གལ་ཏེ་གཞན་ཞིག་འབྱུང་བར་འགྱུར་ན་ནི། །​འོ་ན་མེ་ལྕེ་ལས་ཀྱང་མུན་པ་འཐུག་པོ་འབྱུང་འགྱུར་ཞིང་། །​ཐམས་ཅད་ལས་ཀྱང་ཐམས་ཅད་སྐྱེ་བར་འགྱུར་ཏེ་གང་གི་ཕྱིར། །​སྐྱེད་པར་བྱེད་པ་མ་ཡིན་མ་ལུས་ལ་ཡང་གཞན་ཉིད་མཚུངས། །​རབ་ཏུ་བྱ་བར་ནུས་པ་དེ་ཕྱིར་འབྲས་བུར་ངེས་བརྗོད་ཅིང་། །​གང་ཞིག་དེ་སྐྱེད་[[33]](#footnote-52)ནུས་པ་དེ་ནི་གཞན་ནའང་རྒྱུ་ཡིན་ལ། །​རྒྱུད་གཅིག་གཏོགས་དང་[[34]](#footnote-53)སྐྱེད་པར་བྱེད་ལས་སྐྱེ་བ་དེ་ཡི་ཕྱིར། །​སཱ་ལུའི་[[35]](#footnote-54)མྱུ་གུ་ནས་ལ་སོགས་ལས་དེ་ལྟ་མིན་ཞེ་ན། །​ཇི་ལྟར་ནས་དང་གེ་སར་དང་ནི་ཀེང་ཤུ་ཀ་ལ་སོགས། །​སཱ་ལུའི་[[36]](#footnote-55)མྱུ་གུའི་སྐྱེད་པར་བྱེད་པར་འདོད་མིན་ནུས་ལྡན་མིན། །​རྒྱུད་གཅིག་ཁོངས་སུ་གཏོགས་མིན་འདྲ་བ་མ་ཡིན་ཉིད་དེ་བཞིན། །​སཱ་ལུའི་[[37]](#footnote-56)ས་བོན་ཡང་ནི་དེ་ཡི་མིན་ཏེ་གཞན་ཉིད་ཕྱིར། །​མྱུ་གུ་ས་བོན་དང་ནི་དུས་མཉམ་ཡོད་པ་མ་ཡིན་ཏེ། །​གཞན་ཉིད་མེད་པར་ས་བོན་གཞན་པ་ཉིད་དུ་ག་ལ་འགྱུར། །​དེས་ན་མྱུ་གུ་ས་བོན་ལས་སྐྱེ་འགྲུབ་པར་འགྱུར་མིན་པས། །​གཞན་ལས་སྐྱེ་བ་ཡིན་ཞེས་བྱ་བའི་ཕྱོགས་འདི་གཏང་བར་བྱོས། །​ཇི་ལྟར་སྲང་གི་མདའ་གཉིས་མཐོ་བ་དང་ནི་དམའ་བ་དག །​དུས་མཉམ་མ་ཡིན་པར་ནི་[[38]](#footnote-57)མིན་པར་མཐོང་བ་དེ་བཞིན་དུ། །​བསྐྱེད་པར་བྱ་དང་སྐྱེད་བྱེད་དག་གི་སྐྱེ་འགག་འགྱུར་ཞེ་ན། །​གལ་ཏེ་གཅིག་ཚེ་ཡིན་ན་འདིར་དུས་གཅིག་མེད་དེ་ཡང་[[39]](#footnote-58)མིན། །​གལ་ཏེ་སྐྱེ་བཞིན་པ་དེ་སྐྱེ་ལ་ཕྱོགས་པས་[[40]](#footnote-59)ཡོད་མིན་ཞིང་། །​འགག་བཞིན་པ་ནི་ཡོད་ཀྱང་འཇིག་ལ་ཕྱོགས་པར་འདོད་གྱུར་པ། །​དེ་ཚེ་འདི་ནི་ཇི་ལྟ་བུར་ན་སྲང་དང་མཚུངས་པ་ཡིན། །​སྐྱེ་བ་འདི་ནི་བྱེད་པོ་མེད་པར་རིགས་པའི་ངོ་བོ་འང་མིན། །​གལ་ཏེ་མིག་གི་བློ་ལ་རང་གི་སྐྱེད་བྱེད་དུས་གཅིག་པ། །​མིག་ལ་སོགས་དང་ལྷན་ཅིག་འབྱུང་བ་འདུ་ཤེས་ལ་སོགས་ལས། །​གཞན་ཉིད་ཡོད་ན་ཡོད་ལ་འབྱུང་བས་དགོས་པ་ཅི་ཞིག་ཡོད། །​ཅི་སྟེ་དེ་མེད་ཅེ་ན་འདི་ལ་ཉེས་པ་བཤད་ཟིན་ཏོ། །​སྐྱེད་པར་བྱེད་པ་བསྐྱེད་བྱ་གཞན་སྐྱེད་པ་[[41]](#footnote-60)དེ་རྒྱུ་ཡིན་ན། །​ཡོད་པའམ་འོན་ཏེ་མེད་དང་གཉི་ག་གཉིས་བྲལ་ཞིག་སྐྱེད་[[42]](#footnote-61)གྲང་། །​ཡོད་ན་སྐྱེད་བྱེད་ཅི་དགོས་མེད་ལའང་དེས་ནི་ཅི་ཞིག་བྱ། །​གཉིས་ཉིད་ལ་དེས་ཅི་བྱ་གཉིས་དང་བྲལ་ལའང་དེས་ཅི་བྱ། །​གང་གིས་རང་ལྟ་ལ་གནས་འཇིག་རྟེན་ཚད་མར་འདོད་པས་ན། །​འདིར་ནི་རིག་པ་[[43]](#footnote-62)སྨྲས་པ་ཉིད་ཀྱིས་ལྟ་གོ་ཅི་ཞིག་བྱ། །​གཞན་ལས་གཞན་འབྱུང་བ་ཡང་འཇིག་རྟེན་པ་ཡིས་རྟོགས་འགྱུར་ཏེ། །​དེས་ན་གཞན་ལས་སྐྱེ་ཡོད་འདིར་ནི་རིགས་པ་ཅི་ཞིག་དགོས། །​དངོས་ཀུན་ཡང་དག་བརྫུན་པ་[[44]](#footnote-63)མཐོང་བ་ཡིས། །​དངོས་རྙེད་ངོ་བོ་གཉིས་ནི་འཛིན་པར་འགྱུར། །​ཡང་དག་མཐོང་ཡུལ་གང་དེ་དེ་ཉིད་དེ། །​མཐོང་བ་བརྫུན་པ་[[45]](#footnote-64)ཀུན་རྫོབ་བདེན་པར་གསུངས། །​མཐོང་བ་བརྫུན་པའང་[[46]](#footnote-65)རྣམ་པ་གཉིས་འདོད་དེ། །​དབང་པོ་གསལ་དང་དབང་པོ་སྐྱོན་ལྡན་ནོ། །​སྐྱོན་ལྡན་དབང་ཅན་རྣམས་ཀྱི་ཤེས་པ་ནི། །​དབང་པོ་ལེགས་གྱུར་ཤེས་ལྟོས་ལོག་པར་འདོད། །​གནོད་པ་མེད་པའི་དབང་པོ་དྲུག་རྣམས་ཀྱིས། །​གཟུང་བ་གང་ཞིག་འཇིག་རྟེན་གྱིས་རྟོགས་ཏེ། །​འཇིག་རྟེན་ཉིད་ལས་བདེན་ཡིན་ལྷག་མ་ནི། །​འཇིག་རྟེན་ཉིད་ལས་ལོག་པར་རྣམ་པར་བཞག །​མི་ཤེས་གཉིད་ཀྱིས་རབ་བསྐྱོང་[[47]](#footnote-66)མུ་སྟེགས་ཅན། །​རྣམས་ཀྱིས་བདག་ཉིད་ཇི་བཞིན་བརྟགས་པ་དང་། །​སྒྱུ་མ་སྨིག་རྒྱུ་སོགས་ལ་བརྟགས་པ་གང་། །​དེ་དག་འཇིག་རྟེན་ལས་ཀྱང་ཡོད་[[48]](#footnote-67)མིན་ཉིད། །​མིག་ནི་རབ་རིབ་ཅན་གྱིས་དམིགས་པ་ཡིས། །​རབ་རིབ་མེད་ཤེས་ལ་གནོད་མིན་ཇི་ལྟར། །​དེ་བཞིན་དྲི་མེད་ཡེ་ཤེས་སྤངས་པའི་བློས། །​དྲི་མེད་བློ་ལ་གནོད་པ་ཡོད་མ་ཡིན།[[49]](#footnote-68) །​གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །​དེས་གང་བཅོས་[[50]](#footnote-69)མ་བདེན་པར་སྣང་དེ་ནི། །​ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །​བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །​རབ་རིབ་མཐུ་ཡིས་སྐྲ་ཤད་ལ་སོགས་པའི། །​ངོ་བོ་ལོག་པ་གང་ཞིག་རྣམ་བརྟགས་པ། །​དེ་ཉིད་བདག་ཉིད་གང་དུ་མིག་དག་པས། །​མཐོང་དེ་དེ་ཉིད་དེ་བཞིན་འདིར་ཤེས་ཀྱིས། །​གལ་ཏེ་འཇིག་རྟེན་ཚད་མ་ཡིན་ན་ནི། །​འཇིག་རྟེན་དེ་ཉིད་མཐོང་བས་འཕགས་གཞན་གྱིས། །​ཅི་དགོས་འཕགས་པའི་ལམ་གྱིས་[[51]](#footnote-70)ཅི་ཞིག་བྱ། །​བླུན་པོ་ཚད་མར་རིགས་པའང་མ་ཡིན་ནོ། །​རྣམ་ཀུན་འཇིག་རྟེན་ཚད་མིན་དེ་ཡི་ཕྱིར། །​དེ་ཉིད་སྐབས་སུ་འཇིག་རྟེན་གནོད་པ་མེད། །​འཇིག་རྟེན་དོན་ནི་འཇིག་རྟེན་གྲགས་ཉིད་ཀྱིས། །​གལ་ཏེ་སེལ་ན་འཇིག་རྟེན་གྱིས་གནོད་འགྱུར། །​གང་ཕྱིར་འཇིག་རྟེན་ས་བོན་ཙམ་བཏབ་ནས། །​བདག་གིས་བུ་འདི་སྐྱེད་[[52]](#footnote-71)ཅེས་སྨྲ་བྱེད་ཅིང་། །​ཤིང་ཡང་བཙུགས་[[53]](#footnote-72)སོ་སྙམ་དུ་རྟོག་[[54]](#footnote-73)དེས་ན། །​གཞན་ལས་སྐྱེ་བ་འཇིག་རྟེན་ལས་ཀྱང་མེད། །​གང་ཕྱིར་མྱུ་གུ་ས་བོན་ལས་གཞན་མིན། །​དེ་ཕྱིར་མྱུག་ཚེ་ས་བོན་ཞིག་པ་མེད། །​གང་ཕྱིར་གཅིག་ཉིད་ཡོད་མིན་དེ་ཕྱིར་ཡང་། །​མྱུག་ཚེ་ས་བོན་ཡོད་ཅེས་བརྗོད་མི་བྱ། །​གལ་ཏེ་རང་གི་མཚན་ཉིད་བརྟེན་འགྱུར་ན། །​དེ་ལ་སྐུར་བས་[[55]](#footnote-74)དངོས་པོ་འཇིག་པའི་ཕྱིར། །​སྟོང་ཉིད་དངོས་པོ་འཇིག་པའི་རྒྱུར་འགྱུར་ན། །​དེ་ནི་རིགས་མིན་དེ་ཕྱིར་དངོས་ཡོད་མིན། །​གང་ཕྱིར་དངོས་པོ་འདི་དག་རྣམ་དཔྱད་ན། །​དེ་ཉིད་བདག་ཅན་དངོས་ལས་ཚུ་རོལ་ཏུ། །​གནས་རྙེད་མ་ཡིན་དེ་ཕྱིར་འཇིག་རྟེན་གྱི། །​ཐ་སྙད་བདེན་ལ་རྣམ་པར་དཔྱད་མི་བྱ། །​དེ་ཉིད་སྐབས་སུ་རིགས་པ་གང་ཞིག་གིས། །​བདག་དང་གཞན་ལས་[[56]](#footnote-75)སྐྱེ་བ་རིགས་མིན་པའི།[[57]](#footnote-76) །​རིགས་དེས་ཐ་སྙད་དུ་ཡང་རིགས་མིན་པས། །​ཁྱོད་ཀྱི་སྐྱེ་བ་གང་གིས་ཡིན་པར་འགྱུར། །​དངོས་པོ་སྟོང་པ་གཟུགས་བརྙན་ལ་སོགས་པ། །​ཚོགས་ལ་ལྟོས་རྣམས་མ་གྲགས་པ་ཡང་མིན། །​ཇི་ལྟར་དེར་ནི་གཟུགས་བརྙན་སོགས་སྟོང་ལས། །​ཤེས་པ་དེ་ཡི་རྣམ་པ་སྐྱེ་འགྱུར་ལྟར། །​དེ་བཞིན་དངོས་པོ་ཐམས་ཅད་སྟོང་ན་ཡང་། །​སྟོང་ཉིད་དག་ལས་རབ་ཏུ་སྐྱེ་བར་འགྱུར། །​བདེན་པ་གཉིས་སུའང་རང་བཞིན་མེད་པའི་ཕྱིར། །​དེ་དག་རྟག་པ་མ་ཡིན་ཆད་པའང་མིན། །​གང་ཕྱིར་རང་བཞིན་གྱིས་དེ་མི་འགག་པ། །​དེ་ཕྱིར་ཀུན་གཞི་མེད་ཀྱང་འདི་ནུས་ཕྱིར། །​ལ་ལར་ལས་འགགས་ཡུན་རིང་ལོན་ལས་ཀྱང་། །​འབྲས་བུ་ཡང་དག་འབྱུང་བར་རིག་པར་གྱིས། །​རྨི་ལམ་དམིགས་པའི་ཡུལ་དག་མཐོང་ནས་ནི། །​སད་ཀྱང་བླུན་ལ་ཆགས་པ་སྐྱེ་འགྱུར་བ། །​དེ་བཞིན་འགགས་ཤིང་རང་བཞིན་ཡོད་[[58]](#footnote-77)མིན་པའི། །​ལས་ལས་ཀྱང་ནི་འབྲས་བུ་ཡོད་པ་[[59]](#footnote-78)ཡིན། །​ཇི་ལྟར་ཡུལ་ནི་ཡོད་ཉིད་མིན་མཚུངས་ཀྱང་། །​རབ་རིབ་ཅན་གྱིས་སྐྲ་ཤད་རྣམ་པར་ནི། །​མཐོང་གི་དངོས་གཞན་རྣམ་པར་མ་ཡིན་ལྟར། །​དེ་བཞིན་སྨིན་ལས་སླར་སྨིན་མིན་ཤེས་ཀྱིས། །​དེ་ཕྱིར་རྣམ་སྨིན་མི་དགེ་ནག་པོའི་ལས། །​རྣམ་སྨིན་དགེ་ཉིད་དགེ་ལས་ཡིན་མཐོང་ཞིང་། །​དགེ་མི་དགེ་མེད་བློ་ཅན་ཐར་འགྱུར་ཏེ། །​ལས་འབྲས་རྣམས་ལ་སེམས་པའང་དགག་པ་མཛད། །​ཀུན་གཞི་ཡོད་ཅིང་གང་ཟག་ཉིད་ཡོད་ལ། །​ཕུང་པོ་འདི་དག་འབའ་ཞིག་ཉིད་ཡོད་ཅེས། །​བསྟན་པ་འདི་ནི་དེ་ལྟར་ཆེས་ཟབ་དོན། །​རིག་པར་[[60]](#footnote-79)མི་འགྱུར་གང་ཡིན་དེ་ལའོ། །​འཇིག་ཚོགས་ལྟ་དང་བྲལ་ཡང་སངས་རྒྱས་ཀྱིས། །​ཇི་ལྟར་ང་དང་ང་ཡི་བསྟན་པ་ལྟར། །​དེ་བཞིན་དངོས་རྣམས་རང་བཞིན་མེད་མོད་ཀྱི། །​ཡོད་ཅེས་དྲང་དོན་ཉིད་དུ་བསྟན་པ་ཡིན། །​གཟུང་བ་མེད་པར་འཛིན་པ་མ་མཐོང་ཞིང་། །​སྲིད་གསུམ་རྣམ་ཤེས་ཙམ་དུ་རབ་རྟོགས་པས། །​ཤེས་རབ་ལ་གནས་བྱང་ཆུབ་སེམས་དཔའ་དེས། །​རྣམ་ཤེས་ཙམ་དུ་དེ་ཉིད་རྟོགས་པར་འགྱུར། །​ཇི་ལྟར་རླུང་གིས་བསྐུལ་བས་རྒྱ་མཚོ་ནི། །​ཆེ་ལས་ཆུ་རླབས་འབྱུང་བ་དེ་བཞིན་དུ། །​ཀུན་གྱི་ས་བོན་ཀུན་གཞི་ཞེས་བྱ་ལས། །​རང་གི་ནུས་པས་རྣམ་ཤེས་ཙམ་ཞིག་འབྱུང་། །​དེ་ཕྱིར་གཞན་གྱི་དབང་གི་ངོ་བོ་གང་། །​དངོས་པོ་[[61]](#footnote-80)བཏགས་པར་ཡོད་པའི་རྒྱུར་འགྱུར་ཞིང་། །​ཕྱི་རོལ་གཟུང་བ་མེད་པར་འབྱུང་འགྱུར་ལ། །​ཡོད་དང་སྤྲོས་ཀུན་ཡུལ་མིན་རང་བཞིན་ཡོད། །​ཕྱི་རོལ་མེད་སེམས་དཔེ་ནི་གང་དུ་ཡོད། །​རྨི་ལམ་ཇི་བཞིན་ཞེ་ན་དེ་བསམ་བྱ། །​གང་ཚེ་ང་ལ་རྨི་ལམ་ན་ཡང་སེམས། །​ཡོད་མིན་དེ་ཚེ་ཁྱོད་ཀྱི་དཔེ་ཡོད་མིན། །​གལ་ཏེ་སད་ཚེ་རྨི་ལམ་དྲན་ལས་ཡིད། །​ཡོད་ན་ཕྱི་རོལ་ཡུལ་ཡང་དེ་བཞིན་འགྱུར། །​ཇི་ལྟར་ཁྱོད་ཀྱི་ངས་མཐོང་སྙམ་དྲན་པ། །​དེ་འདྲ་ཕྱི་རོལ་ལ་ཡང་ཡོད་པ་ཡིན། །​གལ་ཏེ་གཉིད་ན་[[62]](#footnote-81)མིག་བློ་མི་སྲིད་པས། །​ཡོད་མིན་ཡིད་ཀྱི་ཤེས་པ་ཁོ་ན་ཡོད། །​དེ་ཡི་རྣམ་པ་ཕྱི་རོལ་ཉིད་དུ་ཞེན། །​རྨི་ལམ་ཇི་ལྟ་དེ་བཞིན་འདིར་འདོད་ན། །​ཇི་ལྟར་ཁྱོད་ཀྱི་ཕྱི་ཡུལ་རྨི་ལམ་དུ། །​མ་སྐྱེས་དེ་བཞིན་ཡིད་[[63]](#footnote-82)ཀྱང་སྐྱེས་མ་ཡིན། །​མིག་དང་མིག་གི་ཡུལ་དང་དེས་སྐྱེད་[[64]](#footnote-83)སེམས། །​གསུམ་པོ་ཐམས་ཅད་ཀྱང་ནི་བརྫུན་པ་[[65]](#footnote-84)ཡིན། །​རྣ་སོགས་ལྷག་མ་གསུམ་པོའང་སྐྱེ་བ་མེད། །​རྨི་ལམ་ཇི་ལྟ་དེ་བཞིན་སད་འདིར་ཡང་། །​དངོས་རྣམས་བརྫུན་[[66]](#footnote-85)ཡིན་སེམས་དེ་ཡོད་མ་ཡིན། །​སྤྱོད་ཡུལ་མེད་ཅིང་དབང་པོ་རྣམས་ཀྱང་མེད། །​འདི་ན་ཇི་ལྟར་སད་བཞིན་ཇི་སྲིད་དུ། །​མ་[[67]](#footnote-86)སད་དེ་སྲིད་དེ་ལ་གསུམ་པོ་ཡོད། །​སད་པར་གྱུར་ན་གསུམ་ཆར་ཡོད་མིན་ལྟར། །​གཏི་མུག་གཉིད་ཟད་ལས་དེ་དེ་བཞིན་ནོ། །​དབང་པོ་རབ་རིབ་བཅས་པ་བློ་གང་གིས། །​རབ་རིབ་མཐུ་ལས་སྐྲ་རྣམས་གང་མཐོང་བ། །​དེ་བློ་ལ་ལྟོས་གཉིས་ཆར་བདེན་པ་སྟེ། །​དོན་གསལ་མཐོང་ལ་གཉིས་ཀའང་བརྫུན་པ་[[68]](#footnote-87)ཡིན། །​གལ་ཏེ་ཤེས་བྱ་མེད་པར་བློ་ཡོད་ན། །​སྐྲ་དེའི་ཡུལ་དང་མིག་ནི་རྗེས་འབྲེལ་པའི། །​རབ་རིབ་མེད་ལའང་སྐྲ་ཤད་བློར་འགྱུར་ན། །​དེ་ལྟ་མ་ཡིན་དེ་ཕྱིར་དེ་ཡོད་མིན། །​གང་ཕྱིར་མཐོང་བ་དག་ལ་བློ་ནུས་ནི། །​སྨིན་མེད་དེ་ཕྱིར་དེ་ལ་བློ་མི་འགྱུར། །​ཤེས་བྱ་ཡོད་དངོས་བྲལ་བས་མིན་ཞེ་ན། །​ནུས་དེ་མེད་པས་འདི་ནི་འགྲུབ་མ་ཡིན། །​སྐྱེས་ལ་ནུས་པ་སྲིད་པ་ཡོད་མ་ཡིན། །​མ་སྐྱེས་ངོ་བོ་ལ་ཡང་ནུས་ཡོད་མིན། །​ཁྱད་པར་མེད་པར་ཁྱད་པར་ཅན་ཡོད་མིན། །​མོ་གཤམ་བུ་ལའང་དེ་ནི་ཡོད་པར་ཐལ། །​གལ་ཏེ་འབྱུང་བར་འགྱུར་བས་བསྙད་འདོད་ན། །​ནུས་པ་མེད་པར་འདི་ཡི་འབྱུང་འགྱུར་མེད། །​ཕན་ཚུན་དོན་ལ་བརྟེན་པའི་འགྲུབ་པ་ནི། །​གྲུབ་མིན་ཉིད་ཅེས་དམ་པ་རྣམས་ཀྱིས་གསུངས། །​གལ་ཏེ་འགགས་པའི་ནུས་སྨིན་ལས་འགྱུར་ན། །​གཞན་གྱི་ནུས་པ་ལས་གཞན་འབྱུང་བར་འགྱུར། །​རྒྱུན་ཅན་[[69]](#footnote-88)རྣམས་དེར་ཕན་ཚུན་ཐ་དད་ཡོད། །​དེ་ཕྱིར་ཐམས་ཅད་ཀུན་ལས་འབྱུང་བར་འགྱུར། །​གལ་ཏེ་དེར་ནི་རྒྱུན་ཅན་ཐ་དད་ཀྱི། །​དེ་དག་ལ་རྒྱུན་ཐ་དད་མེད་དེའི་ཕྱིར། །​ཉེས་མེད་ཅེ་ན་འདི་ནི་བསྒྲུབ་བྱ་ཞིག །​ཐ་མི་དད་རྒྱུན་སྐབས་མི་རིགས་ཕྱིར་རོ། །​བྱམས་པ་ཉེར་སྦས་ལ་བརྟེན་ཆོས་རྣམས་ནི། །​གཞན་ཉིད་ཕྱིར་ན་[[70]](#footnote-89)རྒྱུད་གཅིག་གཏོགས་མིན་ཏེ། །​གང་དག་རང་མཚན་ཉིད་ཀྱིས་[[71]](#footnote-90)སོ་སོ་བ། །​དེ་དག་རྒྱུད་གཅིག་གཏོགས་པ་རིགས་མ་ཡིན། །​མིག་བློ་སྐྱེ་བ་རང་ནུས་གང་ཞིག་[[72]](#footnote-91)ལས། །​དེ་མ་ཐག་[[73]](#footnote-92)ཏུ་ཀུན་ནས་སྐྱེ་འགྱུར་ཞིང་། །​རང་གི་རྣམ་ཤེས་རྟེན་གྱི་ནུས་དེ་ལ། །​དབང་པོ་གཟུགས་ཅན་མིག་ཅེས་བྱ་བར་རྟོགས། །​འདི་ན་དབང་པོ་ལས་བྱུང་རྣམ་པར་རིག །​ཕྱི་གཟུང་མེད་པར་རང་གི་ས་བོན་ལས། །​སྔོ་སོགས་སྣང་ཉིད་འབྱུང་བར་མ་རྟོགས་ནས། །​སྐྱེ་བོས་ཕྱི་རོལ་བཟུང་བར་[[74]](#footnote-93)སེམས་ཁས་ལེན། །​རྨི་ལམ་ན་ནི་གཟུགས་དོན་གཞན་མེད་པར། །​རང་ནུས་སྨིན་ལས་དེ་ཡི་རྣམ་ཅན་སེམས། །​འབྱུང་བ་ཇི་ལྟ་དེ་བཞིན་སད་ལའང་འདིར། །​ཕྱི་རོལ་མེད་པར་ཡིད་ནི་ཡོད་ཅེ་ན། །​ཇི་ལྟར་མིག་མེད་པར་ནི་རྨི་ལམ་དུ། །​སྔོ་སོགས་སྣང་བའི་ཡིད་སེམས་འབྱུང་དེ་ལྟར། །​མིག་དབང་མེད་པར་རང་གི་ས་བོན་ནི། །​སྨིན་ལས་ལོང་བ་ལ་འདིར་ཅིས་མི་སྐྱེ། །​གལ་ཏེ་ཁྱོད་ལྟར་རྨི་ལམ་དྲུག་པ་ཡི། །​ནུས་པ་སྨིན་ཡོད་སད་པར་མེད་གྱུར་ན། །​དྲུག་པའི་ནུས་སྨིན་ཇི་ལྟ་[[75]](#footnote-94)འདིར་མེད་པ། །​དེ་ལྟར་རྨི་ཚེ་མེད་ཅེས་ཅིས་མི་རིགས། །​ཇི་ལྟར་མིག་མེད་འདི་ཡི་རྒྱུ་མིན་ལྟར། །​རྨི་ལམ་དུ་ཡང་གཉིད་ནི་རྒྱུ་མ་ཡིན། །​དེ་ཕྱིར་རྨི་ལམ་དུ་ཡང་དེ་དངོས་མིག །​བརྫུན་པའི་[[76]](#footnote-95)ཡུལ་ཅན་རྟོགས་པའི་རྒྱུར་ཁས་བླང་། །​འདི་ཡིས་ལན་ནི་གང་དང་གང་བཏབ་པ། །​དེ་དང་དེ་ནི་དམ་བཅའ་མཚུངས་མཐོང་བས། །​རྩོད་འདི་སེལ་བྱེད་སངས་རྒྱས་རྣམས་ཀྱིས་ནི། །​འགར་ཡང་དངོས་པོ་ཡོད་ཅེས་མ་བསྟན་ཏོ། །​རྣལ་འབྱོར་པ་ཡིས་བླ་མའི་མན་ངག་ལས། །​ཀེང་རུས་ཀྱིས་གང་ས་གཞི་མཐོང་བ་གང་། །​དེར་ཡང་གསུམ་ཆར་སྐྱེ་བ་མེད་པར་མཐོང་། །​ལོག་པ་ཡིད་ལ་བྱེད་པ་[[77]](#footnote-96)བསྟན་ཕྱིར་རོ། །​ཁྱོད་ཀྱི་དབང་བློའི་ཡུལ་རྣམས་ཇི་ལྟ་བ། །​དེ་ལྟར་མི་སྡུག་ཡིད་ཀྱི་ཡང་འགྱུར་ན། །​དེ་བཞིན་ཡུལ་དེར་བློ་གཏད་ཅིག་ཤོས་ཀྱིས། །​རྟོགས་འབྱུང་[[78]](#footnote-97)དེ་ནི་བརྫུན་པར་[[79]](#footnote-98)ཡང་མི་འགྱུར། །​རབ་རིབ་དང་ལྡན་དབང་པོ་ཅན་མཚུངས་ལ།[[80]](#footnote-99) །​ཆུ་འབབ་རླུང་ལ་ཡི་དགས་རྣག་བློ་ཡང་། །​མདོར་ན་ཇི་ལྟར་ཤེས་བྱ་མེད་དེ་བཞིན། །​བློ་ཡང་མེད་ཅེས་དོན་འདི་ཤེས་པར་གྱིས། །​གལ་ཏེ་གཟུང་མེད་འཛིན་པ་ཉིད་བྲལ་ཞིང་། །​གཉིས་ཀྱིས་སྟོང་པའི་གཞན་དབང་དངོས་ཡོད་ན། །​འདི་ཡི་ཡོད་པ་གང་གིས་ཤེས་པར་འགྱུར། །​མ་བཟུང་བར་ཡང་ཡོད་ཅེས་བྱར་མི་རུང་། །​དེ་ཉིད་ཀྱིས་དེ་མྱོང་བར་འགྲུབ་[[81]](#footnote-100)མ་ཡིན། །​གལ་ཏེ་ཕྱི་དུས་དྲན་པ་ལས་འགྲུབ་ན། །​མ་གྲུབ་བསྒྲུབ་པར་[[82]](#footnote-101)བྱ་ཕྱིར་བརྗོད་པ་ཡི། །​མ་གྲུབ་འདི་ནི་སྒྲུབ་པར་བྱེད་པ་མིན། །​རང་རིག་པ་ནི་གྲུབ་ལ་རག་མོད་ཀྱི། །​དེ་ལྟའང་དྲན་པའི་དྲན་པ་རིགས་མིན་ཏེ། །​གཞན་ཕྱིར་མ་ཤེས་རྒྱུད་ལ་སྐྱེས་པ་བཞིན། །​གཏན་ཚིགས་འདིས་ནི་ཁྱད་པར་དག་ཀྱང་འཇོམས། །​གང་ཕྱིར་གང་གིས་ཡུལ་མྱོང་གྱུར་དེ་ལས། །​དྲན་པ་འདི་གཞན་ང་ལ་ཡོད་མིན་པ། །​དེ་ཕྱིར་ང་ཡིས་མཐོང་སྙམ་དྲན་འགྱུར་ཏེ། །​འདི་ཡང་འཇིག་རྟེན་ཐ་སྙད་ཚུལ་ལུགས་ཡིན། །​དེ་ཕྱིར་རང་རིག་[[83]](#footnote-102)ཡོད་པ་མ་ཡིན་ན། །​ཁྱོད་ཀྱི་གཞན་དབང་གང་གིས་འཛིན་པར་འགྱུར། །​བྱེད་པོ་ལས་དང་བྱ་བ་གཅིག་མིན་པས། །​དེ་ཉིད་ཀྱིས་དེ་འཛིན་པར་རིགས་མ་ཡིན། །​གལ་ཏེ་སྐྱེ་བ་མེད་ཅིང་མ་ཤེས་པའི། །​བདག་ཅན་གཞན་དབང་ངོ་བོའི་དངོས་ཡོད་ན། །​གང་གིས་ན་འདི་ཡོད་པ་[[84]](#footnote-103)མི་རིགས་པ། །​གཞན་ལ་མོ་གཤམ་བུས་གནོད་ཅི་ཞིག་བསྐྱལ། །​གང་ཚེ་གཞན་དབང་ཅུང་ཟད་ཡོད་མིན་ན། །​ཀུན་རྫོབ་པ་ཡི་རྒྱུར་ནི་གང་ཞིག་འགྱུར། །​གཞན་གྱི་ལྟར་ན་རྫས་ལ་ཆགས་པ་ཡིས། །​འཇིག་རྟེན་གྲགས་པའི་རྣམ་བཞག་ཀུན་ཀྱང་བརླག །​སློབ་དཔོན་ཀླུ་སྒྲུབ་ཞབས་ཀྱི་ལམ་ལས་[[85]](#footnote-104)ནི། །​ཕྱི་རོལ་གྱུར་ལ་ཞི་བའི་ཐབས་མེད་དོ། །​དེ་དག་ཀུན་རྫོབ་དེ་ཉིད་བདེན་ལས་ཉམས། །​དེ་ལས་ཉམས་པས་ཐར་པ་འགྲུབ་ཡོད་མིན། །​ཐ་སྙད་བདེན་པ་ཐབས་སུ་གྱུར་པ་དང་། །​དོན་དམ་བདེན་པ་ཐབས་བྱུང་གྱུར་པ་སྟེ། །​དེ་གཉིས་རྣམ་དབྱེ་གང་[[86]](#footnote-105)གིས་མི་ཤེས་པ། །​དེ་ནི་རྣམ་རྟོག་ལོག་པས་ལམ་ངན་ཞུགས། །​ཇི་ལྟར་ཁྱོད་ཀྱིས་[[87]](#footnote-106)གཞན་དབང་དངོས་འདོད་ལྟར། །​ཀུན་རྫོབ་ཀྱང་ནི་བདག་གིས་ཁས་མ་བླངས། །​འབྲས་ཕྱིར་འདི་དག་མེད་ཀྱང་ཡོད་དོ་ཞེས། །​འཇིག་རྟེན་ངོར་བྱས་བདག་ནི་སྨྲ་བར་བྱེད། །​ཇི་ལྟར་ཕུང་པོ་སྤངས་ནས་ཞིར་ཞུགས་པ། །​དགྲ་བཅོམ་རྣམས་ལ་ཡོད་པ་མིན་དེ་ལྟར། །​འཇིག་རྟེན་ལ་ཡང་མེད་ན་དེ་བཞིན་འདི། །​འཇིག་རྟེན་ལས་ཀྱང་ཡོད་ཅེས་བདག་མི་སྨྲ། །​གལ་ཏེ་ཁྱོད་ལ་འཇིག་རྟེན་མི་གནོད་ན། །​འཇིག་རྟེན་ཉིད་ལྟོས་འདི་ནི་དགག་པར་གྱིས། །​ཁྱོད་དང་འཇིག་རྟེན་འདིར་ནི་རྩོད་གྱིས་དང་། །​ཕྱི་ནས་སྟོབས་ལྡན་བདག་གིས་བརྟེན་པར་བྱ། །​མངོན་གྱུར་མངོན་ཕྱོགས་བྱང་ཆུབ་སེམས་དཔའ་ཡིས། །​སྲིད་གསུམ་རྣམ་ཤེས་ཙམ་དུ་གང་རྟོགས་པ། །​རྟག་བདག་བྱེད་པོ་བཀག་པ་རྟོགས་ཕྱིར་དེས། །​བྱེད་པ་པོ་ནི་སེམས་ཙམ་ཡིན་པར་རྟོགས། །​དེ་ཕྱིར་བློ་ལྡན་བློ་ནི་འཕེལ་བྱའི་ཕྱིར། །​ལང་ཀར་གཤེགས་མདོ་དེ་ལས་ཀུན་མཁྱེན་གྱིས། །​མུ་སྟེགས་སྤོ་མཐོན་རི་འཇོམས་དག་རང་བཞིན། །​རྡོ་རྗེ་འདི་ནི་དགོངས་པ་བཅད་ཕྱིར་གསུངས། །​ཇི་བཞིན་རང་གི་བསྟན་བཅོས་དེ་དེ་ལས། །​མུ་སྟེགས་རྣམས་ཀྱིས་གང་ཟག་སོགས་དེ་དག །​སྨྲས་པ་དེ་དག་བྱེད་པོར་མ་གཟིགས་ནས། །​རྒྱལ་བས་སེམས་ཙམ་འཇིག་རྟེན་བྱེད་པོར་གསུངས། །​དེ་ཉིད་རྒྱས་ལ་སངས་རྒྱས་བསྙད་ཇི་བཞིན། །​དེ་བཞིན་སེམས་ཙམ་གཙོར་གྱུར་འཇིག་རྟེན་ལ། །​མདོ་ལས་སེམས་ཙམ་ཞེས་གསུངས་གཟུགས་ནི་འདིར། །​འགོག་པ་དེ་ལྟར་མདོ་ཡི་དོན་མ་ཡིན། །​གལ་ཏེ་འདི་དག་སེམས་ཙམ་ཞེས་མཁྱེན་ནས། །​དེ་ལས་གཟུགས་ཉིད་དགག་པར་མཛད་ན་ནི། །​སླར་ཡང་དེ་ལས་བདག་ཉིད་ཆེན་པོས་སེམས། །​གཏི་མུག་ལས་ལས་སྐྱེས་པར་ཅི་ཕྱིར་གསུངས། །​སེམས་ཉིད་ཀྱིས་ནི་སེམས་ཅན་འཇིག་རྟེན་དང་། །​སྣོད་ཀྱི་འཇིག་རྟེན་ཤིན་ཏུ་སྣ་ཚོགས་འགོད། །​འགྲོ་བ་མ་ལུས་ལས་ལས་སྐྱེས་པར་གསུངས། །​སེམས་སྤངས་ནས་ནི་ལས་ཀྱང་ཡོད་མ་ཡིན། །​གལ་ཏེ་གཟུགས་ཡོད་མོད་ཀྱི་དེ་ལ་ནི། །​སེམས་བཞིན་བྱེད་པ་པོ་ཉིད་ཡོད་མ་ཡིན། །​དེས་ན་སེམས་ལས་གཞན་པའི་བྱེད་པ་པོ། །​བཟློག་གི་གཟུགས་ནི་བཀག་པ་མ་ཡིན་ནོ། །​འཇིག་རྟེན་པ་ཡི་དེ་ཉིད་ལ་གནས་ལ། །​ཕུང་པོ་འཇིག་རྟེན་གྲགས་ཏེ་ལྔ་ཆར་ཡོད། །​དེ་ཉིད་ཡེ་ཤེས་འཆར་བར་འདོད་པ་ན། །​རྣལ་འབྱོར་པ་ལ་དེ་ལྔ་འབྱུང་མི་འགྱུར། །​གཟུགས་མེད་ན་ནི་སེམས་ཡོད་མ་འཛིན་ཅིག །[[88]](#footnote-107)​སེམས་ཡོད་ཉིད་[[89]](#footnote-108)ནའང་གཟུགས་མེད་མ་འཛིན་ཅིག །[[90]](#footnote-109)​དེ་དག་ཤེས་རབ་ཚུལ་མདོར་སངས་རྒྱས་ཀྱིས། །​མཚུངས་པར་སྤངས་ཤིང་མངོན་པའི་ཆོས་ལས་གསུངས། །​བདེན་གཉིས་རིམ་པ་འདི་དག་བཤིག་ནས་ཀྱང་། །​ཁྱོད་ཀྱི་རྫས་ནི་བཀག་པས་འགྲུབ་མི་འགྱུར། །​དེ་ཕྱིར་དེ་ལྟའི་རིམ་པས་དངོས་གདོད་[[91]](#footnote-110)ནས། །​དེ་ཉིད་མ་སྐྱེས་འཇིག་རྟེན་སྐྱེས་རིག་བྱ། །​མདོ་སྡེ་གང་ལས་ཕྱི་རོལ་སྣང་ཡོད་མིན། །​སེམས་ནི་སྣ་ཚོགས་སྣང་ངོ་ཞེས་གསུངས་པ། །​གཟུགས་ལ་ཤིན་ཏུ་ཆགས་གང་དེ་དག་ལ། །​གཟུགས་བཟློག་པ་སྟེ་དེ་ཡང་དྲང་དོན་ཉིད། །​འདི་ནི་སྟོན་པས་དྲང་དོན་ཉིད་གསུངས་ཤིང་། །​འདི་ནི་དྲང་དོན་ཉིད་དུ་རིགས་པས་འཐད། །​རྣམ་པ་དེ་ལྟའི་མདོ་སྡེ་གཞན་ཡང་ནི། །​དྲང་དོན་ཉིད་དུ་ལུང་འདིས་གསལ་བར་བྱེད། །​ཤེས་བྱ་མེད་ན་ཤེས་པ་བསལ་བ་ནི། །​བདེ་བླག་[[92]](#footnote-111)རྙེད་ཅེས་སངས་རྒྱས་རྣམས་ཀྱིས་གསུངས། །​ཤེས་བྱ་མེད་ན་ཤེས་པ་བཀག་འགྲུབ་པས། །​དང་པོར་ཤེས་བྱ་དགག་པ་མཛད་པ་ཡིན། །​དེ་ལྟར་ལུང་གི་ལོ་རྒྱུས་ཤེས་བྱས་ཏེ། །​མདོ་གང་དེ་ཉིད་མ་ཡིན་བཤད་དོན་ཅན། །​དྲང་དོན་གསུངས་པའང་རྟོགས་ནས་དྲང་བྱ་ཞིང་། །​སྟོང་ཉིད་དོན་ཅན་ངེས་དོན་ཤེས་པར་གྱིས། །​གཉིས་ལས་[[93]](#footnote-112)སྐྱེ་བའང་རིགས་པའི་ངོ་བོ་མ་ཡིན་གང་གི་ཕྱིར། །​བཤད་ཟིན་ཉེས་པ་དེ་དག་ཐོག་ཏུ་འབབ་པ་ཡིན་ཕྱིར་རོ། །​འདི་ནི་འཇིག་རྟེན་ལས་མིན་དེ་ཉིད་དུ་ཡང་འདོད་མིན་ཏེ། །​གང་ཕྱིར་རེ་རེ་ལས་ནི་སྐྱེ་བ་འགྲུབ་པ་ཡོད་མ་ཡིན། །​གལ་ཏེ་རྒྱུ་མེད་ཁོ་ནར་སྐྱེ་བར་ལྟ་ཞིག་འགྱུར་ན་ནི། །​དེ་ཚེ་མཐའ་དག་རྟག་ཏུ་ཐམས་ཅད་ལས་ཀྱང་སྐྱེ་འགྱུར་ཞིང་། །​འབྲས་འབྱུང་ཆེད་དུ་འཇིག་རྟེན་འདི་ཡི་ས་བོན་ལ་སོགས་ནི། །​བརྒྱ་ཕྲག་དག་གི་སྒོ་ནས་སྡུད་པར་བྱེད་པར་ཡང་མི་འགྱུར། །​གལ་ཏེ་འགྲོ་བ་རྒྱུ་ཡིས་སྟོང་པར་གྱུར་ན་ནམ་མཁའ་ཡི། །​ཨུཏྤ་ལ་ཡི་དྲི་མདོག་ཇི་བཞིན་གཟུང་དུ་མེད་ཉིད་ན། །​ཤིན་ཏུ་ཆེས་བཀྲའི་འཇིག་རྟེན་འཛིན་པའང་དེ་ཡི་[[94]](#footnote-113)ཕྱིར། །​རང་གི་བློ་བཞིན་འཇིག་རྟེན་རྒྱུ་ལས་ཡིན་པར་ཤེས་པར་གྱིས། །​འབྱུང་བ་དེ་དག་བདག་ཉིད་གང་ཞིག་གིས་ནི་ཁྱོད་ཀྱི་བློའི། །​ཡུལ་དུ་འགྱུར་བ་དེ་ཡི་བདག་ཉིད་ཅན་ནི་མ་ཡིན་ན། །​གང་ལ་ཡིད་ཀྱི་མུན་པ་འཐུག་པོ་འདི་ཉིད་དུ་ཡོད་པ། །​དེས་ནི་ཇི་ལྟར་འཇིག་རྟེན་ཕ་རོལ་ཡང་དག་རྟོགས་པར་འགྱུར། །​འཇིག་རྟེན་ཕ་རོལ་འགོག་པར་བྱེད་པའི་དུས་སུ་བདག་ཉིད་ནི། །​ཤེས་བྱའི་རང་བཞིན་ཕྱིན་ཅི་ལོག་ཏུ་ལྟ་བར་རྟོགས་བྱ་སྟེ། །​དེ་ཡི་ལྟ་བའི་རྣམ་པའི་རྟེན་མཚུངས་ལུས་དང་ལྡན་ཉིད་ཕྱིར། །​གང་ཚེ་འབྱུང་བའི་བདག་ཉིད་ཡོད་ཉིད་ཁས་ལེན་དེ་ཚེ་བཞིན། །​འབྱུང་བ་དེ་དག་ཇི་ལྟར་ཡོད་མིན་དེ་ལྟར་བཤད་ཟིན་ཏེ། །​གང་གི་ཕྱིར་ན་གོང་དུ་རང་གཞན་ལས་དང་གཉིས་ཀ་ལས། །​སྐྱེ་དང་རྒྱུ་མེད་ཐུན་མོང་དུ་ནི་བཀག་ཟིན་དེ་ཡི་ཕྱིར། །​མ་བཤད་འབྱུང་བ་འདི་དག་ལྟ་ཞིག་ཡོད་པ་[[95]](#footnote-114)མ་ཡིན་ནོ། །​གང་གི་ཕྱིར་ན་བདག་དང་གཞན་དང་གཉིས་ཀ་ལས་སྐྱེ་དང་། །​རྒྱུ་ལ་མ་ལྟོས་ཡོད་པ་མིན་པས་དངོས་རྣམས་རང་བཞིན་བྲལ། །​གང་གིས་སྤྲིན་ཚོགས་དང་མཚུངས་གཏི་མུག་སྟུག་པོ་འཇིག་རྟེན་ལ། །​ཡོད་པ་དེས་ན་ཡུལ་རྣམས་ལོག་པ་དག་ཏུ་སྣང་བར་འགྱུར། །​ཇི་ལྟར་རབ་རིབ་མཐུ་ཡིས་འགའ་ཞིག་སྐྲ་ཤད་ཟླ་གཉིས་དང་། །​རྨ་བྱའི་མདོངས་དང་སྦྲང་མ་ལ་སོགས་ལོག་[[96]](#footnote-115)པར་འཛིན་བྱེད་པ། །​དེ་བཞིན་དུ་ནི་གཏི་མུག་སྐྱོན་གྱི་དབང་གིས་མི་མཁས་པས། །​འདུས་བྱས་ལྟ་[[97]](#footnote-116)ཞིག་སྣ་ཚོགས་བློ་གྲོས་ཀྱིས་ནི་རྟོགས་པར་འགྱུར། །​གལ་ཏེ་གཏི་མུག་བརྟེན་ནས་ལས་འབྱུང་གཏི་མུག་མེད་པར་དེ། །​མི་འབྱུང་ཞེས་བྱར་མི་མཁས་ཁོ་ནས་རྟོགས་པར་[[98]](#footnote-117)གོར་མ་ཆག །​བློ་བཟང་ཉི་མས་མུན་པ་སྟུག་པོ་རྣམ་པར་བསལ་བ་ཡི། །​མཁས་པ་དག་ནི་སྟོང་ཉིད་ཁོང་དུ་ཆུད་ཅིང་གྲོལ་བར་འགྱུར། །​གལ་ཏེ་དངོས་རྣམས་དེ་ཉིད་དུ་མེད་ན། །​ཐ་སྙད་དུ་ཡང་མོ་གཤམ་བུ་ཇི་བཞིན། །​དེ་དག་མེད་པ་ཉིད་འགྱུར་དེ་ཡི་ཕྱིར། །​དེ་དག་རང་བཞིན་གྱིས་ནི་ཡོད་པ་ཉིད། །​གང་དག་རབ་རིབ་ཅན་སོགས་ཡུལ་འགྱུར་བ། །​སྐྲ་ཤད་ལ་སོགས་དེ་དག་མ་སྐྱེས་པས། །​རེ་ཞིག་དེ་དག་ཉིད་ལ་བརྩད་བྱ་སྟེ། །​ཕྱི་ནས་མ་རིག་རབ་རིབ་རྗེས་འབྲེལ་ལའོ། །​གལ་ཏེ་རྨི་ལམ་དྲི་ཟའི་གྲོང་ཁྱེར་བཅས། །​སྨིག་རྒྱུའི་ཆུ་དང་མིག་འཕྲུལ་གཟུགས་བརྙན་སོགས། །​སྐྱེ་མེད་མཐོང་ན་ཡོད་ཉིད་མིན་མཚུངས་ཀྱང་། །​ཁྱོད་ལ་ཇི་ལྟར་དེར་འགྱུར་དེ་མི་རིགས། །​དེ་ཉིད་དུ་འདི་ཇི་ལྟར་སྐྱེ་མེད་ཀྱང་། །​མོ་གཤམ་བུ་ལྟར་གང་ཕྱིར་འཇིག་རྟེན་གྱི། །​མཐོང་བའི་ཡུལ་དུ་མི་འགྱུར་མ་ཡིན་པ། །​དེ་ཡི་ཕྱིར་ན་སྨྲ་[[99]](#footnote-118)འདི་མ་ངེས་པའོ། །​མོ་གཤམ་བུ་ལ་རང་གི་བདག་ཉིད་ཀྱིས། །​སྐྱེ་བ་དེ་ཉིད་དུ་མེད་འཇིག་རྟེན་དུའང་། །​ཡོད་མིན་དེ་བཞིན་དངོས་འདི་ཀུན་ངོ་བོ། །​ཉིད་ཀྱིས་འཇིག་རྟེན་དེ་ཉིད་དུ་མ་སྐྱེས། །​དེ་ཕྱིར་འདི་ལྟར་སྟོན་པས་ཆོས་རྣམས་ཀུན། །​གདོད་ནས་ཞི་ཞིང་སྐྱེ་བྲལ་རང་བཞིན་གྱིས། །​ཡོངས་སུ་མྱ་ངན་འདས་པ་གསུངས་གྱུར་པ།[[100]](#footnote-119) །​དེ་ཕྱིར་རྟག་ཏུ་སྐྱེ་བ་[[101]](#footnote-120)ཡོད་མ་ཡིན། །​བུམ་སོགས་འདི་དག་དེ་ཉིད་དུ་མེད་ཅིང་། །​འཇིག་རྟེན་རབ་ཏུ་གྲགས་པར་ཡོད་ཅི་བཞིན། །​དེ་བཞིན་དངོས་པོ་ཐམས་ཅད་འབྱུང་བས་[[102]](#footnote-121)ན། །​མོ་གཤམ་བུ་དང་མཚུངས་པར་ཐལ་མི་འགྱུར། །​གང་ཕྱིར་རྒྱུ་[[103]](#footnote-122)མེད་པ་དང་དབང་ཕྱུག་གི །​རྒྱུ་ལ་སོགས་དང་བདག་གཞན་གཉིས་ཀ་ལས། །​དངོས་རྣམས་སྐྱེ་བར་འགྱུར་བ་མ་ཡིན་པ། །​དེ་ཕྱིར་བརྟེན་ནས་རབ་ཏུ་སྐྱེ་བར་འགྱུར། །​གང་ཕྱིར་དངོས་པོ་བརྟེན་ནས་རབ་འབྱུང་བས། །​རྟོག་པ་འདི་དག་བརྟག་པར་མི་ནུས་པ། །​དེ་ཕྱིར་རྟེན་[[104]](#footnote-123)འབྱུང་རིགས་པ་འདི་ཡིས་ནི། །​ལྟ་ངན་དྲ་བ་མཐའ་དག་གཅོད་པར་བྱེད། །​རྟོག་[[105]](#footnote-124)རྣམས་དངོས་པོ་ཡོད་ན་འགྱུར་བ་[[106]](#footnote-125)སྟེ། །​དངོས་པོ་ཇི་ལྟར་མེད་པར་ཡོངས་དཔྱད་ཟིན། །​དངོས་པོ་མེད་པར་འདི་རྣམས་མི་འབྱུང་དཔེར། །​བུད་ཤིང་མེད་པར་མེ་ཡོད་མིན་དེ་བཞིན། །​སོ་སོའི་སྐྱེ་བོ་རྣམས་ནི་རྟོག་པས་བཅིངས། །​མི་རྟོག་རྣལ་འབྱོར་པ་ནི་གྲོལ་འགྱུར་བས། །​རྟོག་རྣམས་ལོག་པར་གྱུར་པ་གང་ཡིན་དེ། །​རྣམ་པར་དཔྱོད་པའི་འབྲས་བུར་མཁས་རྣམས་གསུང་། །​བསྟན་བཅོས་ལས་དཔྱད་རྩོད་ལ་ཆགས་པའི་ཕྱིར། །​མ་མཛད་རྣམ་གྲོལ་ཕྱིར་ནི་དེ་ཉིད་བསྟན། །​གལ་ཏེ་དེ་ཉིད་རྣམ་པར་བཤད་པ་ན། །​གཞན་གཞུང་འཇིག་པར་འགྱུར་ན་ཉེས་པ་མེད། །​རང་གི་ལྟ་ལ་ཆགས་དང་དེ་བཞིན་དུ། །​གཞན་གྱི་ལྟ་ལ་འཁྲུག་གང་རྟོག་པ་ཉིད། །​དེ་ཕྱིར་འདོད་ཆགས་ཁོང་ཁྲོ་རྣམ་བསལ་ཏེ། །​རྣམ་དཔྱོད་པ་ནི་མྱུར་དུ་གྲོལ་བར་འགྱུར། །​ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །​ལྟ་ལས་བྱུང་བར་བློ་ཡིས་མཐོང་གྱུར་ཞིང་།[[107]](#footnote-126) །​བདག་ནི་འདི་ཡི་ཡུལ་དུ་རྟོགས་བྱས་ནས། །​རྣལ་འབྱོར་པ་ཡིས་བདག་ནི་འགོག་པར་བྱེད། །​ཟ་པོ་རྟག་དངོས་བྱེད་པོ་མིན་པའི་བདག །​ཡོན་ཏན་བྱ་མེད་མུ་སྟེགས་རྣམས་ཀྱིས་བརྟགས། །​དེའི་དབྱེ་ཅུང་ཟད་ཅུང་ཟད་ལ་བརྟེན་ནས། །​མུ་སྟེགས་ཅན་རྣམས་ལུགས་ནི་ཐ་དད་འགྱུར། །​མོ་གཤམ་བུ་ལྟར་སྐྱེ་བ་དང་བྲལ་ཕྱིར། །​དེ་ལྟར་གྱུར་པའི་བདག་ནི་ཡོད་མིན་ཞིང་། །​འདི་ནི་ངར་འཛིན་རྟེན་དུའང་མི་རིགས་ལ། །​འདི་ནི་ཀུན་རྫོབ་ཏུ་ཡང་ཡོད་མི་འདོད། །​གང་ཕྱིར་བསྟན་བཅོས་བསྟན་བཅོས་ལས་དེའི་ཁྱད། །​མུ་སྟེགས་རྣམས་ཀྱིས་གང་བསྟན་དེ་ཀུན་ལ། །​རང་གྲགས་མ་སྐྱེས་གཏན་ཚིགས་ཀྱིས་གནོད་པ། །​དེ་ཕྱིར་དེ་ཁྱད་[[108]](#footnote-127)ཀུན་ཀྱང་ཡོད་མ་ཡིན། །​དེ་ཕྱིར་ཕུང་པོ་ལས་གཞན་བདག་མེད་དེ།[[109]](#footnote-128) །​ཕུང་པོ་མ་གཏོགས་དེ་འཛིན་མ་གྲུབ་ཕྱིར། །​འཇིག་རྟེན་ངར་འཛིན་བློ་ཡི་རྟེན་དུ་ཡང་། །​མི་འདོད་དེ་རིག་མིན་པའང་བདག་ལྟའི་ཕྱིར། །​གང་དག་དུད་འགྲོ་[[110]](#footnote-129)བསྐལ་མང་བརྐྱལ་[[111]](#footnote-130)གྱུར་པ། །​དེས་[[112]](#footnote-131)ཀྱང་མ་སྐྱེས་རྟག་འདི་མ་མཐོང་ལ། །​ངར་འཛིན་དེ་དག་ལ་ཡང་འཇུག་མཐོང་སྟེ། །​དེས་ན་ཕུང་པོ་ལས་གཞན་བདག་འགའ་མེད། །​ཕུང་པོ་ལས་གཞན་བདག་གྲུབ་མེད་པའི་ཕྱིར། །​བདག་ལྟའི་དམིགས་པ་ཕུང་པོ་ཁོ་ནའོ། །​ཁ་ཅིག་བདག་ལྟའི་རྟེན་དུ་ཕུང་པོ་ནི། །​ལྔ་ཆར་ཡང་འདོད་ཁ་ཅིག་སེམས་གཅིག་འདོད། །​གལ་ཏེ་ཕུང་པོ་བདག་ན་དེ་ཕྱིར་དེ། །​མང་བས་བདག་དེ་དག་ཀྱང་མང་བར་འགྱུར། །​བདག་ནི་རྫས་སུ་འགྱུར་ཞིང་དེར་ལྟ་བ། །​རྫས་ལ་འཇུག་པས་ཕྱིན་ཅི་ལོག་མི་འགྱུར། །​མྱ་ངན་འདས་ཚེ་ངེས་པར་བདག་ཆད་འགྱུར། །​མྱ་ངན་འདས་སྔོན་སྐད་ཅིག་དག་ལ་ནི། །​སྐྱེ་འཇིག་བྱེད་པོ་མེད་པས་དེ་འབྲས་མེད། །​གཞན་གྱིས་བསགས་ལ་གཞན་གྱིས་ཟ་བར་འགྱུར། །​དེ་ཉིད་དུ་རྒྱུད་ཡོད་ན་སྐྱོན་མེད་ན། །​སྔར་རྣམ་དཔྱད་ཚེ་རྒྱུད་ལ་ཉེས་བཤད་ཟིན། །​དེ་ཕྱིར་ཕུང་པོ་དང་སེམས་བདག་མི་རིགས། །​འཇིག་རྟེན་མཐའ་ལྡན་ལ་སོགས་མེད་ཕྱིར་རོ། །​ཁྱོད་ཀྱི་རྣལ་འབྱོར་བདག་མེད་མཐོང་བ་ལ། །​དེ་ཚེ་ངེས་པར་དངོས་རྣམས་མེད་པར་འགྱུར། །​རྟག་བདག་སྤངས་[[113]](#footnote-132)ན་དེ་ཚེ་དེ་ཡི་ཕྱིར། །​ཁྱོད་ཀྱི་སེམས་སམ་ཕུང་པོ་བདག་མི་འགྱུར། །​ཁྱོད་ཀྱི་རྣལ་འབྱོར་བདག་མེད་མཐོང་བ་ཡིས། །​གཟུགས་སོགས་དེ་ཉིད་རྟོགས་པར་མི་འགྱུར་ཞིང་། །​གཟུགས་ལ་དམིགས་ནས་འཇུག་ཕྱིར་འདོད་ཆགས་སོགས། །​སྐྱེ་འགྱུར་དེ་ཡི་ངོ་བོ་རྟོགས་མེད་ཕྱིར། །​གང་ཕྱིར་སྟོན་པས་ཕུང་པོ་བདག་གོ་ཞེས། །​གསུངས་པ་དེ་ཕྱིར་ཕུང་པོ་བདག་འདོད་ན། །​དེ་ནི་ཕུང་ལས་གཞན་བདག་འགོག་པ་སྟེ། །​གཟུགས་བདག་མིན་སོགས་མདོ་གཞན་གསུངས་ཕྱིར་རོ། །​གང་ཕྱིར་གཟུགས་ཚོར་བདག་མིན་འདུ་ཤེས་ཀྱང་། །​མ་ཡིན་འདུ་བྱེད་རྣམས་མིན་རྣམ་ཤེས་ཀྱང་། །​མིན་པར་མདོ་གཞན་ལས་གསུངས་དེ་ཡི་ཕྱིར། །​མདོར་བསྟན་ཕུང་པོ་བདག་ཅེས་བཞེད་མ་ཡིན། །​ཕུང་པོ་བདག་ཅེས་བརྗོད་ཚེ་ཕུང་རྣམས་ཀྱི། །​ཚོགས་པ་ཡིན་གྱི་ཕུང་པོའི་ངོ་བོ་མིན། །​མགོན་མིན་འདུལ་བའམ་དབང་པོ་ཉིད་ཀྱང་མིན། །​དེ་མེད་ཕྱིར་དེ་ཚོགས་པ་མ་ཡིན་ནོ། །​དེ་ཚེ་དེ་ཡི་ཡན་ལག་ཚོགས་གནས་རྣམས། །​ཤིང་རྟ་ཉིད་འགྱུར་ཤིང་རྟ་དང་བདག་མཚུངས། །​མདོ་ལས་ཕུང་པོ་བརྟེན་ནས་ཡིན་གསུངས་པ། །​དེ་ཕྱིར་ཕུང་པོ་འདུས་ཙམ་བདག་མ་ཡིན། །​དབྱིབས་ཤེ་[[114]](#footnote-133)ན་དེ་གཟུགས་ཅན་ལ་ཡོད་ཕྱིར། །​ཁྱོད་ལ་དེ་དག་ཉིད་བདག་ཅེས་འགྱུར་གྱི། །​སེམས་སོགས་ཚོགས་[[115]](#footnote-134)ནི་བདག་ཉིད་འགྱུར་མིན་ཏེ། །​གང་ཕྱིར་དེ་དག་ལ་དབྱིབས་ཡོད་མ་ཡིན། །​ལེན་པོ་[[116]](#footnote-135)རང་ཉེར་ལེན་གཅིག་རིགས་དངོས་མིན། །​དེ་ལྟ་ན་ལས་བྱེད་པོ་གཅིག་ཉིད་འགྱུར། །​བྱེད་པོ་མེད་ལས་ཡོད་སྙམ་བློ་ཡིན་ན། །​མ་ཡིན་གང་ཕྱིར་བྱེད་པོ་མེད་ལས་མེད། །​གང་ཕྱིར་ཐུབ་པས་བདག་དེ་ས་ཆུ་མེ། །​རླུང་དང་རྣམ་ཤེས་ནམ་མཁའ་ཞེས་བྱ་བ། །​ཁམས་དྲུག་དང་ནི་མིག་སོགས་རེག་པ་ཡི། །​རྟེན་དྲུག་དག་ལ་བརྟེན་ནས་ཉེར་བརྟེན་[[117]](#footnote-136)ཞིང་། །​སེམས་དང་སེམས་བྱུང་ཆོས་རྣམས་ཉེར་བཟུང་ནས། །​དེས་གསུངས་དེ་ཕྱིར་དེ་ནི་དེ་རྣམས་དང་། །​དེ་ཉིད་མ་ཡིན་ཚོགས་ཙམ་ཉིད་མིན་ཏེ། །​དེ་ཕྱིར་ངར་འཛིན་བློ་དེ་རྣམས་ལ་མིན། །​བདག་མེད་རྟོགས་ཚེ་རྟག་པའི་བདག་སྤོང་ཞིང་། །​འདི་ནི་ངར་འཛིན་རྟེན་དུའང་མི་འདོད་པ། །​དེ་ཕྱིར་བདག་མེད་ཤེས་པས་བདག་ལྟ་བ། །​དཔྱིས་ཀྱང་འབྱིན་ཞེས་སྨྲ་བ་ཤིན་ཏུ་མཚར། །​རང་ཁྱིམ་རྩིག་ཕུག་སྦྲུལ་གནས་མཐོང་བཞིན་དུ། །​འདི་ན་གླང་ཆེན་མེད་ཅེས་དོགས་བསལ་ཏེ། །​སྦྲུལ་གྱི་[[118]](#footnote-137)འཇིགས་པའང་སྤོང་བར་བྱེད་པ་ནི། །​ཀྱེ་མ་གཞན་གྱི་གནམ་པོར་འགྱུར་ཉིད་དོ། །​ཕུང་པོར་བདག་ཡོད་མ་ཡིན་བདག་ལ་ཡང་། །​ཕུང་པོ་དེ་རྣམས་ཡོད་མིན་གང་ཕྱིར་འདིར། །​གཞན་ཉིད་ཡོད་ན་རྟོག་པ་འདིར་འགྱུར་ན། །​གཞན་ཉིད་དེ་མེད་དེ་ཕྱིར་འདི་རྟོག་པའོ། །​བདག་ནི་གཟུགས་ལྡན་མི་འདོད་གང་ཕྱིར་བདག །​ཡོད་མིན་དེ་ཕྱིར་ལྡན་དོན་སྦྱོར་བ་མེད། །​གཞན་ན་གནག་ལྡན་གཞན་མིན་གཟུགས་ལྡན་ན། །​བདག་ནི་གཟུགས་ལས་དེ་ཉིད་གཞན་ཉིད་མེད། །​གཟུགས་བདག་མ་ཡིན་བདག་ནི་གཟུགས་ལྡན་མིན། །​གཟུགས་ལ་བདག་མེད་བདག་ལའང་གཟུགས་ཡོད་མིན། །​དེ་ལྟར་རྣམ་བཞིར་ཕུང་ཀུན་ཤེས་བྱ་སྟེ། །​དེ་དག་བདག་ཏུ་ལྟ་བ་ཉི་ཤུར་འདོད། །​ལྟ་རི་བདག་མེད་རྟོགས་པའི་རྡོ་རྗེ་ཡིས། །​བཅོམ་བདག་གང་དང་ལྷན་ཅིག་འཇིག་འགྱུར་པ། །​འཇིག་ཚོགས་ལྟ་རི་ལྷུན་སྟུག་ལ་གནས་པ། །​རྩེ་མོ་མཐོ་བར་གྱུར་པ་འདི་དག་གོ། །​ཁ་ཅིག་དེ་ཉིད་གཞན་ཉིད་རྟག་མི་རྟག །​ལ་སོགས་བརྗོད་མེད་གང་ཟག་རྫས་ཡོད་འདོད། །​རྣམ་ཤེས་དྲུག་གི་ཤེས་བྱར་དེ་འདོད་ཅིང་། །​དེ་ནི་ངར་འཛིན་གཞིར་ཡང་འདོད་པ་ཡིན། །​གང་ཕྱིར་གཟུགས་ལས་སེམས་བརྗོད་མེད་མི་རྟོགས། །​དངོས་ཡོད་བརྗོད་མེད་རྟོགས་པ་མ་ཡིན་ཉིད། །​གལ་ཏེ་བདག་འགའ་དངོས་པོར་གྲུབ་གྱུར་ན། །​སེམས་ལྟར་གྲུབ་དངོས་བརྗོད་དུ་མེད་མི་འགྱུར། །​གང་ཕྱིར་ཁྱོད་བུམ་དངོས་པོར་མ་གྲུབ་པའི། །​ངོ་བོ་གཟུགས་སོགས་ལས་བརྗོད་མེད་འགྱུར་བས། །​བདག་གང་ཕུང་པོ་ལས་བརྗོད་མེད་འགྱུར་ཏེ། །​རང་གིས་ཡོད་པར་གྲུབ་པར་རྟོགས་མི་བྱ། །​ཁྱོད་ཀྱི་རྣམ་ཤེས་རང་བདག་ལས་གཞན་ནི། །​མི་འདོད་གཟུགས་སོགས་ལས་གཞན་དངོས་འདོད་ཅིང་། །​དངོས་ལ་རྣམ་པ་དེ་གཉིས་མཐོང་འགྱུར་བ། །​དེ་ཕྱིར་བདག་མེད་དངོས་ཆོས་དང་བྲལ་ཕྱིར། །​དེ་ཕྱིར་ངར་འཛིན་རྟེན་ནི་དངོས་པོ་མིན། །​ཕུང་ལས་གཞན་མིན་ཕུང་པོའི་ངོ་བོ་མིན། །​ཕུང་པོ་རྟེན་མིན་འདི་ནི་དེ་ལྡན་མིན། །​འདི་ནི་ཕུང་པོ་རྣམས་བརྟེན་འགྲུབ་པར་འགྱུར། །​ཤིང་རྟ་རང་ཡན་ལག་ལས་གཞན་འདོད་མིན། །​གཞན་མིན་མ་ཡིན་དེ་ལྡན་ཡང་མིན་ཞིང་། །​ཡན་ལག་ལ་མིན་[[119]](#footnote-138)ཡན་ལག་དག་དེར་མིན། །​འདུས་པ་ཙམ་མིན་དབྱིབས་མིན་ཇི་བཞིན་ནོ། །​གལ་ཏེ་ཚོགས་ཙམ་ཤིང་རྟར་འགྱུར་ན་ནི། །​སིལ་བུར་གནས་ལ་ཤིང་རྟ་ཉིད་ཡོད་འགྱུར། །​གང་ཕྱིར་ཡན་ལག་ཅན་མེད་ཡན་ལག་དག །​མེད་པས་དབྱིབས་ཙམ་ཤིང་རྟར་རིགས་པའང་མིན། །​ཁྱོད་དབྱིབས་ཡན་ལག་རེ་རེ་སྔར་ཡོད་གྱུར། །​ཇི་བཞིན་ཤིང་རྟར་གཏོགས་ལའང་དེ་བཞིན་ན། །​བྱེ་བར་གྱུར་པ་དེ་དག་ལ་ཇི་ལྟར། །​ད་ལྟར་ཡང་ནི་ཤིང་རྟ་ཡོད་མ་ཡིན། །​ད་ལྟ་གལ་ཏེ་ཤིང་རྟ་ཉིད་དུས་[[120]](#footnote-139)འདིར། །​འཕང་ལོ་སོགས་ལ་དབྱིབས་ཐ་དད་ཡོད་ན། །​འདི་གཟུང་འགྱུར་ན་དེ་ཡང་ཡོད་མིན་ཏེ། །​དེ་ཕྱིར་དབྱིབས་ཙམ་ཤིང་རྟར་ཡོད་མ་ཡིན། །​གང་ཕྱིར་ཁྱོད་ཀྱི་ཚོགས་པ་ཅང་མེད་པས། །​དབྱིབས་དེ་ཡན་ལག་ཚོགས་ཀྱི་མ་ཡིན་ན། །​གང་ཞིག་ཅི་ཡང་མ་ཡིན་དེ་བརྟེན་ནས། །​འདིར་ནི་དབྱིབས་སུ་ལྟ་ཞིག་ཇི་ལྟར་འགྱུར། །​ཁྱོད་ཀྱི་འདི་ནི་ཇི་ལྟར་འདོད་དེ་ལྟར། །​མི་བདེན་པ་ཡི་རྒྱུ་ལ་བརྟེན་བྱས་ནས། །​འབྲས་བུའི་རྣམ་པ་མི་བདེན་རང་བཞིན་ཅན། །​ཐམས་ཅད་ཀྱང་ནི་སྐྱེ་བར་ཤེས་པར་གྱིས། །​འདིས་ནི་གཟུགས་སོགས་དེ་ལྟར་གནས་རྣམས་ལ། །​བུམ་བློ་ཞེས་བྱའང་རིགས་པ་མ་ཡིན་ཉིད། །​སྐྱེ་བ་མེད་པས་གཟུགས་སོགས་ཀྱང་ཡོད་མིན། །​དེ་ཡི་ཕྱིར་ཡང་དེ་དག་དབྱིབས་མི་རིགས། །​དེ་ནི་དེ་ཉིད་དུ་འམ་[[121]](#footnote-140)འཇིག་རྟེན་དུ། །​རྣམ་པ་བདུན་གྱིས་འགྲུབ་འགྱུར་མིན་མོད་ཀྱི། །​རྣམ་དཔྱད་མེད་པར་འཇིག་རྟེན་ཉིད་ལས་འདིར། །​རང་གི་ཡན་ལག་བརྟེན་ནས་འདོགས་པ་ཡིན། །​དེ་ཉིད་ཡན་ལག་ཅན་དེ་ཆ་ཤས་ཅན། །​ཤིང་རྟ་དེ་ཉིད་བྱེད་པོ་ཞེས་འགྲོར་བསྙད། །​སྐྱེ་བོ་རྣམས་ལ་ལེན་པོ་ཉིད་དུ་འགྲུབ། །​འཇིག་རྟེན་གྲགས་པའི་ཀུན་རྫོབ་མ་བརླག་ཅིག །​རྣམ་བདུན་གྱིས་མེད་གང་དེ་ཇི་ལྟ་བུར། །​ཡོད་ཅེས་རྣལ་འབྱོར་པས་འདིའི་ཡོད་མི་རྙེད། །​དེས་དེ་ཉིད་ལའང་བདེ་བླག་འཇུག་འགྱུར་བས། །​འདིར་དེའི་གྲུབ་པ་དེ་བཞིན་འདོད་པར་བྱ། །​ཤིང་རྟ་ཡོད་ཉིད་ཡིན་[[122]](#footnote-141)ན་དེ་ཡི་ཚེ། །​ཡན་ལག་ཅན་མེད་དེའི་ཡན་ལག་ཀྱང་མེད། །​ཤིང་རྟ་ཚིག་ན་ཡན་ལག་མེད་དཔེ་བཞིན། །​བློ་མེས་ཡན་ལག་ཅན་བསྲེགས་ཡན་ལག་གོ། །​དེ་བཞིན་འཇིག་རྟེན་གྲགས་པས་ཕུང་པོ་དང་། །​ཁམས་དང་དེ་བཞིན་སྐྱེ་མཆེད་དྲུག་བརྟེན་ནས། །​བདག་ཀྱང་ཉེ་བར་ལེན་པ་ཉིད་དུ་འདོད། །​ཉེར་ལེན་ལས་ཡིན་འདི་ནི་བྱེད་པོའང་ཡིན། །​དངོས་ཡོད་མིན་ཕྱིར་འདི་ནི་བརྟན་མིན་[[123]](#footnote-142)ཞིང་། །​མི་བརྟན་ཉིད་མིན་འདི་ནི་སྐྱེ་འཇིག་མིན། །​འདི་ལ་རྟག་པ་ཉིད་ལ་སོགས་པ་ཡང་། །​ཡོད་མིན་དེ་ཉིད་དང་ནི་གཞན་ཉིད་མིན།[[124]](#footnote-143) །​གང་ཕྱིར་[[125]](#footnote-144)རྟག་ཏུ་འགྲོ་རྣམས་ངར་འཛིན་བློ། །​རབ་ཏུ་འབྱུང་ཞིང་དེ་ཡི་གང་ཡིན་དེར། །​ང་ཡིར་འཛིན་བློ་འབྱུང་བའི་བདག་དེ་ནི། །​མ་བརྟགས་[[126]](#footnote-145)གྲགས་པར་གཏི་མུག་ལས་ཡིན་ནོ། །​གང་ཕྱིར་བྱེད་པོ་མེད་ཅན་ལས་མེད་པ། །​དེ་ཕྱིར་བདག་གི་བདག་མེད་པར་ཡོད་མིན། །​དེ་ཕྱིར་བདག་དང་བདག་གི་སྟོང་ལྟ་ཞིང་། །​རྣལ་འབྱོར་པ་དེ་རྣམ་པར་གྲོལ་བར་འགྱུར། །​བུམ་པ་སྣམ་བུ་རེ་ལྡེ་དམག་དང་ནགས་ཚལ་ཕྲེང་བ་ལྗོན་ཤིང་དང་། །​ཁང་ཁྱིམ་ཤིང་རྟ་ཕྲན་དང་འགྲོན་གནས་ལ་སོགས་དངོས་རྣམས་གང་དག་དང་། །​དེ་བཞིན་གང་དག་སྒོ་ནས་སྐྱེ་འདིས་བསྙད་པ་[[127]](#footnote-146)དེ་རྣམས་རྟོགས་བྱ་སྟེ། །​གང་ཕྱིར་ཐུབ་དབང་དེ་ནི་འཇིག་རྟེན་ལྷན་ཅིག་རྩོད་མི་མཛད་ཕྱིར་རོ། །​ཡན་ལག་ཡོན་ཏན་འདོད་ཆགས་མཚན་ཉིད་དང་ནི་བུད་ཤིང་ལ་སོགས་དང་། །​ཡོན་ཏན་ཅན་ཡན་ལག་ཅན་ཆགས་དང་མཚན་གཞི་མེ་ལ་སོགས་དོན་དག །​དེ་རྣམས་ཤིང་རྟའི་རྣམ་དཔྱད་བྱས་པས་རྣམ་བདུན་ཡོད་པ་མ་ཡིན་ཞིང་། །​དེ་ལས་གཞན་དུ་གྱུར་པར་འཇིག་རྟེན་གྲགས་པའི་སྒོ་ནས་ཡོད་པ་ཡིན། །​གལ་ཏེ་རྒྱུ་ཡིས་བསྐྱེད་པར་བྱ་སྐྱེད་[[128]](#footnote-147)དེ་ལྟ་ན་དེ་རྒྱུ་ཡིན་ཞིང་། །​གལ་ཏེ་འབྲས་བུ་མི་སྐྱེད་ན་ནི་དེ་མེད་རྒྱུ་མེད་ཅན་དུ་འགྱུར། །​འབྲས་བུ་ཡང་ནི་རྒྱུ་ཡོད་གྱུར་ན་སྐྱེ་བར་འགྱུར་བ་དེ་ཡི་ཕྱིར། །​གང་ལས་གང་ཞིག་འགྱུར་བ་གང་ཞིག་ལས་སྔར་གང་ཞིག་འགྱུར་བ་སྨྲོས། །​གལ་ཏེ་ཁྱོད་ཀྱི་རྒྱུ་ཡིས་ཕྲད་ནས་འབྲས་སྐྱེད་བྱེད་ན་དེ་ཡི་ཚེ། །​དེ་དག་ནུས་པ་གཅིག་པས་སྐྱེད་བྱེད་འབྲས་བུ་ཐ་དད་མེད་འགྱུར་ཞིང་། །​སོ་སོར་ན་ནི་རྒྱུ་འདི་རྒྱུ་མིན་རྣམས་དང་ཁྱད་པར་མེད་འགྱུར་ལ། །​གཉིས་པོ་འདི་དག་སྤངས་ནས་རྟོག་པ་གཞན་ཡང་ཡོད་པར་འགྱུར་མ་ཡིན། །​ཅི་སྟེ་ཁྱོད་ཀྱི་རྒྱུ་ཡིས་འབྲས་བུ་སྐྱེད་པར་མི་བྱེད་དེ་ཕྱིར་འབྲས། །​ཞེས་བྱ་ཡོད་མིན་འབྲས་བྲལ་རྒྱུ་ནི་རྒྱུ་མེད་ཅན་འགྱུར་ཡོད་པའང་མིན། །​གང་ཕྱིར་འདི་དག་གཉིས་ཆར་ཡང་ནི་སྒྱུ་མ་དང་འདྲ་དེ་ཡི་ཕྱིར། །​བདག་ལ་སྐྱོན་དུ་མི་འགྱུར་འཇིག་རྟེན་པ་ཡི་དངོས་པོ་རྣམས་ཀྱང་ཡོད། །​སུན་འབྱིན་འདིས་སུན་དབྱུང་བྱ་ཕྲད་ནས་འབྱིན་ནམ་མ་ཕྲད་པར། །​ཡིན་ཞེས་ཉེས་པ་འདིར་ནི་[[129]](#footnote-148)ཁྱོད་ལའང་འགྱུར་བ་མ་ཡིན་ནམ། །​གང་ཚེ་དེ་སྐད་སྨྲ་ཞིང་རང་ཕྱོགས་ཁོ་ན་རྣམ་འཇོམས་པ། །​དེ་ཚེ་ཁྱོད་ཀྱིས་སུན་དབྱུང་སུན་ནི་འབྱིན་པར་ནུས་མ་ཡིན། །​གང་ཕྱིར་རང་གི་ཚིག་ལའང་ཐལ་བ་མཚུངས་པའི་ལྟག་ཆོད་ཀྱིས། །​རིགས་པ་མེད་པར་དངོས་མཐའ་དག་ལ་སྐུར་འདེབས་དེ་ཡི་ཕྱིར། །​ཁྱོད་ནི་སྐྱེ་བོ་དམ་པས་བཞེད་མི་འགྱུར་ཞིང་གང་གི་[[130]](#footnote-149)ཕྱིར། །​ཁྱོད་ལ་རང་ཕྱོགས་མེད་པས་སུན་ཅི་ཕྱིན་དུ་རྒོལ་བའང་ཡིན། །​སུན་འབྱིན་པས་སུན་དབྱུང་བྱ་མ་ཕྲད་སུན་ནི་འབྱིན་བྱེད་དམ། །​འོན་ཏེ་ཕྲད་ནས་ཡིན་ཞེས་སྨྲས་ཟིན་ཉེས་པ་འདིར་གང་ལ། །​ངེས་པར་ཕྱོགས་ཡོད་དེ་ལ་འགྱུར་གྱི་བདག་ལ་ཕྱོགས་འདི་ནི། །​ཡོད་པ་མིན་པས་ཐལ་བར་འགྱུར་བ་འདི་ནི་སྲིད་མ་ཡིན། །​ཇི་ལྟར་ཁྱོད་ཀྱིས་ཉི་མའི་དཀྱིལ་འཁོར་ལ་ཡོད་ཁྱད་པར་རྣམས། །​གཟུགས་བརྙན་ལ་ཡང་གཟས་བཟུང་ལ་སོགས་རྣམས་ཚེ་མཐོང་འགྱུར་ལ། །​ཉི་མ་དང་ནི་གཟུགས་བརྙན་རྣམ་པར་ཕྲད་དང་མ་ཕྲད་པར། །​མི་རིགས་མོད་ཀྱི་བརྟེན་ནས་ཐ་སྙད་ཙམ་ཞིག་འབྱུང་འགྱུར་ཞིང་། །​མི་བདེན་བཞིན་དུའང་རང་གི་བྱད་བཞིན་མཛེས་པར་བསྒྲུབ་བྱའི་ཕྱིར། །​དེ་ནི་ཡོད་པ་ཇི་ལྟར་དེ་བཞིན་འདིར་ཡང་ཤེས་རབ་གདོད། །​སྦྱང་བར་བྱ་ལ་ནུས་པ་མཐོང་བར་འགྱུར་བའི་གཏན་ཚིགས་ནི། །​འཐད་པ་དང་བྲལ་ལས་ཀྱང་བསྒྲུབ་བྱ་རྟོགས་ཞེས་ཤེས་པར་བྱ།[[131]](#footnote-150) །​གལ་ཏེ་རང་གི་བསྒྲུབ་བྱ་གོ་བྱེད་གཏན་ཚིགས་དངོས་གྲུབ་དང་། །​དངོས་སུ་གོ་བྱ་ཉིད་འགྱུར་བསྒྲུབ་བྱའི་ངོ་བོའང་ཡོད་གྱུར་ན། །​ཕྲད་པ་ལ་སོགས་རིགས་པ་ཉེ་བར་སྦྱོར་བར་འགྱུར་ཞིག་ན། །​དེ་ཡང་ཡོད་པ་མིན་པས་ཁྱེད་ཀྱི་ཡི་ཆད་འབའ་ཞིག་ཡིན། །​དངོས་རྣམས་མཐའ་དག་དངོས་པོ་[[132]](#footnote-151)མེད་པར་རྟོགས་སུ་གཞུག་[[133]](#footnote-152)པར་ནི། །​ཞུས་པར་[[134]](#footnote-153)ཆེས་སླ་ཇི་ལ་དེ་[[135]](#footnote-154)ལྟར་རང་བཞིན་གཞན་དག་ལ། །​ཁོང་དུ་ཆུད་པར་བདེ་བླག་ཏུ་ནི་ནུས་པ་མ་ཡིན་ནོ། །​རྟོག་གེ་ངན་པའི་དྲ་བས་འཇིག་རྟེན་ཅི་སྟེ་འདིར་རྩོལ་[[136]](#footnote-155)བྱེད། །​སུན་འབྱིན་ལྷག་མ་གོང་དུ་བསྟན་པ་ཡང་ནི་ཤེས་བྱས་ནས། །​ཕྲད་པ་ལ་སོགས་ཕྱོགས་ཀྱི་ལན་གྱི་ཆེད་དུ་འདིར་གཏང་བྱ། །​སུན་ཅི་ཕྱིན་དུ་རྒོལ་བ་པ་ཡང་ཇི་ལྟར་ཡོད་མིན་པ། །​དེ་སྐད་སྔར་བཤད་ལྷག་མ་ཕྱོགས་འདི་ཉིད་ཀྱིས་རྟོགས་པར་[[137]](#footnote-156)བྱ། །​བདག་མེད་འདི་ནི་འགྲོ་བ་རྣམས་[[138]](#footnote-157)དགྲོལ་ཕྱིར། །​ཆོས་དང་གང་ཟག་དབྱེ་བ་རྣམ་གཉིས་གསུངས། །​དེ་ལྟར་སྟོན་པས་སླར་ཡང་འདི་ཉིད་ནི། །​གདུལ་བྱ་[[139]](#footnote-158)རྣམས་ལ་ཕྱེ་སྟེ་རྣམ་མང་[[140]](#footnote-159)གསུངས། །​སྤྲོས་དང་བཅས་པར་སྟོང་པ་ཉིད། །​བཅུ་དྲུག་བཤད་ནས་[[141]](#footnote-160)མདོར་བསྡུས་ཏེ། །​སླར་ཡང་བཞིར་[[142]](#footnote-161)བཤད་དེ་དག་ནི། །​ཐེག་ཆེན་དུ་ཡང་བཞེད་པ་ཡིན། །​གང་ཕྱིར་དེ་ཡི་རང་བཞིན་དེ། །​ཡིན་ཕྱིར་མིག་ནི་མིག་གིས་སྟོང་། །​དེ་བཞིན་རྣ་བ་སྣ་དང་ལྕེ། །​ལུས་དང་ཡིད་ཀྱིས་[[143]](#footnote-162)བསྙད་པར་བྱ། །​ཐེར་ཟུག་གནས་པ་མ་ཡིན་དང་། །​འཇིག་པ་མ་ཡིན་ཉིད་ཀྱི་ཕྱིར། །​མིག་ལ་སོགས་པ་དྲུག་པོ་ཡི། །​རང་བཞིན་མེད་ཉིད་གང་ཡིན་པ། །​དེ་ནི་ནང་སྟོང་ཉིད་དུ་འདོད། །​གང་ཕྱིར་དེ་ཡི་རང་བཞིན་དེ། །​ཡིན་ཕྱིར་གཟུགས་ནི་གཟུགས་ཀྱིས་སྟོང་། །​སྒྲ་དང་དྲི་རོ་རེག་བྱ་དང་། །​ཆོས་རྣམས་ཉིད་ཀྱང་དེ་བཞིན་ནོ། །​གཟུགས་སོགས་རང་བཞིན་མེད་པ་ཉིད། །​ཕྱི་རོལ་སྟོང་པ་ཉིད་དུ་འདོད། །​གཉིས་ཆར་རང་བཞིན་མེད་ཉིད་ནི། །​ཕྱི་ནང་སྟོང་པ་ཉིད་ཡིན་ནོ། །​ཆོས་རྣམས་རང་བཞིན་མེད་པ་ཉིད། །​མཁས་པས་སྟོང་པ་ཉིད་ཅེས་བསྙད། །​སྟོང་ཉིད་དེ་ཡང་སྟོང་ཉིད་ཀྱི། །​ངོ་བོས་སྟོང་པར་འདོད་པ་ཡིན། །​སྟོང་ཉིད་ཅེས་[[144]](#footnote-163)བྱའི་སྟོང་ཉིད་གང་། །​སྟོང་ཉིད་སྟོང་ཉིད་དུ་འདོད་དེ།[[145]](#footnote-164) །​སྟོང་ཉིད་དངོས་པོའི་བློ་ཅན་གྱི། །​འཛིན་པ་བཟློག་ཕྱིར་གསུངས་པ་ཡིན། །​སེམས་ཅན་སྣོད་ཀྱི་འཇིག་རྟེན་ནི། །​མ་ལུས་ཁྱབ་བྱེད་ཉིད་ཕྱིར་དང་། །​ཚད་མེད་དཔེ་[[146]](#footnote-165)ཡིས་མུ་མཐའ་ནི། །​མེད་ཕྱིར་ཕྱོགས་རྣམས་ཆེན་པོ་ཉིད། །​འདི་དག་བཅུ་ཆར་ཕྱོགས་རྣམས་ཀྱིས། །​སྟོང་པ་ཉིད་ནི་གང་ཡིན་དེ། །​ཆེན་པོ་སྟོང་པ་ཉིད་ཡིན་དེ། །​ཆེན་པོར་འཛིན་པ་བཟློག་ཕྱིར་གསུངས། །​དེ་ནི་དགོས་པ་མཆོག་ཡིན་པས། །​དོན་དམ་མྱ་ངན་འདས་པ་ཡིན། །​དེ་ནི་དེ་ཡིས་སྟོང་ཉིད་གང་། །​དེ་ནི་དོན་དམ་སྟོང་ཉིད་དེ། །​མྱང་འདས་དངོས་པོའི་བློ་ཅན་གྱི། །​འཛིན་པ་བཟློག་པར་བྱ་བའི་ཕྱིར། །​དོན་དམ་མཁྱེན་པས་དོན་དམ་པ། །​སྟོང་པ་ཉིད་ནི་བསྟན་པར་མཛད། །​རྐྱེན་ལས་བྱུང་ཕྱིར་ཁམས་གསུམ་པོ། །​འདུས་བྱས་ཡིན་པར་ངེས་པར་བསྙད། །​དེ་ནི་དེ་ཡིས་[[147]](#footnote-166)སྟོང་ཉིད་གང་། །​དེ་ནི་འདུས་བྱས་སྟོང་ཉིད་གསུངས། །​གང་ལ་སྐྱེ་གནས་མི་རྟག་ཉིད། །​དེ་དག་མེད་པ་འདུས་མ་བྱས། །​དེ་ནི་དེ་[[148]](#footnote-167)ཡིས་སྟོང་ཉིད་གང་། །​དེ་ནི་འདུས་མ་བྱས་སྟོང་ཉིད། །​གང་ལ་མཐའ་ནི་ཡོད་མིན་པ། །​དེ་ནི་མཐའ་ལས་འདས་པར་བརྗོད། །​དེ་དེ་ཁོ་ནས་སྟོང་པ་ཉིད། །​མཐའ་ལས་འདས་པ་སྟོང་ཉིད་བསྙད། །​ཐོག་མ་དང་པོ་ཐ་མ་མཐའ། །​དེ་དག་མེད་པས་འཁོར་བ་ནི། །​ཐོག་མ་ཐ་མ་མེད་པར་བརྗོད། །​འགྲོ་འོང་བྲལ་ཕྱིར་རྨི་ལམ་ལྟའི། །​སྲིད་འདི་དེ་ཡིས་དབེན་ཉིད་གང་། །​དེ་ནི་ཐོག་མ་དང་ཐ་མ། །​མེད་པ་སྟོང་པ་ཉིད་དོ་ཞེས། །​བསྟན་བཅོས་ལས་ནི་ངེས་པར་བསྙད། །​དོར་བ་ཅེས་[[149]](#footnote-168)བྱ་འཐོར་བ་དང་། །​འབོར་བ་ལ་ནི་ངེས་པར་བརྗོད། །​དོར་མེད་[[150]](#footnote-169)གཏོང་པ་མེད་པ་སྟེ། །​འགའ་ཡང་དོར་མེད་གང་ཡིན་པའོ། །​དོར་བ་མེད་པ་དེ་ཉིད་ཀྱིས། །​དེ་ཉིད་སྟོང་པ་ཉིད་གང་ཡིན། །​དེ་དེའི་ཕྱིར་ན་དོར་མེད་པ། །​སྟོང་པ་ཉིད་ཅེས་བྱ་བར་བརྗོད། །​འདུས་བྱས་ལ་སོགས་ངོ་བོ་ཉིད། །​གང་ཕྱིར་སློབ་མ་རང་སངས་རྒྱས། །​རྒྱལ་སྲས་དེ་བཞིན་གཤེགས་རྣམས་ཀྱིས། །​མ་མཛད་དེའི་ཕྱིར་འདུས་བྱས་ལ། །​སོགས་པ་རྣམས་ཀྱི་ངོ་བོ་ཉིད། །​རང་བཞིན་ཉིད་དུ་བསྙད་པ་སྟེ། །​དེ་ཉིད་ཀྱིས་དེ་སྟོང་ཉིད་གང་། །​དེ་ནི་རང་བཞིན་སྟོང་པ་ཉིད། །​ཁམས་བཅོ་བརྒྱད་དང་རེ་དྲུག་དང་། །​དེ་ལས་བྱུང་བའི་ཚོར་དྲུག་དང་། །​གཟུགས་ཅན་གཟུགས་ཅན་མིན་དེ་བཞིན། །​འདུས་བྱས་འདུས་མ་བྱས་ཆོས་རྣམས། །​ཆོས་དེ་དག་ནི་ཐམས་ཅད་ཀྱི། །​དེ་དག་གིས་དབེན་སྟོང་ཉིད་གང་། །​གཟུགས་རུང་ལ་སོགས་དངོས་མེད་གང་། །​དེ་ནི་རང་མཚན་སྟོང་པ་ཉིད། །​གཟུགས་ནི་གཟུགས་རུང་མཚན་ཉིད་ཅན། །​ཚོར་བ་མྱོང་བའི་བདག་ཉིད་ཅན། །​འདུ་ཤེས་མཚན་མར་འཛིན་པ་སྟེ། །​འདུ་བྱེད་མངོན་པར་འདུ་བྱེད་པའོ། །​ཡུལ་ལ་སོ་སོར་རྣམ་རིག་པ། །​རྣམ་ཤེས་རང་གི་མཚན་ཉིད་དོ། །​ཕུང་པོ་སྡུག་བསྔལ་རང་མཚན་ཉིད། །​ཁམས་ཀྱི་བདག་ཉིད་སྦྲུལ་གདུག་འདོད། །​སྐྱེ་མཆེད་རྣམས་ནི་སངས་རྒྱས་ཀྱིས། །​སྐྱེ་བའི་སྒོར་གྱུར་ཉིད་དུ་གསུངས། །​རྟེན་ཅིང་འབྲེལ་པར་འབྱུང་བ་གང་། །​དེ་ནི་འདུ་འཕྲོད་མཚན་ཉིད་དོ། །​གཏོང་བ་སྦྱིན་པའི་ཕ་རོལ་ཕྱིན། །​ཚུལ་ཁྲིམས་གདུང་མེད་མཚན་ཉིད་བཟོད། །​ཁྲོ་མེད་མཚན་ཉིད་བརྩོན་འགྲུས་ཀྱི། །​ཁ་ན་མ་ཐོ་མེད་ཉིད་དོ། །​བསམ་གཏན་སྡུད་པའི་མཚན་ཉིད་ཅན། །​ཤེས་རབ་ཆགས་མེད་མཚན་ཉིད་དེ། །​ཕ་རོལ་ཕྱིན་པ་དྲུག་རྣམས་ཀྱི། །​མཚན་ཉིད་འདི་དག་ཡིན་པར་བརྗོད། །​བསམ་གཏན་རྣམས་དང་ཚད་མེད་དང་། །​དེ་བཞིན་གཞན་གང་གཟུགས་མེད་པ། །​དེ་དག་ཡང་དག་མཁྱེན་པ་ཡིས། །​མི་འཁྲུག་[[151]](#footnote-170)མཚན་ཉིད་ཅན་དུ་གསུངས། །​བྱང་ཆུབ་ཕྱོགས་ཆོས་སུམ་ཅུ་བདུན། །​ངེས་པར་འབྱུང་བྱེད་རང་མཚན་ཉིད། །​སྟོང་པ་ཉིད་ཀྱི་མཚན་ཉིད་ནི། །​དམིགས་པ་མེད་པས་རྣམ་དབེན་ཉིད། །​མཚན་མ་མེད་པ་ཞི་ཉིད་དེ། །​གསུམ་པའི་མཚན་ཉིད་སྡུག་བསྔལ་དང་། །​གཏི་མུག་མེད་རྣམ་ཐར་རྣམས་ཀྱི། །​མཚན་ཉིད་རྣམ་པར་གྲོལ་བྱེད་པའོ། །​སྟོབས་རྣམས་ཤིན་ཏུ་རྣམ་པར་ནི། །​གཏན་ལ་འབེབས་པའི་རང་བཞིན་གསུངས། །​སྐྱོབ་པའི་མི་འཇིགས་པ་རྣམས་ནི། །​ཤིན་ཏུ་བརྟན་པའི་ངོ་བོ་ཡིན། །​སོ་སོར་ཡང་དག་རིག་རྣམས་ནི།[[152]](#footnote-171) །​སྤོབས་སོགས་ཚད་མེད་མཚན་ཉིད་ཅན། །​འགྲོ་ལ་ཕན་པ་ཉེར་སྒྲུབ་པ། །​བྱམས་པ་ཆེན་པོ་ཞེས་བྱའོ། །​སྡུག་བསྔལ་ཅན་རྣམས་ཡོངས་སྐྱོབ་པ། །​ཐུགས་རྗེ་ཆེན་པོའོ་དགའ་བ་ནི། །​རབ་དགའི་མཚན་ཉིད་བཏང་སྙོམས་ནི། །​མ་འདྲེས་མཚན་ཉིད་ཅན་ཞེས་[[153]](#footnote-172)བྱ། །​སངས་རྒྱས་ཆོས་ནི་མ་འདྲེས་པ། །​བཅུ་དང་བརྒྱད་དུ་གང་འདོད་དག །​གང་ཕྱིར་སྟོན་[[154]](#footnote-173)དེས་མི་འཕྲོགས་པ། །​དེ་ཕྱིར་མི་འཕྲོགས་རང་མཚན་ཉིད། །​རྣམ་ཀུན་མཁྱེན་ཉིད་ཡེ་ཤེས་ནི། །​མངོན་སུམ་མཚན་ཉིད་ཅན་དུ་འདོད། །​གཞན་ནི་ཉི་ཚེ་བ་ཉིད་ཀྱིས། །​མངོན་སུམ་ཞེས་བྱར་མི་འདོད་དོ། །​གང་ཞིག་འདུས་བྱས་མཚན་ཉིད་དང་། །​འདུས་མ་བྱས་པའི་མཚན་ཉིད་གང་། །​རེ་རེ་[[155]](#footnote-174)ཁོ་ནས་སྟོང་པ་ཉིད། །​དེ་ནི་རང་མཚན་སྟོང་པ་ཉིད། །​ད་ལྟ་བ་འདི་མི་གནས་ཤིང་། །​འདས་དང་མ་འོངས་ཡོད་མ་ཡིན། །​གང་དུ་དེ་དག་མི་དམིགས་པ། །​དེ་ལ་མི་དམིགས་པ་ཞེས་བརྗོད། །​མི་དམིགས་པ་དེ་རང་ངོ་བོ། །​དེ་ཡིས་དབེན་པ་ཉིད་གང་དེ། །​ཐེར་ཟུག་གནས་མིན་འཇིག་[[156]](#footnote-175)མིན་པས།[[157]](#footnote-176) །​མི་དམིགས་ཞེས་བྱའི་སྟོང་ཉིད་དོ། །​རྐྱེན་ལས་བྱུང་ཕྱིར་དངོས་རྣམས་ལ། །​འདུས་པ་པ་ཡི་ངོ་བོ་མེད། །​འདུས་པ་པ་ནི་དེ་ཉིད་ཀྱིས། །​སྟོང་ཉིད་དངོས་མེད་སྟོང་ཉིད་དོ། །​དངོས་པོའི་སྒྲས་ནི་མདོར་བསྡུས་ན། །​ཕུང་པོ་ལྔ་རྣམས་བརྗོད་པ་ཡིན། །​དེ་རྣམས་དེ་ཡིས་སྟོང་ཉིད་གང་། །​དེ་དངོས་སྟོང་པ་ཉིད་དུ་བཤད། །​མདོར་བསྡུས་ན་ནི་དངོས་མེད་པ། །​འདུས་མ་བྱས་ཆོས་རྣམས་ལ་བརྗོད། །​དེ་ཉིད་དངོས་མེད་ངེས་སྟོང་ཉིད། །​དངོས་པོ་མེད་པ་སྟོང་ཉིད་དོ། །​རང་བཞིན་ངོ་བོ་ཉིད་མེད་ནི། །​རང་བཞིན་ཞེས་བྱའི་སྟོང་ཉིད་དེ། །​འདི་ལྟར་རང་བཞིན་མ་བྱས་པས། །​རང་བཞིན་ཞེས་ནི་བྱ་བར་བསྙད། །​སངས་རྒྱས་རྣམས་ནི་འབྱུང་བའམ། །​མ་བྱུང་ཡང་རུང་དངོས་སུ་ན། །​དངོས་པོ་ཀུན་གྱི་སྟོང་པ་ཉིད། །​གཞན་གྱི་དངོས་པོར་རབ་ཏུ་བསྒྲགས། །​ཡང་དག་མཐའ་དང་དེ་བཞིན་ཉིད། །​དེ་བཞིན་[[158]](#footnote-177)དངོས་པོའི་སྟོང་ཉིད་དོ། །​ཤེས་རབ་ཕ་རོལ་ཕྱིན་ཚུལ་ལས། །​དེ་དག་དེ་སྐད་རབ་ཏུ་བསྒྲགས། །​དེ་ལྟར་བློ་གྲོས་ཟེར་གྱིས་སྣང་བ་གསལ་བྱས་པ། །​རང་གི་ལག་ན་གནས་པའི་སྐྱུ་རུ་ར་བཞིན་དུ། །​སྲིད་གསུམ་འདི་དག་མ་ལུས་གདོད་ནས་སྐྱེ་མེད་པར། །​རྟོགས་ཏེ་ཐ་སྙད་བདེན་པའི་སྟོབས་ཀྱིས་འགོག་པར་འགྲོ །​རྟག་ཏུ་འགོག་པར་གཏོགས་པའི་བསམ་གཏན་ཡིན་མོད་ཀྱི། །​འགྲོ་བ་མགོན་མེད་པ་ལ་སྙིང་རྗེའང་སྐྱེད་པར་བྱེད། །​དེ་གོང་བདེ་གཤེགས་གསུང་སྐྱེས་སངས་རྒྱས་འབྲིང་བཅས་ནི། །​མ་ལུས་པ་རྣམས་བློ་ཡིས་ཕམ་པར་བྱེད་པའང་ཡིན། །​ཀུན་རྫོབ་དེ་ཉིད་གཤོག་ཡངས་དཀར་པོ་རྒྱས་གྱུར་པ། །​ངང་པའི་རྒྱལ་པོ་དེ་ནི་སྐྱེ་བོའི་ངང་པ་ཡིས། །​མདུན་དུ་བདར་ནས་དགེ་བའི་རླུང་གི་ཤུགས་སྟོབས་ཀྱིས། །​རྒྱལ་བའི་ཡོན་ཏན་རྒྱ་མཚོའི་ཕ་རོལ་མཆོག་ཏུ་འགྲོ །​དབུ་མ་ལ་འཇུག་པ་ལས་སེམས་བསྐྱེད་པ་དྲུག་པའོ།། །​།རིང་དུ་སོང་འདིར་འདི་ནི་སྐད་ཅིག་དང་། །​སྐད་ཅིག་ལ་ནི་འགོག་པར་འཇུག་འགྱུར་[[159]](#footnote-178)ཞིང་། །​ཐབས་ཀྱི་ཕ་རོལ་ཕྱིན་ལེགས་འབར་བའང་འཐོབ། །​དབུ་མ་ལ་འཇུག་པ་ལས། སེམས་བསྐྱེད་པ་བདུན་པའོ།། །​།ཡང་ཡང་སྔར་དགེ་ལས་ལྷག་ཐོབ་བྱའི་ཕྱིར། །​གང་དུ་ཕྱིར་མི་ལྡོག་པ་ཉིད་འགྱུར་བ། །​མི་གཡོ་དེ་ལ་བདག་ཉིད་ཆེ་དེ་འཇུག །​འདི་ཡི་སྨོན་ལམ་ཤིན་ཏུ་དག་འགྱུར་ཞིང་། །​རྒྱལ་བ་རྣམས་ཀྱིས་འགོག་ལས་སློང་བར་མཛད། །​ཆགས་པ་མེད་པའི་བློ་ནི་སྐྱོན་རྣམས་དག་དང་ལྷན་ཅིག་མི་གནས་ཕྱིར། །​ས་བརྒྱད་པ་ལ་དྲི་མ་དེ་དག་རྩ་བཅས་ཉེ་བར་ཞི་འགྱུར་ཞིང་། །​ཉོན་མོངས་ཟད་ཅིང་ས་གསུམ་བླ་མར་གྱུར་ཀྱང་སངས་རྒྱས་རྣམས་ཀྱི་ནི། །​འབྱོར་པ་མཁའ་ལྟར་མཐའ་བྲལ་མ་ལུས་འཐོབ་པར་ནུས་མ་ཡིན། །​འཁོར་བ་འགགས་ཀྱང་དབང་རྣམས་བཅུ་པོ་ཐོབ་པར་འགྱུར་ཞིང་དེ་དག་གིས། །​སྲིད་པའི་འགྲོ་བར་རང་གི་བདག་ཉིད་སྣ་ཚོགས་སྟོན་པར་བྱེད་པར་འགྱུར། །​དབུ་མ་ལ་འཇུག་པ་ལས། སེམས་བསྐྱེད་པ་བརྒྱད་པའོ།། །​།དགུ་པ་ལ་ནི་དེའི་སྟོབས་ལྟ་ཞིག་མཐའ་དག་རྫོགས་པར་དག་འགྱུར་ཞིང་། །​དེ་བཞིན་ཡང་དག་རིག་ཆོས་རང་གི་ཡོན་ཏན་ཡོངས་སུ་དག་པའང་འཐོབ། །​དབུ་མ་ལ་འཇུག་པ་ལས། སེམས་བསྐྱེད་པ་དགུ་པའོ།། །​།བཅུ་པའི་ས་ལ་དེ་ཡིས་ཀུན་ནས་སངས་རྒྱས་རྣམས་ལས་དབང་བསྐུར་བ། །​དམ་པ་འཐོབ་ཅིང་ཡེ་ཤེས་ལྷག་པར་མཆོག་ཏུ་བྱུང་བར་གྱུར་པའང་[[160]](#footnote-179)ཡིན། །​ཆར་སྤྲིན་རྣམས་ལས་ཆུ་ཆར་འབབ་པ་ཇི་ལྟར་དེ་བཞིན་འགྲོ་རྣམས་ཀྱི། །​དགེ་བའི་ལོ་ཏོག་ཆེད་དུ་རྒྱལ་སྲས་ལས་ཀྱང་ལྷུན་གྲུབ་ཆོས་ཆར་འབབ། །​དབུ་མ་ལ་འཇུག་པ་ལས། སེམས་བསྐྱེད་པ་བཅུ་པའོ།། །​།དེ་ཚེ་འདིས་ནི་སངས་རྒྱས་བརྒྱ་མཐོང་ཞིང་། །​དེ་དག་བྱིན་གྱིས་[[161]](#footnote-180)བརླབས་ཀྱང་འདི་ཡིས་རྟོགས། །​དེ་ཉིད་ཚེ་ན་བསྐལ་པ་བརྒྱར་གནས་ཤིང་། །​སྔོན་དང་ཕྱི་མའི་མཐར་ཡང་ཡང་དག་འཇུག །​བློ་ལྡན་ཏིང་འཛིན་བརྒྱ་ཕྲག་སྙོམས་པར་འཇུག་ཅིང་གཏོང་བྱེད་དེ། །​འཇིག་རྟེན་ཁམས་བརྒྱ་འདི་ཡིས་ཀུན་ནས་གཡོ་ཞིང་སྣང་བར་ནུས། །​དེ་བཞིན་རྫུ་འཕྲུལ་གྱིས་དེ་སེམས་ཅན་བརྒྱ་ཕྲག་སྨིན་བྱེད་ཅིང་། །​བརྒྱ་ཕྲག་གྲངས་དང་རྗེས་འབྲེལ་ཞིང་དག་ཏུ་ཡང་འགྲོ་བར་འགྱུར། །​དེས་ནི་ཆོས་ཀྱི་སྒོ་རྣམས་ཡང་དག་འབྱེད་བྱེད་ཐུབ་དབང་སྲས། །​རང་གི་ལུས་ལ་ལུས་རྣམས་ཀུན་ནས་སྟོན་པར་བྱེད་པའང་ཡིན། །​རང་གི་འཁོར་དང་བཅས་པས་མཛེས་འབྱོར་ལུས་ནི་རེ་རེ་ཞིང་། །​རྒྱལ་བའི་སྲས་པོ་བརྒྱ་ཕྲག་དག་དང་རྗེས་སུ་འབྲེལ་པའང་སྟོན། །​བློ་ལྡན་རབ་ཏུ་དགའ་བར་གནས་པས་ཡོན་ཏན་དེ་དག་ནི། །​ཐོབ་པར་གྱུར་ནས་དེ་བཞིན་ཁོ་ནར་དྲི་མ་མེད་གནས་པས། །​དེ་དག་སྟོང་ནི་ཡང་དག་འཐོབ་པར་འགྱུར་ཏེ་ས་ལྔ་པོ། །​འདི་དག་རྣམས་ལ་བྱང་ཆུབ་སེམས་དཔའ་ཡིས་ནི་འབུམ་ཕྲག་དང་། །​བྱེ་བ་ཕྲག་བརྒྱ་འཐོབ་ཅིང་དེ་ཡིས་བྱེ་བ་སྟོང་འགྱུར་འཐོབ། །​དེ་ནས་བྱེ་བ་བརྒྱ་ཕྲག་སྟོང་འགྱུར་ཡང་འཐོབ་བྱེ་བ་ཕྲག །​ཁྲག་ཁྲིག་ཕྲག་[[162]](#footnote-181)བརྒྱར་རྫོགས་པར་བསྒྱུར་[[163]](#footnote-182)དང་སླར་ཡང་སྟོང་ཕྲག་ཏུ། །​ཡང་དག་པར་ནི་བསྒྱུར་བ་མཐའ་དག་རབ་ཏུ་འཐོབ་པར་འགྱུར། །​མི་གཡོའི་སར་གནས་རྣམ་རྟོག་མེད་པ་དེས། །​སྟོང་གསུམ་བརྒྱ་ཕྲག་སྟོང་བསྡོམས་འཇིག་རྟེན་ན། །​རྡུལ་ཚད་ཇི་སྙེད་ཡོད་པ་དེ་རྣམས་དང་། །​གྲངས་མཉམ་ཡོན་ཏན་དག་ནི་འཐོབ་པར་འགྱུར། །​ལེགས་པའི་བློ་གྲོས་ས་ལ་གནས་པ་ཡི། །​བྱང་ཆུབ་སེམས་དེས་སྔར་བསྟན་ཡོན་ཏན་དག །​གྲངས་མེད་བརྒྱ་ཕྲག་སྟོང་དུ་ཡང་དག་པར། །​བསྡོམས་པ་ཕྲག་བཅུའི་རྡུལ་ཚད་ཐོབ་པར་འགྱུར། །​རེ་ཞིག་བཅུ་པ་འདིར་དེའི་ཡོན་ཏན་དག །​ངག་གི་སྤྱོད་ཡུལ་ལས་ཆེས་འདས་འགྱུར་ཞིང་། །​ངག་གི་སྤྱོད་ཡུལ་མ་ཡིན་བསྡོམས་རྣམས་ན། །​རྡུལ་དག་ཇི་སྙེད་ཡོད་པ་དེ་སྙེད་འགྱུར། །​བ་སྤུའི་ཁུང་བུར་བྱང་ཆུབ་སེམས་རྣམས་དང་། །​ལྷན་ཅིག་རྫོགས་སངས་རྒྱས་སྐུ་བགྲང་འདས་དང་། །​དེ་བཞིན་ལྷ་དང་ལྷ་མིན་མི་དག་ཀྱང་། །​སྐད་ཅིག་སྐད་ཅིག་ལ་ནི་སྟོན་པར་ནུས། །​གང་ཕྱིར་ནམ་མཁའ་དྲི་མ་མེད་ལ་ཟླ་སྣང་གསལ་བར་གྱུར་པའི་ཕྱིར། །​སྔོན་ཚེ་སྟོབས་བཅུ་བསྐྱེད་པའི་ས་ལ་ཁྱོད་ཀྱིས་སླར་ཡང་འབང་གྱུར་ཞིང་།[[164]](#footnote-183) །​འོག་མིན་དུ་ནི་གང་གི་དོན་དུ་འབད་གྱུར་གོ་འཕང་མཆོག་ཞི་བ། །​ཡོན་ཏན་མཐའ་དག་མཐར་ཐུག་མཚུངས་པ་མེད་དེ་ཁྱོད་ཀྱིས་བརྙེས། །​ཇི་ལྟར་སྣོད་ཀྱི་དབྱེ་བས་མཁའ་ལ་དབྱེ་བ་མེད་དེ་ལྟར། །​དངོས་བྱས་དབྱེ་བ་འགའ་ཡང་དེ་ཉིད་ལ་མེད་དེ་ཡི་ཕྱིར། །​རོ་མཉམ་ཉིད་དུ་ཡང་དག་ཐུགས་སུ་ཆུད་པར་[[165]](#footnote-184)མཛད་གྱུར་ན། །​མཁྱེན་བཟང་ཁྱོད་ཀྱིས་སྐད་ཅིག་གིས་ནི་ཤེས་བྱ་ཐུགས་སུ་ཆུད། །​གང་ཚེ་ཞི་བ་དེ་ཉིད་ཡིན་ན་དེ་ལ་བློ་གྲོས་འཇུག་མི་འགྱུར། །​བློ་མ་ཞུགས་པར་ཤེས་བྱའི་ཡུལ་ཅན་ངེས་པར་རིགས་པའང་[[166]](#footnote-185)མ་ཡིན་ལ། །​ཀུན་ནས་ཤེས་མེད་པ་ནི་ཤེས་པར་ཇི་ལྟར་འགྱུར་ཏེ་འགལ་བར་འགྱུར། །​མཁྱེན་པོ་མེད་པར་ཁྱེད་ཀྱིས་གཞན་ལ་འདི་ལྟའོ་ཞེས་སུ་ཞིག་སྟོན། །​གང་ཚེ་སྐྱེ་མེད་དེ་ཉིད་ཡིན་ཞིང་བློ་ཡང་སྐྱེ་བ་དང་བྲལ་བ། །​དེ་ཚེ་དེ་རྣམས་སྟེན་[[167]](#footnote-186)ལས་དེ་ཡིས་དེ་ཉིད་རྟོགས་པ་ལྟ་བུ་སྟེ། །​ཇི་ལྟར་སེམས་ནི་གང་གི་རྣམ་པ་ཅན་དུ་འགྱུར་བ་དེ་ཡིས་ཡུལ། །​དེ་ཡོངས་ཤེས་པ་དེ་བཞིན་ཐ་སྙད་བརྟེན་ནས་རིག་པ་[[168]](#footnote-187)ཡིན། །​དེ་ཡི་ལོངས་སྤྱོད་རྫོགས་སྐུ་བསོད་ནམས་ཀྱིས། །​ཟིན་དང་སྤྲུལ་པ་མཁའ་གཞན་ལས་དེའི་མཐུས། །​སྒྲ་གང་ཆོས་ཀྱི་དེ་ཉིད་སྟོན་འབྱུང་བ། །​དེ་ལས་འཇིག་རྟེན་གྱིས་ཀྱང་དེ་ཉིད་རིག །​ཇི་ལྟར་རྫ་མཁན་སྟོབས་ཆེན་ལྡན་པས་འདིར། །​ཡུན་རིང་ཆེས་འབད་པས་བསྐོར་འཁོར་ལོ་ནི། །​དེའི་རྩོལ་ད་ལྟར་སྐྱེས་པ་མེད་བཞིན་དུའང་། །​འཁོར་ཞིང་བུམ་པ་ལ་སོགས་རྒྱུར་མཐོང་ལྟར། །​དེ་བཞིན་ད་ལྟ་སྐྱེས་རྩོལ་མེད་བཞིན་དུ། །​ཆོས་ཀྱི་བདག་ཅན་སྐུ་ཉིད་ལ་བཞུགས་དེའི། །​འཇུག་པ་སྐྱེ་བོའི་དགེ་དང་སྨོན་ལམ་གྱི། །​ཁྱད་པར་གྱིས་འཕངས་ལས་ཆེས་བསམ་མི་ཁྱབ། །​ཤེས་བྱའི་བུད་ཤིང་སྐམ་པོ་མ་ལུས་པ། །​བསྲེགས་པས་ཞི་དེ་རྒྱལ་རྣམས་ཆོས་སྐུ་སྟེ། །​དེ་ཚེ་སྐྱེ་བ་མེད་ཅིང་འགག་པ་མེད། །​སེམས་འགགས་པས་དེ་སྐུ་ཡིས་མངོན་སུམ་མཛད། །​ཞི་སྐུ་དཔག་བསམ་ཤིང་ལྟར་གསལ་གྱུར་ཞིང་།[[169]](#footnote-188) །​ཡིད་བཞིན་ནོར་བུ་ཇི་བཞིན་རྣམ་མི་རྟོག །​འགྲོ་གྲོལ་བར་དུ་འཇིག་རྟེན་འབྱོར་སླད་རྟག །​འདི་ནི་སྤྲོས་དང་བྲལ་ལ་སྣང་བར་འགྱུར། །​ཐུབ་དབང་དུས་གཅིག་ཁོ་ནར་དེའི་རྒྱུ་མཐུན། །​གཟུགས་སྐུ་གཅིག་ལ་རང་གི་སྐྱེ་གནས་སྐབས། །​སྔར་འགགས་གསལ་དང་མ་འཆོལ་བྱུང་ཚུལ་ནི། །​མ་ལུས་ཀྱིས་བཀྲ་མཐའ་དག་སྟོན་པར་མཛད། །​སངས་རྒྱས་ཞིང་ཇི་འདྲར་ཐུབ་དབང་དེ་དང་། །​དེ་དག་སྐུ་སྤྱོད་མཐུ་སྟོབས་ཇི་འདྲ་དང་། །​ཉན་ཐོས་དགེ་འདུན་ཇི་སྙེད་ཇི་ལྟ་དང་། །​བྱང་ཆུབ་སེམས་རྣམས་དེར་གཟུགས་ཇི་འདྲ་དང་། །​ཇི་འདྲའི་ཆོས་དང་དེར་བདག་ཇི་འདྲ་དང་། །​ཆོས་ཐོས་སྤྱོད་པ་གང་ལ་སྤྱད་པ་དང་། །​སྦྱིན་གང་ཇི་ཙམ་དེ་དག་ལ་ཕུལ་བ། །​དེ་ནི་མ་ལུས་སྐུ་གཅིག་ལ་སྟོན་མཛད། །​དེ་བཞིན་ཚུལ་ཁྲིམས་བཟོད་བརྩོན་ཏིང་འཛིན་དང་། །​ཤེས་རབ་སྤྱོད་ཚེ་སྔར་གྱི་གནས་སྐབས་གང་། །​མ་ཚང་མེད་དེ་དག་ཉིད་སྤྱོད་པ་ཀུན། །​སྐུ་ཡི་བ་སྤུའི་ཁུང་བུར་འང་གསལ་བར་སྟོན། །​སངས་རྒྱས་གང་དག་འདས་དང་འབྱུང་འགྱུར་གང་། །​གང་དག་ད་ལྟར་ནམ་མཁའི་མཐར་ཐུག་པར། །​གདངས་མཐོན་ཆོས་སྟོན་སྡུག་བསྔལ་གྱིས་བཟུང་བའི། །​འགྲོ་དབུགས་འབྱིན་ཞིང་འཇིག་རྟེན་བཞུགས་པ་དང་། །​དང་པོའི་ཐུགས་བཟུང་བྱང་ཆུབ་སྙིང་པོའི་བར། །​དེ་དག་སྤྱོད་ཀུན་དངོས་རྣམས་མིག་འཕྲུལ་གྱི། །​རང་བཞིན་མཁྱེན་ནས་བདག་བཞིན་བ་སྤུ་ཡི། །​ཁུང་བུར་དུས་གཅིག་ལ་ནི་གསལ་བར་སྟོན། །​དེ་བཞིན་དུས་གསུམ་བྱང་ཆུབ་སེམས་དཔའ་དང་། །​རང་རྒྱལ་འཕགས་པ་ཉན་ཐོས་མ་ལུས་ཀྱི། །​སྤྱོད་དང་དེ་ལྷག་སྐྱེ་བོའི་གནས་སྐབས་ནི། །​ཐམས་ཅད་བ་སྤུའི་ཁུང་བུར་གཅིག་ཚེ་སྟོན། །​དག་པ་འདི་ནི་བཞེད་པ་འཇུག་པ་ཡིས། །​རྡུལ་གཅིག་ཡུལ་[[170]](#footnote-189)ལ་མཁའ་གཏུགས་འཇིག་རྟེན་དང་། །​འཇིག་རྟེན་མཐའ་ཡས་ཕྱོགས་ཁྱབ་རྡུལ་སྟོན་མོད། །​རྡུལ་རགས་མི་འགྱུར་འཇིག་རྟེན་ཕྲ་མི་འགྱུར། །​རྣམ་རྟོག་མི་མངའ་ཁྱོད་ཀྱིས་སྲིད་མཐའི་བར། །​སྐད་ཅིག་དེ་རེ་རེ་ལ་སྤྱོད་སྣ་ཚོགས། །​ཇི་སྙེད་སྟོན་པ་དེ་སྙེད་འཛམ་བུ་གླིང་། །​མ་ལུས་རྡུལ་གང་དེ་སྙེད་ལ་གྲངས་མེད། །​གནས་དང་གནས་མིན་མཁྱེན་སྟོབས་དང་། །​དེ་བཞིན་ལས་རྣམ་[[171]](#footnote-190)སྨིན་བློ་དང་། །​མོས་པ་སྣ་ཚོགས་ཐུགས་ཆུད་དང་། །​སྣ་ཚོགས་ཁམས་ནི་མཁྱེན་སྟོབས་དང་། །​དེ་བཞིན་དབང་མཆོག་མཆོག་མ་ཡིན། །​མཁྱེན་དང་ཐམས་ཅད་དུ་འགྲོ་དང་། །​བསམ་གཏན་རྣམ་ཐར་ཏིང་འཛིན་དང་། །​སྙོམས་པར་འཇུག་སོགས་བློ་སྟོབས་དང་། །​སྔོན་གནས་དྲན་པ་མཁྱེན་པ་དང་། །​དེ་བཞིན་འཆི་འཕོ་སྐྱེ་བློ་དང་། །​ཟག་རྣམས་ཟད་པ་མཁྱེན་སྟོབས་ཏེ། །​སྟོབས་ནི་བཅུ་པོ་འདི་དག་གོ། །​རྒྱུ་གང་ཞིག་ལས་གང་ཞིག་ངེས་པར་སྐྱེ་འགྱུར་བ། །​དེ་ནི་དེ་ཡི་གནས་སུ་དེ་མཁྱེན་རྣམས་ཀྱིས་གསུངས། །​བཤད་པ་ལས་བཟློག་[[172]](#footnote-191)གནས་མིན་[[173]](#footnote-192)ཤེས་བྱ་མཐའ་ཡས་པ། །​མཁྱེན་པ་ཐོགས་པ་སྤངས་པ་དེ་ནི་སྟོབས་སུ་བཤད། །​འདོད་དང་མི་འདོད་དེ་ལས་བཟློག་དང་ཟད་[[174]](#footnote-193)དངོས་ཀྱི། །​ལས་དང་དེ་ཡི་རྣམ་སྨིན་ཤིན་ཏུ་སྣ་ཚོགས་ལའང་། །​མཁྱེན་པ་ནུས་མཐུ་ཐོགས་མེད་སོ་སོར་འཇུག་འགྱུར་བ། །​དུས་གསུམ་ཤེས་བྱ་ཁྱབ་མཛད་དེ་ནི་སྟོབས་སུ་འདོད། །​འདོད་ཆགས་སོགས་ཀྱིས་འབྱུང་བའི་སྟོབས་ཀྱིས་འདོད་པ་ནི། །​ཤིན་ཏུ་སྣ་ཚོགས་དམན་འབྲིང་གང་ཡང་ཁྱད་འཕགས་འདོད། །​དེ་ལས་གཞན་རྣམས་ཀྱིས་གཡོགས་མོས་ལའང་[[175]](#footnote-194)མཁྱེན་པ་ནི། །​དུས་གསུམ་འགྲོ་བ་མ་ལུས་ཁྱབ་པ་སྟོབས་ཞེས་[[176]](#footnote-195)བྱ། །​སངས་རྒྱས་ཁམས་ཀྱི་རྣམ་པར་དབྱེ་ལ་མཁས་རྣམས་ཀྱིས།[[177]](#footnote-196) །​མིག་སོགས་རྣམས་ཀྱི་རང་བཞིན་གང་དེ་ཁམས་སུ་གསུངས། །​རྫོགས་པའི་སངས་རྒྱས་རྣམས་ཀྱི་མཁྱེན་པ་མཐའ་ཡས་ཤིང་། །​རྣམ་ཀུན་ཁམས་ཀྱི་ཁྱད་པར་ལ་འཇུག་སྟོབས་སུ་འདོད། །​ཀུན་ཏུ་རྟོག་[[178]](#footnote-197)སོགས་ཆེས་རྣོ་ཉིད་ནི་མཆོག་བཞེད་ལ། །​འབྲིང་གནས་སྐབས་དང་རྟུལ་ཉིད་མཆོག་མིན་པར་བཤད་དང་། །​མིག་ལ་སོགས་དང་ཕན་ཚུན་སྒྲུབ་ནུས་ཆུབ་པ་ལ། །​རྣམ་པ་ཐམས་ཅད་མཁྱེན་པ་ཆགས་མེད་སྟོབས་སུ་གསུངས། །​ལམ་འགའ་རྒྱལ་བ་ཉིད་དང་འགའ་ཞིག་རང་རྒྱལ་གྱི། །​བྱང་ཆུབ་དང་ནི་ཉན་ཐོས་བྱང་ཆུབ་ཡི་དགས་དང་། །​དུད་འགྲོ་ལྷ་མི་རྣམས་དང་དམྱལ་བ་སོགས་འགྲོ་བ། །​དེ་ལ་མཁྱེན་པ་ཆགས་མེད་མཐའ་ཡས་སྟོབས་སུ་འདོད། །​འཇིག་རྟེན་མཐའ་ཡས་རྣལ་འབྱོར་བྱེ་བྲག་ལ་ཐ་དད། །​བསམ་གཏན་རྣམ་ཐར་བརྒྱད་གང་[[179]](#footnote-198)ཞི་གནས་གང་དག་དང་། །​སྙོམས་འཇུག་ཁྱད་པར་གང་དག་གཅིག་པར་[[180]](#footnote-199)བརྒྱད་གྱུར་པ། །​དེ་ལ་མཁྱེན་པ་ཐོགས་མེད་འདི་ནི་སྟོབས་སུ་བཤད། །​ཇི་སྲིད་གཏི་མུག་དེ་སྲིད་སྲིད་གནས་འདས་བདག་དང་། །​སེམས་ཅན་གཞན་རེ་རེ་ཡི་སྲིད་པ་སེམས་ཅན་ནི། །​ཇི་སྙེད་དེ་སྙེད་མཐའ་ཡས་གཞིར་[[181]](#footnote-200)བཅས་ཡུལ་ཕྱོགས་དང་། །​བཅས་རྣམས་ལ་བློ་གང་དང་གང་ཡིན་སྟོབས་སུ་བཤད། །​སེམས་ཅན་རྣམས་ཀྱི་སེམས་ཅན་རེ་རེའི་འཆི་འཕོ་དང་། །​སྐྱེ་གང་འཇིག་རྟེན་ལ་གནས་ནམ་མཁའ་[[182]](#footnote-201)མཐར་ཐུག་དང་། །​བཀྲ་མང་དེ་ལ་མཁྱེན་པ་དུས་དེར་འཇུག་པ་ཡིས། །​མ་ཆགས་རྣམ་ཀུན་ཡོངས་དག་མཐའ་ཡས་སྟོབས་སུ་འདོད། །​རྣམ་ཀུན་མཁྱེན་པའི་སྟོབས་ཀྱིས་མྱུར་དུ་རྒྱལ་རྣམས་ཀྱི། །​ཉོན་མོངས་དག་ནི་བག་[[183]](#footnote-202)ཆགས་དང་བཅས་འཇིག་འགྱུར་དང་། །​སློབ་མ་ལ་སོགས་ཉོན་མོངས་བློ་ཡིས་འགོག་པ་གང་། །​དེ་ལ་མཁྱེན་པ་ཆགས་མེད་མཐའ་ཡས་སྟོབས་སུ་འདོད། །​ནམ་མཁའ་མེད་པས་འདབ་ཆགས་ལྡོག་པར་མི་འགྱུར་གྱི། །​འདི་[[184]](#footnote-203)ནི་རང་མཐུ་ཟད་པས་ལྡོག་པར་འགྱུར་དེ་བཞིན། །​སློབ་མ་དང་བཅས་སངས་རྒྱས་སྲས་རྣམས་སངས་རྒྱས་ཀྱི། །​ཡོན་ཏན་མཁའ་ལྟར་མཐའ་ཡས་མ་བརྗོད་ལྡོག་པར་འགྱུར། །​དེ་ཕྱིར་བདག་འདྲས་ཁྱོད་ཡོན་འདི་དག་ཅི། །​ཤེས་པ་དང་ནི་བརྗོད་པར་ནུས་འགྱུར་རམ། །​འོན་ཀྱང་དེ་དག་འཕགས་པ་ཀླུ་སྒྲུབ་ཀྱིས། །​བཤད་ཕྱིར་དོགས་སྤངས་ཅུང་ཞིག་ཙམ་ཞིག་སྨྲས། །​ཟབ་མོ་སྟོང་པ་ཉིད་ཡིན་ཏེ། །​ཡོན་ཏན་གཞན་རྣམས་རྒྱ་ཆེ་བའོ། །​ཟབ་དང་རྒྱ་ཆེའི་ཚུལ་ཤེས་པས། །​ཡོན་ཏན་འདི་དག་འཐོབ་པར་[[185]](#footnote-204)འགྱུར། །​སླར་ཡང་མི་གཡོ་སྐུ་མངའ་ཁྱོད་ཀྱིས་སྲིད་གསུམ་བྱོན་ནས་སྤྲུལ་རྣམས་ཀྱིས། །​གཤེགས་པ་དང་ནི་བལྟམ་དང་བྱང་ཆུབ་ཞི་བའི་འཁོར་ལོའང་སྟོན་པར་མཛད། །​དེ་ལྟར་ཁྱོད་[[186]](#footnote-205)ཀྱིས་འཇིག་རྟེན་གཡོ་བག་སྤྱོད་ཅན་རེ་བའི་ཞགས་པ་[[187]](#footnote-206)ནི། །​མང་པོས་བཅིངས་པ་མ་ལུས་ཐུགས་རྗེས་མྱ་ངན་འདས་པར་བཀྲི་བར་མཛད། །​གང་ཕྱིར་འདི་ན་དེ་ཉིད་ཤེས་ལས་དྲི་མ་མཐའ་དག་སེལ་བ་ནི། །​ལྷུར་བྱེད་གཞན་མེད་ཆོས་རྣམས་དེ་ཉིད་རྣམ་འགྱུར་དབྱེ་ལའང་བསྟེན་མིན་ཞིང་། །​དེ་ཉིད་ཡུལ་ཅན་བློ་གྲོས་འདི་ཡང་ཐ་དད་འགྱུར་བ་མ་ཡིན་ལ།[[188]](#footnote-207) །​དེ་ཡི་ཕྱིར་ན་ཁྱོད་ཀྱིས་འགྲོ་ལ་ཐེག་པ་མི་མཉམ་དབྱེར་མེད་བསྟན། །​གང་ཕྱིར་འགྲོ་ལ་ཉེས་པ་སྐྱེད་བྱེད་སྙིགས་མ་འདི་དག་ཡོད་གྱུར་པ། །​དེ་ཕྱིར་འཇིག་རྟེན་སངས་རྒྱས་སྤྱོད་ཡུལ་གཏིང་ཟབ་ལ་འཇུག་མི་འགྱུར་ཞིང་། །​བདེ་གཤེགས་གང་ཕྱིར་ཁྱོད་ལ་མཁྱེན་རབ་ཐུགས་རྗེ་ཐབས་དང་ལྷན་ཅིག་པ། །​མངའ་དང་གང་ཕྱིར་བདག་གིས་སེམས་ཅན་དགྲོལ་ཞེས་ཁྱོད་ཀྱིས་ཞལ་བཞེས་ཏེ། །​དེ་ཕྱིར་མཁས་པ་རིན་པོ་ཆེ་ཡི་གླིང་དུ་ཆས་པའི་སྐྱེ་ཚོགས་ཀྱི། །​ངལ་བ་ཉེར་སེལ་གྲོང་ཁྱེར་ཡིད་འོང་བར་དུ་རྣམ་པར་བཀོད་པ་ལྟར། །​ཁྱོད་ཀྱིས་ཐེག་པ་འདི་ནི་སློབ་མ་ཉེ་བར་ཞི་བའི་ཚུལ་ལ་ཡིད། །​སྦྱར་ཞིང་རྣམ་པར་དབེན་ལའང་བློ་སྦྱངས་རྣམས་ལ་ལོགས་སུ་གསུངས། །​བདེ་བར་གཤེགས་པ་མ་ལུས་ཕྱོགས་ཤིང་[[189]](#footnote-208)སངས་རྒྱས་ཡུལ་དག་ན། །​ཕྲ་རབ་རྡུལ་གྱི་རྡུལ་རྣམས་བདོག་པར་གྱུར་པ་ཇི་སྙེད་པ། །​བྱང་ཆུབ་མཆོག་རབ་དམ་པར་གཤེགས་པའི་སྐལ་བ་དེ་སྙེད་དེ། །​འོན་ཀྱང་ཁྱོད་ཀྱི་གསང་བ་འདི་ནི་བསྙད་[[190]](#footnote-209)བགྱི་མ་ལགས་སོ། །​རྒྱལ་བ་ཇི་སྲིད་འཇིག་རྟེན་མཐའ་དག་མཆོག་ཏུ་རབ་ཞི་བར། །​འགྲོ་བ་མིན་ཞིང་ནམ་མཁའ་རྣམ་འཇིག་འགྱུར་མིན་དེ་སྲིད་དུ། །​ཤེས་རབ་ཡུམ་གྱིས་བསྐྱེད་པ་ཁྱོད་ལ་ཐུགས་བརྩེ་མ་མ་ཡིས། །​ཚུལ་ལུགས་བྱེད་པས་རབ་ཏུ་ཞི་བར་འགྱུར་བ་གང་ལ་མངའ། །​གཏི་མུག་སྐྱོན་གྱིས་འཇིག་རྟེན་ཁ་ཟས་དུག་བཅས་ཟ་བ་ཡི། །​སྐྱེ་བོ་ཉིད་ཀྱི་ནང་མི་དེ་ལ་ཁྱོད་བརྩེ་ཇི་ལྟ་བ། །​དེ་ལྟར་དུག་ཟོས་ཉེན་པའི་བུ་ལ་མ་ཡི་སྡུག་བསྔལ་མིན། །​དེས་ན་མགོན་པོ་མཆོག་ཏུ་རབ་ཞིར་གཤེགས་པར་འགྱུར་མ་ལགས། །​གང་གི་ཕྱིར་ན་མི་མཁས་དངོས་དང་དངོས་མེད་པར་ཞེན་པ་ཡི་བློ་ཅན་གྱིས། །​སྐྱེ་དང་འཇིག་གནས་སྐབས་དང་སྡུག་དང་མི་སྡུག་བྲལ་ཕྲད་ཀྱིས་བསྐྱེད་སྡུག་བསྔལ་དང་། །​སྡིག་ཅན་འགྲོ་བ་འཐོབ་པ་དེ་ཕྱིར་འཇིག་རྟེན་ཐུགས་བརྩེའི་ཡུལ་དུ་རབ་དོང་བས། །​བཅོམ་ལྡན་ཐུགས་རྗེས་[[191]](#footnote-210)ཁྱོད་ཐུགས་[[192]](#footnote-211)ཞི་ལས་བཟློག་པས་ཁྱོད་ལ་མྱ་ངན་འདས་མི་མངའ། །​ལུགས་འདི་དགེ་སློང་ཟླ་གྲགས་ཀྱིས། །​དབུ་མའི་བསྟན་བཅོས་ལས་བཏུས་ནས། །​ལུང་ཇི་བཞིན་དང་མན་ངག་ནི། །​ཇི་ལྟ་བ་བཞིན་བརྗོད་པ་ཡིན། །​འདི་ལས་གཞན་ན་ཆོས་འདི་ནི། །​ཇི་ལྟར་མེད་པ་དེ་བཞིན་དུ། །​འདིར་འབྱུང་ལུགས་ཀྱང་གཞན་ན་[[193]](#footnote-212)ནི། །​མེད་ཅེས་མཁས་རྣམས་ངེས་པར་མཛོད། །​ཀླུ་སྒྲུབ་བློ་མཚོ་ཤིན་ཏུ་རྒྱ་ཆེའི་ཁ་དོག་གིས་འཇིགས་པས། །​སྐྱེ་བོས་ལུགས་བཟང་གང་དག་རྒྱང་རིང་སྤངས་པས་དེ་ཡི་ཚིག །​ལེའུར་བྱས་པའི་ཁ་འབུས་ཀུ་མུ་ཏ་[[194]](#footnote-213)ཁ་ཕྱེ་བའི་ཆུས། །​ད་ལྟ་ཟླ་བ་གྲགས་པ་རེ་རྣམས་རབ་ཏུ་སྐོང་བར་བྱེད། །​དེ་ཉིད་བཤད་ཟིན་ཟབ་མོ་འཇིགས་རུང་འདི་ནི་སྔོན་གོམས་ཉིད་ལས་སྐྱེ་བོ་ཡིས། །​ངེས་པར་རྟོགས་འགྱུར་འདི་ནི་གསན་རྒྱ་ཆེ་ཡང་གཞན་གྱིས་ཐུགས་སུ་ཆུད་མི་འགྱུར། །​དེ་ཕྱིར་ཚུལ་ལུགས་རང་བློས་སྦྱར་བ་འདི་དག་མཐོང་ནས་བདག་ཏུ་བརྗོད་པ་ཡི། །​གཞུང་ལུགས་རྣམས་ལྟར་གཞན་ལུགས་བཞེད་གཞུང་འདི་ལས་གཞན་ལ་དགའ་བློ་དོར་བར་བྱ། །​སློབ་དཔོན་ཀླུ་སྒྲུབ་ལུགས་བཟང་བསྙད་ལས་བདག་གིས་བསོད་ནམས་ཕྱོགས་ཀྱི་མཐར། །​ཁྱབ་ཅིང་ཡིད་མཁའ་ཉོན་མོངས་ཀྱིས་སྔོར་སྟོན་ཀའི་རྒྱུ་སྐར་ལྟར་དཀར་བའམ། །​སེམས་ཀྱི་[[195]](#footnote-214)སྦྲུལ་ལ་གདེངས་ཀའི་ནོར་བུ་དང་འདྲ་གང་ཞིག་ཐོབ་པ་དེས། །​འཇིག་རྟེན་མ་ལུས་དེ་ཉིད་རྟོགས་ནས་མྱུར་དུ་བདེ་གཤེགས་[[196]](#footnote-215)སར་བགྲོད་ཤོག །​དབུ་མ་ལ་འཇུག་པ་ཟབ་པ་དང་རྒྱ་ཆེ་བའི་ཚུལ་གསལ་བར་[[197]](#footnote-216)བྱེད་པ།སློབ་དཔོན་ཟླ་བ་གྲགས་པ་ཐེག་པ་མཆོག་ལ་ཐུགས་གཞོལ་བ། །​མི་འཕྲོགས་པའི་མཁྱེན་རབ་དང་ཐུགས་རྗེ་མངའ་བ། རི་མོར་བྲིས་པའི་བ་དྲུས་[[198]](#footnote-217)ལས་འོ་མ་བཞོས་པས་བདེན་པར་ཞེན་པ་བཟློག་པར་མཛད་པས་སྦྱར་བ་རྫོགས་སོ།། །​།ཁ་ཆེའི་ཡུལ་གྱི་གྲོང་ཁྱེར་དཔེ་མེད་ཀྱི་དཔུང་། རིན་ཆེན་སྦས་པའི་གཙུག་ལག་ཁང་དུ། ཁ་ཆེའི་རྒྱལ་པོ་དཔལ་འཕགས་པ་ལྷའི་སྐུ་རིང་ལ། རྒྱ་གར་གྱི་མཁན་པོ་ཏི་ལ་ཀ་དང་། བོད་ཀྱི་ལོ་ཙྪ་བ་བནྡེ་པ་ཚབ་ཉི་མ་གྲགས་ཀྱིས་ཁ་ཆེའི་དཔེ་དང་མཐུན་པར་བསྒྱུར། ཕྱིས་ར་ས་ར་མོ་ཆེར་རྒྱ་གར་གྱི་མཁན་པོ་ཀརྣ་ཀ་ཝརྨ་དང་། ལོ་ཙྪ་བ་[[199]](#footnote-218)དེ་ཉིད་ཀྱིས་ཉི་འོག་ཤར་ཕྱོགས་པའི་དཔེ་དང་གཏུགས་ཤིང་ལེགས་པར་བཅོས་ཏེ་གཏན་ལ་ཕབ་པའོ།། །​།འདིར་འགྲེལ་པའི་མཛད་བྱང་དང་། འགྱུར་བྱང་གི་སྟེང་ནས་ཐུན་མོང་བ་རྣམས་བཀོད་པ་ནི། རྩ་བ་ལོགས་སུ་བསྒྱུར་བ་དང་འགྲེལ་པའི་ནང་གི་རྩ་བ་གཉིས་སྦྱར་ནས་ཞུས་དག་བྱས་པའི་དབང་དུ་བྱས་པ་ཡིན་ནོ།། །​།

1. ཀཱ་ སྣར་ཐང་། པེ་ཅིན། [↑](#footnote-ref-20)
2. གྱུར་ཞིང་། སྡེ་དགེ། [↑](#footnote-ref-21)
3. བདག་གིས་ སྣར་ཐང་། པེ་ཅིན། [↑](#footnote-ref-22)
4. ཞིང་ཅིང་། སྣར་ཐང་། པེ་ཅིན། [↑](#footnote-ref-23)
5. གོང་མ་ སྣར་ཐང་། པེ་ཅིན། [↑](#footnote-ref-24)
6. དག་གིས་ སྣར་ཐང་། པེ་ཅིན། [↑](#footnote-ref-25)
7. བྱིན་ཞིག་ ཅོ་ནེ། སྡེ་དགེ། [↑](#footnote-ref-26)
8. དེ། སྣར་ཐང་། པེ་ཅིན། [↑](#footnote-ref-27)
9. གསུམ་པ་ སྣར་ཐང་། པེ་ཅིན། [↑](#footnote-ref-28)
10. སྙེད་ སྣར་ཐང་། པེ་ཅིན། [↑](#footnote-ref-29)
11. གསོག་པར་ སྣར་ཐང་། པེ་ཅིན། [↑](#footnote-ref-30)
12. སྐྱེད་ སྣར་ཐང་། པེ་ཅིན། [↑](#footnote-ref-31)
13. ལེགས་པར་ སྣར་ཐང་། [↑](#footnote-ref-32)
14. རྒྱུའི་ པེ་ཅིན། [↑](#footnote-ref-33)
15. ཆོས་ཀུན་ སྣར་ཐང་། པེ་ཅིན། [↑](#footnote-ref-34)
16. བསྙན་ སྣར་ཐང་། [↑](#footnote-ref-35)
17. དཀོན་ སྣར་ཐང་། པེ་ཅིན། [↑](#footnote-ref-36)
18. དེའི་ སྣར་ཐང་། པེ་ཅིན། [↑](#footnote-ref-37)
19. ཕ་རོལ་ཡང་ སྣར་ཐང་། པེ་ཅིན། [↑](#footnote-ref-38)
20. ཁྲིད་པར་ སྣར་ཐང་། པེ་ཅིན། [↑](#footnote-ref-39)
21. མིན་པ་ སྣར་ཐང་། པེ་ཅིན། [↑](#footnote-ref-40)
22. རིགས་ པེ་ཅིན། [↑](#footnote-ref-41)
23. ཕྱིན་ཞེས་ ཅོ་ནེ། སྡེ་དགེ། [↑](#footnote-ref-42)
24. འགྱུར་བ་ སྣར་ཐང་། [↑](#footnote-ref-43)
25. འགྲོ་བའོ། སྣར་ཐང་། པེ་ཅིན། [↑](#footnote-ref-44)
26. བསྒོམ་པ་ སྣར་ཐང་། པེ་ཅིན། [↑](#footnote-ref-45)
27. འགྲེལ་ སྣར་ཐང་། པེ་ཅིན། [↑](#footnote-ref-46)
28. འདི་བརྟེན་ སྣར་ཐང་། པེ་ཅིན། [↑](#footnote-ref-47)
29. ཁྲིད་པ་ སྣར་ཐང་། པེ་ཅིན། [↑](#footnote-ref-48)
30. བསྟེན་པར་ སྣར་ཐང་། པེ་ཅིན། [↑](#footnote-ref-49)
31. བྱུང་ སྣར་ཐང་། པེ་ཅིན། [↑](#footnote-ref-50)
32. ང་ སྣར་ཐང་། པེ་ཅིན། [↑](#footnote-ref-51)
33. བསྐྱེད་ སྣར་ཐང་། པེ་ཅིན། [↑](#footnote-ref-52)
34. གཏོགས་པ་ སྣར་ཐང་། པེ་ཅིན། [↑](#footnote-ref-53)
35. ས་ལུའི་ སྣར་ཐང་། པེ་ཅིན། [↑](#footnote-ref-54)
36. ས་ལུའི་ སྣར་ཐང་། པེ་ཅིན། [↑](#footnote-ref-55)
37. ས་ལུའི་ སྣར་ཐང་། པེ་ཅིན། [↑](#footnote-ref-56)
38. ན་ ཅོ་ནེ། སྡེ་དགེ། [↑](#footnote-ref-57)
39. དེ་ཡོད་ སྣར་ཐང་། པེ་ཅིན། [↑](#footnote-ref-58)
40. ཕྱོགས་པ་ སྣར་ཐང་། པེ་ཅིན། [↑](#footnote-ref-59)
41. བསྐྱེད་པ་ སྣར་ཐང་། པེ་ཅིན། [↑](#footnote-ref-60)
42. བསྐྱེད་ སྣར་ཐང་། པེ་ཅིན། [↑](#footnote-ref-61)
43. རིགས་པ་ སྣར་ཐང་། པེ་ཅིན། [↑](#footnote-ref-62)
44. རྫུན་པ་ སྣར་ཐང་། པེ་ཅིན། [↑](#footnote-ref-63)
45. རྫུན་པ་ སྣར་ཐང་། པེ་ཅིན། [↑](#footnote-ref-64)
46. རྫུན་པའང་ སྣར་ཐང་། པེ་ཅིན། [↑](#footnote-ref-65)
47. བསྐྱེད་ སྣར་ཐང་། པེ་ཅིན། [↑](#footnote-ref-66)
48. ཀྱང་ཡང་ སྣར་ཐང་། པེ་ཅིན། [↑](#footnote-ref-67)
49. མིན། སྣར་ཐང་། [↑](#footnote-ref-68)
50. བཅོམ་ སྣར་ཐང་། པེ་ཅིན། [↑](#footnote-ref-69)
51. ལམ་གྱི་ སྣར་ཐང་། པེ་ཅིན། [↑](#footnote-ref-70)
52. བསྐྱེད་ སྣར་ཐང་། པེ་ཅིན། [↑](#footnote-ref-71)
53. གཙུགས་ སྣར་ཐང་། པེ་ཅིན། [↑](#footnote-ref-72)
54. རྟོགས་ སྣར་ཐང་། [↑](#footnote-ref-73)
55. བྱུང་ལ་ སྣར་ཐང་། [↑](#footnote-ref-74)
56. ལ་ སྣར་ཐང་། པེ་ཅིན། [↑](#footnote-ref-75)
57. མིན་པ། སྣར་ཐང་། པེ་ཅིན། [↑](#footnote-ref-76)
58. རང་བཞིན་ཡང་ ཅོ་ནེ། སྡེ་དགེ། [↑](#footnote-ref-77)
59. ཡོད་མ་ ཅོ་ནེ། སྡེ་དགེ། [↑](#footnote-ref-78)
60. རིགས་པར་ སྣར་ཐང་། [↑](#footnote-ref-79)
61. དངོས་ སྣར་ཐང་། [↑](#footnote-ref-80)
62. ནང་ ཅོ་ནེ། སྡེ་དགེ། [↑](#footnote-ref-81)
63. ཉིད་ ཅོ་ནེ། [↑](#footnote-ref-82)
64. བསྐྱེད་ སྣར་ཐང་། པེ་ཅིན། [↑](#footnote-ref-83)
65. རྫུན་པ་ སྣར་ཐང་། པེ་ཅིན། [↑](#footnote-ref-84)
66. རྫུན་ སྣར་ཐང་། པེ་ཅིན། [↑](#footnote-ref-85)
67. །​མི་ ཅོ་ནེ། སྡེ་དགེ། [↑](#footnote-ref-86)
68. རྫུན་པ་ སྣར་ཐང་། པེ་ཅིན། [↑](#footnote-ref-87)
69. རྒྱུ་ཅན་ སྣར་ཐང་། པེ་ཅིན། [↑](#footnote-ref-88)
70. ནི་ སྣར་ཐང་། པེ་ཅིན། [↑](#footnote-ref-89)
71. ཀྱི་ སྣར་ཐང་། པེ་ཅིན། [↑](#footnote-ref-90)
72. གང་དག་ སྣར་ཐང་། [↑](#footnote-ref-91)
73. འོག་ སྣར་ཐང་། [↑](#footnote-ref-92)
74. གཟུང་བར་ སྣར་ཐང་། པེ་ཅིན། [↑](#footnote-ref-93)
75. ཇི་ལྟར་ སྣར་ཐང་། པེ་ཅིན། [↑](#footnote-ref-94)
76. རྫུན་པའི་ སྣར་ཐང་། པེ་ཅིན། [↑](#footnote-ref-95)
77. བྱེད་པར་ སྣར་ཐང་། པེ་ཅིན། [↑](#footnote-ref-96)
78. འགྱུར་ སྣར་ཐང་། པེ་ཅིན། [↑](#footnote-ref-97)
79. རྫུན་པར་ སྣར་ཐང་། པེ་ཅིན། [↑](#footnote-ref-98)
80. མཚུངས་པ། སྣར་ཐང་། པེ་ཅིན། [↑](#footnote-ref-99)
81. གྲུབ་ སྣར་ཐང་། པེ་ཅིན། [↑](#footnote-ref-100)
82. བསྒྲུབས་པར་ སྣར་ཐང་། [↑](#footnote-ref-101)
83. རང་གི་ སྣར་ཐང་། པེ་ཅིན། [↑](#footnote-ref-102)
84. ཡོད་པར་ སྣར་ཐང་། པེ་ཅིན། [↑](#footnote-ref-103)
85. ལ་ སྣར་ཐང་། པེ་ཅིན། [↑](#footnote-ref-104)
86. གང་གང་ སྣར་ཐང་། [↑](#footnote-ref-105)
87. ཁྱོད་ཀྱི་ པེ་ཅིན། [↑](#footnote-ref-106)
88. ཞིག ། ཅོ་ནེ། སྡེ་དགེ། [↑](#footnote-ref-107)
89. འདི་ ཅོ་ནེ། སྡེ་དགེ། [↑](#footnote-ref-108)
90. ཞིག ། ཅོ་ནེ། སྡེ་དགེ། [↑](#footnote-ref-109)
91. འདོད་ སྣར་ཐང་། པེ་ཅིན། [↑](#footnote-ref-110)
92. གླག་ སྣར་ཐང་། པེ་ཅིན། [↑](#footnote-ref-111)
93. གཉིས་ལམ་ སྣར་ཐང་། པེ་ཅིན། [↑](#footnote-ref-112)
94. འཛིན་པའང་ཡིན་དེའི་ སྣར་ཐང་། པེ་ཅིན། [↑](#footnote-ref-113)
95. ཡོད་དམ་ སྣར་ཐང་། པེ་ཅིན། [↑](#footnote-ref-114)
96. ལོགས་ པེ་ཅིན། [↑](#footnote-ref-115)
97. ལ་ སྣར་ཐང་། པེ་ཅིན། [↑](#footnote-ref-116)
98. རྟོག་པར་ སྣར་ཐང་། པེ་ཅིན། [↑](#footnote-ref-117)
99. ས་ ཅོ་ནེ། སྡེ་དགེ། [↑](#footnote-ref-118)
100. གྱུར་ལ སྣར་ཐང་། འགྱུར་ལ། པེ་ཅིན། [↑](#footnote-ref-119)
101. སྐྱེ་བོ་ ཅོ་ནེ། སྡེ་དགེ། [↑](#footnote-ref-120)
102. འགྱུར་བས་ སྣར་ཐང་། པེ་ཅིན། [↑](#footnote-ref-121)
103. རྒྱུད་ སྣར་ཐང་། པེ་ཅིན། [↑](#footnote-ref-122)
104. བརྟེན་ སྣར་ཐང་། པེ་ཅིན། [↑](#footnote-ref-123)
105. རྟག་ ཅོ་ནེ། སྡེ་དགེ། [↑](#footnote-ref-124)
106. འབྱུང་བ་ སྣར་ཐང་། པེ་ཅིན། [↑](#footnote-ref-125)
107. ཞིང་ཅིང་། སྣར་ཐང་། པེ་ཅིན། [↑](#footnote-ref-126)
108. བྱད་ སྣར་ཐང་། པེ་ཅིན། [↑](#footnote-ref-127)
109. བདག་མེད་དོ། སྣར་ཐང་། པེ་ཅིན། [↑](#footnote-ref-128)
110. དུད་འགྲོར་ སྣར་ཐང་། པེ་ཅིན། [↑](#footnote-ref-129)
111. རྐྱལ་ སྣར་ཐང་། པེ་ཅིན། [↑](#footnote-ref-130)
112. དེ་ སྣར་ཐང་། པེ་ཅིན། [↑](#footnote-ref-131)
113. སྤང་ སྣར་ཐང་། པེ་ཅིན། [↑](#footnote-ref-132)
114. དབྱིབས་ཞེ་ སྣར་ཐང་། པེ་ཅིན། [↑](#footnote-ref-133)
115. ཚུགས་ སྣར་ཐང་། པེ་ཅིན། [↑](#footnote-ref-134)
116. ལེན་པོར་ སྣར་ཐང་། པེ་ཅིན། [↑](#footnote-ref-135)
117. བསྟན་ སྣར་ཐང་། པེ་ཅིན། [↑](#footnote-ref-136)
118. སྦྲུལ་གྱིས་ སྣར་ཐང་། པེ་ཅིན། [↑](#footnote-ref-137)
119. མ་ཡིན་ སྣར་ཐང་། པེ་ཅིན། [↑](#footnote-ref-138)
120. ཉིད་དུ་ སྣར་ཐང་། པེ་ཅིན། [↑](#footnote-ref-139)
121. དུ་ལས་ སྣར་ཐང་། པེ་ཅིན། [↑](#footnote-ref-140)
122. རྨིན་ སྣར་ཐང་། པེ་ཅིན། [↑](#footnote-ref-141)
123. བརྟེན་མིང་ སྣར་ཐང་། བརྟན་མིང་ པེ་ཅིན། [↑](#footnote-ref-142)
124. མེད། སྣར་ཐང་། པེ་ཅིན། [↑](#footnote-ref-143)
125. གང་ལ་ སྣར་ཐང་། པེ་ཅིན། [↑](#footnote-ref-144)
126. རྟགས་ སྣར་ཐང་། པེ་ཅིན། [↑](#footnote-ref-145)
127. བསྙེད་པ་ སྣར་ཐང་། པེ་ཅིན། [↑](#footnote-ref-146)
128. བསྐྱེད་ སྣར་ཐང་། པེ་ཅིན། [↑](#footnote-ref-147)
129. ན་ སྣར་ཐང་། པེ་ཅིན། [↑](#footnote-ref-148)
130. གང་མི་ སྣར་ཐང་། པེ་ཅིན། [↑](#footnote-ref-149)
131. བྱར། སྣར་ཐང་། [↑](#footnote-ref-150)
132. དངོས་པོར་ སྣར་ཐང་། པེ་ཅིན། [↑](#footnote-ref-151)
133. གཞུགས་ སྣར་ཐང་། [↑](#footnote-ref-152)
134. ནུས་པར་ སྣར་ཐང་། པེ་ཅིན། [↑](#footnote-ref-153)
135. ཇི་ སྣར་ཐང་། པེ་ཅིན། [↑](#footnote-ref-154)
136. བཅོལ་ སྣར་ཐང་། པེ་ཅིན། [↑](#footnote-ref-155)
137. རྟོགས་པར་པར་ སྣར་ཐང་། [↑](#footnote-ref-156)
138. རྣམ་ སྣར་ཐང་། པེ་ཅིན། [↑](#footnote-ref-157)
139. གདུལ་བ་ སྣར་ཐང་། པེ་ཅིན། [↑](#footnote-ref-158)
140. མེད་ སྣར་ཐང་། [↑](#footnote-ref-159)
141. བཤད་ཞེས་ སྣར་ཐང་། [↑](#footnote-ref-160)
142. གཞིར་ སྣར་ཐང་། པེ་ཅིན། [↑](#footnote-ref-161)
143. ཡིད་ཀྱང་ སྣར་ཐང་། པེ་ཅིན། [↑](#footnote-ref-162)
144. སྟོང་ཉིད་ཞེས་ སྣར་ཐང་། པེ་ཅིན། [↑](#footnote-ref-163)
145. འདོད་དོ། སྣར་ཐང་། [↑](#footnote-ref-164)
146. མེད་པ་ སྣར་ཐང་། པེ་ཅིན། [↑](#footnote-ref-165)
147. དེ་ཡི་ སྣར་ཐང་། པེ་ཅིན། [↑](#footnote-ref-166)
148. ནི་ པེ་ཅིན། [↑](#footnote-ref-167)
149. དོར་བ་ཞེས་ སྣར་ཐང་། པེ་ཅིན། [↑](#footnote-ref-168)
150. དོན་མེད་ ཅོ་ནེ། [↑](#footnote-ref-169)
151. འཁྲུགས་ སྣར་ཐང་། པེ་ཅིན། [↑](#footnote-ref-170)
152. ན། ཅོ་ནེ། སྡེ་དགེ། [↑](#footnote-ref-171)
153. ཅན་ཤེས་ སྣར་ཐང་། པེ་ཅིན། [↑](#footnote-ref-172)
154. སྟེན་ ཅོ་ནེ། སྡེ་དགེ། [↑](#footnote-ref-173)
155. དེ་དེ་ སྣར་ཐང་། པེ་ཅིན། [↑](#footnote-ref-174)
156. མི་འཇིག་ སྣར་ཐང་། མི་འཇིགས་ པེ་ཅིན། [↑](#footnote-ref-175)
157. པ། སྣར་ཐང་། པེ་ཅིན། [↑](#footnote-ref-176)
158. གཞན་ སྣར་ཐང་། པེ་ཅིན། [↑](#footnote-ref-177)
159. འབྱུང་ ཅོ་ནེ། སྡེ་དགེ། [↑](#footnote-ref-178)
160. བྱུང་བ་འགྱུར་བའང་ སྣར་ཐང་། [↑](#footnote-ref-179)
161. བྱིན་གྱི་ ཅོ་ནེ། སྡེ་དགེ། [↑](#footnote-ref-180)
162. ཁྲག་ཁྲིག་ པེ་ཅིན། [↑](#footnote-ref-181)
163. བསྒྲུབ་ ཅོ་ནེ། སྡེ་དགེ། [↑](#footnote-ref-182)
164. གྱུར་ཞིང་ཅིང་། སྣར་ཐང་། པེ་ཅིན། [↑](#footnote-ref-183)
165. ཆུད་པ་ སྣར་ཐང་། པེ་ཅིན། [↑](#footnote-ref-184)
166. རིགས་ཀྱང་ སྣར་ཐང་། རིག་པའང་ པེ་ཅིན། [↑](#footnote-ref-185)
167. བསྟེན་ སྣར་ཐང་། པེ་ཅིན། [↑](#footnote-ref-186)
168. རིགས་པ་ སྣར་ཐང་། པེ་ཅིན། [↑](#footnote-ref-187)
169. ཞིང་ཅིང་། སྣར་ཐང་། པེ་ཅིན། [↑](#footnote-ref-188)
170. གུལ་ སྣར་ཐང་། པེ་ཅིན། [↑](#footnote-ref-189)
171. རྣམས་ སྣར་ཐང་། པེ་ཅིན། [↑](#footnote-ref-190)
172. ཟློག་ སྣར་ཐང་། པེ་ཅིན། [↑](#footnote-ref-191)
173. མི་ སྣར་ཐང་། པེ་ཅིན། [↑](#footnote-ref-192)
174. ཟས་ སྣར་ཐང་། པེ་ཅིན། [↑](#footnote-ref-193)
175. ལ་ ཅོ་ནེ། སྡེ་དགེ། [↑](#footnote-ref-194)
176. སྟོབས་ཤེས་ ཅོ་ནེ། སྡེ་དགེ། [↑](#footnote-ref-195)
177. རྣམས་ཀྱི། སྣར་ཐང་། པེ་ཅིན། [↑](#footnote-ref-196)
178. རྟོགས་ སྣར་ཐང་། [↑](#footnote-ref-197)
179. བསམ་གཏན་མཐར་བརྒྱད་ སྣར་ཐང་། པེ་ཅིན། [↑](#footnote-ref-198)
180. དང་ སྣར་ཐང་། པེ་ཅིན། [↑](#footnote-ref-199)
181. བཞིར་ སྣར་ཐང་། པེ་ཅིན། [↑](#footnote-ref-200)
182. ནམ་མཁའི་ སྣར་ཐང་། པེ་ཅིན། [↑](#footnote-ref-201)
183. བག་མ་ སྣར་ཐང་། [↑](#footnote-ref-202)
184. འདིར་ སྣར་ཐང་། པེ་ཅིན། [↑](#footnote-ref-203)
185. ཐོབ་པར་ སྣར་ཐང་། པེ་ཅིན། [↑](#footnote-ref-204)
186. ཁྱེད་ སྣར་ཐང་། པེ་ཅིན། [↑](#footnote-ref-205)
187. ཞབས་པ་ པེ་ཅིན། [↑](#footnote-ref-206)
188. ཡིན་པ། སྣར་ཐང་། པེ་ཅིན། [↑](#footnote-ref-207)
189. ཕྱོགས་ཞིང་ སྣར་ཐང་། པེ་ཅིན། [↑](#footnote-ref-208)
190. བསྙད་ན་ སྣར་ཐང་། [↑](#footnote-ref-209)
191. ཐུགས་རྗེའི་ སྣར་ཐང་། [↑](#footnote-ref-210)
192. ལུགས་ སྣར་ཐང་། [↑](#footnote-ref-211)
193. གཞན་ སྣར་ཐང་། [↑](#footnote-ref-212)
194. ད་ སྣར་ཐང་། པེ་ཅིན། [↑](#footnote-ref-213)
195. སེམས་ཀྱིས་ སྣར་ཐང་། པེ་ཅིན། [↑](#footnote-ref-214)
196. བདེར་གཤེགས་ སྣར་ཐང་། པེ་ཅིན། [↑](#footnote-ref-215)
197. བསལ་བར་ སྣར་ཐང་། པེ་ཅིན། [↑](#footnote-ref-216)
198. དྲུས་མ་ པེ་ཅིན། [↑](#footnote-ref-217)
199. ལོ་ཙཱ་བ་ སྣར་ཐང་། པེ་ཅིན། [↑](#footnote-ref-218)