 །​ །​༄༅༅། །​རྒྱ་གར་སྐད་དུ། ཨ་མྲྀ་ཏ་ཀུཎྜ་ལི་སཱ་དྷ་ན།[[1]](#footnote-20) བོད་སྐད་དུ། བདུད་རྩི་འཁྱིལ་པའི་སྒྲུབ་[[2]](#footnote-21)ཐབས། བགེགས་ཀྱི་དགྲ་ལ་ཕྱག་འཚལ་ལོ། །​བདུད་རྩི་འཁྱིལ་པའི་རྣལ་འབྱོར་དང་བཟླས་པས་བར་དུ་གཅོད་པའི་བགེགས་ཞི་བར་འདོད་པ་དེས། དང་པོ་སྙིང་རྗེ་ཆེན་པོ་བསྒོམ་པར་བྱའོ། །​དེ་ནས་བརྟན་པ་དང་གཡོ་བ་ཐམས་ཅད་སྟོང་པ་ཉིད་དུ་བསྒོམ་པར་བྱའོ། །​དེ་ནས་རང་གི་སེམས་ཉིད་ཉི་མའི་དཀྱིལ་འཁོར་བསྒོམ་པར་བྱའོ། །​དེའི་སྟེང་དུ་ཡི་གེ་ཧཱུཾ་སྔོན་པོ་བསྒོམ་པར་བྱའོ། །​དེ་ལས་ཁྲོ་བོའི་རྡོ་རྗེ་ཧཱུཾ་གིས་མཚན་པ་བསྒོམ་པར་བྱའོ། །​དེ་ལས་འོད་ཟེར་འཕྲོས་ཏེ་གདུག་པ་ཐམས་ཅད་ཞི་བའི་ཕྲིན་ལས་མཛད་ནས་སླར་དེ་ཉིད་དུ་བསྡུའོ། །​དེ་ནས་དེ་རྣམས་གྱུར་པ་ལས། །​བགེགས་ཀྱི་དགྲ་ནི་སྔགས་པས་བསྒོམ། །​ཨུཏྤལ་སྔོན་པོའི་འདབ་ལྟར་སྔོ། །​ཞལ་གསུམ་པ་ལ་ཕྱག་དྲུག་པ། །​ཞལ་ནི་སྔོ་དང་དཀར་དང་དམར། །​ཞལ་གདངས་པ་ནི་རྣམ་པར་འགྱུར། །​གསུས་ཁྱིམ་ཆེ་ཞིང་སྤྱན་གསུམ་པ། །​འབར་བའི་འོད་ཀྱིས་རྣམ་པར་བརྒྱན། །​སྣ་ཚོགས་རྡོ་རྗེ་འཁོར་ལོ་དང་། །​གཏུན་ཤིང་རྣམས་ནི་གཡས་པ་ན། །​སྡིགས་མཛུབ་ཞགས་པར་བཅས་པ་དང་། །​དྲིལ་བུ་དགྲ་སྟ་གཡོན་ན་བསྣམས། །​གཡོན་བརྐྱང་པ་ཡི་[[3]](#footnote-22)གནས་པ་ཡིས། །​པདྨ་ཉི་མ་ལ་གནས་པའོ། །​དེ་ནས་སྙིང་གར་ཨ་[[4]](#footnote-23)ལས་པདྨ་འདབ་མ་བརྒྱད་པ་བསྒོམ་པར་བྱ། དེའི་སྟེང་དུ་ཧཱུཾ་ལས་ཉི་མའི་དཀྱིལ་འཁོར་བསྒོམ་པར་བྱའོ། །​དེའི་སྟེང་དུ་ཧཱུཾ་ལས་རང་དང་འདྲ་བའི་ཡེ་ཤེས་སེམས་དཔའ་ཆ་ལྔ་ལ་[[5]](#footnote-24)བསྒོམ་པར་བྱའོ། །​དེའི་སྟེང་དུ་ཉི་མའི་དཀྱིལ་འཁོར་གྱི་སྟེང་དུ་ཏིང་ངེ་འཛིན་སེམས་དཔའ་ཡི་གེ་ཧཱུཾ་བསྒོམ་པར་བྱའོ། །​དེ་ལས་འོད་ཟེར་འཕྲོས་ཏེ་རང་བཞིན་གྱི་གནས་ནས་ཁྲོ་བོའི་རྒྱལ་པོ་སྤྱན་དྲངས་ལ་མཆོད་པ་དང་བསྟོད་པ་བྱའོ། །​སྤྱན་བགྲང་མཆེ་གཙིགས་སྨིན་མ་བསྡུས། །​ཐུགས་ནི་མི་རྟོག་པ་ལ་བཞུགས། །​མགུར་གྱི་ཕྱོགས་ནི་ཧཱུཾ་སྒྲས་འགེངས། །​ཁྲོ་རྒྱལ་བདུད་རྩི་འཁྱིལ་ལ་བསྟོད། །​ཅེས་བྱ་བའོ། །​དེ་ལ་[[6]](#footnote-25)ཛཿཧཱུཾ་བཾ་ཧོཿབཞིས། །​དགུག་པ་དང་ནི་གཞུག་པ་དང་། བཅིང་པ་དང་ནི་མཉེས་པར་བྱ། །​དེ་ནས་གནས་གསུམ་དུ་ཡི་གེ་གསུམ་གྱིས་བྱིན་གྱིས་བརླབ་པར་བྱའོ། །​དེ་ནས་རགས་པ་དང་ཕྲ་བའི་རྣལ་འབྱོར་བསྒོམ་པར་[[7]](#footnote-26)བྱའོ། །​དེ་ལ་དང་པོ་ཡི་གེ་ཉི་ཤུ་དྲུག་པའི་སྔགས་ཀྱིས་བསྲུང་བར་བྱའོ། །​དེའི་སྔགས་ནི། ཨོཾ་ཧུ་ལུ་ཧུ་ལུ། ཏིཥྛ་ཏིཥྛ། བྷནྡྷ་བྷནྡྷ།[[8]](#footnote-27) ཧ་ན་ཧ་ན། ད་ཧ་ད་ཧ། ཨ་མྲྀ་ཏེ་ཧཱུཾ་ཕཊ། འབྱུང་བོ་ཆེ་གེ་མོ་མཱ་ར་ཡ།[[9]](#footnote-28) དེའི་འཁོར་ལོ་ནི་གྲོ་ག་ལ་སོགས་པ་ལ་སྣ་ཚོགས་རྡོ་རྗེ་ལྟེ་བར་[[10]](#footnote-29)རྒྱ་ཆེར་བྲི་བར་བྱའོ། །​འཁོར་ལོའི་དབུས་སུ་ཡི་གེ་ཧཾ་བྲི་བར་བྱའོ། །​དའི་ནང་དུ་བསྲུང་བར་བྱ་བའི་ཡི་གེ་བྲི་བར་བྱའོ། །​དེ་ནས་འཁོར་ལོའི་རྩིབས་དང་པོ་ལ་ཨོཾ། གཉིས་པ་ལ་ཧུ་ལུ་ཧུ་ལུ། གསུམ་པ་ལ་ཏིཥྛ་ཏིཥྛ། བཞི་པ་ལ་བྷནྡྷ་བྷནྡྷ། [[11]](#footnote-30)ལྔ་པ་ལ་ཧ་ན་ཧ་ན། དྲུག་པ་ལ་ད་ཧ་ད་ཧ། བདུན་པ་ལ་ཨ་མྲྀ་ཏ། རྩིབས་བརྒྱད་པ་ལ་ཧཱུཾ་ཕཊ་ཅེས་བྱ་བ་རྣམས་བྲི་བར་བྱའོ། །​འདི་ནི་སྔགས་ཀྱི་ཡི་གེ་དགོད་པའོ། །​དེ་ནས་རང་གི་མདུན་དུ་ཟ་མ་ཏོག་ལ་སོགས་པ་[[12]](#footnote-31)ལེགས་པར་བཞག་ལ་མཆོད་པ་བྱའོ། །​དེ་ནས་སྔ་མ་བཞིན་དུ་རང་ཉིད་ལྷའི་སྐུ་བསྐྱེད་དེ། སྔགས་སྔ་མ་ཉིད་འབུམ་ཕྲག་གཅིག་བཟླས་པར་བྱའོ། །​དེ་ནས་འཁོར་ལོ་དེ་ཉིད་ལུས་ལ་བཏགས་ན། ལུས་ངག་ཡིད་གསུམ་གྱི་ཕྱི་དང་ནང་གི་འཚེ་བ་ཐམས་ཅད་ལས་བསྲུང་བར་འགྱུར་རོ། །​དེ་ལྟར་བདག་ཉིད་སྔོན་དུ་སྲུང་བ་[[13]](#footnote-32)བྱས་ལ་དེ་ནས་གནོད་པར་བྱ་བའི་[[14]](#footnote-33)འབྱུང་པོ་བསྐྲད་པར་བྱའོ། །​དེའི་སྔགས་ནི་འདི་ཡིན་ནོ། །​ན་མཿས་[[15]](#footnote-34)མནྟ་ཀཱ་ཡ་བཱཀ་ཙིཏྟ་བཛྲཱ་ཎཱཾ།[[16]](#footnote-35) ཨོཾ་ཨ་མྲྀ་ཏ་ཀུཎྜ་ལི། ཁ་ཁ་ཁཱ་ཧི་ཁཱ་ཧི། ཏིཥྛ་ཏིཥྛ། བནྡྷ་བནྡྷ། ཧ་ན་ཧ་ན། ད་ཧ་ད་ཧ། གརྫ་གརྫ། བི་སྥོ་ཊ་ཡ་བི་སྥོ་ཊ་ཡ། སརྦ་བིགྷྣཱ། པི་ན་ཡ་ཀཾ། མ་ཧཱ་བཛྲ་ཀྲོ་དྷ།[[17]](#footnote-36) མ་ཧཱ་དོཾ་ཥྚྲོདྐ་[[18]](#footnote-37)ཊ་བྷཻ་ར་བ་ཡ། ཨ་སི་མུ་ས་ལ་བ་ར་ཤུ་པཱ་ཤ་ཧསྟ་[[19]](#footnote-38)ཡ། མ་ཧཱ་ག་ཎ་པ་ཏི་ཛྲཱི་བི་ཏཱ་ནནྟ། ཀཱ་[[20]](#footnote-39)ར་ཡ་ཧཱུཾ་ཕཊ་[[21]](#footnote-40)སྭཱ་ཧཱའི་སྔོན་དུ་འགྲོ་བས་བདག་ལ་གནོད་པར་བྱེད་པའི་འབྱུང་པོ་ཆེ་གེ་མོ་ཨུཙྪ་ཏ་[[22]](#footnote-41)ཡ་[[23]](#footnote-42)ཞེས་བཟླས་ཤིང་ཉུངས་ཀར་གྱི་རྒྱལ་པོ་ཡི་གེ་ཧཱུཾ་དུ་བསམས་ཏེ་དེ་ལས་བྱུང་བའི་ཕུར་བུ་སྟོད་བདུད་རྩི་འཁྱིལ་པའི་དབྱིབས་ཅན་ལྟེ་བ་མན་ཆད་ཕུར་བུ་རྩེ་གཅིག་པར་བསམས་ལ་བརྡེག་པར་བྱའོ། །​བསྙེན་པའི་དུས་སུ་འབུམ་ཕྲག་གསུམ་བཟླས་པར་བྱའོ། །​བསྐྲད་པའི་ལམ་གྱི་[[24]](#footnote-43)དུས་སུ་སྐེ་ཚེ་དང་། ལན་ཚྭ་དང་། དུག་དང་། ད་དུ་[[25]](#footnote-44)རའི་ཁུ་བ་དང་། མཛུབ་མོའི་ཁྲག་རྣམས་བསྲེས་ཏེ་དུར་ཁྲོད་ཀྱི་རས་ལ་རླུང་གི་དཀྱིལ་འཁོར་ཟླ་གམ་ངོས་ལ་རྡོ་རྗེས་མཚན་པ་བྲིས་ལ། དེའི་དབུས་སུ་སྔགས་འབྱུང་པོའི་མིང་དང་སྤེལ་བ་བྲིས་ནས་རྣམ་པར་ཤེས་པ་དགུག་པ་སྔོན་དུ་འགྲོ་བས་མནན་ལ་སྔ་མ་བཞིན་དུ་བཟླས་ནས་དུར་ཁྲོད་དུ་སྦས་ན་[[26]](#footnote-45)ངེས་པར་འཆི་བར་འགྱུར་རོ། །​དེ་ལྟར་བསྐྲད་ཀྱང་མི་འགྲོ་ན་དེ་ལ་མངོན་སྤྱོད་བྱའོ། །​དེ་ལ་དང་པོར་བསྙེན་པའི་དུས་སུ་སྔགས་འབུམ་དུ་བཟླས་པར་བྱའོ། །​ན་མཿས་[[27]](#footnote-46)མནྟ་ཀཱ་ཡ་བཱ་ཀ་ཙིཏྟ་བཛྲཱ་[[28]](#footnote-47)ཎཱཾ། ཨོཾ་ཧུ་ལུ་ཧུ་ལུ། ཏིཥྛ་ཏིཥྛ། བྷནྡྷ་བྷནྡྷ།[[29]](#footnote-48) ཧ་ན་ཧ་ན། ད་ཧ་ད་ཧ། གརྫ་གརྫ།བི་སྥོ་ཊ་ཡ་བི་སྥོ་ཊ་ཡ། སརྦ་བིགྷྣཱཾ།[[30]](#footnote-49) བི་ན་ཡ་ཀན། མ་ཧཱ་ག་ཎ་བ་ཏི་ཋཱི་བི་ཏ་ཨནྟ་ཀཱ་ར་[[31]](#footnote-50)ཡ་ཧཱུཾ་ཕཊ། བདག་ལ་གནོད་པར་བྱེད་པའི་འབྱུང་པོ་ཆེ་གེ་མོ་མཱ་ར་ཡ་ཧཱུཾ་ཕཊ། ཅེས་པ་བཟླས་སོ། །​དེ་ནས་ལས་སྦྱོར་གྱི་དུས་སུ་རོ་བསྲེགས་ཐལ་བ་ཡུངས་ཀར་[[32]](#footnote-51)དང་བསྲེས་པ་ལས་འབྱུང་པོའི་གཟུགས་བྱས་ལ། [[33]](#footnote-52)རྣམ་པར་ཤེས་པ་ནང་དུ་བཅུག་ལ། ཁྲོ་བོའི་སྔགས་སྟོང་རྩ་བརྒྱད་བཟླས་ན་འཆིང་[[34]](#footnote-53)བར་འགྱུར་རོ། །​གཟུགས་བརྙན་ལ་རྣམ་པར་ཤེས་པ་དགུག་པའི་མན་ངག་ནི། འབྱུང་པོའི་རྣམ་པར་ཤེས་པའི་སྙིང་ག་ན་ཉི་མའི་དཀྱིལ་འཁོར་གྱི་སྟེང་ན། ཡི་གེ་ཧཱུཾ་གི་གཟུགས་གནས་པ་ལ་ལྟེ་བར་[[35]](#footnote-54)རླུང་གི་དཀྱིལ་འཁོར་གྱིས་[[36]](#footnote-55)བཏེག་པར་བསམ་མོ། །​དེ་རང་གི་ཏིང་ངེ་འཛིན་སེམས་དཔའ་ལས་འོད་སྤྲོས་ཏེ། གཟུགས་བརྙན་གྱི་སྙིང་གར་ཞུགས་པར་བསམ་མོ། །​དེ་ལྟར་གནོད་བྱེད་འབྱུང་པོ་ལ། །​བདག་ཉིད་སྲུང་བར་[[37]](#footnote-56)བྱས་ནས་ནི། །​བསྐྲད་དང་མངོན་སྤྱོད་ལས་བྱ་བ། །​འདུས་པའི་རྒྱུད་ཀྱི་མན་ངག་ནི། །​སློབ་དཔོན་ཀླུ་སྒྲུབ་ལས་རྙེད་པ། །​ཟླ་བ་གྲགས་པ་ཞེས་བྱས་བཤད། །​བདུད་རྩི་འཁྱིལ་པའི་རྣལ་འབྱོར་དང་བགེགས་བསལ་བའི་ཆོ་ག་རྫོགས་སོ།། །​།སློབ་དཔོན་ཤྲདྡྷཱ་[[38]](#footnote-57)ཀ་ར་ཝ་རྨ་དང་། ལོ་ཙཱ་བ་རིན་ཆེན་བཟང་པོས་བསྒྱུར་བའོ།། །​།

1. ནཾ། སྣར་ཐང་། པེ་ཅིན། [↑](#footnote-ref-20)
2. བསྒྲུབ་ སྣར་ཐང་། པེ་ཅིན། [↑](#footnote-ref-21)
3. བརྐྱང་པ་ཡིས་ སྣར་ཐང་། པེ་ཅིན། [↑](#footnote-ref-22)
4. ཨཱ་ ཅོ་ནེ། [↑](#footnote-ref-23)
5. ལྔ་པ་ སྣར་ཐང་། པེ་ཅིན། [↑](#footnote-ref-24)
6. དེ་ སྣར་ཐང་། པེ་ཅིན། [↑](#footnote-ref-25)
7. བསྒོམ་པར་བྱའོ། །​རྣལ་འབྱོར་གསལ་ནས་བཟླས་པ་ སྣར་ཐང་། པེ་ཅིན། [↑](#footnote-ref-26)
8. ཏིཥྛ།བནྡྷ་བནྡྷ། སྣར་ཐང་། པེ་ཅིན། [↑](#footnote-ref-27)
9. མོ་ལས་རཀྵ་རཀྵ་ཧཱུཾ། སྣར་ཐང་། པེ་ཅིན། [↑](#footnote-ref-28)
10. བ་ སྣར་ཐང་། པེ་ཅིན། [↑](#footnote-ref-29)
11. ལ་བནྡྷ་བནྡྷ་ སྣར་ཐང་། པེ་ཅིན། [↑](#footnote-ref-30)
12. པར་ སྣར་ཐང་། པེ་ཅིན། [↑](#footnote-ref-31)
13. བསྲུང་བ་ སྣར་ཐང་། པེ་ཅིན། [↑](#footnote-ref-32)
14. བྱེད་པའི་ སྣར་ཐང་། པེ་ཅིན། [↑](#footnote-ref-33)
15. མ་ས་ སྣར་ཐང་། པེ་ཅིན། [↑](#footnote-ref-34)
16. ཡ་བཀྩིཏྟ་བཛྲ་ཎཾ སྣར་ཐང་། ཡ་བཀྩིཏྟ་བཛྲ་ནཾ། པེ་ཅིན། [↑](#footnote-ref-35)
17. ཏ། སྣར་ཐང་། པེ་ཅིན། [↑](#footnote-ref-36)
18. དཾཥྚོད་ཀ་ སྣར་ཐང་། པེ་ཅིན། [↑](#footnote-ref-37)
19. ཧ་ཏ་ སྣར་ཐང་། པེ་ཅིན། [↑](#footnote-ref-38)
20. ཏ་ཨནྟ་ཀ་ སྣར་ཐང་། པེ་ཅིན། [↑](#footnote-ref-39)
21. སྭཱ་ཧཱ་ སྣར་ཐང་། པེ་ཅིན། [↑](#footnote-ref-40)
22. ཨུ་ཙ་ཊ་ སྣར་ཐང་། པེ་ཅིན། [↑](#footnote-ref-41)
23. ཡ་ཧཱུཾ་ སྣར་ཐང་། པེ་ཅིན། [↑](#footnote-ref-42)
24. ལས་ཀྱི་ སྣར་ཐང་། པེ་ཅིན། [↑](#footnote-ref-43)
25. དྷ་དྷུ་ སྣར་ཐང་། པེ་ཅིན། [↑](#footnote-ref-44)
26. སྦས་ནས་ སྣར་ཐང་། [↑](#footnote-ref-45)
27. མ་ས་ སྣར་ཐང་། པེ་ཅིན། [↑](#footnote-ref-46)
28. བཛྲ་ སྣར་ཐང་། པེ་ཅིན། [↑](#footnote-ref-47)
29. བན་དྷ་བན་དྷ། སྣར་ཐང་། པེ་ཅིན། [↑](#footnote-ref-48)
30. བིགྷྣན། སྣར་ཐང་། པེ་ཅིན། [↑](#footnote-ref-49)
31. ཀ་ར་ སྣར་ཐང་། པེ་ཅིན། [↑](#footnote-ref-50)
32. ཡུངས་མར་ སྣར་ཐང་། པེ་ཅིན། [↑](#footnote-ref-51)
33. དེའི་ སྣར་ཐང་། པེ་ཅིན། [↑](#footnote-ref-52)
34. འཆིང་འཆི་ སྣར་ཐང་། པེ་ཅིན། [↑](#footnote-ref-53)
35. ལྟེ་བ་ སྣར་ཐང་། པེ་ཅིན། [↑](#footnote-ref-54)
36. དཀྱིལ་འཁོར་ སྣར་ཐང་། པེ་ཅིན། [↑](#footnote-ref-55)
37. བསྲུང་བར་ སྣར་ཐང་། པེ་ཅིན། [↑](#footnote-ref-56)
38. ཤྲདྡྷ་ སྣར་ཐང་། པེ་ཅིན། [↑](#footnote-ref-57)