༄། །​བྱང་ཆུབ་སེམས་དཔའི་སྤྱོད་པ་ལ་འཇུག་པའི་སྨོན་ལམ་བཞུགས། ༄༅། །​དཀོན་མཆོག་གསུམ་ལ་ཕྱག་འཚལ་ལོ། །​དེ་ལྟར་འདི་དག་ཀུན་བྱས་ཏེ། །​དགེ་བ་བདག་གིས་བསགས་པ་གང་། །​དེས་ནི་སེམས་ཅན་ཐམས་ཅད་ཀྱི། །​སྡུག་བསྔལ་ཐམས་ཅད་བསལ་བར་[[1]](#footnote-20)ཤོག །​འགྲོ་བ་ནད་པ་ཇི་སྲིད་དུ། །​ནད་སོས་གྱུར་གྱི་བར་དུ་ནི། །​སྨན་དང་སྨན་པ་ཉིད་དག་དང་། །​དེ་ཡི་ནད་གཡོག་བྱེད་པར་ཤོག །​ཟས་དང་སྐོམ་གྱི་ཆར་ཕབ་སྟེ། །​བཀྲེས་དང་སྐོམ་པའི་སྡུག་བསྔལ་[[2]](#footnote-21)བསལ། །​མུ་གེའི་བསྐལ་བ་བར་མའི་ཚེ། །​བདག་ནི་ཟས་དང་སྐོམ་དུ་གྱུར། །​སེམས་ཅན་ཕོངས་ཤིང་དབུལ་བ་ལ། །​བདག་ནི་མི་ཟད་གཏེར་གྱུར་ཏེ། །​ཡོ་བྱད་མཁོ་དགུ་སྣ་ཚོགས་སུ། །​མདུན་ན་ཉེ་བར་གནས་གྱུར་ཅིག །​བདག་ལ་དམིགས་ནས་ནམ་དུ་ཡང་འགའ་ཡང་དོན་མེད་མ་གྱུར་ཅིག །​བདག་ལ་དམིགས་ནས་གང་དག་གི །​ ཁྲོ་[[3]](#footnote-22)འམ་དད་པའི་སེམས་བྱུང་ན། །​དེ་ཉིད་རྟག་ཏུ་དེ་དག་གི །​ དོན་ཀུན་གྲུབ་པའི་[[4]](#footnote-23)རྒྱུར་གྱུར་ཅིག །​གང་དག་བདག་ལ་ཁ་ཟེར་རམ། །​གཞན་དག་[[5]](#footnote-24)གནོད་པ་བྱེད་པའམ། །​དེ་བཞིན་ཕྱར་ཀ་གཏོང་ཡང་རུང་། །​ཐམས་ཅད་བྱང་ཆུབ་སྐལ་ལྡན་གྱུར། །​བདག་ནི་མགོན་མེད་རྣམས་ཀྱི་མགོན། །​ལམ་ཞུགས་རྣམས་ཀྱི་དེད་དཔོན་དང་། །​རྒལ་འདོད་རྣམས་ཀྱི་གྲུ་དང་ནི། །​གཟིངས་དང་ཟམ་པ་ཉིད་དུ་གྱུར། །​གླིང་དོན་གཉེར་ལ་གླིང་དང་ནི། །​གནས་མལ་འདོད་ལ་གནས་མལ་དང་། །​བདག་ནི་ལུས་ཅན་བྲན་འདོད་ལ།[[6]](#footnote-25) །​ཀུན་གྱི་བྲན་དུ་གྱུར་པར་ཤོག །​ཡིད་བཞིན་ནོར་བུ་བུམ་པ་བཟང་།[[7]](#footnote-26) །​རིག་སྔགས་གྲུབ་དང་སྨན་ཆེན་དང་། །​དཔག་བསམ་གྱི་[[8]](#footnote-27)ནི་ཤིང་དག་དང་། །​ལུས་ཅན་རྣམས་ཀྱི་འདོད་འཇོར་གྱུར། །​ས་སོགས་འབྱུང་བ་ཆེན་པོ་དང་། །​ནམ་མཁའ་བཞིན་དུ་རྟག་པར་ཡང་། །​སེམས་ཅན་དཔག་ཏུ་མེད་པ་ཡི། །​རྣམ་མང་ཉེར་འཚོའི་གཞིར་ཡང་ཤོག །​དེ་བཞིན་ནམ་མཁའི་[[9]](#footnote-28)མཐས་གཏུགས་པའི། །​སེམས་ཅན་ཁམས་ལ་རྣམ་ཀུན་ཏུ། །​ཐམས་ཅད་མྱ་ངན་འདས་བར་དུ། །​བདག་ནི་ཉེར་[[10]](#footnote-29)འཚོའི་གཞིར་ཡང་ཤོག །​བདག་གིས་[[11]](#footnote-30)བྱང་ཆུབ་སྤྱོད་པ་ལ། །​འཇུག་པ་རྣམ་པར་བརྩམས་པ་[[12]](#footnote-31)ཡི། །​དགེ་བ་གང་དེས་འགྲོ་བ་ཀུན། །​བྱང་ཆུབ་སྤྱོད་ལ་འཇུག་པར་ཤོག །​ཕྱོགས་རྣམས་ཀུན་ན་ལུས་དང་སེམས། །​སྡུག་བསྔལ་ནད་པ་ཇི་སྙེད་པ། །​དེ་དག་བདག་[[13]](#footnote-32)གི་བསོད་ནམས་ཀྱིས།[[14]](#footnote-33) །​བདེ་དགའ་རྒྱ་མཚོ་ཐོབ་པར་ཤོག །​དེ་དག་སངས་རྒྱས་བདེ་ཐོབ་ཀྱི། །​བར་དུ་[[15]](#footnote-34)བདེ་ལས་[[16]](#footnote-35)ཉམས་མ་གྱུར། །​འགྲོ་བས་བླ་ན་མེད་པ་ཡི། །​བདེ་བ་རྒྱུན་མི་འཆད་ཐོབ་ཤོག །​འཇིག་རྟེན་ཁམས་ན་དམྱལ་བ་དག །​གང་དག་ཇི་སྙེད་ཡོད་པ་རྣམས། །​དེ་དག་ཏུ་[[17]](#footnote-36)ནི་ལུས་ཅན་རྣམས། །​བདེ་ཆེན་[[18]](#footnote-37)བདེ་བས་དགའ་བར་ཤོག །​གྲང་བས་ཉམ་ཐག་དྲོ་ཐོབ་ཤོག །​བྱང་ཆུབ་སེམས་དཔའ་སྤྲིན་ཆེན་ལས། །​བྱུང་བའི་ཆུ་བོ་མཐའ་ཡས་ཀྱིས།[[19]](#footnote-38) །​ཚ་བས་ཉམ་ཐག་བསིལ་བར་ཤོག །​རལ་གྲི་ལོ་མའི་ནགས་ཚལ་ཡང་། །​དེ་ལ་དགའ་ཚལ་སྡུག་དགུར་[[20]](#footnote-39)ཤོག །​ཤལ་མ་ལི་ཡི་སྡོང་པོ་ཡང་། །​དཔག་བསམ་ཤིང་དུ་འཁྲུང་བར་[[21]](#footnote-40)ཤོག །​ཐིང་རིལ་ངུར་པ་དག་དང་ངང་པ་དང་། །​བཞད་སོགས་སྐད་སྙན་འབྱིན་པས་མཛེས་གྱུར་ཅིང་། །​པད་མ་དྲི་བསུང་ཆེ་[[22]](#footnote-41)ལྡན་མཚོ་དག་གིས། །​དམྱལ་བའི་ས་ཕྱོགས་དག་ནི་ཉམས་དགར་ཤོག །​སོལ་ཕུང་དེ་ཡང་རིན་ཆེན་ཕུང་པོར་གྱུར། །​ས་བསྲེགས་ཤེལ་གྱི་ས་གཞི་བསྟར་བར་ཤོག །​བསྡུས་འཇོམས་རི་བོ་རྣམས་ཀྱང་མཆོད་པ་ཡི། །​གཞལ་མེད་ཁང་གྱུར་བདེ་གཤེགས་གང་བར་ཤོག །​མདག་མ་རྡོ་བསྲེགས་མཚོན་གྱི་ཆར་པ་དང་། །​དེང་ནས་བཟུང་སྟེ་མེ་ཏོག་ཆར་པར་གྱུར། །​ཕན་ཚུན་མཚོན་གྱིས་འདེབས་པ་དེ་ཡང་ནི། །​དེང་ནས་རྩེ་ཕྱིར་མེ་ཏོག་འཕེལ་བར་ཤོག །​ཆུ་བོ་རབ་མེད་མེ་དོང་འདྲ་ནང་བྱིང་བ་དག །​ཤ་ཀུན་ཞིག་གྱུར་རུས་གོང་མེ་ཏོག་ཀུན་དའི་མདོག །​བདག་གི་དགེ་བའི་སྟོབས་ཀྱིས་ལྷ་ཡི་ལུས་ཐོབ་ནས། །​ལྷ་མོ་རྣམས་དང་ལྷན་ཅིག་དལ་གྱིས་འབབ་[[23]](#footnote-42)གནས་ཤོག །​ཅི་ཕྱིར་འདི་[[24]](#footnote-43)ནི་གཤིན་རྗེའི་མི་དང་ཁྲ་དང་བྱ་རྒོད་མི་བཟད་རྣམས་སྐྲག་བྱེད། །​ཀུན་ནས་མུན་བསལ་བདེ་དགའ་བསྐྱེད་པའི་མཐུ་བཟང་འདི་ཀོ་སུ་ཡི་ཡིན་སྙམ་[[25]](#footnote-44)སྟེ། །​གྱེན་དུ་བལྟས་ན་ནམ་མཁའི་དཀྱིལ་ན་ཕྱག་ན་རྡོ་རྗེ་འབར་བ་[[26]](#footnote-45)བཞུགས་མཐོང་ནས། །​རབ་ཏུ་དགའ་བའི་ཤུགས་ཀྱིས་སྡིག་དང་བྲལ་ནས་དེ་དང་ལྷན་ཅིག་འགྲོ་བར་ཤོག །​མེ་ཏོག་ཆར་པ་སྤོས་ཆུ་དང་འདྲེས་བབ་པ་ཡིས། །​དམྱལ་བའི་མེ་མདག་ཆིལ་ཆིལ་གསོད་པར་[[27]](#footnote-46)མཐོང་གྱུར་ནས། །​གློ་བུར་བདེ་བས་ཚིམ་པ་འདི་ཅི་བསམ་པ་[[28]](#footnote-47)དང་། །​སེམས་དམྱལ་རྣམས་ཀྱིས་[[29]](#footnote-48)ཕྱག་ན་པདྨ་མཐོང་བར་ཤོག །​གྲོགས་དག་འཇིགས་པ་བོར་ལ་རིངས་པར་ཚུར་ཤོག་འུ་བུའི་ཐད་དུ་ནི། [[30]](#footnote-49)གང་གི་མཐུ་ཡིས་སྡུག་བསྔལ་ཐམས་ཅད་བྲལ་ཞིང་དགའ་བའི་ཤུགས་ཕྱིན་ལ། འགྲོ་བ་ཀུན་ནས་ཡོངས་[[31]](#footnote-50)སྐྱོབ་བྱང་ཆུབ་སེམས་[[32]](#footnote-51)དང་བརྩེ་བ་སྐྱེས་གྱུར་པ། གཞོན་ནུ་ཟུར་ཕུད་ཅན་འབར་འཇིགས་པ་མེད་དཔར་བྱེད་པ་ཅི་ཞིག་ཕྱིན། ཁྱོད་ཀྱིས་ལྷ་བརྒྱའི་ཅོད་པན་དག་གི་[[33]](#footnote-52)ཞབས་ཀྱི་[[34]](#footnote-53)པདྨ་ལ་མཆོད་ཅིང་། ཐུགས་རྗེས་རླན་[[35]](#footnote-54)སྤྱན་དབུལ་[[36]](#footnote-55)མེ་ཏོག་དུ་མའི་ཚོགས་ཀྱིས་ཆར་འབབ་པ། ཁང་བརྩེགས་ཡིད་འོང་ལྷ་མོ་སྟོང་ཕྲག་བསྟོད་དབྱངས་སྒྲོགས་ལྡན་འདི་ལྡོས་ཞེས། འཇམ་དབྱངས་དེ་འདྲ་མཐོང་ནས་ད་ནི་སེམས་དམྱལ་ཅ་ཅོ་[[37]](#footnote-56)འདོན་པར་ཤོག །​དེ་ལྟར་བདག་གི་དགེ་རྩས་ཀུན་ཏུ་བཟང་ལ་སོགས། །​བྱང་ཆུབ་སེམས་དཔའ་སྒྲིབ་པ་མེད་སྤྲིན་བདེ་བ་དང་། །​བསིལ་ཞིང་དྲི་ཞིམ་ངད་[[38]](#footnote-57)ལྡང་ཆར་པ་འབེབས་མཐོང་ནས། །​སེམས་ཅན་དམྱལ་བ་དེ་དག་མངོན་པར་དགའ་གྱུར་ཅིག །​དུད་འགྲོ་རྣམས་ནི་གཅིག་ལ་གཅིག །​ཟ་བའི་འཇིགས་དང་བྲལ་བར་ཤོག །​སྒྲ་མི་སྙན་པའི་མི་བཞིན་དུ། །​ཡི་དྭགས་རྣམས་ནི་བདེ་བར་གྱུར། །​འཕགས་པ་སྤྱན་རས་གཟིགས་དབང་གི །​ ཕྱག་ནས་འབབ་པའི་འོ་རྒྱུན་གྱིས། །​ཡི་དྭགས་རྣམས་ནི་ཚིམ་བྱས་ཤིང་། །​ཁྲུས་བྱས་རྟག་ཏུ་བསིལ་བར་ཤོག །​ལོང་བ་རྣམས་ཀྱིས་གཟུགས་མཐོང་ཤོག །​འོན་པས་རྟག་ཏུ་སྒྲ་[[39]](#footnote-58)ཐོས་[[40]](#footnote-59)ཤོག །​ལྷ་མོ་སྒྱུ་འཕྲུལ་བཞིན་དུ་ནི། །​སྦྲུམ་མ་གནོད་མེད་བཙའ་བར་ཤོག །​གཅེར་བུ་རྣམས་ཀྱིས་[[41]](#footnote-60)གོས་དག་དང་། །​བཀྲེས་པ་རྣམས་ཀྱིས་[[42]](#footnote-61)ཟས་དང་ནི། །​སྐོམ་པ་རྣམས་ཀྱིས་ཆུ་དག་དང་། །​བཏུང་བ་ཞིམ་པོ་ཐོབ་པར་ཤོག །​བཀྲེན་པ་རྣམས་ཀྱིས་ནོར་ཐོབ་ཤོག །​མྱ་ངན་ཉམ་ཐག་དགའ་ཐོབ་ཤོག །​ཡི་[[43]](#footnote-62)ཆད་རྣམས་ཀྱང་ཡིད་[[44]](#footnote-63)སོས་ཤིང་། །​བརྟན་པ་[[45]](#footnote-64)ཕུན་སུམ་ཚོགས་པར་ཤོག །​སེམས་ཅན་ནད་པ་ཇི་སྙེད་པ། །​མྱུར་དུ་ནད་ལས་ཐར་བར་ཤོག །​འགྲོ་བའི་ནད་ནི་མ་ལུས་པ། །​རྟག་ཏུ་འབྱུང་བ་མེད་པར་ཤོག །​སྐྲག་པ་རྣམས་ནི་འཇིགས་མེད་ཤོག །​བཅིངས་པ་རྣམས་ནི་གྲོལ་བར་གྱུར། །​མཐུ་མེད་རྣམས་ནི་མཐུ་ལྡན་ཞིང་། །​ཕན་ཚུན་སེམས་ནི་མཉེན་[[46]](#footnote-65)གྱུར་ཅིག །​འགྲོན་པ་དག་ནི་ཐམས་ཅད་ལ། །​ཕྱོགས་རྣམས་ཐམས་ཅད་བདེ་བར་ཤོག །​གང་གི་དོན་དུ་འགྲོ་བྱེད་པ། །​དེ་འབད་མི་དགོས་གྲུབ་གྱུར་ཅིག །​གྲུ་དང་གྲུ་ཆེན་ཞུགས་པ་རྣམས། །​ཡིད་ལ་བསམ་པ་[[47]](#footnote-66)གྲུབ་གྱུར་ཏེ། །​ཆུ་ཡི་ངོགས་སུ་བདེ་ཕྱིན་ནས། །​གཉེན་དང་ལྷན་ཅིག་དགའ་བར་[[48]](#footnote-67)ཤོག །​མྱ་ངན་ལམ་གོལ་འཁྱམས་པ་རྣམས། །​འགྲོན་པ་དག་དང་ཕྲད་གྱུར་ནས། །​ཆོམ་རྐུན་སྟག་སོགས་འཇིགས་མེད་པར། །​མི་ངལ་བདེ་བླག་འགྲོ་བར་ཤོག །​དགོན་སོགས་ལམ་མེད་ཉམ་ང་བར། །​བྱིས་པ་རྒན་པོ་མགོན་མེད་པ།[[49]](#footnote-68) །​གཉིད་ལོག་མྱོས་ཤིང་རབ་མྱོས་རྣམས། །​ལྷ་དག་སྲུང་བར་བྱེད་པར་ཤོག །​མི་ངལ་ཀུན་ལས་ཐར་པ་དང་། །​དད་དང་ཤེས་རབ་བརྩེར་ལྡན་ཞིང་། །​ཟས་དང་སྤྱོད་པ་ཕུན་ཚོགས་[[50]](#footnote-69)ནས། །​རྟག་ཏུ་ཚེ་རབས་དྲན་གྱུར་ཅིག །​ཐམས་ཅད་ནམ་མཁའི་མཛོད་བཞིན་དུ། །​ལོངས་སྤྱོད་ཟད་པར་མེད་པར་ཤོག །​རྩོད་པ་མེད་ཅིང་འཚེ་མེད་པར། །​རང་དབང་དུ་ནི་སྤྱོད་པར་ཤོག །​སེམས་ཅན་གཟི་བརྗིད་ཆུང་[[51]](#footnote-70)ངུ་གང་། །​དེ་དག་གཟི་བརྗིད་ཆེན་པོར་ཤོག །​དཀའ་ཐུབ་ཅན་གང་གཟུགས་ངན་པ། །​གཟུགས་བཟང་ཕུན་སུམ་ཚོགས་གྱུར་ཅིག །​འཇིག་རྟེན་བུད་མེད་ཇི་སྙེད་པ། །​དེ་དག་སྐྱེས་པ་ཉིད་གྱུར་ཅིག །​མ་རབས་[[52]](#footnote-71)རྣམས་ནི་མཐོ་[[53]](#footnote-72)ཐོབ་ཅིང་། །​ང་རྒྱལ་དག་ཀྱང་བཅོམ་པར་ཤོག །​བདག་གི་བསོད་ནམས་འདི་ཡིས་ནི། །​སེམས་ཅན་ཐམས་ཅད་མ་ལུས་པ། །​སྡིག་པ་ཐམས་ཅད་སྤངས་ནས་ནི། །​རྟག་ཏུ་དགེ་བ་བྱེད་པར་ཤོག །​བྱང་ཆུབ་སེམས་དང་མི་འབྲལ་ཞིང་། །​བྱང་ཆུབ་སྤྱོད་ལ་གཞོལ་བ་དང་། །​སངས་རྒྱས་རྣམས་ཀྱི་ས་ཡོངས་བཟུང་ཞིང་། །​བདུད་ཀྱི་ལས་ཀྱང་སྤོང་བར་[[54]](#footnote-73)ཤོག །​སེམས་ཅན་དེ་དག་ཐམས་ཅད་ནི། །​ཚེ་ཡང་དཔག་མེད་རིང་བར་ཤོག །​རྟག་ཏུ་བདེ་བར་འཚོ་འགྱུར་ཞིང་། །​འཆི་བའི་སྒྲ་ཡང་གྲག་མ་གྱུར། །​དཔག་བསམ་ཤིང་གི་སྐྱེད་མོས་ཚལ། །​སངས་རྒྱས་དང་ནི་སངས་རྒྱས་སྲས། །​ཆོས་སྙན་སྒྲོགས་པས་གང་པ་ཡིས།[[55]](#footnote-74) །​ཕྱོགས་རྣམས་ཐམས་ཅད་དགའ་བར་ཤོག །​ཐམས་ཅད་དུ་ཡང་ས་གཞི་དག །​གསེག་མ་ལ་སོགས་མེད་པ་དང་། །​ལག་མཐིལ་[[56]](#footnote-75)ལྟར་མཉམ་བཻ་ཌཱུཪྱའི། །​རང་བཞིན་འཇམ་པོར་གནས་པར་གྱུར། །​འཁོར་གྱི་དཀྱིལ་འཁོར་ཡོད་དགུར་ཡང་། །​བྱང་ཆུབ་སེམས་དཔའ་མང་པོ་དག །​རང་གི་ལེགས་པས་ས་སྟེངས་[[57]](#footnote-76)དག །​བརྒྱན་པར་མཛད་པས་བཞུགས་གྱུར་ཅིག །​ལུས་ཅན་ཀུན་གྱི་བྱ་དང་ནི། །​ཤིང་དང་འོད་ཟེར་ཐམས་ཅད་དང་། །​ནམ་མཁའ་ལས་ཀྱང་ཆོས་ཀྱི་སྒྲ། །​རྒྱུན་མི་འཆད་པར་ཐོས་པར་ཤོག །​དེ་དག་རྟག་ཏུ་སངས་རྒྱས་དང་། །​སངས་རྒྱས་སྲས་དང་ཕྲད་གྱུར་ཅིག །​མཆོད་པའི་སྤྲིན་ནི་མཐའ་ཡས་པས། །​འགྲོ་བའི་བླ་མ་མཆོད་པར་ཤོག །​ལྷ་ཡང་དུས་སུ་ཆར་འབེབས་ཤིང་། །​ལོ་ཏོག་ཕུན་སུམ་ཚོགས་པར་ཤོག །​རྒྱལ་པོ་ཆོས་བཞིན་བྱེད་གྱུར་ཅིག །​[[58]](#footnote-77)འཇིག་རྟེན་དག་ཀྱང་དར་བར་ཤོག །​སྨན་རྣམས་མཐུ་དང་ལྡན་པ་དང་། །​གསང་སྔགས་བཟླས་བརྗོད་གྲུབ་པར་[[59]](#footnote-78)ཤོག །​མཁའ་འགྲོ་སྲིན་པོ་ལ་སོགས་པ། །​སྙིང་རྗེའི་སེམས་དང་ལྡན་གྱུར་ཅིག །​སེམས་ཅན་འགའ་ཡང་སྡུག་མ་གྱུར། །​འཇིགས་[[60]](#footnote-79)དང་བརྙས་པ་མི་འབྱུང་ཞིང་། །​འགའ་ཡང་ཡིད་མི་བདེ་མ་གྱུར། །​གཙུག་ལག་ཁང་རྣམས་ཀློག་པ་དང་། །​ཁ་ཏོན་གྱིས་བརྒྱན་ལེགས་གནས་ཤོག །​རྟག་ཏུ་དགེ་འདུན་མཐུན་པ་དང་། །​དགེ་འདུན་དོན་ཡང་འགྲུབ་པར་ཤོག །​བསླབ་པ་འདོད་པའི་དགེ་སློང་དག །​དབེན་པ་དག་ཀྱང་ཐོབ་པར་ཤོག །​གཡེང་བ་ཐམས་ཅད་སྤངས་ནས་ནི། །​སེམས་ནི་ལས་རུང་བསྒོམ་གྱུར་ཅིག །​དགེ་སློང་མ་རྣམས་རྙེད་ལྡན་ཞིང་། །​འཐབ་དང་རྩོད་པ་སྤོང་བར་[[61]](#footnote-80)ཤོག །​དེ་བཞིན་རབ་ཏུ་བྱུང་བ་ཀུན། །​ཚུལ་ཁྲིམས་ཉམས་པ་མེད་གྱུར་ཅིང་། །​ཚུལ་ཁྲིམས་འཆལ་བས་ཡིད་བྱུང་ནས། །​རྟག་ཏུ་སྡིག་པ་ཟད་བྱེད་ཤོག །​བདེ་འགྲོ་དག་ཀྱང་ཐོབ་གྱུར་ནས། །​དེར་ཡང་བརྟུལ་ཞུགས་མི་ཉམས་ཤོག །​མཁས་པ་རྣམས་ནི་བཀུར་བ་དང་། །​བསོད་ནམས་དག་ཀྱང་རྙེད་པར་ཤོག །​རྒྱུད་ནི་ཡོངས་སུ་དག་པ་དང་། །​ཕྱོགས་རྣམས་ཀུན་དུ་གྲགས་པར་ཤོག །​ངན་སོང་སྡུག་བསྔལ་མི་མྱོང་ཞིང་། །​དཀའ་བས་སྤྱད་པ་མེད་པར་ཡང་། །​ལྷ་བས་ལྷག་པའི་ལུས་ཀྱིས་ནི། །​དེ་དག་སངས་རྒྱས་མྱུར་འགྲུབ་ཤོག །​[[62]](#footnote-81)སེམས་ཅན་ཀུན་གྱིས་ལན་མང་དུ། །​སངས་རྒྱས་ཐམས་ཅད་མཆོད་བྱེད་ཅིང་། །​སངས་རྒྱས་བདེ་བ་བསམ་ཡས་ཀྱིས།[[63]](#footnote-82) །​རྟག་ཏུ་བདེ་དང་ལྡན་གྱུར་ཅིག །​བྱང་ཆུབ་སེམས་དཔའ་རྣམས་ཀྱིས་ནི། །​འགྲོ་དོན་ཐུགས་ལ་དགོངས་འགྲུབ་[[64]](#footnote-83)ཤོག །​མགོན་པོ་ཡིས་ནི་གང་དགོངས་པ། །​སེམས་ཅན་རྣམས་ལ་དེ་འབྱོར་ཤོག །​དེ་བཞིན་རང་སངས་རྒྱས་རྣམས་དང་། །​ཉན་ཐོས་རྣམས་ཀྱང་བདེ་གྱུར་ཅིག །​བདག་ཀྱང་འཇམ་དབྱངས་བཀའ་དྲིན་གྱིས། །​ས་རབ་དགའ་བ་ཐོབ་པར་དུ། །​རྟག་ཏུ་ཚེ་རབས་དྲན་པ་དང་། །​རབ་ཏུ་བྱུང་བ་[[65]](#footnote-84)ཐོབ་པར་ཤོག །​བདག་ནི་ཁ་ཟས་གྱི་ནས་ཀྱང་། །​ཉམས་དང་ལྡན་ཞིང་འཚོ་བར་ཤོག །​ཚེ་རབས་ཀུན་དུ་དབེན་གནས་པར།[[66]](#footnote-85) །​ཕུན་སུམ་ལྡན་པ་ཐོབ་པར་ཤོག །[[67]](#footnote-86)​གང་ཚེ་བལྟ་བར་འདོད་པ་དང་། །​ཅུང་ཟད་འདྲི་བར་འདོད་ན་ཡང་། །​མགོན་པོ་འཇམ་དབྱངས་དེ་ཉིད་ནི། །​གེགས་མེད་པར་ཡང་མཐོང་བར་ཤོག །​ཕྱོགས་བཅུ་ནམ་མཁའི་མཐས་གཏུགས་པའི། །​སེམས་ཅན་ཀུན་དོན་བསྒྲུབ་པའི་[[68]](#footnote-87)ཕྱིར། །​ཇི་ལྟར་འཇམ་དབྱངས་སྤྱོད་མཛད་པ། །​བདག་གི་སྤྱོད་པའང་དེ་འདྲར་ཤོག །​ཇི་སྲིད་ནམ་མཁའ་གནས་པ་དང་། །​འགྲོ་བ་[[69]](#footnote-88)ཇི་སྲིད་གནས་གྱུར་པ། །​དེ་སྲིད་བདག་ནི་གནས་གྱུར་ནས། །​འགྲོ་བའི་སྡུག་བསྔལ་སེལ་བར་ཤོག །​འགྲོ་བའི་སྡུག་བསྔལ་གང་ཅི་འང་[[70]](#footnote-89)རུང་། །​དེ་ཀུན་བདག་ལ་སྨིན་གྱུར་ཅིག །​བྱང་ཆུབ་སེམས་དཔའི་དགེ་འདུན་གྱིས། །​འགྲོ་བ་བདེ་ལ་སྤྱོད་པར་ཤོག །​འགྲོ་བའི་སྡུག་བསྔལ་སྨན་གཅིག་[[71]](#footnote-90)པུ། །​བདེ་བ་ཐམས་ཅད་འབྱུང་བའི་གནས། །​བསྟན་པ་རྙེད་[[72]](#footnote-91)དང་བཀུར་སྟི་དང་། །​བཅས་ཏེ་ཡུན་རིང་གནས་གྱུར་ཅིག །​སློབ་དཔོན་ཆེན་པོ་ཞི་བ་ལྷས་མཛད་པ། །​བྱང་ཆུབ་སེམས་དཔའི་སྤྱོད་པ་ལ་འཇུག་པ་ལས་བྱུང་བའི་[[73]](#footnote-92)སྨོན་ལམ་རྫོགས་སོ། །​

1. གསལ་བར་ སྣར་ཐང་། [↑](#footnote-ref-20)
2. གྱི་གནོད་པ་ སྣར་ཐང་། པེ་ཅིན། [↑](#footnote-ref-21)
3. ཁྲོ་བ་ སྣར་ཐང་། པེ་ཅིན། [↑](#footnote-ref-22)
4. འགྲུབ་པའི་ སྣར་ཐང་། པེ་ཅིན། [↑](#footnote-ref-23)
5. གང་ སྣར་ཐང་། པེ་ཅིན། [↑](#footnote-ref-24)
6. འདོད་པ། སྣར་ཐང་། པེ་ཅིན། [↑](#footnote-ref-25)
7. བཟང་བཟངས། སྣར་ཐང་། [↑](#footnote-ref-26)
8. དཔག་བསམ་གྱིས་ སྣར་ཐང་། པེ་ཅིན། [↑](#footnote-ref-27)
9. ཁས་ སྣར་ཐང་། པེ་ཅིན། [↑](#footnote-ref-28)
10. ཉེ་ སྣར་ཐང་། པེ་ཅིན། [↑](#footnote-ref-29)
11. བདག་གི་ སྣར་ཐང་། [↑](#footnote-ref-30)
12. བསམས་པ་ པེ་ཅིན། [↑](#footnote-ref-31)
13. དག་ སྣར་ཐང་། [↑](#footnote-ref-32)
14. བསོད་ནམས་ཀྱི། སྣར་ཐང་། [↑](#footnote-ref-33)
15. བར་ཏུ་ སྣར་ཐང་། [↑](#footnote-ref-34)
16. བ་ སྣར་ཐང་། པེ་ཅིན། [↑](#footnote-ref-35)
17. དེ་དག་དུ་ སྣར་ཐང་། པེ་ཅིན། [↑](#footnote-ref-36)
18. བདེ་ཅན་ སྣར་ཐང་། པེ་ཅིན། [↑](#footnote-ref-37)
19. ཡས་ཀྱི། སྣར་ཐང་། [↑](#footnote-ref-38)
20. སྡུག་གུར་ སྣར་ཐང་། པེ་ཅིན། [↑](#footnote-ref-39)
21. འཁྲུངས་པར་ སྣར་ཐང་། པེ་ཅིན། [↑](#footnote-ref-40)
22. གསུང་ཆེན་ སྣར་ཐང་། [↑](#footnote-ref-41)
23. འབབས་ སྣར་ཐང་། པེ་ཅིན། [↑](#footnote-ref-42)
24. འདིར་ སྣར་ཐང་། པེ་ཅིན། [↑](#footnote-ref-43)
25. ཡིན་པས་ སྣར་ཐང་། པམ་ པེ་ཅིན། [↑](#footnote-ref-44)
26. འབར་བར་ སྣར་ཐང་། [↑](#footnote-ref-45)
27. གསོད་པ་ སྣར་ཐང་། པེ་ཅིན། [↑](#footnote-ref-46)
28. བསམས་པ་ སྣར་ཐང་། པེ་ཅིན། [↑](#footnote-ref-47)
29. རྣམས་ཀྱི་ སྣར་ཐང་། པེ་ཅིན། [↑](#footnote-ref-48)
30. །དུ་ སྣར་ཐང་། པེ་ཅིན། [↑](#footnote-ref-49)
31. ཀུན་ སྣར་ཐང་། པེ་ཅིན། [↑](#footnote-ref-50)
32. སེམས་དཔའ་འོད་ སྣར་ཐང་། པེ་ཅིན། [↑](#footnote-ref-51)
33. དག་གིས་ སྣར་ཐང་། པེ་ཅིན། [↑](#footnote-ref-52)
34. ཀྱིས་ པེ་ཅིན། [↑](#footnote-ref-53)
35. བརླན་ སྣར་ཐང་། པེ་ཅིན། [↑](#footnote-ref-54)
36. མ་ སྣར་ཐང་། [↑](#footnote-ref-55)
37. ཀུ་ཅོ་ སྣར་ཐང་། པེ་ཅིན། [↑](#footnote-ref-56)
38. དྲི་ཞིམ་པ་ སྣར་ཐང་། [↑](#footnote-ref-57)
39. རྟག་ཏུ་ སྣར་ཐང་། པེ་ཅིན། [↑](#footnote-ref-58)
40. ཐོས་པར་ སྣར་ཐང་། པེ་ཅིན། [↑](#footnote-ref-59)
41. རྣམས་ཀྱི་ སྣར་ཐང་། པེ་ཅིན། [↑](#footnote-ref-60)
42. རྣམས་ཀྱི་ སྣར་ཐང་། པེ་ཅིན། [↑](#footnote-ref-61)
43. ཡིད་ སྣར་ཐང་། པེ་ཅིན། [↑](#footnote-ref-62)
44. ཡི་ སྣར་ཐང་། པེ་ཅིན། [↑](#footnote-ref-63)
45. བསྟན་པ་ སྣར་ཐང་། པེ་ཅིན། [↑](#footnote-ref-64)
46. གཉེན་ སྣར་ཐང་། [↑](#footnote-ref-65)
47. བསམས་པ་ སྣར་ཐང་། པེ་ཅིན། [↑](#footnote-ref-66)
48. དག་པར་ སྣར་ཐང་། [↑](#footnote-ref-67)
49. མགོན་མེད་པར། སྣར་ཐང་། པེ་ཅིན། [↑](#footnote-ref-68)
50. སྣ་ཚོགས་ སྣར་ཐང་། པེ་ཅིན། [↑](#footnote-ref-69)
51. ཆུ་ སྣར་ཐང་། [↑](#footnote-ref-70)
52. རབ་ སྣར་ཐང་། [↑](#footnote-ref-71)
53. ཀྱི་ཐོ་ སྣར་ཐང་། ཀྱི་ཐོབ་ པེ་ཅིན། [↑](#footnote-ref-72)
54. སྤངས་པར་ སྣར་ཐང་། པེ་ཅིན། [↑](#footnote-ref-73)
55. གང་པ་ཡི། སྣར་ཐང་། [↑](#footnote-ref-74)
56. འཐིལ་ སྣར་ཐང་། པེ་ཅིན། [↑](#footnote-ref-75)
57. ས་སྟེང་ སྣར་ཐང་། པེ་ཅིན། [↑](#footnote-ref-76)
58. བྱེད་པ་དང་། །​ སྣར་ཐང་། པེ་ཅིན། [↑](#footnote-ref-77)
59. འགྲུབ་པར་ སྣར་ཐང་། པེ་ཅིན། [↑](#footnote-ref-78)
60. འཇིག་ སྣར་ཐང་། པེ་ཅིན། [↑](#footnote-ref-79)
61. སྤངས་པར་ སྣར་ཐང་། པེ་ཅིན། [↑](#footnote-ref-80)
62. གྲུབ་འགྱུར། །​ སྣར་ཐང་། པེ་ཅིན། [↑](#footnote-ref-81)
63. བསམ་ཡས་ཀྱི། སྣར་ཐང་། པེ་ཅིན། [↑](#footnote-ref-82)
64. གྲུབ་ སྣར་ཐང་། པེ་ཅིན། [↑](#footnote-ref-83)
65. འབྱུང་བ་ སྣར་ཐང་། པེ་ཅིན། [↑](#footnote-ref-84)
66. དབེན་གནས་པ། སྣར་ཐང་། པེ་ཅིན། [↑](#footnote-ref-85)
67. གྱུར་ཅིག ། སྣར་ཐང་། པེ་ཅིན། [↑](#footnote-ref-86)
68. བསྒྲུབ་བྱའི་ སྣར་ཐང་། པེ་ཅིན། [↑](#footnote-ref-87)
69. དང་ སྣར་ཐང་། པེ་ཅིན། [↑](#footnote-ref-88)
70. དུ་ཅིའི་ སྣར་ཐང་། [↑](#footnote-ref-89)
71. སྨན་ཅིག་ སྣར་ཐང་། པེ་ཅིན། [↑](#footnote-ref-90)
72. སྙེད་ སྣར་ཐང་། [↑](#footnote-ref-91)
73. འབྱུང་བའི་ སྣར་ཐང་། པེ་ཅིན། [↑](#footnote-ref-92)