༄༅། །​འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོའི་འགྲེལ་པ།༄༅༅། །​རྒྱ་གར་སྐད་དུ། ཨཱརྱ་ཨ་ཏི་ཛྙཱ་ན་མ་ཧཱ་ཡཱ་ན་སཱུ་ཏྲ་བྲྀཏྟི། བོད་སྐད་དུ། འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོའི་འགྲེལ་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །​རང་གཞན་དོན་གྲུབ་དྲི་མེད་བློ་ལྡན་པ། །​སྐུ་གཉིས་ལྡན་པའི་འདྲེན་པ་དེ་ལ་ཕྱག་འཚལ་ནས། །​ཆོས་ཉིད་དོན་གསལ་འདའ་ཀ་ཡེ་ཤེས་ཀྱི། །​དོན་གསལ་ཕྱིར་ནི་འབད་པ་ཆེན་པོ་བྱ། །​འདི་སྐད་བདག་གིས་ཐོས་པའི་[[1]](#footnote-20)དུས་གཅིག་ན་ཞེས་བྱ་བ་ལ་སོགས་པ་གསུངས་ཏེ། དེ་ལ་ཉན་ཐོས་པ་ཁ་ཅིག་གིས་ལོག་པར་རྟོག་པ་བསལ་བའི་ཆེད་དུ་ཚིག་གི་ཆ་རྣམ་པ་བཞི་དང་ལྡན་པར་བཤད་པའོ། །​བཅོམ་ལྡན་འདས་འོག་མིན་ལྷའི་རྒྱལ་པོའི་ཁང་བཟངས་[[2]](#footnote-21)ན་བཞུགས་ཏེ་ཞེས་བྱ་བ་ལ་སོགས་པ་གསུངས་ཏེ། བཅོམ་ལྡན་འདས་ནི་ཉོན་མོངས་པ་དང་ཉེ་བའི་ཉོན་མོངས་པ་ཐམས་ཅད་བཅོམ་པས་སོ། །​ལྡན་པ་ནི་ཡོན་ཏན་དྲུག་དང་ལྡན་པས་སོ། །​འདས་པ་ནི་འཁོར་བ་དང་མྱ་ངན་ལས་འདས་པ་གཉིས་ཀ་ལ་མི་གནས་པ་སྟེ། མངོན་པར་རྟོགས་པ་ལས་ཀྱང་། ཚུ་རོལ་ཕ་རོལ་མཐའ་ལ་མིན། །​དེ་དག་བར་ན་[[3]](#footnote-22)མི་གནས་ཤིང་། །​དུས་རྣམས་མཉམ་པ་ཉིད་ཤེས་པས། །​ཞེས་བཤད། ཡང་། འཁོར་བ་དང་ནི་མྱ་ངན་འདས། །​འདི་གཉིས་ཡོད་པ་མ་ཡིན་ཏེ། །​འཁོར་བ་[[4]](#footnote-23)ཡོངས་སུ་ཤེས་པ་ལ། །​མྱ་ངན་འདས་ཞེས་བརྗོད་པ་ཡིན། །​ཞེས་གསུངས་པས་ན་བཅོམ་ལྡན་འདས་སོ། །​ཁ་ཅིག་ནི། མ་རིག་གཉིད་ལས་སངས་ཕྱིར་དང་། །​བློ་རྒྱས་ཕྱིར་ན་སངས་རྒྱས་ཞེས་པ་དང་ཡང་མཚུངས་སོ། །​ཡང་ན་བཅོམ་པ་ནི་བདུད་ལ་སོགས་པ་བཞི་བཅོམ་པའམ། ལྡན་པ་ཡོན་ཏན་དང་ལྡན་པས་སོ། །​དེས་སྟོན་པ་བཤད་ནས་གནས་ནི་འོག་མིན་ཅེས་པས་ཏེ། འོག་མིན་གྱི་གནས་སྟུག་པོ་བཀོད་པའི་ཞིང་ཁམས་དེ་ལས་ལྷའི་རྒྱལ་པོ་རྟོག་པ་དང་བྲལ་བའི་ལྷ་བཞུགས་པས་ན་དེའི་ཁང་བཟངས་སོ།[[5]](#footnote-24) །​བཞུགས་པའི་སྤྱོད་ལམ་གྱིས་སོ། །​ཡང་ན་མཉམ་པར་གཞག་པས་[[6]](#footnote-25)ཞེས་འཆད་དོ། །​ཆོས་སྟོན་པ་དང་རྣམ་པར་དཀར་བའི་ཆོས་གཞན་སྟོན་པ་ལ་ཞུ་བ་པོ་རྟེན་གྱི་གང་ཟག་བསྟན་པའི་ཕྱིར་ཡང་དེའི་ཚེ་བྱང་ཆུབ་སེམས་དཔའ་སེམས་དཔའ་ཆེན་པོ་ནམ་མཁའི་སྙིང་པོས་སོ། །​དེ་ལ་སྟོན་པ་དག་པ་བཅོམ་ལྡན་འདས་ལོངས་སྤྱོད་རྫོགས་པའི་སྐུ་དང་ལྡན་པས་གནས་འོག་མིན་དུ་ཞུ་བ་པོ་དག་པ་བྱང་ཆུབ་སེམས་དཔས་ཞུས་པས་དེ་ཁོ་ན་ཉིད་ཟུང་འཇུག་ལ་སོགས་པ་སྔགས་ཀྱི་དོན་དུ་འགྲེལ་པ་ཡང་ཡོད་དོ། །​ཞུས་པའི་ཚིག་ནི་བཙུན་པ་བཅོམ་ལྡན་འདས་ལ་བྱང་ཆུབ་སེམས་དཔའ་ནམ་འཆི་ཀ་མའི་སེམས་ཇི་ལྟར་བལྟ་བར་བགྱི་ཞེས་གསོལ་པ་དང་ཞེས་བྱ་བ་སྨོས་ཏེ། དེ་ལ་བཅོམ་ལྡན་འདས་ལ་སོགས་པ་ཧ་ཅང་སྤྲོས་པས་ཆོག་གོ། །​བྱང་ཆུབ་སེམས་དཔའ་ཞེས་པ་ནི། །​བྱང་ཆུབ་ནམ་མཁའི་མཚན་ཉིད་དེ། །​རྟོག་པ་[[7]](#footnote-26)ཐམས་ཅད་སྤངས་ཕྱིར་རོ། །​ཞེས་བཤད་པ་ནས། གཏོང་བ་ཆེ་དང་བློ་ཆེ་བ་དང་མཐུ་ཆེ་དང་། །​རྒྱལ་བ་རྣམས་ཀྱི་ཐེག་ཆེན་མཆོག་ལ་ཞུགས་པ་དང་། །​གོ་ཆ་ཆེན་པོ་བགོས་ཤིང་བདུད་ཀྱི་སྒྱུ་འདུལ་བ། །​དེ་ཡི་ཕྱིར་ན་སེམས་དཔའ་ཆེ་ཞེས་རབ་ཏུ་བརྗོད། །​ཅེས་གསུངས་པས་ཆེན་པོའི་དོན་ཡང་དེ་ཡིན་ཏེ། སེམས་ཅན་གྱི་དོན་ལ་དཔའ་བས་སོ་ཞེས་ཀྱང་བཤད། འཕགས་པ་ནི་ལས་དང་ཉོན་མོངས་པ་ལས་རིང་དུ་གྱུར་པས་འཕགས་པ་སྟེ། རྟེན་ཅིང་འབྲེལ་བར་འབྱུང་བའི་རྩིབས་བཅོམ་པས་སོ། །​དེས་ན་[[8]](#footnote-27)ཨརྷཏ་ཀྱི་སྒྲ་ལས་བཤད་དོ། །​མིང་གིས་མཚོན་ནས་ནམ་མཁའི་སྙིང་པོས་ཆོས་རྟགས་ཀྱི་ཕྱག་རྒྱ་བཞི་ཡིས་རྒྱས་ཐེབས་པའི་སེམས་ཅན་གྱི་ནམ་འཆི་བ་སྟེ། མི་རྟག་པར་གྱུར་པས་རྟེན་ཅིང་འབྲེལ་བར་འབྱུང་བ་ཡན་ལག་བཅུ་གཉིས་སུ་འཁོར་བའི་སེམས་ཅན་དེ་[[9]](#footnote-28)མི་རྟག་པ་སྟེ། [[10]](#footnote-29)སྲོག་འཇོམས་པ་འཆི་ཀ་མ་རྒྱལ་པོ་ལ་[[11]](#footnote-30)གདམས་པའི་མདོ་ལ་སོགས་པ་ལས་འབྱུང་བའི་[[12]](#footnote-31)དུས་སུ་སེམས་ཇི་ལྟར་བལྟ་བར་བྱ་ཞེས་ཞུས་པ་དང་། བཅོམ་ལྡན་འདས་ཀྱིས་བཀའ་སྩལ་པ། ནམ་མཁའི་སྙིང་པོ་ཁྱོད་ཀྱིས་ང་ལ་ཞུས་པ་དེ་ལེགས་ཏེ་ཡིད་དང་བའི་སྒོ་ནས་ཉོན་ཅིག །​ངས་ལེགས་[[13]](#footnote-32)པར་བཤད་པར་བྱ་ཡི་[[14]](#footnote-33)ཞེས་བཀའ་སྩལ་ཏེ། ཐོག་མ་ནས་རང་གི་སེམས་མ་རྟོགས་པས་འཁོར་བར་འཁྱམ་པས་[[15]](#footnote-34)ན་དེ་ལ་སྐྱེ་རྒ་ན་འཆི་རྣམས་དང་བྲལ་བ་མི་སྲིད་དོ།[[16]](#footnote-35) །​རྟེན་ཅིང་འབྲེལ་བའི་ཆོས་ལས་མ་འདས་པའི་ཕྱིར་རོ། །​དེའི་ཕྱིར་ན་སྐྱེ་རྒ་ན་འཆི་དང་འབྲལ་བར་འདོད་པས་འདའ་ཀའི་ཡེ་ཤེས་ལྷུན་གྱིས་གྲུབ་པ་སྤྲོས་པ་དང་བྲལ་བ་དེ་བསྒོམ་པར་བྱའོ། །​དུས་ལས་མཚོན་ནས་ནམ་འཆི་[[17]](#footnote-36)ཀ་མའི་[[18]](#footnote-37)བསྒོམ་པར་བྱའོ། །​དེ་ཡང་། བྱ་བ་སྒྲུབ་པར་བྱེད་པ་ལ། །​བརྟུན་པས་འགྲུབ་པས་སྐྱེས་བུ་དང་། །​མགོ་ལ་མེ་ཤོར་ཇི་བཞིན་ནོ། །​ཞེས་གསུངས་པས་རབ་ཏུ་བསྒོམ་པར་བྱའོ་ཞེས་གང་བསྒོམ་པའི་[[19]](#footnote-38)དངོས་པོ་དང་བཅས་པས་བསྟན་[[20]](#footnote-39)ནས། དེ་[[21]](#footnote-40)ནི་དེ་དག་གི་ངོ་བོ་ཉིད་སྤྲོས་པ་དང་བཅས་པ་འཆད་པར་འདོད་ནས་དྲི་བས་འདའ་ཀ་མའི་ཡེ་ཤེས་ཞེས་བྱ་བ་དེ་གང་ཞེ་ན་ཞེས་དྲིས་པ་དང་། དེ་ལ་ཞེས་ཡུལ་དུ་བྱས་ཏེ་ཡེ་ཤེས་བསྒོམ་པ་དེའོ། །​ཇི་ལྟར་བསྒོམ་ན། ཆོས་ཐམས་ཅད་རང་བཞིན་གྱིས་རྣམ་པར་དག་པས་ན་དངོས་པོ་མེད་པའི་འདུ་ཤེས་རབ་ཏུ་བསྒོམ་པར་བྱའོ་ཞེས་བྱ་བ་ནི། ཆོས་ཐམས་ཅད་ཅེས་པ་ནི་གྲངས་[[22]](#footnote-41)དང་དངོས་པོའི་ཐམས་ཅད་དེ་མ་[[23]](#footnote-42)ལུས་པའོ། །​ཆོས་ནི་མཚན་ཉིད་འཛིན་ཕྱིར་ཆོས་ཞེས་བྱ་ཞེས་གསུངས་པས་ཁྱབ་པར་བྱ་བའི་ཁྱབ་བྱ་ལ་མ་ཁྱབ་བ་མེད་པས་ན་ཆོས་ཐམས་ཅད་རང་བཞིན་ནམ་ངོ་བོ་ཉིད་ཀྱིས་[[24]](#footnote-43)རྣམ་པར་དག་པ་སྟེ། དཀོན་བརྩེགས་ལས། ཆོས་རྣམས་ཐམས་ཅད་[[25]](#footnote-44)དག་པ་[[26]](#footnote-45)སྟེ། །​ཉེས་སྐྱོན་ལ་སོགས་དམིགས་པ་མེད། །​དེ་བས་རང་བཞིན་ངོ་བོ་ལ། །​དངོས་སོགས་འཛིན་པ་ག་ལ་སྲིད། །​ཅེས་གསུངས་པས་ན་རང་དང་སྤྱིའི་ཆོས་དེ་ཐམས་ཅད་དངོས་པོ་མེད་པས་དོན་ངོ་བོ་ཉིད་ཀྱིས་སྟོང་པ་བརྗོད་དུ་མེད་པའི་གསལ་སྣང་ངོ་བོ་ཉིད་ལས་འདས་པར་བཤད་དོ། །​དེའི་ཕྱིར་ན། ནམ་མཁའ་མཐོང་ཞེས་སེམས་ཅན་ཚིག་ཏུ་རབ་བརྗོད་པ། །​ནམ་མཁའ་ཇི་ལྟར་མཐོང་སྟེ་དོན་འདི་བརྟག་པར་བགྱི། །​དེ་ལྟར་ཆོས་མཐོང་བ་ཡང་དེ་བཞིན་གཤེགས་པས་བསྟན། །​ཅེས་དཔེ་དོན་སྦྱར་བ་ཡང་ཡང་[[27]](#footnote-46)བཤད་དོ། །​དེས་དངོས་པོ་དོན་དམ་[[28]](#footnote-47)མཚན་ཉིད་ལ་གནས་པ་བཤད་ནས་གང་ཟག་ལ་ལྟོས་[[29]](#footnote-48)པ་བསྟན་པའི་ཕྱིར་ཀུན་རྫོབ་[[30]](#footnote-49)རྒྱ་ཆད་[[31]](#footnote-50)མེད་པ་བསྟན་པའི་ཕྱིར་ཀུན་རྫོབ་ལ་རྒྱུ་འབྲས་ལ་གནོད་པ་མེད་པ་སྤང་བའི་[[32]](#footnote-51)ཕྱིར། ཆོས་ཐམས་ཅད་བྱང་ཆུབ་སེམས་སུ་འདུས་པས་ན་སྙིང་རྗེ་ཆེན་པོའི་འདུ་ཤེས་རབ་ཏུ་བསྒོམ་པར་བྱའོ་ཞེས་བྱ་བ་གསུངས་ཏེ། གང་ཟག་ཤེས་རབ་ཤས་ཆུང་བ་བློ་ཐ་མ་ལ་བསླབ་པ་རྣམས་ལ་ལྟོས་[[33]](#footnote-52)ནས་སྣང་བ་འདི་མེད་པ་མ་ཡིན་ཏེ། ཆོས་ཐམས་ཅད་ཀྱི་རྩ་བ་གཞན་ལས་[[34]](#footnote-53)མི་གནོད་པས་[[35]](#footnote-54)ཁྱད་པར་དུ་བྱ་བར་[[36]](#footnote-55)ཐེག་པ་རྣམ་གཉིས་ཀྱང་ཁས་ལེན་པར་སྣང་ན་དེ་ལས་འདི་རབ་ཏུ་མི་གནས་པ་དོན་གསལ་སྟོང་པར་གནས་པས་ན།[[37]](#footnote-56) སྟོང་པ་ཁོ་ན་ཡང་མིན་ཏེ། སྟོང་ཉིད་སྙིང་རྗེའི་སྙིང་བོ་ཅན། །​ཞེས་བཤད། ཐེག་པ་གོང་མ་རྣམས་མི་གནོད་པ་ཙམ་ཡོད་པས་མིན་ཏེ། [[38]](#footnote-57)ཕན་འདོགས་དང་བཅས་པས་[[39]](#footnote-58)གནས་པས་ཐེག་པ་རིན་ཆེན་གསལ་ལས་ཀྱང་། བྱང་ཆུབ་སེམས་ལ་རབ་གནས་པ།[[40]](#footnote-59) །​སྟོང་ཉིད་ལ་སོགས་ཐག་མི་རིང་། །​ཐབས་དང་ཤེས་རབ་ཟུང་འབྲེལ་ན། །​སྤྱོད་ཚུལ་གང་ལྟང་གནས་ཀྱང་སྟེ། །​ཁོ་ན་ཉིད་ལ་འགྱུར་བ་མེད། །​ཅེས་གསུངས་པ་དང་། དབུ་མ་དེ་ཁོ་ན་ཉིད་ལས། སྙིང་རྗེའི་ཡུལ་དུ་སེམས་ཅན་ཏེ། །​དེ་རྒུ་བྱང་ཆུབ་སེམས་ལས་བྱུང་། །​ཞེས་པས་ན་འགལ་བ་མེད་པ་དང་། །​བསླབ་བཏུས་ལས་ཀྱང་། བྱང་ཆུབ་ཏུ་ཡང་བློ་བརྟན་[[41]](#footnote-60)བྱ། །​ཞེས་གསུངས་པས་ན་གང་མཐའ་གཉིས་སུ་མི་ལྟུང་བར་བྱ་བའི་ཆེད་དུ་གསུངས་སོ། །​དེའི་ཕྱིར་ན་སྔོན་གྱི་སློབ་དཔོན་རྣམས་ཀྱང་མཐའ་གཉིས་ལས་མ་ལོས་པས་[[42]](#footnote-61)འཇུག་པར་བྱ་ཞེས་གསུངས་སོ། །​དེས་ན་ཚིག་དོན་ནི་རྟོགས་སླ་བས་ཧ་ཅང་མ་སྤྲོས་སོ། །​དེས་ཆད་ལྟ་ལ་སོགས་པ་རྣམ་པར་བཀག་ནས། ད་ནི་དངོས་ཀྱི་དོན་སྣང་བ་ཐམས་ཅད་ཀྱི་རིགས་དོན་ལ་བསྒོམ་པ་འཆད་པ་ནི། ཆོས་ཐམས་ཅད་རང་བཞིན་གྱིས་འོད་གསལ་བས་ན་[[43]](#footnote-62)མི་དམིགས་པའི་འདུ་ཤེས་བསྒོམ་པར་བྱའོ་ཞེས་བསྟན་པ་སྟེ།[[44]](#footnote-63) དེ་ཡང་རང་ལ་སྣང་བའི་ཆོས་འདི་ཐམས་ཅད་ངོ་བོ་ཉིད་ལ་རྟོག་པ་དང་བྲལ་བས་སྒྲིབ་བྱེད་མེད་དེ། དཔེར་ན་ནམ་མཁའ་རང་བཞིན་གྱིས་དག་པ་བཞིན་ནོ། །​དེ་བས་ན་ཆོས་ཐམས་ཅད་འོད་གསལ་བ་སྟེ།[[45]](#footnote-64) དཔེར་ན་ཉི་མའི་འོད་ཟེར་བཞིན་ནོ། །​དེ་ལ་ཁ་ཅིག་ན་རེ་ཁྱེད་ཀྱི་དཔེ་ལ་གནོད་པ་ཡོད་དེ། ནམ་མཁའ་དག་པ་ལ་ཉི་མ་སྣང་བ་ལ་འོད་ཟེར་གསལ་ཀྱང་སྤྲིན་ལ་སོགས་པས་སྒྲིབ་གཡོགས་ཡོད་ན་མི་གསལ་བ་བཞིན་དཔེ་མ་གྲུབ་སྟེ། གནོད་དོ་ཞེ་ན། དེས་མི་གནོད་དེ། ཉི་མའི་འོད་ཟེར་ལ་ནི་ནམ་ཡང་སྒྲིབ་གཡོགས་ཡོད་པས་མི་གསལ་བ་དང་མེད་པས་གསལ་བ་ལ་སོགས་པ་དང་སྟེ་སྤྱི་སེམས་ཅན་གྱི་སྣང་བ་ལ་སྣང་བའི་ཕྱིར་རོ། །​དེས་ན་ཆོས་རྣམས་ཀྱི་རང་བཞིན་ལ་འོད་གསལ་བ་སྒྲིབ་པ་མེད་པ་དང་། མི་གསལ་བ་སྒྲིབ་བཅས་མེད་པས་ན་སེམས་ཅན་གྱི་སྣང་བ་ལ་ཡིན་ཏེ། ཉོན་མོངས་པའི་སྒྲིབ་པ་ལ་སོགས་པ་གསལ་བས་[[46]](#footnote-65)ཀྱང་ཆོས་ཀྱི་ངོ་བོ་ཉིད་ལ་གསལ་བ་མེད་ལ། སྒྲིབ་[[47]](#footnote-66)པས་མི་གསལ་བ་མེད་པར། ཡང་དབུ་མ་རིགས་པ་བརྟག་པ་ལས། ཆོས་ཀྱི་དངོས་པོ་གནས་པ་ལ།[[48]](#footnote-67) །​དུས་དང་ཆེ་ཆུང་གསལ་མི་གསལ། །​འབྱེད་པར་གྱུར་པའི་གང་ཟག་དེ། ང་ཡི་འཁོར་དུ་ཇི་སྟེ་རིགས། །​དེ་བས་འོད་གསལ་སྟོང་བ་ཡིན། །​ཞེས་བཤད་དོ། །​དེས་ན་དངོས་པོ་ལ་དམིགས་པ་མེད་པ་སྣང་ཙམ་ཉིད་ན་སྟོང་པས་ན་ཡུལ་མི་དམིགས་ཏེ་[[49]](#footnote-68)འཛིན་པའི་ཤེས་པ་མི་དམིགས་པས་ན་དམིགས་བྱ་དམིགས་བྱེད་གཉི་ག་ལ། གྲུབ་པ་གནས་མེད་པའི་ཕྱིར་མི་དམིགས་པའི་འདུ་ཤེས་རབ་ཏུ་བསྒོམ་པར་བྱའོ། །​དེ་ཡང་སྐབས་ཀྱི་ཚིག་གི་[[50]](#footnote-69)བསྒོམ་པའི་དངོས་པོ་དེས་འཆི་ཀ་[[51]](#footnote-70)མའི་ཚེ་ཞེས་ཐམས་ཅད་ལ་སྦྱར་བར་རིག་པར་བྱའོ། །​འོ་ན་གལ་ཏེ་འཆི་ཁ་ཁོ་ན་[[52]](#footnote-71)བསྒོམ་གྱི་གཞན་དུ་མ་ཡིན་ནམ་ཞེ་ན། །​དེའི་རྒོལ་བ་ལ་སྐབས་མེད་དེ། འཆི་ཁ་ཞེས་པ་ནི་དངོས་པོ་དང་དུས་ལ་[[53]](#footnote-72)ངེས་པར་གཟུང་བ་མེད་དེ། དབུ་མ་སྒྲུབ་པ་ཆེན་པོ་ལས། །​མི་རྟག་འགྱུར་ལ་གནས་དང་དུས། །​གང་འདི་ཡོད་པར་ངས་མ་མཐོང་། །​དེ་བས་སྐྱེས་པ་ཁོ་ན་ནས། །​འཆི་བདག་ཁ་ན་གནས་པ་ཡིན། །​ཞེས་སློབ་དཔོན་ཀླུ་སྒྲུབ་ཀྱིས་གསུངས་པ་དང་། ནམ་ཞིག་སངས་རྒྱས་མ་གཏོགས་པར། །​མི་རྟག་ལ་སོགས་གནས་པ་ཡིན། །​ཞེས་པ་དང་། ཡང་སློབ་དཔོན་ཀླུ་སྒྲུབ་ཀྱིས་རང་ལ་འཆི་བའི་དུས་ངེས་པ་མེད་པས་ཐར་པའི་དོན་དུ་འབད་པ་ནི་བརྩོན་འགྲུས་ཆེན་པོ་དང་ལྡན་པས་བྱའོ་ཞེས་གསུངས་བས་ན་འཆི་ཁ་མ་ཞེས་རྒྱལ་པོ་ལ་གདམས་པའི་མདོ་སོགས་ནི་དཔེ་ཙམ་ཡིན་ཏེ་སྐྱེས་ནས་འཆི་ཁ་མ་ཡིན་པའི་ཕྱིར་རོ་ཞེས་འཆད་དོ། །​ཁ་ཅིག་ནི་རྒོལ་བ་ལ་འདོད་པས་སྒྲུབ་པ་ཡང་སྣང་སྟེ། བསྒོམ་པ་ལ་འཆི་ཁར་བསྒོམ་ལ་ཡང་རྟོག་པ་མེད་ཅེས་འཆད་དོ། །​འདི་ནི་ངན་ཏེ་འཆི་ཁའི་གནས་སྐབས་ན་སྡུག་བསྔལ་གྱི་ཚོར་བ་ལ་སོགས་པས་གཟིར་བས་སྐབས་སུ་སེམས་ལ་ཏིང་ངེ་འཛིན་མི་སྐྱེ་བ་མེད། [[54]](#footnote-73)ཐེག་པ་ཆེ་ལ་ཞུགས་པ་སྟེ།[[55]](#footnote-74) །​ཇི་སྲིད་གསོན་པར་ལས་གྲུབ་ནས། །​འཆི་བའི་དུས་སུ་དགའ་བས་འགྲོ། །​ཞེས་གསུངས་པས་ན་འཆི་ཁ་མ་ནི་སྐྱེས་ཙམ་ཉིད་ན་འཆི་ཁ་མར་གནས་པ་ཡིན་ནོ་ཞེས་འཆད་པ་བཟང་ངོ། །​རང་ནི་རང་བཞིན་གྱིས་སྟོང་པ་འམ། གནས་པའི་དོན་བཤད་ནས་རེ་ཞིག་ཕྱི་ནང་གི་ཉེ་དུ་དང་ནོར་རྫས་ལ་སོགས་པ་ལ་ཡང་ཆགས་པར་མི་རིགས་པར་སྟོན་པ་ནི། དངོས་པོ་ཐམས་ཅད་མི་རྟག་པས་ན་ཅི་ལ་ཡང་མི་ཆགས་པའི་འདུ་ཤེས་རབ་ཏུ་བསྒོམ་པར་བྱའོ་ཞེས་བྱ་བ་ལ་སོགས་པ་གསུངས་ཏེ། དེ་ལ་དངོས་པོ་ནི་ཕྱིར་བརྟེན་[[56]](#footnote-75)པར་སྣང་བ་ཐམས་ཅད་དང་། ནང་གཡོ་བར་སྣང་བ་སྣོད་བཅུད་ཐམས་ཅད་ཀྱང་མི་རྟག་སྟེ། འདུས་བྱས་ཐམས་ཅད་མི་རྟག་པ། །​ཞེས་པ་དང་། དངོས་པོ་ལ་སོགས་རྟག་པར་ངས་མ་མཐོང་། །​དེ་བས་ཆགས་པའི་བློ་མ་འཇུག །​ཅེས་པ་དང་། སྐབས་དང་སྦྱར་ན་དབུ་མ་རིགས་པ་བརྟག་པ་ལས། གང་ལ་ཆགས་པ་དེ་ཉིད་སྤངས།[[57]](#footnote-76) དེས་ནི་འཆིང་བར་འགྱུར་བའི་ཕྱིར། །​ཁྱད་པར་བུ་དང་བུ་མོ་སོགས། །​སྤང་བའི་ཡུལ་དུ་བྱ་བར་རིགས། །​ཞེས་བཤད་པས་ན། གནས་སྐབས་བརྗེ་བས་ན་དེ་ལ་ཆགས་པའི་གནས་མེད་པས་ནམ་ཡང་ཆགས་པར་མི་བྱ་སྟེ། དེའི་གནས་སྐབས་ནི་མི་རྟག་པའི་རྣམ་པར་ངོ་བོ་ཉིད་ལ་གནས་པས་བྱ་བ་མེད་དེ། དེས་ན་ཆགས་པ་མེད་དེ། ནང་སེམས་ཅན་དང་། ཕྱི་ཡོ་བྱད་ལ་ཡང་ཆགས་པ་མེད་པར་བྱའོ་ཞེས་བསྟན་པའི་དོན་ཏོ།[[58]](#footnote-77) །​དེ་ཡང་བློ་རབ་འབྲིང་གི་བྱེ་བྲག་གིས་གཞན་ལ་བཏང་བ་མི་དམིགས་པས་ཟིན་པའི་མ་ཆགས་པ་དང་། དངོས་པོ་ལ་མ་ཆགས་ཀྱང་དེའི་འདོད་པའི་ཡུལ་ལ་ཆགས་པ་དང་མ་ཆགས་པ་འདྲ་ཡང་དམིགས་མེད་གྱི་རྒྱས་མ་ཐེབས་པས་མ་བྲལ་བའི་བློ་ཅན་གྱིས་རིམ་བ་བཞིན་བློ་ལ་སྣང་བར་མཁས་པས་བཤད་པས་ན་འདིར་[[59]](#footnote-78)ནི་དངོས་པོ་ཡུལ་གང་ཟག་ཐམས་ཅད་ལ་མི་དམིགས་པས་ཤེས་རབ་དང་མ་བྲལ་བར་གནས་པས་མ་ཆགས་པའི་གཙོ་བོའམ་མཆོག་དེ་ཡིན་པས་ན་སྐབས་དོན་ཡང་དེ་ཡིན་པར་རིག་པར་བྱའོ་ཞེས་བཤད་དོ།[[60]](#footnote-79) །​དེ་ལས་གཞན་པ་བསྟན་བཅོས་རྣམ་གཉིས་ལ་སོགས་པའི་རང་བཞིན་ནི་བཏང་བ་དང་ལྡན་པའི་ཆགས་པ་[[61]](#footnote-80)མེད་པ་མ་ཡིན་པའི་ཕྱིར་ན། སློབ་དཔོན་ཀླུ་སྒྲུབ་ཀྱིས། ཆགས་པའི་ཡུལ་ལ་དངོས་[[62]](#footnote-81)མེད་པར། །​དེ་ལ་ཆགས་པ་སྐྱེ་བ་དེ། །​རིགས་སམ་གལ་ཏེ་རི་བོང་རྭ། །​དེ་ལའང་ཆགས་པ་སྐྱེ་བར་རིགས། །​ཞེས་གསུངས་པ་དང་མཐུན་པས་ན་ཆགས་པ་མེད་དེ་མི་རྟག་པར་གནས་པས་ཞེས་སྐབས་དོན་དང་ཡང་སྦྱར་རོ། །​འདུ་ཤེས་ནི་དེ་ལ་ཐབས་ཀྱིས་གནས་པས་ན་བསྒོམ་པའམ་དེ་ལ་དངོས་པོ་དེ་གནས་པས་ན་དེའི་ཁྱབ་པ་སྒྲུབ་པའི་ཚུལ་དུ་བྱའོ་ཞེས་བཤད་དོ། །​བརྟེན་པ་དང་རྟེན་དུ་རྒྱུ་ཚོགས་པས་འབྲས་བུ་འབྱུང་བ་[[63]](#footnote-82)དེའི་ཕྱིར་འདིར་ཡང་དེ་ཁོ་ན་བཞིན་འབྱུང་ངམ་སྙམ་ན་རེ་ཞིག་དམ་པའི་དོན་ལ་དེ་མི་སྣང་སྟེ། སེམས་རྟོགས་ན་ཡེ་ཤེས་ཡིན་པས་ན་སངས་རྒྱས་གཞན་[[64]](#footnote-83)མི་བཙལ་བའི་འདུ་ཤེས་བསྒོམ་པར་བྱའོ་ཞེས་གསུངས་ཏེ། དེའི་དངོས་པོ་ནི་ཉན་ཐོས་པ་དང་། སེམས་ཙམ་པ་དང་། དབུ་མ་པ་[[65]](#footnote-84)ལ་སོགས་པའི་ལྟ་བ་དང་བསྟུན་ན་ཡང་སེམས་ཙམ་པ་ཡིན་པར་ཤེས་པ་ཁ་ཅིག་ནི་ཡོད་པར་མངོན་པས་ན་དེ་ནི་མ་ཡིན་ཏེ། སེམས་རྟོགས་ན་ཞེས་པ་ནི་དོན་ནི་རྟོགས་པར་བྱ་བའི་ཡེ་ཤེས་སམ་སེམས་དེ་གང་ཡང་མེད་པས་ན་སེམས་རྟོགས་ན་ཞེས་བཤད་པས་འགེགས་པའི་ནའམ། ཡང་ན་སེམས་རྟོགས་ན་ཞེས་པ་ཡེ་ཤེས་ལ་སྣང་བའི་སེམས་རྟོགས་ན་དེ་ཁོ་ན་ཡེ་ཤེས་ཡིན་པས་ན་ཡེ་ཤེས་ཡིན་པའོ་ཞེས་འཆད་པས་ན་ཉན་ཐོས་ལ་སོགས་པར་གནས་པ་མེད་དོ།[[66]](#footnote-85) །​དེས་ན་མདོ་སྡེ་ལས་ཀྱང་། སེམས་ཉིད་ཡེ་ནས་མེད་པ་ལ། །​དེ་ལ་རྟོགས་པའི་བློ་མི་འཇུག །​མ་ཞུགས་པ་དེ་དེ་ཤེས་ཡིན། །​དེ་ཤེས་ཡེ་ཤེས་བླ་ན་མེད། །​ཅེས་གསུངས་པ་ཡང་སྔ་མའི་ཁོངས་[[67]](#footnote-86)སུ་འགྲོའོ། །​དཀོན་བརྩེགས་ལས་ཀྱང་། འོད་སྲུངས་[[68]](#footnote-87)སེམས་ནི་ཡོངས་སུ་བཙལ་ནས་[[69]](#footnote-88)མི་རྙེད་དོ། །​གང་མི་རྙེད་པ་དེ་མི་དམིགས་པ་ཡིན་པའོ། །​གང་མི་དམིགས་པ་དེ་འདས་པའམ། ད་ལྟར་རམ། མ་འོངས་པ་མ་ཡིན་པས་ན། །​ཞེས་རྒྱ་ཆེར་གསུངས་སོ། །​ཡང་སེམས་གང་གིས་ཡོངས་སུ་རྟོགས་པ་[[70]](#footnote-89)དེ་ཡང་སྟོང་པ། ཡོངས་སུ་རྟོགས་པ་[[71]](#footnote-90)དེ་ཡང་སྟོང་པ་ཞེས་བྱ་བ་ལ་སོགས་པ་གསུངས་པས་ན་དངོས་པོ་རྟོགས་རྒྱུ་མེད་པ་ཞེས་བཤད། དེ་རྟོགས་པ་དེ་[[72]](#footnote-91)ལ་ཡེ་ཤེས་བླ་ན་མེད་པ་ཞེས་བྱ་སྟེ། སངས་རྒྱས་གཞན་ནས་བཙལ་བྱ་མ་ཡིན་ཏེ། བཙལ་བྱ་ཡིན་ན་སེམས་ཅན་ཐ་དད་པའི་སྐྱོན་ཡང་གནས་པའི་ཕྱིར་རོ། །​དེ་བས་ན་གཞན་ན་བཙལ་བྱ་མེད་ཅེས་བྱ་བ་རྟོགས་པའི་མདོ་ལས་ཀྱང་། འདི་ཙམ་སྣང་བ་ལོག་པ་ལ། །​ཡེ་ཤེས་བླ་ན་མེད་པ་ཡིན། །​དེ་ཕྱིར་སངས་རྒྱས་སྒྲ་ཙམ་ཞིག །​གཞན་དུ་བཙལ་ལམ་དངོས་འཛིན་མིན། །​སྒྲ་ལ་བཙལ་བར་བྱ་མིན་ཏེ། །​རྟོགས་པ་དེ་ཉིད་རང་ལ་ཡིན། །​ཞེས་གསུངས་སོ། །​དེ་བས་ན་རྣམ་པར་རྟོག་པ་[[73]](#footnote-92)གོམས་པས་གནས་པས་མ་རྟོགས་པ་དེ་ལ་ཐ་དད་པར་རྟོགས་པ་ནི་མཐའ་གཉིས་མ་སྤངས་པའི་གང་ཟག་ཏུ་ཤེས་པར་བྱའོ། །​ཚིག་གི་གོ་ཆ་དང་པོས་ནི་དོན་སྣང་བའི་རང་བཞིན་ལ། གཉིས་པས་ནི་ཀུན་རྫོབ་དང་བསྟུན་ནོ། །​དེའི་འོག་མས་ནི་སྟོང་པ་དང་བསྟུན་ལ། དེའི་འོག་མས་ནི་རྣམ་པར་རྟོག་པ་དང་བསྟུན་ནོ། །​དེའི་འོག་མས་ནི་མཐར་ཐུག་ལ་གཟུང་འཛིན་ལ་མི་དམིགས་པས་ན་སངས་རྒྱས་པ་ལ་དུས་དང་སྔ་ཕྱི་དང་། ཆེ་ཆུང་དང་བཟང་ངན་མེད་དེ། དཔེར་ན་མར་མེ་མཛད་དང་ད་ལྟར་གྱི་སེམས་ཅན་ཐ་མལ་བ་ལ་ཡང་ཁྱད་མེད་པར་མཉམ་པ་ཉིད་དུ་གནས་པ་ཡིན་ནོ་ཞེས་ངོ་བོ་ཉིད་ལ་གནས་པའི་དོན་བཤད་པ་ཡིན་ཞེས་མཁས་པ་ཡན་ཆད་གསུངས་[[74]](#footnote-93)ལ། ཁོ་བོས་ཀྱང་དེ་ལ་སེམས་པ་ཕྲ་བ་སྐྱེས་པ་འདི་བརྗོད་པས་ཁ་ཅིག་སྐྲག་པ་དང་དངང་བ་ལ་སོགས་པའི་ཡུལ་ཅན་ལ་འདི་ནི་བསྟན་པར་བྱ་བ་མ་ཡིན་ཏེ། གསང་བའི་ལེའུ་དང་པོ་ལས། གང་ལ་ཆོས་ཉིད་གནས་པ་དེ། །​ལེགས་པར་རྟོགས་དང་དེ་ལ་མོས། །​དེ་ལ་ཅུང་ཞིག་སྦྱིན་པར་བྱ། །​དེ་ལས་བཟློག་ལ་དེ་མི་སྦྱིན། །​ཞེས་གསུངས་པས་དེ་ནི་དམ་པའི་དོན་ལ་གནས་པའོ་ཞེས་འཆད་པར་འགྱུར་རོ། །​དེ་བས་དེ་དག་གི་བསྡུ་བའི་ཚིགས་སུ་བཅད་པ་ནི། བཅོམ་ལྡན་འདས་ཀྱིས་ཚིགས་སུ་བཅད་དེ་བཀའ་སྩལ་པ་ཞེས་བྱ་བ་ལ་སོགས་པ་[[75]](#footnote-94)ནས་སངས་རྒྱས་གཞན་དུ་མ་ཚོལ་གྱི་བར་གྱིས་དོན་བསྡུས་ནས་ནམ་མཁའི་སྙིང་པོ་ལ་ཡིད་གཟུང་བའི་ཕྱིར་དུ་བསྐྱར་བའམ། བསྟན་[[76]](#footnote-95)པའི་ཚུལ་དུ་བསྟན་པ་སྟེ། །​དེ་ནི་བསྡུས་པའི་ཁྱད་པར་ལས་དོན་ལ་ཁྱད་པར་མེད་དེ་ཞེས་འཆད་པས་ན་ཡང་དག་པར་རྫོགས་པའི་སངས་རྒྱས་ཀྱིས་གསུངས་པ་དང་འཁོར་རྣམས་དགའ་བ་སྐྱེས་པ་ནི། བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་ནས་ཞེས་པའོ། །​འཁོར་དགའ་བ་སྐྱེས་པ་ནི་བྱང་ཆུབ་སེམས་དཔའ་ནམ་མཁའི་སྙིང་པོ་དང་། དེ་ལ་སོགས་པའི་འཁོར་ལྷ་མ་སྲིན་སྡེ་བརྒྱད་ལ་སོགས་པ་རྣམས་ཡི་རང་ནས། བཅོམ་ལྡན་འདས་ཀྱིས་གསུངས་པ་ལ་ཡི་རང་བར་གྱུར་ནས་བསྟོད་པ་ལ་སོགས་པ་མཛད་དོ་ཞེས་འཆད་དོ། །​བདག་འདྲ་སྡེབ་སྦྱོར་གསལ་ལྡན་མ་ཡིན་ཀྱང་། །​དོན་ལ་མོས་པའི་གང་ཟག་རང་བས་དམན་པ་དང་། །​ཆོས་ཉིད་མཐོང་ལ་ལོག་པར་རྟོག་པ་ཅི་ཡོད་ཀྱི། །​དོན་དུ་བདག་གིས་བྱས་པ་ཡིན། །​དེ་ལས་བྱུང་བའི་དགེ་བ་དེས། །​བདག་དང་མཐའ་ཡས་མ་རིག་[[77]](#footnote-96)པ། །​མི་མཐུན་ཤེས་རབ་ཀྱིས་འཇོམས་ཤོག །​དོན་ལ་མོས་པའི་[[78]](#footnote-97)མཐའ་གཉིས་མེད་པར་ཤོག །​འཕགས་པ་འདའ་ཀ་ཡེ་[[79]](#footnote-98)ཤེས་ཀྱི་མདོའི་དོན་གསལ་བ་ཞེས་བྱ་བ། སློབ་དཔོན་ཞི་བ་ལྷས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དྷརྨ་རཱ་ཛ་དང་། བོད་ཀྱི་ལོ་ཙཱ་བ་[[80]](#footnote-99)འཕགས་པ་ཤེས་རབ་ཀྱིས་བསྒྱུར་བའོ། །​

1. ཐོས་པ་ སྣར་ཐང་། པེ་ཅིན། [↑](#footnote-ref-20)
2. ཁང་བཟང་ སྣར་ཐང་། པེ་ཅིན། [↑](#footnote-ref-21)
3. ནི་ སྣར་ཐང་། པེ་ཅིན། [↑](#footnote-ref-22)
4. འཁོར་ པེ་ཅིན། [↑](#footnote-ref-23)
5. ཁང་བཟང་ངོ། སྣར་ཐང་། པེ་ཅིན། [↑](#footnote-ref-24)
6. བཞགས་པས་ ཅོ་ནེ། [↑](#footnote-ref-25)
7. རྟོགས་པ་ སྣར་ཐང་། [↑](#footnote-ref-26)
8. དེ་ནས་ སྣར་ཐང་། པེ་ཅིན། [↑](#footnote-ref-27)
9. དེས་ སྣར་ཐང་། པེ་ཅིན། [↑](#footnote-ref-28)
10. །དེ་ སྣར་ཐང་། པེ་ཅིན། [↑](#footnote-ref-29)
11. ལས་ སྣར་ཐང་། པེ་ཅིན། [↑](#footnote-ref-30)
12. བྱུང་བའི་ སྣར་ཐང་། པེ་ཅིན། [↑](#footnote-ref-31)
13. ངེས་ལེགས་ སྣར་ཐང་། [↑](#footnote-ref-32)
14. བྱ་ཡིས་ སྣར་ཐང་། པེ་ཅིན། [↑](#footnote-ref-33)
15. འཁྱམས་པས་ སྣར་ཐང་། པེ་ཅིན། [↑](#footnote-ref-34)
16. སྲིད་དེ། སྣར་ཐང་། པེ་ཅིན། [↑](#footnote-ref-35)
17. ནམས་ཆི་ སྣར་ཐང་། པེ་ཅིན། [↑](#footnote-ref-36)
18. མའི་ཚེ་ སྣར་ཐང་། པེ་ཅིན། [↑](#footnote-ref-37)
19. སྒོམ་པའི་ སྣར་ཐང་། པེ་ཅིན། [↑](#footnote-ref-38)
20. བཅས་པར་བསྟན་ སྣར་ཐང་། བཅས་པར་སྟན་ པེ་ཅིན། [↑](#footnote-ref-39)
21. །ད་ སྣར་ཐང་། པེ་ཅིན། [↑](#footnote-ref-40)
22. གྲངས་ཀྱི་ སྣར་ཐང་། པེ་ཅིན། [↑](#footnote-ref-41)
23. དེ་ལ་ སྣར་ཐང་། པེ་ཅིན། [↑](#footnote-ref-42)
24. ཉིད་ཀྱི་ སྣར་ཐང་། པེ་ཅིན། [↑](#footnote-ref-43)
25. ཐམས་ཅད་རྣམ་ སྣར་ཐང་། པེ་ཅིན། [↑](#footnote-ref-44)
26. དག་ སྣར་ཐང་། པེ་ཅིན། [↑](#footnote-ref-45)
27. སྦྱར་བ་ཡང་ སྣར་ཐང་། པེ་ཅིན། [↑](#footnote-ref-46)
28. དོན་ སྣར་ཐང་། པེ་ཅིན། [↑](#footnote-ref-47)
29. ལས་བལྟོས་ སྣར་ཐང་། པེ་ཅིན། [↑](#footnote-ref-48)
30. ཕྱིར་ སྣར་ཐང་། པེ་ཅིན། [↑](#footnote-ref-49)
31. ཆད་པ་ སྣར་ཐང་། པེ་ཅིན། [↑](#footnote-ref-50)
32. སྤོང་བའི་ སྣར་ཐང་། པེ་ཅིན། [↑](#footnote-ref-51)
33. ལས་བལྟོས་ སྣར་ཐང་། པེ་ཅིན། [↑](#footnote-ref-52)
34. ལ་ སྣར་ཐང་། པེ་ཅིན། [↑](#footnote-ref-53)
35. གནོད་པ་ སྣར་ཐང་། པེ་ཅིན། [↑](#footnote-ref-54)
36. བྱས་པར་ སྣར་ཐང་། པེ་ཅིན། [↑](#footnote-ref-55)
37. གནས་པས་ནས། སྣར་ཐང་། [↑](#footnote-ref-56)
38. མིན་ སྣར་ཐང་། པེ་ཅིན། [↑](#footnote-ref-57)
39. བཅས་པར་ སྣར་ཐང་། པེ་ཅིན། [↑](#footnote-ref-58)
40. ན། སྣར་ཐང་། པེ་ཅིན། [↑](#footnote-ref-59)
41. བླ་བརྟེན་ སྣར་ཐང་། བློ་བརྟེན་ པེ་ཅིན། [↑](#footnote-ref-60)
42. བལྟོས་པས་ སྣར་ཐང་། པེ་ཅིན། [↑](#footnote-ref-61)
43. ནི་ སྣར་ཐང་། པེ་ཅིན། [↑](#footnote-ref-62)
44. བསྟན་པ་ཏེ། པེ་ཅིན། [↑](#footnote-ref-63)
45. འོད་གསལ་བས་ཏེ། སྣར་ཐང་། པེ་ཅིན། [↑](#footnote-ref-64)
46. བསལ་བས་ སྣར་ཐང་། པེ་ཅིན། [↑](#footnote-ref-65)
47. །སྒྲིབས་ སྣར་ཐང་། པེ་ཅིན། [↑](#footnote-ref-66)
48. ལས། སྣར་ཐང་། པེ་ཅིན། [↑](#footnote-ref-67)
49. དམིགས་དེ་ སྣར་ཐང་། པེ་ཅིན། [↑](#footnote-ref-68)
50. ཚིག་གིས་ སྣར་ཐང་། པེ་ཅིན། [↑](#footnote-ref-69)
51. འཆི་ཁ་ སྣར་ཐང་། པེ་ཅིན། [↑](#footnote-ref-70)
52. ཁོ་ནར་ སྣར་ཐང་། པེ་ཅིན། [↑](#footnote-ref-71)
53. ལས་ སྣར་ཐང་། པེ་ཅིན། [↑](#footnote-ref-72)
54. །དང་ སྣར་ཐང་། པེ་ཅིན། [↑](#footnote-ref-73)
55. ཞུགས་པ་དེ། སྣར་ཐང་། པེ་ཅིན། [↑](#footnote-ref-74)
56. ཕྱི་བརྟན་ སྣར་ཐང་། པེ་ཅིན། [↑](#footnote-ref-75)
57. སྤང་། སྣར་ཐང་། པེ་ཅིན། [↑](#footnote-ref-76)
58. དོན་ནོ། སྣར་ཐང་། པེ་ཅིན། [↑](#footnote-ref-77)
59. འདིས་ པེ་ཅིན། [↑](#footnote-ref-78)
60. བྱའོ། སྣར་ཐང་། པེ་ཅིན། [↑](#footnote-ref-79)
61. ཆགས་པའི་ཆགས་པ་ སྣར་ཐང་། པེ་ཅིན། [↑](#footnote-ref-80)
62. དངོས་པོ་ ཅོ་ནེ། [↑](#footnote-ref-81)
63. འགྱུར་བ་ སྣར་ཐང་། པེ་ཅིན། [↑](#footnote-ref-82)
64. གཞན་དུ་ སྣར་ཐང་། པེ་ཅིན། [↑](#footnote-ref-83)
65. དབུ་མ་ སྣར་ཐང་། པེ་ཅིན། [↑](#footnote-ref-84)
66. མེད། སྣར་ཐང་། [↑](#footnote-ref-85)
67. ཁུངས་ སྣར་ཐང་། པེ་ཅིན། [↑](#footnote-ref-86)
68. སྲུང་ སྣར་ཐང་། [↑](#footnote-ref-87)
69. བཙལ་ན་ སྣར་ཐང་། པེ་ཅིན། [↑](#footnote-ref-88)
70. རྟོག་པ་ སྣར་ཐང་། [↑](#footnote-ref-89)
71. རྟོག་པ་ སྣར་ཐང་། པེ་ཅིན། [↑](#footnote-ref-90)
72. རྟོགས་པ་ སྣར་ཐང་། པེ་ཅིན། [↑](#footnote-ref-91)
73. རྟོགས་པ་ སྣར་ཐང་། པེ་ཅིན། [↑](#footnote-ref-92)
74. གསུང་ སྣར་ཐང་། [↑](#footnote-ref-93)
75. པས་ ཅོ་ནེ། [↑](#footnote-ref-94)
76. །བརྟན་ སྣར་ཐང་། པེ་ཅིན། [↑](#footnote-ref-95)
77. ཡས་མ་ཅིག་ ཅོ་ནེ། [↑](#footnote-ref-96)
78. ལ་མོས་པ་ སྣར་ཐང་། པེ་ཅིན། [↑](#footnote-ref-97)
79. ཀ་ ཅོ་ནེ། [↑](#footnote-ref-98)
80. ལོཙྪ་བ་ སྣར་ཐང་། པེ་ཅིན། [↑](#footnote-ref-99)