༄༅། །​སྡོམ་པ་ཉི་ཤུ་པའི་འགྲེལ་པ།༄༅༅། །​རྒྱ་གར་སྐད་དུ། སཾ་བ་ར་བིང་ཤི་ཀ་བྲྀཏྟི།[[1]](#footnote-20) བོད་སྐད་དུ། སྡོམ་པ་ཉི་ཤུ་པའི་འགྲེལ་པ། བམ་པོ་དང་པོ། སྡོམ་པ་མ་ལུས་རྒྱ་མཚོ་ཡི། །​མཐར་ཕྱིན་འཇམ་པའི་གསུང་མངའ་ལ། །​ཕྱག་འཚལ་ནས་ནི་སྡོམ་པའི་མཆོག །​ཉི་ཤུ་པ་ནི་གསལ་བར་དགྲོལ། །​སངས་རྒྱས་སྲས་དང་བཅས་པ་ལ། །​གུས་པས་[[2]](#footnote-21)ཕྱག་འཚལ་ཅི་ནུས་མཆོད། །​ཕྱོགས་དུས་ཀུན་ན་བཞུགས་པ་ཡི། །​བྱང་ཆུབ་སེམས་དཔའ་རྣམས་ཀྱི་ཁྲིམས། །​བསོད་ནམས་ཀུན་གྱི་གཏེར་གྱུར་གང་། །​དེ་ནི་བསམ་པ་དམ་པ་ཡི། །​བླ་མ་སྡོམ་ལ་གནས་ཤིང་མཁས། །​ནུས་དང་ལྡན་ལས་བླང་བར་བྱ།[[3]](#footnote-22) །​ཞེས་བྱ་བ་འདིས་བྱང་ཆུབ་སེམས་དཔའི་སྡོམ་པ་ནོད་པའི་ཆོ་ག་བསྟན་ཏེ། [[4]](#footnote-23)བྱང་ཆུབ་སེམས་དཔའི་ས་ལས་དེ་སྐད་[[5]](#footnote-24)འབྱུང་བའི་ཕྱིར་རོ། །​དེ་ལ་བྱང་ཆུབ་སེམས་དཔའ་ཁྱིམ་པའམ། རབ་ཏུ་བྱུང་བ་བྱང་ཆུབ་སེམས་དཔའི་བསླབ་པའི་ཚུལ་ཁྲིམས་ཀྱི་ཕུང་པོ་རྣམ་པ་གསུམ་པོ་འདི་དག་ལ་སློབ་པར་འདོད་ཅིང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སྨོན་ལམ་བཏབ་པས་བྱང་ཆུབ་སེམས་དཔའི་སྨོན་ལམ་བཏབ་པའི་ཕྱིར་ཆོས་མཐུན་པ་སྡོམ་པ་བླངས་པ་མཁས་པ། ངག་གི་རྣམ་པར་རིག་བྱེད་ཀྱི་དོན་འཛིན་པ་དང་། གོ་བར་ནུས་པ་དེ་ལྟ་བུའི་བྱང་ཆུབ་སེམས་དཔའི་རྐང་པ་གཉིས་ལ་ཐོག་མར་ཕྱག་བྱས་ནས་གསོལ་བ་གདབ་པར་བྱ་སྟེ། འདི་སྐད་ཅེས། [[6]](#footnote-25)བདག་རིགས་ཀྱི་བུ་ཁྱོད་ལས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་ནོད་པར་འཚལ་གྱི།[[7]](#footnote-26) དེ་ལས་ནོད་པ་[[8]](#footnote-27)[[9]](#footnote-28)མཆིས་ན་བདག་ལ་ཐུགས་བརྩེ་བའི་སླད་དུ་ཅུང་ཟད་ཅིག་གསན་ཅིང་སྩལ་བའི་རིགས་སོ་ཞེས་བརྗོད་པར་བྱའོ། །​དེ་ནས་བྱང་ཆུབ་སེམས་དཔའ་ནུས་པ་དེས་བྱང་ཆུབ་སེམས་དཔའ་འདོད་པ་དེ་ལ་བྱང་ཆུབ་སེམས་དཔའི་སྡོམ་པའི་ཕན་ཡོན་རྒྱ་ཆེར་བརྗོད་ནས། སྡོམ་པ་འདོད་པ་ལ་བསླབ་པའི་གཞིའི་ལྕི་ཡང་ཡང་དག་པར་བརྗོད་ཅིང་སྤྲོ་བ་བསྐྱེད་པ་ཡང་བྱ་སྟེ། འདི་སྐད་ཅེས་བརྗོད་པར་ཡང་བྱའོ། །​རིགས་ཀྱི་བུ་ཁྱོད་ཉོན་ཅིག །​ཁྱོད་འདི་ལྟར་སེམས་ཅན་མ་བརྒལ་བ་རྣམས་བསྒྲལ་བ་དང་། མ་གྲོལ་བ་རྣམས་དགྲོལ་བ་དང་། དབུགས་མ་ཕྱིན་པ་རྣམས་དབུགས་དབྱུང་བ་དང་། ཡོངས་སུ་མྱ་ངན་ལས་མ་འདས་པ་རྣམས་ཡོངས་སུ་མྱ་ངན་ལས་འདའ་བ་དང་། སངས་རྒྱས་ཀྱི་གདུང་རྒྱུན་མི་འཆད་པར་འདོད་དམ། དེ་ལ་ཁྱོད་ཀྱིས་སེམས་བསྐྱེད་པ་བརྟན་པ་[[10]](#footnote-29)དང་། ཡི་དམ་ལ་བརྟན་པར་[[11]](#footnote-30)བྱའོ་ཞེས་དེ་ལྟར་མི་ཤེས་པའི་རིགས་མཐོང་ནས་སྤྲོ་བ་སྐྱེད་པའི་[[12]](#footnote-31)ཕྱིར་བརྗོད་པར་བྱའོ། །​དེ་ནས་འདོད་པ་དེས་ལེགས་པར་གསོལ་བ་[[13]](#footnote-32)བཏབ་ནས་བླ་གོས་ཕྲག་པ་གཅིག་ཏུ་གཟར་ཏེ། འདས་པ་དང་མ་བྱོན་པ་དང་ད་ལྟར་བྱུང་བའི་སངས་རྒྱས་བཅོམ་ལྡན་འདས་རྣམས་དང་། བྱང་ཆུབ་སེམས་དཔའ་ས་ཆེན་པོ་ལ་ཞུགས་པ་[[14]](#footnote-33)ཡེ་ཤེས་དང་མཐུ་ཆེན་པོ་ཐོབ་པ་ཕྱོགས་བཅུ་ན་བཞུགས་པ་རྣམས་ལ་མཆོད་པ་བྱས་ནས། དེ་དག་གི་ཡོན་ཏན་རྣམས་ཀྱང་མངོན་སུམ་དུ་བྱས་ལ་སྙིང་ནས་དང་བའི་སེམས་སམ། ཡང་ན་དེས་ཅི་ནུས་པ་དང་། རྒྱུའི་སྟོབས་ཅི་ཡོད་པས་ཆུང་ངུ་ཡང་བསྐྱེད་ལ། དེ་བཞིན་གཤེགས་པའི་སྐུ་གཟུགས་མདུན་དུ་བཞག་སྟེ། ལེགས་པར་མཆོད་པ་བྱས་ནས། གདུང་བའི་ཚུལ་གྱིས་པུས་མོའི་ལྷ་ང་ས་ལ་གཙུགས་པའམ་ཙོག་ཙོག་པོར་འདུག་ཀྱང་རུང་སྟེ། བྱང་ཆུབ་སེམས་དཔའ་མཁས་པ་དེ་ལ་འདི་སྐད་ཅེས་བརྗོད་པར་བྱ་སྟེ། རིགས་ཀྱི་བུའམ་ཚེ་དང་ལྡན་པའམ་བཙུན་པས་ཀྱང་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་བདག་ལ་སྩལ་དུ་གསོལ་ཞེས་སྨྲས་ནས་དྲན་པ་རྩེ་གཅིག་ཏུ་གཞག་[[15]](#footnote-34)སྟེ། སེམས་དང་བ་ཁོ་ན་བསྐྱེད་ནས། ད་ནི་བདག་གིས་རིང་པོ་མི་ཐོགས་པར་བསོད་ནམས་ཀྱི་གཏེར་ཆེན་པོ་བླ་ན་མེད་པ་ཟད་མི་ཤེས་ཤིང་དཔག་ཏུ་མེད་པ་འཐོབ་པར་འགྱུར་རོ་སྙམ་དུ་དོན་དེ་ཉིད་རྗེས་སུ་བསམ་ཞིང་ཅང་མི་སྨྲ་བར་བྱའོ། །​དེ་ལྟར་ཞུགས་པའི་བྱང་ཆུབ་སེམས་དཔའ་དེ་ལ་བྱང་ཆུབ་སེམས་དཔའ་མཁས་པ་འགྲེང་[[16]](#footnote-35)ཡང་རུང་། སྟན་ལ་འདུག་ཀྱང་རུང་སྟེ། དེས་སེམས་མ་གཡེངས་པར་འདི་སྐད་ཅེས་བརྗོད་པར་བྱ་སྟེ། རིགས་ཀྱི་བུའམ་ཆོས་ཀྱི་སྤུན་མིང་འདི་ཞེས་བྱ་བ་ཁྱོད་བྱང་ཆུབ་སེམས་དཔའ་ཡིན་ནམ། བྱང་ཆུབ་ཏུ་སྨོན་ལམ་བཏབ་བམ་ཞེས་སྨྲོས་ཤིག །​དེས་ཀྱང་ལགས་སོ་ཞེས་ཁས་ལོངས་ཤིག །​དེའི་འོག་ཏུ་དེ་ལ་ཡང་འདི་སྐད་ཅེས་བརྗོད་པར་བྱ་སྟེ། རིགས་ཀྱི་བུ་མིང་འདི་ཞེས་བྱ་བ་ཁྱོད་འདས་པའི་བྱང་ཆུབ་སེམས་དཔའ་ཐམས་ཅད་ཀྱིས་[[17]](#footnote-36)བསླབ་པའི་གཞིར་གྱུར་པ་གང་ཡིན་པ་རྣམས་དང་། ཚུལ་ཁྲིམས་སུ་གྱུར་པ་གང་ཡིན་པ་དང་། མ་འོངས་པའི་བྱང་ཆུབ་སེམས་དཔའ་ཐམས་ཅད་ཀྱིས་[[18]](#footnote-37)བསླབ་པའི་གཞིར་གྱུར་པ་གང་ཡིན་པ་རྣམས་དང་། ཚུལ་ཁྲིམས་སུ་གྱུར་པ་གང་ཡིན་པ་དང་། ད་ལྟ་ན་ཕྱོགས་བཅུ་དག་ན་ད་ལྟར་བཞུགས་པའི་བྱང་ཆུབ་སེམས་དཔའ་ཐམས་ཅད་ཀྱིས་[[19]](#footnote-38)བསླབ་པའི་གཞི་གང་ཡིན་པ་རྣམས་དང་། ཚུལ་ཁྲིམས་གང་ཡིན་པ་དང་། [[20]](#footnote-39)བསླབ་པའི་གཞི་གང་དག་དང་། ཚུལ་ཁྲིམས་གང་དག་ལ་འདས་པའི་བྱང་ཆུབ་སེམས་དཔའ་ཐམས་ཅད་ཀྱིས་བསླབ་པར་གྱུར་པ་དང་། མ་འོངས་པའི་བྱང་ཆུབ་སེམས་དཔའ་ཐམས་ཅད་སློབ་པར་འགྱུར་བ་དང་། ཕྱོགས་བཅུ་དག་ན་ད་ལྟར་བྱུང་བའི་བྱང་ཆུབ་སེམས་དཔའ་ཐམས་ཅད་ད་ལྟར་སློབ་པའི་བྱང་ཆུབ་སེམས་དཔའི་བསླབ་པའི་གཞི་ཐམས་ཅད་དང་བྱང་ཆུབ་སེམས་དཔའི་ཚུལ་ཁྲིམས་ཐམས་ཅད་དེ། སྡོམ་པའི་ཚུལ་ཁྲིམས་དང་། དགེ་བའི་ཆོས་སྡུད་པའི་ཚུལ་ཁྲིམས་དང་། སེམས་ཅན་གྱི་དོན་བྱ་བའི་ཚུལ་ཁྲིམས་[[21]](#footnote-40)ལས་ནོད་དམ་ཞེས་སྨྲོས་ཤིག །​དེས་ཀྱང་ནོད་ལགས་སོ་ཞེས་ཁས་ལོངས་ཤིག །​བྱང་ཆུབ་སེམས་དཔའ་མཁས་པ་དེས་ཀྱང་དེ་ལྟར་ལན་གཉིས་ལན་གསུམ་དུ་བརྗོད་པར་བྱའོ། །​དྲིས་ན་ནོད་པའི་བྱང་ཆུབ་སེམས་དཔའ་དེས་ཀྱང་ལན་གསུམ་གྱི་བར་དུ་ཁས་བླང་བར་[[22]](#footnote-41)བྱའོ། །​དེ་ལྟར་བྱང་ཆུབ་སེམས་དཔའ་མཁས་པ་དེས་ནོད་པའི་བྱང་ཆུབ་སེམས་དཔའ་དེ་ལ་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་ལན་གསུམ་གྱི་བར་དུ་ཕོག་སྟེ་ཁས་ལེན་དུ་ཡང་བཅུག་ནས། ནོད་པའི་བྱང་ཆུབ་སེམས་དཔའ་དེ་མ་ལངས་པར་དེ་བཞིན་གཤེགས་པའི་སྐུ་གཟུགས་དེ་ཉིད་ཀྱི་སྤྱན་སྔར་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བཞུགས་ཤིང་འཚོ་སྐྱོང་བ་ཐམས་ཅད་ཀྱི་ཞབས་ལ་གཏུགས་ཏེ་ཐལ་མོ་སྦྱར་ནས། འདི་ལྟར་མཁྱེན་པར་མཛད་དུ་གསོལ་བ་བྱ་སྟེ། བྱང་ཆུབ་སེམས་དཔའ་མིང་འདི་ཞེས་བགྱི་བ་འདིས་བདག་བྱང་ཆུབ་སེམས་དཔའ་མིང་འདི་ཞེས་བགྱི་བ་ལས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་ལན་གསུམ་གྱི་བར་དུ་མནོས་ལགས་ཏེ། བདག་མིང་འདི་ཞེས་བགྱི་བ་ལས་བྱང་ཆུབ་སེམས་དཔའ་མིང་འདི་ཞེས་བགྱི་བ་འདིས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པ་ལ་བདག་དཔང་དུ་གྱུར་པ་[[23]](#footnote-42)ཕྱོགས་བཅུའི་འཇིག་རྟེན་གྱི་ཁམས་མཐའ་ཡས་མུ་མེད་པ་དག་ཏུ་འཕགས་པའི་མཆོག་ལྐོག་ཏུ་གྱུར་ཀྱང་། ཐམས་ཅད་དུ་སེམས་ཅན་ཐམས་ཅད་ལྐོག་ཏུ་མ་གྱུར་པའི་ཐུགས་མངའ་བ་རྣམས་ལ་མཁྱེན་པར་མཛད་དུ་གསོལ་ལོ་ཞེས་དེ་སྐད་ལན་གཉིས་ལན་གསུམ་གྱི་བར་དུ་བརྗོད་པར་བྱའོ། །​མཁས་པ་ཡིན་དུ་ཟིན་ཀྱང་བྱང་ཆུབ་སེམས་དཔའ་ཐམས་ཅད་ལས་བྱང་ཆུབ་སེམས་དཔས་[[24]](#footnote-43)ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་དེ་མནོད་པར་མི་བྱ་སྟེ། དད་པ་མེད་པ་གང་ཐོག་མར་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་འདི་ལ་མ་མོས་ཤིང་མི་འཇུག་ལ་མི་རྟོག་པ་ལས་ཀྱང་མནོད་པར་[[25]](#footnote-44)མི་བྱའོ། །​བརྐམ་ཆགས་ཅན་དང་། ཆགས་པས་ཟིལ་གྱིས་ནོན་པ་དང་། འདོད་པ་ཆེ་བ་དང་། ཆོག་མི་ཤེས་པ་ལས་ཀྱང་མནོད་པར་མི་བྱའོ། །​ཚུལ་ཁྲིམས་ཉམས་པ་དང་། བསླབ་པ་དག་ལ་གུས་པར་མི་བྱེད་དེ་ལྷོད་པ་དག་ལས་ཀྱང་མནོད་པར་མི་བྱའོ། །​ཁྲོ་བ་དང་། ཁོན་དུ་འཛིན་པ་དང་། མི་བཟོད་པ་ཤས་ཆེ་བ་དང་། ཕ་རོལ་གྱི་ཉེས་པ་མི་བཟོད་པ་ལས་ཀྱང་མནོད་པར་མི་བྱའོ། །​སྙོམ་[[26]](#footnote-45)ལས་ཅན་དང་། ལེ་ལོ་ཅན་དང་། ཤས་ཆེར་ཉིན་མཚན་དུ་གཉིད་ཀྱི་བདེ་བ་དང་། གློས་[[27]](#footnote-46)འབེབས་པའི་བདེ་བ་དང་། ཉལ་བའི་བདེ་བ་ཉམས་སུ་ལེན་པ་དང་། འདུ་འཛིའི་གཏམ་གྱིས་དུས་ཡོལ་བར་བྱེད་པ་ལས་ཀྱང་མནོད་པར་[[28]](#footnote-47)མི་བྱའོ། །​སེམས་རྣམ་པར་གཡེངས་ཏེ། ཐ་ན་བ་འཇོས་ཙམ་གྱི་བར་དུ་ཡང་དགེ་བ་ལ་སེམས་རྩེ་གཅིག་ཏུ་བསྒོམ་མི་ནུས་པ་ལས་ཀྱང་མནོད་པར་མི་བྱའོ། །​ཡིད་རྟུལ་པོ་དང་། རྨོངས་པའི་རང་བཞིན་ཅན་དང་། ཧ་ཅང་སེམས་ཞུམ་པ་དང་། བྱང་ཆུབ་སེམས་དཔའི་མདོ་སྡེའི་སྡེ་སྣོད་དང་། བྱང་ཆུབ་སེམས་དཔའི་མདོ་སྡེའི་སྡེ་སྣོད་ཀྱི་མ་མོ་ལ་སྐུར་པ་འདེབས་པ་ལས་ཀྱང་མནོད་པར་མི་བྱའོ། །​བྱང་ཆུབ་སེམས་དཔའ་སྡོམ་པ་ཡང་དག་པར་བླང་བའི་ཆོ་ག་འདི་གཟུང་[[29]](#footnote-48)ཞིང་ཀུན་ཆུབ་པར་བྱས་ཀྱང་བྱང་ཆུབ་སེམས་དཔའི་སྡེ་སྣོད་ལ་སྡང་ཞིང་མ་དད་པའི་སེམས་ཅན་རྣམས་ལ་གྱ་ཙོམ་དུ་བསྒྲགས་པར་མི་བྱ་ཞིང་ཤེས་པར་མི་བྱའོ། །​དེ་ཅིའི་ཕྱིར་ཞེ་ན་འདི་ལྟར་དེ་དག་གིས་ཐོས་ནས།[[30]](#footnote-49) མ་མོས་ཤིང་མི་ཤེས་པའི་སྒྲིབ་པ་ཆེན་པོས་བསྒྲིབས་པས་སྐུར་པ་འདེབས་པར་འགྱུར་བའི་ཕྱིར་ཏེ། དེ་ལ་སྐུར་པ་འདེབས་པ་དེ་ནི་སྡོམ་པ་ལ་གནས་པའི་བྱང་ཆུབ་སེམས་དཔའ་བསོད་ནམས་ཀྱི་ཕུང་པོ་དཔག་ཏུ་མེད་པ་ཇི་[[31]](#footnote-50)ཙམ་དང་ལྡན་པར་གྱུར་པ་དེ་[[32]](#footnote-51)ཙམ་དུ་དེ་ནི་སྡིག་པའི་ཚིག་དང་། སྡིག་པའི་ལྟ་བ་དང་། སྡིག་པའི་ཀུན་ཏུ་རྟོག་པ་དེ་དག་ཇི་སྲིད་དུ་ཐམས་ཅད་ཀྱི་ཐམས་ཅད་དུ་མ་སྤངས་ཀྱི་བར་དུ་བསོད་ནམས་མ་ཡིན་པའི་ཕུང་པོ་དཔག་ཏུ་མེད་པ་དེ་ཙམ་ཁོ་ན་དང་ལྡན་པར་འགྱུར་རོ། །​བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བར་འདོད་པ་ལ་སྔ་ནས་བྱང་ཆུབ་སེམས་དཔའི་མདོ་སྡེའི་སྡེ་སྣོད་ཀྱི་མ་མོ་འདི་ལས་བྱང་ཆུབ་སེམས་དཔའི་བསླབ་[[33]](#footnote-52)པའི་གཞི་རྣམས་དང་། ཉེས་པའི་གཞི་གང་དག་བསྟན་པ་དེ་དག་བསྒྲགས་པར་བྱ་སྟེ། གལ་ཏེ་སྙིང་ནས་བརྟགས་ཤིང་ཤེས་རབ་ཀྱིས་[[34]](#footnote-53)སོ་སོར་བརྟགས་ནས་སྤྲོ་བར་འགྱུར་ལ། ཕ་རོལ་གྱིས་ཡང་དག་པར་འཛིན་དུ་བཅུག་པའི་ཕྱིར་ཡང་མ་ཡིན། ཕ་རོལ་དང་འགྲན་པའི་ཕྱིར་ཡང་མ་ཡིན་ན། བྱང་ཆུབ་སེམས་དཔའ་བརྟན་པོ་ཡིན་པར་རིག་པར་བྱ་སྟེ། ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་འདི་ཆོ་ག་འདི་བཞིན་དུ་དེས་ཀྱང་མནོད་པར་བྱ་ཞིང་དེ་ལ་དབོག་པར་ཡང་བྱའོ། །​བྱང་ཆུབ་སེམས་དཔའ་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བའི་ལས་དེ་ཡོངས་སུ་རྫོགས་ནས་བྱང་ཆུབ་སེམས་དཔའ་དེ་གཉི་གས་ཕྱོགས་བཅུའི་འཇིག་རྟེན་གྱི་ཁམས་མཐའ་ཡས་མུ་མེད་པ་དག་ན་བཞུགས་པའི་སངས་རྒྱས་དང་། བྱང་ཆུབ་སེམས་དཔའ་དེ་དག་ལ་མཆོད་པ་བྱས་ལ་ཞབས་ལ་[[35]](#footnote-54)གཏུགས་ཏེ་ལྡང་བར་[[36]](#footnote-55)བྱའོ། །​བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་[[37]](#footnote-56)བླངས་པ་འདི་ནི་ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པ་ཐམས་ཅད་ལས་ཁྱད་པར་དུ་[[38]](#footnote-57)འཕགས་པ་ཡིན་ཏེ། བླ་ན་མེད་པ་དང་བསོད་ནམས་ཀྱི་ཕུང་པོ་དཔག་ཏུ་མེད་པ་དང་ལྡན་པ་དང་། སེམས་ཀྱི་བསམ་པ་མཆོག་ཏུ་དགེ་བས་བསྐྱེད་པ་དང་། སེམས་ཅན་ཐམས་ཅད་ལ་ཉེས་པར་སྤྱོད་པ་རྣམ་པ་ཐམས་ཅད་ཀྱི་གཉེན་པོར་གྱུར་པ་ཡིན་ནོ། །​སོ་སོར་ཐར་པའི་སྡོམ་པ་ཡང་དག་པར་བླངས་པ་དག་ནི་འདི་ལྟ་སྟེ། བསོད་ནམས་ཡོངས་སུ་བཟུང་བ་ལ་བརྟེན་ནས་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་དེའི་བརྒྱའི་ཆར་ཡང་[[39]](#footnote-58)ཉེ་བར་མི་འགྲོའོ། །​སྟོང་གི་ཆ་དང་། གྲངས་དང་། ཆ་དང་། བགྲང་བ་དང་། དཔེ་དང་། རྒྱུར་ཡང་ཉེ་བར་མི་འགྲོའོ། །​གཞན་ཡང་ཕན་ཡོན་འདི་དག་ཡོད་དེ། དེ་ཚེ་དེ་ལ་དགེ་བའི་ཕྱིར། །​རྒྱལ་བ་སྲས་དང་བཅས་རྣམས་ཀྱིས།[[40]](#footnote-59) །​དགེ་བའི་ཐུགས་ཀྱིས་རྟག་[[41]](#footnote-60)པར་ཡང་། །​བུ་སྡུག་འདྲ་བར་དགོངས་པར་འགྱུར། །​[[42]](#footnote-61)འདི་ནི་ཆོས་ཉིད་ཡིན་ཏེ། དེ་ལྟར་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བའི་ལས་ཡོངས་སུ་རྫོགས་མ་ཐག་ཏུ་ཕྱོགས་བཅུའི་འཇིག་རྟེན་གྱི་ཁམས་མཐའ་ཡས་མུ་མེད་པ་དག་ན་དེ་བཞིན་གཤེགས་པ་རྣམས་དང་། ས་ཆེན་པོར་ཆུད་པའི་[[43]](#footnote-62)བྱང་ཆུབ་སེམས་དཔའ་བཞུགས་ཏེ། འཚོ་སྐྱོང་བ་རྣམས་ལ་གང་གིས་[[44]](#footnote-63)དེ་དག་འདི་སྙམ་དུ་བྱང་ཆུབ་སེམས་དཔའི་[[45]](#footnote-64)ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་ཡང་དག་པར་མནོས་སོ་སྙམ་དུ་དགོངས་པར་འགྱུར་བ་དེ་ལྟ་བུའི་ལྟས་འབྱུང་བར་འགྱུར་རོ། །​དེའི་རྗེས་ལ་དེ་དག་ཀྱང་བྱང་ཆུབ་སེམས་དཔའ་དེ་ལ་དགོངས་པར་[[46]](#footnote-65)འགྱུར་ཏེ། དགོངས་པར་གྱུར་ན་ཡེ་ཤེས་གཟིགས་པ་འཇུག་གོ། །​དེ་དག་གི་[[47]](#footnote-66)ཡེ་ཤེས་གཟིགས་པ་དེས་འདི་ལྟར་བྱང་ཆུབ་སེམས་དཔའ་མིང་འདི་ཞེས་བྱ་བས་འཇིག་རྟེན་གྱི་ཁམས་ཆེ་གེ་མོ་ཞིག་ཏུ་བྱང་ཆུབ་སེམས་དཔའ་མིང་འདི་ཞེས་བྱ་བ་ལས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླང་བ་ལེགས་པར་མནོས་སོ་ཞེས་བྱ་བ་[[48]](#footnote-67)དེ་ལྟར་ཡང་དག་པ་ཇི་ལྟ་བ་བཞིན་དུ་ཐུགས་སུ་ཆུད་པར་འགྱུར་ཏེ། དེ་དག་ཐམས་ཅད་ཀྱང་དེ་ལ་བུ་དང་འདྲ་བ་དང་། སྤུན་དང་འདྲ་བར་དགོངས་པ་བཟང་པོས་སོ་སོ་ནས་ཐུགས་བརྩེ་བར་མཛད་དོ། །​དེ་ལྟར་དགོངས་པ་བཟང་པོས་སོ་སོ་ནས་ཐུགས་བརྩེ་བར་མཛད་པའི་བྱང་ཆུབ་སེམས་དཔའ་དེའི་དགེ་བའི་ཆོས་རྣམས་ནི་རྒྱ་ཆེར་འཕེལ་བར་འགྱུར་ཏེ། ཉམས་པར་མི་འགྱུར་བར་ཤེས་པར་བྱའོ། །​ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པར་མཁྱེན་པར་གསོལ་བ་དེ་ཡང་དེ་དག་གི་ཐུགས་སུ་ཆུད་པར་རིག་པར་བྱའོ། །​བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པ་ལ་གནས་པའི་བྱང་ཆུབ་སེམས་དཔའ་དེས་འདི་ལྟར་བདག་ཉིད་ཀྱིས་ཀྱང་བརྟག་ཅིང་འདི་ནི་བྱང་ཆུབ་སེམས་དཔས་བྱ་བའི་ཆ་ཡིན་ནོ། །​འདི་[[49]](#footnote-68)ནི་བྱ་བའི་ཆ་མ་ཡིན་ནོ་སྙམ་ནས། དེ་ཕྱིན་ཆད་དེ་ཁོ་ན་བཞིན་དུ་ལས་སུ་བསྒྲུབ་པར་བྱ་ཞིང་བསྲུང་བར་བྱའོ། །​བྱང་ཆུབ་སེམས་དཔའི་མདོ་སྡེའི་སྡེ་སྣོད་ལས་ཀྱང་བསྒྲིམས་ཏེ་མཉན་པའམ། ཡང་ན་བྱང་ཆུབ་སེམས་དཔའི་མདོ་སྡེའི་སྡེ་སྣོད་ཀྱི་མ་མོ་[[50]](#footnote-69)བསྡུས་པ་འདི་ལས་ཀྱང་མཉན་ཏེ། འདི་ལྟར་བཅོམ་ལྡན་འདས་ཀྱིས་མདོ་སྡེ་དེ་དང་དེ་དག་ཏུ་བྱང་ཆུབ་སེམས་དཔའ་རྣམས་ཀྱི་བསླབ་པའི་གཞི་སྟོང་ཕྲག་དུ་མ་གསུངས་པ་དག་བསྒྲུབ་པའི་ཕྱིར་དེ་ཁོ་ན་བཞིན་དུ་བསླབ་པར་བྱའོ། །​དེ་ལ་བྱ་བའི་ཆ་གང་[[51]](#footnote-70)ཡིན་པ་དང་། བྱ་བའི་ཆ་མ་ཡིན་པ་གང་ཡིན་པ་དེ་ཡང་མདོར་བསྡུས་ཏེ་སྨྲས་པ། གཞན་རྣམས་དང་ནི་བདག་ལའང་[[52]](#footnote-71)རུང་། །​སྡུག་བསྔལ་ཡིན་ཡང་གང་ཕན་དང་། །​ཕན་དང་བདེ་བ་རྣམས་བྱ་སྟེ། །​བདེ་ཡང་མི་ཕན་མི་བྱའོ། །​དེ་ལ་ཕན་པ་ནི་ཚེ་ཕྱི་མ་ལ་ཕན་པའོ། །​བདེ་བ་ནི་བདེ་བར་ཚོར་བའོ། །​བདེ་བ་རྣམས་བྱ་སྟེ་ཞེས་བྱ་བ་སྤྱིར་བཤད་པ་འདི་དགྲོལ་བ་ནི་སྡུག་བསྔལ་ཡིན་ཡང་གང་བྱས་ན་ཕན་པ་ཉིད་དུ་འགྱུར་ན་བྱ་དགོས་ཏེ། དཔེར་ན་སྨད་པའི་ཡུལ་ལ་ཉེ་བར་སྤྱོད་པ་ལས་བཀག་ན་སྡུག་བསྔལ་དུ་འགྱུར་བ་ལྟ་བུ་སྟེ། དེ་ནི་སྨན་ཚ་བ་ནད་པ་བདག་ལ་ཕན་པར་མི་ཤེས་པ་དག་[[53]](#footnote-72)ལ་གནོད་དུ་ཟིན་ཀྱང་དེ་ནི་གནོད་པར་འགྱུར་བ་གཅིག་ནས་གཅིག་ཏུ་བརྒྱུད་པའི་གཉེན་པོར་གྱུར་པ་སྟེ། ཚེ་ཕྱི་མ་ལ་ཕན་པར་འགྱུར་རོ། །​དེ་བས་ན་[[54]](#footnote-73)སྙིང་རྗེ་དང་ལྡན་པ་རྣམས་ཀྱིས་བྱ་བའི་ཆ་ཡིན་པ་ཉིད་དོ། །​གང་བདེ་བ་ཡིན་ཡང་ཚེ་ཕྱི་མ་ལ་གནོད་པར་འགྱུར་བའི་རྒྱུ་ཡིན་པའི་ཕྱིར་ཚེ་ཕྱི་མ་ལ་མི་ཕན་པ་ནི་དཔེར་ན་སྨད་པའི་ཡུལ་ལ་ཉེ་བར་སྤྱོད་པའི་བདེ་བ་ནི་འཕྲལ་གྱི་ཚོར་བ་བདེ་བ་མྱོང་བ་ཙམ་དུ་ཟད་དེ། དེ་ནི་འཕྲལ་གྱི་ཉམས་དགའ་བ་ཡིན་དུ་ཟིན་ཀྱང་། སྡུག་བསྔལ་མང་པོ་འཕེལ་བར་འགྱུར་ཏེ། དཔེར་ན་འབྲས་སཱ་ལུའི་[[55]](#footnote-74)ཆན་དུག་དང་འདྲེས་པ་བཞིན་ནོ། །​དེ་བས་ན་སྙིང་རྗེ་དང་ལྡན་པ་[[56]](#footnote-75)རྣམས་ཀྱིས་བྱ་བའི་ཆ་མ་ཡིན་ནོ། །​དེ་ལ་ཚུལ་ཁྲིམས་ཀྱི་སྡོམ་པ་ལ་གནས་པའི་བྱང་ཆུབ་སེམས་དཔའ་ལ་ཕམ་པའི་གནས་ལྟ་བུར་གྱུར་པའི་ཆོས་བཞི་ཡོད་དེ། དེ་དག་བསྟན་པར་བྱ་བའི་ཕྱིར། ཉོན་མོངས་དྲག་ལས་བྱུང་བ་ཡི།[[57]](#footnote-76) །​སྡོམ་པ་ཞིག་པར་གང་གྱུར་པ། །​དེ་ཡི་ཉེས་པ་བཞི་པོ་ནི། །​ཕས་[[58]](#footnote-77)ཕམ་[[59]](#footnote-78)འདྲ་བར་དགོངས་པ་ཡིན།[[60]](#footnote-79) །​ཞེས་བྱ་བ་འདི་སྨྲས་སོ། །​ཕམ་པའི་གནས་ལྟ་བུར་གྱུར་པའི་ཆོས་འདི་དག་ལས་གང་ཡང་རུང་བའི་ཆོས་ཅིག་[[61]](#footnote-80)ལན་ཅིག་བྱས་ན་ཡང་དེ་ཚེ་འདི་ཉིད་ལ་བྱང་ཆུབ་སེམས་དཔའི་ཚོགས་རྒྱ་ཆེན་པོ་[[62]](#footnote-81)སྩོགས་པ་དང་། ཡོངས་སུ་འཛིན་པའི་སྐལ་བ་མེད་པར་འགྱུར་ན་ཐམས་ཅད་བྱས་ན་ལྟ་ཅི་སྨོས། ཚེ་འདི་ཉིད་ལ་བསམ་པ་རྣམ་པར་དག་པར་འགྱུར་བའི་སྐལ་བ་མེད་དེ། དེ་ནི་བྱང་ཆུབ་སེམས་དཔའ་ལྟར་བཅོས་པ་ཡིན་གྱི། ཡང་དག་པའི་བྱང་ཆུབ་སེམས་དཔའ་མ་ཡིན་ནོ། །​ཕམ་པའི་གནས་ལྟ་བུ་འདི་དག་ཀྱང་ཀུན་ནས་དཀྲིས་པ་ཆུང་ངུ་དང་། འབྲིང་གིས་ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པ་དེ་བྱང་ཆུབ་སེམས་དཔས་བཏང་བར་མི་འགྱུར་རོ། །​ཀུན་ནས་དཀྲིས་པ་ཆེན་པོས་ནི་བཏང་བར་འགྱུར་ཏེ། གང་གི་ཕྱིར་བྱང་ཆུབ་སེམས་དཔའ་ཕམ་པའི་གནས་ལྟ་བུའི་ཆོས་བཞི་པོ་འདི་དག་རྒྱུན་མ་ཆད་པ་ཀུན་ཏུ་སྤྱོད་པ་དང་། ངོ་ཚ་ཤེས་པ་དང་། ཁྲེལ་ཡོད་པ་ཆུང་ངུ་ཙམ་ཡང་མི་སྐྱེད་པ་དང་། དེས་མགུ་བར་བྱེད་ཅིང་དགའ་བ་དང་། དེ་ཉིད་ལ་ཡོན་ཏན་དུ་ལྟ་བ་ཅན་དུ་གྱུར་པ་འདི་ནི་ཀུན་ནས་དཀྲིས་པ་ཆེན་པོ་ཡིན་པར་རིག་པར་བྱའོ། །​མདོར་བསྡུ་ན་རྒྱུ་གཉིས་ཁོ་ནས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླངས་བ་བཏང་བར་འགྱུར་ཏེ། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སྨོན་པ་ཡོངས་སུ་བཏང་བ་དང་། ཕམ་པའི་གནས་ལྟ་བུའི་ཆོས་ཀྱི་ཀུན་ནས་དཀྲིས་པ་ཆེན་པོ་ཀུན་དུ་སྤྱོད་པའོ། །​དེ་ལ་བྱང་ཆུབ་ཀྱི་སེམས་བཏང་བས་བྱང་ཆུབ་སེམས་དཔའི་ཚུལ་ཁྲིམས་ཀྱི་[[63]](#footnote-82)སྡོམ་པ་བཏང་བར་འགྱུར་བ་ནི་གཙོ་བོ་བཏང་བའི་ཕྱིར་ཏེ། སངས་རྒྱས་བཏང་བས་དགེ་སློང་གི་སྡོམ་པ་བཏང་བ་བཞིན་ནོ། །​འོ་ན་འདིར་ཡང་དེ་བཏང་བས་སྡོམ་པ་ཉམས་པའི་རྒྱུར་འགྱུར་བར་ཅིའི་ཕྱིར་མི་བཤད། གོ་སླ་བའི་ཕྱིར་མ་བཤད་དོ། །​གཙོ་བོ་བསྟན་པར་བྱས་པ་ལ་ཕས་ཕམ་པའི་ཆོས་བསྟན་པའི་ཕྱིར་ཡང་མ་བཤད་དོ། །​བྱང་ཆུབ་སེམས་དཔའ་གང་གིས་སྨོན་ལམ་ཡང་མ་བཏང་ལ་ཕམ་པའི་[[64]](#footnote-83)གནས་ལྟ་བུའི་ཆོས་རྣམས་ཀྱི་ཀུན་ནས་དཀྲིས་པ་ཆེན་པོ་ཡང་ཀུན་ཏུ་མ་སྤྱད་ན་ཚེ་བ་[[65]](#footnote-84)རྗེས་སུ་ཟིན་ཀྱང་འོག་དང་། སྟེང་དང་ཐད་ཀ་ཐམས་ཅད་དུ་སྐྱེས་པའི་བྱང་ཆུབ་སེམས་དཔས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ཡང་དག་པར་བླངས་པ་[[66]](#footnote-85)སྤོང་བར་མི་འགྱུར་རོ། །​བྱང་ཆུབ་སེམས་དཔའ་ཚེ་བརྗེས་པས་[[67]](#footnote-86)བརྗེད་ནའང་དགེ་བའི་བཤེས་གཉེན་བསྟེན་པ་ལ་བརྟེན་ནས་དྲན་པ་གསོ་བའི་ཕྱིར་ཡང་དང་ཡང་དུ་ནོད་པར་[[68]](#footnote-87)བྱེད་པར་ཟད་ཀྱི། གསར་དུ་ཡང་དག་པར་ལེན་པར་བྱེད་པ་ནི་མ་ཡིན་ནོ། །​ཉེས་པ་བཞི་པོ་དེ་དག་ཀྱང་གང་ཞེ་ན། རྙེད་དང་བཀུར་སྟི་ཆགས་པ་ཡི། །​བདག་སྟོད་[[69]](#footnote-88)གཞན་ལ་སྨོད་པ་དང་། །​སྡུག་བསྔལ་མགོན་མེད་གྱུར་པ་ལ། །​སེར་སྣས་[[70]](#footnote-89)ཆོས་ནོར་མི་སྟེར་དང་། །​གཞན་གྱིས་བཤགས་ཀྱང་མི་ཉན་པར། །​ཁྲོས་[[71]](#footnote-90)ནས་གཞན་ལ་འཚོག་པ་དང་། །​ཐེག་པ་ཆེན་པོ་སྤོང་བྱེད་ཅིང་། །​དམ་ཆོས་འདྲར་སྣང་སྟོན་པའོ། །​དེ་ལ་རྙེད་པ་དང་བཀུར་སྟི་ལ་ལྷག་པར་ཞེན་པ་[[72]](#footnote-91)སྟེ་བདག་ལ་སྟོད་པ་[[73]](#footnote-92)དང་། གཞན་ལ་སྨོད་པ་ནི་བྱང་ཆུབ་སེམས་དཔའི་ཕམ་པའི་གནས་ལྟ་བུའི་ཆོས་དང་པོའོ། །​ལོངས་སྤྱོད་དག་ཡོད་དེ་བདོག་བཞིན་དུ་ཆགས་པའི་རང་བཞིན་ཅན་གྱི་[[74]](#footnote-93)སྡུག་བསྔལ་བ་[[75]](#footnote-94)དང་། བཀྲེས་པ་དང་མགོན་མེད་པ་དང་རྟེན་མེད་[[76]](#footnote-95)པའི་སློང་བ་པོ་ལེགས་པར་སློང་ཞིང་འོངས་པ་རྣམས་ལ་སྙིང་སྲ་བས་ཟང་ཟིང་མི་གཏོང་བ་དང་། ཆོས་ལ་སེར་སྣ་བྱེད་པའི་ཕྱིར་ལེགས་པར་དོན་དུ་གཉེར་བ་འོངས་[[77]](#footnote-96)པ་རྣམས་ལ་ཆོས་མི་སྟོན་པ་ནི་བྱང་ཆུབ་སེམས་དཔའི་ཕམ་པའི་གནས་ལྟ་བུའི་ཆོས་གཉིས་པའོ། །​གང་གིས་བྱང་ཆུབ་སེམས་དཔའ་ལ་ཚིག་རྩུབ་མོ་སྨྲས་པ་ཙམ་གྱིས་གཏོང་བར་མི་བྱེད་དེ། ཁྲོ་བའི་ཀུན་ནས་དཀྲིས་པ་དེ་ལྟ་བུ་འཕེལ་བར་བྱེད་ལ། ཁྲོ་བས་ཟིལ་གྱིས་ནོན་ནས་ལག་པའམ། བོང་བའམ་དབྱིག་པས་[[78]](#footnote-97)སེམས་ཅན་རྣམས་ལ་རྡེག་པར་[[79]](#footnote-98)བྱེད། རྣམ་པར་འཚེ་བར་བྱེད། རྣམ་པར་ཐོ་འཚམས་[[80]](#footnote-99)པར་བྱེད་ལ། ཁྲོ་བའི་བསམ་པ་བདོ་བ་ཁོ་ན་ཞེ་ལ་བཟུང་སྟེ་གཞན་དག་གིས་[[81]](#footnote-100)ཤད་ཀྱིས་སྦྱངས་ཀྱང་མི་ཉན་ཅིང་མི་བཟོད་ལ་བསམ་པས་མི་གཏོང་བ་འདི་ནི་བྱང་ཆུབ་སེམས་དཔའི་ཕམ་པའི་གནས་ལྟ་བུའི་ཆོས་གསུམ་པའོ། །​བྱང་ཆུབ་སེམས་དཔའི་སྡེ་སྣོད་ལ་སྐུར་པ་འདེབས་པ་དང་། བདག་ཉིད་དམ་གཞན་དག་གི་གཡམ་ལ་དམ་པའི་ཆོས་ལྟར་བཅོས་པ་ལ་མོས་ནས། དམ་པའི་ཆོས་ལྟར་བཅོས་པ་དག་ལ་དགའ་བ་དང་། སྟོན་[[82]](#footnote-101)པ་དང་། འཇོག་པ་ནི་བྱང་ཆུབ་སེམས་དཔའི་ཕམ་པའི་གནས་ལྟ་བུའི་ཆོས་བཞི་པའོ། །​ད་[[83]](#footnote-102)ནི་འདི་དཔྱད་པར་བྱ་སྟེ། གལ་ཏེ་བྱང་ཆུབ་སེམས་དཔས་ཕམ་པའི་གནས་ལྟ་བུ་ལན་ཅིག་སྤྱད་པས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་བཏང་བར་གྱུར་པ་དཔེར་ན་དགེ་སློང་སོ་སོར་[[84]](#footnote-103)ཐར་པའི་སྡོམ་པ་ལས་ཕམ་པའི་ཆོས་བྱུང་བ་ལྟར་གྱུར་ན། དེ་ཅི་བྱང་ཆུབ་སེམས་དཔའ་[[85]](#footnote-104)ཡང་དག་པར་བླང་བར་[[86]](#footnote-105)གྱུར་པ་དེས་དེ་འདི་ལྟར་དགེ་སློང་སོ་སོར་ཐར་པའི་སྡོམ་པ་ལས་ཕམ་པ་བྱུང་བ་བཞིན་དུ་ཚེ་འདི་ཉིད་ལ་ཡང་དག་པར་བླང་བའི་སྐལ་བ་མེད་པ་ཡིན་ནམ་ཞེ་ན་མ་ཡིན་ཏེ། སྡོམ་པ་སླར་ཡང་བླང་བར་བྱ། །​ཞེས་བྱ་བ་སྨོས་སོ། །​དེ་ལྟར་ཆོ་ག་སྔར་བཤད་པ་བཞིན་དུ་སྡོམ་པ་སླར་ཡང་མནོད་པར་བྱའོ། །​ཡང་ན་ཐབས་གཞན་ཡང་ཡོད་དེ། དེས་མནོད་པར་བྱའོ། །​དེ་ཡང་བྱང་ཆུབ་སེམས་དཔའི་ས་ལས་གལ་ཏེ་ཡོན་ཏན་དེ་དག་དང་ལྡན་པའི་གང་ཟག་མེད་པར་གྱུར་ན། བྱང་ཆུབ་སེམས་དཔས་དེ་བཞིན་གཤེགས་པའི་སྐུ་གཟུགས་ཀྱི་སྤྱན་སྔར་བདག་ཉིད་ཀྱིས་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་[[87]](#footnote-106)ཡང་དག་པར་བླང་བར་བྱ་སྟེ། འདི་ལྟར་སྤྱན་སྔར་བླ་གོས་ཕྲག་པ་གཅིག་ཏུ་གཟར་ནས་པུས་མོ་གཡས་པའི་ལྷ་ང་ས་ལ་བཙུགས་[[88]](#footnote-107)སམ། ཙོག་ཙོག་པོར་འདུག་ཀྱང་རུང་སྟེ་འདི་སྐད་དུ། བདག་མིང་འདི་ཞེས་བགྱི་བ་ཕྱོགས་བཅུའི་དེ་བཞིན་གཤེགས་པ་[[89]](#footnote-108)དང་། ས་ཆེན་པོ་ལ་བཞུགས་པའི་བྱང་ཆུབ་སེམས་དཔའ་ཐམས་ཅད་ལ་གསོལ་བ་འདེབས་ཏེ། དེ་དག་གི་[[90]](#footnote-109)སྤྱན་སྔར་བྱང་ཆུབ་སེམས་དཔའི་བསླབ་པའི་གཞི་ཐམས་ཅད་དང་། བྱང་[[91]](#footnote-110)ཆུབ་སེམས་དཔའི་ཚུལ་ཁྲིམས་ཐམས་ཅད་དེ། སྡོམ་པའི་ཚུལ་ཁྲིམས་དང་། དགེ་བའི་ཆོས་སྡུད་པའི་ཚུལ་ཁྲིམས་དང་སེམས་ཅན་གྱི་དོན་བྱ་བའི་ཚུལ་ཁྲིམས་གང་ལ་འདས་པའི་བྱང་ཆུབ་སེམས་དཔའ་ཐམས་ཅད་ཀྱིས་བསླབས་པ་དང་། མ་འོངས་པའི་བྱང་ཆུབ་སེམས་དཔའ་ཐམས་ཅད་སློབ་པར་འགྱུར་བ་དང་། ཕྱོགས་བཅུ་ན་ད་ལྟར་བྱུང་བའི་བྱང་ཆུབ་སེམས་དཔའ་ཐམས་ཅད་ད་ལྟར་སློབ་པ་རྣམས་བདག་གིས་ཡང་དག་པར་བླང་བར་བྱའོ་[[92]](#footnote-111)ཞེས་བརྗོད་པར་བྱ་སྟེ་ལན་གཉིས་ལན་གསུམ་དུ་བརྗོད་ནས་ལྡང་བར་བྱའོ། །​ལྷག་མ་ཐམས་ཅད་ནི་སྔ་མ་བཞིན་དུ་རིག་[[93]](#footnote-112)པར་བྱའོ་ཞེས་འབྱུང་ངོ། །​ཐོག་མ་ཡང་དེ་ལྟ་བུའི་གང་ཟག་མེད་པར་གྱུར་ན་དེ་ལྟར་མནོད་པར་བྱའོ། །​ཉོན་མོངས་པ་དྲག་པོ་ལས་ཉེས་པ་བྱུང་བ་རྣམས་སླར་བསླབ་པའི་[[94]](#footnote-113)ཆོ་ག་བཤད་པ་ནི་དེ་ཡིན་ནོ། །​ཉོན་མོངས་པ་འབྲིང་ལས་བྱུང་བ་རྣམས་ཇི་ལྟར་བྱ་ཞེ་ན། ཟག་པ་འབྲིང་ནི་གསུམ་ལ་བཤགས། །​ཞེས་བྱ་བ་སྨྲས་ཏེ། གལ་ཏེ་བྱང་ཆུབ་སེམས་དཔའ་ཀུན་ནས་དཀྲིས་པ་འབྲིང་གིས་ཕམ་པའི་གནས་ལྟ་བུའི་ཆོས་བྱས་པར་གྱུར་ན། དེ་ནི་ཉེས་བྱས་ཀྱི་ཉེས་པ་ཡིན་ཏེ། དེས་ཉན་ཐོས་ཀྱི་ཐེག་པ་པ་ཡང་རུང་། བྱང་ཆུབ་སེམས་དཔའི་ཐེག་པ་པ་ཡང་རུང་སྟེ། གང་ཟག་གསུམ་མམ། དེ་ལས་ལྷག་ཀྱང་རུང་། གང་དག་ཚིག་དེ་བརྡ་ཕྲད་ཅིང་འཛིན་ནུས་པ་རྣམས་ལ་བཤགས་པར་[[95]](#footnote-114)བྱ་སྟེ། མདུན་དུ་འདུག་ནས་ཐོག་མར་དངོས་པོ་བརྗོད་དོ། །​འདི་སྐད་ཅེས་ཚེ་དང་ལྡན་པ་རྣམས་དགོངས་སུ་གསོལ། བདག་མིང་འདི་ཞེས་བགྱི་བ་ལ་ཇི་སྐད་དུ་ཡོངས་སུ་བརྗོད་པའི་གཞི་ལས་བྱང་ཆུབ་སེམས་དཔའི་འདུལ་བ་དང་འགལ་བ་ཉེས་བྱས་ཀྱི་ནོངས་པ་བྱུང་སྟེ་ཞེས་བརྗོད་ལ། དེ་དག་ཚེ་དང་ལྡན་པ་རྣམས་ལ་བདག་བཤགས་ཤིང་མཐོལ་ཏེ་མི་[[96]](#footnote-115)འཆབ་བོ། །​བཤགས་ཤིང་མཐོལ་བས་བདག་བདེ་བར་གནས་པར་འགྱུར་གྱི། མ་བཤགས་མ་མཐོལ་ན་བདེ་བར་གནས་པར་མི་འགྱུར་རོ། །​ཁྱོད་ཀྱིས་འདི་རྣམས་ཉེས་པར་མཐོང་ངམ་ཞེས་སྨྲས་ན་མཐོང་ངོ་ཞེས་སྨྲ་བར་བྱའོ། །​ཕྱིས་ཀྱང་སྡོམ་པར་བྱེད་དམ་ཞེས་སྨྲ་ན་ཆོས་བཞིན་འདུལ་བ་བཞིན་དུ་ཤིན་ཏུ་ལེགས་པར་སྤྱི་བོས་མནོད་པར་བགྱིའོ་ཞེས་དེ་ལྟར་ལན་གཉིས་ལན་གསུམ་དུ་བརྗོད་པར་བྱའོ། །​དེ་སྟེ་ཀུན་ནས་དཀྲིས་པ་ཆུང་ངུས་གང་ཕམ་པའི་གནས་ལྟ་བུའི་ཆོས་བྱས་པར་གྱུར་ན་དེས་ཇི་ལྟར་བྱ་ཞེ་ན། གཅིག་གི་མདུན་དུ་ལྷག་མ་རྣམས་ཞེས་བྱ་བ་སྨྲས་ཏེ། ལྷག་མ་རྣམས་ནི་ཟག་པ་ཆུང་ངུས་བྱས་པའི་ཉེས་བྱས་[[97]](#footnote-116)རྣམས་ཏེ་ཉེས་བྱས་སུ་གཏོགས་པ་ཉིད་དོ།[[98]](#footnote-117) །​དེ་དག་ནི་གང་ཟག་གཅིག་གི་མདུན་དུ་བཤགས་པར་བྱའོ། །​སྔ་མ་བཞིན་དུ་དངོས་པོ་བརྗོད་ནས། ཚེ་དང་ལྡན་པ་དགོངས་སུ་གསོལ། བདག་མིང་འདི་ཞེས་བགྱི་བ་ལ་སོགས་པ་སྨྲ་བར་བྱའོ། །​དེ་ནས་གང་འོག་ནས་འབྱུང་བའི་ཉེས་པ་ཉོན་མོངས་པ་ཅན་དང་། ཉོན་མོངས་པ་མེད་པ་ཉེས་བྱས་སུ་གཏོགས་པ་དཀོན་མཆོག་གསུམ་ལ་མཆོད་པ་མ་བྱས་པ་ལ་སོགས་པ་དེ་དག་ལ་ཇི་ལྟར་བྱ་ཞེ་ན། ཉོན་མོངས་མི་མོངས་བདག་སེམས་བཞིན། །​ཞེས་བྱ་བ་སྨྲས་ཏེ། གཅིག་གི་མདུན་དུ་ཡང་བཤགས་པར་བྱའོ་ཞེས་བྱ་བ་དང་སྦྱར་རོ། །​བདག་རང་གི་སེམས་ལ་ཇི་ལྟ་བ་བཞིན་དུ་གྱུར་པ་ནི་བདག་སེམས་བཞིན་ནོ། །​འདི་ལྟར་རྗེས་སུ་མཐུན་པའི་གང་ཟག་མེད་ན་བདག་གི་སེམས་ཀྱི་མདུན་དུ་བཤགས་པར་བྱ་སྟེ། བདག་གི་སེམས་གཅིག་ཏུ་ཁྲེལ་ཡོད་པ་དང་། ངོ་ཚ་ཤེས་པ་དང་། དུལ་བ་དང་། ཞི་བ་དང་། ཕྱིས་མི་བྱ་བའི་བསམ་པ་ཅན་དཔང་དུ་གྱུར་པར་བྱས་ལ་བཤགས་པར་བྱ་བ་དེ་བཞིན་དུ་གང་ཟག་གཅིག་གི་མདུན་དུ་ཡང་བཤགས་པར་བྱའོ་ཞེས་བྱ་བའི་ཐ་ཚིག་གོ། །​བདག་གི་སེམས་བཞིན་ཞེས་བྱ་བའི་དཔེ་བསྟན་པས་ཀྱང་ཉེས་པ་བྱུང་བ་གསོ་བའི་ཐབས་གཞན་བཤད་པ་ཡིན་ནོ། །​བྱང་ཆུབ་སེམས་དཔའི་སྡེ་སྣོད་ཀྱི་མ་མོ་ལས་ཀྱང་གང་གི་[[99]](#footnote-118)མདུན་དུ་བཤགས་པར་བྱ་བའི་དགེ་སློང་མཐུན་པ་དེ་ལྟ་བུ་མེད་ན་ཡང་བྱང་ཆུབ་སེམས་དཔས་བསམ་པ་ཐག་པ་ནས་ཕྱིས་ཉེས་པ་མི་འབྱུང་བར་སེམས་བསྐྱེད་ཅིང་ཕྱིས་ཀྱང་བསྡམ་པར་[[100]](#footnote-119)བྱའོ། །​དེ་ལྟར་བྱས་ན་དེ་ཉེས་པ་དེ་ལས་ཚངས་པར་ཤེས་པར་[[101]](#footnote-120)བྱའོ། །​ཚུལ་འདི་ནི་སྔར་བཤད་པའི་ཉེས་པ་ཟག་པ་འབྲིང་དང་ཆུང་ངུ་ལས་བྱུང་བ་རྣམས་ལ་ཡང་ཤེས་པར་བྱའོ། །​ཉོན་མོངས་པ་ཅན་དང་། ཉོན་མོངས་པ་[[102]](#footnote-121)ཅན་མ་ཡིན་པའི་ཉེས་པ་དེ་དག་ཀྱང་གང་ཡིན་ཞེས་དྲིས་པ་ལ།[[103]](#footnote-122) དེ་དག་རྒྱས་པར་བསྟན་པར་[[104]](#footnote-123)རྩོམ་སྟེ། དཀོན་མཆོག་གསུམ་ལ་གསུམ་མི་མཆོད། །​ཅེས་སྨྲས་སོ། །​དེ་ལྟར་བྱང་ཆུབ་སེམས་དཔའ་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ལ་གནས་པ་ཉིན་གཅིག་[[105]](#footnote-124)བཞིན་དུ་དེ་བཞིན་གཤེགས་པའམ། དེ་བཞིན་གཤེགས་པའི་མཆོད་རྟེན་ནམ། ཆོས་སམ་ཆོས་ཀྱི་གླེགས་བམ་དུ་བྱས་པ་[[106]](#footnote-125)བྱང་ཆུབ་སེམས་དཔའི་མདོ་སྡེའི་སྡེ་སྣོད་དམ། བྱང་ཆུབ་སེམས་དཔའི་མདོ་སྡེའི་སྡེ་སྣོད་ཀྱི་མ་མོའམ། དགེ་འདུན་ལ་ཡང་རུང་སྟེ། ཕྱོགས་བཅུ་དག་ནས་ཆེན་པོར་ཆུད་པའི་བྱང་ཆུབ་སེམས་དཔའ་རྣམས་ཀྱི་དགེ་འདུན་གང་ཡིན་པ་ལ་མཆོད་པའི་བྱ་བ་ཆུང་ངུའམ་ཆེན་པོ་ཅི་ཡང་རུང་སྟེ། ཐ་ན་ལུས་ཀྱིས་ཕྱག་གཅིག་ཙམ་འཚལ་བ་དང་། ཆོས་དང་། དགེ་འདུན་གྱི་ཡོན་ཏན་རྣམས་ལས་བརྩམས་ཏེ་ཚིག་བཞི་པའི་ཚིགས་སུ་བཅད་པ་གཅིག་ཙམ་ཚིག་ཏུ་བརྗོད་པ་དང་།[[107]](#footnote-126) ཐ་ན་སེམས་ཀྱིས་[[108]](#footnote-127)སངས་རྒྱས་དང་ཆོས་དང་དགེ་འདུན་གྱི་ཡོན་ཏན་རྗེས་སུ་དྲན་པ་སྔོན་དུ་འགྲོ་བའི་དང་བ་གཅིག་ཙམ་ཡང་མ་བྱས་པར་ཉིན་མཚན་འདའ་བར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། གལ་ཏེ་མ་གུས་པ་དང་། སྙོམ་ལས་དང་། ལེ་ལོའི་[[109]](#footnote-128)ཉེས་པ་བྱུང་ན་ནི་ཉོན་མོངས་པ་ཅན་གྱི་ཉེས་པར་འགྱུར་རོ། །​གལ་ཏེ་བརྗོད་པས་ཉེས་པ་བྱུང་ན་ནི་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​སེམས་འཁྲུགས་པ་ལ་ནི་ཉེས་པ་མེད་དོ། །​འདོད་པའི་སེམས་ཀྱི་རྗེས་སུ་འཇུག །​ཉེས་པ་ཞེས་བྱ་བ་ཐམས་ཅད་དུ་སྦྱར་བར་བྱ་སྟེ། དེ་དག་ཐམས་ཅད་ཀྱང་ཉེས་བྱས་ཉིད་དོ། །​གང་གི་ཕྱིར་བྱང་ཆུབ་སེམས་དཔའི་སྡོམ་པ་ལ་ཉེས་པའི་རིགས་གཉིས་སུ་ཟད་པ་འབྱུང་སྟེ། ཕམ་པའི་གནས་ལྟ་བུའི་ཆོས་སུ་གཏོགས་པ་དང་། ཉེས་བྱས་ཀྱི་ཆོས་སུ་གཏོགས་པའོ། །​དགེ་སློང་གི་སྡོམ་པ་ལས་ཉེས་པའི་རིགས་ལྔ་འབྱུང་བ་ལྟ་བུ་[[110]](#footnote-129)ནི་མ་ཡིན་ནོ། །​དེ་ལ་གལ་ཏེ་[[111]](#footnote-130)བྱང་ཆུབ་སེམས་དཔའ་འདོད་པ་ཆེ་བ་དང་། ཆོག་མི་ཤེས་པ་དང་། རྙེད་པ་དང་བཀུར་སྟི་ལ་ཆགས་པ་འབྱུང་བ་དང་དུ་ལེན་པར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​དེ་སྤང་བའི་ཕྱིར་འདུན་པ་སྐྱེས་ཤིང་བརྩོན་འགྲུས་རྩོམ་པ་དེའི་གཉེན་པོ་ཡོངས་སུ་འཛིན་པས་དེའི་འགགས་[[112]](#footnote-131)ལ་གནས་པ་རང་བཞིན་གྱིས་[[113]](#footnote-132)ཉོན་མོངས་པ་ཤས་ཆེ་བའི་ཕྱིར་ཟིལ་གྱིས་མནན་ནས་ཡང་དང་[[114]](#footnote-133)ཡང་དུ་ཀུན་ཏུ་སྤྱོད་པ་ལ་ཉེས་པ་མེད་དོ། །​རྒན་པ་རྣམས་ལ་གུས་མི་བྱེད། །​དྲིས་པ་ལ་ནི་ལན་མི་འདེབས། །​བྱང་ཆུབ་སེམས་དཔས་[[115]](#footnote-134)ཆེས་རྒན་ཞིང་ཡོན་ཏན་དང་ལྡན་པ་[[116]](#footnote-135)ལ་བཀུར་སྟི་བྱ་བར་འོས་པ་ཆོས་མཐུན་པ་མཐོང་ན་[[117]](#footnote-136)ང་རྒྱལ་གྱིས་[[118]](#footnote-137)ནོན་ཏམ། ཀུན་ནས་མནར་སེམས་ཀྱི་སེམས་དང་ལྡན་ནམ། ཁོང་ཁྲོ་བའི་སེམས་དང་ལྡན་ཡང་རུང་སྟེ། རིགས་པའི་ཚུལ་གྱིས་[[119]](#footnote-138)ལངས་ཤིང་སྟན་མི་སྟོབས་པ་དང་། གཞན་དག་སྨྲ་ཞིང་ཀུན་ཏུ་སྨྲ་ལ་ཡང་དག་པར་དགའ་བར་བྱེད་ཅིང་འདྲི་བ་ལ་ང་རྒྱལ་ཁོ་ནས་ནོན་ཏམ། ཀུན་ནས་མནར་སེམས་ཀྱི་སེམས་དང་ལྡན་ནམ། ཁོང་ཁྲོ་བའི་སེམས་དང་ལྡན་ཡང་རུང་སྟེ། རིགས་པའི་ཚུལ་གྱིས་[[120]](#footnote-139)ཚིག་སླར་རྗོད་[[121]](#footnote-140)པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​གལ་ཏེ་ང་རྒྱལ་གྱིས་ནོན་པ་མ་ཡིན། ཀུན་ནས་མནར་སེམས་དང་ལྡན་པ་མ་ཡིན། ཁོང་ཁྲོ་བའི་སེམས་དང་ལྡན་པ་མ་ཡིན་ཡང་རུང་སྟེ་སྙོམ་[[122]](#footnote-141)ལས་དང་། ལེ་ལོའམ། ལུང་དུ་མ་བསྟན་པའི་སེམས་སམ། བརྗེད་པས་བྱས་ན་ཉེས་པ་དང་བཅས་ཤིང་འགལ་བ་དང་བཅས་པ་ཁོ་ནར་འགྱུར་གྱི། ཉོན་མོངས་པ་ཅན་གྱི་ཉེས་པར་ནི་མི་འགྱུར་རོ། །​ནད་ཚབས་ཆེ་བའམ། སེམས་འཁྲུགས་པ་ལ་ཉེས་པ་མེད་དོ། །​དེ་གཉིད་[[123]](#footnote-142)ཀྱིས་ལོག་པ་ལ་སད་པའི་འདུ་ཤེས་ཀྱིས་[[124]](#footnote-143)ཕྲད་དུ་འོང་བ་དང་། སྨྲ་བ་དང་། ཀུན་ཏུ་སྨྲ་བ་དང་། ཡང་དག་པར་དགའ་བར་བྱེད་པ་དང་། འདྲི་བ་ལ་ཉེས་པ་མེད་དོ། །​གཞན་དག་ལ་ཆོས་སྟོན་ཏམ། འབེལ་བའི་གཏམ་རྣམ་པར་གཏན་ལ་འབེབས་པ་ལ་སོགས་པ་[[125]](#footnote-144)བརྩོན་པ་ལ་ཉེས་པ་མེད་དེ། དེ་མ་ཡིན་པ་གཞན་དག་ཡང་དག་པར་དགའ་བར་བྱེད་ན་ཉེས་པ་མེད་དོ། །​གཞན་དག་[[126]](#footnote-145)ཆོས་སྟོན་པའམ།[[127]](#footnote-146) འབེལ་བའི་གཏམ་རྣམ་པར་གཏན་ལ་འབེབས་པ་ལ་རྣ་བླགས་ཏེ་ཉན་ན་ཉེས་པ་མེད་དོ། །​ཆོས་ཀྱི་གཏམ་[[128]](#footnote-147)ལ་མི་དགའ་བར་འགྱུར་བ་དང་ཆོས་སྨྲ་བའི་སེམས་སྲུང་ན་ཉེས་པ་མེད་དོ། །​ཐབས་དེས་སེམས་ཅན་དེ་དག་དུལ་བར་བྱེད་ཅིང་འདུལ་[[129]](#footnote-148)ལ་མི་དགེ་བའི་གནས་ནས་བསླང་སྟེ་[[130]](#footnote-149)དགེ་བའི་གནས་ལ་འགོད་ན་ཉེས་པ་མེད་དོ། །​དགེ་འདུན་གྱི་ནང་ཁྲིམས་སྲུང་ན་ཉེས་པ་མེད་དོ། །​གཞན་མང་པོ་རྣམས་ཀྱི་སེམས་སྲུང་ན་ཉེས་པ་མེད་དོ། །​མགྲོན་པོར་[[131]](#footnote-150)བདག་གིར་མི་བྱེད་ཅིང་། །​བྱང་ཆུབ་སེམས་དཔའ་གཞན་དག་གི །​[[132]](#footnote-151)ཁྱིམ་མམ་གཙུག་ལག་ཁང་གཞན་ནམ། ཁྱིམ་གཞན་དག་ཏུ་ཟས་དང་སྐོམ་དང་། གོས་ལ་སོགས་པ་ཡོ་བྱད་རྣམས་ལ་བོས་པ་[[133]](#footnote-152)ལས་ང་རྒྱལ་གྱིས་ནོན་ཏམ། ཀུན་ནས་མནར་སེམས་ཀྱི་སེམས་དང་ལྡན་ནམ། ཁོང་ཁྲོ་བའི་སེམས་དང་ལྡན་ཡང་རུང་སྟེ། མི་འགྲོ་ཞིང་བོས་པ་བདག་གིར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​གལ་ཏེ་ང་རྒྱལ་གྱིས་ནོན་པ་མ་ཡིན། ཀུན་ནས་མནར་སེམས་དང་ལྡན་པ་མ་ཡིན། ཁོང་ཁྲོ་བའི་སེམས་དང་ལྡན་པ་མ་ཡིན་ཡང་རུང་སྟེ། སྙོམ་[[134]](#footnote-153)ལས་དང་ལེ་ལོའི་དབང་གིས་མ་ཚང་[[135]](#footnote-154)ན་ནི་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​ན་སྟེ་མི་ནུས་པའམ་སེམས་འཁྲུགས་པ་ལ་ཉེས་པ་མེད་དོ། །​ཡུལ་འཛད་མ་རིང་དུ་གྱུར་པ་དང་། ལམ་ན་འཇིགས་པ་ཡོད་ན་ཉེས་པ་མེད་དོ། །​ཐབས་དེས་དུལ་བར་འདོད་ཅིང་འདུལ་བར་འདོད་ལ་མི་དགེ་བའི་གནས་ནས་བསླང་སྟེ་དགེ་བའི་གནས་སུ་འཇོག་པར་འདོད་ན་ཉེས་བ་མེད་དོ། །​སྔར་གཞན་ལ་ཁས་བླངས་ན་ཉེས་པ་མེད་དོ། །​རྒྱུན་དུ་དགེ་བའི་ཕྱོགས་ལ་བརྩོན་ཏེ་དགེ་བའི་ཕྱོགས་ཀྱི་བར་ཆད་དུ་འགྱུར་བ་སྲུང་བའི་[[136]](#footnote-155)ཕྱིར་མ་སོང་ན་ཉེས་པ་མེད་དོ། །​ཆོས་ཀྱི་[[137]](#footnote-156)དོན་སྔོན་མ་ཐོས་པ་དོན་དང་ལྡན་པ་མཉན་པ་ལས་ཉམས་པར་འགྱུར་དུ་དོགས་པའི་ཕྱིར་མ་སོང་ན་ཉེས་པ་མེད་དོ། །​ཆོས་ཀྱི་དོན་མཉན་པ་ཇི་ལྟ་བ་བཞིན་དུ་འབེལ་བའི་གཏམ་རྣམ་པར་གཏན་ལ་འབེབས་པ་ལ་ཡང་དེ་དང་འདྲ་བར་རིག་པར་བྱའོ། །​ཐོ་འཚམས་[[138]](#footnote-157)པའི་བསམ་བས་བོས་ན་ཉེས་པ་མེད་དོ། །​གཞན་མང་པོ་དག་གིས་[[139]](#footnote-158)ཀུན་ནས་མནར་སེམས་ཀྱི་སེམས་སྲུང་ན་ཉེས་པ་མེད་དོ། །​དགེ་འདུན་གྱི་ནང་ཁྲིམས་སྲུང་ན་ཉེས་པ་མེད་དོ། །​གསེར་ལ་སོགས་པ་ལེན་མི་བྱེད། །​བྱང་ཆུབ་སེམས་དཔའ་གཞན་དག་ལས་གསེར་དང་། དངུལ་དང་། ནོར་བུ་དང་། མུ་ཏིག་དང་། བཻ་ཌཱུརྱ་ལ་སོགས་པ་ནོར་གྱི་སྣ་གྲངས་རྣམ་པ་སྣ་ཚོགས་མང་པོ་མཆོག་རྣམས་ཐོབ་ཅིང་དུས་ཀྱིས་[[140]](#footnote-159)བསྟབས་པ་ལས་ཀུན་ནས་མནར་སེམས་ཀྱི་སེམས་དང་ལྡན་ནམ། ཁོང་ཁྲོ་བའི་སེམས་དང་ལྡན་པས་ལེན་དུ་མི་བཏུབ་ཅིང་སྤོང་བར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། སེམས་ཅན་ཡལ་བར་འདོར་བའི་ཕྱིར་ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོས་ལེན་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་ནི་འགྱུར་ལ། ཉོན་མོངས་པ་ཅན་གྱི་ཉེས་པར་ནི་མི་འགྱུར་རོ། །​སེམས་འཁྲུགས་པ་ལ་ཉེས་པ་མེད་དོ། །​དེ་བླང་བས་སེམས་ཆགས་པར་འགྱུར་བར་མཐོང་ན་ཉེས་པ་མེད་དོ། །​དེ་ཕྱིས་འགྱོད་པར་འགྱུར་དུ་དོགས་ན་ཉེས་པ་[[141]](#footnote-160)མེད་དོ། །​དེས་སྦྱིན་པ་འཁྲུལ་དུ་དོགས་ན་ཉེས་པ་མེད་དོ། །​ཀུན་ཏུ་འཛིན་པ་བཏང་བ་དེའི་རྒྱུས་སྦྱིན་བདག་དབུལ་ཞིང་ཕོངས་པར་[[142]](#footnote-161)འགྱུར་དུ་དོགས་ན་ཉེས་པ་མེད་དོ། །​དགེ་འདུན་ནམ་མཆོད་རྟེན་གྱི་ཡིན་དུ་དོགས་ན་ཉེས་པ་མེད་དོ། །​གཞན་ལས་མི་རིགས་པར་ཕྲོགས་པ་ཡིན་དུ་དོགས་ཏེ། རྒྱུ་དེས་དེ་དག་གསད་པའམ། བཅིང་བའམ།[[143]](#footnote-162) ཆད་པས་གཅོད་[[144]](#footnote-163)པའམ། གནོད་པར་འགྱུར་བའམ། སྨད་པར་འགྱུར་བ་ཞིག་ཡིན་ན་ཉེས་པ་མེད་དོ། །​ཆོས་འདོད་པ་ལ་སྦྱིན་མི་བྱེད། །​བྱང་ཆུབ་སེམས་དཔའ་གཞན་ཆོས་འདོད་པ་རྣམས་ལ་ཀུན་ནས་མནར་སེམས་ཀྱི་སེམས་[[145]](#footnote-164)དང་ལྡན་ནམ། ཁོང་ཁྲོ་བའི་སེམས་དང་ལྡན་ནམ། རང་བཞིན་གྱིས་[[146]](#footnote-165)ཕྲག་དོག་ཅན་ཡིན་ཡང་རུང་སྟེ། ཆོས་སྦྱིན་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་[[147]](#footnote-166)ལས་དང་ལེ་ལོས་སྦྱིན་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་ནི་འགྱུར་ལ། ཉོན་མོངས་པ་ཅན་གྱི་ཉེས་པར་ནི་མི་འགྱུར་རོ། །​མུ་སྟེགས་ཅན་གླགས་ཚོལ་[[148]](#footnote-167)བ་ལ་མ་བྱིན་ན་ཉེས་པ་མེད་དོ། །​ནད་ཚབས་ཆེ་བ་དང་། སེམས་འཁྲུགས་པ་ལ་ཉེས་པ་མེད་དོ། །​ཐབས་དེས་འདུལ་བར་བྱེད་འདོད་ཅིང་དུལ་བར་འདོད་ལ། མི་དགེ་བའི་གནས་ནས་བསླང་སྟེ་དགེ་བའི་གནས་སུ་འགོད་པར་འདོད་ན་ཉེས་པ་མེད་དོ། །​ཆོས་མི་ཤེས་ན་ཉེས་པ་མེད་དོ། །​གལ་ཏེ་མ་གུས་ཤིང་ཞེས་མེད་ལ་སྤྱོད་ལམ་ངན་པས་ནོད་པ་ལ་མ་བྱིན་ན་ཉེས་པ་མེད་དོ། །​དབང་པོ་རྟུལ་པོ་ལ་[[149]](#footnote-168)ཆོས་རྒྱ་ཆེན་པོ་བསྟན་པ་ཆོས་སྟོན་པས་སྐྲག་ཅིང་ལོག་པར་ལྟ་བ་དང་། ལོག་པར་མངོན་པར་ཞེན་པ་དང་། གནོད་པ་དང་། ཉམས་པར་འགྱུར་དུ་དོགས་ན་ཉེས་པ་མེད་དོ། །​དེའི་ལན་དུ་[[150]](#footnote-169)སོང་ན་གཞན་སྣོད་དུ་མ་གྱུར་པ་རྣམས་ལ་[[151]](#footnote-170)ཆོས་འཕེལ་དུ་དོགས་ན་ཉེས་པ་མེད་དོ། །​ཚུལ་ཁྲིམས་འཆལ་རྣམས་ཡལ་བར་འདོར། །​བྱང་ཆུབ་སེམས་དཔའ་སེམས་ཅན་མ་རུངས་པ་[[152]](#footnote-171)རྣམས་དང་། ཚུལ་ཁྲིམས་འཆལ་བ་རྣམས་མ་རུངས་པ་ཡིན་པ་དང་། ཚུལ་ཁྲིམས་འཆལ་བ་ཡིན་པའི་རྐྱེན་གྱིས་ཀུན་ནས་མནར་སེམས་ཀྱི་སེམས་དང་ལྡན་ནམ། ཁོང་ཁྲོ་བའི་སེམས་དང་ལྡན་པས་ཡལ་བར་འདོར་རམ།[[153]](#footnote-172) ཁྱད་དུ་གསོད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་[[154]](#footnote-173)ཉེས་པར་འགྱུར་རོ། །​སྙོམ་ལས་དང་ལེ་ལོས་ཡལ་བར་བོར་བ་དང་། བརྗེད་པས་ཁྱད་དུ་བསད་ན་ཉེས་པ་དང་བཅས་ཤིང་འགལ་བ་དང་བཅས་པར་ནི་འགྱུར་ལ། ཉོན་མོངས་པ་ཅན་གྱི་ཉེས་པར་ནི་མི་འགྱུར་རོ། །​དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་ནི་སེམས་ཅན་མ་རུངས་པ་རྣམས་དང་། ཚུལ་ཁྲིམས་འཆལ་བ་རྣམས་དང་། སྡུག་བསྔལ་གྱི་རྒྱུ་ལ་གནས་པ་རྣམས་ལ་ཇི་ལྟར་སྙིང་བརྩེ་བའི་སེམས་དང་། བྱེད་འདོད་པས་ཉེ་བར་གནས་པ་ལྟ་བུར་ཚུལ་ཁྲིམས་དང་ལྡན་ཞིང་ལུས་དང་ངག་དང་ཡིད་ཀྱི་ལས་ཀྱི་སྤྱོད་པ་ཞི་བ་ལ་ནི་དེ་ལྟ་མ་ཡིན་པའི་ཕྱིར་རོ། །​སེམས་འཁྲུགས་པ་ལ་ནི་[[155]](#footnote-174)ཉེས་པ་མེད་དོ། །​ཐབས་དེས་དེ་འདུལ་བར་བྱེད་འདོད་པ་ལ་[[156]](#footnote-175)སྔ་མ་བཞིན་ཏེ་ཉེས་པ་མེད་དོ། །​གཞན་མང་པོ་དག་གི་སེམས་སྲུང་ན་ཉེས་པ་མེད་དོ། །​དགེ་འདུན་གྱི་[[157]](#footnote-176)ནང་ཁྲིམས་སྲུང་ན་ཉེས་པ་མེད་དོ། །​ཕ་རོལ་དད་ཕྱིར་སློབ་མི་བྱེད། །​སེམས་ཅན་དོན་ལ་བྱ་བ་ཆུང་། །​[[158]](#footnote-177)བྱང་ཆུབ་སེམས་དཔའ་ནི་བཅོམ་ལྡན་འདས་ཀྱིས་གཞན་དག་གི་སེམས་བསྲུང་བའི་ཕྱིར་མ་དད་པ་རྣམས་དད་པར་བྱ་བ་དང་། དད་པ་རྣམས་ཕྱིར་ཞིང་འབྱུང་བར་བྱ་བའི་ཕྱིར་སོ་སོ་ཐར་པའི་འདུལ་བ་ལས་བཅས་པའི་[[159]](#footnote-178)ཁ་ན་མ་ཐོ་བ་དང་བཅས་པ་རྣམ་པར་གཞག་པ་[[160]](#footnote-179)གང་ཡིན་པ་དེ་ལ་ཉན་ཐོས་རྣམས་དང་མཚུངས་པར་སློབ་སྟེ་ཐ་དད་པར་མི་བྱེད་དོ། །​དེ་ཅིའི་ཕྱིར་ཞེ་ན། ཉན་ཐོས་རྣམས་ནི་བདག་གི་དོན་[[161]](#footnote-180)ལྷུར་ལེན་པ་ཙམ་དུ་ཟད་ན། དེ་དག་ཀྱང་མ་དད་པ་རྣམས་དད་པར་བྱ་བ་དང་། དད་པ་རྣམས་ཕྱིར་ཞིང་འབྱུང་བར་བྱ་བའི་ཕྱིར་གཞན་གྱི་ཡིད་མི་སྲུང་བར་མི་བྱེད་དེ་བསླབ་པ་རྣམས་ལ་སློབ་ན། བྱང་ཆུབ་སེམས་དཔའ་གཞན་གྱི་དོན་ལྷུར་ལེན་པ་རྣམས་ལྟ་ཅི་སྨོས། བཅོམ་ལྡན་འདས་ཀྱིས་ཉན་ཐོས་རྣམས་དོན་ཉུང་བ་དང་། བྱ་བ་ཉུང་བ་དང་། སྙིང་ལས་ཆུང་ངུར་གནས་པར་བྱ་བ་ལས་བརྩམས་ཏེ་བཅས་པའི་ཁ་ན་མ་ཐོ་བ་དང་བཅས་པ་དེ་ལ་ནི་བྱང་ཆུབ་སེམས་དཔའ་ཉན་ཐོས་རྣམས་དང་མཚུངས་པར་སློབ་པར་མི་བྱེད་དོ། །​དེ་ཅིའི་ཕྱིར་ཞེ་ན། ཉན་ཐོས་རྣམས་ནི་བདག་[[162]](#footnote-181)གི་དོན་ལྷུར་ལེན་ཅིང་གཞན་གྱི་དོན་ལ་མི་བལྟ་བར་[[163]](#footnote-182)གཞན་གྱི་དོན་ལས་[[164]](#footnote-183)བརྩམས་ཏེ་དེ་དོན་ཉུང་ཞིང་བྱ་བ་ཉུང་ལ་སྙིང་ལས་ཆུང་ངུར་གནས་པ་ནི་མཛེས་ཀྱི། བྱང་ཆུབ་སེམས་དཔའ་གཞན་གྱི་དོན་ལྷུར་ལེན་པས་གཞན་གྱི་དོན་ལས་བརྩམས་ཏེ། དོན་ཉུང་ཞིང་བྱ་བ་ཉུང་ལ་སྙིང་ལས་ཆུང་ངུར་གནས་པ་ནི་[[165]](#footnote-184)མཛེས་པ་མ་ཡིན་ཏེ། འདི་ལྟར་བྱང་ཆུབ་སེམས་དཔའ་གཞན་དག་གི་[[166]](#footnote-185)དོན་དུ་གོས་བརྒྱ་སྙེད་དང་། གོས་སྟོང་སྙེད་ཉེ་བར་[[167]](#footnote-186)མི་འོང་བའི་བྲམ་ཟེ་དང་། ཁྱིམ་བདག་རྣམས་ལས་བླང་བར་བྱ་སྟེ། སྐབས་འབྱེད་པ་ཞིག་ཡོད་ན་ཡང་སེམས་ཅན་དེ་དག་གི་ཆོག་གམ་མི་ཆོག་བརྟགས་ནས་ཇི་ཙམ་དགོས་པ་བླང་བར་[[168]](#footnote-187)བྱའོ། །​གོས་རྣམས་ལ་ཇི་ལྟ་བ་བཞིན་དུ་ལྷུང་བཟེད་རྣམས་ཀྱང་དེ་དང་འདྲའོ། །​ཇི་ལྟར་བླང་བར་བྱ་བ་བཞིན་དུ་བདག་ཉིད་ཀྱི་[[169]](#footnote-188)རྒྱུ་སྐུད་པ་བླངས་པ་ཉེ་དུར་མི་འོང་བའི་ཐག་པ་ལ་འཐག་ཏུ་གཞུག་པ་ཡང་དེ་དང་འདྲའོ། །​གཞན་དག་གི་དོན་དུ་མོན་དར་གྱི་མལ་སྟན་བརྒྱ་སྙེད་དང་། སྟན་དུ་འདིང་བ་བརྒྱ་སྙེད་ཀྱང་ཉེ་བར་གཞག་པར་[[170]](#footnote-189)བྱའོ། །​གསེར་དང་དངུལ་བྱེ་བ་ཕྲག་འབུམ་ལས་ལྷག་པར་ཡང་བདག་གིར་བྱའོ། །​བྱང་ཆུབ་སེམས་དཔའ་བྱང་ཆུབ་སེམས་དཔའི་ཚུལ་ཁྲིམས་ཀྱི་སྡོམ་པ་ལ་གནས་པ་ནི་དེ་ལ་སོགས་པ་ཉན་ཐོས་དོན་[[171]](#footnote-190)ཉུང་ཞིང་བྱ་བ་ཉུང་ལ་སྙིང་ལས་ཆུང་ངུར་གནས་པ་ལས་བརྩམས་ཏེ་བཅས་པའི་ཁ་ན་མ་ཐོ་བ་དང་བཅས་པ་ལ་མཚུངས་པར་མི་སློབ་བོ། །​དགེ་སློང་གང་ཉེ་དུར་མི་འོང་བའི་ཁྱིམ་བདག་གམ། ཁྱིམ་བདག་གི་ཆུང་མའི་དྲུང་དུ་སོང་སྟེ། གོས་སློང་ན་སྤང་བའི་ལྟུང་བྱེད་དོ་ཞེས་བྱ་བ་དེ་ལ་སོགས་པ་བསླབ་པའི་གཞི་རྣམས་སྡོམ་པ་གཉིས་ལ་གནས་པས་གཞན་གྱི་དོན་བཏང་སྟེ། བདག་གི་དོན་ལྷུར་ལེན་པར་རིག་པར་བྱའོ། །​བྱང་ཆུབ་སེམས་དཔའ་སེམས་ཅན་གྱི་དོན་ལས་བརྩམས་ཏེ་ཀུན་ནས་མནར་སེམས་ཀྱི་སེམས་དང་ལྡན་པ་དང་། ཁོང་ཁྲོ་བའི་སེམས་དང་ལྡན་པས། དོན་ཉུང་ཞིང་བྱ་བ་ཉུང་ལ་སྙིང་ལས་ཆུང་ངུར་གནས་པར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་[[172]](#footnote-191)ལས་དད་ལེ་ལོས་དོན་ཉུང་ཞིང་བྱ་བ་ཉུང་ལ་སྙིང་ལས་ཆུང་ངུས་[[173]](#footnote-192)གནས་པར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་ནི་འགྱུར་ལ། ཉོན་མོངས་པ་ཅན་གྱི་ཉེས་པར་ནི་མི་འགྱུར་རོ།། །​།བམ་པོ་གཉིས་པ་སྟེ་ཐ་མའོ། །​སྙིང་བརྩེར་བཅས་ན་མི་དགེ་མེད། །​རང་བཞིན་གྱིས་[[174]](#footnote-193)ཁ་ན་མ་ཐོ་བ་དང་བཅས་པ་ལ་བྱང་ཆུབ་སེམས་དཔའ་[[175]](#footnote-194)ཐབས་མཁས་པ་དེ་ལྟ་བུས་ཀུན་ཏུ་སྤྱད་ན། དེས་ཉེས་པར་ཡང་མི་འགྱུར་ལ། བསོད་ནམས་མང་པོ་ཡང་[[176]](#footnote-195)འཕེལ་བར་འགྱུར་བ་ཡང་ཡོད་དོ། །​འདི་ལྟར་ཆོམ་པོ་དང་། རྐུན་པོས་སྲོག་ཆགས་ཆེ་བའི་བདག་ཉིད་ཅན་ཉན་ཐོས་དང་། རང་སངས་རྒྱས་དང་། བྱང་ཆུབ་སེམས་དཔའ་བརྒྱ་ཕྲག་མང་པོ་དག་ཟང་ཟིང་ཅུང་ཟད་ཙམ་གྱི་ཕྱིར་གསད་པ་བརྩོན་ཏེ།[[177]](#footnote-196) མཚམས་མེད་པའི་ལས་མང་པོ་བྱེད་པ་ལ་ཞུགས་པ་དག་[[178]](#footnote-197)བྱང་ཆུབ་སེམས་དཔས་མཐོང་ལ། མཐོང་ནས་ཀྱང་འདི་སྙམ་དུ་སེམས་ཀྱིས་སེམས་མངོན་པར་འདུ་བྱེད་དེ། སྲོག་ཆགས་དེ་བསད་ན་བདག་སེམས་ཅན་དམྱལ་བ་རྣམས་སུ་སྐྱེ་བར་འགྱུར་མོད་ཀྱི་བདག་སེམས་ཅན་དམྱལ་བར་སྐྱེ་བ་ནི་བླའི། སེམས་ཅན་འདིས་མཚམས་མེད་པའི་ལས་བྱས་ནས་སེམས་ཅན་དམྱལ་བར་འགྲོ་ན་མི་རུང་ངོ་སྙམ་སྟེ། དེ་ལྟ་བུའི་བསམ་པས་བྱང་ཆུབ་སེམས་དཔས་[[179]](#footnote-198)དགེ་བའི་སེམས་སམ། ལུང་དུ་མ་བསྟན་པའི་སེམས་སུ་རིག་ནས་འཛེམ་བཞིན་དུ་ཕྱི་མ་ལ་སྙིང་བརྩེ་བའི་སེམས་ཁོ་ནས། སྲོག་ཆགས་དེ་བསང་ན་ཉེས་པར་ཡང་མི་འགྱུར་ལ་བསོད་ནམས་མང་པོ་ཡང་འཕེལ་བར་འགྱུར་རོ། །​འདི་ལྟར་བྱང་ཆུབ་སེམས་དཔའ་ནི་མཐུ་ཡོད་ན་སེམས་ཅན་རྒྱལ་པོའམ་བློན་པོ་ཆེན་པོ་གང་དག་ཤས་ཆེར་བརླང་[[180]](#footnote-199)ཞིང་སེམས་ཅན་རྣམས་ལ་སྙིང་རྗེ་མེད་ལ། གཅིག་ཏུ་ངེས་པར་ཕ་རོལ་ལ་གནོད་པ་བྱེད་པ་ལ་ཞུགས་པ་དག་གང་ལ་གནས་ནས་[[181]](#footnote-200)གཞི་དེས་བསོད་ནམས་མ་ཡིན་པ་མང་དུ་འཕེལ་བར་འགྱུར་བ་དེ་དག་སྙིང་བརྩེ་བའི་སེམས་དང་། ཕན་པའི་བསམ་པས་[[182]](#footnote-201)རྒྱལ་སྲིད་ཀྱི་དབང་ཕྱུག་ལ་དབང་བ་དེ་ལས་འབྱིན་པར་བྱེད་དོ། །​ཆོམ་པོ་དང་རྐུན་པོ་གཞན་གྱི་ནོར་འཕྲོག་པ་གང་དག་གིས་དགེ་འདུན་དང་མཆོད་རྟེན་གྱི་དཀོར་མང་པོ་ཕྲོགས་ནས་བདག་གིར་བྱས་ཏེ་ལོངས་སྤྱད་པར་འདོད་པ་དེ་དག་ལས་བྱང་ཆུབ་སེམས་དཔས་[[183]](#footnote-202)ནོར་[[184]](#footnote-203)ཕྱིར་ཕྲོགས་ཏེ། ནོར་ལོངས་སྤྱད་[[185]](#footnote-204)པ་དེས་དེ་[[186]](#footnote-205)དག་ལ་ཡུན་རིང་པོར་གནོད་པ་དང་། ཕན་པ་མ་ཡིན་པ་ཁོ་ནར་གྱུར་ན་མི་རུང་ངོ་སྙམ་ནས། རྐྱེན་དེ་ཁོ་ནའི་ཕྱིར་སླར་ཕྲོགས་ཏེ་དགེ་འདུན་གྱི་ནི་དགེ་འདུན་ལ་འབུལ་བར་བྱེད། མཆོད་རྟེན་གྱི་ནི་མཆོད་རྟེན་ལ་འབུལ་བར་བྱེད་དོ། །​ཞལ་ཏ་བྱེད་པའམ། ཀུན་དགའ་ར་བ་སྲུང་བ་[[187]](#footnote-206)གང་དག་གིས་དགེ་འདུན་ནམ། མཆོད་རྟེན་གྱི་ནོར་མི་རིགས་པར་ཆུད་གསོན་པ་དང་། གང་ཟག་བདག་ཉིད་ཀྱིས་སྤྱོད་པར་བྱེད་པ་དེ་དག་ལ་བྱང་ཆུབ་སེམས་དཔས་སོ་སོར་བརྟགས་ནས་ལས་དེ་དང་ལོག་པར་ལོངས་སྤྱད་[[188]](#footnote-207)པ་དེས་དེ་དག་ལ་ཡུན་རིང་པོར་གནོད་པ་དང་། ཕན་པ་མ་ཡིན་པར་གྱུར་ན་མི་རུང་ངོ་སྙམ་ནས། །​དབང་བྱེད་པ་དེ་ལས་འབྱིན་པར་བྱེད་དེ། དེ་ལྟར་རྣམ་གྲངས་དེས་བྱང་ཆུབ་སེམས་དཔའ་མ་བྱིན་པར་ལེན་བཞིན་དུ་ཉེས་པར་ཡང་མི་འགྱུར་ལ། བསོད་ནམས་ཀྱང་མང་དུ་འཕེལ་བར་འགྱུར་རོ། །​འདི་ལྟར་བྱང་ཆུབ་སེམས་དཔའ་ཁྱིམ་པས་བུད་མེད་ཁྱིམ་ཐབ་མེད་པ་མི་ཚངས་པར་སྤྱོད་པས་[[189]](#footnote-208)གཟིར་བ་དེ་ལ་ཆགས་པའི་སེམས་དང་ལྡན་པ་ཞིག་ལ་ཀུན་ནས་མནར་སེམས་ཀྱི་སེམས་དང་ལྡན་པར་གྱུར་ནས། བསོད་ནམས་མ་ཡིན་པ་མང་དུ་འཕེལ་བར་གྱུར་ན་མི་རུང་ངོ་སྙམ་ཞིང་། ཅི་དགའ་དགུར་[[190]](#footnote-209)དགེ་བའི་རྩ་བ་ལ་སྦྱར་བ་དང་མི་དགེ་བ་ཡོངས་སུ་དོར་བར་བྱ་བ་ལ་དབང་དུ་ཡང་འགྱུར་རོ་སྙམ་སྟེ། སྙིང་བརྩེ་བའི་སེམས་ཁོ་ན་ཉེ་བར་བཞག་ནས་འཁྲིག་པའི་ཆོས་བསྟེན་[[191]](#footnote-210)ན། མི་ཚངས་པར་སྤྱོད་པ་འཁྲིག་པའི་ཆོས་བསྟེན་[[192]](#footnote-211)ཀྱང་ཉེས་པར་ཡང་མི་འགྱུར་ལ། བསོད་ནམས་ཀྱང་མང་དུ་འཕེལ་བར་འགྱུར་བ་ལྟ་བུའོ། །​བྱང་ཆུབ་སེམས་དཔའ་རབ་ཏུ་བྱུང་པ། ཉན་ཐོས་ཀྱི་བསླབ་པ་མི་འཇིག་པར་རྗེས་སུ་སྲུང་བས་[[193]](#footnote-212)ནི་མི་ཚངས་པར་སྤྱོད་པ་བསྟེན་པ་[[194]](#footnote-213)རྣམ་པ་ཐམས་ཅད་དུ་མི་བྱའོ། །​འདི་ལྟར་བྱང་ཆུབ་སེམས་དཔའ་སེམས་ཅན་མང་པོ་སྲོག་ཐར་པར་བྱ་བ་དང་། བཅིངས་པ་[[195]](#footnote-214)ལས་ཐར་པར་བྱ་བ་དང་། ལག་པ་དང་། རྐང་པ་དང་། སྣ་དང་རྣ་བ་བཅད་པ་ལས་ཐར་བར་བྱ་བ་དང་། མིག་དབྱུང་བ་ལས་བསྐྱབ་པར་བྱ་བའི་ཕྱིར་བྱང་ཆུབ་སེམས་དཔའ་བདག་གི་སྲོག་གི་ཕྱིར་ཡང་ཤེས་བཞིན་དུ་བརྫུན་གྱི་ཚིག་གང་མི་སྨྲ་བ་ཡང་[[196]](#footnote-215)སེམས་ཅན་དེ་དག་གི་དོན་གྱི་ཕྱིར་སོ་སོར་བརྟགས་ནས་སྨྲ་བར་བྱེད་དེ། དེ་ལྟར་མདོར་བསྡུ་ན་བྱང་ཆུབ་སེམས་དཔས་ནི་ཅི་དང་ཅིས་ཀྱང་སེམས་ཅན་རྣམས་ཀྱི་དོན་ཁོ་ན་མཐོང་གི །​དོན་མ་ཡིན་པ་ནི་མ་ཡིན་ཏེ། བདག་ཉིད་ཀྱང་ཟང་ཟིང་མེད་པའི་སེམས་དང་ལྡན་ལ། སེམས་ཅན་ལ་ཕན་པར་འདོད་པའི་གཞི་འབའ་ཞིག་གིས་འདུ་ཤེས་བསྒྱུར་ཏེ་ཤེས་བཞིན་དུ་ཚིག་གཞན་དུ་[[197]](#footnote-216)སྨྲ་ལ། སྨྲ་བཞིན་དུ་ཉེས་པར་ཡང་མི་འགྱུར་ཏེ། བསོད་ནམས་མང་པོ་ཡང་འཕེལ་བར་འགྱུར་རོ། །​འདི་ལྟར་བྱང་ཆུབ་སེམས་དཔའ་ནི་སེམས་ཅན་གང་དག་མི་དགེ་བའི་བཤེས་གཉེན་གྱིས་ཡོངས་སུ་ཟིན་པ་དེ་དག་ལ་སྙིང་བརྩེ་བའི་སེམས་ཁོ་ན་ལ་བརྟེན་ནས་སེམས་ཅན་འདི་དག་ནི་སྡིག་པའི་གྲོགས་པོ་དང་བརྟེན་པས་ཡུན་རིང་པོར་གནོད་པ་དང་། ཕན་[[198]](#footnote-217)པ་མ་ཡིན་པར་གྱུར་ན་མི་རུང་ངོ་སྙམ་སྟེ། ཅི་ནུས་ཅི་ལྕོགས་ཀྱིས་མི་དགེ་བའི་བཤེས་གཉེན་དེ་དག་དང་དབྱེ་བའི་ཚིག་སྨྲ་བར་བྱེད་དེ། དེས་འགའ་ཞིག་དབྱེ་བར་ཀུན་ཏུ་དགའོ། །​བྱང་ཆུབ་སེམས་དཔའ་རྣམ་[[199]](#footnote-218)གྲངས་དེས་མཛའ་བའི་དབྱེན་བྱས་ཀྱང་ཉེས་པར་ཡང་[[200]](#footnote-219)མི་འགྱུར་ལ། བསོད་ནམས་མང་པོ་ཡང་འཕེལ་བར་འགྱུར་རོ། །​འདི་ལྟར་བྱང་ཆུབ་སེམས་དཔའ་ནི་སེམས་ཅན་ལམ་ལོག་པར་ཞུགས་ཤིང་མི་རིགས་པ་བྱེད་པ་དག་ལ་ཐབས་དེས་ཅི་ནས་ཀྱང་མི་དགེ་བའི་གནས་ནས་བསླང་སྟེ་དགེ་བའི་གནས་སུ་འགོད་པའི་ཕྱིར་རྟག་ཏུ་ཚིག་རྩུབ་པོས་དྲག་ཏུ་སྨ་[[201]](#footnote-220)འབེབས་པར་བྱེད་དེ། དེ་ལྟར་བྱང་ཆུབ་སེམས་དཔས་ཚིག་རྩུབ་པོས་སྨྲས་ཀྱང་ཉེས་པར་མི་འགྱུར་ལ། བསོད་ནམས་ཀྱང་མང་དུ་འཕེལ་བར་འགྱུར་རོ། །​འདི་ལྟར་བྱང་ཆུབ་སེམས་དཔའ་ནི་སེམས་ཅན་གར་དང་གླུ་དང་རོལ་མོའི་སྒྲ་ལ་མོས་པ་རྣམས་དང་། རྒྱལ་པོ་དང་། ཆོམ་རྐུན་དང་། ཟས་དང་། སྐོམ་དང་། སྨད་འཚོང་མ་དང་། ལམ་སྲང་གི་གཏམ་ལ་སོགས་པ་ལ་མོས་པ་རྣམས་ལ། གར་དང་གླུ་དང་རོལ་མོའི་སྒྲ་དང་གཏམ་སྣ་ཚོགས་ལ་མཁས་ཏེ། སྙིང་བརྩེ་བའི་བསམ་པས་གར་དང་གླུ་དང་རོལ་མོའི་སྒྲ་དང་ཚིག་འཁྱལ་པ་དང་ལྡན་པའི་གཏམ་རྣམ་པ་སྣ་ཚོགས་ཀྱིས་མགུ་བར་བྱས་ཤིང་འདུན་པར་བྱས་ཏེ་དབང་དུ་བྱེད་ཅིང་ངག་ཉན་དུ་བཅུག་ནས་མི་དགེ་བའི་གནས་ནས་བསླང་སྟེ་དགེ་བའི་གནས་སུ་དགོད་པར་བྱེད་དོ། །​དེ་ལྟར་བྱང་ཆུབ་སེམས་དཔའི་[[202]](#footnote-221)ཚིག་འཁྱལ་པ་སྨྲ་ཡང་ཉེས་པར་མི་འགྱུར་ལ། བསོད་ནམས་ཀྱང་མང་དུ་འཕེལ་བར་འགྱུར་རོ། །​འཚོ་བ་ལོག་པ་དང་དུ་ལེན། །​བྱང་ཆུབ་སེམས་དཔའ་ཚུལ་འཆོས་པ་དང་། ཁ་གསག་དང་། གཞོགས་སློང་[[203]](#footnote-222)དང་། ཐོབ་[[204]](#footnote-223)ཀྱིས་འཇལ་བ་[[205]](#footnote-224)དང་། རྙེད་པས་རྙེད་པར་བྱེད་འདོད་པ་ལོག་པས་འཚོ་བར་བྱེད་པའི་ཆོས་བྱུང་བ་རྣམས་དང་དུ་ལེན་ཅིང་། དེ་དག་གིས་མི་[[206]](#footnote-225)འཛེམ་ལ་སེལ་བར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​དེ་བསལ་བའི་[[207]](#footnote-226)ཕྱིར་འདུན་པ་སྐྱེས་ཤིང་འབད་པ་རྩོལ་[[208]](#footnote-227)ལ་ཉོན་མོངས་པ་ཤས་ཆེ་བས་སེམས་ཟིལ་གྱིས་མནན་ཏེ་ཀུན་ཏུ་སྤྱོད་པ་ནི་ཉེས་པ་མེད་དོ། །​འཕྱར་ནས་རབ་ཏུ་རྒོད་ལ་སོགས། །​བྱང་ཆུབ་སེམས་དཔའ་རྒོད་པས་ཡོངས་སུ་ཟིན་པའི་སེམས་ཀྱིས་རྣམ་པར་མ་ཞི་ཞིང་རྣམ་པར་མ་ཞི་བ་ལ་དགའ་ལ་རྟག་ཏུ་རྒོད་པ་དང་། ཀུན་ཏུ་རྩེ་ཞིང་ཀུན་ཏུ་ཅ་ཅོ་འདོན་ལ་རྒོད་ཅིང་གཡེང་བར་བྱེད་པ་དང་། གཞན་དག་རྒོད་དུ་གཞུག་པར་འདོད་ཅིང་དགའ་བར་བྱ་བར་འདོད་ན་རྐྱེན་དེ་ཉིད་ཀྱིས་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​བརྗེད་པས་བྱས་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​དེ་བསལ་བའི་ཕྱིར་འདུན་པ་སྐྱེད་ན་ནི་ཉེས་པ་མེད་དེ་སྔ་མ་བཞིན་ནོ། །​གཞན་དག་གི་ཀུན་ནས་མནར་སེམས་སྐྱེ་ས་པ་ཐབས་དེས་ཕྱིར་བསལ་བར་འདོད་ན་ཉེས་པ་མེད་དོ། །​གཞན་དག་གི་མྱ་ངན་སྐྱེས་པ་བསལ་བར་འདོད་ན་ཉེས་པ་མེད་དོ། །​གཞན་དེའི་རང་བཞིན་ཅན་དེ་ལ་དགའ་བ་རྣམས་བསྡུ་བའམ། བག་དབབ་པའམ། དེ་དང་མཐུན་པར་བྱ་བའི་ཕྱིར་བྱེད་ན་ཉེས་པ་མེད་དོ། །​གཞན་དག་བྱང་ཆུབ་སེམས་དཔའ་ལ་[[209]](#footnote-228)མི་དགའ་བར་འགྱུར་དུ་དོགས་པ་དང་། ཀུན་ནས་མནར་སེམས་དང་། རྒྱབ་ཀྱིས་ཕྱོགས་པར་འགྱུར་དུ་དོགས་པ་རྣམས་ལ་དགའ་བའི་རང་[[210]](#footnote-229)བཞིན་གྱིས་ནང་དུ་བསམ་པ་དག་པ་[[211]](#footnote-230)བསྟན་པའི་ཕྱིར་བྱས་ན་ཉེས་པ་མེད་དོ། །​འཁོར་བ་གཅིག་ཏུ་[[212]](#footnote-231)བགྲོད་པར་སེམས། །​བྱང་ཆུབ་སེམས་དཔའ་གང་བྱང་ཆུབ་སེམས་དཔས་ནི་མྱ་ངན་ལས་འདས་པ་ལ་[[213]](#footnote-232)མངོན་པར་དགའ་བས་གནས་པར་མི་བྱའི། མྱ་ངན་ལས་འདས་པ་ལ་རྒྱབ་ཀྱིས་ཕྱོགས་ཏེ་གནས་པར་བྱའོ། །​ཉོན་མོངས་པ་དང་ཉེ་བའི་ཉོན་མོངས་པ་རྣམས་ཀྱིས་ཀྱང་འཇིགས་པར་མི་བྱའོ། །​དེ་དག་ལས་སེམས་ཀྱང་ཤིན་ཏུ་དབེན་པར་མི་བྱ་སྟེ། འདི་ལྟར་བྱང་ཆུབ་སེམས་དཔས་ནི་བསྐལ་པ་གྲངས་མེད་པ་གསུམ་དུ་འཁོར་བ་ན་འཁོར་ཞིང་བྱང་ཆུབ་ཡང་དག་པར་བསྒྲུབ་པར་[[214]](#footnote-233)བྱ་དགོས་སོ་སྙམ་དུ་དེ་ལྟར་ལྟ་ཞིང་དེ་སྐད་སྨྲས་[[215]](#footnote-234)ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​དེ་ཅིའི་ཕྱིར་ཞེ་ན། བྱང་ཆུབ་སེམས་དཔས་ནི་[[216]](#footnote-235)ཉན་ཐོས་ཀྱི་ཇི་ལྟར་མྱ་ངན་ལས་འདས་པ་ལ་མངོན་པར་དགའ་བ་ཀུན་ཏུ་བསྟེན་པར་[[217]](#footnote-236)བྱ་ཞིང་། ཉོན་མོངས་པ་དང་ཉེ་བའི་ཉོན་མོངས་པ་རྣམས་ལས་སེམས་སྐྱོ་བར་བྱ་བ་དེ་ལས་བྱེ་བ་ཕྲག་འབུམ་འགྱུར་དུ་མྱ་ངན་ལས་འདས་པ་ལ་མངོན་པར་དགའ་བ་ཀུན་ཏུ་བསྟེན་པར་[[218]](#footnote-237)བྱ་ཞིང་། ཉོན་མོངས་པ་དང་ཉེ་བའི་ཉོན་མོངས་པ་རྣམས་ལས་སེམས་སྐྱོ་བ་བསྒོམ་པར་བྱ་དགོས་ཏེ། འདི་ལྟར་ཉན་ཐོས་ནི་བདག་གཅིག་པུའི་དོན་ལ་བརྩོན་གྱི། བྱང་ཆུབ་སེམས་དཔའ་ནི་སེམས་ཅན་ཐམས་ཅད་ཀྱི་དོན་ལ་བརྩོན་པ་[[219]](#footnote-238)ཡིན་པ་[[220]](#footnote-239)དེས་དེ་ལྟར་སེམས་ཀུན་ནས་ཉོན་མོངས་པ་མེད་པ་ལ་གོམས་པར་[[221]](#footnote-240)བྱ་བ་ཡང་དག་པར་བསྒྲུབ་དགོས་ཏེ། དེ་ནི་འདི་ལྟར་དགྲ་བཅོམ་པ་མ་ཡིན་དུ་ཟིན་ཀྱང་། དེ་ལས་ཁྱད་པར་[[222]](#footnote-241)དུ་འཕགས་པ་[[223]](#footnote-242)ཀུན་ནས་ཉོན་མོངས་པ་མེད་པ་དང་ལྡན་པས་ཟག་པ་དང་བཅས་པའི་དངོས་པོ་ལ་སྤྱོད་པའི་ཕྱིར་རོ། །​གྲགས་པ་མ་ཡིན་མི་སྤོང་བ། །​བྱང་ཆུབ་སེམས་དཔས་[[224]](#footnote-243)བདག་གི་ཚིག་མི་བཙུན་པར་འགྱུར་བའི་དྲི་ངས་དང་། མི་སྙན་པ་དང་། གཏམ་ངན་པར་འགྱུར་བ་བདེན་པའི་དངོས་པོ་མི་སྲུང་ཞིང་སེལ་བར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་[[225]](#footnote-244)ཉེས་པར་འགྱུར་རོ། །​བདེན་པའི་དངོས་པོ་མ་ཡིན་པ་མི་སྲུང་ཞིང་སེལ་བར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་ནི་འགྱུར་ལ། ཉོན་མོངས་པ་ཅན་གྱི་[[226]](#footnote-245)ཉེས་པར་ནི་མི་འགྱུར་རོ། །​ཕ་རོལ་མུ་སྟེགས་ཅན་ཡིན་ནམ། གཞན་གང་ཡང་རུང་བ་མངོན་པར་ཞེན་པ་ཞིག་ཡིན་ན་ཉེས་པ་མེད་དོ། །​རབ་ཏུ་བྱུང་བ་དང་། སློང་[[227]](#footnote-246)མོ་སྤྱོད་པ་དང་། དགེ་བ་སྤྱོད་པའི་གཞིས་མི་སྙན་པར་[[228]](#footnote-247)བརྗོད་ན་ཉེས་པ་མེད་དོ། །​ཁྲོ་བས་ཟིལ་གྱིས་ནོན་ཅིང་སེམས་ཕྱིན་ཅི་ལོག་ཏུ་གྱུར་པས་བརྗོད་ན་ཉེས་པ་མེད་དོ། །​ཉོན་མོངས་བཅས་ཀྱང་འཆོས་མི་བྱེད། །​བྱང་ཆུབ་སེམས་དཔས་གནོད་པའི་ཐབས་དང་ཐབས་དྲག་པོ་གང་གིས་སེམས་ཅན་གྱི་དོན་དུ་འགྱུར་བ་[[229]](#footnote-248)མཐོང་བཞིན་དུ་ཡིད་[[230]](#footnote-249)མི་དགའ་བར་འགྱུར་བ་བསྲུང་བའི་ཕྱིར་ཐབས་དེ་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​ཚེ་འདིའི་དོན་ཆུང་ངུ་ཞིག་ཏུ་གྱུར་ལ། གཞི་དེས་ཡིད་མི་དགའ་བ་ཆེན་པོར་གྱུར་[[231]](#footnote-250)ན་ཉེས་པ་མེད་དོ། །​གཤེ་ལ་ལན་དུ་གཤེ་ལ་སོགས། །​བྱང་ཆུབ་སེམས་དཔའ་གཞན་དག་གཤེ་བ་ལ་ཕྱིར་གཤེ་བ་དང་། ཁྲོ་བ་ལ་ཕྱིར་ཁྲོ་བ་དང་བརྡེག་པ་[[232]](#footnote-251)ལ་ཕྱིར་བརྡེག་པ་དང་། མཚང་འདྲུ་བ་ལ་ཕྱིར་མཚང་[[233]](#footnote-252)འདྲུ་བར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​ཁྲོ་བ་རྣམས་ནི་ཡལ་བར་འདོར། །​[[234]](#footnote-253)བྱང་ཆུབ་སེམས་དཔའ་གཞན་དག་ལ་ཉེས་པ་བྱས་སམ་ཉེས་པ་བྱས་སུ་དོགས་ཀྱང་རུང་སྟེ། ཀུན་ནས་མནར་སེམས་ཀྱི་སེམས་དང་ལྡན་པ་དང་། ང་རྒྱལ་གྱིས་ནོན་པས་མཐུན་པར་ཤད་ཀྱིས་བྱང་བར་མི་བྱེད་ཅིང་དེ་ཡལ་བར་འདོར་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་[[235]](#footnote-254)ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་སམ་ལེ་ལོའམ་བག་མེད་པས་ཤད་ཀྱིས་བྱང་བར་མ་བྱས་ན་ཉེས་པ་དང་བཅས་ཤིང་འགལ་བ་དང་བཅས་པར་ནི་འགྱུར་ལ། ཉོན་མོངས་པ་ཅན་གྱི་ཉེས་པར་ནི་མི་འགྱུར་རོ། །​ཐབས་དེས་དུལ་བར་བྱ་བར་འདོད་ཅིང་འདུལ་བར་འདོད་ལ་མི་དགེ་བའི་གནས་ནས་བསླང་སྟེ། དགེ་བའི་གནས་སུ་འགོད་པར་འདོད་ན་ཉེས་པ་མེད་དོ། །​མུ་སྟེགས་ཅན་ཡིན་ན་ཉེས་པ་མེད་དོ། །​རུང་བ་མ་ཡིན་པ་ཁ་ན་མ་ཐོ་བ་དང་བཅས་པར་[[236]](#footnote-255)ཀུན་ཏུ་སྤྱོད་པས་ཤད་ཀྱིས་བྱང་བར་བྱེད་དུ་འཇུག་པར་འདོད་པ་ཞིག་ན་ཉེས་པ་མེད་དོ། །​གལ་ཏེ་རང་བཞིན་གྱིས་འཐབ་ཀྲོལ་ཅན་ཞིག་ཡིན་ཏེ་རྩོད་པར་བྱེད་ལ་ཤད་ཀྱིས་བྱང་བར་བྱས་ན་ཤས་ཆེར་འཁྲུགས་ཏེ་ཤེད་སྐྱེ་བར་འགྱུར་ན་ཉེས་པ་མེད་དོ། །​ཕ་རོལ་བཟོད་པའི་ངང་ཚུལ་ཅན་ཡིན་ཞིང་ཀུན་ནས་མནར་སེམས་མེད་པའི་ངང་ཚུལ་ཅན་ཡིན་དུ་རེ་ལ། གཞན་ལ་བདག་གིས་[[237]](#footnote-256)ཉེས་པ་བྱས་པ་[[238]](#footnote-257)ལས་བརྩམས་ཏེ་ཤད་ཀྱིས་བྱང་བར་བྱེད་པ་ཤིན་ཏུ་ངོ་ཚ་བར་བྱེད་པ་ཞིག་ཡིན་ན་ཉེས་པ་མེད་དོ། །​ཕ་རོལ་ཤད་ཀྱིས་འཆགས་པ་སྤོང་། །​བྱང་ཆུབ་སེམས་དཔའ་རྩོད་པ་བྱུང་བ་འགའ་ཞིག་ལས་བྱུང་བར་གྱུར་ནས་གཞན་དག་ལ་[[239]](#footnote-258)ཆོས་བཞིན་དུ་མཐུན་པར་ཤད་ཀྱིས་བྱང་བར་བྱེད་ཀྱང་། ཀུན་ནས་མནར་སེམས་ཀྱི་སེམས་དང་ལྡན་ཞིང་གཞན་ལ་ཐོ་འཚམ་[[240]](#footnote-259)པའི་བསམ་པས་སམ་ཤད་ཀྱིས་སྦྱངས་པ་མི་ཉན་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​གལ་ཏེ་ཀུན་ནས་མནར་སེམས་ཀྱི་སེམས་དང་མི་ལྡན་གྱི། མི་བཟོད་པའི་ངང་ཚུལ་ཅན་ཡིན་པས་མི་ཉན་ན་ཉོན་མོངས་པ་ཅན་གྱི་ཉེས་པ་ཉིད་དུ་མི་[[241]](#footnote-260)འགྱུར་རོ། །​ཐབས་དེས་ཕ་རོལ་གདུལ་བར་འདོད་ན་ཉེས་པ་མེད་དེ། སྔ་མ་བཞིན་དུ་ཐམས་ཅད་དུ་རིག་པར་བྱའོ། །​ཆོས་བཞིན་མ་ཡིན་པ་དང་། དུས་མ་ཡིན་པར་ཤད་ཀྱིས་སྦྱོང་བར་བྱེད་ན་ཉེས་པ་མེད་དོ། །​ཁྲོ་བའི་སེམས་ཀྱི་[[242]](#footnote-261)རྗེས་སུ་འཇུག །​བྱང་ཆུབ་སེམས་དཔའི་[[243]](#footnote-262)གཞན་དག་ལ་ཁྲོ་བའི་བསམ་པ་བྱུང་ཞིང་འཛིན་པ་[[244]](#footnote-263)བྱུང་བ་དང་དུ་ལེན་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​དེ་སྤང་བའི་ཕྱིར་འདུན་པ་བསྐྱེད་ན་ཉེས་པ་མེད་དེ་སྔ་མ་བཞིན་ནོ། །​བསྙེན་བཀུར་འདོད་ཕྱིར་འཁོར་རྣམས་སྡུད། །​བྱང་ཆུབ་སེམས་དཔའ་རིམ་གྲོ་བྱ་བ་དང་བསྙེན་བཀུར་བྱ་བ་ལ་ཡོངས་སུ་ཞེན་པའི་དབང་དུ་བྱས་ཏེ། ཟང་ཟིང་དང་བཅས་པའི་སེམས་ཀྱིས་འཁོར་སྡུད་པར་བྱེད་ན། ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ་ཉོན་མོངས་པ་ཅན་གྱི་ཉེས་པར་འགྱུར་རོ། །​ཟང་ཟིང་མེད་པའི་བསམ་པས་རིམ་གྲོ་བྱ་བ་དང་བསྙེན་བཀུར་བྱ་བ་བདག་གིར་བྱེད་ན་ཉེས་པ་མེད་དོ། །​ལེ་ལོ་ལ་སོགས་སེལ་མི་བྱེད། །​བྱང་ཆུབ་སེམས་དཔའ་སྙོམ་ལས་དང་ལེ་ལོ་སྐྱེས་ཏེ། གཉིད་ཀྱི་བདེ་བ་དང་ཉལ་བའི་བདེ་བ་དང་གློས་[[245]](#footnote-264)འབེབས་པའི་བདེ་བས་དུས་མ་ཡིན་པ་དང་། ཚོད་[[246]](#footnote-265)མ་ཟིན་པར་བདག་གིར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​ན་སྟེ་མི་ནུས་ན་ཉེས་པ་མེད་དོ། །​ལམ་གྱིས་དུབ་ན་ཉེས་པ་མེད་དོ། །​དེ་སྤང་བའི་ཕྱིར་འདུན་པ་སྐྱེས་པ་ལ་ཉེས་པ་མེད་དེ་སྔ་མ་བཞིན་དུ་རིག་པར་བྱའོ། །​ཆགས་པས་བྲེ་མོའི་གཏམ་ལ་བརྟེན། །​བྱང་ཆུབ་སེམས་དཔའ་[[247]](#footnote-266)འདུ་འཛིའི་གཏམ་ལ་ཀུན་ཏུ་ཆགས་པའི་སེམས་ཀྱིས་[[248]](#footnote-267)དུས་ལས་ཡོལ་བར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​བརྗོད་པས་ཡོལ་བར་བྱས་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​ཕ་རོལ་པོ་[[249]](#footnote-268)སྨྲ་ཞིང་འདུག་ལ་དེ་ཡང་དྲན་པ་ལ་གནས་བཞིན་དུ་ཕ་རོལ་གྱི་ངོར་སྐད་ཅིག་ཙམ་ཉན་པ་ལ་ནི་ཉེས་པ་མེད་དོ། །​ཡ་མཚན་དུ་འཛིན་ཏེ་འདྲི་བ་ཙམ་དང་དྲིས་པའི་ལན་འདེབས་པ་ཙམ་བྱེད་པ་ལ་ཉེས་པ་མེད་དོ། །​ཏིང་ངེ་འཛིན་གྱི་དོན་མི་ཚོལ། །​བྱང་ཆུབ་སེམས་དཔའ་སེམས་གནས་པར་བྱ་བ་ལས་བརྩམས་ཏེ། སེམས་མཉམ་པར་འཇོག་པར་འདོད་ལ་ཀུན་ནས་མནར་སེམས་ཀྱི་སེམས་དང་ལྡན་པ་དང་། ང་རྒྱལ་གྱིས་ནོན་ཏེ་གདམས་ངག་ནོད་དུ་མི་འགྲོ་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོ་བྱས་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​ན་སྟེ་མི་ནུས་ན་ཉེས་པ་མེད་དོ། །​གདམས་ངག་ལོག་པར་འབྱུང་དུ་དོགས་ན་ཉེས་པ་མེད་དོ། །​བདག་ཉིད་མང་དུ་ཐོས་པ་ཡིན་ཏེ་སེམས་མཉམ་པར་འཇོག་ནུས་སམ། དེས་[[250]](#footnote-269)གདམས་ངག་གིས་[[251]](#footnote-270)གདམས་པར་བྱ་བ་བྱས་ཟིན་ན་ཉེས་པ་མེད་དོ། །​བསམ་གཏན་སྒྲིབ་པ་སྤང་[[252]](#footnote-271)མི་བྱེད། །​བྱང་ཆུབ་སེམས་དཔའ་འདོད་པ་ལ་འདུན་པའི་སྒྲིབ་པ་བྱུང་བ་ཉམས་སུ་མྱོང་བར་བྱེད་ཅིང་སེལ་བར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ་ཉོན་མོངས་པ་ཅན་གྱི་ཉེས་པར་འགྱུར་རོ། །​དེ་སྤང་བའི་ཕྱིར་འདུན་པ་སྐྱེས་ཤིང་འབད་ཀྱང་ཉོན་མོངས་པ་དྲག་པོས་སེམས་ཟིལ་གྱིས་ནོན་ཏེ་ཀུན་ཏུ་སྤྱད་ན་ཉེས་པ་མེད་དོ། །​འདོད་པ་ལ་འདུན་པ་ཇི་ལྟ་བ་བཞིན་དུ་གནོད་སེམས་དང་། རྨུགས་པ་དང་གཉིད་དང་། རྒོད་པ་དང་འགྱོད་པ་དང་། ཐེ་ཚོམ་ཡང་དེ་དང་འདྲ་བར་རིག་པར་བྱའོ། །​བསམ་གཏན་རོ་ལ་ཡོན་ཏན་ལྟ། བྱང་ཆུབ་སེམས་དཔའ་བསམ་གཏན་གྱི་རོ་མྱོང་བར་བྱེད་ཅིང་། བསམ་གཏན་གྱི་རོ་མྱང་བ་ལ་ཡང་ཡོན་ཏན་དུ་ལྟ་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​དེ་སྤང་བའི་ཕྱིར་འདུན་པ་སྐྱེས་པ་ལ་ནི་ཉེས་པ་མེད་དེ་སྔ་མ་བཞིན་ནོ། །​ཉན་ཐོས་ཐེག་པ་སྤོང་བར་བྱེད། །​བྱང་ཆུབ་སེམས་དཔའ་གང་བྱང་ཆུབ་སེམས་དཔས་[[253]](#footnote-272)ཉན་ཐོས་ཀྱི་ཐེག་པ་དང་ལྡན་པའི་ཆོས་མཉན་པར་མི་བྱའོ། །​གཟུང་བར་མི་བྱའོ། །​དེ་ལ་བསླབ་པར་ཡང་མི་བྱའོ། །​བྱང་ཆུབ་སེམས་དཔས་[[254]](#footnote-273)ཉན་ཐོས་ཀྱི་ཐེག་པ་དང་ལྡན་པའི་ཆོས་མཉན་པ་དང་གཟུང་བས་ཅི་ཞིག་བྱ་སྟེ་[[255]](#footnote-274)དེ་ལ་བསླབ་མི་དགོས་སོ་ཞེས་དེ་ལྟར་ལྟ་ཞིང་དེ་སྐད་སྨྲས་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ལ། ཉོན་མོངས་པ་ཅན་གྱི་ཉེས་པར་འགྱུར་ཏེ། འདི་ལྟར་བྱང་ཆུབ་སེམས་དཔས་ནི་མུ་སྟེགས་ཅན་གྱི་བསྟན་བཅོས་རྣམས་ལ་ཡང་བརྩོན་པར་བྱ་དགོས་ན། སངས་རྒྱས་ཀྱི་གསུང་རབ་ལ་ལྟ་ཅི་སྨོས། གཅིག་ཏུ་ངེས་པར་དེ་ལྷུར་ལེན་པའི་འདུན་པ་བཟློག་པའི་ཕྱིར་ན་ཉེས་པ་མེད་དོ། །​རང་ཚུལ་ཡོད་བཞིན་དེ་ལ་བརྩོན། །​བྱང་ཆུབ་སེམས་དཔའ་བྱང་ཆུབ་སེམས་དཔའི་སྡེ་སྣོད་ཡོད་བཞིན་དུ་བྱང་ཆུབ་སེམས་དཔའི་སྡེ་སྣོད་ལ་བརྩོན་པར་མ་བྱས་པར་བྱང་ཆུབ་སེམས་དཔའི་སྡེ་སྣོད་ཐམས་ཅད་ཀྱི་ཐམས་ཅད་དུ་ཡལ་བར་བོར་ནས། ཉན་ཐོས་ཀྱི་སྡེ་སྣོད་ལ་བརྩོན་པར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​བརྩོན་མིན་ཕྱི་རོལ་བསྟན་ཆོས་བརྩོན། །​བྱང་ཆུབ་སེམས་དཔའ་སངས་རྒྱས་ཀྱི་གསུང་རབ་ཡོད་བཞིན་དུ་སངས་རྒྱས་ཀྱི་གསུང་རབ་ལ་བརྩོན་པར་མ་བྱས་པར་མུ་སྟེགས་ཅན་གྱི་བསྟན་བཅོས་དག་ལ་བརྩོན་པར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​ཤིན་ཏུ་ཡིད་གཞུངས་[[256]](#footnote-275)པ་དང་། ལོབས་སྐྱེན་[[257]](#footnote-276)པ་དང་། ཡུན་རིང་དུ་མི་བརྗེད་པར་[[258]](#footnote-277)ནུས་པ་དང་། དོན་སེམས་པ་དང་། རྟོགས་[[259]](#footnote-278)པར་བྱེད་ནུས་པ་དང་། སངས་རྒྱས་ཀྱི་གསུང་རབ་ལ་རིགས་པས་རྟོགས་པ་དང་ལྡན་པས་བློ་མི་འགྱུར་བ་དང་ལྡན་ཏེ། དེ་ལས་ཉིས་འགྱུར་དུ་ཉིན་གཅིག་བཞིན་[[260]](#footnote-279)དུ་སངས་རྒྱས་ཀྱི་གསུང་རབ་ལ་བརྩོན་པར་བྱེད་ན་ཉེས་པ་མེད་དོ། །​བརྩོན་པར་བྱས་ཀྱང་དེ་ལ་དགའ། །​བྱང་ཆུབ་སེམས་དཔས་[[261]](#footnote-280)དེ་ལྟ་བུའི་ཚུལ་དང་ཡང་མི་འགལ་བར་མུ་སྟེགས་ཅན་གྱི་བསྟན་བཅོས་ཕྱི་རོལ་གྱི་བསྟན་བཅོས་དག་ལ་མཁས་པར་བྱེད་པ་ན། དེ་ལ་མངོན་པར་དགའ་བའི་ཚུལ་གྱིས་བྱེད་ཅིང་དེས་དགའ་བས་འཛིན་ལ་དེས་རངས་པར་བྱེད་དེ་སྨན་ཚ་བ་ལ་བརྟེན་པ་བཞིན་དུ་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​ཐེག་པ་ཆེན་པོ་སྤོང་བར་བྱེད། །​བྱང་ཆུབ་སེམས་དཔའ་བྱང་ཆུབ་སེམས་དཔའི་སྡེ་སྣོད་ལ་དེ་ཁོ་ནའི་དོན་ནམ། སངས་རྒྱས་དང་[[262]](#footnote-281)བྱང་ཆུབ་སེམས་དཔའི་མཐུ་ལས་བསམས་[[263]](#footnote-282)ཏེ་ཟབ་པ་མཆོག་ཏུ་ཟབ་པའི་གནས་དག་ཐོས་ནས་མ་མོས་ཤིང་སྐུར་པ་འདེབས་ཏེ། འདི་དག་ནི་དོན་དང་ལྡན་པ་མ་ཡིན། ཆོས་དང་ལྡན་པ་མ་ཡིན་ཏེ། དེ་བཞིན་གཤེགས་པས་གསུངས་པ་མ་ཡིན། སེམས་ཅན་རྣམས་ལ་ཕན་པ་དང་བདེ་བར་འགྱུར་བ་མ་ཡིན་ནོ་ཞེས་ཟེར་ན་བདག་ཉིད་ཀྱི་[[264]](#footnote-283)ཚུལ་བཞིན་མ་ཡིན་པ་ཡིད་ལ་བྱེད་པའམ། གཞན་གྱི་རྗེས་སུ་ཞུགས་པས་སྐུར་པ་འདེབས་ཀྱང་རུང་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​བྱང་ཆུབ་སེམས་དཔའ་ནི་ཟབ་ཅིང་མཆོག་ཏུ་ཟབ་པའི་གནས་དག་ཐོས་[[265]](#footnote-284)ནས་སེམས་མོས་པར་མ་གྱུར་ན། དེ་ལ་བྱང་ཆུབ་སེམས་དཔས་དད་པ་བསྐྱེད་དེ་གཡོ་མེད་པས་འདི་ལྟར་བདག་ནི་ལོང་བར་གྱུར་ཏེ་མིག་མེད་ལ། དེ་བཞིན་གཤེགས་པའི་སྤྱན་གྱི་[[266]](#footnote-285)རྗེས་སུ་སྤྱོད་པར་ཟད་པས་དེ་བཞིན་གཤེགས་པས་དགོངས་ཏེ་གསུངས་པ་སྤངས་པ་ནི་བདག་གི་ཆ་མ་ཡིན་ནོ་ཞེས་ཡང་དག་པར་བསླབ་པར་བྱའོ། །​དེ་ལྟར་བྱང་ཆུབ་སེམས་དཔའ་དེས་བདག་ཉིད་ནི་མི་ཤེས་པར་བརྩིས་ལ། དེ་བཞིན་གཤེགས་པ་ཉིད་ཆོས་དེ་དག་ལ་ལྐོག་ཏུ་མ་གྱུར་པར་ཡང་དག་པར་ལྟ་ན་དེ་ལྟ་ན་ཡང་དག་པར་ཞུགས་པ་ཡིན་ནོ། །​མོས་པ་མེད་དུ་ཟིན་ཀྱང་སྐུར་པ་མི་འདེབས་ན་ཉེས་པ་མེད་དོ། །​བདག་ལ་བསྟོད་ཅིང་གཞན་ལ་སྨོད། །​བྱང་ཆུབ་སེམས་དཔའ་ཟང་ཟིང་དང་བཅས་པའི་སེམས་དང་ཁོང་ཁྲོ་བའི་སེམས་ཀྱིས་[[267]](#footnote-286)བདག་ལ་བསྟོད་ཅིང་གཞན་ལ་སྨོད་པར་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​བསྟན་པ་གནས་པར་བྱ་བར་འདོད་པའི་ཕྱིར་མུ་སྟེགས་ཅན་རྣམས་ཟིལ་གྱིས་གནོན་པར་འདོད་པ་ལ་ཉེས་པ་མེད་དེ། [[268]](#footnote-287)ཐབས་དེས་གང་ཟག་དེ་ཉིད་འདུལ་བར་འདོད་པ་ལ་ཉེས་པ་མེད་དེ་[[269]](#footnote-288)རྒྱས་པར་སྔ་མ་བཞིན་ནོ། །​མ་དད་པ་རྣམས་དད་པར་བྱ་བ་དང་། དད་པ་རྣམས་ཕྱིར་ཞིང་འབྱུང་བར་བྱ་བའི་ཕྱིར་བྱེད་ན་ཉེས་པ་མེད་དོ། །​ཆོས་ཀྱི་དོན་དུ་འགྲོ་མི་བྱེད། །​བྱང་ཆུབ་སེམས་དཔའ་ཆོས་སྒྲོགས་པ་དང་དམ་པའི་ཆོས་ཀྱི་འབྲེལ་བའི་[[270]](#footnote-289)གཏམ་རྣམ་པར་གཏན་ལ་འབེབས་པ་ན་ང་རྒྱལ་གྱིས་ནོན་པ་དང་། ཀུན་ནས་མནར་སེམས་ཀྱི་སེམས་དང་ལྡན་པ་དང་། ཁོང་ཁྲོ་བའི་སེམས་དང་ལྡན་པས་མི་འགྲོ་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་། ལེ་ལོས་མི་འགྲོ་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​མ་ཚོར་ན་ཉེས་པ་མེད་དོ། །​ན་སྟེ་མི་ནུས་ན་ཉེས་པ་མེད་དོ། །​ལོག་པར་སྟོན་དུ་དོགས་ན་ཉེས་པ་མེད་དོ། །​ཆོས་སྨྲ་བའི་སེམས་སྲུང་ན་ཉེས་པ་མེད་དོ། །​ཡང་དང་ཡང་དུ་ཐོས་ཤིང་བཟུང་ལ་ཤེས་ཟིན་པའི་དོན་གྱི་གདམས་ངག་[[271]](#footnote-290)ཡིན་པར་ཤེས་ན་ཉེས་པ་མེད་དོ། །​མང་དུ་ཐོས་པ་[[272]](#footnote-291)འཛིན་པ་དང་ཐོས་པ་[[273]](#footnote-292)བསགས་པ་ཡིན་ན་ཉེས་པ་མེད་དོ། །​རྟག་ཏུ་དམིགས་པ་ལ་སེམས་གནས་ཏེ་བྱང་ཆུབ་སེམས་དཔའི་ཏིང་ངེ་འཛིན་མངོན་པར་བསྒྲུབ་པ་[[274]](#footnote-293)ལ་བརྩོན་ན་ཉེས་པ་མེད་དོ། །​ཤིན་ཏུ་[[275]](#footnote-294)ཤེས་རབ་རྟུལ་ཏེ་ཆོས་ལེན་པ་ལ་ཞན་འཛིན་པ་ལ་ཞན་ཅིང་དམིགས་པ་ལ་སེམས་མཉམ་[[276]](#footnote-295)པར་འཇོག་པ་ལ་ཞན་པ་ཞིག་ཡིན་ན་ཉེས་པ་མེད་དོ། །​དེ་ལ་སྨོད་ཅིང་ཡི་གེ་བརྟེན།[[277]](#footnote-296) །​བྱང་ཆུབ་སེམས་དཔའ་ཆོས་སྨྲ་བའི་གང་ཟག་ལ་བསམས་བཞིན་[[278]](#footnote-297)དུ་ཁྱད་དུ་གསོད་ཅིང་བཀུར་སྟི་མི་བྱེད་ལ་འཕྱ་ཞིང་བསྟིང་བར་བྱེད་པ་དང་། ཚིག་འབྲུ་ལ་རྟོན་གྱི་དོན་ལ་རྟོན་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​དགོས་པའི་གྲོགས་སུ་འགྲོ་མི་བྱེད། །​བྱང་ཆུབ་སེམས་དཔའི་སྡོམ་པ་ལ་གནས་པ་སེམས་ཅན་གྱི་བྱ་བ་འདི་ལྟ་སྟེ། དགོས་པའི་དོན་སྒྲུབ་པ་དང་། ལམ་དུ་འགྲོ་ཞིང་འོང་བའམ། ཡང་དག་པའི་ཐ་སྙད་དང་ལས་ཀྱི་མཐའ་ལ་སྦྱོར་བའམ། ལོངས་སྤྱོད་སྲུང་[[279]](#footnote-298)བའམ། བྱེ་བ་སྡུམ་[[280]](#footnote-299)པའམ། དགའ་སྟོན་ནམ། བསོད་ནམས་བྱེད་པ་ལ་ཀུན་ནས་མནར་སེམས་ཀྱི་སེམས་དང་ལྡན་པ་དང་ཁོང་ཁྲོ་བའི་སེམས་དང་ལྡན་པས་གྲོགས་བྱེད་དུ་མི་འགྲོ་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོས་གྲོགས་བྱེད་དུ་མི་འགྲོ་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​ན་སྟེ་མི་ནུས་ན་ཉེས་པ་མེད་དོ། །​བཅོལ་བ་[[281]](#footnote-300)དང་རང་[[282]](#footnote-301)བྱེད་ནུས་སམ་མགོན་ཡོད་ཅིང་རྟེན་ཡོད་ན་ཉེས་པ་མེད་དོ། །​གནོད་པ་དང་ལྡན་པ་དང་ཆོས་དང་ལྡན་པ་མ་ཡིན་པའི་བྱ་བ་ལ་མ་སོང་ན་ཉེས་པ་མེད་དོ། །​ཐབས་དེས་འདུལ་བར་འདོད་ན་ཉེས་པ་མེད་དོ། །​རྒྱས་པར་སྔ་མ་བཞིན་ནོ། །​གཞན་ལ་སྔར་ཁས་བླངས་ཟིན་ན་ཉེས་པ་མེད་དོ། །​ནུས་པ་གཞན་ལ་བཅོལ་ན་ཉེས་པ་མེད་དོ། །​རྟག་ཏུ་དགེ་བའི་ཕྱོགས་ལ་བརྩོན་ན་ཉེས་པ་མེད་དོ། །​རང་བཞིན་གྱིས་ཡིད་རྟུལ་ཞིང་ལུང་འབོགས་[[283]](#footnote-302)མི་མཁས་ན་ཉེས་པ་མེད་དེ་སྔ་མ་བཞིན་ནོ། །​གཞན་མང་པོ་དག་གི་སེམས་སྲུང་བར་[[284]](#footnote-303)འདོད་ན་ཉེས་པ་མེད་དོ། །​དགེ་འདུན་གྱི་ནང་ཁྲིམས་སྲུང་ན་ཉེས་པ་མེད་དོ། །​ནད་པའི་རིམ་གྲོ་བྱ་བ་སྤོང་། །​བྱང་ཆུབ་སེམས་དཔའ་ནད་པ་ནད་ཀྱིས་[[285]](#footnote-304)ཐེབས་པ་དང་ཕྲད་པ་ན་ཀུན་ནས་མནར་སེམས་ཀྱི་སེམས་དང་ལྡན་པ་དང་། ཁོང་ཁྲོ་བའི་སེམས་དང་ལྡན་པས་རིམ་གྲོ་དང་བསྙེན་བཀུར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོས་མི་བྱེད་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​བདག་ཉིད་ན་སྟེ་མི་ནུས་ན་ཉེས་པ་མེད་དོ། །​ཕ་རོལ་ནུས་ཤིང་མཐུན་པ་ལ་བཙལ་[[286]](#footnote-305)ན་ཉེས་པ་མེད་དོ། །​ནད་པ་མགོན་ཡོད་ཅིང་རྟེན་ཡོད་ན་ཉེས་པ་མེད་དོ། །​བདག་ཉིད་ཀྱིས་བདག་གི་རིམ་གྲོ་དང་། བསྙེན་བཀུར་བྱེད་ནུས་ན་ཉེས་པ་མེད་དོ། །​ནད་རྒྱུན་རིངས་ཀྱིས་ཐེབས་ཏེ་སོ་[[287]](#footnote-306)ཙམ་དུ་འདུག་ན་ཉེས་པ་མེད་དོ། །​དགེ་བའི་ཕྱོགས་རྒྱ་ཆེན་པོ་ལ་རྟག་[[288]](#footnote-307)ཏུ་བརྩོན་ཏེ་དགེ་བའི་ཕྱོགས་ཀྱི་བར་ཆད་དུ་འགྱུར་བ་བསྲུང་བའི་[[289]](#footnote-308)ཕྱིར་མི་བྱེད་ན་ཉེས་པ་མེད་དོ། །​ཤིན་ཏུ་ཤེས་རབ་རྟུལ་ཞིང་ལེགས་པར་ཆོས་སྟོན་མི་ནུས་ལ། ལེགས་པར་འཛིན་མི་ནུས་ན་ཉེས་པ་མེད་དོ། །​[[290]](#footnote-309)གཞན་ལ་སྔར་ཁས་བླངས་ཟིན་ན་ཉེས་པ་མེད་དོ། །​སྡུག་བསྔལ་སེལ་བར་མི་བྱེད་པ།[[291]](#footnote-310) །​ནད་གཡོག་ལ་ཇི་ལྟ་བ་བཞིན་དུ་སྡུག་བསྔལ་བའི་སྡུག་བསྔལ་བསལ་བའི་[[292]](#footnote-311)གྲོགས་བྱ་བ་ཡང་དེ་དང་འདྲ་བར་རིག་པར་བྱའོ། །​བག་མེད་རྣམས་ལ་རིགས་མི་སྟོན། །​བྱང་ཆུབ་སེམས་དཔའ་ཚེ་འདི་དང་ཚེ་[[293]](#footnote-312)ཕྱི་མའི་དོན་ལ་ཚུལ་བཞིན་མ་ཡིན་པར་ཞུགས་པ་དག་མཐོང་ན་ཀུན་ནས་མནར་སེམས་ཀྱི་སེམས་དང་ལྡན་པ་དང་། ཁོང་ཁྲོ་བའི་སེམས་དང་ལྡན་པས་རིགས་པ་དང་། ཚུལ་བཞིན་སྟོན་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོས་སྟོན་པར་མི་བྱེད་ན་ཉོན་མོངས་པ་ཅན་[[294]](#footnote-313)མ་ཡིན་པའི་ཉེས་པར་འགྱུར་རོ། །​བདག་མི་ཤེས་ཏེ་[[295]](#footnote-314)མི་ནུས་ན་ཉེས་པ་མེད་དོ། །​གཞན་ནུས་པ་ལ་བཅོལ་ན་ཉེས་པ་མེད་དོ། །​དེ་ཉིད་ཀྱིས་ནུས་ན་ཉེས་པ་མེད་དོ། །​དགེ་བའི་བཤེས་གཉེན་གཞན་གྱིས་ཡོངས་སུ་ཟིན་ན་ཉེས་པ་མེད་དོ། །​ཐབས་དེས་འདུལ་བར་འདོད་ན་ཉེས་པ་མེད་དོ། །​རྒྱས་པར་སྔ་མ་བཞིན་ནོ། །​གང་ལ་རིགས་པས་བསྟན་པར་བྱ་བ་དེ་ཀུན་ནས་མནར་སེམས་ཀྱི་སེམས་དང་ལྡན་ཞིང་བཀའ་བློ་མི་བདེ་བས་ལོག་པར་འཛིན་པ་དང་། དགའ་ཞིང་གུས་པ་མེད་པས་དམུ་རྒོད་ཀྱི་རང་བཞིན་ཅན་ཞིག་ན་ཉེས་པ་མེད་དོ། །​བྱས་ལ་[[296]](#footnote-315)ལན་དུ་ཕན་མི་འདོགས། །​བྱང་ཆུབ་སེམས་དཔའ་སེམས་ཅན་ལ་[[297]](#footnote-316)ཕན་འདོགས་པ་རྣམས་ལ་བྱས་པ་མི་གཟོ་ཞིང་བྱས་པ་མི་ཚོར་ཏེ། ཀུན་ནས་མནར་སེམས་ཀྱི་སེམས་དང་ལྡན་པས། མཐུན་པའི་ཕན་གདགས་པས་ལན་དུ་ཕན་མི་འདོགས་ན། ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ།[[298]](#footnote-317) །​སྙོམ་ལས་དང་ལེ་ལོས་མི་བྱེད་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​བསྒྲིམས་[[299]](#footnote-318)བཞིན་དུ་མ་ནུས་ཤིང་མ་ལྕོགས་ན་ཉེས་པ་མེད་དོ། །​ཐབས་དེས་འདུལ་བར་འདོད་ན་ཉེས་པ་མེད་དེ་སྔ་མ་བཞིན་ནོ། །​དེ་ཉིད་ལན་དུ་ཕན་འདོགས་མི་འདོད་ན་[[300]](#footnote-319)ཉེས་པ་མེད་དོ། །​གཞན་གྱི་མྱ་ངན་བསང་མི་བྱེད། །​བྱང་ཆུབ་སེམས་དཔའ་སེམས་ཅན་ཉེ་དུ་དང་། ལོངས་སྤྱོད་ལས་གྱུར་པའི་[[301]](#footnote-320)སྡུག་བསྔལ་ལ་གནས་པ་རྣམས་ཀྱི་མྱ་ངན་བྱུང་བ་ཀུན་ནས་མནར་སེམས་ཀྱི་སེམས་དང་ལྡན་པས་སེལ་བར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོས་སེལ་བར་མི་བྱེད་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​ཉེས་པར་མི་འགྱུར་བ་ནི་འདི་ལྟ་སྟེ། བྱ་བ་དག་ལ་གྲོགས་མི་བྱེད་པ་ལས་བརྩམས་པ་[[302]](#footnote-321)སྔ་མ་བཞིན་དུ་རིག་པར་བྱའོ། །​ནོར་འདོད་པ་ལ་སྦྱིན་མི་བྱེད། །​བྱང་ཆུབ་སེམས་དཔའ་ཟས་དང་སྐོམ་ལ་སོགས་པ་འདོད་པ་རྣམས་ཡང་དག་པར་སློང་བ་ལ། ཟས་དང་སྐོམ་ལ་སོགས་པའི་[[303]](#footnote-322)ཡོ་བྱད་རྣམས་ཀུན་ནས་མནར་སེམས་ཀྱི་སེམས་དང་ལྡན་པ་དང་ཁོང་ཁྲོ་བའི་སེམས་དང་ལྡན་པས་མ་བྱིན་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་རོ། །​སྙོམ་ལས་དང་ལེ་ལོ་དང་བག་མེད་པས་མ་བྱིན་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​ལོངས་སྤྱོད་དག་མེད་དེ་མི་བདོག་ན་ཉེས་པ་མེད་དོ། །​རུང་བ་མ་ཡིན་པ་དང་མི་འཕྲོད་པ་སློང་ན་ཉེས་པ་མེད་དོ། །​ཐབས་དེ་འདུལ་བར་བྱ་བར་འདོད་ཅིང་འདུལ་བར་འདོད་ན་ཉེས་པ་མེད་དེ་སྔ་མ་བཞིན་ནོ། །​རྒྱལ་པོ་ལ་གནོད་པ་སྲུང་ན་ཉེས་པ་མེད་དོ། །​དགེ་འདུན་གྱི་ནང་ཁྲིམས་སྲུང་ན་ཉེས་པ་མེད་དོ། །​འཁོར་རྣམས་ཀྱི་ནི་དོན་མི་བྱེད། །​བྱང་ཆུབ་སེམས་དཔས་འཁོར་བསྡུས་ལ་ཀུན་ནས་མནར་སེམས་ཀྱི་སེམས་དང་ལྡན་པས་དུས་དུས་སུ་ལེགས་པར་མི་འདོམས་ཤིང་ལེགས་པར་རྗེས་སུ་མི་སྟོན་པ་དང་ཕོངས་པ་དེ་དག་གི་ཕྱིར་བྲམ་ཟེ་དང་ཁྱིམ་བདག་དད་པ་ཅན་[[304]](#footnote-323)རྣམས་ལས་གོས་དང་ཟས་དང་། མལ་ཆ་དང་སྟན་དང་ན་བའི་གསོས་སྨན་དང་། ཡོ་བྱད་རྣམས་ཆོས་བཞིན་དུ་ཡོངས་སུ་ཚོལ་བར་མི་བྱེད་ན། ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་སམ་ལེ་ལོའམ་བག་མེད་པས་མི་འདོམས་ཤིང་རྗེས་སུ་མི་སྟོན་ལ་ཡོངས་སུ་ཚོལ་བར་མི་བྱེད་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​ཐབས་དེས་འདུལ་[[305]](#footnote-324)བར་བྱ་བར་འདོད་ཅིང་འདུལ་བར་འདོད་ན་ཉེས་པ་མེད་དེ་སྔ་མ་བཞིན་ནོ། །​དགེ་འདུན་གྱི་ནང་ཁྲིམས་སྲུང་ན་ཉེས་པ་མེད་དོ། །​ན་སྟེ་མི་ནུས་ན་ཉེས་པ་མེད་དོ། །​ནུས་པ་གཞན་ལ་བཅོལ་ན་ཉེས་པ་མེད་དོ། །​འཁོར་བསོད་ནམས་ཆེན་པོ་[[306]](#footnote-325)དང་ལྡན་པའམ། ཡང་ན་བདག་ཉིད་ཆོས་གོས་ལ་སོགས་པ་ཡོངས་སུ་ཚོལ་ནུས་པར་ཤེས་པ་དང་། དེ་དག་གི་གདམས་ངག་རྗེས་སུ་བསྟན་པས་གདམས་ངག་དང་[[307]](#footnote-326)རྗེས་སུ་བསྟན་པར་བྱ་བས་བྱས་ཟིན་ན་ཉེས་པ་མེད་དོ། །​སྔོན་མུ་སྟེགས་ཅན་ཡིན་པ་ལས་ཆོས་རྐུར་[[308]](#footnote-327)འོངས་བ་ལ་དེ་ཡང་འདུལ་བའི་སྐལ་བ་མེད་པའི་རང་བཞིན་ཅན་ཞིག་ཡིན་ན་ཉེས་པ་མེད་དོ། །​གཞན་གྱི་བློ་དང་མཐུན་མི་འཇུག །​བྱང་ཆུབ་སེམས་དཔའ་ཀུན་ནས་མནར་སེམས་ཀྱི་སེམས་དང་ལྡན་པས་གཞན་གྱི་སེམས་དང་མཐུན་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོ་དང་བག་མེད་པས་མཐུན་པར་མི་བྱེད་ན། ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​གཞན་དག་གི་འདོད་པ་གང་ཡིན་པ་དེ་ནི་འཕྲད་[[309]](#footnote-328)པར་འགྱུར་བ་ཡིན་ན་ཉེས་པ་མེད་དོ། །​ན་སྟེ་མི་ནུས་ན་ཉེས་པ་མེད་དོ། །​དགེ་འདུན་གྱི་ནང་ཁྲིམས་སྲུང་ན་ཉེས་པ་མེད་དོ། །​དེའི་འདོད་པ་འཕྲོད་པ་ཡིན་དུ་ཟིན་ཀྱང་གཞན་མང་པོ་དག་གི་འདོད་པ་མ་ཡིན་ཞིང་མི་འཕྲོད་ན་ཉེས་པ་མེད་དོ། །​མུ་སྟེགས་ཅན་ཚར་གཅད་པའི་[[310]](#footnote-329)ཕྱིར་ན་ཉེས་པ་མེད་དོ། །​ཐབས་དེས་འདུལ་[[311]](#footnote-330)བར་འདོད་ཅིང་འདུལ་བར་འདོད་ན་ཉེས་པ་མེད་དེ་སྔ་མ་བཞིན་ནོ། །​ཡོན་ཏན་བསྔགས་པ་སྨྲ་མི་བྱེད། །​བྱང་ཆུབ་སེམས་དཔའ་ཀུན་ནས་མནར་སེམས་ཀྱི་སེམས་དང་ལྡན་པས་གཞན་དག་གིས་[[312]](#footnote-331)ཡང་དག་པའི་ཡོན་ཏན་རྗོད་པར་[[313]](#footnote-332)མི་བྱེད་ཅིང་ཡང་དག་པའི་བསྔགས་པ་མི་བརྗོད་པ་དང་། ལེགས་པར་སྨྲ་བ་ལེགས་སོ་ཞེས་བྱ་བ་མ་བྱིན་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོ་དང་བག་མེད་པས་མ་སྨྲས་ན་ཉོན་མོངས་པ་ཅན་མ་ཡིན་པའི་ཉེས་པར་འགྱུར་རོ། །​རང་བཞིན་གྱིས་འདོད་པ་ཆུང་ངུ་ཡིན་པར་དཔགས་ཏེ་དེ་དང་མཐུན་པར་བྱེད་ན་ཉེས་པ་མེད་དོ། །​ན་སྟེ་མི་ནུས་ན་ཉེས་པ་མེད་དོ། །​ཐབས་དེས་འདུལ་བར་བྱ་བར་འདོད་ཅིང་འདུལ་བར་འདོད་ན་ཉེས་པ་མེད་དེ་སྔ་མ་བཞིན་ནོ། །​དགེ་འདུན་གྱི་ནང་ཁྲིམས་སྲུང་ན་ཉེས་པ་མེད་དོ། །​གཞི་དེས་ཀུན་ནས་ཉོན་མོངས་པ་དང་རྒྱགས་པ་དང་ཁེངས་པ་དང་གནོད་པར་འགྱུར་དུ་དོགས་ཏེ། དེ་བསལ་བའི་ཕྱིར་ན་ཉེས་པ་མེད་དོ། །​ཡོན་ཏན་རྣམས་ཡོན་ཏན་ལྟར་བཅོས་པ་ཡིན་ཏེ་ཡང་དག་པ་མ་ཡིན་པ་དང་། ལེགས་པར་སྨྲས་པ་[[314]](#footnote-333)ལྟར་བཅོས་པ་ཡིན་ཏེ། ཡང་དག་པ་མ་ཡིན་ན་ཉེས་པ་མེད་དོ། །​མུ་སྟེགས་ཅན་ཚར་གཅད་པའི་[[315]](#footnote-334)ཕྱིར་ན་ཉེས་པ་མེད་དོ། །​གཏམ་རྫོགས་རྫོགས་སུ་སྡོད་ན་ཉེས་པ་མེད་དོ། །​རྐྱེན་དུ་འཚམ་པར་ཚར་མི་གཅོད། །​བྱང་ཆུབ་སེམས་དཔའ་སེམས་ཅན་སྨ་དབབ་པའི་རིགས་པ་དང་། ཆད་པས་གཅད་པའི་[[316]](#footnote-335)རིགས་པ་དང་བསྐྲད་པའི་རིགས་པ་རྣམས་ཉོན་མོངས་པ་ཅན་གྱི་སེམས་ཀྱིས་སྨ་མི་འབེབས་སམ། སྨ་འབེབས་སུ་ཟིན་ཀྱང་ཆད་པས་བཅད་པས་མི་འཆོས་སམ། འཆོས་སུ་ཟིན་ཀྱང་སྐྲོད་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སྙོམ་ལས་དང་ལེ་ལོ་དང་བག་མེད་པས་སྨ་འབེབས་པར་མི་བྱེད་པ་ནས་སྐྲོད་པའི་[[317]](#footnote-336)བར་དུ་མི་བྱེད་ན་ཉོན་མོངས་ཅན་མ་ཡིན་པའི་ཉེས་པར་འགྱུར་རོ། །​བཅོས་སུ་མི་རུང་བའི་རང་བཞིན་ཅན་ཞིག་སྟེ། གཏམ་བྱར་མི་རུང་བ་དང་། བཀའ་བློ་མི་བདེ་ཞིང་ཀུན་ནས་མནར་སེམས་ཀྱི་སེམས་ཆ་[[318]](#footnote-337)ཤས་ཆེ་བ་ལ་ཡལ་བར་བོར་ན་ཉེས་པ་མེད་དོ། །​དུས་ལ་སྡོད་ན་ཉེས་པ་མེད་དོ། །​གཞི་དེ་ལས་འཐབ་པ་དང་། མཚང་[[319]](#footnote-338)འདྲུ་བ་དང་། འགྱེད་པ་དང་། རྩོད་པར་འགྱུར་བར་མི་འཐད་[[320]](#footnote-339)ན་ཉེས་པ་མེད་དོ། །​དགེ་འདུན་འཁྲུག་[[321]](#footnote-340)ཅིང་འབྱེ་བར་[[322]](#footnote-341)མཐོང་ན་ཉེས་པ་མེད་དོ། །​སེམས་ཅན་དེ་དག་གཡོ་བ་མེད་དེ་ཤས་ཆེར་ངོ་ཚ་ཤེས་པ་དང་། ཁྲེལ་ཡོད་པ་དང་ལྡན་པས་མྱུར་བ་མྱུར་བར་མཐུན་པར་བྱེད་པ་ཞིག་ན་ཉེས་པ་མེད་དོ། །​རྫུ་འཕྲུལ་བསྡིགས་ལ་སོགས་མི་བྱེད། བྱང་ཆུབ་སེམས་དཔའ་རྫུ་འཕྲུལ་དང་རྣམ་པར་འཕྲུལ་པ་དང་མཐུ་རྣམ་པ་སྣ་ཚོགས་དང་ལྡན་ལ། སེམས་ཅན་སྐྲག་པར་བྱ་བའི་རིགས་པ་[[323]](#footnote-342)རྣམས་སྐྲག་པར་བྱ་བ་དང་། སེམས་ཅན་འདུན་པར་བྱ་བའི་རིགས་པ་རྣམས་འདུན་པར་བྱ་བ་དང་། དད་པས་བྱིན་པ་སྤོང་དུ་གཞུག་པའི་ཕྱིར་རྫུ་འཕྲུལ་གྱིས་སྐྲག་པར་མི་བྱེད་འདུན་པར་མི་བྱེད་ན་ཉེས་པ་དང་བཅས་ཤིང་འགལ་བ་དང་བཅས་པར་འགྱུར་ཏེ། ཉོན་མོངས་པ་ཅན་གྱི་ཉེས་པར་འགྱུར་རོ། །​སེམས་ཅན་རྣམས་གང་དུ་ཤས་ཆེར་མངོན་པར་ཞེན་པ་མུ་སྟེགས་ཅན་འཕགས་པ་ལ་སྐུར་པ་འདེབས་པ་ལོག་པར་ལྟ་བ་དང་ལྡན་པ་དག་ཅིག་[[324]](#footnote-343)ཡིན་ན་མ་བསྟན་ཀྱང་ཉེས་པ་མེད་དོ། །​ཐམས་ཅད་ལ་ཡང་ལྷག་པར་སེམས་འཁྲུགས་པ་དང་། སྡུག་བསྔལ་དང་ཚོར་བས་ཉེན་པ་དང་། སྡོམ་པ་མ་མནོས་པ་[[325]](#footnote-344)ལ་ནི་ཉེས་པ་མེད་པར་རིག་པར་བྱའོ། །​དེ་ལྟར་བྱང་ཆུབ་སེམས་དཔའ་བྱང་ཆུབ་སེམས་དཔའི་སྡོམ་པ་ལ་གནས་པས་ཉེས་པར་འགྱུར་བ་དང་། ཉེས་པར་མི་འགྱུར་བ་དང་། ཉོན་མོངས་པ་ཅན་དང་། ཉོན་མོངས་པ་ཅན་མ་ཡིན་པ་དང་། ཆུང་ངུ་དང་འབྲིང་དང་ཆེན་པོ་ཡང་རིག་པར་བྱའོ། །​ཐོག་མ་ཉིད་ནས་ཀྱང་ཉེས་པ་མི་འབྱུང་བར་གུས་པ་བསྐྱེད་པར་བྱའོ། །​ཉེས་པ་བྱུང་ན་ཡང་ཆོས་བཞིན་དུ་གསོ་བས་ཉེས་པ་ལས་གསོ་བར་བྱའོ། །​བྱང་ཆུབ་སེམས་དཔའི་ཉེས་པའི་ལམ་ལ་ཡང་ཐམས་ཅད་མ་ལུས་པར་ཉེས་པར་འགྱུར་བ་ནི་མེད་དོ། །​བཅོམ་ལྡན་འདས་ཀྱིས་བྱང་ཆུབ་སེམས་དཔའི་ཉེས་པ་ནི། ཕལ་ཆེར་ཞེ་སྡང་ལས་འབྱུང་གི་འདོད་ཆགས་ལས་བྱུང་བ་ནི་མ་ཡིན་པར་ཤེས་པར་བྱའོ་ཞེས་གང་གསུངས་པ་དེ་ལ་དགོངས་པ་ནི་འདི་ཡིན་པར་བལྟ་བར་བྱ་སྟེ། བྱང་ཆུབ་སེམས་དཔའ་སེམས་ཅན་རྣམས་ལ་རྗེས་སུ་ཆགས་ཤིང་སེམས་ཅན་ལ་བྱམས་པའི་དབང་དུ་མཛད་ནས་གང་ཅི་སྤྱོད་ཀྱང་རུང་དེ་ཐམས་ཅད་ནི་བྱང་ཆུབ་སེམས་དཔའི་བྱ་བ་ཡིན་ཏེ་མི་བྱ་བ་ནི་[[326]](#footnote-345)མ་ཡིན་ལ་བྱ་བའི་རིགས་པ་བྱེད་པ་ལ་ནི་ཉེས་པར་འགྱུར་བ་[[327]](#footnote-346)མི་རིགས་སོ། །​བྱང་ཆུབ་སེམས་དཔའ་སེམས་ཅན་རྣམས་ལ་སྡང་བ་[[328]](#footnote-347)ནི་བདག་དང་གཞན་རྣམས་ལ་ཕན་པར་སྤྱོད་པ་མ་ཡིན་ལ། དེ་ཡང་བྱང་ཆུབ་སེམས་དཔའི་བྱ་བ་མ་ཡིན་ཏེ། དེ་ལྟར་བྱ་བ་མ་ཡིན་པ་བྱེད་པ་ནི་ཉེས་པར་འགྱུར་བར་རིགས་སོ། །​དེ་ཉིད་བསྟན་པའི་ཕྱིར། སྙིང་རྗེར་ལྡན་ཞིང་བྱམས་ཕྱིར་དང་། །​སེམས་དགེ་བ་ལ་ཉེས་པ་མེད། །​ཅེས་བྱ་བ་འདི་བཤད་དོ། །​སྡོམ་པ་ཉི་ཤུའི་[[329]](#footnote-348)འགྲེལ་པ་བྱས་པའི་བསོད་ནམས་བདག་གིས་[[330]](#footnote-349)གང་ཐོབ་པ། །​དེ་ཡིས་འགྲོ་བ་ཐམས་ཅད་གཏི་མུག་རབ་རིབ་མཐའ་དག་བསལ་གྱུར་ནས། །​འཇམ་དཔལ་གཞོན་ནུ་སངས་རྒྱས་གདུང་འཚོབ་སེམས་ཅན་དོན་གྱི་ལས་ལ་བརྩོན། བསླབ་པ་རྒྱ་མཚོའི་མཐར་ཕྱིན་དགེ་བའི་གཏེར་སྡུད་བཞིན་དུ་གྱུར།། །​།[[331]](#footnote-350)སྡོམ་པ་ཉི་ཤུ་པའི་[[332]](#footnote-351)འགྲེལ་པ་སློབ་དཔོན་ཤཱནྟ་རཀྵི་ཏས་མཛད་པ་རྫོགས་སོ།། །​།རྒྱ་གར་གྱི་མཁན་པོ་བིདྱཱ་ཀ་ར་སིང་ཧ་དང་། ཞུ་ཆེན་གྱི་ལོ་ཙཱ་བ་མཉྫུ་ཤྲཱི་ཝརྨས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. ག་བྲིཏྟི སྣར་ཐང་། ག་བྲྀཏྟི། པེ་ཅིན། [↑](#footnote-ref-20)
2. གུས་པར་ སྣར་ཐང་། པེ་ཅིན། [↑](#footnote-ref-21)
3. བྱས། སྣར་ཐང་། པེ་ཅིན། [↑](#footnote-ref-22)
4. ཏོ། །​ སྣར་ཐང་། པེ་ཅིན། [↑](#footnote-ref-23)
5. དེ་སྐད་དུ་ སྣར་ཐང་། པེ་ཅིན། [↑](#footnote-ref-24)
6. ། སྣར་ཐང་། པེ་ཅིན། [↑](#footnote-ref-25)
7. འཚལ་གྱིས། སྣར་ཐང་། པེ་ཅིན། [↑](#footnote-ref-26)
8. གནོད་པ་ སྣར་ཐང་། པེ་ཅིན། [↑](#footnote-ref-27)
9. པ་མ་ སྣར་ཐང་། པེ་ཅིན། [↑](#footnote-ref-28)
10. བསྟན་པ་ སྣར་ཐང་། པེ་ཅིན། [↑](#footnote-ref-29)
11. བརྟེན་པར་ ཅོ་ནེ། [↑](#footnote-ref-30)
12. བསྐྱེད་པའི་ སྣར་ཐང་། པེ་ཅིན། [↑](#footnote-ref-31)
13. གསོལ་ སྣར་ཐང་། པེ་ཅིན། [↑](#footnote-ref-32)
14. བཞུགས་པ་ སྣར་ཐང་། པེ་ཅིན། [↑](#footnote-ref-33)
15. བཞག་ སྣར་ཐང་། པེ་ཅིན། [↑](#footnote-ref-34)
16. བགྲེང་ སྣར་ཐང་། པེ་ཅིན། [↑](#footnote-ref-35)
17. ཐམས་ཅད་ཀྱི་ སྣར་ཐང་། ཐམས་ཅད་ཀྱང་ པེ་ཅིན། [↑](#footnote-ref-36)
18. ཐམས་ཅད་ཀྱི་ སྣར་ཐང་། པེ་ཅིན། [↑](#footnote-ref-37)
19. ཐམས་ཅད་ཀྱང་ སྣར་ཐང་། པེ་ཅིན། [↑](#footnote-ref-38)
20. པ་ སྣར་ཐང་། པེ་ཅིན། [↑](#footnote-ref-39)
21. ཚུལ་ཁྲིམས་ང་ སྣར་ཐང་། པེ་ཅིན། [↑](#footnote-ref-40)
22. སྤངས་པར་ སྣར་ཐང་། [↑](#footnote-ref-41)
23. གྱུར་པར་ སྣར་ཐང་། པེ་ཅིན། [↑](#footnote-ref-42)
24. དཔའ་ སྣར་ཐང་། པེ་ཅིན། [↑](#footnote-ref-43)
25. ནོད་པར་ སྣར་ཐང་། པེ་ཅིན། [↑](#footnote-ref-44)
26. སྙོམས་ སྣར་ཐང་། པེ་ཅིན། [↑](#footnote-ref-45)
27. །བློས་ སྣར་ཐང་། པེ་ཅིན། [↑](#footnote-ref-46)
28. གནོད་པར་ སྣར་ཐང་། [↑](#footnote-ref-47)
29. བཟུང་ སྣར་ཐང་། པེ་ཅིན། [↑](#footnote-ref-48)
30. ཐོས་ན། སྣར་ཐང་། པེ་ཅིན། [↑](#footnote-ref-49)
31. མེད་པ་ སྣར་ཐང་། པེ་ཅིན། [↑](#footnote-ref-50)
32. གྱུར་པ་ སྣར་ཐང་། པེ་ཅིན། [↑](#footnote-ref-51)
33. བསློབ་ ཅོ་ནེ། སླབ་ སྣར་ཐང་། པེ་ཅིན། [↑](#footnote-ref-52)
34. ཤེས་རབ་ཀྱི་ སྣར་ཐང་། པེ་ཅིན། [↑](#footnote-ref-53)
35. ལ་ སྣར་ཐང་། པེ་ཅིན། [↑](#footnote-ref-54)
36. སྡང་བར་ སྣར་ཐང་། [↑](#footnote-ref-55)
37. ཡང་དག་ སྣར་ཐང་། [↑](#footnote-ref-56)
38. ཁྱད་པར་ སྣར་ཐང་། པེ་ཅིན། [↑](#footnote-ref-57)
39. ཆར་ པེ་ཅིན། [↑](#footnote-ref-58)
40. རྣམས་ཀྱི། སྣར་ཐང་། པེ་ཅིན། [↑](#footnote-ref-59)
41. ཀྱི་བརྟག་ས་ སྣར་ཐང་། ཀྱི་བརྟག་ པེ་ཅིན། [↑](#footnote-ref-60)
42. བ་ སྣར་ཐང་། པེ་ཅིན། [↑](#footnote-ref-61)
43. ཚུད་པའི་ སྣར་ཐང་། པེ་ཅིན། [↑](#footnote-ref-62)
44. གང་གི་ སྣར་ཐང་། པེ་ཅིན། [↑](#footnote-ref-63)
45. སེམས་དཔའ་བྱང་ཆུབ་སེམས་དཔའི་ སྣར་ཐང་། པེ་ཅིན། [↑](#footnote-ref-64)
46. དགོངས་པ་ སྣར་ཐང་། པེ་ཅིན། [↑](#footnote-ref-65)
47. དེ་དག་གིས་ སྣར་ཐང་། པེ་ཅིན། [↑](#footnote-ref-66)
48. བྱ་བར་ སྣར་ཐང་། པེ་ཅིན། [↑](#footnote-ref-67)
49. འདིས་ སྣར་ཐང་། པེ་ཅིན། [↑](#footnote-ref-68)
50. མ་མོས་ སྣར་ཐང་། པེ་ཅིན། [↑](#footnote-ref-69)
51. ཆ་ སྣར་ཐང་། པེ་ཅིན། [↑](#footnote-ref-70)
52. ལ་ སྣར་ཐང་། པེ་ཅིན། [↑](#footnote-ref-71)
53. བདག་ སྣར་ཐང་། པེ་ཅིན། [↑](#footnote-ref-72)
54. དེ་བས་ སྣར་ཐང་། པེ་ཅིན། [↑](#footnote-ref-73)
55. ས་ལུའི་ སྣར་ཐང་། པེ་ཅིན། [↑](#footnote-ref-74)
56. སྙིང་རྗེ་ཅན་ སྣར་ཐང་། པེ་ཅིན། [↑](#footnote-ref-75)
57. བྱུང་བ་ཡིས། སྣར་ཐང་། པེ་ཅིན། [↑](#footnote-ref-76)
58. [↑](#footnote-ref-77)
59. ཕམ་པར་ སྣར་ཐང་། པེ་ཅིན། [↑](#footnote-ref-78)
60. ཡི། སྣར་ཐང་། [↑](#footnote-ref-79)
61. ཆོས་གཅིག་ སྣར་ཐང་། པེ་ཅིན། [↑](#footnote-ref-80)
62. ཆེན་པོ་ལ་ སྣར་ཐང་། པེ་ཅིན། [↑](#footnote-ref-81)
63. སེམས་དཔའི་ སྣར་ཐང་། པེ་ཅིན། [↑](#footnote-ref-82)
64. ཕན་པའི་ སྣར་ཐང་། [↑](#footnote-ref-83)
65. ཚེ་ སྣར་ཐང་། པེ་ཅིན། [↑](#footnote-ref-84)
66. བླང་པ་ སྣར་ཐང་། [↑](#footnote-ref-85)
67. རྗེས་སུ་ སྣར་ཐང་། རྗེས་པ་ པེ་ཅིན། [↑](#footnote-ref-86)
68. གནོད་པར་ སྣར་ཐང་། པེ་ཅིན། [↑](#footnote-ref-87)
69. བསྟོད་ སྣར་ཐང་། པེ་ཅིན། [↑](#footnote-ref-88)
70. སེར་སྣ་ སྣར་ཐང་། པེ་ཅིན། [↑](#footnote-ref-89)
71. ཁྲོ་ སྣར་ཐང་། པེ་ཅིན། [↑](#footnote-ref-90)
72. ཞེན་ སྣར་ཐང་། པེ་ཅིན། [↑](#footnote-ref-91)
73. བསྟོད་པ་ སྣར་ཐང་། པེ་ཅིན། [↑](#footnote-ref-92)
74. ཅན་གྱིས་ སྣར་ཐང་། པེ་ཅིན། [↑](#footnote-ref-93)
75. བསྔལ་ སྣར་ཐང་། པེ་ཅིན། [↑](#footnote-ref-94)
76. རྟེན་ སྣར་ཐང་། པེ་ཅིན། [↑](#footnote-ref-95)
77. ལ་འོས་ སྣར་ཐང་། གཉེར་བ་འོས་ པེ་ཅིན། [↑](#footnote-ref-96)
78. དབྱུག་པས་ སྣར་ཐང་། པེ་ཅིན། [↑](#footnote-ref-97)
79. བརྡེག་པར་ སྣར་ཐང་། པེ་ཅིན། [↑](#footnote-ref-98)
80. མཐོ་འཚམ་ སྣར་ཐང་། པེ་ཅིན། [↑](#footnote-ref-99)
81. གཞན་དག་གི་ སྣར་ཐང་། པེ་ཅིན། [↑](#footnote-ref-100)
82. །རྟོན་ སྣར་ཐང་། པེ་ཅིན། [↑](#footnote-ref-101)
83. དེ་ སྣར་ཐང་། པེ་ཅིན། [↑](#footnote-ref-102)
84. སོ་སོ་ སྣར་ཐང་། པེ་ཅིན། [↑](#footnote-ref-103)
85. སེམས་དཔས་ སྣར་ཐང་། པེ་ཅིན། [↑](#footnote-ref-104)
86. བླངས་པར་ སྣར་ཐང་། པེ་ཅིན། [↑](#footnote-ref-105)
87. སྡོམ་ སྣར་ཐང་། [↑](#footnote-ref-106)
88. གཙུགས་ སྣར་ཐང་། པེ་ཅིན། [↑](#footnote-ref-107)
89. གཤེགས་ ཅོ་ནེ། [↑](#footnote-ref-108)
90. དེ་དག་གིས་ སྣར་ཐང་། པེ་ཅིན། [↑](#footnote-ref-109)
91. ཐམས་ཅད་དབྱང་ སྣར་ཐང་། པེ་ཅིན། [↑](#footnote-ref-110)
92. ཡང་དག་པར་བསླང་ངོ་ སྣར་ཐང་། པེ་ཅིན། [↑](#footnote-ref-111)
93. བཞིན་རིགས་ སྣར་ཐང་། པེ་ཅིན། [↑](#footnote-ref-112)
94. བསབ་པའི་ སྡེ་དགེ། [↑](#footnote-ref-113)
95. བཤགས་པ་ སྣར་ཐང་། པེ་ཅིན། [↑](#footnote-ref-114)
96. མཐོལ་ཏེ་ སྣར་ཐང་། པེ་ཅིན། [↑](#footnote-ref-115)
97. ཉེས་པ་ སྣར་ཐང་། པེ་ཅིན། [↑](#footnote-ref-116)
98. ཉིད་དེ། སྣར་ཐང་། པེ་ཅིན། [↑](#footnote-ref-117)
99. གང་གིས་ སྣར་ཐང་། པེ་ཅིན། [↑](#footnote-ref-118)
100. བསྡམས་པར་ སྣར་ཐང་། པེ་ཅིན། [↑](#footnote-ref-119)
101. བཤད་པར་ སྣར་ཐང་། པེ་ཅིན། [↑](#footnote-ref-120)
102. ཉོན་མོངས་ པེ་ཅིན། [↑](#footnote-ref-121)
103. དང་། སྣར་ཐང་། པེ་ཅིན། [↑](#footnote-ref-122)
104. བསྟན་པ་ སྣར་ཐང་། པེ་ཅིན། [↑](#footnote-ref-123)
105. གཅིག་དེ་ སྣར་ཐང་། པེ་ཅིན། [↑](#footnote-ref-124)
106. བྱས་པས་ སྣར་ཐང་། པེ་ཅིན། [↑](#footnote-ref-125)
107. ཙམ་ཚིགས་དུ། སྣར་ཐང་། པེ་ཅིན། [↑](#footnote-ref-126)
108. སེམས་ཀྱི་ སྣར་ཐང་། པེ་ཅིན། [↑](#footnote-ref-127)
109. ལོ་ སྣར་ཐང་། པེ་ཅིན། [↑](#footnote-ref-128)
110. ལྟ་བ་ སྣར་ཐང་། པེ་ཅིན། [↑](#footnote-ref-129)
111. ལ་ སྣར་ཐང་། པེ་ཅིན། [↑](#footnote-ref-130)
112. གགས་ སྣར་ཐང་། པེ་ཅིན། [↑](#footnote-ref-131)
113. རང་བཞིན་གྱི་ སྣར་ཐང་། པེ་ཅིན། [↑](#footnote-ref-132)
114. ཡང་ནས་ སྣར་ཐང་། པེ་ཅིན། [↑](#footnote-ref-133)
115. སེམས་དཔའ་ སྣར་ཐང་། པེ་ཅིན། [↑](#footnote-ref-134)
116. ལྡན་ སྣར་ཐང་། པེ་ཅིན། [↑](#footnote-ref-135)
117. མཐོང་ནས་ སྣར་ཐང་། པེ་ཅིན། [↑](#footnote-ref-136)
118. གྱི་ སྣར་ཐང་། པེ་ཅིན། [↑](#footnote-ref-137)
119. [↑](#footnote-ref-138)
120. ཚུལ་གྱི་ པེ་ཅིན། [↑](#footnote-ref-139)
121. བརྗོད་ སྣར་ཐང་། པེ་ཅིན། [↑](#footnote-ref-140)
122. སྙོམས་ སྣར་ཐང་། པེ་ཅིན། [↑](#footnote-ref-141)
123. དེ་ཉིད་ སྣར་ཐང་། པེ་ཅིན། [↑](#footnote-ref-142)
124. འདུ་ཤེས་ཀྱི་ སྣར་ཐང་། པེ་ཅིན། [↑](#footnote-ref-143)
125. ལ་ སྣར་ཐང་། པེ་ཅིན། [↑](#footnote-ref-144)
126. གཞན་དག་ལ་ སྣར་ཐང་། པེ་ཅིན། [↑](#footnote-ref-145)
127. ཏམ། སྣར་ཐང་། པེ་ཅིན། [↑](#footnote-ref-146)
128. ཀྱི་ཏམ་ སྣར་ཐང་། [↑](#footnote-ref-147)
129. འདུལ་བ་ སྣར་ཐང་། པེ་ཅིན། [↑](#footnote-ref-148)
130. བསླང་དེ་ སྣར་ཐང་། པེ་ཅིན། [↑](#footnote-ref-149)
131. མགྲོན་པོས་ སྣར་ཐང་། པེ་ཅིན། [↑](#footnote-ref-150)
132. གིས། །​ སྣར་ཐང་། པེ་ཅིན། [↑](#footnote-ref-151)
133. རྣམས་ སྣར་ཐང་། པེ་ཅིན། [↑](#footnote-ref-152)
134. །སྙོམས་ སྣར་ཐང་། [↑](#footnote-ref-153)
135. སོང་ སྣར་ཐང་། པེ་ཅིན། [↑](#footnote-ref-154)
136. བསྲུང་བའི་ སྣར་ཐང་། པེ་ཅིན། [↑](#footnote-ref-155)
137. ཆོས་ཀྱིས་ སྣར་ཐང་། པེ་ཅིན། [↑](#footnote-ref-156)
138. མཐོ་འཚམ་ སྣར་ཐང་། པེ་ཅིན། [↑](#footnote-ref-157)
139. དག་གི་ སྣར་ཐང་། པེ་ཅིན། [↑](#footnote-ref-158)
140. དུས་ཀྱི་ སྣར་ཐང་། པེ་ཅིན། [↑](#footnote-ref-159)
141. ཉེས་ སྣར་ཐང་། [↑](#footnote-ref-160)
142. འཕོངས་པར་ སྣར་ཐང་། པེ་ཅིན། [↑](#footnote-ref-161)
143. བསད་པ་འམ།བཅིངས་པའམ། སྣར་ཐང་། པེ་ཅིན། [↑](#footnote-ref-162)
144. བཅད་ སྣར་ཐང་། པེ་ཅིན། [↑](#footnote-ref-163)
145. མནར་སེམས་ སྣར་ཐང་། པེ་ཅིན། [↑](#footnote-ref-164)
146. རང་བཞིན་གྱི་ སྣར་ཐང་། པེ་ཅིན། [↑](#footnote-ref-165)
147. སྙོམས་ སྣར་ཐང་། པེ་ཅིན། [↑](#footnote-ref-166)
148. འཚོལ་ སྣར་ཐང་། པེ་ཅིན། [↑](#footnote-ref-167)
149. དབང་པོ་རྟུལ་པོ་ སྣར་ཐང་། དབང་པོ་བརྟུལ་པོ་ པེ་ཅིན། [↑](#footnote-ref-168)
150. ལག་ཏུ་ སྣར་ཐང་། པེ་ཅིན། [↑](#footnote-ref-169)
151. རྣམས་ སྣར་ཐང་། པེ་ཅིན། [↑](#footnote-ref-170)
152. རུང་བ་ པེ་ཅིན། [↑](#footnote-ref-171)
153. འདོར་ན། སྣར་ཐང་། པེ་ཅིན། [↑](#footnote-ref-172)
154. ཅན་གྱིས་ སྣར་ཐང་། པེ་ཅིན། [↑](#footnote-ref-173)
155. ལ་ སྣར་ཐང་། པེ་ཅིན། [↑](#footnote-ref-174)
156. འདོད་པ་ནས་ སྣར་ཐང་། པེ་ཅིན། [↑](#footnote-ref-175)
157. དགེ་འདུན་གྱིས་ སྣར་ཐང་། པེ་ཅིན། [↑](#footnote-ref-176)
158. ལ་ སྣར་ཐང་། པེ་ཅིན། [↑](#footnote-ref-177)
159. བཅད་པའི་ སྣར་ཐང་། པེ་ཅིན། [↑](#footnote-ref-178)
160. བཞག་པ་ སྣར་ཐང་། པེ་ཅིན། [↑](#footnote-ref-179)
161. གིར་ན་ སྣར་ཐང་། [↑](#footnote-ref-180)
162. ཉན་ཐོས་དག་ སྣར་ཐང་། པེ་ཅིན། [↑](#footnote-ref-181)
163. ལྟ་བས་ སྣར་ཐང་། པེ་ཅིན། [↑](#footnote-ref-182)
164. ལ་ སྣར་ཐང་། པེ་ཅིན། [↑](#footnote-ref-183)
165. གནས་པ་ སྣར་ཐང་། པེ་ཅིན། [↑](#footnote-ref-184)
166. གཞན་དག་གིས་ སྣར་ཐང་། པེ་ཅིན། [↑](#footnote-ref-185)
167. ཉེ་དུར་ སྣར་ཐང་། པེ་ཅིན། [↑](#footnote-ref-186)
168. བླངས་པར་ སྣར་ཐང་། [↑](#footnote-ref-187)
169. བདག་ཉིད་ཀྱིས་ སྣར་ཐང་། པེ་ཅིན། [↑](#footnote-ref-188)
170. བཞག་པར་ སྣར་ཐང་། པེ་ཅིན། [↑](#footnote-ref-189)
171. དོན་ཉུང་ཞིང་བྱ་བ་ཉུང་ལ་གནས་པ་ནི་དེ་ལ་སོགས་པ་ཉན་ཐོས་དོན་ སྣར་ཐང་། པེ་ཅིན། [↑](#footnote-ref-190)
172. སྙོམས་ སྣར་ཐང་། [↑](#footnote-ref-191)
173. ཆུང་ངུར་ སྣར་ཐང་། པེ་ཅིན། [↑](#footnote-ref-192)
174. རང་བཞིན་གྱི་ སྣར་ཐང་། པེ་ཅིན། [↑](#footnote-ref-193)
175. སེམས་དཔས་ པེ་ཅིན། [↑](#footnote-ref-194)
176. མང་པོ་ སྣར་ཐང་། པེ་ཅིན། [↑](#footnote-ref-195)
177. བསད་པར་བྱ་སྟེ། སྣར་ཐང་། པེ་ཅིན། [↑](#footnote-ref-196)
178. ཞུགས་པ་ སྣར་ཐང་། པེ་ཅིན། [↑](#footnote-ref-197)
179. སེམས་དཔའ་ སྣར་ཐང་། པེ་ཅིན། [↑](#footnote-ref-198)
180. བསླང་ སྣར་ཐང་། པེ་ཅིན། [↑](#footnote-ref-199)
181. གནས་ན་ སྣར་ཐང་། པེ་ཅིན། [↑](#footnote-ref-200)
182. བསམས་པས་ སྣར་ཐང་། [↑](#footnote-ref-201)
183. སེམས་དཔའ་ སྣར་ཐང་། པེ་ཅིན། [↑](#footnote-ref-202)
184. ནོར་གྱི་ སྣར་ཐང་། པེ་ཅིན། [↑](#footnote-ref-203)
185. སྤྱོད་ སྣར་ཐང་། [↑](#footnote-ref-204)
186. པ་དེས་ སྣར་ཐང་། པ་དེ་ པེ་ཅིན། [↑](#footnote-ref-205)
187. བསྲུང་བ་ སྣར་ཐང་། པེ་ཅིན། [↑](#footnote-ref-206)
188. སྤྱོད་ སྣར་ཐང་། [↑](#footnote-ref-207)
189. སྤྱོད་པར་ སྣར་ཐང་། [↑](#footnote-ref-208)
190. ཅི་དགའ་མགུར་ པེ་ཅིན། [↑](#footnote-ref-209)
191. བརྟེན་ སྣར་ཐང་། པེ་ཅིན། [↑](#footnote-ref-210)
192. བརྟེན་ སྣར་ཐང་། པེ་ཅིན། [↑](#footnote-ref-211)
193. བསྲུང་བས་ སྣར་ཐང་། པེ་ཅིན། [↑](#footnote-ref-212)
194. རྟེན་པ་ སྣར་ཐང་། པེ་ཅིན། [↑](#footnote-ref-213)
195. བཅིང་བ་ སྣར་ཐང་། པེ་ཅིན། [↑](#footnote-ref-214)
196. མི་སྨྲ་བ་ སྣར་ཐང་། པེ་ཅིན། [↑](#footnote-ref-215)
197. གཞན་ སྣར་ཐང་། པེ་ཅིན། [↑](#footnote-ref-216)
198. །ཕམ་ སྣར་ཐང་། [↑](#footnote-ref-217)
199. རྣམས་ སྣར་ཐང་། [↑](#footnote-ref-218)
200. ཉེས་པར་ སྣར་ཐང་། པེ་ཅིན། [↑](#footnote-ref-219)
201. སྨྲ་བ་ པེ་ཅིན། [↑](#footnote-ref-220)
202. སེམས་པའི་ སྣར་ཐང་། [↑](#footnote-ref-221)
203. གཞོག་སློངས་ སྣར་ཐང་། པེ་ཅིན། [↑](#footnote-ref-222)
204. །འཐོབ་ སྣར་ཐང་། པེ་ཅིན། [↑](#footnote-ref-223)
205. འཇལ་བ་བ་ སྣར་ཐང་། [↑](#footnote-ref-224)
206. དེ་དག་གིས་ པེ་ཅིན། [↑](#footnote-ref-225)
207. གསལ་བའི་ སྣར་ཐང་། [↑](#footnote-ref-226)
208. རྩོམ་ སྣར་ཐང་། པེ་ཅིན། [↑](#footnote-ref-227)
209. སེམས་དཔའ་ སྣར་ཐང་། པེ་ཅིན། [↑](#footnote-ref-228)
210. དགའ་བའི་ སྣར་ཐང་། པེ་ཅིན། [↑](#footnote-ref-229)
211. དག་པར་ སྣར་ཐང་། པེ་ཅིན། [↑](#footnote-ref-230)
212. གཅིག་པུ་ སྣར་ཐང་། པེ་ཅིན། [↑](#footnote-ref-231)
213. འདས་པ་ སྣར་ཐང་། པེ་ཅིན། [↑](#footnote-ref-232)
214. སྒྲུབ་པར་ སྣར་ཐང་། པེ་ཅིན། [↑](#footnote-ref-233)
215. སྨྲ་ སྣར་ཐང་། པེ་ཅིན། [↑](#footnote-ref-234)
216. སེམས་དཔའ་ སྣར་ཐང་། པེ་ཅིན། [↑](#footnote-ref-235)
217. བརྟེན་པར་ སྣར་ཐང་། པེ་ཅིན། [↑](#footnote-ref-236)
218. བརྟེན་པར་ སྣར་ཐང་། པེ་ཅིན། [↑](#footnote-ref-237)
219. རྩོན་པ་ སྣར་ཐང་། པེ་ཅིན། [↑](#footnote-ref-238)
220. ལ་ སྣར་ཐང་། པེ་ཅིན། [↑](#footnote-ref-239)
221. གོམ་པར་ སྣར་ཐང་། པེ་ཅིན། [↑](#footnote-ref-240)
222. ཁྱད་ སྣར་ཐང་། པེ་ཅིན། [↑](#footnote-ref-241)
223. འཕགས་པར་ སྣར་ཐང་། པེ་ཅིན། [↑](#footnote-ref-242)
224. སེམས་དཔའ་ སྣར་ཐང་། པེ་ཅིན། [↑](#footnote-ref-243)
225. ཅན་ སྣར་ཐང་། པེ་ཅིན། [↑](#footnote-ref-244)
226. ཅན་གྱིས་ སྣར་ཐང་། པེ་ཅིན། [↑](#footnote-ref-245)
227. །སློངས་ སྣར་ཐང་། པེ་ཅིན། [↑](#footnote-ref-246)
228. སྙན་པ་ སྣར་ཐང་། པེ་ཅིན། [↑](#footnote-ref-247)
229. གྱུར་པ་ སྣར་ཐང་། པེ་ཅིན། [↑](#footnote-ref-248)
230. བཞིན་དུ་ སྣར་ཐང་། པེ་ཅིན། [↑](#footnote-ref-249)
231. འགྱུར་ སྣར་ཐང་། པེ་ཅིན། [↑](#footnote-ref-250)
232. རྡེག་པ་ སྣར་ཐང་། པེ་ཅིན། [↑](#footnote-ref-251)
233. ཕྱིར་ སྣར་ཐང་། པེ་ཅིན། [↑](#footnote-ref-252)
234. འཇོག །​ སྣར་ཐང་། པེ་ཅིན། [↑](#footnote-ref-253)
235. གྱུར་ པེ་ཅིན། [↑](#footnote-ref-254)
236. བཅས་པ་ སྣར་ཐང་། པེ་ཅིན། [↑](#footnote-ref-255)
237. ལ་ སྣར་ཐང་། པེ་ཅིན། [↑](#footnote-ref-256)
238. བྱུང་བ་ སྣར་ཐང་། པེ་ཅིན། [↑](#footnote-ref-257)
239. གཞན་དག་ སྣར་ཐང་། པེ་ཅིན། [↑](#footnote-ref-258)
240. མཐོ་འཚམས་ སྣར་ཐང་། པེ་ཅིན། [↑](#footnote-ref-259)
241. ཉིད་དུ་ སྣར་ཐང་། པེ་ཅིན། [↑](#footnote-ref-260)
242. སེམས་ཀྱིས་ སྣར་ཐང་། པེ་ཅིན། [↑](#footnote-ref-261)
243. སེམས་དཔའ་ སྣར་ཐང་། པེ་ཅིན། [↑](#footnote-ref-262)
244. ལ་ སྣར་ཐང་། པེ་ཅིན། [↑](#footnote-ref-263)
245. བློས་ སྣར་ཐང་། པེ་ཅིན། [↑](#footnote-ref-264)
246. །ཚོན་ སྣར་ཐང་། པེ་ཅིན། [↑](#footnote-ref-265)
247. སེམས་དཔས་ སྣར་ཐང་། པེ་ཅིན། [↑](#footnote-ref-266)
248. སེམས་ཀྱི་ སྣར་ཐང་། པེ་ཅིན། [↑](#footnote-ref-267)
249. ཕ་རོལ་ སྣར་ཐང་། པེ་ཅིན། [↑](#footnote-ref-268)
250. །དེ་ སྣར་ཐང་། པེ་ཅིན། [↑](#footnote-ref-269)
251. གི་ སྣར་ཐང་། པེ་ཅིན། [↑](#footnote-ref-270)
252. སྤོང་ སྣར་ཐང་། པེ་ཅིན། [↑](#footnote-ref-271)
253. སེམས་དཔའ་ སྣར་ཐང་། པེ་ཅིན། [↑](#footnote-ref-272)
254. སེམས་དཔའ་ སྣར་ཐང་། པེ་ཅིན། [↑](#footnote-ref-273)
255. ཅི་བྱས་ཏེ་ སྣར་ཐང་། ཅི་བྱས་སྟེ་ པེ་ཅིན། [↑](#footnote-ref-274)
256. ཡིད་ལ་གཞུངས་ སྣར་ཐང་། ཡིད་ལ་གཞུང་ པེ་ཅིན། [↑](#footnote-ref-275)
257. ལོ་རྐྱེན་ པེ་ཅིན། [↑](#footnote-ref-276)
258. བརྗོད་པ་ སྣར་ཐང་། པེ་ཅིན། [↑](#footnote-ref-277)
259. །རྟོག་ སྣར་ཐང་། པེ་ཅིན། [↑](#footnote-ref-278)
260. གཅིག་ སྣར་ཐང་། པེ་ཅིན། [↑](#footnote-ref-279)
261. སེམས་དཔའ་ སྣར་ཐང་། [↑](#footnote-ref-280)
262. སངས་རྒྱས་སམ་ སྣར་ཐང་། པེ་ཅིན། [↑](#footnote-ref-281)
263. བརྩམས་ སྣར་ཐང་། པེ་ཅིན། [↑](#footnote-ref-282)
264. བདག་ཉིད་ སྣར་ཐང་། པེ་ཅིན། [↑](#footnote-ref-283)
265. གནས་ཐོབ་ སྣར་ཐང་། པེ་ཅིན། [↑](#footnote-ref-284)
266. སྤྱན་གྱིས་ སྣར་ཐང་། པེ་ཅིན། [↑](#footnote-ref-285)
267. ཀྱིས་གཞན་དག་ལ་ སྣར་ཐང་། པེ་ཅིན། [↑](#footnote-ref-286)
268. དོ། །​ སྣར་ཐང་། པེ་ཅིན། [↑](#footnote-ref-287)
269. མེད་དོ་ སྣར་ཐང་། པེ་ཅིན། [↑](#footnote-ref-288)
270. འབེལ་བའི་ སྣར་ཐང་། པེ་ཅིན། [↑](#footnote-ref-289)
271. གྱི་གཏམ་ སྣར་ཐང་། པེ་ཅིན། [↑](#footnote-ref-290)
272. ཐོས་པ་དང་ཐོས་ སྣར་ཐང་། པེ་ཅིན། [↑](#footnote-ref-291)
273. ཐོབ་པ་ སྣར་ཐང་། [↑](#footnote-ref-292)
274. སྒྲུབ་པ་ སྣར་ཐང་། པེ་ཅིན། [↑](#footnote-ref-293)
275. [↑](#footnote-ref-294)
276. མཉམ་པ་ལ་སེམས་མཉམ་ སྣར་ཐང་། [↑](#footnote-ref-295)
277. རྟེན། སྣར་ཐང་། པེ་ཅིན། [↑](#footnote-ref-296)
278. བསམ་བཞིན་ སྣར་ཐང་། པེ་ཅིན། [↑](#footnote-ref-297)
279. བསྲུང་ སྣར་ཐང་། པེ་ཅིན། [↑](#footnote-ref-298)
280. བསྡུམ་ སྣར་ཐང་། པེ་ཅིན། [↑](#footnote-ref-299)
281. འཚོལ་བ་ སྣར་ཐང་། པེ་ཅིན། [↑](#footnote-ref-300)
282. དང་ སྣར་ཐང་། པེ་ཅིན། [↑](#footnote-ref-301)
283. འབོག་ སྣར་ཐང་། པེ་ཅིན། [↑](#footnote-ref-302)
284. བསྲུང་བར་ སྣར་ཐང་། པེ་ཅིན། [↑](#footnote-ref-303)
285. ནད་ཀྱི་ སྣར་ཐང་། པེ་ཅིན། [↑](#footnote-ref-304)
286. བཅོལ་ སྣར་ཐང་། པེ་ཅིན། [↑](#footnote-ref-305)
287. ཏེ་སོང་ སྣར་ཐང་། པེ་ཅིན། [↑](#footnote-ref-306)
288. བརྟག་ སྣར་ཐང་། པེ་ཅིན། [↑](#footnote-ref-307)
289. སྲུང་བའི་ སྣར་ཐང་། [↑](#footnote-ref-308)
290. །། །​། སྣར་ཐང་། [↑](#footnote-ref-309)
291. ལ། སྣར་ཐང་། པེ་ཅིན། [↑](#footnote-ref-310)
292. བའི་ སྣར་ཐང་། པེ་ཅིན། [↑](#footnote-ref-311)
293. དང་ སྣར་ཐང་། པེ་ཅིན། [↑](#footnote-ref-312)
294. ཅན་གྱི་ སྣར་ཐང་། པེ་ཅིན། [↑](#footnote-ref-313)
295. ཤེས་ སྣར་ཐང་། པེ་ཅིན། [↑](#footnote-ref-314)
296. བྱས་པ་ སྣར་ཐང་། པེ་ཅིན། [↑](#footnote-ref-315)
297. སེམས་ཅན་ སྣར་ཐང་། པེ་ཅིན། [↑](#footnote-ref-316)
298. འགྱུར་ཏེ། སྣར་ཐང་། པེ་ཅིན། [↑](#footnote-ref-317)
299. བསྒྲིབས་ སྣར་ཐང་། པེ་ཅིན། [↑](#footnote-ref-318)
300. འདོད་ སྣར་ཐང་། པེ་ཅིན། [↑](#footnote-ref-319)
301. གྱུར་ སྣར་ཐང་། པེ་ཅིན། [↑](#footnote-ref-320)
302. བརྩམས་པའི་ སྣར་ཐང་། པེ་ཅིན། [↑](#footnote-ref-321)
303. ལ་སོགས་པ་ སྣར་ཐང་། པེ་ཅིན། [↑](#footnote-ref-322)
304. དད་པ་ སྣར་ཐང་། པེ་ཅིན། [↑](#footnote-ref-323)
305. དེ་དུལ་ སྣར་ཐང་། པེ་ཅིན། [↑](#footnote-ref-324)
306. བསོད་ནམས་ སྣར་ཐང་། པེ་ཅིན། [↑](#footnote-ref-325)
307. གདམས་ངག་ སྣར་ཐང་། པེ་ཅིན། [↑](#footnote-ref-326)
308. ཆོས་སྐུར་ སྣར་ཐང་། པེ་ཅིན། [↑](#footnote-ref-327)
309. མི་འཕྲོད་ སྣར་ཐང་། པེ་ཅིན། [↑](#footnote-ref-328)
310. བཅད་པའི་ སྣར་ཐང་། པེ་ཅིན། [↑](#footnote-ref-329)
311. དེ་དུལ་ སྣར་ཐང་། པེ་ཅིན། [↑](#footnote-ref-330)
312. གཞན་དག་གི་ པེ་ཅིན། [↑](#footnote-ref-331)
313. བརྗོད་པར་ སྣར་ཐང་། པེ་ཅིན། [↑](#footnote-ref-332)
314. སྨྲས་པ་ཡང་ལེགས་པར་སྨྲས་པ་ སྣར་ཐང་། པེ་ཅིན། [↑](#footnote-ref-333)
315. བཅད་པའི་ སྣར་ཐང་། པེ་ཅིན། [↑](#footnote-ref-334)
316. བཅད་པའི་ སྣར་ཐང་། པེ་ཅིན། [↑](#footnote-ref-335)
317. པར་ སྣར་ཐང་། [↑](#footnote-ref-336)
318. མནར་སེམས་ཀྱི་ སྣར་ཐང་། པེ་ཅིན། [↑](#footnote-ref-337)
319. །འཚང་ སྣར་ཐང་། པེ་ཅིན། [↑](#footnote-ref-338)
320. འགྱུར་བར་མཐོང་ སྣར་ཐང་། པེ་ཅིན། [↑](#footnote-ref-339)
321. འཁྲུགས་ སྣར་ཐང་། [↑](#footnote-ref-340)
322. འབྱེད་པར་ སྣར་ཐང་། པེ་ཅིན། [↑](#footnote-ref-341)
323. རིག་པ་ སྣར་ཐང་། པེ་ཅིན། [↑](#footnote-ref-342)
324. དག་གཅིག་ སྣར་ཐང་། པེ་ཅིན། [↑](#footnote-ref-343)
325. ནོས་པ་ སྣར་ཐང་། པེ་ཅིན། [↑](#footnote-ref-344)
326. བྱ་བ་ སྣར་ཐང་། པེ་ཅིན། [↑](#footnote-ref-345)
327. བར་ སྣར་ཐང་། [↑](#footnote-ref-346)
328. ལྡང་བ་ སྣར་ཐང་། [↑](#footnote-ref-347)
329. ཉི་ཤུ་པའི་ སྣར་ཐང་། པེ་ཅིན། [↑](#footnote-ref-348)
330. བདག་གི་ སྣར་ཐང་། པེ་ཅིན། [↑](#footnote-ref-349)
331. དུ་མྱུར་གྱུར་ སྣར་ཐང་། པེ་ཅིན། [↑](#footnote-ref-350)
332. ཉི་ཤུའི་ ཅོ་ནེ། [↑](#footnote-ref-351)