༄༅༅། །​འཕགས་པ་ཀུན་ནས་སྒོར་འཇུག་པའི་འོད་ཟེར་གཙུག་ཏོར་དྲི་མ་མེད་པར་སྣང་བའི་གཟུངས་བཀླག་ཅིང་མཆོད་རྟེན་བརྒྱ་རྩ་བརྒྱད་དམ། མཆོད་རྟེན་ལྔ་གདབ་པའི་ཆོ་ག་མདོ་སྡེ་ལས་བསྡུས་པ། གཙུག་ཏོར་དྲི་མ་མེད་པར་སྣང་བ་ཡིད་བཞིན་གྱི་ནོར་བུ་རིན་པོ་ཆེའི་གཟུངས་བཟླས་ཤིང་མཆོད་རྟེན་གདབ་པའི་ཐབས་ལ་དེར་གཏོགས་པ་ཐམས་ཅད་ཕྱིའི་ཁྲུས་ཀྱང་བྱ། མགོ་མཇུག་ཀུན་དུ་གནོད་སེམས་དང་། བརྣབ་སེམས་དང་། མ་དད་པ་དང་། ལེ་ལོ་དང་། གཉིད་ལ་སོགས་པའི་ཉོན་མོངས་པའི་སྐྱོན་དང་། སེམས་མ་འདྲེས་པར་བསྡམས་ཤིང་གནོད་པ་དང་འཚེ་བའི་ལས་མ་ཤོར་བར་བྱ། དཀོན་མཆོག་གསུམ་གྱི་ཡོན་ཏན་གྱི་མཐུའི་ཁྱད་པར་དང་། མདོ་སྡེའི་ཕན་ཡོན་ལ་ཡིད་ཆེས་པ་དང་། དད་ཅིང་གུས་པ་ཆེར་བསྐྱེད། སེམས་ཅན་ཐམས་ཅད་ལ་བྱམས་པ་དང་སྙིང་རྗེ་ཆེར་བསྐྱེད་དོ། །​ཁྱིམ་པ་ཞིག་ན་བསྙེན་གནས་ཀྱི་ཁྲིམས་བཟུང་ལ། དེ་ནས་མཆོད་རྟེན་གདབ་པའི་ཡོ་བྱད་རྣམས་བཤམས་ལ། འཇིམ་པ་བརྐོ་བ་ནས་བཏབ་ཅིང་དཀྱིལ་འཁོར་དུ་བཞུགས་པའི་བར་དུ་མཆོད་རྟེན་གྱི་ཆོ་ག་བཞིན་དུ་ནང་པར་སྔ་དྲོ་ཐེབས་པར་བྱ། མཆོད་པའི་ཆོ་ག་དང་ཡོ་བྱད་བཤམས་པ་[[1]](#footnote-20)ཡན་ཆད་ལེགས་པར་བགྱི། མཆོད་རྟེན་འདེབས་པའི་ཟླ་བ་[[2]](#footnote-21)ལ་ཆོས་ཀྱི་སྦྱིན་པ་དང་། འཕགས་པ་རྣམས་ཀྱི་ཐུགས་དམ་བསྐུལ་བར་ཤེས་རབ་ཀྱི་ཕ་རོལ་ཏུ་ཕྱིན་པ་དང་། གསེར་འོད་དམ་པ་དང་། རིན་པོ་ཆེའི་ཏོག་དང་། གཙུག་ན་རིན་པོ་ཆེ་དང་། གཙུག་ཏོར་དྲི་མ་མེད་པའི་གཟུངས་ཀྱི་མདོ་སྡེ་ཚར་ཕྱིན་རྒྱུན་མི་འཆད་པར་བཀླག །​ཡིད་བཞིན་ནོར་བུའི་གཟུངས་རྣམ་གཉིས་ཀྱི་འཛབ་གྲྭ་[[3]](#footnote-22)གཅིག་ཀྱང་བཟླས། མདོ་སྡེ་དག་ཀྱང་མཆོད་ཅིང་ཆོས་ཀྱི་སྦྱིན་པ་བསྔོ་བ་དང་། སྤྱན་དྲང་བ་ལ་སོགས་པ་སྣ་ལ་བགྱིས་ནས་བཀླག་གོ། །​མདོ་སྡེ་དེ་སྙེད་མ་ལྷོགས་ན་ཡང་ཤེས་རབ་ཀྱི་ཕ་རོལ་ཏུ་ཕྱིན་པ་དང་གཟུངས་ཚར་གང་བྱུང་ཞིག་བཏོན་པའི་འོག་[[4]](#footnote-23)ཏུ་སྙིང་པོ་བཟླས་པར་བྱའོ། །​དེ་ནས་མཆོད་རྟེན་ཐེབས། མཆོད་པ་བཤམས།[[5]](#footnote-24) གསུང་རབ་རྫོགས་ནས་བར་སྐབས་དེར་ཅུང་ཞིག་བསངས་ཏེ། དེ་ནས་སྔ་དྲོ་དགེ་འདུན་སྤྱིར་ཚོགས་ནས་མཆོད་པ་ལ་སོགས་པ་རིམ་བཞིན་བགྱིའོ། །​མཆོད་པ་བཤམས་པའི་ཐབས་འབྱོར་པའི་སྟོབས་ཅི་ནུས་པ་དང་སྦྱར་ཏེ། སྤོས་ཀྱི་མཎྜལ་ཆེན་པོའི་དབུས་སུ་ཚོན་ཕྱེའམ། མེ་ཏོག་རིན་པོ་ཆེ་སྣ་ལྔའི་ཕོ་བྲང་རྒྱན་སྣ་ཚོགས་ཀྱིས་བརྒྱན་པ་བྲིས་པའི་དབུས་སུ་པདྨ་ཆེན་པོའི་སྟེང་དུ་མཆོད་རྟེན་བརྒྱ་རྩ་བརྒྱད་ཤོང་བའི་གདན་[[6]](#footnote-25)སེང་གེའི་ཁྲི་ལ་པདྨ་བཞག་ལ། རེའུ་མིག་ཆེན་པོ་བརྒྱ་དང་། ངོས་བཞིའི་དབུས་སུ་རེའུ་གཉིས་གཉིས་སུ་བགྱི་སྟེ། བརྒྱ་རྩ་བརྒྱད་བཤམས་[[7]](#footnote-26)པའམ། མཆོད་རྟེན་ལྔ་པ་ཞིག་ན་འཚམ་པར་སྦྱར་ཏེ་དེ་ལ་བཞུགས་སུ་གསོལ། རིང་བསྲེལ་དང་བཅས་པའི་མཆོད་རྟེན་གཅིག་ཀྱང་དབུས་སུ་བཞུགས། བར་གྱི་སྣམ་བུ་གཅིག་གམ་གཉིས་ལ་པདྨ་མང་པོ་དགྲམ་ཤིང་འཕགས་པ་གདན་འཛོམ་པའི་གདན་དུ་བཤམ་[[8]](#footnote-27)ཞིང་། གཟུངས་ཆབ་ཀྱི་བུམ་པ་ཁ་རྒྱན་ཅན་བཞི་ཡན་ཆད་དུ་འབྱོར་པ་ངོས་བཞིར་བཞག །​དེའི་ཕྱི་རོལ་གར་འོས་པར་བཤོས་དང་། མཆོད་ཡོན་ལ་སོགས་པ་མཆོད་པ་རྒྱས་པར་དགྲམ། སྟེང་དུ་བླ་རེ་དང་འཕན་དང་བ་དན་མང་པོ་བརྒྱ་རྩ་བརྒྱད་མན་ཆད་རྒྱས་པར་[[9]](#footnote-28)དགྲམ། གྲྭ་བཞིར་པོག་ཕོར་ཨ་ཀ་རུ་དང་། ཏུ་རུཥྐ་[[10]](#footnote-29)དང་། གུ་གུལ་གྱི་བདུག་པས་བདུག་གོ། །​སྒོ་བཞིར་མཆོད་རྟེན་བཞི་བཤམ། གཞན་ཡང་མཆོད་པ་ཅི་ནུས་སུ་རྒྱས་པར་བགྱིའོ། །​བུམ་པའི་ཁར་ཡུངས་ཀར་དང་བྱེ་མ་ཡང་བཞག་ཅིང་བཟླས་ལ་དུར་ཁྲོད་དམ། ཕྱོགས་ཀུན་དུ་ཡང་གཏོར་རོ། །​དང་པོར་མཆོད་པ་བཤམས་ལ་དགེ་འདུན་ཚོགས་ནས་ཕྱོགས་བཅུའི་འཕགས་པ་ཐམས་ཅད་ལ་ཕྱག་བགྱི། དེ་ནས་ཆོས་ཐམས་ཅད་དམིགས་སུ་མེད་པའི་སྟོང་པ་ཉིད་ཀྱི་ཏིང་ངེ་འཛིན་ཅི་ནུས་ཀྱིས་བསྒོམ། ཏིང་ངེ་འཛིན་ལས་ལངས་ནས་ཆོས་ཐམས་ཅད་དོན་དམ་པར་དེ་ལྟ་བུ་ཡིན་ལ། འཕགས་པ་རྣམས་ཀྱིས་དེ་ཁོ་ན་ཉིད་ཐུགས་སུ་ཆུད་པས། སྐུ་དང་གསུང་དང་ཐུགས་ནམ་མཁའ་དང་འདྲ་བར་གྱུར་[[11]](#footnote-30)ཏེ། སྒྲིབ་པ་མི་མངའ་ཞིང་མཐུ་དང་བྱིན་གྱི་རླབས་[[12]](#footnote-31)བསམ་གྱིས་མི་ཁྱབ་པའི་གོ་འཕང་བརྙེས་པ་ཡང་རུང་ན། ཀྱེ་མའོ་སེམས་ཅན་འདི་དག་ནི་ཆོས་ཀྱི་དེ་ཁོ་ན་ཉིད་མ་རྟོགས་ཏེ་རྨོངས་པས་ཉོན་མོངས་པ་དང་སྡུག་བསྔལ་མང་པོས་གཟིར་ཅིང་ཉམ་ཐག་པའི་གནས་སུ་ལྟུང་བར་འགྱུར་ལ། སེམས་ཅན་ཐམས་ཅད་ཀྱང་ཐོག་མ་མེད་པའི་འཁོར་བ་ནས་འགྲོ་བ་བརྒྱུད་པ་རྣམས་སུ་བདག་གི་གཉེན་བཤེས་དམ་པ་[[13]](#footnote-32)དྲིན་གྱི་ཞིང་དུ་མ་གྱུར་པ་གང་ཡང་མེད་ཅིང་། བདག་གིས་ཀྱང་དང་པོར་[[14]](#footnote-33)བྱང་ཆུབ་ཀྱི་སེམས་དམ་པ་བསྐྱེད་དེ་འགྲོ་བ་མང་པོའི་དོན་དཔག་ཏུ་མེད་པ་བསྒྲུབ་པར་དམ་བཅས་པའི་ཚེ། སེམས་ཅན་ཐམས་ཅད་བདག་གིས་བླངས་ཟིན་པས། འདི་ལྟ་བུ་ལ་བྱང་ཆུབ་སེམས་དཔའ་རྣམས་ཀྱིས་ཡལ་བ་[[15]](#footnote-34)དོར་བ་ནི། མི་རིགས་ན་འདི་དག་ཇི་ལྟར་སྡུག་བསྔལ་ལས་ནི་[[16]](#footnote-35)གདོན། བདེ་བ་ལ་ནི་ཇི་ལྟར་དགོད་པར་བྱ་སྙམ་དུ་སྙིང་རྗེ་དང་། བྱམས་པ་ཆེན་པོ་དང་ལྡན་པའི་བརྩོན་པའི་སེམས་དྲག་ཏུ་བསྐྱེད་པར་བྱའོ། །​ཡང་འདི་སྙམ་དུ་བསམ་སྟེ།[[17]](#footnote-36) བདག་ནི་དུས་ངན་པའི་སེམས་ཅན་སྤྱོད་པ་དང་མཐུ་དམན་པ་ཡིན་པས། བདག་ཉིད་གཅིག་པུས་འཕྲལ་དུ་དོན་རླབས་པོ་ཆེ་འདི་ལྟ་བུ་མི་ལྕོགས་ཀྱིས། སྟོན་པ་བདེ་བར་གཤེགས་པས་སྔོན་ལྷའི་བུ་ནོར་བུའི་སྙིང་པོ་དྲི་མ་མེད་པ་ལ་རྗེས་སུ་ཐུགས་བརྩེ་ནས་ཀུན་ནས་སྒོར་འཇུག་པའི་འོད་ཟེར་གཙུག་ཏོར་དྲི་མ་མེད་པར་སྣང་བ་དེ་བཞིན་གཤེགས་པ་ཐམས་ཅད་ཀྱི་དམ་ཚིག་དང་སྙིང་པོ་ལ་རྣམ་པར་བལྟ་བའི་གཟུངས་ལ་བརྟེན་ཏེ། ཕྱོགས་བཅུའི་དེ་བཞིན་གཤེགས་པ་སྲས་དང་བཅས་པ་དང་། དམ་པའི་ཆོས་སྐྱོང་བ་ཐམས་ཅད་གདན་འཛོམ་པར་སྤྱན་དྲངས་ལ་མཐུ་བསྟན་པ་[[18]](#footnote-37)དང་དཔུང་གཉེན་དུ་གསོལ་ཏེ། དེ་[[19]](#footnote-38)ལྟར་ནི་འཕགས་པའི་མཐུ་དང་བྱིན་གྱི་རླབས་[[20]](#footnote-39)ཀྱིས་འགྲོ་བ་རྣམས་ལ་ཕན་པ་བསྒྲུབ་པར་བྱས་[[21]](#footnote-40)ལ། ཕྱིས་ནི་བདག་ཉིད་གཅིག་པུས་གཞན་ལ་ལྟོས་པ་[[22]](#footnote-41)མེད་པར་ཡང་ཐབས་མཁས་པའི་སྒོ་སྣ་ཚོགས་ནས་སེམས་ཅན་ཐམས་ཅད་ལ་ཕན་པ་དང་བདེ་བ་བླ་ན་མེད་པ་ཡང་དག་པར་བསྒྲུབ་པར་བྱའོ་སྙམ་དུ་བསམ་མོ། །​དེ་ལྟར་སྙིང་རྗེ་དང་བྱམས་པའི་སེམས་བསྐྱེད་པའི་འོག་ཏུ་[[23]](#footnote-42)སེམས་ཅན་གྱི་དོན་བྱ་བའི་ཕྱིར་འཕགས་པ་གདན་འཛོམ་པའི་ཕོ་བྲང་དང་། མཆོད་པའི་ཚོགས་བཤམས་པ་བདེན་པ་བདར་ཞིང་ཡིད་ཀྱིས་བསྔོ་སྟེ། དཀོན་མཆོག་གསུམ་གྱི་བདེན་པ་དང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་བྱིན་གྱི་རླབས་[[24]](#footnote-43)དང་། ཚོགས་གཉིས་ཡོངས་སུ་རྫོགས་པའི་མངའ་ཐང་ཆེན་པོ་དང་།ཆོས་ཀྱི་དབྱིངས་རྣམ་པར་དག་ཅིང་བསམ་གྱིས་མི་ཁྱབ་པའི་སྟོབས་ཀྱིས། དེང་ཀུན་ནས་སྒོར་འཇུག་པའི་འོད་ཟེར་གཙུག་ཏོར་དྲི་མ་མེད་པར་སྣང་བ་དེ་བཞིན་གཤེགས་པ་ཐམས་ཅད་ཀྱི་སྙིང་པོ་དམ་ཚིག་ལ་རྣམ་པར་བལྟ་བའི་གཟུངས་ཀྱི་མདོ་ལས་འབྱུང་བའི་ཆོ་ག་བཞིན། དེ་བཞིན་གཤེགས་པའི་ཆོས་ཀྱི་སྐུའི་མཆོད་རྟེན་བརྒྱ་རྩ་བརྒྱད་བཏབ་པའི་གནས་འདིར་ཕྱོགས་བཅུའི་དེ་བཞིན་གཤེགས་པ་སྲས་དང་བཅས་པ་དང་འཕགས་པ་ཆོས་སྐྱོང་བ་ཐམས་ཅད་གདན་འཛོམ་པའི་ཕོ་བྲང་གི་དཀྱིལ་འཁོར་དང་། མཆོད་པའི་ཚོགས་སྦྱར་བ་འདི་རྣམས་ཇི་ལྟར་སངས་རྒྱས་དང་བྱང་ཆུབ་སེམས་དཔའ་དེ་དག་གིས་སྔོན་གྱི་སྨོན་ལམ་ཁྱད་པར་ཅན་གྱིས་བསྒྲུབ་པའི་སངས་རྒྱས་ཀྱི་ཞིང་ཡོངས་སུ་དག་པ་དང་། བཅོམ་ལྡན་འདས་འོད་དཔག་ཏུ་མེད་པའི་ཞིང་གི་བཀོད་པའི་ཡོན་ཏན་ལྟ་བུ་དང་ལྡན་པར་གྱུར་ཏེ། ས་གཞི་རིན་པོ་ཆེ་སྣ་ཚོགས་ཀྱི་རང་བཞིན་ལག་མཐིལ་ལྟར་མཉམ་པ།ཐ་གྲུ་ཆེ་བ་ཡངས་པ་རེག་ན་འཇམ་ཞིང་བདེ་བ། དྲི་མ་མེད་ཅིང་འོད་གསལ་བ། ཙནྡན་སྦྲུལ་གྱི་སྙིང་པོའི་དྲི་བསུང་དང་ལྡན་པ། ལྷའི་མེ་ཏོག་སྣ་ཚོགས་ཀྱིས་གཅལ་དུ་བཀྲམ་པ། མཐའ་རིན་པོ་ཆེའི་ཕ་གུས་བརྩིགས་ཤིང་། གསེར་དང་[[25]](#footnote-44)མུ་ཏིག་གྲམ་བུ་གདལ་[[26]](#footnote-45)བ། ཨུཏྤ་ལ་དང་། ཀུ་མུ་ད་དང་། པདྨ་འགྱིང་ཞིང་ལྡེམ་པས་ཁེབས་པར་གྱུར་ཅིང་། ཆུ་བྱ་སྣ་ཚོགས་སྒྲ་སྙན་པ་སྒྲོགས་པ། དགའ་ཞིང་འཕྱོ་ལ་ལྡིང་བས་བརྒྱན་པའི་ཡན་ལག་བརྒྱད་དང་ལྡན་པའི་མཚོ་དང་རྫིང་དང་ལྟེང་ཀ་དག་གིས་མཛེས་པར་བྱས་པ། རིན་པོ་ཆེའི་དཔག་བསམ་གྱི་ཤིང་ལྗོན་པ་དང་། ལྷའི་ནོར་བུ་དང་། མུ་ཏིག་གི་རྒྱན་ཕྲེང་དང་། རིན་པོ་ཆེ་དཔྱངས་པ་[[27]](#footnote-46)དང་། མེ་ཏོག་གི་མགོ་ལྕོགས་དང་། འབྲས་བུ་མཛེས་པར་ཆགས་པ་གཡུར་ཟ་ཞིང་ལྡེམ་ལ་གསེར་གྱི་དྲིལ་བུ་གཡེར་ཁ་འཁྲོལ་བ་ལས་དམ་པའི་ཆོས་ཀྱི་སྒྲ་འབྱུང་བ་དང་ལྡན་པ་ཚར་དུ་བསྒྲེངས་པས་[[28]](#footnote-47)ལེགས་པར་བརྒྱན་པའི་ས་གཞི་ལ། གཞལ་ཡས་ཁང་ཆེན་པོ་རྒྱུ་རིན་པོ་ཆེ་སྣ་བདུན་མཆོག་ཏུ་འབར་བ་བཀོད་པ། འཇིག་རྟེན་གྱི་ཁམས་དཔག་ཏུ་མེད་པ་རྒྱས་པར་ཁེངས་པའི་འོད་ཟེར་ཆེན་པོ་རབ་ཏུ་འབྱུང་བ། གནས་ཐ་དད་པ་ཤིན་ཏུ་རྣམ་པར་ཕྱེ་བ་མཐའ་ཡས་པར་རྣམ་པར་གནས་པ། རྒྱ་ཡོངས་སུ་མ་ཆད་པ། ཁམས་གསུམ་ལས་ཡང་དག་པར་འདས་པའི་སྤྱོད་ཡུལ། འཇིག་རྟེན་ལས་འདས་པ་དེའི་བླ་མའི་དགེ་བའི་རྩ་བ་ལས་བྱུང་བ། ཤིན་ཏུ་རྣམ་པར་དག་ཅིང་དབང་སྒྱུར་བའི་རྣམ་པར་རིག་པའི་མཚན་ཉིད་དེ་བཞིན་གཤེགས་པའི་གནས། བྱང་ཆུབ་སེམས་དཔའ་དཔག་ཏུ་མེད་པའི་དགེ་འདུན་དང་ལྡན་པ། ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། ལྷ་མ་ཡིན་དང་། ནམ་མཁའ་ལྡིང་དང་། མིའམ་ཅི་དང་། ལྟོ་འཕྱེ་ཆེན་པོ་དང་། མི་དང་མི་མ་ཡིན་པ་མཐའ་ཡས་པ་རྣམ་པར་རྒྱུ་བ། ཆོས་ཀྱི་རོའི་དགའ་བ་དང་། བདེ་བ་ཆེན་པོས་བརྟེན་པ།[[29]](#footnote-48)སེམས་ཅན་ཐམས་ཅད་ཀྱི་དོན་ཡང་དག་པར་སྒྲུབ་པར་བྱེད་པ་[[30]](#footnote-49)ཉེ་བར་གནས་པ། ཉོན་མོངས་པའི་དྲི་མའི་[[31]](#footnote-50)གནོད་པ་ཐམས་ཅད་དང་བྲལ་བ། བདུད་ཐམས་ཅད་ཡོངས་སུ་སྤངས་པ། ཐམས་ཅད་ཀྱི་བཀོད་པ་ལས་ལྷག་པ། དེ་བཞིན་གཤེགས་པའི་བཀོད་པའི་གནས་དྲན་པ་དང་། བློ་གྲོས་དང་རྟོགས་པ་ཆེན་པོས་ངེས་པར་འབྱུང་བ། ཞི་གནས་དང་ལྷག་མཐོང་ཆེན་པོའི་[[32]](#footnote-51)བཞོན་པ་ཡིན་པ། རྣམ་པར་ཐར་པའི་སྒོ་སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་ནས་འཇུག་པ། རིན་པོ་ཆེའི་པདྨོའི་རྒྱལ་པོའི་ཡོན་ཏན་མཐའ་ཡས་པས་བརྒྱན་པའི་བཀོད་པ་ལ་བརྟེན་པའི་གཞལ་མེད་ཁང་ཆེན་པོར་གྱུར་པའི་དབུས་སུ་པདྨའི་གདན་ཆེན་པོ་སེང་གེའི་ཁྲིའི་སྟེང་ན། དེ་བཞིན་གཤེགས་པ་ཐམས་ཅད་ཀྱི་ཆོས་ཀྱི་སྐུའི་མཆོད་རྟེན་རིན་པོ་ཆེ་སྣ་ཚོགས་ལས་གྲུབ་པ། རྒྱ་དང་ཚད་དཔག་ཏུ་མེད་པ། མཆོད་རྟེན་གྱི་རྣམ་པའི་བྱེ་བྲག་དང་། ལེགས་པའི་ཁྱད་པར་ཐམས་ཅད་དང་།ལྡན་པ། སྟོབས་དང་མི་འཇིགས་པ་ལ་སོགས་པ་སངས་རྒྱས་ཀྱི་ཆེ་བའི་ཡོན་ཏན་ཐམས་ཅད་ཀྱི་བདག་ཉིད་འཇིག་རྟེན་ཐམས་ཅད་ཀྱི་དཔལ་ཞིང་དུ་གྱུར་པ་གྲངས་མེད་པ་ཞིག་རོམ་མེ་[[33]](#footnote-52)དཀྲིགས་པར་བཞུགས་པར་གྱུར་པའི་མཐའ་འཁོར་བར་གཞལ་མེད་ཁང་ཆེན་པོའི་ནང་དུ་ཕྱོགས་བཅུའི་དེ་བཞིན་གཤེགས་པ་དང་། བྱང་ཆུབ་སེམས་དཔའ་དང་[[34]](#footnote-53)འཕགས་པའི་ཚོགས་གདན་འཛོམ་པའི་གདན་ཁྲི། འཕགས་པ་སོ་སོའི་སྨོན་ལམ་ཁྱད་པར་ཅན་གྱི་མངའ་ཐང་དང་འཚམ་པར་གྲུབ་པ་མཛེས་པ་ཤ་སྟག་འབྱུང་བར་གྱུར་ཅིག །​ཕྱི་ནང་ཀུན་དུ་ཆོ་[[35]](#footnote-54)རིགས་དང་འཚམ་པར་ལྷ་དང་མིའི་ཡོ་བྱད་དམ་པ་ཞལ་ཟས་དང་། ན་བཟའ་དང་། རྒྱན་དང་། རོལ་མོ་ལ་སོགས་པ་ཕུལ་དུ་ཕྱིན་པ་སྣ་ཚོགས་པ། ཕུང་པོ་གསུམ་པའི་མདོ་དང་། བཟང་པོ་སྤྱོད་པའི་སྨོན་ལམ་ལས་འབྱུང་བའི་མཆོད་པའི་[[36]](#footnote-55)སྤྲིན་རྒྱ་མཚོ་ཐམས་ཅད་ཀྱིས་རྒྱས་པར་གང་ཞིང་རྒྱན་ཀླུབས་པ་དང་ལྡན་པར་གྱུར་ཅིག །​འཕགས་པ་ཐམས་ཅད་གདན་འཛོམ་ནས། དེ་བཞིན་དུ་བྱིན་གྱིས་བརླབས་ཤིང་བཞེས་ཏེ་ལོངས་སྤྱོད་པར་གྱུར་ཅིག །​ཅེས་ལན་གསུམ་བཟླས། ཡང་དཀོན་མཆོག་གསུམ་གྱི་བདེན་པ་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་བྱིན་གྱི་རླབས་[[37]](#footnote-56)དང་། ཚོགས་གཉིས་ཡོངས་སུ་རྫོགས་པའི་མངའ་ཐང་ཆེན་པོ་དང་། ཆོས་ཀྱི་དབྱིངས་རྣམ་པར་དག་ཅིང་བསམ་གྱིས་མི་ཁྱབ་པའི་སྟོབས་ཀྱིས་དེ་བཞིན་དུ་གྱུར་ཅིག །​ཅེས་ལན་གསུམ་དུ་[[38]](#footnote-57)བཟླས། སྤྱན་དྲང་བ། དེ་བཞིན་གཤེགས་པ་དང་། བྱང་ཆུབ་སེམས་དཔའ་དང་། འཕགས་པ་རང་སངས་རྒྱས་དང་། འཕགས་པ་ཉན་ཐོས་ཆེན་པོའི་སྐུ་གདུང་རིང་བསྲེལ་དང་། སྐུ་གདུང་གི་མཆོད་རྟེན་དང་། ཆོས་ཀྱི་སྐུའི་མཆོད་རྟེན་གཟུགས་ཀྱི་ཚུལ་དུ་རྣམ་པར་བཞག་པ། དྲན་པ་ཉེ་བར་གཞག་པ་བཞི་དང་། ཡང་དག་པར་སྤོང་བ་བཞི་དང་། རྫུ་འཕྲུལ་གྱི་རྐང་པ་བཞི་དང་། དབང་པོ་ལྔ་དང་། སྟོབས་ལྔ་དང་།བྱང་ཆུབ་ཀྱི་ཡན་ལག་བདུན་དང་། འཕགས་པའི་ལམ་ཡན་ལག་བརྒྱད་དང་། མ་འདྲེས་པའི་དྲན་པ་ཉེ་བར་གཞག་པ་གསུམ་དང་། བསྲུང་བ་མེད་པ་གསུམ་དང་། བསྙེལ་བ་མི་མངའ་བའི་ཆོས་ཉིད་དང་། མི་འཇིགས་པ་བཞི་དང་། སྟོབས་བཅུ་དང་། སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད་དང་། ཐུགས་རྗེ་ཆེན་པོ་དང་། ཡེ་ཤེས་ལ་སོགས་པ་ཡོན་ཏན་བསགས་པའི་མཆོད་རྟེན་དང་། ཆོས་ཀྱི་དབྱིངས་དང་། རིག་སྔགས་དང་། གསང་སྔགས་དང་། སྙིང་པོ་དང་། ཕྱག་རྒྱ་དང་། འཕགས་པས་བྱིན་གྱིས་བརླབས་པའི་མཆོད་རྟེན་འདི་ལྟ་སྟེ། ལུམྦིའི་[[39]](#footnote-58)ཚལ་དུ་བལྟམས་པ་དང་། རྡོ་རྗེའི་གདན་ལ་མངོན་པར་རྫོགས་པར་བྱང་ཆུབ་པ་དང་། མཉན་ཡོད་དུ་ཆོ་འཕྲུལ་ཆེན་པོ་བསྟན་པ་དང་། བཱ་རཱ་[[40]](#footnote-59)ཎ་སཱིར་[[41]](#footnote-60)ཆོས་ཀྱི་འཁོར་ལོ་བསྐོར་བ་དང་། རྒྱལ་པོའི་ཁབ་ཏུ་གླང་པོ་ཆེ་[[42]](#footnote-61)ནོར་སྐྱོང་བཏུལ་བ་དང་། ལྷ་ལས་བབས་པར་ལྷ་ཡུལ་ནས་གཤེགས་པ་དང་། ཡངས་པ་ཅན་དུ་སྤྲེའུས་སྦྲང་རྩི་ཕུལ་བ་དང་། གྱད་ཡུལ་དུ་ཡོངས་སུ་མྱ་ངན་ལས་འདས་པ་ཆེན་པོ་བསྟན་པ་དང་། བརྒྱད་དུ་བགོས་པའི་སྐུ་གདུང་གི་གཟུགས་དང་། གཞན་ཡང་སངས་རྒྱས་འདུས་པ་ཆེན་པོ་མཛད་པས་ཞིང་ཁམས་འདི་ཉིད་མཆོད་རྟེན་དུ་གྱུར་པ་དང་། དཔལ་ལྡན་སྐྱིད་པའི་གནས་ལ་སོགས་པའི་[[43]](#footnote-62)དཔལ་ཕྱག་ན་རྡོ་རྗེས་དཀྱིལ་འཁོར་ཆེན་པོ་མཛད་པ་དང་། དབང་པོའི་བྲག་ཕུག་ལ་སོགས་པར་མདོ་ཡང་དག་པར་བསྡུས་པ་དང་ཀ་ནི་ཀའི་མཆོད་རྟེན་དུ་སྐུ་གདུང་འདུས་པ་ལ་སོགས་པ་དང་། འཛམ་བུའི་གླིང་དང་། གླིང་བཞི་དང་། སྟོང་ཁམས་ན་མཆོད་རྟེན་ཁྱད་པར་ཅན་ཇི་སྙེད་བཞུགས་པ་ཐམས་ཅད་དང་། གཞན་ཡང་ས་བླ་དང་། བར་སྣང་དང་། ལྷ་ཡུལ་དག་ན་མཆོད་རྟེན་ཇི་སྙེད་བཞུགས་པ་དང་། ཕྱོགས་བཅུ་ཐམས་ཅད་ན་མཆོད་རྟེན་ཁྱད་པར་ཅན་འཁོར་དང་བཅས་པ་ཇི་སྙེད་བཞུགས་པ་ཐམས་ཅད་ཆོས་ཀྱི་དབྱིངས་དང་། རིགས་ཐམས་ཅད་ན་བཞུགས་པའི་འཕགས་པ་ཐམས་ཅད་མཉེས་པར་བགྱི་བ་དང་། བདག་[[44]](#footnote-63)ལ་སོགས་པ་སེམས་ཅན་ཐམས་ཅད་ཀྱི་བསོད་ནམས་སུ་དེང་དཀོན་མཆོག་དང་། མཆོད་རྟེན་ཁྱད་པར་ཅན་དང་བཅས་པ་སྤྱན་དྲང་བའི་གནས་འོག་མིན་ལ་སོགས་པ་བར་སྣང་དང་། ས་བླའི་[[45]](#footnote-64)གཞལ་མེད་ཁང་དང་། སངས་རྒྱས་ཀྱི་ཞིང་ཡོངས་སུ་དག་པའི་གཞལ་མེད་ཁང་ཆེན་པོ་ཇི་ལྟ་བ་དེ་ལྟ་བུར་བྱིན་གྱིས་བརླབས་པ་འདིར། མཆོད་པ་ཁ་ན་མ་ཐོ་བ་མེད་པ་ཡོངས་སུ་དག་པ་རྒྱ་ཆེན་པོ་རྣམ་པ་ཐམས་ཅད་དང་། ལོངས་སྤྱོད་པ་ལས་བྱུང་བའི་བསོད་ནམས་སྤེལ་བར་མི་མཛད་ཀྱང་། བཏང་བ་ལས་བྱུང་བའི་བསོད་ནམས་ཀྱི་ཚོགས་ཆེན་པོ་ཡོངས་སུ་སྤེལ་བའི་སླད་དུ་ན་བཟའ་དང་། ཞལ་ཟས་དང་། གནས་མལ་དང་། བསྙེན་བཀུར་བ་དང་། སྨྱུང་[[46]](#footnote-65)བའི་རྐྱེན་དང་། སྨན་གྱི་ཡོ་བྱད་དང་། མཆོད་རྟེན་ལ་འོས་པའི་བདེ་བར་སྦྱར་བ་ཐམས་ཅད་ཀྱིས་བསྟབས་ཤིང་སྤྱན་འདྲེན་གྱིས་མཐུ་བསམ་གྱིས་མི་ཁྱབ་པ་དང་ལྡན་པ་རྣམས་ཀྱིས་རྣམ་པར་འཕྲུལ་པ་མཛད་དེ། ཆོས་ཀྱི་དབྱིངས་ཀུན་དུ་འགྲོ་བའི་ཚུལ་གྱིས་གཤེགས་ཤིང་བཞེས་པར་གསོལ། དཀོན་མཆོག་དང་མཆོད་རྟེན་ཁྱད་པར་ཅན་དང་བཅས་པའི་འཁོར་དུ་གཏོགས་པ་ཐམས་ཅད་སྤྱན་དྲང་བ། ལྷའི་འཇིག་རྟེན་མཐོ་རིས་ན་འཕགས་པ་གང་ཡང་[[47]](#footnote-66)ཡང་དག་པའི་ཤེས་རབ་ཀྱིས་ཆོས་ཐམས་ཅད་ཀྱི་དེ་ཁོ་ན་ཉིད་རྟོགས་ཤིང་གཟིགས་པ་དང་ལྡན་པས་ཉོན་མོངས་པ་དང་སྒྲིབ་པ་བསལ་[[48]](#footnote-67)བ། བསམ་གཏན་དང་། རྣམ་པར་ཐར་པ་དང་། ཏིང་ངེ་འཛིན་དང་། སྙོམས་པར་འཇུག་པ་དང་། གཟུངས་དང་ཏིང་ངེ་འཛིན་ལ་དབང་དུ་གྱུར་པ་ཐབས་མཁས་པའི་སྤྱོད་པ་དང་ལྡན་པས། ལྷའི་དབང་པོའི་ཆ་ལུགས་ཀྱིས་ལྷ་མང་པོ་དག་ལ། དགེ་བའི་བཤེས་གཉེན་མཛད་ཅིང་བཞུགས་པ་དང་། ལྷ་མང་པོ་གཞན་དག་ཀྱང་དེ་བཞིན་དུ་བདེན་པ་རྟོགས་པ་སྟེ་འཕགས་པའི་ལམ་ལ་གནས་ཤིང་། ཀུན་ནས་ཉོན་མོངས་པའི་འཆིང་བ་ཡང་དག་པའི་ཤེས་རབ་ཀྱིས་བསལ་བ་[[49]](#footnote-68)དྲན་པ་གསལ་[[50]](#footnote-69)ཞིང་ཏིང་ངེ་འཛིན་ཐོབ་པ། དེ་དག་གིས་སེམས་ཅན་ཐམས་ཅད་ཀྱི་མཆོག་བླ་ན་མེད་པའི་སངས་རྒྱས་དཀོན་མཆོག་དང་། ཆོས་ཐམས་ཅད་ཀྱི་མཆོག་བླ་ན་མེད་པའི་ཆོས་དཀོན་མཆོག་དང་། ཚོགས་ཐམས་ཅད་ཀྱི་མཆོག་བླ་ན་མེད་པའི་དགེ་འདུན་དཀོན་མཆོག་ལ་སྔོན་བསྙེན་བཀུར་མཛད་ཅིང་དགེ་བའི་རྩ་བ་ཆེར་བསྐྱེད་པ། འཇིག་རྟེན་ན་ལྷ་དང་མི་རྣམས་ཀྱིས་ཆོས་དཀར་པོའི་ཕྱོགས་རྟག་ཏུ་རྒྱ་ཆེར་སྤེལ་ཞིང་བསྲུང་བ། སེམས་ཅན་རྣམས་ཀྱི་འཐབ་མོ་དང་།འཐབ་པ་དང་། རྩོད་པ་དང་། འགྱེད་པ་དང་། ཕྱི་དགྲ་དང་། ནང་འཁྲུག་དང་། གནོད་པ་དང་། ཉམ་ང་བ་དང་། མི་བདེ་བ་དང་། སྡུག་བསྔལ་བ་དང་། ནད་དང་། རིམས་ནད་དང་། མི་ངས་དང་། ཕྱུགས་ནད་[[51]](#footnote-70)དང་། མུ་གེ་དང་། ལོ་ཉེས་དང་། ལྟས་ངན་པ་[[52]](#footnote-71)དང་། མཚན་མ་ངན་པ་ཐམས་ཅད་རབ་ཏུ་ཞི་བར་མཛད་པ། སྔོན་སངས་རྒྱས་འདུས་པ་ཆེན་པོའི་ཚེ། ཐེག་པ་ཆེན་པོའི་མདོ་སྡེ་དང་། འདུལ་བ་དང་། ཆོས་མངོན་པ་དང་། གཟུངས་སྔགས་དང་། རིག་སྔགས་དང་། སྙིང་པོ་དང་། ཕྱག་རྒྱ་ལ་སོགས་པ་ཟབ་ཅིང་རྒྱ་ཆེན་པོ་བཤད་པའི་ཚེ་ན། སངས་རྒྱས་བཅོམ་ལྡན་འདས་ཀྱིས་ང་ཡོངས་སུ་མྱ་ངན་ལས་འདས་པའི་འོག་ཏུ་ཕྱི་མའི་དུས་ཀྱི་ཚེ་ངའི་བསྟན་པ་དམ་པའི་ཆོས་དང་། དགེ་སློང་དང་། དགེ་སློང་མ་དང་། དགེ་བསྙེན་དང་། དགེ་བསྙེན་མའི་འཁོར་རྣམ་བཞི་དང་། རྒྱལ་པོ་དང་། བློན་པོ་དང་། རིགས་བཞི་ཆོས་དང་ལྡན་ཞིང་ཆོས་སྤྱོད་པ་ཐམས་ཅད་དང་། ལྷ་ཡུལ་དང་། ཡུལ་འཁོར་དང་། གྲོང་དང་། གྲོང་ཁྱེར་ལ་སོགས་པ་འབྱུང་པོའི་ཚོགས་དགེ་བ་རྣམས་བསྲུངས་[[53]](#footnote-72)ཤིག་ཅེས་ཞལ་གྱིས་བཀའ་སྩལ་ཞིང་། དེ་དག་གིས་ཀྱང་དམ་ཚིག་མནོས་ཏེ་ལྷ་དང་མིའི་མགོན་མཛད་པ། ཕྱག་བྱ་བའི་གནས། བཀུར་སྟི་བྱ་བའི་གནས། བླ་མར་བྱ་བའི་གནས། བཙུན་པར་བྱ་བའི་གནས། འདི་ལྟ་སྟེ། འོག་མིན་ན་ལྷའི་དབང་ཕྱུག་ཆེན་པོ་གནས་གཙང་མ་གཞན་གྱི་རིས་ཀྱི་ལྷ་དང་། བསམ་གཏན་བཞི་པ་དང་། གསུམ་པ་དང་། གཉིས་པ་དང་། བསམ་གཏན་དང་པོའི་རིས་ཀྱི་ལྷ་དང་། གཞན་འཕྲུལ་དབང་བྱེད་དང་།འཕྲུལ་དགའ་དང་། དགའ་ལྡན་དང་། འཐབ་བྲལ་དང་། སུམ་ཅུ་རྩ་གསུམ་དང་། རྒྱལ་ཆེན་བཞིའི་རིས་ཀྱི་ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། ལྷ་མ་ཡིན་དང་། ནམ་མཁའ་ལྡིང་དང་། མིའམ་ཅི་དང་། ལྟོ་འཕྱེ་ཆེན་པོ་དང་། མི་དང་མི་མ་ཡིན་པ་ལ་སོགས་པ་བདག་ཉིད་ཆེན་པོ་ཁྱད་པར་ཅན་གྱི་ཚོགས་ཐམས་ཅད་དང་། དམ་ཚིག་ཅན་དང་། སངས་རྒྱས་དང་། ཆོས་དང་། དགེ་འདུན་ལ་སྐྱབས་སུ་སོང་བ། སངས་རྒྱས་ཀྱི་བསྟན་པ་བསྲུང་བ། དམ་པའི་ཆོས་སྤེལ་བར་དམ་བཅས་པ། ཚངས་པ་[[54]](#footnote-73)དང་། བརྒྱ་བྱིན་དང་། རྒྱལ་པོ་ཆེན་པོ་བཞི་དང་། ཕྱོགས་སྐྱོང་བཅུ་དང་། གཟའ་ཆེན་པོ་བརྒྱད་དང་། རྒྱུ་སྐར་ཉི་ཤུ་རྩ་བརྒྱད་དང་། ཕྱོགས་ཀྱི་གླང་པོ་[[55]](#footnote-74)དང་། སྡེ་དཔོན་དང་། ལྷ་མོ་དང་། ཕྱོགས་ཀྱི་ལྷ་དང་། ཕྱོགས་མཚམས་ཀྱི་ལྷ་དང་། བཙུན་མོ་དང་། སྲས་དང་། འཁོར་དང་། ཕོ་ཉ་དང་། མངག་པ་དང་། ཁྱབ་འཇུག་དང་། ཚོགས་བདག་དང་།དགའ་བྱེད་དབང་ཕྱུག་དང་། སྨིན་དྲུག་གི་བུ་དང་། ནག་པོ་ཆེན་པོ་དང་། སྟོབས་ཅན་དང་། སྟོབས་པོ་ཆེ་དང་། གནོད་འཛིན་དང་། པདྨ་དང་། པདྨ་ཆེན་པོ་དང་། དུང་དང་། དུང་ཆེན་དང་། གང་པོ་དང་། ཤིན་ཏུ་གང་བ་དང་། མགྲིན་པ་དང་། མགྲིན་བཟངས་[[56]](#footnote-75)དང་། བསོད་ནམས་ལྷུན་པོ་དང་། གང་བ་བཟང་པོ་དང་། ནོར་བུ་བཟང་པོ་དང་། བུམ་རྣ་དང་། དྲིལ་རྣ་དང་། རྣ་གསུམ་དང་། རྣ་བོ་ཆེ་དང་། ཡང་དག་ཤེས་དང་། ཡང་དག་རྒྱལ་བ་དང་། རྒྱལ་བ་ཁྱུ་མཆོག་དང་། འབྲོག་གནས་དང་། གང་[[57]](#footnote-76)གནས་དང་། བདེ་རི་[[58]](#footnote-77)དང་། ལྔ་རྩེན་དང་། ལྔ་ལེན་དང་། ཚིགས་ལྔ་སེར་དང་། མགྲིན་བཅུ་དང་།འཇིགས་རུང་དང་། འབྲུག་སྒྲ་དང་། ནམ་མཁའི་དབྱངས་དང་། སྟོང་གསུམ་དང་། རྒྱ་མཚོ་དང་། དགའ་བོ་དང་། ཉེ་དགའ་དང་། མ་དྲོས་དང་། གཟི་ཅན་དང་། ནོར་རྒྱས་དང་། གདོན་ལ་འཇེབས་དང་། དྲང་སྲོང་དང་། རིག་སྔགས་འཆང་དང་། ཆར་ལྷ་དང་། སྤྲིན་ལྷ་དང་། ལོ་ཏོག་ལྷ་དང་། ལམ་ལྷ་དང་། སའི་ལྷ་དང་། ཆུའི་ལྷ་དང་། མེའི་ལྷ་དང་། རླུང་གི་ལྷ་དང་། ནམ་མཁའི་ལྷ་དང་། རིའི་ལྷ་དང་། ཤིང་གི་ལྷ་དང་། རྫིང་གི་ལྷ་དང་། དུས་ཚིགས་ཀྱི་ལྷ་དང་། ཉིན་མཚན་གྱི་ལྷ་དང་། དུས་མཚམས་ཀྱི་ལྷ་དང་། ཚེས་གྲངས་ཀྱི་ལྷ་དང་། སྐད་ཅིག་དང་། ཐང་ཅིག་དང་། ཡུད་ཙམ་གྱི་ལྷ་དང་། ཧ་ནུ་མ་ཐ་ལ་[[59]](#footnote-78)སོགས་པ་མཐུ་བོ་ཆེ་དང་། ཚིག་ལ་དབང་བ་དང་། དགའ་དབྱངས་དང་། མདངས་བུ་དང་། དཔལ་གྱི་ལྷ་མོ་དང་། འོད་ཟེར་ཅན་དང་། དཀར་ཤམ་དང་། བརྗོད་སྐྱོབ་དང་། གངྒཱ་དང་། ཡ་མུ་ན་དང་། བུ་མངས་དང་། དུང་ཅན་དང་། རི་མཁར་དང་། ནག་མོ་དང་། མ་བདུན་དང་། སྲིང་མོ་བདུན་དང་། སྲིང་མོ་བཞི་དང་། ནག་མོ་ཆེན་མོ་དང་། རལ་པ་གཅིག་མ་ལ་སོགས་པ་དང་། ལྷ་མོ་ཆེན་མོ་དང་། གནོད་སྦྱིན་ཆེན་[[60]](#footnote-79)མོ་དང་། སྲིན་མོ་དང་། ཤ་ཟ་ཆེན་པོ་དང་། གཞོན་ནུ་དང་། རྫུ་འཕྲུལ་ཅན་དང་། དབང་བདག་དང་།སླག་ཆེན་དང་། བརྗིད་པ་དང་། གཡུལ་རྒྱལ་དང་། དགེ་བསྙེན་ཆེན་མོ་དང་། ལྷ་སྲས་གཞོན་ནུ་དང་། ཀླུ་སྲས་གཞོན་ནུ་དང་། རིག་སྔགས་འཆང་གཞོན་ནུ་དང་། དྲང་སྲོང་གཞོན་ནུ་དང་། འཕྲོག་མ་བུ་ལྔ་བརྒྱ་དང་བཅས་པ་དང་། གནོད་སྦྱིན་གཞོན་ནུ་དང་། ཏི་ར་ཀ་ལ་སོགས་པ་དང་། གཟི་བརྗིད་ཆེན་པོའི་གཞོན་སྡེ་ཐམས་ཅད་དང་། སྐྱེ་དགུའི་བདག་པོ་དང་། ལྷའི་བཟོ་བོ་[[61]](#footnote-80)ལས་ཐམས་ཅད་པ་དང་། བགེགས་ཀྱི་རྒྱལ་པོ་ལོག་འདྲེན་དང་། གཙུག་ལག་ཁང་གི་སྲུང་མར་ཞལ་གྱིས་བཞེས་པ་གཉུག་མར་གནས་པ་ལ་སོགས་པ་སངས་རྒྱས་མཐོང་བ། ཆོས་ཐོས་པ། དགེ་འདུན་ལ་བརྟེན་པ། བསྟན་པ་བསྲུང་བ། དམ་ཚིག་མནོས་[[62]](#footnote-81)པ། ལྷ་དང་མིའི་མགོན་མཛད་པ། ཕྱག་བྱ་བའི་གནས། བཀུར་སྟི་བྱ་བའི་གནས། བླ་མར་བྱ་བའི་གནས། བཙུན་པར་བྱ་བའི་གནས་ཇི་སྙེད་པ་ཐམས་ཅད་དང་། གཞན་ཡང་མཆོད་པའི་གནས་དང་། དྲིན་བསབ་པའི་གནས་དང་། སྙིང་རྗེའི་གནས་སུ་གྱུར་པའི་སྦྱིན་གནས་ཇི་སྙེད་པ་ཐམས་ཅད་ཆོས་ཀྱི་དབྱིངས་དང་། རིགས་ཐམས་ཅད་ན་བཞུགས་པའི་འཕགས་པ་ཐམས་ཅད་[[63]](#footnote-82)མཉེས་པར་བགྱི་བ་དང་། བསོད་ནམས་བསྟབ་པའི་གནས་དཔལ་ལྷ་བཙན་[[64]](#footnote-83)པོའི་སྐུ་ཡོན་དང་།དགེ་བའི་བཤེས་གཉེན་དང་། ཕ་མ་དང་། གཞན་ཡང་མཆོད་པའི་གནས་སམ། དྲིན་བསབ་པའི་གནས་སམ། སྙིང་རྗེའི་གནས་གང་ཡང་རུང་བ་དང་། བདག་ཅག་ལ་སོགས་པ་སེམས་ཅན་ཐམས་ཅད་ཀྱི་དོན་དུ་དེང་དཀོན་མཆོག་གསུམ་དང་། མཆོད་རྟེན་ཁྱད་པར་ཅན་འཁོར་དང་བཅས་པ་སྤྱན་དྲང་བའི་གནས་འོག་མིན་ལ་སོགས་པར་གནས་[[65]](#footnote-84)པ། བར་སྣང་དང་ས་བླའི་གཞལ་མེད་ཁང་དང་། སངས་རྒྱས་ཀྱི་ཞིང་ཡོངས་སུ་དག་པའི་གཞལ་མེད་ཁང་ཆེན་པོ་ཇི་ལྟ་[[66]](#footnote-85)དེ་ལྟ་བུར་གཤེགས་པར་གསོལ། བསྟོད་པ་དང་ཕྱག་བཙལ་[[67]](#footnote-86)བ། ཡེ་ཤེས་ཚོགས་ཀྱིས་བསྐྱེད་པའི་སྐུ། །​མིང་དང་གཟུགས་ལས་རྣམ་པར་གྲོལ། །​རྟོག་དང་སྤྲོས་ལས་རབ་འདས་ཀྱང་། །​བསྙེལ་བ་མི་མངའི་རང་བཞིན་ཅན། །​དངོས་དང་དངོས་མེད་མཐའ་ལས་དབེན། །​བསམ་བརྗོད་ཡུལ་ལས་ཤིན་ཏུ་འདས། །​ཡེ་ཤེས་རྣམས་ཀྱི་གནས་གྱུར་པ། །​རྣམ་དག་སྐུ་ལ་ཕྱག་འཚལ་ལོ། །​བསོད་ནམས་ཚོགས་ཀྱིས་བསྐྱེད་པའི་སྐུ། །​དབང་ཕྱུག་ཆེན་པོའི་གནས་མཆོག་ན། །​ཆོས་ལ་མངའ་མཛད་ལོངས་སྤྱོད་པ། །​བྱང་ཆུབ་སེམས་དཔའ་ཡོངས་ཀྱི་མགོན། །​གཙང་མའི་གནས་ནས་མ་གཡོས་པ། །​གདུལ་བྱའི་བསམ་པ་ཇི་བཞིན་དུ། །​འཇིག་རྟེན་ཁམས་ནི་མཐའ་ཡས་པར། །​སྦྲུལ་མང་འགྱེད་ལ་ཕྱག་འཚལ་བསྟོད། །​སྐད་ཅིག་ཐང་ཅིག་ཡུད་ཙམ་ལ། །​དགའ་ལྡན་མཆོག་ནས་བབས་པ་དང་། །​འཇིག་རྟེན་སྒྱུ་[[68]](#footnote-87)རྩལ་ཕུལ་ཕྱུང་ཞིང་། །​བདུད་བཅོམ་བྱང་ཆུབ་འཚང་རྒྱ་སྟེ། །​འཁོར་ལོ་བསྐོར་ནས་འདས་པའི་བར། །​ཆོ་འཕྲུལ་ཅིག་ཅར་སོ་སོར་སྟོན། །​ཆོ་འཕྲུལ་ངོ་མཚར་རྨད་བྱུང་བ། །​ལྷ་ཡི་ལྷ་ལ་ཕྱག་འཚལ་བསྟོད། །​སྟོན་པ་མཆོག་བཞུགས་གཞལ་མེད་ཁང་། །​དབྱིབས་ལེགས་རྣམ་པར་ཕྱེ་བས་མཛེས། །​ཁ་དོག་སྣ་ཚོགས་སྤེལ་ལེགས་སུ། །​རིན་ཆེན་འབར་བ་མང་པོས་བརྒྱན། །​ཡིད་འོང་ཉམས་དགའ་ལྷ་ཡི་གནས། །​རྒྱན་[[69]](#footnote-88)བཀོད་དཀྱིལ་ན་མཛེས་པ་ལ། །​འཕགས་པ་མཆོད་པའི་རྟེན་བགྱིས་ཏེ། །​སྟོན་པ་འཁོར་དང་བཅས་ལ་བསྟོད། །​མཆོད་རྟེན་བསུ་བའི་ཨརྒྷ་གསོལ་བ། [[70]](#footnote-89)ཆོས་རྣམས་གང་དག་རྒྱུ་ལས་བྱུང་བ་དང་། །​དེ་ཡི་རྒྱུ་དང་དེ་འགོག་གང་ཡིན་པ། །​དེ་བཞིན་གཤེགས་པ་ཉིད་ཀྱིས་བཀའ་སྩལ་ཏེ། །​དེ་སྐད་གསུངས་པའི་ཚུལ་ཅན་དགེ་སྦྱོང་ཆེ། །​སྐར་མ་རབ་རིབ་མར་མེ་དང་། །​སྒྱུ་མ་ཟིལ་པ་ཆུ་བུར་དང་། །​རྨི་ལམ་གློག་དང་སྤྲིན་ལྟ་བུར། །​འདུས་བྱས་དེ་ལྟར་བལྟ་བར་བྱ། །​མཁས་པ་གང་དག་རབ་ཏུ་སེམས་དང་ཞིང་། །​སངས་རྒྱས་མཆོད་རྟེན་དག་ལ་གོམ་འདོར་ན། །​འཛམ་བུ་ཆུ་བོ་གསེར་གྱི་སྲང་ཚད་ནི། །​སྟོང་ཕྲག་བརྒྱ་ཡང་དེ་དང་མཉམ་པ་མིན། །​མཆོད་རྟེན་མཆོད་ནས་དཔལ་ལྡན་པ། །​སྐུ་གདུང་ཆོས་སྐུ་ཆོས་དབྱིངས་དང་། །​རིག་སྔགས་གསང་སྔགས་སྙིང་པོ་དང་། །​ཕྱག་རྒྱ་བྱིན་བརླབས་གཤེགས་སུ་གསོལ། །​གཤེགས་བྱོན་སྐྱེ་འབྲི་མེད་པའི་སྐུ། །​ཇི་ལྟར་སྨོན་བཞིན་ཡོད་པ་དག །​དཀར་པོ་འཆར་བའི་ཚུལ་བཞིན་དུ། །​འཇིག་རྟེན་སྐྱབས་སུ་གཤེགས་སུ་གསོལ། །​དཀོན་མཆོག་དང་མཆོད་རྟེན་ཁྱད་པར་ཅན་དང་བཅས་པའི་འཁོར་དུ་གཏོགས་པ་དེ་དག་ལ་བསུ་བའི་མཆོད་ཡོན་ཨརྒྷ་གསོལ་བ། སངས་རྒྱས་ཆོས་དང་དགེ་འདུན་དང་། མཆོད་རྟེན་ཁྱད་པར་འཁོར་གཏོགས་པ། །​འོག་མིན་གནས་དང་ལྷ་ཚོགས་དང་། །​བསམ་གཏན་བཞི་དང་འདོད་ཁམས་དྲུག །​སྡེ་བརྒྱད་ཚོགས་དང་འབྱུང་པོ་ཀུན། །​དམ་ཚིག་ཅན་དང་ཐུགས་དམ་ཅན། །​ཚངས་པ་བརྒྱ་བྱིན་རྒྱལ་ཆེན་བཞི། །​ཕྱོགས་སྐྱོང་གཟའ་དང་རྒྱུ་སྐར་དང་། །​དཀོན་མཆོག་མཐོང་ཐོས་སྐྱབས་བརྟེན་པ། །​ཕྱག་བགྱི་ཐལ་མོ་སྦྱར་འོས་ཤིང་། །​མགོས་གཏུགས་མཆོད་དང་ཀུན་སྦྱིན་དང་། །​རབ་ཏུ་སྦྱིན་འོས་ཀུན་གཤེགས་ཤིག །​མཆོད་པ་དྲི་མེད་ཡང་དག་པ། །​རྣམ་མང་རྒྱ་ཆེ་ཐམས་ཅད་དང་། །​སོ་སོའི་མངའ་ཐང་རྒྱ་ཆེན་[[71]](#footnote-90)དུ། །​འོས་པའི་བདེ་བ་སྦྱར་བ་དབུལ། །​མཆོད་རྟེན་གདན་ལ་བཞུགས་པར་གསོལ། །​སྐུ་གདུང་ཆོས་སྐུ་བྱང་ཆུབ་ཕྱོགས། །​མ་འདྲེས་བསྲུང་མེད་བསྙེལ་མི་མངའ། །​མི་འཇིགས་སྟོབས་དང་སངས་རྒྱས་ཆོས། །​རྡོ་རྗེ་ཡེ་ཤེས་ཚོགས་བསགས་པ། །​ཆོས་དབྱིངས་རིག་སྔགས་གསང་སྔགས་དང་། །​སྙིང་པོ་ཕྱག་རྒྱ་བྱིན་བརླབས་[[72]](#footnote-91)ཀྱིས། །​མཆོད་རྟེན་ཁྱད་པར་ཇི་སྙེད་པ། །​དཔལ་ལྡན་བསོད་ནམས་ཞིང་མཆོག་ཀུན། །​ཆོས་དོན་དག་པའི་དཀྱིལ་འཁོར་འདིར། །​རིན་ཆེན་སྟེགས་དང་ཁྲི་འཕང་དང་། །​གཙང་གདང་ལྷ་རྫས་པདྨ་ལ། །​མི་གནས་ཚུལ་གྱིས་[[73]](#footnote-92)གདན་ལ་བཞུགས། །​དཀོན་མཆོག་དང་མཆོད་རྟེན་ཁྱད་པར་དང་བཅས་པའི་འཁོར་དུ་གཏོགས་པ་དེ་དག་སོ་སོར་གདན་ལ་བཞུགས་པར་གསོལ་བ། ཆོས་དོན་ཀུན་གྱི་དཀྱིལ་འཁོར་དུ། །​དཔལ་ལྡན་དག་པའི་གདན་[[74]](#footnote-93)བཤམས་པར། །​ཏིང་འཛིན་མི་གཡོ་མཉམ་གཞག་ཅིང་། །​དགེ་བའི་དགོངས་པས་གདན་ལ་བཞུགས། །​གཙང་གདང་གདན་ཁྲི་ཡངས་པ་ལ། །​ཐོགས་མེད་དོགས་པ་[[75]](#footnote-94)མེད་པའི་སྐུ། །​མཉམ་ཉིད་ཚུལ་གྱིས་བདེར་བཞུགས་ཤིང་། །​བདེ་བར་སྦྱར་བ་བཞེས་སུ་གསོལ། །​འབྱུང་པོ་གང་དག་འདིར་ནི་ལྷགས་གྱུར་ཏེ། །​སའམ་འོན་ཏེ་བར་སྣང་འཁོད་པ་དག །​སྐྱེ་དགུ་རྣམས་ལ་རྟག་ཏུ་བྱམས་བྱེད་ཅིང་། །​ཉིན་དང་མཚན་དུ་ཆོས་ཀྱང་སྤྱོད་གྱུར་ཅིག །​འདི་ནི་[[76]](#footnote-95)རྒྱལ་བ་དགྲ་རྒྱལ་བདེན་གང་གིས། །​ཤིན་ཏུ་བདེན་པ་གསུང་ཞིང་བརྫུན་མེད་པ། །​བདེན་པ་དེ་ཡིས་འདིར་ནི་བདེ་ལེགས་ཤོག །​དེང་ཀུན་འཇིགས་པ་ཆེ་ལས་ཐར་གྱུར་ཅིག །​མཆོད་རྟེན་ལ་སྐུ་ཁྲུས་གསོལ། [[77]](#footnote-96)རྣམ་དག་སྐྱོན་བྲལ་བྱང་ཆུབ་སེམས་ཀྱི་དབྱིངས། །​རྣམ་རྟོག་སྐྱོན་བྲལ་ཡོན་ཏན་ཚོགས་ཀྱི་གཏེར། །​ཀུན་གྱིས་ཕྱག་བྱས་བསྟོད་ཅིང་མཆོད་པའི་གནས། །​བདུད་བཞི་དཔུང་རྣམས་མ་ལུས་ཚར་གཅད་ཕྱིར། །​ཆོས་དབྱིངས་དག་པའི་སྐུ་ལ་ཁྲུས་ཆབ་གསོལ། །​ཉོན་མོངས་འཁྲུལ་པའི་རྟོག་པ་དག་གྱུར་ཅིག །​ཇི་ལྟར་མེ་ལོང་གཟུགས་བརྙན་སྣང་གྱུར་ཡང་། །​ཆོས་དབྱིངས་དག་པའི་སྐུ་ལ་བསྐྱོད་པ་མེད། །​རིན་ཆེན་ལྔ་ལས་གྲུབ་པའི་མཆོད་རྟེན་དང་། །​སའམ་ཆུའམ་འོན་ཏེ་བར་སྣང་ལ། །​སེམས་ཅན་དོན་དུ་རིན་ཆེན་སྐུར་བསྟན་པ། །​མཆོད་རྟེན་དམིགས་པར་བཅས་ཏེ་སྐུ་ཁྲུས་གསོལ། །​ཁམས་གསུམ་གནས་པའི་བག་ཆགས་དག་གྱུར་ཅིག །​གཞི་རྨོང་[[78]](#footnote-97)དགེ་བཅུའི་རྣམ་དག་པདྨ་འཇམ། །​དྲན་པ་ཉེར་གཞག་རྨང་གི་ཁྲི་འཕང་བསྟོད། །​ཐེག་པ་རྣམས་ཀྱི་བང་རིམ་བརྩེགས་པ་སྟེ། །​ཆོས་དབྱིངས་སྤྲོས་མེད་བུམ་པ་ཟླུམ་པོ་[[79]](#footnote-98)ལ། །​སྨོན་ལམ་ཆེན་པོའི་སྲོག་ཤིང་དགེ་བ་བཙུགས། །​དགེ་བའི་ལོངས་སྤྱོད་ནམ་མཁའི་གདུགས་ཀྱིས་བཀབ། །​བྱང་ཆུབ་སེམས་ཀྱི་ཟླ་ཚེས་རྣམ་པར་དག །​དགེ་སྡེ་བཅུ་གསུམ་འཁོར་ལོའི་ཕྲེང་བས་བརྒྱན། །​སྣང་དབྱིངས་ཆོས་ཀྱི་དབྱིངས་ལ་སྐུ་ཁྲུས་གསོལ། །​ཤར་ཕྱོགས་བྱམས་པ་བརྩེགས་པའི་ཆོས་སྐུ་ལ། །​བྱམས་པའི་སེམས་ཀྱིས་སྐུ་ཁྲུས་འདི་གསོལ་བས། །​ཞེ་སྡང་གདུག་པའི་ཚོགས་རྣམས་ཀུན་བསལ་ནས། །​རྟག་ཏུ་བྱམས་པའི་ཏིང་འཛིན་ཐོབ་གྱུར་ཅིག །​ལྷོ་ཕྱོགས་རིན་ཆེན་བརྩེགས་པའི་ཆོས་སྐུ་ལ། །​ང་རྒྱལ་གདུག་པའི་ཚོགས་རྣམས་བསལ་བའི་ཕྱིར། །​བྱང་ཆུབ་སེམས་ཀྱི་ཆུ་བོས་སྐུ་ཁྲུས་གསོལ། །​ཁམས་གསུམ་འཁོར་བའི་ང་རྒྱལ་སྐྱོན་བྲལ་ནས། །​རྟག་ཏུ་འདོད་པའི་ཡོན་ཏན་ཐོབ་གྱུར་ཅིག །​ནུབ་ཕྱོགས་རྣམ་དག་པདྨ་ཆོས་ཀྱི་དབྱིངས། །​འདོད་ཆགས་སྐྱོན་བྲལ་པདྨའི་ཁྲི་འཕང་བརྩེགས། །​ཁམས་གསུམ་སེམས་ཅན་བག་ཆགས་སྦྱང་བའི་ཕྱིར། །​ཆོས་ཀྱི་སྐུ་ལ་ཡེ་ཤེས་སྐུ་ཁྲུས་གསོལ། །​སེམས་ཅན་འཁོར་བའི་འདོད་ཆགས་དག་གྱུར་ཅིག །​བྱང་ཕྱོགས་རྣམ་དག་ལས་ཀྱི་ཞིང་རབ་ནི། །​འདོད་སྲེད་སྤངས་པའི་ཡོན་ཏན་རྫོགས་པས་སྟོན། །​རིན་ཆེན་ཨིནྡྲ་ལྟ་བུའི་མཆོད་རྟེན་ལ། །​ལས་ཀྱི་སྒྲིབ་པ་སྦྱང་ཕྱིར་སྐུ་ཁྲུས་གསོལ། །​སེམས་ཅན་རྣམས་ཀྱི་འདོད་པ་འགྲུབ་[[80]](#footnote-99)གྱུར་ཅིག །​ཆོས་སྐུ་རྣམ་པར་དག་པའི་སྐྱོན་བྲལ་ནས། །​ལེགས་པའི་ཡོན་ཏན་ཕུན་སུམ་ཚོགས་པར་ཤོག །​ཆུ་བོ་[[81]](#footnote-100)རྣམ་ལྔས་སྐུ་ཁྲུས་གསོལ་བ། སྐུ་མཆོག་རྣམ་དག་བལྟ་བས་[[82]](#footnote-101)མི་ངོམས་ལ། །​ངོ་མཚར་སྐྱོན་བྲལ་མཁའ་དཀྱིལ་ཉི་གསལ་འདྲ། །​ཆོས་ཀྱི་སྐུ་ལ་དྲི་མ་མི་མངའ་ཡང་། །​སྲི་ཞུ་བཀུར་སྟི་རིམ་གྲོའི་ཚུལ་ཙམ་དུ། །​ཆུ་གཙང་སྨན་སྤོས་འོ་མ་འདག་ཆལ་ཆུས། །​འགྲོ་བའི་ལུས་སེམས་སྡུག་བསྔལ་ནད་བསལ་ཏེ། །​ཉེས་པའི་སྐྱོན་བྲལ་འགྲོ་བའི་ཡིད་འོང་བ། །​དམ་པའི་སྐུ་མཆོག་བདག་གིས་ཐོབ་པར་ཤོག །​ཨོཾ་བཛྲ་ཙནྡྷ་ལ་སེ་པ་སྭཱ་ཧཱ། ཨོཾ་བཛྲ་ས་མ་ཡ་མ་ཐེ་སྭཱ་ཧཱ། ཨོཾ་ཨ་མྲཱྀ་ཏེ་ཧཱུྃ། ཨོཾ་སརྦྦ་[[83]](#footnote-102)ཨཱ་བེ་ཤ་ཧཱུྃ། དེ་ནས་རས་དཀར་པོ་ཁ་ཚར་མ་ཉམས་པ་ཡུག་གཅིག་གིས་སྐུ་ཕྱིས་ཏེ། བསམ་པ་ནི་ཚིགས་[[84]](#footnote-103)བཅད་ལས་སྨོས་པ་ལྟར་བསམ། བདེར་[[85]](#footnote-104)གཤེགས་སྐུ་གསུམ་དཔེ་དང་མཚན་མངའ་ཡང་། །​འགྲོ་བའི་དོན་དུ་གཟུགས་སྐུ་ཅིར་ཡང་གདའ། །​རིན་ཆེན་དབྱིག་ལྟར་ཉེས་པའི་སྐྱོན་བྲལ་ཡང་། །​འཇིག་རྟེན་སྲི་ཞུ་གུས་པའི་ཚུལ་ཙམ་དུ། །​སྡིག་མེད་རྒྱལ་བ་རྣམས་ཀྱིས་རབ་བསྔགས་པའི། །​རས་མཆོག་འདི་ཡིས་རྒྱལ་བའི་སྐུ་ཕྱིས་པས། །​ཉོན་མོངས་དུག་གསུམ་སྒྲིབ་པ་ཀུན་བྱང་ནས། །​སྐུ་གསུམ་ངང་དུ་བདག་ཅག་མྱུར་གྲུབ་ཤོག །​ཨོཾ་སརྦྦ་ར་ཙོ་ཨ་དི་ར་ཎ་སྭཱ་ཧཱ། མཆོད་པ་རྣམ་པ་ལྔ་དབུལ་བ། །​བདེ་གཤེགས་རྣམས་ཀྱི་ལོངས་སྤྱོད་ཀྱིས། །​ཀུན་བཟང་མཆོད་པས་རོལ་མཛད་ཀྱང་། །​འགྲོ་བའི་དབུལ་བ་བསལ་སླད་དུ། །​བཀུར་སྟི་རིམ་གྲོའི་ཚུལ་ཙམ་གྱིས། །​བླ་མེད་མཆོད་པ་རྣམ་ལྔ་འདི། །​འགྲོ་བའི་དོན་དུ་འབུལ་ལགས་ན། །​མཆོད་པའི་སྤྲིན་གྱིས་ཁྱབ་གྱུར་ནས། །​བསོད་ནམས་གཏེར་ཆེན་ཐོབ་པར་ཤོག །​རྒྱན་དང་ན་བཟའ་དབུལ་བ། བདེ་གཤེགས་སྐུ་མཆོག་མཚན་དང་དཔེ་བྱད་དང་། །​རིན་ཆེན་འོད་ཆགས་འབར་བས་སྐུ་བརྒྱན་ཞིང་། །​བྱང་ཆུབ་ཕྱོགས་ཀྱི་རྒྱན་གྱིས་མཛེས་ལགས་ཀྱང་། །​འཇིག་རྟེན་བཀུར་སྟི་རིམ་གྲོའི་ཚུལ་ཙམ་དུ། །​རིན་ཆེན་ཕྲེང་བ་སེ་མོ་དོ་ཤལ་དང་། །​རྒྱན་གྱི་དམ་པ་ཁྱད་པར་མཆོག་ཕུལ་བས། །​བྱང་ཆུབ་ཕྱོགས་ཀྱི་རྒྱན་དང་ལྡན་གྱུར་ནས། །​བླ་མེད་ཐར་པ་མཆོག་ལ་གནས་པར་ཤོག །​བླ་རེ་དང་། འཕན་གདུགས་དང་། རྒྱལ་མཚན་དང་རོལ་མོ་ལ་སོགས་པ་དབུལ་བ། ཐེག་མཆོག་བླ་རེ་མགོན་སྐྱབས་གདུགས་དང་ལྡན། །​བདུད་བཅོམ་རྒྱལ་མཚན་བ་དན་ཏིང་འཛིན་འཕན། །​ལྷ་དང་མི་ཡི་མཆོད་པའི་སྒྲ་དབྱངས་ཀྱིས། །​རྒྱལ་བའི་དཀྱིལ་འཁོར་མཛེས་པས་རབ་བརྒྱན་པས། །​བླ་རེ་འཕན་གདུགས་རྒྱལ་མཚན་རོལ་མོ་བརྗིད། །​བདུག་སྤོས་དྲི་ཞིམ་སིལ་སྙན་སྤྲིན་ཚོགས་མཛེས། །​བདག་དང་འགྲོ་བའི་དོན་དུ་འདི་ཕུལ་བས། །​དབང་མཆོག་དམ་པ་དུས་འདིར་ཐོབ་གྱུར་ཏེ། །​གནོད་པའི་དགྲ་བཅོམ་བླ་མེད་གོ་འཕང་ལ། །​ཐེག་པ་མཆོག་གིས་ངེས་པར་བགྲོད་པར་ཤོག །​བཤོས་དང་ཞལ་ཟས་གསོལ་བ། རྒྱལ་བས་བདུད་བཅོམ་བྱང་ཆུབ་སངས་རྒྱས་ཏེ། །​རྒྱལ་བའི་སྐུ་ལ་བཀྲེས་སྐྱེམས་[[86]](#footnote-105)མི་མངའ་ཡང་། །​བདག་ཅག་བསོད་ནམས་ཞིང་དུ་འགྱུར་སླད་དུ། །​བཤོས་དང་ཞལ་ཟས་སྦྱར་བ་འདི་ཕུལ་བས། །​དུས་ཀུན་དགེ་བའི་ལོ་ཏོག་འཕེལ་རྒྱས་ནས། །​བདེ་བ་ཅན་དུ་པདྨ་ལས་སྐྱེས་ཏེ། །​ཏིང་འཛིན་ཆོས་དང་ཟས་ལ་ལོངས་སྤྱོད་ཤོག །​འབྲུ་དང་སྨན་དང་སྤོས་དང་སྙིང་པོ་དང་། རིན་པོ་ཆེ་[[87]](#footnote-106)ལྔ་དབུལ་བ། བདེ་གཤེགས་མགོན་པོ་དཔག་བསམ་འཁོར་དང་བཅས། །​བསོད་ནམས་ཡེ་ཤེས་སྐུ་ལྔ་མཐར་ཕྱིན་པ། །​ཆོས་ཀྱི་ལོངས་སྤྱོད་བཀུར་སྟི་ཚུལ་ཙམ་དུ། །​འབྲུ་ལྔ་སྤོས་ལྔ་སྨན་ལྔ་རིན་ཆེན་ལྔ། །​སྙིང་པོ་ལྔར་བཅས་རྒྱལ་བར་རབ་བསྔགས་པ། །​བདག་གཞན་དོན་གྱི་སྙིང་པོར་འདི་ཕུལ་བས། །​འགྲོ་ལ་ཕན་ཕྱིར་ཚུལ་ཁྲིམས་མཆོག་ལྡན་ཏེ། །​རིན་ཆེན་གཏེར་ལས་ཀུན་ལ་ཕན་འདོགས་ཤོག །​བདེ་གཤེགས་ཀུན་བཟང་མངོན་པར་སངས་རྒྱས་ཏེ། །​རྡོ་རྗེ་གདན་ལ་མངོན་པར་བཞུགས་པ་ན། །​དཔལ་ལྡན་རྡོ་རྗེ་འཛིན་གྱིས་གུས་བཅས་པས། །​སྔགས་གྲུབ་རྒྱལ་པོས་ཡུངས་ཀར་ཕུལ་བ་ལྟར། །​དེང་འདིར་སྟོན་པས་བདུད་བཞི་ཚར་བཅད་[[88]](#footnote-107)ནས། །​སྐྱེ་རྒ་ན་འཆི་འཁོར་བའི་སྡུག་བསྔལ་ལས། །​བདག་དང་མཐའ་ཡས་འགྲོ་བ་ཀུན་བསྒྲལ་ནས། །​རྡོ་རྗེ་གདན་ལ་མངོན་པར་སངས་རྒྱས་ཤོག །​བཀྲ་ཤིས་ཤིང་ཞལ་དྲོ་ཞིང་བྱིན་ཕེབས་ཤིང་འཇིག་རྟེན་དུ་ཡུན་རིང་པོར་བཞུགས་སུ་གསོལ་བ། བདེ་གཤེགས་ཀུན་བཟང་མཐོང་བས་བཀྲ་ཤིས་ལྟར། །​རྒྱལ་སྲས་[[89]](#footnote-108)འཁོར་བཅས་དེང་འདིར་བཀྲ་ཤིས་ཤོག །​ངན་སྡིག་ལོག་པའི་ཚོགས་རྣམས་བཅོམ་གྱུར་ནས། །​རྒྱལ་སྲས་རིག་འཛིན་ཚོགས་རྣམས་འཕེལ་དར་ཞིང་། །​ཞལ་མཐོང་ཙམ་གྱིས་བདེ་བའི་མཆོག་བརྙེས་ནས། །​ཉི་ལྟར་ཞལ་དྲོ་ཟླ་ལྟར་འོད་གསལ་ཞིང་། །​བདག་དང་འགྲོ་ལ་ཞལ་དྲོ་བྱིན་ཆེ་ནས། །​བསྐལ་པ་མཐར་ཐུག་བར་དུ་བཞུགས་སུ་གསོལ། །​སྤྱན་དབྱེ་བའི་སྨོན་ལམ་དུ་གསོལ་བ། ཕྱོགས་བཅུ་དུས་གསུམ་གྱི་འཕགས་པ་དཀོན་མཆོག་གསུམ་ལ་ཕྱག་འཚལ་ལོ། །​བདག་ཅག་གིས་དེ་བཞིན་གཤེགས་པའི་ཆོས་ཀྱི་སྐུའི་གཟུགས་བརྙན་བཞེངས་སུ་གསོལ་ཏེ། ཆུ་གཙང་དང་། སུག་ཆབ་དང་། འོ་མ་དང་། སྤོས་ཆུ་དང་། སྨན་ཆབ་ཀྱིས་སྐུ་ཁྲུས་གསོལ་བས་བདག་དང་མཐའ་ཡས་པའི་སེམས་ཅན་ཐམས་ཅད་ཀྱི་རྣམ་པར་རྟོག་པའི་བག་ཆགས་ཀྱི་དྲི་མ་དང་། དུག་[[90]](#footnote-109)གསུམ་གྱི་ཉོན་མོངས་པའི་དྲི་མ་དག་ནས་རྣམ་པར་དག་པའི་སྐུ་དང་ལྡན་པར་གྱུར་ཅིག །​ཨརྒྷ་གསོལ་བས་བདག་དང་མཐའ་ཡས་པའི་སེམས་ཅན་ཐམས་ཅད་ཀྱི་རྣམ་པར་རྟོག་པ་དག་སྟེ། དེ་བཞིན་གཤེགས་པའི་སྐུ་ཡོངས་སུ་དག་པ་ཐོབ་པར་གྱུར་ཅིག །​དྲི་ཆབ་ཀྱིས་སྐུ་ལ་གཏོར་ཏེ་བྱུགས་པས་བདག་དང་མཐའ་ཡས་པའི་སེམས་ཅན་ཐམས་ཅད་ཏིང་ངེ་འཛིན་གྱི་ཆུའི་[[91]](#footnote-110)གཡེང་བའི་དྲི་མ་ཐམས་ཅད་རྣམ་པར་བསལ་ཏེ་བདེ་ཞིང་ཚིམ་པར་གྱུར་ཅིག །​སྤོས་གསོལ་བས་བདག་དང་མཐའ་ཡས་པའི་སེམས་ཅན་ཐམས་ཅད་ཀྱི་ཚུལ་ཁྲིམས་རྣམ་པར་དག་སྟེ། ཡང་དག་པའི་ཚུལ་ཁྲིམས་དང་ལྡན་པར་གྱུར་ཅིག །​མེ་ཏོག་ཕུལ་བས་བདག་དང་མཐའ་ཡས་པའི་སེམས་ཅན་ཐམས་ཅད་བྱང་ཆུབ་ཀྱི་ཡན་ལག་བདུན་དང་ལྡན་པར་གྱུར་ཅིག །​མར་མེ་[[92]](#footnote-111)ཕུལ་བས་སེམས་ཅན་ཐམས་ཅད་མ་རིག་པའི་མུན་པ་བསལ་ནས། ཐམས་ཅད་མཁྱེན་པའི་ཡེ་ཤེས་ཀྱི་སྒྲོན་མ་དང་ལྡན་པར་གྱུར་ཅིག །​བཤོས་དང་ཞལ་ཟས་གསོལ་བས་སེམས་ཅན་ཐམས་ཅད་བཀྲེས་པའི་སྡུག་བསྔལ་བསལ་ནས་ཡིད་བཞིན་གྱི་ཟས་སྐོམ་དང་ལྡན་པར་གྱུར་ཅིག །​འབྲུ་རྣམ་པ་ལྔ་ཕུལ་བས་སེམས་ཅན་ཐམས་ཅད་ལ་འཇིག་རྟེན་གྱི་ལོ་ཏོག་འཕེལ་ཞིང་དགེ་བའི་ལོ་ཏོག་དུས་ཀུན་དུ་རྒྱས་པར་གྱུར་ཅིག །​སྤོས་ལྔ་གསོལ་བས་སེམས་ཅན་ཐམས་ཅད་ཚུལ་ཁྲིམས་རྣམ་པར་དག་སྟེ། ཟག་པ་མེད་པའི་ཚུལ་ཁྲིམས་དང་ལྡན་པར་གྱུར་ཅིག །​སྨན་ལྔ་གསོལ་བས་སེམས་ཅན་ཐམས་ཅད་ནད་བཞི་བརྒྱ་རྩ་བཞིའི་སྡུག་བསྔལ་དང་བྲལ་ནས་ཐུགས་རྗེའི་སྨན་གྱིས་དུག་གསུམ་[[93]](#footnote-112)གྱི་ནད་ལས་ཐར་བར་གྱུར་ཅིག །​རིན་པོ་ཆེ་སྣ་ལྔ་གསོལ་བས་ཡིད་བཞིན་གྱི་ནོར་བུ་རིན་པོ་ཆེས་སེམས་ཅན་ཐམས་ཅད་ཀྱི་དགོས་དགུ་ཡིད་བཞིན་དུ་བསྐངས་[[94]](#footnote-113)ནས་འབྱོར་པ་ཕུན་སུམ་ཚོགས་པ་དང་ལྡན་པར་གྱུར་ཅིག །​སྙིང་པོ་ལྔ་གསོལ་བས་བདག་དང་སེམས་ཅན་ཐམས་ཅད་ཆོས་ཐམས་ཅད་[[95]](#footnote-114)ཀྱི་དེ་ཁོ་ན་ཉིད་ཀྱི་སྙིང་པོ་དང་ལྡན་པར་གྱུར་ཅིག །​རྒྱན་དང་ན་བཟའ་གསོལ་བས་སེམས་ཅན་ཐམས་ཅད་སངས་རྒྱས་དང་བྱང་ཆུབ་སེམས་དཔའི་ངོ་ཚ་མཁྱེན་པའི་ན་བཟའ་དང་ལྡན་པ་དང་བྱང་ཆུབ་ཀྱི་ཕྱོགས་ཀྱི་རྒྱན་དང་ལྡན་པར་གྱུར་ཅིག །​བླ་རེ་དང་རྒྱལ་མཚན་དང་འཕན་དང་གདུགས་ལ་སོགས་པ་ཕུལ་བས་བདུད་བཞི་ལས་རྒྱལ་བའི་ཏིང་ངེ་འཛིན་དང་གཟུངས་དང་ལྡན་ནས་ཐེག་པ་བླ་ན་མེད་པ་ལ་གནས་པར་གྱུར་ཅིག །​ཡུངས་ཀར་གསོལ་བས་འཇིག་རྟེན་ཇི་སྲིད་གནས་པའི་བར་དུ་འཇིག་རྟེན་ན་བཞུགས་ཤིང་སེམས་ཅན་གྱི་དོན་མཛད་ནས་མཆོད་པའི་དོན་དུ་གྱུར་ཅིག །​བཀྲ་ཤིས་ཕུལ་བས་མི་དགེ་ཞིང་བཀྲ་མི་ཤིས་པ་ཐམས་ཅད་བསལ་ནས་བུ་གཅིག་པའི་མ་ལྟར་བྱམས་པ་ཆེན་པོ་རྒྱས་ནས་བཀྲ་ཤིས་བྱིན་ཆེ་བར་གྱུར་ཅིག །​འཕགས་པའི་སྐུ་གདུང་རིན་ཆེན་རིང་བསྲེལ་སྣོད། །​རྙིང་བཅོས་བྱི་དོར་བགྱིས་ཤིང་མཆོད་པ་དང་། །​གསར་བརྩིགས་མཆོད་ཅིང་ཁྲུས་ཆབ་གསོལ་བ་དང་། །​བསྟོད་དང་བསྐོར་[[96]](#footnote-115)དང་གུས་པ་བགྱིས་པ་དང་། །​སྨོན་ལམ་ཟབ་མོ་སེམས་ཡིད་དང་བཏབ་པའི། བྱིན་རླབས་[[97]](#footnote-116)ཡོན་ཏན་ཁྱད་པར་ཆེན་པོའི་མཐུས། །​བདག་ཅག་ཡོན་བདག་[[98]](#footnote-117)འཁོར་བཅས་ཐམས་ཅད་དང་། །​དད་མོས་གྲོགས་བྱེད་རྗེས་སུ་ཡི་རང་རྣམས། །​སྨོན་ལམ་མཐུ་སྟོབས་ཁྱད་པར་ཆེན་པོ་ཡིས། །​དང་བའི་ཡིད་ཀྱིས་མཆོད་པ་འདི་བརྩིགས་པས། །​དེས་ན་བདག་ཅག་སྡིག་སྒྲིབ་བྱང་གྱུར་ཏེ། །​བླ་མེད་བྱང་ཆུབ་བདག་ཅག་མྱུར་ཐོབ་ཤོག །​ཤེས་རབ་མཆོག་གིས་བདག་མེད་ཐུགས་ཆུད་དེ། །​ཡེ་ཤེས་ཆེན་པོའི་ཚོགས་ལས་བྱུང་བ་ཡི། །​བདེ་བར་གཤེགས་པའི་ཆོས་སྐུ་སྤྲོས་མེད་པ། །​སོ་སོ་རང་རིག་དེ་ལ་ཕྱག་འཚལ་བསྟོད། །​འགྲོ་བའི་དོན་དུ་དཀའ་བ་རྣམས་མཛད་དེ། །​བསོད་ནམས་ཆེན་པོའི་ཚོགས་ལས་བྱུང་བ་ཡི། །​བདེ་བར་གཤེགས་པའི་གཟུགས་སྐུར་[[99]](#footnote-118)གང་སྣང་བ། །​ཡོན་ཏན་མཐའ་དག་རྫོགས་ལ་ཕྱག་འཚལ་བསྟོད། །​བསྐལ་པ་གྲངས་མེད་འདས་པའི་སྔོན་རོལ་ནས། །​སེམས་ཅན་དོན་དུ་བྱང་ཆུབ་ཐུགས་བསྐྱེད་དེ། །​སྤྱོད་པས་གཞན་གྱི་དོན་ལ་རབ་བརྩོན་པ། །​བླ་མེད་འབྲས་བུ་བརྙེས་ལ་ཕྱག་འཚལ་བསྟོད། །​ཐབས་ཀྱིས་སྤྱོད་པ་མཛད་པ་མཐར་ཕྱིན་ཅིང་། །​ཆོས་ཀྱི་འཁོར་ལོ་རྒྱ་ཆེན་ཡོངས་བསྐོར་ནས། །​མྱ་ངན་འདས་པའི་ཚུལ་ནི་རབ་བསྟན་པ། །​སྐུ་གདུང་གཞག་པ་དག་ལ་ཕྱག་འཚལ་བསྟོད། །​སྐུ་གདུང་ཕྲ་མོར་གསིལ་བའི་རིང་བསྲེལ་སྣོད། །​རྒྱུ་དང་འབྲས་བུར་བཅས་པ་ཆོས་ཀྱི་ཚུལ། །​སེམས་ཅན་རྣམས་ཀྱིས་མཆོད་པ་བྱ་བའི་རྟེན། །​གཟུགས་བརྙན་ཉིད་ཀྱི་སྐུ་ལ་ཕྱག་འཚལ་བསྟོད། །​སྔོན་གྱི་སྨོན་ལམ་ཆེན་པོའི་རྒྱུན་མངའ་བས། །​བྱང་ཆུབ་ཕྱོགས་ཆོས་སུམ་ཅུ་རྩ་བདུན་ཏེ། །​བང་རིམ་བུམ་པ་སྲོག་ཤིང་ཚུལ་བསྟན་པ། །​རྒྱུ་ཡི་ཆོས་སུ་བཞག་ལ་ཕྱག་འཚལ་བསྟོད། །​དེ་བཞིན་གཤེགས་པའི་སྟོབས་དང་མ་འདྲེས་ཆོས། །​ཐུགས་རྗེ་ཆེན་པོ་ཚད་མེད་རབ་མངའ་བས། །​འཁོར་ལོ་ཆར་ཁེབས་[[100]](#footnote-119)ལྟ་བུའི་ཚུལ་བསྟན་པ། །​འབྲས་བུའི་ཆོས་སུ་བཞག་ལ་ཕྱག་འཚལ་བསྟོད། །​མི་འཇིགས་བསྲུང་བ་མེད་དང་བདུད་ལས་རྒྱལ། །​ཚངས་པའི་དབྱངས་ལྡན་མངོན་པར་མཁྱེན་མངའ་བས། །​རྡོ་རིང་ཐེམ་སྐས་རྒྱལ་མཚན་དྲིལ་བུ་ཏོག །​ཆོས་སྐུའི་རྟེན་དུ་བཞག་ལ་ཕྱག་འཚལ་བསྟོད། །​ཆོས་ཀྱི་གྲགས་པ་ཡེ་ཤེས་བཞི་ལ་སོགས། །​ཡོན་ཏན་ངོ་མཚར་ནང་གི་[[101]](#footnote-120)ཚོགས་རྫོགས་ཤིང་། །​གང་གི་ཆོས་ཀྱི་རྒྱལ་པོར་མཚན་གསོལ་བ། །​བདག་ཉིད་ཆེན་པོ་དག་ལ་ཕྱག་འཚལ་བསྟོད། །​རང་བཞིན་རྣམ་དག་ཆོས་དབྱིངས་དེ་བཞིན་ཉིད། །​སྤྲོས་པའི་དྲི་མས་མ་གོས་དཀར་བ་ལ། །​རིན་ཆེན་སྤྲས་པས་མཚན་མཆོག་རྫོགས་པའི་སྐུ། །​འགྲོ་དོན་ལེགས་པར་མཛད་ལ་ཕྱག་འཚལ་བསྟོད། །​དེ་བཞིན་སྐུ་གདུང་དབྱིབས་བཅས་ཆོས་སྐུ་དག །​གང་གིས་མཐོང་ཐོས་དྲན་ནམ་རེག་ཀྱང་རུང་། །​མཐོ་རིས་དཔལ་དང་ཐར་མཆོག་བདེ་ཐོབ་པ། །​ཡོན་ཏན་རྨང་ཚོགས་མངའ་ལ་ཕྱག་འཚལ་བསྟོད། །​མཆོད་པ་དབུལ་བ། ཡེ་ཤེས་ཚོགས་རྫོགས་སྐུ་གསུམ་ལྷུན་གྱིས་གྲུབ། །​བཞི་བཅོམ་དྲུག་ལྡན་མི་གནས་མྱ་ངན་འདས། །​ཐུགས་རྗེ་སྤྲུལ་པའི་འཁོར་བའི་འདམ་བསྐམས་པ། །​ཕྱོགས་བཅུའི་སངས་རྒྱས་རྣམས་ལ་མཆོད་པ་འབུལ། །​དྲི་མེད་བདུད་རྩི་འཁོར་བའི་ནད་རྣམས་འཇོམས། །​དོན་དམ་དམིགས་མེད་བདེ་གཤེགས་འབྱུང་བའི་རྒྱུ། །​ཡེ་ཤེས་ཉི་མས་མ་རིག་མུན་འཇོམས་པ། །​འཕགས་པའི་ལམ་གྱུར་ཆོས་ལ་མཆོད་པ་འབུལ། །​བྱམས་དང་སྙིང་རྗེ་དགའ་དང་བཏང་སྙོམས་ཚུལ། །​བདེ་གཤེགས་རིན་ཆེན་པདྨོ་ལས་ཀྱི་རྟགས། །​རིན་ཆེན་བཞི་ལས་མངོན་དུ་གྱུར་པའི་སྐུ། །​རིགས་བཞིའི་མཆོད་རྟེན་རྣམས་ལ་མཆོད་པ་འབུལ། །​ལྷོ་ཕྱོགས་འཛམ་གླིང་རིན་ཆེན་དཀྱིལ་འཁོར་ན། །​ཡེ་ཤེས་དཔག་ཡས་ཐུགས་རྗེས་འབྲེལ་པའི་སྐུ། །​རང་བྱུང་སྤྲུལ་པའི་མཆོད་རྟེན་ཆེན་པོ་དང་། །​ཡིད་བཞིན་ལྷུན་གྱིས་གྲུབ་ལ་མཆོད་པ་འབུལ། །​ནུབ་ཕྱོགས་བདེ་ལྡན་པདྨའི་དཀྱིལ་འཁོར་ན། །​ཐབས་ཀྱི་བྱེ་བྲག་རིང་བསྲེལ་སྐུར་[[102]](#footnote-121)བསྟན་པ། །​དཔེ་མེད་བསམ་ལས་འདས་པའི་མཆོད་རྟེན་དང་། །​རྨད་གྲགས་ཆོས་ཀྱི་དབྱིངས་ལ་མཆོད་པ་འབུལ། །​བྱང་ཕྱོགས་བསམ་ཡས་ཡིད་བཞིན་དཀྱིལ་འཁོར་ན། །​ཐབས་དང་ཤེས་རབ་གསལ་ཞིང་མཆོད་པའི་གདུང་། །​ཡོན་ཏན་རིན་ཆེན་བརྩེགས་པའི་མཆོད་རྟེན་དང་། །​ཁམས་གསུམ་བདེ་རྒྱས་སྒྲོན་ལ་མཆོད་པ་འབུལ། །​ཤར་ཕྱོགས་ལུས་འཕགས་ཡེ་ཤེས་དཀྱིལ་འཁོར་ན། །​བྱམས་པ་འཁོར་བ་འདྲེན་མཛད་རིང་བསྲེལ་སྐུ། །​བྱམས་ལྡན་བསོད་ནམས་གཏེར་གྱི་མཆོད་རྟེན་དང་། །​མཐར་ལེགས་གཡུང་དྲུང་རྫོགས་ལ་མཆོད་པ་འབུལ། །​ཁྲི་འཕང་དང་པོ་དྲན་པ་ཉེར་གཞག་བཞི། །​ལུས་སེམས་ཚོར་དང་ཆོས་རྣམས་རྗེས་སུ་དྲན། །​སྤྱི་དང་རང་གི་མཚན་ཉིད་མངོན་རྟོགས་པ། །​རིག་པའི་ཤེས་རབ་བསྐྱེད་ལ་མཆོད་པ་འབུལ། །​ཁྲི་འཕང་གཉིས་པ་ཡང་དག་སྤོང་བ་བཞི། །​སྡིག་པ་མི་བསྐྱེད་མི་དགེའི་ཆོས་སྤོང་ཞིང་། །​དགེ་བའི་ཆོས་བསྐྱེད་ཚོགས་གཉིས་རྫོགས་མཛད་པ། རྟོག་པའི་བག་ཆགས་བྲལ་ལ་མཆོད་པ་འབུལ།[[103]](#footnote-122) །​ཁྲི་འཕང་གསུམ་པ་རྫུ་འཕྲུལ་རྐང་པ་བཞི། །​འདུན་དང་སེམས་དང་དཔྱོད་དང་བརྩོན་འགྲུས་རྣམས། །​སྤོང་བའི་འདུ་བྱེད་ལྡན་པའི་རྫུ་འཕྲུལ་གྱིས། །​ཐོགས་མེད་འགྲོ་དོན་མཛད་ལ་མཆོད་པ་འབུལ། །​ཁྲི་འཕང་བཞི་པ་སྣང་བའི་དབང་པོ་ལྔ། །​དད་བརྩོན་དྲན་དང་ཏིང་འཛིན་དབང་པོ་དང་། །​ཤེས་རབ་དབང་པོ་ཆོས་ལ་དབང་བསྒྱུར་བ།[[104]](#footnote-123) །​འདོད་དགུ་དགེ་རྩ་སྤྱོད་ལ་མཆོད་པ་འབུལ། །​འགྱུར་མེད་བུམ་རྟེན་འདེབས་པའི་[[105]](#footnote-124)སྟོབས་ལྔ་སྟེ། །​དད་དང་བརྩོན་འགྲུས་དྲན་དང་ཏིང་འཛིན་སྟོབས། །​ཤེས་རབ་སྟོབས་ཀྱིས་ཉོན་མོངས་ཟིལ་གྱིས་ནོན།[[106]](#footnote-125) །​མཐུ་དབང་མངོན་དུ་གྱུར་ལ་མཆོད་པ་འབུལ། །​བུམ་པ་མངོན་འཕགས་བྱང་ཆུབ་ཡན་ལག་བདུན། །​བྲན་[[107]](#footnote-126)དང་ཆོས་འབྱེད་བརྩོན་འགྲུས་དགའ་བ་དང་། །​ཤིན་ཏུ་སྦྱངས་དང་ཏིང་འཛིན་བཏང་སྙོམས་ཀྱིས། །​འགྲུབ་འགྱུར་ཐོགས་པ་མེད་ལ་མཆོད་པ་འབུལ། །​ཁ་ཁྱེར་འཕགས་པའི་ལམ་གྱི་ཡན་ལག་བརྒྱད། །​ལྟ་དང་རྟོག་དང་ངག་དང་ལས་ཀྱི་མཐའ། །​འཚོ་དང་རྩོལ་དང་དྲན་དང་ཏིང་འཛིན་གྱིས། །​འཕགས་པའི་ལམ་ནས་འཇུག་ལ་མཆོད་པ་འབུལ། །​སྲོག་ཤིང་མཁྱེན་པ་བཅུ་ཡི་བདག་ཉིད་དེ། །​ཐབས་དང་ཤེས་རབ་ཏིང་འཛིན་རྩལ་མཆོག་གིས། །​དམ་ཆོས་བདུད་རྩི་འཛིན་པའི་མཆོག་གྱུར་པ། །​ཤེས་རབ་དོན་ཀུན་རིག་ལ་མཆོད་པ་འབུལ། །​འཁོར་ལོ་བཅུ་གསུམ་སྟོབས་བཅུ་ཉེར་གཞག་གསུམ། །​ཤེས་རབ་སྤྱན་ལྡན་ཐབས་ཆེན་མངོན་གཟིགས་ཏེ། །​ཤེས་བྱའི་བག་ཆགས་སྦྱངས་པས་ཐོགས་པ་མེད། །​ཡེ་ཤེས་ཕུན་སུམ་ཚོགས་ལ་མཆོད་པ་འབུལ། །​ཆར་ཁེབས་སྐྱབས་[[108]](#footnote-127)ཆེན་ཐུགས་རྗེའི་བདག་ཉིད་དེ། །​གདུལ་བྱའི་དུས་དང་སེམས་ཀྱི་རྒྱུད་མཁྱེན་ནས། །​འཇིག་རྟེན་རྣམས་ལ་ཕན་འདོགས་རབ་བརྩོན་པ། །​ཕྱི་མཐར་ཡུན་རིང་[[109]](#footnote-128)བཞུགས་ལ་མཆོད་པ་འབུལ། །​དད་བརྩོན་ཤུགས་ཀྱིས་ལུས་ངག་སེམས་བཏུད་དེ། །​བརྩོན་འགྲུས་དྲག་པོའི་རིན་ཆེན་སྣ་ལྔ་དང་། །​འབྱུང་བ་ལྔ་ལས་གྲུབ་པའི་མཆོད་རྟེན་དང་། །​སྐུ་གདུང་རིང་བསྲེལ་རྣམས་ལ་མཆོད་པ་འབུལ། །​སྐུ་གསུང་[[110]](#footnote-129)ཐུགས་ལས་[[111]](#footnote-130)སྤྲུལ་པའི་རྒྱལ་བའི་སྲས། །​རྫུ་འཕྲུལ་ཤུགས་ཀྱིས་ཕྱི་མཐར་གཞན་དོན་མཛད། །​སྐྱེ་འགག་མེད་པའི་དོན་གྱིས་བློ་སྦྱངས་པ། །​བྱང་ཆུབ་སེམས་དཔའ་རྣམས་ལ་མཆོད་པ་འབུལ། །​རྣམ་གྲོལ་ཐར་ལམ་མགོན་དུ་[[112]](#footnote-131)རབ་བརྩོན་པ། །​ཟུང་བཞི་ཡ་[[113]](#footnote-132)བརྒྱད་རིག་པའི་སྐྱེས་བུའི་ཚོགས། །​རྟེན་འབྲེལ་དོན་ཀུན་རིག་པས་རང་སངས་རྒྱས། །​འཕགས་པའི་དགེ་འདུན་ཚོགས་ལ་མཆོད་པ་འབུལ། །​དགེ་བ་བཅུས་བསྐྱེད་སྐལ་ལྡན་སངས་རྒྱས་ཞིང་། །​ཚངས་པའི་གནས་བཞིས་ངན་སོང་མཐའ་སྤངས་ཤིང་། །​རྫུ་འཕྲུལ་ཤུགས་ཀྱིས་འགྲོ་བའི་དོན་མཛད་པ། །​འཇིག་རྟེན་སྲུང་མའི་ཚོགས་ལ་མཆོད་པ་འབུལ། །​རྡོ་རིངས་[[114]](#footnote-133)ཐེམ་སྐས་ཆུ་སྲིན་རྒྱལ་མཚན་དང་། །​གདུགས་དང་བ་དན་དར་གྱི་ཅོད་པན་དང་། །​པདྨ་ཉི་ཟླ་སིལ་སྙན་ལྷ་རྫས་ཀྱིས། །​ཚངས་པའི་དབྱངས་ལྟར་དམིགས་པ་དག་པར་མཆོད། །​ཏིང་འཛིན་སྔགས་དང་ཕྱག་རྒྱའི་མཐུས་བསྒྱུར་བ། །​ཡོན་ཆབ་བདུག་སྤོས་མར་མེ་དྲི་ཆབ་དང་། །​མེ་ཏོག་དམ་པ་བཤོས་གཙང་མཉེས་པའི་མཆོག །​མཆོད་ཡོན་རྣམ་ལྔའི་ཚོགས་ཀྱིས་མཉེས་པར་བགྱི། །​དངོས་སུ་འབྱོར་དང་ཡིད་ཀྱིས་སྤྲུལ་པ་ཡི། །​འཇིག་རྟེན་འདས་དང་འཇིག་རྟེན་གྲུབ་པའི་རྫས། །​ཀུན་བཟང་རྣམ་དག་མཆོད་པའི་སྤྲིན་ཕུང་གིས། །​ནམ་མཁའ་གང་བར་དམིགས་ཏེ་མཆོད་པར་བགྱི། །​སྲིད་གསུམ་འཁོར་བའི་འདམ་ལས་གྲོལ་བ་[[115]](#footnote-134)དང་། །​འགྲོ་དོན་མཛད་པའི་ཐུགས་དམ་བསྐང་སླད་དུ། །​ཡེ་ཤེས་ཉི་མས་མཚན་པའི་སྐྱོན་སྤངས་ཏེ། །​བྱམས་པའི་ཐུགས་རྗེས་མཆོད་པ་བཞེས་སུ་གསོལ། །​རྒྱལ་བའི་རིང་བསྲེལ་མཆོད་འོས་བླ་མ་[[116]](#footnote-135)རྣམས། །​སྤྱན་དྲངས་ཕྱག་བགྱིས་བསྟོད་དང་བསྐུར་བའི་[[117]](#footnote-136)མཐུས། །​སྔོན་བསགས་ལས་ཀྱི་སྒྲིབ་པ་ཀུན་བྱང་ནས། །​འགྲོ་དྲུག་ཚོགས་རྫོགས་མངོན་པར་སངས་རྒྱས་ཤོག །​འཕགས་པའི་མཆོད་རྟེན་ལ་མཆོད་རྟེན་[[118]](#footnote-137)ཨརྒྷ་གསོལ་བ། [[119]](#footnote-138)མཆོད་རྟེན་སྐུ་ཡི་ཆ་ལུགས་ནི། །​འོག་གི་རྨང་བཏིང་ཡེ་ཤེས་བཞི། །​གྱེན་དུ་ཁྲི་འཕང་རྣམ་ཐར་གསུམ། །​ཆགས་མེད་པདྨའི་གདན་སྟེངས་སུ།[[120]](#footnote-139) །​བུམ་པ་ཟླུམ་པོ་[[121]](#footnote-140)ཆོས་ཀྱི་རྗེ། །​གསེར་གྱི་བྲེ་ཕུལ་འོད་ཟེར་འཕྲོ། །​སྲོག་ཤིང་དྲང་སྲོང་བླ་ན་མེད། །​འཁོར་ལོ་བཅུ་གསུམ་ཡེ་ཤེས་བརྒྱད། །​འབར་བ་རྡོ་རྗེ་ཡེ་ཤེས་ལྔ། །​བཀྲ་ཤིས་དཔལ་ཚོགས་གཞལ་ཡས་འདིར། །​བླ་མེད་མཆོད་པའི་རྒྱན་བཤམས་ནས། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​སྐུ་ཡི་མཆོད་རྟེན་ཐམས་ཅད་ལ། །​བཀྲ་ཤིས་མཆོད་པ་འདི་འབུལ་ན། །​ཐུགས་རྗེས་དགོངས་ཏེ་བཞེས་སུ་གསོལ། །​མཆོད་རྟེན་གསུང་གི་ཆ་ལུགས་ནི། །​མན་ངག་སྔགས་ཀྱི་སྙིང་པོ་བརྗོད། །​བཟླས་བརྗོད་གསུང་རབ་བཅུ་གཉིས་བརྗོད། །​དོན་དམ་སྒྲ་སྐད་ཡུལ་ལས་འདས། །​བཀྲ་ཤིས་དཔལ་ཚོགས་གཞལ་ཡས་འདིར། །​བླ་མེད་མཆོད་པའི་རྒྱན་བཤམས་ནས། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​གསུང་གི་མཆོད་རྟེན་ཐམས་ཅད་ལ། །​བཀྲ་ཤིས་མཆོད་པ་འདི་འབུལ་ན། །​ཐུགས་རྗེས་དགོངས་ནས་བཞེས་[[122]](#footnote-141)སུ་གསོལ། །​མཆོད་རྟེན་ཐུགས་ཀྱི་མཚན་ཉིད་ནི། །​དཔེ་མེད་བསམ་ཡས་ནམ་མཁའ་ཆེ། །​ཏིང་འཛིན་ཡིན་པས་ཅིར་ཡང་གསལ། །​ཡེ་ཤེས་ཡིན་པས་སྣ་ཚོགས་རྟོགས། །​ཤེས་རབ་ཡིན་བས་མཁྱེན་པར་རྟོགས། །​ཐམས་ཅད་མཁྱེན་པས་ལྷུན་གྱིས་གྲུབ། །​དོན་དམ་སེམས་རྟོག་[[123]](#footnote-142)ཡུལ་ལས་འདས། །​བཀྲ་ཤིས་དཔལ་ཚོགས་གཞལ་ཡས་འདིར། །​བླ་མེད་མཆོད་པའི་རྒྱན་བཤམས་ནས། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​ཐུགས་ཀྱི་མཆོད་རྟེན་ཐམས་ཅད་ལ། །​བཀྲ་ཤིས་མཆོད་པ་འདི་འབུལ་ན། །​ཐུགས་རྗེས་དགོངས་ནས་བཞེས་སུ་གསོལ། །​བླ་མེད་མཆོད་རྟེན་ཆ་ལུགས་ནི། །​རིན་ཆེན་འབར་བའི་སྲིད་རྩེ་ནས། །​ཙིནྟཱ་[[124]](#footnote-143)མ་ཎི་ཡེ་ཤེས་བཞི། །​བཀྲ་ཤིས་དཔལ་ཚོགས་གཞལ་ཡས་འདིར། །​བླ་མེད་མཆོད་པའི་རྒྱན་བཤམས་ནས། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​བླ་མེད་མཆོད་པ་འདི་འབུལ་ན། །​ཐུགས་རྗེས་དགོངས་ནས་བཞེས་སུ་གསོལ། །​ཡིད་ཀྱི་མཆོད་རྟེན་ཆ་ལུགས་ནི། །​ནམ་མཁའི་དབྱིངས་དང་རྒྱ་མཚོའི་མཇིང་།[[125]](#footnote-144) །​བྱང་ཆུབ་སེམས་ཀྱི་མཆོད་རྟེན་སྤྱི། །​སྣང་ཞིང་སྟོང་ལ་སྟོང་ཞིང་གསལ། །​ཡིད་ཀྱི་མཆོད་རྟེན་ཐམས་ཅད་ལ། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​བཀྲ་ཤིས་མཆོད་པ་འདི་འབུལ་ན། །​ཐུགས་རྗེས་དགོངས་ནས་བཞེས་སུ་གསོལ། །​རང་བཞིན་མཆོད་རྟེན་ཡེ་ཤེས་སྐུ། །​ཐུགས་རྗེའི་བྱིན་རླབས་རྨད་པོ་ཆེ། །​མཚན་མའི་སྡུག་བསྔལ་ཡོངས་བསལ་བས། །​སེམས་ཅན་རྣམས་ལ་བྱམས་ཐུགས་ལྡན། །​བཀྲ་ཤིས་དཔལ་ཚོགས་གཞལ་ཡས་འདིར། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​རང་བཞིན་མཆོད་རྟེན་ཐམས་ཅད་ལ། །​བླ་མེད་མཆོད་པ་འདི་འབུལ་ན། །​ཐུགས་རྗེས་དགོངས་ནས་བཞེས་སུ་གསོལ། །​སྤྲུལ་པའི་མཆོད་རྟེན་ཏིང་འཛིན་སྐུ། །​བྱམས་ཤིང་སྙོམས་པ་ཀུན་གྱི་མགོན། །​ཐུགས་རྗེ་ཆེན་པོ་སྐྱོ་དུབ་མེད། །​ནུབ་བྱང་རྒྱལ་པོ་མིག་ནད་སེལ། །​དཔལ་ཚོགས་བཀྲ་ཤིས་གཞལ་ཡས་འདིར། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​སྤྲུལ་པའི་མཆོད་རྟེན་ཐམས་ཅད་ལ། །​བླ་མེད་མཆོད་པ་འདི་འབུལ་ན། །​ཐུགས་རྗེས་དགོངས་ནས་བཞེས་སུ་གསོལ། །​གཟུགས་བརྙན་མཆོད་རྟེན་ཤེས་རབ་སྐུ། །​བདུད་ཀྱི་སྡེ་དང་གཤིན་རྗེའི་འཁོར། །​སྲིན་པོའི་ཚོགས་དང་ལྷ་མ་ཡིན། །​གནོད་སྦྱིན་མ་རུངས་[[126]](#footnote-145)ཐམས་ཅད་ཀྱི། །​གཟི་བྱིན་མདངས་སྟོབས་འཇོམས་མཛད་ཅིང་། །​གནོད་སྦྱིན་མང་པོའི་རྒྱུ་སྲོང་[[127]](#footnote-146)གཅོད། །​གཟུགས་བརྙན་མཆོད་རྟེན་བཞུགས་དགུ་ལ། །​བཀྲ་ཤིས་དཔལ་ཚོགས་གཞལ་ཡས་འདིར། །​ཆུ་བོ་གངྒཱའི་རྒྱུན་བཞིན་དུ། །​ཨརྒྷའི་རྒྱུན་ཡང་མི་འཆད་དེ། །​བླ་མེད་མཆོད་པ་འདི་འབུལ་ན། །​ཐུགས་རྗེས་དགོངས་ནས་བཞེས་སུ་གསོལ། །​འཕགས་པའི་མཆོད་རྟེན་ལ་བསྟོད་པ། །​རང་འབྱུང་འདྲེན་པ་དཔའ་བོ་ལྷ་ཡི་ལྷ། །​བཅོམ་ལྡན་ཤཱཀ་ཐུབ་སྐུ་གདུང་རིང་བསྲེལ་སྣོད། །​འཇིག་རྟེན་གསུམ་གྱི་མཆོད་གནས་མཆོག་བཞུགས་པ། །​བང་རིམ་རི་རབ་ལྟ་བུའི་ཁྲི་འཕང་ལ། །​བུམ་རྟེན་པདྨ་བུམ་བཟངས་[[128]](#footnote-147)སྙིང་པོ་ནི། །​ཚོགས་གཉིས་རྫོགས་པའི་འབྲས་བུ་ཡིད་བཞིན་སྐུ། །​ཕྱག་འཚལ་མཆོད་པས་བརྒྱ་བྱིན་ལུས་དག་ཅིང་། །​མཐར་གྱིས་ཆོས་ཀྱི་རྒྱལ་པོའི་སྐུ་ཐོབ་པ། །​ཡོན་ཏན་ཚོགས་ཀྱི་སྐུ་གདུང་མཐུ་ཆེན་བཞུགས། །​བུམ་པ་དབྱིབས་ལེགས་སྲོག་ཤིང་དྲང་བརྟན་[[129]](#footnote-148)ལ། །​འཁོར་ལོ་གདུགས་ཕྲེང་རིམ་པས་འགེགས་པའི་[[130]](#footnote-149)སྟེང་། །​འོད་སྟོང་ཉི་དབྱིབས་ཆར་ཁེབས་[[131]](#footnote-150)གདུགས་བྲིས་ཏེ། །​ཟླ་བ་དྲིལ་བུ་ཅོད་ཕན་[[132]](#footnote-151)འཇིག་རྟེན་སྐྱོང་། །​ཕྲེང་བ་ཐེམ་སྐས་རྒྱལ་མཚན་བ་དན་བརྒྱན། །​རྒྱན་ལ་རྒྱན་བཀོད་འཇིག་རྟེན་ཀུན་གྱི་རྒྱན། །​ཆོས་བཟངས་[[133]](#footnote-152)རྣམ་སྣང་རྣམ་པ་ཐམས་ཅད་ཞལ། །​གཟུགས་ཀྱི་ཁྱད་པར་བལྟ་བས་མི་ངོམས་ཁྱོད།[[134]](#footnote-153) །​ཡེ་ཤེས་ཚོགས་རྫོགས་ཆོས་ཀྱི་སྐུ་ལགས་ཏེ། །​རྣམ་རྟོག་བྲལ་བས་ཡོན་ཏན་ཀུན་གྱི་གཞི། །​དྲན་པ་ཉེར་གཞག་རྨང་གི་ཁྲི་འཕང་བརྟན། །​བརྩོན་འགྲུས་ཡང་དག་ཁྲི་འཕང་གཉིས་པ་ལེགས། །​རྫུ་འཕྲུལ་ནང་བཞི་[[135]](#footnote-154)ཁྲི་འཕང་གསུམ་པ་དགེ །​དབང་པོ་ལྔ་ཡི་ཁྲི་འཕང་བཞི་པ་བཟང་། །​བུམ་པ་བྱང་ཆུབ་ཡན་ལག་བུམ་རྟེན་སྟོབས། །​བྲེ་ལེགས་འཕགས་པའི་ལམ་གྱི་ཡན་ལག་བརྒྱད། །​སྲོག་ཤིང་ཤེས་བཅུ་སྟོབས་བཅུ་གདུགས་ཕྲེང་བཅུ། །​གདུགས་ཕྲེང་མ་འདྲེས་དྲན་པ་ཉེར་གཞག་གསུམ། །​ཐུགས་རྗེ་འཕགས་པའི་ཆོས་ཀྱི་ཆར་ཁེབས་[[136]](#footnote-155)ལྡིང་། །​བླ་མེད་གོ་འཕང་གདུགས་ཀྱི་གནམ་འཕང་མཐོ། །​འཇིག་རྟེན་མུན་སེལ་ཡེ་ཤེས་ཟླ་བ་གསལ།[[137]](#footnote-156) །​ཚངས་པའི་གསུང་གི་དྲིལ་བུའི་[[138]](#footnote-157)སྒྲ་སྙན་འཁྲོལ། །​རྫོགས་པའི་བྱང་ཆུབ་དར་གྱི་ཅོད་པན་འཕུར། །​བདེན་བཞི་ཕན་འདོགས་འཇིག་རྟེན་སྐྱོང་བཞི་བཙུན། །​ཚུལ་ཁྲིམས་ཕུང་པོ་མེ་ཏོག་ཕྲེང་བ་བཟང་། །​སྐྱོན་བྲལ་བསྲུང་བའི་ངོས་ཀྱི་ཐེམ་སྐས་མཛེས། །​ཆོས་ཀྱི་འཁོར་ལོ་བསྐོར་བའི་བ་དན་སྤ། །​བདུད་བཞི་འཇོམས་པའི་ཆུ་སྲིན་རྒྱལ་མཚན་གྲགས། །​མི་འཇིགས་བཞི་ཡི་རྡོ་རིངས་[[139]](#footnote-158)སེང་གེ་བརྗིད། །​འདི་འདྲའི་དམ་ཆོས་ངོ་མཚར་རྨད་ཀྱི་རྣམས། །​ཐབས་མཁས་ཐུགས་རྗེས་མཆོད་རྟེན་ཚུལ་དུ་སྤྲུལ། །​ནམ་མཁའི་ཁམས་ལ་ཚོན་བཀྱེ་ཇི་བཞིན་དུ། །​ཡོན་ཏན་ཁྱད་པར་ཁ་དོག་དབྱིབས་སུ་བསྒྱུར། །​དཔལ་གནས་རིན་ཆེན་འབྱུང་གནས་ཆེན་པོ་པ། །​དུས་གསུམ་རྒྱལ་བའི་མཆོད་རྟེན་སྐུ་གདུང་ཚུལ། །​དཔལ་འབྱུང་ཀ་ནི་ཀ་དང་རབ་འབྱུང་ཚུལ། །​བསོད་ནམས་ཕུང་པོས་ཡུལ་ཁམས་བྱིན་ཆགས་ཤིང་། །​སངས་རྒྱས་སྤྲུལ་པ་[[140]](#footnote-159)ཕྲིན་ལས་རྫོགས་པར་མཛད། །​ས་བཅུའི་རྒྱལ་ཚབ་བྱམས་པའི་གཙུག་གི་རྒྱན། །​དཀོན་མཆོག་གསུམ་གྱི་བདག་ཉིད་ཆེན་པོ་ལ། །​རི་ལུང་ནགས་ཚལ་ཆུ་ཀླུང་མཁའ་གནས་པའི། །​ལྷ་ཚོགས་དད་པས་གནམ་ས་ཀུན་ནས་དཀྲིགས། །​སྡོམ་བརྩོན་རྒྱལ་སྲས་འཁོར་བཞི་ཁྱིམ་བདག་དང་། །​དབུས་མཐའི་རྒྱལ་ཁམས་མི་ཚོགས་ཀུན་འདུས་ནས། །​མེ་ཏོག་ཕྲེང་བས་སྤེལ་ལེགས་མཛེས་པ་དང་། །​ཙནྡན་དྲི་བཤོས་མར་མེ་རོལ་མོར་བཅས། །​བཀྲ་ཤིས་གླུ་དབྱངས་བསྟོད་པའི་རྣམ་པ་དང་། །​གདུགས་དང་རྒྱལ་མཚན་བ་དན་ལྷབ་ལྷུབ་བརྒྱན།[[141]](#footnote-160) །​ལུས་ངག་ཡིད་གསུམ་དང་བས་མཆོད་པར་[[142]](#footnote-161)བགྱི། །​རྒྱལ་པོ་ཆེན་པོ་བཞི་ལ་མཆོད་ཅིང་བསྟོད་པ། ཤར་ཕྱོགས་ན་ནི་ཡུལ་འཁོར་སྲུང་།[[143]](#footnote-162) །​ལྷོ་ཕྱོགས་ན་ནི་འཕགས་སྐྱེས་པོ། །​ནུབ་ཕྱོགས་ན་ནི་མིག་མི་བཟང་། །​བྱང་ཕྱོགས་ན་ནི་ཀུ་བེ་ར། །​རྒྱལ་པོ་ཆེན་པོ་འདི་བཞི་དག །​འཇིག་རྟེན་སྐྱོང་བ་གྲགས་ལྡན་པ། །​ཕྱོགས་བཞི་དག་ནི་སྐྱོང་བར་བྱེད། །​སྡེ་བོ་ཆེ་ལ་སྟོབས་པོ་ཆེ། །​ཕ་རོལ་དགྲ་རྣམས་རབ་ཏུ་འཇོམས། །​གཞན་གྱིས་མི་ཐུབ་ཐུལ་བར་དཀའ། །​རྫུ་འཕྲུལ་ལྡན་ཞིང་འོད་དང་ལྡན། །​ཁ་དོག་ལྡན་ཞིང་གྲགས་དང་ལྡན། །​རྫུ་འཕྲུལ་ཆེ་ཞིང་ལྷ་མིན་དང་། །​ལྷ་ཡི་གཡུལ་ཡང་མྱོང་བར་བྱེད། །​བདག་ཉིད་ཆེན་པོ་དེ་དག་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​རྒྱལ་པོ་ཆེན་པོ་བཞི་པོ་བདག་ཉིད་ཆེན་པོ་དམ་ཚིག་ཅན་སངས་རྒྱས་མཐོང་བ། ཆོས་ཐོས་པ། དགེ་འདུན་ལ་བརྟེན་པ་བསྟན་པ་བསྲུང་བ། ལྷ་དང་མིའི་མགོན་མཛད་པ། བུ་དང་བཅས།ཚ་བོ་དང་བཅས། སྤུན་དང་བཅས། བློན་པོ་དང་བཅས། སྡེ་དཔོན་དང་བཅས། མདག་པ་དང་བཅས། ཕོ་ཉ་དང་བཅས། གཡོག་དང་[[144]](#footnote-163)བཅས། འཁོར་དང་བཅས་པ་རྟག་ཏུ་དཀོན་མཆོག་གསུམ་གྱི་ཞམ་འབྲིང་མཛད་ཅིང་སངས་རྒྱས་ཀྱི་བསྟན་པ་བསྲུང་བ། དམ་པའི་ཆོས་སྤེལ་བ། དགེ་སློང་དང་། དགེ་སློང་མ་དང་། དགེ་བསྙེན་དང་། དགེ་བསྙེན་མ་ལ་སོགས་པའི་འཁོར་རྣམ་བཞི་དང་། རྒྱལ་པོ་དང་། བློན་པོ་དང་། རིགས་བཞི་དང་། ཡུལ་དང་། ཡུལ་ཕྱོགས་དང་། གྲོང་དང་། གྲོང་ཁྱེར་དང་། གཙུག་ལག་ཁང་དང་། མཆོད་རྟེན་དང་། སྐྱེ་དགུའི་ཚོགས་ཐམས་ཅད་སྲུང་བར་[[145]](#footnote-164)མཛད་དུ་གསོལ། །​སྦ་བ་དང་ཡོངས་སུ་བསྐྱབ་པ་དང་། ཡོངས་སུ་གཟུང་བ་[[146]](#footnote-165)དང་། ཡོངས་སུ་བསྐྱང་བ་དང་། ཞི་བ་དང་བདེ་ལེགས་སུ་འགྱུར་བ་དང་། ཆད་པ་སྤང་བ་[[147]](#footnote-166)དང་། མཚོན་ཆ་སྤང་བ་[[148]](#footnote-167)དང་། དུག་གཞིལ་བ་དང་། དུག་བསད་པ་དང་། མཚམས་བཅད་པ་དང་། ས་བཅིང་བར་མཛད་དུ་གསོལ། ལོ་བརྒྱ་དག་ཏུ་འཚོ་བར་ཤོག །​སྟོན་བརྒྱ་དག་ནི་མཐོང་བར་ཤོག །​ཕྱོགས་སྐྱོང་བ་བཅུ་ལ་བསྟོད་ཅིང་མཆོད་པ། དབང་པོ་རྡོ་རྗེ་འཆང་བའི་ལྷ། །​ལྷ་ཡི་རྒྱལ་པོ་གདོན་གྱི་བདག །​ཤར་ཕྱོགས་གདོན་གྱི་ཚོགས་བཅས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​མེ་སྟེ་བསྲེག་[[149]](#footnote-168)བྱ་བཞེས་པའི་ལྷ། །​འབྱུང་པོའི་རྒྱལ་པོ་གདོན་གྱི་བདག །​བརྣབ་སེམས་གདོན་གྱི་ཚོགས་བཅས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​གཤིན་རྗེ་བེ་ཅོན་ཐོགས་པའི་ལྷ། །​མ་མོའི་རྒྱལ་པོ་གདོན་གྱི་བདག །​ལྷོ་ཕྱོགས་གདོན་གྱི་ཚོགས་བཅས་ལ། །​མཆོད་པ་བགྱིད་ཅིང་ཕྱག་ཀྱང་འཚལ། །​བདེན་དང་བྲལ་བ་ལེགས་ལྡན་ལྷ། །​སྲིན་པོའི་རྒྱལ་པོ་གདོན་གྱི་བདག །​སྣ་ཚོགས་གདོན་གྱི་ཚོགས་བཅས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​ཞགས་པ་ཐོགས་པ་ཆུ་ཡི་ལྷ། །​བདེན་པ་བསྲུང་བ་གདོན་གྱི་བདག །​ནུབ་ཕྱོགས་གདོན་གྱི་ཚོགས་བཅས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​རླུང་སྟེ་སྲོག་ཀྱང་འཛིན་པའི་ལྷ། །​ཚིག་བསྲུང་གདོན་གྱི་བདག་པོ་སྟེ། །​རླུང་མཚམས་ཕྱོགས་ཀྱི་གདོན་བཅས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​གནོད་སྦྱིན་ལག་ན་བེ་ཅོན་ཐོགས། །​ནོར་སྲུང་[[150]](#footnote-169)གདོན་གྱི་བདག་པོ་སྟེ། །​བྱང་ཕྱོགས་གདོན་གྱི་ཚོགས་བཅས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​དབང་དང་ལྡན་པ་འདྲེན་པའི་ལྷ། །​བགེགས་ཀྱི་རྒྱལ་པོ་གདོན་གྱི་བདག །​དབང་ལྡན་གདོན་གྱི་ཚོགས་བཅས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​འོག་གི་ཀླུ་དང་ས་ཡི་ལྷ། །​ས་འཛིན་དང་ནི་ལག་ཆེན་དང་། །​དམ་ཚིག་ཤེས་པའི་ལྷ་རྣམས་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​སྟེང་གི་ལྷ་ཚོགས་ཐམས་ཅད་དང་། །​ཟླ་བ་ཉི་མ་གཟའ་ཆེན་དང་། །​གཟའ་དང་རྒྱུ་སྐར་བཅས་པ་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​ཕྱོགས་སྐྱོང་བཅུ་པོ་བདག་ཉིད་ཆེན་པོ་དམ་ཚིག་ཅན་སངས་རྒྱས་མཐོང་བ། ཆོས་ཐོས་པ། དགེ་འདུན་ལ་བརྟེན་པ། བསྟན་པ་བསྲུང་བ། ལྷ་དང་མིའི་མགོན་མཛད་པ། བུ་དང་བཅས་པ། ཚ་བོ་དང་བཅས་པ། སྤུན་དང་བཅས་པ། བློན་པོ་དང་བཅས་པ། སྡེ་དཔོན་དང་བཅས་པ། མངག་པ་དང་བཅས་པ། ཕོ་ཉ་དང་བཅས་པ། གཡོག་དང་བཅས་པ། འཁོར་དང་བཅས་པ། རྟག་ཏུ་དཀོན་མཆོག་གསུམ་གྱི་ཞམ་འབྲིང་མཆོད་[[151]](#footnote-170)ཅིང་། སངས་རྒྱས་ཀྱི་བསྟན་པ་བསྲུང་བ། དམ་པའི་ཆོས་སྤེལ་བ། དགེ་སློང་དང་། དགེ་སློང་མ་དང་། དགེ་བསྙེན་དང་། དགེ་བསྙེན་མ་ལ་སོགས་པའི་འཁོར་རྣམ་བཞི་དང་། རྒྱལ་པོ་དང་། བློན་པོ་དང་། རིགས་བཞི་དང་། ཡུལ་དང་ཡུལ་ཕྱོགས་དང་། གྲོང་དང་གྲོང་ཁྱེར་དང་། གཙུག་ལག་ཁང་དང་། མཆོད་རྟེན་དང་། སྐྱེ་དགུའི་ཚོགས་ཐམས་ཅད་སྲུང་བར་[[152]](#footnote-171)མཛད་དུ་གསོལ། སྦ་བ་དང་ཡོངས་སུ་བསྐྱབ་པ་དང་། ཡོངས་སུ་གཟུང་བ་[[153]](#footnote-172)དང་། ཡོངས་སུ་བསྐྱང་བ་དང་། ཞི་བ་དང་བདེ་ལེགས་སུ་འགྱུར་བ་དང་། ཆད་པ་སྤང་བ་[[154]](#footnote-173)དང་། མཚོན་ཆ་སྤང་བ་[[155]](#footnote-174)དང་། དུག་གཞིལ་བ་དང་། དུག་གསད་པ་[[156]](#footnote-175)དང་། མཚམས་གཅད་པ་[[157]](#footnote-176)དང་། ས་བཅིང་བར་མཛད་དུ་གསོལ། ལོ་བརྒྱ་དག་ཏུ་འཚོ་བར་ཤོག །​སྟོན་བརྒྱ་དག་ཏུ་མཐོང་བར་ཤོག །​ལྷ་ཀླུ་སྡེ་བརྒྱད་དང་འབྱུང་པོའི་ཚོགས་དམ་ཚིག་ཅན་ཐམས་ཅད་ལ་མཆོད་ཡོན་ཨརྒྷ་གསོལ་བ། འཁོར་དུ་གཏོགས་པའི་སྡེ་བརྒྱད་པོ། །​ལྷ་དང་ཀླུ་དང་གནོད་སྦྱིན་དང་། །​དྲི་ཟ་ལྷ་མིན་ནམ་མཁའ་ལྡིང་། །​མིའམ་ཅི་དང་ལྟོ་འཕྱེ་ཆེ། །​རིགས་ནས་རིགས་ཀྱི་གཙོ་མཛད་པ། །​མཆོད་འོས་གྱུར་པ་ཐམས་ཅད་ལ། །​རིམ་གྲོ་གུས་པས་[[158]](#footnote-177)མཆོག་བསྐྱེད་ནས། །​མཆོད་པ་འབུལ་ཞིང་ཕྱག་ཀྱང་འཚལ། །​མི་དང་མི་མིན་འབྱུང་པོའི་ཚོགས། །​ས་ཆུ་བར་སྣང་གནས་བཅས་པའི། །​བྱམས་སེམས་ལྡན་པ་ཐམས་ཅད་ལ། །​མཆོད་པ་འབུལ་ཞིང་ཕྱག་ཀྱང་འཚལ། །​འབྱུང་པོ་གང་དག་འདིར་ནི་ལྷགས་གྱུར་ཏེ། །​སའམ་འོན་ཏེ་བར་སྣང་འཁོད་པ་དག །​སྐྱེ་དགུ་རྣམས་ལ་རྟག་ཏུ་བྱམས་བྱེད་ཅིང་། །​ཉིན་དང་མཚན་དུ་ཆོས་ལ་སྤྱོད་པར་ཤོག །​འདི་ནི་[[159]](#footnote-178)རྒྱལ་བ་དགྲ་རྒྱལ་བདེན་གང་གིས། །​ཤིན་ཏུ་བདེན་པ་གསུང་ཞིང་བརྫུན་མེད་པ། །​བདེན་པ་དེ་ཡིས་འདི་[[160]](#footnote-179)ནི་བདེན་པར་[[161]](#footnote-180)ཤོག །​དེ་ཀུན་འཇིགས་པ་ཆེ་ལས་ཐར་གྱུར་ཅིག །​སྡིག་པ་བཤགས་པ། ཁམས་གསུམ་འགྲོ་ལྔ་སྐྱེ་གནས་བཞི། །​འཁོར་བའི་རྒྱུད་དུ་གཏོགས་ཀུན་དང་། །​རིགས་མཐུན་སྐྱེས་པ་བདག་ཅག་གིས། །​དུག་གསུམ་དབང་གིས་སྒོ་གསུམ་ནས། །​ལས་དང་ཉོན་མོངས་སྐྱེ་བའི་རྒྱུ། །​མཚམས་མེད་ལྔ་དང་ཉེ་བ་ལྔ། །​མི་དགེ་བཅུ་དང་ལོག་པ་བཞི། །​སྒྲིབ་བ་རྣམས་དང་ཀུན་སྦྱོར་དང་། །​དེ་ཡི་རྒྱུད་[[162]](#footnote-181)དང་འབྲས་བུ་དང་། །​ཡུན་རིང་འཁོར་ཞིང་མི་ཁོམ་བརྒྱད། །​མཐོ་རིས་ཐར་པའི་ལམ་འགོག་ཅིང་། །​བདག་དང་གཞན་ལ་ཡོངས་གདུང་བའི། །​ཁ་ན་མ་ཐོ་ཅི་བགྱིས་པ། །​ཆོས་དབྱིངས་ཕྱོགས་བཅུ་དུས་གསུམ་དང་། །​རིགས་རྣམས་ཀུན་ལ་རབ་ཞུགས་པའི། །​རྒྱལ་བ་སྲས་དང་བཅས་རྣམས་ལ། །​མ་ལུས་བཤགས་ཤིང་བསྡམ་པར་བགྱི། །​རྗེས་སུ་ཡི་རང་བ། ཕྱོགས་བཅུའི་སངས་རྒྱས་སྲས་བཅས་དང་། །​རང་རྒྱལ་ཉན་ཐོས་ཐམས་ཅད་དང་། །​འགྲོ་ཀུན་བསོད་ནམས་ཡེ་ཤེས་ཀྱི། །​རྒྱུ་དང་འབྲས་བུ་ཐམས་ཅད་དང་། །​སྐྱོན་རྣམས་སྤོང་ཞིང་ཡོན་ཏན་ཐོབ། །​ཆགས་[[163]](#footnote-182)བྲལ་མཉམ་གཞག་ས་དང་ནི། །​དེ་ཡི་འབྲས་བུའི་ཁྱད་པར་དང་། །​དགེ་བའི་བཤེས་དང་དམ་ཆོས་འཛིན། །​བྱང་ཆུབ་སེམས་མཆོག་སྐྱེད་བྱེད་ཅིང་། །​བདག་གཞན་སྨིན་པར་བྱེད་པ་དང་། །​ལམ་དང་འབྲས་བུ་ཐོབ་པ་དང་། །​བླ་མེད་གོ་འཕང་མཆོག་ཐོབ་པ། །​དེ་དག་ཀུན་ལ་ཡི་རང་ཞིང་། །​བསམ་དང་སྦྱོར་བ་དག་པ་ཡིས། །​འགྲོ་བ་ཀུན་ལ་བདེ་སླད་དུ། །​འཁོར་གསུམ་དག་པའི་ཚུལ་གྱིས་བསྒྲུབ། །​སངས་རྒྱས་བཅོམ་ལྡན་འདས་ལ་ཆོས་ཀྱི་འཁོར་ལོ་བསྐོར་བར་བསྐུལ་བ། ཕྱོགས་བཅུའི་འཇིག་རྟེན་སྣང་མཛད་པ། །​བདེ་གཤེགས་སངས་རྒྱས་བཅོམ་ལྡན་འདས། །​རིགས་འཁྲུང་[[164]](#footnote-183)ལུང་བསྟན་དབང་བསྐུར་བ། །​བྱང་ཆུབ་རིམ་པར་སངས་རྒྱས་པ། །​དམ་ཆོས་བཙུན་པར་མཛད་པ་དང་། །​གདུལ་བའི་དོན་ལ་བཞེས་པ་[[165]](#footnote-184)དང་། །​རྒྱ་ཆེ་ཟབ་པ་རྟོགས་དཀའ་བས། །​བསྐུལ་བའི་དོན་ལ་བཞེས་[[166]](#footnote-185)རྣམས་ལས། །​ཆོས་ཀྱི་སྣང་བ་རྒྱས་པ་ལ།[[167]](#footnote-186) །​འགྲོ་བ་ཀུན་ལ་བདེ་བ་དང་། །​རྒྱ་ཆེ་ཟབ་པ་བསྟན་པ་དང་། །​སྔོན་གྱི་ཐུགས་དམ་བསྐང་བའི་ཕྱིར། །​ཚངས་པ་འདྲ་བར་ཚུལ་བསྒྱུར་ཏེ། །​རིམ་གྲོ་གུས་པ་[[168]](#footnote-187)མཆོག་བསྐྱེད་ཅིང་། །​ཐལ་མོ་སྦྱར་བར་རབ་བཏུད་དེ། །​ཆོས་ཀྱི་འཁོར་ལོ་བསྐོར་བར་བསྐུལ། །​ཡོངས་སུ་མྱ་ངན་ལས་མི་འདའ་བར་བཞུགས་སུ་གསོལ།[[169]](#footnote-188) །​ཕྱོགས་བཅུའི་འཇིག་རྟེན་རབ་འབྱམ་[[170]](#footnote-189)ན། །​བདེ་གཤེགས་བདུད་བཞི་ངེས་བཅོམ་ཞིང་། །​རྫོགས་སངས་རྒྱས་ནས་འཁོར་ལོ་བསྐོར། །​འགྲོ་དོན་སངས་རྒྱས་མཛད་པ་མཛད། །​འགྲོ་བ་གཞན་རྣམས་[[171]](#footnote-190)འདུལ་བ་དང་། །​འདུ་བྱེད་མི་རྟག་བསྟན་པ་དང་། །​གདུལ་བྱ་བརྩོན་པ་བསྐྱེད་སླད་དུ། །​མྱ་ངན་འདའ་སྟོན་བཞེད་རྣམས་ལ། །​ཐལ་མོ་སྦྱར་བ་རབ་བཏུད་དེ། །​འགྲོ་བ་ཀུན་ལ་ཕན་པ་དང་། །​བདེ་བ་བསྐྱེད་པར་བྱ་བ་དང་། །​ཆོས་ཚུལ་ཡུན་རིང་སྤེལ་བའི་ཕྱིར། །​ཆོས་དབྱིངས་བསྟན་པའི་ལུགས་བཞིན་དུ། །​མྱ་ངན་མི་འདའ་གཡུང་དྲུང་སྐུ། །​སྟུག་པོ་བཀོད་པའི་བདག་ཉིད་རྣམས། །​བསྐལ་པའི་མཐར་ཡང་བཞུགས་པར་[[172]](#footnote-191)གསོལ། །​བླ་མེད་བྱང་ཆུབ་ཏུ་[[173]](#footnote-192)སེམས་བསྐྱེད་པ། རྫོགས་སངས་རྒྱས་དང་རྒྱལ་བའི་སྲས། །​དབང་གྱུར་སྤྱན་གྱུར་ཚད་མར་འགྱུར།[[174]](#footnote-193) །​འགྲོ་དོན་མཛད་པར་དབང་གྱུར་པ། །​བྱང་ཆུབ་བློ་མངའ་དགོངས་སུ་གསོལ། །​ཇི་ལྟར་སྔོན་གྱི་རྒྱལ་བ་དང་། །​རྒྱལ་སྲས་དཔའ་བོ་དེ་དག་གིས། །​འགྲོ་ལ་ཕན་དང་བདེ་སླད་དུ། །​བྱང་ཆུབ་སྙིང་པོར་བཞུགས་བཞུགས་སུ།[[175]](#footnote-194) །​དངོས་པོ་ཀུན་དང་བྲལ་བ་དང་། །​ཕུང་པོ་ཁམས་དང་སྐྱེ་མཆེད་དང་། །​གཟུང་དང་འཛིན་པ་རྣམས་[[176]](#footnote-195)སྤངས་པ། །​བདག་མེད་ཆོས་ཀྱི་བདག་ཉིད་ཀྱིས།[[177]](#footnote-196) །​རང་སེམས་གདོད་ནས་མ་སྐྱེས་པ། །​སྟོང་ཉིད་རང་བཞིན་ཐུགས་བསྐྱེད་ལྟར། །​བདག་དང་རིས་མཐུན་གཞན་གྱིས་ཀྱང་། །​བླ་མེད་བྱང་ཆུབ་སེམས་བསྐྱེད་བགྱི། །​དཀོན་མཆོག་གསུམ་གྱི་བྱིན་[[178]](#footnote-197)བརླབས་ཀྱིས། །​སེམས་ཅན་ཐམས་ཅད་[[179]](#footnote-198)ཤིས་པར་བརྗོད།[[180]](#footnote-199) །​དཀོན་མཆོག་གསུམ་གྱི་བྱིན་བརླབས་[[181]](#footnote-200)དང་། །​འཕགས་པ་ཀུན་གྱི་ཐུགས་རྗེ་དང་། །​ཆོས་ཉིད་དག་པའི་མཐུ་དང་ནི། །​བསམ་དང་སྦྱོར་བ་དག་པ་ཡིས། །​ཁམས་གསུམ་རྒྱུད་ལྔ་གནས་བཞི་ན། །​གཟུགས་དང་[[182]](#footnote-201)གཟུགས་ཅན་མ་ཡིན་དང་། །​འདུ་ཤེས་མེད་[[183]](#footnote-202)དང་ཡོད་མིན་དང་། །​སེམས་ཅན་རིས་རྣམས་ཇི་སྙེད་པས། །​སོ་སོའི་སྐྱེ་བོར་གཏོགས་པའི་ས། །​སྡུག་བསྔལ་ཐམས་ཅད་མྱུར་སྤངས་ཏེ། །​འཕགས་ལམ་བདེ་བ་མྱ་ངན་འདས། །​ངེས་པར་ལེགས་པར་རྟོགས་གྱུར་ཅིག །​འཕགས་ལམ་བརྙེས་པ་ཐམས་ཅད་ཀྱིས། །​གོང་མའི་ཡོན་ཏན་མཆོག་ཐོབ་ཅིང་། །​བླ་མེད་རྫོགས་པའི་བྱང་ཆུབ་ཀྱི། །​བདེ་བ་དག་ལ་གཞོལ་གྱུར་ཅིང་། །​[[184]](#footnote-203)སེམས་ཅན་དང་འཕགས་པའི་ཚོགས་ཐམས་ཅད་ལ་བསོད་ནམས་བསྟབ་པ། འདས་པ་དང་ནི་མ་འོངས་དང་། །​ད་ལྟར་དུས་དང་ཕྱོགས་བཅུ་ཡི། །​འཇིག་རྟེན་ཁམས་ན་གང་བཞུགས་པའི། །​རྒྱལ་བ་སྲས་དང་བཅས་རྣམས་ཀྱིས། །​བསོད་ནམས་དང་ནི་ཡེ་ཤེས་ཚོགས། །​དེ་ཡི་རྒྱུ་དང་འབྲས་བུ་དང་། །​སྦྱོར་བ་དང་ནི་དངོས་དང་མཇུག །​སེམས་ཅན་ཀུན་ལ་བསྟབས་མཁྱེན་ལྟར། །​བདག་དང་སེམས་ཅན་ཀུན་གྱིས་ཀྱང་། །​རང་གི་བསོད་ནམས་མ་ལུས་པ། །​རྫོགས་སངས་རྒྱས་བདེ་མ་ཐོབ་པའི། །​སེམས་ཅན་རྣམས་ལ་བསྟབ་པར་བགྱི། །​སྦྱོར་བ་དང་ནི་མཐོང་བ་དང་། །​བསྒོམ་དང་མི་སློབ་ལམ་བརྙེས་པའི། །​འཕགས་པའི་ཚོགས་རྣམས་ཀུན་ལ་ཡང་། །​དེ་དག་རབ་ཏུ་བསྟབ་པར་བགྱི། །​དེ་དག་གི་དགེ་བའི་རྩ་བ་བླ་ན་མེད་པའི་བྱང་ཆུབ་ཏུ་བསྔོ་བ། བླ་མའི་བླ་མ་དཀོན་མཆོག་དང་། །​མཆོད་རྟེན་ཁྱད་པར་འཁོར་བཅས་ལ། །​ཕྱག་འཚལ་མཆོད་ཅིང་བཤགས་པ་[[185]](#footnote-204)དང་། །​ཡི་རང་བསྐུལ་ཞིང་གསོལ་བ་དང་། །​སྐྱབས་གསོལ་ལུས་ཕུལ་སེམས་བསྐྱེད་དང་། །​ཤིས་པ་བརྗོད་ཅིང་བསྟབས་པ་དང་། །​གཞན་ཡང་དགེ་བ་ཅི་བསགས་པ། །​ཐམས་ཅད་བླ་མེད་བྱང་ཆུབ་བསྔོ། །​དེས་ནི་སེམས་ཅན་ཐམས་ཅད་དང་། །​འཕགས་པའི་སྐྱེ་བོའི་ཚོགས་ཀུན་གྱིས། །​ཡེ་ཤེས་ས་ཡི་ལམ་གྱི་མཆོག །​འཇུག་དང་གནས་དང་འཕར་བ་དང་། །​སྤྱོད་པ་ཉིད་ཀྱི་ཡུལ་རྣམས་ནི། །​གོ་རིམས་བཞིན་དུ་རབ་རྟོགས་ཏེ། །​སྐུ་གསུམ་མཁྱེན་བཞིའི་ཚོགས་རྫོགས་ཤིང་། །​བླ་མེད་སངས་རྒྱས་གྲུབ་པར་སྨོན། །​འདི་བྲིས་བསོད་ནམས་ཅི་མཆིས་པ། །​ཁམས་གསུམ་སེམས་ཅན་ཐམས་ཅད་དང་། །​རྨོངས་པ་བདག་གིས་སྡིག་བགྱིས་པ། །​ཐམས་ཅད་མ་ལུས་སོ་སོར་བཤགས། །​འཕགས་པ་ཀུན་ནས་སྒོར་འཇུག་པའི་འོད་ཟེར་གཙུག་ཏོར་དྲི་མ་མེད་པར་སྣང་བའི་གཟུངས་བཀླག་ཅིང་མཆོད་རྟེན་བརྒྱ་རྩ་བརྒྱད་དམ། མཆོད་རྟེན་ལྔ་གདབ་པའི་ཆོ་ག་མདོ་སྡེ་ལས་བཏུས་པ། སློབ་དཔོན་ཆེན་པོ་བོ་དྷི་ས་ཏཱས་མཛད་པ་རྫོགས་སོ། །​

1. བཤམ་པ་ སྣར་ཐང་། པེ་ཅིན། [↑](#footnote-ref-20)
2. ཟླ་ སྣར་ཐང་། པེ་ཅིན། [↑](#footnote-ref-21)
3. གྲ་ སྣར་ཐང་། པེ་ཅིན། [↑](#footnote-ref-22)
4. གང་བྱུང་ཞིག་ སྣར་ཐང་། པེ་ཅིན། [↑](#footnote-ref-23)
5. བཤམ། སྣར་ཐང་། པེ་ཅིན། [↑](#footnote-ref-24)
6. ཨན་ སྣར་ཐང་། པེ་ཅིན། [↑](#footnote-ref-25)
7. བཤམ་ སྣར་ཐང་། པེ་ཅིན། [↑](#footnote-ref-26)
8. བཤོམ་ སྣར་ཐང་། པེ་ཅིན། [↑](#footnote-ref-27)
9. རྒྱས་པ་ སྣར་ཐང་། པེ་ཅིན། [↑](#footnote-ref-28)
10. དུ་རུ་ཀ་ སྣར་ཐང་། པེ་ཅིན། [↑](#footnote-ref-29)
11. འགྱུར་ སྣར་ཐང་། པེ་ཅིན། [↑](#footnote-ref-30)
12. གྱིས་བརླབས་ སྣར་ཐང་། པེ་ཅིན། [↑](#footnote-ref-31)
13. གཉེན་བཤེས་ སྣར་ཐང་། པེ་ཅིན། [↑](#footnote-ref-32)
14. དང་པོ་ སྣར་ཐང་། པེ་ཅིན། [↑](#footnote-ref-33)
15. བར་ སྣར་ཐང་། པེ་ཅིན། [↑](#footnote-ref-34)
16. སྡུག་བསྔལ་ནས་ སྣར་ཐང་། པེ་ཅིན། [↑](#footnote-ref-35)
17. བསམས་ཏེ། སྣར་ཐང་། པེ་ཅིན། [↑](#footnote-ref-36)
18. བརྟན་པ་ སྣར་ཐང་། པེ་ཅིན། [↑](#footnote-ref-37)
19. །ད་ སྣར་ཐང་། པེ་ཅིན། [↑](#footnote-ref-38)
20. གྱིས་བརླབས་ སྣར་ཐང་། པེ་ཅིན། [↑](#footnote-ref-39)
21. བྱ་ སྣར་ཐང་། པེ་ཅིན། [↑](#footnote-ref-40)
22. བལྟོས་པ་ སྣར་ཐང་། པེ་ཅིན། [↑](#footnote-ref-41)
23. ཏུ་ཚ་ཚ་ཐེབས་ནས་བྱ་བའི་རིམ་པ་ལ། དང་པོར་བདེན་པ་བདར་ཞིང་གནས་བྱིན་གྱིས་བརླབ། དེ་ནས་སྤྱན་དྲང་།དེ་ནས་བསྟོད་ཕྱག་བྱ། དེ་ནས་བསུ་ཨརྒྷ་གསོལ། དེ་ནས་གདན་ལ་བཞུགས་སུ་གསོལ།དེ་ནས་སྐུ་ཁྲུས་གསོལ། ཁྲུས་ཀྱི་སྨོན་ལམ་བྱ།དེ་ནས་མཆོད་པ་དབུལ། དེ་ནས་ཡོན་ཆབ་གསོལ། དེ་ནས་རང་བྱུང་དཔའ་བོས་བསྟོད། གཏོར་མ་བསྔོ་བ་ཞར་ལ་བྱ།དེ་ནས་སྡིག་བཤགས།དེ་ནས་དགེ་བའི་རྩ་བ་ཀུན་ལ་རྗེས་སུ་ཡི་རང་བར་བྱ། ཆོས་ཀྱི་འཁོར་ལོ་བསྐོར་བར་བསྐུལ་བ་གདབ། མྱ་ངན་ལས་མི་འདའ་བར་བཞུགས་པར་གསོལ་བ་གདབ། བླ་ན་མེད་པའི་བྱང་ཆུབ་ཏུ་སེམས་བསྐྱེད་པ། ཤིས་པ་བརྗོད་པ། སེམས་ཅན་དང་འཕགས་པའི་ཚོགས་ལ་བསོད་ནམས་བསྟབ་པ། དགེ་བའི་རྩ་བ་དེ་དག་བླ་ན་མེད་པའི་བྱང་ཆུབ་ཏུ་བསྔོ་བས་སྐབས་འདིར་མཆོད་རྟེན་གྱི་སྐོར་བའི་ཚིགས་སུ་བཅད་པ་དང་། དེའི་ཕན་ཡོན་དང་། སྨོན་ལམ་ལ་སོགས་པ་ཅི་ནུས་ཀྱིས་རྒྱ་ཆེར་བཀླག །​དེ་ནས་བསྐོར་བ་བདུན་ཡན་ཆད་བསྐོར་བར་བགྱི། དེ་ནས་བཤགས་ཤིང་བཟོད་པར་གསོལ། དེ་ནས་གཤེགས་སུ་གསོལ་བ་བགྱི་ སྣར་ཐང་། པེ་ཅིན། [↑](#footnote-ref-42)
24. གྱིས་བརླབས་ སྣར་ཐང་། པེ་ཅིན། [↑](#footnote-ref-43)
25. དང་དངུལ་དང་ སྣར་ཐང་། པེ་ཅིན། [↑](#footnote-ref-44)
26. བརྡལ་ སྣར་ཐང་། པེ་ཅིན། [↑](#footnote-ref-45)
27. སྤྱངས་པ་ སྣར་ཐང་། པེ་ཅིན། [↑](#footnote-ref-46)
28. བསྒྲངས་པས་ སྣར་ཐང་། [↑](#footnote-ref-47)
29. བརྟན་པ། སྣར་ཐང་། པེ་ཅིན། [↑](#footnote-ref-48)
30. བྱེད་པར་ སྣར་ཐང་། པེ་ཅིན། [↑](#footnote-ref-49)
31. པའི་ སྣར་ཐང་། པེ་ཅིན། [↑](#footnote-ref-50)
32. ཆེན་པོ་ སྣར་ཐང་། པེ་ཅིན། [↑](#footnote-ref-51)
33. མེད་ པེ་ཅིན། [↑](#footnote-ref-52)
34. [↑](#footnote-ref-53)
35. ཡང་ཆ་ སྣར་ཐང་། པེ་ཅིན། [↑](#footnote-ref-54)
36. འབྱུང་བའི་ སྣར་ཐང་། པེ་ཅིན། [↑](#footnote-ref-55)
37. གྱིས་བརླབས་ སྣར་ཐང་། པེ་ཅིན། [↑](#footnote-ref-56)
38. གསུམ་ སྣར་ཐང་། པེ་ཅིན། [↑](#footnote-ref-57)
39. །ལུམ་བའི་ པེ་ཅིན། [↑](#footnote-ref-58)
40. བ་ར་ སྣར་ཐང་། པེ་ཅིན། [↑](#footnote-ref-59)
41. སིར་ སྣར་ཐང་། པེ་ཅིན། [↑](#footnote-ref-60)
42. ཆེན་པོ་ པེ་ཅིན། [↑](#footnote-ref-61)
43. པར་ སྣར་ཐང་། པེ་ཅིན། [↑](#footnote-ref-62)
44. བདག་ཅག་ སྣར་ཐང་། པེ་ཅིན། [↑](#footnote-ref-63)
45. ས་བླའི་ལྷའི་ སྣར་ཐང་། པེ་ཅིན། [↑](#footnote-ref-64)
46. །བསྙུང་ སྣར་ཐང་། པེ་ཅིན། [↑](#footnote-ref-65)
47. གང་དག་ སྣར་ཐང་། པེ་ཅིན། [↑](#footnote-ref-66)
48. གསལ་ སྣར་ཐང་། པེ་ཅིན། [↑](#footnote-ref-67)
49. བསལ་བས་ ཅོ་ནེ། [↑](#footnote-ref-68)
50. བསལ་ སྣར་ཐང་། པེ་ཅིན། [↑](#footnote-ref-69)
51. ངས་ སྣར་ཐང་། པེ་ཅིན། [↑](#footnote-ref-70)
52. ལྟས་ངན་ སྡེ་དགེ། [↑](#footnote-ref-71)
53. སྲུངས་ སྣར་ཐང་། པེ་ཅིན། [↑](#footnote-ref-72)
54. ཚངས་ སྣར་ཐང་། པེ་ཅིན། [↑](#footnote-ref-73)
55. གླང་པོ་ཆེ་ སྣར་ཐང་། པེ་ཅིན། [↑](#footnote-ref-74)
56. མགྲིན་བཟང་ སྣར་ཐང་། པེ་ཅིན། [↑](#footnote-ref-75)
57. །གངས་ སྣར་ཐང་། པེ་ཅིན། [↑](#footnote-ref-76)
58. རེ་ ཅོ་ནེ། [↑](#footnote-ref-77)
59. ཏ་ལ་ སྣར་ཐང་། པེ་ཅིན། [↑](#footnote-ref-78)
60. གནོད་སྦྱིན་ སྣར་ཐང་། པེ་ཅིན། [↑](#footnote-ref-79)
61. གཟོ་བོ་ སྣར་ཐང་། པེ་ཅིན། [↑](#footnote-ref-80)
62. གནོད་ སྣར་ཐང་། པེ་ཅིན། [↑](#footnote-ref-81)
63. ཐམས་ཅད་ན་བཞུགས་པ་ཐམས་ཅད་ སྣར་ཐང་། པེ་ཅིན། [↑](#footnote-ref-82)
64. དཔལ་ལྷ་མོ་ཙན་ སྣར་ཐང་། པེ་ཅིན། [↑](#footnote-ref-83)
65. ལ་སོགས་ སྣར་ཐང་། པེ་ཅིན། [↑](#footnote-ref-84)
66. ཇི་ལྟ་བ་ སྣར་ཐང་། པེ་ཅིན། [↑](#footnote-ref-85)
67. འཚལ་ སྣར་ཐང་། པེ་ཅིན། [↑](#footnote-ref-86)
68. རྒྱུ་ སྣར་ཐང་། [↑](#footnote-ref-87)
69. བརྒྱན་ སྣར་ཐང་། པེ་ཅིན། [↑](#footnote-ref-88)
70. གསོལ་ སྣར་ཐང་། [↑](#footnote-ref-89)
71. རྒྱས་ཆེད་ སྣར་ཐང་། པེ་ཅིན། [↑](#footnote-ref-90)
72. བྱིན་རླབས་ སྣར་ཐང་། [↑](#footnote-ref-91)
73. གནས་ཚུལ་གྱི་ སྣར་ཐང་། པེ་ཅིན། [↑](#footnote-ref-92)
74. གནས་ སྣར་ཐང་། པེ་ཅིན། [↑](#footnote-ref-93)
75. དོག་པ་ སྣར་ཐང་། པེ་ཅིན། [↑](#footnote-ref-94)
76. ན་ སྣར་ཐང་། པེ་ཅིན། [↑](#footnote-ref-95)
77. །ན། སྣར་ཐང་། པེ་ཅིན། [↑](#footnote-ref-96)
78. རྨང་ སྣར་ཐང་། པེ་ཅིན། [↑](#footnote-ref-97)
79. ཟླུམ་པ་ སྣར་ཐང་། [↑](#footnote-ref-98)
80. གྲུབ་ སྣར་ཐང་། པེ་ཅིན། [↑](#footnote-ref-99)
81. ཆུ་ སྣར་ཐང་། པེ་ཅིན། [↑](#footnote-ref-100)
82. ལྟ་བས་ སྣར་ཐང་། པེ་ཅིན། [↑](#footnote-ref-101)
83. སརྦ་ སྣར་ཐང་། པེ་ཅིན། [↑](#footnote-ref-102)
84. ཚིག་ སྣར་ཐང་། པེ་ཅིན། [↑](#footnote-ref-103)
85. །བདེ་ སྣར་ཐང་། པེ་ཅིན། [↑](#footnote-ref-104)
86. སྦྲེབས་སྐྱེམ་ སྣར་ཐང་། པེ་ཅིན། [↑](#footnote-ref-105)
87. ཆེ་སྣ་ སྣར་ཐང་། པེ་ཅིན། [↑](#footnote-ref-106)
88. གཅད་ སྣར་ཐང་། [↑](#footnote-ref-107)
89. རྒྱལ་བ་ སྣར་ཐང་། པེ་ཅིན། [↑](#footnote-ref-108)
90. །དུས་ སྣར་ཐང་། པེ་ཅིན། [↑](#footnote-ref-109)
91. ཆུ་ཡིས་ སྣར་ཐང་། པེ་ཅིན། [↑](#footnote-ref-110)
92. མར་མེའི་ ཅོ་ནེ། [↑](#footnote-ref-111)
93. དུས་གསུམ་ སྣར་ཐང་། པེ་ཅིན། [↑](#footnote-ref-112)
94. བསྐོངས་ སྣར་ཐང་། པེ་ཅིན། [↑](#footnote-ref-113)
95. ཐམས་ཅད་ སྣར་ཐང་། པེ་ཅིན། [↑](#footnote-ref-114)
96. སྐོར་ སྣར་ཐང་། པེ་ཅིན། [↑](#footnote-ref-115)
97. བརླབས་ སྣར་ཐང་། པེ་ཅིན། [↑](#footnote-ref-116)
98. བདག་ཅག་ སྣར་ཐང་། པེ་ཅིན། [↑](#footnote-ref-117)
99. གཟུགས་སྐུ་ སྣར་ཐང་། པེ་ཅིན། [↑](#footnote-ref-118)
100. ཁབས་ སྣར་ཐང་། པེ་ཅིན། [↑](#footnote-ref-119)
101. རྨད་ཀྱི་ སྣར་ཐང་། པེ་ཅིན། [↑](#footnote-ref-120)
102. བསྐུར་ སྣར་ཐང་། པེ་ཅིན། [↑](#footnote-ref-121)
103. དབུལ། སྣར་ཐང་། པེ་ཅིན། [↑](#footnote-ref-122)
104. སྒྱུར་བ། སྣར་ཐང་། པེ་ཅིན། [↑](#footnote-ref-123)
105. འདེགས་པའི་ སྣར་ཐང་། པེ་ཅིན། [↑](#footnote-ref-124)
106. གནོན། སྣར་ཐང་། པེ་ཅིན། [↑](#footnote-ref-125)
107. དྲན་ སྣར་ཐང་། པེ་ཅིན། [↑](#footnote-ref-126)
108. ཁབས་སྐྱབ་ སྣར་ཐང་། པེ་ཅིན། [↑](#footnote-ref-127)
109. ཡུན་རིངས་ སྣར་ཐང་། པེ་ཅིན། [↑](#footnote-ref-128)
110. སྐུ་གདུང་ སྣར་ཐང་། པེ་ཅིན། [↑](#footnote-ref-129)
111. ལ་ སྣར་ཐང་། པེ་ཅིན། [↑](#footnote-ref-130)
112. ཐར་ལམ་མཆོག་ཏུ་ སྣར་ཐང་། པེ་ཅིན། [↑](#footnote-ref-131)
113. བཞི་ཡང་ སྡེ་དགེ། [↑](#footnote-ref-132)
114. རྡོ་རིང་ སྣར་ཐང་། པེ་ཅིན། [↑](#footnote-ref-133)
115. དྲང་བ་ སྣར་ཐང་། པེ་ཅིན། [↑](#footnote-ref-134)
116. བླ་མའི་ སྣར་ཐང་། པེ་ཅིན། [↑](#footnote-ref-135)
117. བཀུར་བའི་ སྣར་ཐང་། པེ་ཅིན། [↑](#footnote-ref-136)
118. མཆོད་ཡོན་ སྣར་ཐང་། པེ་ཅིན། [↑](#footnote-ref-137)
119. བ་ནི་ སྣར་ཐང་། པེ་ཅིན། [↑](#footnote-ref-138)
120. སྟེང་དུ། སྣར་ཐང་། པེ་ཅིན། [↑](#footnote-ref-139)
121. ཟླུམ་པོས་ སྣར་ཐང་། པེ་ཅིན། [↑](#footnote-ref-140)
122. གཞེས་ པེ་ཅིན། [↑](#footnote-ref-141)
123. རྟོགས་ སྣར་ཐང་། པེ་ཅིན། [↑](#footnote-ref-142)
124. ཙིན་དྷ་ སྣར་ཐང་། པེ་ཅིན། [↑](#footnote-ref-143)
125. མཇིང་འཇིང་། སྣར་ཐང་། པེ་ཅིན། [↑](#footnote-ref-144)
126. རུང་ སྣར་ཐང་། པེ་ཅིན། [↑](#footnote-ref-145)
127. རྒྱུན་སྲེང་ སྣར་ཐང་། རྒྱུན་སྲང་ པེ་ཅིན། [↑](#footnote-ref-146)
128. བཟང་ སྣར་ཐང་། པེ་ཅིན། [↑](#footnote-ref-147)
129. བརྟེན་ ཅོ་ནེ། [↑](#footnote-ref-148)
130. འགེབས་པའི་ སྣར་ཐང་། པེ་ཅིན། [↑](#footnote-ref-149)
131. ཁབས་ སྣར་ཐང་། པེ་ཅིན། [↑](#footnote-ref-150)
132. ཅོད་པན་ སྣར་ཐང་། པེ་ཅིན། [↑](#footnote-ref-151)
133. བཟང་ སྣར་ཐང་། པེ་ཅིན། [↑](#footnote-ref-152)
134. ཁྱེད། སྣར་ཐང་། པེ་ཅིན། [↑](#footnote-ref-153)
135. རྐང་བཞི་ སྣར་ཐང་། པེ་ཅིན། [↑](#footnote-ref-154)
136. ཁབས་ སྣར་ཐང་། པེ་ཅིན། [↑](#footnote-ref-155)
137. བསལ། སྣར་ཐང་། པེ་ཅིན། [↑](#footnote-ref-156)
138. དྲིལ་བུ་ སྣར་ཐང་། པེ་ཅིན། [↑](#footnote-ref-157)
139. རྡོ་རིང་ སྣར་ཐང་། པེ་ཅིན། [↑](#footnote-ref-158)
140. སྤྲུལ་པའི་ སྣར་ཐང་། པེ་ཅིན། [↑](#footnote-ref-159)
141. རྒྱན། སྣར་ཐང་། པེ་ཅིན། [↑](#footnote-ref-160)
142. མཆོད་པ་ སྣར་ཐང་། པེ་ཅིན། [↑](#footnote-ref-161)
143. སྲུང་བསྲུང་། སྣར་ཐང་། པེ་ཅིན། [↑](#footnote-ref-162)
144. གཡོག་ཏུ་ སྣར་ཐང་། པེ་ཅིན། [↑](#footnote-ref-163)
145. བསྲུང་བར་ སྣར་ཐང་། པེ་ཅིན། [↑](#footnote-ref-164)
146. བཟུང་བ་ སྣར་ཐང་། པེ་ཅིན། [↑](#footnote-ref-165)
147. སྤངས་པ་ སྣར་ཐང་། པེ་ཅིན། [↑](#footnote-ref-166)
148. སྤངས་པ་ སྣར་ཐང་། པེ་ཅིན། [↑](#footnote-ref-167)
149. སྲེག་ སྣར་ཐང་། པེ་ཅིན། [↑](#footnote-ref-168)
150. བསྲུང་ སྣར་ཐང་། པེ་ཅིན། [↑](#footnote-ref-169)
151. མཛད་ སྣར་ཐང་། པེ་ཅིན། [↑](#footnote-ref-170)
152. བསྲུང་བ་ སྣར་ཐང་། པེ་ཅིན། [↑](#footnote-ref-171)
153. བཟུང་བ་ སྣར་ཐང་། པེ་ཅིན། [↑](#footnote-ref-172)
154. སྤངས་པ་ སྣར་ཐང་། པེ་ཅིན། [↑](#footnote-ref-173)
155. སྤངས་པ་ སྣར་ཐང་། པེ་ཅིན། [↑](#footnote-ref-174)
156. བསད་པ་ སྣར་ཐང་། པེ་ཅིན། [↑](#footnote-ref-175)
157. བཅད་པ་ སྣར་ཐང་། པེ་ཅིན། [↑](#footnote-ref-176)
158. གུས་པ་ སྣར་ཐང་། པེ་ཅིན། [↑](#footnote-ref-177)
159. ན་ སྣར་ཐང་། པེ་ཅིན། [↑](#footnote-ref-178)
160. འདིར་ སྣར་ཐང་། པེ་ཅིན། [↑](#footnote-ref-179)
161. བདེ་བར་ སྣར་ཐང་། པེ་ཅིན། [↑](#footnote-ref-180)
162. རྒྱུ་ སྣར་ཐང་། པེ་ཅིན། [↑](#footnote-ref-181)
163. ཕྱགས་ སྣར་ཐང་། [↑](#footnote-ref-182)
164. འཁྲུངས་ སྣར་ཐང་། པེ་ཅིན། [↑](#footnote-ref-183)
165. གཞེས་པ་ སྣར་ཐང་། པེ་ཅིན། [↑](#footnote-ref-184)
166. གཞེས་ སྣར་ཐང་། པེ་ཅིན། [↑](#footnote-ref-185)
167. དང་། སྣར་ཐང་། པེ་ཅིན། [↑](#footnote-ref-186)
168. གུས་པས་ སྣར་ཐང་། པེ་ཅིན། [↑](#footnote-ref-187)
169. གསོལ།བ། སྣར་ཐང་། པེ་ཅིན། [↑](#footnote-ref-188)
170. རབ་འབྱམས་ སྣར་ཐང་། པེ་ཅིན། [↑](#footnote-ref-189)
171. གཞན་དག་ སྣར་ཐང་། པེ་ཅིན། [↑](#footnote-ref-190)
172. སུ་ སྣར་ཐང་། པེ་ཅིན། [↑](#footnote-ref-191)
173. བྱང་ཆུབ་ སྣར་ཐང་། པེ་ཅིན། [↑](#footnote-ref-192)
174. གྱུར། སྣར་ཐང་། པེ་ཅིན། [↑](#footnote-ref-193)
175. བཞུགས་སུ་གསོལ། སྣར་ཐང་། པེ་ཅིན། [↑](#footnote-ref-194)
176. རྣམ་ སྣར་ཐང་། པེ་ཅིན། [↑](#footnote-ref-195)
177. བདག་ཉིད་ཀྱི། སྣར་ཐང་། པེ་ཅིན། [↑](#footnote-ref-196)
178. བྱིན་གྱིས་ སྣར་ཐང་། པེ་ཅིན། [↑](#footnote-ref-197)
179. ཐམས་ཅད་ལ་ སྣར་ཐང་། པེ་ཅིན། [↑](#footnote-ref-198)
180. བརྗོད།པ། སྣར་ཐང་། པེ་ཅིན། [↑](#footnote-ref-199)
181. བྱིན་རླབས་ སྣར་ཐང་། [↑](#footnote-ref-200)
182. གཟུགས་ཅན་ སྣར་ཐང་། པེ་ཅིན། [↑](#footnote-ref-201)
183. མེ་ སྣར་ཐང་། པེ་ཅིན། [↑](#footnote-ref-202)
184. གྱུར་ཅིག །​ སྡེ་དགེ། [↑](#footnote-ref-203)
185. གཤེགས་པ་ སྣར་ཐང་། པེ་ཅིན། [↑](#footnote-ref-204)