༄༅། །​དབུ་མ་རྒྱན་གྱི་ཚིག་ལེའུར་བྱས་པ།༄༅། །​རྒྱ་གར་སྐད་དུ། མདྷྱཱ་མི་ཀ་ཨ་[[1]](#footnote-20)ལཾ་ཀཱ་ར་ཀཱ་རི་ཀཱ། བོད་སྐད་དུ། དབུ་མ་རྒྱན་གྱི་ཚིག་ལེའུར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​བདག་དང་གཞན་སྨྲའི་དངོས་འདི་དག །​ཡང་དག་ཏུ་ན་གཅིག་པ་དང་། །​དུ་མའི་རང་བཞིན་བྲལ་བའི་ཕྱིར། །​རང་བཞིན་མེད་དེ་གཟུགས་བརྙན་བཞིན། །​འབྲས་བུ་རིམ་ཅན་ཉེར་སྦྱོར་བས། །​རྟག་རྣམས་གཅིག་པུའི་བདག་ཉིད་མིན། །​འབྲས་བུ་རེ་རེ་ཐ་དད་ན། །​དེ་དག་རྟག་ལས་ཉམས་པར་འགྱུར། །​བསྒོམས་ལས་བྱུང་བའི་ཤེས་པ་ཡིས། །​ཤེས་བྱ་འདུས་མ་བྱས་སྨྲ་བའི། །​ལུགས་ལའང་གཅིག་མིན་དེ་དག་ནི། །​རིམ་ཅན་ཤེས་དང་འབྲེལ་ཕྱིར་རོ། །​རྣམ་ཤེས་སྔ་མས་ཤེས་བྱ་བའི། །​རང་བཞིན་རྗེས་སུ་འབྲང་ན་ནི། །​ཤེས་པ་སྔ་མའང་ཕྱི་མར་འགྱུར། །​ཕྱི་མའང་དེ་བཞིན་སྔ་མར་འགྱུར། །​སྔོན་དང་ཕྱི་མའི་གནས་རྣམས་སུ། །​དེ་ཡི་ངོ་བོ་མི་འབྱུང་ན། །​འདུས་མ་བྱས་དེ་ཤེས་པ་བཞིན། །​སྐད་ཅིག་འབྱུང་བར་ཤེས་པར་བྱ། །​སྔ་མ་སྔ་མའི་སྐད་ཅིག་གི། །​མཐུ་ཡིས་འབྱུང་བར་འགྱུར་བ་ན། །​འདུས་མ་བྱས་སུ་འདི་མི་འགྱུར། །​སེམས་དང་སེམས་ལས་བྱུང་བ་བཞིན། །​སྐད་ཅིག་པ་རྣམས་འདི་དག་ཏུ། །​རང་དབང་འབྱུང་བར་འདོད་ན་ནི། །​གཞན་ལ་ལྟོས་པ་མེད་པའི་ཕྱིར། །​རྟག་ཏུ་ཡོད་པའམ་མེད་པར་འགྱུར། །​དོན་བྱེད་ནུས་པ་མ་ཡིན་ལ། །​དེ་འདོད་བརྟགས་པས་ཅི་ཞིག་བྱ། །​མ་ནིང་གཟུགས་བཟང་མི་བཟང་ཞེས། །​འདོད་ལྡན་རྣམས་ཀྱིས་བརྟགས་[[2]](#footnote-21)ཅི་ཕན། །​སྐད་ཅིག་སྐད་ཅིག་མ་ཡིན་པར། །​གང་ཟག་བསྟན་དུ་མི་རུང་བས། །​གཅིག་དང་དུ་མའི་རང་བཞིན་དང་། །​བྲལ་བར་གསལ་བར་རབ་ཏུ་ཤེས། །​ཐ་དད་ཕྱོགས་ཅན་དང་འབྲེལ་ཕྱིར། །​ཁྱབ་རྣམས་གཅིག་པུར་ག་ལ་འགྱུར། །​བསྒྲིབས་དང་མ་བསྒྲིབས་དངོས་སོགས་ཕྱིར། །​རགས་པ་རྣམས་ཀྱང་གཅིག་པུ་མིན། །​འབྱར་བ་དང་ནི་བསྐོར་བའམ། །​བར་མེད་རྣམ་པར་གནས་ཀྱང་རུང་། །​དབུས་གནས་རྡུལ་ཕྲན་རྡུལ་གཅིག་[[3]](#footnote-22)ལ། །​བལྟས་པའི་རང་བཞིན་གང་ཡིན་པ། །​རྡུལ་ཕྲན་གཞན་ལ་ལྟ་བ་[[4]](#footnote-23)ཡང་། །​དེ་ཉིད་གལ་ཏེ་ཡིན་བརྗོད་ན། །​དེ་ལྟ་ཡིན་ན་དེ་ལྟ་བུ། །​ས་ཆུ་ལ་སོགས་རྒྱས་འགྱུར་རམ། །​རྡུལ་ཕྲན་གཞན་ལ་ལྟ་བའི་ངོས། །​གལ་ཏེ་གཞན་དུ་འདོད་ན་ནི། །​རབ་ཏུ་ཕྲ་[[5]](#footnote-24)རྡུལ་ཇི་[[6]](#footnote-25)ལྟ་བུར། །​གཅིག་པུ་ཆ་ཤས་མེད་པར་འགྱུར། །​རྡུལ་ཕྲན་རང་བཞིན་མེད་གྲུབ་པ། །​དེ་ཕྱིར་མིག་དང་རྫས་ལ་སོགས། །​བདག་དང་གཞན་སྨྲས་མང་པོ་དག །​རང་བཞིན་མེད་པར་མངོན་པ་ཡིན། །​དེ་ཡི་རང་བཞིན་དེས་བརྩམས་དང་། །​དེ་ཡི་ཡོན་ཏན་དེ་ལས་བདག །​དེ་ཡི་སྤྱི་དང་ཁྱད་པར་ཡང་།[[7]](#footnote-26) །​དེ་དག་དེ་དང་འདུ་བ་ཅན། །​རྣམ་ཤེས་བེམས་པོའི་རང་བཞིན་ལས། །​བཟློག་པ་རབ་ཏུ་སྐྱེ་བ་སྟེ། །​བེམ་[[8]](#footnote-27)མིན་རང་བཞིན་གང་ཡིན་པ། །​དེ་འདིའི་བདག་ཉིད་ཤེས་པ་ཡིན། །​གཅིག་པ་ཆ་མེད་རང་བཞིན་ལ། །​གསུམ་གྱི་རང་བཞིན་མི་འཐད་ཕྱིར། །​དེ་ཡི་རང་གི་རིག་པ་[[9]](#footnote-28)ནི། །​བྱ་དང་བྱེད་པའི་དངོས་པོར་མིན། །​དེའི་ཕྱིར་འདི་ནི་ཤེས་པ་ཡི།[[10]](#footnote-29) །​རང་བཞིན་ཡིན་པས་བདག་ཤེས་རུང་། །​དོན་གྱི་རང་བཞིན་གཞན་དག་ལ། །​དེ་ཡིས་ཇི་ལྟར་ཤེས་པར་འགྱུར། །​དེ་ཡི་རང་བཞིན་གཞན་ལ་མེད། །​གང་གིས་དེ་ཤེས་གཞན་ཡང་ཤེས། །​ཤེས་དང་ཤེས་པར་བྱ་བའི་དོན། །​ཐ་དད་པར་ནི་འདོད་ཕྱིར་རོ། །​ཤེས་པ་རྣམས་[[11]](#footnote-30)བཅས་ཕྱོགས་ལ་[[12]](#footnote-31)ནི། །​དངོས་སུ་དེ་གཉིས་ཐ་དད་ཀྱང་། །​དེ་དང་གཟུགས་བརྙན་འདྲ་བས་ན། །​བརྟགས་པ་ཙམ་གྱིས་ཚོར་བར་རུང་། །​དོན་གྱི་[[13]](#footnote-32)རྣམ་པས་[[14]](#footnote-33)བསྒྱུར་ལྡན་པའི། །​རྣམ་ཤེས་སུ་ཞིག་མི་འདོད་པ། །​དེ་ལ་ཕྱི་རོལ་རིག་པ་ཡི། །​རྣམ་པ་འདི་ཡང་ཡོད་མ་ཡིན། །​ཤེས་གཅིག་ཐ་དད་མ་ཡིན་པས། །​རྣམ་པ་མང་པོར་མི་འགྱུར་ཏེ། །​དེ་ཕྱིར་དེ་ཡི་མཐུ་ཡིས་ན། །​དོན་ཤེས་འགྱུར་བར་གཞག་པ་མེད། །​རྣམ་པ་རྣམས་དང་མ་བྲལ་བས། །​རྣམ་ཤེས་གཅིག་པུར་མི་འགྱུར་རོ། །​དེ་ལྟ་མིན་ན་འདི་གཉིས་ལ། །​གཅིག་ཅེས་ཇི་སྐད་བརྗོད་པར་བྱ། །​དཀར་པོ་དག་ལ་སོགས་པ་ལ། །​ཤེས་པ་དེ་ནི་རིམ་འབྱུང་སྟེ། །​མགྱོགས་པར་འབྱུང་ཕྱིར་བླུན་པོ་དག །​ཅིག་ཅར་སྙམ་དུ་ཤེས་པ་ཡིན། །​ལྕུག་མའི་སྒྲ་ལ་སོགས་པའི་བློ། །​རབ་ཏུ་མགྱོགས་པར་འབྱུང་ཡིན་ན། །​དེ་ཕྱིར་ཅིག་ཅར་འབྱུང་བ་ཡི།[[15]](#footnote-34) །​འདིར་ཡང་གཅིག་ཕྱིར་འབྱུང་མི་འགྱུར། །​ཡིད་ཀྱི་རྟོག་པ་འབའ་ཞིག་ལའང་། །​རིམ་དུ་ཤེས་པར་མི་འགྱུར་རོ། །​རིང་དུ་གནས་པ་མ་ཡིན་པས། །​བློ་རྣམས་ཀུན་ཀྱང་མགྱོགས་འབྱུང་འདྲ། །​དེ་ཕྱིར་ཡུལ་རྣམས་ཐམས་ཅད་ལ། །​རིམ་གྱིས་འཛིན་པར་མི་འགྱུར་གྱི། །​རྣམ་པ་དག་ནི་ཐ་དད་ལྟར། །​ཅིག་ཅར་འཛིན་པར་སྣང་བར་འགྱུར། །​མགལ་མེ་ལ་ཡང་ཅིག་ཅར་དུ། །​འཁོར་ལོ་[[16]](#footnote-35)སྣང་བའི་འཁྲུལ་པ་འབྱུང་། །​གསལ་བར་རབ་ཏུ་སྣང་བའི་ཕྱིར། །​མཐོང་བས་མཚམས་སྦྱོར་མ་ཡིན་ནོ། །​འདི་ལྟར་མཚམས་རྣམས་སྦྱོར་བ་ནི། །​དྲན་པས་བྱེད་པ་ཉིད་ཡིན་གྱི། །​མཐོང་བས་[[17]](#footnote-36)མ་ཡིན་འདས་པ་ཡི། །​ཡུན་[[18]](#footnote-37)ལ་འཛིན་པ་མིན་ཕྱིར་རོ། །​དེ་ཡི་ཡུལ་དུ་གང་གྱུར་པ། །​དེ་ནི་ཞིག་པས་གསལ་མ་ཡིན། །​དེའི་ཕྱིར་འཁོར་ལོར་སྣང་བ་འདི། །​གསལ་བ་མ་ཡིན་འགྱུར་བའི་རིགས། །​རི་མོ་རྐྱང་པ་མཐོང་བའི་ཚེ། །​དེ་ལ་དེ་བཞིན་སེམས་མང་པོ། །​ཇི་སྟེ་གཅིག་ཆའི་ཚུལ་གྱིས་སུ། །​འབྱུང་བར་འགྱུར་བ་[[19]](#footnote-38)འདོད་ན་ཀོ། །​དེ་ལྟ་ཡིན་ན་དཀར་ལ་སོགས། །​རྣམ་པ་སྣ་གཅིག་[[20]](#footnote-39)ཤེས་པ་ཡང་། །​ཐོག་མ་དབུས་མཐའ་ཐ་དད་པས། །​དམིགས་པ་སྣ་ཚོགས་ཉིད་དུ་འགྱུར། །​རྡུལ་ཕྲན་བདག་ཉིད་དཀར་ལ་སོགས། །​གཅིག་པུའི་བདག་ཉིད་ཆ་མེད་པ། །​ཤེས་པ་གང་ལའང་སྣང་གྱུར་པར། །​བདག་གིས་རབ་ཏུ་ཚོར་བ་མེད། །​རྣམ་ཤེས་ལྔ་ཡི་ཁམས་རྣམས་ནི། །​བསགས་ལ་དམིགས་པའི་རྣམ་པ་ཡིན། །​སེམས་དང་སེམས་བྱུང་དམིགས་པ་ནི། །​དྲུག་པར་གཞག་པ་བྱས་པ་ཡིན། །​ཕྱི་གཞུང་རྣམས་ལའང་རྣམ་ཤེས་ནི། །​གཅིག་ཏུ་སྣང་བར་མི་འགྱུར་ཏེ། །​ཡོན་ཏན་ལ་སོགས་ལྡན་པ་ཡི། །​རྫས་ལ་སོགས་པ་དམིགས་ཕྱིར་རོ། །​ནོར་བུ་གཟི་ཡི་བདག་ཉིད་ལྟར། །​དངོས་པོ་ཀུན་ཞེས་ལྟ་བ་ལ། །​དེ་ལ་འཛིན་པའི་སེམས་ཀྱང་ནི། །​གཅིག་པུའི་ངོ་བོར་སྣང་མི་རིགས། །​ས་ལ་སོགས་པ་འདུས་པ་ལ། །​ཡུལ་དང་དབང་པོར་ཀུན་འཇོག་པར། །​སུ་འདོད་དེ་ཡི་ལུགས་ལ་ཡང་། །​དངོས་པོ་གཅིག་དང་མཐུན་འཇུག་མེད། །​སྙིང་སྟོབས་ལ་སོགས་བདག་སྒྲ་སོགས། །​ཕྱོགས་ལའང་དོན་གཅིག་སྣང་བ་ཅན། །​ཤེས་པ་རིགས་པ་མ་ཡིན་ཏེ། །​གསུམ་གྱི་བདག་ཉིད་ཡུལ་སྣང་ཕྱིར། །​དངོས་པོའི་ངོ་བོ་རྣམ་གསུམ་ལ། །​དེ་ནི་གལ་ཏེ་རྣམ་གཅིག་[[21]](#footnote-40)སྟེ། །​དེ་དང་མི་མཐུན་སྣང་ན་ཀོ། །​དེ་ནི་དེར་འཛིན་ཇི་ལྟར་འདོད། །​ཕྱི་རོལ་ཡུལ་རྣམས་མེད་པར་ཡང་། །​སྣ་ཚོགས་སྣང་ལ་རྟག་པ་[[22]](#footnote-41)སྟེ། །​གཅིག་ཆའམ་ཇི་སྟེ་རིམ་འབྱུང་བའི། །​རྣམ་ཤེས་རུང་བར་[[23]](#footnote-42)ཤིན་ཏུ་དཀའ། །​ནམ་མཁའ་ལ་སོགས་ཤེས་པ་དག །​མིང་ཙམ་དུ་ནི་སྣང་བ་རྣམས། །​ཡི་གེ་དུ་མ་སྣང་བའི་ཕྱིར། །​སྣ་ཚོགས་སྣང་བར་གསལ་བ་ཡིན། །​རྣམ་ཤེས་སྣ་ཚོགས་མིན་[[24]](#footnote-43)སྣང་བ། །​འགའ་ཞིག་ཡོད་པར་གཞུག་ན་ཡང་། །​འོན་ཀྱང་ཡང་དག་གཞག་མི་རུང་། །​མཚན་ཉིད་བཅས་ལ་གནོད་མཐོང་ཕྱིར། །​དེ་ཕྱིར་སྣ་ཚོགས་སྣང་བ་ཡི། །​རྣམ་ཤེས་རྣམ་པ་ཀུན་ཏུ་གནས། །​དེ་ནི་རྣམ་པ་ཐ་དད་ལྟར། །​གཅིག་པུའི་རང་བཞིན་མི་རིགས་སོ། །​ཇི་སྟེ་ཐོག་མ་མེད་རྒྱུད་ཉིད། །​བག་ཆགས་སྨིན་པས་སྤྲུལ་པ་ཡི། །​རྣམ་པ་དག་ནི་སྣང་བ་ཡང་། །​ནོར་བས་སྒྱུ་མའི་རང་བཞིན་འདྲ། །​དེ་དག་འོན་ཀྱང་དེ་དག་གི། །​དངོས་དེ་ཡང་དག་ཉིད་དམ་ཅི། །​འོན་ཏེ་མ་བརྟགས་གཅིག་[[25]](#footnote-44)པུ་ན། །​དགའ་བར་ཁས་ལེན་འདི་བསམ་མོ། །​གལ་ཏེ་ཡང་དག་རྣམ་པར་ཤེས། །​དུ་མར་འགྱུར་རོ་ཡང་ན་ནི། །​དེ་དག་གཅིག་འགྱུར་འགལ་ལྡན་པས། །​གདོན་མི་ཟ་བར་སོ་སོར་འགྱུར། །​རྣམ་པ་ཐ་དད་མ་ཡིན་ན། །​གཡོ་དང་མི་གཡོ་ལ་སོགས་པ། །​གཅིག་གིས་[[26]](#footnote-45)ཐམས་ཅད་གཡོ་ལ་སོགས། །​ཐལ་བར་འགྱུར་ཏེ་ལན་གདབ་དཀའ། །​ཕྱི་རོལ་དོན་གྱི་ཚུལ་ལ་ཡང་། །​དེ་ལྟར་རྣམ་པ་མ་བྲལ་ན། །​གཅིག་[[27]](#footnote-46)གི་ཆོས་སུ་ཐམས་ཅད་ཀྱང་། །​འཇུག་པར་འགྱུར་ཏེ་བཟློག་པ་མེད། །​ཇི་སྟེ་རྣམ་པའི་གྲངས་བཞིན་དུ། །​རྣམ་པར་ཤེས་པ་ཁས་ལེན་ན། །​དེ་ཚེ་རྡུལ་ཕྲན་འདྲར་འགྱུར་བ། །​དཔྱད་པ་འདི་ལས་བཟློག་པར་དཀའ། །​གལ་ཏེ་སྣ་ཚོགས་དེ་གཅིག་ན། །​ནམ་མཁའི་གོས་ཅན་ལུགས་སམ་ཅི། །​སྣ་ཚོགས་གཅིག་པའི་རང་བཞིན་མིན། །​རིན་ཆེན་སྣ་ཚོགས་ལ་སོགས་འདྲ། །​སྣ་ཚོགས་གཅིག་པོའི་རང་བཞིན་ན། །​སྣ་ཚོགས་ངོ་བོར་སྣང་བ་དང་། །​བསྒྲིབས་དང་མ་བསྒྲིབས་ལ་སོགས་པ། །​ཐ་དད་འདི་ནི་ཇི་ལྟར་འགྱུར། །​ཇི་སྟེ་ངོ་བོ་ཉིད་དུ་དེའི། །​རྣམ་པ་འདི་དག་མེད་པ་སྟེ། །​ཡང་དག་ཏུ་རྣམས་[[28]](#footnote-47)མེད་པ་ཡི། །​རྣམ་པར་ཤེས་པ་ནོར་བས་སྣང་། །​གལ་ཏེ་མེད་ན་ཇི་ལྟ་བུར། །​དེ་དག་འདི་ལྟར་གསལ་བར་ཚོར། །​དེ་ཡི་དངོས་ལས་ཐ་དད་པའི། །​ཤེས་པ་དེ་འདྲ་མ་ཡིན་ནོ། །​འདི་ལྟར་གང་ལ་དངོས་གང་མེད། །​དེ་ལ་དེར་ཤེས་ཡོད་མ་ཡིན། །​བདེ་བ་མིན་ལ་བདེ་སོགས་དང་། །​དཀར་བ་རྣམས་ལའང་མི་དཀར་བཞིན། །​རྣམ་པ་འདི་ལ་ཤེས་པའི་དོན། །​དངོས་སུ་འཐད་པ་མ་ཡིན་ཏེ། །​ཤེས་པའི་བདག་དང་བྲལ་བའི་ཕྱིར། །​ནམ་མཁའི་མེ་ཏོག་ལ་སོགས་བཞིན། །​མེད་པ་ནུས་པ་མེད་པས་ན། །​གདགས་[[29]](#footnote-48)པའང་མི་རུང་རྟ་རུ་བཞིན། །​མེད་པ་བདག་སྣང་ཤེས་སྐྱེད་པར། །​ནུས་པ་རུང་བ་མ་ཡིན་ནོ། །​གང་ཕྱིར་དེ་ཡོད་ངེས་ཚོར་བ། །​ཤེས་དང་འབྲེལ་པ་ཅི་ཞིག་ཡོད། །​བདག་མེད་དེ་ཡི་བདག་ཉིད་དང་། །​དེ་ལས་བྱུང་བ་མ་ཡིན་ནོ། །​རྒྱུ་མེད་ན་ནི་གང་ཞིག་གིས། །​རེས་འགའ་འབྱུང་བ་འདི་རུང་འགྱུར། །​རྒྱུ་དང་ལྡན་ན་གང་ཞིག་གིས། །​གཞན་གྱི་དབང་ལས་ཟློག་[[30]](#footnote-49)པར་འགྱུར། །​དེ་མེད་ན་ནི་ཤེས་དེ་ཡང་། །​རྣམ་པ་མེད་པ་ཉིད་ཀྱིས་འགྱུར། །​ཤེལ་སྒོང་དག་པ་འདྲ་བ་ཡིན། །​ཤེས་པ་རབ་ཏུ་ཚོར་བ་མེད། །​འདི་ནི་འཁྲུལ་པས་ཤེས་ཤེ་ན། །​དེ་ཅི་འཁྲུལ་ལ་རག་ལས་སམ། །​དེ་ཡི་མཐུ་ཡིས་བྱུང་ན་ནི། །​དེ་ཡང་གཞན་གྱི་དབང་ཉིད་དོ། །​དངོས་པོ་གང་གང་རྣམ་དཔྱད་པ།[[31]](#footnote-50) །​དེ་དང་དེ་ལ་གཅིག་ཉིད་མེད། །​གང་ལ་གཅིག་ཉིད་ཡོད་མིན་པ། །​དེ་ལ་དུ་མ་ཉིད་ཀྱང་མེད། །​གཅིག་དང་དུ་མ་མ་གཏོགས་པར། །​རྣམ་པ་གཞན་དང་ལྡན་པ་ཡི། །​དངོས་པོ་མི་རུང་འདི་གཉིས་ནི། །​ཕན་ཚུན་སྤངས་ཏེ་གནས་ཕྱིར་རོ། །​དེ་ཕྱིར་དངོས་པོ་འདི་དག་ནི། །​ཀུན་རྫོབ་པ་ཉིད་མཚན་ཉིད་འཛིན། །​གལ་ཏེ་འདི་དག་དོན་འདོད་ན། །​དེ་ལ་བདག་གིས་ཅི་ཞིག་བྱ། །​མ་བརྟགས་གཅིག་པུ་ཉམས་དགའ་ཞིང་། །​སྐྱེ་དང་འཇིག་པའི་ཆོས་ཅན་པ། །​དོན་བྱེད་པ་དག་ནུས་རྣམས་ཀྱིས། །​རང་བཞིན་ཀུན་རྫོབ་པ་ཡིན་རྟོགས། །​བརྟག་པ་མ་བྱས་ཉམས་དགའ་བའང་། །​བདག་རྒྱུ་སྔ་མ་སྔ་མ་ལ། །​བརྟེན་ནས་ཕྱི་མ་ཕྱི་མ་ཡི། །​འབྲས་བུ་དེ་འདྲ་འབྱུང་བ་ཡིན། །​དེ་ཕྱིར་ཀུན་རྫོབ་རྒྱུ་མེད་ན། །​རུང་མིན་ཞེས་པའང་ལེགས་པ་ཡིན། །​གལ་ཏེ་འདི་ཡི་ཉེར་ལེན་པ། །​ཡང་དག་ཡིན་ན་དེ་སྨྲོས་ཤིག །​དངོས་པོ་ཀུན་གྱི་རང་བཞིན་ནི། །​རིགས་པའི་ལམ་གྱི་རྗེས་འབྲང་བ། །​གཞན་དག་འདོད་པ་སེལ་བར་བྱེད། །​དེ་ཕྱིར་རྒོལ་བའི་[[32]](#footnote-51)གནས་མེད་དོ། །​ཡོད་དང་མེད་དང་ཡོད་མེད་ཅེས། །​ཁས་མི་ལེན་པ་གང་ཡིན་པ། །​དེ་ལ་ནན་ཏན་ལྡན་པས་ཀྱང་། །​ཅིར་ཡང་ཀླན་ཀ་བྱ་མི་[[33]](#footnote-52)ནུས། །​དེ་ཕྱིར་ཡང་དག་ཉིད་དུ་ན། །​དངོས་པོ་གང་ཡང་གྲུབ་པ་མེད། །​དེ་ཕྱིར་དེ་བཞིན་གཤེགས་རྣམས་ཀྱིས། །​ཆོས་རྣམས་ཐམས་ཅད་མ་སྐྱེས་གསུངས།[[34]](#footnote-53) །​དམ་པའི་དོན་དང་མཐུན་པའི་ཕྱིར། །​འདི་ནི་དམ་པའི་དོན་ཞེས་བྱ། །​ཡང་དག་ཏུ་ན་[[35]](#footnote-54)སྤྲོས་པ་ཡི། །​ཚོགས་རྣམས་ཀུན་ལས་དེ་གྲོལ་ཡིན། །​སྐྱེ་ལ་སོགས་པ་མེད་པའི་ཕྱིར། །​སྐྱེ་བ་མེད་ལ་སོགས་མི་སྲིད། །​དེ་ཡི་ངོ་བོ་བཀག་པའི་ཕྱིར། །​དེ་ཡི་ཚིག་གི་སྒྲ་མི་སྲིད། །​ཡུལ་མེད་པ་ལ་དགག་པ་ཡི། །​སྦྱོར་བ་ལེགས་པ་ཡོད་མ་ཡིན། །​རྣམ་པར་རྟོག་ལ་རྟེན་ལ་[[36]](#footnote-55)ཡང་། །​ཀུན་རྫོབ་པར་འགྱུར་ཡང་དག་མིན། །​འོ་ན་[[37]](#footnote-56)དེ་ནི་རྟོགས་གྱུར་པས། །​དེ་ཡི་རང་བཞིན་མངོན་སུམ་ཕྱིར། །​མི་མཁས་རྣམས་ཀྱང་དངོས་རྣམས་ཀྱི། །​དངོས་པོ་འདི་འདྲ་ཅིས་[[38]](#footnote-57)མི་རྟོགས། །​མ་ཡིན་ཐོག་མེད་རྒྱུད་ལྕི་བར། །​དངོས་པོར་སྒྲོ་བཏགས་དབང་བྱས་པས། །​དེ་ཕྱིར་སྲོག་ཆགས་ཐམས་ཅད་ཀྱིས། །​མངོན་སུམ་རྟོགས་པར་[[39]](#footnote-58)མི་འགྱུར་རོ། །​དེ་ལ་སྒྲོ་བཏགས་གཅོད་བྱེད་པ། །​ཤེས་པར་བྱེད་པའི་གཏན་ཚིགས་ཀྱིས། །​རྗེས་སུ་དཔོག་རྣམས་ཤེས་པར་བྱེད། །​རྣལ་འབྱོར་དབང་རྣམས་མངོན་[[40]](#footnote-59)སུམ་གསལ། །​གཞུང་གིས་སྐྱེད་པའི་[[41]](#footnote-60)བྱེ་བྲག་གིས། །​ཆོས་ཅན་སྤངས་ནས་མཁས་པ་དང་། །​བུད་མེད་བྱིས་པའི་བར་དག་ལ། །​གྲགས་པར་གྱུར་པའི་དངོས་རྣམས་ལ། །​བསྒྲུབ་དང་བསྒྲུབ་པའི་[[42]](#footnote-61)དངོས་པོ་འདི། །​མ་ལུས་ཡང་དག་འཇུག་པར་འགྱུར། །​དེ་ལྟ་མིན་ན་གཞི་མ་གྲུབ། །​ལ་སོགས་ལེན་ནི་ཇི་སྐད་གདབ། །​བདག་ནི་སྣང་བའི་ངང་ཅན་གྱིས། །​དངོས་པོ་དགག་པར་མི་བྱེད་དེ། །​དེ་ལྟ་བས་ན་བསྒྲུབ་པ་[[43]](#footnote-62)དང་། །​བསྒྲུབ་བྱ་གཞག་པ་འཁྲུགས་པ་མེད། །​དེ་ཕྱིར་ཐོག་མེད་སྲིད་རྒྱུད་ནས། །​དངོས་དང་དངོས་མེད་རྟོགས་[[44]](#footnote-63)སོགས་ཀྱི། །​རིགས་དང་མཐུན་པའི་ས་བོན་ཉིད། །​རྗེས་སུ་དཔག་པར་བྱ་བ་ཡིན། །​འདི་ནི་དངོས་པོའི་མཐུ་སྟོབས་ཀྱིས། །​འབྱུང་བ་མ་ཡིན་དེ་མེད་ཕྱིར། །​དངོས་པོ་རྣམས་ཀྱི་བདག་ཉིད་དེ། །​རྒྱ་ཆེར་རབ་ཏུ་བཀག་པ་ཡིན། །​རིམ་གྱིས་འབྱུང་ཕྱིར་གློ་བུར་མིན། །​རྟག་འབྱུང་མ་ཡིན་རྟག་མ་ཡིན། །​དེ་བས་གོམས་འདྲ་དེ་ཉིད་ཕྱིར། །​དང་པོ་[[45]](#footnote-64)རང་གི་རིགས་ལས་སྐྱེས། །​དེ་ཕྱིར་རྟག་ཆད་ལྟ་བ་རྣམས། །​གཞུང་འདི་ལ་ནི་རིང་དུ་གནས། །​ལྡོག་དང་རྗེས་སུ་འཇུག་པ་ཡང་། །​ས་བོན་མྱུ་གུ་ལྕུག་སོགས་བཞིན། །​ཆོས་ལ་བདག་མེད་མཁས་པ་ནི། །​རང་བཞིན་མེད་པ་གོམས་བྱས་པས། །​ཕྱིན་ཅི་ལོག་ལས་བྱུང་བ་ཡི། །​ཉོན་མོངས་སྒྲིབ་པ་མེད་པར་སྤོང་། །​རྒྱུ་དང་འབྲས་བུའི་དངོས་པོ་ནི། །​ཀུན་རྫོབ་ཏུ་ནི་མ་[[46]](#footnote-65)བཟློག་པས། །​ཀུན་ནས་ཉོན་མོངས་རྣམ་བྱང་སོགས། །​རྣམ་པར་གཞག་པ་འཁྲུགས་པ་མེད། །​འདི་ལྟར་རྒྱུ་དང་འབྲས་བུ་ཡི། །​ཆོས་འདི་རྣམ་པར་གཞག་པས་ན། །​ཚོགས་རྣམས་དྲི་མ་མེད་པ་ཡང་། །​གཞུང་འདི་ཉིད་ལ་རུང་བ་ཡིན། །​རྣམ་པར་དག་པའི་རྒྱུ་ལས་ནི། །​འབྲས་བུ་རྣམ་པར་དག་པ་འབྱུང་། །​ཡང་དག་ལྟས་བྱུང་ཚུལ་ཁྲིམས་ཀྱི། །​ཡན་ལག་ལ་སོགས་རྣམ་དག་[[47]](#footnote-66)བཞིན། །​དེ་བཞིན་རྣམ་དག་མ་ཡིན་ལས། །​འབྲས་བུ་རྣམ་དག་མ་ཡིན་འབྱུང་། །​ལོག་ལྟའི་སྟོབས་ལས་བྱུང་བ་ཡི། །​ལོག་པར་གཡེམ་ལ་སོགས་པ་བཞིན། །​ཚད་མའི་གནོད་པ་ཡོད་པས་ན། །​དངོས་པོར་དམིགས་པ་ཡོད་པ་[[48]](#footnote-67)ནི། །​སྨིག་རྒྱུ་ལ་སོགས་ཤེས་པ་བཞིན། །​ཕྱིན་ཅི་ལོག་པར་ཡོངས་སུ་རྟོག །​དེ་[[49]](#footnote-68)ཕྱིར་དེ་མཐུས་བྱུང་བ་ཡི། །​ཕ་རོལ་ཕྱིན་པ་བསྒྲུབ་པ་ཀུན། །​བདག་དང་བདག་གིར་ལོག་པ་ལས། །​བྱུང་བ་བཞིན་དུ་སྟོབས་ཆུང་ངོ། །​དངོས་པོར་དམིགས་པ་མེད་པ་ལས། །​བྱུང་བ་འབྲས་བུ་ཆེན་པོ་སྟེ། །​རྒྱས་པའི་རྒྱུ་ལས་བྱུང་བའི་ཕྱིར། །​ས་བོན་གྲུབ་པོའི་མྱུག་སོགས་བཞིན། །​རྒྱུ་དང་འབྲས་བུར་གྱུར་པ་ཡང་། །​ཤེས་པ་འབའ་ཞིག་ཁོ་ན་སྟེ། །​རང་གི་གྲུབ་པ་གང་ཡིན་པ། །​དེ་ནི་ཤེས་པར་གནས་པ་ཡིན། །​སེམས་ཙམ་ལ་ནི་བརྟེན་ནས་སུ། །​ཕྱི་རོལ་དངོས་མེད་ཤེས་པར་བྱ། །​ཚུལ་འདིར་བརྟེན་ནས་དེ་ལ་ཡང་། །​ཤིན་ཏུ་བདག་མེད་ཤེས་པར་བྱ། །​ཚུལ་གཉིས་ཤིང་རྟ་ཞོན་ནས་སུ། །​རིགས་པའི་སྲབ་སྐྱོགས་འཇུ་བྱེད་པ། །​དེ་དག་དེ་ཕྱིར་ཇི་བཞིན་དོན། །​ཐེག་པ་ཆེན་པོ་པ་ཉིད་འཐོབ། །​ཁྱབ་དང་དབང་ལ་སོགས་མ་མྱོང་། །​དཔག་ཏུ་མེད་པར་གནས་པའི་རྒྱུ། །​འཇིག་རྟེན་སྤྱི་བོར་གྱུར་པས་ཀྱང་། །​ཤིན་ཏུ་མྱོང་བ་མ་ཡིན་པ། །​ཡང་དག་བདུད་རྩི་དག་པ་འདི། །​ཐུགས་རྗེ་དག་པའི་རྒྱུ་ཅན་གྱི། །​དེ་བཞིན་གཤེགས་པ་མ་གཏོགས་པར། །​གཞན་གྱི་ལོངས་སྤྱོད་མ་ཡིན་ནོ། །​དེ་ཕྱིར་ལོག་པར་བསྟན་པ་ཡི། །​གྲུབ་མཐར་འཆེལ་བའི་[[50]](#footnote-69)བློ་ཅན་ལ། །​དེ་ལུགས་རྗེས་འཇུག་བློ་ཅན་རྣམས། །​སྙིང་རྗེ་ཉིད་ནི་རབ་ཏུ་སྐྱེ། །​བློ་ནོར་ལྡན་པས་ལུགས་གཞན་ལ། །​ཇི་ལྟར་སྙིང་པོ་མེད་མཐོང་བ། །​དེ་ལྟར་དེ་དག་སྐྱོབ་པ་ལ། །​གུས་པ་ཤིན་ཏུ་སྐྱེ་བར་འགྱུར། །​དབུ་མའི་རྒྱན་གྱི་ཚིག་ལེའུར་བྱས་པ། སློབ་དཔོན་ཞི་བ་འཚོ་བདག་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་སོན་པ་འཕགས་པ་ངག་གི་དབང་ཕྱུག་གི་ཞབས་ཀྱི་པདྨ་རྙོག་པ་མེད་པའི་ཟེའུ་འབྲུ་སྤྱི་བོས་ལེན་པས་མཛད་པ་རྫོགས་སོ།། །​།རྒྱ་གར་གྱི་མཁན་པོ་སུ་རེན་དྲ་བོ་དྷི་དང་། ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པའོ།། །​།

1. ༄༅། །​དབུ་མ་རྒྱན་གྱི་ཚིག་ལེའུར་བྱས་པ།༄༅། །​རྒྱ་གར་སྐད་དུ། མདྷྱ་མ་ཀཱ་ སྣར་ཐང་། པེ་ཅིན། [↑](#footnote-ref-20)
2. བརྟག་ པེ་ཅིན། [↑](#footnote-ref-21)
3. རྡུལ་ཅིག་ སྣར་ཐང་། པེ་ཅིན། [↑](#footnote-ref-22)
4. བལྟ་བ་ སྣར་ཐང་། པེ་ཅིན། [↑](#footnote-ref-23)
5. ཕྲ་བའི་ སྣར་ཐང་། པེ་ཅིན། [↑](#footnote-ref-24)
6. རྡུལ་ སྣར་ཐང་། པེ་ཅིན། [↑](#footnote-ref-25)
7. ཡང་དང་། སྣར་ཐང་། པེ་ཅིན། [↑](#footnote-ref-26)
8. བེམས་ ཅོ་ནེ། སྡེ་དགེ། [↑](#footnote-ref-27)
9. རིགས་པ་ སྣར་ཐང་། པེ་ཅིན། [↑](#footnote-ref-28)
10. ཤེས་པ་ཡིས། སྣར་ཐང་། པེ་ཅིན། [↑](#footnote-ref-29)
11. རྣམ་ སྣར་ཐང་། པེ་ཅིན། [↑](#footnote-ref-30)
12. ལས་ སྣར་ཐང་། པེ་ཅིན། [↑](#footnote-ref-31)
13. དོན་གྱིས་ སྣར་ཐང་། པེ་ཅིན། [↑](#footnote-ref-32)
14. པར་ སྣར་ཐང་། པེ་ཅིན། [↑](#footnote-ref-33)
15. འབྱུང་བའི་བློ། པེ་ཅིན། [↑](#footnote-ref-34)
16. འཁོར་ལོར་ སྣར་ཐང་། པེ་ཅིན། [↑](#footnote-ref-35)
17. བ་ སྣར་ཐང་། པེ་ཅིན། [↑](#footnote-ref-36)
18. ཡུལ་ སྣར་ཐང་། པེ་ཅིན། [↑](#footnote-ref-37)
19. འགྱུར་བར་ སྣར་ཐང་། པེ་ཅིན། [↑](#footnote-ref-38)
20. སྣ་ཅིག་ སྣར་ཐང་། པེ་ཅིན། [↑](#footnote-ref-39)
21. རྣམ་ཅིག་ སྣར་ཐང་། པེ་ཅིན། [↑](#footnote-ref-40)
22. རྟགས་པ་ སྣར་ཐང་། པེ་ཅིན། [↑](#footnote-ref-41)
23. རུང་བའི་ པེ་ཅིན། [↑](#footnote-ref-42)
24. སྣ་ཚོགས་མི་ སྣར་ཐང་། པེ་ཅིན། [↑](#footnote-ref-43)
25. བརྟགས་ཅིག་ སྣར་ཐང་། པེ་ཅིན། [↑](#footnote-ref-44)
26. གཅིག་གི་ སྣར་ཐང་། པེ་ཅིན། [↑](#footnote-ref-45)
27. །​ཅིག་ སྣར་ཐང་། པེ་ཅིན། [↑](#footnote-ref-46)
28. རྣམ་ སྣར་ཐང་། པེ་ཅིན། [↑](#footnote-ref-47)
29. རྟགས་ སྣར་ཐང་། པེ་ཅིན། [↑](#footnote-ref-48)
30. བཟློག་ སྣར་ཐང་། པེ་ཅིན། [↑](#footnote-ref-49)
31. ན། སྣར་ཐང་། པེ་ཅིན། [↑](#footnote-ref-50)
32. ན་ སྣར་ཐང་། པེ་ཅིན། [↑](#footnote-ref-51)
33. བྱ་མ་ སྣར་ཐང་། པེ་ཅིན། [↑](#footnote-ref-52)
34. གསུང་། སྣར་ཐང་། པེ་ཅིན། [↑](#footnote-ref-53)
35. ཡང་དག་ཏུ་ སྣར་ཐང་། [↑](#footnote-ref-54)
36. བརྟན་ན་ སྣར་ཐང་། པེ་ཅིན། [↑](#footnote-ref-55)
37. འོ་ཏེ་ སྣར་ཐང་། པེ་ཅིན། [↑](#footnote-ref-56)
38. ཅི་ སྣར་ཐང་། པེ་ཅིན། [↑](#footnote-ref-57)
39. རྟོག་པར་ སྣར་ཐང་། པེ་ཅིན། [↑](#footnote-ref-58)
40. དངོས་ སྣར་ཐང་། པེ་ཅིན། [↑](#footnote-ref-59)
41. བསྐྱེད་པའི་ སྣར་ཐང་། པེ་ཅིན། [↑](#footnote-ref-60)
42. སྒྲུབ་པའི་ སྣར་ཐང་། པེ་ཅིན། [↑](#footnote-ref-61)
43. སྒྲུབ་པ་ སྣར་ཐང་། པེ་ཅིན། [↑](#footnote-ref-62)
44. རྟོག་ སྣར་ཐང་། པེ་ཅིན། [↑](#footnote-ref-63)
45. དང་པོར་ སྣར་ཐང་། པེ་ཅིན། [↑](#footnote-ref-64)
46. ནི་མི་ སྣར་ཐང་། པེ་ཅིན། [↑](#footnote-ref-65)
47. རྟག་ སྣར་ཐང་། པེ་ཅིན། [↑](#footnote-ref-66)
48. ཐམས་ཅད་ སྣར་ཐང་། པེ་ཅིན། [↑](#footnote-ref-67)
49. དེའི་ སྣར་ཐང་། པེ་ཅིན། [↑](#footnote-ref-68)
50. འཚལ་བའི་ སྣར་ཐང་། [↑](#footnote-ref-69)