༄༅། །​རྣལ་འབྱོར་གསུམ་པ་ལ་འཇུག་པ།༄༅༅། །​རྒྱ་གར་སྐད་དུ། བྷཱ་[[1]](#footnote-20)བ་ན་ཡོ་ག་ཨ་བ་ཏཱ་ར། བོད་སྐད་དུ། རྣལ་འབྱོར་བསྒོམ་པ་[[2]](#footnote-21)ལ་འཇུག་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​གང་གིས་སྒྲིབ་པ་མཐའ་དག་མ་ལུས་པར་བསལ་ཏེ། ཆོས་ཀྱི་སྐུ་ཐོབ་པར་འདོད་པ་དེས་འདི་ལྟར་བྱང་ཆུབ་ཏུ་སེམས་བསྐྱེད་པ་[[3]](#footnote-22)དང་། ཞི་གནས་དང་ལྷག་མཐོང་བསྒོམ་པ་ལ་འབད་དེ། དེ་ལྟ་མ་ཡིན་ན་རྒྱུ་མེད་པ་ལ་སོགས་པ་ལས་འབྲས་བུ་ཆོས་ཀྱི་སྐུ་མི་ཐོབ་སྟེ། དེའི་ཕྱིར་དེ་རྣམས་ལ་འབད་པར་བྱའོ། །​དེ་ལ་སངས་རྒྱས་ཀྱི་ཆོས་ཐམས་ཅད་ཐོབ་པའི་གཞི་ནི་བྱང་ཆུབ་ཏུ་སེམས་བསྐྱེད་པ་[[4]](#footnote-23)ཡིན་ཏེ། དེ་བསོད་ནམས་ཆེ་བར། བྱང་ཆུབ་སེམས་ཀྱི་བསོད་ནམས་གང་། །​དེ་ལ་གལ་ཏེ་གཟུགས་མཆིས་ན། །​ནམ་མཁའི་ཁམས་ནི་ཀུན་གང་སྟེ། །​དེ་ནི་དེ་བས་ལྷག་པར་འགྱུར། །​ཞེས་གསུངས་སོ། །​དེ་བས་ན་བྱང་ཆུབ་ཏུ་སེམས་བསྐྱེད་དགོས་ཏེ། དེ་ལ་ཡང་གཉིས་ཏེ། ཀུན་རྫོབ་དང་། དོན་དམ་པའོ། །​དེ་ལ་ཀུན་རྫོབ་ནི་ཚད་མེད་པས་སེམས་ཅན་སྡུག་བསྔལ་ལས་[[5]](#footnote-24)དགྲོལ་བར་དམ་བཅས་ཏེ། དེ་དག་ལ་ཕན་པའི་ཕྱིར་བདག་སངས་རྒྱས་སུ་གྱུར་ཅིག་སྙམ་དུ་དང་པོ་སེམས་བསྐྱེད་པའོ། །​དེ་ཡང་ཆོ་ག་བཞིན་དུ་གཞན་ལས་ནོད་པར་བྱའོ། །​དོན་དམ་པ་བྱང་ཆུབ་ཀྱི་སེམས་ནི་བརྗོད་དུ་མེད་པ། དྲི་མ་མེད་པ། མཐའ་མེད་པ། སྤྲོས་པ་མེད་པ། གཡོ་བ་མེད་པ།སྣང་བ་དང་མི་སྣང་བ་ཐམས་ཅད་དང་བྲལ་བའོ། །​དེ་ནས་ཏིང་ངེ་འཛིན་མཐའ་དག་གི་ངོ་བོ་ཉིད་ཞི་གནས་བསྒྲུབ་པར་[[6]](#footnote-25)བྱ་སྟེ། ཇི་སྐད་དུ། གསེར་གྱི་ཁ་དོག་ལྟ་བུའི་སྐུ་ལུས་ཀྱིས།[[7]](#footnote-26) །​འཇིག་རྟེན་མགོན་པོ་ཀུན་ཏུ་མཛེས་པ་སྟེ། དམིགས་པ་དེ་ལ་གང་གི་སེམས་འཇོག་པ། །​བྱང་ཆུབ་སེམས་དཔའ་དེ་མཉམ་གཞག་ཅེས་བྱ། །​ཞེས་གསུངས་པ་ལྟ་བུ་སྟེ། སངས་རྒྱས་ཀྱི་སྐུ་དེ་ནི་གསེར་བཙོ་མ་དང་འདྲ་བར་སེར་བ། མཚན་དང་དཔེ་བྱད་ཀྱིས་བརྒྱན་པ། འོད་ཟེར་དང་བཅས་པ་དེ་ལ་འདོད་པ་བསྐྱེད་[[8]](#footnote-27)དེ། འདུན་པ་དང་སེམས་ཀྱི་[[9]](#footnote-28)གནོད་པ་སྤངས་ཏེ། ལུས་དྲང་པོར་བསྲངས་ལ། སྐུ་དེ་ལྟ་བུ་ལུགས་མའམ་རི་མོར་བྲིས་པ་མདུན་དུ་བཞུགས་ཏེ། རྒྱུན་དུ་ཡིད་ལ་བྱས་ལ། དེ་ཉིད་དམ་གཞན་ཡན་ལག་ལ་སོགས་པ་ནས། རྫོགས་པར་མངོན་སུམ་དུ་མཐོང་བར་[[10]](#footnote-29)འགྱུར་རོ། །​གང་གི་ཚེ་དམིགས་པར་གྱུར་པ་དེའི་ཚེ་ཉིན་མཚན་ཕྱེད་པར་མ་ཡེངས་པར་བརྟན་པར་བྱའོ། །​སེམས་བྱིང་བའམ་རྒོད་པ་ལ་སོགས་པར་གྱུར་པའམ། དོགས་ན་སངས་རྒྱས་ཀྱི་ཡོན་ཏན་ལ་འདོད་པས་[[11]](#footnote-30)སྤྲོ་བར་བྱ་སྟེ། དེ་བཞིན་དུ་བརྟན་པར་བྱའོ། །​དེས་འགྲུབ་པར་འགྱུར་རོ། །​དེ་ནས་ཤེས་རབ་མཐའ་དག་གི་ངོ་བོ་ལྷག་མཐོང་བསྒྲུབ་པར་བྱ་སྟེ། དེ་ཡང་ཐོས་པ་མང་དུ་བྱ་སྟེ།[[12]](#footnote-31) ཇི་ལྟར་ཞེ་ན། ལྷག་མཐོང་ནི་[[13]](#footnote-32)ཐོས་པ་དང་བསམ་པ་ལས་བྱུང་བའི་ལྟ་བ་རྣམ་པར་དག་པའི་རྒྱུ་ལས་བྱུང་བ་ཡིན་ནོ་ཞེས་གསུངས་པ་དེ་ལྟ་བས་ན། སངས་རྒྱས་ཀྱི་ཆོས་ངེས་པའི་དོན་དང་། དྲང་བའི་དོན་ལ་གུས་པས་མང་དུ་མཉན་ཏེ། བསམས་[[14]](#footnote-33)པས་ངེས་པར་ཡིད་ཆེས་པས་ཐེ་ཚོམ་མེད་པར་བྱའོ། །​དེ་ལྟ་མ་ཡིན་ན་ཐེ་ཚོམ་གྱི་དྲ་བས་བཅིངས་པས་དེ་[[15]](#footnote-34)ནི་ལམ་ཁ་བྲག་[[16]](#footnote-35)གི་མདོར་ཕྱིན་པའི་འགྲོན་པོ་[[17]](#footnote-36)ལྟར་གང་དུ་ཡང་ངེས་པ་[[18]](#footnote-37)མི་ཤེས་ཏེ། དེ་བས་ན་མང་དུ་ཐོས་པར་བྱའོ། །​དེ་ནས་[[19]](#footnote-38)མཆོག་ཏུ་བསྔགས་པར་བྱ་བ་ཅི་ཡོད་པ་ཐམས་ཅད་བྱས་ལ། ཟས་ཚོད་ཟིན་པ་དང་རིགས་པར་ཟོས་ནས། བཤང་གཅི་དོར་ཞིང་མཆིལ་[[20]](#footnote-39)སྣབས་དོར་ལ། སྙིང་རྗེ་ཆེན་པོས་སེམས་ཅན་མ་ལུས་པ་བྱང་ཆུབ་ལ་དགོད་དོ་སྙམ་དུ་བསམས་ལ། ཕྱོགས་བཅུ་དུས་གསུམ་གྱི་[[21]](#footnote-40)སངས་རྒྱས་དང་བྱང་ཆུབ་སེམས་དཔའ་རྣམས་ལ་སྒོ་གསུམ་གྱིས་ཕྱག་བྱ་སྟེ།[[22]](#footnote-41) བདེ་བའི་སྟན་ལ་ཀློད་[[23]](#footnote-42)ལ་འདུག་ནས། དབུགས་རྔམ་པ་མེད་པར་བྱས་ལ། གོས་རན་པར་བྱ་སྟེ། ལུས་མི་དགྱེ་མི་སྒུ་བ་[[24]](#footnote-43)དང་། མིག་ཟམ་ཟིམ་དུ་བྱས་ནས། སོ་དང་མཆུ་དང་ལྕེ་ཡང་ཐ་མལ་པར་བྱས་པ་འམ། ཡང་ན་སྤྱོད་ལམ་ཇི་ལྟར་གནས་ཀྱང་རུང་སྟེ། སངས་རྒྱས་དང་བྱང་ཆུབ་སེམས་དཔའ་རྣམས་མདུན་དུ་བཞུགས་[[25]](#footnote-44)པར་དམིགས་ཏེ། དེ་དག་ལ་མཆོད་པ་དང་བསྟོད་པ་ལ་སོགས་པ་ཅི་ནུས་སུ་བྱའོ། །​དེ་ནས་གོང་གི་སྐུ་དེ་ཉིད་ཤིན་ཏུ་གསལ་བར་དྲན་པ་ནང་དུ་བཞག་ནས་དམིགས་སོ། །​དེ་གསལ་བར་གྱུར་པ་དང་། སྐུ་དེ་གང་ནས་བྱོན། གང་དུ་བཞུད། གང་གིས་[[26]](#footnote-45)བཞུགས། ཇི་ལྟར་བཞུགས་པ་[[27]](#footnote-46)བརྟག་གོ། །​དེ་ནས་གང་ནས་ཀྱང་མ་བྱོན་པ་ལ་སོགས་པར་[[28]](#footnote-47)ཤེས་པར་བྱའོ། །​སྐུ་དེ་ནི་རང་བཞིན་སྟོང་པ། ཡོད་མེད་ལས་འདས་པ། སྤྲོས་པ་རྣམས་དང་བྲལ་བར་འདུག་སྟེ། དེ་བཞིན་དུ་ཆོས་ཐམས་ཅད་རང་གི་ངང་གི་བློས་བརྟགས་པ་[[29]](#footnote-48)ལས་གུད་ན་མེད་པར་ཁོང་དུ་ཆུད་པར་བྱའོ། །​དེའི་ཕྱིར་ཆོས་ཐམས་ཅད་དོན་དམ་པར་རང་བཞིན་མེད་པར་བསམ་མོ། རང་བཞིན་གང་ཡང་མེད་དོ་སྙམ་པ་དེ་ཡང་ཡང་དག་པའི་ཤེས་རབ་ཀྱིས་སྤངས་ཏེ། ཡོད་མེད་ལས་འདས་པའི་ཡུལ་དེ་ལྟ་བུ་ལ་ཤེས་པ་ཡང་ཡོད་མེད་དང་བྲལ་བ་དེ་ལྟ་བུས་དམིགས་པ་མེད་པར་བསྒོམ་པར་བྱའོ། །​དེ་ལྟ་བས་ན་བར་བར་དུ་སེམས་ཀྱིས་སེམས་ལ་བརྟགས་ཏེ་དམིགས་པ་ལ་སེམས་འཇུག་ན་ཡང་དེ་བཞིན་དུ་ངང་གིས་[[30]](#footnote-49)འཇུག་པ་མངོན་པར་འདུ་བྱ་བ་མེད་པ་དེ་ཁོ་ན་ཉིད་ལ་ཤིན་ཏུ་གསལ་བར་གནས་པར་བྱའོ། །​དེས་[[31]](#footnote-50)སེམས་ཀྱི་རྒྱུད་མི་གཡེང་བར་བྱའོ། །​ཅི་སྟེ་སེམས་གཡེང་བར་[[32]](#footnote-51)གྱུར་ན། འདི་ལྟར་དངོས་པོ་ཀུན་ནི་གཟུང་བ་[[33]](#footnote-52)འཛིན་པ་སྟེ། གཟུང་[[34]](#footnote-53)བའི་དངོས་པོ་རྡུལ་ཕྲ་རབ་[[35]](#footnote-54)ཏུ་བློས་བཤིག་སྟེ། དེ་ཉིད་ཀྱང་སོ་སོར་ཕྱེ་ན་དངོས་པོ་མེད་དོ། །​འཛིན་པ་ཡང་དེ་ལས་གུད་ན་མེད་དོ།[[36]](#footnote-55) །​དེའི་རྣམ་པར་སྣང་བའི་[[37]](#footnote-56)ཕྱིར་རོ། །​དེས་[[38]](#footnote-57)གཡེང་བ་ཞི་བར་བྱས་ལ་གོང་མ་ཉིད་ལ་གནས་པར་བྱའོ། །​ཡང་སེམས་མི་དགའ་བར་མཐོང་ན་ཏིང་ངེ་འཛིན་གྱི་ཡོན་ཏན་དྲན་པར་བྱས་ནས། དེ་ལ་དགའ་བ་བསྒོམ་པར་བྱ། གཡེང་བ་[[39]](#footnote-58)ལ་ཉེས་པར་[[40]](#footnote-59)བསམས་ལ་མི་དགའ་བ་ཞི་བར་བྱའོ། །​ཡང་རྨུགས་པ་དང་གཉིད་ཀྱིས་[[41]](#footnote-60)བྱིང་བ་འམ་རྒོད་པར་དོགས་ན་དགའ་བའི་དངོས་པོ་སངས་རྒྱས་ཀྱི་སྐུའམ། མཛད་པ་བཅུ་གཉིས་ལ་སོགས་པ་བསམས་ལ་བྱིང་བ་ཞི་བར་བྱའོ། །​ཡང་སྔོན་མྱོང་བའི་ཡུལ་ལ་སེམས་རྒོད་པའམ་དོགས་ན་འདུ་བྱེད་ཐམས་ཅད་མི་རྟག་པ་ལ་སོགས་པ་དང་། རང་ལ་མི་གཙང་བ་ལ་སོགས་པ་དང་། གཞན་ལ་མྱུར་དུ་བྲལ་བ་ལ་སོགས་པ་བསམས་ལ་རྒོད་པ་ཞི་བར་བྱས་ལ་[[42]](#footnote-61)གོང་མ་[[43]](#footnote-62)ཉིད་ལ་བཏང་སྙོམས་སུ་[[44]](#footnote-63)བྱའོ། །​དེ་ལྟ་བུས་གནས་པ་ལས་ཤིན་ཏུ་སྐྱོ་བར་གྱུར་ན། དེ་ལས་ལངས་ལ་སྐྱིལ་མོ་ཀྲུང་མ་བཤིག་པར་འདི་ལྟར་བསམས་ཏེ། ཆོས་ཐམས་ཅད་དོན་དམ་པར་[[45]](#footnote-64)ཇི་ལྟ་བ་ཡང་[[46]](#footnote-65)མི་དམིགས་ན།ཀུན་རྫོབ་ཏུ་རྒྱུ་རྐྱེན་ལས་སྐྱེ་བ་སྒྱུ་མ་ལ་སོགས་པ་སྣང་བ་ཡོད་དོ་[[47]](#footnote-66)སྙམ་དུ་བསམས་[[48]](#footnote-67)ལ་སྐྱིལ་མོ་ཀྲུང་བཤིག་སྟེ། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་མདུན་དུ་བྱས་ཏེ། བདུན་ཤིན་ཏུ་རྣམ་པར་དག་པར་བྱའོ། །​དེའི་རིམ་པས་རྟག་[[49]](#footnote-68)པར་དུས་དྲུག་ཏུ་བྱའོ། །​དེ་ནས་སེམས་མཉམ་པར་འགྱུར་ཏེ། དེ་གྱུར་ན་གནས་ཡིད་དུ་འོང་བ་བརྒྱན་ཏེ་ཤིན་ཏུ་དགའ་བར་བྱས་ལ། ཕ་རོལ་ཏུ་ཕྱིན་པ་དྲུག་དག་གིས་[[50]](#footnote-69)སེམས་དེ་ཤིན་ཏུ་འཕེལ་བར་བྱའོ། །​སྤྱོད་ལམ་གྱི་སྣང་བ་ཀུན་སྒྱུ་མ་ལ་སོགས་པ་ལས་མི་ཉམས་པར་[[51]](#footnote-70)གནས་པར་བྱའོ། །​དེ་དག་གི་ཐབས་དང་ཡིད་ཆེས་པ་ཡོད་དེ། མངས་ཀྱིས་དོགས་ནས་མ་བྲིས་ཏེ་གཞན་དུ་བལྟའོ།[[52]](#footnote-71) །​བདེ་བར་གཤེགས་པའི་ཐུགས་ཀྱི་ཡང་སྙིང་འདི། །​བརྗོད་དུ་མེད་ཀྱང་བདག་གཞན་དོན་དུ་བརྗོད། །​དེ་ཡི་དགེ་བ་ཅུང་ཟད་ཅི་ཡོད་པས། །​འགྲོ་བ་ཐམས་ཅད་བདེ་གཤེགས་འདྲ་བར་ཤོག །​ཆོས་དོན་ཟབ་ཅིང་བདག་བློ་དམན། །​དེ་ཕྱིར་ཤིན་ཏུ་རྟོགས་དཀའ་ཡང་། །​ཐོས་ཉུང་བློ་དམན་དགའ་ཕྱིར་བྱས། །​དེ་ལ་མཁས་མང་བཟོད་པ་མཛོད། །​མི་རྟོག་ཡེ་ཤེས་མི་བསྒྲུབས་[[53]](#footnote-72)ན། །​ཚིག་གིས་སངས་རྒྱས་གྲུབ་པ་མེད། །​འོན་ཀྱང་འགྲོ་བ་འདོན་པས་ན། །​མཁས་པ་རྣམས་ཀྱིས་བཤད་པར་རིགས། །​རྣལ་འབྱོར་བསྒོམ་པ་[[54]](#footnote-73)ལ་འཇུག་པ་སློབ་དཔོན་ཆེན་པོ་ཀ་མ་ལ་ཤཱི་ལའི་ཞལ་སྔ་ནས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཆེན་པོ་པྲཛྙཱ་[[55]](#footnote-74)ཝརྨ་དང་། ཞུ་ཆེན་གྱི་ལོ་ཙཱ་[[56]](#footnote-75)བ་བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པ།[[57]](#footnote-76) །​

1. །བྷ་ སྣར་ཐང་། པེ་ཅིན། [↑](#footnote-ref-20)
2. སྒོམ་པ་ སྣར་ཐང་། པེ་ཅིན། [↑](#footnote-ref-21)
3. སྐྱེད་པ་ པེ་ཅིན། [↑](#footnote-ref-22)
4. སྐྱེད་པ་ སྣར་ཐང་། པེ་ཅིན། [↑](#footnote-ref-23)
5. ལ་ སྣར་ཐང་། པེ་ཅིན། [↑](#footnote-ref-24)
6. སྒྲུབ་པར་ སྣར་ཐང་། པེ་ཅིན། [↑](#footnote-ref-25)
7. སྐུ་ལུས་ཀྱི། སྣར་ཐང་། པེ་ཅིན། [↑](#footnote-ref-26)
8. སྐྱེད་ སྣར་ཐང་། པེ་ཅིན། [↑](#footnote-ref-27)
9. དང་སེམས་ཀྱིས་ སྣར་ཐང་། པེ་ཅིན། [↑](#footnote-ref-28)
10. མཐོ་བར་ སྣར་ཐང་། [↑](#footnote-ref-29)
11. འདོད་པ་ སྣར་ཐང་། པེ་ཅིན། [↑](#footnote-ref-30)
12. བྱས་ཏེ། སྣར་ཐང་། [↑](#footnote-ref-31)
13. ལྷག་མཐོང་གི་ སྣར་ཐང་། པེ་ཅིན། [↑](#footnote-ref-32)
14. །བསམ་ སྣར་ཐང་། པེ་ཅིན། [↑](#footnote-ref-33)
15. བཅིངས་པ་དེས་ སྣར་ཐང་། པེ་ཅིན། [↑](#footnote-ref-34)
16. ལམ་ཁ་དབྲག་ སྣར་ཐང་། པེ་ཅིན། [↑](#footnote-ref-35)
17. འདྲོན་པོ་ སྣར་ཐང་། པེ་ཅིན། [↑](#footnote-ref-36)
18. ངེས་པར་ སྣར་ཐང་། པེ་ཅིན། [↑](#footnote-ref-37)
19. དེ་ནས་གནས་ སྣར་ཐང་། པེ་ཅིན། [↑](#footnote-ref-38)
20. འཆིལ་ལམ་ སྣར་ཐང་། པེ་ཅིན། [↑](#footnote-ref-39)
21. དང་དུས་སུམ་གྱིས་ སྣར་ཐང་། པེ་ཅིན། [↑](#footnote-ref-40)
22. བྱས་ཏེ། སྣར་ཐང་། པེ་ཅིན། [↑](#footnote-ref-41)
23. གློད་ སྣར་ཐང་། པེ་ཅིན། [↑](#footnote-ref-42)
24. དགུ་པ་ སྣར་ཐང་། པེ་ཅིན། [↑](#footnote-ref-43)
25. ཞུགས་ སྣར་ཐང་། པེ་ཅིན། [↑](#footnote-ref-44)
26. གང་གི་ སྣར་ཐང་། པེ་ཅིན། [↑](#footnote-ref-45)
27. བཞུགས་པར་ པེ་ཅིན། [↑](#footnote-ref-46)
28. ལ་སོགས་པ་ སྣར་ཐང་། པེ་ཅིན། [↑](#footnote-ref-47)
29. བརྟག་པ་ པེ་ཅིན། [↑](#footnote-ref-48)
30. ངང་གི་ སྣར་ཐང་། པེ་ཅིན། [↑](#footnote-ref-49)
31. དེ་ སྣར་ཐང་། པེ་ཅིན། [↑](#footnote-ref-50)
32. ཡེངས་པར་ སྣར་ཐང་། པེ་ཅིན། [↑](#footnote-ref-51)
33. བཟུང་བ་ སྣར་ཐང་། པེ་ཅིན། [↑](#footnote-ref-52)
34. །བཟུང་ སྣར་ཐང་། པེ་ཅིན། [↑](#footnote-ref-53)
35. ཕྲ་རབ་རབ་ སྣར་ཐང་། པེ་ཅིན། [↑](#footnote-ref-54)
36. མེད་དེ། སྣར་ཐང་། པེ་ཅིན། [↑](#footnote-ref-55)
37. རྟོག་པའི་ སྣར་ཐང་། པེ་ཅིན། [↑](#footnote-ref-56)
38. དེ་ སྣར་ཐང་། པེ་ཅིན། [↑](#footnote-ref-57)
39. བྱའོ། །​གཡེངས་པ་ སྣར་ཐང་། པེ་ཅིན། [↑](#footnote-ref-58)
40. པ་ སྣར་ཐང་། པེ་ཅིན། [↑](#footnote-ref-59)
41. གཉིད་ཀྱི་ སྣར་ཐང་། པེ་ཅིན། [↑](#footnote-ref-60)
42. བྱས་ སྣར་ཐང་། པེ་ཅིན། [↑](#footnote-ref-61)
43. ལམ་ སྣར་ཐང་། པེ་ཅིན། [↑](#footnote-ref-62)
44. བཏང་སྙོམས་ སྣར་ཐང་། པེ་ཅིན། [↑](#footnote-ref-63)
45. དོན་དམ་པ་ སྣར་ཐང་། པེ་ཅིན། [↑](#footnote-ref-64)
46. བ་ སྣར་ཐང་། པེ་ཅིན། [↑](#footnote-ref-65)
47. ཡོད་ སྣར་ཐང་། པེ་ཅིན། [↑](#footnote-ref-66)
48. བསམ་ སྣར་ཐང་། པེ་ཅིན། [↑](#footnote-ref-67)
49. བརྟག་ སྣར་ཐང་། པེ་ཅིན། [↑](#footnote-ref-68)
50. དྲུག་ སྣར་ཐང་། པེ་ཅིན། [↑](#footnote-ref-69)
51. མཉམ་པར་ སྣར་ཐང་། པེ་ཅིན། [↑](#footnote-ref-70)
52. ལྟའོ། སྣར་ཐང་། པེ་ཅིན། [↑](#footnote-ref-71)
53. བསྒྲུབ་ སྣར་ཐང་། པེ་ཅིན། [↑](#footnote-ref-72)
54. སྒོམ་པ་ སྣར་ཐང་། པེ་ཅིན། [↑](#footnote-ref-73)
55. པྲཛྙ་ སྡེ་དགེ། [↑](#footnote-ref-74)
56. གྱི་ལོཙྪ་ སྣར་ཐང་། པེ་ཅིན། [↑](#footnote-ref-75)
57. ཕབ་པོ། སྣར་ཐང་། པེ་ཅིན། [↑](#footnote-ref-76)