༄། །​སློབ་དཔོན་ཀཱ་མ་ལ་ཤཱི་ལའི་སྨོན་ལམ་མུ་གཉིས་མ་བཞུགས། ༄༅། །​དཀོན་མཆོག་གསུམ་ལ་[[1]](#footnote-20)ཕྱག་འཚལ་ལོ། །​བདག་ལ་བརྟེན་ནས་སེམས་བསྐྱེད་[[2]](#footnote-21)པའི། །​དྲི་མ་མེད་པའི་སྦྱིན་པ་ལ། །​བརྟེན་ནས་ཡོན་བདག་[[3]](#footnote-22)ཉིད་གྲོལ་ཏེ། །​དེ་ལ་ཡོན་བདག་[[4]](#footnote-23)མི་རེ་ཞིང་། །​འཇིག་རྟེན་རེ་བ་ཞི་བར་ཤོག །​སྒོ་གསུམ་དྲི་མ་མེད་པ་ཡི། །​ཚུལ་ཁྲིམས་རྒྱན་དང་ལྡན་པར་ཤོག །​སྦྱིན་པ་འདི་ཡི་བྱིན་རླབས་ཀྱིས། །​རྟག་ཏུ་ལོངས་སྤྱོད་ལྡན་པར་ཤོག །​ལོངས་སྤྱོད་དེ་ལ་མ་ཆགས་ཤིང་། །​སེམས་ཅན་ཀུན་ལ་སྙིང་རྗེ་[[5]](#footnote-24)བས། །​སྟོང་པའི་སེམས་དང་ལྡན་པར་ཤོག །​སྦྱིན་པ་འདི་ཡི་བྱིན་[[6]](#footnote-25)རླབས་ཀྱིས། །​དུས་འདིར་བར་དུ་གཅོད་པ་ཡི། །​བགེགས་རྣམས་མ་ལུས་ཞི་གྱུར་ནས། །​རྐྱེན་རྣམས་མ་ལུས་བཟློག་[[7]](#footnote-26)པར་ཤོག །​བསྲུང་བར་གྱུར་པའི་ལྷ་རྣམས་ཀྱིས། །​གཡེལ་བ་མེད་པར་བསྲུང་བར་ཤོག །​ཡིད་ཆིས་རྟེན་དེ་འཕེལ་བར་ཤོག །​འདི་དང་ཕྱི་མ་གཉིས་ཀར་ཡང་། །​མི་རྣམས་ཀུན་གྱིས་བཀུར་བར་[[8]](#footnote-27)ཤོག །​ཤིན་ཏུ་ཕྲ་བར་གྱུར་བ་ཡི། །​སྦྱིན་པ་ཤིན་ཏུ་[[9]](#footnote-28)ཆུང་གྱུར་[[10]](#footnote-29)ཀྱང་། །​སེམས་ཀྱི་ཐོངས་པའི་སྦྱིན་པ་འདི། །​དཔལ་ཏུ་མེད་པ་འཕེལ་གྱུར་[[11]](#footnote-30)ཏེ། །​བྱང་ཆུབ་ཐོབ་པའི་རྟེན་དུ་ཤོག །​བླ་མེད་བྱང་ཆུབ་ཐོབ་གྱུར་ནས། །​འགྲོ་བ་འདྲེན་པའི་དཔལ་དུ་ཤོག །​དཀོན་མཆོག་གསུམ་ལ་ཕྱག་འཚལ་ལོ། །​བདག་ཀྱང་དེ་[[12]](#footnote-31)ལ་མ་ཆགས་ཤིང་། །​ཁེ་དང་རྙེད་པ་བཀུར་སྟི་དང་། །​འཇིག་རྟེན་སྙན་གྲགས་ཞི་བར་ཤོག །​ཆགས་པ་མེད་པ་[[13]](#footnote-32)རྔམས་སེམས་ཀྱིས། །​གཞན་ལ་རེ་བ་མེད་པར་ཤོག །​ཕྱོགས་འཛིན་ངོ་བསྲུང་[[14]](#footnote-33)མེད་པར་ཤོག །​བདག་གི་དགེ་བ་མཐར་ཕྱིན་ནས། །​དྲི་མ་མེད་པའི་དགེ་བ་ཡིས། །​གཞན་གྱི་བསོད་ནམས་འཕེལ་ནུས་ཤོག །​དྲི་མ་མེད་པས་ཀུན་དག་ཤོག །​བརྗོད་པའི་སྟོབས་ཀྱིས་ཀུན་བྲལ་ཤོག །​བདག་གཞན་དགེ་བ་མ་ཆད་པའི། །​བར་ཆད་མེད་པའི་བརྩོན་འགྲུས་ཀྱིས། །​བྱང་ཆུབ་འབྲས་བུ་ཐོབ་ནས་ཀྱང་། །​ངན་འགྲོ་དེ་[[15]](#footnote-34)ལ་དགོད་བ་[[16]](#footnote-35)ཡིས། །​ཐེག་པ་ཆུང་ངུར་སེམས་བསྐྱེད་ནས། །​ཐེག་ཆེན་ས་ལ་འགོད་པར་ཤོག །​སློབ་དཔོན་ཀཱ་མ་ལ་[[17]](#footnote-36)ཤཱི་ལའི་སྨོན་ལམ་མུ་[[18]](#footnote-37)གཉིས་མ་ཞེས་བྱ་བ་རྫོགས་སོ། །​

1. ལ་གུས་པར་ སྣར་ཐང་། པེ་ཅིན། [↑](#footnote-ref-20)
2. སྐྱེས་ སྣར་ཐང་། པེ་ཅིན། [↑](#footnote-ref-21)
3. དག་ སྣར་ཐང་། པེ་ཅིན། [↑](#footnote-ref-22)
4. དག་ སྣར་ཐང་། པེ་ཅིན། [↑](#footnote-ref-23)
5. བརྩེ་ སྣར་ཐང་། པེ་ཅིན། [↑](#footnote-ref-24)
6. སྦྱིན་ སྣར་ཐང་། [↑](#footnote-ref-25)
7. བཟློགས་ སྣར་ཐང་། པེ་ཅིན། [↑](#footnote-ref-26)
8. ཁུར་བར་ སྣར་ཐང་། པེ་ཅིན། [↑](#footnote-ref-27)
9. ཤིན་དུ་ སྣར་ཐང་། [↑](#footnote-ref-28)
10. འགྱུར་ སྣར་ཐང་། པེ་ཅིན། [↑](#footnote-ref-29)
11. འགྱུར་ སྣར་ཐང་། པེ་ཅིན། [↑](#footnote-ref-30)
12. བདེ་ སྣར་ཐང་། [↑](#footnote-ref-31)
13. མེད་པའི་ སྣར་ཐང་། པེ་ཅིན། [↑](#footnote-ref-32)
14. བསྲུངས་ སྣར་ཐང་། པེ་ཅིན། [↑](#footnote-ref-33)
15. བདེ་ སྣར་ཐང་། པེ་ཅིན། [↑](#footnote-ref-34)
16. འགོད་བ་ སྣར་ཐང་། པེ་ཅིན། [↑](#footnote-ref-35)
17. ཀ་མ་ལ་ སྣར་ཐང་། པེ་ཅིན། [↑](#footnote-ref-36)
18. ཅུ་ སྣར་ཐང་། [↑](#footnote-ref-37)