༄༅། །​རིགས་པའི་ཐིགས་པའི་ཕྱོགས་སྔ་མ་མདོར་བསྡུས་པ།༄༅༅། །​རྒྱ་གར་སྐད་དུ། ན་ཡ་བིནྡུ་པཱུརྦ་པཀྵེ་སཾ་ཀྵིཔྟ། བོད་སྐད་དུ། རིགས་པའི་ཐིགས་པའི་ཕྱོགས་སྔ་མ་མདོར་བསྡུས་པ། བཅོམ་ལྡན་འདས་ངག་གི་དབང་ཕྱུག་ལ་ཕྱག་འཚལ་ལོ། །​ལོག་པར་རྟོགས་པ་[[1]](#footnote-20)ནི་རྣམ་པ་བཞི་སྟེ། གྲངས་ལ་ལོག་པར་རྟོགས་པ་[[2]](#footnote-21)དང་། རང་གི་ངོ་བོ་ལ་ལོག་པར་རྟོགས་པ་[[3]](#footnote-22)དང་། སྤྱོད་ཡུལ་ལ་ལོག་པར་རྟོགས་པ་[[4]](#footnote-23)དང་། འབྲས་བུ་ལ་ལོག་པར་རྟོགས་པའོ།[[5]](#footnote-24) །​དེ་ལ་གྲངས་ལ་ལོག་པར་རྟོགས་པ་[[6]](#footnote-25)ནི། འདི་ལྟ་སྟེ། ཕུར་བུ་བ་རྣམས་ནི་མངོན་སུམ་གཅིག་ཏུ་ཁོ་ན་ཚད་མ་ཡིན་[[7]](#footnote-26)གཞན་ནི་མ་ཡིན་ནོ་ཞེས་ཟེར་རོ། །​གྲངས་ཅན་པ་རྣམས་ནི་མངོན་སུམ་དང་། རྗེས་སུ་དཔག་པ་དང་། སྒྲ་ལས་བྱུང་བ་དང་ཚད་མ་གསུམ་ཁོ་ནའོ་ཞེས་ཟེར་རོ། །​རིགས་པ་[[8]](#footnote-27)ཅན་རྣམས་ནི་མངོན་སུམ་དང་། རྗེས་སུ་དཔག་པ་དང་། དཔེ་དང་། སྒྲ་ལས་བྱུང་བ་དང་། ཚད་མ་བཞི་ཁོ་ནའོ་ཞེས་ཟེར་རོ། །​རྒྱལ་དཔོག་པ་རྣམས་ནི་མངོན་སུམ་དང་། རྗེས་སུ་དཔག་པ་དང་། དཔེ་དང་། སྒྲ་ལས་བྱུང་བ་དང་། དོན་གྱིས་གོ་བ་དང་། དངོས་པོ་མེད་པ་ཞེས་བྱ་བ་དང་། ཚད་མ་དྲུག་ཁོ་ནའོ་ཞེས་ཟེར་རོ། །​ཙ་ར་ཀ་ལ་སོགས་པ་ནི། རིགས་པ་དང་། མི་དམིགས་པ་དང་། སྲིད་པ་དང་ཞེས་གྲགས་པ་དང་སྙམ་དུ་སེམས་པ་ཞེས་བྱ་བ་ཚད་མ་གཞན་དག་ཀྱང་ཡོད་དོ་ཞེས་ཟེར་རོ། །​དེ་ལ་རང་གི་ངོ་བོ་ལ་ལོག་པར་རྟོགས་པ་[[9]](#footnote-28)ནི། འདི་ལྟ་སྟེ། རིགས་པ་ཅན་རྣམས་ནི་མངོན་སུམ་དུ་[[10]](#footnote-29)ཐམས་ཅད་ངེས་པའི་བདག་ཉིད་ཡིན་པའི་ཕྱིར། རྣམ་པར་རྟོག་པ་དང་བཅས་པ་ཁོ་ནའོ་ཞེས་ཟེར་རོ། །​རྒྱལ་དཔོག་པ་རྣམས་ནི་གཏོད་པར་བྱེད་པའི་ཤེས་པ་སྐད་ཅིག་མ་དང་པོ་ཁོ་ན་རྣམ་པར་རྟོག་པ་མེད་པར་སྐྱེ་ལ། དེའི་འོག་རོལ་གྱི་མངོན་སུམ་ཐམས་ཅད་ནི་རྟོག་པ་[[11]](#footnote-30)དང་བཅས་པ་ཉིད་དོ་ཞེས་ཟེར་རོ། །​དེ་བཞིན་དུ་གཞན་དག་ནི་དུང་ལ་སེར་པོར་ཤེས་པ་ལ་སོགས་པར་[[12]](#footnote-31)འཁྲུལ་པ་ཡང་ཚད་མ་ཉིད་ཡིན་པར་འདོད་དོ། །​དེ་བཞིན་དུ་བྱེ་བྲག་པ་[[13]](#footnote-32)ལ་སོགས་པ་ནི་རྣམ་པར་ཤེས་པའི་ངོ་བོ་མ་ཡིན་པ་ཉིད་དེ། དབང་པོ་དང་། དོན་འབྲེལ་པ་[[14]](#footnote-33)ཡིན་པར་བརྗོད་དོ། །​ཁ་ཅིག་ནི་བདག་དང་ཡིད་འབྲེལ་པའི་ངོ་བོ་ཡིན་པར་བརྗོད་དོ། །​གཞན་དག་ནི་མངོན་སུམ་རྣ་བ་ལ་སོགས་པའི་དབང་པོ་འཇུག་པའི་ངོ་བོ་ཡིན་པར་བརྗོད་དོ། །​དེ་བཞིན་དུ་རྣ་མ་ཕུག་ལ་སོགས་པ་ནི་ཡིད་ཀྱི་ཞེས་བྱ་བའི་མངོན་སུམ་ཚད་མར་རིགས་པ་མ་ཡིན་ཏེ། སྔར་མངོན་སུམ་གྱིས་གཟུང་བ་ལས་ཡུལ་གཞན་མ་ཡིན་ན་དེ་བཟུང་ཟིན་པ་འཛིན་པའི་ཕྱིར་ཚད་མ་མ་ཡིན་པ་ཁོ་ནའོ། །​ཡུལ་དོན་གཞན་ཉིད་ཡིན་ན་ནི། འདི་རང་དབང་དུ་འཇུག་པའི་ཕྱིར་དང་། དོན་ཐམས་ཅད་ཡུལ་ཡིན་པའི་ཕྱིར། འགའ་ཡང་ལོང་བ་ལ་སོགས་པའི་དངོས་པོར་མི་འགྱུར་རོ་ཞེས་ཟེར་རོ། །​བྱེ་བྲག་ཏུ་སྨྲ་བ་ལ་སོགས་པ་ནི་རང་རིག་པའི་མངོན་སུམ་ཡང་རིགས་པ་མ་ཡིན་ཏེ། བདག་ཉིད་ལ་བྱེད་པ་འགལ་བའི་ཕྱིར་རོ་ཞེས་ཟེར་རོ། །​རྒྱལ་དཔོག་པ་རྣམས་ན་རེ་སྐྱེས་བུ་ཐམས་ཅད་ནི་འདོད་ཆགས་ལ་སོགས་པ་དང་མ་རིག་པས་འཁྲུལ་པ་ཡིན་ཏེ། འགྲོ་བ་འདི་ལྟ་བུ་མ་ཡིན་པ་ནི་འགའ་ཡང་མེད་དོ། །​ཐམས་ཅད་ལ་དབང་པོས་[[15]](#footnote-34)མི་སོད་པའི་དོན་མཐོང་བའི་ཐབས་མེད་པའི་ཕྱིར་ལ་མངོན་སུམ་ལ་སོགས་པའི་ཚད་མས་གྲུབ་པའི་རྣལ་འབྱོར་པ་དག་ཀྱང་མེད་དེ། དེའི་ཕྱིར་དབང་པོས་མི་སོད་པའི་དོན་མཐོང་བ་མི་སྲིད་པས་རྣལ་འབྱོར་པའི་ཤེས་པ་མེད་པ་ཁོ་ནའོ་ཞེས་ཟེར་རོ། །​དེ་ལ་ཡུལ་ལ་ལོག་པར་རྟོགས་པས་[[16]](#footnote-35)ནི་འདི་ལྟ་སྟེ། རིགས་པ་ཅན་ལ་སོགས་པ་ན་རེ་སྤྱིའི་དངོས་པོར་གྱུར་པ་ཡང་ཡོད་[[17]](#footnote-36)པའི་ཕྱིར་ལ། དེ་ཡང་མངོན་སུམ་གྱིས་ཡོངས་སུ་གཅད་པར་[[18]](#footnote-37)བྱ་བ་ཡིན་པའི་ཕྱིར་ཏེ། དེའི་ཕྱིར་མངོན་སུམ་ནི་སྤྱིའི་མཚན་ཉིད་ཀྱི་ཡུལ་ཅན་ཡང་ཡིན་ནོ། །​དེ་བཞིན་དུ་བདག་ལ་སོགས་པར་[[19]](#footnote-38)རང་གི་མཚན་ཉིད་ཀྱི་ངོ་བོ་ཡང་རྗེས་སུ་དཔག་པའི་ཚད་མས་ཡོངས་སུ་གཅད་པར་བྱ་བ་ཉིད་ཡིན་པའི་ཕྱིར། རྗེས་སུ་དཔག་པ་ཡང་དེའི་ཡུལ་ཅན་གྱི་ཚད་མས་[[20]](#footnote-39)ཡིན་པར་རིགས་སོ་ཞེས་ཟེར་རོ། །​དེ་ལ་འབྲས་བུ་ལ་ལོག་པར་རྟོགས་པ་[[21]](#footnote-40)ནི་འདི་ལྟ་སྟེ། རྒྱལ་དཔོག་པ་ལ་སོགས་པ་ན་རེ། འཇིག་རྟེན་ན་བསྒྲུབ་པར་བྱ་བ་དང་སྒྲུབ་པ་དག་ནི་ཕན་ཚུན་ཐ་དད་པའི་བདག་ཉིད་དུ་གྲགས་པའི་ཕྱིར། འབྲས་བུ་ནི་ཚད་མ་ལས་དོན་གཞན་དུ་གྱུར་པ་ཁོ་ན་ཡིན་པར་རིགས་ཏེ། དགྲ་སྟ་ཉིད་ཆད་པ་མ་ཡིན་ནོ། །​[[22]](#footnote-41)དེ་ལྟ་བས་ན་དེ་ཁོ་ན་ཉིད་འདི་ནི་རྣམ་པ་བཞིར་ཡོངས་སུ་རྫོགས་པ་ཡིན་ཏེ། འདི་ལྟ་སྟེ། འཇལ་བར་བྱེད་པ་དང་གཞལ་བྱ་དང་ཚད་མ་དང་[[23]](#footnote-42)རྟོགས་པའོ། །​འདི་ལ་འཇལ་བར་བྱེད་པ་ནི་སྐྱེས་བུ་ཡིན་ནོ། །​གཞལ་བྱ་ནི་གཟུགས་ལ་སོགས་པའི་ཡུལ་ཡིན་ནོ། །​ཚད་མ་ནི་དབང་པོ་ལ་སོགས་པ་ཡིན་ནོ། །​རྟོགས་པ་ནི་དོན་ཡོངས་སུ་ཆོད་པ་ཡིན་ནོ། །​གང་གི་ཚེ་ཤེས་པ་ཁོ་ན་ཚད་མ་ཡིན་པ་དེའི་ཚེ་ཡང་། ཤེས་པ་ཕྱི་མ་ཕྱི་མ་ནི་འབྲས་བུ་ཡིན་ལ། སྔ་མ་ནི་ཚད་མ་ཡིན་ཏེ། སྤྱི་ལ་སོགས་པའི་ཁྱད་པར་གྱི་ཤེས་པ་གང་ཡིན་པ་དེ་ནི་ཚད་མ་ཡིན་ནོ། །​རྫས་ལ་སོགས་པའི་ཁྱད་པར་ཅན་གྱི་ཤེས་པ་གང་ཡིན་པ་དེ་ནི་འབྲས་བུ་ཡིན་ནོ་ཞེས་ཟེར་ཏེ། གཞན་དག་དེ་ལྟར་མངོན་སུམ་ལ་ལོག་པར་རྟོགས་པ་[[24]](#footnote-43)རྣམ་པ་མང་པོ་ཞིག་ཡོད་པ་[[25]](#footnote-44)དེ་དག་དགག་པར་ཚད་མའི་མཚན་ཉིད་ཇི་ལྟ་བ་བཞིན་འདི་བྱས་སོ། །​འདི་ནི་བཅོམ་ལྡན་འདས་ཀྱང་བཞེད་པ་ཁོ་ན་ཡིན་ཏེ། ཇི་སྐད་དུ། དགེ་སློང་དག་གམ་མཁས་རྣམས་ཀྱིས། །​བསྲེགས་[[26]](#footnote-45)བཅད་བདར་བས་གསེར་བཞིན་དུ། །​ཡོངས་སུ་བརྟགས་ནས་ང་ཡི་བཀའ། །​བླང་བར་བྱ་ཡི་གུས་ཕྱིར་མིན། །​ཞེས་གསུངས་པ་ལྟ་བུའོ། །​འདིས་ནི་མངོན་སུམ་དང་རྗེས་སུ་དཔག་པའི་མཚན་ཉིད་རྣམ་པ་གཉིས་ཁོ་ན་ཞལ་གྱིས་[[27]](#footnote-46)བཞེས་པ་ཡིན་ཏེ། དཔེ་ལ་སོགས་པས་ཡོངས་སུ་བརྟགས་པར་ཞལ་གྱིས་བཞེས་པའི་ཕྱིར་རོ། །​མངོན་སུམ་གྱི་དཔེ་ནི་བསྲེགས་[[28]](#footnote-47)པ་དང་ཆོས་མཐུན་པར་བསྟན་པའི་ཕྱིར་རོ། །​རྗེས་སུ་དཔག་པ་[[29]](#footnote-48)ནི་བདར་བ་དང་ཆོས་མཐུན་པར་བསྟན་པའི་ཕྱིར་རོ། །​ཕན་ཚུན་དུ་མི་འགལ་བ་ནི་བཅད་པ་[[30]](#footnote-49)དང་ཆོས་མཐུན་པར་ཡོངས་སུ་བརྟགས་པར་གསུངས་ཏེ། དེ་ཡང་རྗེས་སུ་དཔག་པ་ཁོ་ན་ཡིན་ནོ། །​འདི་ལྟར་དོན་ནི་རྣམ་པ་གསུམ་སྟེ། མངོན་སུམ་དང་། ལྐོག་ཏུ་གྱུར་པ་དང་། ཤིན་ཏུ་ལྐོག་ཏུ་གྱུར་པའོ། །​དེ་ལ་བཀའི་དོན་མངོན་སུམ་ལ་ནི་བསྲེགས་པས་[[31]](#footnote-50)གསེར་བཞིན་དུ་མངོན་སུམ་གྱིས་བརྟགས་པ་ཡིན་ནོ། །​དོན་ལྐོག་ཏུ་གྱུར་པ་ལ་ནི་[[32]](#footnote-51)བདར་བ་བཞིན་དུ་རྗེས་སུ་དཔག་པས་བརྟགས་པ་[[33]](#footnote-52)ཡིན་ནོ། །​དེ་ཉིད་ཀྱི་དོན་ཤིན་ཏུ་ལྐོག་ཏུ་གྱུར་པ་ལ་ནི་བཅད་པས་གསེར་བཞིན་དུ་ཕན་ཚུན་མི་འགལ་བའི་སྒོ་ནས་བརྟགས་པ་[[34]](#footnote-53)ཡིན་ཏེ། དེ་ལྟར་ཡོངས་སུ་དག་པའི་ལུས་[[35]](#footnote-54)ལ་ནི་ཡུལ་ལྐོག་ཏུ་གྱུར་ཀྱང་། རྟོག་པ་དང་ལྡན་པ་ཚད་མ་ཡིན་པར་ཡིད་ཆེས་པ་རྣམས་འཇུག་པའི་ཕྱིར་རོ། །​ཆོས་མངོན་པ་ལས་མིག་གི་རྣམ་པར་ཤེས་པ་དང་ལྡན་པས་སྔོན་པོ་ཤེས་ཀྱི་སྔོན་པོའོ་སྙམ་དུ་ནི་མ་ཡིན་ནོ་ཞེས་བྱ་བ་དང་། དོན་ལ་དོན་དུ་ཤེས་ཀྱི་དོན་ལ་ཆོས་སུ་འདུ་ཤེས་པ་མ་ཡིན་ནོ་ཞེས་གསུངས་ཏེ། སྔོན་པོ་ཤེས་པ་དང་དོན་[[36]](#footnote-55)དུ་འདུ་ཤེས་ཀྱི་ཞེས་བྱ་བ་འདི་གཉིས་ཀྱིས་ནི་ཡུལ་ཕྱིན་ཅི་མ་ལོག་པར་བསྟན་པའི་ཕྱིར། མ་འཁྲུལ་པ་ཉིད་བཤད་པ་ཡིན་ནོ། །​སྔོན་པོའོ་སྙམ་དུ་ནི་མ་ཡིན་ནོ་ཞེས་བྱ་བ་དང་། ཆོས་སུ་འདུ་ཤེས་པ་ནི་མ་ཡིན་ནོ་ཞེས་བྱ་བ་འདི་གཉིས་ཀྱིས་ནི་མིང་དང་འབྲེལ་པའི་དོན་འཛིན་པ་སྤངས་པའི་ཕྱིར་རྟོག་པ་དང་བྲལ་བ་ཉིད་བཤད་པ་ཡིན་ཏེ། དེ་ཉིད་ལས་མིག་ལ་སོགས་པའི་རྣམ་པར་ཤེས་པ་ངེས་པར་རྟོག་པ་དང་། རྗེས་སུ་དྲན་པའི་རྣམ་པར་རྟོག་པས། རྣམ་པར་མི་རྟོག་པ་ཉིད་དུ་ཡང་བརྗོད་པར་[[37]](#footnote-56)མིག་ལ་སོགས་པའི་རྣམ་པར་ཤེས་པའི་ཚོགས་གཟུགས་ལ་སོགས་པའི་སྐྱེ་མཆེད་ཀྱི་རང་གི་མཚན་ཉིད་ཀྱི་ཡུལ་ཅན་ཡིན་པར་ཡང་བསྟན་ཏོ། །​མདོ་ལས་ཀྱང་། འདུ་བྱེད་ཐམས་ཅད་སྐད་ཅིག་མ། །​མི་གནས་བྱ་བ་ག་ལ་ཡོད། །​འདི་དག་འབྱུང་བ་དེ་ཉིད་ནི། །​བྱ་བ་དེ་ཉིད་བྱེད་པོར་[[38]](#footnote-57)བརྗོད། །​ཅེས་གསུངས་ཏེ། འདིས་ནི་བྱེད་པ་པོ་དང་ལས་ལ་སོགས་པའི་དངོས་པོ་ཡང་དག་པར་[[39]](#footnote-58)བཀག་པས་བྱ་བ་ལ་སོགས་པ་ཐམས་ཅད་ཀྱི་ཁོངས་སུ་འདུས་པ་སྤངས་པའི་ཕྱིར། བྱ་བའི་མཚན་ཉིད་ཀྱི་འབྲས་བུ་དོན་གཞན་དུ་གྱུར་པ་བཀག་པ་ཡིན་ནོ། །​རྗེས་སུ་དཔག་པ་ལ་ཡང་ལོག་པར་རྟོགས་པ་སྣང་སྟེ། འདི་ལྟ་སྟེ། བརྡ་སྤྲོད་པ་རྣམས་ནི་རྗེས་སུ་དཔག་པ་ཚད་མ་མ་ཡིན་ཏེ། འཁྲུལ་པ་སྲིད་པའི་ཕྱིར་རོ་ཞེས་ཟེར་རོ། །​སྣོད་ཀྱི་རྗེས་ན་རེ་ནི་གཞན་དུ་མི་འཐད་པའི་ངོ་བོ་གཅིག་པུ་ཁོ་ན་གཏན་ཚིགས་ཀྱིས་[[40]](#footnote-59)རྟོགས་པར་བྱེད་པ་ཉིད་ཀྱི་ཡན་ལག་ཡིན་གྱི། ཕྱོགས་ཀྱི་ཆོས་ལ་སོགས་པའི་མཚན་ཉིད་ཀྱི་ཚུལ་གསུམ་པ་ནི་མ་ཡིན་ནོ། །​འདི་ལྟར་སྔོ་བསངས་ཡིན་ཏེ་དེའི་བུ་ཡིན་པའི་ཕྱིར། དེའི་[[41]](#footnote-60)བུ་སྣང་བ་ཡིན་[[42]](#footnote-61)ནོ་ཞེས་བྱ་བའི་གཏན་ཚིགས་འདི་ལ་ཚུལ་གསུམ་པ་ཡོད་ཀྱང་གཞན་དུ་མི་འཐད་པ་ཉིད་ཀྱི་ཡན་ལག་མེད་པའི་ཕྱིར་རྟོགས་པར་བྱེད་པ་ཉིད་མ་ཡིན་ནོ། །​ཚུལ་གསུམ་པ་མེད་ཀྱང་གཞན་དུ་མི་འཐད་པ་དང་ལྡན་པ་ཙམ་ཁོ་ནས་གཏན་ཚིགས་རྟོགས་པར་བྱེད་པ་ཡིན་པ་ཡང་མཐོང་སྟེ། འདི་ལྟ་སྟེ། དངོས་པོ་དང་དངོས་པོ་མེད་པ་ནི་ཇི་ལྟར་ཡང་ཡོད་པའི་བདག་ཉིད་དག་ཡིན། ཇི་ལྟར་ཡང་དམིགས་པའི་བྱ་བ་ཡིན་པའི་ཕྱིར་རོ་ཞེས་བྱ་བ་ལྟ་བུའོ། །​འདི་ལ་ནི་ཆོས་མཐུན་པ་དང་ཆོས་མི་མཐུན་པའི་དཔེ་དག་མེད་དེ། དངོས་པོ་ཐམས་ཅད་ཀྱི་ཚོགས་དངོས་པོ་དང་། དངོས་པོ་མེད་པ་ཕྱོགས་སུ་བྱས་པའི་ཕྱིར་རོ། །​དེ་དག་ལ་མ་གཏོགས་པ་གཞན་མེད་པའི་ཕྱིར་གང་ཞིག་དཔེ་ཉིད་ཡིན་པར་འགྱུར། ཕྱོགས་ཀྱི་ཆོས་ཀྱང་གཞན་དུ་མི་འཐད་པ་ཉིད་ཁོ་ནའི་ཁོངས་སུ་[[43]](#footnote-62)འདུས་པའི་ཕྱིར་རོ། །​དེ་ལྟར་ན་རྟགས་ནི་ཚུལ་གཅིག་པ་ཁོ་ན་ཡིན་པར་རིགས་ཀྱི་ཚུལ་གསུམ་པ་ཉིད་ནི་མ་ཡིན་པའི་རིགས་སོ་ཞེས་ཟེར་རོ། །​གཞན་དག་ནི་ཕྱོགས་ཀྱི་ཆོས་ཉིད་དང་། མཐུན་པའི་ཕྱོགས་ལ་ཡོད་པ་ཉིད་དང་། མི་མཐུན་པའི་ཕྱོགས་ལ་མེད་པ་ཉིད་དང་། གནོད་པ་མེད་པའི་ཡུལ་ཅན་ཉིད་དང་། བརྗོད་[[44]](#footnote-63)པར་འདོད་པའི་གྲངས་གཅིག་པ་ཅན་ཉིད་དང་། ཤེས་པ་ཉིད་ཅེས་བྱ་བ་མཚན་ཉིད་དྲུག་པ་ཁོ་ནའོ་ཞེས་ཟེར་རོ། །​གྲངས་ཅན་པ་རྣམས་ན་རེ་རྗེས་སུ་དཔག་པ་ནི་འབྲེལ་པ་གཅིག་ལས་ལྷག་མ་གྲུབ་པ་ཡིན་ནོ། །​ལྷག་མ་གྲུབ་པ་ནི་འདིར་ཉེ་བར་བཏགས་པའི་སྒོ་ནས་རྟགས་ཤེས་པ་ཁོ་ན་ཡིན་ཏེ། རྗེས་སུ་དཔག་པར་འདོད་ཀྱི། རྗེས་སུ་དཔག་པར་བྱ་བ་ཤེས་པ་ནི་མ་ཡིན་ནོ་ཞེས་ཟེར་རོ། །​སློབ་དཔོན་དབྱིག་གཉེན་ཡང་མེད་ན་མི་འབྱུང་བའི་དོན་མཐོང་བའི་དེར་[[45]](#footnote-64)རིག་པའི་རྗེས་སུ་དཔག་པ་ཡིན་ནོ་ཞེས་ཟེར་ཏེ། འདི་ཡང་རྗེས་སུ་དཔག་པ་ནི་རྟགས་ཤེས་པ་ཁོ་ན་ཡིན་ལ། རྗེས་སུ་དཔག་པར་བྱ་བ་ཤེས་པ་ནི་འབྲས་བུ་ཡིན་པར་འདོད་དེ། ཕྱིར་རྒོལ་བ་འདི་ཐམས་ཅད་ནི་འབྲས་བུ་ཚད་མ་ལས་དོན་གཞན་ཁོ་ན་ཡིན་པར་ཡང་འདོད་པ་ཉིད་དོ། །​བྱེ་བྲག་པ་ལ་སོགས་པ་ནི་ཡང་དག་པར་མ་གྲུབ་པ་ཡང་གཏན་ཚིགས་སུ་ཉེ་བར་རྟོགས་པར་བྱེད་དེ། འདི་ལྟ་སྟེ། བདག་ནི་ཐམས་ཅད་ནི་[[46]](#footnote-65)ཡོད་པ་ཡིན་ཏེ། ཐམས་ཅད་ན་ཡོན་ཏན་དམིགས་པའི་ཕྱིར་རོ་ཞེས་བྱ་བ་ལ་སོགས་པ་ལྟ་བུའོ། །​རྒྱལ་དཔོག་པ་ལ་སོགས་པ་ནི་མི་མཐུན་པའི་ཕྱོགས་ལ་ཡོད་པ་ཡང་གཏན་ཚིགས་སུ་ཉེ་བར་བརྟེན་ཏེ། འདི་ལྟ་སྟེ། སྒྲ་ནི་རྟག་པ་སྟེ། གཞལ་བྱ་ཡིན་པའི་ཕྱིར་རོ་ཞེས་བྱ་བ་དང་། དེ་བཞིན་དུ་བརྗོད་པར་[[47]](#footnote-66)འདོད་པའི་སྐྱེས་བུ་འགའ་ཞིག་ཐམས་ཅད་མཁྱེན་པ་མ་ཡིན་ཏེ། གཞལ་བྱ་དང་། ཤེས་བྱ་དང་། དངོས་པོ་དང་། ཡོད་པའི་ཕྱིར་རོ་ཞེས་བྱ་བ་ལ་སོགས་པ་ལྟ་བུའོ། །​དེ་རྣམ་པར་གཅད་པའི་[[48]](#footnote-67)ཕྱིར་ངེས་པར་གཟུང་བ་[[49]](#footnote-68)ཡིན་ནོ། །​གྲངས་ཅན་པ་ལ་སོགས་པ་ནི་གཏན་ཚིགས་འགལ་བར་མཐོང་བཞིན་དུ་ཡང་ཤིན་ཏུ་ངོ་མཚར་ཆེ་བའི་མ་རིག་པས་བློ་གྲོས་ཕྱིན་ཅི་ལོག་ཏུ་གྱུར་པས་མི་འགལ་བ་བཞིན་དུ་རྟོགས་པར་བྱེད་དེ། འདི་ལྟ་སྟེ། མིག་ལ་སོགས་པ་ནི་གཞན་གྱི་དོན་ཡིན་ཏེ། བསགས་པ་ཡིན་པའི་ཕྱིར། མལ་ཆ་དང་སྟན་ལ་སོགས་པའི་ཡན་ལག་བཞིན་ནོ་ཞེས་བྱ་བ་ལ་སོགས་པ་ལྟ་བུའོ། །​དེ་རྣམ་པར་གཅད་པའི་[[50]](#footnote-69)ཕྱིར། མི་མཐུན་པའི་ཕྱོགས་ལ་མེད་པ་སྨོས་སོ། །​གང་དག་རང་གི་ཕྱོགས་གྲུབ་པར་བྱ་བའི་ཕྱིར། མི་མཐུན་པའི་ཕྱོགས་གཅིག་ལ་ཡོད་པ་ལ་[[51]](#footnote-70)ཡང་གཏན་ཚིགས་སུ་རྟོགས་པར་[[52]](#footnote-71)བྱེད་དེ། འདི་ལྟ་སྟེ། སྒྲ་ནི་རྟག་པ་སྟེ། བརྩལ་མ་ཐག་ཏུ་འབྱུང་བ་ཡིན་པའི་ཕྱིར་རོ་ཞེས་བྱ་བ་ལ་སོགས་པ་ལྟ་བུ་དེ་རྣམ་པར་གཅད་པའི་ཕྱིར་ངེས་པའི་གཟུང་[[53]](#footnote-72)བ་ཡིན་ནོ། །​གཉི་གར་ཡང་ཁྱད་པར་ཅན་གྱི་གནས་སུ་ངེས་པར་གཟུང་བ་ནི་བརྩལ་མ་ཐག་ཏུ་འབྱུང་བ་ལ་སོགས་པ་མཐུན་པའི་ཕྱོགས་གཅིག་ལ་ཡོད་པ་ཡང་མི་རྟག་པ་ཉིད་ལ་སོགས་པ་[[54]](#footnote-73)སྒྲུབ་པ་ཉིད་དུ་འགལ་བ་མེད་དོ་ཞེས་བྱ་བ་[[55]](#footnote-74)རབ་ཏུ་བསྟན་པའི་ཕྱིར་རོ། །​ཚུལ་གསུམ་པའི་དངོས་ཀྱི་ཚུལ་དུ་ཡོད་ཀྱང་ཇི་སྲིད་དུ་རྟོགས་པར་མ་གྲུབ་པ་[[56]](#footnote-75)དེ་སྲིད་དུ་དེ་ལ་[[57]](#footnote-76)བསྒྲུབ་པར་བྱ་བ་རྟོགས་པར་མི་འགྱུར་རོ་ཞེས་བྱ་བ་[[58]](#footnote-77)རབ་ཏུ་བསྟན་པའི་ཕྱིར། ངེས་པའི་[[59]](#footnote-78)ཞེས་བྱ་བ་སྨོས་པ་ཡིན་ཏེ། དེ་བཞིན་དུ་དཔེར་བརྗོད་པ་ཡང་འདི་ཉིད་ལས་སྟོན་པར་འགྱུར་རོ། །​རྗེས་སུ་དཔག་པར་བྱ་བ་ཆོས་དང་ཆོས་ཅན་གྱི་སྤྱི་ཡིན་པའི་ཕྱིར། དེ་མ་གྲུབ་པ་དེ་ལ་རྟག་པ་[[60]](#footnote-79)ཡོད་པ་རྟག་ཏུ་མ་གྲུབ་པ་ཁོ་ནའོ། །​འོན་ཏེ་སྒྲུབ་ན་ནི་བསྒྲུབ་པར་བྱ་བ་སྔ་ཉིད་ནས་གྲུབ་པའི་ཕྱིར། རྟགས་ཀྱི་རྗེས་སུ་འབྲང་བ་དོན་མེད་དོ་ཞེས་བྱ་བའི་ཀླན་ཀ་ཡོངས་སུ་སྤང་བའི་ཕྱིར། འདི་ལས་རྗེས་སུ་དཔག་པར་བྱ་བ་ནི། འདིར་ཞེས་བྱ་བ་ལ་སོགས་པ་བཤད་དོ། །​གྲངས་ཅན་པ་ལ་སོགས་པ་གང་དག་བསྒྲུབ་པར་བྱ་བའི་ཆོས་དང་མི་འདྲ་བའི་[[61]](#footnote-80)ཡང་ཕྱོགས་དང་མཐུན་པ་ཉིད་དུ་རྟོགས་པར་[[62]](#footnote-81)བྱེད་དེ། འདི་ལྟ་སྟེ། མལ་ཆ་དང་སྟན་ལ་སོགས་པའི་ཡན་ལག་བཞིན་ནོ་ཞེས་བྱ་བ་ལ་སོགས་པ་ལྟ་བུ་སྟེ། དེའི་ཕྱིར་མཐུན་པའི་ཕྱོགས་བྱེ་བྲག་ཏུ་བཤད་དོ། །​རིགས་པ་ཅན་ལ་སོགས་པ་གང་དག་མེད་པའི་ངོ་བོ་མི་མཐུན་པའི་ཕྱོགས་ཡིན་པར་མི་འདོད་དོ། །​མེད་པའི་ངོ་བོ་ལས་འགའ་ཡང་ལྡོག་པར་མི་རུང་བའི་ཕྱིར་རོ། །​དེའི་ཕྱིར་འདུས་མ་བྱས་མེད་པར་སྨྲ་བ་བྱས་པའི་ཕྱིར་མི་རྟག་གོ་ཞེས་བྱ་བ་[[63]](#footnote-82)སྒྲུབ་པར་བྱེད་པ་རྣམས་ཀྱི་གཏན་ཚིགས་མ་ངེས་པ་ཡིན་ནོ་ཞེས་ཟེར་བ་དེ་དག་ལ་མི་མཐུན་པའི་ཕྱོགས་བྱེ་བྲག་[[64]](#footnote-83)བཤད་དོ། །​ཁ་ཅིག་རྗེས་སུ་དཔག་པའི་རབ་ཏུ་དབྱེ་བ་དང་། རང་གི་ངོ་བོ་གཞན་དུ་བརྗོད་དེ། འདི་ལྟ་སྟེ། རིགས་པ་ཅན་རྣམས་ན་རེ། དེ་སྔོན་དུ་འགྲོ་བའི་རྗེས་སུ་དཔག་པ་ནི་རྣམ་པ་གསུམ་སྟེ། སྔ་མ་དང་ལྡན་པ་དང་། ལྷག་མ་དང་ལྡན་པ་དང་། སྤྱིར་མཐོང་བའི་རྗེས་སུ་དཔག་པའོ་ཞེས་ཟེར་རོ། །​བྱེ་བྲག་[[65]](#footnote-84)རྣམས་ནི་རྟགས་ལས་བྱུང་བ་ནི་འདིའི་འདི་ཞེས་བྱ་བ་སྟེ། འབྲས་བུ་དང་། རྒྱུ་དང་། འབྲེལ་པ་དང་། དོན་གཅིག་དང་[[66]](#footnote-85)ལྡན་པ་དང་། འགལ་བའོ་ཞེས་ཟེར་རོ། །​སེར་སྐྱ་པ་ལ་སོགས་པ་ནི་རྗེས་སུ་དཔག་པ་རྣམ་པ་གཉིས་ཏེ། སྤྱིར་མཐོང་བ་དང་། ཁྱད་པར་དུ་མཐོང་བའོ་ཞེས་ཟེར་རོ། །​དེའི་ཕྱིར་འདི་དག་གི་ལོག་པར་རྟོགས་པ་བསལ་བའི་ཕྱིར་རྟགས་ཀྱི་རབ་ཏུ་ཕྱེ་བ་བརྗོད་དོ། །​རྒྱལ་དཔོག་པ་ལ་སོགས་པ་ནི་ཐམས་ཅད་མཁྱེན་པ་ལ་སོགས་པ་དམིགས་པའི་རིག་[[67]](#footnote-86)བྱར་མ་གྱུར་པ་ཡང་རང་གི་དམིགས་པ་ལ་[[68]](#footnote-87)ལོག་པ་ཙམ་གྱི་སྒོ་ནས་འགོག་པར་བྱེད་དེ། དེའི་ཕྱིར་མི་དམིགས་པ་བྱེ་བྲག་ཏུ་བཤད་དོ། །​གནས་མའི་བུའི་སྡེ་པ་ལ་སོགས་པ་ནི་མི་རྟག་པ་ལ་སོགས་པ་ཕྱིས་འབྱུང་བ་ཡང་བྱས་པ་ལ་སོགས་པའི་རང་བཞིན་ཡིན་པར་བརྗོད་དོ། །​[[69]](#footnote-88)དེ་བསལ་བའི་ཕྱིར་རང་བཞིན་གྱི་གཏན་ཚིགས་ཀྱི་ཡུལ་བསྙད་དོ། །​བརྡ་སྤྲོད་པ་ལ་སོགས་པ་མེ་མ་ཡིན་པ་བརྒྱ་བྱིན་གྱི་སྤྱི་བོ་ལ་སོགས་པ་ལས་ཀྱང་དུ་བ་འབྱུང་བ་མཐོང་བས། [[70]](#footnote-89)མེ་ལ་སོགས་པ་འགྲུབ་པར་བྱ་བ་ལ་སོགས་པ་འབྲས་བུའི་རྟགས་འཁྲུལ་པ་སྨྲ་སྟེ། དེའི་ཕྱིར་འབྲས་བུའི་གཏན་ཚིགས་བརྗོད་དོ། །​གྲངས་ཅན་པ་རྣམས་ནི་དངོས་པོ་རྣམས་ཀྱི་འབྲེལ་པ་རྣམ་པ་བདུན་བརྗོད་དོ། །​[[71]](#footnote-90)འདི་ལྟ་སྟེ། བདག་དང་བདག་གིར་འབྲེལ་པ་ནི་ལྷ་སྦྱིན་དང་མཆོད་སྦྱིན་[[72]](#footnote-91)ལྟ་བུའོ། །​རང་བཞིན་དང་འབྲེལ་པ་ནི་འཇིམ་པ་དང་བུམ་པ་ལྟ་བུའོ། །​རྒྱུ་དང་རྒྱུ་ཅན་དུ་འབྲེལ་པ་ནི་རྫ་མཁན་དང་བུམ་པ་ལྟ་བུའོ། །​རྒྱུ་དང་འབྲས་བུར་འབྲེལ་པ་ནི་ས་བོན་དང་མྱུ་གུ་ལྟ་བུའོ། །​ཕ་དང་མ་ལྟ་བུར་འབྲེལ་པ་ནི་ཡལ་ག་དང་ཤིང་ལྗོན་པ་ལྟ་བུའོ། །​ལྷན་ཅིག་སྤྱོད་པའི་འབྲེལ་པ་ནི་ངུར་པ་དང་ཁྱོ་ཤུག་[[73]](#footnote-92)ལྟ་བུའོ། །​དགྲ་ཟླའི་འབྲེལ་པ་ནི་བྱ་རོག་དང་འུག་པ་ལྟ་བུའོ་ཞེས་ཟེར་རོ། །​རིགས་པ་ཅན་ལ་སོགས་པ་ནི་རྣམ་པ་ལྔར་བརྗོད་དེ། [[74]](#footnote-93)འབྱོར་པའི་མཚན་ཉིད་ཀྱི་འབྲེལ་པ་ནི་དུ་བ་དང་མེ་ལྟ་བུའོ། །​ལྡན་པའི་མཚན་ཉིད་ཀྱི་འབྲེལ་པ་ནི་དེ་ཉིད་དང་གཟུགས་ལྟ་བུའོ། །​འཕྲོད་པའི་འདུ་བའི་མཚན་ཉིད་ཀྱི་འབྲེལ་པ་ནི་དེ་ཉིད་དང་གཟུགས་དང་ལྡན་པ་ཉིད་ལྟ་བུའོ། །​འདུ་བའི་ལྡན་པའི་མཚན་ཉིད་ཀྱི་འབྲེལ་པ་ནི་དཔེར་ན་དེ་ཉིད་དང་དུ་བ་ལ་[[75]](#footnote-94)ཡོད་པའི་གཟུགས་ལ་སོགས་པ་ལྟ་བུའོ། །​ལྡན་པའི་འཕྲོ་བའི་[[76]](#footnote-95)འདུ་བའི་མཚན་ཉིད་ཀྱི་འབྲེལ་པ་ནི། དཔེར་ན་མེ་དེ་ཉིད་དང་དུ་བ་ལ་ཡོད་པའི་གཟུགས་ལ་སོགས་པ་[[77]](#footnote-96)དང་ལྡན་པ་ཉིད་ལྟ་བུའོ། །​[[78]](#footnote-97)དེ་དག་གི་གཞུང་ལུགས་ཀྱི་[[79]](#footnote-98)འབྲེལ་པ་དེ་དག་ཁོ་ནར་[[80]](#footnote-99)འབྲེལ་པའི་གཏན་ཚིགས་ནི་རྟོགས་པར་བྱེད་པ་[[81]](#footnote-100)ཡིན་ཏེ། དེ་བསལ་བའི་ཕྱིར་འབྲེལ་པ་གཉིས་པ་[[82]](#footnote-101)བརྗོད་དོ། །​སྤྱོད་པ་པ་རྣམས་ནི་ད་ལྟར་ཐམས་ཅད་མཁྱེན་པ་ལ་སོགས་པ་མི་དམིགས་པའི་ཕྱིར། མ་འོངས་པའི་དུས་ན་ཡང་དེའི་སྒོ་ནས་དེ་མེད་པར་ཤེས་ཏེ། དེ་བསལ་བའི་ཕྱིར་མི་དམིགས་པ་བརྗོད་དོ། །​རྒྱལ་དཔོག་པ་ལ་སོགས་པ་གང་དག་རང་གི་དམིགས་པ་ལ་སོགས་པ་རྒྱུ་མ་ཡིན་པ་དང་། ཁྱད་[[83]](#footnote-102)པར་བྱེད་པ་མ་ཡིན་པ་དང་། འབྲས་བུ་མ་ཡིན་པའི་བཀག་པ་དང་། ཚིག་ལ་སོགས་པ་དངོས་པོ་[[84]](#footnote-103)དང་བསྒྲུབ་པས་[[85]](#footnote-104)ཀྱང་མི་འགལ་བ་བསྒྲུབ་པའི་སྒོ་ནས་ཐམས་ཅད་མཁྱེན་པ་ལ་སོགས་པ་འགོག་པར་སྨྲ་སྟེ། དེ་དག་གི་དེ་རིགས་པ་མ་ཡིན་ནོ་ཞེས་བྱ་བར་བསྟན་པའི་ཕྱིར་དང་། འཇིག་པ་[[86]](#footnote-105)རྒྱུ་དང་བཅས་པར་སྨྲ་བ་འགག་པའི་[[87]](#footnote-106)ཕྱིར། མི་དམིགས་པའི་རབ་ཏུ་དབྱེ་བ་བརྗོད་དོ། །​དགག་པའི་གཏན་ཚིགས་ཀྱི་སྦྱོར་བའི་དབྱེ་བ་རྣམ་པ་མང་པོ་ཞིག་ཡོད་ཀྱང་། མེ་ལ་སོགས་པ་མེ་ཉིད་ལ་སོགས་པ་གཞན་ལས་དགག་པ་འགྲུབ་པ་མ་ཡིན་གྱི། འོན་ཀྱང་རང་བཞིན་མི་དམིགས་པ་ཁོ་ནས་ཡིན་ནོ་ཞེས་བྱ་བ་[[88]](#footnote-107)བསྟན་པའི་ཕྱིར། ཁོངས་སུ་འདུ་བ་འཐད་པ་དང་བཅས་པ་བརྗོད་དེ། འཐད་པ་ནི་ཐམས་ཅད་ལ་ཞེས་བྱ་བ་ལ་སོགས་པས་བསྟན་ཏོ། །​བསྐལ་པའི་ཡུལ་ཞེས་བྱ་བ་ལ་སོགས་པ་ནི། ཕ་རོལ་པོས་རབ་ཏུ་སྦྱར་བའི་མི་དམིགས་པ་ལ་ནུས་པ་མེད་པར་བསྟན་པ་ཡིན་ནོ། །​རྗེས་སུ་དཔག་པ་འདིའི་མཚན་ཉིད་ནི། བཅོམ་ལྡན་འདས་རྗེས་སུ་དཔག་པའི་རྟེན་གྱི་རྟགས་སྟོན་པར་མཛད་པ་ཉིད་ཀྱིས་གསུངས་ཏེ། འདི་ལ་རྟགས་ནི་བསྒྲུབ་པར་བྱ་བ་མེད་ན་ནི་[[89]](#footnote-108)འབྱུང་བར་ངེས་པ་ཡིན་ན། རྗེས་སུ་དཔག་པའི་ཤེས་པའི་རྒྱུ་ཡིན་ཏེ། དེ་ཡང་དགེ་སློང་དག་ཀུན་དུ་[[90]](#footnote-109)འབྱུང་བའི་ཆོས་ཅན་གང་ཅི་ཡང་རུང་བ་དེ་ཐམས་ཅད་ནི་འགོག་པའི་ཆོས་ཅན་ཡིན་ནོ་ཞེས་དེ་སྐད་དུ་བསྒྲུབ་པར་བྱ་བས། གཏན་ཚིགས་ལ་ཁྱབ་པར་སྟོན་པར་མཛད་པས། བསལ་[[91]](#footnote-110)བ་ཁོ་ནར་རབ་ཏུ་བསྟན་པ་ཡིན་ནོ། །​རྟགས་དེ་ཡང་རང་བཞིན་དང་། འབྲས་བུ་དང་། མི་དམིགས་པའི་བདག་ཉིད་རྣམ་པ་གསུམ་དུ་ཡང་བསྟན་པ་ཁོ་ན་སྟེ། དེ་ལ་དགེ་སློང་དག་ཀུན་འབྱུང་བའི་ཆོས་ཅན་གང་ཅི་ཡང་རུང་ཞེས་བྱ་བ་འདིས་ནི་རང་བཞིན་ཞེས་བྱ་བའི་གཏན་ཚིགས་བཤད་དོ། །​འབྲས་བུ་ཞེས་བྱ་བ་ཡང་། དུ་བ་ལས་ནི་མེར་ཤེས་ཏེ། །​ཆུ་སྐྱར་ལས་ནི་ཆུ་ཡིན་ནོ། །​བྱང་ཆུབ་སེམས་དཔའ་བློ་ལྡན་གྱི། །​རིགས་ནི་མཚན་མ་རྣམས་ལས་ཤེས། །​ཞེས་བྱ་བ་འདིས་བསྟན་པ་ཁོ་ན་ཡིན་ནོ། །​མི་དམིགས་པ་ཙམ་ཚད་མ་ཉིད་ཡིན་པ་སྤང་[[92]](#footnote-111)བར་མཛད་པས། མི་དམིགས་པའི་ཁྱད་པར་ཞེས་བྱ་བ་ཡང་བསྟན་པ་ཁོ་ན་སྟེ། ཇི་སྐད་དུ། དགེ་སློང་དག་གང་ཟག་གིས་གང་ཟག་ལ་ཚོད་མ་འཛིན་ཅིག །​གང་ཟག་ལ་ཚད་ཀྱང་མ་འཛིན་ཅིག །​དགེ་སློང་དག་གང་ཟག་གིས་གང་ཟག་ལ་ཚོད་འཛིན་པ་ནི་ཉམས་པར་འགྱུར་ཏེ། གང་ཟག་གི་ཚོད་ནི་ང་འམ་ང་དང་[[93]](#footnote-112)འདྲ་བ་ཡོད་པ་གང་ཡིན་པས་གཟུང་བར་[[94]](#footnote-113)བྱའོ་ཞེས་གསུངས་པ་ལྟ་བུའོ། །​འདིས་ནི་ངོ་བོ་ཉིད་ཀྱིས་བསྐལ་པའི་དོན་དག་ལ་མི་དམིགས་པ་ཙམ་ཚད་མ་ཉིད་ཡིན་པ་སྤོང་བར་མཛད་པས། མི་དམིགས་པ་ཁོ་ན་ཚད་མ་ཡིན་གྱི། གཞན་ནི་མ་ཡིན་ནོ་ཞེས་བསྟན་པར་འགྱུར་རོ། །​རིགས་པ་ཅན་ལ་སོགས་པ་ནི་གཞན་གྱི་དོན་གྱི་རྗེས་སུ་དཔག་པ་ཚིག་ཡན་ལག་ལྔ་པ་ཡིན་ཏེ། ཡན་ལག་ལྔ་ནི། དམ་བཅས་[[95]](#footnote-114)པ་དང་། གཏན་ཚིགས་དང་། དཔེ་དང་། ཉེ་བར་སྦྱར་བ་དང་། མཇུག་བསྡུ་བ་རྣམས་སོ་ཞེས་ཟེར་རོ། །​རང་གི་སྡེ་པ་ཁ་ཅིག་ཀྱང་། གཞན་གྱི་དོན་གྱི་རྗེས་སུ་དཔག་པ་ནི། ཚིག་ཡན་ལག་གསུམ་པ་ཡིན་ཏེ། ཡན་ལག་གསུམ་ནི་དམ་བཅའ་བ་དང་། གཏན་ཚིགས་དང་། དཔེ་རྣམས་སོ་ཞེས་བྱ་བར་བསྟན་ཏོ།[[96]](#footnote-115) །​གཞན་དག་ནི་སྔར་བཤད་པའི་ཡན་ལག་ལྔ་པོ་དེ་[[97]](#footnote-116)ཁོ་ན་ལྟར་འདོད་དེ། དེ་དག་དགག་པར་འདིའི་རང་གི་ངོ་བོ་བསྟན་ཏོ། །​རྟོག་གེ་པ་གཞན་ཐམས་ཅད་ནི། འདི་[[98]](#footnote-117)རེ་ཞིག་ཆོས་མཐུན་པ་དང་། ཆོས་མི་མཐུན་པ་དང་ལྡན་པའི་ཚིག་སྦྱོར་བ་གང་ཡིན་པ་འདི་ཙམ་ཞིག་ཆུལ་ཡིན་ནོ། །​དེ་ལྟ་མ་ཡིན་ན་ཆོས་མཐུན་པ་ཙམ་ཞིག་སྦྱར་བས་ཀྱང་། ཇི་ལྟར་ཆོས་མི་མཐུན་པར་[[99]](#footnote-118)རྟོགས་པར་འགྱུར། ཆོས་མི་མཐུན་པ་ཙམ་ཞིག་སྦྱར་ན་ཡང་ཆོས་མཐུན་པ་རྟོགས་པར་ག་ལ་འགྱུར། དེ་ལྟ་བས་ན་གཉི་ག་རྟོགས་པར་བྱ་བའི་ཕྱིར་གཉི་ག་བརྗོད་པར་བྱ་དགོས་སོ་ཞེས་བྱ་བར་རྟོགས་སོ། །​དེ་བསལ་བའི་ཕྱིར་དེ་ནི་རྣམ་པ་གཉིས་ཏེ་ཞེས་བྱ་བ་ལ་སོགས་པ་རབ་ཏུ་དབྱེ་བ་བརྗོད་དོ། །​དེ་ལ་སྦྱོར་བ་གཅིག་གི་ཡང་ནུས་པ་ཉེ་བར་བསྟན་པའི་ཕྱིར། དཔེར་བརྗོད་པ་བསྙད་དོ། །​བྱེ་བྲག་པ་ལ་སོགས་པ་ནི་སྐྱེ་བ་དང་ལྡན་པ་ཐམས་ཅད་ལ་འབྲེལ་པ་ལ་སོགས་པ་ཁྱད་པར་སྒྲ་རྣམས་འཇུག་པའི་རྒྱུ་མཚན་ཐ་དད་པ་ཁོ་ན་ཡོད་པར་ཉེ་བར་རྟོག་ཅིང་། སྒྲ་ཙམ་ཐ་དད་པའི་སྒོ་ནས་དོན་ཐ་དད་པར་རྟོགས་ཏེ། དེ་དག་གི་གཞུང་ལུགས་དགག་པའི་ཕྱིར། རང་བཞིན་གྱི་གཏན་ཚིགས་ཀྱིས་རབ་ཏུ་དབྱེ་བ་རྣམ་པ་གསུམ་བསྟན་ཏོ། །​རང་བཞིན་གྱི་གཏན་ཚིགས་རྣམ་པ་འདི་གསུམ་ཆར་གྱི་ཡང་ལོག་པར་རྟོགས་པར་[[100]](#footnote-119)བསལ་བའི་ཕྱིར། སྔར་བཤད་པ་ཁོ་ནའི་ཡུལ་ཉེ་བར་བསྟན་པར་བསྒྲུབ་པའི་ཆོས་དེ་དག་ཐམས་ཅད་ནི་ཞེས་བྱ་བ་ལ་སོགས་པ་སྨོས་སོ། །​སྦྱོར་བ་གཅིག་ལ་ཡང་ཚུལ་གསུམ་པའི་རྟགས་བསྒྲུབ་པའི་ནུས་པ་ཡོད་པ་ཁོ་ནའོ་ཞེས་བྱ་བར་བསྟན་པའི་ཕྱིར། ཆོས་མཐུན་པས་ཀྱང་ཞེས་བྱ་བ་ལ་སོགས་པ་ཆོས་[[101]](#footnote-120)ཉེ་བར་བརྗོད་དོ། །​རང་གི་སྡེ་པ་གང་དག་ཉེ་བར་སྦྱར་བ་དང་། མཇུག་བསྡུ་བ་དག་ནི་ལྡོག་པ་[[102]](#footnote-121)ཡིན་པའི་ཕྱིར་མ་བསྟན་པ་ལ་ཡང་རག་ན་ཕྱོགས་གོ་ཅི་སྟེ་སྟོན་པར་མི་བྱེད་སྙམ་སྟེ་སེམས་པ་དེ་དག་ལ་སྦྱོར་བ་འདི་གཉི་ག་ལ་ཡང་ཕྱོགས་བསྟན་པར་ངེས་པ་མེད་དེ་ཞེས་བྱ་བ་ལ་སོགས་པ་སྨོས་ཏེ།[[103]](#footnote-122) གཞན་དག་བསྒྲུབ་པར་བྱ་བ་མ་ཡིན་པ་ཡང་བསྒྲུབ་པར་བྱ་བ་ཉིད་དུ་བཟུང་ནས། དེའི་སྒོ་ནས་གཏན་ཚིགས་ཀྱི་སྐྱོན་རྗོད་[[104]](#footnote-123)པར་བྱེད་དེ། དེ་དག་བསལ་བའི་[[105]](#footnote-124)[[106]](#footnote-125)ཕྱོགས་ཀྱི་མཚན་ཉིད་བཤད་དོ། །​རིགས་པ་ཅན་ལ་སོགས་པ་ནི་དམ་བཅའ་ནི་བསྒྲུབ་པར་བྱ་བ་བསྟན་པ་ཡིན་ནོ་ཞེས་ཕྱོགས་ཀྱི་མཚན་ཉིད་ཁ་ན་མ་ཐོ་བ་དང་བཅས་པར་ཉེ་བར་སྟོན་ཏོ། །​དེ་བཞིན་དུ་རང་གི་སྡེ་པ་ཁ་ཅིག་གིས་ཀྱང་མཚན་ཉིད་ཡོངས་སུ་མ་དག་པར་ཉེ་བར་བསྟན་ཏེ། དེ་སྐད་དུ་སློབ་དཔོན་དབྱིག་གཉེན་གྱིས་རྣམ་པར་དཔྱད་པར་འདོད་པའི་དོན་ཕྱོགས་ཡིན་ནོ་ཞེས་བཤད་དོ། །​ནམ་མཁའི་གོས་ཅན་རྣམས་ནི་ཕྱོགས་ཀྱི་ཕྱོགས་གཅིག་ལ་ཡོད་པར་[[107]](#footnote-126)ཡང་གཏན་ཚིགས་ཡིན་པར་རྟོགས་ཏེ། དཔེར་ན་ཤིང་རྣམས་ནི་སེམས་ཅན་ཡིན་ཏེ། ནུབ་མོ་ཉལ་བའི་ཕྱིར་རོ་ཞེས་ཟེར་བ་ལྟ་བུའོ། །​དེ་དག་གིས་ཉལ་བ་འདབ་མ་འཁུམས་པ་ལ་སོགས་པ་ཙམ་གྱི་མཚན་ཉིད་ཡིན་པར་བརྗོད་པར་[[108]](#footnote-127)འདོད་མོད་ཀྱི། འོན་ཀྱང་འདི་ནི་ཕྱོགས་སུ་[[109]](#footnote-128)བྱས་པའི་ཤིང་ཐམས་ཅད་ལ་མ་གྲུབ་[[110]](#footnote-129)སྟེ། དེ་ཤིང་ཏི་ན་ཏི་ཀ་ལ་སོགས་པ་ཁོ་ན་ལ་མཐོང་བའི་ཕྱིར་རོ། །​དེ་རྣམ་པར་གཅད་པར་གོ་རིམས་བཞིན་དུ་རྗེས་སུ་དཔག་པར་བྱ་བ་ལ་ཡོད་པ་དང་། ངེས་པར་གཟུང་བ་[[111]](#footnote-130)སྨོས་ཏེ། ཡུལ་ཁྱད་པར་ཅན་དུ་ངེས་པར་གཟུང་བ་[[112]](#footnote-131)ནི་འདོད་པའི་དོན་རྟོགས་པར་བྱ་བའི་ཕྱིར་རོ། །​དེ་ལྟ་མ་ཡིན་ན་བཤད་མ་ཐག་པའི་དོན་རྟོགས་པར་མི་འགྱུར་རོ། །​བྱེ་བྲག་[[113]](#footnote-132)ལ་སོགས་པ་ནི་རྗེས་སུ་དཔག་པར་བྱ་བ་ཁོ་ན་ལ་ཡོད་པ་ཐུན་མོང་མ་ཡིན་པ་མ་ངེས་པ་ཡང་དངོས་སུ་གཏན་ཚིགས་ཡིན་པར་ཁས་ལེན་ཏེ། དཔེར་ན་གསོན་པོའི་ལུས་ནི་བདག་དང་བཅས་པ་ཡིན་ཏེ། སྲོག་ལ་སོགས་པ་དང་ལྡན་པའི་ཕྱིར་རོ་[[114]](#footnote-133)ཞེས་ཟེར་བ་ལྟ་བུའོ། །​དེ་བཟློག་པའི་ཕྱིར་མཐུན་པའི་ཕྱོགས་ལ་ཡོད་པ་བརྗོད་དོ། །​ཕྱོགས་ཀྱི་མཚན་ཉིད་འདི་རྣམ་པ་གཉི་ག་ཡང་ཧ་ཅང་ཁྱབ་ཆེ་བའི་[[115]](#footnote-134)ཉེས་པ་ཡོད་ལ། དེ་དག་ལ་གཏན་ཚིགས་དང་དཔེ་མ་གྲུབ་པ་སྨྲ་བ་ཡང་ཡོད་པའི་ཕྱིར་ཏེ། དེའི་ཕྱིར་ཡང་ཕྱོགས་ཀྱི་མཚན་ཉིད་བསྟན་པ། [[116]](#footnote-135)གྲངས་ཅན་པ་རྣམས་ནི་རྒོལ་བ་དང་ཕྱིར་རྒོལ་བ་དག་ལ་མ་གྲུབ་པ་ཡང་བསྒྲུབ་པར་བྱ་བ་ཉིད་དུ་སྟོན་ཏེ། དཔེར་ན་མིག་ལ་སོགས་པ་ནི་གཞན་གྱི་དོན་ཡིན་ནོ་ཞེས་ཟེར་བ་ལྟ་བུའོ། །​གཞན་གྱི་དོན་ནི་སྤྱི་ཡིན་པས་དེའི་ཕྱིར་རང་གི་ངོ་བོ་ཞེས་བྱ་བ་སྨོས་སོ། །​ཁོ་ན་ཞེས་བྱ་བ་ནི་ཧ་ཅང་ཡང་ཁྱབ་ཆེས་པའི་ཉེས་པ་བསལ་བའི་ཕྱིར་རོ། །​གྲངས་ཅན་པ་ལ་སོགས་པ་ནི་རྒོལ་བ་མི་འདོད་ཀྱང་བླ་སྟེ། བསྟན་བཅོས་བྱེད་པར་[[117]](#footnote-136)འདོད་པ་ཐམས་ཅད་བསྒྲུབ་པར་བྱ་བ་ཁོ་ན་ཡིན་ནོ་ཞེས་བྱ་བར་རྟོགས་སོ། །​[[118]](#footnote-137)དེའི་སྒོ་ནས་བྱས་པ་ཉིད་ལ་སོགས་པ་ཡང་དག་པའི་སྒྲུབ་པ་ལ་ཡང་འགལ་བ་རྗོད་པར་[[119]](#footnote-138)བྱེད་དེ། དེ་དང་འདྲ་བར་ཆོས་ཅན་སྒྲ་ལ་ནམ་མཁའི་ཡོན་ཏན་ཡང་མེད་པར་བསྒྲུབ་པའི་[[120]](#footnote-139)ཕྱིར། བྱེ་བྲག་པ་[[121]](#footnote-140)ལ་སོགས་པའི་གཏན་ཚིགས་ནི་འགལ་བ་ཡིན་ནོ་ཞེས་ཟེར་བ་ལྟ་བུ་སྟེ། དེའི་ཕྱིར་བདག་ཅེས་བྱ་བ་སྨོས་སོ། །​གྲངས་ཅན་པ་ལ་སོགས་པ་ན་རེ་ཚིག་ཏུ་སྨྲས་པ་ཁོ་ན་བསྒྲུབ་པར་བྱ་བ་ཡིན་གྱི་མ་སྨྲས་པ་ནི་མ་ཡིན་ནོ་ཞེས་ཟེར་ཞེས་གྲགས་ཏེ།[[122]](#footnote-141) དེའི་ཕྱིར་འདོད་པ་ཞེས་བྱ་བ་སྨོས་སོ། །​རྒྱལ་དཔོག་པ་རྣམས་ནི་རང་རིག་པའི་མངོན་སུམ་དུ་རབ་ཏུ་གྲུབ་པ་བློ་དང་བདེ་བ་ལ་སོགས་པ་ཡང་མངོན་སུམ་མ་ཡིན་པ་དེ་[[123]](#footnote-142)ཉིད་དུ་རབ་ཏུ་ཤེས་ཏེ། དེ་དག་གིས་[[124]](#footnote-143)དམ་བཅའ་བ་ནི་སྒྲ་མཉན་པར་བྱ་བ་མ་ཡིན་པ་ཉིད་དུ་དམ་བཅའ་བ་དེ་བཞིན་དུ། མངོན་སུམ་གྱི་[[125]](#footnote-144)གནོད་པ་ཡིན་ནོ་ཞེས་བསྟན་པའི་ཕྱིར། འགལ་བ་དང་པོ་བརྗོད་དོ། །​དེ་དག་ཉིད་སྒྲ་རྟག་པ་[[126]](#footnote-145)ཉིད་སྒྲ་[[127]](#footnote-146)ཤེས་ལ། གྲངས་ཅན་པ་ལ་སོགས་པ་གསལ་བར་སྨྲ་བ་རྣམས་ཀྱང་རྟག་པ་ཉིད་དུ་གསལ་བ་ཁོ་ནར་ཁས་ལེན་པས། དེའི་ཕྱིར་རྗེས་སུ་དཔག་པས་གནོད་པ་བསལ་ཏོ། །​བརྡ་སྤྲོད་པ་[[128]](#footnote-147)ཁ་ཅིག་སྒྲ་བཟང་པོ་ཁོ་ན་རྗོད་པར་བྱེད་པ་ཡིན་གྱི་མི་བཟང་བ་ནི་མ་ཡིན་ནོ་ཞེས་ཟེར་བ་ནི། དངོས་པོ་ཐམས་ཅད་སྒྲ་[[129]](#footnote-148)བརྗོད་པར་བྱ་བ་ཉིད་དུ་རུང་བར་འདོད་པ་ཙམ་གྱི་རྗེས་སུ་བྱེད་པ་སྐྱེ་བོ་གནག་རྫི་མོ་[[130]](#footnote-149)ཡན་ཆད་ལ་གྲགས་པ་འདོད་པར་[[131]](#footnote-150)བྱེད་པ་ཡིན་ཏེ།[[132]](#footnote-151) དེའི་ཕྱིར་གྲགས་པས་གསལ་བ་[[133]](#footnote-152)བསལ་ཏོ། །​འཇིག་རྟེན་རྒྱང་པན་པ་[[134]](#footnote-153)རྣམས་ནི་གཞན་དག་ལ་རང་གི་བརྗོད་པར་[[135]](#footnote-154)འདོད་པའི་དོན་ལྐོག་ཏུ་གྱུར་པ་ཚིག་རྟགས་དེ་མེད་ན་མི་[[136]](#footnote-155)འབྱུང་བའི་སྒོ་ནས་རྗེས་སུ་དཔོག་པར་བྱེད་ཀྱང་། རྗེས་སུ་དཔག་པ་ཚད་མ་མ་ཡིན་ནོ་ཞེས་བྱ་བར་རབ་ཏུ་ཤེས་ཏེ། དེའི་ཕྱིར་རང་གི་ཚིག་དང་འགལ་བ་བརྗོད་དོ། །​རིགས་པ་ཅན་རྣམས་ནི་གཏན་ཚིགས་ལྟར་སྣང་བ་རྣམས་ཀྱི་མཚན་ཉིད་ནི། འཁྲུལ་པ་དང་བཅས་པ་དང་། འགལ་བ་དང་། སྐབས་དང་། མཚུངས་པ་དང་། བསྒྲུབ་པར་བྱ་བ་དང་། མཚུངས་པ་དང་། དུས་ལས་འདས་པ་ནི་གཏན་ཚིགས་ལྟར་སྣང་བ་དག་ཡིན་ནོ་ཞེས་གཞན་དུ་འཆད་པར་བྱེད་དེ། དེ་ལ་འཁྲུལ་པ་དང་བཅས་པ་མ་ངེས་པ་ཡིན་ཏེ། དཔེར་ན་སྒྲ་ནི་རྟག་པ་སྟེ། ལུས་ཅན་མ་ཡིན་པའི་ཕྱིར་རོ་ཞེས་བྱ་བ་ལྟ་བུའོ། །​གྲུབ་པའི་མཐའ་ཁས་བླངས་པས་དེ་དང་འགལ་བར་བྱེད་པ་ནི་འགལ་བ་སྟེ། དཔེར་ན་བྱེ་བྲག་ནི་[[137]](#footnote-156)རྡུལ་ཕྲ་རབ་དག་ནི་ལུས་ཅན་མ་ཡིན་པའི་ཕྱིར་རྩོམ་པར་བྱེད་པ་མ་ཡིན་[[138]](#footnote-157)ཞེས་ཟེར་བ་ལྟ་བུའོ། །​གང་གི་ཕྱིར་སྐབས་བསམ་པ་[[139]](#footnote-158)དེ་གཏན་ལ་དབབ་པའི་ཕྱིར། བསྟན་པ་ནི་སྐབས་དང་མཚུངས་པ་སྟེ། དཔེར་ན་བདག་ནི་རྟག་པ་སྟེ་ལུས་ལས་གཞན་ཡིན་པའི་ཕྱིར་རོ་ཞེས་བྱ་བ་ལྟ་བུའོ། །​བསྒྲུབ་པར་བྱ་བ་དང་ཁྱད་པར་མེད་པ་[[140]](#footnote-159)བསྒྲུབ་པར་བྱ་བ་ཡིན་པའི་ཕྱིར་བསྒྲུབ་པར་བྱ་བ་དང་མཚུངས་ཏེ། དཔེར་ན་སྒྲ་ནི་རྟག་པ་སྟེ། ལུས་ཅན་མ་ཡིན་པའི་ཕྱིར་བློ་ལྟ་བུ་ཞེས་བྱ་བ་ལྟ་བུ་[[141]](#footnote-160)དང་། གཞན་དག་ན་རེ་རྫས་ཡིན་ཏེ། ལུས་ལས་འོང་བ་དང་ལྡན་པའི་ཕྱིར་རོ་ཞེས་དཔེར་རྗོད་པར་[[142]](#footnote-161)བྱེད་པ་ལྟ་བུའོ། །​དུས་འདས་ནས་བསྟན་པ་ནི་དུས་ལས་འདས་པ་སྟེ། དཔེར་ན་སྒྲ་ནི་མི་རྟག་པ་སྟེ་བུམ་པ་བཞིན་ནོ་ཞེས་སྨྲས་ནས་དྲིས་པ་དང་བྱས་པའི་ཕྱིར་རོ་ཞེས་གཏན་ཚིགས་སྨྲས་པ་[[143]](#footnote-162)ལྟ་བུའོ་ཞེས་ཟེར་རོ། །​བྱེ་བྲག་པ་རྣམས་ན་རེ་སྟོན་པ་མ་ཡིན་པ་ནི་རབ་ཏུ་མ་གྲུབ་པ་དང་། མེད་པ་དང་། ཐེ་ཚོམ་ཟ་བའོ་ཞེས་ཟེར་ཏེ། གང་ལ་རྟགས་དང་རྟགས་ཅན་དག་འབྲེལ་པར་མ་གྲུབ་པ་དེ་ལ་མ་གྲུབ་པ་ཡིན་ནོ། །​འབྲེལ་པ་མེད་པ་ནི་མེད་པ་སྟེ། དཔེར་ན་རྭ་ཅན་ཡིན་པའི་ཕྱིར་རྟའོ་ཞེས་བྱ་བ་ལྟ་བུའོ། །​རྭ་ཅན་ཡིན་པའི་ཕྱིར་བ་ལང་ངོ་ཞེས་བྱ་བ་ལྟ་བུ་ནི་ཐེ་ཚོམ་ཟ་བ་ཡིན་ནོ་ཞེས་ཟེར་རོ། །​དེ་དག་དགག་པའི་ཕྱིར་དང་གཞན་གྱིས་རབ་ཏུ་སྦྱར་བའི་གཏན་ཚིགས་རྣམས་ཀྱི་མ་གྲུབ་པ་ཉིད་ལ་སོགས་པའི་སྐྱོན་བརྗོད་པའི་[[144]](#footnote-163)ཕྱིར་གཏན་ཚིགས་ལྟར་སྣང་བ་དག་བསྟན་ཏོ། །​ཤིང་དག་ལ་སེམས་ཡོད་པ་ཡིན་ནོ་ཞེས་བྱ་བ་ནི་ནམ་མཁའི་གོས་ཅན་རྣམས་ཀྱིས་དམ་འཆའ་བ་ཡིན་ནོ། །​བདེ་བ་ལ་སོགས་པ་ལ་སེམས་མེད་དོ་ཞེས་བྱ་བ་ནི་གྲངས་ཅན་པ་རྣམས་ཀྱི་ཡིན་ནོ། །​བདག་ནི་ཐམས་ཅད་ལ་[[145]](#footnote-164)ཡོད་པ་ཡིན་ནོ་ཞེས་བྱ་བ་ནི་རིགས་པ་ཅན་རྣམས་ཀྱི་ཡིན་ནོ། །​སྒྲ་ནི་རྟག་པ་ཡིན་ནོ་[[146]](#footnote-165)ཞེས་བྱ་བ་ནི་དཔྱོད་པ་[[147]](#footnote-166)པ་རྣམས་ཀྱི་ཡིན་ནོ། །​སྐྱེས་བུ་ཐམས་ཅད་ཐམས་ཅད་མཁྱེན་པ་ཉིད་མ་ཡིན་པར་དམ་འཆའ་བ་ནི་རྒྱལ་དཔོག་པ་རྣམས་ཀྱི་ཡིན་ནོ། །​རང་གི་སྡེ་པ་ཁ་ཅིག་ཀྱང་འདོད་པ་ལ་གནོད་པ་བྱེད་པ་ཞེས་བྱ་བ་འགལ་བ་གཞན་ཡང་ཡོད་དོ་ཞེས་རྗོད་པར་བྱེད་དོ། །​[[148]](#footnote-167)དེ་དགག་པའི་ཕྱིར་འདོད་པ་ལ་གནོད་པ་བྱེད་པ་འགལ་བ་གསུམ་པ་མ་ཡིན་ནམ་ཞེས་བྱ་བ་ལ་སོགས་པ་སྨོས་སོ། །​རིགས་པ་ཅན་རྣམས་ན་རེ། གསོན་པོའི་ལུས་ནི་བདག་དང་བཅས་པ་ཡིན་ཏེ། སྲོག་ལ་སོགས་པ་དང་ལྡན་པའི་ཕྱིར་རོ་ཞེས་ཟེར་རོ། །​རང་གི་སྡེ་པ་ཁ་ཅིག་ནི་དངོས་པོའི་སྟོབས་ཀྱིས་ཞུགས་པའི་རྗེས་སུ་དཔག་པ་ལ་ཡང་འགལ་བ་མི་འཁྲུལ་པ་ཅན་ཞེས་བྱ་བ་མ་ངེས་པའི་གཏན་ཚིགས་ཡོད་དོ་ཞེས་བརྗོད་དེ། དེ་ལ་དཔེར་བརྗོད་པ་[[149]](#footnote-168)ནི་དཔེར་ན་སྒྲ་མི་རྟག་པ་སྟེ་བྱས་པའི་ཕྱིར་བུམ་པ་ལྟ་བུའོ་ཞེས་བྱ་བ་ལ་ཡང་[[150]](#footnote-169)གང་གི་ཚེ་གཞན་ཞིག་གིས་བརྒལ་ཏེ། སྒྲ་ནི་རྟག་པ་སྟེ་མཉན་པར་བྱ་བ་ཡིན་པའི་ཕྱིར་སྒྲ་ཉིད་ལྟ་བུའོ་ཞེས་སྨྲས་པ་དེའི་ཚེ་སྦྱོར་བ་སྔ་མ་མ་ངེས་པ་ཡིན་ནོ་ཞེས་ཟེར་རོ་ཞེས་གྲགས་ཏེ།[[151]](#footnote-170) དེ་དགག་པའི་ཕྱིར་འགལ་བ་མི་འཁྲུལ་བ་ཅན་ཡང་ཞེས་བྱ་བ་ལ་སོགས་པ་སྨོས་སོ། །​པེའི་ལུ་ཀ་ན་རེ་སྤྱི་ནི་ཐམས་ཅད་ན་[[152]](#footnote-171)ཡོད་པ་ཡིན་ཏེ། གསལ་བ་དག་དང་དེ་དག་གི་[[153]](#footnote-172)སྟོང་བ་ཐམས་ཅད་ན་ཡོད་པའི་ཕྱིར་རོ་ཞེས་ཟེར་རོ། །​པེའི་ཐ་ར་ན་རེ་དེ་ནི་གསལ་བ་ཐམས་ཅད་ན་ཡོད་པ་ཡིན་གྱི།[[154]](#footnote-173) བར་གྱི་ཡུལ་ལ་ཡོད་པ་ནི་མ་ཡིན་ནོ་ཞེས་ཟེར་རོ། །​རིགས་པ་ཅན་ལ་སོགས་པ་ནི་མཚན་ཉིད་གསུམ་པའི་གཏན་ཚིགས་ལས་མ་གཏོགས་པ་དཔེ་ཞེས་བྱ་བ་སྒྲུབ་པའི་ཡན་ལག་ཡོད་དོ་ཞེས་ཟེར་ཏེ། དེ་བསལ་བའི་ཕྱིར། མཚན་ཉིད་གསུམ་ཞེས་བྱ་བ་ལ་སོགས་པ་སྨོས་སོ། །​གཞན་གྱིས་[[155]](#footnote-174)རབ་ཏུ་སྦྱར་བའི་དཔེ་ཁ་ཅིག་ཀྱང་སྐྱོན་ཅན་ཉིད་དུ་བརྗོད་པའི་ཕྱིར། དཔེ་ལྟར་སྣང་བ་ཉེ་བར་བཀོད་དེ།[[156]](#footnote-175) བྱེ་བྲག་པ་ལ་སོགས་པའི་ལྟར་ན་རྡུལ་ཕྲ་རབ་རྣམས་ནི་རྟག་པ་ཡང་ཡིན་ལ་ལུས་ཅན་ཡང་ཡིན་ཏེ། ལུས་ཅན་ནི་རྫས་ཐམས་ཅད་ན་ཡོད་པ་མ་ཡིན་པའི་མཚན་ཉིད་ཡིན་ནོ། །​ལས་ནི་ལུས་ཅན་ཡང་མ་ཡིན་ལ་མི་རྟག་པ་ཡང་[[157]](#footnote-176)ཡིན་ནོ། །​བུམ་པ་ནི་མི་རྟག་པ་[[158]](#footnote-177)ཡིན་ལ་ལུས་ཅན་ཡང་ཡིན་ནོ། །​སེར་སྐྱ་ལ་སོགས་པ་ནི་འདོད་ཆགས་དང་ལྡན་པ་ཡིན་ཏེ་སྨྲ་བའི་ཕྱིར་ལམ་པོའི་[[159]](#footnote-178)ཆེའི་མི་བཞིན་ནོ་ཞེས་བྱ་བ་ནི་རྒྱལ་དཔོག་པ་རྣམས་ཀྱི་སྦྱོར་བ་ཡིན་ནོ། །​བྱེ་བྲག་པ་ལ་སོགས་པ་ན་རེ། སྒྲ་མི་རྟག་པ་སྟེ་བྱས་པའི་ཕྱིར་བུམ་པ་བཞིན་ནོ་ཞེས་ཟེར་རོ། །​[[160]](#footnote-179)དེ་དག་ཉིད་རྗེས་སུ་འགྲོ་བ་རབ་ཏུ་བསྟན་པའི་གཏན་ཚིགས་ཀྱང་རབ་ཏུ་སྦྱོར་བར་[[161]](#footnote-180)བྱེད་དོ། །​སེར་སྐྱ་ལ་སོགས་པ་ཐམས་ཅད་མཁྱེན་པ་མ་ཡིན་ནོ་ཞེས་བྱ་བ་ལ་སོགས་པ་ནི་ནམ་མཁའི་གོས་ཅན་རྣམས་ཀྱི་སྦྱོར་བ་ཡིན་ནོ། །​གསུམ་རིག་པའི་[[162]](#footnote-181)བྲམ་ཟེས་ནི་མི་འགའ་ཞིག་གིས་བརྗོད་པར་[[163]](#footnote-182)འདོད་པའི་ཚིག་གཟུང་བར་མི་བྱ་སྟེ་ཞེས་བྱ་བ་ལ་སོགས་པ་ནི་བྲམ་ཟེ་རྣམས་ཀྱི་སྦྱོར་བ་ཡིན་ནོ། །​སེར་སྐྱ་ལ་སོགས་པ་ནི་འདོད་ཆགས་དང་བྲལ་བ་མ་ཡིན་ནོ་ཞེས་བྱ་བ་ལ་སོགས་པ་ནི་ནམ་མཁའི་གོས་ཅན་རྣམས་ཀྱི་ཡིན་ནོ། །​སྨྲ་བའི་ཕྱིར་འདོད་ཆགས་དང་བྲལ་བ་མ་ཡིན་ནོ་ཞེས་བྱ་བ་ལ་སོགས་པ་ནི་དཔྱོད་པ་[[164]](#footnote-183)པ་རྣམས་ཀྱི་ཡིན་ནོ། །​སྒྲ་ནི་མི་རྟག་པ་ཉིད་དེ་[[165]](#footnote-184)བྱས་པའི་ཕྱིར་རོ་ཞེས་བྱ་བ་ལ་སོགས་པ་ནི་རིགས་པ་ཅན་གྱི་ཡིན་ནོ། །​དེ་ལ་ལྟག་ཆོད་[[166]](#footnote-185)རྣམས་ཀྱི་དཔེར་བརྗོད་པ་[[167]](#footnote-186)ཕྱོགས་ཙམ་ཞིག་བརྗོད་པར་བྱ་སྟེ། དཔེར་ན་མི་རྟག་པ་ཉིད་ལ་སོགས་པ་ནི་[[168]](#footnote-187)བསྒྲུབ་པར་བྱས་པ་ཉིད་དང་བརྩལ་མ་ཐག་ཏུ་འབྱུང་བ་ལ་སོགས་པ་ཡང་དག་པར་སྦྱར་ཀྱང་ལྟག་ཆོད་སྨྲ་བས་རྒོལ་[[169]](#footnote-188)བ་ཁྱོད་ཀྱི་གཏན་ཚིགས་འདི་ཅི་བསྒྲུབ་པར་བྱ་བ་དང་ཕྲད་ནས་སྒྲུབ་པར་བྱེད་དམ་འོན་ཏེ་མ་ཕྲད་ནས། གལ་ཏེ་ཕྲད་ནས་ཡིན་ན་ནི། དེའི་ཚེ་བསྒྲུབ་པར་བྱ་བ་དང་ཁྱད་པར་མེད་པར་འགྱུར་ཏེ། ཀླུང་གི་ཆུ་རྒྱ་མཚོ་དང་ཕྲད་པ་བཞིན་ནོ། །​གཞན་ཡང་འདི་བསྒྲུབ་པར་བྱ་བ་གྲུབ་ཟིན་པ་དང་ལྷན་ཅིག་ཕྲད་པར་འགྱུར་རམ། མ་གྲུབ་པ་དང་ཕྲད། རེ་ཞིག་མ་གྲུབ་པ་དང་ནི་མ་ཡིན་ཏེ། རི་བོང་གི་རྭ་བཞིན་མེད་པའི་ཕྱིར་རོ། །​བསྒྲུབ་པར་བྱ་བ་གྲུབ་ཟིན་ན་ཡང་འདི་གང་གི་གཏན་ཚིགས་ཡིན་པར་འགྱུར། དེའི་ཕྱིར་ཕྲད་པའི་ཕྱོགས་ནི་རིགས་པ་མ་ཡིན་ནོ། །​ཡང་མ་ཕྲད་ཅེས་བྱ་བའི་ཕྱོགས་ཀྱང་མ་ཡིན་ཏེ། གཏན་ཚིགས་མ་ཕྲད་པ་རྣམས་དང་ཁྱད་པར་མེད་པའི་ཕྱིར་རོ་ཞེས་བྱ་བ་ལྟ་བུ་ཡིན་ནོ། །​འདི་ནི་ཕྲད་པ་དང་མ་ཕྲད་པ་མཚུངས་པ་ཞེས་བྱ་བའི་ལྟག་[[170]](#footnote-189)ཆོད་ཡིན་ཏེ། རིགས་པ་མེད་པས་གཏན་ཚིགས་སུན་འབྱིན་པའི་ཕྱིར་རོ། །​གང་ལ་ཕྲད་པ་དང་མ་ཕྲད་པར་[[171]](#footnote-190)ཡོད་པར་ཆོས་མཐུན་པ་ཙམ་གྱིས་གཏན་ཚིགས་ཀྱི་མཚན་ཉིད་དང་ལྡན་པ་ཡང་གཏན་ཚིགས་མ་ཡིན་པར་འགྱུར་རོ་ཞེས་བྱ་བ་འདི་ལ་རིགས་པ་ཅི་ཞིག་ཡོད། ཆུ་དང་འབྱུང་བ་ཉིད་ལ་སོགས་པར་ཆོས་མཐུན་པའི་ཕྱིར་མེས་མི་བསྲེག་པ་[[172]](#footnote-191)ནི་མ་ཡིན་ནོ། །​བསྒྲུབ་པར་བྱ་བ་ཡང་རི་བོང་གི་རྭ་བཞིན་དུ་ཤིན་ཏུ་མ་གྲུབ་པ་ཉིད་[[173]](#footnote-192)མ་ཡིན་ནོ། །​འོ་ན་ཅི་ཞེ་ན། ངེས་པ་མ་སྐྱེས་པའི་ཕྱིར་རོ། །​ཁྱོད་ཀྱིས་སུན་འབྱིན་པ་ལ་ཡང་ཀླན་ཀ་འདི་ཐམས་ཅད་མཚུངས་པས་སུན་འབྱིན་པ་མ་ཡིན་པ་ཉིད་དོ། །​དེ་ལྟ་བས་ན་འདྲི་བ་ལོག་པ་དེ་ལྟ་བུ་དག་ལ་མཐའ་མེད་པས།[[174]](#footnote-193) དེ་དག་གི་མཚན་ཉིད་ལོགས་ཤིག་ཏུ་བརྗོད་པར་མི་བྱ་སྟེ། ཚད་མའི་མཚན་ཉིད་ཇི་སྐད་བཤད་པ་ངེས་པར་གཟུང་བ་ཁོ་ནས་དེ་དག་བསལ་བ་[[175]](#footnote-194)ཉིད་དོ་སྙམ་དུ་བསམས་པ་[[176]](#footnote-195)ཡིན་ནོ། །​རིགས་པའི་ཐིགས་པའི་ཕྱོགས་སྔ་མ་མདོར་བསྡུས་པ། སློབ་དཔོན་མང་དུ་ཐོས་པ་ཀ་མ་ལ་ཤཱི་[[177]](#footnote-196)ལས་མཛད་པ་རྫོགས་སོ།། །​།རྒྱ་གར་གྱི་མཁན་པོ་[[178]](#footnote-197)ཤུདྡྷ་སིཾ་ཧ་དང་། ཞུ་ཆེན་གྱི་ལོ་ཙཱ་བ་[[179]](#footnote-198)དགེ་སློང་དཔལ་བརྩེགས་[[180]](#footnote-199)རཀྵི་ཏས་བསྒྱུར་ཏེ་གཏན་ལ་ཕབ་པའོ། །​

1. རྟོག་པ་ སྣར་ཐང་། པེ་ཅིན། [↑](#footnote-ref-20)
2. རྟོག་པ་ སྣར་ཐང་། པེ་ཅིན། [↑](#footnote-ref-21)
3. རྟོག་པ་ སྣར་ཐང་། པེ་ཅིན། [↑](#footnote-ref-22)
4. རྟོག་པ་ སྣར་ཐང་། པེ་ཅིན། [↑](#footnote-ref-23)
5. རྟོག་པའོ། སྣར་ཐང་། པེ་ཅིན། [↑](#footnote-ref-24)
6. རྟོག་པ་ སྣར་ཐང་། པེ་ཅིན། [↑](#footnote-ref-25)
7. ཡིན་གྱི་ སྣར་ཐང་། པེ་ཅིན། [↑](#footnote-ref-26)
8. རིག་པ་ སྣར་ཐང་། [↑](#footnote-ref-27)
9. རྟོག་པ་ སྣར་ཐང་། པེ་ཅིན། [↑](#footnote-ref-28)
10. མངོན་སུམ་ སྣར་ཐང་། པེ་ཅིན། [↑](#footnote-ref-29)
11. རྟོགས་པ་ སྣར་ཐང་། པེ་ཅིན། [↑](#footnote-ref-30)
12. ལ་སོགས་པ་ སྣར་ཐང་། པེ་ཅིན། [↑](#footnote-ref-31)
13. བྱེ་བྲག་ སྣར་ཐང་། [↑](#footnote-ref-32)
14. བྲེལ་བ་ སྣར་ཐང་། པེ་ཅིན། [↑](#footnote-ref-33)
15. མེད་པ་བས་ སྣར་ཐང་། [↑](#footnote-ref-34)
16. རྟོག་པ་ སྣར་ཐང་། པེ་ཅིན། [↑](#footnote-ref-35)
17. ཡང་ཡང་ སྣར་ཐང་། [↑](#footnote-ref-36)
18. བཅད་པར་ སྣར་ཐང་། པེ་ཅིན། [↑](#footnote-ref-37)
19. ལ་སོགས་པ་ སྣར་ཐང་། པེ་ཅིན། [↑](#footnote-ref-38)
20. ཚད་མ་ སྣར་ཐང་། པེ་ཅིན། [↑](#footnote-ref-39)
21. རྟོག་པ་ སྣར་ཐང་། པེ་ཅིན། [↑](#footnote-ref-40)
22. །། །​། སྣར་ཐང་། [↑](#footnote-ref-41)
23. དང་ནི་ སྣར་ཐང་། པེ་ཅིན། [↑](#footnote-ref-42)
24. རྟོག་པ་ སྣར་ཐང་། པེ་ཅིན། [↑](#footnote-ref-43)
25. ཡོད་པས་ སྣར་ཐང་། པེ་ཅིན། [↑](#footnote-ref-44)
26. བསྲེག་ སྣར་ཐང་། པེ་ཅིན། [↑](#footnote-ref-45)
27. ཞལ་གྱི་ སྣར་ཐང་། པེ་ཅིན། [↑](#footnote-ref-46)
28. མི་བསྲེག་ སྣར་ཐང་། ནི་བསྲེག་ པེ་ཅིན། [↑](#footnote-ref-47)
29. དཔག་པའི་ སྣར་ཐང་། པེ་ཅིན། [↑](#footnote-ref-48)
30. གཅད་པ་ སྣར་ཐང་། པེ་ཅིན། [↑](#footnote-ref-49)
31. སྲེག་པས་ སྣར་ཐང་། པེ་ཅིན། [↑](#footnote-ref-50)
32. ལ་ པེ་ཅིན། [↑](#footnote-ref-51)
33. བརྟག་པ་ སྣར་ཐང་། [↑](#footnote-ref-52)
34. བརྟག་པ་ སྣར་ཐང་། པེ་ཅིན། [↑](#footnote-ref-53)
35. ལུང་ སྣར་ཐང་། པེ་ཅིན། [↑](#footnote-ref-54)
36. དོན་ལ་དོན་ སྣར་ཐང་། པེ་ཅིན། [↑](#footnote-ref-55)
37. ལ་ སྣར་ཐང་། པེ་ཅིན། [↑](#footnote-ref-56)
38. བྱེད་པ་ སྣར་ཐང་། པེ་ཅིན། [↑](#footnote-ref-57)
39. ཡང་དག་པ་ སྣར་ཐང་། པེ་ཅིན། [↑](#footnote-ref-58)
40. གཏན་ཚིགས་ཀྱི་ སྣར་ཐང་། པེ་ཅིན། [↑](#footnote-ref-59)
41. དེ་དེའི་ སྣར་ཐང་། [↑](#footnote-ref-60)
42. བཞིན་ སྣར་ཐང་། པེ་ཅིན། [↑](#footnote-ref-61)
43. ཁོང་དུ་ སྣར་ཐང་། [↑](#footnote-ref-62)
44. །རྗོད་ སྣར་ཐང་། པེ་ཅིན། [↑](#footnote-ref-63)
45. མཐོང་བ་ནི་དེའི་ སྣར་ཐང་། པེ་ཅིན། [↑](#footnote-ref-64)
46. ན་ སྣར་ཐང་། པེ་ཅིན། [↑](#footnote-ref-65)
47. རྗོད་པར་ སྣར་ཐང་། པེ་ཅིན། [↑](#footnote-ref-66)
48. བཅད་པའི་ ཅོ་ནེ། [↑](#footnote-ref-67)
49. བཟུང་བ་ སྣར་ཐང་། [↑](#footnote-ref-68)
50. བཅད་པའི་ སྣར་ཐང་། [↑](#footnote-ref-69)
51. ཡོད་པ་ སྣར་ཐང་། [↑](#footnote-ref-70)
52. གཏོགས་པར་ སྣར་ཐང་། པེ་ཅིན། [↑](#footnote-ref-71)
53. ངེས་པར་བཟུང་ སྣར་ཐང་། ངེས་པར་གཟུང་ པེ་ཅིན། [↑](#footnote-ref-72)
54. པའི་ སྣར་ཐང་། པེ་ཅིན། [↑](#footnote-ref-73)
55. བྱ་བར་ སྣར་ཐང་། པེ་ཅིན། [↑](#footnote-ref-74)
56. གྱུར་པ་ སྣར་ཐང་། པེ་ཅིན། [↑](#footnote-ref-75)
57. དེ་ལས་ སྣར་ཐང་། [↑](#footnote-ref-76)
58. བྱ་བར་ སྣར་ཐང་། པེ་ཅིན། [↑](#footnote-ref-77)
59. ངེས་པ་ སྣར་ཐང་། པེ་ཅིན། [↑](#footnote-ref-78)
60. ལ་རྟགས་ སྣར་ཐང་། པེ་ཅིན། [↑](#footnote-ref-79)
61. མི་དྲབ་ སྣར་ཐང་། པེ་ཅིན། [↑](#footnote-ref-80)
62. རྟོག་པར་ སྣར་ཐང་། [↑](#footnote-ref-81)
63. བྱ་བར་ སྣར་ཐང་། པེ་ཅིན། [↑](#footnote-ref-82)
64. བྱེ་བྲག་ཏུ་ སྣར་ཐང་། པེ་ཅིན། [↑](#footnote-ref-83)
65. བྱེ་བྲག་པ་ སྣར་ཐང་། པེ་ཅིན། [↑](#footnote-ref-84)
66. ལ་ སྣར་ཐང་། པེ་ཅིན། [↑](#footnote-ref-85)
67. རིགས་ སྣར་ཐང་། པེ་ཅིན། [↑](#footnote-ref-86)
68. དམིགས་པ་ སྣར་ཐང་། པེ་ཅིན། [↑](#footnote-ref-87)
69. བརྗོད་དེ་ སྣར་ཐང་། པེ་ཅིན། [↑](#footnote-ref-88)
70. །ནས་ སྣར་ཐང་། པེ་ཅིན། [↑](#footnote-ref-89)
71. བརྗོད་དེ་ སྣར་ཐང་། པེ་ཅིན། [↑](#footnote-ref-90)
72. ནི་ལྷས་བྱིན་དང་རྟ་ སྣར་ཐང་། པེ་ཅིན། [↑](#footnote-ref-91)
73. ཤུགས་ སྣར་ཐང་། པེ་ཅིན། [↑](#footnote-ref-92)
74. །དོ། །​ སྣར་ཐང་། [↑](#footnote-ref-93)
75. དུ་བ་ པེ་ཅིན། [↑](#footnote-ref-94)
76. ཕྲོད་པའི་ སྣར་ཐང་། པེ་ཅིན། [↑](#footnote-ref-95)
77. པའི་ སྣར་ཐང་། པེ་ཅིན། [↑](#footnote-ref-96)
78. བུའོ་ཞེས་ཟེར་རོ། །​ སྣར་ཐང་། བའོ་ཞེས་ཟེར་རོ། །​ །​ པེ་ཅིན། [↑](#footnote-ref-97)
79. གཞུང་ལུགས་ནི་ སྣར་ཐང་། པེ་ཅིན། [↑](#footnote-ref-98)
80. ཁོ་ནས་ སྣར་ཐང་། པེ་ཅིན། [↑](#footnote-ref-99)
81. བྱེད་པ་ཡིན་ནོ་ཞེས་བྱ་བ་ སྣར་ཐང་། པེ་ཅིན། [↑](#footnote-ref-100)
82. གཉིས་ སྣར་ཐང་། པེ་ཅིན། [↑](#footnote-ref-101)
83. །ཁྱབ་ སྣར་ཐང་། པེ་ཅིན། [↑](#footnote-ref-102)
84. དངོས་སུ་ སྣར་ཐང་། པེ་ཅིན། [↑](#footnote-ref-103)
85. རྒྱུད་པས་ སྣར་ཐང་། པེ་ཅིན། [↑](#footnote-ref-104)
86. འཇིགས་ སྣར་ཐང་། [↑](#footnote-ref-105)
87. དགག་པའི་ སྣར་ཐང་། པེ་ཅིན། [↑](#footnote-ref-106)
88. བྱ་བར་ སྣར་ཐང་། པེ་ཅིན། [↑](#footnote-ref-107)
89. ན་མི་ སྣར་ཐང་། པེ་ཅིན། [↑](#footnote-ref-108)
90. ཀུན་ སྣར་ཐང་། པེ་ཅིན། [↑](#footnote-ref-109)
91. །གསལ་ སྣར་ཐང་། པེ་ཅིན། [↑](#footnote-ref-110)
92. ཡིན་པར་སྤོང་ སྣར་ཐང་། པེ་ཅིན། [↑](#footnote-ref-111)
93. ང་ ཅོ་ནེ། སྣར་ཐང་། [↑](#footnote-ref-112)
94. བཟུང་བར་ སྣར་ཐང་། [↑](#footnote-ref-113)
95. བཅའ་ སྣར་ཐང་། [↑](#footnote-ref-114)
96. རྟོགས་སོ། སྣར་ཐང་། པེ་ཅིན། [↑](#footnote-ref-115)
97. ལྔ་པོ་ སྣར་ཐང་། པེ་ཅིན། [↑](#footnote-ref-116)
98. འདི་ལྟར་ སྣར་ཐང་། པེ་ཅིན། [↑](#footnote-ref-117)
99. མཐུན་པ་ སྣར་ཐང་། པེ་ཅིན། [↑](#footnote-ref-118)
100. རྟོགས་པ་ སྣར་ཐང་། [↑](#footnote-ref-119)
101. ཚུལ་ སྣར་ཐང་། པེ་ཅིན། [↑](#footnote-ref-120)
102. ཟློས་པ་ སྣར་ཐང་། པེ་ཅིན། [↑](#footnote-ref-121)
103. སྨོས་སོ། སྣར་ཐང་། པེ་ཅིན། [↑](#footnote-ref-122)
104. བརྗོད་ ཅོ་ནེ། [↑](#footnote-ref-123)
105. གསལ་བའི་ སྣར་ཐང་། པེ་ཅིན། [↑](#footnote-ref-124)
106. བའི་ཕྱིར་ སྣར་ཐང་། པེ་ཅིན། [↑](#footnote-ref-125)
107. ཡོད་པ་ སྣར་ཐང་། པེ་ཅིན། [↑](#footnote-ref-126)
108. རྗོད་པར་ སྣར་ཐང་། པེ་ཅིན། [↑](#footnote-ref-127)
109. ཕྱོགས་ སྣར་ཐང་། [↑](#footnote-ref-128)
110. གྲུབ་པ་ སྣར་ཐང་། [↑](#footnote-ref-129)
111. བཟུང་བ་ ཅོ་ནེ། [↑](#footnote-ref-130)
112. བཟུང་བ་ སྣར་ཐང་། པེ་ཅིན། [↑](#footnote-ref-131)
113. བྱེ་བྲག་པ་ སྣར་ཐང་། པེ་ཅིན། [↑](#footnote-ref-132)
114. ཕྱིར་ སྣར་ཐང་། པེ་ཅིན། [↑](#footnote-ref-133)
115. ཆེས་པའི་ སྣར་ཐང་། པེ་ཅིན། [↑](#footnote-ref-134)
116. །ཏོ་ སྣར་ཐང་། པེ་ཅིན། [↑](#footnote-ref-135)
117. བྱེད་པའི་ སྣར་ཐང་། པེ་ཅིན། [↑](#footnote-ref-136)
118. རྟོགས་ཏེ་ སྣར་ཐང་། པེ་ཅིན། [↑](#footnote-ref-137)
119. བརྗོད་པར་ སྣར་ཐང་། པེ་ཅིན། [↑](#footnote-ref-138)
120. སྒྲུབ་པའི་ སྣར་ཐང་། པེ་ཅིན། [↑](#footnote-ref-139)
121. བྱེ་བྲག་པ་པ་ སྣར་ཐང་། པེ་ཅིན། [↑](#footnote-ref-140)
122. གྲག་སྟེ། སྣར་ཐང་། པེ་ཅིན། [↑](#footnote-ref-141)
123. ཡིན་པ་ སྣར་ཐང་། པེ་ཅིན། [↑](#footnote-ref-142)
124. དེ་དག་གི་ སྣར་ཐང་། པེ་ཅིན། [↑](#footnote-ref-143)
125. མངོན་སུམ་གྱིས་ སྣར་ཐང་། པེ་ཅིན། [↑](#footnote-ref-144)
126. རྟགས་པ་ སྣར་ཐང་། པེ་ཅིན། [↑](#footnote-ref-145)
127. ཉིད་དུ་ སྣར་ཐང་། པེ་ཅིན། [↑](#footnote-ref-146)
128. བརྡ་སྤྲོད་པ་པ་ སྣར་ཐང་། པེ་ཅིན། [↑](#footnote-ref-147)
129. སྒྲ་ཐམས་ཅད་ཀྱི་ སྣར་ཐང་། པེ་ཅིན། [↑](#footnote-ref-148)
130. གནག་རྫི་མ་ སྣར་ཐང་། [↑](#footnote-ref-149)
131. འདོར་བར་ སྣར་ཐང་། པེ་ཅིན། [↑](#footnote-ref-150)
132. པ་སྟེ། སྣར་ཐང་། པེ་ཅིན། [↑](#footnote-ref-151)
133. བསལ་བ་ སྣར་ཐང་། པེ་ཅིན། [↑](#footnote-ref-152)
134. འཕན་པ་ སྣར་ཐང་། པེ་ཅིན། [↑](#footnote-ref-153)
135. རྗོད་པར་ སྣར་ཐང་། པེ་ཅིན། [↑](#footnote-ref-154)
136. ན་ནི་ སྣར་ཐང་། [↑](#footnote-ref-155)
137. བྱེ་བྲག་པ་ན་རེ་ སྣར་ཐང་། པེ་ཅིན། [↑](#footnote-ref-156)
138. ཡིན་ནོ་ སྣར་ཐང་། པེ་ཅིན། [↑](#footnote-ref-157)
139. བསམས་པ་ པེ་ཅིན། [↑](#footnote-ref-158)
140. མེད་པ་ནི་ སྣར་ཐང་། པེ་ཅིན། [↑](#footnote-ref-159)
141. བྱ་བ་ ཅོ་ནེ། [↑](#footnote-ref-160)
142. བརྗོད་པར་ སྣར་ཐང་། [↑](#footnote-ref-161)
143. སྨྲ་བ་ སྣར་ཐང་། པེ་ཅིན། [↑](#footnote-ref-162)
144. རྗོད་པའི་ སྣར་ཐང་། པེ་ཅིན། [↑](#footnote-ref-163)
145. ན་ སྣར་ཐང་། པེ་ཅིན། [↑](#footnote-ref-164)
146. རྟག་པའོ་ སྣར་ཐང་། པེ་ཅིན། [↑](#footnote-ref-165)
147. སྤྱོད་པ་ སྣར་ཐང་། པེ་ཅིན། [↑](#footnote-ref-166)
148. ཡོད་དེ་ཞེས་བརྗོད་པར་བྱེད་དེ་ སྣར་ཐང་། པེ་ཅིན། [↑](#footnote-ref-167)
149. རྗོད་པ་ སྣར་ཐང་། པེ་ཅིན། [↑](#footnote-ref-168)
150. བྱས་པ་ལ་ སྣར་ཐང་། པེ་ཅིན། [↑](#footnote-ref-169)
151. གྲག་སྟེ། སྣར་ཐང་། པེ་ཅིན། [↑](#footnote-ref-170)
152. ཐམས་ཅད་ པེ་ཅིན། [↑](#footnote-ref-171)
153. དེ་དག་གིས་ སྣར་ཐང་། པེ་ཅིན། [↑](#footnote-ref-172)
154. ཡིན་ཏེ། ཅོ་ནེ། [↑](#footnote-ref-173)
155. གཞན་གྱི་ སྣར་ཐང་། པེ་ཅིན། [↑](#footnote-ref-174)
156. བཀོད་དོ། སྣར་ཐང་། པེ་ཅིན། [↑](#footnote-ref-175)
157. ཡང་མ་ སྣར་ཐང་། པེ་ཅིན། [↑](#footnote-ref-176)
158. མི་རྟག་ཡང་ སྣར་ཐང་། པེ་ཅིན། [↑](#footnote-ref-177)
159. ལམ་པོ་ སྣར་ཐང་། པེ་ཅིན། [↑](#footnote-ref-178)
160. ཟེར་ཏེ་ སྣར་ཐང་། པེ་ཅིན། [↑](#footnote-ref-179)
161. སྦྱོར་བ་ སྣར་ཐང་། པེ་ཅིན། [↑](#footnote-ref-180)
162. རིགས་པའི་ སྣར་ཐང་། པེ་ཅིན། [↑](#footnote-ref-181)
163. རྗོད་པར་ སྣར་ཐང་། པེ་ཅིན། [↑](#footnote-ref-182)
164. སྤྱོད་པ་ སྣར་ཐང་། པེ་ཅིན། [↑](#footnote-ref-183)
165. མི་རྟག་པ་སྟེ་ སྣར་ཐང་། པེ་ཅིན། [↑](#footnote-ref-184)
166. མཆོད་ པེ་ཅིན། [↑](#footnote-ref-185)
167. རྗོད་པ་ སྣར་ཐང་། པེ་ཅིན། [↑](#footnote-ref-186)
168. ལ་སོགས་པ་ སྣར་ཐང་། པེ་ཅིན། [↑](#footnote-ref-187)
169. ལྟག་ཆོད་བརྒལ་ སྣར་ཐང་། པེ་ཅིན། [↑](#footnote-ref-188)
170. རྟག་ སྣར་ཐང་། པེ་ཅིན། [↑](#footnote-ref-189)
171. ཕྲད་པ་ སྣར་ཐང་། པེ་ཅིན། [↑](#footnote-ref-190)
172. སྲེག་པ་ སྣར་ཐང་། པེ་ཅིན། [↑](#footnote-ref-191)
173. ཉིད་ནི་ སྣར་ཐང་། པེ་ཅིན། [↑](#footnote-ref-192)
174. མཐའ་མེད་པ། ཅོ་ནེ། [↑](#footnote-ref-193)
175. གསལ་བ་ སྣར་ཐང་། [↑](#footnote-ref-194)
176. བསམ་པ་ ཅོ་ནེ། [↑](#footnote-ref-195)
177. ཤྲཱི་ སྣར་ཐང་། [↑](#footnote-ref-196)
178. མཁན་པོ་བི་ སྣར་ཐང་། པེ་ཅིན། [↑](#footnote-ref-197)
179. ཙ་བ་ སྣར་ཐང་། པེ་ཅིན། [↑](#footnote-ref-198)
180. རྩེགས་ སྣར་ཐང་། པེ་ཅིན། [↑](#footnote-ref-199)