༄༅། །​འཕགས་པ་བྱམས་པའི་སྒྲུབ་ཐབས།༄༅༅། །​རྒྱ་གར་སྐད་དུ། ཨཱརྱ་མཻ་ཏྲི་[[1]](#footnote-20)ཡ་སཱ་དྷ་ནཾ། བོད་སྐད་དུ། འཕགས་པ་བྱམས་པའི་སྒྲུབ་ཐབས། རྒྱལ་བ་བྱམས་པ་ལ་ཕྱག་འཚལ་ལོ། །​ཐོག་མར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཡི་གེ་མཻཾ་གསེར་གྱི་མདོག་ཅན་ལས་འོད་ཟེར་འཕྲོས་པས། བླ་མ་དང་། སངས་རྒྱས་དང་བྱང་ཆུབ་སེམས་དཔའི་ཚོགས་དང་། རྒྱལ་བ་བྱམས་པ་ཉིད་གཙོ་བྱས་པ་ཡང་དག་པར་བཀུག་སྟེ། ཨོཾ་སརྦ་ཏ་ཐཱ་ག་ཏ་[[2]](#footnote-21)ཀཱ་ཡ་བཱཀ་ཙིཏྟ་པྲ་ན་མེ་ན་བཛྲ་བནྡྷ་[[3]](#footnote-22)ན་ཀ་རོ་མི་ཞེས་བྱ་བས་ཕྱག་འཚལ་བ་སྔོན་དུ་སོང་བས། ཨོཾ་བཛྲ་པུཥྤཾ་[[4]](#footnote-23)ཨཱཿཧཱུཾ་སྭཱ་ཧཱ།ཨོཾ་བཛྲ་དྷཱུ་པཾ་[[5]](#footnote-24)ཨཱཿཧཱུཾ་སྭཱ་ཧཱ། ཨོཾ་བཛྲ་དཱི་པཾ་ཨཱཿཧཱུཾ་སྭཱ་ཧཱ། ཨོཾ་བཛྲ་གནྡྷཾ་ཨཱཿཧཱུཾ་སྭཱ་ཧཱ།[[6]](#footnote-25) ཨོཾ་བཛྲ་ནཻ་བི་དྱཾ་[[7]](#footnote-26)ཨཱཿཧཱུཾ་སྭཱ་ཧཱ། ཞེས་པས་བྱིན་གྱིས་བརླབས་པས་མཆོད་པའི་ཚོགས་ཕུལ་ལ། དེ་དག་གི་སྤྱན་སྔར་སྡིག་པ་བཤགས་པ་དང་། རྗེས་སུ་ཡི་རང་བ་དང་། [[8]](#footnote-27)བསྐུལ་བ་དང་། གསོལ་བ་གདབ་པ་དང་། བསྔོ་བ་དང་། སེམས་བསྐྱེད་པ་བྱས་ནས། བྱམས་པ་དང་། སྙིང་རྗེ་དང་དགའ་བ་དང་། བཏང་སྙོམས་ལས་ཚངས་པའི་གནས་པ་ལ་སོགས་[[9]](#footnote-28)པར་ཡིད་ལ་བྱའོ། །​དེ་ནས་ཨོཾ་ཤཱུ་ནྱ་[[10]](#footnote-29)ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅[[11]](#footnote-30)ཧཾ། ཞེས་བྱ་བའི་སྔགས་ལན་གསུམ་གྱི་བར་དུ་བརྗོད་དེ།བརྫུན་པའི་རྣམ་པར་རྟོག་པ་གོམས་པར་བྱས་པའི་བག་ཆགས་ཀྱི་དབང་དུ་གྱུར་པ། རང་གི་སེམས་དང་[[12]](#footnote-31)མིག་འཕྲུལ་མཁན་གྱིས་[[13]](#footnote-32)ཉེ་བར་སྤྲུལ་པའི་སེམས་ཅན་དང་། སྣོད་ཀྱི་འཇིག་རྟེན་གྱི་[[14]](#footnote-33)རྣམ་པར་འཁྲུལ་པའི་དྲི་མ་སྦྱང་བར་བྱ་[[15]](#footnote-34)བའི་ཕྱིར། རྡུལ་དང་། ཁུག་རྣ་[[16]](#footnote-35)དང་དུ་བ་དང་། ཁ་བ་དང་སྤྲིན་དང་། སྤྲིན་གྱི་གྲིབ་མ་དང་བྲལ་བ། སྟོན་ཀའི་ཉི་མ་ཕྱེད་ཀྱི་ནམ་མཁའ་ལྟ་བུར་ཆོས་ཀྱི་དབྱིངས་མཐའ་དང་དབུས་མེད་པའི་རང་བཞིན་དུ་ཕྱི་ནང་དང་བཅས་པའི་འཇིག་རྟེན་གསུམ་པོ་མ་ལུས་པ་རྣམ་པར་བལྟ་བར་བྱའོ། །​དེ་ལྟར་ཡུད་ཙམ་ཞིག་རྣམ་པར་དག་པའི་རང་བཞིན་རབ་ཏུ་རྟོག་པ་[[17]](#footnote-36)ནམ་མཁའ་རྡོ་རྗེའི་ཏིང་ངེ་འཛིན་ཏེ། དེ་ལ་གནས་པ་པཾ་ལས་པདྨ་དང་། ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཡི་གེ་མཻ་[[18]](#footnote-37)ཞེས་བྱ་བའི་འོད་ཀྱིས་ཕྱི་ནང་དང་སྣོད་བཅུད་མཐའ་དག་སྦྱངས་ཏེ། ཐུབ་པ་སྐྱེས་མཆོག་བྱམས་པ་ནི། །​ཞལ་གསུམ་སྤྱན་གསུམ་གྱིས་རྣམ་བརྒྱན། །​དེ་ཡི་གདན་ནི་པདྨ་སྟེ། །​སེམས་དཔའི་སྐྱིལ་ཀྲུང་གིས་བཞུགས་པ། །​ཕྱག་བཞི་ཡིས་ནི་རྣམ་པར་མཛེས། །​བླ་མེད་ཆོས་སྟོན་ཕྱག་རྒྱ་ཡིས། །​ཕྱག་གཉིས་དང་པོ་རྣམ་པར་བརྒྱན། །​ཕྱག་གཡས་གཉིས་པ་ཉེར་བསྐྱོད་པས། །​མཆོག་ཏུ་སེམས་ཅན་སྐྱོང་བ་པོ། །​གཡོན་ཕྱག་ལྷ་རྫས་ཡལ་ག་འདུད། །​ཀླུ་ཤིང་མེ་ཏོག་བཅས་པའོ། །​སངས་རྒྱས་སྤྲིན་ནི་རབ་འཕྲོས་ཤིང་།[[19]](#footnote-38) །​བྱང་ཆུབ་སེམས་ཀྱི་རང་བཞིན་འབར། །​དངོས་གྲུབ་ཆེན་པོ་མཆོག་བསྒོམ་བྱ། །​དེ་ནས་སྔ་མ་བཞིན་དུ་མཆོད་དེ། ཛཿཧཱུཾ་བཾ་ཧོཿཞེས་པའི་ཡི་གེ་བཞིས་དྲངས་ནས། དམ་ཚིག་སེམས་དཔའ་རང་ཉིད་ལ་དགུག་པ་དང་། གཞུག་པ་དང་། བཅིང་བ་དང་། དགེས་པར་བྱས་ལ། དབང་བསྐུར་བར་གསོལ་བ་གདབ་པར་བྱའོ། །​དེའི་རྗེས་ལ་སྐུ་གསུང་ཐུགས་ཀྱིས་བྱིན་གྱིས་བརླབས་ནས། རང་བཞིན་གྱིས་འོད་གསལ་བ་ཉིད་ཀྱིས་རྫོགས་པའི་རིམ་པ་བསྒོམ་པར་བྱའོ། །​དེ་འོག་ཕྱག་རྒྱ་བཅིངས་[[20]](#footnote-39)བྱས་ལ། །​མཉམ་པར་གཞག་པར་གསང་སྔགས་བཟླས། །​ལག་གཉིས་སོ་སོར་དག་ཏུ་བྱ། །​ཁུ་ཚུར་བཅིངས་ཏེ་སྡིགས་མཛུབ་གཉིས། །​མཐེ་བོའི་དབུས་སུ་གཞུག་བྱ་སྟེ། །​མེ་ཏོག་རྣམ་པའི་མཆོད་པས་སོ། །​ཨོཾ་མཻཾ་[[21]](#footnote-40)མཻ་[[22]](#footnote-41)ཏྲི་མཻ་ཏྲི་ཡེ་[[23]](#footnote-42)སྭཱ་ཧཱ། འཕགས་པ་བྱམས་པའི་སྒྲུབ་ཐབས་སློབ་དཔོན་ཐོགས་མེད་ཀྱིས་མཛད་པ་རྫོགས་སོ།། །​།ཇོ་བོ་ཆེན་པོ་དང་། དགེ་བཤེས་[[24]](#footnote-43)སྟོན་པས་བསྒྱུར་བ་ལས་དུས་ཕྱིས་པཎྜི་ཏ་ཆེན་པོ་བུདྡྷ་ཤྲཱི་དང་། གནུབས་ལོ་ཙཱ་[[25]](#footnote-44)བས་དག་པར་བཅོས་སོ། །​[[26]](#footnote-45)ཨོཾ་མུ་ནི་མུ་ནི་སྨ་ར་[[27]](#footnote-46)སྭཱ་ཧཱ།

1. ཏྲཻ་ སྣར་ཐང་། པེ་ཅིན། [↑](#footnote-ref-20)
2. ཏ་ཡ་ སྣར་ཐང་། པེ་ཅིན། [↑](#footnote-ref-21)
3. བན་ཏ་ སྣར་ཐང་། པེ་ཅིན། [↑](#footnote-ref-22)
4. པུཥྤེ་ སྣར་ཐང་། པེ་ཅིན། [↑](#footnote-ref-23)
5. པེ་ སྣར་ཐང་། པེ་ཅིན། [↑](#footnote-ref-24)
6. དཱི་པཾ་གྷནྡྷཾ། སྣར་ཐང་། པེ་ཅིན། [↑](#footnote-ref-25)
7. ཏྱ་ སྣར་ཐང་། པེ་ཅིན། [↑](#footnote-ref-26)
8. ། སྣར་ཐང་། པེ་ཅིན། [↑](#footnote-ref-27)
9. གནས་པ་ལེགས་ སྣར་ཐང་། པེ་ཅིན། [↑](#footnote-ref-28)
10. ནྱེ་ སྣར་ཐང་། པེ་ཅིན། [↑](#footnote-ref-29)
11. ཨཱཏྨ་ སྣར་ཐང་། པེ་ཅིན། [↑](#footnote-ref-30)
12. སེམས་ སྣར་ཐང་། པེ་ཅིན། [↑](#footnote-ref-31)
13. མཁན་གྱི་ སྣར་ཐང་། པེ་ཅིན། [↑](#footnote-ref-32)
14. འཇིག་རྟེན་གྱིས་ སྣར་ཐང་། པེ་ཅིན། [↑](#footnote-ref-33)
15. སྦྱང་ སྣར་ཐང་། པེ་ཅིན། [↑](#footnote-ref-34)
16. ཁུག་སྣ་ སྣར་ཐང་། པེ་ཅིན། [↑](#footnote-ref-35)
17. རྟོག་པ་མེད་པ་ སྣར་ཐང་། པེ་ཅིན། [↑](#footnote-ref-36)
18. མེ་ སྣར་ཐང་། པེ་ཅིན། [↑](#footnote-ref-37)
19. རབ་འཕྲོ་ཞིང་། སྣར་ཐང་། པེ་ཅིན། [↑](#footnote-ref-38)
20. བཅིང་ སྣར་ཐང་། པེ་ཅིན། [↑](#footnote-ref-39)
21. ཨོཾ་མཻ་ སྣར་ཐང་། ཨོཾ་ པེ་ཅིན། [↑](#footnote-ref-40)
22. མཻ་མེ་ པེ་ཅིན། [↑](#footnote-ref-41)
23. ཡ་ སྣར་ཐང་། པེ་ཅིན། [↑](#footnote-ref-42)
24. གཤེས་ སྣར་ཐང་། [↑](#footnote-ref-43)
25. གནུབས་ལོཙྪ་ སྣར་ཐང་། པེ་ཅིན། [↑](#footnote-ref-44)
26. ཡ་ སྣར་ཐང་། [↑](#footnote-ref-45)
27. སྨ་ར་ཉེ་སྙིང་ངོ། །​ སྣར་ཐང་། པེ་ཅིན། [↑](#footnote-ref-46)