༄༅༅། །​རྣལ་འབྱོར་སྤྱོད་པའི་ས་ལས་འདུལ་བ་བསྡུ་བ། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​འདུལ་བ་མ་མོའི་སྡོམ་ནི། ཕན་ཡོན་སྡེ་ཚན་སྡུད་པ་དང་། །​རྗེས་སྤྱོད་མི་མཐུན་མཐུན་པ་དང་། །​ཉེར་ཞི་ཡོངས་ཤེས་རྣམ་ལྔ་དང་། །​དད་འགྱུར་འཕེལ་བར་འགྱུར་བ་དང་། །​སྟོབས་ལྔ་པོ་ནི་ཐ་མ་ཡིན། །​འདི་མན་ཆད་ནི་འདུལ་བ་བསྡུ་བའི་ཚིག་ལེའུར་བྱས་པ་སྟེ། རིགས་ནི་བསྡུ་བར་བྱ་བ་དང་། །​གཞི་བཅས་ལ་སོགས་ཡོད་པ་ཡིས། །​དགེ་འདུན་བསྡུ་དང་ལེགས་པར་འགྱུར། །​དེ་ཡི་བདེར་གནས་རྣམ་ལྔ་སྟེ། །​ཆོས་གོས་ལ་སོགས་ཡོད་པ་དང་། །​མི་མཐུན་པ་ནི་བསྐྲད་པ་དང་། །​འགྱོད་པ་སེལ་དང་ཉོན་མོངས་གནོན། །​བག་ལ་ཉལ་ཡང་སྤོང་བ་ཡིན། །​མ་འོངས་འཇུག་པར་འགྱུར་བའི་ཕྱིར། །​ཡུན་རིང་གནས་པ་ཉིད་དུ་བཞེད། །​དང་པོ་བསྡུ་དང་ལེགས་པར་དང་། །​བསྡུས་པ་ཅི་བདེར་བྱ་བ་དང་། །​གཞན་དག་བདེ་བར་འཇུག་[[1]](#footnote-20)འགྱུར་བ། །​ཀུན་གྱིས་བསྒྲགས་པ་ཤེས་བྱ་སྟེ། །​དེ་ནི་ཕན་ཡོན་རྣམ་དག་གི །​ཅི་རིགས་པར་ནི་བསྡུ་བ་ཡིན། །​ལྟུང་བ་སྡེ་ཚན་རྣམ་ལྔ་སྟེ། །​དེ་ལས་བསླབ་བྱ་རྣམ་པ་བཞི། །​ཉེས་པ་རྣམ་པ་བཅོ་ལྔ་ཡིས། །​ལྟུང་བ་ཐམས་ཅད་རྣམ་པར་གཞག །[[2]](#footnote-21)​དངོས་ཅི་ཀུན་དཀྲིས་དྲག་པོ་དང་། །​འབྲལ་[[3]](#footnote-22)དང་ཆོག་མི་ཤེས་པ་དང་། །​གནས་སྐབས་དག་ནི་བྱེད་པ་དང་། །​མ་དད་དད་པ་གཞན་འགྱུར་དང་། །​བྱ་བ་མང་པོའི་ཉེས་པ་དང་། །​ལྷག་པར་ཆགས་དང་གཞན་ལ་ཡང་། །​ཐོ་[[4]](#footnote-23)འཚམས་གནོད་པ་ཀུན་སློང་དང་། །​བདེ་འགྲོ་དགེ་སྦྱོང་ཚུལ་བགེགས་དང་། །​སྤང་དང་གནས་དང་བསྙེན་བཀུར་དང་། །​དེ་ལས་བཟློག་[[5]](#footnote-24)ལ་རིག་པ་[[6]](#footnote-25)དང་། །​གསང་ལ་སོགས་དང་འཆབ་པ་དང་། །​རྟེན་[[7]](#footnote-26)དང་བསྟེན་བྱ་མ་ཡིན་པའོ། །​འདུལ་བ་སྡུད་པར་བྱེད་པ་ཡི། །​ཆོས་ནི་མདོར་ན་རྣམ་ལྔ་སྟེ། །​རང་བཞིན་ཁ་ན་མ་ཐོ་དང་། །​བཅས་པའི་ཁ་ན་མ་ཐོར་བཅས། །​དགག་པ་དང་ནི་གནང་བ་དང་། །​སྒྲུབ་པ་ཡིན་ཏེ་དང་པོར་ནི། །​རང་བཞིན་མི་དགེ་རྣམ་པ་བཞིར།[[8]](#footnote-27) །​རིག་པར་[[9]](#footnote-28)བྱ་སྟེ་ཐུབ་པ་ཡིས། །​རྟགས་མི་མཐུན་པ་ཉིད་དང་ནི། །​དམ་པའི་ཆོས་ལ་གུས་བྱ་དང་། །​རང་བཞིན་མ་ཐོ་བཅས་མཐུན་དང་། །​གཞན་གྱི་སེམས་ཀྱང་བསྲུང་བ་དང་། །​བདེ་འགྲོ་སྲོག་དང་དགེ་སྦྱོང་གི །​ཚུལ་གྱི་བར་ཆད་ཡིན་པའི་ཕྱིར། །​སྤངས་པ་དེ་ལ་སྤྱོད་པ་གང་། །​དེ་ནི་བཅས་པའི་མ་ཐོ་བཅས། །​ངན་འགྲོར་འགྲོ་བར་འགྱུར་བ་དང་། །​བདེ་འགྲོ་ཆོས་ཀྱི་རྙེད་པ་དང་། །​སྲོག་དང་དགེ་སྦྱོང་ཚུལ་གྱི་ནི། །​བར་དུ་སྤྱོད་པ་གང་ཡིན་པ། །​དེ་ནི་སངས་རྒྱས་འགོག་པར་མཛད། །​གནང་བ་དེ་ལས་བཟློག་པ་ཡིན། །​བསྒྲུབ་པ་རྣམ་པ་གསུམ་ཡིན་ཏེ། །​ལྟུང་དང་ལྟུང་བ་མེད་པ་དང་། །​བསླང་བ་ཡིན་ཏེ་རྣམ་པ་གཉིས། །​བྱ་བ་མི་བྱེད་པ་དང་ནི། །​མི་བྱ་བ་ནི་བྱེད་པའི་ཕྱིར། །​མི་སྦྱོར་བ་དང་[[10]](#footnote-29)སྦྱོར་བཅས་ལས། །​ལྟུང་བའི་ཉེས་པ་འབྱུང་བར་འགྱུར། །​དེ་ཡི་རྒྱུ་ཡང་རྣམ་བཞི་སྟེ། །​མི་ཤེས་པ་དང་བག་མེད་དང་། །​ཉོན་མོངས་མང་དང་མ་གུས་པའོ། །​ལྟུང་བ་རྣམས་ཀྱི་ཆུང་ལ་སོགས། །​རྣམ་པ་ལྔས་ནི་རིག་པར་བྱའོ། །​ངོ་བོ་ཉིད་དང་བྱེད་པ་དང་། །​བསམ་དང་གཞི་དང་ཚོགས་པའོ། །​ཚོགས་བྱ་རྣམ་དག་བྱ་བ་དང་། །​གྲོང་བྱ་དགེ་ཕྱོགས་བྱ་བ་དང་། །​གཙུག་ལག་ཁང་དུ་འཕྲལ་གྱི་ནི། །​བྱ་བ་དག་ནི་རྣམ་པ་ལྔ། །​བསྡམས་སོགས་བལྟ་སོགས་བྱ་ཉུང་དང་། །​འདྲེས་པར་གནས་པ་མེད་སོགས་དང་། །​ལས་དང་པོ་ལ་སོགས་པ་ཡིས། །​ལྟུང་བ་འབྱུང་བ་མེད་པ་ཡིན། །​འགྱོད་པ་རྣམ་པ་ལྔ་བསྐྱེད་དང་། །​བག་ཡོད་རྣམ་པ་ལྔ་དང་ནི། །​རྣམ་ལྔས་འགྱོད་པ་བསལ་བ་ལ།[[11]](#footnote-30) །​བརྟེན་ནས་ལྟུང་ལས་ལྡང་བར་འགྱུར། །​དེ་ལ་བདག་ཉིད་ལ་སོགས་པས། །​སྨད་ལ་སོགས་པ་[[12]](#footnote-31)མཐོང་ནས་ནི། །​དེ་ནི་འགྱོད་པ་སྐྱེད་པར་བྱེད། །​བག་ཡོད་པ་ནི་སྔ་མ་བཞིན། །​ངེས་འབྱུང་བཅས་པ་བཤད་པ་དང་། །​གཞི་དང་བྲལ་ཞིང་མི་བྱ་བར། །​ལྷག་པའི་བསམ་པས་[[13]](#footnote-32)སེམས་བསྐྱེད་དང་། །​བཤགས་པ་བྱ་དང་འགྱོད་པ་ཡི། །​རྒྱུན་ནི་སྒྲིབ་པ་ཡིན་པའི་ཕྱིར། །​འགྱོད་པ་སྐྱེས་པ་སེལ་བར་བྱེད། །​འདུལ་བའི་[[14]](#footnote-33)རྗེས་སུ་སྤྱོད་པ་ཡི། །​ཆོས་ལྔ་དགེ་སློང་འདུལ་བརྩོན་པ། །​དེ་དག་ལ་ནི་སྤྱོད་བྱེད་དེ། །​གནས་པ་གནས་དང་རྟེན་དང་ནི། །​ལོངས་སྤྱོད་དང་ནི་ལས་ཡིན་ཏེ། །​དགེ་སློང་འདུལ་བའི་བསླབ་པ་ལ། །​བརྩོན་པ་དེ་ནི་འདུ་ཤེས་ཀྱིས།[[15]](#footnote-34) །​གནས་པ་རྣམ་པ་ལྔ་ཡིན་ཏེ། །​གྲོང་དུ་འཇུག་པར་བྱེད་པ་ན། །​བཙོན་རར་འཇུག་པའི་འདུ་ཤེས་དང་། །​གཙུག་ལག་ཁང་ན་མདོ་སྡེ་བཞིན། །​རྟག་ཏུ་དགེ་སྦྱོང་འདུ་ཤེས་དང་། །​ཟས་ལ་རྟག་པར་ནད་ཀྱི་ནི། །​གཉེན་པོ་ཉིད་དུ་འདུ་ཤེས་དང་། །​རབ་དབེན་ཤེས་བྱ་རྣམ་གཉིས་ལ། །​ལོང་བ་འོན་ལྐུགས་འདུ་ཤེས་དང་། །​ཉལ་ན་དགོན་པའི་རི་དགས་ལྟར། །​ཐུམ་ཕྲས་ཀྱི་ནི་འདུ་ཤེས་དང་། །​དེ་ལྟར་གནས་པའི་དགེ་སྦྱོང་ནི། །​རྒྱལ་ལ་འོས་པའི་ལོངས་སྤྱོད་ལ། །​གནས་ཀྱང་འདོད་པ་བསོད་ཉམས་ཀྱི། །​རྗེས་སུ་སྦྱོར་བར་མི་འགྱུར་རོ། །​གནས་ལྔར་བཞེད་དེ་དགེ་སློང་དང་། །​དགེ་སློང་མ་དང་མུ་སྟེགས་གནས། །​ཉོན་མོངས་ཅན་དང་ཉོན་མོངས་མེད། །​གནས་བྱ་དང་པོ་ཐ་མ་ཡིན། །​དེ་ལྟར་དོགས་མེད་གནས་རྣམས་སུ། །​གནས་པ་ལ་ནི་དོགས་མེད་འགྱུར། །​རྟེན་ཡང་ལྔ་སྟེ་གྲོང་མཚམས་དང་། །​གནས་དང་གང་ཟག་[[16]](#footnote-35)རྣམས་དང་[[17]](#footnote-36)ནི། །​ཡོ་བྱད་གསུམ་དང་སྤྱོད་ལམ་སྟེ། །​རྟེན་དེ་དག་ལ་བརྟེན་པ་ནི། །​བདག་ལ་བདག་ཉིད་སྡུག་བསྔལ་བ། །​དོན་མེད་ལྡན་པས་གནོད་མི་འགྱུར། །​ལོངས་སྤྱོད་མི་རུང་རྣམ་ལྔ་སྟེ། །​མཆོད་རྟེན་གྱི་ནི་གལ་ཏེ་ན། །​ནད་ཚབས་ཆེ་བ་མ་ཡིན་ཞིང་། །​རྟེན་གཞན་ཡོད་ན་མི་རུང་ངོ། །​དགེ་འདུན་གྱིས་[[18]](#footnote-37)ནི་མ་བསྒོ་[[19]](#footnote-38)དང་། །​ལྷུང་བཟེད་མ་ཆུད་མ་རྟོགས་ཡིན། །​གང་ཟག་གཞན་གྱི་མ་བྱིན་དང་། །​རྗེས་སུ་མ་གནང་མི་བཅུག་[[20]](#footnote-39)པའོ། །​རང་གི་བཤད་སོགས་འདྲེས་པ་སྟེ། །​བརྟེན་པའི་དགེ་བ་ཉམས་འགྱུར་ཞིང་། །​མི་དགེ་མངོན་པར་འཕེལ་བ་དང་། །​བརྟེན་ན་འཇིག་རྟེན་འཁྲུགས་འགྱུར་བའོ། །​དེ་ལས་བཟློག་ལྔ་རུང་བ་སྟེ། །​དེ་དག་རྣམ་པར་སྤོང་བ་དང་། །​རྗེས་སུ་རྟེན་པར་བྱེད་པ་ནི། །​དད་པས་སྦྱིན་པ་སྦྱོང་བར་འགྱུར། །​གསོལ་བའི་ལས་དང་གསོལ་བ་དང་། །​གཉིས་དང་གསོལ་དང་བཞི་དང་ནི། །​ལས་གསུམ་བརྗོད་ཡིན་དེ་དག་གི །​རྟེན་གྱི་གཞི་ནི་རྣམ་གཉིས་ཏེ། །​སེམས་ཅན་སེམས་ཅན་མིན་སྟོན་ཡིན། །​དེ་ནི་བྱ་ཡིན་ལས་ཡིན་ཏེ། །​ཚོགས་གཉིས་བཞི་ལྔ་ཚོགས་བཅུ་དང་། །​ཉི་ཤུ་དང་ནི་བཞི་བཅུ་དང་། །​དགེ་འདུན་མཐུན་པས་[[21]](#footnote-40)བྱ་བ་སྟེ། །​དེ་ལྟར་ཤེས་པ་ལས་རྣམས་ལ། །​སྤྱོད་པ་ལྟུང་དང་བསླང་བ་ཡང་། །​མཁས་ཤིང་ཁ་ན་མ་ཐོ་མེད། །​འདུལ་བའི་བསླབ་དང་མི་མཐུན་པའི། །​ཆོས་ནི་རྣམ་ལྔར་རིག་པར་བྱ། །​བར་དུ་གཅོད་དང་དམ་ཆོས་ལྟར། །​བཅོས་དང་ལྡོག་པའི་གྲོགས་པོ་དང་། །​གླེན་ཞིང་ཉོན་མོངས་མང་བ་དང་། །​སྔོན་གྱི་ཚོགས་སྟོབས་ཆུང་བ་ཡིན། །​བར་ཆད་ལྔ་སྟེ་བསླབ་རྣམས་དང་། །​བདེ་འགྲོ་རྙེད་ལ་སོགས་པའོ། །​དམ་པའི་ཆོས་ལྟར་བཅོས་པ་ནི། །​བཤད་དང་བསྒྲུབ་[[22]](#footnote-41)ཅེས་བྱ་བ་ཡིན། །​མདོ་སོགས་ལྷད་འཇུག་སྤང་བ་[[23]](#footnote-42)དང་། །​མཐའ་གཉིས་གང་ཟག་སྟོན་པ་དང་། །​ཀུན་རྫོབ་ཡོད་པ་རྫས་སྟོན་དང་། །​མྱ་ངན་འདས་ལ་ཡོད་མེད་དང་། །​མི་ལྟ་བ་ནི་བླ་བ་དང་། །​བསྔགས་དང་མི་བསྔགས་བརྗོད་པ་དང་། །​མི་སྨྲའི་བརྟུལ་ཞུགས་ལེན་པ་དང་། །​ཟས་མེད་ལ་སོགས་ལེགས་པ་དང་། །​བས་མཐར་རྩོམ་པ་[[24]](#footnote-43)མེད་པ་དང་། །​རྣམ་ཤེས་དེ་ཉིད་འཁོར་བ་དང་། །​དེ་དག་མི་གཅོད་དགྲ་བཅོམ་མེད། །​དེ་བཞིན་བདག་ཏུ་སྨྲ་བ་དང་། །​མོས་པ་ཡིད་ལ་བྱེད་པ་ཡིས། །​ཞི་གནས་ལ་སོགས་སྟོན་པ་དང་། །​གནས་མ་ཡིན་ལ་འགྱོད་བྱེད་ཅིང་། །​དེས་ནི་དེ་ཉིད་རློམས་པ་[[25]](#footnote-44)དང་། །​གོང་མའི་མཐུ་ནི་ཡོད་བཞིན་དུ། །​ཞལ་ཏ་དགའ་ཞིང་སྟོན་པ་དང་། །​ལྟུང་བས་ཉམས་ཤིང་སྦྱིན་པ་དང་། །​ཐོས་པས་རྩོད་ཅིང་རྙེད་བཅས་ལ། །​བསྙེན་བཀུར་བྱེད་ཅིང་གཏམ་འདྲེ་དང་། །​གསང་ཚིག་མང་པོས་མཁས་སྙེམས་དང་། །​དྲག་ཤུལ་ལ་སོགས་གནོད་བྱེད་དང་། །​ཚུལ་འཆོས་སྤྱོད་ལམ་གང་ཡིན་དང་། །​རྒྱང་འཕེན་[[26]](#footnote-45)ཚིག་གིས་ཤེས་ཁེངས་དང་། །​ཁ་ན་མ་ཐོ་བཅས་དགེ་བྱེད། །​དེ་དག་སྟོན་པར་བྱེད་པ་སྟེ། །​བསླབ་དང་མཐུན་པའི་ཆོས་ལྔ་ནི། །​དེ་ལས་བཟློག་པར་ཤེས་པར་བྱ། །​དེ་དང་ལྡན་པའི་ཆོས་ལྔ་ནི། །​ཚུལ་ཁྲིམས་ཕུང་པོ་སྲུང་འགྱུར་ཏེ། །​ལེགས་པར་ངེས་འབྱུང་གང་ཡིན་དང་། །​འདྲི་དང་སོ་སོར་རྟོག་པ་དང་། །​གཉེན་པོ་སྒོམ་པར་[[27]](#footnote-46)བྱེད་པ་དང་། །​དད་པ་ཡིན་ཏེ་དེ་ལ་ཡང་། །​དང་པོ་ལ་བརྟེན་གཞན་དག་བྱེད། །​དེ་དག་ལྟུང་བ་མི་འབྱུང་སྟེ། །​མི་ཤེས་ལ་སོགས་གོ་རིམས་བཞིན། །​འདུལ་བ་ཉེར་ཞི་[[28]](#footnote-47)ཆོས་ལྔ་སྟེ། །​དེས་པ་དང་ནི་སྤང་བ་[[29]](#footnote-48)དང་། །​སྤོང་བའི་ཡན་ལག་བསྙེན་བཀུར་དང་། །​རྩོད་པ་ཉེ་བར་ཞི་བ་ཡིན། །​ལུས་སོགས་མི་འདོད་སྤྱོད་པ་དང་། །​དགེ་འདུན་མི་མཉམ་[[30]](#footnote-49)སྤྱོད་པ་དང་། །​ཚུལ་ཁྲིམས་ལྟ་བ་མི་མཐུན་ཕྱིར། །​སྡུག་བསྔལ་གནས་པས་དེ་བཟློག་དྲུག །​གནས་དང་གདམས་ངག་སྒྲུབ་པ་[[31]](#footnote-50)དང་། །​ཚོགས་རྣམས་ཕུན་སུམ་ཚོགས་པ་ལས། །​བརྩམས་ནས་འཁོར་ལོ་བཞི་གསུངས་ཏེ། །​ཡང་དག་སྨོན་ལམ་རྣམ་པ་ལྔ། །​མཐུན་པར་འཛིན་པ་ཉིད་དང་ནི། །​མི་མཐུན་སྒྲུབ་པ་མ་ཡིན་དང་། །​བདག་ཉིད་སྨྲ་དང་ཆོག་ཤེས་དང་། །​སྤོང་ལ་སོགས་པ་དགའ་སྒོམ་ཡིན། །​སྔོན་དུ་བསོད་ནམས་བྱས་པ་དང་།[[32]](#footnote-51) །​འབྲས་བུའི་ཕན་ཡོན་རྣམ་[[33]](#footnote-52)ལྔ་སྟེ། །​རྣམ་སྨིན་གཉིས་ལ་གནས་པ་དང་། །​དེ་ཡང་རྣམ་བརྒྱད་རྣམ་པ་གཅིག །​གདུགས་[[34]](#footnote-53)སོགས་བར་ཆད་མི་བྱེད་དང་། །​རང་བཞིན་གྱིས་ནི་དགེ་རྣམས་ལ། །​སེམས་ནི་འཇུག་པར་[[35]](#footnote-54)འགྱུར་བ་དང་། །​སྡིག་ལས་འཛེམ་[[36]](#footnote-55)པར་བྱེད་པ་དང་། །​ལས་མཐའ་ལེགས་པར་གྲུབ་པ་སྟེ། །​ཞི་གནས་དང་ནི་ལྷག་མཐོང་གི །​ཤིང་རྟའི་འཁོར་ལོ་བཞི་ཡིན་ཏེ། །​དེ་དག་མེད་ན་བསྲུང་[[37]](#footnote-56)མི་འགྱུར། །​སྤོང་བའི་ཡན་ལག་རྣམ་ལྔ་སྟེ། །​ཐོབ་པར་བྱ་བ་ཡིད་ཆེས་དང་། །​བདག་ཉིད་སྨྲ་ལ་སྤྲོ་གཉིས་དང་། །​དོན་ཤེས་ནུས་པ་ཉིད་རྣམས་སོ། །​ཡོན་ཏན་ཕན་ཡོན་ཡིད་ཆེས་དང་། །​རྗེས་སུ་མཐུན་པས་བསྒྲུབ་པ་དང་། །​རྒྱལ་མཚན་བ་དན་གདུགས་སོགས་ཀྱིས། །​བསྙེན་བཀུར་རྣམ་གསུམ་རིག་པར་བྱ། །​རྩོད་པ་དེ་ཡང་རྣམ་བཞི་སྟེ། །​གཞན་གྱིས་[[38]](#footnote-57)གླེང་ཞེས་བྱ་བ་དང་། །​ཕན་ཚུན་ཐེ་ཚོམ་ཟ་བ་དང་། །​བདག་དང་ཕན་ཚུན་གླེང་བའོ། །​དེ་དག་ཉེར་ཞི་རྣམ་བཞི་སྟེ། །​དགེ་འདུན་རྟེན་[[39]](#footnote-58)དང་དག་སྦྱིན་དང་། །​ངོ་བོ་ཉིད་མང་ཚོལ་བ་དང་། །​ཡང་དག་བཤགས་པ་འཆགས་པ་ཡིན། །​འདུལ་བའི་བསླབ་པ་བརྩོན་པ་ཡིས། །​གནས་ལྔ་ཡོངས་སུ་ཤེས་བྱ་སྟེ། །​དངོས་པོ་[[40]](#footnote-59)དང་ནི་ལྟུང་བ་དང་། །​གང་ཟག་རྫས་བླང་གནོད་པའོ། །​དངོས་པོ་ཕུང་སོགས་ཤེས་པར་བྱ། །​ལྟུང་བ་རྣམ་པ་ལྔ་ཡོད་དེ། །​གཞི་དང་ཀུན་ནས་སློང་བ་དང་། །​དངོས་དང་སྦྱོར་དང་མཐའ་ལས་སོ། །​ལྟུང་བ་ལྷག་བཅས་[[41]](#footnote-60)ལ་སོགས་པ། །​རྣམ་པ་བཅུ་གཉིས་ཤེས་པར་བྱ། །​གང་ཟག་རྣམ་ལྔར་ཤེས་བྱ་སྟེ། །​དེ་ནི་དཔྱད་པའི་དབྱེ་བ་དང་། །​རིགས་ཀྱི་དེ་ནི་དབྱེ་བ་དང་། །​སྡེ་པ་མཐོ་དམན་དབྱེ་བ་དང་། །​འཐོབ་པ་དང་ནི་རྟག་པ་ཡིན། །​རྫས་བླང་བ་ནི་རྣམ་གསུམ་སྟེ། །​རྙེད་དང་བསླང་དང་བསྐྲད་པའོ། །​སྨྱོན་པའི་སྤྱོད་དང་འདྲ་བ་ཡི། །​གནོད་པ་རྣམ་ལྔར་ཤེས་བྱ་སྟེ། །​ཤི་བའི་རྗེས་སུ་མྱ་ངན་དང་། །​སེར་སྣས་བདག་ཉིད་གདུང་བྱེད་ཅིང་། །​སེར་སྣའི་དྲི་མ་རྣམ་བརྒྱད་དང་། །​ཡན་ལག་འཆག་པས་གདུང་བ་དང་། །​མཐོ་རིས་རྣམ་དག་འདོད་པ་ཡིས། །​ལུས་གདུང་བྱེད་པ་གང་ཡིན་པའོ། །​དད་འགྱུར་འཕེལ་བར་འགྱུར་བ་ཡི། །​ཕུན་སུམ་ཚོགས་པའི་ཆོས་ལྔ་སྟེ། །​ཚུལ་ཁྲིམས་ལ་སོགས་རྣམ་བཞི་དང་། །​ཕན་ཚུན་རྩོད་པ་མེད་པ་ཡིན། །​ལྟ་བ་ཕུན་ཚོགས་སྒྲོ་འདོགས་དང་། །​སྐུར་འདེབས་མཆོག་འཛིན་རྣམ་གཉིས་དང་། །​དགེ་མཚན་བདེན་དང་གཙང་སོགས་པའི། །​ལྟ་ལ་སོགས་པ་སྤངས་པའོ། །​རྩོད་མེད་རྩ་དྲུག་སྤངས་པ་ཡིན། །​རྩོད་པའི་གཞི་ཡང་རྣམ་དྲུག་སྟེ། །​གནོད་པ་བྱེད་དུ་དོགས་པའི་ཕྱིར། །​རང་གི་ཉེས་པ་འཆབ་བྱེད་ཅིང་། །​ང་རྒྱལ་གྱིས་[[42]](#footnote-61)ནི་ཚར་བཅད་ནས། །​རྙེད་དང་བཀུར་སྟི་རྒྱུ་བག་སྤྱོད། །​ལྷག་ཁྲིམས་ལྷག་པའི་སེམས་ལ་སོགས། །​རྒུད་[[43]](#footnote-62)ཅིང་གཞན་དུ་འགྱུར་བ་ཡིན། །​སྦྱོར་བ་དང་ནི་བསམ་པ་དང་། །​རྟོགས་པ་དང་ནི་ཤེས་པ་དང་། །​གནས་པར་གྱུར་པའི་སྟོབས་ཀྱིས་ནི། །​ཡང་དག་སྦྱོར་བ་ཕུན་ཚོགས་འགྱུར། །​གཞི་བསྡུ་བ་ལས་འདུལ་བའི་ཚིག་ལེའུར་བྱས་པའི་མདོ་རྫོགས་སོ། །​ ༄༅། །​ད་ནི་དེ་ཉིད་ཀྱི་བཤད་པ་བརྩམ་པར་བྱ་སྟེ།[[44]](#footnote-63) །​སྡོམ་ནི། །​ཕན་ཡོན་སྡེ་ཚན་སྡུད་པ་དང་། །​རྗེས་སྤྱོད་མི་མཐུན་མཐུན་པ་དང་། །​ཉེར་ཞི་ཡོངས་ཤེས་རྣམ་ལྔ་དང་། །​དད་འགྱུར་འཕེལ་བར་འགྱུར་བ་དང་། །​སྟོབས་ལྔ་པོ་ནི་ཐ་མ་ཡིན། །​འདུལ་བ་གང་ཞེ་ན། མདོ་སྡེ་རྣམ་པ་བཞི་པོ་དེ་དག་ཉིད་ལས་སོ་སོ་ཐར་པའི་མདོའི་མ་མོར་རྒྱ་ཆེར་བརྒྱུད་དེ་འོངས་པ། དེ་བཞིན་གཤེགས་པས་གསུངས་པ། བསྔགས་པ་བསྟོད་པ་གང་ཡིན་པ་དེ་ནི་འདུལ་བ་ཞེས་བྱ་སྟེ། དེའི་མཚན་ཉིད་ཙམ་བསྡུས་ཏེ་བརྗོད་པར་བྱའོ། །​དེ་བཞིན་གཤེགས་པ་ནི་ཕན་ཡོན་བཅུ་ཡང་དག་པར་གཟིགས་ནས་འདུལ་བ་ལ་ཉན་ཐོས་པ་རྣམས་ཀྱི་བསླབ་པའི་གཞི་འཆའ་བར་མཛད་དེ། འདི་ལྟ་སྟེ། དགེ་འདུན་བསྡུ་བའི་ཕྱིར་དང་། དགེ་འདུན་ལེགས་པར་བྱ་བའི་ཕྱིར་དང་། དགེ་འདུན་བདེ་བར་གནས་པར་བྱ་བའི་[[45]](#footnote-64)ཕྱིར་དང་། གནོང་མི་བཀུར་བའི་གང་ཟག་རྣམས་ཚར་གཅད་པའི་[[46]](#footnote-65)ཕྱིར་དང་། ངོ་ཚ་ཤེས་པ་རྣམས་བདེ་བར་གནས་པའི་ཕྱིར་དང་། མངོན་པར་མ་དད་པ་རྣམས་དད་པར་བྱ་བའི་ཕྱིར་དང་། མངོན་པར་དད་པ་རྣམས་ཕྱིར་ཞིང་དད་པར་བྱ་བའི་ཕྱིར་དང་། ཚེ་འདིའི་ཟག་པ་རྣམས་བསྡམ་པར་བྱ་བའི་ཕྱིར་དང་། །​ཚེ་རབས་ཕྱི་མའི་ཟག་པ་རྣམས་གཞོམ་པའི་ཕྱིར་དང་། ངའི་ཚངས་པར་སྤྱོད་པ་ཡུན་རིང་དུ་གནས་པར་འགྱུར་བའི་ཕྱིར་རོ་ཞེས་རྣམ་པར་བཤད་པ་[[47]](#footnote-66)བསྡུ་བ་ལས་རྒྱ་ཆེར་འཆད་པ་བཞིན་དུ་རིག་པར་བྱའོ། །​དེ་ལ་དགེ་འདུན་བསྡུ་བའི་ཕྱིར་ཞེས་བྱ་བ་ནི་རིགས་བཞི་པོ་དད་པས་ལེགས་པ་ཁོ་ནར་ཁྱིམ་ནས་ཁྱིམ་མེད་པར་རབ་ཏུ་འབྱུང་བ་རྣམས་བསྡུ་བ་ལས་བརྩམས་པ་ཡིན་ནོ། །​དེ་ལྟར་རབ་ཏུ་བྱུང་བ་རྣམས་ལ་གཞི་དང་བཅས། ངེས་པར་འབྱུང་བ་དང་བཅས། ཕ་རོལ་གནོན་པ་དང་བཅས། ཆོ་འཕྲུལ་དང་བཅས་པའི་ཆོས་བསྟན་པས་རྗེས་སུ་འཇུག་པས་དགེ་འདུན་ལེགས་པར་འགྱུར་བར་རིག་པར་བྱའོ། །​གཞི་དང་བཅས་པ་ལ་སོགས་པའི་ཚིག་རྣམས་ཀྱི་རྣམ་པར་དབྱེ་བ་ནི་འདི་ལྟ་སྟེ། བྱང་ཆུབ་སེམས་དཔའི་སར་བསྟན་པ་བཞིན་དུ་རིག་པར་བྱའོ། །​དགེ་འདུན་བདེ་བར་གནས་པ་[[48]](#footnote-67)བྱ་བ་ནི་རྣམ་པ་ལྔས་རིག་པར་བྱ་སྟེ། ཡོ་བྱད་རྐྱེན་དུ་འབབ་པ་དག་ཡོད་པ་དང་། ཆོས་མི་མཐུན་པའི་གང་ཟག་རྣམ་པར་བསྐྲད་པ་དང་། འགྱོད་པ་སྐྱེས་པ་སེལ་བ་དང་། ཉོན་མོངས་པའི་ཀུན་ནས་དཀྲིས་པ་རྣམ་པར་གནོན་པ་དང་། ཉོན་མོངས་པའི་བག་ལ་ཉལ་སྤོང་བས་སོ། །​དེ་ལ་[[49]](#footnote-68)བདེ་བར་གནས་པར་བྱ་བ་དང་པོའི་དབང་དུ་མཛད་ནས་ནི། མངོན་པར་མ་དད་པ་རྣམས་མངོན་པར་དད་པར་བྱ་བའི་ཕྱིར་དང་། མངོན་པར་དད་པ་རྣམས་ཕྱིར་ཞིང་དད་པར་བྱ་བའི་ཕྱིར་ཞེས་བྱ་བ་གསུངས་སོ། །​གཉིས་པའི་དབང་དུ་མཛད་ནས་ནི་གནོང་མི་བཀུར་བའི་གང་ཟག་རྣམས་ཚར་གཅད་པའི་[[50]](#footnote-69)ཕྱིར་ཞེས་བྱའོ། །​གསུམ་པའི་དབང་དུ་མཛད་ནས་ནི། ངོ་ཚ་ཤེས་པ་རྣམས་བདེ་བ་ལ་གནས་པར་བྱ་བའི་ཕྱིར་ཞེས་བྱའོ། །​བཞི་པའི་དབང་དུ་མཛད་ནས་ནི་ཚེ་འདིའི་ཟག་པ་རྣམས་བསྡམ་པའི་ཕྱིར་ཞེས་བྱའོ། །​ལྔ་པའི་དབང་དུ་མཛད་ནས་ནི་ཚེ་རབས་ཕྱི་མའི་ཟག་པ་རྣམས་གཞོམ་པའི་ཕྱིར་ཞེས་བྱའོ། །​ཐོབ་པ་རྣམས་བདེ་བར་གནས་པར་འགྱུར་བ་དང་། མ་ཐོབ་པ་ལ་ཞུགས་པ་རྣམས་བདེ་བར་འཇུག་པར་འགྱུར་བའི་ཕྱིར་ངའི་ཚངས་པར་སྤྱོད་པ་སྐྱེ་བོ་མང་པོ་ལ་ཕན་པ་དང་། ཡངས་པར་འགྱུར་བ་དང་། ལྷ་དང་མི་རྣམས་ཀྱི་བར་[[51]](#footnote-70)ལ་ཡང་དག་པར་རབ་ཏུ་བསྟན་པ་ཡུན་རིང་དུ་གནས་པར་འགྱུར་བའི་ཕྱིར་ཞེས་བྱ་བ་གསུངས་སོ། །​དེ་དག་ཐམས་ཅད་མདོར་བསྡུ་ན། དང་པོ་བསྡུ་བ་དང་། [[52]](#footnote-71)ལེགས་པར་བསྡུ་བ་དང་། [[53]](#footnote-72)བསྡུས་པ་རྣམས་བདེ་བར་གནས་པར་བྱ་བ་དང་། མ་འོངས་པ་མ་བསྡུས་པ་རྣམས་བདེ་བར་འཇུག་པར་འགྱུར་བའི་ཐབས་ཡོངས་སུ་བསྟན་པ་ཡིན་ཏེ། དེ་ནི་རྣམ་གྲངས་གཞན་ཡིན་ནོ། །​ལྟུང་བའི་སྡེ་ཚན་ནི་མདོར་བསྡུ་ན་རྣམ་པ་ལྔ་སྟེ། [[54]](#footnote-73)ལྔ་གང་ཞེ་ན། ཕམ་པ་དང་། དགེ་འདུན་ལྷག་མ་དང་། ལྟུང་བྱེད་དང་། སོ་སོར་བཤགས་པར་བྱ་བ་དང་། ཉེས་བྱས་སོ། །​ཉེས་པ་སྦོམ་པོ་[[55]](#footnote-74)གང་ཡིན་པ་དང་། མ་ངེས་པ་གང་ཡིན་པ་དེ་ནི་དེ་དག་ཉིད་དུ་འདུས་པར་ཅི་རིགས་པར་བྱའོ། །​ལྟུང་བ་ལས་བསླང་བའི་སྡེ་ཚན་ནི་རྣམ་པ་བཞི་སྟེ། བཞི་གང་ཞེ་ན། ཕམ་པ་མ་གཏོགས་པ་དེ་ལས་གཞན་པའི་ལྟུང་བ་བཞི་པོ་དག་ལས་བསླང་བ་དེ་དག་ནི་བསླང་བའི་[[56]](#footnote-75)སྡེ་ཚན་བཞི་པོ་དག་ཡིན་ནོ། །​ལྟུང་བའི་སྡེ་ཚན་དང་པོ་ལས་ཀྱང་བསླང་བ་ཡོད་མོད་ཀྱི་དེ་ནི་གང་ཟག་གི་བྱེ་བྲག་ཙམ་ཉིད་ལ་བརྟེན་པ་ཡིན་གྱི་ཐམས་ཅད་ཁྱད་པར་མེད་པ་མ་ཡིན་པས་དེའི་ཕྱིར་དེ་ལ་བསླང་[[57]](#footnote-76)བའི་སྡེ་ཚན་ནི་མགོ་གཅིག་ཏུ་རྣམ་པར་མི་གཞག་[[58]](#footnote-77)གོ། །​དེ་ལ་ལྟུང་བའི་སྡེ་ཚན་ཐམས་ཅད་ལ་མདོར་བསྡུ་ན། ཉེས་པ་བཅོ་ལྔས་ལྟུང་བ་ཐམས་ཅད་རྣམ་པར་གཞག་པར་རིག་པར་བྱའོ།[[59]](#footnote-78) །​བཅོ་ལྔ་གང་ཞེ་ན།དངོས་པོ་ལྕི་བའི་ཉེས་པ་དང་མི་ལྡན་པ་དང་ཆོག་མི་ཤེས་པའི་ཉེས་པ་དང་། གཞན་དག་དང་གནས་སྐབས་བྱེད་པའི་ཉེས་པ་དང་། མ་དད་པ་དད་པར་མི་འགྱུར་ཞིང་དད་པ་གཞན་དུ་འགྱུར་བའི་ཉེས་པ་དང་། དོན་མང་ཞིང་བྱ་བ་མང་བའི་ཉེས་པ་དང་། ལྷག་པར་ཆགས་པའི་ཉེས་པ་དང་།གཞན་ལ་ཐོ་འཚམས་[[60]](#footnote-79)པའི་ཉེས་པ་དང་། གནོད་པ་ཀུན་ནས་སློང་བའི་ཉེས་པ་དང་། བདེ་འགྲོར་འགྲོ་བའི་བར་དུ་གཅོད་པའི་ཉེས་པ་དང་། དགེ་སྦྱོང་གི་ཚུལ་གྱི་བར་དུ་གཅོད་པའི་ཉེས་པ་དང་། སྤང་བར་བྱ་བ་དང་། སྤང་བར་བྱ་བ་མ་ཡིན་པ་ལེགས་པར་མི་སྤོང་བ་དང་། སྤོང་བའི་ཉེས་པ་དང་། གནས་པར་བྱ་བ་མ་ཡིན་པ་དང་། གནས་པར་བྱ་བ་དང་གནས་པ་དང་མི་གནས་པར་བྱེད་པའི་ཉེས་པ་དང་། བསྙེན་བཀུར་བྱ་བ་དང་བསྙེན་བཀུར་མི་བྱ་བ་ལ་བསྙེན་བཀུར་མི་བྱེད་[[61]](#footnote-80)པ་དང་། བསྙེན་བཀུར་བྱེད་པའི་ཉེས་པ་དང་། གསང་བར་བྱ་བ་དང་གསང་བར་མི་བྱ་བ་སྒྲོགས་པ་དང་འཆབ་པའི་ཉེས་པ་དང་། བསྟེན་པར་བྱ་བ་དང་བསྟེན་པར་མི་བྱ་བ་མི་བསྟེན་པ་དང་བསྟེན་པས་སོ། །​དེ་ལ་ལས་དང་པོ་པ་ནི་ཕམ་པ་བཞི་པོ་དག་ལ་དངོས་པོ་ལྕི་བའི་ཉེས་པ་ཡོད་ཀྱང་ལས་དང་པོ་པས་གལ་ཏེ་འདི་ལྟར་ཆོས་འདི་ནི་དགེ་སྦྱོང་གི་ཚུལ་གྱི་[[62]](#footnote-81)བར་དུ་གཅོད་པར་བྱེད་པ་ཡིན་ནོ། །​ཞེས་བྱ་བ་ཁོ་ན་ཤེས་པར་གྱུར་ན། སྲོག་གི་ཕྱིར་ཡང་འགལ་བར་མི་བྱེད་ན། འདི་ལྟ་སྟེ། དགེ་སྦྱོང་གི་ཚུལ་ལ་མི་ལྟ་བ་ཉིད་ལ་བརྟེན་པའི་བསམ་པ་སྐྱོན་ཆགས་པ་མེད་པའི་ཕྱིར་ཀུན་ནས་དཀྲིས་པ་དྲག་པོའི་ཉེས་པ་ནི་མེད་པ་ཡིན་ནོ། །​གང་ལ་བསམ་པ་ཆེས་སྟོབས་དང་ལྡན་པ་ལ་དངོས་པོ་དེ་ལྟ་མ་ཡིན་ན་དེ་ལ་ནི་ལྟུང་བ་མེད་པ་ཁོ་ན་ཡིན་ནོ། །​གང་ལ་བསམ་པ་སྟོབས་དང་ལྡན་པ་ཁོ་ནའི་ཕྱིར་ལྟུང་བ་དང་བཅས་པ་ལ་ཉེས་པ་བྱུང་ཡང་འཆབ་པའི་སེམས་ཅིག་ཀྱང་སྐྱེད་པར་མི་བྱེད་ན་དེ་ཡང་ལྡང་ཞིང་དགེ་སྦྱོང་གི་འབྲས་བུ་རྣམས་ཀྱི་སྐལ་བ་དང་ལྡན་པ་ཡིན་ནོ། །​དེ་ལས་གཞན་པ་ནི་ཉེས་པ་ལྕི་བ་དང་། ངོ་ཚ་མེད་པ་དང་། ཁྲེལ་མེད་པའི་ཀུན་ནས་དཀྲིས་པ་དྲག་པོའི་ཉེས་པ་དང་ལྡན་པར་རིག་པར་བྱ་སྟེ། །​ལྕི་བ་གཉིས་དང་ལྡན་པའི་ཕྱིར་བསླང་བར་མི་རུང་བའི་ཆོས་ཅན་དང་། ཡོངས་སུ་མྱ་ངན་ལས་མི་འདའ་བའི་ཆོས་ཅན་ཡིན་ནོ། །​དེ་ལ་བཅོམ་ལྡན་འདས་ཀྱིས་གནང་བའི་ཆོས་གོས་དང་། ལྷུང་བཟེད་ལ་སོགས་པ་བྱིན་གྱིས་བརླབས་པ་[[63]](#footnote-82)དང་། བརྟགས་[[64]](#footnote-83)ཏེ་ཡོངས་སུ་ལོངས་སྤྱད་པར་བྱ་བ་གང་དག་ཡིན་པ་དེ་དག་དང་ཐམས་ཅད་ཀྱི་ཐམས་ཅད་དུ་[[65]](#footnote-84)འབྲལ་བ་དང་། བརྟག་[[66]](#footnote-85)པ་མེད་པར་ཡོངས་སུ་ལོངས་སྤྱོད་པར་བྱེད་པ་ལས་དེ་ལྟ་བུ་དང་ལྡན་པའི་ལྟུང་བ་གང་ཡིན་པ་དེ་ནི་མི་ལྡན་པ་དང་ཆོག་མི་ཤེས་པའི་ཉེས་པ་ལ་བརྟེན་ཏེ། བཅའ་བ་མཛད་དོ། །​ཉེ་དུ་མ་ཡིན་པའི་དགེ་སློང་ལ་[[67]](#footnote-86)ལས་ཆོས་གོས་ལེན་པ་དང་སྦྱིན་པ་དང་གཅིག་དང་ལྷན་ཅིག་འདུག་པ་དང་། དུས་མ་ཡིན་པ་དང་། དགེ་སློང་གི་དགེ་འདུན་གྱིས་མ་བསྐོས་[[68]](#footnote-87)པར་སྟོན་པ་དང་། དེ་བཞིན་དུ་ལམ་གྲོགས་མེད་པར་བུད་མེད་དང་ལྷན་ཅིག་གཞན་དུ་ལམ་དུ་འཇུག་པ་དང་། དེ་ལྟ་བུ་དང་མཐུན་པ་དག་ལ་ནི་གཞན་དག་དང་གནས་སྐབས་བྱེད་པའི་ཉེས་པ་ཡིན་པར་རིག་པར་བྱའོ། །​གྲོང་གི་ཉེ་འཁོར་དུ་ཆོ་ག་ཚུལ་དང་མི་མཐུན་པས་བསོད་སྙོམས་ཡོངས་སུ་ལོངས་སྤྱོད་པར་བྱེད་པ་དང་། འདུག་པ་དང་། ལག་པ་དང་། ལྷུང་བཟེད་བཀྲུ་བ་དང་། མགྲོན་དུ་བོས་ནས་ཟས་ཀྱི་སྔ་རོལ་དང་། ཟས་ཟོས་[[69]](#footnote-88)ཀྱི་འོག་ཏུ་ཁྱིམ་པ་འདུག་པ་ལ་མ་བསྒོ་བར་ཁྱིམ་རྣམས་སུ་རྒྱུ་བར་བྱེད་པ་དང་། དེ་ལྟ་བུ་དང་མཐུན་པ་དག་ལ་ནི་མི་[[70]](#footnote-89)དད་པ་དད་པར་མི་འགྱུར་ཞིང་དད་པ་གཞན་དུ་འགྱུར་བའི་ཉེས་པ་ཡིན་པར་རིག་པར་བྱའོ། །​གསེར་དངུལ་ལ་འཛིན་པ་དང་། ཉོ་ཚོང་རྣམ་པ་སྣ་ཚོགས་པ་དང་། ཟོང་སྒྱུར་[[71]](#footnote-90)གྱི་ཚོང་པ་དང་། མོན་དར་སར་པའི་སྟན་བྱེད་པ་ལ་སོགས་པ་ལ་ནི་དོན་མང་ཞིང་བྱ་བ་མང་བའི་ཉེས་པ་ཡིན་པར་རིག་པར་བྱའོ། །​ཉམས་ཤིང་གྱུར་པའི་[[72]](#footnote-91)སེམས་ཀྱིས་བསམས་བཞིན་དུ་ཁུ་བ་འབྱིན་པ་དང་། བུད་མེད་ཀྱི་ལག་པ་དང་དཔུང་པ་ལ་སོགས་པ་ནས་འཛིན་པ་དང་། སྨྱན་བྱེད་པ་དང་། དེ་བཞིན་དུ་བཟང་པོ་འདོད་པའི་ཕྱིར་ཉེ་དུ་མ་ཡིན་པ་དག་ལས་ཆོས་གོས་ལ་སོགས་པ་ལྷག་པ་དང་། བཟང་པོ་ཡོངས་སུ་ཚོལ་བ་ལ་སོགས་པ་ལ་ནི་ལྷག་པར་ཆགས་པའི་ཉེས་པ་ཡིན་པར་རིག་པར་བྱའོ། །​རྩ་བ་མེད་པ་དང་། དེ་ལས་གཞན་པ་བག་ཙམ་གྱི་ཆ་དང་མཐུན་པའི་ཆོས་ཀྱིས་གཞན་ལ་སྐུར་པ་འདེབས་པ་དང་། དགེ་སློང་ཕྲ་མ་ཟེར་བ་དང་། མི་ལ་སྨོད་པ་ལ་སོགས་པ་ལ་ནི་གཞན་ལ་ཐོ་འཚམས་[[73]](#footnote-92)པའི་ཉེས་པ་ཡིན་པར་རིག་པར་བྱའོ། །​དཔག་ཚད་གསུམ་ལས་ལྷག་པར་ལུག་གི་བལ་དག་ཁུར་དུ་ཁྱེར་བ་དང་། ཁུར་ཧ་ཅང་ལྕི་བ་[[74]](#footnote-93)ཁྱེར་བ་དང་། ཤིང་ལ་མི་གང་ཙམ་ལས་མཐོར་འཛེག་པ་[[75]](#footnote-94)ལ་སོགས་པ་ལ་ནི་གནོད་པས་ཀུན་ནས་སློང་བའི་ཉེས་པ་ཡིན་པར་རིག་པར་བྱའོ། །​དགེ་འདུན་མཐུན་པ་དབྱེ་བའི་ཕྱིར་རྟུལ་བ་ལ་སོགས་པ་ལ་ནི་བདེ་འགྲོར་འགྲོ་བའི་བར་དུ་གཅོད་པའི་ཉེས་པ་ཡིན་པར་རིག་པར་བྱའོ། །​བདག་ལ་ཚིག་མ་སྨྲ་ཤིག་[[76]](#footnote-95)ཅེས་ཟེར་བ་ལ་སོགས་པ་ལ་ནི་དགེ་སྦྱོང་གི་ཚུལ་གྱི་བར་དུ་གཅོད་པའི་ཉེས་པ་ཡིན་པར་རིག་པར་བྱའོ། །​དགེ་འདུན་གྱི་མལ་སྟན་བླ་གབ་མེད་པར་བཏིང་ནས་ཡལ་བར་བོར་ཏེ་འགྲོ་བ་ལ་སོགས་པ་དང་། ལོག་པས་ཡོངས་སུ་ལོངས་སྤྱོད་པ་ལ་སོགས་པ་ནི་སྤང་བར་བྱ་བ་དང་སྤང་བར་བྱ་བ་མ་ཡིན་པ་ལེགས་པར་མི་སྤོང་བ་དང་། སྤོང་བའི་ཉེས་པ་ཡིན་པར་རིག་པར་བྱའོ། །​དགེ་སློང་དང་དགེ་ཚུལ་ལྟ་བ་ལོག་པ་དང་། ལྷན་ཅིག་གནས་པ་དང་གནས་སྦྱིན་པ་ལ་སོགས་པ་ལ་ནི་གནས་པར་མི་བྱ་བ་དང་གནས་པར་བྱ་བ་དང་གནས་པ་དང་མི་གནས་པར་བྱེད་པའི་ཉེས་པ་ཡིན་པར་རིག་པར་བྱའོ། །​བསྒོ་བ་བཅག་པ་དང་། འཕྱ་བའི་མཚན་ཉིད་དང་། བསྙེན་བཀུར་མི་བྱེད་པས་[[77]](#footnote-96)སོ་སོར་ཐར་པ་ཉན་པ་ལ་སོགས་པ་དག་ནི་བསྙེན་བཀུར་བྱ་བ་དང་།བསྙེན་བཀུར་མི་བྱ་བ་ལ་སོགས་[[78]](#footnote-97)བསྙེན་བཀུར་མི་བྱེད་པ་དང་བསྙེན་བཀུར་བྱེད་པའི་ཉེས་པ་ཡིན་པར་རིག་པར་བྱའོ། །​གང་ཟག་བསྙེན་པར་མ་རྫོགས་པ་ལ་མིའི་ཆོས་བླ་མ་ཡང་དག་པར་སྒྲོགས་པ་དང་། དགེ་སློང་གི་གནས་ངན་ལེན་དང་ལྟུང་བ་འཆགས་པ་ལ་སོགས་པ་ལ་ནི་གསང་བར་བྱ་བ་དང་།གསང་བར་མི་བྱ་བ་སྒྲོགས་པ་དང་། འཆབ་པའི་ཉེས་པ་ཡིན་པར་རིག་པར་བྱའོ། །​ཆོས་གོས་ལ་སོགས་པ་མ་བརྟགས་པར་ཡོངས་སུ་ལོངས་སྤྱོད་པ་ལ་སོགས་པ་ལ་ནི་བསྟེན་པར་བྱ་བ་དང་བསྟེན་པར་མི་བྱ་བ་མི་བསྟེན་པ་དང་བསྟེན་པའི་ཉེས་པ་ཡིན་པར་རིག་པར་བྱའོ། །​ཉེས་པ་བཅོ་ལྔ་པོ་འདི་དག་ལྟུང་བ་ཁ་ཅིག་ལ་ནི་རབ་ཏུ་མང་ལ། ཁ་ཅིག་ལ་ནི་གཉིས་ཡོད། ཁ་ཅིག་ལ་ནི་གཅིག་ཡོད་པར་རིག་པར་བྱའོ། །​འདུལ་བ་སྡུད་པ་བྱེད་པའི་ཆོས་ནི་ལྔ་པོ་འདི་དག་ཡིན་ཏེ། ལྔ་གང་ཞེ་ན། རང་བཞིན་གྱིས་ཁ་ན་མ་ཐོ་བ་དང་བཅས་པ་དང་། བཅས་པའི་ཁ་ན་མ་ཐོ་བ་དང་བཅས་པ་དང་། དགག་པ་དང་། གནང་བ་དང་། སྒྲུབ་[[79]](#footnote-98)པའོ། །​དེ་ལ་རང་བཞིན་གྱིས་[[80]](#footnote-99)ཁ་ན་མ་ཐོ་བ་དང་བཅས་པ་གང་ཞེ་ན། རང་བཞིན་གྱིས་མི་དགེ་བ་གང་ཡིན་པ་སྟེ། བདག་ཀུན་ནས་ཉོན་མོངས་ཤིང་གཞན་ལ་ཉམ་ང་བ་དང་། གཞན་ཀུན་[[81]](#footnote-100)ཉོན་མོངས་པ་དང་། གཞན་ལ་གནོད་པར་འགྱུར་བ་དང་།བདག་ལ་ཀུན་ནས་ཉོན་མོངས་པས་གནོད་པར་འགྱུར་བ་བདག་ལ་ཀུན་ནས་ཉོན་མོངས་ཤིང་གནོད་པར་འགྱུར་བ་དང་། བདག་དང་གཞན་ལ་ཀུན་ནས་ཉོན་མོངས་ཤིང་གནོད་པར་འགྱུར་བ་གང་ཡིན་པ་སྟེ། མ་བཅད་པ་[[82]](#footnote-101)ལ་སྤྱོད་པ་ངན་འགྲོར་འགྲོ་བར་འགྱུར་བ་དང་། བཅད་[[83]](#footnote-102)པ་ལ་སྤྱོད་པ་དགེ་སྦྱོང་གི་ཚུལ་གྱི་བར་དུ་གཅོད་པར་འགྱུར་བའོ། །​བཅས་པའི་ཁ་ན་མ་ཐོ་བ་དང་བཅས་པ་གང་ཞེ་ན། བཅོམ་ལྡན་འདས་ཀྱིས་རྟགས་མི་མཐུན་པ་ཉིད་ཀྱི་ཕྱིར་དང་། དམ་པའི་ཆོས་ལ་གུས་པར་བྱས་པ་དང་། རང་བཞིན་གྱིས་[[84]](#footnote-103)ཁ་ན་མ་ཐོ་བ་དང་བཅས་པ་དང་མཐུན་པ་དང་། གཞན་གྱི་སེམས་བསྲུང་བ་དང་།བདེ་འགྲོ་དང་། སྲོག་དང་། དགེ་སྦྱོང་གི་ཚུལ་གྱི་བར་དུ་གཅོད་པ་ཉིད་ཡིན་པའི་ཕྱིར་སྤངས་པ་གང་ཡིན་པ་དེ་ལ་སྤྱོད་པ་ནི་བཅས་པའི་ཁ་ན་མ་ཐོ་བ་དང་བཅས་པ་ཞེས་བྱའོ། །​དགག་པ་གང་ཞེ་ན། ངན་འགྲོར་འགྲོ་བར་འགྱུར་བ་དང་། བདེ་འགྲོར་འགྲོ་བའི་བར་དུ་གཅོད་པར་འགྱུར་བ་དང་། ཆོས་ཀྱི་རྙེད་པའི་བར་དུ་གཅོད་པ་དང་། སྲོག་གི་བར་དུ་གཅོད་པ་དང་། དགེ་སྦྱོང་གི་ཚུལ་གྱི་བར་དུ་གཅོད་པ་གང་ཡིན་པ་དེ་ལ་སྤྱོད་པ་དེ་བཞིན་གཤེགས་པས་དགག་པ་མཛད་པའོ། །​གནང་བ་ནི་དེ་ལས་བཟློག་པ་ཡིན་པར་རིག་པར་བྱའོ། །​སྒྲུབ་པ་གང་ཞེ་ན། སྒྲུབ་པ་ནི་མདོར་བསྡུ་ན་རྣམ་པ་གསུམ་སྟེ། ལྟུང་བ་དང་ལྟུང་བ་མེད་པ་དང་། ལྟུང་བ་ལས་བསླང་བའོ། །​དེ་དག་ཀྱང་མདོར་བསྡུ་ན་རྣམ་པ་གཉིས་ཏེ། ལོག་པར་སྒྲུབ་པ་དང་། ཡང་དག་པར་སྒྲུབ་པའོ། །​དེ་ལ་ལྟུང་བ་ནི་ལོག་པར་སྒྲུབ་པ་ཡིན་ལ། ལྟུང་བ་མེད་པ་དང་ལྟུང་བ་ལས་བསླང་བ་ནི་ཡང་དག་པར་སྒྲུབ་པ་ཡིན་པར་རིག་པར་བྱའོ། །​དེ་ལ་ལྟུང་བ་ཇི་ལྟར་འབྱུང་ཞེ་ན།བྱ་བ་མི་བྱེད་པའི་ཕྱིར་མི་སྦྱོར་བ་དང་། མི་བྱ་བ་བྱེད་པའི་ཕྱིར་སྦྱོར་བ་དང་བཅས་པའི་ལྟུང་བ་འབྱུང་ངོ། །​དེ་དག་ཀྱང་རྒྱུ་རྣམ་པ་བཞིས་འབྱུང་སྟེ། མི་ཤེས་པ་དང་། བག་མེད་པ་དང་། ཉོན་མོངས་པ་མང་བ་དང་། མ་གུས་པ་ལས་སོ། །​ཇི་ལྟར་མི་ཤེས་པ་ལས་འབྱུང་ཞེ་ན། འདི་ལྟར་འདི་ན་ལ་ལས་ལྟུང་བ་མ་ཐོས་ཤིང་མ་རྟོགས་པས་དེ་བློ་མ་བྱང་བའི་ཕྱིར་མི་ཤེས་པ་ལས་ལྟུང་བ་ལ་ལྟུང་བ་མེད་པར་འདུ་ཤེས་པས་ལྟུང་བ་འབྱུང་བར་འགྱུར་ཏེ། དེ་ལྟར་ན་མི་ཤེས་པས་འབྱུང་བ་ཡིན་ནོ། །​ཇི་ལྟར་ན་བག་མེད་པར་[[85]](#footnote-104)འབྱུང་ཞེ་ན། འདི་ལྟར་འདི་ན་ལ་ལ་ལྟུང་བ་ལ་བློ་བྱིང་བ་ཁོ་ན་ཡིན་ཡང་བརྗེད་ངས་པར་གནས་ཤིང་ཤེས་བཞིན་མ་ཡིན་པར་གནས་པས་དེ་དྲན་པ་ཉེ་བར་མི་གནས་པས་ལྟུང་བ་འབྱུང་[[86]](#footnote-105)བར་འགྱུར་ཏེ། དེ་ལྟར་ན་བག་མེད་པས་འབྱུང་བ་ཡིན་ནོ། །​ཇི་ལྟར་ན་ཉོན་མོངས་པས་འབྱུང་ཞེ་ན། འདི་ལྟར་འདི་ན་ལ་ལ་ལྟུང་བ་ལ་བློ་བྱང་བ་ཁོ་ན་ཡིན་ཡང་། དེ་ནི་འདོད་ཆགས་དང་། ཞེ་སྡང་དང་། གཏི་མུག་ཤས་ཆེ་བའི་རང་བཞིན་ཅན་ཡིན་པས། དེ་འདོད་ཆགས་དང་། ཞེ་སྡང་དང་། གཏི་མུག་ཤས་ཆེན་པོ་དེས་འདི་ནི་བྱ་བ་མ་ཡིན་ནོ། །​ཞེས་བྱ་བར་ཤེས་ཀྱང་རང་དབང་མེད་པས་ཉོན་མོངས་པ་རྣམས་ཀྱི་[[87]](#footnote-106)ལྟུང་བ་འབྱུང་བར་འགྱུར་ཏེ།དེ་ལྟར་ན་ཉོན་མོངས་པ་མང་བས་འབྱུང་བ་ཡིན་ནོ། །​ཇི་ལྟར་ན་མ་གུས་པས་འབྱུང་ཞེ་ན། འདི་ལྟར་འདི་ན་ལ་ལ་ལྟུང་བ་ལ་བློ་བྱང་བ་ཡིན་ཡང་དམན་པ་ལ་མོས་ཤིང་སྔོན་རྒྱུ་མ་སྤྱད་པ་ཡིན་པས་དེ་དམན་པ་ལ་མོས་པའི་ཕྱིར་དགེ་སྦྱོང་གི་ཚུལ་ལ་མི་ལྟ་ཞིང་མྱ་ངན་ལས་འདས་པ་དང་། ཆོས་དང་དགེ་འདུན་ལ་གུས་པ་མེད་པ་དང་། རྗེས་མེད་པ་དང་། ངོ་ཚ་མེད་པ་དང་། བསླབ་པ་མི་འདོད་པ་དང་། མ་གུས་པས་ཅི་འདོད་དགུར་ལྟུང་བ་འབྱུང་བར་འགྱུར་རོ། །​དེ་ལ་མི་ཤེས་པ་དང་བག་མེད་པ་གཉིས་ཀྱིས་[[88]](#footnote-107)ནི་ཉོན་མོངས་པ་ཅན་མ་ཡིན་ལ། ཉོན་མོངས་པ་མང་བ་དང་མ་གུས་པ་གཉིས་ཀྱིས་ནི་ཉོན་མོངས་པ་ཅན་གྱི་ལྟུང་བ་ཡིན་པར་རིག་པར་བྱའོ། །​ལྟུང་བ་རྣམས་ཀྱི་ཆུང་ངུ་དང་། འབྲིང་དང་། ཆེན་པོ་ཉིད་ནི་རྣམ་པ་ལྔས་རིག་པར་བྱ་སྟེ། ལྔ་གང་ཞེ་ན། ངོ་བོ་ཉིད་དང་། བྱེད་པ་དང་། བསམ་པ་དང་། གཞི་དང་། ཚོགས་པའོ། །​དེ་ལ་ཕམ་པ་ནི་[[89]](#footnote-108)ལྟུང་བ་ཆེན་པོ་ཡིན་ནོ། །​དགེ་འདུན་ལྷག་མ་ནི་འབྲིང་ངོ། །​དེ་ལས་གཞན་པ་ནི་ལྟུང་བ་ཆུང་ངུ་ཡིན་ནོ། རྣམ་གྲངས་གཞན་ཡང་ཕམ་[[90]](#footnote-109)པ་དང་། དགེ་འདུན་ལྷག་མ་རྣམས་ནི་ལྕི་བའོ། །​ལྟུང་བྱེད་དང་སོ་སོར་བཤགས་པར་བྱ་བ་ནི་འབྲིང་ངོ། །​ཉེས་བྱས་ནི་ཡང་བ་ཡིན་པར་རིག་པར་བྱ་སྟེ། དེ་ལྟར་ངོ་བོ་ཉིད་ལས་ཆུང་ངུ་དང་འབྲིང་དང་ཆེན་པོ་ཉིད་ཡིན་པར་རིག་པར་བྱའོ། །​དེ་ལས་མི་ཤེས་པས་བྱས་པ་གང་ཡིན་པ་དང་། བག་མེད་པ་གང་ཡིན་པ་དེ་ནི་ལྟུང་བ་ཆུད་པ་ཡིན་ནོ། །​ཉོན་མོངས་པ་མང་བས་བྱས་པ་གང་ཡིན་པ་དེ་ནི་ལྟུང་བ་འབྲིང་ཡིན་ནོ། །​མ་གུས་པས་བྱས་པ་གང་ཡིན་པ་དེ་ནི་ལྟུང་བ་ཆེན་པོར་རིག་པར་བྱ་སྟེ། དེ་ལྟར་ན་བྱེད་པ་ལས་ཆུང་ངུ་དང་། འབྲིང་དང་། ཆེན་པོ་ཉིད་ཡིན་པར་རིག་པར་བྱའོ། །​དེ་ལས་འདོད་ཆགས་དང་། ཞེ་སྡང་དང་། གཏི་མུག་གིས་ཀུན་ནས་དཀྲིས་པ་ཆུང་ངུས་བྱས་པ་གང་ཡིན་པ་དེ་ནི་ཆུང་ངུར་རིག་པར་བྱའོ། །​འབྲིང་གིས་བྱས་པ་གང་ཡིན་པ་དེ་ནི་འབྲིང་ངོ། །​ཆེན་པོས་བྱས་པ་གང་ཡིན་པ་དེ་ནི་ཆེན་པོ་ཡིན་ཏེ། དེ་ལྟར་ན་བསམ་པ་ལས་ཆུང་ངུ་དང་། འབྲིང་དང་། ཆེན་པོ་ཉིད་ཡིན་པར་རིག་པར་བྱའོ། །​བསམ་པ་[[91]](#footnote-110)མཚུངས་པས་གཞི་རང་བཞིན་གཅིག་པ་ལ་བྱས་ཀྱང་ཆུང་ངུ་དང་། འབྲིང་དང་། ཆེན་པོ་ཉིད་དུ་འགྱུར་བ་ཡང་ཡོད་པ་ཉིད་དུ་རིག་པར་བྱའོ། །​འདི་ལྟ་སྟེ། ཞེ་སྡང་གིས་ཀུན་ནས་དཀྲིས་པ་མཚུངས་པས་དུད་འགྲོའི་སྐྱེ་གནས་སུ་སྐྱེས་པའི་སྲོག་ཆགས་བསམས་བཞིན་དུ་བསད་ན་ནི་ལྟུང་བྱེད་ཡིན་ལ། མིའམ་མིར་ཆགས་པ་ཕ་ཡང་མ་ཡིན་[[92]](#footnote-111)མ་ཡང་མ་ཡིན་པ་བསད་ན་ནི་ཕམ་པ་ཡིན་ལ། མཚམས་མེད་པར་ནི་མི་འགྱུར་རོ། །​ཞེ་སྡང་གིས་ཀུན་ནས་དཀྲིས་པ་མཚུངས་པ་ཕའམ་མ་བསད་ན་ནི་ཕམ་པ་ཡང་ཡིན་ལ་མཚམས་མེད་པར་འགྱུར་བར་ཡང་རིག་པར་བྱ་སྟེ། དེ་ལྟར་ན་གཞིའི་རྣམ་པ་ལས་ལྟུང་བ་ཆུང་ངུ་དང་འབྲིང་དང་ཆེན་པོ་ཉིད་ཡིན་པར་རིག་པར་བྱའོ། །​དེ་ལ་སོགས་པ་ལས་[[93]](#footnote-112)ནི་འདི་ལྟར་འདི་ན་ལ་ལ་ལྟུང་བ་གཅིག་དང་གཉིས་དང་གསུམ་ནས་ལྔའི་བར་དུ་བྱུང་ཡང་ཆོས་བཞིན་དུ་ཕྱིར་མི་བྱེད་པ་དེ་ནི་ཚོགས་པ་ལས་ལྟུང་བ་ཆུང་བ་ཡིན་ནོ། །​དེ་ཡན་ཆད་ལྟུང་བ་བཅུའམ། ཉི་ཤུའམ། སུམ་ཅུའམ། ཤེས་པར་བྱ་བར་ནུས་པའི་བར་དུ་བྱུང་བ་ལ་ཆོས་བཞིན་དུ་ཕྱིར་མི་བྱེད་པ་དེ་ནི་ཚོགས་པ་ལས་ལྟུང་བ་འབྲིང་ཡིན་པར་རིག་པར་བྱའོ། །​ལྟུང་བ་དཔག་ཏུ་མེད་པ་བྱུང་བ་བདག་ལ་ལྟུང་བ་འདི་སྙེད་ཅིག་བྱུང་ངོ་ཞེས་ཤེས་པར་བྱ་བར་མི་ནུས་པ་གང་ཡིན་པ་དེ་ནི་ཚོགས་པ་ལས་ལྟུང་བ་ཆེན་པོ་ཡིན་པར་རིག་པར་བྱའོ། །​བྱ་བ་གང་ཞེ་ན། གང་མི་བྱེད་པའི་ཕྱིར་མི་སྦྱོར་བ་ལས་ལྟུང་བ་འབྱུང་བ་[[94]](#footnote-113)སྟེ། མདོར་བསྡུ་ན་བྱ་བ་ནི་རྣམ་པ་ལྔ་སྟེ། ཚོགས་ཀྱི་བྱ་བ་དང་། རྣམ་པར་དག་པའི་བྱ་བ་དང་། གྲོང་གི་བྱ་བ་དང་། དགེ་བའི་ཕྱོགས་ཀྱི་བྱ་བ་དང་། འཕྲལ་གྱི་བྱ་བའོ། །​དེ་ལ་ཚོགས་ཀྱི་བྱ་བ་ནི་འདི་ལྟ་སྟེ། ཉན་ཐོས་ཀྱི་སར་ཚོགས་རྣམ་པ་བཅུ་གསུམ་བསྟན་པ་ཡིན་ནོ། །​རྣམ་པར་དག་པའི་བྱ་བ་ཡང་འདི་ལྟ་སྟེ། ཉན་ཐོས་ཀྱི་ས་ཉིད་དུ་ཡིད་ལ་བྱེད་པ་བསྒོམ་པའི་སྐབས་སུ་[[95]](#footnote-114)བསྟན་པ་བཞིན་དུ་རིག་པར་བྱའོ། །​གྲོང་གི་བྱ་བ་ནི་བདག་ཉིད་ཀྱི་ཆོས་གོས་ལ་སོགས་པའི་ཕྱིར་[[96]](#footnote-115)གྲོང་དུ་འཇུག་པ་དང་། སངས་རྒྱས་དང་ཆོས་དང་དགེ་འདུན་དང་། ཚངས་པ་མཚུངས་པར་སྤྱོད་པའི་ཕྱིར་རམ། མ་དད་པ་རྣམས་དད་པར་བྱ་བ་དང་། དད་པ་རྣམས་ཕྱིར་ཞིང་འབྱུང་བར་བྱ་བའི་ཕྱིར་གྲོང་དུ་འཇུག་པའོ། །​དགེ་བའི་ཕྱོགས་ཀྱི་བྱ་བ་ནི་ཚོགས་ཀྱི་བྱ་བའམ། རྣམ་པར་དག་པའི་བྱ་བ་གང་ཡིན་པ་དེ་ཉིད་ལས་བརྩམས་ནས་དགེ་བའི་ཕྱོགས་རྣམས་ལ་ཆོས་ཀྱི་རྗེས་སུ་མཐུན་པའི་ཆོས་སྒྲུབ་པ་ལ་ཡང་དག་པར་འཇུག་པའོ། །​འཕྲལ་གྱི་བྱ་བ་ནི་ལྷུང་བཟེད་དང་ཆོས་གོས་ཀྱི་ལས་དང་། མཁན་པོ་དང་། སློབ་དཔོན་དང་། ཚངས་པ་མཚུངས་པར་སྤྱོད་པ་དང་། ནད་པ་ལ་སོགས་པའི་བྱ་བ་དག་ཡིན་པར་རིག་པར་བྱའོ། །​དེ་དག་ལས་བཟློག་པར་བྱ་བ་ལྔ་པོ་དེ་ཉིད་ཀྱིས་[[97]](#footnote-116)མི་མཐུན་པ་རྣམ་པ་ལྔས་ནི་བྱ་བ་མ་ཡིན་པ་ལྔ་པོ་དག་ཅི་རིགས་པར་རིག་པར་བྱའོ། །​ལྟུང་བ་མེད་པ་གང་ཞེ་ན། རྒྱུ་ལྔ་ཁོ་ནས་ལྟུང་བ་[[98]](#footnote-117)མི་འབྱུང་སྟེ། ལྔ་གང་ཞེ་ན་དབང་པོ་རྣམས་ཀྱི་སྒོ་བསྡམས་ཏེ་གནས་པ་དང་། ཟས་[[99]](#footnote-118)ཀྱི་ཚོད་རིག་པ་དང་། ནམ་གྱི་ཆ་སྟོད་དང་ཆ་སྨད་ལ་མི་ཉལ་བར་སྦྱོར་བའི་རྗེས་སུ་བརྩོན་པ་དང་། ཤེས་བཞིན་དུ་སྤྱོད་པ་དེ་ནི་རྒྱུ་གཅིག་ཡིན་ནོ། །​གཞན་ཡང་དགེ་སྦྱོང་གི་ཚུལ་ལ་ཤས་ཆེར་ལྟ་བ་དང་། སྟོན་པ་དང་། ཚངས་པ་མཚུངས་པར་སྤྱོད་པ་རྣམས་ལ་དད་པ་དང་གུས་པ་ཆེན་པོ་དང་། ཁ་ན་མ་ཐོ་བ་ཀུན་ཏུ་སྤྱོད་པ་ཤས་ཆེར་ངོ་ཚ་ཤེས་པ་དང་། ཁྲེལ་ཡོད་པ་དང་ལྡན་པ་དེ་ནི་གཉིས་པ་ཡིན་ནོ། །​གཞན་ཡང་བྱ་བ་ཉུང་བ་དང་།དོན་ཉུང་བ་དང་། ལས་ཀྱི་མཐའ་ཉུང་བ་དང་། འདུ་འཛི་ཉུང་བ་དེ་ནི་རྒྱུ་གསུམ་པ་ཡིན་ནོ། །​གཞན་ཡང་ཁྱིམ་པ་དང་རབ་ཏུ་བྱུང་བ་རྣམས་དང་མི་འདྲེ་བར་གནས་པ་དང་། བག་ཡོད་པས་ལྟུང་བ་དང་། ལྟུང་བ་མེད་པ་ལ་མཁས་པ་དང་། དགེ་བའི་ཕྱོགས་ལ་གཅིག་ཏུ་ངེས་པར་བྱེད་པ་དེ་ནི་རྒྱུ་བཞི་པ་ཡིན་ནོ། །​གཞན་ཡང་ལས་དང་པོ་པ་དང་། སྨྱོས་པ་དང་། སེམས་འཁྲུགས་པ་དང་། ཚོར་བས་ཉེན་པ་དེ་ནི་རྒྱུ་ལྔ་པ་ཡིན་པར་རིག་པར་བྱ་སྟེ། རྒྱུ་ལྔ་པོ་དེ་དག་གི་དང་པོ་ཉིད་ལ་ལྟུང་བ་མི་འབྱུང་ངོ། །​ལྟུང་བ་ལས་བསླང་བ་གང་ཞེ་ན། རྒྱུ་གསུམ་གྱིས་ལྡང་སྟེ། གསུམ་གང་ཞེ་ན། འགྱོད་པ་ལྔ་བསྐྱེད་[[100]](#footnote-119)པ་དང་། ཡན་ལག་ལྔས་བསྡུས་པའི་བག་ཡོད་པ་དང་། རྣམ་པ་ལྔས་འགྱོད་པ་བསལ་བའོ།[[101]](#footnote-120) །​འདི་ལྟར་འདི་ན་ལ་ལ་ལྟུང་བ་གང་ཡང་རུང་བ་ཞིག་བྱུང་ན་རྒྱུ་ལྔས་འགྱོད་པ་སྐྱེད་པར་[[102]](#footnote-121)བྱེད་དེ། བདག་ཉིད་ལ་གཞི་འདིས་ཚུལ་ཁྲིམས་དག་གིས་སྨད་པར་འགྱུར་རོ་སྙམ་ནས་འགྱོད་པ་སྐྱེད་པར་བྱེད་པ་དང་། གཞན་དང་ལྷ་དག་གིས་སྨད་པར་འགྱུར་རོ་སྙམ་ནས་འགྱོད་པ་སྐྱེད་པར་བྱེད་པ་དང་། སྟོན་པ་དང་། ཚངས་པ་མཚུངས་པར་སྤྱོད་པ་མཁས་པ་རྣམས་ཀྱིས་སྨད་པར་འགྱུར་རོ་སྙམ་ནས་འགྱོད་པ་སྐྱེད་པར་[[103]](#footnote-122)བྱེད་པ་དང་། ཕྱོགས་དང་ཕྱོགས་མཚམས་རྣམས་སུ་སྡིག་པ་ཅན་གྱི་མི་བསྔགས་པའི་གྲགས་པ་དང་། སྒྲ་དང་ཚིགས་སུ་བཅད་པ་མངོན་པར་འཕེལ་བར་འགྱུར་རོ་སྙམ་ནས་འགྱོད་པ་སྐྱེད་པར་བྱེད་པ་དང་། གཞི་འདིས་བདག་ལུས་ཞིག་ནས་ངན་སོང་རྣམས་སུ་སྐྱེས་པར་གྱུར་ན་མི་རུང་ངོ་སྙམ་ནས་འགྱོད་པ་སྐྱེད་པར་[[104]](#footnote-123)བྱེད་པའོ། །​ཡན་ལག་ལྔས་བསྡུས་པའི་བག་ཡོད་པ་ནི་འདི་ལྟ་སྟེ། ཉན་ཐོས་ཀྱི་སར་སྔོན་གྱི་མཐའ་དང་ལྡན་པ་དང་། ཕྱི་མའི་མཐའ་དང་ལྡན་པ་དང་། དབུས་ཀྱི་མཐའ་དང་ལྡན་པ་དང་། དུས་སྔ་[[105]](#footnote-124)ནས་བྱ་བ་དང་། ལྷན་ཅིག་རྗེས་སུ་སྤྱོད་པ་ཞེས་བསྟན་པ་བཞིན་དུ་རིག་པར་བྱའོ། །​རྣམ་པ་ལྔ་པོ་དག་གིས་འགྱོད་པ་སེལ་བར་བྱེད་ཅེ་ན། བཅོམ་ལྡན་འདས་ཀྱིས་གཞི་དང་བཅས། ངེས་པར་འབྱུང་བ་དང་བཅས་པའི་ཆོས་བསྟན་པས་ལྟུང་བ་ལས་ལྡང་བའི་སྐབས་ཡོད་དོ་སྙམ་ནས་འགྱོད་པ་སྐྱེས་པ་སེལ་བར་བྱེད་པ་དང་། མི་ཤེས་པ་དང་། བག་མེད་པ་དང་། ཉོན་མོངས་པ་མང་བ་དང་། མ་གུས་པ་གང་གིས་ལྟུང་བ་འབྱུང་བ་མི་ཤེས་པ་དང་། མ་གུས་པའི་བར་དེ་ནི་སྤངས་ཤིང་ཤེས་པ་དང་། གུས་པའི་བར་དེ་ནི་ཡང་དག་པར་སྐྱེས་སོ་སྙམ་ནས་འགྱོད་པ་སྐྱེས་པ་སེལ་བར་བྱེད་པ་དང་། ལྟུང་བ་ལ་ཡང་ལྟུང་བ་མི་འབྱུང་བར་བྱ་བའི་ཕྱིར་ལྷག་པའི་བསམ་པ་ཐག་པ་ནས་སེམས་སྐྱེས་སོ་སྙམ་ནས་འགྱོད་པ་སྐྱེས་པ་[[106]](#footnote-125)སེལ་བར་བྱེད་པ་དང་། ཚངས་པ་མཚུངས་པར་སྤྱོད་པ་མཁས་པ་རྣམས་ཀྱི་མདུན་དུ་སོ་སོར་བཤགས་ཟིན་ཏོ་སྙམ་ནས་འགྱོད་པ་སྐྱེས་པ་སེལ་བར་བྱེད་པ་དང་། བདག་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ནས་བསླབ་པ་དང་འགལ་ན་འགྱོད་པར་བྱེད་པ་གང་ཡིན་པ་དེ་ནི་བདག་ལ་དགེ་བ་དང་ལེགས་པ་ཡིན་གྱི། བཅོམ་ལྡན་འདས་ཀྱིས་འགྱོད་པའི་རྒྱུན་སྒྲིབ་པའི་གནས་ལྟ་བུ་རྣམ་གྲངས་དུ་མར་སྨད་པ། བར་དུ་གཅོད་པར་བྱེད་པ་གང་ཡིན་པ་དེས་མང་དུ་གནས་ཤིང་དང་དུ་ལེན་པར་བྱེད་པ་སེལ་བར་མི་བྱེད་པ་གང་ཡིན་པ་དེ་ནི་བདག་ལ་དགེ་བ་དང་ལེགས་པ་མ་ཡིན་ནོ་སྙམ་དུ་རིག་ནས་འགྱོད་པ་སྐྱེས་པ་སེལ་བར་བྱེད་པ་ཡིན་ཏེ། དེ་ལྟར་ལྟུང་བ་ལས་ལྡང་བར་བྱེད་དོ། །​འདུལ་བའི་རྗེས་སུ་སྤྱོད་པའི་ཆོས་ནི་ལྔ་པོ་འདི་དག་ཡིན་པར་རིག་པར་བྱ་སྟེ། །​དགེ་སློང་འདུལ་བ་ལ་བརྩོན་པ་ནི་དེ་དག་ལ་རྗེས་སུ་སྤྱོད་པར་བྱེད་དོ། །​ལྔ་གང་ཞེ་ན། གནས་པ་དང་། གནས་དང་། རྟེན་དང་། ལོངས་སྤྱོད་དང་། ལས་ནི་ལྔ་པ་ཡིན་ནོ། །​དེ་ལ་གནས་པ་གང་ཞེ་ན། དགེ་སློང་འདུལ་བའི་བསླབ་པ་ལ་བརྩོན་པ་ནི་འདུ་ཤེས་ཀྱི་གནས་པ་ལྔས་གནས་པར་བྱེད་དོ།[[107]](#footnote-126) །​ལྔ་གང་ཞེ་ན། གྲོང་དུ་འཇུག་པ་ན་བཙོན་རར་འཇུག་པའི་འདུ་ཤེས་དང་། གཙུག་ལག་ཁང་ན་རྟག་ཏུ་དགེ་སྦྱོང་གི་འདུ་ཤེས་དང་ལྡན། དེ་ལ་དགེ་སྦྱོང་གི་འདུ་ཤེས་ནི་འདི་ཡིན་ཏེ། བདག་ནི་ཁྱིམ་པའི་ཆ་ལུགས་སྤངས་ཤིང་ཁ་དོག་ངན་པ་ཁས་བླངས་པས་གཟུགས་མི་སྡུག་པ་ཡིན་ནོ་ཞེས་བྱ་བ་ལ་སོགས་པ་རྒྱས་པར་མདོ་ལས་གནས་ཉི་ཤུ་རྩ་གཉིས་ཇི་སྐད་གསུངས་པ་དག་ལ་སོ་སོར་རྟོག་པ་ཡིན་ནོ། །​ཟས་ལ་རྟག་པར་ནད་ཀྱི་གཉེན་པོའི་འདུ་ཤེས་དང་། རབ་ཏུ་དབེན་པ་[[108]](#footnote-127)ན་མིག་གིས་རྣམ་པར་ཤེས་པར་བྱ་བའི་གཟུགས་དང་། རྣ་བས་རྣམ་པར་ཤེས་པར་བྱ་བའི་སྒྲ་རྣམས་ལས་བརྩམས་ཏེ། ལོང་བ་དང་། འོན་པ་དང་། ལྐུགས་[[109]](#footnote-128)པར་འདུ་ཤེས་པ་དང་། ཉལ་བ་ན་དགོན་པའི་རི་དགས་ལྟར་ཐུམ་ཕྲས་སུ་ཉལ་བའི་འདུ་ཤེས་ཀྱིས་ཏེ། དགེ་སློང་འདུལ་བའི་བསླབ་པ་ལ་བརྩོན་པ་ནི་འདུ་ཤེས་ཀྱི་གནས་ལྔ་པོ་དེ་དག་གིས་གནས་པར་བྱེད་དོ། །​འདུ་ཤེས་ཀྱི་གནས་པ་དེ་དག་གིས་གནས་པ་ནི་རྒྱལ་པོ་ལ་འོས་པའི་གོས་དང་ཟས་དང་མལ་སྟན་གྱི་ལོངས་སྤྱོད་ལ་གནས་པར་གནང་ཡང་འདོད་པའི་བསོད་སྙོམས་[[110]](#footnote-129)ཀྱི་རྗེས་སུ་སྦྱོར་བར་མི་འགྱུར་རོ། །​གནས་གང་ཞེ་ན། གནས་ལྔ་སྟེ། དགེ་སློང་གི་གནས་དང་། དགེ་སློང་མའི་གནས་དང་། མུ་སྟེགས་ཅན་གྱི་གནས་དང་། ཀུན་ནས་ཉོན་མོངས་པ་ཅན་གྱི་གནས་དང་། ཀུན་ནས་ཉོན་མོངས་པ་ཅན་མ་ཡིན་པའི་གནས་སོ། །​དེ་ལ་དགེ་སློང་གི་གནས་ནི་གང་ན་དགེ་སློང་གསར་བུ་དང་། བར་མ་དང་གནས་བརྟན་དག་གནས་པའོ། །​དགེ་སློང་མའི་གནས་ཀྱང་གང་ན་དགེ་སློང་མ་སྔ་[[111]](#footnote-130)མ་ལྟ་བུ་དང་། རྣམ་པ་གསུམ་པོ་དག་གནས་པའོ། །​མུ་སྟེགས་ཅན་གྱི་[[112]](#footnote-131)གནས་ནི་གང་ན་མུ་སྟེགས་ཅན་གཅེར་བུ་དང་།འཚོ་བ་[[113]](#footnote-132)པ་དང་། ཕྱུགས་བདག་པ་དང་། དེ་དག་ལ་སོགས་པ་རྣམ་པ་སྣ་ཚོགས་དག་གནས་པའོ། །​ཀུན་ནས་ཉོན་མོངས་པ་ཅན་གྱི་གནས་ནི་གང་ན་ལས་ཐམས་ཅད་མེད་པའམ། [[114]](#footnote-133)དེ་དག་ལས་ཁ་ཅིག་མེད་པའོ། །​ཀུན་ནས་ཉོན་མོངས་པ་ཅན་མ་ཡིན་པའི་གནས་ནི་གང་ན་ལས་ཐམས་ཅད་ཡོད་པའོ། །​དེ་ལ་དགེ་སློང་གི་གནས་ཀུན་ནས་ཉོན་མོངས་པ་ཅན་མ་ཡིན་པ་ནི་འཁོར་སྙིང་པོ་ཅན་གནས་ལ། ཀུན་ནས་ཉོན་མོངས་པ་ཅན་ནི་འཁོར་སྙིགས་མ་ཅན་གནས་པར་རིག་པར་བྱའོ། །​དེ་ལ་དགེ་སློང་དགེ་སློང་ཉིད་འདོད་པས་[[115]](#footnote-134)ནི་དགེ་སློང་གི་གནས་ཀུན་ནས་ཉོན་མོངས་པ་ཅན་བརྟགས་ཏེ། བཀུར་སྟི་རབ་ཏུ་སྤངས་ནས་གནས་པར་མི་བྱེད་དོ།[[116]](#footnote-135) །​གནོད་པ་བྱུང་ན་རེ་ཞིག་པའི་ཚུལ་དང་འགྲོན་ལམ་དུ་ཞུགས་ན་རེ་ཞིག་པའི་ཚུལ་དང་། དགེ་སློང་དེ་དག་ཉིད་མི་དགེ་བའི་གནས་ནས་བསླངས་ཏེ། དགེ་བའི་གནས་སུ་དགོད་པར་བྱ་བའི་ཕྱིར་གནས་པ་ནི་མ་གཏོགས་སོ། །​དགེ་སློང་མའི་གནས་སུ་ནི་གནས་པར་མི་བྱ་བ་ཁོ་ན་ཡིན་ཏེ། སྔར་[[117]](#footnote-136)སྨོས་པའི་རྐྱེན་རྣམས་མ་གཏོགས་པ་ནི་སྔ་མ་བཞིན་ནོ། །​མུ་སྟེགས་ཅན་གྱི་གནས་སུ་ཡང་དེ་བཞིན་ནོ། །​དགེ་སློང་གི་གནས་ཀུན་ནས་ཉོན་མོངས་པ་ཅན་མ་ཡིན་པར་ནི་ཇི་སྲིད་འཚོའི་[[118]](#footnote-137)བར་དུ་བརྟགས་ཏེ་ཐ་ན་འཚོ་བ་[[119]](#footnote-138)ཙམ་གྱི་ཕྱིར་ཡང་གནས་པར་བྱའོ། །​དེ་ལྟར་དོགས་པར་འགྱུར་བ་དང་། རྟོག་པར་འགྱུར་བ་མེད་པའི་གནས་པ་[[120]](#footnote-139)དག་ཏུ་ནི་དགེ་སློང་དེ་གནས་ན་ཚངས་པ་མཚུངས་པར་སྤྱོད་པ་མཁས་པ་རྣམས་དོགས་པ་དང་རྟོག་པར་མི་འགྱུར་རོ། །​རྟེན་གང་ཞེ་ན། རྟེན་ཀྱང་ལྔ་སྟེ། ལྔ་གང་ཞེ་ན། གྲོང་སོགས་ལ་བརྟེན་པ་དང་། གནས་ལ་བརྟེན་པ་དང་། གང་ཟག་ལ་བརྟེན་པ་དང་། ཆོས་གོས་ལ་སོགས་པ་ཡོ་བྱད་ལ་བརྟེན་པ་དང་། སྤྱོད་ལམ་ལ་བརྟེན་པའོ། །​དེ་ལ་གྲོང་ངམ་གྲོང་ཁྱེར་ལ་བརྟེན་ཏེ་ཡུལ་གྱི་ཕྱོགས་གང་ན་གནས་པ་དེ་ནི་དེའི་གྲོང་ཚིགས་ལ་བརྟེན་པ་ཡིན་ནོ། །​དགེ་འདུན་གྱི་ཀུན་དགའ་ར་བའམ་གཙུག་ལག་ཁང་ངམ་ཁང་[[121]](#footnote-140)ཁྱིམ་མམ། འཆག་ས་ལས་ཉེ་བར་བརྟེན་ཅིང་གནས་པ་དེ་ནི་དེའི་གནས་ལ་བརྟེན་པ་ཡིན་ནོ། །​སྦྱིན་བདག་གམ། སློབ་དཔོན་ནམ་མཁན་པོའམ། གླེང་བ་པོའམ། དྲན་པར་བྱེད་པའམ། འདོམས་པར་བྱེད་པའམ། རྗེས་སུ་སྟོན་པར་བྱེད་པའམ། ཆོས་སྟོན་པ་ལ་ཉེ་བར་བརྟེན་ཅིང་གནས་པ་དེ་ནི་དེའི་གང་ཟག་ལ་བརྟེན་པ་ཡིན་ནོ། །​ཆོས་གོས་ལ་སོགས་པའི་ཡོ་བྱད་ངན་པའམ། བཟང་པོ་ཇི་ལྟ་བུ་ལ་བརྟེན་ཅིང་གནས་པ་དེ་ནི་དེའི་ཆོས་གོས་ལ་སོགས་པའི་ཡོ་བྱད་ལ་བརྟེན་པ་[[122]](#footnote-141)ཡིན་ནོ། །​དེ་དེ་ན་དུས་དུས་སུ་སྤྱོད་ལམ་རྣམ་པ་བཞིས་ཅི་བདེ་བར་གོ་རིམས་བཞིན་དུ་གནས་པ་དེ་ནི་དེའི་སྤྱོད་ལམ་ལ་བརྟེན་པ་ཡིན་ཏེ། རྟེན་དེ་དག་ལ་བརྟེན་ཅིང་གནས་ན་བདག་ལ་བདག་[[123]](#footnote-142)ཉིད་སྡུག་བསྔལ་བ་[[124]](#footnote-143)དོན་མེད་པ་དང་ལྡན་པས་གནོད་པར་མི་འགྱུར་རོ། །​ལོངས་སྤྱོད་གང་ཞེ་ན། ལོངས་སྤྱོད་མི་རུང་བ་ལྔ་དང་། རུང་བ་ལྔར་རིག་པར་བྱ་སྟེ། ལོངས་སྤྱོད་མི་རུང་བ་ལྔ་ནི་མཆོད་རྟེན་གྱི་ནི་ནད་ཚབས་ཆེ་བ་མ་ཡིན་པ་དང་། རྟོན་པ་གཞན་ཡོད་པ་ལ་མི་རུང་ངོ། །​དགེ་འདུན་ནི་མ་བསྒོ་བ་དང་། ལྷུང་བཟེད་དུ་མ་ཆུད་པ་དང་། མ་གཏོགས་པ་ལ་མི་རུང་ངོ། །​གང་ཟག་གཞན་གྱི་ནི་མ་བྱིན་པ་དང་། རྗེས་སུ་མ་གནང་བ་དང་། ཡིད་མི་གཅུགས་པ་ལ་མི་རུང་ངོ། །​རང་གི་གང་ཟག་ནི་བཤད་པ་ལ་སོགས་པ་ལས་བྱས་པའམ། དེ་དང་འདྲེས་པ་ཐམས་ཅད་ཀྱི་ཐམས་ཅད་དུ་ལོངས་སྤྱོད་དུ་མི་རུང་ངོ། །​བསྟེན་[[125]](#footnote-144)ན་དེའི་དགེ་བའི་ཆོས་རྣམས་ཡོངས་སུ་ཉམས་པར་འགྱུར་ཞིང་མི་དགེ་བའི་ཆོས་རྣམས་མངོན་པར་འཕེལ་བར་འགྱུར་བ་གང་ཡིན་པ་[[126]](#footnote-145)དང་། བསྟེན་[[127]](#footnote-146)ན་འཇིག་རྟེན་འཁྲུག་པར་[[128]](#footnote-147)འགྱུར་བ་དང་། འཇིག་རྟེན་གྱིས་[[129]](#footnote-148)སྨད་པའམ། མ་དད་པ་རྣམས་དད་པར་མི་འགྱུར་ཞིང་དད་པ་རྣམས་གཞན་དུ་འགྱུར་བ་ཡང་མི་རུང་སྟེ། ལྔ་པོ་དེ་དག་ནི་ལོངས་སྤྱོད་མི་རུང་བ་ཡིན་པས་[[130]](#footnote-149)དགེ་སྦྱོང་འདུལ་བའི་བསླབ་པ་ལ་བརྩོན་པས་དེ་དག་ཡོངས་སུ་སྤང་བར་བྱའོ། །​ལོངས་སྤྱོད་རུང་བ་ལྔ་ནི་དེ་དག་ལས་བཟློག་པ་[[131]](#footnote-150)ཡིན་པར་རིག་པར་བྱ་སྟེ། དགེ་སློང་འདུལ་བའི་བསླབ་པ་ལ་བརྩོན་པས་དེ་དག་ནི་ཡོངས་སུ་སྤྱད་པར་བྱའོ། །​དེ་ལྟར་ལོངས་སྤྱོད་མི་རུང་བ་ཡོངས་སུ་སྤོང་བའི་དགེ་སློང་དང་། ལོངས་སྤྱོད་རུང་བ་ལ་རྗེས་སུ་འཇུག་པའི་དགེ་སློང་ནི་དད་པས་བྱིན་པ་ཡོངས་སུ་སྦྱོང་བར་བྱེད་དོ། །​ལས་གང་ཞེ་ན། ལས་ནི་མདོར་བསྡུ་ན་བཞི་སྟེ། གསོལ་བའི་ལས་དང་། གསོལ་བ་དང་གཉིས་ཀྱི་ལས་དང་། གསོལ་བ་དང་བཞིའི་ལས་དང་། ལན་གསུམ་བརྗོད་པའི་ལས་སོ། །​ལས་བཞིའི་[[132]](#footnote-151)དེ་དག་ཀྱང་གཞི་གཉིས་ལ་བརྟེན་པ་ཡིན་ཏེ། སེམས་ཅན་དུ་བགྲང་བ་དང་། སེམས་ཅན་དུ་བགྲང་བ་མ་ཡིན་ནོ། །​དེ་ལ་སེམས་ཅན་དུ་བགྲང་བའི་གཞི་ལས་ནི་རབ་ཏུ་དབྱུང་བ་དང་། བསྙེན་པར་རྫོགས་པ་དང་། གང་ཟག་ཡིད་མཐུན་པར་བྱ་བ་དང་། ལྟུང་བ་ལས་བསླང་བ་དང་། དགར་བ་དང་། བསྐྲད་པ་དང་། དབྱར་གནས་པར་ཁས་བླངས་པ་[[133]](#footnote-152)དང་། ཞག་བདུན་དང་།ཉི་ཤུ་དང་། བཞི་བཅུར་བྱིན་གྱིས་བརླབ་པ་དང་། སེམས་ཅན་ལ་ཕན་གདགས་པ་དང་། ཆད་པས་བཅད་པའི་[[134]](#footnote-153)ལས་གང་ཡིན་པ་དེ་ནི་སེམས་ཅན་དུ་བགྲང་བའི་གཞིའི་ལས་ཞེས་བྱའོ། །​སེམས་ཅན་དུ་བགྲང་བ་མ་ཡིན་པའི་གཞི་ལས་ནི་ཆོས་གོས་དང་ལྷུང་བཟེད་བྱིན་གྱིས་བརླབས་པ་དང་། སྲ་བརྐྱང་བྱིན་གྱིས་བརླབས་པ་དང་། ཆོས་གོས་རྣམས་དང་མི་འབྲལ་བར་བསྡམ་པ་དང་། མཚམས་བཅད་པ་དང་། ཁྱིམ་རུང་བར་ཡིད་མཐུན་པར་བྱ་བ་གང་ཡིན་པ་དང་། དེ་ལྟ་བུ་དང་མཐུན་པའི་གཞི་ལས་གང་ཡིན་པ་དེ་ནི་སེམས་ཅན་དུ་བགྲང་བ་མ་ཡིན་པའི་གཞི་ལས་ཡིན་པར་རིག་པར་བྱའོ། །​ལས་དེ་དག་ཀྱང་ཚོགས་གཉིས་ཀྱིས་བྱ་བ་དང་། ཚོགས་བཞིས་བྱ་བ་དང་། ཚོགས་ལྔས་བྱ་བ་དང་། ཚོགས་བཅུས་བྱ་བ་དང་། ཚོགས་ཉི་ཤུས་བྱ་བ་དང་། ཚོགས་བཞི་བཅུས་བྱ་བ་དང་། དགེ་འདུན་མཐུན་པས་བྱ་བ་ཡིན་པར་རིག་པར་བྱའོ། །​དེ་ལ་ཚོགས་གཉིས་ཀྱིས་བྱ་བ་འདི་ལྟ་སྟེ། དགེ་སློང་གིས་དགེ་སློང་གི་མདུན་དུ་ལན་གསུམ་བརྗོད་ཅིང་བཤགས་པའོ། །​ལས་ཀྱི་[[135]](#footnote-154)ལྟུང་བྱེད་དམ་ཉེས་བྱས་ཀྱི་ཉེས་པ་འཆགས་པར་བྱེད་པའོ། །​ཚོགས་བཞིས་བྱ་བ་ནི་[[136]](#footnote-155)འདི་ལྟར་འདི་ན་ལ་ལ་ཉེས་པ་སྦོམ་པོ་བྱུང་བ་བཞིའི་མདུན་དུ་འཆགས་པར་བྱེད་པའོ། །​ཚོགས་ལྔས་བྱ་བ་ནི་མཐའ་འཁོབ་ཏུ་བསྙེན་པར་རྫོགས་པར་བྱ་བའི་ལས་སོ། །​ཚོགས་བཅུས་བྱ་བ་ཡུལ་དབུས་སུ་བསྙེན་པར་རྫོགས་པའི་ལས་ཡིན་པར་བལྟ་བར་བྱའོ། །​ཚོགས་ཉི་ཤུས་བྱ་བ་ནི་འདི་ལྟ་སྟེ། དགེ་འདུན་ལྷག་མ་ལས་དབྱུང་བའི་ལས་ཡིན་པར་བལྟ་བར་བྱའོ། །​ཚོགས་བཞི་བཅུས་བྱ་བ་ནི་དགེ་སློང་མ་བསྙེན་པར་རྫོགས་པའི་ལས་ཡིན་པར་རིག་པར་བྱའོ། །​དགེ་འདུན་མཐུན་པས་བྱ་བ་ནི་འདི་ལྟ་སྟེ། མཚམས་ཀྱི་ལས་དང་། གསོ་སྦྱོང་གི་ལས་དང་། དགག་དབྱེའི་ལས་དང་། གཞན་ཡང་དེ་ལྟ་བུ་དང་མཐུན་པ་གང་ཡིན་པའོ། །​ལས་རྣམ་པ་བཞི་པོ་དེ་དག་ཀྱང་གཞིའི་རབ་ཏུ་དབྱེ་བས་རྣམ་པ་དུ་མ་ཡོད་པར་རིག་པར་བྱའོ། །​འདི་ལྟ་སྟེ། འདུལ་བའི་མ་མོ་ལས་འབྱུང་བ་[[137]](#footnote-156)བཞིན་ནོ། །​དགེ་སློང་[[138]](#footnote-157)འདུལ་བའི་བསླབ་པ་ལ་བརྩོན་པ་དེ་ལྟར་ལས་ཤེས་པ་ནི་ལས་རྣམས་ལ་རྗེས་སུ་སྤྱོད་པ་ནི། ལྟུང་བ་ལ་ཡང་མཁས་པ་ཡིན། ལྟུང་བ་ལས་ངེས་པར་འབྱུང་བ་ལ་ཡང་མཁས་པ་ཡིན་ལ། བདག་ཉིད་ཀྱང་དག་པ་དང་གཙང་བར་ཡོངས་སུ་སྲུང་ཞིང་ཁ་ན་མ་ཐོ་བ་མེད་པ་ཡིན་ནོ། །​དགེ་སློང་འདུལ་བའི་བསླབ་པ་ལ་བརྩོན་པའི་བསླབ་པ་དང་མི་མཐུན་པའི་ཆོས་ནི་ལྔར་ཤེས་པར་བྱ་སྟེ། དེས་དེ་དག་ཡོངས་སུ་སྤང་བར་བྱའོ། །​བསླབ་པ་དང་མཐུན་པ་ཡང་ལྔ་སྟེ། དེ་དག་གི་བསླབ་པ་ཡང་དག་པར་སྒྲུབ་པར་བྱེད་དོ། །​བསླབ་པ་དང་མི་མཐུན་པ་ལྔ་གང་ཞེ་ན། བར་དུ་གཅོད་པ་དང་། དམ་པའི་ཆོས་ལྟར་བཅོས་པ་དང་། སྡིག་པའི་གྲོགས་པོ་དང་། གླེན་ཞིང་ཉོན་མོངས་པ་མང་བ་དང་། སྔོན་གྱི་ཚོགས་སྟོབས་ཆུང་བ་ནི་ལྔ་པ་ཡིན་ནོ། །​བར་དུ་གཅོད་པ་ལྔ་གང་ཞེ་ན། ལྷག་པའི་ཚུལ་ཁྲིམས་ཀྱི་བར་དུ་གཅོད་པ་དང་། ལྷག་པའི་སེམས་ཀྱི་བར་དུ་གཅོད་པ་དང་། ལྷག་པའི་ཤེས་རབ་ཀྱི་བར་དུ་གཅོད་པ་དང་། བདེ་འགྲོར་འགྲོ་བའི་བར་དུ་གཅོད་པ་དང་། རྙེད་པ་དང་སྲོག་དང་འཕྲལ་གྱི་བྱ་བའི་བར་དུ་གཅོད་པའོ། །​ལྷག་པའི་ཚུལ་ཁྲིམས་ཀྱི་བར་དུ་གཅོད་པ་གང་ཞེ་ན། འདི་ལྟར་འདི་ན་ལ་ལ་དྲན་ནམ། རྙེད་བཙོན་ནམ། བརྗོད་པ་ཡོད་པའམ། རྒྱས་པར་རབ་ཏུ་འབྱུང་བའི་བར་དུ་གཅོད་པའི་ཆོས་རྣམས་དང་ལྡན་པ་དེ་ནི་ལྷག་པའི་ཚུལ་ཁྲིམས་ཀྱི་བར་དུ་གཅོད་པ་ཞེས་བྱའོ། །​ལྷག་པའི་སེམས་ཀྱི་བར་དུ་གཅོད་པ་གང་ཞེ་ན། བར་ཆད་བཅུ་གཅིག་ནི་ལྷག་པའི་སེམས་ཀྱི་བར་དུ་གཅོད་པ་ཞེས་བྱའོ། །​ཡང་དང་ཡང་དུ་ཚོགས་འདུལ་[[139]](#footnote-158)བ་ལ་སོགས་པ་ནས་ཡུལ་ངན་པར་གནས་པའི་མཐར་ཐུག་པའི་བར་དག་གོ། །​ལྷག་པའི་ཤེས་རབ་ཀྱི་བར་དུ་གཅོད་པ་གང་ཞེ་ན། ཆོས་དང་ཆོས་སྨྲ་བ་ལ་མི་གུས་པ་ཉིད་དང་། དེ་བཞིན་གཤེགས་པ་དང་ཆོས་སྨྲ་བ་དག་ལ་[[140]](#footnote-159)ཁྱད་དུ་གསོད་པ་ཉིད་དང་། བདག་ཉིད་ལ་ཁྱད་དུ་གསོད་པ་ཉིད་དང་། ཆོས་ལ་སེར་སྣ་བྱེད་པ་ཉིད་དང་། གཞན་དག་གི་ཆོས་ལ་བར་ཆད་བྱེད་པ་དང་། དམ་པའི་ཆོས་ལས་[[141]](#footnote-160)འདུན་པ་བཟློག་པ་དང་། དམ་པའི་ཆོས་ལ་སྐུར་པ་འདེབས་པ་དང་། དེ་ལྟར་དེ་ལྟ་བུ་ལ་སོགས་པ་ནི་ལྷག་པའི་ཤེས་རབ་ཀྱི་བར་དུ་གཅོད་པ་ཡིན་པར་རིག་པར་བྱའོ། །​བདེ་འགྲོར་འགྲོ་བའི་བར་དུ་གཅོད་པ་གང་ཞེ་ན། འདི་ལྟར་འདི་ན་ལ་ལ་སྡིག་པ་འདོད་པ་དང་། ལོག་པར་ལྟ་བ་དང་། ཁྲོ་བ་དང་། ཁོན་དུ་འཛིན་པ་དང་། རྒྱས་པར་དེ་ལྟ་བུའི་ངན་སོང་གི་རྒྱུ་ཡང་དག་པར་བླང་བ་དེ་ལྟ་བུ་ལ་འཇུག་པ་དེ་ནི་བདེ་འགྲོར་འགྲོ་བའི་བར་དུ་གཅོད་པ་ཞེས་བྱའོ། །​རྙེད་པའི་བར་དུ་གཅོད་པ་ནི་འདི་ལྟ་སྟེ། མ་དད་པ་རྣམས་དད་པར་མི་འགྱུར་བ་དང་། དད་པ་རྣམས་གཞན་དུ་འགྱུར་ཞིང་དད་པར་མི་འགྱུར་བའི་ཕྱིར་ཞུགས་པ་དང་། བསོད་ནམས་མི་འདོད་པ་དང་། དུས་དང་དུས་སུ་སྦྱིན་པ་ལས་བྱུང་བའི་བསོད་ནམས་བྱ་བའི་དངོས་པོས་གཞན་དག་ལ་ཕན་པ་ཉེ་བར་སྒྲུབ་པར་མི་བྱེད་པ་དང་། དེ་ལྟར་དེ་ལྟ་བུ་ལ་སོགས་པ་ཡིན་ནོ། །​སྲོག་གི་བར་དུ་གཅོད་པ་ནི་གླང་པོ་ཆེ་གཏུམ་པོ་ཐག་རིང་དུ་སྤོང་བར་མི་བྱེད་པ་དང་། རྒྱས་པར་ཡམས་ཀྱི་ནད་དང་བཅས་པ་དང་། གནོད་པ་དང་བཅས་པའི་ཡུལ་ཡོངས་སུ་སྤོང་བར་མི་བྱེད་པ་དང་།རྒྱུ་གང་དག་དང་རྐྱེན་གང་དག་གིས་ཚེ་མ་ཟད་པར་འཆི་བའི་དུས་བྱེད་པར་འགྱུར་བ་དེ་དག་ཡོངས་སུ་སྤོང་བར་མི་བྱེད་པ་དང་། དེ་ལྟར་དེ་ལྟ་བུ་ལ་སོགས་པ་ཡིན་ནོ། །​འཕྲལ་གྱི་བྱ་བའི་[[142]](#footnote-161)བར་དུ་གཅོད་པ་ནི་ཆོས་གོས་དང་ལྷུང་བཟེད་ལ་སོགས་པའི་ལས་གང་དག་ཡིན་པ་དེ་དག་ལ་བརྩོན་པར་མི་བྱེད་པ་སྟེ། དེ་དག་གཅིག་ཏུ་བསྡུས་པ་ནི་རྙེད་པ་དང་སྲོག་དང་འཕྲལ་གྱི་བྱ་བའི་བར་དུ་གཅོད་པ་ཡིན་པར་རིག་པར་བྱའོ། །​དམ་པའི་ཆོས་ལྟར་བཅོས་པ་གང་ཞེ་ན། དམ་པའི་ཆོས་ལྟར་བཅོས་པ་ནི་མདོར་བསྡུ་ན་རྣམ་པ་གཉིས་སུ་དགོངས་པར་རིག་པར་བྱ་སྟེ། བཤད་པ་དམ་པའི་ཆོས་ལྟར་ཐོས་པ་དང་།སྒྲུབ་པ་དམ་པའི་ཆོས་ལྟར་བཅོས་པའོ། །​ཆོས་མ་ཡིན་པ་ལ་ཆོས་སུ་འདུ་ཤེས་ཤིང་། ཆོས་མ་ཡིན་པ་ལ་ཆོས་སུ་སྟོན་པ་དང་། གཞན་དག་ཀྱང་དེ་ལ་ཆོས་བསྟན་ཏོ་སྙམ་དུ་ཆོས་སུ་འདུ་ཤེས་པ་དང་ལྡན་པར་འགྱུར་ལ། དེ་ཡང་ཡང་དག་པ་དང་བདེན་པར་ཆོས་མ་ཡིན་ཞིང་ཆོས་ལྟ་བུར་སྣང་བ་ཡིན་པ་དེའི་ཕྱིར་བཤད་པ་དམ་པའི་ཆོས་ལྟར་བཅོས་པ་ཞེས་བྱའོ། །​དེ་གཞན་དག་ལ་ཡང་དེ་ལྟར་འཆད་ཅིང་འཛིན་དུ་འཇུག་པར་བྱེད་ལ། བདག་ཉིད་ཀྱང་དེ་ལྟར་ཞུགས་ཤིང་[[143]](#footnote-162)ཆོས་སུ་འདུ་ཤེས་པས་ལོག་པ་ཁོ་ནར་ཞུགས་བཞིན་དུ་བདག་ནི་ཡང་དག་པར་ཞུགས་པ་ཡིན་ནོ་སྙམ་དུ་བདག་ཉིད་ཀྱིས་ཀུན་དུ་ཤེས་པར་བྱེད་པ་འདི་[[144]](#footnote-163)ནི་བསྒྲུབ་པ་དམ་པའི་ཆོས་ལྟར་བཅོས་པ་ཡིན་པར་རིག་པར་བྱའོ། །​དམ་པའི་ཆོས་ལྟར་བཅོས་པ་བརྒྱད་པ་[[145]](#footnote-164)རྣམས་ཀྱི་བར་སྡོམ་ནི། ཆོས་ལ་སོགས་པ་རྣམ་ལྔ་དང་། །​དབང་པོ་ལ་སོགས་རྣམ་ལྔ་དང་། །​གནས་མ་ཡིན་པས་འགྱོད་སོགས་དང་། །​དྲག་ཤུལ་ཁྲིམས་འཆལ་ཐ་མ་ཡིན། །​དེ་བཞིན་གཤེགས་པས་གསུངས་པའི་མདོ་སྡེ་ལ་ཚིག་འབྲུ་བཅོས་པ་དག་གིས་མདོ་སྡེ་ལ་ལྷད་འཇུག་པའི་སྤོང་བ་དང་། འདུལ་བ་ལ་ལྷད་འཇུག་ཅིང་སྤོང་བ་ནི་དམ་པའི་ཆོས་ལྟར་བཅོས་པ་ཡིན་ནོ། །​སྒྲོ་འདོགས་པའི་ལྟ་བས་མེད་པ་ལ་སྒྲོ་འདོགས་པ་དང་། སྐུར་བ་འདེབས་པའི་ལྟ་བས་ཡོད་པའི་[[146]](#footnote-165)དངོས་པོ་འཇིག་པའི་[[147]](#footnote-166)ཚུལ་གྱིས་མི་རྟག་པ་ལ་སོགས་པའི་དོན་གཞན་དག་ལ་སྟོན་པ་དང་། འཆད་པ་དང་བདག་ཉིད་དེ་ལྟ་དེ་ལྟར་སྒྲུབ་པ་ཡང་དམ་པའི་ཆོས་ལྟར་བཅོས་པ་ཡིན་ནོ། །​གང་ཟག་དང་ལྡན་པ་བཤད་པའི་མདོ་སྡེ་ལ་ལོག་པར་འཛིན་པའི་[[148]](#footnote-167)གང་ཟག་ཡོད་པ་ཉིད་དུ་སྟོན་པ་ཡང་དམ་པའི་ཆོས་ལྟར་བཅོས་པ་ཡིན་ནོ། །​རྟགས་[[149]](#footnote-168)སུ་ཡོད་པའི་ཆོས་རྣམས་རྫས་སུ་ཡོད་པ་ཉིད་དུ་ཡོངས་སུ་སྟོན་པ་ཡང་དམ་པའི་ཆོས་ལྟར་བཅོས་པ་ཡིན་ནོ། །​མྱ་ངན་ལས་འདས་པ་སྤྲོས་པ་མེད་པ་ལ་དངོས་པོ་དང་དངོས་པོ་མེད་པར་རྟོག་པ་[[150]](#footnote-169)དང་། ཡོད་པ་དང་མེད་པར་སྟོན་པ་ཡང་དམ་པའི་ཆོས་ལྟར་བཅོས་པ་ཡིན་ནོ། །​གང་ཟག་ལ་ལ་འདི་སྐད་ཅེས་བཅོམ་ལྡན་འདས་ཀྱིས་[[151]](#footnote-170)དབང་པོ་རྣམས་ཀྱི་སྒོ་བསྡམ་[[152]](#footnote-171)པ་ཉིད་བསྟོད་ཅིང་བསྔགས་ཏེ། རབ་ཏུ་བསྟོད་པས་ན་གཟུགས་རྣམས་ལ་མི་ལྟ་བ་ནི་བླའི་དྲན་པ་ཉེ་བར་བཞག་སྟེ་ལྟ་བ་ནི་དེ་ལྟ་[[153]](#footnote-172)མ་ཡིན་ལ་ཡིད་ཀྱིས་[[154]](#footnote-173)རྣམ་པར་ཤེས་པར་བྱ་བའི་ཆོས་རྣམས་ཀྱི་བར་དུ་ཡང་དེ་བཞིན་དུ་རིག་པར་[[155]](#footnote-174)བྱའོ་ཞེས་ཟེར་བ་དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​གང་འདི་སྐད་ཅེས་བཅོམ་ལྡན་འདས་ཀྱིས་སྙིང་ལས་ཆུང་ངུར་གནས་པ་ཉིད་བསྟོད་ཅིང་བསྔགས་པས་ན་རྣམ་པར་བསྔགས་པར་འོས་པ་ལ་རྗེས་སུ་མི་བརྟག་ཀུན་དུ་མི་དཔྱད་པར་[[156]](#footnote-175)མི་བསྔགས་པ་མི་བརྗོད་པ་ཉིད་བླའི། བསྔགས་པ་བརྗོད་པ་དང་མི་བསྔགས་པ་བརྗོད་པ་ནི་དེ་ལྟ་མ་ཡིན་ཞེས་ཟེར་ན་དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​གང་འདི་སྐད་ཅེས་བཅོམ་ལྡན་འདས་ཀྱིས་ཚིག་རན་པར་བསྟོད་ཅིང་བསྔགས་པས་ན་ཀྱེ་མ་གང་ཐམས་ཅད་ཀྱི་ཐམས་ཅད་དུ་མི་སྨྲ་བའི་བརྟུལ་ཞུགས་ཡང་དག་པར་ལེན་པ་དེ་ནི་ལེགས་པ་ཡིན་ནོ་ཞེས་ཟེར་ན་དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​གང་འདི་སྐད་ཅེས་བཅོམ་ལྡན་འདས་ཀྱིས་ཟས་ཉུང་བ་ཉིད་དང་། ཆོས་གོས་ཉུང་བ་ཉིད་བསྟོད་ཅིང་བསྔགས་པས་ན་ཀྱེ་མ་གང་ཐམས་ཅད་ཀྱི་ཐམས་ཅད་དུ་ཟས་མི་ཟ་བར་གནས་པ་དང་།གཅེར་བུ་འཕྱན་པ་དེ་ནི་ལེགས་པ་ཡིན་ནོ་ཞེས་ཟེར་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​[[157]](#footnote-176)གང་འདི་སྐད་ཅེས་བཅོམ་ལྡན་འདས་ཀྱིས་འདུ་འཛི་མེད་པ་དང་། ཐ་སྙད་དང་ལས་ཀྱི་མཐའ་ཐམས་ཅད་རྒྱུན་ཆད་པ་བསྟོད་ཅིང་བསྔགས་པས་ན། ཀྱེ་མ་གང་བས་མཐའི་གནས་མལ་དུ་གནས་བར་རྩོམ་པ་མེད་པ་ཉིད་དེ་ནི་ལེགས་པ་ཡིན་ནོ་ཞེས་ཟེར་བ་དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལ་ལ་འཇིག་རྟེན་འདི་ནི་སེམས་ཀྱིས་ཁྲིད་ཅིང་དྲངས་པས་སེམས་སྐྱེས་སོ་ཅོག་གི་དབང་གིས་འགྱུར་རོ་ཞེས་བྱ་བ་དང་། དེ་ལྟ་བུ་དང་མཐུན་པའི་མདོ་སྡེ་དག་ཡང་དག་པ་ཇི་ལྟ་བ་བཞིན་མི་ཤེས་པས་ངེས་པར་གཟུང་བ་ཡིན་པས། འདི་སྐད་ཅེས་རྣམ་པར་ཤེས་པ་འདི་ཉིད་ཀྱིས་མཚམས་སྦྱོར་བར་བྱེད་འཁོར་བར་བྱེད་ལ་བདག་ཀྱང་གཞན་མ་ཡིན་ནོ་ཞེས་ཟེར་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལ་ལ་བཅོམ་ལྡན་འདས་ཀྱིས་སྐྱེས་བུ་གང་ཟག་ཚུལ་ཁྲིམས་དང་ལྡན་པ་ལ་ཁ་ཟས་རོ་བརྒྱ་དང་ལྡན་པ་དང་། གོས་བརྒྱ་སྟོང་རྗེས་སུ་གནང་བ་[[158]](#footnote-177)ལས་ན། བར་དུ་གཅོད་པར་བྱེད་པའི་འདོད་པ་གང་དག་[[159]](#footnote-178)ཡིན་པ་དེ་དག་ནི་རྣམ་པ་ངེས་ན་ཉེས་པར་[[160]](#footnote-179)སྤྱད་ཀྱང་བར་དུ་གཅོད་པར་མི་འགྱུར་རོ་སྙམ་དུ་ངེས་པར་གཟུང་བ་འཛིན་པས་འདི་སྐད་ཅེས་ཀྱེ་མ་བཅོམ་ལྡན་འདས་ཀྱིས་འདོད་པ་གང་དག་གིས་བར་དུ་གཅོད་པར་གསུངས་པ་དེ་ནི་བསྟེན་ཀྱང་བར་དུ་གཅོད་པར་མི་འགྱུར་རོ་ཞེས་ཟེར་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལ་ལ་དགྲ་བཅོམ་པ་ཚེ་འདི་ཉིད་ལ་ཟས་དང་ཐ་སྙད་དང་ཕུང་པོ་དང་ཁམས་དང་སྐྱེ་མཆེད་དག་ལ་ཁས་ལེན་པ་དང་། ཁས་མི་ལེན་པ་ཉིད་ཡང་དག་པ་ཇི་ལྟ་བ་བཞིན་དུ་[[161]](#footnote-180)མི་ཤེས་པས་འདི་སྐད་ཅེས་བཅོམ་ལྡན་འདས་ཀྱིས་ཆོས་བསྟན་པ་ནི་བདག་གིས་འདི་ལྟར་ཤེས་ཏེ། འདི་ལྟར་དགེ་སློང་དགྲ་བཅོམ་པ་ནི་ཤི་ཕན་ཆད་ཁས་མི་ལེན་པ་ཡིན་ནོ་ཞེས་ཟེར་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལ་ལ་ཀུན་རྫོབ་དང་དོན་དམ་པའི་བདེན་པ་ཡང་དག་པ་ཇི་ལྟ་བ་བཞིན་དུ་[[162]](#footnote-181)མི་ཤེས་པས་ཚུལ་རྣམ་པ་གཉིས་ལས་ཤིན་ཏུ་འདས་ཤིང་། འདི་སྐད་ཅེས་བདག་མེད་པའི་སེམས་ཅན་ཡོད་ན་བདག་མེད་པས་བྱས་པའི་ལས་བདག་ལ་ཇི་ལྟར་རེག་པར་འགྱུར་ཞེས་ཟེར་ན། དེ་ཡང་དམ་པའི་ཆོས་ལྟར་བཅོས་པ་ཡིན་པར་རིག་པར་བྱའོ། །​ལ་ལ་རང་བཞིན་གྱིས་ཀུན་ཏུ་རྨོངས་པས་འདོམས་པར་བྱེད་དེ། དེ་ནང་གི་སེམས་གནས་པ་གང་རྣམ་པ་དགུ་ཡང་དག་པ་ཇི་ལྟ་བ་བཞིན་མི་ཤེས་ལ་བདེན་པ་རྣམ་པར་དཔྱད་པ་དང་། དྲན་པ་ཉེ་བར་གཞག་པ་རྣམ་པར་དཔྱད་པ་ཡང་དག་པ་ཇི་ལྟར་[[163]](#footnote-182)བཞིན་མི་ཤེས་ཏེ། དེ་དེ་ལྟར་མི་ཤེས་པས་མོས་པ་ལས་བྱུང་བའི་ཡིད་ལ་བྱེད་པ་ཁོ་ན་[[164]](#footnote-183)ཞི་གནས་ཀྱི་ཕྱོགས་སྟོན་པར་བྱེད་པ་དང་མོས་པ་ལས་བྱུང་བའི་ཡིད་ལ་བྱེད་པ་ཁོ་ནས་ལྷག་མཐོང་གི་ཕྱོགས་སྟོན་པར་བྱེད་པ་དང་། མོས་པ་ལས་བྱུང་བའི་ཡིད་ལ་བྱེད་པ་ཁོ་ནས་མཐར་ཐུག་པ་སྟོན་པར་བྱེད་ཅིང་བདག་ཉིད་ཀྱང་དེ་ལྟར་ཞུགས་པར་གྱུར་[[165]](#footnote-184)ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལ་ལ་གནས་མ་ཡིན་པ་ལ་འགྱོད་པར་བྱེད་ཅིང་དེས་རློམ་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལ་ལ་ལུང་ནོད་པ་དང་། ཁ་ཏོན་བྱ་བ་དང་། རྣལ་འབྱོར་ཡིད་ལ་བྱ་བའི་མཐུ་ཡོད་བཞིན་དུ་ཞལ་ཏ་བྱ་བ་ལ་མོས་པར་བྱེད་ན་དེ་ལ་ཡོན་ཏན་དུ་ལྟ་ཞིང་གཞན་དག་ལ་ཡང་སྟོན་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལ་ལ་ཚུལ་ཁྲིམས་ལས་བྱུང་བ་དང་། བསྒོམས་པ་ལས་བྱུང་བ་ལ་སྤྱོད་པའི་[[166]](#footnote-185)མཐུ་ཡོད་བཞིན་དུ་སྦྱིན་པ་ལས་བྱུང་བ་ལ་ཡོན་ཏན་དུ་ལྟ་ཞིང་ཡུལ་རྒྱུ་བས་ལྟུང་བའི་གནས་མང་པོ་དག་གིས་བདག་ཉིད་སྨས་ཤིང་ཉམས་པར་བྱས་ནས་སྦྱིན་པར་བྱ་བའི་དངོས་པོ་ཡང་དག་པར་བསྒྲུབས་ཏེ། སངས་རྒྱས་དང་། ཆོས་དང་། དགེ་འདུན་ལ་འབུལ་བར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་ནས་ཐོས་པས་ཕན་ཚུན་དུ་རྩོད་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​དགེ་སློང་འདོད་པ་ཆུང་བ་ལ་སོགས་པ་[[167]](#footnote-186)སྤངས་ནས་དགེ་སློང་གང་དག་བསོད་ནམས་ཆེ་བར་ཤེས་པ་[[168]](#footnote-187)ནས་ཆོས་གོས་ལ་སོགས་པ་རྙེད་པ་[[169]](#footnote-188)དེ་དག་ལ་བསྙེན་བཀུར་བྱེད་ཅིང་གཏམ་འདྲེ་བར་བྱེད། ཕེབས་པར་[[170]](#footnote-189)སྨྲ་བར་བྱེད། སོ་སོར་ཀུན་དགའ་བར་བྱེད་བག་འབེབས་པར་བྱེད་ཅིང་དགེ་སློང་ལག་གི་བླ་དག་ལ་སེམས་ལོག་པར་མངོན་པར་འདུ་བྱེད་པར་འགྱུར་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​དེ་བཞིན་གཤེགས་པས་གསུངས་པའི་མདོ་སྡེ་ཟབ་མོ་སྟོང་པ་ཉིད་དང་ལྡན་པ་གང་ཡིན་པ་དེ་དག་སྤངས་ནས། འཇིག་རྟེན་རྒྱང་འཕེན་པའི་[[171]](#footnote-190)གསང་ཚིག་དཀའ་བ་དག་གིས་མཁས་པར་རློམ་ཞིང་གཞན་དག་ལ་ཡང་མཁས་པ་ཡིན་པར་ཡིད་ཆེས་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​དྲག་ཤུལ་ཅན་དང་ཚུལ་ཁྲིམས་འཆལ་པ་དག་ཚར་བཅད་པར་[[172]](#footnote-191)མི་བྱ་བ་ཡིན་ན། དྲག་ཤུལ་ཅན་དང་ཚུལ་ཁྲིམས་འཆལ་པ་དག་ལ་གནོད་པར་བྱ་བའི་ཕྱིར་སེམས་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​ཚུལ་འཆོས་པའི་སྤྱོད་ལམ་རྣམ་པར་སྒྲུབ་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​འཇིག་རྟེན་རྒྱང་འཕེན་པའི་[[173]](#footnote-192)གསང་ཚིག་དག་གིས་ཤེས་ཀྱི་ཁེ་རྒྱ་ཆེན་པོ་འཐོབ་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​གཞན་དག་ལ་གནོད་པར་བྱས་ཏེ་ཆོས་མ་ཡིན་པས་ལོངས་སྤྱོད་དག་བསྒྲུབས་ནས་ཁ་ན་མ་ཐོ་བ་དང་བཅས་པའི་དགེ་བ་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​དམ་པའི་ཆོས་ལྟར་བཅོས་པ་དེ་དག་ཉིད་བསྟན་པའི་རྒྱུ་དང་བྱེད་པའི་རྒྱུ་དོན་མེད་པ་དང་ལྡན་པ་གང་གིས་འཇོག་པར་བྱེད་ན། དེ་ཡང་དམ་པའི་ཆོས་ལྟར་བཅོས་པ་ཡིན་ནོ། །​དེ་ལྟར་དམ་པའི་ཆོས་ལྟར་བཅོས་པ་དེ་དག་ཐམས་ཅད་ནི་བསླབ་པ་དང་མི་མཐུན་པ་ཡིན་པར་རིག་པར་བྱའོ། །​སྡིག་པའི་གྲོགས་པོ་ནི་[[174]](#footnote-193)རྒྱ་ཆེར་འདི་ལྟ་སྟེ། ཉན་ཐོས་ཀྱི་ས་དང་བྱང་ཆུབ་སེམས་དཔའི་སར་བསྟན་པ་བཞིན་དུ་རིག་པར་བྱའོ། །​མདོར་བསྡུ་ན་བག་མེད་པ་དང་། ཉེས་པར་སྤྱོད་པ་དང་། དགེ་བ་དང་ཡོན་ཏན་དམན་པ་ཡང་དག་པར་འཛིན་དུ་འཇུག་པར་བྱེད་པ་གང་ཡིན་པ་དེ་ནི་སྡིག་པའི་གྲོགས་པོ་ཡིན་པར་རིག་པར་བྱའོ། །​དམན་ཞིང་རྨོངས་པའི་རང་བཞིན་ཅན་གྱི་ཉོན་མོངས་པ་ཤས་ཆེ་བ་གང་ཡིན་པ་དེ་ནི་གླེན་ཞིང་ཉོན་མོངས་པ་མང་བ་ཡིན་པར་རིག་པར་བྱའོ། །​སྔོན་དད་པ་ལ་སོགས་པ་དགེ་བའི་ཆོས་རྣམས་མ་བསྒོམས་པ་ཚེ་འདི་ལ་དད་པ་ལ་སོགས་པ་དམན་པ་ཉིད་དང་། ཚེ་འདི་ལ་མྱ་ངན་ལས་འདའ་བའི་[[175]](#footnote-194)ཕྱིར་བརྩོན་དུ་ཟིན་ཀྱང་བསྒོམ་[[176]](#footnote-195)མི་ནུས་པ་གང་ཡིན་པ་དེ་ནི་སྔོན་གྱི་ཚོགས་མེད་པས་ཚེ་འདི་ལ་སྟོབས་ཆུང་བ་ཡིན་པར་[[177]](#footnote-196)རིག་པར་བྱ་སྟེ། ཆོས་ལྔ་པོ་དེ་དག་ནི་བསླབ་པ་དང་མི་མཐུན་པ་ཡིན་ནོ། །​དེ་ལས་བཟློག་པའི་ཆོས་ལྔ་ནི་བསླབ་པ་དང་མཐུན་པ་ཡིན་པར་རིག་པར་བྱ་སྟེ། དེ་དག་དང་ལྡན་པའི་དགེ་སློང་[[178]](#footnote-197)འདུལ་བ་ལ་བརྩོན་པ་ནི་བསླབ་པ་ཡང་དག་པར་སྒྲུབ་པར་བྱེད་དོ། །​རྗེས་སུ་མཐུན་པའི་ཆོས་དེ་དག་དང་ལྡན་པ་དེའི་ཆོས་ལྔ་ནི་ཚུལ་ཁྲིམས་ཀྱི་ཕུང་པོ་སྲུང་བར་བྱེད་པ་ཡིན་ཏེ། ལེགས་པར་མངོན་པར་འབྱུང་བ་དང་། ཡོངས་སུ་འདྲི་བ་དང་། སོ་སོར་རྟོག་པ་དང་། གཉེན་པོ་སྒོམ་པ་དང་། དད་པའོ། །​དེ་ལ་བུ་ལོན་གྱིས་ཉམ་ཐག་ནས་རབ་ཏུ་བྱུང་བ་མ་ཡིན་པ་[[179]](#footnote-198)ཞེས་བྱ་བ་ནས། རྒྱས་པར་དེ་སྔ་མ་བཞིན་དུ་མྱ་ངན་ལས་འདས་པའི་[[180]](#footnote-199)བསམ་པ་དང་། བསླབ་པ་འདོད་པས་རབ་ཏུ་བྱུང་བ་དེ་ནི་ལེགས་པར་མངོན་པར་འབྱུང་བ་ཡིན་ནོ། །​དེ་དེ་ལྟར་མངོན་པར་བྱུང་ནས་ལྟུང་བ་དང་ལྟུང་བ་མེད་པ་དང་ལྟུང་བ་ལས་བསླངས་པ་[[181]](#footnote-200)ལས་བརྩམས་ནས་དགེ་སློང་མདོ་སྡེ་[[182]](#footnote-201)དང་འདུལ་བ་[[183]](#footnote-202)དང་མ་མོ་འཛིན་པ་གང་དག་ཡིན་པ་དེ་དག་ལ་ཡོངས་སུ་འདྲི་བར་བྱེད་ཅིང་དེ་དག་ཀྱང་དེ་ལ་སྟོན་པར་བྱེད་པ་དེ་ནི་ཡོངས་སུ་འདྲི་བ་[[184]](#footnote-203)ཞེས་བྱའོ། །​དུས་གསུམ་དུ་བདག་ཉིད་ཀྱི་ཚུལ་ཁྲིམས་དག་ལས་སོ་[[185]](#footnote-204)སོར་རྟོག་པར་བྱེད་ཅིང་གལ་ཏེ་སྔ་དྲོའི་དུས་ཀྱི་ཚེ་ཉེས་པ་མེད་པར་མཐོང་ན་མཆོག་ཏུ་དགའ་བ་དེ་ཉིད་ཀྱིས་ཉིན་མཚན་དུ་རྗེས་སུ་སློབ་ཅིང་གནས་པ་དང་། གལ་ཏེ་ཉེས་པ་མཐོང་ན་ཡང་ཆོས་བཞིན་ཕྱིར་བྱེད་པ་དེ་ནི་སོ་སོར་རྟོག་པ་ཞེས་བྱའོ། །​དེ་དུས་དུས་སུ་ནི་[[186]](#footnote-205)ནམ་གྱི་ཆ་སྟོད་དང་། ནམ་གྱི་ཆ་སྨད་དག་ལ་[[187]](#footnote-206)ཉིན་མོ་ཡང་རུང་སྟེ། འདོད་ཆགས་ལ་སོགས་པ་ཉོན་མོངས་པ་རྣམས་ཀྱི་གཉེན་པོ་ཡིད་ལ་བྱེད་ཅིང་སྒོམ་པ་དང་། ཚུལ་ཁྲིམས་དང་སྨྲ་བ་དང་། སྒྲ་ཙམ་གྱིས་ཆོག་པར་མི་འཛིན་པ་དེ་ནི་གཉེན་པོ་སྒོམ་པ་ཡིན་པར་རིག་པར་བྱའོ། །​དེ་ལྟུང་བའི་འབྲས་བུ་ཕྱི་མ་ལ་མི་འདོད་པ་ཡིན་པར་ཡིད་ཆེས་པ་ནི་དད་པ་ཡིན་པར་རིག་པར་བྱའོ། །​དེ་ལ་ལེགས་པར་མངོན་པར་འབྱུང་བ་ཡོད་པ་ལ་བརྟེན་ནས་ནི་དེ་ལས་གཞན་བཞི་པོ་དག་གི་བྱ་བ་བྱེད་དོ། །​ཡོངས་སུ་འདྲི་བས་ནི་མི་ཤེས་པས་ལྟུང་བ་འབྱིན་པར་མི་བྱེད་དོ། །​སོ་སོར་རྟོག་པས་ནི་བག་མེད་པས་ལྟུང་བ་འབྱིན་པར་མི་བྱེད་དོ། །​གཉེན་པོ་བསྒོམས་པས་ནི་ཉོན་མོངས་པ་མང་བས་ལྟུང་བ་འབྱིན་པར་མི་བྱེད་དོ། །​དད་པས་ནི་མ་གུས་པས་ལྟུང་བ་འབྱིན་པར་མི་བྱེད་དོ། །​དེ་ལྟར་ན་ཆོས་དེ་ལ་བརྟེན་ནས་ཚུལ་ཁྲིམས་ཀྱི་ཕུང་པོ་ཀུན་ཏུ་བསྲུངས་པ་[[188]](#footnote-207)དང་། ལེགས་པར་བསྲུངས་པ་ཡིན་ནོ། །​དགེ་སློང་འདུལ་བའི་བསླབ་པ་ལ་བརྩོན་པའི་ཆོས་ལྔ་ནི་ཉེ་བར་ཞི་བ་དང་། དུལ་བ་དང་། ཞི་བར་འགྱུར་བ་ཡིན་ཏེ། ལྔ་གང་ཞེ་ན། དེས་ཤིང་འགྲོགས་ན་བདེ་བ་ཉིད་དང་། སྤོང་བ་དང་། སྤོང་བའི་ཡན་ལག་དང་། བསྙེན་བཀུར་དང་། རྩོད་པ་ཉེ་བར་ཞི་བའོ། །​དེས་ཤིང་འགྲོགས་ན་བདེ་བ་ཉིད་གང་ཞེ་ན། ཡང་དག་པར་མགུ་བར་འགྱུར་བའི་ཆོས་དྲུག་སྟེ། མདོ་ལས་ཇི་སྐད་གསུངས་པ་བཞིན་ནོ། །​སྤོང་བ་གང་ཞེ་ན། ལྷ་དང་མི་རྣམས་ཀྱི་འཁོར་ལོ་བཞིའོ། །​སྤོང་བའི་ཡན་ལག་ནི་སྤོང་བའི་ཡན་ལག་ལྔའོ། །​བསྙེན་བཀུར་ནི་སྟོན་པ་ལ་བསྙེན་བཀུར་བྱེད་པ་ན་རྒྱས་པར་བག་ཡོད་པའི་བར་རོ། །​རྩོད་པ་ཉེ་བར་ཞི་བར་བྱེད་པ་ནི་རྩོད་པ་ཉེ་བར་ཞི་བར་བྱེད་པའི་ཆོས་བདུན་ནོ། །​དེ་ལ་ལུས་ལ་སོགས་པས་ཚངས་པ་མཚུངས་པར་སྤྱོད་པ་རྣམས་ལ་མི་འདོད་པ་ཀུན་ཏུ་སྤྱོད་པ་ལས་བརྩམས་པ་དང་། དེ་ལ་ལུས་ལ་སོགས་པ་[[189]](#footnote-208)ལས་མི་མཉམ་པར་ཡོངས་སུ་ལོངས་སྤྱོད་པ་ལས་བརྩམས་པ་དང་། ཚུལ་ཁྲིམས་དང་ལྟ་བ་མི་མཐུན་པའི་ཆོས་[[190]](#footnote-209)ལས་བརྩམས་ནས་སྡུག་བསྔལ་བར་གནས་ཤིང་ཕན་ཚུན་འཁུ་བའི་སེམས་ནི་ཡང་དག་པར་མགུ་བར་འགྱུར་བའི་ཆོས་ཀྱི་མི་མཐུན་པའི་ཕྱོགས་ཡིན་ནོ། །​དེ་ལས་བཟློག་པ་དཀར་པོའི་ཕྱོགས་ཀྱི་རྒྱུ་གསུམ་གྱིས་ནི་ཡང་དག་པར་མགུ་བར་འགྱུར་བའི་ཆོས་དྲུག་རྣམ་པར་གཞག་པར་རིག་པར་བྱ་སྟེ། དང་པོས་[[191]](#footnote-210)ནི་གསུམ་རྣམ་པར་གཞག་གོ། །​གཉིས་པས་ནི་བཞི་པའོ།[[192]](#footnote-211) །​གསུམ་པས་ནི་ལྔ་པ་དང་དྲུག་པའོ། །​དེ་ལ་གཞན་དག་ལ་འདོད་པ་དང་ཕན་པ་དང་། བདེ་བ་དང་[[193]](#footnote-212)ཉེ་བར་གནས་པའི་ལུས་ལ་སོགས་པའི་ལས་ཅི་ཡང་རུང་བ་དེ་བྱམས་པ་ཞེས་བྱའོ། །​དེ་ལ་ཆོས་དང་ལྡན་པའི་རྙེད་པ་ལ་ནི་ལོངས་སྤྱོད་དུ་རུང་བ་གང་ཡིན་པའོ། །​ཆོས་ཀྱི་རྙེད་པ་ལ་ནི་ལོག་པས་འཚོ་བར་བྱེད་པའི་ཆོས་ལ་བརྟེན་ཏེ་བསྒྲུབས་པ་[[194]](#footnote-213)མ་ཡིན་པ་གང་དག་ཡིན་པའོ། །​ལྷུང་བཟེད་དུ་ཆུད་པ་ནི་ལྷུང་བཟེད་དུ་བླུགས་པ་གང་དག་[[195]](#footnote-214)ཡིན་པའོ། །​ལྷུང་བཟེད་དུ་གཏོགས་པ་ནི་མ་བླུགས་ཀྱང་བླུགས་པར་ཕྱོགས་པ་གང་དག་ཡིན་པའོ། །​ཆོས་བཟང་བ་དང་ལྷག་པར་མི་ཟ་བ་གང་ཡིན་པ་དེ་ནི་ཐུན་མོང་དུ་ཟ་བ་ཉིད་ཡིན་ནོ། །​མི་སྦེད་པར་ཟ་བ་ནི་མངོན་པར་ཟ་བ་ཉིད་ཡིན་པར་རིག་པར་བྱ་སྟེ། ཐ་ན་ལྟོ་འགྲངས་[[196]](#footnote-215)ཙམ་གྱི་[[197]](#footnote-216)ཟས་དེ་ལས་ཀྱང་བགོ་བཤའ་བྱེད་དོ།[[198]](#footnote-217) འདི་ལས་གཞན་ལ་ཅུང་ཟད་སྦྱིན་དགོས་པར་གྱུར་[[199]](#footnote-218)ན་གནོད་པར་འགྱུར་རོ་སྙམ་ནས་ཆེད་དུ་སྒོ་བཅད་དེ་དབེན་པའི་ཕྱོགས་སུ་ཟ་བར་མི་བྱེད་པའོ། །​འཕགས་པ་དགྱེས་པའི་ཚུལ་ཁྲིམས་ཀྱི་རྣམ་གྲངས་དག་རྣམ་པར་དབྱེ་བ་ནི་འདི་ལྟ་སྟེ། རྣམ་གྲངས་བསྡུ་བ་ལས་འབྱུང་བ་བཞིན་དུ་རིག་པར་བྱའོ། །​འཇིག་རྟེན་ལས་འདས་པའི་ལྟ་བའི་རྣམ་གྲངས་དག་གི་རྣམ་པར་དབྱེ་བ་ནི་འདི་ལྟ་སྟེ། གཞི་བསྡུ་བ་ལས་འབྱུང་བ་བཞིན་དུ་རིག་པར་བྱའོ། །​རྒྱུ་གཉིས་ཀྱིས་ནི་དགའ་བ་ཉིད་དུ་[[200]](#footnote-219)འགྱུར་ཏེ། ཡོན་ཏན་ལ་ཡིད་ཆེས་པས་བླ་མ་ཉིད་དང་། ཕན་འདོགས་པས་ཡིད་དུ་འོང་བ་ཉིད་ཀྱིས་སོ། །​དགའ་བ་ཉིད་དེའི་འཕེལ་བ་ནི་རྣམ་པ་གཉིས་ཏེ། མ་སྐྱེས་པ་[[201]](#footnote-220)སྐྱེད་པར་བྱེད་པ་དང་སྐྱེས་པ་ཕྱིར་འབྱུང་བ་འཕེལ་ཞིང་རྒྱས་པར་འགྱུར་བའོ། །​དེ་ལ་བླ་མ་ཉིད་ཀྱི་དབང་གིས་ནི་ཡིད་ཆེས་པར་བྱེད་པའོ། །​ཡིད་དུ་འོང་བའི་དབང་གིས་ནི་ཆོས་དང་ཟང་ཟིང་དག་གིས་སྡུད་པར་བྱེད་དོ། །​དེ་གཉིས་ཀའི་དབང་གིས་ན་[[202]](#footnote-221)མཐུན་པར་འགྱུར་རོ། །​མཐུན་པའི་དབང་གིས་ན་[[203]](#footnote-222)སེམས་ཀུན་དུ་མི་འཁྲུག་པ་[[204]](#footnote-223)དང་ངག་ཀུན་དུ་མི་འཁྲུག་པ་[[205]](#footnote-224)ནི་འཐབ་པ་མེད་པ་དང་། རྩོད་པ་མེད་པ་ཡིན་ནོ། །​དོན་གཅིག་གི་བྱ་བ་བྱེད་པའི་ཚུལ་གྱིས་ཆུ་དང་འོ་མ་གཅིག་ཏུ་འདྲེས་པར་གྱུར་པ་ལྟ་བུ་ནི་རྒྱུ་གཅིག་ཏུ་གྱུར་པ་ཡིན་ནོ། །​འཁོར་ལོ་བཞི་ནི་གནས་ཕུན་སུམ་ཚོགས་པ་དང་། གདམས་[[206]](#footnote-225)ངག་ཕུན་སུམ་ཚོགས་པ་དང་། སྒྲུབ་པ་ཕུན་སུམ་ཚོགས་པ་དང་། ཚོགས་ཕུན་སུམ་ཚོགས་པ་ལས་བརྩམས་ཏེ་རྣམ་པར་[[207]](#footnote-226)གཞག་པར་རིག་པར་བྱའོ། །​དེ་ལ་མཐུན་པའི་ཡུལ་དུ་གནས་པ་ནི་གནས་ཕུན་སུམ་ཚོགས་པ་ལྔས་རིག་པར་བྱ་སྟེ། འདི་ལྟ་སྟེ། ཉན་ཐོས་ཀྱི་སར་བསྟན་པ་བཞིན་[[208]](#footnote-227)ནོ། །​སྐྱེས་བུ་དམ་པ་ནི་དགེ་བའི་བཤེས་གཉེན་ཡིན་པར་རིག་པར་བྱ་སྟེ། འདི་ལྟ་སྟེ། ཉན་ཐོས་ཀྱི་ས་དང་།བྱང་ཆུབ་སེམས་དཔའི་སར་བསྟན་པ་བཞིན་ནོ། །​བདག་ཉིད་ཀྱི་ཡང་དག་པའི་སྨོན་ལམ་ནི་རྣམ་པ་ལྔར་རིག་པར་བྱ་སྟེ། ཡང་དག་པའི་གདམས་ངག་ལ་མཐུན་པར་འཛིན་ཅིང་མ་ནོར་བར་འཛིན་པ་དང་། ཆོས་ཀྱི་རྗེས་སུ་མཐུན་པའི་ཆོས་སྒྲུབ་པ་ལ་མཐུན་པར་སྒྲུབ་པ་དང་། བླ་མའི་གདམས་ངག་ལ་བདག་ཉིད་ཇི་ལྟ་བ་བཞིན་དུ་སྨྲ་བ་དང་། ཆོས་གོས་དང་། བསོད་སྙོམས་དང་། མལ་ཆ་དང་། སྟན་ངན་པ་བཟང་པོ་གང་ཡང་རུང་བ་དག་གིས་ཆོག་ཤེས་པ་དང་། རྒྱུན་དུ་བྱེད་པ་དང་། གུས་པར་བྱེད་པའི་སྦྱོར་བས་འདི་ལྟ་སྟེ། བདེན་པ་མངོན་པར་རྟོགས་པ་[[209]](#footnote-228)དང་། བསྒོམ་པས་སྤང་བར་བྱ་བའི་ཉོན་མོངས་པ་སྲེད་པ་དང་ལེན་པ་ལ་སོགས་པ་ལྷག་མ་རྣམས་ཀྱི་གཉེན་པོར་སྤོང་བ་ལ་དགའ་བ་དང་། སྒོམ་པ་ལ་དགའ་བ་ཡིན་ནོ། །​གང་ཟག་སྔོན་བསོད་ནམས་བྱས་ཤིང་དགེ་བ་བྱས་པའི་འབྲས་བུའི་ཕན་ཡོན་གྱི་རྟགས་ནི་རྣམ་པ་ལྔར་རིག་པར་བྱ་སྟེ།[[210]](#footnote-229) སྔོན་བསོད་ནམས་བྱས་པའི་རྣམ་པར་སྨིན་པའི་འབྲས་བུ་འདོད་པ་རྣམ་པ་གཉིས་ལ་གནས་པ་ཡིན་ཏེ། ནང་གི་དང་ཕྱི་རོལ་གྱིའོ། །​དེ་ལ་ནང་གི་རྣམ་པར་སྨིན་པའི་འབྲས་བུ་འདོད་པ་ནི་ཚེ་རིང་ཞིང་ཡུན་རིང་དུ་གནས་པ་དང་། གཟུགས་བཟང་ཞིང་བལྟ་[[211]](#footnote-230)ན་སྡུག་པ་དང་། གནོད་པ་ཉུང་ཞིང་ནད་ཉུང་བའི་རང་བཞིན་ཅན་དང་། བྲན་མ་ཡིན་པ་དང་། བུད་མེད་མ་ཡིན་པ་དང་། ཟ་མ་མ་ཡིན་པ་དང་། ཤེས་རབ་དང་ལྡན་པ་དང་། ཚིག་བཙུན་པ་དང་། དབང་ཆེ་བར་གྲགས་པ་ཡིན་ནོ། །​དེ་ལ་ཕྱི་རོལ་གྱི་རྣམ་པར་སྨིན་པའི་འབྲས་བུ་འདོད་པ་ནི། དགེ་བའི་རྩ་བ་གཞན་གང་ཡིན་པ་དེ་དག་དང་ཞེས་བྱ་བ་[[212]](#footnote-231)རྒྱས་པར་མདོ་ལས་ལོངས་སྤྱོད་ཆེ་བ་དང་། རྩ་འཇིང་ཆེ་བ་དང་། གཡོག་འཁོར་མང་བ་ཞེས་ཇི་སྐད་གསུངས་པ་ཡིན་ཏེ། དེ་ནི་སྔོན་བསོད་ནམས་བྱས་པའི་འབྲས་བུའི་ཕན་ཡོན་གྱི་རྟགས་དང་པོ་ཡིན་པར་རིག་པར་བྱའོ། །​གཞན་ཡང་སྔོན་བསོད་ནམས་བྱས་པ་ནི་རབ་ཏུ་བག་མེད་པར་གྱུར་ཀྱང་གནོད་སྦྱིན་དང་མི་མ་ཡིན་པ་གདུག་པ་[[213]](#footnote-232)གཉུག་མར་གནས་པ་དག་གིས་འདི་ལྟ་སྟེ། ལོངས་སྤྱོད་ཀྱི་བར་ཆད་དམ་[[214]](#footnote-233)སྲོག་གི་བར་ཆད་བྱ་བར་མི་ནུས་ཏེ། དེ་ནི་འབྲས་བུའི་ཕན་ཡོན་གྱི་རྟགས་གཉིས་པ་ཡིན་ནོ། །​གཞན་ཡང་སྔོན་བསོད་ནམས་བྱས་པ་ནི་རང་བཞིན་གྱིས་[[215]](#footnote-234)དགེ་བའི་ཆོས་རྣམས་བསྒོམ་པའི་[[216]](#footnote-235)ཕྱིར་སེམས་འཇུག་པར་འགྱུར་ཏེ། དེ་ནི་འབྲས་བུའི་ཕན་ཡོན་གྱི་རྟགས་གསུམ་པ་ཡིན་ནོ། །​གཞན་ཡང་སྔོན་བསོད་ནམས་བྱས་པ་[[217]](#footnote-236)ནི་རང་བཞིན་གྱིས་སྡིག་པའི་སྤྱོད་པས་གདུང་ཞིང་འཛེམ་ལ། སྡིག་པ་བྱས་ན་[[218]](#footnote-237)ཡང་དུས་དུས་སུ་འགྱོད་པའི་སེམས་དྲག་པོ་འཐོབ་ཅིང་འགྱོད་པ་[[219]](#footnote-238)བྱས་པ་དེས་སྡིག་པ་སྲབ་མོར་བྱེད་པ་[[220]](#footnote-239)ཕྱིས་ཀྱང་སྡིག་པ་སྤོང་བར་བྱེད་དེ། དེ་ནི་[[221]](#footnote-240)འབྲས་བུའི་ཕན་ཡོན་གྱི་རྟགས་བཞི་པ་ཡིན་ནོ། །​གཞན་ཡང་སྔོན་བསོད་ནམས་བྱས་པ་ལ་ནི་ལས་ཀྱི་མཐའི་སྦྱོར་བ་ཐམས་ཅད་དང་བསམ་པའི་སྐྱེས་བུའི་བྱེ་བྲག་[[222]](#footnote-241)ཐམས་ཅད་མང་ཞིང་མཐུན་པ་དང་ཚེགས་ཆུང་ངུས་འགྲུབ་པར་འགྱུར་ཏེ། དེ་ནི་གང་ཟག་སྔོན་བསོད་ནམས་བྱས་པའི་འབྲས་བུའི་ཕན་ཡོན་གྱི་རྟགས་ལྔ་པ་ཡིན་པར་རིག་པར་བྱའོ། །​དེ་དག་ནི་ལྷ་རྣམས་ཀྱི་ནང་ནས་ལྷར་གྱུར་པ་རྣམས་དང་། མི་རྣམས་ཀྱི་ནང་ནས་མིར་གྱུར་པ་རྣམས་ཀྱི་ཞི་གནས་དང་། ལྷག་མཐོང་གི་ཤིང་རྟའི་འཁོར་ལོ་བཞི་སྟེ།གང་ཡང་རུང་བ་ཞིག་མེད་ན་ནི་ཤིང་རྟ་དེ་འགྲོ་བར་མི་འགྱུར་རོ། །​སྤོང་བའི་ཡན་ལག་ལྔ་ནི་ཐོབ་པར་བྱ་བའི་དོན་ལ་མངོན་པར་ཡིད་ཆེས་པ་དང་། བླ་མ་རྣམས་ལ་བདག་ཉིད་ཇི་ལྟ་བ་བཞིན་སྨྲ་བ་དང་། ལུས་སྤྲོ་བ་དང་། སེམས་སྤྲོ་བ་དང་། ལེགས་པར་གསུངས་པ་དང་། ཉེས་པར་བཤད་པའི་ཆོས་རྣམས་ཀྱི་དོན་ཤེས་པར་ནུས་པ་ཉིད་ལས་བརྩམས་ཏེ་གོ་རིམས་བཞིན་དུ་རྣམ་པར་གཞག་པར་རིག་པར་བྱའོ། །​དེ་དག་ལས་གང་ཡང་རུང་བ་མ་ཚང་ན་སྤོང་བ་འགྲུབ་པར་མི་འགྱུར་རོ། །​བསྙེན་བཀུར་ལས་བརྩམས་ཏེ་དང་པོ་ཁོ་ནར་ལྷག་པའི་ཚུལ་ཁྲིམས་ལས་བརྩམས་པ་དང་། ལྷག་པའི་སེམས་དང་ལྷག་པའི་ཤེས་རབ་ལ་བརྩམས་ནས་ཆོས་སྟོན་པར་མཛད་པ་གང་ཡིན་པའི་སྟོན་པ་ལ་བསྙེན་བཀུར་བྱའོ། །​དེའི་འོག་ཏུ་གང་བསྟན་པར་བྱ་བའི་ཆོས་དེ་ལ་ཡང་བསྙེན་བཀུར་བྱའོ། །​དེའི་འོག་ཏུ་ཆོས་དང་རྗེས་སུ་མཐུན་པས་ཆོས་འགྲུབ་པའི་[[223]](#footnote-242)དུས་ན་ལྷག་པའི་ཚུལ་ཁྲིམས་ལས་བརྩམས་ཏེ། འདུལ་བ་དང་ལྡན་པའི་བསླབ་པའི་གཞི་རྣམས་ལ་[[224]](#footnote-243)བསྙེན་བཀུར་བྱའོ། །​དེའི་འོག་ཏུ་ལྷག་པའི་སེམས་དང་ཤེས་རབ་ལས་བརྩམས་ཏེ་གདམས་ངག་དང་རྗེས་སུ་བསྟན་པ་ལ་བསྙེན་བཀུར་བྱའོ། །​དེའི་འོག་ཏུ་དུས་དུས་སུ་ཆོས་ཀྱི་བགོ་བཤའ་དང་།ཟང་ཟིང་གི་བགོ་བཤའ་ལ་བསྙེན་བཀུར་བྱའོ། །​དེ་ལ་བགོ་བཤའ་ནི་འདི་ཡིན་ཏེ་ཆོས་དང་ཟང་ཟིང་དག་ལ་ཐུན་མོང་དུ་གནས་པ་ཉིད་དང་ཐུན་མོང་དུ་ལོངས་སྤྱོད་པ་ཉིད་གང་ཡིན་པའོ། །​དེའི་འོག་ཏུ་བསམ་གཏན་རྣམས་དང་ཏིང་ངེ་འཛིན་དང་སྙོམས་པར་འཇུག་པ་དང་རྣམ་པར་ཐར་པ་དག་ལ་བསྙེན་བཀུར་བྱའོ། །​དེའི་འོག་ཏུ་རོ་མྱང་བ་མེད་པའི་རྗེས་སུ་འབྲང་བས་བདེན་པ་རབ་ཏུ་རྟོགས་པར་བྱ་བ་དང་། ཟག་པ་ཟད་པར་བྱ་བ་དང་། བག་ཡོད་པ་ལ་བསྙེན་བཀུར་བྱ་བ་སྟེ། དེ་ནི་བསྙེན་བཀུར་རྣམ་པ་བདུན་གྱི་གོ་རིམས་ཡིན་པར་རིག་པར་བྱ་སྟེ། །​དེ་ལ་བསྙེན་བཀུར་ནི་རྣམ་པ་གསུམ་གྱིས་རིག་པར་བྱའོ། །​ཡོན་ཏན་དང་ཕན་ཡོན་ལ་ཡིད་ཆེས་པས་བླ་མར་བྱ་བ་དང་ཡིད་ཆེས་པ་དང་། རྗེས་སུ་མཐུན་པའི་ལུས་དང་ངག་དང་ཡིད་ཀྱིས་ཐུན་མོང་དུ་ལེགས་པར་བསྒྲུབས་པས་རི་མོར་བྱ་བ་དང་། གདུགས་དང་། རྒྱལ་མཚན་དང་བ་དན་དག་གིས་མཆོད་པར་བྱའོ། །​རྩོད་པ་ཉེ་བར་ཞི་བ་ལ་བརྩམས་ནས་ཚངས་པ་མཚུངས་པར་སྤྱོད་པ་ལ་[[225]](#footnote-244)ལྟུང་བ་བྱུང་བ་ཉིད་ཀྱི་ཚེ་ན་མིག་བཞིས་མངོན་སུམ་དུ་བདེན་པས་ལྟུང་བ་གླེང་བར་བྱེད་ཅིང་མི་བདེན་པས་མ་ཡིན་ཞེས་རྒྱས་པར་བྱ་བ་སྟེ། དེ་ཡང་མ་རྟོགས་པ་ལས་རྟོགས་པ་དང་དུས་མཉམ་པ་ཁོ་ནར་ལྟུང་བ་འབྱིན་པར་མི་བྱེད་ཅིང་ལྟུང་བ་མ་བྱུང་བ་ལས་དགེ་སློང་རྣམས་ཀྱི་གཞི་དེས་མཐོང་བ་དང་ཐོས་པ་དང་དོགས་པས་གླེང་བར་མི་བྱེད་དེ། དེ་ལྟར་ན་དེའི་རྩོད་པ་དེ་ཉེ་བར་ཞི་བར་[[226]](#footnote-245)འགྱུར་རོ། །​དགེ་སློང་ལྟུང་བ་བྱེད་པར་དགེ་སློང་རྣམས་ཀྱིས་མཐོང་ལ། ལྟུང་བ་བྱུང་བ་གང་ཡིན་པ་དེས་ནི་ལྟུང་བ་བརྗེད་པར་[[227]](#footnote-246)འགྱུར། གང་དག་གིས་མཐོང་བ་དེ་དག་གིས་ནི་མ་བརྗེད་[[228]](#footnote-247)ན་དེ་ལ་ལྟུང་བ་དྲན་ནམ་ཞེས་གཞི་དེས་གླེང་བར་བྱེད་པ་ན་[[229]](#footnote-248)མི་དྲན་ནོ་ཞེས་ཟེར་ན། དེ་མི་དྲན་པ་དེས་དྲན་གྱིས་བཤགས་པར་བྱའོ་ཞེས་བྱ་བར་ཡང་མི་བདེ་[[230]](#footnote-249)ལ་གཞན་གྱིས་གླེངས་པ་སོ་སོར་མ་བཤགས་ན་འགྱོད་པ་མེད་པར་ཡང་མི་འགྱུར་བས་དེའི་ཕྱིར་དེས་གཞན་ལ་ཡིད་ཆེས་པ་དེས་དགེ་སློང་ལ་དྲན་པས་འདུལ་བ་ཞེས་བྱ་བས་ཡོངས་སུ་དག་པ་གསོལ་བར་བྱ་ཞིང་དགེ་འདུན་གྱིས་ཀྱང་དགེ་སློང་དེ་དག་ཉིད་དེ་ལ་ཡིད་ཆེས་པས་ཡོངས་སུ་དག་པར་བརྗོད་པར་བྱ་སྟེ། དེ་ལྟ་ན་[[231]](#footnote-250)དེའི་རྩོད་པ་ཉེ་བར་ཞི་བར་འགྱུར་ཞིང་དེ་ཡང་འགྱོད་པ་མེད་པར་འགྱུར་ལ་དགེ་འདུན་རྣམས་ཀྱིས་ཀྱང་གཞི་དེས་གླེང་བར་མི་བྱེད་དོ། །​དགེ་སློང་སེམས་འཁྲུགས་པ་ལ་སོགས་པ་རྨོངས་པ་བྱུང་ན་དགེ་སློང་གི་ཚུལ་དང་མི་མཐུན་པ་མང་པོ་ཀུན་དུ་སྤྱད་པར་གྱུར་ན་དེ་ལ་ནི་གཞི་དེས་ལྟུང་བ་མེད་ཀྱང་ཁ་ཅིག་གིས་དེ་ལ་ལྟུང་བ་མེད་པར་མི་ཤེས་ནས་འདི་ལྟར་གནས་མ་ཡིན་པར་གླེང་བར་མི་བྱེད་དེ་དགེ་སློང་རྣམས་ཀྱིས་[[232]](#footnote-251)དེ་ལ་མ་འོངས་པ་སྤངས་པའི་ཕྱིར་རང་གི་སེམས་ལ་རག་ལས་པ་དགེ་འདུན་ལ་མ་སྨྱོས་པས་འདུལ་བ་[[233]](#footnote-252)གསོལ་བར་གྱིས་ཞེས་སློབ་པར་བྱེད་དྲན་པར་བྱེད་[[234]](#footnote-253)ན། དེས་ཀྱང་དེ་དག་ལ་ཐོས་ནས་གསོལ་བར་བྱའོ། །​དགེ་འདུན་གྱིས་ཀྱང་གང་ཟག་འདི་ནི་ལྟུང་བ་མེད་པ་ཡིན་ནོ། །​ཞེས་དགེ་འདུན་མཐུན་པར་གནས་པས་དེ་དག་ལ་རྣམ་པར་དག་པར་སྨོས་པར་[[235]](#footnote-254)བྱེད་དེ་ཐོས་ནས་དགེ་སློང་མ་གཏོགས་པ་དེ་དག་གིས་ཀྱང་གཞི་དེས་དེ་ལ་ཡང་གླེང་བར་མི་བྱེད་དེ་དེ་ལྟར་ན་དེའི་རྩོད་པ་དེ་ཉེ་བར་ཞི་བར་འགྱུར་རོ། །​དེ་[[236]](#footnote-255)དགེ་འདུན་གྱི་ནང་དུ་དགེ་སློང་གིས་[[237]](#footnote-256)དགེ་སློང་ལ་ལྟུང་བ་གླེང་བར་བྱེད་པ་གང་ཡིན་པ་དེས་ནི་ལྟུང་བ་ཡོད་པར་འདུ་ཤེས་ལ་གླེང་བར་བྱ་བ་གང་ཡིན་པ་དེ་ནི་ལྟུང་བ་མེད་པར་འདུ་ཤེས་ཤིང་བདག་ལ་ལྟུང་བ་བྱུང་ན་[[238]](#footnote-257)མེད་དོ་ཞེས་རློམ་པར་བྱེད་ལ་གླེང་བ་པོ་ཡང་ཚེ་དང་ལྡན་པས་འདི་དང་འདི་ལྟར་མ་བྱས་སམ་ཞེས་སྨྲ་ཞིང་དེས་ཀྱང་བྱས་སོ་ཞེས་རབ་ཏུ་ཤེས་པར་བྱེད་ལ་གླེང་བ་པོ་ཡང་དེ་ནི་ལྟུང་བ་ཡིན་ན་གླེངས་པའི་[[239]](#footnote-258)ཚེ་ལྟུང་བ་མེད་དོ་ཞེས་རློམ་པར་བྱེད་ཅེས་ཟེར་ན་དེ་ལ་དགེ་འདུན་གྱིས་ཅི་ལྟུང་བ་ཡོད་དམ་འོན་ཏེ་མེད་ཅེས་གཞི་དེའི་ངོ་བོ་ཉིད་བརྩལ་བར་[[240]](#footnote-259)བྱ་ཞིང་དེ་བཞིན་དུ་ཡང་དག་པར་ལན་གདབ་པར་ཡང་[[241]](#footnote-260)བྱ་སྟེ། དེ་ལྟར་ན་དེའི་རྩོད་པ་དེ་[[242]](#footnote-261)ཉེ་བར་ཞི་བར་འགྱུར་རོ། །​གནས་[[243]](#footnote-262)གང་ཡང་རུང་བ་ཞིག་ན་དགེ་སློང་[[244]](#footnote-263)རབ་ཏུ་མང་པོ་དག་ལྟུང་[[245]](#footnote-264)བ་བྱུང་དུ་དོགས་པ་ལས་བརྩམས་ནས་ལྟུང་བ་ཡོད་དོ། །​ལྟུང་བ་མེད་དོ། །​ལྕི་བ་ཡིན་ནོ། །​ཡང་བ་ཡིན་ནོ་ཞེས་རྩོད་པར་འགྱུར་ན་དེ་ལ་གནས་གཞན་ལ་[[246]](#footnote-265)རྒྱ་ཆེ་ཞིང་མང་བ་གང་དག་ཡིན་པ་དག་དང་།དེ་དག་པས་ཆེས་བྱང་བ་མདོ་སྡེ་དང་། འདུལ་བ་དང་། མ་མོ་འཛིན་པ་གང་ཡིན་པ་དེ་དག་ལ་དེ་དག་གིས་བསྟན་པར་[[247]](#footnote-266)བྱ་སྟེ། དེ་ལྟར་དེའི་རྩོད་པ་དེ་མཇུག་ཏུ་ཉེ་བར་ཞི་བར་འགྱུར་རོ། །​དགེ་སློང་ལྟུང་བ་བྱུང་ན་རང་གིས་འགྱོད་པའི་ཀུན་ནས་དཀྲིས་པས་གླེང་བར་བྱེད་སེལ་བར་བྱེད་ཅིང་གཞན་དག་གིས་གླེང་གི་[[248]](#footnote-267)དོགས་པས་ཆོས་བཞིན་དུ་ཕྱིར་བྱེད་དེ་དེས་ན་རྩོད་པ་དེ་ཉིད་ཉེ་བར་ཞི་བར་འགྱུར་རོ། །​དགེ་སློང་རབ་ཏུ་མང་པོ་དག་ཕན་ཚུན་ལྟུང་བས་གླེང་བར་བྱེད་ཅིང་དེ་དག་ཀྱང་ང་རྒྱལ་གྱིས་མངོན་པར་ཚར་བཅད་པ་[[249]](#footnote-268)ཤ་སྟག་ཡིན་ལ་ཕན་ཚུན་དེ་དག་འཆགས་པར་མི་འདོད་ཅིང་བྱེ་བ་དང་ཐ་དད་དུ་གྱུར་པ་དང་། གཉིས་སུ་གྱུར་ཅིང་གནས་ལ། གཅིག་གི་ཕྱོགས་ཀྱང་འདི་སྙམ་དུ་འདི་དག་བདག་ཅག་ལ་འཆགས་པར་མི་བྱེད་ལ།[[250]](#footnote-269) བདག་ཅག་གིས་ཀྱང་ཅིའི་ཕྱིར་འདི་དག་ལ་བཤགས་པར་བྱ་སྙམ་དུ་སེམས་ཤིང་ཕྱོགས་ཅིག་ཤོས་ཀྱང་དེ་ཁོ་ན་སྙམ་དུ་སེམས་པར་གྱུར་ན་དེ་ལ་ཕྱོགས་གཉིས་ཀར་གཏོགས་པའི་གང་ཟག་གཙོ་བོའི་ཚིག་གཟུང་བ་གཉིས་གཞན་གྱི་ཕྱོགས་གཅིག་ཏུ་དོང་ལ། དེ་དག་གི་རྗེས་སུ་གནས་པས་ལྟུང་བ་དེ་དག་བཤགས་པར་བྱ་སྟེ། དེ་ལྟར་ན་དེའི་རྩོད་པ་ཉེ་བར་ཞི་བར་འགྱུར་རོ། །​དེ་དག་ཀྱང་མདོར་བསྡུ་ན་རྩོད་པ་རྣམ་པ་བཞི་དང་། དེ་ཉེ་བར་ཞི་བ་རྣམ་པ་བཞིར་འགྱུར་ཏེ། རྩོད་པ་རྣམ་བཞི་[[251]](#footnote-270)གང་ཞེ་ན། གཞན་གྱིས་གླེངས་པས་རྩོད་པ་དང་། ཕན་ཚུན་ཐེ་ཚོམ་ཟ་བས་རྩོད་པ་དང་། བདག་ཉིད་གླེངས་པས་རྩོད་པ་དང་། ཕན་ཚུན་གླེངས་པས་རྩོད་པས་སོ། །​ཉེ་བར་ཞི་བ་རྣམ་པ་བཞི་གང་ཞེ་ན། བསམས་[[252]](#footnote-271)པའི་ལྟུང་བ་དགེ་འདུན་ལ་སྟོན་པས་ཉེ་བར་ཞི་བ་དང་། ཡོངས་སུ་དག་པས་[[253]](#footnote-272)སྦྱིན་པས་[[254]](#footnote-273)ཉེ་བར་ཞི་བ་དང་། དེའི་ངོ་བོ་ཉིད་དང་གང་མང་བ་ཚོལ་བ་དང་ཡང་དག་པ་ཇི་ལྟ་བ་བཞིན་འགྲོ་བས་ཉེ་བར་ཞི་བ་དང་། བཤགས་པས་ཉེ་བར་ཞི་བའོ། །​དགེ་སློང་འདུལ་བའི་བསླབ་པ་ལ་བརྩོན་པས་ཡོངས་སུ་ཤེས་པར་བྱ་བའི་གནས་ནི་ལྔ་སྟེ། ལྔ་གང་ཞེ་ན། དངོས་པོ་ཡོངས་སུ་ཤེས་པར་བྱ་བ་དང་། ལྟུང་བ་ཡོངས་སུ་ཤེས་པར་བྱ་བ་དང་། གང་ཟག་ཡོངས་སུ་ཤེས་པར་བྱ་བ་དང་། རྫས་བླང་བ་ཡོངས་སུ་ཤེས་པར་བྱ་བ་དང་། གནོད་པ་ཡོངས་སུ་ཤེས་པར་བྱ་བའོ། །​དེ་ལ་དངོས་པོ་ཡོངས་སུ་ཤེས་པར་བྱ་བ་གང་ཞེ་ན། ཕུང་པོའི་དངོས་པོ་ལ་སོགས་པ་ལྔ་སྟེ། འདི་ལྟ་སྟེ། ཉན་ཐོས་ཀྱི་སར་བསྟན་པ་བཞིན་ནོ། །​གཞན་ཡང་མདོར་བསྡུ་ན་དངོས་པོ་གཉིས་ཏེ། སེམས་ཅན་དུ་སྟོན་པ་དང་། སེམས་ཅན་དུ་མི་སྟོན་པའོ། །​ལྟུང་བ་ཡོངས་སུ་ཤེས་པར་བྱ་བ་གང་ཞེ་ན། དགེ་སློང་འདུལ་བའི་བསླབ་པ་ལ་བརྩོན་པས་རྣམ་པ་ལྔས་ལྟུང་བ་ཡོངས་སུ་ཤེས་པར་བྱ་སྟེ།གཞི་དང་། ཀུན་ནས་སློང་བ་དང་། དངོས་པོ་དང་། སྦྱོར་བ་དང་། མཐའ་ཡས་[[255]](#footnote-274)སོ། །​དེ་ལ་གཞི་ལས་ལྟུང་བ་ཡོངས་སུ་ཤེས་པར་བྱ་བ་ནི་འདོད་ཆགས་ཀྱི་གཞིའམ། ཞེ་སྡང་གི་གཞི་ལས་སོ། །​ཀུན་ནས་སློང་བ་ལས་ནི་ལྟུང་བ་གང་ལུས་ཀྱིས་ཀུན་ནས་སློང་བར་བྱེད་[[256]](#footnote-275)ལ་ངག་གིས་ཀྱང་མ་ཡིན། སེམས་ཀྱིས་ཀྱང་མ་ཡིན་པ་ཡང་ཡོད་དོ། །​ངག་གིས་ཀུན་ནས་སློང་བར་བྱེད་ལ་ལུས་ཀྱིས་ཀྱང་མ་ཡིན་སེམས་ཀྱིས་ཀྱང་མ་ཡིན་པ་ཡང་ཡོད་དོ། །​སེམས་ཀྱིས་ཀུན་ནས་སློང་བར་བྱེད་ལ་ལུས་ཀྱིས་ཀྱང་མ་ཡིན། ངག་གིས་ཀྱང་མ་ཡིན་པ་ཡང་ཡོད་དོ། །​ལུས་དང་ངག་དག་གིས་ཀྱང་[[257]](#footnote-276)ཀུན་ནས་སློང་བར་བྱེད་ལ་སེམས་ཀྱིས་ཀྱང་མ་ཡིན་པ་ཡང་ཡོད་དོ། །​ངག་དང་སེམས་ཀྱིས་ཀུན་ནས་སློང་བར་བྱེད་ལ་ལུས་ཀྱིས་ཀྱང་མ་ཡིན་[[258]](#footnote-277)པ་ཡང་ཡོད་དོ། །​ལུས་དང་ངག་གིས་ཀུན་ནས་སློང་བར་བྱེད་ལ། སེམས་ཀྱིས་མ་ཡིན་པ་ཡང་ཡོད་དོ། །​ངག་དང་སེམས་ཀྱིས་ཀུན་ནས་སློང་བར་བྱེད་ལ་ལུས་ཀྱིས་མ་ཡིན་པ་ཡང་ཡོད་དོ། །​ལུས་དང་ངག་དང་སེམས་ཀྱིས་ཀུན་ནས་སློང་བ་ཡང་ཡོད་དོ། །​སེམས་འབའ་ཞིག་གིས་གང་ཟག་གཞན་དག་གི་མདུན་དུ་བཤགས་པར་བྱ་དགོས་པའི་ལྟུང་བ་ཀུན་ནས་སློང་བ་མེད་ཀྱི་བདག་ཉིད་ཀྱིས་བསྡམ་པར་བྱ་བ་ཁོ་ན་ཡིན་ནོ། །​འོ་ན་ཇི་ལྟ་[[259]](#footnote-278)ཞེ་ན་འདི་ལྟ་སྟེ། དཔེར་ན། དགེ་སློང་འདོད་པའི་རྣམ་པར་རྟོག་པ་ལ་སོགས་པ་[[260]](#footnote-279)མི་དགེ་བའི་རྣམ་པར་རྟོག་པ་དག་[[261]](#footnote-280)ལ་[[262]](#footnote-281)རྣམ་པར་རྟོག་པ་བྱེད་པ་ལྟ་བུའོ། །​དངོས་པོ་ལས་ནི་མདོར་བསྡུ་ན་དངོས་པོ་རྣམ་པ་[[263]](#footnote-282)གཉིས་ཏེ། སེམས་ཅན་དུ་བགྲང་བ་དང་། སེམས་ཅན་དུ་བགྲང་བ་མ་ཡིན་པའོ། །​སྦྱོར་བ་ཡང་རྣམ་པ་གཉིས་ཏེ། བྱ་བ་མ་ཡིན་པ་བྱེད་པའི་སྦྱོར་བ་དང་། བྱ་བ་མི་བྱེད་པའི་སྦྱོར་བའོ། །​མཐའ་ནི་གང་ལས་[[264]](#footnote-283)བརྩམས་པར་གྱུར་པ་དེ་ལ་མཐར་ཐུག་པར་འགྲོ་ཞིང་བར་ནས་ཕྱིར་མི་ལྡོག་པ་སྟེ། དེས་ན་དེའི་ལྟུང་བ་ཡོངས་སུ་རྫོགས་པར་འགྱུར་རོ། །​ཉེས་པ་སྦོམ་པོའི་ལྟུང་བ་ནི་ཕམ་པ་དང་དགེ་འདུན་ལྷག་མའི་སྦྱོར་བ་ལས་འབྱུང་ངོ། །​ལྟུང་བྱེད་དང་ཉེས་བྱས་ནི་དེ་དག་གི་སྦྱོར་བ་དང་རང་གི་སྡེ་ཚན་མཐར་ཐུག་པ་ལས་སོ། །​ཉེས་བྱས་ནི་ལྟུང་བྱེད་ཀྱི་སྦྱོར་བ་ལས་བྱུང་[[265]](#footnote-284)ངོ། །​དེ་ལ་ལྟུང་བ་ལྷག་མ་དང་བཅས་པ་ནི་ལྟུང་བའི་སྡེ་ཚན་བཞི་པོ་དག་གོ། །​ལྷག་མ་མེད་པ་ནི་[[266]](#footnote-285)ཕམ་པ་རྣམས་སོ། །​སྤྱད་པ་ནི་ཡང་དག་པར་བྱས་པའོ། །​མ་སྤྱད་པ་ནི་དེ་ལས་བཟློག་པ་ཡིན་ནོ། །​སྨྲས་པ་ནི་གཞན་དག་གི་མདུན་དུ་བཤགས་པའི་ཚུལ་གྱིས་ཆོས་བཞིན་ཕྱིར་བྱས་པའོ། །​མ་སྨྲས་པ་ནི་དེ་ལས་བཟློག་པ་ཡིན་ནོ། །​བསམས་པ་[[267]](#footnote-286)ནི་བཤགས་པར་བྱས་པའི་ཉེས་བྱས་[[268]](#footnote-287)ཕྱིར་བྱིན་གྱིས་བརླབས་པ་གང་ཡིན་པའོ། །​མ་བསམས་པ་[[269]](#footnote-288)ནི་དེ་ལས་བཟློག་པ་ཡིན་ནོ། །​བཅས་པ་ནི་བཅོམ་ལྡན་འདས་ཀྱིས་[[270]](#footnote-289)སོ་སོར་ཐར་པ་དང་། འདུལ་བར་ལྟུང་བ་ལས་རྣམ་པར་གཞག་པ་ཡིན་ནོ། །​མ་བཅས་པ་ནི་དེ་ལས་བཟློག་པ་ཡིན་ནོ། །​ཕྱིར་[[271]](#footnote-290)བཞག་པ་ནི་གང་ཟག་གཅིག་གམ། དུས་ལས་བརྩམས་པ་མགོ་གཅིག་ཏུ་མ་བྱས་པར་སྔོན་ཁྱད་པར་མེད་པར་བཅས་པ་གང་ཡིན་པའོ། །​སྤྱིར་བཞག་པ་མ་ཡིན་པ་དེ་[[272]](#footnote-291)ནི་དེ་ལས་བཟློག་པ་ལས་རིག་པར་བྱའོ། །​དེ་ལ་གང་ཟག་ཡོངས་སུ་ཤེས་པར་བྱ་བ་ནི་རྣམ་པ་ལྔས་རིག་པར་བྱ་སྟེ། དཔྱད་པའི་དབྱེ་བ་དང་། རིས་ཀྱི་དབྱེ་བ་དང་། མཐོ་དམན་གྱི་དབྱེ་བ་དང་། འཐོབ་པའི་དབྱེ་བ་དང་། བརྟག་པའི་དབྱེ་བས་སོ། །​དེ་ལ་དཔྱད་པའི་དབྱེ་བ་ནི། འདི་ལྟ་སྟེ། ཉན་ཐོས་ཀྱི་སར་བསྟན་པ་བཞིན་དུ་རིག་པར་བྱའོ། །​རིས་ཀྱི་དབྱེ་བས་[[273]](#footnote-292)ཡང་དགེ་སློང་དང་དགེ་སློང་མ་ལ་སོགས་པ་རིས་བདུན་གྱི་དབྱེ་བ་ཡིན་པར་རིག་པར་བྱའོ། །​དེ་ལ་མཐོ་དམན་གྱི་དབྱེ་བ་ནི་འདི་ལྟ་སྟེ། གང་ཟག་ལ་ལ་རིགས་[[274]](#footnote-293)མཐོན་པོ་ལས་རབ་ཏུ་བྱུང་བ་དང་། ཕྱུག་པོའི་ཁྱིམ་ནས་རབ་ཏུ་བྱུང་བ་དང་། གཟུགས་བཟང་བ་ཡིན་ལ། ལ་ལ་ནི་དེ་ལྟ་མ་ཡིན་པ་སྟེ། དེ་ལྟར་ཡོངས་སུ་ཤེས་པ་གང་ཡིན་པ་དེ་ནི་མཐོ་དམན་གྱི་དབྱེ་བ་ཡོངས་སུ་ཤེས་པ་ཞེས་བྱའོ། །​འཐོབ་པའི་དབྱེ་བ་ནི་དད་པས་རྗེས་སུ་འབྲང་བ་ནས་བཟུང་སྟེ། གཉིས་ཀའི་ཆ་ལས་རྣམ་པར་གྲོལ་བའི་མཐར་ཐུག་པའི་བར་དུ་བཅུ་བདུན་དང་རྒྱུན་དུ་ཞུགས་པའི་འབྲས་བུའི་ཕྱིར་ཞུགས་པ་ནས་བཟུང་སྟེ། དགྲ་བཅོམ་པ་ཉིད་ཀྱི་བར་དག་སྟེ།གང་ཟག་དེ་དག་གི་རྣམ་པར་དབྱེ་བ་ནི་འདི་ལྟ་སྟེ། ཉན་ཐོས་ཀྱི་སར་བསྟན་པ་བཞིན་ནོ། །​བརྟག་པའི་དབྱེ་བ་ནི་གང་ཟག་གླེང་བ་པོས་འདི་ལྟར་གང་ཟག་ཡོངས་སུ་བརྟགས་ནས་གླེང་བར་བྱ་སྟེ། ཇི་གང་ཟག་འདི་བདག་ལ་བྱམས་པ་གུས་པ་ཡོད་དམ་ཞེས་བྱ་བ་ལ་སོགས་པ་[[275]](#footnote-294)རྒྱས་པར་མདོ་ལས་ཇི་སྐད་གསུངས་པ་བཞིན་དུ་རིག་པར་བྱའོ། །​གང་ཟག་གང་གླེང་བར་བྱ་བ་གང་ཡིན་པ་ལས་[[276]](#footnote-295)ཀྱང་གང་ཟག་གླེང་བ་པོ་ལ་འདི་ལྟར་བརྟག་པར་བྱ་སྟེ། ཀྱེ་མ་གང་ཟག་འདི་བྱིས་པ་རྨོངས་པ་ཆོས་མ་ཡིན་པས་གླེང་ཞིང་བདག་ཉིད་སྨས་པ་[[277]](#footnote-296)དང་། ཉམས་པར་བྱེད་པ་ཞིག་གམ་ཞེས་བྱ་བ་ལ་སོགས་པ་རྒྱས་པར་མདོ་ལས་ཇི་སྐད་གསུངས་པ་ཁོ་ན་བཞིན་ནོ། །​འོན་ཏེ་མཁས་པ་གསལ་བ་ཆོས་བཞིན་དུ་གླེང་ཞིང་བདག་ཉིད་སྨས་པ་དང་ཉམས་པར་མི་བྱེད་པ་ཞིག་ཅེས་བྱ་བ་ལ་སོགས་པ་དཀར་པོའི་ཕྱོགས་ཀྱང་རྒྱས་པར་མདོ་ལས་ཇི་སྐད་གསུངས་པ་ཁོ་ན་བཞིན་དུ་རིག་པར་བྱ་སྟེ། དེས་གང་ཟག་གླེང་བར་འོས་པ་[[278]](#footnote-297)ཡིན་ནམ་མ་ཡིན། ལེགས་པ་ཁོ་ནར་ཡོངས་སུ་བརྟགས་ན་[[279]](#footnote-298)སྐབས་དབྱེ་བར་བྱ་བའམ་མི་དབྱེ་བར་བྱ་བ་དེ་ནི་བརྟགས་[[280]](#footnote-299)པའི་དབྱེ་བས་གང་ཟག་ཡོངས་སུ་ཤེས་པར་བྱ་བ་ཡིན་པར་རིག་པར་བྱའོ། །​རྫས་བླང་བ་ཡོངས་སུ་ཤེས་པར་བྱ་བ་གང་ཞེ་ན། རྫས་བླང་བ་ནི་མདོར་བསྡུ་[[281]](#footnote-300)ན་རྣམ་པ་གསུམ་དུ་རིག་པར་བྱ་སྟེ། བདག་ཉིད་དང་གཞན་དག་གི་རྙེད་པའི་རྫས་བླང་བ་དང་། ལྟུང་བ་ལས་བསླང་བའི་[[282]](#footnote-301)རྫས་བླང་བ་དང་། དགེ་འདུན་བདེ་བར་བྱ་བའི་ཕྱིར་ཚུལ་ཁྲིམས་འཆལ་པ་བསྐྲད་པའི་རྫས་བླང་བའོ། །​དེ་ལ་རྙེད་པའི་རྫས་རུང་བ་གང་ཡིན་པ་དེ་ནི་ཡང་དག་པ་ཡིན་ནོ། །​རུང་བ་དགོས་པ་དང་བཅས་པ་འདི་ལྟ་སྟེ། སྣོད་སྤྱད་དང་ཡོ་བྱད་མང་པོའི་ཕྱིར་མ་ཡིན་པ་དེ་ནི་དོན་དང་ལྡན་པ་ཡིན་ནོ། །​ལོངས་སྤྱོད་པའི་ཕྱིར་མཚམས་ལས་འདས་པ་གང་ཡིན་པ་དེ་ནི་དུས་སུ་ཡིན་ནོ། །​དེ་ལས་གཞན་པའི་དགེ་སློང་རྣམས་ཀྱིས་རྙེད་པའི་རྫས་བླང་བ་ཡང་ཡིན་པར་ཡང་དག་པར་བསྟན་པའི་ཕྱིར་ཕྱོགས་དང་བཅས་པ་ཡིན་ནོ། །​ཕྱོགས་དང་བཅས་པ་དེས་དགེ་འདུན་གྱི་དབྱེན་དུ་མི་འགྱུར་བའི་ཕྱིར་[[283]](#footnote-302)དགེ་འདུན་གྱི་དབྱེན་དང་བྲལ་བ་ཡིན་ཏེ། ཡན་ལག་ལྔ་པོ་དེ་དག་དང་ལྡན་པའི་རྙེད་པའི་རྫས་དེ་ཡང་དག་པར་བླངས་ནས་དྲན་པ་ཉེ་བར་གཞག་པ་དང་། ཀུན་ནས་ཉོན་མོངས་པ་ཅན་མ་ཡིན་པའི་སེམས་ཀྱིས་ཡོངས་སུ་སྤྱད་པར་བྱ་སྟེ། དེ་ལྟར་ན་དེའི་རྫས་བླང་བ་དེ་ཁ་ན་མ་ཐོ་བ་མེད་པ་ཡིན་ནོ། །​ལྟུང་བ་ལས་བསླང་བའི་རྫས་བླང་བ་ལ་ནི་དེ་དང་ལྡན་པའི་ལྟུང་བ་ལྷག་པར་སྤྱོད་པ་གང་ཡིན་པ་དེ་ནི་ཡང་དག་པ་ཡིན་ནོ། །​བདག་གིས་འདི་མི་དགེ་བའི་གནས་ནས་བླང་[[284]](#footnote-303)སྟེ། དགེ་བའི་གནས་སུ་གནས་པར་ནུས་སོ་སྙམ་དུ་ཤེས་པ་གང་ཡིན་པ་དེ་ནི་དོན་དང་ལྡན་པ་ཡིན་ནོ། །​གཞན་དག་ཆོས་སྨྲ་བའམ། བླ་མ་ལ་བསྙེན་བཀུར་བྱེད་པའམ། ནད་གཡོག་ལ་སོགས་པ་ལས་སྦྱོར་བའི་དུས་དག་ཏུ་གླེང་བར་མི་བྱེད་པ་གང་ཡིན་པ་དེ་དུས་དུས་[[285]](#footnote-304)སུ་ཡིན་པར་རིག་པར་བྱའོ། །​གླེང་བ་དེ་ལ་དེ་ལས་གཞན་པའི་དགེ་སློང་དག་གྲོགས་སུ་གྱུར་པ་གང་ཡིན་པ་དེ་ནི་ཕྱོགས་དང་བཅས་པ་ཡིན་ནོ། །​གཞི་དེས་དགེ་འདུན་གྱི་དབྱེན་དུ་མི་འགྱུར་བ་དེ་[[286]](#footnote-305)ནི་ཡོངས་སུ་དག་པ་ལྔ་པ་ཡིན་ཏེ། དེས་དེ་ལྟར་དྲན་པ་ཉེ་བར་གཞག་པ་ཀུན་ནས་ཉོན་མོངས་པ་ཅན་མ་ཡིན་པའི་སེམས་དང་། མཛའ་བཤེས་ཀྱི་དངོས་པོ་ཉིད་དང་། ངང་འཇམ་པས་རྫས་དེ་བླང་བར་བྱའོ། །​ལྟུང་བ་ལས་བསླང་བའི་རྫས་བླངས་པ་[[287]](#footnote-306)ཇི་ལྟ་བ་བཞིན་དུ་བདེ་བར་བྱ་བའི་ཕྱིར་[[288]](#footnote-307)ཚུལ་ཁྲིམས་འཆལ་པ་བསྐྲད་པའི་རྫས་བླང་བ་ཡང་དེ་བཞིན་དུ་ཅི་རིགས་པར་རིག་པར་བྱའོ། །​དེ་ལ་བྱེ་བྲག་ནི་འདི་ཡོད་དེ། གལ་ཏེ་བསྐྲད་པ་དེས་སྐྲོད་པར་བྱེད་པ་དེའི་སྲོག་གི་བར་ཆད་དམ། དགེ་འདུན་གྱི་ཀུན་དགའ་ར་བ་ལ་གནོད་པའམ། མཆོད་རྟེན་ལ་གནོད་པའམ། དེ་ལས་གཞན་པའི་ཚངས་པ་མཚུངས་པར་སྤྱོད་པ་དག་ལ་གནོད་པ་བྱེད་པར་འགྱུར་བ་གང་ཡིན་པ་དེ་ནི་འདིར་དོན་དང་ལྡན་པ་ཡིན་ལ། དེ་ལས་བཟློག་པ་ནི་དོན་དང་མི་ལྡན་པ་ཡིན་པར་རིག་པར་བྱའོ། །​གནོད་པ་ཡོངས་སུ་ཤེས་པར་བྱ་བ་གང་ཞེ་ན། ལྔ་པོ་འདི་དག་ནི་ཚེ་འདི་ལ་གནོད་པ་བྱས་པས་བགྲོད་པར་བྱ་བ་དམ་པ་རྣམས་ཀྱིས་རྣམ་པར་སྤངས་པ། མ་སྨྱོས་པ་རྣམས་ཀྱིས་[[289]](#footnote-308)སྨྱོས་པའི་སྤྱོད་པ་དང་འདྲ་བ་འདི་ལྟ་སྟེ། སླུ་བར་འགྱུར་བ་ཡིན་ལ་དོན་འགའ་ཡང་རྒྱས་པར་མི་འགྱུར་བ་དག་སྟེ། ལྔ་གང་ཞེ་ན། ཤི་བའི་རྗེས་སུ་མྱ་ངན་བྱེད་པ་དག་ནི་ཤི་བའི་རྗེས་སུ་མྱ་ངན་བྱེད་པ་ན་བདག་ཉིད་རྣམ་གྲངས་དུ་མ་ནས་ཀུན་དུ་གདུང་བར་བྱེད་པ་དེ་ནི་ཚེ་འདི་ལ་གནོད་པ་རྒྱས་པ་དང་པོ་ཡིན་ནོ། །​གཞན་ཡང་བརྐམ་ཆགས་དང་ལྡན་པ་སེར་སྣ་ཅན་སེར་སྣའི་དྲི་མས་ཟིལ་གྱིས་ནོན་པ་དག་འཚོ་བའི་ཡོ་བྱད་དག་ཡོད་བཞིན་དུ་ཚེགས་ཆེན་པོས་འཚོ་བར་བྱེད་པ་དེ་ནི་ཚེ་འདི་ལ་གནོད་པ་རྒྱས་པ་གཉིས་པ་ཡིན་ནོ། །​དེ་ལ་སེར་སྣའི་དྲི་མ་གང་ཞེ་ན། སེར་སྣའི་དྲི་མ་བརྒྱད་དེ། སྔོན་སེར་སྣ་ལ་གོམས་ཤིང་གཏོང་བ་ལ་མ་གོམས་པར་[[290]](#footnote-309)སེར་སྣའི་དྲི་མ་དང་། ཚེ་འདི་ལ་ལུས་དང་སྲོག་ལ་ཤས་ཆེར་བལྟ་བ་དང་དེ་དང་སྐལ་བ་མཉམ་པའི་མཛའ་བཤེས་རྣམས་དང་འགྲོགས་ཤིང་རྗེས་སུ་འཇུག་པ་དང་། སེམས་ཅན་རྣམས་ལ་སྙིང་རྗེ་མ་གོམས་ཤིང་སྙིང་རྗེ་ཆུང་བ་དང་། ཞིང་མི་མཐུན་པ་ལ་སོགས་པར་སྒྲུབ་པ་ཀུན་ཏུ་སྟོན་པ་དང་། ཚེགས་ཆེན་པོས་ལོངས་སྤྱོད་འཐོབ་ཅིང་ཚེགས་ཆེན་པོས་འཐོབ་པར་གོམས་པའི་འདུ་ཤེས་དང་། དུས་གསུམ་དུ་ཡིད་མི་བདེ་ཞིང་འགྱོད་པ་དང་། གཅིག་ཏུ་ལོངས་སྤྱོད་རྣམས་ལ་ཡོན་ཏན་དུ་ལྟ་[[291]](#footnote-310)ཞིང་ཉེས་དམིགས་སུ་མི་ལྟ་ལ། ལོག་པར་ལེན་ཅིང་ཡོངས་སུ་བསྔོ་སྟེ། བརྒྱད་པོ་དེ་དག་ནི་སེར་སྣའི་དྲི་མ་ཡིན་པར་རིག་པར་བྱའོ། །​གཞན་ཡང་ཡན་ལག་འཚེག་པ་[[292]](#footnote-311)དག་འཚོ་བའི་ཐབས་གཞན་ཡོད་བཞིན་དུ་ཡན་ལག་འཚེག་པའི་[[293]](#footnote-312)རིགས་པས་འཚོ་བར་བྱེད་པའི་ཐབས་གཞན་བདག་ཉིད་ཀྱི་ལུས་ལ་ཉོན་མོངས་པ་རྣམ་པ་གསུམ་གྱིས་[[294]](#footnote-313)ཉོན་མོངས་པར་བྱེད་པ་དེ་ནི་ཚེ་འདི་ལ་གནོད་པ་རྒྱས་པ་གསུམ་པ་ཡིན་ནོ། །​གཞན་ཡང་མཐོ་རིས་འདོད་པ་ཁ་ཅིག་མཐོ་རིས་དོན་དུ་གཉེར་བ་ན་མཐོ་རིས་མི་ཤེས་པས་ཟས་མི་ཟ་བ་དང་། མེར་འཇུག་པ་དང་། ལྷུན་པོ་ལས་གཡང་དུ་མཆོང་བ་ལ་སོགས་པས་བདག་ཉིད་ལ་གནོད་པར་བྱེད་པ་དེ་ནི་ཚེ་འདི་ལ་གནོད་པ་རྒྱས་པ་བཞི་པ་ཡིན་ནོ། །​གཞན་ཡང་རྣམ་པར་དག་པ་འདོད་པ་ཁ་ཅིག་རྣམ་པར་དག་པའི་ལམ་མི་ཤེས་ཤིང་སྡུག་བསྔལ་གྱི་ཆོས་ཀྱི་གནོད་པས་རྣམ་པར་དག་པར་རྟོགས་པས་རྣམ་གྲངས་དུ་མས་བདག་ཉིད་ལ་ཀུན་ཏུ་གདུང་བར་བྱེད། ཡང་དག་པར་གདུང་བར་བྱེད་པ་དེ་ནི་ཚེ་འདི་ལ་གནོད་པ་རྒྱས་པས་བྱིས་པས་[[295]](#footnote-314)བགྲོད་པར་བྱ་བ་ཞེས་རྒྱས་པར་བྱ་བ་ལྔ་པ་ཡིན་ནོ། །​དེ་ལྟར་ན་གནོད་པ་ལྔ་པོ་དེ་དག་ནི་དགེ་སློང་འདུལ་བའི་བསླབ་པ་ལ་བརྩོན་པས་ཡོངས་སུ་སྤང་བར་བྱའོ། །​དགེ་སློང་འདུལ་བའི་བསླབ་པ་[[296]](#footnote-315)ལ་བརྩོན་པའི་ཆོས་ལྔ་ནི་མ་དད་པ་རྣམས་དད་པ་དང་དད་པ་རྣམས་ཕྱིར་ཞིང་འཕེལ་བར་འགྱུར་ཏེ། ལྔ་གང་ཞེ་ན། ཚུལ་ཁྲིམས་ཕུན་སུམ་ཚོགས་པ་དང་། ལྟ་བ་ཕུན་སུམ་ཚོགས་པ་དང་། ཆོ་ག་ཕུན་སུམ་ཚོགས་པ་དང་། འཚོ་བ་ཕུན་སུམ་ཚོགས་པ་དང་།ཕན་ཚུན་འཐབ་པ་དང་རྩོད་པ་མེད་པའོ། །​དེ་ལ་ཚུལ་ཁྲིམས་ཕུན་སུམ་ཚོགས་པ་ནི་རྣམ་པ་བཅུ་སྟེ། འདི་ལྟ་སྟེ། ཉན་ཐོས་ཀྱི་ས་[[297]](#footnote-316)དང་པོ་ནས་ལེགས་པར་བླངས་པ་དང་། ཧ་ཅང་ཞུམ་པ་མ་ཡིན་པ་དང་། ཧ་ཅང་ཐལ་བ་མ་ཡིན་པ་དང་། ཞེས་བྱ་བ་ལ་སོགས་པ་རྒྱས་པར་བསྟན་པ་བཞིན་ནོ། །​ལྟ་བ་ཕུན་སུམ་ཚོགས་པ་ནི་མདོར་བསྡུ་ན་རྣམ་པ་ལྔ་སྟེ། སྒྲོ་འདོགས་པ་འཇིག་ཚོགས་ལ་ལྟ་བ་མཐར་འཛིན་པའི་ལྟ་བ་སྤངས་པ་དང་། སྐུར་པ་འདེབས་པ་ལོག་པའི་ལྟ་བ་སྤངས་པ་དང་། དེ་དང་འབྲེལ་བ་ལྟ་བ་མཆོག་ཏུ་འཛིན་པ་སྤངས་པ་དང་། ཚུལ་ཁྲིམས་དང་བརྟུལ་ཞུགས་མཆོག་ཏུ་འཛིན་པའི་ལྟ་བ་སྤངས་པ་དང་། དགེ་མཚན་དང་། བདེན་པ་དང་། གཙང་སྦྲ་ལ་སོགས་པའི་ལྟ་བ་སྤངས་པའི་ཕྱིར་རོ། །​ཆོ་ག་ཕུན་སུམ་ཚོགས་པ་ལ་ཡང་རྣམ་པ་ལྔ་སྟེ། འཕྲལ་གྱི་བྱ་བ་དང་། དགེ་བའི་ཕྱོགས་ཀྱི་བྱ་བའམ། སྤྱོད་ལམ་གྱི་བྱ་བ་ལ་བརྟེན་ནས་འཇིག་རྟེན་དང་[[298]](#footnote-317)འདུལ་བ་དང་མི་འགལ་བའི་ཆོ་ག་གང་ཡིན་པ་ལ་སོགས་པ་[[299]](#footnote-318)འདི་ལྟ་སྟེ། ཉན་ཐོས་ཀྱི་སར་བསྟན་པ་བཞིན་ནོ། །​འཚོ་བ་ཕུན་སུམ་ཚོགས་པ་ཡང་རྣམ་པ་ལྔ་སྟེ། ཚུལ་འཆོས་པ་ལ་སོགས་པས་འཚོ་བའི་ཆོས་རྣམ་པར་སྤངས་པའི་[[300]](#footnote-319)ཕྱིར་ཏེ། འདི་ལྟ་སྟེ། ཉན་ཐོས་ཀྱི་སར་བསྟན་པ་བཞིན་ནོ། །​ཕན་ཚུན་འཐབ་པ་དང་། རྩོད་པ་མེད་པའི་རྩ་བ་དྲུག་ཡོངས་སུ་སྤངས་པའི་ཕྱིར་ཏེ། དེ་ལ་རྩོད་པའི་རྩ་བ་དྲུག་ནི་ཁྲོ་བ་དང་འཁོན་དུ་འཛིན་པ་ལ་སོགས་པ་[[301]](#footnote-320)རྒྱས་པར་མདོ་ལས་ཇི་སྐད་གསུངས་པ་བཞིན་ནོ། །​རྩོད་པའི་རྩ་བ་དྲུག་ཀྱང་གནས་དྲུག་ལ་བརྟེན་ཏེ། རྣམ་པར་གཞག་པར་རིག་པར་བྱའོ། །​དྲུག་གང་ཞེ་ན། གནོད་པ་བྱེད་དུ་དོགས་པའི་ཕྱིར་རང་གི་ཉེས་པ་འཆབ་པར་འདོད་པ་[[302]](#footnote-321)ང་རྒྱལ་གྱིས་མངོན་པར་ཚར་བཅད་པའི་གང་ཟག་དེ་ལ་དུས་གཞན་ཞིག་ན་ཚངས་པ་མཚུངས་པར་སྤྱོད་པ་རྣམས་ཀྱིས་གཞི་དེས་གཅིག་གམ་གཉིས་སམ་རབ་ཏུ་མང་པོའི་མདུན་དུ་གླེང་བར་བྱེད་ཅིང་།དེ་ལ་ཡང་དེ་གཅིག་ཏུ་ཡིད་དུ་མི་འོང་བའི་ཕྱིར་ལུས་ཀྱིས་ཀྱང་ཡོངས་སུ་གདུང་བར་བྱེད། སེམས་ཀྱིས་ཀྱང་ཡོངས་སུ་གདུང་བར་བྱེད་དེ། དེ་ལྟར་ང་རྒྱལ་གྱིས་མངོན་པར་ཚར་བཅད་པའི་ཕྱིར་གཞན་དག་གི་[[303]](#footnote-322)མདུན་དུ་བདག་ལ་སྨོད་པར་བྱེད་ན་མི་རུང་ངོ་སྙམ་པ་དེ་ནི་ཡོངས་སུ་གདུང་བ་ཡིན་ལ་ལྟུང་བ་སྔ་མ་འཆབ་པ་ནི་འཆབ་པ་ཡིན་ཏེ། དེ་ལྟར་ང་རྒྱལ་གྱིས་མངོན་པར་ཚར་བཅད་པའི་ཕྱིར་རང་གི་ཉེས་པ་དེ་འཆབ་པར་འདོད་པ་དེ་གཉིས་ཀ་ཡང་རྩོད་པའི་རྩ་བ་ཡིན་ནོ། །​དགེ་སློང་སྒྱུ་བག་ཏུ་[[304]](#footnote-323)ཀུན་དུ་སྤྱོད་ཅིང་གཞན་དག་ལ་ཡང་བརྟེན་པའི་རང་བཞིན་ཅན་ཡིན་ཏེ། འདི་ལྟ་སྟེ།བསོད་ནམས་ཆེ་བར་ཤེས་པ་ལ་རྙེད་པའི་ཕྱིར་གུས་པར་བྱས་ཏེ། བསྙེན་བཀུར་བྱེད་ལ་བྱམས་པས་མ་ཡིན། གུས་པས་མ་ཡིན། ཆོས་འདོད་པས་མ་ཡིན་པ་དེ་ཡང་ཡིན་ནོ། །​དེ་བཞིན་དུ་གནས་སྦྱིན་པའི་སློབ་དཔོན་དྲང་བ་[[305]](#footnote-324)བཟོད་པའི་རང་བཞིན་ཅན་ལ་ཅི་[[306]](#footnote-325)འདོད་པ་བཞིན་གནས་པར་བྱ་ཞིང་། དེ་ཉིད་བདག་གིར་[[307]](#footnote-326)བྱེད་པར་འགྱུར་བ་[[308]](#footnote-327)བདག་གིས་ནི་འགའ་ཡང་བྱ་མི་དགོས་སོ་སྙམ་དུ་བརྟགས་ནས་ལེན་པར་བྱེད་པ་དེ་ཡང་ཡིན་ནོ། །​དེ་བཞིན་དུ་ཚངས་པ་མཚུངས་པར་སྤྱོད་པ་མཁས་པའི་རང་བཞིན་ཅན་བསོད་ནམས་ཆེ་ལ། དམ་པའི་ཆོས་ལ་[[309]](#footnote-328)བསྙེན་བཀུར་བྱ་བ་དག་འཕྲལ་གྱི་བྱ་བ་གཞན་དག་ལ་བདག་ཉིད་སྙིང་ལས་ཆུང་ངུར་གནས་ཤིང་། དེ་ཐམས་ཅད་བྱེད་པར་འགྱུར་རོ་སྙམ་དུ་བརྟགས་ནས་གྲོགས་སུ་ལེན་པར་བྱེད་པ་ཡང་[[310]](#footnote-329)དེ་ཡིན་ནོ། །​དེ་བཞིན་དུ་ལྟུང་བ་བྱུང་[[311]](#footnote-330)ཡང་ཚངས་པ་མཚུངས་པར་སྤྱོད་པ་དག་གིས་བསྐུལ་ཞིང་དྲིས་[[312]](#footnote-331)ན་གཞན་དང་གཞན་དུ་བསྒྱུར་ཞིང་སྨྲ་བར་བྱེད་པ་ཡང་ཡིན་ཏེ། སྒྱུ་བག་ཏུ་སྤྱོད་པ་སྒྱུ་དང་གཡོ་ལ་གནས་པ་ནི་གཞི་དེས་རྩོད་པར་འགྱུར་ཏེ། ལྷག་མ་ནི་ཅི་རིགས་པར་[[313]](#footnote-332)རིག་པར་བྱའོ། །​དེ་ལས་བཟློག་པའི་ཆོས་ལྔ་ནི་མ་དད་པ་རྣམས་དད་པ་དང་། དད་པ་རྣམས་འཕེལ་བར་འགྱུར་བ་ཡིན་པར་[[314]](#footnote-333)རིག་པར་བྱའོ། །​དགེ་སློང་འདུལ་བའི་བསླབ་པ་ལ་བརྩོན་པའི་[[315]](#footnote-334)སྟོབས་ལྔ་དང་ལྡན་པའི་ཡང་དག་པའི་སྦྱོར་བ་ནི་རྣམ་པ་ཐམས་ཅད་དུ་ཕུན་སུམ་ཚོགས་པ་ཡིན་པར་རིག་པར་བྱ་སྟེ། ལྔ་གང་ཞེ་ན། སྦྱོར་བའི་སྟོབས་དང་། བསམ་པའི་སྟོབས་དང་། རྟོགས་པའི་སྟོབས་དང་། ཤེས་པའི་སྟོབས་དང་། གནས་པའི་སྟོབས་སོ། །​བསླབ་པ་འདོད་པ་ཁོ་ནས་སྙིང་ཐག་པ་ནས་བསླབ་པ་ཐམས་ཅད་ལ་མཆོག་ཏུ་གུས་པས་བདག་ཉིད་དུལ་བར་བྱ་བ་དང་། བདག་ཉིད་ཞི་བར་བྱ་བ་དང་། བདག་ཉིད་ཡོངས་སུ་མྱ་ངན་ལས་འདའ་བར་བྱ་བའི་ཕྱིར་[[316]](#footnote-335)སློབ་པར་བྱེད་པ་དེ་ནི་སྦྱོར་བའི་སྟོབས་ཡིན་ནོ། །​ལྟུང་བ་བྱུང་བ་ན་བསམ་པ་ཐག་པས་སློང་བར་བྱེད་པ་དེ་ནི་བསམ་པའི་སྟོབས་ཡིན་ནོ། །​སྟོབས་ལྷག་མ་རྣམས་[[317]](#footnote-336)ནི་ཅི་རིགས་པར་[[318]](#footnote-337)རིག་པར་བྱའོ། །​འདུལ་བ་མ་མོ་རྫོགས་ཏེ། འདུལ་བ་བསྡུ་བ་རྫོགས་སོ།། །​།རྒྱ་གར་གྱི་མཁན་པོ་པྲཛྙཱ་ཝརྨ་དང་། ཛི་ན་མི་ཏྲ་དང་། ཞུ་ཆེན་གྱི་ལོ་ཙཱ་[[319]](#footnote-338)བ་བན་དེ་ཡེ་ཤེས་སྡེ་ལ་སོགས་པས་བསྒྱུར་ཅིང་ཞུས་ཏེ་གཏན་ལ་ཕབ་པ།། །​།

1. བདེ་བར་ པེ་ཅིན། [↑](#footnote-ref-20)
2. བཞག ། སྣར་ཐང་། པེ་ཅིན། [↑](#footnote-ref-21)
3. འབྲས་ སྣར་ཐང་། པེ་ཅིན། [↑](#footnote-ref-22)
4. མཐོ་ སྣར་ཐང་། པེ་ཅིན། [↑](#footnote-ref-23)
5. ཟློག་ སྣར་ཐང་། [↑](#footnote-ref-24)
6. རིགས་པ་ སྣར་ཐང་། པེ་ཅིན། [↑](#footnote-ref-25)
7. སྟེན་ སྣར་ཐང་། པེ་ཅིན། [↑](#footnote-ref-26)
8. བཞི། སྣར་ཐང་། པེ་ཅིན། [↑](#footnote-ref-27)
9. རིགས་པར་ སྣར་ཐང་། པེ་ཅིན། [↑](#footnote-ref-28)
10. ནི་ སྣར་ཐང་། པེ་ཅིན། [↑](#footnote-ref-29)
11. ལས། སྣར་ཐང་། པེ་ཅིན། [↑](#footnote-ref-30)
12. པས་ སྣར་ཐང་། པེ་ཅིན། [↑](#footnote-ref-31)
13. ལས་ སྣར་ཐང་། པེ་ཅིན། [↑](#footnote-ref-32)
14. འདུལ་བ་ སྣར་ཐང་། པེ་ཅིན། [↑](#footnote-ref-33)
15. འདུ་ཤེས་ཀྱི། སྣར་ཐང་། པེ་ཅིན། [↑](#footnote-ref-34)
16. གང་ཟག་དེ་ སྣར་ཐང་། པེ་ཅིན། [↑](#footnote-ref-35)
17. རྣམས་ སྣར་ཐང་། པེ་ཅིན། [↑](#footnote-ref-36)
18. དགེ་འདུན་གྱི་ སྣར་ཐང་། པེ་ཅིན། [↑](#footnote-ref-37)
19. མ་སྒོ་ སྣར་ཐང་། [↑](#footnote-ref-38)
20. བཅུགས་ སྣར་ཐང་། པེ་ཅིན། [↑](#footnote-ref-39)
21. མཐུན་པར་ སྣར་ཐང་། པེ་ཅིན། [↑](#footnote-ref-40)
22. སྒྲུབ་ སྣར་ཐང་། པེ་ཅིན། [↑](#footnote-ref-41)
23. སྤོང་བ་ སྣར་ཐང་། པེ་ཅིན། [↑](#footnote-ref-42)
24. རྩོན་པ་ སྣར་ཐང་། པེ་ཅིན། [↑](#footnote-ref-43)
25. རློམ་པ་ སྣར་ཐང་། པེ་ཅིན། [↑](#footnote-ref-44)
26. ཕན་ སྣར་ཐང་། པེ་ཅིན། [↑](#footnote-ref-45)
27. བསྒོམ་པར་ སྣར་ཐང་། པེ་ཅིན། [↑](#footnote-ref-46)
28. བཞི་ སྣར་ཐང་། [↑](#footnote-ref-47)
29. སྤོང་བ་ སྣར་ཐང་། པེ་ཅིན། [↑](#footnote-ref-48)
30. སྙམ་ སྣར་ཐང་། པེ་ཅིན། [↑](#footnote-ref-49)
31. བསྒྲུབ་པ་ སྣར་ཐང་། [↑](#footnote-ref-50)
32. དང་ཡི། སྣར་ཐང་། པེ་ཅིན། [↑](#footnote-ref-51)
33. རྟགས་ སྣར་ཐང་། པེ་ཅིན། [↑](#footnote-ref-52)
34. གདུག་ སྣར་ཐང་། པེ་ཅིན། [↑](#footnote-ref-53)
35. འཇུག་པ་ སྣར་ཐང་། པེ་ཅིན། [↑](#footnote-ref-54)
36. མཛེམས་ སྣར་ཐང་། པེ་ཅིན། [↑](#footnote-ref-55)
37. སྲུང་ སྣར་ཐང་། པེ་ཅིན། [↑](#footnote-ref-56)
38. གཞན་གྱི་ སྣར་ཐང་། [↑](#footnote-ref-57)
39. རྟོན་ སྣར་ཐང་། པེ་ཅིན། [↑](#footnote-ref-58)
40. དང་པོ་ སྣར་ཐང་། པེ་ཅིན། [↑](#footnote-ref-59)
41. ལྷག་ཆད་ སྣར་ཐང་། [↑](#footnote-ref-60)
42. ང་རྒྱལ་གྱི་ སྣར་ཐང་། [↑](#footnote-ref-61)
43. རྒྱུད་ སྣར་ཐང་། པེ་ཅིན། [↑](#footnote-ref-62)
44. བྱས་ཏེ། སྣར་ཐང་། པེ་ཅིན། [↑](#footnote-ref-63)
45. བདེ་བར་གནས་པའི་ སྣར་ཐང་། པེ་ཅིན། [↑](#footnote-ref-64)
46. བཅད་པའི་ སྣར་ཐང་། པེ་ཅིན། [↑](#footnote-ref-65)
47. བཤད་པ་ལ་ སྣར་ཐང་། པེ་ཅིན། [↑](#footnote-ref-66)
48. པར་ སྣར་ཐང་། པེ་ཅིན། [↑](#footnote-ref-67)
49. [↑](#footnote-ref-68)
50. བཅད་པའི་ སྣར་ཐང་། པེ་ཅིན། [↑](#footnote-ref-69)
51. བར་དག་ སྣར་ཐང་། [↑](#footnote-ref-70)
52. བ་ སྣར་ཐང་། པེ་ཅིན། [↑](#footnote-ref-71)
53. བ་ སྣར་ཐང་། པེ་ཅིན། [↑](#footnote-ref-72)
54. དེ་དག་ནི་ལྟུང་བ་ཐམས་ཅད་བསྡུས་པ་ཡིན་ནོ། །​ སྣར་ཐང་། པེ་ཅིན། [↑](#footnote-ref-73)
55. སྦོམས་པོ་ སྣར་ཐང་། [↑](#footnote-ref-74)
56. བསླང་བ་ནི་ སྣར་ཐང་། པེ་ཅིན། [↑](#footnote-ref-75)
57. སླང་ སྣར་ཐང་། པེ་ཅིན། [↑](#footnote-ref-76)
58. བཞག སྣར་ཐང་། པེ་ཅིན། [↑](#footnote-ref-77)
59. བྱ་སྟེ། སྣར་ཐང་། པེ་ཅིན། [↑](#footnote-ref-78)
60. གཞན་མཐོ་མཚམ་ སྣར་ཐང་། པེ་ཅིན། [↑](#footnote-ref-79)
61. བྱེད་ སྣར་ཐང་། པེ་ཅིན། [↑](#footnote-ref-80)
62. ཚུལ་གྱིས་ སྣར་ཐང་། པེ་ཅིན། [↑](#footnote-ref-81)
63. བརླབ་པ་ སྣར་ཐང་། པེ་ཅིན། [↑](#footnote-ref-82)
64. །བཏགས་ སྣར་ཐང་། པེ་ཅིན། [↑](#footnote-ref-83)
65. ཐམས་ཅད་ སྣར་ཐང་། པེ་ཅིན། [↑](#footnote-ref-84)
66. །རྟག་ སྣར་ཐང་། པེ་ཅིན། [↑](#footnote-ref-85)
67. དགེ་སློང་མ་ སྣར་ཐང་། པེ་ཅིན། [↑](#footnote-ref-86)
68. སྐོས་ སྣར་ཐང་། པེ་ཅིན། [↑](#footnote-ref-87)
69. ཟས་ སྣར་ཐང་། པེ་ཅིན། [↑](#footnote-ref-88)
70. ནི་མ་ སྣར་ཐང་། པེ་ཅིན། [↑](#footnote-ref-89)
71. བསྒྱུར་ སྣར་ཐང་། པེ་ཅིན། [↑](#footnote-ref-90)
72. འགྱུར་བའི་ སྣར་ཐང་། པེ་ཅིན། [↑](#footnote-ref-91)
73. མཐོ་འཚམ་ སྣར་ཐང་། པེ་ཅིན། [↑](#footnote-ref-92)
74. ལྕི་བར་ སྣར་ཐང་། པེ་ཅིན། [↑](#footnote-ref-93)
75. འཛེགས་པ་ སྣར་ཐང་། [↑](#footnote-ref-94)
76. སྨྲ་ཞིག་ སྣར་ཐང་། པེ་ཅིན། [↑](#footnote-ref-95)
77. བྱེད་པར་ སྣར་ཐང་། པེ་ཅིན། [↑](#footnote-ref-96)
78. ལ་ སྣར་ཐང་། པེ་ཅིན། [↑](#footnote-ref-97)
79. །བསྒྲུབ་ སྣར་ཐང་། པེ་ཅིན། [↑](#footnote-ref-98)
80. རང་བཞིན་གྱི་ སྣར་ཐང་། པེ་ཅིན། [↑](#footnote-ref-99)
81. ཀུན་ནས་ སྣར་ཐང་། པེ་ཅིན། [↑](#footnote-ref-100)
82. བཅས་པ་ སྣར་ཐང་། པེ་ཅིན། [↑](#footnote-ref-101)
83. །བཅས་ སྣར་ཐང་། པེ་ཅིན། [↑](#footnote-ref-102)
84. རང་བཞིན་གྱི་ སྣར་ཐང་། པེ་ཅིན། [↑](#footnote-ref-103)
85. བག་མེད་པས་ སྣར་ཐང་། པེ་ཅིན། [↑](#footnote-ref-104)
86. ལྟུང་ སྣར་ཐང་། པེ་ཅིན། [↑](#footnote-ref-105)
87. རྣམས་ཀྱིས་ སྣར་ཐང་། [↑](#footnote-ref-106)
88. གཉིས་ སྣར་ཐང་། པེ་ཅིན། [↑](#footnote-ref-107)
89. ཕམ་པའི་ སྣར་ཐང་། [↑](#footnote-ref-108)
90. དག་ སྣར་ཐང་། [↑](#footnote-ref-109)
91. བསམས་པ་ སྣར་ཐང་། [↑](#footnote-ref-110)
92. ཡིན་པ་ སྣར་ཐང་། པེ་ཅིན། [↑](#footnote-ref-111)
93. ལ་ སྣར་ཐང་། པེ་ཅིན། [↑](#footnote-ref-112)
94. འབྱུང་ སྣར་ཐང་། པེ་ཅིན། [↑](#footnote-ref-113)
95. སྐབས་ སྣར་ཐང་། པེ་ཅིན། [↑](#footnote-ref-114)
96. པའི་ སྣར་ཐང་། པེ་ཅིན། [↑](#footnote-ref-115)
97. དེ་ཉིད་ཀྱི་ སྣར་ཐང་། [↑](#footnote-ref-116)
98. ཁོ་ནས་ སྣར་ཐང་། པེ་ཅིན། [↑](#footnote-ref-117)
99. །ཟད་ སྣར་ཐང་། [↑](#footnote-ref-118)
100. སྐྱེད་ སྣར་ཐང་། པེ་ཅིན། [↑](#footnote-ref-119)
101. གསལ་བའོ། སྣར་ཐང་། པེ་ཅིན། [↑](#footnote-ref-120)
102. སྐྱེས་པར་ སྣར་ཐང་། པེ་ཅིན། [↑](#footnote-ref-121)
103. སྐྱེས་པར་ སྣར་ཐང་། པེ་ཅིན། [↑](#footnote-ref-122)
104. སྐྱེས་པར་ སྣར་ཐང་། པེ་ཅིན། [↑](#footnote-ref-123)
105. ལྔ་ སྣར་ཐང་། [↑](#footnote-ref-124)
106. འགྱོད་པ་ སྣར་ཐང་། པེ་ཅིན། [↑](#footnote-ref-125)
107. བྱེད་དེ། སྣར་ཐང་། པེ་ཅིན། [↑](#footnote-ref-126)
108. དབེན་ སྣར་ཐང་། པེ་ཅིན། [↑](#footnote-ref-127)
109. །ལྐུག་ སྣར་ཐང་། པེ་ཅིན། [↑](#footnote-ref-128)
110. ཉམས་ སྣར་ཐང་། པེ་ཅིན། [↑](#footnote-ref-129)
111. དགེ་སློང་ སྣར་ཐང་། པེ་ཅིན། [↑](#footnote-ref-130)
112. ཅན་གྱིས་ སྣར་ཐང་། པེ་ཅིན། [↑](#footnote-ref-131)
113. འཚོལ་བ་ སྣར་ཐང་། པེ་ཅིན། [↑](#footnote-ref-132)
114. །པའོ། །​ སྣར་ཐང་། པེ་ཅིན། [↑](#footnote-ref-133)
115. ཉིད་འདི་ སྣར་ཐང་། [↑](#footnote-ref-134)
116. བྱའོ། སྣར་ཐང་། པེ་ཅིན། [↑](#footnote-ref-135)
117. སྔར་མ་ སྣར་ཐང་། པེ་ཅིན། [↑](#footnote-ref-136)
118. འཚོ་བའི་ སྣར་ཐང་། པེ་ཅིན། [↑](#footnote-ref-137)
119. འཚོལ་བ་ སྣར་ཐང་། པེ་ཅིན། [↑](#footnote-ref-138)
120. གནས་ སྣར་ཐང་། པེ་ཅིན། [↑](#footnote-ref-139)
121. ཁང་ངམ་ སྣར་ཐང་། པེ་ཅིན། [↑](#footnote-ref-140)
122. རྟེན་པ་ སྣར་ཐང་། པེ་ཅིན། [↑](#footnote-ref-141)
123. བདག་ སྣར་ཐང་། པེ་ཅིན། [↑](#footnote-ref-142)
124. སྡུག་བསྔལ་ སྣར་ཐང་། པེ་ཅིན། [↑](#footnote-ref-143)
125. བརྟེན་ སྣར་ཐང་། པེ་ཅིན། [↑](#footnote-ref-144)
126. གང་བ་ སྣར་ཐང་། པེ་ཅིན། [↑](#footnote-ref-145)
127. །བརྟེན་ སྣར་ཐང་། པེ་ཅིན། [↑](#footnote-ref-146)
128. འཁྲུགས་པར་ སྣར་ཐང་། པེ་ཅིན། [↑](#footnote-ref-147)
129. འཇིག་རྟེན་གྱི་ སྣར་ཐང་། པེ་ཅིན། [↑](#footnote-ref-148)
130. རུང་བས་ སྣར་ཐང་། པེ་ཅིན། [↑](#footnote-ref-149)
131. ཟློག་པ་ སྣར་ཐང་། པེ་ཅིན། [↑](#footnote-ref-150)
132. བཞི་པོ་ སྣར་ཐང་། པེ་ཅིན། [↑](#footnote-ref-151)
133. བླང་བ་ སྣར་ཐང་། པེ་ཅིན། [↑](#footnote-ref-152)
134. གཅད་པའི་ སྣར་ཐང་། པེ་ཅིན། [↑](#footnote-ref-153)
135. ལས་ཀྱིས་ སྣར་ཐང་། པེ་ཅིན། [↑](#footnote-ref-154)
136. བྱ་བ་ སྣར་ཐང་། པེ་ཅིན། [↑](#footnote-ref-155)
137. བྱུང་བ་ སྣར་ཐང་། པེ་ཅིན། [↑](#footnote-ref-156)
138. དགེ་འདུན་ སྣར་ཐང་། པེ་ཅིན། [↑](#footnote-ref-157)
139. འདུ་ སྣར་ཐང་། པེ་ཅིན། [↑](#footnote-ref-158)
140. དག་ སྣར་ཐང་། པེ་ཅིན། [↑](#footnote-ref-159)
141. ལ་ སྣར་ཐང་། པེ་ཅིན། [↑](#footnote-ref-160)
142. འཕྲལ་གྱི་ སྣར་ཐང་། པེ་ཅིན། [↑](#footnote-ref-161)
143. ཞུགས་པར་ སྣར་ཐང་། [↑](#footnote-ref-162)
144. དེ་ སྣར་ཐང་། པེ་ཅིན། [↑](#footnote-ref-163)
145. རྒྱས་པ་ སྣར་ཐང་། པེ་ཅིན། [↑](#footnote-ref-164)
146. ཡོད་པ་ སྣར་ཐང་། པེ་ཅིན། [↑](#footnote-ref-165)
147. འཛིན་པའི་ སྣར་ཐང་། པེ་ཅིན། [↑](#footnote-ref-166)
148. འཛིན་པས་ སྣར་ཐང་། པེ་ཅིན། [↑](#footnote-ref-167)
149. བཏགས་ སྣར་ཐང་། པེ་ཅིན། [↑](#footnote-ref-168)
150. རྟོགས་པ་ སྣར་ཐང་། པེ་ཅིན། [↑](#footnote-ref-169)
151. འདས་ཀྱི་ སྣར་ཐང་། པེ་ཅིན། [↑](#footnote-ref-170)
152. བསྒོ་བསྡམས་ སྣར་ཐང་། སྒོ་བསྡམས་ པེ་ཅིན། [↑](#footnote-ref-171)
153. དེ་ སྣར་ཐང་། པེ་ཅིན། [↑](#footnote-ref-172)
154. ཡིད་ཀྱི་ སྣར་ཐང་། [↑](#footnote-ref-173)
155. རིགས་པར་ སྣར་ཐང་། [↑](#footnote-ref-174)
156. སྤྱད་པར་ སྣར་ཐང་། པེ་ཅིན། [↑](#footnote-ref-175)
157. བཅོས་པ་ སྣར་ཐང་། པེ་ཅིན། [↑](#footnote-ref-176)
158. གང་བ་ སྣར་ཐང་། པེ་ཅིན། [↑](#footnote-ref-177)
159. གང་ སྣར་ཐང་། པེ་ཅིན། [↑](#footnote-ref-178)
160. ཉེ་བར་ སྣར་ཐང་། པེ་ཅིན། [↑](#footnote-ref-179)
161. བཞིན་ སྣར་ཐང་། པེ་ཅིན། [↑](#footnote-ref-180)
162. བཞིན་ སྣར་ཐང་། པེ་ཅིན། [↑](#footnote-ref-181)
163. ཇི་ལྟ་བ་ སྣར་ཐང་། པེ་ཅིན། [↑](#footnote-ref-182)
164. ཁོ་ནས་ སྣར་ཐང་། པེ་ཅིན། [↑](#footnote-ref-183)
165. འགྱུར་ པེ་ཅིན། [↑](#footnote-ref-184)
166. བྱུང་བའི་ སྣར་ཐང་། པེ་ཅིན། [↑](#footnote-ref-185)
167. ལ་སོགས་ སྣར་ཐང་། པེ་ཅིན། [↑](#footnote-ref-186)
168. ཤེས་ སྣར་ཐང་། པེ་ཅིན། [↑](#footnote-ref-187)
169. ལ་སོགས་པ་ སྣར་ཐང་། པེ་ཅིན། [↑](#footnote-ref-188)
170. ཕེབས་པ་ སྣར་ཐང་། [↑](#footnote-ref-189)
171. ཕན་པའི་ སྣར་ཐང་། པེ་ཅིན། [↑](#footnote-ref-190)
172. གཅད་པར་ པེ་ཅིན། [↑](#footnote-ref-191)
173. ཕན་པའི་ སྣར་ཐང་། པེ་ཅིན། [↑](#footnote-ref-192)
174. ནི་འདི་ལྟར་ སྣར་ཐང་། པེ་ཅིན། [↑](#footnote-ref-193)
175. འདས་པའི་ སྣར་ཐང་། པེ་ཅིན། [↑](#footnote-ref-194)
176. སྒོམ་ སྣར་ཐང་། པེ་ཅིན། [↑](#footnote-ref-195)
177. ཆུང་བར་ སྣར་ཐང་། པེ་ཅིན། [↑](#footnote-ref-196)
178. དགེ་སློང་གི་ སྣར་ཐང་། [↑](#footnote-ref-197)
179. ཡིན་ སྣར་ཐང་། པེ་ཅིན། [↑](#footnote-ref-198)
180. འདའ་བའི་ སྣར་ཐང་། པེ་ཅིན། [↑](#footnote-ref-199)
181. བསླང་བ་ སྣར་ཐང་། པེ་ཅིན། [↑](#footnote-ref-200)
182. འདུལ་བ་ སྣར་ཐང་། པེ་ཅིན། [↑](#footnote-ref-201)
183. མདོ་སྡེ་ སྣར་ཐང་། པེ་ཅིན། [↑](#footnote-ref-202)
184. འདྲི་བར་ སྣར་ཐང་། ཟླ་བར་ པེ་ཅིན། [↑](#footnote-ref-203)
185. ལ་སོ་ སྣར་ཐང་། པེ་ཅིན། [↑](#footnote-ref-204)
186. སུ་ སྣར་ཐང་། པེ་ཅིན། [↑](#footnote-ref-205)
187. སྨད་དང་ སྣར་ཐང་། པེ་ཅིན། [↑](#footnote-ref-206)
188. བསྲུང་བ་ སྣར་ཐང་། པེ་ཅིན། [↑](#footnote-ref-207)
189. པས་ སྣར་ཐང་། པེ་ཅིན། [↑](#footnote-ref-208)
190. ཆོས་ཉིད་ སྣར་ཐང་། པེ་ཅིན། [↑](#footnote-ref-209)
191. དང་པོ་ སྣར་ཐང་། པེ་ཅིན། [↑](#footnote-ref-210)
192. བཞིའོ། སྣར་ཐང་། པེ་ཅིན། [↑](#footnote-ref-211)
193. བདེ་བ་ སྣར་ཐང་། པེ་ཅིན། [↑](#footnote-ref-212)
194. བསྒྲུབ་པ་ སྣར་ཐང་། པེ་ཅིན། [↑](#footnote-ref-213)
195. གང་ སྣར་ཐང་། པེ་ཅིན། [↑](#footnote-ref-214)
196. འདྲངས་ སྣར་ཐང་། པེ་ཅིན། [↑](#footnote-ref-215)
197. གྱིས་ སྣར་ཐང་། པེ་ཅིན། [↑](#footnote-ref-216)
198. བྱེད་དེ། སྣར་ཐང་། པེ་ཅིན། [↑](#footnote-ref-217)
199. འགྱུར་ སྣར་ཐང་། པེ་ཅིན། [↑](#footnote-ref-218)
200. ཉིད་ སྣར་ཐང་། པེ་ཅིན། [↑](#footnote-ref-219)
201. སྐྱེད་པ་ སྣར་ཐང་། [↑](#footnote-ref-220)
202. ནི་ སྣར་ཐང་། པེ་ཅིན། [↑](#footnote-ref-221)
203. ནི་ སྣར་ཐང་། པེ་ཅིན། [↑](#footnote-ref-222)
204. འཁྲུགས་པ་ སྣར་ཐང་། པེ་ཅིན། [↑](#footnote-ref-223)
205. འཁྲུགས་པ་ སྣར་ཐང་། [↑](#footnote-ref-224)
206. །གདམ་ སྣར་ཐང་། པེ་ཅིན། [↑](#footnote-ref-225)
207. བརྩམས་ཏེ་ སྣར་ཐང་། པེ་ཅིན། [↑](#footnote-ref-226)
208. ཡིན་ སྣར་ཐང་། པེ་ཅིན། [↑](#footnote-ref-227)
209. རྟོགས་པར་བྱ་བ་ སྣར་ཐང་། པེ་ཅིན། [↑](#footnote-ref-228)
210. བྱས་ཏེ། སྣར་ཐང་། པེ་ཅིན། [↑](#footnote-ref-229)
211. ལྟ་ སྣར་ཐང་། པེ་ཅིན། [↑](#footnote-ref-230)
212. བྱ་བར་ སྣར་ཐང་། པེ་ཅིན། [↑](#footnote-ref-231)
213. འདུག་པ་ སྣར་ཐང་། པེ་ཅིན། [↑](#footnote-ref-232)
214. བར་ཆད་དང་ སྣར་ཐང་། [↑](#footnote-ref-233)
215. རང་བཞིན་གྱི་ སྣར་ཐང་། [↑](#footnote-ref-234)
216. སྒོམ་པའི་ སྣར་ཐང་། པེ་ཅིན། [↑](#footnote-ref-235)
217. བྱས་པ་ལ་ སྣར་ཐང་། པེ་ཅིན། [↑](#footnote-ref-236)
218. བྱས་ནས་ སྣར་ཐང་། པེ་ཅིན། [↑](#footnote-ref-237)
219. འགྱོད་པ་ སྣར་ཐང་། པེ་ཅིན། [↑](#footnote-ref-238)
220. ལ་ སྣར་ཐང་། པེ་ཅིན། [↑](#footnote-ref-239)
221. དེའི་ སྣར་ཐང་། པེ་ཅིན། [↑](#footnote-ref-240)
222. བྱེད་པ་ སྣར་ཐང་། པེ་ཅིན། [↑](#footnote-ref-241)
223. སྒྲུབ་པའི་ སྣར་ཐང་། པེ་ཅིན། [↑](#footnote-ref-242)
224. རྣམས་ སྣར་ཐང་། པེ་ཅིན། [↑](#footnote-ref-243)
225. སྤྱོད་པ་ སྣར་ཐང་། པེ་ཅིན། [↑](#footnote-ref-244)
226. ཞི་བར་མི་ སྣར་ཐང་། པེ་ཅིན། [↑](#footnote-ref-245)
227. བརྗོད་པར་ སྣར་ཐང་། པེ་ཅིན། [↑](#footnote-ref-246)
228. རྗེད་ སྣར་ཐང་། པེ་ཅིན། [↑](#footnote-ref-247)
229. ན་དེ་ སྣར་ཐང་། པེ་ཅིན། [↑](#footnote-ref-248)
230. མི་དགེ་ སྣར་ཐང་། པེ་ཅིན། [↑](#footnote-ref-249)
231. དེ་ལྟ་ སྣར་ཐང་། པེ་ཅིན། [↑](#footnote-ref-250)
232. རྣམས་ཀྱི་ སྣར་ཐང་། [↑](#footnote-ref-251)
233. འདུལ་བ་ལ་ སྣར་ཐང་། [↑](#footnote-ref-252)
234. བྱེད་ སྣར་ཐང་། པེ་ཅིན། [↑](#footnote-ref-253)
235. མོས་པར་ སྣར་ཐང་། པེ་ཅིན། [↑](#footnote-ref-254)
236. [↑](#footnote-ref-255)
237. དགེ་སློང་གི་ སྣར་ཐང་། པེ་ཅིན། [↑](#footnote-ref-256)
238. བ་ སྣར་ཐང་། པེ་ཅིན། [↑](#footnote-ref-257)
239. གླེང་བའི་ སྣར་ཐང་། པེ་ཅིན། [↑](#footnote-ref-258)
240. བརྩད་པར་ སྣར་ཐང་། པེ་ཅིན། [↑](#footnote-ref-259)
241. གདབ་པར་ སྣར་ཐང་། པེ་ཅིན། [↑](#footnote-ref-260)
242. རྩོད་པ་ སྣར་ཐང་། པེ་ཅིན། [↑](#footnote-ref-261)
243. [↑](#footnote-ref-262)
244. དགེ་སློང་མང་པོ་ སྣར་ཐང་། [↑](#footnote-ref-263)
245. ལྟུང་བ་ལྟུང་ སྣར་ཐང་། [↑](#footnote-ref-264)
246. གནས་ སྣར་ཐང་། པེ་ཅིན། [↑](#footnote-ref-265)
247. བསྟེན་པར་ སྣར་ཐང་། པེ་ཅིན། [↑](#footnote-ref-266)
248. གླེངས་ཀྱི་ སྣར་ཐང་། པེ་ཅིན། [↑](#footnote-ref-267)
249. གཅད་པ་ སྣར་ཐང་། པེ་ཅིན། [↑](#footnote-ref-268)
250. ན། སྣར་ཐང་། པེ་ཅིན། [↑](#footnote-ref-269)
251. རྣམ་པ་གཞི་ སྣར་ཐང་། པེ་ཅིན། [↑](#footnote-ref-270)
252. །བསམ་ སྣར་ཐང་། པེ་ཅིན། [↑](#footnote-ref-271)
253. དག་པ་ སྣར་ཐང་། པེ་ཅིན། [↑](#footnote-ref-272)
254. པ་ སྣར་ཐང་། པེ་ཅིན། [↑](#footnote-ref-273)
255. མཐས་ སྣར་ཐང་། པེ་ཅིན། [↑](#footnote-ref-274)
256. བྱེད་པ་ སྣར་ཐང་། པེ་ཅིན། [↑](#footnote-ref-275)
257. ངག་ སྣར་ཐང་། པེ་ཅིན། [↑](#footnote-ref-276)
258. ཡིན་ངག་གིས་ཀྱང་མ་ཡིན་ སྣར་ཐང་། པེ་ཅིན། [↑](#footnote-ref-277)
259. ཇི་ལྟར་ སྣར་ཐང་། པེ་ཅིན། [↑](#footnote-ref-278)
260. པའི་ སྣར་ཐང་། པེ་ཅིན། [↑](#footnote-ref-279)
261. རྟོག་པ་ སྣར་ཐང་། པེ་ཅིན། [↑](#footnote-ref-280)
262. ལ་སོགས་པ་མི་དགེ་བའི་ སྣར་ཐང་། པེ་ཅིན། [↑](#footnote-ref-281)
263. དངོས་པོ་རྣམས་ སྣར་ཐང་། པེ་ཅིན། [↑](#footnote-ref-282)
264. གང་ལ་ སྣར་ཐང་། པེ་ཅིན། [↑](#footnote-ref-283)
265. འབྱུང་ སྣར་ཐང་། པེ་ཅིན། [↑](#footnote-ref-284)
266. མེད་པ་མི་ སྣར་ཐང་། པེ་ཅིན། [↑](#footnote-ref-285)
267. བསམ་པ་ སྣར་ཐང་། [↑](#footnote-ref-286)
268. ཉེས་བྱས་ཕྱི་ སྣར་ཐང་། པེ་ཅིན། [↑](#footnote-ref-287)
269. བསམ་པ་ སྣར་ཐང་། [↑](#footnote-ref-288)
270. འདས་ཀྱི་ སྣར་ཐང་། [↑](#footnote-ref-289)
271. སྤྱིར་ སྣར་ཐང་། པེ་ཅིན། [↑](#footnote-ref-290)
272. ཡིན་པ་ སྣར་ཐང་། པེ་ཅིན། [↑](#footnote-ref-291)
273. དབྱེ་བ་ སྣར་ཐང་། པེ་ཅིན། [↑](#footnote-ref-292)
274. རིས་ སྣར་ཐང་། པེ་ཅིན། [↑](#footnote-ref-293)
275. ལ་ སྣར་ཐང་། པེ་ཅིན། [↑](#footnote-ref-294)
276. དེས་ སྣར་ཐང་། པེ་ཅིན། [↑](#footnote-ref-295)
277. སྨྲས་པ་ སྣར་ཐང་། པེ་ཅིན། [↑](#footnote-ref-296)
278. འོས་པ་མ་ སྣར་ཐང་། [↑](#footnote-ref-297)
279. བརྟགས་ནས་ སྣར་ཐང་། པེ་ཅིན། [↑](#footnote-ref-298)
280. བརྟག་ སྣར་ཐང་། པེ་ཅིན། [↑](#footnote-ref-299)
281. མདོར་བསྡུས་ སྣར་ཐང་། པེ་ཅིན། [↑](#footnote-ref-300)
282. བསླངས་པའི་ སྣར་ཐང་། པེ་ཅིན། [↑](#footnote-ref-301)
283. འགྱུར་བའི་ སྣར་ཐང་། པེ་ཅིན། [↑](#footnote-ref-302)
284. བསླང་ སྣར་ཐང་། པེ་ཅིན། [↑](#footnote-ref-303)
285. དེ་དུས་ སྣར་ཐང་། པེ་ཅིན། [↑](#footnote-ref-304)
286. འགྱུར་བ་ སྣར་ཐང་། པེ་ཅིན། [↑](#footnote-ref-305)
287. བླང་བ་ སྣར་ཐང་། པེ་ཅིན། [↑](#footnote-ref-306)
288. བྱ་བའི་ སྣར་ཐང་། པེ་ཅིན། [↑](#footnote-ref-307)
289. རྣམས་ཀྱི་ སྣར་ཐང་། པེ་ཅིན། [↑](#footnote-ref-308)
290. གོམས་པ་ སྣར་ཐང་། པེ་ཅིན། [↑](#footnote-ref-309)
291. བལྟ་ སྣར་ཐང་། པེ་ཅིན། [↑](#footnote-ref-310)
292. འཆག་པ་ སྣར་ཐང་། པེ་ཅིན། [↑](#footnote-ref-311)
293. འཆག་པའི་ སྣར་ཐང་། པེ་ཅིན། [↑](#footnote-ref-312)
294. གསུམ་གྱི་ སྣར་ཐང་། [↑](#footnote-ref-313)
295. རྒྱས་པས་ སྣར་ཐང་། པེ་ཅིན། [↑](#footnote-ref-314)
296. སླབ་པ་ པེ་ཅིན། [↑](#footnote-ref-315)
297. སར་ སྣར་ཐང་། པེ་ཅིན། [↑](#footnote-ref-316)
298. བརྟེན་ནས་ སྣར་ཐང་། པེ་ཅིན། [↑](#footnote-ref-317)
299. ལ་སོགས་པ་ལ་ སྣར་ཐང་། པེ་ཅིན། [↑](#footnote-ref-318)
300. སྤང་བའི་ སྣར་ཐང་། པེ་ཅིན། [↑](#footnote-ref-319)
301. ལ་སོགས་ སྣར་ཐང་། པེ་ཅིན། [↑](#footnote-ref-320)
302. འདོད་པས་ སྣར་ཐང་། པེ་ཅིན། [↑](#footnote-ref-321)
303. གཞན་དག་ནི་ སྣར་ཐང་། [↑](#footnote-ref-322)
304. སྒྱུ་བག་ སྣར་ཐང་། པེ་ཅིན། [↑](#footnote-ref-323)
305. དྲང་པོ་ སྣར་ཐང་། པེ་ཅིན། [↑](#footnote-ref-324)
306. ལ་མི་ སྣར་ཐང་། [↑](#footnote-ref-325)
307. བདག་གི་ སྣར་ཐང་། པེ་ཅིན། [↑](#footnote-ref-326)
308. ལ་ སྣར་ཐང་། པེ་ཅིན། [↑](#footnote-ref-327)
309. ཆོས་ སྣར་ཐང་། པེ་ཅིན། [↑](#footnote-ref-328)
310. བྱེད་པ་ སྣར་ཐང་། པེ་ཅིན། [↑](#footnote-ref-329)
311. ལྟུང་བ་ སྣར་ཐང་། པེ་ཅིན། [↑](#footnote-ref-330)
312. དྲིས་པ་ སྣར་ཐང་། པེ་ཅིན། [↑](#footnote-ref-331)
313. རིག་པར་ སྣར་ཐང་། [↑](#footnote-ref-332)
314. འགྱུར་བར་ སྣར་ཐང་། པེ་ཅིན། [↑](#footnote-ref-333)
315. བརྩོན་པ་ སྣར་ཐང་། པེ་ཅིན། [↑](#footnote-ref-334)
316. འདའ་བའི་ སྣར་ཐང་། པེ་ཅིན། [↑](#footnote-ref-335)
317. ལྷག་མ་ སྣར་ཐང་། པེ་ཅིན། [↑](#footnote-ref-336)
318. རིག་པ་ སྣར་ཐང་། [↑](#footnote-ref-337)
319. གྱི་ལོཙྪ་ སྣར་ཐང་། པེ་ཅིན། [↑](#footnote-ref-338)