༄། །​ཆོས་ཀྱི་སྐུ་ལ་གནས་པའི་ཡོན་ཏན་ལ་བསྟོད་པ་བཞུགས།༄༅༅། །​ཆོས་ཀྱི་སྐུ་ལ་གནས་པའི་ཡོན་ཏན་ཐུན་མོང་མ་ཡིན་པ་ལ་བསྟོད་པ། དེ་བཞིན་གཤེགས་པ་ཐམས་ཅད་ལ་ཕྱག་འཚལ་ལོ། །​སེམས་ཅན་རྣམས་ལ་ཐུགས་བརྩེ་བ། །​ཕྲད་དང་བྲལ་བར་དགོངས་པ་ཅན། །​མི་འབྲལ་དགོངས་ཤིང་བདེ་བ་ཅན། །​དགོངས་པ་ཁྱོད་ལ་ཕྱག་འཚལ་ལོ། །​སྒྲིབ་པ་ཀུན་ལས་ངེས་པར་གྲོལ། །​ཐུབ་པས་འཇིག་རྟེན་ཀུན་ཟིལ་མནན། །​ཁྱོད་ཀྱི་མཁྱེན་པས་ཤེས་བྱ་ཁྱབ། །​སེམས་གྲོལ་ཁྱོད་ལ་ཕྱག་འཚལ་ལོ། །​སེམས་[[1]](#footnote-20)ཅན་ཀུན་གྱི་ཉོན་མོངས་ཀུན། །​མ་ལུས་པ་དག་འདུལ་མཛད་པ། །​ཉོན་མོངས་སེལ་བ་ཉོན་མོངས་པ། །​བརྩེར་བཅས་ཁྱོད་ལ་ཕྱག་འཚལ་ལོ། །​ལྷུན་གྱིས་གྲུབ་ཅིང་ཆགས་མི་མངའ། །​ཐོགས་པ་མི་མངའ་རྟག་ཏུ་ཡང་། །​མཉམ་པར་གཞག་ཅིང་འདྲི་ཀུན་གྱི། །​ལན་ལྡོན་ཁྱོད་ལ་ཕྱག་འཚལ་ལོ། །​གནས་དང་གནས་པ་བཤད་བྱ་དང་། །​ཚིག་དང་ཤེས་པ་སྟོན་པ་ལ། །​རྟག་ཏུ་བློ་གྲོས་མི་ཐོགས་པ། །​སྟོན་མཆོག་ཁྱོད་ལ་ཕྱག་འཚལ་ལོ། །​ཆེད་དུ་ཞུ་[[2]](#footnote-21)དང་དེ་དག་གི། །​ཚིག་དང་སྤྱོད་མཁྱེན་འོངས་པ་དང་། །​འགྲོ་དང་ངེས་འབྱུང་སེམས་ཅན་ལ། །​ལེགས་འདོམས་ཁྱོད་ལ་ཕྱག་འཚལ་ལོ། །​ལུས་ཅན་ཀུན་གྱིས་ཁྱོད་མཐོང་ན། །​སྐྱེས་བུ་མཆོག་ཏུ་རྟོགས་པར་འགྱུར། །​མཐོང་བ་ཙམ་གྱིས་དད་འགྱུར་བར། །​མཛད་པ་ཁྱོད་ལ་ཕྱག་འཚལ་ལོ། །​ལེན་དང་གནས་དང་གཏོང་བ་དང་། །​སྤྲུལ་པ་དང་ནི་བསྒྱུར་བ་དང་། །​ཏིང་ངེ་འཛིན་དང་ཡེ་ཤེས་ལ། །​མངའ་བརྙེས་ཁྱོད་ལ་ཕྱག་འཚལ་ལོ། །​ཐབས་དང་སྐྱབས་དང་དག་པ་དང་། །​ངེས་འབྱུང་ཐེག་པ་ཆེན་པོ་ལ། །​སེམས་ཅན་རྣམས་ལ་སླུ་བ་[[3]](#footnote-22)ཡི། །​བདུད་འཇོམས་ཁྱོད་ལ་ཕྱག་འཚལ་ལོ། །​ཡེ་ཤེས་དང་ནི་སྤངས་པ་དང་། །​ངེས་འབྱུང་བགེགས་བྱེད་སྟོན་མཛད་པ། །​བདག་གཞན་དོན་ལ་མུ་སྟེགས་གཞན། །​མི་ཚུགས་ཁྱོད་ལ་ཕྱག་འཚལ་ལོ། །​འཁོར་དུ་ཚར་བཅད་གསུང་མཛད་པ། །​ཀུན་ནས་ཉོན་མོངས་གཏན་སྤངས་ལ།[[4]](#footnote-23) །​བསྲུང་བ་མི་མངའ་བསྙེལ་མི་མངའ། །​ཚོགས་སྡུད་ཁྱོད་ལ་ཕྱག་འཚལ་ལོ། །​གཤེགས་བཞུགས་ཀུན་དུ་རྟག་པར་ཡང་། །​ཀུན་མཁྱེན་མ་ལགས་སྤྱོད་མི་མངའ། །​ཁྱོད་ནི་ཡང་དག་དོན་དུ་ན། །​ཀུན་མཁྱེན་ཁྱོད་ལ་ཕྱག་འཚལ་ལོ། །​སེམས་ཅན་ཀུན་གྱི་དོན་མཛད་པ། །​ཁྱོད་ནི་དུས་ལས་ཡོང་མི་འདའ། །​རྟག་ཏུ་འབྲས་བུ་ཡོད་མཛད་པ། །​མི་བསྙེལ་ཁྱོད་ལ་ཕྱག་འཚལ་ལོ། །​འཇིག་རྟེན་ཀུན་ལ་གདུགས་ཞག་གཅིག །​ལན་དྲུག་ཏུ་ནི་གཟིགས་མཛད་པ། །​ཐུགས་རྗེ་ཆེ་དང་ལྡན་པ་པོ། །​ཕན་དགོངས་ཁྱོད་ལ་ཕྱག་འཚལ་ལོ། །​གཤེགས་དང་ཐུགས་སུ་ཆུད་པ་དང་། །​མཁྱེན་པ་དང་ནི་ཕྲིན་ལས་ཀྱིས། །​ཉན་ཐོས་དང་ནི་རང་སངས་རྒྱས། །​ཀུན་མཆོག་ཁྱོད་ལ་ཕྱག་འཚལ་ལོ། །​བྱང་ཆུབ་ཆེན་པོའི་རྣམ་པ་ཀུན། །​སྐུ་གསུམ་[[5]](#footnote-24)དག་གིས་བརྙེས་གྱུར་པ། །​ཀུན་དུ་སེམས་ཅན་ཐམས་ཅད་ཀྱི། །​དོགས་གཅོད་ཁྱོད་ལ་ཕྱག་འཚལ་ལོ། །​སྲི་བ་མི་མངའ་སྐྱོན་མི་མངའ། །​རྙོག་པ་མི་མངའ་བཞུགས་མི་མངའ། །​གཡོ་བ་མི་མངའ་ཆོས་ཀུན་ལ། །​མ་སྤྲོས་ཁྱོད་ལ་ཕྱག་འཚལ་ལོ། །​ཆོས་སྐུ་ལ་གནས་ཡོན་ཏན་འདི་ལ་བདག་གིས་རབ་བསྟོད་པས། །​ཡོན་ཏན་དྲུག་ལྡན་སྐུ་གསུམ་པོ་ནི་ཡོངས་སུ་རྫོགས་པར་ནི། །​བདག་སོགས་འགྲོ་བ་རྣམས་ཀྱིས་མྱུར་དུ་རྟོགས་པར་ཤོག །​ཆོས་ཀྱི་སྐུ་ལ་གནས་པའི་ཡོན་ཏན་ཐུན་མོང་མ་ཡིན་པ་ལ་བསྟོད་པ། སློབ་དཔོན་ཐོགས་མེད་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛི་ན་མི་ཏྲ་དང་། ཤཱི་ལེནྡྲ་བོ་དྷི་དང་། ཞུ་ཆེན་གྱི་ལོ་ཙཱ་བ་[[6]](#footnote-25)བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ་པ། །​

1. བཞག་ སྣར་ཐང་། [↑](#footnote-ref-20)
2. བཞུད་ སྣར་ཐང་། པེ་ཅིན། [↑](#footnote-ref-21)
3. བསླུ་བ་ སྣར་ཐང་། པེ་ཅིན། [↑](#footnote-ref-22)
4. སྤངས་པ། སྣར་ཐང་། པེ་ཅིན། [↑](#footnote-ref-23)
5. གསུང་ སྣར་ཐང་། པེ་ཅིན། [↑](#footnote-ref-24)
6. ཙྪ་བ་ པེ་ཅིན། [↑](#footnote-ref-25)