༄༅། །​འཕགས་པ་དགོངས་པ་ངེས་པར་འགྲེལ་པའི་རྣམ་པར་བཤད་པ།༄༅༅། །​རྒྱ་གར་སྐད་དུ། ཨཱརྱ་སནྡྷི་ནིར་མོ་ཙ་ནཾ་བྷཱ་ཥྱཾ།[[1]](#footnote-20) བོད་སྐད་དུ། འཕགས་པ་དགོངས་པ་ངེས་པར་འགྲེལ་པའི་རྣམ་པར་བཤད་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​དགོངས་པ་ངེས་པར་འགྲེལ་པ་ཐེག་པ་ཆེན་པོའི་མདོའི་གླེང་གཞི་ནི། འདི་སྐད་བདག་གིས་ཐོས་པའི་དུས་གཅིག་ན། བཅོམ་ལྡན་འདས་གཞལ་མེད་ཁང་ཆེན་པོ་རིན་པོ་ཆེ་སྣ་བདུན་མཆོག་ཏུ་འབར་བ་བཀོད་པ། འཇིག་རྟེན་གྱི་ཁམས་དཔག་ཏུ་མེད་པ་ཤིན་ཏུ་རྒྱས་པར་འགེངས་པའི་འོད་ཟེར་ཆེན་པོ་རབ་ཏུ་འབྱུང་བ། གནས་ཐ་དད་པ་ཤིན་ཏུ་རྣམ་པར་ཕྱེ་བ་མཐའ་ཡས་པས་རྣམ་པར་གནས་པ། རྒྱ་ཡོངས་སུ་མ་ཆད་པ། ཁམས་གསུམ་པ་ལས་ཡང་དག་པར་འདས་པའི་སྤྱོད་ཡུལ། འཇིག་རྟེན་ལས་འདས་པ་དེའི་བླ་མའི་དགེ་བའི་རྩ་བ་ལས་བྱུང་བ། ཤིན་ཏུ་རྣམ་པར་དག་ཅིང་དབང་སྒྱུར་བའི་རྣམ་པར་རིག་པའི་མཚན་ཉིད། དེ་བཞིན་གཤེགས་པའི་གནས། བྱང་ཆུབ་སེམས་དཔའ་དཔག་ཏུ་མེད་པའི་དགེ་འདུན་དང་ལྡན་པ། ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། ལྷ་མ་ཡིན་དང་། ནམ་མཁའ་ལྡིང་དང་། མིའམ་ཅི་དང་། ལྟོ་འཕྱེ་ཆེན་པོ་དང་། མི་དང་། མི་མ་ཡིན་པ་མཐའ་ཡས་པ་རྣམ་པར་རྒྱུ་བ། ཆོས་ཀྱི་རོའི་དགའ་བ་དང་བདེ་བ་ཆེན་པོས་བསྟན་པ། སེམས་ཅན་ཐམས་ཅད་ཀྱི་དོན་ཐམས་ཅད་ཡང་དག་པར་ཐོབ་པར་བྱེད་པར་[[2]](#footnote-21)ཉེ་བར་གནས་པ། ཉོན་མོངས་པའི་དྲི་མའི་གནོད་པ་ཐམས་ཅད་དང་བྲལ་བ། བདུད་ཐམས་ཅད་ཡོངས་སུ་སྤངས་པ། ཐམས་ཅད་ཀྱི་བཀོད་པ་ལས་ལྷག་པ། དེ་བཞིན་གཤེགས་པའི་བཀོད་པའི་གནས། དྲན་པ་དང་། བློ་གྲོས་དང་། རྟོགས་པ་ཆེན་པོས་ངེས་པར་འབྱུང་བ། ཞི་གནས་དང་ལྷག་མཐོང་ཆེན་པོའི་བཞོན་པ་ཡིན་པ། རྣམ་པར་ཐར་པའི་སྒོ་ཆེན་པོ་སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་ནས་འཇུག་པ། རིན་པོ་ཆེ་[[3]](#footnote-22)པདྨའི་རྒྱལ་པོ་ཆེན་པོ་ཡོན་ཏན་མཐའ་ཡས་པས་བརྒྱན་པའི་བཀོད་པ་ལ་བརྟེན་ནས་[[4]](#footnote-23)བཞུགས་ཏེ། བཅོམ་ལྡན་འདས་ལེགས་པར་ཐུགས་སུ་ཆུད་པའི་བློ་དང་ལྡན་པ། ཀུན་ཏུ་སྤྱོད་པ་གཉིས་མི་མངའ་བ། མཚན་ཉིད་མེད་པའི་ཆོས་ལ་མཆོག་ཏུ་གཞོལ་བར་མཛད་པ། སངས་རྒྱས་ཀྱི་གནས་པས་གནས་པ། སངས་རྒྱས་ཐམས་ཅད་དང་མཉམ་པ་ཉིད་བརྙེས་པ། སྒྲིབ་པ་མེད་པའི་རྟོགས་པ་ཐུགས་སུ་ཆུད་པ།ཕྱིར་མི་ཟློག་པའི་[[5]](#footnote-24)ཆོས་དང་ལྡན་པ། སྤྱོད་ཡུལ་གྱིས་མི་འཕྲོགས་པ། བསམ་གྱིས་མི་ཁྱབ་པ་རྣམ་པར་འཇོག་པ། དུས་གསུམ་ལ་མཉམ་པ་ཉིད་ཚར་ཕྱིན་པ། འཇིག་རྟེན་གྱི་ཁམས་ཐམས་ཅད་དུ་བཞུགས་པའི་སྐུ་དང་ལྡན་པ། ཆོས་ཐམས་ཅད་ལ་ཐེ་ཚོམ་མེད་པའི་མཁྱེན་པ་མངའ་བ། སྤྱོད་པ་ཐམས་ཅད་དང་ལྡན་པའི་བློ་མངའ་བ། ཆོག་[[6]](#footnote-25)ཤེས་པ་ལ་ནེམ་ནུར་མི་མངའ་བ། རྣམ་པར་མ་བརྟགས་པའི་སྐུ་མངའ་བ། བྱང་ཆུབ་སེམས་དཔའ་ཐམས་ཅད་ཀྱི་ཡེ་ཤེས་ཡང་དག་པར་བླངས་པ། སངས་རྒྱས་ཀྱི་[[7]](#footnote-26)གནས་པ་གཉིས་སུ་མེད་པ་དམ་པའི་ཕ་རོལ་ཏུ་བྱོན་པ། དེ་བཞིན་གཤེགས་པ་མ་འདྲེས་པ་རྣམ་པར་ཐར་པར་མཛད་པའི་ཡེ་ཤེས་ཀྱི་མཐར་ཕྱིན་པ། མཐའ་དང་དབུས་མེད་པའི་སངས་རྒྱས་ཀྱི་མཉམ་པ་ཉིད་ཐུགས་སུ་ཆུད་པ། ཆོས་ཀྱི་དབྱིངས་ཀྱིས་ཀླས་པ། ནམ་མཁའི་ཁམས་ཀྱི་[[8]](#footnote-27)མཐས་གཏུགས་པ་དེ་ཉན་ཐོས་ཀྱི་དགེ་འདུན་ཚད་མེད་པ་ཐམས་ཅད་ཀྱང་ཅང་ཤེས་པ། སངས་རྒྱས་ཀྱི་སྲས། སེམས་ཤིན་ཏུ་རྣམ་པར་གྲོལ་བ། ཤེས་རབ་ཤིན་ཏུ་རྣམ་པར་གྲོལ་བ། ཚུལ་ཁྲིམས་ཤིན་ཏུ་རྣམ་པར་དག་པ། ཆོས་འདོད་པ་རྣམས་བདེ་བར་ཕྲད་པ། མང་དུ་ཐོས་པ། ཐོས་པ་འཛིན་པ། ཐོས་པ་བསགས་པ།ལེགས་པར་བསམ་པ་[[9]](#footnote-28)སེམས་པ། ལེགས་པར་སྨྲ་བ་བརྗོད་པ། ལེགས་པར་བྱ་བའི་ལས་བྱེད་པ། ཤེས་རབ་མྱུར་བ། ཤེས་རབ་མགྱོགས་པ། ཤེས་རབ་རྣོ་བ། ངེས་པར་འབྱུང་བའི་ཤེས་རབ་ཅན། ངེས་པར་རྟོགས་པའི་ཤེས་རབ་ཅན། ཤེས་རབ་ཆེ་བ། ཤེས་རབ་ཡངས་པ།ཤེས་རབ་ཟབ་པ། ཤེས་རབ་མཉམ་པ་མེད་པ། ཤེས་རབ་རིན་པོ་ཆེ་དང་ལྡན་པ། རིག་[[10]](#footnote-29)པ་གསུམ་དང་ལྡན་པ། ཚེ་འདི་ལ་བདེ་བར་གནས་པའི་མཆོག་ཐོབ་པ། ཡོན་ཡོངས་སུ་སྦྱོང་བ་ཆེན་པོ། སྤྱོད་ལམ་རབ་ཏུ་ཞི་བ་ཕུན་སུམ་ཚོགས་པ། བཟོད་པ་དང་དེས་པ་ཆེན་པོ་དང་ལྡན་པ།དེ་བཞིན་གཤེགས་པའི་བཀའ་ལ་ཤིན་ཏུ་ཞུགས་པ་ཤ་སྟག་དང་། སངས་རྒྱས་ཀྱི་ཞིང་ཐ་དད་པ་ནས་འདུས་པའི་བྱང་ཆུབ་སེམས་དཔའ་དཔག་ཏུ་མེད་པ་ཐམས་ཅད་ཀྱང་གནས་ཆེན་པོ་ལ་ཡང་དག་པར་ཞུགས་པ། ཐེག་པ་ཆེན་པོའི་ཆོས་ཀྱིས་ངེས་པར་འབྱུང་[[11]](#footnote-30)བ། སེམས་ཅན་ཐམས་ཅད་ལ་སེམས་མཉམ་པ། རྟོག་པ་དང་། རྣམ་པར་རྟོག་པ་དང་། ཡོངས་སུ་རྟོག་པ་ཐམས་ཅད་དང་བྲལ་བ། བདུད་ཀྱི་[[12]](#footnote-31)ཕྱིར་རྒོལ་བ་ཐམས་ཅད་བཅོམ་པ། ཉན་ཐོས་དང་རང་སངས་རྒྱས་ཀྱི་ཡིད་ལ་བྱེད་པ་ཐམས་ཅད་ལས་རིང་དུ་གྱུར་པ། ཆོས་ཀྱི་རོའི་དགའ་བ་དང་བདེ་བ་ཆེན་པོས་བརྟན་[[13]](#footnote-32)པ། འཇིགས་པ་ལྔ་ལས་ཡང་དག་པར་འདས་པ། ཕྱིར་མི་ལྡོག་པའི་ས་བགྲོད་པ་གཅིག་པུར་གྱུར་པ། སེམས་ཅན་ཐམས་ཅད་ཀྱི་གནོད་པ་ཐམས་ཅད་རབ་ཏུ་ཞི་བར་བྱེད་པའི་ས་མངོན་དུ་གྱུར་པ་ཤ་སྟག་གོ་ཞེས་བྱ་བའོ། །​དེ་ལ་བཅོམ་ལྡན་འདས་ཀྱིས་དོན་དམ་པའི་མཚན་ཉིད་ལྔ་བསྟན་ཏེ། དོན་དམ་པའི་མཚན་ཉིད་ལྔ་ནི། བརྗོད་དུ་མེད་པའི་མཚན་ཉིད་དང་། གཉིས་སུ་མེད་པའི་མཚན་ཉིད་དང་། རྟོག་གེའི་སྤྱོད་ཡུལ་ལས་ཡང་དག་པར་འདས་པའི་མཚན་ཉིད་དང་། གཞན་དང་གཞན་མ་ཡིན་པ་ལས་ཡང་དག་པར་འདས་པའི་མཚན་ཉིད་དང་། ཐམས་ཅད་དུ་རོ་གཅིག་པའི་མཚན་ཉིད་དོ། །​དེ་ལ་བརྗོད་དུ་མེད་པའི་མཚན་ཉིད་དང་། གཉིས་སུ་མེད་པའི་མཚན་ཉིད་དུ་ལྟ་བ་[[14]](#footnote-33)ནི་འདི་ལྟ་སྟེ། དགོངས་པ་ངེས་པར་འགྲེལ་པའི་མདོ་ལས་བྱང་ཆུབ་སེམས་དཔའ་ཚུལ་བཞིན་ཀུན་འདྲིས་ཞུས་པ་སྟེ། རྒྱ་ཆེར་ནི་གུད་དུ་བྲིས་པ་དེ་ཡིན་པར་ཤེས་པར་བྱའོ། །​དགོངས་པ་ངེས་པར་འགྲེལ་པའི་དོན་ལས་གཞལ་མེད་ཁང་གི་བསྔགས་པ་ནི་རྣམ་པ་བཅོ་བརྒྱད་དུ་ཤེས་པར་བྱ་སྟེ། འདི་ལྟར་ཚིག་[[15]](#footnote-34)གཉིས་ཀྱིས་ཁ་དོག་ཕུན་སུམ་ཚོགས་པ་དང་། དབྱིབས་ཕུན་སུམ་ཚོགས་པ་དང་། ཚད་ཕུན་སུམ་ཚོགས་པ་དང་། ཡུལ་ཕུན་སུམ་ཚོགས་པ་དང་།རྒྱུ་ཕུན་སུམ་ཚོགས་པ་དང་། རང་བཞིན་ཕུན་སུམ་ཚོགས་པ་དང་། བདག་པོ་ཕུན་སུམ་ཚོགས་པ་དང་། ཞབས་འབྲིང་[[16]](#footnote-35)བ་ཕུན་སུམ་ཚོགས་པ་དང་། ཕྱོགས་ཕུན་སུམ་ཚོགས་པ་དང་། ལོངས་སྤྱོད་ཕུན་སུམ་ཚོགས་པ་དང་། བྱ་བ་སྒྲུབ་པ་[[17]](#footnote-36)ཕུན་སུམ་ཚོགས་པ་དང་། འཚེ་བ་མེད་པ་ཕུན་སུམ་ཚོགས་པ་དང་། ཕྱིར་རྒོལ་བ་མེད་པ་ཕུན་སུམ་ཚོགས་པ་དང་། གནས་ཕུན་སུམ་ཚོགས་པ་དང་། བདག་པོའི་གནས་ཀྱི་བྱེ་བྲག་ཕུན་སུམ་ཚོགས་པ་དང་། བཞོན་[[18]](#footnote-37)པ་ཕུན་སུམ་ཚོགས་པ་དང་། སྒོ་ཕུན་སུམ་ཚོགས་པ་དང་། རྟེན་ཕུན་སུམ་ཚོགས་པའོ། །​སངས་རྒྱས་ཀྱི་བསྔགས་པ་ནི་བཅོམ་ལྡན་འདས་ཀྱི་[[19]](#footnote-38)སྤངས་པ་དང་ཡེ་ཤེས་བླ་ན་མེད་པ་ཉིད་ཀྱིས་རང་གི་དོན་ཕུན་སུམ་ཚོགས་པ་དང་། བདག་དང་གཞན་གྱི་སྦྱོར་བ་གཉིས་ཀྱིས་གཞན་གྱི་དོན་ཕུན་སུམ་ཚོགས་པ་སྟེ། ཡན་ལག་བཞིས་བསྟན་ཏོ། །​ལེགས་པར་ཐུགས་སུ་ཆུད་པའི་བློ་དང་ལྡན་པ་ཞེས་བྱ་བ་ནི་ཡན་ལག་གཅིག་སྟེ། བློས་ཐུགས་སུ་ཆུད་པར་བྱ་བ་ཇི་སྙེད་ཡོད་པ་དེ་སྙེད་ཐུགས་སུ་ཆུད་པའི་ཕྱིར་རོ། །​དེ་ཡང་རྣམ་པ་བཞི་སྟེ། ལེགས་པར་ཐུགས་སུ་ཆུད་པའི་བློ་ཉིད་ནི་ནང་དང་ཕྱིའི་སྐྱེ་མཆེད་ཀྱི་མཚན་མ་ཀུན་ཏུ་མི་སྤྱོད་པའི་ཕྱིར་རོ། །​དོན་ཟབ་མོ་ལེགས་པར་ཐུགས་སུ་ཆུད་པའི་བློ་ཉིད་ནི་ཆོས་བདག་མེད་པ་ལ་ཀུན་ཏུ་གཞོལ་བའི་ཕྱིར་རོ། །​ལེགས་པར་ཐུགས་སུ་ཆུད་པའི་བློ་ཉིད་དྲི་མ་མེད་པ་ནི་བྱང་ཆུབ་སེམས་དཔའི་གནས་པ་ལས་[[20]](#footnote-39)ཡང་དག་པར་འདས་པའི་ཕྱིར་རོ། །​ལེགས་པར་ཐུགས་སུ་ཆུད་པའི་བློ་ཉིད་བླ་ན་མེད་པ་ནི་སངས་རྒྱས་ཐམས་ཅད་དང་ཁྱད་པར་མེད་པའི་ཕྱིར་རོ། །​འདི་ནི་ཡེ་ཤེས་བླ་ན་མེད་པས་རང་གི་དོན་ཕུན་སུམ་ཚོགས་པའོ། །​སྒྲིབ་པ་མེད་པའི་རྟོགས་པ་ཐུགས་སུ་ཆུད་པ་ཞེས་བྱ་བ་ནི་ཡན་ལག་གཉིས་པ་སྟེ། རྟོགས་པར་བྱ་བ་ཇི་སྙེད་ཡོད་པ་རྟོགས་པའི་ཕྱིར་རོ། །​དེ་ཡང་རྣམ་པ་གསུམ་སྟེ། ཉོན་མོངས་པའི་སྒྲིབ་པ་མི་མངའ་བས་རྟོགས་པ་ནི་མ་འོངས་པའི་དུས་ན་ཡང་སྤངས་པ་དེ་ཡོངས་སུ་ཉམས་པ་དང་། ད་ལྟར་ཉོན་མོངས་པ་མི་འབྱུང་བས་སོ། །​དེ་དག་ལ་རྣམ་པར་སྨིན་པའི་སྒྲིབ་པ་མི་མངའ་བས་རྟོགས་པ་ནི་[[21]](#footnote-40)བསམ་གྱིས་མི་ཁྱབ་པར་[[22]](#footnote-41)རྣམ་པར་འཇོག་པའི་ཕྱིར་རོ། །​ཤེས་བྱའི་སྒྲིབ་པ་མི་མངའ་བས་རྟོགས་པ་ནི་དུས་གསུམ་དུ་ཡང་ཆགས་པ་མེད་ཅིང་ཐོགས་པ་མེད་པར་ཡེ་ཤེས་མཉམ་པ་ཉིད་ཚར་ཕྱིན་པའི་ཕྱིར་རོ། །​འདི་ནི་སྤངས་པ་བླ་ན་མེད་པས་[[23]](#footnote-42)རང་གི་དོན་ཕུན་སུམ་ཚོགས་པའོ། །​འཇིག་རྟེན་གྱི་ཁམས་ཐམས་ཅད་དུ་ཞུགས་པའི་[[24]](#footnote-43)སྐུ་དང་ལྡན་པ་ཞེས་བྱ་བ་ནི་ཡན་ལག་གསུམ་པ་སྟེ། སེམས་ཅན་དཔག་ཏུ་མེད་པའི་དོན་མཛད་པའི་ཕྱིར་རོ། །​ཞུགས་པའི་སྐུ་དེ་ནི་དགོངས་པ་དང་། ཐབས་དང་ཀུན་ནས་ཉོན་མོངས་པ་མེད་པ་དང་། ངོ་བོ་ཉིད་ཀྱིས་བསྟན་ཏོ། །​དེ་ལ་དགོངས་པ་ནི་ཐེ་ཚོམ་ཐམས་ཅད་གཅོད་པའོ། །​ཐབས་ནི་དགའ་ལྡན་གྱི་གནས་སུ་སྐྱེ་བ་ལ་སོགས་པ་ཀུན་ཏུ་སྟོན་པའི་སྤྱོད་པའོ། །​ཀུན་ནས་ཉོན་མོངས་པ་མེད་པ་ནི་འཇིག་རྟེན་གྱི་ཆོས་རྣམས་ཐོག་མ་ཉིད་དུ་སོ་སོར་རིག་པའི་ཕྱིར་ཀུན་ནས་ཉོན་མོངས་པ་མེད་པ་ཉིད་དོ། །​ངོ་བོ་ཉིད་ནི་ཉོན་མོངས་པའི་རྣམ་པར་རྟོག་པ་[[25]](#footnote-44)ཐམས་ཅད་ལས་མ་བྱུང་བ་ཉིད་དོ། །​འདི་ནི་དེའི་བདག་གིས་སྦྱོར་བས་གཞན་གྱི་དོན་ཕུན་སུམ་ཚོགས་པའོ། །​བྱང་ཆུབ་སེམས་དཔའ་ཐམས་ཅད་ཀྱི་ཡེ་ཤེས་ཡང་དག་པར་བླངས་པ་ཞེས་བྱ་བ་ནི་ཡན་ལག་བཞི་སྟེ། བྱང་ཆུབ་སེམས་དཔའི་ཡེ་ཤེས་རྣམས་རང་གི་ཡེ་ཤེས་སུ་བླངས་པའི་ཕྱིར་རོ། །​ཡེ་ཤེས་ཡང་དག་པར་བླངས་[[26]](#footnote-45)པ་དེ་ནི། ཁས་ལེན་པ་དང་། འགྲུབ་པ་དང་། རྟོགས་པ་དང་རྣམ་པ་གསུམ་གྱིས་བསྟན་ཏོ། །​ཁས་ལེན་པ་ཇི་ལྟ་བུ་ཞེ་ན། བྱང་ཆུབ་སེམས་དཔའ་སངས་རྒྱས་སུ་འགྱུར་བའི་ཆོས་ཀྱི་སྐུ་དང་གཅིག་པ་ཉིད་དུ་ཁས་ལེན་པའི་ཕྱིར་རོ། །​འགྲུབ་པ་ཇི་ལྟ་བུ་ཞེ་ན། དེ་བཞིན་གཤེགས་པའི་ཡེ་ཤེས་དང་སྤངས་པ་ཐ་དད་པ་མེད་པ་འགྲུབ་པའི་ཕྱིར་རོ། །​རྟོགས་པ་ཇི་ལྟ་བུ་ཞེ་ན། དེ་གཉིས་ཀའི་གནས་དེ་བཞིན་ཉིད་ཆོས་ཀྱི་དབྱིངས་རྟོགས་པའི་ཕྱིར་རོ། །​ཆོས་ཀྱི་དབྱིངས་རྟོགས་པ་དེ་ཡང་ཆོས་ཀྱི་དབྱིངས་ཀྱིས་ཀླས་པས་ཉན་ཐོས་རྣམས་ལས་ཁྱད་པར་དུ་འཕགས་སོ། །​ཉན་ཐོས་ནི་ཡོངས་སུ་མྱ་ངན་ལས་འདས་ལ། ཆོས་ཀྱི་དབྱིངས་ཀྱིས་ཀླས་པ་དེ་ནི་ནམ་མཁའི་ཁམས་ཀྱི་མཐའ་གཏུགས་[[27]](#footnote-46)པར་བསྟན་ཏེ། དཔེར་ན་ནམ་མཁའ་ནི་འཇིག་[[28]](#footnote-47)པའི་དུས་སམ་ཆགས་པའི་དུས་ན་ཡང་ཟད་པ་མེད་དོ། །​དེ་བཞིན་དུ་སངས་རྒྱས་བཅོམ་ལྡན་འདས་རྣམས་ཀྱང་མངོན་པར་རྫོགས་པར་བྱང་ཆུབ་པའི་དུས་སམ། ཡོངས་སུ་མྱ་ངན་ལས་འདས་པའི་དུས་ན་འཁོར་བ་དང་མྱ་ངན་ལས་འདས་པ་ལ་མི་གནས་པའི་ཕྱིར་རོ། །​དངོས་པོ་བསྡུ་བའི་སྒོ་ནས་ཡང་རྣམ་གྲངས་གཞན་ཏེ། དེ་བཞིན་གཤེགས་པའི་ཕུན་སུམ་ཚོགས་པ་[[29]](#footnote-48)འདི་རྣམ་པ་ཉི་ཤུ་རྩ་གཅིག་ཏུ་བསྟན་ཏེ། ཐུགས་ཕུན་སུམ་ཚོགས་པ་དང་། གསུང་ཕུན་སུམ་ཚོགས་པ་དང་། སྐུ་ཕུན་སུམ་ཚོགས་པ་མྱ་ངན་ལས་འདས་པ་མཚན་ཉིད་མེད་པ་དང་། བཞུགས་པ་ཕུན་སུམ་ཚོགས་པ་དང་། ཡོན་ཏན་ཡོངས་སུ་འཛིན་པ་ཕུན་སུམ་ཚོགས་པ་དང་། དྲི་བ་ལུང་སྟོན་པ་ཕུན་སུམ་ཚོགས་པ་དང་། རབ་ཏུ་རྒོལ་བ་ཟིལ་གྱིས་གནོན་པ་ཕུན་སུམ་ཚོགས་པ་དང་། ཞིང་ཡོངས་སུ་དག་པ་[[30]](#footnote-49)ཕུན་སུམ་ཚོགས་པ་དང་། གནས་ཕུན་སུམ་ཚོགས་པ་དང་། སྤྱོད་ལམ་ཕུན་སུམ་ཚོགས་པ་དང་། སྤྲུལ་པ་ཕུན་སུམ་ཚོགས་པ་དང་། བསྟན་པ་ཕུན་སུམ་ཚོགས་པ་དང་། སེམས་ཅན་གྱི་[[31]](#footnote-50)སྤྱོད་པའི་རྗེས་སུ་འཇུག་པ་ཕུན་སུམ་ཚོགས་པ་དང་། ཐམས་ཅད་དུ་འགྲོ་བའི་ལམ་གྱི་[[32]](#footnote-51)གདམས་ངག་ཕུན་སུམ་ཚོགས་པ་དང་། ཕན་པ་དང་གནོད་པ་ལ་ཀུན་ནས་ཉོན་མོངས་པ་མེད་པ་ཕུན་སུམ་ཚོགས་པ་དང་། གཞི་ཕུན་སུམ་ཚོགས་པ་དང་། མི་མཐུན་པ་མེད་པ་ཕུན་སུམ་ཚོགས་པ་དང་། ཆོ་འཕྲུལ་གྱིས་རྣམ་པར་རོལ་པ་ཕུན་སུམ་ཚོགས་པ་དང་། ཡོན་ཏན་མི་ཟད་པ་ཕུན་སུམ་ཚོགས་པ་དང་། བདག་གི་དངོས་པོ་ཕུན་སུམ་ཚོགས་པ་དང་། མྱ་ངན་ལས་འདའ་བ་ཕུན་སུམ་ཚོགས་པའོ། །​དེ་ལ་བཞུགས་པ་ཕུན་སུམ་ཚོགས་པ་ནི་རྣམ་པ་གཉིས་ཏེ། ཚེ་འདི་ལ་སྟོང་པ་ཉིད་ཀྱིས་བསྡུས་པའི་བཞུགས་པ་ནི་ཀུན་དགའ་བོ་དེའི་ཚེ་དང་ད་ལྟར་ཡང་[[33]](#footnote-52)སྟོང་པ་ཉིད་ཀྱིས་མང་དུ་གནས་སོ་ཞེས་གསུངས་པ་ལྟ་བུའོ། །​སོ་སོར་རྟོག་པའི་[[34]](#footnote-53)བཞུགས་པ་ནི་ཉིན་མཚན་ལན་དྲུག་ཏུ་འཇིག་རྟེན་ལ་རྣམ་པར་གཟིགས་པའི་ཕྱིར་རོ། །​ཉན་ཐོས་ཀྱི་བསྔགས་པ་ནི་ཅང་ཤེས་པའི་ཕྱིར་རོ། །​ཅང་ཤེས་དེ་ཡང་ཕུན་སུམ་ཚོགས་པ་རྣམ་པ་བཅུ་གསུམ་གྱིས་བསྟན་ཏེ། གཉིས་སུ་མེད་པ་ཕུན་སུམ་ཚོགས་པ་དང་། ཤིན་ཏུ་དུལ་བ་ཕུན་སུམ་ཚོགས་པ་དང་། བསྔགས་པ་ཕུན་སུམ་ཚོགས་པ་དང་། ཁྲུན་ཕུན་སུམ་ཚོགས་པ་དང་། རྒྱར་[[35]](#footnote-54)ཕུན་སུམ་ཚོགས་པ་དང་། མཐུན་པའི་ལམ་དུ་འགྲོ་[[36]](#footnote-55)བ་ཕུན་སུམ་ཚོགས་པ་དང་། མྱུར་བ་ཉིད་དུ་[[37]](#footnote-56)ཕུན་སུམ་ཚོགས་པ་དང་། རིང་དུ་འགྲོ་བ་ཕུན་སུམ་ཚོགས་པ་དང་། འགྲོ་བ་བཟང་པོ་ཕུན་སུམ་ཚོགས་པ་དང་། ཡོངས་སུ་སྤྱོད་པ་ཕུན་སུམ་ཚོགས་པ་དང་། ཉེ་བར་ཞི་བ་ཕུན་སུམ་ཚོགས་པ་དང་། འགྲོགས་ན་བདེ་བ་ཕུན་སུམ་ཚོགས་པ་དང་། དབང་དུ་གྱུར་པ་ཕུན་སུམ་ཚོགས་པ་དང་། བྱང་ཆུབ་སེམས་དཔའི་བསྔགས་པ་ནི། གནས་ཆེན་པོ་ལ་ཡང་དག་པར་ཞུགས་པའི་ཕྱིར་ཏེ། གནས་ཆེན་པོ་ལ་ཡང་དག་པར་ཞུགས་པ་དེ་ནི་ལམ་གྱི་སྐྱོན་རྣམ་པ་དགུ་ཡོངས་སུ་སྤངས་པར་[[38]](#footnote-57)ཡང་དག་པར་བསྟན་ཏོ། །​ལམ་གྱི་སྐྱོན་རྣམ་པ་དགུ་ནི། རྫོགས་པའི་བྱང་ཆུབ་མི་མཐུན་ལམ། །​རྡུལ་བཅས་པ་དང་ཚེར་མར་བཅས། །​ཆུད་ཟ་འཇིག་དང་བདེ་མེད་དང་། །​འཇིགས་བཅས་རིམ་[[39]](#footnote-58)མིན་ཕྱོགས་མིན་འགྲོ། །​དོན་དམ་པའི་མཚན་མ་[[40]](#footnote-59)ལྔ་བསྟན་པ་[[41]](#footnote-60)འདི་ལྟ་སྟེ། ཤེས་རབ་ཀྱི་ཕ་རོལ་ཏུ་ཕྱིན་པའི་ལེའུ་ལས་བསམ་གྱིས་མི་ཁྱབ་པ་དང་། མཚུངས་པ་མེད་པ་དང་། དཔག་ཏུ་མེད་པ་དང་། གྲངས་མེད་པ་དང་། མི་མཉམ་པ་དང་མཉམ་པའི་དོན་འབྱུང་བ་དང་། གོ་རིམས་[[42]](#footnote-61)བཞིན་ནོ། །​ལུང་དང་རྟོགས་པ་སྒྲོ་བཏགས་པ་མེད་པ་དང་། སྐུར་པ་མེད་པ་ལ་རྨོངས་པའི་གཉེན་པོར་གཉིས་སུ་མེད་པ་དང་། བརྗོད་དུ་མེད་པ་བསྟན་ཏོ། །​མིང་གི་[[43]](#footnote-62)སྔ་རོལ་བློ་མེད་ཕྱིར། །​མང་བའི་ཕྱིར་དང་མ་ངེས་ཕྱིར། །​གཉིས་སུ་མེད་པ་གྲུབ་བོ།[[44]](#footnote-63) །​སྟོན་པས་བཏགས་པའི་ཚིག་ཉིད་ཡིན་པ་དང་། ཀུན་ཏུ་རྟོག་པ་སྣ་ཚོགས་ཀྱི་[[45]](#footnote-64)ཐ་སྙད་ཡིན་ཏེ། ཡོངས་སུ་མ་གྲུབ་པ་དང་། འཕགས་པའི་རྒྱུད་ལ་མངའ་བ་ཀུན་རྫོབ་ཀྱི་ཤེས་པ་དང་། དོན་དམ་པའི་ཤེས་པ་དང་། མཐོང་བ་དེ་དག་གིས་ངོ་བོ་ཉིད་གསུམ་རྣམ་པར་གཞག་པས་[[46]](#footnote-65)ནི་བརྗོད་དུ་མེད་པའི་མཚན་ཉིད་གཙོ་ཆེར་ཤེས་པར་བྱའོ། །​སྟོན་པས་[[47]](#footnote-66)བཏགས་པའི་ཚིག་ཅེས་བྱ་བ་ནི་ཀུན་བརྟགས་[[48]](#footnote-67)པའི་ངོ་བོ་ཉིད་རྣམ་པར་གཞག་པའི་ཕྱིར་རོ། །​བརྗོད་པ་ནི་དངོས་པོ་མེད་པ་ཅན་ཡང་མ་ཡིན་ཞེས་བྱ་བ་ནི་གཞན་གྱི་དབང་རྣམ་པར་གཞག་པའི་ཕྱིར་རོ། །​བརྗོད་དུ་མེད་པ་མངོན་པར་རྫོགས་པར་སངས་རྒྱས་ཞེས་བྱ་བ་ནི། ཡོངས་སུ་གྲུབ་པ་རྣམ་པར་གཞག་པའི་ཕྱིར་རོ། །​མཆོག་ཏུ་བཟུང་[[49]](#footnote-68)ཞེས་བྱ་བ་ནི་རང་གི་ལྟ་བ་[[50]](#footnote-69)མཆོག་ཏུ་བཟུང་ནས་གནས་སོ། །​མངོན་པར་ཞེན་ཞེས་བྱ་བ་ནི་གཞན་དག་གིས་དེ་ལས་བཟློག་པ་[[51]](#footnote-70)ནི་དེ་འཛིན་ཅིང་མི་འདོར་བའོ། །​འདི་ལྟར་དོན་རྣམ་[[52]](#footnote-71)པར་རིག་པར་བྱ་བའི་ཕྱིར་ཞེས་བྱ་བ་ནི་དོན་གང་ཡིན་པ་[[53]](#footnote-72)ཉིད་ལ་[[54]](#footnote-73)མིང་དེའོ།[[55]](#footnote-74) །​དང་པོ་བཤད་ཟིན་ཏོ། །​གཉིས་པ་[[56]](#footnote-75)ནི་རྟོག་གེ་ལ་བརྟེན་ནས་དོན་[[57]](#footnote-76)རྣམ་པར་སྤྱོད་[[58]](#footnote-77)པ། གཞན་མུ་སྟེགས་ཅན་རྣམས་ལ་གང་གིས་དོན་དམ་པ་ཁོང་དུ་[[59]](#footnote-78)ཆུད་པར་མི་འགྱུར་བའི་ཉེས་པ་ལྔ་ཡོད་དེ། ཀུན་ཏུ་ཚོལ་བའི་ཉེས་པ་དང་། མངོན་པའི་ང་རྒྱལ་གྱི་ཉེས་པ་དང་། མངོན་པར་ཞེན་པའི་ཉེས་པ་དང་། འདོགས་[[60]](#footnote-79)པའི་ཉེས་པ་དང་། རྩོད་པའི་ཉེས་པ་སྟེ། གཞན་གྱིས་བསྟན་པ་ཙམ་གྱིས་དོན་དམ་པ་ཁོང་དུ་ཆུད་པར་རེ་བ་དང་། ཞི་གནས་ཙམ་[[61]](#footnote-80)ཐོབ་ན་མཚན་མར་འཛིན་པ་ཙམ་གྱིས་དོན་དམ་པ་རྟོགས་སོ་སྙམ་པའི་མངོན་པའི་ང་རྒྱལ་དང་། རྣམ་པར་འཇོག་པའི་དབང་གིས་ཇི་ལྟར་བརྗོད་པ་བཞིན་དུ་མངོན་པར་ཞེན་པ་དང་། མཐོང་བ་ལ་སོགས་པའི་ཐ་སྙད་ལ་བརྟེན་ནས། སྲོག་ལ་སོགས་པ་ཡོད་པར་རྣམ་པར་འཇོག་པ་འདོགས་པ་དང་། ཕན་ཚུན་མི་མཐུན་པར་འདོགས་[[62]](#footnote-81)པ་བདག་དང་། གཞན་གྱི་ཕྱོགས་ལ་རྗེས་སུ་ཆགས་པ་དང་། ཁོང་ཁྲོ་བར་གྱུར་ན་རྩོད་པར་འགྱུར་བ་དང་། གོ་རིམས་བཞིན་དུ་[[63]](#footnote-82)སྦྱར་རོ། །​རྣམ་པ་འདི་ལྔ་ནི་དོན་དམ་པ་གོང་ནས་གོང་དུ་མངོན་པར་སྒྲུབ་པའི་[[64]](#footnote-83)ཚུལ་དང་། གོ་རིམས་བཞིན་དུ་ཁོང་དུ་ཆུད་པར་བྱའོ། །​དཔེ་ལྔ་ནི་དོན་དམ་པའི་རྣམ་པ་ལྔ་དང་གོ་རིམས་[[65]](#footnote-84)བཞིན་དུ་སྦྱར་བར་ཤེས་པར་བྱ་སྟེ། འདི་ལྟར་མོས་པ་རྣམ་པ་ལྔ་ལས་[[66]](#footnote-85)བརྩམས་ནས་ཡོད་པ་སེལ་བར་མོས་པ་དང་། འདོད་པ་ལ་མོས་པ་དང་། རྣམ་པར་རྟོག་པ་ལ་མོས་པ་དང་། ཐ་སྙད་ལ་མོས་པ་དང་། བདག་གིར་འཛིན་པ་ལ་མོས་པའོ། །​སྔོན་གྱི་གདུགས་རྣམས་ཞེས་བྱ་བ་ནི་གང་དག་ལ་བཅོམ་ལྡན་འདས་མངོན་པར་རྫོགས་པར་སངས་རྒྱས་པའོ། །​ཤིན་ཏུ་སྔ་བ་ཞིག་ན་ཞེས་བྱ་བ་ནི། གང་དག་ལ་སངས་རྒྱས་གཞན་དག་མངོན་པར་རྫོགས་པར་སངས་རྒྱས་པའོ། །​མཆིས་ཤིང་ཞེས་བྱ་བ་ནི་གང་དག་དངོས་པོ་འདི་[[67]](#footnote-86)ཇི་ལྟ་བ་བཞིན་དུ་གཏན་ལ་དབབ་པའི་ཕྱིར་སྔོན་འཁོད་པའོ། །​འདུས་ནས་ཞེས་བྱ་བ་ནི། [[68]](#footnote-87)གང་དག་གིས་དེ་དག་མཐོང་ནས་ལྷགས་པ་[[69]](#footnote-88)རྣམས་སོ། །​སེམས་པར་བགྱིད་ཅེས་བྱ་བ་ནི་བསྟན་པའོ། །​དེ་ཡང་རང་གི་གཞུང་ལུགས་ཀྱི་[[70]](#footnote-89)སྒྲོ་འདོགས་པ་དང་། སྐུར་པ་[[71]](#footnote-90)དང་བྲལ་བ་སེམས་པ་སྟེ། དེའི་ཕྱིར། འཇལ་བར་བགྱིད་ཅེས་གསུངས་སོ། །​ཉེ་བར་རྟོགས་པར་བགྱིད་ཅེས་བྱ་བ་ནི་རིགས་པ་ལ་བརྟེན་ནས་སོ། །​འདི་གཉིས་ཀྱིས་ནི། ཇི་ལྟར་སེམས་པ་དང་། གང་གི་[[72]](#footnote-91)སེམས་པ་བསྟན་པ་ཡིན་ནོ། །​དེ་ལྟར་ཡོངས་སུ་ཚོལ་བར་བགྱིད་ཀྱང་མ་རྟོགས་ནས་བློ་གྲོས་ཐ་དད་པ་ཞེས་བྱ་བ་ནི་བློ་གྲོས་སོ་སོར་གྱུར་པའོ། །​ཡིད་གཉིས་ཅན་ཞེས་བྱ་བ་ནི་གང་དག་སོམ་ཉི་ཟ་བའོ། །​བློ་གྲོས་ངན་པ་ཞེས་བྱ་བ་ནི་དེ་དག་ལས་གང་དག་ལོག་པར་[[73]](#footnote-92)ངེས་པ་དེ་[[74]](#footnote-93)དག་གོ། །​རྩོད་པ་ཞེས་བྱ་བ་ནི་སེམས་ཀྱིས་སོ། །​འགྱེད་པར་གྱུར་པ་ཞེས་བྱ་བ་ནི་ཚིག་གིས་[[75]](#footnote-94)སོ། །​གནོད་པ་བགྱིས་ཞེས་བྱ་བ་ནི་བསྟན་པའོ། །​དེ་ཡང་མི་རིགས་པ་སྨྲས་ན་ངག་རྩུབ་པོ་འབྱིན་པའི་ཕྱིར་ཞེར་འདེབས་པ་བྱས་སོ། །​རིགས་པར་[[76]](#footnote-95)སྨྲས་ན་སྤོང་བ་ལ་སོགས་པས་གབ་གབ་ཀྱིས་མནན་པ་[[77]](#footnote-96)བྱས་སོ། །​ཚར་བཅད་བགྱིས་ཞེས་བྱ་བ་ནི་འདི་གཉིས་ཉིད་ཀྱིས་སོ། །​རྟོགས་པ་[[78]](#footnote-97)ཞེས་བྱ་བ་ནི་མཐོང་བའི་ལམ་གྱིས་སོ། །​མངོན་སུམ་དུ་བགྱིས་ཞེས་བྱ་བ་ནི་བསྒོམ་པའི་ལམ་གྱིས་སོ། །​བསྙད་ཅེས་བྱ་བ་ནི་བསྟན་པའོ། །​དེ་ཡང་གསལ་བར་བྱས་པ་དང་རྣམ་པར་ཕྱེ་བ་སྟེ།[[79]](#footnote-98) དེ་ལ་གསལ་བར་བྱས་ཞེས་བྱ་བ་ནི་ཆོས་གདགས་པ་རྣམ་པར་གཞག་པས་ལེགས་པར་གསལ་བར་བྱས་པའི་ཕྱིར་རོ། །​རྣམ་པར་ཕྱེ་ཞེས་བྱ་བ་ནི་དོན་རབ་ཏུ་བསྟན་པའི་ཕྱིར་རོ། །​བརྟག་པའམ་རྗེས་སུ་དཔག་པའམ་མོས་པར་མི་ནུས་སོ་ཞེས་བྱ་བ་ནི་རྟོག་གེ་བ་དང་། རྗེས་སུ་དཔག་པའི་སྟོབས་དང་། མོས་པའི་སྟོབས་ཀྱིས་སོ། །​གསུམ་པ་ལ་ནི་མོས་པས་སྤྱོད་པའི་ས་ལ་གནས་པའི་བྱང་ཆུབ་སེམས་དཔའ་ཤིན་ཏུ་རྨོངས་པ་གཉིས་ཀྱིས་ཤིན་ཏུ་རྨོངས་ནས་དོན་དམ་པ་ལ་ཚུལ་བཞིན་མ་ཡིན་པར་སེམས་ཏེ། བཏགས་[[80]](#footnote-99)པ་ལ་ཤིན་ཏུ་རྨོངས་པ་དང་། རིགས་པ་ལ་ཤིན་ཏུ་རྨོངས་པས་སོ། །​བཏགས་པ་[[81]](#footnote-100)ལ་ཤིན་ཏུ་རྨོངས་པ་ནི་ངེས་པའི་དོན་གྱི་མདོ་སྡེ་ལས་ཕྱི་རོལ་དུ་གྱུར་པའི་ཕྱིར་རོ། །​རིགས་པ་ལ་ཤིན་ཏུ་རྨོངས་པ་ནི་གཏན་ཚིགས་[[82]](#footnote-101)ལ་སོགས་པ་ཡན་ལག་མངོན་པར་མི་ཤེས་པའི་ཕྱིར་རོ། །​བསྒྲིམ་མི་དགོས་པར་ཤེས་པ་དང་། བསྒྲིམས་ཀྱང་མི་ཤེས་པ་ནི་གཏན་ཚིགས་ཉེས་པར་ཐལ་བར་འགྱུར་བ་[[83]](#footnote-102)མེད་པས་གཏན་ཚིགས་[[84]](#footnote-103)ཏེ། དེ་ཅིའི་ཕྱིར་ཞེ་ན། བློ་གྲོས་ཤིན་ཏུ་རྣམ་པར་[[85]](#footnote-104)དག །​གལ་ཏེ་འདུ་བྱེད་ཀྱི་མཚན་ཉིད་དང་། དོན་དམ་པའི་མཚན་ཉིད་ཐ་དད་མིན་[[86]](#footnote-105)པར་གྱུར་ན་ནི་ཞེས་བྱ་བ་ནས། བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་ཡང་འགྱུར་ཞེས་བྱ་བ་དང་། དེའི་ཕྱིར་འདུ་བྱེད་ཀྱི་མཚན་ཉིད་དང་། དོན་དམ་པའི་མཚན་ཉིད་ཐ་དད་པ་མ་ཡིན་ཞེས་བྱ་བར་མི་རུང་སྟེ་ཞེས་བྱ་བའི་བར་དུ་རྒྱ་ཆེར་གསུངས་པའི་གཞུང་དེས་དམ་པར་འགྱུར་བ་ལ་སོགས་པ་བསྟན་པ་དང་སྦྱར་རོ། །​ཕྲ་བ་ཉིད་བྱེ་བྲག་ཏུ་བྱ་བའི་ཕྱིར་ཟབ་པ་ཞེས་བྱ་བ་གསུངས་སོ། །​དེ་བཞིན་དུ་གོང་མ་གོང་མ་བརྗོད་པ་དེ་དག་གི་དོན་ནི་ཐུན་མོང་ཡིན་པར་ཤེས་པར་བྱའོ། །​མཆོག་ཏུ་ཕྲ་བ་ཉིད་བསྟན་པ་ནི་ཉན་ཐོས་ཀྱི་ཐེག་པ་ལ་སོགས་པ་ལས་བྱེ་བྲག་ཏུ་བྱ་བའི་ཕྱིར་རོ། །​བཞི་པ་ལ་ནི་མངོན་པའི་ང་རྒྱལ་རྣམ་པ་[[87]](#footnote-106)གསུམ་གྱི་གཉེན་པོར་ཐམས་ཅད་དུ་རོ་གཅིག་པའི་མཚན་ཉིད་བསྟན་ཏེ། མངོན་པའི་ང་རྒྱལ་རྣམ་པ་[[88]](#footnote-107)གསུམ་ནི། གཟུང་བའི་མངོན་པའི་ང་རྒྱལ་དང་། འཛིན་པའི་མངོན་པའི་ང་རྒྱལ་དང་། མཚན་ཉིད་རབ་ཏུ་དབྱེ་བའི་མངོན་པའི་ང་རྒྱལ་ལོ། །​དེ་ལ་གཟུང་བའི་མངོན་པའི་ང་རྒྱལ་གྱི་གཉེན་པོར་བསྟན་པ་ནི། དེ་ཅིའི་ཕྱིར་ཞེ་ན། རབ་འབྱོར་ཕུང་པོ་རྣམས་ལ་རྣམ་པར་དག་པའི་དམིགས་པ་གང་ཡིན་པ་དེ་ནི་ངས་[[89]](#footnote-108)དོན་དམ་པ་ཡིན་པར་ཡོངས་སུ་བསྟན་ཅིང་ཞེས་རྒྱ་ཆེར་འབྱུང་བའོ། །​འཛིན་པའི་མངོན་པའི་ང་རྒྱལ་གྱི་གཉེན་པོར་བསྟན་པ་ནི། རབ་འབྱོར་གཞན་ཡང་དགེ་སློང་རྣལ་འབྱོར་པ་ནི་ཞེས་རྒྱ་ཆེར་འབྱུང་བའོ། །​མཚན་ཉིད་རབ་ཏུ་དབྱེ་བའི་མངོན་པའི་ང་རྒྱལ་གྱི་གཉེན་པོར་བསྟན་པ་ནི། རབ་འབྱོར་གཞན་ཡང་ཇི་ལྟར་ཕུང་པོ་དང་ཞེས་རྒྱ་ཆེར་འབྱུང་བའོ། །​ལྔ་པ་ལ་ནི་སེམས་ཀྱི་གསང་བ་ལ་ཤིན་ཏུ་རྨོངས་པ་རྣམ་པ་གསུམ་སྟེ། ངོ་བོ་ཉིད་ལ་ཤིན་ཏུ་རྨོངས་པ་དང་། རབ་ཏུ་དབྱེ་བ་ལ་ཤིན་ཏུ་རྨོངས་པ་དང་། བརྒལ་[[90]](#footnote-109)བའི་ལན་ལ་ཤིན་ཏུ་རྨོངས་པའོ། །​དེ་ལ་ངོ་བོ་ཉིད་ལ་ཤིན་ཏུ་རྨོངས་པའི་གཉེན་པོར་བསྟན་པ་ནི། བློ་གྲོས་ཡངས་པ་འགྲོ་བ་དྲུག་གི་འཁོར་བ་འདིར་[[91]](#footnote-110)ཞེས་བྱ་བ་ནས། གཟུགས་ཅན་མ་ཡིན་པའི་ཁམས་ན་ནི་ལེན་པ་གཉིས་སུ་མེད་དོ་ཞེས་བྱ་བའི་བར་དུའོ། །​རབ་ཏུ་དབྱེ་བ་ནི་རྣམ་པ་ལྔ་སྟེ། མཚན་ཉིད་རབ་ཏུ་དབྱེ་བ་ནི་ལེན་པའི་རྣམ་པར་ཤེས་པ་ཞེས་ཀྱང་བྱ་བ་དང་། ཀུན་གཞིའི་[[92]](#footnote-111)རྣམ་པར་ཤེས་པ་ཞེས་ཀྱང་བྱ་བ་དང་། སེམས་ཞེས་[[93]](#footnote-112)ཀྱང་བྱ་སྟེ་ཞེས་བྱ་བའོ། །​ལས་རབ་ཏུ་དབྱེ་བ་ནི་འདི་ལྟ་སྟེ། དེས་ལུས་འདི་བཟུང་ཞིང་བླངས་པའི་ཕྱིར་རོ་ཞེས་བྱ་བ་ལ་སོགས་པའོ། །​འཇུག་པའི་རབ་ཏུ་དབྱེ་བ་ནི་མིག་གི་རྣམ་པར་ཤེས་པ་ལ་སོགས་པ་དང་། ལྷན་ཅིག་ཏུ་ཅིག་ཅར་དང་ཅིག་ཅར་མ་ཡིན་པར་འཇུག་པའི་ཕྱིར་རོ། །​ཀུན་རྫོབ་ཀྱི་རབ་ཏུ་དབྱེ་བ་ནི་ཆོས་ཀྱི་ལུགས་ཤེས་པའི་སྤྱོད་ཡུལ་གྱི་གསང་བའོ། །​དོན་དམ་པའི་རབ་ཏུ་དབྱེ་བ་ནི། ལེན་པ་མི་མཐོང་ཞེས་བྱ་བ་ནས་ཡིད་ཀྱི་རྣམ་པར་ཤེས་པ་ཡང་མི་མཐོང་ལ་ཞེས་བྱ་བའི་བར་དུ་སྟེ། རྣམ་པར་མི་རྟོག་པའི་ཡེ་ཤེས་ཀྱི་སྟོབས་དང་ལྡན་པའི་ཕྱིར་རོ། །​རྣམ་པར་མི་རྟོག་པའི་ཡེ་ཤེས་ཀྱི་སྤྱོད་ཡུལ་གྱི་གསང་བ་གང་ཡིན་པ་དེ་ནི་དོན་དམ་པའི་སྤྱོད་ཡུལ་གྱི་གསང་བ་ཡིན་པར་ཤེས་པར་བྱའོ། །​བརྒལ་བའི་ལན་གྱི་རབ་ཏུ་དབྱེ་བ་ནི་ས་བོན་བསྡུས་པས་གཞན་གཉིས་ཀྱང་བསྡུས་པའི་ཕྱིར། དེ་གསང་བར་བསྡུས་པས་གཞན་གཉིས་པོ་ཡིད་དང་རྣམ་པར་ཤེས་པ་ཡང་[[94]](#footnote-113)གསང་བར་བསྡུས་པར་ཤེས་པར་བྱའོ། །​ས་བོན་ཐམས་ཅད་པ་ཡིན་པའི་ཕྱིར་དེ་ནི་གསང་བ་རྣམ་པར་གནས་པ་སྟེ། དེ་དག་གི་ནང་ནས་དེ་ནི་བསྟན་པའི་འོས་[[95]](#footnote-114)མ་ཡིན་པའི་ཕྱིར་དང་། འཇུག་པའི་[[96]](#footnote-115)རྣམ་པར་ཤེས་པ་རྣམས་ཀྱི་[[97]](#footnote-116)ས་བོན་གྱི་མཚན་ཉིད་དུ་གནས་པའི་ཕྱིར་དང་། རང་གི་མཚན་ཉིད་ཀྱིས་མི་གནས་པའི་ཕྱིར་ཤེས་པར་དཀའོ།[[98]](#footnote-117) །​དྲུག་པ་ལ་ནི་དགོས་པ་དྲུག་དང་ལྡན་པའི་ཆོས་ཀྱི་མཚན་ཉིད་[[99]](#footnote-118)བསྟན་ཏེ། གཉེན་པོའི་དགོས་པ་དང་། ཀུན་ཏུ་བསྟན་པའི་དགོས་པ་དང་། མངོན་པར་བསྒྲུབ་པའི་[[100]](#footnote-119)དགོས་པ་དང་། ཐབས་ཀྱི་དགོས་པ་དང་། རྟོགས་[[101]](#footnote-120)པའི་དགོས་པ་དང་། ཕན་ཡོན་གྱི་དགོས་པའོ། །​དེ་ལ་གཉེན་པོའི་དགོས་པ་ནི། ཤིན་ཏུ་རྨོངས་པ་རྣམ་པ་བཞིའི་གཉེན་པོ་སྟེ། སྒྲོ་འདོགས་པའི་རྒྱུ་མེད་པའི་དོན་ལ་ཤིན་ཏུ་རྨོངས་པ་དང་། སྐུར་པའི་རྒྱུ་ཡོད་པའི་དོན་ལ་ཤིན་ཏུ་རྨོངས་པ་དང་། དེ་འཇིག་[[102]](#footnote-121)པའི་རྒྱུ་ཀུན་ནས་ཉོན་མོངས་པ་ལ་ཤིན་ཏུ་རྨོངས་པ་དང་། རྣམ་པར་བྱང་བ་ལ་ཤིན་ཏུ་རྨོངས་པའོ། །​དེ་ལ་ཀུན་ཏུ་བསྟན་པའི་དགོས་པ་ནི་རྣམ་པ་བཞི་སྟེ། དོན་ཀུན་ཏུ་བསྟན་པ་དང་། ཕྱི་ཀུན་ཏུ་བསྟན་པ་དང་། ནང་ཀུན་ཏུ་བསྟན་པ་དང་། མཉམ་པར་མ་བཞག་[[103]](#footnote-122)པའི་ས་ལ་ཀུན་ཏུ་བསྟན་པའོ། །​དེ་ལ་མངོན་པར་བསྒྲུབ་པའི་དགོས་པ་ནི་རྣམ་པར་ཐར་པའི་སྒོ་གསུམ་མངོན་པར་བསྒྲུབ་པའི་ཕྱིར་རོ། །​དེ་ལ་ཐབས་ཀྱི་དགོས་པ་ནི་གང་ལ་བརྟེན་ནས་མཚན་ཉིད་གསུམ་རབ་ཏུ་ཤེས་པའོ། །​དེ་[[104]](#footnote-123)ལ་རྟོགས་པའི་དགོས་པ་ནི་ཤེས་བྱའི་དངོས་པོའི་དོན་ཡོངས་སུ་ཤེས་པ་དང་། དེའི་འབྲས་བུ་འདོགས་པར་མཛད་པ་སྟེ། ཤེས་བྱ་རྣམ་པ་ཐམས་ཅད་དང་ལྡན་པའི་ཕྱིར་རོ། །​དེ་ལ་ཕན་ཡོན་གྱི་དགོས་པ་ནི་རྣམ་པ་ཐམས་ཅད་མཁྱེན་པ་ཉིད་ཐོབ་པ་སྟེ། དེ་[[105]](#footnote-124)ཐམས་ཅད་མངོན་པར་རྫོགས་པར་བསྟན་པའི་ཕྱིར་རོ། །​དེ་ལ་ཡོངས་སུ་ཤེས་པར་བྱ་བའི་ཕྱིར་[[106]](#footnote-125)དངོས་པོ་ནི་ཆོས་ཞེས་[[107]](#footnote-126)སྨོས་པ་ཡིན་པར་རིག་པར་བྱའོ། །​དེ་ལ་འདོགས་པར་མཛད་པ་ནི་དེ་ལྟ་བུ་ཡིན་ན། བྱང་ཆུབ་སེམས་དཔའ་ཆོས་རྣམས་ཀྱི་མཚན་ཉིད་ལ་མཁས་པ་ཡིན་ནོ་ཞེས་འདོགས་པར་མཛད་པའི་ཕྱིར་རོ། །​བདུན་པ་ལ་ནི་དོན་ལ་ལོག་པར་རྟོག་པ་རྣམ་པ་བཞིའི་གཉེན་པོ་ངོ་བོ་ཉིད་མེད་པ་ཉིད་གསུམ་བསྟན་པ་འདི་མ་བརྗོད་ན། ངོ་བོ་ཉིད་མེད་པ་ཉིད་ཀྱི་[[108]](#footnote-127)ལྡེམ་པོར་དགོངས་པ་བསྟན་པ་ལ་དོན་ལ་ལོག་པར་རྟོག་པ་རྣམ་པ་བཞིས་ཆུད་ཟ་བར་འགྱུར་བ་དེའི་གཉེན་པོར་འདི་བསྟན་ཏོ། །​དེ་ལ་དོན་ལ་ལོག་པར་[[109]](#footnote-128)རྟོག་པ་རྣམ་པ་བཞི་ནི་ངོ་བོ་ཉིད་གསུམ་ལ་མ་བརྟེན་པའི་ཕྱིར་གནས་མེད་པ་དང་། ངོ་བོ་ཉིད་མེད་པ་ཉིད་རྣམ་པ་གསུམ་ལ་དགོངས་པ་ཡོངས་སུ་སྤངས་པའི་ཕྱིར་དགོངས་པ་མེད་པ་དང་། སྒྲོ་འདོགས་པ་མེད་ཅིང་སྐུར་པ་མེད་པའི་དོན་རྣམ་པར་སྤངས་པའི་ཕྱིར་དོན་མེད་པ་དང་།རང་གི་མཚན་ཉིད་ཀྱིས་མེད་པ་གང་ཡིན་པ་དེ་ནི་མ་སྐྱེས་པ་ཡིན་ནོ་ཞེས་བྱ་བ་ལ་སོགས་པ་ལྟར་སྔ་ཕྱི་ལ་ལྟོས་པ་[[110]](#footnote-129)མེད་པའི་ཕྱིར་མ་ལྟོས་པའོ། །​བསྟན་པ་འདོད་པའི་གཉེན་པོ་མ་བརྗོད་ན་གང་ཟག་གི་བྱེ་བྲག་གིས་ནི་བསྒྲུབ་པའི་[[111]](#footnote-130)བྱེ་བྲག་དང་། མོས་པའི་བྱེ་བྲག་ཤེས་པར་བྱའོ། །​དེ་ལ་བསྒྲུབ་པའི་[[112]](#footnote-131)བྱེ་བྲག་ནི་གཞི་རྣམ་པ་གསུམ་དང་ལྡན་པ་ཡིན་ཏེ། བསྟན་པའི་གཞི་དང་ལྡན་པ་ནི། དེ་ལ་སེམས་ཅན་གང་དག་དང་པོ་ཉིད་ནས་དགེ་བའི་རྩ་བ་མ་བསྐྱེད་པ་[[113]](#footnote-132)ཞེས་བྱ་བ་ལ་སོགས་པའོ། །​རིགས་ཀྱི་གཞི་དང་ལྡན་པ་ནི། དོན་དམ་[[114]](#footnote-133)ཡང་དག་འཕགས།[[115]](#footnote-134) ཉན་ཐོས་ཀྱི་རིགས་གང་ཟག་ཞི་བའི་[[116]](#footnote-135)བགྲོད་པ་གཅིག་པུ་པ་ནི་ཞེས་བྱ་བ་ལ་སོགས་པའོ། །​རྐྱེན་གྱི་གཞི་དང་ལྡན་པ་ནི། ཉན་ཐོས་བྱང་ཆུབ་ཏུ་འགྱུར་བ་[[117]](#footnote-136)གང་ཡིན་པ་དེ་ནི་ངས་རྣམ་གྲངས་ཀྱི་[[118]](#footnote-137)བྱང་ཆུབ་སེམས་དཔའ་ཡིན་པར་བསྟན་ཏེ་ཞེས་བྱ་བ་ལ་སོགས་པའོ། །​མོས་པའི་བྱེ་བྲག་ནི་རྣམ་པ་ལྔ་སྟེ། རིགས་ཕུན་སུམ་ཚོགས་པ་ལས་གྱུར་པ་དང་། མོས་པ་ཕུན་སུམ་ཚོགས་པ་ལས་གྱུར་པ་དང་། ཤེས་རབ་ཕུན་སུམ་ཚོགས་པ་ལས་གྱུར་པ་ནི་གཅིག་སྟེ། དེ་ལ་སེམས་ཅན་གང་དག་དགེ་བའི་རྩ་བ་ཆེན་པོ་བསྐྱེད་པ་ཞེས་བྱ་བ་ལ་སོགས་པའོ། །​རིགས་དང་མོས་པ་ཕུན་སུམ་ཚོགས་པ་ལས་གྱུར་ལ། [[119]](#footnote-138)ཤེས་རབ་དང་བྲལ་བར་གྱུར་པ་ནི་གཉིས་པ་སྟེ། དེ་ལ་སེམས་ཅན་གང་དག་དགེ་བའི་རྩ་བ་བསྐྱེད་པ་ཞེས་བྱ་བ་ལ་སོགས་པའོ། །​རིགས་དང་མོས་པ་ལས་གྱུར་པ་དང་། ཤེས་རབ་ཆུང་ངུ་ལས་གྱུར་པ་ནི་གསུམ་པ་སྟེ། དེ་བཞིན་གཤེགས་པའི་ཆོས་བསྟན་པ་ནི་སེམས་ཅན་མོས་པ་སྣ་ཚོགས་ཅན་གྱི་ཕྱིར་འཇུག་པ་ཡིན་ཞེས་བྱ་བ་ལ་སོགས་པའོ། །​རིགས་དང་མོས་པ་ཕུན་སུམ་ཚོགས་པ་ལས་གྱུར་པ་ཤེས་རབ་འཆལ་པ་ནི་རྣམ་པ་བཞི་པ་[[120]](#footnote-139)སྟེ། ཅི་སྟེ་སེམས་ཅན་དེ་དག་ལས་[[121]](#footnote-140)སེམས་ཅན་གང་དག་བསོད་ནམས་དང་ཡེ་ཤེས་ཀྱི་ཚོགས་ཆེན་པོའི་བར་དུ་ཡང་དག་པར་འགྲུབ་པ་མ་ཡིན་ལ་ཞེས་བྱ་བ་ལ་སོགས་པའོ། །​ཐམས་ཅད་ཕུན་སུམ་ཚོགས་ཤིང་མགོ་གླེངས་པས་གོ་བ་ལས་གྱུར་ན་ནི་ལྔ་པ་སྟེ། འདི་ལྟར་འཕགས་པ་དོན་དམ་[[122]](#footnote-141)ཡང་དག་འཕགས་ཀྱིས་ཆབ་མར་སྩལ་ན་ཞེས་བྱ་བ་དང་། བཅའ་སྒ་[[123]](#footnote-142)དང་རི་མོ་བྲི་བའི་གཞི་དང་། ནམ་མཁའི་དཔེ་བསྟན་ཏེ།[[124]](#footnote-143) ཚུལ་ཁྲིམས་དང་ཏིང་ངེ་འཛིན་གྱི་གཏམ་དང་། ཤེས་རབ་ཀྱི་གཏམ་དང་། ཀུན་རྫོབ་ཀྱི་གཏམ་དང་། དོན་དམ་པའི་གཏམ་དང་། གོ་རིམས་བཞིན་སྦྱར་བར་བྱའོ། །​བརྒྱད་པ་ལ་ནི་རྣམ་པ་དྲུག་གིས་རྣལ་འབྱོར་གྱི་ལམ་བསྟན་ཏེ། ཡོངས་སུ་ཤེས་པ་དང་[[125]](#footnote-144)ཡོངས་སུ་མི་ཤེས་པ་དང་། ངོ་བོ་ཉིད་དང་། སྦྱོར་བའི་རྒྱུ་དང་། འཐོབ་པ་དང་། འཐོབ་པའི་ཐབས་དང་། ཆུད་མི་ཟ་བར་བྱ་བའི་ཕྱིར་གདགས་པ་གཏན་ལ་དབབ་པས་དེ་བསྟན་ཏོ། །​དེ་ལ་ཞི་གནས་དང་ལྷག་མཐོང་གིས་ཡོངས་སུ་བསྡུས་པ་ནི་ངོ་བོ་ཉིད་དོ། །​ཆོས་གདགས་པ་རྣམ་པར་གཞག་པ་ལ་དམིགས་པ་དང་། སྨོན་ལམ་མི་གཏོང་བ་དང་། དམིགས་པའི་དངོས་པོ་བཞི་ནི་སྦྱོར་བའི་རྒྱུའོ། །​བྱམས་པ་ངས་ཆོས་གདགས་པ་རྣམ་པར་གཞག་པ་འདི་ལྟ་སྟེ་ཞེས་བྱ་བ་ལ་སོགས་པ་ནི་འཐོབ་པའོ།[[126]](#footnote-145) །​བཅོམ་ལྡན་འདས་བྱང་ཆུབ་སེམས་དཔའ་དེ་ཇི་[[127]](#footnote-146)སྲིད་དུ་ཞེས་བྱ་བ་ལ་སོགས་པ་ནི་[[128]](#footnote-147)འཐོབ་པའི་ཐབས་སོ། །​ལྷག་མ་ནི་ཆུད་མི་ཟ་བར་བྱ་བའི་ཕྱིར་གདགས་པ་གཏན་ལ་དབབ་པར་ཤེས་པར་བྱའོ། །​དེ་ལ་ཆུད་མི་ཟ་བར་བྱ་བའི་ཕྱིར་གདགས་པ་གཏན་ལ་དབབ་པ་ནི་རྣམ་པ་མང་བར་[[129]](#footnote-148)ཤེས་པར་བྱ་སྟེ། རྣམ་པར་མི་རྟོག་པའི་[[130]](#footnote-149)ཡེ་ཤེས་ལ་གནས་པའི་ཏིང་ངེ་འཛིན་ཆུད་མི་ཟ་བར་བྱ་བ་ནི། བཅོམ་ལྡན་འདས་ཞི་གནས་ཀྱི་ལམ་དང་ལྷག་མཐོང་གི་ལམ་ཐ་དད་ཅེས་བགྱིའམ། ཐ་དད་པ་མ་ལགས་ཞེས་[[131]](#footnote-150)བགྱི་ཞེས་བྱ་བ་ལ་སོགས་པའོ། །​རྣམ་པར་མི་རྟོག་པའི་[[132]](#footnote-151)ཡེ་ཤེས་རྟོགས་པ་ཆུད་མི་ཟ་བར་བྱ་བ་ནི། བཅོམ་ལྡན་འདས་རྣམ་པར་ལྟ་བར་བགྱིད་པའི་ཏིང་ངེ་འཛིན་གྱི་སྤྱོད་ཡུལ་གཟུགས་བརྙན་གང་ལགས་པ་དེ་ཞེས་བྱ་བ་ལ་སོགས་པའོ། །​མཚན་མ་གསུམ་བསྒོམ་པ་[[133]](#footnote-152)ལ་དུས་མ་ཤེས་པས་ཆུད་མི་ཟ་བར་བྱ་བ་ནི། བཅོམ་ལྡན་འདས་ཇི་ཙམ་གྱིས་ན་གཅིག་ཏུ་ལྷག་མཐོང་བསྒོམ་པ་ལགས་ཞེས་བྱ་བ་ལ་སོགས་པའོ། །​ཅུང་ཟད་ཙམ་གྱིས་ཆོག་པར་འཛིན་པ་རྣམ་པར་གཞིག་པ་[[134]](#footnote-153)ནི། བཅོམ་ལྡན་འདས་ལྷག་མཐོང་ལ་རྣམ་པ་དུ་མཆིས་ཞེས་བྱ་བ་ལ་སོགས་པ་སྟེ། མཚན་མ་ལས་བྱུང་བ་ལ་སོགས་པས་ཆོག་པར་མི་འཛིན་པའི་ཕྱིར་རོ། །​དབང་པོ་ཡོངས་སུ་ཉམས་པ་རྣམ་པར་གཞིག་[[135]](#footnote-154)པར་བྱ་བ་ནི། བཅོམ་ལྡན་འདས་ཞི་གནས་དང་ལྷག་མཐོང་ངམ་ཆོས་ལ་གནས་པ་ཞེས་ཀྱང་བགྱི་ཞེས་བྱ་བ་ལ་སོགས་པའོ། །​དགེ་བ་འཕེལ་བ་ཆུད་མི་ཟ་བར་བྱ་བ་ནི། བཅོམ་ལྡན་འདས་ཞི་གནས་དང་ལྷག་མཐོང་ནམ་མ་འདྲེས་པའི་ཆོས་ལ་དམིགས་པས་ཀྱང་བགྱི་ཞེས་བྱ་བ་ལ་སོགས་པ་སྟེ། ཇི་ཙམ་དུ་དམིགས་པ་ལ་སེམས་བསྡུས་པ་[[136]](#footnote-155)དེ་ཙམ་དུ་དགེ་བའི་རྩ་བ་འཕེལ་བའི་ཕྱིར་རོ། །​རྟོག་པ་[[137]](#footnote-156)དང་གཡོ་བ་གཉེན་པོ་དང་བཅས་པ་ཆུད་མི་ཟ་བར་བྱ་བ་ནི། བཅོམ་ལྡན་འདས་ཇི་ལྟར་ན་ཞི་གནས་དང་ལྷག་མཐོང་རྟོག་པ་དང་བཅས་ཤིང་དཔྱོད་པ་དང་བཅས་པའི་ཏིང་ངེ་འཛིན་དུ་འགྱུར་བ་ལགས་ཞེས་བྱ་བ་ལ་སོགས་པའོ། །​བསྒོམ་པ་ལ་རྒྱུ་ཡོངས་སུ་ཤེས་པ་དང་[[138]](#footnote-157)ཆུད་མི་ཟ་བར་བྱ་བ་ནི། བཅོམ་ལྡན་འདས་ཞི་གནས་ཀྱི་རྒྱུ་མཚན་ནི་གང་ལགས་ཞེས་བྱ་བ་ལ་སོགས་པའོ། །​མངོན་པའི་ང་རྒྱལ་རྣམ་པར་གཞིག་[[139]](#footnote-158)པར་བྱ་བ་ནི། བཅོམ་ལྡན་འདས་བྱང་ཆུབ་སེམས་དཔའ་ཞི་གནས་དང་ལྷག་མཐོང་བསྒོམ་པ་[[140]](#footnote-159)ཆོས་སོ་སོར་ཡང་དག་པར་རིག་པ་དང་ཞེས་བྱ་བ་ལ་སོགས་པ་སྟེ། མངོན་པའི་ང་རྒྱལ་མེད་པར་བྱ་བའི་ཕྱིར་ཆོས་དང་དོན་སོ་སོར་ཡང་དག་པར་རིག་པའི་མཚན་ཉིད་ཡོངས་སུ་བསྟན་པའི་ཕྱིར་རོ། །​དོན་ཐམས་ཅད་བསྡུས་པ་དང་། བསྟན་པས་དོན་ཐམས་ཅད་བསྡུས་པ་དང་། སེམས་ལ་བརྟག་པ་བསྡུས་པ་དང་། གནས་དང་རྟེན་རྒྱ་ཆེ་བ་དང་།ཟབ་པའི་[[141]](#footnote-160)དོན་ཐམས་ཅད་ཀྱིས་སོ། །​ཤེས་པར་བྱ་བའི་ཆོས་ཐམས་ཅད་བསྡུས་པ་ནི་ཇི་སྙེད་ཡོད་པ་ཉིད་དང་། ཇི་ལྟར་བཞིན་དུ་ཡོད་པ་ཉིད་གཟུང་བ་དང་འཛིན་པ་ལ་[[142]](#footnote-161)བརྗོད་དོ། །​གཟུང་བའི་དོན་ནི་གནས་དང་ལོངས་སྤྱོད་ཀྱི་དོན་གྱིས་རབ་ཏུ་ཕྱེ་བའོ། །​འཛིན་པ་ལ་སོགས་པ་འདི་དག་ལ་ཕྱིན་ཅི་ལོག་སྔོན་དུ་འགྲོ་བ་ནི་ཀུན་ནས་ཉོན་མོངས་སོ།[[143]](#footnote-162) །​ཕྱིན་ཅི་མ་ལོག་པ་སྔོན་དུ་འགྲོ་བ་ནི་རྣམ་པར་བྱང་བའོ། །​གྲོང་མཚམས་དང་དེ་རྒྱལ་བ་[[144]](#footnote-163)ལ་སོགས་པ་བསྟན་པ་ནི་འཇིག་རྟེན་གྱི་ཁམས་དཔག་ཏུ་མེད་པ་མངོན་པར་སྒྲུབ་པའི་རྒྱུའོ། །​བསྟན་པས་དོན་ཐམས་ཅད་བསྡུས་པ་ནི་བདེན་པ་གཉིས་ལ་བརྟེན་ནས་སངས་རྒྱས་རྣམས་ཆོས་སྟོན་ཏོ། །​དེར་ཀུན་ནས་ཉོན་མོངས་པའི་སྐྱོན་བརྗོད། [[145]](#footnote-164)རྣམ་པར་བྱང་བའི་ཡོན་ཏན་བརྗོད། ཀུན་ནས་ཉོན་མོངས་པ་དང་རྣམ་པར་བྱང་བའི་ཆོས་དེ་དག་ནི་རྐྱེན་རྣམས་ལས་འབྱུང་བ་[[146]](#footnote-165)ཡིན་གྱི། དབང་ཕྱུག་ལ་སོགས་པ་ལས་བྱུང་བ་ནི་མ་ཡིན་ནོ། །​དེ་དག་ཀྱང་དུས་སུ་གཏོགས་པ་སྟེ། འདུས་བྱས་ཀྱི་མཚན་ཉིད་རྣམས་ཀྱིས་རབ་ཏུ་ཕྱེ་བའོ། །​དེ་ལྟར་ན་མི་རྟག་པ་དང་ནད་ལ་སོགས་པས་སྡུག་བསྔལ་བ་དང་། ཉན་ཐོས་ཀྱི་ཐེག་པ་ལ་ནི་སྡུག་བསྔལ་ལ་སོགས་པ་དང་། ཐེག་པ་ཆེན་པོ་ལ་ནི་དེ་བཞིན་ཉིད་ལ་སོགས་པས་[[147]](#footnote-166)ཡོངས་སུ་ཤེས་སོ། །​དེ་དག་ནི་བསྡུ་བ་དང་། དབྱེ་བ་གཉིས་ཀྱིས་སྟོན་པར་མཛད་དོ། །​ལན་འདེབས་ན་ཡང་མགོ་གཅིག་ཏུ་ལན་གདབ་པ་ལ་སོགས་པས་ལན་འདེབས་པར་མཛད་དོ། །​བཞི་པ་དོན་ཐམས་ཅད་བསྡུས་པ་ལ་[[148]](#footnote-167)གནས་ནི་ཚིག་འབྲུའོ། །​རྟེན་པ་[[149]](#footnote-168)ནི་དོན་ཏོ། །​འདི་གཉིས་ནི་བསྟན་པ་ཟབ་པ་དང་།དོན་ཟབ་པར་ཤེས་པར་བྱའོ། །​ཁམས་ཀྱི་དོན་གྱིས་རྒྱ་ཆེ་སྟེ། དཔག་ཏུ་མེད་པའི་ཕྱིར་རོ། །​ཞི་གནས་ཙམ་དུ་ཟད་པས་ཆུད་མི་ཟ་བར་བྱ་བ་ནི་ཤེས་པ་དང་མཐོང་བ་ཡོངས་སུ་ཚོལ་བའི་ཕྱིར་རོ། །​ཕྲ་བ་ཀུན་ཏུ་འབྱུང་བ་ཡོངས་སུ་ཤེས་པ་ཆུད་མི་ཟ་བར་བྱ་བ་ནི། བཅོམ་ལྡན་འདས་བྱང་ཆུབ་སེམས་དཔའ་ཞི་གནས་དང་ལྷག་མཐོང་བསྒོམས་པས་[[150]](#footnote-169)ཡིད་ལ་བགྱིད་པ་གང་གིས་མཚན་མ་གང་ཇི་ལྟར་རྣམ་པར་སེལ་བར་བགྱི་ལགས་ཞེས་བྱ་བ་ལ་[[151]](#footnote-170)སོགས་པའོ། །​སྟོང་པ་ཉིད་ལ་[[152]](#footnote-171)སྐྲག་པ་རྣམ་པར་གཞིག་པར་བྱ་བ་ནི། བཅོམ་ལྡན་འདས་ཐེག་པ་ཆེན་པོ་ལ་ཞེས་བྱ་བ་ནས་སྟོང་པ་ཉིད་ཀྱི་མཚན་ཉིད་བསྡུས་པ་གང་ལགས་ཞེས་བྱ་བ་ལ་སོགས་པའོ། །​ཞི་གནས་དང་ལྷག་མཐོང་བསྒོམ་པ་[[153]](#footnote-172)ལ་ངོ་བོ་ཉིད་དང་། རྒྱུ་དང་། འབྲས་བུ་དང་། ལས་དང་སྦྱོར་བ་དང་། འཇུག་པའི་དོན་ལས་[[154]](#footnote-173)བརྩམས་ཏེ་གདམས་ངག་སྦྱིན་པ་ཆུད་མི་ཟ་བར་བྱ་བ་ནི། བཅོམ་ལྡན་འདས་ཞི་གནས་དང་ལྷག་མཐོང་དག་གིས་ཏིང་ངེ་འཛིན་དུ་ཞིག་བསྡུས་ལགས་ཞེས་བྱ་བ་ལ་སོགས་པའོ། །​བསྒོམ་པ་ལ་འདུན་པ་དྲག་པོ་[[155]](#footnote-174)མེད་པ་རྣམ་པར་གཞིག་པར་བྱ་བ་ནི་མཚན་མ་ཕྲ་མོ་ཀུན་ཏུ་འབྱུང་བ་བཞིའི་དོན་ནི་[[156]](#footnote-175)དྲན་པ་ཉེ་བར་གཞག་པའི་རྗེས་སུ་འབྲང་བས་རིག་པར་[[157]](#footnote-176)བྱའོ། །​ལྷག་མ་རྣམས་ནི་སྟོང་པ་ཉིད་བཅུ་དྲུག་གི་རྗེས་སུ་འབྲང་བས་རིག་པར་བྱའོ། །​དོར་བ་མེད་པ་སྟོང་པ་ཉིད་ལ་ནི་ཚིག་གཉིས་བསྡུས་པ་དང་སྦྱར་བར་བྱའོ། །​མཚན་ཉིད་སྟོང་པ་ཉིད་ལ་མཚན་མ་གཉིས་སོ། །​ལྷག་མ་རྣམས་ནི་རེ་རེ་དང་སྦྱར་བར་རིག་པར་བྱའོ། །​དགུ་པ་ལ་ནི་ཕ་རོལ་ཏུ་ཕྱིན་པ་ཡོངས་སུ་རྫོགས་པ་ལ་མཁས་པར་བྱ་བ་ལ་བརྩམས་ནས་འདྲི་བ་[[158]](#footnote-177)དང་ལན་བརྗོད་དེ། ཕ་རོལ་ཏུ་ཕྱིན་པ་རྣམས་ཐེག་པ་ཆེན་པོས་བསྡུས་པའི་ཕྱིར་རོ། །​ཇི་ལྟར་ཡོངས་སུ་རྫོགས་པ་ནི་ས་རབ་ཏུ་དབྱེ་བས་ཏེ། བཅོམ་ལྡན་འདས་བྱང་ཆུབ་སེམས་དཔའ་རྣམས་ཀྱི་ས་བཅུ་གང་ལགས་པ་དེ་དག་ནི་འདི་ལྟ་སྟེ་ཞེས་བྱ་བ་ལ་སོགས་པའོ། །​སྦྱིན་པའི་ཕ་རོལ་ཏུ་ཕྱིན་པ་ལ་སོགས་པ་གང་དག་ཡོངས་སུ་རྫོགས་པ་ནི། བཅོམ་ལྡན་འདས་བྱང་ཆུབ་སེམས་དཔའ་རྣམས་ཀྱི་བསླབ་པའི་གཞི་དུ་མཆིས་ལགས་ཞེས་བྱ་བ་ལ་སོགས་པའོ། །​དེ་ལ་འབྲས་བུ་ལ་མཁས་པ་དང་། མི་མཐུན་པའི་ཕྱོགས་དང་གཉེན་པོ་ལ་མཁས་པ་དང་། མིང་ལ་མཁས་པར་བྱ་བ་ལ་བརྩམས་ནས་དྲི་བ་གསུམ་མོ། །​ས་རྣམས་ཀྱི་[[159]](#footnote-178)མི་མཐུན་པའི་ཕྱོགས་ཀྱི་རབ་ཏུ་དབྱེ་བ་ལ་མཁས་པ་ནི་ཤེས་རབ་རྣམ་པར་གྲོལ་བའི་མི་མཐུན་པའི་ཕྱོགས་དང་། སེམས་རྣམ་པར་གྲོལ་བའི་མི་མཐུན་པའི་ཕྱོགས་ཏེ། བཅོམ་ལྡན་འདས་དེ་དག་ལ་ཀུན་ཏུ་རྨོངས་པ་ནི་དུ་མཆིས། གནས་ངན་ལེན་མི་མཐུན་པའི་ཕྱོགས་ནི་དུ་མཆིས་ལགས་ཞེས་བྱ་བ་ལ་སོགས་པའོ། །​གཉེན་པོའི་རབ་ཏུ་དབྱེ་བ་ལ་མཁས་པ་ནི་སོར་[[160]](#footnote-179)ཆུད་པའི་དགེ་བ་བསྡུས་པའི་ཕྱིར་རོ། །​བདག་དང་གཞན་གྱི་རྒྱུད་ཡོངས་སུ་སྨིན་པའི་གནས་ལ་མཁས་པ་ནི། བཅོམ་ལྡན་འདས་ཅིའི་སླད་དུ་སྲིད་པར་སྐྱེ་བ་ཐམས་ཅད་ཀྱི་ནང་ན་བྱང་ཆུབ་སེམས་དཔའ་སྐྱེ་བ་རབ་མཆོག་ཅེས་བགྱི་ལགས་ཞེས་བྱ་བ་ལ་སོགས་པའོ། །​བསམ་པ་ཡོངས་སུ་རྫོགས་པར་བྱ་བའི་ཐབས་ལ་[[161]](#footnote-180)མཁས་པ་ནི། བཅོམ་ལྡན་འདས་ཅིའི་སླད་དུ་བྱང་ཆུབ་སེམས་དཔའ་རྣམས་སྨོན་ལམ་རྒྱ་ཆེན་པོས་[[162]](#footnote-181)མཆི་བ་དང་ཞེས་བྱ་བ་ལ་སོགས་པའོ། །​བདག་དང་སེམས་ཅན་ཡོངས་སུ་སྨིན་པར་བྱ་བའི་ཐབས་ལ་མཁས་པ་ནི། བསླབ་པའི་གཞི་དྲུག་པོ་དག་ལའོ། །​གནས་དང་གནས་པ་ལ་མཁས་པ་ནི་བསླབ་པ་གསུམ་པོ་སྔ་མ་སྔ་མ་ལ་ཕྱི་མ་ཕྱི་མ་གནས་པའི་ཕྱིར་རོ། །​མངོན་པར་མཐོ་བ་དང་ངེས་པར་ལེགས་པའི་ཐབས་ལ་མཁས་པ་ནི་བསོད་ནམས་དང་ཡེ་ཤེས་གཉིས་དེ་དག་གི་རྒྱུ་ཡིན་པའི་ཕྱིར་རོ། །​ལེགས་པར་ཤིན་ཏུ་བསླབ་པ་ལ་མཁས་པ་ནི། བཅོམ་ལྡན་འདས་བསླབ་པའི་གཞི་དྲུག་པོ་དེ་དག་ལ་བྱང་ཆུབ་སེམས་དཔའ་ཇི་ལྟར་བསླབ་པར་བགྱི་ལགས་ཞེས་བྱ་བ་ལ་སོགས་པའོ། །​ལེགས་པར་མཁས་པ་ནི་ཁམས་བརྟས་པ་[[163]](#footnote-182)དང་། ཚོགས་ཡང་དག་པར་སྒྲུབ་པ་[[164]](#footnote-183)དང་། ཐེག་པ་ལ་ཡོངས་སུ་མི་ཉམས་པ་དང་། སོམ་ཉི་མེད་པ་དང་གནས་སྐབས་ལས་[[165]](#footnote-184)ཤེས་པར་བྱའོ། །​མཐར་ཐུག་པ་བསྡུ་བ་ལ་མཁས་པ་ནི།[[166]](#footnote-185) བཅོམ་ལྡན་འདས་ཅིའི་སླད་དུ་བསླབ་པའི་གཞི་དེ་དག་དང་[[167]](#footnote-186)གྲངས་དྲུག་ཏུ་གདགས་པར་རིག་པར་བགྱི་ལགས་ཞེས་བྱ་བ་ལ་སོགས་པའོ། །​གྲོགས་ལ་མཁས་པ་ནི། བཅོམ་ལྡན་འདས་ཅིའི་སླད་དུ་ཕ་རོལ་ཏུ་ཕྱིན་པ་གཞན་དག་གྲངས་བཞིར་གདགས་པར་རིག་པར་བགྱི་ལགས་ཞེས་བྱ་བ་ལ་སོགས་པའོ། །​འབྱུང་བ་ལ་མཁས་པ་ནི། བཅོམ་ལྡན་འདས་ཅིའི་སླད་དུ་ཕ་རོལ་ཏུ་ཕྱིན་པ་དྲུག་པོ་དེ་དག་གི་གོ་རིམས་དེ་ལྟར་བསྟན་པར་རིག་པར་བགྱི་ལགས་ཞེས་བྱ་བ་ལ་སོགས་པའོ།[[168]](#footnote-187) །​ཐ་དད་པ་[[169]](#footnote-188)རབ་ཏུ་དབྱེ་བ་ལ་མཁས་པ་ནི། བཅོམ་ལྡན་འདས་ཕ་རོལ་ཏུ་ཕྱིན་པ་དེ་དག་རྣམ་པ་དུ་མ་[[170]](#footnote-189)རབ་ཏུ་དབྱེ་ལགས་ཞེས་བྱ་བ་ལ་སོགས་པའོ། །​རྫོགས་པ་ལ་མཁས་པ་ནི། བཅོམ་ལྡན་འདས་ཅིའི་སླད་དུ་ཕ་རོལ་ཏུ་ཕྱིན་པ་དེ་དག་ལ་ཕ་རོལ་ཏུ་ཕྱིན་པ་[[171]](#footnote-190)རྣམས་ཞེས་བགྱི་ལགས་ཞེས་བྱ་བ་ལ་སོགས་པའོ། །​གདགས་པ་བསྡུ་བ་[[172]](#footnote-191)ལ་མཁས་པ་ནི། བཅོམ་ལྡན་འདས་རྣམ་པ་ལྔ་པོ་དེ་དག་གི་སོ་སོའི་[[173]](#footnote-192)ལས་གང་ལགས་ཞེས་བྱ་བ་ལ་སོགས་པའོ། །​ཡོན་ཏན་གྱི་ཁྱད་པར་ལ་མཁས་པ་ནི། བཅོམ་ལྡན་འདས་ཕ་རོལ་ཏུ་ཕྱིན་པ་དེ་དག་གི་[[174]](#footnote-193)རྒྱ་ཆེ་བ་ཉིད་གང་ལགས་ཞེས་བྱ་བ་ལ་སོགས་པའོ། །​རྒྱུན་མི་འཆད་པ་ལ་མཁས་པ་ནི། བཅོམ་ལྡན་འདས་ཅིའི་སླད་དུ་བྱང་ཆུབ་སེམས་དཔའ་རྟག་ཏུ་ཕ་རོལ་ཏུ་ཕྱིན་པའི་རྣམ་པར་སྨིན་པའི་འབྲས་བུ་འདོད་པ་བསམ་འཚལ་བ་དང་ཞེས་བྱ་བ་ལ་སོགས་པའོ། །​རྒྱུ་ཉིད་ལ་གནས་པའི་ཐབས་ལ་མཁས་པ་ནི། བཅོམ་ལྡན་འདས་ཅིའི་སླད་དུ་བྱང་ཆུབ་སེམས་དཔའ་ཕ་རོལ་ཏུ་ཕྱིན་པ་རྣམས་ལ་ཇི་ལྟ་བ་དེ་ལྟར་ཕ་རོལ་ཏུ་ཕྱིན་པའི་རྣམ་པར་སྨིན་པའི་འབྲས་བུ་འདོད་པ་ལ་དད་པས་གནས་པ་[[175]](#footnote-194)མ་ལགས་ཞེས་བྱ་བ་ལ་སོགས་པའོ། །​བྱ་བ་སྒྲུབ་པ་[[176]](#footnote-195)ལ་མཁས་པ་ནི། བཅོམ་ལྡན་འདས་ཕ་རོལ་ཏུ་ཕྱིན་པ་དེ་དག་གི་[[177]](#footnote-196)སོ་སོའི་[[178]](#footnote-197)མཐུ་གང་ལགས་ཞེས་བྱ་བ་ལ་སོགས་པའོ། །​ཡོངས་སུ་བསྡུས་པའི་ཡང་དག་པར་གྲུབ་པའི་ཕན་ཡོན་ལ་མཁས་པ་ནི། བཅོམ་ལྡན་འདས་ཕ་རོལ་ཏུ་ཕྱིན་པ་[[179]](#footnote-198)དེ་དག་རྒྱུ་གང་ལས་བྱུང་བ་དང་། འབྲས་བུ་གང་དང་ལྡན་པ་དང་། དོན་གང་དག་[[180]](#footnote-199)དང་ལྡན་པ་ལགས་ཞེས་བྱ་བ་ལ་སོགས་པའོ། །​འབྲས་བུ་ནི་བདག་དང་གཞན་གྱི་[[181]](#footnote-200)ཆེད་ཡིན་པར་རིག་པར་བྱའོ། །​སེམས་ཅན་ལ་ཕན་གདགས་པའི་གེགས་བྱེད་པ་ལ་མཁས་པ་ནི། བཅོམ་ལྡན་འདས་གལ་ཏེ་ཞེས་བྱ་བ་ནས་ཅིའི་སླད་དུ་འཇིག་རྟེན་ན་དབུལ་པོ་དག་གདའ་[[182]](#footnote-201)ལགས་ཞེས་བྱ་བ་ལ་སོགས་པའོ། །​ཐབས་ལ་འཇུག་པ་ཆུད་མི་ཟ་བ་ལ་མཁས་པ་ནི། བཅོམ་ལྡན་འདས་བྱང་ཆུབ་སེམས་དཔའ་ཆོས་རྣམས་[[183]](#footnote-202)ཀྱི་ངོ་བོ་ཉིད་མ་མཆིས་པ་ཉིད་ཕ་རོལ་ཏུ་ཕྱིན་པ་གང་གིས་འཛིན་ལགས་ཞེས་བྱ་བ་ལ་སོགས་པའོ། །​འགྲིབ་པ་དང་འཕེལ་བ་ལ་མཁས་པ་ནི།བཅོམ་ལྡན་འདས་ཕ་རོལ་ཏུ་ཕྱིན་པ་ཞེས་ཀྱང་བགྱི་ཞེས་བྱ་བ་ལ་སོགས་པའོ། །​ཀུན་ནས་ཉོན་མོངས་པའི་རྒྱུན་རྗེས་སུ་འཛིན་པ་[[184]](#footnote-203)གཞིག་པ་ལ་མཁས་པ་ནི། བཅོམ་ལྡན་འདས་དེ་དག་ཉོན་མོངས་པའི་བག་ལ་ཉལ་རྣམ་པ་དུ་མཆིས་ལགས་ཞེས་བྱ་བ་ལ་སོགས་པའོ། །​ངེས་པར་འབྱིན་པའི་བྱེ་བྲག་གི་རབ་ཏུ་དབྱེ་བ་ལ་མཁས་པ་ནི། བཅོམ་ལྡན་འདས་ཀྱི་[[185]](#footnote-204)ཉན་ཐོས་ཀྱི་ཐེག་པ་གང་ཡིན་པ་དང་། ཐེག་པ་ཆེན་པོ་གང་ཡིན་པ་དེ་ནི་ཞེས་བྱ་བ་ལ་སོགས་པའོ། །​དེ་ལ་གང་དག་དོན་ལ་སྒྲ་ཇི་བཞིན་ཁོ་ནར་རྣམ་པར་རྟོག་པ་ཁ་ཅིག་ནི་སྒྲོ་འདོགས་པར་བྱེད་ཅེས་བྱ་བ་ནི། ཀུན་བརྟགས་[[186]](#footnote-205)པའི་མཚན་ཉིད་ཀྱིས་གཟུགས་ལ་སོགས་པའོ། །​ཁ་ཅིག་ནི་སྐུར་པ་འདེབས་པར་བྱེད་ཅེས་བྱ་བ་[[187]](#footnote-206)ནི་ཆོས་ཐམས་ཅད་ངོ་བོ་ཉིད་མེད་པའོ་ཞེས་བྱ་བ་འདིས་ཆོས་ཐམས་ཅད་ཀྱི་[[188]](#footnote-207)མཚན་ཉིད་ལ་སྐུར་བའི་ཕྱིར་རོ། །​བཅུ་པ་ལ་ནི་དེ་བཞིན་གཤེགས་པའི་སྐུ་ལ་ཤིན་ཏུ་རྨོངས་པ་རྣམས་ཀྱི་གཉེན་པོར་ནི་མི་རྟག་པར་རྟོག་པའི་གཉེན་པོར་ཆོས་ཀྱི་སྐུ་བསྟན་པ་དང་། ནོར་བར་རྟོག་པའི་གཉེན་པོར་སྐྱེ་བར་[[189]](#footnote-208)འབྱུང་བ་བསྟན་པས་སྟོན་ཏོ། །​སྡེ་སྣོད་བཏགས་པ་[[190]](#footnote-209)ལ་ཤིན་ཏུ་རྨོངས་པ་རྣམས་ཀྱི་གཉེན་པོར་དེ་མ་ནོར་བར་བསྟན་ཏོ། །​མ་མོའི་མཚན་ཉིད་བཅུ་གཅིག་གང་ཡིན་པ་དེ་ནི་མཚན་ཉིད་རྣམ་པ་ལྔར་འགྱུར་ཏེ། གཉིས་ནི་བསྟན་པའི་མཚན་ཉིད་དོ། །​གསུམ་ནི་ཡོངས་སུ་བརྟགས་[[191]](#footnote-210)པའི་མཚན་ཉིད་དོ། །​གཉིས་ནི་འབྲས་བུའི་མཚན་ཉིད་དོ། །​གཉིས་ནི་དེ་དག་གི་གེགས་དང་ཕན་འདོགས་པའི་མཚན་ཉིད་དོ། །​གཉིས་ནི་དེའི་ཉེས་པ་དང་ཡོན་ཏན་གྱི་མཚན་ཉིད་དོ། །​ལྷག་མ་ནི་སངས་རྒྱས་ཀྱི་[[192]](#footnote-211)སྤྱོད་ཡུལ་[[193]](#footnote-212)ལ་ཤིན་ཏུ་རྨོངས་པའི་གཉེན་པོ་སྟེ། བསྟན་པ་དེ་ཐམས་ཅད་ཀྱང་དེ་བཞིན་གཤེགས་པ་སྐྱེ་བ་བསྟན་པའི་ཚུལ་དུ་རིག་པར་བྱའོ། །​བཅུ་པ་རྫོགས་སོ།། །​།ཡང་དག་པ་མ་ཡིན་པ་ཀུན་ཏུ་རྟོག་པ་ཇི་ལྟར་ཡོངས་སུ་ཤེས་པར་བྱ་ཞེ་ན། གནས་དང་། མཚན་ཉིད་དང་། ཐབས་དང་། འབྲས་བུ་དང་། རྒྱུ་དང་། མཐར་ཐུག་པར་འགྱུར་བ་དང་། རྟེན་དང་། རབ་ཏུ་དབྱེ་བས་ཡོངས་སུ་ཤེས་པར་བྱའོ། །​དེ་ལ་གནས་ནི་བྱང་ཆུབ་སེམས་དཔའོ། །​མཚན་ཉིད་ནི་ཕྱིན་ཅི་ལོག་གི་རྒྱུ་ཉིད་དོ། །​ཐབས་ནི་ཐོས་པ་དང་། བསམས་པ་དང་། བསྒོམས་པ་ལས་བྱུང་བའི་ཤེས་རབ་བོ། །​འབྲས་བུ་ནི་དེ་སྤངས་པ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་དང་སེམས་ཅན་གྱི་དོན་ཐོབ་པར་བྱེད་པའོ། །​རྒྱུ་ནི་རིགས་པ་[[194]](#footnote-213)དང་། སངས་རྒྱས་འབྱུང་བ་མཉེས་པར་བྱེད་པ་དང་། དམ་པའི་ཆོས་ཉན་པ་དང་། ཚུལ་བཞིན་ཡིད་ལ་བྱེད་པ་དང་། ཆོས་ཀྱི་རྗེས་སུ་མཐུན་པའི་ཆོས་ཀྱི་[[195]](#footnote-214)ནན་ཏན་ནོ། །​མཐར་ཐུག་པར་གྱུར་པ་ནི་དེ་བཞིན་ཉིད་རྟོགས་པ་སྟེ། གང་རྟོགས་པ་[[196]](#footnote-215)པས་ཡང་དག་པ་མ་ཡིན་པ་ཀུན་ཏུ་རྟོགས་པ་[[197]](#footnote-216)ཡོངས་སུ་ཤེས་པ་ཡིན་ནོ། །​རྟེན་ནི་མོས་པས་སྤྱོད་པའི་ས་དང་། ས་དང་པོ་དང་། སངས་རྒྱས་ཀྱི་སའོ། །​རབ་ཏུ་དབྱེ་བ་ནི་རྣམ་པ་བཅུ་བདུན་ཏེ། འབྱུང་བའི་རབ་ཏུ་དབྱེ་བ་དང་། མ་བྱུང་བའི་རབ་ཏུ་དབྱེ་བ་དང་། འཛིན་པའི་རབ་ཏུ་དབྱེ་བ་དང་། གཟུང་བའི་རབ་ཏུ་དབྱེ་བ་དང་། ཕྱི་རོལ་དུ་བལྟས་པའི་རབ་ཏུ་དབྱེ་བ་དང་། ནང་དུ་བལྟས་པའི་རབ་ཏུ་དབྱེ་བ་དང་། ཉོན་མོངས་པ་ཅན་གྱི་རབ་ཏུ་དབྱེ་བ་དང་། ཉོན་མོངས་པ་ཅན་མ་ཡིན་པའི་རབ་ཏུ་དབྱེ་བ་དང་། [[198]](#footnote-217)སྐྱེས་ནས་མྱོང་བར་འགྱུར་བའི་རབ་ཏུ་དབྱེ་བ་དང་། ལན་གྲངས་གཞན་ལ་རབ་ཏུ་མྱོང་བའི་རབ་ཏུ་དབྱེ་བ་དང་། མེད་པའི་རབ་ཏུ་དབྱེ་བ་དང་། ཡོད་པ་དང་མེད་པའི་རབ་ཏུ་དབྱེ་བ་དང་། ཡང་དག་པའི་རབ་ཏུ་དབྱེ་བ་དང་། ཡང་དག་པ་དང་ཡང་དག་པ་མ་ཡིན་པའི་རབ་ཏུ་དབྱེ་བ་དང་། ཡང་དག་པའི་རྒྱུ་མཐུན་པའི་རབ་ཏུ་དབྱེ་བ་དང་། འདིར་ཅི་ཞེས་བསྟན་པའི་རབ་ཏུ་དབྱེ་བ་དང་། འདས་པ་དང་ད་ལྟར་བྱུང་བ་ལ་སོགས་པའི་རབ་ཏུ་དབྱེ་བའོ། །​ཡང་དག་མིན་རྟོག་ཡང་དག་མིན། །​ཡང་དག་མིན་མིན་མི་རྟོག་ཉིད། །​རྟོག་པ་མ་ཡིན་མི་རྟོག་མིན། །​ཐམས་ཅད་ཤེས་པར་བརྗོད་པར་བྱ། །​ཞེས་བྱ་བ་རྣམ་པ་འདི་བཞིས་ཁོང་དུ་ཆུད་པར་བྱའོ། །​འཕགས་པ་དགོངས་པ་ངེས་པར་འགྲེལ་པའི་རྣམ་པར་བཤད་པ་སློབ་དཔོན་ཐོགས་མེད་ཀྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་ཛི་ན་[[199]](#footnote-218)མི་ཏྲ་དང་། ཤཱི་ལེན་དྲ་བོ་དྷི་དང་། ཞུ་ཆེན་གྱི་ལོ་ཙཱ་[[200]](#footnote-219)བ་བནྡེ་ཡེ་ཤེས་སྡེས་བསྒྱུར་ཅིང་ཞུས་ཏེ་གཏན་ལ་ཕབ། [[201]](#footnote-220)

1. སཾ་དྷི་མོ་ཙ་ནཾ་བྷུ་ཥུ སྣར་ཐང་། སྃ་དྷི་ནི་མོ་ཙ་ནྃ་པླུུཾ་བྷུ་ཥུ། པེ་ཅིན། [↑](#footnote-ref-20)
2. བྱེད་པ་ སྣར་ཐང་། པེ་ཅིན། [↑](#footnote-ref-21)
3. ཆེའི་ སྣར་ཐང་། པེ་ཅིན། [↑](#footnote-ref-22)
4. བརྟེན་པ་ན་ སྣར་ཐང་། པེ་ཅིན། [↑](#footnote-ref-23)
5. ལྡོག་པའི་ སྣར་ཐང་། པེ་ཅིན། [↑](#footnote-ref-24)
6. །ཆོས་ སྣར་ཐང་། པེ་ཅིན། [↑](#footnote-ref-25)
7. སངས་རྒྱས་ཀྱིས་ སྣར་ཐང་། པེ་ཅིན། [↑](#footnote-ref-26)
8. ཁམས་ཀྱིས་ སྣར་ཐང་། པེ་ཅིན། [↑](#footnote-ref-27)
9. བསམས་པ་ སྣར་ཐང་། པེ་ཅིན། [↑](#footnote-ref-28)
10. །རིགས་ སྣར་ཐང་། པེ་ཅིན། [↑](#footnote-ref-29)
11. བྱུང་ སྣར་ཐང་། པེ་ཅིན། [↑](#footnote-ref-30)
12. བདུད་དང་ སྣར་ཐང་། པེ་ཅིན། [↑](#footnote-ref-31)
13. བསྟན་ སྣར་ཐང་། པེ་ཅིན། [↑](#footnote-ref-32)
14. བལྟ་བ་ སྣར་ཐང་། པེ་ཅིན། [↑](#footnote-ref-33)
15. ཚིགས་ སྣར་ཐང་། པེ་ཅིན། [↑](#footnote-ref-34)
16. དང་།ཞམ་རིང་ སྣར་ཐང་། པེ་ཅིན། [↑](#footnote-ref-35)
17. བསྒྲུབ་པ་ སྣར་ཐང་། པེ་ཅིན། [↑](#footnote-ref-36)
18. །གཞོན་ སྣར་ཐང་། པེ་ཅིན། [↑](#footnote-ref-37)
19. འདས་ཀྱིས་ སྣར་ཐང་། པེ་ཅིན། [↑](#footnote-ref-38)
20. ལ་ སྣར་ཐང་། པེ་ཅིན། [↑](#footnote-ref-39)
21. ནི་ལུས་ སྣར་ཐང་། པེ་ཅིན། [↑](#footnote-ref-40)
22. ཁྱབ་པ་ སྣར་ཐང་། པེ་ཅིན། [↑](#footnote-ref-41)
23. མེད་པའི་ སྣར་ཐང་། པེ་ཅིན། [↑](#footnote-ref-42)
24. བཞུགས་པའི་ སྣར་ཐང་། པེ་ཅིན། [↑](#footnote-ref-43)
25. རྟོགས་པ་ སྣར་ཐང་། [↑](#footnote-ref-44)
26. བླངས་པར་བླངས་ སྣར་ཐང་། [↑](#footnote-ref-45)
27. མཐས་གཏུགས་ སྣར་ཐང་། པེ་ཅིན། [↑](#footnote-ref-46)
28. འཇིགས་ སྣར་ཐང་། པེ་ཅིན། [↑](#footnote-ref-47)
29. ཚོགས་པའི་ སྣར་ཐང་། པེ་ཅིན། [↑](#footnote-ref-48)
30. དག་པར་ སྣར་ཐང་། པེ་ཅིན། [↑](#footnote-ref-49)
31. སེམས་ཅན་གྱིས་ པེ་ཅིན། [↑](#footnote-ref-50)
32. ལས་ཀྱི་ སྣར་ཐང་། པེ་ཅིན། [↑](#footnote-ref-51)
33. ཡང་ང་ སྣར་ཐང་། པེ་ཅིན། [↑](#footnote-ref-52)
34. རྟོགས་པའི་ སྣར་ཐང་། [↑](#footnote-ref-53)
35. །རྒྱུར་ སྣར་ཐང་། [↑](#footnote-ref-54)
36. འགྲོ་བས་འགྲོ་ སྣར་ཐང་། པེ་ཅིན། [↑](#footnote-ref-55)
37. ཉིད་ སྣར་ཐང་། པེ་ཅིན། [↑](#footnote-ref-56)
38. སྤོང་བར་ སྣར་ཐང་། པེ་ཅིན། [↑](#footnote-ref-57)
39. རིས་ སྣར་ཐང་། པེ་ཅིན། [↑](#footnote-ref-58)
40. མཚན་ཉིད་ སྣར་ཐང་། པེ་ཅིན། [↑](#footnote-ref-59)
41. བསྟན་པ་ནི་ སྣར་ཐང་། པེ་ཅིན། [↑](#footnote-ref-60)
42. རིམ་ སྣར་ཐང་། པེ་ཅིན། [↑](#footnote-ref-61)
43. མིང་ནི་ སྣར་ཐང་། པེ་ཅིན། [↑](#footnote-ref-62)
44. གྲུབ་པ་པོ། སྣར་ཐང་། པེ་ཅིན། [↑](#footnote-ref-63)
45. སྣ་ཚོགས་ཀྱིས་ སྣར་ཐང་། པེ་ཅིན། [↑](#footnote-ref-64)
46. བཞག པས་ སྣར་ཐང་། པེ་ཅིན། [↑](#footnote-ref-65)
47. སྟོན་པའི་ སྣར་ཐང་། པེ་ཅིན། [↑](#footnote-ref-66)
48. བརྟག་ སྣར་ཐང་། པེ་ཅིན། [↑](#footnote-ref-67)
49. གཟུང་ སྣར་ཐང་། པེ་ཅིན། [↑](#footnote-ref-68)
50. ལྟ་བས་ སྣར་ཐང་། པེ་ཅིན། [↑](#footnote-ref-69)
51. ཟློག་པ་ སྣར་ཐང་། པེ་ཅིན། [↑](#footnote-ref-70)
52. དོན་དམ་ སྣར་ཐང་། པེ་ཅིན། [↑](#footnote-ref-71)
53. གང་ཡིན་པའི་ སྣར་ཐང་། པེ་ཅིན། [↑](#footnote-ref-72)
54. ཀྱི་ སྣར་ཐང་། པེ་ཅིན། [↑](#footnote-ref-73)
55. དེའི། སྣར་ཐང་། པེ་ཅིན། [↑](#footnote-ref-74)
56. གཉིས་པ་ལ་ སྣར་ཐང་། པེ་ཅིན། [↑](#footnote-ref-75)
57. དོན་དམ་པ་ སྣར་ཐང་། པེ་ཅིན། [↑](#footnote-ref-76)
58. དཔྱོད་ སྣར་ཐང་། པེ་ཅིན། [↑](#footnote-ref-77)
59. ཁོངས་སུ་ སྣར་ཐང་། པེ་ཅིན། [↑](#footnote-ref-78)
60. །འདོད་ སྣར་ཐང་། པེ་ཅིན། [↑](#footnote-ref-79)
61. ཞི་གནས་ སྣར་ཐང་། པེ་ཅིན། [↑](#footnote-ref-80)
62. མཐུན་པའི་འདོག་ སྣར་ཐང་། [↑](#footnote-ref-81)
63. གོ་རིམ་ སྣར་ཐང་། པེ་ཅིན། [↑](#footnote-ref-82)
64. བསྒྲུབ་པའི་ སྣར་ཐང་། པེ་ཅིན། [↑](#footnote-ref-83)
65. རིམ། སྣར་ཐང་། པེ་ཅིན། [↑](#footnote-ref-84)
66. ལ་ སྣར་ཐང་། པེ་ཅིན། [↑](#footnote-ref-85)
67. དངོས་པོ་ སྣར་ཐང་། པེ་ཅིན། [↑](#footnote-ref-86)
68. བ་ སྣར་ཐང་། པེ་ཅིན། [↑](#footnote-ref-87)
69. ལྷགས་ སྣར་ཐང་། པེ་ཅིན། [↑](#footnote-ref-88)
70. གཞུང་ལུགས་ཀྱིས་ སྣར་ཐང་། པེ་ཅིན། [↑](#footnote-ref-89)
71. བཀུར་བ་ སྣར་ཐང་། པེ་ཅིན། [↑](#footnote-ref-90)
72. གང་གིས་ སྣར་ཐང་། པེ་ཅིན། [↑](#footnote-ref-91)
73. ལེགས་པར་ སྣར་ཐང་། པེ་ཅིན། [↑](#footnote-ref-92)
74. ངེས་པ་ སྣར་ཐང་། པེ་ཅིན། [↑](#footnote-ref-93)
75. ནི་ཚིགས་ སྣར་ཐང་། པེ་ཅིན། [↑](#footnote-ref-94)
76. རིག་པར་ སྣར་ཐང་། པེ་ཅིན། [↑](#footnote-ref-95)
77. གནན་པ་ སྣར་ཐང་། [↑](#footnote-ref-96)
78. རྟོགས་ སྣར་ཐང་། པེ་ཅིན། [↑](#footnote-ref-97)
79. ཕྱེ་བས་ཏེ། སྣར་ཐང་། པེ་ཅིན། [↑](#footnote-ref-98)
80. །བཏག་ སྣར་ཐང་། པེ་ཅིན། [↑](#footnote-ref-99)
81. བཏག་པ་ སྣར་ཐང་། པེ་ཅིན། [↑](#footnote-ref-100)
82. གཏན་ཚིག་ སྣར་ཐང་། པེ་ཅིན། [↑](#footnote-ref-101)
83. འགྱུར་བར་ པེ་ཅིན། [↑](#footnote-ref-102)
84. གཏན་ཚིག་ སྣར་ཐང་། [↑](#footnote-ref-103)
85. རྣམ་ སྣར་ཐང་། པེ་ཅིན། [↑](#footnote-ref-104)
86. ཐ་དད་ སྣར་ཐང་། པེ་ཅིན། [↑](#footnote-ref-105)
87. རྣམ་ སྣར་ཐང་། པེ་ཅིན། [↑](#footnote-ref-106)
88. རྣམ་ སྣར་ཐང་། པེ་ཅིན། [↑](#footnote-ref-107)
89. ནི་ སྣར་ཐང་། པེ་ཅིན། [↑](#footnote-ref-108)
90. །བསྒལ་ སྣར་ཐང་། [↑](#footnote-ref-109)
91. འདི་ སྣར་ཐང་། པེ་ཅིན། [↑](#footnote-ref-110)
92. ཀུན་གཞི་ སྣར་ཐང་། པེ་ཅིན། [↑](#footnote-ref-111)
93. སེམས་ སྣར་ཐང་། པེ་ཅིན། [↑](#footnote-ref-112)
94. ཡང་དེ་ སྣར་ཐང་། [↑](#footnote-ref-113)
95. ས་འོག་ སྣར་ཐང་། པེ་ཅིན། [↑](#footnote-ref-114)
96. འཇུག་པ་ སྣར་ཐང་། པེ་ཅིན། [↑](#footnote-ref-115)
97. རྣམས་ཀྱིས་ སྣར་ཐང་། པེ་ཅིན། [↑](#footnote-ref-116)
98. དཀའ་བའོ། སྣར་ཐང་། པེ་ཅིན། [↑](#footnote-ref-117)
99. མཚན་ཉིད་དེ་ སྣར་ཐང་། པེ་ཅིན། [↑](#footnote-ref-118)
100. སྒྲུབ་པའི་ སྣར་ཐང་། པེ་ཅིན། [↑](#footnote-ref-119)
101. །རྟོག་ སྣར་ཐང་། [↑](#footnote-ref-120)
102. འཇིགས་ སྣར་ཐང་། པེ་ཅིན། [↑](#footnote-ref-121)
103. གཞག་ སྣར་ཐང་། [↑](#footnote-ref-122)
104. དེ་ སྣར་ཐང་། པེ་ཅིན། [↑](#footnote-ref-123)
105. [↑](#footnote-ref-124)
106. བྱ་བའི་ སྣར་ཐང་། པེ་ཅིན། [↑](#footnote-ref-125)
107. ཆོས་ཤེས་ སྣར་ཐང་། པེ་ཅིན། [↑](#footnote-ref-126)
108. ཉིད་ཀྱིས་ སྣར་ཐང་། པེ་ཅིན། [↑](#footnote-ref-127)
109. ལ་ སྣར་ཐང་། པེ་ཅིན། [↑](#footnote-ref-128)
110. བལྟོས་པ་ སྣར་ཐང་། པེ་ཅིན། [↑](#footnote-ref-129)
111. སྒྲུབ་པའི་ སྣར་ཐང་། པེ་ཅིན། [↑](#footnote-ref-130)
112. སྒྲུབ་པའི་ སྣར་ཐང་། པེ་ཅིན། [↑](#footnote-ref-131)
113. སྐྱེས་པ་ སྣར་ཐང་། [↑](#footnote-ref-132)
114. དོན་དམ་པར་ སྣར་ཐང་། པེ་ཅིན། [↑](#footnote-ref-133)
115. འཕགས་པ། སྣར་ཐང་། པེ་ཅིན། [↑](#footnote-ref-134)
116. ཞི་བ་ སྣར་ཐང་། པེ་ཅིན། [↑](#footnote-ref-135)
117. གྱུར་པ་ སྣར་ཐང་། [↑](#footnote-ref-136)
118. གྲངས་ཀྱིས་ སྣར་ཐང་། པེ་ཅིན། [↑](#footnote-ref-137)
119. །པ་ སྣར་ཐང་། པེ་ཅིན། [↑](#footnote-ref-138)
120. བཞི་ སྣར་ཐང་། པེ་ཅིན། [↑](#footnote-ref-139)
121. ལ་ སྣར་ཐང་། པེ་ཅིན། [↑](#footnote-ref-140)
122. དོན་དམ་པ་ སྣར་ཐང་། པེ་ཅིན། [↑](#footnote-ref-141)
123. སྒོ་ སྣར་ཐང་། པེ་ཅིན། [↑](#footnote-ref-142)
124. བསྟན་པ་སྟེ། སྣར་ཐང་། པེ་ཅིན། [↑](#footnote-ref-143)
125. ཤེས་ཤིང་ སྣར་ཐང་། པེ་ཅིན། [↑](#footnote-ref-144)
126. ཐོབ་པའོ། སྣར་ཐང་། པེ་ཅིན། [↑](#footnote-ref-145)
127. དེ་ སྣར་ཐང་། པེ་ཅིན། [↑](#footnote-ref-146)
128. ནམ་ སྣར་ཐང་། པེ་ཅིན། [↑](#footnote-ref-147)
129. མང་པོར་ སྣར་ཐང་། པེ་ཅིན། [↑](#footnote-ref-148)
130. རྟོགས་པའི་ སྣར་ཐང་། [↑](#footnote-ref-149)
131. ལགས་ཤེས་ སྣར་ཐང་། པེ་ཅིན། [↑](#footnote-ref-150)
132. རྟོགས་པའི་ སྣར་ཐང་། [↑](#footnote-ref-151)
133. སྒོམ་པ་ སྣར་ཐང་། པེ་ཅིན། [↑](#footnote-ref-152)
134. བཞིག་པ་ སྣར་ཐང་། པེ་ཅིན། [↑](#footnote-ref-153)
135. བཞིག་ སྣར་ཐང་། པེ་ཅིན། [↑](#footnote-ref-154)
136. བསྡུ་བ་ སྣར་ཐང་། [↑](#footnote-ref-155)
137. རྟོགས་པ་ སྣར་ཐང་། པེ་ཅིན། [↑](#footnote-ref-156)
138. ཤེས་པ་ སྣར་ཐང་། པེ་ཅིན། [↑](#footnote-ref-157)
139. བཞིག་ སྣར་ཐང་། པེ་ཅིན། [↑](#footnote-ref-158)
140. སྒོམ་པ་ སྣར་ཐང་། པེ་ཅིན། [↑](#footnote-ref-159)
141. ཟབ་པ་ སྣར་ཐང་། པེ་ཅིན། [↑](#footnote-ref-160)
142. འཛིན་པའི་ལས་ སྣར་ཐང་། པེ་ཅིན། [↑](#footnote-ref-161)
143. ཉོན་མོངས་པའོ། སྣར་ཐང་། པེ་ཅིན། [↑](#footnote-ref-162)
144. དེ་བརྒྱད་ སྣར་ཐང་། པེ་ཅིན། [↑](#footnote-ref-163)
145. བརྗོད་པ་ སྣར་ཐང་། པེ་ཅིན། [↑](#footnote-ref-164)
146. བྱུང་བ་ སྣར་ཐང་། པེ་ཅིན། [↑](#footnote-ref-165)
147. པར་ སྣར་ཐང་། པེ་ཅིན། [↑](#footnote-ref-166)
148. ལ་ནི་ སྣར་ཐང་། པེ་ཅིན། [↑](#footnote-ref-167)
149. བརྟེན་པ་ སྣར་ཐང་། པེ་ཅིན། [↑](#footnote-ref-168)
150. སྒོམ་པ་ སྣར་ཐང་། པེ་ཅིན། [↑](#footnote-ref-169)
151. བྱ་བ་ པེ་ཅིན། [↑](#footnote-ref-170)
152. དང་ སྣར་ཐང་། པེ་ཅིན། [↑](#footnote-ref-171)
153. སྒོམ་པ་ སྣར་ཐང་། པེ་ཅིན། [↑](#footnote-ref-172)
154. ལ་ སྣར་ཐང་། པེ་ཅིན། [↑](#footnote-ref-173)
155. དྲུག་པོ་ སྣར་ཐང་། པེ་ཅིན། [↑](#footnote-ref-174)
156. དོན་དམ་ སྣར་ཐང་། པེ་ཅིན། [↑](#footnote-ref-175)
157. རིགས་པར་ སྣར་ཐང་། པེ་ཅིན། [↑](#footnote-ref-176)
158. དྲི་བ་ སྣར་ཐང་། པེ་ཅིན། [↑](#footnote-ref-177)
159. རྣམས་ཀྱིས་ སྣར་ཐང་། པེ་ཅིན། [↑](#footnote-ref-178)
160. ནི་སར་ སྣར་ཐང་། པེ་ཅིན། [↑](#footnote-ref-179)
161. ཐབས་ སྣར་ཐང་། པེ་ཅིན། [↑](#footnote-ref-180)
162. ཆེན་པོ་ སྣར་ཐང་། པེ་ཅིན། [↑](#footnote-ref-181)
163. རྟས་པ་ སྣར་ཐང་། པེ་ཅིན། [↑](#footnote-ref-182)
164. འགྲུབ་པ་ སྣར་ཐང་། པེ་ཅིན། [↑](#footnote-ref-183)
165. ལ་ སྣར་ཐང་། པེ་ཅིན། [↑](#footnote-ref-184)
166. ཡིན། སྣར་ཐང་། པེ་ཅིན། [↑](#footnote-ref-185)
167. དེ་དག་ སྣར་ཐང་། པེ་ཅིན། [↑](#footnote-ref-186)
168. པའོ། སྣར་ཐང་། པེ་ཅིན། [↑](#footnote-ref-187)
169. ཐ་དད་པའི་ སྣར་ཐང་། པེ་ཅིན། [↑](#footnote-ref-188)
170. རྣམ་པ་དུ་ སྣར་ཐང་། པེ་ཅིན། [↑](#footnote-ref-189)
171. ཕྱིན་པ་ སྣར་ཐང་། པེ་ཅིན། [↑](#footnote-ref-190)
172. བསྡུས་པ་ སྣར་ཐང་། པེ་ཅིན། [↑](#footnote-ref-191)
173. སོ་སོ་ སྣར་ཐང་། པེ་ཅིན། [↑](#footnote-ref-192)
174. དེ་དག་ པེ་ཅིན། [↑](#footnote-ref-193)
175. གནས་པས་ སྣར་ཐང་། པེ་ཅིན། [↑](#footnote-ref-194)
176. བསྒྲུབ་པ་ སྣར་ཐང་། པེ་ཅིན། [↑](#footnote-ref-195)
177. དེ་དག་གིས་ སྣར་ཐང་། པེ་ཅིན། [↑](#footnote-ref-196)
178. སོར་ སྣར་ཐང་། པེ་ཅིན། [↑](#footnote-ref-197)
179. ཕྱིན་པའི་ སྣར་ཐང་། པེ་ཅིན། [↑](#footnote-ref-198)
180. གང་ སྣར་ཐང་། པེ་ཅིན། [↑](#footnote-ref-199)
181. གྱི་དོན་གྱི་ སྣར་ཐང་། པེ་ཅིན། [↑](#footnote-ref-200)
182. བརྡའ་ སྣར་ཐང་། པེ་ཅིན། [↑](#footnote-ref-201)
183. ཐམས་ཅད་ སྣར་ཐང་། པེ་ཅིན། [↑](#footnote-ref-202)
184. འཛིན་པའི་ སྣར་ཐང་། པེ་ཅིན། [↑](#footnote-ref-203)
185. འདས་ཀྱིས་ སྣར་ཐང་། པེ་ཅིན། [↑](#footnote-ref-204)
186. བཏགས་ སྣར་ཐང་། པེ་ཅིན། [↑](#footnote-ref-205)
187. བྱེད་པ་ པེ་ཅིན། [↑](#footnote-ref-206)
188. ཐམས་ཅད་ཀྱིས་ སྣར་ཐང་། [↑](#footnote-ref-207)
189. སྐྱེ་བ་ སྣར་ཐང་། པེ་ཅིན། [↑](#footnote-ref-208)
190. བརྟག་པ་ སྣར་ཐང་། བཏག་པ་ པེ་ཅིན། [↑](#footnote-ref-209)
191. བརྟག་ སྣར་ཐང་། པེ་ཅིན། [↑](#footnote-ref-210)
192. ནི་ སྣར་ཐང་། པེ་ཅིན། [↑](#footnote-ref-211)
193. པ་ སྣར་ཐང་། པེ་ཅིན། [↑](#footnote-ref-212)
194. རིགས་ སྣར་ཐང་། པེ་ཅིན། [↑](#footnote-ref-213)
195. ཆོས་ཀྱིས་ སྣར་ཐང་། པེ་ཅིན། [↑](#footnote-ref-214)
196. རྟོགས་ སྣར་ཐང་། པེ་ཅིན། [↑](#footnote-ref-215)
197. ཀུན་རྟོགས་ སྣར་ཐང་། པེ་ཅིན། [↑](#footnote-ref-216)
198. དང་། སྣར་ཐང་། པེ་ཅིན། [↑](#footnote-ref-217)
199. ནཱ་ སྣར་ཐང་། པེ་ཅིན། [↑](#footnote-ref-218)
200. གྱི་ལོཙྪ་ སྣར་ཐང་། པེ་ཅིན། [↑](#footnote-ref-219)
201. ཕབ་པའོ། སྣར་ཐང་། པེ་ཅིན། [↑](#footnote-ref-220)