༄༅། །​རྣམ་བཤད་བསྡུ་བ་བཞུགས། །​༄༅། །​རྣལ་འབྱོར་སྤྱོད་པའི་ས་ལས་རྣམ་པར་བཤད་པ་བསྡུ་བ། དཀོན་མཆོག་གསུམ་ལ་ཕྱག་འཚལ་ལོ། །​རྣམ་པར་བཤད་པ་བསྡུ་བ་གང་ཞེ་ན། སྤྱི་སྡོམ་ནི། ལུས་དང་རྣམ་པར་བཤད་པ་དང་། །​ཚིག་འབྲུ་དང་ནི་དོན་ཉིད་དང་། །​ཆོས་དང་ཀུན་ནས་སློང་བ་དང་། །​དོན་དང་རྒོལ་བའི་ལན་དང་ནི། །​མཚམས་སྦྱར་བ་དང་སྨྲ་བ་དང་། །​བཤད་དང་འཁོར་དང་ཉན་པ་དང་། །​སངས་རྒྱས་བསྔགས་པ་བསྡུས་པ་དང་། །​རྒྱས་དང་བསླབ་པའི་ཕན་ཡོན་ཡིན། །​དེ་ལ་མདོ་སྡེའི་ལུས་ནི་མདོར་བསྡུ་ན་རྣམ་པ་གཉིས་ཏེ། ཚིག་འབྲུ་དང་དོན་ཏོ། །​དེ་ལ་ཚིག་འབྲུ་ནི་གནས་ཡིན་ལ་དོན་ནི་དེ་ལ་[[1]](#footnote-20)གནས་པ་ཡིན་པར་རིག་པར་བྱའོ། །​དེ་གཉིས་ཀ་བསྡུས་པ་ནི་ཤེས་པར་བྱ་བ་ཡིན་ནོ། །​རྣམ་པར་བཤད་པ་གང་ཞེ་ན། མདོར་བསྡུ་ན་རྣམ་པ་ལྔར་བལྟ་བར་བྱ་སྟེ། ཆོས་དང་། ཀུན་ནས་སློང་བ་དང་། དོན་དང་། རྒོལ་བའི་ལན་དང་། མཚམས་སྦྱར་བའོ། །​དེ་ལ་ཚིག་འབྲུ་ནི་རྣམ་པ་དྲུག་སྟེ། མིང་གི་ཚོགས་རྣམས་[[2]](#footnote-21)དང་། ཚིག་གི་ཚོགས་རྣམས་[[3]](#footnote-22)དང་། ཡི་གེའི་ཚོགས་རྣམས་[[4]](#footnote-23)དང་། ངག་དང་། རྣམ་པ་དང་། བསྟན་པའོ། །​དེ་ལ་མིང་གི་ཚོགས་རྣམས་ནི་ཡང་དག་པར་ཤེས་པར་བྱེད་པའི་ཚིག་བླ་དགས་ཡིན་ནོ། །​དེ་ཡང་རྣམ་པ་བཅུ་གཉིས་ཏེ། ཉེ་བར་བཏགས་པ་ལས་བྱུང་བ་དང་། ཡང་དག་པའི་དངོས་པོ་དང་། རིགས་པ་[[5]](#footnote-24)དང་འབྲེལ་བ་དང་། སོ་སོ་དང་འབྲེལ་བ་དང་། ཡོན་ཏན་ལས་བྱུང་བ་དང་། ཐ་སྙད་ལས་བྱུང་བ་དང་། གྲགས་པ་དང་། མ་གྲགས་པ་དང་། གསལ་བ་དང་། མི་གསལ་བ་དང་། བསྡུས་པ་དང་། རྒྱས་པའོ། །​དེ་ལ་ཉེ་བར་བཏགས་པ་ལས་བྱུང་བའི་མིང་ནི་རེ་ཞིག་ནང་གི་ངག་ལ་སེམས་ཅན་དང་སྲོག་ཅེས་བྱ་བ་ལ་སོགས་པ་དང་། ཕྱི་རོལ་གྱི་དག་ལ་བུམ་པ་དང་སྣམ་བུ་ཞེས་བྱ་བ་ལ་སོགས་པའོ། །​ཡང་དག་པའི་དངོས་པོའི་མིང་ནི་འདི་ལྟ་སྟེ། མིག་ལ་སོགས་པ་དང་གཟུགས་ལ་སོགས་པའི་དབང་པོ་[[6]](#footnote-25)དང་དོན་རྣམས་ཀྱིའོ། །​རིགས་དང་འབྲེལ་བའི་མིང་ནི་སེམས་ཅན་དང་གཟུགས་དང་། ཚོར་བ་དང་འབྱུང་བ་ཆེན་པོ་ཞེས་བྱ་བ་ལ་སོགས་པའོ། །​སོ་སོ་དང་འབྲེལ་པའི་མིང་ནི་སངས་རྒྱས་བྱིན་དང་ཡོན་ཏན་བཤེས་གཉེན་དང་སྔོན་པོ་དང་སེར་པོ་ཞེས་བྱ་བ་ལ་སོགས་པའོ། །​ཡོན་ཏན་ལས་བྱུང་བའི་མིང་ནི་འདི་ལྟ་སྟེ། གཟུགས་སུ་རུང་བས་གཟུགས་དང་། ཚོར་བར་བྱེད་པས་ཚོར་བ་དང་། ཉིན་མོར་བྱེད་པས་ཉི་མ་དང་། སྲེག་པར་བྱེད་པས་མེ་ཞེས་བྱ་བ་ལ་སོགས་པའོ། །​ཐ་སྙད་ལས་བྱུང་བའི་མིང་ནི་འདི་ལྟ་སྟེ། དབུལ་པོ་ལ་ཕྱུག་པོ་ཞེས་བྱ་བ་ལྟ་བུ་དང་། གཞན་ཡང་དོན་ལ་མི་ལྟོས་[[7]](#footnote-26)པར་མིང་རྣམ་པར་གཞག་པ་གང་ཡིན་པའོ། །​གྲགས་པའི་མིང་ནི་ཡོངས་སུ་རྟོག་པའི་[[8]](#footnote-27)མིང་གང་ཡིན་པའོ། །​མ་གྲགས་པའི་མིང་ནི་དེ་ལས་བཟློག་པ་ཡིན་ནོ། །​གསལ་བའི་མིང་ནི་གང་གི་དོན་ཤེས་པའོ། །​མི་གསལ་བའི་མིང་ནི་གང་གི་དོན་མི་ཤེས་པ་སྟེ། འགྲོ་ལྡིང་བའི་རིག་སྔགས་ལྟ་བུའོ། །​བསྡུས་པའི་མིང་ནི་ཡི་གེ་གཅིག་གང་ཡིན་པའོ། །​རྒྱས་པའི་མིང་ནི་ཡི་གེ་མང་པོ་གང་ཡིན་པའོ། །​དེ་ལ་ཚིག་གི་ཚོགས་རྣམས་ནི་མིང་དང་ཡི་གེ་ཡོངས་སུ་རྫོགས་པ་གང་ཡིན་པའོ། །​དེ་ཡང་རྣམ་པ་དྲུག་སྟེ། ཡོངས་སུ་མ་རྫོགས་པའི་ཚིག་དང་། ཡོངས་སུ་རྫོགས་པའི་ཚིག་དང་། བསྒྲུབ་[[9]](#footnote-28)པའི་ཚིག་དང་། སྒྲུབ་[[10]](#footnote-29)པའི་ཚིག་དང་། བསྟན་པའི་ཚིག་དང་། བཤད་པའི་ཚིག་གོ། །​དེ་ལ་ཡོངས་སུ་མ་རྫོགས་པའི་ཚིག་ནི་ཚིག་འབྲུ་མ་རྫོགས་པ་དང་། དོན་མ་རྫོགས་པ་ལས་བལྟ་བར་བྱའོ། །​ཡོངས་སུ་རྫོགས་པའི་ཚིག་ནི་ཚིག་གཉིས་པས་ཡོངས་སུ་རྫོགས་པར་འགྱུར་བ་གང་ཡིན་པ་སྟེ། འདི་ལྟ་སྟེ། དཔེར་ན། སྡིག་པ་ཐམས་ཅད་ཅེས་བྱ་བའི་ཚིག་འབྲུ་ནི་མ་རྫོགས་པ་ཡིན་ལ། སྡིག་པ་ཐམས་ཅད་ཅེས་བྱ་བའི་དོན་ཀྱང་ཡོངས་སུ་མ་རྫོགས་པ་ཡིན་པས་མི་བྱ་སྟེ་ཞེས་བྱ་བའི་ཚིག་དེས་ཡོངས་སུ་རྫོགས་པར་འགྱུར་བ་ལྟ་བུའོ། །​བསྒྲུབ་པའི་ཚིག་ནི་གོང་མའི་འོག་མས་སྒྲུབ་པ་གང་ཡིན་པ་སྟེ། འདི་ལྟ་སྟེ། དཔེར་ན། ཀྱེ་མ་འདུ་བྱེད་མི་རྟག་སྟེ་ཞེས་བྱ་བ་དེ། སྐྱེ་ཞིང་འཇིག་པའི་ཆོས་ཅན་ཡིན་ཞེས་བྱ་བས་བསྒྲུབ་པར་བྱ་བ་ལྟ་བུའོ། །​དེ་ལ་སྔ་ཕྱིའི་བསྒྲུབ་པར་བྱ་བ་གང་ཡིན་པ་དེ་ནི་བསྒྲུབ་པའི་ཚིག་ཡིན་ལ་གང་གིས་[[11]](#footnote-30)སྒྲུབ་པར་བྱེད་པ་དེ་ནི་སྒྲུབ་པའི་ཚིག་ཡིན་ནོ། །​དེ་ལ་བསྟན་པའི་ཚིག་ནི་འདི་ལྟ་སྟེ། དཔེར་ན། དམ་པ་རྣམས་ཞེས་བྱ་བ་ལྟ་བུའོ། །​བཤད་པའི་ཚིག་ནི་ཡང་དག་པར་སོང་བ་རྣམས་དང་སྐྱེས་བུ་དམ་པ་རྣམས་ཞེས་བྱ་བ་ལྟ་བུའོ། །​ཡང་ན་ཡོངས་སུ་རྫོགས་པ་དང་ཡོངས་སུ་མ་རྫོགས་པའི་མིང་ནི་ཚིག་ཡིན་ཏེ། གང་ལ་དེ་གཉིས་ཀྱིས་མཐར་ཐུག་པར་འགྱུར་བ་ཡིན་ནོ། །​དེ་ལ་ཡི་གེའི་ཚོགས་རྣམས་ནི་ཡི་གེ་བཞི་བཅུ་རྩ་དགུ་པོ་དག་གོ། །​དེ་ལ་འདུན་པ་སྔོན་དུ་བཏང་བ་ནི་མིང་ངོ། །​མིང་སྔོན་དུ་བཏང་བ་ནི་ཚིག་དང་ཡི་གེའི་ཚོགས་རྣམས་སོ། །​ཚིག་གང་ཡིན་པ་དེ་ནི་མིང་[[12]](#footnote-31)ཡང་ཡིན་ལ་ཡི་གེ་ཡང་ཡིན་ནོ། །​ཡི་གེ་གཅིག་གང་ཡིན་པ་དེ་ནི་ཚིག་མ་ཡིན་ནོ། །​མིང་གིས་[[13]](#footnote-32)མ་བསྡུས་པའི་ཡི་གེ་གང་ཡིན་པ་དེ་ནི་ཡི་གེ་ཁོ་ན་ཡིན་གྱི་མིང་མ་ཡིན་ནོ། །​ཅིའི་ཕྱིར་མིང་གི་ཚོགས་ལ་སོགས་པ་འདོགས་[[14]](#footnote-33)པར་མཛད་ཅེ་ན། འདི་ལྟ་སྟེ།ཚིག་བླ་དགས་ཀྱི་འདུས་ཏེ་རེག་པ་ལས་བྱུང་བའི་ཚོར་བ་སོ་སོར་མྱོང་བར་བྱ་བའི་ཕྱིར་རོ། །​མིང་ཞེས་བྱ་བའི་དོན་གང་ཞེ་ན། མིང་སྣ་ཚོགས་སུ་ལེགས་པར་ཤེས་པར་བྱེད་པའི་ཕྱིར་མིང་ངོ། །​ཡང་ཡིད་ཀྱིས་མཚན་མར་བྱེད་པའི་ཕྱིར་མིང་ངོ། །​ཡང་[[15]](#footnote-34)ལྐོག་ཏུ་གྱུར་པའི་དོན་བསྟན་པའི་ཕྱིར་ཚིག་གིས་བརྗོད་པར་བྱེད་པའི་ཕྱིར་མིང་ངོ། །​མིང་གིས་[[16]](#footnote-35)མཐའ་བླངས་པའི་ཕྱིར་ཚིག་གོ། །​མིང་དང་ཚིག་རྗེས་སུ་གསལ་བར་བྱེད་པའི་ཕྱིར་ཡི་གེའི་ཚོགས་རྣམས་སོ། །​བཅོམ་ལྡན་འདས་ཀྱིས་ཚིག་བླ་དགས་དང་ཚིག་བླ་དགས་ཀྱི་ལམ་[[17]](#footnote-36)ཞེས་རྒྱ་ཆེར་གང་གསུངས་པ་དེ་ལ་ཚིག་བླ་དགས་ནི་སྡེ་པ་མཐའ་དག་ལས་བྱུང་བ་དང་རིགས་དང་འབྲེལ་པའི་མིང་ངོ། །​ཚིག་བླ་དགས་ཀྱི་ལམ་ནི་སྡེ་པ་དེ་དང་རིགས་དེ་དང་འདུན་པ་སྟེ་དེ་ཀུན་ནས་སློང་བར་བྱེད་པའི་ཕྱིར་རོ། །​ངེས་པའི་ཚིག་ནི་བསྟན་པ་དང་བཤད་པ་དེ་དང་དེ་དག་རེ་རེ་ལ་དེ་བསྒྲུབ་པའི་ཚིག་གང་ཡིན་པའོ། །​དེའི་རྟེན་དེ་ནི་ལམ་མོ། །​འདོགས་པ་ནི་རེ་རེ་ནས་རྣམ་པར་དབྱེ་བ་འདོགས་པར་བྱེད་པའོ། །​དེའི་རྟེན་དེ་ནི་ལམ་མོ། །​འདུན་པ་ནི་ངེས་པར་[[18]](#footnote-37)བཤད་ཟིན་ཏེ་འདུན་པ་གུད་ན་མེད་དོ། །​དེའི་ཚིག་བླ་དགས་འདོགས་པར་བྱེད་པ་ནི་ལམ་མོ། །​མིང་གི་ཚོགས་ལ་སོགས་པ་དེ་དག་གི་རྟེན་ནི་མདོར་བསྡུ་ན་རྣམ་པ་དྲུག་སྟེ། འདི་ལྟ་སྟེ། ཆོས་དང་། དོན་དང་། གང་ཟག་དང་།དུས་དང་། གྲངས་དང་སྐབས་སོ། །​དེ་དག་གི་རབ་ཏུ་དབྱེ་བ་ནི་འདི་ལྟ་སྟེ། ཐོས་པ་ལས་བྱུང་བའི་སར་བསྟན་པ་བཞིན་དུ་རིག་པར་བྱའོ། །​དེ་ལ་ངག་ནི་[[19]](#footnote-38)མདོར་བསྡུ་ན་གྲོང་ཁྱེར་བ་དང་སྙན་ཅིང་འཇེབས་པ་ལ་སོགས་པ་ཡན་ལག་བརྒྱད་དང་ལྡན་པ་ཡིན་པར་རིག་པར་བྱ་སྟེ། དེ་ཚིག་དང་ཡི་གེ་འབྱོར་པ་ཞེས་བྱ་བ་ནས་འགྲུས་སྐྱོང་གི་ཡན་ལག་གི་ཚོགས་ཞེས་བྱ་བའི་བར་གྱིས་ཆོས་སྟོན་པར་བྱེད་པའོ། །​དེ་ལ་ངག་གྲོང་ཁྱེར་པ་ནི་མྱ་ངན་ལས་འདས་པའི་གྲོང་ཁྱེར་གྱི་དབང་དུ་བྱས་པ་ཡིན་པའི་ཕྱིར་རོ། །​སྙན་ཅིང་འཇེབས་པ་ནི་སྒྲ་མཉེན་ཞིང་སྙན་པ་ཉིད་ཀྱི་ཕྱིར་རོ། །​རྣམ་པར་གསལ་བ་ནི་ཚིག་དང་ཡི་གེ་ལེགས་པར་འབྱོར་པ་ཉིད་ཀྱི་ཕྱིར་རོ། །​མཉན་པར་འོས་པ་ནི་ཆོས་དང་དོན་དང་ལྡན་པ་ཉིད་ཀྱི་ཕྱིར་རོ། །​མི་རྟེན་པ་ནི་དད་པའི་བྱ་བ་ལ་མི་རྟེན་པ་[[20]](#footnote-39)ཉིད་ཀྱི་ཕྱིར་རོ། །​མི་མཐུན་པ་མེད་པ་ནི་རན་པར་སྨྲ་བ་ཉིད་ཀྱི་ཕྱིར་རོ། །​མི་[[21]](#footnote-40)གཏུགས་པ་ནི་རྒྱ་ཆེ་ཞིང་མཁས་པ་ཉིད་ཀྱི་ཕྱིར་རོ། །​ངག་རྣམ་པ་བརྒྱད་པོ་དེ་དག་གི་ཡོན་ཏན་ཡང་མདོར་བསྡུ་ན་རྣམ་པ་གསུམ་དུ་རིག་པར་བྱ་སྟེ། དབང་དུ་བྱ་བ་ནི་རྣམ་པ་གཅིག་གིས་སོ། །​ངོ་བོ་ཉིད་ནི་རྣམ་པ་གཉིས་ཀྱིས་སོ། །​སྦྱོར་བ་ནི་ལྷག་མ་རྣམས་ཀྱིས་སོ། །​དེ་ལ་འབྱོར་པ་ནི་མིང་དང་ཚིག་དང་ཡི་གེའི་ཚོགས་རྣམས་[[22]](#footnote-41)ཀྱི་གོ་རིམས་ལེགས་པར་འབྱོར་པ་ཉིད་ཀྱི་ཕྱིར་རོ། །​ཡང་རིགས་པ་བཞི་ལ་བརྟེན་པའི་ཕྱིར་འབྱོར་པ་ཡིན་ནོ། །​འབྲེལ་པ་ནི་སྒྲུབ་པ་དང་འབྲེལ་བའི་ཕྱིར་རོ། །​རྗེས་སུ་མཐུན་པ་ནི་རྣམ་པར་བཤད་པ་དང་རྗེས་སུ་མཐུན་པའི་ཕྱིར་རོ། །​རྗེས་སུ་འཕྲོད་པ་ནི་ཚིག་དང་ཡི་གེ་གསལ་བ་རྣམས་དང་དང་བ་རྣམས་ཀྱིས་སོ། །​ཐབས་དང་ལྡན་པ་ནི་སྙིང་ལ་འབབ་པ་ཉིད་ཀྱི་ཕྱིར་རོ། །​འཆམ་པ་ནི་འཁོར་དང་འཚམ་པའི་ཕྱིར་རོ། །​མཐུན་པ་ནི་ཆོས་དང་ལྡན་པ་དང་དོན་དང་ལྡན་པ་དང་[[23]](#footnote-42)དུས་དང་མཐུན་པའི་ཕྱིར་རོ། །​འགྲུས་སྐྱོང་གི་ཡན་ལག་གི་ཚོགས་ཞེས་བྱ་བ་ལ་འགྲུས་སྐྱོང་ཞེས་བྱ་བ་ནི་གུས་པར་བྱེད་པ་དང་རྟག་ཏུ་བྱེད་པའོ། །​དེའི་ཡན་ལག་རྣམས་ནི་ཡང་དག་པའི་ལྟ་བ་ལ་སོགས་པ་སྟེ། དེ་དག་གི་ཚོགས་སུ་གྱུར་པ་ཡིན་པའི་ཕྱིར་རོ། །​དེ་ལ་རྣམ་པ་ནི་འདི་ལྟ་སྟེ། ཕུང་པོ་དང་ལྡན་པ་རྣམས་དང་ཁམས་དང་ལྡན་པ་རྣམས་དང་སྐྱེ་མཆེད་དང་ལྡན་པ་རྣམས་ཏེ། རྟེན་ཅིང་འབྲེལ་བར་འབྱུང་བ་དང་ལྡན་པ་རྣམས་དང་། གནས་དང་། །​གནས་མ་ཡིན་པ་དང་ལྡན་པ་རྣམས་དང་། དྲན་པ་ཉེ་བར་གཞག་པ་དང་ལྡན་པ་རྣམས་དང་། དྲན་པ་དེ་ལྟ་བུ་ལ་སོགས་པ་དང་ལྡན་པ་རྣམས་དང་། དེ་བཞིན་དུ་ཉན་ཐོས་ཀྱིས་བཤད་པའམ། དེ་བཞིན་གཤེགས་པས་གསུངས་པའམ། བྱང་ཆུབ་སེམས་དཔས་བཤད་པ་ནི་[[24]](#footnote-43)རྣམ་པ་ཞེས་བྱའོ། །​དེ་ལ་བསྟན་པ་ནི་གང་ལ་བརྟེན་ནས་གཏམ་ཟེར་བའོ། །​དེ་ཡང་དབང་པོ་ལ་སོགས་པའི་དབྱེ་བས་གང་ཟག་རྣམ་པ་ཉི་ཤུ་རྩ་བདུན་དུ་རིག་པར་བྱ་སྟེ། དེ་ལ་དབང་པོའི་དབྱེ་བས་ནི་དབང་པོ་རྟུལ་པོ་དང་། དབང་པོ་རྣོན་པོའོ། །​སྤྱད་པའི་དབྱེ་བ་ནི་བདུན་ཏེ། འདི་ལྟ་སྟེ། ཉན་ཐོས་ཀྱི་སར་འདོད་ཆགས་སྤྱད་པ་ལ་སོགས་པ་བསྟན་པ་བཞིན་ནོ། །​ཕྱོགས་ཀྱི་དབྱེ་བས་ནི་[[25]](#footnote-44)ཁྱིམ་པ་དང་རབ་ཏུ་བྱུང་བའོ། །​སྨོན་ལམ་གྱི་དབྱེ་བས་ནི་ཉན་ཐོས་དང་རང་སངས་རྒྱས་དང་བྱང་ཆུབ་སེམས་དཔའོ། །​བསྒྲུབ་ཏུ་རུང་བ་དང་བསྒྲུབ་ཏུ་མི་རུང་བའི་དབྱེ་བས་ནི་ཡོངས་སུ་མྱ་ངན་ལས་འདའ་བའི་[[26]](#footnote-45)ཆོས་ཅན་དང་། ཡོངས་སུ་མྱ་ངན་ལས་མི་འདའ་བའི་ཆོས་ཅན་ནོ། །​སྦྱོར་བའི་དབྱེ་བས་ནི་མ་ཞུགས་པ་དང་ཞུགས་པ་དང་། [[27]](#footnote-46)བསྒྲིབས་པ་དང་མ་བསྒྲིབས་པ་དང་། ཡོངས་སུ་མ་སྨིན་པ་དང་ཡོངས་སུ་སྨིན་པ་དང་། འཆིང་བ་མཐའ་དག་ཡོད་པ་དང་། འཆིང་བ་མ་ཚང་བ་དང་། འཆིང་བ་མེད་པའོ། །​རིགས་ཀྱི་དབྱེ་བས་ནི་མི་དང་མི་མ་ཡིན་པའོ། །​ཚིག་འབྲུ་དེ་དག་ཐམས་ཅད་བསྡུས་ན་རྣམ་པ་བཞིས་ཚིག་འབྲུ་ཞེས་བྱ་སྟེ། གང་སྟོན་པ་ནི་འདི་ལྟ་སྟེ། མིང་ལ་སོགས་པ་ནས་རྣམ་པར་མཐར་ཐུག་པའི་བར་དག་གོ། །​གང་ལ་སྟོན་པ་ནི་འདི་ལྟ་སྟེ། གང་ཟག་ཉི་ཤུ་རྩ་བདུན་ལ་སྟོན་པས་བསྡུས་[[28]](#footnote-47)སོ། །​གང་གིས་སྟོན་པ་ནི་འདི་ལྟ་སྟེ། ངག་གིས་སོ། །​སུ་སྟོན་པ་ནི་སངས་རྒྱས་དང་ཉན་ཐོས་དང་བྱང་ཆུབ་སེམས་དཔའ་སྟེ། དེ་དག་ཐམས་ཅད་ནི་ཚིག་འབྲུ་རྣམ་པ་དྲུག་གིས་ཡོངས་སུ་བསྟན་པ་ཡིན་ནོ། །​གང་ཡང་རུང་བ་ཞིག་མ་ཚང་ན་དོན་མངོན་པར་གསལ་བར་མི་འགྱུར་ལ་དེ་དག་གིས་དོན་མངོན་པར་གསལ་བར་བྱེད་པས་དེའི་ཕྱིར་ཚིག་འབྲུ་ནི་གསལ་བར་བྱེད་ཅེས་བྱའོ། །​དོན་གང་ཞེ་ན། མདོར་བསྡུ་ན་རྣམ་པ་བཅུར་བལྟ་བར་བྱ་སྟེ། འདི་ལྟ་སྟེ་སའི་དོན་དང་། མཚན་ཉིད་ཀྱི་དོན་དང་། ཡིད་ལ་བྱེད་པའི་དོན་དང་། དབང་དུ་བྱ་བའི་དོན་དང་། ཕན་ཡོན་གྱི་དོན་དང་། ཉེས་དམིགས་ཀྱི་དོན་དང་། མི་མཐུན་པའི་ཕྱོགས་ཀྱི་དོན་དང་། གཉེན་པོའི་དོན་དང་། བསྡུས་པའི་དོན་དང་། རྒྱས་པའི་དོན་ཏོ། །​དེ་ལ་སའི་དོན་ནི་མདོར་བསྡུ་[[29]](#footnote-48)ན་ས་ལྔ་སྟེ། ཚོགས་ཀྱི་ས་དང་། སྦྱོར་བའི་ས་དང་། མཐོང་བའི་ས་དང་། བསྒོམ་པའི་ས་དང་། མཐར་ཐུག་པར་འགྲོ་བའི་སའོ། །​རྒྱས་པར་བྱས་ན་[[30]](#footnote-49)ས་བཅུ་བདུན་ཏེ། རྣམ་པར་ཤེས་པ་ཚོགས་ལྔ་དང་ལྡན་པ་ལ་སོགས་པ་ཕུང་པོ་མེད་པའི་སའི་[[31]](#footnote-50)མཐར་ཐུག་པའི་བར་དག་གོ། །​དེ་ལ་མཚན་ཉིད་ཀྱི་དོན་ནི་རྣམ་པ་[[32]](#footnote-51)ལྔར་བལྟ་བར་བྱ་སྟེ། རང་གི་མཚན་ཉིད་དང་། སྤྱིའི་མཚན་ཉིད་དང་། བརྡའི་མཚན་ཉིད་དང་། རྒྱུའི་[[33]](#footnote-52)མཚན་ཉིད་དང་། འབྲས་བུའི་མཚན་ཉིད་དོ། །​དེ་དག་གི་[[34]](#footnote-53)རྣམ་པར་དབྱེ་བ་ནི་འདི་ལྟ་སྟེ། བསམས་པ་ལས་བྱུང་བའི་སར་བསྟན་པ་བཞིན་ནོ། །​མཚན་ཉིད་མེད་པ་ཡང་སྔ་མ་ཁོ་ན་བཞིན་དུ་བསམས་པ་ལས་བྱུང་བའི་སར་ཇི་སྐད་བསྟན་པ་དེ་བཞིན་དུ་བལྟ་བར་བྱའོ། །​དེ་ལ་ཡིད་ལ་བྱེད་པའི་དོན་ནི་ཡིད་ལ་བྱེད་པ་བདུན་ཏེ། མཚན་ཉིད་སོ་སོར་རིག་པ་ལ་སོགས་པ་འདི་ལྟ་སྟེ། ཉན་ཐོས་ཀྱི་སར་སྔར་[[35]](#footnote-54)བསྟན་པ་བཞིན་ནོ། །​ཤེས་པ་བཅུ་ནི། སྡུག་བསྔལ་ཤེས་པ་དང་། ཀུན་འབྱུང་བ་ཤེས་པ་དང་། འགོག་པ་ཤེས་པ་དང་། ལམ་ཤེས་པ་དང་། ཆོས་ཤེས་པ་དང་། རྗེས་སུ་རྟོགས་པ་ཤེས་པ་དང་། ཕ་རོལ་གྱི་སེམས་ཤེས་པ་དང་། ཀུན་རྫོབ་ཤེས་པ་དང་། ཟད་པ་ཤེས་པ་དང་། མི་སྐྱེ་བ་ཤེས་པ་སྟེ། དེ་དག་གི་རྣམ་པར་དབྱེ་བ་ཡང་འདི་ལྟ་སྟེ། །​ཉན་ཐོས་ཀྱི་སར་བསྟན་པ་བཞིན་ནོ། །​རྣམ་པར་ཤེས་པའི་ཚོགས་དྲུག་ནི་མིག་གི་རྣམ་པར་ཤེས་པ་ནས་ཡིད་ཀྱི་རྣམ་པར་ཤེས་པའི་བར་ཏེ། འདི་ལྟ་སྟེ། རྣམ་པར་ཤེས་པའི་ཚོགས་ལྔ་དང་ལྡན་པ་དང་། ཡིད་ཀྱི་སར་སྔར་[[36]](#footnote-55)བསྟན་པ་བཞིན་ནོ། །​ཡོངས་སུ་ཤེས་པ་ནི་དགུ་སྟེ། འདོད་པ་དང་ལྡན་པའི་སྡུག་བསྔལ་དང་ཀུན་འབྱུང་བ་མཐོང་བས་སྤང་བར་བྱ་བ་རྣམས་[[37]](#footnote-56)སྤངས་པ་ན་ཡོངས་སུ་ཤེས་པ་གཅིག་གོ། །​གཟུགས་དང་གཟུགས་མེད་པ་དང་ལྡན་པའི་སྡུག་བསྔལ་དང་ཀུན་འབྱུང་མཐོང་བས་སྤང་བར་བྱ་བ་རྣམས་སྤངས་པ་ནི་ཡོངས་སུ་ཤེས་པ་གཉིས་པའོ། །​འདོད་པ་དང་ལྡན་པའི་འགོག་པ་མཐོང་བས་སྤང་བར་བྱ་བ་རྣམས་སྤངས་པ་ནི་ཡོངས་སུ་ཤེས་པ་གསུམ་པའོ། །​གཟུགས་དང་གཟུགས་མེད་པ་དང་ལྡན་པའི་འགོག་པ་མཐོང་བས་སྤང་བར་བྱ་བ་རྣམས་སྤངས་པ་ནི་ཡོངས་སུ་ཤེས་པ་བཞི་པའོ། །​འདོད་པ་དང་ལྡན་པའི་ལམ་མཐོང་བས་སྤང་བར་བྱ་བ་རྣམས་སྤངས་པ་ནི་ཡོངས་སུ་ཤེས་པ་ལྔ་པའོ།[[38]](#footnote-57) །​གཟུགས་དང་གཟུགས་མེད་པ་དང་ལྡན་པའི་ལམ་མཐོང་བས་སྤང་བར་བྱ་བ་རྣམས་སྤངས་པ་ནི་ཡོངས་སུ་ཤེས་པ་དྲུག་པའོ། །​ཐ་མའི་ཆ་དང་མཐུན་པའི་ཀུན་ཏུ་སྦྱོར་བ་རྣམས་སྤངས་པ་ནི་ཡོངས་སུ་ཤེས་པ་བདུན་པའོ། །​གཟུགས་ཀྱི་འདོད་ཆགས་ཟད་པ་ནི་ཡོངས་སུ་ཤེས་པ་བརྒྱད་པའོ། །​གཟུགས་མེད་པའི་འདོད་ཆགས་ཟད་པ་ནི་ཡོངས་སུ་ཤེས་པ་དགུ་པ་སྟེ། དེ་དག་གི་རྣམ་པར་དབྱེ་བ་ནི་འདི་ལྟ་སྟེ། མཉམ་པར་གཞག་པའི་སར་བསྟན་པ་བཞིན་ནོ། །​རྣམ་པར་ཐར་པའི་སྒོ་གསུམ་ནི་སྟོང་པ་ཉིད་དང་། སྨོན་པ་མེད་པ་དང་མཚན་མ་མེད་པ་སྟེ། དེ་དག་གི་རྣམ་པར་དབྱེ་བ་ཡང་འདི་ལྟ་སྟེ། མཉམ་པར་གཞག་པའི་སར་བསྟན་པ་བཞིན་དུ་རིག་པར་བྱའོ། །​དེ་ལ་ཡིད་ལ་བྱེད་པ་དུ་དག་གིས་ཡིད་ལ་བྱ་བ་དང་ཤེས་པ་དག་གིས་ཤེས་པར་བྱ་བ་དང་། རྣམ་པར་ཤེས་པ་དུ་དག་གིས་རྣམ་པར་ཤེས་པར་བྱ་བ་དང་། ཡོངས་སུ་ཤེས་པར་བྱ་བ་དུ་དག་གིས་ཡོངས་སུ་ཤེས་པར་བྱ་བ་དང་། རྣམ་པར་ཐར་པའི་སྒོ་དུ་དག་གིས་རྣམ་པར་ཐར་པར་བྱ་བ་དེ་ལྟར་[[39]](#footnote-58)ཆོས་ཡོངས་སུ་བརྟག་པ་བརྩམ་པར་བྱའོ། །​དེ་ལ་དབང་དུ་བྱ་བའི་དོན་ནི་མདོར་བསྡུ་ན་རྣམ་པ་གསུམ་སྟེ། འདི་ལྟ་སྟེ། དངོས་པོའི་དབང་དུ་བྱ་བ་དང་། དུས་ཀྱི་དབང་དུ་བྱ་བ་དང་། གང་ཟག་གི་དབང་དུ་བྱ་བའོ། །​དེ་ལ་དངོས་པོའི་དབང་དུ་བྱ་བ་ཡང་རྣམ་པ་གསུམ་སྟེ། དངོས་གཞིའི་[[40]](#footnote-59)དངོས་པོའི་དབང་དུ་བྱ་བ་དང་། དེའི་ཐོབ་པའི་ཐབས་ཀྱི་དངོས་པོའི་དབང་དུ་བྱ་བ་དང་། གཞན་གྱིས་རྗེས་སུ་སྙིང་བརྩེ་བའི་དངོས་པོའི་དབང་དུ་བྱ་བའོ། །​དེ་ལ་དངོས་གཞིའི་དངོས་པོའི་དབང་དུ་བྱ་བ་ནི་རྣམ་པ་དྲུག་སྟེ། འདི་ལྟ་སྟེ། བདེ་འགྲོ་དང་། ངན་འགྲོ་དང་། ཉམས་པ་དང་། ཁྱད་པར་དང་། འཁོར་བ་དང་། མྱ་ངན་ལས་འདས་པའོ། །​དེའི་ཐོབ་པའི་ཐབས་ཀྱི་དངོས་པོའི་དབང་དུ་བྱ་བ་ནི་རྣམ་པ་བཅུ་གཉིས་ཏེ། འདི་ལྟ་སྟེ། སྤྱོད་པ་བཅུ་གཉིས་པོ་འདོད་པའི་སྤྱོད་པ་དང་། ངེས་པར་འབྱུང་བའི་སྤྱོད་པ་དང་། དགེ་བའི་སྤྱོད་པ་དང་། མི་དགེ་བའི་སྤྱོད་པ་དང་། དྲག་པོའི་སྤྱོད་པ་དང་། དྲག་པོ་མ་ཡིན་པའི་སྤྱོད་པ་དང་། ཉམས་པའི་ཆ་དང་མཐུན་པའི་སྤྱོད་པ་དང་། ཁྱད་པར་གྱི་ཆ་དང་མཐུན་པའི་སྤྱོད་པ་དང་། ཀུན་ནས་ཉོན་མོངས་པའི་སྤྱོད་པ་དང་། རྣམ་པར་བྱང་བའི་སྤྱོད་པ་དང་། བདག་གི་དོན་གྱི་སྤྱོད་པ་དང་། གཞན་གྱི་དོན་གྱི་སྤྱོད་པའོ། །​གཞན་གྱིས་རྗེས་སུ་སྙིང་བརྩེ་བའི་དངོས་པོའི་དབང་དུ་བྱ་བ་ནི་རྣམ་པ་ལྔ་སྟེ། འདི་ལྟ་སྟེ། འདུན་པ་བཟློག་པ་[[41]](#footnote-60)དང་། ཡང་དག་པར་སྟོན་པ་དང་། ཡང་དག་པར་འཛིན་དུ་འཇུག་པ་དང་། ཡང་དག་པར་གཟེངས་[[42]](#footnote-61)བསྟོད་པ་དང་། ཡང་དག་པར་རབ་ཏུ་དགའ་བར་བྱེད་པའོ། །​དེ་ལ་བདེ་འགྲོ་ནི་མི་རྣམས་དང་ལྷ་རྣམས་སོ། །​ངན་འགྲོ་ནི་ངན་སོང་རྣམས་སོ། །​དེ་ལ་ཉམས་པ་ནི་རྣམ་པ་གཉིས་ཏེ། གཞན་ལ་[[43]](#footnote-62)བརྟེན་པ་དང་། གཞན་ལ་[[44]](#footnote-63)བརྟེན་པ་མ་ཡིན་ནོ། །​དེ་ལ་དང་པོ་ནི་བདག་ཉིད་ཀྱི་ཚེ་ཉམས་པའོ། །​ཚེ་ཇི་ལྟ་བ་བཞིན་དུ་ཁ་དོག་དང་། སྟོབས་དང་།ལོངས་སྤྱོད་དང་། སྙན་པ་དང་། བདེ་བ་དང་། སྤོབས་པ་ལ་སོགས་པ་ལ་ཡང་དེ་བཞིན་དུ་རིག་པར་བྱའོ། །​གཉིས་པ་ནི་དགེ་བ་ཉམས་པ་དང་དབང་ཕྱུག་གི་བདག་པོ་ཉམས་པ་དང་དབང་ཆུང་བར་གྲགས་པ་ཉིད་དང་། ཚིག་མི་བཙུན་པ་ཉིད་དང་། ཤེས་རབ་འཆལ་བ་ཉིད་དང་། གཟུགས་དང་སྒྲ་དང་དྲི་དང་རོ་དང་རེག་བྱ་རྒྱ་ཆེན་པོ་མ་ཡིན་པ་འཐོབ་པ་དང་། དེ་དག་ལོངས་སྤྱོད་རྒྱ་ཆེན་པོ་དག་ལ་སེམས་མི་འཇུག་པ་དང་། དེ་ལྟ་བུ་དང་མཐུན་པ་དག་ཉམས་པར་རིག་པར་བྱའོ། །​ཁྱད་པར་ནི་དེ་ལས་བཟློག་པ་ལས་ཅི་རིགས་པ་ཁོ་ནར་[[45]](#footnote-64)རིག་པར་བྱའོ། །​དེ་ལ་འཁོར་བ་ནི་བདེ་འགྲོ་དང་ཉམས་པ་དང་།ཁྱད་པར་དེ་དག་ཉིད་ཡིན་ནོ། །​མྱ་ངན་ལས་འདས་པ་ནས་[[46]](#footnote-65)ཕུང་པོའི་ལྷག་མ་དང་བཅས་པས་[[47]](#footnote-66)ཕུང་པོའི་ལྷག་མ་མེད་པའི་མྱ་ངན་ལས་འདས་པའི་དབྱིངས་སོ། །​དེ་ལ་འདོད་པའི་སྤྱོད་པ་ནི་འདི་ལྟ་སྟེ། འདོད་པ་ལ་ལོངས་སྤྱོད་པ་བཅུ་པོ་དག་སྟེ་བར་མ་ལས་འབྱུང་བ་བཞིན་ནོ། །​ངེས་པར་འབྱུང་བའི་སྤྱོད་པ་ནི་ལོངས་སྤྱོད་དེ་དག་ཉིད་མི་རྟག་པ་ལ་སོགས་པར་ཤེས་ནས་རབ་ཏུ་བྱུང་ཞིང་ཚུལ་ཁྲིམས་དང་དབང་པོ་སྡོམ་པ་ལ་སོགས་པ་གང་ཡིན་པའོ། །​དགེ་བའི་སྤྱོད་པ་ནི་སྦྱིན་པ་དང་ཚུལ་ཁྲིམས་དང་བསྒོམ་པ་དག་གིས་ཟག་པ་དང་བཅས་པའི་དགེ་བ་སྤྱོད་པ་གང་ཡིན་པའོ། །​མི་དགེ་བའི་སྤྱོད་པ་ནི་ཉེས་པར་སྤྱོད་པ་རྣམ་པ་གསུམ་སྤྱོད་པའོ། །​དྲག་པོའི་སྤྱོད་པ་ནི་འདི་ལྟ་སྟེ། གཅེར་བུ་དང་གོས་མེད་པ་ལ་སོགས་པ་དག་གོ། །​དྲག་པོ་མ་ཡིན་པའི་སྤྱོད་པ་ནི་འདི་ལྟ་སྟེ། ཆོས་ཀྱིས་ཐོབ་པའི་བདེ་བ་ཡོངས་སུ་མི་སྤོང་ཞིང་། མཐའ་གཉིས་པོ་འདོད་པའི་བསོད་ནམས་[[48]](#footnote-67)ཀྱི་རྗེས་སུ་སྦྱོར་བའི་མཐའ་དང་བདག་ཉིད་ངལ་བའི་རྗེས་སུ་སྦྱོར་བའི་མཐའ་ཡོངས་སུ་སྤངས་ནས་དབུ་མའི་ལམ་ལ་བརྟེན་ཏེ་ཆོས་ཀྱིས་[[49]](#footnote-68)གོས་ལ་སོགས་པ་ཡོངས་སུ་ཚོལ་ཞིང་ལོངས་སྤྱོད་པ་གང་ཡིན་པའོ། །​ཉམས་པའི་ཆ་དང་མཐུན་པའི་སྤྱོད་པ་ནི་འདི་ལྟ་སྟེ། ཚེ་ལ་སོགས་པའི་ཁྱད་པར་གྱི་བར་དུ་གཅོད་པ་སྤྱོད་པའོ། །​ཁྱད་པར་གྱི་ཆ་དང་མཐུན་པའི་སྤྱོད་པ་ནི་འདི་ལྟ་སྟེ། ནེ་ཙོའི་མདོ་ལས་འབྱུང་བ་བཞིན་དུ་དེ་ལས་བཟློག་པ་ལས་རིག་པར་བྱའོ། །​ཀུན་ནས་ཉོན་མོངས་པའི་སྤྱོད་པ་ནི་[[50]](#footnote-69)མདོར་བསྡུ་ན་རྣམ་པ་གསུམ་སྟེ། ལས་ཀྱི་ཀུན་ནས་ཉོན་མོངས་པ་དང་། ཉོན་མོངས་པའི་ཀུན་ནས་ཉོན་མོངས་པ་དང་། འཇུག་པའི་ཀུན་ནས་ཉོན་མོངས་པའོ། །​དེ་དག་གི་རྩ་བའི་གཞི་ནི་རྣམ་པ་དགུར་རིག་པར་བྱ་སྟེ། ལས་ཀྱི་ཀུན་ནས་ཉོན་མོངས་པའི་ནི་ཆགས་པ་དང་ཞེ་སྡང་དང་གཏི་མུག་རྣམས་སོ། །​ཉོན་མོངས་པའི་ཀུན་ནས་ཉོན་མོངས་པའི་ནི་ཕྱིན་ཅི་ལོག་བཞིའོ། །​འཇུག་པའི་ཀུན་ནས་ཉོན་མོངས་པའི་ནི་མ་རིག་པ་དང་སྲིད་པའི་སྲེད་པའོ། །​དེ་ཅིའི་ཕྱིར་ཞེ་ན། འདི་ལྟར་ལས་ཀྱི་ཀུན་ནས་ཉོན་མོངས་པ་ནི་མི་དགེ་བའི་རྩ་བ་གསུམ་པོ་དག་གིས་སྐྱེ་བར་འགྱུར་ལ། ཉོན་མོངས་པའི་ཀུན་ནས་ཉོན་མོངས་པ་ནི་ཕྱིན་ཅི་ལོག་བཞིས་སྐྱེ་བར་འགྱུར་བ་དང་། ཉོན་མོངས་པ་སྐྱེས་ན་རབ་ཏུ་བྱུང་བ་རྣམས་ཀྱི་འཇུག་པའི་ཀུན་ནས་ཉོན་མོངས་པ་ནི་མ་རིག་པའི་སྒོ་ནས་སྐྱེ་བར་འགྱུར་ལ་ཁྱིམ་ན་གནས་པ་རྣམས་ཀྱི་འཇུག་པའི་ཀུན་ནས་ཉོན་མོངས་པ་ནི་སྲིད་པའི་སྲེད་པའི་སྒོ་ནས་སྐྱེ་བར་འགྱུར་བའི་ཕྱིར་རོ། །​རྣམ་པར་བྱང་བའི་སྤྱོད་པ་ནི་མདོར་བསྡུ་ན་བསླབ་པ་གསུམ་དང་། ས་ལྔ་སྟེ་ཚོགས་ཀྱི་ས་ནས་མཐར་ཐུག་པར་འགྲོ་བའི་སའི་བར་དུ་སྔ་མ་བཞིན་ནོ། །​བསླབ་པ་ལ་སོགས་པ་དེ་དག་གི་རྩ་བའི་གཞི་ཡང་རྣམ་པ་དགུར་རིག་པར་བྱ་སྟེ། ལྷག་པའི་ཚུལ་ཁྲིམས་དང་ལྷག་པའི་སེམས་ཀྱིས་ནི་ཆགས་པ་མེད་པ་དང་ཞེ་སྡང་མེད་པ་དང་། གཏི་མུག་མེད་པ་རྣམས་སོ། །​ཚོགས་ཀྱི་ས་དང་སྦྱོར་བའི་ས་[[51]](#footnote-70)ནི་ཕྱིན་ཅི་མ་ལོག་པ་བཞིའོ། །​ལྷག་པའི་ཤེས་རབ་ཀྱི་བསླབ་པ་དང་། མཐོང་བའི་ས་དང་། བསྒོམ་པའི་ས་དང་། མཐར་ཐུག་པར་འགྲོ་བའི་ས་[[52]](#footnote-71)ནི་རིག་པ་དང་རྣམ་པར་གྲོལ་བའོ། །​དེ་ལ་བདག་གི་དོན་གྱི་སྤྱོད་པ་ནི་འདི་ལྟ་སྟེ། བདག་ལ་ཕན་པ་སྒྲུབ་པ་གང་ཡིན་པ་སྟེ། འདི་ལྟ་སྟེ། ཉན་ཐོས་དང་རང་སངས་རྒྱས་དག་གིའོ། །​འདི་ལྟར་དེ་དག་ནི་ལན་འགའ་གཞན་གྱི་དོན་སྒྲུབ་པ་ལ་[[53]](#footnote-72)ཡང་བྱེད་མོད་ཀྱི་གཞན་གྱི་དོན་ཁོ་ན་ལ་འཇུག་པ་མ་ཡིན་པས་དེའི་ཕྱིར་བདག་གི་དོན་གྱི་སྤྱོད་པ་ཁོ་ན་ཞེས་བྱའོ། །​གཞན་གྱི་དོན་གྱི་སྤྱོད་པ་ནི་སྐྱེ་བོ་མང་པོ་ལ་བདེ་བ་ལ་སོགས་པའི་ཕྱིར་གཞན་ལ་ཕན་པ་སྒྲུབ་པ་གང་ཡིན་པ་སྟེ། འདི་ལྟ་སྟེ།བྱང་ཆུབ་སེམས་དཔའ་རྣམས་དང་། དེ་བཞིན་གཤེགས་པ་རྣམས་ཀྱིའོ། །​དེ་ལ་འདུན་པ་ཟློག་པ་ནི་ནག་པོའི་ཕྱོགས་ཀྱི་སྤྱོད་པ་དྲུག་གི་མི་བསྔགས་པ་བརྗོད་པ་དང་། ཉེས་དམིགས་ཡང་དག་པར་སྟོན་པ་གང་ཡིན་པའོ། །​དེ་ལ་ཡང་དག་པར་སྟོན་པ་ནི་དཀར་པོའི་སྤྱོད་པ་རྣམས་ཡང་དག་པར་འཛིན་དུ་གཞུག་པའི་ཕྱིར་རིགས་པ་[[54]](#footnote-73)བཞི་ཡང་དག་པར་སྟོན་པ་གང་ཡིན་པའོ། །​དེ་ལ་ཡང་དག་པར་འཛིན་དུ་གཞུག་པ་ནི་ཡང་དག་པར་བསྟན་ཅིང་མོས་པར་གྱུར་པ་རྣམས་བསླབ་པའི་གཞི་གཟུང་བ་བསྒྲུབ་པ་[[55]](#footnote-74)ལ་འདི་ལྟ་སྟེ། གདོན་མི་ཟ་བར་བྱས་ནས་བདག་གིས་ད་ཅི་ཞིག་བགྱི་ཞེས་[[56]](#footnote-75)ཟེར་བ་ལ་ཁྱོད་ཀྱིས་འདི་ལྟ་འདི་[[57]](#footnote-76)ལྟར་སྒྲུབས་[[58]](#footnote-77)ཤིག་ཅེས་ཡང་དག་པར་སྦྱོར་བར་བྱེད་པ་གང་ཡིན་པའོ། །​དེ་ལ་ཡང་དག་པར་གཟེངས་[[59]](#footnote-78)བསྟོད་པ་ནི་ཀུན་ཤེས་པའམ་བསྒྲུབ་པའམ། ཐོབ་པར་བྱ་བ་ལ་སེམས་ཞུམ་པའི་ཚེ་ན་[[60]](#footnote-79)སྐལ་བ་དང་ལྡན་ཞིང་མཐུ་ཡོད་པས་སེམས་ཡང་དག་པར་འཛིན་པ་ཉིད་གང་ཡིན་པའོ། །​དེ་ལ་ཡང་དག་པར་རབ་ཏུ་དགའ་བར་བྱེད་པ་ནི་ཆོས་ཀྱི་རྗེས་སུ་མཐུན་པའི་ཆོས་སྒྲུབ་པ་ལ་ཡང་དག་པའི་བསྔགས་པ་རྗོད་པར་[[61]](#footnote-80)བྱེད་པ་གང་ཡིན་པའོ། །​འདུན་པ་ཟློག་པར་བྱེད་པ་ཡིན་ལ་ཡང་དག་པར་སྟོན་པར་བྱེད་པ་མ་ཡིན་པ་ཡང་ཡོད་དེ་འདི་ལྟ་སྟེ། ཆེ་གེ་མོ་ཞིག་འདི་སྐད་ཟེར་གྱིས་འདི་མ་བྱེད་ཅིག་[[62]](#footnote-81)ཅེས་གཞན་གྱི་ཚིག་གིས་འདུན་པ་ཟློག་[[63]](#footnote-82)པར་བྱེད་པའམ། གལ་ཏེ་བྱེད་ན་འདི་དང་འདི་ལྟར་བྱའོ་ཞེས་བསྡིགས་པར་བྱེད་པའམ། ཁོ་བོ་ལ་བྱམས་པའི་ཕྱིར་མ་བྱེད་ཅིག་ཅེས་གསོལ་བ་འདེབས་པར་བྱེད་པ་ལྟ་བུའོ། །​ཡང་དག་པར་སྟོན་པ་ཡིན་ལ། འདུན་པ་ཟློག་[[64]](#footnote-83)པར་བྱེད་པ་མ་ཡིན་པ་ཡང་ཡོད་དེ། འདི་ལྟ་སྟེ། ཡོན་ཏན་དང་སྐྱོན་ཐ་མལ་པ་ལ་ཡང་དག་པར་སྟོན་པར་བྱེད་ལ་དེ་སྐྱོན་ལས་བཟློག་ཏུ་མི་རུང་བ་ལྟ་བུའོ། །​ཡང་དག་པར་སྟོན་པར་[[65]](#footnote-84)བྱེད་འདུན་པ་ཟློག་[[66]](#footnote-85)པར་[[67]](#footnote-86)བྱེད་པ་ནི་འདི་ལྟ་སྟེ། སྐྱོན་ལ་གནས་པ་ལ་ཡང་དག་པར་བསྟན་ནས་འདུན་པ་ཟློག་[[68]](#footnote-87)པར་བྱེད་པ་ལྟ་བུའོ། །​དེ་ལ་ཡང་དག་པར་འཛིན་དུ་ཡང་འཇུག་ལ་ཡང་དག་པར་གཟེངས་སྟོད་[[69]](#footnote-88)པར་བྱེད་པ་ནི་དང་པོ་ཉིད་དུ་བསླབ་པ་ཡང་དག་པར་མ་བླངས་པ་དང་། གོང་མའི་ཁྱད་པར་ལ་ཞུམ་པ་ན་ཁྱད་པར་རྩོམ་པ་ལའོ། །​ཡང་དག་པར་རབ་ཏུ་དགའ་བ་ལ་ཕན་ཡོན་ལྔ་ཡོད་དེ། ཡང་དག་པར་རབ་ཏུ་དགའ་བ་ན་རང་གི་རྟོགས་པ་ལ་ངེས་པར་འགྱུར་བ་དང་། གཞན་དག་དེའི་ཡོན་ཏན་རྟོགས་པར་བྱ་བ་ལ་དགའ་བ་སྐྱེ་བ་དང་། ཞེ་འགྲས་པ་རྣམས་དེ་ལ་དད་པར་འགྱུར་བ་དང་། མ་དད་པ་རྣམས་ཐ་མལ་པར་གནས་པར་འགྱུར་བ་དང་། དད་པ་རྣམས་ཕྱིར་ཞིང་འབྱུང་བར་འགྱུར་བའོ། །​ཡང་དག་པར་དགའ་བར་བྱེད་པའི་གང་ཟག་ནི་ཡིད་དུ་འོང་བའི་ལྷའི་རིས་སུ་སྐྱེ་བར་འགྱུར་བའི་ལས་བྱེད་ཅིང་སོགས་ཏེ། དེ་ནི་གང་དང་གང་[[70]](#footnote-89)དུ་སྐྱེ་བ་དེ་དང་དེར་ཡིད་དུ་འོང་བ་འབའ་ཞིག་ཐོབ་པར་འགྱུར་གྱི། ཡིད་དུ་མི་འོང་བ་ནི་མ་ཡིན་ནོ། །​དེ་ལ་འདོད་པའི་སྤྱོད་པས་ནི་བདེ་འགྲོར་འགྲོ་བར་འགྱུར་བ་ཡང་ཡོད་དེ།འདི་ལྟ་སྟེ། ཕྱི་མའི་འདོད་པའི་རྒྱུར་འདི་ལ་དགེ་བ་བྱེད་པ་ལྟ་བུའོ། །​ངན་འགྲོར་འགྲོ་བར་འགྱུར་བ་ཡང་ཡོད་དེ། འདི་ལྟ་སྟེ། ཆོས་མ་ཡིན་པས་འདོད་པ་ཉེ་བར་སྒྲུབ་པར་[[71]](#footnote-90)བྱེད་པ་ལྟ་བུའོ། །​ངེས་པར་འབྱུང་བའི་སྤྱོད་པ་ནི་ཉམས་པར་བྱས་པས་ནི་ངན་འགྲོར་འགྲོ་བར་འགྱུར་ལ་ཕུན་སུམ་ཚོགས་པར་བྱས་པས་ནི་བདེ་འགྲོར་འགྲོ་བ་དང་མྱ་ངན་ལས་འདའ་བའི་ཚོགས་སུ་འགྱུར་རོ། །​དགེ་བའི་སྤྱོད་པས་ཀྱང་བདེ་འགྲོར་འགྲོ་བ་དང་མྱ་ངན་ལས་འདའ་བའི་ཚོགས་སུ་འགྱུར་རོ། །​མི་དགེ་བའི་སྤྱོད་པས་ནི་ངན་འགྲོར་འགྲོ་བར་འགྱུར་རོ། །​དྲག་པོའི་སྤྱོད་པས་ཀྱང་ངན་འགྲོར་འགྲོ་བར་འགྱུར་ཏེ། ལོག་པར་ལྟ་བ་ལ་བརྟེན་པས་བདག་ཉིད་ཀུན་ཏུ་གདུང་བ་བྱེད་པ་ཉིད་ཀྱི་ཕྱིར་རོ། །​དྲག་པོ་མ་ཡིན་པའི་སྤྱོད་པས་ནི་མྱ་ངན་ལས་འདའ་བའི་ཚོགས་སུ་འགྱུར་རོ། །​ཉམས་པའི་ཆ་དང་མཐུན་པ་དང་ཁྱད་པར་གྱི་ཆ་དང་མཐུན་པའི་སྤྱོད་པས་ནི་ཅི་རིགས་པར་ཉམས་པ་དང་ཁྱད་པར་དུ་འགྲོ་བར་འགྱུར་རོ། །​ཀུན་ནས་ཉོན་མོངས་པའི་སྤྱོད་པས་ནི་འཁོར་བར་འགྱུར་རོ། །​རྣམ་པར་བྱང་བའི་སྤྱོད་པས་ནི་མྱ་ངན་ལས་འདའ་བར་འགྱུར་རོ། །​བདག་གི་དོན་གྱི་སྤྱོད་པས་ནི་བདག་ཉིད་བདེ་འགྲོར་འགྲོ་བ་དང་ཁྱད་པར་དུ་འགྲོ་བ་དང་མྱ་ངན་ལས་འདའ་བར་འགྲོ་བར་འགྱུར་བའོ། །​གཞན་གྱི་དོན་གྱི་སྤྱོད་པས་ནི་བདག་དང་གཞན་དག་བདེ་འགྲོར་འགྲོ་བ་དང་། ཁྱད་པར་དུ་འགྲོ་བ་དང་མྱ་ངན་ལས་འདའ་བར་འགྲོ་བར་འགྱུར་རོ། །​དེ་དག་ནི་དངོས་པོ་གསུམ་དུ་འགྱུར་ཏེ། །​དངོས་གཞིའི་དངོས་པོ་ནི་བདེ་འགྲོ་ལ་སོགས་པ་མྱ་ངན་ལས་འདའ་བའི་[[72]](#footnote-91)མཐར་ཐུག་པའི་བར་དུ་རྣམ་པ་དྲུག་གོ། །​དེ་འཐོབ་པའི་ཐབས་ཀྱི་དངོས་པོ་ནི་སྤྱོད་པ་བཅུ་གཉིས་སོ། །​གཞན་གྱིས་[[73]](#footnote-92)རྗེས་སུ་སྙིང་བརྩེ་བའི་དངོས་པོ་ནི་གང་གིས་གཞན་གྱིས་[[74]](#footnote-93)རྗེས་སུ་སྙིང་བརྩེ་བ་ན་དངོས་གཞིའི་དངོས་པོའི་དབང་དུ་བྱས་ནས་སྤྱོད་པ་བཅུ་གཉིས་པོ་དེ་[[75]](#footnote-94)དག་ལ་ཅི་རིགས་པར་འདུན་པ་ཟློག་པར་བྱེད་པ་ནས་ཡང་དག་པར་རབ་ཏུ་དགའ་བར་བྱེད་པའི་བར་རོ། །​དེ་ལ་དུས་ཀྱི་དབང་དུ་བྱ་བ་ནི་མདོར་བསྡུ་ན་གཏམ་གྱི་དངོས་པོ་གསུམ་སྟེ། འདས་པའི་གཏམ་གྱི་དངོས་པོ་དང་མ་འོངས་པའི་གཏམ་གྱི་དངོས་པོ་དང་། ད་ལྟར་བྱུང་བའི་གཏམ་གྱི་དངོས་པོ་མདོ་ལས་ཇི་སྐད་གསུངས་པ་ཁོ་ན་བཞིན་ནོ། །​དེ་གང་ཟག་གི་དབང་དུ་བྱ་བ་ནི་དབང་པོ་རྟུལ་པོ་ལ་སོགས་པ་གང་ཟག་ཉི་ཤུ་རྩ་བདུན་པོ་དག་ཡིན་པར་རིག་པར་བྱའོ། །​དེ་ལྟར་ཇི་སྐད་བསྟན་པའི་དངོས་པོ་དང་། དུས་དང་། གང་ཟག་དེ་དག་གི་དབང་དུ་མཛད་ནས་སངས་རྒྱས་བཅོམ་ལྡན་འདས་རྣམས་ཀྱི་གཏམ་འབྱུང་བར་འགྱུར་བས་དེའི་ཕྱིར་དབང་དུ་བྱ་བ་ཞེས་བྱའོ། །​དེ་ལ་ཕན་ཡོན་གྱི་དོན་མདོར་བསྡུ་ན་ཆོས་སམ་གང་ཟག་བསྔགས་པའི་དོན་བསྟོད་པའོ། །​དེ་ལ་ཉེས་དམིགས་ཀྱི་དོན་ནི་འདི་ལྟ་སྟེ། ཆོས་སམ་གང་ཟག་མི་བསྔགས་པའི་དོན་སྨད་པའོ། །​དེ་ལ་མི་མཐུན་པའི་ཕྱོགས་ཀྱི་དོན་ནི་མདོར་བསྡུ་ན་ཀུན་ནས་ཉོན་མོངས་པའི་སྤྱོད་པ་ཐམས་ཅད་དོ། །​དེ་ལ་གཉེན་པོའི་དོན་ནི་རྣམ་པར་བྱང་བའི་སྤྱོད་པ་ཐམས་ཅད་དེ། འདི་ལྟ་སྟེ། དཔེར་ན། འདོད་ཆགས་ནི་མི་མཐུན་པའི་ཕྱོགས་ཡིན་ལ། དེའི་གཉེན་པོ་ནི་མི་སྡུག་པ་ཡིན་པ་དང་། ཞེ་སྡང་ནི་མི་མཐུན་པའི་ཕྱོགས་ཡིན་ལ་དེའི་གཉེན་པོ་ནི་བྱམས་པ་ཞེས་བྱ་བ་ལ་སོགས་པ་ལྟ་བུའོ། །​དེ་ལ་བསྡུས་པའི་དོན་ནི། འདི་ལྟ་སྟེ། རིགས་དང་འབྲེལ་བའི་ཆོས་བསྟན་པ་ལས་སོ། །​དེ་ལ་རྒྱས་པའི་དོན་ནི་འདི་ལྟ་སྟེ། སོ་སོ་དང་འབྲེལ་བའི་ཆོས་བསྟན་པ་ལས་སོ། །​ཡང་དྲང་བའི་དོན་གྱི་མདོ་སྡེ་བསྟན་པ་དང་། ངེས་པའི་དོན་གྱི་མདོ་སྡེ་བསྟན་པ་ལས་སོ། །​ཡང་བསྡུས་པའི་དོན་ནི་རྣམ་པ་གཉིས་ཏེ། མིང་བསྡུས་པ་དང་། དོན་བསྡུས་པ་ལས་སོ། །​བསྡུས་པའི་དོན་ཇི་ལྟ་བ་དེ་བཞིན་དུ་རྒྱས་པའི་དོན་ཀྱང་རྣམ་པ་གཉིས་ཏེ། མིང་རྒྱས་པ་དང་། དོན་རྒྱས་པ་ལས་སོ།[[76]](#footnote-95) །​མདོ་ལས་བཅོམ་ལྡན་འདས་ཀྱིས། ཤཱ་རིའི་བུ་ནི་མདོར་བསྡུས་ཏེ་ཆོས་སྟོན་པ་ཡང་བྱེད་རྒྱས་པར་སྟོན་པ་[[77]](#footnote-96)ཡང་བྱེད་མོད་ཀྱི་ཤེས་པར་བྱེད་པ་ཤིན་ཏུ་དཀོན་ནོ་ཞེས་ཇི་སྐད་གསུངས་པ་ལྟ་བུའོ། །​དེ་ལ་བཅོམ་ལྡན་འདས་ཀྱིས་མདོའི་སྡེ་[[78]](#footnote-97)ལ་ནི་ཚིག་འབྲུ་རྒྱས་པ་ཡིན་ལ་དོན་བསྡུས་པ་ཡིན་པ་དང་། ཚིགས་སུ་བཅད་པའི་སྡེ་ལ་ནི་དོན་རྒྱས་པ་ཡིན་ལ་ཚིག་འདི་[[79]](#footnote-98)བསྡུས་པ་ཡིན་པར་ཡོངས་སུ་བསྟན་ཏོ། །​བར་སྡོམ་ནི། ས་དང་མཚན་ཉིད་ཡིད་བྱེད་དང་། །​དབང་བྱ་ཕན་ཡོན་ཉེས་དམིགས་དང་། །​མི་མཐུན་ཕྱོགས་དང་གཉེན་པོ་དང་། །​བསྡུས་པ་དང་ནི་རྒྱས་པ་ཡིན། །​དེ་ནི་རེ་ཞིག་[[80]](#footnote-99)སངས་རྒྱས་ཀྱི་བཀའི་ལུས་ཡིན་ཏེ། དེའི་ཕྱིར་གསུང་རབ་ལ་དོན་བཅུ་པོ་དེ་དག་ཐམས་ཅད་དམ་གང་ཡང་རུང་བ་ཡོངས་སུ་བཙལ་བར་བྱའོ། །​དེ་ལྟར་བདག་ཉིད་ཀྱི་དོན་དུ་[[81]](#footnote-100)ཡོངས་སུ་བཙལ་ནས་གཞན་དག་ལ་བསྟན་པར་བྱའོ། །​དེ་ལྟར་ཚིག་འབྲུའི་ལུས་ཅན་དང་། དོན་གྱི་ལུས་ཅན་གྱི་མདོ་སྡེ་ལ་ཆོས་སྨྲ་བས་རྣམ་པ་ལྔས་རྣམ་པར་བཤད་པས་འཇུག་པར་བྱ་སྟེ། དང་པོར་ཆོས་བརྗོད་པར་བྱའོ། །​དེའི་འོག་ཏུ་ཀུན་ནས་སློང་བ་བརྗོད་པར་བྱའོ། །​དེའི་འོག་ཏུ་དོན་བརྗོད་པར་བྱའོ། །​དེའི་འོག་ཏུ་རྒོལ་བའི་ལན་བརྗོད་པར་བྱའོ། །​དེའི་འོག་ཏུ་མཚམས་སྦྱར་བ་བརྗོད་པར་བྱའོ། །​དེ་ལ་ཆོས་ནི་མདོར་བསྡུ་ན་མདོ་སྡེ་ལ་སོགས་པ་གསུང་རབ་ཏུ་གཏོགས་པ་ཡན་ལག་བཅུ་གཉིས་སོ། །​དེ་ལ་མདོའི་སྡེ་[[82]](#footnote-101)ནི་སྨོས་པའི་དོན་གྱིས་ཏེ་རྐྱང་པར་བཤད་པ་ཡིན་པའོ། །​དེ་ཡང་ཕལ་ཆེར་དགོངས་པ་གཟུང་བར་བྱ་བ་ཡིན་ནོ། །​དེ་ལ་དབྱངས་ཀྱིས་བསྙེད་པའི་སྡེ་ནི་ཐ་མར་ཚིགས་སུ་བཅད་པའི་དབྱངས་ཀྱིས་བསྙད་པ་གང་ཡིན་པ་དང་། མདོར་བསྟན་པར་གཞག་པ་ངེས་པའི་དོན་མ་ཡིན་པ་གང་ཡིན་པའོ། །​དེ་ལ་ལུང་བསྟན་པའི་སྡེ་ནི་[[83]](#footnote-102)མདོར་བསྟན་ནས་རྣམ་པར་ཕྱེ་སྟེ་ལུང་སྟོན་པར་མཛད་པ་གང་ཡིན་པ་དང་། ཉན་ཐོས་ཀྱི་[[84]](#footnote-103)དུས་ལས་འདས་པ་རྣམས་ཀྱི་སྐྱེ་བ་ལུང་སྟོན་པ་གང་ཡིན་པའོ། །​དེ་ལ་ཚིགས་སུ་བཅད་པའི་སྡེ་ནི་ཚིགས་བཅད་དུ་བཤད་པ་གང་ཡིན་པ་སྟེ། དེ་ཡང་རྩ་བ་གཉིས་པའམ་རྩ་བ་གསུམ་པའམ་རྩ་བ་བཞི་པའམ་རྩ་བ་ལྔ་པའམ་རྩ་བ་དྲུག་པའོ། །​དེ་ལ་ཆེད་དུ་བརྗོད་པའི་སྡེ་ནི་གང་ལས་ཀྱང་མ་བརྟེན་པར་[[85]](#footnote-104)འདི་ལྟ་སྟེ། ཉན་ཐོས་རྣམས་བྱང་བར་བྱ་བའི་ཕྱིར་བཤད་པ་གང་ཡིན་པ་དང་སྐྱེ་བོ་ཕྱི་མ་ལ་ཐུགས་བརྩེ་བ་ཉེ་བར་གཞག་ནས་ཚུལ་བཤད་པ་གང་ཡིན་པ་དེ་ནི་ཆེད་དུ་བརྗོད་པའི་སྡེ་ཞེས་བྱ་སྟེ། ཇི་སྐད་དུ་བཅོམ་ལྡན་འདས་ཆེད་དུ་བརྗོད་པ་[[86]](#footnote-105)ཆེད་དུ་བརྗོད་པར་མཛད་[[87]](#footnote-106)དོ་ཞེས་གསུངས་པ་ལྟ་བུའོ། །​དེ་ལ་གླེང་གཞིའི་སྡེ་ནི་བརྟེན་ནས་བཤད་པ་གང་ཡིན་པ་སྟེ། དེ་ཡང་བཅོམ་ལྡན་འདས་རི་དྭགས་འཛིན་གྱི་བུ་ནག་པོ་ལས་བརྩམས་ཏེ་དགེ་སློང་རྣམས་ལ་ཆོས་དང་ལྡན་པའི་གཏམ་གསུང་ངོ་ཞེས་ཇི་སྐད་གསུངས་པ་ལྟ་བུ་དང་། སོ་སོར་ཐར་པ་ལས་བརྩམས་ཏེ་བྱུང་བའི་ལམ་འདུལ་བར་བསྡུས་པ་གང་ཡིན་པ་དང་གང་ལ་བཅོམ་ལྡན་འདས་ཀྱིས་གླེང་གཞི་འདི་དང་སྐབས་འདི་ལ་འདི་སྐད་གསུངས་ཞེས་བྱ་བ་གང་ཡིན་པའོ། །​དེ་ལ་རྟོགས་པ་བརྗོད་པའི་སྡེ་ནི་དཔེ་དང་བཅས་པའི་མདོ་སྡེ་གང་ཡིན་པ་སྟེ་དེས་དོན་དེ་[[88]](#footnote-107)རྣམ་པར་བྱང་བར་འགྱུར་བའོ། །​དེ་ལ་དེ་ལྟ་བུ་བྱུང་བའི་སྡེ་ནི་སྐྱེས་པའི་རབས་ཀྱི་སྡེ་མ་གཏོགས་པ་སྔོན་གྱི་ཚུལ་དང་ལྡན་པ་གང་ཡིན་པའོ། །​དེ་ལ་སྐྱེས་པའི་རབས་ཀྱི་སྡེ་ནི་བྱང་ཆུབ་སེམས་དཔའི་སྤྱོད་པ་ལ། བདག་ཉིད་ཀྱི་རང་གི་སྐྱེ་བ་ཡང་དག་པར་བརྗོད་པ་གང་ཡིན་པའོ། །​དེ་ལ་ཤིན་ཏུ་རྒྱས་པའི་སྡེ་ནི་བྱང་ཆུབ་སེམས་དཔའི་ལམ་འདི་ལྟ་སྟེ། ས་བདུན་དང་བྱང་ཆུབ་སེམས་དཔའི་སྤྱོད་པ་བཞི་ཡང་དག་པར་བརྗོད་པ་དང་། སངས་རྒྱས་ཀྱི་ཆོས་འདི་ལྟ་སྟེ། རྣམ་པ་ཐམས་ཅད་དུ་ཡོངས་སུ་དག་པ་བཞི་དང་། རྣམ་པ་ཐམས་ཅད་དང་མཆོག་མཁྱེན་པའི་བར་གྱི་སངས་རྒྱས་ཀྱི་ཆོས་མ་འདྲེས་པ་བརྒྱ་བཞི་བཅུ་འདི་ལྟ་སྟེ། བྱང་ཆུབ་སེམས་དཔའི་སར་བསྟན་པ་དག་ཡང་དག་པར་བརྗོད་པ་སྟེ་ཆོས་དེ་དེ་[[89]](#footnote-108)དག་ནི་མང་བ་དང་རྒྱ་ཆེ་བ་དང་ཡུན་རིང་པོ་གྲངས་མེད་པ་གསུམ་གྱིས་ཡང་དག་པར་བསྒྲུབས་པའི་ཕྱིར་རྒྱ་ཆེ་བས་ན་དེའི་ཕྱིར་ཤིན་ཏུ་རྒྱས་པའི་སྡེ་ཞེས་བྱའོ། །​དེ་ལ་རྨད་དུ་བྱུང་བའི་ཆོས་ཀྱི་དོན་ནི་སངས་རྒྱས་རྣམས་དང་ཉན་ཐོས་རྣམས་དང་ཁྱིམ་པ་རྣམས་ཀྱི་རྨད་དུ་བྱུང་བའི་ཆོས་ཡང་དག་པར་བརྗོད་པ་གང་ཡིན་པ་སྟེ། འདི་ལྟ་སྟེ། རྨད་དུ་བྱུང་བའི་རྒྱུའི་མདོ་ལས་གསུངས་པ་ལྟ་བུའོ། །​དེ་ལ་གཏན་ལ་དབབ་པར་[[90]](#footnote-109)བསྟན་པའི་སྡེ་[[91]](#footnote-110)དག་ནི་མདོ་སྡེ་ལས་ངེས་པར་དྲངས་པའི་མ་མོ་གང་དག་ཡིན་པ་སྟེ། དེ་ལ་ངེས་པའི་དོན་གྱི་མདོ་སྡེ་ཐམས་ཅད་ནི་མ་མོ་ཞེས་བྱའོ། །​གང་དུ་བཅོམ་ལྡན་འདས་ཀྱིས་ཆོས་ཀྱི་མཚན་ཉིད་བསྟན་པ་དང་གང་དུ་ཉན་ཐོས་གཞི་མཐོང་བས་[[92]](#footnote-111)རྟོགས་པ་ལ་གནས་པས་ཆོས་ཀྱི་མཚན་ཉིད་མ་ནོར་བར་བསྟན་པ་དེ་ཡང་མ་མོ་ཡིན་ཏེ་ཆོས་མངོན་པ་ཡང་ཡིན་ནོ། །​ཇི་ལྟར་ཡིག་འབྲུ་དང་བཟོའི་བསྟན་བཅོས་རྣམས་ཀྱི་དང་པོ་ཡི་གེའི་ཕྱི་མོ་ཡིན་པ་ལྟར་ཆོས་ཀྱི་མཚན་ཉིད་རྣམ་པར་[[93]](#footnote-112)བཤད་པ་ཡང་དག་པར་[[94]](#footnote-113)རིག་པར་བྱའོ། །​ཇི་ལྟར་ཡི་གེའི་ཕྱི་མོ་མེད་པའི་ཡི་གེ་མངོན་པར་མི་གསལ་བ་དེ་བཞིན་དུ་མདོའི་སྡེ་[[95]](#footnote-114)ལ་སོགས་པ་ཡན་ལག་བཅུ་གཉིས་ཀྱང་ཆོས་ཀྱི་མཚན་ཉིད་རྣམ་པར་མ་བཞག་ན་མངོན་པར་མི་གསལ་བ་ཡིན་གྱི་རྣམ་པར་བཞག་ན་མངོན་པར་གསལ་བར་འགྱུར་རོ། །​མཚན་ཉིད་ཐ་མི་དད་པར་བརྗོད་པའི་ཕྱིར་མ་མོ་དེ་ཉིད་ཆོས་མངོན་པ་ཞེས་བྱ་སྟེ། མ་མོ་དེ་ལ་བརྟེན་ནས་མདོ་སྡེ་གཞན་དག་རྣམ་པར་བཤད་པར་བྱེད་པ་གང་ཡིན་པ་དེ་ནི་གཏན་ལ་དབབ་པར་[[96]](#footnote-115)བསྟན་པའི་སྡེ་ཞེས་བྱའོ། །​དེ་ལ་ཀུན་ནས་སློང་བ་ནི་རྣམ་པ་གསུམ་སྟེ། དངོས་པོ་དང་དུས་དང་གང་ཟག་གི་དབང་དུ་བྱ་བ་ལས་ཅི་རིགས་པར་[[97]](#footnote-116)བརྗོད་པར་བྱ་བ་ཡིན་ཏེ། གང་ཟག་ཆེ་གེ་མོ་ཞིག་སྤྱོད་པ་མང་གེ་མོ་ཞིག་འདུན་པ་བཟློག་པར་བྱ་བའི་ཕྱིར་དང་ཡང་དག་པར་བསྟན་པར་བྱ་བའི་ཕྱིར་དང་། ཡང་དག་པར་རབ་ཏུ་དགའ་བར་བྱ་[[98]](#footnote-117)བའི་ཕྱིར་རོ། །​དེ་ལ་ཀུན་ནས་སློང་བ་བརྗོད་ནས་དོན་བརྗོད་པར་བྱ་སྟེ།དོན་ནི་རྣམ་པ་གཉིས་ཏེ། བསྡུས་པའི་དོན་དང་། ཚིག་གི་དོན་ཏོ། །​དེ་ལ་བསྡུས་པའི་དོན་ནི་རྣམ་པ་བཞིས་བརྗོད་པར་བྱ་སྟེ། འདི་ལྟ་སྟེ། ངེས་པའི་དོན་གྱི་མདོ་སྡེ་ཉེ་བར་བསྒྲུབ་པ་དང་། དངོས་པོའི་མཐའ་བསྟན་པ་དང་། སྒྲུབ་པ་དང་། འབྲས་བུས་སོ། །​དེ་ལ་སྒྲུབ་པ་ད་ཡང་[[99]](#footnote-118)རྣམ་པ་གཉིས་ཏེ། ལོག་པ་དང་།ཡང་དག་པ་ཉིད་དོ། །​དེའི་འབྲས་བུ་ཡང་རྣམ་པ་གཉིས་ཏེ། ཡང་དག་པར་བསྒྲུབས་[[100]](#footnote-119)པའི་འབྲས་བུ་དང་། ལོག་པར་བསྒྲུབས་པའི་[[101]](#footnote-120)འབྲས་བུའོ། །​དེ་ལ་ཚིག་གི་དོན་ཀྱང་རྣམ་པ་བཞིས་བརྗོད་པར་བྱ་སྟེ། མིང་གི་རྣམ་གྲངས་བསྟན་པ་དང་། མཚན་ཉིད་ཀྱི་ངོ་བོ་ཉིད་ཀྱིས་ལུས་བསྟན་པ་དང་། ངེས་པའི་ཚིག་བསྟན་པ་དང་། རྣམ་པ་རབ་ཏུ་དབྱེ་བས་སོ། །​དེ་ལ་ངེས་པའི་ཚིག་བསྟན་པ་ནི་རྣམ་པ་ལྔས་སྦྱར་བར་བྱ་སྟེ། འདི་ལྟ་སྟེ། རྟགས་དང་། ངོ་བོ་ཉིད་དང་། ལས་དང་། ཆོས་དང་། རྒྱུ་དང་། འབྲས་བུས་སོ། །​དེ་ལ་རྣམ་པ་རབ་ཏུ་དབྱེ་བ་ཡང་རྣམ་པ་ལྔས་བལྟ་བར་[[102]](#footnote-121)བྱ་སྟེ། ངོ་བོ་ཉིད་ཀྱི་རབ་ཏུ་དབྱེ་བ་དང་། ཁམས་ཀྱི་རབ་ཏུ་དབྱེ་བ་དང་། དུས་ཀྱི་རབ་ཏུ་དབྱེ་བ་དང་། གནས་སྐབས་ཀྱི་རབ་ཏུ་དབྱེ་བ་དང་། གང་ཟག་གི་རབ་ཏུ་དབྱེ་བས་སོ། །​དེ་ལ་ངོ་བོ་ཉིད་ཀྱི་རབ་ཏུ་དབྱེ་བ་ནི་འདི་ལྟ་སྟེ། གཟུགས་ནི་གཟུགས་ཅན་གྱི་སྐྱེ་མཆེད་བཅུའོ། །​ཚོར་བ་ནི་རྣམ་པ་གསུམ་མོ། །​འདུ་ཤེས་ནི་འདུ་ཤེས་དྲུག་གོ། །​འདུ་བྱེད་ནི་འདུ་བྱེད་གསུམ་མོ། །​རྣམ་པར་ཤེས་པ་ནི་རྣམ་པར་ཤེས་པ་དྲུག་གོ་ཞེས་བྱ་བ་དང་དེ་ལྟ་བུ་དང་མཐུན་པ་དག་ནི་ངོ་བོ་ཉིད་ཀྱི་རབ་ཏུ་དབྱེ་བ་ཡིན་པར་རིག་པར་བྱའོ། །​དེ་ལ་ཁམས་ཀྱི་རབ་ཏུ་དབྱེ་བ་ནི་འདོད་པའི་ཁམས་དང་། གཟུགས་ཀྱི་ཁམས་དང་གཟུགས་མེད་པའི་ཁམས་སོ། །​དེ་ལ་དུས་ཀྱི་རབ་ཏུ་དབྱེ་བ་ནི་འདས་པ་དང་། མ་འོངས་པ་དང་། ད་ལྟར་བྱུང་བའི་དུས་རྣམས་སོ། །​དེ་ལ་གནས་སྐབས་ཀྱི་རབ་ཏུ་དབྱེ་བ་ནི་རྣམ་པ་ཉི་ཤུ་རྩ་ལྔར་རིག་པར་བྱ་སྟེ། འདི་ལྟ་སྟེ། ཆུང་ངུའི་གནས་སྐབས་དང་། འབྲིང་གི་གནས་སྐབས་དང་། [[103]](#footnote-122)ཆེན་པོའི་གནས་སྐབས་དང་། བདེ་བའི་གནས་སྐབས་དང་། སྡུག་བསྔལ་གྱི་གནས་སྐབས་དང་། སྡུག་བསྔལ་ཡང་མ་ཡིན་བདེ་བ་ཡང་མ་ཡིན་པའི་གནས་སྐབས་དང་། [[104]](#footnote-123)དགེ་བའི་གནས་སྐབས་དང་། མི་དགེ་བའི་གནས་སྐབས་དང་། ལུང་དུ་མ་བསྟན་པའི་གནས་སྐབས་དང་། ཐོས་པའི་གནས་སྐབས་དང་། བསམས་[[105]](#footnote-124)པའི་གནས་སྐབས་དང་།བསྒོམས་པའི་གནས་སྐབས་དང་། ལྷག་པའི་ཚུལ་ཁྲིམས་ཀྱི་གནས་སྐབས་དང་། ལྷག་པའི་སེམས་ཀྱི་གནས་སྐབས་དང་། ལྷག་པའི་ཤེས་རབ་ཀྱི་གནས་སྐབས་དང་། ནང་གི་གནས་སྐབས་དང་། ཕྱི་རོལ་གྱི་གནས་སྐབས་དང་། གཟུང་བའི་གནས་སྐབས་དང་། འཛིན་པའི་གནས་སྐབས་དང་། མི་མཐུན་པའི་ཕྱོགས་ཀྱི་གནས་སྐབས་དང་། གཉེན་པོའི་གནས་སྐབས་དང་། མངོན་སུམ་དུ་གྱུར་པའི་གནས་སྐབས་དང་། མངོན་སུམ་དུ་གྱུར་པ་མ་ཡིན་པའི་གནས་སྐབས་དང་། རྒྱུའི་གནས་སྐབས་དང་། འབྲས་བུའི་གནས་སྐབས་སོ། །​དེ་ལ་གང་ཟག་གི་རབ་ཏུ་དབྱེ་བ་ནི་གང་ཟག་ཉི་ཤུ་རྩ་བདུན་གྱིས་སྔ་མ་བཞིན་དུ་རིག་པར་བྱའོ། །​དེ་ལ་རང་གིས་གླེངས་པའམ་གཞན་གྱིས་བརྒལ་བ་ནི་[[106]](#footnote-125)རྒོལ་བའི་ལན་གདབ་པར་བྱའོ། །​དེ་ཡང་མདོར་བསྡུ་ན་རྣམ་པ་ལྔས་རྒོལ་ཏེ། དོན་མ་རྟོགས་པ་ནི་མ་རྟོགས་པས་ཚིག་འབྲུ་འདིའི་དོན་ཅི་ཡིན་ཞེས་རྒོལ་ལོ། །​ཚིག་འགལ་བས་ནི་འདི་ལྟ་སྟེ་བཅོམ་ལྡན་འདས་ཀྱིས་སྔར་ནི་གཞན་དུ་གསུངས་ལ་འདིར་ནི་གཞན་དུ་གསུངས་སོ་ཞེས་བྱ་བ་ལྟ་བུས་སོ། །​རིགས་པ་དང་འགལ་བས་ནི་གང་ལ་རིགས་པ་བཞི་དང་འགལ་བ་ཀུན་དུ་སྣང་བས་སོ། །​ཆ་དུ་མ་ཀུན་དུ་སྣང་བས་ནི་འདི་ལྟ་སྟེ། བཅོམ་ལྡན་འདས་ཀྱིས་དེ་དང་དེར་རྣམ་གྲངས་དུ་མས་དོན་དེ་ཉིད་ཡོངས་སུ་བསྟན་པ་ལྟ་བུས་སོ། །​ཤིན་ཏུ་ལྐོག་ཏུ་གྱུར་པས་ནི་འདི་ལྟ་སྟེ། ནང་གི་བདག་གང་ཡིན་པ་དེ་ནི་རྟག་པ་དང་བརྟན་པ་དང་ཐེར་ཟུག་དང་ཡང་དག་པ་དེ་ཁོ་ན་བཞིན་དུ་གནས་པར་འགྱུར་བ་དེ་ལྟ་བུ་ཡོད་དམ་ཞེས་བྱ་བ་ལ་སོགས་པས་སོ། །​དེ་དག་གི་ལན་ཡང་རྣམ་པ་ལྔར་གོ་རིམས་བཞིན་དུ་རིག་པར་བྱ་སྟེ་མ་རྟོགས་པ་ལ་ནི་རྟོགས་པར་བྱ་བའོ། །​ཚིག་འགལ་བ་ལ་ནི་དགོངས་པ་ཡང་དག་པར་བསྟན་པས་རྗེས་སུ་མཐུན་པར་[[107]](#footnote-126)བྱ་བའོ། །​ཚིག་འགལ་བ་ལ་དགོངས་པ་ཡང་དག་པར་བསྟན་པས་རྗེས་སུ་མཐུན་པར་བྱ་བ་ཇི་ལྟ་བར་ཆ་དུ་མར་སྣང་བ་དང་། ཤིན་ཏུ་ལྐོག་ཏུ་གྱུར་པ་ལ་ཡང་དེ་དང་འདྲའོ། །​རིགས་པ་དང་འགལ་བ་ནི་ནག་པོ་བསྟན་པ་དང་རིགས་པ་བཞི་བསྟན་པ་དང་ཆེ་གེ་ཞིག་གི་[[108]](#footnote-127)འབྲས་བུ་ནི་འདི་ཡིན་ནོ་ཞེས་རྒྱུ་དང་འབྲས་བུ་འབྲེལ་པ་བསྟན་པས་ལན་གདབ་པར་བྱ་བའོ། །​དེ་ལ་མགོ་གཅིག་ཏུ་ལན་གདབ་པ་ནི་ཚུལ་བཞིན་དུ་ཡོངས་སུ་འདྲི་བ་ལ་ཆོས་ཀྱི་མཚན་ཉིད་ཡང་དག་པར་རྣམ་པར་གཞག་པའི་[[109]](#footnote-128)ཕྱིར་རོ། །​རྣམ་པར་ཕྱེ་སྟེ་ལན་གདབ་པ་ནི་ཚུལ་དང་ཚུལ་[[110]](#footnote-129)བཞིན་མ་ཡིན་པར་ཡོངས་སུ་འདྲི་བ་རྣམས་ལ་ཁྱད་པར་གྱི་མཚན་ཉིད་རྟོགས་པར་བྱ་བའི་ཕྱིར་རོ། །​ཡོངས་སུ་དྲིས་ཏེ་ལན་གདབ་པ་ནི་ཀླན་ཀ་ཚོལ་བ་[[111]](#footnote-130)ལ་ཕྱོགས་ཁས་བླང་བར་བྱ་བའི་ཕྱིར་རོ། །​གཞག་པར་ལན་[[112]](#footnote-131)གདབ་པ་ནི་མེད་པའི་ཕྱིར་དང་། །​ཟབ་པའི་ཕྱིར་ཞེས་བྱ་བ་ལ་སོགས་པ་རྒྱུ་བཞིས་ལན་གདབ་པར་བྱ་བ་གཞག་པ་སྟེ། འདི་ལྟ་སྟེ། བསམས་པ་ལས་བྱུང་བའི་སར་དེ་བཞིན་གཤེགས་པ་ཤི་ཕན་ཆད་ཡོད་ཅེས་བྱ་བ་ལ་སོགས་པ་སྔར་བསྟན་པ་བཞིན་ཏེ་ཀུན་རྫོབ་ཀྱི་བདེན་པའི་ཚུལ་གྱིས་ཀྱང་ལན་གདབ་པར་རིགས་པ་མ་ཡིན་ལ། དོན་དམ་པའི་བདེན་པའི་ཚུལ་གྱིས་ཀྱང་རིགས་པ་མ་ཡིན་པས་ཀྱང་དེའི་ཕྱིར་དེ་ནི་གཞག་པར་བྱ་བ་ཞེས་བྱའོ། །​དེ་ལ་དེ་བཞིན་གཤེགས་པ་མེད་པའི་ཕྱིར་དོན་དམ་པར་དངོས་པོ་མ་ཡིན་ནོ། །​གནས་དང་གནས་མ་ཡིན་པ་དང་ལམ་དང་འགལ་བའི་ཕྱིར་དང་དེའི་འབྲས་བུ་སྤངས་པ་ཡོངས་སུ་མ་གྲུབ་པའི་ཕྱིར་ཡང་[[113]](#footnote-132)ཀུན་རྫོབ་ཏུ་[[114]](#footnote-133)དེ་བཞིན་གཤེགས་པ་ཤི་ཕན་ཆད་ཡོད་ཅེས་བྱ་བ་ལ་སོགས་པར་དྲང་བར་མི་ནུས་སོ། །​དེ་ལ་མཚམས་སྦྱར་བ་ནི་རྣམ་པ་གསུམ་སྟེ། འདི་ལྟ་སྟེ། ཡོངས་སུ་རྫོགས་པའི་མཚམས་སྦྱར་བ་དང་། རྣམ་པར་བཤད་པའི་མཚམས་སྦྱར་བ་དང་།བསྒྲུབ་པའི་མཚམས་སྦྱར་བའོ། །​རྣམ་པ་དེ་གསུམ་གྱི་མཚམས་སྦྱར་བའི་དཔེ་ནི་བཅོམ་ལྡན་འདས་ཀྱིས་ང་ནི་ཤིན་ཏུ་གཞོན་ནུ་དང་མཆོག་ཏུ་ཤིན་ཏུ་[[115]](#footnote-134)གཞོན་ནུ་དང་། རབ་ཏུ་ཤིན་ཏུ་གཞོན་ནུར་རབ་ཏུ་བྱུང་ངོ་ཞེས་ཇི་སྐད་གསུངས་པ་དེས་ནི་ཤིན་ཏུ་གཞོན་ནུར་[[116]](#footnote-135)ཡོངས་སུ་རྫོགས་པ་ཡིན་ནོ། །​ཡབ་ཟས་གཙང་གིས་ངའི་གནས་ཁང་བཟངས་རྩིག་[[117]](#footnote-136)ཏུ་བཅུག་པར་གྱུར་ཏོ་ཞེས་རྒྱ་ཆེར་གསུངས་པ་དེས་ནི་ཤིན་ཏུ་གཞོན་ནུར་[[118]](#footnote-137)དེ་ཉིད་རྣམ་པར་བཤད་པ་ཡིན་ནོ། །​ཅིའི་ཕྱིར་ཤིན་ཏུ་གཞོན་ནུར་རབ་ཏུ་བྱུང་ཞེ་ན། ན་བའི་ཆོས་ཉིད་ལ་སོགས་པ་མཐོང་བའི་ཕྱིར་རོ་ཞེས་བྱ་བ་ནི་བསྒྲུབ་པའི་མཚམས་སྦྱར་བ་ཡིན་ནོ། །​གང་དུ་བསྡུས་ཏེ་མདོར་བསྟན་པ་ཙམ་འདི་ལྟ་སྟེ། ཚོར་བ་གསུམ་པོ་བདེ་བ་དང་སྡུག་བསྔལ་བ་[[119]](#footnote-138)དང་། སྡུག་བསྔལ་ཡང་མ་ཡིན་བདེ་བ་ཡང་མ་ཡིན་ཞེས་བྱ་བ་ལ་སོགས་པ་གསུངས་པ་དེར་ནི་ཡོངས་སུ་རྫོགས་པའི་མཚམས་སྦྱར་བ་ཁོ་ན་ཡིན་ཏེ། དེ་[[120]](#footnote-139)ནི་ཚོར་བ་དེ་ཉིད་ཚིག་ལྷག་མ་རྣམས་ཀྱིས་[[121]](#footnote-140)ཡོངས་སུ་རྫོགས་པར་བརྗོད་པ་ཡིན་ནོ། །​ཚོར་བ་ཇི་ལྟ་བར་བདེན་པ་བཞི་ལ་སོགས་པ་ལ་ཡང་དེ་དང་འདྲ་སྟེ་ཚིག་དང་པོ་དང་རྗེས་སུ་མཐུན་པར་ཚིག་ཕྱི་མ་ཕྱི་མ་བཤད་པའི་གོ་རིམས་ཡིན་པར་རིག་པར་བྱའོ། །​དེ་ལ་བསྒྲུབ་པའི་མཚམས་སྦྱར་བ་ནི་རྣམ་པ་གཉིས་ཏེ། ལན་འགའ་ནི་ཚིག་སྔ་མ་ཚིག་ཕྱི་མའི་བསྒྲུབ་པ་ཡིན་ལ་ལན་འགའ་ནི་ཚིག་ཕྱི་མ་ཚིག་སྔ་མའི་བསྒྲུབ་པ་ཡིན་ནོ། །​[[122]](#footnote-141)རྣམ་པར་བཤད་པའི་མཚམས་སྦྱར་བ་ཡང་དེ་བཞིན་དུ་བལྟ་བར་བྱའོ། །​དེ་ལ་ཆོས་བཅུ་དང་ལྡན་པའི་ཆོས་སྨྲ་བ་ནི་རྣམ་པ་ཐམས་ཅད་ཡོངས་སུ་རྫོགས་ཤིང་ཆོས་དང་དོན་ལ་མཁས་པ་ཡིན་ཏེ། དེ་ལ་ཆོས་ནི་རྣམ་པ་དྲུག་གོ། །​དོན་ནི་རྣམ་པ་བཅུའོ། །​གཏམ་ལ་རྒྱ་ཆེ་བ་ཡིན་ཏེ། ཇི་ལྟ་[[123]](#footnote-142)ཞེ་ན་མང་དུ་ཐོས་པ་དང་ཐོས་པ་འཛིན་པ་དང་ཐོས་པ་བསགས་པའི་ཕྱིར་རོ། །​འཁོར་གྱི་ནང་དུ་མི་འཇིགས་པ་ཡིན་ཏེ། རྒྱལ་རིགས་ལ་སོགས་པའི་འཁོར་རྣམས་ལ་ཆོས་སྟོན་པ་ན་ཞུམ་པ་མེད་ཅིང་དེའི་རྒྱུ་ལས་བྱུང་བའི་སྐད་འདར་བ་དང་མཆན་ཁུང་རྔུལ་བ་དང་། དྲན་པས་[[124]](#footnote-143)བརྗེད་པ་མེད་པའི་ཕྱིར་རོ། །​ཚིག་དགེ་ཞིང་ཚིག་གི་བྱ་བ་དང་ལྡན་པ་ཡིན་ཏེ། ཡན་ལག་བརྒྱད་དང་ལྡན་པའི་ཚིག་དང་ལྡན་ཞིང་འཁོར་ལ་ཚིག་དང་ཡི་གེ་འབྱོར་པ་དང་འབྲེལ་པ་ལ་སོགས་པ་རྒྱས་པས་ཆོས་སྟོན་པར་བྱེད་པའི་ཕྱིར་ཏེ།ཡན་ལག་བརྒྱད་དང་ལྡན་པའི་ཚིག་ནི་གྲོང་ཁྱེར་པ་དང་སྙན་ཞིང་འཇེབས་པ་ལ་སོགས་པའོ། །​གཏམ་གྱི་སྦྱོར་བ་ལ་མཁས་པ་ཡིན་ཏེ། དུས་སུ་དད་[[125]](#footnote-144)གུས་པ་ལ་སོགས་པ་རྣམ་པ་ཉི་ཤུས་གཏམ་ལ་སྦྱོར་བར་བྱེད་པའི་ཕྱིར་རོ། །​ཆོས་ཀྱི་རྗེས་སུ་མཐུན་པའི་ཆོས་ལ་ཞུགས་པ་ཡིན་ཏེ། ཐོས་པ་དང་ཚིག་ལྷུར་མི་ལེན་ཅིང་ཇི་སྐད་སྨྲས་པ་དེ་བཞིན་བྱེད་པའི་ཕྱིར་རོ། །​སྤྱོད་ལམ་ཕུན་སུམ་ཚོགས་པ་ཡིན་ཏེ། དེ་གཏམ་ཟེར་བ་ན་ལག་པ་སྒུལ་བར་[[126]](#footnote-145)མི་བྱེད་དེ། [[127]](#footnote-146)རྐང་པ་སྒུལ་བར་མི་བྱེད། སྨིན་མ་སྐྱོད་པར་[[128]](#footnote-147)མི་བྱེད། མགོ་སྒྱུར་བར་[[129]](#footnote-148)མི་བྱེད། བཞིན་སྒྱུར་བར་[[130]](#footnote-149)མི་བྱེད་ལུས་སྒྱུར་བར་[[131]](#footnote-150)མི་བྱེད་པ་ཡིན་ནོ། །​མཛེས་པ་ཡིན་ཏེ། འགྲོ་བ་དང་ལྡོག་པ་ལ་སོགས་པ་ལ་མཛེས་པ་ཡིན་ནོ། །​བརྩོན་འགྲུས་བརྩམས་པ་ཡིན་ཏེ། དེ་མ་ཐོས་པའི་ཆོས་རྣམས་ནི་ཉན་པར་བྱེད། ཐོས་པའི་ཆོས་རྣམས་ནི་ཡོངས་སུ་བྱང་བར་བྱེད་ལ། རྣལ་འབྱོར་མི་གཏོང་བ་དང་། ཡིད་ལ་བྱེད་པ་མི་གཏོང་བ་དང་། ནང་གི་སེམས་ཀྱི་ཞི་གནས་མི་གཏོང་བ་ཡིན་ནོ། །​ངལ་བ་མེད་པ་ཡིན་ཏེ། འཁོར་བཞི་པོ་དག་ལ་ཆོས་སྟོན་པས་ཡིད་[[132]](#footnote-151)ཡོངས་སུ་སྐྱོ་བ་མེད་པའི་ཕྱིར་རོ། །​བཟོད་པ་དང་ལྡན་པ་ཡིན་ཏེ། དེ་ཁྲོས་ཀྱང་ཕྱིར་མི་ཁྲོ་བ་དང་། མཚང་བྲུས་ཀྱང་ཕྱིར་མཚང་འབྲུ་བར་མི་བྱེད་པ་དང་། བརྒལ་ཏམ་[[133]](#footnote-152)ཕྱིར་བརྒལ་ཏམ་[[134]](#footnote-153)ཁྱད་དུ་གསད་ན་ཡང་ནོངས་པར་[[135]](#footnote-154)མི་འགྱུར་འཁྲུག་པར་མི་འགྱུར་བའི་ཕྱིར་རོ། །​དེ་ལ་བཤད་པ་ནི་རྣམ་པ་བརྒྱད་དེ། བརྗིད་པ་དང་། རྣམ་པར་འགྲེལ་བ་དང་ལྡན་པ་དང་། རྒོལ་བའི་ལན་དང་ལྡན་པ་དང་། རབ་ཏུ་དབྱེ་བ་དང་ལྡན་པ་དང་། དེ་དང་འབྲེལ་པ་དང་། དེ་ལས་གཞན་པ་ལས་དྲངས་པ་དང་།སྤོབས་པ་ལས་བྱུང་བ་དང་། གྲུབ་པའི་མཐའི་རྗེས་སུ་འབྲང་བའོ། །​དེ་ལ་འཁོར་ནི་རྣམ་པ་ལྔ་སྟེ། ཁྱིམ་ན་གནས་པའི་འཁོར་དང་། རབ་ཏུ་བྱུང་བའི་འཁོར་དང་། དད་པ་དང་ལྡན་པའི་འཁོར་དང་། ཞེ་འགྲས་པའི་འཁོར་དང་། ཐ་མལ་པར་གནས་པའི་འཁོར་ཏོ། །​དེ་ལ་བརྗིད་པའི་གཏམ་ནི་རྣམ་པ་ལྔར་རིག་པར་བྱ་སྟེ། གཏན་ཚིགས་དང་ལྡན་པ་དང་། དཔེ་དང་ལྡན་པ་དང་ཚིག་གི་བྱ་བ་དང་ལྡན་པ་དང་། [[136]](#footnote-155)ཚིག་དང་། ཡིག་འབྲུ་སྣ་ཚོགས་པ་དང་། གོ་སླ་བའོ། །​དེ་ལ་རྣམ་པར་འགྲེལ་པ་དང་ལྡན་པའི་གཏམ་ནི་ཟབ་མོ་གསལ་བར་བྱེད་པའི་ཕྱིར་དང་། གསལ་བ་ཡང་ཟབ་མོ་དང་ལྡན་པར་རྣམ་པར་སྒྲོག་[[137]](#footnote-156)པར་བྱེད་པའི་ཕྱིར་རོ། །​དེ་ལ་རྒོལ་པའི་ལན་དང་ལྡན་པའི་གཏམ་ནི་མདོར་བསྡུ་ན་རྒོལ་བ་རྣམ་པ་ལྔ་སྤང་བ་[[138]](#footnote-157)དང་ལྡན་པར་རིག་པར་བྱའོ། །​དེ་ལ་རབ་ཏུ་དབྱེ་བ་དང་ལྡན་པའི་གཏམ་ནི་ཆོས་རེ་རེ་ལ་ཡང་གཅིག་ལས་འཕྲོས་པའི་ཚུལ་གྱིས་རྣམ་པ་བཅུའི་བར་ལམ་དེའི་གོང་མ་རབ་ཏུ་དབྱེ་བ་རྣམ་པར་སྒྲོག་[[139]](#footnote-158)པའི་ཕྱིར་ཏེ། འདི་ལྟ་སྟེ། ཆོས་གསུམ་ལས་བརྩམས་ནས་དེ་སྐད་གསུངས་པས་དྲན་པ་ཉེ་བར་གཞག་པ་བཞི་ཞེས་རྒྱ་ཆེར་བྱ་བ་དག་གོ། །​དེ་ལ་དེ་དང་འབྲེལ་པའི་གཏམ་ནི་མདོའི་སྡེ་དང་དབྱངས་ཀྱིས་[[140]](#footnote-159)བསྙད་པའི་སྡེ་ལ་སོགས་པ་དེ་དག་ཉིད་ལས་རྣམ་པར་བཤད་པ་ཉེ་བར་སྦྱོར་བར་བྱེད་ཅིང་གཞན་དག་ལས་མཇུག་སྡུད་པར་མི་[[141]](#footnote-160)བྱེད་པ་གང་ཡིན་པའོ། །​དེ་ལ་དེ་ལས་གཞན་པ་ལས་དྲངས་པའི་གཏམ་ནི་དེ་ལས་གཞན་པའི་མདོ་སྡེས་དེ་ཉེ་བར་བསྒྲུབ་པ་གང་ཡིན་པའོ། །​དེ་ལ་[[142]](#footnote-161)སྤོབས་པ་ལས་བྱུང་བའི་གཏམ་ནི་ཇི་ལྟར་འདོད་པའི་དོན་དེ་ལྟར་རྣམ་པར་འབྱེད་པར་བྱེད་[[143]](#footnote-162)པའོ། །​དེ་ལ་གྲུབ་པའི་མཐའི་རྗེས་སུ་འབྲང་བའི་གཏམ་ནི་མ་མོ་ལ་བརྟེན་ནས་རྣམ་པར་འབྱེད་པར་བྱེད་པའམ་དེ་ལས་གཞན་པ་[[144]](#footnote-163)གཏན་ལ་བབ་པར་སྟོན་པའི་སྡེ་ལ་བརྟེན་ནས་རྣམ་པར་འབྱེད་པར་བྱེད་པ་གང་ཡིན་པའོ། །​དེ་ལ་ཁྱིམ་ན་གནས་པའི་འཁོར་ལ་ནི་ཉེས་པར་སྤྱད་པ་སྨད་པ་དང་ལེགས་པར་སྤྱད་པ་སྟོང་པ་[[145]](#footnote-164)ཉེ་བར་གནས་པའི་ཆོས་བསྟན་པར་བྱ་སྟེ། དེ་ལས་ལྡོག་པ་དང་འཇུག་པར་བྱ་བའི་ཕྱིར་[[146]](#footnote-165)དེ་ལ་རབ་ཏུ་བྱུང་བའི་འཁོར་ལ་ནི་བསླབ་པ་ལ་ཉེ་བར་གནས་པ་ལྷག་པའི་ཚུལ་ཁྲིམས་ལ་སོགས་པ་བསླབ་པ་གསུམ་ལས་བརྩམས་ཏེ་མྱུར་བ་མྱུར་བ་ཁོ་ནར་བསྒྲུབ་པར་བྱ་བའི་ཕྱིར་ཆོས་བསྟན་པར་བྱའོ། །​དད་པ་དང་ལྡན་པ་ལ་སོགས་པའི་འཁོར་རྣམས་ལ་ནི་ཕྱིར་ཞིང་འབྱུང་བ་དང་། ཐ་མལ་པར་གནས་པར་འགྱུར་བ་དང་། དད་པར་བྱ་བའི་ཕྱིར་བསྟན་པའི་ཆེ་བ་ཉིད་དང་མཐུ་དང་ལྡན་པའི་གཏམ་བྱའོ། །​དེ་ལྟར་སྨྲ་བས་ཆོས་སྟོན་པ་ན་གཞན་དག་གུས་པར་ཉན་པ་ལ་སྦྱོར་བར་[[147]](#footnote-166)བྱ་སྟེ། ཇི་ལྟར་སྦྱར་བར་བྱ་ཞེ་ན། རྣམ་པ་གཅིག་གིས་ཀྱང་ཡོད་ལ་རྣམ་པ་བཅུའི་བར་གྱིས་ཀྱང་ཡོད་དོ། །​དེ་ལ་རེ་ཞིག་རྣམ་པ་གཅིག་གིས་ཀྱང་[[148]](#footnote-167)ཆོས་ནི་ཕན་པ་དང་བདེ་བར་ཉེ་བར་གནས་པ་ཡིན་པའི་ཕྱིར་ཏེ། ཡང་[[149]](#footnote-168)དེ་ལ་ཕན་པ་ཡིན་ལ་བདེ་བ་མ་ཡིན་པའི་མུ་བཞི་ནི་འདི་ལྟ་སྟེ། བྱང་ཆུབ་སེམས་དཔའི་སར་ཆོས་ཡང་དག་པར་བླངས་པའི་[[150]](#footnote-169)དབང་དུ་བྱས་ཏེ་བསྟན་པ་བཞིན་ནོ། །​གཉིས་ཀྱིས་ཀྱང་ཡོད་དེ། དམ་པའི་ཆོས་ནི་གྱ་ནོམ་པའི་ཕྱིར་ཏེ། གྱ་ནོམ་པ་དེ་ཡང་སྐྱོན་མེད་པ་དང་དོན་ཆེ་བས་རིག་པར་བྱ་བ་དང་། སྨྲ་བ་དང་[[151]](#footnote-170)ཉན་པའི་ངལ་བ་འབྲས་བུ་དང་བཅས་པར་བྱེད་པའི་ཕྱིར་ཏེ། གཞན་དུ་ན་རང་གི་བྱ་བ་གཞན་སྤངས་ཏེ་སྨྲ་བ་དང་[[152]](#footnote-171)ཉན་པའི་ངལ་བ་དོན་མེད་པར་འགྱུར་རོ། །​གསུམ་གྱིས་ཀྱང་ཡོད་དེ། ཆོས་ནི་ངན་སོང་ལས་ལྡོག་པར་བྱེད་པའི་ཕྱིར་དང་། བདེ་འགྲོ་ཐོབ་པར་བྱེད་པའི་ཕྱིར་དང་། མྱ་ངན་ལས་འདས་པ་ཐོབ་པར་བྱེད་པའི་རྒྱུ་ཡིན་པའི་ཕྱིར་ཏེ། གསུམ་པོ་དེ་ནི་གུས་པར་བྱས་ཏེ་མཉན་པས་འཐོབ་པར་འགྱུར་རོ། །​བཞིས་ཀྱང་ཡོད་དེ་གུས་པར་བྱས་ཏེ་ཆོས་མཉན་པས་མདོ་[[153]](#footnote-172)སྡེ་ལ་སོགས་པའི་ཆོས་དེ་དག་ཉིད་རྣམ་པར་[[154]](#footnote-173)འགྱུར་བ་དང་། ཆོས་དེ་ཡང་སྡིག་པ་མི་དགེ་བའི་ཆོས་རྣམ་པ་དུ་མ་སྤོང་བ་དང་། དགེ་བའི་ཆོས་རྣམ་པ་དུ་མ་ཡང་དག་པར་ལེན་པར་སྨྲ་བ་དང་། དེ་དག་[[155]](#footnote-174)མཉན་པས་ཐོས་ན་སྤོང་བ་དང་ལེན་པར་བྱེད་པ་དང་། དེ་སྤངས་པ་དང་། བླངས་པའི་ཕྱིར་སྡིག་པ་དེའི་རྒྱུས་ཕྱི་མར་སྡུག་བསྔལ་བ་སྤོང་བར་བྱེད་པ་དང་། དེ་སྤོང་བའི་རྒྱུ་དང་། དགེ་བ་ཡང་དག་པར་བླངས་པའི་རྒྱུས་མྱ་ངན་ལས་འདས་པ་འཐོབ་པར་འགྱུར་རོ། །​ལྔས་ཀྱང་ཡོད་དེ། བཅོམ་ལྡན་འདས་ཀྱིས་[[156]](#footnote-175)ཆོས་དེ་ནི་གཞི་དང་བཅས་པ་དང་། ངེས་པར་འབྱུང་བ་དང་བཅས་པ་དང་། སྟོན་པ་དང་བཅས་པ་དང་། ཕ་རོལ་གནོན་པ་[[157]](#footnote-176)དང་བཅས་པ་དང་། ཆོ་འཕྲུལ་དང་བཅས་པ་ཡིན་ནོ་ཞེས་བྱ་བ་སྟེ། ཚིག་དེ་དག་གི་རྣམ་པར་དབྱེ་བ་རྒྱས་པ་ནི་འདི་ལྟ་སྟེ་རྣམ་གྲངས་བསྡུ་བ་ལས་འབྱུང་བ་བཞིན་ནོ། །​ཡང་ལྔས་ཏེ།[[158]](#footnote-177) མ་ཐོས་པ་མཉན་པར་བྱའོ་ཞེས་བྱ་བ་དང་། ཐོས་པ་རྣམ་པར་བྱང་བར་བྱའོ་ཞེས་བྱ་བ་དང་། སོམ་ཉི་སྤང་བར་བྱའོ་ཞེས་བྱ་བ་དང་། ལྟ་བ་དྲང་པོར་བྱའོ་ཞེས་བྱ་བ་དང་། དོན་དང་ཚིག་ཟབ་མོ་ཤེས་རབ་ཀྱིས་རྟགས་པར་[[159]](#footnote-178)བྱའོ་ཞེས་བྱ་བ་སྟེ། བཅོམ་ལྡན་འདས་ཀྱིས་རྣམ་པ་དེ་དག་གིས་ཐོས་པ་དང་བསམས་པ་[[160]](#footnote-179)དང་བསྒོམས་པ་ལས་བྱུང་བའི་ཤེས་རབ་རྣམ་པར་བྱང་བའི་ཐབས་ཡོངས་སུ་བསྟན་པ་ཡིན་ཏེ། རྣམ་པ་གཉིས་ཀྱིས་ནི་ཐོས་པ་ལས་བྱུང་བའི་ཤེས་རབ་ཀྱིའོ། །​གཉིས་ཀྱིས་[[161]](#footnote-180)ནི་བསམས་པ་ལས་བྱུང་བའི་ཤེས་རབ་ཀྱིའོ། །​ཐ་མས་ནི་བསྒོམས་པ་ལས་བྱུང་བའི་ཤེས་རབ་ཀྱིས་རྣམ་པར་བྱང་བའི་ཐབས་ཡོངས་སུ་བསྟན་པ་ཡིན་ནོ། །​དྲུག་གིས་ཀྱང་ཡོད་དེ། སྟོན་པ་ལ་བྱས་པ་གཟོ་ཞིང་རྗེས་སུ་སྲུང་བ་དེས་ཆོས་འདི་དམ་པ་གཅིག་[[162]](#footnote-181)གི་དོན་དུ་ཚེགས་ཆེན་པོས་ཡང་དག་པར་བསྒྲུབས་སོ་སྙམ་པ་རྣམས་དང་། རང་གི་དོན་དུ་ཡང་དག་པར་མ་མཐོང་བ་རྣམས་ཀྱིས་བཅོམ་ལྡན་འདས་ཀྱི་ཆོས་འདི་ནི་ཡང་དག་པར་མཐོང་བ་དང་། ནད་མེད་པ་དང་། དུས་ཆད་པ་མེད་པ་དང་། ཉེ་བར་གཏོད་པ་དང་། འདི་མཐོང་བ་ལ་དོན་[[163]](#footnote-182)ཡོད་པ་དང་། མཁས་པ་རྣམས་ཀྱིས་[[164]](#footnote-183)སོ་སོ་[[165]](#footnote-184)རང་གིས་རིག་པ་ཡིན་ནོ་སྙམ་དུ་ཤེས་པའོ། །​བདུན་གྱིས་ཀྱང་ཡོད་དེ། རྣམ་པ་བདུན་གྱིས་ཆོས་བདུན་ཡང་དག་པར་བསྒྲུབ་པར་བྱའོ། །​སྙམ་པ་སྟེ་ཆོས་ཤེས་པར་བྱའོ་སྙམ་པ་དང་། དོན་ཤེས་པར་བྱའོ་སྙམ་པ་ནས་གང་ཟག་མཆོག་དང་མཆོག་མ་ཡིན་པ་ཤེས་པར་བྱའོ་སྙམ་པའི་བར་དག་གོ། །​བརྒྱད་ཀྱིས་ཀྱང་ཡོད་དེ། ཆོས་ནི་[[166]](#footnote-185)རྙེད་སླ་བ་ཡིན་ཏེ་གདོལ་པ་ལ་སོགས་པ་ཡན་ཆད་ལ་ཡང་བཤད་པའི་ཕྱིར་དང་། སླ་བ་ཡིན་ཏེ་འགྲོ་ཡང་རུང་སྡོད་ཀྱང་རུང་འདུག་ཀྱང་རུང་ཉལ་ཡང་རུང་སྟེ། སླ་བའི་ཕྱིར་དང་། དོན་དང་ལྡན་པའི་ཕྱིར་དང་། མངོན་པར་མཐོ་བ་དང་ངེས་པར་ལེགས་པའི་འབྲས་བུ་དང་ལྡན་པའི་ཕྱིར་དང་། ཐོག་མར་དགེ་བའི་ཕྱིར་དང་། བར་དུ་དགེ་བའི་ཕྱིར་དང་། ཐ་མར་དགེ་བའི་ཕྱིར་དང་། མོད་ལ་འབྲས་བུ་བདེ་བའི་ཕྱིར་དང་། ཕྱི་མ་ལ་འབྲས་བུ་བདེ་བའི་ཕྱིར་རོ། །​དགུས་ཀྱང་ཡོད་དེ། གནོད་པ་རྣམ་པ་དགུ་ལས་ཐར་བའི་དབང་དུ་བྱ་བ་ལས་ཏེ་འཁོར་བའི་བཙོན་ར་ནས་ཐར་པ་སྟེ། འདོད་ཆགས་ལ་སོགས་པའི་འཆིང་བ་བཅད་པའི་ཕྱིར་དང་། ནོར་བདུན་གྱི་[[167]](#footnote-186)དབུལ་བ་བཟློག་པ་སྟེ། ནོར་བདུན་གྱི་དབང་ཕྱུག་ལ་རབ་ཏུ་འགོད་པའི་ཕྱིར་དང་། དགེ་བའི་སྤྱོད་པ་དང་དམ་པའི་ཆོས་མཉན་པའི་མུ་གེ་ལས་རྒལ་ཏེ་དམ་པའི་ཆོས་ཀྱི་ལོ་ལེགས་པ་ལ་རབ་ཏུ་འགོད་པའི་ཕྱིར་དང་། མ་རིག་པའི་མུན་པ་ཟློག་པ་[[168]](#footnote-187)སྟེ་ཤེས་རབ་ཀྱི་སྣང་བ་བསྐྱེད་པའི་ཕྱིར་དང་། ཆུ་བོ་བཞི་ལས་སྒྲོལ་བའི་ཕྱིར་དང་།མྱ་ངན་ལས་འདས་པའི་ཐང་ལ་འགོད་པའི་ཕྱིར་དང་། ཉོན་མོངས་པའི་ནད་གཏན་དུ་གསོ་བའི་ཕྱིར་དང་། སྲེད་[[169]](#footnote-188)པའི་བྲན་ལས་ཐར་བར་བྱེད་པའི་ཕྱིར་དང་། འཁོར་བའི་འབྲོག་དགོན་པ་ཐོག་མ་མེད་པ་ལས་ཐར་བར་བྱེད་པའི་ཕྱིར་ཏེ། ཐམས་ཅད་དུ་ཡང་བཙོན་ར་དམ་པོ་རྣམས་ཀྱི་ནང་ན་འདི་ལྟ་སྟེ། འཁོར་བའི་བཙོན་ར་འདི་ནི་མཆོག་ཡིན་པས་དང་པོ་ཁོ་ནར་དགོད་པར་བྱའོ། །​བཅུས་ཀྱང་ཡོད་དེ་གུས་པར་བྱས་ཏེ་ཆོས་མཉན་པས་ནི་སོ་སོར་རྟོག་པའི་སྟོབས་འཐོབ་པར་འགྱུར་ཞིང་དེས་ཐོབ་པའི་[[170]](#footnote-189)ཕན་ཡོན་ཉམས་སུ་མྱོང་བར་འགྱུར་བ་དང་། ཆོས་ཀྱིས་[[171]](#footnote-190)ལོངས་སྤྱོད་ཡང་དག་པར་སྒྲུབ་པར་[[172]](#footnote-191)བྱེད་ཅིང་བབ་ཅོལ་གྱིས་མ་[[173]](#footnote-192)ཡིན་པ་དང་། ཉེས་དམིགས་སུ་ལྟ་ཞིང་ལོངས་སྤྱོད་པར་བྱེད་ལ་ངེས་པར་འབྱུང་བ་རབ་ཏུ་ཤེས་པ་དང་ལོངས་སྤྱོད་རྒུད་པས་མྱ་ངན་མི་བྱེད་སྒྱིད་ལུག་པར་མི་བྱེད། སྨྲེ་སྔགས་འདོན་པར་མི་བྱེད་ཅེས་རྒྱས་པར་བྱ་བ་དང་། ཉེ་དུ་རྒུད་པས་མྱ་ངན་མི་བྱེད་སྒྱིད་ལུག་པར་མི་བྱེད་སྨྲེ་སྔགས་འདོན་པར་མི་བྱེད་ཅེས་རྒྱས་པར་བྱ་བ་དང་། ནད་མེད་པ་དང་། ལང་ཚོ་དང་། གསོན་པ་རྒུད་པས་མྱ་ངན་མི་བྱེད། སྒྱིད་ལུག་པར་མི་བྱེད་སྨྲེ་སྔགས་འདོན་པར་མི་བྱེད་ཅེས་རྒྱས་པར་བྱ་བ་དང་། འདོད་པ་རྣམས་ལ་ཉེས་དམིགས་སུ་མཐོང་ཞིང་ངེས་པར་འབྱུང་བ་ལ་ཕན་ཡོན་དུ་མཐོང་ནས་རབ་ཏུ་འབྱུང་བ་དང་། བས་མཐའི་གནས་མལ་དབེན་པར་གནས་ཤིང་བསམ་གཏན་རྣམས་ལ་སྙོམས་པར་འཇུག་པའི་བར་དང་གུས་པར་བྱས་ཏེ་ཆོས་མཉན་ཅིང་ཟབ་མོ་ཟབ་པར་སྣང་བ་ཅན་[[174]](#footnote-193)འདི་པ་ཉིད་ཀྱི་རྟེན་ཅིང་འབྲེལ་པར་འབྱུང་བ་དང་རྗེས་སུ་མཐུན་པར་[[175]](#footnote-194)རྟོགས་པ་དང་། དགའ་བ་དང་མཆོག་ཏུ་དགའ་བ་རྒྱ་ཆེན་པོ་དགེ་བ་ངེས་པར་འབྱུང་བ་དང་ལྡན་པ་འཐོབ་པར་འགྱུར་བ་སྟེ། བཅོམ་ལྡན་འདས་ཀྱིས་ཀྱང་འཕགས་པ་ཉན་ཐོས་སེམས་རྩེ་གཅིག་ཏུ་རྣ་བ་བླགས་ཏེ་ཆོས་ཉན་པ་ནི་ཆོས་ལྔ་སྤོང་ཞིང་ཆོས་བདུན་གྱི་བསྒོམ་པ་ཡོངས་སུ་རྫོགས་པར་འགྱུར་རོ་ཞེས་གསུངས་སོ། །​དེ་བཞིན་དུ་འཕགས་པ་ཉན་ཐོས་གུས་པར་བྱས་ཏེ་ཆོས་ཉན་པས་ནི་ཀུན་འབྱུང་བའི་ཆོས་གང་ཅི་ཡང་རུང་བ་དེ་དག་ཐམས་ཅད་འགོག་པའི་ཆོས་ཅན་དུ་རིག་ནས་ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་སྐྱེད་པར་བྱེད་ཅིང་རྒྱུན་དུ་ཞུགས་པའི་འབྲས་བུ་ཐོབ་པའི་[[176]](#footnote-195)ཚོགས་རབ་ཏུ་འཛིན་པའམ། དེ་བཞིན་དུ་དགྲ་བཅོམ་པ་ཉིད་ཀྱི་བར་དུ་འཐོབ་པའམ། དགྲ་བཅོམ་པ་ཉིད་ཀྱི་འབྲས་བུའི་ཚོགས་རབ་ཏུ་འཛིན་པའམ། དེ་བཞིན་དུ་རང་བྱང་ཆུབ་བམ། བྱང་ཆུབ་སེམས་དཔའི་ཚོགས་རབ་ཏུ་འཛིན་པའམ། དེ་བཞིན་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་ཚོགས་རབ་ཏུ་འཛིན་པའམ། དེ་བཞིན་དུ་འཇིག་རྟེན་པ་དང་འཇིག་རྟེན་ལས་འདས་པའི་བསམ་གཏན་དང་རྣམ་པར་ཐར་པ་དང་། ཏིང་ངེ་འཛིན་དང་སྙོམས་པར་འཇུག་པ་མངོན་པར་འགྲུབ་པར་འགྱུར་རོ་ཞེས་གསུངས་སོ།། །​།བམ་པོ་གཉིས་པ། དེ་ལ་སྨྲ་བ་[[177]](#footnote-196)གླེང་སློང་བའི་དུས་ན་དང་པོ་ཁོ་ནར་སངས་རྒྱས་ཀྱི་བསྔགས་པ་བརྗོད་པར་བྱའོ། །​དེ་ཡང་བསྡུས་པ་དང་། རྒྱས་པ་སྟེ། དེ་ལ་བསྡུས་པ་ནི་རྣམ་པ་ལྔས་རིག་པར་བྱ་སྟེ། གཟུགས་བཟང་བ་དང་། ཉེ་བར་ཞི་བ་དང་། མཁྱེན་པ་དང་། སྒྲུབ་པ་དང་། མཐུས་སོ། །​དེ་ལ་གཟུགས་བཟང་བ་ནི་སྐྱེས་བུ་ཆེན་པོའི་མཚན་བཟང་པོ་སུམ་ཅུ་རྩ་གཉིས་དང་དཔེ་བྱད་བཟང་པོ་བརྒྱད་ཅུས་རིག་པར་བྱ་སྟེ། དེ་ལ་ཉེ་བར་ཞི་བ་ནི་དབང་པོ་རྣམས་ཀྱི་སྒོ་བསྡམས་པ་ཉིད་[[178]](#footnote-197)ལ་སོགས་པ་དང་། བག་ཆགས་དང་བཅས་པའི་ཉོན་མོངས་པ་ཡང་དག་པར་བཅོམ་པས་རིག་པར་བྱའོ། །​དེ་ལ་མཁྱེན་པ་ནི་འདས་པ་དང་མ་འོངས་པ་དང་ད་ལྟར་བྱུང་བའི་དུས་རྣམས་དང་དུས་ཀྱིས་མ་བསྡུས་པའི་ཆོས་རྣམས་ལ་མཁྱེན་པ་ཐོགས་པ་མེད་ཅིང་ཆགས་པ་མེད་པ་ལས་རིག་པར་བྱའོ། །​དེ་ལ་སྒྲུབ་པ་ནི་རང་དང་གཞན་ལ་ཕན་པ་ཡོངས་སུ་རྫོགས་པར་སྒྲུབ་པ་ལས་རིག་པར་བྱའོ། །​དེ་ལ་མཐུ་ནི་དེ་བཞིན་གཤེགས་པའི་མངོན་པར་ཤེས་པ་རྣམས་ཀྱིས་རིག་པར་བྱའོ། །​དེ་[[179]](#footnote-198)ཡང་བཅོམ་ལྡན་འདས་ཀྱི་[[180]](#footnote-199)བསྔགས་པ་བསྡུས་ཏེ་བརྗོད་པ་ནི་རྣམ་པ་དྲུག་གིས་རིག་པར་བྱ་སྟེ། ཡོན་ཏན་རྣམས་མཐའ་དག་ཡིན་པའི་ཕྱིར་དང་། དྲི་མ་མེད་པའི་ཕྱིར་དང་། གཡོ་བའི་ཕྱིར་དང་། མཚུངས་པ་མེད་པའི་ཕྱིར་དང་། བདག་དང་སེམས་ཅན་གྱི་དོན་གྱི་ཕྲིན་ལས་ཅན་གྱི་ཕྱིར་དང་། ལས་དེ་ལ་མཐུ་མངའ་བའི་ཕྱིར་ཏེ། དེ་དག་གི་རྣམ་པར་དབྱེ་བ་རྒྱས་པ་ནི་འདི་ལྟ་སྟེ། རྣམ་པར་གཏན་ལ་དབབ་པ་བསྡུ་བར་བསྟན་པ་བཞིན་ནོ། །​དེ་ལ་བཅོམ་ལྡན་འདས་ཀྱི་[[181]](#footnote-200)བསྔགས་པ་རྒྱས་པ་ནི་བཅོམ་ལྡན་འདས་དེ་ནི་ཡོན་ཏན་དཔག་ཏུ་མེད་པའི་ཕྱིར་བསྔགས་པ་མཐའ་ཡས་པ་ཡིན་ནོ། །​དེ་བཞིན་དུ་ཡེ་ཤེས་ཀྱི་སྣང་བ་མཛད་པའི་ཕྱིར་སྣང་བ་སྩོལ་བ་དང་། མི་ཤེས་པའི་མུན་པ་འཇོམས་པའི་ཕྱིར་མུན་པ་སེལ་བ་ཡང་ཡིན་ནོ། །​དེ་བཞིན་དུ་སྤྱན་གསུམ་དང་ལྡན་པའི་ཕྱིར་སྤྱན་དང་ལྡན་པ་དང་། མི་མཉམ་པའི་འཕགས་པའི་བདེན་པ་མཁྱེན་པའི་ཕྱིར་དོན་དམ་པ་གཟིགས་པ་དང་། ཚུལ་ཁྲིམས་ཕུན་སུམ་ཚོགས་པའི་ཕྱིར་དང་[[182]](#footnote-201)ཚུལ་ཁྲིམས་འབྱོར་པའི་ཕྱིར་[[183]](#footnote-202)བརྟུལ་ཞུགས་གྲུབ་པ་ཡང་ཡིན་ནོ། །​དེ་བཞིན་དུ་རྐང་གཉིས་ཀྱི་མཆོག་དང་དེད་དཔོན་རྣམས་ཀྱི་མཆོག་དམ་པ་དང་། དགེ་སྦྱོང་རྣམས་ཀྱི་ནང་ནས་[[184]](#footnote-203)དགེ་སྦྱོང་ཤིན་ཏུ་གཞོན་པ་དང་། འཇིག་རྟེན་ན་རིན་པོ་ཆེ་དཀོན་པ་ཡང་ཡིན་ནོ། །​དེ་བཞིན་དུ་རྗེས་སུ་ཐུགས་བརྩེ་བ་དང་། ཐུགས་རྗེ་དང་ལྡན་པ་དང་། དོན་དུ་བཞེད་པ་དང་། ཕན་པར་བཞེད་པ་དང་། ཐུགས་རྗེ་བར་མཛད་པ་ཡང་ཡིན་ནོ། །​དེ་བཞིན་དུ་སྤྱན་དུ་གྱུར་པ་དང་། ཡེ་ཤེས་སུ་གྱུར་པ་དང་།དོན་དུ་གྱུར་པ་དང་། ཆོས་སུ་གྱུར་པ་དང་། དོན་གསལ་བ་སྟོན་པ་དང་། དོན་ལ་རྟོན་པ་ཡང་ཡིན་ནོ། །​དེ་བཞིན་དུ་འཕགས་པའི་ལམ་ཡན་ལག་བརྒྱད་པ་དང་པོར་རྟོགས་པའི་ཕྱིར་དང་རང་གིས་རྟོགས་པའི་[[185]](#footnote-204)ཕྱིར་མ་རྟོགས་པའི་དོན་རྟོགས་པ་དང་། ཚངས་པར་སྤྱོད་པ་མ་བཞག་པ་འཇོག་པའི་ཕྱིར་ལམ་རིག་པ་དང་། ལམ་སྟོན་པ་དང་། ལམ་གསུང་བ་དང་། ལམ་འདྲེན་པ་ཡང་ཡིན་ནོ། །​དེ་བཞིན་དུ་བསྙེངས་པ་དང་བསྙེངས་[[186]](#footnote-205)སུ་རུང་བ་དང་བྲལ་བའི་ཕྱིར་སྐྱེས་བུ་སེང་གེ་དང་། ཚོགས་ཆེན་པོ་ཡོངས་སུ་འདྲེན་པའི་ཕྱིར་སྐྱེས་བུ་ཁྱུ་མཆོག་དང་། ཚོགས་ཀྱི་མཆོག་ཡིན་པའི་ཕྱིར་སྐྱེས་བུ་གཙོ་བོ་དང་། སྐྱོན་མི་མངའ་བའི་ཕྱིར་སྐྱེས་བུ་གླང་པོ་ཆེ་དང་། ཐུགས་ཤིན་ཏུ་དུལ་བའི་ཕྱིར་སྐྱེས་བུ་ཅང་ཤེས་དང་། རིགས་དང་བརྒྱུད་[[187]](#footnote-206)དང་གདུང་ལ་སོགས་པས་མི་ཐམས་ཅད་ཟིལ་གྱིས་མནན་[[188]](#footnote-207)པའི་ཕྱིར་སྐྱེས་བུ་དམ་པ་དང་། ཚུལ་ཁྲིམས་དང་སྒྲུབ་པ་དང་མཁྱེན་པ་དང་མཐུ་ལ་སོགས་པས་མི་ཐམས་ཅད་ཟིལ་གྱིས་མནན་པའི་ཕྱིར་[[189]](#footnote-208)སྐྱེས་བུ་རབ་མཆོག་དང་། འཇིག་རྟེན་པའི་ཆོས་རྣམས་ཀྱིས་མ་གོས་པའི་ཕྱིར་སྐྱེས་བུ་པད་མ་དཀར་པོ་ཡང་ཡིན་ནོ། །​དེ་བཞིན་དུ་མཉམ་པ་མེད་པའི་ཕྱིར་མི་མཉམ་པ་དང་། འདས་པ་དང་མ་བྱོན་པ་མི་[[190]](#footnote-209)མཉམ་པའི་ཕྱིར་མི་མཉམ་པ་དང་མཉམ་པ་དང་། སེམས་ཅན་ཐམས་ཅད་ཀྱི་མཆོག་ཡིན་པའི་ཕྱིར་མཆོག་དང་། ཚུལ་ཁྲིམས་འབྱོར་པའི་ཕྱིར་དང་ཡུན་རིང་པོ་ནས་ཚངས་པར་སྤྱོད་པ་རྣམ་པར་སྤྱད་པའི་ཕྱིར་དང་དྲང་སྲོང་ཆེན་པོ་[[191]](#footnote-210)རྙིང་པ་རྣམས་ཀྱིས་རྟོགས་པའི་ཕྱིར་[[192]](#footnote-211)ལམ་ཐུགས་སུ་ཆུད་པའི་ཕྱིར་དྲང་སྲོང་ཆེན་པོ་དང་། མུ་སྟེགས་ཅན་ཐམས་ཅད་དང་ཉོན་མོངས་པའི་བདུད་ལ་སོགས་པ་ལས་རྣམ་པར་རྒྱལ་བའི་ཕྱིར་རྣམ་པར་རྒྱལ་བ་དང་། གཡོ་བ་དང་རློམ་སེམས་ལ་སོགས་པ་ཐམས་ཅད་མི་མངའ་བའི་ཕྱིར་དང་ཐུབ་པ་གསུམ་དང་ལྡན་པའི་ཕྱིར་ཐུབ་པ་དང་། སྐྱེ་བོ་[[193]](#footnote-212)ལ་སོགས་པ་དང་ཕས་ཀྱི་རྒོལ་བ་ལ་སོགས་པ་ཐམས་ཅད་ཀྱིས་མི་འཕྲོགས་པའི་ཕྱིར་མི་བཀྲི་བ་དང་། སྡིག་པ་ཐམས་ཅད་ངེས་པར་བཀྲུས་པའི་ཕྱིར་ཁྲུས་ཅན་དང་། འཇིག་ཚོགས་ཐམས་ཅད་ལས་རྒལ་བའི་ཕྱིར་ཕ་[[194]](#footnote-213)རོལ་ཏུ་བྱོན་པ་ཡིན་ནོ། །​དེ་བཞིན་དུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བདེ་བར་གཤེགས་པ། འཇིག་རྟེན་མཁྱེན་པ། སྐྱེས་བུ་འདུལ་བའི་ཁ་ལོ་སྒྱུར་བ། བླ་ན་མེད་པ་ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་ཀྱང་ཡིན་ནོ། །​དེ་བཞིན་དུ་དམ་པའི་ཆོས་ལེགས་པར་རྫོགས་པ་དང་། ཐམས་ཅད་མཁྱེན་པ་དང་། ཐམས་ཅད་ཀྱི་རྗེ་དང་། བསྙེལ་བ་མི་མངའ་བའི་ཆོས་ཅན་དང་། སེམས་ཅན་གྱི་སྙིང་པོ་དང་། ཐུ་བོ་དང་།བདེ་བ་དང་སྡུག་བསྔལ་དག་གིས་ཐུགས་ཡོངས་སུ་མ་གཏུགས་པ་དང་། དབང་པོའི་སྒོ་[[195]](#footnote-214)བསྡམས་པ་དང་། ལེགས་པར་ལྡན་པའི་ཕྱིར་དུལ་བ་[[196]](#footnote-215)དང་། ཚུལ་ཁྲིམས་ཡང་དག་པར་བླངས་པ་[[197]](#footnote-216)དང་ལེགས་པར་ལྡན་པའི་ཕྱིར་ཞི་བ་དང་། ངེས་པའི་ས་ལ་ཞུགས་པའི་ཕྱིར་དབུགས་འབྱིན་པ་[[198]](#footnote-217)དང་། བྱང་ཆུབ་ཐུགས་སུ་ཆུད་པའི་ཕྱིར་ཡོངས་སུ་[[199]](#footnote-218)མྱ་ངན་ལས་འདས་པ་དང་། སྲེད་པའི་ཟུག་རྔུ་འབྱིན་པའི་ཕྱིར་ཟུག་རྔུ་འབྱིན་པ་དང་། མ་དུལ་བ་ལ་སོགས་པ་དུལ་བར་མཛད་པ་དང་། ཞི་བར་མཛད་པ་སྔ་མ་ལྟ་བུ་དང་། སོ་སོའི་སྐྱེ་བོ་རྣམས་རྒྱུན་དུ་ཞུགས་པ་དང་། ལན་ཅིག་ཕྱིར་འོང་བའི་འབྲས་བུ་ལ་རབ་ཏུ་[[200]](#footnote-219)བཀོད་པའི་ཕྱིར་དབུགས་མ་ཕྱིན་པ་རྣམས་ཀྱི་དབུགས་ཕྱུང་བ་དང་། འབྲས་བུ་དང་པོ་དང་གཉིས་པ་ལ་གནས་པ་རྣམས་ཕྱིར་མི་འོང་བ་དང་དགྲ་བཅོམ་པ་ཉིད་ཀྱི་འབྲས་བུ་ལ་རབ་ཏུ་བཀོད་པའི་ཕྱིར་ཡོངས་སུ་མྱ་ངན་ལས་མ་འདས་པ་རྣམས་ཡོངས་སུ་[[201]](#footnote-220)མྱ་ངན་ལས་འདས་པར་མཛད་པ་དང་། གཏན་པ་མེད་པ་དང་། འོབས་དྲལ་བ་[[202]](#footnote-221)དང་། འོབས་ལས་རྒལ་བ་[[203]](#footnote-222)དང་། ཚོལ་བ་སྤངས་པ་དང་། འཕགས་པ་དང་། རྒྱལ་མཚན་བསྙལ་བ་དང་། རྟག་ཏུ་ཆེར་གནས་པ་ཡང་ཡིན་ནོ། །​དེ་བཞིན་དུ་དགྲ་བཅོམ་པ། ཟག་པ་ཟད་པ། ཉོན་མོངས་པ་མེད་པ། དབང་དང་ལྡན་པར་གྱུར་པ། སེམས་ཤིན་ཏུ་རྣམ་པར་གྲོལ་བ།ཤེས་རབ་ཤིན་ཏུ་རྣམ་པར་གྲོལ་བ། ཅང་ཤེས་པ། གླང་པོ་ཆེན་པོ། །​བྱ་བ་བྱས་པ། བྱེད་པ་བྱས་པ། ཁུར་བོར་བ། བདག་གི་དོན་རྗེས་སུ་བརྙེས་[[204]](#footnote-223)པ། ཡང་དག་པའི་ཤེས་པས་[[205]](#footnote-224)སེམས་ཤིན་ཏུ་རྣམ་པར་གྲོལ་བ། སེམས་ཀྱི་དབང་ཐམས་ཅད་ཀྱི་དམ་པའི་[[206]](#footnote-225)ཕ་རོལ་དུ་བྱོན་པ། སྲིད་པར་[[207]](#footnote-226)ཀུན་ཏུ་སྦྱོར་བ་ཡོངས་སུ་ཟད་པ་ཡང་ཡིན་ནོ། །​དེ་བཞིན་དུ་ཡན་ལག་ལྔ་སྤངས་པ་དང་། ཡན་ལག་དྲུག་དང་ལྡན་པ་དང་། རྒྱས་པར་མ་འདྲེས་པ་དང་། བསྟེན་པ་དང་ལྡན་པ་དང་། སྐྱེས་བུ་ལྟག་ན་མེད་པ་ཞེས་བྱ་བའི་བར་ཡང་ཡིན་ནོ། །​དེ་བཞིན་དུ་ཆོས་མཁྱེན་པ་དང་། གང་ཟག་མཆོག་དང་མཆོག་མ་ཡིན་པ་མཁྱེན་པ་[[208]](#footnote-227)ཞེས་བྱ་བའི་བར་ཡང་[[209]](#footnote-228)ཡིན་ནོ། །​དེ་བཞིན་དུ་དགེ་སྦྱོང་དང་། བྲམ་ཟེ་དང་། དྲི་མ་མེད་པ་དང་། དྲི་མ་དང་[[210]](#footnote-229)བྲལ་བ་དང་། སྨན་པ་དང་། དེད་དཔོན་དང་། རྣམ་པར་གཟིགས་པ་དང་། འཇིག་རྟེན་གྱི་མགོན་པོ་དང་འགྲོ་བའི་མཆོག་ཀྱང་ཡིན་ནོ། །​དེ་ལ་དྲི་མ་མེད་པ་ནི་ཉོན་མོངས་པའི་སྒྲིབ་པ་སྤངས་པའི་ཕྱིར་རོ། །​དྲི་མ་དང་བྲལ་བ་ནི་ཤེས་བྱའི་སྒྲིབ་པ་སྤངས་པའི་ཕྱིར་རོ། །​ཡང་དྲི་མ་མེད་པ་ནི་ཀུན་ནས་དཀྲིས་པ་རྩེ་བཅིལ་བའི་ཕྱིར་རོ། །​དྲི་མ་དང་བྲལ་བ་ནི་བག་ཆགས་ཡང་དག་པར་བཅོམ་པའི་ཕྱིར་རོ། །​རྣམ་པར་གཟིགས་པ་ནི་ཉིན་མཚན་ལན་དྲུག་འཇིག་རྟེན་ལ་སོ་སོར་གཟིགས་པའི་[[211]](#footnote-230)ཕྱིར་རོ། །​དེ་བཞིན་དུ་སྐྱེས་བུ་ཆེན་པོའི་མཚན་དང་དཔེ་བྱད་བཟང་པོ་རྣམ་པ་[[212]](#footnote-231)ཐམས་ཅད་དུ་ཤིན་ཏུ་རྣམ་པར་དག་པས་སྐུ་མཚན་ཅིང་གསལ་བར་བྱ་བ་དང་། སྟོབས་བཅུའི་སྟོབས་དང་ལྡན་པ་དང་། མི་འཇིགས་པ་བཞིས་མི་བསྙེངས་པ་དང་། ཐུགས་རྗེ་ཆེན་པོ་དང་ལྡན་པ་དང་། དྲན་པ་ཉེ་བར་གཞག་པ་གསུམ་ལ་དྲན་པ་ལེགས་པར་ཉེ་བར་གཞག་པ་དང་། བསྲུང་བ་མེད་པ་གསུམ་དང་ལྡན་པ་དང་། བསྙེལ་བ་མི་མངའ་བའི་ཆོས་ཅན་དང་། [[213]](#footnote-232)ཉོན་མོངས་པའི་བག་ཆགས་ཐམས་ཅད་ཡང་དག་པར་བཅོམ་པ་དང་། རྣམ་པ་ཐམས་ཅད་དང་མཆོག་མཁྱེན་པ་ཡང་ཡིན་ནོ། །​དེ་ལ་བསྐལ་པ་གྲངས་མེད་པ་གསུམ་གྱིས་ཡང་དག་པར་བསྒྲུབས་ཤིང་དུས་ཡུན་རིང་པོར་ཡོངས་སུ་འདྲིས་པར་མཛད་པའི་ཕྱིར་དང་། སེམས་ཅན་ཐམས་ཅད་ཀྱི་གཞི་ལ་དམིགས་པའི་ཕྱིར་དང་། སྡུག་བསྔལ་རྣམ་པ་ཐམས་ཅད་ལ་[[214]](#footnote-233)དམིགས་པའི་ཕྱིར་དང་། སེམས་ཅན་ཐམས་ཅད་ཀྱིས་[[215]](#footnote-234)བྱས་པའི་གནོད་པ་རྣམ་པ་ཐམས་ཅད་དང་[[216]](#footnote-235)ཕྲད་པས་ཕྱིར་མི་ལྡོག་པའི་ཕྱིར་དང་། སེམས་ཅན་ཐམས་ཅད་ལ་མཉམ་པ་ཉིད་དུ་འཇུག་པའི་ཕྱིར་ཐུགས་རྗེ་ཆེན་པོ་དང་ལྡན་པ་ཡིན་ནོ། །​དེ་ལ་ཆོས་སྨྲ་བས་མདོ་སྡེ་རྣམ་པར་བཤད་པའི་ཆོས་ཀྱི་མཚན་ཉིད་དེ་ལྟར་རྣམ་པར་གཞག་པ་ལ་[[217]](#footnote-236)དང་པོ་ཁོ་ནར་ཚིག་འབྲུ་དང་དོན་ཡོངས་སུ་བཙལ་བར་བྱའོ། །​དེའི་འོག་ཏུ་ཇི་སྐད་བསྟན་པའི་བྱ་བས་ཆོས་སྟོན་པ་ན་[[218]](#footnote-237)གཞན་དག་ལ་རྣམ་པར་བཤད་པ་རྣམ་པ་ལྔས་འཇུག་པར་བྱའོ། །​དེ་ལྟར་གྱུར་ནས་བདག་ཉིད་ཆོས་སྨྲ་བའི་མཚན་ཉིད་རྣམ་པ་བཅུ་དང་ལྡན་པ་[[219]](#footnote-238)ཇི་སྐད་བསྟན་པ་དག་ལ་ཆོས་དང་དོན་ལ་མཁས་པ་ལ་སོགས་པས་རྣམ་པར་གཞག་པར་བྱའོ། །​དེ་ལྟར་བདག་ཉིད་རྣམ་པར་བཞག་ནས་འཁོར་རྣམ་པ་ལྔ་པོ་དག་ལ་སྔ་མ་ཁོ་ན་བཞིན་དུ་བརྗིད་པའི་གཏམ་ལ་སོགས་པ་རྣམ་པ་བརྒྱད་པོ་དག་གིས་[[220]](#footnote-239)རྣམ་པ་དེ་ལྟ་བུའི་གཏམ་བྱའོ། །​གཏམ་དེ་དག་ཟེར་བ་ན་གཞན་དག་རྣ་གཏོད་པ་ལ་སྦྱར་བར་བྱ་ཞིང་དང་པོར་སྟོན་པའི་བསྔགས་པ་[[221]](#footnote-240)བརྗོད་པར་བྱའོ། །​དེ་ལྟར་ཡན་ལག་ལྔ་དང་ལྡན་པའི་ཆོས་བསྟན་པ་ནི་ཡན་ལག་ལྔ་དང་ལྡན་པའི་སིལ་སྙན་དང་འདྲ་བར་བདག་དང་། གཞན་དག་ལ་དགའ་བ་རྒྱ་[[222]](#footnote-241)ཆེན་པོ་སྐྱེད་པར་འགྱུར་ཞིང་། བདག་དང་གཞན་དག་ལ་ཕན་པའི་ཕྱིར་འཇུག་པར་ཡང་འགྱུར་རོ། །​དེ་ལྟར་མཁས་པར་འགྱུར་བ་ལ་ནི་ཕན་ཡོན་རྣམ་པ་ལྔ་ཡོད་དེ། ཚེགས་ཆུང་ངུས་སངས་རྒྱས་ཀྱི་བཀའི་དོན་རྟོགས་པར་འགྱུར་བ་དང་། རྣམ་པ་ཐམས་ཅད་ཡོངས་སུ་རྫོགས་པའི་གཏམ་དག་ལ་འཇུག་པར་འགྱུར་བ་དང་། བདག་དང་གཞན་གྱི་རྒྱུད་དག་[[223]](#footnote-242)ལ་དགའ་བ་དང་། མཆོག་ཏུ་དགའ་བ་དགེ་བ་དང་ངེས་པར་འབྱུང་བ་དང་ལྡན་པ་རྒྱ་ཆེན་པོ་སྐྱེད་པར་འགྱུར་བ་དང་། ལྷ་དང་མི་རྣམས་ཀྱི་བར་དག་ལ་སྙན་པ་དང་གྲགས་པ་དགེ་བ་ངེས་པར་འབྱུང་བ་དང་ལྡན་པ་རྒྱས་པར་[[224]](#footnote-243)འགྱུར་བ་དང་། བསོད་ནམས་ཚད་མེད་པ་སྐྱེ་བར་འགྱུར་བའོ། །​དགེ་སློང་དག་བསླབ་པ་ལ་ཕན་ཡོན་དུ་གནས་པར་གྱིས་ཤིག་ཅེས་གསུངས་པ་ནི་མདོའོ། །​དེའི་ལུས་ནི་ཚིག་འབྲུ་དང་དོན་ཏོ། །​དེ་ལ་དགེ་སློང་དག་བསླབ་པ་ལ་ཕན་ཡོན་དུ་གནས་པར་གྱིས་ཤིག་ཅེས་གསུངས་པ་ནི་ཡི་གེ་བཅུ་གཉིས་དང་། མིང་བཞི་དང་། ཚིག་གཅིག་ཡིན་ཏེ། དེ་དག་ནི་རེ་ཞིག་མིང་དང་ཚིག་དང་ཡི་གེའི་ཚོགས་ཡིན་ནོ། །​བསླབ་པའི་གཞི་རྣམ་པར་བསྟན་པ་གང་ཡིན་པ་དེ་ནི་རྣམ་པ་ཡིན་ནོ། །​དགེ་སློང་རྣམས་ལ་བརྟེན་ནས་དེ་བཞིན་གཤེགས་པས་བསྟན་པ་[[225]](#footnote-244)གང་ཡིན་པ་དེ་ནི་བསྟན་པ་ཡིན་ནོ། །​དེ་བཞིན་གཤེགས་པས་གསུངས་པའི་བཀའ་གང་ཡིན་པ་དེ་ནི་ངག་ཡིན་ནོ། །​རྣམ་པ་དྲུག་པོ་དེ་དག་ནི་ཚིག་འབྲུ་ཡིན་ཏེ། ཤེས་རབ་དམ་པ་ཞེས་བྱ་བ་ལ་སོགས་པའི་ཚིག་རྣམས་ལ་ཡང་དེ་བཞིན་དུ་བལྟ་བར་[[226]](#footnote-245)བྱའོ། །​དོན་ནི་ཉན་ཐོས་ཀྱི་ས་བསྟན་པ་འདིའམ་ས་ལྔ་པོ་[[227]](#footnote-246)ཐམས་ཅད་དེ། དེ་ལ་བསླབ་པའི་ཕན་ཡོན་ཞེས་བྱ་བ་ནི་ཚོགས་ཀྱི་སའོ། །​ཤེས་རབ་དམ་པའོ་[[228]](#footnote-247)ཞེས་བྱ་བ་ནི་སྦྱོར་བའི་སའོ། །​རྣམ་པར་གྲོལ་བའི་སྙིང་པོ་དང་དྲན་པའི་དབང་ཞེས་བྱ་བ་ནི་མཐོང་བའི་ས་དང་བསྒོམ་པའི་[[229]](#footnote-248)ས་དང་མཐར་ཐུག་པར་འགྲོ་བའི་སའི་དོན་ཡིན་ནོ། །​དེ་ལ་བསླབ་པའི་ཕན་ཡོན་ཞེས་བྱ་བ་ནི་ཚུལ་ཁྲིམས་ཀྱི་རང་གི་མཚན་ཉིད་དོ། །​ཤེས་རབ་དམ་པ་ཞེས་བྱ་བ་[[230]](#footnote-249)ནི་ཤེས་རབ་ཀྱི་རང་གི་མཚན་ཉིད་དོ། །​དེའི་རྟེན་[[231]](#footnote-250)དང་གྲོགས་ལ་སོགས་པ་ལུས་ཙམ་ནི་རང་གི་མཚན་ཉིད་དོ། །​ཤེས་རབ་དམིགས་པ་དང་བཅས་པ་ནི་སྤྱིའི་མཚན་ཉིད་དོ། །​ཉོན་མོངས་པ་དང་གནས་ངན་ལེན་དང་བྲལ་བ་ནི་རྣམ་པར་གྲོལ་བའི་སྙིང་པོར་རང་གི་མཚན་ཉིད་དོ། །​དྲན་པའི་དབང་ཞེས་བྱ་བ་ནི་དྲན་པའི་རང་གི་མཚན་ཉིད་དེ། [[232]](#footnote-251)དེ་ལྟར་དེ་ནི་མཚན་ཉིད་ཀྱི་དོན་ཡིན་ནོ། །​དེ་ལ་བསླབ་པའི་ཕན་ཡོན་ཞེས་བྱ་བ་ནི་ཡིད་ལ་བྱེད་པ་འགའ་ཡང་མ་ཡིན་ཏེ། དེ་ནི་ཡིད་ལ་བྱེད་པའི་རྟེན་ཡིན་པར་ཡོངས་སུ་བསྟན་ཏོ། །​ཤེས་རབ་དམ་པ་ཞེས་བྱ་བ་ནི་མཚན་ཉིད་སོ་སོར་རིག་པ་དང་མོས་པ་ཡིད་ལ་བྱེད་པ་ཡིན་པར་རིག་པར་བྱའོ། །​རྣམ་པར་གྲོལ་བའི་སྙིང་པོ་ཞེས་བྱ་བ་ནི་རབ་ཏུ་དབེན་པ་དང་། དགའ་བ་སྡུད་པ་དང་། སྦྱོར་བ་མཐར་ཐུག་པ་དང་། སྦྱོར་བ་མཐར་ཐུག་པའི་འབྲས་བུ་ཡིན་པར་ཡོངས་སུ་བསྟན་ཏོ། །​དྲན་པའི་དབང་ཞེས་བྱ་བ་ནི་དཔྱོད་པའི་ཡིད་ལ་བྱེད་པ་ཡིན་ཏེ་དེ་ལྟར་དེ་ནི་ཡིད་ལ་བྱེད་པའི་དོན་ཡིན་ནོ། །​ཚུལ་དེས་ཤེས་པ་ལ་སོགས་པ་ལ་ཡང་སྦྱར་བར་བྱའོ། །​དབང་དུ་བྱ་བ་ནི་མྱ་ངན་ལས་འདས་པའི་དབང་དུ་བྱས་ནས་བསླབ་པའི་གཞིས་བསྡུས་པ་རྣམ་པར་བྱང་བའི་སྤྱོད་པ་ཡིན་ནོ། །​ཡང་དག་པར་འཛིན་དུ་གཞུག་པར་བྱ་བ་ལ་སོགས་པ་ཅི་རིགས་པར་ཡང་དག་པར་འཛིན་དུ་གཞུག་པ་[[233]](#footnote-252)ནས་ཡང་དག་པར་རབ་ཏུ་དགའ་བར་བྱ་བའི་བར་དང་དགེ་བ་ལ་སོགས་པའི་སྤྱོད་པ་དག་ཀྱང་འདི་ལ་ཡོད་མོད་ཀྱི་གཙོ་ཆེར་རྣམ་པར་བྱང་བའི་སྤྱོད་པ་ཡིན་ནོ། །​གང་ཟག་གི་དབང་དུ་བྱ་བ་ནི་གང་ཟག་ཁྱིམ་མེད་པའོ། །​དབང་པོ་རྟུལ་པོ་ལ་སོགས་པ་གང་ཟག་ཐམས་ཅད་ནི་ཡང་དག་པར་དགའ་བར་བྱའོ།[[234]](#footnote-253) །​འདས་པ་དང་ད་ལྟར་གྱི་དུས་སུ་ཡང་དག་པར་རབ་ཏུ་དགའ་བར་བྱ་བ་དང་། ཚུལ་ཁྲིམས་ཡང་དག་པར་བླངས་པ་རྣམས་ལ་ནི་ད་ལྟར་གྱི་དུས་སུ་ཡང་དག་པར་བསྟན་པ་དང་། མ་འོངས་པའི་དུས་སུ་ཡང་དག་པར་འཛིན་དུ་གཞུག་པ་དང་། ཡང་དག་པར་གཟེངས་བསྟོད་པར་བྱ་སྟེ། དེ་ལྟར་དེ་ནི་དབང་དུ་བྱ་བའི་དོན་ཡིན་ནོ། །​དེ་ལ་ཕན་ཡོན་ནི་བསླབ་པ་གསུམ་པོ་དག་གིས་[[235]](#footnote-254)བསྒོམ་པ་ཡོངས་སུ་རྫོགས་པར་འགྱུར་བའོ། །​ཉེས་དམིགས་ནི་དེ་ལྟར་མ་བྱས་ན་མི་འགྱུར་བ་དང་རབ་ཏུ་བྱུང་བ་དོན་དང་ལྡན་པར་མི་འགྱུར་བའོ། །​མི་མཐུན་པའི་ཕྱོགས་ནི་ཚུལ་ཁྲིམས་འཆལ་པ་དང་[[236]](#footnote-255)མི་ཤེས་པ་དང་བརྗེད་ངས་པ་དང་ཉོན་མོངས་པ་དག་གོ། །​དེ་དག་གི་གཉེན་པོ་ནི་ཚུལ་ཁྲིམས་ལ་སོགས་པ་ཡིན་པར་རིག་པར་བྱའོ། །​ཡང་མི་མཐུན་པའི་ཕྱོགས་ནི་ཀུན་ནས་ཉོན་མོངས་པའི་སྤྱོད་པ་ཐམས་ཅད་དོ། །​གཉེན་པོ་ནི་བསླབ་པ་གསུམ་པོ་དག་གོ། །​བསྡུས་པའི་དོན་ནི་བསླབ་པའི་ཕན་ཡོན་ལ་གནས་པར་གྱིས་ཤིག་ཅེས་བྱ་བ་ནས་དྲན་པའི་དབང་ཞེས་བྱ་བའི་བར་དག་སྟེ། དེ་ནི་མདོར་བསྟན་པ་[[237]](#footnote-256)ལས་བསྡུས་པ་ཡིན་ནོ། །​རྒྱས་པ་ནི་དེ་རྣམ་པར་འབྱེད་པ་ཡིན་པར་རིག་པར་བྱའོ། །​དེ་ལྟར་དེ་ནི་བསྡུས་པ་དང་རྒྱས་པའི་དོན་ཡིན་ཏེ་དེ་ལས་གོང་ན་ཡང་མེད་པ་[[238]](#footnote-257)དེ་ལས་ལྷག་པ་ཡང་མེད་དོ། །​དེ་ལ་རྣམ་པར་བཤད་པའི་ཆོས་ནི་གསུང་རབ་ཏུ་གཏོགས་པ་ཡན་ལག་བཅུ་གཉིས་པོ་དེ་[[239]](#footnote-258)དག་ལས་རེ་ཞིག་དེ་ནི་མདོའི་སྡེས་[[240]](#footnote-259)བསྡུས་པ་དང་ལུང་དུ་བསྟན་པའི་སྡེ་ཡིན་པར་བལྟ་བར་བྱ་སྟེ་ངེས་པའི་དོན་ཡིན་པའི་ཕྱིར་རོ། །​ཀུན་ནས་སློང་བ་ནི་དབང་དུ་བྱ་བ་ལས་བརྗོད་པར་བྱ་སྟེ། བདག་ཉིད་ཐམས་ཅད་དུ་འགྲོ་བའི་ལམ་ཤེས་པའི་སྟོབས་སྟོན་པར་འདོད་པས་མདོ་སྡེ་རྩོམ་པར་བྱེད་པ་དང་། ཡང་གདུལ་བ་རྣམ་པར་བྱང་བའི་སྤྱོད་པ་ལ་བརྩོན་པ་ཟང་ཟིང་ལ་གདུ་ཞིང་དེ་ལ་མོས་པ་རྣམས་བསླབས་པའི་[[241]](#footnote-260)ཕན་ཡོན་ལ་སོགས་པ་ལ་གནས་པ་ལ་བསླབ་པ་གསུམ་ཡོངས་སུ་རྫོགས་པར་འགྱུར་བའི་ཕན་ཡོན་ཡང་དག་པར་བསྟན་པར་བྱ་བའི་ཕྱིར་དང་། ཡང་དགེ་སློང་གི་དངོས་པོ་བཞི་ཡང་དག་པར་བསྟན་པར་བྱ་བའི་ཕྱིར་ཏེ། དེ་ལ་བསླབ་པའི་ཕན་ཡོན་ཞེས་བྱ་བ་ནི་ཁ་དོག་དང་རྟགས་དང་དབྱིབས་ཀྱི་དགེ་སློང་ཉིད་དང་། ཆོ་ག་བསྲུང་ཞིང་ཚུལ་འཆོས་པའི་དགེ་སློང་ཉིད་ལས་འདུན་པ་[[242]](#footnote-261)ཟློག་[[243]](#footnote-262)པར་བྱེད་པའོ། །​ཤེས་རབ་དམ་པ་ཞེས་བྱ་བ་ནི་གྲགས་པ་དང་སྒྲ་དང་ཚིགས་སུ་བཅད་པའི་དགེ་སློང་ཉིད་ལ་འདུན་པ་ཟློག་[[244]](#footnote-263)པར་བྱེད་པའོ། །​རྣམ་པར་གྲོལ་བའི་སྙིང་པོ་དང་དྲན་པའི་དབང་ཞེས་བྱ་བ་དེས་ནི་ཡང་དག་པར་སྒྲུབ་པའི་དགེ་སློང་ཉིད་ཡང་དག་པར་འཛིན་དུ་འཇུག་པ་སྟེ། འདི་ལྟར་གྲགས་པ་ལ་སོགས་པ་འདོད་པ་ནི་སོ་སོར་བརྟགས་ནས་ཐོས་པ་འཛིན་པར་བྱེད་ཀྱི། ཤེས་རབ་འཕེལ་བར་མི་བྱེད་པ་དང་། ཉེས་པ་སྔར་མ་སྤངས་པ་གང་ཡིན་པ་དེ་ནི་ཡང་དག་པའི་སྒྲུབ་པས་བསྡུས་པའི་རྣམ་པར་གྲོལ་བ་ཡང་དག་པར་འཛིན་པར་བྱེད་པའི་ཕྱིར་རོ། །​ཡང་དམན་པས་ཆོག་[[245]](#footnote-264)པར་འཛིན་པ་ལ་ཞུགས་པ་རྣམས་གོང་མ་བས་ཀྱང་ཆེས་གོང་མ་ཡང་དག་པར་འཛིན་དུ་གཞུག་པའི་ཕྱིར་རོ། །​འཇིག་རྟེན་རྒྱང་འཕེན་པའི་[[246]](#footnote-265)གསང་ཚིག་ཡོངས་སུ་ཚོལ་ཞིང་ལྷོད་པ་རྣམས་ལ་ནི་བསླབ་པའི་ཕན་ཡོན་ཞེས་གསུངས་སོ། །​ཚུལ་ཁྲིམས་དང་ལྡན་པ་ཐོས་པ་ལ་མི་ལྟོས་པ་རྣམས་ལ་ནི་ཤེས་རབ་དམ་པ་ཞེས་གསུངས་སོ། །​ཐོས་པ་དང་བསམས་པ་ཙམ་གྱིས་ཆོག་པར་འཛིན་པ་རྣམས་ལ་ནི་རྣམ་པར་གྲོལ་བའི་སྙིང་པོ་ཞེས་གསུངས་སོ། །​ཚུལ་ཁྲིམས་དང་ཤེས་རབ་དང་རྣམ་པར་གྲོལ་བས་མངོན་པའི་ང་རྒྱལ་བྱེད་པ་རྣམས་ལ་ནི་དྲན་པའི་དབང་ཞེས་བྱ་བ་གསུངས་ཏེ། དེ་ལྟར་རྣམ་པ་དེ་ལྟ་བུ་དག་གིས་ཀུན་ནས་སློང་བ་བརྗོད་པར་བྱའོ། །​དེ་ལ་བསྡུས་པའི་དོན་ནི་འདིར་ཡང་དག་པའི་སྒྲུབ་པ་དང་འབྲས་བུ་ཡིན་པར་བསྟན་ཏེ། འདི་ལྟ་སྟེ། ཚུལ་ཁྲིམས་ལ་སོགས་པ་གསུམ་པོ་དེ་ཙམ་གྱིས་ནི་[[247]](#footnote-266)བསླབ་པའི་མཐར་ཐུག་པ་ཡིན་ནོ། །​དེ་ལྟར་གནས་པར་གྱིས་ཞེས་གསུངས་པས་ནི་ཡང་དག་པའི་སྦྱོར་བ་རྣལ་འབྱོར་རྣམ་པ་བཞིས་བསྡུས་པ་ཡོངས་སུ་བསྟན་ཏོ། །​དེ་ལྟར་གནས་པ་རྣམས་ཀྱི་བསླབ་པ་གསུམ་ཞེས་གསུངས་པས་ནི་ཡང་དག་པར་སྒྲུབ་པའི་[[248]](#footnote-267)འབྲས་བུ་ཡོངས་སུ་བསྟན་ཏོ། །​དེ་ལ་དད་པ་དང་འདུན་པ་ནི་ཚུལ་ཁྲིམས་ཡང་དག་པར་བླང་བའི་སྔོན་དུ་འགྲོ་བ་ཡིན་ནོ། །​ཐོས་པ་འཛིན་པའི་དུས་ན་ནི་བརྩོན་འགྲུས་སོ། །​ཤེས་རབ་ལ་སོགས་པ་ནི་ཐབས་ཡིན་ནོ། །​དེ་ལ་ཚིག་གི་དོན་ནི་བསླབ་པ་དང་། རྗེས་སུ་བརྩོན་པ་དང་། ཇི་ལྟར་གདམས་པ་བཞིན་སྒྲུབ་པ་དང་། གོམས་པ་དང་།སྒོམ་པ་ཞེས་བྱ་བ་ནི་རྣམ་གྲངས་སོ། །​སྒྲུབ་པ་དེ་ནི་ལུས་དང་ངག་དང་འཚོ་བ་ཡོངས་སུ་དག་པར་ཀུན་ཏུ་སྦྱོར་བའི་མཚན་ཉིད་ཀྱི་ཚུལ་ཁྲིམས་ཀྱིས་[[249]](#footnote-268)རབ་ཏུ་ཕྱེ་བ་དང་བཟོད་པས་རབ་ཏུ་ཕྱེ་བ་ཡིན་པས་དེའི་ཕྱིར་བསླབ་པ་ཞེས་བྱའོ། །​ཡང་ཞི་བའི་ཕྱིར་འགྲོ་བས་བསླབ་པ་ཞེས་བྱ་སྟེ། དེ་ལྟར་དེ་ལྟ་བུ་དང་མཐུན་པ་དག་ནི་ངེས་པའི་ཚིག་[[250]](#footnote-269)ཡིན་ནོ། །​རྟགས་དང་ངོ་བོ་ཉིད་དང་ལས་དང་ཆོས་དང་རྒྱུ་དང་འབྲས་བུ་ནི་སྔ་མ་བཞིན་དུ་བརྗོད་པར་བྱའོ། །​དེ་ལ་[[251]](#footnote-270)རེ་ཞིག་ངོ་བོ་ཉིད་ཀྱི་རབ་ཏུ་དབྱེ་བས་བསླབ་པའི་ཕན་ཡོན་ནི་ཚུལ་ཁྲིམས་རྣམ་པ་བདུན་དང་བསླབ་པའི་གཞི་ཉིས་བརྒྱ་ལྔ་བཅུ་ཡོངས་སུ་བསྟན་པ་ཡིན་ནོ། །​དེ་ལ་ཁམས་ཀྱི་རབ་ཏུ་དབྱེ་བས་ནི་འདོད་པ་ན་སྤྱོད་པ་སོ་སོར་ཐར་པའི་སྡོམ་པ་དང་། གཟུགས་དང་གཟུགས་མེད་པ་ན་[[252]](#footnote-271)སྤྱོད་པ་བསམ་གཏན་གྱི་སྡོམ་པ་དང་མི་ལྡན་པའི་ཟག་པ་མེད་པའི་སྡོམ་པའོ། །​དུས་ཀྱི་[[253]](#footnote-272)རབ་ཏུ་དབྱེ་བས་ནི་འདས་པའི་དུས་སུ་ཡང་བསླབ་པའི་ཕན་ཡོན་འདི་ལྟ་བུ་ཁོ་ནར་གྱུར་ལ་མ་འོངས་པའི་དུས་སུ་ཡང་འདི་ལྟ་བུ་ཁོ་ནར་འགྱུར་བ་དང་། ད་ལྟར་བྱུང་བའི་དུས་ན་ཡང་བསླབ་པའི་ཕན་ཡོན་འདི་ལྟ་བུ་ཁོ་ན་ཡིན་པར་རིག་པར་བྱའོ། །​དེ་ལ་གནས་སྐབས་ཀྱི་རབ་ཏུ་དབྱེ་བས་ནི་གང་ཟག་ཞུགས་པ་ཡོངས་སུ་མ་སྨིན་པ་རྣམས་ཀྱི་བསླབ་པའི་ཕན་ཡོན་ནི་ཆུང་ངུའི་གནས་སྐབས་ཡིན་ནོ། །​ཡོངས་སུ་སྨིན་པ་རྣམས་ཀྱི་ནི་འབྲིང་གི་གནས་སྐབས་ཡིན་ནོ། །​ཡོངས་སུ་སྨིན་པར་གྱུར་པ་རྣམས་ཀྱི་ནི་ཆེན་པོའི་གནས་སྐབས་ཡིན་ནོ། །​སོ་སོར་བརྟགས་ནས་མངོན་པར་མི་དགའ་བཞིན་དུ་ཚངས་པར་སྤྱོད་པ་ལ་གནས་པ་རྣམས་ཀྱི་བསླབ་པའི་ཕན་ཡོན་ནི་སྡུག་བསྔལ་བའི་གནས་སྐབས་ཡིན་ནོ། །​མངོན་པར་དགའ་བ་རྣམས་ཀྱི་ནི་བདེ་བའི་གནས་སྐབས་ཡིན་ནོ། །​མངོན་པར་དགའ་བ་ཡང་མ་ཡིན་མངོན་པར་མི་དགའ་བ་ཡང་མ་ཡིན་པ་རྣམས་ཀྱི་བསླབ་པའི་ཕན་ཡོན་ནི་སྡུག་བསྔལ་ཡང་མ་ཡིན་བདེ་བ་ཡང་མ་ཡིན་པའི་གནས་སྐབས་ཡིན་ནོ། །​བསླབ་པའི་ཕན་ཡོན་དེ་དག་ཐམས་ཅད་ནི་དགེ་བའི་གནས་སྐབས་ཡིན་གྱི། མི་དགེ་བའི་གནས་སྐབས་ཀྱང་མ་ཡིན་ནོ།[[254]](#footnote-273) །​ལུང་དུ་མ་བསྟན་པའི་གནས་སྐབས་[[255]](#footnote-274)ཀྱང་མ་ཡིན་ནོ། །​ཐོས་པ་གཟུང་བ་རྣམས་ཀྱི་ནི་ཐོས་པའི་གནས་སྐབས་ཡིན་ནོ། །​བསམས་པ་རྣམས་ཀྱི་ནི་བསམས་པའི་གནས་སྐབས་ཡིན་ནོ། །​བསྒོམས་པ་རྣམས་ཀྱི་ཡང་བསྒོམས་པའི་གནས་སྐབས་ཡིན་ནོ། །​ལྷག་པའི་སེམས་དང་ལྷག་པའི་[[256]](#footnote-275)ཤེས་རབ་མ་ཐོབ་པ་རྣམས་ཀྱི་ནི་ལྷག་པའི་ཚུལ་ཁྲིམས་ཀྱི་གནས་སྐབས་ཁོ་ན་ཡིན་ནོ། །​དེ་དག་ཐོབ་པ་རྣམས་ཀྱི་ནི་དེ་དག་གི་གནས་སྐབས་ཀྱང་ཡིན་ཏེ། དེ་ལྟར་དེ་ལྟ་བུ་དང་མཐུན་པ་དག་ནི་གནས་སྐབས་ཀྱི་རབ་ཏུ་དབྱེ་བ་ཡིན་ནོ། །​དེ་ལ་གང་ཟག་གི་རབ་ཏུ་དབྱེ་བ་ནི་འདིར་གང་ཟག་རབ་ཏུ་བྱུང་བ་ཡིན་པར་དགོངས་སོ། །​དེ་ཡང་དབང་པོ་རྟུལ་པོ་ཡང་ཡོད། དབང་པོ་རྣོན་པོ་ཡང་ཡོད་དོ། །​འདོད་ཆགས་ལ་སོགས་པ་སྤྱད་པ་ཡང་ཡོད། ཆ་མཉམ་པར་[[257]](#footnote-276)སྤྱད་པ་ཡང་ཡོད་དོ། །​ཉོན་མོངས་པ་ཆུང་བ་ཡང་ཡོད་དོ། །​ཉན་ཐོས་ཁོ་ནའི་ཡིན་གྱི་རང་སངས་རྒྱས་ཀྱི་ཡང་མ་ཡིན། བྱང་ཆུབ་སེམས་དཔའི་ཡང་མ་ཡིན་ཏེ། རང་སངས་རྒྱས་ནི་རང་གིས་[[258]](#footnote-277)མངོན་པར་རྫོགས་པར་བྱང་ཆུབ་པའི་ཕྱིར་དང་། བྱང་ཆུབ་སེམས་དཔའ་ནི་རྣམ་པར་གྲོལ་བའི་སྙིང་པོ་འདི་ལ་གནས་པར་མི་སྟོན་པའི་ཕྱིར་རོ། །​ཡོངས་སུ་མྱ་ངན་ལས་འདའ་བའི་ཆོས་ཅན་ཁོ་ནའི་ཡིན་ཏེ། ཞུགས་པ་དང་མ་བསྒྲིབས་པ་དང་འཆིང་བ་མཐའ་དག་ཡོད་པ་དང་འཆིང་བ་མ་ཚང་བ་ཡང་ཡིན་གྱི། འཆིང་བ་མེད་པའི་ནི་མ་ཡིན་ནོ། །​མིར་གྱུར་པ་[[259]](#footnote-278)ཡིན་གྱི། ལྷར་གྱུར་པའི་ནི་མ་ཡིན་ཏེ། དེ་ལྟར་དེ་ནི་གང་ཟག་གི་རབ་ཏུ་དབྱེ་བས་[[260]](#footnote-279)ཡིན་ནོ། །​བསླབ་པའི་ཕན་ཡོན་ལ་ཇི་ལྟ་བ་དེ་བཞིན་དུ་ཤེས་རབ་དམ་[[261]](#footnote-280)པ་དང་རྣམ་པར་གྲོལ་བའི་སྙིང་པོ་དང་དྲན་པའི་དབང་ལ་ཡང་རབ་ཏུ་དབྱེ་བ་རྣམ་པ་ལྔ་པོ་དག་ཅི་རིགས་པར་[[262]](#footnote-281)རིག་པར་བྱའོ། །​དེ་ལ་ཕན་ཡོན་དང་། ཡོན་ཏན་དང་། མཐོ་བ་དང་། ཕུན་སུམ་ཚོགས་པ་ཞེས་བྱ་བ་ནི་རྣམ་གྲངས་སོ། །​ཕན་ཡོན་བཅུ་ཡང་དག་པར་གཟིགས་ནས་ཞེས་ཇི་སྐད་གསུངས་པ་ལ་ཆོས་འདི་ནི་ལུས་ལ་ཕན་འདོགས་པར་བྱེད་པ་དང་བསྟོད་པར་འོས་པས་[[263]](#footnote-282)ན་ཕན་ཡོན་ཡིན་ནོ། །​ཡང་མཐུན་པར་སྐྱེས་པའི་སེམས་ཅན་རྣམས་འདིའི་རྗེས་སུ་འགྲོ་བར་འགྱུར་བས་ཕན་ཡོན་ནོ། །​ཡང་ལེགས་སུ་སྨོན་པར་བྱ་བའི་རྗེས་སུ་འགྲོ་བའི་ཕྱིར་ཡང་ཕན་ཡོན་[[264]](#footnote-283)ནོ། །​རྣམ་པར་དབྱེ་བ་ནི་རྣམ་པ་བཅུར་དབྱེ་བས་རིག་པར་བྱ་སྟེ། དགེ་འདུན་བསྡུ་བའི་ཕྱིར་དང་། དགེ་འདུན་ལེགས་པར་བྱ་བའི་ཕྱིར་ཞེས་བྱ་བ་ལ་སོགས་པའོ། །​དེ་ལ་དགེ་སློང་རྣམས་དང་། དགེ་སྦྱོང་རྣམས་དང་། རབ་ཏུ་བྱུང་བ་རྣམས་དང་། ཁྱིམ་མེད་པ་རྣམས་ཞེས་བྱ་བ་ནི་རྣམ་གྲངས་སོ། དེའི་ཁ་དོག་དང་དབྱིབས་དང་བྲལ་བའི་ཕྱིར་དང་། བདག་ཉིད་ངན་སོང་ལས་སྲུང་ཞིང་མ་སྨས་པར་ཡོངས་སུ་སྐྱོང་བར་བྱེད་པའི་ཕྱིར་དགེ་སློང་ངོ། །​དེ་ལ་རྣམ་པར་རབ་ཏུ་དབྱེ་བ་ནི་རྒྱལ་རིགས་ལ་སོགས་པའི་དབྱེ་བ་དང་། རིགས་མཐོན་པོ་དང་། དམའ་བའི་དབྱེ་བ་དང་། གསར་བུ་དང་། བར་མ་དང་། གནས་བརྟན་གྱི་དབྱེ་བས་རིག་པར་[[265]](#footnote-284)བྱའོ། །​གནས་པར་གྱིས་ཤིག་ཅེས་བྱ་བ་དང་། དུས་ཡོལ་བར་གྱིས་ཤིག་ཅེས་བྱ་བ་དང་། སྒོམས་[[266]](#footnote-285)ཤིག་ཅེས་བྱ་བ་དང་། གོམས་པར་གྱིས་ཤིག་ཅེས་བྱ་བ་ནི་རྣམ་གྲངས་སོ། །​དེའི་ལུས་ནི་བསླབ་པ་ལེགས་པར་བཤད་པ་ལས་གུད་ན་མེད་དོ། །​ངེས་པའི་ཚིག་ནི་སྤྱོད་ལམ་སྣ་ཚོགས་ཀྱི་དུས་ཡོལ་བར་གནས་སོ། །​དེ་ལ་རྣམ་པ་[[267]](#footnote-286)རབ་ཏུ་དབྱེ་བ་ནི་སྤྱོད་ལམ་གྱི་དབྱེ་བ་དང་། སྔ་དྲོ་དང་གུང་ཚིགས་དང་ཕྱི་དྲོ་དང་། མཚན་མོ་གནས་པས་དབྱེ་བས་བལྟ་བར་བྱའོ། །​དེ་ལ་ཤེས་རབ་དང་། ཡེ་ཤེས་དང་། མཐོང་བ་དང་། སྣང་བ་དང་། མངོན་པར་རྟོགས་པ་ཞེས་བྱ་བ་ནི་རྣམ་གྲངས་སོ། །​དེ་ཡང་རབ་ཏུ་དབྱེ་བའི་མཚན་ཉིད་སེམས་ལས་བྱུང་བའི་ཆོས་ཡིན་ནོ། །​ངེས་པའི་ཚིག་ནི་རབ་ཏུ་འབྱེད་པའི་[[268]](#footnote-287)བདག་ཉིད་ཡིན་པའི་ཕྱིར་དང་། མི་ཤེས་པའི་གཉེན་པོ་ཡིན་པའི་ཕྱིར་ཤེས་རབ་པོ། །​ཡང་རྣམ་པ་ལས་ཤེས་པས་ན་ཤེས་རབ་ཡིན་ནོ། །​ཡང་མཁས་པ་རྣམས་ཀྱི་མཁས་པ་ནི་ངེས་པར་[[269]](#footnote-288)རབ་ཏུ་ཕྱེ་བའི་ཕྱིར་ཤེས་རབ་པོ། །​དེ་ལ་རབ་ཏུ་དབྱེ་བ་ནི་སྔ་མ་བཞིན་དུ་ཅི་རིགས་པར་སྦྱར་བར་བྱའོ། །​དེ་ལ་རྣམ་པར་གྲོལ་བ་དང་སྤངས་པ་དང་མི་ལྡན་པ་དང་རྣམ་པར་དག་པ་དང་ཟད་པ་དང་འདོད་ཆགས་དང་བྲལ་བ་ཞེས་བྱ་བ་ལ་སོགས་པ་ནི་རྣམ་གྲངས་སོ། །​དེ་ལ་ངོ་བོ་ཉིད་ནི་གནས་ངན་ལེན་ཡང་དག་པར་བཅོམ་པ་དང་ཉོན་མོངས་པ་སྤངས་པ་ཡིན་ནོ། །​ངེས་པའི་ཚིག་ནི་འདོད་ཆགས་ལ་སོགས་པའི་འཆིང་བ་རྣམ་པ་སྣ་ཚོགས་ལས་གྲོལ་བའི་ཕྱིར་རྣམ་པར་གྲོལ་བའོ། །​ཡང་བཅོམ་ལྡན་འདས་ཀྱིས་ཐུབ་པ་རྣམ་པ་གཉིས་ཀྱི་དངོས་པོའི་ཕྱིར་གསུངས་པས་རྣམ་པར་གྲོལ་བའོ། །​དེ་ལ་རབ་ཏུ་དབྱེ་བ་ནི་དུས་དང་སྦྱོར་བ་དང་། མི་གཡོ་བ་དང་། མཐོང་བས་སྤང་བར་བྱ་བ་དང་། བསྒོམ་པས་སྤང་བར་བྱ་བ་དང་། འདོད་པ་ན་སྤྱོད་པ་དང་། གཟུགས་ན་སྤྱོད་པ་དང་། གཟུགས་མེད་པ་ན་སྤྱོད་པའི་ཉོན་མོངས་པ་རྣམས་ལས་རྣམ་པར་གྲོལ་བ་དང་།དེ་ལྟར་དེ་ལྟ་བུ་དང་མཐུན་པ་སྔ་མ་ལྟ་བུ་དག་ནི་རབ་ཏུ་དབྱེ་བ་ཡིན་པར་རིག་པར་བྱའོ། །​དེ་ལ་དྲན་པ་དང་སེམས་ཀྱིས་[[270]](#footnote-289)མི་བརྗེད་པ་དང་མངོན་པར་བརྗོད་པ་ཞེས་བྱ་བ་ནི་རྣམ་གྲངས་སོ། །​དེ་ལ་ངོ་བོ་ཉིད་ནི་སེམས་ལས་བྱུང་བའི་ཆོས་ཡིན་ནོ། །​ངེས་པའི་ཚིག་ནི་ཆོས་རྗེས་སུ་དྲན་པའི་ཕྱིར་དྲན་པའོ། །​ཡང་ཇི་ལྟར་འདྲིས་པའི་དངོས་པོ་ཡིད་ལ་བྱེད་པ་འདིས་མངོན་པར་རྗོད་པར་[[271]](#footnote-290)བྱེད་པའི་ཕྱིར་དྲན་པའོ། །​དྲན་པའི་རབ་ཏུ་དབྱེ་བ་ནི་སངས་རྒྱས་རྗེས་སུ་དྲན་པ་དང་། ཆོས་རྗེས་སུ་དྲན་པ་དང་། དགེ་འདུན་རྗེས་སུ་དྲན་པ་ལ་སོགས་པ་རྗེས་སུ་དྲན་པ་དྲུག་པོ་དག་ཡིན་པར་རིག་པར་བྱའོ། །​དེ་བཞིན་དུ་དྲན་པ་ཉེ་བར་གཞག་པའི་དབྱེ་བས་ཀྱང་རབ་ཏུ་དབྱེ་བར་རིག་པར་བྱའོ། །​རྒྱས་པར་ནི་སྔ་མ་བཞིན་དུ་ཅི་རིགས་པར་སྦྱར་བར་བྱའོ། །​དེ་ལ་བསླབ་པའི་ཕན་ཡོན་ཞེས་བྱ་བའི་དོན་གང་ཡིན་ཞེས་རྒོལ་ན་དེ་ནི་ལྷག་པའི་ཚུལ་ཁྲིམས་ཀྱི་བསླབ་པ་ཡོན་ཏན་དུ་བལྟ་ཞིང་གནས་པར་ཡོངས་སུ་སྟོན་པའི་ཚིག་བླ་དགས་ཡིན་ནོ། །​ཤེས་རབ་དམ་པ་ཞེས་བྱ་བའི་དོན་གང་ཡིན་ཞེ་ན། དེ་ནི་དེ་ལས་གཞན་པའི་དབང་པོ་ཐམས་ཅད་པས་ཤེས་རབ་ཀྱི་དབང་པོ་མཆོག་ཉིད་དུ་ཡོངས་སུ་སྟོན་པའི་ཚིག་བླ་དགས་ཡིན་ནོ། །​རྣམ་པར་གྲོལ་བའི་སྙིང་པོ་ཞེས་བྱ་བའི་དོན་གང་ཞེ་ན། དེ་ནི་མཐོང་བ་དང་བསྒོམ་པས་སྤང་བར་བྱ་བའི་ཉོན་མོངས་པ་སྤོང་བ་ཡོངས་སུ་སྟོན་པའི་ཚིག་བླ་དགས་ཡིན་ནོ། །​དྲན་པའི་དབང་པོ་ཞེས་བྱ་བའི་དོན་གང་ཞེ་ན། དེ་ནི་ཆུང་ངུ་དང་ངན་ངོན་ཙམ་གྱིས་ཆོག་མི་ཤེས་པར་ཡོངས་སུ་སྟོན་པའི་ཚིག་བླ་དགས་ཡིན་ནོ། །​གང་གི་ཚེ་བཅོམ་ལྡན་འདས་ཀྱིས་མདོ་སྡེ་གཞན་དག་ཏུ་བསླབ་པ་གསུམ་གོ་རིམས་བཞིན་དུ་བསྟན་ན། འདིར་ཅིའི་ཕྱིར་ལྷག་པའི་སེམས་ཀྱི་བསླབ་པའི་ཕན་ཡོན་མ་གསུངས་པར་ལྷག་པའི་ཚུལ་ཁྲིམས་ཀྱི་མཇུག་ཐོགས་སུ་ལྷག་པའི་ཤེས་རབ་བསྟན་ཅེ་ན། ཐོས་པ་ལས་བྱུང་བ་ལ་སོགས་པའི་ཤེས་རབ་ཀྱིས་ཡོངས་སུ་བསྡུས་པ་བསྟན་པ་འདི་ཉིད་ཀྱིས་འགྱོད་པ་མེད་པ་ལ་སོགས་པའི་རིམ་གྱིས་ཏིང་ངེ་འཛིན་ཡོངས་སུ་བསྟན་པས་ལྷག་པའི་སེམས་ཀྱི་བསླབ་པ་ཡང་ཡོངས་སུ་བསྟན་པ་ཡིན་ཏེ། བཅོམ་ལྡན་འདས་ཀྱིས་ཀྱང་དབང་པོ་ལྔ་པོ་[[272]](#footnote-291)འདི་དག་གི་ནང་ནས་སྡུད་པར་བྱེད་པ་ནི་འདི་ཡིན། འདུས་པར་བྱེད་པ་ནི་འདི་ཡིན་ཏེ། འདི་ལྟ་སྟེ། ཤེས་རབ་ཀྱི་དབང་པོའོ། །​ཤེས་རབ་ཀྱི་དབང་པོ་དང་ལྡན་པའི་དགེ་སློང་ནི་ཏིང་ངེ་འཛིན་གྱི་དབང་པོའི་བར་དུ་སྒོམ་པར་བྱེད་དེ། དེ་ལྟར་ན་དེ་ནི་འདི་ལྟ་སྟེ། ཤེས་རབ་ཀྱི་དབང་པོས་ཏིང་ངེ་འཛིན་གྱི་དབང་པོའི་བར་དང་ཡང་ལྡན་པར་འགྱུར་རོ། །​ཞེས་ཇི་སྐད་གསུངས་པ་ལྟ་བུ་སྟེ། དེ་བས་ན་མདོ་སྡེ་[[273]](#footnote-292)དེར་བཅོམ་ལྡན་འདས་ཀྱིས་ཏིང་ངེ་འཛིན་འདྲེན་པའི་རྒྱུ་གང་ཡིན་པ་དང་ཉོན་མོངས་པ་སྤོང་བ་འདྲེན་པའི་རྒྱུ་གང་ཡིན་པ་དེ་ཡོངས་སུ་བསྟན་ཏོ།[[274]](#footnote-293) །​ལྷག་པའི་སེམས་ནི་ལྷག་པའི་ཤེས་རབ་ཀྱི་བསླབ་པ་ཁོ་ན་དང་ལྷན་ཅིག་བསྟན་པ་ཡིན་ནོ། །​གང་གི་ཚེ་བསླབ་པ་གསུམ་གྱི་བསྒོམ་པ་ཡོངས་སུ་རྫོགས་པར་འགྱུར་རོ་ཞེས་གསུངས་ན། ཅིའི་ཕྱིར་ལྷག་པའི་སེམས་ཀྱི་བསླབ་པའི་བསྒོམ་པ་[[275]](#footnote-294)མ་བསྟན་ཅེ་ན། འདིར་ཡང་ཚུལ་སྔ་མ་ཁོ་ན་བཞིན་དུ་བལྟ་བར་བྱའོ། །​ཅིའི་ཕྱིར་བསླབ་པའི་ཕན་ཡོན་ལ་གནས་པར་གྱིས་ཤིག་ཅེས་གསུངས་ལ་ཤེས་རབ་ཀྱི་ཕན་ཡོན་ལ་གནས་པར་གྱིས་ཤིག་ཅེས་ཀྱང་མ་གསུངས་རྣམ་པར་གྲོལ་བའི་ཕན་ཡོན་ལ་གནས་པར་གྱིས་ཤིག་ཅེས་ཀྱང་མ་གསུངས་ཤེ་ན། དམན་པ་ལ་ཕན་ཡོན་སྨོས་པས་གདུལ་བ་རྣམས་གྱ་ནོམ་པ་ལ་ཡང་ཕན་ཡོན་[[276]](#footnote-295)འཛིན་དུ་བཅུག་པར་འགྱུར་བ་དང་། ཕན་ཡོན་བཅུ་པོ་དགེ་འདུན་བསྡུ་བའི་ཕྱིར་དང་། དགེ་འདུན་ལེགས་པར་བྱ་བའི་ཕྱིར་ཞེས་བྱ་བ་ལ་སོགས་པ་གསལ་བར་ཡོངས་སུ་བསྟན་པ་[[277]](#footnote-296)ཕན་ཡོན་དེ་དག་ལ་འཇུག་པར་བསླབ་པའི་[[278]](#footnote-297)ཕྱིར་རོ། །​གང་གི་ཚེ་[[279]](#footnote-298)རྣམ་པར་གྲོལ་བ་ནི་ཐམས་ཅད་པས་བླ་ན་མེད་པའི་ཆོས་ཡིན་ནོ།[[280]](#footnote-299) ཅིའི་ཕྱིར་ཤེས་རབ་དམ་པ་ལ་གནས་པར་གྱིས་ཤིག་ཅེས་གསུངས་ལ་རྣམ་པར་གྲོལ་བ་དམ་པ་ལ་གནས་པར་གྱིས་ཤིག་ཅེས་མ་གསུངས་ཤེ་ན། དམན་པ་ལ་དམ་པ་སྨོས་པས་གདུལ་བ་རྣམས་གྱ་ནོམ་པ་ལ་ཡང་འཛིན་དུ་བཅུག་པར་འགྱུར་བ་དང་། རྣམ་པར་གྲོལ་བའི་ཁྱད་པར་ཐུན་མོང་མ་ཡིན་[[281]](#footnote-300)པ་དེ་ཡང་ཡོངས་སུ་བསྟན་པར་འགྱུར་བའི་ཕྱིར་རོ། །​འདིར་ཁྱད་པར་གང་ཡིན་ཞེ་ན། བླ་ན་མེད་པའི་ཤེས་རབ་མི་རྟག་པ་གང་ཡིན་པ་དེ་བས་རྣམ་པར་གྲོལ་བ་ནི་རྟག་པས་སྙིང་པོ་ཉིད་ཡིན་པའོ། །​དེ་ལ་བསླབ་པའི་ཕན་ཡོན་ལ་གནས་པ་གང་ཞེ་ན། བསླབ་པའི་གཞི་ཇི་ལྟར་བཅས་པ་དག་ལ་ཕན་ཡོན་བཅུ་ཡང་དག་པར་མཐོང་བའི་ངེས་པའི་ཚུལ་ཁྲིམས་ཉིད་དང་། བསྟན་[[282]](#footnote-301)པའི་ཚུལ་ཁྲིམས་ཉིད་དང་། རྟག་ཏུ་བྱེད་པ་ཉིད་དང་། རྟག་ཏུ་འཇུག་པ་ཉིད་གང་ཡིན་པ་དེ་ནི་བསླབ་པའི་ཕན་ཡོན་ལ་གནས་པ་ཡིན་ནོ། །​དེ་ལ་དགེ་འདུན་བསྡུ་བའི་ཕྱིར་ཞེས་[[283]](#footnote-302)བྱ་བ་ལ་སོགས་པའི་ཚིག་རྣམས་ཀྱི་དོན་གང་ཞེ་ན། དགེ་འདུན་བསྡུ་བའི་ཕྱིར་ཞེས་བྱ་བ་ནི་མདོར་བསྟན་པའི་ཚིག་ཡིན་ནོ། །​དགེ་འདུན་ལེགས་པར་བྱ་བའི་ཕྱིར་ཞེས་བྱ་བ་ནི་འདོད་པའི་བསོད་ནམས་ཀྱིས་[[284]](#footnote-303)རྗེས་སུ་བརྩོན་པའི་མཐའ་རྣམ་པར་སྤང་བའི་[[285]](#footnote-304)ཕྱིར་རོ། །​དགེ་འདུན་བདེ་བར་གནས་པར་བྱ་བའི་ཕྱིར་ཞེས་བྱ་བ་ནི་བདག་ཉིད་ངལ་བའི་རྗེས་སུ་བརྩོན་པའི་མཐའ་རྣམ་པར་སྤང་བའི་[[286]](#footnote-305)ཕྱིར་རོ། །​མངོན་པར་མ་དད་པ་རྣམས་མངོན་པར་དད་པར་བྱ་བའི་ཕྱིར་ཞེས་བྱ་བ་ནི་མ་ཞུགས་པ་རྣམས་ཞུགས་པའི་[[287]](#footnote-306)ཕྱིར་རོ། །​མངོན་པར་དད་པ་རྣམས་ཕྱིར་ཞིང་དད་པར་བྱ་བའི་ཕྱིར་ཞེས་བྱ་བ་ནི་ཞུགས་པ་རྣམས་[[288]](#footnote-307)ཡོངས་སུ་སྨིན་པར་བྱ་བའི་ཕྱིར་རོ། །​གནོང་མི་བཀུར་བའི་གང་ཟག་རྣམས་ཚར་གཅད་པའི་[[289]](#footnote-308)ཕྱིར་ཞེས་བྱ་བ་ནི་ཚུལ་ཁྲིམས་འཆལ་པ་རྣམས་ལ་ནན་ཏུར་དུ་བྱ་བའི་ཕྱིར་རོ། །​ངོ་ཚ་ཤེས་པ་རྣམས་བདེ་བར་གནས་པར་བྱ་བའི་ཕྱིར་ཞེས་བྱ་བ་ནི་ཚུལ་ཁྲིམས་དང་ལྡན་པ་རྣམས་འགྱོད་པ་མེད་པར་བྱ་བའི་ཕྱིར་རོ། །​ཚེ་འདིའི་ཟག་པ་རྣམས་བསྡམ་པར་[[290]](#footnote-309)བྱ་བའི་ཕྱིར་ཞེས་བྱ་བ་ནི་[[291]](#footnote-310)ཉོན་མོངས་པའི་ཀུན་ནས་དཀྲིས་པ་རྣམ་པར་གནོན་པ་དང་རྗེས་སུ་མཐུན་པར་བྱ་བའི་ཕྱིར་རོ། །​ཚེ་རབས་ཕྱི་མའི་ཟག་པ་རྣམས་གཞོམ་པའི་ཕྱིར་ཞེས་བྱ་བ་ནི་སྨོན་ནས་ཚངས་པར་སྤྱོད་པ་ལ་གནས་པ་གསལ་བར་བྱ་བའི་ཕྱིར་དང་། ཉོན་མོངས་པའི་བག་ལ་ཉལ་སྤང་བ་[[292]](#footnote-311)དང་རྗེས་སུ་མཐུན་པར་བྱ་བའི་ཕྱིར་རོ། །​ངའི་ཚངས་པར་སྤྱོད་པ་སྐྱེ་བོ་མང་པོ་ལ་ཕན་པ་ཡངས་པར་གྱུར་པ་ལྷ་དང་མི་རྣམས་ཀྱི་བར་ལ་ཡང་དག་པར་རབ་ཏུ་བསྟན་པ་ཡུན་རིང་དུ་གནས་པར་འགྱུར་བའི་ཕྱིར་ཞེས་བྱ་བ་ནི་བསྟན་པའི་རྒྱུན་མི་འཆད་པར་བྱ་བའི་ཕྱིར་རོ། །​ཕན་ཡོན་བཅུ་པོ་དེ་དག་གིས་མདོར་བསྡུ་ན་ཕན་ཡོན་གསུམ་བསྡུས་པ་ཡིན་ལ་གསུམ་གྱིས་ཀྱང་བཅུ་བསྡུས་པ་ཡིན་ཏེ། དགེ་འདུན་ཀུན་ནས་ཉོན་མོངས་པ་ཅན་མ་ཡིན་པར་གནས་པ་ཉིད་དང་། བདེ་བ་ལ་རེག་པར་གནས་པ་ཉིད་དང་། དུས་ཡུན་རིང་དུ་རྗེས་སུ་འཇུག་པ་ཉིད་དོ། །​དེ་ལ་རྗེས་སུ་སྲུང་བ་[[293]](#footnote-312)རྣམ་པ་བདུན་གྱིས་ནི་ཀུན་ནས་ཉོན་མོངས་པ་ཅན་མ་ཡིན་པར་གནས་པ་ཉིད་དང་། བདེ་བ་ལ་རེག་པར་[[294]](#footnote-313)གནས་པ་ཉིད་ཡོངས་སུ་བསྟན་ཏེ། རྙེད་པ་དང་བཀུར་སྟི་[[295]](#footnote-314)རྗེས་སུ་སྲུང་བ་[[296]](#footnote-315)དང་། དཀའ་ཐུབ་དྲག་པོས་གདུང་བ་རྗེས་སུ་སྲུང་བ་དང་། ཡོ་བྱད་ཀྱིས་[[297]](#footnote-316)ཕོངས་པ་རྗེས་སུ་སྲུང་བ་[[298]](#footnote-317)དང་། ཕན་ཚུན་གནོད་པ་རྗེས་སུ་སྲུང་བ་[[299]](#footnote-318)དང་། སེམས་ལ་འགྱོད་པ་རྗེས་སུ་སྲུང་བ་[[300]](#footnote-319)དང་། ཉོན་མོངས་པའི་ཀུན་ནས་དཀྲིས་པ་རྗེས་སུ་སྲུང་བ་[[301]](#footnote-320)དང་། ལོག་པར་སྨོན་པ་རྗེས་སུ་སྲུང་བས་[[302]](#footnote-321)སོ། །​ཚིག་ཐ་མས་ནི་བསྟན་པ་[[303]](#footnote-322)ཡུན་རིང་དུ་འཇུག་པ་ཉིད་ཡོངས་སུ་བསྟན་ཏོ། །​དེ་ལ་ཇི་ལྟར་ན་ངེས་པའི་ཚུལ་ཁྲིམས་ཅན་ཡིན་ཞེ་ན། བསླབ་པའི་གཞི་མི་འབུལ་བའི་ཕྱིར་རོ། །​ཇི་ལྟར་ན་བརྟན་པའི་[[304]](#footnote-323)ཚུལ་ཁྲིམས་ཅན་ཡིན་ཞེ་ན། བསླབ་པའི་གཞི་ཉམས་པར་མི་བྱེད་པའི་ཕྱིར་རོ། །​ཇི་ལྟར་ན་རྟག་ཏུ་བྱེད་པ་ཡིན་ཞེ་ན། བསླབ་པའི་གཞི་འདྲལ་བར་མི་[[305]](#footnote-324)བྱེད་པའི་ཕྱིར་རོ། །​ཇི་ལྟར་ན་རྟག་ཏུ་འཇུག་པ་ཡིན་ཞེ་ན། རལ་ན་ཡང་ཕྱིར་གསོ་བར་བྱེད་པའི་ཕྱིར་རོ། །​ཇི་ལྟར་ན་བསླབ་པའི་གཞི་རྣམས་ཡང་དག་པར་བླངས་ཏེ་སློབ་པ་ཡིན་ཞེ་ན། བསླབ་པ་མཐའ་དག་རྗེས་སུ་སྲུང་བའི་[[306]](#footnote-325)ཕྱིར་རོ། །​དེ་ལྟར་ངེས་པའི་ཚུལ་ཁྲིམས་ཅན་དང་། བརྟན་[[307]](#footnote-326)པའི་ཚུལ་ཁྲིམས་ཅན་དེ་ཆོས་ཐོས་ནས་གཅིག་པུ་[[308]](#footnote-327)དབེན་པར་སོང་སྟེ་འདི་ལྟ་སྟེ། ལྷག་པའི་སེམས་དང་ལྷག་པའི་ཤེས་རབ་ལས་བརྩམས་ནས་སེམས་པར་བྱེད། འཇལ་བར་བྱེད། ཉེ་བར་རྟོག་པར་བྱེད་ཅིང་། དེ་ཐོས་པ་དང་བསམས་པ་[[309]](#footnote-328)དང་བསྒོམས་པ་[[310]](#footnote-329)ལས་བྱུང་བའི་ཤེས་རབ་ལ་བརྟན་[[311]](#footnote-330)ནས་རྣམ་པར་གྲོལ་བ་ལ་རེག་པར་བྱེད་དེ། རྣམ་པར་གྲོལ་བ་དེ་ཡང་ཡོངས་སུ་མི་མཉམ་[[312]](#footnote-331)པའི་ཆོས་ཉིད་ཡིན་པའི་ཕྱིར་སྙིང་པོ་ཞེས་བྱ་སྟེ། འཇིག་རྟེན་ལས་འདས་པའི་ཤེས་པའི་འབྲས་བུ་ཡིན་པའི་ཕྱིར་རོ། །​རྣལ་འབྱོར་པ་དེ་དྲན་པའི་སྟོབས་ཀྱིས་བདག་གི་ཚུལ་ཁྲིམས་ཀྱི་ཕུང་པོ་ཡོངས་སུ་རྫོགས་སམ་འོན་ཏེ་མ་རྫོགས། བདག་གི་ཤེས་རབ་ཀྱིས་[[313]](#footnote-332)ཆོས་འདི་དག་ཤིན་ཏུ་ལེགས་པར་རྟོགས་སམ་འོན་ཏེ་མ་རྟོགས། བདག་གི་རྣམ་པར་གྲོལ་བས་ཤིན་ཏུ་ལེགས་པར་རེག་གམ་འོན་ཏེ་མ་རེག་ཅེས་དེ་ལྟར་དྲན་པའི་སྟོབས་སྐྱེད་པ་[[314]](#footnote-333)ཉིད་ལ་བརྟེན་ནས་བསླབ་པའི་ཕན་ཡོན་དང་། ཤེས་རབ་དམ་པ་དང་རྣམ་པར་གྲོལ་བའི་སྙིང་པོར་འགྱུར་བས་དེའི་ཕྱིར་དྲན་པའི་དབང་པོ་[[315]](#footnote-334)ཡིན་ནོ། །​དྲན་པ་དེ་ཡང་མདོར་བསྡུ་ན་རྣམ་པ་གསུམ་དུ་བལྟ་བར་བྱ་སྟེ། ཆོས་བསྟན་པ་ལ་བརྟེན་པ་དང་། གདམས་ངག་ལ་བརྟེན་པ་དང་། བྱས་པ་དང་མ་བྱས་པ་ལ་སོ་སོར་རྟོག་པ་ལ་བརྟེན་པའོ། །​དེ་ལ་བཅོམ་ལྡན་འདས་ཀྱིས་ཚུལ་ཁྲིམས་ནི་དགེ་བསྙེན་གྱི་ཚུལ་ཁྲིམས་དང་། དགེ་སློང་གི་ཚུལ་ཁྲིམས་དང་། བསྙེན་གནས་པའི་ཚུལ་ཁྲིམས་དང་། བསམ་གཏན་གྱི་ཚུལ་ཁྲིམས་དང་། སྙོམས་པར་འཇུག་པའི་ཚུལ་ཁྲིམས་དང་། འཕགས་པ་དགྱེས་པའི་ཚུལ་ཁྲིམས་ལ་སོགས་པ་རྣམ་པ་དུ་མ་གསུངས་ན། དེ་ལ་འདིར་ཚུལ་ཁྲིམས་གང་ལས་བརྩམས་ནས་བསླབ་པའི་ཕན་ཡོན་ལ་གནས་པར་གྱིས་ཤིག་ཅེས་གསུངས་ཤེ་ན། གཙོ་ཆེར་དགེ་སློང་གི་ཚུལ་ཁྲིམས་ལས་སོ། །​བཅོམ་ལྡན་འདས་ཀྱིས་ཤེས་རབ་ཀྱང་འདི་ལྟ་སྟེ། ཐོས་པ་ལས་བྱུང་བ་དང་། བསམས་པ་ལས་བྱུང་བ་དང་། བསྒོམས་པ་ལས་བྱུང་བ་ལ་སོགས་པ་རྣམ་པ་དུ་མ་གསུངས་ན། དེ་ལ་འདིར་[[316]](#footnote-335)ཤེས་རབ་གང་ལས་བརྩམས་ནས་ཤེས་རབ་དམ་པ་ལ་གནས་པར་གྱིས་ཤིག་ཅེས་གསུངས་ཤེ་ན། རྣམ་པ་གསུམ་ཆར་ལས་སོ། །​བཅོམ་ལྡན་འདས་ཀྱིས་རྣམ་པར་གྲོལ་བ་ཡང་འཇིག་རྟེན་པ་དང་།འཇིག་རྟེན་ལས་འདས་པ་དང་། སློབ་པ་དང་མི་སློབ་པ་དང་གཡོ་བ་དང་མི་གཡོ་བའི་རྣམ་པར་གྲོལ་བ་ལ་སོགས་པ་རྣམ་པ་དུ་མ་གསུངས་ན། དེ་ལ་འདིར་རྣམ་པར་གྲོལ་བ་གང་ལས་བརྩམས་ནས་རྣམ་པར་གྲོལ་བའི་སྙིང་པོ་ལ་གནས་པར་གྱིས་ཤིག་ཅེས་གསུངས་ཤེ་ན། འཇིག་རྟེན་ལས་འདས་པ་དང་མི་གཡོ་བ་ལས་སོ། །​བཅོམ་ལྡན་འདས་ཀྱིས་དྲན་པ་ཡང་ལུས་དྲན་པ་ཉེ་བར་གཞག་པ་དང་ཚོར་བ་དང་སེམས་དང་ཆོས་རྣམས་ལ་དྲན་པ་ཉེ་བར་གཞག་པ་དང་། བྱས་ནས་ཡུན་རིང་དུ་ལོན་པ་དང་། སྨྲས་ནས་ཡུན་རིང་དུ་ལོན་པ་རྗེས་སུ་དྲན་པ་དང་། དེ་བཞིན་དུ་ཆོས་བསྟན་པ་རྣམས་དྲན་པ་དང་གདམས་ངག་[[317]](#footnote-336)རྗེས་སུ་དྲན་པ་དང་། བྱས་པ་དང་མ་བྱས་པ་རྗེས་སུ་དྲན་པ་དང་། སངས་རྒྱས་རྗེས་སུ་དྲན་པ་ལ་སོགས་པ་དྲན་པ་[[318]](#footnote-337)རྣམ་པ་དུ་མ་གསུངས་ན། དེ་ལ་འདིར་དྲན་པ་གང་ལས་བརྩམས་ནས་དྲན་པའི་དབང་ཞེས་གསུངས་ཤེ་ན། གཙོ་ཆེར་བྱས་པ་དང་མ་བྱས་པ་ལ་སོ་སོར་རྟོགས་པ་[[319]](#footnote-338)རྗེས་སུ་དྲན་པ་ལས་སོ། །​དེ་ལ་མཚམས་སྦྱར་བ་ནི་འདི་ན་དགེ་སློང་ཚུལ་ཁྲིམས་ལ་བརྟེན་ནས་ཐོས་པ་འཛིན་པར་བྱེད་ཅིང་དེ་ཡང་ཚུལ་བཞིན་དུ་ཡིད་ལ་བྱེད་དོ། །​ཚུལ་ཁྲིམས་དང་ལྡན་པ་དེ་ལ་ནི་འགྱོད་པ་མེད་པར་འགྱུར་ཏེ། འགྱོད་པ་མེད་པ་ལ་སོགས་པའི་རིམ་གྱིས་ཐབས་ཀྱིས་ཡོངས་སུ་བསྡུས་པའི་ཤེས་རབ་ཀྱིས་ཚུལ་བཞིན་ཡིད་ལ་བྱེད་པ་ལ་ཏིང་ངེ་འཛིན་སྐྱེ་བར་འགྱུར་ཏེ་དེ་ལྟར་དེ་དག་ནི་ལྷག་པའི་སེམས་ཡོངས་སུ་འགྲུབ་པ་ཡིན་ནོ། །​ཡོངས་སུ་རྫོགས་པའི་མཚམས་སྦྱར་བ་ནི་འདི་ཡིན་ཏེ། གོང་ནས་གོང་དུ་ཡོངས་སུ་རྫོགས་པར་འགྱུར་བའི་ཕྱིར་བསླབ་པའི་ཕན་ཡོན་ནི་ཤེས་རབ་དམ་པའི་ཕྱིར་ཡིན་ལ་ཤེས་རབ་དམ་པ་ནི་རྣམ་པར་གྲོལ་བའི་སྙིང་པོའི་ཕྱིར་ཡིན་པའོ། །​ཇི་ལྟར་བསླབ་པའི་ཕན་ཡོན་ཡིན་པ་ནས་རྣམ་པར་གྲོལ་བའི་སྙིང་པོའི་བར་དུ་ཡིན་ཞེ་ན། སྨྲས་པ། དྲན་པའི་དབང་གིས་སོ་ཞེས་བྱ་བ་དེ་ནི་བསྒྲུབ་པའི་མཚམས་སྦྱར་བ་ཡིན་ནོ། །​དེ་ལྟར་གནས་པའི་བསླབ་པ་གསུམ་པོ་དེ་དག་བསྒོམ་པ་ཡོངས་སུ་རྫོགས་པར་འགྱུར་རོ་ཞེས་བྱ་བ་དེ་ཡང་བསྒྲུབ་པའི་མཚམས་སྦྱར་བ་ཡིན་ནོ། །​ཉན་ཐོས་རྣམས་ལ་བྱ་བ་དང་བྱ་བ་མ་ཡིན་པའི་བསྒྲུབ་པ་རྗེས་སུ་སྟོན་པར་[[320]](#footnote-339)མཛད་པར་[[321]](#footnote-340)སྟོན་པའོ། །​ཡང་སྐྱེ་བོ་མང་པོའི་སྡུག་བསྔལ་ཉེ་བར་ཞི་བར་བྱ་བའི་ཕྱིར་སྟོན་པར་མཛད་པས་སྟོན་པའོ། །​ཡང་མུ་སྟེགས་ཅན་རོ་དང་འདྲ་བར་[[322]](#footnote-341)ནུབ་པར་བྱ་བའི་ཕྱིར་འདི་ཤར་བས་སྟོན་པའོ། །​དེ་ལས་གཞན་ལས་ཉན་ཅིང་རྗེས་སུ་སྒྲོགས་པར་བྱེད་པས་ཉན་ཐོས་རྣམས་སོ། །​ཅིའི་ཕྱིར་ཉན་ཐོས་རྣམས་ཁོ་ན་ལས་བརྩམས་ཤེ་ན། འདི་ལྟར་ཉན་ཐོས་རྣམས་ནི་བཅོམ་ལྡན་འདས་ཀྱི་སྲས་སུ་གྱུར་པ་ཡིན་པས་བསླབ་པ་རྣམས་ལས་བརྩམས་ནས་སོ། །​དེ་ལ་ཆོས་ནི་མིང་དང་ཚིག་དང་ཡི་གེའི་ཚོགས་རྣམས་ཞེས་བྱ་བ་ཡིན་པར་བལྟ་བར་བྱའོ། །​དེ་ལ་བསླབ་པའི་གཞི་ནི་འདི་ལྟ་སྟེ་ལྟུང་བ་སྡེ་ལྔ་བསྟན་པ་ཡིན་ནོ། །​དེ་ལ་རྗེས་སུ་ཐུགས་[[323]](#footnote-342)བརྩེ་བ་ནི་ཡུན་རིང་པོ་ནས་སེམས་ཅན་རྣམས་ལ་བྱམས་པ་ལ་སོགས་པ་ཚད་མེད་པས་གནས་པའི་ཕྱིར་རོ། །​ཐུགས་རྗེ་དང་ལྡན་པ་ནི་སྡུག་བསྔལ་གྱི་ཆོས་མང་པོ་རྣམས་སེལ་བར་མཛད་པའི་ཕྱིར་རོ། །​དོན་དུ་བཞེད་པ་ནི་བདེ་བའི་ཆོས་མང་པོ་སྒྲུབ་པའི་ཕྱིར་རོ། །​ཕན་པར་བཞེད་པ་ནི་དགེ་བའི་ཆོས་རྣམ་པ་དུ་མ་ཉེ་བར་སྒྲུབ་པའི་ཕྱིར་རོ། །​ཐུགས་རྗེ་བར་མཛད་པ་ནི་ཞེས་བྱ་བ་ནི་སྡིག་པ་མི་དགེ་བའི་ཆོས་རྣམ་པ་དུ་མ་སེལ་བར་མཛད་པའི་ཕྱིར་རོ། །​དེ་ལ་ཚངས་པར་སྤྱོད་པ་སྐྱེ་བོ་མང་པོ་ལ་ཕན་པ་ཞེས་བྱ་བ་ནི་རྒྱལ་རིགས་ལ་སོགས་པའི་རིགས་དང་རུས་རྣམས་ཀྱི་ཕྱིར་རོ། །​ཡངས་པར་གྱུར་པ་ཞེས་བྱ་བ་ནི་སེམས་ཅན་གྱི་རིགས་[[324]](#footnote-343)དེ་དག་ཉིད་གོང་དུ་འཕེལ་བར་འགྱུར་བ་ལས་བརྩམས་ནས་སོ། །​ལྷ་དང་མི་རྣམས་ཀྱི་བར་ལ་ཞེས་བྱ་བ་ནི་དེ་དག་ཉིད་ལ་མཐུ་ཡོད་པའི་ཕྱིར་ཡིན་གྱི་བཅོམ་ལྡན་འདས་ཀྱི་ཐུགས་རྗེ་ཉི་ཚེ་བར་འགྱུར་བ་ནི་མ་ཡིན་ནོ། །​ཡང་དག་པར་རབ་ཏུ་བསྟན་པ་ཞེས་བྱ་བ་ནི་ཇི་ལྟ་བ་བཞིན་དུ་ཡོད་པ་ཉིད་དང་། ཇི་སྙེད་ཡོད་པ་ཉིད་ཀྱིས་སོ། །​དེ་ལ་ཆོས་སྟོན་ཞེས་བྱ་བ་ནི་གསུང་རབ་ཏུ་གཏོགས་པ་ཡན་ལག་བཅུ་གཉིས་སོ། །​བཟུང་[[325]](#footnote-344)ཞིང་ཀུན་ཆུབ་པར་བྱས་ནས་བཅང་བར་བྱ། མན་ངག་ཏུ་བྱ་ཞེས་བྱ་བ་ནི་ཚིག་དང་[[326]](#footnote-345)དབེན་པར་སོང་ནས་སོ། །​ངེས་པར་བརྟག་པར་[[327]](#footnote-346)བྱ་ཞེས་བྱ་བ་ནི་ཆོས་སོ། །​འདི་ནི་ཁྱེད་ལ་ཕན་པའི་ཕྱིར་ཞེས་བྱ་བ་ནི་ལྷག་པའི་ཚུལ་ཁྲིམས་ཀྱི་དབང་དུ་བྱས་པ་གང་ཡིན་པའོ། །​འདི་ནི་བདེ་བའི་ཕྱིར་ཞེས་བྱ་བ་ནི་མྱ་ངན་དང་མི་དགའ་བ་རང་ལ་རག་ལུས་པའི་སྤྱོད་པའོ། །​འདི་ནི་ཕན་པ་དང་བདེ་བའི་ཕྱིར་ཞེས་བྱ་བ་ནི་འདོད་ཆགས་དང་བྲལ་བ་རྣམས་ཀྱི་ལྷག་པའི་སེམས་དང་ལྷག་པའི་ཤེས་རབ་ཀྱི་སྤྱོད་པའོ། །​དེ་ཡང་དགེ་བའི་ཕྱིར་ནི་ཕན་པ་ཡིན་ལ་ཕན་འདོགས་[[328]](#footnote-347)ཕྱིར་ནི་བདེ་བ་ཡིན་ནོ། །​ཡང་འདི་ནི་ཕན་པའི་ཕྱིར་ཞེས་བྱ་བ་ནི་གང་དུ་བཅོམ་ལྡན་འདས་ཀྱིས་སྦྱངས་པའི་ཡོན་ཏན་རྣམས་བསྔགས་པའོ། །​འདི་ནི་བདེ་བའི་ཕྱིར་ཞེས་བྱ་བ་ནི་གང་དུ་རོ་བརྒྱ་དང་ལྡན་པའི་ཟས་དང་གོས་འབུམ་རི་བ་རྗེས་སུ་གནང་བར་མཛད་པའོ། །​འདི་ནི་ཕན་པ་དང་བདེ་བའི་ཕྱིར་ཞེས་བྱ་བ་ནི་གང་ལ་བསླབ་པ་གསུམ་བཅས་པའོ། །​དེ་བཞིན་གཤེགས་པས་དེ་དང་དེར་ཆོས་དེ་དག་ཤེས་རབ་ཀྱིས་ལེགས་པར་རྟོགས་པ་ཡིན་ཞེས་བྱ་བ་ནི་ཕན་པའི་ཕྱིར་དང་བདེ་བའི་ཕྱིར་གང་དག་ཡིན་པ་དང་། ལྷག་པའི་ཚུལ་ཁྲིམས་ཀྱི་བསླབ་པའི་དབང་དུ་བྱས་ནས་ལྷག་པའི་སེམས་དང་ལྷག་པའི་ཤེས་རབ་གང་ཡིན་པའོ། །​དེས་[[329]](#footnote-348)རྒྱུ་གཉིས་ཀྱིས་ན་ལེགས་པར་རྟོགས་པ་ཡིན་ཏེ། ཡུན་རིང་པོ་ནས་གོམས་པ་དང་ཕྱིན་ཅི་མ་ལོག་པར་རྟོགས་པས་སོ། །​དེ་དང་དེར་རྣམ་པར་གྲོལ་བས་ཤིན་ཏུ་ལེགས་པར་རེག་ཅེས་བྱ་བ་ནི་ལྷག་པའི་སེམས་དང་ལྷག་པའི་ཤེས་རབ་ལས་བརྩམས་ནས་སོ། །​དེ་ལ་རྒྱུ་གཉིས་ཀྱིས་ནི་ཤིན་ཏུ་ལེགས་པར་རེག་པ་[[330]](#footnote-349)ཡིན་ཏེ། མཐར་ཐུག་པར་འགྲོ་བ་དང་། ཕྱིར་མི་ལྡོག་པའི་ཆོས་ཉིད་ཀྱིས་[[331]](#footnote-350)ཡོངས་སུ་མི་ཉམས་པའི་ཆོས་ཉིད་ཡིན་པའི་ཕྱིར་རོ། །​བདག་གི་ཚུལ་ཁྲིམས་ཀྱི་ཕུང་པོ་ཡོངས་སུ་མ་རྫོགས་ཞེས་བྱ་བ་ནི་ཚུལ་ཁྲིམས་དེ་ཉིད་ལ་ཕྱོགས་གཅིག་བྱེད་པའི་ཕྱིར་རམ།དེས་ཚུལ་ཁྲིམས་ལ་བརྟེན་ནས་མཉམ་པར་གཞག་པའི་ས་པའི་ཚུལ་ཁྲིམས་དག་ཡོངས་སུ་རྫོགས་པར་མ་གྱུར་པའོ། །​བདག་གིས་ཆོས་འདི་དག་ཤིན་ཏུ་ལེགས་པར་མ་རྟོགས་ཞེས་བྱ་བ་ནི་མཚན་ཉིད་རྣམ་པ་གཉིས་ཀྱིས་ཏེ་[[332]](#footnote-351)སྔ་མ་བཞིན་ནོ། །​ཤིན་ཏུ་ལེགས་པར་མ་རེག་ཅེས་བྱ་བ་ནི་རྣམ་པ་གཉིས་ཀྱིས་ཏེ་སྔ་མ་བཞིན་ནོ། །​དེ་ལྟར་ན་ངས་སྨྲས་པ་གང་ཡིན་པ་དེ་སོ་སོར་བཤད་པ་ཡིན་ནོ་ཞེས་གང་གསུངས་པ་ནི་[[333]](#footnote-352)དེ་ལྟར་མདོར་[[334]](#footnote-353)བསྟན་པ་རྣམ་པར་དབྱེ་བའི་མཇུག་བསྡུ་བ་ཡིན་པར་རིག་པར་བྱའོ། །​གཞན་ཡང་མདོ་སྡེ་རྣམ་པར་བཤད་པ་ནི་རྣམ་པ་དྲུག་པོ་འདི་དག་གིས་སྦྱར་བར་བྱ་སྟེ། དངོས་པོ་ཡོངས་སུ་ཤེས་པ་དང་། ཉེས་པར་[[335]](#footnote-354)སྤྱད་པ་དང་། ཉོན་མོངས་པ་དང་། ཉེ་བའི་ཉོན་མོངས་པ་སྤང་བ་[[336]](#footnote-355)དང་། ལེགས་པར་སྤྱད་པ་ཡང་དག་པར་བླང་བ་དང་། ནད་ལ་སོགས་པའི་རྣམ་པ་དག་གིས་ཤེས་པ་དང་། ཡོངས་སུ་ཤེས་པ་རབ་ཏུ་རྟོགས་པ་[[337]](#footnote-356)དང་། དེའི་འབྲས་བུ་དང་། བདག་ཉིད་དང་། གཞན་དག་གིས་དེའི་འབྲས་བུ་རྟོགས་པ་སྟེ། དེ་ལྟར་རྣམ་པ་དེ་དག་དང་། སྔར་ཇི་ལྟར་རྣམ་པར་གཞག་པ་དག་གིས་མདོ་སྡེ་རྣམ་པར་བཤད་པ་སྦྱར་བར་བྱའོ། །​དེ་[[338]](#footnote-357)ལ་དངོས་པོ་ནི་འདི་ལྟ་སྟེ། ཕུང་པོ་རྣམས་དང་། ཁམས་རྣམས་དང་། སྐྱེ་མཆེད་རྣམས་དང་། རྟེན་ཅིང་འབྲེལ་པར་འབྱུང་བ་དང་། དྲན་པ་ཉེ་བར་གཞག་པ་རྣམས་དང་། །​ཡང་དག་པར་སྤོང་བ་རྣམས་དང་། དེ་ལ་སོགས་པའོ། །​དེའི་འབྲས་བུ་ནི་འདི་ལྟ་སྟེ། སྐྱོ་བ་དང་། འདོད་ཆགས་དང་བྲལ་བ་དང་། རྣམ་པར་གྲོལ་བ་དང་། ཡོངས་སུ་གྲོལ་བའོ། །​དེ་ལ་བདག་ཉིད་དང་གཞན་དག་གིས་དེའི་[[339]](#footnote-358)འབྲས་བུ་རྟོགས་པ་ནི་བདག་གི་སྐྱེ་བ་ཟད་དོ་ཞེས་བྱ་བ་ལ་སོགས་པ་སྟེ་དེ་ནི་[[340]](#footnote-359)རྣམ་པར་བཤད་པ་བསྡུ་བ་ཞེས་བྱའོ། །​རྣལ་འབྱོར་སྤྱོད་པའི་ས་ལས་རྣམ་པར་བཤད་པ་བསྡུ་བ་རྫོགས་ཏེ། རྣལ་འབྱོར་སྤྱོད་པའི་ས་ཐམས་ཅད་རྫོགས་སོ།། །​།རྣལ་འབྱོར་སྤྱོད་པའི་ས་འདི་ནི་འཕགས་པ་ཐོགས་མེད་བདག་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་བྱོན་པ་ཆོས་ཀྱི་རྒྱུན་གྱི་ཏིང་ངེ་འཛིན་བྱང་བར་བརྙེས་པ་འཕགས་པ་མི་ཕམ་པའི་ཞབས་ཀྱི་པད་མ་རྙོག་པ་[[341]](#footnote-360)མེད་པའི་ཟེའུའི་འབྲུ་སྤྱི་བོས་ལེན་པར་མཛད་པ་སྟེ། རྣལ་འབྱོར་པ་བདག་དང་གཞན་གྱི་དོན་སྒྲུབ་པར་བྱེད་པ་བླ་ན་མེད་པའི་བྱང་ཆུབ་ཀྱི་ཕྱིར་གོ་ཆ་ཆེན་པོ་བགོས་པ་རྣམས་ཀྱིས་དང་དུ་བླང་བར་བྱའོ།། །​།རྒྱ་གར་གྱི་མཁན་པོ་པྲཛྙཱ་ཝརྨ་དང་། སུ་རེནྡྲ་བོ་དྷི་དང་། ཞུ་ཆེན་གྱི་ལོ་ཙཱ་བ་[[342]](#footnote-361)བན་དེ་ཡེ་ཤེས་སྡེས་ཞུས་ཏེ་གཏན་ལ་ཕབ་པ། [[343]](#footnote-362)འདི་ལ་ཤློ་ཀ་ལྔ་བརྒྱ་བདུན་ཅུ་རྩ་ལྔ་ཡོད་དོ། །​སྤྱིར་ཤ་ལོ་ཀ་བཞི་ཁྲི་ལྔ་སྟོང་ཡོད་དོ། །​བམ་པོ་ནི་བརྒྱ་དང་ལྔ་བཅུ་ཡོད་དོ།། །​།

1. དེ་ སྣར་ཐང་། པེ་ཅིན། [↑](#footnote-ref-20)
2. ཚོགས་ སྣར་ཐང་། པེ་ཅིན། [↑](#footnote-ref-21)
3. ཚོགས་ སྣར་ཐང་། པེ་ཅིན། [↑](#footnote-ref-22)
4. ཚོགས་ སྣར་ཐང་། པེ་ཅིན། [↑](#footnote-ref-23)
5. རིགས་ སྣར་ཐང་། པེ་ཅིན། [↑](#footnote-ref-24)
6. དབང་པོའི་ སྣར་ཐང་། པེ་ཅིན། [↑](#footnote-ref-25)
7. བལྟོས། སྣར་ཐང་། པེ་ཅིན། [↑](#footnote-ref-26)
8. རྟོགས་པའི་ སྣར་ཐང་། པེ་ཅིན། [↑](#footnote-ref-27)
9. །སྒྲུབ་པར་བྱེད་ སྣར་ཐང་། པེ་ཅིན། [↑](#footnote-ref-28)
10. །བསྒྲུབ་ སྣར་ཐང་། པེ་ཅིན། [↑](#footnote-ref-29)
11. གང་གི་ སྣར་ཐང་། [↑](#footnote-ref-30)
12. ནི་མིའི་ སྣར་ཐང་། [↑](#footnote-ref-31)
13. མིང་གི་ སྣར་ཐང་། [↑](#footnote-ref-32)
14. འདོག་ སྣར་ཐང་། [↑](#footnote-ref-33)
15. [↑](#footnote-ref-34)
16. མིང་གི་ སྣར་ཐང་། པེ་ཅིན། [↑](#footnote-ref-35)
17. བླ་དགས་ སྣར་ཐང་། པེ་ཅིན། [↑](#footnote-ref-36)
18. ངེས་ སྣར་ཐང་། [↑](#footnote-ref-37)
19. ངག་གི་ སྣར་ཐང་། པེ་ཅིན། [↑](#footnote-ref-38)
20. བརྟེན་པ་ པེ་ཅིན། [↑](#footnote-ref-39)
21. །​མ་ སྣར་ཐང་། པེ་ཅིན། [↑](#footnote-ref-40)
22. ཚོགས་ སྣར་ཐང་། པེ་ཅིན། [↑](#footnote-ref-41)
23. དང་ སྣར་ཐང་། པེ་ཅིན། [↑](#footnote-ref-42)
24. བཤད་པ་ སྣར་ཐང་། [↑](#footnote-ref-43)
25. དབྱེ་བས་ སྣར་ཐང་། པེ་ཅིན། [↑](#footnote-ref-44)
26. འདས་པའི་ སྣར་ཐང་། པེ་ཅིན། [↑](#footnote-ref-45)
27. དང་ སྣར་ཐང་། པེ་ཅིན། [↑](#footnote-ref-46)
28. བསྡུས་པས་ སྣར་ཐང་། པེ་ཅིན། [↑](#footnote-ref-47)
29. མདོར་བསྡུས་ སྣར་ཐང་། པེ་ཅིན། [↑](#footnote-ref-48)
30. བྱ་ན་ སྣར་ཐང་། པེ་ཅིན། [↑](#footnote-ref-49)
31. མེད་པའི་ སྣར་ཐང་། པེ་ཅིན། [↑](#footnote-ref-50)
32. རྣམ་ སྣར་ཐང་། [↑](#footnote-ref-51)
33. །སྒྱུའི་ སྣར་ཐང་། [↑](#footnote-ref-52)
34. དེ་དག་གིས་ སྣར་ཐང་། པེ་ཅིན། [↑](#footnote-ref-53)
35. སར་ ཅོ་ནེ། སར་སྔ་ སྣར་ཐང་། [↑](#footnote-ref-54)
36. སར་ སྣར་ཐང་། པེ་ཅིན། [↑](#footnote-ref-55)
37. རྣམས་རྣམ་པར་ སྣར་ཐང་། པེ་ཅིན། [↑](#footnote-ref-56)
38. ལྔའོ། སྣར་ཐང་། [↑](#footnote-ref-57)
39. དེ་དག་ སྣར་ཐང་། [↑](#footnote-ref-58)
40. བཞིའི་ སྣར་ཐང་། [↑](#footnote-ref-59)
41. ཟློག་པ་ སྣར་ཐང་། པེ་ཅིན། [↑](#footnote-ref-60)
42. གཟིང་ སྣར་ཐང་། པེ་ཅིན། [↑](#footnote-ref-61)
43. ལས་ སྣར་ཐང་། པེ་ཅིན། [↑](#footnote-ref-62)
44. ལས་ སྣར་ཐང་། པེ་ཅིན། [↑](#footnote-ref-63)
45. ཁོ་ན་ སྣར་ཐང་། པེ་ཅིན། [↑](#footnote-ref-64)
46. འདས་པ་ནི་ སྣར་ཐང་། པེ་ཅིན། [↑](#footnote-ref-65)
47. བཅས་པ་ སྣར་ཐང་། པེ་ཅིན། [↑](#footnote-ref-66)
48. ཉམས་ སྣར་ཐང་། པེ་ཅིན། [↑](#footnote-ref-67)
49. ཆོས་ཀྱི་ སྣར་ཐང་། [↑](#footnote-ref-68)
50. སྤྱོད་པ་ སྣར་ཐང་། པེ་ཅིན། [↑](#footnote-ref-69)
51. སའི་ སྣར་ཐང་། པེ་ཅིན། [↑](#footnote-ref-70)
52. སའི་ སྣར་ཐང་། པེ་ཅིན། [↑](#footnote-ref-71)
53. སྒྲུབ་པ་ སྣར་ཐང་། པེ་ཅིན། [↑](#footnote-ref-72)
54. རིག་པ་ སྣར་ཐང་། པེ་ཅིན། [↑](#footnote-ref-73)
55. སྒྲུབ་པ་ སྣར་ཐང་། པེ་ཅིན། [↑](#footnote-ref-74)
56. བགྱི་ སྣར་ཐང་། པེ་ཅིན། [↑](#footnote-ref-75)
57. ཁྱོད་ཀྱི་འདི་ སྣར་ཐང་། ཁྱོད་ཀྱིས་འདི་ པེ་ཅིན། [↑](#footnote-ref-76)
58. བསྒྲུབ་ སྣར་ཐང་། པེ་ཅིན། [↑](#footnote-ref-77)
59. གཟེང་ སྣར་ཐང་། པེ་ཅིན། [↑](#footnote-ref-78)
60. ཚེ་ སྣར་ཐང་། པེ་ཅིན། [↑](#footnote-ref-79)
61. བརྗོད་པར་ སྣར་ཐང་། པེ་ཅིན། [↑](#footnote-ref-80)
62. བྱེད་ སྣར་ཐང་། པེ་ཅིན། [↑](#footnote-ref-81)
63. བཟློག་ སྣར་ཐང་། པེ་ཅིན། [↑](#footnote-ref-82)
64. བཟློག་ སྣར་ཐང་། པེ་ཅིན། [↑](#footnote-ref-83)
65. སྟོན་པར་ཡང་ སྣར་ཐང་། པེ་ཅིན། [↑](#footnote-ref-84)
66. བཟློག་ སྣར་ཐང་། པེ་ཅིན། [↑](#footnote-ref-85)
67. པར་ཡང་ སྣར་ཐང་། པེ་ཅིན། [↑](#footnote-ref-86)
68. བཟློག་ སྣར་ཐང་། པེ་ཅིན། [↑](#footnote-ref-87)
69. གཟེང་བསྟོད་ སྣར་ཐང་། པེ་ཅིན། [↑](#footnote-ref-88)
70. གང་ སྣར་ཐང་། པེ་ཅིན། [↑](#footnote-ref-89)
71. བསྒྲུབ་པར་ སྣར་ཐང་། པེ་ཅིན། [↑](#footnote-ref-90)
72. འདས་པའི་ སྣར་ཐང་། པེ་ཅིན། [↑](#footnote-ref-91)
73. གཞན་གྱི་ སྣར་ཐང་། པེ་ཅིན། [↑](#footnote-ref-92)
74. གཞན་གྱི་ སྣར་ཐང་། པེ་ཅིན། [↑](#footnote-ref-93)
75. བཅུ་གཉིས་པོ་ སྣར་ཐང་། པེ་ཅིན། [↑](#footnote-ref-94)
76. ལས་ཏེ། སྣར་ཐང་། པེ་ཅིན། [↑](#footnote-ref-95)
77. ཆོས་སྟོན་པར་ སྣར་ཐང་། པེ་ཅིན། [↑](#footnote-ref-96)
78. མདོ་སྡེ་ སྣར་ཐང་། པེ་ཅིན། [↑](#footnote-ref-97)
79. ཚིག་འབྲུ་ སྣར་ཐང་། པེ་ཅིན། [↑](#footnote-ref-98)
80. ནི་ སྣར་ཐང་། པེ་ཅིན། [↑](#footnote-ref-99)
81. དོན་ སྣར་ཐང་། པེ་ཅིན། [↑](#footnote-ref-100)
82. མདོ་སྡེ་ སྣར་ཐང་། པེ་ཅིན། [↑](#footnote-ref-101)
83. པའི་ སྣར་ཐང་། པེ་ཅིན། [↑](#footnote-ref-102)
84. ཉན་ཐོས་ སྣར་ཐང་། པེ་ཅིན། [↑](#footnote-ref-103)
85. བརྟེན་པ་ སྣར་ཐང་། [↑](#footnote-ref-104)
86. བརྗོད་པས་ སྣར་ཐང་། པེ་ཅིན། [↑](#footnote-ref-105)
87. བརྗོད་ སྣར་ཐང་། པེ་ཅིན། [↑](#footnote-ref-106)
88. ནི་ སྣར་ཐང་། [↑](#footnote-ref-107)
89. དེ་ སྣར་ཐང་། པེ་ཅིན། [↑](#footnote-ref-108)
90. བབ་པར་ སྣར་ཐང་། པེ་ཅིན། [↑](#footnote-ref-109)
91. བསྟན་པ་ སྣར་ཐང་། པེ་ཅིན། [↑](#footnote-ref-110)
92. མཐོང་བ་ སྣར་ཐང་། པེ་ཅིན། [↑](#footnote-ref-111)
93. རྣམ་པ་ སྣར་ཐང་། པེ་ཅིན། [↑](#footnote-ref-112)
94. ཡང་ སྣར་ཐང་། པེ་ཅིན། [↑](#footnote-ref-113)
95. མདོ་སྡེ་ སྣར་ཐང་། པེ་ཅིན། [↑](#footnote-ref-114)
96. བབ་པར་ སྣར་ཐང་། པེ་ཅིན། [↑](#footnote-ref-115)
97. རིག་པར་ སྣར་ཐང་། [↑](#footnote-ref-116)
98. དགའ་ སྣར་ཐང་། པེ་ཅིན། [↑](#footnote-ref-117)
99. ད་ སྣར་ཐང་། པེ་ཅིན། [↑](#footnote-ref-118)
100. ཡང་དག་པ་སྒྲུབ་ སྣར་ཐང་། པེ་ཅིན། [↑](#footnote-ref-119)
101. བསྒྲུབ་པའི་ སྣར་ཐང་། པེ་ཅིན། [↑](#footnote-ref-120)
102. ལྟ་བར་ སྣར་ཐང་། པེ་ཅིན། [↑](#footnote-ref-121)
103. [↑](#footnote-ref-122)
104. མི་ པེ་ཅིན། [↑](#footnote-ref-123)
105. །བསམ་ སྣར་ཐང་། [↑](#footnote-ref-124)
106. ན་ སྣར་ཐང་། པེ་ཅིན། [↑](#footnote-ref-125)
107. མཐུན་པས་ སྣར་ཐང་། པེ་ཅིན། [↑](#footnote-ref-126)
108. མོ་ཞིག་གིས་ནི་ སྣར་ཐང་། པེ་ཅིན། [↑](#footnote-ref-127)
109. པར་བྱ་བའི་ སྣར་ཐང་། པེ་ཅིན། [↑](#footnote-ref-128)
110. ཚུལ་ སྣར་ཐང་། པེ་ཅིན། [↑](#footnote-ref-129)
111. ཚུལ་བ་ སྣར་ཐང་། པེ་ཅིན། [↑](#footnote-ref-130)
112. ལན་པ་ སྣར་ཐང་། [↑](#footnote-ref-131)
113. གྲུབ་པའི་ཕྱིར་ སྣར་ཐང་། པེ་ཅིན། [↑](#footnote-ref-132)
114. ཏུ་ཡང་ སྣར་ཐང་། པེ་ཅིན། [↑](#footnote-ref-133)
115. མཆོག་ཏུ་ སྣར་ཐང་། པེ་ཅིན། [↑](#footnote-ref-134)
116. གཞོན་ནུ་ སྣར་ཐང་། [↑](#footnote-ref-135)
117. གནས་ཁང་བཟང་བ་བརྩིག་ སྣར་ཐང་། པེ་ཅིན། [↑](#footnote-ref-136)
118. གཞོན་ནུ་ སྣར་ཐང་། པེ་ཅིན། [↑](#footnote-ref-137)
119. སྡུག་བསྔལ་ སྣར་ཐང་། པེ་ཅིན། [↑](#footnote-ref-138)
120. །དེར་ སྣར་ཐང་། པེ་ཅིན། [↑](#footnote-ref-139)
121. རྣམས་ཀྱི་ སྣར་ཐང་། [↑](#footnote-ref-140)
122. ལ་ སྣར་ཐང་། པེ་ཅིན། [↑](#footnote-ref-141)
123. ཇི་སྐད་ སྣར་ཐང་། པེ་ཅིན། [↑](#footnote-ref-142)
124. དྲན་པ་ སྣར་ཐང་། པེ་ཅིན། [↑](#footnote-ref-143)
125. སུ་ སྣར་ཐང་། པེ་ཅིན། [↑](#footnote-ref-144)
126. བརྒུལ་ སྣར་ཐང་། བསྒུལ་བར་ པེ་ཅིན། [↑](#footnote-ref-145)
127. བྱེད་ སྣར་ཐང་། པེ་ཅིན། [↑](#footnote-ref-146)
128. བསྐྱོད་པར་ སྣར་ཐང་། པེ་ཅིན། [↑](#footnote-ref-147)
129. བསྒྱུར་བར་ སྣར་ཐང་། པེ་ཅིན། [↑](#footnote-ref-148)
130. བསྒྱུར་བར་ སྣར་ཐང་། པེ་ཅིན། [↑](#footnote-ref-149)
131. བསྒྱུར་བར་ སྣར་ཐང་། པེ་ཅིན། [↑](#footnote-ref-150)
132. ཡིད་ལ་ སྣར་ཐང་། པེ་ཅིན། [↑](#footnote-ref-151)
133. བརྒལ་གཏམ་ སྣར་ཐང་། པེ་ཅིན། [↑](#footnote-ref-152)
134. བརྒལ་གཏམ་ སྣར་ཐང་། པེ་ཅིན། [↑](#footnote-ref-153)
135. ནང་བར་ སྣར་ཐང་། པེ་ཅིན། [↑](#footnote-ref-154)
136. ། །​ སྣར་ཐང་། པེ་ཅིན། [↑](#footnote-ref-155)
137. སྒྲོགས་ སྣར་ཐང་། པེ་ཅིན། [↑](#footnote-ref-156)
138. སྤངས་པ་ སྣར་ཐང་། པེ་ཅིན། [↑](#footnote-ref-157)
139. སྒྲོགས་ སྣར་ཐང་། པེ་ཅིན། [↑](#footnote-ref-158)
140. དབྱངས་ཀྱི་ སྣར་ཐང་། [↑](#footnote-ref-159)
141. སྡུད་པར་ སྣར་ཐང་། པེ་ཅིན། [↑](#footnote-ref-160)
142. དེ་ སྣར་ཐང་། པེ་ཅིན། [↑](#footnote-ref-161)
143. འབྱེད་ སྣར་ཐང་། པེ་ཅིན། [↑](#footnote-ref-162)
144. ལས་ སྣར་ཐང་། པེ་ཅིན། [↑](#footnote-ref-163)
145. བསྟོད་པ་ སྣར་ཐང་། པེ་ཅིན། [↑](#footnote-ref-164)
146. ཕྱིར་རོ། །​ སྣར་ཐང་། པེ་ཅིན། [↑](#footnote-ref-165)
147. སྦྱར་བར་ སྣར་ཐང་། པེ་ཅིན། [↑](#footnote-ref-166)
148. གིས་ནི་ སྣར་ཐང་། པེ་ཅིན། [↑](#footnote-ref-167)
149. [↑](#footnote-ref-168)
150. བླང་བའི་ སྣར་ཐང་། པེ་ཅིན། [↑](#footnote-ref-169)
151. སྨྲ་བ་ སྣར་ཐང་། པེ་ཅིན། [↑](#footnote-ref-170)
152. སྨྲ་བ་ སྣར་ཐང་། པེ་ཅིན། [↑](#footnote-ref-171)
153. མདོའི་ སྣར་ཐང་། པེ་ཅིན། [↑](#footnote-ref-172)
154. རྣམ་པར་ཤེས་པར་ སྣར་ཐང་། པེ་ཅིན། [↑](#footnote-ref-173)
155. དེ་ནས་ སྣར་ཐང་། པེ་ཅིན། [↑](#footnote-ref-174)
156. འདས་ཀྱི་ སྣར་ཐང་། པེ་ཅིན། [↑](#footnote-ref-175)
157. གནོད་པ་ སྣར་ཐང་། པེ་ཅིན། [↑](#footnote-ref-176)
158. ལྔ་སྟེ། སྣར་ཐང་། པེ་ཅིན། [↑](#footnote-ref-177)
159. རྟོགས་པར་ སྣར་ཐང་། པེ་ཅིན། [↑](#footnote-ref-178)
160. བསམ་པ་ སྣར་ཐང་། [↑](#footnote-ref-179)
161. གཉིས་ཀྱི་ སྣར་ཐང་། [↑](#footnote-ref-180)
162. འདི་བདག་ཅག་ སྣར་ཐང་། པེ་ཅིན། [↑](#footnote-ref-181)
163. ལ་ སྣར་ཐང་། པེ་ཅིན། [↑](#footnote-ref-182)
164. རྣམས་ཀྱི་ སྣར་ཐང་། [↑](#footnote-ref-183)
165. སོར་ སྣར་ཐང་། པེ་ཅིན། [↑](#footnote-ref-184)
166. ཆོས་ཀྱི་ སྣར་ཐང་། པེ་ཅིན། [↑](#footnote-ref-185)
167. བདུན་གྱིས་ སྣར་ཐང་། པེ་ཅིན། [↑](#footnote-ref-186)
168. བཟློག་པ་ སྣར་ཐང་། པེ་ཅིན། [↑](#footnote-ref-187)
169. །སྲིད་ སྣར་ཐང་། པེ་ཅིན། [↑](#footnote-ref-188)
170. ཐོས་པའི་ སྣར་ཐང་། པེ་ཅིན། [↑](#footnote-ref-189)
171. ཆོས་ཀྱི་ སྣར་ཐང་། པེ་ཅིན། [↑](#footnote-ref-190)
172. བསྒྲུབ་པར་ སྣར་ཐང་། པེ་ཅིན། [↑](#footnote-ref-191)
173. བབ་ཅོལ་གྱིས་ སྣར་ཐང་། [↑](#footnote-ref-192)
174. སྣང་བ་རྐྱེན་ སྣར་ཐང་། པེ་ཅིན། [↑](#footnote-ref-193)
175. མཐུན་པ་ སྣར་ཐང་། པེ་ཅིན། [↑](#footnote-ref-194)
176. འཐོབ་པའི་ སྣར་ཐང་། པེ་ཅིན། [↑](#footnote-ref-195)
177. སྨྲ་བས་ སྣར་ཐང་། པེ་ཅིན། [↑](#footnote-ref-196)
178. བསྡམས་པ་ སྣར་ཐང་། པེ་ཅིན། [↑](#footnote-ref-197)
179. [↑](#footnote-ref-198)
180. འདས་ཀྱིས་ སྣར་ཐང་། པེ་ཅིན། [↑](#footnote-ref-199)
181. འདས་ཀྱིས་ སྣར་ཐང་། [↑](#footnote-ref-200)
182. ཕྱིར་ སྣར་ཐང་། པེ་ཅིན། [↑](#footnote-ref-201)
183. འབྱོར་པའི་ སྣར་ཐང་། པེ་ཅིན། [↑](#footnote-ref-202)
184. ནང་ན་ སྣར་ཐང་། པེ་ཅིན། [↑](#footnote-ref-203)
185. རྟོགས་པའི་དོན་ སྣར་ཐང་། པེ་ཅིན། [↑](#footnote-ref-204)
186. སྙེངས་ སྣར་ཐང་། [↑](#footnote-ref-205)
187. བརྒྱུ་ སྣར་ཐང་། པེ་ཅིན། [↑](#footnote-ref-206)
188. གྱི་གནན་ སྣར་ཐང་། [↑](#footnote-ref-207)
189. མནན་པའི་ སྣར་ཐང་། པེ་ཅིན། [↑](#footnote-ref-208)
190. མི་མཉམ་པ་རྣམས་དང་ སྣར་ཐང་། པེ་ཅིན། [↑](#footnote-ref-209)
191. དྲང་སྲོང་ སྣར་ཐང་། པེ་ཅིན། [↑](#footnote-ref-210)
192. རྟོགས་པའི་ སྣར་ཐང་། པེ་ཅིན། [↑](#footnote-ref-211)
193. སྐྱེ་བ་ སྣར་ཐང་། པེ་ཅིན། [↑](#footnote-ref-212)
194. རྒལ་བའི་ཕྱི་ སྣར་ཐང་། པེ་ཅིན། [↑](#footnote-ref-213)
195. སྒོ་བ་ སྣར་ཐང་། པེ་ཅིན། [↑](#footnote-ref-214)
196. རྡུལ་བ་ སྣར་ཐང་། [↑](#footnote-ref-215)
197. སླངས་པ་ སྣར་ཐང་། པེ་ཅིན། [↑](#footnote-ref-216)
198. ཕྱིན་པ་ སྣར་ཐང་། པེ་ཅིན། [↑](#footnote-ref-217)
199. ཕྱིར་ སྣར་ཐང་། པེ་ཅིན། [↑](#footnote-ref-218)
200. ལ་ སྣར་ཐང་། པེ་ཅིན། [↑](#footnote-ref-219)
201. རྣམས་ སྣར་ཐང་། པེ་ཅིན། [↑](#footnote-ref-220)
202. བྲལ་བ་ སྣར་ཐང་། [↑](#footnote-ref-221)
203. བརྒལ་བ་ སྣར་ཐང་། པེ་ཅིན། [↑](#footnote-ref-222)
204. བརྙེད་ སྣར་ཐང་། [↑](#footnote-ref-223)
205. ཡང་དག་པའི་ སྣར་ཐང་། པེ་ཅིན། [↑](#footnote-ref-224)
206. ཐམས་ཅད་ཀྱི་ སྣར་ཐང་། པེ་ཅིན། [↑](#footnote-ref-225)
207. སྲིད་པ་ སྣར་ཐང་། པེ་ཅིན། [↑](#footnote-ref-226)
208. མཁྱེན་ སྣར་ཐང་། པེ་ཅིན། [↑](#footnote-ref-227)
209. བར་ སྣར་ཐང་། པེ་ཅིན། [↑](#footnote-ref-228)
210. དྲི་མ་ སྣར་ཐང་། པེ་ཅིན། [↑](#footnote-ref-229)
211. རིག་པའི་ སྣར་ཐང་། པེ་ཅིན། [↑](#footnote-ref-230)
212. པོ་རྣམས་ སྣར་ཐང་། པེ་ཅིན། [↑](#footnote-ref-231)
213. ཅན་ སྣར་ཐང་། པེ་ཅིན། [↑](#footnote-ref-232)
214. ལ་མི་ སྣར་ཐང་། པེ་ཅིན། [↑](#footnote-ref-233)
215. ཐམས་ཅད་ཀྱི་ སྣར་ཐང་། པེ་ཅིན། [↑](#footnote-ref-234)
216. ཐམས་ཅད་ སྣར་ཐང་། པེ་ཅིན། [↑](#footnote-ref-235)
217. གཞག་པ་ སྣར་ཐང་། པེ་ཅིན། [↑](#footnote-ref-236)
218. ཆོས་སྟོན་པ་ པེ་ཅིན། [↑](#footnote-ref-237)
219. ལྡན་པའི་ སྣར་ཐང་། པེ་ཅིན། [↑](#footnote-ref-238)
220. གིས་དེ་ སྣར་ཐང་། པེ་ཅིན། [↑](#footnote-ref-239)
221. སྔགས་པ་ སྣར་ཐང་། པེ་ཅིན། [↑](#footnote-ref-240)
222. དགའ་བ་ སྣར་ཐང་། པེ་ཅིན། [↑](#footnote-ref-241)
223. གཞན་གྱིས་རྒྱུད་ སྣར་ཐང་། པེ་ཅིན། [↑](#footnote-ref-242)
224. ངེས་པར་ སྣར་ཐང་། པེ་ཅིན། [↑](#footnote-ref-243)
225. བརྟན་པ་ སྣར་ཐང་། [↑](#footnote-ref-244)
226. ལྟ་བར་ སྣར་ཐང་། པེ་ཅིན། [↑](#footnote-ref-245)
227. ལྔ་པོ་བསྟན་པ་འདིའམ་ས་ལྔ་པོ་ སྣར་ཐང་། པེ་ཅིན། [↑](#footnote-ref-246)
228. དག་པ་ སྣར་ཐང་། པེ་ཅིན། [↑](#footnote-ref-247)
229. བསྒོམས་པའི་ སྣར་ཐང་། པེ་ཅིན། [↑](#footnote-ref-248)
230. བྱ་བ་དེ་ སྣར་ཐང་། པེ་ཅིན། [↑](#footnote-ref-249)
231. བརྟན་ སྣར་ཐང་། བརྟེན་ པེ་ཅིན། [↑](#footnote-ref-250)
232. དོ། །​ སྣར་ཐང་། པེ་ཅིན། [↑](#footnote-ref-251)
233. བཞུགས་པ་ སྣར་ཐང་། ཞུགས་པ་ པེ་ཅིན། [↑](#footnote-ref-252)
234. དགའ་བའོ། སྣར་ཐང་། པེ་ཅིན། [↑](#footnote-ref-253)
235. དག་གི་ སྣར་ཐང་། པེ་ཅིན། [↑](#footnote-ref-254)
236. འཆལ་པ་ སྣར་ཐང་། པེ་ཅིན། [↑](#footnote-ref-255)
237. བསྟན་པའི་ སྣར་ཐང་། པེ་ཅིན། [↑](#footnote-ref-256)
238. ལ་ སྣར་ཐང་། པེ་ཅིན། [↑](#footnote-ref-257)
239. བཅུ་གཉིས་པོ་ སྣར་ཐང་། པེ་ཅིན། [↑](#footnote-ref-258)
240. སྡེ་ སྣར་ཐང་། པེ་ཅིན། [↑](#footnote-ref-259)
241. བསླབ་པའི་ སྣར་ཐང་། པེ་ཅིན། [↑](#footnote-ref-260)
242. བདུན་པ་ སྣར་ཐང་། པེ་ཅིན། [↑](#footnote-ref-261)
243. བཟློག་ སྣར་ཐང་། པེ་ཅིན། [↑](#footnote-ref-262)
244. བཟློག་ སྣར་ཐང་། པེ་ཅིན། [↑](#footnote-ref-263)
245. མཆོག་ སྣར་ཐང་། [↑](#footnote-ref-264)
246. འཕན་པའི་ སྣར་ཐང་། པེ་ཅིན། [↑](#footnote-ref-265)
247. ན་ སྣར་ཐང་། པེ་ཅིན། [↑](#footnote-ref-266)
248. བསྒྲུབ་པའི་ སྣར་ཐང་། [↑](#footnote-ref-267)
249. ཚུལ་ཁྲིམས་ཀྱི་ སྣར་ཐང་། པེ་ཅིན། [↑](#footnote-ref-268)
250. ཚིག་གི་ སྣར་ཐང་། པེ་ཅིན། [↑](#footnote-ref-269)
251. ལ་རབ་ཏུ་དབྱེ་བས་ སྣར་ཐང་། པེ་ཅིན། [↑](#footnote-ref-270)
252. ནི་ སྣར་ཐང་། པེ་ཅིན། [↑](#footnote-ref-271)
253. དུས་ཀྱིས་ སྣར་ཐང་། པེ་ཅིན། [↑](#footnote-ref-272)
254. ཡིན། སྣར་ཐང་། པེ་ཅིན། [↑](#footnote-ref-273)
255. གནས་ སྣར་ཐང་། པེ་ཅིན། [↑](#footnote-ref-274)
256. ལྡན་པའི་ སྣར་ཐང་། པེ་ཅིན། [↑](#footnote-ref-275)
257. སྙམ་པར་ སྣར་ཐང་། [↑](#footnote-ref-276)
258. རང་གི་ སྣར་ཐང་། [↑](#footnote-ref-277)
259. གྱུར་པའི་ སྣར་ཐང་། པེ་ཅིན། [↑](#footnote-ref-278)
260. དབྱེ་བ་ སྣར་ཐང་། པེ་ཅིན། [↑](#footnote-ref-279)
261. ཤེས་རབ་དམན་ སྣར་ཐང་། པེ་ཅིན། [↑](#footnote-ref-280)
262. པ་ སྡེ་དགེ། [↑](#footnote-ref-281)
263. འོས་ སྣར་ཐང་། པེ་ཅིན། [↑](#footnote-ref-282)
264. ཕན་ཡོན་ཡིན་ སྣར་ཐང་། པེ་ཅིན། [↑](#footnote-ref-283)
265. རིགས་པར་ སྣར་ཐང་། པེ་ཅིན། [↑](#footnote-ref-284)
266. །བསྒོམས་ སྣར་ཐང་། པེ་ཅིན། [↑](#footnote-ref-285)
267. རྣམ་པར་ སྣར་ཐང་། པེ་ཅིན། [↑](#footnote-ref-286)
268. བྱེད་པའི་ སྣར་ཐང་། པེ་ཅིན། [↑](#footnote-ref-287)
269. ངེས་ སྣར་ཐང་། པེ་ཅིན། [↑](#footnote-ref-288)
270. དང་སེམས་ཀྱི་ སྣར་ཐང་། [↑](#footnote-ref-289)
271. བརྗོད་པར་ སྣར་ཐང་། པེ་ཅིན། [↑](#footnote-ref-290)
272. དབང་པོ་ སྣར་ཐང་། པེ་ཅིན། [↑](#footnote-ref-291)
273. མདོ་ སྣར་ཐང་། པེ་ཅིན། [↑](#footnote-ref-292)
274. བསྟན་ཏེ། སྣར་ཐང་། པེ་ཅིན། [↑](#footnote-ref-293)
275. བསྒོམ་པ་པ་ སྣར་ཐང་། པེ་ཅིན། [↑](#footnote-ref-294)
276. ཕན་ཡོན་དུ་ སྣར་ཐང་། པེ་ཅིན། [↑](#footnote-ref-295)
277. བསྟན་པས་ སྣར་ཐང་། པེ་ཅིན། [↑](#footnote-ref-296)
278. སླ་བའི་ སྣར་ཐང་། པེ་ཅིན། [↑](#footnote-ref-297)
279. གང་གི་ སྣར་ཐང་། པེ་ཅིན། [↑](#footnote-ref-298)
280. ཡིན་ན། སྣར་ཐང་། པེ་ཅིན། [↑](#footnote-ref-299)
281. ཡིན་པ་གང་ཡིན་ སྣར་ཐང་། པེ་ཅིན། [↑](#footnote-ref-300)
282. །བརྟན་ སྣར་ཐང་། པེ་ཅིན། [↑](#footnote-ref-301)
283. ཕྱིར་ སྣར་ཐང་། པེ་ཅིན། [↑](#footnote-ref-302)
284. ཉམས་ཀྱི་ སྣར་ཐང་། པེ་ཅིན། [↑](#footnote-ref-303)
285. སྤངས་པའི་ སྣར་ཐང་། པེ་ཅིན། [↑](#footnote-ref-304)
286. སྤངས་པའི་ སྣར་ཐང་། པེ་ཅིན། [↑](#footnote-ref-305)
287. གཞུག་པའི་ སྣར་ཐང་། པེ་ཅིན། [↑](#footnote-ref-306)
288. ཞུགས་པ་ སྣར་ཐང་། པེ་ཅིན། [↑](#footnote-ref-307)
289. བཅད་པའི་ སྣར་ཐང་། པེ་ཅིན། [↑](#footnote-ref-308)
290. བསྡམས་པར་ སྣར་ཐང་། པེ་ཅིན། [↑](#footnote-ref-309)
291. ནི་ཀུན་ནས་ སྣར་ཐང་། པེ་ཅིན། [↑](#footnote-ref-310)
292. སྤངས་པ་ སྣར་ཐང་། པེ་ཅིན། [↑](#footnote-ref-311)
293. བསྲུང་བ་ སྣར་ཐང་། པེ་ཅིན། [↑](#footnote-ref-312)
294. རེག་པ་ སྣར་ཐང་། པེ་ཅིན། [↑](#footnote-ref-313)
295. བསྟི་ སྣར་ཐང་། པེ་ཅིན། [↑](#footnote-ref-314)
296. བསྲུང་བ་ སྣར་ཐང་། པེ་ཅིན། [↑](#footnote-ref-315)
297. ཡོ་བྱད་ཀྱི་ སྣར་ཐང་། པེ་ཅིན། [↑](#footnote-ref-316)
298. བསྲུང་བ་ སྣར་ཐང་། པེ་ཅིན། [↑](#footnote-ref-317)
299. བསྲུང་བ་ སྣར་ཐང་། པེ་ཅིན། [↑](#footnote-ref-318)
300. བསྲུང་བ་ སྣར་ཐང་། པེ་ཅིན། [↑](#footnote-ref-319)
301. བསྲུང་བ་ སྣར་ཐང་། པེ་ཅིན། [↑](#footnote-ref-320)
302. བསྲུང་བས་ སྣར་ཐང་། པེ་ཅིན། [↑](#footnote-ref-321)
303. བསྟན་པ་དུས་ སྣར་ཐང་། པེ་ཅིན། [↑](#footnote-ref-322)
304. བསྟན་པའི་ སྣར་ཐང་། པེ་ཅིན། [↑](#footnote-ref-323)
305. འདྲལ་བར་མ་ སྣར་ཐང་། པེ་ཅིན། [↑](#footnote-ref-324)
306. བསྲུང་བའི་ སྣར་ཐང་། པེ་ཅིན། [↑](#footnote-ref-325)
307. །བསྟན་ སྣར་ཐང་། པེ་ཅིན། [↑](#footnote-ref-326)
308. གཅིག་ཏུ་ སྣར་ཐང་། པེ་ཅིན། [↑](#footnote-ref-327)
309. བསམ་པ་ སྣར་ཐང་། པེ་ཅིན། [↑](#footnote-ref-328)
310. བསྒོམ་པ་ སྣར་ཐང་། པེ་ཅིན། [↑](#footnote-ref-329)
311. བརྟེན་ སྣར་ཐང་། པེ་ཅིན། [↑](#footnote-ref-330)
312. ཉམ་ སྣར་ཐང་། པེ་ཅིན། [↑](#footnote-ref-331)
313. ཤེས་རབ་ཀྱི་ སྣར་ཐང་། པེ་ཅིན། [↑](#footnote-ref-332)
314. བསྐྱེད་པ་ སྣར་ཐང་། པེ་ཅིན། [↑](#footnote-ref-333)
315. དབང་ སྣར་ཐང་། པེ་ཅིན། [↑](#footnote-ref-334)
316. འདི་ སྣར་ཐང་། པེ་ཅིན། [↑](#footnote-ref-335)
317. གདམ་ངག་ སྣར་ཐང་། པེ་ཅིན། [↑](#footnote-ref-336)
318. ལ་སོགས་པ་ སྣར་ཐང་། པེ་ཅིན། [↑](#footnote-ref-337)
319. རྟོག་པ་ སྣར་ཐང་། པེ་ཅིན། [↑](#footnote-ref-338)
320. སྟོན་པ་ སྣར་ཐང་། པེ་ཅིན། [↑](#footnote-ref-339)
321. པ་ སྣར་ཐང་། [↑](#footnote-ref-340)
322. འདྲ་བ་ སྣར་ཐང་། པེ་ཅིན། [↑](#footnote-ref-341)
323. ཐུགས་སུ་ སྣར་ཐང་། པེ་ཅིན། [↑](#footnote-ref-342)
324. རིགས་པ་ སྣར་ཐང་། [↑](#footnote-ref-343)
325. གཟུང་ སྣར་ཐང་། [↑](#footnote-ref-344)
326. ཚིག་ སྣར་ཐང་། པེ་ཅིན། [↑](#footnote-ref-345)
327. རྟག་པར་ སྣར་ཐང་། པེ་ཅིན། [↑](#footnote-ref-346)
328. འདོགས་པའི་ སྣར་ཐང་། པེ་ཅིན། [↑](#footnote-ref-347)
329. དེ་ལ་ སྣར་ཐང་། པེ་ཅིན། [↑](#footnote-ref-348)
330. གནས་པ་ སྣར་ཐང་། པེ་ཅིན། [↑](#footnote-ref-349)
331. ཀྱིས་ཏེ་ སྣར་ཐང་། པེ་ཅིན། [↑](#footnote-ref-350)
332. གཉིས་ཀྱིས་ སྣར་ཐང་། པེ་ཅིན། [↑](#footnote-ref-351)
333. གསུངས་པ་ པེ་ཅིན། [↑](#footnote-ref-352)
334. ལྟར་ སྣར་ཐང་། པེ་ཅིན། [↑](#footnote-ref-353)
335. ཉེས་པ་ སྣར་ཐང་། པེ་ཅིན། [↑](#footnote-ref-354)
336. སྤོང་བ་ སྣར་ཐང་། པེ་ཅིན། [↑](#footnote-ref-355)
337. རྟོག་པ་ སྣར་ཐང་། པེ་ཅིན། [↑](#footnote-ref-356)
338. འདི་ སྣར་ཐང་། པེ་ཅིན། [↑](#footnote-ref-357)
339. གཞན་དག་གིས་ སྣར་ཐང་། པེ་ཅིན། [↑](#footnote-ref-358)
340. དེའི་ སྣར་ཐང་། པེ་ཅིན། [↑](#footnote-ref-359)
341. རྙོག་ སྣར་ཐང་། པེ་ཅིན། [↑](#footnote-ref-360)
342. ཙ་བ་ སྣར་ཐང་། པེ་ཅིན། [↑](#footnote-ref-361)
343. པ་བནྡེ་ཅོག་རོ་ཀླུའི་རྒྱལ་མཚན་གྱིས་བསྒྱུར་ སྣར་ཐང་། པེ་ཅིན། [↑](#footnote-ref-362)