༄༅། །​བསམ་གཏན་གྱི་སྒྲོན་མ་ཞེས་བྱ་བའི་མན་ངག།༄༅༅། །​རྒྱ་གར་སྐད་དུ། དྷྱ་[[1]](#footnote-20)ན་དཱི་པཾ་ནཱ་མོ་པ་དེ་ཤཱ། བོད་སྐད་དུ། བསམ་གཏན་གྱི་སྒྲོན་མ་ཞེས་བྱ་བའི་མན་ངག །​བཅོམ་ལྡན་འདས་བདེ་བ་ཆེན་པོ་ལ་ཕྱག་འཚལ་ལོ། །​སྡོམ་ནི། རྣལ་འབྱོར་ཞི་གནས་རྒྱུ་དང་གྲོགས། །​སྔོན་འགྲོ་དམིགས་པ་གཏད་པའི་ཐབས། །​རྗེས་བྱ་ཁམས་ཚོད་གཟུང་[[2]](#footnote-21)དང་ཚད། །​སྤྱོད་[[3]](#footnote-22)ལམ་སེམས་དཔས་བཅོས་[[4]](#footnote-23)པའི་ཐབས། །​ཡོན་ཏན་རྗེས་བྱ་གོ་རིམས་དང་། །​རྣམ་དབྱེ་དེ་སྦྱོར་འབྲས་བུར་བཅས། །​དེ་ལ་ཞི་གནས་ཀྱི་རྣལ་འབྱོར་པ་གང་ཞེ་ན། གང་དུ་གཉིད་ཤས་ཆུང་བ་དང་། འདོད་ཆགས་ལ་སོགས་པའི་ཉོན་མོངས་པ་ཤས་ཆུང་བ་དང་། དགེ་བ་ལ་མོས་པ་དང་། དེའུ་དང་བྲལ་བ་དང་། ལུང་དང་མན་ངག་གི་རྗེས་སུ་འཇུག་པ་སྟེ། ཇི་སྐད་དུ། ཉོན་མོངས་ཚོགས་བྲལ་སྡོམ་པ་སྲུང་ལ་མོས། །​དགེ་བའི་དོན་ལ་མོས་ཤིང་བརྗེད་པ་མེད། །​བསྒོ་བའི་[[5]](#footnote-24)ཚིག་ལ་ཉན་ཅིང་སྙན་པར་[[6]](#footnote-25)སྨྲ། །​མཁས་པ་ཞི་གནས་དོན་དང་ལྡན་པར་འགྱུར། །​ཞེས་འབྱུང་བ་དང་། གཞན་ཡང་། སེམས་མ་འཁྲུགས་དང་ནད་དང་བྲལ། །​བསྒོ་བ་འཛིན་ཅིང་ཀུན་ཏུ་གསོང་། །​ཞེས་འབྱུང་བ་ལྟ་བུའོ། །​དེ་ལ་ཞི་གནས་དངོས་གང་ཞེ་ན་དམིགས་པ་ལ་འཛིན་པ་དང་། སེམས་ཀུན་ཏུ་གཏོད་པ་དང་། ཉོན་མོངས་པ་ཉུང་བ་དང་། བྱིང་བ་དང་། རྒོད་པ་སྙོམས་པ་[[7]](#footnote-26)དང་། ལྷག་མཐོང་ལ་ཕན་པར་བྱེད་པ་དང་། སེམས་དལ་བར་གྱུར་པ་དང་། ཀུན་ཏུ་མི་གཡོ་བ་དང་། བསྟན་[[8]](#footnote-27)པ་དང་། ཞི་བར་རབ་ཏུ་གནས་པ་སྟེ། ལུང་གཞན་དག་ལས། སྡུད་པར་བྱེད་དང་གཡོ་བ་མེད། །​དལ་གྱུར་[[9]](#footnote-28)ཏིང་འཛིན་ཉོན་མོངས་སྲུངས།[[10]](#footnote-29) །​ཡོན་ཏན་ཀུན་གྱི་རྟེན་[[11]](#footnote-30)དུ་གྱུར།[[12]](#footnote-31) །​ཞི་གནས་ཡོན་ཏན་ཀུན་ཏུ་བདེ། །​ཞེས་འབྱུང་བ་དང་། སེམས་དཔའ་ཆེན་པོའི་ཞི་གནས་ནི་སེམས་འཕྲོ་བ་མེད་པའི་ཏིང་ངེ་འཛིན་དང་། སེམས་ལས་བྱུང་བ་རྣམས་སོ་ཞེས་འབྱུང་བ་དང་། གཞན་དག་ལས། ཉེས་པ་ལྔ་སྤོང་བ་[[13]](#footnote-32)ནི་སེམས་ལས་བྱུང་བའི་འདུ་བྱེད་བརྒྱད་དོ་ཞེས་འབྱུང་བ་ལྟ་བུའོ། །​དེ་ལ་ཞི་གནས་ཀྱི་རྒྱུ་གང་ཞེ་ན། གང་ཞི་གནས་སྐྱེད་པར་བྱེད་ཅིང་ཞི་གནས་ལ་ཕན་པར་བྱེད་པ་རྣམས་སོ། །​དེ་དག་ཀྱང་གང་ཞེ་ན། འདི་ལྟ་སྟེ། དེ་བཞིན་གཤེགས་པའི་ལུང་དང་དེ་ལ་བརྟེན་པ་དང་། དམིགས་པ་ཁྱད་པར་ཅན་དང་། སུན་འབྱིན་པ་དང་། གཉེན་པོ་དང་། གཞན་མཐོང་བ་དང་། ཐོས་པ་དང་། རང་གིས་[[14]](#footnote-33)ཉམས་སུ་མྱོང་བ་དང་། གནས་དང་། ཡུལ་དང་དུས་དང་ཟས་དང་སྐོམ་དང་གྲོགས་དང་རྟེན་[[15]](#footnote-34)དང་ཕྲད་པ་དང་བྲལ་བ་དང་། གཏོང་བ་དང་འཛིན་པ་དང་།ཡོངས་སུ་སྡུད་པ་དང་སེམས་ལས་བྱུང་བའོ། །​དེ་ལ་[[16]](#footnote-35)ལུང་གིས་ཇི་ལྟར་འགྱུར་ཞེ་ན། ཐེག་པ་ཆེན་པོའི་མདོའམ་རྒྱུད་དག་ལས་ཞི་གནས་དང་། དེའི་ཐབས་དང་། དེའི་ཡོན་ཏན་བརྗོད་པ་གང་གིས་གང་ཞིག་འཕེལ་བར་འགྱུར་བའི་ཕྱིར་རོ། །​དེ་ལ་བརྟེན་པས་ཇི་ལྟ་ཞེ་ན། བཀའ་གང་ལ་གང་གིས་བརྟེན་ནས་གང་ལ་[[17]](#footnote-36)བརྟེན་པ་དེས་[[18]](#footnote-37)དེ་འཕེལ་བར་འགྱུར་བའི་ཕྱིར་རོ། །​དེ་ཡང་ལུང་ལས་སེམས་དཔའ་ཆེན་པོ་སྒྲ་གང་ལ་བརྟེན་ནས་སེམས་ཅན་དམན་པ་ལ་རྟོགས་པ་འབྱུང་ངོ། །​རྟོགས་པ་ལ་བརྟེན་ནས་ཞི་གནས་དང་ལྡན་པར་འགྱུར་རོ། །​དེ་ལ་བརྟེན་ནས་ལྷག་མཐོང་འཕེལ་བར་འགྱུར་རོ། །​དེ་ལ་ཟུང་དུ་འབྲེལ་བའི་ཡེ་ཤེས་འབྱུང་བར་འགྱུར་རོ། །​སེམས་དཔའ་ཆེན་པོ་ངན་སོང་དུ་བྱང་ཆུབ་སེམས་དཔའི་སྤྱད་པ་སྤྱོད་པའི་དུས་སུ་སངས་རྒྱས་རྣམ་པར་གཟིགས་ཀྱི་སྒྲ་ལ་བརྟེན་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་སོ་ཞེས་བྱ་བ་ལ་སོགས་པ་རྒྱ་ཆེར་གསུངས་སོ། །​དམིགས་པས་ཇི་ལྟ་བུ་ཞེ་ན། གང་ལ་གཞན་ལས་གྱུར་པའི་དམིགས་པ་ཡོད་པ་སྟེ། ཇི་ལྟར་རྣམ་པར་བམ་པ་དང་། རྣམ་པར་བསྔོས་པ་[[19]](#footnote-38)ལ་བརྟེན་ནས་མི་སྡུག་པའི་བསམ་གཏན་ཡོངས་སུ་རྫོགས་པར་འགྱུར་རོ། །​དུས་མཐའི་མེ་ལ་སོགས་པ་ལ་བརྟེན་[[20]](#footnote-39)ནས་ཟད་པར་གྱི་ཏིང་ངེ་འཛིན་ཡོངས་སུ་རྫོགས་པར་འགྱུར་རོ་ཞེས་བྱ་བ་ལ་སོགས་པ་དང་། རིན་པོ་ཆེ་སྣ་ལྔའི་སྐུའི་སྣང་བའི་གཉེན་པོ་དང་བཅས་པས་སྐུའི་ཏིང་ངེ་འཛིན་ཡོངས་སུ་རྫོགས་པར་འགྱུར་རོ། །​རྔུལ་བ་དང་ཞུ་བའི་སྟོབས་ཀྱིས་[[21]](#footnote-40)ཐིག་ལེའི་བསམ་གཏན་ཕུན་སུམ་ཚོགས་པར་འགྱུར་རོ། །​སྣང་བའི་འོད་ཅེས་བྱ་བ་ནི་འོད་ཀྱི་བསམ་གཏན་ཕུན་སུམ་ཚོགས་པར་འགྱུར་རོ། །​ནམ་མཁའ་དང་བ་ལ་བརྟེན་ནས་འོད་གསལ་གྱི་ཡེ་ཤེས་ཕུན་སུམ་ཚོགས་པར་འགྱུར་རོ་ཞེས་བྱ་བ་ལ་སོགས་པ་རྒྱ་ཆེར་[[22]](#footnote-41)གསུངས་སོ། །​གང་འདོད་པའི་ཡུལ་དེ་དམ་པར་འགྱུར་རོ། །​སུན་འབྱིན་པས་ཇི་ལྟར་འགྱུར་ཞེ་ན་འདི་ལྟར་འདོད་ཆགས་དང་འདོད་ཆགས་ཀྱི་ཡུལ་ལ་ཉེས་པ་དང་ཆགས་སུ་མི་རུང་བར་ལྟ་སྟེ། དང་པོའི་དུས་རྗེས་[[23]](#footnote-42)སུ་[[24]](#footnote-43)དྲན་པ་དང་མཚུངས་པར་ལྡན་པ་དང་། ཟླ་གཞན་དང་། དུས་ཕྱིས་འབྱུང་བས་ཕྱིས་རྗེས་སུ་དྲན་པ་དང་། གཙང་བ་མེད་པ་དང་། བདག་མེད་པ་དང་། རྟག་པ་མེད་པ་དང་།རོ་བྲོ་བ་མེད་པས་གང་འདོད་པ་རྩེ་གཅིག་ཏུ་འགྱུར་རོ། །​ལུང་གཞན་ལས། དང་པོའི་དུས་དང་མཚུངས་ལྡན་དང་། །​ཟླ་གཞན་ཕྱིས་འབྱུང་རྗེས་དྲན་པས། །​གཏི་མུག་ཆགས་དང་ཉོན་མོངས་བྲལ། །​ཏིང་འཛིན་ཡོན་ཏན་ཕུན་སུམ་ཚོགས། །​ཞེས་འབྱུང་བ་དང་། གཞན་ལས། རྟག་མིན་རང་དབང་ཡོད་མིན་དང་། གཞན་སྐྱོན་གཞན་ལ་[[25]](#footnote-44)ལྡན་གྱུར་དང་། །​རང་གིས་[[26]](#footnote-45)རང་གི་ཡོན་ཏན་ཉིད། །​འབྱོར་པ་ཕུན་སུམ་ཚོགས་པར་འགྱུར། །​ཞེས་འབྱུང་བ་ལྟ་བུའོ། །​གཉེན་པོས་ཇི་ལྟ་བུ་ཞེ་ན། མ་ཆགས་པ་དང་། ཞེ་སྡང་མེད་པ་ལ་སོགས་པས་རང་གི་མི་མཐུན་པའི་ཕྱོགས་སེལ་བར་འགྱུར་རོ། །​དེ་ཅིའི་ཕྱིར་ཞེ་ན། མི་མཐུན་པ་དང་། གཉེན་པོ་དག་ལྷན་ཅིག་མི་གནས་པའི་ཕྱིར་འགལ་བ་ཡིན་ནོ། །​གལ་ཏེ་དེ་ལྟར་ན་དགེ་བར་འགྱུར་བ་གང་ལྷན་ཅིག་མི་གནས་པར་འགྱུར་བའི་ཕྱིར་ཐ་དད་པ་མེད་པར་འགྱུར་རོ་ཞེ་ན། མ་ཡིན་ཏེ་ཕན་ཚུན་སྤངས་པའི་ཕྱིར་འགལ་བ་ཉིད་དོ། །​དེ་བས་ན་ཆོས་དགེ་བ་ནང་ཐ་དད་པས་གཅིག་ཏུ་མི་འགྱུར་རོ། །​གཞན་མཐོང་བས་ཇི་ལྟར་འགྱུར་ཞེ་ན། དམིགས་པ་གསལ་བ་[[27]](#footnote-46)དང་བསམ་གཏན་དང་ལྡན་པ་མཐོང་ན་དད་པར་འགྱུར་རོ། །​གང་ལ་དད་པར་གྱུར་པ་[[28]](#footnote-47)དེ་ལས་སེམས་རྩེ་གཅིག་པར་འགྱུར་རོ་ཞེའོ། །​ཐོས་པས་ཇི་ལྟར་འགྱུར་ཞེ་ན།[[29]](#footnote-48) དེ་ཉིད་བཞིན་ནོ། །​རང་གི་ཉམས་སུ་མྱོང་བས་ཇི་ལྟར་འགྱུར་ཞེ་ན། གང་གིས་སྔ་མའི་དུས་སུ་ཟིན་པ་དང་། འགལ་བ་དང་། རབ་ཏུ་རྫོགས་པ་དང་མངོན་དུ་གྱུར་པས་གང་དུ་གཏད་པ་དེ་འཕེལ་བར་འགྱུར་ཏེ། ཇི་སྐད་དུ། སེམས་དཔའ་ཆེན་པོ་གང་གིས་དེ་ཁོ་ན་ཉིད་ཀྱི་བསམ་གཏན་ཡོངས་སུ་རྫོགས་པར་འདོད་པ་དེས་གང་ལ་བརྟེན་ཏེ་བསླབ་པར་བྱ་བའི་ཐབས་ཡོངས་སུ་རྫོགས་པར་བྱ་བ་ནི་འདི་ལྟ་སྟེ། སྔ་མའི་དུས་ཀྱི་དམིགས་པ་རྣམ་པར་གསལ་བ་དང་། ཡོངས་སུ་རྫོགས་པ་ལ་བརྟེན་ནས་བླ་ན་མེད་པའི་ཐབས་ཆེན་པོ་ཐོབ་པར་འགྱུར་རོ། །​དེ་ཅིའི་ཕྱིར་ཞེ་ན། སྔ་མའི་དུས་ཀྱི་དམིགས་པ་དེས་ཕྱི་མའི་རྐྱེན་བྱེད་པར་འགྱུར་ཏེ། དང་པོ་ནི་རང་གི་དམིགས་པ་ལ་དྲན་པ་སྐྱེའོ། །​དེ་ནས་ཕྱི་མ་ལ་མངོན་དུ་བྱེད་དོ་ཞེས་འབྱུང་བ་ལྟ་བུའོ། །​གནས་ཀྱིས་ཇི་ལྟར་འགྱུར་ཞེ་ན། ལུང་ལས། འདི་ལྟར་[[30]](#footnote-49)རིགས་ཀྱི་བུའམ། རིགས་ཀྱི་བུ་མོ་གང་ལ་ལ་དག་ཏིང་ངེ་འཛིན་ཉམས་པ་མེད་པ་འདོད་པ་དང་།ཤེས་རབ་ཉམས་པ་མེད་པ་འདོད་པ་དང་། རྣམ་པར་གྲོལ་བ་ཉམས་པ་མེད་པ་ཐོབ་པར་འདོད་པས། ཐོག་མ་ཉིད་དུ་ནི་ཡིད་དུ་འོང་བའི་གནས་ལ་བརྟེན་པར་བྱའོ། །​དེ་ཅིའི་ཕྱིར་ཞེ་ན། གནས་ཡོངས་སུ་དག་པས་ཐོག་མ་ཉིད་དུ་དམིགས་པ་མ་དག་པ་སྤོང་[[31]](#footnote-50)བར་འགྱུར་རོ། །​གང་གི་ཚེ་དམིགས་པ་མ་དག་པ་སྤངས་པས་འདོད་ཆགས་ལ་སོགས་པ་ཉོན་མོངས་པ་སྤངས་པར་འགྱུར་རོ། །​གང་གི་ཚེ་ཉོན་མོངས་པ་སྤངས་པར་གྱུར་པ་དེའི་ཚེ་སེམས་རྩེ་གཅིག་པ་འཐོབ་པར་འགྱུར་རོ་ཞེས་བྱ་བ་ལ་སོགས་པ་རྒྱ་ཆེར་གསུངས་སོ། །​ཡུལ་གྱིས་[[32]](#footnote-51)ཇི་ལྟ་[[33]](#footnote-52)བུ་ཞེ་ན། རིགས་ཀྱི་བུ་སེམས་ཅན་ཚ་བའི་ནད་དང་ལྡན་པ་རྣམས་ཀྱིས་ནི་ཤིན་ཏུ་མཐོ་བར་གྱུར་པ་དང་། གྲང་བའི་རེག་པ་ཡོད་པ་དང་། ཙན་དན་གོ་ཤིཪྵ་[[34]](#footnote-53)དང་། ཙན་དན་སྦྲུལ་གྱི་སྙིང་པོ་ཅན་[[35]](#footnote-54)ལ་སོགས་པ་ཡོད་པ་གང་ཡུལ་ཁམས་སམ། འབྲོག་དགོན་པའམ། ཁམས་ཆེན་པོ་ལ་གནས་ན་དེའི་ནད་ཐམས་ཅད་ཞི་བར་འགྱུར་རོ། །​དེ་བས་ན་དེའི་བསམ་གཏན་དང་ཆོ་ག་ཕུན་སུམ་ཚོགས་པར་འགྱུར་ཏེ། [[36]](#footnote-55)འདི་ལྟར་རིན་པོ་ཆེའི་མཛོད་ཅེས་བྱ་བའི་ཏིང་ངེ་འཛིན་དང་། རིན་པོ་ཆེ་ཏོག་བརྩེགས་པ་ཞེས་བྱ་བའི་ཏིང་ངེ་འཛིན་དང་། རིན་ཆེན་སྣང་བ་ཞེས་བྱ་བའི་ཏིང་ངེ་འཛིན་དང་། རིན་ཆེན་སྙིང་པོ་ཞེས་བྱ་བ་ལ་སོགས་པའི་ཏིང་འཛིན་[[37]](#footnote-56)ཚད་མེད་གྲངས་མེད་ཅིང་བགྲང་བ་ལས་འདས་པ་ཐོབ་པར་འགྱུར་རོ་ཞེས་བྱ་བ་ལ་སོགས་པ་རྒྱ་ཆེར་གསུངས་སོ། །​དུས་ཀྱིས་[[38]](#footnote-57)ཇི་ལྟར་འགྱུར་ཞེ་ན། འདི་ལྟ་སྟེ། འདི་ནས་ཡུན་རིང་པོ་མ་ལོན་པར་[[39]](#footnote-58)བསམ་གཏན་ཕུན་སུམ་ཚོགས་པར་འདོད་ན། ཉི་མ་ལྔའམ། གཅིག་གི་བར་དུ་[[40]](#footnote-59)ཡན་ལག་ཡོངས་སུ་སྦྱང་བ་[[41]](#footnote-60)དང་། ཕུང་པོའི་རྒྱུན་[[42]](#footnote-61)རབ་ཏུ་འཕེལ་བ་ཞེས་བྱ་བའི་ཆོ་ག་ལ་གནས་པར་བྱའོ་ཞེས་འབྱུང་བ་ལྟ་བུའོ། །​ཟས་ཀྱིས་ཇི་ལྟར་འགྱུར་ཞེ་ན། རིགས་ཀྱི་བུའམ་རིགས་ཀྱི་བུ་མོ་གང་ལ་ལ་དག་ལ། ཟས་ཀྱི་ཚོད་ཤེས་པ་དང་ཟས་ཀྱི་མཚན་ཉིད་ཤེས་པ་དང་། ཟས་དང་མཐུན་པའི་ལུས་ཤེས་པ་དེས་[[43]](#footnote-62)ཇི་ལྟར་ཟས་ལ་སྤྱད་པ་བཞིན་དུ་བསམ་གཏན་ཕུན་སུམ་ཚོགས་པར་འགྱུར་རོ། །​དེ་ཅིའི་ཕྱིར་ཞེ་ན། འདི་ལྟར་ཟས་ལ་ལེགས་པར་བརྟེན་པས་ནི་ལུས་བདེ་བར་འགྱུར་རོ། །​དེ་ནས་སེམས་བདེ་བར་འགྱུར་རོ། །​དེ་ནས་ནི་བསམ་གཏན་ཕུན་སུམ་ཚོགས་པར་འགྱུར་རོ་ཞེས་འབྱུང་བ་ལྟ་བུའོ། །​ཟས་ལ་ཇི་ལྟ་བར་སྐོམ་པ་[[44]](#footnote-63)ཡང་སྦྱར་བར་བྱའོ། །​གྲོགས་ཀྱིས་[[45]](#footnote-64)ཇི་ལྟར་འགྱུར་ཞེ་ན། སེམས་དཔའ་ཆེན་པོའི་བསམ་གཏན་དང་ལྡན་པའི་གང་ཟག་ལ་ལ་ཞིག་བསམ་གཏན་ལ་གནས་པར་འགྱུར་ཞིང་བསམ་གཏན་ལ་བསྔགས་པ་བརྗོད་ནས། བསམ་གཏན་གཟུངས་[[46]](#footnote-65)སུ་འཛིན་པར་བྱེད་ན། བྱིས་པ་མ་རབས་ཀྱི་[[47]](#footnote-66)རྗེས་སུ་འཇུག་པར་མི་བྱེད་ན། བསམ་གཏན་དེ་རང་ལས་བྱུང་སྙམ་མམ། གསོལ་པ་བཅོམ་ལྡན་འདས་དེ་ནི་མ་ལགས་སོ། །​བཀའ་སྩལ་པ། གལ་ཏེ་བསམ་གཏན་དེ་གཞན་ལས་བྱུང་སྙམ་མམ། གསོལ་པ། བཅོམ་ལྡན་འདས་དེ་ནི་མ་ལགས་སོ། །​བཀའ་སྩལ་པ། སེམས་དཔའ་ཆེན་པོ་དེ་དེ་བཞིན་ནོ། །​དེ་དེ་བཞིན་ཏེ། སེམས་ཅན་དེ་དག་གི་བསམ་གཏན་དེ་ནི་རང་ལས་ཀྱང་བྱུང་བ་མ་ཡིན་ནོ། །​གཞན་ལས་ཀྱང་བྱུང་བ་མ་ཡིན་ཏེ། རྐྱེན་གཞན་ལ་[[48]](#footnote-67)ལྟོས་ཤིང་རང་གི་ས་བོན་ལས་བྱུང་བར་རིག་པར་བྱའོ་ཞེས་འབྱུང་བ་ལྟ་བུའོ། །​གྲོགས་ལ་ཇི་ལྟར་བརྟེན་པའང་དེ་བཞིན་ནོ། །​ཕྲད་པས་ཇི་ལྟར་འགྱུར་ཞེ་ན། འདི་ལྟར་ལུང་དང་ཕྲད་པ་དང་། རིགས་པ་དང་ཕྲད་པ་དང་། དགེ་བའི་གྲོགས་པོ་དང་ཕྲད་པས་ཀྱང་བསམ་གཏན་ཕུན་སུམ་ཚོགས་པར་འགྱུར་རོ། །​བྲལ་བས་ཇི་ལྟར་འགྱུར་ཞེ་ན། ཇི་ལྟར་འགྲོ་བ་བཟང་མོ་དང་བྲལ་བ་དང་། སྡིག་པ་དང་བྲལ་བ་དང་། དགྲ་དང་སྦྲུལ་གདུག་པ་དང་། སྟག་དང་སེང་གེ་ལ་སོགས་པ་བསམ་གཏན་གྱི་དགྲར་གྱུར་པ་དང་བྲལ་བར་གྱུར་པའོ། །​གཏོང་བས་ཇི་ལྟ་བུ་ཞེ་ན། སྦྱིན་པ་ལ་སོགས་པ་དགེ་བའི་སྟོབས་ཀྱིས་[[49]](#footnote-68)འགྱུར་བའོ། །​འཛིན་པས་ཇི་ལྟར་འགྱུར་ཞེ་ན། གང་གི་སྡོམ་པ་དང་། སྡོམ་པའི་བདག་པོ་དང་། གྲོགས་དང་གནས་དང་མཐུན་པར་འགྱུར་བས་སོ། །​སྡུད་པས་ཇི་ལྟར་འགྱུར་ཞེ་ན། བསྡུ་བའི་དངོས་པོ་བཞི་ལ་བརྟེན་ནས་བསམ་གཏན་ཕུན་སུམ་ཚོགས་པར་འགྱུར་རོ། །​སེམས་ལས་བྱུང་བས་ཇི་ལྟར་འགྱུར་[[50]](#footnote-69)ཞེ་ན། དྲན་པ་དང་མོས་པ་ལ་སོགས་པ་དང་ལྡན་པས་བསམ་གཏན་ཕུན་སུམ་ཚོགས་པར་འགྱུར་རོ། །​འདི་ལའང་ཁ་ཅིག་ནི་དངོས་སུའོ། །​ཁ་ཅིག་ནི་བརྒྱུད་[[51]](#footnote-70)ནས་འགྱུར་ཏེ་ཅི་རིགས་སུ་སྦྱར་རོ། །​དེ་ལ་ཞི་གནས་ཀྱི་གྲོགས་གང་ཞེ་ན། དམིགས་པ་མངོན་དུ་བྱེད་པའི་དུས་ན་གང་གིས་དེ་ལ་ཕན་པར་འགྱུར་བ་ཐམས་ཅད་དོ། །​སྔོན་དུ་འགྲོ་བ་གང་ཞེ་ན། གང་གིས་དང་པོ་སྟན་[[52]](#footnote-71)བདེ་བ་ལ་འདུག་སྟེ། སྐྱིལ་མོ་ཀྲུང་ལེགས་པར་བཅས་ཏེ། ལུས་བསྲང་།[[53]](#footnote-72) སུན་འབྱིན་པ་དང་། སྤྲོ་བ་རྣམ་པ་གཉིས་བྱ་སྟེ། ཨེ་མའོ་ཁམས་གསུམ་ཀུན་གྱི་སེམས་ཅན་འདི་དག་ནི་ཅི་སྐད་དུ། ཚེ་རབས་ཐོག་མ་མེད་པ་ནས་ཉོན་མོངས་པའི་འཆིང་བ་དང་ལྡན་པ་སྟེ། དེའི་རྒྱུ་དེའི་རྐྱེན་གྱིས་མཚམས་མེད་པའི་སྡུག་བསྔལ་སྣ་ཚོགས་མྱོང་བར་འགྱུར་རོ་ཞེས་སྤོང་བར་བསམ་པར་བྱའོ། །​གཞན་ཡང་བདག་གི་ཚེ་རབས་ཐོག་མ་མེད་པའི་དུས་ནས་དོན་མེད་པའི་ལས་ཀྱིས་བཅིངས་པ་སྟེ། ཇི་སྐད་དུ། མི་རྟག་ལུས་འདིའི་དོན་གྱི་ཕྱིར། །​སྡིག་དང་དོན་མེད་ལས་རྣམས་བྱས། །​ལུས་དང་སེམས་བྲལ་སོ་སོ་ནས། །​ཁྱེད་ཀྱིས་ཅི་སྟེ་ཐང་དུ་གསོ། །​དགེ་བྲལ་ཐབས་ནི་སྣ་ཚོགས་པས། །​ཕུང་པོའི་དོན་ཕྱིར་ལས་རྣམས་བྱས། །​འབྲས་བུ་བྱ་དང་ཁྱི་སྤྱང་ཟས། །​བདག་ལ་དགོས་པ་མེད་དུ་ཟད། །​ཅེས་པ་འདི་དག་གི་དོན་ཡང་བསམ་པར་བྱའོ། །​གཞན་ཡང་། བདག་ལུས་གཅིག་མིན་ཕྱི་ནང་གཉིས་དང་ལྡན། །​ནང་གྲོལ་དོན་སྙིང་པགས་པ་གཟུགས་དང་མགོ། །​རེ་རེ་ཆ་ཡིས་བྱེ་[[54]](#footnote-73)བས་སྙིང་པོ་མེད། །​དེ་ཕྱིར་ལུས་ལ་མཁས་པ་སུ་ཞིག་ཆགས། །​ཞེས་པ་དང་། ཁམས་གསུམ་གཅིག་མིན་སྣོད་དང་བཅུད་དུ་ལྡན། །​རེ་རེ་ཆ་ཡིས་[[55]](#footnote-74)ཕྱེ་བས་བསམ་མི་ཁྱབ། །​ཕྲ་རབ་རྡུལ་ལ་དངོས་པོ་ཅི་ཡང་མེད། །​དེ་ཕྱིར་ཕྱི་རོལ་གཅིག་དང་དུ་[[56]](#footnote-75)མ་བྲལ། །​ཞེས་པ་འདི་ཡང་བསམ་པར་བྱའོ། །​གཞན་ཡང་། དེ་ནས་བདག་ནི་འབྲས་བུ་ཅན། །​འཇིག་རྟེན་དགེ་བ་ཐམས་ཅད་ཀྱིས། །​བསམ་གཏན་དགེ་བའི་ཆར་མི་འགྲོ། །​དེ་ཕྱིར་བདག་ནི་དབུགས་འབྱིན་འགྱུར། །​ཞེས་པ་འདི་ཡང་བསམས་ཏེ། འདི་ཡང་སྔོན་དུ་འགྲོ་བའོ། །​དེ་ལ་ཞི་གནས་ཀྱི་དམིགས་པ་གང་ཞེ་ན་ཡིད་ཀྱི་རྣམ་པར་ཤེས་པ་དང་། ཏིང་ངེ་འཛིན་དང་། སེམས་ལས་བྱུང་བ་དགེ་བ་གཞན་གྱི་ཡུལ་དུ་གྱུར་པའོ། །​དམིགས་པ་ལ་གཏང་བའི་ཐབས་གང་ཞེ་ན། གང་གིས་[[57]](#footnote-76)དེའི་རྣམ་པ་ལ་སེམས་ལྷན་ནེར་འཇོག་པའོ།། །​།སྡོམ་ནི། སྔོན་འགྲོ་གྲོགས་དང་དུས་དང་མཐོང་། །​སྤྱི་དང་བྱེ་བྲག་དམིགས་པ་བཞིའི། །​མཚན་མ་དམིགས་གཞན་གཏོང་དང་བསྟོད།[[58]](#footnote-77) །​བཅིངས་དང་སུན་འབྱིན་ཚོགས་རྫོགས་པའོ། །​དེ་ལ་སྔོན་དུ་འགྲོ་བ་དང་བཅས་པས་སེམས་བཟུང་བའང་ཡོད་དེ། གང་གིས་[[59]](#footnote-78)སྔོན་དུ་འགྲོ་བ་ལེགས་པར་སྤྱད་པས་འདི་ལ་རྩེ་གཅིག་ཏུ་འགྱུར་བའོ། །​གྲོགས་ཀྱི་བྱེ་བྲག་གིས་[[60]](#footnote-79)སེམས་བཟུང་བ་ཡང་ཡོད་དེ། དམིགས་པ་གང་ལ་ཏིང་ངེ་འཛིན་གྱི་ཡུལ་དུ་བྱེད་པའི་དུས་སུ་སེམས་ལས་[[61]](#footnote-80)བྱུང་བ་དྲན་པ་ལ་སོགས་པས་སེམས་[[62]](#footnote-81)ལེགས་པར་གནས་པར་འགྱུར་བའོ།[[63]](#footnote-82) །​དུས་ཀྱི་བྱེ་བྲག་གིས་[[64]](#footnote-83)སེམས་བཟུང་བའང་ཡོད་དེ། གང་དུ་དུས་ལེགས་པར་གནས་པ་སྟེ། ཇི་ལྟར་ཆུ་ཚོད་དྲུག་ཆ་ནས་བཟུང་བའོ། །​གཞན་མཐོང་བའི་བྱེ་བྲག་གིས་སེམས་བཟུང་བའང་ཡོད་དེ། འདོད་པའི་བྱ་བའི་ཡུལ་གང་ལེགས་པར་འགྱུར་སྔར་མཐོང་བའི་སྟོབས་ཀྱིས་[[65]](#footnote-84)ཕྱིས་དམིགས་པར་འགྱུར་བའོ། །​དམིགས་པ་སྤྱིས་སྤྱི་ལ་སེམས་བཟུང་བའང་ཡོད་དེ། ཏིང་ངེ་འཛིན་གང་གིས་སྐུ་ལ་སོགས་པ་ཐམས་ཅད་ཡུལ་དུ་བྱས་ནས། ཐམས་ཅད་གསལ་བར་འགྱུར་བའོ། །​དམིགས་པ་སྤྱིས་བྱེ་བྲག་ལ་སེམས་བཟུང་བའང་ཡོད་དེ། སྤྱི་གཏད་པས་གསལ་པ་གང་ལ་རྩེ་གཅིག་ཏུ་འགྱུར་བའོ། །​དམིགས་པ་བྱེ་བྲག་གིས་[[66]](#footnote-85)སྤྱི་ལ་སེམས་བཟུང་བའང་ཡོད་དེ། སླ་བར་གྱུར་པ་གཅིག་ལ་སེམས་བཟུང་བས་ཕྱིས་གཞན་གསལ་བར་འགྱུར་བའོ། །​བྱེ་བྲག་གིས་བྱེ་བྲག་ལ་སེམས་བཟུང་བའང་ཡོད་དེ།གང་ལ་གཏད་པ་དེ་ཉིད་གསལ་བར་འགྱུར་བའོ། །​མཚན་མས་སེམས་བཟུང་བའང་ཡོད་དེ། གང་རྡོ་རྗེ་དང་རིན་པོ་ཆེ་དང་། འཁོར་ལོ་ལ་སོགས་པ་[[67]](#footnote-86)རྒྱན་གསལ་བས་དེར་འགྱུར་རོ། །​དམིགས་པ་གཞན་གྱིས་གཞན་ལ་སེམས་བཟུང་བའང་ཡོད་དེ། འདི་ལྟར་ཁམས་གསུམ་དག་པས་འགྱུར་བ་དང་། བདག་དག་པས་འགྱུར་བ་ནི་དག་པའི་སྟོབས་ཀྱིས་སོ། །​འདོད་ཆགས་དང་ཞེ་སྡང་དང་[[68]](#footnote-87)བྲལ་བར་འགྱུར་བ་ནི་སྤངས་པས་འགྱུར་བའོ། །​རླུང་གྱེན་དུ་འགྲོ་བ་དང་། སྣ་སྒོ་གཡས་སུ་འགྲོ་བ་དང་། གཡོན་དུ་འགྲོ་བ་དག་ལས་འབྱུང་བ་ལ་སོགས་པའི་རིམ་པ་དང་། སྙིང་ག་དང་ལྟེ་བ་དང་གསང་བའི་གནས་སུ་སློབ་པ་ནི་དུལ་ནས་འཛིན་པའོ། །​གཏོང་བའི་བྱེ་བྲག་གིས་[[69]](#footnote-88)སེམས་བཟུང་བའང་ཡོད་དེ། །​གསལ་བར་གྱུར་ན་བཏང་བས་དེ་ཡོངས་སུ་གསལ་བར་འགྱུར་བའོ། །​ཀུན་ཏུ་བསྟོད་པའི་བྱེ་བྲག་གིས་སེམས་བཟུང་བའང་ཡོད་དེ།བྱིང་བར་གྱུར་ན་སེམས་བསྟོད་པས་གསལ་བར་འགྱུར་བའོ། །​གཏིང་དུ་བཅིངས་པས་སེམས་བཟུང་བའང་ཡོད་དེ། སེམས་རྒོད་པར་གྱུར་ན་གང་གི་བཅིངས་བས་གསལ་བར་འགྱུར་བའོ། །​སུན་འབྱིན་པས་སེམས་བཟུང་བའང་[[70]](#footnote-89)ཡོད་དེ། འཇིག་རྟེན་གྱི་ལས་ལ་ཉེས་པར་ཤེས་པ་[[71]](#footnote-90)སྤངས་ཏེ། སེམས་རྩེ་གཅིག་པར་འགྱུར་བའོ། །​ཚོགས་ཡོངས་སུ་རྫོགས་པས་སེམས་བཟུང་བའང་ཡོད་དེ། གང་གིས་སངས་རྒྱས་ཐམས་ཅད་ལ་ཕྱག་འཚལ་བ་དང་མཆོད་པ་ལ་སོགས་པའི་དགེ་བའི་སྟོབས་ཀྱིས་གང་ལ་དམིགས་ཏེ་གསལ་བར་འགྱུར་བའོ། །​གཞན་ཡང་།ཁ་དོག་དབྱིབས་དང་གྲངས་དང་ཚད། །​ཡོངས་རྫོགས་དེ་ཡིས་[[72]](#footnote-91)དེ་དག་འགྲུབ། །​ཅེའོ། །​དེ་ནས་རྗེས་སུ་བྱ་བའི་ཆོ་ག་བཤད་པར་བྱ་སྟེ། སྡོམ་ནི། ཉམས་སུ་མྱོང་རྟོག་དེ་ལ་གང་དམིགས་དང་། །​བྱིང་དང་རྒོད་རྟོག་དེ་ལ་གནས་བྱེད་དང་། །​རང་ལ་རབ་སྤྲོ་བསྔོ་[[73]](#footnote-92)ལ་ཡི་རང་དང་།ལུས་ངག་ཉམས་ལྟ་འདི་དག་རྗེས་སུ་བྱེད། །​དེ་ལ་ཉམས་སུ་མྱོང་བའི་རྟོག་པ་གང་ཞེ་ན། གང་གིས་བདག་གི་[[74]](#footnote-93)གསལ་བ་དང་། ཡོངས་སུ་རྫོགས་པ་ཇི་ལྟར་གནས་པར་རྟོག་གོ། །​དེ་ལ་གང་དམིགས་པ་རྟོག་ཅེ་ན། འདི་ལྟར་ཉོན་མོངས་པ་དང་[[75]](#footnote-94)བཅས་པའི་སེམས་སམ། དེ་ལས་གཞན་པའི་སེམས་ཀྱིས་རྟོག་གོ། །​བྱིང་བ་ཇི་ལྟར་རྟོག་ཅེ་ན། སེམས་མྱལ་མྱལ་པོར་འདུག་པ་དང་། གཉིད་ཀྱིས་ནོན་པ་ལྟ་བུར་འདུག་པ་དང་། བསམ་གཏན་དང་གཉིད་དབྱེ་བ་མེད་པར་འདུག་པའོ། །​རྒོད་པ་ཇི་ལྟར་རྟོག་ཅེ་ན། སེམས་གཉིས་འཛིན་དུ་གནས་པ་དང་།ཉོན་མོངས་པའི་ཡུལ་ལ་རབ་ཏུ་འཕྲོ་བའོ། །​དེ་ལ་གནས་པ་གང་ཞེ་ན། རོ་མྱང་བ་དང་། ཞི་བར་ཤེས་པའོ། །​རང་ལ་རབ་ཏུ་སྤྲོ་བ་ཇི་ལྟ་བུ་ཞེ་ན། རང་གི་བསམ་གཏན་འདི་མཆོག་ཏུ་གྱུར་པའོ། །​འདི་ནི་ཡང་དག་པའོ་སྙམ་དུའོ། །​བསྔོ་བས་ཇི་ལྟ་བུ་ཞེ་ན། བསམ་གཏན་གྱི་དགེ་བའི་རྩ་བ་འདིས། འགྲོ་བ་ཐམས་ཅད་སངས་རྒྱས་པར་གྱུར་ཅིག་པའོ། །​ཡི་རང་བས་ཇི་ལྟ་བུ་ཞེ་ན། སེམས་ཅན་གཞན་པ་དག་པ་[[76]](#footnote-95)བསམ་གཏན་དང་ལྡན་པ་ལ་ཡི་རང་བའོ། །​ལུས་ཀྱི་ཉམས་ལ་ལྟ་བ་[[77]](#footnote-96)ཇི་ལྟ་བུ་ཞེ་ན། ལུས་ངག་ལ་བསམ་གཏན་ཕན་པའམ། དེ་ལས་གཞན་དུ་ཕན་པར་གྱུར་པ་རྟག་པ་[[78]](#footnote-97)སྟེ། སྨྲ་བ་དང་སེམས་པ་ལ་ཡང་དེ་བཞིན་ནོ། །​ཁམས་ཀྱི་[[79]](#footnote-98)ཚོད་བཟུང་བ་ཇི་ལྟ་བུ་ཞེ་ན། གང་དུ་བསམ་གཏན་དེ་ཁམས་ལ་གནོད་པར་འགྱུར་བ་དེ་སྲིད་དུ། ཐུན་ཐུང་ངུས་གནས་པར་བྱའོ། །​གང་དུ་ཁམས་ལ་གནོད་པ་མེད་པ་དེ་སྲིད་དུ་བསྲིང་[[80]](#footnote-99)ཞིང་ཉུང་ངུ་ཉུང་ངུས་གནས་པར་བྱའོ། །​བསྒོམ་པའི་ཚད་གང་ཞིག་ཅེ་ན། རྣམ་པ་[[81]](#footnote-100)གཉིས་ཏེ། གོམས་པའི་ཚད་དང་། མཐར་ཕྱིན་པའི་ཚད་དོ། །​གང་གིས་དམིགས་པ་རྩོལ་བས་གསལ་བ་དང་། རྣམ་པ་གཞན་དུ་བསྒྱུར་ནུས་པའོ། །​ཡང་ཇི་ལྟར་སྣང་བ་རང་གི་བསམ་གཏན་ལས་གཞན་དུ་མི་སྣང་བའོ། །​སྤྱོད་ལམ་ཇི་ལྟ་བུ་ཞེ་ན། དེ་ནི་རྣམ་པ་གསུམ་སྟེ། ལས་དང་པོ་པའི་སྤྱོད་ལམ་དང་། བར་མའི་སྤྱོད་ལམ་དང་། ཚད་དུ་ཕྱིན་པའི་སྤྱོད་ལམ་མོ། །​ལས་དང་པོ་པའི་སྤྱོད་ལམ་གང་ཞེ་ན། དང་པོ་དུས་ཀྱི་རྣལ་འབྱོར་པས། ནང་པར་ཉི་མ་རི་ལ་གནས་པའི་དུས་སུ་བསམ་གཏན་བྱས་ཏེ། དེ་ནས་ཟས་ལེགས་པར་བཟའ་བ་[[82]](#footnote-101)དང་། སྐོམ་ལེགས་པར་བཏུང་བ་དང་། ལས་དྲག་པོ་ལ་སོགས་པ་སྤང་བ་དང་། གཟུགས་ལ་སོགས་པ་ཡུན་རིང་དུ་ལྟ་བ་[[83]](#footnote-102)སྤང་བར་བྱའོ། །​གཞན་ཡང་ཐ་མལ་པར་གནས་པར་བྱའོ། །​གཞན་ཡང་བདག་ཉིད་ཀྱི་ལུས་ངག་གི་[[84]](#footnote-103)སྤྱོད་ལམ་ཅི་བདེ་བར་གནས་པར་བྱ་སྟེ། འདི་ནི་ལས་དང་པོ་པའི་སྤྱོད་ལམ་མོ། །​རྣལ་འབྱོར་བར་མའི་སྤྱོད་ལམ་གང་ཞེ་ན། གང་གིས་[[85]](#footnote-104)སྣང་བ་ཐམས་ཅད་ལྷའི་དཀྱིལ་འཁོར་དུ་གནས་པ་དང་། སྣང་བ་ཉིད་སྒྱུ་མ་ཙམ་དུ་གནས་པ་དང་། གོང་མ་ཙམ་ཉིད་སྒྱུ་མ་ཙམ་དུ་གནས་པ་སྟེ། ལུང་ལས། རྣལ་འབྱོར་མོས་པའི་ས་ལ་གནས།[[86]](#footnote-105) །​གོང་དུ་གྱུར་པའི་སྤྱོད་ལམ་ནི། །​སྣང་བའི་དངོས་པོ་བརྫུན་པར་འཛིན། །​དེ་ཉིད་གཞན་དུ་བཟློག་པ་དང་། །​གཞན་གྱུར་[[87]](#footnote-106)དངོས་པོ་སྒྱུ་མར་བལྟ།[[88]](#footnote-107) །​ཡོན་ཏན་དམ་པ་[[89]](#footnote-108)ཐོབ་པར་འགྱུར། །​ཞེས་འབྱུང་བ་ལྟ་བུའོ། །​རྣལ་འབྱོར་པ་མཆོག་གི་སྤྱོད་ལམ་གང་ཞེ་ན། །​གང་གི་སྔོན་དུ་སྣང་བའི་ལོག་པའི་སྒྱུ་མ་ཙམ་དང་། སྟོང་པ་ཉིད་དུ་བལྟ་སྟེ། སེམས་ཅན་གྱིས་[[90]](#footnote-109)བརྟགས་པ་འཁྲུལ་པར་ཡང་ཤེས། འཁྲུལ་པ་དེ་ལའང་མ་ཆགས་བཞིན་སྤྱོད་དོ། །​དངོས་པོ་[[91]](#footnote-110)ལྷའི་དཀྱིལ་འཁོར་ཡང་སྣང་བ་ཙམ་དུ་ཤེས་ཏེ། དེ་ལའང་མ་ཆགས་བཞིན་དུ་སྤྱོད་དོ། །​དེ་ནི་ལུང་ལས། རང་སྣང་གཞན་ལ་སྣང་བ་ཀུན། །​སྣང་བ་འཁྲུལ་པ་ཙམ་དུ་གནས། །​ཞེན་པ་མེད་བཞིན་ཀུན་ཏུ་སྤྱོད། །​དེ་ལ་དངོས་གྲུབ་མཆོག་དང་ལྡན། །​ཞེས་འབྱུང་བ་ལྟ་བུའོ། །​དེ་ལ་དུས་ཀྱི་སྤྱོད་ལམ་གཞན་ཡང་གསུངས་པ། གང་གིས་ཟས་དང་སྐོམ་དག་ནི། །​ཀུན་ཏུ་བདུད་རྩིའི་ལོངས་སྤྱོད་ཆེ། །​འཆི་ཉལ་སྟོང་པ་ཉིད་དུ་གནས། །​ལངས་པའི་དུས་སུ་རང་ལྷ་ཉིད། །​ཀུན་ཏུ་བདེ་བ་[[92]](#footnote-111)ཉིད་ལ་གནས། །​མཐོང་བའི་ཆོས་ལ་མྱ་ངན་འདའ། །​ཞེས་པ་ལ་སོགས་པ་[[93]](#footnote-112)གསུངས་པ་ལྟ་བུའོ། །​སེམས་ཉམས་དུ་ཞེ་ན། སྡོམ་ནི། མྱུར་དང་དལ་དང་བརྟན་པ་དང་། །​སྲ་དང་སྙི་དང་ཐོགས་པ་དང་། །​སྙམ་སེམས་པ་དང་རྒྱ་ཆེ་ཟབ། །​དེ་བཞིན་རྟགས་[[94]](#footnote-113)ནི་རྣམ་པ་ལྔ། །​དེ་ལ་[[95]](#footnote-114)མྱུར་ཞེས་བྱ་བ་ནི་ཤེས་པ་ཆུ་འབབ་པ་ལྟ་བུར་སྣང་བའོ། །​དལ་ཞེས་བྱ་བ་ནི་ཆུ་ཀླུང་བཞིན་ནོ། །​བརྟན་པ་ཞེས་བྱ་བ་ནི་མཚོ་གཏིང་བཞིན་ནོ། །​སྲ་བ་ཞེས་བྱ་བ་ནི་དམིགས་པ་ཐོགས་ཅན་དུ་གྱུར་པའོ། །​སྙི་བ་ཞེས་བྱ་བ་ནི་དེ་ལས་[[96]](#footnote-115)བཟློག་པའོ། །​དང་པོ་སྙི་ལ་དེ་ནས་སྲ་ན་ཐོགས་པའོ། །​སྙམ་སེམས་པ་ནི་སྙམ་སེམས་པ་དང་། རིང་བ་སྙམ་སེམས་པ་དང་། ངལ་བ་སྙམ་སེམས་པ་དང་། བྲེལ་བ་སྙམ་སེམས་པ་དང་། ཟིན་པ་སྙམ་སེམས་པ་དང་། མ་ཟིན་པ་སྙམ་[[97]](#footnote-116)སེམས་པ་དང་། སངས་རྒྱས་པ་སྙམ་སེམས་པ་དང་། མི་སྙམ་པ་སྙམ་སེམས་པ་དང་། གཞན་དུ་ཕྱིན་པ་སྙམ་སེམས་པ་དང་། མ་ཕྱིན་པ་སྙམ་སེམས་པ་དང་། ཀུན་བདེ་བ་སྙམ་སེམས་པ་དང་། མི་བདེ་བ་སྙམ་སེམས་པའོ། །​རྒྱ་ཆེ་བ་ནི་ཤེས་པ་ནམ་མཁའ་ལྟ་བུར་གྱུར་པའོ། །​ཟབ་པ་ནི་མཚོ་གཏིང་ལྟ་བུའོ། །​རྟགས་རྣམ་པ་ལྔ་ན།[[98]](#footnote-117) སྨིག་རྒྱུ་དུ་བ་ལྟ་བུའོ། །​སྲིན་བུ་མེ་ཁྱེར་མར་མེ་བཞིན། །​ལྔ་པ་ནམ་མཁའ་ལྟ་བུ་བཞིན། །​འདི་ལ་དམིགས་པའི་བྱེ་བྲག་དང་། །​དམིགས་པ་པོའི་བྱེ་བྲག་དང་། དེ་ལས་[[99]](#footnote-118)གཞན་པའི་བྱེ་བྲག་གིས་གཞག་གོ། །​དེ་ལ་བཅོས་པའི་ཐབས་གང་ཞེ་ན། སྡོམ་ནི། ཟས་དང་སྐོམ་དང་གནས་ལ་སོགས། །​དོར་བ་དང་ནི་བླང་བ་དང་། །​རིང་ཐུང་རྩོལ་བཅས་རྩོལ་མེད་དང་། །​རང་ལས་བཟློག་པའི་རྣམ་པའོ། །​དེ་ལ་ཟས་སྐོམ་ལ་སོགས་པ་ཇི་ལྟ་བུ་ཞེ་ན། གོང་དུ་བཤད་པ་བཞིན་ནོ། །​དོར་བས་ཇི་ལྟ་བུ་ཞེ་ན། །​སེམས་ཉམས་མི་བདེ་བའོ། །​བླང་བས་ཇི་ལྟ་བུ་ཞེ་ན། བདེ་བ་དང་པོ་བས་ཐ་མ་བདེ་བའོ། །​རིང་བས་ཇི་ལྟ་བུ་ཞེ་ན། གང་ཤིན་ཏུ་གསལ་ལ་བརྟན་པའོ། །​ཐུང་བས་ཇི་ལྟ་བུ་ཞེ་ན། གསལ་བ་བརྟན་པའི་དུས་སོ། །​རྩོལ་བ་དང་བཅས་པས་ཇི་ལྟ་བུ་ཞེ་ན། མ་ཡེངས་པར་གཏོང་བའོ། །​དེ་ལས་[[100]](#footnote-119)བཟློག་པ་ནི་རྩོལ་བ་མེད་པའོ། །​རང་ལས་བཟློག་པ་[[101]](#footnote-120)ཇི་ལྟ་བུ་ཞེ་ན། མྱུར་བར་གནས་པ་ནི་དལ་བར་བྱེད་དོ། །​དལ་བ་ལས་བརྟན་པ་[[102]](#footnote-121)འབྱུང་ངོ། །​བརྟན་པ་དམན་པ་ནི་མྱུར་བར་བྱེད་དོ། །​སྲ་བ་ནི་སྙི་བར་བྱེད་དོ་ཞེས་བྱ་བ་ལ་སོགས་པ་ཤེས་པར་བྱའོ།[[103]](#footnote-122) །​དེ་ལ་བསམ་གཏན་གྱི་ཡོན་ཏན་གང་ཞེ་ན། གང་དུ་རང་གི་སྤྱི་དམིགས་པ་གསལ་བར་འགྱུར་བ་དང་། དེ་ལས་གཞན་པའི་དམིགས་པ་འཕེལ་བར་[[104]](#footnote-123)བྱེད་པ་དང་། མི་དགེ་བའི་ས་བོན་མ་སྐྱེས་པ་མི་སྐྱེད་པ་དང་། སྐྱེས་པ་ཉམས་པར་བྱེད་པ་དང་། དགེ་བའི་ས་བོན་མ་སྐྱེས་པ་སྐྱེད་པ་དང་། སྐྱེས་པ་འཕེལ་བར་བྱེད་པ་དང་། ངན་སོང་གི་སྐྱེ་བ་དང་བྲལ་བ་དང་། དེའི་སྡུག་བསྔལ་དང་བྲལ་བ་དང་། བསྙེན་གནས་ཀྱི་ཡོན་ཏན་ཏེ། དགེ་སློང་གི་བར་གྱི་ཡོན་ཏན་དང་ལྡན་པ་དང་། ཡེ་ཤེས་ཀྱི་བར་གྱི་ཡོན་ཏན་དང་ལྡན་པ་དང་། ཕྱོགས་མཚམས་སུ་སྙན་པ་འཐོབ་པ་དང་། ཚོགས་ལ་བག་འཁུམས་པ་མེད་པ་དང་། མངོན་པར་ཤེས་པ་ཉམས་པ་མེད་པ་ཐོབ་པ་དང་། གཞན་དང་བ་དང་། འཇུག་པར་བྱེད་པ་དང་། མདོར་ན་བཅོམ་ལྡན་འདས་ཀྱིས་ཡོན་ཏན་གྱི་ཚོགས་དཔག་ཏུ་མེད་པ་གསུངས་པ་དེ་བསམ་གཏན་གྱི་ཡོན་ཏན་ཏེ། ཅི་སྐད་དུ། བསྐལ་པ་སྟོང་དུ་སྦྱིན་པའི་བསོད་ནམས་ཀྱིས། །​སྐད་ཅིག་མཉམ་པར་གཞག་པ་[[105]](#footnote-124)ཆར་མི་འགྲོ། །​ཡེ་ཤེས་ཡོན་ཏན་དཔག་མེད་སོགས་པའི་ཕྱིར། །​དགོན་པར་སེམས་བསྡུས་བླ་མེད་ཡོན་ཏན་བླང་། །​ཞེས་འབྱུང་བ་ལྟ་བུའོ། །​གོ་རིམས་གང་ཞེ་ན། དང་པོ་ཕྱི་རོལ་གྱི་དམིགས་པ་རགས་པ་ལ་འཇོག་པའོ། །​དེ་ནས་ནི་ཕྲ་བ་[[106]](#footnote-125)ཤིན་ཏུ་ཕྲ་བ་ལ་འཇོག་པའོ། །​དེ་ནས་ནི་སྟོང་པ་ཉིད་ལ་མངོན་དུ་བྱེད་པའོ།[[107]](#footnote-126) །​དེའི་རྗེས་སུ་བྱ་བའང་འདི་ལྟར་སྟོང་པ་ཉིད་ཀྱི་ཏིང་ངེ་འཛིན་བསྒོམ་པའོ། །​དེ་ལས་ལངས་ནས་བསམ་གཏན་དང་པོའི་ཏིང་ངེ་འཛིན་སྒོམ་[[108]](#footnote-127)མོ་ཞེས་བྱ་བ་ལ་སོགས་པ་གསུངས་སོ། །​རྣམ་པར་དབྱེ་བ་གང་ཞེ་ན། འདི་ལྟར་ཞི་གནས་ནི་རྣམ་པ་གསུམ་སྟེ། སློབ་པའི་ཞི་གནས་དང་། གོམས་པའི་ཞི་གནས་དང་། མངོན་དུ་གྱུར་པའི་ཞི་གནས་ཏེ། རྩོལ་བ་བྱས་ཀྱང་མི་གསལ་བ་དང་། མ་བྱས་ཀྱང་མི་གསལ་བ་དང་། བྱས་ན་གསལ་མ་བྱས་ན་མི་གསལ་བ་དང་། གཉི་གར་གསལ་བ་དང་གོ་རིམས་བཞིན་ནོ། །​ལྷག་མཐོང་གང་ཞེ་ན། རྒྱུའི་ལྷག་མཐོང་དང་། སློབ་པ་དང་མངོན་དུ་གྱུར་པ་སྟེ། ཡོངས་སུ་རྟོག་པ་དང་། བརྟགས་པ་ཡང་ནས་ཡང་དུ་བྱེད་པ་དང་། ཅི་ལྟ་བུར་རིག་པའོ། །​དེའི་སྦྱོར་བ་གང་ཞེ་ན། ཞི་གནས་དང་ལྷག་མཐོང་གཉིས་སུ་མེད་པའོ། །​དེའི་འབྲས་བུ་གང་ཞེ་ན། ཡོན་ཏན་གྱི་ཕྱོགས་གཅིག་པའོ། །​གང་ཟག་ཞི་གནས་དང་ལྡན་པ་ལ། གང་གིས་ཅི་ལྟར་ཡོངས་སུ་རྟོག་[[109]](#footnote-128)ཅེ་ན། འདི་ལྟར་རྟགས་ལ་བརྟེན་ནས་ཡོངས་སུ་བརྟགས་[[110]](#footnote-129)ཏེ། འདི་ལྟར་དེའི་རྟགས་ནི་གང་གིས་ཀུན་ཏུ་ཁྲོ་བ་མེད་པ་དང་། ཞེ་སྡང་མེད་པ་དང་། ང་རྒྱལ་མེད་པ་དང་། རྫས་དང་ཡུལ་དང་གཉིན་འདུན་[[111]](#footnote-130)ལ་ཆགས་པ་མེད་པ་དང་། ཏིང་ངེ་འཛིན་དང་ལྡན་པ་གཞན་ལ་ཡི་[[112]](#footnote-131)རང་བའི་སེམས་དང་ལྡན་པ་དང་། དགོན་པ་དང་དུ་ལེན་པ་དང་། གཞན་ལ་དགོན་པའི་བསྔགས་པ་དང་། དགོན་པ་དང་དུ་ལེན་པ་ལ་ཡོན་ཏན་བརྗོད་པ་དང་། ཚོགས་ཀྱི་ནང་ན་མི་གནས་ཤིང་དེ་ལ་སྐྱོན་དུ་ལྟ་བ་དང་། སྡིག་པའི་གྲོགས་པོ་མི་བསྟེན་པ་དང་། དགེ་བའི་གྲོགས་པོ་དང་དུ་ལེན་པ་དང་། བསམ་གཏན་ཡུན་རིང་བ་དང་། ལུས་ལ་གནོད་པ་མེད་པ་དང་། ལུས་ཀྱིས་[[113]](#footnote-132)སྤྱོད་ལམ་དྲག་པོ་མི་བྱེད་པ་དང་། ལུས་ཀྱི་མི་དགེ་བ་མེད་པ་དང་། ངག་གིས་[[114]](#footnote-133)སྨྲ་བ་དྲག་པོ་མི་བྱེད་པ་དང་། སེམས་མི་དགེ་བའི་བསམ་པ་མེད་པ་དང་། དོན་མེད་པའི་གཡེང་བ་ལ་མི་སེམས་པ་དང་། འདུས་བྱས་ཀྱི་དགེ་བ་ཆེད་དུ་མི་བྱེད་པ་དང་། གྲོགས་ཅི་ཡང་[[115]](#footnote-134)མི་འགོག་པ་དང་། ཟས་ལ་འདུན་པ་མེད་པ་ལ་སོགས་པ་དང་། བབ་ཆོལ་གྱི་ལས་མི་བྱེད་པ་དང་། ཁེ་དང་རེ་བ་མེད་པ་དང་། རྩོད་པ་མེད་པ་དང་། ལེ་ལོ་མེད་པ་དང་བསམ་གཏན་གྱི་ལས་ལས་གཞན་སྤྲོ་བ་དང་དུ་མི་བྱེད་པ་དང་། ཚུལ་འཆོས་[[116]](#footnote-135)དང་ཁ་གསག་དང་། སྒྱུ་དང་གཡོ་ལ་སོགས་པ་དང་བྲལ་བ་ནི་ཞི་གནས་ཀྱི་རྟགས་སུ་ཤེས་པར་བྱའོ། །​ལྷག་མཐོང་གི་རྟགས་ནི་མངོན་པར་ཤེས་པ་ལ་སོགས་པའོ། །​འདི་ནི་རེ་ཞིག་བསམ་གཏན་གྱི་ཆོ་གའི་ཐབས་མདོར་བསྡུས་པའོ། །​ལེགས་པའི་དོན་ཆེན་ཀུན་སྟོན་རྒྱལ་བ་ཡིས་[[117]](#footnote-136)ནི་ལེགས་གསུངས་པ། །​མི་ཕམ་མགོན་པོས་མ་ནོར་བ་[[118]](#footnote-137)ལ་ལེགས་བཀོད་རང་གི་བློས། །​ལྗགས་ཀྱི་རྩེར་སྟོན་[[119]](#footnote-138)ཡེ་ཤེས་སྤྱན་གྱིས་[[120]](#footnote-139)གཟིགས་ཏེ་འགྲོ་ལ་ཕན་དོན་དུ། །​ལེགས་འོངས་མ་ནོར་དོན་རྣམས་ཇི་ལྟར་གསལ་བར་བཀོད་པ་ཡིན། །​འཇིག་རྟེན་ན་ནི་བླུན་པོ་ནོར་བུ་སྟོར་ལ་འགྱོད་པ་མེད་པ་བཞིན། །​རྨོངས་པ་དག་ནི་སྡོམ་བྲལ་བསམ་གཏན་དག་ལ་མི་གནས་ཏེ། །​ཆོས་ཀྱིས་[[121]](#footnote-140)ཁེངས་ཤིང་རང་འདོད་ཡུལ་འགྱུར་མི་དགའ་བག་ཀྱང་མེད། །​དམྱལ་ཁམས་ན་ཡང་ཆོས་ཀྱི་སྙིང་པོ་ལ་སྨོད་བསྟན་མིན་ཏེ། །​རྫོགས་སངས་རྒྱས་ཀྱིས་ལེགས་གསུངས་སྨད་པའི་གང་ཟག་ལ། །​ཀུན་ཏུ་དོན་སྟོན་སྨད་གྱུར་སྐྱེ་བོ་བདུད་དུ་རིག་པར་[[122]](#footnote-141)བྱ། །​ཉི་མིའི་དཀྱིལ་འཁོར་པད་མས་ཁ་བྱེ་ཇི་བཞིན་དུ། །​ལེགས་གསུངས་སྙིང་པོ་དཔག་མེད་[[123]](#footnote-142)སངས་རྒྱས་སྤྱོད་ཡུལ་ལོ། །​[[124]](#footnote-143)བསམ་གཏན་གྱི་སྒྲོན་མ་ཞེས་བྱ་བ་རྣལ་འབྱོར་པ་མིག་གི་སྙིང་པོ་སློབ་དཔོན་འཕགས་པ་ཐོགས་མེད་ཀྱིས་མཛད་པ་རྫོགས་སོ།། །​།

1. །དྷྱཱ་ སྣར་ཐང་། པེ་ཅིན། [↑](#footnote-ref-20)
2. བཟུང་ སྣར་ཐང་། པེ་ཅིན། [↑](#footnote-ref-21)
3. སྤྱོ་ སྣར་ཐང་། [↑](#footnote-ref-22)
4. ཉམས་བཅོས་ སྣར་ཐང་། པེ་ཅིན། [↑](#footnote-ref-23)
5. བསྒོམ་པའི་ སྣར་ཐང་། པེ་ཅིན། [↑](#footnote-ref-24)
6. སྙན་པ་ སྣར་ཐང་། པེ་ཅིན། [↑](#footnote-ref-25)
7. སྙོམ་པ་ པེ་ཅིན། [↑](#footnote-ref-26)
8. །བརྟན་ སྣར་ཐང་། པེ་ཅིན། [↑](#footnote-ref-27)
9. འགྱུར་ སྣར་ཐང་། [↑](#footnote-ref-28)
10. སྲུང་། སྣར་ཐང་། པེ་ཅིན། [↑](#footnote-ref-29)
11. བརྟེན་ སྣར་ཐང་། པེ་ཅིན། [↑](#footnote-ref-30)
12. འགྱུར། སྣར་ཐང་། [↑](#footnote-ref-31)
13. སྤོངས་པ་ སྣར་ཐང་། པེ་ཅིན། [↑](#footnote-ref-32)
14. རང་གི་ སྣར་ཐང་། པེ་ཅིན། [↑](#footnote-ref-33)
15. བརྟེན་ སྣར་ཐང་། པེ་ཅིན། [↑](#footnote-ref-34)
16. དེ་ལས་ སྣར་ཐང་། པེ་ཅིན། [↑](#footnote-ref-35)
17. གང་ སྣར་ཐང་། པེ་ཅིན། [↑](#footnote-ref-36)
18. དེས་ལ་ པེ་ཅིན། [↑](#footnote-ref-37)
19. སྔོས་པ་ སྣར་ཐང་། པེ་ཅིན། [↑](#footnote-ref-38)
20. རྟེན་ སྣར་ཐང་། པེ་ཅིན། [↑](#footnote-ref-39)
21. སྟོབས་ཀྱི་ སྣར་ཐང་། པེ་ཅིན། [↑](#footnote-ref-40)
22. ཆེན་ ཅོ་ནེ། [↑](#footnote-ref-41)
23. དུས་ སྣར་ཐང་། པེ་ཅིན། [↑](#footnote-ref-42)
24. སུ་རྗེས་ སྣར་ཐང་། པེ་ཅིན། [↑](#footnote-ref-43)
25. ལས་ སྣར་ཐང་། པེ་ཅིན། [↑](#footnote-ref-44)
26. རང་གི་ སྣར་ཐང་། པེ་ཅིན། [↑](#footnote-ref-45)
27. བསལ་བ་ སྣར་ཐང་། [↑](#footnote-ref-46)
28. འགྱུར་བ་ སྣར་ཐང་། [↑](#footnote-ref-47)
29. ཇི་ལྟར་འབྱུང་། སྣར་ཐང་། [↑](#footnote-ref-48)
30. ནི་ སྣར་ཐང་། པེ་ཅིན། [↑](#footnote-ref-49)
31. སྟོང་ སྣར་ཐང་། [↑](#footnote-ref-50)
32. ཡུལ་གྱི་ སྣར་ཐང་། པེ་ཅིན། [↑](#footnote-ref-51)
33. ལྟར་ སྣར་ཐང་། [↑](#footnote-ref-52)
34. གོང་ཤི་ཤ་ སྣར་ཐང་། པེ་ཅིན། [↑](#footnote-ref-53)
35. སྙིང་པོ་ སྣར་ཐང་། པེ་ཅིན། [↑](#footnote-ref-54)
36. རོ། །​ སྣར་ཐང་། པེ་ཅིན། [↑](#footnote-ref-55)
37. ཏིང་ངེ་འཛིན་ སྣར་ཐང་། པེ་ཅིན། [↑](#footnote-ref-56)
38. དུས་ སྣར་ཐང་། དུས་ཀྱི་ པེ་ཅིན། [↑](#footnote-ref-57)
39. ལོག་པར་ སྣར་ཐང་། པེ་ཅིན། [↑](#footnote-ref-58)
40. བར་ སྣར་ཐང་། པེ་ཅིན། [↑](#footnote-ref-59)
41. སྦྱངས་པ་ སྣར་ཐང་། པེ་ཅིན། [↑](#footnote-ref-60)
42. རྒྱན་ སྣར་ཐང་། པེ་ཅིན། [↑](#footnote-ref-61)
43. དེ་ སྣར་ཐང་། པེ་ཅིན། [↑](#footnote-ref-62)
44. ལ་ སྣར་ཐང་། པེ་ཅིན། [↑](#footnote-ref-63)
45. གྲོགས་ཀྱི་ སྣར་ཐང་། པེ་ཅིན། [↑](#footnote-ref-64)
46. བཟུངས་ སྣར་ཐང་། པེ་ཅིན། [↑](#footnote-ref-65)
47. མ་རབས་ཀྱིས་ སྣར་ཐང་། པེ་ཅིན། [↑](#footnote-ref-66)
48. གཞན་ སྣར་ཐང་། པེ་ཅིན། [↑](#footnote-ref-67)
49. སྟོབས་ཀྱི་ སྣར་ཐང་། པེ་ཅིན། [↑](#footnote-ref-68)
50. ཇི་ལྟར་ སྣར་ཐང་། པེ་ཅིན། [↑](#footnote-ref-69)
51. རྒྱུད་ སྣར་ཐང་། པེ་ཅིན། [↑](#footnote-ref-70)
52. བསྟན་ སྣར་ཐང་། [↑](#footnote-ref-71)
53. བསྲང་སྲང་། སྣར་ཐང་། པེ་ཅིན། [↑](#footnote-ref-72)
54. ཡི་ཕྱེ་ སྣར་ཐང་། པེ་ཅིན། [↑](#footnote-ref-73)
55. ཆ་ཡི་ སྣར་ཐང་། པེ་ཅིན། [↑](#footnote-ref-74)
56. དང་ སྣར་ཐང་། པེ་ཅིན། [↑](#footnote-ref-75)
57. གང་གི་ སྣར་ཐང་། པེ་ཅིན། [↑](#footnote-ref-76)
58. གཏོད། སྣར་ཐང་། པེ་ཅིན། [↑](#footnote-ref-77)
59. གང་གི་ སྣར་ཐང་། པེ་ཅིན། [↑](#footnote-ref-78)
60. བྱེ་བྲག་གི་ སྣར་ཐང་། པེ་ཅིན། [↑](#footnote-ref-79)
61. ལ་ པེ་ཅིན། [↑](#footnote-ref-80)
62. པས་ སྣར་ཐང་། པེ་ཅིན། [↑](#footnote-ref-81)
63. རོ། སྣར་ཐང་། པེ་ཅིན། [↑](#footnote-ref-82)
64. བྱེ་བྲག་གི་ སྣར་ཐང་། པེ་ཅིན། [↑](#footnote-ref-83)
65. སྟོབས་ཀྱི་ སྣར་ཐང་། པེ་ཅིན། [↑](#footnote-ref-84)
66. བྱེ་བྲག་གི་ སྣར་ཐང་། པེ་ཅིན། [↑](#footnote-ref-85)
67. པས་ སྣར་ཐང་། པེ་ཅིན། [↑](#footnote-ref-86)
68. ཞེ་སྡང་ སྣར་ཐང་། པེ་ཅིན། [↑](#footnote-ref-87)
69. བྱེ་བྲག་གི་ སྣར་ཐང་། པེ་ཅིན། [↑](#footnote-ref-88)
70. གཟུང་བའང་ སྣར་ཐང་། པེ་ཅིན། [↑](#footnote-ref-89)
71. ཤེས་པས་ སྣར་ཐང་། པེ་ཅིན། [↑](#footnote-ref-90)
72. དེ་ཡི་ སྣར་ཐང་། པེ་ཅིན། [↑](#footnote-ref-91)
73. སྔོ་ སྣར་ཐང་། པེ་ཅིན། [↑](#footnote-ref-92)
74. བདག་གིས་ སྣར་ཐང་། པེ་ཅིན། [↑](#footnote-ref-93)
75. ཉོན་མོངས་པ་ སྣར་ཐང་། པེ་ཅིན། [↑](#footnote-ref-94)
76. དག་ སྣར་ཐང་། པེ་ཅིན། [↑](#footnote-ref-95)
77. ལ་ སྣར་ཐང་། [↑](#footnote-ref-96)
78. རྟོག་པ་ སྣར་ཐང་། པེ་ཅིན། [↑](#footnote-ref-97)
79. ཁམས་ཀྱིས་ སྣར་ཐང་། པེ་ཅིན། [↑](#footnote-ref-98)
80. སྲིང་ སྣར་ཐང་། [↑](#footnote-ref-99)
81. རྣམ་པ་ལ་ སྣར་ཐང་། པེ་ཅིན། [↑](#footnote-ref-100)
82. ཟ་བ་ སྣར་ཐང་། པེ་ཅིན། [↑](#footnote-ref-101)
83. བལྟ་བ་ སྣར་ཐང་། [↑](#footnote-ref-102)
84. ལུས་ངག་གིས་ སྣར་ཐང་། [↑](#footnote-ref-103)
85. གང་གི་ སྣར་ཐང་། པེ་ཅིན། [↑](#footnote-ref-104)
86. ས་ནས། སྣར་ཐང་། པེ་ཅིན། [↑](#footnote-ref-105)
87. འགྱུར་ སྣར་ཐང་། པེ་ཅིན། [↑](#footnote-ref-106)
88. ལྟ། སྣར་ཐང་། པེ་ཅིན། [↑](#footnote-ref-107)
89. ཡོན་ཏན་དམ་ ཅོ་ནེ། [↑](#footnote-ref-108)
90. སེམས་ཅན་གྱི་ སྣར་ཐང་། པེ་ཅིན། [↑](#footnote-ref-109)
91. དང་པོ་ སྣར་ཐང་། པེ་ཅིན། [↑](#footnote-ref-110)
92. བདེན་པ་ སྣར་ཐང་། པེ་ཅིན། [↑](#footnote-ref-111)
93. ལ་སོགས་ སྣར་ཐང་། པེ་ཅིན། [↑](#footnote-ref-112)
94. བརྟགས་ སྣར་ཐང་། པེ་ཅིན། [↑](#footnote-ref-113)
95. དེ་ལས་ སྣར་ཐང་། པེ་ཅིན། [↑](#footnote-ref-114)
96. ནི་ སྣར་ཐང་། པེ་ཅིན། [↑](#footnote-ref-115)
97. སྙམས་ སྣར་ཐང་། [↑](#footnote-ref-116)
98. ནི། སྣར་ཐང་། པེ་ཅིན། [↑](#footnote-ref-117)
99. ལ་ སྣར་ཐང་། པེ་ཅིན། [↑](#footnote-ref-118)
100. ལ་ སྣར་ཐང་། པེ་ཅིན། [↑](#footnote-ref-119)
101. བཟློག་པ་ནི་ སྣར་ཐང་། པེ་ཅིན། [↑](#footnote-ref-120)
102. བསྟན་པ་ སྣར་ཐང་། [↑](#footnote-ref-121)
103. བྱེད་དོ། སྣར་ཐང་། པེ་ཅིན། [↑](#footnote-ref-122)
104. འཕེལ་ པེ་ཅིན། [↑](#footnote-ref-123)
105. བཞག་པ་ སྣར་ཐང་། པེ་ཅིན། [↑](#footnote-ref-124)
106. ཕྲ་བ་དང་ སྣར་ཐང་། པེ་ཅིན། [↑](#footnote-ref-125)
107. བྱེད་དོ། སྣར་ཐང་། པེ་ཅིན། [↑](#footnote-ref-126)
108. བསྒོམ་ སྣར་ཐང་། [↑](#footnote-ref-127)
109. བརྟགས་ སྣར་ཐང་། པེ་ཅིན། [↑](#footnote-ref-128)
110. རྟོགས་ སྣར་ཐང་། པེ་ཅིན། [↑](#footnote-ref-129)
111. གཉེན་འདུན་ སྣར་ཐང་། པེ་ཅིན། [↑](#footnote-ref-130)
112. ཡིད་ སྣར་ཐང་། པེ་ཅིན། [↑](#footnote-ref-131)
113. ལུས་ཀྱི་ སྣར་ཐང་། པེ་ཅིན། [↑](#footnote-ref-132)
114. ངག་གི་ སྣར་ཐང་། པེ་ཅིན། [↑](#footnote-ref-133)
115. ཙམ་དུ་ སྣར་ཐང་། པེ་ཅིན། [↑](#footnote-ref-134)
116. ཆོས་ སྣར་ཐང་། པེ་ཅིན། [↑](#footnote-ref-135)
117. རྒྱལ་བ་ཡི་ སྣར་ཐང་། པེ་ཅིན། [↑](#footnote-ref-136)
118. ས་ སྣར་ཐང་། པེ་ཅིན། [↑](#footnote-ref-137)
119. བཏོན་ སྣར་ཐང་། པེ་ཅིན། [↑](#footnote-ref-138)
120. སྤྱན་གྱི་ སྣར་ཐང་། [↑](#footnote-ref-139)
121. ཆོས་ཀྱི་ སྣར་ཐང་། པེ་ཅིན། [↑](#footnote-ref-140)
122. རིགས་པར་ སྣར་ཐང་། པེ་ཅིན། [↑](#footnote-ref-141)
123. མིན་ སྣར་ཐང་། པེ་ཅིན། [↑](#footnote-ref-142)
124. །། །​། སྣར་ཐང་། པེ་ཅིན། [↑](#footnote-ref-143)