༄༅། །​ཤེས་རབ་ཀྱི་ཕ་རོལ་ཏུ་ཕྱིན་པའི་སྒྲུབ་ཐབས།༄༅༅། །​རྒྱ་གར་སྐད་དུ། པྲཛྙཱ་པཱ་ར་མི་ཏཱ་སཱ་དྷ་ནཾ། བོད་སྐད་དུ། ཤེས་རབ་ཀྱི་ཕ་རོལ་ཏུ་ཕྱིན་པའི་སྒྲུབ་ཐབས། འཇམ་དཔལ་སྨྲ་བའི་སེང་གེ་ལ་ཕྱག་འཚལ་ལོ། །​ཡུམ་གྱི་སྒྲུབ་པ་བཤད་པར་བྱ། །​ཤེས་རབ་ཕ་རོལ་ཕྱིན་འབྱུང་བའི། །​གང་ཞིག་བསྒོམས་པ་ཙམ་གྱིས་ནི། །​རྒོལ་བ་ཐམས་ཅད་ཚར་གཅོད་པ། །​ཞལ་གཅིག་ཕྱག་ནི་གཉིས་པ་སྟེ། །​སྐུ་མདོག་དཀར་ཞིང་ཡིད་འོང་མ། །​སྐྲ་བཅིངས་པ་ལ་ཅུང་ཞིག་འཕྱང་། །​ཆུ་སྐྱེས་དཀར་ལ་ལེགས་གནས་པ། །​ཕྱག་གཡས་སུ་ནི་པདྨ་སྟེ། །​ཁ་དོག་དམར་བའི་རྣམ་པར་བསྒོམ། །​[[1]](#footnote-20)ཤེས་རབ་ཕ་རོལ་ཕྱིན་པ་གཡོན། །​རྡོ་རྗེ་སྐྱིལ་ཀྲུང་ལེགས་པར་བཅས། །​རྒྱན་ཀུན་གྱིས་ནི་ལེགས་པར་བརྒྱན། །​ལྟེ་བའི་དཀྱིལ་འཁོར་དག་ཏུ་བསྒོམ། །​ཨ་ཡིག་ཡི་གེ་ལ་ཞུགས་ཤིང་། །​མཆོག་ཏུ་དགའ་བར་བྱེད་པའོ། །​དམ་ཚིག་སེམས་དཔའ་རྣམ་བསྐྱེད་ལ། །​ཡེ་ཤེས་སེམས་དཔའ་རྣམ་པར་བསྒོམ། །​ཟླ་བ་དྲུག་གི་སྦྱོར་བ་ཡིས། །​ཤེས་རབ་ཕ་རོལ་ཕྱིན་པར་འགྱུར། །​མཚན་མ་བདུན་གྱི་སྦྱོར་བ་ཡིས། །​བསྟན་བཅོས་ཀུན་ལ་མཁས་པར་འགྱུར། །​ཟླ་བ་ཤར་བའི་རིམ་གྱིས་ནི། །​ཟླ་བ་ཕྱེད་ནི་བསྒོམ་པར་བྱ། །​བཟླས་པ་འབུམ་བྱས་སྦྱོར་བ་ཡིས། །​ཉིན་རེ་བཞིན་དུ་ཚིགས་བཅད་བརྒྱ། །​འབད་པ་མེད་པར་སྦྱོར་བ་འབྱུང་། །​གཞུང་ཡང་བརྒྱ་ཙམ་འཛིན་པར་འགྱུར། །​དེ་ལ་སྔགས་ནི་འདི་ཡིན་ཏེ། །​ཨོཾ་པི་ཙུ་པི་ཙུ་པྲཛྙཱ་བརྡྷ་ནི། ཛྭ་ལ་ཛྭ་ལ་མེ་དྷ་བརྡྷ་ནི། །​དྷི་རི་དྷི་རི་བུདྷི་[[2]](#footnote-21)བརྡྷ་ནི་སྭཱ་ཧཱ། བྱ་རོག་གི་སྐད་མ་[[3]](#footnote-22)གྲག་པར་སྔགས་འདི་ལན་བདུན་དུ་མངོན་པར་བསྔགས་པར་[[4]](#footnote-23)བྱས་ནས། མ་བརླངས་པའི་[[5]](#footnote-24)སྐྱུར་[[6]](#footnote-25)པོའི་ཁུ་བ་འཐུངས་ན་ཟླ་བ་དྲུག་ཏུ་གང་འཐུང་བར་བྱེད་པ། དེ་ཤེས་རབ་ཆེན་པོ་དང་ལྡན་པར་འགྱུར་རོ། །​ཤེས་རབ་ཀྱི་ཕ་རོལ་ཏུ་ཕྱིན་པའི་སྒྲུབ་ཐབས། རྗེ་བཙུན་ཀ་མ་ལ་ཤཱི་ལས་[[7]](#footnote-26)མཛད་པ་རྫོགས་སོ། །​

1. འཇམ་དཔལ་སྨྲ་བའི་སེང་གེ་ལ་ཕྱག་འཚལ་ལོ། །​ཡུམ་གྱི་སྒྲུབ་པ་བཤད་པར་བྱ། །​ཤེས་རབ་ཕ་རོལ་ཕྱིན་འབྱུང་བའི། །​གང་ཞིག་བསྒོམས་པ་ཙམ་གྱིས་ནི། །​རྒོལ་བ་ཐམས་ཅད་ཚར་གཅོད་པ། །​ཞལ་གཅིག་ཕྱག་ནི་གཉིས་པ་སྟེ། །​སྐུ་མདོག་དཀར་ཞིང་ཡིད་འོང་མ། །​སྐྲ་བཅིངས་པ་ལ་ཅུང་ཞིག་འཕྱང་། །​ཆུ་སྐྱེས་དཀར་ལ་ལེགས་གནས་པ། །​ཕྱག་གཡས་སུ་ནི་པདྨ་སྟེ། །​ཁ་དོག་དམར་བའི་རྣམ་པར་བསྒོམས། །​ སྣར་ཐང་། པེ་ཅིན། [↑](#footnote-ref-20)
2. བུདྡྷི་ སྣར་ཐང་། པེ་ཅིན། [↑](#footnote-ref-21)
3. སྐད་མི་ སྣར་ཐང་། པེ་ཅིན། [↑](#footnote-ref-22)
4. སྔགས་པར་ སྣར་ཐང་། པེ་ཅིན། [↑](#footnote-ref-23)
5. རླངས་པའི་ སྣར་ཐང་། པེ་ཅིན། [↑](#footnote-ref-24)
6. བསྐྱུར་ སྣར་ཐང་། པེ་ཅིན། [↑](#footnote-ref-25)
7. ཐབས། རྗེ་བཙུན་ཀ་མ་ལ་ཤྲཱིས་ སྣར་ཐང་། པེ་ཅིན། [↑](#footnote-ref-26)