༄༅། །​སུམ་ཅུ་པའི་ཚིག་ལེའུར་བྱས་པ།༄༅༅། །​རྒྱ་གར་སྐད་དུ། ཏྲིང་ཤི་ཀ་ཀཱ་རི་ཀཱ། བོད་སྐད་དུ། སུམ་ཅུ་པའི་ཚིག་ལེའུར་བྱས་པ། འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​བདག་དང་ཆོས་སུ་ཉེར་འདོགས་པ། །​སྣ་ཚོགས་དག་ནི་གང་བྱུང་བ། །​དེ་ནི་རྣམ་པར་ཤེས་པར་གྱུར། །​གྱུར་པ་དེ་ཡང་རྣམ་གསུམ་སྟེ། །​རྣམ་པར་སྨིན་དང་ངར་སེམས་དང་། །​ཡུལ་ལ་རྣམ་པར་རིག་པའོ། །​དེ་ལ་ཀུན་གཞི་རྣམ་ཤེས་ནི། །​རྣམ་སྨིན་ས་བོན་ཐམས་ཅད་པ། །​དེ་ནི་ལེན་པ་དག་དང་གནས། །​རྣམ་པར་རིག་པ་མི་རིག་པ། །​རྟག་ཏུ་རེག་དང་ཡིད་བྱེད་དང་། །​རིག་དང་འདུ་ཤེས་སེམས་པར་ལྡན། །​དེ་ལ་ཚོར་བ་བཏང་སྙོམས་ཏེ། །​དེ་ནི་མ་བསྒྲིབས་ལུང་མ་བསྟན། །​རེག་ལ་སོགས་པའང་[[1]](#footnote-20)དེ་བཞིན་ནོ། །​དེ་ནི་རྒྱུན་འབབ་ཆུ་བོ་བཞིན། །​དགྲ་བཅོམ་ཉིད་ན་དེ་ལྡོག་གོ། །​དེ་ལ་གནས་ཏེ་རབ་[[2]](#footnote-21)འབྱུང་ཞིང་། །​དེ་ལ་དམིགས་པ་ཡིད་ཅེས་བྱ། །​རྣམ་ཤེས་ངར་སེམས་བདག་ཉིད་ཅན། །​བསྒྲིབས་ལ་ལུང་དུ་མ་བསྟན་པའི། །​ཉོན་མོངས་བཞི་དང་རྟག་ཏུ་འགྲོགས།[[3]](#footnote-22) །​བདག་ཏུ་ལྟ་དང་བདག་ཏུ་རྨོངས། །​བདག་རྒྱལ་བདག་ཆགས་འདུ་ཤེས་པ། །​གང་དུ་སྐྱེས་པ་དེའི་འོ་གཞན། །​རེག་སོགས་ཀྱང་དེ་དགྲ་བཅོམ་མེད། །​འགོག་པའི་སྙོམས་པར་འཇུག་ལ་མེད། །​འཇིག་རྟེན་འདས་པའི་ལམ་ནའང་མེད། །​འདི་ནི་གྱུར་པ་གཉིས་པའོ། །​གསུམ་པ་ཡུལ་རྣམ་དྲུག་པོ་ལ། །​དམིགས་པ་གང་ཡིན་དེ་དག་སྟེ། །​དགེ་དང་མི་དགེ་གཉི་ག་མིན། །​ཀུན་ཏུ་འགྲོ་དང་བྱེ་བྲག་ངེས། །​སེམས་ལས་བྱུང་བ་དགེ་བ་དང་། །​དེ་བཞིན་ཉོན་མོངས་ཉེ་ཉོན་མོངས། །​ཚོར་བ་གསུམ་དང་དེ་མཚུངས་ལྡན། །​དང་པོའི་རེག་ལ་སོགས་པ་དང་། །​འདུན་མོས་དྲན་དང་བཅས་པ་དང་། །​ཏིང་ངེ་འཛིན་བློ་བྱེ་བྲག་ངེས། །​དད་དང་ངོ་ཚ་ཁྲེལ་ཡོད་དང་། །​མ་ཆགས་ལ་སོགས་གསུམ་བརྩོན་འགྲུས། །​ཤིན་ཏུ་སྦྱངས་དང་བག་ཡོད་བཅས། །​རྣམ་མི་འཚེ་དགེ་ཉོན་མོངས་ནི། །​འདོད་ཆགས་ཁོང་ཁྲོ་གཏི་མུག་དང་། །​ང་རྒྱལ་ལྟ་བ་ཐེ་ཚོམ་མོ། །​ཁྲོ་དང་ཁོན་དུ་འཛིན་པ་དང་། །​འཆབ་དང་འཚིག་[[4]](#footnote-23)དང་ཕྲག་དོག་དང་། །​སེར་སྣ་དང་ནི་སྒྱུར་[[5]](#footnote-24)བཅས་དང་། །​གཡོ་རྒྱགས་རྣམ་འཚེ་ངོ་ཚ་མེད། །​ཁྲེལ་མེད་རྨུགས་དང་རྒོད་པ་དང་། །​མ་དད་པ་དང་ལེ་ལོ་དང་། །​བག་མེད་པ་དང་བརྗེད་ངས་དང་། །​རྣམ་གཡེང་ཤེས་བཞིན་མ་ཡིན་དང་། །​འགྱོད་དང་གཉིད་[[6]](#footnote-25)ཀྱང་དེ་བཞིན་ཏེ། །​རྟོག་པ་དང་ནི་དཔྱོད་པ་དང་།[[7]](#footnote-26) །​ཉེ་བའི་ཉོན་མོངས་གཉིས་རྣམ་གཉིས། །​ལྔ་རྣམས་རྩ་བའི་རྣམ་ཤེས་ལས། །​ཇི་ལྟའི་རྐྱེན་ལས་འབྱུང་བ་ནི། །​རྣམ་ཤེས་ལྷན་ཅིག་གམ་[[8]](#footnote-27)མ་ཡིན། །​ཆུ་ལ་རླབས་རྣམས་ཇི་བཞིན་ནོ། །​ཡིད་ཀྱི་[[9]](#footnote-28)རྣམ་ཤེས་འབྱུང་བ་ནི། །​རྟག་ཏུའོ་འདུ་ཤེས་མེད་པ་དང་། །​སྙོམས་པར་འཇུག་པ་རྣམ་གཉིས་དང་། །​སེམས་མེད་གཉིད་དང་བརྒྱལ་མ་གཏོགས། །​རྣམ་པར་ཤེས་པར་གྱུར་པ་འདི། །​རྣམ་རྟོག་ཡིན་ཏེ་དེ་ཡིས་གང་། །​རྣམ་བརྟགས་དེ་མེད་དེས་ན་འདི། །​ཐམས་ཅད་རྣམ་པར་རིག་པ་ཙམ། །​རྣམ་ཤེས་ས་བོན་ཐམས་ཅད་པ། །​ཕན་ཚུན་དག་གི་དབང་གིས་ན། །​དེ་ལྟ་དེ་ལྟར་འགྱུར་བར་འགྲོ། །​དེས་ན་རྣམ་རྟོག་དེ་དེ་སྐྱེ། །​ལས་ཀྱི་བག་ཆགས་འཛིན་གཉིས་ཀྱི། །​བག་ཆགས་བཅས་པས་སྔ་མ་ཡིས། །​རྣམ་པར་སྨིན་པ་ཟད་ནས་གཞན། །​རྣམ་སྨིན་སྐྱེད་པ་དེ་ཡིན་ནོ། །​རྣམ་པར་རྟོག་པ་གང་གང་གིས། །​དངོས་པོ་གང་གང་རྣམ་བརྟགས་པ།[[10]](#footnote-29) །​དེ་ཉིད་ཀུན་ཏུ་བརྟགས་པ་ཡི། །​ངོ་བོ་ཉིད་མེད་དེ་མེད་དོ། །​གཞན་གྱི་དབང་གི་ངོ་བོ་ཉིད། །​རྣམ་རྟོག་ཡིན་ཏེ་རྐྱེན་ལས་བྱུང་། །​གྲུབ་ནི་དེ་ལ་སྔ་མ་པོ། །​རྟག་ཏུ་མེད་པར་གྱུར་པ་[[11]](#footnote-30)གང་། །​དེ་ཕྱིར་དེ་ཉིད་གཞན་དབང་ལས། །​གཞན་མིན་གཞན་མ་ཡིན་པའང་མིན། །​མི་རྟག་པ་སོགས་བཞིན་དུ་བརྗོད། །​དེ་མ་མཐོང་བར་དེ་མི་མཐོང་། །​ངོ་བོ་ཉིད་ནི་རྣམ་གསུམ་གྱིས། །​ངོ་བོ་ཉིད་མེད་རྣམ་གསུམ་ལ། །​དགོངས་ནས་ཆོས་རྣམས་ཐམས་ཅད་ཀྱི། །​ངོ་བོ་ཉིད་མེད་བསྟན་པ་ཡིན། །​དང་པོ་པ་ནི་མཚན་ཉིད་ཀྱི། །​ངོ་བོ་ཉིད་མེད་གཞན་པ་ཡང་། །​དེ་ནི་རང་ཉིད་མི་འབྱུང་བས། །​ངོ་བོ་ཉིད་མེད་གཞན་ཡིན་ནོ། །​ཆོས་ཀྱི་དོན་གྱི་དམ་པའང་དེ། །​འདི་ལྟར་དེ་བཞིན་ཉིད་ཀྱང་དེ། །​དུས་རྣམས་ཀུན་ནའང་དེ་བཞིན་ཉིད། །​དེ་ཉིད་རྣམ་པར་རིག་པ་ཙམ། །​ཇི་སྲིད་རྣམ་རིག་ཙམ་ཉིད་ལ། །​རྣམ་པར་ཤེས་པ་མི་གནས་པ། །​འཛིན་པ་གཉིས་ཀྱི་བག་ལ་ཉལ། །​དེ་ཉིད་རྣམ་པར་མི་ལྡོག་གོ། །​འདི་དག་རྣམ་རིག་ཙམ་ཉིད་ཅེས། །​དེ་སྙམ་དུ་ནི་དམིགས་ནས་སུ། །​ཅི་ཡང་རུང་སྟེ་མདུན་འཇོག་ན། །​དེ་ནི་ཙམ་ལ་མི་གནས་སོ། །​ནམ་ཞིག་ཤེས་པས་དམིགས་པ་རྣམས། །​མི་དམིགས་དེ་ཡི་ཚེ་ན་ནི། །​རྣམ་པར་རིག་པ་ཙམ་ལ་གནས། །​གཟུང་བ་མེད་པས་དེ་འཛིན་མེད། །​དེ་ནི་སེམས་མེད་མི་དམིགས་པ། །​འཇིག་རྟེན་འདས་པའི་ཡེ་ཤེས་མེད། །​[[12]](#footnote-31)གནས་ཀྱང་གཞན་དུ་གྱུར་པ་སྟེ། །​གནས་ངན་ལེན་གཉིས་སྤངས་པའོ། །​དེ་ཉིད་ཟག་པ་མེད་དང་དབྱིངས། །​བསམ་གྱིས་མི་ཁྱབ་དགེ་དང་བརྟན། །​དེ་ནི་བདེ་བ་རྣམ་གྲོལ་སྐུ། །​ཐུབ་པ་ཆེན་པོའི་ཆོས་ཞེས་བྱ། །​[[13]](#footnote-32)སུམ་ཅུ་པའི་ཚིག་ལེའུར་བྱས་པ་སློབ་དཔོན་ཆེན་པོ་དབྱིག་གཉེན་གྱིས་[[14]](#footnote-33)མཛད་པ་རྫོགས་སོ།། །​།[[15]](#footnote-34)རྒྱ་གར་གྱི་མཁན་པོ་ཛི་ན་མི་ཏྲ་དང་ཤཱི་ལེན་དྲ་བོ་དྷི་དང་། ཞུ་ཆེན་གྱི་ལོ་ཙཱ་བ་བན་དེ་ཡེ་ཤེས་སྡེས་བསྒྱུར་ཞིང་ཞུས་ཏེ་གཏན་ལ་ཕབ་པའོ།། །​།

1. ལ་སོགས་པ་ སྣར་ཐང་། པེ་ཅིན། [↑](#footnote-ref-20)
2. རང་ སྣར་ཐང་། པེ་ཅིན། [↑](#footnote-ref-21)
3. དགྲོགས། སྣར་ཐང་། [↑](#footnote-ref-22)
4. ཚིག་ པེ་ཅིན། [↑](#footnote-ref-23)
5. རྒྱུར་ སྣར་ཐང་། པེ་ཅིན། [↑](#footnote-ref-24)
6. གཉིས་ པེ་ཅིན། [↑](#footnote-ref-25)
7. དཔྱོད་པའོ། སྣར་ཐང་། པེ་ཅིན། [↑](#footnote-ref-26)
8. ལྷན་ཅིག་འམ་ སྣར་ཐང་། པེ་ཅིན། [↑](#footnote-ref-27)
9. ཡིད་ཀྱིས་ པེ་ཅིན། [↑](#footnote-ref-28)
10. བརྟག་པ། སྣར་ཐང་། [↑](#footnote-ref-29)
11. འགྱུར་བ་ སྣར་ཐང་། པེ་ཅིན། [↑](#footnote-ref-30)
12. །དེ། སྣར་ཐང་། པེ་ཅིན། [↑](#footnote-ref-31)
13. །། །​། སྣར་ཐང་། པེ་ཅིན། [↑](#footnote-ref-32)
14. དབྱིག་གཉེན་ སྣར་ཐང་། པེ་ཅིན། [↑](#footnote-ref-33)
15. ལོཙྪ། །​ །​ སྣར་ཐང་། [↑](#footnote-ref-34)