༄༅། །​རང་བཞིན་གསུམ་ངེས་པར་བསྟན་པ།༄༅། །​རྒྱ་གར་སྐད་དུ། ཏྲི་སྭ་བྷཱ་བ་ནིར་དེ་ཤ །​བོད་སྐད་དུ། རང་བཞིན་གསུམ་ངེས་པར་བསྟན་པ། བཅོམ་ལྡན་འདས་འཇིག་རྟེན་དབང་ཕྱུག་ལ་[[1]](#footnote-20)འཚལ་ལོ། །​བརྟགས་དང་གཞན་གྱི་དབང་དང་ནི། །​ཡོངས་སུ་གྲུབ་པ་ཉིད་དག་སྟེ། །​རང་བཞིན་གསུམ་པོ་བརྟན་རྣམས་ཀྱི།[[2]](#footnote-21) །​ཟབ་མོ་ཡི་ནི་ཤེས་བྱར་འདོད། །​རྐྱེན་གྱི་དབང་གིས་འཇུག་པ་དང་། །​བརྟགས་པ་ཙམ་གྱི་དངོས་ཡིན་པས། །​གང་ཞིག་སྣང་དེ་གཞན་དབང་སྟེ། །​ཇི་སྣང་དེ་ཀུན་བརྟགས་པ་ཡིན། །​གང་སྣང་དེ་ཡི་ཇི་ལྟར་སྣང་། །​རྟག་ཏུ་མེད་པ་གང་ཡིན་དེ། །​གཞན་དུ་འགྱུར་མེད་ཅེས་བྱ་བས། །​ཡོངས་སུ་གྲུབ་པའི་རང་བཞིན་ཡིན། །​དེ་དག་[[3]](#footnote-22)གང་སྣང་ཀུན་བརྟགས་ཏེ། །​ཇི་ལྟར་སྣང་དེ་གཉིས་པོའོ། །​དེ་ལ་དེ་མེད་གང་ཡིན་པ།[[4]](#footnote-23) །​དེ་ཉིད་དེ་ཡི་གཉིས་མེད་ཆོས། །​གང་ཕྱིར་དེ་ལ་མེད་བརྟགས་དང་། །​དེ་ཡི་[[5]](#footnote-24)ཇི་ལྟར་དོན་བརྟགས་པ། །​དེ་ལྟར་ཤིན་ཏུ་མེད་པས་ན། །​སེམས་ནི་ཀུན་རྟོགས་ཞེས་[[6]](#footnote-25)བྱ་ཡིན། །​རྒྱུ་དང་འབྲས་བུའི་དངོས་པོ་ཡིས། །​སེམས་དེ་རྣམ་པ་གཉིས་འདོད་དོ། །​ཀུན་གཞི་རྣམ་ཤེས་ཞེས་བྱ་དང་། །​འཇུག་པ་ཞེས་བྱ་རྣམ་བདུན་ནོ། །​དང་པོ་ཀུན་ཉོན་མོངས་ས་བོན། །​བག་ཆགས་བསགས་པས་སེམས་ཞེས་བྱ། །​གཉིས་པ་རྣམ་པ་སྣ་ཚོགས་སུ། །​རབ་ཏུ་འཇུག་པས་བརྗོད་པ་ཡིན། །​ཡང་དག་མ་ཡིན་ཀུན་རྟོག་དེ། །​རྣམ་པར་སྨིན་དང་དེ་བཞིན་དུ། །​ངར་འཛིན་གཞན་དུ་སྣང་བ་ཡི།[[7]](#footnote-26) །​དབྱེ་བས་རྣམ་པ་གསུམ་དུའང་འདོད། །​དང་པོ་རྣམ་སྨིན་བདག་ཉིད་དེ། །​འདི་ནི་རྩ་བའི་རྣམ་ཤེས་ཡིན། །​གཞན་ནི་འཇུག་པའི་རྣམ་པར་ཤེས། །​བལྟ་བྱ་མཐོང་བྱེད་རྟོག་པས་[[8]](#footnote-27)འཇུག །​ཡོད་དང་མེད་པ་[[9]](#footnote-28)གཉིས་དང་གཅིག །​ཀུན་ནས་ཉོན་མོངས་རྣམ་བྱང་དག །​མཚན་ཉིད་ཀྱིས་[[10]](#footnote-29)ནི་རབ་དབྱེ་བས། །​རང་བཞིན་དག་ནི་ཟབ་པར་འདོད། །​ཡོད་པར་བཟུང་བ་[[11]](#footnote-30)གང་ཡིན་པ། །​དེ་ཉིད་ཤིན་ཏུ་མེད་པ་སྟེ། །​དེས་ན་བརྟགས་[[12]](#footnote-31)པའི་རང་བཞིན་ཏེ། །​ཡོད་དང་མེད་པའི་མཚན་ཉིད་འདོད། །​འཁྲུལ་པའི་ངོ་བོར་ཡོད་པ་དང་། །​ཇི་ལྟར་སྣང་བཞིན་མེད་པ་སྟེ། །​དེས་ན་གཞན་གྱི་དབང་དེ་ཡང་། །​ཡོད་དང་མེད་པའི་མཚན་ཉིད་འདོད། །​གང་ཕྱིར་གཉིས་[[13]](#footnote-32)པོ་མེད་པ་དང་། །​གཉིས་སུ་མེད་པར་ཡོད་པ་སྟེ། །​དེས་ན་ཡོངས་སུ་གྲུབ་རང་བཞིན། །​ཡོད་དང་མེད་པའི་མཚན་ཉིད་འདོད། །​བརྟག་པའི་[[14]](#footnote-33)དོན་གྱི་རྣམ་གཉིས་ཏེ། །​ཡོད་དང་མེད་པ་[[15]](#footnote-34)ངོ་བོར་གཅིག །​དེས་ན་བྱིས་པ་[[16]](#footnote-35)བརྟགས་རང་བཞིན། །​གཉིས་དང་གཅིག་གི་བདག་ཉིད་འདོད། །​སྣང་བའི་ཆ་ཡི་[[17]](#footnote-36)གཉིས་ཡིན་ལ། །​འཁྲུལ་པ་ཙམ་དངོས་གཅིག་ཡིན་པས། །​གཞན་དབང་ཞེས་བྱའི་རང་བཞིན་ཡང་། །​གཉིས་དང་གཅིག་གི་བདག་ཉིད་འདོད། །​གཉིས་ཀྱི་[[18]](#footnote-37)ངོ་བོའི་རང་བཞིན་ཉིད། །​གཉིས་སུ་མེད་པར་གཅིག་གྱུར་པས། ཡོངས་སུ་གྲུབ་པའི་རང་བཞིན་ཡང་། །​གཉིས་དང་གཅིག་གི་བདག་ཉིད་འདོད། །​བརྟགས་དང་གཞན་གྱི་དབང་དག་ནི། །​ཤེས་བྱ་ཀུན་ཉོན་མོངས་མཚན་ཉིད། །​ཡོངས་སུ་གྲུབ་པ་རྣམ་བྱང་གི །​མཚན་ཉིད་དུ་ནི་འདོད་པ་ཡིན། །​མི་བདེན་གཉིས་པོའི་རང་བཞིན་ཏེ།[[19]](#footnote-38) །​དངོས་མེད་རང་བཞིན་ཉིད་ཡིན་པས། །​བརྟགས་པའི་རང་བཞིན་ཞེས་[[20]](#footnote-39)བྱ་ལས། །​གྲུབ་པའི་མཚན་ཉིད་གཞན་མ་ཡིན། །​གཉིས་མེད་པ་ཡི་རང་བཞིན་ཉིད། །​གཉིས་པོས་[[21]](#footnote-40)མེད་པའི་རང་བཞིན་པས། །​ཡོངས་སུ་གྲུབ་ལས་བརྟགས་པ་ཡི། །​མཚན་ཉིད་གཞན་མིན་ཤེས་པར་བྱ། །​བདེན་མིན་ཇི་ལྟར་སྣང་གྱུར་པ། །​དེ་ལྟར་མེད་པའི་རང་བཞིན་པས། །​[[22]](#footnote-41)གཞན་དབང་ཞེས་བྱའི་རང་བཞིན་ལས། །​ཡོངས་གྲུབ་མཚན་ཉིད་ཐ་དད་མིན། །​ཡང་དག་མིན་པ་གཉིས་རང་བཞིན། །​ཇི་ལྟར་སྣང་བའི་དངོས་མེད་པས། །​ཡོངས་གྲུབ་ལས་ཀྱང་གཞན་དབང་གི། །​མཚན་ཉིད་ཐ་དད་མིན་ཞེས་བྱ། །​ཐ་སྙད་ལ་ནི་ལྟོས་པ་[[23]](#footnote-42)ཡི། །​རང་བཞིན་དབྱེ་བའི་གོ་རིམས་དང་། །​དེ་ལ་འཇུག་པའི་དབང་བྱས་པའི། །​རྟོགས་པའི་རིམ་པ་བཞིན་དུ་བརྗོད། །​ཀུན་བརྟགས་ཐ་སྙད་བདག་ཉིད་དེ། །​ཐ་སྙད་འདོགས་པ་གཞན་བདག་ཉིད། །​ཐ་སྙད་ཡོངས་སུ་ཆད་པ་ཡི། །​རང་བཞིན་ཡང་ནི་གཞན་དུ་འདོད། །​སྔོན་དུ་གཉིས་པོ་བདག་མེད་ལ། །​ཞུགས་པས་གཞན་དབང་ལ་འཇུག་སྟེ། །​ཡོད་པ་མ་ཡིན་གཉིས་པོ་དག །​དེ་ལ་རྟགས་[[24]](#footnote-43)ཙམ་ཡིན་ཕྱིར་རོ། །​དེ་ནས་གཉིས་དངོས་མེད་རང་བཞིན། །​ཡོངས་གྲུབ་ལ་ནི་འདིར་འཇུག་སྟེ། །​འདི་ལྟར་དེ་ཉིད་དེ་ཡི་ཚེ། །​ཡོད་དང་མེད་པ་དག་ཏུ་འང་བརྗོད། །​རང་བཞིན་གསུམ་པོ་དེ་དག་ནི། །​དམིགས་མེད་གཉིས་མེད་མཚན་ཉིད་དེ། །​ཤིན་ཏུ་མེད་དང་དེ་བཞིན་མེད། །​དེ་དངོས་མེད་པའི་རང་བཞིན་ནོ། །​སྔགས་མཐུས་སྒྱུ་མ་བྱས་པ་ཡིས། །​ཇི་ནས་གླང་པོ་སྣང་གྱུར་པ། །​རྣམ་པ་ཙམ་ཞིག་སྣང་བར་འདོད། །​གླང་པོ་ཀུན་དུ་ཡོད་མ་ཡིན། །​བརྟགས་པའི་རང་བཞིན་གླང་པོ་འདྲ། །​གཞན་དབང་དེའི་རྣམ་ལྟ་བུའོ། །​དེ་ལ་གླང་པོ་དངོས་མེད་གང་། །​དེ་འདྲ་ཡོངས་སུ་གྲུབ་པར་འདོད། །​རྩ་བའི་སེམས་ལས་གཉིས་བདག་ཏུ། །​ཡང་དག་མ་ཡིན་ཀུན་རྟོག་སྣང་། །​གཉིས་པོ་ཤིན་ཏུ་མེད་པས་ན། །​དེ་ནི་རྣམ་པ་ཙམ་དུ་ཡོད། །​རྩ་བའི་རྣམ་ཤེས་སྔགས་དང་འདྲ། །​དེ་བཞིན་ཉིད་ནི་ཤིང་འདྲར་འདོད། །​རྣམ་རྟོག་གླང་པོའི་རྣམ་པ་འདྲ། །​གཉིས་ནི་གླང་པོ་ལྟ་བུའོ། །​དོན་གྱི་དེ་ཉིད་རིག་པ་ན། །​ཡོངས་སུ་ཤེས་དང་སྤང་བ་དང་། །​ཐོབ་བྱ་གོ་རིམས་ཇི་བཞིན་དུ། །​ཅིག་ཅར་མཚན་ཉིད་གསུམ་རིག་བྱེད། །​དམིགས་སུ་མེད་པ་ཡོང་ཤེས་[[25]](#footnote-44)དང་། །​སྣང་བ་དག་ནི་སྤོང་བར་འདོད། །​གཉིས་སུ་མེད་པས་དམིགས་པས་ན། །​ཐོབ་བྱ་མངོན་དུ་བྱས་པའང་ཡིན། །​གླང་པོ་དམིགས་སུ་མེད་པས་ན། །​དེ་ཡི་རྣམ་པ་ནུབ་འགྱུར་ཏེ། །​ཤིང་གི་དུམ་བུ་དམིགས་འགྱུར་བ། །​སྒྱུ་མ་ལ་ནི་ཇི་བཞིན་དུ། །​འདི་ལྟར་གཉིས་པོ་མི་དམིགས་ཚེ། །​གཉིས་སུ་སྣང་བ་ནུབ་པར་འགྱུར། །​ནུབ་ན་དེ་ཡི་ཡོངས་གྲུབ་པ།[[26]](#footnote-45) །​གཉིས་དངོས་མེད་པ་རྟོག་པར་[[27]](#footnote-46)འགྱུར། །​མི་མཐུན་བློ་ཡི་[[28]](#footnote-47)དབང་སྒྱུར་དང་། །​དོན་མེད་བཞིན་དུ་བློས་མཐོང་དང་། །​ཡེ་ཤེས་གསུམ་གའི་རྗེས་འབྲང་དང་། །​འབད་མེད་གྲོལ་བར་ཐལ་འགྱུར་ཕྱིར། །​སེམས་ཙམ་དུ་ནི་ཉེར་དམིགས་ཏེ། །​ཤེས་བྱའི་དོན་ལ་དམིགས་མི་བྱ། །​ཤེས་བྱའི་དོན་ནི་དམིགས་མེད་པས། །​སེམས་ཀྱང་དམིགས་སུ་མེད་པ་ཡིན། །​གཉིས་པོ་དམིགས་སུ་མེད་པས་ན། །​ཆོས་ཀྱི་དབྱིངས་ལ་དམིགས་པར་འགྱུར། །​ཆོས་ཀྱི་དབྱིངས་ལ་དམིགས་པ་ཡིས། །​ཕུན་སུམ་ཚོགས་པ་ཉེར་[[29]](#footnote-48)དམིགས་འགྱུར། །​ཕུན་སུམ་ཚོགས་པ་ཉེར་དམིགས་པས། །​སྐུ་གསུམ་བདག་ཉིད་བླ་མེད་པའི། །​བྱང་ཆུབ་བློ་ལྡན་གྱིས་ཐོབ་ནས། །​བདག་གཞན་དོན་ནི་རབ་གྲུབ་འགྱུར། །​སློབ་དཔོན་དབྱིག་གཉེན་གྱིས་མཛད་པའི་རང་བཞིན་གསུམ་ངེས་པར་བསྟན་པ་རྫོགས་སོ།། །​།པཎྜི་ཏ་ཆེན་པོ་ཤཱན་ཏི་བྷ་དྲ་དང་། ཞུ་ཆེན་གྱི་ལོ་ཙཱ་བ་[[30]](#footnote-49)འགོས་ལྷས་[[31]](#footnote-50)བཙས་ཀྱིས་གཏན་ལ་ཕབ་སྟེ་ལེགས་པར་བསྒྱུར་བའོ། །​ [[32]](#footnote-51)

1. ལ་ཕྱག་ སྣར་ཐང་། པེ་ཅིན། [↑](#footnote-ref-20)
2. རྣམས་ཀྱིས། སྣར་ཐང་། པེ་ཅིན། [↑](#footnote-ref-21)
3. དེ་ལས་ སྣར་ཐང་། པེ་ཅིན། [↑](#footnote-ref-22)
4. ལ། སྣར་ཐང་། པེ་ཅིན། [↑](#footnote-ref-23)
5. དེ་ཡིས་ སྣར་ཐང་། པེ་ཅིན། [↑](#footnote-ref-24)
6. ཀུན་རྟོག་ཅེས་ སྣར་ཐང་། པེ་ཅིན། [↑](#footnote-ref-25)
7. ཡིན། སྣར་ཐང་། [↑](#footnote-ref-26)
8. རྟོགས་པས་ སྣར་ཐང་། པེ་ཅིན། [↑](#footnote-ref-27)
9. དང་ སྣར་ཐང་། པེ་ཅིན། [↑](#footnote-ref-28)
10. མཚན་ཉིད་ཀྱི་ སྣར་ཐང་། པེ་ཅིན། [↑](#footnote-ref-29)
11. གཟུང་བ་ པེ་ཅིན། [↑](#footnote-ref-30)
12. རྟགས་ སྣར་ཐང་། [↑](#footnote-ref-31)
13. གཉིས་པ་མང་ སྣར་ཐང་། [↑](#footnote-ref-32)
14. བརྟགས་པའི་ སྣར་ཐང་། པེ་ཅིན། [↑](#footnote-ref-33)
15. མེད་པར་ སྣར་ཐང་། པེ་ཅིན། [↑](#footnote-ref-34)
16. བྱིས་པས་ སྣར་ཐང་། པེ་ཅིན། [↑](#footnote-ref-35)
17. ཆ་ཡིས་ སྣར་ཐང་། པེ་ཅིན། [↑](#footnote-ref-36)
18. གཉིས་ཀྱིས་ སྣར་ཐང་། པེ་ཅིན། [↑](#footnote-ref-37)
19. རང་བཞིན་དེ། སྣར་ཐང་། པེ་ཅིན། [↑](#footnote-ref-38)
20. རང་བཞིན་ཤེས་ སྣར་ཐང་། པེ་ཅིན། [↑](#footnote-ref-39)
21. གཉིས་པོ་ སྣར་ཐང་། པེ་ཅིན། [↑](#footnote-ref-40)
22. [↑](#footnote-ref-41)
23. བལྟོས་པ་ སྣར་ཐང་། པེ་ཅིན། [↑](#footnote-ref-42)
24. བརྟགས་ སྣར་ཐང་། པེ་ཅིན། [↑](#footnote-ref-43)
25. ཡོངས་ཤེས་ སྣར་ཐང་། པེ་ཅིན། [↑](#footnote-ref-44)
26. སྒྲུབ་པ སྣར་ཐང་། ཡོངས་སུ་སྒྲུབ་། པེ་ཅིན། [↑](#footnote-ref-45)
27. རྟོགས་པར་ སྣར་ཐང་། པེ་ཅིན། [↑](#footnote-ref-46)
28. བློ་ཡིས་ སྣར་ཐང་། པེ་ཅིན། [↑](#footnote-ref-47)
29. ཉེ་ པེ་ཅིན། [↑](#footnote-ref-48)
30. ཙ་བ་ སྣར་ཐང་། པེ་ཅིན། [↑](#footnote-ref-49)
31. ལྷ་ སྣར་ཐང་། པེ་ཅིན། [↑](#footnote-ref-50)
32. བའོ་རྫོགས་སོ། །​མངྒཱ་ལཾ་ སྣར་ཐང་། [↑](#footnote-ref-51)