༄༅། །​བསྟན་བཅོས་ཚིགས་སུ་བཅད་པ་བསྡུས་པ།༄༅༅། །​རྒྱ་གར་སྐད་དུ། ཤཱསྟྲ་གཱ་ཐཱ་སཾ་གྲ་ཧ་[[1]](#footnote-20)ནཱ་མ། བོད་སྐད་དུ། བསྟན་བཅོས་ཚིགས་སུ་བཅད་པ་བསྡུས་པ་ཞེས་བྱ་བ། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །​སྐྱེས་བུ་ཁྱུ་མཆོག་ཁྱོད་འདྲའི་དགེ་སྦྱོང་ཆེན་པོ་གཞན་དག་ལྷ་ཡུལ་ས་ལ་མེད། །​འཇིག་རྟེན་འདི་ནའང་ཡོད་པ་མ་ཡིན་རྣམ་ཐོས་བུ་ཡི་གནས་ནའང་ཡོད་མ་ཡིན། །​ལྷ་ཡི་ཕོ་བྲང་གནས་མཆོག་དག་ན་འང་མེད་ལ་ཕྱོགས་སམ་ཕྱོགས་མཚམས་དག་ནའང་མེད། །​རི་དང་ནགས་སུ་བཅས་པའི་ས་སྟེང་རྒྱས་པ་ཀུན་དུ་བསྐོར་ཡང་ག་ལ་ཡོད། །​ངག་དག་[[2]](#footnote-21)སངས་རྒྱས་སྐྱབས་སོང་ནས། །​གང་དག་ཉིན་དང་མཚན་རྣམས་སུ། །​རྟག་ཏུ་སངས་རྒྱས་དྲན་བྱེད་པ། །​དེ་དག་མི་ཡི་རྙེད་པ་ཡིན། །​གང་དག་ཆོས་ལ་སྐྱབས་སོང་ནས། །​གང་དག་ཉིན་དང་མཚན་རྣམས་སུ། །​རྟག་ཏུ་ཆོས་ནི་དྲན་བྱེད་པ། །​དེ་དག་མི་ཡི་རྙེད་པ་ཡིན། །​གང་དག་དགེ་འདུན་སྐྱབས་སོང་ནས། །​གང་དག་ཉིན་དང་མཚན་རྣམས་སུ། །​རྟག་ཏུ་དགེ་འདུན་དྲན་བྱེད་པ། །​དེ་དག་མི་ཡི་རྙེད་པ་ཡིན། །​བསོད་ནམས་བྱས་ཤིང་སྡིག་པ་མ་བྱས་ལ། །​མཁས་པ་རྣམས་ཀྱིས་སྔོན་གྱི་ཆོས་སྤྱོད་པ། །​དེ་ནི་བདག་སྟེ་ནམ་ཡང་འཆིས་[[3]](#footnote-22)མི་འཇིགས། །​བརྟན་པའི་[[4]](#footnote-23)གྲུ་ཡིས་ཕ་རོལ་འགྲོ་བ་བཞིན། །​འཇིག་རྟེན་ཐམས་ཅད་རབ་ཏུ་འགུལ། །​འཇིག་རྟེན་ཐམས་ཅད་རབ་ཏུ་གཡོས། །​འཇིག་རྟེན་ཐམས་ཅད་རབ་ཏུ་བསྲེགས། །​འཇིག་རྟེན་ཐམས་ཅད་དུད་པས་བདུགས། །​[[5]](#footnote-24)འགུལ་བ་མེད་ཅིང་གཡོས་མེད་ལ། །​སོ་སོའི་སྐྱེ་བོས་མ་བསྟེན་ཅིང་། །​གང་ནའང་བདུད་ཀྱི་རྟེན་མེད་པ། །​དེར་[[6]](#footnote-25)ནི་བདག་ཡིད་མངོན་པར་དགའ། །​གང་དག་རྒྱལ་བ་རྣམ་འདྲེན་ལ། །​བྱེད་པ་ཆུང་ངུ་འང་བྱེད་འགྱུར་བ།[[7]](#footnote-26) །​དེ་དག་མཐོ་རིས་སྣ་ཚོགས་པ། །​བགྲོད་ནས་འཆི་མེད་གནས་འཐོབ་པོ། །​དགོན་པ་འདིར་ནི་གནས་པ་དང་། །​ཞི་ཞིང་ཚངས་པར་སྤྱོད་པ་དང་། །​ཟས་གཅིག་ཟ་བར་བྱེད་རྣམས་ཀྱི། །​མདོག་ནི་གང་གིས་གསལ་བར་འགྱུར། །​འདས་པ་ལ་ནི་མ་ཆགས་ཤིང་། །​མ་འོངས་པ་ལའང་མངོན་མི་དགའ། །​ད་ལྟར་བྱུང་བ་ཐོབ་ནས་འདིར། །​ཤེས་བཞིན་སོ་སོར་དྲན་ལྡན་པ། །​སོ་སོར་བརྟགས་ནས་ཟ་[[8]](#footnote-27)བྱེད་པ། །​དེ་ཡིས་[[9]](#footnote-28)མདོག་ནི་གསལ་བར་འགྱུར། །​ཆོས་ལ་ཀུན་དགའ་ཆོས་ལ་དགའ། །​ཆོས་རྣམས་རྗེས་སུ་རྣམ་སེམས་ཤིང་། །​ཆོས་རྗེས་དྲན་པའི་དགེ་སློང་ནི། །​ཆོས་ལས་ཡོངས་སུ་ཉམས་མི་འགྱུར། །​མཁས་གང་འཚོ་བའི་འཇིག་རྟེན་དུ། །​དད་དང་ཤེས་རབ་རྙེད་པ་ནི། །​དེ་ཉིད་འདི་ཡི་ནོར་མཆོག་སྟེ། །​འདི་ཡི་[[10]](#footnote-29)ནོར་གཞན་དམན་པ་ཡིན། །​ཆོས་གནས་ཚུལ་ཁྲིམས་[[11]](#footnote-30)ཕུན་སུམ་ཚོགས། །​ངོ་ཚ་ཤེས་ཤིང་བདེན་པར་སྨྲ། །​བདག་ཉིད་བྱེད་པར་གྱུར་པ་ནི། །​དེ་ལ་སྐྱེ་བོ་[[12]](#footnote-31)དགའ་བར་བྱེད། །​ཐོས་པས་ཆོས་ནི་བྱེ་བྲག་ཤེས། །​ཐོས་པས་སྡིག་ལས་ལྡོག་པར་བྱེད། །​ཐོས་པས་དོན་མ་ཡིན་པ་སྤོང་། །​ཐོས་པས་མྱ་ངན་འདས་པ་ཐོབ། །​སྡིག་པ་ཐམས་ཅད་མི་བྱ་སྟེ། །​དགེ་བ་ཕུན་སུམ་ཚོགས་པར་བྱ། །​རང་གི་སེམས་ནི་ཡོངས་སུ་གདུལ། །​འདི་ནི་སངས་རྒྱས་བསྟན་པའོ། །​བསོད་ནམས་དག་ནི་བྱ་བ་སྟེ། །​བསོད་ནམས་མ་བྱས་སྡུག་བསྔལ་ལོ། །​འཇིག་རྟེན་འདི་དང་གཞན་དག་ཏུ། །​བསོད་ནམས་བྱས་པས་[[13]](#footnote-32)དགའ་བར་འགྱུར། །​བདེན་པར་སྨྲ་བྱ་[[14]](#footnote-33)ཁྲོ་མི་བྱ། །​སློང་ལ་ཆུང་ཡང་སྦྱིན་པར་བྱ། །​འདིར་ནི་གནས་གསུམ་འདི་དག་གིས། །​ལྷ་རྣམས་ཀྱི་[[15]](#footnote-34)ནི་ནང་དུ་འགྲོ། །​བསོད་ནམས་དག་གི་[[16]](#footnote-35)རྣམ་སྨིན་བདེ། །​བསམ་པ་ཡང་དག་འགྲུབ་འགྱུར་ཞིང་། །​མྱུར་དུ་བྱང་ཆུབ་དམ་པ་དང་། །​མྱ་ངན་འདས་པ་ཐོབ་པར་འགྱུར། །​སྦྱིན་པས་བསོད་ནམས་རབ་ཏུ་འཕེལ། །​ཡང་དག་སྡོམ་པས་དགྲ་མི་[[17]](#footnote-36)སོགས། །​དགེ་དང་ལྡན་པས་སྡིག་པ་སྤོང་། །​ཉོན་མོངས་ཟད་པས་མྱ་ངན་འདས། །​བརྒྱན་པ་བྱས་ཀྱང་ཆོས་ནི་སྤྱོད་བྱེད་ལ། །​དུལ་ཞིང་ཡང་དག་བསྡམས་པ་ཚངས་པར་སྤྱོད། །​འབྱུང་པོ་ཀུན་ལ་ཆད་པ་སྤངས་པ་དེ། །​བྲམ་ཟེ་དགེ་སྦྱོང་དེ་ཡིན་དགེ་སློང་དེ། །​དད་དང་ངོ་ཚ་ཚུལ་དང་སྦྱིན་པ་ཡང་། །​ཆོས་འདི་དག་ནི་སྐྱེས་བུ་དམ་པས་བསྔགས། །​ལམ་འདི་ནས་ནི་ལྷ་ཡུལ་འགྲོ་བར་གསུངས། །​འདི་[[18]](#footnote-37)ཡིས་ལྷ་ཡི་འཇིག་རྟེན་དག་ཏུ་འགྲོ། །​བོར་བ་འདི་དག་གང་ཡིན་དང་། །​ཕྱོགས་དང་ཕྱོགས་མཚམས་འཐོར་བ་[[19]](#footnote-38)དང་། །​རུས་པ་ཐི་བའི་མདོག་ལྟ་བུ། །​དེ་མཐོང་འདི་ལ་ཅི་ཞིག་དགའ། །​ཀྱེ་མ་འདུས་བྱས་རྣམས་མི་རྟག །​སྐྱེ་ཞིང་འཇིག་པའི་ཆོས་ཅན་ཡིན། །​སྐྱེས་ནས་འཇིག་པར་འགྱུར་བ་སྟེ། །​དེ་དག་ཉེ་བར་ཞི་བ་བདེ། །​བསགས་པ་ཀུན་མཐའ་འཛད་པ་[[20]](#footnote-39)སྟེ། །​མཐོན་པོའི་མཐའ་ནི་ལྷུང་བ་ཡིན། །​འདུས་པའི་[[21]](#footnote-40)མཐའ་ནི་འབྲལ་བ་སྟེ། །​འཚོ་བའི་མཐའ་ནི་འཆི་བ་ཡིན། །​འཇིག་རྟེན་བདེ་ཞིང་ལོ་ལེགས་འགྱུར།[[22]](#footnote-41) །​འབྲུ་རྣམས་འབྱོར་ཞིང་ཆོས་རྒྱལ་ཤོག །​ནད་དང་གནོད་པ་གང་ཡོད་པ། །​ཐམས་ཅད་རབ་ཏུ་ཞི་གྱུར་ཅིག །​བསྟན་བཅོས་ཚིགས་སུ་བཅད་པ་བསྡུས་པ་ཞེས་བྱ་བ། སློབ་དཔོན་དབྱིག་གཉེན་གྱིས་མཛད་པ་རྫོགས་སོ།། །​།རྒྱ་གར་གྱི་མཁན་པོ་དྷརྨཱ་ཀ་ར་དང་ལོ་ཙཱ་བ་བན་དེ་ཡེ་ཤེས་སྙིང་པོས་བསྒྱུར་ཏེ། ཞུ་ཆེན་གྱི་ལོ་ཙཱ་བ་བན་དེ་དཔལ་བརྩེགས་ཀྱིས་ཞུས། །​ [[23]](#footnote-42)

1. ཤཱསྟྲ་ནྒཱ་ཐཱ་ས་མརྠ་ སྣར་ཐང་། ཤཱསྟྲ་ནྒཱ་ཐས་མརྠ་ པེ་ཅིན། [↑](#footnote-ref-20)
2. གང་དག་ སྣར་ཐང་། པེ་ཅིན། [↑](#footnote-ref-21)
3. མཆིས་ སྣར་ཐང་། [↑](#footnote-ref-22)
4. བསྟན་པའི་ སྣར་ཐང་། པེ་ཅིན། [↑](#footnote-ref-23)
5. དུ་བས་འདུག །​ སྣར་ཐང་། དུ་བས་བདུག །​ པེ་ཅིན། [↑](#footnote-ref-24)
6. དེ་ སྣར་ཐང་། པེ་ཅིན། [↑](#footnote-ref-25)
7. ལ། སྣར་ཐང་། པེ་ཅིན། [↑](#footnote-ref-26)
8. ཟད་ སྣར་ཐང་། པེ་ཅིན། [↑](#footnote-ref-27)
9. དེ་ཡི་ སྣར་ཐང་། པེ་ཅིན། [↑](#footnote-ref-28)
10. འདི་ཡིས་ སྣར་ཐང་། པེ་ཅིན། [↑](#footnote-ref-29)
11. འགས་ཤེས་རབ་ སྣར་ཐང་། པེ་ཅིན། [↑](#footnote-ref-30)
12. སྐྱེ་བ་ སྣར་ཐང་། པེ་ཅིན། [↑](#footnote-ref-31)
13. བྱས་པ་ སྣར་ཐང་། པེ་ཅིན། [↑](#footnote-ref-32)
14. སྨྲ་བ་ སྣར་ཐང་། པེ་ཅིན། [↑](#footnote-ref-33)
15. རྣམས་ཀྱིས་ སྣར་ཐང་། པེ་ཅིན། [↑](#footnote-ref-34)
16. དག་ནི་ སྣར་ཐང་། པེ་ཅིན། [↑](#footnote-ref-35)
17. དགྲ་མ་ སྣར་ཐང་། པེ་ཅིན། [↑](#footnote-ref-36)
18. དེ་ སྣར་ཐང་། པེ་ཅིན། [↑](#footnote-ref-37)
19. མཐོར་བ་ སྣར་ཐང་། པེ་ཅིན། [↑](#footnote-ref-38)
20. མཛད་པ་ སྣར་ཐང་། [↑](#footnote-ref-39)
21. འདུ་བའི་ སྣར་ཐང་། པེ་ཅིན། [↑](#footnote-ref-40)
22. གྱུར། སྣར་ཐང་། པེ་ཅིན། [↑](#footnote-ref-41)
23. ཞུས་དགེའོ། །​ པེ་ཅིན། [↑](#footnote-ref-42)